
CONGREGATIO  GENERALIS  XL 
3 octobris  1963 

Exc.mus  P.  D.  Pericles  Felici,  arch.  tit.  Samosatensis,  secretarius 
generalis  S.  Concilii : 

Moderatur  hanc  congregationem  em. mus  ac  rev.mus  D.  card.  Leo 
Ioseph  Suenens,  arch.  Mechliniensis-Bruxellensis. 

Petierunt  verba  facere  circa  introductionem  et  cap.  1 1 schematis  de  Ec- 
clesia: em.mi  ac  rev.mi  DD.  cardd.  Beniaminus  Arriba  y Castro,  arch. 
Tarraconensis  in  Hispania,  Ioseph  Ritter,  arch.  S.  Ludovici  in  Statibus 
Foederatis  Americae  Septem trionalis,  Paulus  M.  Richaud,  arch.  Burdi- 
galensis  in  Gallia,  Carolus  Confalonieri,  Augustinus  Bea;  exc.mi  DD. 
Franciscus  Seper,  arch.  Zagrabiensis  in  Iugoslavia,  Gerardus  de  Proen^a, 
arch.  Adamantinus  in  Brasilia,  Eugenius  D’Souza,  arch.  Nagpurensis  in 
India,  Aemilius  Blanchet,  arch.  tit.  Philippopolitanus,  Abilius  dei  Campo, 
ep.  Calaguritanus  in  Hispania,  Simon  Hoa  Hien,  ep.  Dalatensis  in  Viet- 
nam,  Hyacinthus  Argaya,  ep.  Mindoniensis  in  Hispania,  Hermannus  Volk, 
ep.  Moguntinus  in  Germania,  Antonius  Pildain,  ep.  Canariensis  in  Hispa- 
nia, Angelus  Jelmini,  ep.  adm.  ap.  Luganensis  in  Helvetia,  Ioannes 
Heenan,  arch.  Vestmonasteriensis  in  Anglia,  Felix  Scalais,  arch.  Leopol- 
dopolitanus  in  Congo,  van  Velsen,  ep.  Kroonstaden.  in  Africa  Meri- 
dionali. 

Nunc  mihi  dixerunt  loqui  petiisse  em.mum  card.  Lercaro,  qui  suo 
nomine  et  ante  alios  cardinales  loquetur. 

1 

Em.mus  P.  D.  IACOBUS  card.  LERCARO 
Archiepiscopus  Bononiensis 

Venerabiles  Patres , 

Ante  omnia  declaro  titulo  prorsus  personali  me  hic  locuturum  esse.1 

Ut  autem  magis  sit  perspicua  oratio  mea,  in  partes  tres  dividitur. 

Pars  prima : quae  ad  tres  locos  attinet  gravissimos  huius  cap.  I quos 

aliquomodo  corrigendos  existimo. 

Permulti  oratores  emendationes  minoris  momenti  proposuerunt: 

1 Cf.  initium  disceptationis  circa  prooemium  et  cap.  I schematis  de  Ecclesia  in 
vol.  II,  parte  I,  pp.  391  ss. 

huius  enim  capitis  redactio,  etsi  globatim  talis  est  ut  nos  gratissimos 
commissioni  recidat  quae  id  elaboravit,  ad  verbum  — ut  ita  dicam  — 
recognitione  eget,  praesertim  ut  evidens  sit  et  semper  idem  usus  prae- 
cipuorum vocabulorum  (Ecclesia,  societas,  Corpus  mysticum  et  similia) 
quae  varia  significatione  et  ambigua  saepius  videntur  adhiberi .2 

Sed  insuper,  tres  sunt  maximi  momenti  emendationes  quas  alii  ora- 
tores iam  proposuerunt  quasque  novis  et  — ni  fallor  — validioribus 
argumentis  defendere  conabor. 

1.  Verum  quidem  est  adfirmare  « Ecclesiam  ut  societatem  visibilem, 
et  mysticum  Christi  Corpus  non  duas  res  esse  sed  unam  tantum  ».  Res 
una  sunt,  sed  non  secundum  unam  rationem  formalem  sed  secundum 
duas  distinctas  rationes. 

Ecclesia,  ut  societas,  et  Corpus  Christi  mysticum  duos  aspectus  di- 
stinctos exprimunt  qui  plene  et  perfecte  simul  incidunt  quod  attinet  ad 
ordinem  essentialem  et  ad  divini  Conditoris  normam  constitutivam,  qui 
tamen  eodem  modo  iidem  esse  non  possunt  in  ordine  existentiali  et  hi- 
storico: hoc  enim  in  ordine  duo  illi  aspectus  eamdem  amplitudinem 
non  semper  habent,  inter  se  contentiones  etiam  nunc  praebent  et  usque 
ad  humanae  historiae  finem  praebebunt,  cum  tandem  Ecclesiae  et  my- 
stici Corporis  identitas  et  aequalitas  consummata  et  manifestata  erit. 

Qua  de  re  id,  quod  Harlemensis  episcopus  nomine  neerlandensis 
conferendae  proposuit,  valde  probo:  quod  si  tamen  acceptum  non  erit, 
subordinate  proponere  velim  adfirmandam  esse  Ecclesiae  et  mystici  Cor- 
poris realem  identitatem,  sed  illico  adiiciendum  esse  « non  secundum 
eamdem  rationem  »:  si  enim  sic  et  simpliciter  identitatem  illam  affir- 
maremus, nimia  consequentia  deduci  possent,  ut  apparet  ex  nonnullis 
theologorum  doctrinis  quae  post  Mystici  Corporis  encyclicam  fuerunt. 

2.  Quod  ad  par.  8 (pag.  12,  lin.  3)  attinet,  i.  e.  ad  cognitam  iam 
assertionem  « reapse  et  simpliciter  loquendo  Ecclesiae  societati  incorpo- 
rantur illi  tantum  qui...  iunguntur  vinculis  professionis  fidei,  sacramenti 
et  ecclesiastici  regiminis  ac  communionis  ». 

Iam  maxima  pars  Patrum,  qui  de  hoc  capite  locuti  sunt,  hanc  asser- 
tionem reiecerunt:  omnibus  eorum  emendationibus  assentio,  et  id  po- 
tissimum probo  quod  exc.mus  Carli  Signensis  ep.  proposuit:  i.  e.  pro 
verbis  « reapse  et  simpliciter  » substituenda  esse  verba  « plene  et  per- 
fecte ».  c 

Argumentum  tantum  pro  hac  emendatione  adiicere  volo  quod,  sal- 
tem ut  mihi  videtur,  nemo  attulit. 

Haec  emendatio  non  tantum  neque  praecipue  ex  argumentis,  ut  ita 
dicam,  oecumenicis  pendet:  non  praecipue  ut  nostris  christianis  fratri- 

bus  indulgeamus,  confiteri  debemus  eos  Ecclesiae  incorporatos  esse  eo- 
rum baptismatis  virtute. 

Sed  haec  doctrina  — qua  per  baptismum  valide  acceptum  in  Ecclesia 
in  compage  visibili  homines  semel  et  semper  iunguntur  — doctrina  ca- 
tholica est  quae  omni  aetate  valuit:  ut  deducitur  e Bulla  de  Armeniorum 
Unitate,  in  Florentino  Concilio,  e can.  2 « De  Poenitentia  » sess.  XXIV 
Tridentini  Concilii,  e can.  87  Codicis  luris  Canonici  et,  verbis  clario- 
ribus, e norma  parallela  novi  luris  Canonici  pro  Orientalibus  quam  a 
nemine  audivi  citatam,  quae  rem  diudicat  quia  novum  illud  ius  anno  1957 
sancitum  est,  post  encyclicas  ergo  Mystici  Corporis. 

Doctrina  igitur  catholica  traditionalis  est  baptismum  secundam  na- 
tivitatem hominis  esse  quae  constituit  hominem  personam  in  Ecclesia 
et  eum  Ecclesiae  incorporat  et  quidem  irrevocabili  modo  propter  ipsum 
indelebilem  sacramentalem  characterem:  non  obstantibus  schismate  vel 
haeresi  vel  apostasia,  quae  minuere  tantum  possunt  plenam  fruitionem 
iurium  et  bonorum  socialium...3 

3.  Nihil  schema  dicit,  ne  breviter  quidem,  sed  explicite  et  forma- 
liter  de  relatione  ontologica  inter  Ecclesiae  mysterium  et  Eucharistiam 
non  ut  sacramentum  tantum  sed  ut  actionem  etiam  et  quidem  ut  actio- 
nem communitariam. 

Dicendum  est  nos  per  Eucharistiam  a mundo  carnis  et  peccati  in 
regionem  Christi  caelestis  et  gloriosi  transduci,  ad  vitam  in  Spiritu.  Per 
Eucharistiam  ergo  christifideles  coadunantur  et  constituuntur  in  actu 
populus  electus  Novi  Testamenti,  ipsi  in  regnum  caelorum  ante  diem 
introducuntur,  cum  Patre  reconciliantur  et  vivificantur. 

Per  Eucharistiam  Ecclesia  actionem  ultimam  et  perfectam  agit  quam 
in  terris  agere  potest,  ’Exxfo]o(a  vere  est:  ita  ut  Ecclesia  formaliter  et 
essentialiter  constituatur  coetus  culticus;  extra  hanc  actionem  Ecclesia, 
certo,  iam  est  sed  tunc  tantum  in  actu  perfecte  est  cum  communitas  in 
Spiritu  coadunata  consumit  et  consumitur  in  uno  pane  quod  Corpus 
est  Christi  verum,  quo  unum  Corpus  sumus ,4 

Secunda  pars : Biblicae  imagines  et  intima  vis,  dynamismus  ut  dicitur / 

Ecclesiae. 

Magna  animi  commotione  et  gaudio  audivi  quod  nonnulli  oratores 
dixerunt  maiorem  in  lucem  proferendas  esse  perspicuas  biblicas  imagi- 
nes, eas  praesertim  quae  de  Dei  familia  sunt  et  de  regno  caelorum  (de 
quibus  novam  paragraphum  ad  hoc  addendum  puto). 

Consentio  etiam  cum  em.mis  Rugambwa  et  Gracias  et  exc.mis  Gar- 
rone,  Elchinger,  Djajasepoetra,  Ancel,  Guano  de  connexione  inter  ima- 

gines  illas  et  intimam  Ecclesiae  vim  et  dvvajuiv,  id  est  Ecclesiae  impul- 
sionem essentialiter  missionariam  in  totum  orbem  cuius  verus  sensus 
est  non  praeesse  sed  servire. 

Unum  tantum  adiungere  conor  quod  complere  et  illustrare  poterit 
sententias  Patrum  quos  supra  memoravi. 

Ecclesia  in  Vetere  Testamento  et  in  Prophetis  praecipue  in  Evange- 
liis  et  in  apostolorum  scriptis  nominatur  Novum  Genus  ( 1 ad  Cor.;  ad 
Rom.6),  Nova  Creatio  (2  ad  Cor.;  Gal.1),  in  Christo  Iesu  in  quo  omnes 
creati  (ad  Ephz)  et  convivificati  et  conresuscitati  sumus  (item  ad  Eph.9). 

Igitur  notio  Ecclesiae  ut  Novae  Creationis  quae  emanat  a Christo 
paschali  — crucifixo  et  glorificato  — constituit  optimam  relationem, 
optimum  fundamentum  relationis  10  inter  Ecclesiam  ipsam  et  omnes  res 
quae  ‘creatae  sunt,  relationem  nempe  inter  regnum  caelorum  et  totam 
historiam  hominum. 

Hoc  quidem  certe  ad  Ecclesiam  spectat:  omnes  creaturas,  creationem 
totam  adsumere  in  se  et  colligere.  Sed  ista  assumptio  et  recapitulatio 
omnium  rerum,  esse  non  potest  mera  quaedam  assumptio:  neque  suffi- 
cere potest  assumptio  animo  religioso  fine  latreutico  facta.  Debet  esse 
vera  Nova  Creatio  quae  totaliter  transfiguret  primam  creationem  a pec- 
cato et  a diabolo  violatam:  transfiguratio  est  quae  fit  per  crucem,  exigit 
kenosim  et  postulat  mortem  et  resurrectionem. 

Non  potest  esse  mera  sublimatio  psychologica  vel  ethica  neque  mera 
consecratio  religiosa  sed  debet  esse  alterum  nasci,  deorsum  nasci,  partus 
cum  magna  pressura  (ut  in  loanne  n):  uniuscuiusque  hominis,  omnium 
hominum,  totius  creaturae  (ut  in  ad  Romanos  12 ). 

Ecclesia  est  matrix  simul  et  fructus  huius  partus  cosmici.  Unde  Ec- 
clesiae vis  et  dvvapLLQ , unde  missio  Ecclesiae  de  qua  dixerunt  em.mi  Ru- 
gambwa  et  Camara,  exc.mus  Ancel  et  ceteri. 

Qui  noluerunt  certe  in  constitutionem  dogmaticam  introducere  de- 
scriptionem rerum  et  factorum  Ecclesiae  huius  temporis;  sed  dicere 
theologice  voluerunt  de  mysterio  Ecclesiae  et  ad  promulgationem  eius 
mysterii  aliqua  magna  principia  quae  in  Evangelio  sanciunt  modum 
verissimum  et  efficacissimum  praesentiae  Ecclesiae  in  mundo  et  in  toto 
mundo:  praesentia  quae  est  potissime  martyrion,  id  est  testimonium 
purissimum  Evangelii  coram  omnibus  hominibus;  praesentia  quae  est 
potissime  diaconia,  id  est  servitium  quod  praebetur  ab  eo  qui  semper 
et  humillime  eligit  minimus  esse  et  servus  omnium,  praesertim  eorum 
qui  parvi  sunt  et  humiles  et  pauperes,  quibus,  iuxta  Lucam,  sextum™ 
datur  sine  spe  aliquid  recipiendi...14;  praesentia  tandem  quae  est  missio 
Ecclesiae  in  mundum  universum  ad  praedicandum  Evangelium  omni  crea- 

turae...15  ita  ut  Ecclesia  nunquam  se  existimare  possit  stabilem  et  per- 
fectam in  quadam  gente  aut  natione  aut  lingua  aut  humano  cultu. 

Hoc  non  est  historia  Ecclesiae,  sed  doctrina  de  Ecclesia. 

In  tertia  parte,  hanc  paucissimis  verbis  propositionem  facere  velim. 

Patres  16  qui  ante  me  dixerunt  pretiosam  prorsus  17  operam  dederunt 
non  solum  ad  singulas  emendationes  proponendas,  sed  etiam  ad  melius 
in  universum  totum  18  hoc  caput  reddendum. 

Commissio  de  doctrina,  quae  iam  cum  magna  sollertia  et  constanti 
consensionis  desiderio  laboravit  — eique  iterum  gratias  agimus  mul- 
tas — nunc  ad  maiora  vocatur. 

Cum  ante  oculos  propositiones  habeat  quae  altiorem  tonum  maio- 
remque  vigorem  totius  capitis  reddere  possint  quaeque  tributum  sunt 
non  huius  vel  illius  episcopi  sed  saepius  cunctae  cuiusdam  conferentiae 
episcopalis,  commissio  de  doctrina  non  poterit  tantum  minores  accom- 
modationes apportare;  commissio,  ut  mihi  videtur  humillime ,19  cogita- 
tione revolvere  totum  caput  debebit,  etsi  praesenti  redactione  ut  basi 
valida  uti  poterit. 

Ad  hunc  finem  et  ad  adaequationem  huius  capitis  cum  allocutione 
Summi  Pontificis,  commissio  optimo  consilio  vocabit  ad  cooperandum 
Patres  illos  qui  in  ultimis  congregationibus  nostris  ostenderunt  se  de  Ec- 
clesia tanta  cum  amplitudine  et  magnanimitate  cogitare. 

Occasio  hic  datur  prima  20  ad  applicandam  normam  art.  65  par.  4 Or- 
dinis Concilii,  qua  Patres  admitti  et  audiri  possunt  in  sessionibus  spe- 
cialibus commissionum  conciliarium. 

Titulo  prorsus  personali  et  salvo  meliore  iudicio,  oro  humillime 
em.mos  Silva,  Rugambwa,  Gracias  et  exc.mos  Ancel,  Guano  et  alios  ut 
velint  inter  se  comparare  et  coordinare  propositiones  suas  magnificas  21 
quae  mihi  videntur  facile  coordinari  posse;  auspicio  exprimo  eos  a com- 
missione de  doctrina  convenienter  audiri  ut  conferre  possint  ad  altiorem 
et  pleniorem  nobilioremque  formam  reddendam  doctrinae  de  mysterio 
Ecclesiae  pro  hominibus  huius  temporis.  Dixi. 


In  textu  scripto  tradito : 1 Praemitto  me  loqui  titulo  prorsus  personali. 
2 adhibentur.  3 Quod  aliter  schema  adfirmare  videtur,  corrigendum  est  utpote 
novum  quoddam,  non  congruens  verae  constantique  Ecclesiae  traditioni.  4 deest. 
5 quasi  dynamismus.  6 ( 1 Cor.  15,  22.  45;  Rom.  5,  15).  7 (2  Cor.  5,  17; 

Gal.  6,  15).  8 ( Eph . 2,  10).  9 (Eph.  2,  5).  10  deest.  11  (Io.  16,  21). 

12  (Rom.  8).  13  deest.  14  (Luc.  6,  34-35).  15  (Mc.  16,  15).  16  deest. 

17  deest.  18  deest.  19  deest.  20  datur.  21  deest. 

Em.mus  P.  D.  BENIAMINUS  card.  DE  ARRIBA  Y CASTRO 
Archiepiscopus  Tarraconensis 

Venerabiles  Patres  conciliares, 

Liceat  mihi  antequam  finis  imponatur  tractationi  cap.  I de  Ecclesia 
et  gradus  fiat  ad  cap.  II  aliqua  verba  proferre  de  B.  Virgine  Maria,  nempe 
an  doctrina  mariana  tractanda  sit  necne  in  schemate  de  Ecclesia. 

Loquor  nomine  plus  quam  60  Patrum,  qui  mecum  votum  subscri- 
bere petierunt. 

In  examine  his  diebus  peracto  schematis  de  Ecclesia  ac  speciatim  de 
ipsius  ordine  determinando,  Patres  aliqui  gravem  suscitarunt  quaestio- 
nem circa  possibilem  inclusionem  in  praefato  schemate  doctrinae  a Con- 
cilio tractandae  de  B.  Virgine  Maria. 

Factum  praedictum  duplicem  inducit  magni  momenti  quaestionem: 

1.  An  doctrina  conciliaris  de  B.  Virgine  Maria  peculiari  sit  sche- 
mate proponenda  vel  minus. 

2.  Si,  demum,  doctrina  mariana  in  schemate  ecclesiologico  esset 
pertractanda,  quisnam  in  illo  schemate  locus  aptior  esset  iudicandus? 

Conveniens  responsio  duplici  enuntiatae  quaestioni,  non  opportunum 
solum  sed  et  necessarium  convincit  interventum  nostrum,  disputatione 
perdurante  cap.  I de  Ecclesia,  quippe  quod,  ut  postmodum  liquido  ap- 
parebit, propositum  problema  intime  connexum  esse  poterit  cum  prae- 
fato capitulo. 

Problema  autem  istud  grave  diximus,  quoniam  B.mae  Virginis  Ma- 
riae mysterium  consone  est  a sancta  Synodo  proponendum  cum  illis  pro- 
prietatibus atque  cum  ordine  illo  quibus  a Deo  est  in  oeconomia  salutis 
dispositum.  Ad  hoc  autem  obtinendum  magni  momenti  est  locus  trac- 
tationi idoneus. 

Quaerimus  ergo  iterum:  quisnam  est  locus  iste  idoneus  existi- 
mandus? 

Duplici  illa  possibili  solutione  prae  mente  habita,  responsio  nostra 
plana  atque  sincera  est,  criterium  hucusque  officiale  assignans  doctrinae 
de  B.  Virgine  Maria  speciale  schema,  satis  melius  putandum  his  prae- 
cipue rationibus: 

1.  Quoniam  si  adaequate  mysterium  Mariae  et  mysterium  ipsius 
Ecclesiae  comparari  possent,  mysterium  marianum  non  minus  sed  maius 
esset  agnoscendum. 

2.  Amplior  facilitas  ad  doctrinam  marianam  iuxta  proprias  ipsius 
conditiones  enucleandam. 

3.  Difficultas  marialem  doctrinam  coarctandi  et  harmonice  pro- 
ponendi in  alieno  schemate. 

4.  Periculum  imminuendi  B.  Virginis  celsitudinem  atque  missio- 
nem ex  inadaequatis  praedesignati  loci  conditionibus. 

Haec  omnia  sereno  animo  considerantes,  propositum  hucusque  offi- 
ciale in  quo  peculiare  statuitur  schema  de  B.  Virgine,  felicius  atque  effi- 
cacius putamus. 

Sed  attendamus  etiam  opinionem  illorum  qui  tenent  doctrinam  de 
B.  Virgine  in  schemate  de  Ecclesia  posse  melius  proponi. 

Huiusmodi  solutionem  acceptabilem  dicimus  vel  minus:  pendebit 
siquidem  a modo  marialem  doctrinam  declarandi. 

Solutionem  quamlibet  per  quam  characteres  et  limites  ecclesiales 
B.  Virgini  imponantur,  ita  ut  Deiparae  magnalia,  eius  missio  et  super 
Ecclesiam  transcendentia  oblivioni  mandentur,  acceptare  non  possumus. 

Potest  namque  accidere  ut  aliqui  erratas  aliorum  opiniones  1 nimis 
attendentes,  B.  Virgini  positionem  mere  passivam  assignent;  positionem, 
dicimus,  in  oeconomia  salutis  unice  receptivam  aut  Ecclesiae  repraesen- 
tativam.  Ita  videlicet  ut  B.  Virgo  nihil  aliud  credatur  nisi  prima  a Christo 
redempta,  et,  qua  talis,  Ecclesiae  culmen,  exemplar  et  figura.  His  omni- 
bus praecognitis  et  admissis,  si  B.  Virginis  munus  salvificum  eiusque 
mediatio  negentur,  amittitur  prorsus  activus  et  vitalis  influxus  Mariae 
in  ecclesiali  mysterio.  Si  res  ita  se  habet,  Maria  utique  prima  Ecclesiae 
filia  diceretur;  re  tamen  vera,  est  Ecclesiae  Mater. 

Quia  ergo  deformationem  mysterii  mariani  eiusque  diminutionem 
admittere  non  possumus,  neque  compendiosam  quamlibet  consideratio- 
nem neque  in  schemate  de  Ecclesia  minus  aptam  inclusionem  probabi- 
mus quae  deformationi  vel  diminutioni  praedictae  2 ansam  praebeant. 

Volumus  autem  animo  benevolo  et  ampla  mente  considerare  inclu- 
sionem doctrinae  marialis  in  schemate  de  Ecclesia.  Dicimus  ergo  prae- 
dictam inclusionem  non  utique  uti  meliorem  solutionem,  sed  absolute 
recipi  posse,  dummodo  titulo  officialis  schematis  vere  fideliterque  respon- 
deat, nempe:  De  B.  Virgine,  Ecclesiae  Matre. 

Maria,  equidem,  praedestinata  est  Dei  hominumque  Mater  quia,  uti 
saepe  saepius  tradiderunt  nobis  Patres  et  Romani  Pontifices  (inter  quos 
speciali  mentione  digni  memorantur  S.  Pius  X et  Pius  XII),  Maria  ad 
Capitis  Corporis  mystici  maternitatem  evecta  et  mater  spiritualis  effi- 
citur membrorum. 

Ecclesia  igitur  pendet  in  sua  natura,  exsistentia  et  vita  a maternitate 

spirituali  Virginis  Mariae,  quae,  ex  sua  parte,  est  prorsus  dependens  et 
omnino  subordinate  cooperatur  actioni  regeneratrici  et  salutari  Iesu. 

Unde  bene  loqui  possumus  de  Maria  cum  de  Ecclesia  loquimur,  ita 
tamen  ut  mysterium  marianum  totum  influat  mysterium  Ecclesiae.  Ma- 
ria enim  vere  est  Mater  Ecclesiae. 

Quare,  si  schema  B.  Virginis  includeretur  in  schemate  Ecclesiae,  has 
duas  conditiones  nos  proponeremus: 

1.  Doctrina  de  B.  Maria  Virgine  exponatur  immediate  post  cap.  I 
pradsentis  schematis  Ecclesiae,  sed  non  sub  eodem  capite,  sed  novum 
caput  eflormans,  quod  cap.  II  appellaretur.  Si  enim  doctrinae  de  populo 
Dei,  de  hierarchia,  de  laicis  caput  integrum  et  proprium  conceditur,  nonne 
hoc  maiori  merito  concedendum  erit  doctrinae  de  B.  Virgine  Maria? 

2.  Doctrina  de  B.  Virgine  Maria  in  hoc  cap.  II  schematis  de  Ec- 
clesia ea  extensione  et  profunditate  tractetur  quam  exigunt  eiusdem  Vir- 
ginis privilegia,  altissima  missio  et  maternale  munus  ad  quod  Deus  ab 
aeterno  eam  elegit  et  prout  de  facto  in  historia  revelationis  locum  ha- 
buerunt. Dixi. 


In  textu  scripto  tradito-.  1 opinationes.  2 praedictis. 


3 

Em.mus  P.  D.  CAROLUS  card.  CONFALONIERI 
Venerabiles  Patres, 

Disserentes  de  Ecclesia,  quam,  singulare  donum  a Patre  hominibus 
elargitum,  suo  sanguine  condidit  Christus  Dominus,  et  Pentecostes  die 
peculiari  virtute  caelitus  delapsa  roboratam,  manifeste  promulgatam  vo- 
luit, si  huius  Sanctae  Synodi  mens  erit  pleniorem  definitionem  Ecclesiae 
promere,  videtur  non  praetereundum  factum  illius  Sancti  Spiritus  effu- 
sionis recolere,  idque  loco  magis  idoneo,  constrictisque  utique  verbis, 
in  nostrum  schema  inserere. 

Etenim,  post  Spiritum  Sanctum,  die  Pentecostes,  ignitarum  lingua- 
rum specie  susceptum,  eodemque  Paracleto  repleti,  tunc  primo  mundo 
collocuti  sunt  apostoli,  prima  vice  « stans  Petrus  cum  undecim  levavit 
vocem  suam  et  locutus  est»...1,  iucundissimam  et  vere  locupletem  messem 
colligentes:  « appositae  sunt  scii.,  animae  circiter  tria  milia  »...2  Agitur 
proinde  de  prima  ac  solemni  manifestatione  nostrae  Ecclesiae  quam  unam 
sanctam  catholicam  et  apostolicam  edicimus  et  praedicamus...3 

Nedum  ergo  absonum,  consentaneum  potius  apparet  in  tanti  mo- 

menti  schemate,  quo  omnia  fere  elementa  Ecclesiae,  solemnius  quam 
superioribus  temporibus,  in  praesenti  Concilio  oecumenico  pertractan- 
tur, ipsius  Ecclesiae  splendidissimam  apparitionem  memorari. 

In  Concilii  insuper  documentis  praevenientibus  et  concomitantibus 
saepe  saepius  audivimus  Concilium  oecumenicum  novam  et  praeclaram 
Pentecostem  esse  novamque  Epiphaniam,  et  a doctrina  et  a spiritu  Pen- 
tecostes substantiam  et  vitam  accipere;  hoc  Vaticanum  templum  veluti 
altero  apostolorum  coenaculo  comparari,  et  quemadmodum  apostoli  in 
coenaculum  ita  et  nos  hoc  templum  ingredi  posse  4;  ut 5 grande  huius- 
modi  eventum  veluti  novam  Pentecostem  evasurum  ac  inde  rursus  Spi- 
ritum Sanctum  prodigiali  modo  in  Ecclesiam  caelestium  donorum  copiam 
effusurum,  in  eaque  renovari 6 Pentecostes  mirabilia . Satis. 


In  textu  scripto  tradito-.  1 {Act.  11,  4.  14).  2 (ib.  41).  3 De  qua  anti- 

quioris aetatis  praefatio  ambrosianae  Ecclesiae,  in  missa  pro  baptizatis,  mane  die 
sancto  Pentecostis,  canit:  “ ...  quia  hodie  Sancti  Spiritus  celebramus  adventum. 
Qui  principiis  nascentis  Ecclesiae,  cunctis  gentibus  imbuendis,  et  deitatis  scientiam 
indidit  et  loquelam.  In  diversitate  donorum  mirabilis  operator,  unitatis  variarum- 
que gratiarum  distributor...  ” (Sacramentarium  Bergomense,  ed.  A.  Paredi,  Ber- 
gamo,  1961,  p.  204).  4 debere.  5 deest.  6 renovatum  iri. 


4 

Em. mus  P.  D.  PAULUS  M.  card.  RICHAUD 
Archiepiscopus  Burdigalensis 

Em.mi  Praesides,  venerabiles  Fratres, 

Duas  tantum  emendationes  reverenter  propono  ad  cap.  I schematis 
de  Ecclesia. 

1.  Mihi  videtur  exoptandum  ut  in  introductione  fiat  ampla  mentio 
textus  cap.  I epistolae  ad  Ephesios.  Haec  apostoli  verba  videntur  esse 
verum  summarium  totius  doctrinae  de  Ecclesia  quae  bene  exponitur  in 
schemate.  Etenim  versicula  huius  capitis  epistolae  Pauli  possent,  non 
solum  illustrare  talem  doctrinam,  sed  etiam  assumi  ut  eius  fundamentum 
inspiratum  ac  completum,  speciatim  a versiculo  3 ad  6,  a versiculo  10 
ad  12,  et  tandem  in  versiculis  22  et  23. 

2.  Non  apparet  sufficienter,  ni  fallor,  in  diversis  numeris  istius  ca- 
pitis schematis  visio  Ecclesiae  orantis.  Nam  si  Ecclesia,  ut  saepe  saepius 
dicitur,  Christi  continuatio  est,  non  possumus  oblivisci  quod  Christus 
in  terra  diu  noctuque  oravit  et  nunc  in  caelo  semper  ad  interpellandum 

pro  nobis  constituitur.  Ergo  Ecclesia  manifestanda  est  quoque  in  sua 
functione  praestantissima  orationis,  supplicationis,  contemplationis,  gra- 
tiarum denique  actionis.  Dixi. 

5 

Em. mus  P.  D.  IOSEPH  card.  RITTER 
Archiepiscopus  S.  Ludovici 

Venerabiles  Patres , 

« Ecclesia  est  sacramentum  intimae  totius  generis  humani  unitatis 
eiusque  cum  Deo  unionis  ».  Sic,  benissime  et  aptissime  loquitur  introduc- 
tio schematis  de  Ecclesia.  Immo  dicit  sacramentum  esse  tum  signum  tum 
instrumentum  huius  unitatis  et  unionis...1  Ideoque,  in  par.  7 ... 2 , schema 
optime  dicit:  « Ecclesia...  his  in  terris  mediorum  sanctificationis  com- 
page constat  ». 

Fere  omnes  aliae  propositiones,  seu  sententiae,  schematis  loquuntur 
de  Ecclesia  ut  communitate  fidei,  amoris  et  gratiae.  In  hoc  sensu,  Eccle- 
sia identificatur  cum  hominibus  Deo  iam  unitis;  est  effectus  actionis  di- 
vinae sanctificantis  et  unificantis.  Proinde  schema  valde  deficiens  est,  fere 
silens  de  modo  in  quo  Ecclesia  est  signum  et  instrumentum  unionis, 
de  mediis  sanctificationis  quibus  Ecclesia  constat,  et  de  actionibus  quibus 
ministerium  exercet  et  missionem  implet. 

Meo  iudicio  par.  7,  de  Ecclesia  in  terris  peregrinante,  immediate  post 
verba  « constat  et  sustentatur  » in  lin.  7,  tractatum  saltem  genericum 
de  dynamismo,  de  ministerio  salvifico  Ecclesiae  continere  debet.  Hic  in- 
veniri debet  praesertim  theologia  de  Verbo  Dei,  vivente  et  efficaciter 
operante  in  Ecclesia  Christi.  Verbum  et  Sacramentum,  cum  regimine, 
ministerium  activitatemque  Ecclesiae  salvificam  et  sanctificantem  com- 
prehendunt. 

« Praedicare  »,  « docere  » — conceptualiter,  hae  activitates  fere  syn- 
onymae  sunt  cum  Ecclesia;  realiter  tamen  in  multis  regionibus  Eccle- 
siae vix  exercentur,  in  aliis  tantum  debiliter;  aestimationem  vero  re- 
verentiamque debitas  in  paucissimis  recipiunt. 

Causalitas  sacramentorum  a synodo  Tridentina  tam  clare  et  perfecte 
enucleata,  efficaciam  Verbi  in  Ecclesia  praedicati  in  umbras...3  abiiciebat. 
Reformatio  liturgica,  renovatio  ecclesiastica,  « aggiornamento  » doctri- 
nalis et  disciplinaris  — omnia  haec  sine  instauratione  praedicationis  ad 
pristinam  dignitatem  ne  concipi  quidem  possent. 

Nec  dicatur  hanc  materiam  pertinere  ad  aliud  schema  vel  ad  aliam 
commissionem!  Anno  praeterito,  magno  cum  gaudio  schema  de  Verbo 

Dei  accepimus  ex  secretariatu  pro  christianorum  unione.  Quis  scit  ubi, 
quando,  vel  quomodo  amissum  aut  praetermissum  aut  reiectum  fuerit. 
Sed  nihil  importat.  Theologia  de  Verbo  Dei  in  schemate  de  Ecclesia  in- 
stitui ab  initio  debebat,  quia  Verbum  Dei  vivit,  illuminat  et  vivificat 
solummodo  in  Christi  Ecclesia. 

Verbo  et  opere  Deus  hominibus  se  revelat  ac  communicat:  haec  est 
historia  salutis  humanae.  In  Christo  protulit  Deus  hominibus  verbum 
ultimum  et  opus  salutis  perfectum.  Et  verbum  et  opus,  signa  amoris 
divini  indeficientis,  perdurant,  operantur,  et  manifestantur  in  Ecclesia 
et  per  Ecclesiam,  quae  ipsa  est  sacramentum  eiusdem  amoris.  Verbum 
et  opus  sacramentale  essentialia  sunt  Ecclesiae;  nec  datur  nec  dari  potest 
conceptus  eiusdem  adaequatus  sine  clara  perceptione  huius  operis  et 
huius  verbi.  Dixi. 


In  textu  scripto  tradito-.  1 (pag.  7,  lin.  6).  2 (pag.  11,  lin.  5).  3 (imo 

in  tenebras). 

Animadversiones  additae : 

In  fasciculo  cuius  titulus  est  « Emendationes  super  schema  de  Ecclesia  »,  in 
pagg.  10-14,  una  exhibetur  emendatio  quae  requirit  inversionem  ordinis  par.  5 
et  6 huius  schematis.  Haec  emendatio  commendata  fuit  tum  a 13  episcopis  ex 
Africa  Centro-Orientali,  tum  a Patribus  conciliaribus  linguae  germanicae  et  con- 
ferendae episcoporum  scandinavensium,  tum  a cardinali,  archiepiscopis  et  episco- 
pis regionis  Parisiensis.  Quibus  omnibus  nominibus  illustrissimis  ut  etiam  meum 
adiiciatur  volo. 

Ecclesia  Christi  est  grex,  est  vinea  et  ager  Dei,  est  Dei  familia  et  populus, 
est  Sponsa  Christi.  Vera  sunt  haec  omnia;  nihilominus  non  univoce  sed  analogice 
dicuntur.  Utrum  haec  vel  illa  imago,  seu  analogia,  maioris  sit  momenti  quam  aliae 
non  possumus  dicere.  Certissime  possumus  negare  ullam  per  seipsam,  etiamsi  sit 
mystici  Corporis,  posse  Ecclesiam  totaliter  explicare.  Unde  omnes  imagines,  utpote 
scripturisticae,  sunt  magni  momenti  et  non  parvipendendae. 

His  perpensis,  obiiciendum  est,  ut  mihi  videtur,  non  contra  illa  quae  posi- 
tive dicuntur  in  schemate  de  variis  analogiis,  sed  contra  diversos  perfectionis  gra- 
dus quos  schema  iisdem  assignare  videtur.  Imaginem  secundum  quam  Ecclesia  est 
Corpus  Christi  intensive  et  extensive  evolvit;  alias  imagines  vix  enumerat.  Hoc 
modo,  videtur  schema  distinguere  inter  illam  ut  primariam  et  essentialem  ac  has 
alias  ut  secundarias  et  accidentales.  Talis  distinctio  affirmari  neque  debet  neque 
potest,  ideoque  nec  implicari  nec  permitti  potest. 

Em  .mi  Patres:  Fructuositatem  theologicam  et  cultualem  multorum  studiorum 
in  Corporis  mystici  analogia  fundatorum  non  ignoro,  non  nego,  minuere  non  volo. 
Attamen  negligentiam  erga  alias  imagines  iamdiu  vigentem  ut  non  sustineamus 
nec  foveamus  volo.  Tempus  est,  mihi  videtur,  investigandi  et  enucleandi  doctrinam 
in  eisdem  contentam.  Quales  et  quantos  fructus  possimus  ex  huiusmodi  investiga- 
tionibus expectare,  opera  recentiora  quae  in  consideratione  « populi  Dei  » sistunt 
iam  demonstrarunt. 

Unde  schema  de  Ecclesia  sic  ordinari  debet  ut  talibus  investigationibus  tum 

directionem  tum  impetum  praebeat.  Ineffabilitatem  Ecclesiae  perfectionis  sic  il- 
lustret ut  omnibus  fiat  evidens  omnes  imagines  et  analogias  in  verbo  Dei  contentas 
necessarias  esse  ad  eam  clare  intelligendam;  attentionem  tum  peritorum  tum  fide- 
lium ad  divitias  fidei  tam  multas,  tam  magnas,  et  tam  neglectas  dirigat. 

Ad  hunc  finem  attingendum  sequentia  iuvabunt:  1.  Par.  5 actualis  sequatur 
sextam;  2.  Aliquantulum  amplificetur  discussio  in  par.  6 contenta  saltem  de  ali- 
quibus imaginibus;  3.  Abbrevietur  discussio  de  Corpore  mystico. 

Omnia  haec  expleri  facile  poterit,  mihi  videtur,  componendo  par.  6 emenda- 
tionis parisiensis  cum  par.  6 emendationis  germanicae  ita  ut  illa  fiat  par.  5,  haec 
fiat  6,  schematis  recogniti. 

6 

Em. mus  P.  D.  AUGUSTINUS  card.  BEA 
Venerabiles  Patres, 

Summus  Pontifex  Ioannes  XXIII,  v.  m.l  statuerat  a Concilio  sub- 
stantiam vitae  christianae  e puris  fontibus  Sacrae  Scripturae  et  Tradi- 
tionis illustrandam  esse.  Possumus  interrogare :2  respondentne  capita 
quae  nunc  examinamus  huic  requisito?  Certe,  in  multis  respondent  et 
bene  respondent / sed  in  aliis,  non  paucis / minus.  Humiliter  censeo  5 
textus  biblicos  omnino  accurate  examinandos  esse,  ut  iam  egregie  notavit 
em. mus  card.  Ruffini.  Et  idem  valet  de  textibus  e traditione  desumptis. 
Utrumque  hodie  maioris  momenti  est,  quod  Concilium  etiam  fratribus 
christianis  non  catholicis  Ecclesiae  naturam,  unitatem  eiusque  munus 
ostendere  vult.  Ipsis  autem  nobiscum  communes  sunt  fontes  Sacra  Scrip- 
tura et  antiquissima  traditio,  et  si  dialogus  cum  ipsis  ineundus  est  — id 
quod  Summus  Pontifex  noster  ultimo  die,  Dominica ,6  denuo  inculcavit 
et  « statim  fieri  » debere  — dialogus  hic 7 hoc  fundamento  inniti  debet. 
Quare  argumentatio  ex  his  duobus  fontibus  summa  diligentia  propo- 
nenda est,  ita  ut  nihil  minus  recte  dicatur  et  ea  proponantur  quae 
doctrinam  re  vera  in  hodiernis  conditionibus  probent .8 

Liceat  haec  paucis  exemplis  illustrare  e capp.  I et  — anticipando  9 — 
II  desumptis. 

1.  Ac  primum  quidem  de  Sacra  Scriptura. 

Ad  ea  quae  em. mus  card.  Ruffini  iam  dixit,  addere  liceat  sequentia  A 

Pag.  11,  linn.  13  ss.,  sermo  est  de  unica  Ecclesia  Christi,  sed  nullum 
omnino  tentamen  fit  ut 11  haec  unicitas,  quae  pro  dialogo  oecumenico  est 
tanti,  tanti  momenti ,12  ex  Sacra  Scriptura  probetur  A Asseritur  deinde 
Christum  suam  Ecclesiam  Petro  et  apostolis  eorumque  successoribus 
tradidisse:  iterum  sine  ulla  probatione,  quamvis  praecise  in  hac  re  « suc- 
cessoribus traditam  esse  » 14  cardo  sit  totius  quaestionis  cum  christianis 
non  catholicis  e reformatione  oriundis.  Ecclesiam  sic  a Christo  institutam 


CONGREGATIO  GENERALIS  XL 


21 


esse  Ecclesiam  catholicam  romanam  in  textu  asseritur  quidem ,15  sed  non 
probatur  ex  fontibus;  in  nota  21  correspondente  16  citantur  professio  fidei 
tridentina  et  Concilium  Vaticanum  I,  constitutiones  de  fide.  Denique 
asseritur  Ecclesiam  a Christo  fundatam  esse  « columnam  et  firmamentum 
veritatis»  erectam  super  Petrum  et  apostolos  eorumque  successores,  al- 
lato textu  Primae  ad  Timotheum,  cap.  3,  vers.  15.  Sed  illo  textu  apo- 
stolus nullo  modo  17  dicit  hanc  « columnam  » erectam  esse  « super  Pe- 
trum et  apostolos  »,  sed  potius  Timotheo , dum  ipse  S.  Paulus  venerit 
Ephesum , dicit  in  dubiis  sequi  debere  doctrinam  Ecclesiae  quae  est  co- 
lumna et  firmamentum  fidei.  E contra,  fideles  esse  super...  — fideles,  non 
loquitur  de  Ecclesia  — fideles  esse  superaedificatos  super  fundamentum 
apostolorum  et  prophetarum  18  explicite  statuitur  in  epistola  ad  Ephesios, 
cap.  2,  vers.  20-22,  qui  textus...19  magis  cum  nostra  re  cohaereret 20  quam 
verba  quae  ex  epistola  21  ad  Timotheum  desumuntur .22 

Aliquando  etiam  textus  Sacrae  Scripturae  perperam  afferuntur.  Ita 
v.  g.  pag.  8,  n.  4 ...23,  confunduntur  loci  qui  agunt  de  Spiritu  Sancto  qua- 
tenus Spiritus  Sanctus  24  est  tertia  persona  Sanctissimae  Trinitatis  habi- 
tans in  nobis  ( 1 ad  Corinthios,  etc. ) — confunduntur 25  cum  textibus  qui 
agunt  de  « spiritu  » tamquam  dono  creato  in  anima  hominis, 26  v.  g.  ubi 
spiritus  comparatur  cum  aqua  viva  saliente  in  vitam  aeternam,  qui  non 
est  Spiritus  Sanctus f1  vel  ubi  sermo  est  de  « spiritu  » qui  vivit  per  iusti- 
tiam  — dicitur  in  oppositione  ad  corpus,  quod  per  peccatum  moritur  28 
(Romanos,  cap.  8,  vers.  10). 

Et  haec  sufficiant,  quamvis  plura  alia  exempla  afferri  possent  de  usu 
Sacrae  Scripturae. 

2.  Iam  pauca  de  traditione. 

Ad  ostendendam  fratribus  non  catholicis  naturam  et  munus  Ecclesiae, 
res  non  primario  nec  praevalenter  probandae  sunt  ope  documentorum 
recentiorum  supremi  magisterii  Ecclesiae  quae  sunt  posteriora 29  separa- 
tione saeculi  xvi  vel  etiam  posteriora  30  separatione  saeculi  xi.  E con- 
trario, theologice  profundius  procedendum  est  et  ante  omnia  et  maxime 
radices  doctrinae  in  antiquissima  traditione  Ecclesiae  indicandae  sunt, 
prout  statim  e pluribus  exemplis  patebit.  Ita  enim  fides  communis  saecu- 
lorum ante  separationem,  sive  saeculi  xvi  sive  saeculi  xi,  apparebit  et 
fundamentum  ulteriori 31  doctrinae  explicandae 32  parabitur. 

Sumo  unum  vel  aliud  exemplum  ex  cap.  II,  ubi  agitur  v.  g.33  de  epi- 
scopatu, de  presbyteris,  de  diaconibus.  Ubi  probatur  consecrationem 
episcopalem  pertinere  ad  sacramentum  Ordinis,  provocatur  quidem  ad 
Patres,  Liturgias  orientales  et  occidentalem,  sed  in  nota  (nota  12)  datur 
sola  generalis  quaedam  affirmatio  hoc  exprimi  « in  omnibus  documentis 
liturgicis». 

Ubi  sermo  est  de  presbyteris  (n.  15,  pag.  25-26),  adducitur  solum 
ad  probationem  34  Pontificale  Romanum  ( nota  1 7 35)  (excepta  affirmatione 
aliqua  potius  negativa),  in  quo  documento  citando  ad  minimum  aliquid 
dici  deberet  de  eiusdem  antiquitate  et  proinde  indicari  deberet  agi  de 
teste  traditionis  antiquae. 

In  eodem  contextu...36  affirmatur  etiam  religiosos  accipere  missio- 
nem ab  episcopo,  quin  haec  affirmatio  sive  explicetur,  sive  ullo  vel  mi- 
nimo argumento  37  fulciatur. 

Ubi  est  sermo  de  praerogativis  Romani  Pontificis  circa  Concilium 
oecumenicum  38  convocandum  vel  saltem  confirmandum...39  non  offertur 
nisi  respectivus  canon  Codicis  luris  Canonici  — canon  227  — quod 
eo  vel  magis  insufficiens  est,  quod  Ecclesiae  Orientales...40  hoc  praecise 
negant.  E contra  res  sine  difficultate  deduci  posset  ex  primatu  ad  concre- 
tas circumstantias  applicato...41 

Non  addo  alia  exempla. 

Quae  hodie  praestanda  sunt,  etiamsi  iam  partim  in  Vaticano  I et 
in  Tridentino  tractata  sunt,  hodiernis  conditionibus  et  necessitatibus 
accommodanda  sunt  ita  ut  possint  servire  in  dialogo  cum  nostris  fratribus 
seiunctisd 2 

Haec  iam  sufficiant,  ut  ostendatur  schema  accurate  revidendum  esse 
quantum  ad  textus  biblicos  et  argumentationes  Traditionis.  Non  dico 
nova  argumenta  esse  proponenda,  sed  ut  ex  argumentis  quae  exstant,  et 
numerosa  exstant,  ea  proponantur  quae  hodiernis  exigentiis  magis  ac- 
commodata sunt.*3  Quod  si  non  fiet,**  schema...45  unitati  non  inserviet, 
i.  e.  non  respondebit  illi  redintegrationi  unitatis  inter  christianos  quam 
Summus  Pontifex  ante  paucos  dies  unum  ex  scopis  principalibus  Con- 
cilii esse  edixit.  Dixi. 


In  textu  scripto  tradito-.  1 s.  m.  iam. 
5 Unde  puto.  6 gl.  r.  7 vult. 

11  deest.  12  deest.  13  non  probatur. 
17  non.  18  dum  hoc. 

23  lin.  24  ss.  24  deest. 


3 deest. 

9 deest. 

15  deest. 

19  multo.  20  cohaeret.  21  deest. 

25  ( 1 Cor.  3,  16;  16,  19  etc.).  26  deest. 


2 deest. 
probant. 
14  deest. 


4,  14).  28  propter  iustitiam.  29  posteriorum.  30  posteriorum.  po- 


4 pluribus. 

10  deest. 
16  pag.  17. 
scripta. 
27  (Io. 

31 


22 


stenori. 


36 


explicationi. 


33 


(I,  p.  25).  34  deest.  35  (notae  17,  19). 


(I,  p.  26,  lin.  16). 

40 


37  ulla  vel  minima  ratione.  38  deest.  39  (p.  27, 
lin.  30).  40  seiunctae.  41  et  proinde  reduci  ad  locos  classicos  N.  T.:  Mt. 

16,  18;  Io.  21,  15-17,  collato  Lc.  22,  32  de  fratribus  a Petro  confirmandis). 
42  Cum  enim  in  Concilio  agat  collegium  apostolorum  ut  tale,  patet  primas  partes 
in  eo  vi  dictorum  textuum  spectare  ad  Petrum  eiusque  successores.  Quod  ulterius 
confirmari  posset  exemplo  Concilii  Hierosolymitani  (Act.  15,  6 ss.).  Quae  omnia 
praestanda  sunt,  etsi  argumentum  hoc  in  Vaticano  I explicite  tractatum  fuit  et 

hic  tantum  recapitulatur.  Affirmationes  enim  tam  magni  momenti  in  constitutione 
quae  ex  professo  de  Ecclesia  agit,  aliqua  saltem  brevi  argumentatione  minime 
carere  possunt.  Conclusio.  43  accuratae  revisioni  subiciendum  esse,  vocatis  etiam 
collabor atoribus  qui  interpretationis  S.  Scripturae  et  Traditionis  antiquissimae  Ec- 
clesiae apprime  periti  sunt.  44  fit.  45  non  solum  theologice  insufficiens  erit, 
sed  etiam. 

Animadversiones  additae: 

N.  B. : Praeter  observationes  generales  circa  cap.  I-II  in  aula  conciliari  propo- 
sitas, haec  particularia  addere  liceat.  (Haec  saltem  ex  parte  procedunt  ex  princi- 
piis in  dictis  observationibus  generalibus  expositis). 

Pag.  7,  lin.  3:  « Claritate  eius,  super  faciem  Ecclesiae  resplendente...  Evan- 
gelium  annuntiando  »:  cum  supra  (lin.  1)  dictum  sit  lumen  gentium  esse  Chri- 
stum, hic  non  debet  dari  impressio  ac  si  Ecclesia  se  ipsam  Christo  substituat; 
periculum  autem  talis  falsae  intellectionis  eo  magis  in  hoc  loco  adest  quia  imme- 
diate postea  sermo  est  de  Evangelio  annuntiando;  textus  enim  prout  stat  saltem 
ita  intelligi  potest,  ac  si  Christus  extra  Ecclesiam  staret  et  eius  lumen  extra  Eccle- 
siam stantis  in  facie  Ecclesiae  resplendeat.  Proponitur  proinde:  « claritate  Christi 
in  Ecclesia  viventis,  in  ea  et  per  eam  operantis  et  proinde  super  eius  faciem  re- 
splendentis... ». 

Lin.  13:  «addunt  vim  et  instantiam »:  quid  significat  vox  « instantiam »? 
Forte  sensus  est:  « operam  Ecclesiae  magis  urgentem  reddunt  ». 

Lin.  22:  « Haec  congregatio  iustorum...  »:  in  praecedentibus  sermo  est  de 
adiumentis  a Deo  omnibus  hominibus  in  Adamo  lapsis  dato.  Quomodo  nunc  hic 
sermo  continuari  potest  ac  si  de  solis  « iustis  » sermo  fuisset?  Et  quid  significat 
« congregatio  iustorum  »?  Forte  sensus  est:  eos  qui  haec  Dei  adiutoria  admise- 
runt et  cum  eis  cooperati  sunt  iustos  fuisse  et  aliqualem  communitatem  consti- 
tuisse («  congregatio  »),  quae  prima  quaedam  initia  Ecclesiae  constituebat.  Sed  haec 
omnia  clarius  exponenda  essent  ac  curandum  esset  ne  dein  eadem  idea  repetatur 
pag.  8,  lin.  2. 

Lin.  25:  omittatur  citatio  Rom.  1,  4;  ibi  enim  de  alia  aliqua  «praedestina- 
tione » agitur,  dicitur  enim  « qui  praedestinatus  est  Filius  Dei  in  virtute...  ». 

Lin.  26:  « De  populo  electo  »:  adde  « Israel  »,  non  enim  apparet  cur  nomen 
populi  electi  taceri  debeat. 

Lin.  26:  « Fratresque  suos  in  filios  Patris  constitueret  »:  quinam  est  sensus 
huius  expressionis?  Nam  in  ordine  gratiae  natura  prius  est  esse  filium  adoptivum 
Patris  quam  fratrem  Christi;  ergo  agi  posset  solum  de  hominibus  « fratribus  » 
Christi,  inquantum  etiam  Christus  « participavit...  carni  et  sanguini » ( Hebr . 
2,  14).  In  hoc  casu  dicatur:  « homines,  fratres  suos  secundum  carnem  ». 

Pag.  8,  lin.  2:  ubi  Ecclesia  iam  « ab  origine  humani  generis  » praefigurata  inve- 
nitur? Item  aliqua  probatio  in  textu  ipso  adferenda  esset  de  praeparatione  Ecclesiae 
in  Foedere  Antiquo;  est  idea  magni  momenti,  quae  aliquo  modo  probari  debet. 

Lin.  8:  «Humano  generi  firmissimum  unitatis  principium»:  affirmatio  tanti 
momenti  certe  ali  quomodo  probanda  esset.  Iamvero  textus  qui  in  nota  3 citantur 
non  sunt  ad  rem.  Afferri  deberet  textus  Eph.  1,  10  de  proposito  Dei  omnia 
« instaurandi  » in  Christo,  id  est  Christo  tamquam  capiti  subiciendi  et  ita  ad 
unitatem  redigendi.  Cf.  etiam  Eph.  2,  11-20. 

Lin.  15:  «Ecclesia  Christi  nuncupatur»:  adde:  ipse  enim  Christus  ad  Pe- 
trum dixit:  « et  aedificabo  Ecclesiam  meam  » ( Mt . 16,  18). 


24 


ACTA  CONC.  VATICANI  II 


PERIODUS  II 


Lin.  17:  « Aptisque  mediis...  aedificans»:  nonne  res  inverti  deberet?  Prius 
enim  est  super  Petrum  et  apostolos  aedificare  dein,  magis  specificando  « mediis... 
unionis  instruere  ». 

Lin.  18:  « Congregatio  eorum...  »:  quinam  est  nexus  cum  praecedentibus? 
Videtur  dari  aliqua  definitio  Ecclesiae.  Si  ita  est,  proponitur:  « Est  autem  Ecclesia 
cum  congregatio  eorum...  ».  Si  tamen  auctores  intendunt  dare  veram  definitionem, 
quaeri  potest,  num  haec  definitio  vere  completa  sit,  v.  g.  clarius  exprimenda  essent 
elementa  socialia  et  plura  alia. 

Lin.  23:  «ipsa  supra  tempora...»:  ne  ingeratur  idea  Ecclesiam  vivere  extra 
tempus  (nam  in  « supra  » etiam  « extra  » includi  videtur)  proponitur:  ipsa  simul 
supra  tempora...  ».  Ita  extollitur  quod  praecedit,  Ecclesiam  intrare  in  historiam 
hominum. 

Lin.  25:  hic  ab  opere  Christi  in  terris  immediate  transitus  fit  ad  opus  red- 
emptionis subiectivae,  nam  sermo  est  de  missione  Spiritus  Sancti  in  corda  hominum. 
Iamvero  prius  de  Christi  glorificatione  aliquid  dicendum  esset  et  dein  de  missione 
Spiritus  Sancti  ad  Ecclesiam  die  Pentecostes.  Ita  enim  in  Novo  Testamento  res 
cohaerent.  Spiritus  non  datur  nisi  Christo  glorificato  (cf.  Io.  7,  39);  dein  sollemni- 
ter mittitur  Spiritus  super  discipulos,  id  est  super  initia  Ecclesiae.  Proinde  dicatur: 
« in  terra  faciendum...  et  Christo  glorificato,  misit  Deus  Paraclitum,  Spiritum 
veritatis,  qui  a Patre  procedit  » (cf.  Io.  15,  26). 

Lin.  27:  « In  quo  uno  Spiritu...  »:  textus  qui  hic  citatur  loquitur  de  ac- 
cessu tum  Iudaeorum  tum  gentium  ad  Patrem  in  uno  Spiritu  («  ambo  in  uno 
Spiritu  »).  Ergo  optimam  praebet  occasionem  recolendi  ideam  supra  (pag.  8, 
lin.  8)  expressam  de  Christo  principio  unitatis  pro  toto  humano  genere.  Propo- 
nitur proinde:  « in  quo  uno  Spiritu  nos  omnes  de  quacumque  natione  oriundi 
accessum  habemus...  ». 

Lin.  32:  « donis  et  charismatibus  suis  dirigit...  adornat  »:  loco  « dirigit  » po- 
natur modo  magis  generali  « locupletat  »;  « dirigit  » posset  enim  inferre  ideam 
ac  si  Ecclesia  dirigatur  charismatibus  et  non  auctoritate  aliqua  stabili  et  sic  habe- 
retur Ecclesia  sic  dicta  « charisma  tica  ». 

Lin.  34:  quid  significat:  « Spiritus  Dei  per  virtutem  Evangelii  iuvenescere 
facit  Ecclesiam...  »?  Spiritus  enim  Dei  certe  dirigit  etiam  per  praedicationem  Evan- 
gelii, sed  multo  magis  per  influxum  internum  gratiae  et  non  potest  affirmari  hunc 
influxum  semper  dari  necessario  in  connexione  cum  « Evangelio  »,  sive  Evangelio 
lecto  sive  praedicato. 

Lin.  38:  quid  significat  Ecclesiam  apparere  « sicut  de  unitate  Patris  et  Filii... 
plebs  adunata  »?  E praecedentibus  hoc  minime  apparet,  nam  ibi  fere  exclusive 
opus  Spiritus  Sancti  et  non  opus  Patris  et  Filii  explicabatur.  Deinde  etiam  expressio 
ipsa  non  est  valde  clara:  sensus  videtur  esse  adunationem  plebis  originem  suam 
habere  in  unitate  Patris  et  Filii  et  Spiritus  Sancti.  Et  etiamsi  hic  textus  ut  conclusio 
totius  pag.  8 consideratur,  res  non  quadrat;  non  enim  constituit  veram  conclu- 
sionem huius  paginae.  Nam  in  tota  pagina  fere  nihil  dicitur  de  modo  quo  adunatio 
procedat  ab  unitate  SS.  Trinitatis. 

Pag.  9,  lin.  3:  « Populum  Dei  »:  addatur  « novum  »,  id  est  non  populum  Dei 
electum  Veteris  Testamenti.  Quid  est  ille  « populus  Dei  »? 

Lin.  5:  « fratres  suos  »:  ex  parte  eadem  difficultas  habetur  ac  pag.  7,  lin.  26. 

Lin.  6:  « Convocatos  »:  nonne  melius  adhiberetur  terminus  textus  latini  Novi 
Testamenti  « vocatos  »;  saltem  clarior  esset. 

Lin.  6:  «Ut  filios  Dei...  sui  coheredes...  in  Se  unit  »:  nonne  natura  prius  est 
hominem  Christo  uniri,  dein  per  hanc  unionem  filium  Dei  fieri  et  coheredem  Chri- 
sti? Praeterea  loco  « sui  coheredes  » dici  deberet  « suos  coheredes  »;  secus  enim 
idea  ingeritur  ac  si  Christus  sit  obiectum  quod  baptizati  hereditate  accipiunt,  id 
quod  certe  non  exprimitur  in  textu  citato  Rom.  8,  15-17. 

Lin.  7:  « et  tamquam  Corpus  Suum...  constituit  »:  Cum  obiectum  gramma- 
ticale huius  sententiae  sit  « fratres  suos  » (lin.  5),  sensus  sententiae  est  Christum 
fratres  credentes  Corpus  mysticum  Suum  constituere.  Iamvero  ipsi  singuli  cre- 
dentes (nomen  plurale  indicat  agi  de  singulis!)  constituuntur  membra , non  corpus; 
proinde  melius  omittatur  vox  « tamquam  » et  dicatur  « et  sic  Corpus  suum  mysti- 
cum constituit  ». 

Lin.  10:  «E  diversis  membris  aedificatum  »:  melius  dicitur  corpus  « compo- 
situm » e diversis  membris  vel  ipsis  instructum  (ita  pag.  9,  lin.  17!). 

Lin.  11:  «Fidem  eius»-,  melius  «fidem  in  eum»;  «fides  Jesu » minus 
clarum  est  et  rarissime  tantum  in  Novo  Testamento  habetur  (cf.  Rom.  3,  22). 

« In  unum  Corpus  baptizati  »:  haec  expressio  Vulgatae  minus  clara  est;  ex 
graeco  melius  vertitur  « baptizati  ad  unum  corpus  constituendum  ». 

Lin.  12:  « De  eius  corpore  ut  uno  pane  participamus  »:  melius  et  magis  textui 
originali  correspondens  esset:  « omnes  de  uno  pane,  Christi  scii,  corpore  parti- 
cipamus ». 

Lin.  15:  «ut  corpora  nostra  per  sensibilia  sacramenta  corpori  eius  clarifi- 
cato coniungantur  »:  primo  omittatur  vox  « sensibilia  »,  cuicumque  enim  patet 
sacramenta  ut  talia  esse  signa  sensibilia,  sed  sacramenta  ut  talia  non  possunt  sim- 
pliciter dici  esse  sensibilia.  Praeterea  notum  est  hominem  per  sacramenta  uniri  cum 
Christo  glorificato,  sed  quomodo  affirmari  potest  per  sacramenta,  quatenus  sunt 
signa  sensibilia,  praecise  corpus  hominis  cum  corpore  Christi  clarificati  uniri? 
Sacramentum,  quatenus  signum  sensibile  est,  utique  immediate  applicatur  corpori 
hominis,  effectus  tamen  sacramenti,  seu  res  sacramenti,  non  respicit  corpus  sed  ho- 
minem simpliciter.  Etiam  in  SS.  Eucharistia  species  quidem  sacramenti  uniuntur 
cum  corpore  hominis,  sed  relate  ad  effectum  ipsum  non  potest  dici  corpus  Christi 
uniri  cum  corpore  hominis  et  animam  Christi  cum  anima  hominis,  sed  Christus 
totus  simpliciter  unitur  homini  toto.  Ergo  generatim  loquendo,  fortasse  dici  posset 
unionem  hominis  cum  Christo  in  sacramentis  fieri  mediante  corpore,  quippe  cui 
sacramentum,  quatenus  signum  est  visibile,  applicatur,  non  vero  fieri  praecise  unio- 
nem corporis  hominis  cum  corpore  Christi. 

Lin.  19:  «In  gloria  »:  ne  perperam  intelligatur  de  gloria  caelesti,  melius  di- 
catur « in  bono  » vel  « laetitia  ».  In  textu  1 Cor.  12,  26  agitur  de  vita  terrena,  nullo 
modo  de  jutura. 

Lin.  25:  « Caput  et  munere  et  perfectione...  praestat,  quos  (dicatur  “ quae  ” 
scii,  membra!)  tum  dirigit  cum  vita  sua  replet  »:  Hic  cavendum  est  ne  Concilium 
suis  verbis  et  suo  nomine  loquens  videatur  aliquid  de  physiologia  hominis  affir- 
mare, quod  scientifice  minime  sustineri  potest.  Hodie  enim  scientia  minime  statuit 
caput  replere  totum  corpus  sua  vita.  Quod  affirmatur  praestantia  capitis  super  ce- 
tera organa  nihil  obstat,  sed  Concilium  non  debet  affirmare  caput  cetera  organa  et 
membra  et  « vita  sua  replere  ».  Ad  evitandum  proinde  hoc  periculum  simpliciter 
afferantur  verba  S.  Pauli  ubi  dicit  Christum  esse  Caput  Ecclesiae  « ex  quo  totum 
corpus  compactum  et  connexum  per  omnem  iuncturam  subministrationis,  secun- 
dum operationem  in  mensuram  uniuscuiusque  membri,  augmentum  corporis  facit 

in  aedificationem  sui  in  caritate  » ( Eph . 2,  16),  vel  ille  alius  textus  secundum 
quem  Christus  est  caput  « ex  quo  totum  corpus  per  nexus  et  coniunctiones  sub- 
ministratum et  constructum  crescit  in  augmentum  Dei  » {Coi.  2,  19).  Notum  est 
enim  in  his  textibus  vocem  « caput  » (graece  « Kephale  »)  ab  aliis  exegetis  verti 
voce  italica  « testa  » (gallice  « tete  »)  ab  aliis  autem  voce  capo  («  chef  »).  Qui 
in  his  textibus  de  capite  sensu  physiologico  cogitant,  dicunt  S.  Paulum  loqui  se- 
cundum conceptiones  physiologicas  sui  temporis.  Iamvero  etsi  hae  conceptiones 
secundum  conclusiones  scientiae  hodiernae  falsae  sunt,  hoc  nihil  officit  veritati 
enuntiationis  theologicae.  Conceptio  enim  physiologica  nonnisi  imago  quaedam  est 
ad  veritatem  aliquam  ordinis  supernaturalis  exprimendam. 

Notandum  demum  est  etiam  ipsam  Encyclicam  Mystici  Corporis  loco  in  sche- 
mate, nota  9 citato  minime  illo  modo  loqui,  qui  habetur  hic  in  schemate.  Immo 
etiam  ubi  ideam  Christi  capitis  mystici  Corporis  ex  professo  explicat,  potius  aliqua 
conceptione  physiologica  moderna  utitur.  Non  enim  loquitur  de  « vita »,  quae 
procedit  e capite  in  corpus,  sed  dicit:  « sicut  scilicet  nervi  in  omnes  nostri  cor- 
poris artus  e capite  infunduntur,  iisdemque  sentiendi  seseque  movendi  faculta- 
tem impertiunt,  ita  servator  noster  vim  virtutemque  suam  in  Ecclesiam  immittit...  » 
( A.A.S.  35,  1943,  p.  215). 

Linn.  26  ss.:  idea  baptizatos  esse  « membra  » Corporis  mystici  et  etiam  mem- 
bra relate  ad  invicem,  sine  dubio  ab  hodiernis  hominibus  perperam  intellegi  posset 
ac  si  ipsi  eo  perdant  dignitatem  propriam  personae,  ratione  praeditae  et  liberae. 
Proinde  meo  quidem  iudicio  paucis  declarari  deberet  dignitatem  humanam  in 
baptizatis  minime  destrui  vel  etiam  laedi.  Posset  autem  fieri  fere  hoc  modo:  Ipsi 
enim  omnino  libere  Christo  et  Ecclesiae  adhaerent,  cum  « nequeat  credere  nisi 
qui  vult  »,  secundum  notum  verbum  S.  Augustini.  Credere  enim  significat  secun- 
dum Novum  Testamentum  « obedire  Evangelio  » ( Rom . 10,  16)  et  Deus  per  iudi- 
cium  finale  « reddet  unicuique  secundum  opera  eius  » {Rom.  2,  6),  quae  omnia 
indicant  et  supponunt  adhaesionem  et  submissionem  Christo  eiusque  Ecclesiae  esse 
vere  liberam.  Immo  per  fidem  homo  in  propria  cognitione  elevatur  et  perficitur. 
Sicut  enim  in  Christo  « sunt  omnes  thesauri  sapientiae  et  scientiae  absconditi  » 
{Coi.  2,  3),  ita  et  baptizati  in  Christo  in  omnibus  divites  fiunt  « in  omni  verbo 
et  omni  scientia  » {1  Cor.  1,  5),  ita  ut  sint  « repleti  omni  scientia  » {Rom.  15,  14). 
Praeterea  in  Christo  etiam  donum  libertatis  humanae  exaltatur.  Nam  a Christo 
redempti  in  libertatem  vocati  sunt,  sed  non  ut  libertas  occasionem  det  carnis,  sed 
ut  per  caritatem  spiritus  serviant  invicem  (cf.  Gal.  5,  13).  « Lex  enim  spiritus 
vitae  in  Christo  Iesu  liberavit  te  a lege  peccati  et  mortis  » {Rom.  8,  2),  ut  iusta 
postulata  legis  implerentur  in  nobis,  « qui  non  secundum  carnem  ambulamus  sed 
secundum  spiritum  » {Rom.  8,  4).  Qui  enim  donum  Spiritus  Sancti  acceperunt 
et  in  vita  propria  ab  hoc  Spiritu  se  duci  sinunt,  non  iam  sunt  sub  lege  {Gal.  5,  18), 
id  est  lex  pro  eis  iam  non  est  durus  paedagogus,  qui  eos  vi  et  timore  impellit, 
quia  ipsi  sub  influxu  gratiae  spontanee  et  instinctu  interiori  adimplent  quae  lex 
iubet.  Ac  ita,  dum  « Spiritu  Dei  aguntur  » et  libertate  filiorum  Dei  fruuntur. 

Lin.  29:  « servitia  praestamus  »:  non  videtur  bona  vox  latina;  dicatur  vel 
« inservimus  » vel  « ministramus  ». 

Lin.  30:  « qui  est  caput  nostrum  »:  ne  fiat  confusio  ac  si  Christus  esset  caput 
singulorum  membrorum;  caput  est  enim  caput  corporis,  non  manus  vel  pedis  etc., 
omittatur  « nostrum  » et  dicatur  sicut  prostat  in  loco  S.  Scripturae  citato  « qui 
est  caput,  Christus  » {Eph.  4,  15). 

Lin.  33:  « Praesertim  quando  ministeriis  S.  hierarchiae...  »:  hoc  incisum  potius 
omittendum  videtur.  Non  est  enim  modus  loquendi  S.  Scripturae,  quae  omnino 
eodem  modo  loquitur  de  influxu  Christi  in  omnes  species  activitatis  membrorum 
Ecclesiae,  « ministrationum,  operationum  » etc.  cf.  Rom.  12,  4-8;  1 Cor.  12,  4-11; 
Eph.  4,  7-12.  Immo  S.  Paulus  explicando  parabolam  de  corpore  dicit:  « Sed  multo 
magis  quae  videntur  membra  corporis  infirmiora  esse,  necessariora  sunt...  ».  Certe 
debitus  honor  iis,  qui  in  auctoritate  positi  sunt,  tribuendus  est,  sed  hoc  minime 
transferendum  est  in  influxum  Christi  per  gratiam. 

Pag.  10,  lin.  9:  verificare  citationes  nota  13.  « Ad  se  ipsum...  suaviter  attra- 
hit... »:  videtur  aliquomodo  affectatum  esse;  forte  melius,  loco  formulae  huius 
potius  sentimentalis,  dicatur:  suis  diversimode  assistit,  secundum  illud:  « Ecce 
Ego  vobiscum  sum  omnibus  diebus  usque  ad  consummationem  saeculi  » ( Mt . 
28,  20)  simulque  in  domo  Patris,  ubi  mansiones  multae  sunt,  suis  parat  locum 
(cf.  Io.  14,  2)... 

Lin.  12:  « Eique  compatimur...  »:  expressio  prout  iacet  male  intelligi  posset 
de  compassione  affectiva;  in  textu  citato  Rom.  8,  17  de  facto  verbum  adhibetur 
sine  pronomine  « ei  »;  proinde  dicatur  « cum  eo  patimur  ». 

Lin.  11:  «Quia...  Christus  caput...  iunctus  est»;  hoc  non  est  sola  ratio  cur 
corpus  Christi  mysticum  Christum  in  terris  repraesentet,  sed  quia  ipse  in  Ecclesia 
vivit  ipsam  sibi  conformem  efficit  per  eamque  in  mundo  operatur;  proinde  dicatur: 
« quia  vero  Christus,  Ecclesiae  glorificatum  caput,  in  caelis  vivens,  intima  unione 
cum  Ecclesia,  corpore  suo  in  terris  iunctus  est,  in  eadem  vivit  eam  sibi  confor- 
mem efficit  et  per  eam  operatur,  hoc  corpus...  ». 

Lin.  13:  «germen  et  initium»:  forte  melius  adhibetur  expressio  biblica 
« primitiae  ». 

Lin.  14:  « sicut  Christus  est  pleroma...  ita  Ecclesia  est  pleroma...  »;  cavendum 
est  ne  haec  comparatio  male  intellegatur  ac  infinitae  differentiae  obliviscamur,  quae 
inter  plenitudinem  Christi  et  plenitudinem  Ecclesiae  intercedit.  In  Christo  enim 
« inhabitat  omnis  plenitudo  divinitatis  corporaliter  » {Coi.  2,  9). 

Ecclesia  autem  est  « corpus  ipsius  (Christi)  et  plenitudo  eius,  quia  omnia  in 
omnibus  adimpletur  » {Eph.  1,  23)  id  est  ipsa  non  omnem  plenitudinem  Christi 
possidet,  sed  tendit  ut  paulatim  occurrat  « in  virum  perfectum,  in  mensuram  aeta- 
tis plenitudinis  Christi  » {Eph.  14,  13)  et  proinde  etiam  plenitudinis  Dei  {Eph. 
3,  19). 

N.B.\  Notum  est  exegetas  catholicos  textum  Eph.  1,  23  vario  modo  expli- 
care. Alii  (v.  g.  S.  Ioannes  Chrysostomus)  intelligunt:  Ecclesia  est  « supplemen- 
tum vel  complementum  » Christi,  id  est  Christi  totalis , capitis  et  corporis;  alii 
autem  intelligunt  Ecclesiam  esse  plenam  Christo  (sed  nullo  modo  omnem  plenitu- 
dinem Christi  continet!).  Textus  constitutionis  ergo  ita  sonare  debet  ut  ab  hac  vel 
illa  interpretatione  huius  loci  controversi  independens  sit. 

Lin.  14:  «ad  quod  sperando  perducitur  »:  expressio  minus  concinna  et 
clara.  Forte  melius  « ad  cuius  consummatam  possessionem  paulatim  per  patien- 
tiam et  spem  perducitur  ». 

Lin.  21:  «Est  enim  Ecclesia  grex...»:  forte  melius  pro  homine  moderno, 
qui  voce  « grex  » offendi  posset,  dicatur  « assimilatur  enim  Ecclesia  gregi...  ». 

In  adhibenda  metaphora  « gregis  » respective  « ovium  » cavendum  est  ne 
metaphora  male  intelligatur  ac  si  fideles  entibus  ratione  expertibus  («  pecore  ») 
assimilarentur;  dicatur  ergo  fere  hoc  modo:  assimilatur  gregi  non  quod  christifide- 

les  careant  donis  et  facultatibus  quibus  ipsi  quoque  se  ipsos  dirigant,  sed  quod 
Ecclesiae  societas  ut  talis  indigeat  personis,  quae  eam  regant,  ad  pascua  sanae 
doctrinae  ducant  et  a periculis  defendant. 

Lin.  22:  corrigatur  citatio  cf.  Io.  10,  41. 

Lin.  23:  «Etsi  a pastoribus...  gubernantur»:  forte  melius:  «etsi  a humanis 
quoque  pastoribus...  ducuntur  et  diriguntur »;  ita  enim  statim  praeannuntiatur 
adesse  alium  quoque  Pastorem  non  mere  humanum  et  praeterea  voces  « ducere 
vel  dirigere  » melius  quam  « gubernare  » respondent  metaphorae  « pastoris  ».  Haec 
opera  pastorum  humanorum  potest  praeterea  confirmari  1 Petr.  5,  2 ss.;  Io.  21, 
11-17. 

Lin.  27:  «Est  etiam  Ecclesia  vinea»;  uti  supra  forte  melius  « assimilatur  ». 

Lin.  28:  loco  Io.  15,  1 ss.  ponatur  Mt.  21,  33.  In  priore  loco  sermo  est  de 
vite  et  palmitibus,  non  directe  de  vinea  qua  tali;  e contra  Mt.  21,  33  vere  sermo 
de  vinea  qua  tali. 

Lin.  29:  « Dei  familia  »:  citetur  pro  hac  pulcherrima  idea  Eph.  2,  19:  « estis 
cives  sanctorum  et  domestici  Dei  ». 

« ...  eiusque  templum...»:  etiam  haec  metaphora  saltem  brevissime  explicari 
deberet,  secus  nullum  sensum  habet  illam  afferre;  proinde  addantur  fere  haec 
verba:  « templum,  quatenus  scilicet  Deus  in  medio  Ecclesiae,  tamquam  novi 
populi  Dei  et  in  eiusdem  singulis  membris  colendus  adoramus  habitat  eis  assi- 
stens eosque  adiuvans  ». 

Lin.  30:  « in  lapideis  sanctuariis  repraesentata  »:  haec  expressio  vix  intelli- 
gitur. 

Lin.  31:  «in  qua  Deus  in  spiritu  et  veritate  adoretur»:  non  in  «Spiritu 
(Sancto)  »,  sed  « spiritualiter  »... 

Lin.  32:  «pastores...  confortat...»:  haec  pulcherrima  idea  aliquatenus  magis 
explicetur,  fere  hoc  modo:  « Spiritus  eis  sensus  filiales  erga  Patrem  communicat 
( Rom . 8,  15;  Gal.  4,  6),  eorum  infirmitatem  in  precando  adiuvat  ( Rom . 8,  26  ss.), 
eos  ducit  {Rom.  8,  14)  ac  ab  intus  docet  cum  omnes  fideles  ( 1 Io.  2,  27)  tum  spe- 
ciatim  praepositos  Ecclesiae  {Io.  16,  13)  atque  in  reddendo  testimonio  pro  Iesu 
adiuvat  (cf.  Lc.  12,  12)  ». 

Lin.  37:  pulcherrima  et  profunda  idea  de  Ecclesia  sponsa  Christi  multo  accura- 
tius — etsi  breviter  — exponenda  est,  additis  locis  Sacrae  Scripturae,  respective 
traditionis,  fere  ad  hunc  modum:  « Christus  sponsus  est,  qui  habet  sponsam  » 
{Mt.  9,  15;  Io.  3,  29)  Ecclesiam  scilicet,  quam  dilexit  « et  se  ipsum  tradidit  pro 
ea,  ut  illam  sanctificaret...,  ut  exhiberet  ipse  sibi  gloriosam  Ecclesiam,  non  ha- 
bentem maculam  aut  rugam  aut  aliquid  huiusmodi,  sed  ut  sit  sancta  et  immacu- 
lata » {Eph.  5,  25-27).  Similiter  ac  Eva,  primi  hominis  sponsa,  formata  est  ex 
latere  viri,  ita  ex  latere  transfixo  Christi,  novi  Adam  (cf.  1 Cor.  15,  45;  Rom. 
5,  12-19)  in  cruce  dormientis,  manante  aqua  et  sanguine,  formata  est  Ecclesia, 
prout  pluries  affirmatur  in  traditione  inde  ab  antiquis  Patribus  secundum  illud 
Origenis  — quod  variis  modis  dein  repetitur  a posterioribus  Patribus  — « Eccle- 
sia, quae  de  latere  Christi  processit  » {In  Proverb.  31,  88  MG  17,  251)  vel 
S.  Epiphanii  « Ecclesiam  ex  ipso  latere  (Christi)  velut  aedificatam  fuisse,  cum  eius 
latus  est  cuspide  sauciatum  » {Adv.  haer.  78,  19  MG  12,  731);  conferantur  quoque 
lectiones  Brev.  Rom.  in  festo  SS.  Cordis  Iesu  lectio  7 e S.  Bonaventura  et  illa 
quae  quondam  habebatur  F.  II  infra  octav.  e S.  Laurentio  Iustin.;  plurima  alia 

testimonia  exhibentur  a S.  Tromp,  De  Nativitate  Ecclesiae  e Corde  Iesu  in  Cruce, 
Gregorianum  13  (1932)  489-527  speciatim  pag.  502  ss. 

Lin.  39:  « mater  vere  viventium »:  adducantur  testimonia  antiquissimae 

traditionis,  maxime  apud  S.  Tustinum,  Dialogus  cum  Tryphone,  100,  PG  6,  710; 
S.  Irenaeum,  Adversus  haereses,  c.  24,  4;  PG  7,  959;  alia  testimonia  citantur  in 
schemate  de  B.  Virgine  Maria  pag.  22,  nota  16. 

Lin.  40:  « In  dilectione  ac  fidelitate  subditam  » corrige  citationem  sic:  (cf.  Eph. 
5,  29.  33). 

Pag.  11,  lin.  3:  « Ecclesia  sancta,  fidei,  amoris  et  gratiae  communitas  »:  nonne 
prius  gratia  nominari  deberet,  quam  eius  effectus  in  homine,  fides  et  amor? 

Lin.  6:  «in  terris  mediorum  sanctificationis...  »:  quidnam  sunt  haec  media 
sanctificationis?  Sacramenta  tantum  quae  ordinarie  sub  his  vocibus  intelliguntur, 
vel  etiam  gratiae  actuales? 

Lin.  11:  «Sicut  enim  natura...»:  nonne  addendum  esset:  «humana  natura 
in  unitate  Personae  a Verbo  assumpta  et  per  gratiam  sanctificantem  et  dona  sancti- 
ficata...  »? 

Lin.  12:  dicatur  parallele  ad  lineam  antecedentem:  « ita  socialis  organismus 
Ecclesiae,  Christi  Spiritu  tamquam  anima  animatus  et  sanctificatus  eidem  Spiritui 
in  exaedificando...  ». 

Lin.  13:  «docet  autem...  non  esse  nisi  unicam...»:  estne  hic  locus  maxime 
proprius  in  constitutione  pro  quaestione  unicitatis  Ecclesiae  tractanda?  Videtur 
aliquomodo  ex  inopinato  hic  introduci.  Praeterea  haec  doctrina  primo  loco  e 
S.  Scriptura  probanda  esset,  uti  hucusque  constitutio  procedebat,  ne  ingeratur 
idea  ac  si  haec  nota  Ecclesiae  e S.  Scriptura  probari  nequeat. 

Lin.  18:  « salutis  sacramentum,  columnam...  »:  hic  modus  loquendi  ideam 
suggerit  ac  si  Ecclesia  maxime,  si  non  exclusive,  salutis  sacramentum  esset  eo  quod 
veritatem  docet  — et  non  quatenus  per  sacramenta  hominibus  gratiam  affert. 

Lin.  21:  «a  Romano  Pontifice  »:  addatur  « successore  S.  Petri  ». 

Lin.  23:  « Elementa  plura  sanctificationis  inveniri  possint  »:  Quid  significant 
haec  « elementa  sanctificationis  »?  Praeterea  nonne  deberet  dici  « inveniantur  », 
nam  de  facto  inveniuntur,  id  quod  nullo  modo  negari  potest;  praeterea,  nonne  extra 
Ecclesiam  non  solum  elementa  sanctificationis,  sed  etiam  multi  thesauri  veritatis 
et  etiam  vera  sanctitas  christiana  inveniuntur? 

Lin.  17:  nota  20:  in  textibus  citatis  nihil  de  identitate  Ecclesiae  societatis 
cum  Corpore  Christi  mystico  invenitur;  praeterea  testimonia  non  deberent  incipere 
a Pio  XII;  qui  sunt  illi  « multi  praedecessores  »?  Cum  haec  identitas  a christianis 
non  catholicis  omnino  negetur,  solido  argumento  biblico  et  ex  traditione  probari 
deberet. 

Lin.  24  ss.:  « ut  sacramentum  Christi,  Ecclesia  est...  »:  quid  significant  haec 
verba?  Significatne  hic  vox  « sacramentum  » mysterium  vel  sanctificationis  me- 
dium, uti  sunt  septem  sacramenta? 

Lin.  26:  « Etiam  in  paupertate  »:  forte  clarius:  « etiam  per  suam  paupertatem 
Evangelicam...  ».  Sed  idea  paupertatis  hic  non  expectatur,  aut  clarius  definienda 
esset. 

Lin.  28:  thema  de  sanctis  et  peccatoribus  simul  in  Ecclesia  exsistentibus  et 
etiam  factum  persecutionum  et  saltem  apparens  lentus  progressus  Ecclesiae  multis 
fidelibus  scandalo  sunt.  Ergo  haec  paulo  melius  e S.  Scriptura  evolvenda  et  ex- 
plicanda sunt.  Fere  hoc  modo:  Sicut  Ecclesia,  regnum  caelorum  inchoatum,  simile 

est  sagenae  missae  in  mare  et  ex  omni  genere  piscium,  tum  bonorum  tum  malorum 
congreganti  (Mt.  13,  47  ss.)  vel  etiam  agro  in  quo  praeter  granum  habentur  etiam 
zizania  (Mt.  13,  24-30),  sic  secundum  occulta  consilia  providentiae  divinae  in  Ec- 
clesia usque  ad  consummationem  saeculi  habentur  tum  sancti  tum  peccatores;  ac 
ex  ipsius  Ecclesiae  proprio  sinu  exsurgunt  viri  loquentes  perversa  (Act.  20,  30), 
qui  resistunt  veritati  (2  Tim.  2,  25;  3,  8),  immo  etiam  « corrupti  mente,  reprobi 
circa  fidem  » (2  Tim.  3,  8),  a veritate  excidentes  et  aliorum  quoque  fidem  subver- 
tentes (cf.  2 Tim.  2,  18),  immo  naufragium  circa  fidem  patientes  ( 1 Tim.  1,  19). 

Praeterea  secundum  mysterium  providentiae  divinae  item  Ecclesia  vivit  et  cre- 
scit in  humilitate  ut  pusillus  grex  ( Mc . 12,  32)  sicut  granum  sinapis,  quod  solum 
post  longam  evolutionem  fit  arbor  ita  ut  volucres  caeli  veniant  et  habitent  in 
ramis  eius  (Mt.  13,  31  ss.).  Ecclesiae  quoque  pulchritudo  et  efficacia  in  hoc  mundo 
absconditae  sunt  sicut  fermentum  in  massa  fermentanda,  donec  fermentatum  est 
totum  (Mt.  13,  33).  Ecclesia  quoque  multis  persecutionibus  obnoxia  est  sicut 
Magister  eius  (cf.  Io.  15,  20);  thesauros  ipsi  a Christo  concreditos  in  vasis  ficti- 
libus habet,  « ut  sublimitas  sit  virtutis  (i.  e.  eminens  virtus  et  efficacia)  sit  (i.  e. 
cognoscatur)  Dei  et  non  ex  nobis  » (2  Cor.  4,  7),  semper  mortificationem  Iesu 
in  corpore  suo  circumferens,  ut  et  vita  Iesu  manifestetur  in  ipsa  (cf.  2 Cor. 
4,  10).  In  omnibus  enim  tribulationem  patitur,  sed  non  angustiatur;  aporiatur  sed 
non  destituitur;  persecutionem  patitur  sed  non  derelinquitur;  deicitur  sed  non 
perit;  semper  in  mortem  traditur  propter  Iesum  ut  et  vita  Iesu  manifestetur  in 
carne  sua  mortali  (cf.  2 Cor.  4,  8-10).  Nonne  haec  omnia  iis  Ecclesiae  partibus, 
quae  persecutionem  patiuntur  et  per  tribulationes  vitam  Iesu  aliis  communicant, 
maximo  erunt  solatio,  ita  ut  vere  gaudebunt  quod  digni  habiti  sunt  pro  nomine 
Iesu  persecutionem  pati?  (Act.  5,  41). 

Lin.  38:  « non  ignorantes  »:  forte  magis  praecise  loquendum  esset;  non  enim 
quaelibet  cognitio  sufficit;  proponitur:  « conditam  scientes  vel  intellegentes,  eam 
tamen  mala  fide  renuant  intrare  » (cf.  pag.  13,  lin.  16:  « sine  culpa  ignorantes  »). 

Lin.  39:  « revelatio  »:  melius  et  magis  determinate  dicatur  « S.  Scriptura  » 
vel  adhuc  melius  « evangelia  ». 

Pag.  12,  lin.  5:  « media  salutis  in  ea  instituta  »:  hae  expressiones  suggerere 
possunt  ideam  ac  si  media  aliqua  salutis,  ergo  v.  g.  sacramenta,  ab  ea  instituta 
fuissent;  forte  melius  « in  ea  exsistentia  » vel  « in  ea  a Christo  Domino  instituta  ». 

Lin.  9:  « qui  in  fide  spe  et  caritate  non  vivit,  sed  peccans...  »:  hic  textus 
etiam  ita  intellegi  potest  ac  si  effectus,  de  quibus  lin.  10  sermo  est,  habentur  ubi 
cumulative  contra  omnes  virtutes  theologicas  aliquis  peccat  et  non  etiam  ubi 
aliquis  quocumque  modo  peccat  sive  contra  fidem  sive  contra  spem  etc.;  item 
explicandum  esset  hoc  fieri  tantum  ubi  graviter  peccat.  Ergo  proponitur:  « qui 
sive  in  fide  sive  in  spe  sive  in  caritate  non  vivit  graviter  contra  quamcumque 
ex  his  virtutibus  peccans  ». 

Lin.  13:  « cui  si  cogitatione...  nedum  salventur...  »:  iterum  uti  lin.  9 prae- 
cisius dicendum  esset:  « non  respondent  in  rebus  gravibus  sub  peccato  mortali 
praeceptis  ». 

Lin.  18:  « Suo  modo  idem  valet...  »:  Nonne  hoc  melius  diceretur  in  pag.  se- 
quenti, n.  10? 

Lin.  22:  « interna  fide  spe  et  caritate  »:  quomodo  haec  omnia,  scilicet  fides, 
spes  et  caritas  ( supernaturales ) haberi  possunt  apud  illos,  qui  nondum  baptizati 
sunt  atque  nullo  modo  cum  Ecclesia  coniunguntur?  Haec  enim  ponuntur  ut  con- 

dicio  sub  qua  hi  non  christiani  cum  Ecclesia  primo  coniunguntur;  ergo  habenda 
sunt  ut  condicio,  quae  exsistit  ante  ipsam  coniunctionem.  Quomodo  autem  hoc 
fieri  potest?  Fortasse  dici  deberet:  « sincere  sub  influxu  gratiarum  actualium, 
quae  quidem  illis  semper  praesto  sunt,  implere  satagunt  ».  Ita  enim  haberentur 
actus  impliciti  fidei  spei  et  caritatis,  qui  via  essent  et  medium  ad  se  cum  Ecclesia 
coniungendum  ac  ita  habitus  virtutum  theologicarum  obtinendum  (cf.  pag.  13, 
lin.  17:  «voluntatem  Dei...  adimplere  sub  influxu  gratiae,  conantur»). 

Lin.  26:  «pia  omnium  mater»:  melius  «pia  omnium  baptizatorum  mater», 
hoc  enim  modo  datur  simul  ratio  cur  Ecclesia  horum  quoque  mater  sit. 

Lin.  27:  «Amanter...  credunt»:  quid  significat  «amanter»  credere?  Hoc 
sonat  aliquam  affectationem.  Proponitur:  « sincere  et  ardenter  » vel  adhuc  melius: 
« credunt  in  Christum  eumque  diligunt  ». 

Lin.  29:  hic  videtur  sermo  esse  de  solis  individuis.  Nonne  oporteret  hos  fra- 
tres respicere  et  considerare  quatenus  communitates  vel  (ubi  hierarchia  adest) 
« Ecclesiae  » sunt? 

Lin.  31:  nonne  hic  ardens  quoque  orientalium  Ecclesiarum  devotio  erga 
SS.  Eucharistiam  et  B.  Virginem  mentionanda  essent?  Item  addendum  esset  Ec- 
clesiae catholicae  cum  oriente  communem  esse  non  solum  fidem  in  constitutionem 
hierarchicam  Ecclesiae  sed  etiam  exsistentia  ipsius  hierarchiae  genuinae,  quae  scii, 
vera  successione  apostolica  praedita  est.  In  hac  connexione  cum  agnitione  hierar- 
chiae item  addi  posset  eos  propterea  vere  nomen  « Ecclesiae  »,  sensu  Ecclesiae 
localis  vel  regionalis  mereri.  Ita  enim  simul  ratio  dabitur,  cur  Ecclesia  catholica 
nomen  « Ecclesia  » aliis  communitatibus,  in  quibus  hierarchia  et  successio  apo- 
stolica desunt,  non  applicat. 

Lin.  28:  « Baptismo...  signantur  »:  effectus  baptismi  etiam  in  christianis 
non  catholicis  melius  explicentur;  dicatur  ergo:  « baptismo  vere  cum  Christo 
uniuntur,  gratia  sanctificante  ornantur,  filii  Dei  adoptivi  constituuntur  et  ut  tales 
etiam  donum  Spiritus  Sancti  accipiunt  ». 

Pag.  13,  lin.  4:  «ad  omnes  homines  missa  est,  pro  quibus...  »:  haec  verba, 
prout  sonant  etiam  male,  sensu  scii,  restrictivo  intellegi  possunt,  ac  si  Ecclesia 
sit  missa  ad  omnes  illos  homines  tantum  pro  quibus  Dominus  sanguinem  suum 
fudit.  Proponitur:  « ad  omnes  homines  missa  est,  cum  Dominus  pro  omnibus 
sanguinem  suum  fuderit  ».  Nonne  utraque  affirmatio  in  linn.  8-10  aliquomodo, 
saltem  brevissime  probari  deberet?  Pro  universalitate  redemptionis  citari  posset 
v.  g.  Mt.  20,  28,  addito  1 Tim.  2,  4:  « Deus  vult  omnes  homines  salvos  fieri  et 
ad  agnitionem  veritatis  venire  ».  Pro  universalitate  autem  missionis  Ecclesiae: 
v.  g.  Mc.  16,  15:  praedicate  evangelium  omni  creaturae. 

Lin.  8:  « Iam  prope  fuerunt » hic  citari  debet  potius  Eph.  2,  17;  nam 
solum  ibi  sermo  est  de  iis  (Iudaeis)  qui  iam  ante  Christum  Deo  prope  fuerunt. 

Lin.  9:  « fratres  secundum  carnem  »:  hoc  elementum  non  correspondet  textui 
Eph.  2,  11-13,  nam  ibi  non  agitur  de  iis  qui  Domino  prope  erant  «secundum 
carnem  »,  sed  « secundum  testamenta,  promissiones  » etc. 

Lin.  11:  « sive  longe  ab  eo...  agnoscant...  quaerant...  »:  inde  a voce  «longe  » 
textus  iam  non  intelligitur;  nam  si  linn.  11-13  explicant  illam  vocem  «longe», 
nonne  eadem  forma  grammaticali  praeterita  construi  deberent  sicut  ubi  est  sermo 
de  Israel?  Vel,  potius,  etiam  de  Israelitis  dici  deberet:  « sive  Domino  prope 
sint  ».  Si  auctores  exprimere  voluerunt  hanc  conditionem  etiam  hodie  perdurare, 
saltem  constructio  ex  parte  ob  claritatem  alia  esse  deberet,  fere  in  hunc  modum: 


32 


ACTA  CONC.  VATICANI  II  - PERIODUS  II 


« sive  longe  ab  eo,  sed  ab  eo  minime  derelicti,  sive  eum  creatorem  agnoscant,  sive 
adhuc  sibi  ignotum  in  umbris  (vel  melius  per)  umbras  et  imagines  adhuc  quaerant  ». 

Lin.  12:  « Quidquid  enim...  »:  forte  melius  omittitur  vox  « enim  » cum  ea 
quae  sequuntur  non  sunt  proprie  ratio  probans  pro  illis  verbis  « Ecclesia  prece  et 
praedicatione...  » (lin.  6). 

Nonne  hic  ante  omnia  agnoscenda  essent  dona  naturalia  prouti  sunt  dona  Dei 
creatoris  et  solum  postea  ea  quae  sunt  praeparatio  quaedam  ad  Evangelium?  Ergo 
proponitur  fere  in  hunc  modum:  « quidquid  enim  boni  apud  illos  invenitur  ab  Ec- 
clesia maximi  aestimatur,  quippe  quod  vel  imago  et  reflexus  quidam  Dei  creatoris 
sit,  qui  hominem  ad  suam  imaginem  etiam  naturalem  creavit  vel  etiam  donum 
quo  Deus  homines  ad  Evangelium  accipiendum  praeparabat.  Deus  enim  ab  initio 
mundi...  ». 

Lin.  19:  «in  terris  tamen  agnitione  Christi...  non  locupletantur  »:  Quidnam 
haec  verba  significant?  Nonne  est  tautologia  quaedam  dicere  eos  qui  « Christum 
eiusque  Ecclesiam...  ignorant  » (lin.  16),  « agnitione  Christi  non  locupletari  » 
(lin.  20)?  Ad  summum  dici  posset:  « sperare,  quamquam  hic  in  terris  agnitione... 
non  locupletantur  ». 

Nonne  hae  affirmationes  saltem  aliqua  ratione  probari  deberent?  « Sperare 
possunt  »:  nonne  etiam  debent ? 

Quomodo  salvari  possunt,  si  salutem  a Deo  non  sperant?  « Credere  oportet 
accedentem  ad  Deum,  quia  est  et  inquirentibus  se  remunerator  sit  » ( Hebr . 11,  6). 

Lin.  22:  « ad  Corpus  Christi  adducat  »:  locutio  minus  felix;  proponitur;  « ad 
Christum  cognoscendum  eique  sese  uniendos  in  Corpore  eius  mystico  ». 

Exc.mus  P.  D.  FRANCISCUS  SEPER 
Archiepiscopus  Zagrabiensis 

V ener abiles  Patres  conciliares, 

Non  parum  placet  haec  descriptio  intimae  naturae  Ecclesiae  in  cap.  I, 
quae  varios  aspectus  mysterii  prae  oculis  ponit,  suggerit,  evocat,  insinuat. 
Sperandum  enim  est  ex  huiusmodi  sollemni  proclamatione  synodali  exi- 
mios fructus  proventuros  esse.  Praedicatores  etenim  et  catechetae,  aliique 
doctrinae  sacrae  praecones,  maiore  cum  auctoritate  atque  alacritate  omnes 
hos  aspectus  fidelibus  proponere  et  etiam  profundius  explicare  poterunt, 
fideles  autem  procul  dubio  ex  profundiori  cognitione  naturae  et  missionis 
Ecclesiae  in  hoc  mundo,  suarum  partium  in  hac  realitate  divino-humana, 
maiorem  atque  genuiniorem  sensum  ecclesialem  propriae  vitae  acquirent, 
ideoque  etiam  vita  et  actione  demonstrabunt. 

Valde  placet,  praeterea,  quod  descriptio  Ecclesiae  non  nimis  exclu- 
sive  in  una  sola  imagine  biblica  — puta  « corporis  » aut  alia  — fundatur, 
sed  omnes  imagines,  quarum  unaquaeque  aliquid  de  complexa  realitate 

ecclesiali  dicere  habet,  assumuntur.  Verum  quidem  est  imagines  has  in 
schemate,  uti  proponitur,  logicam  connexionem  et  speculativam  unita- 
tem minime  assecutas  esse.  Sed  speculativa  et  logica  huiusmodi  connexio 
et  unitas  — ratione  habita  hodierni  status,  reflexionis  theologicae  in  hoc 
campo  — nondum  possibilis  videtur.  Quapropter  descriptio  haec  Ec- 
clesiae quam  maxime  stimulativa  erit  pro  ulteriori  reflexione  atque  in- 
vestigatione theologica,  cautos  autem  theologos  faciet  ne  nimis  unilate- 
raliter  procedant,  sed  ut  omnia  data  Scripturae  et  Traditionis  de  mysterio 
Ecclesiae  sedulo  perpendant  atque  unitatem  internam  inveniant. 

Dolendum  tamen  est,  quod  nonnullae  imagines  aut  tantum  inciden- 
ter  aut  nullo  modo  in  hac  descriptione  afferantur.  Sic  e.  g.  pag.  10, 
linn.  27-28,  sermo  est  de  Ecclesia  tamquam  vinea,  sed  praetermittitur 
imago  de  vite  et  palmitibus  ab  ipso  Domino  Nostro  prolata } Breviter  sed 
optime  proponitur  imago  sponsae  (pag.  10,  linn.  37  ss.),  at  imago  templi 
hic  illic  nonnisi  tangitur  et  nullatenus  suscipit  momentum  quod  in  anti- 
qua traditione  habebat.  Unde  provenit  quod  in  descriptione  naturae  Ec- 
clesiae ideae  sacrificii  minime  locus  correspondens  adiudicetur.  Quare  sa- 
crificium eucharisticum,  quod  certo  certius  locum  centralem  in  mysterio 
Ecclesiae  habet,  nullam  quasi  mentionem  obtinuit  (cf.  solam  lin.  13 
pag.  9):  in  hoc  puncto  schema  absque  dubio  complendum  est!  Etiam 
imago  seu  conceptus  Regni  Dei  non  ponitur  uti  iustum  et  necessarium 
esset,  uti  iam  pluries  dictum  est. 

Aliquas  minores  emendationes  propono :2 

In  pag.  7,  lin.  27,  loco  « in  filios  » puto  poni  posse  3 « ac  filios  », 
et  sic  forsan  eliminari  posset  difficultas  quam  em. mus  Ruffini  nuper 
movit;  puta  ut  textus  esset : « ut  de  populo  electo  secundum  carnem 
natus,  omnes  sua  morte  redimeret,  fratres  suos  ac  filios  P atris  consti- 
tueret ».4 

Pag.  9,  linn.  16-17,  loco  textus:  « sed  etiam  ut  unum  corpus  fide- 
lium, variis  organis  instructum,  formemus...»,  propono  ut  ponatur 5 
« sed  etiam  ut  in  Christo  Iesu  alter  alterius  membra  fiamus  ».  Non  est 
bonum,  uti  arbitror ,b  ut  in  constitutionem  synodalem  introducatur  ter- 
minus « corpus  fidelium  »,  tamquam  si  fideles  haberent  unitatem  quam- 
dam supernaturalem  directam  et  immediatam  inter  se,  quae  non  esset 
per  Christum,  sed  melius  manere  in  conceptu  paulino  unitatis  in  Christo 
Iesu...1 

Pag.  11,  linn.  34-36,  in  initio  n.  8,  loco  verborum  8 « Docet  Sancta 
Synodus  cum  Sacra  Scriptura  et  Traditione  Ecclesiam  esse  institutum  ne- 
cessarium ad  salutem  »,  forsan  melius  dici  posset  — humiliter  pro- 
pono 9 : « Docet  Sancta  Synodus,  Scripturae  Sacrae  et  Traditioni  fidelis 
(aut:  innitens)  Ecclesiam  esse  necessariam  ad  salutem...  ».  Aliis  verbis 

expungatur  vocabulum  « institutum  »,  quia  non  iustificatam  restrictio- 
nem secum  ferre  potest  et  sic  confusionibus  ansam  praebere,  in  Tradi- 
tione autem  fundatum  non  est.  Traditio  loquitur  de  necessitate  Ecclesiae , 
non  Ecclesiae  quatenus  est  institutum!  Praeterea,  primum  incisum  loci 
citati  quod  attinet,  Sacra  Synodus  est  magisterium,  Scriptura  et  Tradi- 
tio vero  medium  et  locus,  ubi  Synodus  veritatem  revelatam  invenit.  Unde 
actus  docendi  Synodi  et  Scripturae  non  est  eiusdem  naturae. 

Duobus  locis, 10  pag.  12,  lin.  21  et  pag.  13,  lin.  11,  loco  vocabuli 
« Creatoris  » et  « Creatorem  »,  ponatur,  velim,  verbum  « Remunerato- 
ris » et  « Remuneratorem  »;  dicitur  enim\  «...  voluntatem  Dei  Creato- 
ris qui  vult  omnes  homines  salvos  fieri  »,  et  « ...non  derelicti,  Deum 
creatorem  agnoscant  »:  potius  dicatur  « remuneratorem  »,n  ne  videretur 
ac  si  haec  Synodus  proclamare  intendisset,  quod  nullus  salvari  posset 
nisi  conceptum  creationis  mundi  haberet!  Nos  scimus  necessarium  esse 
ad  salutem  ut  aliquis  existentiam  Dei  et  Dei  remuneratoris  credat}1 

Placet,  in  fine}3  quod  in  n.  10,  ubi  sermo  est 14  de  habitudine  Eccle- 
siae ad  omnes  homines  non  christianos,  specialis  mentio  fit  populi  Israe- 
litici.  Sed  iustum  esset,  ut  in  tractatione  de  Ecclesia,  amplior  et  accu- 
ratior descriptio  positionis  populi  olim  electi,  qui...15  non  est  abiectus 
absolute  et  definitive,  fieret.  Iudaei  longe  plura  quam  alii  populi  cum 
Ecclesia  habent  communia  — uti  Scripturam  Veteris  Testamenti...16  Dixi. 


In  textu  scripto  tradito-.  1 deest.  2 deest.  3 ponatur.  4 deest. 
5 ponatur  sic.  6 enim.  7 Non  est  necessarium  — neque  res  matura  vide- 
tur — ut  Concilium  in  discussione  theologorum  sumat  partem  pro  una  aliave 
sententia.  8 verba.  9 reformari  vellem  sic.  10  deest.  11  deest. 
12  deest.  13  deest.  14  loquitur.  15  tamen.  16  Nemo  est  qui  non  vide- 
ret, relationem  populi  israelitici  erga  Ecclesiam  omnino  specialem  esse,  cum  nullo 
populo  communem! 

Exc.mus  P.  D.  GERALDUS  DE  PROEN^A  SIGAUD 
Archiepiscopus  Adamantinus 

Venerabiles  Patres  conciliares, 

Pauca  dicam  de  n.  6.  In  cap.  I,  n.  6 schematis  de  Ecclesia  sermo  est 
de  Ecclesiae  imaginibus.  Plures  imagines  seu  metaphorae  adducuntur 
quibus  in  Sacra  Scriptura  intima  natura  Ecclesiae  adumbratur  et  expli- 
catur. Ecclesia  dicitur  grex,  vinea,  ager,  agricultura  Dei,  templum  Dei, 
domus,  habitaculum  etc.  Inter  has  imagines  adducitur  in  eodem  n.  6, 
pag.  10,  lin.  29,  Ecclesia  uti  « Dei  familia  ».  De  ista  expressione  loquar. 

Salvo  meliore  iudicio  dicenda  est  Ecclesia  « Familia  Dei  » sensu 
vero,  sensu  proprio,  etsi  analogico,  nullo  modo  ut  simplex  metaphora 
vel  imago}  Revera,  non  agitur  de  metaphora  seu  de  imagine  sed  de  dul- 
cissima et  formali  realitate. 

Reapse  in  Ecclesia  Deus,  Christus,  fideles,  veram  — sensu  proprio  — 
efformant  familiam.  Deus  est  vere  « Pater  Noster  qui  in  caelis  » est. 
Christus...2  est  vere,  non  metaphorice,  frater  noster,  « primogenitus 
inter  multos  fratres  »;  Maria  Virgo  est  vera,  et  non  metaphorica,  Mater 
nostra;  nos  sumus,  per  baptismum,  ad  invicem  fratres.  In  nobis  est  vere, 
quamvis  participative,  natura  Patris,  qua  « filii  Dei  nominamur  et  su- 
mus »;  gratia  sanctificante  sumus  « divinae  consortes  naturae  ».  Spiri- 
tus Sanctus  est  anima,  vinculum,  vita,  amor  huius  familiae,  orans  in 
nobis  « gemitibus  inenarrabilibus  »,  « in  quo  clamamus  Abba,  Pater  ». 
Gratia  et  virtutes  informant  modo  vitali,  divino,  substantiam  et  facul- 
tates nostras.  Baptismus  est  vera  nativitas,  est  lavacrum  regenerationis 
verae  in  verbo  vitae,  quo  Deus  revera  nos  generat  et  nos  nascimur  in 
sinu  3 huius  familiae.  In  Eucharistia  « carne  Christi  saginamur  »...4 

In  Ecclesia  Christus  dat  nobis  illam  potestatem  « filios  Dei  fieri, 
qui  non  ex  sanguinibus  neque  ex  voluntate  carnis  nec  ex  voluntate  viri 
sed  ex  Deo  nati  sunt  »...5 

His  consideratis  haec  proponam  6: 

1.  In  cap.  I schematis  de  Ecclesia,  illo  loco  indicato,1  n.  6,  pag.  10, 
lin.  29,  expungatur  inter  imagines  et  metaphoras  de  Ecclesia  verbum 
« est  Dei  familia  ». 

2.  In  fine  n.  5,  pag.  10  eiusdem  cap.  I,  post  lin.  18  addatur  vel 
uti  continuatio  n.  5,  vel  uti  novus  n.  6,  explanatio  « De  Ecclesia  uti  Dei 
familia  » his  vel  similibus  verbis:  « Ecclesia  catholica  in  terris  peregri- 
nans,  est  vere  Dei  familia.  In  hac  familia  divina  Deus  est  benignus  Pater, 
B.  Virgo  Maria  est  dulcissima  mater,  Spiritus  Sanctus  est  anima  et  vincu- 
lum et  amor;  Iesus  Christus  Redemptor  est  caput  invisibile  et  frater, 
« primogenitus  inter  multos  fratres  »;  fideles,  per  baptismum  ex  Deo 
nati  et  per  Eucharistiam  carne  Christi  saginati  ( vel  saginandi 8)  sunt  filii 
Dei  et  Mariae,  et  ad  invicem  fratres;  Romanus  Pontifex,  Christi  Vica- 
rius, est  caput  visibile;  episcopi  sunt  fratres,  per  quos  Pater  caelestis 
generat,  nutrit,  educat,  et  regit  familiam  suam,  pro  qua  terra  est  exilium, 
caelum  haereditas  et  civitas  manens  ». 

Venerabiles  Patres,  schema  mihi  videretur  mancum,  si  conceptus  Ec- 
clesiae uti  Familiae  Dei  tamquam  metaphora  tractaretur,  vel  figurae 9 
et  furtive,  quasi  per  transennam  declararetur. 

Si  ex  rationibus  pastoralibus  quaerimus  descriptivam  sed  praecisam 
definitionem  Ecclesiae  Catholicae,  ubinam  gentium  meliorem  invenie- 

mus  quam  illam  qua  « praeceptis  salutaribus  moniti  et  divina  institutione 
formati  audemus  dicere:  Pater  noster,  qui  es  in  caelis  »,  ad  quem  dici- 
mus « hanc  igitur  oblationem  servitutis  nostrae  sed  et  cunctae  familiae 
tuae,  quaesumus  Domine,  placatus  accipias  »? 

Similia  possint  dici  de  illa  expressione  « Sponsa  Christi  »,  sed  haec 
scriptis  tradam™ 

Huic  propositioni  assentiunt  plures  episcopi,  quorum  nomen  tra- 
dam Secretariatui ,n  Dixi. 


In  textu  scripto  tradito-.  1 deest.  2 Iesus.  3 sinum.  4 (S.  Ignatius 
Antiochenus).  5 (Io.  1).  6 propono.  7 sub.  8 deest.  9 deest. 

10  Similes  rationes  valent  etiam  de  locutione  « Sponsa  Christi  »,  de  qua  in  n.  6, 
pag.  10,  lin.  36  usque  ad  pag.  11,  lin.  3 agitur  in  hoc  cap.  I.  Quando  de  aliqua 
sanctimoniali  dicitur  eam  esse  « sponsam  Christi  »,  mihi  videtur  adesse  metapho- 
ram. Sed  quando  de  Ecclesia  dicitur  eam  esse  « Sponsam  Christi  »,  iam  non  agitur 
de  mera  imagine,  sed  de  dulcissima,  mystica  realitate.  Analogice  quidem.  Per 
Ecclesiam  Christus  Homo-Deus  generat  filios  Patri  suo.  Unde  proponam:  trans- 
feratur iste  locus  a n.  6 actuali  ad  finem  n.  5,  ubi  agitur  de  Corpore  Christi  mystico, 
et  agetur,  si  mea  propositio  accipitur,  de  familia  Dei.  11  His  duabus  proposi- 
tionibus assentiunt  sequentes  episcopi  et  abbas:  Marcel  Lefebvre,  arch.  tit.  Syn- 
nadae in  Phrygia;  Iohannes,  ep.  Leiriensis;  Aloisius,  ep.  Caxiensis  (in  Maragnano); 
Carolus,  ep.  Palmensis;  Antonius  de  Castro  May  er,  ep.  Camposinus;  Ioannes, 
ep.  Monoecensis;  fr.  Ioannes  Prou,  abb.  Solesmensis,  sup.  gen. 

[ Subscripserunt  etiam :]  card.  Camara;  Gerardus  arch.  Iudiciforensis;  Jose 
Varani;  Jose  d’ Angelo  Neto;  Gregorio  Warmeling;  Pedro  Filipiak;  Guido  M.  Ca- 
sullo  ep.  tit.  Uticensis;  Manuel  P.  C.  Cintra,  bispo  de  Petropolis;  Jose  Thurler; 
Orlandus  Chaves;  Zacaria,  bispo  de  Cajazeiras;  Othon  Motta,  bispo  de  Campanha; 
Jose  Lazaro  CM,  bispo  de  Assis;  Jose  bispo  de  Estancia;  Antonius  ep.  tit.  Ucren- 
sis;  Jose  Costa  Campos;  Oscar  de  Oliveira;  Jose  Vicente  Tavora;  Jose  Gongalves 
de  Costa;  Jose  Melhado  Campos,  bispo  Lorena;  Eliseu  Mendes,  bispo  Campo 
Mourao;  Daniel  Tavares  Baeta  Neves,  bispo  tit.  Alexandria  Menor;  Hamleto  de 
Angelis  bispo  de  Viana;  Benedictus  ep.  Caxiensis;  Aloisius  Lorscheider,  ep.  Ange- 
lopolitanus;  Manuel  Konner,  Modra;  Thijssen,  Larantuka  Indonesia;  Paul  Sani 
ep.  Denpasarensis;  Leo  Arkfeld  SVD,  vic.  ap.  Wewakensis  NG;  Jorge  Kemerer 
VR  Posadas  Argentina;  Aug.  Olbert  Tsingtao. 

Exc.mus  P.  D.  EUGENIUS  D’SOUZA 
Archiepiscopus  Bhopalensis 


Venerabiles  Patres  Concilii, 

Pauca  velim  dicere  imprimis  de  par.  10  huius  cap.  I.  Loquor  no- 
mine 20  episcoporum  1 in  India  Septemtrionali. 

Dicitur  in  pag.  13, 2 lin.  6:  « Ecclesia  a prece  et  praedicatione  quie- 
scere nequit,  donec  omnes  in  eam  in  unum  corpus  adsciscantur...  ».  Certe 
opportunum  est  ut  principio  subiacentis  schematis  animadvertatur  in 
summam  responsabilitatem  quae  Ecclesiae  vi  suae  naturae  competit,  to- 
tius mundi  evangelizandi.  Attamen  nobis  videtur  distinctius  elucidandum 
et  pressius  asserendum  esse  hanc  responsabilitatem  esse  communem  toti 
Ecclesiae  et  specialiter  toti  collegio  episcopali,  et  non  tantum  parti,  ut 
ita  dicam,  specializatae  mandari  posse. 

Miramur  et  quidem  dolemus  schema  de  missionibus  nondum  esse 
paratum.  Sunt  quidam  qui  dicunt  superfluum  esse  particulare  de  mis- 
sionibus schema.  Nonne,  sic  dicunt,  munus  dilatandi  Evangelii  est 
pars  integra  ipsius  vitae  Ecclesiae?  Nos  quidem  aestimamus  schema 
separatum  de  missionibus  conficere  debere  ob  rationes  quas  longius  est 
hic  enumerare.  Sed  saltem  hic  in  par.  10  fundamentum  dogmaticum 
missionum  multo  distinctius  enucleetur. 

Nam  quid  videmus,  venerabiles  Fratres?  Quod  in  praxi  — et  hic 
non  tantum  de  Ecclesiis  quae  iam  a saeculis  sunt  stabilitae  loquor  — 
cum  aestimatione  quam  omnes  quidem  erga  missiones  ad  paganos  pro- 
fitentur, coexistit  practica  indifferentia  adversus  eas,  tamquam  si  res 
esset  supererogatoria,  quae  paucorum  idealistarum  interest. 

Aliud  periculum  videmus.  Viginti  abhinc  annis  liber  sacerdotum 
Godin  et  Daniel:  « France,  pays  de  Mission  » multos  commovit,  et  pau- 
cis abhinc  annis  eminens  quidem  purpuratus  commemoravit  Ecclesiam 
esse  « in  statu  missionis  »,  i.  e.  omnibus  baptizatis  competere  ut  Christo 
fratres  suos  lucrari  conentur.  Num  exaggeramus  innuendo  supradictos 
libros  influxisse  in  praeoccupationem  pastoralem,  cuius  prima  huius 
Concilii  sessio  tanta  signa  dedit?  Sed  videtur  nobis,  episcopis  in  terra 
non-christiana  laborantibus,  usus  verbi  « Missionis  »,  ut  in  Europa  nunc 
spargitur,  non  ambiguitate  nec  periculo  expers.  Ambiguitate,  num  idem 
verbum  assumitur  ad  designandam  ex  una  parte  pastoralem  magis  reali- 
sticam  et  operosam  in  regionibus,  in  quibus,  ...3  Christianismus  iam  an- 
tiquitus altas  radices  egit;  ex  altera  parte  praedicatio  evangelii  in  genti- 
bus quae  numquam  christianae  fuerunt,  immo  Christum  ignorant...4 
Nonne  tunc  erunt  inter  nos,  immo  iam  sunt,  qui  putent  se  suo  officio 
missionario  satisfecisse  si  in  propria  dioecesi  pastoralem  activam  in- 
staurent? 

Ne  obliviscamur  verba:  « Euntes,  docete  omnes  gentes  » ad  totum 
collegium  apostolicum  fuisse  dicta.  Ideoque  omnis  episcopus,  quicum- 
que est,  habet  partem  suam  in  solemni  hac  responsabilitate  Ecclesiae,  et 
pro  viribus  adlaborare  debet  ut  missio  ad  paganos  augeatur. 

Sed  quid  videmus,  venerabiles  Fratres?  Qui  summam  totius  laboris 

apostolici,  qui  in  bonum  animarum  a totius  orbis  sacerdotibus  et  religio- 
sis praestatur,  statistice  computet,  nonne  ad  haec  sequentia  data  perve- 
niet? Multo  maior  pars  operae  — etiam  in  multis  territoriis  de  Propa- 
ganda Fide  — navatur  in  pastoralem  ...5  conservatricem,  id  est  in  con- 
servandam fidem  et  mores  catholicorum,  a.  v.  « iustorum  » qui  vix  indi- 
gent poenitentia.  Iam  minor  pars  laboris  apostolici  adhibetur  in  redu- 
cendis ad  Ecclesiam  eis  qui  fide  vel  moribus  ab  ea  defecerunt,  i.  e.  ovibus 
quae  perierunt  de  domo  Israel.  Quod  ad  immensam  massam  infidelium 
attinet,  ad  plus  quam  bis  millies  milliones  paganorum,  vix  eis  dantur 
micae  quae  de  mensa  cadunt.  Vix  quinque  pro  cento,  fortassis  ne  tres  pro 
cento  quidem  conatus  apostolici  Ecclesiae  in  eos  expenditur!  Nonne  ei 
qui  in  Christo  Iesu  considerat,  hic  status  rerum  lugendus  et  intolerabilis 
videtur? 

Facile  putant  episcopi  et  superiores  religiosi  in  regionibus  quas  vo- 
camus « veteris  Christianitatis  »,  etsi  centena,  immo  millia  sacerdotum 
vel  sodalium  habent,  magis  facere  non  posse,  quin  deprivent  dioeceses 
aut  opera  instituti  necessariis  adiumentis.  Sed  quid  vocant  « necessa- 
rium »?  Nonne  quandoque  est,  quod  solet  fieri,  aut  quod  derivatur 
statica  conceptione  organizationis  ecclesiasticae?  Quot  parochi  parva- 
rum paroeciarum,  quot  professores,  quot  religiosi  praedicatores  aut  con- 
fessarii,  post  bene  absoluta  officia  muneris  sui  quotidie  plures  horas  li- 
beras habent?  et  quot  sacerdotes  et  religiosi  detinentur  muneribus  qui- 
bus etiam  laici  fungi  possunt?  Nonne  audaci  reorganizatione  multos 
subditos  ad  munia  stricto  sensu  missionaria  destinari  possunt?  Utcum- 
que utile  et  meritorium  est  ministerium  quod  domi  exercent,  ne  oblivi- 
scamur maioris  etiam  meriti  et  pretii  esse  dilatare  in  omnem  terram  re- 
gnum Dei  et  Christi  eius...6  Dixi. 


In  textu  scripto  tradito:  1 episcoporum  provinciarum  de  Delhi,  Agra,  Cal- 
cutta,  Ranchi,  Nagpur  et  Bophal.  2 par.  10.  3 utcumque  videantur,  neo- 

paganismo  infectae.  4 Periculo:  nam  sic  conceptus  missionis  potest  perdere 
suam  vim,  ut  ita  dicam,  percussivam,  et  potest  pessumdari  « mystica  missionaria  » 
qua  dicimus:  « Vae  mihi  si  non  evangelizavero!  ».  5 (quam  non  peiorative 

vocabimus).  6 De  forma  concreta  qua  haec  cooperatio  episcoporum  inter  se 
organizari  potest,  alio  loco  sermo  esse  poterit.  Unum  dicere  volumus:  Ecclesiae 
munus  missionarium  stricto  sensu  pressius  asseratur  et  theologice  fusius  expona- 
tur hoc  loco  disquisitionis  de  eius  ministerio.  Alioquin  non  poterimus  sperare  ut 
in  Ecclesia  quaedam  « Coperciana  revolutio  » fiat,  quae  in  eo  consistit  ut  omnes 
orbis  episcopi  necessitates  Ecclesiae  missionariae  ut  veras  necessitates  propriae 
dioecesis  considerent. 

Exc.mus  P.  D.  ABILIUS  DEL  CAMPO  Y DE  LA  BARCENA 

Episcopus  Calaguritanus  et  Calceatensis 

V 'ener abites  Patres , 

Loquor  nomine  quorumdam  1 episcoporum  Hispaniae,  quorum  no- 
mina hic  veniunt .2 

Cap.  I,  de  Ecclesiae  mysterio,  prout  in  schemate  iacet,  in  aequivoco 
positum  videtur...3  Aequip arantur,  forte  confunduntur / hae  duae  supre- 
mae realitates:  Christus  Redemptor  et,  ut  talis,  Caput  totius  generis 
humani,  et  Christus  Fundator  et  Caput  Ecclesiae  Corporis  sui.  Sicut 
non  datur  aequivalentia  et  adaequatio  inter  integrum  genus  humanum 
redemptum  et  Ecclesiam  visibilem  a Christo  fundatam,  sic  nec  datur 
inter  Christum  Caput  totius  generis  humani  et  Christum  Caput  Ecclesiae 
Corporis  sui. 

Omnes  homines,  ab  Adamo  usque  ad  ultimum  electum,  a Christo  sunt 
redempti  omnesque,  intuitu  meritorum  Eius,  ad  salutem  sunt  vocati, 
at  non  omnes  pertinuerunt  nec  hodie  pertinent  ad  Ecclesiam  ab  Ipso 
fundatam,  cum  apud  nos  in  Palaestina  degeret...5 

Omnes  utique  redempti  de  Ecclesia  Christi  dici  possunt  eorumque 
congregatio  « ecclesia  » vocari  potest  et  quandoque  ab  ipsis  etiam  Pa- 
tribus vocatur,  at  tunc  terminus  « ecclesia  » cum  minuscula  scribi  et 
sensu  quodam  generico  et  lato  sumi  debet,  pro  congregatione  redempto- 
rum et  ad  salutem  in  Christo  Redemptore  6 vocatorum,  non  autem  de 
Ecclesia  cum  maiuscula,  de  Ecclesia  hac  historica  et  concreta  a Christo 
super  Petrum,  quodam  die,  fundata.  Una  et  altera  intime  inter  se  con- 
nectuntur  in  universali  consilio  salvifico  augustae  et  individuae  Trini- 
tatis, una  attamen  et  altera  clare  inter  se  quoad  nos  distingui  possunt, 
immo  et  debent...7 

Nos...8  in  Concilio,  quod  sciam9  — consulto  non  dixi:  in  sche- 
mate — minime  loquimur  de  ecclesia  illa  cum  minuscula,  quae,  utpote 
futuram  praefigurans,  prae-Ecclesia  dici  posset,  sed  de  nostra  hac  agimus 
visibili  Ecclesia,  hodie  in  mundo  viva  et  perenniter  duratura.  De  ipsa 
Christus  locutus  est  illamque  fundare  venit  et  de  facto  fundavit. 

Quae  autem  et  qualis  est  huius  Ecclesiae  natura  et  configuratio?  Sen- 
sibilis simul  et  suprasensibilis  cum  sit,  spiritualis  et  adspectabilis  socie- 
tas — en  propria  ratio  mysterii  Ecclesiae  10  — Christus  Dominus,  ut  pro 
suo  ministerio  pastorali,  mysteriosam  illam  realitatem  populo  vulgaret, 
diversis  imaginibus  illam  depinxit  et  delineavit...11 


40 


ACTA  CONC.  VATICANI  II 


PERIODUS  II 


Christum  igitur  sequentes,  nos  ipsi  etiam  imaginibus  Ecclesiae  na- 
turam explicare  in  schemate  intendimus,  at  meo  iudicio /2  in  cassum  ...13 
et  vano  intentu.  Imagines  utique  nonnullas  adducimus  et  adnotamus,  at 
extra  locum  proprium  in  decursu  logico  schematis  et  nulla  adiecta  de 
illarum  contentu  explicatione,  quo  fit  ut  et  contextura  logica  ...14  inter- 
rumpatur et  fidelibus,  pro  quorum  catechesi  pastor  aliter  loqui  inten- 
dimus, imagines  inutiles  et  ferme  inintelligibiles  ultimo  evadant. 

Haec  ...15  duo  faciliter  16  corrigi  possunt,  si  ,..17  numerus  in  schemate 
sextus  anteponatur  quinto  tamquam  continuatio  verborum  S.  Cypriani 
in  fine  quarti,  et  aliunde  18  brevissima  saltem  addatur  de  contentu  ima- 
ginum 19  explicatio...20  Quae  vero  est  et  qualis  esse  poterit  talis  expli- 
catio? 

Meo  iudicio,  diversis  illis  imaginibus  haec  subest  idea  medullaris: 
« realitas  communitaria  cuiusdam  coetus,  congregationis,  communitatis 
et  communionis,  organizationis  tandem  et  societatis  in  qua  et  per  quam 
veluti  per  “ organon  ” opus  salutis  inter  homines  exerceretur  ».  Voluit 
nempe  Christus  indigitare  opus  salutiferum  suum,  redemptivum  et  sanc- 
tificativum,  exercendum  et  applicandum  fore  hominibus  non  praecise 
singillatim  sumptis,  quavis  mutua  inter  ipsos  connexione  seclusa,  sed 
communitario  et  sociali  modo,  in  coetu  quodam,  in  congregatione,  in 
familia  et  societate  illa  quam  Ecclesiam  suam  Ipsemet  appellabat. 

...21  Quae  autem  erit  imago  aptior  hunc  in  finem  adhibenda?  Imago 
« Corpus  Mysticum  »?  De  facto  — et  hoc  est  mirum  — Christus  Do- 
minus illam  numquam  adhibuit.  Imago  « corporis  » occurrit  certe  in 
S.  Paulo,  at  non  ut  unica,  fortasse  neque  praecipua,  sed  una  e pluribus, 
eamque  apostolus  assumpsit  quia,  ni  fallor,  in  mundo  Hellenico  voca- 
bulum « corpus  » ( numquam  dixit  « mysticum  »22)  frequenter  adhibe- 
batur ad  societatem  — hoc  quidem  notandum  est  — significandam. 

Quidquid  vero  de  usu  Paulino  dici  valeat,  liceat  nobis  iterum  quae- 
rere: eritne  imago  « corpus  mysticum  » aptior  inter  omnes  pro  explica- 
tione pastorali  mysterii  Ecclesiae  proponenda?  Verum  si  dicam,  mihi 
negative  videtur  respondendum.  Volumus  enim  fidelibus  et  mundo  ex- 
plicare mysterium  Ecclesiae  et,  data  intentione,  mysteriosa  utimur  for- 
mula « corpus  mysticum  »,  cuius  idea  et  conceptio  captum  hominum 
communiter  fugit.  Obscura  oportet  clarioribus,  numquam  mysterium 
mysterio  explicare  licebit.  Clariorem  igitur  et  simpliciorem  pro  fidelibus 
formulam  — populum,  familiam,  sponsam  — adhibere  debemus,  ut  et 
illi,  catechetica  et  pastorali  instructione,  quasi  ad  manum  ...23  ducti, 
deinceps  ad  ulteriora  gradatim  et  fructuose  ascendere  possint.  Nec  de 
cetero,  imago  « Corpus  mysticum  » saltem  prout  iacet  in  schemate 24 
mysterium  Ecclesiae  satis  accurate  videtur  explicare...25 

...26  In  schemate  ...27  sermo  utique  fit  de  uno  ex  elementis  quibus 
Ecclesia  coalescit , de  elemento  nempe  interno™  nescio  an  semper  satis 
accurate,  et  fere  nihil  dicitur  de  externo,  de  Ecclesia  societate  visibili,  ac 
si  timor  nos  premeret  loquendi  nunc  in  Concilio  29  hac  de  re. 

Conclusio: 

1.  Videtur  aequivocitas  vitanda 30  in  usu  vocis  «Ecclesia». 

2.  Restituatur  nexus  logicus  in  contextura  schematis. 

3.  Addatur  apta  explicatio  imaginum  Ecclesiae  in  Scriptura,  deque 
illarum  contentu .31 

4.  Accuratius  explicetur  imago  « Corpus  mysticum  ».  Dixi. 


In  textu  scripto  tradito : 1 nonnullorum.  2 deest.  3 saltem  et  praecipue 
a n.  2 ad  5 inclusive.  Ex  hac  aequivocatione  nonnullae  derivantur  possibiles  con- 
fusiones et  phrases  impraecisae,  ne  dicam  inexactae,  fortasse  etiam  falsae.  4 Con- 
funduntur, ne  fallor.  5 Ecclesia  enim  haec  non  ab  initio,  non  in  epocha  patriar- 
charum, non  in  foedere  mosaico,  sed  historice,  abhinc  tantum  xx  saeculis,  fundata 
fuit  et  fundata  manet.  Hinc  et  ipse  Christus  primis  ministerii  sui  temporibus, 
de  Ecclesia  sua  loquens,  in  futuro  loquebatur:  « Aedificabo  Ecclesiam  meam  ». 
6 deest.  7 Quia  in  schemate  nostro  non  ita  clare  forte  distinguuntur,  quaedam 
in  illo  occurrunt  phrases  inconcinnae,  impraecisae  et,  meo  iudicio,  inexactae,  ut 
puta  in  n.  2,  linn.  22-23:  «haec  congregatio  iustorum  a SS.  Patribus  Ecclesia 
universalis  vocatur  »,  et  quae  in  eodem  numero,  ultima  paragrapho  leguntur: 
« Haec  Sancta  Ecclesia...  in  novissimis  temporibus  est  manifestata  »,  de  qua  iam 
em.mus  card.  Ruffini  accurate  locutus  est.  8 igitur.  9 deest.  10  deest. 
11  aedificatio,  domus,  grex,  vinea,  campus,  familia,  regnum,  licet  haec  ultima, 
imago  regni,  in  nostro  schemate,  semel  pro  semper,  nescio  quo  iure,  e medio  tol- 
latur. 12  deest.  13  tamen.  14  schematis.  15  autem.  16  facili  re- 
medio. 17  nempe.  18  deest.  19  deest.  20  Hac  ratione  nexus  logicus 
gradatim  evolvitur  et  simul  facile  vitatur  violentus  ille  saltus  in  paragraphum  de 
Ecclesia  mystico  Corpore  Christi,  de  quo  hiatu  prima  die  exc.mus  Morcillo  locutus 
est.  Inseratur  ergo  n.  6 ante  n.  5,  et  imagines  evangelicae  illuc  adnumeratae  pro 
nostro  scopo  quadantenus  explicentur.  21  Qualiter  nunc  procedendum  est  in 
explicando  naturam  et  conditionem  mirabilis  illius  Institutionis  a Christo  Domino 
pro  salute  hominum  in  terris  constitutae?  Supremus  paedagogus,  Christus  Domi- 
nus imaginibus  hoc  fecit,  nosque  Magistrum  fideliter  secuti,  imaginibus  etiam  facere 
debemus.  22  deest.  23  paedagogice  prius.  24  in  schemate  proponitur. 
25  Ecclesia  duplici  constat  elemento,  at  praecipua  et  propria  ratio  mysterii  non  est 
praecise  in  eo  quod  elementum  internum,  invisibile  et  supernaturale  secum  portet, 
sed  in  intima  et  mirabili  connexione  utriusque  elementi:  externi  et  interni,  visi- 
bilis et  invisibilis,  naturalis  et  supernaturalis,  pari  modo  ac  propria  et  formalis 
ratio  mysterii  Incarnationis  non  in  eo  est  quod  Christus  Deus  sit  et  etiam  homo, 
sed  in  ipsa  secretissima  unione.  26  Nunc  autem.  27  nostro.  28  elemento 
interno  Ecclesiae.  29  deest.  30  Vitetur  aequivocitas.  31  deest. 

[ Subsignaverunt  etiam:']  Marcellus,  ep.  Asturicensis;  Vincentius,  ep.  Celso- 
nensis;  Antonius,  ep.  eoad.  Cadiz  y Ceuta;  Petrus,  ep.  Huelvensis;  Emmanuel,  ep. 

Cordubensis;  Jose  Maria  (ep.  tit.)  Drusilianensis;  Narciso  Jubany,  ep.  tit.  Ortho- 
siensis  in  Phoenicia. 

Animadversiones  additae: 

1.  Cap.  I,  praecipue  nn.  2-5,  in  aequi  voco  positum  videtur.  Hinc  terminus 
« Ecclesia  » aequivoce  frequenter  usurpatur. 

2.  Ordo  praeposterus  in  exponenda  natura  Ecclesiae  imaginibus  mediantibus. 
Anteponatur  n.  6 numero  5.  Explicetur  contentum  medullare  sub  diversis  imagi- 
nibus latens,  ut  nexu  logico  simul  et  paedagogico  recte  procedatur. 

3.  Imago  « Corpus  mysticum  » non  videtur  aptior  pro  mysterio  Ecclesiae  fide- 
libus pastoraliter  explicando,  neque,  prout  in  schemate  proponitur,  rationem  my- 
sterii explicare  videtur. 


11 

Exc.mus  P.  D.  SIMON  HOA  NGUYEN-VAN  HIEN 
Episcopus  Dalatensis 

Venerabiles  Fratres,  Patres  conciliares, 

Valde  placet  nova  redactio  huius  schematis  de  Ecclesia,  in  qua  clare 
exprimitur  triplex  dimensio  essentialis  Ecclesiae:  nempe,  dimensio  theo- 
logica, ex  Patre  in  Filio  per  Spiritum  Sanctum;  dimensio  apostolica  ac 
missionaria,  in  universalem  salutem;  dimensio  eschatologica,  « per  pa- 
tientiam ad  caeleste  regnum  in  gloriam  Patris  ».  Item  optime  declaratur 
multiformis  ac  polyvalentia  mysterii  Ecclesiae  — in  specie  notatum 
est  — et  quoad  rem  ..}  et  quoad  verbum  ...2,  Ecclesiam  Christi  esse  Dei 
familiam,  quod  optime  evolvit  nuper  exc.mus  D.  Sigaud,  arch.  Dia- 
mantinus  in  Brasilia  3;  quod  rursus  invenietur  dictum  immo  cum  nova 
emphasi  in  schemate  de  Oecumenismo. 

Talis  aspectus  Dei  familiae  iam  in  Vetere  Testamento  adumbratus, 
in  Novo  Testamento  et  in  toto  decursu  Traditionis  fere  ubique  indigi- 
tatus  — non  quidem  ad  modum  synthesis  organicae  ordinatae  ut  in  ex- 
positione paulina  de  Corpore  Mystico  — sed  ad  modum  realitatis 
ubique  diffusae  ac  praesentis,  tam  obviae  ut  omnes  spontanee  agnoscant, 
tam  familiaris  ut  vix  ad  eam  specialiter  attendant. 

Etenim  Christus  regnum  suum  in  terris  haud  raro  proposuit  ac 
descripsit:  « Simile  est  regnum  caelorum  homini  patrifamilias...  » ...4 
Similiter  sub  eodem  aspectu  familiali  realitates  et  habitudines  denomi- 
nativas  Novae  Oeconomiae  saepe  saepius  praesentavit.  Sic  primo  ante 
passionem:  « Unus  est  Pater  Vester  » ( Matthaeus  5);  « Et  sic  Eum  ora- 
bitis: «Pater  Noster...»  {Matthaeus 6);  «Omnes  vos  fratres  estis» 
( Idem  7). 

Et  post  passionem.  Quae  denominationes  familiales,  redemptione 
peracta,  sensum  obtinuerunt  plenum:  « Vade  ...8  ad  fratres  meos  et  dic 
eis:  Ascendo  ad  Patrem  meum  et  Patrem  vestrum  »...9  Deinceps  in 
usum  communem  et  tritum  Ecclesiae  transierunt.  Nobis  10  sufficiat  atten- 
disse ad  apostolorum  loquendi  modum.  « Videte  qualem  caritatem  dedit 
nobis  Pater  ut  filii  Dei  nominemur  et  simus  ».  « Carissimi,  nunc  filii  Dei 
sumus  » (2  loannis  n).  « Si  autem  filii  et  haeredes,  haeredes  quidem  Dei, 
cohaeredes  autem  Christi  » ( Romanos  12). 

Item  habitudines  inter  fideles,  sub  aspectu  familiali,  ob  consangui- 
nitatem cum  Christo,  regulantur:  « Frater  cum  fratre  in  iudicio  conten- 
dit? » (1  ad  Corinthios  13).  « Qui  diligit  fratrem...  in  lumine  manet,  qui 
odit  fratrem  suum,  in  tenebris  est  » ( 1 loannis 14).  « Si  frater  et  soror 
nudi  sint  et  indigeant  victu  quotidiano...  » (5\  Iacobus  15 ).  Et  subsequen- 
ter in  Ecclesia  locuti  sunt  pastores,  post  apostolos,  ita  ut  pagani,  in  exor- 
diis Ecclesiae  mirarentur  dicentes:  « Eorum  fundator  eis  persuasit  se 
omnes  esse  fratres  ».  Et  sic  nunc  in  praedicationibus  sacris  et  etiam  in 
hac  aula  sacra,16  omnis  interpellatio  fit  sub  vocabulo  17 : Fratres  carissimi, 
venerabiles,  et  numquam  cara  membra. 

Sic  et  loquitur  sacra  Liturgia  sive  in  orationibus:  « Respice  quaesu- 
mus Domine  super  hanc  familiam  tuam  ...18  »,  et  in  canone  Missae: 
« Hanc  igitur  oblationem  servitutis  nostrae  sed  et  cunctae  familiae 
tuae...  ». 

Liceat  de  cetero,  recoluisse  quantopere  haec  realitas  familiae  divinae 
totam  Ecclesiam  ab  intus  quasi  transfigurans,  principiis  fundamentali- 
bus doctrinae  revelatae  optime  respondeat:  v.  g.  de  effectu  iustificationis 
in  Christo,  seu  de  filiatione  adoptiva;  de  baptismo  quo  fideles  non  tan- 
tum ut  membra  Ecclesiae  incorporantur,  sed  simul  regenerantur  et  in 
eam  ut  filii  introducuntur,  filii  « in  Filio  » ut  affirmavit  S.  Ioannes  in 
prima  epistulaf 9 mutuo  fraterne  consociati,  in  fraternum  commercium 
ac  convivium  ad  eamdem  mensam  familialem,  ubi  Corpore  et  Sanguine 
Christi  satiati,  intime  coniunguntur  cum  Deo  et  invicem  per  Ipsum  — in 
pignus  futurae  resurrectionis.  Item  in  Oecumenismo,  omnes  rogare  de- 
bemus Patrem  omnipotentem  ut  tandem  aliquando  fratres  usque  nunc 
separati,  ad  eamdem  domum  paternam  redeant. 

Crederem  hunc  prospectum  tam  profundum  et  traditionalem  fami- 
liae Dei 20  quo  indoles  Ecclesiae  atque  relationum  fidelium  ad  Christum 
ac  inter  invicem  21  tantopere  illuminatur  ac  transfiguratur,  in  schemate, 
post  paragraphum  de  Corpore  mystico,  fusius  evolvendum: 

1.  Respondet  enim  scopo  principali  Concilii,  doctrinali  quidem,  sed 
et  directe  pastorali,  ita  ut  omnes  ad  eam  quasi  sponte  attrahantur,  cuius- 
vis gentis  et  culturae;  talis  aspectus  hodiernae  aspirationi  ad  authenticam 

ac  solidam  pacem  revera  aptatur,  clarificans  ea  quae  in  Corporis  mystici 
figura  obscuriora  remaneant. 

2.  Cum  Ecclesia  debitrix  sit  omnibus  cuiusvis  aetatis  et  conditionis, 
doctrina  de  Ecclesia  Dei  familia  directe  omnibus  accessibilis  est,  non 
tantum  doctis  sed  et  rudibus,  non  solum  senibus  et  adultis  sed  etiam 
pueris  et  iuvenibus,  non  tantum  christianis  initiatis,  sed  etiam  catechu- 
menis et  paganis. 

3.  Dicere  auderem  quod  in  toto  oriente  ubi  familia  adhuc  est  in 
magno  honore,  talis  propositio  altius  in  intellectum  ascendit  et  in  cor 
profundius  descendit. 

4.  Denique,  sensus  familialis  non  parum  luminis  in  totam  vitam 
liturgicam  et  socialem  fidelium  transfudit,  ea  filiali  pietate  erga  Patrem 
communem,  erga  Filium  unigenitum  et  Primogenitum,  erga  Spiritum 
Sanctum  ex  Patre  Filioque  procedentem,  erga  B.  Mariam  Virginem  Pri- 
mogeniti et  aliorum  filiorum  adoptivorum  Matrem;  erga  sanctos  ut  no- 
stros fratres  iam  glorificatos,  et  cum  nota  respective  conducente,  erga  su- 
periores, aequales  et  inferiores,  omnes  authentice  fratres  in  Domino. 

Et  sic  concludo.  Optarem  ut  nova  paragraphus  addatur  in  hoc  sche- 
mate et  in  qua  Ecclesia  definiri  potest  ut  familia  22  filiorum  Dei  in  Christo 
per  Spiritum  Sanctum  quae  iam  in  terris  inchoatur  sub  ministerio  pasto- 
rali successorum  apostolorum  duce  Christi  Vicario,  ad  quam  omnes  filios 
prodigos  et  separatos  fratres  invitare  non  cessat  Christus,  atque  finaliter 
in  caelis,  in  domo  paterna,  in  qua  « mansiones  multae  sunt  » ,..23,  consum- 
mabitur.24 Dixi. 


In  textu  scripto  tradito-.  1 (p.  7,  linn.  23-27 ; p.  8,  linn.  5-6;  p.  8,  linn.  25-27; 
p.  9,  linn.  5-7).  2 (p.  9,  lin.  29).  3 deest.  4 (cf.  parabolas  de  invitatis, 

filio  prodigo,  duobus  filiis...).  5 ( Mt . 23,  9).  6 ( Mt . 6,  9).  7 ( Mt . 23,  8). 

8 autem.  9 (Io.  20,  17).  10  deest.  11  ( 1 Io.  3,  1).  12  ( Rom . 8,  17). 

13  (1  Cor.  6,  6).  14  ( 1 Io.  2,  10).  15  (lac.  2,  15-16)  etc.  16  conciliari. 

17  voce.  18  pro  qua  D.  N.  I.  C.  non  dubitavit ...  crucis  subire  tormentum. 
19  ( 1 Io.  2,  24).  20  deest.  21  se.  22  Mihi  novae  paragraphi  textum  pro- 

mere concedatur.  (Ecclesia  Dei  familia).  Humana  familia  prius  in  Adam  ad  vitam 
divinam  elevata  ac  unita,  per  Adae  peccatum  a Deo  separata  est  et  in  se  divisa. 
En  Dei  miserentis  consilium:  « Ubi  venit  plenitudo  temporis,  misit...  Filium  suum, 
factum  ex  muliere  » ( Gal . 4,  4)  qui  ut  novus  Adam  (Rom.  5,  14  s.;  1 Cor.  15, 
22.  45)  sua  morte  « filios  Dei  qui  erant  dispersi,  congregaret  in  unum  » (Io.  11,  52); 
familiam  initio  mirabiliter  conditam,  mirabilius  denuo  reformaret.  « Ipse  autem 
veniens  evangelizavit  pacem  (iis)  qui  longe...  et  pacem  iis  qui  prope,  quoniam 
per  ipsum  habemus  accessum  ambo  in  uno  Spiritu  ad  Patrem»  (Eph.  2,  17-18); 
nec  iam  ut  hospes  et  advenae,  sed  ut  veri  filii  in  domum  paternam  redintegrati: 
« Videte  qualem  caritatem  dedit  nobis  Pater,  ut  filii  nominemur  et  simus!  » 
(1  Io.  3,  1),  filii  quidem  in  Filio  (1  Io.  2,  24)  « quoniam  Filium  suum  Unigenitum 

misit  Deus...  ut  vivamus  per  eum  » ( 1 Io.  4,  49).  « Si  autem  filii  et  haeredes,  hae- 
redes quidem  Dei,  cohaeredes  autem  Christi  » ( Rom . 8,  17;  Io.  14,  2,  3).  Quam 
grates  debemus  esse  erga  Patrem  qui  dignatus  est  nos  omnes  sine  exceptione 
vocare  ad  Ecclesiam  seu  familiam.  23  (Io.  14,  2).  24  Ad  hanc  observationem 

consentiunt  exc.mi  DD.  Thaddaeus  Tu,  Ios.  Dai,  Domin.  Doan,  Michael  Ngu, 
Ant.  Thien,  Phil.  Dien. 


12 

Exc.mus  P.  D.  HERMANNUS  VOLK 
Episcopus  Moguntinus 

V enerabiles  Patres,  carissimi  Observatores, 

Rogatus  a Patribus  conciliaribus  linguae  germanicae  et  nonnullis 
aliis  circa  ...1  cap.  I huius  schematis  haec  propono  aliis  iam  dictis  omis- 
sis,2  non  exclusis  aliis  observationibus  istorum  Patrum  forsan  ad- 
dendis...3 

Ad  cap.  I:  caput  quoad  substantiam  placet.  Iam  a pluribus  Patri- 
bus desiderabatur,  ut  in  hoc  capitulo  aliqua  mentio  fieret  tam  de  verbo 
Dei  in  Ecclesia  quam  de  Eucharistia,  culmine  omnium  sacramentorum 
et  unitatis  Ecclesiae  sacramento.  Quod  re  vera  magni  momenti  est.  Nam 
Ecclesia  est  locus,  in  quo  verbum  Dei  de  die  in  dies  praedicatur  et 
Dominica  coena  reliquaque  sacramenta  celebrantur.  Ecclesia  verbum  Dei 
fide  recipiendo  et  ore  testificando  atque  cultum  Christi  Patri  offerendo 
vivit.  Ideo,  quid  sit  Ecclesia,  non  perfecte  describitur,  nisi  sermo  est 
de  illis,  ut  ita  dicam,  functionibus  vitalibus  Ecclesiae.  Quare  propono  ut 
nisi  extensius  de  his  rebus  agatur,  saltem  in  pag.  11,  lin.  6,  post  verbum 
« communitas  » tamquam  specialis  numerus  haec  inserantur: 

« Verbi  Dei  praedicatione  et  coenae  Dominicae  solemniis  iugiter 
aedificatur.  Deus  enim  Verbi  sui  virtute  populum  sibi  ex  omnibus  genti- 
bus convocat  omnem  intellectum  captivans  ad  oboeditionem  fidei  ( epi- 
stola ad  Romanos  4),  et  foedus  aeternum  pangit  cum  hoc  fideli  populo 
suo.  Quare  Ecclesia  verbum  Dei  sibi  concreditum  semper  praedicat,  cui 
oboediens  nutritur  et  crescit  et  a quo  regitur  « mortem  Domini  annun- 
tians donec  veniat  » ( epistola  I ad  Corinthios ).5 

Corporis  et  Sanguinis  Christi  participatione  Ecclesia  ipsa  unum  cor- 
pus efficitur  et  recolit  memoriam  Dominicae  passionis  ex  qua  ipsa  ori- 
ginem duxit.  Per  Christum  Patri  gratias  agens  pro  hoc  Novi  et  Aeterni 
Testamenti  beneficio  Deum  summo  cultu  adorat  et  suam  ipsius  mira- 
bilem unitatem  in  uno  hoc  pane  et  accipit  et  repraesentat...6 

Praeterea  aliud  adhuc  punctum  considerandum  propono:  ubi  sermo 
est  de  Ecclesia  in  terris  peregrinante,  pag.  11,  n.  7,  aptus  locus  est 

dicendi  quaedam  de  huius  Ecclesiae  visibilis  relatione  ad  regnum  Dei. 
Ecclesia  visibilis  non  simpliciter  identificanda  est  cum  regno  Dei.  Eccle- 
sia inquantum  est  a Christo  ad  salutem  conferendam  instituta,  in  adventu 
Domini  esse  desinit,  regnum  Dei  autem  quod  inchoative  continetur  in 
Ecclesia  visibili  tamquam  suo  signo  efficaci,  consummatur  in  Ecclesia 
triumphante. 

Differentia  et  coniunctio  indissolubilis  Ecclesiae  peregrinantis  cum 
Ecclesiae  triumphante  — Ecclesiae  enim,  in  quantum  est  medium  salutis, 
a Christo  Domino  institutum  et  a Spiritu  suo  vivificata  et  unita,  et  Ec- 
clesiae, inquantum  est  fructus  redemptionis,  congregatio  enim  sancto- 
rum in  visione  Dei  immediata  — facilius  reddit  descriptionem  Ecclesiae 
in  terris  et  habitudinis  eius  ad  regnum  Dei,  quod  secundum  orationem 
Dominicam  in  his  temporibus  peregrinationis  semper  est  vivens.  Haec 
distinctio  reddit  facilius  ne  Ecclesia  in  peregrinatione  se  simpliciter 
identificet  cum  regno  Dei  in  fine  saeculi,  quod  est  dominium  Dei  mani- 
festum...7 in  adventu  definitivo  Domini  Nostri  et  totius  mundi.  Dixi. 


In  textu  scripto  tradito-.  1 prooemium  et.  2 deest.  3 Desiderandum, 
immo  necessarium  videtur  ut  valor  theologicus  huius  decreti  de  Ecclesia  clare  in- 
dicetur secundum  desiderium  a Patribus  conciliaribus  iam  pluries  significatum.  In 
prooemio,  pag.  7,  lin.  11  post  verbum  «enucleans»  ergo  inserantur  quae  sequun- 
tur: « non  novas  definitiones  condens,  sed  traditam  Ecclesiae  doctrinam  authentice 
illustrans  ».  Rationes:  1.  Haec  Concilii  declaratio  omnino  corresponderet  menti 
Summi  Pontificis  in  eius  oratione  inaugurali  huius  secundae  sessionis  significatae. 
2.  Evidens  est  tantam  molem  doctrinarum  non  constituere  posse  seriem  definitio- 
num infallibilium  sibimetipsis  succedentium.  3.  Concilium  ita  posse  docere,  ex 
eo  elucet  quod  praeterita  Concilia  Oecumenica  saepius  tali  modo  docuerunt,  et 
insuper  ex  eo  quod  ipse  Romanus  Pontifex  eadem  potestate  doctrinali  pollens 
saepissime  suas  declarationes  hoc  valoris  theologici  gradu  munitas  esse  vult. 
4 ( Rom . 16,  26).  5 (1  Cor.  11,  26).  6 Hoc  unitatis  mysterium,  quod 

Ss.ma  Eucharistia  et  repraesentat  et  efficit,  S.  Paulus  ( 1 Cor.  10,  16)  clare  edocuit 
et  inter  Patres  orientales  praesertim  S.  Cyrillus  Hierosolymitanus,  inter  occiden- 
tales S.  Augustinus,  luculenter  explanaverunt;  cf.  etiam  S.  Thomae  Aquinatis 
Summam  Theologicam  et  Concilium  Tridentinum  et  Catechismum  Romanum. 
7 et  non  diminutum. 

Animadversiones  additae: 

Yptum  ad  disceptationem  generalem  schematis  de  Ecclesia  adhuc  pertinens, 
in  nomine  66  episcoporum  linguarum  germanicae  et  scandinavicarum  in  scriptis 
propositum : 

Ecclesia  peregrinans  non  sufficienter  describitur  nisi  de  eius  coniunctione  cum 
Ecclesia  triumphante  sermo  est.  Lex  orandi  ipsius  Ecclesiae  sanctos  nobiscum 
coniunctos  esse  eo  ostendit,  quod  eos  nominat  in  Canone  Missae  et  in  confessione 
generali  ante  Missam  recitanda.  Sanctorum  festa  per  totum  annum  liturgicum 

celebrantur.  Sanctorum  intercessionem  invocamus  in  variis  nostris  condicionibus. 
S.  Ioseph  statutus  est  ipsius  concilii  patronus. 

Unio  ergo  Ecclesiam  triumphantem  inter  et  peregrinantem  omitti  non  debet 
in  essentia  Ecclesiae  recte  describenda.  Ecclesia  in  terra  degens  signum  levatum 
est  consummati  regni  Dei,  in  quod  Ecclesia  visibilis,  quatenus  est  institutio  ad 
salutem  conferendam  condita,  in  fine  saeculi  transmutatur.  Etiam  B.  Virginis  in  cae- 
lestem gloriam  assumptio  ostendit  Ecclesiam  in  terra  degentem  virtute  Christi 
ordinari  ad  regnum  Dei  eschatologice  consummandum.  Ecclesiam  describens,  Ec- 
clesiae concilium  oecumenicum  hoc  quoque  exprimere  debet. 

Propter  hunc  inter  Ecclesiam  peregrinantem  et  Ecclesiam  triumphantem  ne- 
xum sancti  in  caelis,  praeprimis  B.  Maria  Virgo,  ad  Ecclesiam  in  terra  degentem, 
immo  ad  omnes  homines  peregrinantes,  converti,  fides  et  preces  Ecclesiae  testan- 
tur. Ideo  hic  etiam  est  locus  aptissimus  loquendi  de  B.  Maria  Virgine,  quae  est 
figura  et  exemplar  Ecclesiae,  quatenus  hac  in  terra  Dei  verbo  fidem  praestitit  et 
in  caelo  est  consummata,  mater  non  tantum  Christi,  sed  etiam  fidelium.  Sic  evi- 
tatur separatus  de  B.  Maria  Virgine  sermo  et  tam  ecclesiologiae  quam  mariologiae 
nutrimentum  praebetur. 

Propterea  propono,  ut  schemati  de  Ecclesia  addatur  caput  quoddam,  quo  de 
respectu  illo  eschatologico,  id  est  de  coniunctione  Ecclesiae  peregrinantis  cum 
triumphante,  de  nexu  sanctorum  cum  Ecclesia  in  terra  degente  sermo  sit.  Proprio 
schemate  de  B.  Maria  Virgine  deinde  non  iam  indigebimus. 

Hoc  modo  etiam  mysterium  passionis  Domini  in  Ecclesia  semper  existens 
melius  explanari  potest.  Ex  differentia  etenim  et  coniunctione  Ecclesiae  peregri- 
nantis cum  Ecclesia  caelesti  apparebit  quomodo  Ecclesia  in  huius  mundi  tribula- 
tionibus incedens  Christo  compatitur  et  sic  cum  eo  etiam  conglorificabitur. 


13 

Exc.mus  P.  D.  ANTONIUS  PILDAIN  Y ZAPlAlN 
Episcopus  Canariensis 

Venerabiles  Patres , 

Miror  quidem,  humiliter  dico,  quod  in  hoc  cap.  I,  in  quo  duae 
adsunt  integrae  paragraphi,  opportunissime  certe,  de  nexibus  Ecclesiae 
cum  christianis  non  catholicis,  et  de  non  christianis  ad  Ecclesiam  addu- 
cendis, neque  ullum  verbum  dicatur  de  reducendis  ad  Ecclesiam  illis  qui 
matrem  nostram  his  nostris  diebus  maxime  contristant,  scilicet  de  filiis 
qui  nuper  nostri,  a nobis  baptizati  et  nobiscum  conversati,  nunc  omnino 
ab  Ecclesia  abalienati  vivunt. 

Phaenomenon  quidem  nostris  temporibus  peculiare.  Hoc  est  enim 
deplorandum  illud,  quod  insignis  Pius  XI  appellabat  « magnum  scanda- 
lum nostri  saeculi  ». 

Hoc  est  obiectum  Constitutionis  Apostolicae  Pii  XII,  felicis  recor- 
dationis, de  sic  dicta  et  notissima  « Missione  Galliae  ». 

Hoc  fuit  thema  praecipuum  magnae  illius  hebdomadae  pastoralis 
quinque  ab  hinc  annis  Mediolani  habitae  in  qua  tam  egregias  orationes 
pronuntiavit  tunc  temporis  archiepiscopus  Mediolanensis,  nunc  vero  Sum- 
mus Pontifex,  feliciter  regnans. 

Hoc  denique,  de  quo  Papa  dulcis  memoriae,  Ioannes  XXIII,  in 
prima  sua  encyclica  dicebat  episcopis:  « Novimus  etiam  angustias  vestras 
et  dolores  vestros  prae  tantis  filiis  qui  abalienantur  ». 

Et  sane,  nec  unus  aderit  hic  1 in  hoc  sacrosancto  coetu  episcopus 
qui  de  hoc  saepissime  et  acerbissime,  ore  et  scripto  non  sit  conquestus. 
Cur  ergo  2 tacere  nunc? 

Propono  igitur  vestro  sapienti  iudicio,  venerabiles  Patres,  ut  para- 
graphis  huius  capitis  sub  nn.  9 et  10  notatis,  in  quibus  agitur  ut  dixi / 
de  christianis  non  catholicis  coniungendis  et  de  non-christianis  ad  Ec- 
clesiam adducendis,  addatur  alia  paragraphus  de  his  filiis  misere  abalie- 
natis, ad  Ecclesiam  reducendis. 

Ut  autem  omnibus  manifeste  pateat  Ecclesiam  nostram  in  his  suis 
conatibus  alliciendi  ad  se  omnes  homines,  non  propriam  gloriam  quae- 
rere sed  Dei,  et  quoniam  insuper,  enucleatio  ipsa  dogmatica  huius  capi- 
tis de  Ecclesiae  mysterio  hoc  postulat,  videtur  mihi,  omnino  necessarium, 
ut  peculiaris  paragraphus  inseratur  hic,  de  scopo  et  fine  Ecclesiae  ex- 
presse tractando. 

Hoc  desiderabat  unus  ex  Patribus  conciliaribus,  et  quidem  ex  emi- 
nentissimis  in  diebus  illis  in  quibus  fervebat  discussio  de  priori  sche- 
mate de  Ecclesia.  Rediit  nunc  schema  illud  modificatum,  sed  eodem  de- 
fectu laborans.  In  ipso  enim,  non  nisi  semel,  et  celerrime  quidem  et  quasi 
per  transennam,  de  ipso  agitur.  Et  tamen,  hoc  in  primis  a Concilio  pro- 
mulgandum videretur,  Ecclesiam  nempe  ipsam,  et  omnia  quae  in  ipsa 
sunt,  ad  gloriam  Dei,  tamquam  ad  supremum  et  principalem  finem  subor- 
dinari,  iuxta  illa  magnifica  verba  apostoli  ad  Ephesios  quae  deberent  esse, 
puto  4,  veluti  lemma  totius  huius  capitis.  Ipsi,  i.  e.  Deo,  gloria  in  Ecclesia. 
Deo  gloria  in  Ecclesia,  Deo  qui  est  omnipotentia  et  lux  et  amor,  Ipsi  glo- 
ria in  Ecclesia. 

En  conspectus  sub  quo,  meo  humili  iudicio,  concilium  hoc  nostrum 
Ecclesiam  exhibere  deberet  huic  mundo  hodierno,  potentiam  et  scientiam 
et  amorem  veluti  totidem  idola  adoranti. 

Demum,  et  quod  attinet  ad  filios  abalienatos  de  quibus  locuti  su- 
mus, quoniam  maximam  illorum  partem  constituunt  multitudines  ope- 
rariorum qui  veluti  rationem  suae  defectionis  afferre  solent  Ecclesiam 
partem  agere  divitum,  operariorum  vero  et  pauperum  necessitatibus  et 
angustiis  minime  commoveri,  necessarium  existimo,  ut  Concilium  no- 

strum  inde  a principio  constitutionis  de  Ecclesia , ipsam  exhibeat  ut  ve- 
ram et  amantissimam  ipsorum  Matrem. 

Opportunissimam  igitur  censeo,  emendationem  sive  additionem  quam 
huic  primo  capiti  schematis  de  Ecclesia  proposuerunt  tredecim  episcopi 
ex  Africa  Centro-Orientali,  et  quae  sic  se  habet:  « Ut  homines  cuncti 
plenam  unitatem  in  Christo  consequantur  »,  dicit  schema,  et  praedicti 
episcopi  africani  proponunt 5 additionem:  « et  sciant  praesertim  illi 
omnes  qui  toto  orbe  terrarum  dira  paupertate  premuntur,  necnon  illae 
laboriosae  classes  quarum  vitae  condiciones  hanc  ipsam  in  Christo 
unitatem  et  religiosam  praxim  tam  difficilem  reddunt,  se  in  caritate 
Christi  et  Ecclesiae  eximiam  partem  habere  ». 

Haec  est,  inquam,  emendatio  sive  additio  quam  praedicti  episcopi 
africani  proponunt,  cui  ex  toto  corde  adhaereo  et  meam  totaliter  facio 
ut  corollarium  eorum  quae  dixi. 

Vos  igitur  ceteri,  venerabiles  Patres,  vestro  sapiente  iudicio  dicetis, 
utrum  haec  propositio  nostra  vobis  placeat  an  non.  Dixi. 


In  textu  scripto  tradito-.  1 deest.  2 deest.  3 deest.  4 deest.  5 pro- 
posuerunt. 

Animadversiones  additae: 

Votum  I.  Propono  ut  cap.  I de  Ecclesia  post  ultimum  numerum,  addatur  n.  11: 
(De  abalienatis  ad  Ecclesiam  reducendis)  hoc  vel  simili  modo:  « Sancta  Mater  Ec- 
clesia, quae  admodum  est  sollicita  de  christianis  separatis  sibi  coniungendis,  et  de 
non  christianis  adducendis,  non  potest  maiori  praeoccupatione,  non  curare  de  tot 
abalienatis  ad  vitam  christianam  reducendis.  De  filiis  enim  agitur,  qui  ab  ipsa 
generati  et  enutriti,  nunc  misere  perierunt,  et  in  statu  versantur  miserabilissimo; 
nemo  enim  non  videt  tremendum  periculum  in  quo  inveniuntur  beatitudinem  aeter- 
nam amittendi.  Hinc  maior  christianorum  responsabilitas  erga  ipsos,  utpote  fratres 
proximiores,  ex  quibus  multi,  forte,  a propriis  fratribus  scandalum  aliquando  passi 
sunt,  praesertim  in  re  sociali. 

Vel  ipse  Christus  Dominus,  quando  primum  misit  apostolos,  praecepit  eis 
potius  ire  ad  oves  quae  perierunt  domus.  Et  S.  Paulo  tristitia  magna  illi  erat,  et 
continuus  dolor  cordi  eius,  pro  fratribus  suis.  Sic  et  filii  Ecclesiae,  pro  suis  fra- 
tribus abalienatis  ad  ipsam  et  ad  vitam  christianam  reducendis,  adlaborent  oratio- 
nibus et  operibus  et,  inter  haec,  apostolatu  praecipue  contactus  personalis. 

Votum  II.  Propono  ut  addatur,  aut  inseratur,  huic  cap.  I de  Ecclesia  haec  al- 
tera paragraphus:  Ecclesia,  ad  sui  Fundatoris  exemplum,  gloriam  propriam  non 
quaerit,  sed  Dei  glorificationem,  ad  quam,  in  ipsa,  omnia  ordinantur,  sive  praedi- 
catio verbi,  sive  sacramenta,  sive  cultus.  Sanctus  Paulus  existimat  laudem  Dei 
finem  Ecclesiae  primarium,  adeo  ut  vel  ipsa  hominum  salvatio  ad  illam  ordinetur 
laudem  Dei;  « qui  praedestinavit  nos  in  adoptionem  filiorum  per  Iesum  Christum 
in  ipsum:  secundum  propositum  voluntatis  suae...  in  quo  etiam  et  nos  sorte 
vocati  sumus  praedestinati  secundum  propositum  eius  qui  operatur  omnia,  secun- 
dum consilium  voluntatis  suae:  ut  simus  in  laudem  gloriae  eius  nos,  ...  ei  autem, 

qui  potens  est  omnia  facere  superabundanter  quam  petimus,  aut  intelligimus,  se- 
cundum virtutem,  quae  operatur  in  nobis:  ipsi  gloria  in  Ecclesia  ». 

Hoc  maxime  prae  oculis  filii  Ecclesiae  habere  debemus,  et  gloriam  Dei  et 
finem  supremum  ipsius  intendere,  praesertim,  nostris  hisce  diebus  propter  innu- 
mera conamina  quibus  homines  nituntur  ut  ideam  Dei  a mentibus  et  cordibus 
humanis  delere  valeant,  forsitan  quia  falsam  et  erroneam  de  Deo  ideam  habent. 

En,  igitur,  missio  peculiaris  filiorum  Ecclesiae  praesertim  nostris  diebus: 
Deum  ostendere  ut  omnipotentiam,  et  lucem  indeficientem,  et  amorem  infinitum 
huic  mundo  hodierno,  qui  potentiam,  et  scientiam,  et  amorem,  veluti  totidem 
idola,  adorat. 


14 

Exc.mus  P.  D.  ANGELUS  IOSEPH  JELMINI 
Episcopus  tit.  Ehermensis,  adm.  ap.  Luganensis 

Nomine  loquor  Helvetiae  episcoporum  et  quam  breviter.1  Nobis  li- 
ceat, venerabiles  Patres,  emendationem  circa  n.  5 cap.  I,  pag.  9 et  pag.  10, 
htimiliter  2 proponere. 

Quoad  naturam  Ecclesiae  describendam,  pro  humana  fandi  facul- 
tate, omnino  necesse  est  loqui  de  praesentia  Christi  Capitis  in  suo  Cor- 
pore mystico  quod  est  Ecclesia,  et  principaliter  de  praesentia  Christi  in 
Ss.ma  Eucharistia.  Praesentia  haec  totum  deberet  schema  animare. 

Etenim  Ecclesia  ut  militans  et  peregrinans  in  terris,  nonnisi  per 
Christum  eucharisticum  definiri  potest,  cum  Christus  praesens  in  Eu- 
charistia sit  signum  'quo  unitas  Ecclesiae  praefiguratur  et  simul  vigor  pe- 
rennis quo  aedificatur.  Secundo,  Ecclesiae  natura  definienda  est  non 
solum  per  praesentiam  Christi  in  Eucharistia,  sed  etiam  per  praesen- 
tiam in  praedicatione  Ecclesiae.  Etenim  Christus  est  semper  praesens 
in  mundo  ut  verbum  efficax  revelationis  ex  qua  fit  Ecclesia.  Tertio,  Chri- 
sti praesentia  habetur  etiam  per  eius  apostolos,  missos,  delegatos,  vica- 
rios. Petrus  cum  apostolis  semper  adsunt  nobiscum  in  Summo  Pontifice 
cum  episcopis.  Ideo  Corpus  mysticum  etiam  definiri  debet,  in  suo  fieri, 
relate  ad  Summum  Pontificem  cum  episcopis.  Quarto  denique,  Christus 
est  praesens  in  populo  Dei,  qui  per  ipsum  fit  Ecclesia,  id  est  Christus 
totus. 

Uno  verbo,  Ecclesia  ut  Corpus  mysticum  Christi  debet  omnino  defi- 
niri per  referentiam  ad  hanc  quadruplicem  praesentiam  Christi  in  Eucha- 
ristia, in  praedicatione,  in  Summo  Pontifice  cum  episcopis  et  in  populo 
Dei.  Corpus  dicit  relationem  ad  caput.  Ecclesia  aut  est  Christi,  aut  est 
nihil.  « Christum,  Christum  dicimus  principium  nostrum  esse  »,  instat 
Paulus  VI  sessionem  hanc  inchoando. 

Haec  visio  Ecclesiae  in  praesentia  actuali  et  continua  Christi  filios 

Dei  dispersos  in  mundo  adunantis,  valde  oecumenica  et  pastoralis  est. 
Omnes  Ecclesiae  separatae  plus  minusve  Christi  praesentia  gaudent  et 
fidelibus  nostris  catholicis  magis  magisque  apparere  debet  simul  Eccle- 
siam esse  et  medium  ad  unionem  cum  Christo  et  fructus  unionis  cum 
Christo.  Dixi. 


In  textu  scripto  tradito-.  1 deest.  2 deest. 

Animadversiones  additae: 

Textus  propositus  loco  textus  iacentis  (cap.  I,  n.  5,  p.  9,  linn.  9-41  et  p.  10, 
linn.  1-18). 

« Huius  corporis  caput  Christus  est  quem  dedit  Pater  »,  caput  supra  omnem 
Ecclesiam,  quae  est  corpus  ipsius  et  plenitudo  eius,  qui  omnia  in  omnibus  adim- 
pletur (Eph.  1,  22-23)  « ut  sit  in  omnibus  primatum  tenens,  quia  in  ipso  com- 
placuit omnem  plenitudinem  inhabitare  » (cf.  1,  18-19). 

Ita  Christus  indesinenter  unitur  corpori  suo  quod  est  Ecclesia,  ipsum  nu- 
triendo, illuminando,  regendo  et  pascendo:  « Et  ecce  ego  vobiscum  sum  omnibus 
diebus  usque  ad  consummationem  saeculi  » (Mt.  28,  20)  ut  omnes  sint  unum 
(Io.  17). 

Illa  praeeminens  praesentia  Christi  Capitis  congregantis  filios  Dei  dispersos  in 
mundo,  est  eminentior  et  profundior  aspectus  quo  Ecclesia,  pro  humana  fandi  fa- 
cultate, describi  potest  et  quo  melius  cunctis  apparet  salutis  ministra.  Etenim, 
« Christum,  Christum  dicimus  principium  nostrum  esse  » (Paulus  VI). 

Illa  autem  praesentia  Christi  Capitis  in  suo  corpore  quadrupliciter  licet  diverso 
modo  apparet.  Primo,  Christus  ut  praesens  in  SS.  Eucharistia  est  signum  quo 
unitas  Ecclesiae  praefiguratur  et  simul  perennis  vigor  quo  aedificatur  principaliter 
Ecclesia:  « Qui  manducat  meam  carnem  et  bibit  meum  sanguinem  in  me  manet 
et  ego  in  eo  » (Io.  6,  56).  Secundo,  Christus  ut  praesens  in  praedicatione  verbi 
divini  est  Verum  vivum  et  aeternum  ex  quo  Ecclesia  semper  vocatur.  Ideo  valet 
nunc  quod  Christus  dixit:  « Verba  quae  Ego  locutus  sum  vobis  spiritus  et  vita 
sunt  » (Io.  6,  63).  Tertio,  Christus  ut  praesens  in  Petro  cum  apostolis  est  vere 
caput  nostrum  (Eph.  4,  11-16)  « ex  quo  totum  corpus  per  nexus  et  coniunctiones 
subministratum  et  constructum,  crescit  in  augmentum  Dei  » {Coi.  2,  19).  Quarto 
denique,  Christus  ut  praesens  in  populo  Dei  per  Spiritum  eius  est  principium  quo 
vita  sua  in  membra  Ecclesiae  diffunditur  et  cum  eo  et  in  eo  unum  corpus  efficiunt. 

Unde  quidquid  Ecclesia  ad  salutem  operatur,  a Christi  praesentia  per  eam 
operantis  procedit  et  quidquid  Ecclesia  tribulationis  et  persecutionis  patitur,  Chri- 
sti passionibus  tanquam  corpus  capiti  consociatur  et  expectat  mortuorum  resur- 
rectionem. Ita  vere  et  proprie  Ecclesia  definitur  tanquam  « pleroma  » seu  pleni- 
tudo Christi  in  Ea  inhabitantis  et  prout  tendit  ad  omnem  plenitudinem  Dei 
(cf.  Eph.  1,  23;  3,  19;  Coi.  2,  10).  Ita  Ecclesia  ut  medium  ad  unionem  cum 
Christo  et  ut  fructus  unionis  cum  Christo  simul  apparet. 

Exc.mus  P.  D.  IOANNES  HEENAN 
Archiepiscopus  V estmonasteriensis 

Venerabiles  Fratres , 

Loquor  nomine  totius  hierarchiae  Angliae  et  Cambriae.  Nobis  1 sche- 
ma generaliter  placet.  Attamen  aliquid  sat  magni  momenti  addendum 
censemus  in  par.  9,  pag.  12,  ubi  de  christianis  non  catholicis  agitur  d 

In  hac  par.  9 sermo  est  de  reconciliatione  acatholicorum  cum  Ec- 
clesia et  in  sequenti  par.  10  agitur  3 de  conversione  ad  veritatem  Evan- 
gelii  eorum  qui  baptizati  non  sunt.  Unde  hic  agitur  de  obligatione  evan- 
gelizandi  quae  in  tota  Ecclesia  et  in  singulis  catholicis  incumbit.  Omnis 
catholicus  debet  esse  apostolus.  S.  Ioannes  Bosco  dicere  solebat  quod 
si  iuvenis  quattuordecim  annorum  spiritu  apostolatus  imbutus  non  es- 
set, fides  eius  periclitaretur. 

Sed  quomodo  hoc  munus  exercetur?  Triplici  modo:  oratione,  exem- 
plo, tandem  et  verbo  seu  praedicatione .4 

Iamvero  in  par.  10  ubi  de  conversione  non  baptizatorum  loquitur 
bene  dicitur  (pag.  13  linn.  5 s.):  « quapropter  Ecclesia  a prece  et  prae- 
dicatione quiescere  nescit  donec  omnes  in  eam  in  unum  corpus  adsci- 
scantur,  etc.  ».  Optime  dictum,  et  nota  quod  hic  inculcatur  obligatio 
praedicandi / praedicandi  verbum  et  veritatem  catholicam  iis  qui  foris 
sunt. 

Nunc  autem  6 in  par.  9 ubi  de  reconciliatione  acatholicorum  bapti- 
zatorum, fratrum  i.  e .7  seiunctorum,  cum  Ecclesia  loquitur,  quid  inve- 
nimus? Prorsus  8 nihil  de  nostra  9 obligatione  apostolatus.  Tantum  dicitur 
(linn.  38-39)  « Ecclesia  precari,  sperare  et  agere  non  desinit  omnesque 
ad  orandum  et  ad  cooperandum  exhortatur  ut  purificati  et  renovati,  si- 
gnum Christi  super  faciem  Ecclesiae  clarius  effulgens  extollant  ». 

Sed 10  quaenam  media  hic  proponuntur  ad  fratres  seiunctos  attra- 
hendos?...11 ut  preces  Deo  fundamus  et  ,..12  ut  nosmetipsos  reformemur 
ita  ut  Ecclesia  catholica  refulgeat  ut  vera.  Certo  certius  hoc  necessarium 
est.  Sed  non  sufficit.  Debemus  etiam  praedicare  verbum  Dei  fratribus 
nostris  13  seiunctis . . .14 

Omnis  catholicus,  sive  sit  sacerdos  sive  laicus,  imbutus  esse  debet 
spiritu  apostolatus  ut  ferventer  et  indesinenter  oret  pro  reconciliatione 
fratrum  seiunctorum,  vitam  exemplarem  demonstret  ad  hunc  finem  asse- 
quendum, et  verbo  et  opere  laboret  pro  reconciliatione  omnium  cogna- 

torum  vel  sociorum  qui  nondum  catholicam  fidem  in  tota  plenitudine  a 
Deo  receperunt. 

Fratres  nostri  carissimi 15  seiuncti  bene  sciunt 16  quod  nos  num- 
quam  contenti  esse  poterimus  17  usquedum  omnes  in  domo  materna  ca- 
tholicae Ecclesiae  aggregati  sint.  Pro  nostra  parte  18  scimus  quod  maiorem 
caritatem  erga  eos  19  monstrare  non  possumus  quam  ut  ipsis  plenitu- 
dinem veritatis,  Deo  adiuvante,  communicare .20 

Quam  oh  rem  proponimus  21  ut  par.  9 sic  legatur  incipiendo  a lin.  38, 
pag.  12,  his  verbis  22:  « Quod  ut  obtineat  Ecclesia  (i.  e.  ubi  sermo  erat 
de  uno  grege  sub  uno  pastore ),  quod  ut  obtineat  Ecclesia * preces  ef- 
fundit et  doctrinam  a Christo  acceptam  omni  creaturae  praedicat:  om- 
nesque  fideles  monet  ut  precibus,  exemplo,  verbo  et  opere  omnes  cona- 
tus faciant  ad  plenitudinem  veritatis  fratribus  seiunctis  communicandam. 
Nec  oblivisci  debent  vitam  propriam  renovare  et  purificare  ut  signum 
Christi  super  faciem  Ecclesiae  effulgens  extollant  ».  Dixi. 


In  textu  scripto  tradito:  1 deest.  2 Nobis  videtur  quod  non  sufficienter 
ibi  inculcatur  obligatio  quae  Ecclesiam  ligat,  fidem  praedicandi  fratribus  seiunctis 
etiam  baptizatis.  3 deest.  4 deest.  5 deest.  6 Attamen.  7 deest. 
8 deest.  9 deest.  10  deest.  11  Duo  media  tantum:  1).  12  2).  13  deest. 

14  baptizatis.  15  deest.  16  debent  scire.  17  erimus.  18  deest.  19  ipsis. 
20  communicamus.  21  Propono  igitur.  22  deest.  23  deest. 

16 

Exc.mus  P.  D.  FELIX  SCALAIS 
Archiepiscopus  Leo poldpolitanus 

V enerabiles  Patres , 

Loquor  nomine  episcoporum  omnium  conferendae  episcopalis  ex 
Congo  Leopoldville. 

Cum  ad  mentem  nostram,  nulla  ex  figuris  biblicis  ex  se  sola,  satis 
apta  sit  ad  perfecte  exprimendum  mysterium  Ecclesiae,  oportet  uti  no- 
tionibus principalioribus  Sacrae  Scripturae  quae,  sese  complentes,  hoc 
mysterium  probe  describunt,  et  insuper  in  lucem  ponunt  dimensiones 
historicas  et  eschatologicas  Ecclesiae,  ac  eius  naturam  intrinsece  mis- 
sionalem. 

Hae  tres  notiones  principales  nobis  videntur  sequentes:  populus  Dei, 
Corpus  mysticum  Christi,  regnum  Dei. 

1.  Populus  Dei.  Sub  specie  populi  Dei  Ecclesia  sese  manifeste  pro- 
fert praeparata  in  Veteri  Testamento.  Revera,  in  populo  a Deo  electo, 

qui  locum  dat,  in  Novo  Testamento,  novo  populo,  scii.  Ecclesiae  Chri- 
sti, assidue  crescenti  ad  omnes  homines  unitatem  unius  ovilis  adunandos 
« ut  unum  sint  »,  plane  significantur  dimensio  historica  simul  et  escha- 
tologica  Ecclesiae,  atque  munus  missionale. 

2.  Notio  Corporis  mystici  Christi  perfecte  significat  unitatem  intrin- 
secam Ecclesiae  in  qua  membra  omnia  Christo  resuscitato  et  totius  Cor- 
poris capiti  stricte  coniunguntur,  ac  etiam  principium  internum  incre- 
menti totius  Corporis  usque  ad  mensuram  aetatis  plenitudinis  Christi, 
ut  ait  apostolus  in  epistola  ad  Ephesios,  cap.  4,  v.  13. 

3.  Regnum  Dei  est  obiectum  primum  praedicationis  Christi.  Si  inter 
notionem  regni  et  notionem  Ecclesiae  non  exstat  aequalis  paritas,  oportet 
tamen  earum  relationes  explicitari. 

Regnum  iam  in  mundo  exstat,  ab  Ecclesia  sustentatur / quae  tota 
versa  est  ad  adventum  regni  caelestis  per  proprium  adventum  Domini. 

Itaque  proponimus  ut:  par.  5 sit:  De  Ecclesia  ut  populo  Dei; 
par.  6 sit:  De  Ecclesia  ut  mystico  Corpore  Christi  (ut  in  schemate  in- 
venitur); par.  7 sit:  De  Ecclesia  progrediente  ad  regnum  Dei;  ita  ut  hae 
tres  notiones  coniunctim  adhibeantur  ad  mysterium  Ecclesiae  expo- 
nendum. 

Quod  si  potius  placeat  caput  integrum,  scii.  II,  perficere  de  Eccle- 
sia ut  populo  Dei,  nihil  obstat  quominus  in  tali  capite  exponantur  am- 
plius elementa  populi  Dei,  id  est  « laos  » Dei  in  quo  status  laicorum 
plane  perluceret,  et  hier  archia. 

Textus  harum  propositarum  emendationum  iam  tradidi  exc.mo  se- 
cretario generali.  Dixi. 


In  textu  scripto  tradito-.  1 sustentum. 

Animadversiones  additae: 

Paragraphus  inducenda  ante  par.  de  Ecclesia  ut  mystico  Corpore  Christi. 

De  Ecclesia  ut  populo  Dei. 

Deus  cuius  in  aeternum  est  misericordia,  praenuntians  iam  factis  Incarnationis 
Unigeniti  mysterium,  sese  accommodare  voluit  humanis  contingentiis  temporis  et 
historiae. 

Priusquam  e Crucis  et  Resurrectionis  Iesu  mysterio  ortum  daret  Ecclesiae,  il- 
lam iam  concepit  et  per  multa  saecula  praeparavit,  « formator  eius  ex  utero  » 
(Is.  44,  24).  Populum  nomini  suo  elegit  ex  gentibus  (Act.  15,  14),  cui  sese  con- 
iunxit  solemnissimo  foedere:  « Ero  Deus  vester  vosque  eritis  populus  meus  » 
( Lev . 26,  12).  Quem  populum,  per  varias  humanae  historiae  vicissitudines,  con- 
duxit ad  proprii  Filii  adventum,  in  quo  Filio  novum  et  aeternum  testamentum 
feriit  (cf.  Mt.  26,  28;  Lc.  22,  20;  1 Cor.  11,  25). 

Populi  Israel  haeres,  Ecclesia  est  novus  Dei  populus,  non  ex  carne  vel  sanguine 
natus,  sed  ex  fide  in  Iesum  Christum  ad  quam  vocantur  omnes  homines:  « euntes 

docete  omnes  gentes  » (Mt.  28,  19),  ita  ut  « denuo  renati  » (Io.  3,  3)  filii  Dei  fiant, 
« consortes  divinae  naturae  » (2  Petr.  1,  4),  et  sint  « genus  electum,  regale  sacerdo- 
tium, gens  sancta,  populus  acquisitionis  » ( 1 Petr.  2,  9).  Et  in  hoc  populo  « non 
est  Gentilis  et  Iudaeus,  circumcisio  et  praeputium,  Barbarus  et  Scytha,  servus  et 
liber,  sed  omnia  et  in  omnibus  Christus  » (Coi.  3,  11).  Hac  voce  « populus  » in- 
clusio pleno  iure  laicorum  (laos)  in  lucem  ponitur. 

Nam  si  primum  foedus  a prophetis  haberi  potuit  ut  nuptiae  Dei  cum  populo 
suo,  Ecclesia  novi  Testamenti  iam  est  vera  Sponsa  Christi  (hic  resumitur  textus 
schematis  pag.  10,  linn.  37  ss.  et  primo  loco  deleatur:)  quam  mundatam  sibi 
voluit  coniunctam  et  in  dilectione  ac  fidelitate  subditam  (cf.  Eph.  5,  22  ss.),  quam 
tandem  bonis  caelestibus  in  aeternum  cumulavit,  ut  Dei  et  Christi  erga  nos  caritatem 
quae  omnem  scientiam  superat,  comprehendamus  (cf.  Eph.  3,  39). 

Hic  Dei  populus,  Ecclesia,  Sponsa  Christi  et  credentium  mater,  nova  et  meliori 
spe  (cf.  Heb.  7,  19)  sublevata,  per  saeculorum  cursum,  dum  adunentur  in  uno 
ovili  omnes  filii  Dei  adhuc  dispersi,  progreditur  ad  adventum  Domini  in  gloria. 

Paragraphus  inducenda  post  par.  de  Ecclesia  ut  mystico  Corpore  Christi. 

De  Ecclesia  progrediente  in  regnum  Dei.  Primo  suo  adventu,  Dominus  Iesus 
reeni  Dei,  a prophetis  praenuntiati,  radices  plantavit:  non  est  regnum  huius  mundi 
sladio  fulcitum  (cf.  Mt.  26,  52-53;  Io.  19,  36).  sed  regnum  apertum  illis  qui  sunt 
pauperes  spiritu,  qui  lugent,  qui  esuriunt  et  sitiunt  iustitiam,  qui  sunt  misericor- 
des... (Mt.  5,  3 ss.). 

Regnum  hoc  crescere  debet  et  transfigurare  mundum  sicut  semen  parvum  fit 
arbor  magna,  sicut  fermentum  totam  massam  sublevat  (cf.  Mt.  13,  31-33).  In  ter- 
restri sua  phasi,  rectnum  hoc  imperfectum  et  malis  permixtum  remanet  (cf.  para- 
bolae zizaniae  et  retis,  Mt.  13,  24-30;  47-50)  et  plenitudinem  nonnisi  in  fine 
saeculi  obtinebit. 

Est  in  hoc  mundo  Ecclesia  regni  Dei  vehiculum.  In  ea  enim  ex  una  parte, 
iam  aliquo  modo  prostant  reani  caelestis  bona;  ex  altera  parte  per  eam  ut  instru- 
mentum a Christo  volitum  ad  opus  suum  continuandum,  regnum  Dei  in  mundo 
praesenti  aedificatur,  donec  Christus  hoc  regnum  in  manibus  Patris  sui  remittet 
(cf.  1 Cor.  15,  24):  illuminat  enim  mundum  per  praedicationem  evangelii  omni 
creaturae,  vita  supernaturali  homines  donat,  paterneque  per  apostolos  eorumque 
successores  pascit. 

De  non-christianis  ad  Ecclesiam  adducendis. 

Commentarium  praevium. 

1.  Textus  cap.  I,  n.  10  schematis  de  Ecclesia,  etsi  bonus  est,  tamen  melio- 
randus videtur  ut  melius  appareat: 

Amplitudo  consilii  redemptivi  Dei  non  tantum  ad  homines  individuos  sed 
etiam  ad  societates  et  religiones  non-christianas. 

« Apertura »,  ut  aiunt , Ecclesiae  et  missionis  ad  omnia  elementa  positiva 
extra  christianismum. 

Spiritus  « constructionis  » quo  animari  debet  missio  et  missionarius. 

2.  Textus  remanebit  in  campo  theologiae  generalis,  de  Ecclesia  et  mundo  chri- 
stiano,  cum  locus  non  sit  nunc  pro  particularibus. 

3.  Utemur  persaepe  textibus  biblicis,  praesertim  ex  illis  locis  ubi  elucet  con- 
silium divinum  erga  non-christianos,  ut  sunt:  verba  Petri  ad  Cornelium  (Act.  10); 

concio  Pauli  ad  Athenienses  {Act.  17);  doctrina  eiusdem  de  paganis  ( Rom .);  my- 
sterium universalis  redemptionis  in  Christo  ( Eph .;  Coi.). 

4.  Motus  totius  expositionis  quattuor  partibus  constat: 

Exponitur  breviter  universalitas  functionis  Verbi  Incarnati  et  Ecclesiae. 

Modo  correlativo,  describitur  universalis  aspiratio  religiosa,  erga  « Deum 
ignotum  ». 

Ostenditur,  per  modum  consequentiae,  quomodo  thesauri  non-christiani  ad- 
mitti et  elevari  debeant  in  Ecclesia. 

Unde  clarius  appareat  et  modus  et  finis  « missionis  » in  non-christianos. 

Textus  renovatus. 

A)  Ecclesia,  cum  sit  Sponsa  et  Corpus  Christi  universalis  Redemptoris,  qui 
« primus  ex  resurrectione  mortuorum,  lumen  annuntiat  populo  et  gentibus  » {Act. 
26,  23)  debet  ipsa  quoque,  ex  natura  sua  « in  gentibus  evangelizare  investigabiles 
divitias  Christi  et  illuminare  omnes  quae  sit  dispensatio  sacramenti  absconditi  a 
saeculis  in  Deo»  {Coi.  3,  8 et  9),  « annuntians  pacem  per  Iesum  Christum»  {Act. 
10,  36). 

Quam  essentialem  missionem  significavit  ipse  Iesus,  cum  apostolis  manda- 
verit: « Euntes  in  mundum  universum,  praedicate  Evangelium  omni  creaturae  » 
{Mc.  16,  15)  et:  « Docete  omnes  gentes,  baptizantes  eos...  » {Mt.  28,  19). 

Quapropter  Ecclesia,  verba  Pauli  sibi  applicans:  « Vae  mihi  si  non  evange- 
lizavero  » {1  Cor.  9,  16),  non  potest  quiescere  ab  evangelizatione  totius  mundi 
procuranda;  orationibus,  testimonio  sanctitatis,  exercitio  caritatis,  et  praesertim  la- 
bore apostolico  ad  non-christianos;  donec  omnes  praesertim  pauperes,  in  unum 
Christi  Corpus  adsciscantur. 

B)  Sic  autem  obviat  totius  humani  generis  necessitatibus  et  votis:  « Omnes 
enim  peccaverunt  et  egent  gloria  Dei  » {Rom.  3,  23).  Et  Deus  « fecit  omne  genus 
hominum  habitare  super  universam  faciem  terrae...  quaerere  Eum  si  forte  attrec- 
tent aut  inveniant  Eum  » {Act.  17,  27).  Reapse  « non  est  longe  ab  unoquoque 
nostrum  » {ib.)\  « invisibilia  Ipsius  a Creatura  mundi,  per  ea  quae  facta  sunt 
intellecta  conspiciuntur  » {Rom.  1,  20).  « Legem  non  habentes  ipsi  sibi  sunt  lex, 
testimonium  reddente  illis  conscientia  ipsorum  » {Rom.  2,  14-15).  Non  defuerunt 
in  omni  religione,  in  quovis  populo,  viri  religiosi  qui  Deum  ignotum  in  templis 
vel  in  cordibus  suis  coluerunt... 

C)  Qui  sic  vivere  conantur  in  spiritu  et  veritate  secundum  conscientiae  dicta- 
men,  fideles  sunt  divinae  voluntati.  Quidquid  boni,  quidquid  sancti  homines 
hominumque  coetus  non-christiani  habent,  praeparatio  est  evangelica;  ordinatur 
ad  Christum  « auctorem  et  consummatorem  fidei  » {Heb.  12,  2)  et  ab  Eo  per 
Ecclesiam  assumi  et  elevari  potest  et  debet. 

D)  Ut  ad  plenam  lucem,  revelationis  quidem  christianae,  perveniant,  requiri- 
tur ergo  modo  urgenti  ut  « cognoscant  solum  Deum  verum  et  quem  misit  Iesum 
Christum  » {Io.  17,  3),  et  sic  ad  Corpus  Christi,  quod  est  Ecclesia,  adducantur, 
ope  eiusdem  Ecclesiae. 

Omnis  ergo  qui  ab  Ecclesia  mittitur  ad  non-christianos,  curet  esse  « Minister 
Iesu  Christi  in  Gentibus,  sanctificans  Evangelium  Dei,  ut  fiat  oblatio  Gentium 
accepta  et  sanctificata  in  Spiritu  Sancto  » {Rom.  15,  16).  Sic  authenticum  patrimo- 
nium religiosum  uniuscuiusque  religionis,  civitatis  vel  personae  Deo  oblatum  non 
tantum  non  destruetur  sed,  ad  sublimiorem  et  definitivam  dignitatem  evectum, 
conferet  ad  splendorem  Ecclesiae,  quae  magis  magisque  populorum  varietate  cir- 

cumdari  debet;  conferet  ad  plenitudinem  Corporis  Christi,  in  quo  « omnia  instau- 
randa sunt  » ( Eph . 1,  10),  donec  « tradat  regnum  Deo  et  Patri  » ( 1 Cor.  15,  24). 

Notae  de  valore  aliquorum  verborum. 

A)  Sponsa  et  Corpus : indicatur  unitas  vitalis  in  qua  fundatur  identitas  func- 
tionis Christi  et  Ecclesiae. 

Natura  sua...  mandaverit : Duplex  fundamentum,  vitale  et  praeceptivum,  func- 
tionis expansivae  Ecclesiae. 

Divitias  Christi...  pacem  per  Iesum:  Notatur  quomodo  elementum  essentiale 
totius  evangelizationis  sit  Christus. 

Omnimode  procuranda-.  Variae  formae  functionis  missionalis  a christianis 
exercendae. 

Donec  omnes-.  Notatur  finis  universalis  essentialis. 

B)  Da  quae  facta  sunt...  conscientia...-.  Testimonium  Dei  duplex:  externus... 
internus.  Cf.  notam  38,  optimam,  schematis  de  Ecclesia. 

C)  Fideles  sunt:  Salus  individuorum. 

Quidquid  boni...  hominum  coetus : Locus  proprius  societatum  et  religionum 
in  opere  redemptionis. 

Quidquid:  Ergo  non  dicitur,  e contra,  omnia  esse  bona. 

Assumi  et  elevari:  Functio  Ecclesiae  erga  « valores  » non  christianos. 

D)  Cognoscant...  adducantur  ad  Corpus:  Adhaesio  interna  per  fidem,  visibilis 
per  baptismum  et  vitam  in  Ecclesia. 

Omnis  ergo...:  Positio  generalis,  theologica  omnis  missionarii. 

Sic  conferet:  De  pluriformitate  in  unitate  Ecclesiae. 

Regnum  tradat:  Eschatologia  missionis. 


17 

Exc.mus  P.  D.  GERARDUS  VAN  VELSEN 
Episcopus  Kroonstadensis 

Venerabiles  Fratres , 

Missionarius  sum,  proinde  non  nimis  mihi  familiaris  est  lingua  la- 
tina et  theologia  technica.  Attamen,  quando  in  cap.  I legi  nn.  8,  9 et  10, 
statim  percepi  in  hoc  perpulchro  schemate  quaedam  inveniri,  quae  non 
sunt  in  harmonia  cum  mente  pastorali  et  cum  ipsa  realitate  concreta. 

Incipio  loqui  de  n.  8.  a)  Pag.  12,  lin.  3 dicitur:  « reapse  et  simpli- 
citer loquendo...  ».  Verba  haec  pertinent  ad  terminologiam  technicam 
theologicam  et  inserta  sunt  hic  evidenter  propter  claritatem  dogmaticam. 

Sed  rogavi  theologos  de  exacta  explicatione  horum  verborum,  et 
plures  mihi  confessi  sunt,  quod  adhuc  controversia  est  inter  theologos 
de  praecisa  illorum  interpretatione. 

Quaero  a vobis:  nonne  melius  est  in  textu  conciliari  abstinere  a 
verbis  quae  controversias  theologicas  implicant,  et  rem  sub  aspectu 

pastorali  ita  simpliciter  describere  prouti  ab  omnibus  accipitur  et  ab 
omnibus  fidelibus  facile  comprehenditur? 

b)  Pag.  12,  linn.  15-17:  de  catechumenis.  Iam  alii  proposuerunt 
expungendum  esse  terminum  « voto  » quia  inadaequate  reddit  realita- 
tem  spiritualem  catechumenorum.  Ego  omnino  accedo. 

c)  Pag.  12,  linn.  18-22,  ibi  in  fine  n.  8 describitur  habitudo  om- 
nium, qui  in  sic  dicta  bona  fide  extra  saepta  Ecclesiae  vivunt,  exceptis 
solis  catechumenis;  i.  e.  simul  veniunt  tam  pagani  quam  christiani.  Sed 
hoc  proprie  non  placet,  quia  christianae  dignitati  quodammodo  iniuriam 
facit.  Praeterea  terminus  « suo  modo  »,  qui  initio  huius  phraseos  stat, 
tam  indeterminatus  est,  ut  fit  obscurus.  Mea  opinione,  melius  erit  totam 
hanc  phrasim  expungere. 

Ad  n.  9:  Non  est  hic  mea  intentio  iudicium  proferre  de  omnibus 
quae  in  hoc  numero  stant.  Sed  unum  procul  dubio  mihi  constat  ex 
propria  mea  personali  experientia  qua  multos  non-catholicos  christianos 
cognovi  et  saepe  collocutus  sum;  i.  e.:  numerus  hic  maximi  est  ponderis 
pro  re  oecumenica.  Sed,  proh  dolor,  est  in  praesenti  forma  incompletus, 
requirit  novam  redactionem;  retinenda  sunt  multa  bona  quae  continet 
et  adiungenda  illa  omnino  necessaria  quae  desunt. 

a)  Cum  de  christianis  reformatis  agitur,  insufficiens  est  nihil 
dicere  de  Scripturis  Sacris  et  de  verbo  Dei. 

Neque  in  textu  satis  exprimitur  baptismi  efficacia  relate  ad  commu- 
nitatem, in  quam  baptizati  inchoative  incorporantur. 

b ) cum  autem  de  orientalibus  agitur,  insufficiens  est  nihil  dicere 
de  eorum  sacerdotio  et  episcooatu  cum  liturgia  eucharistica,  quae  sunt 
elementa  constitutiva  quae  ecclesiam  localem  aedificant,  quamquam  ibi 
desit  plena  communio  et  unitas  regiminis  cum  Sede  Apostolica. 

Ubi  Ordo  sacerdotalis  valide  servatur,  Christus  sacramentaliter  vivit 
et  operatur.  Propter  eximiam  schematis  pulchritudinem  vehementer 
exopto  aptiorem  emendationem  huius  numeri. 

Ad  n.  10.  Conditio  illorum  qui  in  gratia  vivunt  extra  christiani- 
smum exponatur  modo  biblico,  e.  g.  iuxta  ad  Romanos  cap.  2...1 

Ultimo:  tota  haec  materia  locum  aptiorem  habebit  in  contextu  de 
populo  Dei,  ideo  transferatur  in  cap.  II.  Expositio  de  « populo  Dei  » et 
de  « familia  Dei  » multo  magis  apta  est  a)  ad  loquendum  de  « fratribus 
seiunctis  »;  b)  ad  loquendum  de  « non-christianis  »,  qui  Deum  habent 
patrem  et  sunt  de  familia  Dei. 

Hoc  facilius  intelligent  nostri  Africani.  Dixi. 


In  textu  scripto  tradito : 1 sicut  et  alii  dixerunt. 

Exc.mus  P.  D.  HERCULANUS  VAN  DER  BURGT 
Archiepiscopus  P ontianakensis 

Venerabiles  Patres , 

Nomine  episcoporum  Indonesiae,  qui  sunt  numero  31,  has  observa- 
tiones ad  cap.  I propono. 

1.  Placet  nobis  quod  inter  nomina  Ecclesiae  populus  Dei  primo 
loco  ponitur.  Nomen  hoc  est  optimum  sub  aspectu  pastorali.  Transitus 
autem  a voce  populi  ad  imaginem  mystici  Corporis  deficiens  apparet. 
Hiatus  autem  iste  mederi  potest,  si  expressius  sermo  fit  de  praesentia 
Christi  modo  quem  iam  approbavimus  in  cap.  I schematis  de  S.  Liturgia. 
Proponimus  ergo  ut  inserantur  post  n.  4 e.  g.  verba  sequentia:  « Domi- 
nus Iesus  Christus,  post  passionem  suam  exaltatus  et  glorificatus,  po- 
pulum suum  non  derelinquit,  sed  per  Spiritum  Sanctum  praesens  in  eo 
manet,  non  tantum  ut  Ecclesiam  confortet  et  illuminet,  sed  etiam  ut 
una  cum  populo  gloriam  reddat  aeterno  Patri  et  redemptionem  suam, 
semel  per  mortem  et  resurrectionem  suam  factam,  Ecclesiae  suae  et  toti 
mundo  applicet.  Christus  semper  adest  ad  opus  redemptionis  una  cum 
populo  suo  perficiendum.  Haec  praesentia  Christi  fit,  ut  Christus  cum 
suo  populo  in  unum  Corpus  sub  uno  capite  coalescant  ». 

Haec  praesentia  Christi  affirmatur  in  pag.  9,  n.  5,  regula  34  ss. 
pro  hierarchia  Ecclesiae.  Oportet  ergo  primum  hanc  praesentiam  affir- 
mare pro  toto  populo  et  hoc  specialiter  pro  cultu  Dei,  qui  est  centrum 
vitae  Ecclesiae.  Hoc  videtur  optima  introductio  mystici  Corporis.  Insu- 
per ita  cohaerentia  apparet  cum  schemate  de  S.  Liturgia. 

2.  Bene  dicitur  in  pag.  10,  sub  n.  5,  regula  13,  Ecclesiam  non  esse 
simpliciter  regnum  Dei,  sed  eius  germen  et  initium  in  hoc  mundo.  Sed 
aspectus  eschatologicus,  in  hac  affirmatione  contentus  non  elaboratur. 

Etiam  in  pag.  11,  n.  7,  sub  titulo  Ecclesiae  peregrinantis,  ubi  certe 
exspectari  posset,  non  bene  attenditur  ad  statum  viae  populi  Dei. 

Proponimus  ergo  ut  vel  in  fine  n.  5,  vel  potius  in  n.  7,  clare  expri- 
matur, quod  Ecclesia  in  hoc  mundo  tendens  ad  plenitudinem  et  perfec- 
tionem regni  Dei,  bene  conscia  sibi  sit  conditionis  suae  adhuc  imper- 
fectae. Vere  humiliter  confiteri  debemus,  nos  omnes  esse  peccatores, 
quotidie  deficientes  in  caritate  Christi. 

3.  In  pag.  10,  sub  n.  6 colliguntur  in  unum  aliae  imagines  Eccle- 
siae. Melius  autem  ante  n.  5 ponantur  ne  rumpatur  ordo  logicus  inter 
nn.  5 et  7.  Ita  agendo  etiam  imago  mystici  Corporis  clarius  elucebit. 

4.  Ad  pag.  11,  n.  8,  regulam  35  ss.:  quae  dicuntur  de  necessitate 
Ecclesiae  ad  salutem  non  sufficiunt.  Modus  quo  necessitas  affirmatur 
suggerit  potius  necessitatem  praecepti  quam  medii,  dum  tota  traditio  do- 
cet necessitatem  medii.  Haec  necessitas  medii  in  textu  intenditur,  sed 
non  bene  exprimitur. 

Insuper  quae  hic  dicuntur  nimis  negative  et  casuistice  sonant.  Ta- 
men in  hac  re  vehementer  desideratur  positiva  annuntiatio,  quae  corda 
etiam  commovere  possit.  Tandem  expositio  necessitatis  Ecclesiae  debet 
respicere  non  solam  salutem  individualem,  sicut  in  textu  fit,  sed  et  sa- 
lutem ipsorum  populorum  et  totius  familiae  humanae. 

Haec  quaestio  maximi  est  momenti  motivo  tum  pastorali  praesertim 
pro  opere  missionario,  tum  oecumenico.  Quare  dolendum  est  schema 
in  hoc  puncto  tantopere  deficere. 

5.  Ad  pag.  12,  n.  8,  regulam  3 ss.:  quae  dicuntur  de  incorporatione 
minus  apte  1 cohaerent.  Displicent  etiam  termini  « reapse  » et  « simpli- 
citer ». 

Voce  « reapse  » omnes  baptizati  non  catholici  omnino  excluduntur 
ab  hac  incorporatione.  Hoc  falsum  videtur,  ut  iam  in  discussione  primae 
sessionis  huius  Concilii  clare  et  saepius  dictum  est.  Quomodo  enim  chri- 
stiani  non  catholici  vere  Christo  incorporari  dici  possunt,  nempe  bapti- 
smo, fide,  spe  et  caritate,  si  non  etiam  modo  reali  Ecclesiae  incorpo- 
rantur? 

Etiam  vox  « simpliciter  » displicet.  Videtur  in  contextu  immediato 
contradici.  Dicitur  enim,  quod  catholici  qui  in  statu  peccati  versantur, 
corpore  sed  non  corde  in  sinu  Ecclesiae  remanent.  Quis  autem  dicet 
hominem,  qui  corpore  sed  non  corde  ad  Ecclesiam  pertinet,  simpliciter 
in  ea  incorporatum  esse?  Quapropter  S.  Thomas  expressis  verbis  dicit 
talem  peccatorem  « secundum  quid  et  non  simpliciter  » uniri  Christo...2 
Proponimus  nos  loqui  de  plena  incorporatione  pro  catholicis. 

Quoad  vocem  « voti  » hoc  observare  volumus:  commendamus  ut 
usus  huius  vocis  restringatur  ad  catechumenos.  Extensio  enim  huius 
vocis  ad  homines  qui  vix  ullo  voto  in  sensu  proprio  moventur,  confu- 
sionem parit  et  a fidelibus  non  intelligitur. 

Pro  christianis  non  catholicis  bene  enumerantur  sub  n.  9 elementa 
Ecclesiae,  quae  apud  illos  agnoscuntur.  Haec  elementa  aliquam  veram 
et  sacramentalem,  sed  non  plenam,  ergo  defectuosam  unionem  cum  Ec- 
clesia efficiunt.  Hac  ratione  Ecclesia  seipsam  cum  ipsis  coniunctam  scit, 
uti  dicitur  in  regula  27.  Etiam  apud  non  christianos  schema  agnoscit 
bona  religiosa,  quae  sunt  bona  Christi  et  Ecclesiae  suae.  Etiam  pro  iis 
ergo  aliqua  unio,  et  quidem  non  mere  interna,  affirmanda  est. 

Ultimo-,  ad  pag.  13,  n.  10:  hoc  loco  expressius  dicatur  Missionem 

esse  functionem  Ecclesiae  essentialem.  Quod  bene  cohaereret  cum  dictis 
in  introductione  et  in  initio  huius  capitis. 

Petimus  ut  fundamenta  theologica  Missionum  bene  evolvantur  in  hoc 
schemate  de  Ecclesia. 

Cetera  scripto  tradam  secretario.  Dixi. 


In  textu  scripto  tradito-.  1 male.  2 S.  Thomas,  III,  q.  8,  a.  3 ad  2:  Qui 
vero  his  subduntur  peccatis  (scii,  mortalibus),  non  sunt  membra  Christi  actualiter, 
sed  potentialiter;  nisi  forte  imperfecte  per  fidem  informem,  quae  unit  Christo  se- 
cundum quid  et  non  simpliciter,  ut  scii,  per  Christum  homo  consequatur  vitam 
gratiae.  Percipiunt  tamen  tales  a Christo  quendam  actum  vitae,  qui  est  credere  »; 
cf.  III  Sent.,  dist.  13,  q.  2,  a.  2,  sol.  2. 

Animadversiones  additae-. 

1.  Ad  pag.  8,  n.  3,  lin.  23:  mirum  nobis  videtur  quod  de  Ecclesia  dicitur: 
« ipsa  supra  tempora  et  fines  populorum  exsistens  ».  Vox  « supra  » ansam  praebet 
falsae  interpretationi,  quasi  Ecclesia  esset  revera  intemporalis.  Melius  dicatur: 
« ipsa  omnia  tempora  et  fines  populorum  complectens  » vel  aliquid  simile. 

2.  Pag.  11,  n.  7,  lin.  22:  loco  «extra  totalem  compaginem»  dicatur:  «extra 
compaginem  eius  ». 


19 

Exc.mus  P.  D.  IOSEPH  M.  MARTIN 
Archiepiscopus  Rothomagensis 

Venerabiles  Patres , 

Brevissimas  animadversiones  facere  vellem,  brevitatis  et  etiam  ca- 
ritatis causa } 

Discrepantia  adest  aliqua  inter  modum  quo  Ecclesia  describitur  in 
cap.  I schematis  de  Liturgia  et  modum  loquendi  de  Ecclesia  in  praesenti 
schemate.  Discrepantia  haec  apparet  inter  duo  schemata,  in  par.  3 et  4, 
quae  Ecclesiam  ex  Deo  Trino  oriri  ostendunt. 

1.  In  par.  3,  bene  dicitur  quod  Pater  aeternus  Filium  suum  misit 
in  mundum  ut  peccatores  salvos  faceret  et  redemptos  in  unum  congre- 
garet. Attamen  non  dicitur  quod  Deus  convocat  populum  ut  per  Chri- 
stum in  Spiritu  Sancto  glorificationem  et  adorationem  aeterno  Patri  tri- 
buat et  speciatim  in  Eucharistiae  celebratione. 

2.  In  par.  4,  bene  dicitur  quod  Spiritus  mittitur  ut  Ecclesiam  mu- 
neribus suis  ditaret.  Attamen  non  explicatur  quod  Spiritus  mittitur  ut 
populum  novum  in  novam  creaturam  conformaret 2 et  in  Liturgia  eum 
gaudia  caelestia  praegustare  faceret. 

Rogo  ergo  ut  in  par.  3 et  4,  in  praesentatione  trinitaria  sanctae  Ec- 
clesiae, ipsa  Eucharistia  tamquam  culmen  exhibeatur,  in  qua  Filius 
suam  missionem  adimplet  et  Spiritus  Sanctus  in  populo  adorante  ope- 
ratur. 

Notae.  1.  Secundum  praeclariorem  Ecclesiae  traditionem,  quae  apte 
a Sancto  Augustino  exprimitur,  si  sola  Ecclesia  facit  Eucharistiam,  verum 
est  etiam  quod  Eucharistia  facit  Ecclesiam.  Hoc  aperte  iam  declaratur 
in  schemate  de  Liturgia,  cap.  I,  ...3  a Patribus  Concilii  approbato:  « Li- 
turgia  est  culmen  ad  quod  actio  Ecclesiae  tendit  et  simul  fons  unde  omnis 
eius  virtus  emanat». 

2.  Haec  praesentatio  mysterii  Ecclesiae  et  eucharistica  et  pneumato- 
logica , maximi  momenti  nohis  videtur  ut  orationem  habeamus  et  integrae 
doctrinae  Sacrae  Scripturae,  et  legitimarum  traditionum  theologiae  orien- 
talis.4 


In  textu  scripto  tradito-.  1 Breves  has  animadversiones  facere  vellem.  2 trans- 
formaret. 3 par.  16.  4 Praeterea  notandum  est  id  maximi  esse  momenti 

ad  intelligendum  nexum  Ecclesiae  cum  christianis  non  catholicis.  Cum  in  par.  9, 
pag.  12,  lin.  30  agnoscatur  quod  fides  erga  Eucharistiam  apud  christianos  seiunctos 
inveniatur,  melius  et  verius  esset  dicere,  quod  Eucharistia  realiter  habeatur  in 
multis  Ecclesiis  a nobis  seiunctis,  ita  ut  earum  membra  in  mysterio  unitatis  pro- 
fundius trahantur.  Etenim  baptismus  certe  vinculum  est  unitatis.  De  natura  sua 
tamen  baptismus  tendit  ad  suam  adimpletionem  in  Eucharistia,  quae  vere  et  proprie 
Sacramentum  est  unitatis. 

Animadversiones  additae: 

Praeter  ea  quae  a pluribus  Patribus  iam  indicata  sunt,  in  hoc  schemate  duo 
prospectus  fundamentales  theologici  fere  omnino  neglecti  videntur,  quippe  qui 
maximi  momenti  sunt  ut  fides  catholica  circa  mysterium  Ecclesiae  plene  expo- 
natur atque  insimul  fratribus  nostris  qui  nomine  christiano  ornantur  magis  acces- 
sibilis fiat. 

Vrima  consideratio  ad  missionem  Filii  (in  n.  3 praesertim)  spectat.  Nam, 
Pater  Filium  misit,  non  solummodo  ut  peccatores  salvos  faceret  et  filios  Dei  di- 
spersos congregaret  in  unum  (uti  recte  dicitur  in  n.  3)  sed  ut  hanc  necessitudinem 
restitueret  inter  Deum  et  hominem  quae  a culpa  amissa  est  et  sic  in  Christo  Filio 
Dei  Incarnato  debitum  cultum  ille  homo  Deo  reddere  posset. 

Per  mysterium  Incarnationis,  Crucis  et  Glorificationis  Iesu  Christi,  habemus 
ergo  Pontificem  magnum  qui  penetravit  caelos  ( Heb . 4,  14)  ita  ut  per  ipsum  et  cum 
ipso  et  in  ipso  verum  cultum  homo  redemptus  Deo  offerat  et  sint  veri  adoratores 
qui  patrem  in  spiritu  et  veritate  adorant  (Io.  4,  23).  Heic  enim  datur  finis  ultimus 
totius  oeconomiae  salutis  ad  quam  Pater  misit  Filium  Suum  qui  Ecclesiam  suam, 
novum  Israel,  elegit  et  condidit:  est  ergo  ille  cultus  verus  Dei  Patris. 

Atqui  cultus  ille  his  in  terris  culmen  suum  obtinet  in  ipso  Eucharistiae  et  sacra- 
mento et  sacrificio  quo  non  tantum  nos  unum  in  Christo  facit  (ut  dicitur  in  n.  5, 
pag.  9,  lin.  13),  sed  nobis  concedit  ut  partem  veram  habeamus  in  cultu  Patri  red- 

ditum  ab  ipso  Christo  passo  et  glorificato,  semper  vivente  ad  interpellandum  pro 
nobis  ( Heb . 7,  25). 

Proinde  hoc  Eucharistiae  sacramentum  simul  ac  tota  cultualis  vita  novi  populi 
Dei,  Corporis  mystici  Christi,  cardo  faciendus  est  huius  praesentationis  trinitariae 
in  variis  articulis  huius  cap.  I,  praesertim  cum  agitur  de  nexibus  Ecclesiae  cum 
christianis  non  catholicis,  qua  Ecclesiae  sunt  non-catholicae  quae  non  solum  fidem 
erga  SS.  Eucharistiam  servaverunt  (n.  9,  pag.  12,  lin.  30)  sed  in  ipso  sacramento 
altaris  iam  de  facto,  modo  omnino  eximiore,  in  mysterio  Ecclesiae  inseruntur, 
quam  illae  communitates  quae  solum  sacramentum  baptismatis  rite  servaverunt. 

Denique  si  fundamentum  firmum  dare  volumus  doctrinae  collegialitatis  episco- 
porum praeprimis  enucleanda  est  illa  doctrina  de  Ecclesia  locali  sub  respectu  sacra- 
menti Eucharistiae  qua  effulget  summi  sacerdotis  munus  episcopi  in  Ecclesia  sua 
locali  de  quo  erit  sermo  quando  cap.  II  disceptabitur. 

Altera  consideratio  est  de  munere  Spiritus  Sancti  in  mysterio  Ecclesiae.  N.  4 et 
totum  cap.  I in  eo  peccant  quod  de  opere  ultimo  et  essentiali  Spiritus  Sancti  in- 
complete habent  rationem.  Etenim,  multas  citationes  Sacrae  Scripturae  quas  textus 
n.  4 offert  de  Spiritu  Sancto  utpote  Ecclesiam  sanctificante  ad  varias  quidem  actio- 
nes Divini  Spiritus  referuntur;  rei  tamen  substantiam  intactam  derelinquunt.  Deus, 
certo,  Spiritum  Filii  sui  in  corda  nostra  misit,  per  Spiritum  accessum  ad  Patrem 
habemus,  Spiritus  ille  aqua  saliens  est  in  vitam  aeternam,  habitat  in  Ecclesia 
tamquam  in  templo  et  eam  diversis  charismatibus  adornat;  sed  fine  finaliter  hoc 
est  quia  prophetia  Ioel  adimpleta  est  ( Act . 2,  16  ss.)  in  die  Pentecostis  non  tantum 
cum  Ecclesia  repleta  est  Spiritu  Christi,  sed  ultro  cum  nova  creatura  in  Christo 
condita  sit.  Christus  ex  Spiritu  Sancto  et  Maria  Virgine  conceptus  novus  Adam 
apparuit  et  ille  Spiritus  qui  iam  ab  exordiis  historiae  salutis  humanitatem  ducebat, 
populum  electum  Deo  praeparabat,  in  Christo  autem  virtutem  Dei  plene  manifesta- 
vit. Ascendens  vero  ad  Patrem,  Christus  Paraclitum  qui  ex  Patre  procedit  nobis 
misit  et  per  illum  Christus  nobiscum  est  usque  ad  consummationem  saeculi. 

Per  Spiritum  enim  — supremum  magistrum  scientiae  et  veritatis  (cf.  Io  14,  26; 
16,  13,  15)  — Christum  cognoscimus  qui  nobis  Patrem  ostendit. 

Proinde  tota  vita  Ecclesiae  ab  illa  praesentia  perenni  Spiritus  in  ea  pendet, 
immo  per  Spiritum  homo  in  baptismate  novus  efficitur,  Christo  novo  Adamo  con- 
formatur; in  sacrificio  eucharistico  Spiritus  Dei  uti  virtus  principalis  agit  (S.  Tho- 
mas  Aq.  post  S.  Ioannem  Damascenum;  cf.  IV  Sent.}  1.  IV,  dist.  VIII,  q.  2,  a.  3, 
ad  1;  Summ.  Theol.  III,  q.  88,  a.  4,  ad  1 et  ad  2)  et  in  eodem  sacramento  Ec- 
clesiam et  alit  et  corroborat  in  unitate  ut  vita  gratiae,  pignus  futurae  gloriae, 
in  homine  sit  ipsa  praesentia  Spiritus  Sancti  in  nobis. 

Haec  vero  praesentatio  mysterii  Ecclesiae  et  eucharistica  et  pneumatologica 
maximi  momenti  nobis  videtur  ut  rationem  habeamus  et  integrae  doctrinae  Sacrae 
Scripturae  et  legitimarum  traditionum  theologiae  orientalis. 

Secretarius  generalis-.  De  mandato  consilii  praesidentiae:  prohibe- 
tur omnino  omnibus,  qui  in  Concilio  partem  habeant,  quominus  distri- 
buant Patribus  vel  peritis  libros,  folia,  textus  quoscumque  sine  permis- 
sione expressa  eiusdem  consilii  praesidentiae,  quae  permissio  dabitur 
per  secretarium  generalem  tantummodo. 


64 


ACTA  CONC.  VATICANI  II  - PERIODUS  II 


Communico  pariter  omnibus  Patribus,  proximis  diebus  distributum 
iri  emendationes  circa  cap.  II  schematis  de  sacra  Liturgia,  ita  ut  pro- 
xima hebdomada  incipere  possit  suflragatio  supra  emendationes  a Pa- 
tribus propositas,  et  a commissione  examinatas.  Dixi. 

Em.mus  P.  D.  Eugenius  card.  Tis serant:  Reponatur  Sacrosanc- 
tum Evangelium. 

Moderator.  Proxima  congregatio  erit  cras,  hora  9. 

Exc.mus  P.  D.  Pericles  Felici,  arch.  tit.  Samosatensis,  secreta- 
rius  generalis  S.  Concilii : 

Moderatur  hanc  quadragesimam  primam  congregationem  genera- 
lem em. mus  ac  rev.mus  D.  card.  Gregorius  Petrus  Agagianian. 

Antequam  legam  nomina  eorum,  qui  petierunt  loqui  adhuc  circa 
introductionem  et  cap.  I schematis  de  Ecclesia , et  deinde  circa  cap.  II, 
communico  omnibus  Patribus  et  peritis  hodie  in  hac  aula  distributum 
iri  emendationes  circa  cap.  II  schematis  de  sacra  Liturgia,  i.  e.  de  Sacro- 
sancto Eucharistiae  Mysterio. 

Suffragatio,  post  debitam  relationem,  circa  hoc  caput  incipiet  feria 
tertia  proximae  hebdomadae. 

Petierunt  igitur  loqui  circa  introductionem  et  cap.  I schematis  de 
Ecclesia-,  em.mi  ac  rev.mi  DD.  cardd.  Petrus  Gerlier,  arch.  Lugdunen- 
sis in  Gallia,  Randulfus  Silva,  Arch.  S.  Iacobi  in  Chilia;  deinde  exc.mi 
DD.  Antonius  Grauls,  arch.  Kitegaensis  in  Urundi  Africae  Centralis, 
Mauritius  Baudoux,  arch.  S.  Bonifacii  in  Canada,  Henricus  Jenny,  ep. 
aux.  Cameracensis  in  Gallia,  Iosephus  Marling,  ep.  Civitatis  Jeffersonien- 
sis  in  Statibus  Foederatis,  Salvator  Baldassarri,  arch.  Ravennatensis  in 
Italia,  Ioseph  D’Avack,  arch.  Camerinensis  in  Italia,  Carolus  Himmer, 
ep.  Tornacensis  in  Belgio. 

Postea  transitus  fiet  ad  cap.  II,  circa  quod  petierunt  loqui:  em.mi  ac 
rev.mi  DD.  cardd.  Ernestus  Ruffini,  arch.  Panormitanus  in  Italia;  An- 
tonius Bacci;  exc.mi  DD.  Aemilius  Guerry,  arch.  Cameracensis  in  Gal- 
lia, Raphael  de  Castro,  arch.  Granatensis  in  Hispania,  Petrus  Veuillot, 
arch.  eoad.  Parisiensis  in  Gallia,  Antonius  Vuccino,  arch.  tit.  Aprensis 
in  Gallia,  Fidelis  Garcia,  ep.  tit.  Sululitanus  in  Hispania,  Carolus  Saboia, 
ep.  Palmensis  in  Brasilia,  Petrus  Massa,  ep.  Naniamensis  in  Sinis,  Mi- 
chael  Builes,  ep.  Sanctae  Rosae  de  Osos  in  Columbia,  Ioannes  Abasolo, 
ep.  Vijayapuramensis  in  India,  Ioseph  De  Smedt,  ep.  Brugensis  in  Bel- 
gio, Carmelus  Zazinovic,  ep.  aux.  Veglensis  in  Iugoslavia,  Georgius 
Beck,  ep.  Salfordiensis  in  Anglia,  Ioannes  Rupp.  ep.  Monoecensis  in 
Principatu,  Ioseph  Heuschen,  ep.  aux.  Leodiensis  in  Belgio,  Andreas 
Charue,  ep.  Namurcensis  in  Belgio. 

Em. mus  P.  D.  PETRUS  card.  GERLIER 
Archiepiscopus  Lugdunensis 

V enerabiles  Fratres , 

In  omnibus  memoriis  nostris  manent,  quae  in  fine  primae  sessionis, 
plaudente  aula,  dicebat  em. mus  card.  Lercaro,  et  quae  confirmabat  heri 
in  eadem  aula:  « Eo  autem  tendunt  haec  mea  verba  ut  intentiores  nos 
faciant  in  adspectum  huius  Mysterii  Christi  in  Ecclesia,  non  tantum  pe- 
rennem et  essentialem,  sed  etiam  maximae  historicae  actualitatis.  Hoc 
dicere  volo:  Mysterium  Christi  in  Ecclesia  semper  est,  sed  hodie  est 
praecipue  Mysterium  Christi  in  pauperibus;  quatenus  Ecclesia,  prout 
ait  Sanctus  Pater  Ioannes  XXIII,  Ecclesia  quidem  est  omnium,  et  prae- 
sertim est  Ecclesia  pauperum  ». 

Praeterea,  Sanctus  Pater  Paulus  VI,  in  oratione  ad  aperiendam  se- 
cundam sessionem,  ait:  « Ecclesia  contuetur  pauperes,  egenos,  maeren- 
tes, eos  qui  fame  et  dolore  premuntur,  qui  in  vincula  sunt  coniecti;  hoc 
est  eam  humani  generis  partem  peculiari  modo  aspicit,  quae  dolet  et  lu- 
get, cum  sciat  hos  homines  ad  se  iure  evangelico  pertinere;  quare  gau- 
det iisdem  adhibere  Dominica  verba:  Venite  ad  me  omnes...1  ». 

Venerabiles  Fratres,  cur  mysterium  hoc  Christi  pauperis  et  pauperi- 
bus identificati  ...2  tam  exiguum  locum  habet  in  praedicatione  nostra 
habituali,  et  in  huius  Synodi  laboribus,  et  praesertim  in  hoc  schemate 
de  Ecclesia? 

In  nomine  plurium  episcoporum  tam  orientis  quam  occidentis,  re- 
gionum tam  divitum  quam  pauperum,  propono  ut  addatur  in  fine  intro- 
ductionis schematis  de  Ecclesia  emendatio  10,  a tredecim  episcopis  ex 
Africa  Centro-Orientali  exhibita:  « Et  praesertim  illi  omnes,  qui  toto 
orbe  terrarum  dira  paupertate  premuntur,  necnon  illae  laboriosae  clas- 
ses, quarum  vitae  condiciones  hanc  ipsam  in  Christo  unitam  et  religiosam 
praxim  tam  difficilem  reddunt,  se  in  caritate  Christi  et  Ecclesiae  eximiam 
partem  habere  sciant  ». 

Propono  denique  ut  addatur  argumentum  theologicum:  « Funda- 
mentum illius  praedilectionis  est  Mysterium  Christi,  qui  semetipsum  cum 
pauperibus  identificavit:  “ Esurivi  enim  et  dedistis  mihi  manducare  ”...3 
Pauper  enim  adimplet  vitam  Christi  pauperis  et  passiones  eius,  ita  ut 
pauper  significet  praesentiam  Christi  inter  nos»  . 


In  textu  scripto  tradito : 1 ( Mt . 11,  28). 


2 {Mt.  25,  35). 


3 {Mt.  25,  35). 

Exc.mus  P.  D.  ANTONIUS  GRAULS 
Archiepiscopus  Kitegaensis 

Venerabiles  Patres , 

Loquar  nomine  55  episcoporum  de  Burundi  et  Ruanda  ac  simul 
de  Congo-Leopoldville,  auditis  vocibus  plurimorum  Africae  episco- 
porum. 

Optamus  quod  in  capite  de  Mysterio  Ecclesiae,  mentio  explicite  fiat 
de  illius  catholicitate. 

Ecclesia  peregrinans  est  sacramentum  Verbi  divini  incarnati;  Ver- 
bum autem  incarnatum  in  se  assumpsit  omne  quod  humanum  est,  secluso 
peccato.  Qua  de  ratione,  Ecclesia  ornatur  mira  unitate  simul  et  diver- 
sitate. 

1.  Mira  unitate:  quia  constituta  per  unum  Dominum,  in  uno  Spiritu, 
una  fide,  uno  baptismate  et  una  Eucharistia.  Insuper  aedificata  est  super 
unum  Petrum  et  fundamentum  apostolorum. 

2.  Diversitate  praefulget  Ecclesia.  Nam  debet,  secundum  incarna- 
tionis oeconomiam,  assumere  in  suam  praeclaram  unitatem  et  Spiritu 
Christi  imbuere  omnes  humanos  valores  cuique  culturae  proprios.  Et  ideo, 
Ecclesia  peregrinans  una  et  catholica  signatur  ex  eo  quod  sit  capax  omnia 
assumendi  in  unitatem  fidei  et  caritatis,  circumdata  tamen  varietate. 

Quando  Verbum  Dei  caro  factum  est  in  Palaestina,  incorporatum 
fuit  nationi  Iudaicae  et  stirpi  peculiari  cum  cultura,  traditionibus  modis- 
que cogitandi  huic  nationi  propriis. 

Sed  per  totum  mundum  fere  tot  sunt  culturae  quot  sunt  regiones. 
Talis  diversitas  a Deo  provenit:  oportet  ergo  ut  diversae  culturae  « in 
domo  Dei  » cum  observantia  recipiantur  et  foveantur  et  adimpleantur 
ita  ut  fidele  obsequium  voluntati  Dei  praestetur. 

Inde  elucet  catholicitas  Ecclesiae  qua  dona  naturalia  simul  et  super- 
naturalia  ad  plenam  perfectionem  perducuntur.  Etenim  Ecclesia  ad  id 
fundata  est  ut  omnes  filios  Dei  dispersos  congreget  in  unum  et  in  eo 
tendit  ut  unitas  sit  in  diversitate  et  diversitas  in  unitate.  Inde  patet, 
in  ecclesiastica  communione,  legitimitas  Ecclesiarum  quae  traditionibus 
necnon  liturgiis  et  regiminibus  fruuntur  propriis...1 

Iam  a primis  Ecclesiae  exordiis,  talis  catholicitatis  conditio  enucleata 
est,  quae  mirabiliter  effloruit  in  mirificam  varietatem  traditionum  tam 
in  orientalibus  quam  in  occidentalibus  Ecclesiis. 

Nostra  tamen  aetate,  fides  christiana  immensos  protulit  fructus  in 

regionibus,  quorum  incolae  communi  quodam  religioso,  culturali  et  so- 
ciali patrimonio  participant.  Harum  culturarum  ambitus  quandoque  pene 
ad  integrum  continentem  sese  extendit,  in  tali  specifica  diversitate  quae 
plene  nec  ad  orientem  neque  ad  occidentem  reduci  potest. 

Oportet  ergo,  ut  haec  diversitas  novellarum  Ecclesiarum  assumatur 
in  Ecclesiae  unitatem,  in  catholicae  Ecclesiae  sinu  sub  oboedientia  Ro- 
mani Pontificis. 

Unitas  enim 2 et  diversitas  inseparabiliter  inserviunt  ad  Ecclesiam 
Dei  his  in  terris  aedificandam.  Ex  una  parte,  vi  unitatis,  oriuntur  vincula 
intimae  communionis  ecclesialis  inter  diversas  Ecclesiae  partes,  quae 
inter  se  uniuntur  communione  sanctorum,  perseverantes  unanimiter  in 
doctrina,  in  communione,  in  panis  fractione  et  in  orationibus...3  Quin- 
immo debent  ad  invicem  adiuvari  tum  per  operarios  apostolicos,  tum 
per  adiumentum  materiale. 

Ex  altera  parte,  vi  diversitatis  differunt  mores  religiosi,  cultus  litur- 
gicus...4,  fidelium  pietas  et  alia?  Attamen  omnes  Ecclesiae  eadem  digni- 
tate pollent  et  iisdem  f ruuntur  iuribus. 

Quibus  dictis,  proponimus  inseri  novum  articulum  de  Ecclesiae  uni- 
tate et  diversitate,  cuius  textum  secretariatui  praebebimus.6 

Venerabiles  Fratres,  aliquis  collega  noster  in  mente  habuit  alterum 
argumentum  tractare  nomine  episcoporum  supra  memoratorum,  sed,  ne 
abutatur  patientia  vestra  auditione  alterius  interventus,  satis  sit  vobis 
aperire  mentem  nostram  paucis  his  verbis:  Optamus,  quod  in  art.  10 
tractetur  de  ipsa  functione  missionali  Ecclesiae,  dicendo  in  quo  consi- 
stit, ad  quos  dirigitur,  quibus  incumbit  et  quibus  mediis  utitur.  Dixi! 


In  textu  scripto  tradito:  1 sed  integro  semper  manente  Petri  cathedrae  pri- 
matu. 2 Insuper  unitas.  3 (cf.  Act.  2,  42).  4 theologorum  elucubratio- 

nes  et.  5 deest.  6 [cf.  pag.  161]. 

3 

Exc.mus  P.  D.  MAURITIUS  BAUDOUX 
Archiepiscopus  5.  Bonifacii 

Venerabiles  Fratres , 

Duas  solum  animadversiones  facere  cupio  ad  cap.  I schematis  de 
Ecclesia. 

1.  Id  quod  in  par.  9 dicitur  de  nexibus  Ecclesiae  cum  aliis  christia- 
nis,  non  est  fundamentum  adaequatum  pro  dialogo  fraterno  cum  fratribus 
separatis. 

In  hac  paragrapho  nempe,  christiani  seiuncti  solummodo  conside- 
rantur ut  baptizati  et  credentes  tamquam  individui,  et  nihil  dicitur  de 
ipsis  communionibus  christianis  quae  ab  Ecclesia  sunt  seiunctae.  Eccle- 
sia catholica  se  agnoscit  ut  Ecclesia  vera  et  unica;  attamen  omnes  novimus 
quod  adsunt  in  mundo  multae  communiones  christianorum  quae  Evan- 
gelium  Christi  proclamant,  quae  regnum  Dei  annuntiant  et  baptismum 
et  alia  sacramenta  celebrant.  Etiam  si  nobis  difficile  est  determinare 
relationes  inter  Ecclesiam  catholicam  et  istas  communiones  christianas, 
attamen  bene  novimus,  quod  Deus  per  ipsas  communiones  homines 
salvos  facit  et  sanctificat.  Si  Deo  Salvatori  placet  per  ipsas  Ecclesias 
separatas  hominibus  gratias  dare  et  cultum  divinum  ab  eis  accipere,  Ec- 
clesia catholica  hoc  aperte  et  gaudenter  agnoscere  deberet. 

2.  In  cap.  II  novo , in  quo  de  populo  Dei  tractabitur,  clare  et  hu- 
militer exprimantur  defectus  et  peccata  in  isto  populo. 

Quamvis  Ecclesia  Christi  semper  et  indefectibiliter  sancta  est,  se- 
cundum quod  Christus  in  ea  operatur,  tamen  defectus  et  peccata  huius 
populi  audacter  agnoscenda  sunt  ut  omnes  christiani  sensum  historiae 
Ecclesiae  melius  intelligant.  Calamitates  in  historia  Ecclesiae,  sicut  schi- 
smata, divisiones  aut  diminutio  fidei,  a Deo  permittuntur  non  solum 
quia  populus  Dei  sanctus  est  et  cum  Christo  pati  deberet,  sed  etiam,  et 
praesertim,  quia  peccaverit  populus  et  a Deo  misericorditer  castigatur 
et  purificatur. 

Hunc  aspectum  positivum  divisionum  nostrarum  clare  exprimere  de- 
bemus. Hoc  maximi  momenti  est  pro  vita  Ecclesiae,  ut  omnes  christiani 
melius  intelligant  quod  mala  quibus  Ecclesia  patitur  saepissime  fructus 
sunt  nostrae  infidelitatis.  Hanc  per  causam  cotidie  oramus:  « Dimitte 
nobis  debita  nostra,  sicut  et  nos  dimittimus  debitoribus  nostris  ».  Dixi! 


Animadversiones  additae: 

Has  duas  emendationes  subiungere  cupio  animadversionibus  a me  in  aula  con- 
ciliari factis  feria  VI,  die  4 octobris:  ad  cap.  I: 

In  pag.  12,  lin.  35,  post  finem  sententiae  addatur:  « Agnoscendum  est  in- 
super quod  communiones  christianae  ab  Ecclesia  seiunctae  in  mundo  exsistunt  non 
ut  societates  profanae,  sed  ut  instrumenta,  secundum  varios  gradus  defectiva, 
quibus  Deus  homines  salvos  facit  et  sanctificat». 

In  pag.  11,  lin.  31,  post  referentiam  ad  Cor.  addatur:  « Iste  populus  in  terra 
peregrinans,  cum  a Christo  semper  renovatur  et  sanctificatur,  adhuc  in  fidelium 
peccatis  et  defectibus  participat,  quare  in  historia  et  vita  eius  a Deo  misericorditer 
iterum  iterumque  castigatur  et  purificatur.  Sic  per  poenitentiam  et  patientiam...  ». 


72 


ACTA  CONC.  VATICANI  II  - PERIODUS  II 


4 

Exc.mus  P.  D.  HENRICUS  JENNY 
Episcopus  tit.  Lycaonensis,  aux.  Cameracensis 

V ener  abites  Patres, 

In  schemate  de  Ecclesia  multa  inveniuntur  elementa  quae  respondere 
valent  quaestioni  illi:  « Quid  dicis,  o mater  nostra,  de  teipsa?  ».  Sed 
elementa  illa  nimis  disiuncta  et  quasi  coacervata  sunt,  et  semper  addita; 
si  qua  parabola  uti  fas  est:  ad  aedificandum  templum  multi  sunt  qui 
lapides,  pretiosos  quidem,  afferunt,  sed  plus  minusve  aptabiles.  Archi- 
tecti etiam  sunt  plurimi;  elementa  enim  indigent  quadam  ratione  seu 
interno  nexu,  qui  totum  in  unum  contineat  et  a quo  intellecta  omnia 
conspiciantur. 

A vobis,  Patribus  venerabilibus,  veniam  peto,  si  quae  dicturus  sum 
ab  aliis  oratoribus  optimo  sed  forsan  alio  modo  iam  proposita  sunt,  et 
ad  cohaerentiam  seu  rationem  istam  quaerendam,  meam  humillimam 
adiungere  cogitationem  ad  Dei  gloriam  permittatur. 

Haec  mihi  videntur  tria  puncta  essentialia  quae  e Novi  Testamenti 
fonte  uberrimo  oriuntur: 

1.  De  persona  Christi  Domini  nostri,  ducis  et  pastoris  Ecclesiae. 

2.  De  mysterio  paschali  per  quod  novus  homo  creatus  est. 

3.  De  populo  Dei  qui  est  humanitas  in  Christo  suscitato  renovata. 

1.  De  persona  ipsius  Christi  Domini. 

Non  possumus  de  Christo  non  loqui,  quando  de  Ecclesia  disseritur. 
Non  ego  dico,  sed  alii  multi 2 Patres,  et  praesertim  dicebat  SS.  Pater 
Paulus,  quando  die  dominica  solemniter  mundo  haec  annuntiavit:  « Uti- 
nam  hoc  Concilium  oecumenicum  — ait  Sanctus  Pater  — vinculum  illud 
plane  perspectum  habeat,  unum  et  multiplex,  firmum  et  incitans,  arca- 
num et  manifestum,  arctum  et  suavissimum,  quo  nos  cum  Iesu  Christo 
coniungimur,  quo  haec  vivens  ac  sancta  Ecclesia,  hoc  est  nos,  copulatur 
cum  Christo,  a quo  procedimus,  per  quem  vivimus,  et  ad  quem  ten- 
dimus». 

Et  prosequebatur  Pontifex  hymnum  proclamans  qui  fratrum  et  ob- 
servatorum corda  atque  nostra  tantopere  commovebat,  hymnum  dico 
gloriae  Domini  nostri  Iesu  Christi  qui  ut  Pantocrator  apparet  in  arcu 
triumphali  Basilicarum  et  cuius  imago  « immensa  magnitudine  prae- 
stans praesidet  multitudini  congregatae  ». 

Sed  non  imago  sola;  ipse  est  Christus  Dominus  in  medio  Ecclesiae 
omnibus  diebus,  usque  ad  consummationem  saeculi.  Ipse  Magister  et 
Pastor,  Pontifex  et  Hostia,  unicus  Mediator  inter  Deum  et  homines,  ipse 
benedictus  in  saecula! 

Certissime,  venerabiles  Patres,  in  schemate,  de  Christo  multa  di- 
cuntur sed  forsan  nimis  dispersa;  nonne  possibile  esset  ut  in  prooemio 
solemnis  declaratio  fieret  de  gloria  et  maiestate  Domini  sicut  in  Actibus 
Apostolorum,  antequam  incipiat  missio  apostolorum  et  Ecclesiae  funda- 
tio per  orbis  vias  ac  civitates,  Iesus  in  caelos  ascensurus,  suis  apparebat 
ut  Caput;  sicut  in  epistulis  B.  Pauli,  in  cuius  vocatione  Christus  sic  allo- 
quebatur: « Ego  sum  Iesus  quem  tu  persequeris  »;  sicut  denique  in 
Apocalypsi,  ubi  videmus  primos  christianos  in  tribulatione  positos,  de 
vivido  fonte  spei  et  fortitudinis,  a Dei  throno  salienti,  sitim  extin- 
guere  suam. 

2.  De  mysterio  paschali. 

Non  sufficit  de  persona  ipsa  Christi  Salvatoris  in  schemate  praedi- 
care; oportet  etiam  ostendere  quomodo  Christus  homines  omnes  salvos 
fecit  et  in  Ecclesiam  vocavit  atque  constituit.  Opus  redemptionis  adim- 
plevit non  solum  per  verba,  sed  pauper  et  humilis  usque  ad  mortem 
testis  fuit  et  martyr  veritatis.  Peccata  nostra  in  humeris  portavit,  in 
ipso  mortis  dominio  mortem  superavit;  per  crucem  ad  gloriam  transivit 
et  nos  cum  seipso  ad  Patrem  duxit. 

Et  ideo,  impossibile  est  ut  de  Ecclesia,  quando  de  Ecclesia  disseri- 
mus, de  oeconomia,  sic  dicta,  salutis,  non  revocemus ,3 

Forsan  cogitant  quidam,  hoc  in  schemate  clare  dictum;  sed  mihi 
videtur  facta  illa  per  quae  liberati  sumus  et  in  unum  corpus  creati, 
non  synthetico  modo  praesentari  nec  in  illorum  centro  luminoso  poni, 
quod  est  mysterium  paschale.  Nihil,  v.  g.,  pag.  8,  lin.  16,  nihil  dicitur 
de  Ascensione  Domini  quae  magni  momenti  est  in  Ecclesiae  mysterio. 

3.  De  populo  Dei. 

In  schemate  praesenti  Ecclesia  affirmatur  ut  populus  Dei,  et  quidem 
optime.  Nam  populus  Dei  non  est  solummodo  quaedam  imago  seu  meta- 
phora Ecclesiae;  sicut  corpus  Christi  realiter  est  Ecclesia,  ita  realiter 
populus  Dei  constituitur  per  Ecclesiam. 

Ostendendum  puto  melius  in  schemate  quomodo  fiat  ille  novus  po- 
pulus, qualis  sit,  i.  e.  humanitas  ipsa,  sed  nova  in  Christo,  qui  fuit  simul 
et  « filius  hominis  » et  « filius  Dei  » ita  ut  omnes  homines  in  ipso  et 
per  ipsum  fierent  divinae  familiae  membra. 

Quomodo  haec  nova  humanitas  a Christo  reformata  seu  creata  est? 
Per  mysterium  utique  crucis  et  resurrectionis  quod  paschale  vocamus. 
Quando  Iesus  mortuus  est  omnes  homines  cum  ipso  in  profunda  mortis 
et  sepulcri  mystice  ad  inferos  descenderunt,  et  per  resurrectionem  et 
ascensionem  Christi  in  gloriam  Patris  transierunt  et  in  sinum  Trinitatis 
ducti  sunt.  Hoc  est  iterum  mysterium  paschale  quod  est  mysterium  novi 
hominis  qui  secundum  Deum  creatus  est.  Hoc  mysterium  Ecclesiae! 

Si  ita  demonstratur  humanitatis  novae  nova  creatio,  consequentiae 
magni  momenti  pro  nostra  aetate  manifestantur:  sic  Ecclesia  non  ap- 
paret ut  societas  extranea,  sed  ipsissima  humanitas  a Iesu  renovata. 
Idem  populus,  qui  in  tenebris  et  in  umbra  mortis  ambulabat,  idem  qui 
in  luce  paschatis  nunc  iam  in  caelis  cum  Christo  regnat.  Idem  homo  qui 
patitur  et  laborat,  idem  qui  per  Christum  in  spem  vivam  et  beatitudinem 
elevatur.  Haec  sunt  maximi  momenti  pro  famoso  illo  schemate  futuro, 
decimo  septimo,  de  Ecclesia  quae  in  mundo  est,  de  Ecclesiae  quae  homo 
est,  homo  novus,  Christus  ipse,  frater  et  caput  nostrum. 

Nunc...4,  aliqua  de  minoribus  in  textu  vellem  dicere: 

Pag.  8,  in  ultima  linea:  S.  Cypriani  laudabiliter  citati  verba  non 
sunt  completa;  dicebat  Cyprianus:  « De  unitate  Patris  et  Filii  et  Spiritus 
Sancti  plebs  adunata  sacerdoti  ».  Multum  interest  ad  notionem  et  actio- 
nem Ecclesiae  ut  « sacerdoti  » uniatur  plebs  sancta.  Sacerdos  ille  Chri- 
stus est,  sed  et  episcopus,  imago  Christi  mediatoris,  dispensator  et  mi- 
nister mysteriorum  Dei.  Sic  nexus  ostendetur  intimus  inter  Christum 
et  populum  et  ministerium  sacerdotale. 

Pag.  9,  lin.  9,  dicitur  « Christi  glorificati  ».  Cur  tolleretur  vox 
« glorificati  »?  Necesse  est  ut  maneat:  Christus  enim  si  mortuus  est,  iam 
non  moritur,  mors  illi  ultra  non  dominabitur.  Ille  est  qui  sedet  ad  dexte- 
ram Patris  et  ducit  Ecclesiam.  Ipse  in  medio  nostri!...5  Dixi. 


In  textu  scripto  tradito-.  1 (quae  tanta  sunt).  2 deest.  3 disseramus 
quin  oeconomiam,  sic  dictam,  salutis  revocemus.  4 (si  tempus  est).  5 Ipsi 
gloria  in  saecula! 

Exc.mus  P.  D.  IOSEPH  MARLING 
Episcopus  Civitatis  Jeffersoniensis 

V enerabiles  Patres , 

Est  propositum  meum  ut  emendetur  par.  9,  pag.  12,  cuius  titulus 
est  De  nexibus  Ecclesiae  cum  christianis  non  catholicis,  quia  funda- 
mentum doctrinale  oecumenismi  et  praesertim  invitationem  ad  fervidum 
oecumenismum,  parum  videtur  exprimere , et  quidem  sine  ordine. 

Si  retenta  est  par.  8,  et  acatholici  christiani  non  ut  membra  mystici 
Corporis,  ne  modo  quidem  imperfecto,  salutati  sunt,  propono  sequentia 
in  par.  9,1  quae  offero  sine  commentario  vel  explanatione. 

« Cum  omnibus  illis  qui  christiano  nomine  gloriantur,  licet  inte- 
gram fidem  vel  unitatem  communionis  cum  Romano  Pontifice  non  pro- 
fiteantur, Ecclesia,  pia  omnium  Mater,  semetipsam  scit  plures  ob  ratio- 
nes coniunctam.  Agnoscit  enim  multos  extra  suam  communionem  explere 
conditionem  a Christo  denotatam ,2  et  ideo  dignos  esse  sua  promissione: 
« Si  quis  diligit  me...  et  Pater  meus  diliget  eum,  et  ad  eum  veniemus, 
et  mansionem  apud  eum  faciemus»  (Evangelium  secundum  Ioannem, 
cap.  14 3).  Cum  istis,  gratia  sanctificante  ornatis,  Ecclesia  quamdam 
coniunctionem  in  Spiritu  Sancto  habet.  Asseverat  etiam  ...4  Mater  Ec- 
clesia quod  fratres  separati  ornati  sunt  tam  in  fronte  quam  in  corde, 
glorioso  nomine  Christi,  quia  per  baptismum  induerunt  Christum  ...5, 
et  consepulti  sunt  cum  illo  in  mortem  ...6  Vincula  firmiora  et  strictiora 
fatetur  Ecclesia  quando,  ut  fit  in  casu  Orientalium  dissidentium f omnia 
alia  sacramenta  recipiuntur,  praesertim  8 Eucharistia  sacramentum  unita- 
tis ...9,  successio  apostolica  aliquo  modo  conservatur,  et  pietas  erga  Dei- 
param Virginem  fovetur  ». 

Sit  ultima  sententia  exhortatio  gravis  ad  omnes,  intra  et  extra  com- 
munionem Ecclesiae,  ad  orandum  et  cooperandum  ut  mox  10  obtineatur 
desiderium  Christi,  unum  ovile  sub  uno  Pastore.  Dixi! 


In  textu  scripto  tradito:  1 Mihi  videtur  quod  ut  fundamentum  doctrinale  oecu- 
menismi, et  praecipue  ut  invitatio  ad  oecumenismum  fervidum  exemplum  nobis 
datum  parum  exprimat.  Substituere  volo  sequentia.  2 allatam.  3 14,  23. 
4 sancta.  5 ( Gal . 3,  28).  6 ( Rom . 6,  4).  7 cum  orientalibus  dissidentis. 

8 praecipue.  9 fraternae.  10  maturate. 

Exc.mus  P.  D.  SALVATOR  BALDASSARRI 
Archiepiscopus  Ravennatensis 

Venerabiles  Patres, 

Addam,  et  ego,  quasdam  brevissimas 1 observationes  ad  cap.  IX, 
ubi  de  nexibus  Ecclesiae  cum  christianis  non  catholicis. 

1.  Homo  per  baptisma  intrat  in  Ecclesiam,  ergo  qui  sunt  baptizati, 
etsi  non  catholici,  intrant,  quamvis  non  perfecte,  in  Ecclesiam.  Nonne 
hic  ingressus  est  primum  vinculum  et  primus  nexus  2 et  quasi  dicerem 
plus  quam  vinculum  et  plus  quam  nexus 3?  Cur  de  hoc  silet,  saltem 
explicite,  cap.  IX,  et  tantum  quasi  timorose  et  peripherice  adfirmat:  « qui 
christiano  nomine  decorantur  »? 

2.  In  lin.  28  adnumerantur  nexus  incipiendo:  « Amanter  enim 
credunt  in  Christum...  ».  Adderem  in  initio,  uti  logicum  est / « com- 
munem fidem  trinitariam  »,  et  speciatim  adderem 5 in  contextu,  suo 
loco,  haec  verba 6:  « quam  maxime  aestimant  et  venerantur  sacram 
Scripturam;  habent  et  custodiunt  venerandas  traditiones  antiquorum 
Patrum  ».  Et  insisto  in  his  duobus  explicitis  notis  seu  7 « Scriptura  » 
et  « veneranda  antiquorum  traditio  Patrum  »,  quia  in  dialogo  cum  no- 
stris fratribus  seiunctis,  Scriptura  et  veneranda  traditio  antiquorum  Pa- 
trum sunt  argumentum  sat  utile  et  forsitan  8 necessarium. 

3.  In  linn.  38  ss.,  dicitur  Ecclesia  9 pro  unione  « precari  »,  et  verbum 
« precari  » est  verbum  clarum  et  practicum.  Additur  « sperare  »,  et  hoc 
est  etiam  verbum  clarum  et  practicum.  Additur  ultimo  verbum  « agere  » 
et  hoc  est  verbum  minus  clarum  sed  potius  genericum.  Esset  melius, 
non  tantum  in  textu  sed  10  in  notis,  specificare  praecipuos  modos  actionis 
qui  feliciter  sunt  in  actu  A Non  audeo  suggerere  res  minutas  12  sed  tan- 
tum recordari  quia  ad  hanc  actionem  hodie  13  certo  pertinet  vocatio  ob- 
servatorum ad  Concilium  facta  a Ioanne  XXIII  venerabilis  memoriae,  et 
tunc  repetita  a Paulo  VI  feliciter  regnante;  et  verba  ardentissimae  invi- 
tationis factae  a Pauli  VI  in  sermone  quo  initiata  est  nostra  sessio. 

Meminisse  etiam  iuvat  verborum  nostri  Sancti  Patris  qui  nobis  dixit 
non  excludere  in  actione  pro  unione  etiam  sinceram  14  confessionem  even- 
tualium  nostrarum  culparum  in  divisione,  dolenter  peracta.  Gratias. 


In  textu  scripto  tradito-.  1 En  quaedam  brevissimae.  2 deest.  3 deest. 
4 deest.  5 deest.  6 deest.  7 deest.  8 fere.  9 deest.  10  Non 
esset  melius.  11  actu?  12  rem  praecisam.  13  deest.  14  deest. 

7 

Exc.mus  P.  D.  IOSEPH  D’AVACK 
Archiepiscopus  Camerinensis 

Videtur  dolendum  quod  schema,  loquens  de  mysterio  Ecclesiae, 
nihil  habeat  de  fundamentali  munere  proprio  cuiusvis  christiani  in  Ec- 
clesia, de  vera  intima  vita  Ecclesiae;  unde  autem  fundamento  careat  ut 
postea,  suo  loco,  satis  rite  et  plene  dicat  de  populo  Dei,  de  sanctitate,  de 
B.  Maria  Virgine. 

Videtur  ...2  esse  regressus  — non  progressus  — relate  ad  Litteras 
Encyclicas  Mystici  Corporis , quas  nuper  Summus  Pontifex  revocabat; 
regressus  relate  ad  hodiernum  statum  studiorum  theologicorum  et  sa- 
nae pietatis. 

Siquidem  Litterae  Encyclicae  Mystici  Corporis  passim  docent  Eccle- 
siam — cum  sit  opus  maximum  divinae  caritatis  — esse  non  tantum 
societatem,  non  tantum  familiam,  sed  corpus : mysteriosum  utique,  my- 
sticum; sed  omnino  reale.  Huius  corporis  — sicut  in  nostris  corporibus 
moralibus  seu  societatibus  — singula  membra  sunt  personae,  libertate 
praeditae.  Sed  in  hoc  corpore  — quasi  sicut  in  corporibus  physicis  sed 
omnino  excellentius  — caput  infundit  revera  vitam  in  membra;  et 
membra  quo  magis  vivificantur,  eo  magis  concurrunt  ut  vivificentur 
alia  membra,  licet  infirma,  et  mortua  et  separata.  (Deus  enim  nos  videt 
simul  qua  singulos  et  qua  membra  Corporis  mystici,  magis  sibi  compla- 
cens de  uno  membro,  eo  magis  se  complacet  de  toto  corpore,  totumque 
magis  diligendo  eo  magis  vivificat  in  singula  membra). 

Hanc  vitam  nobis  comparavit,  semel  seipsum  offerendo  in  caritate 
oboediens  usque  ad  crucem,  Christus  Dominus  nobis  Sacerdos  a Patre 
constitutus,  Sacerdos,  scii.  Mediator,  repraesentans  Patrem  apud  nos, 
repraesentans  nos  apud  Patrem. 

Nos,  sua  gratia  praeventi,  libertate  praediti,  debemus  velut  agnoscere 
et  acceptum  habere  Sacerdotem  a Patre  nobis  constitutum,  debemus 
velut  ratificare  suum  sacrificium,  prosequentes  eius  oboedientiam  in 
caritate  sub  cruce  vitae  christianae,  ita  ut  revera  sacrificium  Christi  ex- 
primat nostram  voluntatem,  et  vere  et  sincere  a nobis  et  nomine  nostro 
offerri  possit  in  Missa.  « Salvare  in  perpetuum  potest  accedentes  per 
semetipsum  ad  Deum  »;  « causa  salutis  aeternae  omnibus  obtemperanti- 
bus sibi  » {ad  Hebraeos  3). 

Quae  omnia,  quo  perfectius  in  caritate  unusquisque  fecerit,  eo  ube- 

rius  fructum  sacrificii  Christi,  scii,  gratiam,  recipiet;  pro  se  ipso  etiam 
de  condigno;  pro  toto  Corpore  mystico,  de  congruo. 

De  congruo:  at  revera  bonum  maximum  est  sic  mereri  de  congruo, 
cum  Pius  XII  loquens  de  consequenti  nostra  responsabilitate  exclamet: 
« Vere  tremendum  mysterium  et  nunquam  satis  meditatum...  » ...4  Et 
apostolus,  cum  de  Christo  affirmaverit:  « Non  potest  caput  dicere  pedi- 
bus: non  estis  mihi  necessarii  » (utique,  Deo  sic  statuente),  de  seipso 
dicit:  « Adimpleo  in  carne  mea  ea  quae  desunt  passionum  Christi,  pro 
corpore  eius  quod  est  Ecclesia  »...s 

(Utique  sacrificium  Christi  omnino  perfectum  est,  et  aeternam  red- 
emptionem invenit:  nam  si  nos  accedimus  ad  Patrem,  si  Christo  ob- 
temperamus, hoc  est  fructus  sui  sacrificii:  attamen  nobis  indispensabile 
est  ut,  sua  gratia  praeventi  et  moti,  cum  pervenerimus  ad  usum  ratio- 
nis, et  accedamus  et  obtemperemus). 

Haec  est  vita  intima  Ecclesiae.  Quaevis  anima,  vel  humillima  et 
mundo  contemptibilis,  prosequens  per  gratiam  oboedientiam  redemptri- 
cem Christi,  iuvat  vitae  totius  Ecclesiae,  iuvat  ut  gratia  uberius  fluat 
in  animas,  iuvat  ut  sacerdotum  munus  sanctificandi,  docendi  et  regendi, 
efficax  evadat. 

Exinde  patet  essentia  vitae  christianae,  et  verae  vitae  liturgicae. 
Exinde  patet  momentum  et  vis  vitae  consecratae  ad  perfectionem  cari- 
tatis. Patet  quam  stricte  sacerdotium  exigat  sanctitatem  et  perfectionem 
in  sacerdotibus. 

Exinde  patet  fulgide  munus  B.  Mariae  Virginis  Matris  Dei  et  Matris 
Ecclesiae.  Sicut  fusius  de  hoc  dici  poterit  suo  loco,  Maria,  nova  Eva, 
iuxta  traditionem,  quasi  de  Christo  « sumpta  »,  intuitu  meritorum  Chri- 
sti Virgo  Immaculata,  omnino  in  mensura  suprema  et  unica  Christo 
coniuncta  ineffabili  caritate  usque  ad  crucem,  recepit  nobis  transfun- 
dendam totam  vitam  supernaturalem,  totam  gratiam.  Vera  Mater:  non 
mater  adoptiva  cui  Christus  commiserit  filios  iam  progenitos,  sed  vera 
Mater  per  quam  Christus  generat  nos  ad  vitam:  vera  « Mater  viven- 
tium »,  vera  Mater  Ecclesiae.  En  Mariologia  et  Ecclesiologia  omnino  in- 
separabiles. 

Ardentissime  igitur  rogo  Sacrosanctum  Concilium  ut  poliendo  et  com- 
plendo ea  quibus  summatim  et  imperite  annui,  ostendat  in  plenam 
lucem  Mariam  et  Ecclesiam,  ostendat  in  plenam  lucem  veram  fecundam 
vitam  christianam. 

Loquamur  utique  suo  loco  de  apostolatu  hierarchico;  loquamur  de 
apostolatu  laicorum  (qui  hierarchiae  debent  auxilium  praebere  in  suo 
ordine,  debent  in  omnibus  formis  et  gradibus  vitae  humanae  ducere  in 
actum  ea  quae  hierarchia  docet  et  praecipit). 

Sed  prius  et  profundius  et  instantius  loquamur  oportet  de  hac  vera 
intima  vita  christiana  in  Corpore  mystico,  in  Ecclesia;  ut  utar  sanctis 
verbis  venerandi  domini  Chautard,  est  « anima  cuiusvis  apostolatus  ». 

Numquid  infirmi  — recordemur,  quaeso,  moribundi  arch.  Di  Leo, 
offerentis  pro  Concilio  suos  « inenarrabiles  dolores  » — numquid  pater 
vel  materfamilias,  oberati  cura  et  aerumnis  filiorum,  nihil  conferunt  ad 
vitam  Ecclesiae?  Summus  Pontifex  recentissime  aiebat  quasi  magis  con- 
ferre ad  felicem  exitum  Concilii  orationes  et  poenitentias  vel  simplicium 
fidelium,  quam  laborem  et  opera  nostra.  Recordemur  S.  Teresiam  a Iesu 
Infante,  Patronam  Missionum  aeque  ac  S.  Franciscum  Xaverium. 

Doceamus  has  fulgidas  veritates;  demus  solacium  innumerabilibus 
animabus;  indicemus  verum  remedium  ad  omnia  mala,  fundamentum 
ad  omnia  cetera  remedia,  quod  est  prae  manibus  omnium  vel  humilli- 
morum et  insipientium  coram  hominibus;  excitemus  sic  ardentiorem  pu- 
riorem caritatem;  ostendamus  in  vera  sua  fulgida  luce  Mariam  Matrem 
Ecclesiae,  ut  abundantius  impetremus  gratiam:  per  quam  tandem  ali- 
quando, luce  et  vi  superna,  etiam  dirimi  et  superari  poterunt  discrepan- 
tiae et  difficultates  circa  ipsum  ordinem  hierarchicum  Ecclesiae.  Dixi. 


In  textu  scripto  tradito-.  1 Loquar  de  argumento  per  se  intermedio  inter  caput 
de  mysterio  Ecclesiae  et  caput  de  populo  Dei.  Cum  adhuc  in  schemate  duo  haec 
capita  sint  seiuncta,  melius  videtur  loqui  nunc.  Mihi.  2 hoc.  3 ( Hebr . 7, 
25;  5,  9).  4 ( Myst . Corp.).  5 (1  Cor.  12,  21;  Coi.  1,  24). 


8 

Exc.mus  P.  D.  CAROLUS  HIMMER 
Episcopus  Tornacensis 

Dilectissimi  Patres, 

Veniam  vobis  peto  dum  iterum  in  hac  disceptatione  circa  ...J  defini- 
tionem quam  Ecclesia  de  se  ipsa  dare  intendit,  audeo  quaedam  addere 
de  relatione  eiusdem  Ecclesiae  ad  pauperes  evangelizandos  et  sublevan- 
dos. Em. mus  card.  Gerlier,  arch.  Lugdunensis,  iam  vobis  recoluit  in  initio 
huius  congregationis  augustissima  verba  tum  Beat. mi  Patris  Ioannis  XXIII 
tum  Pauli  VI  circa  locum  primarium  in  Ecclesia  pauperibus  reser- 
vandum. 

Paveatis  tamen  mihi  indulgere  si  paulisper  insisto.  Sit  mihi  S.  Fran- 
ciscus  Assisiensis,  « il  poverello  di  Assisi  »,  tutamen  et  protectio! 

His  textibus  duorum  Summorum  Pontificum  in  mente  revocatis, 
speciali  modo  illa  verba  allocutionis  magnificae,  quam  Paulus  VI  tenuit 

in  hac  aula  dominica  elapsa  — dicebat : Ecclesia  scit  hos  pauperes,  mae- 
rentes, etc.,  « ad  se  iure  euangelico  pertinere  » — , his  tamen,  dico, 
verbis  in  mentibus  nostris  revocatis,  dilectissimi  Fratres,2  meo  saltem 
humili  iudicio,  videtur  Ecclesiam  non  posse  faciem  genuinam  quam  ei 
Christus  contulit  vere  et  plene  manifestare,  speciatim  mundo  hodierno 
ubi  sunt  innumeri  pauperes  cuiuscumque  generis,  quin  quodammodo 
sese  praesentet  ut  in  pauperum  servitium  ab  ipso  suo  divino  3 Conditore 
essentialiter  ordinatam. 

Christus  enim  Dominus  in  Evangelio  prophetatus  est 4 Ecclesiam 
suam  sicut  omnes  credentes,  sicut  omnes  pastores,  omnes  episcopos / 
in  fine  saeculorum  iudicandam  esse  secundum  caritatem  quam  ipsa  erga 
pauperes  et  degentes  efficaciter  exercuerit.  Rationem  etiam  profundam 
indicavit  propter  quam  Rex  in  hoc  ultimo  decernendo  iudicio  unice  at- 
tenderet ad  caritatem  pauperibus  sive  concessam  sive  denegatam:  nempe 
suam  intimam  6 praesentiam  in  ipsis  pauperibus  cum  quibus  mysteriose 
sese  identificat:  « Arnen  dico  vobis  — ait  in  Matthaeo,  25,  40  — quid- 
quid uni  ex  minimis  meis  feceritis,  mihi  fecistis  ». 

Quamobrem,  dilectissimi  Fratres / humiliter  sed  instanter  peto,  etiam 
nomine  multorum  episcoporum,  ut  de  hac  re  uberior  mentio  fiat  in  no- 
stro schemate.  Non  ignoramus  constitutionem  dogmaticam  de  Ecclesia 
non  posse  continere  totum  et  quidem  completum  tractatum.  Hoc  tantum 
in  nostris  votis  est  quod  8 in  prooemio  vel  cap.  I introducantur  uno  al- 
terove  modo  hae  duae  ...9  notiones: 

prima  nempe,  de  missione  essentiali  Ecclesiae  ad  pauperes  evan- 
gelizandos  et  sublevandos, 

secunda,  de  illa  mysteriosa  praesentia  Christi  in  pauperibus,  qui- 
bus sese  dignatus  est  identificare. 

Plene  ...10  assentire  volumus  illi  emendationi  propositae  ab  em.mo 
card.  Gerlier.11  Iam  hoc  modo  votis  nostris  fieret  satis.  Melius  tamen 
adhuc  huic  problemati  provideretur,  si  in  enucleatione  notionis  « Regni 
Dei  »,  secundum  id  quod  heri  feliciter  12  innuebat  em. mus  card.  Lercaro, 
in  maiori  luce  poneretur  servitium  Ecclesiae  erga  parvos  et  pauperes. 
Dixi! 


In  textu  scripto  tradito : 1 hanc.  2 Omnes  enim  recolimus  quod  die  11  men- 
sis septembris  1962  Summus  Pontifex  Ioannes  XXIII  dulcissimae  memoriae  de- 
claravit Ecclesiam  esse  Ecclesiam  omnium  et  maxime  pauperum.  Scimus  etiam 
Beat.mum  Patrem  nostrum  Paulum  VI  in  sua  magnifica  allocutione  qua  hanc  ses- 
sionem aperiebat  explicitis  verbis  dixisse  quod  « Concilium  contuetur  pauperes, 
egentes,  maerentes,  eos  qui  fame  et  dolore  premuntur...  ».  Quibus  verbis  addere 
dignatus  est  Augustus  Pontifex  « Ecclesiam  scire  hos  homines  ad  se  iure  evange- 

lico  pertinere  ».  His  in  mente  revocatis.  3 deest.  4 prophetavit.  5 deest. 
6 deest.  7 deest.  8 ut.  9 praecipuae.  10  ergo.  11  a tredecim 
episcopis  ex  Africa  centro-orientali  pro  introductione  propositae:  « Et  praesertim 
illi  omnes,  qui  toto  orbe  terrarum  dira  paupertate  premuntur,  necnon  illae  labo- 
riosae classes  quarum  vitae  condiciones  hanc  ipsam  in  Christo  unitatem  et  religio- 
sam praxim  tam  difficilem  reddunt,  se  in  caritate  Christi  et  Ecclesiae  eximiam 
partem  habere  sciant  ».  Quibus  verbis  addere  haec  vel  similia  petimus:  « Christi, 
qui  ipse  in  Evangelio  pauperibus  sese  identificavit  ».  12  deest. 

Moderator.  Loquatur  em.mus  card.  Michael  Browne,  relator  sche- 
matis de  Ecclesia,  ad  concludendam  disceptationem  circa  cap.  I ipsius 
schematis. 

Post  ipsum,  incipiet  disceptatio  de  cap.  II  huius  schematis. 

9 

Em.mus  P.  D.  MICHAEL  card.  BROWNE 

Em. mi  Praesides  et  Moderatores,  venerabiles  Patres, 

Brevissimus  ero.  Audivimus  cum  summa  attentione  observationes 
omnes  venerabilium  Patrum,  et  superfluum  quasi  est  ipsis  dicere:  de 
ipsis  omnibus  nos,  in  commissione  conciliari  de  sacra  doctrina,  de  omni- 
bus rationem  attentissimam  habebimus. 

Et  nunc,  adiungam  duas  parvas,  brevissimas  observationes.  Habui 
aliquas  alias,  sed  iam  dictae  sunt  ab  aliis  Patribus. 

Unde  nunc  loquor  ut  simplex  Pater  conciliaris,  sed  per  unum  mi- 
nutum: scilicet  de  quaestione  de  usu  verbi  sacramenti  in  introductione, 
in  pag.  7,  linn.  5-7,  ubi  dicitur:  «...  Cum  vero  Ecclesia  sit  in  Christo 
signum  et  instrumentum,  seu  veluti  sacramentum  totius  humani  generis 
unitatis  eiusque  cum  Deo  unionis  ».  Hoc  est  quaestio  quae  magni  interest. 
Unde  si  vox  « sacramentum  » retineatur,  in  ultimo  examine  ego  sugge- 
rerem potius  ut  diceretur  « velut  sacramentum  amoris  eius  — scilicet 
Christi  — amoris  eius  erga  totum  genus  humanum  quod  Ipse  ad  unionem 
cum  Deo  trahere  indesinenter  cupit...  »,  vel  aliquid  analogum. 

Et  tunc  in  fine,  in  pag.  13,  lin.  15,  vox  efficaciter  non  bene  ponitur 
et  omitti  potest,  et  in  lin.  22  dicerem:  « Corpus  Christi  mysticum  ». 

Haec  sunt  omnia  quae  volui  dicere,  et  confirmo  ea  quae  in  initio 
dixi.  Satis. 


Textus  scripto  traditus-. 

Circa  cap.  I:  1.  In  pag.  7,  linn.  5-7  (i.  e.  in  introductione)  dicitur:  « ...Cum 
vero  Ecclesia  sit  in  Christo  signum  et  instrumentum  seu  veluti  sacramentum  totius 

humani  generis  unitatis , eius  que  cum  Deo  unionis  ».  Dicerem  potius:  «...  v eluti 
sacramentum  amoris  eius  erga  totum  genus  humanum  quod  ipse  ad  unionem  cum 
Deo  trahere  indesinenter  cupit...  » vel  aliquid  simile. 

2.  In  pag.  8,  lin.  18  occurrit  expressio  « eam  super  Petrum  et  apostolos  aedi- 
ficans ».  Haec  expressio  sine  dubio  posset  recte  exponi.  Spiritus  enim  Sanctus 
in  duobus  locis  Novi  Testamenti  loquitur  de  apostolis  ut  quodam  fundamento  Ec- 
clesiae, scii.  Eph.  2,  20  et  Apoc.  21,  14. 

In  priori  textu  ita  habetur:  « (Vos  ephesini)  superaedificati  super  fundamentum 
apostolorum  et  prophetarum...  ».  Ratio  fundandi  indicatur  ut  communis  et  apo- 
stolis et  prophetis,  proinde,  ut  videtur,  prout  utrique  praedicaverunt  ephesinis  ver- 
bum evangelicum,  vel  si,  in  casu,  agatur  de  prophetis  Veteris  Testamenti,  prout 
ipsi  verbum  evangelicum  (ab  apostolis  nuntiatum)  prae-annuntiaverunt.  Tamen,  ut 
patet,  haec  ratio  fundandi  non  est  ex  omni  parte  univoca  cum  illa  S.  Petri,  prout 
quis  intellligere  posset  ex  nuda  phrasi  schematis,  scii.  « eam  super  Petrum  et  apo- 
stolos aedificans  ». 

Alter  textus,  scii,  ille  Apocalypseos,  sonat:  « Et  murus  civitatis  habens  fun- 
damenta duodecim  et  in  ipsis  duodecim  nomina  duodecim  apostolorum  Agni  ».  In 
primo  loco  notanda  est  natura  mysteriosa  plurium  eorum  quae  in  hoc  libro  conti- 
nentur, quae  suadet  ut  textus  ex  eo  desumpti  adhibeantur  cum  magna  pru- 
dentia. Civitas  de  qua  in  hoc  textu  agitur,  sine  dubio  apte  accipitur  ut  typus  Ec- 
clesiae, sed  nomina  apostolorum  inscribuntur  in  muro  qui  eam  circumdat,  non 
proprie  in  fundamentis  ipsius  civitatis.  Quidquid  sit,  sumus  in  quadam  distantia 
a ratione  fundandi  Ecclesiam  quae  Petro  convenit. 

3.  In  pag.  13,  lin.  13,  vox  « efficaciter  » proprie  loquendo  non  esset  ponenda. 
Omitti  potest.  Ibidem,  in  lin.  22  dicerem:  « ...  ad  Corpus  Christi  mysticum  ». 


10 

Em.mus  P.  D.  FRANCISCUS  card.  SPELLMAN 
Archiepiscopus  Neo-Eboracensis 

V ener abites  Fratres, 

Schema  huius  constitutionis  mihi  videtur  optime  exarata:  miratus 
autem  sum  quod  in  cap.  II,  n.  15,  linn.  33-41,  pag.  26,  habetur  propo- 
situm ut  instauretur  diaconatus  tamquam  gradus  hierarchicus  stabilis  et 
permanens.  Haec  est  materia  disciplinaris  et  mea  opinione  1 locum  ha- 
bere non  deberet  in  hac  constitutione  dogmatica. 

Quaeritur  ergo  utrum  haec  res  alibi  tractanda  esset.  Mihi  videtur 
respondendum  esse  negative  et  his  quidem  rationibus: 

1.  Diaconatus  quidem  ut  gradus  stabilis  et  permanens  olim  in  Ec- 
clesia latina  vigebat,  per  saecula  autem  ut  talis  obsoletus  est  et  ut  gradus 
transitorius  ad  sacerdotium  habebatur.  Antequam  ergo  instauretur,  in- 
quirendum esset  in  rationes  cur  ut  gradus  permanens  obsoletus  sit.  Item 

perpendendae  essent  difficultates  quae  ex  eius  instauratione  evenire 
possent. 

2.  Diaconi  permanentes  ad  munus  suum  perficiendum  satis  praepa- 
rati esse  deberent.  In  multis  regionibus  autem  vix  possibile  est,  vel  ne 
vix  quidem,  aedificare  et  sustentare  seminaria  pro  candidatis  ad  sacerdo- 
tium formandis.  Quomodo  ergo  in  eiusmodi  regionibus  provideri  pos- 
sent aliae  domus  formationis  pro  diaconis? 

3.  Ratio  cur  diaconatus  in  Ecclesia  latina  ut  gradus  permanens  ob- 
soleverit videtur  fuisse  sacri  ministerii  necessitates,  quum  sacerdotes 
fideles  satis  curare  non  possent.  Quae  conditio  in  fere  omnibus  mundi 
partibus  adhuc  viget. 

Praeterea  hodie  multi  habentur  religiosi  laici  et  sodales  institutorum 
saecularium,  qui  munus  diaconi  maxima  ex  parte  adimplent.  Etiam  ma- 
gis ac  magis  crescit  numerus  laicorum,  qui  servitio  Ecclesiae  sese  devo- 
vent, quod  quidem  hoc  sacrum  Concilium  ut  foveatur  et  augeatur  exoptat. 

Denique  propositum,  ut  diaconatus  tamquam  gradus  stabilis  et  per- 
manens instauraretur,  videtur  maxima  ex  parte  procedere  a fautoribus 
Liturgiae,  qui  usus  Ecclesiae  antiquae  instaurare  vellent,  quin  prae  ocu- 
lis teneant  conditiones  actu  vigentes.  Pius  XII  autem  hac  de  re  decla- 
ravit: «...  vetus  usus,  non  idcirco  dumtaxat  quod  antiquitatem  sapit 
ac  redolet,  aptior  et  melior  existimandus  est  vel  in  semetipso,  vel  ad 
consequentia  tempora  novasque  rerum  conditiones  quod  attinet...  Ad 
S.  Liturgiae  fontes  mente  animoque  redire  sapiens  profecto  ac  laudabi- 
lissima res  est...  non  sapiens  tamen,  non  laudabile  est  omnia  ad  anti- 
quitatem quovis  modo  reducere»  (Litt.  Enc.  Mediator  Dei  ...2). 

Hodie  quidem  sacrorum  alumni  sacerdotes  esse  exoptant,  quod  recte 
habetur  signum  divinae  vocationis.  Deus  autem  Providentiam  suam  su- 
per Ecclesiam  conditionibus  vigentibus  accommodat.  Quaeri  autem  potest 
utrum  melius  sit  voluntatem  divinam  praeterire  et  pauciores  sacerdotes 
habere  cum  diaconis  permanentibus  an  plures  sacerdotes  sine  huiusmodi 
diaconis. 

Omnibus  ergo  perpensis,  tollendum  esse  existimo  propositum  de 
diaconatu  stabili  et  permanenti  in  Ecclesia  latina. 

Hoc  tantum  excepto,  schema  constitutionis  dogmaticae  de  Ecclesia 
placet.  Dixi. 


In  textu  scripto  tradito-.  1 deest. 


2 AAS.  39,  1947,  p.  545. 

Em.mus  P.  D.  ERNESTUS  card.  RUFFINI 
Archiepiscopus  Panormitanus 

Venerabiles  Patres, 

In  hoc  quoque  cap.  II,  sicut  in  primo,  plura  sunt  clara  et  indubitata; 
sed  hic  illic  verba  aut  singula  aut  coniuncta  inveniuntur  quae  mutari 
vel  saltem  explicari  debent  ne  pravae  interpretationi  et  inde  falsae 
doctrinae  ulla  causa  praebeatur.  E.  g.: 

Pag.  23:  in  prooemio,  linn.  1 et  2 legimus:  « Christus  Dominus, 
ad  populum  Dei  augendum  et  Corpus  suum  exaedificandum  et  nutrien- 
dum, etc.  ». 

Populus  Dei  coniunctus  est  necessario  cum  Christo,  cuius  Corpus 
mysticum  constituit.  Itaque,  cur  in  textu  sermo  fit  de  populo  Dei  et  de 
Christi  Corpore,  mystico  sane,  quasi  sint  duo  entia  (ut  vocabulo  philoso- 
phico utar)  plane  inter  se  distincta? 

Ibidem,  linn.  2 et  3,  legimus:  « Christus  in  Ecclesia  sua  varias  mini- 
strationes,  praesertim  stabiles,  instituit  ». 

Vocabulum  « ministrationes  » adhibetur  a S.  Paulo  qui,  ad  sup- 
primendas divisiones  inter  Corinthios  exortas  charismatum  causa,  haec 
scribebat:  «Divisiones  vero  gratiarum  {diaigeoeig  xaptojudrcov)  sunt, 
idem  autem  Spiritus,  et  divisiones  ministrationum  (SiaigecreLg  Scaxovicov) 
sunt,  idem  autem  Dominus,  et  divisiones  operationum  {diaiQEoeiQ  evsq- 
yrjjbidrcov)  idem  vero  Deus,  qui  operatur  omnia  in  omnibus  » etc.  (1  Cor. 
12,  4 s.). 

Apostolus  hoc  loco  non  agit  de  gradibus  hierarehicis,  ut  verbis 
« praesertim  stabiles  » in  textu  nostro  affirmatur;  sed  tantum  loquitur  de 
donis  charismaticis,  quorum  tres  veluti  species  enumerat. 

Item  de  charismatibus  intelligenda  sunt  verba  Pauli  quae  in  altero 
testimonio  laudato  i.  e.  Eph.  4,  11  s.  inveniuntur:  « Et  ipse  (i.  e. 
Dominus)  dedit  quosdam  quidem  apostolos,  quosdam  autem  prophetas, 
alios  vero  evangelistas,  alios  autem  pastores  et  doctores  etc.  ».  Et  eadem 
Paulus  recenset  in  epistola  1 ad  Corinthios,  cap.  12,  inde  a vers.  28. 

Capta  occasione,  confirmo  quod  feria  II  asserui,  et  feria  IV  em.mus 
et  carissimus  card.  Alfrink  refutare  mihi  visus  est:  apostoli,  quos  Paulus 
in  eadem  epistula  ad  Ephesios  (2,  20)  vocat  simul  cum  prophetis,  fun- 
damentum super  quod  superaedificantur  fideles,  non  sunt  proprie  apo- 
stoli a Christo  missi  in  mundum  universum,  sed  homines  charismate 
apostolatus  donati,  sicut  erant  charismate  prophetiae  ornati  prophetae. 

Qua  admissa  veritate,  elucet  coram  omnibus  fundamentum  a cha- 
rismaticis  apostolis  et  prophetis  positum,  in  sensum  latiorem  esse  acci- 
piendum, quatenus,  nempe,  initio  Ecclesiae  illi  efficacissimi  Evangelii 
propagatores  fuerunt.  Certo  certius  duodecim  apostoli,  praeter  missio- 
nem divinam  quam  acceperant  directe  a Christo,  donis  charismatibus 
multis,  et  forsan  omnibus,  praediti  erant,  sed,  rursus  dico,  alii,  praeter 
ipsos,  charisma  possidebant  apostolatus. 

Multa  adhuc  exponenda  essent  de  hoc  gravi  argumento  ad  omnem 
confusionem  vitandam,  sed  tempus  mihi  deest. 

Ex  iis  autem  quae  dixi  consequitur  verba  lin.  4 « munera  et  mini- 
steria » in  orationis  contextum  non  quadrare,  et  verba  lin.  10  quibus 
Petrus  et  apostoli  in  fundamento  Ecclesiae  consociantur,  nullo  testimo- 
nio biblico  vere  inniti  iterum  iterumque  assero. 

Lin.  20:  « Ratione  sacri  apostolici  primatus  »:  velim  adici  post 
vocem  « primatus  »:  verae  propriae  que  iuris  dictionis . Quae  verba  bis 
inveniuntur  in  mirabili  constitutione  dogmatica  I Concilii  Vaticani  ( Va- 
stor aeternus : de  Ecclesia  Christi,  cap.  I). 

Lin.  23:  episcopi  appellantur  successores  apostolorum  et  id  pluries 
repetitur  in  capite,  iure  quidem  meritoque;  sed  ut  recte  haec  veritas  in- 
telligatur,  valde  utile  esset  — mea  quidem  humili  sententia  — decla- 
rare quid  intersit  inter  potestatem  duodecim  apostolorum  propriam,  et 
potestatem  quam  apostoli  successoribus  transmiserunt. 

Apostolis  succedunt,  ex  voluntate  Christi,  episcopi  in  ordinario  mu- 
nere (vel  potestate)  docendi,  sanctificandi,  regendi;  sed  missio  ad  omnes 
gentes,  sine  ulla  limitatione,  et  praesertim  donum  infallibilitatis,  quo 
singuli  apostoli  praediti  erant,  ad  successores  non  transierunt. 

Num.  12,  linn.  31  et  s.:  « quos  et  apostolos  nominavit,  et  ad 
instar  instituit  cuiusdam  collegii  ». 

De  episcoporum  collegio  est  sermo  quasi  continuus,  e.  g.  in  pag.  27 
octies  nominatur;  quod  demonstrat  quantum  momentum  collegio  epi- 
scoporum tribuatur. 

Nemo,  procul  dubio,  prohibere  intendit  quominus  episcopi,  simul 
sumpti,  collegium  quoddam  conficiant,  et  collegialiter  (sit  venia  verbo), 
Summo  Pontifice  permittente,  loquantur  et  agant,  immo  id  utilitatem  ha- 
bere potest,  sicut  iam  valde  utiles  sunt  conferentiae  episcopales;  sed 
usque  ad  hodiernum  diem  mihi  — saltem  mihi 1 — persuadere  non  potui 
lesum  Christum  constituisse  collegium  apostolorum,  cuius  haeres  sit 
episcoporum  collegium. 

Verum  quidem  est  apostolos  vitam  simul  degisse  cum  Christo,  ab 
ipsorum  vocatione  usque  ad  Christi  passionem;  verum  quoque  est  in 
Evangeliis  saepe  apostolos  appellari  nomine  collectivo:  dcodexa;  at  eos. 

ex  Christi  institutione,  congregatos  esse  in  societatem  quandam  seu  in 
collegium  proprie  dictum,  opinor  ad  fidem  historiae  non  constare,  eo 
vel  magis  quod  cum  apostoli  se  disperserint  in  varias  mundi  partes,  ab 
anno  aerae  nostrae  cir.  42  ad  annum  67,  numquam  collegialiter  quid- 
quam egerunt,  praeter  Concilium  Hierosolymitanum,  cap.  XV  Actuum 
Apostolorum  descriptum,  quod  primum  Concilium  Oecumenicum  ha- 
beri posset. 

Pag.  26,  lin.  2 et  s.,  asseritur:  « Episcopos  in  presbyteros  gratiam 
de  suae  paternae  plenitudinis  abundantia  transfundere  ». 

Hanc  locutionem  dicerem  falsam,  sed  ne  redactorem  nimis  offen- 
dam satis  mihi  est  affirmare  eam  esse  graviter  impropriam.  Usque  adhuc 
de  solo  Christo  audivimus  omnes  nos  de  plenitudine  eius  accepisse. 

Pag.  26,  linn.  15-20,  legimus:  « Circa  episcopum,  coetum  coaptatum 
et  concordem  constituentes,  agnoscant  presbyteri  cuncti  etc.  ». 

Cur  silentio  praetermittitur  oboedientia,  quam  iam  antiquissimus 
Pater  apostolicus  S.  Ignatius  Antiochenus  in  septem  epistulis  suis  tan- 
topere presbyteris  inculcat,  et  pia  Mater  Ecclesia  in  extremo  ordinationis 
sacerdotalis,  saltem  in  ritu  latino,  ab  omnibus  qui  facti  sunt  sacerdotes 
solemniter  exquirit? 

Inde  a lin.  28  et  deinceps : institutionem  diaconatus  tamquam  per- 
manentis gradus  hierarchiae  ubi  S.  Sedes  id  opportunum  censuerit,  non 
infitior;  sed  minime  adprobo  quod  subiicitur:  praepositis  Ecclesiae  con- 
cedi facultatem  decernendi  utrum  tales  diaconi  sacra  caelibatus  lege  ad- 
stringantur  necne. 

Inde  enim  grave  infligeretur  vulnus  caelibatui  ecclesiastico,  de  quo 
hierarchia  Ecclesiae  latinae  per  plura  saecula  gloriata  est  et  adhuc  glo- 
riatur. 

Pag.  29,  linn.  9 et  s.:  mirum  est  quod  asseritur,  nempe  apostolos 
missos  esse,  ut  prophetarent  gentibus  et  populis  et  regibus,  non  a Chri- 
sto sed  a Spiritu  Sancto! 

Linn.  11-14:  munus  autem  illud  quod  Dominus  pastoribus  populi 
sui  commisit  « verum  est  servitium  seu  diakonia  apostolica  ». 

In  schemate  ministerio  sacro,  ut  servitio  in  bonum  animarum  om- 
nium, multum  insistitur,  quod  spero  utile  fore;  sed  vocabulum  dianovla 
in  Novo  Testamento  est  omnino  vagum,  ita  ut  ei  variae  subsint  signifi- 
cationes; etenim  exprimit,  praeter  sacrum  officium  muneris  ecclesiastici, 
officium  ministrandi  ad  mensam,  sublevationem  egestati  pauperum  per 
eleemosynas,  ministerium  verbi,  peculiare  charisma  ministrandi  aliquo- 
modo  Ecclesiae,  etc. 

N.  19,  linn.  31-34:  dicitur  magisterium  infallibile  omnium  episco- 
porum, una  cum  Romano  Pontifice  authentice  docentium  ut  testium 

fidei  in  veritatibus  divinitus  revelatis,  tradendis,  adhuc  manifestius 
haberi  in  Concilio  oecumenico. 

Cur,  quaeso / secundum  doctrinam  in  omnes  scholas  nostras  theolo- 
gicas receptam,  non  fit  clara  distinctio  inter  magisterium  Ecclesiae  ordi- 
narium — quod  cotidie,  Spiritu  Sancto  adsistente,  infallibiliter  docet  — 
et  magisterium  extraordinarium  quod  praesertim  in  Concilio  oecumenico 
exercetur? 

Pag.  30,  lin.  1 : statim  post  «Romanus  Pontifex»  addi  velim 
« etiam  solus  »,  ut  apertis  significetur  Romanum  Pontificem,  utpote 
totius  Ecclesiae  caput,  vicem  visibiliter  gerentem  Iesu  Christi  ad  doc- 
trinam de  fide  vel  moribus  definiendam  non  indigere  collegio  episco- 
porum. 

Eadem  pag.  30,  linn.  18-21 : sermo  latinus  qui  hic  adhibetur  quodam- 
modo emendari  debet,  ut  fiat  clarius  3;  sed  quod  mihi  nullo  modo  placet 
est  praescribi,  saltem  implicite / Romano  Pontifici  veritatis  revelatae  in- 
dagatio, adhibito  etiam  consilio  theologorum  et  exegetarum.  Profecto 
Summus  Pontifex  graviter  peccaret  si  ad  aliquam  definitionem  in  re 
fidei  vel  morum  procederet  quin  diligens  studium  et  accuratam  indaga- 
tionem praemittat;  at  si  id,  imprudenter  quidem,  omitteret,  Spiritus 
Sancti  adsistentiam,  qua  infallibilis  est,  non  amitteret.  Ceterum  sugge- 
rere Romano  Pontifici  prudentiam  minime  decet. 

Lin.  22:  « novam  vero  revelationem  publicam  tamquam  ad  divinum 
fidei  depositum  pertinentem  episcopi  et  Romanus  Pontifex  non  acci- 
piunt ». 

Non  recte  nova  revelatio  dicitur  publica ; quaevis  enim  revelatio 
facta  post  apostolorum  mortem,  qua  depositum  divinae  revelationis 
pro  Ecclesia  universa  clauditur,  est  tantum  privata.  Dixi! 


In  textu  scripto  tradito-.  1 deest.  2 deest.  3 deest.  4 deest. 

12 

Em.mus  P.  D.  ANTONIUS  card.  BACCI 

Loquar  tantum  de  par.  15,  pag.  26  circa  finem,  id  est  de  diaconis. 
Quae  dicuntur  de  diaconis  non  omnia  mihi  probantur,  immo  aliquid 
mihi  videtur  non  opportunum  et 1 valde  periculosum. 

Hanc  opinionem  meam  quam  brevissime  proponam.  Censeo  nempe 
opportunum  non  esse  restituere  diaconatum  ut  gradum  permanentem 
ita  ut  exerceatur  ut  munus  proprium  in  hier  archia  ecclesiastica.  Ratio- 
nes, quae  me  movent  ad  hoc  asserendum,  hae  sunt: 

1.  Non  omnia,  quae  antiquiora  sunt,  etiam  meliora  sunt,  ut  nonnulli 
putant.  Tempora  mutantur  itemque  rerum  condiciones  mutantur,  qui- 
bus Ecclesia  quoque,  quantum  fas  est,  se  accommodare  conatur,  ut  aptius 
prospiciat  saluti  animarum  procurandae,  ut  optime  dixit  em.mus  card. 
Spellman .2 

2.  Hodie  in  Ecclesia  latina  diaconatus  est  tantum  gradus  necessarius 
ad  ordinem  sacerdotalem  assequendum  et  ad  legem  caelibatus  tenetur. 
Atqui  si  institueretur  munus  proprium  et  permanens  diaconorum  qui 
a lege  caelibatus  dispensari  possent,  non  levia  haberentur  detrimenta 
ac  pericula.  Si  hoc  enim  eveniet,  hi  diaconi  facile  rogabunt  ecclesiasticam 
auctoritatem  ut  eos  dispenset  a lege  caelibatus  si  iam  non  fuerint  ante- 
quam ordinarentur  dispensati.  Itaque  habebitur  in  Ecclesia  corpus  dia- 
conorum coniugatorum  qui  munus  sacrum  exercebunt,  ac  necessario  etiam 
beneficio  ecclesiastico  f ruentur,  quia  beneficium  propter  officium. 

Tunc  quid  continget?  Haec  profecto,  mea  sententia,  contingent: 

A)  Necessarium  ...3  erit  nova  seminaria  constituere  pro  sacrorum 
alumnis,  qui  ad  diaconatum  tantum  exercendum  se  praeparent;  etenim 
valde  inconveniens  est  sacrorum  alumnos  una  simul  instituere  et  educare, 
qui  ad  legem  sacri  caelibatus  tenentur,  et  qui  ab  hac  lege  dispensari 
possunt.  Hoc  profecto  explicatione  non  indiget,  cum  sit  sole  clarius. 

B)  Ac  praeterea  hoc  ut  certissimum  censeo:  nempe  si  diaconi  in- 
stituantur cum  proprio  exercendo  munere  ac  proinde  cum  adiuncto 
beneficio  fruendo,  cum  possint  a lege  sacri  caelibatus  dispensari,  nu- 
merus sacerdotum  seu  presbyterorum  procul  dubio  decrescet,  ac  multum 
multumque  decrescet.  Si  enim  iuvenes,  qui  ad  sacra  capessenda  munera 
vocantur,  noverint  se  modo  multo  faciliore  posse  Ecclesiae  servire  et 
ecclesiasticos  percipere  proventus  in  diaconali  munere,  quod  per  se  non 
exigit  caelibatum,  facile  ad  hoc  munus  transibunt.  Idque  etiam  si  eorum 
vocatio  ad  sacra  munera  exercenda  valida 4 ac  vera  sit.  Hoc  eveniet 
propter  humanam  fragilitatem,  cum  praesertim  agitur  de  iuventute,  quae 
cerea  volvitur  ad  ea,  quae  commodiora  sint,  nec  gravia  incommoda  po- 
stulet. Non  pauci  igitur  iuvenes  qui  reapse  ad  sacerdotium  vocantur, 
hac  de  causa  in  diaconali  exercendo  munere  et  in  consentaneo  perci- 
piendo beneficio  permanebunt. 

Haec,  quae  dixi,  intento  animo  considerate,  venerandi  Patres  conci- 
liares. Viginti,  plus  quam  viginti 5 et  tres  annos  in  seminario  fui,  primo  6 
ut  alumnus  ac  deinde  ut  moderator.  Ex  habita  igitur  experientia  loquor. 

C)  Postremo,  venerandi  Patres  conciliares,  trepido  animo  vos  ap- 
pello, ne  velitis  vulnus  inferre  legi  sacri  caelibatus;  quod  quidem  eveni- 
ret si  haec  paragraphus,  ut  iacet,  approbaretur,  ut  optime  asseveravit 
em.mus  card.  Ruffini. 

Ad  praecavenda  igitur  haec  detrimenta  ac  pericula  gravissima,  peto 
iterumque  peto  ut  haec  pars  paragraphi  ...7  vel  corrigatur  proposito 
modo,  vel  — quod  multo  multoque  melius  erit 8 — omnino  expun- 
gatur. 

Timeo  ne,  si  fenestella  hac  de  causa  aperiatur,  periculum  sit  ut  non- 
nulli postea  fenestram  pandere  velint.  Quod  Deus  avertat! 

Haec  habui,  venerandi  Patres  conciliares,  quae  sapientiae,  medita- 
tioni ac  prudentiae  vestrae  proponerem. 


In  textu  scripto  tradito : 1 immo.  2 deest.  3 profecto.  4 solida. 
5 deest.  6 deest.  7 XV.  8 est. 


13 

Exc.mus  P.  D.  AEMILIUS  GUERRY 
Archiepiscopus  Cameracensis 

V enerabiles  Patres, 

Loquor  in  nomine  episcoporum  Galliae } Maximi  ponderis  est  de- 
claratio a Concilio  facienda  de  episcopatu  ut  sacramento.  In  pag.  25, 
exponitur  breviter,  quoad  essentiale,  quaestio  sub  aspectu  doctrinae. 
Licet  tamen  aestimare  hunc  locum  insufficienter  ostendere  quantum  sit 
momentum  istius  decisionis  conciliaris;  non  enim  inde  apparent  huius 
positionis  consequentiae,  quarum  paucis  verbis  duas  tantum  dicere  in- 
tendimus. 

Prima  consequentia : quoad  formationem  cleri  et  quoad  relationes 
inter  sacerdotes  et  episcopum. 

Radicaliter  futura  est  in  tractatu  de  Ordine  mutatio. 

Usque  modo  sacramentum  Ordinis  in  presbyteratu  inspiciebatur 
directe;  postea  tantum  quaestio  movebatur:  quaenam  potestas  nova 
per  episcopatum  accedit. 

In  posterum,  contraria  erit  via.  Ex  una  parte,  ab  alto  procederetur, 
id  est  ab  episcopatu  ut  gradu  supremo  sacerdotii,  de  quo  participant 
alii  gradus:  presbyteratus,  diaconatus.  Ex  alia  parte,  non  in  linea  pote- 
statum investiganda  erit  in  primis  quid  proprium  sit  episcopatus,  sed  in 
linea  doni  supernaturalis  et  gratiae  divinitus  acceptae  in  consecratione 
per  impositionem  manuum  et  Spiritum  Sanctum. 

Testis  est  enim  traditio  Orientis  christiani,  necnon  et  consecratio 
episcopalis  in  omnibus  liturgiis.  Hic  inveniunt  sacerdotes  firmum  et 

commovens  fundamentum  dependentiae  erga  sacerdotium  episcopi  qui, 
per  ordinationem,  eos  admisit  in  participationem  sacerdotii  Iesu  Christi, 
Mediatoris  unici  et  Summi  Sacerdotis.  Dependentia  igitur  non  mere  iu- 
ridica,  sed  vitalis  et  filialis  erga  plenitudinem  sacerdotii  in  episcopo; 
dependentia  in  qua  fundatur  etiam  unitas  presbyterii  circa  episcopum, 
tamquam  sacramentum  sacerdotis  supremi. 

Secunda  consequentia : quoad  relationes  inter  consecrationem  episco- 
palem et  collegium  apostolicum. 

Veritas  quaedam  maxima  datur,  quam  asserere  firmiter  expediret, 
quae  in  schemate  tacetur:  nempe  de  consecratione  episcopali.  Haec  est 
per  quam  fit  incorporatio  novi  electi  ad  corpus  episcoporum,  ad  « or- 
dinem episcoporum  »,  intuitu  missionis  ad  salutem  omnium  hominum, 
quam  missionem  Iesus  Christus  corpori  apostolorum  duodecim  credidit 
cum  Petro  capite. 

Ad  hanc  missionem,  quam  simul  et  coniuncte  a Domino  receperunt, 
apostoli  etiam  simul  et  coniuncte  per  Spiritum  Sanctum  virtutem  ab  alto 
acceperunt...2 

Inde  duo  sequuntur  maximi  momenti: 

1.  Structura  sacramentalis,  et  non  primo  et  unice  iuridica,  fun- 
datur et  stat  communio  omnium  episcoporum  inter  se  circa  Successorem 
Petri. 

2.  Utpote  membrum  corporis  episcopalis,  in  solido  cum  Summo 
Pontifice  et  sub  auctoritate  eius  respondet  episcopus,  qua  Evangelium 
ad  mundum  universum  annuntiando  antequam  respondeat  de  propria 
dioecesi.  Utpote  membrum  corporis  episcopalis,  huius  est  in  Ecclesia  sua 
particulari,  in  quam  iurisdictionem  accipit,  universum  mysterium  Eccle- 
siae praesens  facere. 

Votum : quia  maximi  momenti  est  illa  quaestio  de  episcopatu  ut 
sacramento  et  ad  omnem  aequivocationem  vitandam,  votum  proponimus 
ut  clare  et  expressius  Patres  conciliares  vellent  declarare  doctrinam  de 
sacramentalitate  episcopatus.  Dixi! 


In  textu  scripto  tradito-.  1 In  nomine  episcoporum  Galliae  in  coetu  2 oct. 
1963.  2 (Act.  1,  4-9). 

Exc.mus  P.  D.  RAPHAEL  GARCIA  Y GARCIA  DE  CASTRO 
Archiepiscopus  Granatensis 

Venerabiles  et  carissimi  Patres , 

1.  In  schemate  constitutionis  dogmaticae  de  Ecclesia cap.  II,  n.  14, 
pag.  25,  affirmatur:  1)  episcopatum  esse  gradum  supremum  sacramenti 
Ordinis;  2)  propterea,  numquam  posse  episcopum  iterum  simplicem 
sacerdotem  fieri;  3)  episcopum  esse  vi  sacramenti  presbytero  superiorem. 

Hae  affirmationes,  quae  intime  inter  se  connectuntur,  continebantur 
iam  in  primo  schemate...1  De  ea,  quae  fundamentalis  est  inter  illas,  i.  e. 
episcopum  esse  vi  sacramenti  presbytero  superiorem,  fatendum  est  posi- 
tionem contrariam  communem  fuisse  in  Medio  Aevo,  nempe  episcopum 
esse  presbytero  superiorem  solum  vi  iurisdictionis.  Neque  desunt  theo- 
logi recentes  qui  talem  sententiam  sequantur,  maxime  post  novas  notitias 
et  studia  2 recenter  inventas.  Unde  sequitur  agi  de  quaestione  implicata, 
disputata,  et  nondum  apta  ad  constitutionem  dogmaticam. 

Ut  appareat  quam  haec  quaestio  implicata  sit,  animadvertatur  theo- 
logos, qui  affirmant  episcopum  esse  presbytero  superiorem  solum  vi  iu- 
risdictionis, ad  hanc  theoriam  recurrere,  non  solum  ut  explicent  cur  Sum- 
mi Pontifices  potuerint  presbyteris  potestatem  ordinandi  aliquando  con- 
cedere, verum  etiam  ut  explicent  — eo  quod  potestas  iurisdictionis  epi- 
scopo ordinanti  substrahatur  — casus  reordinationum,  qui  historice 
frequentiores  fuerunt,  quam  quod  solet  putari. 

Argumentum  liturgicum  pro  sacramentalitate  episcopatus,  quod  sche- 
ma affert,  non  omnibus  theologis  videtur  validum.  Re  vera,  si  ubicum- 
que manuum  impositio  et  invocatio  Spiritus  Sancti  habentur,  sacramen- 
tum exsistit,  dicendum  esset  ritum  consecrationis  diaconissarum  sa- 
cramentum fuisse. 

Ex  alia  vero  parte,  dignitas  et  magnitudo  episcoporum  in  Ecclesia, 
quatenus  successores  apostolorum  sunt,  non  eget  definitione  sacramenta- 
litatis  episcopatus. 

2.  In  schemate  constitutionis  dogmaticae  de  Ecclesia , cap.  II,  n.  15, 
pag.  26,  formulae  adhibitae  referunt  prorsus  ordinem  presbyteralem  ad 
episcopalem  plenitudinem.  Quamquam  hae  formulae  in  omnibus  sen- 
tentiis theologorum  catholicorum  explicari  possunt,  suggerunt  tamen 
determinatam  sententiam,  utique  valde  probabilem,  sed  adhuc  3 disputa- 
tam, circa  relationem  inter  presbyteratum  et  episcopatum:  sententiam, 

nempe,  quae  concipit  presbyteratum  tamquam  participationem  episco- 
patus, solum  intelligibilem  ab  episcopatu  procedendo. 

3.  In  schemate  constitutionis  dogmaticae  de  Ecclesia , cap.  II,  n.  20, 
pag.  30,  dicitur:  « Ipsi  (episcopi,  nempe)  sunt  ministri  sacrae  ordina- 
tionis et  ministri  ordinarii  Confirmationis  ».  His  verbis  videtur  excludi 
posse  presbyterum  ministrum  esse  extraordinarium  sacramenti  Ordinis. 
Praeterquam  quod  hoc  est  etiam  quaestio  adhuc  4 disputata,  non  potest 
ignorari  existentia  quarumdam  concessionum  a Summis  Pontificibus  pre- 
sbyteris datarum,  ut  etiam  alios  presbyteros  ordinarent. 

Optamus  ergo: 

1.  In  n.  14,  cap.  II,  schematis  constitutionis  dogmaticae  de  Eccle- 
sia, supprimi  par.  1 a verbis  « Ita  episcopalis  consecratio...  » usque  ad 
finem;  atque  etiam  supprimi  titulum  eiusdem  numeri  (De  episcopatu 
ut  sacramento). 

2.  In  n.  15,  referatur  ordo  presbyteralis  ad  sacerdotium  ipsius  Chri- 
sti magis  quam  ad  plenitudinem  episcopalem,  ut  nuper  innuebat  em. mus 
card.  Rufinih’ 

3.  In  n.  20,  loco  « Ipsi  sunt  ministri  sacrae  ordinationis  et  ministri 
ordinarii  confirmationis  »,  dicatur:  « Ipsi  sunt  ministri  ordinarii  sacrae 
ordinationis  et  confirmationis  ».  Dixi. 


In  textu  scripto  tradito-.  1 nondum  reformato.  2 deest.  3 deest. 
4 deest.  5 deest. 


15 

Exc.mus  P.  D.  PETRUS  VEUILLOT 
Archiepiscopus  tit.  Constantiensis  in  Thracia,  eoad,  c.i.s.  Parisiensis 

Venerabiles  Patres, 

In  n.  13,  pag.  24,  agitur  de  successione  apostolica  episcoporum. 

Omnibus  patet  quanti  momenti  sit  illud  argumentum,  tam  pro  doc- 
trina ipsa  de  episcopatu,  quam  pro  dialogo  oecumenico:  in  hoc  enim 
sistit  una  ex  difficultatibus  maioribus  cum  aliquibus  fratribus  seiunctis. 

De  hoc  numero  duas  animadversiones  facere  vellem. 

Prima  animadversio-.  Doctrina  catholica  de  successione  apostolica 
episcoporum  fundatur  in  duobus  argumentis,  quae  strictissimo  nexu 
coniunguntur. 

a)  Verbum  Domini,  per  quod  apostolis  propria  missio  concredi- 
tur, cum  certitudine  adsistentiae  divinae:  « Euntes  ergo  docete  omnes 

gentes...  et  ecce  ego  vobiscum  sum  omnibus  diebus  usque  ad  consum- 
mationem saeculi»...1  Haec  autem  missio  et  haec  adsistentia  manifeste 
sese  extendunt  ultra  limites  vitae  terrestris  apostolorum  usque  ad  con- 
summationem saeculi. 

b)  Ipsum  factum,  in  Scripturis  declaratum,  quod  apostoli  pro- 
priam missionem  a Domino  receptam  illis  cooperatoribus  transmiserunt 
qui  eorum  successionem  acceperunt.  Sic  scribit  apostolus  Paulus  disci- 
pulo suo  Timotheo:  « Quae  audistis  a me  per  multos  testes,  haec  com- 
menda fidelibus  hominibus,  qui  idonei  erunt  et  alios  docere  »...2  Eas- 
dem commendationes  faciebat  Paulus  eodem  Timotheo,  praevidens  quod 
post  suam  mortem  3 in  novissimis  diebus  instarent  tempora  periculosa...4 

In  nostro  schemate  omnino  desunt  citationes  illae  Sacrae  Scripturae. 
Immo  periculum  adest,  ne  ex  primis  lineis,  nimis  deductivis,  huius  n.  13, 5 
institutio  hierarchica  prave  intendatur.  Videtur  enim  talis  institutio 
probari  ex  quibusdam  rationibus  ex  iure  vel  ex  argumento  convenientiae 
desumptis,  non  autem,  ut  decet,  ex  verbo  Domini  et  ex  ipso  facto  insti- 
tutionis, quae  certissimum  argumentum  in  hac  materia  proferunt. 

Quapropter  modificationem  quamdam  proponimus,  quae  exc.mo  se- 
cretario Concilii  tradere  intendimus. 

Secunda  animadversio  est  de  fundamento  collegialitatis  episcoporum. 

Principale  argumentum  in  hoc  consistit,  ut  clare  appareat  quod  epi- 
scopi, successores  apostolorum,  collegialitatem  retinent  tamquam  unam 
ex  notis  apostolicis  quae  in  episcopatu  perdurat. 

Certe  omnia  apostolorum  privilegia  episcopi  non  detinent,  quod  in 
nostro  textu  clare  enuntiatur  (lin.  20:  potestas  non  quidem  Ecclesiam 
fundandi  sed  sustentandi  et  pascendi). 

Sed  in  hoc  ipso  n.  13,  fortius  ac  clarius  6 affirmanda  est  collegialitatem 
illam  episcopalem  suum  fontem  proprium  invenire  in  ipsa  successione 
apostolica. 

Clare  autem  apparet  in  Scripturis  illa  natura  collegialis  ministerii 
illorum  virorum  qui  fuerunt  primi  cooperatores  et  successores  aposto- 
lorum. 

1.  Vocabula  quibus  apostolus  Paulus  utitur  ad  designandos  coadiu- 
tores  suos  apostolicos  semper  sunt  vocabula  quae  collegialitatem  illorum 
cum  ipso  apostolo  in  ministerio  evangelico  manifestant.  Vocantur 
etenim  saepe  « cooperatores  »,  « conmilitones  » ( graece:  aw-egyoi  ...7, 
ovv-GTQaTLCoTrjq  ..3).  Immo  Paulus  etiam  « apostolos  » nominat  Bar- 
nabam,  vel  Silam  ...9,  vel  Andronicum,  etc.w 

2.  Cooperatores  illi  cum  apostolo  Paulo  intime  coniunguntur  in 
exercitio  unius  eiusdemque  ministerii  apostolici.  Sic  Paulus  Timotheum 
appellat  « fratrem  nostrum  et  ministrum  Dei  in  Evangelio  Christi  »...u 

Eo  ipso  Paulus  Timotheum  coniungit  ministerio  ipsorum  apostolorum, 
quod  est,  sicut  dixit  Scriptura ,n  ministerium  verbi  et  ministerium  Evan- 
gelii...13 

Pariter,  cum  Paulus  de  « ministerio  iustitiae  » loquitur  ,..14,  vel  de 
« ministris  Novi  Testamenti  non  littera  sed  spiritu  » ...ls  vel  de  « coope- 
ratoribus Dei  » ...16,  haec  omnia  apostolus,  tam  de  suis  cooperatoribus, 
quam  de  seipso,  eodem  plane  modo  enuntiat. 

Conclusio : Haec  collegialitas  episcoporum,  ab  origine  Ecclesiae,  ap- 
paret tamquam  nota  essentialis.  Et  quando  id  perspicitur,  totus  textus 
capitis  nostri  clarior  efficitur. 

Ideo  necessarium  videtur,  huic  n.  13  aliquid  adiungere  quod  secre- 
tariatui  proponitur.  Dixi. 


In  textu  scripto  tradito:  1 (Mt.  28,  19-20).  2 (2  Tim.  2,  2).  3 deest. 

4 (cf.  2 'Tim.  3,  1).  5 deest.  6 deest.  7 ( Phil . 2,  25;  Coi.  4,  11;  Rom. 

16,  21;  2 Cor.  8,  23;  Rhilem.  24).  8 ( Philem . 2).  9 ( 1 Thess.  2,  6). 

10  et  Iuniam  {Rom.  16,  17).  11  ( 1 Tim.  3,  2).  12  {Act.  6,  4).  13  ( Eph . 

3,  7;  Coi.  1,  25;  2 Cor.  1,  19).  14  (2  Cor.  3,  9).  15  (2  Cor.  5,  6).  16  (2 

Cor.  5,  20). 

Animadversiones  additae: 

Propositio  emendationis  schematis  de  Ecclesia,  cap.  II,  n.  13,  pag.  24, 
linn.  15-30. 

{De  Episcopis  successoribus  apostolorum ).  Ministerium  illud  sanctissimum  a 
Domino  Iesu  apostolis  concreditum  est  pro  Ecclesia  usque  ad  finem  saeculi  dura- 
tura, sicut  promisit  Dominus  apostolis  suis  dicens:  « Euntes  ergo  docete  omnes 
gentes...  docentes  eos  servare  omnia  quaecumque  mandavi  vobis:  et  ecce  ego 
vobiscum  sum  omnibus  diebus,  usque  ad  consummationem  saeculi  » {Mt.  28, 
19-20).  Quapropter  morte  eorum  temporali  non  erat  terminandum. 

Itaque,  Ecclesiae  consuluerunt  apostoli  etiam  per  successores,  eadem  divina 
potestate  non  quidem  eam  fundandi  sed  sustentandi  et  pascendi  praeditos. 

Apostoli  etenim,  qui  ipsi  collegialiter  evangelium  ministrabant,  de  instituendis 
successoribus,  tanquam  fratribus  et  cooperatoribus  in  suo  apostolico  evangelii  mi- 
nisterio, curam  egerunt.  De  qua  cura  Paulus  apostolus  testis  est,  cum,  in  novis- 
simis diebus  tempora  periculosa  praevidens  (cf.  2 Tim.  3,  1),  ad  cooperatorem 
Timotheum  scribebat:  « Quae  audisti  a me  per  multos  testes,  haec  commenda 
fidelibus  hominibus,  qui  idonei  erunt  et  alios  docere  » (2  Tim.  2,  2). 

Ministerium  apostolorum  fidem  salutarem  praedicandi  supponit  missionem  di- 
vinam (cf.  Rom.  10,  13-18;  Io.  20,  21)  annuntiandi  laetum  nuntium  et  manife- 
standi mysterium  Christi  eis  pro  omnibus  gentibus  revelatum  (cf.  Eph.  3,  5;  Coi. 
1,  26)  ut  Evangelium  continenter  et  in  omne  tempus  sit  in  Ecclesia  totius  vitae 
principium. 

Quapropter  suis  successoribus  commendarunt  apostoli  ut  attenderent  seipsis 
et  universo  gregi,  in  quo  eos  Spiritus  Sanctus  posuit  episcopos  regere  Ecclesiam 
Dei  (cf.  Act.  20,  28).  Qui...  etc. 

Exc.mus  P.  D.  ANTONIUS  VUCCINO 
Archiepiscopus  tit.  Apr ensis 

Venerabiles  Fratres , 

Loquor  nomine  septem  Patrum  quorum  aliqui  in  regionibus  missio- 
num degunt. 

Perdurante  sessione  prima  huius  Sacrosanctae  Synodi,  olim  em.mus 
D.  S.R.E.  card.  Montini,  nunc  autem  gloriose  regnans  Paulus  VI/  in 
aliqua  sua  epistola  pastorali  dubium  enuntiabat  de  opportunitate  trac- 
tandi de  divina  revelatione  in  nostra  sacrosancta  Synodo,  cuius  indoles 
principaliter  pastoralis  est. 

Insuper  in  congregatione  generali  XXIV,  rev.mus  D.  Marty,  arch.  Re- 
mensis, vindicabat  inclusionem  schematis  de  divina  revelatione  in  sche- 
mate de  Ecclesia , quia  Christus  mediante  Ecclesia  sua  hominibus  tradit 
doctrinam  revelatam. 

Haec  autem  propositio  duobus  argumentis  innititur,  pastorali  scii, 
et  oecumenico. 

Argumentum  pastorale.  Teste  Scriptura,  viget  relatio  vitalis  inter 
divinam  revelationem  et  sacramentum  baptismi,  nam  Christus  apostolos 
mittens  dicebat:  « Euntes  in  mundum  universum,  praedicate  evange- 
lium  omni  creaturae.  Qui  crediderit  et  baptizatus  fuerit,  salvus  erit  »...2 

In  baptismo  vero  actus  fidei  praecedit  sacramentum;  in  ipso  autem 
sacramento  infunditur  virtus  theologica  fidei,  cuius  « obiectum  quod  » 
est  veritas  a Deo  revelata,  cuius  nucleus  et  culmen  mysterium  redemptio- 
nis est,  quod  in  Christo  consummatum  est.  Scribit  enim  apostolus  ad 
Romanos:  « Quicumque  baptizati  sumus  in  Christo  Iesu,  in  morte 
ipsius  baptizati  sumus.  Consepulti  enim  sumus  cum  illo  per  baptismum, 
ut  quomodo  Christus  surrexit  a mortuis  per  gloriam  Patris,  ita  et  nos 
in  novitate  vitae  ambulemus  » {ad  Romanos  3).  Ad  Galatas  autem  scri- 
bebat: « Omnes  filii  Dei  estis  per  fidem  quae  est  in  Christo  Iesu.  Qui- 
cumque enim  in  Christo  baptizati  estis,  Christum  induistis  »...4 

In  ipso  vero  baptismo  fides  ab  Ecclesia  petitur  et  ab  ea  obtinetur, 
ita  ut  baptizatus,  Christum  induendo,  membrum  corporis  sui  efficiatur 
simulque  veritati  in  Christo  revelatae  firmiter  inhaereat.  Haec  autem  ve- 
ritas, quae  constituit  nuntium  evangelicum,  ab  ipso  Christo  apostolis 
tradita  est,  Domino  dicente  illis:  « Accipietis  virtutem  supervenientis 
Spiritus  Sancti  in  vos,  et  eritis  mihi  testes  in  Ierusalem  et  usque  ad  ulti- 

mum  terrae  » {in  Actibus  Apostolorum  5).  Vi  igitur  verbi  dominici  apo- 
stoli constituti  sunt  de  iure  « dispensatores  mysteriorum  Dei  ».  Omnia 
autem  haec  pertinent  ad  actionem  pastoralem  Ecclesiae.  Propterea,  sche- 
ma de  divina  revelatione,  quod  in  libello  schematum  Concilii  simile  est 
nebulae  erranti,  Patribus  propono  ut  in  schemate  de  Ecclesia  collocetur. 

Argumentum  oecumenicum.  Inter  catholicos  et  Reformationis  secta- 
tores essentialis  viget  dissensio  super  fontem  revelationis,  quam  primi 
in  Scriptura  et  Traditione,  ultimi  autem  in  sola  Scriptura  includunt.  Mihi 
videtur  quod  dissensio  e medio  tolletur  quando  utrimque  consensus  ha- 
bebitur de  Ecclesiae  natura.  Certum  est  enim  famosum  illud  dictum 
« sola  Scriptura  » ortum  habuisse  e conceptu  de  Ecclesiae  natura  cum 
Scriptura  Sacra  dissonante.  Nos  autem  cum  apostolo  declaramus  quod 
« Ecclesia  Dei  vivi  est  columna  et  firmamentum  veritatis  » (1  Tim.). 
Ecclesia  etenim...6 

Moderator:  Exc.me  Domine,  velis  loqui  de  cap.  II  huius  schematis! 

Orator:  De  cap.  II  loquor.  Propterea  loquendo  de  Ecclesia  sua, 
quae  est  supra  Petrum  fundata,  Dominus  adiungebat:  « et  portae  in- 
feri non  praevalebunt  adversus  eam  »,  quia  « firmiter  » aedificata  est 
domus  Domini  supra  firmam  petram...7 

Sequitur  quod  ad  solam  pertinet  Ecclesiam  ius  et  onus  docendi  veri- 
tates a Deo  revelatas,  cum  ad  solos  apostolos  Christus  mandavit  « docere 
omnes  gentes  »,  quos  et  « testes  suos  » constituit  « usque  ad  ultimum 
terrae  ».  Ipsi  vero  apostoli  « profecti  praedicaverunt  ubique,  Domino 
cooperante  et  sermonem  confirmante  sequentibus  signis  » ...8.  Iam  a 
principio  ipsa  Ecclesia  discrimen  operata  est  inter  Scripturam  a Deo  in- 
spiratam et  scripta  apocrypha,  quia  ipsa  sola  est  constituta  a Domino  pos- 
sessor, custos  et  interpres  veritatis  revelatae,  quam  sollicite  custodit 
in  verbo  scripto  et  non  scripto.  Unde  S.  Augustinus  dicebat:  « Credo 
Evangelio  quia  credo  Ecclesiae  ».  Unde  illi  omnes  qui  solam  Scripturam 
confitentur  esse  unicum  fontem  revelationis,  extra  Ecclesiam  vagantur, 
quia  in  vanum  laborant  qui  conantur  seorsum  ab  Ecclesia  probare  Scrip- 
turam Sacram  esse  verbum  Dei.  Unde  enim  negatores  magisterii  Eccle- 
siae acceperunt  Scripturam  Sacram  ut  verbum  Dei  nisi  ab  ipsa  Ecclesia? 
Unde  clare  patet,  quod  ad  fovendum  opus  oecumenicum,  opportunius 
esset  includere  schema  de  divina  revelatione  in  illo  de  Ecclesia. 

Propono  humiliter  ut  schema  de  divina  Revelatione  collocetur  in 
schemate  de  Ecclesia .9  Dixi. 


In  textu  scripto  tradito : 1 deest.  2 ( Mc . 16,  15).  3 {Rom.  6,  3). 

4 {Gal.  3,  27).  5 ( Act . 1,  8).  6 est  corpus  Christi,  Spiritu  Sancto  vivifica- 

tum,  cuius  caput  est  ipse  Christus.  Sed  dicit  Ioannes:  « qui  habet  Filium,  habet 
et  Patrem  ».  Tota  igitur  sancta  Trinitas  manet  in  Ecclesia.  7 proindeque  recte 
haec  appellatur  « columna  et  firmamentum  veritatis».  8 ( Mc . 16,  20).  9 For- 

sitan supradicta  non  habebunt  beneplacitum  fratrum  Christianorum  ab  Ecclesia 
catholica  seiunctorum,  sed  haec  Sacrosancta  Synodus  adunata  est  ad  proclamandam 
veritatem  quam  sola  Ecclesia  catholica,  ut  « columna  et  firmamentum  veritatis  » 
integram  custodit  et  annuntiat  hominibus  per  divinum  magisterium.  Ideoque 
humiliter  propono  Patribus  conciliaribus  ut  schema  constitutionis  de  divina  reve- 
latione aliquantulum  contractum  ponatur  in  cap.  II  schematis  constitutionis  de 
Ecclesia  ubi  tractatur  de  episcoporum  munere  docendi. 

Animadversiones  additae: 

De  matre  Ecclesia. 

Hoc  schema  de  Ecclesia  non  intendit,  sicut  iam  a peritis  dictum  est,  praesen- 
tare nobis  tractum  completum  de  Ecclesia,  sed  sibi  proposuit  respondere  expecta- 
tioni  et  necessitatibus  christianorum  hodiernae  aetatis  enucleando  aliqua  puncta 
generalia  sub  aspectu  positivo,  pastorali  et  oecumenico.  Meum  propositum  est 
insistere  super  certum  aspectum  Ecclesiae  magis  aptum  ad  movenda  corda  homi- 
num, quam  mentem  eorum  praestringere  totam  imbibitam  spiritu  rationalistico  et 
aliqua  arrogantia  scientifica  inflatum,  Olim  iam  ipse  Dominus  Iesus  dicebat  ad 
animam  sanctam  omnibus  notam:  « Ecce  Cor  qui  tantum  amat  homines,  qui 
parum  amant  illum»  . 

Legi  et  perlegi  textum  cap.  I schematis  nostri  sed,  o me  miserum,  confiteor 
pauca  invenisse  quae  indole  pastorali  pollent.  Indoles  enim  pastoralis  mihi  vi- 
detur oritur  caritate,  loquitur  de  caritate  ad  quam  omnia  referre  oportet  et  ad 
caritatem  suscitandam  intendit.  Tum  recordatus  sum  illius  sacerdotis  qui  post 
gravem  lapsum,  ab  Ecclesia  seiunctus,  dicebat  ad  amicum  suum:  « Nunc,  non 
sum  nihil  aliud  quam  quidam  philosophus  solitarius  ». 

Repentine  venerunt  in  memoria  verba  Creatoris:  « Non  est  bonum  esse  ho- 
minem solum.  Faciamus  ei  adiutorium  simile  sibi  » ( Gen . 2,  18). 

Post  vero  lapsum  filii  sui  misertus  est  Pater  eius  dando  ei  Matrem,  quia  sola 
Mater  dolori  filii  sui  potest  indulgere. 

O altitudo  sapientiae  et  bonitatis  Dei,  qui  mandat  ad  hominem  lapsum  Filium 
unigenitum,  factum  ex  muliere  assumendo  et  sibi  sponsando  naturam  humanam 
simulque  constituendo  eam  instrumentum  perfectissimum  salvationis  humanae 
ipsemet  moriendo  ad  peccata  destruenda  et  resurgendo  ad  vitam  reparandam. 
Etenim  e latere  Christi  super  lignum  crucis  dormientis  orta  est  Ecclesia  secundum 
illud  Evangelistae:  « Et  aperuit  lancea  latus  eius  et  exivit  sanguis  et  aqua ». 
Quae  verba  concordant  cum  sacra  liturgia  ubi  dicitur:  « Ex  corde  scisso  Ecclesia, 
Christo  iugata,  nascitur.  Hoc  ostium  arcae  in  latere,  est  genti  ad  salutem  positum. 
Ex  hoc  perennis  gratia,  ceu  septiformis  fluvius,  stolas  ut  illic  sordidas  lavemus 
Agni  sanguine  ».  Ipse  vero  Christus,  sicut  primus  Adam  de  Eva  dicebat  videndo 
Ecclesiam  e latere  suo  natam:  « Hoc  nunc  est  os  ex  ossibus  meis  et  caro  de  car- 
ne mea  ». 

Legimus  in  Apocalypsi  quod  senex  ille  dicebat  Ioanni:  « Veni  et  ostendam 
tibi  Sponsam,  uxorem  Agni.  Et  vidi  sanctam  civitatem  Ierusalem,  novam,  descen- 
dentem de  caelo  a Deo,  paratam,  sicut  Sponsam  ornatam  viro  suo  ».  Paulus  autem 
scribebat  ad  Galatas:  « Illa  autem  quae  sursum  est  Ierusalem,  libera  est,  quae 

est  mater  nostra » quae  incedit  gaudens  quia  « induit  eam  Dominus,  Sponsus 
eius  » vestimentis  salutis  quasi  Sponsam  ornatam  corona.  Unde  Sponsus  dicit 
ei:  « Ecce  tota  pulchra  es  amica  mea  et  macula  non  est  in  te  ».  Haec  autem  omnia 
facta  sunt  a Parasceve  ad  diem  Resurrectionis  Domini. 

In  die  autem  Pentecostes  Ecclesia,  Sponsa  Agni,  a Spiritu  sui  Sponsi  foecun- 
data  post  orationem  principis  apostolorum  coepit  generare,  ex  aqua  et  Spiritu 
Sancto,  pueros  quibus  nomen  filiorum  Dei  imposuit.  In  posterum  Mater  Ecclesia 
suo  divino  Sponso  iugata  et  Spiritu  Sancto  foecundata  exercitura  est  ministerium 
maternae  suae  pietatis  homines  sanctificando  per  gratiam  et  ad  finem  eorum  aeter- 
num eos  manu  materna  eos  ducendo. 

Ipsa  piissima  Mater  Ecclesia  ministerio  hominum  a Spiritu  Sponsi  sui  conse- 
cratorum per  sanguinem  Sponsi  tradit  hominibus  vitam  eius,  id  est  gratiam  quae 
purificat,  vivificat,  sanctificat  et  salvat. 

Etenim,  virtute  Sanguinis  Sponsi  et  effusione  Spiritus  eius  Mater  Ecclesia  in 
lavacro  Baptismi  generat  filios  aeterno  Patri,  quae  appellantur  membra  Corporis 
Christi.  Postea  corroborat  filios  suos  per  sacramentum  Chrismatis  ita  ut  fiant  testes 
firmissimi  Sponsi  eius,  simulque  nutrit  et  facit  crescere  pueros  suos  carne  et  san- 
guine Sponsi,  lavat  etiam  maculas  eorum  in  ipso  Sanguine  Sponsi,  dum  eligit  e 
filiis  suis  illos  quos  vocat  dispensatores  mysteriorum  Dei.  Denique  oleo  sancto 
ungendo  filios  suos  ad  ultima  huius  vitae  pericula  feliciter  adeunda  non  derelin- 
quit eos  sed  pro  eis  rogat  Dominum  ut  a peccatis  solvantur  et  in  aeterna  taber- 
nacula collocentur.  Ipsa  Mater  Ecclesia  assumit  responsabilitatem  formare  ad  ima- 
ginem sui  Sponsi  pueros  suos  organizando  cyclum  liturgicum  per  quem  instruit 
eos,  nutrit  et  associat  adorationi  Sponsi  sui  inculcando  animae  eorum  gratiam  et 
spiritum  Dei.  A teneris  iam  annis  docet  filiis  suis  veritatem  revelatam  totaliter 
inclusa  in  Sponso  suo  qui  dicebat  de  se:  « Ego  sum  veritas.  Ego  sum  Lux  mundi  ». 
Insuper  exhortatur  filios  suos  ad  honorandos,  glorificandos  et  imitandos  sanctos  et 
sanctas  et  speciali  modo  Reginam  eorum. 

Non  relinquit  solos  pueros  suos  in  semitis  huius  saeculi  ubi  multa  pericula  ex- 
pectant  eos,  conservando  cum  sollicitudine  materna  fidem,  spem  et  caritatem  in 
cordibus  eorum  simul  cum  omnibus  aliis  donis  Dei,  speciali  autem  modo  ima- 
ginem divini  Sponsi  quae  est  summus  thesaurus  filiorum  Dei. 

Possunt  inde  filii  sui  dicere:  « Omnia  bona  venerunt  nobis  pariter  cum  illa  ». 
Ipsa  pia  Mater  sine  interruptione  dicit  ad  filios  suos  verba  apostoli;  « Filioli  mei 
quos  iterum  parturio  donec  formetur  Christus  in  vobis  » (Gal.  4,  19).  Potest  etiam 
adiungere:  « Filioli  mei,  omnia  vestra  sunt  et  Pater  aeternus  et  Filius  meus  Spon- 
sus et  Spiritus  Sanctus  et  Mater  Dei  et  Ecclesia,  Mater  vestra,  etiam  virtutes  et 
exempla  sanctorum,  doctrina  Patrum,  doctorum  et  sanctorum,  testimonium  marty- 
rum, zelus  apostolorum  et  missionarium,  omnia  bona  omnium  saeculorum  quae 
exstant  in  terris  et  in  caelis,  quia  omnia  facta  sunt  a Deo  propter  electos  suos. 

Amate  ideo  Matrem  vestram  Ecclesiam  sicut  ipsa  amat  vos  cuius  sola  ratio 
existendi  est  salus  vestra,  felicitas  vestra.  Animadvertite  ne  Matrem  vestram  con- 
temnatis considerantes  eam  non  ut  Matrem  sed  ut  novercam.  Sic  facientes  iugum 
subiectionis  vestrae  erit  leve  et  suave,  quia  ubi  amatur  exstat  unanimitas  et  con- 
formitas  voluntatum  et  cordium.  Cavete  vos  a filiis  meis  qui  cum  levitate  iudicant 
et  condemnant  et  apud  alienos  calumniant  Matrem  eorum.  Audite  Matrem  vestram 
quae  desiderat  videre  omnes  homines  in  sinu  suo  materno  adunatos  et  congregatos. 
Etenim  nomen  meum  originem  trahit  ab  ipso  Deo  qui  est  caritas.  Placet  mihi 


CONGREGATIO  GENERALIS  XLI 


99 


audire  vos  iterare  verba  filiae  meae  Theresiae  a Iesu  Infante:  « In  corde  Eccle- 
siae desidero  exercere  officium  amoris  ». 

Officium  pastorum  Ecclesiae  est  officium  amoris  quorum  corda  oportet  esse 
ad  imaginem  cordis  Ecclesiae  Matris  ut  melius  possint  exercere  auctoritatem  pater- 
nam. Hic  iacet  secretum  actionis  pastoralis. 

Ideoque  humiliter  propono  ut  in  loco  evidenti  schematis  de  Ecclesia  ponatur 
et  sufficienter  enucleatur  aspectus  Maternitatis  Ecclesiae,  qui  est  pars  essentialis 
naturae  suae  et  constituit  simul  fontem  curae  animarum  quae  locum  suum  habet 
in  schemate  speciali. 

Loquor  nomine  septem  Patrum  in  diversis  regionibus  degentium,  munus  mis- 
sionarii  exercentes. 

De  constitutione  hier ar chiae  Ecclesiae. 

Loquor  nomine  septem  Patrum.  In  n.  16  pag.  27  cap.  II  schematis  consti- 
tutionis de  Ecclesia  sermo  fit  de  collegio  episcopali  eiusque  capite.  Commissio  theo- 
logica censuit  tangere  unice  aspectum  socialem  collegialitatis  episcopalis.  Sed  cum 
Ecclesia  sit  vere  mysterium  fidei  videtur  quod,  ad  habendam  perfectam  notio- 
nem quaestionis  tam  gravis,  praesertim  nostris  temporibus,  non  esset  superfluum 
inquirere  qualis  est  radix  mystica  et  fundamentalis  collegialitatis  episcopalis  ex  qua 
ortum  habet  unitas  Ecclesiae  socialis. 

Collegialitas  eget  aliquo  principio  quo  alicuius  coetus  elementa  coalescunt  ut 
fiant  unum.  Videtur  autem  quod  Sacerdotium  Christi  sit  principium  ontologicum 
et  radix  fundamentalis  unitatis  ex  qua  ortum  habet,  diversimode  tamen,  duplex 
collegialitas  mystica  et  socialis. 

Etenim,  vi  primae  ordinationis  sacerdotalis  episcopus  recepit  iam  a summo 
et  unico  sacerdote  Christo,  mediante  unctione  Spiritus  Sancti,  potestatem  confi- 
ciendi Corpus  Domini  in  sacramento  eucharistico,  cuius  finis  principalis  est  unitas, 
secundum  illud  apostoli  « Unus  panis  unum  corpus  » et  etiam  secundum  dictum 
S.  Augustini  de  sacramento  altaris  quod  est  « signum  unitatis  et  vinculum  cari- 
tatis ».  Sub  hoc  aspectu,  ordinando  presbyterum  episcopus  coniungit  eum  sacer- 
dotio suo,  cuius  principalis  scopus  est  oblatio  sacrificii  eucharistici.  Haec  ordinatio 
ad  Corpus  Domini  conficiendum  constituit  principium  unitatis  simulque  mysticae 
collegialitatis  episcoporum,  nam  ante  omnia  episcopus  est  sacerdos  vocatus  a Deo 
et  ab  Ecclesia  electus  ut  offerat  sacrificium  eucharisticum  tam  pro  vivis  quam  pro 
defunctis. 

Quia  autem  ex  una  parte  summus  sacerdos  est  unus  et  unicus  et  sacrificium 
et  ex  altera  parte  est  unum  et  unicum,  sequitur  quod  sub  hoc  aspectu  sacramentali 
et  mystico  quod  omnes  episcopi  et  sacerdotes  secundi  ordinis  ita  inter  se  connec- 
tuntur  ut  fiat  quaedam  collegialitas  et  etiam  aequalitas,  secundum  quam  princi- 
pium activum  et  ingenitum  potestatis  sacerdotalis  est  episcopus,  presbyter  vero 
elementum  quod  ortum  habet  a principali. 

Notandum  est  hic  quod  ex  hac  primaria  unitate  et  collegialitate  pendet  unitas 
totius  Corporis  Christi,  nam  si  Ecclesia  conficit  Eucharistiam  ipsa  Eucharistia 
efficit  unitatem  Ecclesiae. 

Et  nunc  sermo  de  unitate  sociali  collegii  episcopalis. 

Dictum  est  quod  Sacramentum  Eucharistiae,  ad  quod  ordinatur  principaliter 
sacerdotium  est  principium  vitale  quo  unitas  et  collegialitas  mystica  et  interna 

episcopatus  et  presbyteratus  constituitur  et  efficitur  simulque  vero  unitas  et  fra- 
ternitas mystica  et  vitalis  filiorum  Ecclesiae. 

Vi  sacramenti  ordinis  efficitur  aliquis  et  sacerdos  et  episcopus  in  duobus  tamen 
temporibus.  Nam  praecedit  presbyteratus,  dignitas  secundi  et  inferioris  gradus  et 
sequitur,  pro  aliquibus  tantum,  episcopatus,  qui  est  gradus  primus  et  superior. 
Non  additur  quidem  secundus  character  sacramentalis,  cum  in  ipso  charactere  sa- 
cerdotali virtualiter  et  in  potentia  invenitur  potestas  et  dignitas  episcopalis  quae 
transeunt  in  actum  interveniente  consecratione  episcopali. 

Etenim  Christus  Dominus  in  ipsa  sua  Incarnatione  fuit  unctus  Pontifex  et 
Rex  sed  fuit  proclamatus  Rex  a Patre  in  die  suae  Resurrectionis  et  in  caelum 
Ascensionis  expleto  munere  suo  sacerdotali,  oblatione  facta  Corporis  et  Sanguinis 
sui  super  lignum  Crucis.  Ideo  regia  potestas  Christi  connectitur  cum  sacerdotio  suo 
sicut  effectus  ad  causam  suam. 

Vi  consecrationis  sacramentalis  episcopus  consociatur  regiae  potestati  et  prin- 
cipatui Christi  Regis  ita  ut  Christus  ministerio  eius  possit  exercere  ius  magistri, 
sanctificare  animas  fidelium  per  manus  suorum  ministrorum  administrando  sacra- 
menta praesertim  Eucharistiam,  et  per  eos  regere  Ecclesiam  suam,  secundum  dictum 
apostoli  ad  maiores  Ecclesiae  Asiae  « in  quo,  scii,  grege,  vos  Spiritus  Sanctus  posuit 
episcopos  regere  Ecclesiam  Dei  » ( Act . 20,  28). 

Attamen  cum  multi  sunt  pontifices,  ut  patet  in  hac  aula,  necessarium  est 
quod  omnes  in  unum  coetum  coalescant  ad  formandam  unitatem  socialem  seu  col- 
legialem.  Nam,  Christus  Dominus  unam  et  unicam  Ecclesiam  aedificavit  quam 
vocat  « Ecclesiam  suam  » et  « Regnum  suum  ».  Non  sufficit  enim  ut  unitas  haec 
sit  mere  interior  et  mystica.  Ipse  enim  voluit  ut  unitas  Ecclesiae  sit  evidens  et 
socialis.  Narrat  autem  Matthaeus  quod  post  orationem  nocturnam  « convocatis 
Iesus  duodecim  discipulis  dedit  eis  potestatem  spirituum  immundorum  ».  Et 
adiungit  evangelista:  « Duodecim  autem  apostolorum  nomina  sunt  haec.  Primus, 
Petrus,  Andreas  etc.  » ( Mat . 10,  1-2).  Quaeritur  nunc  qua  ratione  impulsus  evan- 
gelista scripsit  Primus  Petrus,  et  non  scripsit  secundus  Andreas  etc.?  Ex  una  parte 
ponitur  Petrus  in  loco  conspicuo  cum  verbo  Primus,  ex  altera  parte  ponuntur  cu- 
mulatim  nomina  apostolorum. 

Notandum  autem  est  quod  haec  dignitas  non  est  mere  honoris  causa,  sed  mu- 
nus et  officium  a Domino  impositum  Petro  ad  bonum  Ecclesiae.  Quae  omnia  con- 
sonant cum  aliis  verbis  Domini  ut  « Tu  es  Petrus  et  super  hanc  petram...  Pasce 
oves  meas...  Confirma  fratres  tuos.  Ego  rogavi  pro  te  ut  non  deficiat  fides  tua», 
quae  ad  Petrum  tantum  dicta  sunt.  Dominus  enim  voluit  vicarium  suum  esse 
fortem  et  stabilem  in  fide  quia  praedestinavit  eum  fundamentum  unitatis  coetus 
apostolici  et  per  consequens  Ecclesiae  suae.  Exinde  non  sequitur  quod  Petrus  sit 
seorsum  seu  separatim  a fratribus  suis  apostolis,  sed  est  membrum  coetus  aposto- 
lici, quia  duodecim  sunt  omnes  apostoli,  omnes  missi  a Domino  ad  vineam  suam, 
sed  ex  eorum  unus  praeeminet  et  est  coryphaeus,  caput  scii,  collegii  episcopalis. 
Omnes  unum  collegium  efformant  et  assumunt  munus  docendi,  sanctificandi  et 
regendi,  sed  inter  illos  unus,  Petrus  scii.,  pollet  personaliter  eadem  potestate  qua 
pollent  omnes  collegialiter,  quia  ipse  est  principium  eorum  unitatis  et  collegiali- 
tatis.  Vi  consecrationis  episcopalis,  quae  communis  est  omnibus  episcopis  summo 
Pontifice  non  excepto,  episcopus  ascribitur  et  quodammodo  incorporatur  collegio 
episcopali  cuius  coryphaeus  de  iure  divino  est  successor  Petri.  Etiam  quando  epi- 
scopo aliquo  committitur  directio  seu  regimen  Ecclesiae  localis  seu  dioeceseos  epi- 

scopus  ille  non  regit  dioecesim  suam  separatim  a collegio  episcopali,  sed  in  commu- 
nione cum  fratribus  suis  episcopis  universi.  Haec  veritas  evidens  est  in  concilio 
oecumenico  ubi  omnes  episcopi  sub  capite  eorum  curam  habent  totius  Ecclesiae. 

Conclusio:  Vi  sacramenti  ordinis  Christus  suo  sacerdotio,  cuius  finis  prima- 
rius est  sacrificium  eucharisticum,  consociat  presbyteros  et  episcopos  qui  perso- 
naliter et  collegialiter  ordinantur  ad  Corpus  Domini  conficiendum.  Vi  eiusdem 
sacramenti  ordinis  episcopi  habent  a Christo  rege  potestatem  regiam  ad  forman- 
dum collegium  unicum  sub  potestate  suprema  Petri. 


17 

Exc.mus  P.  D.  FIDELIS  GARCIA  MARTINEZ 
Episcopus  tit.  Sululitanus 

V ener  abites  Patres  conciliares , 

Meum  votum  versabitur  circa  cap.  II,  n.  19,  pag.  29. 

Omnibus  1 Patribus  conciliaribus  non  ignotam  esse  credimus  histo- 
riam, quam  in  Actis  Concilii  Vaticani  I videre  licet,  laboriosae  quidem 
et  per  integros  menses  protractatae  2 elaborationis  formulae  definitoriae 
infallibili  tatis  Romani  Pontificis. 

Cum  schema  constitutionis  de  Ecclesia  Christi  iam  confectum  et 
Patribus  traditum  esset,  a die  21  ianuarii  anni  1870,  in  quo  obiectum 
seu  extensio  infallibilitatis  Ecclesiae  sufficienter  determinata  erant,  pars 
maior,  quae  tandem  unanimitas  devenit,  Patrum  Deputationis  fidei  exi- 
stimabant et  melius  et  expeditius  esse  infallibilitatis  Romani  Pontificis 
obiectum  seu  extensionem  definire  per  respectum  ad  infallibilitatem  Ec- 
clesiae — quae  quidem  infallibilitas  Ecclesiae  nullam  in  Concilio  oppo- 
sitionem suscitabat  — id  est  asserendo  simpliciter  hoc  obiectum  seu 
extensionem  infallibilitatis  pontificiae  eadem  esse  ac  illa  determinata  pro 
infallibilitate  Ecclesiae.  Hac  ratione,  spes  erat  eliminandi  novas  discus- 
siones, et  occasiones,  quibus  profiteri  possent  adversarii  infallibilitatis 
pontificiae,  ad  ulteriores  promovendas  difficultates  seu  dilationes.  Iuxta 
hoc  propositum,  formula  elaborata  est  a Deputatione  fidei,  die  2 maii 
anni  1870,  in  qua  declarabatur:  « Romani  Pontificis  infallibilitatis  prae- 
rogativam ad  idem  obiectum  porrigi,  ad  quod  infallibilitas  Ecclesiae 
extenditur  »...3 

Et  haec  formula,  post  varias  discussiones  et  verbales  correctiones  ...4, 
a Concilio  approbata  et  promulgata  est,  die  18  iulii  anni  1870,  his  ter- 
minis tam  notis  5:  « Docemus  et  divinitus  revelatum  dogma  esse  defi- 
nimus: Romanum  Pontificem...  ea  infallibilitate  pollere  qua  divinus 
Redemptor  Ecclesiam  suam  instructam  esse  voluit  ». 

Verum,  si  haec  formula  definitionem  infallibilitatis  pontificiae  facilio- 
rem reddere  potuit,  illud  habebat  incommodum / quod  ipsi  quaestioni  de 
obiecto  seu  extensione  eiusdem  infallibilitatis  responsum  directe  non 
dabat,  sed  potius  hoc  procrastinabat,  seu  ad  aliam  occasionem  remitte- 
bat. Ad  quaestionem  quae  sit  infallibilitas  Romani  Pontificis  vel  quae 
eiusdem  extensio,  Concilium  respondet:  eaedem  quibus  gaudet  Eccle- 
sia. At  si  rursus  quaerimus:  quae  sit  infallibilitas  Ecclesiae  vel  eiusdem 
extensio,  Concilium  responsum  non  dat.  Nam  illud  quod  dare  inten- 
debat, immo  quod  paratum  iam  habebat,  ob  notam  eius  ex  causis  exter- 
nis suspensionem,  nec  definitive  approbare  nec  promulgare  potuit.  Unde 
ipsa  Romani  Pontificis  definita  infallibilitas  incompleta  et  quasi  pen- 
dula remansit. 

Et  hanc  deficientiam  vel  hanc  absentiam  debitae  responsionis  in 
Concilio  Vaticano  I supplere  inter  prima  proposita  huius  Concilii  Vati- 
cani II  computandum  esse  putamus. 

Forsan  dici  poterit,  laudatum  responsum  datum  iam  esse  a tota 
theologia  catholica.  Certe  doctrina  fuit  semper,  permanens  et  moraliter 
unanimis,  huius  theologiae  catholicae,  consona  cum  doctrina  et  praxi 
Magisterii  ...7,  obiectum  infallibilitatis  Ecclesiae  tantum  patere,  quan- 
tum patet  depositum  revelationis,  nec  solum  circa  ea  quae  in  dicto 
deposito  explicite  seu  formaliter  apparent,  sed  circa  ea  etiam  quae  in  ipso 
nonnisi  implicite  seu  virtualiter  continentur,  i.  e.  circa  ea  omnia  quae 
cum  formaliter  revelatis  necessario  nexu  interno  connexa  sunt. 

Et  haec  doctrina,  non  solum  a theologis  docetur  ut  certa  omnino 
et  proxima  fidei,  sed  et  non  paucis  videtur  iam  de  fide,  utpote  a magi- 
sterio ordinario  universali  definita.  Deest  tamen  definitio  solemnis  Con- 
cilii oecumenici,  ad  omne  dubium  tollendum,  et  ut  decet  complemento 
debito  definitioni  solemni  Concilii  Vaticani  I. 

Unde  hisce  omnibus  praemissis,  approbationi  huius  sacrosancti  Con- 
cilii oecumenici  emendationem  sequentem  reverenter  subicimus: 

In  cap.  II,  n.  19,  pag.  29,  lin.  40,  post  verba  « Concilium  ea 
infallibilitate  pollet  qua  divinus  Redemptor  Ecclesiam  suam  in  definiendo 
doctrinam  de  fide  et  moribus  instructam  esse  voluit  »,  addatur:  « Obiec- 
tum autem  huius  revelatae  infallibilitatis  Ecclesiae  haec  sacrosancta  oecu- 
menica  Synodus  profitetur  et  docet:  tantum  patere  quantum  revelationis 
patet  depositum,  et  eiusdem  custodiendi  et  explicandi  seu  enucleandi 
officium,  unde  tam  in  veritatibus  in  se  aut  expresse  in  ipso  deposito  con- 
tentis, quam  in  veritatibus  cum  his  necessario  connexis  definiendis,  et 
oppositis  erroribus  supremo  iudicio  damnandis,  magisterium  Ecclesiae, 
ex  assistentia  Spiritus  Sancti,  infallibile  esse  declaramus». 

Haec  nostra  formula  nihil  aliud  est  nisi  expressio  concisa  doctrinae 

a Patribus  Concilii  Vaticani  I iam  paratae  ad  eiusdem  definitionem,  ut 
constat  in  actibus  ipsius  Concilii,  quorum  textus  ob  temporis  defectum 
hic  referre  non  possum  sed  secretariatui  tradam .8  Dixi. 


In  textu  scripto  tradito : 1 Ut  iam  alias  diximus,  rev.mis  2 deest.  3 Man- 
si, tom.  53,  coi.  240-244.  4 Mansi,  tom.  53,  coi.  240-286.  5 deest.  6 in- 

conveniens. 7 Ut  unum  saltem  textum  exhibeamus,  sequentem  sumimus  ex  enc. 
Humani  generis-.  « Hoc  sacrum  magisterium,  in  rebus  fidei  et  morum,  cuilibet 
theologo  proxima  et  universalis  norma  esse  debet,  utpote  cui  Christus  Dominus 
totum  depositum  fidei...  et  custodiendum  et  interpretandum  concredidit...  Deus 
Ecclesiae  suae  magisterium  vivum  dedit,  ad  ea  quoque  illustranda  et  enucleanda, 
quae  in  fidei  deposito  nonnisi  obscure  ac  veluti  implicite  continentur  ».  Iuxta  Di- 
vum Thomam  (in  IV  Sent.,  d.  XIII,  q.  e,  a.  1)  contineri  implicite  dicitur  de  con- 
clusione theologica:  « Et  quia  quaedam  sunt  quae  in  fide  Ecclesiae  implicite  con- 
tinentur, ut  conclusiones  in  principiis...  ».  Idem  S.  Doctor  ( Quodl . 1.  9,  a.  16), 
ubi  quaerit  quibus  in  rebus  Ecclesia  sit  infallibilis,  respondet:  « in  iis  quae  ad 
fidem  pertinent  »;  et  (II-II,  q.  XI,  a.  2)  addit:  « ad  fidem  aliquid  pertinet  dupli- 
citer, uno  modo  directe  et  principaliter,  sicut  articuli  fidei;  secundo  modo  indi- 
recte et  secundario,  sicut  ea  ex  quibus  negatis  sequitur  corruptio  alicuius  articuli; 
et  circa  utraque  potest  esse  haeresis,  eo  modo  quo  et  fides  ».  8 3.  Nonnulli 

textus...  manum  imponat  ( cf . vol.  II,  Pars  I,  pag.  666-668). 

Animadversiones  additae: 

Multa  et  optima  a pluribus  Patribus  dicta  sunt  circa  collegium  episcoporum. 
Hoc  collegium,  quod  ab  aliquibus  dicitur  corpus,  vel  coetus,  vel  ordo  successorum 
collegii  apostolici  — quaestio  de  nomine  accidentalis  est  dummodo  in  substantia 
rei  consensus  detur  — et  a S.  Scriptura  et  a traditione  et  a theologia  probatur,  cum 
in  ipso  tria  elementa  inveniantur,  quae  requiruntur  et  sufficiunt  ad  verum  colle- 
gium constituendum,  nempe:  seiunctio  ex  aliqua  nota  specifica,  qua  ii  qui  colle- 
gium constituunt  ab  aliis  ad  ipsum  non  pertinentibus  seiungantur,  in  episcopis 
successio  apostolica  et  consecratio  sacramentalis;  communitas  finis:  in  episcopis 
finis  ab  ipso  Christo  assignatus:  « Euntes  in  mundum  universum  praedicate  Evan- 
gelium  omni  creaturae,  docentes...  » etc.;  communitas  mediorum  ad  talem  finem 
adsequendum,  praedicatio  Evangelii,  administratio  sacramentorum,  ministerium  pa- 
storale, « quaecumque  alligaveritis  super  terram,  erunt  ligata  et  in  caelo,  et  quae- 
cumque solveritis  super  terram...  » etc.  ( Mt . 18,  18). 

In  eo  quod  attinet  ad  nomen  collegii,  commune  etiam  in  linguis  vernaculis  ad 
designanda  instituta  humana,  quae  haec  tria  elementa,  etsi  non  ita  perfecta,  possi- 
dent: collegia  notariorum,  collegia  advocatorum,  collegia  medicorum,  etc.,  et  a 
Ss.  Patribus  et  a theologis  et  a Summis  Pontificibus  usitatum  iam  est. 

Obiiciunt  tamen  aliqui:  si  hoc  collegium  ab  ipso  Christo  institutum  est,  sive 
iuris  divini  dicendum,  quomodo  non  permanenter  auctoritatem  suam,  seu  mis- 
sionem universalem  a Christo  receptam  supra  totam  Ecclesiam  exercet,  sed,  ad 
summum,  in  Concilio  Oecumenico  tantum,  vel  in  Conciliis  particularibus  supra 
aliquas  determinatas  regiones,  vel  unusquisque  episcopus  in  sua  assignata  dioecesi? 

Cum  homines  eorumque  actio  et  tempore  et  spatio  necessario  limitati  exsistant, 
lex,  quae  dicitur  divisionis  laboris,  exigit  ut  labor  cuiuslibet  collegii  ab  ipso  colle- 


104 


ACTA  CONC.  VATICANI  II  - PERIODUS  II 


gio  vel  eius  capite  inter  membra  eiusdem  collegii  distribuatur,  prout  adiuncta  et 
locorum  et  temporum  suadeant.  Et  hoc  Christus,  cum  evangelizationem  et  sancti- 
ficationem et  regimen  pastorale  universale  collegio  apostolorum  cum  eiusdem  ca- 
pite Petro  et  eorum  successoribus  commisit,  non  solum  non  prohibuisse  sed  et 
praevidisse  et  voluisse  dicendus  est. 

Commissio  universalis  iuris  divini  est;  distributio  laboris  iuris  ecclesiastici. 
Sed  cavendum  ne  hoc  ius  ecclesiasticum  iuris  divini  commissionem  seu  intentio- 
nem penitus  ignoret  aut  ad  nihilum  redigat. 

Res  exemplo  'lucescet:  Sacerdotes  omnes  in  sua  ordinatione  potestatem  acci- 
piunt remittendi  peccata:  « accipe  Spiritum  Sanctum,  quorum  remiseris  peccata, 
remittuntur  ei...  » etc.  Et  iuris  divini  est.  Nihilo  minus  haec  potestas  limitari 
potest  iure  ecclesiastico  ad  certum  tempus,  ad  certa  loca,  ad  certas  personas.  Sed 
contra  mentem  illius  iuris  divini  esset  quod  omnium  sacerdotum  potestas  absol- 
vendi peccatores  et  tempore,  et  loco,  et  personis  ita  limitaretur,  ut  practice  inexi- 
stens  evaderet. 

Haec  sufficiant  cum  tempus  plura  addere  non  permittat. 

De  charismate  infallihilitatis  in  Ecclesia  Christi. 

Quaedam  veritates  seu  principia  fundamentalia. 

Ecclesiam  Christi,  in  rebus  fidei  et  morum,  infallibilem  esse,  dogma  est  fun- 
damentale, a tempore  apostolico,  in  ipsa  Ecclesia;  unde  haec  meruit  appellari 
« columna  et  firmamentum  veritatis  »;  quin  huius  dogmatis  sollemnis  definitio  ne- 
cessaria fuerit,  cum  haec  veritas  praevium  suppositum  iam  sit  omnis  infallibilis 
definitionis. 

Iamvero,  huius  infallibilitatis  duplex  subiectum  a Ss.  Patribus  et  theologis  di- 
stingui solet:  Ecclesia  docens,  et  Ecclesia  discens  seu  credens.  Haec  Ecclesia  di- 
scens constituitur  universalitate  christifidelium,  qui  Corpus  Christi  mysticum  effi- 
ciunt, ipsis  non  exclusis  qui  ministri  fuerint  in  Ecclesia  docente,  cum  hi  quoque 
eamdem  fidem  profiteri  debeant  quam  universa  profitetur  Ecclesia. 

Ecclesia  docens  constituitur,  ex  divina  institutione,  collegio  successorum  apo- 
stolorum, i.  e.,  episcopis.  Haec  Ecclesia  docens,  sicut  omnes  ministrationes  in  Ec- 
clesia Christi,  in  bonum  eorum  qui  credituri  sunt  ordinata  est,  ut  gentibus  doc- 
trinam Evangelii  praedicaret,  et  in  iam  credentibus  Christi  fidem  sancte  custodiret 
et  fideliter  exponeret;  in  quo  munere  implendo,  ipse  Christus  suam  efficacem  prae- 
sentiam promisit  usque  ad  consummationem  saeculi  ( Mt . 28,  20). 

Hanc  traditionalem  et  semper  in  Ecclesia  vigentem  doctrinam,  de  duplici  sub- 
iecto  charismatis  infallibilitatis,  ita  paucis  declarat,  ut  unum  saltem  maximi 
ponderis  theologum  citemus,  S.  Doctor  Bellarminus:  « Cum  dicimus  Ecclesiam 
non  posse  errare,  id  intelligimus  tam  de  universalitate  fidelium,  quam  de  univer- 
salitate episcoporum,  ita  ut  sensus  sit  eius  propositionis  Ecclesia  non  potest  errare, 
i.  e.:  id  quod  tenent  omnes  fideles  tanquam  de  fide,  necessario  est  verum  et  de 
fide;  et  similiter,  id  quod  docent  omnes  episcopi  tanquam  ad  fidem  pertinens, 
necessario  est  verum  et  de  fide  » (De  Ecclesia  Militante,  lib.  III,  cap.  14). 

Accuratior  explicatio  constitutionis  Ecclesiae  docentis. 

Haec  Ecclesia  docens  constituitur,  ut  nuper  diximus,  collegio  episcoporum, 
quod  successor  est  collegii  apostolici.  Iamvero,  in  collegio  apostolorum,  ex  ipsa 
institutione  Christi,  non  omnes  fuerunt  aequales,  sed  Petrus  primatum  tenuit  et 
caput  fuit  ipsius  collegii.  Unde  in  collegio  episcoporum,  pari  modo,  non  omnes 

sunt  aequales,  sed  episcopus  romanus,  successor  Petri,  primatum  inter  ipsos  tenet 
et  caput  est  ipsorum  collegii,  ac  infallibilitate  quoque  per  se  pollet;  non  quidem 
personali,  sed  tunc  solum  cum,  ut  supremus  pastor  et  doctor  pro  tota  Ecclesia, 
doctrinam  de  fide  vel  moribus  defini torio  actu  1 proclamat. 

Haec  doctrina  de  primatu  et  infallibilitate  R.  Pontificis,  ab  aliquibus  in  decursu 
saeculorum  in  dubium  vocata,  a Cone.  Vaticano  I sollemniter  et  defini  torio  modo 
proclamata  est;  unde  non  est  cur  in  hoc  amplius  immoremur. 

At  quaedam  apud  aliquos  manere  videtur  obscuritas,  seu  non  sufficiens  expli- 
catio, circa  mutuas  relationes  inter  has  tres  infallibilitates  in  eadem  Ecclesia  Chri- 
sti: infallibilitatem  R.  Pontificis,  infallibilitatem  collegii  episcoporum  et  infallibi- 
litatem Ecclesiae  discentis  seu  credentis.  Suntne  inter  se  independentes?;  quaenam 
earum  prior  seu  maior  est?;  casu  oppositionis,  quaenam  praevalere  debet? 

Haec  ultima  quaestio  similis  illi  est,  qua  nonnulli  antiqui  scholastici  tempus 
terere  solebant,  scii.:  casu  quo  magisterium  Ecclesiae  aliquid  definiret  contrarium 
S.  Scripturae,  cui  potius  credendum  esset,  magisterio  an  Scripturae? 

Verum  hae  hyptheses  absurdae  sunt,  cum  infallibilitas  infallibilitati,  seu  veri- 
tas veritati  contrariae  esse  non  possint;  aliis  verbis,  cum  istae  hypotheses  componi 
non  possint  cum  promissa  a Christo  Ecclesiae  suae  usque  ad  consummationem 
saeculi  indefectibilitate.  Nam  Ecclesia,  in  qua  caput  eius  visibile,  R.  Pontifex,  sepa- 
ratum esset  in  doctrina  fidei,  quae  fundamentum  et  radix  est  eiusdem  vitae  super- 
naturalis,  a collegio  episcoporum  ab  ipso  Christo  instituto,  aut  a corpore  universi- 
tatis fidelium;  vel  haec  universitas  fidelium  separata,  in  illa  doctrina  fidei,  a colle- 
gio episcoporum  aut  eiusdem  capite,  iam  non  essent  vera  Christi  Ecclesia,  Corpus 
eius  mysticum,  unum  et  vivum,  sed  discerptae  reliquiae  alicuius  cadaveris.  I.  e., 
actum  esset  de  vera  Christi  Ecclesia.  Hae  ideae  infra  erunt  magis  evolvendae,  sed 
antea  quamdam  difficultatem  historicam  oportet  solvere. 

Responsum  datur  cuidam  dijficultati  historicae. 

Dicet  forsan  aliquis:  nonne  aliquoties,  e.  g.,  in  Conciliis  oecumenicis  Constan- 
tiensi  et  Basileensi,  aperta  oppositio  doctrinalis  data  est  inter  R.  Pontificem  et  epi- 
scopatum ipsius  Ecclesiae  catholicae? 

Non  est  huius  loci  accuratam  dissertationem  texere  circa  historiam  et  valo- 
rem  horum  Conciliorum;  pauca  notabimus  ad  rem  nostram  pertinentia.  Ac,  in  pri- 
mis probe  distinguere  oportet,  id  quod  frequenter  obliviscitur,  inter  Concilium, 
sive  particulare  sive  generale  seu  oecumenicum,  et  collegium  episcoporum. 

Concilium  institutum  quoddam  est  iuris  ecclesiastici,  et  perutile  et  commen- 
dandum, saltem  in  quibusdam  circumstantiis,  sed  Ecclesiae  non  absolute  necessa- 
rium. Unde  Concilium  oecumenicum,  ut  legitimum  sit  et  valorem  canonice  oecu- 
menicum habeat,  a R.  Pontifice,  qui  illud  suspendere  vel  dissolvere  potest,  convo- 
cari et  approbari  vel  saltem  ab  ipso  seu  Ecclesia  universali  recipi  debet. 

Collegium  vero  episcoporum  institutum  est  iuris  divini,  in  Ecclesia  Christi  in- 
deficiens, sicut  indeficiens  est  ipsa  Ecclesia,  cum  episcopi  successores  sint  aposto- 
lorum, participes  promissionis  ab  ipso  Christo  apostolis  factae:  « Et  ecce  ego  vobis- 
cum  sum  omnibus  diebus,  usque  ad  consummationem  saeculi  » ( Mt . 28,  20). 


1 I.  e.,  non  aliquo  quasi  habitu  vel  facultate  infallibili  permanenter  gaudens,  sed, 
ut  recte  dicebat  relator  Gasser,  in  Cone.  Vaticano  I (Mansi,  tom.  52,  coi.  1213):  tunc 
solummodo  « quum  munere  supremi  iudicis  in  controversiis  fidei  et  universalis  Eccle- 
siae doctoris  reipsa  et  actu  fungitur  ». 

Hoc  episcoporum  collegium  constituitur  omnibus  et  singulis  episcopis  intra 
unitatem  Ecclesiae  existentibus.  Ex  viginti  autem  Conciliis  oecumenicis  hucusque 
celebratis,  nullum  eorum  omnes,  saltem  moraliter,  orbis  catholici  episcopos  con- 
gregavit; immo,  uno  alterove  forsan  exceptis,  nec  maiorem  quidem  partem,  sed 
minorem,  vel  etiam  minimam.2  Unde  si  valorem  oecumenicum  canonice  adepta 
sunt,  id  R.  Pontificis  approbationi  vel  universalis  Ecclesiae  acceptationi  tribuen- 
dum erit.  In  his,  quae  nec  a Pontifice  approbata  nec  ab  Ecclesia  recepta,  nullus 
valor  oecumenicus  vel  definitorius  agnosci  poterit,  nec  ulla  authentica  repraesen- 
tatio veri  sensus  seu  doctrinae  collegii  episcoporum;  nisi  forte  in  ipso  Concilio 
universum,  saltem  moraliter,  collegium  episcoporum  de  facto  praesens  fuerit. 

In  eo  quod  attinet  in  concreto  ad  Concilia  Constantiense  et  Basileense,  ex 
summatim  dictis  in  praecedente  nota  2 clare  patet,  non  agi  in  illis  de  oppositione 
doctrinali  inter  collegium  episcoporum  et  Apostolicam  Sedem,  sed,  ad  summum, 
inter  hanc  Sedem  Apostolicam  et  quamdam  minorem  vel  minimam  partem  episco- 
patus universalis  Ecclesiae;  quae  quidem  minor  vel  minima  pars  huius  episcopa- 
tus, bona  voluntate  ducta  finem  imponendi  tristissimae  conditioni  Ecclesiae,  ob 
magnum  schisma  occidentale,  erravit  quidem  in  mediis  eligendis  seu  in  modo  pro- 
cedendi; licet,  si  hoc  inexcusabilis,  non  tamen,  coram  Deo  et  historia,  ipsa  maius 
peccatum  habuisse  videatur. 


2 Notum  est,  in  octo  prioribus  Conciliis  oecumenicis,  episcopos  Ecclesiae  occiden- 
talis minimam  vel  nullam  habuisse  praesentiam.  Sic  v.  g.,  in  Cone.  Nicaeno  I,  quinque 
solummodo  episcopi  ex  occidente  praesentes  fuerunt;  quinque  similiter  in  Cone.  Cal- 
cedonensi;  nullus  in  Cone.  Constantinopolitano  I.  In  reliquis  Conciliis  oecumenicis,  ex- 
ceptis forsan  Vaticano  I vel  etiam  Lateranensibus  III  et  IV,  maior,  vel  etiam  maxima, 
pars  episcoporum  absens  fuit. 

Circa  Concilia  Constantiense  et  Basileense  haec  notanda.  Primum  a pseudo-Pontifice 
convocatum,  et  in  quo  non  a singulis  episcopis,  sed  per  nationes  suffragia  ferebantur, 
et  ius  suffragandi  habebant  etiam  clerici  inferiores,  et  doctores,  et  plures  saeculares 
procuratores  regum  vel  principum,  etc.,  quorum  numerus  numerum  episcoporum  multum 
superabat,  iam  ab  initio  indolem  potius  habuit  conventionis  cuiusdam  democraticae, 
quam  veri  Ecclesiae  Concilii. 

Non  est  facile  numerum  episcoporum,  qui  in  Concilio  praesentes  fuerunt,  deter- 
minare. Cum  sessionibus  assistentes  globatim  numerentur,  discerni  non  potest,  quot 
eorum  dignitate  episcopali  gaudeant.  Sic,  v.  g.,  in  sessione  V,  in  qua  doctrina  de  supre- 
matia  Concilii  supra  Papam  proclamata  fuit,  200  praesentes  computantur.  At,  cum 
aliunde  constet,  ut  nuper  dictum  est,  clericos,  doctores,  etc.,  suffragium  etiam  haben- 
tes, numerum  episcoporum  multum  superare,  verisimile  est  hos  numerum  centesimum 
non  attigisse.  Quidam  chronista  illius  temporis  loquitur  de  circiter  ducentis  episcopis 
in  sollemni  Concilii  inauguratione;  sed  forte  non  pauci  discesserunt.  Etiam  admisso 
hoc  numero  ducentesimo,  quartam  partem  non  attingeret  episcoporum  Ecclesiae,  cum 
sedes  episcopales,  tunc  temporis  existentes,  numerum  octingentesimum  superaret  (cf.  P. 
B.  Gans,  Series  Episcoporum  Ecclesiae  Catholicae,  Ratisbonae  1873;  C.  Eubel,  Hierar- 
chia  Catholica  Medii  Aevi,  Monasterii  1912,  vol.  I-II). 

De  C.  Basileensi  eadem  fere  dici  possunt  ac  de  C.  Constantiensi;  sed  numerus  epi- 
scoporum multo  inferior  fuit.  In  sessione  III,  in  qua  decretum  de  suprematia  Concilii 
renovatum  fuit,  decem  episcopi  praesentes  fuerunt;  et  in  sessione  XXXIV,  cum  iam 
schismatice  procedens  Papam  Eugenium  IV  deponere  praesumpsit,  septem  tantum  epi- 
scopi. 

De  necessaria  concordia  et  mutua  coordinatione  triplicis  infallibilitatis  in  Eccle- 
sia Christi. 

In  collegio  successorum  apostolorum  R.  Pontifex,  successor  Petri,  caput  est 
ipsius  collegii  et  petra  Ecclesiae  fundamentalis,  perpetuum  in  ea  unitatis  fidei  et 
communionis  principium;  unde  haec  duo,  collegium  et  ipsius  caput,  ex  institutione 
Christi,  inseparabilia  sunt,  cum  caput  sine  membris  aut  membra  sine  capite  func- 
tione et  vita  careant. 

Inde  etiam  triplex  illa  infallibilitas : R.  Pontificis,  collegii  episcoporum,  et 
Ecclesiae  discentis,  nunquam  inter  se  oppositae  esse  poterunt;  cum  separatio  inter 
corpus  Ecclesiae,  eiusdem  membra  superiora,  episcopos,  et  caput  visibile,  R.  Ponti- 
ficem, ipsam  constitutionem  divinam  Ecclesiae  et  ipsius  proinde  existentiam  de- 
strueret. 

E contrario,  triplex  laudata  inf  allibilitas,  Spiritu  Sancto  assistente  aut  ducente, 
ad  mutuam  confirmationem  et  mutuam  pleniorem  efficaciam  ordinari  dicendae  sunt. 
Sic,  cum  populus  fidelis  vel  episcopi  per  orbem  dispersi  de  aliqua  fidei  veritate,  vel 
non  plene  consentiunt  vel  maiorem  exquirunt  certitudinem,  R.  Pontifex,  ut  historia 
docet,  suprema  sua  auctoritate  rem,  pro  opportunitate,  solemniter  definit.  At  idem 
R.  Pontifex,  ut  alias  historia  docet,  et  quidem  in  recentioribus  temporibus,  cum 
iam  infallibilitas  Pontificia  solemniter  definita  fuerat,  fidem  episcoporum  et  populi 
christiani  exquirere  curavit,  priusquam  ad  definitionem  procederet. 

Deque  hac  universali  fide  episcoporum  et  populi  christiani,  ita  loquitur  con- 
stitutio apostolica  Munificentissimus  Deus : « Haec  singularis  catholicorum  antisti- 
tum et  fidelium  conspiratio...  cum  concordem  Nobis  praebeat  ordinarii  Ecclesiae 
magisterii  doctrinam  concordemque  christiani  populi  fidem...  idcirco  per  semet- 
ipsam  ac  ratione  omnino  certa  ab  omnibus  erroribus  immuni  manifestat...  veri- 
tatem esse  a Deo  revelatam  in  eoque  contentam  divino  deposito  quod  Christus 
tradidit  sponsae  suae  fideliter  custodiendum  et  infallibiliter  declarandum  ». 

Haec,  igitur,  mutua  et  necessaria  concordia  inter  doctrinam  R.  Pontificis,  doc- 
trinam universalis  episcopatus  per  orbem  dispersi,  et  fidem  populi  christiani,  non 
aliqua  structura  mere  iuridica  suffulta,  sed  indefectibili  promissione  assistentiae 
Spiritus  Sancti  firmata,  potius  quam  triplex  infallibilitas,  una  infallibilitas  dici 
posset  triplici  modo  manifestata:  infallibilitas  Ecclesiae  Christi,  quae  « columna 
est  et  firmamentum  veritatis  ».3 

Inde  consequens:  semper  ac  constet  de  aliqua  ex  hac  triplici  manifestatione, 
certi  esse  possumus  quod  et  aliae  duae  concordes  cum  ipsa  erunt,  saltem  tacite 
seu  implicite;  simili  modo  hac  omnes  fideles  credimus  omnia  quae  docet  et  credit 
sancta  Ecclesia  catholica,  etsi  aliqua  ipsius  dogmata  actu  ignoremus,  vel  haec 
explicite  non  profiteamur.  S 

Quaedam  doctrinae  hucusque  expositae  applicatio-. 

Ideo  minus  placet  formula  qua,  in  cap.  II  n.  19,  linn.  29-33,  infallibilitas 
episcopatus  per  orbem  dispersi  definitur.  Ut  haec  infallibilitas  detur,  tria  exigit 
dicta  formula:  a)  ut  episcopi  sint  « collegialem  nexum  servantes  » id  est,  si  recte 
interpretamur,  ut  sint  in  communione  cum  ceteris  membris  collegii  et  eiusdem 


3 Ipsum  Cone.  Vaticanum  I infallibilitatem  R.  Pontificis,  per  comparationem  ad 
hanc  unam  Ecclesiae  infallibilitatem  declarat:  « definimus  R.  Pontificem...  ea  infallibi- 
litate  pollere,  qua  divinus  Redemptor  Ecclesiam  suam...  instructam  esse  voluit  ». 

capite;  b)  ut  « testes  fidei  in  revelata  fide  tradenda  in  unam  sententiam  conve- 
niant »;  c)  ut  doceant  « una  cum  Romano  Pontifice  ». 

Admissis  duobus  prioribus  requisitis,  quid  his  verbis  « una  cum  Romano  Pon- 
tifice » significari  intenditur?;  doctrinam  episcoporum  doctrinae  R.  Pontificis  con- 
trariam esse  non  debere?  Certe,  infallibilitas  infallibilitati  contradicere  non  potest. 
Verum,  quid  si  circa  illam  doctrinam  nulla  adhuc  a R.  Pontifice  prolata  fuerit  sen- 
tentia? En  casus  de  quo  non  raro  in  historia  dogmatum. 

Et  de  eodem  quidem  agebatur  in  textu  nuper  citato  ex  constitutione  aposto- 
lica  Munificentissimus  Deus , in  quo  ipse  R.  Pontifex,  priusquam  ad  suam  defini- 
tivam sententiam  deveniat,  immo  ut  principale  fundamentum  huius  definitionis, 
concordem  magisterii  ordinarii  universalis  episcoporum  et  populi  christiani  fidei 
conspirationem,  immunem  per  semetipsam  ab  omni  errore  declarat. 

Hoc  ipsum,  et  expressis  verbis,  docebat  Pius  IX  in  litteris  Duas  libenter  (Denz.- 
Bannw.,  n.  1683):  « Namque  etiam  si  ageretur  de  illa  subiectione,  quae  fidei  di- 
vinae actu  est  praestanda,  limitanda  tamen  non  esset  ad  ea,  quae  expressis  oecume- 
nicorum  Conciliorum  aut  Romanorum  Pontificum  huiusque  Sedis  decretis  definita 
sunt,  sed  ad  ea  quoque  extendenda,  quae  ordinario  totius  Ecclesiae  per  orbem 
dispersae  magisterio,  tamquam  divinitus  revelata  traduntur  ».  His  verbis,  distinc- 
tione facta  inter  magisterium  Romanorum  Pontificum  et  magisterium  episcopatus 
per  orbem  dispersi,  eadem  pro  utroque  asseritur  infallibilitas  et  idem  assensus 
fidei  divinae  eorum  decretis  seu  doctrinis  — dum  definitorio,  ut  patet,  modo 
docent  — praestandus  ». 

Supra  vidimus  textum  S.  Bellarmini  in  quo  eadem  doctrina,  quae  communis  est 
et  theologorum  et  Ss.  Patrum,  compendiose  sed  perlucide  affirmabatur.4 

Et  haec  sufficiant  in  re  in  qua  et  auctoritates  et  citationes  textuum  sine  fine 
protrahi  possent. 

De  mutuis  relationibus  inter  potestatem  Domant  Pontificis  et  potestatem  collegii 

episcoporum  in  regimine  Ecclesiae  a Christo  instituto. 

Theologus,  qui  naturam  regiminis  a Christo  instituti  in  gubernatione  Ecclesiae 
investigare  velit,  id  primum  conari  debet  ut,  abiecto  quovis  praeiudicio  hausto 
ex  structuris  constitutionalibus  vel  iuridicis  quas  in  usu  novimus  in  historia 
civilium  statuum  vel  regiminum,  notiones  exclusive  quaerat  in  authenticis  revela- 
tionis fontibus,  in  Evangeliis  seu  Scriptura  et  in  traditione. 

Etenim  in  regimine  Ecclesiae  Christi,  praeter  elementa  humana  rationis  na- 
turalis, praeter  constructiones  iuridicas,  praeter  considerationes  historicas  vel  psy- 
chologicas individui  vel  collectivi  hominis,  praeter  id  genus  cetera,  dantur  alia  ele- 
menta supernaturalia  vel  pneumatica,  inter  quae  eminet  promissa  Sancti  Spiritus 
assistentia,  semper  influens,  interdum  efficacia  indefectibili  operans:  Spiritus  enim 
est  qui  praecipue  et  ab  intra  Ecclesiam  regit,  nihil  obstantibus  illis  hominum  defi- 
cientiis quae,  ut  humana  servetur  libertas,  a Deo  permittuntur,  quin  ideo  labefac- 


4 Ipse  Bellarminus  rationem  reddit,  cur  doctrina  universalis  episcopatus  per  orbem 
dispersi  infallibilis  sit,  utpote  necessario  coniuncta  cum  infallibilitate  in  credendo  Eccle- 
siae discentis:  « Si  omnes  episcopi  errarent,  tota  Ecclesia  erraret,  quia  tenentur  populi 
sequi  pastores,  dicente  Domino  (Lc.  10,  16):  qui  vos  audit  me  audit  » (De  Ecclesia 
Militante,  lib.  III,  cap.  14). 

tetur  Ecclesiae  perduratio  atque  essentialis  constitutio  usque  ad  consummationem 
saeculorum. 

Regimina  statuum  civilium,  cum  his  elementis  pneumaticis  minime  fundan- 
tur, committere  debent  ordinem  et  sui  ipsius  tutelam  rectae  structurationi  elemen- 
torum humanorum,  neque  id  ipsum,  quantumvis  prudentissime  ac  perfectissime 
excogitatum  sit,  potuit  umquam  vel  laetifera  discrimina  vitare  vel  perennitatem 
suae  vitae  tueri. 

Studium  igitur  investigantis  theologi  in  id  praecipue  intendat  necesse  est, 
quid  potissimum  a Christo  in  regimine  Ecclesiae  constitutum  sit,  omissis  interea 
quid  ex  ea  constitutione  derivari  potuerit,  vel  quaenam  quaestiones  difficiliores 
inde  enatae  sint,  persuasum  tamen  habendo  esse  aliquam  rationem  illius  disposi- 
tionis, esse  quoque  solutionem  harum  quaestionum,  etiamsi  eas  theologus  nondum 
perspiciat:  et  non  ideo  sibi  licere  sententiam  Christi  vel  minime  a vero  suo  sensu 
torquere,  ut  proprius  accedat  solutioni  quaestionum,  quae  ipsi  sola  possibilis  ap- 
paret. 

Sequentes  ergo  ea  quae  praemisimus,  investigare  iam  liceat,  sincere  et  rerum 
obiectivitati  conformiter,  quid  Christus  constituerit  in  Ecclesiae  regimine,1  usque 
ad  mundi  consummationem  duraturo.  Sed  ob  eam  brevitatem  maximam  quam  tem- 
pus et  locus  postulant,  tum  textus  ipsos  tum  ipsorum  commentarium,  ad  essentia- 
lia constringemus  et  sub  aspectu  theologico  tantummodo. 

lesus  Christus  instituit  in  Petro  et  in  eius  successoribus  primatum  iurisdictio- 

nis  in  universam  Ecclesiam  et  in  singula  eius  membra. 

Evangelici  textus,  prout  eos  traditio  intellexit  et  Concilium  Vaticanum  I 
— hunc  primatum  definiens  — ratos  habuit,  sunt  absoluti:  « Tu  es  Petrus  et  super 
hanc  Petram  aedificabo  Ecclesiam  meam,  et  portae  inferi  non  praevalebunt  ad- 
versus eam;  et  tibi  dabo  claves  regni  caelorum.  Et  quodcumque  ligaveris  super 
terram,  erit  ligatum  et  in  caelis;  et  quodcumque  solveris  super  terram  erit  solutum 
et  in  caelis  » ( Mt . 16,  18-19).  « Ego  rogavi  pro  te,  ut  non  deficiat  fides  tua;  et 
tu  aliquando  conversus  confirma  fratres  tuos  » (Lc.  22,  32).  « Pasce  agnos  meos... 
pasce  oves  meas  » (Io.  21,  15-17). 

Immorandum  nobis  non  est  in  explicandis  his  textibus,  nam  eorum  vis 
et  ipsa  definitio  vaticana  hanc  doctrinam  extra  catholicorum  disceptationem 
posuerunt;  transeamus  potius  ad  id  quod  Concilium  Vaticanum  I,  immature 
et  vi  conclusum,  non  potuit  sollemniter  definire,  quod  tamen  speramus  fore 
ut  Concilium  Vaticanum  II  faciat.  Id,  quod,  in  suis  elementis  substantialibus,  doc- 
trinam saltem  proximam  fidei  reputamus,  vel  etiam  magisterio  ordinario  univer- 
sali definitam,  hoc  modo  exprimendum  censemus:  lesus  Christus  instituit  in  col- 
legio 2 apostolorum  (quorum  Caput  Petrus  est)  et  in  eorum  successoribus  praeter 


1 Egimus  in  alia  lucubratiuncula  De  charismate  infallibilitatis  in  Ecclesia  Christi , 
i.  e.,  in  Romano  Pontifice  et  in  episcoporum  collegio:  nunc  ergo  agemus  tantummodo 
de  potestate  iurisdictionis  vel  gubernii  in  utroque. 

2 Cum  nobis  quaestiones  de  nomine  vel  inutiles  vel  minoris  momenti  sint,  quod- 
cumque vocabulum  quo  successores  apostolorum  collective  designari  solent:  collegium, 
corpus,  ordo,  coetus,  acceptari  posset,  modo  conveniamus  in  rem  signo  repraesentatam. 
Res  autem  his  tribus  notis  definiri  potest:  1)  nota  quadam  specifica  qua  membra  huius 
collectivitatis  discernuntur  ab  aliis  non  pertinentibus  ad  ipsam:  haec  nota  in  casu  est 

missionem  praedicandi  Evangelium  et  omnes  homines  sanctificandi,  missionem  gu- 
bernandi Ecclesiam  a se  conditam. 

Id  Christus  egit  forma  sollemnissima:  « Data  est  mihi  omnis  potestas  in 
caelo  et  in  terra:  euntes  ergo  docete  omnes  gentes;  baptizantes  eos  in  nomine 
Patris,  et  Filii,  et  Spiritus  Sancti;  docentes  eos  servare  omnia  quacumque  man- 
davi vobis;  et  ecce  ego  vobiscum  sum  omnibus  diebus,  usque  ad  consummationem 
saeculi  » ( Mt . 18,  18-20).  Eamdemque  substantialiter  rem,  narrat  S.  Marcus.3 

Quibus  verbis  Christi  ad  apostolos,  expresse  significantur  potestates  magiste- 
rii et  sanctificationis,  quae  implicite  secum  ferunt  potestatem  iubendi  seu  guber- 
nandi; affirmatur  praeterea  transmissio  istarum  facultatum  in  collegii  apostolici 
successores,  siquidem  eadem  missio  quae  illis  committitur  et  praesentia  ipsius  Chri- 
sti cum  illis  mansurae  erunt  usque  ad  consummationem  saeculorum. 

Sed  potestas  iurisdictionis  in  gubernando  confertur  eis  alias  praeterea,  et  qui- 
dem expresse,  ipsis  verbis  quibus  Petro  commissa  erat:  « Arnen  dico  vobis:  quae- 
cumque alligaveritis  super  terram,  erunt  ligata  et  in  caelo;  et  quaecumque  solve- 
ritis super  terram,  erunt  soluta  et  in  caelo  » {Mt.  18,  18).  Quam  potestatem  iuris- 
dictionalem  gubernandi  in  episcopis,  successoribus  apostolorum,  eis  divinitus  com- 
municatam, expresse  Concilium  Tridentinum  asserit  (Sess.  XXIII,  cap.  4):  « Proin- 
de sancta  Synodus  declarat,  praeter  ceteros  ecclesiasticos  gradus,  episcopos,  qui  in 
apostolorum  locum  successerunt,  ad  hunc  hierarchicum  gradum  praecipue  pertinere, 
et  positos  (sicut  idem  apostolus  ait)  a Spiritu  Sancto  regere  Ecclesiam  Dei  ».  Idque 
passim  invenitur  in  magisterio  ecclesiastico. 

Est  igitur  in  Ecclesia  Dei,  et  iuxta  institutionem  ipsius  Christi,  duplex  sub- 
iectum  potestatis  iurisdictionalis  ad  regendam  seu  gubernandam  Ecclesiam:  Roma- 
nus Pontifex,  Petri  successor,  et  episcopi  collective,  « qui  a collegio  apostolorum 
originem  ducunt  eiusque  veri  sunt  haeredes  »,  ut  verbis  utamur  Pontificis  feliciter 
regnantis,  Pauli  VI  (in  allocutione  ad  Patres  Cone.  Oecumenici  Vaticani  II,  die 
29  septembris  1963). 

Sed  hic  duplex  aperiri  videtur  quaestio  vel  duplex  explicatio  postulari.  Prima 
quaestio:  Quomodo  solvitur  possibilis  conflictus  inter  haec  duo  subiecta  unius 
potestatis  iurisdictionalis,  collatae  ab  ipso  Christo?  Altera  quaestio:  Qua  ratione 
coordinari  debet  exercitium  huius  potestatis  regiminis  seu  gubernii,  ita  ut  alterum 
subiectum  ab  altero  non  supprimatur? 

Plura  de  his  dici,  explicari  vel  enucleari  possent,  sed  quae  simpliciora  et  tu- 
tiora sunt  persequamur. 

Quod  ad  primam  quaestionem  attinet,  praemissa  illa  distinctione  quam  iam 
fecimus  et  explicuimus  in  lucubratiuncula  De  Charismate  injallibilitatis  in  Eccle- 
sia Christi,  conciliorum  particularium  vel  oecumenicorum  (in  quibus  numquam  ad- 


successio  apostolica  et  consecratio  episcopalis;  2)  munere  vel  missione  communi  (quam 
descripsimus),  a Christo  tradita;  3)  instrumentis  communibus  ipsius  missionis,  quales 
sunt  facultates  a Christo  commissae.  Huiusmodi  sunt  notae  quas,  etsi  minus  perfecte, 
habent  hodie  alia  collegia  societatum  civilium,  exempli  causa;  medicorum,  architecto- 
rum, advocatorum;  i.  e.,  specialis  titulus,  munus  commune,  instrumenta  seu  media 
communia.  Ideo  ex  diversis  vocabulis  collegium  selegimus,  quia  alia,  vel  nimis  generica 
sunt  vel  captui  hominum  minus  intelligibilia. 

3 « Euntes  in  mundum  universum  praedicate  Evangelium  omni  creaturae.  Qui  cre- 
diderit et  baptizatus  fuerit,  salvus  erit,  etc.  » (Mc.  16,  15  ss.). 

fuit  nisi  pars  vel  minor  vel  etiam  minima  totius  episcopatus),  quae  concilia  ut  talia 
instituta  sunt  iuris  ecclesiastici,  et  collegium  episcoporum,  seu  episcopatum  Eccle- 
siae universae,  qui  est  institutionis  divinae,  praemissa  — inquam  — hac  distinc- 
tione Concilii  ab  episcopatu,  negamus  simpliciter  hypothesim,  id  est,  posse  dari 
umquam  talem  conflictum  inter  Pontificem  et  episcopatum.  Id  tunc  rationibus 
confirmavimus,  idemque  nunc  repetere  placet,  verbis  J.  Kleutgen,  potioris  theologi 
in  redigendo  schemate  reformato  De  Ecclesia  in  Concilio  Vaticano  I;  qui  ita  dicit 
(Mansi,  tom.  53,  coi.  322):  « Animadvertendum  est,  si  per  corpus  episcoporum 
non  intelligantur  episcopi  in  Concilio  congregati,  sed  omnes  per  orbem  terrarum 
dispersi,  accidere  numquam  posse,  in  iis  quidem  rebus  in  quibus  ecclesia  errare  et 
deficere  nequit,  ut  corpus  episcoporum,  hoc  est,  omnes  aut  fere  omnes  episcopi,  a 
papa  dissentiant.  Hoc  infertur  primo  ex  promissione  divina,  ecclesiam  perpetuo 
duraturam.  Corpore  enim  a capite  disiuncto  periret.  Infertur  deinde  ex  assistentia 
divina  ut  Petro,  ita  corpori  apostolorum  promissa,  verbis  “ Ecce  ego  vobiscum 
sum,  etc.  ”.  Quemadmodum  enim  promissio  Petro  facta  falleret,  si  Romanus  Pon- 
tifex ex  cathedra  loquens  erraret;  sic  promissio  collegio  apostolorum  facta,  si  to- 
tum corpus  episcoporum  in  errorem  laberetur  ». 

Solutio  alterius  quaestionis  est  magis  obvia  et  naturalis,  si  ita  loqui  fas  est, 
licet  fortasse  longiorem  expositionem  exigat.  Cum  homines  sint  omnes,  quoad 
facultates  et  capacitatem  laborandi,  limitati,  peculiariter  quidem  limitati  quoad 
tempus  et  spatium,  quoties  quaelibet  hominum  collectivitas  aggredi  debet  rem 
spatio  et  tempore  nullatenus  limitatam,  perficiat  eam  necesse  erit  per  personarum 
substitutionem  et  per  laboris  divisionem  inter  membra. 

In  ipso  collegio  apostolico,  ipsa  evangelizatio  mundi  dispertienda  fuit,  su- 
sceptis a quoque  apostolo  aliqua  vel  aliquibus  regionibus,  et  designatis,  post  ipso- 
rum mortem,  successoribus  illorum  in  iisdem  regionibus. 

Ipse  S.  Paulus,  qui  in  plures  regiones  Evangelium  dilatavit,  curavit  vivens 
ut,  in  aliquibus  saltem  regionibus,  aliquis  ex  discipulis  suis  ecclesiis  conditis  prae- 
esset.  Quae  necessitas  laborem  dispertiendi,  crescente  catholicitate  Ecclesiae  per 
universum  mundum,  pariter  crevit. 

Nullus  Romanus  Pontifex,  licet  universa  iurisdictione  in  Ecclesia  gaudeat, 
poterit  eam  unus  gubernare:  neque  id  posset  per  simplices  delegatos;  illud  guber- 
nium seu  regimen,  voluntate  Christi  episcopis  concreditum  est.  Quae  est  quaedam 
limitatio  potestatis  Pontificis. 

Nulla  humana  potestas,  quantumvis  suprema  et  plenaria  dicatur,  limitatione 
caret.  Neque  collegium  episcoporum  neque  ipse  Summus  Romanus  Pontifex,  prae- 
terquam quod  legi  naturae  et  positi vo-divinae  subiiciuntur,  possunt,  e.  g.,  definire 
ullam  veritatem  quae  non  contenta  sit,  saltem  virtualiter,  in  deposito  revelationis; 
etenim,  ut  dicitur  in  Cone.  Vaticano  I (Denz.-Bannw.,  n.  1836)  assistentia  Spiritus 
Sancti  promissa  illis  tantummodo  est  ut  « traditam  per  apostolos  revelationem  seu 
fidei  depositum  sancte  custodirent  et  fideliter  exponerent  »;  nec  possent  mutare 
substantiam  sacramentorum  aut  eorum  numerum  minuere  vel  augere;  nec  possent 
— ut  in  casu  nostro  — episcopatum  a Christo  institutum  supprimere  ut  Eccle- 
siam potius  per  delegatos  pontificios  gubernarent. 

Poterunt  quidem  exercitium  huius  gubernii  episcopalis  quibusdam  normis 
constringere,  iuxta  varietates  personarum,  locorum,  temporum,  quae  omnes  sunt 
circumstantiales;  semper  vero  vitandum  erit  ne  illud  moderamen  detrahere,  impe- 
dire vel  supprimere  velit  efficaciam  illius  regiminis  episcopalis,  sed  potius  id  tutius 

et  efficacius  reddat;  ita  tandem  ut  haec  maior  tutela  et  efficacia  ratio  fiat  illarum 
normarum  quae  exercitium  potestatis  delimitare  possent. 

Iam  vero,  possuntne  omnes  normae  quibus  exercitium  episcopalis  iurisdictio- 
nis  hodie  regulatur,  peculiariter  in  Ecclesia  occidentali,  hac  potissimum  ratione 
iustificari?  Velit  Spiritus  Sanctus  Summum  Pontificem  et  Concilium  illuminare 
in  re  tanti  momenti  pro  vita  totius  Ecclesiae  Christi. 

Ut  rem  clarius  concludam,  exemplum  afferam  in  materia  gravissima,  quo  et 
status,  ut  ita  dicam,  quaestionis  et  via  ad  eiusdem  solutionem  magis  clarescant. 

Denominatio  magistratuum  in  omni  societate  quae  plenaria  vel  perfecta  aucto- 
ritate gaudeat,  munus  est  ipsius  societatis,  id  est,  illorum  qui  in  ipsa  vel  fons 
auctoritatis  sunt  vel  organum  quo  auctoritas  illa  exercetur.  Cum  vero  Ecclesia 
societas  sit  non  democratica  sed  hierarchica,  in  qua  auctoritas,  ex  ipsa  sua  indole 
supernaturali,  non  deorsum  venit,  ex  populo,  sed  desursum,  ab  ipso  conditore  Iesu 
Christo,  designatio  magistratuum  seu  ministrorum,  i.  e.  episcoporum,  competit 
hierarchiae  ab  ipso  Christo  constitutae. 

Notum  est  primaevis  Ecclesiae  temporibus  designationem  episcoporum  per 
metropolitas  et  per  episcopos  comprovinciales  fieri,  admisso  etiam  quodam  minore 
vel  maiore  cleri  et  populi  interventu. 

Canone  autem  4 Concilii  I Nicaeni  absolute  statuitur  ut  episcopus  ab  omni- 
bus episcopis  comprovincialibus  eligatur,  a metropolita  confirmetur,  consecretur 
saltem  a tribus  episcopis. 

Procedente  tempore,  prout  interventus  cleri  et  populi,  qui  potius  ad  modum 
informationis  fiebat,  evanuit,  eius  locum  occupavit  interventus  — saepe  per  abu- 
sum — imperatorum  vel  regum. 

Saec.  autem  xm  designatio  episcoporum  transiisse  iam  plerumque  apparet  ad 
Capitula  cathedralitia.  Tantummodo  a saec.  xiv,  asserit  canonista  Wernz  {Ius 
Canonicum  Romae  1943;  tom.  II  De  Personis;  tit.  8,  cap.  I,  n.  592):  « Romani 
Pontifices  sibi  coeperunt  reservare  provisionem  canonicam  episcoporum  ». 

Hanc  proclivitatem  omnia  in  centrum  reducendi,  credendum  est  enatam  esse 
ex  desiderio  confirmandi  Ecclesiae  unitatem;  nihilominus,  post  saeculum  et  dimi- 
dium, ecce  magna  Europae  pars  Protestantismi  occasione  ab  Ecclesia  catholica 
scinditur.  Est  ergo  unitas  Ecclesiae  non  in  iuridicis  structuris  praecipue  ponenda, 
sed  in  qualitate  subiectorum,  in  eorum  spiritus  soliditate,  si  Ecclesiae  Christi  non 
ob  commoda  qualiacumque  sed  sinceris  animis  adhaereant.  Possuntne  informatio- 
nes quae  Romam  perveniunt,  per  aliam  et  aliam  manum  transmissae,  circa  quali- 
tatem, soliditatem  atque  sinceram  adhaesionem  subiectorum,  tutiores  esse  quam 
eae  quas  episcopi  comprovinciales  habere  facile  possunt,  cum  proximiores  ipsis 
sint  vel  cum  ipsis  paene  commorentur?  En  quaestionem  matura  consideratione  di- 
gnissimam. 

Illud  certe  dissimulari  non  potest,  coacervationem  in  centrum  factam  tot  re- 
servationum  episcopatuum  et  aliorum  beneficiorum,  quorum  plura  committebantur 
cardinalibus  vel  altis  praelatis,  qui  nec  in  locis  eorum  beneficiorum  (interdum  ne 
in  eadem  prorsus  natione)  commorabantur  nec  commissas  oves  curabant,  nisi  ut 
beneficiorum  redditum  perciperent,  coacervationem  hanc,  inquam,  perpetuam 
fuisse  tentationem  quorumdam  ambitioni,  vel  ipsae  Romanae  Curiae;  pessimum 
exemplum  toti  Ecclesiae  ob  odium  talium  commendarum;  cladem  tandem  spiritua- 
lem dioecesibus  harum  commendarum  victimis. 

Summatim.  Christus  Dominus  collegio  apostolorum,  cuius  caput  erat  Petrus, 

et  horum  successoribus  plenam  potestatem  tribuit  Ecclesiam  suam  regendi;  et 
etiam  Petro  eiusque  successoribus,  personaliter  seu  singillatim,  eamdem  plenam 
potestatem  tradidit.  Haec,  proinde,  iuris  divini  sunt,  ideoque  immutabilia. 

Modos  autem  seu  formas  concretas  hanc  potestatem  exercendi,  limitatione  hu- 
mana, quae  quidem  Christo  nota  erat,  impositas,  ordinationi  ac  prudentiae  reliquit 
ipsius  hierarchiae  ab  illo  institutae;  ea  tamen  conditione,  ut  substantiale  ab  Ipso 
institutum  minime  immutaretur,  i.  e.,  ut  nec  Pontificatus  nec  episcopatus  delean- 
tur, aut  quivis  eorum  ita  imminuatur  ut  dici  iam  nequeat,  ipsum  vere  regere 
Ecclesiam  Christi.  In  hoc  regimine,  nec  episcopatus  potest  Pontificatum  praeterire, 
nec  Pontificatus  episcopatum. 

Dispositiones,  igitur,  illas  quas  hi  sumere  possunt  ad  laudati  regiminis  con- 
cretum exercitium,  iuris  ecclesiastici  erunt,  ideoque  mutabiles;  ipsarumque  exitus 
vel  frustratio,  influxus  beneficus  vel  nocivus  in  vitam  Ecclesiae  et  animarum,  maior 
vel  minor  earumdem  adaequatio  Christi  menti,  ut  haec  ratione  et  sensu  christiano, 
sub  Spiritus  Sancti  assistentia  agnosci  potest,  horum  omnium  laus  vel  culpa  in 
ipsos  hierarchas  decernentes  recident,  et  quidem  graviter. 

Nunc  vero,  cum  et  nota  limitatione  humana  et  ipsa  divina  institutione  per- 
spectis, nullus  Pontifex  universalem  Ecclesiam  per  se  solum  gubernare  possit,  ap- 
paret mentem  Christi,  in  concessione  ei  facta  plenitudinis  potestatis  super  totam 
Ecclesiam,  non  fuisse,  ut  R.  Pontifex,  in  omnibus  et  singulis  eiusdem  regiminis 
negotiis,  positive  et  immediate  ageret  — id  quod  practice  regimen  episcoporum 
ad  nihilum  redigeret  — , sed  potius  et  quam  maxime,  prout  ipsum  Cone.  Vatica- 
num I dicit,  ut  « fidei  et  communionis  unitatem  » in  praedicto  regimine  servaret. 
En  textus  integer  Concilii  (Denz.-Bannw.,  n.  1821):  « Quemadmodum  igitur  apo- 
stolos, quos  sibi  de  mundo  elegerat,  misit , sicut  ipse  missus  erat  a Patre-,  ita  in 
Ecclesia  sua  pastores  et  doctores  usque  ad  consummationem  saeculi  esse  voluit.  Ut 
vero  episcopatus  ipse  unus  et  indivisus  esset,  et  per  cohaerentes  sibi  invicem  sa- 
cerdotes credentium  multitudo  universa  in  fidei  et  communionis  unitate  conser- 
varetur, beatum  Petrum  ceteris  apostolis  praeponens  in  ipso  instituit  perpetuum 
utriusque  unitatis  principium  ac  visibile  fundamentum,  super  cuius  fortitudinem 
aeternum  exstrueretur  templum,  et  Ecclesiae  caelo  inferenda  sublimitas  in  huius 
fidei  firmitate  consurgeret  ». 

In  praecedenti  textu  Cone.  Vaticani  I habemus  expresse  declaratos,  et  ratio- 
nem et  finem  divinae  institutionis  Primatus  iurisdictionis  Romani  Pontificis  in 
Ecclesia  Christi;  proinde  et  normam  potissimam  eiusdem  exercitii. 

Collegio  episcoporum,  cuius  caput  est  successor  Petri,  plena  iurisdictio  com- 
missa est  ad  regendam  Ecclesiam  Dei;  etsi  huius  potestatis  exercitium,  ob  huma- 
nam limitationem,  inter  singulos  dispertiri  debeat,  ita  ut  unaquaeque  dioecesis  suum 
habeat  proprium  episcopum,  et  unusquisque  episcopus  suam  dioecesim;  sicut  et 
Petrus  suas  rexit  determinatas  ecclesias,  primam  Antiochenam  ultimam  Romanam, 
et  hodie  Summus  Pontifex  hanc  Romanam  Ecclesiam  ut  suam  immediate  regit. 

Sed  Episcopus  Romanus,  ratione  Primatus,  habet  praeterea  iurisdictionem  ple- 
nam et  supremam  super  totam  Ecclesiam  et  singulos  fideles,  ad  hoc  ipsi  a Christo 
commissam,  ut  nullus  ab  ea  se  exemptum  putet,  et  nulla  ab  eiusdem  iudicio  sit 
appellatio  ad  superiorem  iurisdictionem  in  terris.  At  proprium  et  specificum,  huius 
plenae,  supremae  et  immediatae  iurisdictionis  super  totam  Ecclesiam  et  singulos 
fideles,  obiectum,  ut  dicit  Concilium  Vaticanum  I,  fidei  et  communionis  unitatis 
in  ipsa  Ecclesia  conservatio  est.  Petrus  est  petra,  seu  rupes.  Rupes  non  est  quidem 

tota  compagies  templi  vivi  Ecclesiae,  et  multo  minus  tota  eiusdem  vita.  Sed 
est  id  in  quo  tota  illa  compagies  solidatur,  incidit  et  necessario  unitur. 

Omnia,  igitur,  quae  ad  huius  unitatis  conservationem  necessaria  vel  oppor- 
tuna fuerint,  plene  sub  hac  iurisdictione  Primatus  cadunt.  Quae  nihil  ad  hanc 
unitatem  conferant,  sed  potius  illam  fallaciter  pervertant,  ut  commendae 4 de 
quibus  supra  diximus,  iustificatione  carebunt.  Quae  regiminis  universalis  Eccle- 
siae efficaciam  minuant,  contra  mentem  Christi  erunt. 


18 

Exc.mus  P.  D.  CAROLUS  E.  SABOIA  BANDEIRA  DE  MELLO 

Episcopus  Palmensis 

V enerabiles  Fratres , 

Mihi  videtur  in  n.  9 esse  contradictionem  inter  Concilium  nostrum 
et  alia  Concilia,  quia  in  aliis  Conciliis  semper  anathematizabantur  ii  qui 
doctrinam  catholicam  non  accipiebant;  in  nostro,  non.  Non  potest  ha- 
beri contradictio.  Ergo  peto  ut  aliqua  explicatio  detur  quare  in  hoc 
Concilio  aliter  agimus. 

In  pag.  27,  n.  16:  Censeo  hunc  numerum  debere  esse  de  Romano 
Pontifice  priusquam  locutio  fiat  de  collegio  episcopali.  Alioquin  vide- 
retur quasi  Romanus  Pontifex  nonnisi  in  collegio  episcopali  ut  eius 
caput  supremam  auctoritatem  obtinere,  quod  est  falsum. 

Commissio  videtur  habere  metum  profitendi  aperte  fidem  omnem 
Ecclesiae  catholicae  in  Romanum  Pontificem,  quia  quasi  occulte  hoc 
in  uno  numero  tradit.  Sed  nos  scimus,  inde  a Vaticano  I,  maximum 
scandalum  quod  adversarii  fidei  catholicae  contra  nos  sumunt  esse 
primatus  et  infallibilitas  Summi  Pontificis.  Si  hoc  in  nostro  Concilio 
quasi  coopertum  tantum  denuo  affirmatur,  mundus  universus  putabit  nos 
velle  rem  aliquantulum  mitigare  vel  non  habere  animum  ad  confitendam 
veritatem  illam  religionis  christianae  in  deposito  fidei  contentam. 

Praeterea  in  hoc  ipso  n.  16,  aperte  loquendo  de  praerogativis  Summi 


4 Ut  unum,  inter  millia,  exemplum  demus  illarum  commendatarum  dioecesium  epi- 
scopis non  residentibus,  en  sequens  omnino  historicum:  quaedam  principalis  archidioe- 
cesis,  per  plus  quam  integrum  saeculum  ita  commendata  fuit  episcopis  non  residentibus, 
quorum  ultimus  (per  18  annos)  in  extranea  natione  degens.  Relaxatio  morum  et  eccle- 
siasticae disciplinae,  in  dicta  infelici  archidioecesi,  eo  devenit,  ut  in  ipsa  seges  latronum 
daretur  ex  clericis  coadunata.  Et,  quod  indicium  forte  non  minoris  gravitatis  videri 
posset,  cum  primus  sanctus  (iam  canonizatus)  archiepiscopus  residens,  sacerdotem  quem- 
dam, Romae  degentem  et  ibi  nominatum  parochum  alicuius  principalis  paroeciae,  simul 
cum  dispensatione  a residentia,  cogere  voluit,  vel  ad  renuntiationem  vel  ad  residentiam, 
per  quinque  annos  luctam  cum  romana  Curia  sustinere  debuit,  ut  id  obtineret. 

Pontificis,  debemus,  censeo,  adiicere  id  quod  exspectatur  iam  inde  im- 
mediate a proclamato  dogmate  de  infallibilitate  Romani  Pontificis  et 
hodie  summe  necessarium  est  explicare,  scilicet  Romanus  Pontifex,  etsi 
supremum  principatum  obtinet  in  universa  Ecclesia,  in  pastores  et  fide- 
les, cum  potestate  immediata  et  ordinaria  in  omnibus  dioecesibus  ac 
partibus  earum  ita  ut  decisiones  eius  ex  sese  sint  infallibiles,  non  ex  con- 
sensu Ecclesiae,  hoc  tamen  ita  intelligendum  est  quod  et  ipse,  membrum 
Ecclesiae,  scilicet  eius  caput,  non  arbitrarie  pro  lubitu  suo  quidquam 
decernere  vel  definire  potest;  sed  agit  ex  sensu  Ecclesiae  — non  ex  con- 
sensu — ex  sensu,  ex  organismo  Ecclesiae,  in  communione  connaturali 
quam  caput  habet  cum  corpore,  in  aedificatione  Corporis  Christi,  sub 
speciali  providentia  quam  ei  praestat  Spiritus  Sanctus  a Patre  missus. 

Haec  est  fides  catholica  et  christiana  in  deposito  fidei  conservata, 
etsi  decursu  tantum  temporum  enucleata,  quam  historice  quoque  eruimus 
ex  epistola  Clementis  I Papae,  ex  gestis  Victoris  I multorumque  alio- 
rum Pontificum,  et  ex  habitudine  sanctorum  Patrum  tam  in  Oriente 
quam  in  Occidente. 

In  pag.  24  et  25,  post  lin.  39:  qua  successores  apostolorum,  epi- 
scopi potestates  apostolorum  et  praerogativas  eorum  receperunt,  praeter 
infallibilitatem  qua  singuli  non  sunt  praediti.  Ex  successione  apostolorum 
enim  in  ordinem  episcopalem  evehuntur,  non  ex  commissione  vel  tradi- 
tione potestatis  ab  alio,  ut  esset  Romanus  Pontifex,  sicut  iam  dictum 
est  in  Vaticano  I.  Nam  episcopi  ex  ipsa  Dominica  institutione  « ponun- 
tur a Spiritu  Sancto  regere  Ecclesiam  Dei  » (non  ab  aliqua  humana  insti- 
tutione) propter  apostolorum  successionem,  quamvis  a Summo  Ponti- 
fice eligantur  et  dioeceses  ab  eo  designatas  recipiant. 

Ad  bonam  Ecclesiae  administrationem  humanice  factum  est  ut  po- 
testates episcoporum  decursu  temporum  limitarentur;  iam  non  possunt 
ubique  terrarum  ius  suum  exercere  sed  ad  dioeceses  coarctantur;  nec 
possunt  leges  universales  condere  et  alia  eiusmodi.  Legibus  ergo  Eccle- 
siae et  praescriptis  Romani  Pontificis  omnino  subiacent. 

Haec  est  fides  in  universa  christianitate  inde  a principio,  quam  cunc- 
tus populus  christianus  profitetur  inde  a principio. 

Postea,  in  pag.  25  et  s.,  lin.  4,  post  « super  omnes  fideles  disper- 
gant » censeo  adiiciendum  esse:  episcopi  enim,  ut  patet  ex  historia, 
potestates  suas  decursu  saeculorum  paulatim  diviserunt  inter  presbyte- 
ros et  eis  eas  tradiderunt;  sicut  apostoli  partem  sui  apostolatus  diaconis 
tradiderunt,  ita  etiam  decursu  temporum  factum  est  ut  etiam  episcopi 
suas  potestates  diviserint;  initio  potestatem  dederunt  offerendi  sacri- 
ficium, sicut  docet  historia;  postea  baptizandi;  post,  in  Ecclesia  orien- 
tali etiam  chrismandi;  multo  post,  absolvendi  peccatores;  extrema  unctio 

iam  in  epistola  S.  Iacobi  presbyteris  commissa  est,  quamquam  nescimus 
num  hi  proprio  nomine  presbyterorum,  ut  hodie  nuncupantur,  recen- 
sentur; demum  dederunt  eis  potestatem  administrandi  verbum  Christi 
et  regendi  partem  in  dioecesi,  i.  e.  paroecias,  et  denique  benedicendi 
nuptias. 

Ergo  presbyteratus  non  est,  ut  episcopatus,  ex  sese,  ex  successione, 
sed  directe  ab  episcopo  traditur.  Ex  historia  patet  hoc. 

Quapropter  presbyteri,  non  solum  ob  iurisdictionem,  sed  etiam 
ob  ipsam  ordinationem  ab  episcopo  pendent.  Episcopi  possent  plus  vel 
minus  tradere  — ex  hodierna  praxi,  certe  non;  sed  possent  — ex  pleni- 
tudine potestatis  suae;  et  in  principio  sicut  fuit,  sicut  hodie  adhuc  acci- 
dit, possunt  ad  administrandum  sanctum  chrisma  et  presbyteros  dele- 
gare, etsi  hoc  non  est  inclusum  in  ipsa  ordinatione.  Illi  theologi  qui 
sentiunt  episcopos  non  posse  facere  hoc,  solummodo  nisi  ex  delegatione 
Romani  Pontificis,  non  vident  inde  nihil  explicari.  Nam  quaeritur:  unde 
Romanus  Pontifex  habet  hanc  potestatem,  nisi  ex  plenitudine  sacerdotali, 
de  qua  decursu  temporum  episcopi  suas  potestates  subdiviserunt? 

Censeo  doctrinam  hanc  de  episcopatu  et  de  presbyteratu  clarius  expo- 
nendam esse.  Nam  proh  dolor!  sunt  hodie  multi  sacerdotes  qui,  practice 
saltem,  aliter  sentiunt  et  se  aequales  episcopis  considerant,  salva  iurisdie- 
tione.  Dicunt,  e.  g.,  potestatem  chrismandi  se  non  posse  recipere  nisi 
eam  iam  in  ordinatione  recepissent;  se  non  posse  ordines  conferre  ex  sola 
prohibitione  Ecclesiae. 

In  pag.  27:  ex  hoc  numero  apparere  videtur  solummodo  collegium 
episcoporum  in  successionem  apostolicam  intravisse,  et  non  singulos 
episcopos. 

De  collegio  quidem  episcopali  optime  multa  dicta  sunt,  sed  in  hoc 
capite  adhaereo  verbis  card.  Ruffini. 

Et  de  aliis,  in  eis  quae  conferentia  episcoporum  Brasiliae  statuit, 
me  etiam  immediate  et  Conciliis  oecumenicis  adhaerere  dico.  Dixi! 


Textus  scripto  traditus-. 

Quaedam  fusius  explananda  sunt. 

In  cap.  II,  n.  13,  pag.  24,  adiungendum  post  lin.  39: 

1.  Qua  successoribus  apostolorum,  omnes  horum  potestates  et  praerogativae 
ad  episcopos  transierunt,  praeter  infallibilitatem,  qua  singuli  praediti  non  sunt. 
Ex  successione  apostolorum  enim  in  ordinem  episcopalem  evehuntur,  non  ex  com- 
missione vel  traditione  potestatis  ab  alio,  ut  esset  Romanus  Pontifex,  Nam  episcopi 
ex  ipsa  Dominica  institutione  « ponuntur  a Spiritu  Sancto  regere  Ecclesiam  Dei  », 
non  ex  aliqua  humana  ecclesiastica  institutione,  etsi,  vel  melius,  propter  apostolo- 
rum successionem;  quamvis  a Summo  Pontifice  eligantur  et  dioeceses  ab  eo  desi- 
gnatas recipiant. 

2.  Ad  bonam  vero  administrationem  Ecclesiae  humanice  lactum  est,  ut  pote- 
states episcoporum  decursu  temporum  restringerentur:  iam  non  possunt  ubique 
terrarum  ius  suum  exercere;  nec  leges  universales  condere;  et  alia  eiusmodi.  Legi- 
bus ergo  Ecclesiae  et  praescriptis  Romani  Pontificis  omnino  subiacent. 

Ratio  propositi  mei  est:  Haec  est  fides  in  universa  christianitate  inde  a prin- 
cipio, quam  cunctus  populus  christianus  profitetur. 

N.  15,  pagg.  25-26:  adiungendum  in  pag.  26  lin.  4,  post  « ...  super  omnes  fide- 
les dispergant  »:  Episcopi  enim,  ut  patet  ex  historia,  potestates  suas  Ordinis  (imi- 
tantes exemplum  apostolorum)  decursu  saeculorum  paulatim  diviserunt  et  presby- 
teris tradiderunt;  in  initio  potestatem  offerendi  s.  sacrificium;  postea  baptizandi;  in 
Ecclesia  orientali,  chrismandi;  multo  post  absolvendi  peccatores;  Extrema  Unctio 
iam  in  epistola  S.  Iacobi  ap.  presbyteris  commissa  est,  quamquam  nescitur,  num 
hi  proprio  nomine  presbyterorum,  ut  hodie  nuncupantur,  recenseantur;  tum  pote- 
statem administrandi  verbum  Christi;  demum  regendi  partem  dioecesis,  quae  paroe- 
cia nominatur,  atque  benedicendi  nuptias.  Liquet  ergo,  potestates,  quibus  pre- 
sbyteri ex  ordinatione  imbuuntur,  ex  sola  dimanatione  ex  episcopo  transire  ad  eos, 
quos  ordinant,  non  ex  institutione  quadam  superiore  (sicut  in  episcopis  est  suc- 
cessio apostolica),  seu  ex  alio  simili  fonte.  Sunt  divisiones  datae  ex  pleno  sacerdotio 
in  episcopo. 

Quapropter  presbyteri,  non  solum  ob  iurisdictionem,  sed  etiam  ob  ipsam  or- 
dinationem ab  episcopo  pendent.  Episcopi  possent  plus  vel  minus  dare.  Iuxta 
canones  et  hodiernam  praxim  hoc  non  debent  facere;  scimus.  Possent  autem  ex  po- 
testate suae  plenitudinis  sacerdotalis.  Ita,  ut  exemplum  afferam,  possunt  eos  ad 
administrandum  S.  Chrisma  delegare,  id  quod  in  ordinatione  latina  non  habetur. 
Ergo  possunt  dare  plus  quam  in  ordinatione  presbyteri  invenitur.  Theologi,  qui 
sentiunt,  episcopos  hoc  facere  posse  solummodo  ex  delegatione  S.  P.,  non  vident, 
inde  nihil  explicari.  Nam  semper  quaeritur:  unde  R.  P.  habeat  hanc  potestatem, 
nisi  ex  plenitudine  sacerdotali  in  Ordine  episcopali,  quam  subdividere  potest? 

Censeo  doctrinam  claram  hanc  in  schemate  explanari  oportere.  Nam  pro  dolor! 
sunt  multi  hodie  sacerdotes,  qui  practice  saltem  aliter  sentiunt  et  se  aequales 
episcopo  considerant,  salva  iurisdictione.  Dicunt  e.  g.  potestatem  chrismandi  non 
possent  recipere,  nisi  eam  iam  in  ordinatione  presbyteri  contentam  recepissent; 
dicunt  se  non  posse  ordinare  ex  sola  prohibitione  Ecclesiae.  Horribile  cogitatu! 

N.  14,  pag.  22:  ex  hoc  numero  apparere  videtur  solummodo  collegium  epi- 
scopale in  successionem  apostolorum  intravisse,  et  non  singuli  episcopi.  Haec  ap- 
parentia delenda  est.  Optime  quidem  de  collegio  episcoporum  in  hoc  numero  trac- 
tatur. Tamen  ad  praecavendas  malas  interpretationes,  bonum  erit  intercalare,  ubi 
melius:  « ...  sine  praeiudicio  eorum,  quae  iam  dicta  sunt  de  episcopatu  in  se  et 
de  episcopis  singulariter  consideratis...  ». 

In  reliquo  evitandae  sunt  repetitiones,  quae  occurrunt,  nec  necessariae. 

Si  de  Romano  Pontifice  numerus  specialis  dedicatur,  sicut  spero,  superfluum 
erit  repetere  doctrinam  de  hac  re,  quomodo  habetur  in  pag.  30. 

Cap.  II,  pag.  27,  n.  16.  Hic  numerus  debet  esse  de  Romano  Pontifice  prius- 
quam locutio  fit  de  collegio  episcopali.  Alioquin  videretur  quasi  R.  P.  nonnisi 
in  collegio  episcopali  ut  eius  caput  supremam  auctoritatem  obtinere,  quod  est 
falsum.  Nec  iuvat,  repetendo  verba  Vaticani  I,  miscere,  quasi  cum  metu  profi- 
tendi, praerogativas,  quas  Vat.  I Papae  tribuendas  definivit.  Non  est  oecumeni- 
cum.  Inde  a Vaticano  I maximum  scandalum,  quod  adversarii  fidei  catholicae 

contra  nos  sumunt,  est  Primatus  et  Infallibilitas  Summi  Pontificis.  Si  hoc  in  no- 
stro Concilio  quasi  coopertum  tantum  denuo  affirmatur,  mundus  universus  putabit 
nos  velle  rem  aliquantulum  mitigare,  vel  non  habere  animum  ad  confitendam  veri- 
tatem illam  religionis  christianae,  in  deposito  fidei  contentae. 

Ergo:  n.  16.  (De  Romano  Pontifice)  et  repetuntur  verba,  quae  definitive  de 
hoc  Vaticanum  I prolatum  est.  (Sic  etiam  consequemur,  ne  necessarium  sit,  ut 
iterum  atque  iterum,  sicut  factum  est  in  schematibus,  dicendum  sit:  sub  ductu 

R.  P.,  vel  subiecti  R.  P.,  vel  alia  huiusmodi).  In  hoc  numero,  aperte  loquendo 
de  praerogativis  S.  P.,  debemus  adiicere  id,  quod  exspectatur  iam  inde  a procla- 
mato dogmate  de  infallibilitate,  et  hodie  summe  necessarium  est  explicare,  scii.: 
Romanus  Pontifex,  etsi  supremum  principatum  obtinet  in  universa  Ecclesia  in  pa- 
stores et  fideles,  cum  potestate  immediata  et  ordinaria  in  omnibus  dioecesibus  ac 
partibus  earum,  ita  ut  decisiones  eius  ex  sese  sint  infallibiles,  non  ex  consensu 
Ecclesiae,  — hoc  tamen  ita  intelligendum  est,  quod,  et  ipse  membrum  Ecclesiae, 
scii,  eius  caput,  non  arbitrarie  pro  libitu  suo  quidquam  decernere  vel  definire  potest, 
sed  agit  et  agere  debet  in  sensu  Ecclesiae,  in  communione  connaturali,  quam  caput 
habet  cum  corpore,  « in  aedificatione  Corporis  Christi  »,  sub  speciali  providentia, 
quam  ei  praestat  Spiritus  a Patre  missus.  Haec  est  fides  catholica  et  christiana  in 
deposito  fidei  conservata,  etsi  decursu  tantum  temporum  enucleata;  quam  historice 
quoque  eruimus  ex  epistola  Clementis  I Papae,  ex  gestis  Victoris  I multorumque 
aliorum,  et  ex  habitudine  Ss.  Patrum  in  oriente  et  occidente  (vel  aliter  et  melius). 

Animadversiones  additae: 

De  sacramentalitate  episcopatus  deque  eius  relatione  ad  alios  Ordines. 

1.  Omne  et  totale  sacerdotium  est  in  episcopatu.  Sic  intellegitur  verbum 
« plenitudo  sacerdotalis  » ab  universo  populo  christiano.  Id  est:  omne  id  quod 
ad  sacerdotium  quoquo  modo  pertinet,  quod  eius  substantiam  efficit,  quod  in 
sacerdotio  transmisso  Christi  exsistit,  quod  in  eiusdem  sacerdotii  participatione 
transmittitur,  hoc  omne  et  totum  in  episcopo  invenitur.  Utpote  quia  est  successor 
in  muneribus  apostolorum,  quibus  Dominus  sacerdotium  suum  infudit.  Nemo 
autem  dicet  apostolos  non  recepisse  cunctum  sacerdotium  omnino  et  totaliter. 
Ergo,  si  apostoli  munera  sua  successoribus  transmiserunt,  episcopi  habent,  ut  illi, 
totum  et  cunctum  sacerdotium  Christi,  independenter  a presbyteratu. 

Certe  quibus  potestatibus  antea  pollebant  ex  ordinatione  presbyteri,  diaconi, 
necnon  ordinum  minorum,  has  non  iterum  recipiunt,  quia  eas  iam  habent.  Hae 
vero  includuntur  in  consecratione  episcopali  et  una  cum  aliis  potestatibus,  quibus 
consecratione  imbuuntur,  plenitudinem  sacerdotalem  conficiunt.  Qui  hoc  negant, 
falsae  S.  Thomae  interpretationi  innituntur,  vel  etiam  exclamationi  cuidam  S.  Hie- 
ronymi, quae  autem  in  vero  suo  sensu  ultimis  temporibus  explicata  est. 

Esset  nempe  ridiculum  affirmare  S.  Paulum  non  recepisse  totale  sacerdotium, 
quando  Antiochiae  in  apostolum  consecratus  est!  Vel  cum  eo  S.  Barnabam!  Idem 
ridiculum  affirmare  S.  Timotheum  vel  S.  Titum  quando  impositione  manuum 

S.  Pauli  tacti  sunt,  non  fuisse  constitutos  in  sacerdotes,  quia  antea  presbyteratum 
non  recepissent!  Quod  est  falsum  asserere  pro  initio  christianismi  de  rebus  fidei, 
hoc  falsum  quoque  est  sustinere  hodie.  Unde  sequitur:  dogmatice  certum  est 
consecratione  aliquem  sacerdotem  fieri,  sine  praevia  ordinatione  in  presbyterum. 

2.  Munera,  seu  ministeria,  quae  Christus  Dominus  apostolis  dedit  et  apostoli 
successoribus  suis  transmiserunt,  esse  munera  sacerdotalia,  ex  ratiocinio  theologico 

compertum  est ; quod  ratiocinium  S.  Paulus  in  epistola  ad  Hebraeos  insinuat  re- 
spectu ad  Christum  et  postea  a theologis  christianis  hierarchiae  ecclesiasticae  at- 
tributum est.  Revera  sunt  munera  sacerdotalia,  sicut  ex  ipsa  natura  rerum  con- 
sequitur. Attamen  et  apostoli  et  per  tria  saecula  Ecclesia  eos,  quibus  ministeria 
conferebantur,  sacerdotes  nominare  renuit,  ne  confusio  oriretur  cum  sacerdotio 
iudaico  vel  ethnico.  Sunt  autem  sua  ipsorum  essentia  vera  sacerdotalia  munera 
« in  aedificationem  Corporis  Christi  » interne  seu  externe  ordinata.  Omnia  ea 
proinde,  quae  ad  hunc  finem  institutione  speciali  diriguntur,  sive  natura  rei  sive 
ex  institutione  posteriore  Ecclesiae  (vd.  infra),  munus  sacerdotale  includunt  et 
(sequitur  ex  n.  1)  in  episcopatu  continentur;  ut  sunt:  presbyteratus,  diaconatus, 
subdiaconatus,  necnon  ordines  minores,  utpote  quae  interne  vel  externe  ad  eum 
finem  ordinantur.  Proindeque  in  sacramento  Ordinis  inclusa  sunt  (etsi  Concilium 
Tridentinum  hoc  definire  non  potuit  ob  oppositionem  thomistarum,  sicut  docet 
historia).  Omnino  vero  retinendum  est:  haec  omnia  in  episcopatu  contineri,  ab 
ostiariatu  usque  ad  potestatem  ordinandi  et  consecrandi. 

Unde  sequitur:  sacerdotium  non  consistere  in  presbyteratu. 

3.  Ex  plenitudine  suarum  potestatum  episcopi  decursu  saeculorum,  immo 
millennii  paulatim  munera  sua,  exemplum  sequentes  apostolorum,  quia  diaconos  in- 
stituere, ad  alios  transmiserunt,  praesertim  presbyteros,  quos  in  adiutorium  secundi 
ordinis  sibi  eligebant.  His  quidem , scilicet  presbyteris,  sacerdotium  in  vero  et 
strictu  sensu  infundebant,  utpote  quos  ordinabant  cum  potestate  directa  in  Corpus 
Christi  verum  (Eucharistia)  et  in  Corpus  eius  mysticum  (regimen  et  iurisdictio 
in  fideles).  Consequens  est:  presbyteri  sunt  veri,  sensu  stricto,  sacerdotes. 

Attamen  hoc  non  sunt  ex  eo  quod  ritus  ordinationis  per  se  confertur,  sed 
ex  eo  quod  episcopus  per  ritum  ordinationis  eis  sacerdotium  tradit;  ex  opere  ope- 
rato quidem,  sed  effluendo  ab  episcopo ; e plenitudine  eius  pars  quaedam  muneris 
sacerdotalis  in  ordinatum  intrat.  Quaenam  pars  transfunditur,  vel  quaenam  partes 
sacerdotii  transmittuntur,  ex  institutione  Ecclesiae  desumitur.  Revera  in  presby- 
teratu potentia  datur  ad  omnia  munera  ecclesiastica,  melius  sacerdotalia,  quippe 
quod  ordinati  in  vero  sacerdotio  constituuntur.  Ergo:  praeter  ea  sacerdotii  mini- 
steria, quae  in  ritu  expressis  verbis  conferuntur,  alia  etiam  sacerdotalia  munera 
in  presbyteratu  in  potentia  inveniuntur , quae  simplicibus  sacerdotibus  episcopus 
mero  iurisdictionali  actu  dare  potest.  Quod  revera  accidit,  quando  aliquem  il- 
lorum ad  chrismandum  delegat.  Non  posset,  nisi  in  potentia  hoc  in  presbyteratu 
inclusum  esset.  Magis  clarescit  adhuc,  si  consideramus  ritum  ordinationis  in  Ec- 
clesia orientali.  Nulla  in  ritu  mentio  fit  de  transmissa  potestate  chrismandi; 
attamen  omnes  sacerdotes  ritus  orientalis  chrismare  valide  possunt.  Sed  nec  in  ritu 
latino  specialis  mentio  fit,  in  forma  sacramentali,  munerum  transmissorum.  Forma 
simpliciter  id  dicit,  quod  per  materiam  confertur,  nempe  sacerdotium. 

Dogmatice  ergo,  non  considerata  ordinatione  Ecclesiae,  certo  certius  inde  a 
principio  christianismi,  episcopus  posset  alia  sacerdotalia  munera  presbyteris  dele- 
gare, cum  in  potentia  ad  omnia  ordinantur.  Nihil  ergo  obstat,  quominus  accipiatur 
ordinationes  in  presbyterum,  aliquando  commissas  simplici  sacerdoti  a Romano 
Pontifice,  fuisse  validas.  Posset  fortasse  immo  concedi,  et  consecrationes  episco- 
pales, aliquando  delegatas  simplici  sacerdoti,  validas  fuisse.  Nam  in  his  casibus 
Romanus  Pontifex  nihil  aliud  fecisset,  nisi  ex  potestate  plena  sua  munus  aliquod, 
quod  in  presbyteratu  in  potentia  inest,  transmittere.  Qui  hoc  negant,  non  bene 
intelligere  videntur,  quid  sit  sacerdotium  in  presbytero,  seu  unde  ortum  habeat. 

De  his  vero  disceptare  vanum  est;  nam,  si  posset,  attamen  non  debet  ita  procedi. 

Consectaneum  autem  omnino  firmiter  sustinendum  est;  scii,  discrimen  inter 
presbyteratum  et  episcopatum:  episcopatus  in  ipsa  successione  apostolorum  trans- 
mittitur, presbyteratus  a persona  episcopi  effluit!  Inde:  Non  potest  consecrator 
totum  sacerdotium  apostolorum  electo  in  episcopum  non  conferre. 

Posset  ordinator  aliquam  sacerdotii  potestatem  ordinando  non  influere, 
— quod  revera  per  multa  saecula  factum  est  — ; non  autem  ei  potentiam  in  om- 
nia munera  sacerdotalia,  conficiendo  ritum,  demere;  alioquin  non  esset  sacerdos; 
nec  postea  (sicut  docet  historia)  munera  sacerdotalia  presbyteris  committi  po- 
tuissent, quin  quidquid  aliud  factum  sit  in  conficiendo  ritu. 

Definiri  forsitan  libet  in  nostro  Concilio  atque  valde  hoc  opto:  episcopatus 
est  sacramentum;  episcopatus  a sola  successione  apostolorum  venit;  episcopatus 
in  se,  absque  aliis  gradibus,  totum  et  plenum  sacerdotium  continet,  omnesque 
eius  gradus  in  se  complectitur. 

Presbyteratus  ab  homine  (episcopo)  venit.  Presbyteratus  est  verum  sacerdo- 
tium, etsi  non  plenum  eo  sensu,  quod  non  omnia  sacerdotalia  munera  et  potestates 
complectitur,  nisi  in  potentia. 

Episcopatus  et  presbyteratus  una  cum  diaconatu  aliisque  gradibus  sacerdota- 
libus unicum  sacramentum  efficiunt,  nempe  Ordinis,  a Christo  Iesu  immediate  in- 
stitutum in  episcopatu  (seu  apostolatu  Duodecim,  cui  succedit). 

Circa  diaconatum  stabilem. 

1.  Omni  cum  humilitate,  attamen  firmissime  contestor:  diaconatus  stabilis  non 
debet  reinstitui  universaliter , nec  in  tota  Ecclesia,  nec  a quadam  conferentia  na- 
tio nali. 

Non  respicio  ad  rationes  praesentatas  in  aula  Concilii,  sive  contra  sive  in  fa- 
vorem reinstitutionis,  quamquam  a Patribus  magni  ponderis  exaratas  et  prolatas; 
pro  me  rationes  negativas  amplector.  Sed  hoc  est  minimi  momenti.  Rationes  omnes 
autem  in  aere  pendent,  quia  nemo  ex  nobis  experientiam  fecit,  proindeque  solum- 
modo imaginare  potest,  quomodo  res  in  futuro  se  habeant. 

Dico  tamen  diaconatum  stabilem  non  esse  reintroducendum  universaliter,  sim- 
pliciter quia  non  est  mentalitas  hodierno  die  pro  statu  hoc.  Non  est  mentalitas  in 
mundo  pro  diaconatu,  non  est  sensus,  in  lingua  lusitana  dicimus  « meio  ambiente  », 
i.  e.  condiciones  animae  una  cum  circumstantiis  ambientibus  homines.  Hoc  deest 
totaliter  fere  in  hodierna  societate,  quae  iam  non  in  religione  nititur,  sed  in  mate- 
rialitate.  Quod  valet  et  pro  acatholicis  et  pro  catholicis.  Nemo  intelliget,  quomodo 
quis  officium  hoc  suscipiat;  eum  qui  diaconatu  ornatus  est  non  reveretur,  eum 
tamquam  laicum  considerabit  quisquis,  invidia  moti  plures  eum  sinistre  aspicient. 

Sed,  quod  gravius,  ubi  inveniemus  « viros  boni  testimonii  septem,  plenos 
Spiritu  Sancto  et  sapientia,  quos  constituamus  super  opus  » sicut  exegit  S.  Petrus 
ante  electionem  primorum  diaconorum?  Non  sunt,  nec  inter  catholicos.  Non 
sunt  ex  simplici  ratione,  quod  mens  hodierna  ad  has  res  non  attendat. 

Quid  vero,  si  instituatur  diaconatus  stabilis  universaliter,  vel  in  aliqua  re- 
gione? Viri,  qui  eo  spiritu  imbuti  non  sunt,  ad  diaconatum  current  et  quidam 
episcopus,  qui  eos  huiusmodi  in  sua  dioecesi  vel  in  suo  seminario  habere  nolit,  eos 
tamen  accipere  cogetur;  ex  simplici  causa,  quod  dicetur  episcopum  contra  corpus 
episcoporum  agere,  proinde  eum  non  posse  se  opponere,  quominus  quis  diaconus 
evadat.  Ergo,  schismata  et  dissensiones  venient  in  Ecclesia. 

2.  Ast  detur  licentia  unicuique  episcopo,  ut  rem  in  sua  dioecesi  consideret,  et 
si  ibi  inveniat  qui  digni  sint  diaconatu,  bos  colligat,  instruat,  ordinet,  cum  ma- 
gna cautela  et  sollertia,  et  paulatim  diaconatum,  ubi  bonum  sit,  inducat.  Attendere 
debet  ad  id,  quod  princeps  apostolorum  dixit,  hocque  cum  omni  impartialitate  et 
severitate. 

Circa  collegium  episcoporum. 

1.  Semper  exstitit,  semper  existit,  semper  in  mente  fidelium  vixit  et  vivit, 
in  re  viget  et  floret. 

Attamen  non  eo  sensu,  quasi  episcopi  nonnisi  in  collegio,  ex  collegio,  per 
collegium  suis  muneribus  fungi  possint.  Non  est  e.  g.  ut  collegium  cardinalitium,  ubi 
unusquisque  non  valet  Romanum  Pontificem  eligere,  sed  tantum  collegium  qua 
tale.  Collegium  episcoporum  hoc  sensu  accipere  est  qui  novissimum  in  Ecclesia 
Dei,  etsi  sapientissimi  ex  Patribus  huius  Concilii  sententiam  hanc  sustentent; 
etsi  theologi  ponderis  Torquemada  et  aliorum  hoc  sentiant.  Hoc  sensu  fideles 
universi  nunquam  censuerunt,  nec  in  Biblia  invenitur,  nec  a Patribus,  seu  tradi- 
tione, doctum  est.  Qui  ex  Sacra  Scriptura  collegium  stricte  tale  apostolorum  — et 
exinde,  in  successione,  episcoporum,  probare  satagunt,  plus  probant  quam  in 
Sacris  Litteris  continetur,  ergo  nihil  probant.  Nam  passus  Scripturae,  qui  in  hoc 
sensu  interpretari  possint,  in  alio  quoque  sensu  sumi  possunt.  Ergo.  Et  « peio- 
rem sequitur  semper  conclusio  partem  ». 

Sed  est  et  contra  Sacram  Scripturam.  Ex  actibus  apostolorum,  praecipue 
S.  Pauli,  clarissime  apparet,  neminem  eorum  de  collegio  stricte  tali  unquam 
cogitavisse.  Totum  primum  caput  epistolae  ad  Galatas  refutat  omnimode  opi- 
nionem hanc  nefastam.  S.  Paulus  fere  loquitur,  quasi  expresse  se  adversari  sub- 
iectioni  « ton  Dodeka  ».  « Alium  autem  apostolorum  vidi  neminem,  nisi  Iacobum 
fratrem  Domini  ».  Ubi  in  collegio  fuit?  quando  ex  collegio  apostolorum  suam 
missionem  recepit?  Expresse  dicit  se  a solo  Domino  in  apostolum  electum  esse, 
quamquam  consecrationem  Antiochiae  a « presbyteris  » recepisset. 

Esset  vere  ridiculum  cogitare,  quendam  apostolum  licentiam  aliquando  peti- 
visse ad  praedicandum,  vel  scribendum  verbum  Dei,  seu  regendi  fratres,  fun- 
dandi ecclesias  etc.,  a collegio  quodam! 

2.  Collegium,  sive  apostolorum,  sive  episcoporum,  est  ligamen  aliquod  mo- 
rale inter  eos,  in  fide  et  caritate  et  bona  administratione  Ecclesiae  Vei  consistens , 
gratia  Spiritus  Sancti  sustentatum  « ut  omnes  unum  sint  »,  quo  quis,  in  suo  ipsius 
munere  et  auctoritate  autonomus  perseverans , tamen  in  bonum  Ecclesiae  unani- 
miter procedit  cum  aliis;  quamvis  alii,  nec  singulariter  ullus,  nec  corporaliter 
cuncti,  maiorem  auctoritatem  super  fratres  recipit.  Uni,  soli,  unico  Romano  Ponti- 
fici subiiciuntur  et  singuli  et  corpus.  Videtur  hoc  clarissime  in  S.  Scriptura  una- 
quaque vice  qua  Petrus,  etsi  ex  sinu  quasi  apostolorum  loquitur,  tamen  primus 
et  solus  verbum  facit.  Alia  postea. 

Exemplum  fortissimum  habemus  in  S.  Augustino,  cum  aliquando  clamaret: 
« Potestis  recurrere  ad  undecim  millia  conciliorum;  dum  ego  episcopus  sum,  ita  erit 
in  mea  ecclesia  ».  Attamen  semper  Conciliis  Africanis  adsistebat,  eis  fidem  dabat, 
eis  obsequebatur.  Insuper  maximam  fidem  in  Romanum  Pontificem  ostendebat, 
quem  super  se  et  super  Concilia  agnoscebat,  cui  subiiciebat  decisiones  a Concilio 
aliquo  prolatas,  summa  cum  reverentia. 

Quare  redibimus  ad  Concilium  Constantiense?  Quare,  quare?  Ibi,  sicut  de 

paupertate  Ecclesiae  veredictum  latum  est,  ita  ut  iam  non  habeamus  necessitatem 
audiendi  ulterius  in  hoc  Concilio  de  paupertate  episcoporum,  ita  etiam  ibi  clare 
proclamatum  solum  Romanum  Pontificem  totam  Ecclesiam  regere.  Videtur  autem 
aliquos  ex  Patribus  huius  Concilii  adhuc  ante  fores  Constantiensis  stare.  Progre- 
diamur! Lites  antiquorum  post  nos  relinquamus!  Collegium  episcoporum  non  est 
aliquid  iuridicum  tale,  sed  est  unum  unitum,  quo  singuli  mutuo  adiuvantur,  iuvantes 
quoque  principem  apostolorum  in  Petri  successore,  quando  necesse  est  et  quando 
ab  eo  vocantur;  non  autem  quotidie,  ut  ita  dicam,  se  in  regimine  Ecclesiae  im- 
miscentes. Sollicitudinem  omnium  Ecclesiarum  in  strictiore  sensu  interpretari,  est 
peccatum  contra  philosophiae  dictamen:  « latius  hos  quam  praemissae  conclusio 
non  vult  ». 

Nec  quicquam  iuvat  profiteri  collegium  non  existere  sine  R.  P.,  sed  sub 
eius  regimine,  tamquam  capitis,  semper  esse.  Hoc  valet  logice  tantum  loquendo, 
non  psychologice.  Episcopi  homines  sunt;  si  collegio  episcoporum  maior  aucto- 
ritas tribuatur,  psychologice  certum  est  collegium  aliquando  contra  R.  P.  se  eleva- 
turum. Inspiciamus  historiam,  Gallicanismi  v.  g.,  Iosephinismi  etc. 

Quare  potestatem  episcoporum  diminuere,  ponendo  eos  in  dicione  collegii 
et  quasi  iuxta  Pontificem  Romanum?  Si  iuxta  R.  P.  ponamur  et  non  complete 
sub  eo,  cunctam  nostrum  ipsorum  auctoritatem  amittemus;  subditi  nostri  iam 
non  erunt  nostri,  sed  collegii,  et  exinde  ansam  sapient  rebellandi  contra  nos, 
appellandi  ad  collegium,  negandi  nobis  oboedientiam.  Vis  nostra  cuncta  in  Petra 
Ecclesiae  subsistit,  non  in  nobismetipsis,  nec  in  collegio  nostro!  Exemplum  vi- 
deatis aliorum  coetuum  christianorum,  precor.  Ii,  qui  collegium  iuridicum  statuere 
conantur,  dicunt  quidem  se  velle  episcopatum  valorizare,  nec  vident  se  eo  ipso 
episcopatum  deprimere.  Repeto:  nostra  vis  et  valor  noster  est  in  omnimoda  sub- 
iectione  sub  vicario  Christi,  Petri  successore. 

Illi  qui  satagunt  explicare,  quomodo  haec  suprema  auctoritas  successoris  Pe- 
tri cum  alia  doctrina  catholica  conformatur,  quae  docet:  « suprema  auctoritas  in 
Ecclesia  est  apud  Concilium  Oecumenicum  »,  se  ipsos  consolentur.  Est  mysterium, 
quod  nemo  hominum  aliquando  explicare  poterit.  Suprema  auctoritas  est  in  vica- 
rio Christi  et  in  Concilio  Oecumenico.  Non  quia  Concilium  a R.  P.  auctoritatem 
suam  sumat.  Nam  auctoritatem  suam  a se  ipso  habet,  melius  a Christo.  Nec  Papa, 
quia  est  caput  Concilii.  Suam  enim  auctoritatem  habet  ex  successione  Petri.  Uter- 
que est  in  summitate  Ecclesiae.  Quomodo  non  se  excludant,  solus  Deus  nobis 
explicare  potest.  Sed  quod  ita  est,  scimus  et  credimus,  et  in  hoc  beati  sumus.  Et 
Summus  Pontifex  et  Concilium  Oecumenicum  supremam  potestatem  in  Ecclesia 
possident.  Theologi,  qui  hoc  mysterium  explicare  conentur,  vel  ex  hoc  mysterio 
difficultatem  inveniant,  ita  ut  ex  hac  causa  collegium  aliquod  iuridicum  in  Ecclesia 
statuere  debere  affirment,  demonstrant  se  non  esse  sinceros.  Sinceri  sunt  ii,  qui 
asserunt  hoc  esse  mysterium  in  mysterio  Ecclesiae,  et  exinde  dicunt  nihil  aliud  fa- 
ciendum, nisi  fideliter  credere  — sicut  fecit  S.  Petrus,  cum  audiret  sermonem 
Christi  de  Eucharistia.  Et  in  hoc  beatissimi  sunt,  nosque  omnes.  Est  mysterium 
sicut  alterum:  episcopus  pollet  omnimoda  immediata  et  ordinaria  potestate  in  sua 
dioecesi,  non  cum  Romano  Pontifice,  sed  per  se  ipsum,  quamvis  sub  Romano  Pon- 
tifice; et  aliud:  Romanus  Pontifex  habet  potestatem  ordinariam,  immediatam  in 
omnes  dioeceses.  Si  esset  res  humana,  contradictionem  includeret.  Nam  unus- 
quisque episcopus  est  episcopus  suae  dicionis,  sicut  Summus  Pontifex  est  episco- 
pus Romae.  Et  tamen  hic  immediate  in  dioeceses  regit,  quin  suae  potestati  limites 

poni  possint.  Quomodo?  Nemo  explicat.  Sed  res  ita  se  habet.  Scimus  hanc  esse 
doctrinam  infallibilem  Ecclesiae,  scimus  res  ita  esse  ex  constitutione  divina  Ec- 
clesiae. Ergo,  est,  et  verum  est,  et  hoc  defendimus,  et  in  hoc  beati. 

Exponatur  doctrina  catholica. 

Episcopatus  catholicus  in  universo  orbe  collegium  efficit  una  cum  Pontifice 
Romano,  i.  e.  unionem  quandam  mysticam,  Spiritu  Sancto  specialiter  alitam,  quo 
quisquis  in  munio  suo  et  auctoritate  propria  perseverans,  quae  a Christo  Domino 
receperunt,  tamen  cum  Petri  successore  et  sub  eo  pro  tota  Ecclesia  sollicitudinem 
suscipit,  invicem  se  adiuvat,  concorditer  agit,  specialibus  occasionibus  se  coadunat, 
praesertim  cum  Summus  Pontifex  eos  ad  Concilium  Oecumenicum  vocat. 

Romanus  Pontifex,  etsi  est  caput  huius  collegii,  attamen  super  id  est  atque 
nunquam  ab  eo  dependet. 

Episcopi  singuli,  etsi  sunt  membra  huius  collegii  et  a Romano  Pontifice  pen- 
dent, attamen  totam  suam  ordinariam  potestatem  in  singulis  dioecesibus  retinent. 

Moderator.  Ultimus  pro  hodierna  sessione  loquatur  nunc  exc.mus 
Philippus  Pocci,  ep.  tit.  Ierichuntinus,  nomine  quidem  em. mi  card.  Cle- 
mentis Micara,  ep.  suburbicarii  Veliterni. 

Post  ipsum,  exc.mus  secretarius  generalis  quasdam  communicationes 
faciet  Patribus  conciliaribus,  et  statim  addo  quod  proxima  congregatio 
generalis  habebit  locum  feria  II,  die  7 octobris,  hora  nona. 


19 

Em. mus  P.  D.  CLEMENS  card.  MICARA 
Episcopus  suburbicarius  Veliternus,  vicarius  Summi  Pontificis  in  Urbe 

Generalia  circa  schemata  examinanda  in  secunda  sessione  Concilii  Oecu- 
menici. 

Circa  decretorum  schemata  examinanda  in  proxima  Concilii  oecu- 
menici  sessione,  haec  in  genere  animadverti  posse  videtur. 

Non  solum  non  impetuntur,  immo  silentio  praetereuntur,  nonnulli 
et  quidem  gravissimi  errores,  qui  inter  catholicos  et  clericos  quoque 
serpunt  et  quandoque  per  libros  diffunduntur  etiam  ecclesiastica  licen- 
tia impressos.  Errores  dicimus  qui  proferuntur  cum  aeterna  inferni 
poena  negatur  aut  mitigatur;  cum  doctrina  tridentina  de  peccato  ori- 
ginali enervatur;  cum  illud  negligitur  quod  encyclica  Mystici  Corporis 
monuit,  scii.  « qui  ad  aspectabilem  non  pertinent  catholicae  Ecclesiae 
compagem...  de  sempiterna  cuiusque  propria  salute  securi  esse  non  pos- 
sunt »;  cum  denique  errores  non  attenduntur  et  pervagare  libere  sinun- 
tur quos  refellit  Encyclica  Humani  Generis. 

Nunc  vero,  cum  schemata,  errores  huiusmodi  reprobantia,  Concilium 
seposuerit  et  ab  eisdem  erroribus  profligandis  abstinere  videatur,  Eccle- 
siam exinde  multi  censere  possent  antiquiorem  rigiditatem  fregisse  et 
de  quaestionibus  talibus  libertatem  sentiendi  indulgere. 

Profecto,  error  non  probatur  cum  de  eodem  siletur,  sed  silentium 
in  casu  nostro  et  in  re  tam  gravi  consectaria  gravia  gignere  potest. 
Exemplo  sit  modus  quo  se  gesserunt  Honorius  Papa  in  monothelitarum 
errorem  et  Concilium  Lateranense  V erga  Protestantes:  Concilium  hoc 
multi  historici  putant  minuere  potuisse  vim  et  diffusionem  protestan- 
dum errorum  si  eos  tempestive  denuntiasset. 

Pastoralis  cura  et  sollicitudo,  nedum  excludat,  requirit  fidei  integri- 
tatem in  tuto  collocari:  nihil  enim  efficacius  ad  Deum  animas  ducit  quam 
annunciatio  integrae  veritatis,  divinitus  pro  nostra  salute  traditae. 

Secretarius  generalis : 

Quidam  Patres  petierunt,  dubio  anxii,  utrum  monitum  quod  heri 
datum  est,  de  non  distribuendis  foliis  vel  textibus  Patribus  sine  permis- 
sione consilii  praesidendae,  valeret  tantum  in  hac  aula.  Hoc  est  eviden- 
tissimum,  nam  in  hac  aula  tantum  distribuuntur  quae  sunt  officii,  et 
ideo  egent  permissione  consilii  praesidendae  et  exsecutione  secretarii 
generalis. 

Post  haec,  communico  Patribus  proxima  hebdomada  distributum 
iri  inter  ipsos  novum  elenchum  Patrum  conciliarium,  qui  ad  hoc  munus 
electi  sunt  usque  ad  diem  30  mensis  septembris  proxime  elapsi.  Amplius 
fieri  non  poterat.  Item,  non  post  multum  tempus  distribuetur  libellus 
novus,  exaratus  ad  hos  dies,  Commissionum  conciliarium. 

Et  nunc,  aliqua  communicatio  quae  repetetur  diversis  linguis. 

Cum  in  sessione  publica  inaugurali  huius  periodi  Concilii  oecume- 
nici  non  pauci  Patres  nomina  sua  non  dederint  secretariae  generali,  ne- 
cesse  est  novas  sedes  Patribus  assignare  ut  praecedentiae  ordo  rite  ser- 
vetur. 

Quod  ut  expeditissime  fiat  (velitis  attendere  ad  haec):  Patres  qui 
in  institutis  vel  diversoriis  habitationem  obtinuerunt  a secretariatu  ad- 
ministrativo recipient  in  suo  domicilio  inde  a die  crastina  — sabbato  — 
schedulas  personales  indicantes  novas  sedes.  Ceteri  poterunt  certiores 
fieri  de  nova  sede  feria  II  proximae  hebdomadae  vel  in  aula  hac  conci- 
liari vel  in  sic  dicto  « Ufficio  dfinformazioni  » (Via  della  Conciliazio- 
ne,  54),  inspiciendo  regestum  in  quo  sedes  indicatur. 

Sedes  autem  immutabuntur  tantummodo  in  congregatione  generali 
feriae  III  proximae  hebdomadae.  Hoc  modo  putamus  omnia  bene  fieri 
posse.  Communicatio  repetitur  diversis  linguis. 

V er  sio  hispanica 

(P.  D.  Casimirus  Morcillo,  subsecretarius) 

Aviso  importante.  Por  no  haber  dado  su  nombre  algunos  Padres  en  la 
sesion  inaugural  de  este  nuevo  periodo  dei  Concilio,  se  hace  necesario  asignar 
ahora  nuevos  escanos  a todos  los  Padres.  Para  hacerlo  con  toda  rapidez,  los 
Padres  que  dei  Secretariado  Administrativo  han  obtenido  hospedaje  en  casas 
religiosas  o en  hospederias  recibiran,  a partir  de  manana,  un  aviso  con  indi- 
cacion  dei  nuevo  puesto  que  'han  de  ocupar.  Los  demas  podran  ser  informados 
el  lunes  proximo  dei  nuevo  puesto  que  les  corresponde.  Esta  informacion 
les  sera  suministrada  en  el  aula  conciliar  o en  la  oficina  informativa  dei  Con- 
cilio (Via  della  Conciliazione,  54)  viendo  el  registro  de  puestos  que  alii  se 
guarda. 

Los  cambios  de  puesto  no  se  haran  hasta  el  martes  de  la  proxima  semana. 

Gracias! 

Ver  sio  gallica 

(P.  D.  Ioannes  Villot,  subsecretarius) 

Un  certain  nombre  de  Peres  n’ayant  pas  rempli  leur  fiche  nominative  a 
la  session  publique  inaugurale  du  29  septembre,  il  faut  proceder  a une  nou- 
velle  repartition  des  places,  afin  de  respecter  1’ordre  de  preseance. 

Pour  que  cette  repartition  se  fasse  le  plus  vite  possible,  les  Peres  qui  sont 
loges,  par  les  soins  du  Secretariat  administratif  du  Concile,  dans  des  Instituts 
ou  des  pensions  recevront  d’ici  demain  a leur  domicile  les  fiches  indiquant 
leur  nouvelle  place.  Tous  les  autres  Peres  pourront  prendre  connaissance 
de  leur  place  lundi  prochain,  soit  dans  1’Aula,  soit  a 1’Office  d’ Information, 
54  via  della  Conciliazione,  ou  iis  pourront  consulter  le  registre  mis  a leur 
disposition. 

Mais  c’est  seulement  a la  Congregation  generale  de  mardi  8 octobre  que 
les  nouvelles  places  devront  etre  occupees. 

Ver  sio  anglica 

(P.  D.  Ioannes  Krol,  subsecretarius) 

May  I have  your  attention,  please!  Some  of  the  Council  Fathers  did 
not  submit  their  names  at  the  inaugural  session  last  Sunday  and  as  a resuit 
their  names  were  not  included  in  the  arrangements  of  the  seating  pians.  To 
accomodate  all  according  to  rank  and  precedence,  there  will  be  a complete 
re-assignment  of  seat  numbers.  To  expedite  matters  a notice  of  the  new 
numbers  will  be  sent  to  those  who  live  in  institutions  and  pensions  designated 
by  and  at  the  convenience  of  the  administrative  secretariate  to-morrow. 
Others  who  do  not  live  in  these  or  have  not  been  assigned  to  such  institutions 
and  pensions  can  learn  of  their  new  seat  numbers  beforehand  at  the  Council 
Office  of  Information  located  on  the  ground  floor  of  the  Via  della  Concilia- 

zione,  54  (at  the  end  of  the  piazza),  or  in  any  case  they  will  learn  of  their  new 
numbers  here  at  the  Basilica  Monday  morning.  The  new  seating  plan  will 
go  into  effect  Tuesday  morning  next.  Thank  you! 


Ver  sio  germanica 

(P.  D.  Villelmus  Kempf,  subsecretarius) 

Da  in  der  offentlichen  Eroffnungssitzung  dieser  zweiten  Sitzungsperiode 
eine  Reihe  von  Konzilsvatern  sich  nicht  gemeldet  haben,  ist  es  notwendig, 
eine  neue,  der  Prazedenz  entsprechende  Sitzordnung  aufzustellen.  Damit  das 
baldmoglichst  geschieht,  erhalten  diejenigen  Vater,  die  ihre  Unterkunft  von 
Seiten  des  administrativen  Sekretariats  erhalten  haben,  von  morgen  an  die 
schriftliche  Anweisung  ihres  neuen  Sitzplatzes  in  ihrer  Unterkunft. 

Die  ubrigen  Konzilsvater  konnen  sich  iiber  ihren  neuen  Sitzplatz  orien- 
tieren  am  nachsten  Montag  hier  in  der  Aula  oder  auch  in  dem  Informations- 
biiro  des  Konzils,  Via  della  Conciliazione  Nr.  54. 

Es  wird  hier  und  dort  ein  Verzeichnis  der  neuen  Sitzordnung  zur  Ein- 
sichtnahme  aufliegen.  Diese  neue  Sitzordnung  tritt  am  nachsten  Dienstag 
in  kraft. 

V er  sio  arabica 

(P.  D.  Philippus  Nabaa,  subsecretarius) 

Em.mus  P.  D.  Eugenius  card.  Tis serant:  reponatur  Sacrosanc- 
tum Evangelium. 

QUOAD  PROOEMIUM  ET  CAP.  I SCHEMATIS  DE  ECCLESIA 


ANIMADVERSIONES  SCRIPTO  EXHIBITAE 

QUOAD  PROOEMIUM  ET  CAP.  I SCHEMATIS  DE  ECCLESIA 


1 

Em.mus  P.  D.  ACHILLES  card.  LlENART 
Episcopus  Insulensis 

Ad  primam  partem.  Textus  propositus  apprime  mihi  placet,  ipsique  li- 
bens subscribam.  Annotationes  tamen  quasdam  addam. 

Ad  cap.  I.  Meas  facio  emendationes  ac  suggestiones  a diversis  Patribus 
sub  sequentibus  numeris  positas  in  fasciculo  nobis  tradito  « Emendationes 
a Concilii  Patribus  scripto  exhibitae  super  schema  constitutionis  dogmati- 
cae de  Ecclesia  » videlicet:  4.  7.  10.  20.  25.  29.  33.  36.  45.  85.  87.  93.  104. 
111.  112.  114.  121.  124.  134.  136.  137.  147.  150.  158.  161. 

Item,  sub  n.  64,  manentibus  tamen  titulis  de  Ecclesiae  imaginibus  et  de 
Ecclesia  ut  mystico  Corpore  Christi. 

Duas  insuper  annotationes  addam:  Ad  n.  7 (pag.  11,  lin.  7)  post  « su- 
stentatur » addatur:  « Ecclesia  igitur  indissolubili  unitate,  simul  et  fructus 
redemptionis  Christi  existit  et  medium  quo  Christus  redemptionem  suam 
exsequitur  ». 

Ad  n.  10  (pag.  13,  linn.  3-23)  modificetur  ordo  paragraphi,  quo  clarior 
evadat  ordo  logicus;  ut  post  « dirigeret  » (lin.  5)  ponatur:  « Qui  Christum  ... 
locupletantur  » (linn.  16-21);  « Quapropter  Ecclesia  ...  efficaciter  intendit  » 
(linn.  5-16);  omittaturque  « Quapropter  Ecclesia  ...  sternatur  » (linn.  21-23) 
quae  praecedentis  est  repetitio. 


2 

Em.mus  P.  D.  FRANCISCUS  card.  MORANO 

Cum  maxima  humilitate  audeo  indigitare  defectum  quem  deprehendo 
in  schemate  proposito.  Precor  scilicet  ut  in  constitutione  quae  paratur 
clare  edicatur  (en  defectus  schematis)  quaenam  sit  in  Ecclesia  christiana 
lex  oficiorum,  super  qua  traditionalis  doctrina  est  prorsus  mutila.  Et  pro- 
fecto scriptores  theologiae,  libri  catechesis,  praeceptores  scholarum  generatim 
tradunt  in  Ecclesia  christiana  legem  officiorum  esse  in  mandatis  Veteris  Testa- 
menti et  in  praeceptis  Ecclesiae,  nulla  facta  mentione  de  praeceptis  Iesu 
Christi,  qui  est  fundator  Ecclesiae  christianae  et  legislator  christianae  re- 
ligionis. Verum  facile  intelligitur  hoc  silentium  super  praeceptis  Iesu  Chri- 
sti esse  quam  maxime  absurdum. 

Precor  idcirco  Sacrosanctam  Synodum  ut  in  constitutione  de  Ecclesia 
omissionem  corrigat,  atque  edicat  in  Ecclesia  christiana  legem  officiorum 
esse  in  mandatis  Veteris  Testamenti,  in  praeceptis  Iesu  Christi  et  in  prae- 
ceptis Ecclesiae,  Et  adderem,  sicut  in  expositione  mandatorum  Veteris  Te- 
stamenti praecipua  tantummodo  selecta  sunt  quae  exprimunt  spiritum  et 
sensum  legis  antiquae  (talia  sunt  Mandata  Magna  et  Mandata  Decalogi),  ita 
in  expositione  praeceptorum  Iesu  Christi  praecipua  seligenda  esse  quae  ex- 
primant spiritum  et  sensum  praeceptorum  Iesu  Christi.  Qua  emendatione 
praecepta  Iesu  Christi  coniuncta  cum  mandatis  Veteris  Testamenti  et  cum 
praeceptis  Ecclesiae  conficient  textum  unicum  atque  fundamentalem  Legis 
christianae. 


3 

Em.mus  P.  D.  LAUREANUS  card.  RUGAMBWA 
Episcopus  Bukobaensis 

Ad  art.  1 cap.  I « De  mysterio  Ecclesiae  ». 

I.  Considerationes  praeliminariae : 

1.  Non  satis  explicitatur  aspectus  fundamentalis  missionis  Ecclesiae, 
scii,  evangelizatio  et  prae-evangelizatio,  nam  « fides  ex  auditu  ».  Aliis  verbis: 
non  sufficit  dicere  quod  Ecclesia  est  « sacramentum...  unitatis  et  cum  Deo 
unionis  » (lin.  7),  dicatur  etiam  quod  debet  praeconium  salutis  proclamare. 

2.  Missio  Ecclesiae  declaretur  conspecta  sua  realitate  historica:  in 
multis  regionibus  (scii.  Islamismi,  Buddhismi,  Induismi  et  ubi  viget  dechri- 
stianizatio),  perpauci  sunt  qui,  audito  evangelio,  convertuntur.  Tamen  Ec- 
clesia ibi  praesens  esse  debet  ex  mandato  Domini.  Hanc  praesentiam  Ecclesiae 
iustifioari  oportet  titulo  eius  missionis  universalis  quae  non  tantum  consistit  in 
praeparatione  remota  ad  evangelizationem  proprie  dictam,  sed  reapse  iam 
impletur  cum  ordinata  sit  a Deo  ut  influat  et  ad  Deum  magis  dirigat  spiritua- 
les et  religiosos  valores  hominum  et  societatum.  Hoc  titulo  praesentia  Eccle- 
siae iustificatur  apud  gubernia  civilia  vel  coetus  hominum  qui  evangelizatio- 
nem aegre  ferunt  vel  quasi  prohibent. 

II.  Concluditur.  Art.  1 in  tres  paragraphos  distribuatur: 

1.  Titulus  « Lumen  Gentium  » a Christo  ad  communitatem  ab  eo  fun- 
datam translatum  est:  schema  linn.  1-5. 

2.  Missio  Ecclesiae  declaratur  secundum  totum  suum  ambitum:  vide 
textum  infra  propositum,  sub  III. 

3.  Unificatio  progressiva  mundi  explanationem  de  fundamentali  om- 
nium unitate  in  Christo  urgentiorem  facit:  schema  linn.  6-15. 

III.  Textus  propositus:  inserendus  in  fine  lin.  5: 

Ab  eodem  Christo  Iesu  mandatum  praedicandi  Evangelium  omni  creaturae 
accepit  Ecclesia  (Mc.  16,  15;  cf.  Mt.  28,  19-20)  ut  in  suo  sinu  aggregentur 
quos  dedit  ei  Pater.1  Ut  sit  sal  terrae  et  lux  mundi  {Mt.  5,  13-14)  instituta  est, 

evangelicum  fermentum  veritatis,  iustitiae,  caritatis  et  pacis  (Encycl.  Vacem  in 
terris ) spargens  in  mundum  2 ut,  sui  et  Spiritus  Sancti  influxu  ( Mt . 10,  20; 
Io.  14,  26;  Rom.  8,  26;  Act.  1,  8;  15,  28;  1 Cor.  2,  4,  etc.),  vita  hominum 
socialis,  culturalis  et  religiosa  ad  prosecutionem  spiritualium  valorum  cuique 
culturae  vel  religioni  propriorum  profundius  inclinetur  et  sic  mundus  Deo 
fiat  propinquior.  Tandem  sublevatione  pauperum  et  cura  aegrotantium  cari- 
tatis Christi  testimonium  (cf.  Act.  6,  1-6;  Io.  13,  35)  saeculo  exhibet.3 

Insuper,  inserendum  est  lin.  14:  ...  coniuncti,  meliorem  cognitionem 
Verbi  salutis  adipiscant  et  plenam  inde  unionem  in  Christo  consequantur. 

IV.  Notae:  1.  « quos  dedit  ei  Pater  »:  ad  significandum  1)  conversionem 
esse  donum  Dei;  2)  libertatem  conscientiarum. 

2.  Haec  actio  transformans  mundum  pertinet  ad  missionem  fundamen- 
talem Ecclesiae  et  reapse  iustificat  suam  actualem  praesentiam  sanctificantem, 
tam  in  coetibus  hominum  nondum  maturis  ad  kerygma  audiendum  quam  ubi 
socialis  ordo  practice  prohibet  conversiones. 

3.  Navitas  caritativa  Ecclesiae  expresse  dicatur  eodem  motivo  de 
quo  sub  2. 

Ad  art.  2 cap.  I « De  mysterio  Ecclesiae  »:  ( Aeterni  Patris  de  universali  sa- 
lute consilium ). 

I.  Consideratio  praeliminaria: 

Idea  missionaria  absens  est.  Divinum  de  universali  salute  consilium  reali- 
zatur  in  « congregatione  iustorum » (lin.  22)  sub  uno  Capite  constituta 
(pag.  8,  lin.  1).  Dicendum  erit  insuper  quod  realizatur  per  hanc  ipsam  Ec- 
clesiam. 

II.  Textus  propositus,  inserendus  pag.  8,  lin.  1,  post  verbum  « consti- 
tueret »:  in  divina  oeconomia,  haec  communitas  salutis  est  etiam  salutifera; 
mediationem  Christi  exercens  per  Spiritum  Sanctum,  ut  sit.  salus  Dei  usque 
ad  extremum  terrae  (cf.  Is.  49,  6;  Act.  13,  47)  et  ambulent  nationes  in  lu- 
mine suo  (cf.  Is.  60,  3). 

Ad  art.  3 cap.  I « De  Ecclesiae  mysterio  ». 

Propositio  prima\ 

I.  Consideratio  praeliminaria: 

Ecclesia  praesentatur  ut  a Deo  convocata  « ut  sit  pro  universis  et  sin- 
gulis sacramentum  visibile  'huius  salutiferae  unitatis  » (lin.  21).  His  verbis 
non  satis  clare  indicatur  missio  Ecclesiae,  quia  utitur  verbis  quae  ad  ordinem 
sacramentalem  sese  referunt  (cf.  nota  5,  par.  2,  pag.  15)  et  non  praecise  ad 
evangelizationem.  Textus  valet  pro  « christianitate  »,  minime  vero  pro  Ec- 
clesia in  statu  missionali. 

II.  Textus  propositus,  inserendus  lin.  22,  post  verbum  « unitatis  »:  ...  et 
sit  et  ipsa  convocans  ad  Christum  per  Spiritum  Sanctum,  missa  ad  complen- 
dum Christi  opus  evangelizando  eos  qui  foris  sunt,  cum  sit  in  Christo  lumen 
ad  revelationem  gentium. 

Propositio  secunda : 

I.  Consideratio  praeliminaria: 

Lin.  22,  inveniuntur  verba  « ad  omnes  regiones  ».  Optamus  ut  catego- 
riis mere  geographicis  substituatur  realitas  sociologica  coetuum  humanorum 
(parier  de  « milieux  humains  » plutot  que  de  regions)  quia  melius  respondeat 
necessitatibus  evangelizationis . 

II.  Proposita  emendatio:  linn.  22-23  sic  legantur:  « Ad  universas  regio- 
nes et  diversos  hominum  coetus  extendenda,  in  historiam  humanam  intrat, 
ipsa  super  tempora  et  fines  populorum  exsistens  ». 

Ad  art.  4 cap.  I « De  Ecclesiae  mysterio  »:  {De  Spiritu  Ecclesiam  sanctifi- 
cante). 

I.  Considerationes  praeliminariae: 

1 . Perspectiva  huius  articuli  est  « christianitas  »,  minime  vero  Ecclesia 
in  statu  missionali  (v.  g.:  lin.  26  « in  corda  nostra  »;  lin.  30  « in  fidelibus  »). 
Sed  Spiritus  Sanctus  non  soli  Ecclesiae  inservit  eam  sanctificando  ut  ad  con- 
summationem cum  Christo  Sponso  unionem  perducatur  (lin.  36),  eam  insuper 
vivificat  ut,  verbis  et  factis  Christum  annuntiando,  homines  nondum  con- 
versos illuminet  et  in  suo  sinu  aggreget. 

2.  Curandum  quoque  est  ut  Ecclesia  non  appareat  ut  in  se  tanquam 
in  « ghetto  » quasi  monopolio  f ruens  Spiritus  Sancti.  Per  Ecclesiam  sane  sed 
extra  eam,  operatur  Spiritus  Sanctus  in  mundo,  per  decursum  saeculorum  in 
eo  intime  agendo,  eum  progressive,  quamquam  lente,  ad  cognitionem  Dei 
Salvatoris  et  Christi  eius  disponendo. 

II.  Textus  propositus,  inserendus  post  lin.  37:  « Ipse  est  Spiritus  Vitae, 
quem  emisit  Christo  in  cruce  {Io.  19,  3)  et  dedit  Ecclesiae  suae  ut  portans 
Nomen  Iesu  coram  gentibus  et  regibus  et  filiis  Israel  {Act.  9,  15),  navitet  ad 
complendum  mysterium  Christi  donec  veniat.  Idem  Spiritus  confirmat  quod 
operatus  est  in  nobis  (Offert.  Missae  Sp.  S.),  sua  virtute  universaliter  ope- 
rante in  diversis  hominum  coetibus,  ut  magis  eis  pateat  accessus  ad  cogni- 
tionem et  amorem  Dei  Salvatoris;  quapropter  profusis  gaudiis  totus  in  orbe 
terrarum  mundus  exsultat  (Praef.  Missae  Sp.  S.)  ». 

Ad  art.  5 cap.  I « De  Ecclesiae  mysterio  »:  {De  Ecclesia  ut  mystico  Corpore 

Christi). 

Caracteristica  missionaria  Corporis  Christi  mystici  non  sufficienter  appa- 
rent in  textu.  Quapropter: 

Quoad  primam  paragraphum : 

1.  Ecclesia  describatur  non  tantum  « in  facto  esse  »,  sed  etiam  « in  fieri  ». 
Linn.  4-6  sic  emendentur:  « ...  credentes  Verbo  salutis  (vel:  praeconio  pa- 
schali) ab  Ecclesia  proclamato,  non  tantum  huic  populo  aggregat  fratres  suos, 
ex  omnibus  gentibus  convocandos,  ut  filios. 

2.  Argumentum  non  limitetur  ad  « conditionem  » (linn.  3-4)  acquisitam 

populo  Dei,  sed  exprimat  insuper  vitalem  funditionem  augmentum  extensivi 
Corporis  mystici  Christi. 

Unde  textus  propositus,  lin.  8 inserendus:  « Illud  Corpus  ad  hoc  consti- 
tutum est  ut  vitali  quadam  operatione  augmentum  faciat  in  aedificationem 
sui  in  caritate  (cf.  Eph.  4,  16)  ». 

Quoad  secundam  paragraphum-. 

Linn.  9-20,  agitur  de  vita  Christi  prout  est  communicata  in  ipsa  Ecclesia 
(omnia  verba  in  prima  persona  plurali:  profitemur,  sumus  etc.).  Unde,  quae 
dicuntur  linn.  21-26,  applicantur  Corpori  mystico  Christi  prout  est  iam 
constituto,  minime  vero  prout  est  « in  fieri  ».  Dicatur  quod  Corpus  Christi 
mysticum  est  in  statu  expansivo  sui:  vita  Christi,  quae  est  in  Ecclesia,  eo 
tendit  ut  aliis  per  Ecclesiam  communicetur. 

V ehementer  instamus  ut  aspectus  missionarius,  scilicet  extensio  quanti- 
tativa  Corporis  Christi  mystici  et  assumptio  omnium  humanorum  valorum  in 
plenitudinem  eius,  clare  explicitetur  ope  locorum  Sacrae  Scripturae  quae  oc- 
currunt in  linn.  21-26.  Praesertim  sequentia  in  meliorem  lucem  edantur: 

1.  Christus  per  Ecclesiam  omne  quod  humanum  est  in  plenitudinem  suam 
trahit,  qui  omnia  in  omnibus  adimpletur  {Eph.  1,  23). 

2.  Thema  Novi  Adami,  in  se  assumentis  totam  substantiam  primi,  Spi- 
ritu suo  operante  in  mundo  per  Ecclesiam  inter  Ascensionem  et  Parousiam, 
adiungendum  Alpha  incarnationis  et  Omega  parousiae.» 

Haec  enim  sunt  maximi  momenti,  non  solum  respectu  functionis  missio- 
nalis  Ecclesiae,  sed  pro  adaequata  intelligentia  mysterii  Ecclesiae. 

Itaque  instanter  petimus  ut  haec  in  capite  « de  Ecclesiae  mysterio  » in- 
veniantur. 

Assumptio  valorum  humanorum  in  Christo  totali,  hic  inserenda,  non 
officit  quominus  haec  idea  rursus  reassumatur  in  articulo  novo  quod  infra 
proponemus  « de  unitate  et  diversitate  Ecclesiae  ». 

Quoad  tertiam  paragraphum : 

1.  « Dona  ministrationum  » inserviunt  augmento  qualitativo  Corporis 
Christi  mystici  (linn.  28-29:  nobis  invicem),  sed,  quod  inserviunt  ei  aug- 
mento quantitativo  siletur  in  textu.  Deest  ergo  aspectus  missionarius  in  de- 
scriptione vitae  intimae  Ecclesiae! 

Textus  propositus,  inserendus  lin.  33,  post  verba  « augmentum  Dei  »: 
« quibus  etiam,  repleti  Spiritu  Sancto,  loquimur  verbum  Dei  cum  fiducia 
{Act.  4,  31)  resurrectionem  Domini  et  adventum  eius  testificantes,  testimo- 
nio praesertim  caritatis  (cf.  Io.  13,  35)  et  verbi  salutis  praedicatione  (cf.  Act. 
13,  26),  iis  qui  credituri  sunt  per  verbum  nostrum  in  Eo  (Io.  17,  20),  ita  ut 
credentium  in  Domino  multitudo  magis  augeatur  {Act.  5,  14)  ». 

2.  Lin.  40,  loco  verborum  « vivificat,  unit  et  movet  » forsitan  melius 
erit  Canonis  Missae  Romanae  textum  invocare.  Unde  emendatio  sic  sona- 
ret: « Spiritus  autem  Christi  est  qui  unus  idemque  in  Capite  et  in  membris 
exsistens,  totum  corpus  pacificare,  custodire,  adunare  et  regere  dignatur  toto 
orbe  terrarum,  ita  ut  principium  vitae  seu  anima  Ecclesiae  iure  vocatus  sit  ». 

3.  Lin.  6,  pag.  10;  passiones  et  tribulationes  proficiunt  nobis  ad  gloriam 
aeternam  adipiscendam.  Nihil  clare  dicitur  de  aspectu  missionario  tribulatio- 
num, et  praesertim  persecutionum  (sanguis  martyrum,  semen  christianorum, 
Tertullianus),  quibus  Ecclesia  in  opere  redemptivo  Christi,  et  ideo  in  aug- 
mento qualitativo  et  quantitati vo  corporis,  pretiosissimas  partes  agit. 

Ideo,  emendatur  textus  modo  sequenti,  lin.  6:  «...  consociamur,  adim- 
plentes in  carne  ea  quae  desunt  passionum  Christi  pro  corpore  Eius  {Coi. 
1,  24),  eique  compatimur  ut  cum  Ipso  conglorificemur  ». 

Ad  art.  6 cap.  I « De  Ecclesiae  mysterio  »:  {De  aliis  Ecclesiae  imaginibus). 

Imagines  invocatae  describuntur  modo  statico,  iniuriam  faciendo  thema- 
tibus biblicis  quae  dynamismum  prae  se  ferunt,  et  tacendo  aspectum  missio- 
narium,  scii,  propagationem  regni  Dei,  assumptionem  valorum  humanorum 
gentium. 

Emendationes  minores  supplere  possunt  huic  defectui,  v.  g.: 

Lin.  26:  «...  pinguibus  pascuis  nutriuntur,  et  memores  verbi  eius,  desi- 
derio flagrant  Christo  adducendi  eas  oves  quas  licet  habens  tamen  non  sunt 
ex  eius  ovili  ita  ut  unum  flat  ovile  et  unus  pastor  (cf.  Io.  10,  16)  ». 

Lin.  28:  « ...plantat,  mundat  et  fovet  ut  radices  agens  terram  impleat 
{Es.  79,  10)  et  reddat  fructum  temporibus  suis  {Mt.  21,  43)  ». 

Haec  emendatio  postulat  inversionem  orationis,  lin.  27:  Est  enim  Eccle- 
sia ager  vel  agricultura  Dei,  vel  vinea  quam... 

Lin.  36:  ...  tabernaculum  Dei  cum  hominibus  ubi  afferent  gloriam  et 
honorem  gentium  {Ap.  21,  26). 

Pag.  11,  lin.  1:  cumulavit,  circumdata  varietate  {Ps.  44,  10)  ut  Dei  et 
Christi. 

Ad  art.  7 cap.  I « De  Ecclesiae  mysterio  »:  {De  Ecclesia  in  terris  peregri- 

nante). 

I.  Considerationes  praeliminariae : 

1.  Maior  pars  articuli  (linn.  5-25)  consecratur  ad  affirmandum  quod 
Corpus  Christi  et  Ecclesia  visibilis  (scii.  Institutio)  in  unum  coalescunt  (com- 
mentarius, pag.  22,  septem  lineas  consecrat  huic  argumento).  Sed  de  statu 
proprio  Ecclesiae  peregrinantis,  ut  est  congregatio  fidelium,  fere  nihil  dicitur 
(linn.  25-33;  duae  lineae  in  commentario  pag.  22). 

2.  In  dictis  de  Ecclesiae  mysterio,  necesse  est  ut  nobis  clare  appareat 
vultus  Ecclesiae  quae  ad  exemplar  vitae  terrestris  Christi  sese  gerere  con- 
tendit. 

Ergo  optamus  ut  fusius  et  clarius  exprimatur  conditio  et  status  Ecclesiae 
peregrinantis,  omnimodo  similis  statui  a Christo  selecto  in  sua  vita  terrestri, 
qui  scii,  venit  « in  forma  servi  ».  Haec  vita  Ecclesiae  humilis  humilem  Chri- 
stum sequentis  est  aliquid  essentiale.  In  opere  plantationis  Ecclesiae  abso- 
lute necessarium  est  ut  Ecclesia  sic  de  se  loquatur  et  appareat  vere  evangelica. 

3.  In  textu,  haec  forma  evangelica  Ecclesiae  peregrinantis  praesentatur 

ut  aliquid  quasi  accessorium.  Per  verbum  « etiam  » (lin.  26;  quod  verbum 
reperitur  etiam  in  commentario,  pag.  22,  lin.  5),  proponitur  per  modum  con- 
cessionis id  quod  Christus  ipse  stabilivit  tamquam  legem  fundamentalem 
regni  Dei! 

II.  Textus  propositus,  substituendus  linn.  26-33  textus  schematis;  « Sa- 
cramentum Christi  exsistens,  Ecclesia  ut  signum  in  nationibus  levatum  (Is. 
5,  26)  apparet,  vestigia  humillime  premens  Christi  qui  formam  servi  acci- 
piens humiliavit  semetipsum  ( Phil . 2,  7-8)  et  stetit  in  medio  nostrum  sicut 
qui  ministrat  ( Lc . 22,  27).  Cum  non  est  servus  maior  Domino  suo,  neque 
apostolus  maior  est  eo  qui  misit  illum  (Io.  13,  16;  15,  20),  Ecclesia  sentiens 
in  se  quod  et  in  Christo  Iesu  (Phil.  2,  5)  non  venit  ut  sibi  ministretur  sed 
ut  ministret  (Mc.  10,  45;  Mt.  20,  28).  Verbo  suo  crucem  et  mortem  Domini 
annuntians  donec  veniat  (cf.  1 Cor.  11,  26),  in  via  paupertatis  evangelicae 
incedens  testimonium  praebet  Domini  Iesu,  qui  « mitis  et  humilis  corde  » ad 
se  laborantes  et  oneratos  invitat  (Mt.  11,  28-29).  Adhuc  peregrinans  a Do- 
mino, per  fidem  ambulans  et  non  per  speciem  (2  Cor.  5,  5-7)  manet  tamen 
sortis  Christi  patientis  particeps  (cf.  2 Cor.  1,  5;  Phil.  3,  10-11;  1 Petr.  4,  13), 
at  tribulatione  et  odium  huius  mundi  (Io.  15,  18-19;  16,  33)  in  patientia 
et  gaudio  Spiritus  Sancti  patitur.  Crucifigitur  quidem  cum  Christo  ex  infir- 
mitate, vivit  tamen  cum  illo  in  virtute  Dei  (cf.  2 Cor.  13,  4);  sanctos  et  pec- 
catores in  se  complectens,  in  mundo  exsistens,  non  est  de  mundo  (Io.  17, 
11-16).  Sic  commissas  sibi  partes  implet  ut  omnes  homines,  quos  ardentissima 
caritate  ad  se  vocat,  ad  regnum  caeleste  in  gloriam  Patris  perducat. 

Ad  art.  8 cap.  I « De  Ecclesiae  mysterio  ». 

I.  Considerationes  praeliminariae: 

Lin.  15,  pag.  12,  dicitur  quod  catechumeni  voto  tantum  cum  Ecclesia 
coniunguntur. 

1.  Inspectis  criteriis  lin.  7 allatis,  videtur  dicendum  quod  ad  Ecclesiam 
realiter  pertinent  catechumeni  triplici  vinculo  professionis  sacramenti  et  re- 
giminis. 

Ei  pertinent  vinculo  professionis  fidei-,  ad  catechumenatum  admitti  quis 
potest  nisi  emissa  professione  fidei  in  Christo  Salvatore.  Quod  patet  ex  cae- 
rimonia admissionis  in  catechumenatum  (cf.  Novus  ordo  baptismi  adultorum, 
S.  C.  R.,  1961).  Fides  eius  est  inchoativa,  sed  ad  modum  seminis  quod  totum 
iam  complexive  continet,  quamvis  non  distincte. 

Ei  pertinent  vinculo  sacramentali-.  quia  ordo  sacramentalis  eum  inchoa- 
tive sed  realiter  attingit.  Sacramentalia  quae  recipit  (caerimoniae  pro  diversis 
gradibus  catechumenatus  provisae  in  novo  Rituali)  iam  ei  dispertiunt  gratiam 
sacramenti  suscepturi  et  ad  idipsum  ordinant.  Ius  habet  ex  Codice  ad  fune- 
ralia christiana. 

Ei  iunguntur  vinculo  regiminis.  Ecclesia  catechumenis  multa  praecepta 
imponit,  non  tamen  iure  communi,  sed  statutis  synodalibus  particularibus  et 
legitimis  consuetudinibus  localibus.  Si  quis  catechumenus  iis  praeceptis  non 

obtemperaret,  a communione  ecclesiastica  sui  propria  abscinderetur  nec  ad 
baptismum  admitteretur. 

Quae  omnia  certe  implicant  nexum  cum  Ecclesia  alius  generis  strictio- 
ris quam  votum. 

2.  Textus  schematis  ad  votum  logice  appellare  debet,  inspectis  dictis 
pag.  11,  linn.  39-40,  ubi  implicite  theologia  voti  baptismatis  tangitur.  Cate- 
chumeni non  sunt  baptizari;  ergo  non  sunt  de  Ecclesia,  cum  sit  ianua  eius. 

Sed  melius  status  ecclesiasticus  catechumenorum  determinatur  ex  triplici 
criterio  de  quo  lin.  7,  pag.  12,  scii,  professionis  fidei,  sacramenti  et  regiminis 
ac  communionis. 

Ergo  emendandae  essent  linn.  39-40,  pag.  11:  necessitas  Ecclesiae  ad  sa- 
lutem aliter  probetur,  argumento  magis  ontologico,  et  non  ex  necessitate  bap- 
tismi. 

3.  Lin.  16  dicitur:  « cogitate  et  explicite  ut  ei  incorporentur  expe- 
tunt ».  Sed  catechumenus  non  solum  interno  desiderio  (cogitate  et  explicite) 
baptismum  expetit,  sed  visibiliter,  aggregatione  reali  et  publica  in  ordine 
catechumenorum,  ritu  ecclesiastico  sancita  (cf.  Novus  ordo  baptismi  adul- 
torum). 

II.  Textus  propositus:  « Inchoative,  ad  Ecclesiam  pertinent  catechumeni, 
quippe  qui,  professione  fidei  in  Christum  emissa  momento  suae  publicae  et 
ritualis  aggregationis  in  catechumenatum  quamvis  nondum  nati  tamen  con- 
cepti (S.  Aug.)  cogitate  et  explicite  ut  ei  plene  incorporentur  expetunt;  quos 
in  suos  dilectione  curaque  complectitur  Mater  Ecclesia  ». 

4 

Em. mus  P.  D.  RADULFUS  card.  SILVA  HENRIQUEZ 
Archiepiscopus  S.  lacobi  in  Chile 

A Radulfo  card.  Silva  Henriquez,  praeside  Conferentiae  Episcopalis  Chi- 

lensis  ac  arch.  Iacobopolitano,  et  ab  exc.mo  Aljrido  Viola,  ep.  de  Salto 

et  praeside  Conferentiae  Episcopalis  Uruquariensis,  et  ab  aliis  episcopis 

signantibus  praesentatae. 

Pag.  7,  lin.  6:  loco  «in  Christo»  ponatur  «Christi».  Ratio:  sensus 
fit  clarior. 

Pag.  7,  lin.  3:  supprimatur  «caligine»  et  ponatur  «in  hoc  saeculo». 
Ratio  est  evidens. 

Pag.  7,  lin.  7:  post  «sacramentum»  ponatur:  «hominum  cum  Deo 
unionis  et  intimae  totius  generis  humani  unitatis  ».  Ratio:  alteratio  ordinis 
clarius  exprimit  prioritatem  unionis  cum  Deo  in  significatione  sacramentali 
Ecclesiae. 

Pag.  7,  linn.  10-11:  omittantur  verba  « illudque  sermone  ...  enucleans  ». 
Ratio:  non  apparet  cur  haec  intentio  sit  declaranda  in  schemate  ipso. 

Pag.  7,  lin.  12:  supprimatur  « vehementioremque  ».  Ratio : videtur  re- 
dundare. 

Pag.  7,  lin.  15:  supprimatur  « etiam  ».  Ratio : sic  unio  in  Christo  non  ap- 
paret tanquam  aliquid  nimis  separatum  ab  ordine  temporali:  Christus  est 
anakefalaiosis  totius  creationis. 

Post  verba  « in  Christo  consequantur  » addatur  emendatio  sub  n.  10 
a tredecim  episcopis  africanis  proposita.  Cf.  libellum  typis  editum  cum  emen- 
dationibus. 

(Observationes  ad  numeros  1-6  huius  capitis  iam  propositae  sunt,  cum 
nova  redactio  ac  clarior  distributio  materialis  horum  numerorum  postulata 
fuerit). 

Pag.  11,  linn.  5-10:  loco  «Ecclesia  sancta...  mysterio  assimilatur  » po- 
natur: « Quia  Ecclesia  hic  in  terris  peregrinans  e Capite  suo  glorioso  omnem 
vitalem  impulsum  recipit  (Io.  15,  1-7),  arctum  intercedit  vinculum  inter 
Ecclesiam  caelestem  et  terrestrem  ( Act . 9 ,5;  1 Cor.  12,  12-31;  Eph.  2, 
19-22;  Apoc.  7,  1-17).  Ecclesia  autem  itinerans  aspectu  simul  communitatis 
gratiae  ac  institutionis  salutis  constat,  ex  quo  duplici  aspectu  unum  Cor- 
pus Christi  mysticum  constituitur  et  efformatur  ».  Ratio : Prima  clausula 
de  vinculatione  cum  Ecclesia  caelesti  respondet  necessitati  explicandi  quo- 
modo beati  etiam  ad  Ecclesiam  pertineant;  hoc  valde  utile  videtur  ut  funda- 
mentum cultui  sanctorum  praebeatur.  Altera  clausula  brevius  et  clarius  vi- 
detur explicare  ea  quae  sub  linn.  5-10  dicuntur,  sine  praeiudicanda  quaestione 
« de  membris  »,  quae  tangitur  in  n.  8. 

Pag.  11,  lin.  11:  supprimatur  « enim  ».  Ratio:  omissa  phrasi  praecedenti, 
hoc  superest. 

Pag.  11,  lin.  12:  post  « ita  » ponatur  « analogice  » ad  supplendam  peri- 
copam  omissam. 

Pag.  11,  linn.  19-24:  omittantur  verba  « Haec  igitur  ...  impellunt  ».  Ra- 
tio: de  his  agetur  in  par.  8 et  9.  Identificatio  Ecclesiae  peregrinantis  cum  Ec- 
clesia catholica  romana,  modo  sociologico  tantum  descripta,  non  videtur 
exacta.  Saltem  dicendum  est  haec  omnia  intime  connecti  cum  problemate  de 
membris  de  quo  adhuc  disputatur. 

Pag.  11,  lin.  26:  verba  « etiam  in  paupertate  evangelica  » sunt  valde  ob- 
scura: nescitur  quid  significent. 

Pag.  11,  lin.  28:  addatur  emendatio  sub  n.  102  (in  libello)  a Patribus 
linguae  germanicae  proposita. 

Pag.  11,  linn.  34-39:  verba  « Docet ...  perseverare  » omittantur.  Loco 
eorum  ponatur:  « Quoad  Ecclesiam  peregrinantem  firmiter  credimus  omnes 
qui  salvantur,  in  ea  et  per  eam  salvari.  Unus  enim  Christus  est  mediator  ac 
via  salutis;  ille  autem  obviam  fit  nobis  in  Ecclesia,  eius  Corpus  ac  plenitudo. 
Hoc  tamen  nullo  pacto  voluntati  Dei  salvificae  limites  imponuntur  ( 1 Tim. 
2,  3-4).  Divina  enim  voluntas  alios,  et  quidem  perfectione  distinctos,  modos 
adinvenit  ut  homines  diversimodi  Ecclesiae  incorporentur,  prout  plus  vel 
minus  perfecte  eius  visibilitas  exprimatur  et  homines  Christo  gratia  coniun- 

gantur  ».  Ratio:  Haec  formulatio  quoad  rem  ab  axiomate  « extra  Ecclesiam 
nulla  salus  » non  discrepat,  sed  hoc  magno  commodo,  nempe  quod  doctrina 
modo  positivo  exponatur  eiusque  fundamentum  elucidetur.  Verba  schematis 
« institutum  necessarium  ad  salutem  » saepe  male  intelliguntur. 

Pag.  12,  linn.  3-8:  Verba  « Reapse  ...  et  communionis  » omittantur. 
Ratio : textus  non  bene  cohaeret  cum  nuper  dictis  de  baptismate  uti  « ianua 
Ecclesiae  »,  nec  cum  dicendis  in  schemate  de  Oecumenismo ; implicite  negat 
fratres  separatos  iure  dicendos  esse  fratres;  stricte  intellectus,  textus  negat 
pueros,  amentes,  rudes  in  Ecclesia  versari  siquidem  « integrum  eius  ordi- 
nationem omniaque  media  salutis  in  Ea  instituta  » non  agnoscunt. 

Loco  horum  verborum  ponantur  paragraphi  sub  emendatione  112  (a 
exc.mo  Poncet  proposita),  omisso  tamen  paragrapho  ultima  « Non  salvatur 
tamen  ...  remanet  ...  »,  et  omissa  etiam  designatione  « Romana  » quia  suffi- 
cienter exprimitur  cum  de  Summo  Pontifice  loquitur. 

Pag.  12,  lin.  9:  omittantur  verba  « in  fide  et  spe  » et  dicatur  tantum 
« qui  in  caritate  non  vivit  ».  Ratio:  si  quis  nec  fidem  christianam  servat, 
non  videtur  — iuxta  supra  dicta  — pertinere  ad  Ecclesiam. 

[ Subsignaverunt : ] Raul  card.  Silva,  Santiago  Chile;  Alfredo  Viola,  ob.  de 
Salto  (Uruguay);  Felipe  Santiago  Bemtez,  ob.  aux.  de  Asuncion  (Paraguay);  Al- 
berto  Rencoret,  arzob.  de  Puerto  Montt  (Chile);  B.  Pinera  C.,  ob.  de  Temuco 
(Chile);  Eladio  Vicuna,  ob.  de  Chillan  (Chile);  Fr.  B.  Valenzuela,  ob.  de  Antofa- 
gasta  (Chile);  Humberto  Tonna,  ob.  de  Florida  (Uruguay);  Emilio  Tagle  C., 
arzob.-ob.  Valparaiso  (Chile);  Arturo  Duque  Villegas,  arz.  de  Manizales  (Colum- 
bia);  Miguel  Angel  Builes,  ob.  de  Santa  Rosa  (Columbia);  Alfonso  Uribe  J.,  ob. 
aux.  de  Cartagena;  Armando  Gutierrez  Granier,  ob.  tit.  de  Pionia;  Miguel  Bala- 
guer,  ob.  tit.  de  Castel  Minore;  Hector  Rueda  H.,  ob.  de  Bucaramanga  (Colum- 
bia); Jorge  Manrique  H.,  ob.  de  Oruro;  Manuel  Larrain  E.,  ob.  de  Talea  (Chile); 
Manuel  Santos,  ob.  de  Valdivia  (Chile);  Roberto  Caceres,  ob.  de  Melo  (Uru- 
guay); Marcelo  Mendiharat,  ob.  c.  de  Salto  (Uruguay);  Manuel  Sanchez,  arzob.  de 
Concepcion  (Chile);  Norberto  Forero,  ob.  de  Santa  Marta  (Columbia);  Jose  M. 
Carrizo,  ob.  de  Chitre  (Panama);  Antonius  Castro  B.,  ob.  de  Palmira  (Columbia); 
Sergio  Mendez  Arceo,  VII  ob.  de  Cuernavaca  (Mexico);  Rafael  Sarmiento,  ob.  de 
Ocana  (Columbia);  Francisco  Valdes  Subercaseaux,  ob.  de  Osorno  (Chile);  Ber- 
nardo  Arango,  ob.  de  Barranca  Bermeja  (Columbia);  Juan  Diaz  Piata,  prel.  null. 
de  Bertrania  (Columbia);  Franciscus  Gillmore,  tit.  de  Auzia,  vic.  castr.  (Chile); 
Jose  Rafael  Pulido  Mendez,  arzob.  eoad,  de  Merida  (Venezuela);  Pedro  Jose  Rivera 
Mejia,  ob.  de  Socorro  y San  Gil  (Columbia);  Alejander  Duran  M.,  ob.  de  Ancud 
(Chile);  Luis  Rodriguez,  ob.  de  Santa  Cruz  (Bolivia);  Miguel  Antonio  Medina, 
ob.  aux.  de  Medellin  (Columbia);  Tornas  A.  Clavel  M.,  ob.  de  David  (Panama); 
Augusto  Salinas  SSCC,  ob.  de  Linares  (Chile);  H.  Lara  M.,  Verapaz  (Guatemala); 
T.  Eugenin  SSCC,  ob.  tit.  de  Gerisso;  V.  Boric,  Punta  Arenas;  AI.  Menchaca,  ob. 
tit.  de  Pinara;  Guillermo  Hartl,  vic.  ap.  de  Araucania  (Chile);  Luis  Baccino,  ob. 
de  San  Jose  de  Mayo;  Ramon  Bogarin  A.,  ob.  de  S.  Juan  Bta  de  las  Misiones; 
Jose  Ali  Lebrun,  ob.  de  Valencia  (Venezuela);  Dr.  Crispulo  Benitez  Fonturvel, 
ob.  de  Barquisimeto;  A.  Quarracino,  ob.  de  Nueve  de  Julio;  Jorge  Mayer,  ob.  de 
Santa  Rosa;  Raul  P.  Primatesta,  ob.  de  San  Rafael  (Argentina);  Juan  Fr.  Fresno  L., 
ob.  de  Copiapo  (Chile);  Baltasar  Alvarez,  ob.  de  Pereira. 

5 

Exc.mus  p.  d.  hyacinthus  argaya  goicoechea 

Episco pus  Mindoniensis-Eerrolensis 

Hoc  votum  vim  doctrinae  contentae  in  cap.  I et  in  toto  schemate  de  Ec- 
clesia petit. 

Nostrum  Concilium  Vaticanum  II  habet,  sine  dubio,  suum  peculiarem 
caracterem,  ab  omnibus  praecedentibus  plane  distinctum. 

Nam  ex  una  parte  alienum  ab  eius  mente  videtur,  iustis  de  causis,  novas, 
explicitas  et  sollemnes  definitiones  dogmaticas  condere. 

Ex  altera,  iudicatur  non  esse  ullo  modo  Synodi  intentionem  fulmine  ana- 
thematis quemquam  errantem  punire.  Hoc  enim  videtur  alienum  rationi  cogi- 
tandi nostri  temporis  et  paterno  ac  benigno  cordi  Summi  Pontificis. 

Sed  hoc  necessitatem  prementem  gignit  cognoscendi  valorem  theologicum 
doctrinarum  quae  in  capite  et  in  toto  schemate,  ut  ab  omnibus  recipienda- 
rum, proponuntur.  Hanc  necessitatem  multi  Patres  clare  sentiunt  et  senserunt 
ab  initio  Concilii. 

Volumus  nunc  pressiore  modo  proponere  problema  maximi  momenti, 
brevissime  considerando  aliqua  facta  et  quaestiones  inde  exortas. 

Percurrentes  schema  invenimus  veritates  vel  propositiones  inaequalis 
prorsus  valoris  indiscriminatim  et  eodem  fere  modo  proponi.  Ita  aliquando 
perhibetur  damnans  errores;  aliquando  paterne  tantum  exhortans  fideles;  tum 
doctrinam  traditionalem  Ecclesiae  mera  expositione  recolit;  tum  vero  ali- 
quando supponit  doctrinam  ut  de  fide  credendam.  En  facta. 

Nunc  quaeritur:  propositiones  universae  in  schemate  contentae  de  fide 
sunt  dicendae? 

Aut  e converso,  omnia  quae  simplici  expositione  proponuntur,  etiam 
postquam  a Concilio  promulgata  fuerint,  aestimanda  sunt  obiectum  liberae 
disputationis  ? 

Solutio  non  facilis  videtur.  Demus  Concilii  voluntatem  esse  ut  dogma- 
ticae definitiones  vitentur. 

Tunc  restat  de  duobus  unum:  doctrina  proposita  traditur  a Concilio 
tanquam  catholica  doctrina  vel  non. 

Si  primum  (si  proponatur  velut  doctrina  catholica)  doctrina  huiusmodi 
dicenda  est  proposita  saltem  ab  universali  Ecclesiae  magisterio;  secus  Oecu- 
menici  Concilii  auctoritas  evanescit. 

Cum  autem  proponatur  ut  edocta  a magisterio  universali,  iam  doctrina 
agnoscenda  est  ut  « de  fide  »,  dicente  Concilio  Vaticano  I:  « Porro  fide  di- 
vina et  catholica  ea  omnia  credenda  sunt,  quae  ab  Ecclesia  sive  solemni  iudicio 
sive  ordinario  et  universali  magisterio  tanquam  divinitus  revelata  credenda 
proponuntur  » (Denz.  1792). 

Si  autem  dicamus  schematis  doctrinam  neque  dogmaticam  esse  neque  a 

magisterio  universali  propositam  (saltem  de  illis  propositionibus  quae  aliunde 
« de  fide  » non  agnoscantur),  manebit  doctrina  discussioni  obnoxia.  Neque 
satis  fit,  si  dicamus  sanctam  Synodum  notam  iam  et  traditionalem  doctrinam 
renovare.  Nam  etiam  post  illam  doctrinam  clare  et  saepius  iam  declaratam, 
certum  est  in  agro  Domini  plures  et  venenatos  errores  serpere,  quibus  non 
efficaciter  obsistitur  nisi  cum  clara  et  inconfusa  determinatione  valoris  veri- 
tatum propositarum. 

Proinde  qua  par  est  reverentia,  sed  instanter  auderem  Sacrosanctum  Con- 
cilium supplicare,  ut  dignetur  significare  modo  claro  et  indubio  valorem  theo- 
logicum doctrinarum  quas  ab  omnibus  admittendas  proponere  intendat. 

6 

Exc.mus  P.  D.  IOSEPH  ATTIPETTY 

Archiepiscopus  V erapolitanus 

Ad  n.  1 ( Introductio ). 

a)  Verba  linn.  10-11:  « illudque  sermone  menti  hodiernae  accom- 
modato enucleans  » videtur  opportunius  omitti.  Etsi  methodus  doctrinam 
« menti  hodiernae » accommodandi  sit  iustissima,  huiusmodi  declaratio  minime 
decet  textum  Conciliarem  qui  non  dirigitur  ad  Ecclesiam  aliquam  particularem 
— non  enim  eadem  est  mentalitas  ubique  terrarum  — nec  potest  habere 
vigorem  ad  breve  tantum  tempus.  Secus  enim  faciliter  via  pandetur  ut  quis 
putet  se  amplius  non  devinciri  doctrina  in  hac  constitutione  dogmatica  propo- 
sita sub  praetextu  eam  « suae  vel  temporis  sui  » mentalitati  non  esse  accom- 
modatam, vel  sermone  sibi  accommodato  non  expressam. 

Ad  cap.  I. 

N.  2,  lin.  4,  pag.  8.  Fortasse  expositio  doctrinae  clarior  et  magis  completa 
erit  si  ultima  linea  sic  redigatur:  « in  novissimis  temporibus  est  condita  et 
manifesta  » (cf.  Mystici  Corporis,  A.A.S.,  35,  1943,  p.  204). 

N.  6.  Doctrina  exegetarum  prae  mente  habita,  eae  tantum  imagines 
adhibeantur  de  quarum  interpretatione  communis  adest  exegetarum  con- 
sensus. 

N.  8.  Doctrina  a maioribus  accepta  docet  Ecclesiam  necessariam  esse  non 
solum  necessitate  praecepti,  sed  etiam  necessitate  medii.  Hinc  phrasis  hic 
posita  « ideoque  illos  homines  salvari  non  posse,  qui,  Ecclesiam  catholicam 
a Deo  per  Iesum  ut  necessariam  esse  conditam  non  ignorantes,  eam  intra- 
re etc.  »,  posset  inficiari  doctrinae  traditionali  de  necessitate  medii.  Si  possi- 
bile est,  inveniatur  alia  formula  quae  utrumque  aspectum  necessitatis  salvet. 

N.  10.  Videtur  in  hoc  numero  desiderari  explicita  affirmatio  obligationis 
obiectivae  pro  non-christianis  ingrediendi  Ecclesiam  catholicam.  Proponerem 
ut  ultima  pars  sic  redigatur:  « Qui,  Ghristum  eiusque  Ecclesiam  sine  culpa 
ignorantes,  Deum  tamen  sincero  corde  quaerunt  eiusque  voluntatem,  per 

conscientiae  dictamen  agnitam,  operibus  adimplere,  sub  gratiae  influxu,  co- 
nantur, aeternam  salutem  sperare  possunt;  in  terris  tamen  agnitione  Christi 
et  glorificatione  Patris  eius,  ad  quae  tamen  tenentur,  non  locupletantur. 
Quapropter  Ecclesia  indesinenter  impellitur,  ut  omnes  non  baptizatos  ad 
Corpus  Christi  adducat,  ut  sic  unica  via  salutis  a Domino  volita  eis  sternatur. 

7 

Exc.mus  P.  D.  ALOISIUS  BARBERO 
E piscopus  V iglevanensis 

Quaedam  animadversiones  circa  par.  5 cap.  I « De  Ecclesia  »:  « De  Eccle- 
sia ut  mystico  Corpore  Christi  ». 

Unus  ex  exoptatis  Concilii  fructibus,  ut  dixit  Summus  Pontifex  Paulus  VI 
in  sermone  habito  initio  huius  secundae  sessionis,  est  dialogus  Ecclesiae  cum 
mundo  moderno:  « Concilio  propositum  est  ut  humanam  consortionem  nostrae 
aetatis,  quodam  quasi  ponte  instituto,  attingat  et  Ecclesia  sit  fermentum  vivi- 
ficum et  instrumentum  salutis  (eiusdem)  humanae  consortionis  ». 

Ut  dialogus  iste  veraciter  condi  possit  et  fructuosior  inde  evadat  com- 
munia sint  problemata  in  primis  est  necessarium. 

Quae  enim  problemata  tam  vividius  ac  intimius  hodiernos  homines  « ca- 
piunt »,  quasi  radix  ac  terminus  eorum  expectationum,  quam  personalitas  ac 
dignitas,  iustitia  ac  aequalitas,  fraternitas,  libertas  et  pax? 

Problemata,  inquam,  immo  exigentiae,  omnibus  communes,  de  quibus 
tam  saepe  disceptatur,  tam  acriter  disputatur,  immo  laboratur  et  pugnatur 
quia  ad  eorum  adquisitionem  non  raro  impedimenta  ponuntur. 

Haec  quidem  problemata  non  tantum  profunde  tractandi  Ecclesia  capa- 
citatem habet,  sed  ad  ea  splendidius  illuminanda  doctrinam  possidet  veracem 
immo  et  patrimonium  quo,  his  bonis,  homines  omnes  ditare  potest. 

Haec  est  doctrina  de  mystico  Ghristi  Corpore  in  quo,  cum  Christo  Ca- 
pite et  inter  nos  unimur,  et  patrimonium,  Christi  Capitis  respicit  vitam  quae 
in  membris  diffunditur  ubi,  una  cum  membrorum  bonis,  mirabilem  illam 
« circulationem  » efficit  quam  « sanctorum  communionem  » appellant. 

Ait  enim  Divus  Thomas:  « Donum  ergo  Christi  communicatur  omnibus 
christianis,  sicut  virtus  capitis  omnibus  membris  et  haec  communicatio  fit 
per  sacramenta  Ecclesiae  in  quibus  operatur  virtus  passionis  Christi...  et  quid- 
quid boni  fecerunt  omnes  sancti  communicatur  in  caritate  existentibus  » 
(Opus  6,  In  expositione  Symboli:  Communio  Sanctorum). 

Dolendum  est  quod  in  schemate  nostro  nihil  de  sanctorum  communione 
dicatur. 

Quia  centrum  et  fons  horum  omnium  bonorum  est  sacrificium  euchari- 
sticum  et  signum  unitatis  immo  et  caritatis  vinculum  est  sacramentum  pa- 
riter eucharisticum,  clare  inde  consequitur  quod  praecipue  in  huiusmodi 

sacrificio  et  sacramento  bona  quae  appetunt  etiam  nostri  temporis  homines 
inveniri  poterunt  (cf.  Litt.  Enc.  Mystici  Corporis ). 

In  corpore  Christi  mystico  mira  quidem  dignitas  et  nobilitas  clare  efful- 
gent immo  et  donantur,  dicente  S.  Leone  Magno:  « Agnosce,  christiane,  di- 
gnitatem tuam...  ». 

In  sacrificio  et  sacramento  eucharistico  personalitas  alitur,  ad  socialitatem 
et  fraternitatem  educatur  ac  dirigitur  quia  mirabili  quidem  modo  personaliter 
et  socialiter  sacrificium  offertur  et  de  eo  nutrimentum  assumitur. 

Ipsa  Missae  adsistentia,  ut  minimum  exemplum  adducam,  vel  communi- 
ter orando,  vel  silendo  (ut  singulariter  meditari  possit),  personalitatem  et 
socialitatem  inspirat  ac  fovet. 

Primi  christiani  qui  perseverantes  erant  « in  fractione  panis  » haec  dona 
optime  noverant,  vivendo  in  mutua  aestimatione,  adiutorio  et  caritate  ut  clare 
apparet  e.  g.  in  Apologia  S.  Iustini,  S.  Cypriani  et  Tertulliani  scriptis. 

Inde  fraternitas  vera  habebatur  quippe  quae  in  communi  Capite  fundata 
et  de  communi  pane,  i.  e.  Corpore  et  Sanguine  Christi,  nutrita. 

Corporis  mystici  vita  sanam  operatur  aequalitatem,  scii,  in  diversitate, 
ad  vitandam  illam  quam  « planificationem  » vocant,  a diversa  mensura  dona- 
tionis Christi  et  a uniuscuiusque  cooperatione  derivantem,  quae  cooperatio 
plane  integra  manet  cum  Deus  humanae  libertati  nullo  modo  detrectet. 

Ex  his  bonis,  inter  sese  tam  mirifice  connectis,  haud  dubio  pax  illa  oritur 
quae  sola  vera  est  utpote  in  corde  fundamentum  tenens,  quae  pacis  externae 
origo  et  condicio  prima  omnino  evadit. 

Dialogus,  quem  Summus  Pontifex  tam  ardenter  exoptat,  possibilis  et 
utilis  pro  certo  haberi  debet  non  tantum  cum  iis  qui  saltem  aliquo  modo  ad 
Christum  pertinent  sed  etiam  cum  hominibus  omnibus,  quia  bona  de  quibus 
diximus  exigentiam  et  patrimonium  commune  constituunt,  et  etiam  ii  qui 
Christi  Corpori  mystico  adhuc  non  participant  tamen  « quodam  inconscio 
desiderio  et  aspiratione  ad  hoc  Corpus  destinantur  » (cf.  Litt.  Enc.  Mystici 
Corporis ). 

Etiam  quaestio  circa  destinationem  post  mortem  quae  tam  anxie  homines 
hodiernos  tangit  atque  cruciatur,  mirabili  luce  et  solacio  a « sanctorum  com- 
munione » ditatur  quia  defuncti  membra  Corporis  mystici  adhuc  remanent 
arcta  vincula  nobiscum  tenentes. 

Optandum  ergo  est  ut  in  hac  paragrapho  quinta  etiam  de  « sanctorum 
communione  » sermo  habeatur  et  aliquae  dentur  indicationes  ad  dialogum 
cum  mundo  moderno  instituendum  et  Ecclesia  Christi  clare  effulgeat  ut  lux 
veritatis,  fermentum  vivificum  et  instrumentum  salutis  (cf.  Serm.  Pauli  PP.  VI). 

Exc.mus  P.  D.  ATTILIUS  CONSTANTINUS  M.  BARNESCHI 

Episcopus  Manziniensis 

1.  Circa  cap.  I , sect.  III , comma  7. 

Quaedam  saltem  verborum  inconsequentia  manifesta  est  inter  ea  quae  le- 
guntur in  paragrapho  septima  et  in  paragrapho  nona  de  christianis  non  ca- 
tholicis: in  par.  7 legimus:  «...  licet  extra  totalem  compaginem  elementa 
plura  sanctificationis  inveniri  possint,  quae  ut  res  Ecclesiae  Christi  propriae, 
ad  unitatem  catholicam  impellunt  » (linn.  22-24).  In  paragrapho  nona  autem 
legimus:  « Ita  Spiritus  in  cunctis  Christi  discipulis  desiderium  actionemque 
suscitat,  ut  omnes,  modo  a Christo  statuto,  in  uno  grege  sub  uno  Pastore  paci- 
fice uniantur.  Quod  ut  obtineat  Ecclesia  precari,  sperare  et  agere  non  desi- 
nit, omnesque  ad  orandum  et  cooperandum  exhortatur,  ut,  purificati  et  re- 
novati, signum  Christi  super  faciem  Ecclesiae  clarius  effulgens  extollant  » 
(linn.  35-41). 

Quonam  sensu  accipitur  nomen  Ecclesia?  Verba:  « modo  a Christo  sta- 
tuto » suntne  intelligenda  de  meris  circumstantiis  historicis  an  immo  de  reali 
unione  inter  catholicos  et  christianos  non  catholicos? 

2.  Circa  cap.  I,  sect.  III,  comma  8 (linn.  18-22). 

Non  satis  clara  et  aperta  videntur  verba:  « Suo  modo  idem  valet  de  illis 
qui  nescientes  Ecclesiam  Catholicam  esse  veram  et  unicam  Ecclesiam,  sincere, 
adiuvante  gratia  etc.  ». 

Quid  significant  verba  « Suo  modo  »?  Quo  sensu  legitur  in  Commenta- 
rio (pag.  22)  « Patet  ita  proponi  quod  absolute  certum  est  »,  si  quaestio  de 
sensu,  valore  et  extensione  vocabuli  « membri  » non  dirimitur? 

9 

Exc.mus  P.  D.  PAULUS  BARRACHINA  ESTEVAN 
Episco pus  Oriolensis-Lucentinus 

Conceptio  schematis  videtur  non  satis  nec  praecise  socialis,  quod  exi- 
stimo contrarium  doctrinae  quae  traditur  et  temporibus  hodiernis. 

Simplex  lectio  erit  sufficiens  probatio;  nihilominus,  attenta  littera  et 
spiritu  schematis  possumus  afferre  aliqua  argumenta  maioris  momenti: 

a)  In  tribus  locis  tantum,  ni  fallor,  apparet  verbum  sociale:  in  pag.  7, 
lin.  14;  in  pag.  8,  lin.  17  et  in  pag.  11,  lin.  12.  Et  notare  iterum  debemus 
quod  agimus  de  re  maxime  sociali,  ut  est  Ecclesia  ut  Corpus  mysticum. 

b)  Cum  tractatur  de  Ecclesia  ut  mystico  Corpore,  in  n.  5,  bene  agitur 
de  unione  membrorum  cum  capite,  Christo  nempe;  sed  non  sic  vel  fere  nihil 
dicitur  de  unione  membrorum  vel  fratrum  inter  se.  Cum  certo  certius  constet, 

homines  in  genere  et  baptizatos  non  habere  conscientiam  socialem  ecclesia- 
lem,  et  ideo  apostolicam. 

c ) Ecclesia,  mater  et  magistra,  munus  habet  loquendi  et  praedicandi, 
non  tantum  filiis  suis,  sed  et  societati  ut  tali,  praesertim  in  hisce  temporibus, 
ob  societatis  saecularizatae  necessitatem.  Quomodo  ergo  non  clare  enuncia- 
tur  haec  doctrina  hic,  relate  ad  structuras  sociales  et  professionales  omnes...? 

Haec  est  doctrina  saepissime,  continuo  repetita  in  Litteris  Encyelicis  a 
SS.  Pontificibus  tractu  temporis.  Sic  videre  est,  e.  g.  apud  Leonem  XIII,  in 
prooemio  Immortale  Dei,  apud  Pium  XI  in  Ubi  Arcano,  et  praesertim  in  al- 
locutione Pii  XII  ad  novos  cardinales  die  20-11-1946.  « Ecclesia  — dixit  — 
non  potest  esse  inoperans,  clausa  in  silentio  templorum...  debet  enim  sem- 
per  suam  actionem  praestare  ad  solidum  fundamentum  firmandum  societatis, 
ita  ut  essentialis  sit  haec  eius  missio  ».  Et  continuo  nobis  dat  pulchram  Ec- 
clesiae definitionem. 

Ultimo  ipse  Paulus  VI,  feliciter  regnans,  in  sua  mirabili  allocutione  ob 
initium  Concilii  Vaticani  II  in  hac  secunda  parte,  disserit  de  necessitate  defi- 
nitionis Ecclesiae,  attentis  circumstantiis  socialibus.  Et  in  audientia  generali 
feriae  quartae  ultimae  solemniter  affirmavit:  societatem  hanc  multum  spec- 
tare a Concilio  Vaticano  II. 

Et  revera.  Illa  antiqua  et  pristina  societas  Adami  et  Evae  inter  se  et  cum 
Deo  Creatore,  fit  independentia  propter  peccatum,  quod  magis  vel  minus 
accidit  tractu  temporis.  Analogo  modo,  societas  christiana,  postquam  reco- 
gnita est  uti  talis,  magis  vel  minus  separatur  ab  Ecclesia.  Quod  prae  mentem 
habere  debemus  secundum  historiam,  ut  hodiernam  mentalitatem  sciamus, 
deformatam  in  conscientia,  seu  melius  saecularizatam  socialiter. 

Primis  saeculis  post  redemptionem,  Ecclesia  erat  tamquam  populus  Dei. 
Non  societas,  quae  non  recognoscebatur  a populo  romano  vel  statu. 

Sed  edictum  constantinianum,  initio  saeculi  quarti,  faciem  Ecclesiae  mutat, 
eius  dignitatem  recognoscens.  Ex  quo  iam  consideratur  ut  societas,  quae  par- 
tes haberet  in  civitate  terrena. 

Advenit  hierocratismus,  fundamentum  praepotentiae  et  oeconomiae  im- 
moderatae Ecclesiae,  quae  omnia  provocaverunt  tanta  mala  in  societate  ec- 
clesiastica. RR.  Pontifices  reformatores  fuerunt  testes  deformationis  Ecclesiae. 

Schisma  occidentis,  reforma  luterana  et,  denique,  revolutio  gallica,  non 
solum  separationem,  sed  veram  hostilitatem  status  et  societatis  circa  Eccle- 
siam provocaverunt  et  stabilierunt. 

Societas  est  independens  a Deo  et  a Christo  in  suo  esse.  Est  revera  atea. 
De  persona  physica  unusquisque  videbit.  Sed  familia,  professio,  communitas 
quaecumque  et  societas  nihil  habent  relativum:  sunt  res  absolutae  et  indepen- 
dentes.  Sic  res  sese  habebant. 

Quibus  attentis  et  solidatis  post  tantum  temporis  spatium,  nihil  mirum 
quod  sic  se  habeat  hodierna  societas.  Et  renuat  ut  talis  ad  Ecclesiam  sese 
referre. 

Ecclesia  debet  dicere  et  docere  cum  RR.  Pontificibus,  quod  homines  per 

societatem  connexi  non  minus  a Deo  pendent  quam  personaliter  vel  singu- 
latim.  Et  redemptio  non  adaequate  intelligitur  nisi  circa  totam  personam.  Ideo 
attingit  hominem  etiam  ut  membrum  societatis , ut  partem  communitatis. 

Ideo  Ecclesia  debet  sese  gerere  tamquam  mediatrix  Christi  et  societatis. 
Veram  doctrinam  civium  debet  promovere.  Et  intendere  tenetur  realizationem 
socialem-temporalem  Evangelii  in  mundo. 

Quod  maxime  valet  si  attendamus,  professionem  non  salvari  nisi  per  pro- 
fessionem, societatem  per  societatem. 

Scilicet,  societas  non  potest  concipi  saeculari,  sed  christiano  modo,  in 
suo  esse.  Et  Ecclesia  debet  promovere  actionem  professionalem,  civicam  et 
socialem,  in  veritate,  in  bonitate  et  in  caritate  fundatas. 

Qua  de  causa  iudico,  caput  primum  de  Ecclesia  debere  emendari  circa 
tria: 

1.  In  introductione  schematis  et  in  nn.  2,  3 et  4,  doctrina  non  refe- 
ratur tantum  ad  personas  physicas,  sed  etiam  ad  societatem,  suo  modo. 

2.  In  n.  5,  postquam  actum  sit  de  Christo  capite,  agatur  statim,  maiori 
spatio  maiori  claritate,  de  unione  et  societate  membrorum  seu  fratrum. 

3.  In  alio  numero,  11  nempe,  disseratur  de  munere  Ecclesiae,  circa 
societatem  uti  talem,  relate  ad  doctrinam,  relate  ad  conscientiam  efforman- 
dam,  relate  ad  necessitatem  actionis  socialis.  Quae  omnia  sint  veluti  funda- 
mentum doctrinale,  praeterea,  schematis  apostolatus. 


10 

Rev.mus  P.  D.  ALIPRANDUS  CATANI 
Frior  generalis  Congr.  mon.  erem.  Camaldulensium  O.S.B. 

1.  Ad  n.  2,  pag.  7,  lin.  22.  Loco  verborum:  « Haec  congregatio  iustorum 
a sanctis  Patribus...  » dicatur:  « Haec  congregatio  eorum  qui,  non  sine  rela- 
tione ad  futuram  Ecclesiam  etiam  visibilem,  Deo  placuerunt,  a sanctis  Pa- 
tribus... ». 

Ratio.  Textus  hodiernus  hoc  loco  dat  quasi  definitionem  Ecclesiae  (quod 
iterum  deinde  facit  alio  modo  n.  3,  pag.  8,  linn.  18-20  et  n.  7,  pag.  11, 
linn.  5-6).  Hoc  vero  facit  solum  per  aspectus  spirituales  et  invisibiles  ipsius 
(hic  per  sanctitatem)  nulla  in  eisdem  mentione  facta  de  eius  aspectu  visibili. 
In  n.  quidem  7,  pag.  11  aspectus  visibilis  extollitur.  Sed  hoc  modo  inter  n.  7 
et  numeros  praecedentes  apparet  magis  iuxtapositio  quam  explicatio  uni- 
taria  doctrinae.  Forte  verum  est  Patres  non  indicasse  explicite  relatio- 
nem ad  futuram  ecclesiam  visibilem  quando  locuti  sunt  de  iustis  antiqui 
Testamenti  constituentibus  « Ecclesiam  ab  Abel  ».  Sed  hoc  alibi  satis  fecerunt 
(v.  g.  quando  locuti  sunt  de  doctrina  extra  Ecclesiam  nullam  esse  salutem,  hoc 
semper  intellexerunt  de  Ecclesia  etiam  visibili).  Hoc  vero  hodie  fieri  debet 
quia  in  disputationibus  hodiernis  verum  periculum  est  ut  dum  recte  extol- 

Iere  volumus  aspectus  invisibiles  Ecclesiae  minus  tamen  recte  a quibusdam 
eius  aspectus  visibilis  pessumdetur. 

2.  Ad  n.  3,  pag.  8,  linn.  18-20.  Post  verbum:  credunt  (linn.  19-20)  ad- 
datur: et  media  sacramentorum  ac  regiminis  a Christo  volita  adhibent,  est 
Ecclesia... 

Ratio.  Eadem  ac  supra.  In  textu  hodierno  datur  quasi  definitio'  Ecclesiae 
respectu  habito  solummodo  ad  fidem  in  Christo,  elementum  nempe  solum 
invisibile.  Textus  vero  addit,  talem  Ecclesiam  esse  sacramentum  visibile  huius 
salutiferae  unitatis.  Sed  Ecclesia  non  est  sacramentum  visibile  unitatis  per 
solam  fidem  in  Christo,  sed  additis  professione  eiusdem  fidei,  usu  sacramen- 
torum, regimine  sub  apostolis  et  Petro. 

3.  Ad  n.  7,  pag.  11,  linn.  5-6.  Post  verbum  « sancta  » addatur:  quia  est 
sacramentorum  ac  oboedientiae  communitas  non  minus  ac  fidei,  amoris  et 
gratiae... 

Ratio.  Eadem  ac  supra.  Nam  ideo  in  hac  terra  Ecclesia  mediorum  sancti- 
ficationis compage  constat  et  sustentatur,  quia  non  est  solum  fidei,  amoris  et 
gratiae  communitas,  uti  v.  g.  volunt  Khomjakov  et  qui  eum  apud  orientales 
separatos  sequuntur,  sed  etiam  communitas  mediorum  etiam  externorum  uti 
sacramentorum  et  regiminis. 

4.  Ad  n.  5,  pag.  9,  linn.  1-9.  Loco  paragraphi:  « Christus  Dei...  mystice 
constituit  »,  dicatur  simpliciter:  Relationes  inter  Ecclesiam  et  Christum  in 

S.  Paulo  et  in  traditione  sanctorum  Patrum  exprimuntur  praeprimis  per  con- 
ceptum Ecclesiam  esse  Corpus  Christi  mysticum. 

Ratio.  In  hodierno  textu  in  nn.  2-4  et  in  n.  5 est  diversitas  terminologiae 
quoad  conceptum  de  corpore  Christi  mystico.  Nam  in  n.  5 praesupponitur 
terminologia  ipsius  S.  Pauli  qui  conceptum  corporis  Christi  dictum  de  Eccle- 
sia numquam  adhibet  nisi  de  christianis  hodiernis  et  vivis,  numquam  vero 
extendit  ad  iustos  VT  neque  ad  sanctos  qui  iam  regnant  in  caelo.  Supposita 
hac  terminologia  recte  dicitur  sicut  fit  in  n.  5,  pag.  9,  linn.  1-8  Christum,  in 
natura  humana  sibi  unita  morte  et  resurrectione  sua...  filios  Dei  dispersos  sibi 
unire  et  corpus  suum  mysticum  constituere.  Sed  Patres  loquentes  de  « Eccle- 
sia ab  Abel  » terminologiam  de  Corpore  Christi  mystico  extendunt  etiam  ad 
iustos  VT,  uti  facit  v.  g.  Augustinus  in  textu  citato  in  nota  1,  pag.  13,  sub 
fine.  Et  idem  facit  aut  supponit  textus  hodiernus  schematis  in  n.  2.  Et  ideo 
si  terminologia  n.  2 retinetur  v.  g.  cum  Augustino,  falsum  evadit  dicere  (sicut 
facit  n.  5 cum  S.  Paulo)  filios  Dei  factos  fuisse  corpus  Christi  mysticum  solum 
inde  ab  Incarnatione  et  morte  et  resurrectione  Domini.  Ad  unificandam  ergo 
terminologiam  censeo  paragraphum  « Christus...  constituit  » in  n.  5 esse  de- 
lendam et  loco  ipsius  esse  ponenda  verba  supra  dicta. 

5.  Ad  n.  7,  pag.  11,  linn.  22-23.  Loco  verborum:  « licet  extra...  impel- 
lunt »,  dicatur:  « licet  extra  perfectam  unitatem  visibilem  cum  eius  compa- 
gine elementa  plura  inveniri  possint  quae,  ut  res  Ecclesiae  Christi  propriae, 
unionem  imperfectam  cum  ea  constituunt  et  ad  perfectam  impellunt  ». 

Ratio.  Textus  ut  stat  est  valde  ambiguus.  Quid  est  « totalis  compago,  et 

partialis  compago  »?  Non  agitur  de  compagine  totali  aut  partiali  Ecclesiae, 
sed  de  unione  totali  aut  partiali  — melius  perfecta  aut  solum  imperfecta  — 
cum  compagine  Ecclesiae.  Expressionem  elementa  sanctificationis  inveniri 
posse  extra  compaginem  totalem  Ecclesiae  videtur  fingere  quandam  compa- 
ginem partialem  Ecclesiae  vagantem  extra  ipsius  compaginem  totalem  et  ha- 
bentem quaedam  elementa  sanctificationis;  et  hoc  modo  videtur  asserere  sa- 
lutem posse  esse  extra  Ecclesiam  nulla  additione  facta. 

Mirum  est  in  toto  schemate  nullo  modo  recurrere  conceptum  de  unione 
perfecta  et  imperfecta  cum  Ecclesia.  Iste  conceptus  e contra  habetur  in  al- 
locutione Ss.mi  Patris  ad  Concilium  habita  die  29  septembris. 

Oportet  ergo  clare  exprimere  1)  distinctionem  inter  modum  solum  in- 
visibilem (constantem  elementis  de  se  sensibus  non  obnoxiis,  uti  gratia,  cha- 
ractere sacramentali,  fides  interna,  caritas  etc.)  cum  Ecclesia  simul  constante 
elementis  invisibilibus  et  visibilibus,  et  modum  unionis  etiam  visibilem  (con- 
stantem elementis  de  se  sensibilibus,  uti  professione  fidei,  usu  sacramentorum, 
oboedientia  erga  hierarchiam);  2)  diversos  gradus  perfectionis  possibiles  tam 
in  unione  invisibili  quam  in  unione  visibili;  3)  asserere  unionem  etiam  visi- 
bilem perfectam  cum  Ecclesia  coalescere:  ex  professione  eiusdem  fidei,  ex  usu 
eorumdem  sacramentorum,  ex  oboedientia  sub  eadem  hierarchia,  ex  commu- 
nione; 4)  asserere  neminem  salvari  nisi  moriatur  unitus  Ecclesiae  unione 
saltem  invisibili  titulo  gratiae  sanctificantis  et  Deum  nemini  dedisse  aut  dare 
gratiam  sanctificantem  nisi  velit,  saltem  voto  implicito,  uniri  Ecclesiae  catho- 
licae unione  etiam  visibili  et  perfecta  de  qua  supra. 

In  schemate  multa  inconvenientia  oriuntur  ex  non  clara  expressione  huius 
doctrinae. 

6.  Ad  n.  8,  pag.  12,  linn.  2-22.  Loco  textus  paragraphi  primae:  « Reapse... 
iudicabuntur  »,  et  paragraphi  secundae:  « Voto  autem...  satagunt  »,  ponatur 
sequens  textus: 

« Deus  autem  “ omnes  homines  vult  salvos  fieri  ” ( 1 Tim.  2,  4)  et  pro 
certo  pariter  habendum  est  qui  verae  Ecclesiae  ignorantia  laborant,  si  ea 
sit  invincibilis,  nulla  ipsos  obstringi  huiusce  rei  culpa  ante  oculos  Domini 
(cf.  Pius  IX,  Denz.  1642).  Profitetur  itaque  S.  Synodus  unionem  cum  Eccle- 
sia fieri  posse  cum  modo  solum  invisibili,  per  vincula  invisibilia,  ut  sunt 
character  baptismatis,  fides,  gratia;  tum  modo  etiam  visibili,  per  vincula  vi- 
sibilia uti  sunt  receptio  baptismatis,  professio  fidei,  sacramentorum  usus, 
oboedientia  erga  legitimam  hierarchiam;  et  utrumque  modum  varios  gradus 
admittere.  Nemo  autem  salvatur  nisi  moriatur  Ecclesiae  catholicae  unitus, 
realiter  et  actualiter  eo  saltem  modo  invisibili  qui  habetur  per  gratiam  sancti- 
ficantem. Hanc  vero  Deus  dat  omni  qui  habet  votum,  quamvis  implicitum, 
Ecclesiae  se  uniendi  quam  primum  cognoverit  talem  esse  voluntatem  ipsius, 
etiam  illo  perfecto  vinculo  visibili  qui  simul  coalescit  ex  receptione  bapti- 
smatis, ex  professione  fidei,  sacramentorum  usu  et  oboedientia  legitimae 
hierarchiae  sub  suprema  potestate  Romani  Pontificis.  Hoc  votum  implicitum 

habet  omnis  qui  sincera  voluntate  id  vult  quod  vult  ipse  Christus,  vel,  etsi 
Christum  ignorans,  sincere  adimplere  desiderat  voluntatem  Dei  creatoris  sui  ». 

Rationes.  Ut  exprimatur  doctrina  supra  sub  n.  5 exposita:  1)  de  distinc- 
tione facienda  inter  modum  solum  invisibilem  et  modum  etiam  visibilem  unio- 
nis cum  Ecclesia  constante  ex  natura  sua  tam  elementis  invisibilibus  quam 
visibilibus;  2)  de  gradibus  perfectionis  diversae  quibus  in  utroque  modo  unio 
cum  Ecclesia  haberi  potest;  3)  de  hoc  quod  unio  etiam  visibilis  perfecta  coale- 
scit ex  professione  fidei,  ex  usu  sacramentorum,  ex  oboedientia  hierarchiae; 
4)  factum  quod  nemo  obtinet  gratiam  sanctificantem  necessariam  ad  salutem 
nisi  velit  voto  saltem  implicito  uniri  Ecclesiae  unione  etiam  visibili  perfecta 
praedicta. 

Textus  hodiernus  schematis  est  valde  ambiguus:  « Reapse  et  simpliciter 
loquendo  societati  Ecclesiae  incorporantur  illi  tantum...  »:  hoc  posset  intel- 
ligi  in  sensu  quod  illi  qui  non  habent  simul  eandem  fidei  professionem,  ea- 
dem sacramenta,  eandem  hierarchiam  et  communionem  ac  in  Ecclesia  catho- 
lica nullo  titulo  uniuntur  eidem  Ecclesiae  et  ideo  salvari  non  possunt.  Quod 
esset  falsum. 

Imperfectum  est  dicere,  sicut  facit  textus  catechumenos  uniri  Ecclesiae 
voto.  Nam  uniuntur  ei  fide  et  professione  fidei,  oboedientia  erga  hierarchiam 
et  forte  gratia  et  caritate.  Quae  unio  est  iam  actualis  et  realis.  Et  ipsi  iam 
sunt  Ecclesiae  et  non  solum,  uti  dicit  textus,  ab  Ecclesia,  dilectione  et  cura, 
amplectuntur  ut  sui.  Sed  sunt  uniti  Ecclesiae  modo  adhuc  imperfecto,  sive 
sub  aspectu  invisibili  (quia  eis  deest  adhuc  saltem  character  baptismalis)  sive 
sub  aspectu  etiam  visibili  (quia  eis  deest  receptio  baptismatis  et  usus  sacra- 
mentorum). 

7.  Ad  n.  9,  pag.  12.  a)  Lin.  24.  Loco  verbi  « Cum  » ponatur  « Quare  ». 

Ratio  est:  ut  fiat  nexus  cum  textu  praecedenti  correcto  sicut  proponitur 

supra  sub  n.  6. 

b)  Lin.  34.  Loco  verborum:  « ...  intra  Ecclesiam  catholicam  agat...  » 
dicatur:  « Quippe  qui  non  solum  donis  et  gratiis  in  eis  agit  qui  perfecte  etiam 
visibiliter  Ecclesiae  catholicae  uniuntur,  sed  sua  virtute...  ». 

Ratio:  textus  hodiernus  dicens  Spiritum  Sanctum  non  agere  sua  virtute 
sanctificante  solum  intra  Ecclesiam  catholicam,  sed  etiam  in  illis  qui  non  sunt 
intra,  est  valde  ambiguus,  quia  posset  intelligi  contra  sollemne  effatum: 
Extra  Ecclesiam  nulla  salus.  Oportet  ergo  multo  accuratius  determinare,  quia 
gratia  sanctificans  non  datur  a Deo  sine  relatione  ad  Ecclesiam.  Spiritus  Sanc- 
tus agit  in  non  catholicis  propter  eorum  votum  saltem  implicitum  se  uniendi 
Ecclesiae  etiam  visibiliter  et  perfecte,  et  ex  hac  actione,  dans  eis  v.  g.  gratiam 
sanctificantem  unit  eos  hoc  titulo  Ecclesiae  realiter  et  actualiter  quamvis 
modo  adhuc  imperfecto. 

8.  Ad  n.  10,  pag.  13,  lin.  5.  Post  verbum  « dirigeret  »,  addantur  se- 
quentes sententiae:  « Insuper  etiam  'hi  qui  sine  unione  perfecta  visibili  cum 
Ecclesia  catholica  salvantur,  non  salvantur  tamen  sine  voto  saltem  implicito 
huius  unionis;  votum  vero  ut  sit  sincerum  debet  ducere,  ad  rem  quamprimum 

hoc  possibile  sit.  Tandem  omnis  homo  habet  ius  ad  plenam  veritatem  necnon 
ad  plena  media  atque  adiumenta  salutis  quae  Christus  humano  generi  prae- 
paravit. Quapropter...  ». 

Ratio.  In  textu  modo  valde  imperfecto  exponuntur  motiva  actionis  Ec- 
clesiae ad  adducendum  non  catholicos  et  non  christianos  in  specie,  etiam  si 
sint  fortasse  bonae  fidei,  ad  perfectam  unitatem  etiam  visibilem  in  sua  compa- 
gine, cum  magno  periculo  ne  exinde  actio  missionalis  Ecclesiae  debilitetur. 

11 

Exc.mus  P.  D.  THOMAS  B.  COORAY 
Archiepiscopus  Columbensis  in  Ceylon 

Pag.  8,  lin.  18.  Addatur  verbum  « Haec  » ante  verbum  « Congregatio  ». 

Pag.  8,  lin.  26.  Loco  verbi  « nostra  » scribantur  verba  « filiorum  adop- 
tionis » i.  e.  « Corda  filiorum  adoptionis  ». 

Pag.  8,  lin.  28.  Loco  « aqua  saliens  » scribatur  « fons  aquae  salientis  » 
ita  ut  textus  sonet:  « Ipse  est  Spiritus  vitae  seu  fons  aquae  salientis  in  vitam 
aeternam  ». 

Ratio  est:  haud  congruenter  Spiritus  Sanctus  potest  vocari  « aqua  sa- 
liens »;  est  Ipse  potius  fons  aquae  salientis. 

Pag.  8,  lin.  34.  Loco  « per  virtutem  » melius  esse  videtur  verbum  « vir- 
tute » vel  verba  « per  Evangelium  virtute  sua  ». 

Pag.  9,  lin.  15.  Melius  omittenda  verba  « corpora  nostra  »,  nam  coniunc- 
tio  cum  Christo  est  quid  spirituale. 

Pag.  9,  lin.  16.  Loco  « coniungantur  » inseratur  verbum  « coniungamur  ». 

Pag.  11,  lin.  22.  Loco  «totalem  compaginem»  melius  scribatur  «pro- 
prias compagines  ». 

Pag.  12,  lin.  6.  a)  Loco  « Summum  Pontificem  » melius  « Romanum 
Pontificem  ». 

b)  Post  « episcopos  » addantur  verba  « cum  eo  coniunctos  » ita  ut 
textus  sic  sonet:  « Et  episcopos  cum  eo  coniunctos  regente  » nam  non 
agitur  de  episcopis  separatis. 


12 

Exc.mus  P.  D.  IOSEPH  CORDEIRO 
Archiepiscopus  Karachiensis 

Nomine  episcoporum  de  Pakistan,  unam  animadversionem  tantum  scripto 
trado  circa  cap.  I de  Ecclesia  nempe:  propter  essentialem  functionem  missio- 
nariam  Ecclesiae,  schema  de  missionibus  non  debet  efformari  separatim,  sed 
inseri  debet  in  ipso  schemate  de  Ecclesia. 

Ratio:  Praesentando  duo  schemata  sonat  ac  si  essent  duae  res  aliquomodo 

separatae,  Ecclesia  in  terris  catholicis,  et  Ecclesia  in  terris  nunc  vocatis  mis- 
siones. Sed  Ecclesia  est  una.  Etiamsi  Ecclesia  missionum  eget  aliqua  differenti 
consideratione,  attamen  tota  Ecclesia  est  missionaria.  Includendo  ergo  caput 
de  missionibus  in  schemate  de  Ecclesia,  causa  de  missionibus  non  minuetur, 
sed  adiuvabitur.  Et  inserviet  etiam  nobis  qui  venimus  de  missionibus  et  habe- 
mus nostram  originem  in  his  terris,  quia  aliquando  putamus  quod  Ecclesia  in 
terris  catholicis  debet  habere  mentalitatem  missionariam,  sed  obliviscimur 
quod  nos  ipsi  talem  mentalitatem  debemus  habere. 

13 

Exc.mus  P.  D.  PAULUS  DALMAIS 
Archiepiscopus  Arcis  Lamy 

Conceptio  Ecclesiae  Christi  in  nostro  schemate  non  est  amplius  nimis  iu- 
ridica.  Attamen  incorporatio  cuiusvis  christiani  ipso  Christo  mortuo  et  resu- 
scitato non  debitas  partes  habet.  Verbi  gratia  et  in  primis,  numquam  nostrum 
schema  dicit  incorporationem  cuiusvis  membri  Ghristo  fieri  per  participa- 
tionem sacramentalem,  in  baptismo  quidem  et  etiam  in  eucharistia,  morti  et 
resurrectioni  Christi.  Silet  enim  de  hoc  mysterio  essentiali  quando  de  eo  loqui 
deberet,  v.  g.  lin.  10,  pag.  9.  Venit  nos  in  mentem  quod  schema  nostrum  iden- 
tificat  adhuc  incorporationem  Christo  cum  sola  incorporatione  visibili  Eccle- 
siae, cum  e contrario,  secundum  effatum  Concilii  Florentini,  incorporatio 
Ecclesiae  sequitur  incorporationem  Christo:  « Per  baptismum,  dicit  prae- 
clare Concilium  unionis,  membra  Christi  ac  de  corpore  efficimur  Ecclesiae  » 
(Denz.  873).  Unde  sequitur  quod  definitio  membri,  sub  lin.  3,  pag.  10  data, 
silet  de  baptismo  et  unice  loquitur  de  relatione  ad  Ecclesiam  visibilem:  quod 
dogmatice  falsum  est  et  oecumenice  damnosum.  Ideoque  nova  redactio  pro- 
ponitur. 

Sub  lin.  11,  pag.  9,  post  vocabulum  «profitemur»,  addatur:  «et  qui 
consepulti  sumus  cum  illo  per  baptismum  in  mortem  ( Rom . 6,  4)  et  resurrec- 
tionem suam  »,  unum  etc. 

Sub  lin.  4,  pag.  12  post  vocabulum  « tantum  qui  »,  addatur:  « valide 
baptizat  i et  sic  ipso  Christo  iamiam  revera  inserti  » integram  etc. 

Praeterea  et  in  eodem  genere,  in  praecedenti  sessione,  em.mus  card.  Rit- 
ter  dolebat  cultum  eucharisticum  abesse  in  nostro  schemate  de  Ecclesia.  In 
nova  autem  redactione,  hic  defectus  non  vere  emendatur.  Loquitur  quidem 
nostrum  schema  de  Eucharistia  sed  obiter  et  perpaucis,  v.  g.,  sub  lin.  14, 
pag.  9,  sub  respectu  quoque  unionis  fraternae  christianorum  inter  se.  Aspec- 
tus autem  congregationis  cultualis  populi  Dei  circa  eucharisticum  memoriale, 
seu  circa  coenam  Domini,  numquam  aperte  profertur.  Quae  praetermissio 
gravis  est,  non  solum  quoad  naturam  Ecclesiae  in  seipsa  consideratae,  sed 
etiam  quoad  sacerdotium  spirituale  fidelium  et  inexhaustum  fontem  aposto- 
latus  eorum  in  mundo.  Ideoque  nova  redactio  item  proponitur. 


ANIMADVERSIONES  SCRIPTAE 


PROOEM.  CAP.  I DE  ECCLESIA 


151 


Sub  lin.  13,  pag.  9,  postquam  textus  primae  epistolae  ad  Corinthios  allu- 
ditur, saltem  addatur:  « et  omnes  convenientes  in  unum  dominicam  coenam 
manducaturi  » ( 1 Cor.  11,  20)  « mortem  Domini  annuntiant  donec  veniat  » 
( ibid . 26). 

Sub  linea  sequenti  formula  quae  difficultates  nonnullas  movit  sic  modifi- 
cetur: « Itaque  fideles  participes  jacti  mensae  Domini  » ( 1 Cor.  1,  21) 
« unum  corpus  multi  » sunt  « qui  de  uno  pane  » scii.  Christo,  in  memoriam 
Domini,  participant  ( 1 Cor.  10,  17). 

Jean  Wolff  (Madagascar),  Jean  David  (Madagascar),  Leon  Messmer  (Ma- 
dagascar),  Guibert  (La  Reunion),  de  Langa vant  (La  Reunion),  Liston  (Mau- 
rice), Rakotomalala  (Madagascar),  Rajoanaivo  (Madagascar),  Martinez  (Ma- 
dagascar), Vollare  (Madagascar),  Thoyer  (ex-Madagascar),  Sartre  (ex-Mada- 
gascar),  Rolland  (Madagascar),  Puset,  Michel  Canonne,  Zimmermann,  A.  Fres- 
nel,  C.  Chilouet,  Celestin  Nkou  (Cameroun),  Plumey  (Cameroun),  Van  He- 
gen  (Cameroun),  Mongo  (Madagascar),  Gaumain  (Tchad),  Dalmais  (Tchad), 
Veniat  (Tchad),  Cucherousset  (R.C.A.),  Baud  (R.C.A.),  Etoga  (Cameroun), 
Zoa  (Cameroun). 


14 

Exc.mus  P.  D.  EMMANUEL  D’ALMEIDA  TRINDADE 

Episcopus  Aveir ensis 

In  Commentario  ad  cap.  I calcem  posito  asseritur  intentio  describendi 
ipsius  revelationis  lumine  quomodo  Ecclesiae  mysterium  a primario  christia- 
nismi dogmate  originem  ducat,  nempe  a mysterio  trinitario.  Et  hoc  quidem 
optime! 

Quando  autem  hoc  propositum  in  rem  deducitur  in  ipso  constitutionis 
textu,  meo  humili  iudicio  res  non  ita  feliciter  evasit.  Par.  2,  3 et  4 textus 
non  videtur  satis  in  evidentiam  ponere  quae  singulis  SS.  Trinitatis  sunt  pro- 
pria vel  de  ipsis  per  appropriationem  in  Sacra  Scriptura  et  traditione  fundatam 
sunt  dicta,  quando  agitur  de  describendo  earum  interventu  in  mysterio  Ec- 
clesiae efformando.  Si  ita  fieret,  evitarentur  repetitiones  quae  in  textu  inve- 
niuntur et  aspectus  cuiusdam  operis  musivi,  de  quo  aliqui  Patres  iuste  con- 
questi sunt. 

En  quae  mihi  viderentur  dicenda: 

§2  .De  aeterni  P 'atris  consilio. 

Pater  omnes  homines  creavit  (etsi  tantum  per  appropriationem  creatio  ei 
tribuatur;  haec  bene  fundatur  tum  in  Sacrae  Scripturae  verbis  tum  in  tradi- 
tione; v.  g.  Symbolum  Nicaeno-Constantin.). 

Homines  lapsos  Pater  consuluit  ad  salutem  revocare.  Patri  tribuitur  sic 
dicta  « initiativa  » salutis. 

Ideo  Pater  misit  Filium  suum  in  mundum.  (Missio  Filii  a Patre,  quae 
huic  est  propria,  esset  in  recto  hac  paragrapho  affirmanda,  non  autem  in  se- 
quenti, in  qua  mentio  fit  de  Filii  actione  in  opere  salutis  efficiendo). 

Denique  Pater  Filii  sacrificium  in  cruce  consummatum  acceptavit  eumque 
a mortuis  suscitando  ut  Caput  novae  humanitatis  constituit. 

§3  .De  missione  Filii. 

In  recto  ponenda  esset  Incarnatio  Verbi  quae  proprie  Filio  tribuitur,  ver- 
bis e.  g.  quae  in  Symbolo  Nicaeno-Const.  inveniuntur,  et  in  obliquo  (cum  de 
hac  re  iam  in  § 2 in  recto  dictum  est)  eius  missio  a Patre,  « quando  venit 
plenitudo  temporis  ». 

Vita  et  praesertim  sacrificium  Christi  quo  ipse  novum  populum  sanguine 
suo  sibi  acquisivit  et  in  Ecclesiam  constituit  cuius  ipse  est  petra  angularis. 

Haec  autem  Ecclesia  Christi  voluntate  est  pro  omnibus  hominibus  signum 
et  instrumentum  vel  sacramentum  salutis.  Ideo  ei  formam  visibilem  dedit, 
eam  super  Petrum  fundavit  visibilibus  salutis  mediis  eam  instruendo. 

§ 4.  De  Spiritus  Sancti  missione. 

Opere  Christi  consummato,  misit  Deus  Pentecostes  die  Spiritum  Sanctum 
ut  novus  Israel,  sanguine  Christi  acquisitus,  in  populum  Dei  aedificaretur 
(cf.  Act.  Ap.,  cap.  II). 

Spiritus  Sancti  ductu  Ecclesiae  hierarchia  constituitur  quam  ipse  assi- 
stentia a Christo  promissa  dirigit,  fovet  atque  illuminat. 

Spiritus  Sancti  gratia,  praesertim  sacramentis  a Christo  institutis  et  in 
sinu  Ecclesiae  positis,  sanctificantur  animae  et  caritate  in  Ecclesia,  cuius 
ipse  est  anima,  devinciuntur. 

Spiritus  per  virtutem  Evangelii  Juvenescere  facit  Ecclesiam  eamque  per- 
petuo renovat,  et  ad  consummatam  cum  sponso  suo  unionem  perducit. 

15 

Exc.mus  P.  D.  MAXIMILIANUS  DR2ECNIK 
Episcopus  Mariborensis 

Vellem  quasdam  adnotationes  facere  de  art.  7,  cap.  I,  pag.  11:  «De  Ec- 
clesia in  terris  peregrinante  ». 

Die  2 oct.  propositum  est  ab  exc.mo  D.  Franic,  ep.  Spalatensi,  ut  in  hoc 
articulo  sermo  fieret  de  Ecclesia  militanti.  Ego  econtra  laudare  vellem  men- 
tionem Ecclesiae  militantis,  quod  in  priore  schemate  quasi  dominabatur,  in 
novo  schemate  prorsus  omissam  esse. 

Haec  enim  denominatio  vel  imago  1.  non  videtur  esse  biblica.  S.  Paulus 
loquens  de  certamine,  quod  a seipso  et  a fidelibus  certandum  est,  prae  oculis 
habet  vitam  spiritualem  fidelium,  quae  requirit  a singulis  continuam  luctam 
seu  certamen.  Non  vero  videtur  in  his  textibus  agere  de  Ecclesia  ut  societate. 

2.  Haec  denominatio  (Ecclesia  militans)  obvia  est  aequi  vocationi.  Sapit 
enim  revera  aliquem  « militarismum  »,  ut  iam  dictum  fuit  in  hac  aula  anno 
elapso  in  prima  sessione,  ac  propterea  ansam  praebet  inimicis  Ecclesiae,  ut  ei 
cupidinem  dominandi  hominibus  et  potiendi  potestate  terrestri  seu  politica 
obiciant. 

Quare  locutio  de  Ecclesia  militanti  etiam  in  catechismis  omittenda  seu 
potius  ex  ipsis  eliminanda  esse  videtur. 

Propono  autem  et  'humiliter  rogo,  ut  schemati  de  Ecclesia  addatur  caput 
de  relationibus  Ecclesiae  erga  societatem  civilem  resp.  erga  statum  hodiernum, 
prout  iam  quidam  patres  quaesierunt.  Tale  caput  iam  fuit  in  priore  schemate, 
sed  reficiendum  esset  seu  emendandum,  quod  secretariatui  S.  Concilii  iam 
scripto  proposui. 

3.  Non  videtur  respondere  spiritui  Christi,  miti  et  humili  corde,  qui 
omnia  ad  se  trahere  voluit  patiendo  et  moriendo,  non  vero  militando. 


16 

Exc.mus  P.  D.  LEO  STEPHANUS  DUVAL 
Archiepiscopus  Algeriensis 

1.  Propositio.  De  Ecclesia,  cap.  I,  n.  8. 

In  par.  1 deleatur  verbum  « institutum  ». 

Loco  par.  2 et  3 ponatur:  « Cum  vero  Ecclesia  duplicem  aspectum  essen- 
tialiter induat,  alterum  visibilem  et  externum,  alterum  invisibilem  et  spiri- 
tualem, nemo  ad  Corpus  Christi  plene  pertinere  censendus  est  nisi  qui  Eccle- 
siae visibiliter  simul  et  invisibiliter  plene  coniungitur  et  inseritur:  visibiliter 
quidem  per  validam  baptismi  susceptionem,  per  apertam  professionem  catho- 
licae fidei  et  per  debitam  erga  legitimos  Ecclesiae  pastores  subiectionem;  in- 
visibiliter vero  per  Spiritus  Sancti  vivificam  inhabitationem,  pronuntiante  scii, 
apostolo:  “ Si  quis  Spiritum  Christi  non  habet,  hic  non  est  eius  ” ( Rom . 8,  9).1 

Neque  tamen  immerito  ad  Ecclesiam  suo  modo  pertinere  dicuntur  qui- 
cumque ei  aut  priore  tantum  modo,  aut  altero  tantum  adnectuntur: 

Peccatores  catholici  ad  Corpus  Christi  pertinent  per  validum  Baptismum, 
per  fidei  catholicae  confessionem,  per  nexum  communionis  ecclesiasticae  et 
per  spem  remediorum  salutis  quae  ipsis  offert  sancta  et  misericors  Ecclesia. 

Voto  autem  cum  Ecclesia  coniunguntur  Catechumeni,  qui  Spiritu  Sancto 
movente,  explicite  ut  ei  incorporentur  expetunt;  quos  iam  ut  suos  dilectione 
curaque  complectitur  Mater  Ecclesia. 

Quicumque  vero,  invincibili  ignorantia  laborantes  circa  Ecclesiam,  vitae 
supernaturali  iam  facti  sunt  participes,  eo  quod,  divina  inspirante  gratia, 
per  fidem,  spem  et  caritatem  voluntati  Dei  adhaeserunt,  recte  affici  dicendi 
sunt,  in  voto,  saltem  implicito,  ad  Christum  et  ad  Ecclesiam  ». 

2.  Votum.  Quum  sermo  erit  de  sanctis  in  caelo,  sicut  quidam  Patres 


1 Hinc  S.  Thomas  de  peccatoribus  universim  scribit:  « Non  sunt  membra 
Christi  actualiter,  sed  potentialiter,  nisi  forte  secundum  quid,  per  fidem  informem; 
quae  unit  Christo  secundum  quid,  et  non  simpliciter  » (III,  q.  8,  a.  3,  ad  2). 

postulaverunt,  commissio  ne  obliviscatur  mentionem  facere  de  animis  in  Pur- 
gatorio detentis  et  de  nexibus  quibus  cum  eis  unimur. 

Nomina  episcoporum  qui  adhaeserunt:  ex  Algeria:  Duval,  Lacaste,  Pi- 
nier,  Jacquier,  Mercier;  ex  Tunisia:  Perrin;  ex  Marocho:  Lefevre,  Aldegunde; 
ex  Gabon:  Adam,  Ndong;  ex  Cameroun:  Mongo,  Etoga;  ex  R.C.A.:  Bode- 
wes,  Baud,  Chambon,  Cucherousset;  ex  Congo:  Verhille,  Fauret;  ex  Tchad: 
Dalmais,  Gaumain,  Veniat. 

17 

Exc.mus  P.  D.  ARTURUS  ELCHINGER 
Episcopus  Antandrinus,  eoad,  c.i.s.  Argentinensis 

Contra  individualismum  in  schemate  de  Ecclesia. 

Pars  prima : De  Ecclesiae  mysterio. 

In  n.  3,  pag.  8,  lin.  18  addatur:  ...  super  Petrum  et  Apostolos  aedificans, 
« et  diversa  vincula  vitae  discipulorum  socialis  in  diversis  particularibus  coe- 
tibus vel  communitatibus  sanctificans  ». 

In  n.  3,  pag.  8,  lin.  20,  addatur:  ...  legitime  constituta,  ut  sit  pro  uni- 
versis et  singulis,  « mediantibus  eorum  communitatibus  vel  fraternitatibus 
particularibus  »,  sacramentum  visibile  huius  salutiferae  unitatis. 

In  n.  4,  pag.  8,  lin.  31,  addatur:  ...  et  in  Ecclesia,  « tam  particulari  quam 
universali  »,  tamquam  in  templo... 

In  n.  5,  pag.  9,  lin.  34,  addatur:  ...  quando  ministeriis  sacrae  hierarchiae 
« in  diversis  fidelium  communitatibus  » exercentur,  ... 

In  n.  7,  pag.  11,  lin.  33  addatur  in  fine  huius  numeri:  ...  « Quod  autem 
hic  dicitur  de  universa  sancta  Ecclesia  catholica  verum  est  etiam,  mutatis 
mutandis,  de  omnibus  Ecclesiis  particularibus  sub  regimine  episcoporum  in 
communione  cum  successore  Petri  constitutis,  et  etiam  de  aliis  minoribus 
congregationibus  fidelium  in  quibus  ministerium  apostolicum  exercetur  ». 

18 

Exc.mus  P.  D.  VINCENTIUS  ENRIQUE  Y TARANCCN 
Episcopus  Celsonensis 

1.  Omnis  Ecclesiae  notio  directe  attingere  debet  eam  quae,  a Christo 
condita,  in  terris  peregrinatur  atque  illis  fidelibus  constat,  qui  in  tempore 
vivunt  decurrente  a Christi  resurrectione  usque  ad  adventum  Domini. 

2.  Imago  « Corporis  Christi  »,  a schemate  selecta,  optima  est  et  quidem, 
etsi  non  unica,  in  Sacra  Scriptura,  praedilecta  et  valde  evoluta  apparet  in 
Epistolis  paulinis.  Eadem  imago  selecta  fuit  a « schemate  constitutionis 
dogmaticae  de  Ecclesia  Christi  »,  quod  Patribus  praesentatum  fuit  in  Concilio 
Vaticano  I.  Rationes  autem  talis  selectionis  ad  mysterium  Ecclesiae  illustran- 
dum, praecipue  huic  innitebantur  principio:  ut  interna  Ecclesiae  species  vin- 

dicaretur,  per  iustam  elementorum  externorum  aestimationem  (cf.  Mansi, 
51,  553). 

3.  Ex  hoc  deducitur  quod,  quoties  completa  Ecclesiae  notio  tradenda 
sit,  clare  et  sufficienter  de  elemento  interno  et  de  elemento  externo  mentio 
fieri  debet.  Id  apprime  factum  fuit  in  litt.  enc.  Mystici  Corporis  Pii  XII,  qui 
clare  affirmavit  Ecclesiam  a Christo  conditam  fuisse  ut  societatem  perfectam 
in  genere  suo,  omnibus  mediis  iuridicis  et  socialibus  munitam  ad  opus 
Redemptionis  salvificum  in  terris  perpetuandum. 

4.  Neque  sufficit  duplex  huiusmodi  elementum  enumerare:  requiritur 
praeterea  ut  nexus  intrinsecus  inter  utrumque  existens  affirmetur  et  explicetur. 
Hoc  enim  requiritur  ab  ipsa  Ecclesiae  natura  quae,  uti  schema  recte  dicit, 
« ob  non  mediocrem  analogiam  incarnati  Verbi  mysterio  assimilatur  » (n.  7, 
cap.  I).  Iamvero,  Ecclesia  est  communio  fidelium,  interna  et  externa,  una  ab 
alia  inseparabilis:  immo,  et  communio  externa  — quae  resultat  ex  triplici 
potestate:  magisteriali,  iurisdictionali  et  sacramentali  — causa  est  et  genera- 
trix communionis  internae,  in  fide  et  spe  et  caritate  fundata. 

5.  His  principiis  innixi,  theologi  notionem  conantur  Ecclesiae  tradere, 
quae  ipsam  clare  et  complete  describant  in  suis  praedictis  elementis  essentia- 
libus. E.  g.:  P.  J.  Hamer  ita  scribit:  « L’Eglise,  corps  mystique  du  Christ, 
est  une  communion  a la  fois  interieure  et  exterieure,  communion  interieure 
de  vie  spirituelle  (de  foi,  d’esperance  et  de  charite)  signifiee  et  engendree  par 
une  communion  exterieure  de  profession  de  la  foi,  de  discipline  et  de  vie 
sacramentelle  » ( UEglise  est  une  communion,  Paris  1962,  p.  98). 

6.  Iamvero,  cap.  I nostri  schematis,  etsi  modo  aliquatenus  diffuso,  men- 
tionem quidem  faciat  de  elementis  socialibus  Ecclesiae  et  de  Ecclesia  ut 
societate,  attamen  neque  clare  id  enuntiat,  neque  rationem  causalitatis  inter 
elementum  visibile  Ecclesiae  et  fidelium  communionem  internam,  firmiter 
affirmat  atque  tuetur.  Immo  et  quando  videtur  notionem  Ecclesiae  tradere 
velle,  nonnisi  aequivoce  loquitur. 

V.  g.:  « Haec  congregatio  iustorum  a Sanctis  Patribus  Ecclesia  univer- 
salis vocatur,  “ quae  ab  Abel  iusto  usque  ad  ultimum  electum  ” colligitur  » 
(n.  2,  linn.  22-24). 

« ita  novus  Israel  qui  in  praesenti  saeculo  incedens,  futuram  eamque  ma- 
nentem civitatem  inquirit,  Ecclesia  Christi  nuncupatur  » (n.  3,  linn.  13-15). 

« quam  ipse  sanguine  suo  acquisivit,  suo  Spiritu  replevit,  aptisque  mediis 
visibilis  seu  socialis  unionis  instruxit,  eam  super  Petrum  et  apostolos  aedi- 
ficans » (n.  3,  linn.  16-18). 

« Congregatio  eorum,  qui  in  Iesum  salutis  auctorem  et  pacis  ac  unitatis 
principium  credunt,  est  Ecclesia  ab  eo  convocata  et  legitime  constituta  » 
(n.  3,  linn.  18-20). 

« Ecclesia  sancta,  fidei,  amoris  et  gratiae  communitas,  his  in  terris  me- 
diorum sanctificationis  compage  constat  et  sustentatur.  Societas  autem  visi- 
bilis et  mysticum  Christi  corpus,  non  duae  res  sunt,  sed  una  tantum,  quae 
humano  et  divino  coalescit  elemento  » (n.  7,  linn.  5-9). 

Quare,  clarius  elucescat  in  schemate : a ) Ecclesiam  esse  societatem  — com- 
munionem scii,  externam  fidelium  — cum  triplici  potestate  magisterii,  ordinis 
et  iurisdictionis;  b ) communionem  fidelium  internam  significari  et  generari 
ab  externa  communione  fidei,  sacramentorum  et  auctoritatis. 

[ Subsignavit  etiam:]  Narciso  Jubany,  ep.  tit.  Orthosiensis  in  Phoenicia. 


19 

Exc.mus  P.  D.  IACOBUS  FLORES  MARTIN 
Episcopus  Barbastrensis 

Aliqua  dicere  vellem  de  cap.  I huius  schematis  de  Ecclesia.  Et  quidem 
cum  Summus  Pontifex  in  sua  mirabili  oratione  diei  29  de  Ecclesia  desiderium 
ostendit,  ut  detur  de  Ecclesia  definitio,  ut  ostendatur  Ecclesiae  conscientia. 
Quod  ex  alia  parte  necessarium  est:  Cum  enim  tot  et  tanta  descriptive  dicta 
sint  conveniens  omnino  videtur  ut  hac  in  re  aliquid  clarum  et  concretum 
detur.  Non  enim  videmur  satis  omnes  contenti  esse  de  hac  properatione  in 
re  tanti  momenti.  Festina  lente,  credo  dicendum  hac  in  re  et  quidem  tam  de 
ordine  servando  in  tota  tractatione,  quam  de  singulis  capitibus.  Credo  omnino 
laborandum  ut  ordo  tractationis  fiat  quantocius,  a pluribus  in  discussione  et 
immediata  collocutione  privata,  vel  quasi.  Hic  enim  discussio  non  fit,  sed 
solummodo  allocutiones.  Res  autem  esse  studio  digna  et  necessaria  ut  tempus 
impendatur  est  clarum  ex  nota  illa  quam  ad  calcem  secundae  partis  schematis 
de  Ecclesia,  habetur,  ex  eo  quod  dictum  est  de  B.  Maria  Virgine  Matre  Ec- 
clesiae, de  sanctis,  de  Ecclesia  missionum  dicta  etc. 

Dein  de  ipso  hoc  tractatu  in  hac  prima  parte,  deest  adhuc  claritas  in  or- 
dine, perspicuitas  in  unione  membrorum,  redolet  aliqua  praeproperatione. 
Immo  in  forma  qua  locuti  fuimus,  non  dabatur  requies  pro  maturandis  his 
optimis  quae  dicebantur.  Non  possumus  hac  in  re  currere  et  dein  proponere 
votationem.  Forte  debemus  in  memoriam  revocare  art.  31  et  art.  57. 

Certe  mihi  videtur  necessarium:  1)  agi  de  ordine  logico  tractationis;  2)  de 
Ecclesiae  definitione  curetur  speciale  studium  et  quidem  ut  ab  omnibus  cu- 
retur haec  definitio  et  post  15  dies  praesentetur  studiorum  fructus;  3)  clare 
agi  etiam  de  Ecclesiae  necessitate  et  de  hominum  salvatione  extra  Ecclesiam. 
Licet  enim  multa  adhuc  in  discussione  sint,  sunt  tamen  plura  quae  clare  dici 
possunt,  immo  de  quibus  certe  interrogamur  omnes;  etsi  enim  multi  Eccle- 
siae non  credunt,  volunt  scire  quid  Ecclesia  dicat  de  situatione  eorum  qui 
in  Ecclesia  non  sunt;  4)  valde  necessaria  sunt  etiam  de  connexione  peccato- 
rum, de  non  catholicis,  de  paganis,  et  connexione  cum  oecumenismo. 

Omnino  necessarium  mihi  videtur  omnibus  dicere:  Ecclesiae  doctrinam 
esse:  Deum  proclamare  Patrem  clementissimum  omnium  hominum,  immo 
Deum  esse  caritatem  qui  nos  diligit,  etiam  cum  peccatores  simus  et  omnes 
homines  velle  salvos  facere.  Omnes  homines  qui  sincere  ad  Deum  veniunt  ab 


ANIMADVERSIONES  SCRIPTAE  - PROOEM.  CAP.  I DE  ECCLESIA 


157 


eo  recipi,  semper,  nec  quemquam  nisi  culpa  personali  et  propria  in  damna- 
tionem mitti. 

Credo  summi  esse  hodie  momenti  proclamare  valorem  bonae  voluntatis, 
sinceritatis,  in  quaerendo  Deo,  tam  pro  bonis  quam  pro  illis  qui  bonam  vo- 
luntatem non  habent.  Hoc  modo  possumus  facilius  agnoscere  congregationem 
filiorum  Dei.  Hoc  modo  possumus  suscitare  unionem  inter  omnes  qui  Deum 
amant  et  desiderant  collaborare  pro  bono.  Hoc  modo  optimismum  evigila- 
mus in  omnibus  hominibus  bonae  voluntatis.  Hoc  modo  arguere  etiam  possu- 
mus eos  qui  certe  non  bonam  voluntatem  ostendunt  in  propagatione  secta- 
rum contra  catholicam  Ecclesiam. 

Tunc  autem  omnibus  ostendere  poterit  Ecclesiam  esse  paratam  dialogo 
cum  ipsis,  nihil  omnino  detrahendo  de  veritatibus  ab  ipsa  proclamatis,  sed 
dialogum  incipiendo  a momento  psychologico  uniuscuiusque,  quin  possit  ipsa 
aliquid  detrahere  nec  ab  aliis  exigi  ut  renuntiemus  in  nostra  confessione  cui- 
quam veritati. 

In  n.  9:  optimum  duco  ostendere  quae  acatholici  servant  et  servare 
possunt:  veram  fidem  in  Deum,  in  quasdam  veritates,  virtutes,  connexionem 
cum  Deo,  etc. 

Sed  etiam  quae  nostra  fide  et  sententia  non  habent,  et  quae  magni  mo- 
menti sunt.  Propter  quod  Ecclesia  debeat  semper  laborare  ut  Domini  man- 
datum adimpleat:  Euntes  in  mundum  universum;  praedicate  evangelium  omni 
creaturae,  etiam  si  cum  aliquali  prudentia,  iuxta  Ecclesiae  iudicium,  sed  etiam 
cum  periculo  vitae...  saltem  ita  mihi  videtur  quod  dominus  in  Evangelio 
promisit:  Tradent  enim  vos...  et  flagellabunt  vos...  Exite  ad  exitus  viarum... 
et  compelle  intrare,  donec  impleatur  domus... 

Quam  maximum  bonum  producet  in  mundo  si,  ac  Summus  Pontifex  edi- 
xit, videbunt  in  nobis  omnes  et  hoc  praedicamus  fidelitatem  absolutam  Chri- 
sto: « Non  alio  lumine  praesens  hic  consensus  noster  fulgeat,  nisi  Christo 
qui  est  lux  mundi;  non  aliam  veritatem  quaerant  animi  nostri,  nisi  verba 
Domini,  qui  unus  est  magister  noster;  nihil  aliud  studeamus  nisi  eius  prae- 
ceptis prorsus  fideli  obsequio  obtemperare;  non  alia  fiducia  nos  suffulciat 
nisi  ea  quae  flebilem  roborat  infirmitatem  nostram,  cum  ipsius  verbis  inni- 
tatur: Et  ecce  ego  vobiscum  sum  usque  ad  consummationem  saeculi  » {Mt. 
28,  20). 


Animadversiones  additae: 

Ut  aliquantisper,  ad  bonum  Ecclesiae  conferamus,  pro  tenuitate  nostra,  haec 
observanda  mihi  videntur  ad  cap.  I schematis  de  Ecclesia. 

Et  1.  quidem,  miror  quod  tot  inter  imagines  de  illa  enuntiatas,  et  mirabiliter 
expositas,  nimis  exclusive  ponantur  biblicae  et  antiquae,  quin  ex  rebus  modernis 
et  nostri  temporis  hauriantur  saltem  aliquae:  e.  g.  de  consociatione  internationali 
pro  alimentis  mundo  afferendis  ut  est  FAO,  ut  det  tritici  mensuram  pro  tota  fa- 
milia humana,  vel  de  rebus  electricis  quae  ex  aqua  collecta  et  saliente  producit 
virtutes  magnas  ad  omnia  spiritualiter  vivificanda,  etiam  in  mundo  nucleari;  de 

aqua  irrigante  agros  ut  in  mundo  toto  arida  quaeque  fecunda  reddat...  et  alia 
huiusmodi. 

2.  Ex  his  omnibus  et  novis  et  veteribus  facienda  erit  vera  et  completa,  in 
quantum  possibile,  Ecclesiae  definitio,  ad  quod  Beatissimus  Pater  nos  invitat,  immo 
urget,  in  sermone  mirabili  diei  29  septembris.  Attamen  hoc  requirit  magnum  la- 
borem omnium,  cum  theologis  omnium  nationum,  cum  discussione  tranquilla  et 
studiosa,  cum  dialogo  caritatis  et  amore  pleno,  et  cum  revisione  ab  omnibus  tran- 
quille et  non  in  aula  iterum  iterumque  facta. 

3.  Omnino  necessarium  videtur  ut  ordo  logicus  totius  tractationis  sedulo  et 
attente  statuatur.  Est,  saltem  ut  mihi  videtur  in  mente  et  in  labiis  multorum, 
idea  rem  non  esse  maturam  de  ordine  vere  logico  statuto:  Sufficit  videre  quod  in 
calce  primae  paginae  partis  secundae  habetur  de  novo  ordine  inducendo,  sufficit 
colligere  quod  de  Regno  Dei  dictum  fuit,  de  Populo  Dei,  de  Beata  Virgine  Matre 
Ecclesiae,  de  hierarchia  etc.  Necessarium  putamus  in  re  tanti  momenti  non  pre- 
propere,  sed  si  possibile  perfecte  agere,  aedificamus  enim  in  aevum  et  non  ad  dies. 
Aedificium  inde  nostrum  robore  fortis  contra  vires  etiam  atomicas  esse  debet. 

4.  Mihi  videtur  etiam  clarius  nn.  9 et  10  debere  explicari  bona  quae  habere 
possunt  etiam  separati  immo  et  pagani.  Immo  aliquid  debere  dici  de  congrega- 
tione filiorum  Dei.  Est  enim  magni  momenti  in  hodiernis  temporibus  optimismum 
seminare  et  curare  ut  omnes  desiderium  habeant  laborandi  pro  humanitatis  bono. 
Ad  hoc  autem  multum  inservire  mihi  videtur  si  Ecclesiae  doctrina  proclametur 
de  Dei  bonitate:  Deum  scii,  esse  Patrem  clementissimum  omnium  hominum,  immo 
Deum  esse  caritatem,  qui  nos  diligit,  etiam  cum  peccatores  simus,  et  omnes  homi- 
nes velle  salvos  facere,  et  ad  agnitionem  veritatis  venire,  nec  quemquam  sine 
personali  culpa  damnari. 

Credo  magni  esse  momenti  proclamare  ante  omnia  valorem  bonae  voluntatis 
ante  exigentias  et  obligationes  determinatas,  quae  certe  etiam  proclamandae  erunt: 
de  notis  Ecclesiae  ex.  gr.  Proclamando  valorem  bonae  voluntatis,  sinceritatis,  la- 
boris et  strenuitatis  in  bono  procurando,  facilius  homines  allicientur  ad  unionem 
stabiliendam  inter  omnes  qui  sincere  Deum  quaerunt  et  veritatem.  Hoc  enim 
modo  optimismus  evigilatur  in  omnibus  hominibus  bonae  voluntatis. 

Tunc  facilius  erit  dialogus,  quin  debeamus  nostris  veritatibus  renuntiare,  nec 
quidquam  detrahere  de  his  quae  ab  Ecclesia  iam  proclamata  sunt,  vel  communiter 
credit;  omnes  enim  volunt  etiam  ad  pleniorem  cognitionem  pervenire. 

Quod  certe  animadvertendum  erit  cum  agitur  de  dialogo  stabiliendo  cum  fra- 
tribus separatis.  Concilium  enim  non  est  dialogus  cum  fratribus  separatis;  sed  oc- 
casio dialogandi.  Concilium  non  debet  quaerere  a fratribus  quid  debeamus  dicere, 
quid  definire,  quid  tacere.  Ipse  Romanus  Pontifex  clare  edixit  sermone  diei  29, 
elapsi  mensis:  « Nos,  ut  oportet,  fidei  nostrae  quam  divinam  esse  plane  credimus, 
apertissime  et  firmissime  adhaeremus.  Ac  pro  certo  habemus  eam  minime  impedi- 
mento esse,  quominus  ad  exoptatam  consensionem  inter  nos  et  Fratres  a nobis 
seiunctos  deveniatur,  agitur  enim  de  divina  veritate,  quae  est  principium  unitatis, 
non  discriminis  et  separationis  ». 

Nos  debemus  claram  doctrinam  catholicam  statuere,  fidelissime  et  Scripturae 
et  traditioni  et  magisterii  definitionibus  adhaerentes,  etiam  si  sint  anni  1950,  vel 
posterioris...  Sed  in  dialogo  cum  fratribus  seiunctis  non  debemus  ea  adducere,  spe- 
ciatim  ut  probationes  nisi  a momento  quo  ipsi  admittunt;  sicuti  in  dialogo  cum 
Hebraeis,  vel  cum  paganis  non  possumus  Sacram  Scripturam  Novi  Testamenti,  aut 

traditionem  adducere,  etiam  si  sit  saeculi  primi,  vel  secundi.  Concilium  tamen 
nostrum  de  Ecclesia  loquentem  non  debet  exspectare  conversionem  hebraeorum 
vel  fratrum  separatorum,  sed  doctrinam  catholicam  exprimere  sincere,  exacte,  cum 
germana  et  critica  scientifica  Sacrae  Scripturae  interpretationem,  secundum  sen- 
sum quem  tenuit  Sancta  Mater  Ecclesia,  eo  spiritu  ducti  omnes,  et  ipsi  fratres 
de  quo  nobis  loquebatur  Romanus  Pontifex:  « Non  alio  lumine  praesens  hic 
consessus  noster  fulgeat,  nisi  Christo  qui  est  lux  mundi;  non  aliam  veritatem 
quaerant  animi  nostri,  nisi  verba  Domini,  qui  unus  est  magister  noster;  nihil  aliud 
studeamus  nisi  eius  praeceptis  prorsus  fideli  obsequio  obtemperare  » melius  lingua 
italica  « nessuna  altra  aspirazione  ci  guidi,  che  non  sia  il  desiderio  d’esser  a Lui 
assolutamente  fedeli  ».  Tunc  possibilis  et  facilis  erit  dialogus,  cum  veritatem 
quaerentes  in  caritate  Christum  prae  oculis  habebimus... 

Immo  et  tunc  clare  etiam  apparebit  defectus  sincerae  et  bonae  voluntatis  earum 
sectarum  quae  omnia  tentant  contra  catholicos,  certe  non  amore  Christi  ducti 
nec  fidelitatem  aut  pacem  quaerentes,  sed  bellum,  non  triticum  sed  zizaniam  se- 
minantes. 

Si  exercitum  filiorum  Dei  instruere  poterimus,  tunc  omnes  habebimus  in 
bello  generali  contra  atheismum,  contra  iniustitias,  contra  mala  spiritualia  et  ma- 
terialia quae  homines  gravant  et  misere  opprimunt. 

Insimul  magna  spe  laborabimus,  memores  verborum  Domini  qui  promisit 
nobis  persecutiones,  maledictionem  hominum,  qui  dixerint  omne  malum  adversus 
vos  mentientes...  tradent  vobis...  et  flagellabunt  vos,  et  morte  vos  afficient.  Sed  his 
non  obstantibus  « Euntes  in  mundum  universum  praedicate  evangelium  omni  crea- 
turae... » exite  in  plateas  et  in  vicos  civitatis,  exi  ad  exitus  viarum  et  compelle 
intrare  donec  impleatur  domus... 

Utinam  Ecclesia  sancta  Christo  totaliter  fidelis  iter  magnum  aperiat  ut  sit 
vere  lumen  omnium  hominum  et  salus. 

Exc.mus  P.  D.  HERMENEGILDUS  FLORIT 
Archiepiscopus  Florentinus 

1.  Pag.  8,  lin.  16:  Textus  conciliaris:  « Ecclesia  Christi...  nuncupatur... 
acquisivit  ». 

Textus  Bibi.  Act.  20,  28  « ecclesiam  Dei  ( rrjv  exxkrjoiav  tov  Oeov) 
quam  adquisivit  sanguine  suo...  ». 

2.  Lin.  28:  T.  C.  « in  quo  uno  Spiritu  accessum,  etc.  ». 

T.  B.  Eph.  2,  18:  « per  ipsum  (<5F  avrov)  ...  in  uno  Spiritu  ». 

Hinc,  per  quem  (i.  e.  instrumentaliter)  in  uno  Spiritu...  (clarius). 

3.  Pag.  8,  lin.  29:  « Ipse  est...  aqua  saliens  in  vitam  aeternam  ». 

T.  B.  Io.  4,  14  « aqua,  quam  ego  dabo  (<5c boat)  ei,  fiet  in  eo  fons  aquae 
salientis  in  vitam  aeternam  ». 

Critica:  Biblice  loquendo,  Christus  non  est  hic  aqua  saliens,  sed  dat 
aquam  quae  fit  in  cordibus  fidelium  tamquam  fons  vitae  aeternae. 

Aptior  textus  est  fortasse:  Io.  7,  37-39. 

4.  Pag.  8,  linn.  28  ss.:  T.  C.:  « Ipse  est  Spiritus...  per  quem  Pater,  etc.  ». 

T.  B.  Rom.  8,  10  f.  loquitur  directe  de  morte  physica,  non  de  morte 
spirituali. 

5.  Pag.  8,  lin.  32:  T.  C.:  « tamquam  in  templo  ». 

T.  B.  1 Pt.  2,  5:  domus  spiritalis  (olxog  Jivevjuanxdg)  non  explicite  de 
templo. 

6.  Pag.  8,  lin.  33:  T.  C.:  « diversis  donis  et  charismatibus  suis  ». 

T.  B.  1 Cor.  12,  4:  « divisiones  gratiarum  (%a.QLG (laroov)  ». 

Hinc  T.  C.  est  combinatio  textus  latini  et  graeci.  Suntne  haec  charismata 
solum  de  tempore  apostolico  vel  omnibus  temporibus  ut  T.  C.  « Ecclesiam... 
dirigit  » supponitur. 

7.  Pag.  9,  lin.  13  s.:  T.  C.  « omnes  de  eius  corpore  ut  uno  pane  partici- 
pamus ». 

T.  B.  1 Cor.  10,  16:  « panis,  quem  frangimus,  nonne  participatio  cor- 
poris Domini  est?  Quoniam  unus  panis,  unum  corpus  multi  sumus,  omnes  qui 
de  uno  pane  participamus...  ». 

Fortasse  T.  C.  debet  esse:  « et  omnes  de  uno  pane  propter  eius  unum 
corpus  participamus  ». 

8.  Pag.  10,  lin.  22:  T.  C.  Io.  40,  41. 

T.  B.  debet  esse  Io.  40,  11. 

9.  Pag.  10,  lin.  25:  T.  C.  Io.  10,  10. 

T.  B.  fortasse  debet  esse  Io.  10,  11.  14. 

10.  Pag.  10,  lin.  37:  T.  C.  Apoc.  20,  9. 

Citatio  est  erronea,  mihi  videtur. 

11.  Pag.  10,  linn.  40  ss.:  T.  C.  Eph.  5,  22  ss. 

T.  B.  fortasse  debet  esse  Eph.  5,  21  ss. 

12.  Pag.  11,  lin.  31:  T.  C.  1 Cor.  11,  26. 

T.  B.  se  refert  ad  SS.  Eucharistiam.  Allusio  in  T.  C.  fortasse  est  ad  sanc- 
tos et  peccatores  in  Ecclesia  ut  apud  Corinthios. 

Exc.mus  P.  D.  ANDREAS  IACOBUS  FOUGERAT 
Episcopus  Gratianopolitanus 

Emendatio  proposita  in  schemate  de  Ecclesia  in  cap.  I de  mysterio  Ec- 
clesiae n.  3,  pag.  8,  linn.  18-20  (seu  cap.  II  novo  de  populo  Dei  § 9,  pag.  8 
« Emendationes  » Patribus  iam  traditae,  Pars  II,  linn.  3-5):  « Congregatio 
eorum  qui  in  Iesum  salutis  auctorem  et  pacis  ac  unitatis  principium  credunt 
(hic  addatur:  et  qui  per  baptismum  in  nomine  Patris  et  Filii  et  Spiritus 
Sancti  regenerati  et  sic  filii  Dei  constituti...)  ...  est  Ecclesia  (hic  addatur: 
e Christo  nata)  et  ab  eo  convocata  et  legitime  constituta...  ». 

Ratio  emendationis:  ne  videatur  nimiam  indulgentiam  tribui  doctrinae 
saepe  a protestantibus  enuntiata,  scii.  « Ecclesiam  esse  congregationem  fide- 
lium iam  salvatorum  aut  electorum  sola  fide  in  Christo  » (la  reunion  des 

sauves  par  la  foi  en  Christ),  omissa  doctrina  catholica  de  necessitate  gene- 
rationis ad  vitam  novi  hominis  et  filii  Dei  per  Matrem  Ecclesiam.  Nam 
Ecclesia  non  est  prius  « congregatio  electorum  »,  sed  primo  generatio  filio- 
rum Dei  a Matre  Ecclesia,  et  secundo  congregatio  illorum  filiorum  iam  a 
Matre  Ecclesia  generatorum. 

Exc.mus  P.  D.  ANTONIUS  GRAULS 

Archiepiscopus  Kitegaensis 

Paragraphus  inducenda  in  cap.  1:  De  catholicitate  Ecclesiae. 

Mira  unitate  simul  et  diversitate  ornatur  Ecclesia  peregrinans,  cum  sit 
sacramentum  Verbi  Dei  incarnati,  omne  quod  humanum  est,  secluso  peccato, 
in  se  assumentis. 

Una  est  quia  non  est  nisi  « unum  corpus  et  unus  spiritus  (...);  unus  Do- 
minus, una  fides,  unum  baptisma;  unus  Deus  et  Pater  omnium  qui  est  super 
omnes,  et  per  omnia  et  in  omnibus  nobis  » ( Eph .,  4,  4-6),  quia  superaedifi- 
cata est  super  unum  fundamentum  apostolorum  (cf.  Eph.  2,  20).  Diversitate 
tamen  praefulget  quia,  secundum  Incarnationis  oeconomiam,  ipsius  est  in 
suam  praeclaram  unitatem  assumere  et  Spiritu  Christi  imbuere  omnes  hu- 
manos valores  cuique  culturae  proprios. 

Hac  capacitate  universali  omnia  assumendi  in  unitatem  fidei  et  carita- 
tis, Ecclesia  peregrinans,  circumdata  varietate,  una  et  catholica  signatur. 

Sicut  Verbum  divinum,  Redemptor  omnium,  per  admirabilem  incarna- 
tionem suam,  nationi  et  stirpi  traditionibus,  cultura  modisque  cogitandi  pe- 
culiaribus praeditae  incorporari  voluit,  ita  Ecclesia,  Mater  omnium  fidelium, 
diversitatem  proprietatum  in  « domo  Dei  » cum  observantia  recipere,  fo- 
vere et  adimplere  certe  tenetur,  ut  voluntati  Dei  fidele  obsequium  prae- 
stetur. Inde  fulget  catholicitas  Ecclesiae,  qua  dona  naturalia  et  supernatu- 
ralia  Spiritus  ad  plenam  perfectionem  perducuntur.  Cum  nata  sit  haec  Dei 
familia  ad  omnes  filios  Dei  dispersos  in  unum  congregandos,  in  eo  tendit  ut 
sit  unitas  in  diversitate  et  diversitas  in  unitate. 

Ideo  in  unitate  ecclesiasticae  communionis,  sicut  « in  domo  Patris  man- 
siones multae  sunt  » (Io.  14,  2),  legitime  adsunt  Ecclesiae  particulares,  pro- 
priis traditionibus,  liturgiis  et  regiminibus  fruentes,  integro  manente  Petri 
Cathedrae  primatu. 

Unitas  ergo  et  diversitas  sunt  quasi  duo  cardines,  aedificationem  Eccle- 
siae his  in  terris  determinantes.  Ex  una  parte,  ex  principio  unitatis  oriun- 
tur vincula  intimae  communionis  ecclesialis  inter  diversas  Ecclesiae  partes, 
quae  inter  se  coadunantur  communione  sanctorum,  perseverantes  unanimi- 
ter, sicut  vitae  apostolicae  exemplar,  in  doctrina  apostolorum,  in  commu- 
nione, panis  fractione  et  orationibus  (cf.  Act.  2,  42).  Item  inter  se  commu- 
nicare debent  tum  quoad  opes  materiales,  cum  quoad  personas  ... 

Ex  altera  parte,  diversitatis  principium  consequentias  quasdam  involvit 

quoad  vitam  religiosam,  scilicet  cultum  liturgicum,  elucubrationes  theolo- 
gorum et  fidelium  pietatem;  quoad  aequalitatem  Ecclesiarum:  eadem  digni- 
tate pollent  et  iisdem  f ruuntur  iuribus. 

Rev.mus  P.  D.  IUCUNDUS  M.  GROTTI 
Praelatus  nullius  Acrensis  et  Puruensis 


Introductio. 

In  hesterna  generali  congregatione,  [35]  em.mus  praesul  Panormitanus, 
D.  Ernestus  card.  Ruffini,  forsan  benevolentia  motus,  clariorem  et  concin- 
niorem introductionem  exoptavit.  Revera,  quae  proposita  fuit  nec  clara  nec 
brevis  est,  immo,  simpliciter  mihi  notanda  esse  videtur  sententia  negativa: 
non  placet!  Ex  iis  quae  sequuntur  patet  conclusio.  Ad  rem: 

Lin  1 : Lumen  gentium  etc. : Ex  electione  verborum  facta  a priori  « Lumen 
gentium  » ad  constitutionem  inchoandam,  periodus  est  aliqualiter  contorta 
et  graviter  peccat  contra  stylum  et  claritatem. 

Lin.  2:  Sacrosancta  Synodus : Praeferenda  videtur,  quia  plenior  et  tradi- 
tionalis,  formula:  Sacrosancta  Oecumenica  Vaticana  Synodus. 

Lin.  2:  In  Spiritu  Sancto  congregata-.  Numauid,  iuxta  tridentinum  mo- 
rem, etiam  inserendum  « legitime  » ita  ut  dicatur:  « in  Spiritu  Sancto  legi- 
time congregata  »?... 

Lin.  2:  omnes-.  « cunctos  » ponatur  loco  « omnes  » elegantiae  causa, 
ut  vitentur  repetitiones  in  lineis  subsequentibus : omnes  homines  (lin.  3), 
omni  creaturae  (lin.  4). 

Lin.  3:  In  caligine : Caligo  hic  ponitur  ob  correlationem  cum  initio  « Lu- 
men gentium  »,  tamen:  Caligo,  in  divinis  Scripturis,  non  tantum  significat 
umbram  vel  tenebram,  sed  etiam  arcanam  Dei  praesentiam;  en  textus!  « Ca- 
ligo in  qua  erat  Deus  » (Ex.  20,  21);  « Dominus  pollicitus  est  ut  habitaret 
in  caligine  » ( Paral . 6,  1). 

Nec  omnes  homines  in  caligine  vivere  videntur;  quo  in  saeculo  Conci- 
liares Patres,  qui  sunt  et  homines,  vivunt? 

Propositio  posset  offendere  et  proinde  fugare  quos  Ecclesia  vult  ad  se 
vocare,  scii.:  fratres  separatos,  et  homines  magis  excultos. 

Lin.  3:  Claritate  eius-.  Hoc  « eius  » certe  refertur  ad  Christum,  attamen: 

Ecclesia  habet  suam  lucem  quae  est  lux  ipsius  Christi  cuius  est  discipula 
et  cum  quo  est  magistra. 

Ecclesia  est  Ghristus  mysticus;  « numquid  Christus  est  divisus  »?...  ( 1 Cor. 

i,  13). 

Concilium  — subiectum  istius  propositionis  — habet,  cum  sit  legitime 
congregatum  et  a Pontifice  rectum,  maximam  lucem  cum  gaudeat  infallibi- 
litate. 


ANIMADVERSIONES  SCRIPTAE  - PROOEM.  CAP.  I DE  ECCLESIA 


163 


Ergo  dicendum  potius  esset:  « luce  sua  »,  scii.  Concilii  et  consequenter 
incisum  initiale  prorsus  esset  in  aliud  commutandum. 

Linn.  3-4:  Super  faciem  Ecclesiae  resplendente-,  loquitur  in  praesenti 
de  Christo,  tamen  notandum  est: 

Christus  illuminat  Ecclesiam  tantum  vel  « omnes  homines  venientes  in 
hunc  mundum  »?...  (Io.  1,  9). 

Propositio  habet  valorem  grammaticalem  restrictivum,  tamen  in  lin.  7 
subsequenti  disseritur  de  Ecclesia  uti  « sacramentum  totius  generis  humani  » 
et  in  lin.  23  Ecclesia  dicitur  amplecti  universos  homines  iustos  ab  Abel  iusto 
usque  ad  ultimum  electum;  unde,  ergo,  restrictio?... 

Lin.  4:  Exoptat-,  desiderium  est  actio  interna,  sed  actio  conciliaris  non 
est  interna!  Actio  conciliaris  ad  desiderium  tantum,  quamvis  sanctum  et  per- 
fectum, reduci  potest? 

Rectius  diceretur:  « illuminare  exoptans...  annuntiat!  » at  non  « illumi- 
nando exoptat!  » quia  actio  conciliaris,  in  hac  ultima  formula  nimis  minuitur. 

Lin.  5:  Euangelium:  Hac  in  linea,  procul  dubio,  Evangelium  significat 
« bonum  nuntium  »,  tamen:  Evangelium,  apud  homines  « in  caligine  huius 
saeculi  viventes  » (lin.  3),  significat  scripta  SS.  Matthaei,  Marci,  Lucae  et 
Ioannis. 

E Concilio  non  prodit  editio  altera  restaurata  Evangeliorum  uti  praefati 
homines  faciliter  intelligerent. 

Haec  enim  constitutio  conciliaris  ortum  tantum  habet  ab  Evangelio  sed 
attingit  ad  integrum  Ecclesiae  thesaurum  doctrinalem  qui  constituitur:  uni- 
versis divinis  Scripturis  et  traditione  divino-apostolica  ab  Ecclesia  fideliter 
servatis,  in  dies  clarius  illustratis,  indefectibilis  Spiritus  Sancti  ope,  uti  in- 
nuitur ex  linea  decima  in  qua  sermo  est  de  dependentia  a praecedentibus  Con- 
ciliis quae  non  semel  tales  fontes  enumerant  (cf.  Denz.  nn.  873  a,  830,  947, 
959,  983  etc.). 

Lin.  6:  In  Christo:  Quod  Ecclesia  sit  signum  et  instrumentum  est  per- 
spicuum; non  equidem  additio  « in  Christo  » quae  nonnisi  a vere  peritis  in- 
telligitur  vel  intelligi  potest. 

Si  consideramus  denique  subsequens  incisum  « seu  veluti  sacramentum  » 
quocum  connecti  debet,  hoc  « in  Christo  » fere  inexplicabile  evadit  pro  maiori 
parte  fidelium  qui  sciunt  sacramenta  esse  a Christo  at  non  in  Christo! 

Lin.  7 : « intimae  » : Adiectivum  hoc  cum  habeat  sensum  proprium  et  defi- 
nitum profluentem  e radice  « intus  » id  est:  quod  est  occultum,  intrinsecum 
et  secretum,  non  equidem  referri  potest  ad  unionem  hominum  inter  se  et 
hominum  cum  Deo.  Melius  esset  ponere  adiectivum  « perfectae  » aut  omittere 
ex  toto  adiectivationem  ut  in  divo  Augustino  olim  legebatur  in  breviario:  « O 
sacramentum  pietatis,  o signum  unitatis,  o vinculum  caritatis  » (feria  II  infra 
Oct.  Corp.  Christi). 

Ordo  unionum  inverti  debet. 

Lin.  8:  Instantius:  Vox  ter  repetita  apparet  in  sex  linearum  spatio:  in- 
stantius (lin.  8),  instans  (lin.  10),  instantia  (lin.  13). 

Lin.  9:  fidelibus  suis\  Cum  Ecclesia  sit  congregatio  iustorum  « ab  Abel 
usque  ad  ultimum  electum  » (linn.  22-24),  « fidelibus  suis  » significat 
« sibi  »;  unde  consultius  subiectum  esset  Concilium. 

Ex  praecedenti  observatione  patet  quod  divisio  est  prorsus  inadaequata. 

Si  fideles,  denique,  sunt  omnes  iusti,  infideles  et  generatim  « mundus 
universus  » estne  congregatio  pravorum  hominum?  Haec  omnia  fluunt  ex 
non  bene  definita  notione  Ecclesiae  inde  ab  initio! 

Lin.  9:  Declarare  intendit-.  Concilii  est  declarare,  non  vero  intendere 
declarare  (cf.  prooemia  Concilii  Tridentini  et  Vaticani  I). 

Etsi  hodie,  fortasse,  vitanda  sit  definitio  sub  anathematis  comminatione, 
oporteret  tamen  considerare: 

Concilium  conscium  esse  debet  suae  virtutis  et  hanc  conscientiam  saltem 
ex  modo  loquendi,  si  non  ex  definitione,  manifestare  debet;  apostolus  Pau- 
lus, in  tempore  suo,  aliter  agebat:  « Sed  licet  nos,  aut  angelus  de  caelo  evan- 
gelizet  vobis  praeterquam  quod  evangelizavimus  vobis,  anathema  sit...  iterum 
dico:  si  quis  vobis  evangelizaverit,  praeter  id  quod  accepistis,  anathema  sit  » 
{Gal.  1,  8-9). 

Declarare  minus  est  quam  definire:  Concilium  saltem  declarare  deberet 
valorem  praecipuarum  assertionum. 

« Declarare  intendit  » est  fere  repetitio  prioris  assertionis  « annuntiat  » 
(lin.  5). 

Lin.  10:  Sermone  menti  hodiernae  accommodato : Notate,  Patres!  Omnis 
homo  vivit  in  caligine  (lin.  3).  Qui  in  caligine  vivit,  caliginose  loquitur.  Ergo, 
Concilium,  volens  se  accommodare  menti  'hodiernae  debet  caliginose  disse- 
rere; et  revera  non  semel  quae  sequuntur  caliginose  proponuntur! 

Lin.  11:  Condiciones  etc.\  Vis  condicionum  huius  temporis  nimis  extolli- 
tur nam  nova  et  vehementior  dicitur  in  lin.  12.  At  Ecclesia  a caritate  Christi, 
a quo,  in  quo  et  per  quem  omnia,  in  divinis  Scripturis  urgeri  dicitur;  et 
quae  vis  vehementior? 

Lin.  14:  Arctius-.  « Arctius  » sub  quodam  respectu  tantum  est  accipien- 
dum, nam  et  illa  media  enumerata  aliquoties  homines  dividunt. 

Lin.  15:  Plenam-.  Loco  « plenam  » « veram  et  perfectam  » dicerem  uni- 
tatem, cum  unitates  de  quibus  supra  nec  semper  verae  et  numquam  perfec- 
tae sint. 

Prooemium  schematis  propositi  « non  placet  » novumque  proponitur. 

Parcite  mihi  si  denuo  vos  alloqui  audeo!  Paucas  tantummodo,  ex  multis 
adnotationibus  secretariae  traditis,  legam  novumque  vobis  postea  prooemium 
tradam. 

« In  secunda  generali  congregatione,  Em.  ...  (cf.  folia  secretariae  die 
2 c.  mensis  tradita). 

Quoad  primum  caput,  liceat  mihi  sequentia  adnotare: 

1.  E schemate  proposito  non  apparet  cur  non-catholici  vocari  debeant 
ad  Ecclesiam  et  cur  vocationi  respondere  teneantur. 

2.  Pluralitas  imaginum  vix  enuntiatarum  nisi  rite  explicentur,  aut  melius, 
ubi  materia  postulat,  inserantur,  potius  confusionem  favet  quam  clarita- 
tem quia  nonnullae,  inter  se  comparatae,  ad  invicem  se  excludunt,  e.  g.:  fa- 
milia et  sponsa;  societas,  familia  et  sponsa;  societas,  familia,  sponsa,  corpus; 
vinea  et  grex. 

Et  fortasse  quis  iocose  dicat:  Ecclesia  est  arca  Noe,  in  ipsa  uniuntur 
sponsa,  familia  tota,  immo  et  grex! 

Sed  haec  sufficiant!  Ad  novam  prooemii  formam  deveniam  in  qua  appa- 
rent radices  tractationis  elementorum  a nonnullis  purpuratis  illustratorum: 
Fontes  (card.  Bea);  Ecclesia  cosmica  (card.  Lercaro);  Ecclesia  sacramentum 
unitatis  (card.  Ritter);  Activitas  Spiritus  Sancti  (card.  Confalonieri).  Ad  rem! 

Prooemium. 

Amor  cum  sit  Deus / visibilia  omnia  et  invisibilia1  2 a se  mirabiliter 3 con- 
dita et  de  cuius  perfectione  participant,4  ad  unitatem  impellit;5  et  cuncta, 
non  obstante  originali  culpa  qua  vulneratus  est  homo,6  quaeque  aliqualiter 
in  rerum  universitatem  redundat,7  ad  unitatem,  suapte  natura,  feruntur;8 
quare,  mirabilium  praesertim  adinventionum  causa  quae,  deitatis  incessabili 
luce  ac  vi,  nostri  aevi  assecutus  est  homo,  undique  in  dies  crescit  culturalis, 
socialis,  cosmicae  immo  et  cultualis  unitatis. 

Ut  homines  autem  uno  etiam  ac  signanter  religionis  arctiori  vinculo  iuncti,9 
unumque  corde,  mente  et  opere  tandem  affecti,  ad  Deum  adspirent  Deumque 
veluti  attrectent,10  qui,  omnis  vitae  est  prima  origo,11  haec  Sacrosancta  Oecu- 
menica  Synodus  Vaticana  II,  Sacris  Scripturis  et  apostolorum  traditionibus 
innixa,  ut  huic  generali  siti  provide  occurrat  simulque  claritatem  foveat  con- 
fusionemque depellat,  revocata  ad  memoriam  divina  universali  oeconomia, 
distinctisque  ac  declaratis  singulis  formis  sub  quibus,  saeculorum  decursu, 
Ecclesia  apparuit,12  de  ipsa  in  strictiori  ac  pleniori  sua  acceptione,  prout  sci- 
licet a Patre  per  Filium  eius  Iesum  Christum,  Sancti  Spiritus  afflante  gratia, 


1 1 Io.  4,  8;  4,  16. 

2 Symbolum  Nicaeno-Constantinopolitanum. 

3 Gen.  1,  31;  Missale  Romanum,  Ordo  Missae,  oratio  dicenda  dum  infunditur 
aqua  in  calicem;  ibid.  Vigilia  Paschalis,  oratio  post  primam  lectionem. 

4 Sap.  13,  3-5;  Miss.  Rom.,  oratio  secreta  primae  Missae  in  Nativitate  Do- 
mini. 

5 Os.,  11,  1-9. 

6 Concilium  Tridentinum,  Sess.  V;  Gen.  3;  Rom.  5,  12-21. 

7 Gen.  3;  Rom.  8,  19-23;  multorum  Sacramentalium  universae  Ecclesiae  preces. 

8 Is.  54,  4-10. 

9 Eph.  4,  1-16. 

10  Act.  17,  27. 

11  Gen.  1;  Gen.  2;  Act.  17,  24-28. 

12  S.  Gregorius  Magnus,  Hom.  in  Ev.  19:  PL  76,  1154  prout  in  tres  lectio- 
nes distributa  olim  legebatur  in  Breviario  Romano  in  Dominica  Septuagesimae. 


166 


ACTA  CONC.  VATICANI  II 


PERIODUS  II 


super  Petrum  fundata  fuit,  quaeque  eiusdem  Paracliti  virtute  in  dies  ad  per- 
fectiora evehitur,  fidelibus  suis  cunctisque  hominibus  doctrinam  tradit,  disse- 
rens de  Christi  Ecclesia  in  sua  arcana  natura  et  salutari  missione,  de  eiusdem 
constitutione  hierarchica  seu  de  ipsius  Petri  ac  signanter  ceterorum  aposto- 
lorum successoribus  eorumque  in  sacro  ministerio  cooperatoribus,  de  iis  quo- 
que qui  dominica  sectantur  consilia  ac  tandem  de  fidelibus  caritatis  opera  as- 
sidue exercentibus. 

Caput  I:  De  mirabili  totius  Ecclesiae  sacramento ,13 

Aeternus  Pater,  arcano  sapientiae  ac  bonitatis  suae  consilio,  per  Verbum 
suum,14  Spiritus  Sancti  virtute,15  universa,  visibilia  et  invisibilia,  creavit,16  ut 
Divini  Verbi  similitudines  divinique  amoris  participationes  extarent,  cuius 
vi,  in  sua  pluralitate,  cuncta  creata  unitatem  peterent,  sicut  et  ipse  Deus,  om- 
nium exemplar,  principium  et  finis,  qui  Trinus  est  et  Unus. 

Attamen,  inter  alia  a se  condita,  ita  hominem  dilexit  ut  in  ipso  sua  divina 
clarius  niteret  imago:17  sensibilis  naturae,  cosmicae  cuiusdam  ecclesiae,  sacer- 
dos factus,  vixit  Adam  in  paradiso  voluptatis  ut  operaretur  et  custodiret 
illum,18  cunctisque  praeesset;19  quae  omnia,  per  ipsum  cum  ipso  et  in  ipso, 
Deo  ac  sibi  et  inter  se  unita  erant.  Ideoque,  iam  in  ipso  humanae  consortionis 
exordio,  Deum  Ecclesiam  fundasse,  verissimo  quodam  sensu,  dicendum  est. 
Est  enim  Ecclesia,  inde  a primi  Adae  innocentis  tempore,  qui  fuit  « forma 
futuri  »,20  hominum  cum  Deo  et  inter  se  adunatio,  Dei  familia  et  regnum: 
qua  in  societate,  Deus  pater  extat  et  sponsus,  caput  et  rex,  magister  atque  sal- 
vator; humanitas  vero  filia  et  sponsa,  corpus  et  subditum,  discipula  atque  sal- 
vanda, sed  ad  cooperationem  vocata,  uti  mater  et  magistra,  in  omnium  pro- 
curanda salute;  Spiritus  autem  gratia  est  vita,  spiramen  et  vinculum,  quo 
ipsa  Ecclesia,  familia  et  regnum,  e pluribus  fit  unum. 

Diabolica  tamen  fraude  deceptus,  humani  generis  protoplastes  ruit,  et  per 
ipsum  et  cum  ipso  et  in  ipso  rerum  ordo  mirabilis.  Sed  Amor  cum  sit  Deus, 
a diligenda  factura  sua  numquam  destitit;  at  missis  Patriarchis,  Moyse  et 
Prophetis  servis  suis,  clariorem  in  dies  Verbi  revelationem  et  ampliorem  Spi- 
ritus effusionem  contulit;  quarum  vi  ac  virtute,  filios  suos  in  Adamo  lapsos 21 
atque  dispersos  ad  unum  secum  indesinenter  revocans,22  ac  foedus  successive 


13  Oratio  post  II  prophetiam  olim  Sabb.  S.  in  Missali  Romano. 

14  Io.  1,  3. 

15  Ineffabilis  Deus. 

16  Symbola  fidei. 

17  Gen.  1,  27. 

18  Gen.  2,  15. 

19  Gen.  1,  26. 

20  Rom.  5,  14. 

21  Rom.  5,  12. 

22  Io.  11,  52. 

iterans,23  novas  iugiterque  perfectiores  Ecclesias,  seu  potius  unius  eiusdemque 
universalis  Ecclesiae  formas  praebuit,  ab  initiali  ad  patriarchalem,  a patriar- 
chali  ad  mosaico-prophetieam,  et  ab  hac  ad  Christi  Ecclesiam,  novissimam 
omnium  ac  perfectissimam,  super  eiusdem  Christi  angularem  lapidem  et  Pe- 
tri arcem  fundatam,  in  quam  cunctarum  gentium  transiret  plenitudo24  et 
per  quam  omnia  redire  possent  in  integrum  a quo  sumpsere  principium: 
Iesum  Christum  Dominum  nostrum,  Aeterni  Patris  Filium.25 

Imminente  enim  temporis  plenitudine,  cum  Aeternus  Pater  Mariam  exci- 
tavit gratia  plenam 26  non  tantum  primorum  temporum  revixit  Ecclesia  sed 
ex  tunc  ad  perfectiorem  formam  est  evecta:  haec  namque  Dei  filia,  sponsa 
ac  discipula,  necnon  cum  at  sub  Eo  mater  et  magistra,  innocentis  Evae  celsi- 
tudinem longe  superans,  Evae  nocenti  eiusque  filiis  mirabile  extitit  salutis 
exordium.27 

« Quando  venit  ergo  sacri  plenitudo  temporis  »,28  e caelorum  arce  misit 
Pater 29  coaeternum  sibi  Filium  qui,  de  intemeratae  Virginis  intacto  sinu 
Sancti  Spiritus  obumbratione  fecundato,30  nostram  suscipiens  naturam  « homo 
factus  est  » 31  « et  habitavit  in  nobis  ».32 

In  ipso  autem  Incarnato  Verbo,  Deo  homineque  in  unam  eamdemque 
conveniente  personam,33  supremam  Ecclesia  perfectissimamque  attigit  for- 
mam: Deitate  per  modum  patris,  sponsi  ac  magistri,  relate  ad  Christi  huma- 
nitatem se  habente;  Christi  autem  humanitate,  filiae  ad  instar,  sponsae  ac 
discipulae,  matris  et  magistrae,  cum  at  sub  divinitate  se  gerente.34  Quae  mi- 
rabilis Ecclesiae  forma,  ex  ipso  Incarnationis  facto  ad  Nazarethanam  redun- 
davit familiam,35  immo  ad  humanam  progeniem  et  quodammodo  ad  univer- 
sitatem creatarum  rerum.36  Quos  vero,  incarnatione  sua,  ad  se  adunaverat 


23  Oratio  post  V proph.  olim  Sabb.  S.  in  Missali  Romano. 

24  Oratio  post  IV  lectionem  Vigiliae  Pasch.  in  Missali  Romano. 

25  Oratio  post  II  Proph.  olim  Sabb.  S.  in  Missali  Romano. 

In  confectione  universae  istius  sectionis  huius  cap.  I,  duxit  me  spiritus,  saepe 
saepius  et  littera,  anaphorarum  orientalium  (signanter  Syro-Anthiochenae  S.  Ia- 
cobi),  missalis  romani,  ac  totius  homiliae  S.  Gregorii  Magni  quae  olim  in  dominica 
septuagesimae  legebatur. 

26  Lc.  1,  28. 

27  Oratio  Miss.  Romani  in  festo  B.  M.  V.  Nativitatis. 

28  Brev.  Rom.,  Hymnus  ad  Mat.  temp.  Passionis;  Gal.  4,  4. 

29  Gal.  4,  4;  1 Io.  4,  9-10,  14. 

30  Miss.  Rom.,  Praefatio  B.  M.  V. 

31  Io.  1,  14. 

32  Io.  1,  14. 

33  Miss.  Rom.,  secreta  in  secunda  Missa  Nativ.  Domini. 

F.  Moriones,  O.R.S.A.,  Enchiridion  Theologicum  S.  Augustini,  Matriti  1961, 
n.  1160. 

34  S.  Augustinus,  Sermo  291:  PL  38,  1319. 

35  Brev.  Rom.,  Hymnus  (Leonis  XIII)  ad  Laudes  in  festo  S.  Familiae. 

36  Ench.  S.  Aug.,  nn.  1217-1243  passim. 

atque  in  seipso  ad  perfectissimam  Ecclesiam  redegerat,  tunc  etiam,  actione  sua, 
ad  se  et  in  seipso,  inter  se  et  in  seipsis,  adunare  coepit  cum,  praemisso  asper- 
rimo quadragesimali  ieiunio  ac  tentatore  depulso,37  Dei  regnum  praedicare 
aggressus  est,38  et,  vocatis,  institutis  ac  missis  apostolis;  receptis  discipulis; 
adlectis  turbis;  sua  divinitate  suaque  doctrina  miraculis  firmata;  sacra  hierar- 
chia  constituta;  sanguine  effuso  et  morte,  resurgendo,  devicta;  caelo,  gloriose, 
conscenso;  Pentecostes  die,  Spiritu  Sancto  affluenter  demisso;39  Ecclesiam  ad 
terrestrem  perfectissimam  formam  evexit. 

Haec  est  universalis  Ecclesiae  novissima  et  perfectissima  terrestris  forma, 
quam  Christi  necnon  Petri  ceterorumque  apostolorum  vocamus,40  et  ad  quam 
priores  eiusdem  universalis  Ecclesiae  formae,  tamquam  flumina  ad  oceanum 
atque  semitae  ad  montis  fastigium  undique  confluunt.41 

In  ea  vero,  Deus  Pater  caput  extat  supremum,  sponsus,  magister  et  rex;42 
per  Filium  suum  e Virgine  natum,  arcane  ad  consummationem  usque  saeculi 
nobiscum  manentem,43  Paracliti  Spiritus  providentia  invisibiliter  hanc  ipsam 
Ecclesiam  suam  gubernans  et  incessabiliter  provehens,44  visibiliter  autem  per 
Petrum  in  primis  ceterosque  apostolos,  in  propria  ac  successorum  persona,45 
tamquam  Patres,46  sponsali  quoque  anulo  ornatos,47  regalisque  Iesu  sacerdotii 
participatione  sacratos,48  capita  atque  magistros;49  reliqua  fidelium  compagine 
ad  eos  se  habente  tamquam  filia,  discipula,  subdita,50  ac  tamen  sponsa,51  immo 
matris  et  magistrae  munus  cum  at  sub  eis  exercente;52  quibus  omnibus  divini 


37  Mt.  4,  1-11;  Mc.  1,  12-13;  Lc.  4,  1-13. 

38  Mt.  4,  23. 

39  Cf.  N.  T.  et  praesertim  Evang.  et  Act.  notissimos  locos. 

40  Conc.  Vat.  I,  Const.  Dogm.  Vastor  aeternus;  Ench.  S.  Aug.,  nn.  1289- 
1310;  Symb.  Apost  et  Nicaeno-Const. 

41  Mt.  5,  17-48;  Eph.  2,  19-22;  Hebr.  11,  39. 

42  Pro  his  titulis  qui,  diversa  ratione,  competunt  Deo,  Ecclesiae  eiusque  mem- 
bris sive  in  hierarchico  Ordine  constitutis  sive  non,  cf.  notissimos  Prophetarum, 
Psalmorum,  Evangelii  et  Pauli  locos  (e.  g.  Is.  54,  4-10;  Or.  2;  Eph.  5,  21-33  etc.) 
necnon  Ench.  S.  Aug.  nn.  1217-1392,  passim. 

43  Mt.  28,  20. 

44  Io.  14-16,  passim;  Act.  in  omnibus  capitibus,  exceptis  3,  12,  24-27;  Miss. 
Rom.,  oratio  in  sabb.  Quattuor  temp.  Pentecostes;  Ench.  S.  Aug.  nn.  1260-1288, 
passim. 

45  Origenes,  Hom.  in  Mt.  ad  cap.  18;  Ench.  S.  Aug.  nn.  1289-1327,  passim. 

46  Pont.  Rom.,  in  initio  ritus  ordinationis  Diae,  et  Presb.  necnon  consecra- 
tionis Virg.  et  Regum. 

47  Pont.  Rom.,  in  anuli  episcopalis  traditione. 

48  Hebr.  5-10,  passim;  1 Pt.  2. 

49  S.  Cyr.  Alex.,  Comment.  in  Io.,  lib.  12  (PG  74,  701-722). 

50  Rom.  8,  14-17;  Gal.  4,  1-7;  cf.  ritum  byz.  et  romanum  benedictionis  fon- 
tis seu  aquae  baptismalis,  ipsosque  baptismatis  ritus. 

51  Cf.  notam  42. 

52  Cf.  notam  42. 

Amoris  virtute,  familia,53  corpus,  populus  atque  regnum 54  exurgit,  ad  ple- 
niorem in  dies  unitatem,  altioremque  sanctitatem  provehendum  in  terris,  glo- 
riose ac  perpetim  consummandum  in  caelis.  Quae  supernaturalis  societas,  sui 
capitis  divini  ratione,  absoluta  unitate  et  infinita  sanctitate  refulget;  beatis- 
simae autem  Virginis,  angelorum  aliorumque  caelitum,  immo  et  revelatae 
doctrinae,  necnon  sacrorum  instrumentorum  salutis  ac  supernae  destinationis 
causa,  sublimi  iam  unitate  et  sanctitate  coruscat;  quia  vero,  originariae  labis 
humanaeque  inde  consequentis  debilitatis  pondere,  necesse  est  de  mundano 
pulvere  religiosa  etiam  corda  sordescere,55  ideo  stupebit  nemo  si  terrena  Eccle- 
siae portio,  quousque  in  hac  peregrinatur  infirmitatis  valle,  membris  seu  filiis 
constet  non  tantum  qui  mirabilem  iam  in  terris  assecuti  sunt  sanctitatem,  sed 
et  qui,  fragilitate,  ignorantia  aut  malitia,  membris  aegrotis  56  filiisve  prodigis 
comparari  valent;  quos  tamen  misericors  Pater,  per  Filium  suum  generis  no- 
stri Satorem,  eiusque  administros,  innumeris  pene  suae  sapientiae  suaeque 
caritatis  modis,57  Sancti  Spiritus  arcana  virtute,  qui  etiam  rebelles  quit  vo- 
luntates compellere,58  auxiliante  quoque  ineffabili  sanctorum  communione,59 
dum  sanctos  hic  adhuc  degentes  adiuvat  ut  ad  ampliorem  perfectionem  ascen- 
dat, extorres  vocat  aut  revocat,  aegrosque  a peccatorum  lepra 60  saltem,  nisi 
restiterint,  mundat;60  filios  impoenitentes  vero,  tamquam  putrida  membra 
lugens  resecat;61  cunctosque  sibi  adhaerentes,  praemissa  etiam,  quoties  opor- 
tuerit, salutifera  in  Ecclesia  Purgatorii  expiatione,62  ac  suscitatis  dein  gloriose 


53  Ecclesia  est  in  primis  familia  cum  constet  Patre,  filiis  et  amore,  et,  conse- 
quenter tantum,  regnum  et  populus. 

Quoad  omnes  praedictos  locos,  ubi  sermo  est  de  Deo,  Beata  Virgine,  capiti- 
bus aliisque  Ecclesiae  membris,  ac  de  paternitate,  filiatione,  sponsalitate,  materni- 
tate,  discipulatu,  magisterio,  et  amore  uniente,  sanctificante,  provehente  etc.  cf. 
C.  M.  Berti,  O.S.M.,  Methodologiae  Theologicae  Elementa,  Romae,  Desclee, 
1955,  passim  et  praesertim  pp.  79-90,  100-113,  118-132. 

54  Notandum  est,  cum  dicimus  Ecclesiam  esse  familiam,  populum,  regnum, 
nos  non  loqui  figuraliter  sed  realiter;  unde  mirandum  est  quod  in  schemate  pro- 
posito familia  non  fuit  inter  figuras  collocata  et  ei  praelata  fuit  vox  « populus  ». 

55  S.  Leo  Magnus,  Sermo  IV  de  Quadrag.  olim  in  II  noct.  Dominicae  I in 
Quadr.  Brev.  Rom. 

56  Pont.  Rom.  in  expulsione  publice  poenitentium  ex  Ecclesia  in  feria  IV 
cinerum  et  in  reconciliatione  eorumdem  in  feria  V in  Coena  Domini,  necnon  in 
ordine  suspensionis  et  reconciliationis;  cf.  Ench.  S.  Aug.  nn.  1363-1392,  passim. 

57  Cf.  Anaphoras  Orientales  et  ritus  Sacramentorum  et  Sacramentalium  omnium 
Liturgiarum. 

58  Miss.  Rom.,  secreta  Sabb.  post  Dom.  IV  Quadr. 

59  Symb.  Apost.  et  Nic.-Const.;  Sacrae  Liturg.  ubi  de  glorificatione  et  inter- 
cessione Sanctorum  ac  de  precibus  pro  Defunctis;  Sacrarum  Indulgentiarum  praxis. 

60  Cf.  notam  n.  56  et  omnes  poenitentiales  ritus,  sive  pertinentes  ad  Sacra- 
mentum Poenitentiae  et  Unctionis  Infirmorum,  sive  ad  Sacramentalia. 

61  Cf.  notam  56. 

62  Cf.  Liturgiam  Defunctorum. 

ipsorum  corporibus,63  Beatorum  in  caelis  tandem  iungat  Ecclesiae  consortio;64 
ubi,  in  fine  saeculorum,  tradita  per  Dominum  Iesum  Aeterno  Patri  familia 
seu  regno,65  ipse  Amor  qui  Deus  est,66  perfectissime  in  Ecclesia  manebit  et 
ipsa  in  eo;67  sicque  unitatem  et  sanctitatem  assequetur  absolutam  omnino 
atque  perpetuam. 


Nota : Ut  dictum 
de  Ecclesia : 

Cap.  I.  De 
seu 

Cap.  II.  De 
Cap.  III.  De 
Cap.  IV.  De 
Cap.  V.  De 
Cap.  VI.  De 
Cap.  VII.  De 
Cap.  VIII.  De 
Conclusio. 


est  sic  esset  disponenda  materia  adhuc  tractanda  schematis 

Dei  Patris  aeterno  consilio  eiusque  temporali  executione 
de  mirabili  totius  Ecclesiae  sacramento. 

Filio  Dei,  Domino  nostro  Iesu  Christo. 

Spiritu  Sancto  ac  de  sanctitate. 

Deipara  Virgine  Maria, 
ministris  Dei  et  Ecclesiae, 
consiliorum  evangelicorum  sectatoribus, 
christifidelibus. 

omnibus  ad  Ecclesiam  plene  adducendis. 


24 

Exc.mus  P.  D.  PAULUS  GURPIDE  BEOPE 
Episcopus  Elaviobrigensis 

Tamen  omnibus  perpensis,  haec  addere  et  notare  opportunum  censeo 
quod  ad  primum  caput: 

In  pag.  2,  sub  n.  3,  lin.  11,  post  verba  « populus  Dei  » addatur  nempe: 
« Electus  populus  circum  electum  Messiam  » nam  magni  momenti  est  munus 
messianicum  sublineare;  mysterium  Ecclesiae  participat  mysterium  naturae 
Christi  theandricae. 

In  eadem  pag.  lin.  19  dicitur:  « Qui  in  Iesum  salutis  auctorem  et  pacis  ac 
unitatis  principium  credunt  ».  His  addendum  existimarem:  « Ab  eoque  in- 
stituto regimini  se  subiiciunt  mediaque  salutis  ab  ipso  constituta  amplectun- 
tur » est  Ecclesia  ab  eo  convocata.  Secus  nimis  latae  interpretationis  esse 
posset,  ita  ut  hanc  solam  fidem  autumnarent  ad  constituendam  illam  unita- 
tem, quae  Dominus  Christus  in  ultima  coena  tam  enixe  efflagitavit. 

Item  in  pag.  cit.  sub  n.  4,  lin.  27,  post  verba  « In  quo  uno  Spiritu  » ad- 
datur: « Per  Christum  » quia  in  opere  sanctificationis  Spiritus  appareat  velut 


63  Symb.  Apost.  et  Nic.-Const.;  Lit.  Paschalis. 

64  Miss.  Rom.,  oratio  pro  Episcopo  defuncto  et  generatim  pro  omnibus  de- 
functis. 

65  1 Cor.  15,  20-28. 

66  1 Io.  4,  8,  16. 

67  Io.  14,  23;  1 Io.  4,  16. 

Christi  instrumentum,  nam  secundum  Pauli  doctrinam,  Spiritus  est  Spiritus 
Christi. 

In  pag.  9,  sub  n.  5,  lin.  40,  asseritur:  « Principium  vitae  seu  anima  Ec- 
clesiae iure  vocatum  sit  ».  Redactio  sat  obscura  apparet;  insinuare  enim  vide- 
tur Christum  Dominum  esse  animam  Ecclesiae,  cum  in  eadem  paragrapho  de 
Spiritu  Sancto  hoc  affirmetur;  forsan  ideo  oporteat  supprimere  verbum  « Ani- 
ma » eo  quod  hic  terminus  multis  theologis  non  placeat  propter  dictionis  am- 
biguitatem et  periculum  in  aliquem  errorem  theologicum  incidendi. 

In  pag.  eadem  proponitur  et  quidem  optime  imago  Corporis  Christi,  de- 
sumpta ex  S.  Paulo,  sed  ad  naturam  Ecclesiae  penitus  explicandam,  reliquae 
figurae  quae  in  fontibus  habentur  magis  evolvendae  essent,  praesertim  illa 
populi  Dei,  quae  valde  scripturistica  est,  quae  ideam  continuitatis  cum  po- 
pulo veteris  foederis  servat,  quae  periculum  nimiae  fusionis  membrorum  cum 
Christum  (periculum  iam  in  Encyclica  Mystici  Corporis  damnatum)  vitat, 
quae  in  explicatione  peccati  in  Ecclesia  valde  iuvat,  quae  fundamentum  eorum 
quae  circa  populum  christianum  referuntur  esse  debet. 

Ad  lin.  9 eiusdem  pag.  addantur  haec:  « Ecclesia  enim  est  Corpus  quod 
crescit  dum  incarnata  in  hac  historia  humana  adimplet  vocationem  et  mis- 
sionem, quae  ipsam  historiam  humanam  transcendit:  instaurare  omnia  in 
Christo  ». 

In  pag.  11,  n.  7,  linn.  10-13,  comparatio  aliquantulum  nobis  inexacta  vi- 
detur quia  occasionem  praebet  erronee  concipiendi  quod  elementum  divinum 
Ecclesiae  elemento  humano  tamquam  instrumento  utatur  (species  alicuius 
apolinarismi  ecclesiologici).  Aliunde  unio  hypostatica  est  unio  duarum  natu- 
rarum in  una  persona,  dum  de  unione  existente  inter  elementum  divinum 
et  humanum  Ecclesiae  numquam  aliquid  simile  affirmari  poterit.  Ideo  cense- 
mus has  duas  lineas  esse  supprimendas,  nempe:  a verbo  « Sicut  enim  » a lin.  10 
usque  ad  « Corpore  inservit  » lin.  13  et  sensus  maneret  idem. 

In  eadem  pag.  11  n.  8,  lin.  36,  post  verba  « Ad  salutem  » addatur:  « to- 
tius generis  humani  qua  talis  ». 

Item  in  n.  8 eiusdem  pag.  11  et  in  nn.  9 et  10  pag.  12  et  13  mallem  ut 
de  hominum  pertinentia  ad  Ecclesiam  magis  clare  et  concrete  schema  loque- 
retur. Diversae  sunt  habitudines  hominum  ad  Ecclesiam,  quae  diversus  casus 
statuunt,  omnes  de  quibus  in  n.  8 agitur  et  in  9,  pertinente  ad  Ecclesiam  vero 
sensu,  quamvis  non  pleno  et  perfecto.  Scii.:  Sunt  membra  Ecclesiae  vero  et 
proprio  sensu,  sed  secundum  analogiam  attributionis  intrinsecam,  secundum 
maiorem  vel  minorem  sed  intrinsecam  pertinendam  ad  unicam  Christi  Ec- 
clesiam. Consequenter  describantur  positive  diversi  gradus  pertinendae  realis 
ad  Ecclesiam,  considerando  situationes  concretas  et  successive  loquatur: 
a)  de  illis  qui  sine  ulla  restrictione  ad  Ecclesiam  pertinent  (catholici);  b)  de 
illis  qui  sub  diversis  respectibus  pertinent  et  separantur  ab  Ecclesia  (fratres 
separati).  Ut  simul  nobiscum  quaerant  realizationem  voluntatis  Christi  de  uno 
grege  sub  uno  Pastore,  et  ita  detur  integratio  illorum  valorum  positivorum 
quos  possident  e plenitudine  gratiarum  et  mediorum  salutis  quibus  Dominus 

Ecclesiam  suam  insignivit  et  quibus  in  catholica  frui  possunt;  c)  de  illis 
qui  nondum  christiano  nomine  gloriantur,  sed  sunt  membra  in  potentia,  ut 
ait  S.  Thomas,  etenim  post  redemptionem  Christi  situatio  religiosa  generis 
adamitici  essentialiter  mutata  est.  Ecclesia  habet  ut  propriam  missionem  to- 
tum genus  humanum  vocare  in  mensuram  aetatis  plenitudinis  Christi.  Ideo 
proponerem  ut  ita  hi  numeri  reformentur. 

In  n.  8,  pag.  12,  lin.  3,  « Ad  Ecclesiam  pleno  et  perfecto  sensu  pertinent 
et  Ecclesiae  societati  incorporantur  illi  tantum...  ». 

In  n.  9,  eiusdem  pag.  12,  lin.  23,  « Illi  qui  baptizati  christiano  nomine 
decorantur...  pertinent  sensu  vero,  sed  non  perfecto  et  pleno...  Et  haec  pia 
Mater  cum  omnibus  illis  coniunctam  semetipsam  scit  ». 

In  pag.  13,  n.  10,  « Illi  autem  qui  nondum  christiano  nomine  gloriantur 
pertinent  ad  Ecclesiam  vere  sed  in  potentia  » nam  Ecclesia  ad  omnes  homi- 
nes missa  est. 

Haec  omnia  humiliter  proponimus  et  submisse  venerabilibus  Patribus 
conciliaribus. 


25 

Exc.mus  P.  D.  IOANNES  HERVAS  Y BENET 
Episcopus  tit.  Doritanus,  praei,  null.  Cluniensis 

Ad  nn.  5 et  6.  Quamvis  multiplices  et  frequentes  interventiones  Patrum 
in  aula  conciliari,  disceptationem  quandoque  nimis  longam  et  fatigabilem 
reddant,  nullo  tamen  modo  eas  inutiles  dicere  possumus.  Etenim  quando 
res  ex  variis  immo  oppositis  respectibus  considerantur,  pleniori  et  profun- 
diori lumine  illustrantur. 

Sic  fit,  ut  commissionibus  concilii  adspectus  novi  offerantur,  qui  non 
raro  aptissime  ad  perficiendum  schema  propositum  inserviant. 

Id  sernper  animo  teneamus,  quod  Concilium  non  cito,  sed  bene  agendum 
est.  In  rebus  igitur  pertractandis  non  oportet  tempus  coarctare,  licet  ex  'hoc 
nobis  magnum  sacrificium  veniat.  Laboramus  enim  pro  aeterna  salute  ani- 
marum. 

Hoc  animo  motus  accedo,  ut  liceat  mihi  haec  pauca  humiliter  suggerere. 

1.  Textus  nn.  5 et  6 cap.  I,  non  videtur  feliciter  exaratus. 

Id  probat  triplex  nova  redactio  completa  a variis  Patrum  coetibus  pro- 
posita, ut  textum  actualem  substituerent.  Idem  comprobatur  perplurimis 
emendationibus  verbo  et  scripto  propositis. 

Finis  nempe  est  regula  eorum  quae  sunt  ad  finem,  iuxta  vetus  prover- 
bium. Si  fines  Concilii  considerantur,  non  apta  videntur  media  adhibita,  sci- 
licet compositio,  ordo  et  stylus  litterarius  par.  5 et  6,  ad  finem  quem  inten- 
dimus. 

a)  Quoad  fines  Concilii.  S.  Pontifex  Ioannes  XXIII  aperte  distinguit 
inter  substantiam  veteris  et  stabilis  doctrinae,  seu  depositum  fidei,  et  modum 
seu  formam  declarandi  et  exponendi  talem  doctrinam;  declarat  etiam  opus 

primarium  Concilii  non  esse  de  praecipuis  doctrinae  ecclesiasticae  capitibus 
disceptare,  sed  potius  ea  ratione  doctrinam  exponere  et  pervestigare,  quam 
tempora  nostra  postulant;  et  magisterium  exigit  indolis  praesertim  pasto- 
ralis. 

b)  Nunc  autem  quaerendum  censemus:  respondet  textus  n.  5 et  n.  6 
cap.  I his  exigentiis  pastoralibus? 

Mea  humili  sententia  non  respondet. 

Textus  schematis  est  mera  repetitio  doctrinae  iam  notissimae,  et  mira  per- 
spicuitate expositae  in  praeclara  Encyclica  Mystici  Corporis;  et  insuper  est 
repetitio  quae  gravi  difficultate  premitur,  eo  quod  paucis  verbis  argumentum 
Encyclicae  explicare  conatur,  et  sic  doctrinam  obscuram,  inordinatam  et  im- 
perfectam exhibet. 

c)  Illa  adaequatio  quae  deest  inter  rationem  loquendi  (in  par.  5 et  6 
schematis)  et  fines  quos  Concilium  intendit,  multo  magis  desideratur,  si 
prae  oculis  habentur  verba  a S.  Pontifice  Paulo  VI  prolata  in  allocutione 
inaugurali  huius  sessionis  II  conciliaris,  cuius  fines,  iuxta  S.  Pontificis  verba, 
sunt:  notio  vel  conscientia  Ecclesiae;  eius  renovatio;  unitatis  redintegratio 
inter  christianos  universos;  et  Ecclesiae  collocutio  cum  nostrae  aetatis  ho- 
minibus. 

Quo  modo  textus  propositus  his  normis  et  his  finibus  respondeat,  videri 
non  potest.  Non  solum  doctrinalis  expositio  in  genere,  sed  etiam  defectus 
ordinis  et  perspicuitatis,  et  forma  dicendi,  a normis  pastoralibus  supradictis 
longe  distant. 

d)  Id  tandem  animum  nostrum  movet  ad  hoc  votum  exponendum: 
textus  schematis,  in  nn.  5 et  6 cap.  I,  intendit  explicare  omnibus  gentibus 
intimam  Ecclesiae  naturam,  eisque  pandere  perpulchrum  sponsae  Christi  vul- 
tum, ut  eam  noscant  et  ament,  et  ad  eius  gremium  attrahantur.  Sed  textus 
propositus  in  par.  5 et  6,  hunc  altum  et  optatissimum  scopum,  meo  quidem 
iudicio,  non  attingit. 

2.  Ad  tam  principale  argumentum  clare  et  lucide  explicandum,  mea  hu- 
mili sententia,  ita  ut  doctrina  de  Ecclesia  sic  fulgeat  omnibus  mentibus,  ut 
optatos  fines  consequamur,  haec  necessaria  videntur: 

a)  Lucidius  exponantur  pulcherrimae  imagines,  quibus  in  Sacris  Scrip- 
turis natura  Ecclesiae  describitur,  et  aliae  addantur,  quae  desunt  in  schemate. 

b)  Ordo  logicus  aptius  servetur  in  doctrinae  explicatione. 

c)  Textus  non  abrumpatur  tot  citationibus  litteraliter  assumptis,  quam- 
vis et  Sacrae  Scripturae  et  Patrum  verba  intimam  texturam  schematis  conci- 
liaris efforment. 

d)  Forma  dicendi  mutetur,  ut  aptius  mentibus  hodiernis  aptetur.  Id 
tamen  caute  et  sapienter  facere  oportet,  utraque  extrema  vitia  fugiendo: 
archaicum  nempe  sermonem,  nostrae  aetati  insipidum  et  quasi  non  intelligi- 
bilem,  et  ex  altera  parte,  illam  ambiguam  et  venustam  dicendi  formam,  quae 
mulcet  aures,  sed  doctrinam  non  declarat  et  mentes  facile  deformat  (cf.  etiam 
S.  C.  de  Seminariis,  Ep.  ad  Episc.  Brasil.  7 mar.  1950). 

3.  En  brevis  ordo  idearum,  quem  commissioni  conciliari  humiliter  pro- 
pono, si  forte  alicuius  utilitatis  sit. 

N.  4 praecedens  huius  schematis  his  verbis  concludere  deberet:  Unde 
universa  ita  apparet  Ecclesia  — in  quam  omnes  baptismate  in  nomine  Tri- 
nitatis (cf.  Mt.  18,  19)  recepto  ingrediuntur  — ut  « de  unitate  Patris  et  Filii 
et  Spiritus  Sancti  sit  plebs  adunata  » (S.  Cyprianus,  Orat.  Dom.  23). 

1.  Illa  « plebs  adunata  »,  nempe  Ecclesia,  voluntate  divina  est  familia 
Dei,  ad  quam  omnes  homines  vocantur,  ut  in  ea  partem  habeant.  Deus  est 
Pater  noster;  Christus,  Frater  noster;  homines  vera  fraternitate  ad  invicem 
copulantur,  et  cohaeredes  fiunt  gloriae,  quam  Christus  nobis  meruit.  (Haec 
omnia  verbis  S.  Scripturae  et  Ss.  Patrum  illustrari  possent). 

2.  Ecclesia  est  domus  Dei,  in  qua  omnes  homines  mansionem  paratam 
habent,  nulla  obstante  distinctione  generis  vel  nationis,  ut  omnes  inhabitent 
in  Domo  Patris.  Deus  est  Paterfamilias,  qui  Domum  regit;  Christus  est 
Primogenitus,  qui  nos  participes  facit  filiationis  suae.  Spiritus  Sanctus  est  qui 
testificatur  nos  filios  Dei  esse.  (Textus  S.  Scripturae  et  Patrum). 

3.  Ecclesia  est  mater  omnium  hominum.  Omnes  vocat  et  in  sinum  reci- 
pit, amore  vere  materno. 

Ditata  a divino  Sponso  omnibus  thesauris  divinae  gratiae,  bona  sua  ho- 
minibus impertitur;  homines  docet  legem  amoris  ut  primum  et  magnum  man- 
datum: amorem  scii.  Dei  et  Christi  erga  homines,  amorem  hominis  erga 
Deum,  amorem  fraternum  inter  homines. 

4.  Ecclesia  est  grex.  Christus  est  Bonus  Pastor  et  Princeps  Pastorum; 
pastoribus  humanis  gubernatur,  sed  ii  vices  Christi  gerunt  in  Ecclesia  guber- 
nanda et  pascenda. 

5.  Ecclesia  est  Regnum  Dei  in  terra.  (Textus  S.  Scripturae  et  Patrum). 

6.  Ecclesia  est  vinea,  quam  caelestis  agricola  plantat,  mundat  et  fovet. 
(Textus  convenientes). 

7.  Ecclesia  est  tabernaculum  Dei  cum  hominibus  et  habitaculum  Spiritus 
Sancti,  qui  pastores  et  fideles  confortat,  illuminat  atque  in  reddendo  testimo- 
nio adiuvat.  Praesentia  Dei  in  Ecclesia  et  ductus  Spiritus  Sancti.  (Citentur 
textus  de  praesentia  Dei  et  inhabitatione  Spiritus  Sancti). 

8.  Ecclesia  est,  imprimis  et  per  specialem  voluntatem  divinam,  Corpus 
mysticum  Christi. 

Hic  praesertim,  lucidis  verbis  et  logico  ordine,  summam  quamdam  redigi 
opus  esset,  in  qua  argumenta  fundamentalia  colligerentur  Encyclicae  Mystici 
Corporis,  eius  stylum  imitando  et  devitando  digressiones,  ea  ratione  ut  doc- 
trina ita  exponatur  prout  postulant  hodierna  tempora,  non  neglectis  fratri- 
bus separatis. 

In  schemate  hae  notiones  lucide  illustrari  deberent: 

a)  Corpus  mysticum  est  unicum,  propter  manifestam  voluntatem  Dei, 
cum  varietate  et  distinctione  membrorum,  cum  « donationibus  » diversis, 
cum  unitate  vitae,  cum  intima  connexione  et  compage  (solidaridad)  membro- 
rum inter  se  et  inter  membra  et  caput. 

b)  Corpus  mysticum  habet  Caput,  quod  est  Christus.  Praeeminentia 
et  functiones  capitis. 

c)  Spiritus  Sanctus  est  tamquam  anima  Corporis  mystici  seu  Ecclesiae; 
eius  operationes  in  Ecclesia. 

d)  Elementa  visibilia  et  invisibilia  Ecclesiae.  Ecclesia  in  vita  christiana 
sociali,  seu  communione  ecclesiastica,  vitam  suam  divinam  invisibilem  mani- 
festat. Organismus  socialis  et  visibilis  Ecclesiae  Ghristo  inservit  in  Corpore 
mystico  aedificando.  Societas  visibilis  et  Corpus  mysticum  Christi  non  duae 
res  sunt,  sed  una  tantum,  humano  et  divino  elemento  instructa.  Regimen 
Ecclesiae  et  potestas  Romano  Pontifici  et  Episcopis  collata,  donum  ministra- 
tionis  est  et  servitii,  quod  augmentum  Corporis  facit  in  aedificationem  sui 
in  caritate  ( Eph . 4,  11-16;  cf.  Coi.  2,  19). 

e)  Alia  sunt  charismata  peculiaria  et  alia  charismata  a Christo  sta- 
biliter collata  Ecclesiae,  quae  indesinenter  et  apostolis  et  eorum  successori- 
bus dentur  et  in  ipsis  perseverant. 

Ipse  Christus  Dominus  est  qui,  ut  Magister,  Rex  et  Sacerdos  agit  in- 
terius et  principaliter  in  omnibus  ministrationibus,  praesertim  quando  mini- 
steriis hierarchicis  exercentur. 

Ipse  Christus,  ut  vitis  vera,  fidelibus  vitam  et  fecunditatem  tribuit  super- 
naturalem. 

/)  Ss.ma  Virgo  Maria  in  Corpore  mystico,  iuxta  doctrinam  Enc.  My- 
stici Corporis. 

g)  Exhortatio  finalis,  iuxta  fines  et  optata  Concilii. 

Exc.mus  P.  D.  ANTONIUS  JANNUCCI 
Episco pus  Pinnensis-Piscariensis 

Pag.  7 : il  titolo  De  Ecclesiae  mysterio. 

Sia  il  titolo  dei  cap.  I:  De  Ecclesiae  mysterio,  sia  quello  proposto  da  al- 
cuni  Padri:  De  natura  et  missione  Ecclesiae,  non  sembrano  idonei. 

Quello  dello  schema  esprime  soltanto  1’elemento  interno  della  Chiesa, 
mentre  quello  proposto  da  alcuni  Padri  non  esprime  alcun  elemento,  ne  in- 
terno ne  esterno,  e solo  generico  e si  addice  piu  a una  tesi  di  teologia  che 
ad  un  elaborato  conciliare. 

Si  preferirebbe  il  titolo  biblico:  De  regno  Dei,  quod  est  Ecclesia. 

Infatti,  nel  vocabolo  « Regnum  » si  esprime  il  lato  visibile  e sociale 
della  Chiesa;  nel  « Dei  » si  indica  il  fermento  interiore  e spirituale  di  essa. 

Pag.  8,  n.  3:  « Super  Petrum  aedificans  » oppure  « Super  Petrum  et  Apo- 
stolos aedificans  »? 

Indubbiamente  su  Pietro  e sui  suoi  successori  il  Divin  Redentore  fondo 
la  sua  Chiesa. 

Ne  fanno  fede  i testi  evangelici:  Mat.  16,  18  e Giov.  21,  15. 

Nello  stesso  tempo,  anche  se  non  nello  stesso  modo,  secondo  la  volonta 
di  Cristo,  la  Chiesa  viene  fondata  « collegialiter  » sui  collegio  apostolico  e sui 
collegio  episcopale  a quello  succeduto. 

Sebbene  non  siano  concordi  le  sentenze  esegetiche  dei  testi  biblici  Ef. 
2,  20  e Apoc.  21,  14,  esse  non  possono  preseindere  dalPammettere  che  Gesu 
volle  fondare  la  sua  Chiesa  anche  sui  collegio  apostolico,  sebbene  in  modo 
non  univoco  con  la  pietra  fondamentale  costituita  da  Pietro. 

Si  deduce  ancora  meglio  questa  verita  delPaffinita  dei  poteri  elargiti  da 
Gesu  a Pietro  « personaliter  » e agli  apostoli  « collegialiter  ».  Infatti: 

a)  II  potere  di  Ordine  trova  la  sua  pienezza  sia  in  Pietro,  sia  negli 
apostoli  e nei  rispettivi  successori. 

b)  II  potere  di  magistero  raggiunge  la  prerogativa  di  infallibilita  « per- 
sonaliter » in  Pietro,  « collegialiter  » negli  apostoli  e nei  rispettivi  successori. 

c)  II  potere  di  giurisdizione  e supremo  e universale  « personaliter  » in 
Pietro,  « collegialiter  » negli  apostoli  e nei  rispettivi  successori,  anche  se 
in  fase  esecutiva  la  giurisdizione  dei  singoli  vescovi  venga  esercitata  esclu- 
sivamente  nella  rispettiva  diocesi. 

Rimane  sempre  dommaticamente  vero,  pero,  che  ogni  vescovo  e tale 
prima  per  tutta  la  Chiesa  cattolica,  come  membro  dei  collegio  apostolico,  e 
quindi  vescovo  di  una  particolare  diocesi. 

In  tal  senso,  per  esempio,  piu  che  « Vescovo  di  Milano  »,  meglio  si  do- 
vrebbe  dire  « Vescovo  a Milano  ». 

Si  propone,  pertanto,  come  piu  completa  e piu  vera,  la  locuzione  « Super 
Petrum  et  deinde  super  apostolos  aedificans  ». 

Essa,  mentre  indica  in  modo  adeguato  il  fondamento  della  Chiesa,  costi- 
tuito  per  volonta  di  Cristo  da  Pietro  e dal  collegio  apostolico,  e,  per  suc- 
cessione, dal  Papa  e dal  collegio  episcopale,  coi  « deinde  » esprime  la  diffe- 
renza  specifica  tra  la  pietra  fondamentale  personale,  costituita  da  Pietro  e 
dai  suoi  successori,  e la  pietra  fondamentale  susseguente  e collegiale,  costi- 
tuita dal  collegio  apostolico  e dal  collegio  episcopale  a questo  succeduto. 

II  primato  pontificio  non  ne  risulta  affatto  offuscato,  sia  perche  non  in 
modo  univoco  Pietro  e gli  apostoli  sono  pietra  fondamentale  della  Chiesa, 
sia  perche  lo  stesso  collegio  apostolico  non  e autentico  se  non  « cum  Petro 
et  sub  Petro  ». 

Pagg.  11-13,  nn.  8-10:  chi  e membro  della  Chiesa? 

In  ossequio  alia  feconda  enciclica  Mystici  Corporis  dovrebbe  essere  espres- 
so  meglio  nello  schema  il  concetto  di  « membro  della  Chiesa  ». 

Certamente  va  rispettato  il  concetto  bellarminiano,  giustificato  dalla  pole- 
mica  protestantica,  che  mette  in  prevalente  evidenza  Pelemento  visibile,  so- 
ciale, giuridico  della  Chiesa,  quale  segno  inequivocabile  per  la  incorporazione 
piena  e vera  alia  Chiesa. 

Nello  stesso  tempo,  pero,  oggi  si  dovrebbe  fare  risaltare  di  piu  Pelemento 
ontologico,  che  rende  realmente  « membro  della  Chiesa  »;  e cioe  il  battesimo 
valido,  comunque  ricevuto. 

Ne  si  dovrebbe  trascurare  di  precisare  il  concetto  della  incorporazione 
iniziale  di  quelle  persone  di  buona  volonta,  non  cristiane,  che  tuttavia  vanno 
alia  ricerca  in  qualche  modo  della  salvezza  ( Ebr . 11,  6),  perche  anche  esse 
hanno  ricevuto  il  dono  salvifico  dei  battesimo,  anche  se  di  solo  desiderio. 

Anche  nel  volto  di  esse  la  Chiesa,  fuori  della  quale  non  si  concepisce  al- 
cuna  salvezza,  scorge  qualche  lineamento  reale  e specifico  dei  propri  figli, 
anche  se  in  modo  infimo,  offuscato  e rudimentale. 

Pertanto,  il  concetto  di  « membro  della  Chiesa  » dovrebbe  essere  preci- 
sato  nello  schema  in  questa  triplice  gradazione: 

1.  Il  cattolico  e membro  della  Chiesa  in  senso  reale,  pieno  e vero. 

2.  Il  cristiano  non  cattolico  e membro  della  Chiesa  in  senso  reale, 
pero  ne  pieno  ne  pienamente  vero. 

3.  L’uomo  di  buona  volonta  in  cerca  di  salvezza,  ai  sensi  dei  testo 
paolino  Ebr.  11,  6,  e membro  della  Chiesa  in  senso  reale,  ma  solo  rudi- 
mentale, sia  in  quanto  a pienezza,  sia  in  quanto  a verita. 

Questa  precisazione  gioverebbe  al  vero  ecumenismo,  alia  visione  univer- 
sale della  Redenzione  umana  e alia  dilatazione  dinamica  e missionaria  dei 
cuore  della  Chiesa,  Madre  costituita  da  Gesu  Cristo  a segno  e a strumento 
di  salvezza  della  inter  a umanita. 

Exc.mus  P.  D.  VLADIMIRUS  MALANCZUK 
Episcopus  tit.  Epiphaniensis  in  Syria 

Praesens  schema  de  Mysterio  Ecclesiae  praesentat  mundo  meliori  modo 
quam  schema  praecedens  faciem  genuinam  Ecclesiae,  melius  respondet  fini 
oecumenico  et  statui  actuali  scientiae  theologicae. 

a)  Hoc  schema  praesentat  Ecclesiam  ut  Corpus  Christi  resuscitatum, 
ut  sacramentum  Christi  viventis  et  inter  homines  operantis,  ut  mysterium 
Christi  viventis  in  suo  corpore  mystico,  et  continuantis  Missionem  Filii  Dei, 
datam  a Patre  et  transmissam  a Iesu  Christo  apostolis,  ut  omnes  salvi  fie- 
rent et  ut  omnia  instaurarentur  in  Christo.  In  hoc  schemate  etiam  primatus 
Christi,  ut  capitis  invisibilis  Ecclesiae  melius  apparet.  Quae  omnia  satis  defi- 
ciebant in  schemate  praeterito. 

b)  In  schemate  praesenti  Corpus  mysticum  minus  rigide  et  non  sim- 
pliciter identificatur  cum  Ecclesia  visibili,  et  Ecclesia  visibilis  cum  mem- 
bris Ecclesiae  catholicae  romanae.  A.  v.:  in  hoc  schemate  non  agitur  de 
Ecclesia  romana  principaliter,  sed  locus  datur  etiam  valoribus  christianis  extra 
Ecclesiam  romanam.  Schema  supponit  recte  duos  aspectus  eiusdem  realitatis 
quae  sunt  Ecclesia  visibilis  et  Corpus  mysticum.  Forsan  divisio  laboris  et 
methodus  procedendi  oecumenica  requirerent  ut  in  primo  capite  schematis, 
nulla  adhuc  mentio  fiat  de  Ecclesia  authentica  visibili,  nempe  de  Ecclesia 
catholica  romana.  Forsan  bonum  esset  hic  indicare  Ecclesiam  etiam  catholi- 

cam  suos  defectus  humanos  habuisse  et  habere,  atque  continua  renovatione 
indigere.  Cuius  testis  est  ipsum  Concilium  Oecumenicum. 

c)  Sicut  imago  « Corpus  mysticum  » rectius  hic  sumitur  non  tantum 
in  sensu  sociali,  corporativo,  visibili,  sed  etiam  pro  identificatione  mystica 
membrorum  ope  Baptismi  et  Eucharistiae  cum  Christo  glorificato  in  suo  statu 
actuali,  ita  etiam  schema  supponit  recte  duplicem  esse  respectum  distinguen- 
dum in  eadem  realitate  mystica  Ecclesiae  visibilis  et  Corporis  mystici. 

d)  In  hoc  schemate  melius  apparet  sincerus  reditus  ad  realismum  spi- 
ritualem traditionis  orientalis  (byzantinae),  qui  subordinat  « pertinentiam  » 
iuridicam  ad  Ecclesiam  pertinentiae  sacramentali  et  mysticae  ad  Iesum  Chri- 
stum, etiam  secundum  dicta  Concilii  Florentini  quod  declarat:  « Per  bapti- 
smum membra  Christi  ac  de  corpore  Ecclesiae  efficimur  » (Denz.  696)  et 
sec.  dicta  ipsius  Concilii  Tridentini  iustificationem  definientis  praesertim  per 
insertionem  fidelis  in  Corpus  Christi  (Denz.  875).  Iste  reditus  ad  realismum 
spiritualem  traditionis  orientalis  apparet  etiam  in  hoc  quod  modus  conci- 
piendi Ecclesiam  non  sapit  tantum  categorias  latinas  et  scholasticas,  sed  re- 
spondet melius  mentalitati  orientali  et  christianae,  praesertim  in  hoc,  quod 
considerat  mysterium  Ecclesiae  in  linea  divinizationis  hominis,  tamquam 
realizationis  his  in  terris  Consilii  divini  ab  aeterno;  quae  divinizatio  est  pos- 
sibilis quia  Christus  secundum  dogma  Chalcaedoneum  est  verus  Deus  et  ve- 
rus homo.  Optanda  est  accuratior  determinatio  textuum  S.  Scripturae  et  Tra- 
ditionis secundum  exigentiam  strictam  exegeseos  et  amplior  usus  traditionis 
ante  separationem  Ecclesiarum. 

e)  Quoad  « Membra  » Ecclesiae  et  eius  necessitatem  ad  salutem,  de 
quibus  in  hoc  capite:  Cum  schema  non  simpliciter  identificat  absque  di- 
stinctione diversorum  aspectuum  Corpus  mysticum  et  Ecclesiam  visibilem, 
supponit  hominem  posse  iustificari  etiam  si  ad  Ecclesiam  catholicam  roma- 
nam  visibiliter  non  pertineat.  Si  Ecclesia  catholica  romana  praetendit  ex  una 
parte  esse  verum  Christi  Corpus  unicum,  et  ex  alia  parte  liberaliter  profitetur 
gratiam  Christi  posse  etiam  operari  extra  eam  (Ecclesiam  catholicam  roma- 
nam),  sic  optime  demonstrat  et  suam  unicitatem  quae  sit  eius  vis  centripeta, 
et  suam  catholicitatem,  quae  sit  eius  vis  centrifuga. 

Schema,  et  quidem  recte,  non  loquitur  de  Ecclesia  ut  sit  necessaria  neces- 
sitate medii,  cum  sit  tantum  institutionis  divinae  positivae,  institutionis  nempe 
distributionis  gratiae  normalis  et  ordinariae.  Ideo  homo  potest  salvari  etiamsi 
de  facto  non  pertineat  ad  Ecclesiam  romanam,  nec  ad  aliam  Ecclesiam  seu 
communionem  christianam.  Etenim  gratia  operatur  etiam  extra  Ecclesiam  ca- 
tholicam, quamquam  per  modum  oeconomiae  extraordinariae,  sacramenta  rite 
collata  et  digne  accepta  possunt  salvare  et  sanctificare.  In  communionibus 
seu  communitatibus  quae  credunt  in  Iesum  Christum  et  baptizant  in  eius  no- 
mine, possibilis  est  vita  christiana  authentica  et  pia.  Sed  gratia  divina  non 
limitat  suam  activam  actionem  ad  intus  communitatum  christianarum,  sed 
etiam  operatur  in  mundo  extra  religionem  christianam,  ope  nempe  baptismi 

desiderii,  in  animabus  sinceris  quae  germina  veritatis  divinae  inveniunt 
sparsa  in  valoribus  humanis  et  naturalibus. 

/)  Recte  etiam  additur  paragraphus  de  non-christianis  qui  ad  fidem  et 
Ecclesiam  sunt  adducendi  secundum  mandatum  Christi.  Hoc  tamen  munus 
missionarium  Ecclesiae  non  satis  enuntiatur. 

Summatim  ergo,  schema  vitat  modum  concipiendi  pure  institutionalem 
et  iuridicum  concipiendi  pertinentiam  ad  Ecclesiam.  Pertinentia  visibilis  ad 
Ecclesiam  non  dispensat  hominem  a vita  personali  in  Christo.  Quae  vita  potest 
existere  etiam  apud  homines  qui  absque  culpa  vivunt  extra  Ecclesiam  (quod 
ordinarie  supponitur  iam  pro  secunda  generatione  post  separationem  a fide 
formalem  vel  a communione  cum  Ecclesia  catholica;  et  aliquando  etiam  pro 
iis  qui  ab  Ecclesia  deficiunt  vel  separantur).  Et  hoc  secundum  dicta  Augustini: 
de  iis  qui  sunt  intra,  sed  de  facto  sunt  extra,  et  de  iis  qui  sunt  extra,  sed  de 
facto  sunt  intra.  Quae  doctrina  suum  momentum  doctrinale  habet  pro  oecu- 
menismo,  de  quo  sermo  debet  esse  saltem  breviter,  in  schemate  de  Ecclesia. 

Exc.mus  P.  D.  VINCENTIUS  MARCHETTI  ZIONI 
Episcopus  tit.  Lauzadenus,  aux.  S.  Pauli  in  Brasilia 

1.  In  pag.  7,  lin.  22  habetur  locutio  descriptiva  Ecclesiae:  « Haec  con- 
gregatio iustorum  a sanctis  Patribus  Ecclesia  universalis  vocatur,  quae  ab  Abel 
iusto  usque  ad  ultimum  electum  colligitur  »;  quae  verbis  « Haec  congregatio  » 
incipit.  Pagina  vero  8,  lin.  18  nova  descriptio  eiusdem  Ecclesiae  habetur,  quae 
— saltem  meo  iudicio  — est  mera  repetitio. 

2.  Cum  vero  prima  descriptio  Ecclesiae  non  mihi  videatur  clare  et  bene 
cum  antecedentibus  verbis  coniungi,  et  cum,  e contra,  secunda  locutio  sit 
perfectior  et  in  suo  loco  bene  posita,  propono  ut  excludatur  prima  e textu 
pag.  7,  lin.  22,  manente  vero  illa  tantum  quae  in  pag.  8 lin.  18  invenitur, 
scii.  « Congregatio  eorum...  ». 

Exc.mus  P.  D.  MARCUS  GREGORIUS  McGRATH 
Episcopus  tit.  Caeciritanus,  aux.  Panamensis 

I.  Quoad  n.  5:  De  Ecclesia  ut  Mystico  Corpore  Christi. 

Optima  in  hac  alinea  dicuntur  de  Ecclesia  ut  mystico  Corpore  Christi. 
Ibi,  pag.  9,  lin.  9,  recte  sic  enucleatur:  « Vita  enim  Christi  glorificati  in 
membra  Ecclesiae  diffunditur,  ut  cum  eo  et  in  eo  unum  corpus  efficiant  ex 
diversis  membris  aedificatum  ».  In  explanatione  autem  subsequenti  legitur 
lin.  33:  « In  diversis  illis  muneribus,  praesertim  quando  ministeriis  sacrae 
hierarchiae  exercentur,  ipse  Dominus  est...  qui  principaliter  et  interius  illa 

agit,  quae  fideles  et  imprimis  praepositi  ei  ministrando  suscipiunt  ».  Haec 
verba  « praesertim  »...  « imprimis  »,  infeliciter  ponuntur  et  omitti  debent  in 
hoc  loco,  ubi  de  mystica  actione  Christi  tractatur.  Iamvero  illa  actio  Christi 
in  sanctis  et  fidelibus  non  minor  est  quoad  intensitatem  et  efficaciam  ex  parte 
Christi,  quam  illa  in  ministeriis  hierarchiae.  Differt  tantum  ex  parte  obiecti 
illius  actionis,  quando  consideratur  Ecclesia  — ut  fiet  ulteriori  loco  — , tam- 
quam organismum  visibile  in  statu  peregrinante.  Oportet  enim  ut  non  con- 
fundentur illi  duo  respectus  Ecclesiae,  quamvis  in  re  intime  colligantur. 

Ideo  propono  humiliter  ut  in  hoc  loco  ponatur,  loco  linn.  33-38  (a  « In 
diversis  illis  muneribus...  » usque  ad  « suscipiunt  »):  « In  diversis  illis  mu- 
neribus, cum  in  professione  evangelicae  et  in  sanctitate  vitae  ab  omnibus  ma- 
nifestandis, tum  in  ministeriis  a sacra  hierarchia  exercendis,  ipse  Dominus  est 
qui,  cum  sit  Magister,  Sacerdos  atque  Rex  noster,  habeatque  nomen  quod 
est  super  omne  nomen  (cf.  Phil.  2,  9),  principaliter  et  interius  illa  agit,  quae 
fideles  et  praepositi  ei  ministrando  suscipiunt  ». 

II.  Quoad  n.  7:  De  Ecclesia  in  terris  peregrinante. 

Haec  prima  animadversio  introducit  reflexiones  circa  alinea  7,  ubi  prae- 
cise de  Ecclesia  in  terris  peregrinante  tractatur.  De  hac  materia  in  hac  alinea 
exposita,  tres  considerationes  nobis  videntur  maximi  momenti,  si  attendimus 
ad  veritatem  ipsam  necnon  ad  accuratam  eius  formulationem  pro  scopo  ipso 
nostri  Concilii. 

1.  Prima  consideratio.  Transeundo  a consideratione  de  Corpore  Chri- 
sti mystico  et  de  Christi  actione  in  humanitate  regenerata,  ad  Ecclesiam  in 
terris  peregrinantem,  oportet  affirmare  cum  peculiari  vigore  ligamen  intimum 
amborum,  quod  est  ipse  Christus,  unicus  mediator  apud  Patrem,  ex  quo 
alia  media  constant,  de  quo  ex  toto  derivantur,  ita  ut  non  univoce  cum  me- 
diatione Christi  «media»  vocentur.  Ideo  in  prima  phrasi,  pag.  11,  lin.  5, 
potius  quam  initium  propositi  fiat  loquendo  de  « mediis  sanctificationis  »,  uti 
dicitur:  « Ecclesia  sancta...  his  in  terris  mediorum  sanctificationis  constat...  », 
melius  ponatur  hic  locutio  quae  accuratius  proclamet  doctrinam  ipsam  catho- 
licam, secundum  quam  Christus  est  unicus,  fundamentalis  principium  media- 
tionis, et  media  Ecclesiae  collata  nullo  modo  in  se  et  per  se  constent,  sed 
essentialiter  derivant  et  participant  de  mediatore  Christo,  ideo  proponitur, 
loco  primae  phraseos,  linn.  5-7:  « Ecclesiam  suam  sanctam,  fidei,  amoris  et 
gratiae  communitatem,  his  in  terris  unicus  mediator  Christus  visibiliter  et 
indesinenter  constituit  et  sustentat  ». 

2.  Secunda  consideratio.  Prosequitur  textus:  « Societas  autem  visi- 
bilis et  mysticum  Christi  corpus,  non  duae  res  sunt  sed  una  tantum...  » 
(linn.  7-8).  Falsum  esset  aperte  pro  doctrina  catholica  ponere  corpus  Christi 
mysticum  tamquam  unam  rem,  organismum  visibile  autem  aliam:  ambo  illae 
intime  et  essentialiter  coniunguntur.  De  modo  autem  quo  illae  colligantur,  et 
insimul  constant,  non  adhuc  omnino  clare  perspicitur  inter  theologos,  siquidem 
agitur  de  aliqua  mystica  realitate.  Etenim  non  negatur  fratres  christianos 

qui  non  sunt  membra  societatis  visibilis,  aliquo  modo  ad  corpus  Christi  my- 
sticum pertinere  et  ab  illo  non  simpliciter  excludi,  utpote  fidem  in  Christo 
profitentes,  per  baptismum  regeneratos,  mensam  eucharisticam  participantes. 
Ut  tale  argumentum  reverenter  consideretur,  ne  investigationes  de  illo  pre- 
mature  claudentur,  sed  potius,  ut  fit  nunc,  ex  omni  parte  incitentur,  videretur 
opportune  in  textu  adiungere,  lin.  13,  post  « Inservit  »:  « Tamen  Corpori 
mystico  Christi,  quamvis  hoc  cum  vera  Ecclesia  terrestri  una  res  sit  necnon 
per  illam  Ecclesiam  visibiliter  in  terris  manifestetur,  fratres  christiani  qui  ad 
illam  non  adhaerent,  aliquo  et  peculiari  modo  pertinere  possunt  ». 

3.  Tertia  consideratio.  Prosequitur  textus,  lin.  13:  «Docet  autem...  ere- 
xit » (lin.  19).  Hic  de  unitate  Ecclesiae  agitur,  de  cuius  momento  in  nostra 
Synodo  et  coram  fratres  nostros  hic  praesentes  nemo  est  qui  dubitet. 

Ecclesia  Christi  est  una,  et  credimus  Christum  per  gratiam  suam  dedisse 
Ecclesiae  catholicae  illam  unitatem.  Antequam  revertatur  ad  Patrem  suum,  de- 
dit Christus  suae  Ecclesiae  omnia  elementa  quibus  constat  unitas  quae  voluit 
pro  sua  Ecclesia.  « Unum  corpus,  et  unus  Spiritus  sicut  vocati  estis  in  una 
spe  vocationis  vestrae.  Unus  Dominus,  una  fides,  unum  baptisma.  Unus  Deus 
et  Pater  omnium,  qui  est  super  omnes  et  per  omnia,  et  in  omnibus  nobis  » 
{Eph.  4,  4-6).  Una  Scriptura  divinitus  inspirata,  unus  panis  eucharisticus, 
unum  collegium  apostolicum,  cuius  unitatem  servandam  commisit  Petro  ad 
pascendum  gregem  Dei.  Haec  dona  unitatis  concreta  dedit  Christus  suae  Ec- 
clesiae, dona  quae  Ecclesia  accepit,  quibus  una  indefectibiliter  constituitur 
et  est.  Et  hoc  profitemur  in  Symbolo:  « Credo  Ecclesiam  unam  ». 

Attamen  talia  dona,  quae  per  gratiam  Christi  nos  accepimus,  oportet  ut 
illa  manifestentur  plene  et  vere  in  vita  nostra  et  in  vita  totius  Ecclesiae.  Nobis 
nempe  ponitur  quaestio  ab  ipso  Christo,  « Utrum  semper  fideles  fuerimus  ta- 
libus donis  unitatis,-  utrum  peccatis  nostris,  egoismi,  superbiae,  caecitatis, 
tepiditatis,  dissensionis,  tale  unitatis  donum  non  recte  a nobis  manifestatum, 
immo  obscuratum  fuerit,  utrum  semper  evangelio  Christi  fideles  fuerimus  ». 
Et  in  hoc  sensu,  si  unitas  iam  data  est  Ecclesiae,  debemus  ex  parte  nostra 
semper  eam  fovere,  prosequi  et  aedificare  per  fidelitatem  nostram  erga  Chri- 
stum. Talis  renovatio  totius  Ecclesiae  debet  semper  fieri  in  ipsa  vita,  intel- 
lectus, spiritus  et  cordis,  et  est  revera  ad  talem  renovationem  quod  vocavit 
Papa  Ioannes  XXIII  totam  Ecclesiam  per  nostrum  praesentem  Concilium. 
Haec  est  etiam  conditio  necessaria  ad  fructuosum  dialogum  cum  nostris  fratri- 
bus separatis. 

Ergo,  profitendo  Ecclesiam  unam,  sanctam,  catholicam  et  apostolicam, 
declarationem  adiungere  debemus  de  responsabilitate  nostra.  Quapropter,  ut 
accuratius  loquamur  de  unitate  Ecclesiae  coram  fratres  nostros  separatos  et 
coram  mundum  ipsum,  loco  phraseos  in  lin.  19  usque  ad  lin.  24  (ab  « Haec 
igitur...  » usque  « impellunt  »)  proponitur-.  « Haec  est  igitur  Ecclesia,  visi- 
bilis et  catholica,  a Christo  constituta  et  ordinata,  in  Apostolis  cum  Petro 
ab  ipso  fundata  et  ab  eorum  successoribus  moderata,  ut  Evangelium  Christi 
omnibus  proclametur  et  manifestetur.  Ad  talis  missionis  fidelitatem  servan- 

dam,  omnia  membra  Ecclesiae,  suo  munere  et  loco,  oportet,  ope  gratiae  Chri- 
sti, in  spiritu  veritatis  et  caritatis,  semper  renoventur  ». 

Sic  precatio  pro  Ecclesiae  unitate,  de  qua  in  fine  alinea  9 tractatur 
(pag.  12,  lin.  38  ad  pag.  13,  lin  2),  non  solo  ex  ore  sed  ex  animo  procedet. 

III.  Quoad  n.  8,  pag.  12,  linn.  18-22  («  Suo  modo...  satagunt  »),  omnino 
assentior  iis  quae  dicta  sunt  in  aula  ut  deleantur  istae  lineae. 

IV.  Quoad  n.  10  (pag.  13,  linn.  24-26),  assentior  etiam  iis  quae  dicta  sunt 
de  valoribus  « praeparationis  evangelicae  » apud  religiones  non  christianas. 
Tamen  quoad  actionem  concretam  missionis  Ecclesiae  aliqua  desunt,  praeser- 
tim circa  nexum  inter  missionem  et  Ecclesiam  necnon  circa  modum  actionis 
in  situatione  actuali  concreta  illorum  populorum. 

30 

Exc.mus  p.  d.  casimirus  morcillo  GONZALEZ 

Archiepiscopus  Caesar augustanus 

Etsi  caput  I in  genere  placet,  fas  sit  quasdam  emendationes  proponere: 

Ad  n.  2.  Pag.  7,  linn.  20-21:  Ad  indicandum  duplex  stadium,  ante  et 
post  redemptionem  peractam,  loco  « intuitu  Christi  redemptoris  »,  dicatur: 
« intuitu  et  opere  Christi  redemptoris  ». 

Pag.  7,  lin.  23:  Verba  « ab  Abel  iusto  » vel  omittantur  vel  substituan- 
tur his  aliis:  « inde  ab  Adam  »,  citatione  S.  Gregorii  ablata.  Ratio-,  quia 
quamvis  sit  modus  dicendi  non  novus,  sapit  quandam  restrictionem,  quae 
minus  placet. 

Pag.  7,  lin.  25:  omittatur  citatio  Rom.  1,  4,  quia  non  est  ad  rem. 

Pag.  7,  lin.  26:  Ubi  sermo  fit  de  Incarnatione  et  humana  Nativitate 
Filii  Dei,  nonne  opportunum  foret  ut  nominaretur  Mater  eius  Virgo  Maria? 
Haec  mentio  posset  apte  inseri  hoc  modo:  « in  populo  electo  de  Maria  Vir- 
gine secundum  carnem  natus  ». 

Ad  n.  3.  Pag.  8,  lin.  15:  Loco  «Ecclesia  Christi  nuncupatur»  melius 
est  dicere:  « Ecclesia  nuncupatur,  quam  Christus  meam  appellavit  (Mt.  16, 
18)  ».  Ratio : quia  appellatio  « Ecclesia  Christi  » non  habetur  ad  litteram  in 
Sacra  Scriptura,  dum  e contra  apparet  « Ecclesia  Dei  » seu  « Domini  » re- 
late ad  Israel  secundum  carnem,  cui  comparatur. 

Pag.  8,  linn.  18-19:  « congregatio  eorum  qui  in  Iesum...  credunt  ».  Ma- 
gis explicite  determinetur  condicio  visibilis  et  hierarchica  huius  congregatio- 
nis, ne  detur  ansa  incongruenti  notioni  iuxta  quam  Ecclesia  ut  sacramentum 
visibile  constitueretur  simpliciter  congregatione  credentium. 

Pag.  8,  lin.  24:  Loco  verborum  « supra  tempora  » dicatur:  « supra  sin- 
gula tempora  ».  Ratio:  ut  melius  exprimatur  transcendentia  Ecclesiae  qua- 
tenus complectitur  omnia  tempora  et  loca,  ita  tamen  ut  ipsa  sit  in  tempore 
sive  in  historia. 

Ad  n.  4.  Pag.  8,  lin.  28:  « in  quo  uno  Spiritu  accessum  habemus  ».  Me- 

lius  diceretur:  « per  quem  uno  Spiritu...  ».  Ratio-,  ut  pronomen  relativum  sine 
aequivoco  referatur  ad  Filium,  per  quem  secundum  Scripturam  accedimus  ad 
Patrem.  ; ' ■ 

Pag.  8,  linn.  39-40:  « sic  apparet  universa  Ecclesia  de  unitate  Patris  et 
Filii  et  Spiritus  Sancti  plebs  adunata  ».  Sensus  huius  affirmationis  per  se 
verus  et  pulcher  agnoscitur,  cum  indicet  unitatem  socialem  Ecclesiae  fieri  ad 
exemplar  unitatis  Personarum  divinarum,  iuxta  Io.  21,  22.  26  et  liturgiam 
baptismi,  quo  in  nomine  Patris  et  Filii  et  Spiritus  Sancti  homines  in  Eccle- 
siam ingrediuntur.  Caveatur  tamen  ne  talia  verba  possint  interpretari  quasi 
Ecclesia  esset  effectus  trium  actionum  quae  sint  propriae  Patris,  Filii  et  Spi- 
ritus Sancti.  Absonum  enim  esset  Concilium  fovere  theologiam  trinitariam 
actionum  propriarum  ad  extra,  contra  theologiam  traditionalem  appropria- 
tionum. 

Eadem  de  causa  forte  mutandi  sunt  tituli  nn.  2,  3 et  4. 

Ad  n.  5.  Votum-.  In  n.  5 doctrina  valde  bona  continetur,  dispositio  ta- 
men materiae  et  redactio  textus  non  paucis  defectibus  laborare  videntur. 
Qua  de  causa,  identitate  materiae  servata,  nova  proponitur  dispositio  nova- 
que redactio. 

Defectus  huius  n.  5\ 

1.  Dispositio  materiae.  Nimis  empirica  et  inorganica  apparet. 

1)  Incipit  asserendo  Christum  uniri  nobiscum,  Spiritu  mediante,  ut 
unum  corpus  efficiamur.  Corpus  hoc  dimensionem  habet  vitalem;  vita  enim 
Christi  diffunditur  in  membra. 

2)  Statim  gressus  fit  ad  dimensionem  visibilem  et  socialem. 

3)  Ut  iterum  redeatur  ad  dimensionem  vitalem.  Iterumque  ad  so- 
cialem. 

4)  Nonnulla  dicuntur  quae  ad  rem  non  pertinent.  Quae  de  regno  et 
de  vite,  v.  g.,  asseruntur  vera  sunt.  Proponantur  tamen  in  numero  sexto, 
ubi  aliis  figuris  locus  reservatur. 

2.  Redactio  textus. 

1)  Christus  est  caput  et  est  vita  corporis  mystici.  Hoc  bene  asseritur. 
Silet  tamen  textus  relate  ad  rationem  qua  caput  est  et  qua  vita  est. 

2)  Christus  proponitur  ut  vita  corporis.  Et  Spiritus  ut  anima.  Opor- 
teret has  duas  veritates  bene  discriminare  et  indicare  sensum  unius  alteriusve. 

3)  Adsunt  formulae  aequivocae,  quae  ansam  praebent  confusionibus. 
Exempli  causa: 

a)  « Christus  Dei  Filius,  in  natura  humana  sibi  unita...  » pag.  9, 
lin.  1.  Christus  non  sibi  univit  naturam  humanam,  sed  est  resultantia  unionis 
Verbi  cum  ista  natura.  Locutiones  huius  generis  emendari  debent  praeser- 
tim in  constitutione  doctrinali. 

b)  « Vita  Christi  glorificata  in  membra  Ecclesiae  diffunditur » 
(pag.  9,  lin.  9).  Melius  esset  dicere  vita  divina  Christi  in  membra  Ecclesiae 
diffunditur.  Haec  vita  hic  diffunditur  per  gratiam.  Postea  diffundetur  per 
gloriam. 

Proponitur  nova  dispositio  materiae  et  nova  redactio : 

1.  Explicatio  novae  propositionis : 

1)  N.  5 intitulatur  Ecclesia,  mysticum  Christi  Corpus  et  populus  Dei. 
Et  hoc: 

a)  Quia  intima  natura  Ecclesiae  a Christo  fundata  duplicem  habet 
dimensionem:  vitalem,  scii,  quia  Christi  vita  vivit;  et  socialem,  quia  ut 
societas  visibilis  constituta  est. 

b)  Dimensio  vero  vitalis  in  figura  Corporis  mystici  praecipue  mani- 
festatur. Dimensio  autem  socialis,  in  figura  populi  Dei. 

2)  Ecclesia,  mysticum  Christi  Corpus.  Doctrina  circa  Ecclesiam  ut  cor- 
pus in  sex  primis  paragraphis  huius  numeri  enucleatur. 

a)  In  prima  paragrapho  agitur  de  formula  Corpus  mysticum.  Ter- 
minus Corpus  originem  habet  in  Sacra  Scriptura.  Terminus  vero  mysticum 
originem  habet  in  elaboratione  theologica  et  in  magisterio  ordinario. 

b)  In  secunda  paragrapho  asseritur  capitalitas  Christi  in  ordine  ad 
gratiam.  Quae  capitalitas  est  ordinis,  perfectionis  et  influxus  supernaturalis. 

c)  In  tertia  paragrapho  instituitur  sermo  de  valore  capitali  totius 
vitae  Christi,  et  de  praecipuis  actibus  capitalibus  ipsius,  ut  sunt  incarnatio, 
mors  et  resurrectio. 

d)  In  quarta  paragrapho  alterum  munus  Christi  in  corpore  mysti- 
cum memoratur,  in  quo,  iuxta  apostolum,  est  et  caput  et  vita.  Et  indicatur 
sub  qua  ratione  est  unum  et  sub  qua  ratione  est  alterum. 

e)  Ne  inter  Christum  quatenus  vita  corporis  mystici  et  Spiritum 
Sanctum  quatenus  anima  confusio  oriatur  memoratur  in  paragrapho  quinta 
ratio  propter  quam  Spiritus  anima  dicitur. 

/)  Tandem,  in  sexta  paragrapho  instituitur  sermo  de  caractere  pro- 
gressivo huius  corporis.  Corpus,  enim,  teste  Apostolo,  crescit.  Et  crescit  nu- 
mero membrorum  et  vitae  intensitate. 

3)  Ecclesia,  populus  Dei.  Doctrina  circa  Ecclesiam  ut  populus  Dei  pro- 
ponitur in  paragraphis  septima  et  octava.  In  istis  paragraphis  indicantur  tan- 
tummodo generaliora  principia:  existentia  populi  sacri  et  sacerdotalis,  con- 
stitutio hierarchica  eiusdem:  sacramenta,  quae  sunt  media  socialia  communi- 
cationis vitae  divinae.  De  iis  omnibus  singulatim  Concilium  alibi  tractabit. 

g)  In  paragrapho  septima  asseritur  existentia  populi  Dei.  Populus 
sanctus,  sacer  et  sacerdotalis.  Cuius  rectores,  sicut  et  populus  ipse,  quamvis 
diverso  modo  in  aliis  capitibus  explicando,  munus  habent  sacerdotis,  praeconis 
et  regis. 

h)  Tandem,  in  paragrapho  octava  sermo  fit  de  sacramentis:  media 
socialia  communicationis  vitae  divinae.  Et  praecipue  de  baptismate,  per  quod 
in  populum  ingreditur.  Et  de  Eucharistia,  quae  est  unitatis  sacramentum. 

Proponitur  nova  dispositio  et  nova  redactio : 

5.  [ Ecclesia , mysticum  Christi  Corpus  et  populus  Dei ] . 

1)  Apostolus  saepissime  Ecclesiam  corpus  nominat,  quod,  cum  ex  ele- 

mentis  arcanis,  supernaturalibus  et  divinis  coalescat,  merito  in  traditione 
mysticum  appellatur. 

2)  Huius  corporis  caput  Ghristus  est.  Ipse  enim  est  principium,  pri- 
mogenitus ex  mortuis,  ut  sit  in  omnibus  primatum  tenens,  quia  in  ipso  com- 
placuit omnem  plenitudinem  inhabitare,  et  per  eum  reconciliare  omnia  in 
ipsum,  pacificans  per  sanguinem  crucis  eius  sive  quae  in  terris  sive  quae  in 
caelis  sunt  (cf.  Coi.  1,  18-20;  Eph.  1,  22).  Ex  quo  liquet  Christum  triplici 
ditari  capitalitate,  ordinis,  scii,  perfectionis  et  influxus  redemptos  sanctifi- 
cantis. 

3)  Tota  Christi  vita  et  in  terris  conversatio,  exemplaritatem  possidet 
et  efficientiam  quandam.1  Influxus  tamen  capitis  principaliter  in  incarnatione, 
passione,  morte  et  resurrectione  consistit.  In  incarnatione  enim,  qua  me- 
diante sacrificium  Deo  gratum  et  efficax  paratur  (cf.  Heb.  10,  5-7).  In  pas- 
sione, morte  et  resurrectione  vero,  quibus  a peccatis  abluimur,  et  vita  divina 
ditamur  (cf.  Rom.  1,  25;  1 Cor.  15,  17). 

4)  In  hoc  mystico  corpore,  Christus,  non  tantum  membrum  excellens 
et  fons  totius  vitae  divinae  membrorum  est;  ipse  insuper,  Apostolo1  testifi- 
cante,  est  intimus  et  vivens  in  membris:  et  sic  Paulus  asserit  Christum  esse 
vitam  nostram  (cf.  Coi.  3,  4),  et  illum  in  Paulo  vivere  (cf.  Gal.  2,  10).  Et  sicut 
in  Paulo,  ita  et  in  iustificatis  (cf.  Rom.  8,  9-10;  Gal.  3,  27).  Christus  vero, 
qui  est  caput  corporis  per  humanitatem  assumptam,  vita  est  per  gratiam  suam 
hominibus  infusam. 

5)  Unitatem  autem  omnium,  capitis  scilicet  et  membrorum,  unus  atque 
idem  spiritus  operatur,  qui,  eo  ipso,  non  immerito  anima  corporis  mystici 
appellatur.2 

6)  Istud  corpus  progressus  et  evolutionis  legibus  subiicitur.  Crescit 
quidem  membrorum  numero  et  vitae  intensitate;  et  crescet  usque  in  diem 
quo,  perfectione  prorsus  consecuta,  perfecte  in  eo  adimpleatur  plenitudo 
Christi  (cf.  Eph.  1,  23;  4,  13)  sicut  in  Christo  adimpletur  plenitudo  Dei 
(cf.  Coi.  2,  9). 

7)  Corpus  mysticum  quod  est  Ecclesia,  cuius  caput  Christus,  cuius  ani- 
ma Spiritus,  cuius  membra  homines,  in  societatem  visibilem  constitutum  est, 
donis  et  ministeriis  ad  hoc  specialiter  ditatum  (cf.  1 Cor.  12,  13;  Eph.  4,  7 ss.). 
Qui  enim  magistri,  sacerdotis  et  regis  munera  pro  nobis  obivit,  corpus  suum 
sociale  constituit  tanquam  genus  electum,  regale  sacerdotium,  gentem  sanc- 
tam, populum  acquisitionis  (cf.  1 Pet.  2,  9);  et  quos  praepositos  in  ea  insti- 
tuit, eos  muneribus  praeconis,  sacerdotis  et  regis,  sub  Petro  exercendis, 
exornavit. 

8)  Qui  in  isto  corpore  mystico  munere  sanctificandi  instructi  sunt, 
mediis  socialibus  utuntur,  sacramentis  scilicet  et  doctrina;  inter  quae  eminet 
baptismum,  quo  homines  Christo  capiti  et  Ecclesiae  incorporantur,  et  qui, 
cum  fide  et  professione  Trinitatis  suscipiatur  (cf.  Mt.  28,  19)  Ecclesiam  ple- 
bem adunatam  facit  in  unitate  Patris  et  Filii  et  Spiritus  Sancti.  Eminet  in- 

super  sacramentum  Corporis  Domini;  panis  enim  eucharisticus  homines  re- 
ficit ut  unitatem  vitae  cum  Christo  acquirant  (cf.  Io.  6,  54-57);  et  ut  inter  se, 
unitate  sociali  polleant  (cf.  1 Cor.  10,  17). 

31 

Exc.mus  P.  D.  THOMAS  MORRIS 
Archiepisco pus  Casheliensis-Emeliensis 

Schema  de  Ecclesia.  Introductio,  page  7,  lines  10-11,  « illudque  ser- 
mone menti  hodiernae  accommodato  ». 

Historical  study  as  well  as  social  Sciences  such  as  psychology  and 
sociology  would  accept  that  there  is  in  some  sense  a « mens  hodierna  », 
a complex  of  intellectual,  volitional  and  emotional  factors;  even  in  the 
present  state  of  widespread  acculturation,  such  a « mens  » is  unlikely  to 
be  world-wide,  and  a « mens  »,  such  as  lies  behind  movements  like  the 
Renaissance,  may  be  transitory.  It  is  difficult  to  predict  that  one’s  utterances 
are  in  harmony  with  such  a psychological  trend,  and  much  safer  to  await 
the  verdict  of  history. 

If  I recall  aright,  card.  Gracias  in  the  39th  general  congregation  (Wednes- 
day,  2nd  October)  stated  that  he  did  not  approve  of  the  expression  quoted 
above. 

It  seems  to  me  that  the  expression  might  draw  some  criticism  if  it 
were  to  appear  in  a conciliar  constitution.  To  claim  to  have  “ caught  the 
mood  of  the  moment  ” seems  a large  claim  and  invites  challenge.  It  would 
be  sufficient  to  state  that  the  Council  aims  this  expression  of  doctrine 
concerning  the  Church  at  contemporary  men  (without  admitting  any  inference 
that  the  doctrine  is  not  perennial,  liable  to  substantial  evolution),  without 
claiming  that  the  « sermo  » has  some  peculiar  excellence. 

Exc.mus  P.  D.  VICTORIUS  OTTAVIANI 
Episcopus  Alatrinus 

In  schemate  de  Ecclesia  optime  proponuntur,  quae  de  Matre  nostra  Ec- 
clesia ex  revelatione  cognoscimus  et  vivido  quodam  sermone,  quo  non  cre- 
dentes attrahantur  ad  fidem.  Attamen  quamdiu  non  credent,  omnis  ex  reve- 
latione auctoritas  eos  minime  tanget. 

Ad  initialem  quamdam  benevolentiam  non  Christianorum  captandam  et 
ad  iura  nostrae  Matris  Ecclesiae  defendenda  argumentis  validis  etiam  pro 
non  christianis  vel  non  credentibus,  cupio  in  schemate  aliquid  poni,  forsan 
sub  par.  10  cap.  I circa  ius  naturale  Ecclesiae  ad  existentiam  et  ad  propa- 
gationem. 


ANIMADVERSIONES  SCRIPTAE  - PROOEM.  CAP.  I DE  ECCLESIA  187 

Ius  naturale  colendi  Deum,  cultu  non  tantum  interno,  sed  etiam  externo, 
non  tantum  privato,  sed  etiam  publico  et  consequenter  in  societate  religiosa, 
quae  sua  propria  auctoritate  instructa  sit,  diversa  ab  auctoritate  politica,  ut 
existit  pro  qualibet  persona  humana,  ita  et  pro  christianis  valet.  Et  pariter 
ius  propagandi  seu  proponendi  aliis  propriam  religionem  et  ipsum  in  iure 
naturae  fundatur. 

Ita  Concilium  coram  universo  mundo  iura  primordialia  Ecclesiae  pro- 
ponet. 

Et  melius  apparebit  divinae  sapientiae  seu  salvatoris  nostri  Iesu  Christi 
mirabilis  operatio,  qua  Ipse  semper  perficit,  numquam  destruit  naturam. 

Contractus  naturalis  matrimonialis  ab  Ipso  evehitur  ad  dignitatem  sacra- 
menti. 

Finis  beatitudinis  naturalis  ad  ordinem  supernaturalem  evehitur  per 
finem  visionis  beatificae. 

Veritatis  desiderium  locupletatur  cognitione  vitae  divinae  et  ordinis  su- 
pernaturalis. 

Etiam  in  nostra  materia  societatem  religiosam,  quam  ex  iure  naturae 
componere  poterant  credentes  in  eum,  ipse  elevat  ad  societatem  ex  iure 
divino  et  supernaturalem. 

Et  ecce  emendatio,  brevis  quidem,  quam  humiliter  propono-: 

In  pag.  13,  post  lin.  23  introduci  possunt  haec  vel  similia  verba:  « Sicut 
Ecclesia  non  baptizatos  peramanter  diligit,  ut  oves  congregandas,  sic  sperat 
et  cupit  ne  ab  eis  ignorata  damnetur,  quinimmo  ab  omnibus  ius  eius,  si  non 
divinum  positivum,  saltem  naturale  agnoscatur  ad  existentiam  et  propagatio- 
nem ubique  terrarum  ». 

Exc.mus  P.  D.  NORBERTUS  PERINI 
Archiepiscopus  Firmanus 

Opportunum  sane  verbum  in  aula  conciliari  prolatum  est  quando  quis 
suggessit  post  pericopem  « de  Ecclesia  in  terris  peregrinante  » aliquid  esse 
dicendum  de  Ecclesia  triumphante  in  caelis. 

Quisquis  namque  christifidelis  ab  incunabulis  didicit  hominem  positum 
esse  in  mundo  « ut  cognoscat,  amet  Deum,  ipsi  serviat  in  terris,  et  Deo 
tandem  fruatur  in  caelis  ».  Itemque  christifidelis  quisque  in  terris  militans 
sat  experitur  quantam  ad  recte  agendum,  ad  hostes  animae  vincendos,  ad 
difficiliora  quaeque  superanda  conferat  vim  viva  spes  aeternae  felicitatis  in 
Ecclesia  triumphante  hauriendae. 

Votum  itaque  profero  ne  consilium  tanta  pastorali  sapientia  refertum 
Patres  commissionis  sinant  irritum  cadere.  In  hoc  optato  casu  liceat  mihi 
dicere  mutilam  evasuram  doctrinam  de  Ecclesia  tamen  nisi  aliquid  etiam 
de  Ecclesia  purgante  dicatur. 

Patres  qui  vitam  pastoralem  degunt  bene  norunt  quam  perspicua  et  sua- 
dens et  grata  sit  christifidelibus,  sive  adultis  sive  pueris,  sive  doctis  sive 
rudibus  doctrina  de  tripartita  Ecclesia,  militante,  purgante  et  triumphante, 
itemque  bene  norunt  quidnam  pro  exercitio  et  incremento  christianae  profes- 
sionis valent  suffragium  animarum  purgantium. 

Ne  igitur  videantur  Patres  conciliares  doctrinam  de  Purgatorio  parvi- 
pendere, quod  facile  scandalum  saperet,  necesse  est  ut,  punctis  doctrinali- 
bus reassumptis,  ferventem  adhortationem  addant  quae  dicat  sanctam  et  sa- 
lubrem esse  cogitationem  pro  defunctis  exorare  ut  a peccatis  solvantur. 

Exc.mus  P.  D.  FRANCISCUS  PLANAS  MUNTANER 
Episcopus  Ebusitanus 

Circa  cap.  I schematis  de  Ecclesia  velim  unum  adnotare. 

N.  9,  pag.  12,  qui  intitulatur:  De  nexibus  Ecclesiae  cum  christianis  non 
catholicis,  est,  ut  ita  dicam,  locus  parallelus  cum  n.  2 cap.  I,  pag.  8,  schematis 
de  Oecumenismo,  cui  titulus  est:  De  habitudine  fratrum  separatorum  ad 
Ecclesiam  catholicam. 

Iam  vero,  si  ambo  inter  se  comparantur,  videtur  oportere  ut  redactio 
utriusque  retractetur,  nam  licet  quoad  substantiam  conveniant,  in  accidenta- 
libus nimis  discrepare  apparent. 

Sic  e.  g.  in  schemate  de  Ecclesia  pag.  12,  linn.  33-38,  fit  sermo  de  Spiritu 
et  de  eius  actione  in  cunctis  Christi  discipulis  etiam  separatis,  ita  ut  in  eis 
suscitet  desiderium  et  actionem  ut  omnes,  modo  a Christo  statuto,  in  uno 
grege  sub  uno  Pastore  pacifice  uniantur. 

E contra  in  schemate  de  Oecumenism.o  pag.  8,  linn.  27-31,  ingressus  in 
salutis  communionem  dicitur  pandere  potius  ope  nonnullarum  actionum  sa- 
crarum, quae  peraguntur  apud  fratres  separatos  variis  modis  secundum  di- 
versam condicionem  uniuscuiusque  ecclesiae  vel  communitatis. 

Hae  actiones  sacrae  enumerantur  insuper  inter  visibilia  elementa,  quibus 
Ecclesiae  unitas  manifestatur  et  quae  distinguuntur  expresse  ab  aliis  elementis 
seu  bonis,  ut  vita  gratiae,  aliaque  dona  interiora  Spiritus  Sancti,  etc.  Ex 
utriusque  simul  sumptis  ipsa  Ecclesia  constituitur  et  vivificatur. 

Haec  distinctio  inter  elementa  seu  bona  visibilia  et  non  visibilia  Ecclesiae 
constitutiva  non  invenitur  expressa  in  schemate  de  Ecclesia. 

Ex  alia  parte  in  hoc  schemate  quaedam  numerantur  elementa  unioni  fa- 
ventia, uti  sunt  pietas  erga  Deiparam  Virginem,  de  quibus  silet  schema  de 
Oecumenismo  numero  citato. 

Videtur  ergo  necessaria  nova  redactio  huius  numeri  de  Ecclesia , quae 
prae  oculis  habeat  ea  quae  de  eadem  re  dicuntur  in  loco  parallelo  schematis 
de  Oecumenismo,  ut  inter  duo  schemata  conciliaria  maior  habeatur  concordia 
sive  quoad  rem  sive  quoad  formam. 

Exc.mus  P.  D.  GILBERTUS  RAMANTOANINA 
Archiepiscopus  Fianarantsoaensis 

Impugnatum  est  verbum  « sacramentum  » de  Ecclesia  adhibitum  in  no- 
stro schemate  (v.  g.,  in  lin.  21,  pag.  8)  quasi  esset  conceptus  obscurus,  vagus 
et  etiam  male  sonans.  Certo  certius,  explanari  debet,  non  tamen  omitti.  Per- 
tinet enim  ad  traditionem  plane  probatam,  quamvis  forte  a nobis  oblitam. 

Assuescimur  loqui  de  sacramento  aut  de  sacramentis  in  sensu  catechismi 
Concilii  Tridentini  rite  divulgato:  « signum  sensibile  institutum  a Iesu  Chri- 
sto et  efficax  gratiae  ».  Haec  definitio  iure  in  tuto  ponit  septenarium  Ecclesiae 
contra  denegationes  Protestandum,  sed  nec  potest  nec  debet  excludere  alium 
sensum,  ut  ita  dicam  genericum,  a quo  sensus  specificus  Concilii  Tridentini 
derivatur  et  explicatur:  secundum  mentem  S.  Augustini,  sacramentum  est 
signum  visibile  rei  invisibilis.  Duo  ergo  elementa  componi  debent  ad  rectam 
intelligentiam  sacramenti  generice  sumpti:  signum  et  res.  Signum  est  ele- 
mentum sensibile  per  quod  res,  quae  sensum  fugit,  exprimitur,  suggeritur 
et  denique  nobis  datur.  Etenim,  ut  ad  exempla  statim  veniamus:  in  Incarna- 
tione Domini,  humanitas  Christi  signum  est  visibile  per  quod  res  invisibilis, 
scii,  divinitas  Filii  sese  manifestat,  sese  tradit  et  sese  nobis  communicat:  habi- 
tudo signi  ad  rem  tam  arcta  fit  in  Christo,  ope  unionis  quae  hypostatica  dici- 
tur, ut  humanitas  Christi  nunquam  esse  possit  quin  adsit  eo  ipso  divinitas  eius. 
In  modo  loquendi  Tridentino  dicemus:  humanitatem  Christi  signum  esse,  et 
quidem  efficax,  divinitatis  Christi.  Itaque  in  hoc  sensu  humanitas  Christi 
dici  potest  sacramentum  fundamentale. 

Mutatis  sane  mutandis,  idem  valet  pro  mysterio  Ecclesiae.  Ex  vi  institu- 
tionis Ecclesiae  visibilis  a Iesu  Christo  facta  et  promissionis  assistentiae  inde- 
fectibilis,  non  potest  dari  exercitium  authenticum  triplicis  muneris  docendi, 
sanctificandi  et  regendi,  quin  eo  ipso  adsit  gratia  Christi  et  ipse  Christus. 
Adest  vero  ipse  Christus  sub  proprio  modo  qui  convenit  huic  proprio  exer- 
citio authentico  muneris  Ecclesiae  suae.  Adest  ut  ipse  docens  in  munere 
docendi:  « qui  vos  audit  me  audit  »;  adest  ut  ipse  sanctificans  in  diversis 
sacramentis:  « Paulus  baptizat,  Petrus  baptizat,  Christus  baptizat  »;  adest 
ut  ipse  regens  in  munere  pastorali:  « quodcumque  alligaveritis  super  ter- 
ram, erit  ligatum  et  in  caelis  ».  Ex  illa  miranda  habitudine  Christi  ad  suam 
Ecclesiam,  non  ex  vi  unionis  hypostaticae  quidem,  sed  ex  vi  institutionis  et 
assistentiae  indefectibilis,  evenit  ut  Ecclesia  signum  visibile  sit  in  terra,  Chri- 
sti invisibiliter  glorificari  in  caelo.  Coniunctio  inter  Christum  et  Ecclesiam, 
obiective  sumpta,  tam  intima  et  constitutiva  Ecclesiae  evadit  ut  Ecclesia 
non  possit  authentice  docere,  valide  sanctificare,  auctoritative  regere,  quin 
Christus  ipse  per  eam  et  in  ea  doceat,  sanctificet  et  regat  in  salutem  hominis. 
Ideoque  proprio  sensu  dici  potest  quod  dicit  nostrum  schema  de  Ecclesia : 


190 


ACTA  CONC.  VATICANI  II  - PERIODUS  II 


« Sacramentum  visibile  huius  salutiferae  unitatis  »,  in  quantum  haec  unitas 
est  unitas  a Iesu  Christo  per  ministerium  Ecclesiae  suae  facta.  Non  solum 
haec  expressio  non  est  condemnanda,  sed  tam  profunda  et  tam  felix  est  ut 
potius  multiplicanda  videatur. 

Quoad  fideles  enim,  idem  fere  vocabulum  usurpari  posset.  In  quantum 
sunt  in  Ecclesia  et  in  quantum  per  ministerium  eius  Christo  Domino  incorpo- 
rantur, fideles  participant,  modo  suo  proprio,  scilicet  non  ex  vi  unionis  hypo- 
staticae, nec  vi  institutionis  Ecclesiae,  sed  vi  personalis  conversionis  ad  Chri- 
stum, mysterium  Christi  et  Ecclesiae:  sicut  enim  Christus  per  humanitatem 
suam  signum  est  divinitatis  et  Ecclesia  signum  Christi  resuscitati,  ita  etiam, 
suo  modo  proprio  supra  dicto,  christiani,  per  humanitatem  suam  a Christo 
sanctificatam  et  quasi  emendatam,  significare  possunt  et  debent  mysterium 
Ghristi  in  eis  operans  et  vigens.  Ideoque  christiani  sunt  et  debent  esse,  ut 
ait  ipse  Christus,  « lux  mundi  » (Mt.  5,  14),  i.  e.  signum  visibile  invisibilis 
Domini  qui  est  solus  ipse  per  se  vera  « lux  mundi  » {Io.  8,  12).  Unde  ap- 
paret valor  huius  explanationis  de  sacramento  et  extensio  legitima  et  peruti- 
lis in  campo  apostolatus  laicorum,  et  praesertim  spiritualitatis  eorum,  de  qua 
infra  agetur. 

Quidquid  sit  vero  de  hoc  ultimo  puncto,  haec  conceptio  sacramentalis 
de  Christo  et  Ecclesia  aliquod  lumen  afferre  potest  in  paragrapho  septima, 
sub  linea  decima  paginae  undecimae.  Ubi  dicitur:  « non  duae  res  sunt  »,  ad- 
datur: « sed  potius  sicut  signum  et  res  in  uno  eodemque  sacramento  quod  » 
humano  etc. 

Idem  sub  linea  sequenti  paginae  eiusdem,  ubi  agitur  de  Ecclesia  ipsa,  post 
vocabulum  « verbo  divino  » addatur:  « ut  sacramentum  necessarium  atque  » 
vivum  instrumentum  etc.  ... 

Sic  melius  apparebit  inter  Ecclesiam  visibilem  et  Corpus  Christi  mysticum 
similem  relationem  vigere  ac  inter  humanitatem  Christi  et  eius  divinitatem: 
relatio  scii,  quae  designatur  per  distinctionem  inter  signum  et  res. 

Jean  Wolff  (Madagascar),  Jean  David  (Madagascar),  Leon  Messmer  (Ma- 
dagascar), Guibert  (La  Reunion),  de  Langa vant  (La  Reunion),  Liston  (Mau- 
rice), Rakotomalala  (Madagascar),  Rajoanaivo  (Madagascar),  Martinez  (Ma- 
dagascar), Vollare  (Madagascar),  Thoyer  (ex-Madagascar),  Sartre  (ex-Mada- 
gascar),  Rolland  (Madagascar),  Puset,  Michel  Canonne,  Zimmermann,  A. 
Fresnel,  C.  Chilouet,  Celestin  Nkou  (Cameroun),  Plumey  (Cameroun),  Van 
Hegen  (Cameroun),  Mongo  (Madagascar),  Gaumain  (Tchad),  Dalmais  (Tchad), 
Veniat  (Tchad),  Cucherousset  (R.C.A.),  Baud  (R.C.A.),  Etoga  (Cameroun), 
Zoa  (Cameroun). 

Exc.mus  P.  D.  ANTONIUS  RIBERI 
Archiepiscopus  tit.  Dar ensis 

Saepe  audivimus  in  hac  venerabili  aula  desideria  Patrum  complendi  et 
melius  ordinandi  materiam  schematis  de  Ecclesia.  Nuper  nobis  distributae 
sunt  Emendationes , in  quibus  proponitur  « Nova  ordinatio  capitum  de  Ec- 
clesia » cum  novis  paragraphis  quibus  eius  materia  completur.  Ut  aliquid  ad 
hunc  scopum  obtinendum  conferamus-,  humiliter  proponimus  ea  quae  se- 
quuntur. 

Finis  pastoralis,  quem  haec  sacrosancta  Synodus  prae  primis  intendit,  a 
nobis  postulat  ut  loquamur  de  rebus  quae  attentionem  hominum  excitent 
et  ad  eorum  veram  utilitatem  supernaturalem  conferant.  Ideo  incipiendum 
nobis  esset  ab  illis  humanitatis  desideriis  et  votis  quae  omnes  vel  maxime 
satisfacere  cupiunt. 

Ideo  ante  omnia  inculcandum  est,  finem  hominis  esse  vivere  vitam  Dei. 
Hoc  votum  inclusum  est  in  unanimi  omnium  desiderio  obtinendi  vitam  sem- 
per  magis  ac  magis  superiorem,  quin  ullus  limes  huic  appetitui  apponatur. 
Hoc  supponebat  humanitatis  pessimus  tentator,  cum  primis  parentibus  di- 
cebat: « Eritis  sicut  dii  scientes  bonum  et  malum  » (Gen.  3,  5).  Perfectius 
idem  S.  Petrus  fidelibus  proponebat,  eos  edocens,  Deum  per  Christum 
« maxima  et  pretiosa  nobis  promissa  donasse,  ut  per  ea  efficiamur  divinae 
consortes  naturae  » (2  Pt.  1,  4).  En  vita  divina  proposita  ut  finis  homini. 

Iam  vero  divina  vita  ad  hoc  reducitur,  ad  cognitionem  nempe  et  ad 
amorem.  Deus  seipsum  perfecte  et  infinite  cognoscens  generat  unigenitum 
suum  Filium,  qui  est  primus  actus  substantialis  ipsius  Dei  viventis  et 
infinitae  vitae  ipsius.  Ex  amore  autem  Patris  et  Filii  procedit  Spiritus  Sanc- 
tus qui  est  amor  substantialis  divinarum  personarum  in  quo  consummatur 
infinita  Dei  vita.  Igitur  divina  vita,  quam  uno  vel  alio  modo,  sive  per  natu- 
ram sive  per  gratiam,  omnis  homo  appetit,  reducitur  ad  cognitionem  et 
amorem  Dei.  Unde  consequitur  finem  hominis  non  esse  alium  quam  Deum 
cognoscere  iliumque  amare  et  quidem  modo  perfectissimo  quo  homo,  divinae 
gratiae  virtute  adiutus,  eum  cognoscere  et  amare  valeat. 

Hinc  immediate  sequitur,  supernum  finem  Ecclesiae  alium  esse  non 
posse  quam  efficaciter  obtinere  ut  homo  cognoscat  et  amet  Deum,  et  quidem 
illa  perfecta  cognitione  illoque  pleno  amore,  de  quibus  ipse  Deus  per  divinam 
revelationem  homines  capaces  facere  dignatus  est.  Hoc  autem  consummatur 
et  ad  perfectam  synthesim  reducitur  in  eo  quod  Ecclesia  tandem  obtineat 
ut  homines  perfecte  adimpleant  voluntatem  Dei. 

Hac  suprema  Ecclesiae  finalitate  inculcata,  homines  facile  intelligunt  Ec- 
clesiam vel  maxime  respicere  ad  ea  quae  ad  supremam  hominis  utilitatem 
conferunt,  adeoque  ad  Ecclesiam  homines  debere  suos  oculos  convertere. 
Hoc  ergo  iam  obtento  hominibus  ostendendum  est  quomodo  omnes  activi- 

tates  suae,  sive  intellectus  sive  voluntatis  sive  artium  technicarum  sive  ope- 
rum manualium  sive  cultus  pulchritudinis  sive  progressus,  sub  omnibus  suis 
adspectibus,  in  tantum  verae  et  bonae  simpliciter  sunt  in  quantum  conferunt 
ad  cognoscendum  et  amandum  ipsum  Deum,  cuius  infinitae  veritatis  et  bo- 
nitatis res  aliae  non  sunt  nisi  vestigia. 

Inde  vero  sequitur  valde  consentaneum  Ecclesiae  fini  esse  fovere  etiam 
scientias  et  artes  omnis  generis  atque  earum  progressus  promovere,  ad  hoc 
ut  obtineat  ut  homines  magis  magisque  cognoscant  et  ament  Deum,  ducti 
illo  eorum  naturae  consentaneo  modo  ascendendi  ex  rebus  creatis  ad  Deum 
creatorem.  Hac  ratione  iam  saec.  m doctores  illius  celebris  scholae  ale- 
xandrinae  Patrum  Ecclesiae,  diligenter  excolebant  scientiam  omnium  syste- 
matum philosophorum  antiquitatis,  ad  hoc  ut  christiani  magis  capaces  fie- 
rent melius  cognoscendi  mysteria  divinae  veritatis,  eaque  aptius  exprimendi 
notionibus  captui  hominum  accommodatis.  Hoc  autem  faciebant,  non  ex  de- 
siderio vano  ostendendi  eruditionem  gloriamque  inter  sapientes  obtinendi, 
sed  potius  ac  praesertim  ex  principio  altiori  atque  ex  intima  convinctione 
necessitatis  diligenter  colligendi  omnia  veritatis  et  bonitatis  vestigia  a Deo 
in  creatione  disseminata,  ex  quibus  facilius  et  plenius  ascendere  possent  ad 
ipsum  Creatorem  cognoscendum  et  amandum.  Clemens  enim  Alexandrinus 
suos  discipulos  monebat,  « Omne  quidquid  veritatis  vel  bonitatis  philosophi 
quarumcumque  scholarum  assequuti  sunt,  nihil  aliud  revera  est  nisi  acer- 
bus fragmentorum  veritatis  bonitatisque  aeternae  seu  ipsius  theologiae  Verbi 
Dei  » ( Stromata , I,  7,  13:  PG  8,  732,  756). 

Hac  ergo  ratione  Ecclesia  in  mundo  posita  a Deo  est  ad  realiter  et  effi- 
caciter obtinendam  conformitatem  hominum  cum  voluntate  Dei  in  cogni- 
tione et  amore  suae  divinae  maiestatis.  Ex  hac  autem  omnium  consonantia 
cum  superna  Dei  voluntate  profluit  necessario  atque  spontanee  efflorescit 
unitas  et  ordo  totius  universi.  Ad  hunc  beneficum  unitatis  et  ordinis  effectum 
plene  obtinendum  et  quidem  in  beneficium  totius  humanitatis,  Ecclesia  dotata 
est  divinitus  potestatibus  docendi,  sanctificandi  et  regendi,  legibus  ac  prae- 
ceptis sanctissimis,  sacramentis  ad  divinam  gratiam  largiendam  efficacibus, 
charismatibus  innumeris  ad  hominum  activitates  in  utilitatem  aliorum  am- 
plius ac  profundius  impendendas,  virtutibus  denique  supernaturalibus,  qui- 
bus universae  hominum  facultates  augentur  et  perficiuntur. 

Haec  autem  omnia  ac  multiplicia  dona,  quae  internam  ac  invisibilem 
unitatem  ab  ipso  Deo  nostroque  Redemptore  obtinent,  externe  et  visibiliter, 
prout  nostrae  humanae  naturae  consentaneum  est,  ad  eandem  unitatem  et 
concordiam  a Summo  Pontifice  reducuntur,  ope  potestatibus,  facultatibus 
ac  charismatibus,  quae  ipsius  propriae  et  exclusivae  sunt  et  ex  quibus  eius 
universalis  suprema  et  plena  potestas  supra  universam  Ecclesiam  coalescit. 
Summus  autem  Pontifex,  quem  vere  et  proprie  Papam  seu  Patrem  omnes 
christiani  appellant,  tanquam  verus  et  universalis  in  terris  Christi  vicarius 
et  tanquam  visibile  caput  universae  Ecclesiae,  unum  caput,  non  duo  capita, 
cum  Christo  capite  invisibili  totius  Ecclesiae  omniumque  fidelium  consti- 

tuit.  Unde  Summi  Pontificis  supremum  et  maximum  officium  est  omnes  ho- 
mines in  Ecclesia  et  per  Ecclesiam  ducere  ad  Christum  cuius  non  nisi  vica- 
rius seu  vices  gerens  in  terris  est.  In  Christo  autem  a Patre  nobis  dato  « ut 
salvetur  mundus  per  ipsum  » (Io.  3,  17),  constituit  misericors  Deus  supre- 
mum hominum  exemplar,  « quos  praescivit  et  praedestinavit  conformes 
fieri  imaginis  Filii  sui,  ut  sit  ipse  primogenitus  in  multis  fratribus  » ( Rom . 
8,  29).  Unde  necessario  sequitur,  Christum  Dominum  sua  vita,  morte  ac 
resurrectione  esse  veram  ac  perfectissimam  causam  exemplarem  normamque 
rectissimam  universae  vitae  divinae  divinaeque  voluntatis,  quas  omnes  ho- 
mines appetere  semper  et  imitari  tenentur.  Quapropter  Christum  imitari  est 
tandem  suprema  norma  practica  quam  Ecclesia  omnibus  proponit  ut  ho- 
mines valeant  vivere  de  divina  vita  ipsius  Filii  Dei. 

Sub  hoc  ergo  schemate  censeo  posse  melius  ordinari  materia  de  Ecclesia 
ut  aptius  accommodata  appareat  tum  captui  hominum  nostrae  aetatis  tum 
etiam  supremis  optatis  mentium  et  cordium  quibus  vel  maxime  homines 
omnium  temporum  moventur. 

37 

Exc.mus  P.  D.  DINUS  ALOISIUS  ROMOLI 

Episcopus  Pisciensis 

I.  Super  Introductionem-. 

Linn.  1-3:  loco  «Lumen  gentium...»  dicatur:  «Lux  vera  quae  illumi- 
nat omnem  hominem  cum  sit  Christus...  ».  Ratio:  quia  vocabulum  « gens  » 
in  sermone  biblico  ethnicos  seu  paganos  potius  designat. 

Lin.  2:  loco  « omnes  homines  » dicatur  « homines  » ne  locutio  breviori 
spatio  iteretur. 

Lin.  3.  loco  « in  caligine  huius  saeculi  viventes  » dicatur:  « in  hoc  saeculo 
viventes  *. 

II.  Super  cap.  I: 

N.  4,  lin.  28:  verbo  « seu  » supponatur  veroum  « tamquam  » ita  ut 
formetur  haec  sententia:  « Ipse  Spiritus  vitae  tamquam  aqua  saliens  in  vitam 
aeternam  ».  Ratio:  « aqua  saliens  in  vitam  aeternam  » non  est  Spiritus  vitae, 
ut  coniunctio  illa  videtur  innuere,  sed  est  allegoria  ipsius  Spiritus. 

Tunc  etiam  pronomen  « quem  » aptius  demonstrabitur  ut  rationem  ha- 
bens ad  verbum  « Spiritus  ». 

38 

Exc.mus  P.  D.  FERNANDUS  RUIZ  Y SOLCRZANO 
Archiepiscopus  Yucatanensis 

Hablo  en  nombre  propio,  no  en  nombre  de  ningun  otro  Obispo,  y deseo 
exponer  humildemente  mi  pensamiento  con  franqueza  y libertad,  como  se 
nos  ha  pedido. 

Sobre  la  Iglesia  en  general.  Creo  que  para  tener  una  vision  conjunta  de 
todo  el  misterio  de  la  Iglesia,  aun  cuando  en  el  Esquema  se  habla  primaria 
y casi  exclusivamente  de  la  Iglesia  militante  o peregrinante,  habrfa  que  ha- 
cer,  para  tener  el  cuadro  completo,  a lo  menos  alguna  alusion  a la  Iglesia 
triunfante,  termino  de  la  peregrinacion  y conquista  de  la  lucha,  y a la  Iglesia 
purgante,  que  es  tambien  parte  dei  Cuerpo  Mistico;  con  la  cual  nos  ligan  los 
mismos  lazos  de  caridad  y a la  que  podemos  ayudar  con  nuestros  sufragios  y 
oraciones. 

Me  parece  que  podrla  hacerse  resaltar  mas  el  caracter  trinitario  de  la 
Iglesia,  ya  que  el  misterio  de  la  Santisima  Trinidad  es  el  primero  de  los 
misterios  y la  base  de  la  fe  catolica.  Para  lo  cual  me  parece  que  podrian 
citarse  — ut  minus  sapiens  dico  — las  palabras  de  San  Pedro  en  su  primera 
carta,  ya  que  es  como  la  primera  Encfclica  dei  primero  de  los  Pontifices,  en 
la  que,  dirigiendose  a los  cristianos  de  la  dispersion,  es  decir,  a la  gentilidad, 
les  dice  que  fueran  elegidos:  « ex  praescientia  Patris  (origen),  in  sanctifica- 
tionem Spiritus  (fin)  per  aspersionem  sanguinis  Iesu  Christi  (medio  unico, 
la  redencion)  ». 


39 

Exc.mus  P.  D.  CAROLUS  E.  SABOIA  BANDEIRA  DE  MELLO 

Episcopus  E almensis 

Cap.  I fere  omnino  placet.  Etsi  dici  potest  schema  propositum  in  ses- 
sione I fuisse  tam  bonum  quam  novum,  fortasse  in  aliquibus  melius.  Sed 
quare  discutere?  Attamen  ad  n.  9,  pag.  12.  Quid  dicendum  de  differentia 
locutionis  cum  aliis  Conciliis?  In  aliis  Conciliis  ii,  qui  non  acceptabant  deci- 
siones, anathematizabantur!  ludie  o necesse  esse  facere  allusionem  ad  decreta 
aliorum  Conciliorum,  et  explicare,  in  quo  sensu  illae  decisiones  cum  expo- 
sito in  n.  9 concordent. 


40 

Exc.mus  P.  D.  PAULUS  LEO  SEITZ 
Episcopus  Kontumensis 

Caput  I. 

Par.  2:  (emendata  est  redactio,  sub  titulo:  De  consilio  Patris). 

Aeternus  Pater  notum  fecit  « nobis  sacramentum  voluntatis  suae,  se- 
cundum beneplacitum  eius,  quod  proposuit  in  eo,  in  dispensatione  plenitu- 
dinis temporum,  instaurare  omnia  in  Christo,  quae  in  caelis  et  quae  in  terra 
sunt,  in  ipso  » ( Eph . 1,  9-10).  Verbum  Dei  creat  et  vocat  genus  humanum 
ad  implendam  missionem  ipsi  a Providentia  collatam  constituendi  populum 
ad  imaginem  Dei  in  Christo  consummatore  omnium  rerum.  Haec  congre- 
gatio iustorum...  (lin.  22)  ...  (pag.  8,  lin.  2)  ab  origine  humani  generis  in- 

choata  ...  (pag.  8,  lin.  3)  in  nostris  temporibus  manifestata  et  in  novissimis 
perfecta. 

Par.  3:  Deus  creat  per  suum  Verbum  prolatum:  talis  est  origo  mis- 
sionis Verbi.  Missum  in  terram  populo  Israel  per  vocem  Prophetarum,  Ver- 
bum, caro  factum  tempore  statuto  a Deo,  missum  fuit  omnibus  filiis  Dei  di- 
spersis ut  eos  in  unum  congregaret;  simul  mittens  et  missus,  ipse  constituit 
institutionem  salutis  et  hanc  ad  effectum  perduxit  per  mysteria  suae  vitae 
historicae  quam  Ecclesia  continuat.  Ecclesia  enim  est  simul  sacramentum  et 
medium  salutis  et  communionis  vitae  et  eorum  ad  effectum  perductio  in 
communitate  baptizatorum.  Christus  Iesus,  Verbum  veritatis  et  Panis  vitae, 
nuntiatus  et  praefiguratus  Hebraeis  voce  prophetarum  et  manna,  est  excel- 
lenter sacramentum  huius  communionis  novi  Populi  Dei.  Sicut  vero  Israel ... 
(lin.  11). 

Par.  4:  (proponitur  titulus:  De  missione  Spiritus). 

Missus  a Patre  ut  creaturam  foecundam  reddat,  Halitus  oris  Patris  vivi- 
ficans hominem,  Spiritus  habet  missionem  illuminandi  genus  humanum  in 
veritate  inquirenda,  et  accendendi  eius  amorem.  Ipse  est  Amor  Dei,  qui 
ad  homines  venit  — « sicut  dilexit  me  Pater,  ita  ego  eos  dilexi  ...  Sicut 
misit  me  Pater,  ita  ego  eos  misi  » (Io.  17,  23  et  18).  Opero  autem  ... 
(lin.  24). 

(In  fine,  post  lin.  39):  Spiritus  in  Ecclesia  coadunat,  sanctificat  et 
omnes  christianos  ad  mundum  missos  inspirat. 

Par.  5:  (proponitur  nova  redactio,  loco  par.  7,  sub  titulo:  De  missione 
Ecclesiae,  agendo  de  elementis  quae  sequuntur): 

Ecclesia  ut  sacramentum  Christi; 

Ecclesia  convocata  et  convocans  eos  qui  foris  sunt; 

Ecclesia  catholica  et  apostolica  (i.  e.  super  apostolos  fundata  et  ad 
omnes  gentes  missa); 

Ecclesia  ut  recapitulatio  hominum  in  plenitudinem  Christi. 

Par.  6:  (proponitur  nova  redactio  sub  titulo:  De  Ecclesiae  imaginibus, 
simul  ponendo  par.  5 et  6 antiqui  schematis  - aut:  de  Populo  Dei,  si  de 
hoc  caput  distinctum  non  fit;  in  hoc  casu  de  Ecclesiae  imaginibus  agendum 
esset  in  par.  7). 

Nulla  est  ratio  ut  magis  foveatur  imagini  Corporis  quam  imagini  vineae, 
quam  ipse  Iesus  adhibuit  et  quae  tantum  loci  habet  in  S.  Ioanne.  Unicuique 
imagini  tribuenda  est  sua  vis  missionaria  (v.  g.  vinea  - augmentum;  sponsa  - 
foecunditas;  mater  - universalis  ...). 

Par.  7 (aut  8):  (ex  par.  8,  proponitur  titulus:  De  mysterio  filiationis). 

(Lin.  15)  catechumeni  vere  uniuntur  Ecclesiae  Fide,  sacramento  inchoato, 
subiectione  hierarchiae:r  sunt  christiani,  concepti,  nondum  nati  (S.  Augu- 
stinus, In  Io  an.  44,  sermo  46).  Voto  coniunguntur  pra^catechumeni  mere 
audientes. 

Par.  8 (aut  9):  proponitur  titulus:  De  coniunctione  cum  aliis  christianis. 

Par.  9 (aut  10):  proponitur  titulus:  De  vocatione  non  christianorum 
(ad  Ecclesiam). 

Rev.mus  P.  D.  AUGUSTINUS  SEPINSKI 

Minister  generalis  O.F.M. 

Placet  cap.  I.  Adiungo  animadversiones  minoris  momenti. 

Ad  pag.  7,  linn.  9-11:  proponerem  ut  supprimantur  verba  «praeceden- 
tium conciliorum  argumento  instans,  illudque  sermone  menti  hodiernae  ac- 
commodato enucleans  ». 

Lin.  22:  pro  « Haec  congregatio  iustorum  » dicatur  « Haec  congregatio 
hominum  » vel  « Haec  congregatio  fidelium  ». 

Ad  pag.  8,  lin.  4:  pro  verbo  « manifestata  » dicatur  « constituta  ». 

Lin.  18:  dicatur  « eam  [Ecclesiam]  super  Petrum  aedificans  »;  aliis  ver- 
bis deleantur  verba  « et  Apostolos  ». 

Ad  pag.  9,  linn.  14-17:  textum  sequentem  proponerem:  « Ita  cum  Do- 
mino unimur,  Spiritu  Eius  intus  operante,  non  tantum  ut  nos  per  sensibilia 
sacramenta  Corpori  eius  clarificato  coniungamur,  sed  etiam  ut  in  Christo 
unum  corpus  fidelium,  variis  organis  instructum,  formemus,  habentes...  ». 

Lin.  26:  corrigatur  « quae  tum  dirigit...  » quia  pronomen  relativum  re- 
fertur ad  verba  « omnibus  membris  et  organis...  ». 

Ad  pag.  10,  linn.  14-18:  supprimerem  istas  lineas  « Sicut  Christus  est... 
(usque  ad)  Coi.  2,  10  »,  quia  textus  Scripturae  interdum  improprie  citan- 
tur et,  theologice  loquendo,  non  satis  probant. 

Ad  pag.  10-11,  n.  6:  Placet  omnino  quod  aliae  Ecclesiae  imagines  citan- 
tur. Adiungerem  imaginem  « regnum  Dei  » vel  « regnum  caelorum  »,  non 
obstantibus  aliquibus  difficultatibus  exegeticis. 

Ad  pag.  11,  lin.  7:  « Societas  autem  visibilis  et  mysticum  Christi  corpus, 
non  duae  res  sunt,  sed  una  tantum  »:  secundum  meum  submissum  iudicium, 
id,  uti  iacet,  affirmari  non  potest,  quia  conceptus  « mystici  Christi  corporis  » 
latius  patet  quam  conceptus  « societatis  visibilis  ».  Homines,  qui  gratia  sancti- 
ficanti ornantur,  certocertius  corpori  mystico  coniuncti  sunt,  etsi  non  ad  Ec- 
clesiam, societatem  visibilem,  pertineant. 

Ad  pag.  11,  linn.  11-12:  non  placent  verba  « ut  vivum  instrumentum  sa- 
lutis inservit  »,  quae  conceptum  nimis  philosophicum  exprimunt. 

Linn.  16-17:  dicatur  melius:  « quam  Salvator  post  resurrectionem  suam 
Petro  et  ceteris  apostolis  eorumque  successoribus  pascendam  tradidit  ». 

Linn.  23:  compleatur  sic:  « elementa  plura  veritatis  et  sanctificationis  in- 
veniri possint  ». 

Linn.  34-35:  melius  dicatur:  « Docet  Sancta  Synodus  innitens  Sacrae 
Scripturae  et  traditioni  ». 

Ad  pag.  12,  linn.  36-38:  exactius  dicatur:  « ut  spes  arrideat  omnes  tan- 
dem, modo  a Christo  statuto,  in  uno  grege  sub  uno  Pastore  pacifice  uniri  ». 

Ad  pag.  13,  n.  10:  amplius  enucleetur  nota  « missionalis  » Ecclesiae. 

Linn.  5-13:  « Quapropter  (usque  ad)  Deum  ignotum  quaerant  »:  hic 
textus  simplicior  et  limpidior  reddatur.  Re  vera  plene  intelligitur  tantum 
post  lectionem  notae  37  pag.  19. 

Lin.  15:  pro  verbo  « efficaciter  intendit  » praeferrem  « vere  intendit  ». 

Nota.  Aliqui  Patres  ultimis  diebus  mutationem  in  successione  numerorum 
petierunt:  quod  non  opportunum  esse  videtur;  quia  exstat  in  hoc  capite  logica 
connexio  numerorum.  Ex  altera  parte,  mutatione  numerorum  facta  in  elaborando 
novo  schemate,  alii  Patres  novas  animadversiones  facient  pro  novis  mutationibus 
et  ita,  tempore  inutiliter  trito,  redietur  forsitan  ad  pristinum  schema. 


42 

Exc.mus  P.  D.  BENIAMINUS  SOCCHE 
Episcopus  Regiensis  in  Aemilia 

In  schemate  de  Ecclesia,  parte  I,  cap.  I optime  dictum  est.  Sed  mihi 
licitum  sit  unam  observationem  facere. 

In  pag.  7,  lin.  21,  partis  I,  adest  textus  paulinus  ad  Coi.  1,  15:  « Qui 
est  imago  Dei  invisibilis,  primogenitus  omnis  creaturae »:  nQcororoxoQ 
naar\c,  xrioEcvq. 

In  pag.  9,  lin.  23,  adest  textus  paulinus  Coi.  1,  18:  « Ut  sit  in  omnibus 
ipse  primatum  tenens  »:  tva  yevrjrai  ev  ndcsiv  avrdg  jiqcdtevcdv. 

In  his  nostris  temporibus  tam  languidis  in  fide  valde  bonum  est  affir- 
mare plenam  regalitatem  D.  N.  Iesu  Christi  et  eius  primatum  absolutum 
et  universale  super  omnem  creaturam,  ut  magis  ac  magis  in  faciem  mundi 
clarescat. 

Coi.  1,  14-20:  « In  quo  habemus  redemptionem  per  sanguinem  eius, 
remissionem  peccatorum:  Qui  est  imago  Dei  invisibilis,  primogenitus  omnis 
creaturae:  quoniam  in  ipso  condita  sunt  universa  in  caelis,  et  in  terra,  visi- 
bilia et  invisibilia,  sive  throni,  sive  dominationes,  sive  principatus,  sive  po- 
testates: omnia  per  ipsum  et  ipso  creata  sunt.  Et  ipse  est  ante  omnes  et 
omnia  in  ipso  constant.  Et  ipse  est  caput  corporis  Ecclesiae,  qui  est  princi- 
pium, primogenitus  ex  mortuis:  ut  sit  in  omnibus  ipse  primatum  tenens: 
ori  ev  avrcp  Evdoxrjaev  7idv  rd  nXrjQCvpa  xaroixfjaai.  Quia  in  ipso  com- 
placuit omnem  plenitudinem  inhabitare  ». 

In  hoc  textu  certe  loquitur  de  Iesu  Christo  Verbo  Incarnato  ut  demon- 
strant verba:  « in  quo  habemus  redemptionem  per  sanguinem  eius  ».  Qui  - Os 
est:  Imago  Dei  invisibilis,  primogenitus  omnis  creaturae:  in  quo  ev  avrcp 
condita  sunt  universa  in  caelis  et  in  terra:  in  quo  rd  ndvra  GWEOrrjXEv 
omnia  constant  ». 

« Quoniam  in  ipso  ori  ev  avrcp  condita  sunt  universa  in  caelis  et  in 
terra...  omnia  per  ipsum  rd  ndvra  di  avrov  xai  elg  avrov  ennorai. 

ra  navra  exnarai  creata  sunt: 
ev  avrcp  = causa  exemplaris, 
di  avrov  = causa  efficiens, 
elg  avrov  = causa  finalis. 

« Et  ipse  est  caput  corporis  ecclesiae...  qui  est  principium,  primogenitus  ex 
mortuis:  ut  sit  in  omnibus  ipse  primatum  tenens  »:  ha  yevrjr ai  ev  naoiv 
avrog  npcdrevcov. 

Omnes  versus  Coi.  1,  14-20  sunt  convergentes  ad  hoc:  ha  ysvrjT  ai; 
a Vulgata  traducta  sunt  in:  ut  sit,  sed  yevrjr  ai  conceptum  semper  veniendi  et 
fiendi  habet:  etiam  traductum  cum  sit,  significationem  habet:  esse  in  fieri. 

Numquam  igitur  referendum  est  ha  yevrjr  ai  Verbo  ut  Deo,  quia  Ver- 
bum ut  Deus  in  potentia  non  est  ad  aliquod  fieri. 

Vidimus  conceptum  verbi  yevrjr  ai  in  aliis  locis  S.  Scripturae:  « Omnia 
per  ipsum  facta  sunt  et  sine  ipso  factum  est  nihil  quod  factum  est  » {Io.  1,3) 
= JJdvra  di  avrov  eyevero  xal  ycoplg  avrov  eyevero  ovde  ev  6 yeyovev; 
« Fuit  homo  missus  a Deo  » (Io.  1,6)  = eyevero  avOpamog;  « Mundus  per 
ipsum  factus  est  » (Io.  1,  10)  = di  amov  eyevero;  « Dedit  eis  potestatem 
filios  Dei  fieri  » (Io.  1,  12)  = yeveadai ; « Et  Verbum  caro  factum  est  » 
(Io.  1,  14)  = xal  6 Xoyog  gclq£  eyevero. 

Ex  omnibus  his  locis  palam  ostenditur  ha  yevrjrai  Coi.  1,  18  fieri  con- 
ceptum habere.  Unde  patet  primatum  ev  naoiv  in  omnibus  rerum  ordinibus 
Verbo  Incarnato  referri. 

Ex  littera  ad  Eph.  1,  3-10:  « Qui  praedestinavit  nos  in  adoptionem  filio- 
rum per  Iesum  Christum  in  ipsum...  dia  5 Irjaov  XgiGrov  eig  avrov.  Ut 
notum  faceret  nobis  sacramentum  voluntatis  suae:  ro  fjivorrjpiov  rov  QsXfj- 
jaarog  avrov  instaurare  omnia  in  Christo,  quae  in  caelis  et  quae  in  terra 
sunt  in  ipso...  ». 

Praepositio  elg  significat  finalitatem  et  duabus  vicibus  in  eodem  versu  (5) 
repetita  est:  elg  vlodealav...  elg  avrov.  Praepositio  dia  dicit  efficientiam. 
Quod  est  ro  /jivarrjQiov  rov  deXijparog  avrov  mysterium  voluntatis  Pa- 
tris? dvaxscpaXaicboaadai  ra  navra  ev  reo  Xpiarco , ra  ev  rolg  ovga- 
volg  xal  ra  enl  rfjg  yfjg,  ev  avrcp. 

Recapitulare  omnia  in  Christo,  quae  in  caelis  et  quae  in  terra  sunt,  in  ipso 
ev  r cp  Xpiorcp  — ev  avrcp  dicunt  causalitatem  exemplarem. 

Sacramentum  voluntatis  Patris  est  dvaxscpaXaicvoaodai  ra  navra,  reca- 
pitulare omnia  in  Christo. 

Duabus  vicibus  tantum  S.  Paulus  utitur  hoc  verbo:  Eph.  1,  10;  Rom. 
13,9,  ubi  dicit:  « Et  si  est  aliud  mandatum,  in  hoc  verbo  instauratur:  ev  r cp 
Xoycp  rovrcp  dvaxecpaXaiovrai'.  diliges  proximum  tuum  sicut  teipsum  ». 

Sicut  caritas  est  recapitulatio  legis,  sic  in  Christo  omnia  recapitulantur. 

S.  Hieronymus  ait:  « Miror  cur  ipso  verbo  graeco  non  usi  sint  transla- 
tores... Oratores  in  epilogis...  in  fine  causarum,  propter  memoriam  iudi- 
cum,  anacefaleosim  solent  facere...  Sensus  itaque  in  praesenti  loco  iste  est 

( Eph . 1,  10)  omnis  dispensatio  quae  et  ante  mundum  et  postea  esse  coepit  in 
mundo,  tam  invisibilium  quam  visibilium  creaturarum,  adventum  Filii  Dei 
pollicebatur  » ( Commentum  ad  Eph.  1,  10). 

Mirabilis  sententia  sed  prorsus  oblita! 

Iterum  ad  Coi.  2,  9-10:  « Quia  in  ipso  inhabitat  omnis  plenitudo  divi- 
nitatis corporaliter:  oxi  ev  avrcp  xaroixel  ndv  to  nXrjQco/ua  r fjg  deorrj- 
toq  GOO/iaxLXcbq.  Et  estis  in  illo  repleti  qui  est  caput  omnis  principatus 
et  potestatis  ». 

Ex  hoc  igitur  S.  Thomas  docet:  « Corpus  mysticum  Iesu  Christo  non  so- 
lum ex  hominibus  constare,  sed  etiam  ex  angelis  » (Pars  III,  quaest.  8,  art.  4). 

Unde  concluditur  Regalitatem  D.  N.  Iesu  Christi  absolutam  et  universa- 
lem esse  super  omnem  creationem. 

Exc.mus  p.  d.  ioseph  vincentius  tavora 

Archiepiscopus  Aracajuensis 

Cap.  I:  De  Ecclesiae  mysterio. 

Pag.  6,  n.  2,  lin.  4:  post  « decrevit  » inserere-.  « nempe  iis  dando  divinam 
et  humanam  missionem  collaborandi  suo  operi  creationis  et  eam  ad  suum 
finem  ducendam:  propagatio  humani  generis;  occupatio,  dominatio  et  ex- 
ploitatio  totius  mundi  ad  salutem  omnium  hominum,  et  ad  regnum  et  glo- 
riam Dei  usque  in  finem  promovendum  ( Gen . 1,  26-29).  Adam  et  in  eo 
omnes  homines,  per  peccatum  originale  et  peccata  actualia,  hanc  missionem 
renuerunt,  et,  cum  offensione  Dei  amantissimi,  in  historia  generis  humani 
omnes  errores,  miserias,  divisiones,  crimina  et  abusus  introduxerunt.  Deus, 
pater  misericordissimus  lapsos  in  Adamo  non  dereliquit...  ». 

Lin.  9:  post  « Colligitur  » inserere-.  « Deus  hanc  primam  missionem  di- 
vinam et  humanam  hominibus  in  creatione  datam  nunquam  suppressit,  sed 
Vetus  Testamentum  in  Iustis,  in  Prophetis,  in  Psalmis,  eam  exaltat  et  com- 
plet, ut  fundamentum  totius  finis  creationis  et  salutis  totius  generis  humani  ». 

Post  n.  7 addere  n.  8:  «Sic  tota  Redemptio:  missio  Filii  Dei  incarnati, 
missio  Spiritus  Sancti,  missio  Ecclesiae  servit  mirabiliori  reformationi  digni- 
tatis humanae  substantiae  (sicut  dicitur  in  offertorio  Missae)  ad  missionem  di- 
vinam et  humanam  totius  generis  humani,  in  Christo,  per  Christum  et  cum 
Christo  restaurandam  et  explendam,  ad  omnia  creata  restauranda  in  Christo, 
ad  salutem  omnium  hominum  et  ad  gloriam  Dei  ». 

Exc.mus  P.  D.  ANGELUS  TEMINO  SAIZ 
Episcopus  Auriensis 

Circa  cap.  I quaedam  animadvertenda  censemus. 

Usus  Scripturae  Sacrae  adeo  frequens  est  in  toto  hoc  capite  ut  aliquando 
textus  esse  videatur  catena  testimoniorum  hinc  atque  inde  collatorum.  Hoc 
quidem  maximo  ingenio  et  solerti  industria  est  confectum.  Animos  hodier- 
nos delectat  propter  saporem  biblicum,  et  multorum  dissidentium  benevo- 
lentiam lucraret.  Seu  textus  primo  intuitu  oecumenicus  est  et  pastoralis. 

Tamen  ex  nobili  hoc  conatu  quidam  defectus  irrepsere,  minime,  ut  pu- 
tamus, contemnendi,  quod  maxime  dicimus  de  n.  5,  in  quo  natura  intima 
Ecclesiae  declaratur  ope  imaginis  Corporis  mystici.  Opinamur  hac  declara- 
tione conciliari  mentes  Patrum  nullo  modo  patefieri  fidelibus,  cum  haec 
imago,  sic  proposita,  loco  lucis  forte  maiorem  obscuritatem  eis  offerat.  Fide- 
litas Verbo  Dei  sancte  servanda  est  et  custodienda  in  Concilio.  Sed  minime 
laudanda  servilitas  litterae  sensum  obscurans.  Claritas  et  conceptuum  praeci- 
sio maximi  aestimanda  est  in  hoc  solemni  documento  doctrinali,  licet  non  sit 
definitorium. 

In  horum  confirmationem  aliqua  sumamus  exempla:  in  pag.  9,  linn.  11-13 
dicitur:  « Omnes  enim,  qui  fidem  eius  profitemur,  in  unum  corpus  baptizati 
et  in  uno  Spiritu  potati  sumus  (cf.  1 Cor.  12,  13),  et  omnes  de  eius  corpore 
ut  uno  pane  participamus  (cf.  1 Cor.  10,  17)  ».  Exponitur  influxus  aliquo- 
rum sacramentorum  in  incorporatione  efficienda  et  perficienda.  Sensus  genui- 
nus horum  verborum  quamplurimus  fugiet,  cum  agatur  de  re  adeo  momen- 
tosa in  doctrina  Corporis  mystici  et  Ecclesiae,  quam  oportet  bene  intelligere. 

Circa  finem,  in  pag.  10,  linn.  14-18,  ut  declarentur  relationes  vitales 
inter  Deum  Christum  et  Ecclesiam,  legitur  in  textu:  « Sicut  Christus  est 
“ pleroma  ” seu  plenitudo  Dei  (cf.  Coi.  1,  19;  2,  9;  Eph.  4,  13),  ita  Ecclesia 
est  “ pleroma  ” seu  plenitudo  Christi  in  ea  inhabitantis,  tenditque  ad  omnem 
plenitudinem  Dei  (cf.  Eph.  1,  23;  3,  19;  Coi.  2,  10)  ».  Verba  plenitudo,  ple- 
roma habent  sensum  qui  difficillime  a profanis  percipientur  sine  explicatione 
aliqua.  Textus  ergo  non  videtur  esse  vere  et  genuine  pastoralis,  sicut  in  votis 
est  apud  omnes. 

Humiliter  petimus  quod  textus  radicitus  mutetur  ut  scopo  Conciliari  de- 
serviat. Novam  redactionem  huius  n.  5 etiam  praesentamus,  his,  quibus  com- 
petat, examinandam: 

« Ecclesia,  mysticum  Christi  Corpus  et  populus  Dei.  Apostolus  saepis- 
sime Ecclesiam  corpus  nominat,  quod,  cum  ex  elementis  arcanis,  supernatu- 
ralibus  et  divinis  coalescat,  merito  in  traditione  mysticum  appellatur.  Huius 
corporis  caput  Christus  est.  Ipse  enim  est  principium,  primogenitus  ex  mor- 
tuis, ut  sit  in  omnibus  primatum  tenens,  quia  in  ipso  complacuit  omnem  ple- 

nitudinem  inhabitare,  et  per  eum  reconciliare  omnia  in  ipsum,  pacificans  per 
sanguinem  crucis  eius  sive  quae  in  terris  sive  quae  in  caelis  sint  (cf.  Coi.  1, 
18-20;  Eph.  1,  22).  Ex  quo  liquet  Christum  triplici  ditari  capitalitate,  ordi- 
nis scilicet,  perfectionis  et  influxus  redemptos  sanctificantis. 

« Tota  Christi  vita  et  in  terris  conversatio  exemplaritatem  possidet  et 
efficientiam  quamdam.  Influxus  tamen  capitis  principaliter  in  incarnatione, 
passione,  morte  et  resurrectione  consistit.  In  incarnatione  enim,  qua  median- 
te sacrificium  Deo  gratum  et  efficax  paratur  (cf.  Heb.  10,  5-7).  In  passione, 
morte  et  resurrectione  vero,  quibus  a peccatis  abluimur,  et  vita  divina  dita- 
mur (cf.  Rom.  4,  25;  1 Cor.  15,  17). 

« In  hoc  mystico  corpore  Christus  non  tantum  membrum  excellens  et  fons 
totius  vitae  divinae  membrorum  est;  ipse  insuper,  Apostolo  testificante,  est 
intimus  et  vivens  in  membris,  et  sic  Paulus  asserit  Christum  esse  vitam 
nostram  (cf.  Coi.  3,  4),  et  illum  in  Paulo  vivere  (cf.  Gal.  2,  20).  Et  sicut 
in  Paulo,  ita  et  in  iustificatis  (cf.  Rom.  8,  9-10;  Gal.  3,  27;  Coi.)  Christus 
vero,  qui  est  caput  corporis  per  humanitatem  assumptam,  vita  est  per  gra- 
tiam suam  hominibus  infusam.  Unitatem  autem  omnium,  capitis  scilicet  et 
membrorum,  unus  atque  idem  Spiritus  operatur,  qui,  eo  ipso,  non  immerito 
anima  corporis  mystici  appellatur. 

« Istud  corpus  progressus  et  evolutionis  legibus  subiicitur.  Crescit  qui- 
dem membrorum  numero  et  vitae  intensitate;  et  crescet  usque  in  diem  quo, 
perfectione  prorsus  consecuta,  perfecte  in  eo  adimpleatur  plenitudo  Christi 
(cf.  Eph.  1,  23;  4,  13),  sicut  in  Christo  adimpletur  plenitudo  Dei  (cf.  Coi. 
2,  9). 

« Corpus  mysticum  quod  est  Ecclesia,  cuius  caput  Christus,  cuius  anima 
Spiritus,  cuius  membra  homines,  in  societatem  visibilem  constitutum  est, 
donis  et  ministeriis  ad  hoc  specialiter  ditatum  (cf.  1 Cor.  12,  13;  Eph.  4,  7 ss.). 
Qui  enim  magistri,  sacerdotis,  et  regis  munera  pro  nobis  obivit  corpus  suum 
sociale  constituit  tamquam  genus  electum,  regale  sacerdotium,  gentem  sanc- 
tam, populum  acquisitionis  (cf.  1 Pt.  2,  9);  et  quos  in  ea  praepositos  insti- 
tuit, eos  muneribus  praeconis,  sacerdotis  et  regis,  sub  Petro  exercendis, 
exornavit. 

« Qui  in  isto  corpore  mystico  munere  sanctificandi  instructi  sunt  mediis 
socialibus  utuntur,  sacramentis  scii,  et  doctrina;  inter  quae  eminet  baptismus, 
quo  homines  Christo  capiti  et  Ecclesiae  incorporantur,  et  qui,  cum  in  fide 
et  professione  Trinitatis  suscipiatur  (cf.  Mt.  28,  19)  Ecclesiam  plebem  adu- 
natam facit  in  unitate  Patris  et  Filii  et  Spiritus  Sancti.  Eminet  insuper  sa- 
cramentum corporis  Domini;  panis  enim  eucharisticus  homines  reficit  ut  uni- 
tatem vitae  cum  Christo  acquirant  (cf.  Io.  6,  54-57);  et  ut  inter  se  unitate 
sociali  polleant  (cf.  1 Cor.  10,  17)  ». 

Alias  etiam  emendationes  proponimus. 

Pag.  11,  linn.  30-33:  « Sic  patientiam  commissas  sibi  partes  implet,  ut 
omnes  homines,  quos  ardentissima  caritate  ad  se  vocat,  ad  regnum  caeleste 
in  gloriam  Patris  perducat  ».  Clarius  et  vividius  experimentum  ducimus  in- 

fluxum  et  momentum  laborum  tribulationum  et  dolorum  in  aedificando  Cor- 
pore Christi  mystico,  maxime  nostris  temporibus,  in  quibus  hedonismus  ma- 
terialisticus  propagatur  et  plurimi  patres  tot  tantaque  patiuntur.  Hoc  pul- 
cherrime est  effectum  in  Enc.  Mystici  Corporis , ex  quibus  possent  multa  mu- 
tuari, vel  ex  secunda  Epistola  ad  Corinthios,  in  qua  habetur  ut  idea  forte 
centralis.  E contra  verba  quae  citantur  ex  1 Cor.  11,  26,  non  sunt  ad  rem. 

In  pag.  9,  lin.  24,  per  errorem  citatur  Eph.  1,  18-19.  Verba  autem  sunt 
in  Coi.  1,  18-19. 

Alia  quae  in  mentem  venerunt,  sunt  dicta  nec  repetenda. 

45 

Exc.mus  P.  D.  IOANNES  F.  WHEALON 
Episcopus  Andrapenus,  aux.  Clevelandensis 

§ 9:  De  nexibus  Ecclesiae  cum  Christianis  non  Catholicis. 

Haec  paragraphus  non  placet;  immo,  aliquam  anxietatem  in  me  creat  de 
effectibus  horum  verborum  in  natione  mea. 

§ 9 aspectum  omnino  positivum  et  oecumenicum  de  non-catholicis  lau- 
dabiliter praesentat.  Haec  verba  autem  referunt  ad  christianos  non-catholicos 
qui  sinceram  fidem  christianam  atque  veram  moralitatem  christianam  tenent. 

Attamen  apud  nos  in  Statibus  Foederatis  Americae  Septemtrionalis  plu- 
rimi non-catholici  moralitatem  plenam  christianam  deseruerunt,  v.  g.,  divor- 
tium, matrimonia  reiterata,  necnon  contraceptionem  tolerant  vel  tenent. 

Haec  verba  de  eis  positiva,  in  § 9 data,  proinde  possunt  eis  in  errore 
complacere;  haec  verba  facile  possunt  citari  uti  approbantia  eorum  statum 
praesentem,  qui  status  infelix  est. 

Iam  apud  nos  numerus  conversorum  ad  fidem  catholicam  notabiliter  de- 
clinavit. Fortasse  in  futuro  catholici  qui  difficultates  in  re  morali  habent, 
vi  harum  vel  similium  sententiarum  ad  religionem  non-catholicam  se  con- 
scientia placida  transferent. 

Fortasse  in  alio  schemate  res  plenius  tractabitur.  Sed  lentus  est  Con- 
cilii progressus.  Oportet  melius  definire  « statum  quaestionis  » hac  in  pa- 
ragrapho. 

Propter  spiritum  paragraphi  — quae  in  toto  positiva  est  — difficillimum 
est  emendationem  proponere.  Melius  esset  totam  paragraphum  mutare;  idque 
peto.  Sed  si  talis  reformatio  commissioni  non  placet,  propono  hanc  additio- 
nem post  vocem  « ut  » (lin.  39,  pag.  12):  « (ut)...  nullus  baptizatus  vel 
coetus  baptizatorum  in  nomine  religionis  christianae  fidem  vel  moralitatem 
Christo  inimicam  teneat  aut  in  errore  complaceat,  sed  omnes...  ». 

Exc.mus  P.  D.  IOANNES  WOLFF 
Archiepiscopus  de  Diego  Suarez 

1.  Ad  par.  2,  pag.  7.  Modus  trinitarius  praesentandi  mysterium  Ecclesiae 
nobis  valde  placet.  Sed  intentio  generalis  schematis  clarius  patebit  si  in  uno- 
quoque momento,  thema  centrale  luculenter  delineatur,  scii,  quoad  Consilium 
Patris  = Iesum  Christum;  quoad  missionem  Filii  = mysterium,  oeconomiam 
seu  dispositionem  Incarnationis;  quoad  Spiritum  Sanctum  = missionem  sic 
dictam  invisibilem  in  Ecclesiam  ut  homines  filii  in  Filio  devenire  possint, 
secundum  aeternum  Patris  consilium.  Sic  ratio  trinitaria  mysterii  Ecclesiae 
aperte  videbitur.  Hac  de  causa,  emendationem  sequentem  proponimus.  In 
initio  eiusdem  par.  2,  in  relatione  ad  textum  Eph.  1,  3.  Infra  citatum,  scribi 
potest,  sub  lin.  16,  loco  « Aeternus  Pater,  liberrimo  et  arcano  etc.  ».  « Bene- 
dictus Deus  et  Pater  Domini  Nostri  lesu  Christi,  liberrimo  et  arcano  etc.  ». 

Sub  lin.  18  pag.  7,  post  vocabula  « mundum  universum  creavit  » expli- 
cite  citetur  Eph.  1,  3-7  ut  iam  proposuerunt  exc.mi  DD.  Weber  et  Elchinger, 
et  dicatur  (loquendo  de  Aeterno  Patre):  « qui  benedixit  nos  in  omni  bene- 
dictione spirituali  in  caelestibus  in  Christo  sicut  elegit  nos  in  ipso  ante  mundi 
constitutionem,  ut  essemus  sancti  et  immaculati  in  conspectu  eius  in  caritate. 
Qui  praedestinavit  nos  in  adoptionem  filiorum  per  Iesum  Christum  in  ipsum... 
In  quo  habemus  redemptionem  per  sanguinem  eius,  remissionem  peccatorum 
secundum  divitias  gratiae  eius,  quae  superabundavit  in  nobis  ».  Ideoque  lap- 
sos in  Adamo  non  dereliquit  sed  salvavit  in  Christo. 

Sub  lin.  22  pag.  7 dicatur:  « Haec  autem  congregatio  iustorum  ». 

Sub  lin.  25  eiusdem  paginae,  omittatur  post  citationem  epistulae  ad  Ro- 
manos, ut  iam  supra  per  Scripturam  dictum,  fextum  usque  ad  lin.  27  ad  vo- 
cabulum « eosque  ».  Sic  itaque  legatur:  « Filium  autem  Pater  suum  ad  hoc 
praedestinavit  ( Rom . 1,  4)  ut  homines  non  tantum  singulatim...  etc.  ». 

2.  Ad  par.  3,  pag.  8 « De  missione  Filii  ».  Multa  et  quidem  optima  in  hac 
paragrapho  inveniuntur,  v.  g.  de  adoptione  filiorum,  de  constitutione  populi 
Dei  etc.  Melius  esset  fortasse  clarius  et  in  primis  exprimere  quod  missioni 
Filii  propriissime  convenit  scii,  mysterium  Incarnationis  suae.  Sicut  dicit 
Augustinus  de  Filio:  « Missus  ideoque  incarnatus  ». 

Illa  incarnatio  fons  est  salutis  nostrae  et  conditio  prae-requisita  missio- 
nis Spiritus  Sancti,  cuius  ope,  Ecclesia  a Christo  instituta  exordium  publicum 
in  die  Pentecostis  mirabiliter  accepit.  Ideoque  nova  redactio  huius  paragraphi 
sic  proponitur:  « sic  enim  Deus  dilexit  mundum  ut  Filium  suum  unigenitum 
daret,  ut  omnis  qui  credit  in  eum  non  pereat,  sed  habeat  vitam  aeternam  » 
{Io.  3,  16).  Per  Incarnationem  suam,  etenim  « qui  cum  in  forma  Dei  esset... 
semetipsum  exinanivit  formam  servi  accipiens,  in  similitudinem  hominum  fac- 
tus et  habitu  inventus  ut  'homo  » ( Phil . 2,  6-7).  Primum  vitam  degens  profun- 

dissime  occultam,  denique  evangelizans  « Regnum  Dei  » ( Lc . 4,  43)  et 
« transiens  benefaciendo  » (Act.  10,  38)  fundamentum  ponit  Ecclesiae  suae 
eligendo  duodecim,  vocando  ad  se  pauperes  ( Mt . 11,  5)  et  quicumque  labo- 
rant et  onerantur  {Mt.  11,  28)  et  Passionem  gloriosam  pro  nobis  sustinendo. 
Et  quidem  cum  esset  Filius  Dei  didicit  ex  iis  quae  passus  est  oboedientiam, 
et  consummatus  factus  est  omnibus  obtemperantibus  sibi  causa  salutis  aeter- 
nae » ( Heb . 5,  8-9). 

« Eum  autem  qui  modico  quam  angeli  minoratus  est  videmus  Iesum  prop- 
ter passionem  mortis,  gloria  et  honore  coronatum  » {Heb.  2,  9).  Etenim 
per  resurrectionem  ex  mortuis  et  per  admirabilem  Ascensionem  super  omnes 
caelos.  « Deus  exaltavit  illum,  et  donavit  illi  nomen  quod  est  super  omne  no- 
men ».  Id  quod  fuit  illi  terminus  gloriae  manifestationis  suae,  initium  est 
nobis  « novae  creaturae  » (2  Cor.  5,  17)  in  gratia  per  Spiritum  « quem  ego, 
dixit  Iesus,  mittam  vobis  a Patre  » {Io.  15,  26).  Revera  Petrus  ipse  primus 
testificatur  Spiritum  tandem  mirabiliter  « super  Israel  Dei  » {Gal.  6,  16) 
scilicet  Ecclesiam,  effusum  esse,  quando  dixit  in  die  Pentecostis:  « Dextera 
igitur  Dei  exaltatus  et  promissione  Spiritus  Sancti  accepta  a Patre,  effudit 
hunc  quem  vos  vidistis  et  auditis  » {Act.  2,  33).  Sic  enim  semper  Patres 
intellexerunt  Christum  suam  vitam  inter  nos  consummavisse  mittendo  nobis 
Spiritum  Sanctum  ut  per  eum  vita  sua  vita  nostra  efficeretur. 

3.  Ad  par.  4,  pag.  8 « De  Spiritu  Ecclesiam  Sanctificante  ».  Hic  melius 
esset  expressius  dicere  opus  Spiritus  Sancti  quoad  nos.  Sequentem  emenda- 
tionem proponimus: 

« Misit  ergo  nobis  Christus  Spiritum  a Patre  » {Io.  15,  26)  in  quo  Spi- 
ritu salvifice  dicere  possumus  « Dominus  Iesus  » {Rom.  10,  9 et  1 Cor. 
12,  3).  « In  quo  etiam  clamamus  Abba  Pater  » {Rom.  8,  16).  Ideoque  totus 
populus  christianus  novi  testamenti  particeps  efficitur  « non  littera,  sed  spi- 
ritu » (2  Cor.  3,  6).  Qui  autem  confirmat  nos  vobiscum  in  Christo  et  qui 
unxit  nos  Deus:  qui  et  signavit  nos,  et  dedit  pignus  Spiritus  in  cordibus 
nostris  » (2  Cor.  1,  21-21).  Ipse  est  Spiritus  vitae  salientis  etc.  ...  sic  sequitur 
textus  lin.  28  ad  lin.  34. 

Hic  ponendus  esset  excellens  textus  Ecclesiae  Dei  describens,  intempe- 
stive quidem  a lin.  11  ad  lin.  24.  Postea  optime  concludendum  esset  cum 
lin.  34  (Ubi  Ecclesia)  usque  ad  finem  paragraphi, 

Jean  Wolff  (Madagascar),  Jean  David  (Madagascar),  Leon  Messmer  (Ma- 
dagascar),  Guibert  (La  Reunion),  de  Langavant  (La  Reunion),  Liston  (Mau- 
rice), Rakotomalala  (Madagascar),  Rajoanaivo  (Madagascar),  Martinez  (Ma- 
dagascar), Vollare  (Madagascar),  Thoyer  (ex-Madagascar),  Sartre  (ex-Mada- 
gascar),  Rolland  (Madagascar),  Puset,  Michel  Canonne,  Zimmermann,  A. 
Fresnel,  C.  Chilouet,  Celestin  Nkou  (Cameroun),  Plumey  (Cameroun),  Van 
Hegen  (Cameroun),  Mongo  (Madagascar),  Gaumain  (Tchad),  Dalmais  (Tchad), 
Veniat  (Tchad),  Cucherousset  (R.C.A.),  Baud  (R.C.A.),  Etoga  (Cameroun), 
Zoa  (Cameroun). 

Exc.mus  P.  D.  PAULUS  YU  PIN 
Archiepiscopus  Nanchimensis 

Nos  episcopi  in  regionibus  non-christianis  maxima  opprimur  sollicitu- 
dine salutis  nostrae  gentis,  post  enim  tanta  saecula  tantosque  labores  non- 
nisi minima  pars  animarum  baptismum  suscepit.  Gaudemus  tamen  quod  ex 
hoc  primo  capite  schematis  de  Ecclesia  maiorem  spem  salutis,  etiam  illis  elu- 
cescere, qui  absque  propria  culpa  veram  Christi  Ecclesiam  nesciunt. 

Sic  in  n.  8,  pag.  12,  linn.  15-22,  legitur  « Voto  autem  cum  Ecclesia 
coniunguntur  catechumeni...  Suo  modo  idem  valet  de  illis,  qui  nescientes 
Ecclesiam  catholicam  esse  veram  et  unicam  Christi  Ecclesiam,  sincere,  adiu- 
vante  gratia,  voluntatem  Christi  vel,  si  distincta  cognitione  Christi  carent, 
voluntatem  Dei  Creatoris,  qui  vult  omnes  homines  salvos  fieri,  interna  fide, 
spe  et  caritate  adimplere  satagunt  ».  Ideoque  non  tantum  catechumeni,  sed 
etiam  pagani  in  genere  ad  Corpus  Christi  mysticum,  suo  modo,  pertinere 
possunt. 

Praeterea,  idem  in  commentario  schematis,  pag,  21  in  primis  lineis, 
concinne  declaratur:  « Ad  Ecclesiam  variis  modis  pertinent  vel  referuntur 
sive  catholici,  sive  christiani  non-catholici,  sive  in  genere  non-christiani  seu 
omnes  homines  ». 

Attamen  nobis  videtur  in  n.  10  schematis,  pag.  13  lin.  8,  ubi  dicitur: 
« ...  sive  Domino  iam  prope...  sive  longe  ab  eo,  sed  non-derelicti,  Deum  Crea- 
torem agnoscunt,  vel  in  umbris  et  imaginibus  Deum  ignotum  quaerant...  Qui, 
Christum  eiusque  Ecclesiam  sine  culpa  ignorantes,  ...  in  terris  tamen  agni- 
tione Christi  et  glorificatione  Patris  eius  non  locupletatur.  Quapropter  Ec- 
clesia indesinenter  impellitur,  ut  omnes  non  baptizatos  ad  Corpus  Christi 
adducat,  ut  sic  via  salutis  pro  eis  latius  sternatur  ». 

1)  Nobis  videntur  verba  « non-derelicti...  in  umbris  et  imaginibus... 
Deum  ignotum...  » sunt  nimis  dura  et  offensiva  pro  multis  culturis  valde 
evolutis; 

2)  Verba  « in  terris...  non  locupletantur  » sunt  ambigua; 

3)  Verba  « ad  Corpus  Christi  adducat  » confusionem  gignere  possunt, 
heic  enim  iterum  non-christiani  Deum  interna  fide  colentes  extra  Corpus 
Christi  expelluntur,  et  limites  Corporis  Christi  iterum  restringuntur; 

4)  Denique  desideratur  amplior  et  profundior  explanatio  conceptus 
Ecclesiae  ex  natura  sua  missionaria. 

CONFERENTIA  EPISCOPALIS  DE  BURUNDI  ET  RUANDA 

Articulus  novus  inserendus  (inter  par.  7 et  par.  8)  in  cap.  I schematis 
de  Ecclesia. 

Titulus  articuli : De  Ecclesiae  catholicitate,  i.  e.  de  eius  unitate  in  diver- 
sitate. 

Textus  propositus-. 

Mira  unitate  simul  et  diversitate  ornatur  Ecclesia  peregrinans,  cum  sit 
sacramentum  Verbi  Dei  Incarnati,  omne  quod  humanum  est,  secluso  pec- 
cato, in  se  assumentis. 

Una  est,  quia  non  est  nisi  « unum  corpus  et  unus  spiritus...  »,  « unus 
Dominus,  una  fides,  unum  baptisma;  unus  Deus  et  Pater  omnium  qui  est 
super  omnes  et  per  omnia  et  in  omnibus  nobis  »,  superaedificata  super  unum 
fundamentum  apostolorum.  Diversitate  tamen  praefulget  quia,  secundum  In- 
carnationis oeconomiam,  ipsius  est  in  suam  praeclaram  unitatem  assumere 
et  spiritu  Christi  imbuere  omnes  humanos  valores  cuique  culturae  proprios. 

Hac  capacitate  universali  omnia  assumendi  in  unitatem  fidei  et  caritatis, 
Ecclesia  peregrinans,  « circumdata  varietate  »,  una  et  catholica  signatur. 

Cum  Verbum  Dei,  Redemptor  omnium,  per  admirabilem  Incarnationem 
suam,  nationi  cuidam  et  stirpi  traditionibus  atque  cultura  modisque  cogitandi 
peculiaribus  praeditae  incorporari  voluerit,  Ecclesia,  Mater  omnium  fide- 
lium, diversitatem  donorum  in  « domo  Dei  » cum  observantia  recipere,  fovere 
et  adimplere  certe  tenetur,  ut  sic  Dei  voluntati  fidele  praestetur  obsequium. 
Inde  refulget  Ecclesiae  catholicitas,  qua  dona  naturalia  et  supernaturalia  Dei 
Spiritus  ad  plenam  perfectionem  adducuntur.  Cum  haec  Dei  familia,  quae 
est  Ecclesia,  nata  sit  ut  omnes  Dei  filios  in  unum  congreget,  natura  sua  in 
id  tendit  ut  in  vita  sua  unitatem  in  diversitate  et  diversitatem  in  unitate  quam 
perfectissime  ostendat. 

Unitas  ergo  et  diversitas  sunt  quasi  duo  cardines  aedificationem  Ecclesiae 
his  in  terris  determinantes.  Ex  una  parte  e principio  unitatis  oriuntur  vincula 
intimae  communionis  ecclesialis  diversarum  Ecclesiae  partium  inter  se  et  cum 
Romano  Pontifice,  ita  ut  coadunentur  inter  se  unitate  fidei  et  communione 
sanctorum,  « perseverantes  unanimiter  in  doctrina  apostolorum,  in  commu- 
nione, panis  fractione  et  orationibus  ».  Ex  altera  parte,  in  hac  unitate  eccle- 
sialis communionis,  cum  « in  domo  Patris  mansiones  multae  sint  »,  legitimae 
adsunt  ecclesiae  particulares,  eadem  dignitate  iisdemque  iuribus  pollentes, 
propriis  in  liturgia  atque  regimine  traditionibus  fruentes,  integro  semper 
manente  Petri  Cathedrae  primatu,  ut  centro  ecclesialis  communionis  et  uni- 
tatis. 

Sic  Ecclesia,  Christi  Sponsa,  cumulata  divitiis  nationum,  ornata  apparebit 
illis  monilibus  quibus  Creator  Ipse,  spargens  diversitates  ingenii,  culturae, 
consuetudinum  et  linguarum,  genus  ditavit  humanum. 

De  non-christianis  ad  Ecclesiam  adducendis. 

Commentarium  praevium. 

1.  Textus  cap.  I,  n.  10  schematis  de  Ecclesia,  etsi  bonus  est,  tamen  melio- 
randus videtur  ut  melius  appareat: 

Amplitudo  Consilii  Redemptivi  Dei  non  tantum  ad  homines  individuos 
sed  etiam  ad  societates  et  religiones  non-christianas. 

« Apertura  »,  ut  aiunt,  Ecclesiae  et  missionis  ad  omnia  elementa  posi- 
tiva extra  christianismum. 

Spiritus  « constructionis  » quo  animari  debet  missio  et  missionarius. 

2.  Textus  remanebit  in  campo  theologiae  generalis,  de  Ecclesia  et  mun- 
do christiano,  cum  locus  non  sit  nunc  pro  particularibus. 

3.  Utemur  persaepe  textibus  biblicis,  praesertim  ex  illis  locis  ubi  elucet 
consilium  divinum  erga  non-christianos,  ut  sunt:  verba  Petri  ad  Cornelium 
{Act.  10);  concio  Pauli  ad  Athenienses  {Act.  18);  doctrina  eiusdem  de  pa- 
ganis {Ad  Rom .);  mysterium  universalis  redemptionis  in  Christo  ( Eph .,  Coi.). 

4.  Motus  totius  expositionis  quattuor  partibus  constat: 

a)  exponitur  breviter  universalitas  functionis  Verbi  Incarnati  et  Ec- 
clesiae. 

b)  Modo  correlativo,  describitur  universalis  aspiratio  religiosa,  erga 
« Deum  ignotum  ». 

c)  Ostenditur,  per  modum  consequentiae,  quomodo  thesauri  non-chri- 
stiani  admitti  et  elevari  debeant  in  Ecclesia. 

d)  Unde  clarius  appareat  et  modus  et  finis  « missionis  » in  non-chri- 
stianos. 

Textus  renovatus-. 

A)  Ecclesia,  cum  sit  Sponsa  et  Corpus  Christi  universalis  Redemptoris, 
qui  « primus  ex  resurrectione  mortuorum,  lumen  annuntiat  populo  et  gen- 
tibus » {Act.  26,  23)  debet  ipsa  quoque,  ex  natura  sua  « in  gentibus  evange- 
lizare  investigabiles  divitias  Christi  et  illuminare  omnes  quae  sit  dispensatio 
sacramenti  absconditi  a saeculis  in  Deo  » {Coi.  3,  8 et  9),  « annuntians  pa- 
cem per  Iesum  Christum  » {Act.  10,  36). 

Quam  essentialem  missionem  significavit  ipse  Iesus,  cum  apostolis  man- 
daverit: « Euntes  in  mundum  universum,  praedicate  Evangelium  omni  crea- 
turae » {Mc.  16,  15)  et:  « Docete  omnes  gentes,  baptizantes  eos...  » {Mt. 
28,  19). 

Quapropter  Ecclesia,  verba  Pauli  sibi  applicans:  « Vae  mihi  si  non  evan- 
gelizavero  » (1  Cor.  9,  16),  non  potest  quiescere  ab  evangelizatione  totius 
mundi  procuranda;  orationibus,  testimonio  sanctitatis,  exercitio  caritatis,  et 
praesertim  labore  apostolico  ad  non-christianos;  donec  omnes  praesertim  pau- 
peres, in  unum  Christi  Corpus  adciscantur. 

B ) Sic  autem  obviat  totius  humani  generis  necessitatibus  et  votis:  « Om- 
nes enim  peccaverunt  et  egent  gloria  Dei  » {Rom.  3,  23).  Et  Deus  « fecit  omne 
genus  hominum  habitare  super  universam  faciem  terrae...  quaerere  eum  si 

forte  attrectent  aut  inveniant  eum  » ( Act . 17,  27).  Reapse  « non  est  longe 
ab  unoquoque  nostrum  » {ib.);  « invisibilia  Ipsius  a Creatura  mundi,  per  ea 
quae  facta  sunt  intellecta  conspiciuntur  » ( Rom . 1,  20).  « Legem  non  haben- 
tes ipsi  sibi  sunt  lex,  testimonium  reddente  illis  conscientia  ipsorum  » {Rom. 
2,  14-15).  Non  defuerunt  in  omni  religione,  in  quovis  populo,  viri  religiosi  qui 
Deum  ignotum  in  templis  vel  in  cordibus  suis  coluerunt... 

C)  Qui  sic  vivere  conantur  in  spiritu  et  veritate  secundum  conscientiae 
dictamen,  fideles  sunt  divinae  voluntati.  Quidquid  boni,  quidquid  sancti  ho- 
mines hominumque  coetus  non-christiani  habent,  praeparatio  est  evangelica; 
ordinatur  ad  Christum  « auctorem  et  consummatorem  fidei  » {Heb.  12,  2)  et 
ab  eo  per  Ecclesiam  assumi  et  elevari  potest  et  debet. 

D ) Ut  ad  plenam  lucem,  revelationis  quidem  christianae,  perveniant,  re- 
quiritur ergo  modo  urgenti  ut  « cognoscant  solum  Deum  verum  et  quem 
misit  Iesum  Christum  » {Io.  17,  3),  et  sic  ad  Corpus  Christi,  quod  est  Ec- 
clesia, adducantur,  ope  eiusdem  Ecclesiae. 

Omnis  ergo  qui  ab  Ecclesia  mittitur  ad  non-christianos,  curet  esse  « mi- 
nister Iesu-Christi  in  gentibus,  sanctificans  Evangelium  Dei,  ut  fiat  oblatio 
gentium  accepta  et  sanctificata  in  Spiritu  Sancto  » {Rom.  15,  16).  Sic  authen- 
ticum patrimonium  religiosum  uniuscuiusque  religionis,  civitatis  vel  personae 
Deo  oblatum  non  tantum  non  destruetur  sed,  ad  sublimiorem  et  definitivam 
dignitatem  evectam,  conferet  ad  splendorem  Ecclesiae,  quae  magis  magisque 
populorum  varietate  circumdari  debet;  conferet  ad  plenitudinem  Corporis 
Christi,  in  quo  « omnia  instauranda  sunt  » {Eph.  1,  10),  donec  « tradat  re- 
gnum Deo  et  Patri  » {1  Cor.  15,  24). 

Notae  de  volor  e aliquorum  verborum : 

A)  Sponsa  et  corpus:  indicatur  unitas  vitalis  in  qua  fundatur  identitas 
functionis  Christi  et  Ecclesiae. 

Natura  sua  ...  mandaverit : duplex  fundamentum,  vitale  et  praeceptivum, 
functionis  expansivae  Ecclesiae. 

Divitias  Christi...  pacem  per  Iesum : notatur  quomodo  elementum  es- 
sentiale totius  evangelizationis  sit  Christus. 

Omnimode  procuranda : variae  formae  functionis  missionalis  a christia- 
nis  exercendae. 

Donec  omnes : notatur  finis  universalis  essentialis. 

B)  Ea  quae  facta  sunt...  conscientia  ...:  testimonium  Dei  duplex:  ex- 
ternus ...  internus.  Cf.  notam  38,  optimam,  schematis  de  Ecclesia. 

C)  Fideles  sunt : salus  individuorum. 

Quidquid  boni ...  hominum  coetus : locus  proprius  societatum  et  reli- 
gionum in  opere  redemptionis. 

Quidquid : Ergo  non  dicitur,  e contra,  omnia  esse  bona. 

Assumi  et  elevari:  functio  Ecclesiae  erga  « valores  » non  christianos. 

D)  Cognoscant ...  adducantur  ad  Corpus:  adhaesio  interna  per  fidem, 
visibilis  per  baptismum  et  vitam  in  Ecclesia. 

Omnis  ergo...:  positio  generalis,  theologica  omnis  missionarii. 

Sic  conferet:  de  pluriformitate  in  unitate  Ecclesiae. 

Regnum  tradat:  eschatologia  missionis. 

A.  Beltramino,  ep.  de  Iringa;  J.  Blomjous,  ep.  de  Mwanza;  E.  Butler,  ep. 
de  Mombasa  et  Zanzibar;  C.  Cavallera,  ep.  de  Nyeri;  C.  Chitsulo,  ep.  de 
Dedza;  J.  Corboy,  ep.  de  Monze;  A.  R.  Coty,  ep.  de  Nachingwea;  F.  Cour- 
temanche,  ep.  de  Fort  Jameson;  M.  Daubechies,  ep.  de  Kasama;  G.  Del 
Mestri,  archiep.  Tuscamia;  A.  Ddungu,  ep.  de  Masaka;  W.  Dunne,  pref.  ap. 
de  Kitui;  D.  Durning,  ep.  de  Arusha;  J.  Fady,  ep.  de  Lilongwe;  A.  Fiirsten- 
berg,  ep.  de  Abercorn;  V.  Haelg,  ep.  de  Baia  (Ndanda);  R.  Hillerich,  praef. 
ap.  de  Solwezi;  J.  L.  Jobidon,  ep.  de  Mzuzu;  A.  Kozlowiecki,  archiep.  de 
Lusaka;  M.  Maradan,  ep.  de  Port  Victoria;  F.  Mazzieri,  ep.  de  Ndola;  E.  Ma- 
ranta,  archiep.  de  Dar  es  Salaam;  V.  McCauley,  ep.  de  Fort  Portal;  E.  McGur- 
kin,  ep.  de  Shinyanga;  E.  Mchonde,  ep.  tit.  Adraa;  M.  Mihayo,  archiep. 
Tabora;  T.  0’Shea,  ep.  de  Livingstone;  M.  Otunga,  ep.  de  Kisii;  R.  Pail- 
loux,  ep.  de  Fort  Rosebery;  J.  de  Reeper,  praef.  ap.  de  Ngong;  J.  Rudin, 
ep.  de  Musoma;  H.  Spiess,  ep.  de  Peramiho;  A.  van  Oorschot,  ep.  de  Mbeya; 
P.  Winters,  ep.  de  Mbulu. 

Exc.mi  PP.  DD.  ARCHIEPISCOPI  ET  EPISCOPI 
Provinciae  Aquensis  et  Avenionensis  et  dioecesis  Massiliensis 

Pag.  7,  n.  1,  linn.  6-8:  a)  sit  signum,  instrumentum,  seu  veluti  sacra- 
mentum..., immo  haec  ipsa  unitas-,  b)  melius  videtur  loqui  primo  de  unione 
cum  Deo,  cum  sit  ratio  unionis  supernaturalis  hominum  in  Christo.  Unde 
textus  sic  mutetur:  ...  sacramentum,  immo  ipsa  res  totius  humani  generis 
cum  Deo  unionis,  ac  proinde  omnium  hominum  in  filios  Dei  vocatorum  inter 
se  mirabilis  unitati. 

Opportune  citarentur  loci  Eph.  I et  II  initio  huius  prooemii. 

Cap.  I. 

Pag.  8,  n.  2,  lin.  2,  pro  praefigurata:  aliquo  modo  inchoata. 

N.  3,  lin.  6,  ut  peccatores  suo  sanguine  redemptos  (cf.  Eph.  1,  7)  salvos 
faceret... 

Lin.  21,  sacramentum  visibile  ac  simul  invisibile  mysterium  huius  saluti- 
ferae unitatis. 

N.  4,  linn.  33-34,  ...  adornat,  inter  quae  eminet,  ut  omnium  cidmen, 
ipsum  donum  gratiae  deificantis. 

Pag.  9,  n.  5,  linn.  3-5.  Populus  Dei,  hic  populus.  Populus  Veteris  Testa- 
menti tantum  figura  populi  Novae  Legis  est,  ut  bene  dicitur  supra,  n.  3, 
pag.  8,  lin.  11.  Unde  textus  clarius  reddatur. 

Lin.  9,  diffunditur,  cum  nempe  gratiam  et  caritatem  recipiant,  ut ... 

Linn.  14-16,  corpora  nostra:  est  sensus  proprius;  unum  corpus:  est  sen- 

sus  metaphoricus.  Unde  textus  non  sat  clarus.  Forsan  melius:  coniungantur, 
sed  etiam  ut  animis  vita  spiritualis  infundatur,  ita  ut  unum  corpus  fidelium  ... 

Lin.  27,  iam  in  terris:  ad  melius  indicandum  non  agi  tantum  de  Ecclesia 
terrestri,  cum  Ecclesia  in  caelis  plenitudinem  possidebit. 

Lin.  37,  principaliter  et  interius.  Hae  voces  possunt  evocare  causalita- 
tem  instrumentalem  quam  dicunt,  quod  valet  pro  Ordine,  non  pro  magi- 
sterio. Unde  explicitius:  praesens  sit  et  interius  inspirat,  assistit  vel  agit. 

Lin.  40,  vivificat  ac  proinde  unit  et  movet...  Sic  melius  indicatur  gra- 
tiam sanctificantem  finem  esse  aliorum  charismatum. 

Pag.  10,  linn.  11-12,  Corpore  suo  adhuc  in  terris  ... 

Pag.  11,  n.  7,  linn.  5-7,  deleatur:  constat  et  remanet  tantum:  sustentatur. 
Sic  melius  apparet  haec  media  ad  sanctitatem  sicut  ad  finem  ordinari. 

Lin.  28,  peccatores,  quos  ad  paenitentiam  incessanter  excitat  atque  adiu- 
vat,  in  se  complectens...  Sic  melius  apparet  quomodo  peccatores  sint  in  Ec- 
clesia. Nam  qua  peccatores  sunt  « de  mundo  » (cf.  lin.  29). 

Pag.  12,  n.  8,  lin.  9,  « simpliciter  » videtur  « secundum  quid  » ut  corre- 
lativum  exigere,  quod  non  omnes  theologi  admittent,  cf.  animadversio, 
pag.  22.  Unde  melius:  Reapse  et  primo... 

Linn.  7-8,  pro  sacramenti,  sacramentorum,  vel  explicitius:  sacramento- 
rum vitae  que  gratiae  ex  eis  promanantis , et ... 

N.  9,  lin.  30:  et  plures  eorum  episcopatum  validum  sacrificiumque  Mis- 
sae tenent  fidemque  erga...  Nam  non  satis  distinguitur  inter  orthodoxos  et 
alios  separatos. 

Lin.  34.  Cf.  animadversio,  pag.  22,  quoad  n.  8,  quod  hic  etiam  valet. 
Suntne  gratiae  salutiferae  extra  Ecclesiam?  Caute  in  his  rebus  loquendum  est. 
Unde  loco:  intra  Ecclesiam  catholicam,  melius  esset:  quippe  qui  non  solum 
dona  et  gratias  catholicis  distribuit ... 

Pag.  13,  n.  10,  lin.  22:  ut  sic  via  salutis  et  etiam  quandoque  plenioris 
sanctitatis  eis  latius  sternatur  ... 

Animadversiones  generales. 

Schema  in  genere  laude  dignum  censemus;  nonnulla  in  eo  valde  placent, 
nonnulla  tamen  perficienda  putamus. 

Materiam  in  genere  bene  distributam  invenimus.  Cupimus  tamen  ut, 
prouti  iacet,  relinquatur;  non  enim  rationem  videmus  cur,  iuxta  commissio- 

nem  de  laboribus  Concilii  coordinandis,  rerum  ordo  ac  distributio  materiae 
mutari  debeant  (cf.  notulam  in  calce  pag.  5,  II  partis  schematis,  appositam). 

Sermo  in  genere  est  clarus;  quandoque  tamen  clarificatione  indiget  nec- 
non  breviatione  ad  vitandas  inutiles  repetitiones,  quod  documentis  concilia- 
ribus  congruere  non  videtur. 

Sermo  est  biblicus,  tamen  citationes  Sacrae  Scripturae  revisioni  sunt 
supponendae,  ut  semper  ad  rem  sint. 

Ad  hoc  ut  melius  appareat  connexio  huius  schematis  cum  constitutione 
dogmatica  « De  Ecclesia  Christi  » Concilii  Vaticani  I,  titulus  schematis  sic 
emendandus  proponitur:  « De  Ecclesia  Christi  ». 

Animadversiones  particulares. 

A.  In  « Introductionem  ». 

1.  Introductio  prouti  iacet  non  videtur,  quoad  extensionem,  proportio- 
nata  dignitate  et  momento  schematis  « centralis  » totius  Concilii. 

2.  Censemus  redactionem  definitivam  introductionis  redigendam  et  di- 
scutiendam esse  postquam  Patres  materiam  totius  schematis  examinaverint 
atque  probaverint,  ita  ut  introductio  realiter  respondeat  materiae  schematis 
eiusque  ordini  logico. 

3.  Tamen  in  introductione  conficienda  haec  non  deesse  posse  censemus: 

a)  clare  constare  debet  non  esse  intentionem  Concilii  conficiendi  trac- 
tatum completum  de  Ecclesia,  sed  solummodo  capita  quaedam  proponendi, 
quae  Ecclesia  hodie  magis  necessaria  vel  utilia  existimat; 

b)  clare  constare  debet  de  qualificatione  theologica  totius  schematis. 

B.  In  cap.  I « De  mysterio  Ecclesiae  ». 

1.  Proponimus  ut  titulus  capitis  sic  mutetur:  « De  Ecclesiae  natura 
atque  missione  »,  prout  legitur  in  pag.  7,  lin.  8,  actualis  introductionis.  Ratio 
mutationis:  Ecclesia  duobus  elementis,  pariter  substantialibus,  constat,  in- 
terno seu  mysterioso  et  externo.  Iamvero  titulus  actualis  huius  capitis 
indicare  videretur  hic  agi  solummodo  de  elemento  interno  Ecclesiae,  quod 
reapse  materiae  schematis  non  respondet. 

2.  Ad  n.  2,  pag.  7,  iam.  ab  initio  explicite  declarari  deberet  intentio 
schematis  aspectus  « trinitarii  » Ecclesiae  in  lucem  ponendi. 

3.  Lin.  19,  loco  « elevare  decrevit  » dicatur  « elevavit  »,  quia  decretum 
divinum  feliciter  ad  effectum  est  deductum. 

4.  Lin.  20,  loco  « intuitu  Christi  »,  dicatur,  iuxta  Bullam  Ineffabilis 
Deus , « intuitu  meritorum  Christi  ». 

5.  Lin.  22,  loco  « haec  congregatio  »,  dicatur  simpliciter  « congrega- 
tio»,  quia  superius  nulla  mentio  facta  est  istius  congregationis. 

6.  Lin.  23,  loco  « quae  ab  Abel  iusto  »,  dicatur  « quae  ab  Adamo  iusto  ». 
Ratio:  ita  habetur  in  Catechismo  Concilii  Tridentini  I,  9,  16;  ceterum  non 
potest  excludi  ab  Ecclesia  universali  Ille  cui  prima  divina  revelatio  Red- 

emptionis  facta  fuit,  cuique  eiusdem  Redemptionis  fructus  primo  applicati 
fuerunt. 

7.  Pag.  8,  lin.  1,  loco  « sub  uno  capite  »,  dicatur  clarius  « sub  se  tam- 
quam capite  ». 

8.  Lin.  4,  loco  « in  novissimis  temporibus  »,  dicatur,  citando  explicite 
S.  Scripturam,  « ubi  venit  plenitudo  temporis  » ( Gal . 4,  4).  Ratio:  locutio 
biblica  « in  novissimis  temporibus  » recta  videtur  in  ore  S.  Pauli,  sed  non, 
post  viginti  saecula,  in  ore  Concilii  Vaticani  II. 

9.  Ad  n.  3,  lin.  17,  ita  complenda  videtur:  « aptisque  mediis  sanctifica- 
tionis atque  visibilis  seu  socialis  unionis  instruxit  ».  Non  enim  possunt  in 
textu  dogmatico  praeteriri  media  sanctificationis  quae  sunt  potiora  mediis 
socialibus. 

10.  Lin.  19,  ita  brevietur:  « super  Petrum  aedificans  ». 

Verba  enim  schematis:  « super  Petrum  et  apostolos  aedificans  »,  nisi 
explicentur  ostendendo  diversum  titulum  diversamque  rationem  secundum 
quam  Petro  et  reliquis  apostolis  tribuuntur,  non  possunt  admitti  quia  sunt 
aequivoca. 

Etiam  alibi,  in  schemate  de  Ecclesia,  ista  idea,  mutatis  quidem  verbis, 
recurrit:  v.  g.,  in  pag.  11,  lin.  16;  in  pag.  11,  lin.  21;  in  pag.  12,  lin.  6; 
in  pag.  23,  lin.  10;  in  pag.  24,  lin.  11;  et  in  schemate  de  Oecumenismo,  in 
pag.  7,  lin.  22. 

De  aedificatione  seu  fundatione  Ecclesiae  ex  parte  Christi  etiam  super 
apostolos  (licet  simul  cum  Petro),  seu  super  collegium  apostolorum,  nullus 
textus  patristicus,  quantum  scimus,  allatus  est;  quin  immo  plures  in  contra- 
rium inveniuntur.  Sufficiat  referre  S.  Cyprianum:  « Super  unum  aedificat 
oves  suas...  tamen  ut  unitatem  manifestaret  (unam  cathedram  constituit  et) 
unitatis  eiusdem  originem  ab  uno  incipientem  sua  auctoritate  disposuit  » 
{De  unitate  Ecclesiae , cap.  II). 

Aliquando  (v.  g.,  in  pag.  32,  nota  5 huius  schematis)  afferuntur  textus 
Eph.  2,  20  et  Apoc.  21,  14;  qui  tamen  textus,  nostro  quidem  iudicio,  nihil 
ad  rem  probant,  vel  ad  summum  sunt  dubiae  exegeseos;  unde  ex  iis  consec- 
tarium dogmaticum  inferre  non  licet.  Eo  vel  magis  quod  id  est  cavendum  ne 
videatur  Concilium  quodammodo  favere  cuidam  opinioni  recentioris  theo- 
logiae, iuxta  quam  Primatus  consisteret  tantum  et  exhauriretur  in  ratione 
capitis  collegii  episcopalis. 

11.  In  linn.  18-22,  invenitur  prima  vice  definitio  quaedam  Ecclesiae; 
quam  tamen  elementis  fundamentalibus  et  essentialibus  carentem  censemus. 
Nulla  enim  in  ea  mentio  de  baptismate,  nulla  de  regimine. 

12.  Ad  n.  4,  in  lin.  26,  ita  textus  compleatur:  «...  misit  Deus  Spiritum 
Filii  in  totam  Ecclesiam  (cf.  Act.  2,  4)  et  in  corda  uniuscuiusque  nostrum  ». 
Ratio:  sic  introducitur  explicita  mentio  Pentecostis. 

13.  Linn.  38-39,  sic  videntur  perficienda:  « Est  igitur  universa  Eccle- 
sia de  unitate  Patris  et  Filii  et  Spiritus  Sancti  plebs  adunata  ». 

14.  Ad  n.  5.  In  genere,  in  hoc  numero  et  etiam  alibi  in  schemate  desi- 

deratur  clara  et  univoca  terminologia  ad  distinguenda  charismata  ministe- 
rialia,  quae  scii,  dantur  hierarchiae  stabiliter,  a charismatibus  quae  dari  pos- 
sunt fidelibus  laicis  transeunter.  Priora  charismata  priore  loco  memoranda 
videntur  eo  quod,  iuxta  encyclicam  Mystici  Corporis , membra  hierarchiae 
sunt  membra  primaria  ac  principalia  mystici  corporis,  « cum  per  eosdem,  ex 
ipso  divini  Redemptoris  mandato,  munera  Christi  Doctoris,  Regis,  Sacerdo- 
tis perennia  fiant  ». 

Hic  forsan  locus,  praeterquam  in  cap.  III,  loquendi  de  inaequalitate  in- 
ter hierarchiam  et  laicos,  cum  haec  inaequalitas  sit  de  essentia  Ecclesiae. 

15.  In  lin.  9,  ita  legatur:  « Vita  enim  Christi  in  carne  passi  et  glorifi- 
cati  etc.  ».  Non  enim  potest  sileri  passio  Christi  quae  fuit  causa  meritoria 
nostrae  Redemptionis,  scilicet  nostrae  vitae  supernaturalis,  immo  et  glo- 
rificationis ipsius  Christi. 

16.  In  lin.  13,  ad  auferendam  aequi vocitatem  inter  corpus  physicum 
et  corpus  mysticum,  sic  legendum  proponimus:  « et  omnes  de  uno  pane, 
qui  est  eius  caro,  participamus  ». 

17.  In  lin.  37,  non  videntur  clara  verba:  « principaliter  et  interius  ... 
suscipiunt  »,  cum  haud  satis  distinguant  inter  ministros  conficientes  et  fide- 
les suscipientes.  Unde  nova  proponitur  formula:  « principaliter  et  interius 
illa  agit,  quae  Ecclesiae  praepositi  ipsi  ministrando  agunt  vel  fideles  su- 
scipiunt ». 

18.  Ad  n.  6.  Desideraretur  ut  imagines  Ecclesiae  hic  collectae  haberent 
suam  quaeque  citationem  biblicam.  Desunt  et  aliae  imagines  Ecclesiae:  v.  g., 
regnum  Dei  vel  regnum  caelorum;  vitis  et  palmites  (quod  non  est  idem  ac 
vinea);  ovile  (quod  non  est  idem  ac  grex);  mater  nostra  (cf.  Gal.  4,  26). 

Sed,  quod  maius  est,  omnes  hae  perpulchrae  imagines  in  schemate  ex- 
ponuntur una  post  aliam,  sine  ullo  ordine  logico,  neque  ex  eis  ulla  colli- 
gitur synthesis  quae  nobis,  et  mundo  hodierno  (quaerenti  ab  Ecclesia: 
« Tu  quae  es?  Quid  de  teipsa  dicis?  »),  referant  veram  et  completam  reali- 
tatem  Ecclesiae,  eamque  indigitent  tamquam  unicam  et  definitivam  realisa- 
tionem  historicam  consilii  salutaris  Ss.mae  Trinitatis. 

19.  In  lin.  37,  loco  « Sponsa  Christi  vel  Agni  »,  rectius  legatur:  « Spon- 
sa Christi  seu  Agni  immolati  » (cf.  Apoc.  21,  9). 

20.  Ad  n.  7.  Hic  numerus  potius  quam  « De  Ecclesia  in  terra  peregri- 
nante  » inscribendus  nobis  videtur:  « De  Ecclesiae  missione  in  terris  »,  ob 
has  rationes: 

a)  ut  habeatur  harmonica  correlatio  cum  n.  3:  a missione  Filii  ad 
missionem  Ecclesiae; 

b)  ne  videatur  Ecclesia,  de  qua  actum  est  in  praecedentibus  'numeris, 
diversa  esse  ab  Ecclesia  peregrinante; 

c)  ut  propositum  a Concilio  manifestatum  in  « Introductione  » (pag.  7, 
lin.  8:  « naturam  missionemque  suam  ...  declarare  intendit  »),  tandem  ali- 
quando adimpleatur. 

21.  Idea  Ecclesiae  peregrinantis  profecto  est  pulchra  et  biblica;  sed  pari- 

ter  pulchra  et  biblica  (cf.,  e.  g.,  2 Cor.,  10,  3;  1 Pt.,  2,  11;  1 Tim.,  1,  18; 
2 Tim.,  2,  4;  Apoc.,  12,  1 s.),  necnon  classica  in  litteratura  sacra,  est  idea 
Ecclesiae  militantis'.  « quae  ideo  militans  vocatur,  quod  illi  cum  immanis- 
simis hostibus  mundo,  carne,  satana  perpetuum  sit  bellum  » ( Catech . Cone. 
T rident.,  I,  9,  5).  Igitur  idea  Ecclesiae  peregrinantis  complenda  est  per 
ideam  Ecclesiae  militantis;  quod  multum  conferre  potest  ad  mysterium 
Ecclesiae  melius  intelligendum. 

22.  In  specie,  hae  videntur  faciendae  animadversiones: 

a)  linn.  6-7  sic  mutentur:  «...  his  in  terris  mediorum  sanctificatio- 
nis visibili  et  sociali  compage  constat  et  sustentatur  ».  Ratio:  sic  melius 
elementum  externum  Ecclesiae  cum  interno  coniungitur; 

b)  in  linn.  10-13,  ut  parallelismus  sit  perfectus,  ita  legendum  propo- 
nitur: « Sicut  enim  natura  assumpta  ...  ut  vivum  instrumentum  salutis  in- 
servit, ita  etiam  socialis  organismus  Ecclesiae  Spiritui  Christi  in  salutifero 
Redemptionis  opere  perenni  reddendo  inservit  » (cf.  Cone.  Vat.  I,  Const. 
Dogm.  I De  Ecclesia  Christi)-, 

c)  quae  habentur  in  linn.  25-27  nimis  parum  dicunt.  Ecclesia  enim 
est  signum  ad  demonstrandum  Christum,  non  tantum  pauperem  et  humi- 
lem, sed  etiam  et  praesertim  Redemptorem,  Magistrum,  Regem  singulorum 
et  populorum,  Iudicem  futurum; 

d)  in  lin.  22,  verba  « licet  extra  totalem  ...  impellunt  » sensum  logi- 
cum habere  non  videntur,  nisi  prius  aliquid  aliud  dicatur  cuius  illud  « licet 
extra  totalem  etc.  » sit  limitatio.  Igitur  novam  proponimus  redactionem 
linn.  19-24:  « Haec  igitur  Ecclesia  ...  in  eius  communione  directa,  atque 
unica  Redemptionis  custos  et  ministra,  licet  extra  eiusmet  totalem  compa- 
ginem elementa  sanctificationis  quaedam  inveniri  possint,  quae  ...  impel- 
lunt ». 

23.  Ad  n.  8.  In  pag.  11,  linn.  34-38,  nova  proponitur  formula:  « Do- 
cet Sancta  Synodus  cum  Sacra  Scriptura  et  traditione,  unice  Ecclesiam  ca- 
tholicam, a Deo  per  Iesum  Christum  conditam  et  super  Petrum  aedificatam, 
esse  institutum  necessarium  ad  salutem,  ideoque  illos  homines  salvari  non 
posse  qui  illam,  uti  talem  agnoscentes , in  eam  tamen  nolint  intrare  vel  in 
eadem  perseverare  ». 

Ratio  emendamentorum:  a)  clare  dicendum  est  Ecclesiam  catholicam  uni- 
cum esse  medium  ordinarium  salutis,  secus  tota  vis  argumentationis  ener- 
vatur; b)  pariter  clare  dicendum  est  agi  de  Ecclesia  catholica  romana,  secus 
argumentum  non  tenet  contra  orthodoxos  et  protestantes;  c)  « non  igno- 
rantes » schematis  est  formula  negativa,  insuper  « cognoscere  » est  minus 
quam  « agnoscere  ».  Proinde,  cum  agatur  de  re  tam  momentosa  qualis 
est  aeterna  salus,  videtur  requirendum,  ut  quis  salutem  non  inveniat,  ali- 
quid positivum  et  maius.  Verbum  « agnoscere  » invenitur,  v.  g.,  in  DB, 
1793. 

24.  In  pag.  12,  lin.  13,  verba  « simpliciter  loquendo  » sunt  obscura, 
ideo  permutanda  (v.  g.,  « plene  »). 

In  lin.  7,  loco  « Sacramenti  » legatur  « cultus  ». 

Linn.  8-11  sic  melius  legendae  videntur:  «Non  salvatur  tamen,  licet 
ad  Ecclesiam  pertineat,  qui  in  fide,  spe  et  caritate  non  perseverat,  cum 
peccans  in  Ecclesiae  sinu  “ corpore  ” quidem  sed  non  “ corde  ” remaneat  ». 

Cetera  verba:  « Memores  autem ...  iudicabuntur » omittenda  censen- 
tur, quia  potius  ad  moralem  quam  ad  dogmaticam  pertinere  videntur. 

25.  In  lin.  16,  verba:  « cogitate  et  explicite  » mutentur  in  clariora: 
« Conscia  et  explicita  voluntate  ». 

26.  Verba  linn.  18-22:  « Suo  modo  idem  valet...  adimplere  satagunt» 
videntur  subobscura  et  aequivocationi  obnoxia.  Ad  quam  aequivocationem 
auferendam  nova  proponitur  formula:  « Illos  quoque  sibi,  non  eadem  ta- 
men ratione,  coniunctos  Mater  Ecclesia  sentit  qui,  sine  sua  culpa,  ignorant 
aut  non  agnoscunt  catholicam  Ecclesiam  esse  unicam  veram  Christi  Eccle- 
siam, ideoque  unicum  medium  divinitus  institutum  ad  salutem  necessarium, 
tamen  sincere  voluntatem  Christi,  prout  ipsis  innotescit,  vel,  si  distincta 
cognitione  Christi  carent,  voluntatem  Dei  Creatoris  atque  Remuneratoris, 
naturaliter  agnitam,  adiuvante  gratia,  interna  fide,  spe  et  caritate  adim- 
plere satagunt  ». 

27.  Ad  n.  9.  In  pag.  12,  lin.  24,  loco  « qui,  baptizati  » dicatur:  « qui, 
valide  baptizati  ».  Etenim  de  validitate  baptismi  apud  quasdam  sectas  pro- 
testanticas  collati  ambigi  potest. 

In  lin.  25,  loco:  « fidem  vel  unitatem  communionis  » dicendum  est: 
« fidem  et  unitatem  communionis  »,  ne  videatur  ex  modo  loquendi  schema- 
tis dari  posse  integra  fides  sine  communione  cum  Romano  Pontifice,  cum 
haec  communio  necessario  praesupponat  duos  fidei  articulos,  nempe  prima- 
tum iurisdictionalem  et  infallibilitatem  personalem  Romani  Pontificis. 

In  lin.  26,  loco:  « non  profitentur  » dicatur:  « sine  sua  culpa  non  pro- 
fitentur »,  nam  ratio  bonae  fidei  numquam  silenda  est  quando  de  sanctifica- 
tione fratrum  separatorum  vel  paganorum  agitur. 

In  lin.  35,  loco:  « etiam  in  illis  operetur  » dicatur:  « etiam  in  illis 
operari  valeat  ».  Ratio:  affirmanda  est  possibilitas;  non  est  affirmandum 
factum. 

28.  Ad  n.  10,  pag.  13,  lin.  13.  Melius  legendum  videtur:  « Quidquid 
enim  veri  ac  boni  apud  illos  invenitur  etc.  ». 

In  lin.  16,  loco:  « sine  culpa  ignorantes  » dicatur:  « sine  sua  culpa 
ignorantes  vel  non  agnoscentes  ».  Ratio  emendamentorum:  culpa  affirmatur 
personalis;  insuper  praeter  ignorantiam  admittitur  quoque  non-agnitio. 

29.  In  lin.  20,  addendum  est  aliquid  magni  momenti,  unde  sic  textus 
legatur:  « In  terris  tamen  agnitione  Christi  et  glorificatione  Patris  eius 
et  plurimis  salutaribus  auxiliis,  praesertim  Sacramentis , non  locupletantur  ». 

CONFERENTIA  EPISCOPALIS  VENETIOLAE 

I.  Ad  Introductionem. 

1.  Castigetur  stylus  ut  evitetur  nimia  repetitio  eorumdem  verborum, 
v.  g.:  « Instantius  »,  « instans  »,  « instantiam  » (linn.  8,  10  et  13);  « vehe- 
menter, vehementioremque  »... 

2.  Loco  « illudque  »,  dicatur  « illamque  » (lin.  10). 

II.  Ad  cap.  I.  Ad  n.  2,  pag.  7. 

a)  Adhaeremus  emendationi  a PP.  Cone,  linguae  germanicae  propo- 
sitae: « Hinc  semper  existebat  arcana  congregatio  iustorum  quae  a Sanctis 
Patribus  Ecclesia  universalis  vocatur...  » (linn.  22  ss.). 

b ) Linn.  23-24,  loco  « Ab  Abel  iusto  usque...  » ponatur  « Ab  Adamo 
usque  ad  ultimum  electum  colligitur  »;  ne  Adam  ab  Ecclesia  universali  excludi 
videatur. 

c)  Lin.  27,  post  verbum  « constitueret  » dicatur:  « Ac,  sua  redemp- 
tione peracta  ipsos  non  tantum  singillatim,  quavis  mutua  connexione  seclu- 
sa, sanctificaret...  ». 

Pag.  8. 

d)  Lin.  1.  Loco  « sub  uno  Capite  »,  dicatur  « sub  se  tamquam  om- 
nium Capite  constitueret  ». 

e)  Lin.  4.  Dicatur  « in  novissimis  temporibus  condita  est  ac  mani- 
festata ». 

Ad  n.  3,  pag.  8. 

a)  Lin.  5,  post  « misit  Pater  Filium  Suum  »,  addatur  « natum  ex 
Maria  Virgine  ». 

b)  Lin.  18,  loco  « super  Petrum  et  apostolos  aedificans  » dicatur  « su- 
per Petrum  ceterosque  apostolos  aedificans  ». 

c ) Lin.  24,  loco  « ipsa  supra  tempora  et  fines  populorum  existens  », 
dicatur:  « ipsa  tamen  tempora  et  populorum  fines  transcendens  ». 

Pag.  9. 

a)  N.  6 anteponatur  («  De  Ecclesiae  imaginibus  »)  numero  5 («  De 
Ecclesia  ut  mystico  Corpore  Christi  »).  Et  in  Ecclesiae  imaginibus  tractetur  de 
Ecclesia  « ut  regnum  Dei  ». 

b)  In  numero  « De  Ecclesia  ut  Corpore  Christi  mystico  » castigetur 
stylus,  ideae  logicius,  clarius  et  ordinatius  exponantur;  nunc  autem  inordi- 
natae, obscure  et  ad  modum  musivi  exhibentur. 

c)  N.  5,  pag.  9,  linn.  37-38,  loco  « quae  fideles  et  imprimis  praepositi 
ei  ministrando  suscipiunt  »,  dicatur  « quae  fideles  suscipiunt  et  praepositi 
ei  ministrando  operantur  ». 

Ad  n.  7,  pag.  11. 

a)  Lin.  1,  loco  « Ecclesia  sancta,  fidei,  amoris  et  gratiae  communitas  », 
dicatur:  « Ecclesia  sancta,  fidei,  spei,  amoris  et  gratiae  communitas...  ». 

b)  Linn.  5-6,  loco  « ideoque  ob  non  mediocrem  analogiam...  »,  dica- 
tur: « ideoque  recte,  sed  analogice,  incarnati  Verbi  mysterio  assimilatur...  ». 

c ) Linn.  16  ss.  Loco  « quam  Salvator  post  resurrectionem  suam  Petro 
et  apostolis...  »,  dicatur:  « quam  Salvator  post  resurrectionem  suam,  Petro 
ceterisque  apostolis  apparens  super  ipsos  in  salutis  sacramentum  et  in  colum- 
nam et  firmamentum  veritatis  ( 1 Tim.  3,  15)  erexit;  eamque  ipsos  eorumque 
successoribus  pascendam  et  gubernandam  tradidit  ». 

Nam:  1)  Textus  implicite  ad  Io.,  21,  15  ss.  refertur,  ubi  Christus,  non 
Petro  et  apostolis,  sed  tantum  Petro  Ecclesiam  suam  pascendam  tradidit; 

2)  « super  illos  »,  nempe  Petrum,  apostolos  eorumque  successores 
erexit.  Christus  Ecclesiam  suam  supra  Petrum  et  apostolos,  non  vero  supra 
eorum  successores  erexit;  et  sic  recto  in  cap.  II  huius  schematis,  n.  13,  pag.  24, 
linn.  18  ss.,  dicitur:  « Ecclesiae  consulere  debuerunt  etiam  per  successores, 
eadem  divina  potestate,  non  eam  fundandi,  sed  sustentandi  et  pascendi  prae- 
ditos ». 

d)  Lin.  23,  loco  « elementa  plura  sanctificationis  inveniri  possint  », 
dicatur,  ut  etiam  PP.  linguae  germanicae  petierunt,  « elementa  plura  veritatis 
et  sanctificationis  inveniri  possint  ». 

Et  loco  « res  Ecclesiae  »,  dicatur:  « ut  dona  Ecclesiae  ». 

e)  Lin.  28,  post  verba  « peregrinando  procurrit  »,  addatur  « Sancta 
et  immaculata  (Eph.  5,  27)  quidem,  sed  simul  semper  purificanda,  sanctos  et 
peccatores...  ». 

Ad  n.  8.  - «De  fidelibus  catholicis  ». 

Necessitas  Ecclesiae  ad  salutem  deducitur  ex  necessitate  baptismi,  ideoque 
ut  conclusio  theologica.  Attamen  haec  veritas,  tanti  et  gravis  momenti,  soli- 
diori fundamento  firmari  debetur;  sic  melius,  ut  iam  P.  Kleutgen,  in  sche- 
mate Constitutionis  Secundae  De  Ecclesia  faciebat  (cf.  Mansi,  53,  coi.  312  A) 
necessitas  Ecclesiae  in  necessitate  Christi  ad  salutem  nitatur.  Sic  linn.  34-39 
emendatio  proponitur:  « Sicut  » unus  enim  Deus,  unus  et  mediator  Dei  et 
hominum  homo  Christus  Iesus  ( 1 Tim.  2,  5),  «et  non  est  in  alio  aliquo 
salus;  nec  enim  aliud  nomen  est  sub  caelo  datum  hominibus,  in  quo  oporteat 
nos  salvos  fieri  » ( Act . 4,  12),  ita  et  una  est  Ecclesia,  Sponsa  quam  Ghristus 
« dilexit...  et  seipsum  tradidit  pro  ea,  ut  illam  sanctificaret  »,  cui  sola  redemp- 
tionis suae  fructus  dispensandos  concredit,  quibus  Deo  filios  gignit  ac  nutrit, 
ut  « habere  iam  non  possit  Deum  Patrem,  qui  Ecclesiam  non  habet  ma- 
trem » (S.  Cyprianus,  De  unitate  Ecclesiae,  6,  PL  4,  519).  Docet  ergo 
Sancta  Synodus...  ». 

Pag.  12.  a ) Lin.  3:  loco  « reapse  et  simpliciter  »,  dicatur  « sensu  pleno 
et  perfecto  ». 

Lin.  4:  loco  « incorporantur  illi  tantum,  qui  integram...  agnoscunt  »,  di- 
catur: « incorporantur  illi  qui  integram  eius  ordinationem...  agnoscunt  »; 
ne  videantur  excludi  pueri  ante  usum  rationis,  et  rudiores  et  idiotae  bapti- 
zari, qui  illam  integram  ordinationem  omniaque  media  salutis  in  Ea  instituta 
agnoscere  non  possunt. 

b)  Linn.  20  ss.  Loco  « voluntatem  Christi  vel,  si  distincta  cognitione 
Christi  carent,  voluntatem  Dei  Creatoris...  »,  dicatur:  « Voluntatem  Dei  per 
Christum  manifestatam  vel,  si  distincta  cognitione  Christi  carent,  voluntatem 
Dei  Creatoris...  adimplere  satagunt  ».  Ne  videatur  voluntatem  Dei  et  Christi 
contraponi. 

c)  Melius,  hoc  paragraphum,  a lin.  18  usque  ad  23,  in  n.  10,  ubi 
de  non  christianis  agitur,  ponatur. 

Pag.  13.  a)  In  n.  10  fusius  tractetur  de  vocatione  missionaria  Ecclesiae. 
b)  Lin.  15,  loco  « qui  ab  initio  mundi  salutem  omnium  hominum  effi- 
caciter intendit »,  ponatur  « permanenter  intendit  ».  Voluntas  efficax  ef- 
fectum suum  infallibili  ter  obtinet.  Efficax  non  est  si  illae  homo  obicem  po- 
nere possit. 

[Sub signaverunt-.  ] J.  Humbertus,  card.  Quintero,  arch.  Caracensis;  Cri- 
spulo, ob.  de  Barquisimeto;  Ioannes  Ioseph  Bernal,  arch.  Civitatis  Bolivaren- 
sis;  Ioseph  Rafael  Pulido,  arch.  eoad.  Emeritensis;  Francisco  Jose  Itturiza, 
ep.  Corensis;  Miguel  Aurrecoechea,  vic.  ap.  Machiques;  Petrus  Paulus  Ten- 
zeiro;  Jose  Alf  Lebrun,  ob.  de  Valencia;  M.  Salas,  ob.  Calabozo;  Angelus 
Perez  C.,  ep.  Barcinonensis;  fr.  Argimiro  A.  Garcia,  vic.  ap.  de  Tucupita; 
A.  Ramirez  S.,  ob.  Maturin;  Iosephus  Leo,  ep.  Truxillensis;  Aloisius  Henri- 
quez,  ep.  tit.  Lamdiensis;  Felicianus  Gonzales,  ep.  Maracayensis ; R.  Lizardi, 
ob.  tit.  Assava;  Chrysanthus,  ep.  Cumanensis. 

Exc.mus  P.  D.  Pericles  Felici,  arch.  tit.  Samosatensis,  secreta- 
rius  generalis  Concilii : 

Moderatur  hanc  quadragesimam  secundam  congregationem  genera- 
lem em. mus  ac  rev.mus  D.  card.  Iacobus  Lercaro,  arch.  Bononiensis. 

Cum  apud  secretariam  generalem  lamentatum  sit  quod  aliqui,  sal- 
tem, interveniant  congregationibus  generalibus  absque  ulla  permissione 
secretarii  generalis,  uti  statutum  est,  ne  displiceat  peritis  et  iis,  qui  ope- 
ram navant  tamquam  officiales  in  hoc  Concilio,  si  quandoque  a vigili- 
bus seu  a « gendarmi  » petitur  documentum  permissionis.  Non  possunt 
semper  cognosci  omnes  periti  et  officiales;  ideo  hoc  est  necessarium. 
Et  repetimus  nullum  posse  congregationi  generali  interesse  absque 
permissione  secretarii  generalis,  quae  permissio  certissime  est  implicita 
in  ipso  libello  qui  traditur  peritis  et  officialibus. 

Petierunt  loqui  adhuc  circa  cap.  II  schematis  de  Ecclesia,  em.mi  ac 
rev.mi  PP.  DD.  cardd.  Ioseph  Siri,  arch.  Ianuensis,  Aemilius  Paulus 
Leger,  arch.  Marianopolitanus  in  Canada,  Franciscus  Konig,  arch.  Vin- 
dobonensis  in  Austria,  Iulius  Dopfner,  arch.  Monacensis  in  Germania, 
Albertus  Meyer,  arch.  Chicagiensis  in  Statibus  Foederatis  Americae  Sep- 
temtrionalis,  Bernardus  Alfrink,  arch.  Ultraiectensis  in  Hollandia,  Ioseph 
Lefebvre,  arch.  Bituricensis  in  Gallia,  Laureanus  Rugambwa,  ep.  Bu- 
kobaensis  in  Tanganyika;  beat. mus  Maximus  IV,  patr.  Graeco-Melchita 
Antiochenus;  exc.mi  Petrus  Massa,  ep.  Naniamensis  in  Sinis,  Ioan- 
nes  Abasolo,  ep.  Vijayapuramensis  in  India,  Hermenegildus  Florit,  arch. 
Florentinus  in  Italia,  Ioseph  De  Smedt,  ep.  Brugensis  in  Belgio,  Car- 
melus Zazinovic,  ep.  aux.  Veglensis  in  Iugoslavia,  Georgius  Beck,  ep. 
Salfordensis  in  Anglia,  Ioannes  van  Dodewaard,  ep.  Harlemensis  in 
Hollandia,  Ioannes  Rupp,  ep.  Monoecensis  in  Principatu,  Ioseph  Heu- 
schen,  ep.  aux.  Leodiensis  in  Belgio,  Andreas  Charue,  ep.  Namurcensis 
in  Belgio,  Antonius  Anoveros,  ep.  eoad.  Gaditanus  in  Hispania,  Aemilius 
Blanchet,  ep.  tit.  Philippopolitanus  in  Thracia,  Villelmus  Conway,  arch. 
Armachanus  in  Hibernia,  Eduardus  Martinez,  ep.  Zamorensis  in  Hi- 
spania, Franciscus  Seper,  arch.  Zagrabiensis  in  Iugoslavia,  Ioannes  We- 
ber,  arch.-ep.  Argentinensis  in  Gallia,  Dionysius  Hurley,  arch.  Durba- 

nianus  in  Africa  Meridionali,  Gerardus  Sigaud,  arch.  Adamantinus  in 
Brasilia,  Blasius  D’Agostino,  ep.  Vallensis  in  Lucania  in  Italia,  Michael 
Browne,  ep.  Galviensis  et  Duacensis  in  Hibernia,  Michael  Doumith,  ep. 
Sarbensis  in  Libano,  Franciscus  Franic,  ep.  Spalatensis  et  Macarscensis 
in  Iugoslavia,  Emmanuel  Galea,  aux.  Melitensis  in  Malta,  Eduardus 
Schick,  ep.  aux.  Fuldensis  in  Germania. 

1 

Em. mus  P.  D.  IOSEPH  card.  SIRI 
Archiepiscopus  Ianuensis 

Venerabiles  Patres , 

Pauca  dicam  tantum  de  colle gialitate  episcoporum.1 

Episcopos  omnes  constituere,  datis  condicionibus,  una  cum  Romano 
Pontifice  conlegium  non  est  dubium.  Hoc  enim  constat  certo  ex  praxi 
conciliorum  oecumenicorum,  a qua  praxi  interpretationem  accipiunt 
textus  scripturales  etiam  si  de  eorum  interpretatione  quaedam  irrepse- 
rint dubia. 

Doctrina  de  conlegio  episcoporum  maxime  confert  ad  solidarietatem, 
caritatem  veram,  mutuum  adiutorium  inter  eosdem  episcopos.  Confert 
etiam,  et  hoc  est  magni  momenti,  ad  reverentiam,  oboedientiam,  pieta- 
tem et  amorem  quibus  necesse  est  ut  fideles,  quamvis  optatissimi  coope- 
ratores operis  nostri 2 suos  pastores  prosequantur. 

Aliqua  de  conlegialitate  sunt  prae  oculis  habenda. 

1.  Conceptus  « conlegii  » est  conceptus  iuridicus,  qui  complexior 
est  conceptu  simplicis  « ... 3 coetus  » et  hoc  implicat  ut  sit  sub  aliquo 
saltem  respectu  quaedam  solidalis  unitas  iuridica  sive  in  essendo  sive 
in  agendo. 

2.  Conlegii  episcopalis  fundamentalis  ratio  sat  in  schemate,  cap.  II* 
exprimitur,  qua  nempe  « Petrus  est  perpetuum  unitatis  fidei  et  commu- 
nionis principium  ac  visibile  fundamentum»  (art.  11,  linn.  17-19) 
ita  ut  « conlegium  seu  corpus  episcoporum  auctoritatem  non  habet  nisi 
simul  cum  Pontifice  Romano,  successore  Petri,  ut  capite  eius  intelliga- 
tur  » (art.  16,  linn.  9-11). 

Cuius  affirmationis  schematis  magnum  pondus  necesse  est  ut  appa- 
reat: etenim  si  conlegium  tale  est,  quia  est  cum  Petro,  sine  Petro  non 
iam  conlegium  ipsum  habetur  et  non  Petrus  esse  accipit  a conlegio  sed, 
e converso,  conlegium  suam  plenitudinem  a Petro  accipit.  Quod  est 
verum  et  congruit  doctrinae  constitutionis  « Pastor  Aeternus  » Concilii 

Vaticani  I,  quod  explicite  citatur  in  hoc  capite,  art.  11,  ubi  affirmatur 
hanc  Sanctam  Synodum  sollemniter  cum  eodem  Vaticano  I docere 
(linn.  11-19  articuli5). 

Cruciale  punctum  totius  quaestionis  est  in  relatione  conlegii  ad  Petri 
successorem  et  haec  relatio  apte  edicitur  in  schemate 6 etiam  quoad 
consequentias. 

Adverto  ergo:  in  capite  doctrina  substantialiter  edicitur  ad  mentem 
principiorum  quae  fuerunt,  sunt  et  ergo  erunt  in  Ecclesia  certa.  Tamen 
optabile  est  ut  modo  magis  ordinato  et  graduali  immo  et  clariori  dicantur, 
etiam  quae  de  magisterio  ordinario  proferuntur  in  art.  19  et  quae, 
melius  art.  16  suum  locum  habent. 

Est  necessarium  etenim  ut  maxima  cohaerentia  servetur  cum  doctrina 
et  definitione  de  primatu  Petri  in  Concilio  Vaticano  I ut 7 nullus  in  po- 
sterum inde  educi  possit  consequentias,  quae  primatum  possent  quodam- 
modo coarctare.  Quod  enim  fuit  certum,  est  certum,  et  semper  debet  esse 
certum.  Dixi. 


In  textu  scripto 


deest. 


deest. 


iraauo : 

6 deest. 


et. 


2 

Em. mus  P.  D.  PAULUS  AEMILIUS  card.  LEGER 
Archiepiscopus  Marianopolitanus 

V enerabiles  Patres , Observatores  honoratissimi,  Auditores  dilec- 
tissimi, 

Schema  quod  nobis  proponitur  de  episcopis,  momentum  exceptionale 
habet  in  constitutione  de  Ecclesia.  Agitur  enim  de  quaestione  doctrinali 
quae  in  praesentibus  rerum  adiunctis,  videtur  decisiva  pro  firma  et  sta- 
bili renovatione  actionis  pastoralis  Ecclesiae.  Non  solummodo  accura- 
tior cognitio  traditionis  ecclesiasticae,  sed  et  ipsae  necessitates  Christia- 
norum omnium  et  mundi  hodierni  urgent  nos  ut  « altius  investigemus 
doctrinam  de  episcopatu,  de  eius  muneribus  deque  eius  cum  Petro  neces- 
situdinibus » ...\  Ne  timeamus  traditionalem  doctrinam  de  hac  quae- 
stione noviter  exprimere.  Ipse  Summus  Pontifex  in  sua  bomilia  inaugu- 
rali  non  recusavit  clare  dicere  Ecclesiam  mysterium  talis  naturae  esse 
« quae  novas  semper  altioresque  suipsius  explorationes  admittat  ». 

Mihi  placent  ea  quae  in  schemate  dicuntur  de  sacramentalitate  epi- 

scopatus.  Conscius  sum  de  peculiari  solemnitate  verborum  quae  in 
art.  14  adhibentur.  Cum  enim,  lin.  21,  dicitur  « nemo  dubitare  debet  », 
puto  Concilii  mentem  esse  omni  sua  auctoritate  uti,  ad  doctrinam  catho- 
licam de  hoc  puncto  declarandam. 

Item  generatim  approbo  ea  quae  dicuntur  de  collegialitate  episco- 
pali et  circa  hoc  tria  dicere  intendo: 

1.  Quadam  cum  serenitate  inspicere  debemus  hanc  quaestionem 
de  collegio  episcopali  deque  relationibus  eius  cum  Successore  Petri.  Col- 
legialitas  nedum  doctrinam  de  primatu  extenuat,  illam  e contra  in  vivi- 
diorem lucem  ponit.  Corpus  enim  extollit  caput  et  illustrat  necessitatem 
eius.  Quo  magis  episcopi  collegialiter  agunt,  eo  magis  apparet  necessi- 
tas alicuius  centri  et  custodis  unitatis. 

2.  Optarem  ut  in  textu  schematis  indicaretur  modus  quo  aliquis  ag- 
gregatur collegio  episcopali.  Opinione  mea,  opportunum  esset  dicere 
hanc  aggregationem  fieri  ipsa  consecratione  episcopali,  ita  ut  quis  « vi 
consecrationis...  membrum  collegii,  quod  apostolorum  collegio  succe- 
dit, adnumeretur  ». 

3.  Tandem,  et  semper  relate  ad  collegialitatem,  proponere  vellem 
ut  accuratius  exprimeretur  munus  episcoporum  erga  Ecclesiam  univer- 
salem. Pag.  28,  lin.  15,  schema  hoc  munus  definit  dicendo  episcopos 
« ex  officio  sollicitudinem  » habere  debere  erga  totam  Ecclesiam.  Opta- 
rem ut  schema  non  tantum  in  notula  39  sed  in  ipso  textu  revocet,  sal- 
tem quoad  sensum,  verba  magis  vigorosa  et  profunda  Papae  Pii  XII  in 
Litteris  Encyclicis  Fidei  Donum  adhibita.  In  hoc  documento  praesen- 
tatur episcopus  particularis  ut  « sponsor  » totius  Ecclesiae  cum  aliis  epi- 
scopis, ut  « missus  ad  omnes  gentes  » in  communione  cum  Petro  et 
omnibus  episcopis  per  continuationem  legationis  apostolorum. 

Nunc  in  secunda  parte  voti  mei,  observationes  proponam  ut  capitu- 
lum de  episcopis  melius  participet  de  illis  divitiis  doctrinae  quae  in  ca- 
pite de  mysterio  Ecclesiae  abundant. 

Legitime  schema  nostrum  in  lucem  ponit  vincula  quibus  religantur 
episcopi  inter  se  et  cum  Successore  Petri.  Puto  tamen  schema  insuffi- 
cienter  in  lucem  ponere  vincula  episcopi  cum  Ipso  Christo.  Dum  enim 
schema  dicit  quomodo  episcopus  missionem  suam  a Christo  recipiat, 
non  satis  explicite  describit  quomodo  per  episcopos  Christus  actualiter 
et  permanenter  agat  in  Ecclesia.  Cum  autem  clare  manifestare  omnia 
vincula  episcopi  cum  Christo  tanti  ponderis  sit  ad  propriam  et  originalem 
naturam  auctoritatis  in  Ecclesia  ostendendam,  optarem  ut  hae  perma- 
nentes relationes  fusius  illustrarentur.  Sic  non  tantum  in  cap.  I de 
mysterio  Ecclesiae  sed  etiam  in  secundo  de  episcopis  adimplebitur  votum 
Pauli  VI,  fel.  regn.,  de  praesentia  Christi  in  Ecclesia  illustranda:  « Uti- 

nam,  dicebat  Summus  Pontifex,  hoc  Concilium  oecumenicum  vinculum 
illud  plane  perspicuum  habeat...  quo  nos  cum  Iesu  Christo  coniungimur  ». 

Modo  eminenti  episcopo  eisque  qui  participant  de  eius  munere  tri- 
buendum est  quod  hominibus  impertiuntur  gratia  Christi,  doctrinaque 
eius.  Ad  hanc  actionem  actualem  et  permanentem  Christi  in  Ecclesia  per 
episcopum  adiutoresque  eius  describendam,  schema  quodammodo  expri- 
mere deberet  episcopum  esse  speculum,  signum,  sacramentum  vivens 
Christi. 

Peropportune,  ipsa  verba  Christi  revocans,  schema  describit  munus 
episcopale  principaliter  ut  ministerium.  Ut  prima  facie  appareat  mo- 
mentum huius  doctrinae,  propono  ut  in  ipso  titulo  capituli  mentio  fiat 
de  verbo  « ministerio  ». 

Optima  sunt  ea  quae  in  art.  21  dicuntur  de  episcopo  sequenti  vesti- 
gia Christi  — qui  venit  ministrare,  non  ministrari.  Mihi  denique  liceat 
votum  exprimere  ut  mirabilis  illa  mens  servitii  humilis  et  pauperis  etiam 
in  quotidianis  episcoporum  relationibus  cum  fidelibus  et  mundo  appa- 
reat. Ut  efficaciter  ad  hoc  adiuvemur,  audeam  proponere  ut  examen  et 
postea  normae  instituantur  de  insignis,  ornamentis  et  appellationibus 
quibus  saepe  invite  utimur  quaeque  nocent  adimpletioni  ministerii  pa- 
storalis. 

Valde  assentio  verbis  prolatis  in  hac  aula  a pluribus  Patribus  de  spe- 
ciali cura  Ecclesiae  erga  pauperes.  Permanens  autem  usus  antiquorum 
splendorum  impedimentum  facit  actioni  evangelicae  erga  illos.  Forte 
illi  splendores  ut  necessarii  aestimabantur  quando  aliqui  episcopi  aucto- 
ritatem etiam  saecularem  exercebant.  E contra,  nostris  in  temporibus, 
neque  amplius  concordant  moribus  vitae  publicae  neque  animo  nostro 
consentiunt.  Dixi. 


In  textu  scripto  tradito-.  1 (Paulus  VI  in  allocutione  inaugurali). 


3 

Em.mus  P.  D.  FRANCISCUS  card.  KOENIG 
Archiepiscopus  Vindobonensis 

Patres  conciliares , 

De  collegio  episcopali,  de  quo  in  cap.  II  schematis  agitur,  mihi  quo- 
que liceat  pauca  exponere } 

Primum  quidem  dicit  schema,  collegio  episcoporum  qua  tali  una 
et  sub  Romano  Pontifice  plenam  et  supremam  potestatem  in  Ecclesia 

convenire.  Haec  assertio,  haec  doctrina  non  est  nova,  neque  quidquam 
de  collegio  episcopali  statuit  nisi  ea,  quae  iam  in  traditione  antiqua  con- 
tinentur, quae  sacra  theologia  semper  docuit,  apud  orientales  catholicos 
semper  in  usu  fuit  atque  Codex  iuris  canonici  affirmat  in  can.  228;  ibi 
enim  legitur:  « Concilium  Oecumenicum  suprema  pollet  in  universam 
Ecclesiam  potestate  ».  Concilium  Oecumenicum,  aliis  verbis,  est  corpus 
episcoporum  cum  et  sub  Romano  Pontifice.  Haec  in  canone  iuris  dicta 
suprema  potestas  Concilii  sive  collegii  episcopalis  non  potest  autem 
oriri  ob  rationes  geographicas,  id  est  quia  et  quando  episcopi  in  eodem 
loco  conveniunt. 

Cum  in  schemate  nihil  dicatur  de  concreto  modo,  quo  summa  haec 
potestas  a collegio  episcopali  extra  Concilium  exercenda  sit,  nihil  novi 
revera  affirmatur.  Aliis  verbis  id  quod  semper  fuit  doctrina  Ecclesiae, 
in  schemate  asseritur  neque  ullum  fit  detrimentum  potestati  Summi  Pon- 
tificis. Saepius  et  explicite  enim  in  schemate  dicitur  nullum  esse  hoc 
collegium  nisi  una  et  sub  Romano  Pontifice.  Insuper  omne  argumentum, 
quod  ratione  potestatis  Summi  Pontificis  contra  hoc  assertum  moveri 
possit,  eadem  prorsus  ratione  dici  possit  de  potestate  Concilii  oecumenici. 
Omnes  autem  difficultates  huius  doctrinae  in  ecclesiologia  traditionali  di- 
scutiuntur et  iam  solvuntur,  cum  scii,  tractatur  de  habitudine  inter  Con- 
cilium et  Romanum  Pontificem. 

Ulterius:  quod  in  nostro  schemate  exponitur  iam  in  Vaticano  I 
clare  docebatur  ab  illis,  qui  tunc  temporis  infallibilitatem  Romani  Pon- 
tificis defendebant.  Ergo  doctrina  ista  non  pendet  a quaestione,  utrum 
sit  apta  vel  retinenda  illa  formula,  Ecclesia  scii,  aedificata  est  super 
Petrum  et  ceteros  apostolos.  Si  tempore  Vaticani  I quidam  putabant 
talem  phrasim  periculo  non  carere,  ex  hoc  non  sequitur  id  hodie  quoque 
valere,  quia  hodie  de  primatu  Romani  Pontificis  nemo  dubitat  et  quia 
differentia,  quae  ratione  fundamenti  inter  Summum  Pontificem  et  epi- 
scopos intercedit,  nullo  modo  obscuratur.  Haec  differentia  enim  in  sche- 
mate explicite  affirmatur.  Si  autem  praefata  locutio  minus  placeret,  im- 
mutari possit,  sed  doctrina  clara  de  potestate  collegii  episcopalis  reti- 
nenda est,  in  mea  saltem  humili  opinione. 

Insuper  in  commissione  conciliari  theologica  haec  doctrina  unanimi 
consensu  ab  omnibus  admittebatur.  Ad  hoc  accedit,  quod  Summus  Pon- 
tifex Paulus,  feliciter  regnans,  in  sua  oratione  inaugurali  et  solemni  huius 
sessionis  palam  professus  est,  sese  exspectare  magna  spe  et  fiducia  discep- 
tationem de  episcopatu  eiusque  necessitudine  2 cum  Petro,  et  talem  doc- 
trinam esse  altius  investigandam.  En  eius  verba:  « Haud  dubitamus  asse- 
verare Nos  magna  spe  et  sincera  fiducia  huiusmodi  disceptationem  ex- 
spectare. Enimvero,  salvis  declarationibus  dogmaticis  oecumenici  Con- 

cilii  Vaticani  I ad  Romanum  Pontificem  attinentibus,  altius  investiganda 
erit  doctrina  de  episcopatu,  de  eius  muneribus,  deque  eius  cum  Petro 
necessitudinibus».  Sic  ipse  Summus  Pontifex. 

Ex  his  verbis  ergo  deducendum  videtur  munus  collegii  episcopalis 
ac  eius  doctrinam  fusius  quam  in  schemate  exponendam  esse,  ita  ut 
clarius  percipiatur  quomodo  hoc  collegii  munus  adiutorium  Summi  Pon- 
tificis esse  possit.  Et  Summus  Pontifex  ulterius  nexum  inter  hanc  doc- 
trinam dogmaticam  et  modum  practicum  Ecclesiae  gubernandae  insi- 
nuasse videtur  et  a Concilio  proponendum  exspectare. 

Ex  his  omnibus  tandem  sequitur  doctrinam  de  collegio  episcopali 
nullam  novitatem  continere,  immo  ad  mentem  Summi  Pontificis  ulterius 
exponendam  esse.  Dixi. 


In  textu  scripto  tradito : 1 pauca  exponam.  2 necessitudinibus. 


4 

Em.mus  P.  D.  IULIUS  card.  DOEPFNER 
Archiepiscopus  Monacensis  et  Frisingensis 

Em. mi  Frae sides,  venerabiles  Patres, 

Ad  ea  quae  in  schemate  de  Ecclesia,  pag.  26,  linn.  28-41  de  diaconis 
declarantur,  proferre  liceat  animadversiones  sequentes: 

Instanter  commendo,  ut  textus  iste,  saltem  essentialiter / retineatur 
prout  iacet. 

Rationes  quibus  ducor  sunt  hae: 

1.  Schema  nostrum,  agens  de  hierarchica  constitutione  Ecclesiae, 
ordinem  diaconatus  nullo  modo  silere  potest,  quia  tripartitio  hierar- 
chiae  ratione  ordinis  habita  in  episcopatum,  presbyteratum  et  diacona- 
tum est  iuris  divini  et  constitutioni  Ecclesiae  essentialiter  propria.  Sal- 
tem non  est  mirandum  si  etiam  de  diaconatu,  uti  de  presbyteratu  sermo 
est  uti  ordine  stabili .2 

2.  Textus  vero  praeiacens  de  possibilitate  diaconatus  stabilis  prae- 
cise docet  ea  principia,  quae  iam  hucusque  continebantur  in  doctrina 
Ecclesiae,  maxime  quoque  in  decretis  Concilii  Tridentini,  quod,  uti  no- 
tum est,  asserebat  sacramentalitatem  diaconatus,  et  etiam  postulabat  ut 
ministeria  diaconatus  nonnisi  ab  eis  exerceantur,  qui  in  dicto  ordine  con- 
stituti de  facto  sunt.3 

Immo,  nostrum  schema  4 rem  proponit  cautius  et  fere  restrictius  quam 
Concilium  Eridentinum.  Nam  mere  de  possibilitate  diaconatus  stabilis 

agit  et  distinctius  quam  Concilium  Tridentinum  agnoscit  necessitatem 
vel  utilitatem  diaconatus  stabilis  conditionatam  esse  atque  pendere  non 
solum  ex  argumento  dogmatico,  sed  etiam  ex  rationibus  practicis  disci- 
plinaribus et  positivis,  quae  diversae  esse  possunt  secundum  regiones 
et  tempora...5 

3.  Textus  schematis  de  facto  non  exhibet  dispositiones  disciplina- 
res vel  canonicas,  sed  solummodo  fundamenta  dogmatica  talis  possibilis 
dispositionis,  quod  in  schemate  dogmatico  legitimum  est  et  alibi  saepe  in 
nostro  schemate  fit.  Talis  vero  textus  apprime  correspondet  indoli  pasto- 
rali, quae  speciali  modo,  uti  omnes  novimus ,6  competit  Concilio  nostro .7 
Possibilitas  et  facultas  futurae  evolutionis  pastoralis  aperitur,  quin  ista 
iam  praeiudicetur.  Nam  nullatenus  impedit  textus  noster / quin  status 
Diaconatus  in  illis  regionibus  maneat  sicut  est,  ubi  eius  necessitas  non 
vere  habetur,  vel  videtur .9  Ex  altera  parte  tanta  adest  aut  futura  praevi- 
detur penuria  sacerdotum  in  multis  regionibus  mundi,  ut  providum  Con- 
cilium iam  nunc  huic  inopiae  saltem  ex  parte  consulere  debeat  statuta 
possibilitate  restaurationis  diaconatus,  quo  et  deficientibus  sacerdotibus 
vita  eucharistica  quotidiana  possit  vigere,  facilius  consuli  possit  validi- 
tati matrimoniorum  et  unitati  christianorum  10  communitatum,  exercea- 
tur activitas  caritativa,  prout  ista  praecise  etiam  hierarchiae  qua  tali  con- 
venit...11 Haec  omnia  intelliguntur  de  illis  regionibus,  ubi  defectus  sacer- 
dotum restaurationem  diaconatus  stabilis  in  tales  fines  commendat...12 

4.  In  textu  schematis  nihil  praeiudicatur  de  quolibet  modo  futurae 
alicuius  decisionis  de  diaconatu  stabili  iterum  introducendo  ferendae. 
Expressiones  uti  v.  g.  « ubi  Ecclesia...  expedire  censuerit  » vel  « quo 
in  casu  ad  praepositos  Ecclesiae  spectat  decernere...  » non  significant 
nisi  quod  in  casu  alicuius  verae  necessitatis  iudicium  et  decisio  spectant 
exclusive  ad  auctoritatem  competentem.  Hoc  necessario  includit,  quod 
nihil  fieri  potest  nisi  Sancta  Sede  iubente,  vel  statuente,  vel  saltem  con- 
firmante: si  a coetibus  episcopalibus,  in  diversis  regionibus,  sic  decide- 
retur ,13 

5.  Dici  nequit  magna  opera  (ut  e.  g.  seminaria,  etc.)  exigi  ut  restau- 
retur diaconatus.  Ubi  talis  restauratio  exigitur  aut  optatur,  mens  non  est, 
ut  nova  munera  creentur  et  introducantur  in  Ecclesiam,  quae  nondum 
exstant,  sed  ut  illi  homines,  qui  ad  munus  exsistens  iam  exculti  et  ab  Ec- 
clesia iam  praeparati  et  tali  munere  iam  fungentes  sunt,  gratiam  respec- 
tivam  sacramentalem  ad  tale  munus  dignius  et  etiam  14  perfectius  exer- 
cendum recipiant...15 

6.  Et  ultimo.  Restat  examinanda  quaestio,  an  textus  nostri  schema- 
tis in  periculum  vocet  sacram  caelibatus  legem  pro  presbyteris...16 

Certe  hoc  periculum  non  est  negandum  et 17  existeret  si  indiscrimi- 

natim  quilibet  petens  ad  diaconatum  (stabilem)  admitteretur.  Unde  si 
quando  de  Diaconatu  stabili  restaurando  leges  ferendae  erunt,  diligen- 
ter attendendum  erit,  ut  via  ad  diaconatum  iis  et  iis  solis  aperiatur,  qui 
ad  munera  diaconatui  propria  exercenda  vocati  sunt.  Certo  diaconatus 
stabilis  non  concipiendus  est  quasi  aliquod,  ut  ita  dicam™  sacerdotium 
secundae  classis,  quod  reservatur  iis,  qui  de  se  19  munera  presbyteratus 
exercere  volunt,  sed  obligationes  presbyteratui  adnexas  ferre  posse  non 
credunt  vel  ferre  nolunt  aut  nequeunt.  Diaconatus  stabilis...20  instituen- 
dus esse  poterit  pro  iis  qui  inde  ab  initio  munera  vere  ministerialia  stabi- 
liter exercent  vel  exercere  volunt  (ut  puta  catechistae  altioris  ordinis, 
homines  operi  sociali  vel  caritativo  Ecclesiae  dediti,  vel  etiam  laici  pro- 
fessionem suam  exercentes  qui  propter  penuriam  sacerdotum,  bene  prae- 
parati, talia  munera  exercere  possint).21  Revera  iam  hodie  ubique  in  Eccle- 
sia, praesertim  in  quibusdam  regionibus  (e.  g.  in  missionibus)  talia  mu- 
nera stabilia  exsistunt  et  ab  hominibus,  qui  generatim  matrimonio  iuncti 
sunt,  in  servitium  hierarchiae  ecclesiasticae  exercentur.  Neque  ullum 
damnum  hucusque  ex  hoc  facto  matrimonii 22  caelibatui  illatum  est.  Cur 
his  omnibus  gratia  sacramentalis,  quae  de  se  praesto  est,  denegatur? 
Certe  lex  caelibatus  sancte  servanda  est,  sed  non  debet  et  non  potest 
esse  obstaculum  pro  evolutione  quae  dogmatice  potest  bene  fundari  et 
forsan  necessitatibus  pastoralis  nostri  temporis  bene  correspondeat ,23 
Quare  concludo:  Certe  in  restauratione  diaconatus  stabilis  in  futuro 
fortasse  exsequenda  plures  quaestiones  diligenter  adhuc  examinari  de- 
bebunt. In  praesenti  vero  schemate  tantum  via  ad  tale  examen  aperienda 
est.  Remaneat  ergo  textus,  prouti  exstat.  Dixi. 


In  textu  scripto  tradito : 1 deest.  2 (cf.  Cone.  Trid.,  Denz.  966).  Non  ta- 
men liceret  diaconatum  proponere  aesi  esset  merus  gradus  ad  altiora  munera  con- 
sequenda, sicut  neque  presbyteratus  considerari  potest  ut  merus  gradus  quo  ad 
episcopatum  ascenditur.  Nam  talis  consideratio  nec  aequam  praeberet  et,  saltem 
aliquomodo,  completam  ideam  diaconatus  nec  corresponderet  doctrinae  Ecclesiae, 
prouti  hucusque  proponebatur.  3 Nam  Concilium  Tridentinum:  a)  in  genere 
docet  necessitatem  sacramentorum  (Denz.  874),  quod  necessario  applicandum  est 
etiam  ordini  diaconatus,  quippe  quem  sacramentum  esse  aeque  ac  ordinem  episco- 
patus nemo  dubitat;  et  b ) insuper  postulat,  ut  ministeria  diaconatus  (sicut  etiam 
ceterorum  ordinum)  nonnisi  ab  eis  exerceantur  qui  in  dicto  ordine  constituti  de 
facto  sunt,  ne  tale  sacramentum  ab  haereticis  tanquam  otiosum  traducatur  (sess.  23, 
can.  17).  Ergo  textus  noster  certo  certius  non  excedit  ea  quae  iam  hucusque  ha- 
bentur in  doctrina  catholica.  4 deest.  5 Verumtamen  nota  bene:  non  argui- 
mus simpliciter  ex  traditione  seu  antiquitate  institutionis  diaconatus  stabilis.  Nam 
hic  certissime  non  solo  eo  ipso  facto,  quod  in  antiquitate  habebatur,  iam  nostris 
temporibus  commendatur.  Certissime  antiquiora  non  semper  sunt  meliora.  Si 
tamen  ponderatur,  cur  et  quibusnam  sub  conditionibus  in  antiquitate  haberetur, 


230 


ACTA  CONC.  VATICANI  II  - PERIODUS  II 


revera  legitimum  est,  immo  ad  succurrendum  necessitatibus  pastoralibus  in  mutatis 
rerum  conditionibus  necessarium  evadere  potest  accuratum  examen  instituere,  quo- 
modo essentia  diaconatus  profundius  perspiciatur  et  an  fortasse  restitutio  diaco- 
natus stabilis  commendari  possit  in  hodiernis  temporibus.  6 deest.  7 huic. 
8 deest.  9 deest.  10  christianarum.  11  pars  profana  administrationis  ex- 
pediatur. 12  Futurum  prospicere  decet  providos  Ecclesiae  pastores,  futurum, 
inquam,  quod  praesens  esse  iam  coepit.  Testibus  multis  praesulibus  Ecclesiae,  re- 
stauratio diaconatus  in  multis  terrae  plagis  omnino  necessaria  aut  summe  utilis 
habetur  (cf.  testimonia  allata  in  Rahner-Vorgrimler,  Diaconatus  in  Christo , Frib. 
Br.,  1962).  Si  id  alibi  non  est  ita,  illae  tamen  regiones  ne  impediantur  ab  opere, 
quod  eis  pastoralis  sollicitudo  imponit.  13  approbante.  14  deest.  15  gra- 
tiam, dico,  quae  in  hoc  sacramentali  ordine  praesto  est  nec  tamen  his  confertur. 
Non  nova  creentur  munera,  ubi  talibus  non  est  opus,  sed  ea  quae  exsistant,  coronen- 
tur ordinatione  sacramentali,  quae  his  muneribus  ex  natura  huius  sacramenti  con- 
venit. 16  Cui  quaestioni  primum  respondendum  est  ita:  nullatenus  diminuetur 
numerus  vere  aptorum  ad  sacerdotium.  Qui  ad  diaconatum  prae  presbyteratu  tendit 
propter  matrimonium,  vix  aptus  censendus  est  ad  sacerdotium.  17  Periculum 
aliquod  fortasse.  18  deest.  19  deest.  20  solummodo.  21  e.i.p.  22  deest. 
23  deest. 


5 

Em. mus  P.  D.  ALBERTUS  card.  MEYER 
Archiepiscopus  Chicagiensis 

Venerabiles  Patres , 

Quae  dicenda  habeo  respiciunt  praesertim  ea  quae  in  hoc  capite 
habentur  de  collegialitate  apostolorum  eiusque  transmissione  ad  epi- 
scopos. 

Placent  ea  quae  iam  hac  de  re  in  schemate  continentur.  Mens  mea 
est  quasdam  observationes  afferre  quae  mihi  videntur  utiles  tum  ad 
roborandum  ea  quae  iam  in  schemate  ...1  continentur,  tum  ad  amplifi- 
candum fundamentum  scripturisticum  huius  collegialitatis  eiusque  trans- 
missionis in  episcopos. 

Schema  nostrum  in  par.  12  ostendit  modo  claro  Dominum  nostrum 
Iesum  Christum  commisisse  Ecclesiam  suam  collegio  duodecim  aposto- 
lorum. Hoc  mihi  placet  propter  testimonium  Novi  Testamenti,  quia 
1)  Novum  Testamentum  continet  dicta  et  facta  Christi,  quae  non  per- 
mittunt aliam  interpretationem,  et  2)  illa  facta  et  dicta  Domini  nostri  ita 
interpretata  sunt  ab  Ecclesia  primitiva. 

Notatu  dignum  videtur  etiam  Novum  Testamentum  non  esse  codi- 
cem legum  et  igitur  non  exprimere  veritates  suas  in  terminologia  iu- 
ridica. 

Si  inspicimus  illa  facta  et  dicta  Christi,  videmus  ipsum 

1.  Duodecim  apostolos  elegisse.  Nec  plus  nec  minus.  Hi  duode- 
cim repraesentant  totum  novum  Israel  secundum  mentem  ipsius .2  At- 
tamen unitas  novi  populi  Israel  tamquam  populi  unius  requirit  ut 
repraesentetur  in  his  duodecim  non  singillatim  sed  simul  sumptis. 

2.  Porro  peculiaris  instructio  de  regno  data  est  a Christo  his  duode- 
cim omnibus  et  solis. 

3.  His  duodecim  insuper  commisit  Dominus  omnia  media  salutis 
simul  cum  mandato  ut  haec  aliis  administrarent. 

4.  Tandem  post  resurrectionem  iussit  Dominus  ut  coetus  apostolo- 
rum sint  testes  eius  usque  ad  ultimum  terrae...3 

Nunc  autem  mihi  videtur  alia  veritas  debet  clarius  introduci  in 
schema;  veritas  dico  quae  quoque  patet  in  Novo  Testamento.  Dominus, 
nempe,  voluit  ut  hoc  corpus  duodecim  perduraret  in  Ecclesia  usque 
ad  finem  mundi,  nam  explicite  dixit  coetui  apostolorum:  « Data  est 
mihi  omnis  potestas  in  caelo  et  in  terra.  Euntes  ergo  docete  omnes  na- 
tiones (ecce  officium  et  hinc  potestas  docendi),  baptizantes  eos  in  nomine 
Patris  et  Filii  et  Spiritus  Sancti  (ecce  officium  et  hinc  potestas  sanctifi- 
candi), docentes  eos  servare  omnia  quaecumque  mandavi  vobis  (ecce 
officium  et  hinc  potestas  promulgandi  legem  Christi),  et  ego  vobiscum 
sum  omnibus  diebus  usque  ad  consummationem  saeculi  (ecce  voluntas 
explicita  Christi  ut  corpus  apostolorum  perduret  in  Ecclesia)  »...4 

Haec  voluntas  Christi  confirmata  est  illis  verbis  quae  ipse  ad  duo- 
decim direxit  in  ultima  coena:  « Et  ego  rogabo  Patrem  et  alium  Para- 
clitum  dabit  vobis  ut  maneat  vobiscum  in  aeternum  »...5 

...6  Haec  verba,  sicut  omnia  alia  in  his  contextibus,  expressa  sunt 
in  forma  plurali:  « vos  »,  « vobiscum  »,  « docete  »,  « baptizantes  »,  et 
ita  porro.  Notamus  etiam  momentum  phrasium:  « usque  ad  consumma- 
tionem saeculi  »,  « in  aeternum  ». 

Maximi  momenti  est  si  inspicimus  quomodo  primitiva  Ecclesia  in- 
terpretata sit  illa  dicta  et  facta  Christi.  Invenimus  hanc  interpretationem 
in  libro  Actuum  Apostolorum.  Et  tres  casus  affero: 

1.  Prima  actio  apostolorum  post  Ascensionem  Domini  fuit  ut  re- 
constitueretur  sacrum  numerum  duodecim,  eligendo  Matthiam  in  digni- 
tatem apostolicam.  Cur  sic  fecerunt?  Ipse  textus  nobis  dat  motivum: 
« Oportet  ergo  »,  dixit  Petrus,  « ex  viris  his  qui  nobiscum  sunt  con- 
gregati, testem  resurrectionis  eius  nobiscum  fieri  unum  ex  istis  »...7  Opor- 
tet igitur  quod  non  undecim  sed  duodecim  apostoli  sint  testes  resurrec- 
tionis. Et  Lucas  terminavit  suam  narrationem  dicendo:  « Electus  autem 
Matthias  adnumeratus  est  cum  apostolis  undecim  » ...8 

2.  Maxime  significativus  in  primis  diebus  post  Ascensionem  Do- 
mini fuit  ortus  Ecclesiae  in  die  Pentecostes.  Sacra  Scriptura  indicat  quo- 

modo  hoc  factum  sit:  nam  dicit:  « Stans  autem  Petrus  cum  undecim, 
levavit  vocem  suam  » ...9,  exponens  significationem  afflatus  Spiritus 
Sancti  in  duodecim.  Ergo,  Ecclesia  constituta  est  per  Petrinam  revela- 
tionem mirabilis  et  collegialis  experientiae  duodecim  in  die  Pentecostes. 
Nam  pergit  textus:  « His  autem  auditis,  compuncti  sunt  (auditores)  corde 
et  dixerunt  ad  Petrum  et  ad  reliquos  apostolos:  “ Quid  faciemus  viri 
fratres  ”?  »...10 

Orta  est  igitur  Ecclesia  per  actionem  collegialem  duodecim  aposto- 
lorum. 

3.  Quando  necessitates  temporis  postulaverunt  ut  introduceretur 
novum  et  speciale  ministerium  in  Ecclesiam,  hoc  factum  est  actione  apo- 
stolorum, ut  narrat  Lucas:  « Convocantes  autem  duodecim  multitudi- 
nem discipulorum,  dixerunt:  “ Non  est  aequum  nos  derelinquere  verbum 
Dei  et  ministrare  mensis.  Considerate,  ergo,  fratres,  viros  ex  vobis  septem 
quos  constituamus  super  hoc  opus  ” »...u  Notemus,  quaeso,  verba  in 
forma  plurali:  « Convocantes  duodecim  »,  et  « Constituamus  »;  ita  etiam 
Lucas  terminavit  suam  narrationem:  « Hos  (septem)  statuerunt  ante 
conspectum  apostolorum;  et  orantes  imposuerunt  eius  manus  »...12 

Ego  sicut  nemo  catholicus  negat  Ecclesiam  fundatam  esse  singulari 
modo  super  Petrum  propter  testimonium  Novi  Testamenti,  ita  propter 
testimonium  eiusdem  fontis,  ut  ita  opinor,  debemus  etiam  admittere 
Ecclesiam  quoque  fundatam  esse  a Christo  super  collegium  duodecim 
apostolorum  et,  iuxta  voluntatem  Christi,  semper  hoc  collegio  inniti  de- 
bere. Dixi. 


In  textu  scripto  tradito : 1 iam.  2 Domini  ( Lc . 22,  30;  Mt.  19,  28). 
3 ( Act . 1,  8).  Haec  omnia  iam  continentur  in  schemate.  4 {Mt.  28,  18-20). 
5 {Io.  14,  16).  6 Notate,  fratres.  7 {Act.  1,  21-22).  8 {Act.  1,  26). 

9 {Act.  2,  14).  10  {Act.  2,  37).  11  {Act.  6,  2-3).  12  {Act.  6,  6). 


6 

Em.mus  P.  D.  BERNARDUS  card.  ALFRINK 
Archiepiscopus  Ultraiectensis 

Venerabiles  Patres, 

Ne  abutar  patientia  vestra,  brevissime  loquar. 

Laeto  animo  confiteor  quod  interpretationi,  quam  dedit  feria  VI 
hebdomadae  elapsae  in  hac  alma  aula  clarissimus  et  carissimus  cardinalis 
de  textu  ex  epistola  B.  Pauli  apostoli  ad  Ephesios  desumpto,  de  « fun- 
damento apostolorum  et  prophetarum  »,  magna  ex  parte  assentio. 

Vis  probandi  huius  textus,  in  se  sumpti,  et  mihi  videtur  non  omne 
dubium  amovere.  Et  propterea  in  mea  interventione  antecedente  ...\ 
textum  illum  B.  Pauli  ex  epistola  ad  Ephesios  non  citavi. 

De  cetero,  propter  characterem  collegialem  coetus  apostolorum,  qui 
in  cap.  II  nostri  schematis  exponitur  et  qui  simul  cum  primatu  Petri 
in  Sacra  Scriptura  clare  indicatur,  et  qui  iam  in  actibus  Concilii  Vati- 
cani I enunciatur,  proposui  ut  in  quibusdam  locis  cap.  I nostri  schematis 
locutio  « Petrus  et  apostoli  » mutanda  sit  in  « Petrus  ceterique  apo- 
stoli »,  vel  « Petrus  cum  ceteris  apostolis  ». 

Post  interventionem  factam  vidi  quod  in  ipso  nostro  schemate,  lo- 
cutio omnino  similis  iam  adhibetur;  velitis  sumere  pag.  27,  linn.  1 et  2, 
ubi  legitur:  « Sicut  in  Evangelio,  statuente  Domino,  S.  Petrus  et  alii 
Apostoli,  etc.  ». 

Proinde  propositio  mea  a commissione  de  doctrina  iam  anticipative 
videtur  esse  approbata.  Dixi. 


In  textu  scripto  tradito : 1 die  2 mensis  octobris  peracta. 


7 

Em.mus  P.  D.  IOSEPH  card.  LEFEBVRE 
Ardhiepiscopus  Bituricensis 

Venerabiles  Patres, 

Audiendo  quae  in  aula  dicuntur,  mihi  videtur  percepisse  aliquem 
timorem  apud  quosdam  qui  non  vident  quomodo  collegialitas  corporis 
episcopalis  componi  possit  cum  primatu  Romani  Pontificis  et  infallibili- 
tate  eius,  qualia  definita  sunt  in  I Concilio  Vaticano. 

Hic  timor  sane  maximum  amorem  veritatis  nec  non  maximam  fide- 
litatem erga  Summum  Pontificem  manifestat  et,  sub  hoc  respectu,  valde 
laudandus  est.  Ex  alia  autem  parte,  hic  timor  periculum  aliquod  afferre 
potest:  omnes  enim  sciunt  timorem  esse  quasi  impedimentum  in  veritate 
inquirenda,  quia  illi  qui  timent  non  omnino  liberi  sunt.  Hic  timor  de- 
nique maestitiam  non  parvam  inducit  in  eos  qui  a fratribus  suspicantur 
quasi  perfecte  fideles  non  essent  veritati. 

Unde  relinquendo  aliis  inquisitionem  exegeticam,  historicam  et  dog- 
maticam in  hac  materia,  unum  tantum  dicere  velim.  Haec  collegialitas 
quam  affirmare  intendimus  nullo  modo  primatui  Romani  Pontificis  et 
infallibilitati  eius  opponitur.  Certus  sum  omnes  qui  collegialitatem  epi- 
scopatus promovent,  adhaerere  et  quidem  toto  corde  omnibus  et  singulis 

verbis  constitutionis  Vastor  Aeternus.  Credimus  ergo  potestatem  Romani 
Pontificis,  successoris  S.  Petri,  « esse  ordinariam  et  immediatam  sive 
in  omnes  et  singulas  ecclesias,  sive  in  omnes  et  singulos  pastores  et  fide- 
les » ...*;  credimus  etiam  Summum  Pontificem  cum  ex  cathedra  loquitur 
« ea  infallibilitate  pollere  qua  Divinus  Redemptor  Ecclesiam  suam  in 
definienda  doctrina  de  fide  vel  moribus  instructam  esse  voluit;  ideoque 
eiusmodi  Romani  Pontificis  definitionem  ex  sese,  non  autem  consensu 
Ecclesiae,  irreformabiles  esse  ». 

Nolite  timere,  Fratres  carissimi,  sed  in  caritate  profunde  uniti,  veri- 
tatem quaeramus...2 

Sicut  autem  Christus  Dominus  primatum  collatum  Petro  non  abstu- 
lit quando  postea  duodecim,  ipso  praesente,  iisdem  verbis  utens  dixit: 
« Quaecumque  alligaveritis  super  terram  erunt  ligata  et  in  caelo  »...3 

Sicut  etiam  non  abstulit  potestatem  Petro  datam  pascendi  oves 
quando  postea  undecim,  ipso  praesente,  missionem  contulit  praedicandi 
Evangelium  omni  creaturae  ...4,  ita  et  nos  nullo  modo  aliquid  contra 
primatum  et  infallibilitatem  Romani  Pontificis  agimus  quando  collegia- 
litatem  episcopalem  statuere  intendimus. 

Insuper,  sicut  primatus  Petri  non  solum  eum  caput  collegii  aposto- 
lorum instituit,  sed  modo  personali  ei  confertur,  non  quidem  extra  col- 
legium sed  in  collegio  exsistenti,  ita  non  solum  Romanum  Pontificem 
esse  caput  collegii  episcoporum  dicimus,  sed  eum  primatu  et  infalli- 
bilitate pollere,  non  dependenter  a collegio  episcoporum,  sed  tamen  in 
ipso  collegio  quod  a primatu  et  infallibilitate  sua  firmatur  et  illuminatur. 

Ideo  nihil  timendum  est,  nam  declaratio  characteris  collegialis  epi- 
scoporum non  obscurat  sed  e contra,  sicut  enixe  dixit  em. mus  card.  Le- 
ger/ e contra  melius  in  lucem  ponit  primatum  et  infallibilitatem  Ro- 
mani Pontificis.  Liceat  mihi  addere  quod  melius  apparet  intima  connexio 
qua  successori  Petri  profundissime  et  quasi  vitaliter  unimur,  qui  est 
petra  et  firmitas  nostra.  Et  in  hac  luce  consolationem,  gaudium  et  securi- 
tatem invenimus. 

Nolite  ergo  timere,  Fratres,  sed  potius  nobiscum  gaudete  quia,  ut 
ait  S.  Gregorius:  « meus  honor  est  honor  universalis  Ecclesiae.  Meus 
honor  est  fratrum  meorum  solidus  vigor.  Tum  ego  vere  honoratus  sum, 
cum  singulis  quibusque  honor  debitus  non  negatur  »...6 

Si  vero  a nobis  quaeritis:  « Cur  tantopere  desideratis  ut  Concilium 
collegialitatem  episcopalem  declaret?  » responderem: 

1.  Quia  hac  inquisitione  respondere  putamus  programmati  a Sancto 
Patre  nobis  delineato.  Ipse  enim  dixit:  « Inter  varias  quaestiones...  de 
quibus  in  Concilio  pertractabitur,  primas  habet  quae  ad  vos  attinet,  ut- 
pote  episcopos  Ecclesiae  Dei  ».  Atque  adiungit:  « Enimvero,  salvis  de- 

clarationibus  dogmaticis  Oecumenici  Vaticani  I ad  Romanum  Pontificem 
attinentibus,  altius  investiganda  erit  doctrina  de  episcopatu,  de  eius  mu- 
neribus, de  eius  cum  Petro  necessitudinibus  ». 

2.  Adhuc  responderem:  nobis  videtur  collegialitatem  cum  Evangelio 
et  traditione  manifestata  in  scriptis  Patrum,  in  vita  Ecclesiae  et  in  litur- 
gia,  bene  consonare. 

3.  Demum  responderem:  Romanus  Pontifex  nos  enixe  exhortavit 
ut,  per  hoc  Concilium,  Ecclesia  magis  magisque  renovetur  secundum 
Evangelium.  Ut  ergo  Ecclesia  sese  manifestet  hodie  qualem  Christus  il- 
lam fundavit,  debet  in  ea  magis  magisque  manifestari  collegialitas  epi- 
scoporum circa  Romanum  Pontificem  successorem  Petri.  Nonne  apo- 
stolicitas  Ecclesiae  una  est  ex  Ecclesiae  notis?  Apostolicitas  non  tantum 
consistit  in  successione  ab  apostolis  usque  ad  nos,  sed  in  manifestatione 
collegii  apostolorum  in  coetu  episcoporum  nunc  vigente. 

Haec  collegialitas  de  facto  semper  exsistit  in  Ecclesia,  quae  substan- 
tialiter fidelis  semper  fuit,  sed  hodie  maxime  convenit  ut  pressius  haec 
collegialitas  declaretur  et  abundantius  oculis  omnium  appareat. 

Multa  quidem,  atque  quandoquidem  satis  diversa,  possumus  af- 
ferre in  hac  investigatione,  sed  unum  simus  omnes  in  quaerenda  veritate 
sine  timore.  Romanus  Pontifex  scit  nos  omnes  libentissime  et  toto  corde 
agnoscere  eius  primatum  atque  unice  quaerere  quod  Christus  ipse  voluit 
de  nobis  ut  melius  cum  ipso  et  eius  visibili  vicario,  missioni  quam  nobis 
dedit,  semper  perfectius  operam  praestemus.  Dixi. 


In  textu  scripto  tradito-.  1 (D.  1831).  2 Neque,  quaeso,  fratribus  vestris 

iniuriam  dolorosam  afferatis,  timendo  ne  a fide  deficiant!  3 ( Mt . 18,  18). 
4 (Mt.  et  Mc.  in  ultimo).  5 deest.  6 (D.  1 828). 


8 

Em. mus  P.  D.  LAUREANUS  card.  RUGAMBWA 
Episcopus  Bukobaensis 

Venerabiles  Patres  conciliares, 

Iam  in  textu  bene  dicuntur  aliqua  de  sollicitudine  Ecclesiarum  cui 
participant  cum  Petro  ceteri  apostoli,  sed  aliquid  addendum  sit  pressius. 

Sollicitudo  etenim  omnium  Ecclesiarum  ex  ipsa  consecratione  epi- 
scopali urgentior  fit  et  ipsa  consecratio  confert  potestatem  ad  regendam 
plebem  universam  seu  Ecclesiam,  ut  aiebat  ritus  liturgicus  ipsius  conse- 

crationis  episcopi  usque  ad  saeculum  xii;  unusquisque  episcopus  fit 
reapse  membrum  collegii  apostolici  cui  praeest  ...\  et  immediate  ipso 
facto  imprimis  participationem  ad  regendum  totum  dominicum  gregem 
accipit. 

Feliciter  Concilium  Oecumenicum  iam  est  forma  privilegiata  huius 
gubernii  collegialiter  sumpti  totius  Ecclesiae,  sed  quis  non  videt  alias 
formas  esse  vel  inveniri  posse  immo  debere  a Petro  ut  capite  et  sub 
Petro,  ab  aliis  apostolis,  seu  eorum  successoribus  sine  detrimento  cuius- 
vis? Apud  S.  Matthaeum,  cap.  XVI,  et  in  Ioanne  cap.  XXI,  legimus  ple- 
nitudinem potestatis  B.  Petro  collatam  esse  modo  speciali  et  directe  ut 
capiti  totius  corporis  Ecclesiae  et  imprimis  huiusmodi  collegii  aposto- 
lorum. Clara  sit  semper  activitas  apostolica  episcoporum  sub  Petro  et 
cum  Petro  exercenda,  cum  principium  unitatis  divinitus  institutum  sit. 

Quando,  per  legitimam  designationem  ab  auctoritate  competenti  fac- 
tam, episcopus  aliquis  curam  specialem  de  aliqua  portione  gregis  Do- 
mini in  quavis  dioecesi  vel  alio  modo  recipit,  non  limitatur  nec  limitari 
debet  ad  istas  oves  munus  apostolicum.  Quis  enim  auderet  dicere  quod 
de  cura  eius  non  pertinet  de  salute  totius  mundi  sollicitus  esse? 

Sic  ipsa  consecratione  episcopali  omnes  episcopos  ad  regendam  to- 
tam Ecclesiam  cum  Romano  Pontifice  participationem  recipere  ducimus. 
Sed  huiusmodi  doctrina  non  solum  in  schemate  de  Ecclesia  declaretur, 
sed  in  concreto  etiam  in  de  Episcopis  introducatur,  et  postea  modo  ex- 
plicito  in  revisione  Codicis  luris  Canonici. 

Nobis  magnum  gaudium  fuit  invenire  praeoccupationem  missiona- 
riam  in  capite  de  episcopatu.  Attamen,  haec  praeoccupatio  quae  secun- 
dum spiritum  et  verba  Domini  nostri  Iesu  Christi  essentialis  et  constans 
esse  debet  Ecclesiae,  adhuc  nimis  transitoria  et  quasi  superadiuncta  vi- 
detur esse  in  hoc  capite  schematis.  Schema  praebet  imaginem  non  satis 
dynamicam  in  ordine  evangelizationis. 

Quamquam  enim  pag.  23,  lin.  14,  citatur  textus  Ioannis  20,  21, 
ubi  Dominus  dixit:  « Sicut  misit  me  Pater,  et  ego  mitto  vos  »,  et  quam- 
quam idea  missionis  ad  gentes  passim  repetitur,  tamen  de  munere  evan- 
gelizationis  non  invenitur  descriptio  ad  instar  muneris  regendi  gregem, 
et  in  paragrapho  sollemniori  pag.  25,  linn.  4-7  nihil  amplius  dicitur  de 
evangelizatione  gentium. 

Quapropter  proponimus  sequentes  mutationes  textus: 

1.  § 13,  lin.  25  scribatur:  « ...  Ut  Evangelium  continenter  et  in 
omne  tempus  sit  in  Ecclesia  et  per  Ecclesiam  in  mundo  totius  vitae  prin- 
cipium ».  Etenim,  Evangelium  non  tantum  vita  Ecclesiae  sed  totius 
mundi  debet  esse  per  apostolos  et  eorum  successores. 

2.  Eadem  paragrapho,  lin.  27,  addatur:  «...  Quapropter  apostoli 

de  instituendis  successoribus  curam  egerunt  eisque  commendarunt  ut 
evangelizarent  universum  mundum  necnon  ut  attenderent...  etc.  ». 

Haec  addantur  quia  apostoli  successores  instituerunt  ad  totum  mu- 
nus eorum  continuandum. 

3.  Pag.  25,  linn.  4-7  proponimus  hunc  textum:  « Proinde  decla- 
ramus et  docemus  episcopos  ex  divina  institutione  mundum  universum 
evangelizare , necnon  fideles  edocere,  etc.  ». 

Mirum  esset  in  declaratione  sollemniori  de  munere  episcoporum 
omittere  eorum  officium  evangelizandi  universum  mundum. 

4.  Pag.  26,  lin.  3,  proponimus  inserere  sequentia  verba:  « ...  Ut 
illis  adiutricem  operam  navantibus  omnibus  gentibus  Christum  annun- 
tient atque  veritatem  et  gratiam  super  omnes  fideles  dispergant  ». 

Ratio  huius  insertionis  est  eadem:  episcopi  debent  non  solum  cate- 
chizare,  sed  imprimis  evangelizare. 

5.  Pag.  28,  lin.  37,  addere  proponimus:  «...  Etiam  si  haec  auxilia 
sacrificia  cum  se  trahant.  Semper  prae  oculis  habere  oportet  solidarie- 
tatem  corporis  mystici  Christi,  in  quo  omnia  membra  uniuntur  ut  si 
quid  patitur  unum  membrum,  compatiantur  omnia  membra  ...2,  et  men- 
dicatio pauperum  vincatur  caritate  omnium  ». 

Hoc  modo  volumus  confirmare  ideam  obligationis  episcoporum  adiu- 
vandi  fratres  eorum  in  episcopatu.  Nam  inauditum  est  fratrem  apud 
fratrem  mendicare  debere.  In  bona  familia  frater  qui  abundantius  possi- 
det laeto  corde  praevenit  preces  fratris  sui. 

6.  Pag.  29,  lin.  20,  ita  formulari  proponimus:  «...  Episcopi  sunt 
praedicatores  fidei,  qui  novos  discipulos  ad  Christum  adducunt.  Eorum 
munus  est  instare  opportune  et  importune,  quaerentes  modum  aptum, 
locis,  gentibus  et  temporibus  adaptatum,  ut  omnes  audiant  Evangelium 
Christi.  Quia  quamquam  doctrina  sit  una,  tamen  diversi  sunt  modi  pro- 
ponendi hanc  doctrinam  et  maxime  honorari  debent  culturae,  civiliza- 
tiones,  modus  loquendi  et  cogitandi  omnium  gentium,  ut  Ecclesia  fiat 
omnia  in  omnibus. 

Insuper,  institutione  divina,  episcopi  sunt  membra  collegii  episco- 
porum, et  qua  tales  sunt  pastores  universi  mundi,  quapropter  Evangelii 
praedicatio  in  universo  mundo  eorum  officium  est,  eique  se  adunare  de- 
bent in  quantum  eorum  cura  dioecesis  particularis  hoc  permittit. 

Episcopi  sunt  doctores  authentici,  etc.  ». 

Haec  addere  volumus,  quia  nobis  videtur  quod  ubi  loquitur  in  fere 
40  lineis  de  modo  docendi  fideles,  non  erit  nimis  loqui  in  aliquibus  lineis 
de  modo  evangelizandi  gentiles. 

Venerabiles  Patres,  en  propositiones  nostras  quas  vobis  humillime 
subiicimus...  Secundum  verba  Papae  Ioannis  XXIII  i.  m.,  Concilium 

Vaticanum  II  est  Concilium  pastorale.  Fiat  locus  amplissimus  anxietati 
nostrae  de  mundo  qui  nondum  audivit  laetum  nuntium  Christi.  Dixi. 


In  textu  scripto  tradito-.  1 ut  Coriphaeus  Petrus.  2 ( 1 Cor.  12,  26). 

Moderator-.  Loquatur  Sua  Beatitudo  D.  Patriarcha  Maximos  IV,  qui 
gallica  lingua  utitur.  Statim  autem  post  eius  allocutionem,  versio  latina 
eiusdem  interventionis  legetur. 

9 

Beat. mus  P.  D.  MAXIMUS  IV  SAIGH 
Patriarcha  Antiochenus  Melchitarum. 

Venerables  Freres , 

Le  premier  Concile  CEcumenique  du  Vatican  a defini  le  dogme  de 
la  primaute  du  Pontife  Romain.  Cette  definition  a donne  lieu,  £a  et  la, 
a des  interpretations  abusives  qui  Pont  defiguree,  faisant  de  la  primaute, 
qui  est  un  charisme  fait  par  le  Christ  a son  Eglise,  un  obstacle  a Punion 
des  chretiens.  Or,  nous  sommes  persuade  que  ce  qui  fait  obstacle  a 
Punion,  ce  n’est  pas  la  doctrine  elle-meme  de  la  papaute / suffisamment 
inserite  dans  la  Sainte  Ecriture  et  la  tradition  de  1’Eglise,  mais  ce  sont  ses 
interpretations  excessives  et,  plus  encore,  son  exercice  concret  ou,  a des 
elements  authentiquement  divins  et  de  legitime  evolution  ecclesiale, 
s’ajoutent,  plus  ou  moins  consciemment,  des  emprunts  regrettables  a des 
modalites  dans  Pexercice  d’une  autorite  purement  humaine. 

Le  second  Concile  du  Vatican  se  propose,  selon  les  belles  paroles  de 
S.  S.  Paul  VI,  dans  son  discours  d’ouverture  de  cette  seconde  periode 
du  Concile,  de  preparer  les  voies  de  Punion.  C’est  pourquoi,  il  nous 
semble  que  le  Concile  ne  doit  pas  se  contenter  de  repeter,  sur  ce  point, 
les  paroles  du  premier  Concile  du  Vatican,  qui  sont  desormais  chose 
acquise,  mais  de  les  clarifier  et  les  completer,  a la  lumiere  de  la  doctrine 
de  Pinstitution  divine  et  des  droits  imprescriptibles  de  1’Episcopat. 

En  ce  sens,  la  nouvelle  redaction  du  schema  de  Ecclesia  marque  un 
progres  tres  sensible  aussi  bien  par  rapport  a Pancienne  redaction  que  par 
rapport  aux  formules  routinieres  des  manuels  de  theologie. 

Mais  il  n’en  reste  pas  moins  que,  du  point  de  vue  oecumenique,  plu- 
sieurs  textes  du  schema  devraient  etre  encore  ameliores,  afin  de  mettre 
plus  encore  en  lumiere  les  principes  qui  assurent  a la  doctrine  et  a Pexer- 
cice de  la  primaute  romaine  un  juste  equilibre , voulu  par  le  divin  Fon- 
dateur  de  PEglise  lui-meme. 

Laissant  les  details  de  moindre  importance  aux  Notes  ecrites  que 
nous  avons  deja  remises  au  Secretariat,  il  nous  semble  que  le  texte  du 
schema  du  Concile  devrait  mettre  en  relief  les  principes  suivants: 

1.  En  rapport  avec  ce  qui  est  dit  au  n.  11,  page  21  ...2,  il  doit 
etre  clair  pour  nous  tous  que  le  seul  chef  de  LEglise,  la  seule  tete 
du  Corps  du  Christ  qui  est  LEglise,  est  Notre-Seigneur  Jesus-Christ,  et 
lui  seul.  Le  Pontife  Romain  est  le  chef  du  college  episcopal,  comme  Pierre 
etait  le  chef  du  college  apostolique.  Le  successeur  n’a  pas  plus  de  pouvoir 
que  celui  auquel  il  succede.  C’est  pourquoi  il  ne  convient  pas  de  dire 
du  Pontife  Romain,  comme  on  dit  du  Christ,  au  meme  titre  et  sans  dis- 
tinction,  qu’il  est  la  tete  de  LEglise,  « caput  Ecclesiae  ». 

2.  En  rapport  avec  ce  qui  est  dit  au  n.  12,  page  24  ...3,  nous  sommes 
parfaitement  d’accord  avec  L explica  tion  donnee  par  plusieurs  venerables 
Peres,  en  ce  qui  concerne  le  fondement  de  1’Eglise,  constitue  non  seule- 
ment  par  Pierre,  mais  par  tous  les  autres  Apotres,  comme  le  prouvent 
plusieurs  textes  du  N.  T.  Cela  ne  s’oppose  nullement  a la  primaute  de 
Pierre  et  de  ses  successeurs,  mais  lui  donne  une  lumiere  nouvelle.  Pierre 
est  l’un  des  Apotres,  et  en  meme  temps  chef  du  college  apostolique.  De 
meme  le  Pontife  Romain  est  membre  du  college  episcopal  et  en  meme 
temps  chef  de  ce  college.  La  tete  commande  au  corps,  mais  elle  n’est 
pas  en  dehors  du  corps. 

3.  En  rapport  avec  ce  qui  est  dit  au  n.  15,  page  26  ...\  il  doit  etre 
clair  que  le  pouvoir  du  Pontife  Romain  sur  toute  LEglise  ne  detruit  pas 
le  pouvoir  de  1’ensemble  du  college  episcopal  sur  Lensemble  de  LEglise 
— college  qui  inclut  toujours  le  Pape  comme  son  primat  — , ni  ne  se 
substitue  au  pouvoir  de  chaque  eveque  sur  son  diocese.  Toute  mission 
canonique,  dans  les  limites  d’un  diocese,  provient  de  Leveque  du  dio- 
cese, et  de  lui  seul. 

Ce  serait,  en  outre,  nuire  gravement  a la  doctrine  de  la  primaute 
romaine  et  compromettre  toute  possibilite  de  dialogue  avec  LEglise  or- 
thodoxe que  de  presenter  cette  primaute  de  telle  maniere  qu’elle  rende 
inexplicable  1’existence-meme  de  LEglise  orientale.  Celle-ci,  en  effet, 
doit  sa  vie  sacramentelle,  liturgique,  theologique  et  disciplinaire  a une 
tradition  apostolique  vivante  ou  n’apparait  qu’exceptionnellement  une 
intervention  du  Siege  Romain. 

4.  En  rapport  avec  ce  qui  est  dit  au  n.  16,  page  27  ...5,  il  faut 
souligner  que  le  pouvoir  universel  du  Pontife  Romain,  si  entier  soit-il 
et  reste-t-il  dans  son  ordre,  lui  est  donne  essentiellement  en  tant  qu’il 
est  chef  de  toute  la  hierarchie  et  precisement  en  vue  de  remplir  cette 
diaconie  primatiale.  Le  « Tu  es  Petrus  » de  St  Matthieu,  16,  18,  ne  doit 
pas  etre  separe  de  « Confirme  tes  freres  » de  St  Luc,  22,  32.  Ce  pouvoir 

est  en  outre  de  nature  pastorale,  et  strictement  personnel.  II  doit  etre  6 
pastoral,  en  ce  sens  que  ce  n’est  pas  une  prerogative  tournee  vers  le 
commandement  pour  le  commandement.  C’est  un  ministere,  un  Service, 
une  diaconie,  un  pastorat,  comme  Pa  si  bien  souligne  S.  S.  le  Pape  Paul  VI. 
Ce  pouvoir  est  de  nature  personnelle  7 et  ne  peut,  restant  tel,  etre  dele- 
gue  d’aucune  fagon. 

5.  Enfin,  en  rapport  avec  ce  qui  est  dit  au  n.  18,  pag.  29  ...8,  il 
doit  etre  clair  que  ni  la  designation  des  eveques,  ni  leur  mission  cano- 
nique ne  sont  reservees,  de  droit  divin,  au  seul  Pontife  Romain.  II  ne 
faut  pas  transferer  sur  le  plan  universel  de  toute  PEglise  et  sur  le  plan 
de  la  doctrine  ce  qui  a ete  un  fait  contingent  de  VOccident  chretien. 

Ainsi  degagee  des  exagerations  de  doctrine  et  d’exercice,  la  primaute 
du  Pontife  Romain  non  seulement  cesse  d’etre  la  principale  pierre 
d’achoppement  de  1’union  des  chretiens,  mais  elle  devient  la  principale 
force  qui  exige  et  maintient  cette  unite.  Elle  est  absolument  indispensable 
comme  centre  d’unite  pour  PEglise.  Les  chretiens  ne  sauraient  assez 
remercier  le  Seigneur  ...9  pour  ce  ministere  qu’il  a etabli  dans  son 
Eglise.  Dixi. 


In  textu  scripto  tradito : 1 primaute.  2 lignes  24-25.  3 lignes  11-12. 

4 ligne  12.  5 lignes  12-18.  6 est  de  sa  nature.  7 de  sa  nature  personnel. 

8 lignes  18-19.  9 Jesus. 

Ver  sio  latina  orationis  beat. mi  P.  D.  Patriarchae  Maximi  IV. 

Concilium  Oecumenicum  Vaticanum  I dogma  definivit  primatus  Romani 
Pontificis.  Haec  definitio  ansam  aliquando  praebuit,  hinc  inde,  excessivis 1 
interpretationibus  quae  figuram  suam  authenticam  mutaverunt,  et  sic  pri- 
matus Romani  Pontificis,  quod  est  charisma  a Christo  Ecclesiae  suae  datum, 
transformatur  de  facto  in 2 impedimentum  ad  unionem  Christianorum.  E 
contra,  nobis  intima 3 est  persuasio  quod  verum  impedimentum  ad  unionem 
christianorum  non  constituitur  ab  ipsa  doctrina  primatus,  quae  sat  luculen- 
ter inscribitur  in  Sacra  Scriptura  et  in  Traditione  Ecclesiae,  sed  ab  eiusdem 
excessivis  interpretationibus,  necnon  4 ab  eiusdem  concreto  exercitio  in  quo, 
cum  elementis  ...5  authentice  divinis  atque  legitimae  ecclesialis  evolutionis, 
coniunguntur,  modo  plus  minusve  conscio,  elementa  quae  non  recte  mutuan- 
tur a modo  quo  exercetur  auctoritas  mere  humana. 

Nunc  Concilium  Vaticanum  II  sibi  proponit,  iuxta  pulcherrima  verba 
Sanctissimi  Patris  Pauli  VI,  in  sua  inaugurali  oratione  'huius  secundae  periodi 
Concilii,  unionis  vias  parare.  Itaque,  nostra  opinione,  Concilium  contentum 
esse  non  debet  in  reiterandis  sic  et  simpliciter , circa  hanc  materiam,  ipsis 
verbis 6 Concilii  Vaticani  I,  quae  iam  sunt  pro  omnibus 7 res  acquisita,  sed 
debet  ea  in  meliorem  lucem  ponere  eaque  complere  iuxta  doctrinam  divi- 
nae institutionis  atque  imprescriptibilium  iurium  episcopatus  in  Ecclesia. 

Hac  in  re,  nova  redactio  schematis  de  Ecclesia  magno  quidem  passu  pro- 
gressum est 8 relate  tum  ad  priorem  redactionem,  tum  ad  recoctas  formulas 
manualium  quae  tironibus  scientiae  theologicae  proponuntur .9 

Nihilominus,  sub  aspectu  oecumenico,  nonnulli  textus  novi  quoque  sche- 
matis emendari  debent,  ut  clarificentur  illa  principia  quae  praebent  doctri- 
nae necnon  exercitio  romani  primatus  iustum  aequilibrium,  ab  ipso  Conditore 
Ecclesiae  intentum™ 

Relictis  igitur  minoribus  animadversionibus  quas  scriptim  secretariatui  tra- 
didimus, principia  quae  sequuntur  nobis  videntur  digna  quae  in  textu  sche- 
matis meliori  in  luce  ponantur. 

1.  Relate  ad  illa  quae  dicuntur  sub  n.  11,  pag.  23,  linn.  24-25,  clarum 
esse  debet  pro  nobis  omnibus  quod  unicum  caput  Ecclesiae,  unicum  nempe  11 
caput  Corporis  Christi,  quod  est  Ecclesia,  est  Dominus  noster  Iesus  Chri- 
stus...12 Romanus  Pontifex  est  quidem  13  caput,  seu  praeses,  collegii  episco- 
palis, sicut  Petrus  fuit  praeses  collegii  apostolici.  Successor  enim  maiorem 
non  habet  potestatem  quam  ille  cui  succedit.  Propterea  non  tam  14  recte  dici- 
tur de  Romano  Pontifice,  sic  et  simpliciter,  eodem  modo  ac  de  Christo  et 
sine  ulla  distinctione,  quod  est  « Caput  Ecclesiae  ». 

2.  Relate  ad  illa  quae  dicuntur  sub  n.  12,  pag.  24,  linn.  11-12,  adhaere- 
mus toto  corde  explicationi  quae  iam  data  est  a non  paucis  venerabilibus  Pa- 
tribus huius  Concilii,  iuxta  quam  fundamentum  Ecclesiae  constituitur  non 
a Petro  solo,  sed  a ceteris  quoque  apostolis,  uti  patet  ex  pluribus  textibus 
Novi  Testamenti.  Hoc  autem  nullo  modo  contradicit  primatui 15  Petri  eiusque 
successorum,  sed  in  illum  novam  lucem  effundit.  Petrus  enim  16  est  simul 
unus  apostolorum  et  caput  collegii  apostolici.  Eodem  modo  Romanus  Pontifex 
est  membrum  collegii  apostolici  simul  ac  caput  huius  collegii.  Caput  autem  17 
ordinat  corpus,  sed  non  est  extra  corpus. 

3.  Relate  ad  illa  quae  dicuntur  sub  n.  15,  pag.  26,  lin.  12,  clarum  esse 
debet  quod  potestas  Romani  Pontificis  in  universam  Ecclesiam  non  destruit 
potestatem  universi  collegii  episcopalis  in  universam  Ecclesiam  — quod  colle- 
gium semper  includit  Romanum  Pontificem  uti  suum  18  primatem  — , nec 
se  substituit  potestati 19  uniuscuiusque  episcopi  in  sua  propria  dioecesi.  Exinde 
omnis  missio  canonica  quae  datur  intra  limites  cuiusdam  dioecesis  provenit 
exclusive  ab  episcopo...20 

Praeterea  grave  nocumentum  affertur  ipsae  doctrinae  de  primatu  Romani 
Pontificis  atque  impossibilis  redditur  quivis  dialogus  cum  Ecclesia  Orthodoxa 
si  primatus  Romani  Pontificis  ita  praesentatur  ut  inexplicabilis  evadat  ipsa 
exsistentia  Ecclesiae  Orientalis.  Haec  enim  Ecclesia  vitam  suam  sacramenta- 
lem,  liturgicam,  theologicam  et  disciplinarem  debet  vivae  illae  traditioni  apo- 
stolicae  in  qua  non  apparet,  nisi  ad  exceptionis  instar,  interventus  Sedis 
Romanae. 

4.  Relate  ad  illa  quae  dicuntur  sub  n.  16,  pag.  27,  linn.  12-18,  notandum 
est  quod  universalis  potestas  Romani  Pontificis,  etsi  integra  sit  et  maneat 
in  ordine  suo,  ei  tamen  21  datur  essentialiter  in  quantum  est  caput  totius  hie- 


16 


242 


ACTA  CONC.  VATICANI  II  - PERIODUS  II 


rarchiae  et  stricte  loquendo  ad  hanc  primatialem  diaconiam  22  rite  exercendam. 
Verba  enim  « Tu  es  Petrus  »...23  separari  non  debent  ab  aliis  verbis,  scii. 24 
« Confirma  fratres  tuos  »...25  Aliunde  huiusmodi  potestas  est  natura  sua  pa- 
storalis et  stricte  personalis.  Est  quidem  pastoralis  in  quantum  non  est  aliqua 
praerogativa  quae  ad  iubendum  vertitur  pro  amore  iubendi.  Est  e contra 26 
ministerium,  servitium,  diaconia,  pastoratus,  ut  tam  bene  dixit  Summus  Pon- 
tifex Paulus  VI.  Deinde  huiusmodi  potestas  est  natura  sua  tam  personalis 
quod  ipsa  qua  27  talis  delegari  nullo  modo  potest. 

Denique  et  5.  Relate  ad  illa  quae  dicuntur  sub  n.  18,  pag.  29,  linn.  18-19, 
clarum  esse  debet  quod  nec  designatio  episcoporum,  nec  eorumdem  canonica 
missio,  iure  divino,  soli  Romano  Pontifici  reservatur.  Non  est  transferendum 
ad  campum  universalem  totius  Ecclesiae  nec  ad  campum  ipsius  doctrinae 
quod  fuit  tantummodo  factum  contingens  occidentis  christiani. 

Hoc  modo  primatus  Romani  Pontificis,  si  ita  purificatur  ab  exaggerationi- 
bus doctrinae  et  praxis,  amplius  non  est  praecipuum  obstaculum  ad  unionem 
christianorum,  sed  fit  e contra 28  praecipua  vis  quae  eamdem  unitatem  exigit 
atque  servat.  Primatus  enim 29  est  absolute  indispensabilis  Ecclesiae 30  uti 
centrum  eiusdem  unitatis...31  Christifideles  autem  gratias  numquam  satis  agent 
Domino  Iesu  propter  hoc  ministerium  quod  posuit  in  Ecclesia.  Dixi. 


In  textu  scripto  tradito-.  1 pravis.  2 factum  est.  3 deest.  4 multo 
magis.  5 quibusdam.  6 opus  suum  restringere  non  debet  ad  iteranda,  circa 
hanc  materiam,  ipsa  verba.  7 deest.  8 magnum  quidem  progressum  fecit. 
9 librorum  scientiae  theologicae.  10  constitutum.  11  deest.  12  non 

alius.  13  deest.  14  deest.  15  primatum.  16  deest.  17  enim. 

18  deest.  19  substituit  potestatem.  20  non  ab  alio.  21  deest.  22  pri- 
matiam  diaconalem.  23  (Mt.  16-18).  24  deest.  25  (Lc.  22,  32).  26  deest. 

27  uti.  28  deest.  29  deest.  30  deest.  31  pro  Ecclesia. 

Emendationes  et  additamenta  proposita  ut  sequentes  conceptus  inducantur  in 

§§  12  et  13  capitis  II  schematis  de  Ecclesia. 

1.  Ecclesia  ab  apostolis  fundata  per  Evangelii  praedicationem,  non  est  « Ec- 
clesia universalis  »,  sed  « Ecclesia  una,  sancta,  catholica  et  apostolica  ». 

2.  Episcopi,  successores  apostolorum,  Ecclesias  pascunt  particulares,  quippe 
quae  sunt  unaquaeque  sane  « Ecclesia  Dei  » in  determinato  loco,  praesertim  cum 
Eucharistia  celebratur.  Hic  conceptus  quidem  evolvitur  duplici  ratione: 

Prior-,  ut  appareat  unitas  substantialis  Ecclesiae  localis  in  notione  commu- 
nionis cum  episcopo  proprio. 

Altera-,  ut  eadem  notio  communionis  fiat  fundamentum  ligaminis  inter  Ec- 
clesias particulares  quae  omnes  sive  singillatim  sive  in  solidum  sunt  ipsa  una, 
sancta,  catholica  et  apostolica  Ecclesia. 

3.  Inter  Ecclesias  particulares,  aliquae  speciali  praestantia  f ruuntur,  Ecclesiae 
Romanae  munere  proprio  omnino  servato.  Illae  Ecclesiae  praestantiores  iam  a pri- 
mordiis veluti  matrices  fidei  agnitae  sunt  propter  fundationem  apostolicam  aut  prop- 
ter alia  adiuncta  historica  ab  omnibus  pacifice  accepta  et  in  Conciliis  Oecumenicis 
sollemniter  sancita.  Earum  est  praesertim  ut  vinculum  communionis  sartum  tec- 

tumque  sedulo  servent  cum  ceteris  Ecclesiis  praestantioribus,  quam  maxime  autem 
cum  Ecclesia  Romana. 

Ita  sequentia  ad  textum  schematis  emendandum  proponi  possunt: 

1.  In  § 12,  linn.  9-14:  «Apostoli  praedicando  Evangelium,  resurrectione 
Christi  firmatum  et  operante  Spiritu  Sancto  ab  audientibus  acceptatum,  Ecclesiam 
unam  exstruunt  sanctam,  catholicam  et  apostolicam,  aedificatam  super  Petrum 
(cf.  Mt.  16,  18),  fidelibus  omnibus  « superaedificatis  super  fundamentum  Apostolo- 
rum et  Prophetarum,  ipso  summo  angulari  lapide  Christo  Iesu  » {Eph.  2,  20; 
cf.  Apoc.  21,  14). 

2.  In  § 13,  post  lin.  39  et  ante  40  addatur:  « Divina  tamen  dispositione 
factum  est  ut  variae  variis  in  locis  ab  apostolis  per  orbem  terrarum  missis  ad 
Evangelium  praedicandum,  nec  non  ab  eorum  successoribus,  conditae  sunt  Ec- 
clesiae particulares  seu  locales,  quasi  ipsi,  de  plenitudine  Christi  abundanter 
accipientes,  ministerio  verbi  et  sacramentis,  quam  maxime  vero  celebratione  eucha- 
ristica pascebant.  Quod  in  suis  particularibus  Ecclesiis  adhuc  hodie  faciunt  epi- 
scopi, quorum  unusquisque  pastor  est  sui  gregis  centrum  atque  cardo  totius  in 
Christo  eius  vitae,  minister  populi  sui,  cuius  est  et  pro  ipso  grege  sibi  concredito 
et  erga  ceteras  Ecclesias  particulares,  communionis  sponsor. 

Nam  una  cum  eo  grex  ille  est  Ecclesia  Dei  (cf.  2 Cor.  1,  1)  quae  plenitudinem 
illam  divitiarum  Christi  ac  pignus  futurae  gloriae  iam  possidet. 

Proinde  hae  omnes  Ecclesiae  particulares,  vinculo  communionis  inter  se  uni- 
tae, cum  singillatim  tum  in  solidum  sumptae,  communitatem  salutis  constituunt, 
quae  per  Spiritum  Sanctum  in  se  inhabitantem,  illa  est  Ecclesia  una,  sancta,  catho- 
lica et  apostolica. 

Quo  vinculum  plenius  manifestaretur,  factum  est  etiam  ut,  decursu  tempo- 
rum, eae  ex  particularibus  Ecclesiis,  quae  sive  ob  propinquitatem  ad  ministerium 
apostolorum,  sive  ob  alias  rationes,  quasi  matrices  fidei,1  alias  pepererant,  veluti 
metropolitanae  sedes,  aliquando  patriarchales  nuncupatae,  exsurrexerint,  quarum 
officium  est  unitatem  in  catholica  diversitate  fovere  nec  non  cum  his  ceteris 
praestantioribus  Ecclesiis  inter  quas  eminet  Ecclesia  Romana  propter  potentiorem 
principalitatem,2  communionem  accipere,  significare  et  roborare  ». 

[ Subsignaverunt : ] Maximos  IV  patr.;  Stephanos  I,  patr.  Alex.;  Emilio 
Biancheri;  Carlo  Bandini;  John  Bassoul,  arch.  Homs  Melch.;  Emile  Socquet,  arch. 
tit.  Selimbria;  Athanase  Hage,  sup.  gen.  O.  Bas.  Ch.;  J.  Ogez,  ep.  Mbarara;  Archim. 
Saba  Youakim,  sup.  gen.  B.  S.;  Isaac  Ghattas,  ep.  Thebes;  Ioseph  Tawil,  arch.  tit. 
Myra;  Franciscus  Marty,  arch.  Remensis;  Ioseph  FI.  Cornelis,  arch.  Elisabethville; 
Ioseph  Perniciaro,  ET  Arbani;  Basile  D.  Khoury,  ep.  Sidonensis;  Ioh.  M.  Hoeck, 
sup.  gen.  abb.  Schyrensis;  Gabriel  Abou  Sada,  arch.  tit.  Cesarien,  Melch.;  Ioseph 
J.  Blomjous,ep.  Mwanza;  Ios.  Malouf,  arch.  Baalbek;  Hilarion  Capucci,  sup.  gen. 
Basii.  Alepp.;  Philippe  Nabaa,  arch.  Beyrouth;  M.  Assaf,  Petra  Phil.;  N.  Edelby, 
arch.  tit.  Edessenus  Melch.;  Augustin  Farah,  ep.  Tripoli  Melch.;  Conradus  Mingo, 
arch.  Montis  Regalis;  Ioannes  Pirastru,  ep.  Ecclesiensis;  Eptimios  Youakim,  ep. 
Zahle;  Louis  Durrieu,  ep.  de  Ouahigouya. 


1 Cf.  Tertullianum,  De  Praescr.  Haer.,  XXI,  4;  S.  Cyprianum,  Epist.  XLVIII, 
III,  1.  Iam  autem  hic  conceptus  « Ecclesiarum  praestantiorum  »,  quasi  « matricum  fidei  » 
quod  ad  sensum  saltem  adtinet,  apud  S.  Irenaeum  reperitur  in  Adv.  Haer.  III,  III,  1-4. 

2 Cf.  S.  Irenaeum,  Adv.  Haer.  III,  III,  2, 

Considerantes  1.  unum  de  quatuor  finibus  Concilii  esse  « unitatis  redintegra- 
tionem inter  Christianos  universos  »,  « una  fide,  participatione  eorumdem  sacra- 
mentorum et  apta  cohaerentia  unius  ecclesiastici  regiminis  » (S.  S.  Pauli  VI, 
Allocutio  ad  Patres  Concilii  Vaticani  II  (29  sept.  1963),  p.  19); 

2.  divinam  veritatem  esse  « principium  unitatis,  non  discriminis  et  separa- 
tionis » (ibid.,  p.  32); 

3.  hunc  finem  attingi  non  posse  quamdiu  Patres  Conciliares  a traditione  la- 
tina Ecclesiae  tantummodo  inspirantur; 

4.  hunc  finem  autem  attingi  posse  si  traditio  orientalis  Ecclesiae  redinte- 
grata est,  sicut  instanter  postulaverunt  in  aula  conciliari  beat.mus  Maximos  IV, 
beat.mus  Paulus  Meouchi,  exc.mi  DD.  Ghattas,  Doumith,  Zoghby,  Ziade,  Khoury 
et  Hakim, 

proponimus  emendationes  sequentes  super  cap.  II  «De  constitutione  hierar- 
chica  Ecclesiae  et  in  specie  de  episcopatu  »: 

1.  Ad  par.  13  (De  episcopis  successoribus  apostolorum),  pag.  24,  lin.  39,  post 
verbum  « ministerio  »,  addenda  est  haec  propositio:  « Postea  exercitium  reale 
huius  collegialitatis  episcoporum  semper  ab  Ecclesia  Orientali,  necnon  per  multa 
saecula  ab  ipsa  Ecclesia  Occidentali,  ut  immarcescibile  elementum  apostolicae  tra- 
ditionis agnitum  est.  Immo,  tota  Ecclesiae  traditio  ministerium  singulare  et  maius 
sedis  romanae  circa  Ecclesiam  universalem  nonnisi  intra  illam  collegialitatem  con- 
fessa est  ». 

2.  Ad  par.  13  (De  episcopis  successoribus  apostolorum),  pag.  25,  lin.  3,  post 
verbum  « exercenda  »,  addenda  est  haec  propositio:  « Hae  duae  potestates,  altera 
omnibus  duodecim  collegialiter,  altera  Petro  singulariter  concessa,  reapse  seiungi 
nequeunt,  ita  ut  successor  Petri  verum  sit  membrum  collegii  episcoporum  et  sic 
illos  in  fidei  communione  confirmet  necnon  ipsis  in  caritate  praesideat  ». 

3.  Ad  par.  14  (De  episcopatu  ut  sacramento),  pag.  25,  lin.  16,  post  verbum 
« nuncupatur  »,  addenda  est  haec  propositio:  « Traditio  igitur  charismatis  apo- 
stolici  in  episcopis  sacramentum  est  et  sic  Ecclesia  essentialiter  in  mysterio  com- 
munionis constat,  ita  ut  per  consecrationem  episcopus  fiat  successor  apostolorum 
et  particeps  collegialitatis,  ac  per  ipsum  munus  episcopale  episcopus  romanus 
fiat  successor  Petri  et  primatum  accipiat  ». 

4.  Ad  par.  16  (De  collegio  episcopali  eiusque  capite),  pag.  27,  linn.  9-11,  sic 
emendandum  est:  « Sicut  collegium  episcoporum  sua  auctoritate  pollet  in  commu- 
nione episcopi  romani,  successoris  Petri,  ita  episcopus  romanus  propria  ac  supre- 
ma auctoritate  pollet  in  communione  collegii  episcoporum,  successore  collegii  apo- 
stolorum ».  Atque  addendum  est:  « Primatus  et  collegialitas  principia  sunt  de 
iure  divino.  Sed  modi  utriusque  exercitii  ad  ius  ecclesiasticum  pertinent.  Ecclesiae 
historia  probat  illos  modos  ita  varios  fuisse  ut  variare  in  futuro  possint.  Ideo 
determinationes  canonicae  illius  communionis  supremae  ab  omnibus  episcopis  orien- 
tis et  occidentis  una  cum  episcopo  romano  in  ministerio  eius  primatus  consti- 
tuendae sunt,  secundum  necessitates  loci  et  temporis  Ecclesiae  universalis  ». 

5.  Ad  par.  16  (De  collegio  episcopali  eiusque  capite),  pag.  27,  linn.  34-39, 
sic  emendandum  est:  « Episcopi,  congregati  cum  suo  capite  in  Concilio  Oecumenico 
aut  dispersi  cum  suo  capite,  veram  atque  plenam  pptestatem  habent.  In  qua  con- 
iunctione  membrorum  collegii  episcoporum  cum  suo  capite  praeeminet  auctoritas 
capitis  utpote  a Christo  Domino  directe  in  persona  Petri  speciali  modo  ei  concessa, 
ita  ut  praeter  eius  assensum,  saltem  tacitum,  decisiones  membrorum  in  gravissimis 

negotiis  Ecclesiae  universalis  irritae  censeri  debeant.  Sed  quia,  sicut  membra  sine 
capite  vere  membra  dici  non  possunt,  ita  caput  qua  tale  non  potest  concipi  sine 
coniunctione  cum  membris,  ideo  valde  interest  ad  consensum  manifestandum  et  ad 
concordiam  servandam  in  vinculo  amoris  et  pacis,  ut  decisiones  maiores  Summi 
Pontificis  ad  universalem  Ecclesiam  pertinentes  non  determinentur  absque  praeviis 
suffragiis  collegii  episcoporum,  sive  in  concilio  congregatorum,  sive  per  orbem  di- 
spersorum, secundum  laudabilem  consuetudinem  Romanae  Sedis,  cuius  officium 
est  praesidere  in  caritate  ». 

[Sub signaverunt-.  ] Maximos  IV  Patriarche,  Jos.  Malouf,  Eftimios  Youakim, 
ep.  Zahle,  Athanase  Ach-Chaer,  M.  Assaf,  John  Bassoul,  Joseph  Taouil,  Augustin 
Farah,  Gabriel  Abou-Sada,  N.  Edelby,  AT  Edessenus,  Saba  Youakim,  sup.  gen. 
B.  S.,  Basile  Khoury,  ep.  Sinonensis,  Athanassios  Tutungy,  arch.  d’Alep,  Hilarion 
Capucci,  sup.  gen.  O.B.A.,  G.  Hakim,  arch.  de  Galilee,  Archimandrite  Athanase 
Hage,  sup.  gen.  O.B.C.,  Elias  Zoghby,  AT  de  Nubie. 

Observations  du  Patriarcat  grec-melkite  catholique. 

1.  N.  11,  pag.  23,  lig.  10.  Inserer  apres  « apostolos  » le  mot  columnas.  Le 
texte  devient:  « super  Petrum  rupem  ac  super  apostolos  columnas  fundavit  ». 

Cette  insertion  est  suggeree  par  le  parallelisme:  Pierre-rocher,  Apotres-co- 
lonnes.  La  comparaison  des  « colonnes  » appliquee  aux  Apotres  n’est  pas  moins 
neo-testamentaire  que  la  comparaison  du  « rocher  » appliquee  a Pierre. 

Mieux  encore,  nous  proposons  de  remplacer  « super  Petrum  rupem  ac  super 
Apostolos  fundavit  » par  une  autre  formule  scripturaire  comme  « super  funda- 
mentum Apostolorum  (et  prophetarum)  posuit  ». 

En  effet,  la  redaction  anticipe  malencontreusement  sur  le  paragraphe  suivant 
qui  traite  de  la  primaute.  La  redaction  actuelle  est  moins  heureuse  que  le  texte 
du  Vatican  I qui  est  ici  cite.  Ce  Concile  avait  distingue  trois  temps  dans  le 
plan  divin:  ler  temps:  le  Christ  veut  fonder  une  Eglise  comme  un  Temple  d’une 
duree  eternelle;  2e  temps:  Pour  conduire  et  regir  cette  Eglise,  il  lui  donne  comme 
Pasteurs  les  Douze  Apotres  qui  se  perpetuent  dans  les  Eveques,  leurs  successeurs; 
3e  temps:  « pour  que  1’episcopat  soit  un,  il  a prepose  Pierre  aux  autres  Apotres  ». 
Le  Schema  actuel,  en  pariant  trop  tot  du  primat  de  Pierre,  symbolise  par  le  rocher, 
renverse  la  perspective. 

2.  N.  11,  pag.  23,  lig.  20.  Remplacer  le  mot  « apostolici  » par  « S.  Petri». 
Le  texte  devient:  « ratione  S.  Petri  primatus  ». 

« Apostolicus  primatus  » ne  designe  pas  suffisamment  le  primat  de  S.  Pierre. 
Il  y a,  en  effet,  d’autres  Apotres  que  Pierre.  C’est  une  habitude  courante  en  Occi- 
dent de  dire  aussi:  « Apostolica  Sedes  »,  pour  designer  le  seul  Siege  Romain  de 
Pierre.  De  fait,  en  Occident,  il  n’y  a pas  d’autre  Siege  apostolique  que  celui  de 
Rome  fonde  par  Pierre.  Mais  on  doit  reagir  contre  cette  facon  de  faire,  car,  non 
seulement  il  y a d’autres  Apotres  que  Pierre,  mais  il  y a aussi  d’autres  « Sieges 
Apostoliques  » que  celui  de  Rome.  Cette  remarque  est  importante  pour  se  faire 
comprendre  de  POrient,  si  attache  a 1’apostolicite  de  ses  sieges  patriarcaux.  On 
sait  que  1’Orthodoxie  proteste  contre  1’accaparement  par  le  Siege  Romain  de 
1’epithete  « Apostolique  »,  dans  des  expressions  comme  « Siege  Apostolique  » ou 
« Benediction  Apostolique  »,  etc. 

3.  N.  11,  pag.  23,  ligg.  24-25.  Supprimer  les  mots  Christi  Vicano  et  ac  totius 

Ecclesiae  capite.  Le  texte  devient:  « qui  cum  successore  Petri,  coryphaeo  et  ca- 
pite suo,  Domum  Dei  viventis  regunt...  ». 

Depuis  S.  Bernard  surtout,  la  piete  occidentale  aime  donner  au  Pontife  Ro- 
main  le  titre  de  « Vicaire  du  Christ  ».  Comme  le  remarque  la  Note  II  du  Schema, 
meme  en  Occident,  jusqu’au  xie  siecle  au  moins,  le  Pape  de  Rome  etait  plutot 
appele  « Vicarius  Petri  » et  non  pas  « Vicarius  Christi  ».  Ce  dernier  titre  ne  s’est 
generalise  qu’a  partir  de  S.  Bernard,  sans  etre  cependant  exclusivement  reserve 
au  Pontife  Romain,  puisque  la  tradition  occidentale  a continue  ca  et  la  d’appeler 
tous  les  Eveques  indistinctement  « Vicaires  du  Christ».  Voir  la  Note  59  et  le 
texte  meme  du  Schema,  N.  21,  p.  31,  ligg.  4-5:  « Ipsi  (sc.  Episcopi)  Ecclesias 
sibi  commissas  ut  vicarii  et  legati  Christi  regunt  ».  Ainsi  donc  tous  les  Eveques, 
et  meme  les  simples  pretres,  sont,  en  un  certain  sens,  Vicaires  du  Christ.  Le 
Pontife  Romain  l’est  naturellement  d’une  maniere  plus  eminente,  mais  non  exclu- 
sive.  L’application  exclusive  de  ce  titre  a 1’Eveque  de  Rome  est  ignoree  par  la  tra- 
dition patristique  orientale.  De  plus,  ce  titre  prete  a surenchere,  et  l’on  sait 
combien  la  surenchere  dans  ce  domaine,  dans  des  esprits  inconscients,  flatteurs 
ou  interesses,  est  dangereuse  pour  1’Eglise.  Elie  a conduit  certains  au  blaspheme 
proprement  dit,  le  jour  ou  iis  ont  voulu  faire  du  pape  un  Dieu:  « II  Papa  e 
Dio  sulla  terra...,  Gesu  ha  posto  il  Papa  al  di  sopra  dei  Profeti...,  al  di  sopra  dei 
Precursore...,  al  di  sopra  degli  Angeli...  Gesu  ha  collocato  il  Papa  al  iivello  stesso 
di  Dio  » (Sae.  Domenico  Bertetto,  S.D.B.,  San  Giovanni  Bosco  - Meditationi , 
Vol.  I,  Ed.  2a,  pp.  89-90). 

Pour  les  memes  raisons,  nous  pensons  que  1’expression  « Chef  de  '1’Eglise  » 
(surtout  en  latin:  « Caput  Ecclesiae  »)  doit  etre  expliquee  dans  un  contexte  cecu- 
menique;  car,  ce  n’est  pas  le  Pape  qui  est  la  TSte  de  1’Eglise  au  sens  striet,  mais 
le  Christ  seul,  auquel  personne  ne  succede  dans  cette  qualite.  Le  Pape  succede  a 
Pierre,  non  au  Christ.  On  devrait  plutot  1’expliquer  dans  le  sens  que  le  Pape 
est  « tete  visible  de  1’Eglise  » ou  « tete  de  1’Eglise  visible  ». 

4.  N.  12,  pag.  23,  lig.  31.  Supprimer  les  mots  « ad  instar  ».  Le  texte  devient: 
« quos  et  apostolos  nominavit,  et  in  collegium  instituit  ». 

Les  Douze  formaient  un  vrai  College,  un  Ordre,  un  « Corpus  » apostolique, 
et  non  « quelque  chose  de  semblable  » {ad  instar ). 

5.  N.  12,  pag.  24,  lig.  11.  Ajouter  les  mots  « ceterosque  Apostolos  ».  Le 
texte  devient:  « Ecclesiam  extruunt  universalem,  aedificatam  super  Petrum  cete- 
rosque Apostolos  ». 

L’Eglise  est  certes  batie  sur  Pierre,  mais  aussi  sur  les  autres  Apotres,  comme 
le  prouvent  de  nombreux  textes  du  Nouveau  Testament.  C’est  en  combinant  tous 
ces  textes  qu’il  convient  de  parier  du  fondement  de  1’Eglise.  Les  orthodoxes 
reprochent  aux  theologiens  catho liques,  non  pas  de  citer  des  textes  faux,  mais 
de  ne  pas  citer  tous  les  textes. 

6.  N.  12,  pag.  24,  lig.  12.  Apres  « fidelibus  omnibus  »,  ajouter:  cum  Ecclesia. 
Le  texte  devient:  «fidelibus  omnibus  cum  Ecclesia  superaedificatis...». 

Le  texte  du  Schema  laisserait  a entendre  que  l’Eglise,  en  tant  que  telle,  est 
fondee  sur  Pierre  seulement.  Par  contre,  les  fideles  sont  batis  sur  le  fondement 
des  Apotres  et  des  Prophetes,  etc.  On  semble  vouloir  ainsi  eviter  la  difficulte  du 
texte  de  S.  Paul  {Eph.  2,  20)  et  de  1’Apocalypse  (21,  14),  en  l’appliquant  aux 
seuls  fideles.  En  realite,  tous  ces  textes  de  Matthieu,  de  l’Epitre  aux  Ephesiens,  et 
de  1’ Apocalypse  se  completent.  Aussi  bien  1’Eglise  que  les  fideles  qui  la  constituent 

sont  fondes  sur  Pierre  et  sur  les  Apotres  et  les  Prophetes.  D’ou  1’addition  pro- 
posee. 

7.  N.  14,  pag.  25,  lig.  12.  Ajouter:  « unde  hoc  sacramentum  est  quasi  radix 
potestatis  iurisdictionis  et  magisterii  ». 

Cette  precision  nous  parait  necessaire  pour  ecarter  1’opinion  de  certains  cano- 
nistes  pour  qui  un  laic  elu  ou  nomme  legitimement  eveque  ou  pape  possederait 
le  meme  pouvoir  de  juridiction  avant  comme  apres  sa  consecration  episcopale. 

8.  N.  15,  pag.  26,  lig.  12.  Omettre  les  mots:  « a Romano  Pontifice  ».  Le 
texte  devient:  « Cura  autem  animarum  actu  exercenda  eis  ab  Episcopo  competente 
assignatur  ». 

Le  texte  parle  des  pretres.  La  mission  canonique  des  pretres  ne  vient  pas 
du  Pontife  Romain  ou  de  leur  Eveque , mais  seulement  de  leur  Eveque.  Cela  ne 
veut  pas  dire  que  le  Pontife  Romain  n’a  pas  pouvoir  sur  les  pretres.  Mais  autre 
chose  avoir  un  pouvoir  universel  sur  tous  les  fideles  ou  clercs  de  1’Eglise,  autre 
chose  etre  source  unique  de  tout  pouvoir  dans  1’Eglise.  En  particulier,  les  Eveques 
n’ont  pas  besoin  de  delegation  de  pouvoir  pour  donner  mission  canonique  a un 
de  leurs  pretres  en  vue  de  regir  une  portion  de  leur  troupeau.  Dans  les  territoires 
soumis  directement  a 1’autorite  de  1’Eveque  de  Rome,  en  tant  que  tel,  les  pretres 
regoivent  naturellement  mission  de  lui. 

9.  N.  15,  pag.  26,  ligg.  33-41.  Refaire  tout  ce  passage  de  maniere  qu’il 
puisse  s’appliquer  aussi  a 1’Eglise  orientale;  les  auteurs  du  Schema  ont  en  vue 
seulement  1’Eglise  latine.  Le  texte  devient:  « Licet  hodie  in  Ecclesia  Latina  diaco- 
natus ut  plurimum  habeatur  solummodo  tanquam  gradus,  quo  ad  sacerdotium  ascen- 
ditur, haec  disciplina  tamen  non  semper  viguit  nec  hodie  ubique  viget.  Immo  dia- 
conatus in  futuro  tanquam  proprius  ac  permanens  gradus  hierarchiae  in  Ecclesia 
quoque  Latina  exerceri  poterit,  ubi  Ecclesia  id  pro  necessitate  curae  animarum, 
aut  in  certis  regionibus  aut  in  omnibus,  expedire  censuerit.  Quo  in  casu  ad  prae- 
positos Ecclesiae  spectat  decernere  utrum,  in  Ecclesia  quoque  Latina , tales  diaconi 
sacra  caelibatus  lege  adstringantur  necne  ». 

Lfinsertion  de  ces  mots  est  necessaire  pour  que  le  texte  ne  paraisse  pas  dirige 
a la  seule  Eglise  latine.  C’est  d’ailleurs  une  remarque  generale:  Lorsque  les  catho- 
liques  d’Occident  parient  de  VEglise  ou  de  la  discipline  generale  de  1’Eglise,  c’est 
a 1’Eglise  latine  et  a la  discipline  latine  qu’ils  limitent  leur  vision,  comme  si  1’Eglise 
orientale  et  la  discipline  orientale  etaient  des  exceptions  a la  regie.  Iis  doivent, 
au  contraire,  se  rappeler  que  l’Eglise  latine  est  une  Eglise  dans  VEglise  catholique, 
tout  comme  la  plus  humble  des  Eglises  orientales,  et  que  le  droit  latin  est  un  droit 
particulier  de  1’Eglise  latine.  « Ecclesia  universa » ne  signifie  pas  « Ecclesia 
latina  »,  et  « ius  universale  » ou  « ius  commune  » ne  signifie  pas  « ius  latinum  ». 
Comme,  de  fait,  1’Eglise  catholique  a ete  malheureusement  reduite,  pendant  des 
siecles,  a 1’Occident  ou  presque,  les  occidentaux  ont  pris  l’habitude  de  considerer 
leur  Eglise  latine  comme  synonyme  d’Eglise  catholique  universelle.  C’est  une 
perspective  a corriger  aujourd’hui,  non  seulement  dans  la  terminologie,  mais  aussi 
dans  tout  le  comportement  ecclesial. 

10.  N.  16,  pag.  27,  ligg.  9-11.  Nous  proposons  une  autre  redaction: 

Nouvelle  redaction  Ancienne  redaction 

Episcopi  autem,  sive  dispersi  sive  Collegium  autem  seu  corpus  epi- 

congregati,  non  constituunt  corpus  ni-  scoporum  auctoritatem  non  habet,  nisi 

si  in  communione  cum  eorum  Praeside,  simul  cum  Pontifice  Romano,  succes- 

qui  est  Romanus  Pontifex,  utpote  suc-  sore  Petri,  ut  capite  eius  intelligatur. 

cessor  Petri  constitutus.  Non  datur 
enim  collegium  apostolicum  vel  epi- 
scopale « acephalon  ». 

Au  lieu  de  dire  que  le  college  episcopal  n’a  d’autorite  (il  s’agit,  bien-entendu, 
d’autorite  universelle)  qu’uni  avec  le  Pontife  Romain,  nous  preferons  dire  que 
le  College  episcopal,  dont  le  Pape  de  Rome  fait  partte  en  tant  que  P resident,  ne 
constitue  un  College  que  s’il  est  uni  avec  le  Pontife  Romain,  qui  est  son  Presi- 
dent.  C’est  une  difference  de  perspective,  mais  qui  a son  importance.  II  y a 
une  tendance  en  Occident  a mettre  le  Pape,  non  seulement  a la  tete  du  Col- 
lege episcopal,  ce  qui  est  tres  vrai,  mais  en  dehors  du  College  episcopal,  ce  qui 
est  faux.  De  meme,  on  a tendance  a considerer  le  Pape  en  dehors  du  Concile 
oecumenique,  celui-ci  etudiant,  discutant,  proposant,  et  le  Pape  confirmant  et 
sanctionnant.  Plus  d’une  preuve  pourrait  etre  apportee  pour  demontrer  l’exis- 
tence  de  cette  mentalite,  qui  ne  nous  semble  pas  tout-a-fait  au  point. 

11.  N.  16,  pag.  27,  lig.  30.  Nous  proposons  la  redaction  suivante:  Secun- 
dum ius  canonicum  hodiernum  Romani  Pontificis  praerogativa  est  concilia  oecu- 
menica  convocare,  iisdem  praesidere  et  eadem  confirmare;  nec  Concilium  oecu- 
menicum  unquam  datur  sine  participatione  Romani  Episcopi,  saltem  approbantis 
vel  recipientis. 

II  faut  soigneusement  distinguer  entre  le  Droit  Canon  qui  peut  changer  et 
le  dogme  qui  est  immuable.  La  premiere  partie  de  notre  formule,  etant  canonique, 
ne  se  verifie  pas  dans  les  anciens  Condies.  Par  contre,  la  seconde,  qui  est  theolo- 
gique, est  toujours  vraie.  Ce  n’est  pas  le  fait  de  convoquer  les  Eveques  qui  leur 
confere  une  pleine  juridiction  sur  1’Eglise:  iis  la  possedent  deja  collegialement; 
mais  le  fait  de  se  trouver  reunis  par  1’Empereur  ou  par  le  Pape  leur  donne 
le  moyen  de  1’exercer. 

La  disposition  canonique  actuelle  selon  laquelle  le  concile  oecumenique  cesse 
automatiquement  a la  mort  du  pape,  est  une  mesure  purement  positive  et  non  de 
droit  divin. 

12.  N.  16,  pag.  27,  ligg.  12-18.  Nous  proposons  une  autre  redaction: 

Nouvelle  redaction 

Elegit  Dominus  primum  Duodecim 
Apostolos,  deinde  praefecit  eis  Petrum. 

Collegium  igitur  apostolicum  Petrum 
apostolum  necessario  includit  sicut  cor- 
pus episcopale,  sive  congregatum  sive 
dispersum,  romanum  episcopum  com- 
prehendit. Petrus  autem  apostolus, 
eiusque  successor  Romanus  Pontifex, 
sive  in  collegio  apostolico  sive  in  cor- 
pore episcopali,  est  simul  membrum 
et  caput.  Praeterea  in  decursu  tempo- 
ris agit  successor  Petri,  quandoque  ut 
episcopus  Romae,  quandoque  ut  papa 
universalis.  Ut  collegium  episcopale  sit 

plenum  habeatque  in  Ecclesiam  uni- 
versalem supremam  auctoritatem,  ne- 
cesse  est  ut  Romanus  Pontifex  eiusdem 
collegii  caput  sit,  nec  necesse  est  ut  de 
facto  in  omnibus  negotiis  primatum 
suum  exerceat. 

Romanus  Pontifex,  totius  hierar- 
chiae  primas,  virtute  sui  primatialis  of- 
ficii et  ad  illud  rite  implendum,  habet 
in  Ecclesia  per  se  plenam  et  univer- 
salem, pastoralem  et  personalem,  pote- 
statem; collegium  episcoporum  autem, 
quod  collegio  apostolorum,  in  magiste- 
rio et  regimine  pastorali  succedit,  immo 
in  quo  corpus  apostolicum  continuo 
perseverat,  et  in  quo  Petrus  per  Ro- 
manum Pontificem  semper  vivit  — ita 
nempe  ut  sine  eorum  praeside  apo- 
stoli et  episcopi  collegium  non  consti- 
tuunt — indivisam,  plenam  et  supre- 
mam potestatem  in  Ecclesia  possidet. 

(Puis  sauter,  comme  inutile,  'le  de- 
veloppement  qui  suit,  jusqu’a  la  li- 
gne  28:  Suprema  in  universam...). 


Ancienne  redaction 

Romanus  Pontifex  habet  in  Eccle- 
sia per  se  plenam  et  universalem  pote- 
statem; collegium  episcoporum  autem, 
quod  collegio  apostolorum  in  magiste- 
rio et  regimine  pastorali  succedit,  im- 
mo in  quo  corpus  apostolicum  conti- 
nuo perseverat,  una  cum  Capite  suo 
Romano  Pontifice,  et  nunquam  sine 
hoc  capite,  indivisum  subiectum  ple- 
nae et  supremae  potestatis  in  uni- 
versam Ecclesiam  creditur.  Dominus 
enim... 


L’ancienne  redaction  commence  par  affirmer  que  le  Pontife  Romain  a,  par 
lui-meme,  un  pouvoir  plein  et  universel  sur  toute  1’Eglise.  La  nouvelle  redaction 
precise  que  ce  pouvoir  universel  du  Pape  ne  lui  est  donne  qu 'en  tant  que  chef 
de  toute  la  hierarchie  et  en  vue  de  remplir  ce  ministere  prini  at  ial.  II  importe, 
en  effet,  de  montrer  que  ce  pouvoir  universel  du  Pape  est  la  consequence  d’un 
ministere  de  chef  dans  1’Eglise,  et  qu’il  n’est  pas  un  privilege  sans  fondement 
ni  utilite  publique. 

En  second  lieu,  la  nouvelle  redaction  precise  que  ce  pouvoir  universel  du 
Pape  est  essentiellement  un  pouvoir  pastoral  et  personnel.  II  est  pastoral,  en  ce 
sens  que  ce  n’est  pas  une  prerogative  qui  lui  permet  seulement  de  commander 
pour  le  plaisir  de  commander,  ou  pour  dominer  le  reste  de  1’Eglise.  Le  pouvoir 
dans  1’Eglise  est  une  « diaconie  »,  un  ministere,  un  pastorat.  C’est  pourquoi 
1’Orient  n’aime  pas  le  terme  « juridiction  »,  si  cher  aux  canonistes  d’Occident, 
car  il  sent  une  conception  de  pouvoir  toute  humaine,  faite  de  superiorite  et  de 
domination  sur  les  autres.  De  plus,  ce  pouvoir  universel  du  Pape  est  strictement 
personnel.  Le  Pape  peut  certes  se  faire  aider  par  toute  sorte  de  collabor ateurs, 
mais  personne  ne  partage  avec  lui  sa  primaute  dans  1’Eglise.  Cette  remarque 
a des  consequences  pratiques  innombr abies.  Dans  le  catholicisme  d’aujourd’hui, 
tous  ceux  qui,  de  pres  ou  de  loin,  sont  au  Service  de  1’administration  pontificale, 
reclament  une  primaute  sur  les  autres  Eveques  du  monde,  et  meme  sur  les  titu- 
laires  des  autres  sieges  apostoliques  de  la  chretiente.  A la  Curie  Romaine,  chacun 
se  croit  un  peu  Pape,  et  chacun  est  persuade  d’etre  un  peu  infaillible  comme  le 

Pape.  Contre  cette  tendance,  il  convient  de  preciser  tres  nettement  que  la  pri- 
maute  et  1’infaillibilite  du  Pape  sont  strictement  personnelles. 

Pour  designer  l’autorite  universelle  du  College  episcopal,  uni  naturellement 
a son  Chef,  qui  est  le  Pontife  Romain,  1’ancienne  redaction  emploie  une  peri- 
phrase  tortueuse,  comme  pour  noyer  cette  idee.  Elie  dit  que  le  college  episcopal 
« indivisum  subiectum,  plenae  et  supremae  potestatis  in  universam  Ecclesiam 
creditur  ».  Pourquoi  ce  creditur , et  pourquoi  ce  subiectum  potestatis , qu’on  pour- 
rait  a la  rigueur  interpreter  comme  subiectum  delegatum  potestatis , selon  la  doc- 
trine  chere  a certains  canonistes,  qui  pretendent  qu’aucun  pouvoir  dans  1’Eglise 
n’existe  s’il  ne  provient  du  Pape?  La  verite  est  que  le  College  apostolique  a 
vraiment  un  pouvoir  universel  dans  1’Eglise,  et  ce  pouvoir  lui  provient  du  Christ 
directement.  C’est  un  pouvoir  natif,  original,  divin,  ordinaire  et  inalienable. 

13.  N.  17,  pag.  28,  ligg.  14-17.  Nous  proposons  une  autre  redaction: 

Nouvelle  redaction  Ancienne  redaction 

Sed  ut  membrum  collegii,  pro  uni-  Sed  ut  membrum  collegii  pro  uni- 
versa Ecclesia,  ea  missione  ex  officio  versa  Ecclesia,  ea  sollicitudine  ex  offi- 

tenetur,  quae,  licet  nullam  permittat  cio  tenetur,  quae,  licet  actus  iurisdic- 

intrusionem  in  aliis  Ecclesiis , summo-  tionis  non  sit,  summopere  tamen  con- 

pere  tamen  confert  ad  Ecclesiae  uni-  fert  ad  Ecclesiae  universalis  emolu- 

versalis  emolumentum.  mentum. 

Pariant  du  pouvoir  collegial  des  Eveques,  c’est-a-dire  de  leur  pouvoir  en 
tant  que  membres  du  College  episcopal,  le  Schema  le  reduit  a une  simple  sollici- 
tude  universelle  tres  utile  a toute  1’Eglise.  C’est  trop  peu.  II  est  vrai  que  le 
pouvoir  collegial  de  chaque  Eveque  sur  1’ensemble  de  1’Eglise  n’est  pas  le  meme 
que  son  pouvoir  direct  sur  son  diocese.  Mais  il  n’est  pas  non  plus  une  simple 
sollicitude  du  bien  general  de  1’Eglise.  De  fait,  les  responsabilites  que  le  Schema 
attribue  dans  les  lignes  suivantes  au  college  episcopal  depassent  la  simple  solli- 
citude et  constituent  un  vrai  pouvoir  (voir  1’appendice:  « Le  Pape  gardien  de  la 
Collegialite  episcopale  »). 

14.  N.  17,  pag.  28,  lig.  18.  Inserer,  avant  le  mot  « disciplinae  »,  le  mot 
cohaerentiam.  Le  texte  devient:  « tueri  unitatem  fidei  et  cohaerentiam  disciplinae 
cunctae  Ecclesiae  communem  ». 

En  effet,  si  la  foi  est  strictement  une  pour  toute  1’Eglise,  il  n’en  est  pas  de 
meme  de  la  discipline  qui,  dans  1’Eglise,  doit  etre  partout  coherente,  mais  non 
necessairement  uniforme.  Certains  esprits  pourraient  prendre  pretexte  de  ce 
texte  pour  exiger  1’uniformite  de  la  discipline  orientale  avec  celle  de  1’Eglise 
latine. 

15.  N.  17,  pag.  28,  ligg.  31-33.  Nous  proposons  une  autre  redaction: 

Nouvelle  redaction  Ancienne  redaction 

Unde  liquet,  etiam  si  suprema  or-  Unde  liquet,  etiam  si  suprema  or- 

dinatio operis  missionum  nunc  tem-  dinatio  operis  missionum  ad  Romanum 
poris  pro  bono  communi  Ecclesiae  ad  Pontificem  pertinet,... 

Romanum  Pontificem  de  facto  reserva- 
ta est,  ... 

L’oeuvre  de  1’evangelisation  du  monde  n’est.  pas,  de  soi,  une  des  competences 
exclusi ves  de  l’Eveque  de  Rome.  C’est  plutot  une  mission  donnee  par  le  Christ 
a tous  les  Apotres  et,  apres  eux,  a tous  les  Eveques  de  1’Eglise,  et  de  fait,  l’His- 
toire  ecclesiastique  nous  montre  que  beaucoup  d’autres  Eveques  de  la  Chretiente 
se  sont  occupes  d’evangeliser  le  monde  en  envoyant  des  missionnaires  et  en  les 
entretenant,  fondant  meme  des  Eglises  nouvelles  et  organisant  la  hierarchie  en 
pays  de  mission.  Mais  de  fait,  au)ourd’hui,  pour  eviter  une  inutile  dispersion  de 
forces  et  mieux  organiser  1’oeuvre  de  1’evangelisation,  la  haute  direction  des  mis- 
sions  a ete  reservee  au  Pape. 

16.  N.  18,  pag.  29,  ligg.  18-19.  Nous  proposons  une  nouvelle  redaction: 
Nouvelle  redaction  Ancienne  redaction 

...vel  directe  per  ipsum  Roma-  ...vel  directe  per  ipsum  successo- 

nnm  Pontificem,  qui,  gravissima  de  rem  Petri;  quo  renuente,  episcopi  in 
causa,  suam  necessariam  communionem  officium  assumi  nequeunt. 
denegare  potest. 

Une  certaine  ecole  de  canonistes  d’Occident  tient,  comme  nous  1’avons  dit, 
qu’aucun  eveque  ne  regoit  mission  sur  son  diocese  que  par  1’intervention  directe 
ou  indirecte  du  Pape.  Cette  opinion  avait  trouve  place  dans  1’ancien  Schema. 
Le  nouveau  Schema  a corrige  cette  assertion  absolument  inacceptable.  Rien,  dans 
1’Ecriture  ou  la  Tradition,  ne  prouve,  en  effet,  que  la  mission  canonique  des 
Eveques  sur  leur  diocese  leur  vient  exclusivement  du  successeur  de  Pierre.  Les 
canonistes  en  question  ont  simplement  transplante  sur  le  plan  universel  de 
toute  1’Eglise  et  sur  le  p]an  de  la  doctrine  ce  qui  etait  un  fait  contingent  du  Pa- 
triarcat  d’Occident.  En  Occident,  depuis  un  certain  temps,  la  mission  canoni- 
que, et  meme  1’election  des  eveques  fut  reservee  de  fait  au  Pointife  Romain.  Mais 
il  n’en  fut  pas  toujours  ainsi  dans  1’Eglise,  des  les  origines  et  partout. 

Devant  cette  consideration,  que  nous  avons  fait  energiquement  valoir  en 
Commission  Centrale,  le  nouveau  Schema  a nuance  ses  assertions  et  reconnu 
que  la  mission  canonique  pouvait  etre  donnee  en  vertu  des  lois  ou  des  coutumes 
legitimes,  non  revoquees  par  1’autorite  supreme  (qui  est,  non  seulement  celle  du 
Pape,  rappelons-le  en  passant,  mais  aussi  celle  des  conciles  cecumeniques).  Cette 
mission  canonique  peut  etre  aussi  donnee  directement  par  le  Pontife  Romain, 
soit  comme  Patriarche  d’Occident,  soit  comme  successeur  de  Pierre.  Ce  n’est  pas 
au  meme  titre  que  le  Pape  nomme  les  Eveques  d’Occident  et  peut  etre  appele, 
en  certains  cas,  a nommer  les  Eveques  d’Orient.  Dans  le  premier  cas,  il  agit 
comme  Patriarche  d’Occident,  aide  ou  non  de  son  synode  (en  1’espece  la  Con- 
gregation  Consistoriale  ou  la  Propagande).  Dans  le  second  cas,  il  agit  comme 
chef  de  1’Eglise,  lorsque  le  bien  de  1’Eglise  universelle  exige,  d’une  fagon  excep- 
tionnelle,  son  intervention  directe,  par  dessus  les  institutions  propres  a 1’Orient. 

En  second  lieu,  il  est  certain  que  le  Pape  peut  deposer  un  Eveque  pour  de 
tres  graves  raisons.  Mais  la  redaction  du  Schema  risque  d’etre  mal-interpretee, 
comme  si  aucun  eveque  ne  pouvait  avoir  mission  dans  son  diocese  que  s’il  etait 
accepte  positivement  par  le  Pape.  Une  telle  pretention,  basee  sur  les  Fausses 
Decretales,  a ete,  on  le  sait,  a l’origine  du  conflit  entre  le  Pape  Nicolas  Ier  et  le 
Patriarche  Photius.  En  consequence,  il  faut  amender  le  texte  du  canon  392, 
§ 2,  du  Motu  Proprio  « Cleri  sanctitati  ». 

17.  N.  19,  pag.  29,  lig.  40;  pag.  30,  lig.  1.  Nous  proposons  une  nouvelle 
redaction: 

Nouvelle  redaction  Ancienne  redaction 

Qua  (sc.  infallibili tate)  ipse  quo-  Qua  ipse  Romanus  Pontifex  colle- 

que per  se  gaudet  Romanus  Pontifex,  gii  episcoporum  caput,  ... 
utpote  collegii  episcoporum  caput  et 
infallibilitatis  Ecclesiae  necnon  ipsius 
collegii  authenticus  testis  ... 

Les  additions  que  nous  proposons  nous  paraissent  indispensables.  Le  E ape 
n’est  infaillible  que  parce  qu’il  est  chef  du  College  apostolique  et  porte-parole  de 
Vlnfallibilite  de  ce  College  et  de  toute  VEglise.  Ainsi  mise  en  lumiere,  1’infailli- 
bilite  devient  comprehensible.  Ce  n’est  plus  un  privilege  honorifique.  Le  Pape 
ne  fait  pas  de  dogmes  infaillibles  sans  raison,  sans  fondement,  sans  reference 
a 1’Ecriture,  a la  Tradition  et  a 1’Eglise,  inutilement,  rien  que  pour  montrer  qu’il 
est  Pape.  Lfinfaillibilite  est  un  charisme  qui  lui  est  donne  pour  1’utilite  generale 
et  decoulant  de  son  ministere.  Ces  precisions  sont  absolument  essentielles  et  in- 
dispensables pour  quiconque  veut  travailler  a 1’union  des  Eglises,  car  elles  n’ont 
pas  ete  jusqu’ici  suffisamment  prises  en  consideration. 

18.  N.  19,  pag.  30,  ligg.  4-7.  Nous  proposons  une  autre  redaction: 

Nouvelle  redaction  Ancienne  redaction 

Concilium  Vaticanum  I iure  statuit  Concilium  Vaticanum  I iure  statuit 

Romani  Pontificis  definitiones  ex  sese  Romani  Pontificis  definitiones  ex  sese 
et  non  ex  consensu  Ecclesiae  irrefor-  et  non  ex  consensu  Ecclesiae  irrefor- 

mabiles esse,  sc.  ex  officio  suo,  non  ex  mabiles  esse,  ita  ut  ab  eius  iudicio  ad 
delegatione  nec  ex  canonica,  etsi  im-  aliud  iudicium  appellare  numquam  om- 
plicita,  colle giali  confirmatione,  ita  ut  nino  liceat, 
ab  eius  iudicio  ad  aliud  iudicium  ap- 
pellare numquam  omnino  liceat,  nec 
tamen  ullo  modo  dari  potest  ut  huius- 
modi  definitiones  contradicant  doctri- 
nae quae  de  facto  a collegio  episcopali 
generaliter,  saltem  implicite,  creditur. 

Le  texte  du  Schema  reproduit  litteralement  la  definition  de  1’infaillibilite 
donnee  par  le  Vatican  I.  Mais  cette  definition  a donne  lieu,  de  fait,  a de  mau- 
vaises  interpretations  et  a des  exagerations  regrettables.  II  convient  donc  que 
Vatican  II  precise  cette  notion  et  la  rende  plus  claire.  Ainsi  le  « ex  sese  » est 
precise  en  disant:  « ex  officio  suo  »;  le  « non  ex  consensu  Ecclesiae  » est  pre- 
cise en  disant:  «non  ex  delegatione,  nec  ex  canonica,  etsi  implicita,  collegiali 
confirmatione  ». 

En  seeond  lieu,  il  est  vrai  que  les  definitions  du  Pape  sont  irreformables  et 
sans  appel,  mais  nous  pensons  qu’il  faut  ajouter  une  precision:  cela  ne  veut  pas 
dire  que  les  definitions  du  Pape  peuvent  contredire  la  foi  de  1’Eglise  et  du  Col- 
lege episcopal. 

Ces  precisions  sont  generalement  admises  aujourd’hui.  II  convient  de  les 

inserer,  afin  que  Vatican  II  apporte  une  nouvelle  lumiere  a cette  doctrine  de 
Pinfaillibilite  pontificale. 

19.  N.  19,  pag.  30,  lig.  29.  Ajouter  a la  fin  du  paragraphe:  « Huiusmodi 
autem  magisterium  irreformabile  non  est,  nec  impedire  debet  peritorum  investi- 
gationes ». 

Dans  ce  dernier  paragraphe  du  N.  19,  le  Schema  parle  du  magistere  ordi- 
naire  du  Pape.  Par  definition,  ce  magistere  ordinaire  n’est  pas  infaillible.  Cepen- 
dant,  il  merite  le  respect.  Le  texte  du  Schema  exige  meme  le  respect  de  la  vo- 
lonte  et  de  Vintelligence,  une  adhesion  sincere,  etc.  Mais  en  ce  cas,  qu’est-ce  qui 
distingue  pratiquement  ce  magistere  non-infaillible,  autrement  dit  faillible,  du 
magistere  infaillible?  II  nous  semble  que  le  paragraphe  doit  preciser  quand 
meme  que  cet  enseignement  ordinaire  des  Papes  est  sujet  a erreur.  De  fait,  plus 
d’une  fois,  les  Papes,  qui  n’entendaient  pas  definir  une  verite  de  foi,  ont  ensei- 
gne  des  choses  qui,  apres  un  examen  plus  mur,  sont  apparues  erronees.  Ce  qui 
est  arrive  par  le  passe  peut  arriver  dans  Pavenir.  II  convient  de  ne  pas  elargir 
indefiniment,  et  avec  des  raisons  specieuses,  le  champ  de  Pinfaillibilite  pontifi- 
cale. Autre  chose  le  respect  du  a Penseignement  de  la  plus  haute  autorite  de 
1’Eglise,  autre  chose  l’ infaillibilite  de  cet  enseignement.  Une  censure  trop  rigide 
risque  non  seulement  d’arreter  le  progres  scientifique  et  theologique,  mais  aussi 
de  transformer  une  formule  faillible  en  formule  infaillible,  en  creant  artificielle- 
ment  une  fausse  unanimite  dans  PEglise. 

20.  N.  20,  pag.  30,  lig.  37.  Remplacer  le  mot  « ministri  ordinarii  Confir- 
mationis, par  « ministri  originarii  Confirmationis  ». 

On  sait  que,  chez  les  Orientaux,  les  pretres  confirment  depuis  toujours, 
c’est-a-dire  depuis  qu’ils  baptisent  separement  de  PEveque.  Cest  pourquoi  le  mot 
« minister  ordinarius  »,  applique  par  la  theologie  scolastique  a PEveque,  leur 
semble  inspire  par  la  pratique  latine,  d’apres  laquelle  PEveque  est  vraiment 
ministre  ordinaire  de  la  Confirmation,  et  le  pretre  seulement  ministre  extraordi- 
naire.  D’autre  part,  meme  en  Orient,  le  pretre  ne  peut  confirmer  qu’avec  le  Myron 
ou  Saint-Chreme  consacre  par  le  Patriarche  ou  par  PEveque.  C’est  pourquoi  nous 
proposons  de  remplacer  le  mot  « ordinaire  » par  « originel  ». 

21.  N.  21,  pag.  31,  lig.  17.  Remplacer  les  mots  «a  suprema  et  universali 
potestate  » par  les  mots  « a primatu  Romani  Pontificis  ». 

Nous  preferons  ne  pas  introduire  dans  PEglise  les  notions  de  souverainete 
du  droit  public  international.  Si  le  pouvoir  du  Pape  etait  au  sens  profane  un  pou- 
voir  souverain,  il  s’ensuivrait  logiquement  que  tous  les  au  tres  pouvoirs  dans 
PEglise  sont  des  pouvoirs  delegues.  Or,  comme  nous  Pavons  vu,  il  n’en  est  rien. 
Le  pouvoir  du  Pape  est  traditionnellement  qualifie  dans  PEglise  par  le  mot 
« Primat  ».  Il  vaut  mieux  s’y  tenir  et  eviter  des  emprunts  au  droit  profane.  Il  ne 
faut  pas  oublier  non  plus  que  le  Pape  n’est  pas  le  seul  pouvoir  souverain  dans 
PEglise.  Le  meme  pouvoir  souverain  et  universel  revient  au  Concile  cecumenique, 
c.-a-d.  au  College  episcopal,  ayant  a sa  tete  le  Pape.  D’ailleurs,  meme  le  Code 
de  droit  canonique  latin  comprend  sous  Pexpression  « De  suprema  potestate  in 
Ecclesia  » aussi  bien  le  Pape  que  le  Concile  cecumenique. 

Appendice 

Le  Pape  gardien  de  la  Collegialite  episcopale. 

L’Episcopat,  qui  succede  au  College  apostolique,  n’est  pas  d’abord  la  somme 
des  dioceses  formant  chacun  un  tout  relativement  clos  autour  de  son  eveque; 
il  est  d’abord,  au  contraire,  le  College  apostolique  ayant  en  commun  la  responsa- 
bilite de  1’humanite  entiere  a etre  assimilee  dans  le  Christ. 

Et  cette  responsabilite  n’est  pas  de  domination,  mais  strictement  de  service. 
Et  bien  que,  pour  exprimer  cette  responsabilite,  on  soit  oblige  de  faire  usage 
du  concept  d’autorite,  elle  ne  s’exprime  cependant  pas  avec  bonheur  en  des  termes 
trop  accentues  de  « juridiction  ».  C’est  pourquoi,  il  nous  semble  que,  aux  expres- 
sions  juridiques  « de  droit  divin  »,  « de  droit  ecclesiastique  »,  on  pourrait  pre- 
ferer  souvent  celles  de  « realite  evangelique »,  « realite  apostolique  »,  « regie 
dans  le  Saint-Esprit  ». 

Et  c’est  pour  mieux  servir  le  troupeau,  qu’on  le  divise  en  groupements  soit 
« patriarcaux »,  soit  « diocesains  »,  soit  « sub-diocesains  »,  avec  des  respon- 
sabilites immediates  exclusives  reservees  a tel  ou  tel  eveque,  sans  detriment 
des  responsabilites  premieres  conservees  par  chacun  et  tous  les  eveques  en  ce 
qui  regarde  l’Eglise  entiere. 

En  tout  ceci  et  jusque-la,  le  Pape  est  Tegal  de  tous  les  autres  eveques. 
11  sort  cependant,  dans  une  realite  seconde,  pour  seconder  precisement  cet  epis- 
copat  un  dans  sa  mission.  Car  cet  episcopat  a besoin  de  conserver  son  unite.  Le 
Pape  est  le  conservateur  attitre,  responsable  de  cette  unite  collective.  Elle  n’est 
pas  a se  reduire  a lui  ou  a quelque  chatisme  qu’il  possederait.  Il  a au  contraire 
a s’adapter  a la  « catholicite  »,  a la  servir  dans  la  variete  de  ses  dynamismes, 
sachant  qu’il  n’est  pas  pour  autant  personnellement  co-extensif  a TEglise,  ni 
1’Eglise  co-extensive  a lui...,  ce  qui  serait  encore  reduire  1’Eglise  au  Pape,  a la 
« romanite  »,  a sa  personne...,  en  fait,  comme  resultat  de  1’histoire  jusqu’ici,  a la 
latinite. 

Et  de  meme  que,  pour  servir  1’Eglise,  les  Eveques  ont  des  pouvoirs  sur  le 
troupeau  — pouvoirs  impregnes  d’humilite  — de  meme  aussi  pour  servir  l’epis- 
copat  dans  sa  mission,  le  Pape  a des  pouvoirs  impregnes  d’humilite  et  specifies 
par  la  finalite  de  sa  fonction,  qui  n’est  pas  creatrice  de  1’episcopat,  mais  servante 
de  Lepiscopat  dont  il  reste.  Les  freres  eveques,  dans  la  situation  que  la  vie  de 
1’Eglise  leur  a faite,  ont  la  meme  autorite  que  lui  dans  la  portion  plus  immediate 
de  ses  responsabilites  courantes:  diocese,  primatie,  patriarcat. 


10 

Exc.mus  P.  D.  PETRUS  MASSA 
Episcopus  Naniamensis 


Venerabiles  Patres, 

De  diaconatu  sacro  Ordine,  tamquam  proprio  et  permanente  gradu 
hierarchiae  dicam,  opinionem  proferens  etiam  octo  episcoporum  missio- 

nariorum,  trium  scilicet  episcoporum  in  Sinis,  duorum  in  Birmania, 
duorum  in  India,  unius  in  Pakistan. 

Discussio  mea  erit  tantum  de  parte  practica  quaestionis. 

Firmiter  opinamur  curam  animarum  in  Ecclesia  generatim,  et  spe- 
ciatim  in  missionum  territoriis,  non  exigere  diaconatum  tamquam  pro- 
prium ac  permanentem  hierarchiae  gradum,  praesertim  si  diaconi  a 
lege  caelibatus  minime  adstringantur,  ob  sequentes  rationes: 

1.  Praedicta  instauratio  non  affert  beneficia  vel  commoda  quae  ex- 
pectantur:  puta  distributionem  S.  Communionis.  Nam  receptio  S.  Com- 
munionis supponit  confessionem  sacramentalem,  quae  requirit  mini- 
sterium sacerdotale.  Baptismum  etiam,  in  casu  necessitatis,  a laicis  admi- 
nistrari potest.  Quoad  alia  officia  denique  quae  diaconis  demandaren- 
tur, puta  praedicationem  verbi  Dei,  curam  ecclesiarum,  administratio- 
nem  bonorum  etc.  a laicis  commode  expleri  possunt. 

2 . Ubi  caelibatus  lex  eisdem  imponatur,  fere  omnes  iure  praesumi 
possunt  ad  presbyteratum  ascendere  velle.  E contra,  si  diaconi  a caeli- 
batus lege  eximantur,  valde  veremur  ne  baec  relaxatio  minuat  nume- 
rum vocationum  sacerdotalium  et  presbyteratum  quoque  minetur  et 
brevi  temporis  intervallo  inficiat. 

3.  Quod  autem  ad  rem  oeconomicam  pertinet,  patet  huiusmodi  dia- 
conis, diaconis  nempe  desponsatis,  maiorem  deberi  corresponsionem 
quam  ipsis  presbyteris,  quod  non  levia  onera  singulis  ecclesiis  impo- 
neret. Presbyteri  enim  Missae  stipendium  percipiunt,  quod  est  validum 
auxilium  ad  eorum  substentationem,  iuxta  effatum:  « Missa  pro  men- 
sa ».  Decens  diaconorum  substentatio  totaliter  onerat  locales  ecclesias. 
Quod  si  addas  substentationem  et  educationem  eorum  familiae,  pondus 
habetur  nimis  grave. 

In  Missionum  territoriis,  catechistae  explere  possunt,  et  de  facto 
explent,  officia  diaconis  committenda,  et  quidem  tenuiore  sumptu  et  mi- 
nori responsabilitate  ex  parte  Ecclesiae. 

Quod  hucusque  dixi,  etiam  nomine  praedictorum  octo  episcoporum 
protuli...1  Iam  vero  quod  sequitur  nomine  tantummodo  meo  dico. 

Si  diaconatus  in  proprium  et  permanentem  hierarchiae  gradum  con- 
stituendus esset,  aliquam  proponimus  compromissionem,  scii,  ut  cum 
caelibatus  obligatione  diaconatus  vigeat  saltem  ad  triginta  annorum 
aetatem,  dein  libertas  optionis  detur,  attamen  hisce  tantum  conditioni- 
bus, i.  e.: 

1 . Si  diaconus  matrimonium  eligere  velit,  ad  statum  laicalem  redu- 
catur. 

2.  Si  diaconus,  e contra,  in  suum  gradum  prosequi  intendat,  etiam 

praefata  libertas  optionis  offeratur  in  futuro  tertio  quoque  anno.  Quo 
in  casu,  diaconis  haec  munera  praecipue  attribuenda  sunt,  nempe: 

a)  Praedicatio,  quae  efficaciter  habeatur  si  apposita  praemitta- 
tur schola  de  sacra  eloquentia  relate  ad  missiones  apud  populum,  exer- 
citia spiritualia  et  quaresimalia,  homilias  in  Missis  dominicalibus,  reli- 
gionis instructionem  in  scholis,  iu venum  curam  in  Actionis  Catholicae 
Associationibus  explenda. 

b)  Sub  ductu  sacerdotum  perfunctio  officiorum  Curiae  episco- 
palis. Dixi. 


In  textu  scripto  tradito : 1 Nomina  episcoporum  qui  subscripserunt  huic  sen- 
tentiae haec  sunt:  Laurentius  Balconi,  arch.  tit.  Hierapolis  in  Phrygia;  Marius  Ci- 
velli,  ep.  Wehweiensis  in  Sinis;  Laurentius  Bianchi,  ep.  Sciiamchiamensis  in  Sinis; 
Ioannes  Gobbato,  ep.  Taunggyiensis  in  Burma;  Ferdinandus  Guercilena,  ep.  Ken- 
tunghensis  in  Birmania;  Alfonsus  Beretta,  ep.  Varangalensis  in  Indiis;  Ambrosius 
Galbiati,  ep.  Jalpaiguriensis  in  Indiis;  Ioseph  Obert,  ep.  Dinajpurensis  in  Pa- 
kistan. 

11 

Exc.mus  P.  D.  IOANNES  ABASOLO  Y LECUE 
Episcopus  V ijayapuramensis 

Venia  em. mi  praesidis  et  venerandorum  Patrum  Conciliarium. 

Ad  cap.  II.  In  pag.  23,  n.  11,  linn.  1-2  legitur:  « Christus  Domi- 
nus, ad  populum  Dei  augendum  et  Corpus  suum  exaedificandum  et  nu- 
triendum, in  Ecclesia  sua  varias  ministrationes,  praesertim  stabiles  in- 
stituit » . 

Hic,  « populus  Dei  » et  « Corpus  suum  » non  sunt  nisi  ipsa  Eccle- 
sia, ex  modo  vero  enunciandi  adhibito  in  textu  erui  posset  inter  se  dif- 
ferre. Igitur,  faveretur  claritati  omittendo  verba  « in  Ecclesia  » in  lin.  2. 

In  linn.  5-6  affirmatur:  « Quicumque  e populo  Dei  sunt,  eo  ipso 
plena  dignitate  hominis  christiani  gaudent  ». 

His  verbis  indicatur  aliquem  gaudere  plena  dignitate  hominis  chri- 
stiani quia  e populo  Dei  est,  quod  non  videtur  accurate  dictum.  Qui- 
cumque sunt  valide  baptizati  ac  retinent  vincula  fidei  et  regiminis,  eo 
ipso  plena  dignitate  hominis  christiani  gaudent  et  e populo  Dei  sunt. 

Si  memoratus  textus  non  mutetur,  verba  « eo  ipso  » omitti  possunt, 
ita  ut  simpliciter  dicatur:  « Quicumque  e populo  Dei  sunt,  plena  digni- 
tate hominis  christiani  gaudent  ». 

In  linn.  9-10  eiusdem  n.  11  dicitur:  « Ipse  Dominus  Iesus  Eccle- 
siam suam,  variis  charismatibus  ditatam,  super  Petrum  rupem  ac  super 
apostolos  fundavit  ». 

Nexus  logicus  inter  haec  et  quae  praecedunt  non  apparet.  In  his 
ultimis  lineis,  sermo  est  de  fundatione  Ecclesiae  super  Petrum,  sed  in 
primis  lineis  numeri  loquitur  de  augmento  populi  Dei  et  de  nutritione 
Corporis,  i.  e.  Ecclesiae.  Tamen  ordo  rerum  postulat  ut  primo  agatur 
de  fundatione  ac  deinceps  de  nutritione  et  augmento. 

Sequentem  propono  emendationem  substituendam  in  initio  n.  11: 
« Christus  Dominus  Ecclesiam,  quae  non  est  nisi  populus  Dei  sive  Cor- 
pus suum  mysticum,  super  Petrum  rupem  fundavit,  quam  variis  chari- 
smatibus ditavit,  atque  ad  eam  sustentandam  et  augendam  varias  mini- 
strationes...  etc.  ». 

In  lin.  16  legimus:  « Ut  vero  episcopatus  unus  et  indivisus  esset...  ». 
Cum  in  superioribus  non  fuerit  facta  mentio  de  episcopis,  nisi  aequiva- 
lenter,  adhibere  ita  vocabulum  « episcopatus  » quamdam  violentiam 
secumfert,  quae  violentia  dissimulari  potest  si  in  lin.  15  fiat  haec  modi- 
ficatio: «...  quorum  successores  in  Ecclesia  sua  pastores  et  doctores, 
episcopos  videlicet , usque  ad  consummationem...  etc.  ». 

In  linn.  19  ss.  asseritur:  « Quam  doctrinam  de  institutione,  perpetui- 
tate, vi  ac  ratione  sacri  apostolici  primatus,  necnon  de  Romani  Ponti- 
ficis infallibili  magisterio...  etc.  ». 

Haec  non  videntur  perspicua.  Proponerem  sequentem  emendationem 
incipiendo  a lin.  16:  «Ut  vero  episcopatus  ipse  unus  et  indivisus  esset, 
B.  Petrum  ceteris  apostolis  praeponens,  in  ipso  eiusdemque  successo- 
ribus in  sacro  apostolico  primatu  instituit  perpetuum  unitatis  fidei  et 
communionis  principium  ac  visibile  fundamentum.  Quam  doctrinam  de 
institutione  et  perpetuitate,  necnon  de  successore  Petri  infallibili  magi- 
sterio, suam  facit...  ». 

Vocabula  « Romani  Pontificis  » lin.  20  transferri  possunt  ad  lin.  23, 
ita  ut  dicatur  «...  doctrinam  de  episcopis,  successoribus  apostolo- 
rum, qui  cum  Romano  Pontifice,  successore  Petri...  »,  et  reliqua...2 

In  pag.  24,  ...3  linn.  9-14  legimus:  « Apostoli,  praedicando  fidem, 
resurrectione  Christi  firmatam  et  operante  Spiritu  Sancto  ab  audientibus 
acceptatam,  Ecclesiam  exstruunt  universalem,  aedificatam  super  Pe- 
trum, fidelibus  omnibus,  superaedificatis  super  fundamentum  Apostolo- 
rum, etc.  ». 

Deest  perspicuitas  in  his  lineis.  Videntur  indicare  apostolos,  praedi- 
cando fidem,  aedificare  Ecclesiam  aedificatam  super  Petrum  et  seipsos 
et  prophetas.  Fundatio  Ecclesiae  super  Petrum  rupem  iam  memoratur 
supra,  in  n.  11. 

Comma  hoc,  a lin.  9,  sic  immutari  potest:  « Apostoli,  praedicando 
fidem,  resurrectione  Christi  firmatam  et  operante  Spiritu  Sancto  ab  au- 
dientibus acceptatam,  Ecclesiam  per  universum  mundum  propagant. 

Unde  « in  omnem  terram  exivit  sonus  eorum  et  in  fines  orbis  terrae 
verba  eorum  » (ad  Rom.,  cap.  10,  vers.  18). 

In  pag.  25,  n.  14  a lin.  16  ad  21  legimus:  « Immo,  quia  ex  tradi- 
tione, quae  praesertim  liturgicis  ritibus  et  Ecclesiae  tum  orientis  tum 
occidentis  usu  declaratur,  perspicuum  est  manuum  impositione  et  ver- 
bis consecrationis  episcopalis  gratiam  Spiritus  Sancti  conferri,  dubitare 
nemo  debet  episcopatum  esse  vere  et  proprie  gradum  supremum  sacra- 
menti Ordinis  ». 

Haec  innuunt  episcopatum  esse  gradum  supremum  sacramenti  Or- 
dinis, quia  in  eo  gratia  Spiritus  Sancti  confertur  per  impositionem  ma- 
nuum et  verbis  consecrationis  episcopalis.  Etiam  in  presbyteratu  et 
diaconatu  simili  modo  confertur  gratia  Spiritus  Sancti. 

In  lin.  21  additur:  « Praeterea  episcopus  ordinatus  ita  charactere 
sacramentali  ornatur,  ut  numquam  simplex  sacerdos  vel  laicus  rursus 
fieri  possit  ». 

Cum  in  praecedentibus  lineis  indicetur  episcopatum  esse  supremum 
gradum  Ordinis,  adverbium  « praeterea  » sibi  vult  assertum  fulciri  eo 
quod  episcopatus  imprimat  characterem  sacramentalem.  Sed  etiam  pre- 
sbyteratus et  diaconatus  imprimunt  illum. 

Ut  opinor,  in  hoc  numero  conceptus  non  sunt  sat  clari.  Duo  deberent 
diserte  indicari,  videlicet:  a)  Episcopatum  praecisive  a presbyteratu 
esse  sacramentum,  b)  Episcopatum  secumferre  plenitudinem  Ordinis, 
ac  proinde  esse  summum  gradum  sacramenti  Ordinis. 

Sequentem  audeo  proponere  emendationem,  incipiendo  a lin.  12:  ■ 
« Equidem  episcopalis  consecratio  ad  sacramentum  Ordinis  pertinet, 
tota  enim  traditio,  quae  praesertim  liturgicis  ritibus  et  Ecclesiae  tum 
orientis  tum  occidentis  usu  declaratur,  perspicue  ostendit  manuum  im- 
positione et  verbis  consecrationis  episcopalis  gratiam  Spiritus  Sancti 
conferre.  Igitur,  episcopus  ordinatus  ita  charactere  sacramentali  ornatur, 
ut  numquam  simplex  sacerdos  vel  laicus  rursus  fieri  possit.  Immo,  epi- 
scopatum esse  gradum  supremum  Ordinis  deprehenditur  ex  eo  quod  ei 
competat  functiones  quas  presbyteri  exercere  nequeunt,  maxime  quod 
ad  consecrationem  episcoporum  et  ordinationem  presbyterorum  attinet. 
Unde,  episcopus  voce  Sanctorum  Patrum  et  liturgica  Ecclesiae  consue- 
tudine merito  nuncupatur  Summum  sacerdotium  ac  sacri  ministerii 
summa  ...4  ».  Dixi. 


In  textu  scripto  tradito-.  1 (a  lin.  22).  2 In  lin.  25  post  verbum  « capite  » 

addi  potest  « visibili  ».  3 n.  12.  4 Proinde  sacra  Synodus  declarat  episco- 

patum, ut  a sacerdotio  distinctum,  esse  sacramentum,  ac  episcopos  etiam  vi  sacra- 
menti superiores  esse  presbyteris  quos  ad  sacerdotale  munus  participandum  vocant  ». 

Exc.mus  P.  D.  HERMENEGILDUS  FLORIT 
Archiepiscopus  Florentinus 

V enerabiles  Patres , 

Post  tot  interventiones,  omnes  in  comperto  habemus  cap.  II  de  Ec- 
clesia maximum  prae  se  ferre  momentum} 

Huius  ...2  capitis,  mea  humili  sententia / maxima  consideratione  di- 
gni esse  videntur  n.  14  « De  episcopatu  ut  sacramento  »,  et  n.  16  « De 
collegio  episcopali  eiusque  capite  ».  Quare  circa  hos  duos  numeros  in 
specie  quaedam  liceat  mihi 4 animadvertere  atque  proponere. 

1.  Quoad  n.  14,  in  pag.  25:  Proclamatio  sacramentalitatis  conse- 
crationis episcopalis  omnino  facienda  videtur.  Haec  enim  doctrina,  in 
plena  tandem  certitudine  posita,  indolem  sacerdotalem  totius  Ecclesiae 
in  ipso  vertice,  altius  manifestat.  Modus  autem,  quo  dicta  proclamatio 
fit  in  schemate ,5  non  sub  omni  respectu  placet.  Et  quidem: 

a)  Sacramentalitas  episcopatus  in  eo  reponitur  quod  per  conse- 
crationem confertur  praecellens  gradus  sacerdotii  (in  pag.  25,  linn.  13  s.), 
ratione  cuius  episcopi,  etiam  vi  sacramenti,  superiores  sunt  presbyte- 
ris...6 Subintelligitur  ergo  consecrationem  episcopalem  esse  sacramentum 
a presbyteratu  distinctum  quatenus 7 potestatem  confert  quantitative 
maiorem  illa  quae  in  consecratione  presbyter  ali  confertur. 

Nunc  vero  8 hic  modus  loquendi  nimis  praepropere  illam  senten- 
tiam refellit  theologorum  qui,  etiam  post  constitutionem  apostolicam 
Pii  XII  Sacramentum  Ordinis  ...\  libere  tenent  potestatem  episcopi  a 
potestate  presbyteri  quantitative  non  differre,  nonnullis  factis  historicis 
utique  suffulti...10 

Relicta  igitur  quaestione  de  quantitate  potestatis  ulteriori  inquisi- 
tioni theologicae,  sacramentalitas  episcopatus  melius  affirmanda  videtur 
ex  ratione  modalitatis,  qua  episcopus  de  sacerdotio  Christi  participat: 
quae  talis  est  ut  episcopus  plenitudinem  sacerdotii  Christi  recipiat,  dum, 
e contra,  presbyteri  eodem  divino  sacerdotio  non  plene  ditantur  et  non- 
nisi subordinate  ab  episcopo  illud  accipiunt  ac  exercent. 

Consequenter,  natura  propria  sacerdotii  episcopalis  dignoscitur  non 
tam  ex  comparatione  ad  sacerdotium  presbyteri,  quam  ex  comparatione 
ad  sacerdotium  ipsius  Summi  Sacerdotis,  nempe  Christi. 

b)  Postquam  dictum  est  per  consecrationem  episcopalem  conferri 
gratiam  (pag.  25,  linn.  19  s.),  subiungitur:  « Praeterea  episcopus  ordi- 

natus  ita  charactere  sacramentali  ornatur...  » etc.  (in  linn.  21  s.).  Cha- 
racter igitur  praesentatur  veluti  quid  superadditum,  quasi  gratiam  con- 
sequatur. E contra,  character  gratiam  praecedit:  et  non  tantum  logice, 
sed  etiam  theologice.  Nam  character  imprimi  potest  quin  necessario 
gratia  conferatur;  et,  per  se,  potestas  episcopalis,  quae  a suscepto  sacra- 
mento procedit,  tota  innititur  charactere  sacramentali  qui  semper  im- 
primitur dummodo  sacramentum  valide  peragatur. 

Unde  ordo  dictionum  ita  invertendus  est,  ut  prius  dicatur  de  cha- 
ractere, deinde  de  gratia. 

Ut  ratio  habeatur  de  duobus  punctis  hucusque  adnotatis  hunc 
novum  textum  proponerem  textui  actuali  pag.  25,  a linn.  8-25  substi- 
tuendum: « Dominus  Iesus,  pastor  et  episcopus  animarum  nostrarum...12, 
secundum  ordinem  Melchisedech  pontifex  factus  in  aeternum  ( primum 
additamentum  13 ),  potestatem  authentice  docendi  et  gubernandi  in  Ec- 
clesia ita  instituit,  ut  arcto  vinculo  coniungeretur  potestati  sanctificandi 
quae  sacramento  Ordinis  confertur.  Ita  episcopalis  consecratio  ( secun- 
dum additamentum  14 ) qua  character  indelebilis  in  anima  imprimitur  atque 
gratia  Sancti  Spiritus  communicatur , vere  et  proprie  est  sacramentum , 
per  quod  episcopus  plenam  participationem  consequitur  sacerdotii  apo- 
stoli et  pontificis  confessionis  nostrae  Iesu  ( Hebr 3,  1).  Unde  et  voce 
sanctorum  P 'atrum  et  liturgica  consuetudine  universalis  Ecclesiae  episco- 
patus summum  sacerdotium,  sacri  ministerii  summa  nuncupatur  atque 
celebratur  ( tertium  et  ultimum  additamentum  15)  ». 

2.  Quoad  n.  16  (in  pag.  27):  Quae  hic  dicuntur  de  collegialitate 
episcopali  (et  nominatim  de  relationibus  inter  collegium  et  Romanum 
Pontificem,  ipsius  collegii  membrum  simul  ac  caput),  non  ea  claritate 
pollent  quae  omne  tollat  dubium.  Hoc  autem  provenire  videtur  duplici 
ex  ratione: 

a)  De  collegio  episcopali  non  sufficienter  in  contextu  primatus 
eiusdem  capitis  tractatur.  Ex  eo  fit  ut  ipsa  notio  collegialitatis  episco- 
palis non  parum  obscuretur. 

Ad  praecavendam  cuiusque  generis  anxietatem  nihil  melius  conferre 
possunt  quam  ipsae  locutiones  Concilii  Vaticani  I ...16  Propterea  velim 
proponere,  ut  verba  pag.  27,  in  lin.  12,  « Romanus  Pontifex  habet  in 
Ecclesia  per  se  plenam  et  universalem  potestatem  »,  ita  compleantur: 
« id  est  non  tantum  potiores  partes,  at  totam  plenitudinem  supremae 
potestatis,  eamque  ordinariam  et  immediatam  sive  in  omnes  ac  singu- 
las ecclesias,  sive  in  omnes  et  singulos  pastores  et  fideles  »,  ut  iam  dixit 
em. mus  card.  Lefebvre}1 

De  additione  horum  verborum  suadet  sive  ratio  historica  sive  ratio 
theologica. 

Praetermitto , quia  iam  campanula  sonavit,  rationem  historicam , et 
sequor  ad  rationem  theologicam  18 : 

Dogma,  dictis  verbis  expressum,  erit  fundamentum  et  ratio  affirma- 
tionis faciendae  de  collegialitate  episcopali.  Quidquid  enim  de  partici- 
patione episcoporum  in  magisterio  et  regimine  pastorali  dici  intenditur, 
enuntiandum  erit  nonnisi  habita  ratione  de  illo  dogmate  quo  creditur 
Romanum  Pontificem  habere  non  tantum  potiores  partes,  at  totam  ple- 
nitudinem supremae  potestatis. 

Comparatio  inter  dogma  primatus  papalis  et  doctrinam  de  collegia- 
litate episcopali  eo  vel  magis  videtur  esse  facienda  quia  in  nostro  textu 
potestas  Summi  Pontificis  dicitur  plena  et  universalis  (pag.  27,  lin.  12) 
et  potestas  collegii  episcopalis  dicitur  plena  et  suprema  ... 19 ; quare  vi 
verborum  potestas  totius  collegii  apparere  posset  maior  quam  illa  unius 
Romani  Pontificis. 

E contra  dogma  primatus  papalis  exigit  ut  retineatur  Romanum 
Pontificem  non  plus  facere  posse  cum  collegio  quam  absque  collegio...20. 
Satis. 


In  textu  scripto  tradito-.  1 Cap.  II  schematis  de  Ecclesia  maximum  habet 
momentum.  Quae  enim  de  episcopis  ibidem  dicuntur  notabilius  conamen  consti- 
tuunt ad  doctrinam  Cone.  Vaticani  I complendum.  Quod  quidem  complementum, 
a pluribus  Patribus  illius  Concilii  expetitum,  cum  ob  varia  rerum  adiuncta  factum 
non  fuerit,  eo  magis  ut  in  praesenti  Concilio  fiat  exoptatur.  2 autem.  3 deest. 
4 deest.  5 (pag.  25,  linn.  8-25).  6 (pag.  25,  lin.  24).  7 quia.  8 Iam- 

vero.  9 die  30  nov.  1947.  10  (cf.  J.  Boyer,  Nature  et  position  du  sacerdoce, 

in  Nouvelle  Revue  de  Theologie  76,  1954,  356-373,  469-480;  E.  Dorenzo,  Trac- 
tatus dogmaticus  de  Ordine , II,  Milwaukee,  1959,  114-313).  11  (sub  litteris 

a et  b indicatis).  12  (1  Petr.  2,  25).  13  (Hebr.  6,20).  14  deest.  15  deest. 

16  illae  nominatim  2 et  3 commate  canonis  cap.  III  (Denz.  1831).  17  deest. 

18  Etenim:  Ratio  historica-.  Praefata  verba,  postquam  introducta  sunt,  nonnullis 
Patribus  minime  placuerunt;  et  nihilominus,  per  interventionem  ipsius  Summi 
Pontificis  Pii  IX,  servata  sunt  (cf.  U.  Betti,  La  Costituzione  dommatica  “ Pastor 
Aeternus  ” dei  Concilio  Vaticano  I,  Roma  1961,  313-316,  501).  Illa  igitur  verba 
quae  utpote  in  canone  posita,  dogma  exprimunt,  etiam  in  hoc  Concilio  sancte  ser- 
vanda et  repetenda  sunt,  ut  recte  ipsum  dogma  ulterius  nunc  explanetur.  Ratio 
theologica.  19  (pag.  27,  lin.  17).  20  b)  Collegialitas  episcopalis  non  sufficien- 

ter explicatur  per  congruam  explicationem  naturae  Concilii  oecumenici,  quod  illius 
collegialitatis  est  potissimum  testimonium  et  argumentum.  In  pag.  27,  linn.  28-30, 
utique  dicitur:  « Suprema  in  universam  Ecclesiam  potestas,  qua  istud  Collegium 
pollet,  sollemni  et  extraordinario  modo  in  Concilio  Oecumenico  exercetur  ».  At 
huiusmodi  affirmatio  suasiva  indiget  probatione.  Etenim  collegium  conciliare  haud 
plene  identificatur  cum  collegio  episcopali.  Etiam  in  Ordo  Concilii  Oecumenici 
Vaticani  II  celebrandi,  ed.  altera  recognita,  pag.  17,  art.  1 § 1,  dicitur  « Concilium 
Oecumenicum  constituunt  cum  Romano  Pontifice  episcopi  et  alii  a Summo  Pon- 
tifice vocati;  qui  omnes  Patres  Conciliarii  appellantur  ». 

Ob  hanc  indolem  compositam , theologi  in  varias  sibique  invicem  oppugnantes 
abeunt  sententias  in  diiudicanda  natura  et  vi  collegialitatis  episcopalis,  quae  dici- 
tur in  Concilio  manifestari  (sufficiat  recolere  ea  quae  recentissimo  tempore  de  hoc 
argumento  scripserunt  tres  Concilii  periti:  C.  Vagaggini,  in  Divinitas  2,  1961,  430; 
M.-R.  Gagnebert,  ibid.,  452-489;  H.  Betti,  in  Antonianum  37,  1962,  3-16). 

Quapropter  auderem  proponere  ut  huiusmodi  quaestio  tota  exactitudine  in 
nostro  schemate  dilucidetur,  ulterius  perpendendo  quae  de  Concilio  Oecumenico 
dicuntur  pag.  27,  linn.  28-34,  sive  etiam  quae  de  eadem  re  passim  habentur  in  n.  19 
(p.  29  s.),  ubi  de  episcoporum  munere  docendi. 

Quod  si  fiet,  tunc  securius  induci  poterit  indoles  collegialitatis  episcopalis 
etiam  extra  Concilium  Oecumenicum  vigentis. 

Haec  sunt,  venerabiles  Patres,  quae,  nomine  etiam  coetus  episcoporum  Ita- 
liae, animadvertenda  et  proponenda  censui. 

Animadversiones  additae-. 

Textus  biblici  cap.  II  de  Ecclesia. 

1.  Pag.  23,  linn.  3 s.  Textus  conciliaris  « Christus  Dominus  ...  varias  mini- 
strationes  praesertim  stabiles  instituit  » (cf.  1 Cor.  12,  5).  Textus  biblicus  (Divi- 
siones « charismaton  »...).  Et  divisiones  ministrationum  sunt,  idem  autem  Do- 
minus. 

Critica-,  citatio  textus  pro  hac  sententia  non  videtur  esse  accurata;  cf.  Zorell, 
Lexicon  Graecum  N.  T.,  sub  « diaconia  » coi.  296  legimus:  « 4)  Ministerium 
seu  officium  muneris  ecclesiastici-.  ...  c)  indeterminate , de  charismate  aliquomodo 
Ecclesiae  ministrandi:  R.  12,  7;  1 Cor.  12,  5;  E.  4,  12  ». 

Si  pertinet  aliquomodo  ad  charismata,  fortasse  antiquae  ecclesiae,  tunc  non 
videtur  esse  « ministrationes,  praesertim  stabiles  » in  hodierna  Ecclesia. 

2.  Pag.  23,  lin.  4:  de  Eph.,  4,  11  ss.  Quaestio  est  utrum  etiam  hic  textus 
referri  possit  « ad  varias  ministrationes,  praesertim  stabiles,  in  Ecclesia  ». 

Textus  biblicus  explicite  refert  « ipse  dedit  quosdam  apostolos...  prophetas... 
evangelistas...  pastores  et  doctores...  in  opus  ministerii  (eis  ergon  diakonias)  » etc. 

Critica-,  ut  patet,  textus  biblicus  se  refert  ad  charismata,  et  praecise  ad  tem- 
pus apostolicum:  e.  g.  « apostolos...  evangelistas  ».  Cf  etiam  supra  de  observa- 
tione in  Zorell. 

3.  Pag.  14,  linn.  5 s.:  de  Io.  20-21. 

Critica:  Io.  20,  1-18  se  refert  ad  apparitionem  Iesu  ad  Mariam  Magdalene, 
et  non  ad  missionem  apostolorum.  Melius  est  incipere  cum  Io.  20,  19,  quando 
Iesus  manifestatur  apostolis,  dedit  illis  missionem,  potestatem,  etc.  Hinc,  melius 
est:  Io.  20,  19  ad  21,  23. 

4.  Pag.  24,  lin.  22:  de  Io.  20-21.  Textus  biblicus  se  refert  directe  ad  divi- 
nam missionem,  sed  non  explicite  ad  « ministerium  ...  fidem  salutarem  praedi- 
candi ». 

5.  Pag.  24,  lin.  24:  loco  Eph.  3,  5,  debet  legi  Eph.  3,  4-5,  quia  v.  4 loqui- 
tur de  mysterio  Christi  quod  in  textu  conciliari  in  lin.  23  habetur. 

6.  Pag.  24,  lin.  28:  de  Act.  20,  28.  Textus  conciliaris  supponit  « episcopos  » 

proprie  dictos,  sed  haec  conclusio  non  concordat  cum  textu  biblico , quia  in  Act. 

20,  17  illi  episcopi  etiam  vocantur  « presbyteroi  »:  « hoc  primo  tempore  discri- 
men non  esse  inter  episcopos  et  presbyteros  » apud  Zorell,  op.  cit.,  sub  v.  « epi- 
scopos »,  coi.  494. 


CONGREGATIO  GENERALIS  XLII 


263 


7.  Pag.  25,  lin.  7:  loco  Lc.  10,  16-17,  debet  legi  Lc.  10,  16. 

8.  Pag.  26:  nullus  textus  biblicus  datur  pro  presbyteratu  vel  de  diaconatu. 

9.  Pag.  27,  lin.  20:  loco  Io.  21,  16  ss.  debet  legi  Io.  21,  15  ss. 

10.  Pag.  27,  lin.  21  s.:  loco  Mt.  16,  18  debet  esse  Mt.  16,  19. 

11.  Pag.  27,  linn.  13-15:  textus  conciliaris-.  «Munus  est  servitium  seu  dia- 
conia  apostolica  (cf.  Act.  1,  25)  quae  in  sacris  Litteris  significanter  ministerium  » 
nuncupatur  (cf.  Rom.  11,  13,  etc.). 

Critica:  diakonia  et  ministerium  sunt  vocabula  usitata  non  solum  pro  Act. 
1,  25,  sed  etiam  pro  omnibus  aliis  locis,  ut  Rom.  11,  13;  Act.  1,  17;  21,  19; 
1 Tim.  1,  12.  Zorell  {op.  cit .)  sub  «diakonia»  traducit  omnes  hos  locos  ut 
« ministerium  ». 

12.  Pag.  31,  lin.  26:  loco  Mt.  20,  23  debet  esse  Mt.,  20,  28. 

13.  Pag.  31,  lin.  29:  loco  Heb.  5,  1 debet  esse  Heb.  5,  1-2. 

14.  Pag.  31,  lin.  36:  loco  Rom.  1,  14  debet  esse  Rom.  1,  14-15. 

P.  S . : Quaestio  maximi  momenti  est  utrum  citationes  biblicae  faciendae  se- 
cundum textum  vulgatae  vel  secundum  hebraicum  in  V.  T.  et  graecum  in  N.  T. 


13 

Exc.mus  P.  D.  IOSEPH  DE  SMEDT 

Episcopus  Brugensis 


Venerabiles  Patres , 

Collegialitas  est  cooperatio  activa  totius  ordinis  episcopalis  cum 
Pontifice  Romano  in  pascendo  grege  Dei.  Ostendere  vellem  quod  clarior 
conscientia  collegialitatis  et  amplius  collegialitatis  exercitium  exigun- 
tur problematibus  pastoralibus  hodierni  temporis. 

Cur  maior  collegialitas  necessaria  videtur  *?  Propter  duas  rationes  se- 
quentes: 1)  ut  Petrus  possit  efficacius  confirmare  fratres  suos;  2)  ut 
summa  unio  in  sacerdotio  Christi  attingatur. 

De  prima  ratione  {ut  Petrus  possit  efficacius  confirmare  fratres  suos), 
pauca  dicam,  cum  ea  hoc  mane  iam  ample  tractata  sit.2 

Nostris  diebus  incepta  apostolica  unius  dioecesis,  ratione  mediorum 
communicationis  et  diffusionis  modernorum,  fere  semper  bonam  vel 
nocivam  repercussionem  exercent  in  plurimas  alias  dioeceses  et  saepe 
in  totam  Ecclesiam. 

In  dies  clarior  apparet  necessitas  organi  centralis.  Organo  indige- 
mus 3 cuius  ministerio  actuosa  inter  episcopos  crescat  communio.  Hoc 
organum  nobis  a Christo  ipso  datum  est.  Hoc  organum  est  Romanus  Pon- 
tifex ut  Caput  in  ordine  episcoporum. 

Munus  et  responsabilitas  successoris  Petri  nostro  tempore  valde  am- 
plificata sunt  ...4,  praesertim  propter  unificationem  oeconomicam,  so- 
cialem, culturalem  et  maxime  psychologicam  quae  in  dies  crescit. 


264 


ACTA  CONC.  VATICANI  II 


PERIODUS  II 


Quo  magis  Summus  Pontifex  ab  episcopatu  totius  mundi  adiuva- 
tur,  eo  efficacius  suo  centrali  munere  fungi  poterit ? 

Haec  cooperatio  igitur  6 non  est  reducenda  ad  minimum.  Positive  in- 
quirendum est  quibus  modis  et  mediis  Romanus  Pontifex  possit  a mem- 
bris collegii  episcopalis  quam  amplissime  et  quam  efficacissime  adiuvari 
in  bonum  animarum,  in  bonum  omnium  dioecesium ? et  gloriam  Dei...8. 

II.  Ut  summa  unio  in  sacerdotio  Christi  attingatur? 

Unus  atque  unicus  sacerdos  Novi  Testamenti  est  Iesus  Christus.  In 
Summo  Pontifice  ceterisque  episcopis  unus  atque  idem  Iesus  Christus 
vivit  et  suum  sacerdotium  exercet.  In  Christo  Iesu  hierarchia  est  unum 
collegium  ex  eius  voluntate  divinis  mysteriis  ac  apostolatui,  duce  Summo 
Pontifice,  mancipatum  ad  populum  christianum  docendum  et  regendum, 
aliisque  verbum  salutis  annuntiandum.  Ontologice  et  sacramentaliter  in 
Christo  sumus  unum  organum. 

A nobis  autem  pendet  utrum  effective  tamquam  unum  organum  vi- 
vamus et  tamquam  vivus  organismus  ministerium  nostrum  adimpleamus. 
Servatis  servandis,  ad  maximam  communionem  tendere  debemus. 

In  praeterito  tempore,  ob  distantias  et  difficultates  itinerum,  quo 
latius  Ecclesia  per  orbem  progrediebatur  eo  magis  haec  a Christo  volita 
continua  communicatio  impediebatur.  Progressu  scientiae  humanae  nunc 
prima  vice  in  historia  obstacula  sufficienter  sublata  sunt.  Telefonium, 
telegraphia,  radio,  televisio,  celera  itinera  terrestria  et  aerea,  nunc  pos- 
sibile reddunt  quod  episcopi  regionis  10  constanter  inter  se  communicent, 
immo  11  quod  Summus  Pontifex  eiusque  dicasteria  regulariter  cum  elec- 
tis membris  conferentiarum  episcopalium  gravissima  problemata  Eccle- 
siae simul  examinent  eorumque  solutiones  promoveant.  Nunc  prima 
vice  post  dies  Pentecostes,  Successor  Petri  cum  successoribus  apostolo- 
rum potest  iterum  tam  effective  et  constanter  curam  gerere  de  salute 
universi  mundi. 

Genus  humanum  in  dies  magis  unificatur.  Hanc  societatem  unus  et 
unicus  Sacerdos  Iesus  Christus  in  Petro  rectius  et  efficacius  sanctificare 
vult  unanimi  et  continua  cooperatione  episcoporum,  non  amplius  fere 
seiunctim  separatimque  operantium,  ut  nonnumquam  difficulter  vitari 
poterat  in  praeterito?2  In  hac  hora  gratiae  abundantioris,  Iesus  Christus 
regnum  Dei  annuntiare  et  aedificare  vult  ope  Summi  Pastoris  ceterorum- 
que  episcoporum  operam  sibi  invicem  navantium  in  sinu  unius  et  unici 
et  unificati  organismi  vivi  quod  est  collegium  episcoporum. 

Venerabiles  Patres,  qui  in  propinquitate  Cathedrae  Petri  vivunt,  fa- 
cillime cum  Romano  Pontifice  eiusque  immediatis  cooperatoribus  com- 
municant. Inde  orta  est  in  Italia  exemplaris  illa  devotio  erga  Summum 
Pontificem  et  intima  huius  episcopatus  communio.  Nos  qui  a longe  su- 

mus  eodem  spiritu  potati  sumus.  Utinam  et  nos,  membra  Ecclesiae 
orientalis  et  occidentalis,  post  hoc  Concilium  possimus  eadem  familia- 
ritate cum  Sanctissimo  Patre  nostro  13  uti,  eum  consolare  in  suis  aerum- 
nis, eum  adiuvare  in  suis  problematibus  et  ab  ipso  adiuvari  in  nostris! 

Si  maior  collegialitas  maiorem  implicat  internationalizationem,  haec 
nullo  modo  optatur  ob  minorem  aestimationem  illius  episcopatus 14  e 
quo  Spiritus  Sanctus  elegit  tot  Summos  Pontifices  quos  tantopere  dilexi- 
mus  et  diligimus,  tot  praestantissimos  ecclesiasticos  viros  qui  veneratis 
Pontificibus  a consilio  sunt  vel  eos  15  ad  extra  repraesentant.  Daturne  in 
orbe  terrarum  unus  catholicus  episcopus  qui  non  diligit  hunc  populum ,16 
hanc  Urbem  in  qua  tam  amica  hospitalitate  ab  auctoritate  religiosa  et 
civili  recipimur?  Et  nonne  omnes  nos  animo  movemur  17  quando  in  sa- 
cra liturgia  latina  canitur: 

O Roma  felix,  quae  duorum  Principum 
Es  consecrata  glorioso  sanguine! 

Post  Concilium  Tridentinum  praeclarus  et  sanctus  episcopus  resi- 
dentialis  de  universa  Ecclesia  memorabili  modo  meritus  est,  S.  Carolus 
Borromaeus,  qui 18  suis  inceptis,  suis  consiliis,  suis  scriptis  omnium  epi- 
scoporum verus  frater  fuit  et  Pontifices  Romanos  adiuvare  potuit  in 
applicandis  reformationibus,  praesertim  in  Seminariis  fundandis.  De  ipso 
Papa  Ioannes  XXIII  declaravit  in  die  suae  coronationis  19 : « S.  Carolus 
merito  appellatus  est  magister  episcoporum;  illum  Summi  Pontifices  in 
consilium  adhibuerunt  »...20 

Iesus  Christus  Dominus  noster  21  det  Ecclesiae  suae  ut  post  Concilium 
Vaticanum  II  universum  22  episcoporum  collegium  imitari  valeat  illum 
magistrum  collegialitatis! 


In  textu  scripto  tradito : 1 est.  2 I.  Quae,  Spiritu  Sancto  flante,  in  una 
dioecesi  realizantur,  ad  bonum  totius  Corporis  Christi  destinantur.  Nec  obcludenda 
sunt,  nec  obcludi  possunt  in  aliquo  angulo  Ecclesiae.  3 quo  possimus  de  expe- 
rientia aliorum  episcoporum  informari  et  nostram  cum  illis  communicare.  Orga- 
num centrale  requiritur  cuius  sapientiae  nostra  problemata  et  dubia  exponere 
possimus,  cuius  auctoritate  nostri  errores  tempestive  praeveniantur  vel  celeriter 
corrigantur;  organum  cuius  mediatione  fratres  nostros  persecutionem  patientes 
vel  indigentia  aut  sacerdotum  penuria  laborantes,  secundum  prudens  et  efficax 
programma,  adiuvare  valeamus  caritate  et  solidarietate  qua  tenemur;  organum. 
4 propter  incrementum  generis  humani,  sed.  5 Iamvero  episcopi,  cum  potestate 
ordinaria,  sub  Summi  Pontificis  auctoritate,  Ecclesias  particulares  regentes  (can.  329 
§ 1)  ex  voluntate  Christi  sunt  quoque  cooperatores  Romani  Pontificis  pro  Ecclesia 
universali.  Ipsi  in  Petri  adiutorium  missi  sunt.  6 deest.  7 deest.  8 Pa- 
tres conciliares  qui  loquuntur  de  augendo  exercitio  collegialitatis  non  quandam 
independentiam  quaerunt,  nec  iurisdictionem  Pastoris  supremi  vellent  minuere. 
Contrarium  verum  est.  Collegialitas  non  est  contra  Petrum,  sed  pro  Petro.  In  luce 

Spiritus  Sancti  sincere  indagare  volumus  de  natura  Ecclesiae  et  collegii  episco- 
porum, ut  omnia  dona  quae  Iesus  Christus  Ecclesiae  suae  tribuit,  quam  maxime 
utilizentur  et  ut  Petrus  possit  quam  efficacissime  confirmare  fratres  suos.  9 deest. 
10  singularum  regionum.  11  sed  etiam.  12  temporibus  praeteritis.  13  deest. 
14  credere  tamen  velint  illi  fratres  nostri  quam  profunde  aestimemus  episcopatum 
illum.  15  deest.  16  deest.  17  animo  moventur.  18  deest.  19  deest. 
20  (A.A.S.j  1958,  vol.  XXV,  p.  888).  21  deest,  22  universorum. 


14 

Exc.mus  P.  D.  CARMELUS  ZAZINOVIC 
Episcopus  tit.  Lebes  senus,  aux.  Veglensis 

Animadversiones  meae  ad  art.  16  cap.  II  referuntur } 

Arch.  Mediolanensis  card.  Montini,  nunc  amantissimus  Summus 
Pontifex  noster  Paulus  VI,  in  quodam  sermone  a.  1960  habito,  sic  adlo- 
cutus  erat:  « Problema  conciliandi  iura  divina  episcopatus  cum  divinis 
iuribus  Papatus,  proh  dolor!,  non  potuit  in  disputationem  deduci  (in  Con- 
cilio Vaticano  I).  Attamen  theologia  bene  aequilibrata  de  Ecclesia  exigit, 
ut  illud  problema  ponatur  quemadmodum  vita  quotidiana  postulat,  ut 
applicationes  illius  problematis  moderentur.  Num  Concilium  Vatica- 
num II  perficiet  hoc  opus?  ».  Et  concludebat:  « Id  est  temporis  futuri 
res  arcana  »...2 

Venerabiles  Fratres ,3  cum  Romanus  Pontifex  iuxta  voluntatem  Chri- 
sti ...4  non  tantum  caput  visibile  sit  et  fundamentum  Ecclesiae,  verum 
etiam  caput  et  fundamentum  collegii  apostolici,  problema  conciliandi 
iura  Papatus  cum  iuribus  divinis  episcopatus  via  collegialitatis,  saltem 
prout  in  nostro  schemate  expositum  est,  inepta  esse  videtur.  Nam  illo 
modo  solutionem  quaerere  significat  una  ex  parte  divina  iura  Summi  Pon- 
tificis aliquatenus  adumbrare,  altera  autem  ex  parte  iura  episcoporum 
adhuc  minus  clara  relinquere.  Ideoque  aliam  viam  aggrediendam  nobis 
esse  videtur,  oculos  scii,  convertendo  ad  modum  se  gerendi  et  se  habendi 
episcoporum  relate  ad  actus  primatiales  Summi  Pontificis  in  antiquitate 
christiana.  Exemplum  autem  validum  eiusmodi  relationum  reperiri  pos- 
sumus in  Actibus  Concilii  Chalcedonensis  et  in  Litteris  S.  Papae  Leonis 
Magni.  De  cetero,  ad  doctrinam  in  epistolis  Leoninis  atque  in  Actibus 
Chalcedonensibus  contentam,  non  semel  Romani  Pontifices  manus  por- 
rigebant, qua  Fratribus  separatis  orientalibus  reditus  ad  ovile  Petri  faci- 
lior atque  amabilior  fieret.  Ita  e.  g.  Papa  Pius  XII  et  Ioannes  XXIII...5 

Iuxta  epistolas  P.  Leonis  Magni  et  Acta  Chalcedonensia,  doctrina 
haec  esse  videtur:  episcopi  tum  collective  sumpti  in  Conciliis  tum  sin- 

gillatim  per  orbem  terrarum  dispersi  veri  sunt  magistri  et  iudices  in  quae- 
stionibus fidei  et  morum.  Ideoque  decisiones  Summi  Pontificis  de  talibus 
quaestionibus  examinare  possunt  et  rationes  earum  decisionum  petere, 
dissentire  vero  nequeunt. 

Quae  doctrina  sequentibus  factis  innititur: 

1 . Papa  Leo  Magnus  contra  Eutychen  « praegraves  » de  Incarna- 
tione « Litteras  ad  Flavianum  » emisit...6  De  his  Litteris  celeberrimus 
Carolus  Hefele  in  Concilio  Vaticano  I dicebat:  « Si  ulla  umquam  Papae 
epistula  ex  cathedra  nuncupari  poterit,  haec  est  »...7  Eiusdem  valoris 
dogmatici  illam  etiam  alii  Patres  tum  infallibilistae  tum  antiinfallibilistae 
profitebantur  necnon  multi  graves  auctores  manualium  De  Ecclesia,  uti 
Perrone,  Pesch,  Hurter,  Scheeben,  Straub,  Van  Noort,  Vellico  et  alii 
mutti 1 Unde  merito  card.  Billot  affirmare  potuit:  « Epistola  ad  Flavia- 
num inter  celeberrima  Pontificum  decreta  ex  cathedra  ab  omnibus  com- 
putatur »...9 

2.  Attamen  Papa  Leo  Magnus  ad  Patres  Ephesi  in  Synodo  congre- 
gatos, Legatos  cum  epistola  misit,  ut  « communi  sententia  quae  Do- 
mino sint  placitura  constituant  »...10  Ergo,  etiam  post  litteras  dogmaticas 
Ad  Flavianum  datas,  quibus  quaestio  dogmatica  soluta  erat,  his  suis  lit- 
teris non  insistebat .n 

3.  In  Synodis  ante  Concilium  Chalcedonense  adunatis  epistola  Pon- 
tificis Ad  Flavianum  examinata  est  ad  normam  documentorum  fidei. 
Anatolius  ei  subscribit  cum  eam  concordantem  Patrum  testimoniis  in- 
venerit...12 In  Concilio  omnes  Patres,  etiam  Legati  Romani  Pontificis,13 
profitentur  se  epistolae  subscripsisse,  quia  eam  concordem  documentis 
fidei  reperissent...14  Et  non  solum  eam  examinant,  sed  et  dubia  movent, 
nullo  eis  contradicente,  neque  Legatis  Romanis  quidem}5  Postquam 
vero  dubia  dissipata  erant  doctrina  a S.  Cyrillo  desumpta,  Patres  in  illas 
celeberrimas  acclamationes  « Petrus  per  Leonem  locutus  est  » proru- 
perunt. Leo  Papa  autem  de  hoc  examine  Litterae  suae  dogmaticae  a Pa- 
tribus peracto  hoc  modo  ad  Theodoretum  scripsit:  « Sic  summorum  ser- 
vatur auctoritas,  ut  in  nullo  inferiorum  putetur  imminuta  libertas  »...16 

Conclusio:  Definitionibus  Summi  Pontificis  sine  dubio  nemo  dissen- 
tire potest,  ne  collegium  episcoporum  quidem.  Sed  auctoritas  episcopo- 
rum secundum  antiquam  traditionem  i.  e.  per  epistolas  Papae  Leonis 
Magni  occasione  Concilii  Chalcedonensis  illustrata,  ex  mea  humili  opi- 
nione, in  hoc  Concilio  poni  posset  et  dilucidari.  Ideoque  proponerem, 
salvo  meliore  iudicio  venerabilium  Patrum  Conciliarium,  ut  supra  me- 
morata doctrina,  quae  ex  epistolis  S.  Leonis  Papae  et  ex  Actibus  Concilii 
Chalcedonensis  deducitur,  in  nostrum  schema  introduceretur. 

Consectaria  practica  vero  huius  doctrinae  aliquo  modo,  praeter  iam 

dicta,  etiam  haec  esse  possent:  Si  Summo  Pontifici  placuerit,  propria 
sponte  Institutionem  quamdam  ad  modum  consilii  episcoporum  ex  omni 
natione  periodice  invitandorum  libere  erigere  posset,  quod  consilium 
— omnibus  Sanctae  Sedis  Dicasteriis  superius  — Ei  veluti  manus  adiu- 
trix  in  praecipuis  Ecclesiae  ,..17  negotiis  esset. 

Insuper  eiusmodi  Institutio,  quae  antiquam  traditionem  sapit,  fra- 
tribus separatis  orientalibus  faciliorem  forsitan  ad  Petri  ovilem  aditum 
reddere  posset.  Dixi. 


In  textu  scripto  tradito-.  1 deest.  2 (G.  B.  Montini,  La  Chiesa,  p.  145). 
3 deest.  4 (Mt.  16,  18-19;  Io.  21,  15  ss.;  Lc.  22,  32).  5 (cf.  Litt.  Enc. 

Sempiternus  Rex,  in  A.A.S.,  1951,  p.  641  et  Litt.  Enc.  Aeterna  Dei  Sapientia,  in 
A.A.S.,  1961,  p.  799).  6 (cf.  Litt.  Enc.  Sempiternus  Rex,  in  A.A.S.,  1951, 

pp.  633,  629).  7 (Mansi,  Sacrorum  Conciliorum...  52,  81  B-C).  8 deest. 

9 (L.  Billot,  Tractatus  de  Ecclesia  Christi,  ed.  5 Romae  1927,  p.  658).  10  (In 

Ep.  33,  PL  54,  799  A-B).  11  insistit.  (In  Ep.  69,  PL  54,  891;  cf.  Ep.  70, 

PL  54,  893  B,  894  A et  886  B-887  A).  12  (cf.  PL  1248  C-D).  13  deest. 

14  (cf.  Mansi,  o.  c.,  VII,  10-11  s.).  15  deest.  16  (In  Ep.  120,  PL  1046  C- 

1048  A).  17  (gubernandae). 


15 

Exc.mus  P.  D.  GEORGIUS  BECK 
Episcopus  Salfordiensis 

Venerabiles  Fratres, 

In  hoc  cap.  II  ../,  sub  n.  15,  pag.  25  et  26,  sermo  fit  de  presbyteris 
et  de  diaconis.  In  secunda  parte  schematis,  si  anticipari  liceat ,2  sub 
cap.  III  agitur  etiam  de  sacerdotio  universali  christifidelium.  Nullibi 
tamen  invenitur,  ni  fallor ,3  clara  expositio  de  sacerdotio  Novi  Testa- 
menti eiusdemque  essentia  et  dignitate.  Excluditur  enim  ex  professo  a 
cap.  II  recognito  schematis  de  S.  Liturgia  nuper  nobis  distributo  in  hac 
aula*  In  nostro  schemate,  presbyteri  vocantur  « sacerdotes  secundae 
dignitatis  »,  iuxta  verba  Pontificalis  Romani;  et  septies  in  schemate  ver- 
ba aut  « sacerdos  »,  aut  « sacerdotium  » inveniuntur ,5  Nullibi  autem 
dicitur  in  quo  sacerdotium  vere  consistit.  Dicitur  (uti  concedo)  in  no- 
tula  6 ad  calcem  cap.  III,  definitionem  metaphysicam  sacerdotii  non 
exstare,  quamvis  quaedam  elementa  huius  definitionis  ibi  adnumerentur. 

Mihi  et  aliis  episcopis  coetus  episcoporum  Angliae  et  Cambriae,  quo- 
rum nomine  loquor / haec  carentia  alicuius  definitionis  sacerdotii  ca- 
tholici in  hoc  schemate  lacuna  cuiusdam  momenti  esse  7 videtur.  Quo- 
modo enim  tractari  potest  de  sacerdotio  universali  christifidelium  si 

nihil  antea  dicitur  de  sacerdotio  in  genere?  Munera  episcopatus  in  Ec- 
clesia docendi,  regendi  et  sanctificandi  certe  debemus  attente  conside- 
rare; sed  experientia  personali  hoc  certum  habeo  nos  oblivisci  non  posse 
ordinationem  nostram  sacerdotalem,  quando  recepimus  potestatem  Deo 
sacrificium  offerendi,  missasque  celebrandi  tam  pro  vivis  quam  pro  de- 
functis; haec  fuit  dies  magna  in  vita  nostra,  haec  culmen  et  meta  fuit 
illorum  annorum  iuventutis  nostrae  et  praeparationis  nostrae  sacerdo- 
talis. 

Insuper,  quod  attinet  ad  fratres  seiunctos  et  ad  relationes  oecume- 
nicas,  valde  utile  erit  in  hoc  schemate  clare  et  distincte  recolere  unita- 
tem et  unicitatem  sacerdotii  et  sacrificii  Domini  nostri  Iesu  Christi,  qui 
seipsum  semel  obtulit  ad  multorum  exhaurienda  peccata,  et  una  obla- 
tione consummavit  in  aeternum  sanctificatos...8 

Quapropter  introductionem  novae  paragraphi  proponerem 9 post 
par.  14  huius  capitis,  in  qua  breviter  recolatur  doctrinam  de  sacerdotio 
Novi  Testamenti  eiusque  loco  in  Ecclesia  Christi.  Puncta  sequentia,  in 
hac  nova  paragrapho,  breviter  indicantur  10 : 

1.  Unicus  sacerdos  solusque  Summus  Pontifex  omnium  hominum 
Dominus  est  Iesus  Christus,  qui  consummatus  factus  est  omnibus  obtem- 
perantibus sibi  causa  salutis  aeternae,  appellatus  a Deo  Pontifex  iuxta 
ordinem  Melchisedech.  Eo  quod  maneat  in  aeternum  sempiternum  habet 
sacerdotium...11 

2.  Fundamentum  huius  sacerdotii  est  unio  hypostatica  qua  Christus 
verus  Deus  et  verus  homo  assumptus  est  Pontifex  ...12,  et  pro  hominibus 
constitutus  est  in  iis  quae  sunt  ad  Deum.  Seipsum  semel  in  ara  crucis, 
morte  intercedente,  Deo  Patri  obtulit  ut  aeternam  redemptionem  ope- 
raretur...13 

3.  Nullus  alius  sacerdos,  nullum  alium  sacrificium  requiritur.  Hic 
enim  Pontifex...14  sempiternum  habet  sacerdotium;  et  salvare  potest  in 
perpetuum  accedentes  per  semetipsum  ad  Deum.  Attamen  15  (ut  docet 
Concilium  Tridentinum)  ut  Ecclesiae  dilectae  suae  Sponsae  visibile  re- 
linqueret sacrificium,  Corpus  et  Sanguinem  suum  sub  speciebus  panis  et 
vini  Deo  Patri  obtulit  ac  (sub  eorumdem  symbolis)  apostolis  (quos  tunc 
Novi  Testamenti  sacerdotes  constituebat)  ut  sumerent,  tradidit  et  eisdem 
eorumque  in  sacerdotio  successoribus,  ut  offerent,  praecepit  per  haec 
verba:  Hoc  facite  in  meam  commemorationem. 

4.  Hoc  unicum  suum  sacrificium  et  sacerdotium  voluit  Christus 
inter  homines  permanere.  Participatio  huius  sacerdotii  diversimode  in 
Ecclesia  efficitur,  vi  illorum  sacramentorum,  Baptismi  Confirmationisque 
atque  Ordinis,  quae  characterem  in  anima  imprimunt. 

Per  ordinis  enim  ministerium,  sacrificium  Christi  praesens  fit,  ita 

ut  actio  adoratrix  totius  Christi,  Capitis  scii,  et  membrorum ,16  in  Pa- 
trem dirigatur.  Nam  per  sacramentum  Ordinis  christianus,  iam  baptiza- 
tus  et  confirmatus,  efficitur  Novi  Testamenti  sacerdos  per  participatio- 
nem peculiarem  unici  summi  Christi  sacerdotii,  et  ut  « alter  Christus  » 
nominatur,  et  ut  alter  Christus  qui  animam  pro  ovibus  tradidit  se  osten- 
dere debet. 

Haec  aut  his  similia  propono  inserenda  in  textu  huius  schematis.  Si 
huiusmodi  additio  non  fiat,  schema  claudicare  videbitur,  eo  quod  nihil 
...17  de  Christi  sacerdotio,  de  munere  adorationis  totius  Ecclesiae , nec  de 
fine  primario  sacrificii  mystici  Corporis  dicitur.1*  In  veritate  autem  sa- 
cerdotium Christi  quo  participamur  nos  sacerdotes,  fundamentum  est 
dignitatis  nostrae  et  sanctitatis  ...19  in  Ecclesia.  Dixi. 


In  textu  scripto  tradito-.  1 de  constitutione  hierarchica  Ecclesiae  agitur. 
2 deest.  3 deest.  4 deest.  5 nominatur.  6 deest.  7 deest. 

8 ( Hebr . 9,  28;  10,  12).  9 propono.  10  breviter  adnumero.  11  ( Hebr . 

5,  1-10;  7,  24).  12  secundum  ordinem  Melchisedech.  13  (Cone.  Trid.,  sess. 

XXII).  14  eo  quod  manet  in  aeternum.  15  Quapropter.  16  Corporis. 
17  dicit.  18  et  semel  tantum  mentionem  facit  de  Missae  sacrificio.  19  nostrae. 

16 

Exc.mus  P.  D.  IOANNES  VAN  DODEWAARD 
Episcopus  Harlemensis 

V enerabiles  Fratres , 

Nomine  conferendae  episcoporum  neerlandicae  relate  ad  cap.  II 
schematis  de  Ecclesia  sequentia  de  collegialitate  episcoporum  notare 
velim. 

Argumentum  pro  collegialitate  episcoporum  inter  alias  sumitur  ex 
facto  auctoritatis  Conciliorum  Oecumenicorum.  In  can.  228  C.I.C.  di- 
citur: « Concilium  Oecumenicum  suprema  pollet  in  universa  Ecclesia 
potestate  ».  Si  hoc  esset  tantummodo  ius  humanum  et  ecclesiasticum, 
et  non  iuris  divini,  canon  ille  contradiceret  dogmati  primatus  iuris  divini 
Petri  eiusque  successoris.  Etenim  si  ipse  Papa  solus,  sensu  stricto,  i.  e. 
ut  contradistinctus  ab  episcopis,  iure  divino,  esset  subiectum  supremae 
in  Ecclesia  auctoritatis,  nec  tempore  Concilii  ipse  Summus  Pontifex 
posset  abdicare  haec  sua  iura  et  statuere  quod  durante  tempore  Con- 
cilii non  ipse,  sed  Concilium  Oecumenicum  gaudeat  suprema  illa  in  Ec- 
clesia potestate.  Insuper,  si  auctoritas  Concilii  Oecumenici  esset  mera 

potestas  a Summo  Pontifice  delegata,  quomodo  in  Codice  talis  potestas 
dici  potest  esse  potestas  suprema,  quae  consequenter  est  ordinaria?  Ex 
quo  compertum  habemus  quod  Concilium  Oecumenicum  gaudet  suprema 
in  Ecclesia  auctoritate,  quia  ipsum  regimen  collegiale,  constans  nempe 
ex  Summo  Pontifice  ut  eius  capite,  simul  cum  ceteris  episcopis,  est  iuris 
divini,  et  per  consequens  valet  tum  in  Concilio  Oecumenico,  tum  extra 
illud. 

Quod  argumentum  comprobatur  a facto  quod  Concilium  Vatica- 
num I definivit  magisterium  ordinarium  et  universale  episcoporum  per 
totum  orbem  terrarum  dispersorum  in  unione  cum  Summo  Pontifice. 
Quia  autem  magisterii  universalis  munus  exsistere  non  potest  sine  sub- 
ditis, qui  sub  regimine  universalis  magisterii  ligantur  verbo  divino,  se- 
quitur etiam  extra  tempus  Concilii  Oecumenici  dari  non  meram  sollici- 
tudinem omnium  episcoporum  per  totum  orbem  dispersorum  erga  totam 
Ecclesiam,  sed  verum  regimen  horum  omnium  in  totam  Ecclesiam,  licet 
hoc  officium  episcopis  residentialibus  nullam  permittat  intrusionem  in 
alias  Ecclesias  locales. 

Ex  quibus  principiis  sequentes  mutationes  in  textu  schematis  pro- 
ponere velim: 

1.  Pag.  27,  linn.  9-11:  cum  ex  una  parte  idea  his  lineis  contenta 
iam  sit  expressa  in  linn.  1-5 , et  ex  altera  parte  collegium  seu  corpus 
episcoporum  hic  contradistinguatur  a Summo  Pontifice,  qui  tamen  ut 
Caput  pertineat  ad  ipsum  hoc  collegium,  dicatur:  « Episcopi  autem,  sive 
dispersi,  sive  congregati,  non  constituunt  corpus  nisi  in  communione 
cum  Summo  Pontifice,  utpote  successore  Petri  constituto  ». 

2.  Pag.  27:  propter  eamdem  rationem  loco  dictorum  in  linn.  15-16 
dicatur:  « in  quo  corpus  apostolicum  continuo  perseverat  et  in  quo  Pe- 
trus per  Summum  Pontificem  semper  vivit  — ita  nempe  ut  sine  eorum 
praeside  apostoli  et  episcopi  collegium  non  constituant  etc.  ». 

3.  Eadem  pag.  27,  linn.  28-39:  ordo  dictorum  invertatur,  ita  ut 
prius  sermo  fiat  de  exercitio  ordinario  ministerii  collegialis  et  postea  de 
eius  exercitio  solemni  in  Concilio  Oecumenico.  Textus  proinde  a lin.  28 
usque  ad  finem  ita  sit:  « Suprema  in  universam  Ecclesiam  potestas,  qua 
istud  collegium  pollet,  exercetur  (loco:  exerceri  potest),  exercetur  modis 
diversis  ab  episcopis  in  orbe  terrarum  degentibus,  in  unione  quidem  cum 
Summo  Pontifice,  sine  qua  verus  actus  collegialis  exsistere  non  potest. 
Eadem  potestas  collegialis  una  cum  Papa  extraordinario  seu  potius  so- 
lemni modo  in  Concilio  Oecumenico  exercetur.  Summi  quidem  Pontifi- 
cis etc.  »,  ut  est  in  textu. 

4.  Pag.  27,  n.  17.  Iuvat  addere  ad  hunc  numerum  1 explicationem 
qua  melius  ostendatur  sub  hoc  numero  agi  de  quibusdam  consequentiis 

practicis,  quae  ex  collegialitate  profluunt  quoad  relationes  mutuas  Epi- 
scoporum intra  se.  Mutationes  secretariatui  dabo? 

5 et  ultimo.  N.  15  de  presbyteris  et  diaconis  veniat  post  n.  21, 
in  quo  absolvitur  capitulum  de  collegio  episcoporum.  In  quo  numero 
character  collegialis  presbyterorum  inter  se,  in  unione  quidem  cum 
episcopo  residentiali,  meliorem  in  lucem  forsan  possit  poni.  Dixi. 


In  textu  scripto  tradito-.  1 deest.  2 V.  g.  a)  Praeterea  etiamsi  singuli 
episcopi  sint  residentiales  in  particularibus  Ecclesiis,  collegialis  unio  in  mutuis 
relationibus  singulorum  episcoporum...  »;  et  deleatur  lin.  7 (pag.  28):  «in  quibus 
et  ex  quibus  una  et  unica  Ecclesia  catholica  exsistit  »,  cum  non  constet  Ecclesiam 
universalem  esse  nonnisi  summam  Ecclesiarum  particularium,  b)  Pag.  28,  lin.  11 
dicatur:  « Designatione  episcopi  ad  particularem  Ecclesiam  regimen  episcopi  resi- 
dentialis  nonnisi  super  portionem  populi  sibi  commissum...  extendit  ».  Ratio: 
verbum  « regimen  pastorale  proprie  dictum  » subaudiret  quod  regimen  pastorale 
collegii  qua  talis  (in  quo  singulus  episcopus  partes  suas  agit)  esse  ministerium 
pastorale  improprie  dictum,  quod  tamen  non  cadit  sub  intentione  ipsius  schema- 
tis. c)  Pag.  28,  linn.  15-16:  loco  « licet  actus  iurisdictionis  non  sit  » dicatur:  « licet 
nullam  permittat  intrusionem  in  aliis  Ecclesiis  localibus».  Ratio  est:  notio  iurisdic- 
tionis plurimos  habet  sensus  et  per  consequens  potest  esse  ambigua. 

Moderator.  In  congregatione  diei  crastinae  fiet  suffragatio  de  emen- 
dationibus in  cap.  II  schematis  de  sacra  Liturgia. 

Em. mus  P.  D.  Eugenius  card.  Tis serant:  Reponatur  Sacrosanctum 
Evangelium. 

Exc.mus  P.  D.  Pericles  Felici,  arch.  tit.  Samosatensis,  secreta- 
rius  generalis  Ss.  Concilii : 

Moderatur  hanc  43  congregationem  generalem  em. mus  ac  rev.mus 
D.  card.  Iulius  Dopfner,  arch.  Monacensis. 

Petierunt  loqui  circa  cap.  II  schematis  de  Ecclesia  em. mi  ac  rev.mi 
DD.  cardd.  Beniaminus  de  Arriba,  arch.  Tarraconensis  in  Hispania, 
Valerianus  Gracias,  arch.  Bombayensis  in  India,  Ioannes  Landazuri, 
arch.  Limanus  in  Peruvia,  Leo  Suenens,  arch.  Mechliniensis-Bruxellen- 
sis  in  Belgio;  beat. mus  Albertus  Gori,  patriarcha  Hierosolymitanus  La- 
tinorum; exc.mi  DD.  Dinus  Stafla,  arch.  tit.  Caesariensis  in  Palaestina, 
Ioannes  Rupp,  ep.  Monoecensis  in  Principatu,  Ioseph  Heuschen, 
aux.  Leodiensis  in  Belgio,  Andreas  Charue,  ep.  Namurcensis  in  Belgio, 
Antonius  Anoveros,  eoad.  Gaditanus  in  Hispania,  Aemilius  Blanchet, 
rector  Instituti  Catholici  Parisiensis  in  Gallia,  Villelmus  Conway, 
arch.  Armachanus  in  Hibernia,  Eduardus  Martinez,  ep.  Zamor ensis  in 
Hispania,  Franciscus  Seper,  arch.  Zagrabiensis  in  Iugoslavia,  Ioannes 
Weber,  arch.-ep.  Argentinensis  in  Gallia,  Dionysius  Hurley,  arch.  Dur- 
banianus  in  Africa  Meridionali,  Gerar dus  Sigaud,  arch.  Adamantinus  in 
Brasilia,  Blasius  D’Agostino,  ep.  Vallensis  in  Lucania  in  Italia,  Michael 
Browne,  ep.  Galviensis  et  Duacensis  in  Hibernia,  Michael  Doumith, 
ep.  Sarbensis  in  Libano,  Franciscus  Franic,  ep.  Spalatensis  in  Iugosla- 
via, Emmanuel  Galea,  aux.  Melitensis  in  Malta,  Eduardus  Schick,  aux. 
Fuldensis  in  Germania,  Laurentius  Jaeger,  arch.  Paderbornensis  in  Ger- 
mania, Ioseph  Descuffi,  arch.  Smyrnensis  in  Turchia,  Bernardus  Yago, 
arch.  Abidjanensis  in  Africa  Occidentali,  Ioseph  Maurer,  arch.  Su- 
crensis  in  Bolivia. 

Sed  antequam  disceptatio  prosequatur  circa  cap.  II  de  Ecclesia, 
fient  relationes  circa  emendationes  super  cap.  II  schematis  de  sacra 
Liturgia.  Prima  relatio  habebitur  ab  em.mo  et  rev.mo  D.  card.  Iacobo 
Lercaro,  altera  fiet  ab  exc.mo  D.  Iesu  Enciso,  ep.  Maioricensi. 

Post  factas  relationes,  distribuetur  schedula  pro  suffragatione  pri- 
mae emendationis,  quae  suo  tempore  legetur. 

Facta  suffragatione  primae  emendationis,  assignatores  locorum  au- 


276 


ACTA  CONC.  VATICANI  tl  - PERIODUS  II 


ferent  schedulam  et  aliam  distribuent  pro  secunda  emendatione  quae 
tunc  a secretario  generali  legetur. 

Facta  suffragatione  super  secunda,  auferetur  schedula  et  tertia  da- 
bitur pro  suffragatione  supra  tertiam  emendationem  quae  tunc  legetur 
a secretario  generali;  et  ita  porro. 

Interea,  in  intervallo,  prosequetur  disceptatio  circa  schema  de  Eccle- 
sia, nempe  circa  cap.  II. 

Velint  Patres  suffragationem  dare  tantum  per  placet  et  non  placet. 
Vota  quae  dentur  cum  placet  iuxta  modum  habebuntur  nulla.  Et  velint 
suffragationem  dare  tantummodo  stylo  quod  ipsis  traditum  est,  atten- 
dentes ne  signum,  quod  scribent  (linea,  crux,  punctum),  transeat  limites 
areolae  seu  casellae  in  qua  scriptum  est  placet  vel  non  placet.  Dixi. 
Gratias ! 


1 - Em. mus  P.  D.  IACOBUS  card.  LERCARO 

Archiepiscopus  Bononiensis 

RELATIO  GENERALIS 

De  iis  quae  a Commissione  Conciliari  de  Sacra  Liturgia 

PERACTA  SUNT 

ad  Patrum  animadversiones  exponendas 

ET  TEXTUM  CONSTITUTIONIS  EMENDANDUM 

Textus  typis  impressus,  distributus  est  Patribus  conciliaribus  in  quadrage- 
sima tertia  congregatione  generali,  die  8 octobris  1963. 

V enerabiles  Patres, 

Quamprimum,  proximis  diebus,  Vobis  suffraganda  subicientur  Ca- 
pita Constitutionis  de  sacra  Liturgia,  quae  a Vobis  disceptata  quidem 
sunt,  sed  ob  penuriam  temporis,  haud  in  omnibus  adprobata  fuerunt 
post  emendationes  inductas  in  textum  a Commissione  Conciliari,  iuxta 
Vestras  lucidas  doctasque  animadversiones  in  prima  Sessione  huius  sa- 
cri Oecumenici  Concilii  prolatas. 

Agitur  de  capitibus  a II  ad  VIII  Constitutionis.  Antequam  fasciculi 
Vobis  tradantur  opportunum  visum  est  breviter  rationem  reddere  de 
labore  a Commissione  Conciliari  peracto. 

1.  Conciliari  Commissione  de  sacra  Liturgia  rite  constituta,  in  coetu 
diei  22  octobris  1962  nominata  est  quaedam  Subcommissio,  cui  praefuit 

unus  ex  Vicepraesidibus  Commissionis,  nempe  Em. mus  Card.  Jullien, 
ad  parandum  Ordinem  procedendi,  seu  iter  servandum  in  laboribus  Com- 
missionis. Nihil  enim  habebatur  de  hac  re  ex  praecedentibus  Conciliis. 
Et  revera  haec  « Ratio  procedendi  Commissionis  Conciliaris  de  sacra 
Liturgia  »,  duabus  partibus  et  viginti  sex  articulis  constans,  utillimum 
exstitit  medium  practicum  simul  ac  iuridicum  ad  opus  commissum  ex- 
peditius perficiendum. 

2.  Insuper,  cum  campus  expoliendus  satis  latius  pateret  et  mate- 
riae congeries  haud  parva,  tredecim  constitutae  sunt  Sub  commis  sione  s , 
nempe: 

I.  Subcommissio  theologica,  cui  demandatum  est  examen  om- 
nium quaestionum  in  tota  Constitutione  exstantium  de  re 
biblica  et  dogmatica. 

II.  Subcommissio  iuridica,  quae  munus  habebat  perpendendi 
et  resolvendi  problemata  iuridica  ex  omnibus  Schematis 
capitibus  exsurgentia. 

III.  Subcommissio  ad  animadversiones  generales  exponendas. 

IV.  Subcommissio  de  Prooemio  et  de  cap.  I,  sectione  prima. 

V.  Subcommissio  de  cap.  I,  sectione  II. 

VI.  Subcommissio  de  cap.  I,  sectione  III. 

VII.  Subcommissio  de  cap.  II:  De  sacrosancto  Eucharistiae  my- 
sterio. 

VIII.  Subcommissio  de  cap.  III:  De  Sacramentis  et  Sacramen- 
talibus. 

IX.  Subcommissio  de  cap.  IV:  De  Officio  divino. 

X.  Subcommissio  de  cap.  V:  De  anno  liturgico. 

XI.  Subcommissio  de  cap.  VI:  De  sacra  Supellectile. 

XII.  Subcommissio  de  cap.  VII:  De  Musica  sacra. 

XIII.  Subcommissio  de  cap.  VIII:  De  Arte  sacra. 

3.  Sub  commissionum  munus  fuit  examinare  animadversiones  Pa- 
trum, eas  coordinare  ac  perpendere.  Commissioni  solutiones  proponere. 

Quo  securius  ac  facilius  procederetur,  Patrum  interventiones  inte- 
gre reproductae  sunt,  et  omnibus  ac  singulis  Membris  ac  Peritis  Com- 
missionis distributae,  ut  omnes  Subcommissionum  sodales  non  tantum 
mentem  Patrum  agnoscere  possent,  sed  prae  manibus  et  sub  oculis  eorum 
ipsissima  verba  haberent.  Labor  Subcommissionum,  ita  ordinatus,  ala- 
criter ac  expedite  processit:  non  eodem  prompto  pede  vero  progredi 
potuit  Commissionis  Conciliaris  opus,  uti  in  natura  rei  erat,  quippe 
quod  circa  omnes  quaestiones  a variis  Subcommissionibus  perpensas 

vertebat:  longius  proinde  tempus  postulavit,  attentam  animi  consi- 
derationem, maturam  iudicii  ponderationem. 

A die  21  octobris  ad  diem  6 decembris  1962  coetus  plenarii  Com- 
missionis fuerunt  21,  in  quibus  expeditus  est  labor  sex  Subcommissio- 
num,  nempe  Subcommissionum  theologicae  et  iuridicae,  Subcommissionis 
III  de  animadversionibus  generalibus,  et  trium  Subcommissionum,  qui- 
bus concreditum  fuerat  examen  capitis  I,  totius  Constitutionis  capitum 
omnium  longe  praestantissimi. 

Commissionis  agendi  haec  fuit  ratio.  Patrum  interventionum  exa- 
mine absoluto,  Subcommissionum  Praesides  Commissioni  relationem 
faciebant  circa  emendationes  propositas.  Postea  hae  emendationes  longe 
lateque  disceptabantur  a Patribus  et  Peritis,  omnibus  data  loquendi  am- 
plissima facultate.  Patrum  pretiosissima  pastoralis  experientia  plurimum 
contulit  ad  pulchrum  propositionum  aequilibrium,  dum  Peritorum  sarta 
ac  conferta  eruditio  solidam  tectamque  praebuit  fundamentorum  secu- 
ritatem. 

Primus  huius  impigri  laboris  fructus  fuit  textus  emendatus  Prooemii 
et  cap.  I Constitutionis,  qui  omnibus  punctis  absolutus,  praesentari  po- 
tuit Vestro  iudicio  die  7 decembris  1962,  hunc  obtinens  exitum: 


Patres  praesentes 2.118 

Maior  pars 1.412 

Placet 1.922 

Non  placet 11 

Placet  iuxta  modum 180 

Vota  nulla 5 


4.  Insequentibus  mensibus,  ceterae  Subcommissiones  opus  sibi  con- 
creditum pariter  perfecerunt,  quod  Commissionis  Conciliaris  examini 
subiectum  fuit,  a die  23  aprilis  ad  diem  10  maii  huius  vertentis  anni, 
in  coetibus  plenariis,  omnibus  adstantibus  Membris,  duobus  exceptis, 
atque  Commissionis  Peritis. 

Examinans  schemata  de  Arte  sacra  (cap.  VIII)  ac  de  sacra  Supellectile 
(cap.  VI),  Commissio  in  hanc  devenit  sententiam  ut,  affinitatis  materiae 
causa,  opportunum  fuisset  si  duo  capita  in  unum  coalescerent.  Proinde, 
cap.  VII,  ultimum  totius  Constitutionis,  materiam  universam  coagmen- 
tat, quae  in  cap.  VI  et  in  cap.  VIII  prioris  schematis  continebatur. 

Ceterae  variationes  non  sunt  magni  momenti:  quidam  articuli  emen- 
dati sunt,  unus  aliusve  neglectus,  vel  — rarissime  tamen  — additus. 

Suffragium,  secreto  prolatum,  unanimem,  vel  longe  maioris  partis 
Commissionis  consensum  exprimens,  opus  emendationum  coronavit. 

Posthac,  pro  parte  stilistica,  textus  emendatus  revisus  est  a Sub- 

commissione  quadam  ex  egregiis  viris  in  latinitate  valde  peritis  et  ex 
Commissionis  sodalibus  constante.  Denuo  leves  lexicales  emendationes 
propositae  examinatae  sunt,  mense  iulio  huius  anni,  a Coetu,  cui  adnu- 
merabantur  quattuor  Em. mi  Cardinales  Membra  Commissionis,  duo  Epi- 
scopi et  quidam  alii  sodales. 

Tandem  diebus  27,  28  et  30  mensis  septembris  nuper  elapsi,  Com- 
missio Conciliaris  de  sacra  Liturgia  novissime  convocata  est  ad  extremam 
ponendam  manum  universo  operi  peracto. 

5.  Fasciculi,  qui  proxime  Vobis  distribuentur,  exstant  fructus  huius 
laboris.  Singuli  fasciculi,  sicut  primi,  quos  habuistis  cum  textu  Prooemii 
et  capitis  I,  ex  ordine  continent: 

a)  Emendationes,  de  quibus  Patres  suffragium  ferre  tenentur. 

b)  Relationem  super  emendationes  in  textum  inductas. 

c ) Textum  integrum,  in  duplici  columna,  schematis  originalis  et 
schematis  emendati. 

d)  In  Appendice  aliquando  referuntur  potiores  Declarationes, 
quae  habebantur  in  schemate  Commissionis  praeparatoriae. 

Suffragium  pro  singulis  emendationibus  fertur,  ad  normam  art.  60, 
§ 3,  verbis  placet  et  non  placet.  Suffragium  finale,  vero,  pro  integro 
textu  singulorum  capitum  fertur  adhibita  formula:  placet,  non  placet, 
placet  iuxta  modum,  ad  normam  art.  61,  § 3,  « Ordinis  Concilii  Oecu- 
menici  Vaticani  II  celebrandi  ». 

Haec,  venerabiles  Patres,  erant  quae  dicenda  videbantur,  ut  Vestris 
desideriis  satisfieret,  aliquid  nempe  sciendi  circa  labores  emendationis 
a Commissione  Conciliari  de  sacra  Liturgia  peractos;  dum  fore  speramus, 
optatui  Sanctissimi  Domini  nostri  Pauli  VI,  fel.  regn.,  meam  humillimam 
si  licet  subiungere  vocem,  dum  « fore  speramus,  ut  (opus  peractum) 
nunc  ad  felicissimos  perducatur  exitus  » (cf.  Allocutio  initio  Secundae 
Sessionis  Concilii  Oecumenici  Vaticani  II,  die  29  sept.  1963). 

Romae,  3 oct.  1963. 

[5]  2 - SCHEMA  CONSTITUTIONIS  DE  SACRA  LITURGIA 

EMENDATIONES 

a Patribus  Conciliaribus  postulatae 
a Commissione  Conciliari  de  Sacra  Liturgia 

EXAMINATAE  ET  PROPOSITAE 

Caput  II  Schematis 
AD  PROOEMIUM 

1 — Pag.  175,  lineis  1-6  nova  haec  substituatur  redactio:  « Salvator 

noster,  in  Cena  novissima,  qua  nocte  tradebatur,  Sacrificium 
Eucharisticum  Corporis  et  Sanguinis  sui  instituit,  quo 
Sacrificium  Crucis  in  saecula,  donec  veniret,  perpetua- 
ret, atque  adeo  Ecclesiae  dilectae  Sponsae  memoriale 

CONCREDERET  MORTIS  ET  RESURRECTIONIS  SUAE:  SACRAMEN- 
TUM PIETATIS,  SIGNUM  UNITATIS,  VINCULUM  CARITATIS,  CON- 
VIVIUM PASCHALE,  IN  QUO  CHRISTUS  SUMITUR,  MENS  IMPLE- 
TUR GRATIA  ET  FUTURAE  GLORIAE  NOBIS  PIGNUS  DATUR  ». 

2 — Pag.  175,  linea  15,  post  verba  « plenam  pastoralem  efficacitatem  » 

addatur:  « ratione  habita  Missarum,  quae  concurrente  po- 
pulo CELEBRANTUR,  PRAESERTIM  DIEBUS  DOMINICIS  ET  FESTIS 
DE  PRAECEPTO  ». 

AD  ART.  37 

3 — Pag.  175,  linea  20,  post  verba:  « faciliorem  reddat  »,  addatur: 
« QUAMOBREM  RITUS,  PROBE  SERVATA  EORUM  SUBSTANTIA,  SIM- 
PLICIORES FIANT;  EA  OMITTANTUR  QUAE  TEMPORUM  DECURSU 
DUPLICATA  FUERUNT  VEL  MINUS  UTILITER  ADDITA;  RESTITUAN- 
TUR VERO  AD  PRISTINAM  SANCTORUM  PATRUM  NORMAM  NON- 
NULLA QUAE  TEMPORUM  INIURIA  DECIDERUNT,  PROUT  OPPOR- 
TUNA VEL  NECESSARIA  VIDEANTUR  ». 

AD  ART.  39 

Pag.  175,  linea  25,  post  verbum  « Homilia  »,  addatur:  « qua 

PER  ANNI  LITURGICI  CURSUM  EX  TEXTU  SACRO  FIDEI  MYSTERIA 
ET  NORMAE  VITAE  CHRISTIANAE  EXPONUNTUR  ». 

5 — Pag.  175,  lineis  26-27,  loco  verborum:  « praesertim  diebus  domi-  [®1 

nicis  et  festis  de  praecepto  »,  legatur:  « quinimmo  in  Missis  quae 

DIEBUS  DOMINICIS  ET  FESTIS  DE  PRAECEPTO  CONCURRENTE  PO- 
PULO CELEBRANTUR,  NE  OMITTATUR,  NISI  GRAVI  DE  CAUSA  ». 

AD  ART.  41 

6 — Pag.  176,  linea  5,  loco  verbi:  « tribuatur  »,  legatur:  « tribui 

possit  ». 

7 — Pag.  176,  linea  6,  loco  verborum:  « et  nonnullis  cantibus  »,  lega- 

tur: « AC,  PRO  CONDICIONE  LOCORUM,  ETIAM  IN  PARTIBUS  QUAE 
AD  POPULUM  SPECTANT  ». 

8 — Pag.  176,  post  lineam  7,  addatur:  « provideatur  tamen  ut 

CHRISTIFIDELES  ETIAM  LINGUA  LATINA  PARTES  ORDINARII  MlS- 
SAE  QUAE  AD  IPSOS  SPECTANT  POSSINT  SIMUL  DICERE  VEL  CAN- 
TARE ». 

9 — Pag.  176,  post  additionem  praecedentem  [textus  emendati]  pona- 

tur: « SICUBI  TAMEN  AMPLIOR  USUS  LINGUAE  VERNACULAE  IN 

Missa  opportunus  esse  videatur,  servetur  praescriptum 
art.  40  huius  Constitutionis  ». 


AD  ART.  42 

10  — Pag.  176,  linea  8,  initio  art.  42,  ponatur:  « valde  commendatur 

ILLA  PERFECTIOR  MlSSAE  PARTICIPATIO  QUA  FIDELES  POST 

Communionem  sacerdotis  ex  eodem  Sacrificio  Corpus  Do- 
minicum sumunt  ». 

11  — Pag.  176,  linea  9,  loco  verborum:  « sublato  fidei  periculo  »,  le- 

gatur: « FIRMIS  PRINCIPIIS  DOGMATICIS  A CONCILIO  TrIDEN- 
TINO  STATUTIS  ». 


AD  ART.  43 

12  — Pag.  176,  linea  17,  post  verba:  « celebrationi  intersint  »,  addatur: 

« PRAESERTIM  DIEBUS  DOMINICIS  ET  FESTIS  DE  PRAECEPTO  ». 

[7]  AD  ART.  44 

13  — Pag.  176,  linea  18,  post  verbum  « Concelebratio  »,  addatur:  « qua 

UNITAS  SACERDOTII  OPPORTUNE  MANIFESTATUR  ». 

14  — Pag.  176,  linea  21,  textus  ita  mutetur:  « feria  V in  Cena  Domi- 

ni, tum  ad  Missam  chrismatis,  tum  ad  Missam  vesper- 
tinam ». 

15  — Pag.  176,  post  lineam  21,  addatur:  « ad  Missas  in  Conciliis, 

Conventibus  episcopalibus  et  Synodis  ». 

16  — Pag.  176,  post  additionem  praecedentem  [textus  emendati],  po- 

natur: « ad  Missam  in  Benedictione  Abbatis  ». 

17  — Pag.  176,  post  lineam  21,  addatur:  «Praeterea,  accedente 

licentia  Ordinarii,  cuius  est  de  opportunitate  concele- 

BRATIONIS  IUDICARE  EIUSQUE  DISCIPLINAM  MODERARI:  a)  AD 

Missam  conventualem  et  ad  Missam  principalem  in  ec- 
clesiis, CUM  UTILITAS  CHRISTIFIDELIUM  SINGULAREM  CELE- 
BRATIONEM OMNIUM  SACERDOTUM  PRAESENTIUM  NON  PO- 
STULET ». 

18  — Pag.  176,  lineis  22-23,  textus  ita  mutetur:  « ad  Missas  in  con- 

ventibus CUIUSVIS  GENERIS  SACERDOTUM  TUM  SAECULARIUM 
TUM  RELIGIOSORUM  ». 

19  — Pag.  176,  post  lineam  23,  addatur:  « § 2.  Salva  tamen  sem- 

PER  SIT  CUIQUE  SACERDOTI  FACULTAS  MlSSAM  SINGULAREM 
CELEBRANDI,  NON  TAMEN  EODEM  TEMPORE  IN  EADEM  ECCLESIA, 

nec  Feria  V in  Cena  Domini  ». 

3 - TEXTUS  SCHEMATIS 


[25] 


Textus  in  Schemate  propositus 
Caput  II 

DE  SACROSANCTO 
EUCHARISTIAE  MYSTERIO 

Salvator  noster,  in  cena  novissima  qua  no- 
cte tradebatur,  Apostolis  paschale  convivium 
in  sui  memoriam  donec  veniat  iterandum  prae- 
cepit, ita  ut  « mortis  eius  victoria  et  trium- 
phus »‘  repraesentaretur;  et  Ecclesiae  dilectae  5 
Sponsae  suae  fieret  magnum  sacramentum  pie- 
tatis, fons  et  exemplar  unitatis,  sacrificium  lau- 
dis, pignus  et  figura  caelestis  convivii. 


Itaque  curat  Ecclesia  ut  christifideles  huic 
mysterio  fidei  non  velut  inertes  et  muti  specta- 
tores intersint,  sed  ut  ritus  et  preces  bene  in-  15 
tellegentes,  ea  actuose,  conscie  et  pie  partici- 
pent, mensa  cum  verbi  tum  corporis  Domini 
reficiantur,  gratias  Deo  agant,  immaculatam  ho- 
stiam una  cum  sacerdote  offerendo  seipsos  of- 
ferre discant,  et  de  die  in  diem  ad  perfectiorem  20 
unitatem  transferantur  ut  sit  Deus  omnia  in 
omnibus. 


Quapropter  Sacrosanctum  Concilium,  ut 
Sacrificio  Missae  restituat,  etiam  in  forma  ri- 


Textus  a Commissione  emendatus  * 

Caput  II 

DE  SACROSANCTO 
EUCHARISTIAE  MYSTERIO 

47.  Salvator  noster,  in  Cena  novissima, 
qua  nocte  tradebatur,  Sacrificium  Euchari- 
sticum  Corporis  et  Sanguinis  sui  insti- 
tuit, quo  Sacrificium  Crucis  in  saecula, 

DONEC  VENIRET,  PERPETUARET,  ATQUE  ADEO 

Ecclesiae  dilectae  Sponsae  memoriale 

CONCREDERET  MORTIS  ET  RESURRECTIONIS 
SUAE:  SACRAMENTUM  PIETATIS,  SIGNUM  UNI- 
TATIS, VINCULUM  CARITATIS,1  CONVIVIUM  PA- 
SCHALE, in  quo  Christus  sumitur,  mens 

IMPLETUR  GRATIA  ET  FUTURAE  GLORIAE  NO- 
BIS PIGNUS  DATUR.2 

48.  Itaque  Ecclesia  sollicitas  curas  eo  in- 
tendit ne  christifideles  huic  fidei  mysterio  tam- 
quam extranei  vel  muti  spectatores  3 intersint, 
sed  per  ritus  et  preces  id  bene  intellegentes, 
sacram  actionem  conscie,  pie  et  actuose  partici- 
pent, verbo  Dei  instituantur , mensa  Corporis 
Domini  reficiantur,  gratias  Deo  agant,  imma- 
culatam hostiam,  non  tantum  per  sacerdotis  ma- 
nus, sed  etiam  una  cum  ipso  4 offerentes,  seip-  [26] 
sos  offerre  discant,  et  de  die  in  diem  consum- 
mentur, Christo  Mediatore ,5  in  unitatem  cum 
Deo  et  inter  se,  ut  sit  tandem  Deus  omnia  in 
omnibus. 

49.  Quapropter,  ut  Sacrificium  Missae, 
etiam  rituum  forma,  plenam  pastoralem  effica- 


* Litteris  italicis  seu  cursivis  indicantur  additiones  aut  emendationes  formales  vel  minoris  momenti; 
litteris  autem  grandioribus  seu  Maiusculis  emendationes  exhibentur  maioris  momenti,  Patrum  suffra- 
gationi proponendae. 

26]  tuali,  plenam  pastoralem  efficacitatem,  ea  quae 
sequuntur  decernit. 


I - De  Missa 

37.  [Ordo  Missae  instaurandus].  Ordo 
Missae  ita  recognoscatur,  sive  in  generali  dis- 
positione sive  in  singulis  partibus,  ut  clarius 
percipiatur  et  actuosam  fidelium  participatio- 
nem faciliorem  reddat.2 


38.  [ Lectiones  in  Missa].  Ut  fidelibus  cum 
mensa  eucharistica  etiam  ditior  mensa  verbi 
Dei  paretur,3  thesauri  biblici  largius  aperian- 
tur,4 ita  ut,  decursu  plurium  annorum,  prae- 
stantior  pars  Scripturarum  sanctarum  populo 
praelegatur.5 

39.  [ Homilia ].  Homilia,  tamquam  pars 
ipsius  Liturgiae,6  valde  commendatur,  praeser- 
tim diebus  dominicis  et  festis  de  praecepto. 


27] 

40.  [ Oratio  communis].  Oratio  commu- 
nis, seu  fidelium,  post  Evangelium  et  homi- 
liam,  saltem  diebus  dominicis  et  festis  de  prae- 
cepto, redintegretur,7  ita  ut,  populo  partici- 
pante, obsecrationes  fiant  pro  sancta  Ecclesia, 


citatem  assequatur , Sacrosanctum  Concilium, 
RATIONE  HABITA  MlSSARUM,  QUAE  CONCUR- 
10  RENTE  POPULO  CELEBRANTUR,  PRAESERTIM 
DIEBUS  DOMINICIS  ET  FESTIS  DE  PRAECEPTO, 
ea  quae  sequuntur  decernit. 


50.  Ordo  Missae  ita  recognoscatur,  ut  sin- 
gularum partium  propria  ratio  necnon  mutua 

15  connexio  clarius  pateant , atque  pia  et  actuosa 
fidelium  participatio  facilior  reddatur ,6 

Quamobrem  ritus,  probe  servata  eo- 
rum SUBSTANTIA,  SIMPLICIORES  FIANT;  EA 

20  OMITTANTUR  QUAE  TEMPORUM  DECURSU  DU- 
PLICATA FUERUNT  VEL  MINUS  UTILITER  AD- 
DITA; RESTITUANTUR  VERO  AD  PRISTINAM  SAN- 
CTORUM Patrum  normam  7 nonnulla  quae 

TEMPORUM  INIURIA  DECIDERUNT,8  PROUT  OP- 

25  PORTUNA  VEL  NECESSARIA  VIDEANTUR. 

51.  Quo  ditior  mensa  verbi  Dei  paretur 
fidelibus,  thesauri  biblici  largius  aperiantur,9 
ita  ut,  intra  praestitutum  annorum  spatium, 
praestantior  pars  Scripturarum  Sanctarum  po- 

30  pulo  legatur.™ 

52.  Homilia,  qua  per  anni  liturgici  cur- 
sum EX  TEXTU  SACRO  FIDEI  MYSTERIA  ET 
NORMAE  VITAE  CHRISTIANAE  EXPONUNTUR,  Ut 

35  pars  ipsius  liturgiae,11  valde  commendatur; 
quinimmo  in  Missis  quae  diebus  domini- 
cis ET  FESTIS  DE  PRAECEPTO  CONCURRENTE 
POPULO  CELEBRANTUR,  NE  OMITTATUR,  NISI 
GRAVI  DE  CAUSA. 

53.  « Oratio  communis  » seu  « fidelium  », 
post  Evangelium  et  homiliam,  praesertim  die- 

5 bus  dominicis  et  festis  de  praecepto,  restitua- 
tur}1 ut  populo  eam  participante,  obsecrationes 
fiant  pro  sancta  Ecclesia,  pro  iis  qui  nos  in  po- 

« pro  omnibus  hominibus,  pro  regibus  et  omni- 
bus qui  in  sublimitate  sunt  ».8 

41.  [ Lingua ].  Linguae  vernaculae  in  Mis- 
sis cum  populo  congruus  locus  tribuatur,9  im- 
primis autem  in  lectionibus,  oratione  communi 
et  nonnullis  cantibus,  ad  normam  articuli  24 
huius  Constitutionis. 


42.  [ Communio  sub  utraque  specie ].  Com- 
munio sub  utraque  specie,  sublato  fidei  pericu-  30 
lo,  pro  certis  casibus  a Sancta  Sede  bene  deter- 
minatis, uti,  v.  g.,  in  Missa  sacrae  Ordinatio- 
nis, iudicio  Episcoporum,  tum  clericis  et  reli- 
giosis, tum  laicis  concedi  potest.10 


43.  \Vraeceptum  Missae  festivae~\.  Litur- 
gia  Missae  duabus  partibus  quodammodo  con- 
stat, liturgia  nempe  verbi  et  eucharistica.  Hae 
duae  partes  tamen  ita  intrinsece  coniunguntur, 
ut  unicum  actum  cultus  efiorment.  Proinde 
animarum  pastores,  in  catechesi  tradenda,  fide- 
les sedulo  instruant,  ut  integrae  Missae  cele-  5 
brationi  intersint. 


testate  regunt,  pro  iis  qui  variis  premuntur  ne-  [27] 
cessitatibus,  ac  pro  omnibus  hominibus  totius- 
que  mundi  salute .13 

54.  Linguae  vernaculae  in  Missis  cum  po- 
pulo celebratis  congruus  locus  tribui  possit,14 
praesertim  in  lectionibus  et  « oratione  commu- 
ni »,  AC,  PRO  CONDICIONE  LOCORUM,  ETIAM 
IN  PARTIBUS  QUAE  AD  POPULUM  SPECTANT, 
ad  normam  art.  36  huius  Constitutionis. 

Provideatur  tamen  ut  christifideles 

ETIAM  LINGUA  LATINA  PARTES  ORDINARII 

Missae  quae  ad  ipsos  spectant  possint 

SIMUL  DICERE  VEL  CANTARE. 

SlCUBI  TAMEN  AMPLIOR  USUS  LINGUAE 
VERNACULAE  IN  MlSSA  OPPORTUNUS  ESSE  VI- 
DEATUR, SERVETUR  PRAESCRIPTUM  ART.  40 

huius  Constitutionis. 

55.  Valde  commendatur  illa  perfec- 
tior Missae  participatio  15  qua  fideles 
post  Communionem  sacerdotis  ex  eodem 
Sacrificio  Corpus  Dominicum  sumunt. 

Communio  sub  utraque  specie,  firmis 
principiis  dogmaticis  a Concilio  Triden- 
tino  statutis,16  in  casibus  ab  Apostolica  Sede 
definiendis,  tum  clericis  et  religiosis,  tum  laicis 
concedi  potest,  de  iudicio  Episcoporum,  v eluti 
ordinatis  in  Missa  sacrae  suae  ordinationis , pro- 
fessis in  Missa  religiosae  suae  professionis,  neo- 
phytis 17  in  Missa  quae  Baptismum  subsequitur. 

56.  Duae  partes  e quibus  Missa  quodam- 
modo constat,  liturgia  nempe  verbi  et  euchari- 
stica, tam  arcte  inter  se  coniunguntur,  ut  unum  [28] 
actum  cultus  efficiant.  Sacra  proinde  Synodus 
vehementer  hortatur  animarum  pastores  ut,  in 
catechesi  tradenda,  fideles  sedulo  doceant  de  in- 
tegra Missa  participanda,  praesertim  diebus 
dominicis  et  festis  de  praecepto. 

[28]  II  - De  concelebratione  sacramentali 

44.  [Usus  amplificetur ].  Concelebratio 
tam  in  Ecclesia  Orientali  quam  in  Occidentali 
in  usu  hucusque  remansit.11  Concilio  facultatem 
concelebrandi  ad  sequentes  casus  extendere 
placet:  12 

a)  ad  Missam  chrismatis,  feria  V in  Cena 
Domini; 


b )  ad  conventus  sacerdotum,  si  ad  sin- 
gulares celebrationes  aliter  provideri  non  pos- 
sit et  de  iudicio  Ordinarii. 

45.  [Opportunitas  concelebrationis  et  nu- 
merus concelebrantium ].  De  opportunitate  con- 
celebrationis et  de  numero  concelebrantium,  in 
singulis  casibus,  Ordinarii  erit  iudicare. 

46.  [Ritus  concelebrationis ].  Quoad  ri- 
tum, servari  possunt  rubricae  Pontificalis  ro- 

[29]  mani.  Attamen  quaedam  aptationes  fiant,  sci- 
licet: 

a)  ut  concelebrantes,  oblatione  peracta, 
stent  circa  altare,  vestibus  sacerdotalibus,  aut 
saltem  alba  et  stola,  induti;  13 

b)  ut  minuatur  numerus  precum  a con- 
celebrantibus simul  dicendarum;  14 

c ) ut  communicare  possint  sub  utraque 
specie;  15 

d)  ut  solus  celebrans  principalis  gestus 
faciat  et  benedicat.16 


57.  § 1.  Concelebratio,  qua  unitas  sacer- 
dotii opportune  manifestatur,  in  Ecclesia 
tam  Orientali  quam  Occidentali  usque  adhuc  in 

io  usu  remansit.18  Quare  facultatem  concelebrandi 
ad  sequentes  casus  Concilio  extendere  placuit : 19 

1°  a)  feria  V in  Cena  Domini,  tum  ad 
Missam  chrismatis,  tum  ad  Missam  ve- 
spertinam; 

15  b)  ad  Missas  in  Conciliis,  Conven- 

tibus Episcopalibus  et  Synodis; 

c)  ad  Missam  in  Benedictione  Ab- 
batis. 

2°  Praeterea,  accedente  licentia  Or- 

20  DINARII,  CUIUS  EST  DE  OPPORTUNITATE  CON- 
CELEBRATIONIS IUDICARE  EIUS  QUE  DISCIPLI- 
NAM MODERARI: 

a)  ad  Missam  conventualem  et  ad 
Missam  principalem  in  ecclesiis,  cum 

25  UTILITAS  CHRISTIFIDELIUM  SINGULAREM  CE- 
LEBRATIONEM OMNIUM  SACERDOTUM  PRAE- 
SENTIUM NON  POSTULET; 

b)  ad  Missas  in  conventibus  cuius- 
vis GENERIS  SACERDOTUM  TUM  SAECULARIUM 

30  TUM  RELIGIOSORUM. 

§ 2.  Salva  tamen  semper  sit  cuique 

SACERDOTI  FACULTAS  MlSSAM  SINGULAREM 
CELEBRANDI,  NON  TAMEN  EODEM  TEMPORE  IN 
EADEM  ECCLESIA,  NEC  FERIA  V IN  CENA  Do- 

35  MINI. 

58.  Novus  ritus  concelebrationis  conficia- 
tur, Pontificali  et  Missali  Romano  inserendus. 

NOTAE 

1 Conc.  Trid.,  Sess.  XIII,  Decr.  De  ss.  Eucharist., 
c.  5:  Denz.  878. 

2 Cf.  Acta  et  Documenta,  1.  c.  pp.  262-288. 

3 Cf.  De  imitatione  Christi,  IV,  11. 

4 Cf.  Pius  XII,  Litt.  Encycl.  Divino  afflante 
Spiritu,  30  sept.  1943:  AAS  35  (1943)  p.  324. 

5 Cf.  Acta  et  Documenta , 1.  c.  pp.  264-270. 

6 Pius  XII  in  Litt.  Encycl.  Mediator  Dei,  20  nov. 
1947,  inter  actiones  liturgicas,  post  lectiones,  enume- 
rat: « ac  postremo  homilia  » (AAS  39  [1947]  p.  529). 

7 Cf.  Acta  et  Documenta,  1.  c.  p.  271,  nn.  5,  7, 

10,  11. 

8 1 Tim.  2,  1-2. 

9 Cf.  Acta  et  Documenta,  1.  c.,  pp.  397-412;  et 
etiam  pp.  387-397. 

10  Cf.  Acta  et  Documenta,  1.  c.  p.  69,  nn.  1-5. 

11  Praecipua  documenta  Ecclesiae  de  concelebra- 
tione  sunt: 

Pro  tota  Ecclesia  occidentali  can.  803:  « Non  li- 
cet pluribus  sacerdotibus  concelebrare,  praeterquam  in 
Missis  ordinationis  presbyterorum  et  in  Missa  con- 
secrationis episcoporum  secundum  Pontificale  roma- 
mim  ».  In  Pontificali  romano  vero  concelebra tio  epi- 
scoporum inscribitur  expresse  saltem  a fine  saeculi  xn 
(M.  Andrieu,  Le  Pontifical  romain,  I,  p.  151).  Con- 
celebratio  presbyterorum  describitur  iam  in  Pontifi- 
cali Curiae  tempore  Innocentii  IV  (cf.  ibidem,  II, 
p.  349). 

Pro  Ecclesia  Lugdunensi ,:  Appendix  ad  Pontifi- 
cale a card.  de  Bonald  edita:  Benedictio  oleorum. 

Pro  Russis,  tam  unitis  quam  separatis:  Cinovnik, 
ex  editionibus  tam  anni  1798  quam  1896;  et  Trebnik 
Petri  Moghila,  Kiev  1646. 

Pro  Ruthenis : Acta  et  Decreta  Synodi  provincia- 
lis Ruthenorum  Galitiae,  habitae  Leopoli  anno  1891, 
Romae  anno  1895,  pp.  150-168;  Ordo  celebrationis, 
Romae  1953,  pp.  102-114. 

Pro  Graecis  catholicis  et  Melchitis:  Hieraticon, 
Romae  1950,  pp.  265-272;  Hieraticon  sulleitourgon.  - 
Benedictus  XIV,  Litt.  Encycl.  Demandatam,  24  dec. 
1743;  et  Litt.  Encycl.  Allatae  sunt,  26  iul.  1755,  apud 
P.  Gasparri,  Pontes  luris  canonici,  I,  p.  799,  et  II, 
p.  472. 

Pro  Maronitis : Synodus  Montis  Libani  1736,  apud 
Mansi,  38  coli.  125-126  . 

Pro  Coptis  catholicis-.  Synodus  Alexandrina  Cop- 
torum,  habita  Cairi  anno  1898,  Romae  1899,  p.  107. 

12  Rationes  cur  optatur  extensio: 

a)  Unitas  Ecclesiae  in  unitate  sacerdotii  melius 
demonstratur:  « Quia  sacerdos  non  consecrat  nisi  in 


NOTAE  [30] 

1 Cf.  S.  Augustinus,  In  Ioannis  Evangelium 
Tractatus  XXVI,  cap.  VI,  n.  13:  PL  35,  1613. 

2 Breviarium  Romanum,  In  festo  Sanctissimi  Cor- 
poris Christi.  Ad  II  Vesperas,  antiphona  ad  Magni- 
ficat. 

3 Cf.  Pius  XI?  Const.  Apost.  Divini  cultus, 

20  dec.  1928:  AAS  21  (1929)  p.  40. 

4 Cf.  Pius  XII,  Litt.  Encycl.  Mediator  Dei, 

20  nov.  1947:  AAS  39  (1947)  p.  555. 

5 Cf.  S.  Cyrillus  Alex.,  Commentarium  in  Ioan- 
nis Evangelium,  lib.  XI,  capp.  XI-XII:  PG  74,  557- 
564.  Cf.  praesertim  (coi.  563):  « Consummati  ergo 
sumus  in  unitatem  cum  Deo  ac  Patre,  Christo  me- 
diante ». 

6 Cf.  Acta  et  Documenta  Concilio  Oecumenico 
Vaticano  II  apparando.  Series  I.  Appendix  volumi- 
nis II,  pars  II,  Typis  Polyglottis  Vaticanis  1961, 
pp.  250-289. 

7 Cf.  S.  Pius  V,  Bulla  Quo  primum,  14  iul.  1570, 
qua  idem  Pontifex  Missale  Romanum  ex  decreto  Sa- 
crosancti Concilii  Tridentini  restitutum  promulgavit. 

8 Cf.  Acta  et  Documenta,  cit.,  series  I,  vol.  III, 

Typis  Polyglottis  Vaticanis  1960,  p.  279. 

9 Cf.  Pius  XII,  Litt.  Encycl.  Divino  afflante  Spi- 
ritu, 30  sept.  1943:  AAS  35  (1943)  p.  324. 

10  Cf.  Acta  et  Documenta,  cit.,  Appendix  vol.  II, 
pars  II,  pp.  264-270. 

11  Cf.  Pius  XII,  Litt.  Encycl.  Mediator  Dei, 

20  nov.  1947:  AAS  39  (1947)  p.  529. 

12  Cf.  Acta  et  Documenta,  cit.,  Appendix  vol.  II, 
pars  II,  p.  271  nn.  5,  7,  10,  11. 

13  Cf.  1 Tim.  2,  1-2. 

14  Cf.  Acta  et  Documenta,  cit.,  Appendix  vol.  II, 
pars  II,  pp.  387-412,  praesertim  pp.  397-412. 

15  S.  Rituum  C.,  Instr.  de  Musica  sacra  et 
sacra  Liturgia,  3 sept.  1958,  n.  22c:  AAS  50  (1958) 
p.  638. 

16  Sessio  XXI,  16  iul.  1562.  Doctrina  de  Com- 
munione sub  utraque  specie  et  parvulorum,  capp.  1-3: 
Concilium  Tridentinum.  Diariorum,  Actorum,  Epi- 
stularum, Tractatuum  nova  collectio,  ed.  Soc.  Goerre- 
siana,  t.  VIII,  Friburgi  in  Br.  1919,  pp.  698-699. 

17  Cf.  Acta  et  Documenta,  cit.,  III,  pp.  256-259; 
ibid.,  Appendix  vol.  II,  pars  II,  p.  69  nn.  1-5. 

18  Praecipua  documenta  Ecclesiae  de  concelebra- 
tione  sunt: 

Pro  tota  Ecclesia  Occidentali:  CIC,  can. 

803:  «Non  licet  pluribus  sacerdotibus  concelebrare, 
praeterquam  in  Missis  ordinationis  presbyterorum  et  [31] 
in  Missa  consecrationis  episcoporum  secundum  Pon- 

persona  Christi,  multi  autem  sunt  unum  in  Christo, 
ideo  non  refert  utrum  per  unum  vel  per  multos  hoc 
sacramentum  consecraretur:  nisi  quod  oportet  ritum 
Ecclesiae  servari...  Eucharistia  est  sacramentum  uni- 
tatis Ecclesiasticae,  quae  attenditur  secundum  hoc, 
quod  multi  sunt  unum  in  Christo  » (S.  Thomas,  Sum- 
ma Theol.,  III,  q.  82,  a.  2,  ad  2 et  3). 

b)  Pietas  magis  fovetur,  si  plures  sacerdotes 
simul  litent,  quam  in  diversis  altaribus  singillatim 
celebrent,  sese  invicem  et  populum  molestia  afficientes. 

c)  Vitantur  difficultates  practicae  et  incommoda 
provenientia  ex  numero  sacerdotum  sive  e penuria  al- 
tarium et  supellectilis,  sive  ex  brevitate  temporis. 

13  In  Pontificali  Romanae  Curiae  saec.  xn,  quod 
diffusum  est  ubique,  rubrica  erat  sequens:  « Oblatio- 
ne facta,  presbyteri  vadant  ad  altare,  ad  standum  a 
dextera  et  laeva  altaris  cum  missalibus  suis  » (M.  An- 
drieu,  Le  Pontifical  Romain , II,  p.  349).  Haec  ru- 
brica mutata  est  in  Pontificali  romano  primum  excuso 
anno  1485:  « Presbyteri  vero  ordinati  retro  Ponti- 
ficem vel  hinc  inde  ubi  magis  commodum  erit,  in  terra 
genuflexi,  habeant  libros  coram  se...  ». 

14  In  documentis  antiquioribus,  e.  gr.  in  Ordine 
Romano  III  (M.  Andrieu,  Ordines  Romani,  II, 
p.  131)  presbyteri  cardinales  « canonem  dicunt»,  non 
alia.  Idem  servabatur  adhuc  saec.  xii,  teste  canonico 
Benedicto  (Fabre-Duchesne,  Le  Liber  Censuum  de 
1’Eglise  Romaine,  II,  p.  146). 

Sed  praeter  rationes  historicas,  adest  praecipue 
ratio  practica:  dicere  simul  tantam  seriem  orationum 
« distincte,  morose  »,  praesertim  dum  celebrans  cantat 
vel  gestus  facit,  est  nimis  prolixum  et  populum  taedio 
afficit.  In  liturgia  verbi,  melius  erit  si  concelebrantes 
silentio  auscultent  lectiones,  participent  cantum  sive 
Proprii  sive  Ordinarii,  solo  celebrante  principali  di- 
cente Gloria  in  excelsis,  Pax  vobis,  Dominus  vobis- 
cum,  orationes,  Credo. 

15  Communio  sub  utraque  specie  fit  semper  in 
Missa  consecrationis  Episcopi;  fit  etiam  a diacono  et 
subdiacono  in  Missa  papali;  fiebat  etiam  in  ordinatio- 
nibus presbyterorum  saec.  xiii,  teste  Pontificali  Ro- 
manae Curiae  (M.  Andrieu,  Le  Pontifical  Romain,  II, 
p.  350).  Optatur  hodie  quia  consentaneum  est  omnes 
celebrantes  semper  sub  utraque  specie  communicare. 

16  Sic  fit  hodie  in  Missa  Ordinationis  presbytero- 
rum, et  sic  faciebant  olim  presbyteri  cardinales,  quan- 
do concelebrabant  cum  Summo  Pontifice. 


tificale  Romanum  ».  In  Pontificale  Romano  vero  con- 
celebrabo episcoporum  inscribitur  expresse  saltem  a 
fine  saeculi  xii  (cf.  M.  Andrieu,  Le  Pontifical  romain 
au  moyen-age,  I.  Le  Pontifical  romain  du  XIIe  siecle 
[Studi  e Testi,  86],  Citta  dei  Vaticano  1938,  p.  151). 
Concelebratio  presbyterorum  describitur  iam  in  Pon- 
tificali Curiae  tempore  Innocentii  IV  (cf.  op.  cit.  II. 
Le  Pontifical  de  la  Curie  romaine  au  XIIIe  siecle  [Stu- 
di e Testi,  87]  Citta  dei  Vaticano  1940,  p.  349). 

Pro  Ecclesia  Lugdunensi:  Benedictio  oleorum 
infirmorum  et  catechumenorum,  et  chrismatis.  Ritus 
Lugdunensis  decreto  S.  R.  C.  17  iul.  1867  approbatus 
[Lugduni  1867],  et  iussu  L.  J.  M.  Card.  de  Bonald, 
Archiep.  Lugd.,  editus,  nunc  quoque  adhibitus. 

Pro  Russis,  tam  unitis  quam  separatis:  Cinov- 
nik,  Mosquae  1798,  fol.  43v  et  1897,  fol.  47v;  et 
Trebnik  Petri  Moghila,  Kiev  1646,  pars  I,  p.  244. 

Pro  Ruthenis:  Acta  et  Decreta  Synodi  provin- 
cialis Ruthenorum  Galiciae,  habitae  Leopoli  anno 
1891,  Romae  1896,  pp.  39-40;  Ordo  celebrationis, 
Romae  1953,  pp.  102-113. 

Pro  Graecis  catholicis  et  Melchitis:  Hie- 
raticon,  Romae  1950,  pp.  265-272  (Hieraticon  sullei- 
tourgon).  - Benedictus  XIV,  Litt.  Encycl.  Demanda- 
tam caelitus,  24  dec.  1743,  §§  9-10:  Benedicti  XIV 
Pont.  Opt.  Max.  olim  Prosperi  Cardinalis  de  Lamber- 
tinis  Bullarium,  I,  Prati  1845,  p.  331;  et  Litt.  Encycl. 
Allatae  sunt,  26  iul.  1755,  § 38:  ibid.,  III,  2,  Prati 
1847,  p.  268. 

Pro  Maronitis:  Synodus  provincialis  a.  1736  in 
Monte  Libano  celebrata,  cap.  XIII.  De  sacrosancto 
Missae  sacrificio,  §§  17-18:  I.  D.  Mansi,  Sacrorum 
Conciliorum  nova  et  amplissima  collectio...  curantibus 
I.  B.  Martin-L.  Petit,  XXXVIII,  1736-1789,  Pari- 
siis 1907,  coli.  124-126. 

Pro  Coptis  catholicis:  Synodus  Alexandrina 
Coptorum,  habita  Cairi  1898,  Romae  1899,  p.  107. 

19  Unitas  Ecclesiae  in  unitate  sacerdotii  per  con- 
celebrationem  melius  demonstratur:  « Quia  sacerdos 
non  consecrat  nisi  in  persona  Christi,  multi  autem 
sunt  unum  in  Christo,  ideo  non  refert  utrum  per  unum 
aut  per  multos  hoc  sacramentum  consecretur;  nisi  quod 
oportet  ritum  Ecclesiae  servari...  Eucharistia  est  sacra- 
mentum unitatis  ecclesiasticae,  quae  attenditur  secun- 
dum hoc  quod  multi  sunt  unum  in  Christo  » (S.  Tho- 
mas, Summa  Theol.  III,  q.  82  a.  2 ad  2 et  3). 

APPENDIX 

Excerpta  ex  « Declarationibus  » additis  Schemati  a Commissione  Praeparatoria  parato, 
quae  afferuntur  ad  meliorem  intellegentiam  quorundam  articulorum 


Ad  art.  37  [nunc  50]  Schematis:  [Decla- 
ratio]. Hodiernus  Ordo  Missae,  qui  decursu  sae- 
culorum succrevit,  retinendus  est.  Nonnulla  tamen 
passim  recognoscenda  et  aliquatenus  emendanda 
videntur,  ope  studiorum  quae,  nostra  praesertim 
aetate,  peracta  sunt  sive  circa  originem  sive  circa 
evolutionem  singulorum  rituum  Missae,  ita  ut 
cuiusque  partis  natura  et  significatio  in  clariore  lu- 
ce ponatur,  necnon  fidelium  participatio  actuosa 
facilior  et  magis  immediata  reddatur. 

Clarius,  ex.  gr.,  distingui  possent  duae  ipsius 
partes,  liturgia  nempe  verbi  et  eucharistica:  quod 
obtineretur  praesertim  cuiusque  locum  aptius  se- 
parando. 

Partis  enim  eucharisticae  locus  proprius  est 
altare,  super  quod  Crucis  Sacrificium  incruente 
repraesentatur;  et  e quo,  tamquam  e mensa  domus 
paternae,  suam  quisque  partem  sumit,  communi- 
cando Corpori  et  Sanguini  Domini. 

Liturgiae  vero  verbi,  saltem  in  Missis  cum  po- 
pulo, locus  magis  aptus  ad  sedes  et  ad  ambones 
posset  assignari,  ut  fit  in  Missa  pontificali:  tali 
enim  ratione  natura  actionis  liturgicae  clarius  ma- 
nifestatur, ac  gradus  et  pars  cuiusque  ministri  evi- 
dentiore  modo  exprimitur. 

Inter  singulas  vero  partes  Ordinis  Missae,  il- 
lae potissimum  recognoscendae  videntur  quae  in 
initio,  ad  Offertorium,  ad  Communionem  et  in 
fine  accesserunt,  praesertim  cum  ritus  romanus  in 
Gallia  assumptus  et  ex  indole  gallico-germanica  in 
formam  novam  redactus  est,  quam  Ecclesia  ro- 
mana  postea  adoptavit. 

Inter  alia,  haec  aliquomodo  recognoscenda 
proponuntur: 

a)  Rariores  fiant  in  Missa  crucesignationes, 
altaris  oscula,  genuflexiones,  inclinationes  et  alia 
huiusmodi. 

b)  Preces  ad  gradus  altaris  essent  aliqua- 
tenus minuendae,  et  forma  simpliciore  redigendae. 

c ) Lectiones  proclamentur  versus  populum, 
cui  directe  annuntiantur. 


d)  Ritus  Offertorii  ita  describatur  et  apte- 
tur, ut  populi  participatio  appareat  processione 
oblationis,  quae  fieri  posset  saltem  diebus  solem- 
nioribus,  vel  ab  ipso  populo  vel  ab  ipsius  reprae- 
sentantibus (ut  adhuc  fit  in  Liturgia  Ambrosiana). 
Item  orationes  quae  oblationem  comitantur  ita 
recognoscantur  ut  magis  respondeant  sensui  obla- 
tionis donorum  postea  consecrandorum.  Orationi 
super  oblata  suum  momentum  restituatur,  clara 
voce  eam  proferendo. 

e)  Praefationum  numerus  augeatur  (ex.  gr., 
pro  die  dominico,  pro  tempore  Adventus,  pro 
festo  Corporis  Christi,  pro  Missa  Dedicationis  ec- 
clesiae). In  Canone  praecipuae  preces,  vel  saltem 
doxologia  finalis,  elata  voce  dicantur,  ut  populus 
respondere  valeat  « Arnen  »;  quod  in  fine  tantum 
exstare  deberet.  Crucesignationes  in  doxologia  tol- 
lantur; et  in  toto  Canone  minuantur. 

/)  Embolismus  orationis  dominicae  clara 
voce  recitetur,  ut  fit  in  Actione  liturgica  feriae  VI 
in  Passione  et  Morte  Domini,  neque  fractio  ad 
eius  conclusionem  fiat. 

g)  Fractio  hostiae  et  pax  melius  ordinentur. 

b)  Aboleantur  restrictiones,  quibus  fideles 
a recipienda  sacra  Communione  in  quibusdam 
Missis  prohibentur. 

i)  Formula  distributionis  sacrae  Commu- 
nionis brevior  admittatur,  ut  v.  gr.,  « Corpus 
Christi.  Arnen »,  ut  apud  S.  Ambrosium  et 
in  Liturgia  Ambrosiana. 

I)  Missa  compleatur  benedictione  sacerdo- 
tis et  formula  dimissionis:  « Ite,  missa  est  ». 

Ad  hanc  revisionem  sive  totius  Ordinis  Mis- 
sae sive  eius  partium  reduci  possunt  aliae  quae- 
stiones characteris  potius  rubricalis  et  caeremo- 
nialis,  saepius  a peritis  et  nunc  etiam  ab  Episco- 
pis pressius  propositae.  Duas  ex  his,  ad  modum 
exempli,  memorari  liceat:  scilicet  reductionem  ri- 
tuum Missae  pontificalis  in  genere,  et  restitutio- 
nem ad  praxim  ordinariam  Missae  solemnis  cum 
diacono,  uti  factum  est  in  Ordine  instaurato  Heb- 
domadae sanctae. 

4 - Exc.mus  P.  D.  IESUS  ENCISO  VIANA 
Episcopus  Maioricensis 

Relatio  circa  emendationes  propositas 
V enerabiles  Patres, 

In  relatione  paranda  quae  vobis  hodie  offertur,  curavimus  obser- 
vationes omnes  colligere,  quae  a Patribus  variis  modis  factae  sunt,  ita 
ut  omnes  et  singuli  qui  verbo  vel  scripto  aliquid  protulerunt  videant 
sententiam  suam  non  fuisse  neglectam,  sed  accurate  examinatam.  Ad 
hoc  necessarium  fuit  ut  scriptum  nostrum  aliquantulum  protraheretur. 
Sed  quoniam  omnes  illud  per  aliquot  dies  apud  vos  habuistis  et,  ni  fal- 
lor, legistis,  necesse  non  est  in  praesenti  omnia  iterum  legere,  sed  illa 
tantum  percurram  quae  tangunt  quaestiones  magis  disputatas,  id  est: 
de  usu  linguae  vernaculae,  de  communione  sub  utraque  specie,  et  de 
concelebratione. 

Sic  ergo,  in  pag.  17:  de  art.  41,  nunc  54\  De  usu  linguae  vernaculae 
propositae  sunt  emendationes  valde  contrariae: 

1.  Quidam  Patres  nihil  vellent  mutari.  Sed  hoc  contradicit  inten- 
tioni pastorali  Concilii. 

2.  Alii  e contrario  iudicant  integram  Missam  dicendam  esse  lingua 
vernacula.  Sed  linguam  latinam  penitus  exsulare  a Missa  contradiceret 
principio  iam  statuto  in  art.  36. 

3.  Videtur  potius  incedendum  esse  via  media,  quae  iam  in  sche- 
mate designata  est,  et  ad  quam  plures  Patres,  etsi  diversis  gradibus, 
accedunt: 

a)  Plures  Patres  generaliori  modo  locuti  sunt,  dicentes  sibi  pla- 
cere usum  linguae  vernaculae,  vel  linguam  vernaculam  admittendam 
esse  in  parte  catechetica  Missae,  vel  saltem  pro  hac  parte  Missae. 

b)  Alii  Patres,  modo  magis  concreto,  dicunt  linguam  vernacu- 
lam admitti  posse  in  lectionibus  Epistolae  et  Evangelii,  in  oratione 
communi,  et  in  quibusdam  cantibus  popularibus. 

c)  Alius  proponit  ut  in  textu  dicatur:  « imprimis  autem  in  lec- 
tionibus et  in  nonnullis  orationibus  et  cantibus  ».  Ei  adnumerari  pos- 
sunt alii  Patres  qui  orationes  quasdam  determinant  lingua  vernacula 
dicendas. 

Inter  duas  propositiones  concretas  b)  et  c)  conata  est  haec  commis- 
sio formulam  invenire,  quae  ab  omnibus  Patribus,  vel  saltem  a maxima 
eorum  parte,  acceptari  valeat.  Ut  hoc  obtineamus: 

1.  Voluimus  ita  loqui,  ut  illi,  qui  desiderant  totam  Missam  latina 
lingua  celebrare,  opinionem  suam  aliis  non  imponant;  et  similiter,  qui 
in  quibusdam  Missae  partibus  lingua  vernacula  uti  volunt,  ad  suam 
praxim  priores  non  coerceant.  Ideo,  iuxta  ea  quae  in  art.  36  statuta 
fuerant,  linguae  vernaculae  congruum  locum  concedimus;  sed  non  di- 
cimus « tribuatur  »,  sed  « tribui  possit  »,  id  quod  iam  in  laudato  art.  36 
curatum  est.  Nemini  ergo  porta  clauditur  ut,  si  velit,  totam  Missam 
latina  lingua  celebret;  et  nemini  clauditur  porta  ut  in  quibusdam  parti- 
bus Missae  vernaculam  linguam  adhibeat. 

2.  Unum  tantum  in  hoc  articulo  praecipitur:  « Provideatur  tamen 
ut  christifideles,  etiam  lingua  latina,  partes  ordinarii  Missae,  quae  ad 
ipsos  spectant,  possint  simul  dicere  vel  cantare  ».  His  vero  nihil  aliud 
facimus  nisi  respondere,  et  quidem  libenti  animo,  desiderio  solemniter 
expresso  a relatore  exc.mo  Calewaert,  in  insigni  sua  ad  Patres  conci- 
liares relatione  de  art.  36  cum  declaravit:  « Nos  autem,  re  perpensa, 
omnia  particularia  remittenda  censuimus  ad  respectivos  articulos  sub- 
sequendum capitum.  Attamen,  expresse  optavimus  ut  in  capite  de  Missa 
aliqua  commonitio  inseratur,  ad  praecavendum  ne  fideles  ex  diversis 
linguis  et  nationibus  peregrini  convenientes  incapaces  evadant  simul 
communiter  orandi  ».  Idem  desiderium  manifestaverant  alii  Patres,  in 
disceptatione  ad  aulam. 

3.  Pro  diversis  vero  Missae  partibus,  in  quibus  lingua  vernacula 
adhiberi  potest  — et  nullam  partem  expresse  excludimus,  quamvis 
consideratione  digni  sint  illi  Patres  qui  Canonem  excludunt  — modum 
statuimus,  quo  talis  usus  obtineri  poterit. 

a)  Pro  lectionibus  et  oratione  communi,  in  quibus  specialis- 
simo modo  apparent  rationes,  quae  usum  linguae  vernaculae  commen- 
dant, competens  erit  auctoritas  illa  territorialis,  de  qua  in  art.  36  lo- 
cuti sumus.  Specialis  autem  conditio  harum  partium  insinuatur  per 
verbum  « praesertim  ». 

b)  Reliquas  partes  Missae,  sive  in  proprio,  sive  in  ordinario,  in 
duo  capita  distinguimus.  Etenim,  vel  dicuntur  aut  canuntur  a fidelibus, 
vel  dicuntur  aut  canuntur  a sacerdote.  Pro  prioribus  competens  erit 
item  auctoritas  territorialis  ad  normam  art.  36.  Pro  aliis  autem  serve- 
tur art.  40. 

Nemo  tamen  inquietari  velit,  si  videat  art.  34  nihil  expresse  dicere 
de  cantibus;  quia  in  cap.  VI  de  musica  sacra,  ad  art.  113,  dicetur: 
« Quoad  linguam  adhibendam,  serventur  praecepta  art.  36;  quoad  Mis- 
sam, art.  54,  etc.  ».  Quae  ergo  in  hoc  art.  54  statuuntur,  intelleguntur 
sive  de  his  quae  recitantur  sive  de  his  quae  canuntur. 

His  dictis  ad  expositionem  et  interpretationem  formulae  proposi- 

tae,  quaedam  petitiones  excluduntur,  quae  in  superioribus  non  inclu- 
debantur. 

Vult  enim  quidam  Pater  ut  loco  verborum  « imprimis  autem  » 
ponatur  « verbi  gratia  ».  Et  alii  proposuerunt  ut  diceretur  simpliciter: 
« ...  locus  tribuatur  ad  normam  par.  36  huius  constitutionis  ».  Utrum- 
que videtur  nimis  vagum. 

Alius  Pater  dicebat  excipiendas  esse  tantum  partes  in  quibus  sacer- 
dos agit  ut  minister  consecrans  et  sanctificans,  vel  in  quibus  orat  ut  par- 
ticularis persona.  Commissioni  visum  est  non  dari  rationes  evidentes 
pro  precibus  offertorii  et  communionis. 

Alius  postulat  ut  addatur  aliquid  de  elegenda  aliqua  lingua  vulgari 
in  locis  ubi  fideles  diversas  linguas  vulgares  colunt.  Commissio  censuit 
hoc  non  pertinere  ad  Concilium  sed  ad  episcopos. 

Alius  demum  proposuit  addere:  « Habita  ratione  circumstantiarum 
locorum,  temporum,  personarum,  culturae,  servatis  his  quae  probante 
Sancta  Sede  iam  in  usu  sunt  ».  Haec  iam  continentur  in  art.  36  et  aliquo 
modo  etiam  a nostra  formula  significantur. 

De  art.  42,  nunc  55. 

Huic  articulo  praemisimus  paragraphum  novam,  quae,  iuxta  quo- 
rumdam Patrum  desideria,  participationem  Missae  per  sacram  Com- 
munionem commendat,  et  quidem  post  Communionem  sacerdotis  et  ex 
eodem  sacrificio  sumptam,  quin  tamen  condemnemus  Communionem 
extra  Missam  vel  ex  particulis  in  tabernaculo  asservatis. 

Pro  textu  alterius  paragraphi  (pro  Communione  sub  utraque  specie) 
plures  Patres  locuti  sunt,  diversas  rationes  adducentes: 

a)  Mandatum  Domini. 

b ) Traditio  antiqua. 

c ) Plenitudo  signi. 

d)  Rationes  ordinis  oecumenici. 

e)  Devotio  fidelium  erga  SS.  Sanguinem. 

/)  Quidam  aegroti  possent  Communionem  sumere  sub  specie 

vini. 

g)  Iam  in  can.  866  permittitur  fidelibus  ut  ad  Communionem 
in  aliis  ritibus  datam  accedant. 

h)  Si  detur  in  ordinatione  presbyterorum,  nullum  datur  pericu- 
lum et  ordinati  magnum  experientur  solatium. 

i)  Semel  in  anno  data,  expleret  desiderium  fidelium. 

Contra  textum  huius  paragraphi,  i.  e.  contra  Communionem  sub 

utraque  specie,  plures  etiam  Patres  varias  adduxerunt  rationes,  quae 
sunt: 

a)  Traditio  plurium  saeculorum. 

b)  Concilium  Constantiense. 

c)  Bulla  Leonis  X adversus  Lutherum. 

d)  Concilium  Tridentinum. 

e)  Non  apparet  necessitas  et  utilitas. 

/)  Interpretaretur  ut  admissio  erroris  anteacti. 

g)  Adesset  periculum  credendi  diverso  modo  recipi  sub  una 
vel  sub  utraque  specie. 

h)  Confusio  et  turbatio  oriretur  in  fidelibus. 

i)  Pericula  in  administratione. 

k ) Rationes  hygienicae. 

/)  Difficultas  vinum  acquirendi  in  quibusdam  locis. 

m)  Difficultates  pro  iis  qui  vinum  non  bibunt. 

n)  Multitudo  communicantium. 

o)  Missa  nimis  protraheretur. 

Maxima  pars  harum  rationum  supponunt  agi  de  magno  numero 
communicantium,  quod  est  extra  mentem  huius  articuli,  ut  apparet  ex 
limitationibus  appositis:  « in  casibus  ab  Apostolica  Sede  definiendis  ». 
Immo  plures  ex  his  Patribus,  qui  sese  opponunt,  hanc  Communionem 
admittunt  pro  casibus,  qui  exempli  causa  adducuntur  in  articulo. 

Textum  autem  paragraphi  examinantes,  omisimus,  ex  petitione  plu- 
rium Patrum,  verba  « sublato  fidei  periculo  »,  quia  sensus  formulae 
ambiguus  erat,  et  iam  amplius  non  existit  periculum  de  quo  loquebatur 
Concilium  Tridentinum,  sed  et  ne  fratres  orientales  offenderemus.  Po- 
suimus autem  « firmis  principiis  dogmaticis  a Concilio  Tridentino  sta- 
tutis »;  etenim  in  hac  quaestione,  quae  quidem  disciplinaris  est,  tria 
principia  doctrinalia  tenenda  sunt,  a Concilio  Tridentino  exposita: 

1.  Laicos  et  clericos  non  conficientes  non  adstringi  iure  divino  ad 
Communionem  sub  utraque  specie,  nec  Communionem  sub  utraque  spe- 
cie esse  de  necessitate  salutis. 

2.  Ecclesiam  potestatem  habere  statuendi  dispensationem  Sanctis- 
simae Eucharistiae  fieri  sive  sub  una,  sive  sub  utraque  specie. 

3.  Totum  et  integrum  Christum  ac  verum  sacramentum  sub  qua- 
libet specie  sumi. 

Sic  obsequimur  iis,  qui  ex  Tridentino  arguebant  contra  Commu- 
nionem sub  utraque  specie. 

Exemplo  de  Missa  ordinationis  alia  duo  addita  sunt,  iuxta  ea  quae 
varii  Patres  proposuerant;  et  quidem  ita  ut  unum  exemplum  habeamus 
pro  sacerdotibus,  alium  pro  religiosis,  et  alium  pro  laicis.  Placuit  pro 
his  ultimis  exemplum  ponere  baptismi  adultorum,  quia  exemplum  Mis- 
sae nuptiarum  minus  opportunum  videbatur  quibusdam  Patribus.  Enu- 
meratio tamen  non  est  absoluta,  sed  exempli  causa  posita. 

Denique,  ne  quis  intellegeret  Communionem  sub  utraque  specie 
extendi  ad  omnes,  qui  illis  Missis  intersunt,  diximus:  « ordinatis  in 
Missa  sacrae  suae  ordinationis,  professis  in  Missa  religiosae  suae  pro- 
fessionis, neophytis  in  Missa  quae  baptismum  subsequitur  ». 

Ut  rationibus  hygienicis  sufficienter  attendatur,  Commissio  post- 
conciliaris  providebit  secundum  exempla  Fratrum  orientalium. 

Nunc  de  art.  44  et  45,  nunc  57 , in  eadem  pagina. 

Ubi  de  concelebratione  agitur,  proposuerunt  quidam  Patres,  ut  ra- 
tio positiva  adducatur,  quae  concelebrationem  commendat  per  formu- 
lam « qua  unitas  Ecclesiae  opportune  manifestatur  ».  Commissio  pro- 
positioni annuit,  sed  loco  « Ecclesiae  »,  scripsit  « sacerdotii  ». 

De  casibus  concelebrationis: 

a)  Tredecim  Patres  proposuerunt  ut,  non  tantum  pro  Missa  chri- 
smatis, sed  etiam  pro  Missa  vespertina  in  Cena  Domini,  concelebratio 
sacramentalis  permittatur.  Alii,  e contra,  opinabantur  actualem  consue- 
tudinem servandam  esse,  tum  quia  in  illa  Missa  repraesentatio  fit  ulti- 
mae Cenae,  in  qua  solus  Christus  consecravit,  tum  quia  in  ritu  alexan- 
drino  concelebrationis  verba  consecratoria  ab  unico  celebrante  profe- 
runtur, tum  quia  consuetudo  actualis,  vi  cuius  sacerdotes  concelebrantes 
non  proferunt  verba  consecrationis,  est  forma  antiquior  concelebratio- 
nis. Commissio  non  fuit  unanimis,  maior  tamen  Patrum  numerus  maluit 
concelebrationem  extendere  etiam  ad  Missam  vespertinam. 

b)  et  c)  addita  sunt  ex  his  quae  aliqui  Patres  postulaverunt. 

Sub  littera  a)  n.  2 reposuimus  paragraphum  ex  textu  originali  com- 
missionis praeparatoriae,  iuxta  desiderium  plurium  Patrum.  Notandum 
est  in  ea  vocabulum  « ecclesiis  » sumi  in  sensu  lato,  prout  complectitur 
etiam  oratoria  semipublica  religiosorum. 

Sub  littera  b)  n.  2 transcripsimus  quod  in  textu  legebatur  sub  b). 
Omisimus  autem  verba  « si  ad  singulares  celebrationes  aliter  provideri 
non  possit  »,  quia  ratio  concelebrationis  non  est  impossibilitas  cele- 
brandi singulariter,  sed  manifestatio  unitatis  sacerdotii.  Sic  obsecuti  su- 
mus desiderio  plurium  Patrum. 

De  his  duobus  casibus  notandum  est: 

1.  Agimus  de  concelebratione  etiam  absque  praesentia  personali 
episcopi. 

2.  Salvanda  est  libertas  uniuscuiusque  sacerdotis  celebrandi  indi- 
vidualiter. 

3.  Requiritur  iudicium  Ordinarii.  Disputatum  est  num  deberemus 
dicere  « Episcopi  » loco  « Ordinarii  »,  ad  vitandos  conflictus  ex  maiori 
facilitate  religiosorum  oriundos.  Praevaluit  autem  expressio  « Ordi- 
narii ». 

4.  Eidem  Ordinario  reservatur,  non  solum  iudicium  de  opportuni- 
tate concelebrationis,  sed  etiam  vigilantia  de  concelebrationis  modo 
et  circumstantiis. 

Suffragandum  vobis  proponimus  textum  cap.  II  in  quo  plura  mu- 
tata sunt,  nonnulla  addita  et  aliqua  omissa.  Ex  ditissimis  enim  disserta- 
tionibus Patrum,  quae  per  plures  congregationes  protractae  sunt,  cu- 
ravit haec  commissio  ea  omnia  et  sola  seligere,  quae  textum  schematis 
maiori  proprietate,  claritate  et  plenitudine  ditantia,  eum  redderent,  in 
quantum  fieri  potest,  menti  omnium  Patrum  conciliarium  fideliter  re- 
spondentem. 

Faxit  Deus  ut  omnia  in  eius  gloriam  cedant! 

Textus  typis  impressus : 

Venerabiles  Patres , 

Commissio  Conciliaris  de  Sacra  Liturgia  maxima  cum  diligentia  observationes 
omnes  collegit  quas  Patres  conciliares  de  Sacrosancto  Eucharistiae  Mysterio  pro- 
tulerunt, tum  in  scriptis  ad  Secretariam  Status  Sanctae  Sedis  ante  primam  sessio- 
nem missis,  tum  in  dissertationibus  ad  aulam  conciliarem,  tum  etiam  in  commu- 
nicationibus, quae  post  primam  sessionem  clausam  ad  Secretariam  Concilii  perve- 
nerunt; quae  omnia  dactilographice  scripta,  in  his  quae  caput  II  tangunt,  du- 
centas et  sexaginta  paginas  replent. 

Singula  nos  examinavimus  et  perpendimus,  eo  semper  intenti,  ut  quos  Patres 
conciliares  manifestaverant  sensus,  et  pietatis  in  Sanctissimam  Eucharistiam,  et 
amoris  erga  Christi  Ecclesiam,  simulque  pastoralis  sollicitudinis  pro  grege  sibi 
commisso,  nobis  essent  et  lux  et  norma  in  dubiis  solvendis  et  in  theologicis  princi- 
piis applicandis. 

An  in  quaestionibus,  quas  conciliares  disceptationes  difficillimas  manifestave- 
runt, optatas  formulas  invenerimus,  quae  omnibus,  vel  saltem  maximae  Praesulum 
parti,  placere  possint,  vos  ipsi  videbitis.  Sufficiat  humili  relatori  rationem  reddere 
eorum,  quae  vel  libenter  et  utiliter,  ut  speramus,  in  textum  schematis  introducenda 
accepimus,  vel,  non  obstante  eorum  valore,  omittere  coacti  sumus. 

De  observationibus  generalibus 

Caput  II  nostri  schematis  nonnulli  Patres  laudaverunt  (p.  4 n.  4;  p.  6 n.  6; 
p.  7 n.  7;  p.  8 n.  8;  p.  29  n.  34).1 

Alii  vero  Patres,  vel  schema  theologice  minus  praecisum  censent  (p.  38  n.  15; 
p.  39  n.  17);  vel  caute  procedendum  monent  (p.  31  n.  1);  aut  scandalum  populi 
timent  (p.  1 n.  1;  p.  4s.  n.  5);  aut  unitatem  Ecclesiae  periclitari  iudicant  (p.  6 n.  6). 

Quibus  omnibus  haec  Commissio  in  sequentibus  satisfacere  conata  est. 


1 Paginae  quae  hic  et  decursu  huius  Relationis  indicantur  inter  parenthesim, 
referuntur  ad  volumen  in  quo  omnes  Animadversiones  Patrum  circa  caput  De  sacro- 
sancto Eucharistiae  Mysterio  sunt  reproductae:  quod  volumen  dactilographice  conscrip- 
tum et  mechanice  multiplicatum  fuit,  ad  usum  Patrum  ac  Peritorum  Commissionis  Con- 
ciliaris de  sacra  Liturgia. 

De  titulo 

Titulus  huius  capitis  non  placet  duobus  Patribus  (p.  34  n.  10;  p.  42  n.  20), 
quia  non  distinguit  inter  Sacrificium  et  Sacramentum.  Commissio  censet  « myste- 
rium » utrumque  conceptum  amplecti,  ideoque  retinendum  esse,  praesertim  cum 
postea  in  textu  illi  conceptus  clarius  exponantur. 

De  prima  parte  prooemii,  nunc  art.  47 

Pro  hoc  articulo,  praeter  generaliores  quasdam  quaestiones,  tres  novae  for- 
mulae propositae  sunt,  et  octo  quaestiones  promotae. 

Observationes  generales.  Nonnulla,  quae  a Patribus  desiderantur,  supponunt 
mentem  Concilii  esse  plenam  doctrinae  theologicae  de  Eucharistiae  Sacramento 
et  Sacrificio  expositionem  tradere,  eaque  repetere,  quae  tam  praeclare  a Concilio 
Tridentino  (Sess.  XXII)  exposita  sunt.  Articulus  noster  nihil  aliud  intendit  quam 
iustificare  quae  in  sequentibus  disponuntur  ad  Liturgiam  Missae  instaurandam 
pro  maiori  participatione  et  beneficio  fidelium.  Ideo  non  censuimus  addenda  quae 
a pluribus  Patribus  proposita  sunt  de  Redemptione,  de  Sacerdotio  et  Sacrificio 
Christi  (pp.  38  s.  n.  15),  de  duplici  aspectu  sacrificali  et  sacramentali  Euchari- 
stiae (p.  34  n.  10;  p.  39  n.  17;  p.  42  n.  20),  et  de  diversis  finibus  Missae  (p.  42 
n.  20;  p.  34  n.  9;  p.  36  n.  11;  p.  38  n.  14;  p.  43  n.  1). 

Octo  quaestiones.  1)  Notabat  quidam  Pater  (p.  38  n.  14)  nihil  dici  in  hoc 
articulo  de  aspectu  sacrificali  Eucharistiae.  Commissio  huic  observationi  satisfecit, 
formulam  introducens,  de  qua  postea  loquemur. 

2)  Optabat  alius  Pater  (p.  43  n.  1)  post  verbum  « Apostolis  » (1.  2)  addi 
« eorumque  in  sacerdotio  successoribus  »,  tum  propter  rationem  doctrinalem 
tum  ut  accederemus  ad  formulam  Concilii  Tridentini  (Sess.  XXII  c.  I).  Rationes 
adductae  optimae  sunt,  sed  in  formula,  quae  nunc  a Commissione  proponitur,  non 
citantur  expresse  Apostoli. 

3)  Aliis  Patribus  non  placuit  designatio  « paschale  convivium  » (1.  2),  quia 
nimis  insisteret  in  aspectu  conviviali  (p.  32  n.  5),  vel  quia  Pascha  facilius  intelle- 
gitur a fidelibus  de  Resurrectione  Domini  quam  de  eius  Sacrificio  (p.  37  n.  13; 
p.  38  n.  14;  p.  41  n.  19).  Prima  ratio  prae  oculis  habita  est  in  novo  textu  propo- 
sito. Alteri  autem  opponi  potest  tum  narratio  evangelica  de  institutione  Eucha- 
ristiae ( Mt . 26,  29;  Mc.  17,  25;  Lc.  22,  14-18)  tum  tota  traditio;  cui  cohaeret 
S.tus  Thomas  in  hymno  « Lauda,  Sion  »:  « Novum  Pascha  novae  legis  »;  et  prae- 
sertim Concilium  Tridentinum  in  sess.  XXII  c.  I.  Quare  verba  illa  retinenda  cen- 
suimus. 

4)  Verba  « mortis  eius  victoria  et  triumphus  » (1.  3)  ex  Tridentino  citata,  qui- 
dam Patres  supprimenda  censent  (p.  34  n.  9;  p.  37  n.  13;  p.  36  n.  11;  p.  41  n.  19), 
quia  in  Tridentino  intelleguntur  de  festo  Corporis  Christi.  Commissio  ea  omisit, 
eo  vel  magis  quod  iam  in  n.  2 cap.  1 adducta  erant. 

5)  Unus  Pater  proponit  ut  post  verbum  « repraesentaretur  » (1.  4)  addatur 
explicatio:  « mirabili  modo  praesentatur  seu  renovatur ».  Haec  tamen  additio 
textum  nimis  gravaret  et  obscurum  redderet. 

6)  Verba  « sacramentum  pietatis  » (1.  5)  impugnantur  ab  uno  Patre  (p.  37 
n.  13),  quia  in  1 Tim.  3,  16  dicuntur  de  mysterio  Incarnationis.  Videntur  tamen 
retinenda,  quia  de  Eucharistia  quoque  leguntur  apud  Augustinum  (Tract.  26  in 
Ioannem). 

7)  « Fons  et  exemplar  unitatis  » (1.  5)  duobus  Patribus  non  placet  (p.  37 
n.  13;  p.  41  n.  18).  Unus  proponit  ut  dicatur  « fons  et  symbolum  unitatis  » (p.  37 
n.  13).  Ut  omnes  difficultates  vitaret,  maluit  Commissio  verba  Augustini  transcri- 
bere: « O Sacramentum  pietatis.  O signum  unitatis.  O vinculum  caritatis  ». 

8)  Descriptio  « sacrificium  laudis  » (1.  6)  insufficiens  videtur  tribus  Patribus 
(p.  34  n.  9;  p.  36  n.  11;  p.  38  n.  14),  qui  vellent  ut  exprimantur  aliae  species 
sacrificii.  Commissio  haec  verba  omittit  in  nova  formula  quam  proponit. 

Tres  novae  formulae.  Praeter  has  observationes  ad  singula  verba,  tres  novae 
formulae  propositae  sunt,  huic  paragrapho  substituendae: 

1)  « ...Apostolis  sub  panis  et  vini  specie  mortis  suae  sacrificium  in  Cruce 
peragendum  repraesentavit,  et  Patri  sacramentaliter  obtulit,  ac  seipsum  panem 
vitae  aeternae  manducandum  praebuit.  Quae  omnia  Apostolis  in  sui  memoriam 
iteranda  praecepit.  Ita  Ecclesiae  dilectissimae  suae  Sponsae  immensum  SS.  Eucha- 
ristiae donum  largitus  est,  ut  sit  sacrificium  laudis  et  propitiationis,  fons  et  sym- 
bolum unitatis,  figura  et  pignus  caelestis  convivii  » (p.  37  n.  13). 

2)  « Salvator  noster  in  Cena  novissima,  qua  nocte  tradebatur,  Sacrificium 
Eucharisticum  Corporis  et  Sanguinis  sui  instituit,  quo  sacrificium  crucis  in  saecula 
mystice  perennaret  per  Apostolos  eorum  que  successores;  et  Ecclesiae  suae  dilectae 
Sponsae  memoriale  concrederet  mortis  ac  resurrectionis  suae,  magnum  sacramentum 
pietatis  et  unitatis,  convivium  paschale,  fons  gratiae  ac  pignus  futurae  gloriae  » 
(p.  32  n.  5). 

3)  Nota  antiphona  liturgica:  « O sacrum  convivium,  in  quo  Christus  su- 
mitur, etc.  » (p.  34  n.  10). 

Omnibus  mature  perpensis,  Commissio  secundam  formulam  selegit,  leviter 
emendatam  ex  his  quae  superius  disceptata  fuerant,  atque  tertiam  formulam  ad- 
didit, hoc  modo: 

« Salvator  noster,  in  Cena  novissima,  qua  nocte  tradebatur,  Sacrificium  Eu- 
charisticum Corporis  et  Sanguinis  sui  instituit,  quo  Sacrificium  Crucis  in  saecula, 
donec  veniret,  perpetuaret,  atque  adeo  Ecclesiae  dilectae  Sponsae  memoriale  con- 
crederet mortis  et  resurrectionis  suae-,  sacramentum  pietatis,  signum  unitatis, 
vinculum  caritatis,  convivium  paschale,  in  quo  Christus  sumitur,  mens  impletur 
gratia  et  futurae  gloriae  nobis  pignus  datur  ». 

In  qua  formula  initium  — « Salvator  noster,  in  Cena  novissima,  qua  nocte 
tradebatur  » — remanet  idem  ac  in  textu  schematis. 

Introduximus  etiam  « donec  veniret » post  « in  saecula  »,  ut  retineremus 
hanc  ideam  ex  schematis  textu  depromptam. 

Ante  verbum  « unitatis  » posuimus  « signum  »,  iuxta  ea  quae  superius  discep- 
tata sunt.  Et  ex  eodem  loco  S.ti  Augustini  addidimus:  « vinculum  caritatis  ». 

Denique,  loco  verborum  finalium  « fons  gratiae  ac  pignus  futurae  gloriae  », 
accepimus  ex  tertia  formula  verba  notae  antiphonae  liturgicae  « in  quo  Christus 
sumitur  »,  etc. 


De  altera  parte  prooemii,  nunc  art.  48 

De  hoc  articulo  duae  observationes  generales  factae  sunt,  et  aliae  sex  quae- 
stiones propositae. 

Observationes  generales.  1)  Observant  aliqui  Patres  textum  schematis  incul- 
care modum  liturgicum  assistendi  Missae,  ac  si  esset  unicum  medium  Missae  sacri- 
ficium participandi,  dum,  teste  Enc.  Mediator  Dei  ( AAS  39,  1947,  p.  561)  sit  opti- 

mus,  sed  non  unicus  modus,  immo  possit  esse  mere  externus  sine  contemplatione 
interna  (pp.  1-2).  Commissio  iudicavit  in  praesenti  Constitutione  liturgica  suffi- 
cere descriptionem  modi  assistendi  Missae  Sacrificio  qualis  describitur  in  docu- 
mentis Magisterii  ( Mediator  Dei,  1.  c.,  560;  Instructio  S.  C.  R.  de  Musica  Sacra 
et  Sacra  Liturgia  ad  mentem  litt.  Encyclicar.  Pii  Papae  XII  Musicae  sacrae  disciplina 
et  Mediator  Dei,  c.  III,  pp.  637-639),  quorum  ultimum  docet  internam  partici- 
pationem perfectiorem  evadere,  « si  internae  attentioni  externa  accedat  partici- 
patio ».  Ideo  « participatio  conscia,  pia  et  actuosa  »,  de  qua  agitur  in  hoc  et  aliis 
articulis,  nullo  modo  potest  interpretari  ut  participatio  pure  externa.  Doctrina 
hic  tradita  concordat  cum  his  quae  a S.  Thoma  docentur  de  actibus  cultus  externi 
(II-II,  q.  81  a.  7)  et  communis  seu  publici  (q.  83  a.  12). 

2)  Obiiciunt  alii  textum  schematis  non  loqui  nisi  de  effectibus  subiectivis 
Missae,  qui  ab  assistentibus  percipiuntur  secundum  mensuram  dispositionum  sua- 
rum, dum  Missa  habeat  praeterea  effectus  obiectivos  et  entitativos,  qui  non  pen- 
dent a dispositionibus  subiectivis  (p.  41  n.  19).  Oportet  tamen  in  mentem  revocare 
textum  non  continere  completam  expositionem  de  effectibus  Missae,  sed  illa  tan- 
tum recolere,  quae  requiruntur  ad  fundandam  instaurationem  rituum  Missae,  ut 
fideles  ex  ipsa  uberiores  fructus  suscipiant. 

Sex  quaestiones.  1)  Expressio  « velut  inertes  et  muti  spectatores  » (1.  8)  cui- 
dam Patri  non  placet,  quia  videtur  excludere  silentiosam  participationem  Missae, 
quae  personis  spiritualiter  cultis  placet  (p.  32  n.  4).  Attamen  haec  formula,  post 
ea  quae  nuper  diximus,  retinenda  videtur,  praesertim  cum  desumpta  sit  ex  Const. 
Divini  cultus  Pii  XI:  «Ac  revera  pernecesse  est  ut  fideles,  non  tamquam  extra- 
nei vel  muti  spectatores,  sed  penitus  pulchritudine  affecti,  sic  caeremoniis  sacris 
intersint  » (AAS  21,  1929,  p.  40).  Immo,  ut  pressius  verba  Pii  XI  referremus, 
scripsimus  « extranei  » ubi  legebatur  « inertes  ». 

2)  Proponit  unus  Pater  ut  in  eadem  1.  8 dicatur:  « Ut  ritus  et  preces  atque 
mysterium  quod  per  ea  exprimitur  bene  intelligant  (p.  37  n.  12).  Commissio  opti- 
mam iudicavit  hanc  propositionem,  sed  ut  melius  significemus  ritus  et  preces  sese 
habere  tanquam  media  ad  mysterium  intelligendum,  scripsimus:  « per  ritus  et  pre- 
ces id  bene  intellegentes  ».  Sic  respondemus  etiam  desideriis  eorum,  qui  volunt 
ut  aliquo  modo  significetur  attentio  interna  (p.  31  n.  1-2). 

Non  videtur  necessaria  additio  ab  alio  Patre  proposita:  « Hoc  mysterium  in- 
tellegant atque  magni  aestiment  » (p.  40  n.  17). 

Textu  sic  immutato,  non  clarus  remanebat  sensus  pronominis  « ea  » (1.  9); 
ideo  eius  loco  scripsimus  « sacram  actionem  ». 

3)  Expressio  « Mensa  cum  verbi  tum  Corporis  Domini  reficiantur  » occasio- 
nem dedit  duabus  quaestionibus: 

a)  Impugnatur  locutio  « mensa  cum  verbi  tum  Corporis  Domini  »,  quia  in 
primo  casu  « mensa  » habet  sensum  metaphoricum,  et  in  secundo  proprium;  cum 
autem  sensus  metaphoricus  primae  partis  sit  evidentissimus,  ansa  daretur  ut  quis 
similiter  secundam  partem  intellegeret.  Commissio  censuit  vocem  « mensa  » reti- 
neri posse  ex  auctoritate  libri  «De  imitatione  Christi»  (lib.  IV  c.  11),  qui  in 
alio  versu  loquitur  de  mensa  verbi  et  in  alio  de  mensa  eucharistica.  Tamen,  ut 
nullum  locum  aequivocationi  daremus,  maluimus  scribere:  « verbo  Dei  instituan- 
tur, mensa  Corporis  Domini  reficiantur  ». 

b)  Unus  Pater  timet  ne  videamur  contemnere  assistentiam  Missae  sine 
Communione.  Sed,  ut  in  Instructione  S.  C.  R.  (1.  c.)  dicitur:  « Perfecta  demum 

participatio  actuosa  obtinetur,  quando  sacramentalis  quoque  participatio  accedit  ». 
In  Constitutione  proponitur  illud  quod  est  optimum,  nec  ullo  modo  insinuatur  con- 
temptus simplicis  Missae  assistentiae. 

4)  Proposuit  unus  Pater  addere  ad  verba  nunc  examinata  (1.  11):  « Per  Chri- 
stum accedant  ad  Patrem,  Ei  gratias  agentes,  eiusque  misericordiam  imploran- 
tes, per  ministerium  sacerdotum  offerendo  hostiam  immaculatam,  scilicet  Chri- 
stum Dominum,  per  Ipsum  et  cum  Ipso  sese  Eidem  Christo  obtemperantes,  offerre 
discant  ...  etc.  » (p.  38  n.  15).  Sed  formula  esset  nimis  longa,  et  eius  ideae  viden- 
tur satis  contineri  in  textu. 

5)  Alii  mallent  in  1.  11  scribere  « per  sacerdotem  »,  et  non  « cum  sacerdote  » 
(n.  17;  p.  127  n.  19;  Ap.  II  n.  8).  Commissioni  placuit  introducere  formulam 
Enc.  Mediator  Dei  (1.  c.  p.  555)  magis  completam:  « non  tantum  per  sacerdotis 
manus,  sed  etiam  una  cum  ipso  ». 

6)  Citatio  1 Cor.  15,  28  (1.  13)  minus  apta  videbatur,  quia  Paulus  loquitur 
ibi  in  sensu  eschatologico  (p.  37  n.  13).  Ideo  Commissio  introduxit  verba  Cyrilli 
Alexandrini  (in  Ioannis  Evang.,  lib.  XV  c.  XII:  PG  74,  563):  «De  die  in  diem 
consummentur  in  unitatem  cum  Deo  et  Patre,  ac  inter  se,  Christo  mediante  », 
omisso  tamen  inciso  « et  Patre  » claritatis  gratia;  et  addidit  « tandem  »,  ut  sensus 
eschatologicus  innuatur. 


De  tertia  parte  prooemii,  nunc  art.  49 

In  hoc  articulo  plures  Patres  reprobaverant  verbum  « restituat  » (1.  15),  quod 
videbatur  significare  Missam  amisisse  suam  plenam  efficacitatem.  Post  varia  tenta- 
mina Commissio,  leviter  mutata  pericopa,  posuit  « assequatur  ».  Addidit  praeterea 
« ratione  habita  Missarum,  quae  concurrente  populo  celebrantur,  praesertim  diebus 
dominicis  et  festis  de  praecepto  »,  ut  nihil  praeiudicetur  de  Missis  quae  a solo  sa- 
cerdote sine  concursu  populi  celebrantur. 


De  art.  37,  nunc  50 

De  recognitione  Ordinis  Missae  plura  dicta  vel  scripta  sunt. 

I.  Textum  schematis  defendunt  quidam  Patres  (p.  46  n.  6;  p.  53  ss.  n.  17; 
p.  57  n.  19;  p.  63  s.  n.  23;  p.  73  n.  31),  his  rationibus  innixi: 

a)  Utilitate  pastorali  (nn.  6;  19;  23;  31). 

b)  Promotione  splendoris  primitivi  (n.  23). 

c)  Praxi  Ecclesiae  tempore  praeterito  (n.  6). 

d)  Concessionibus  iam  factis  (n.  23). 

e)  Experientiis  alicubi  habitis  (n.  6). 

/)  Charactere  oecumenico  Ecclesiae  (n.  31). 

g)  Ut  facilior  fiat  reditus  fratrum  separatorum  (n.  19). 

II.  Aliis  Patribus  non  placet  (p.  45  n.  4;  p.  48  n.  8;  p.  65  n.  25): 

a)  Quia  non  apparet  quomodo  et  quae  mutanda  sint  (n.  4). 

b)  Ob  periculum  scandali  in  populo  (n.  8). 

c)  Ob  sanctitatem  Missae  (n.  9). 

d)  Quia  hic  ritus  antiquissimus  est  (n.  25). 

e ) Quia  hic  ritus  summum  artificium  repraesentat  (n.  25). 

/)  Quia  romana  veteri  sobrietate  fundatur  (n.  25). 

g)  Quia  nullus  erit  finis  mutationum  (n.  25). 

III.  Alii  Patres,  etsi  non  libenter,  recognitionem  Ordinis  Missae  acceptant, 
sed  monent: 

a)  Ne  reformatio  nimia  et  non  necessaria  fiat  (p.  63  n.  2;  p.  64  n.  24; 
p.  70  n.  29;  p.  88  n.  43). 

b ) Ne  unitas  ritus  laedatur  (nn.  14;  15). 

c ) Peculiaria  rituum  serventur  (n.  1). 

d)  Ut  Canon  Missae,  in  quantum  fieri  possit,  intactus  maneat  (p.  50  n.  14). 

IV.  Commissio  iudicat  rationes  adductas  in  II  et  ea  quae  in  III  dicuntur,  non 
tanti  ponderis  esse  ut  omnis  recognitio  sit  reicienda,  sed  tamen  prae  oculis  debere 
adesse  iis  qui  recognitionem  perficient. 

Articulus  50,  prout  nunc  proponitur,  duas  paragraphos  habet. 

Prior  paragraphus . Ut  aliquo  modo  declararetur  natura  recognitionis  facien- 
dae, dicebatur  in  textu  schematis:  « sive  in  generali  dispositione  sive  in  singulis 
partibus  ».  Quibusdam  tamen  Patribus  (p.  74  n.  32;  Ap.  II  n.  8)  haec  verba  di- 
splicebant, quia  videbantur  significare  in  actuali  Ordine  Missae  omnia  esse  errata 
omniaque  funditus  mutanda.  Proponit  Commissio  ut  descriptio  recognitionis  fa- 
ciendae clarius  enuntietur  in  nova  paragrapho  addenda,  hic  vero  de  scopo  tantum 
recognitionis  loquamur.  Ideo  dicimus:  « ita  recognoscatur,  ut  singularum  partium 
propria  ratio  necnon  mutua  connexio  clarius  pateant  ». 

Altera  paragraphus.  Pro  descriptione  recognitionis  faciendae  variae  formulae 
propositae  sunt: 

1)  Post  verbum  « percipiatur  » debet  addi:  « ad  quod  conferet  maior  sim- 
plicitas, omissis  iis  quae  historiae  decursu  duplicata  vel  addita  fuerunt,  aut  hodie 
iam  non  intelliguntur  » (p.  50  n.  12). 

2)  « Hic  novus  ordo  restringatur  ad  Missam  catechumenorum,  ita  ut  ab 
Offertorio  usque  ad  finem  Ordo  Missae  immutatus  maneat,  et  quidem  lingua  la- 
tina, salvo  privilegio.  Ordo  Missae  catechumenorum,  utcumque  mutatus  et  etiam 
si  totus  in  lingua  vulgari  instructus,  communis  et  idem  sit  pro  omnibus,  qui  ritu 
romano  utuntur  » (p.  50  s.  n.  14). 

3)  Alii  addere  volunt:  « Cum  in  Missa  duae  sint  partes  ex  natura  ab  in- 
vicem distinctae,  liturgia  nempe  verbi  et  sacrificii,  locus  proprius  unicuique  ea- 
rum tribuendus  est,  ita  scilicet  ut  populo  christiano  mysteriorum  intelligentia  fa- 
cilior reddatur,  et  insuper  actuosa  eius  participatio  foveatur.  In  futuro  ergo  licitum 
sit  in  Missis  cum  populo  liturgiam  verbi  ad  ambones  vel  ad  alium  idoneum  locum, 
sicut  in  ritu  pontificali,  celebrare  ».  Et  addunt:  « Hodiernus  Ordo  Missae,  qui 
saeculorum  decursu  succrevit,  retinendus  est;  nonnulla  tamen  passim  recogno- 
scantur, praesertim  sequentia  ».  Et  offerunt  seriem  mutandorum  (p.  72  n.  30).  Si- 
miles series  mutandorum  proponunt  alii  Patres  (p.  67  n.  27;  p.  76  n.  36;  nn.  33, 
37,  38,  41;  App.  II  nn.  10,  18,  20,  21). 

Ex  propositione  1)  aliqua  desumpsimus.  Curavimus  imprimis  ut  clare  assera- 
tur permanentia  substantialis  rituum  actualium.  Ideo  diximus:  « Ritus,  probe  ser- 
vata eorum  substantia  »...  Deinde  mutationes  faciendas  in  sensu  negativo  et  po- 
sitivo descripsimus.  Negativo  quidem,  ex  formula  proposita,  leviter  modificata: 
« Ea  omittantur,  quae  temporum  decursu  duplicata  fuerunt  vel  minus  utiliter 

addita  ».  Positivo  autem,  verbis  fere  ad  litteram  desumptis  ex  Bulla  S.  Pii  Pa- 
pae V ad  Missale  Romanum:  « Restituantur  vero  ad  pristinam  Sanctorum  P atrum 
normam  nonnulla  quae  temporum  iniuria  deciderunt  ». 

Quoad  propositionem  2),  distinctio  desiderata  inter  primam  et  secundam 
partem  Missae  non  potest  nimis  absolute  statui,  quia  etiam  in  secunda  parte 
Missae  aliqua  sunt,  etsi  minoris  momenti,  quae  revidenda  dicuntur,  v.  gr.,  quae- 
dam crucissignationes. 

In  propositione  autem  3)  series  mutandorum  nimis  concretae  sunt,  ut  in 
textu  Constitutionis  ponantur. 

De  art.  38,  nunc  51 

Difficultates  vere  paucae,  quae  huic  articulo  oppositae  sunt  (p.  90  n.  1),  pro- 
cedunt ex  timore  nimis  protrahendi  Missae  celebrationem.  Non  tamen  agitur  de 
multiplicandis  lectionibus  in  eadem  Missa,  sed  de  maiori  varietate  lectionum 
per  annum  vel  per  annos  obtinenda.  Et  ne  expressio  « plurium  annorum  » videa- 
tur indicare  periodum  nimis  longam,  scripsimus  « intra  praestitutum  annorum 
spatium  ». 

Verba  « cum  mensa  eucharistica  etiam  » (1.  21)  omissa  sunt,  ne  ideam  de 
duplici  mensa  iteraremur. 


De  art.  39,  nunc  52 

De  homilia  duo  invenimus  a Patribus  postulata:  1.  Ut  ad  eam  apponatur 
concio  seu  expositio  doctrinae  christianae  (p.  105  n.  18;  p.  109  n.  31). 

2.  Ut  magis  urgeatur  obligatio  homiliam  faciendi  (pp.  98-110  nn.  1,  2,  4,  5, 
7,  8,  10,  11,  12,  13,  14,  15,  16,  17,  19,  20,  22,  23,  25,  26,  27,  28,  29,  32,  33, 
34;  App.  I p.  39). 

Quoad  1.  consideravit  Commissio: 

a)  Homilia  pertinet  ad  Missam  tamquam  expositio  lectionum,  quae  in  ea 
proclamantur. 

b)  Homilia  debet  praeterea  christianorum  fidem  alere  ex  liturgicorum 
temporum  cursu. 

c ) Plures  fideles  nullam  extra  Missam  institutionem  religiosam  accipiunt. 

d)  In  propositione  textus  sacri  non  erit  difficile  universam  doctrinam  Chri- 
stianam singillatim  tradere,  praesertim  postquam  numerus  lectionum  notabiliter 
augeatur. 

Ideo  post  verbum  « homilia  » addidimus:  « qua  per  anni  liturgici  cursum  ex 
textu  sacro  fidei  mysteria  et  normae  vitae  christianae  exponuntur  ». 

Alteri  petitioni  annuit  Commissio  scribens:  « quinimmo  in  Missis,  quae  die- 
bus dominicis  et  festis  de  praecepto  concurrente  populo  celebrantur,  ne  omittatur, 
nisi  gravi  de  causa  ». 

De  art.  40,  nunc  53 

Redintegratio  orationis  communis  a pluribus  Patribus  laudata  est  (p.  111 
nn.  1,  2,  3;  p.  112  n.  4;  p.  114  n.  7;  p.  117  nn.  11,  13). 

Recte  notavit  quidam  Pater  verba  « omnibus  qui  in  sublimitate  sunt  » in 
aure  plurium  iniustitiis  socialibus  oppressorum  sonare  posse  in  sensu  longe  diverso 

a paulino,  et  valde  decere  Ecclesiam  Christi  pauperis  pro  pauperibus  orare 
(pp.  114-115  n.  12).  Ideo  Commissio  formulam  mutavit  dicens:  «pro  iis  qui  nos 
in  potestate  regunt  »,  sicut  in  Vigilia  Paschali,  et  « pro  iis  qui  variis  premuntur 
necessitatibus  ».  In  fine,  ex  petitione  unius  Patris,  addidit:  « totiusque  mundi  sa- 
lute ». 


De  art.  41,  nunc  54 

De  usu  linguae  vernaculae  propositae  sunt  emendationes  valde  contrariae: 

1.  Quidam  Patres  nihil  vellent  mutari  (pp.  127,  128,  136;  Ap.  I p.  41; 
Ap.  II  pp.  7,  8,  10,  25).  Sed  hoc  contradicit  intentioni  pastorali  Concilii. 

2.  Alii  e contrario  iudicant  integram  Missam  dicendam  esse  lingua  vernacula 
(pp.  118,  122,  132;  Ap.  II  n.  17).  Sed  linguam  latinam  penitus  exulare  a Missa 
contradiceret  principio  iam  statuto  in  art.  36. 

3.  Videtur  potius  incedendum  esse  via  media,  quae  iam  in  schemate  desi- 
gnata est,  et  ad  quam  plures  Patres,  etsi  diversis  gradibus,  accedunt: 

a)  Plures  Patres  generaliori  modo  locuti  sunt,  dicentes  sibi  placere  usum 
linguae  vernaculae  (p.  122),  vel  linguam  vernaculam  admittendam  esse  in  parte 
catechetica  Missae  (pp.  111,  128;  Ap.  III  p.  22;  Ap.  II  nn.  23,  19),  vel  saltem 
pro  hac  parte  Missae  (p.  132). 

b)  Alii  Patres  modo  magis  concreto  dicunt  linguam  vernaculam  admitti 
posse  in  lectionibus  Epistolae  et  Evangelii  (p.  20  n.  7;  Ap.  II  n.  20),  in  oratione 
communi  (p.  120  n.  8;  p.  118  n.  3),  et  in  quibusdam  cantibus  popularibus 
(p.  118  n.  3). 

c ) Alius  proponit  ut  in  textu  dicatur:  « imprimis  autem  in  lectionibus 
et  in  nonnullis  orationibus  et  cantibus»  (p.  118  n.  2).  Ei  adnumerari  possunt 
alii  Patres  qui  orationes  quasdam  determinant  lingua  vernacula  dicendas  (p.  121 
n.  9;  p.  133  n.  25;  p.  133  n.  29). 

Inter  duas  propositiones  concretas  b ) et  c)  conata  est  haec  Commissio  for- 
mulam invenire,  quae  ab  omnibus  Patribus,  vel  saltem  a maxima  eorum  parte, 
acceptari  valeat.  Ut  hoc  obtineremus, 

1.  Voluimus  ita  loqui,  ut  illi,  qui  desiderant  totam  Missam  latina  lingua  cele- 
brare, opinionem  suam  aliis  non  imponant;  et  similiter,  qui  in  quibusdam  Missae 
partibus  lingua  vernacula  uti  volunt,  ad  suam  praxim  priores  non  coerceant.  Ideo, 
iuxta  ea  quae  in  art.  36  statuta  fuerant,  linguae  vernaculae  congruum  locum  con- 
cedimus, sed  non  dicimus  « tribuatur  »,  sed  « tribui  possit  »,  id  quod  iam  in  lau- 
dato art.  36  curatum  est.  Nemini  ergo  porta  clauditur  ut,  si  velit,  totam  Missam 
latina  lingua  celebret;  et  nemini  clauditur  porta  ut  in  quibusdam  partibus  Missae 
vernaculam  linguam  adhibeat. 

2.  Unum  tantum  in  hoc  articulo  praecipitur:  « Provideatur  tamen  ut  christi- 
fideles  etiam  lingua  latina  partes  Ordinarii  Missae,  quae  ad  ipsos  spectant,  possint 
simul  dicere  vel  cantare  ».  His  vero  nihil  aliud  facimus  nisi  respondere,  et  quidem 
libenti  animo,  desiderio  sollemniter  expresso  a relatore  Exc.mo  Calewaert  in  in- 
signi sua  ad  Patres  conciliares  relatione  de  art.  36,  cum  declaravit:  « Nos  autem, 
re  perpensa,  omnia  particularia  remittenda  censuimus  ad  respectivos  articulos 
subsequendum  capitum.  Attamen  expresse  optavimus  ut  in  capite  de  Missa  aliqua 
commonitio  inseratur,  ad  praecavendum  ne  fideles  ex  diversis  linguis  et  natio- 
nibus peregrini  convenientes  incapaces  evadant  simul  communiter  orandi  ».  Idem 

desiderium  manifestaverant  alii  Patres  in  disceptatione  ad  aulam  (p.  119  n.  6; 
p.  136  n.  30). 

3.  Pro  diversis  vero  Missae  partibus,  in  quibus  lingua  vernacula  adhiberi 
potest  — et  nullam  partem  expresse  excludimus,  quamvis  consideratione  digni 
sint  illi  Patres  qui  Canonem  excludunt  — modum  statuimus,  quo  talis  usus  obti- 
neri poterit. 

a)  Pro  lectionibus  et  oratione  communi,  in  quibus  specialissimo  modo  ap- 
parent rationes,  quae  usum  linguae  vernaculae  commendant,  competens  erit  aucto- 
ritas illa  territorialis,  de  qua  in  art.  36  locuti  sumus.  Specialis  autem  condicio  harum 
partium  insinuatur  per  verbum  « praesertim  ». 

b ) Reliquas  partes  Missae,  sive  in  Proprio  sive  in  Ordinario,  in  duo  ca- 
pita distinguimus.  Etenim  vel  dicuntur  aut  canuntur  a fidelibus,  vel  dicuntur  aut 
canuntur  a sacerdote.  Pro  prioribus  competens  erit  item  auctoritas  territorialis 
ad  normam  art.  36.  Pro  aliis  autem  servetur  art.  40. 

Nemo  tamen  inquietari  velit,  si  videat  art.  54  nihil  expresse  dicere  de  canti- 
bus; quia  in  cap.  VI  « De  Musica  Sacra  »,  ad  art.  113,  dicetur:  « Quoad  linguam 
adhibendam,  serventur  praecepta  art.  36;  quoad  Missam,  art.  54,  etc.  ».  Quae  ergo 
in  hoc  art.  54  statuuntur,  intelleguntur  sive  de  his  quae  recitantur  sive  de  his  quae 
canuntur. 

His  dictis  ad  expositionem  et  interpretationem  formulae  propositae,  quaedam 
petitiones  excluduntur,  quae  in  superioribus  non  includebantur. 

Vult  enim  quidam  Pater  (p.  124  n.  16)  ut  loco  verborum  « imprimis  autem  » 
ponatur  « verbi  gratia  ».  Et  alii  proposuerunt  ut  diceretur  simpliciter:  «...  locus 
tribuatur  ad  normam  paragraphi  36  huius  Constitutionis  » (p.  123  n.  14).  Utrum- 
que videtur  nimis  vagum. 

Alius  Pater  dicebat  excipiendas  esse  tantum  partes,  in  quibus  Sacerdos  agit 
ut  minister  consecrans  et  sanctificans,  vel  in  quibus  orat  ut  particularis  persona 
(p.  126  n.  17).  Commissioni  visum  est  non  dari  rationes  evidentes  pro  precibus 
Offertorii  et  Communionis. 

Alius  postulat  ut  addatur  aliquid  de  elegenda  aliqua  lingua  vulgari  in  locis 
ubi  fideles  diversas  linguas  vulgares  colunt.  Commissio  censuit  hoc  non  pertinere 
ad  Concilium  sed  ad  Episcopos. 

Alius  demum  proposuit  addere:  « habita  ratione  circumstantiarum,  locorum, 
temporum,  personarum,  culturae,  servatis  iis,  quae  probante  Sancta  Sede  iam  in 
usu  sunt  » (p.  119  n.  5).  Haec  iam  continentur  in  art.  36,  et  aliquo  modo  etiam 
a nostra  formula  significantur. 


De  art.  42,  nunc  55 

Huic  articulo  praemisimus  paragraphum  novam,  quae,  iuxta  quorumdam  Pa- 
trum desideria  (pp.  131-132  n.  22;  p.  127  n.  19),  participationem  Missae  per  sa- 
cram Communionem  commendat,  et  quidem  post  Communionem  sacerdotis  et 
ex  eodem  sacrificio  sumptam,  quin  tamen  condemnemus  Communionem  extra  Mis- 
sam vel  ex  particulis  in  tabernaculo  asservatis. 

Pro  textu  alterius  paragraphi  plures  Patres  locuti  sunt,  diversas  rationes  ad- 
ducentes: 

a)  Mandatum  Domini  (p.  144  n.  19;  p.  146  n.  23;  p.  139  n.  2;  p.  151 
n.  29;  p.  163  n.  49;  p.  167  n.  56;  p.  168  n.  57). 

b)  Traditio  antiqua  (p.  141  n.  6;  p.  151  n.  27). 

c ) Plenitudo  signi  (p.  144  n.  19;  p.  146  n.  23;  p.  150  n.  26;  p.  159  n.  40; 

p.  161  n.  45;  p.  163  n.  48;  p.  164  n.  50;  p.  166  n.  54;  p.  167  n.  56;  p.  160  n.  41). 

d)  Rationes  ordinis  oecumenici  (p.  143  n.  15;  p.  144  n.  19;  p.  146  n.  23; 

p.  139  n.  2;  p.  141  n.  6;  p.  151  n.  29;  p.  152  n.  30;  p.  154  n.  32;  p.  164  n.  50; 

p.  166  n.  54;  p.  160  n.  41). 

e)  Devotio  fidelium  erga  SS.  Sanguinem  (p.  152  n.  2;  p.  141  n.  6;  p.  141 
n.  10;  p.  164  n.  50;  p.  168  n.  57;  Ap.  III  p.  22). 

/)  Quidam  aegroti  possent  Communionem  sumere  sub  specie  vini  (p.  150 

n.  26). 

g ) Iam  can.  866  permittit  fidelibus  ut  ad  Communionem  in  aliis  ritibus 
datam  accedant  (Ap.  II  n.  7). 

h ) Si  detur  in  ordinatione  Presbyterorum,  nullum  datur  periculum,  et  or- 
dinati magnum  experientur  solatium  (Ap.  II  n.  15). 

i)  Semel  in  anno  data,  expleret  desiderium  fidelium  (Ap.  II  n.  14). 

Contra  textum  huius  paragraphi  plures  etiam  Patres  varias  adduxerunt  ratio- 
nes, quae  sunt: 

a)  Traditio  plurium  saeculorum  (p.  139  n.  1;  p.  132  n.  62). 

b)  Concilium  Constantiense  (p.  139  n.  4). 

c)  Bulla  Leonis  X adv.  Luterum  (p.  140  n.  4). 

d)  Concilium  Tridentinum  (p.  140  n.  4;  p.  148  n.  25;  p.  165  n.  52; 
Ap.  II  n.  20). 

e)  Non  apparet  necessitas  et  utilitas  (p.  142  n.  14;  p.  141  n.  8);  p.  141 
n.  9;  p,  147  n.  24;  p.  159  n.  38;  p.  172  n.  62). 

/)  Interpretaretur  ut  admissio  erroris  anteacti  (p.  145  n.  20). 

g ) Adesset  periculum  credendi  diverso  modo  recipi  sub  una  vel  sub  utraque 
specie  (p.  142  n.  14;  p.  142  n.  11;  p.  144  n.  18;  p.  147  n.  24;  p.  150  n.  28; 
p.  157  n.  34;  p.  171  n.  59). 

h)  Confusio  et  turbatio  oriretur  in  fidelibus  (p.  141  n.  5;  p.  150  n.  28; 
p.  158  n.  36;  p.  161  n.  44). 

i)  Pericula  in  administratione  (p.  139  n.  1;  p.  142  n.  13;  p.  146  n.  21; 
p.  147  n.  24;  p.  170  n.  59). 

k)  Rationes  hygienicae  (p.  140  n.  4;  p.  143  n.  25;  p.  145  n.  20;  p.  139 
n.  1;  p.  142  n.  13;  p.  153  n.  31;  p.  157  n.  34;  p.  146  n.  21;  p.  161  n.  24;  Ap.  II 
n.  8). 

/)  Difficultas  vinum  acquirendi  in  quibusdam  locis  (p.  143  n.  16;  p.  157 
n.  34;  p.  171  n.  59). 

m)  Difficultates  pro  iis  qui  vinum  non  bibunt  (p.  145  n.  20). 

n)  Multitudo  communicantium  (p.  142  n.  11;  p.  158  n.  37;  p.  158  n.  39). 

o ) Missa  nimis  protraheretur  (p.  147  n.  24). 

Maxima  pars  harum  rationum  supponunt  agi  de  magno  numero  communican- 
tium, quod  est  extra  mentem  huius  articuli,  ut  apparet  ex  limitationibus  apposi- 
tis: « in  casibus  ab  Apostolica  Sede  definiendis  ».  Immo  plures  ex  his  Patribus, 
qui  sese  opponunt,  hanc  Communionem  admittunt  pro  casibus,  qui  exempli  causa 
adducuntur  in  articulo. 

Textum  autem  paragraphi  examinantes,  omisimus,  ex  petitione  plurium  Pa- 
trum (p.  153  n.  31;  p.  150  n.  26;  p.  151  n.  29;  p.  159  n.  40;  p.  162  n.  46; 
p.  165  n.  53;  p.  168  n.  58;  p.  160  n.  41),  verba  « sublato  fidei  periculo  » (1.  9), 

quia  sensus  formulae  ambiguus  erat,  et  iam  amplius  non  exsistit  periculum  de 
quo  loquebatur  Concilium  Tridentinum,  sed  et  ne  fratres  orientales  offenderemus. 
Posuimus  autem  « firmis  principiis  dogmaticis  a Concilio  Tridentino  statutis »; 
etenim  in  hac  quaestione,  quae  quidem  disciplinaris  est,  tria  principia  doctrinalia 
tenenda  sunt,  a Concilio  Tridentino  exposita: 

1 . Laicos  et  clericos  non  conficientes  non  adstringi  iure  divino  ad  Commu- 
nionem sub  utraque  specie  (Cap.  I,  Denz.  930),  nec  Communionem  sub  utraque 
specie  esse  de  necessitate  salutis  (Can.  1,  Denz.  934). 

2.  Ecclesiam  potestatem  habere  statuendi  dispensationem  Sanctissimae  Eu- 
charistiae fieri  sive  sub  una  sive  sub  utraque  specie  (C.  II,  Denz.  931,  et  can.  2, 
Denz.  935). 

3.  Totum  et  integrum  Christum  ac  verum  Sacramentum  sub  qualibet  specie 
sumi  (Cap.  III,  Denz.  932,  et  can.  3,  Denz.  936). 

Sic  obsequimur  iis,  qui  ex  Tridentino  arguebant  contra  Communionem  sub 
utraque  specie. 

Exemplo  de  Missa  Ordinationis  (1.  10)  alia  duo  addita  sunt,  iuxta  ea  quae 
varii  Patres  proposuerant  (pp.  139,  143,  152,  154,  155',  160,  162,  164,  167, 
163);  et  quidem  ita  ut  unum  exemplum  habeamus  pro  sacerdotibus,  alium  pro 
religiosis,  et  alium  pro  laicis.  Placuit  pro  his  ultimis  exemplum  ponere  Baptismi 
adultorum,  quia  exemplum  Missae  nuptiarum  minus  opportunum  videbatur  qui- 
busdam Patribus.  Enumeratio  tamen  non  est  absoluta,  sed  exempli  causa  posita. 

Denique,  ne  quis  intellegeret  Communionem  sub  utraque  specie  extendi  ad 
omnes,  qui  illis  Missis  intersunt,  diximus:  « ordinatis  in  Missa  sacrae  suae  ordi- 
nationis, professis  in  Missa  religiosae  suae  professionis,  neophytis  in  Missa  quae 
Baptismum  subsequitur  ». 

Ut  rationibus  hygienicis  sufficienter  attendatur,  Commissio  Postconciliaris  pro- 
videbit secundum  exempla  fratrum  Orientalium. 

De  art.  43,  nunc  56 

Duo  postulata  sunt  a Patribus  de  hoc  articulo: 

1)  Adverbium  « intrinsece  » (1.  14)  improprium  videbatur,  quia  hae  duae 
partes  saepe  separatae  sunt  (p.  176  n.  12;  p.  177  n.  13).  Ideo  substitutum  est 
per  adverbium  « arcte  ». 

2)  Quidam  Patres  postulaverunt  ut  obligatio  assistendi  primae  parti  Mis- 
sae firmior  fieret  (p.  175  n.  8;  p.  176  n.  10;  p.  17  n.  14).  Cum  autem  non  sit 
huius  Constitutionis  praeceptum  de  hac  re  statuere,  Commissio  proponit  addere: 
« praesertim  diebus  dominicis  et  festis  ». 

De  art.  44  et  45,  nunc  57 

Ubi  de  concelebratione  agitur,  proposuerunt  quidam  Patres  ut  ratio  positiva 
adducatur,  quae  concelebra tionem  commendat,  per  formulam  « qua  unitas  Ec- 
clesiae opportune  manifestatur  » (p.  186  n.  9;  p.  208).  Commissio  propositioni 
annuit,  sed  loco  « Ecclesiae  » scripsit  « sacerdotii  ». 

De  casibus  concelebrationis. 

a)  Tredecim  Patres  proposuerunt  ut,  non  tantum  pro  Missa  Chrismatis,  sed 
etiam  pro  Missa  vespertina  in  Cena  Domini,  concelebratio  sacramentalis  permit- 


20 


306 


ACTA  CONC.  VATICANI  II  - PERIODUS  II 


tatur.  Alii  e contra  opinabantur  actualem  consuetudinem  servandam  esse,  tum 
quia  in  illa  Missa  repraesentatio  fit  Ultimae  Cenae,  in  qua  solus  Christus  consecra- 
vit (p.  207),  tum  quia  in  ritu  alexandrino  concelebrationis  verba  consecratoria  ab 
unico  celebrante  proferuntur  (p.  204  s.),  tum  quia  consuetudo  actualis,  vi  cuius  sa- 
cerdotes concelebrantes  non  proferunt  verba  consecrationis,  est  forma  antiquior 
concelebrationis.  Commissio  non  fuit  unanimis,  maior  tamen  Patrum  numerus 
maluit  concelebrationem  extendere  etiam  ad  Missam  vespertinam. 

b)  et  c)  addita  sunt  ex  his  quae  aliqui  Patres  postulaverunt. 

Sub  littera  a)  n.  2 reposuimus  paragraphum  ex  textu  originali  Commissionis 
Praeparatoriae,  iuxta  desiderium  plurium  Patrum  (pp.  183,  185,  186,  188,  195, 
196,  199,  200,  202,  205,  207,  208,  211,  214,  215).  Notandum  est  in  ea  vocabu- 
lum « ecclesiis  » sumi  in  sensu  lato,  prout  complectitur  etiam  oratoria  semipu- 
blica  religiosorum. 

Sub  littera  b)  n.  2 transcripsimus  quod  in  textu  legebatur  sub  b).  Omisimus 
autem  verba  « si  ad  singulares  celebrationes  aliter  provideri  non  possit  »,  quia 
ratio  concelebrationis  non  est  impossibilitas  celebrandi  singulariter,  sed  manifesta- 
tio unitatis  sacerdotii.  Sic  obsecuti  sumus  desiderio  plurium  Patrum. 

De  his  duobus  casibus  notandum  est: 

1.  Agimus  de  concelebratione  etiam  absque  praesentia  personali  Episcopi. 

2.  Salvanda  est  libertas  uniuscuiusque  sacerdotis  celebrandi  indi  viduali  ter. 

3.  Requiritur  iudicium  Ordinarii.  Disputatum  est  num  deberemus  dicere  « Epi- 
scopi » loco  « Ordinarii  »,  ad  vitandos  conflictus  ex  maiori  facilitate  religiosorum 
oriundos.  Praevaluit  autem  expressio  « Ordinarii  ». 

4.  Eidem  Ordinario  reservatur,  non  solum  iudicium  de  opportunitate  conce- 
lebrationis, sed  etiam  vigilantia  de  concelebrationis  modo  et  circumstantiis. 

De  art.  46,  nunc  58 

Omisimus  in  hoc  articulo  omnia,  quae  particularia  tangebant,  et  solum  reli- 
quimus principium  de  novo  ritu  conficiendo. 

Sic  ad  finem  nostri  capitis  pervenimus. 


Alia  a Patribus  desiderata 

In  decursu  disceptationis  de  capite  II  plura  a Patribus  prolata  sunt,  quae 
aptum  locum  in  nostro  schemate  non  invenerunt. 

I.  In  quibusdam  haec  Commissio  votum  suum  expressit.  Propositum  enim 
est:  a)  Ut  Episcopi  possint  simpliciori  ritu  Missam  cantare  (n.  10). 

b)  Ut,  quando  Missa  habetur  extra  ecclesiam,  liceat  celebrare  supra  pe- 
tram consecratam  vel  super  antimensium  orientalium  (n.  26). 

c)  Ut  fideles  possint  ad  Communionem  accedere  die  Paschatis,  licet  in  Vi- 
gilia Paschali  eam  iam  acceperint. 

Quibus  petitionibus  votum  Commissionis  fuit  favorabile. 

Alii  autem  postulaverunt: 

d)  Ut  in  feria  V Hebdomadae  sanctae  et  sabbato  sancto  possint  Missam 
celebrare  omnes  sacerdotes  (n.  9).  Commissio  respondet  sabbatum  sanctum  sem- 
per  fuisse  aliturgicum;  in  feria  autem  V,  quamvis  memoretur  institutio  sacerdotii, 
traditionem  potius  celebravisse  institutionem  Eucharistiae. 

e)  Ut  fideles  possint  Communionem  accipere  quoties  Missae  interfuerint, 
etiam  pluries  in  die  (n.  22).  Commissio  respondet  negative  propter  periculum 
abusus. 

II.  Plura  alia  proposita  sunt,  quae  ad  nostram  Commissionem  non  pertinent: 

a)  Ut  Episcopi  habeant  a iure  facultatem  permittendi  binationem  intra 
hebdomadam  (n.  31). 

b)  Ut  diebus  festis  liceat  4 vel  5 Missas  celebrare,  pro  necessitate  populi,  de 
licentia  Ordinarii,  servatis  de  iure  servandis  (n.  30). 

c ) Ut  sacerdos  qualibet  hora  diei  ac  noctis  celebrare  queat  (nn.  17,  18,  22, 
24,  25,  26,  27,  34). 

d)  De  applicatione  Missae  pro  populo  in  festis  suppressis  (n.  31). 

e)  De  stipendiis  supprimendis  (n.  20). 

/)  De  ieiunio  eucharistico  (nn.  14,  16,  19,  21,  34,  15,  23,  25,  24,  27, 
32,  34). 

g)  Ut  in  absentia  sacerdotis  possit  alia  persona  Communionem  ministrare 
(nn.  22,  27,  29,  36). 

h)  Ut  sacerdotibus  cuiuslibet  ritus  liceat  panem  sive  azimum  sive  fermen- 
tatum adhibere  in  Missa  (nn.  10,  13). 

i)  Ut  forma  consecratoria  epiclesim  includat  (n.  11). 

k)  Ut  possit  sacerdos  aegrotus  Communionem  sibi  administrare  (Ap.  II 

n.  12). 

III.  Alia  autem  ad  Commissionem  Postconciliarem  spectant: 

a)  Series  mutandorum  in  revisione  Ordinis  Missae  (nn.  33,  37,  38,  41;  Ap. 
II  nn.  10,  18,  20,  21). 

b)  Omissiones  quaedam  (nn.  40,  11). 

c)  Brevietur  Missa  (n.  34). 

d)  Ultima  pars  Missae  longior  sit  (n.  34). 

e)  Restaurentur  processiones  (n.  11). 

/)  Restauretur  Offertorium  (n.  21). 

g)  Orationes  dirigantur  ad  Deum  ut  Patrem  (n.  9). 

h)  Lectiones  aptae  ad  instructionem  seligantur  (n.  28). 

i)  Parentur  Praefationes  pro  Dominicis  (n.  10). 

k)  Paretur  Praefatio  de  Eucharistia  (nn.  9,  20). 

/)  Aliae  Praefationes  antiquae  resumantur  (Ap.  II  n.  6). 

m)  Canon  dicatur  sicut  a Christo  dictus  est  (n.  22). 

n ) Nomina  Sanctorum  Orientis  includantur  in  Canonem  (n.  10). 

6)  Nomen  S.  Ioseph  in  Canone  dicatur  (nn.  5,  20,  26). 

p)  Verba  consecrationis  alta  voce  proferantur  (n.  30). 

q ) Doxologia  alta  voce  pronuncietur  (n.  10). 

r ) Universalitatem  redoleant  preces  (nn.  7,  20). 

s)  Ultimum  Evangelium  legatur  ante  benedictionem  (n.  34). 

t)  De  « Ite,  missa  est  » (nn.  5,  9,  35,  42,  44). 

u)  Formulae  antiquae  resumantur  connexionem  Redemptionis  cum  Crea- 
tione exprimentes  (Ap.  II  n.  12). 

Quae  omnia  hic  collegimus,  non  ut  ea  suffragationi  Patrum  submittamus,  sed 
ut  facile  perpendi  possint  ab  illis  Commissionibus,  quae  de  singulis  sint  compe- 
tentes. 

Suffragandum  autem  proponimus  textum  capitis  II,  in  quo  plura  mutata  sunt, 

nonnulla  addita,  et  aliqua  omissa.  Ex  ditissimis  enim  dissertationibus  Patrum, 
quae  per  plures  Congregationes  protractae  sunt,  curavit  haec  Commissio  ea  omnia 
et  sola  seligere,  quae  textum  schematis  maiori  proprietate,  claritate  et  plenitudine 
ditantia,  eum  redderent,  in  quantum  fieri  potest,  menti  omnium  Patrum  Conci- 
liarium  fideliter  respondentem. 

Faxit  Deus  ut  omnia  in  Eius  gloriam  cedant. 

Secretarius  generalis : In  schedula,  quae  nunc  distribuitur,  fiet  suf- 
fragatio circa  emendationem  primam  cap.  II  schematis  de  sacra  Litur- 
gia : ad  prooemium:  ...  \cf.  pag.  250]. 

Circa  hanc  emendationem,  suffragatio  fiet  per  placet  et  non  placet. 
Si  velitis  videre,  venerabiles  Patres,  veterem  textum,  conferatis  pag.  25. 


5 - PATRUM  ORATIONES 
De  Ecclesia  cap.  II  (prosequuntur) 

1 

Em.mus  P.  D.  BENIAMINUS  card.  DE  ARRIBA  Y CASTRO 
Archiepiscopus  Tarraconensis 

Venerabiles  Patres  conciliares, 

Aliqua  brevissime  innuere  vellem  de  sic  dicta  ab  aliquibus  in  hac 
aula  Ecclesia  pauperum.  Haec  denominatio  mihi  non  placet  nisi  in  sensu 
promotionis  seu  elevationis  pauperum  ad  tenorem  vitae  tum  spiritualis 
tum  materialis  seu  socialis  humanae  personae  dignum. 

Humanitas  tota  et  non  tantum  Ecclesia  ut  etiam  dictum  fuit,  est 
« familia  Dei  ».  Ideo  Iesus  nos  docuit  sic  orare:  « Pater  noster  qui  es 
in  caelis  ».  Quidam  auctor  pulchre  asseruit  duas  ideas  vere  originales 
Christi  fuisse  Deum  spiritum  docere  nos  et  Deum  Patrem  omnium 
hominum.  Hoc  sensu  intelligere  oportet  verba  illa  Christi  Iesu:  « evan- 
gelizare  pauperibus  misit  me...  »,  elevationis  scii,  tum  quoad  vitam 
spiritualem  tum  quoad  communicationem  in  bonis  socialibus. 

Iam  vero  pater  etsi  non  omnes  filii  aequales  sint  donis  naturalibus, 
ideoque  etiam  differant  in  possessione  bonorum  temporalium,  non  ta- 
men patietur  ut  illi  quibus  naturalis  defectio  aut  adversa  fortuna  ruinam 
attulit  famem  perpetuo  patiantur.  Sed  tum  ipse,  tum  fratres,  et  familia 
tota  debiliores  non  tantum  iuvare  sed  ad  meliorem  vitae  statum  pro- 
movere satagent. 

Casus  autem  paupertatis  ob  causas  quandoque  voluntarias  et  cul- 
pabiles quandoque  impraevisas,  semper  erunt.  Ideo  dixit  Iesus:  « pau- 
peres enim  semper  habetis  vobiscum...  ». 

Sed  hoc  aliud  est  ac  classis  socialis  pauperum  quae  indefinite  in 
mundo  vivat  carens  victu,  tectu,  vestitu,  cultura  aliisque  bonis  quae  ius 
sunt  personae  humanae  proprium. 

Ne  relinquamur  ergo  marxismo  spem  pauperum  et  maxime  opera- 
riorum qua  in  perpetuum  deludantur.  Systema  enim  hoc  natum  non 
fuit  ad  redimendos  pauperes,  sed  ut  doctrina  philosophica  materialismo 
imbuta  mundo  imponatur. 

Redemptor  vero  omnium,  etiam  operariorum,  unus  est,  Christus. 
Talis  redemptio  certo  coarctanda  non  est  ad  ordinem  supernaturalem; 
mandatum  enim  novum  a Christo  datum  est  amor  inter  omnes  homi- 
nes; hoc  mandatum  postulat  ut  etiam  bona  temporalia  ad  omnes  per- 
veniant in  quantum  possibile  sit. 

Ideo  doctrinam  socialem  quae  est  in  Evangelio,  Ecclesia  omnibus 
proponit  non  ut  consilium  tantum  sed  ut  praeceptum.  Documenta  Pon- 
tificia notissima  sunt. 

Sed  necesse  est  ut  doctrina  in  praxim  deducatur;  Evangelium  enim 
non  est  mera  doctrina  sed  vita.  « Ego  veni  ut  vitam  habeant  et  abundan- 
tius habeant  ».  Quod  si  haec  verba  intelliguntur  de  vita  supernaturali, 
etiam  praecepta  moralia  secumferunt,  quae  omnia  in  caritate  continen- 
tur; caritas  autem  maior  est  fide  et  spe. 

Loquimur  ergo  de  Ecclesia  pauperum  quatenus  ipsa  curat  ut  pau- 
peres non  sint  in  quantum  fieri  poterit.  Certum  est  pauperes  quos 
dicerem  occasionales  semper  futuros  esse  eosque  ut  fratres  iuvare  tene- 
mur. Sed  elevatio  pauperum  meta  est  urgentissima. 

Quapropter  ego  auderem  postulare  ut  inter  officia  Romanae  Curiae 
Congregatio  instituatur  rebus  socialibus  praeposita  ut  iustitia  socialis 
ubique  promoveatur.  Dixi. 


[Subsignaverunt  etiam :]  Fernando  card.  Quiroga  Palacios,  arz.  de  Santiago 
de  Compostela;  Jose  Maria  card.  Monreal,  arz.  de  Sevilla;  Marcelino,  arz.  de  Va- 
lenda; Luis,  arz.  tit.  de  Sion;  Rafael,  arz.  de  Granada;  Jose,  arz.  de  Valladolid; 
Casimiro,  arz.  de  Zaragoza;  Enrique,  arz.  de  Pamplona;  Segundo,  arz.  eoad,  de 
Oviedo;  Fidei,  ob.  tit.  de  Sululi;  Francisco,  ob.  de  Salamanca;  Santos,  ob.  de  Avila; 
Gregorio,  arz.  ob.  de  Barcelona;  Antonio,  ob.  de  Canarias;  Manuel,  ob.  de  Tor- 
tosa;  Daniel,  ob.  de  Segovia;  Eduardo,  ob.  de  Zamora;  Ramon,  ob.  de  Urgel; 
Inocencio,  ob.  de  Cuenca;  Rafael,  ob.  de  Guadix;  Juan,  ob.  tit.  de  Dora,  prior  de 
las  Ordenes  Militares;  Jose,  ob.  de  Tuy-Vigo;  Luis,  ob.  de  Leon;  Ramon,  ob.  de 
Cartagena-Murcia;  Jose,  ob.  de  Palencia;  Saturnino,  ob.  de  Osma-Soria;  Vicente, 
ob.  de  Solsona;  Juan  Pedro,  ob.  de  Plasencia;  Arturo,  ob.  de  Albacete;  Angel,  ob. 

de  Malaga;  Alfonso,  ob.  de  Almeria;  Aurelio,  ob.  de  Lerida;  Jesus,  ob.  de  Mallorca; 
Manuel,  ob.  de  Coria;  Jose  Maria,  ob.  vicario  de  Madrid-Alcala;  Angel,  ob.  de 
Jaca;  Juan,  ob.  tit.  de  Miletopolis;  Pablo,  ob.  de  Bilbao;  Jose,  ob.  de  Segorbe- 
Castellon;  Pedro,  ob.  de  Huelva;  Antonio,  ob.  eoad,  de  Cadiz-Ceuta;  Jacinto, 
ob.  de  Mondonedo-El  Ferrol;  Ramon,  ob.  de  Vich;  Abilio,  ob.  de  Calahorra-La 
Calzada-Logrono;  Angel,  ob.  de  Orense;  Felix,  ob.  de  Jaen;  Pablo,  ob.  de  Ori- 
huela-Alicante;  Francisco,  ob.  de  Vitoria;  Eugenio,  ob.  de  Santander;  Jose,  ob.  de 
Ciudad  Rodrigo;  Narciso,  ob.  aux.  de  Barcelona;  Antonio,  ob.  de  Lugo;  Doroteo, 
ob.  eoad,  de  Badajoz;  Miguel,  ob.  aux.  de  Santiago  de  Compostela;  Rafael,  ob.  aux. 
de  Valencia;  Jose,  ob.  tit.  de  Vagada;  Demetrio,  ob.  vic.  de  Burgos;  Manuel,  ob. 
de  Cordoba;  Jaime,  ob.  de  Barbastro;  Francisco,  ob.  de  Ibiza;  Anastasio,  ob.  aux. 
de  Toledo;  Jose  Maria,  ob.  aux.  de  Sevilla;  Marcelo,  ob.  de  Astorga;  Luis,  ob.  de 
Tenerife;  Juan,  ob.  de  Plasencia. 

Moderator.  Humanissime  rogantur  Patres,  ut  remaneant  in  locis 
suis,  quia  hodie  continuatur  votatio  de  singulis  emendationibus  con- 
stitutionis de  Liturgia  cap.  II. 


2 

Em.mus  P.  D.  VALERIANUS  card.  GRACIAS 
Archiepiscopus  Bombayensis 

Venerabiles  Patres , 

Quasdam  animadversiones  volui  facere  super  cap.  II  schematis , 
praesertim  de  nn.  13,  16,  17,  18.  Sed  cum  aliqua  iam  dicta  sunt,  et 
quidem  cum  claritate  ac  vigore,  secundum  art.  36,  § 3,  Ordinis  Con- 
cilii renuntio  interventioni  et  mittam  ad  secretariatum  meas  animad- 
versiones. Sed  non  omnino  renuntio  ius  loquendi  et  explico : sunt  quae- 
dam puncta  de  quibus  a praecedentibus  oratoribus  sermo  non  est  factus, 
saltem  explicite;  et  super  haec  quaedam  dicam I 

1.  Notatum  est  ab  em.mo  card.  Bea  argumentationem  huius  sche- 
matis, et  speciatim  huius  cap.  II,  non  esse  adaequatam,  cum  textus 
Sacrae  Scripturae  non  semper  sensu  originario,  quo  in  ipsis  Sacris  Lit- 
teris occurrunt,  adhibeantur,  et  textus  traditionis  nimis  recentis  affe- 
rantur, qui  post  separationem  fratrum  seiunctorum  orti  sunt. 

Sane  consentio  cum  em.mo  cardinali  de  necessitate  argumenta  vere 
sufficientia  et  bene  examinata  proponendi,  et  enixe  rogo  commissionem 
theologicam  ut  onus  renovatae  et  accuratae  examinationis  textuum 
S.  Scripturae  et  traditionis  assumat.  Debet  enim  haec  constitutio  de  Ec- 
clesia catholica  authenticam  delineationem  Ecclesiae  exhibere.  Manife- 
stum esse  debet  ex  hoc  documento  Ecclesiam  S.  Scripturam  summa  ve- 
neratione exhibere,  non  ut  nostras  proprias  ideas  textibus  scripturisti- 

cis  exornemus  (uti  aliquando  fit  in  libris  theologicis),  sed  ut  fideliter 
et  oboedienter  verbum  Dei  audiamus  et  Ecclesiam  secundum  verum 
sensum  verbi  Dei  intelligamus. 

Quod  vero  spectat  textus  e traditione,  forte  iuvat  distinctionem  af- 
ferre: ubi  schema  nostrum  agit  de  quaestionibus  controversis  cum  fra- 
tribus seiunctis,  sane  necessarium  est  iis  tantum  argumentis  uti,  quae 
vim  suam  etiam  pro  illis  exercent.  Haec  est  enim  intentio  Concilii  no- 
stri, ut  sincere  invitemus  fratres  seiunctos  ad  examinationem  renovatam 
ideae  Ecclesiae  quam  ipsi  habent,  et  quam  Ecclesia  catholica  proponit; 
et  speramus  lucidam  expositionem  ideae  Ecclesiae  uti  in  Scripturis  et 
in  traditione  apparet,  ad  viam  reconciliationis  parandam  iuvare. 

Tamen  schema  nostrum  non  solum  pro  fratribus  seiunctis  composi- 
tum est,  sed  principaliter  ut  fundamentum  renovationis  Ecclesiae  ipsius; 
et  necessarium  videtur  ad  hunc  finem  includere  in  schemate  non  solum 
tales  textus  traditionis,  qui  nobis  communes  sunt  cum  seiunctis  fra- 
tribus, sed  totam  traditionem,  etiam  posteriorem.  Ubi  enim  agitur  in 
schemate  de  profundiore  intelligentia  Ecclesiae  ipsius,  tamquam  funda- 
mento renovationis  vitae  christianae,  putamus  totam  traditionem  exhi- 
bendam esse,  cum  antiquam  tum  recentem,  ut  ex  integra  et  universali 
imagine  Ecclesiae,  vis  et  inspiratio  pro  populo  christiano  oriatur.  Exem- 
plum classicum  est  opus  clarissimi  viri...2  eximiae  sanctitatis  card.  New- 
man,  eius  opus  3 “ An  Essay  on  the  development  of  Christian  doctrine  ”, 
in  quo  auctor  ostendit  et  exposuit  quomodo  crevit  patrimonium  Ec- 
clesiae ex  traditione,  et  secundum  quales  regulas  fit  evolutio  dogmatica. 

2.  Post  orationes  prolatas  heri  de  colle gialitate  episcoporum,  puto : 
nihil  remanet  dubii  de  hac  veritate;  quae  veritas,  secundum  peritos,  est 
bene  fundata  in  Scriptura  et  traditione.  Loqui  plus  de  hoc  puncto  esset, 
ut  dicimus  anglice,  “ elaborate  in  the  obvious  or  slay  a dead  horse  ”, 
id  est  conari  ut  in  luce  ponatur  id  quod  est  omnino  obvium  vel  excidere 
equum  qui  est  iam  mortuus. 

Attamen  huius  veritatis  inter  alias  practicas  implicationes,  sunt  se- 
quentes: 

a)  Mihi  videtur  quod  in  luce  huius  doctrinae,  quae  est  summi  mo- 
menti pro  nostra  aetate  et  pro  renovatione  Ecclesiae / iam  clarius  reve- 
latur obligatio  totius  Ecclesiae  pro  missionibus,  de  qua  iam  locuti  sunt 
Pius  XI  in  Rerum  Ecclesiae , et  Pius  XII  in  Fidei  donum,  quin  tamen 
fundamentum  dogmaticum  talis  obligationis  amplius  explicaverint.  In 
hac  connexione  meminisse  iuvat  illa  verba  prolata  a Papa  loanne  XXIII 
in  Mater  et  Magistra;  haec  dixit:  «Ut  facili  coniectura  prospicitur,  ut- 
que  Ecclesia  semper  graviter  monuit,  officium  egenis  et  miseris  opitu- 
landi catholicos  homines  cum  maxime  commovere  iustum  est,  utpote 

qui  membra  sint  mystici  Corporis  Christi.  “In  hoc  cognovimus  cari- 
tatem Dei  — inquit  loannes  apostolus  — quoniam  ille  animam  suam 
pro  nobis  posuit : et  nos  debemus  pro  fratribus  animas  ponere.  Qui  ha- 
buerit substantiam  huius  mundi,  et  viderit  fratrem  suum  necessitatem 
habere,  et  clauserit  viscera  sua  ab  eo,  quomodo  caritas  Dei  manet 
in  eo?  ” ». 

Sed  in  hoc  schemate,  non  est  quaestio  solum  de  caritate,  sed  est 
quaestio  de  ius titia,  « ex  officio  » ( sunt  verba),  et  officia  et  iura  sunt 
correlativa.  Certo  certius  alii  oratores  loquerentur  profusius,  credo,  de 
hoc  puncto,  quia  desideratur  omnino  quod  in  hoc  schemate  de  Ecclesia 
includatur  basis  theologica  Ecclesiae,  quae  est  essentialiter  missionaria. 
Est  verum  quod  erit  schema  independens  de  missionibus , sed  est  omnino 
necessarium  quod  includatur  in  hoc  schemate  de  Ecclesia  aspectus  mis- 
sionalis  Ecclesiae;  et  propter  hanc  rationem  eamdem  sententiam  teneo 
quam  tenuit  heri  in  eius  interventione  em. mus  card.  Rugambwa.  Hanc 
veritatem,  ut  ita  dicam,  haec  Synodus  canonizat,  canonizat  quia  cano- 
nizat praxim  iam  vigentem ; dico  praxim  iam  vigentem,  quia  sunt  te- 
stimonia clara  ex  parte  nationum  antiquae  christianitatis  quod  sunt 
persuasae  de  eorum  obligatione  adiuvandi  Ecclesias  in  terris  minus  ex- 
cultis, mittendo  e.  g.  missionarios,  sicut  fecit  societas  fundata  a card.  Cu- 
shing  pro  beneficio  regionum  in  America  meridionali;  fundendo  preces 
pro  Ecclesia  missionum;  offerendo  subsidia  abundantia  pro  omnibus 
operibus.  Ideo  vellem  dicere  in  hac  aula  conciliari  quod  nos  sumus  valde 
grati  benefactoribus  nostris  in  omnibus  regionibus  Europae,  Americae, 
Austr aliae,  etc.  Est  necessarium  dicere  hoc,  ne  falsa  impressio  praeva- 
leat de  nostra  carentia  gratitudinis . Est  verum  quod  numquam  sumus 
contenti;  ratio  est  duplex:  messis  quidem  multa,  operarii  autem  pauci; 
nostrae  necessitates  semper  crescunt,  sed  mediis,  quibus  nos  potuisse- 
mus satisfacere,  indigemus;  et  sumus  memores  verborum  Sacrae  Scrip- 
turae-. « Vetite  et  accipietis,  quaerite  et  invenietis  ». 

b)  Haec  veritas  suppeditat  fundamentum  dogmaticum  conferen- 
tiarum  episcoporum,  de  quo  sermo  fiet  in  altero  schemate I Talis  enim 
organizatio  ...6,  quamvis  quoad  formam  concretam  sit  liberae  conven- 
tionis, tamen  radicem  ultimam  habet  in  collectiva  responsabilitate  epi- 
scoporum pro  salute  omnium  fidelium. 

Denique:  sic  7 etiam  sollicitudo  nostra  pro  fratribus  qui  persecutio- 
nem patiuntur,  in  hac  collegiali  communione  radicatur,  qua  omnes  Ec- 
clesiae mutuo  iunguntur,  non  solum  in  quantum  eumdem  Romanum 
Pontificem  ut  commune  Caput  agnoscant,  sed  quia  vere  unum  corpus 
constituunt,  in  quo  si  unum  membrum  patitur,  omnes  dolore  afficiuntur 
et  ad  adiutorium  parandum  tenentur. 

Ergo  petimus  ut  haec  doctrina  collegialitatis  episcoporum  maiori  ...8 
claritate  et  lucidioribus  argumentis  proponatur,  ut  fini  huius  Concilii, 
renovationi  Ecclesiae,  inservire  possit.  Dixi. 


In  textu  scripto  tradito-.  1 Ex  eis  quae  in  disceptatione  cap.  II  nostri  schema- 
tis de  Ecclesia  dicta  sunt,  ad  duo  puncta  brevem  notam  addere  liceat.  2 et. 
3 nempe.  4 Secunda  nota:  Magno  gaudio  et  sincera  admiratione  legi  ea  quae 
in  schemate  de  collegio  episcoporum  dicuntur,  quod  scii,  episcopis  cura  non  solum 
circa  propriam  dioecesim  incumbit,  sed  sollicitudo  totius  Ecclesiae,  et  quidem  ex 
officio,  non  e sola  caritate.  Debent  enim  episcopi  promovere  unitatem  fidei  per 
totum  orbem,  amorem  totius  Corporis  Christi,  maxime  membrorum  dolentium  et 
debilium,  et  eorum  qui  persecutionem  patiuntur;  tenentur  maxime  ad  promoven- 
dum fidei  incrementum  ut  scii,  lux  plenae  veritatis  omnibus  hominibus  oriatur. 
Omnes  enim  episcopi  una  cum  successore  Petri  unum  collegium  cum  communi 
sollicitudine  pro  tota  Ecclesia  constituunt.  Antiquissima  sane  et  apostolica  est  idea 
collegialitatis  episcoporum;  non  enim  apostoli  electi  sunt  tanquam  duodecim  in- 
dividui homines,  quibus  Christus  mandatum  annuntiandi  Evangelium  traderet, 
sed  vocati  sunt  ut  collegium  indivisibile  quod,  Petro  unitum,  simul  haberet  ean- 
dem potestatem  ligandi  et  solvendi  quam  Petrus  obtinuit:  et  haec  potestas  datur 
ratione  muneris,  non  personae  — munus  vero  manet  dum  Ecclesia  exsistit.  Unde 
Ecclesia  per  aetates  semper  consideravit  episcopos  ut  corpus  seu  collegium,  quod, 
unitum  Romano  Pontifici,  summam  auctoritatem  in  Ecclesia  exercet,  et  quidem 
ordinario  modo  per  orbem  dispersum,  et  sollemni  et  extraordinario  modo  in  Con- 
cilio Oecumenico  congregatum.  Non  ergo  novum  quid  affirmatur  hoc  schemate, 
sed  veritas  fundamentalis  Ecclesiae  enuntiatur.  Tamen  concedi  debet  hanc  verita- 
tem in  Ecclesia  non  semper  eodem  vigore  propositam  esse,  et  consequentias  huius 
doctrinae  non  semper  sufficienter  intellectas  esse.  Hinc  enixe  petimus  ut  haec 
doctrina  in  schemate  amplioribus  argumentis  fulciatur,  et  ut  securius  pro  emolu- 
mento Ecclesiae  adhibeatur.  Haec  enim  doctrina  est  summi  momenti  pro  nostra 
aetate  et  pro  renovatione  Ecclesiae.  In  eius  luce.  5 Oritur  ex  hac  doctrina 
communis  responsabilitas  episcoporum  alicuius  nationis  seu  regionis,  ut  mutua 
deliberatione  et  collaboratione  necessitatibus  fidelium  provideant;  ita  quasi  funda- 
mentum dogmaticum  « conferendarum  episcoporum  » invenitur.  6 plurium 
dioecesium.  7 deest.  8 adhuc. 

Moderator.  Nunc  sequitur  votatio  de  secunda  emendatione,  cuius 
textum  nunc  leget  exc.mus  secretarius  generalis. 

Secretarius  generalis ; Secunda  emendatio:  ...  [cf.  pag.  280]. 
Humanissime  rogantur  Patres  ut  suffragium  exprimant  signando  vel 
lineam  vel  crucem  intra  limites  areolae,  seu  casellae,  non  a latere,  quia 
secus  machina  mechanographica  operari  non  potest.  Signum  ponendum 
est  intra  limites  areolae,  seu  casellae,  ubi  est  scriptum  placet  vel  non 
placet.  Gratias! 

[ Intervallum  duorum  momentorum]. 

Moderator.  Humanissime,  sed  enixe  Patres  rogantur  ne,  discepta- 
tione nunc  iam  protracta  de  cap.  II,  praetergrediantur  tempus;  ma- 
neant in  themate  capituli  et  non  dicant  de  argumentis  iam  prolatis, 
ut  ad  felicem  effectum  nostrae  discussionis  perveniamus. 

3 

Em. mus  P.  D.  IOANNES  card.  LANDAZURI  RICKETTS 
Archiepiscopus  Limanus 

Em. mi  Praesides , venerabiles  Patres, 

Constitutio  dogmatica  de  Ecclesia,  et  in  specie  cap.  eius  II  de  con- 
stitutione hierarchica  Ecclesiae,  procul  dubio  inter  materias  maximi 
momenti  huius  alterius  Concilii  sessionis  habenda  est.  Discussio  quae 
his  diebus  tam  profunde  simulque  animo  tam  sereno  circa  eam  fit,  schema 
ita  expoliri  permittet,  ut  dignum  huius  almi  Consessus  efficiatur. 
Inscribitur  quidem  constitutio  « dogmatica  »,  attamen  notis  practicis 
et  pastoralibus  non  caret.  Quod  valde  placet. 

Liceat  tamen  mihi  animum  vestrum  advertere  ad  unum  punctum, 
dogmaticum  simul  et  practicum,  ad  pag.  videlicet  26,  linn.  33-41,  de 
diaconatu  videlicet 1 restaurando. 

Quaestio  peropportune  hoc  in  schemate  tractatur,  quia  agitur  non 
de  re  disciplinari  ut  forsitan  2 primo  ictu  apparere  posset,  sed  de  quae- 
stione revera  dogmatica  et  quae  simul  respondet  indoli  pastorali  huius 
Concilii.  Notum  facio:1  hac  occasione  non  solum  proprio  nomine  loquor, 
sed  etiam  conferentiae  episcopalis  Reipublicae  Peruvianae,  37  scii.  Pa- 
trum conciliarium,  ...4  immo  58  aliorum  Patrum  conciliarium  aliis  ex 
nationibus  Americae  latinae. 

lamvero  in  schemate  nostro  5 non  agitur  de  imponendo  gradu  dia- 
conatus in  Ecclesia  etiam  ubi  necessarius  non  est,  uti  iam  hesterna  die 
clare  notavit  em.mus  card.  Dopfner,  sed  solum  de  possibilitate  eum  re- 
staurandi ubi  propter  motiva  pastoralia  necessarius  vel  saltem  utilis 
appareat. 

Duplex  ad  rem  est  quaestio: 

Prima:  an  conveniat  ordinare  diaconos  qui  ad  sacerdotium  ascen- 
dere vel  non  intendunt  vel  non  possunt,  eisque  munera  quaedam  iuxta 
gradum  suum  committere? 

Secunda  quaestio:  an  conveniat  a talibus  exigere  caelibatum  vel  non? 

Ad  primam  quaestionem,  utrum  scii,  conveniat  ordinare  diaconos 
qui  ad  sacerdotium  ascendere  non  intendunt  vel  non  possunt,  multa  ad- 
ducuntur argumenta  pro  et  contra. 

1.  Quidam  censent  talem  diaconatum  esse  inutilem,  cum  illa  officia 
hodie  optime  a laicis  impleantur,  qui  per  sacramentum  Confirmationis 
iam  sunt  ad  servitium  Ecclesiae  ordinati.  Notandum  tamen  est  Con- 
firmationem esse  quidem  ordinationem  fidelium  ad  servitium  Ecclesiae 
in  genere,  non  tamen  ad  officia  particularia.  Aliud  est  officium  quoddam 
impleri  a qualicumque,  aliud  est  illud  impleri  ab  illo  qui  ad  hoc  gratiam 
particularem  habet.  De  cetero,  a diacono,  ...6  in  absentia  sacerdotis, 
plura  fieri  possunt  quae  nunc  omitti  debent:  v.  g.  melior  organizatio  et 
cura  ...7  communitatis  christianae,  quae  difficilius  in  indifierentismum, 
materialismum  aut 8 in  superstitiones  incideret;  possent  christiani  fre- 
quentius S.  Communionem  recipere;  posset  Eucharistia  9 asservari  cum 
possibilitate  orandi  coram  ipsa  et  recipere  Benedictionem  Eucharisticam; 
uno  verbo,  posset  haberi  vita  christiana  eucharistica  intensior,  ex  qua 
necessario  frequentiores  vocationes  etiam  ad  sacerdotium  prodirent. 

2.  Quodsi  talis  diaconatus,  praesertim  si  absque  caelibatu  concede- 
retur, quosdam  posset  a sacerdotio  avertere,  alia  ex  parte  tamen  alias 
optimas  vocationes  foveret.  Educatorum  iuventutis  erit  pulchritudinem 
extollere  sacrificii  quod  Deo  in  caelibatu  offertur,  ita  ut  iuvenes  caeliba- 
tum non  propter  sacerdotium,  sed  in  semetipso,  tamquam  oblationem 
Deo  factam,  aestimare,  discant.  De  cetero,  videndum  etiam  est  utrum 
eventualis  diminutio  vocationum  ad  sacerdotium  forsan  non  compen- 
saretur maiore  numero  operariorum,  etsi  in  gradu  inferiore. 

3.  Nec  obiciatur  instaurationem  diaconatus  minuere  apostolatum 
laicorum,  eo  quod  meliores  apostoli  laici  ad  statum  clericalem  diaco- 
natus attraherentur.  Quantumcumque  enim,  apostolatus  laicorum  sit 
maximi  momenti,  non  est  tamen  finis  in  se...10 

4.  Obici tur  etiam  officia  diaconorum  sacerdoti  auferre  occasiones 
cognoscendi  oves  suas.  Sed  hoc  etiam  hodie  sine  ordine  diaconatus  ha- 
beri potest,  cum  plures  occasiones  ad  contactus  habendos  in  manu  sint 
laicorum.  Si  pastor  oves  suas  non  cognoscit,  hoc  non  est  quia  ei  desunt 
occasiones,  sed  fortassis  deest  tempus  de  eis  curandi.  De  cetero,  dia- 
conus, sicut  nunc  laicus,  educari  debet  ut  libenter  oves  ad  pastorem 
ducat. 

Alia  ex  parte,  necesse  omnino  est,  in  regionibus  ubi  habetur  penu- 
ria sacerdotum,  ut  sacerdos  a pluribus  oneribus  quae  potestatem  sacer- 
dotalem non  requirunt,  liberetur,  ut  proprio  sese  ministerio  dedicare 
possit...11 

5.  Nec  minoris  momenti  est  argumentum  selectionis  vocationum: 
ubi  enim  habetur  diaconatus,  minor  est  difficultas  candidatum  a sacer- 
dotio arcere,  si  decursu  temporis  educationis  appareat  eum  ad  illud 
minus  aptum  esse. 

6.  Quodsi  ad  argumentum  oecumenicum  oculos  vertere  volumus, 
instauratio  diaconatus  potest  forsitan  12  praebere  statum  congruum  pro 
fratribus  seiunctis  imprimis  ministris,  qui  ad  Ecclesiam  catholicam  ve- 
niunt 13  et  ad  sacerdotium  accedere  non  possunt. 

7.  ...14  Nec  spernendum  argumentum  a quibusdam  iam  allatum: 
decet  ut  hierarchia  ecclesiastica  per  totam  scalam  florescat,  et  non  solum 
in  duobus  superioribus  gradibus,  episcopatu  scii,  et  presbyteratu,  sed 
gratia  sacramentalis  etiam  in  diaconatu  vacua  ne  remaneat. 

Veniamus  nunc 13  ad  alteram  tandem  quaestionem:  utrum  conve- 
niat videlicet  ab  istis  diaconis  16  exigere  caelibatum  vel  non. 

Imprimis :17  maximum  habetur  in  favorem  caelibatus  pro  diaconis 
argumentum:  caelibatus  a diaconis  exigendus  est,  tum  propter  sancti- 
tatem ordinis,  tum  propter  sanctum  quod  tractare  debent:  S.  Commu- 
nionem, curam  Eucharistiae,  sacerdoti  immediate  ministrare  ad  altare  etc. 

Non  desunt  etiam  qui  censent  relaxationem  caelibatus  pro  diaconis 
perpetuis  posse  esse  primum  gressum  ad  relaxationem  caelibatus  pro 
sacerdotibus.  Attamen  illis  obici  potest:  Ecclesiae  quidem  erit  caeliba- 
tum pro  sacerdotibus  strenue  tueri...18 

Quodsi  tamen  caelibatus  pro  diaconis  omnino  exigeretur,  duae  rea- 
les  habentur  difficultates : 

a)  Non  poterunt  generatim  benemerentes  laici,  ut  catechistae, 
priores  christianitatum,  etc.,  diaconatu  ornari,  hac  sola  ratione  quia  iam 
sunt  matrimonio  iuncti,  et  proinde  numerus  illorum  qui  diaconatum  acci- 
pere possint  nimis  coarctaretur. 

b)  Non  amplius  valeret  argumentum  oecumenicum  quod  scii.: 
statum  congruum  praebere  poterit  pro  ministris  seiunctis  qui  ad  Eccle- 
siam veniunt 19  et  iam  matrimonio  sunt  uniti. 

Unde  concludendum  est.  Textus  qui  in  schemate  pag.  26,  linn.  33-41 
habetur,  ...20  retineatur.  Ne  claudatur  ostium  quod  potest  esse  in  bene- 
ficium multorum,  opportune  tamen  determinari  posset  lin.  39  quinam 
per  « praepositos  Ecclesiae  » intenduntur.  Convenire  enim  videtur  ut 
generatim  non  singulis  episcopis,  sed  potius  conferentiis  episcoporum, 
acceptis  fortassis  nonnullis  normis  a S.  Sede,21  decisio  tanti  momenti 
committatur...22  Dixi. 


In  textu  scripto  tradito-.  1 deest.  2 deest.  3 deest.  4 hac  in  aula 
praesentium.  5 Imprimis,  hic.  6 imo.  7 haberi  potest.  8 in  athei- 
smum  atque.  9 Ss.mum.  10  Sit  laicorum  an  clericorum,  parum  refert,  dum- 
modo sit  apostolatus!  11  Ita  e.  g.  in  missionibus,  non  raro  christiani  longo 
itinere  numerosiores  conveniunt  ad  maiora  festa  celebranda:  sacerdos  debet  plu- 
res  horas  confessiones  audire  et  dein  Missam  celebrare,  in  qua  et  S.  Communio- 

nem  tot  fidelibus  distribuere  tenetur.  Si  vero  adesset  diaconus,  ille  posset  S.  Com- 
munionem distribuere,  magno  cum  levamine  tum  sacerdotis  tum  fidelium  qui  etiam 
dum  sacerdos  confessiones  audit,  S.  Communionem  recipere  possent.  12  deest. 
13  convertuntur.  14  7.  Quid  vero,  si  tales  diaconi  indigne  ambulantes  in  dede- 
cus fiunt  status  clericalis?  ad  hoc  remedium  haberi  potest  in  depositione,  in  « re- 
ductione ad  statum  laicalem  ».  8.  15  deest.  16  a talibus.  17  deest. 

18  Exemplum  in  contrarium  habetur  in  quibusdam  Ecclesiis  orientalibus  Sedi  Pe- 
tri non  unitis,  in  quibus  matrimonium  sacerdotum  post  tot  saecula  non  obfuit 
caelibatui  pro  episcopis  requisito.  Eritne  causa  relaxationis  in  Ecclesia  catholica, 
quae  habet  magisterium  et  auctoritatem  supremam?  19  convertuntur.  20  sal- 
tem quoad  sensum.  21  imo  forsan  audita  S.  Sede,  omnibus  perpensis.  22  in 
singulis  regionibus. 

4 

Em. mus  P.  D.  LEO  IOSEPH  card.  SUENENS 
Archiepiscopus  Mechliniensis-Bruxellensis 

Venerabiles  Fratres , 

Vellem  loqui  in  favorem  instaurationis  diaconatus  permanentis,  in 
linea  eorum  quae  a card.  Landdzuri  dicta  sunt.1 

I.  Qui  contra  dixerunt  non  videntur  semper  prae  oculis  habere 
hanc  quaestionem  pertinere  ad  constitutionem  ipsam  Ecclesiae.  Debe- 
mus initium  sumere  non  a quodam  realismo  naturali , sed  a realismo 
supernaturali,  ex  fide  viva  in  sacramentalitate  diaconatus .2 

Insistere  nolo  in  quaestionibus  hodie  adhuc  disputatis,  e.  g.  de  inter- 
pretatione pericopae  electionis  Stephani  et  aliorum  sex...3  Nonnulla  ta- 
men certa  sunt,  et  bene  patent  e Novo  Testamento,  e primis  apostolicis 
Patribus...4,  e constanti  traditione  posteriori,  ex  libris  liturgicis,  tum 
Orientis  tum  Occidentis. 

1.  Iam  ab  Ecclesia  apostolica  et  subapostolica,  pars  quaedam  de 
plenitudine  charismatum  sacri  ministerii  tribuebatur  modo  proprio  et 
stabili  gradui  a sacerdotali  distincto. 

2.  Gradus  hic  institutus  videtur  praesertim  in  auxilium  directum 
Episcopi  et  quidem:  primo,  ad  curam  pauperum  et  ad  rectam  ordina- 
tionem communitatis secundo / pro  Ecclesiae  localis  praeparatione,  ut 
ita  dicam,  communitaria  (praesertim  per  charitatem  inter  fratres)  et  li- 
turgica,  in  fractione  panis,  ita  ut  construatur  vera  communitas  religiosa.6 

Si  quis  muneris  huius  — nempe  praeparationis  communitatis  ut 
Ecclesia  fiat  — non  videt  essentiam  proprie  sacram  et  necessario  litur- 
gicam,  videtur  non  intelligere  Ecclesiam  sicuti  est,  fundatam  scii,  super 
sacramenta  et  quidem  super  charismata  per  sacramentum  Ordinis  col- 
lata. 

Diaconatus  restaurationi  validum  argumentum  non  obici tur  dicendo 
dari  posse  laicis  ipsa  munera  quae  proponuntur  pro  diaconis.  ...7  Quae- 
stio non  est  tribuendi  modo  quocumque  munera  externa  (v.  g.  orationi 
praeesse,  instructionem  catecheticam  praestare,  operibus  socialibus  va- 
care): ipsa  munera  tribuenda  sunt  illi  soli  qui  — modo  obiectivo  et 
adaequato  — gratias  habeat  eisdem  necessarias,  ita  ut  non  careant  su- 
pernaturali  efficacia  ad  creandam  veram  communitatem.  Secus  Ecclesia 
non  posset  esse  vera  societas  supernaturalis,  verum  Corpus  Christi  my- 
sticum, architectonice  aedificatum  super  ministeria  et  gratias  a Deo 
praeordinatas. 

Neque  sufficiunt  illa  dona  et  gratiae,  quibus  praediti  esse  possunt 
etiam  boni  laici,  in  quantum  isti 8 sacramento  Baptismi  et  Confirmatio- 
nis ditati  sunt 9 et  authentico  spiritu  supernaturali  animati.  Cum  vero 
alia  dona  praeordinata  sunt  magis  propria  ad  ministerium  communita- 
rium  efficacius  adimplendum,  ipsa  praetermittenda  non  sunt.  Christiana 
communitas  habet  ius  ad  fruitionem  talium  donorum  in  patrimonio  Ec- 
clesiae existentium. 

II.  His  fundamentis  theologicis  innixi,  videamus  quomodo  res  de 
facto  se  habeant  in  diversis  orbis  regionibus. 

Audivimus  voces  inter  se  opponentes.  Sed  obiectiones  ad  instau- 
rationem diaconatus  factae,  etsi  pro  aliquibus  locis  et  in  certis  rerum 
adiunctis  aliquod  momentum  habere  possint,  tamen  non  pro  omnibus 
et  in  omnibus  validae  sunt.  Quare  non  est  istius  Concilii  rem  decernere 
in  universali,  vel  declarare  diaconatum  in  tota  Ecclesia  necessarium  aut 
non.  Unum  tantum  a Concilio  faciendum  est:  explicite  saltem  possibi- 
litatem talis  muneris  stabilis  praevidere,  non  pro  tota  Ecclesia,  sed  pro 
illis  tantum  regionibus,  in  quibus  (cum  consensu  competentis  auctori- 
tatis) legitimi  pastores  illam  restaurationem  existiment  tamquam  neces- 
sariam ut  Ecclesia  non  deficiat,  sed  crescat  et  floreat. 

Hoc  est  quod  conscientiae  nostrum  omnium  proponitur,  venerabi- 
les Patres:  scii,  per  statuitionem  aliquam  mere  negativam,  non  ponere 
praeclusionem  contra  possibilitatem  sacri  Ordinis  huius,  tamquam  me- 
dii a Deo  praeordinati,  ab  Ecclesia  per  multa  saecula  servati,  et  hodie 
ad  Ecclesiam  renovandam  quam  maxime  necessarii...10 

Secundum  divinam  oeconomiam  episcopus  a Deo  accepit 11  plenitu- 
dinem et  summam  potestatum  sacri  ministerii  sicuti  accipit  missionem 
ad  constituendas  omnes  communitates  supernaturales  quae  populo  suo 
necessaria  sunt.  Quare  in  episcopi  facultate  est  conferre  aliis  ministris 
potestatum  suarum  participationem  adaequatam  ad  structuram  populi 
sui  et  ad  loci  atque  temporis  adiuncta. 

Quoad  praxim  diaconatus,  necessitas  eminet  praesertim  in  duobus 
casibus-. 12 

1.  quando  agatur  de  minima  communitate,  magis  ac  magis  coacta 
ad  vitam  in  diaspora , i.  e.  quasi  segregata  ab  omni  alio  nucleo  Christia- 
norum propter  diversitatem  fidei  sive  propter  amplitudinem  geographi- 
cam, sive  propter  circumstantias  politicas; 

2.  quando  agatur  de  immensis  hominum  turbis,  praesertim  sub- 
urbanis, quibus  restituere  oporteat  aliquem  sensum  intimum  christia- 
nae  experientiae  et  consequenter  sensum  Ecclesiae  ut  familiae,  ut  Eccle- 
sia eveniat  « a Vechelle  humaine  ».13 

Sunt  igitur  ista  adiuncta  in  quibus  Ecclesiae  datur  occasio  ut  se 
praebeat  recte  et  plene  missionaria,  ita  ut  parata  sit  admittere  pro  di- 
versis regionibus  diversas  solutiones,  dummodo  omnes  intra  limites  di- 
vinae constitutionis  suae.  In  his  casibus  dicerem : salus  populi,  suprema 
lex  esto.1* 

III.  Quae  hucusque  diximus  respondent  maximae  obiectioni  contra 
schematis  nostri  textum,  id  est  timor  ne  per  diaconatum  uxoratis  con- 
cessum, vulnus  legi  sacri  caelibatus  inferatur  et  simul  numerus  sacer- 
dotalium vocationum  minuatur. 

Sed  tamen,  si  diaconatus  donum  est,  si  gratia  est,  et  si  legitimi 
pastores  conveniens  et  opportunum  15  putent  de  isto  gratiae  patrimonio 
haurire,  tunc  instauratio  diaconatus  nullo  modo  minuere  poterit,  sed 
augere  debet 16  mensuram  plenitudinis  Christi  in  communitate  chri- 
stiana. 

Certissime,  tuendum  est  pretium  et  testimonium  caelibatus  clerica- 
lis, secundum  antiquam  et  venerandam  praxim  Ecclesiae  latinae.  Sed 
non  est  contra  hanc  praxim,  diaconatus  cum  aliqua,  bene  definita,  rela- 
xatione legis  caelibatus:  pro  consequentiis  negativis  quas  aliqui  valde 
timent,  potius  sperandae  sunt  non  paucae  utilitates:  non  videtur  cur 
numerus  vocationum  sacerdotalium  minuatur;  hoc  a priori  dicitur;  et 
e contra  potest  facilius  augere  17  in  communitatibus  iam  per  diaconos 
melius  compaginatis  et  praeparatis  18  et  ab  eorum  charismatibus  effica- 
cius vivificatis;  ipsae  sacerdotales  vocationes  erunt  exinde  19  magis  ma- 
gisque sincerae  et  authenticae  et  melius  comprobatae;  castitas  perfecta 
propter  regnum  caelorum  altius  elucebit  et  plenissimum  testimonium 
praebebit...20 

Quare,  ut  conclusio  sit  practica  in  Concilio  nostro  pastorali,  rogare 
vellem  21  ut  ad  finem  v.  g22  discussionis  cap.  II  deliberationibus  Patrum 
proponatur  sequens  votum:  « Ubi  conferentiis  episcoporum  opportu- 
num videtur  instauratio  diaconatus  permanentis,  libertas  eis  sit  eum 
introducendi  ».  Dixi. 

In  textu  scripto  tradito-.  1 deest.  2 deest.  3 ( Act . 6,  3-6).  4 (im- 

primis e Clemente  Romano  et  Ignatio  Antiocheno).  5 ad  munera  pro  paupe- 
ribus et  pro  recta  ordinatione  sociali.  6 {Act.  2,  42;  4,  32-35;  Hebr.  13,  16). 
7 Enim  vero.  8 deest.  9 deest.  10  Per  diaconatus  instaurationem,  prima 
occasio  datur  ad  confirmandum  an  vere  necne  profitemur  Ecclesiae  mysterium 
sicut  in  cap.  I huius  schematis  describitur,  an  vere  necne  optamus  Ecclesiam 
se  ad  plenam  congruentiam  referre  cum  divino  archetypo  suo.  11  accipit. 
12  deest.  13  deest.  14  deest.  15  deest.  16  debebit.  17  numerus 

vocationum  sacerdotalium  perdifficile  minuetur  et  facile  augebitur.  18  deest. 
19  deest.  20  — melius  illustrabitur  mysterium  divinae  paternititas  necnon  my- 
sterium Ecclesiae  tanquam  familiae:  per  episcopum,  Ecclesiae  particularis  patrem; 
per  sacerdotem  singulae  communitati  praepositum;  et  tandem  per  diaconum  prae- 
sertim si  uxoratum,  tanquam  ministrum  familiarum  quae  in  familia  Dei  compo- 
nuntur. 21  rogo.  22  deest. 

Moderator : Nunc  dent  Patres  votum  suum  de  emendatione  tertia, 
cuius  textum  exc.mus  secretarius  generalis  nunc  omnibus  praeleget. 
Secretarius  generalis : Emendatio  tertia...  [cf.  pag.  280]. 


5 

Beat. mus  P.  D.  ALBERTUS  GORI 
Patriarcha  Hierosolymitanus  Latinorum 

V enerahiles  Fratres, 

Liceat  mihi  aliquid  addere  de  colle gialitate  episcoporum d 

Collegialitas  episcoporum  cum  Summo  Pontifice,  ipsorum  Capite, 
tam  clare  in  Evangeliis  descripta  et  in  Ecclesia  apostolica  certo  exer- 
cita, apparet  nobis  hodie  maximi  momenti.  Quaedam  tamen  anomaliae 
notatae  sunt} 

Certo,  recte  animadversum  est  responsabilitatem  talis  anomaliae  non 
imputandam  esse  tantum  administrationi  centrali.  Historice  enim  constat 
Ecclesiam  Romanam  saepe  coactam  fuisse  ad  exercitium  supremae  suae 
potestatis  ratione  gravis  deficientiae  hierarchiae  localis,  aut  propter  ap- 
pellationes subditorum,  et  etiam  episcoporum,  contra  abusus  potestatis 
superiorum  hierarchicorum. 

Quidquid  sit  de  causis  istis  historicis,  certe  optatur  hodie  melior  con- 
sideratio colle gialitatis  episcoporum,  ut  ope  istius  elementi  certo  evan- 
gelici,  efficacius  respondeatur  necessitatibus  pastoralibus  huius  temporis. 
Ceteroquin  talis  reformatio  sic  in  votis  multorum  solemniter  ab  ipso 
Summo  Pontifice  Paulo  VI  in  recenti  oratione  sua  proposita  est,  et  rea- 


CONGREGATIO  GENERALIS  XLIII  321 

lizationem  suam  practicam  invenire  debet  evidenter  in  institutione  Con- 
ferendarum Episcopalium  a Concilio  intenta. 

Sed  timendum  est  ne,  ex  nimia  reactione  contra  excessum  centra- 
lizationis  auctoritatis  ...3,  veniatur  ad  excessivam,  nempe  adulteratam, 
collegialitatem  cum  detrimento  auctoritatis  supremae  Capitis.  Hoc  autem 
nocumenta  et  pericula  non  parva  secum  ferret. 

Primum  periculum  foret  pro  unitate  Ecclesiae.  Neminem  hoc  latet: 
lex  fatalis  est,  secundum  quam  auctoritas  inferior  semper  latiorem  auto- 
nomiam  petit  et  omnem  dependentiam  respuere  conatur.  Hoc  luculen- 
ter patet  in  evolutione  antiquarum  Ecclesiarum  separatarum. 

Secundum  periculum  foret  pro  independentia , tamen  vitali,  Eccle- 
siarum localium  respectu  auctoritatis  civilis.  Sine  tutamine  superiore 
sufficiente,  Ecclesiae  locales  faciliores  se  praebent  influentiis  et  coactio- 
nibus localibus  et  nationalibus.  Historia  etiam  patet  quomodo,  effu- 
giendo subiectionem  Summi  Pontificis,  Ecclesiae...4  tam  in  oriente  quam 
in  occidente  arbitrio  Principum  se  subiecerunt. 

Tertium  periculum  foret  pro  efficientia  activitatis  Ecclesiarum  par- 
ticularium. Nam  auctoritas  capitum  earum  non  amplius  ab  auctoritate 
suprema  practice  temperata,  reactionem  defensivam  provocaret  ex  parte 
inferiorum.  Hoc  etiam  constat  in  Ecclesiis  separatis  in  quibus  resistentiae 
istae,  saepe  ab  externo  adiutae,  irritam  faciunt  auctoritatem  capitis, 
eamque  imparem  reddunt  exsecutioni  mandatorum  suorum,  vel  refor- 
mationi abusuum.  Auctoritas  enim  hierarchae  supremi  saepe  evacuatur 
resistentia  synodi  sui. 

Quartum  periculum  est  pravi  exempli  inferioribus.  Tempore  nostro 
adulto,  ut  aiunt,  non  tantum  episcopi  conscii  sunt  personalitatis  suae, 
sed  etiam  sacerdotes  et  laici.  Si  ergo  episcopi  viderentur  iugum  exuere 
velle  practice  erga  caput  suum,  Summum  Pontificem,  timendum  sane 
est  ne  sacerdotes  et  laici  parem  independentiam  exhiberent  erga  pote- 
statem episcopalem.  Tale  periculum  nullo  modo  illusorium  est,  dum 
hodie  tam  facile  in  quaestionem  venit  principium  auctoritatis. 

Unde  censeo,  Patres  conciliares,  aggrediendo  quaestionem  collegia- 
litatis , ab  initio  vitare  debere  omnem  speciem  oppositionis  immo  diffi- 
dentiae erga  auctoritatem  pontificalem;  sic  vitarentur  etiam  pericula  non 
parva  iam  memorata  scandalumque  ducum  subalternorum  qui  videren- 
tur nimis  studiosi  effugiendi  directionem  capitis  sui  supremi. 

Remedium  autem  talium  periculorum  mihi  obvium  videtur.  Sufficit 
ut,  iure  et  re , instauretur  vera  collegialitas  evangelica,  nempe  activitas 
collegii  episcoporum  cum  et  sub  duce  suo,  Summo  Pontifice. 

Iam  ex  parte  sua  Summus  Pontifex  Paulus  VI  sincere  ac  solemniter 
proposuit  ipse  decentralizationem  administrationis  centralis  a multis 

optatam,  et  admisit  collegialitatem  postulatam,  sub  conferendarum  epi- 
scopalium a Concilio  prospectarum. 

Sed  ex  altera  parte,  oportet  ut  etiam  episcopi,  pari  sinceritate  moti, 
veram  collegialitatem  evangelicam  admittant  et  exerceant.  Iudicio  meo, 
admittere  debent  non  aegre,  ut  nimis  patet  ex  declarationibus  modoque 
procedendi  aliquorum,  sed  libenter,  ut  decet  episcopos  Christi,  admit- 
tere debent  in  conferendis  suis  collegialibus  praesentiam  et  participa- 
tionem activam  capitis  collegii  sui,  Summi  Pontificis,  in  persona  legati 
eius,  quidquid  sit  de  figura  et  nomine  istius,  dummodo  sit  episcopus. 
Sic  tantum  haberetur  illa  vera  et  authentica  collegialitas  a Christo  insti- 
tuta, et  ab  Ecclesia  apostolica  exercita. 

Collegialitas  igitur  non  restauretur  unilateralis  et  manca,  sed  integra 
et  perfecta.  Collegia  episcopalia  quae  in  activitate  sua  collegiali  realem 
interventum  capitis  sui  arcerent,  certo  authenticam  collegialitatem  evan- 
gelicam non  exercerent.  Quaenam  vere  species  collegialitatis  foret  illa 
in  qua  praesentia  et  interventio  ordinaria  Capitis  studiose  vitaretur  a 
membris  collegii? 

Collegialitas  integralis  quam  propono,  quae  revera  exerceretur  in 
conferendis  episcopalibus,  collabor atione  reali  et  ordinaria  episcoporum 
cum  Summo  Pontifice  in  persona  legati  sui,  praeter  manifestationem 
omnibus  clarissimam  perfectae  collegialitatis  Ecclesiae,  foret  etiam  evi- 
dentis utilitatis  episcopis.  Certo  enim  episcopi  sic  optimum  fructum 
accipere  possent  ex  consiliis,  conceptionibusque  Summi  Pontificis,  quae 
certo  gaudent  totali  independentia,  experientia  simul  millennari  et  uni- 
versali, quae  maxime  iuvarent  independentiae  et  efficaciae  conferenda- 
rum, utilitatique  Ecclesiae. 

Puto  ergo  hanc  formam  integrae  perfectaeque  collegialitatis,  ope 
praesentiae  activaeque  collaborationis  Summi  Pontificis  per  legatum 
suum  in  conferendis  episcopalibus,  a nobis  in  textu  schematum  istius 
Concilii  Oecumenici  expresse  determinandam  esse.  Dixi. 


In  textu  scripto  tradito : 1 De  recta  collegialitate  episcoporum  cum  Summo 
Pontifice.  2 Multi  enim  Patres  conscii  sunt  alicuius  atrophiae  potestatis  episco- 
palis simul  ac  hypertrophiae  administrationis  centralis.  3 romanae.  4 se- 
paratae. 

6 

Exc.mus  P.  D.  DINUS  STAFFA 
Archiepiscopus  tit.  Caesariensis  in  Palaestina 

Venerandi  Patres, 

In  pag.  27,  linn.  13  ss.  legitur:  « Collegium  episcoporum...  una 
cum  Capite  suo...  indivisum  subiectum  plenae  et  supremae  potestatis 
in  universam  Ecclesiam  creditur  »;  postea  in  linn.  28  ss.:  « Suprema  in 
universam  Ecclesiam  potestas,  qua  istud  collegium  pollet,  sollemni  et 
extraordinario  modo  in  Concilio  Oecumienico  exercetur  ». 

Censemus  haec  verba  dubiis  et  disputationibus  in  re  maximi  mo- 
menti tum  doctrinalis  tum  disciplinaris  ansam  praebere  posse.  Quae- 
ritur: suprema  et  universalis  potestas  in  Ecclesia  estne  unius  tantum 
personae,  vel  ...1  collegii?  Responsum  clarum  et  definitivum  habetur  in 
constitutione  dogmatica  Pastor  Aeternus : « Ut  vero  episcopatus  ipse 
unus  et  indivisus  esset  — ait  constitutio  illa  dogmatica 2 — ...uni  Si- 
moni Petro  contulit  Iesus  summi  pastoris  et  rectoris  iurisdictionem  in 
totum  suum  ovile  ». 

Verba  quae  ex  schemate  citavimus,  in  notis  praebentur  tamquam 
ex  relatione  officiali  mutuata  Concilii  Vaticani  I,  saltem  in  suo  sensu; 
haud  fideliter  tamen,  ut  censeo,  cum  ipse  relator  officialis  nos  expresse 
remiserit  ad  antea  a se  dicta,  quae  sunt:3  « Sive  in  Concilio  (episcopi) 
congregentur,  sive  sint  dispersi  per  orbem,  sive  considerentur  ut  sin- 
guli, sive  coniunctim,  Summus  Pontifex  eamdem  conservat  super  eos 
supremam,  plenam  et  immediatam  potestatem  » ...4,  ita  ut  concluden- 
dum sit:  « vere  plenam  et  supremam  potestatem  traditam  esse  Petro  et 
suis  successoribus,  etiam  independenter  ab  actione  communi  cum  aliis 
episcopis  »...5 

Idem  relator  officialis  ...6,  in  sua  postrema  oratione  diei  16  iulii 
a.  1870,  reicit  doctrinam  eorum  qui  « intelligunt  potestatem  Pontificis 
limitari  potestate  episcoporum,  ita  ut  in  eo  non  sit  vere  suprema  et  plena 
potestas,  sed  dumtaxat  in  corpore  episcoporum  cum  ipso  »...7,  et  affir- 
mat: « Si  monarchia  ab  aristocratia  temperetur,  conceptus  regiminis 
vere  monarchici  plane  destruitur,  cum  in  8 hoc  casu  summum  imperium 
apud  multos  resideat  et  non  apud  unum  »...9 

Idem  aliis  verbis  docuerat  ipse  Bossuet  in  sermone  celebri  De  Uni- 
tate Ecclesiae:  « In  potestate  quae  in  plures  dividitur,  partitio,  suam 
secum  ipsa  restrictionem  affert.  Contra  vero  potestas  quae  uni  datur 
et  super  omnes  et  sine  ulla  exceptione  datur,  infert  plenitudinem  »...10 

Quapropter  11  primatus  natura  ipsa  sua  est  tantum  unius;  plenitu- 
do potestatis  nullam  limitem,  defectum  aut  addictionem  patitur;  « nihil 
iurisdictionis  ecclesiasticae  posse  illi  subtrahi,  nullis  limitibus  ab  humana 
posse  eius  iurisdictionem  auctoritate  coarctari  »...12,  sed  tantum  auctori- 
tate divina,  i.  e.  a iure  divino  naturali  et  positivo...13  (Sufficit?...  Non?...). 

Congruenter  igitur  cum  suis  ipsius  fontibus,  schema  corrigendum 
videtur,  ita  ut  textus  circa  dependentiam  episcoporum,  etsi  simul  unito- 
rum, nulla  obscuritate  laboret.  Et  logico  ordine , ut  iam  dictum  fuit, 
disponatur,  necessaria  non  omittendo,  ac  repetitiones,  si  quae  sint,  inu- 
tiles vitando. 14 

Aliquantulum  immorandum  censui  in  Actis  Concilii  Vaticani  I,  sive 
quia  verba  controversa,  ex  eodem  eruta,  dicuntur,  sive  quia  plures 
aliae  15  quaestiones  nuper  hic  16  excitatae,  iam  tunc  diu  disputatae  fuerunt, 
textibus  non  exceptis  « superaedificatos  super  fundamentum  apostolo- 
rum et  prophetarum  » et  cap.  XXI  Apocalypsis...17  Inde  etiam  sumere 
fas  est  quae  Innocentius  III  ad  patriarcham  constantinopolitanum  scrip- 
sit Litteris  quae  incipiunt  Apostolicae  Sedis,  ubi  expendens  verba  « tu 
es  Petrus  »,  ille  Summus  Pontifex  18  inquit:  « Quod  si  omnibus  etiam 
apostolis  simul  dictum  esse  reperias,  non  tamen  aliis  sine  ipso,  sed 
ipsi  sine  aliis  attributam  esse  cognosces  ligandi  et  solvendi  a Domino 
facultatem;  ut  quod  non  alii  sine  ipso,  ipse  sine  aliis  posset  ex  privilegio 
sibi  collato  a Domino  et  concessa  plenitudine  potestatis  »...19 

Quibus  verbis 20  confirmatur  quoque  apostolatum  et  episcopatum, 
immediate  et  iure  divino  esse  ex  Christi  institutione  « non  ad  imponen- 
dum limitem,  sed  ad  cooperandum  supremae  et  plenae  potestati  Petri 
in  aedificationem  Ecclesiae  »...21 

Modos  autem  et  limites  cooperationis  episcoporum  in  universae  Ec- 
clesiae regimine,  est  quidem  episcoporum,  sive  singulorum,  sive  coadu- 
natorum in  Concilio,  proponere,  unius  autem  Summi  Pontificis  dispo- 
nere, i.  en  libere  decernere,  mutare,  amplificare,  restringere,  pro  sua 
suprema  auctoritate.  Dixi. 


In  textu  scripto  tradito : 1 integri.  2 deest.  3 ad  antea  nos  expresse 
remittat  a se  dicta,  i.  e.  4 (Mansi,  52,  1109;  cf.  etiam  1106).  5 (Mansi, 

52,  1109).  6 ep.  Zinelli.  7 (Mansi,  52,  1310).  8 deest.  9 (Mansi, 

ibid.).  10  (cf.  Mansi,  52,  1201).  11  deest.  12  (Mansi,  52,  1202;  Relatio 

officialis  ep.  Zinelli  diei  11  iulii  1870).  13  (Mansi,  52,  1109).  14  deest. 

15  eo  vel  magis  quod  plures.  16  deest.  17  (cf.  Mansi,  52,  683-684  et 
717-718).  18  deest.  19  (Mansi,  52,  704;  cf.  Migne  PL  214,  760).  20  re- 
bus. 21  (Mansi,  52,  715).  22  deest. 

Animadversiones  additae: 

La  parola  e il  concetto  di  « collegio  »,  « collegialita  »,  hanno  un  uso  molto 
frequente  e abbastanza  preciso  nel  diritto  (in  tutti  gli  ordinamenti),  di  modo  che 
un  uso  diverso  determinerebbe  facilmente  equivoci  pericolosi. 

Nel  concetto  piu  proprio  e originario  di  « collegio  »,  e insito  quello  delPugua- 
glianza  giuridica  dei  « colleghi  »,  ossia  dei  membri.  Non  sembra  quindi  cbe  possa 
usarsi  « sic  et  simpliciter  » questa  parola  per  designare  un  ente  collettivo,  dove 
uno  ha  diritti  assolutamente  preminenti:  il  Successore  di  Pietro.  Percio  anche 
Kleutgen  voleva  evitato  il  termine  « collegio  » (Mansi,  53,  320). 

Questo  sembra  doversi  evitare  anche  perche  la  nozione  essenziale  di  « col- 
legio » esige  che  il  soggetto  dei  diritti  e dei  do  veri  (che  gli  competono  come  « col- 
legio »)  sia  uno  solo  e indivisibile.  Nel  nostro  caso  il  soggetto  non  e tale,  perche 
il  Sommo  Pontefice  puo  esercitare  anche  da  solo  la  pienezza  della  sua  po testa. 
Eppure  nello  schema  si  paria  di  « indivisum  subiectum  » (pag.  27). 

Si  e detto  che  conviene  usare  il  termine  « corpus  »;  ma  il  senso  latino  di  que- 
sta parola,  soprattutto  nelle  fonti  romane,  s’identifica  con  quello  di  « collegium  ». 
Non  sarebbe  preferibile  « communitas  »? 

D’altra  parte:  o si  dice  che  questo  ente  collettivo  non  e soggetto  di  diritto,  e 
allora  1’espressione  non  ha  il  senso  che  le  si  vuole  attribuire;  o questo  ente  collet- 
tivo e soggetto  di  diritto,  e allora  si  deve  chiedere:  soggetto  di  diritto  divino,  o 
soggetto  di  diritto  ecclesiastico?  Se  il  collegio  dei  Vescovi  deve,  per  diritto  divino, 
partecipare  qua  tale  al  governo  universale  della  Chiesa,  non  e con  cio  stesso  limi- 
tato il  Primato  dei  Romano  Pontefice?  Egli  infatti  non  puo  andare  contro  il  diritto 
divino,  ne  prescindere  da  esso. 

L’intervento,  per  diritto  divino,  nel  governo  universale  della  Chiesa,  sembra 
non  possa  quindi  riconoscersi  alia  comunita  dei  Vescovi  se  non  nei  seguenti  termini: 
questo  diritto  divino  della  comunita  episcopale  e assolutamente  indeterminato  nel 
suo  esercizio;  il  determinare  le  condizioni,  i limiti,  i modi  di  questo  esercizio 
spetta  unicamente  al  Romano  Pontefice;  nelPesercizio  stesso  di  questo  potere,  le 
norme  sancite  dalla  comunita  episcopale  non  hanno  alcuna  forza  obbligante,  se 
non  dal  Romano  Pontefice  (cf.  cann.  228,  227,  222). 

Mi  sembra  di  aver  compreso  che  tali,  almeno  nella  sostanza,  sono  le  conclu- 
sioni su  cui  si  sono  fermati  vari  membri  anche  autorevoli  dei  Concilio  Ecumenico. 
Sommessamente  mi  pare  invece  che  tali  conclusioni  non  possano  affatto  conside- 
rarsi  definitive  e soddisf acenti. 

Questa  « potentia  seu  facultas  gubernandi  »,  ossia  questo  diritto  soggettivo 
al  governo  universale  della  Chiesa,  potrebbe  infatti  considerarsi  un  vero  e proprio 
diritto  divino  della  comunita  episcopale,  qualora  questa  potesse  passare  alPatto, 
esercitarlo  cioe,  ponendo  qualche  atto  di  governo  universale,  indipendentemente 
da  ogni  altro  soggetto.  Se  invece,  per  ogni  suo  atto  dipende  da  un’altra  autorita,  e 
ogni  suo  atto  ha  valore  soltanto  per  Pautorita  di  quest’altro  soggetto,  si  deve  con- 
cludere che  la  comunita  dei  Vescovi  non  ha  una  propria  autorita  suprema,  che 
gli  atti  di  governo  universale  che  la  stessa  comunita  pone,  procedono  in  realta 
dall’ autorita  dei  Romano  Pontefice  e che  il  supposto  diritto  divino  della  comu- 
nita episcopale  al  governo  universale  della  Chiesa  sarebbe  una  « potentia  » senza 
possibilita  di  passare  alPatto,  un  diritto  « ad  nihil  »,  cioe  una  contraddizione.  Non 

resta  quindi  se  non  concludere  che  la  comunita  episcopale  puo  essere  soggetto 
di  diritto  solo  e in  quanto  il  Romano  Pontefice  la  costi tuisce  tale. 

De  episcopatus  ratione  collegiati. 

Vox  et  notio  « collegii  »,  « collegialitatis  » in  iure  et  in  omnibus  iuris  syste- 
matibus, adhibentur  frequenter  et  significatione  bene  definita;  quare  diversa  harum 
vocum  acceptio  periculosas  ambiguitates  potest  facile  inducere. 

« Collegii  » enim  notio  magis  propria  et  originaria,  natura  sua  dicit  « colle- 
garum » seu  sodalium  aequalitatem  iuridicam.  Vox  igitur  « collegium  » non  vide- 
tur posse  « sic  et  simpliciter  » adhiberi,  saltem  accurato  eo  sensu  qui  proprius 
est  definitionis  dogmaticae,  ad  significandum  corpus,  in  quo  unus,  suo  ipsius  iure 
ideoque  sine  sodalium  consensu,  iura  habeat  prorsus  praepollentia  et  suprema,  ut 
in  hac  re  nostra  habet  Petri  Successor.  Hac  ductus  ratione  etiam  Iosephus  Kleut- 
gen,  magnus  ille  Oecumenici  Concilii  Vaticani  I theologus  ac  dein  fautor  eximius 
restaurationis  thomisticae,  vitandum  censuit  vocabulum  « collegium  » (Mansi,  Con- 
ciliorum amplissima  collectio)  53,  320). 

Etenim,  huiusmodi  vocabulum  esset  hic  improprium  ex  ipsa  essentiali  colle- 
gii notione,  quippe  quae  postulat  ut  subiectum  iurium  et  officiorum  (quae  ei 
competunt  ut  « collegio  »),  unum  sit  et  indivisibile.  At  in  re  de  qua  agimus, 
subiectum  non  est  huiusmodi,  cum  Summus  Pontifex  possit,  etiam  ex  se  solus, 
suae  potestatis  plenitudinem  exercere.  Si  nihilominus  vocem  « collegii » adhi- 
bere volumus,  sensum  determinare  debemus  quo  eam  accipimus  ». 

Dixerunt  aliqui  magis  convenire  usum  vocis  « corpus  »;  at  latina  huius  vocis 
significatio,  etiam  in  fontibus  romanis,  eadem  est  atque  vocis  « collegium ». 
Nonne  praeferenda  est  vox  « communitas  »? 

Alii  etiam  dixerunt  praetermittendum  esse  ius;  sed  respondemus  hoc  fieri 
posse  tantum  si  admittatur  collegium  episcoporum  non  esse,  qua  tale,  cuiusvis 
iuris  subiectum. 

Quare  hoc  ens  collectivum  seu  communitas  episcopalis:  vel  asseritur  non 
esse  subiectum  iure  suo  autonomum,  et  tunc  vocabulum  non  iam  habet  sensum, 
quem  omnes  ei  tribuunt;  vel  est  subiectum  suo  iure  autonomum,  et  tunc  nova 
occurrit  quaestio,  utrum  nempe  sit  subiectum  iure  divino  an  iure  ecclesiastico. 
Si  enim  episcoporum  communitas  debet,  iure  divino,  partem  habere,  qua  talis, 
in  universali  moderatione  Ecclesiae,  nonne  eo  ipso  delimitatur  Primatus  Romani 
Pontificis?  Ipse  enim  contra  ius  divinum  agere  vel  illud  neglegere  nequit.  At 
constitutio  dogmatica  Vastor  aeternus  Concilii  Vaticani  I dicit:  « uni  Simoni  Pe- 
tro contulit  Iesus...  summi  pastoris  et  rectoris  iurisdictionem  in  totum  suum 
ovile  ». 

Primatus,  ex  natura  sua,  unius  est;  potestatis  enim  plenitudo  non  admittit 
limites,  defectus  vel  additiones;  quare  concludendum  est  ecclesiasticam  Romani 
Pontificis  iurisdictionem  nulla  humana  auctoritate  posse  coarctari  (Mansi,  52, 
1202),  at  solum  auctoritate  divina,  hoc  est  iure  divino  naturali  et  positivo. 

Si  vero  episcopalis  communitas  iure  divino  particeps  esset  universalis  guber- 
nationis Ecclesiae,  eidemque  pariter  competeret  huiusmodi  iuris  exercitium,  con- 
sequentia gravissima  et  eversiva  essent,  cum,  inter  cetera,  episcoporum  commu- 
nitas ius  haberet  eligendi  proprios  stabiles  legatos  apud  Summum  Pontificem, 
utpote  participes  exercitii  eius  ipsius  Primatus,  et  cum  is  vacaret,  posset  sibi  vin- 
dicare interventum  ad  novum  eligendum  Pontificem. 

Huiusmodi  conclusio  aperte  conflictat  cum  doctrina  catholica  et  cum  ipsa 
Ecclesiae  constitutione. 

Ideo  asserunt  quidam  agnoscendam  esse  communitati  episcoporum,  qua  tali , 
propriam  facultatem  interveniendi,  ex  iure  divino,  in  universali  Ecclesiae  guber- 
natione, at  modo  his  limitibus  et  condicionibus:  ut  hoc  divinum  communitatis 
episcopalis  ius  omnino  indeterminatum  sit  quoad  suum  exercitium,  et  simul  con- 
diciones, limites  modosque  quo  ipsum  ius  exercetur,  definire  unice  pertineat  ad 
Romanum  Pontificem.  Dicunt  enim  communitatem  episcopalem,  tum  saltem  cum 
in  Conciliis  Oecumenicis  convocata  est,  de  facto  hanc  universalem  potestatem 
exercuisse.  Atqui  quod  est  in  actu,  debuit  prius  esse  in  potentia.  Ergo  communitas 
episcoporum  ex  sua  ipsius  origine,  quae  est  divina,  habet  « potentiam  »,  « facul- 
tatem »,  ius  ad  hanc  universalem  gubernationem. 

Si  communitas  episcoporum  absque  suo  capite  accipiatur,  haec  sententia  non 
potest  admitti.  Communitatem  episcoporum  in  Oecumenico  Concilio  congrega- 
tam, habere  potestatem  universalem  et  supremam  non  ambigitur;  immo  hoc  ex- 
pressis verbis  sancitur  canone  228,  § 1 C.I.C.  Sed  unde  proveniunt  immediate  uni- 
versalitas et  suprema  auctoritas  huius  potestatis?  Ex  Romano  Pontifice,  ut  videtur: 
dari  enim  non  potest  Concilium  Oecumenicum  sine  Summo  Pontifice  (can.  222), 
et  sine  illo  normae  a Concilio  statutae  nullam  vim  legis  habent,  et  tantum  ab 
illo  definitivam  obligandi  vim  consequuntur  (can.  227). 

Fundamentalia  iuris  principia  aliam  suggerunt  animadversionem.  Haec  « po- 
tentia seu  facultas  gubernandi  »,  seu  hoc  subiectivum  ius  ad  universalem  Eccle- 
siae gubernationem,  posset  considerari  ut  verum  propriumque  ius  divinum  com- 
munitatis episcopalis,  si  haec  illud  exercere  posset  ponendo  aliquem  universalis 
gubernationis  actum  independenter  a quavis  alia  auctoritate.  Si  vero  in  quovis 
suo  exercitio  pendet  ab  alia  auctoritate  et  quivis  eius  actus  vim  suam  habeat 
tantum  ex  auctoritate  alterius  potestatis,  concludendum  est  episcoporum  com- 
munitatem non  habere  propriam  distinctamque  auctoritatem  supremam;  actus 
universalis  gubernationis  ab  ea  communitate  positos,  suam  definitivam  obli- 
gandi vim  ex  Romani  Pontificis  auctoritate  tamquam  ex  fonte  accipere;  hypothe- 
ticum denique  episcopalis  communitatis  ius  divinum  ad  universalem  Ecclesiae 
gubernationem  esse  « potentiam  » quae  ex  se  numquam  posset  ad  actum  transire, 
esse  ius  « ad  nihil  » seu  contradictionem. 

Obiiciunt  quidam:  si  episcoporum  communitas  re  vera  in  Conciliis  hanc 
universalem  potestatem  exercet,  quomodo  hoc  ius  ad  actum  transire  potest,  si 
non  erat  prius  in  potentia?  Respondetur:  eodem  modo  quo  aliquis,  nullum  ha- 
bens ius  in  rem  quae  est  in  una  alterius  proprietate  et  possessione,  potest  eam 
accipere  et  possidere  si  ab  hoc  altero  ei  donetur. 

Concludatur  igitur  oportet:  episcoporum  communitatem  — absque  Summo 
Pontifice  — posse  subiectum  iuris  esse  tantum  et  in  quantum  Romanus  Pon- 
tifex talem  eam  constituat,  ac  tantum  ex  Summi  Pontificis  concessione  posse  eius 
universalis  et  supremae  iurisdictionis  fieri  participem. 

Communitas  ergo  episcopalis  nulla  pandet  potestate  universali  et  suprema, 
nisi  cum  Capite  et  sub  Capite  suo.  Summus  autem  Pontifex  suam  supremam 
auctoritatem  exercere  potest,  pro  suo  libero  iudicio,  sive  per  se  sive  simul  cum 
communitate  episcoporum.  Episcoporum  vero  communitas  hanc  supremam  aucto- 
ritatem non  participat  nisi  condicionibus,  modis  et  limitibus  a Papa  praefinitis; 

potestas  enim  suprema  ab  eodem  profluit,  sicut  a capite  in  membra,  quia  in 
solo  capite  est  plena  atque  integra  (cf.  L.  Billot,  De  Ecclesia  Christi , ed.  V, 
p.  584).  Non  sunt  ergo  in  Ecclesia  duae  auctoritates  universales  atque  supremae: 
i.  e.  una  in  Romano  Pontifice  et  altera  in  collegio  episcoporum,  sed  una  tantum, 
seu  auctoritas  Suprema  Romani  Pontificis,  qui  duabus  formis  eam  pro  sua  libera 
electione  exercere  potest,  i.  e.  per  se  solum  aut  simul  cum  collegio  episcoporum, 
sive  universo,  prout  accidit  in  Concilio  Oecumenico,  sive  mediantibus  commu- 
nitatum episcoporum  repraesentantibus,  aut  directe  ab  ipso  Papa  designatis  aut 
indirecte,  i.  e.  modis  ab  eo  sancitis. 

Si  tandem  quaeritur:  subiectum  auctoritatis  supremae  estne  unicum  an  duplex 
in  Ecclesia?  Respondendum  humiliter  censeo:  principium  et  fons  auctoritatis  su- 
premae in  Ecclesia  est  tantum  et  solum  Caput  eius,  ideoque  subiectum  potestatis 
supremae  sensu  absoluto  et  magis  proprio  est  unice  Romanus  Pontifex.  Colle- 
gium autem  episcoporum  vocari  potest  subiectum  potestatis  supremae  sensu  re- 
lativo et  per  participationem,  quatenus  nempe  sub  Romano  Pontifice  ipsiusque 
ductu  eius  supremae  auctoritatem  participat  eique  cooperatur  in  regimine  uni- 
versae Ecclesiae. 

« Apostolatus  ergo  — legimus  in  relatione  deputationis  pro  rebus  fidei  in  Con- 
cilio Vaticano  I — et  in  ipso  episcopatus,  immediate  et  iure  divino  est  ex 
Christi  institutione,  non  ad  imponendum  limitem,  sed  ad  cooperandum  supremae 
ac  plenae  potestati  Petri  » (Mansi,  52,  715). 

Constitutio  dogmatica  Pastor  aeternus  haec  habet:  « erga  (hanc  Romani 
Pontificis  iurisdictionis  potestatem)  pastores  atque  fideles,  tam  seorsum  singuli 
quam  simul  omnes,  officio  hierarchicae  subordinationis  veraeque  oboedientiae 
obstringuntur;  ita  ut ...  Ecclesia  Christi  sit  unus  grex  sub  uno  summo  pastore  » 
(Denzinger-Schonmetzer,  Enchiridion,  n.  3060;  cf.  n.  3064). 

Leo  XIII,  in  epistola  encyclica  Satis  cognitum  29  iunii  1896,  addit:  « prae- 
terea animadvertendum,  tum  rerum  ordinem  mutuasque  necessitudines  pertur- 
bari, si  hini  magistratus  in  populo  sint  eodem  gradu,  neutro  alteri  obnoxio.  Sed 
Romani  Pontificis  potestas  summa  est,  universalis  planeque  sui  iuris:  Inconve- 
niens est  quod  duo  aequaliter  super  eumdem  gregem  constituantur.  Sed  quod  duo, 
quorum  unus  alio  principalior  est,  super  eamdem  plebem  constituantur,  non  est 
inconveniens  » (Denzinger-Schonmetzer,  n.  3309). 

Iuxta  intentionem  Christi:  « Episcopi  sunt  apostolorum  successores  atque 
ex  divina  institutione  peculiaribus  ecclesiis  praeficiuntur  quas  cum  potestate  ordi- 
naria regunt  sub  auctoritate  Romani  Pontificis  » (can.  329,  § 1);  episcopi  sub 
Papa  unicam  hierarchiam  constituunt;  episcopi  cum  Summo  Pontifice  ita  ordi- 
nantur ut  illi,  sive  adunati  in  Concilium  Oecumenicum  sive  per  orbem  dispersi 
Papae  praesto  sint  ut  eum  adiuvare  possint  in  exercitio  suae  supremae  et  univer- 
salis potestatis.  Haec  ordinatio,  mea  submissa  sententia,  est  iuris  divini,  at 
nullam  reapse  secumfert  universalem  et  supremam  potestatem.  Amplior  conclu- 
sio nondum  ita  certa  videtur  ut  definiri  iam  possit. 

Moderator.  Nunc  dent  Patres  votum  suum  de  emendatione  quarta. 
Secretarius  generalis  leget  tunc  textum,  sed  antea  notum  faciet  succes- 
sum priorum  duarum  votationum. 

Secretarius  generalis : Lego  exitum  I suffragationis: 


Praesentes  votantes  .... 

2.298 

Dixerunt  placet 

2.278 

non  placet 

12 

placet  iuxta  modum 

1 (sed  nullum  est  votum) 

Suffragia  nulla 

7 

Ita,  emendatio  placuit. 

II  emendatio: 

Praesentes  votantes  .... 

2.290 

Dixerunt  placet  ..... 

2.264 

non  placet 

14 

placet  iuxta  modum  2 (itaque  nullum  votum) 
Suffragia  nulla  ......  10 

Nunc  lego  textum  quartae  emendationis;  videatis  pag.  6:  ad  art.  39... 
[cf.  pag.  280]. 

1 

Exc.mus  P.  D.  IOANNES  RUPP 
Episcopus  Monoecensis 

Tamquam  puer  Samuel , ter  ab  alto  vocatus  sum,  id  est  in  congrega- 
tionibus generalibus;  utinam  ille  me  adiuvet! 1 

Cap.  II  constitutionis  dogmaticae  pulchra  et  exacta  continet  de  apo- 
stolorum et  episcoporum  collegio.  Si,  iuxta  Patres  orientales,  et  praeser- 
tim Cyrillum  Hierosolymitanum,  Dionysium  Areopagitam,  Chrysosto- 
mum,  Petrus  est  Coryphaeus  apostolorum,  ergo  apostoli  eorumque  suc- 
cessores sunt  chorus  qui  per  saecula  permanet.  Petrus  tamen  qui  per 
Leonem  et  Agathonem,  i.  e.  per  Romanos  Pontifices  loquitur,  non  tantum 
est  in  collegio,  sed  etiam  supra  collegium.  Post  ascensionem  Domini, 
Coryphaeus  non  iam  ille  est  tantum  qui  nomine  apostolorum  loquitur, 
sed  qui  vices  Christi  in  terris  gerit.  Decet  eorum  meminisse  quae  Chry- 
sostomus  de  textu  evangelico  « pasce  oves  meas  » tam  splendide  praedi- 
cavit. Piscator  Pastor  factus  iam  dici  potest  « il  dolce  Cristo  in  terra  ». 
Attamen  ipse  Christus  dixit  universo  apostolorum  collegio:  « Ecce  ...z 
vobiscum  sum  omnibus  diebus  usque  ad  consummationem  saeculi  ». 

Haec  omnia,  quae  mysterio  non  carent,  in  textu  proposito  de  colle- 
gio apostolico  et  episcopali  plus  minusve  inveniuntur. 

Unum  tamen  deest:  quae  sunt  membra  huius  collegii? 

Decus  ordinis  nostri,  honor  summo  gradui  sacramenti  Ordinis  de- 
bitus, hanc  responsionem  exigunt:  omnes  episcopi,  i.  e.  tam  titulares 
quam  residentiales;  tam  titulares,  etiamsi  ad  Ecclesiam  pauperum  per- 
tinent! 3 

Haec  asserta  gravibus  argumentis  demonstrari  possunt.  Quatuor 
enumerabo: 

1.  Qui  hodie  titulares  vocantur,  tam  in  oriente  quam  in  occidente, 
tam  in  Ecclesia  catholica,  quam  apud  fratres  separatos  dilectissimos ,4 
tam  nostris  quam  antiquissimis  temporibus  inveniuntur.  Principium  im- 
memoriale  de  aequalitate  omnium  episcoporum  a primis  saeculis  nobis 
legatum  quomodo  servare  possumus,  si  illos  episcopos  a collegio  exclu- 
dimus? 

2.  De  facto,  dictis  a Suarezio  non  obstantibus,  quia  falsa  sunt,5  in 
Conciliis  oecumenicis,  i.  e.  in  coetu  collegiali  episcoporum,  quo  nullus 
est  maior  et 6 solemnior,  iam  antiquitus  praesentes  fuerunt.  Cogitate  in- 
super Tridentinum,  ubi  episcopis  annulariis  — quia  sic  hoc  tempore  vo- 
cabantur 7 — a card.  de  Lorraine  tam  vehementer  impugnatis,  tamen 
octo  saltem  titulares  aderant!  Cogitate  Vaticanum  I,  ubi  post  unanimem 
suffragationem  commissionis  directoriae,  die  17  maii  1868  factam,  ad- 
missi sunt!  Cogitate  venerabiles  cardinales,  archiepiscopos,  episcopos 
non  residentiales  in  hac  aula  praesentes!  Praxis  Ecclesiae,  tam  clara, 
argumentum  praebet  quod  maxime  valet. 

3.  Quoad  ius  eorum,  nolo  cum  Melchiore  Cano  de  iurisdictione 
disputare,  quae  in  Ecclesia  particulari  requireretur  ad  partes  in  Con- 
ciliis habendas.  Post  Litteras  apostolicas  a Benedicto  XIV,  viro  prae- 
claro, die  4 augusti  anni  1747  missas,  obiectio  fere  evanescit. 

Sed  titularium  ius  clarius  adhuc  etsi  indirecte  vindicatur  a com- 
missione Vaticani  I,  antea  laudata,*  quae  haec  ponit:  « Anche  i Vescovi 
residenziali  non  votano  nei  Concili  per  la  giurisdizione  che  hanno  suile 
loro  chiese  particolari,  ma  come  maestri  e governatori  di  tutta  la  Chiesa 
in  generale  »,  id  est  per  potentiam  quamdam  9 quae,  facta  convocatione, 
reducitur  in  actum. 

4.  Infallibilitatem  denique  tandem,  ubi  de  actis  conciliaribus  prae- 
dicari debet,  quis  negaret  eam  nonnisi  a « Virtute  ex  alto  »,  de  qua 

S.  Lucas,  id  est  a Spiritu  Sancto,  procedere,  quem  omnes  episcopi  aequa- 
liter in  consecratione  acceperunt? 

Ex  his  omnibus,  duo  concluduntur: 

1.  Canon  223,  § 2,  qui  de  materia  agit,  recondi  debet  in  sensu 
praedicto. 

2)  In  constitutione  nostra,  cap.  II,  pag.  25,  post  lin.  37,  haec 
addantur:  « Eadem  dona  etiam  episcopi  titulares  dispensant  i.  e.  prae- 

sules  illi  qui,  dioecesim  actu  non  regentes,  partes  tamen  habent  in  colle- 
gio episcoporum  seu  successorum  apostolorum  ».  Dixi. 


In  textu  scripto  tradito : 1 deest.  2 ego.  3 deest.  4 deest.  5 deest. 
6 deest.  7 deest.  8 deest.  9 deest. 


8 

Exc.mus  P.  D.  IOSEPH  HEUSCHEN 
Episcopus  tit.  Eruensis,  aux.  Leodiensis 

V enerabiles  Fratres, 

Dubium  motum  est  utrum  in  traditione  satis  appareat  quod  Eccle- 
sia fundata  est  non  tantum  supra  Petrum-rupem...1  sed  etiam  super  apo- 
stolos...2, petra  angulari  et  fundamentali  semper  remanente  ipso  Do- 
mino. 

Iamvero  in  traditione  omnino  compertum  est  Ecclesiam  — « plan- 
tationem, ut  ait  Ascensio  Isaiae,  quam  plantaverunt  duodecim  dilecti 
apostoli  » — Ecclesiam,  dico ,3  etiam  super  apostolos,  nomine  collectivo 
indicatos,  esse  fundatam,  tamquam  — verba  sunt  S.  Irenaei  — « super 
dodecastylum  firmamentum  »,  super  firmamentum  duodecim  complec- 
tens columnas 4 Haec  veritas  patet  in  verbis  quae  in  antiquissimis  sym- 
bolis explicite  occurrunt:  « Credo  Ecclesiam  apostolicam  ».  Quae  verba 
occurrunt  in  symbolo  Epiphanii...5,  in  symbolo  maiore  Ecclesiae  arme- 
niacae...6, in  Constitutionibus  Apostolorum...7  et  denique  in  symbolo 
Nicaeno-Constantinopolitano...8  Ecclesia  autem  praecise  apostolica  est 
quia  super  apostolos...9  fundata,  seu  cum  inversa  imagine,  quia  ipsi 
apostoli  eam  fundaverunt,  auctoritative  divulgantes  Evangelium.  Quo- 
circa docet  idem  Irenaeus...10:  « Etenim  Dominus  omnium  » — sunt 
verba  ipsius  Irenaei 11  — « dedit  apostolis  suis  potestatem  Evangelii, 
per  quos  et  veritatem,  hoc  est  Dei  Filii  doctrinam  cognovimus,  ...  dispo- 
sitionem...12 salutis  nostrae,  ...  fundamentum  et  columnam  fidei  nostrae  ». 
« Ecclesiae  ab  apostolis,  apostoli  a Christo,  Christus  a Deo  »,  haec 
classica  verba  Tertulliani  in  eadem  concatenatione  13  iam  inveniuntur  in 
I Clementis...14  et,  saltem  quoad  ideam,  etiam  in  S.  Ignatio...15,  apud 
Serapionem  Antiochenum...16  et  apud  Origenem...17 

Ideo  est  quod  antiqui  legitimitatem  et  veritatem  Ecclesiarum  com- 
probant, ostendendo  earum  series  episcoporum  ad  « apostolos  » ascen- 
dere. Quod  est  argumentum  princeps  Tertulliani  in  De  praescriptione 
haereticorum.  Idem  argumentum  subiacet  operibus  Hegesippi  et  S.  Ire- 

naei,  qui  catalogos  episcoporum  usque  ad  « apostolos  » confecerunt. 
Quod  Irenaeus  praeclaro  modo  facit  pro  Ecclesia  Romana,  quae  iuxta 
ipsum  a Petro  et  Paulo  fundata  est,  necnon  pro  Ecclesia  Smyrnensi  et 
Ephesina,  quae  apostolum  Ioannem  habent  auctorem.  Ideo  etiam  in 
antiquitate  maiore  honore  gaudent  Sedes  sic  dictae  18  « apostolicae  », 
quae  scii,  aliquem  apostolorum  (aut  virum  apostolicum)  auctorem  et 
fundatorem  habent.  Huiusmodi  « sedes  apostolicae  » in  oriente  plures 
sunt,  in  occidente  vero  nonnisi  una  et  quidem  maxima,  nempe  Romana...19 

Neque  dicatur  assertionem  huiusmodi  simpliciter  indicare  quod  apo- 
stoli doctrinam  divulgant  quin  propriam  auctoritatem  exerceant.  Ubique 
enim  in  textibus,  v.  g.  S.  Irenaei,  asseritur  apostolos  in  praedicando 
veram  auctoritatem  seu  potestatem,  a Christo  acceptam,  super  creden- 
tes exercere.  Non  enim  occupantur  apostoli  de  diffusione  alicuius  noti- 
tiae seu  doctrinae  philosophicae,  sed  de  authentice  proclamando  ver- 
bo Dei...20 

Ut  autem  appareat  antiquos  Patres  revera  intellexisse  et  dixisse 
Ecclesiam  esse  super  apostolos  fundatam,  vobis  adhuc2x  communicare 
volo  plura  asserta  patristica,  limitando  tamen  expositionem  ad  solos  Pa- 
tres occidentales.  Tempore  Cypriani,  v.  g.,22  auctor  « Libri  de  Aleatori- 
bus » affirmat  se  « in  superiore  suo  portare  originem  authentici  apo- 
stolatus,  super  quem  — dicit 23  — Christus  fundavit  Ecclesiam»...24 
« Apostoli...  perfecti  ita  sunt,  ait  Hilarius,  ut  et  fundamenta  Ecclesia- 
rum fierent  et  columnae  »...25  Explanando  textum  epistolae  ad  Ephe- 
sios...26, Augustinus  ideam  evolvit  prophetas  Veteris  Testamenti  dispo- 
suisse, apostolos  vero  Novi  Testamenti 27  iacuisse  Ecclesiae  fundamenta. 
Qui  idem  Augustinus  saepe  saepius  sermonem  facit  de  apostolis  tamquam 
fundamentis  Ecclesiae...28  Thema  specialiter  evolvit  in  diversis  locis 
suarum  Enarrationum  in  Librum  Psalmorum,  in  contextu  in  quo  ser- 
mo fit...29  de  montibus.  Idea  montis  ei  suggerit  ideam  fundamenti,  et 
statim  transitus  fit  ad  fundamentum  apostolorum.  Sufficiat  mihi  hac 
in  aula  duos  ex  illis  textibus  legere,  ceteros  in  scriptis  secretariatui 
tradam. 

Explanando  textum  Ps.  8 6... 30  « fundamenta  eius  in  montibus  sanctis, 
diligit  Deus  portas  Sion  »,  scribit:  « Ne  putes  alia  esse  fundamenta, 
alias  portas.  Quare  sunt  fundamenta  apostoli  et  prophetae?  Quia  eorum 
auctoritas  portat  infirmitatem  nostram  ».  In  eodem  loco  respondet  dif- 
ficultati: « Quomodo  apostoli  fundamentum  Ecclesiae  esse  possunt  si- 
quidem ipse  Christus,  testante  Scriptura...31,  fundamentum  primum  et 
maximum  est?  ».  Solutio  Augustini  realitatem  utriusque  fundamenti 
salvat.  In  Commentario  Ps.  45... 22 , sequentia  verba  habet:  « Mons  (Do- 
mini) super  alios  montes  collocatus  est,  quia  et  apostoli  montes,  por- 

tantes  montem  hunc  »,  scii,  montem  Domini...33  In  hoc  monte  emi- 
nenti, alibi  dicit,  « emicuit  et  eminuit  auctoritas  apostolica  »...34 

Brevitatis  causa  duo  ex  tribus  testimoniis  S.  Hieronymi...33  testimo- 
niaque Primasii  Episcopi  Adrumetani...36  et  S.  Gregorii  Magni...37  omit- 
tam, textus  tamen  scripto  tradam. 

Legam  tamen  quae  Hieronymus  habet  in  Libro  adversus  Iovinia- 
num...38:  « At  dicis  — ait  — : super  Petrum  fundatur  Ecclesia:  licet 
id  ipsum  in  alio  loco  super  omnes  apostolos  fiat,  et  cuncti  claves  regni 
caelorum  accipiant,  et  ex  aequo  super  eos  Ecclesiae  fortitudo  solidetur, 
tamen  propterea  inter  duodecim  unus  eligitur  ut,  capite  constituto, 
schismatis  tollatur  occasio  ».  Apertissima  autem  est  affirmatio  S.  Pa- 
schasii  Radberti,  abbatis  Gorbeiensis,  qui,  ut  notum  est,  passim  in  doc- 
trina Augustini  innititur.  Postquam  lectores  exhortatus  est  ad  firmita- 
tem in  fide  similem  firmitati  Petri,  sequentibus  verbis  prosequitur: 
« Unde  non  super  uno  Petro,  verum  super  omnes  apostolos  apostolo- 
rumque successores  Ecclesia  Dei  aedificatur  »...39 

Liceat  mihi  in  fine  testimonium  S.  Thomae  afferre.  « Utile  est  »,  ait 
in  parte  I Summae  Theologicae , in  q.  43,  art.  7,  ad  6,  « ut  per  visibi- 
lia signa  fides  confirmetur  et  propagetur.  Quod  quidem  principaliter 
factum  est  per  Christum  et  per  apostolos...  Et  ideo  specialiter  debuit 
fieri  missio  visibilis  Spiritus  Sancti  ad  Christum  et  ad  apostolos  et  ad  ali- 
quos primitivos  sanctos,  in  quibus  quodammodo  Ecclesia  fundabatur  »...40 

Concludo  ergo  non  esse  dubium  quin  Patres  textus  Novi  Testamenti 
reapse  intelligant  de  fundatione  Ecclesiae  non  exclusive  licet  principa- 
liter super  Petrum,  sed  etiam  suo  sed  reali  modo  super  fundamenta 
apostolorum. 


In  textu  scripto  tradito : 1 ( Mt . 16,  18).  2 (sec.  Eph.  2,  20  et  Apoc.  21, 

14).  3 deest.  4 deest.  5 (Denz.  42).  6 (Denz.  49).  7 (Denz.  60). 

8 (Denz.  150).  9 « duodecastylum  Ecclesiae  firmamentum  » ut  ait  Irenaeus. 

10  ( Adv . haer.  III,  Praef.).  11  deest.  12  (oeconomiam).  13  haec  classica 
concatenatio  Tertulliani  (De  praescr.  haer.  21,  4;  37,  1).  14  (Ad  Cor.  42,  1-4). 

15  (Ad  Magn.  6 et  passim).  16  (Eus.,  Hist.  Eccl.  VI,  12).  17  (De  Prine.  IV, 

2,  1).  18  deest.  19  In  omni  autem  et  tota  Ecclesia,  secundum  verba  Litur- 

giae.  Dominus  ipse  apostolos  « operis  sui  vicarios  eidem  contulit  praeesse  pasto- 
res ».  20  per  Christum,  cui  credentes  oboedire  tenentur.  21  deest.  22  deest. 

23  deest.  24  (PL  IV,  c.  827).  25  (In  Ps.  LVII,  10:  PL  9,  450).  26  c.  2, 

vv.  19-20).  27  deest.  28  seu  civitatis  supernae.  29  in  psalmis.  30  PL 

37,  1101  s.).  31  (1  Cor.  3,  11).  32  (PL  36,  517).  33  Ierusalem  novam. 

34  (PL  37,  1355).  35  (PL  23,  217;  26,  370  bc;  26,  275-476).  36  (PL  68, 

924).  37  (PL  76,  455-456).  38  (PL  23,  217).  39  (PL  120,  561).  40  Il- 

lud « quodammodo  »,  ni  fallor,  ibi  ponitur  ob  mentionem  in  enumeratione  prae- 
cedenti illorum  « primitivorum  sanctorum  ». 

Animadversiones  additae : (Florilegium  textuum ) 

Ascensio  Isaiae:  « Plantationem  quam  plantaverunt  Duodecim  Dilecti  Apo- 
stoli » (E.  Tisserant,  L’ Ascension  d’IsaieJ  Paris  1909  p.  25  sq.). 

Irenaeus,  Contra  haer.  L.  IV  (P.  Gr.  VII,  1045):  « Peregre  nascebatur  XII 
tribus,  genus  Israel,  quoniam  et  Christus  peregre  incipiebat  duodecastylum  firma- 
mentum Ecclesiae  generare  ». 

Tertullianus,  De  praescr.  haer.  21,  4:  «id  sine  dubio  tenentem  quod  Eccle- 
siae ab  apostolis,  apostoli  a Christo,  Christus  a Deo  accepit  ». 

Tertullianus,  De  praescr.  haer.  37,  1 : «in  ea  regula  incedimus  quam  eccle- 
siae ab  apostolis,  apostoli  a Christo,  Christus  a Deo  tradidit  ». 

I Clementis,  Ad  Cor.  42,  1-4  (Funk,  Patres  Apost.  t.  I p.  153):  « Apostoli 
nobis  evangelii  praedicatores  facti  sunt  a Domino  Iesu  Christo,  Iesus  Christus  mis- 
sus est  a Deo.  Christus  igitur  a Deo  et  apostoli  a Christo;  et  factum  est  utrumque 
ordinatim  ex  voluntate  Dei  ». 

Augustinus,  Enarr.  in  ps.  35  (PL  36,  347):  « Et  quomodo  quando  oritur  sol 
prius  luce  montes  vestit  et  inde  lux  ad  humillima  terrarum  descendit,  sic  quando 
venit  Dominus  noster  Iesus  Christus  prius  radiavit  in  altitudinem  apostolorum, 
prius  illustravit  montes,  et  sic  descendit  lux  ad  convallem  terrarum  ». 

Augustinus,  Enarr.  in  ps.  64  (PL  36,  781):  «montes  sunt  magni  praedica- 
tores, humiles  in  se,  excelsi  in  fortitudine  Dei  ».  De  quibusnam  praedicatoribus 
agitur:  « unus  ex  ipsis  »,  prosequitur  textus,  « est  Paulus  ». 

Augustinus,  Enarr.  in  ps.  81,  5 (PL  37,  1049):  «...quorum  fundamentum 
est  primitus  ipse  Christus  ex  Virgine...  deinde  ipsi  Apostoli  et  Prophetae  ». 

Augustinus,  Enarr.  in  ps.  86,  3 (PL  37,  1102):  « Quomodo  ergo  fundamenta 
Prophetae  et  Apostoli  et  quomodo  fundamentum  Christus  Iesus  quo  ulterius  nihil 
est?  Quomodo  putamus,  nisi  quemadmodum  aperte  dicitur  sanctus  sanctorum, 
sic  figurate  fundamentum  fundamentorum?  ». 

Augustinus,  Enarr.  in  ps.  15  (PL  37,  961):  « Qui  sunt  montes  magni?  Prae- 
dicatores veritatis.  Tu  illuminas  sed  “ a montibus  aeternis  ”.  Primi  magni  montes 
excipiunt  lucem  tuam  et  a luce  tua,  quam  suscipiunt  montes,  vestitur  et  terra.  Sed 
illi  magni  montes  exceperunt  Apostoli;  tanquam  orientis  luminis  primordia  exce- 
perunt Apostoli  (nec  apud  se  retinuerunt  quod  exceperunt)  ». 

Augustinus,  Enarr.  in  ps.  103  (t.  37,  c.  1358):  « Ab  increpatione  Dei  fuge- 
runt aquae  »,  hoc  est  a pressura  montium  recesserunt.  Iam  montes  ipsi  exstant 
Petrus  et  Paulus:  quomodo  eminent...  Emicuit  et  eminuit  auctoritas  apostolica  ». 

Augustinus,  Enarr.  in  ps.  124  (t.  37,  c.  1650):  Augustinus  hic  commenta- 
tur textum  « montes  in  circuitu  eius  » et  quaestionem  ponit:  « qualis  est  ista  Ieru- 
salem?  ».  Respondet:  « Ipsa  est  tota  felicitas  nostra  quia  habebimus  civitatem 
quam  circumdederunt  montes.  Num  enim  non  novimus  montes?  Aut  quid  sunt 
montes  nisi  tumores  terrarum?  Alii  sunt  ergo  montes  amabiles,  montes  excelsi, 
praedicatores  veritatis,  sive  Angeli,  sive  Apostoli,  sive  Prophetae.  Ipsi  sunt  in  cir- 
cuitu Ierusalem;  ambiunt  illam  et  quasi  murum  illi  faciunt.  De  his  montibus  ama- 
bilibus et  delectabilibus  assidue  Scriptura  loquitur  ».  Est  unicus  locus  in  quo  Augu- 
stinus imaginem  in  hoc  sensu  (de  montibus  civitatem  ut  muralia  circumdantibus) 
adhibet. 

Hieronymus,  In  Ep.  ad  Gal.  lib.  II  c.  4 (PL  26,  370  bc):  « Omnes  aedificati 
sumus  super  fundamentum  apostolorum  et  prophetarum,  continentes  nos  angulari 

lapide  Iesu  Christo  Domino  nostro...  Et  quomodo  nos  super  prophetas  fundati 
sumus,  ita  et  patriarchae  in  Apostolorum  fundamine  constiterunt  ». 

Hieronymus,  In  Ep.  ad  Eph.  2,  20  (PL  26,  475-476):  pluries  expressionem 
habet. 

S.  Gregorius  Magnus,  Moral.  lib.  XXVIII,  V (in  Cap.  38  lob.  4-6)  (PL 
455-456):  « Sancti  itaque  apostoli  et  pro  prima  ostensione  ornamenti  lapides  sunt 
in  pectore  et  pro  prima  soliditate  aedificii  in  solo  fundamento.  Unde  David  propheta 
cum  sanctam  Ecclesiam  in  sublimibus  apostolorum  montibus  poni  aedificarique 
conspiceret:  “ Fundamenta  eius  ”,  inquit,  “ in  montibus  sanctis  ” ( ps . 86,  1).  Cum 
vero  in  sacro  eloquio  non  fundamenta  sed  singulari  numero  fundamentum  dicitur, 
nullus  alius  nisi  ipse  Dominus  designatur,  per  cuius  divinitatis  potentiam  nutantia 
infirmitatis  nostrae  corda  salvantur.  De  quo  et  Paulus  ait:  “ Fundamentum  aliud 
nemo  potest  ponere,  praeter  id  quod  positum  est,  quod  est  Christus  Iesus  ” ». 

Primasius  Adrum.  Episc.,  in  Comm.  in  Apoc.  (PL  86,  924):  « Sequitur:  “ Et 
muri  civitatis  habent  fundamenta  duodecim  ” et  super  ea  “ nomina  duodecim  Apo- 
stolorum et  Agni  ”.  Patriarcharum  praemissa  mentione,  apostolos  memorat.  Cum 
noverimus  Ecclesiam  unum  tantum  fundamentum  habere,  id  est  Christus,  moveri 
non  debemus  quia  hic  eam  12  habere  dicit.  In  Christo  enim  Apostoli  meruerunt 
esse  Ecclesiae  fundamenta,  de  quo  Apostolus  (1  Ad  Cor.  III):  “ Fundamentum  ”, 
inquit,  “ aliud  nemo  potest  ponere  praeter  id  quod  positum  est,  Christus  Iesus  ” ». 

M.oderator\  Nunc  fit  ultimum  votum  in  hodierna  congregatione, 
de  emendatione  quinta.  Exc.mus  secretarius  nunc  leget  textum  huius 
emendationis. 

Secretarius  generalis : Emendatio  quinta...  [ cf . pag.  281]. 

Et  nunc  communico  exitum  tertiae  suffragationis: 


Praesentes  votantes 2.284 

Dixerunt  placet . 2.249 

non  placet 31 

Suffragia  nulla 4 

Ita  etiam  tertia  emendatio  placuit. 


9 

Exc.mus  P.  D.  ANDREAS  CHARUE 
Episcopus  Namur  censis 

V enerabiles  Patres, 

Consilio  habito  cum  pluribus  Patribus  ac  peritis  qui  scientiis  bibli- 
cis  incumbunt  vel  incumbebant,  opportunum  arbitror  adhuc  reassumere 
in  aula  argumentum  ex  Scriptura  ad  quaestionem'.  « Num  Christus  colle- 

gium  apostolicum  voluerit,  hocque  ut  Ecclesiae  fundamentum?  ».  So- 
lummodo per  summa,  sed  systematice  procedam? 

1.  Quomodo  ipse  Christus  egit  et  quomodo  voluntatem  suam  circa 
duodecim  manifestavit?  Notatu  digna  est  expressio  assueta  Marci,  in- 
terpretis, ut  aiunt?  Petri : oi  ddideua.  Speciatim  ubi  de  firma  constitu- 
tione coetus  apostolorum  agitur,  en  quomodo  Evangelista  emphatice 
loquitur:  « Vocavit  ad  se  quos  voluit  ipse...  et  fecit  ut  essent  duodecim 
cum  illo,  et  ut  mitteret  eos  praedicare  »...3  Immo  4 in  textu  graeco,  v.  16 
pergit:  eTioirjoev  rovq  dcbdexa,  gallice:  « II  fit  les  douze  »,  et  statim  ci- 
tantur nomina  duodecim. 

Relinquendo  nunc  cetera  testimonia,  statim  transeo  ad  sententiam 
vere  fundamentalem  et  decretoriam  quam  Christus,  opere  suo  in  terris 
peracto,  pronuntiavit:  « Data  est  mihi  omnis  potestas...  Euntes  ergo 
docete  (i.  e.  discipulos  meos  facite)  omnes  gentes,  baptizantes  eos...  Et 
ecce  ego  vobiscum  sum  omnibus  diebus  usque  ad  consummationem 
saeculi  »...5 

Utique  potestas  a Christo  duodecim  tradita  funditus  est  potestas 
praedicandi,  sed  attente  considerare  oportet  illam  potestatem  praedi- 
candi conferri  cum  divina  auctoritate  et  assistentia  atque  consectaria 
secumferre  quae  necessaria  sunt  ad  finem  concretum  attingendum.  Re- 
vera ex  praeconio  fidei  quod  duodecim  proclamare  debent,  sequitur  po- 
testas organizandi  cultum  illi  fidei  correspondentem,  i.  e.  potestas  sancti- 
ficandi, — necnon  potestas  determinandi  practicas  applicationes  in 
vita  concreta  discipulorum  Christi,  i.  e.  potestas  pascendi,  regendi  com- 
munitatem fidelium.  Breviter,  apostoli  constituuntur  a Christo  6 insimul 
doctores,  sacerdotes  et  pastores  Ecclesiae  et  ita  sunt  in  sensu  verissimo 
Fundamenta  Ecclesiae. 

2.  Hoc  in  vita  primaevae  Ecclesiae  illustratur  et  confirmatur.  In 
primis  enim  capitibus  Actuum,  videmus  Petrum,  per  electionem  Mat- 
thiae,  collegium  apostolicum  complere  voluisse  ut  aliquid  necessarium...7 
De  cetero  videmus  apostolos  coniuncte,  collegialiter  agere.  Unum  saltem 
testimonium  citabo,  ex  Actibus,  cap.  VIIIC  «Cum  audissent  apostoli 
quod  recepisset  Samaria  verbum  Dei,  miserunt  Petrum  et  Ioan- 
nem,  etc.  ». 

3.  Quibus  revocatis,  nunc  tertio  venio  ad  examen  aliquorum  textuum 
de  fundamentis  Ecclesiae.  Et  quidem  importat  ab  initio  citare  1 Cor., 
cap.  III:9  «Fundamentum  aliud  nemo  potest  ponere  praeter  id  quod 
positum  est,  quod  est  Christus  Iesus  ».  Unde  quisquis  sit,  alius  homo 
dici  nequit  fundamentum  nisi  modo  subalterno.  Praecise,  ex  corde  adhae- 
remus omnes  declarationi  Vaticani  I,  quod  Summum  Pontificem  procla- 

mat  « perpetuum  unitatis  et  communionis  principium  ac  visibile  fun- 
damentum »...10  Attamen  inconcussum  est  praerogativis  Summi  Pontificis 
non  evacuari  ipsius  coetus  apostolorum  praerogativas,  quae  et  ipsae  di- 
vino ore  proclamatae  sunt  et  in  libris  sacris  consignatae. 

Quid  ergo  censendum  est  de  textu  epistolae  ad  Ephesios  cap.  II, 11 
ubi  dicitur  cives  sanctorum  et  domesticos  Dei  superaedificari  super 
fundamentum  apostolorum  et  prophetarum?  Licet  Patres  fere  unanimi- 
ter — hoc  notandum  est 12  — textum  explicaverint  in  sensu  propheta- 
rum Veteris  Testamenti,  et  apostolorum  Novi  Testamenti,  admittimus 
interpretes  non  concordare  hodie  quantum  ad  sensum  vocabulorum. 
Quidquid  autem  sit,  textus  certo  certius  affirmare  vult  Ecclesiam  esse 
fundatam  super  doctrinam  Evangelii,  quae  hic  in  epistola  ad  Ephesios 
ut  revelatio  mysterii  Christi  proponitur.  Propterea  quia  de  revelatione 
mysterii  agitur,  nominantur  « prophetae  ».  Sed  retinendum  est  illos 
prophetas,  secundum  doctrinam  a Paulo  semper  affirmatam,  munus  suum 
exercere  non  potuisse  nisi  sub  auctoritate  apostolorum,  ad  quos  pertinet 
iudicare  auctoritative  ea  quae  sunt  ad  fidem.  Ergo  in  hoc  textu,  tandem 
aliquando,  ut  fundamentum  proprie  dictum  Ecclesiae  solummodo  apo- 
stoli intelligendi  sunt.  Valet  ergo  semper  omnino  testimonium  epistolae 
ad  Ephesios  in  eius  adaequato  contextui 

Examinandum  remanet  testimonium  Apocalypseos  cap.  XXI, u ubi 
nomina  duodecim  apostolorum  Agni  inscribuntur  in  duodecim  funda- 
mentis muri  novae  Ierusalem.  Ierusalem  nova  est  utique  Ecclesia  cae- 
lestis et  eschatologica.  In  mente  autem  Apocalypseos  quae  dicuntur  de 
Ecclesia  consummata,  i.  e.  eschatologica,  inchoative  iam  praesentia  sunt 
in  Ecclesia  actuali.  Ergo  apostoli  sunt  fundamenta  duodecim  Ecclesiae 
nostrae.  Notatu  dignum  est  insuper  haberi  in  casu  unum  ex  sat  raris 
textibus  Apocalypseos  in  quibus  auctor  stylum  figurarum  transgreditur 
ut  sine  imagine,  sine,  si  vultis,  genere  litterario,  clare  suam  mentem  ape- 
riat: « nomina  duodecim  apostolorum  Agni  ».  Apostolos  ad  funda- 
mentum Ecclesiae  pertinere  substantialem  doctrinam  Apocalypseos  in- 
greditur. 

Concludo.  Collegium  duodecim  est  institutio  ipsius  Domini,  quae 
ut  talis  totam  historiam  ac  vitam  Ecclesiae  comitatur.  Unde,  manen- 
tibus integris  praerogativis  Summi  Pontificis,  collegium,  seu  corpus, 
seu  ordo  episcoporum  est  fundamentum  Ecclesiae.  Cogitemus  notanter 
ad  admirabilem  ritum  consecrationis  episcopalis,  quando  novus  episco- 
pus a fratribus  in  ordinem  episcopalem  cooptatur:  fulget  tunc  imago 
viva  Ecclesiae  apostolicae  Christi.  Unde  cum  quanto  gaudio,  cum  quam 
ferventi  gratiarum  actione  audivimus  Summum  Pontificem  Paulum  VI: 


22 


338 


ACTA  CONC.  VATICANI  II 


PERIODUS  II 


« Vos,  venerabiles  fratres  — aiebat  in  festo  S.  Michaelis  — et  ipsi 
apostoli  estis,  et  a collegio  apostolico  originem  ducitis  eiusque  veri  estis 
haeredes  ».  Dixi. 


In  textu  scripto  tradito-.  1 Fide  credimus  omnia  quae  de  Summo  Pontifice 
sollemniter  docuit  Vaticanum  I.  Nihil  hac  de  re  in  quaestione  ponitur,  quando 
auctores  schematis  de  episcopis  in  collegio  adunatis  loquuntur.  His  autem  oppor- 
tune praenotatis,  dicendum  esse  arbitror,  doctrinam  nostram  de  collegialitate  epi- 
scopali, ut  aiunt,  in  Scriptura  et  in  perantiqua  traditione  fundari.  2 deest. 
3 ( Mc . 3,  14).  4 autem.  5 ( Mt . 28,  18-20).  6 deest.  7 {Act.  1, 

15-26).  8 VIII,  14.  9 III,  11.  10  (cf.  nostrum  schema,  p.  23,  linn.  17-19). 

11  II,  19-20.  12  deest.  13  deest.  14  XXI,  12-14. 

Moderator-.  Notum  faciet  nunc  exc.mus  secretarius  exitum  quarti 
voti. 

Proxima  congregatio  generalis  erit  crastina  die,  hora  nona. 

Secretarius  generalis-.  Circa  quartam  emendationem: 


Votum  dederunt 2.285 

Dixerunt  placet 2.263 

non  placet 15 

Vota  nulla  7 


Igitur  quarta  emendatio  placuit. 

Em.mus  D.  Eugenius  card.  Tis serant:  Reponatur  Sacrosanctum 
Evangelium. 

Exc.mus  P.  D.  Pericles  Felici,  arch.  tit.  Samosatensis,  secreta- 
rius  generalis  Ss.  Concilii : 

Audiant  omnes!  Recurrit  hodie  anniversarium  pii  decessus  Summi 
Pontificis  Pii  XII.  Erga  tantum  Pontificem,  qui  scientia,  sanctitate  et 
prudentia  de  Ecclesia  optime  meritus  est,  promamus  sensus  venerationis 
et  precamur  ut  ei  Deus  concedat  requiem  et  lucem  sempiternam. 

Communico  etiam  obitum  exc.morum  Patrum:  Ioachim  Di  Leo, 
arch.-ep.  Mazariensis  in  Sicilia;  Leonis  Smith,  ep.  Ogdensburgensis  in 
Statibus  Foederatis  Americae  Septemtrionalis;  Salvatoris  Siino,  arch.  tit. 
Pergensis,  Nuntii  Apostolici  in  Insulis  Philippinis,  qui  decessit  heri  in 
cubiculo  Summi  Pontificis,  improviso  morbo  correptus. 

Communico  denique  mortem  honorati  viri  Camilli  Corsanego,  pro- 
motoris  Sacri  Concilii  et  advocati  Sacri  Consistorii. 

Nunc  em.mus  decanus  preces  nobiscum  effundet  pro  requie  sempi- 
terna harum  animarum  sanctarum. 

Em.mus  P.  D.  Eugenius  card.  Tis serant,  simul  cum  Patribus  re- 
citavit De  profundis  cum  versiculis  et  orationibus. 

Secretarius  generalis : Moderatur  hanc  44  congregationem  generalem 
em.mus  ac  rev.mus  D.  card.  Leo-Ioseph  Suenens,  arch.  Mechliniensis- 
Bruxellensis. 

Petierunt  loqui  circa  cap.  II  schematis  de  Ecclesia  em.mi  ac  rev.mi 
DD.  cardd.  Achilles  Lienart,  ep.  Insulensis  in  Gallia,  Paulus  Maria  Ri- 
chaud,  arch.  Burdigalensis  in  Gallia;  exc.mi  DD.  Antonius  Anoveros, 
ep.  eoad.  Gaditanus  in  Hispania,  Aemilius  Blanchet,  rector  Instituti 
Catholici  Parisiensis  in  Gallia,  Villelmus  Conway,  arch.  Armachanus 
in  Hibernia,  Eduardus  Martinez,  ep.  Zamorensis  in  Hispania,  Franciscus 
Seper,  arch.  Zagrabiensis  in  Iugoslavia,  Ioannes  Weber,  arch.-ep.  Ar- 
gentinensis  in  Gallia,  Dionysius  Hurley,  arch.  Durbanianus  in  Africa 
Meridionali,  Gerardus  Sigaud,  arch.  Adamantinus  in  Brasilia,  Blasius 
D’Agostino,  ep.  Vallensis  in  Lucania  in  Italia,  Michael  Browne,  ep.  Gal- 
viensis  et  Duacensis  in  Hibernia,  Michael  Doumith,  ep.  Sarbensis  in 
Libano,  Franciscus  Franic,  ep.  Spalatensis  in  Iugoslavia,  Emmanuel  Ga- 

lea,  aux.  Melitensis  in  Malta,  Eduardus  Schick,  aux.  Fuldensis  in  Ger- 
mania, Laurentius  Jager,  arch.  Paderbornensis  in  Germania,  Ioseph  De- 
scuffi,  arch.  Smyrnensis  in  Turchia,  Bernardus  Yago,  arch.  Abidjanen- 
sis  in  Africa  occidentali,  Ioseph  Maurer,  arch.  Sucrensis  in  Bolivia,  De- 
metrius Mansilla,  vic.  cap.  Burgensis  in  Hispania,  Laurentius  Shehan, 
arch.  Baltimorensis  in  Statibus  Foed.  Amer.  Sept.,  Isaac  Ghattas,  ep. 
copto-catholicus  Thebanus  in  Aegypto,  Alexander  Renard,  ep.  Versa- 
liensis  in  Gallia,  Casimirus  Morcillo,  arch.  Caesaraugustanus  in  Hispa- 
nia, rev.mus  P.  Anicetus  Fernandez,  mag.  gen.  O.  P. 

Nunc  communico  Patribus  exitum  quintae  suffragationis  heri  per- 


actae: 

Praesentes  votantes 2.284 

Dixerunt  placet 2.261 

non  placet  . 18 

Suffragia  nulla 5 


Ideo  etiam  quinta  emendatio  placuit. 

Suffragatio  emendationum,  iuxta  ordinem  moderatoris,  in  hac  ses- 
sione prosequitur. 

Hodie  distribuetur  Patribus  fasciculus  qui  continet  emendationes  a 
Concilii  Patribus  scripto  exhibitas  super  schema  constitutionis  dogmati- 
cae de  Ecclesia , scilicet  partem  secundam,  nam  prima  iam  est  distributa 
primis  diebus  Concilii.  Gratias! 

1 

Em. mus  P.  D.  ACHILLES  card.  LIENART 
Episcopus  Insulensis 

Dilectissimi  Fratres, 

Quoties  in  disceptatione  schematis  de  Ecclesia  quaestio  fuit  de  Pe- 
tro et  de  apostolis,  et  nunc  in  art.  16  de  collegio  episcopali  relate  ad 
primatum  Petri  successorum,  toties  apparuit  quaedam  antinomia,  quasi 
de  duabus  auctoritatibus  antagonistis  ageretur,  quarum  una  alteri  sacri- 
ficanda esset. 

Mihi  liceat  nomine  meo  et  nomine  plus  quam  63  Galliae  episcopo- 
rum, modum  exponere  quo  videtur  hoc  problema  pacifice  posse  et  de- 
bere componi } 

Credo  enim  2 quod  si  omnes  nos,  potiusquam  quaereremus  in  Scrip- 
tura textus  particulares  ad  statuendam  thesim  nostram,  legeremus  Evan- 

gelium  in  continuitate  sua,  simpliciter  quaerentes  quid  Iesus  fecit  ad 
condendam  Ecclesiam  suam,  et  in  Actibus  Apostolorum  quomodo  Ec- 
clesia nascens  se  contulit,  visionem  magis  serenam  et  iustiorem  3 habe- 
remus. 

Quid  vero  fecit  Iesus?  Postquam  « pernoctans  fuisset  in  oratione 
Dei  »...4,  electionem  fecit  particularem  de  duodecim  discipulis  « quos 
et  apostolos  nominavit  ut  essent  cum  illo  et  ut  mitteret  eos  praedica- 
re »...5  Sic  curavit  ut  secum  collegium  haberet  apostolicum,  et  ut  in  isto 
Petrus  ipse  adnumeraretur.  Quando  ergo  de  collegio  apostolorum  loqui- 
mur, non  est  de  collegio  a Petro  distincto  sed  de  collegio  in  quo  Petrus 
cum  aliis  includitur.  Sane  Iesus  dedit  primatum  Petro  in  collegio  apo- 
stolorum, et  illi  confidit  munus  ut  alios  in  fide  confirmaret:  « Rogavi 
pro  te  ut  non  deficiat  fides  tua;  et  tu  aliquando  conversus,  confirma 
fratres  tuos  »...6  Fratres  dixit,  non  servos.  Et  ideo  Petrus  non  est  a col- 
legio apostolorum  alienus,  nec  a fortiori  illi  opponendus  est  quasi 
aemulus.  Omnes  simul  adimpleturi  sunt  missionem  ad  quam  Christus 
illos  destinavit  et  cuius  respectu  postea,  sive  separatim  sive  coniunctim 
illis  dotes  secundum  eorum  gradus  communicavit.  Inter  illos  tamen 
vinculum  caritatis  tale  esse  monuit  ut  nulla  contentio  umquam  exsurgere 
debeat. 

Sic  constitutum  collegium  apostolorum  vere  institutio  Domini  ap- 
paret, et  utique  est. 

Apostoli  autem  ita  senserunt  qui,  teste  libro  Actuum,  post  Ascen- 
sionem Domini  in  coenaculo  se  adunaverunt  cum  Maria  Matre  Iesu. 
Ante  omnia,  Petro  duce,  curam  habuerunt  de  collegio  suo  complendo. 
Defuncto  enim  Iuda  proditore,  ad  numerum  duodecim  perficiendum 
Deum  deprecati  sunt  ut  designaret  novum  electum,  et  Matthias  collegio 
adnumeratus  est.  Collegialiter  acceperunt  Spiritum  Sanctum  die  Pente- 
costes, et  statim  « Petrus  cum  undecim  »...7  ut  dicit  textus  (i.  e.  colle- 
gium) inchoavit  praedicationem  salutis  in  Ierusalem. 

Deinde  videmus  duodecim  « unanimiter  » adunatos  in  porticu  Sa- 
lomonis ad  orandum  et  praedicandum...8 

Nec  collegium  apostolicum  a potestate  cum  Petro  coregendi  destitu- 
tum fuit;  quod  clare  manifestum  est  in  textu  quando  de  diaconis  insti- 
tuendis agitur,  ubi  legimus:  « Convocatis  autem  duodecim  multitudi- 
nem discipulorum  dixerunt:  “ Non  est  aequum  nos  derelinquere  ver- 
bum Dei  et  ministrare  mensis  ” »...9 

Quomodo  ergo  dubitare  poterimus  quin  duodecim,  Petro  duce,  mi- 
nisterium collegialiter  de  facto  exercuerint,  etiam  extra  Concilium,  sicut 
fecerunt  solemniter  in  Concilio  Hierosolymitano?  Et  quomodo  etiam 
possemus  denegare  in  apostolis  quod  unanimiter  in  casu  Petri  affirma- 

mus:  scii,  institutionem  istam  a Domino  fundatam  ad  missionem  salutis 
inchoandam,  et  ab  apostolis  sedulo  servatam  et  in  usum  expertam,  cum 
eis  non  esse  mortuam,  sed  perseverare  ad  missionem  usque  ad  finem 
mundi 10  prosequendam? 

Quapropter  assentio  his  quae  in  art.  16  declarantur  de  collegio  epi- 
scoporum et  eius  capite. 

Haec  non  adversantur  primatui  super  universam  Ecclesiam  quem 
Iesus,  nominatim,  per  actum  voluntatis  suae,  Petro  commisit,  fundans 
super  illum  Ecclesiam  ipsam,  cum  omnibus  iuribus  et  praerogativis  quae 
fides  nostra  catholica  in  Summo  Pontifice  eius  successore  agnoscit  et 
quae  cum  filiali  subiectione  profitemur. 

Sed  sane  potestas  illa  suprema  adhuc  libentius  ab  omnibus  accepta 
esset  si  ad  mentem  Evangelii  conciperetur  et  praeberetur.  Iesus  enim 
novam  notionem  auctoritatis  in  seipso  manifestavit  et  verbo  apostolis 
suis  praecepit:  « Scitis,  dixit,  quia  principes  gentium  dominantur  eo- 
rum... Non  ita  erit  inter  vos;  sed  quicumque  voluerit  inter  vos  maior 
fieri,  sit  vester  minister...  sicut  Filius  hominis  non  venit  ministrari  sed 
ministrare  »...n 

Evangelium  non  definit  auctoritatem  verbis  potestatis  sed  vocabu- 
lis servitii:  diakonia,  douleuein.  lura  et  munera  uniuscuiusque  membri 
ad  missionem  salutis  exsequendam  ordinantur  et  non  ad  personalem 
gloriam  augendam.  Et  auctoritas  respectiva  Summi  Pontificis,  episcopo- 
rum et  aliorum  hierarchiae  membrorum  proportionatur  gradibus  respon- 
sabilitatis  quam  assumunt  in  opere  incrementi  Corporis  mystici. 

Si  duas  auctoritates  diversae  considerantur  sub  respectu  potestatis, 
contentio  inter  illas  oriri  potest;  sed  non  si  sub  aspectu  servitii  com- 
munis cui  coniunctim  collaborare  intendunt,  unaquaeque  in  suo  gradu 
et  pro  sua  parte. 

Gratias  insuper  debemus  divino  fundatori  nostro  Christo  Iesu  quia 
sic  omnia  disposuit  ut  a Petro  et  successoribus  eius  servitium  supre- 
mum exerceatur  in  Ecclesia  ad  unitatem  fidei  et  regiminis  servandam; 
et  a collegio  episcopali,  Supremo  Pontifici  inseparabiliter  et  filiali  oboe- 
dientia unito,  sed  in  universo  orbe  disperso,  catholicitas  Ecclesiae  suae 
reapse  manifestetur  et  crescat.  Dixi. 


In  textu  scripto  tradito : 1 deest.  2 tamen.  3 rectiorem.  4 ( Lc . 6, 
12-13).  5 (Mc.  3,  13).  6 (Lc.  22,  32).  7 (Act.  2,  14).  8 (Act.  5,  12). 

9 (Act.  6,  2).  10  saeculi.  11  (Mt.  20,  25-28). 

Animadversiones  additae: 

Cap.  II  et  ipsum  mihi  placet,  in  quo  graviora  difficilioraque  tractata  sunt  pro- 
blemata sub  serena  veritatis  inquisitione,  de  episcopatus  natura,  sacramentalitate, 

collegialitate  ac  muneribus;  sicque  feliciter  completur  Concilii  Vaticani  I doctrina 
de  constitutione  hierarchica  Ecclesiae. 

Duo  tamen  mihi  liceat  exprimere. 

1.  Frequens  invenitur  mentio  (saltem  undecies  in  hoc  capitulo)  de  primatu 
Romani  Pontificis,  quasi  plus  minus  ve  semper  timeretur  ne  assertio  potestatis 
episcoporum  ipsi  offendere  posset.  Tutius  ac  honorabilius  mihi  videretur  quod  sta- 
tim  ab  initio  mutua  relatio  inter  illa  clare  et  aperte  omnino  semel  exponatur,  quin 
ulla  ulterior  requiratur  allusio.  Propono  igitur  ut  pag.  23,  lin.  22,  post  « incepto 
pergens  » dicatur:  « ...  doctrinam  de  episcopis,  successoribus  apostolorum,  qui 
cum  successore  Petri,  Christi  vicario,  domum  Dei  viventis  regunt,  coram  omnibus 
fidenter  profiteri  et  declarari  constituit. 

« Quia,  sicut  episcopalis  potestas  a suprema  et  universali  Summi  Pontificis 
potestate  “ non  eliditur  sed  e contra  asseritur,  roboratur  et  vindicatur  ”,  ita  e con- 
verso nullo  modo  illi  officere  timenda  est.  Neutra  enim  ad  propriam  exaltationem 
sed  utraque  ad  utilitatem  humileque  populi  Dei  servitium  a Christo  Iesu  insti- 
tuta est,  quemadmodum  et  Ipse  non  ministrari  venit  sed  ministrare. 

« Petrus  etenim,  etsi  privilegiis  donatus,  unus  inter  fratres  suos  manet  ut 
ipsis  inserviat:  “ Et  tu  aliquando  conversus,  confirma  fratres  tuos  ” ( Lc . 22,  32). 
Non  ministri  dicuntur,  nec  subditi  sed  fratres.  Omnes  insimul,  unoquoque  super 
alteros  innixo,  maximeque  super  Petrum,  ad  mundum  universum  Christo  lucran- 
dum destinantur. 

« Quod  simili  modo  de  collegio  episcoporum  intelligendum  est  quibus  in  soli- 
dum una  cum  Petri  successore  mundi  salus  commissa  est.  Huius  vero  servitii  seu 
officii  ratione,  ut  illud  taliter  rite  adimpleant,  opportuna  ipsis  a Deo  potestas 
concredita  est  ». 

2.  Ut  melius  consulatur  fratrum  separatorum,  praesertim  Orientalium  su- 
sceptibilitatibus,  quibus  formula  « Romanus  Pontifex  » saepius  evocat  ac  quasi 
secum  fert  totam  Ecclesiam  Occidentalem,  nonne  melius  esset  ipsi  substituere  ubi- 
cumque possibile  videtur,  alium  titulum  « Petri  successor  » qui  idem  sonat  melius- 
que  etiam  universalem  primatum  Papatus  asserit. 

Alias  insuper  emendationes  proponam,  subscribendo  illis  quae  in  fasciculo 
nobis  tradito,  a diversis  Patribus  sunt  positae  sub  nn.  167.  173.  183.  194.  199. 
202.  213.  220.  231.  244.  250.  253.  257.  270.  317.  329.  331.  339.  344.  358.  359. 

Moderator:  Legatur  a secretario  generali  emendatio  de  qua  votum 
petitur. 

Secretarius  generalis : Emendatio  sexta...  [ cf . pag.  281].  Commu- 
nico hoc  ad  claritatem:  illa  pag.  176  refertur  ad  volumen  quod  in  priori 
periodo  distributum  est  et  inscribitur  Schemata  constitutionum  et  decre- 
torum de  quibus  disceptabitur  in  Concilii  sessionibus , series  prima. 

Em.mus  P.  D.  PAULUS  card.  RICHAUD 
Archiepiscopus  Burdigalensis 

Em. mi  Praesides  et  venerabiles  Fratres, 

Post  excellentissimas  disceptationes  em. morum  cardd.  Dopfner, 
Ricketts  et  Suenens,  non  sine  aliqua  confusione  propono  meas  cogitatio- 
nes practicas  de  diaconatu;  ad  rationes  theologicas  et  ad  votum  emissum 
ab  em.mo  card.  Suenens  plane  adhaereo. 

Etenim  existimo  quod  restauratio  diaconatus,  tamquam  proprius 
ac  permanens  gradus  in  sacra  hierarchia  nullum  damnum  afferret  presby- 
teratui, sub  condicione  bene  admissa  quod  diaconatus  non  sit  merum 
tempus  probationis  ante  sacerdotium. 

Immo  existentia  in  medio  christianae  plebis  diaconorum,  iamvero 
in  sacris  institutorum  sed  in  inferiori  gradu  relate  ad  presbyteratum, 
non  potest  nisi  valorem  sacerdotii  in  lucem  meliorem  constituere.  Multi 
sunt  inter  iuvenes,  experientia  constat,  qui  timent  presbyteratum  et 
non  volunt  in  seminarium  intrare,  quia  vident  saepe  saepius  sacerdotes, 
aliunde  vere  dignos,  qui  sunt  extenuati  sub  oneribus  activitatum  plus 
minusve  inferiorum  et  qui  non  gaudent  tempore  necessario  ad  studen- 
dum et  praesertim  ad  orandum.  Fuit  iam  sententia  primorum  aposto- 
lorum quando  decreverunt  institutionem  diaconatus.  Puto,  forsan  au- 
dacter, quod  restauratio  diaconatus  foveret  meliores  ac  numerosiores 
vocationes  sacerdotales. 

Experientia  quoque  mihi  demonstravit,  iam  a longo  tempore,  etiam 
quando  fui  in  saeculo,  quod  sunt  nonnulli  sacerdotes  qui  plus  minusve 
videntur  habere  solam  vocationem  diaconalem. 

Aliunde,  sane  non  in  omnibus  regionibus,  sed  quando  celebratio 
Missae,  deficientibus  sacerdotibus,  est  impossibilis  in  unaquaque  pa- 
roecia per  omnes  Dominicas,  clerus  quidam,  competens  et  speciali  gra- 
tia sacramentali  ornatus,  posset  utile  praeesse  ad  aliquam  functionem 
liturgicam,  verbum  Dei  praebere,  Eucharistiam  dare,  pro  his  paucis 
christianis  qui  cum  merito  in  parva  paroecia  ferventes  remanent.  Evan- 
gelizatio  et  ordo  pastoralis  hodie  in  quibusdam  regionibus,  etiam  in 
Gallia,  ni  fallor,  non  requirunt  unum  sacerdotem  pro  unaquaque  paroe- 
cia, sed  parochum  quemdam  in  paroecia  quae  potius  ut  centrum  habe- 
tur, et  cui  isto  sacerdoti  unus  vel  duo  diaconi,  residentes  in  paroeciis  mi- 
noribus, auxilium  et  suppleentiam  quamdam  praebere  possint.  Est  gra- 

vis  quaestio,  fateor,  de  distributione  cultus  in  hodiernis  temporibus, 
quae  actuali  condicioni,  sociali  ac  geographicae,  forsan  adaptanda  est. 

Ergo  non  nimis  horresco  si,  post  sententiam  conferentiarum  episco- 
palium et  cum  expresso  consensu  episcopi,  qui  solus  potest  iudicare  ex 
opinione  locorum  et  praesertim  de  valore  morali  alicuius  diaconi  eiusque 
familiae,  quidam  inter  istos  diaconos  possit  uxorem  ducere,  si  res  bene 
convenit  nationi  de  qua  agitur.  Certissime  ista  licentia  numquam  con- 
cedenda est  sacerdotibus  et  exinde  nullum  periculum  pro  sacra  lege  cae- 
libatus, praecipue  eo  quod  diaconatus  non  debet  esse  gradus  transito- 
rius ad  presbyteratum.  Sed  talis  possibilitas  permitteret  aliquando  viris, 
profunde  christianis  et  zelo  ardentibus,  sese  dare  authentice  et  sub  in- 
fluxu gratiae  sacramentalis  ad  apostolatum  hierarchicum,  dum  tamen 
caelibatus  obligationem  recusarent. 

Aliunde  mihi  videtur  praesentia  diaconorum  inter  opifices  et  asso- 
ciationes Actionis  Catholicae  posset  esse  valde  utilis  pro  apostolatu  spe- 
cifico et  pro  communicatione  satis  officiali  iudiciorum  Ecclesiae  in  rebus 
socialibus  vel  moralibus,  quando,  ut  meri  assistentes,  in  coetibus  laico- 
rum  adsunt,  salvis  evidenter  responsabilitate  ac  directione  ipsorum 
laicorum.  Nam  magnas  difficultates  cognoscimus,  si  velimus  sacerdotes 
sat  competentes  invenire  pro  tali  assistentia  in  operibus  et  in  diversis 
conventibus. 

Insuper,  ut  bene  dictum  fuit,  collaboratio  diaconorum  in  functio- 
nibus exsequialibus,  in  cultu  eucharistico,  in  operibus  caritativis,  in 
actione  sociali,  non  solum  in  ruralibus  regionibus,  sed  multoties  in  urbi- 
bus ministerium  sacerdotale  actuose  levaret. 

Surgit  statim  quaestio  praeparationis  talium  diaconorum  in  semina- 
riis. Non  est  sine  solutione,  post  aliquam  reformationem  seminariorum, 
ac  praesertim  si  talis  efformatio  daretur  in  seminariis  pro  vocationibus 
tarde  declaratis  vel  in  aliqua  domo  speciali.  In  hoc  casu,  evidenter  obli- 
gatio studiorum  in  lingua  latina  non  posset  imponi. 

Proinde  restauratio  veri  diaconatus  mihi  apparet,  saltem  in  pluribus 
regionibus  et  ad  experimentum,  tamquam  corollarium  efficax  alicuius 
cogitationis  pastoralis  melius  adaptatae  ad  condicionem  actualem  Ec- 
clesiae, si  velit  sancta  Ecclesia  esse  plene  missionaria. 

Ergo  ultima  paragraphus  in  n.  15  nostri  cap.  II  schematis  de  Eccle- 
sia mihi  omnino  placet,  praesertim  si  ratio  habetur  de  conferendis  epi- 
scopalibus. Dixi. 

Moderator.  Audiatur  aliqua  communicatio  secretarii  generalis,  et 
ab  ipso  legatur  septima  emendatio. 

Secretarius  generalis'.  Nonnulli  Concilii  Patres  hoc  dubium  propo- 

suerunt:  in  suffragiis  ferendis  circa  emendationes  a commissione  de 
Liturgia  inductas,  non  satis  provisum  fuisse  videtur,  ad  Patrum  men- 
tem circa  potiora  argumenta  clare  detegendam.  Patres  enim  ad  suffragia 
ferenda  vocantur  circa  modum  essendi  rei  seu  argumenti  cuius  existentia 
seu  admissio  conciliaris  a commissione  gratis  supponitur.  Ita,  e.  g.,  in 
num.  42,  pag.  27  emendationum,  nempe  Communio  sub  utraque  specie, 
a Patribus  quaeritur  utrum  locutio  « sublato  fidei  periculo  » immutanda 
sit  in  « firmis  principiis  dogmaticis  a Concilio  Tridentino  statutis  ».  Locu- 
tionis substitutio  peropportuna  apparet,  ideoque  responsio  potest  esse 
« placet  ».  At  puta  casum  Patris  cui  substitutio  placeat  quin  ipsimet 
placeat  restauratio  Communionis  sub  utraque  specie,  quaenam  esse  de- 
beret responsio?  Nonne  melius  esset  a Patribus  prius  exquirere  utrum 
iudicent  admittendam  esse  Communionem  sub  utraque  specie  ac  dein 
eorum  suffragia  petere  circa  circumstantias,  locutiones,  etc.? 

Ad  hoc  dubium  praeses  mandat  respondere:  cum  schema  de  sacra 
Liturgia  longe  maiori  parte  votorum  requisita  approbatum  fuerit,  iam 
praesumptio  stat  pro  approbatione  rerum  praecipuarum.  Ceterum  Pa- 
tres, qui  aliquid  in  hoc  capite  contentum  non  approbant,  id  indicare 
possunt  in  suffragatione  totius  cap.  II,  dicendo  vel  « non  placet  »,  vel 
« placet  iuxta  modum  »,  scribendo  tamen  in  hoc  casu,  in  distinctis  foliis, 
clare  et  distincte,  modos. 

Nunc  lego  septimam  emendationem...  [cf.  pag.  281].  Quemadmo- 
dum heri  dixi,  ad  facilitatem  suffragationis  videatur  textus  qui  relatus 
est  in  fine,  et  haec  emendatio  correspondet  pag.  27,  ni  fallor,  n.  54, 
ubi  sunt  vetus  textus  et  novus.  Et  ita  in  posterum,  nonne? 

Illa  pagina,  quam  lego  antea,  refertur  ad  volumen  distributum  in 
prima  periodo;  pagina  in  qua  textus  refertur,  sive  vetus  sive  novus, 
habetur  in  loco  indicato.  Nunc  sumus  pag.  27,  et  postea  28,  etc. 


3 

Exc.mus  P.  D.  ANTONIUS  ANOVEROS  ATAIJN 
Episcopus  tit.  Tabudensis,  eoad.  Gaditanus  et  Septensis 

V enerabiles  Patres  et  dilectissimi  omnes, 

Loquor  in  nomine  aliquorum  Patrum,  saltem  ex  Hispaniae  dioece- 
sibus. 

Ad  n.  15  schematis  de  Ecclesia,  ubi  de  presbyteris  quaestio  est, 
submisse  has  observationes  profero: 


CONGREGATIO  GENERALIS  XLIV 


349 


1.  In  schemate  fusius  et  intentius  de  presbyteris  agendum;  non 
tantum  quia  in  Ecclesia  primum  munus  sacerdotii  exercent  (Euchari- 
stiam, peccatorum  remissionem),  sed  quia  per  eos  plerique  fidelium 
aditum  habent  in  potentiam  illuminantem  et  vivificantem  Ecclesiae. 

2.  Postulatur  insuper  fundamentum  biblicum  et  traditionale,  ut 
testimonio  fontium  doctrina  textus  roboretur  auctoritate  Scripturae  et 
traditionis. 

3.  Nitidius  et  pressius  referatur  ordo  presbyteralis  ad  Sacerdotium 
ipsius  Christi,  non  tantum  ad  plenitudinem  episcopalem. 

4.  Nobis  placeret  ut  in  schemate  dictio  « sacerdotes  secundae  digni- 
tatis » non  legeretur  (lin.  6),  ratione  opportunitatis: 

a)  Quamvis  enim  presbyteri  episcopis  subiaceant,  eorum  mere 
legati  non  sunt,  quia  eorum  potestas  specifica,  sacramenti  ordinis  ope 
accepta,  ab  ipso  Deo  est. 

b)  Etsi  haec  formula  in  libris  liturgicis  et  in  litteris  ecclesiasticis 
frequens  usurpatur,  timendum  est  ut  fideles,  re  non  satis  perspecta, 
aliquid  vilipendii  videant,  quod  quidem  ineptum  et  iniustum  pastora- 
liter  esset. 

c)  Hodie  expedit  magni,  immo  maximi,  sacerdotes  apud  fideles 
facere,  praesertim  in  eo  quod  sacerdotium  exstat,  « in  ministerio  prae- 
cipuo, quale  est  Corpus  Christi  consecrare,  et  in  quo  sacerdotis  exer- 
citium ab  aliqua  superiore  potestate  non  pendet,  nisi  divina  » (S.  Thom., 
De  ordine,  q.  40,  a.  4)...1 

5.  Omitti  expedit  dictio:  « cuius  in  pascendo  grege  eique  inser- 
viendo vices  agunt  » (lin.  13).  Ut  diximus,  in  hac  phrasi  innui  videtur 
presbyteros  meros  delegatos  esse  episcopi.  Theologi  non  contemnendi 
sustinent  in  ordinatione  presbyterali  quandam  missionem  « pro  cura 
animarum  » conferri. 

6.  In  secunda  paragrapho  textus,  lin.  15,  memoratur  « coetum 
cooptatum  et  concordem  constituentes  circa  episcopum  ».  Legitur  in 
lin.  20  « Episcopi  munus  participantes  ». 

Ipsa  traditio  ecclesiastica,  in  Pontificali  proiecta,  presbyteros  agno- 
scit non  tantum  ut  cooperatores  ex  officio  episcopi,  sed  etiam  ut  eiusdem 
muneris  functionis  pastoralis  regendi,  docendi  et  sanctificandi  partici- 
pes. Efficiens  praesentia  episcopi  inter  fideles  per  presbyteros  exequitur 
frequenter .2 

Suadentne  haec  omnia,  presbyteros  dioecesis,  ...3  potestati  Episcopi 
semper  subiacentes,  quamdam  actuationem  ...4  habuisse,  efficacem  aut 
efficaciorem  pro  adiunctis  historicis,  numquam  ab  structuris  dioecesanis 
absentem? 

Tempore  apostolorum,  ut  cognitum  est,  Ecclesiae  aut  singulares  coe- 

tus,  plerumque  collegiis  ministrorum  sive  presbyterorum  sive  episcopo- 
rum a « diaconibus  » adiu torum  regebantur.  Quod  regimen  — triplex 
officium  gubernii,  magisterii,  liturgiae  amplectens  — exercitum  esse 
forma  vere  collegiali  videtur.  Hic  notantur  variae  recensiones  Sacrae 
Scripturae .5 

Quo  in  ordine  synodus  dioecesanae  locandae  sunt,  olim  crebriores 
et  efficaciores,  necnon  munia  Capitulorum,  quae  non  modo  clericis  Ec- 
clesiae Cathedralis  constituebantur,  sed  variis  advocatis  ex  diversis  cir- 
cumscriptionibus dicionis  dioecesis. 

Magno  usui  esset  in  ordine  schematis,  ut  in  textu  apertius  et  ex- 
pressis verbis  admittatur  necessitas  exsequendi  structuras  compactas 6 
presbyterorum;  et  ut  quaedam  commissio  postea  — sive  schemati  de 
cura  animarum,  sive  restaurationis  Codicis  — formulas  iuris  quae  aptio- 
res nostris  temporibus  videantur  redigat. 

Concilii  intentione  pastorali  praestituta,  nonne  expediret  constitu- 
tionem cleri  dioecesani  roborare,  ut  eius  participatio  curae  pastoralis 
aptior  sit  et  uberior? 

Optimum  cum  sit  conscientiam  officii  episcoporum  ad  bonum  com- 
mune Ecclesiae  sumere,  et  vincula  applicationis  temporibus  temperare, 
nonne  et  opportunum  erit  — servatis  servandis  — efficientius  corpori 
presbyterorum  curam  pastoralem  cuiuslibet  dioecesis  iniungere? 

Erit  praeterea,  quod  attinet  ad  episcopum  eiusque  sacerdotes,  forma 
valentior  ad  Ecclesiam  temporibus  accommodandam,  qui  finis  primus 
Concilii  est,  Ioanne  XXIII  auctore,  felicis  memoriae;  maximeque,  cum 
his  diebus  ita  polleant  structurae  democraticae,  sine  pavore,  cum  demo- 
cratia  genuino  sensu  christiano  intelligitur,  ut  in  litteris  Secretariae 
Status  ad  hebdomadam  socialem  Caensem,  in  claris  operibus  tum  Ro- 
mani Pontificis  Pii  XII,  tum  card.  Montini,  hodie  Summi  Pontificis  feli- 
citer regnantis,  atque  in  consensu  sanae  opinionis  publicae. 

Cum  autem  amor  concordiam  generet,  hae  coniunctiones  episcopi 
cum  coetu  presbyterali  — vel  aliam  formulam  usurpando  ut  a collegio 
episcoporum  distinguatur  — arctius  et  intimius  eos  coniungit  inter  se, 
quod  quidem  paternitatis  pastoris  dioecesani  erit  expressio,  qui  ita 
aptius  erit  pastor,  utpote  « ideo  pastor  quia  Pater  » ut  rectissime 
scripsit  Summus  Pontifex  Ioannes  XXIII  in  Encyclica  Sacerdotii  nostri 
primordia. 

Nota  bene.  Hic  n.  15  (De  presbyteris  et  diaconis)  transferatur  post 
n.  21  schematis,  ut  servetur  continuitas  tractationis  de  episcopis. 

Brevitatis  gratia,  lectionem  scripti  reformati  in  hac  aula  conciliari 
omitto,  eum  commissioni  proponens  ut  studio  tradatur...7  Dixi. 


CONGREGATIO  GENERALIS  XLIV 


351 


In  textu  scripto  tradito-.  1 d)  Scitum  est,  praestantia  iurisdictionis  episcopi 
super  presbyteros  data,  non  patere  utrum  prisca  collegia  presbyterorum  potesta- 
tem sacramentalem  (Ordinis)  plenam  (episcoporum  instar)  aut  limitatam  (moris 
hodierni  presbyterorum  modo)  exercere.  Quapropter,  quamquam  verum  est  exer- 
citium sacramentale  presbyterorum  temporibus  recentioribus  esse  restrictius,  non 
liquet  tamen  utrum  ipsa  presbyterorum  potestas  sit  plena  (licet  in  exercitio  limitata) 
an  in  ipsa  ordinatione  tantum  participationem  restrictam  potestatis  sacerdotalis 
recipiant.  2 deest.  3 cuiusdam.  4 collegialem.  5 (cf.  Act.  11,  30; 
15,  4.  6;  21,  18;  20,  17  coli,  cum  20,  28;  Tit.  1,  5 coli,  cum  Tit.  1,  7 et  Tim.  3,  2; 
Act.  14,  22;  1 Petr.  5,  1-2;  lac.  5,  14;  Phil.  1,  1;  Ep.  Clementis  Romani  ad  Co- 
rinthios. Cf.  etiam  1 Thess.  5,  12;  Heb.  13,  7.  17;  Act.  15  [decretum  conciliare]; 
1 Tim.  5,  17;  4,  4;  Tit.  1,  9).  Libet  referre  ut  S.  Ignatio  Antiocheno,  presbyteri 
intra  Ecclesiam  videbantur  ut  quidam  « senatus  Dei  et  concilium  apostolorum  »: 
« hortor  ut  in  concordia  omnia  peragere  studeatis,  episcopo  praesidente  loco  Dei, 
et  presbyteris  loco  senatus  apostolici,  et  diaconis  mihi  suavissimis  concreditum 
habentibus  ministerium  Iesu  Christi  » (ep.  ad  Eccl.  Magnesiorum).  6 collegia- 
les.  7 Huius  scripti  compositionem  ad  litteram,  ita  se  habet:  « De  presbyteris. 
Hierarchia,  divina  ordinatione  instituta,  constat  non  tantum  ex  episcopis,  sed  et 
ex  presbyteris  et  ministris.  Per  episcopos  autem  presbyteri  manuum  impositione 
sacerdotio  Christi  configurantur,  et  missionem  ab  ipso  Christo  accipiunt  ut  eorum 
sollicitudinis  pastoralis  participes  fiant.  Circa  episcopos  qui  eos  in  societatis  operis 
adiumentum  vocant,  coetum  coadunatum  et  concordem  constituentes,  veritatem 
et  gratiam  super  omnes  fideles  dispergunt.  Hi  licet  pontificatus  apicem  non  ha- 
beant, tamen  sacramento  recepto  veri  sunt  sacerdotes  47  providi  cooperatores  ordi- 
nis episcopalis.48  In  sacrificio  Missae  offerendo 49  et  sacramentis  administrandis  et 
ipsi  in  persona  Christi  agunt,  fideles  ad  iugem  orationem  exhortantur  et  dirigunt, 
eosque  multiformi  praedicatione  verbi  Dei  ad  communicandum  sacrificio  Christi  et 
Ecclesiae  in  perfecta  oboedientia  fidei  et  amoris  perducunt.  Cura  autem  animarum 
actu  exercenda  eis  a Romano  Pontifice  vel  ab  episcopo  competente  assignatur. 
Agnoscant  presbyteri  cuncti,  etiam  religiosi...  ».  Et  addatur  de  coetu  presbyter  ali 
(vel  aliam  formulam  usurpando  ut  a collegio  episcoporum  distinguantur)  sensu 
stricto. 

Duodecim  Patrum  Concilii  relatio,  qui  votum  exc.mi  D.  Antonii  Anoveros 
Ataun,  eoad.  ep.  Gadicensis  et  Septensis  in  Hispania  subscripserunt,  circa  n.  15 
cap.  II  schematis  de  Ecclesia , relate  ad  presbyteros:  Luis  Franco,  ob.  de  Tenerife; 
Michael  Novoa,  ep.  aux.  Compostellanus;  Jose  Maria,  ep.  (tit.)  Drusilianensis; 
A.  G.  ob.  de  Mondonedo;  Raphael  Gonzalez  Moralejo,  ep.  aux.  Valendae;  Nar- 
ciso  Jubany,  ep.  aux.  Barcinonensis;  Pedro,  ob.  de  Huelva;  Manuel,  ob.  de  Cor- 
doba;  Marcelo,  ob.  de  Astorga;  Vicente,  ob.  de  Solsona;  Felix,  ob.  de  Jaen;  Al- 
fonso,  ob.  de  Almerfa. 

Moderator:  Legatur  emendatio  octava. 

Secretarius  generalis : ...  [cf.  pag.  281].  Conferatis,  claritatis  gra- 
tia, fasciculi  emendationum  pag.  27,  lin.  17. 

Exc.mus  P.  D.  AEMILIUS  ARSENIUS  BLANCHET 
Archiepiscopus  tit.  Philippopolitanus  in  Thracia 

V enerahiles  Patres, 

Non  de  substantia  schematis  locuturus  sum  cum  iam  multa  dicta 
sint  et  etiam  repetita,  sed  de  quodam  problemate  quod  ponit  ipsum 
schema  et  etiam  alia  schemata } 

Cum  enim 2 schemata  nostra  sint  ex  diversis  generibus,  aliae  ad 
doctrinam  fidei  pertinentes,  aliae  ad  apostolatum  aut  Liturgiam  aut 
vitam  spiritualem,  aut  res  sociales  magis  spectantes;  cum  etiam  in 
unoquoque  schemate  partes  ipsae  sint  satis  variae,  aliae  descriptivae,  aliae 
exhortatoriae,  aliae  dogmaticae,  difficultas  aliqua  oritur  circa  « quali- 
ficationem  » seu  ut  aiunt 3 « theologicam  notam  »,  quam  huic  nostro 
labori  dare  volumus.  Nonnulli  Patres  conciliares  et  periti  ex  diversis 
nationibus  de  hac  ambiguitate  privatim  sententiam  expresserunt. 

Et  certe  obiectum  primum  huius  Concilii,  ut  firmiter  dixit  Summus 
Pontifex  Ioannes  XXIII,  dilectae  memoriae / non  est  ut  « de  quibusdam 
capitibus  praecipuis  doctrinae  Ecclesiae  disceptetur  » — ea  sunt  ipsa 
verba  Summi  Pontificis  — sed  ut  « hodiernis  necessitatibus  consulen- 
dum sit  ». 

Attamen,  v.  g.  hoc  schema  de  Ecclesia  de  quo  nunc  disputatur, 
doctrinam  continet  de  rebus  quarum  omnes  videmus  momentum.  Cum 
tale  documentum  — per  plure s annos  elaboratum,  correctum,  denuo 
redactum,  disceptationi  omnium  episcopum  subiectum,  tertio  a com- 
missione compositum,  et  tandem  (ut  sperandum  est)  definitive  admis- 
sum — publice  proclamatum  fuerit,  necesse  est  ut  obiectum  sit  acutae 
perscrutationis,  primum  ex  parte  theologorum,  qui,  sicut  decet  et  de- 
bent, omnia  verba  perpendent  — ut  nosmetipsi  in  hac  aula  facimus  — , 
ex  dictis  propositiones  deducent,  et,  ex  his  commentariis  et  interpreta- 
tionibus, fiet  doctrina  quae,  in  facultatibus  universitariis  et  in  semina- 
riis, paulatim  docebitur.  Pastores  quae  hic  dicta  sunt  populis  exponent. 
Et,  cum  Ecclesia  catholica  quid  sit  ita  declaraverit,  ex  suis  dictis  iudica- 
bitur  a christianis  et  non-christianis  qui  eam  vere  cognoscere  volunt. 
Nos  omnes  sentimus  quod  pondus  nostrae  conscientiae  ita  imponatur 
et  propterea  volumus  ad  aliquem  punctum  perfectionis  — in  quantum 
possibile  est  — nostrum  textum  ducere,  ita  ut  nulla  ambiguitas  verbo- 
rum remaneat,  nulla  citatio  biblica  quae  non  in  suo  sensu  stricto  et 
litterali  adhibeatur.  Sed  tandem,  quem  gradum  auctoritatis  volumus 

tanto  labori  conferre?  Quam  vim  doctrinalem  nos  ipsi  his  nostris  decla- 
rationibus tribuere  constituimus?  et  num  eadem  nota  debet,  v.  g.  omni- 
bus capitibus  schematis  de  Ecclesia  applicari? 

Sunt  forsan  qui  dicant  hoc  esse  munus  et  officium  theologorum  di- 
scernere quae  nota  sit  documentis  danda.  Sed,  sicut  scimus,  sunt  inter 
ipsos  theologos,  ut  ita  dicam,  variae  « familiae  intellectuales  »,  quarum 
diversae  sunt  propensiones.  Sine  indicatione  sufficienti,  periculum  est 
ut  adaequatus  commentarius  impossibilis  fiat  et  omnia  uniuscuiusque 
relinquantur  arbitrio.  Cavere  hic  debemus  ne  quid  infra,  ne  quid  supra 
modum. 

Sed,  ex  altera  parte,  timeamus  etiam  ne  fiat  abusus  illarum  ipsarum 
indicationum  quas  petimus:  cavere  enim  etiam  debemus  ne  nimis  reficia- 
tur aliquid  concretum,  plenum,  vivum,  reale,  quod  habent  imagines  bi- 
blicae  et  traditio  vera  Ecclesiae  et  quod  non  totaliter  retinent  notiones 
abstractae;  quae  etsi  necessariae  sunt  et  validae  et  bonae,  non  sine  pe- 
riculo considerationi  directae  dati  revelati  substituerentur. 

In  oratione  quam  in  hac  aula  nuper  audivimus,  Summus  Pontifex, 
feliciter  regnans,  haec  dixit:  « Videtur  advenisse  nunc  tempus  quo, 
circa  Ecclesiam  Christi,  veritas  magis  magisque  explorari,  digeri,  ex- 
primi debeat,  fortasse  non  solemnibus  illis  enuntiationibus  quas  defi- 
nitiones dogmaticas  vocant,  sed  potius  declarationibus  adhibitis,  quibus 
Ecclesia  clariore  et  graviore  magisterio  sibi  declarat  quid  de  seipsa 
sentiat  ». 

Quod  ita  Summus  Pontifex  innuit,  valde  utile  videtur  ut  Concilium 
faciat  suum,  forsitan  iisdem  verbis,  et,  si  maiorem  valorem  alicui  decla- 
rationi tribuere  intendat,  forma  ipsa  indicet. 

Conclusio:  Petitur  — quin  forma  nimis  rigida  declarationibus  Con- 
cilii imponatur  — ne  omittatur,  quando  opus  erit,  sufficiens  indicatio 
qualificationis  theologicae,  ut  iustae  viae,  in  diversis  casibus,  christianae 
intelligentiae  et  futuris  laboribus  aperiatur.  Dixi. 


In  textu  scripto  tradito-.  1 deest. 


2  deest. 


3  deest. 


4  deest. 

Exc.mus  P.  D.  VILLELMUS  CONWAY 
Archiepiscopus  Armachanus 

Em.me  Praeses  et  venerabiles  Patres, 

Cap.  II  in  genere  mihi  placet.  Placet  saltem  in  genere  in  iis  quae 
ibi  affirmantur.  Minus  placet  in  nonnullis  quae  in  eo  non  affirmantur. 
Datur  enim,  meo  iudicio,  gravis  omissio,  vel  saltem  gravis  deficientia, 
nempe  in  modo  tractandi  de  presbyteris  et  presbyteratu. 

Hoc  schema  de  Ecclesia  ample  et  fuse  tractat  de  episcopis  per  9 pa- 
ginas. Ample  et  fuse  tractat  de  laicis  per  7 paginas.  Attamen,  in  toto 
schemate  dimidia  tantum  pars  unius  paginae  consecratur  presbyteris. 
Et  etiam  in  hac  parva  sectione  quaestio  non  est  principaliter  de  presbyte- 
ratu in  se  ipso  considerato,  sed  potius  de  eius  nexu  cum  episcopatu. 

Hoc  mihi  videtur  esse  gravis  deficientia  debitae  proportionis,  quae 
omnino  corrigi  debet.  Amplior  omnino  et  profundior  requiritur  tracta- 
tio de  presbyteris / de  veneranda  dignitate  illorum  qui,  etsi  non  episcopi, 
veri  tamen  sacerdotes  sunt,  mediatores  inter  Deum  et  homines,  ex 
hominibus  assumpti  in  iis  quae  sunt  ad  Deum;  qui  a Deo,  per  sacra- 
mentum ordinis,  tremendam  illam  potestatem  receperunt  conficiendi 
et  offerendi  in  sacrosancto  Missae  sacrificio  Corpus  et  Sanguinem  Do- 
mini; qui  miranda  illa  potestate  fruuntur  absolvendi  a peccatis  in  sacra- 
mento Poenitentiae  in  nomine  et  persona  Christi. 

Quod  in  schemate  de  episcopo  dicitur,  nempe  quod,  semel  consecra- 
tus, « numquam  simplex  sacerdos  ...2  rursus  fieri  potest  »,  idem  potest 
dici  (et  de  facto  a Concilio  Tridentino  dictum  est),  mutatis  mutandis, 
de  presbytero  utpote  quod  semel  ordinatus  numquam  simplex  laicus 
rursus  fieri  potest. 

Momentum  pastorale  huius  quaestionis  neminem  effugit.  Cum  ubique 
terrarum  penuriam  3 vocationum  sacerdotalium  laboramus  ita  ut  vera 
crisis  exsistat  * maxime  interest  ut  sacrosanctum  hoc  Concilium  nedum 
minorare  sed  potius  elevare  et  exaltare  5 videatur  fulgentem  presbytero- 
rum dignitatem. 

Saepius  repeti  audivimus  omnes  Concilium  Vaticanum  I,  de  Romani 
Pontificis  auctoritate  separatim  tractando,  episcopatum  aliquatenus  sub 
umbra  reliquisse.  Quidquid  sit  de  ea  re  dicendum  (et  certe  post  hoc 
Concilium  episcopatus  non  erit  sub  umbra 6),  dolendum  sane  erit  si  in 
futuro  de  hoc  Concilio  Vaticano  II  dici  poterit  quod  intendendo  epi- 

scopatum  et  laicatum  revalorare,  ut  aiunt,  presbyteros  in  umbra  inter 
episcopos  et  laicos  reliquit,  vel  vix  non  oblitum  est. 

Propono  igitur  ut  multo  amplius  et  adaequatius  de  presbyteris  trac- 
tatio fiat,  Sacris  Scripturis  tam  Veteris  quam  Novi  Testamenti  simul  ac 
Sanctis  Patribus  in  doctrinae  expositione  invocatis,  immo  ut  caput  no- 
vum et  speciale  de  presbyteratu  conficiatur  post  caput  de  episcopatu 
collocandum.  Dixi. 


In  textu  scripto  tradito-.  1 deest.  2 vel  laicus.  3 crisis.  4 urgeat. 
5 deest.  6 deest. 

Animadversiones  additae: 

Propono  ut  pag.  27,  lin.  36,  post  verbum  « degentibus  » dicatur  « dummodo 
Romanus  Pontifex  eos  ad  deliberandum  libere  invitet  et  deliberata  libere  approbet  ». 
Rationes : 

1.  Talia  verba  sunt  necessaria  ad  praecavendum  omne  dubium  de  omnimoda 
plena  potestate  Romani  Pontificis  ad  normam  constitutionis  Pastor  Aeternus  Va- 
ticani I. 

2.  Talia  verba  exprimunt  sensum  in  quo,  meo  iudicio,  multi  patres  probabi- 
lissime interpretaverunt  Propositionem  3 suffragationis  diei  30  octobris  1963, 
habita  praesertim  ratione  notarum  explicativarum  (a)  et  (b). 

3.  Talia  verba  consonant  cum  schemate  cap.  IV,  de  ecclesiastica  hier  archia, 
Concilii  Vaticani  I:  «At  quoniam  primatus  Petro  datus  est,  ut  una  ecclesia  Christi 
et  cathedra  una  monstraretur,  Romano  pontifici  ceteri  praesules  subiecti  sunt,  tum 
singuli  in  propriis  ecclesiis  administrandis,  tum  universi  in  communibus  ecclesiae 
negotiis  gerendis...  et  licet  ab  eo  congregati,  tamquam  veri  iudices  et  fidei  decreta 
et  disciplinae  leges  condant;  Romani  tamen  pontificis  est  generalia  eorum  concilia 
non  solum  convocare  et  dissolvere,  sed  etiam  dirigere  et  confirmare  » (Mansi,  Am- 
plissima Collectio  Conciliorum,  53,  310  B-D). 


6 

Exc.mus  p.  d.  EDUARDUS  MARTfNEZ  gonzales 

Episcopus  Zamor ensis 
V enerahiles  Patres  conciliares , 

Agentes  de  constitutione  hierarchica  Ecclesiae,  multa  et  optima  de 
diversis  quaestionibus  dicta  sunt  quae  in  schemate  continentur , at  ni 
fallor / prae  oculis  habeamus  oportet  distincteque  exponamus  verum 
hierarchiae  conceptum,  ex  quo  multa  alia  de  ministerio , de  servitio,  de 
relatione  ad  populum  Dei  pendent ,2  ne  forte  ambiguitas  in  dicendo  an- 
sam praebeat  erroribus  iam  diu  ab  Ecclesia  damnatis...3 

1.  Probe  nostis,  venerabiles  Patres,  Ecclesiam  a Christo  Domino 
institutam  esse  duplici  missione:  altera  iuridica  ( iuxta  verba  apud  Io  an- 
nem : « Sicut  misit  me  Pater  et  ego  mitto  vos  »4),  altera  pneumatica  {in 
loanne  etiam  verbis  contenta , nempe : « Accipite  Spiritum  Sanctum...  », 
et  deinde  per  acceptionem  Spiritus  Sancti,  praesertim  die  Pentecostes  5); 
« quae  — ut  nobis  corpus  animusque  — se  invicem  complent  ac  perfi- 
ciunt »,  ut  verbis  utamur  Encyclicae  Mystici  Corporis..!3 

Solemne  fuit  semper  in  Ecclesia  hanc  missionem  uti  lemma  con- 
siderare: « Apostoli  nobis  Evangelii  praedicatores  facti  sunt  a Domino 
Iesu  Christo.  Iesus  Christus  missus  est  a Deo.  Christus  igitur  a Deo 
et  apostoli  a Christo,  quod  factum  est  utrumque  ordinatim  ex  volun- 
tate Dei  »,  aiebat  iam  saeculo  primo  Clemens  Romanus...7 

2.  Huiusmodi  missio,  qua  « munus  idem  idemque  mandatum  quod 
Christus  acceperat  a Patre  in  Ecclesiam  continuandum  transmittitur  », 
sic  dicente  Leone  XIII  in  Encyclica  Satis  cognitum,  eundem  scopum 
habet  ac  missio  Christi.  « Sicut  Iesus  Christus  in  terras  venit  ut  homi- 
nes vitam  habeant  et  abundantius  habeant  ...8,  eodem  modo  Ecclesia 
propositum  habet  tamquam  finem  salutem  animarum  sempiternam  » 
(ipse  Leo  XIII,  in  Enc.  Immortale  Dei). 

3.  Omnis  ergo  potestas,  hierarchiae  ad  hoc  tantum  concessa  est  ut 
homines  « vitam  habeant  et  abundantius  habeant  »,  vitam  utique  spiri- 
tualem, supernaturalem,  divinam;  et  idcirco  talis  potestas  est  intrinsece 
sanctificans,  pastoralis,  vel  potius  paternalis.  Nihil  proprius,  nihil  pro- 
fundius hac  de  re  dici  potest  inspiratis  verbis  S.  Pauli:  « Nam  si  decem 
millia  paedagogorum  habeatis  in  Christo,  sed  non  multos  patres;  nam 
in  Christo  Iesu  per  Evangelium  ego  vos  genui  »...9 

Consectaria  non  levis  momenti  inde  exoriuntur: 

a)  Inaequalitas  inter  pastores  et  fideles,  quae  est  essentialis  in 
Ecclesia,  non  secus  ac  essentialis  est  inaequalitas  inter  parentes  et  filios. 
Omnes  quidem  homines,  in  humanis,  sed  parentes  filios  generant  et  non 
e converso.  Itidem  in  Ecclesia,  omnes  quidem  christiani,  sed  hierarchae 
alios  generant,  et  non  e converso. 

b)  Ontologice  et  logice  hier  archia,  ut  institutio,  prior  est  populo 
Dei;  prius  enim  sunt  parentes  quam  filii.  In  Ecclesia  prius  pastores  po- 
sterius oves  sunt  considerandi,  siquidem  homines  non  alia  via  fiunt 
oves  ovilis  Christi  quam  laborioso  exercitio  potestatis  sanctificatricis 
pastorum:  « In  Christo  Iesu  per  evangelium  ego  vos  genui  »...10 

c)  Organizatio  hierarchica,  in  oppositione  ad  democraticam,  hoc 
exigit:  ut  auctoritas  via  prorsus  directa  ex  supernis  descendat:  a Deo  in 
Christum,  a Christo  in  eius  vicarium  et  apostolos,  a Christi  vicario  et 
apostolis  in  ceteros  quosdam.  « In  Ecclesia,  animadvertit  Caietanus,  ex 

sua  natura  ordo  est  talis,  ut  ius  principatus  sit  non  in  se,  sed  in  domino 
suo  naturali  »,  scii.  Christo  (in  Tractatu  de  Auctoritate  Papae  et  Con- 
cilii...11). 

d)  Verus  et  plenus  conceptus  hierarchiae  non  supponit  tantum 
quosdam  imperare  et  reliquos  oboedire:  hoc  enim  etiam  in  democratia 
verificatur.  Nec  solummodo  supponit  Deum  sive  directe  sive  indirecte 
subiectum  auctoritatis  determinasse;  sed  insuper  requirit  modum  trans- 
missionis potestatis  talem  ut  omnis  excludatur  persona,  sive  physica  sive 
moralis,  in  ratione  causae  mediae  se  habentis. 

Ex  quo  immediate  deducitur  hierarchas  numquam  esse  posse  « mi- 
nistros » seu  mandatarios  populi.  E contra,  suaviter  et  gratissimo  animo 
dicimus  cum  apostolo:  « Sic  nos  existimet  homo  ut  ministros  Christi  et 
dispensatores  mysteriorum  Dei  »,  Ministri  Christi,  « qui  singulari  pror- 
sus nexu  iunguntur  cum  divino  totius  corporis  capite  » et  « Christi  no- 
mine pascunt  et  regunt  » (Encyclica  Mystici  Corporis  ...12). 

Sub  luce  horum  principiorum  diiudicanda  sunt  quae  circa  servi- 
tium populo  Dei  praestandum  a hierarchia  passim  asseruntur.  Si  apo- 
stolus est  missus  ut  « minister  Christi  et  dispensator  mysteriorum  Dei  », 
inter  dispensatores  quaeritur  « ut  fidelis  quis  inveniatur  ».  En  primum 
officium  hierarchiae:  fidelitas  missioni  ipsi.  Dicere  auderem  pastorem 
non  directe  institui  et  immediate  in  servitium  populi,  sed  in  servitium 
missionis  — « vae  mihi  si  non  evangelizavero  »,  aiebat  Apostolus  13  — 
tandem  aliquando  in  servitium  vitae;  in  quo  servitio  omnia  comprehen- 
duntur quae  quocumque  modo  fidelibus  praestare  possunt  et  debent 
pastores ;14  non  secus  ac  parentes  in  servitium  filiorum  non  directe  et 
immediate  constituuntur,  sed  directe  et  immediate  ut  filios  gignant  et 
alant  et  defendant  nullo  parcentes  labori.  In  hoc  autem  repositum  est 
« servitium  »,  cui  nullum  aliud  servitium  comparari  potest  et  quod 
omnia  servitia  alia  debet  includere ,15  Ideo  apostolus  vehementer  excla- 
mabat: « Impendar  et  superimpendar  pro  animabus  vestris  »,  quia  etiam 
iuxta  sententiam  Christi  « bonus  pastor  animam  ...16  dat  pro  ovibus 
suis  »...17 

Demum  etsi  S.  Paulus  characterem  pontificis  definiendo  scribit: 
« Omnis  quidem  pontifex  ex  hominibus  assumptus,  pro  hominibus  con- 
stituitur in  iis  quae  sunt  ad  Deum,  ut  offerat  dona  et  sacrificia  pro 
peccatis,  etc.  »...18,  bene  intelligitur  pontificem  assumptum  esse  ex  ho- 
minibus, non  ab  hominibus,  sed  a Deo,  et  constitutum  esse  pro  homini- 
bus, id  est  in  favorem  hominum  ut  Deo  offerat  sacrificia  et  bona  aliaque 
munera  pontificalia  exerceat;  quod  etiam  divinum  medium  est  vitam  spi- 
ritualem, supernaturalem  et  divinam  eorum  fovendi,  reparandi  et  defen- 
dendi. Unde  iure  hierarcharum  officium  et  ministerium  tandem  etiam 

servitium  fidelium  vocari  potest,  quia  in  eorum  bonum  a Deo  et  Christo 
electi  et  ordinati  sunt  suasque  sacras  potestates  receperunt,  et  certe .19 

Conclusio.  Quoniam  ergo  ordo  primae  paragraphi  huius  capitis 20 
procedendo  a populo  fideli  ad  hierarchas,  ut  videtur,  realitati  obiectivae 
non  hene  congruit ,21  et  insuper,  phrasis  « qui  vero  ut  ministri  potestate 
pollent,  fratribus  suis  inserviunt  »,  obscurae  et  aequivocae  interpreta- 
tioni obnoxia  esse  potest;  dum  e contra  paragraphus  secunda  optime 
argumentum  inducit  et  claram  doctrinam  tradit,  propono  ut  eiusmodi 
prooemium,  expuncta  prima  illa  paragrapho,  a secunda  incipiat.  Dixi. 


In  textu  scripto  tradito-.  1 deest.  2 deest.  3 e.  g.  in  constitutione 
Pii  VI  Auctorem  fidei  adversus  errores  Synodi  Pistoriensis  (Denz.  1502).  4 (Io. 

20,  21).  5 (Io.  20,  23;  Act.  2,  3-4).  6 (Tromp,  n.  63).  7 (RI  20). 

8 (Io.  10,  10).  9 (1  Cor.  4,  15).  10  (1  Cor.  4,  15).  11  cap.  I.  12  n.  41. 

13  deest.  14  deest.  15  deest.  16  suam.  17  (Io.  10,  11).  18  (Hebr. 

5,  1-2).  19  deest.  20  deest.  21  aptetur. 

7 

Exc.mus  P.  D.  FRANCISCUS  SEPER 
Archiepiscopus  Zagrahiensis 

V enerabiles  Patres  conciliares, 

Commissio  praeparatoria  de  sacramentis  prolixum  schema  de  sacra 
ordinatione  praeparaverat  in  quo  multa  de  restitutione  diaconatus  dicta 
sunt.  Quasi  quoddam  brevissimum  reassumptum  eorum  quae  ibi  dicta 
sunt,  ultimae  quinque  lineae  n.  15  schematis  de  Ecclesia  ...\  habendae 
sunt. 

Initio  notare  velim  me  hac  de  re  non  loqui  ex  angusta  et  restricta 
« perspectiva  » meae  dioecesis  vel  unius  alteriusve  nationis,  sed  ex 
« perspectiva  » Ecclesiae  universalis. 

De  diaconatu  uti  gradu  proprio  et  permanenti  in  Ecclesia  latina 
restituendo  tam  multae  petitiones  et  desiderata,  a viris  ecclesiasticis 
et  laicis  ex  variis  partibus  orbis  catholici,  rationibus  gravibus  suffulta, 
audita  sunt,  ut  haec  quaestio  nullatenus  sine  gravi  et  sereno  examine  ra- 
tionum pro  et  contra  absolvi  possit.  Rationes  quibus  moveor  ut  pro 
restitutione  diaconatus  partem  sumam  ex  triplici  fonte  proveniunt: 

1.  Ex  natura  diaconatus.  Sufficit  etiam  superficialis  lectio  initii 
cap.  VI  Act.  Apost.,  ubi  institutio  diaconorum  describitur,  ut  comperto 
fiat  Diaconatum  minime  institutum  esse  ut  esset  purus  gradus  ad  ordi- 
nem superiorem,  sed  proprie  et  vero  sensu  ut  habeantur  homines  legi- 


CONGREGATIO  GENERALIS  XLIV 


359 


time  constituti  ad  aliqua  determinata  ministeria  et  functiones  in  Ecclesia 
adimplenda.  Si  ergo  in  Ecclesia  occidentali  functio  specialis  diaconatus 
certis  temporibus  non  videbatur  necessaria  et  sic  diaconatus  in  purum 
gradum  redactus  est,  nihil  impedit  quominus  aliis  temporibus  in  plena 
amplitudine  functionali  restituatur,  si  et  ubi  bonum  animarum  id  sua- 
deat. 

Certe  mira  discrepantia  inter  hodiernam  Ecclesiam  et  Ecclesiam 
primitivam,  ipsamque  etiam  Scripturam,  haberetur,  si  hoc  Concilium 
agnosceret  ...2  necessitatem  functionum  quae  iuxta  traditionem  ad  dia- 
conatum pertinent,  nollet  autem  diaconatum  restituere,  sed  aliis  mediis 
illis  necessitatibus  subvenire  quaereret,  quae  in  traditione  antiqua  nul- 
lum fundamentum  habent. 

2.  Ratio  oecumenica : Diaconatus  permanens  in  Ecclesiis  orientali- 
bus usque  ad  hodierna  tempora  tamquam  venerabilis  traditio  conserva- 
tus est.  Nonne  admiratio,  ne  dicam  scandalum,  apud  orientales  oriri 
posset  si  Ecclesia  occidentalis  novas  formas  summo  studio  quaereret 
(v.  g.  uti  aliqui  proponunt,  aliquam  specialem  benedictionem  pro  iis 
qui  apostolatui  sese  devovent),  venerabilem  autem  et  apostolicam  tra- 
ditionem restituere  renueret? 

3.  Ratio  pastoralis  et  apostolica-.  Ante  circiter  decennium  catho- 
lici erant  quinta  pars  hominum  in  orbe  terrarum.  Post  aliquot  decennia, 
ob  incrementum  generis  humani,  erimus  forse  decima  pars  et  ita  porro.3. 
Ex  alia  parte,  etiam  numerus  absolutus  catholicorum  crescit,  sed  non 
eodem  rythmo  crescunt  vocationes  sacerdotales,  saltem  in  aliquibus 
regionibus.  Praesertim  vero  in  regionibus  ubi  vita  Ecclesiae  publica 
certis  limitibus  coarctatur,  uti  in  regionibus  sub  regimine  atheistico, 
et  in  nonnullis  terris  missionum,  penuria  sacerdotum  vive  sentitur. 

Isti  semper  crescenti  numero  eorum  qui  ab  Ecclesia  evangelizandi 
sunt,  Ecclesia  etiam  novis  modis  subvenire  debet. 

Ne  dicatur  haec  omnia  attingi  posse  per  simplices  laicos  catholicos 
apostolatui  sese  devoventes.  Laici  numquam  auctoritatem,  quae  pro 
multis  circumstantiis  requiritur,  habere  possunt.  Et,  si  vera  esset  haec 
sententia,  curnam  usque  modo  hunc  finem  non  attigimus,  cum  laicos 
semper  habuerimus? 

Oppositio  contra  restitutionem  diaconatus  maxime  ex  eo  provenit 
quod  in  schemate  praevidetur  possibilitas  dispensationis  a lege  caeli- 
batus pro  diaconis.  Ideo  tela  quae  contra  talem  possibilitatem  diriguntur, 
etiam  ipsam  restitutionem  diaconatus  attingere  videntur.  Sed  sunt  duae 
res  distinctae.  Possumus  cogitare  de  diaconis  v.  g.  in  Institutis  saecu- 
laribus, in  ordinibus  religiosis,  ergo  de  personis  quae  voto  castitatis 
ligantur.  Ceterum  schema  hanc  quaestionem  « praepositis  Ecclesiae  » 

solvendam  relinquit,  inter  quos  utique  primum  locum  obtinet  Summus 
Pontifex...4 

Praecipua  ratio  quae  opponitur  est  timor  ne  possibilis  institutio 
diaconorum  matrimonio  iunctorum  grave  vulnus  caelibatui  presbytero- 
rum infligat.  Sed  haec  ratio  a nemine  probatur,  etsi  apparenter  aliquod 
fundamentum  habeat.  Posset  forsan  et  contrarium  dici,  quod  est  aeque 
probabile:  nempe  quod  nonnulli  qui  in  dedecus  ordinis  sacerdotalis 
presbyteratum  suscipiunt,  possent  uti  diaconi  in  honorabili  matrimonio 
utile  servitium  praestare  Ecclesiae.5  Ceterum  non  possumus  caelibatum 
considerare  tamquam  merum  effectum  coactionis,  cum  ex  omnimoda 
libertate  procedere  debeat  et  sit  potius  signum  amoris  exclusivi  erga 
Christum  eiusque  Ecclesiam  et  effectus  gratiae  divinae  sine  qua  impos- 
sibilis est. 

Venerabiles  Patres!  Concilia  oecumenica  non  sunt  res  quotidiana, 
sed  novas  epochas  aperiunt.  Nec  hoc  Concilium  ideo  convocatum  est 
ut  dicat  « Arnen  » ad  statum  praesentem,  sed  ut  futuris  necessitatibus 
Ecclesiae  meliori  quo  potest  modo  provideat.  Gratias. 


In  textu  scripto  tradito : 1 in  fine  pag.  26.  2 quidem.  3 deest.  4 cui 

profecto  nemo  potestatem  dispensandi  in  lege  disciplinari  negabit,  si  id  in  determi- 
natis rerum  adiunctis  necessarium  videbitur.  5 deest. 

Moderator : Audiatur  emendatio  nona. 

Secretarius  generalis-.  Ante  lecturam  emendationis,  lego  exitus  suf- 
fragationum iam  peractarum. 


Suffragatio  VI: 

Praesentes  votantes 2.275 

Dixerunt  placet 2.215 

non  placet 52 

placet  iuxta  modum  (votum  nullum)  . . 1 

Vota  nulla 7 

Placuit  igitur  VI  emendatio. 


Emendatio  VII: 

Praesentes  votantes 2.278 

Dixerunt  placet 2.212 

non  placet 47 

iuxta  modum 2 

Vota  nulla 17 


Placuit  etiam  emendatio  VII. 

Emendatio  VIII: 

Praesentes  votantes 2.251 

Dixerunt  placet 2.193 

non  placet 44 

Vota  tuxta  modum,  igitur  nulla 3 

Suffragia  nulla 11 

Etiam  VIII  emendatio  placuit. 


Nunc  lego  emendationem  nonam...  [cf.  pag.  281]. 

Claritatis  gratia,  lego  textum  art.  40,  qui  est  in  primo  capite  iam 
approbato.  Art.  40  ita  praescribit:  « Cum  tamen  variis  in  locis  et  adiunctis, 
profundior  Liturgiae  aptatio  urgeat,  et  ideo  difficilior  evadat: 

1)  A competenti  auctoritate  ecclesiastica  territoriali,  de  qua  in  art.  22 
§ 2,  sedulo  et  prudenter  consideretur  quid,  hoc  in  negotio,  ex  traditioni- 
bus ingenioque  singulorum  populorum  opportune  in  cultum  divinum 
admitti  possit.  Aptationes,  quae  utiles  vel  necessariae  existimantur,  Apo- 
stolicae  Sedi  proponantur,  de  ipsius  consensu  introducendae. 

2)  Ut  autem  aptatio  cum  necessaria  circumspectione  fiat,  eidem  aucto- 
ritati ecclesiasticae  territoriali  ab  Apostolica  Sede  facultas  tribuetur,  si 
casus  ferat,  ut  in  quibusdam  coetibus  ad  id  aptis  et  per  determinatum 
tempus  necessaria  praevia  experimenta  permittat  et  dirigat. 

3)  Quia  leges  liturgicae  difficultates  speciales,  quoad  aptationem, 
praesertim  in  Missionibus  secum  ferre  solent,  in  illis  condendis  praesto 
sint  viri,  in  re  de  qua  agitur,  periti  ».*  Dixi. 

8 

Exc.mus  P.  D.  IOANNES  WEBER 
Archiepiscopus-episcopus  Argentinensis 

Em.mi  Patres,  carissimi  Fratres, 

Cum  cap.  II  de  Ecclesia,  ut  praeambulum  ad  studium  collegii  epi- 
scoporum, loquatur  de  collegio  apostolorum  in  n.  12,  liceat  et  mihi 
breviter  tractare  de  momento  huius  collegii  in  Novo  Testamento,  ut 
complementum  ad  iam  dicta  ab  em.mo  card.  Lienart  et  a rev.mo  ep.  Na- 
murcensi,  quibus  assensum  dedi.1 

Quamvis  vox  « apostolus  » non  semper  in  eodem  sensu  technico  in 
scriptis  Novi  Testamenti  sumatur,  tamen  clare  apparet  exstitisse  coetum 


* Vol.  I,  pars  IV,  pp.  274-275. 

discipulorum,  nitide  circumscriptum,  qui  « duodecim  » (ol  dcbdexa) 
appellatur  et  cui  partes  praecipuae  tribuuntur,  sive  in  sequela  Christi, 
sive  in  munere  praedicandi  et  regendi  Ecclesiam.  In  hoc  coetu  Petrus 
quidem,  secundum  promissa  Domini,  primum ,2  eminentem  et  persona- 
lem locum  tenet  ...3,  quin  tamen  collegialitas  duodecim  destruatur. 

Momentum  huius  coetus  apostolici  apparet:  1.  in  electione  duode- 
cim; 2.  in  eorum  instructione  et  missione;  3.  in  parte  quam  habent  in 
vita  primaevae  Ecclesiae;  et  4.  in  munere  eschatologico  quod  eis  tri- 
buitur. 

1.  Huius  collegii  electio  et  constitutio  a Luca  ...4  refertur,  a Mat- 
thaeo ...5  et  Ioanne  ...6  supponitur,  a Marco  autem  explicite  narratur  ...7, 
et  quidem  ita  ut  miro  modo  numerus  duodecim  afferatur:  « Vocavit  ad 
se  quos  voluit  ipse...  et  fecit  r ovg  dcbdexa,  enolrjaev  rovg  dcbdexa, 
et  imposuit  Simoni  nomen  Petrus...  »,  etc& 

Elenchus  nominum  duodecim  apostolorum  nobis  quater  conserva- 
tum est  in  Euangeliis  et  in  Actibus ;9  id  ostendit  in  traditione  orali  pri- 
maeva consideratum  fuisse  ut  magni  momenti. 

Designationem  « duodecim  » evasisse  terminum  technicum  non  so- 
lum apparet  ex  frequentia  quae  occurrit  in  Evangeliis,  sed  etiam  ex  eo 
quod  invenitur  iam  in  prima  epistola  ad  Corinthios,  et  quidem  in  sec- 
tione quae  generatim  consideratur  tamquam  a Paulo  ex  traditione  orali 
desumpta,  scii,  in  elencho  eorum  quibus  Christus  post  resurrectionem 
apparuit:  « Visus  est  Cephae  et  post  haec  undecim  »,  vel  potius  « duo- 
decim » ( axpdr]  Krjcpa,  eha  xolg  dcodexa)...10 

2.  Hic  coetus  a Domino  non  solum  instruitur  sicut  et  alii  discipuli 
et  populus,  sed  « privatim  » peculiarem  accipit  institutionem  et  pro- 
fundiores explicationes  de  mvsterio  regni  Dei,  de  praeeminentia  inter 
discinulos  et  de  passione  Christi...11 

His  viris  praecipua  officia  tribuuntur.  Eliguntur  « ut  essent  cum  eo  » 
seu  ut  particulari  modo  associentur  itineribus,  vitae,  miraculis,  doc- 
trinae Magistri.  Secundum  Matthaeum,  in  cap.  28  12  « undecim  » con- 
creditur solemniter  missio  ad  propagandam  Ecclesiam  in  universo  mun- 
do: « Euntes  ergo,  docete  omnes  gentes  »,  i.  e.,  ex  eis  discipulos  facite. 

3.  In  vita  primaevae  Ecclesiae  coetus  apostolorum,  ut  talis,  pecu- 
liari gaudet  auctoritate.  Numerus  « duodecim  » post  defectionem  Iudae 
solemniter,  immo  divinitus,  redintegratur  per  electionem  Matthiae  ...13 
Primus  sermo  post  adventum  Spiritus  Sancti  tribuitur  « Petro  cum  un- 
decim »...14  et  ad  ipsos  se  vertit  turba...15  Ab  ipsis  administratur  com- 
munitas bonorum  ...16;  ipsi  septem  adiutores  curant  eisque  manus  im- 
ponunt...17 Gubernium  collegiale  apostolorum  apparet  in  loco  Actuum 
quem  fere  quotidie  in  Missa  de  Spiritu  Sancto  legimus:  ubi  Petrus  et 

Ioannes  dicuntur  missi  in  Samariam  « ab  apostolis  qui  erant  Hieroso- 
lymis »...18 

In  narratione  de  « concilio  apostolorum  » circa  annum  50  19  quin- 
quies apparet  phrasis:  « Apostoli  et  presbyteri  »...20  Ad  hos,  et  non 
ad  personam  Petri,  mittuntur  ex  Antiochia  Paulus  et  Barnabas;  ab  his 
Hierosolymis  recipiuntur;  hi  quoque  ad  Concilium  congregantur;  hi 
tandem  sunt  qui  decretum  mittunt.  Sic  Lucas  loquitur,  quamvis  proba- 
biliter solummodo  Petrus  et  Ioannes  in  urbe  sancta  adfuerint:  non  qui 
sunt,  narratoris  videtur  interesse,  sed  quod  sint  apostoli  ( ol  anooroXoi , 
cum  articulo),  quia  collegium  apostolicum  repraesentant. 

4.  Tandem:  duodecim  habent  speciales  partes  eschatologicas.  Sicut 
duodecim  initium  Ecclesiae  constituunt,  ita  eos  Iesus  praevidet  et  prae- 
dicit conclusuros  historiam  Ecclesiae.  Ita  illud  archaicum  21  logion:  « Se- 
debitis et  vos  super  sedes  duodecim  iudicantes  duodecim  tribus  Israel  »...22 
Hic  prima  vice  alluditur  a 23  Domino  ad  relationem  quae  intercedit  inter 
duodecim  apostolos  et  duodecim  tribus  Israel,  et  ita  simul  inter  eos  et 
duodecim  patriarchas,  eponymos  populi  Dei. 

Haec  relatio  simul  et  munus  apostolorum  in  eschatologica  quoque 
Ecclesia  apparet  in  descriptione  caelestis  civitatis  Ierusalem  ...24,  ubi 
legimus:  « Et  habebat  murum...  habentem  portas  duodecim...  Et  nomina 
inscripta,  quae  sunt  nomina  duodecim  tribuum  filiorum  Israel...  Et 
murus  civitatis  habens  fundamenta  duodecim  et  in  ipsis  duodecim 
nomina  duodecim  apostolorum  Agni  ».  Apostoli  hic  igitur  omnes,  id  est, 
collegium  apostolicum  ut  tale,  dicuntur  munere  fundamenti  fungi  in 
Ecclesia  — in  Ecclesia  quidem  eschatologica  — quae  tamen  est  Eccle- 
sia terrena  ad  ultimum  suum  statum  gloriosum  perveniens.  Simul  pa- 
rallelismus  cum  duodecim  portis,  nominatis  secundum  nomina  duodecim 
patriarcharum,  suggerere  videtur  duodecim  apostolos  se  habere  ad  Eccle- 
siam, sicut  duodecim  patriarchae  ad  populum  Israel;  utrique  sunt  po- 
puli Dei,  antiqui  novique,  Eponymi,  hi  secundum  spiritum,  illi  secundum 
carnem. 

Textum  quem  propono  pro  n.  12,  secundum  praedicta  completum, 
secretariatui  tradam.25 


In  textu  scripto  tradito:  1 deest.  2 deest.  3 (cf.  Mt.  16;  Lc.  22  et 
Io.  21).  4 (6,  17-18).  5 (10,  1-4).  6 (6,  71).  7 (Mc.  3,  13-19). 

8 deest.  9 (Mt.  10,  3-4;  Mc.  3,  16-19;  Lc.  6,  14-16;  Act.  1,  13).  10  ( 1 Cor. 

15,  5).  11  (Mc.  4,  30;  9,  35;  10,  32.  41).  12  29,  16-20,  solis.  13  (Act. 

1,  26).  14  (Act.  2,  14).  15  (v.  67).  16  (Act.  4,  23  ad  5,  11).  17  (Act. 

6,  1-6).  18  (Act.  8,  14).  19  deest.  20  (Act.  15,  2.  4.  6.  22.  23).  21  ar- 

chaicissimum.  22  (Mt.  19,  28  et  par.).  23  ab  ipso.  24  (Apoc.  21,  12-14). 
25  (De  institutione  duodecim  apostolorum).  Dominus  Iesus,  precibus  ad  Patrem 

fusis,  vocans  ad  se  quos  voluit,  duodecim  elegit,  ut  essent  cum  illo,  et  ut  mitteret 
eos  praedicare  nuntium  evangelicum  {Mc.  3,  13-19),  et  sub  forma  instituit  cuius- 
dam collegii,  cui  ex  eisdem  electis  Petrum  praefecit.  Eos  ut  socios  sui  ministerii 
formavit,  specialiter  instruxit  {Mc.  4,  10;  9,  35;  10,  32.  41).  Eos  imprimis  ad 
filios  Israel  (cf.  Mt.  10),  deinde  ad  omnes  gentes  misit,  ut  omnes  populos  disci- 
pulos constituant  {Mt.  28,  1-6.  20),  sicque  Ecclesiam  diffunderent,  eamque  sub 
tutela  ipsius  Domini,  ductore  Petro,  eius  fundamento  (cf.  Mt.  16,  18;  Lc.  22, 
32;  Io.  21,  17)  regerent.  Eis  promisit  ut  in  fine  saeculi  duodecim  tribus  Israel 
iudicarent  {Mt.  19,  28  et  par.).  Sic  Ecclesiae  ad  suum  gloriosum  terminum  perve- 
nientis, fundamenta  essent  et  quasi  Patres  {Apoc.  21,  12-14),  qui  iam  in  terris 
eius  partes  gesserant.  Christi  potestate  muniti  et  promissionibus  suffulti,  primae- 
vae Ecclesiae  suis  verbis  et  gestis  praefuerunt  {Act.  2,  14;  4,  31  ad  5,  11;  6,  1-6; 
8,  14;  15,  2,  4,  6,  22,  23)  donec  per  totam  terram  cresceret. 


9 

Exc.mus  P.  D.  DIONYSIUS  E.  HURLEY 

Archiepiscopus  Durbanianus 

Em. me  Praeses , venerabiles  Patres, 

Liceat  mihi  quaedam  verba  facere  super  hoc  cap.  II  ...1,  duo  argu- 
menta proponendo:  primum,  circa  episcoporum  ministeria;  secundum, 
quod  ex  primo  oritur,  de  presbyteratus  munere. 

Quod  ad  primum  spectat,  de  episcoporum  ministeriis  nempe,  diffi- 
cile non  videtur  eis,  quae  in  par.  18-21  dicuntur,  generaliter  consentire. 
Attamen,  statim  animadvertere  liceat  magnam  disproportionem  adesse 
in  par.  19,  quae  de  munere  docendi  tractat  et  non  minus  quam  50  lineas 
adimplet.  Primo  sane  aspectu,  hoc  multum  esse  videri  potest,  si  ad 
factum  non  attendatur  quod  per  41  lineas  de  infallibilitate  sermo  est, 
relictis  tantum  9 lineis  de  generali  munere  verbum  praedicandi,  quod, 
tempore  in  eo  consumpto  et  labore  suscepto  computatis,  maximum  Ec- 
clesiae ministerium  apparet.  Non  quod  mera  verborum  prolixitate  re- 
rum momentum  mensurandum  sit  — sed  quod  magna  huiusmodi  dispro- 
portio verbalis  ad  parem  disproportionem  idearum  ducere  potest. 

Hac  seclusa  consideratione,  quae  in  paragraphis  citatis  inveniuntur 
recte  quidem  et  bene  dicuntur,  si  nonnisi  ad  principia  attendimus.  Etenim, 
secundum  ipsam  ministerii  episcopalis  rationem,  episcopi  est  docere, 
sanctificare  et  regere.  Quod  si  ad  praxim,  ad  rem  ipsam,  oculos  con- 
vertimus, quid  conspicimus?  Ministerium  docendi  et  sanctificandi,  in 
ipso  suo  cotidiano  actu,  quoad  fere  omnes  suos  aspectus,  nequaquam  ab 
episcopo,  sed  a presbyteris  impletur. 

Et  sane,  episcopus  plus  quam  nonaginta  novem  pro  centum  ex  suis 
ovibus  apparet  ut  figura  ignota,  remota,  sub  plano  personali  et  humano 
incognita.  Ipsius  est  generaliora  directiva  statuere,  res  dioeceseos  com- 
ponere et  organizare,  varios  conatus  et  incoepta  coordinare;  sed  influ- 
xum hierarchicum  directum  in  gregem  suum  saepissime  non  ipse  habet, 
sed  presbyteri,  quibus  mediantibus  fere  omnia  in  dioecesi  peragit.  Sunt 
enim  presbyteri  episcopi  manus  et  pedes,  oculi,  aures,  ipsaque  vox.  Et 
quemadmodum  agere  nemo  potest  quin  organis  corporis  utatur,  ita  quae- 
cumque episcopus  componere  desiderat,  quaecumque  sperare  ei  liceat, 
a presbyteris  ut  in  effectum  deducantur  penitus  fundi  tusque  dependent. 
Omnes  enim  scimus  quantum  in  lectione  litterarum  pastoralium  a pre- 
sbyteris pendeat  utrum  verba  episcopi  sonant  sicut  tuba  archangeli  vel 
elenchus  telephonicus. 

Ex  his  apparet  episcopum  suo  triplici  docendi,  sanctificandi  et  re- 
gendi munere  fungi  maxime  presbyteros  ducendo.  Cum,  suadentibus 
hodiernis  adiunctis,  ad  gregem  suum  immediate  appropinquare  fere  non 
potest,  maxima  sollicitudo  episcopi  in  eo  esse  debet  ut  pastoralem  du- 
catum (anglice:  “ pastoral  leadership  ”)  presbyteris  praestet.  Ita  per 
ipsos  perficiet  quod  per  seipsum  perficere  non  potest.  Quod  in  ipso 
schemate,  ut  arbitror,  explicite  dicendum  est;  immo  specialis  conficiatur 
paragraphus  de  ducatu  pastorali  episcopi:  quomodo  nempe  presbyteros 
debeat  dirigere,  organizare,  inspirare,  eis  animum  erigere  ac  auxilium 
ferre.  Quod  si  diceretur  rem  istam,  utpote  ordinis  practici,  indoli  con- 
stitutionis dogmaticae  minus  congruere,  responderem  etiam  constitu- 
tionem dogmaticam  ad  facta  attendere  debere  — quorum  factorum  ma- 
ximum, ad  ministeria  episcopalia  quod  spectat  (praesertim  docendi  et 
sanctificandi)  est  quod  nostris  diebus  non  ab  episcopo  generatim,  sed  ab 
eius  presbyteris,  adimplentur;  et  ideo  quod  episcopo  incumbit  quam 
maxime  ductum  et  impulsum  praebere. 

Fateor  quidem  me  in  istis  omnibus  ut  minus  sapiens  loqui,  cum 
conscius  sim  me  incapacem  esse  ostendendi  in  quo  reapse  istud  ducendi 
munus  consistat.  Nihilominus  mihi  compertum  est  hanc  esse  rem  gra- 
vissimam, in  schemate  nostro  expresse  tractandam.  Videtur  enim  mihi 
quod  si  in  praecedentibus  decenniis  Ecclesia  adhortationibus  Summo- 
rum Pontificum  de  apostolatu  sociali,  de  missionibus,  de  laicorum  apo- 
stolatu  et  de  catechetica  et  liturgica  renovatione  tardius  respondere  visa 
est,  ratio  stat  in  hoc  praesertim  quod  nos  episcopi  nostro  ducendi  mu- 
neri adimplendo  impares  fuimus.  Nescivimus  enim  nuntium  Ency dica- 
rum Litterarum  Summorum  Pontificum  ita  tamquam  doctrinam  vivam 
presbyteris  nostris  tradere  ut  et  ipsi  eam  populo  Dei  pari  modo  com- 
municare possent.  Proh  dolor,  impulsus  renovationis  catholicae  saepius 

non  a nobis  est  exortus,  sed  ab  electis  coetibus  presbyterorum  ac  lai- 
corum. 

Hoc  igitur  mihi  omnino  persuasum  est:  schema,  cum  de  episcopali 
ministerio  agat,  clare  principium  statuere  debet  huius  ministerii  adim- 
pletionem maxime  in  eo  consistere  quod  ductum  pastoralem  fortem  ac 
suavem  praestemus  presbyteris,  qui,  religiosis  et  laicis  cooperantibus, 
opus  facere  debent  quod  ipsi  facere  non  possumus. 

Ex  ista  tam  gravi  consideratione,  sponte,  tamquam  conclusio,  sequi- 
tur maximum  momentum  ipsius  presbyteratus  ordinis  in  ministeriis  hie- 
rarchicis  exercendis.  Ad  quod  punctum  amplius  elaborandum  tempus 
mihi  non  suppetit.  Sed  feliciter  a duobus  Patribus  hodie  iam  de  hac  re 
et  speciatim  ab  exc.mo  arch.  Armachano  fuse  tractatum  est.  Ut  dicit 
ille  exc.mus  Dominus / schema  nostrum  presbyteratum  parvipendere  vi- 
detur f cum  ne  unam  quidem  paragraphum  ei  devoveat,  et  cum  ea  quae 
de  eo  dicuntur  ...4  sub  acervo  considerationum  de  episcopatu  veluti  se- 
peliantur. Ut  igitur  dignius  de  presbyteratu  tractetur,  propono  quod 
cap.  II  in  tres  articulos  dividatur,  ita  ut  de  unoquoque  hierarchiae  gradu 
clare  et  distincte  agatur,  de  episcopatu  nempe,  de  presbyteratu  et  de 
diaconatu.  Dixi. 


In  textu  scripto  tradito-.  1 schematis  de  Ecclesia.  2 Sufficiat  hic  dicere. 
3 videri.  4 (in  par.  15). 

Moderator-.  Audiatur  decima  emendatio. 

Secretarius  generalis-.  Pag.  176,  lin.  8,  initio  art.  42  (in  novo  li- 
bello pag.  27,  lin.  25):  initio  art.  42  ...  [cf.  pag.  281]. 

Exc.mus  P.  D.  GERALDUS  DE  PROENgA  SIGAUD 
Archiepiscopus  Adamantinus 

Venerabiles  Patres, 

..}  Loquor  de  n.  13  cap.  II  schematis  de  Ecclesia.  ...2 

...3  Legite  attente  hunc  textum  simul  cum  nn.  12  et  16.  Ex  his  nu- 
meris videtur  elucere  doctrina  quaedam  nova,  scii.:  duodecim  apostolos 
constituisse,  cum  Petro  duce,  verum,  permanens,  stricte  dictum  colle- 
gium et  quidem  iure  divino.  Elucet  quoque  episcopos  iure  divino  con- 
stituere verum  et  permanens  collegium  stricte  dictum  cuius  caput  est 
Romanus  Pontifex. 

Ex  hac  doctrina  oriretur 4 gravissima  consequentia:  si  ex  institu- 
tione divina  episcopi  et  Papa  faciunt  verum  et  permanens  collegium 
stricte  dictum,  Ecclesia  debet  modo  habituali  — ordinario,  non  extraor- 
dinario — a Papa  gubernari  cum  collegio  episcoporum.  Aliis  verbis,  gu- 
bernium Ecclesiae,  iure  divino,  non  esset  monarchicum,  personale,  sed 
collegiale. 

Quaestio  haec  est  nimis  momenti  ideoque  non  potest  manere  ob- 
scura et  confusa. 

...5  Venerabiles  Patres,  quid  docet  hac  de  re  doctrina  catholica  tradi- 
tionalis?  Breviter  et  modeste  secundum  meum  iudicium  6 eam  exponam. 

1.  Virtute  ipsius  missionis  qua,  per  electionem  suam  deputatur  ad 
munus  episcopale,  omnis  episcopus  recipit  officium  et,  consequenter, 
auctoritatem  munus  episcopale  exercendi  super  fideles  sibi  commissos, 
intra  fines  territorii  ab  auctoritate  competenti  sibi  indicati. 

2.  Virtute  ipsius  missionis  episcopalis,  sive  uti  episcopus  residen- 
tialis,  sive  uti  episcopus  titularis,  unusquisque  episcopus  accipit  capa- 
citatem ad  exercendum  munus  pastorale  relate  ad  universam  Ecclesiam, 
in  solidum,  cum  Romano  Pontifice. 

3.  Haec  eadem  missio  episcopalis  episcopo  capacitatem  dat  ad  mu- 
nus pastorale  exercendum  circa  partem  Ecclesiae  universalis  suam  dioe- 
cesim  excedentem. 

...7  Quaeritur:  quando  haec  capacitas  exercetur? 

Respondeo:  haec  capacitas  exercetur  quando  episcopus  a compe- 
tente auctoritate  convocatur  ad  Concilium  Oecumenicum,  vel  ad  Con- 
cilium particulare,  v.  g.,  ...8  nationale  vel  provinciale,  vel  ad  alios  coetus 
stricto  sensu  collegiales , secumferentes  unionem  cum  Romano  Ponti- 
fice et  aliis  episcopis. 

...9  Haec  Concilia  et  hi  coetus  vere  collegiales  stricto  sensu,™  sicut 
historia  ecclesiastica  comprobat,  nonnisi  raro,  saltem  pro  Ecclesia  uni- 
versali, et  semper  extraordinario  modo,  convocantur. 

Ceteri  actus  collectivi  sed  non  collegiales  — notate  differentiam  — 
repetam:  collectivi  sed  non  collegiales  — peracti  a pluribus  episcopis, 
v.  g.,  eiusdem  provinciae  ecclesiasticae  vel  eiusdem  nationis,  sicut  fit 
in  conferentiis  episcopalibus,  ex  institutione  divina  efficaciam  non  ob- 
tinent super  fideles  huius  provinciae  seu  nationis,  et  hoc  sensu,  nullum 
habent  effectum  collegialiter  productum.  Tales  actus  tantummodo  effi- 
caciam iuridicam  habent,  i.  e.,  tantummodo  obligant  in  dioecesi,  a)  si  Ro- 
manus Pontifex  tales  actus  tamquam  obligantes  approbaverit,  vi  suae 
plenae  et  universalis  potestatis,  vel  b)  si  episcopus,  virtute  suae  iurisdic- 
tionis  personalis ,n  tales  actus  tamquam  obligantes  pro  sua  dioecesi  ap- 
probaverit. 

...12  In  hac  materia  duo  scopuli  maxime  periculosi  sunt  vitandi. 

Primus  scopulus  hic  est:  vitanda  est  creatio  alicuius  institutionis 
mundialis  quae  esset  ad  modum  Concilii  alicuius  Oecumenici  permanen- 
tis, in  quo  episcopi  aliqui,  a ceteris  electi  seu  delegati,  totius  collegii  epi- 
scopalis munere  fungerentur,  et  sic  ponerent  una  cum  Romano  Pon- 
tifice actus  vere  collegiales,  habituali  et  ordinario  modo,  quorum  effi- 
cacia, ex  divina  institutione,  ad  universalem  Ecclesiam  extenderetur. 
Talis  institutio  esset  quoddam  « parlamentum  mundiale  » in  Ecclesia 
catholica. 

Talis  institutio  certissime  non  est  tribuenda  Christo,  nam  per  vi- 
ginti  saecula  apostoli,  Romani  Pontifices,  episcopi  eam  prorsus  igno- 
raverunt. E contrario,  perspicuum  omnibus  est  Christum  Dominum  con- 
tulisse supremum  regimen  Ecclesiae  personae  Petri  uti  personaliter  exer- 
cendum, primo  quidem  ab  ipso  Petro,  deinde  exercendum  a Petri  suc- 
cessoribus. 

Secundus  scopulus : caveatur  etiam  alia  institutio,  scii.,  species  ali- 
qua Concilii  nationalis  vel  regionalis  permanentis,  in  qua  pars  quaedam 
episcoporum  unius  nationis  vel  regionis  sententias  iuridicas  vel  doctri- 
nales poneret,  quibus  Romanus  Pontifex,  de  facto,  et  habitualiter,  as- 
sensum denegare  non  posset,  et  sic  ligarent  omnes  episcopos  eiusdem 
nationis  vel  regionis. 

Nemo  non  videt  tales  institutiones  ponere  gravissima  impedimenta 
permultasque  difficultates  ad  exercitium  potestatis  ordinariae  supremae 
Summi  Pontificis  et  potestatis  ordinariae  personalis  13  cuiusque  episcopi. 

...14  Addendum  etiam  est,  tale  Concilium  oecumenicum,  nationale  vel 
provinciale,  permanens,  esset  quid  novum  et  inauditum  in  ipsa  structura 
Ecclesiae,  in  qua  apostoli  et  primi  episcopi,  ab  eis  ordinati,  personaliter 
acceperunt  munus  personaliter  exercendum,  ut  patet  ex  Tito  et  Ti- 
motheo. 

Novum  modum  ordinarium  regiminis  permanentis,  scii,  collegialiter 
exercendi,  introducere  non  licet,  nisi  fateamur  Christum  et  apostolos 
structuram  Ecclesiae  graviter  incompletam  reliquisse. 

...1S  Ut  haec  gravissima  incommoda  vitentur,  propono  has  ...16  im- 
mutationes et  additiones  textus  pag.  24,  lin.  40,  et  pag.  25,  a lin.  1 ad  7. 
Haec  proponerem:  « Sicut  autem  permanet  officium  (loco  “ potestas  ”...17) 
a Domino  singulariter  Petro  ut  principi  (loco  “ primo  ”,  quia  magis  pro- 
prius terminus  est),  principi  apostolorum  et  duci  collegii  commissum 
(non  “ concessa  ” quia  terminus  est  magis  proprius)  commissum  suc- 
cessoribus eius  transmittendum  (non  “ transmissa  ” — non  est  factum 
historicum  sed  dispositio  divina 18),  ita  servatur  officium...19  totius  col- 
legii apostolici  ...20  Ecclesiam  pascendi,  a toto  ...21  corpore  sacrato  ...22 

episcoporum  sub  Petri  successore  ...23  exercendum.  Proinde  declaramus 
et  docemus  ex  divina  institutione  et  vi  missionis  legitimo  modo  collatae, 
aggregantis  ad  episcopale  collegium,  singulos  episcopos  munus  particu- 
lare exercentes  docere,  pascere  et  regere  singulas  ecclesias;  omnes  vero  ...24 
episcopos  in  solidum  cum  Romano  Pontifice  agentes,  Ecclesiam  univer- 
salem item  ...23  edocere  et  pascere,  quos  qui  audit,  Christum  audit,  qui 
vero  spernit,  Christum  spernit  et  Eum  qui  Christum  misit  ». 

Reliqua  tradam  secretariatui.26  Dixi. 


In  textu  scripto  tradito-.  1 Introductio.  Loquor  nomine  plurium  Patrum  Con- 
ciliarium,  quorum  elenchus  a me  tradetur  secretariae  generali.  2 Aliqua  addam 
ad  n.  12  et  ad  n.  16.  3 I.  Expositio.  Textus  schematis  sic  sonat:  « Sicut  autem 

permanet  potestas  a Domino  singulariter  Petro  uti  primo  apostolorum  et  duci 
collegii  concessa  et  successoribus  eius  transmissa,  ita  servatur  potestas  totius  col- 
legii apostolici  Ecclesiam  pascendi,  a corpore  sacrato  episcoporum  exercenda. 
Proinde  declaramus  et  docemus  episcopos  ex  divina  institutione  fideles  edocere  et 
pascere,  quos  qui  audit,  Christum  audit,  qui  vero  spernit,  Christum  spernit  et  eum 
qui  Christum  misit  ».  4 oritur.  5 II.  Explanatio.  6 deest.  7 Exer- 

citium. 8 ad  Concilium.  9 Historia.  10  deest.  11  deest.  12  Conse- 
quuntur. 13  deest.  14  Mutatio  structurae  Ecclesiae.  15  Emendationes. 
16  parvas.  17  quia  officium  est  fundamentum  potestatis.  18  ut  melius  ex- 
primatur agi  de  dispositione  divina  et  non  solum  de  facto  historico.  19  (loco 
« potestas  » ex  ratione  supra  indicata).  20  (mutatur  incisum  « ita...  exercen- 
da »).  21  (additur  « a toto  » claritatis  causa).  22  (forte  melius  « sacro  »). 

23  («  sub  Petri  successore  » additur  claritatis  causa).  24  (addatur  hoc  incisum 
maximi  momenti:  « ex  divina  institutione...  omnes  vero  »).  25  (addatur:  « in 

solidum...  item  »).  26  Emendatio  n.  12.  Ad  n.  12  haec  mutatio  proponitur: 

in  lin.  30  sic  legatur:  « quos  et  apostolos  nominavit  et  ad  modum  instituit 
cuiusdam  collegii  in  sensu  lato,  cui  ex  iisdem  etc.  ». 

Notae  ad  n.  16.  Ad  n.  16  haec  dicam:  ex  emendationibus  et  animadversio- 
nibus factis  n.  13  patet  iam  textum  huius  paragraphi  non  placere.  En  quaedam: 
a)  S.  Petrus  et  alii  apostoli  non  constituerunt  collegium  proprie  dictum  sed  « ad 
instar  collegii  » seu  uti  collegium  improprie  dictum  constituti  sunt;  b ) non  om- 
nino « eadem  ratione  » coniunguntur  inter  se  Romanus  Pontifex  et  episcopi  sicut 
coniungebantur  S.  Petrus  et  apostoli.  Singuli  apostoli  habebant  iurisdictionem  in 
universum  mundum,  quam  non  habet  episcopus  singularis;  c)  consecratio  fit 
a tribus  episcopis,  mihi  videtur,  non  collegialitatis  causa,  sed  ad  melius  tuendam 
successionem  apostolicam;  d)  textus  Mt.  18,  18  et  alii  non  probant  quod  potestas 
ligandi  ac  solvendi  duodecim  collata,  fuit  collegialis.  Constat  nempe  eam  fuisse 
individualem.  Textus  confundit  collegiale  cum  collectivo.  Potestas  data  est  collec- 
tivo quidem  modo,  sed  singulis,  non  collegio;  e)  sub  linn.  36-37  tribuitur  con- 
ceptui « collegialiter  » extensio  et  sensus  quem  nec  ius  romanum  nec  iura  civilia 
moderna  nec  Ius  Canonicum  admittunt.  De  his  tamen  certe  alii  loquentur. 

Loquor  nomine  episcoporum  Marcelli  Lefebvre,  Aloisii  Marelon,  Antonii  de 
Castro  Mayer,  Ioannis  Pereira  Venancio,  Carlos  Saboia  Bandeira  de  Mello,  Ioan- 
nis  Rupp,  et  rev.mi  D.  Ioannis  Prou,  abb.  Solesmes. 

Moderator.  Audiatur  emendatio  undecima. 

Secretarius  generalis : Pag.  176,  lin.  9 (quae  respondet  pag.  27, 
lin.  29  huius  fasciculi)  ...  [ cf . pag.  281]. 

11 

Exc.mus  P.  D.  BLASIUS  D’AGOSTINO 
Episcopus  V allensis  in  Lucania 

Em.mi  Praesides,  Moderatores  ac  venerabiles  Fratres  in  Christo, 

Cap.  II  schematis  de  Ecclesia,  sicut  iam  in  hac  aula  notatum  est,1 
evidenter  argumentum  magni  momenti  respicit.2 

Quamvis  capitis  expositio  mihi  in  genere  3 placeat,  censeo  quod  op- 
portunum fuisset  in  maiorem  ponere  evidentiam  tum  ex  argumentis  di- 
vinae Scripturae  tum  ex  testimoniis  sacrae  traditionis  originem  et  hie- 
rarchiae  constitutionem,  etiam  relate  ad  primatum  Romani  Pontificis, 
ita  ut  clare  hierarchitas  Ecclesiae  ostenderetur,  quoniam  Ecclesia  non  tan- 
tum mysterium  est,  sed  etiam  societas  visibilis  ex  hominibus  et  pro  ho- 
minibus constituta. 

Hac  generali  observatione  praemissa,  quasdam  emendationes  liceat 
mihi  proponere. 

1.  In  prooemio,  lin.  2,  dicitur:  « Christus  Dominus  ad  populum 
Dei  augendum  et  Corpus  suum  exaedificandum  et  nutriendum,  in  Ec- 
clesia sua  varias  ministrationes,  praesertim  stabiles,  instituit  ».  Eviden- 
ter hic  de  Corpore  mystico  et  non  de  corpore  physico  Christi  agitur,  sed 
ad  aequivocationem  evitandam  propono  quod  expressio  sic  emendetur: 
« ...  ad  populum  Dei  augendum  et  Corpus  mysticum  exaedificandum  et 
nutriendum,  quod  est  Ecclesia,  varias  ministrationes,  praesertim  sta- 
biles, in  ea  instituit  ». 

2.  In  pag.  24,  lin.  11,  dicitur:  « ...Ecclesiam  exstruunt  universa- 
lem aedificatam  super  Petrum,  fidelibus  omnibus  superaedificatis  super 
fundamentum  apostolorum  et  prophetarum  ».  Petra  fundamentalis  a 
Christo  Ecclesiae  suae  assignata  Petrus  est,  ergo  sufficit  locutio  « aedifi- 
catam super  Petrum,  ipso  summo  angulari  lapide  Christo  Iesu  ». 

3.  In  eadem  pagina,  ad  n.  13,  schema  adfirmare  episcoporum  ab 
apostolis  successionem  intendit.  Ideo  opportunum  erit  consecutionem 
logicam  subsignare  et  sequentem  emendationem  acceptare:  « Quia  mi- 
nisterium illud  sanctissimum  a Domino  Iesu  apostolis  concreditum  est 
pro  Ecclesia  usque  ad  finem  saeculi  duratura,  ergo  morte  eorum  tempo- 
rali non  erat  terminandum  sed  per  successores  apostolorum  perseverare 
debebat  ». 

4.  In  pag.  25,  ad  par.  15  de  presbyteris  et  diaconis  loquitur,  et  prae- 
cise legitur:  « Hierarchia,  divina  ordinatione  instituta,  constat  episco- 
pis, presbyteris  et  ministris  ».  Sed  de  ministris  loquendo,  schema  men- 
tionem facit  solummodo  de  diaconatu  et  nihil  de  gradu  subdiaconatus. 
Qua  ratione  haec  sacrosancta  Synodus  finem  quaestioni  non  ponit  quae 
de  gradu  subdiaconatus  agitur?  Igitur  quaestio  circa  diaconatum  de  quo 
multa  multi  ...4  dixerunt  modo  valde  generico  resolvitur.  Oportet  quod 
haec  quaestio  attente  examinetur  et  ...5  normae  praecisae  impertiantur. 
Quamvis  schema  de  Ecclesia  quod  in  praesens  examinatur  anxietatem  pa- 
storalem habeat  et  temporibus  nostris  non  paucae  circa  consecrationem 
mundi  necessitates  adsint,  mihi  observare  liceat  quod  ratio  non  est  qua 
diaconatus  tamquam  gradus  per  se  stans  considerari  debeat.  Si  candidati 
ad  hunc  gradum  Ordinis  dotes  sive  intellectuales  sive  morales  praebent, 
qua  causa  ad  dignitatem  sacerdotalem  accedere  non  debeant?  Si  vero 
his  dotibus  carent  et  solummodo  quandam  mediocritatem  habent,  op- 
portunum et  salutare  erit  quaedam  ex  sacris  muneribus  eis  offerre?  In- 
super, quid  dicam  de  solutione  vinculi  caelibatus?  Optime,  em. mus 
D.  Bacci  pro  manente  obligatione  locutus  est.  V enerabiles  Patres,  quid- 
quid ab  aliis  dicatur,  intacta  caelibatus  corona  sacris  Ordinibus  maioribus 
relinquatur . Si  nostris  argumentationibus  difficiles  aliquarum  regionum 
condiciones  opponuntur,  quae  causa  penuriae  cleri  auxiliares  petunt, 
censeo  quod  convenientes  solutiones,  maturo  studio,  non  deficiunt,  quin 
obligatio  perfectae  castitatis  in  servitio  sacerdotali  etiam  partiali  mi- 
nuatur. Ideo  votum  meum  est  quod  diaconatus  tamquam  gradus  ad 
sacerdotium  maneat,  firma  manente  sacri  caelibatus  obligatione . 6 

5.  In  pag.  26,  schema  mentionem  facit  de  modo  quo  presbyteri  mu- 
nus ab  episcopis  acceptum  adimpleri  debent,  sed  de  obsequio  amoris 
et  oboedientiae  quod  sacerdotes  praestare  tenentur  illis  per  quos  a 
Christo,  universali  Sacerdote?  sacerdotium  acceperunt,  silet. 

6. 8 In  par.  16  et  17  de  collegio  episcopali  eiusque  capite  et  de  rela- 
tionibus inter  episcopos  in  collegio  loquitur.  Non  paucae  dissertationes 
iam  in  hac  aula  habitae  sunt,  praesertim  circa  competentiam  episcopo- 
rum collegialitate.  Sed,  venerabiles  Patres,  mihi  liceat  postulare:  quid, 
ut  ita  dicam,  petimus  ab  Ecclesia  Dei?  In  quaestione  competentiae  colle- 
gialitatis  tamquam  resolutiva  principia  veritates  dogmaticae  adfirman- 
tur  quae  prae  oculis  habendae  sunt. 

a)  Petrus  a Christo  Domino  directe  et  immediate  primatum  iuris- 
dictionis  in  universa  Ecclesia  obtinuit.  Ergo,  firmum  est  primatum  Ro- 
mani Pontificis,  qui  successoris  Petri  est.  In  exercitio  huiusmodi  pri- 
mati ad  eumdem  Romanum  Pontificem  pertinet  media  efficaciora  pro 
bono  Ecclesiae  eligere. 

b)  Episcopi  utique  a Christo  Domino  mandatum  recipiunt,  sed 
tramite  Petro. 

c)  Collegium  episcoporum  in  mandato  divino  collegio  apostolo- 
rum succedit,  et  auctoritatem  non  habet  nisi  cum  Petro  et  sub  Petro. 
Nam  collegium  nihil  aliud  est  nisi  corpus  morale;  quoniam  corpus  non 
datur  sine  capite,  ergo  ut  collegium  episcoporum  auctoritatem  habeat, 
auctoritate  Petri  indiget.  Sic  rebus  stantibus,  nobis  officium  obsequii 
Romano  Pontifici  praestandi  et  actionem  collegialem  exercendi  iuxta 
formas  quae,  servata  opera,  a Christo  et  Ecclesia  praestata,  a Summo 
Pontifice  designantur.  Sed  discussio  circa  collegialitatem  sub  umbra  et 
figuram  et  episcopi  missionem  posuit,  necnon  relationes  episcoporum 
collegiales,  i.  e.  nostra  reciproca  officia. 

Pag.  28  legitur:  « Episcopi  denique,  in  universali  caritatis  socie- 
tate, fraternum  adiutorium  aliis  et  praesertim  tum  egentioribus  tum 
finitimis  Ecclesiis,  secundum  venerandum  antiquitatis  exemplum,  li- 
benter praebeant.  Ut  collegialis  ille  affectus  ad  concretam  applicationem 
perducatur,  coetus  episcopales  multiplicem  atque  fecundam  opem  con- 
ferre possunt  ».  Locutus  est  et  pluries  de  Ecclesia  pauperum.  Optime! 
Cur  sermonem  non  facere  de  paupertate  non  paucarum  Ecclesiarum 
quibus  speciatim  penuria  cleri  maxima  afflictio  est?  Haec  consideratio, 
puto,  nostram  collegialitatem  respicit  et  immo  inter  nos  caritatem.8 

10.  Ultimo:  in  ultima  paragrapho  loquitur  de  episcoporum  munere 
regendi.  Valde  opportunum  est  quod  hoc  munus  formaliter  adfirmetur, 
quoniam  Ecclesia  Dei,  utique  Mater  benigna  est,  sed  semper  societas 
iuridica  et  nostris  temporibus  in  quibus  sic  frequenter  de  auctoritate 
aequivocatur,  liceat  pro  bono  fidelium  munus,  quod  episcopis  pertinet 
Ecclesias  regendi,  ostendere  et  confirmare.  Ideo,  initium  par.  21  sic 
ut  emendetur  postulo : « Episcopis  non  tantum  docere  et  sanctificare , 
sed  etiam  vera,  ordinaria  et  immediata  potestate,  intuitu  servitii  fide- 
lium, regere  et  Ecclesias  gubernare  pertinet  ».9  Dixi. 


In  textu  scripto  tradito-.  1 deest.  2 tractat,  scii,  de  constitutione  hierar- 
chica  Ecclesiae.  3 deest.  4 nostro  tempore.  5 attentis  modernis  Ecclesiae 
necessitatibus.  6 deest.  7 a quibus.  8 [a  6 ad  9 sic  habetur : ] 6)  Par.  16 
in  quo  de  collegio  episcopali  eiusque  capite  loquitur,  funditus  emendandus  est 
et  prae  oculis  tria  habenda  sunt:  a)  episcopi  cum  Romano  Pontifice  collegium 
efformant;  b)  collegium  episcoporum  in  divinis  mandatis  collegio  apostolorum 
succedit;  c)  collegium  episcoporum  auctoritatem  non  habet  nisi  cum  Petro  et  sub 
Petro. 

7)  In  pag.  29,  lin.  5,  rectius  legatur:  « ...  missionem  accipiunt  docendi  et 
baptizandi  omnes  gentes  » et  non  « docendi  omnes  gentes  et  praedicandi  Evange- 
lium  omni  creaturae  etc.  »;  quoniam  in  his  verbis  aliqua  repetitio  adest. 

8)  In  eadem  pagina  ad  n.  19  dicatur:  « Episcopis  ex  mandato  divino  munus 
praedicandi  fidem  pertinet,  eam  sub  lumine  Spiritus  Sancti  illustrandi  necnon  ab 
erroribus  gregi  suo  impendentibus  arcendi.  Quamvis  singuli  praesules  infallibi- 
litatis  praerogativa  non  polleant,  quando  tamen  etiam  per  orbem  dispersi  sed  col- 
legialem  nexum  servantes,  uti  testes  fidei  in  revelata  fide  tradenda  in  eandem  sen- 
tentiam una  cum  Romano  Pontifice  conveniunt,  doctrinam  ab  omnibus  fidelibus 
credendam  annuntiant. 

In  lin.  40  peto  ut  sequenti  modo  emendetur:  « Qua  infallibilitate  ipse  quo- 
que personaliter  gaudet  Romanus  Pontifex,  collegii  episcoporum  caput,  quando  ut 
supremus  pastor  et  doctor  Ecclesiae  universalis,  doctrinam  de  fide  vel  de  moribus 
definitivo  actu  ex  cathedra  proclamat. 

9)  In  pag.  30,  lin.  30  peto  ut  post  verba  « Episcopus  est  » addatur  locutio 

« vi  episcopalis  consecrationis  »;  lin.  35  expungatur  verbum  « generales  »;  lin.  39 
loco  verbi  « reverentia  » substituatur  « fructuose  ».  9 deest. 

Moderator.  Audiatur  emendatio  duodecima. 

Secretarius  generalis : Pag.  176,  lin.  17  (quae  respondet  pag.  28, 
lin.  5 huius  fasciculi)  ...  [ cf . pag.  281]. 


12 

Exc.mus  P.  D.  MICHAEL  BROWNE 
Episcopus  Galviensis  et  Duacensis 

Em. me  Praeses,  venerabiles  Patres, 

Mirum  mihi  videtur  nihil  in  hoc  cap.  II  dici  de  dioecesibus:  nec 
etiam  de  verbo  « dioecesis  » fit  mentio.  Sed  omnes  episcopi  sunt  epi- 
scopi alicuius  dioecesis,  vel  residentialis  vel  titularis;  non  datur  epi- 
scopus in  vacuo.  Verum  est  in  par.  17  dicitur:  « Quando  episcopus  par- 
ticulari Ecclesiae  praeficitur,  regimen  suum  pastorale  proprie  dictum 
nonnisi  super  portionem  populi  sibi  commissam,  non  super  alias  Eccle- 
sias neque  super  Ecclesiam  universalem  extendit  ».  Ita  textus.  Sed 
non  explicatur  an  necessarium  in  aliquo  sensu  sit  ut  episcopi  particu- 
laribus Ecclesiis  praeficiantur,  an  sit  res  humanae  et  mutabilis  organi- 
zationis  vel  apostolicae  et  divinae  institutionis. 

Multa  dicuntur,  et  recte  et  opportune,  de  episcopo  ut  membrum 
collegii,  de  eius  obligationibus  quoad  Ecclesiam  universalem.  Sed  quae- 
stio nunc  est  de  regimine  eius  pastorali  proprio  dicto.  Apud  omnes 
compertum  est,  Apostoli  tradiderunt  successoribus  suis  potestatem  do- 
cendi, sanctificandi  et  regendi.  Sed  quaestio  est  num  hanc  potestatem 
tradiderunt  limitatam  ad  certum  territorium  vel  sine  aliqua  limitatione 
ad  territorium. 

Datur  quaestio  historica  num  in  aevo  apostolico  regimen  collegiale 
presbyterorum  vel  episcoporum  in  aliquibus  territoriis  locum  habuerit. 
Certum  est  in  saec.  ii  episcopi  generatim  tamquam  singuli  rectores  dioe- 
cesium praefecti  sunt,  i.  e.  systema  episcopatus  monarchici  ut  vocatur. 
Sed  quaestio  non  est  mere  historica,  est  dogmatica,  quia  quaestio  est 
num  systema  quo  episcopus  praeficitur  particulari  Ecclesiae  tamquam 
proprius,  immediatus  et  ordinarius  pastor  et  rector  sub  primatu  Summi 
Pontificis,  sit  mere  humani  iuris  vel  divini;  num  pertineat  ad  divinam 
constitutionem  Ecclesiae  vel  ad  humanum  et  mutabilem  ordinem. 

Haec  quaestio  clare  exponi  debet  in  hoc  capite,  primo,  quia  pertinet 
ad  doctrinam  de  Ecclesiae  constitutione  et  recta  gubernatione;  est  fun- 
damentum omnium  quae  postea  in  hoc  Concilio  dicentur  de  potestate,  de 
iuribus  et  de  obligationibus  episcoporum;  secundo,  quia  pertinet  ad 
pastoralem  vitam  Ecclesiae;  intimam  habet  relationem  ad  unitatem 
populi  Christiani  et  ad  unitatem  Ecclesiae. 

Episcopus  ut  rector  et  pastor  dioecesis  est  signum  et  instrumentum 
quo  unio  cleri  et  populi  in  fide,  in  cultu,  et  in  moribus  christianis 
manifestatur  et  servatur.  Ministerium  episcopi  ad  hoc  dirigitur  ut 
omnes  unum  sint,  et  prima  necessitas  Ecclesiae  hodiernae  est  ut  omnes 
nostri  catholici  unum  sint.  Episcopus  est  medium  quo  unio  populi  chri- 
stiani  visibilis  et  practica  sit,  quo  homines  fiunt  grex  secundum  volun- 
tatem Christi. 

Praeterea,  episcopus  ut  rector  dioecesis  est  signum  et  medium  quo 
omnes  in  sua  dioecesi  cum  Supremo  Pontifice  et  universali  Ecclesia  certo 
et  visibiliter  uniuntur.  Nostri  catholici  — etiam  in  Europa  et  multo 
minus  in  Asia  — non  possunt  Romam  venire  ut  fidelitatem  erga  Ponti- 
ficem personaliter  profiteri  possint.  Sed  cum  episcopum  a Pontifice  no- 
minatum vel  recognitum  acceptant,  tunc  certo  et  visibiliter  cum  Pon- 
tifice et  cum  Ecclesia  universali  — vera  et  apostolica  — uniuntur. 
Et  hoc  magnum  momentum  habet  hodie  in  Sinis  et  alibi. 

Doctrina  de  episcopo  et  dioecesi  non  est  mere  iuridica,  pertinet  ad 
fidem,  ad  vitam  pastoralem,  ad  spiritualitatem  populi  christiani.  Dioe- 
cesis non  est  entitas  mere  geographica  vel  burocratica,  est  res  funda- 
mentaliter religiosa  quia  est  medium  quo  manifestetur  visibiliter  et  ser- 
vetur in  vigore  unitas  christianorum  inter  se  et  unitas  eorum  cum  Sum- 
mo Pontifice  et  Ecclesia  universali.  Dixi. 


Textus  scripto  traditus-. 

Mirum  mihi  videtur  nihil  in  hoc  cap.  II  dici  de  dioecesibus;  nec  etiam  de 
verbo  « dioecesis  » fit  mentio.  Sed  omnis  episcopus  est  episcopus  alicuius  dioecesis 
sive  residentialis  sive  titularis;  non  datur  episcopus  in  vacuo. 

Verum  est  in  par.  17,  pag.  28,  lin.  11,  dici:  « Quando  episcopus  particulari 
ecclesiae  praeficitur,  regimen  suum  pastorale  proprie  dictum  nonnisi  super  portio- 
nem populi  sibi  commissam,  non  super  alias  ecclesias  neque  super  ecclesiam  uni- 
versalem extendit  ».  Sed  non  explicatur  qua  ratione  et  quo  iure  episcopi  particula- 
ribus ecclesiis  praeficiantur,  an  sit  res  humanae  et  mutabilis  organizationis  vel 
apostolicae  et  divinae  institutionis.  Multa  dicuntur  de  episcopo  ut  membrum  col- 
legii episcopalis,  et  bene  et  opportune,  sed  fere  nihil  de  eius  regimine  pastorali 
proprie  dicto.  Apostoli  tradiderunt  successoribus  suis  potestatem  docendi;  sancti- 
ficandi et  regendi:  hoc  certum  est;  sed  quaeritur  num  hanc  potestatem  tradiderunt 
pro  aliquo  certo  territorio  solummodo,  vel  sine  limitatione  territoriali. 

Quaestio  agi  potest  num  in  aevo  apostolico  regimen  collegiale  presbyterorum 
vel  episcoporum  locum  habuerit  in  aliquibus  regionibus.  Certum  est  in  saeculo 
secundo  praevaluisse  systema  quo  episcopi  particularibus  ecclesiis  praefecti  sunt, 
i.  e.,  systema  episcopatus  monarchici,  uti  vocatur.  Sed  quaestio  non  est  mere  hi- 
storica, est  dogmatica,  et  ideo  in  hoc  capite  tractari  debet,  nempe  num  systema  quo 
episcopus  particulari  territorio  praeficitur  ut  proprius,  ordinarius  et  immediatus 
pastor  et  rector  sub  primatu  Romani  Pontificis  sit  humani  iuris  et  mutabilis;  vel 
sit  iuris  divini  et  ex  divina  constitutione  ecclesiae  ortum. 

Haec  quaestio  in  hoc  cap.  II  de  Ecclesia  clare  exponi  debet,  quia  pertinet  ad 
doctrinam  de  constitutione  et  recta  gubernatione  ecclesiae;  est  fundamentum  om- 
nium quae  postea  in  hoc  Concilio  de  potestate,  iuribus  et  obligationibus  episco- 
porum decernentur.  Pertinet  etiam  ad  vitam  pastoralem  Ecclesiae,  quia  intimam 
habet  relationem  ad  unitatem  fidelium  inter  se  et  ad  eorum  unitatem  cum  Ro- 
mano Pontifice  et  cum  Ecclesia  universali. 

Episcopus  dioecesanus  est  signum  et  instrumentum  quo  unio  cleri  et  populi 
eius  in  fide,  in  culto  divino,  in  moribus  christianis  servetur  et  manifestetur.  Po- 
testas et  munus  episcopi  sunt  medium  quo  unio  populi  christiani  visibilis  et  prac- 
tica  fiat,  quo  christiani  fiunt  grex  secundum  voluntatem  Christi.  Ministerium  epi- 
scopi ad  hoc  dirigitur  ut  omnes  unum  sint  et  prima  necessitas  hodiernae  Ecclesiae 
est  ut  omnes  catholici  unum  sint. 

Praeterea  episcopus  dioecesanus  est  signum  et  instrumentum  quo  unio  populi 
sui  cum  supremo  Pontifice  et  cum  universali  Ecclesia  visibilis  et  certa  fiat.  Nostri 
catholici  nec  in  Europa,  multo  minus  in  Asia  vel  Africa,  non  possunt  Romam 
venire  et  fidelitatem  erga  Pontificem  personaliter  profiteri.  Sed  cum  episcopum  a 
Summo  Pontifice  nominatum  vel  recognitum  acceptant,  tunc  certo  et  visibiliter 
cum  vicario  Christi  et  cum  Ecclesia  vera  et  apostolica  uniuntur.  Hoc  magnum  mo- 
mentum habet  hodie  in  Sinis. 

Doctrina  de  episcopo  et  de  dioecesi  non  est  mere  iuridica:  pertinet  ad  fidem, 
ad  vitam  pastoralem,  ad  spiritualitatem  catholicam.  Dioecesis  non  est  entitas  mere 
geographica  vel  burocratica;  est  res  fundamentaliter  religiosa,  quia  est  medium  quo 
christiani  visibiliter  et  practice  uniuntur  ut  grex;  est  medium  quo  cum  Pontifice 
Summo  et  Ecclesia  Christi  vere  et  visibiliter  uniuntur. 

Exc.mus  P.  D.  MICHAEL  DOUMITH 

Episcopus  Sarbensis  Maronitarum 

V enerabiles  Patres , 

Circa  n.  14  de  episcopatu  ut  sacramento , iam  multa  dicta  sunt.  Vel- 
lem tantum  unum  verbum  addere  de  potestate  quae  in  consecratione 
episcopali  confertur } 

In  textu  dicitur / lin.  9,  potestatem  docendi  et  gubernandi  arcto 
vinculo  coniungi  potestati  sanctificandi  quae  in  sacramento  confertur; 
et  lin.  18  (in  obliquo  tantum):  « manuum  impositione  et  verbis  conse- 
crationis episcopalis,  conferri  gratiam  Spiritus  Sancti...  »;  et  tandem 
lin.  24:  « episcopos,  etiam  vi  sacramenti,  superiores  esse  presbyteris...  ». 

Hae  formulae  videntur  insufficientes. 

Secundum  generalem  doctrinam  de  sacramentis,  sacramentum  con- 
fert gratiam,  ad  iustificationem  subiecti  certe,  sed,  speciali  titulo,  ad 
implendum  munus  in  sacramento  intentum.  In  episcopatu  munus  in- 
tentum est  munus  « pascendi  gregem  »,  quod  continet  simul  missionem 
et  potestatem. 

Quod  hoc  munus  non  restringitur  ad  potestatem  sanctificandi,  cui 
coniungitur  licet  arcto  vinculo  potestas  docendi  et  gubernandi,  sed  con- 
tinet aequo  modo  et  per  modum  unius,  potestates  sanctificandi,  do- 
cendi et  gubernandi,  patet  ex  disciplina  antiqua  et  ex  libris  liturgicis. 

a)  Ex  disciplina  antiqua.  Omnes  praerogativas  episcopales  ab 
ipsa  consecratione  pendere  apparet  ex  eo  quod  consecratus,  statim 
post  consecrationem,  officium  exercet,  absque  ulla  alia  conditione:  con- 
secratus, inde  a consecratione,  fit  doctor  ...3,  fit  pontifex  ...4,  fit  pastor 
seu  membrum  collegii  quod  tenet  successionem  apostolorum.  Et  re  tam 
vera  ut  ipse  recens  codex  orientalis  ...5  agnoscit  « episcopum  iurisdictio- 
nem  et  ius  recipiendi  reditus...  obtinere,  recepta  episcopali  ordinatione  » 
quae  in  iure  latino  reservantur  institutioni  canonicae...6 

b)  Ex  libris  liturgicis.  Libri  liturgici,  in  quibus  exprimitur  signifi- 
catio sacramenti  et  Ecclesiae  intentio,  clare  dicunt  munus  episcopale, 
quod  consecratione  confertur,  omnes  praerogativas  episcopales  conti- 
nere, sine  ulla  restrictione  aut  discriminatione. 

In  Sacramentario  Leoniano  legitur:  « Tribuas  eis  cathedram  epi- 
scopalem ad  regendam  Ecclesiam  tuam...  ». 

In  ritu  coptico:  « Infunde  gratiam  super  servum  tuum,  quem  ele- 
gisti in  episcopum  ut  pasceret  gregem  ». 

Et  in  ritu  antiocheno:  « Mitte  super  servum  tuum  Spiritum  Sanc- 
tum ut  pascat  et  visitet  Ecclesiam...  et  omnem  potestatem  da  ei  quam 
dedisti  apostolis  Unigeniti  Filii  tui  »...7 

Si  ergo  verba  significant  quod  sonant,  dicendum  est  munus  pa- 
scendi gregem  continere,  aequo  modo  et  per  modum  unius,  potestates 
sanctificandi,  docendi  et  gubernandi,  vel  breviore  verbo,  continere  apo- 
stolicam  potestatem. 

Si  qua  missio  necessaria  est,  iam  in  ipsa  consecratione  continetur: 
secundum  eosdem  libros  liturgicos,  consecratio  fit  « ad  Ecclesiam  » (et 
nunc  etiam  fit...8  ad  Ecclesiam,  etiam  si  Ecclesia9  est  destructa)  et 
consecratio  fieri  sine  ordine  « ad  Ecclesiam  » determinatam  antiquitus 
omnino  prohibebatur ... 10 

Quid  ergo  dicendum  de  illa  missione  canonica  de  qua  dicitur  11  in 
iure  latino  hodierno  quodn  confert  iurisdictionem?  ...13  Si  ad  tradi- 
tionem, disciplinam  et  sensum  orientalium  attendimus  — quod  optan- 
dum est 14  pro  oecumenismo  — debemus  dicere  quod  missio  canonica 
quae  ab  Ecclesia  committitur  est  tantum  ad  moderamen  potestatis,  con- 
secratione receptae  aut  recipiendae:  illius  legitimi  exercitii  conditiones 
determinat,  ratione  boni  communis.  Sed  ipsam  potestatem,  de  se  aposto- 
licam  et  divinitus  traditam,  nec  confert  nec  aufert,  quia  quae  divinitus 
traduntur,  humana  voluntate  nequeunt  auferri,  et  si  deficiunt,  nequeunt 
suppleri.  Et  proinde  limitationes,  reservationes  immo  et  poenae  gra- 
viores, quae  ratione  boni  communis  imponi  possunt  et  debent,  non  attin- 
gunt nisi  liceitatem  actus. 

Et  sic  Ecclesia  apparet  ut  institutio  divinae  originis  et  sacramenta- 
lis  essentiae,  ordinata  scii,  ad  communionem  procurandam  inter  homi- 
nes et  Deum,  mediante  deposito  a Christo  commisso  et  nulla  voluntate 
humana  intercedente. 

Quae  si  vera  sunt,  possunt  introduci  in  n.  14  aliquae  emendationes 
quae  scripto  remittam .15  Dixi. 


In  textu  scripto  tradito-,  1 Praeter  modum  loquendi,  qui  non  videtur  rectus, 
quia  episcopatum  concipit  in  ordine  ad  presbyteratum,  dum  videmus  in  N.  T.  dia- 
conos et  presbyteros  ordinari  in  adiutorium  apostolorum  et  episcoporum,  aliquas 
animadversiones  proponere  vellem  de  potestate  episcopali  quae  in  consecratione 
confertur.  2 affirmatur.  3 seu  authenticus  praeco  Evangelii.  4 potesta- 
tem habens  alium  ordinandi.  5 (can.  396  § 2).  6 (CIC,  can.  349).  7 (quae 

omnia  citantur  in  nota  10  schematis).  8 semper.  9 iam.  10  (Cone. 
Chalced.  can.  6).  11  quae.  12  deest.  13  Certe  non  confert  gratiam  et  ideo 

non  est  ordinis  sacramentalis.  Pertinetne  ad  apostolicum  depositum  ut  conferat 
apostolicam  potestatem?  14  est  magni  momenti.  15  Quod  si  hae  animad- 
versiones valent,  in  n.  14  introduci  possunt  sequentes  emendationes: 

Lin.  10:  tollantur  voces  « arcto  vinculo  ». 

Linn.  13-14:  loco  « praecellentem  gradum  confert  sacerdotii  » dicatur  « pleni- 
tudinem confert  sacerdotii  ». 

Lin.  19:  addatur  «potestatem  episcopalem  et  gratiam  Sp.  Sancti». 

Linn.  20-21,  loco  « episcopatum  esse  vere  et  proprie  gradum  supremum  sa- 
cramenti ordinis  »,  proponitur  « episcopatum  esse  vere  et  proprie  sacramentum 
ordinis  ». 

Lin.  24,  loco  « superiores  esse...  vocant  » proponitur:  « etiam  vi  sacramenti 
episcopos  esse  membra  collegii  et  Apostolorum  successores  ». 


14 

Exc.mus  P.  D.  FRANCISCUS  FRANIC 
Episcopus  Spalatensis  et  Macarscensis 

V enerabiles  Patres , 

Liceat  mihi  breve  dicere  verbum  de  instauratione  diaconatus  et  de  re- 
lationibus Romanum  inter  Pontificem  et  episcopos  intercedentibus. 

Servata  primum  maxima  reverentia  erga  exc.mum  arch.  Zagrabien- 
sem,  qui  aliter  sentit / ex  20  episcopis  ritus  latini  ex  regionibus  Iugo- 
slaviae  hic  in  Concilio  praesentibus,  16  subscripsimus  declarationem 
sequentem: 

« Puto  instaurationem  diaconatus  stabilis  et  uxorati  pro  mea  dioe- 
cesi, perdurantibus  hodiernis  conditionibus  non  esse  opportunum  »...2 

In  regionibus  etenim  in  quibus  Ecclesia  in  certis  difficultatibus  vivit, 
disciplinam  cleri  caelibis  servare  est  sat  difficile,  ast  quomodo  disci- 
plina diaconorum  cum  uxoribus  et  forsitan  cum  numerosa  prole  ser- 
vari poterit.  Multo  facilius  clerus  uxoratus  quam  qui  sine  uxore  est,  non 
solum  in  disciplina,  verum  etiam  in  fide  paulatim  erga  Deum  3 et  in  fide- 
litate erga  Ecclesiam ,4  Ecclesiae  praepositos  cedit.  Sed  quod  est  hodie 
apud  nos,  cras  apud  vos  esse  poterit,  fratres  carissimi!  Deinde  hanc 
visionem  angustam  non  esse  putamus , quia  nos  episcopi  congregati  su- 
mus hic  ut  ad  invicem  experientias  nostras  ex  nostris  regionibus  com- 
municemus; at  nostram  experientiam  esse  magni  faciendam  putamus 
etiam  aliquo  modo  pro  tota  Ecclesia.5 

Deinde ,6  ex  20  episcopis  ritus  latini  de  quibus  supra  ...7,  etiam  hanc 
alteram  declarationem  ex  visione  universalis  Ecclesiae  8 subscripsimus: 

« Puto  instaurationem  diaconatus  stabilis  et  uxorati  periculosum 
esse  pro  sacra  lege  caelibatus  et  pro  vocationibus  sacerdotalibus  »...9 

Quia  haec  ratio  gravissima  communis  est  toti  Ecclesiae,  ut  iam  ab 
aliis  oratoribus  satis  inculcata  est,  statim  transeo  ad  votum  proponens, 

ut  ex  textu  omnino  expungantur  verba  a lin.  33  ad  lin.  41  in  pag.  26, 
quae  verba  ad  instaurationem  diaconatus  uxorati 10  referuntur. 

De  cetero  nullum  scandalum  futurum  esse  quoad  orthodoxos,  hu- 
militer puto ; immo  puto  hoc  fore  maximo  exemplo  pro  orthodoxis,  nam 
ipsi  maxime  aestimant  presbyteratum  caelibem  magis  quam  eorum  pre- 
sbyteratum qui  habent  mulieres.  Et  propterea  quando  videbunt  nos  non 
permittere  neque  diaconis  uxorem  ducere,  tunc  ipsi  incipient  adhuc 
magis  aestimare  Ecclesiam  catholicam  propter  eius  magnam  aestimatio- 
nem caelibatus 

Ceterum  verum  est  quod  dixerat  em. mus  card.  Spellman,  scii,  istas 
lineas  de  diaconatu  instaurando  conscriptas  esse  nimia  cum  facilitate, 
nam  nec  tempus  suppetebat  ut  suffragatio  fieret  de  hac  re  in  commis- 
sione de  doctrina  fidei  et  morum,  ita  ut  lineae,  quas  expungendas  supra 
proposui  cum  multis  exc.mis  Patribus,12  sine  approbatione  dictae  com- 
missionis in  textum  insertae  sunt. 

II.  Nunc  pauca  de  relationibus  inter  Romanum  Pontificem  et  epi- 
scopos. 

Sane,  venerabiles  Patres  et  Fratres,12  nos  omnes  affirmare  volumus 
et  iura  primatialia  Romani  Pontificis  et  iura  episcopis  divinitus  data. 
Tamen,  ut  sinceri  simus,  duplex  sententia  inter  nos  nostrosque  peritos 
clare  perspicitur,  quibusdam  nempe  volentibus  fortius  affirmare  iura 
primatialia  Papae,  quibusdam  vero  volentibus  fortius  extollere  iura  epi- 
scoporum relate  ad  Pontificem.  Mihi  videtur  humillime  14  schema  bona 
via,  nempe  media,  inter  haec  duo  extrema  procedere.  Sed  quia  schema 
hoc  compositum  est  praecise  ut  istas  duas  sententias  conciliaret,  in  ipso 
inveniuntur,  secundum  meam  humilem  opinionem,  quaedam  quae  iura 
primatialia  Romani  Pontificis  aliquatenus  obscurant,  quae  sane  corri- 
genda sunt,  et  ex  altera  parte  iura  episcoporum  videntur  non  esse  sat 
clare  descripta. 

1.  Quoad  primum,  scii,  quoad  obscurationem  iurium  Romani  Pon- 
tificis. 

Quam  ad  rem  ex  mea  humili  opinione  haud  parum  contulerunt  illi 
textus  e quibus  quidam  satagunt  fundamentum  dogmaticum  iuribus  epi- 
scopalibus ponere  et  propter  hanc  nobilissimam  rationem  exaggerare 
videntur  dicendo  Christum  instituisse  seu  fundasse  Ecclesiam  super 
Petrum-rupem  et  super  apostolos,  quae  doctrina  invenitur  in  pag.  23-24.15 

Quae  confusio,  salva  omnimoda  reverentia  auctorum,  facta  est,  quia 
schema  noluit  distinguere  inter  fundamentum  Ecclesiae  ratione  fidei  seu 
ratione  doctrinae  praedicatae,  et  fundamentum  ratione  iurisdictionis 
supremae,  ita  ut  valor  textuum  Matthaei,  Lucae  et  Ioannis  16  aliquate- 
nus obscuratus  sit...17 

Sed  quidquid  est  de  hac  mea  interpretatione  multorumque  P atrum, 18 
textus  ad  Eph.  2,  20,  quoad  interpretationem  19  prout  schema  eum  in- 
terpretatur, non  est  unanimis  inter  exegetas.  Ideoque  ex  mea  opinione 
non  licet  ...20  uti  in  constitutione  dogmatica  prout  in  textu  docetur, 
quia  est  dubius 

Ideo  humiliter  propono: 

a)  ut  expungantur  illa  verba  in  lin.  10,  pag.  23:  «...  ac  super 
Apostolos  fundavit  »; 

b)  ut  in  pag.  24  omnia  verba  expungantur  a lin.  9 ad  lin.  14, 
cum  commentario  in  pag.  32,  ubi  dicitur  (in  commentario):  « Petrus 
et  duodecim  eamdem  (notate!),  eamdem  habent  fidem  et  missionem 
auctoritativam,  qua  Ecclesia  fundatur  ».  Utique  habent  eamdem  aucto- 
ritatem 22  ratione  praedicationis,  non  vero  ratione  jurisdictionis  supre- 
mae, saltem  iuxta  Matthaeum ,23 

Verbo  ergo  Dei  cogimur,  venerabiles  Fratres,  confiteri  fidem  no- 
stram, scii.  Petrum  eiusque  humiles  successores  fuisse  et  esse  non  tan- 
tummodo caput  apostolorum  et  episcoporum,  sed  etiam  supremum  ma- 
gistrum totius  Ecclesiae.  Romanus  Pontifex,  uno  verbo,  est  vicarius 
Iesu  Christi  in  terris  non  praecise  in  quantum  est  caput  episcoporum  et 
propterea  cum  ex  cathedra  loquitur,  tunc  remanens  caput  episcoporum 
loquitur  ut  vicarius  Iesu  Christi  et  supremus  magister  totius  Ecclesiae. 
Quod  revera  in  capite  dicitur,  sed  tota  haec  doctrina  deberet  clarius  et 
explicitius  exprimi,  secundum  meam  humilem  sententiam,  quia  est  ve- 
ritas fundamentalis  totius  huius  capitis  et  constitutionis  totius  Ec- 
clesiae. 

Et , quia  tempus  mihi  deest,  desidero  etiam  ut  doctrina  de  iuribus 
episcoporum  paulo  clarius  exprimatur ,24  Dixi.  Gratias! 


In  textu  scripto  tradito-.  1 I.  De  diaconatu,  a).  2 (Alexander  Tokic,  arch. 

Bar;  Karmelo  Zazinovic,  aux.  KrK;  Josip  Arneric,  ep.  Sibenik;  Celestin  Bezmali- 
novic,  aux.  Hvar;  Josip  Lach,  aux.  Zagreb;  Stjepan  Bauerlein,  ep.  Djakovo;  Ivo 
Gugic,  ep.  Dubrovnik;  Frane  Franic,  ep.  Split  et  Makarska,  Josip  Pavlisic,  aux. 
Senj;  Mate  Gorkovic,  arch.  Zadar;  Alfred  Pichler,  ep.  Banjaluka;  Marko  Alaupo- 
vic,  arch.  Sarajevo;  Viktor  Buric,  ep.  Senj;  Dragutin  Nezic,  ep.  Porec  et  Pula; 
Peter  Cule,  ep.  Mostar;  Matisa  Zvekanovic,  ep.  adm.  ap.  Backa).  3 deest. 
4 deest.  5 deest.  6 b).  1 mentionem  fecimus,  quindecim.  8 deest. 

9 (Subscriptiones  sequuntur  eodem  ordine,  excepto  ep.  A.  Pichler,  qui  noluit  sub- 
scribere). 10  deest.  11  Addo  quod  mihi  scripsit  exc.mus  ep.  Porec  et  Pula, 
scii,  nos  contrarios  non  esse  ut  Summus  Pontifex  in  singulis  casibus  ordinem  dia- 
conatus conferat,  sed  talis  diaconatus  deberet  in  caelibatu  exerceri,  atque  nullo 
modo  opus  est  ut  Concilium  de  hac  re,  praesertim  in  constitutione  dogmatica  quid- 
quam dicat.  12  deest.  13  deest.  14  deest.  15  pag.  23,  lin.  10  et  in 
pag.  24,  lin.  9 usq.  ad  lin.  14.  16  Mt.  16,  18-19;  Lc.  22,  32;  et  Io.  21,  15-17. 

17  In  textu  enim  ad  Eph.  2,  20  apostoli  et  prophetae  sunt  fundamentum  vel  po- 
nunt fundamentum  Ecclesiae  praecise  in  quantum  sunt  praedicatores  Evangelii  in 
quo  fundatur  fides  Ecclesiae,  dum  in  textu  Matthaei  et  Ioannis  agitur  de  suprema 
auctoritate  tanquam  causa  unitatis  et  stabilitatis  aedificii  moralis,  agitur  ergo  de 
munere  specie  diverso,  cui  nemo  apostolorum  iuxtaponi  potest  nec  particeps  talis 
muneris  fieri.  Ideoque  omnino  specificandum  est  cum  in  textu  loquitur  de  « fun- 
damento » Ecclesiae  et  cum  loquitur  de  opere  « fundandi  » Ecclesiam,  ne  verbis 
aequivocis  ansam  demus  falsis  interpretationibus  et  motivum  suspicionibus  inuti- 
libus. 18  deest.  19  interpretatio  eius.  20  eo.  21  E.  g.  Ricciotti  apo- 
stolos in  textu  paulino  non  intelligit  duodecim  apostolos;  Huby  opinatur  illos 
apostolos  sensu  latiore  sumendos  scii,  missionarios,  item  quoque  intelligitur  a 
Pontificio  Instituto  Biblico  in  versione  S.  Scripturae  in  linguam  italicam  in  com- 
mentario ad  locum,  dum  contra  H.  Schlier,  Der  Brief  an  die  Epheser,  Patmos  1962, 
p.  142  apostolos  intelligit  in  sensu  duodecim  apostolorum.  De  cetero  ex  textu  ex 
epistula  ad  Ephesios,  classica  obiectio  desumitur  contra  primatum  Petri,  prout 
omnia  manualia  De  Ecclesia  nos  docent.  Ideoque  ex  mea  humili  opinione  licitum 
non  esse  illo  textui  Matthaei  simpliciter  iuxtaponere  absque  ulla  interpretatione. 
Idem  quoque  dicendum  de  textu  qui  adducitur  ad  textum  ad  Ephesios  susten- 
tandum, nempe  ex  Apocalypsi  desumpto  ( Apoc . 21,  14).  Verba  illa,  ut  patet, 
pertinent  ad  opus  propheticum,  quod  ut  scimus  non  est  semper  facile  ad  inter- 
pretandum, dum  liber  Matthaei  et  Ioannis  sunt  libri  historici  et  de  locis  de  quibus 
nobis  sermo  est,  saltem  inter  catholicos  non  datur  ambiguitati  locus.  Certo  certius 
apostolus  in  illo  loco  Apocalypsis  noluit  relationem  instituere  inter  apostolos  et 
Petrum  in  munere  fundandae  Ecclesiae  ratione  primatus  iurisdictionis,  quia  Ioan- 
nes  ibi  textum  collationis  primatus  prorsus  omisit.  Nec  quidem  loqui  voluit  de 
fundamento  Ecclesiae  ratione  praedicationis  apostolicae,  quia  Paulum,  qui  apo- 
stolus decimus  tertius  collegii  apostolici  erat,  inter  illos  duodecim  locum  videtur 
non  habere.  Quid  tunc?  Exspectemus  caelestem  Ierusalem,  ut  res  arcana  textus 
Ioannei  tandem  aliquando  nobis  patefiat.  22  deest.  23  Mt.  16.  24  In 

Concilio  Vaticano  I episcopus  noster  magnus  Strosmajer,  propter  rationes  oecu- 
menismi  nobilissimi,  contrarius  erat  potestati  supremae  iurisdictionis  Romani  Pon- 
tificis, quam  potestatem  post  Concilium  plene  agnovit.  Non  possumus  vero  nos 
in  hoc  Concilio,  propter  easdem  nobilissimas  rationes,  propter  scii,  fratres  no- 
stros orthodoxos  quibuscum  simul  vivimus,  istam  veritatem  quocumque  modo 
obscurare,  sed  in  clarissima  luce  ponere  nullo  modo  diminuendo  mysterium  hoc 
magnum  in  Ecclesia. 

2.  Quoad  alterum  punctum  doctrinae,  scii,  de  episcopis,  schema  summam  lau- 
dis quoque  non  obtinet.  Quod  mirum  non  est,  quia  de  hac  difficili  re  theologi  nos 
parum  docuerunt.  Nemo  tamen  catholicorum,  submisse  puto,  dubitare  posse  de 
exsistentia  collegii,  seu  corporis  seu  ordinis  episcoporum  et  proinde  de  aliquo  gu- 
bernio collegiali  episcoporum  cum  et  sub  Romano  Pontifice,  cuius  gubernii  imago 
privilegiata  est  hoc  Concilium.  Concilium  tamen  remanet  forma  extraordinaria  gu- 
bernii collegialis  neque  possumus  concilium  imponere  Romano  Pontifici  in  quacum- 
que forma  uti  medium  ordinarium  gubernandi  cum  Ecclesia. 

Sed  fundamentalis  quaestio  huius  gubernii  collegialis  est  quaestio  de  relatione 
inter  iura  primatialia  papae  et  iura  singulorum  episcoporum:  Nam  collegium  epi- 
scoporum constituitur  ex  singulis  episcopis.  Proinde  ponenda  est  primo  quaestio 
de  positione  singulorum  episcoporum  erga  Romanum  Pontificem,  ut  sciamus  quid 

sit  episcopus  et  deinde  solvenda  est  quaestio  de  relatione  collegii  episcoporum  erga 
Romanum  Pontificem.  Sed  possumus  legere  auctores  hodiernos,  sed  respon- 
sum ad  has  quaestiones,  quod  undequaque  satisfaceret  invenire  non  possumus. 
Propterea  et  schema  de  his  quaestionibus  satisfacere  non  potest  in  omnibus.  Ex 
mea  tamen  humili  opinione  labor  quem  fecerat  exc.  ep.  Zazinovic  investigando  re- 
lationes singulorum  episcoporum  erga  summum  pontificem  ex  historia  Concilii 
Chalcedonensis  et  proponendo  in  suo  interventu  hesterna  die,  ut  profundius  exami- 
naretur doctrina  de  episcopis  in  luce  etiam  veterum  conciliorum  et  patrum  atten- 
tionem nostram  meretur. 

Ad  pag.  27,  lin.  36  ad  lin.  39:  Propono  ut  ista  verba  expungantur  e textu, 
etsi  doctrinam  veram  continent,  quia  in  quibusdam  circumstantiis  historicis  talis 
modus  agendi,  qui  ibi  suggeritur,  magnum  damnum  Ecclesiae  inferre  potest  in 
qua  episcopi  viventes  sub  aliqua  potestate  civili  inimica  Ecclesiae  possent  sub 
pressione  eiusdem  potestatis,  quae  in  casu  posset  extendi  ad  omnes  terras  catho- 
licas, aliquid  per  epistolas  decernere  sine  invitatione  Romani  Pontificis  et  postea 
illa  potestas,  quae  e.  g.  Romanum  Pontificem  in  aliquo  loco  secreto  detineret, 
posset  dicere  episcopis  Romanum  Pontificem  illa  decreta  approbasse  monstrando 
illis  forsan  subscriptionem  Pontificis  falsam. 

In  genere  non  video  possibilitatem  illius  « Concilii  per  epistolas  » quae  ibi 
suggeritur,  nisi  a Romano  Pontifice  episcopi  explicite  per  aliquam  epistolam  invi- 
tentur, ut  ad  aliquam  quaestionem  ab  ipso  per  epistolam  positam  respondeant. 

Animadversiones  additae: 

De  diaconatu  in  Ecclesia  catholica  restaurando. 

Liceat  mihi  pauca  verba  dicere  de  diaconatu  in  Ecclesia  catholica  restau- 
rando. 

Ut  ab  initio  sincere  et  candide  loquar,  statim  dico  me  esse  contra  restauratio- 
nem diaconatus  stabilis  in  Ecclesia  catholica. 

Rationes  huius  nostrae  humilis  opinionis  sunt  sequentes. 

1.  Periculum  pro  vocationibus  sacerdotalibus.  Ego  timeo  ne  nostri  iuvenes 
seminaristae,  in  tentationibus  pro  sacra  virginitate,  ad  ordinem  diaconatus  transeant 
et  ita  numerus  sacerdotum  diminuere  incipiat. 

Haec  est  ratio  communis  pro  tota  Ecclesia,  ut  opinor. 

2.  Periculum  pro  sacra  lege  caelibatus.  Iam  audivi  in  patria  mea  hoc  conci- 
lium aboliturum  esse  sacrum  caelibatum  pro  sacerdotibus.  Non  est  dubium,  quin 
diaconatus  uxoratus,  labefactet  aestimationem  apud  nostrum  populum  catholicum 
quam  ipse  habet  pro  ministris  Dei  et  Ecclesiae  qui  in  castitate  vivunt.  Omnes  nunc 
enim  putabunt  diaconatum  esse  primum  gradum,  ut  e medio  tollatur  caelibatus 
sacerdotalis.  Ita  putabunt  quoque  plurimi  sacerdotes.  Ita  confusio  in  Ecclesia 
creabitur. 

3.  Pericula  quae  Ecclesiae  provenire  poterunt  a stabili  diaconatu  uxoratu,  prae- 
sertim in  regionibus  in  quibus  Ecclesia  in  difficultatibus  vivit.  Revera  in  talibus 
conditionibus  difficile  est  disciplinam  cleri  sine  uxore  servare,  ast  quomodo  serva- 
bitur disciplina  diaconorum  cum  uxoribus  et  forsan  cum  numerosa  prole!  Auctori- 
tas civilis  non  amica  Ecclesiae  multo  facilius  poterit  in  diaconos  uxoratos  influxum 
exercere,  quam  in  sacerdotes  sine  uxore. 

Hoc  nos  docet  historia. 

4.  Inutilitas  diaconatus  stabilis  et  uxoratus. 

Omnia  quae  pro  novis  diaconis  proponuntur,  ut  possint  facere,  omnia  ista  Ec- 
clesia potest  concedere,  ut  faciant  laici  specialiter  consecrati,  sicut  nunc  sunt  in 
missionibus  catechistae.  Tales  laici  possent,  ex  potestate  accepta  in  charactere  bap- 
tismatis et  confirmationis  et  ex  deputatione  Ecclesiae  accepta  in  speciali  consecra- 
tione: baptizare,  etiam  sollemniter,  communionem  distribuere,  liturgiam  quandam 
celebrare  et  populum  Dei  die  dominica  colligere  eique  verbum  Dei  annuntiare. 

Talis  consecratio  esset  exercitium  plenum  sacerdotii  regalis  universalis  populi 
Dei  seu  omnium  christifidelium. 

Nemo  est,  qui  non  videat,  quomodo  sacerdotium  universale  novam  lucem  in 
hac  suppositione  acciperet. 

5.  Facilior  subiectio  laicorum  consecratorum  sacrae  hierarchiae  et  parochis 
quam  subiectio  diaconorum. 

Revera  isti  laici  consecrati  essent  valde  distantes  ordine  sacro  a presbyteris  et 
bene  scirent  se  esse  subiectos  presbyteris  et  episcopis,  quia  Ecclesia  ipsis  posset 
facilius  prohibere,  quominus  officia  ipsis  commissa  exercerent.  Nam  in  statu  lai- 
cali  remanerent  ante  et  post  consecrationem.  Dum  econtra  valde  difficile  esset  pro- 
hibere diaconis  officia  diaconalia,  quia  stabilitate  gauderent. 

6.  Rationes  oeconomicae,  quae  non  sunt  spernendae. 

Laici  nempe  consecrati  possent  exercere,  saltem  in  maiori  parte,  per  sex  dies 
in  hebdomada,  propriam  professionem  et  ita  propriam  familiam  sustentare.  Econ- 
tra diaconos  eorumque  familias  Ecclesia  deberet  sustentare,  quod  pro  multis  Ec- 
clesiis esset  impossibile.  Alioquin  maxima  penuria  sacerdotum  pro  colligendo  po- 
pulo Dei  diebus  dominicis  persentitur,  quod  laici  consecrati  bene  explerent.  Si 
vero  necesse  esset,  ut  quidam  ex  istis  laicis  consecratis  etiam  per  totam  hebdoma- 
dam totum  laborem  suum  pro  Ecclesia  impenderent,  tunc  secundum  istas  necessi- 
tates tales  laici  consecrati  in  plenum  servitium  Ecclesiae  adsumi  possent. 

7.  Obiectio.  Christus  instituit  diaconatum.  Ergo  non  est  inutilis  nec  pericu- 
losus esse  potest.  Respondeo. 

a)  Puto  non  esse  certum  Christum  instituisse  ordinem  diaconatus  imme- 
diate. Potuit  Christus  instituere  diaconatum  etiam  mediate,  in  sacro  ordine  presby- 
teratus. Qui  enim  instituit  totum,  instituit  etiam  partes  istius  toti.  Proinde  potuit 
Ecclesia  partem  characteris  presbyteratus  conferre  diaconis,  si  in  determinatis  con- 
ditionibus censebat  diaconatum  esse  necessarium  aut  utile.  Si  vero  in  aliis  condi- 
tionibus Ecclesia  iudicabat  diaconatum  non  esse  necessarium  neque  utile  tunc  Ec- 
clesia poterat  supprimere  ordinem  diaconatus  stabilis,  sicut  de  facto  Ecclesia  fecit 
per  multa  saecula.  Alioquin  deberemus  dicere  Ecclesiam  iudicasse  per  multa  saecula 
diaconatum  non  esse  necessarium  nec  utile,  dum  econtra  Christus  iudicabat  diaco- 
natum esse  necessarium  et  utile. 

Proinde  argumentatio  illorum,  qui  volunt  probare  necessitatem  instaurationis 
diaconatus  stabilis  ex  eo,  quod  Christus  illum  instituerit,  non  valet. 

b)  Ordo  diaconatus  in  hodierna  disciplina  Ecclesiae  inutilis  non  est.  Nam 
iste  ordo  exercetur  a presbyteris  et  etiam  episcopis.  Ecclesia  posset  conferre  sacram 
ordinationem  presbyteratus  sine  collatione  ordinis  diaconatus,  sicut  etiam  posset 
conferre  ordinem  episcopatus,  uti  videtur,  sine  collatione  ordinis  presbyteratus, 
sed  hoc  non  facit,  quia  vult  per  gradus  ordines  superiores  conferre,  ut  sciant 
sacerdotes  se  debere  exercere  etiam  officia  diaconalia  et  eorum  virtutes.  Sicut  e.  g. 
in  sacro  ordine  subdiaconatus  obligatio  suscipitur  sacri  caelibatus,  quae  obligatio 
ex  subdiaconatu  remanet  quoque  in  diaconatu,  presbyteratu  et  episcopatu. 

8.  Hac  occasione  liceat  mihi  dicere  me  humiliter  iam  diu  considerare  ordi- 
nem s.  diaconatus  tamquam  ordinem  in  quo  speciali  modo  suscipitur  obligatio 
pauperem  vitam  clericalem  ducendi.  Nam  diaconi  in  primaeva  Ecclesia  distribue- 
bant bona  ecclesiastica  sicut  hodie  presbyteri  ex  obligatione  suscepta  in  ordine 
diaconatus  deberent  distribuere  bona  ecclesiastica.  Ad  hoc  munus  bene  faciendum 
diaconibus,  i.  e.  nunc  sacerdotibus  pernecessaria  est  virtus  paupertatis.  Sed  propter 
fragilitatem  humanam  semper  ariserat  mihi  sententia,  ut  in  ordinatione  s.  diaco- 
natus emittatur  promissio  paupertatis  servandae  sicut  in  subdiaconatu  emittitur 
promissio  sacri  caelibatus  servandi  vel  saltem  sicut  promittitur  oboedientia  et 
reverentia  in  presbyteratu. 

Moderator : Audiatur  secretarius  generalis.  Congregatio  erit  cras, 
hora  nona. 

Secretarius  generalis : Exitus  suffragationis  circa  IX  emendationem : 


Praesentes  votantes 2.219 

Dixerunt  placet 2.139 

non  placet 67 

Vota  nulla 13 

Emendatio  X : 

Praesentes  votantes 2.218 

Dixerunt  placet 2.159 

non  placet 46 

iuxta  modum,  ergo  nulla 2 

Suffragia  nulla 11 

Emendatio  XI: 

Praesentes  votantes 2.236 

Dixerunt  placet 2.131 

non  placet 96 

Vota  nulla 9 

Emendatio  XII: 

Praesentes  votantes 2.254 

Dixerunt  placet 2.232 

non  placet 14 

Vota  nulla 8 


Omnes  lectae  emendationes  placuerunt  Patribus. 

Em. mus  P.  D.  Eugenius  card.  Tis serant:  Reponatur  Sacrosanc- 
tum Evangelium. 

Em. mus  P.  D.  Gregorius  Petrus  card.  Agagianian,  moderator: 
Exc.mus  secretarius  generalis  dabit  communicationes  Patribus  conci- 
liaribus. 

Exc.mus  P.  D.  Pericles  Felici,  arch.  tit.  Samosatensis,  secretarius 
generalis  Ss.  Concilii : 

Praesidet  hanc  45  congregationem  generalem  em.mus  ac  rev.mus 
D.  Gregorius  Petrus  card.  Agagianian. 

Communico  venerabilibus  Patribus:  exsequiae  exc.mi  D.  Leonis 
Smith,  defuncti  die  6 ultima,  habebuntur  hodie,  hora  17,30  in  ecclesia 
« Nostra  Signora  della  Mercede  »,  viale  Regina  Margherita  66,  nempe 
prope  Piazza  Buenos  Aires. 

Exc.mus  praefectus  caeremoniarum  apostolicarum  rogat  haec  com- 
municari Patribus:  Sanctissimus  Dominus,  feria  VI,  nempe  crastina,  se 
conferet  ad  Sanctam  Mariam  Maiorem,  hora  17,  ut  praesideat  functioni 
Eucharisticae  in  honorem  Maternitatis  Beatae  Mariae  Virginis  et  ad  reco- 
lendum anniversarium  convocationis  Concilii  Oecumenici  Vaticani  II. 

Rogantur  ut  interveniant  sacro  ritui  em.mi  ac  rev.mi  DD.  cardinales 
habitu  serico  rubeo  cum  rocheto,  mantelleta  et  mozzeta,  et  exc.mi  Pa- 
tres conciliares  tantum  cum  mantelleta,  nempe  sine  mozzeta. 

Dominica  autem  13  octobris  proxima,  habebitur  beatificatio  vene- 
rabilis Ioannis  Nepomuceni  Neuman,  episcopi  Philadelphiensis.  In  sa- 
cro ritu,  qui  post  meridiem  habebitur  in  hac  Patriarchali  Basilica  Vati- 
cana et  cui  praeerit  ipse  Summus  Pontifex,  hora  17,  exc.mi  Patres  con- 
ciliares, qui  velint  huic  ritui  interesse,  induent  habitum  praelati tium 
cum  rocheto  et  mantelleta  tantum  et  occupabunt  sedes  ipsis  reservatas 
in  aula  conciliari. 

Nunc  lego  nomina  eorum  qui  petierunt  verba  facere  adhuc  super 
cap.  II  schematis  de  Ecclesia:  em.mi  ac  rev.mi  DD.  cardd.  Iacobus  Ca- 
mara, arch.  S.  Sebastiani  Fluminis  Ianuarii  in  Brasilia,  Ferdinandus 
Cento;  exc.mi  DD.  Ioseph  Slipyj,  arch.  Leopolitanus  Ucrainorum,  Em- 
manuel  Galea,  ep.  aux.  Melitensis  in  Malta,  Eduardus  Schick,  ep.  aux. 
Fuldensis  in  Germania,  Laurentius  Jager,  arch.  Paderbornensis  in  Ger- 
mania, Ioseph  Descuffi,  arch.  Smyrnensis  in  Turchia,  Bernardus  Yago, 

arch.  Abidjanensis  in  Africa  occidentali,  Ioseph  Maurer,  arch.  Su- 
crensis  in  Bolivia,  Demetrius  Mansilla,  vic.  cap.  Burgensis  in  Hispania, 
Laurentius  Shehan,  arch.  Baltimorensis  in  Statibus  Foederatis  Americae 
Septemtrionalis,  Isaac  Ghattas,  ep.  Copto-Catholicus  Thebensis  in 
Aegypto,  Alexander  Renard,  ep.  Versaliensis  in  Gallia,  Casimirus  Mor- 
cillo,  arch.  Caesaraugustanus  in  Hispania,  Anicetus  Fernandez,  magi- 
ster generalis  O.  P.,  Ioseph  Urtasun,  arch.  Avenionensis  in  Gallia, 
Paulus  Yii  Pin,  arch.  Nanchimensis  in  Sina,  Antonius  van  den  Hurk, 
arch.  Medanensis  in  Indonesia,  Victorius  Costantini,  ep.  Suessanus  in 
Italia,  Emmanuel  Talamas,  ep.  Civitatis  Juarezensis  in  Mexico,  Her- 
mannus  Wittler,  ep.  Osnabrugensis  in  Germania,  Ioseph  Cirarda,  ep. 
aux.  Hispalensis  in  Hispania,  Henricus  Nicodemo,  arch.  Barensis  in 
Italia,  Paulus  Gouyon,  arch.  eoad.  Rhedonensis  in  Gallia,  Iacobus  Flo- 
res, ep.  Barbastrensis  in  Hispania,  Conradus  de  Vito,  ep.  Lucknovensis 
in  India,  Marcellus  Lefebvre,  superior  generalis  C.  S.  Sp. 

Interea  prosequentur  suffragationes  circa  cap.  II  de  sacra  Liturgia. 


1 

Em. mus  P.  D.  IACOBUS  card.  DE  BARROS  CAMARA 
Archiepiscopus  S.  Sebas tiani  Fluminis  lanuarii 

V enerabiles  Fratres , 

Nomine  centum  triginta  trium  episcoporum  Brasiliae  qui  mecum 
cap.  II  schematis  de  Ecclesia  examini  subiecerunt,  coram  vobis,  rev.mi 
Patres  conciliares,  magna  cum  reverentia  denuo  adstamus,  ad  quasdam 
observationes  proponendas. 

In  primis  quidem,  verbum  complexivum  facere  volumus  de  toto 
cap.  II,  cuius  tamen  qualitates  et  agnovimus  et  laudamus.  Quod  autem 
bonum  est,  optimum  fieri  posse  putamus,  si  nimiae  repetitiones  omit- 
tantur eiusdem  assertae  veritatis,  et  praecipue  si  non  tam  insistenter 
curetur  reaffirmandi,  iterum  ac  iterum,  doctrinam  de  primatu  Petri  eius- 
que  successoris,  ac  si  latere  potuisset  in  mentibus  Patrum  aliqua  restric- 
tio circa  talem  veritatem  revelatam,  cui  denique,  sollemni  hac  occasione, 
episcopi  Brasiliae  omnimodam  adhaesionem  exprimere  desiderant.  Aliter 
vero  ac  timere  videntur  redactores  cap.  II,  ita  tenemus  et  affirmamus 
collegialitatem  episcopalem  ut,  in  mente  nullius  nostrum,  umquam 
apparuisse  videbatur  detrahere,  nec  theologice  nec  in  praxi,  ex  aucto- 
ritate et  dignitate  Summi  Pontificis.  E contra  ipsa  evidentiam  aperit 
intimae  unionis  ceteros  episcopos  inter  et  Petri  successorem,  sine  cuius 


CONGREGATIO  GENERALIS  XLV 


389 


directione  collegium  episcopale,  in  se  suoque  exercitio,  nec  concipi 
potest. 

Nobis  praeterea  placuisset  collegialitatem  hanc  detegere  fundatam 
non  in  historicis  rationibus  dumtaxat,  vel  iuridicis  et  practicis  exigen- 
tiis, verum,  ex  divina  ordinatione,  in  ipsa  sacramentalitate  episcopatus, 
qua  membra  collegii  episcopi  constituuntur,  independenter  ab  effectiva 
quorumdam  participatione  in  collegiali  actione. 

De  modo  autem  iuridice  hanc  collegialitatem  structurandi,  mandari 
debere  putamus  ad  decretum  de  episcopis.  Quare  cum  de  ipso  discep- 
tabitur, nostram  vobis  mentem  aperiemus...1 

Ceterum  par.  15  huius  capitis  logice  videtur  ponendam  esse  in  fine 
capitis,  post  praesentem  par.  21. 

Observationes  autem  particulares  ad  Constitutionis  textum,  simul 
cum  nominibus  episcoporum  opinantium  et  numero  votorum  pro  una- 
quaque emendatione,  ne  vestrae  benevolae  patientiae  abutamur,  secre- 
tariatui  Concilii  scripto  trademus.  Dixi. 


Animadversiones  additae: 

Animadversiones  maioris  momenti-. 

I.  Pag.  24,  linn.  18-21.  Dicatur:  Quapropter,  Ecclesiae  consulere  debuerunt 
etiam  per  successores,  eadem  divina  missione,  non  quidem  ut  testes  oculares  resur- 
rectionis et  organa  infallibilia  revelationis,  sed  ut  qui  eam  diffunderent,  sustenta- 
rent et  pascerent.  Rationes-.  1)  ut  clarius  indicetur  differentia  quae  inter  apostolos 
eorumque  successores  intercedit;  2)  textus  originalis  est  aliquomodo  obscurus  et 
videtur  asserere  apostolos  esse  fundatores,  cum  Christus  conditor  sit  Ecclesiae; 
3)  adiungitur  « diffunderent  » ut  aspectus  missionarius  inhaerens  functioni  succes- 
sorum apostolorum  in  luce  ponatur.  ( Adprobaverunt  128). 

II.  Pag.  25,  lin.  4.  Omittantur  verba  « proinde  declaramus  et  docemus  »,  et 
dicatur:  Ideo  Episcopi  ex  divina  institutione  fideles  edocent  et  pascunt.  Ratio : ut 
clarius  pateat  Concilium  nullam  definitionem  dogmaticam,  in  re,  proponere.  ( Ad- 
probaverunt 128). 

III.  a)  Pag.  26,  lin.  30.  Omittatur  verbum  « extraordinarii ».  Ratio:  est 
quaestio  canonica,  quae  tota  pendet  a disciplina  mutabili  Ecclesiae,  de  qua,  simul 
cum  aliis  quaestionibus  disciplinariis,  ipso  caelibatu  non  excluso,  agendum  erit 
in  schemate  de  clericis,  ubi  § specialis  inserenda  foret  de  diaconibus  et  de  caeteris 
ministris  inferioribus.  ( Adprobaverunt  128). 

b)  Pag.  26,  linn.  40-41.  Loco  « decernere  utrum  tales  diaconi  sacra  caeli- 
batus lege  adstringantur  necne  »,  dicatur:  « decernere  qua  disciplina  tales  diaconi 
et  quibus  obligationibus  ecclesiasticis  obstringuntur  ».  ( Adprobaverunt  125). 

IV.  Pagg.  25-26,  § 1 5-  Ponatur  § in  fine  huius  capitis,  post  § 21.  Ratio: 
ordo  logicus.  ( Adprobaverunt  133). 

V.  Pag.  27,  linn.  3-5.  Pro  « eadem  ratione...  inter  se  coniunguntur  » dicatur: 
« ita...  inter  se  divina  ordinatione  coniunguntur  ».  Ratio:  ne  videatur  agi  de  mera 
comparatione  rhetorica,  et  ut  respondeatur  verbis  « statuente  Domino  » lin.  2.  ( Ad- 
probaverunt 133). 

VI.  Pag.  27,  linn.  9-11.  Omittatur.  Ratio:  statim  lineis  sequentibus,  et  expli- 
citius,  idem  dicit.  {Adprobav erunt  129). 

VII.  Pag.  27,  lin.  16.  Omittantur  verba  « et  numquam  sine  hoc  capite  ».  Ra- 
tio: res  iam  positive  dicitur  in  textu,  et  illud  « et  numquam  sine  hoc  capite  » tan- 
tum apologetice  videtur  hic  positum.  {Adprobav erunt  126). 

VIII.  Pag.  27,  lin.  16.  Omittatur  verbum  « indivisum  ».  Ratio:  disputatur  de 
uno  vel  duplici,  licet  inadaequate  distincto,  subiecto.  {Adprobaverunt  131). 

IX.  Pag.  27,  linn.  24-27.  Sic  immutetur  propositio:  « Sicuti  in  Collegio  illo , 
Summus  Pontifex , cuius  suprema  potestas  a Christo  procedit  ad  fratres  suos  con- 
firmandos {Lc.  22,  32)  in  aedificationem , non  in  destructionem  (2  Cor.  10,  8) 
Corporis  Christi , quod  est  Ecclesia , (cf.  Coi.  1,  18)  cum  apostolorum  successo- 
ribus filios  generat  et  oves  pascit  usque  ad  mensuram  aetatis  plenitudinis  Christi 
{Eph.  4,  13);  ita  episcopi  primatum...  ».  Ratio:  melius  definiuntur,  ex  utraque 
parte,  relationes  collegium  episcoporum  inter  et  S.  Pontificem.  ( Adprobaverunt  96). 

X.  Pag.  27,  linn.  30-34.  Omittatur  haec  periodus.  Rationes:  1)  nulla  adest 
ratio  ut  in  isto  loco  ponatur;  2)  quae  in  textu  dicuntur,  nondum  constant  utrum 
dicenda  sint  ex  iure  ecclesiastico  an  ex  ture  stricte  divino.  {Adprobaverunt  131). 

XI.  Pag.  27,  lin.  38.  Addatur:  « vel  non  renuat  ».  Ratio:  patet.  {Adproba- 
verunt 130). 

XII.  Pag.  28,  linn.  8-10.  Omittatur:  « Qua  de  causa  etc.  ».  Ratio:  cum  iam 
antea  dictum  idem  fuerat.  {Adprobaverunt  130). 

XIII.  Pag.  29,  linn.  15-19.  Omittatur.  Ratio:  videtur  extra  contextum,  cum 
primo  sermo  sit  de  missione  a Christo  data,  dum  hic  potius  agitur  de  missione 
canonica.  {Adprobaverunt  128). 

XIV.  Pag.  29,  linn.  27-28.  Omittatur  « Fideles...  cohaerere  debent  ».  Ratio: 
non  tantum  quia  videtur  aliquid  nimis  dicere,  sed  etiam  quia  in  fine  huius  capitis 
(cf.  pag.  31,  linn.  38-40)  idem  melius  et  praecisius  dicitur.  {Adprobaverunt  131). 

XV.  Pag.  29,  lin.  24.  Omittatur  « sub  lumine  Sancti  Spiritus  illustrant  ». 
Ratio:  praeterea  quod  de  hac  propositione  potest  disputari,  faciliter  abusibus  an- 
sam praebebit.  {Adprobaverunt  128). 

XVI.  Pag.  30,  linn.  3-10.  Omittatur.  Ratio:  est  mera  repetitio  Concilii  Vati- 
cani I cuius  doctrina  confirmatur  prooemio,  et  nulla  habetur  ratio  ad  hanc  repeti- 
tionem faciendam.  {Adprobaverunt  130). 

XVII.  Pag.  30,  lin.  20.  Post  « exegetarum  »,  addatur:  « necnon  et  sensu  fide- 
lium ».  Ratio:  patet  ex  bulla  Ineffabilis  Deus  et  const.  apost.  Munificentissimus 
Deus.  {Adprobaverunt  132). 

XVIII.  Pag.  30,  linn.  23-29.  Omittatur.  Ratio:  non  explicatur  in  contextu, 
et  non  videtur  necessitas  nec  specialis  utilitas  illud  asserendi  hoc  loco.  {Adproba- 
verunt 130). 

XIX.  Pag.  30,  lin.  32.  Omittatur:  « quam  ipse  offert  vel  offerre  facit  ».  Ratio: 
propositio  omnino  inutilis  et  in  secunda  parte  aliquo  modo  curiosa.  {Adproba- 
verunt 127). 

Aliae  animadversiones: 

XX.  Pag.  23,  lin.  3.  Pro  « instituit  » dicatur:  « posuit  ».  Ratio:  ministrationes 
non  possunt  institui.  {Adprobaverunt  132). 

XXI.  Pag.  23,  lin.  4.  Adiungatur:  1 Cor.  12,  20  ss.  {Adprobaverunt  132). 

XXII.  Pag.  23,  lin.  10.  Pro  « ac  super  » dicatur:  « ceterosque  ».  {Adprobave- 
runt 133). 

XXIII.  Pag.  23,  lin.  18.  Pro  « principium  ac  visibile  fundamentum  » dicatur: 
« visibile  principium  ac  fundamentum  ».  ( Adprobaverunt  132). 

XXIV.  Pag.  23,  lin.  24.  Omittatur:  « Christi...  capite  ».  Ratio:  stylus  nimis 
abundans  et  assertio  minus  praecisa,  nam  Summus  Pontifex  non  est  caput  Christi, 
uti  videtur  asseri  in  textu.  ( Adprobaverunt  133). 

XXV.  Pag.  24,  lin.  1.  Addatur  post  «Eos  »:  testes  Christi , testante  cum  ipsis 
Spiritu  Sancto  (Io.  15,  26  s.;  Act.  1,  8;  5,  32;  15,  28).  Ratio : ut  indicetur  intima 
connexio  inter  Apostolos  testes  Domini  et  Spiritum  Sanctum  Testem  Domini. 
(Adprobaverunt  132). 

XXVI.  Pag.  24,  lin.  5.  Pro  « regerent  » dicatur:  « pascerent  ».  Ratio:  magis 
biblicum  et  magis  accommodatum  modo  sentiendi  hodierno.  (Adprobaverunt  133). 

XXVII.  Pag.  24,  lin.  6.  Corrigatur:  Io.  20,  23.  (Adprobaverunt  133). 

XXVIII.  Pag.  24,  linn.  11-14.  Omittatur.  Ratio:  textus  non  videtur  esse  ad 
rem  et  ipsa  propositio  non  videtur  omnino  clara.  Sat  convenit  ut  periodus  finiatur 
cum  voce:  « universalem  ».  (Adprobaverunt  133). 

XXIX.  Pag.  24,  linn.  28-29.  Omittatur,  post  verbum  « gregi  ».  Ratio:  textus, 
quamvis  biblicus,  non  est  ad  rem.  (Adprobaverunt  133). 

XXX.  Pag.  24,  lin.  35.  Videtur  curiosum  in  textu  citato  Sancti  Petri  omissa 
esse  verba  « neque  turpis  lucri  gratia  ».  (Adprobaverunt  133). 

XXXI.  Pag.  24,  linn.  36-39.  Omittatur.  Ratio:  mera  repetitio  praecedentis; 
praeterea  in  textibus  primitivis  non  est  clara  differentia  inter  presbyteros  et  epi- 
scopos. Curiosa  videtur  periodus  illa  de  « accepti  mandatis  ».  (Adprobaverunt 
133). 

XXXII.  Pag.  25,  linn.  5-6.  Supprimatur  citatio  ex  Lc.  10,  16-17.  Ratio:  non 
est  ad  rem,  cum  sermo  in  textu  de  72  discipulis  Domini.  (Adprobaverunt  132). 

XXXIII.  Pag.  27,  linn.  5-6.  Aliquomodo  sic  immutetur:  « Quam  indolem  col- 
le gialem  sacri  episcopatus  iam  perantiquus  usus  innuit  ».  Ratio:  est  argumentatio 
quaedam  late  dicta  de  collegialitate,  quae  per  particulam  relativam  praecedenti  pro- 
positioni melius  nectitur.  (Adprobaverunt  133). 

XXXIV.  Pag.  27,  § 16.  In  tota  ista  § (quod  valet  etiam  pro  § 19)  nimis  occur- 
rit vox  « romanus  Pontifex  ».  Nonne  conveniret  potius  sermonem  facere  de  « Suc- 
cessore Petri  » vel  de  « Summo  Pontifice  »?  (Adprobaverunt  132). 

XXXV.  Pag.  27,  lin.  35.  Pro  « exerceri  potest  » ponatur:  exercetur.  Ratio: 
patet.  (Adprobaverunt  133). 

XXXVI.  Pag.  28,  lin.  4.  Dicatur:  « visibile  principium  ad  fundamentum  ». 
(Adprobaverunt  133). 

XXXVII.  Pag.  28,  lin.  5.  Pro  « sunt  » ponatur:  sint.  Ratio:  videtur  melius 
esse  affirmare  illam  unitatem  quodammodo  initium  suum  sumere  ab  ipsa  Episcopi 
actione.  (Adprobaverunt  130). 

XXXVIII.  Pag.  28,  lin.  18.  Pro  « disciplinae  » dicatur:  communionis . (Adpro- 
baverunt 132). 

XXXIX.  Pag.  23,  linn.  1-2.  Ita  dicatur:  « Christus  Dominus,  ad  Corpus  suum 
augendum  et  nutriendum , varias  in  eo  ministrationes,  praesertim  stabiles,  po- 
suit ».  Ratio:  redactio  brevior  et  clarior.  (Adprobaverunt  129). 

Em.mo  card.  D.  Jaime  de  Barros  Camara,  exc.mi  DD.  Caetano  Antonio  Lima 
dos  Santos,  Hamleto  de  Angelis,  Cristiano  de  Araujo  Pena,  Gabriel  Paulino  Bueno 
Couto,  Joao  Rezende  Costa,  Eugenio  de  Araujo  Sales,  Jose  Gongalves  Costa,  Her- 
minio Malzone  Hugo,  Edilberto  Dinkelborg,  Jose  Medeiros  Delgado,  Jose  Maria 

Pires,  Helder  Pessoa  Camara,  Walfrido  Vieira,  Jose  Vicente  Tavora,  Joao  de 
Souza  Lima,  Amadeo  Gonzalez  Ferreiros,  Ladislau  Paz,  Henrique  Gelain,  Jose 
Costa  Campos,  Martinho  Michler,  Cesario  Alexandre  Minalli,  Joaquim  de  Lange, 
Joao  Hoffmann,  Aloisio  Lorscheider,  David  Picao,  Alberto  Etges,  Joao  Muniz, 
Augusto  Petro,  Victor  Tiebeek,  Guido  Casullo,  Candido  Padim,  Milton  Correia 
Pereira,  Manoel  Tavares  de  Araujo,  Walmor  Batu  Wichrowski,  Eliseu  Mendes, 
Afonso  Niheus,  Benedito  Coscia,  Alano  Maria  Du  Noday,  Jose  Gomes,  Ruy  Serra, 
Henrique  Golland  Trindade,  Carlos  Gouvea  Coelho,  Jaime  Luiz  Coelho,  Cornelio 
Chizzini,  Fernando  Gomes  dos  Santos,  Geraldo  Fernandes,  Benedito  Zorzi,  Diogo 
Parodi,  Pedro  Felipak,  Antonio  Almeida  Moraes  Junior,  Jose  Hascher,  Afonso  Ma- 
ria Ungarelli,  Francisco  Austregesilo  Mesquita,  Altivo  Pacheco  Ribeiro,  Honorato 
Piazzera,  Aniger  Francisco  Maria  Mellilo,  Tomas  Vaquero,  Jose  Thurler,  Fran- 
cisco Borja  do  Amaral,  Antonio  Zattera,  Anselmo  Pietrulla,  Hugo  Bressane  de 
Araujo,  Jose  Adelino  Dantas,  Alonso  Silveira  de  Mello,  Marzi  Adalberto  Dome- 
nico,  Jose  Andre  Coimbra,  Adolfo  Luiz  Bossi,  Manoel  da  Silveira  D’Elboux,  Paulo 
Hipolito  Liborio,  Jose  de  Medeiros  Leite,  Tiago  Ryan,  Paulo  Rolim  Loureiro, 
Antonio  Batista  Fragoso,  Jose  Melhado  Campos,  Ernesto  de  Paulo,  Agnelo  Rossi, 
Edmundo  Luiz  Kunz,  Manuel  Pedro  da  Cunha  Cintra,  Clemente  Isnard,  Augusto 
Carvalbo,  Geraldo  Maria  de  Moraes  Penido,  Raimundo  Castro  e Silva,  Juan  Bat- 
tista  Przyklenk,  Miguel  D’Aversa,  Jose  Newton  de  Almeida  Batista,  Giocondo 
Maria  Grotti,  Alexandre  Gongalves  do  Amaral,  Gregorio  Warmeling,  Carlos  Eduar- 
do  Bandeira  de  Melo,  Jose  D’Angelo  Neto,  Luis  Victor  Sartori,  Bernardo  Jose 
Bueno  Mieli,  Felipe  Tiago  Broers,  Jose  Lamartine  Soares,  Epaminondas  Jose  de 
Araujo,  Jose  Mauro  R.  de  Alarcon  Santiago,  Serafim  Fernandes  dos  Santos,  Joao 
Batista  da  Mota  e Albuquerque,  Florendo  Sisinio  Vieira,  Jose  Nicomedes  Grossi, 
Joao  Jose  da  Mota  e Albuquerque,  Quirino  Adolpho  Schmitz,  Francisco  Zaiek, 
Belchior  Joaquim  da  Silva  Neto,  Aeacio  Rodrigues  Alves,  Frei  Felicio  da  Cunha 
Vasconcelos,  Othon  Motta,  Jose  Varani,  Jose  Eugenio  Correia,  Manoel  Pereira 
da  Costa,  Wilson  Laus  Schmidt,  Geraldo  Ferreira  Reis,  Oscar  de  Oliveira,  Jose 
Bezerra  Coutinho,  Vicente  Marchetti  Zioni,  Climerio  Almeida  de  Andrade,  Jose 
Alves  Trindade,  Jose  Pedro  de  Araujo  Costa,  Arcangelo  Cerqua,  Camilo  Faresin, 
Adriano  Hipolito,  Antonio  Mendonga  Monteiro,  Alberto  Gaudendo  Ramos,  Claudio 
Colling,  Vicente  de  Paulo  Araujo  Mattos,  Jose  Lazaro  Neves,  Jose  de  Almeida 
Batista  Pereira,  Nivaldo  Monte,  Daniel  Tavares  Baeta  Neves,  Jose  de  Aquino  Pe- 
reira, Jaime  Schuck,  Vicente  Scherer. 

Moderator.  Continuando  suffragationem  circa  emendationes  ad 
cap.  II  de  sacra  Liturgia,  exc.mus  secretarius  generalis  leget  textum 
emendationis. 

Secretarius  generalis : Ad  art.  44,  emendatio  decima  tertia:  pag.  176, 
lin.  18  (velitis  conferre  textum  integrum  in  parte  fasciculi  quae  indicata 
est),  post  verbum  « Concelebratio  »,  addatur:  « qua  unitas  sacerdotii 
opportune  manifestatur  ». 

Em. mus  P.  D.  FERDINANDUS  card.  CENTO 

V enerabiles  Fratres , humanissimi  Observatores  et  Auditores, 

Magni,  immo  maximi  ponderis  quaestio  sacrosancto  Concilio  pro- 
posita est  circa  restituendam  an  non  disciplinam  effectivam  diaconatus 
in  Ecclesia.  Brevissime  loquar,  nam  de  hoc  « sat  prata  biberunt  ». 

Utraque  ex  parte,  em.mi  ac  exc.mi  Patres  suam  sententiam  solidis 
sustinuerunt  argumentis,  quae,  absque  dubio,  omnes  nos  ad  seriam 
meditationem  invitarunt. 

Quomodo  negari  posset,  certis  saltem  in  nationibus,  ut  asseruit 
em. mus  Landazuri,  supradictam  restitutionem  prorsus  desiderabilem 
esse,  ad  maiora  bona  spiritualia  procuranda  populo  christiano? 

Nihilominus,  quomodo  non  praeoccupari,  prout  em. mus  Bacci  in- 
sinuavit, de  consequentiis  praevidibiliter  derivantibus  quoad  caeliba- 
tum ecclesiasticum,  qui  — dictum  sit  nullimode  offendendo  venerandam 
Ecclesiam  orientalem  — viget  a saeculis  in  Ecclesia  Latina? 

Fisus  proinde  interpretem  esse  multorum  sodalium,  quorum  aliqui 
iam  meae  propositioni  adhaeserunt,  votum  exprimo  ut,  in  ultima  pe- 
riodo pag.  26  huius  schematis  dicatur:  « Quo  in  casu,  salva  semper  sit 
sacra  lex  caelibatus  ». 

Si  hoc  modo,  numerus  diaconorum  quantitative  minor  erit,  magis 
tamen  qualitative  consentaneus  erit  traditioni  latinae  Ecclesiae.  Dixi. 

Moderator-.  Velit  loqui  exc.mus  D.  Ioseph  Slipyj,  arch.  Leopolitanus 
Ucrainorum,  et  accedat  ad  microphonium  exc.mus  D.  Emmanuel  Galea, 
ep.  aux.  Melitensis  in  Malta. 

[Magnus  plausus  fit  in  aula.  Vrima  vice  enim  in  Concilio  locuturus 
est  exc.mus  D.  Slipyj  qui,  per  18  annos  in  carcere  detentus  pro  sua 
fidelitate  Sedi  Apostolicae,  mense  februario  elapso  liberatus  est.  Valde 
tamen  commotus  animo,  exc.mus  D.  Slipyj  pro  hac  die  verbo  renun- 
tiavit}. 

Loquatur  exc.mus  D.  Emmanuel  Galea,  ep.  aux.  Melitensis  in 
Malta,  et  accedat  ad  microphonium  exc.mus  D.  Eduardus  Schick,  ep. 
aux.  Fuldensis  in  Germania.  Exc.mum  D.  Ioseph  Slipyj  cum  gaudio 
audiemus  crastina  die. 

Exc.mus  P.  D.  EMMANUEL  GALEA 
Episcopus  tit.  Trallianus  in  Asia , aux.  Melitensis 

Em. mi  Praesides , venerabiles  Patres, 

Mihi  in  animo  est  pauca  dicere  de  cap.  II  de  Ecclesia  in  universum, 
et  deinde  breviter  de  par.  13  in  particulari. 

Quoad  primum,  hoc  caput,  -,.1  uti  exstat,  facile  approbari  potest,2 
salvis  emendationibus  a Patribus  quoad  singula  iam  propositis  vel  pro- 
ponendis; tamen,  ni  erro,  magis  compleri  et  melius  ordinari  posse 
videtur. 

Primum  quidem,  materia  quae  ...3  tractatur  magis  compleri  potest. 

Compertum  est  enim  in  Ecclesia  adesse  duplicem  hierarchiam  iuris 
divini,  scii.:  hierarchiam  Ordinis,  quae  constat  episcopis,  presbyteris  et 
ministris,  et  hierarchiam  iurisdictionis,  quae  complectitur  Summum 
Pontificatum  et  episcopatum. 

Iamvero,  in  hoc  capite,  quod  ex  professo  tractat  de  hierarchia  Ec- 
clesiae, de  hac  distinctione  nulla  fit  mentio,  atque  ideo  non  constat  de 
quanam  hierarchia  agatur,  utrum  de  alterutra  an  de  utraque.  Quinimmo, 
cum  in  diversis  paragraphis  frequens  sermo  fiat  de  Summo  Pontifice,  de 
episcopis,  de  presbyteris  et  de  diaconis,  apparet  duo  memorata  genera 
hierarchiae  promiscue  usurpari. 

Deinde,  ut  secundo  loco  dixi,  huius  capitis  materia  melius  ordinari 
potest. 

Nam,  ut  in  ipso  titulo  enunciatur,  agendum  est  in  hoc  capite  de 
duabus  rebus,  scii.:  de  hierarchia  Ecclesiae  in  genere  et  de  episcopatu 
in  specie.  Quare  paragraphorum  ordo  iuxta  hanc  duplicem  materiam 
statuendus  videtur. 

Manente  ergo  in  loco  suo  par.  11,  ubi  habetur  introductio  totius  rei 
tractandae,  par.  14  et  15  loca  mutabunt  et  materia  sic  melius  disponetur, 
ut  agatur  primum  de  hierarchia  in  genere,  videlicet  par.  12:  de  institu- 
tione duodecim  apostolorum;  par.  13:  de  apostolorum  successoribus, 
seu  de  episcopis;  par.  14:  de  episcoporum  cooperatoribus,  seu  de  pre- 
sbyteris et  de  diaconis;  et  par.  15:  de  natura  sacramentali  episcopatus, 
presbyteratus  et,  si  Patribus  placet,  diaconatus. 

His  de  hierarchia  in  genere  dictis,  agetur  in  specie  de  episcopatu  in 
par.  16-21  ut  in  schemate  prostant. 

Nunc  aliquid  dicendum  in  particulari  circa  par.  13:  de  episcopis 
successoribus  apostolorum. 

Certum  est  ex  Ecclesiae  doctrina  episcopos  esse  apostolorum  suc- 
cessores. Sed  ad  bene  intelligendum  ambitum  huius  successionis,  di- 
stinctio omnino  facienda  est  inter  facultates  a Christo  Domino  apostolis 
traditas .4  Quaedam  enim  facultates  ita  eis  datae  sunt  ut  essent  ipsis 
propriae  et  personales,  tamquam  apostolis,  ut  infallibilitas  personalis 
et  potestas  instituendi  per  totum  orbem  terrarum  ecclesias  particulares. 
Istae  facultates  certo  5 non  transierunt  in  successores.  Aliae  vero  facul- 
tates eis  datae  sunt  ut  pastoribus  ecclesiarum,  ut  sunt  facultas  docendi, 
sanctificandi  et  regendi  oves  proprias.  Hae  facultates  transire  debebant 
ad  successores. 

Haec  distinctio,  ut  videtur,  facienda  est  ut  praecaveantur  faciles 
errores.  Meo  iudicio,  ex  hac  distinctione  pendet  etiam  quaestio  de  col- 
legialitate  episcoporum,  de  qua  multum  disceptatur  in  hoc  capite. 

Nam  certum  est  duodecim  apostolos  collegium,  ex  Christi  Domini 
voluntate,  constituisse.  Sed  an  haec  collegialitas  computari  debeat  inter 
praerogativas  quae  ad  successores  eorum  transire  deberet  et  quo  sensu, 
difficilior  est  quaestio. 

Equidem  candide  fateor  me  sufficienti  scientia  carere  ut  huic  quae- 
stioni respondere  audeam.  Rogo  ergo  venerabiles  Patres  conciliares  et 
ill.mos  peritos,  qui  his  studiis  incubuerunt,  ut  videre  velint  an  ex  luce 
huius  distinctionis  aliquid  certum  possimus  statuere  de  hac  quaestione. 
Dixi. 


In  textu  scripto  tradito-.  1 quamvis.  2 possit.  3 hic.  4 datas. 
5 deest. 

Animadversiones  additae : 

Opinio  mea  circa  episcoporum  collegialitatem,  si  quid  valet,  haec  est. 

1.  Iesus  Christus  duodecim  apostolis  a se  electis,  ut  singulis,  contulit  omnem 
potestatem  quam  ipse  a Patre  acceperat,  in  toto  orbe  terrarum  exercendam;  sub 
dependentia  Petri.  Attentis  enim  extraordinariis  adiunctis  primae  fundationis  Ec- 
clesiae suae,  maxime  expediens  erat  ut  non  unus  sed  plures,  sicut  erant  iam  in 
gratia  confirmati  et  infallibilitate  donati,  ita  haberent  singuli  potestatem  Eccle- 
siam diffundendi  in  toto  orbe  terrarum. 

2.  Hinc  oportebat  ut  vinculum  quoddam  existeret  non  solum  inter  apostolos 
et  Petrum,  caput,  sed  etiam  inter  ipsos,  ut  Ecclesiae  diffusio  ordinatim  procederet. 
Ob  hoc  vinculum  apte  dicitur  apostolos  in  collegium  constitutos  esse. 

3.  Sicut  iure  divino  Petrus  debebat  habere  successorem;  ita  eodem  iure  apo- 
stoli successores  habere  debebant,  qui  sunt  episcopi  quibus  tamen  illa  potestas 
universalis  non  est  transmissa,  tum  quia,  diffusa  iam  per  apostolos  Ecclesia,  non 
erat  amplius  necessaria,  tum  quia,  multiplicato  episcoporum  numero,  confusionem 
potius  ingereret. 

4.  Quare,  post  apostolorum  mortem,  successores  eorum,  vinculum  quidem  cum 
Petri  successore  retinuerunt,  vinculum  autem  inter  se  amiserunt;  et  ideo  nullum 

collegium  sensu  iuridico  sumptum,  amplius  exstat  episcoporum,  sed  tantum  ordo 
hierarchicus  divina  institutione  in  Ecclesia  constitutus. 

Ex  his  principiis  haec  sequuntur: 

a)  Romanus  Pontifex  potestatem  iurisdictionis  habet  in  universam  Ec- 
clesiam; scilicet  in  omnes  fideles  et  episcopos. 

b)  Summus  Pontifex  non  potest  ordinem  episcoporum  abrogare  et  Eccle- 
siam regere  ipse  solus  vel  per  suos  delegatos. 

c ) Episcopi  non  tantum  ex  caritate,  ut  ceteri  fideles  sed  obligatione  ex 
ipsa  eorum  divina  ordinatione  orta,  tenentur  promovere  non  solum  bonum  suae 
quisque  dioecesis  sed  etiam  confirmationem  Ecclesiae,  ubicumque  est  iam  consti- 
tuta, sed  etiam  eiusdem  extensionem  in  totum  orbem. 

d)  Ad  hoc  in  praxim  deducendum,  episcopi  omnes,  vel  complures  eorum, 
possunt  simul  convenire  et  vota  sua  pro  bono  alicuius  portionis  Ecclesiae  vel 
totius  Ecclesiae  Summo  Pontifici  submittere. 

e)  Summus  Pontifex  potest  episcopos  audire  aut  convenire  ad  secum  trac- 
tandum de  negotiis  universae  Ecclesiae,  quoties  sibi  videtur,  et  hoc  potest  effi- 
cere sive  rogando  sive  iubendo. 

Moderator : Legatur  altera  emendatio  in  schemate  de  sacra  Liturgia, 
ad  suffragationem. 

Secretarius  generalis : Decima  quarta  emendatio;  pag.  176,  lin.  21 
(quae  respondet  pag.  huius  fasciculi  28,  lin.  13)  ...  [cf.  pag.  282]. 

4 

Exc.mus  P.  D.  EDUARDUS  SCHICK 
Episcopus  tit.  Araditanus , aux.  Fuldensis 

Venerabiles  Patres, 

Loquor  nomine  Patrum  conciliarium  linguae  germanicae  necnon 
conferendae  episcoporum  Scandinaviae. 

Requiri  nobis  videtur  apto  loco  in  cap.  II  plenior  atque  profundior 
expositio  eorum,  quae  dicuntur  de  presbyteris  et  de  Ecclesiis  localibus, 
ne  suspicio  oriatur  nos  non  satis  aestimare  momentum  theologicum  Ec- 
clesiae localis  et  presbyteratus,  aeque  difficilis  quam  maximi  momenti  in 
cura  animarum  nostris  temporibus 2 

In  cap.  II  huius  schematis  plus  quam  trecentae  lineae  de  episcopis, 
et  minus  quam  triginta  de  presbyteris  agunt.  Digna  aestimatio  episcopa- 
tus et  dioecesium  tam  theologica  quam  practica,  quam  omnes  nos  desi- 
deramus, non  cedere  debet  in  detrimentum  Ecclesiae  localis  et  presby- 
teratus. 

Nonne  multa  eorum,  quae  in  cap.  II  de  episcopis  dicuntur,  specia- 
tim  de  eorum  munere  docendi,  sanctificandi  atque  regendi,  et  quae  tem- 

poribus  Ecclesiae  Patrum  ab  ipsis  episcopis  et  fieri  poterant  et  fiebant, 
temporibus  hodiernis  non  tam  ab  episcopis  ipsis  quam  a presbyteris 
praestantur  fidelibus?  Nonne  maxima  ex  parte  sunt  presbyteri,  qui  evan- 
gelium  praedicant,  qui  Eucharistiae  praesunt,  qui  sacramenta  admini- 
strant, qui  pastoralem  pro  singulis  curam  habent? 

Desideratur  igitur  ut  functio  propria,  responsabilitas  et  dignitas 
Ordinis  presbyterorum  multo  magis  extollatur. 

Haec  consideratio  Ordinis  presbyteratus  eo  ipso  nos  ducit  ad  rem 
maximi  momenti,  quae  est  Ecclesia  loci  seu  paroecia  sensu  non  tam  ad- 
ministrativo quam  potius  theologico.  Schema  nostrum  statim  incipit 
ab  illa  Ecclesia  universali,  quam  in  Novo  Testamento  praesertim  episto- 
lae S.  Pauli  sic  dictae  captivitatis  considerant.  Sed  negligitur  conceptus 
ille  aeque  originalis  vocis  « ekklesia  »,  quae  est  Ecclesia  tamquam  com- 
munitas christifidelium  alicuius  civitatis  vel  loci.  S.  Paulus  in  magnis 
suis  epistolis  vocem  « Ecclesia  » adhibens  non  tam  utitur  voce  hac  pro 
Ecclesia  universali  nec  pro  Ecclesia  illa,  quae  natione  aut  dioecesi  con- 
stituitur, sed  potius  et  primarie  pro  communitate  christiana  alicuius  ci- 
vitatis: Ecclesia  Thessalonicensium  (1  et  2 ad  Thess.),  « Ecclesia  Dei, 
quae  est  Corinthi  » (1  et  2 ad  Cor.  in  initio),  immo  pro  communitate 
Christianorum,  quae  congregatur  in  aliqua  domo  ad  Eucharistiam  cele- 
brandam (ad  Rom.  26,  5;  1 ad  Cor.,  11,  18,  etc.).  Imago  corporis  Chri- 
sti in  textu  classico,  1 Cor.  cap.  12,  applicatur  primarie  communitati 
christianorum  in  civitate  Corinthiaca. 

Ita  paroecia  sensu  theologico  vel  communitas  christifidelium  alicuius 
loci,  quae  ad  Eucharistiam  celebrandam  convenire  solet,  ipsa  est  secun- 
dum Novum  Testamentum  « Ecclesia  »,  est  non  tantum  aliqua  « sectio  » 
administrativa  Ecclesiae,  sed  est  vera  repraesentatio  et  manifestatio  Ec- 
clesiae universalis,  in  qua  repraesentatione  non  tantum  pars,  sed  totus 
Christus  ut  dominus  Ecclesiae  vivit  et  vivificat  et  illud  mysterium  agit, 
quo  maius  nec  tota  et  universalis  Ecclesia  habet  (cf.  Apocalypsim  S.  loan- 
nis,  in  cap.  1,  a vers.  10  usque  ad  20,  et  epistolas  ad  septem  Ecclesias 
Asiae  Minoris,  ibidem,  cap.  2 et  3). 2 Ecclesia  localis  sensu  strictissimo 
seu  communitas  localis  per  verbum  Dei  et  corpus  Christi  adunita  et  Ec- 
clesia universalis  sunt  quodammodo  .duo  poli  essentiales  unius  eius- 
demque  Ecclesiae. 

Decretum  nostrum  careret  aliquo  aspectu  fundamentali,  si  non  con- 
sideret Ecclesiam  sensu  pleno,  nempe  Ecclesiam  universalem  repraesen- 
tatam semper  et  ubique  3 Ecclesiis  localibus.  Indigemus  hoc  fundamento 
ecclesiologico  ad  bene  ponderandum  momentum  theologicum  tum  4 pa- 
roeciae et  eius  liturgiae  tamquam  liturgiae  Ecclesiae  cum  parochi  eiusque 
muneris  pastoralis .5 

Quae  ita  desiderantur  facili  conamine  addi  possunt  apto  loco  sche- 
matis. Indicationem  istius  loci  et  textum,  qui  correspondet  huic  propo- 
sitioni, exhibui  in  scriptis  secretariatui  generali .6  Dixi. 


In  textu  scripto  tradito-.  1 deest.  2 deest.  3 deest.  4 deest. 
5 deest.  6 commissioni  conciliari. 

Nomina  Patrum  conciliarium  linguae  germanicae  qui  interfuerunt  conven- 
tui die  3 octobris  1963  habito-,  exc.mi  PP.  DD.  Angerhausen,  ep.  aux.  Essen- 
diensis;  Aufderbeck,  ep.  aux.  Fuldensis;  Baaken,  ep.  aux.  Monaster.;  Bliestle, 
sup.  gen.  M.S.F.;  Bolte,  ep.  Fuldensis;  Buchholz,  praef.  ap.  Shihtsienensis;  Buch- 
kremer,  ep.  aux.  Aquisgran.;  Gleven,  ep.  aux.  Colonien.;  Cobben,  ep.  Helsin- 
kien.;  card.  Dopfner,  arch.  Monae,  et  Frising.;  Drzecnik,  ep.  Mariboren.;  Ema- 
nuel,  ep.  Spiren.;  card.  Frings,  arch.  Colonien.;  Fiirstenberg,  ep.  Abercornen.; 
Graber,  ep.  Ratisbonen.;  Geiger,  praei,  null.  Xinguen.;  Gnadinger,  ep.  aux.  Fri- 
burgen.;  Grimm,  ep.  Zinceuvensis;  Hartl,  vic.  ap.  Araucaniaen.;  Hasler,  ep. 
S.  Galli;  Hiltl,  ep.  aux.  Ratisbonen.;  Hoeck,  abb.  praes.  Congr.  Helveticae 

0. 5.B.;  Hohne,  vic.  ap.  Rabaulen.;  Janssen,  ep.  Hildesheim;  Kaiser,  praei,  null. 
Caravelien.;  Kelleter,  ep.  Bethlehem;  Kempf,  ep.  aux.  Herbipolen.;  Kemerer,  ep. 
Posaden.;  card.  Konig,  arch.  Vindobonen.;  Koppmann,  vic.  ap.  Vindhoeken.; 
Koster,  ep.  Gurcen.;  Kiihner,  praei,  null.  Tarmen.;  Lehnhard,  ep.  aux.  Bam- 
berg;  Leiprecht,  ep.  Rottenburgen;  Neuhausler,  ep.  aux.  Monacensis;  Nordhues, 
ep.  aux.  Paderbornen.;  Pietrulla,  ep.  Tubaracensis;  Pietsch,  ep.  aux.  Secovien.; 
Pohlschneider,  ep.  Aquisgranen.;  Przyklenk,  ep.  Januarien.;  Raible,  ep.  tit.  Ane- 
muren.;  Reiterer,  ep.  Lydenburgen.;  Reuss,  ep.  aux.  Moguntin.;  Rudloff,  ep. 
aux.  Osnabrugen.;  Rusch,  adm.  ap.  Oenipontanus;  Schalfran,  ep.  aux.  Vratisla- 
vien.;  Schaufele,  arch.  Friburgen.;  Schoiswohl,  ep.  Secovien.;  Schmidt,  ep.  aux. 
Treviren.;  Schneider,  arch.  Bambergensis;  Simons,  ep.  Indoren.;  Splett,  ep. 
Gedanen.;  Spiilbeck,  ep.  Misnen.;  Stangl,  ep.  Herbipolen.;  Taylor,  ep.  Holmiae; 
Tenhumberg,  ep.  aux.  Monasterien.;  Theissing,  ep.  aux.  Berolinen.;  Verwoort, 
ep.  tit.  Baricen.;  Volk,  ep.  Moguntin.;  Weber,  ep.  Iceuven.;  Weinbacher,  ep. 
aux.  Vindobonen.;  'Westermann,  ep.  Sambalpuren.;  Wember,  vic.  ap.  Norvegiae 
Septemtrion.;  Zauner,  ep.  Lincien.;  Zimmermann,  ep.  aux.  Augustan.  Vindel. 

Animadversiones  additae : 

Textus  propositi  inserendi , respective  mutandi. 

In  n.  7 cap.  I,  pag.  11,  post  lin.  33  ut  pars  distincta  addatur  textus  qui  se- 
quitur, vel  similis:  « Haec  Dei  et  Christi  Ecclesia  vere  existit  in  quacumque  Ec- 
clesia locali,  quae  propterea  ab  apostolo  Ecclesia  vocatur  ( 1 Thess.  1,  1;  2 Thess. 

1,  1;  1 Cor.  1,  2;  2 Cor.  1,  1;  Rom.  16,  4 s.  etc.),  cuique  ab  ipso  etiam  imago 
corporis  Christi  applicatur  ( 1 Cor.  12,  12-27).  In  tales  Ecclesias  Deus  fideles  con- 
gregat per  Evangelium  Christi.  In  unaquaque  earum  celebratur  mysterium  coenae 
Dominicae,  quo  maius  nec  tota  et  universalis  Ecclesia  agere  potest,  quoque  Chri- 
stus integer  inter  suos  ubique  praesens  in  quavis  communitate  sese  exhibet  sym- 
bolum eius  unitatis  et  caritatis,  qua  omnes  inter  se  coniunctos  esse  voluit  (cf.  Denz. 
873  a).  His  communitatibus,  licet  exiguis  et  pauperibus,  Christus  totus  adest  per 
Spiritum  unum,  quo  omnes  et  vivificantur  et  inter  se  uniuntur,  Spiritu  nempe 
amoris,  solatii  et  spei,  qui  sua  cuique  charismata  singulis  tribuit,  ut  variis  donis 

unum  corpus  efficiant  et  mundo  reddant  testimonium  spei  vocationis  suae.  Etsi 
igitur  Ecclesiae  locales  non  mera  sua  externa  aggregatione  universalem  Christi 
Ecclesiam  efficiant,  tamen  non  merae  partes  administrativae  Ecclesiae  existunt.  Sed 
unaquaeque  Ecclesia  localis  vera  repraesentatio  est  Ecclesiae  totius  et  universalis, 
quae  ipsa  in  illa  propriam  suam  vitam  agit  ». 

Post  pag.  26,  lin.  27  (in  fine  istius  incisi),  addatur:  « Cum  pascunt  Ecclesiam 
localem,  sciant  sese  ministrando  ita  praeesse  communitati  locali,  ut  ista  digne  vo- 
cari possit  illo  praeclaro  Ecclesiae  nomine,  quo  unus  et  totus  populus  Dei  insi- 
gnitur ». 

Pag.  26,  lin.  6,  deleatur:  « secundae  dignitatis  ».  Ratio:  id,  quod  his  verbis 
dicitur,  in  eodem  contextu  iam  bis  urgetur  («  licet  pontificatus  apicem  non  habent  »; 
« cooperatores  ordinis  episcopalis  »;  insuper  ista  verba  (praesertim  in  linguas  ver- 
naculas translata)  potius  despectum  presbyteratus  insinuare  videntur. 

Pag.  25,  linn.  38  s.:  potius  dicatur:  « Ministerium  ecclesiasticum  divinitus 
institutum  diversis  ordinibus  constat,  qui  antiquitus  vocantur:  episcopatus^  presby- 
teratus, diaconatus  ».  Ratio  est  haec:  evitetur  insinuatio  positiva,  iam  in  Novo 
Testamento  distinctionem  existere  claram  et  certam  inter  nomina  episcopi  et  pre- 
sbyteri; cum  saepe  in  schemate  sermo  sit  de  ministerio  ecclesiastico,  quod  verbum 
etiam  dicitur  de  episcopis  et  presbyteris,  « ministri  » ne  dicantur  de  solis  diaconis; 
quoad  commutationem  vocis  « Hierarchiae  » in  vocem  « ministerii  » vide  infra. 

Titulus  cap.  II  (pag.  23).  Loco  «De  Constitutione  Hierarchica  Ecclesiae»  po- 
natur: « De  ministerio  ecclesiastico  et  in  specie  de  episcopatu  ».  Ratio  est  haec: 
schema  ipsum  toties  urget  potestates  in  Ecclesia  esse  ministeria  seu  diakonias. 
Novum  Testamentum  sedulo  evitat  ad  haec  ministeria  significanda  vocem  « arche  » 
et  similia;  « Hierarchia  » potius  insinuat  dominationem  quam  ministerium;  in 
terminologia,  qua  primo  haec  vox  adhibita  est,  ea  non  significabatur  oppositio  mi- 
nisterii et  populi,  sed  totius  Ecclesiae  structura.  Insuper  ex  iisdem  rationibus  optan- 
dum esset,  ut  etiam  alibi  vox  ista  expungatur. 


5 

Exc.mus  P.  D.  LAURENTIUS  J AEGER 
Archiepiscopus  Paderbornensis 

Em. mi  et  rev.mi  Patres, 

Cum  tam  multa  et  optima  dicta  sint  de  collegi  alitate  episcoporum, 
quibus  plane  assentior,  liceat  mihi  breviter  quasdam  adnotationes  ad- 
iungere: 

1.  Iam  clara  verba  prolata  sunt  de  praerogativis  illis  extraordinariis 
apostolorum,  quae  non  transierunt  in  episcopos  eorum  successores.  Haec 
differentia  magni  momenti  est  etiam  pro  dialogo  oecumenico,  quia  hoc 
modo  tempus  apostolorum  distinguitur  a tempore  postapostolico  Ec- 
clesiae, quae  tamen  semper  remanet  apostolica.  Puto  quidem  hanc  dif- 

ferendam  iam  indicari  in  textu  schematis  in  n.  13,  attamen  in  adnota- 
tione  8 huius  capitis  hoc  clarius  possit  declarari.  Quare  textum  emen- 
datum hic  forsan  inserendum  tradidi  Secretariatui.1 

2.  Fundamenta  biblica,  patristica  et  liturgica  collegialitatis  in  hac 
aula  iam  sufficienter  sunt  exposita.  Liceat  mihi  solummodo  in  memo- 
riam revocare  illa  verba  Christi:  « Et  ego  rogabo  Patrem  et  alium  Para- 
clitum  dabit  vobis,  ut  maneat  vobiscum  in  aeternum  »...2  Hoc  loco 
Christus  apostolos  suos  alloquitur  et  illis  promittit  Spiritum  Sanctum 
apud  eos  manere  non  solummodo  pro  eorum  tempore  vitae,  sed  illum 
Spiritum  veritatis,  qui  inducat  in  omnem  veritatem,  apud  eos  mansurum 
esse  et  in  illis  futurum  in  aeternum...3  Cum  autem  agatur  de  opere  apo- 
stolico  in  hoc  mundo  peragendo,  ideo  haec  verba  iam  indicant  succes- 
sionem apostolicam  episcoporum,  quae  Spiritu  Sancto  operante  sacra- 
mentaliter  efficitur. 

3.  Hac  in  aula  pluries  iam  quaerebatur  quomodo  suprema  et  uni- 
versalis potestas  tam  ab  ipso  Romano  Pontifice  quam  a collegio  apo- 
stolico  episcoporum  suo  capiti  visibili  unito  exerceri  potest.  Ista  Eccle- 
siae institutio  unica  est  nec  habet  similem  in  mundi  regiminibus.  Ideo 
non  potest  comparari  guberniis  politicis.  Ex  hoc  provenit  menti  huma- 
nae quaedam  intelligendi  difficultas.  Ecclesia  enim  est  mysterium.  Spi- 
ritui Sancto  attribuendum  est  eius  mirabilis  ac  singularis  constitutio.  Ex 
assistentia  eiusdem  Spiritus  Sancti  Pontifex  Romanus  solemniter  defi- 
niens infallibilitate  pollet,  qua  Christus  Ecclesiam  suam  instructam  esse 
voluit.  Idem  Spiritus  Sanctus  collegium  episcoporum  suo  capiti  unitum 
tam  in  solemnibus  Concilii  definitionibus  quam  in  ordinario  et  univer- 
sali magisterio  ab  errore  servat  immune.  Vincula  fidelitatis  et  oboedien- 
tiae inter  episcoporum  ordinem  et  suum  visibile  caput  connectuntur  ca- 
ritate divina,  quam  Spiritus  Sanctus  diffudit  in  corda  nostra.  Quia  tota 
Ecclesia  est  communio  Spiritus  in  caritate  coadunata,  iam  S.  Ignatius 
Antiochenus  Romanam  Ecclesiam  appellavit  « praesidentem  in  carita- 
te ».  Conceptibus  iuridicis  solis  haec  communio  non  potest  intelligi. 

Finaliter  unum  tantum  locum  ex  allocutione  inaugurali  huius  Con- 
cilii periodi  in  memoriam  mihi  liceat  revocare.  Beatissimus  Pater  dixit: 
« Huc,  circa  Nos,  qui...  in  Petri  apostoli  successimus  locum,  cum  eo 
tamen  eamdem  auctoritatem  et  munus  obtinemus,  vos,  venerabiles  Fra- 
tres, convenistis,  qui  et  ipsi  apostoli  estis,  et  a collegio  apostolico  ori- 
ginem ducitis  eiusque  veri  estis  heredes;  hic  eadem  fide  eademque  ca- 
ritate coniuncti  una  preces  fundemus;  hic  nos  sine  dubio  superno  dono 
fruemur  Spiritus  Sancti,  praesentis,  inflammantis,  docentis,  corrobo- 
rantis... ». 

Cetera  in  scriptis  tradam.  Gratias. 

In  textu  scripto  tradito-.  1 (Vide  Appendix  I).  2 (Io.  14,  16).  3 (Io. 

14,  17;  14,  26;  15,  26). 

Animadversiones  additae-. 

1.  - Plene  consentio  iis,  quae  dicta  sunt  de  praerogativis  extraordinariis  apo- 
stolorum, quae  non  transierunt  in  eorum  successores  episcopos.  Etiam  pro  dialogo 
oecumenismo  haec  differentia  inter  apostolos  ipsos  et  episcopos  magni  momenti 
est,  quia  hoc  modo  distinguitur  tempus  apostolorum  a tempore  postapostolico  Ec- 
clesiae. Puto  quidem  hanc  differentiam  iam  indicari  in  textu  schematis  n.  13  lin.  20 
et  38-39.  Attamen  optandum  videtur,  ut  hoc  clarius  adhuc  explanetur  saltem  in 
adnotatione  octava  pag.  33.  Quare  novum  textum  in  talem  notam  inserendum 
trado  secretariatui  generali.  (Vide  Appendix  I). 

II.  - 1.  Fundamenta  biblica  collegii  apostolorum  iam  claro  modo  in  lucem 
sunt  posita.  Quodsi  post  Concilium  apostolorum  Scriptura  plus  minusve  tacet  de 
actionibus  collegialibus  apostolorum,  debemus  cogitare,  nos  solummodo  fragmenta 
minima  habere  de  ulterioribus  apostolorum  actis  eorumque  fine  vitae.  De  cetero 
dispersio  Apostolorum  super  orbem  terrarum  nil  derogat  eorum  collegialitati.  Nam 
collegium  non  sicut  familia  per  localem  cohaerentiam  constituitur,  sed  per  com- 
munes praerogativas  et  communes  deliberationes  et  actus. 

2.  Verum  est  S.  Paulum  saepius  largiori  uti  conceptu  apostoli,  qui  et  homi- 
nes charismaticos  apostolatui  deditos  amplectitur.  Attamen  ab  his  clare  distin- 
guuntur ipsi  Apostoli  proprii  nominis,  v.  g.  in  prima  epistola  ad  Corinthios,  cap.  15, 
v.  5,  ubi  ait  de  Christo  a mortuis  resuscitato:  « Et  quia  visus  est  Cephae  et  post 
hoc  undecim  ».  Similiter  pluries  in  hoc  capite  et  iterum  v.  g.  in  epistola  ad  Galatas, 
cap.  2. 

3.  Notum  est,  iam  in  Concilio  Vaticano  primo  de  mandato  Deputationis  de 
fide  elaboratum  esse  schema  constitutionis  secundae:  « De  Ecclesia  Christi  »,  quo 
in  schemate  tam  terminus  « collegium  » quam  doctrina  de  collegio  episcoporum 
proponitur.  Textus  illius  schematis  iam  in  notis  huius  schematis  afferentur.  (Vide 
Appendix  II). 

4.  Confirmare  velim  illa  quae  feria  secunda  optime  sunt  dicta  de  efficacitate 
collegialitatis  episcoporum.  Haec  enim  doctrina  dat  fundamentum  solidum  confe- 
rendis episcoporum  alicuius  regionis,  quae  hodie  tam  necessariae  sunt,  ut  effica- 
cem collabor ationem  episcoporum  promoveant.  De  cetero  hoc  modo  declarantur 
structurae  historicae  ecclesiarum  orientalium  et  indicatur  fundamentum  patriar- 
chatus,  cuius  rationes  theologicae  et  iuridicae  hac  via  clarescunt. 

5.  Nec  apostolus  nec  episcopus  concipi  potest  solitarius  et  modo  individuali- 
stico,  sed  ex  natura  sua  dicit  relationem  fraternam  ad  alios  apostolos  vel  episcopos 
et  ordinationem  ad  caput  collegii  tamquam  ad  unitatis  principium  visibile.  Et 
haec  est  ordo  totius  structurae  Ecclesiae.  Nam  et  singula  membra  Corporis  mystici 
non  intelliguntur  nisi  per  communionem  cum  aliis  membris  et  per  ordinationem 
ad  hierarchiam.  Similis  ubique  invenitur  structura  hierarchica  Ecclesiae.  Nam  Epi- 
scopus nunquam  segregatus  est  ab  aliis  episcopis,  sicut  iam  eius  ordinatio  per 
tres  episcopos  ex  antiquissima  traditione  designat.  Sicut  fidelium  unitas  efficitur 
non  solum  per  Spiritum  Sanctum,  qui  unitatis  est  increatum  et  invisibile  princi- 
pium, sed  etiam  per  visibilia  vincula  cum  fratribus  et  praepositis,  ita  etiam  episco- 
porum unitas  non  solum  per  invisibilem  gratiam  Spiritus  Sancti  constituitur,  sed 
etiam  per  visibilem  fraternam  collegialitatem  inter  ipsos  et  per  unitatis  collegii 

visibile  principium,  quod  est  Romanus  Pontifex.  Et  sic  concludo,  collegialitatem 
non  solummodo  confirmari  validis  scripturae  et  traditionis  testimoniis,  sed  inniti 
etiam  intimae  et  universali  structurae  Ecclesiae. 

Appendix  I. 

(Hic  textus  proponitur,  ut  inseratur  in  nota  8 cap.  I). 

Apostoli  ipsam  Novi  Testamenti  revelationem  immediate  a Christo  et  Spi- 
ritu Sancto  recipientes  sunt  testes  resurrectionis  Domini  nostri  crucifixi,  mortui 
et  sepulti,  insuper  sunt  fundatores  Ecclesiae  secundum  voluntatem  ipsius  Christi, 
et  hisce  in  muneribus  ita  sunt  unici,  semel  positi,  ut  episcopi  eorum  successores  hunc 
eorum  locum  tenere  non  possint.  Praerogativae  etiam  apostolis  ut  fundatoribus  Ec- 
clesiae concessae  — ut  v.  g.  infallibilitas  personalis  uniuscuiusque  apostoli  — 
in  singulos  episcopos  singularum  ecclesiarum  non  transierunt.  In  episcopos  suc- 
cessores apostolorum  solummodo  transierunt  potestates  apostolorum  ordinariae  do- 
cendi, regendi  et  sanctificandi.  Hac  ratione  distingui  potest  inter  tempus  aposto- 
lorum et  tempus  postapostolicum  Ecclesiae,  quae  tamen  semper  remanet  aposto- 
lica  fundata  super  apostolos  et  perdurante  apostolico  collegio  episcoporum. 

Appendix  II. 

Testimonium  S.  Thomae  Aquin.  de  apostolis  ut  fundamentis  Ecclesiae. 

S.  Thomas  Aquinas  Symbolum  Apostolorum  explanans  ait:  « Fundamentum 
autem  principale  Ecclesiae  est  Christus.  Apostolus  in  epistola  prima  ad  Corinthios 
(3,  11)  ait:  Fundamentum  autem  nemo  aliud  potest  ponere  praeter  id,  quod  po- 
situm est,  quod  est  Christus.  Secundarium  vero  fundamentum  sunt  apostoli  et  eo- 
rum doctrina;  et  ideo  firma  est:  unde  in  Apocalypsi,  cap.  21,  dicitur,  quod  civitas 
habeat  duodecim  fundamenta,  et  erant  ibi  scripta  nomina  duodecim  apostolo- 
rum. Et  inde  est  quod  dicitur  Ecclesia  apostolica  ».  (In  Symbolum  Apostolorum, 
art.  9;  S.  Thomas,  Opuscula  Theologica,  vol.  II,  Taurini  1954,  pagg.  212-213, 
n.  985). 

6 

Exc.mus  P.  D.  IOSEPH  DESCUFFI 
Archiepiscopus  Smy mensis 

V enerabiles  Patres  conciliares  et  carissimi  Observatores  et  Au- 
ditores, 

In  novo  schemate  de  Ecclesia,  cap.  II,  par.  19,  pag.  30,  exponitur 
doctrina  de  episcoporum  munere  docendi  in  ordine  ad  infallibile  magi- 
sterium Ecclesiae  et  Summi  Pontificis.  Quum  haec  ultima  quaestio  ma- 
ximi momenti  sit  ad  oecumenismum  fovendum  et  ad  unitatem  facien- 
dam, quam  post  Ioannem  XXIII,  carissimae  memoriae,  Paulus  VI  feli- 
citer regnans  eodem  magno  corde  et  magno  animo  1 optat,  proponere 
cupio  ut  in  speciali  paragrapho  sit  tractata  infallibilitas  cum  titulo  de 
magisterio  Ecclesiae  ubi  explicite,  clare  et  non  passim  in  multis  locis,2 

exhaustive  explicetur  privilegium  infallibilitatis  et  praesertim,  quae  mihi 
videtur  aequivoca,  haec  sententia  Concilii  I Vaticani  in  hoc  schemate  rur- 
sus exarata:  « Definitiones  Romani  Pontificis  sunt  ex  se  se  infallibiles  et 
irreformabiles...  et  non  ex  consensu  Ecclesiae...  ». 

...3  Mihi  videtur  Concilium  iure  statuisse  sed  non  clare,  praesertim 
propter  iuxtapositionem:  1°  ex  sese,  2°  non  ex  consensu  Ecclesiae; 
iuxtapo sitio  4 quae  potest  dare  locum  huic  falsae  interpretationi:  1°  Pa- 
pam solum  esse  infallibilem  etiam  opposita  aut  absente  tota  Ecclesia;  et 
2°  totam  Ecclesiam  infallibilem  opponi  posse  Papae  infallibili.  Absit! 5 
Hoc  nequidem  cogitari  licet.  Hae  duo  infallibilitates,  Ecclesiae  et  Pa- 
pae, origine  et  subiecto  diversae,  non  possunt  opponi  sed  debent  com- 
poni in  una  eademque  infallibilitate,  sicut  docet  Vaticanum  I.  Pontifex 
pollet  infallibilitate 6 qua  pollet  Ecclesia  in  definiendo  et  proponendo. 
Ergo  sensus  Ecclesiae  cognosci  debet?  Illa  infallibilitas ,8  cuius  subiectum 
est  Papa,  ...9  habet  originem  ex  promissione  speciali  facta  Petro  tamquam 
Capiti  collegii  apostolici  Christo  respondenti .10  Altera  vero,  scii.  Eccle- 
siae, ex  verbis  Christi  etiam,  quia  Ecclesia  gaudet  infallibilitate  11  in  defi- 
niendo et  proponendo,  et  quae  semper  cum  Papa  erit  conveniens  seu 
consentiens;  quia  numquam  deficere  potest  ipsa  Ecclesia  infallibilis  cum 
infallibili  capite  suo  Supremo  Pontifice .12 

Ergo,  meo  sensu, 13  1.  «ex  sese  » primo  significat  non  14  ex  dotibus 
particularibus  Papae,  nempe  ipsius  scientia,  doctrina 15  aut  sanctitate, 
sicut  postulant  et  docent  plures  Ecclesiae  seiunctae. 

2.  « Non  ex  consensu  Ecclesiae  ».16  Meo  humili  sensu,  verbum  con- 
sensus est  aequivocum.  Consensus  est  « sentire  cum  ».  Ergo  Ecclesia 
sentit  cum  Papa,  Ecclesia  infallibilis  cum  Papa  infallibili.  Sed  hic  quid 
significat  consensus?  Meo  sensu  melius  est  adhibere  verbum  assensus, 
qui  significat  approbationem,  licentiam  datam  ab  Ecclesia  ad  Papam. 
« Non  ex  consensu  Ecclesiae  »,  scilicet  « non  ex  assensu  Ecclesiae  », 
quia  cum  Ecclesia  consentit  cum  Papa,  Papa  non  creat  infallibilitatem 
Ecclesiae  sed  agnoscit,  approbat  et,  sicut  dicitur  in  Luca:  « Tu  confir- 
ma »,  scilicet  confirmat  infallibilitatem  Ecclesiae  cum  qua  Papa  unitur 
tamquam  corpus  suo  capiti.  Sed  nullo  modo  consensus  Ecclesiae  parvi- 
pendendus est  et  potest  considerari  ut  inutile  et  silentio  praeteriri. 

Quapropter  propono  hanc  adiunctionem:  « Ex  sese,  scilicet  ex  spe- 
ciali assistentia  divina  ».  Et  postea  haec  mutatio:  non  « ex  consensu 
Ecclesiae  » sed:  « non  ex  assensu  Ecclesiae  ».  Et  quod  sequitur  est  iu- 
stissimum:  « ita  ut  ab  eius  iudicio  (Ecclesiae  et  Papae)  dissidentes  ad 
alium  iudicium  appellare  nunquam  omnino  licebit  ». 

Sic,  in  casu  dissensus  in  Ecclesia,  veritas  apparebit  non  ex  maiori- 
tate  numerica  sicut  in  comitiis  publicis,  quae  reapse  non  est  semper  si- 

gnum  veritatis  absolutae,  sed  ex  aliquo  divino  signo  infallibilitatis  Pa- 
pae confirmantis  infallibilitatem  Ecclesiae  consentientis. 

Haec  emendatio  non  est  reformatio  sed  est  explanatio,  quia  formulae 
sunt  semper  perfectibiles. 

Conclusio  finalis.16  Dixi. 


In  textu  scripto  tradito : 1 modo.  2 clarius  et.  3 Antequam  proponam 
aliquem  textum  substituendum,  liceat  mihi  pauca  praenotare  quae  iam  in  Conci- 
lio Vaticano  I exposita  fuerunt  a relatore  finali  Deputationis  de  Fide,  rev.mo 
P.  conciliari  Gasser,  sicut  refertur  in  notis  huius  schematis,  pag.  42.  Cf.  etiam 
declarationes  card.  Guidi  in  Vaticano  I.  Pag.  30,  linn.  4s.:  « Iamvero  Concilium 
Vaticanum  I iure  statuit  Romani  Pontificis  definitiones  1.  ex  sese  et  2.  non  ex 
consensu  Ecclesiae  irreformabiles  esse...  ».  4 n.  1 et  n.  2 5 deest.  6 deest. 

7 (scii,  sensum  Ecclesiae).  8 deest.  9 et  quae.  10  respondet.  11  quia, 
ex  verbis  Christi,  etiam  gaudet  Ecclesia.  12  quia  ipsa  etiam  est  infallibilis. 
13  deest.  14  specialem  infallibilitatem  Papae,  Ecclesiae  capitis,  a Christo  pro- 
venire, et  non  « ex  consensu  Ecclesiae  » nec.  15  deest.  16  [loco  totius  n.  2 
habetur  ut  sequitur-.  ] 2.  Non  ex  consensu  Ecclesiae.  Quid  est  consensus?  Melius 
uti  « assensu  » (acceptationi).  Non  ex  consensu  Ecclesiae  significat  infallibilitatem 
Ecclesiae  consentientis  a Papa  non  creari,  sed  agnosci,  approbari,  confirmari,  cum 
quo  unitur  tanquam  corpus  suo  capiti.  Sed  nullo  modo  consensus  Ecclesiae  potest 
considerari  ut  inutile  et  silentio  praeteriri.  Iam  dictum  est  a Patribus  in  Vati- 
cano I infallibilitatem  non  esse  quaedam  inspiratio  aut  revelatio  divina.  Illa  assi- 
stentia specialis  divina,  pro  tempore  ministerii  data,  in  materia  fidei  et  morum,  in 
revelatione  contenta,  quae  eximit  ab  errore,  sed  non  ab  investigatione  veritatis, 
scii,  a studio  et  consultatione  aut  aliis  diversis  mediis  iuxta  diversitatem  tempo- 
rum. Ad  confirmandam  Ecclesiam  Summus  Pontifex  debet  cognoscere  sensum  Ec- 
clesiae. Quapropter  Romanus  Pontifex,  quando  loquitur  ex  cathedra,  scii,  tanquam 
supremus  Pontifex  universalis  Ecclesiae,  et  confirmat  fratres  suos,  non  potest  non 
inquirere  prius  de  sensu  aut  consensu  Ecclesiae,  eam  consulendo  sive  in  Conciliis 
sive  in  consiliis  regionalibus  aut  nationalibus,  aut  aliis  opportunioribus  mediis 
sicut  semper  factum  est  usque  adhuc.  Papa  solus  non  est  tota  Ecclesia;  sed  si 
Ecclesia  dissentit,  ubi  est  Papa  infallibilis,  ibi  est  vera  Ecclesia  infallibilis  cum 
eo  consentiens.  Haec  duo  membra  sunt  inseparabilia  tanquam  caput  et  corpus, 
in  una  eademque  infallibilitate.  Insuper,  quum  pastor  et  rector  Ecclesiae  universalis 
aut  oecumenicae  quam  maxime  optat  unitatem  et  caritatem  regnare  in  omnibus 
partibus  Ecclesiae  ubique  terrarum  dispersae,  maxime  gratum  et  acceptum  certo 
habebit  unicum  medium  adhibere  quod  est  consultatio  Ecclesiae  universalis,  scii, 
collegii  episcopalis,  pro  tempore,  modo  aptiore  a divina  Providentia  prolato.  Qua- 
propter, ad  tollendam  quamlibet  aequivocationem  quae  a verbis  iuxtapositis  1 
et  2,  in  Concilio  Vaticano  I adhibitis,  salvo  meliore  iudicio,  propono  hanc  emen- 
dationem: pag.  30,  lin.  5:  « Iamvero  Concilium  Vaticanum  I iure  statuit  Romani 
Pontificis  definitiones  ex  sese  scii,  ex  speciali  assistentia  divina  et  non  ex  assensu 
Ecclesiae,  ita  ut  ab  eius  iudicio  dissidentes  ad  aliud  iudicium  appellare  nunquam 
omnino  liceat  ».  Sic,  in  casu  dissensus,  in  Ecclesia,  veritas  apparet  non  ex  maiori- 
tate  numerica  quae  reapse  non  est  sequela  veritatis  absolutae,  sed  ex  signo  divino 
infallibilitatis  Papae  confirmantis  infallibilitatem  Ecclesiae  consentientis.  Haec 

emendatio  non  est  reformatio  sed  explanatio  textus  Vaticani  I.  Animadversiones 
sunt  ad  mentem  Gasser:  Schem.  Ecclesiae,  notis  p.  42,  nn.  51-54. 

Textus  commissioni  propositus : « Romanus  Pontifex  est  pro  universa  Eccle- 
sia catholica  veritatis  supremus  magister;  illi  ministerium  caritatis  et  admonitio- 
nis (Io.  21,  15-18;  Clem.  ad  Cor.  56,  2),  necnon  officium  et  ius  competit  integre 
custodiendi,  defendendi  et  infallibili  ter  proponendi  doctrinam  salutis  pro  christi- 
fidelibus  universis.  Ad  hoc  munus  implendum  Romanus  Pontifex  ut  possit  tan- 
quam  caput  Ecclesiae  loqui,  postquam  exquisierit  (Cone.  Vat.  I,  Herder  pp.  791- 
792,  in  serie  2 schem.  pag.  57  nota  16)  sententiam  Ecclesiae  sive  in  Concilium 
Oecumenicum  per  ipsum  convocatum,  sive  singillatim  per  orbem  dispersae,  sive 
cum  aliis  opportunis  modis  cognoscendi  veritatem,  prout  temporum  et  rerum  con- 
ditio suadet,  ipse,  quando  loquitur  ex  cathedra,  scii,  in  nomine  Iesu  Christi,  cuius 
est  vicarius  visibilis  in  Ecclesia  visibili,  et  doctor  Ecclesiae  universalis  ut  caput 
collegii  episcopalis,  definit  doctrinam  in  materia  fidei  et  morum  in  deposito  revelato 
contineri  aut  cum  eo  necessario  cohaerere,  tunc  ipse  ut  legitimus  Petri  successor, 
a Christo  promissa  speciali  assistentia,  pro  tempore  ministerii  ab  errore  doctri- 
nali immunis  est.  Ita  ut  eius  sententia  ab  omnibus  credenda  sit  infallibilis  et 
substantialiter  (quia  sententia  infallibilis  potest  esse  perfectibilis  et  clarius  explanari 
in  formulatione)  irreformabilis,  ex  sese,  nempe  virtute  charismatis  divini  sibi 
concessi,  et  non  ex  consensu  fidelium  aut  aliorum  episcoporum.  Parti  dissidenti 
Ecclesiae  ab  eius  iudicio  ad  aliud  iudicium  appellare  nunquam  licebit. 

Unde  infallibilitas  Ecclesiae  suo  capiti  Romano  Pontifici  unitae  una  cum  eadem 
Supremi  Pontificis  singulari  infallibilitate,  tanquam  in  suo  culmine  simul  refulget, 
ita  ut  Ecclesia  permaneat  ut  columna  et  firmamentum  veritatis  ( 1 Tim.  3,  15),  ac 
portae  inferi  non  praevalebunt  adversus  eam  ( Mt . 16,  18)  ». 

Moderator : Audiatur  nunc  enuntiatio  emendationis  ulterioris  de 
schemate  circa  sacram  Liturgiam  ad  suffragationem  ferendam. 

Secretarius  generalis-.  Emendatio  decima  quinta:  pag.  176,  post 
lin.  21  (quae  respondet  pag.  fasciculi  28,  lin.  15)  ...  [cf.  pag.  282]. 


1 

Exc.mus  P.  D.  BERNARDUS  YAGO 
Archiepiscopus  Abidjanensis 

Venerabiles  Patres, 

De  diaconatu  permanenti  loquor  et  sub  aspectu  solo  pastorali. 

Post  ea  quae  tam  luculenter  dixerunt  em. mi  cardd.  Ddpfner  et  Sue- 
nens,  inutile  videtur  aliquid  addere;  censeo  tamen  Patres  quosdam  desi- 
derare vocem  ex  Africa  audiri  in  hac  materia 2 

Inter  quaestiones  quarum  hodierna  Ecclesia  curam  habet,  quaestio 
de  vocationibus  sacerdotalibus,  sine  dubio,  gravissima  et  urgentissima 

est.  Sacerdotes  enim,  quia  pauciores  sunt,  semper  currunt.  Videntes  eos 
sic  opprimi,  patimur,  imprimis  quando  pro  activismo  a nonnullis  accu- 
santur. Quid  autem  ob  tantos  labores  suos  facere  possint? 

Attamen  a pluribus  annis,  actione  catholica  impellente,  adest  maior 
laicorum  collaboratio;  sed  laici,  non  solum,  sine  speciali  apostolica  volun- 
tate, diu  perseverare  nequeunt,  sed  etiam  ad  quaedam  opera  facienda  in- 
capaces sunt,  e quibus  sacerdotes  liberare  velimus. 

Multi  igitur  episcopi  auctoribus  schematis  gratias  agere  debeant 
quia  solutionem,  partialem  utique,  pro  sacerdotibus  labore  gravatis  in- 
venerunt, restaurationem  diaconatus  proponentes.  Diaconatus  autem 
restauratio  difficultates  iam  dictas  causat  sed  eam  multa  bona  afferre 
nemo  negabit.  Quis  enim  secure  affirmare  potest  prudentem  diacona- 
tus restaurationem  secundum  modos  sociologicis  et  localibus  conditio- 
nibus aptos,  pluria  bona  quam  mala  non  inferre. 

Attamen  obiectionibus  respondere  volo. 

Primo,  dictum  fuit  diaconatum,  Ecclesiae  primitivae  aptum,  iure 
in  Ecclesia  latina  iampridem  oblitum  esse,  ita  ut  retrogredi  non  debe- 
remus eum  restaurantes. 

Respondeo  Ecclesiam  in  Africa  nunc  vivere  in  primo  saeculo  post 
nuntium  evangelicum.  Conditiones  vitae  christianae  et  pastorales  ne- 
cessitates similes  sunt  Ecclesiae  primitivae  necessitatibus:  pauci  sunt 
sacerdotes;  multi  pagi  christiani  et  millia  christianorum  presbyterum 
non  habent  sed  praesentia  hierarchica  indigent;  per  diaconos,  et  non 
aliter,  cum  eis  esse  possumus  et  verbum  Dei  et  Corpus  Christi  eis  dare. 
Primaevae  Ecclesiae  mediis  utentibus,  nobis  liceat  ad  messem  vocare 
diaconos  operarios. 

Secunda  obiectio  facta  fuit  de  formatione  futurorum  diaconorum, 
praesertim  cum  coniugem  et  liberos  habebunt.  Sed  hanc  formationem 
diversis  officiis  diaconalibus  aptari  debere  opinor.  Insuperabiles  difficul- 
tates videntur  quoniam  omnes  diaconi  in  omnibus  gentibus  ad  eadem 
munera  et  officia  elevandi  putantur.  Etsi  autem  omnibus  diaconis  impo- 
sitio manuum  idem  charisma  tribuit,  officia  tamen  quae  eis  dabuntur  post 
ordinationem  diversa  erunt,  secundum  diversas  Ecclesiae  necessitates: 
diversam  igitur  formationem  recipiant.  Exemplum  suppono  de  diaco- 
nis qui  curam  habeant  vitae  christianae  in  pagis  ubi  nullus  presbyter 
adest,  cum  officio  catechizandi,  baptizandi,  orationem  publicam  faciendi, 
sacram  Eucharistiam  ministrandi.  Tales  formari  possunt  in  schola  cate- 
chistica  cum  praeparatione  theologica,  spirituali  simul  ac  practica;  deinde 
officium  catechistae  laici  per  nonnullos  annos  adimpleant  sub  moderamine 
presbyteri  atque  multis  formationis  sessionibus  et  exercitiis  spiritualibus 
adeant.  Ad  diaconatum  non  ordinentur  nisi  post  diuturnam  probationem 

et,  etiam  post  ordinationem,  spiritualia  exercitia  et  pastoralia  studia 
habeant. 

Alibi,  si  officium  diaconale  non  est  idem,  formatio  diversa  sit,  se- 
cundum normas  a conferentiis  episcopalibus  statutas. 

In  tertia  obiectione  timebatur  ne  seminaristae  presbyteratui  renue- 
rent ut  diaconi  cum  matrimonio  fierent. 

Periculum  non  est  magnum  si  duo  status  bene  distinguuntur:  vo- 
catio enim  ad  diaconatum  stabilem  vocatio  ad  sacerdotium  non  est; 
ordinentur  tantum  ad  diaconatum  viri  iam  in  apostolica  activitate  pro- 
bati in  aetate  seniores  quam  iuvenes  sacerdotes,  sicque  instauratio  dia- 
conatus seminaristarum  numerum  non  minuet  sed,  e contrario,  novos 
operarios  Ecclesiae  dabit. 

Necessarium  tamen  erit  ut  clare  distinguamus  duos  ordines  tamquam 
duas  participationes  distinctas  ad  episcopatum,  duo  ministeria  ad  servi- 
tium Ecclesiae. 

Ex  altera  parte,  vocatio  ad  castitatem  perfectam  a vocatione  ad  ma- 
trimonium differt:  si  forte  alumnus  seminarii  ad  matrimonium  nunc 
vocatur,  non  potest  esse  nisi  laicus  ita  ut  non  fiat  Ecclesiae  minister; 
sed  si  diaconatus  instaurabitur,  laicus  certo  remanere,  sed  etiam  Ec- 
clesiae diaconus  fieri  poterit  ad  fratrum  suorum  ministerium. 

Obiectionibus  respondi  nomine  meo. 

Et  nunc  loquor  nomine  plus  quam  40  episcoporum  Africae  occiden- 
talis, quorum  37  mecum  subscripserunt.  Nolumus  ianuam  praesenti 
schemate  apertam  claudi.  Etsi  in  dioecesibus  vestris,  fratres,  diaconi 
necessarii  non  sint  quia  presbyterium  vestrum  ad  omnes  pastorales  neces- 
sitates sufficit,  apud  nos  vere  necessarii  sunt.  Nolite  prohibere,  quae- 
sumus, ne  diaconatus  permanens  renovetur,  ubi  saltem  opus  est  secun- 
dum iudicium  episcoporum. 

Vos  igitur  precamur  ut  acceptum  habeatis  textum  de  diaconatu, 
pag.  26,  cum  duabus  emendationibus  261  et  269.  Dixi. 


In  textu  scripto  tradito-.  1 deest. 

\_Sub signaverunt  etiam\  A.  v.  d.  Bronk,  ep.  tit.  Thubunae  in  Numidia; 
Christopher  Ulyatt;  J.  K.  Amissah;  J.  B.  Condray;  L.  Agboka;  Gabriel  Cham- 
pagne;  Joseph  Bretault,  ev.  de  Koudougou;  R.  Chopard,  pr.  ap.  de  Parakou; 
Et.  Courtois,  ev.  de  Kayes;  A.  Duirat,  ev.  de  Bouake;  E.  Durrheimer,  ev.  de  Ka- 
tiola;  Noel  Boucheix,  ev.  de  Porto  Novo;  J.  Lingenheim,  ep.  Sokodensis;  Rene 
Landru;  Jean  Lesourd,  ev.  de  Nouna;  A.  Konings,  ep.  Ketaensis;  Andre  Dupont; 
J.  Etrillard,  ev.  de  Gagnoa;  Pierre  Rouanet,  ev.  Daloa;  Louis  Durrieu,  ev.  de 
Ouhigouya;  D.  de  Montclos,  ev.  de  Sikasso;  Jean  Marie  Maury,  dei.  ap.;  Peter 
Dery,  bish.  o£  Wa;  Ignatius  Prieto,  Wankie;  P.  Kelleter,  Betblehem;  J.  A.  Es- 
suah,  bish.  of  Kumasi;  R.  M.  Tchidimbo,  arch.  de  Conakry. 

Moderator : Legatur  nova  alia  emendatio  circa  schema  de  sacra  Li- 
turgia. 

Secretarius  generalis : Emendatio  decima  sexta:  pag.  176  (quae  re- 
spondet pag.  28,  lin.  17  huius  fasciculi)  ...  [cf.  pag.  282]. 


8 

Exc.mus  P.  D.  DEMETRIUS  MANSILLA  REOYO 
Episcopus  tit.  Erythraeus , vic.  cap.  Burgensis 

Venerabiles  Patres , 

Animadversio  mea  ad  cap.  II  schematis  de  Ecclesia , circa  colle gia- 
litatem  episcoporum  tribus  prioribus  saeculis  refertur } 

Sub  nn.  12,  13  et  16,  in  cap.  II  huius  schematis  de  Ecclesia , duo 
themata  immiscentur,  quae  omnino  disiungi  necesse  est,  nam  funda- 
mentum biblicum  et  patristicum  unius  et  alterius,  gradu  certitudinis  sat 
diversae  innititur.  Haec  duo  themata  sunt,  ex  una  parte,  institutio  divina 
duodecim  apostolorum  episcoporumque  successio  apostolica;  ex  alia  vero, 
collegialitas  apostolorum  et  collegialitas  episcoporum. 

Corde  credimus  et  confitemur  apostolos  institutos  fuisse  a Domino 
nostro  Iesu  Christo;  etiam  credimus  et  confitemur  episcopos  succes- 
sores esse  apostolorum  in  munere  episcopali  exercendo,  sed  si  docu- 
mentis vetustioris  traditionis  christianae  teneor,  in  sensu  tantum,  quod 
unusquisque  episcopus  successor  sit  mediate  vel  immediate  alicuius 
apostoli. 

Alia  tamen  quaestio  est  sic  dicta  et  non  certe  probata  collegialitas 
apostolica  et  episcopalis  vel,  ut  schema  proponit,  collegium  apostolo- 
rum et  collegium  episcoporum. 

Collegialitas,  de  qua  agitur,  nec  definitur  nec  clare  et  distincte  de- 
scribitur. Et  ne  mens  anceps  permaneat,  quid  hoc  verbo  intelligatur  ex- 
ponere opus  est.  Collegialitas  enim  est  vox  aequivoca  et  ambigua;  eius 
sensus  et  acceptiones  variae  sunt.  Aliquando  aequivalet  fraternitati,  con- 
cordiae, cooperationi  in  activitatem  communem.  Sic  S.  Athanasius  lo- 
quitur de  pace  et  concordia  « eirene  kai  synphonia  »,  tamquam  de  com- 
munione episcoporum;  sic  S.  Cyprianus  multoties  vocat  aliquos 2 epi- 
scopos collegas ; ipse  vero  Cyprianus  qui  confitetur  divina  lege  funda- 
tum sit  ...  (quod)  « ecclesia  in  episcopo  et  clero  et  in  omnibus  stantibus 
sit  constituta  »...3;  ipse  Cyprianus  qui  proponit  ecclesiam  tamquam 
« plebs  sacerdoti  adunata  et  pastoribus  grex  adhaerens.  Unde  scire  de- 
bes episcopum  in  ecclesia  et  ecclesiam  in  episcopo  »...4  Haec  collegia- 

litas  est,  quam  Tertullianus  exigit  tamquam  « communicatio  pacis  et 
appellatio  fraternitatis  et  contesseratio  hospitalitatis;  quae  iura  non  alia 
ratio  regit  quam  eiusdem  sacramenti  una  traditio  »...5 

Praeter  hanc  communionem  episcoporum,  quae  aliquo  sensu  colle- 
gialitas  vocari  fas  est,  sed  in  sensu  ampliori ,6  est  alia  collegialitas  sensu 
strictiori  et  iuridico  sumpta.  Haec  postulat  solidarietatem  corporativam 
omnium  membrorum  ita  ut  unumquodque  propriam  et  individuam  mis- 
sionem, iurisdictionem,  autonomiam  habeat,  sed  non  nisi  in  gradu  quo 
nomine  corporationis  agit;  pro  corpore  semper  et  ubique  movetur; 
coaptatio  huic  corpori  causa  est  totius  et  solidariae  actionis.  Hoc  stric- 
tiori sensu  vox  « collegium  » proponitur  in  schemate  et  pro  hac  stric- 
tiori collegialitate  nullum  argumentum  clarum  et  apodicticum  in  tradi- 
tione christiana  trium  priorum  saeculorum  statui  potest.  Nec  Clemens 
Romanus,  qui  in  fine  saec.  i,  repraesentat  magisterium  Ecclesiae  Roma- 
nae; nec  Irenaeus  et  Hegesippus,  qui  adversus  gnosticos  in  saec.  n ex- 
perti sunt  conscientiam  ecclesiarum  orientis  et  occidentis  et  optimum 
habuissent  fulcimentum  in  proposita  controversia  si  recursus  illis  possi- 
bilis esset  ad  non  coaptationem  adversariorum  collegio  episcoporum; 
nec  Tertullianus  nec  Cyprianus,  qui  plagis  Africae  Septemtrionalis  stre- 
nue luctaverunt  pro  unitate  Ecclesiae.  Nec  dulcis  antiochenus  Ignatius 
confitens  initio  saec.  n quod  ipso  absente  « solus  Iesus  Christus  illam 
vice  episcopi  reget  »...7  Nullibi  explicita  vel  implicita  appellatio  ad  col- 
legium episcoporum. 

Quod  semper,  quod  ubique  apparet  est  connexio  arcta  omnium  ec- 
clesiarum localium  cum  illa  ecclesia  locali  prima,  ab  aliquo  apostolorum 
fundata,  centro  et  criterio  apostolicitatis.  Illi  enim  apostoli,  « omnes 
pariter  et  singuli  habentes  evangelium  Dei  »,  ut  ait  Irenaeus  ...8,  « ec- 
clesias apud  unamquamque  civitatem  condiderunt,  a quibus  traducem 
fidei  et  semina  doctrinae  ceterae  exinde  ecclesiae  mutuatae  sunt  et  quo- 
tidie mutuantur  ut  Ecclesiae  fiant...  »...9  Unaquaeque  Ecclesia  conscia 
est  propriae  solidaritatis  cum  illa  ecclesia  locali  prima  et  apostolica,  sed 
nullo  loco  videtur  talem  solidaritatem  cum  sic  dicto  collegio  episcopo- 
rum, de  quo  nulla  mentio  nec  velata  nec  manifesta.  Et  sic  « per  tempo- 
rum et  successionum  vices  episcoporum  ordinatio  et  ecclesiae  ratio  de- 
currit, ut  ecclesia  super  episcopos  constituatur  et  omnis  actus  ecclesiae 
per  eosdem  praepositos  gubernetur  »...10,  ita  ut  pedetentim  efformetur 
adagium  canonicum:  « Episcopus  est  in  omni  et  sola  civitate  »...u 

Conclusio . Inde,  revisione  facta  fontium  traditionis  trium  saeculo- 
rum, collegialitas  episcopalis  stricta,  i.  e.,  cum  auctoritate  in  regimine 
ecclesiarum  non  apparet;  attamen  aliqua  collegialitas  sive  ex  Sacra  Scrip- 
tura sive  ex  ipsis  factis  Conciliorum  acceptanda  videtur,  dummodo  rela- 

tiones  episcoporum  ad  caput  collegii  seu  ad  primatum  recte  et  accurate 
determinentur  et  porta  ecclesiis  nationalibus  claudatur  seu  non  aperia- 
tur. Dixi. 


In  textu  scripto  tradito : 1 deest.  2 alios.  3 (RJ  571).  4 (RJ  587). 

5 (De  praescrip.  20:  PL  2,  31).  6 deest.  7 (RJ  55).  8 ( Adv . haer.  33, 

3,  1:  RJ  208).  9 (Tert.,  De  praescrip.  20:  PL  2,  31).  10  (Cip.,  RJ  571). 

11  De  collegialitate  nunc  noviter  inter  theologos  et  peritos  exorta,  posset  dici  cum 
Irenaeo:  « Si  recondita  mysteria  scissent  apostoli,  quae  seorsim  et  latenter  a 
reliquis  perfectos  docebant,  his  vel  maxime  traderent  ea,  quibus  etiam  ipsas  Ec- 
clesias committebant  » (RJ  209). 


9 

Exc.mus  P.  D.  IOSEPH  CLEMENS  MAURER 
Archiepiscopus  Sucrensis  in  Bolivia 

Em. mi  Praesides , venerabiles  Fratres, 

De  diaconatu  brevissime  loquar,  tamquam  proprio  et  permanente 
gradu  restaurando  et  quidem  de  diaconatu  sine  impositione  caelibatus. 

Quaestio  de  diaconatu  tamquam  gradu  permanente  in  Ecclesia 
etiam  latina  repristinando,  in  schemate  de  Ecclesia  primarium  locum 
certe  non  tenet.  Decisio  tamen  maximi  momenti  erit,  tum  quoad  mune- 
ris pastoralis  praxim,  tum  quoad  testimonium  quod  Ecclesia  mundo  mo- 
derno, laicis  1 et  speciatim  fratribus  separatis  reddere  cupit.  Diaconatus 
tamquam  hierarchiae  gradus  permanens,  denuo  in  illis  regionibus  Ec- 
clesiae, ubi  vere  desideratur,  videtur  esse  restaurandus. 

Rationes  principales  optime  et  sapientissime  exposuerunt  multi  ora- 
tores, praesertim  em. mi  cardd.  Dopfner,  Landazuri,  Suenens,  Richaud. 
Illis  adhaereo  corde  et  animo  una  cum  maioritate  omnium  episcoporum 
Reipublicae  Bolivianae  et  aliis  plus  quam  viginti  ex  diversis  nationibus, 
qui  meam  petitionem  loquendi  suis  nominibus  corroboraverunt  in  scrip- 
tis vel  verbaliter. 

Omissis  nunc  argumentis  iam  adductis  a praeclaris  praedecessoribus 
meis  tantummodo  unum  adicere  volo,  nempe:  Diaconatus  restaurandus 
est  ut  Ecclesia  clariorem  suae  conditionis  conscientiam  acquirat  et  expri- 
mat, apparens  omnibus  tamquam  ancilla  Christi,  humilitatem  Servi  Dei 
peramanter  continuans  et  testificans. 

Papa  Ioannes  XXIII,  piissimae  memoriae,  ante  huius  Synodi  initium, 
devota  peregrinatione,  Patribus  Concilii  in  mentem  revocavit  et  humi- 
lem nazarethanam  domum  et  S.  Franciscum  qui  diaconatus  statum  et 
gratiam  permanenter  exhibuit.  Per  ministerium  humilitatis  et  pauper- 

tatis  eius  sustentabatur  domus  Ecclesiae,  quae  per  mundanam  domina- 
tionis gloriam,  praesertim  temporalis  in  regionibus  orientis,  suffoca- 
batur. 

Ecclesia  catholica  seipsam  in  evangelica  humilitate  renovans,  ex 
intima  suae  conditionis  cognitione,  clare  aperteque  profitetur  se  esse  si- 
gnum sensibile  et  instrumentum  regni  Dei,  imitans  humilitatem  Christi 
Summi  Sacerdotis,  qui  de  seipso  dixit:  « Ego  in  medio  vestrum  sum, 
sicut  qui  ministrat  »...2 

Tota  quidem  Ecclesia,  omnibus  eius  membris,  omnibus  gradibus  et 
functionibus,  praesertim  sacerdotio,  repraesentare  debet  Christum  qui 
« non  venit  ministrari  sed  ministrare  » (Mat.  cap.  20  3).  Cum  tamen  hoc 
humilis  ministerii  testimonium  certo  certius  inter  notas  maxime  essen- 
tiales Ecclesiae  apostolicae  haberi  debeat,  exoptandum  est,  ut  Conci- 
lium hoc  non  solum  theoretice  in  capite  de  Ecclesiae  mysterio,  sed  etiam 
practice  per  reintroductionem  status  permanentis  diaconatus  in  lucem 
ponat. 

Diaconatus,  secundum  doctrinam  omnino  communem,  characterem 
permanentem  et  indelebilem  animae  imprimit.  Illi  sane  meliores  sacer- 
dotes et  episcopi  erunt,  qui  secundum  gratiam  et  characterem  diacona- 
tus vivunt,  nil  aliud  desiderantes  ac  in  infimo  gradu  servire.  Propterea 
optandum  est  ut  legislatio  in  Ecclesia  occidentali  ita  renovetur,  ut  vo- 
luntas ascendendi  ad  presbyteratum  minime  sit  conditio  pro  diaconatus 
ordine  recipiendo.  Sic  ipsa  legislatio  et  institutio,  quae  humilem  diaco- 
natum protegit  et  elevat,  continua  monitio  erit  pro  altioribus  gradibus, 
ut  et  ipsi  diaconos,  in  quantum  fieri  potest,  humilitate  superent. 

Cum  tamen  sit  Concilii  officium  confutare  errores  serpentes,  qui  ali- 
quibus faciem  Ecclesiae  obnubilant,  et  quidem  modo  positivo,  hoc  ma- 
xime de  eorum  funestissimo  errore  valet,  qui  gradus  sacerdotii  tamquam 
honorum  cursum  pro  humana  gloria  considerant  («  carrera  eclesias- 
tica  »)...4 

Cetera  argumenta,  nempe:  ut  per  tale  ministerium  stabile  necessi- 
tatibus urgentibus  magnae  Ecclesiae  partis  efficacius  provideatur;  ut 
caelibatus  authenticitate  sua  clarius  effulgeat  et  appareat  tamquam  si- 
gnum libertatis  filiorum  Dei,  in  scriptis  secretario  generali  tradam. 

Et  concludam.  Quoad  collegialitatem  iam  optime  dictum  est,  ut  pri- 
vilegiati  praesules  — et  sunt  multi 5 — qui  non  indigeant  diaconis,  ex 
caritate  fraterna  saltem  et  ex  gratitudine  versus  Christum  Redemptorem, 
suis  fratribus  in  episcopatu  ne  noceant,  qui  indigent  hac  restauratione 
diaconatus,  opponentes  ei  decisionem  negativam  tanti  Concilii. 

Problemata  circa  formationem  diaconorum  evidenter  nonnisi  colle- 
gialiter  solvi  poterunt. 

Unam  solam  suggestionem  mihi  permittite.  Erectio  facultatum  theo- 
logicarum pro  laicis  in  Urbe  et  aliis  civitatibus .6  Si  multi  laici  in  facul- 
tatibus theologicis  pro  ipsis  destinatis  bonam  formationem  religiosam 
praeter  formationem  professionalem  acceperint,  tunc  postea  ex  illis  cer- 
tissime bonos  diaconos  eligere  poterimus,  si  Deus  eos  ad  tale  servitium 
vocat.  Dixi. 


In  textu  scripto  tradito-.  1 deest.  2 ( Lc . 22,  27).  3 (20,  28).  4 1.  In- 

stitutio insuper  diaconatus  permanentis  praestare  poterit  Ecclesiae  optimos  pre- 
sbyteros et  episcopos  ex  acie  eorum,  qui,  inde  ab  initio,  non  nisi  de  servitio  in 
gradu  et  ordine  diaconorum  praestando  cogitant,  et  propter  talem  humilitatem  ad 
superius  ministerium  promoventur. 

2.  Ecclesia  nova  et  vetera  proferens,  ut  novis  necessitatibus  pastoralibus  oc- 
currat. 

Apostoli  pastorali  sollicitudine  permoti  septem  viris  boni  testimonii,  plenis 
Spiritu  Sancto  et  sapientia,  manus  imposuerunt,  ut  eos  constituerent  super  mu- 
nus, quod  antea  neglectum  esse  videbatur.  Effectus  mirabiles  in  Actionibus  Apo- 
stolorum narrantur:  « Et  verbum  Domini  crescebat  et  multiplicabatur  numerus 
discipulorum  in  Ierusalem  valde  » ( Act . 6,  7).  Non  enim  solum  panem  distri- 
buerunt septem  illi  viri  ministrantes,  sed  pleni  gratia  et  fortitudine  verbum  Dei 
praedicaverunt  et  baptizaverunt  (cf.  Act.  6,  8;  8,  40).  Mirum  est,  quomodo  ali- 
quibus praxis  apostolica  et  omnium  Ecclesiarum  traditio  per  tot  saecula  conservata 
et  in  venerabilibus  Ecclesiis  orientalibus  numquam  intermissa  tamquam  detesta- 
bilis repristinatio  archeologica  videri  poterit,  si  Ecclesia  catholica  nunc  ita  do- 
mum exornare  vult,  ut  fratres  separati  propriam  domum  propriasque  traditiones 
in  ea  facile  recognoscant.  Nonne  renovatio  traditionis  et  praxeos  apostolicae  prae- 
ferenda est  mediis  omnino  novis  et  modernis,  si  illa  ipsa  traditio  remedium  vali- 
dissimum pro  miseriis  permagnis  expectare  facit.  Proverbium  nobis  est  in  lingua 
hispanica:  « Grandes  males  piden  grandes  remedios  »- 

Tot  homines  nostris  regionibus  non  baptizantur,  baptizati  autem  in  fide  non 
instruuntur,  verbum  Dei  eis  non  praedicatur,  panis  eucharisticus  esurientibus  non 
praestatur,  nupturientibus  assistentia  et  benedictio  Ecclesiae  deest.  Insuper  fit,  ut 
pastores  ex  alio  ovili  alacriter  ovibus  nostris  neglectis  servitium  suum  offerant,  et 
Ecclesiae  unitatem  in  maius  periculum  vocent. 

Laici  et  simplices  religiosi  utique  multum  faciunt,  plura  tamen  facere  non 
possunt,  et  saepe  in  dissitis  regionibus  sine  pane  eucharistico  vivere  debent.  Cur 
illis,  qui  iam  valide  laborant,  gratia  et  facultas  diaconatus  denegari  debebit? 

3.  Ut  veracitas  et  puritas  caelibatus  magis  effulgeat. 

Diaconi  permanentes  caelibatus  lege  ne  adstringantur,  saltem  per  legem  uni- 
versalem. Sint  inter  illos  qui  praeclarum  casti  connubii  testimonium  praebent, 
et  viri  etiam  charismate  caelibatus  uncti.  Cum  salus  animarum  suprema  sit  lex, 
nulla  ratio  apparet,  ut  homines  maturae  aetatis,  bene  praeparati,  in  matrimonio 
viventes,  a diaconatus  munere  excludentur. 

Dictum  est  in  hac  aula  conciliari:  « Pauciores  tunc  sacerdotes  habebimus; 
gravissimum  vulnus  caelibatus  legi  inferetur!  ».  Pauciores  quidem  habebimus  sa- 
cerdotes, qui  sub  lege  caelibatus  sunt,  caelibatus  autem  testimonium  minime  red- 
dunt; pauciores,  dico,  habebimus  infelices  sacerdotes  apostatas,  si  efficacius  et 

fortius  resistimus  tentationi  numerum  augendi,  non  satis  attendentes,  ne  quis 
tale  onus  suscipiat,  qui  non  vere  tale  charisma  a Deo  acceperit. 

Inter  primarias  huius  ecclesiasticae  caelibatus  legis  conditiones,  setnper  haec 
adsit  necesse  est,  ut  omnes  ab  eius  publico  statu  suscipiendo  arceantur,  qui  non 
liberrime  et  motivis  vere  supernaturalibus  ducti,  hunc  statum  desiderant.  Certe 
valet  quoad  caelibatus  legem  modo  peculiari:  « Qui  et  idoneos  nos  fecit  ministros 
Novi  Testamenti,  non  littera,  sed  Spiritu:  littera  enim  occidit,  Spiritus  autem  vi- 
vificat » (2  Cor.  3,  6).  Vae  Ecclesiae,  si  per  beneficia,  vel  per  aliqua  alia  motiva 
mundana  aliquos  ad  suscipiendum  caelibatum  allicere  vellet.  Caelibatus  enim  in- 
signe debet  esse  testimonium  libertatis  filiorum  Dei,  eo  iam  quod  liberrime  su- 
scipiatur et  quidem  ab  illis  solis  qui  gratia  suaviter  alliciuntur,  quique  omnes 
dotes  habent  ut  difficili  hodierna  conditione  sic  sensum  eius  implent,  ut  omnes 
videre  possint  quam  abundanter  his  ultimis  temporibus  gratia  operetur. 

Si  pauciores  habebimus  sacerdotes  cleri  saecularis,  qui  tamen  testimonium 
perhibent  authenticum  liberrimae  susceptionis  et  fidelissimae  impletionis  caeliba- 
tus propter  regnum  Dei,  tunc  suo  tempore,  gratia  Dei  opitulante,  plurimas  gene- 
rosasque  vocationes  habebimus. 

Non  ipsa  actualis  legis  littera,  sed  realitas  ipsa  sacerdotalis  caelibatus  illibata 
servetur.  Negari  non  potest  quod  inter  multas  venerabiles  Ecclesias  orientales 
caelibatus  testimonium  uberrime  floruit,  quamquam  non  solum  diaconos  sed  etiam 
presbyteros  ex  illis  elegerunt  qui  sancte  in  matrimonio  vixerunt.  Per  argumenta 
nimis  humana,  non  solum  Ecclesias  orientales  offendere  possemus,  sed  etiam  ipsum 
Spiritum  Sanctum.  A gaudio  enim  Evangelii  et  obedientia  versus  legem  Spiri- 
tus, non  autem  a legislatione  nimis  rigida  splendorem  et  vim  attr activam  caeliba- 
tus sperare  debemus. 

4.  Collegialitas  episcoporum  in  decernenda  hac  quaestione  visibilis  fiat! 

Ne  dicant  fratres  in  episcopatu  qui  clerum  numerosum  habent:  « Nos  diaco- 
norum servitio  non  indigemus,  videant  pauperes,  ut  nos  nostro  modo  sequantur  ». 
Certe  generosissimi  et  carissimi  episcopi,  qui  extremam  nostram  penuriam,  iam 
sacerdotibus  suis  supplere  incipiunt,  sic  non  dicent.  Tot  nobis  sacerdotes  mittent, 
ut  et  ipsi  diaconos  habere  cupiant;  et  si  superfluum  diaconorum  bene  praeparato- 
rum habeant,  et  ipsis  animum  missionarium  addant,  ut  libenter  ad  nostras  etiam 
regiones,  aliasque  similiter  pauperes  veniant. 

Problemata  circa  formationem  diaconorum  aliaque  problemata  quae  circa 
legislationem  versantur,  certe  unitis  viribus  solventur.  Multi  viri  variae  aetatis, 
saltem  aliquibus  regionibus  iam  bene  praeparati  sunt,  et  per  optimam  formationem 
religiosam  et  per  pretiosam  vitae  experientiam.  Laicos  habemus  ubique  qui  stu- 
dere theologiae  modo  eis  adaptato  desiderant.  Valde  peroptandum  est,  ut  primo 
hic  in  Urbe,  paulatim  etiam  aliis  in  locis  facultates  theologiae  pro  laicis  erigan- 
tur, non  solum  diaconorum  intuitu,  sed  etiam  ut  habeamus  multos  apostolos  lai- 
cos, qui  in  sua  professione  omnibusque  religiosis  quaestionibus  bene  formati  sint. 
Plures  ex  illis  deinde  suo  tempore,  praeter  validam  operosamque  actionem  in  pro- 
fessione, culturali,  sociali,  etc.  ...  forsitan  etiam  tamquam  diaconi  servitium  Eccle- 
siae praestare  poterunt.  5 deest.  6 deest. 

\_Sub signaverunt  etiam\  Ioannes  Muniz  CSSR,  ep.  Barrensis;  Tornas  F.  Reilly 
CSSR,  San  Juan  de  la  Moguana;  Georgius  Gottau,  ep.  Anatuyanensis;  Vladimir 
Malanczuk;  Bernardo  Fey;  Antoine  Demets,  ep.  tit.  Cadossa;  Clarence  J.  Duhart 
CSSR,  pr.  ap.  Udonthani  (Thailandia);  Florencio  Coronado,  ob.  de  Huancave- 

lica;  Jose  Alfonso  Tscherrig  CSSR,  vic.  ap.  de  Reyes;  Arnold  Boghaert,  ep.  Ro- 
sensis;  G.  Legeland,  pr.  ap.  Weetebula;  Antonius  Macedo  CSSR,  ep.  aux.  S.  Pauli 
in  Brasilia;  A.  Van  den  Bosch  CSSR,  ep.  Matadiensis;  Bernardus  Nolker  CSSR, 
ep.  Paranaguaensis. 

Moderator : Legatur  nunc  alia  emendatio  circa  schema  de  sacra  Li- 
turgia. 

Secretarius  generalis : Antequam  legatur  decima  septima  emendatio, 
de  mandato  praesidis  rogantur  vehementissime  Patres  ut  tempore  suffra- 
gationis stent,  quantum  possibile  est,  suis  locis,  nam  communicatum 
est  multos  Patres  deesse,  praesertim  in  quibusdam  sectoribus.  Sciant 
autem  Patres:  postquam  tessera  suffragationis  sublata  est  ab  assignatore 
loci,  non  amplius  fieri  potest  suffragatio;  secus  maxima  confusio  exur- 
geret. 

Nunc  lego  decimam  septimam  emendationem:  Pag.  176  (quae  re- 
spondet pag.  28  fasciculi,  lin.  19  ss.)  ...  \cf.  pag.  282]. 

10 

Exc.mus  P.  D.  LAURENTIUS  SHEHAN 
Archiepiscopus  Baltimorensis 

Venerabiles  Patres , 

De  hoc  cap.  II  imprimis  ea  approbare  volo  quae  dicta  sunt  de  neces- 
sitate paragraphum  de  presbyteratu  includendi,  quae  paragraphus  autem 
spectare  debet  ad  cap.  I schematis  de  clericis,  nempe  de  perfectione  seu 
de  sanctitate  vitae  sacerdotalis,  et  cum  eo  convenire. 

Porro,  praeter  eas  quae  iam  oblatae  sunt,  duas  alias  emendationes 
volo  proponere: 

1.  In  pag.  30,  lin.  3,  legitur:  « Iamvero  Concilium  Vaticanum  I 
iure  statuit  Romani  Pontificis  definitiones  ex  sese  et  non  ex  consensu 
Ecclesiae  irreformabiles  esse,  ita  ut  ab  eius  iudicio  ad  aliud  iudicium 
appellare  numquam  omnino  liceat  ».  Quam  definitionem  claram  et  com- 
pletam omnes  catholici  sine  distinctione  aut  restrictione  toto  animo  ac- 
cipiunt. 

Haec  definitio  autem  propter  conceptus  falsos  de  natura  et  de  am- 
plitudine infallibilitatis  Romani  Pontificis  atque  de  nexu  inter  defini- 
tionem et  consensum  Ecclesiae  est  fons  difficultatum,  fortasse  princi- 
palis, e parte  fratrum  seiunctorum.  Quaeritur  ergo  num  in  hac  consti- 
tutione includi  debeat  explicatio  amplior  huius  definitionis. 

In  allocutione  ...1  qua,  Missa  solemni  celebrata,  sessio  II  incipieba- 


CONGREGATIO  GENERALIS  XLV 


415 


tur,  Paulus  Papa  VI,  feliciter  regnans,  dixit:  « Nobis  prorsus  videtur 
advenisse  nunc  tempus,  quo  circa  Ecclesiam  Christi  veritas  magis  magis- 
que explorari,  digeri,  exprimi  debeat,  fortasse  non  solemnibus  illis  enun- 
ciationibus,  quas  definitiones  dogmaticas  vocant,  sed  potius  declaratio- 
nibus adhibitis,  quibus  Ecclesia  clariore  et  graviore  magisterio  sibi  de- 
clarat quid  de  seipsa  sentiat  ». 

Talis  declaratio  de  definitione  infallibilitatis  et  de  nexu  inter  defini- 
tionem in  genere  et  consensum  Ecclesiae  inveniri  videtur  in  nota  52, 
in  pag.  42,  ubi  dantur  verba  a Gasser  in  Concilio  Vaticano  I dicta:  « Non 
possumus  separare  Papam  a consensu  Ecclesiae,  quia  hic  consensus  num- 
quam  ipsi  deesse  potest.  Cum  enim  credimus  Papam  per  assistentiam  di- 
vinam esse  infallibilem,  eo  ipso  etiam  credimus  iis  definitionibus  assen- 
sum Ecclesiae  non  esse  defuturum,  cum  fieri  non  possit  quod  corpus 
episcoporum  separetur  a suo  Capite,  et  cum  Ecclesia  universa  deficere 
non  possit  ». 

Nunc  igitur  praeterea  quaeritur  utrum  oporteat  ut  nota  haec  vel 
eius  sensus  in  textu  nostrae  constitutionis  contineatur. 

Ad  iudicium  Patrum  conciliarium  immediate  post  definitionem  Con- 
cilii Vaticani  hanc  emendationem  propono: 

« Talis  autem  definitio  numquam  intelligenda  est  contra  consensum 
Ecclesiae  vel  sine  consensu  Ecclesiae;  nam  non  possumus  separare  Pa- 
pam a consensu  Ecclesiae,  quia  hic  consensus  numquam  ipsi  deesse 
potest.  Cum  enim  credimus  Papam  per  assistentiam  divinam  esse  infal- 
libilem, eo  ipso  etiam  credimus  iis  definitionibus  assensum  Ecclesiae  non 
esse  defuturum,  cum  fieri  non  possit  quod  corpus  episcoporum  separe- 
tur a suo  Capite,  et  cum  Ecclesia  universa  deficere  non  possit.  Quando 
enim  ...  etc.  ». 

Sine  dubio  declaratio  vel  haec 2 explicatio  definitionis  fieri  potest  ver- 
bis magis  exactis  et  magis  felicibus  iis  quae  ex  dictis  Gasser  desumpta 
sunt. 

2.  In  pag.  30,  lin.  12  legitur:  « Cum  autem  sive  Romanus  Ponti- 
fex sive  Concilium  sententiam  definiunt,  eam  proferunt  secundum  ipsam 
revelationem,  cui  omnes  conformari  tenentur  et  quae  scripta  vel  tradita 
per  legitimam  episcoporum  successionem  et  imprimis  ipsius  Romani 
Pontificis  cura  integre  transmittitur...  etc.  ». 

En  emendatio:  loco  verbi  « vel  » propono  adhibendum  esse  ver- 
bum « et  ». 

Ratio  emendationis:  Patres  Concilii  Tridentini,  ut  patet  ex  actis 
illius  sanctae  Synodi,  post  longam  et  vivacem  disceptationem,  in  decreto 
de  libris  sacris  et  de  traditionibus  recipiendis  reiecerunt  verba  talia  ut 
« partim  ...  partim  »,  « aut ...  aut  »,  « vel ...  vel  »,  et  acceperunt  ver- 

bum  « et  ».  Ut  longa  et  infructuosa  disceptatio  evitetur,  propono  ut  bo- 
num exemplum  Patrum  Concilii  Tridentini  sequamur  in  usu  verborum 
quae  ad  relationem  inter  Sacram  Scripturam  et  Traditionem  spectant. 

Nos  omnes  audivimus  de  quibusdam  Patribus  qui  ad  Concilium 
per  « taxi  » profecti,  se,  proh  dolor!,  invenerunt,  longe  distantes  a Roma, 
in  via  Flaminia  versus  civitatem  Tridentinam  festinantes.  Mihi  videtur, 
quandocumque  agitur  de  relatione  inter  Sacram  Scripturam  et  traditio- 
nem, nos  bene  ageremus  si  ad  Concilium  Tridentinum  rediremus. 

Ergo  propono  verbum  « et  » loco  verbi  « vel  ».  Dixi. 


In  textu  scripto  tradito : 1 eloquentissima.  2 deest. 


11 

Exc.mus  P.  D.  ISAAC  GHATTAS 
Episcopus  Thebanus 

V enerabiles  Patres,  dilecti  Observatores, 

Concilium  Vaticanum  II,  in  opere  internae  renovationis  Ecclesiae, 
a tribus  principiis  ducitur:  exponere  omnia  quae  christianos  divisos 
unire  possunt;  assecurare  in  organis  centralibus  ecclesiasticis  diversita- 
tem nationum  et  mentis  orientationum;  in  lucem  ponere  episcopatum  et 
collegialitatem  episcopalem.  Quae,  in  re  ducemus  de  his,  in  bonum  Ec- 
clesiae magnum  fient.  Ita  censeo  exprimere  etiam  vota  suae  beatitu- 
dinis  patriarchae  nostri  atque  fratrum  meorum  ex  Ecclesia  Alexandriae 
in  Aegypto.  Post  interventionem  meam  in  prima  sessione,  et  nitendo 
conclusionibus  cuiusdam  studii  « A propos  du  Concile  CEcumenique 
Vatican  II,  deuxieme  Session  »,  de  sequentibus  loquar:  a)  de  patriar- 
chali  institutione;  b)  de  quodam  « Consilio  » apud  Summum  Pontificem 
constituendo. 

Primum-,  de  institutione  patriarchali.  Omnes  meos  in  episcopatu 
Fratres  attentos  facere  vellem  in  patriarchatibus:  institutiones  providen- 
tiales  sunt,  cum  Ecclesia  post-apostolica  ortae,  in  amplis  territoriis  in 
quibus,  non  obstantibus  omnibus  difficultatibus,  Domini  praesentia  et 
Eucharistica  Liturgia  permansit,  sub  ductu  et  praesidentia  patriarchae, 
magni  sacerdotis,  capitis  et  centri  unionis  collegii  episcopalis  regionalis. 
Insistimus  ut  conditio  et  dignitas  patriarchales  agnoscantur  in  Concilio 
et  inscribantur  in  schemate  de  Ecclesia,  non  ad  aliquid  archaicum  conser- 
vandum, sed  quia  de  conceptione  ipsius  Ecclesiae  agitur,  et  de  eius  uni- 
tate catholica. 

Ecclesia  utique  universalis  est;  quae  tamen  universalitas  separari 
nequit  a multiplicitate  Ecclesiarum  particularium:  hoc  apparet  in  epi- 
stulis S.  Pauli  et  in  Apocalypsi  Ioannis.  Et  patriarchatus  illius  structu- 
rae elementum  exstat.  De  facto,  schema  de  Ecclesia  parum  agit  de  Eccle- 
siis particularibus,  et  nullibi  de  institutione  patriarchali.  Quare?  Quia, 
si  schema  universale  est  « in  intentione  »,  « in  exsecutione  » tamen  sat 
latinum  conficitur,  quin  hoc  a plerisque  animadvertatur.  Pro  multis 
enim,  ut  videtur,  Ecclesia  « universalis  » est  Ecclesia  « latina  »,  quae 
Ecclesia  « latina  » agnoscit,  in  schemate  speciali,  « privilegia  » con- 
cessa quidem  minoritati,  Ecclesiis  orientalibus.  Illum  Ecclesiae  con- 
ceptum infaustum,  ne  plus  dicam,  velitis  examini  subicere  in  Domino, 
atque  renovare,  non  ex  caritate,  sed  tantum  propter  veritatem. 

Institutio  patriarchalis  etiam  repraesentat  formam  instrumentum- 
que varietatis  atque  diversitatis  quae  verae  authenticaeque  unitati  ca- 
tholicae essentialis  est.  Si  christianismus  non  obstantibus  innumeris 
aerumnis,  in  tot  populis  invictus  remanet,  ratio  habetur  in  patriarcha- 
tuum  praesentia  regionali  concreta  et  quasi  inradicata. 

Catholicitas  Ecclesiae  non  tantum  consistit  in  diversitate  vestium  et 
rituum  sacrae  Liturgiae,  sed  secumfert  profundam  differentiationem  in 
conditione  ecclesiologica:  sumus  vobiscum  Ecclesiae- Sorores! 

Ex  ratione  oecumenica  etiam  vitanda  est  a nobis  identificatio,  incon- 
scia  sane,  inter  Ecclesiam  universalem  et  Ecclesiam  latinam.  Haec  est 
ratio  tot  difficultatum  inutilium,  quibus  dialogus  cum  fratribus  separa- 
tis radicaliter  impeditur.  Considerari,  in  Ecclesia  Christi,  ut  quoddam 
factum  ecclesiasticum  aliquantulum  « exoticum  »,  cui  Ecclesia  latina, 
loquendo  ac  si  esset  Ecclesia  universalis,  privilegia  concederet,  hanc 
conditionem  numquam  accipient,  nec  de  cetero  accipere  possunt! 

Fratres  in  episcopatu,  vos  instanter  rogamus  hunc  conceptum  reno- 
vare, et  institutionis  patriarchalis  elementa  essentialia,  ubi  in  schemate 
de  collegialitate  episcopali  agitur,  inserere. 

Secundum  punctum,  ut  mihi  videtur,  aequalis  momenti  ac  ponderis 
est:  in  oratione  diei  21  septembris,  Summus  Pontifex  Paulus  VI  iam  in- 
sinuavit opportunitatem  associandi  quosdam  ex  suis  fratribus  responsa- 
bilitati  gubernii  ecclesiastici.  Hac  occasione,  nonne  ante  omnia  ad  orien- 
tales patriarchas  mens  nostra  dirigenda  est? 

Aliquod  episcoporum  « Consilium  »,  aliquis  « Senatus  » dicerem, 
instituere,  maxime  importat.  Ita,  principium  collegialitatis  episcopalis 
in  Ecclesiae  structuris  inscribitur.  Dein,  ex  illa  experientia  collegiali, 
milliones  ac  milliones  christianorum  orientalium  poterunt  iudicare  de 
authenticitate  nostrarum  affirmationum  de  eorum  institutis  et  iuribus 
venerandis  et  servandis.  Facta  tantum  iuvare  possunt  ut  omnes  denuo 

propinquiores  fiant,  et  paries  occidentalem  orientalemque  Ecclesiam 
dividens,  ut  dicit  Concilium  Florentinum,  de  medio  sublata  auferatur. 

Vobis,  venerabiles  Patres,  has  reflexiones  propono,  quorum  curam 
Ecclesiae  universalis  et  sensum  oecumenicum  intensum  cognosco.  Nonne 
ipsum  Summi  Pontificis  Pauli  VI  nomen,  in  hac  hora  Concilii  praelectum, 
pro  nobis  omnibus  symbolum  exstat  mentis  illius  apostoli  qui  « omnia 
omnibus  factus  est,  ut  omnes  Christo  lucrifaceret  » ( 1 Cor.  9,  22).  Dixi. 

Moderator:  Legatur  nunc  alia  emendatio  de  sacra  Liturgia. 

Secretarius  generalis : Emendatio  decima  octava:  pag.  176,  linn.  22-23 
(quae  respondet  pag.  huius  fasciculi  28,  lin.  28)...  [ cf . pag.  282]. 

Exc.mus  P.  D.  ALEXANDER  RENARD 
Episcopus  V ersaliensis 

Venerabiles  Patres , 

Pauca  verba  vellem  dicere  de  dilectissimis  presbyteris,  ...1  circa  ea 
quae  dicuntur  in  cap.  II,  n.  15. 

Novum  schema  certe  ...2  feliciora  de  presbyteris  continet,  quam  in 
prima  redactione  habebatur.  Nonnulli  presbyteri  quadam  tristitia  affecti 
erant  dicentes:  Concilium  nostri  obliviscitur,  et  curat  de  episcopis  et 
de  laicis ; eritne  necessarium  exspectare  aliud  concilium  ut  tandem  de 
presbyteris  quaestio  moveatur?  Non  debemus  ...3  simili  dolore  afficere 
illos  qui,  ut  ita  dicam,  in  prima  linea  Ecclesiae  militantis,  non  sine  magno 
labore  ...4,  certant.  Siquidem  non  pauci,  neque  minoris  generositatis 
animi,  aliquando  tentatione  afficiuntur:  de  valore  dubitantes  sui  aposto- 
latus  suique  sacerdotii,  necnon  de  utilitate  sacrificiorum  praesertim  casti- 
tatis perfectae,  quae  ipsis  imponuntur. 

Unde  opportunius  erit,  si  Concilium,  Spiritus  Sancti  afflatu  ductum, 
novum  potentemque  impetum  ad  evangelicam  sanctitatem  in  presbyteris 
necnon  episcopis  provocet.  Secus,  quidquid  sit  de  decisionibus  et  textis 
et  methodis,  non  habebitur  in  Ecclesia  optata  renovatio,  cum  ista  potius 
a sanctis  et  prophetis  quam  a legis  doctoribus  ...5  oriri  possit. 

Grati  sumus  de  sollicitudine  quae  in  schemate  apparet,  quando 
affirmat:  « Episcopi  autem  presbyteros  ...  ordinant,  in  quos  gratiam 
de  suae  paternae  plenitudinis  abundantia  transfundunt  ».  Libenter  etiam 
bis  legimus  vocem  « participare  » (pag.  25-26):  « ...  ad  sacerdotale 
munus  participandum...  episcopi  munus  participantes...  ». 

Attamen  optandum  est  quod  doctrina  schematis  in  quibusdam  punctis 
accuratior  fiat. 

1.  Presbyteri  participant  non  tantum  munus  episcopi,  sed  primum 
sacerdotium  Christi,  per  sacerdotium  sacramentale  episcoporum;  prae- 
dicandi missio  eorum  radicaliter  ex  ipso  sacerdotio  fluit,  at  non  quasi 
ab  extrinseco,  per  meram  iuridicam  decisionem  additur.  « Sacerdotem 
oportet  praedicare  »;  presbyter  ordinatur  et  ad  Missam  et  ad  ministe- 
rium verbi,  ita  ut  homines  adducantur  ad  Christi  et  Ecclesiae  sacrifi- 
cium, in  oboedientia  fidei.  Sicut  bierarchia  episcopalis  tota  pendet  a 
missione  Christi,  ita  presbyteratus  qui  totus  sacramentaliter  et  iuris- 
dictionaliter  pendet  ab  episcopo,  totus  etiam  pendet  ab  eadem  divina 
missione  Christi. 

2.  Ope  unici  Sacerdotii  quod  participant,  presbyteri  cum  episcopo 
constituunt  unicum  presbyterium,  in  quo  omnes  « compresbyteri  » vo- 
cantur, secundum  usum  loquendi  Cypriani  et  Augustini;  ...6  atque  pre- 
sbyteri non  tantum  filii  et  fideles  ministri  episcopi  dicendi  sunt,  sed 
etiam  consilium,  velut  senatus  episcopi,  iuxta  doctrinam  Ignatii  Antio- 
cheni et  Hippolyti  Romani.  Non  sufficiunt  ergo  verba  quae  in  schemate 
leguntur:  « Coetum  coaptatum  et  concordem  »;  in  eodem,  non  in  alio ,7 
schemate  oportet  ...8  in  lucem  ponere  presbyterium,  id  est  unitatem  cor- 
poris vel  collegii  sacerdotalis  cum  episcopo  et  sub  ipso,  sicut  apparet  in 
epistolis  Ignatii...9  Non  est  tamen  obliviscendum  quod,  sicut  in  ordine 
naturali  filii  non  sunt  pro  patribus,  sed  potius  patres  pro  filiis,  ita  in 
ordine  supernaturali,  non  sunt  fideles  pro  sacerdotio  sed  ...I0  sacerdotium 
pro  populo  Dei. 

3.  Episcopus  pater  est,  sed  etiam  perfector,  secundum  doctrinam 
Pseudo-Dionysii  et  S.  Thomae...11  Hoc  certe  valet  in  sua  relatione  ad 
presbyteros,  ad  quorum  perfectionem  et  quandoque  sanationem,  totis 
viribus  adlaborare  debet,  non  tantum  verbis  et  monitis,  sed  mediis  aptis 
et  praesertim  exemplo  suo.  Hoc  a Concilio  firmiter  affirmari  debet,  ut 
plura  inveniantur  in  novo  Codice  luris  Canonici,  imprimis  circa  « Pro- 
mitto » et  vitam  spiritualem.  Titulo  specialissimo,  clerus  omnis  est  « sal 
terrae:  quod  si  sal  evanuerit,  in  quo  salietur?  ». 

Votum  igitur  propono  ut  Concilium  in  luce  clariori  ponat  valorem 
sacramenti  Ordinis,  affirmando  sacerdotium  ut  sic  esse  ministerium  verbi 
et  Missae,  episcopum,  propter  Ordinem,  esse  sacerdotum  patrem  et  per- 
fectorem, affirmando  simul  presbyteros  cum  ipso  constituere  Ecclesiae 
presbyterium,  in  unitate  fidei,  caritatis  et  laboris. 

Conclusio:  Si  presbyteri  ita  vivunt  ut  in  ipsis  appareat  fraterna 
unitas  et  commune  gaudium,  tunc  multiplicabitur  in  Ecclesia  optatus 
numerus  sacerdotum.  Utinam!  Dixi. 

In  textu  scripto  tradito-.  1 concrete.  2 plura  et.  3 in  tali  oblivione  re- 
linquere neque.  4 et  abnegatione.  5 et  scribis.  6 omnes  in  « presby- 
terio » sedent  (Gelasius,  Ep.  14,  8,  ed.  Thiel,  p.  366;  Ordo  Romanus  I,  47); 
7 deest.  8 iterum.  9 Antiocheni  ( Magn . 6,  1;  13,  1;  Trall.  3,  1;  Philad. 
4,  1).  10  vero.  11  ( Opusc . de  perfectione  vitae  spiritualis , 17-18). 

Exc.mus  p.  d.  casimirus  morcillo  gonzalez 

Archiepiscopus  Caesaraugustanus 

V enerabiles  Patres , Observatores  et  Auditores  dilectissimi, 

I.  Fundamenta  doctrinalia  hucusque  allata,  quibus  episcoporum  coe- 
tum ad  instar  collegii  ab  ipso  Christo  et  non  tantum  iure  ecclesiastico 
institutum  esse  propugnatur,  mihi  probabilia  videntur;  non  tamen  omni 
ex  parte  cogentia.  Potius  argumenti  conamina  quam  peremptorium  ar- 
gumentum dicerem. 

Ideo  in  huiusmodi  argumenti  perquisitione  adhuc  immorandum  esse 
censeo,  quin  propterea  tempus  videamur  terere:  agitur  enim  de  re  valde 
gravi  et  pro  universa  Ecclesia  maximi  momenti,  eo  vel  magis  quod  altum 
silentium  de  divina  huius  collegii  institutione,  per  tot  saecula  protrac- 
tum, magnum  praeiudicium  sit  contra  eius  exsistentiam. 

II.  Ut  autem  in  argumenti  peremptorii  inventione  recte  et  methodice 
procedatur,  nonnullae  cautiones  sumendae  sunt  ne  veritates  iam  acqui- 
sitae obnubilentur  aut  corruant. 

1.  Atque  in  primis  episcoporum  collegium  ita  concipiendum  ac 
exponendum  erit  ut  suprema  plenaque  Romani  Pontificis  potestas  nul- 
lum patiatur  detrimentum,  sed  omnino  intacta  maneat;  quamvis  huius 
collegii  exsistentia,  si  iure  divino  dari  probetur,  impraescriptibilia  quae- 
dam officia  Romano  Pontifici  imponat. 

2.  Romanus  Pontifex,  quia  Petri  successor,  non  solum  caput  hono- 
ris sed  caput  iurisdictionis  erit  collegii  episcopalis;  at  ita  erit  caput  huius 
collegii  ut  caput  quoque  sit  immediatum,  et  non  solum  mediante  col- 
legio, totius  Ecclesiae.  Proinde  ipse  solus,  absque  aliorum  collegii  mem- 
brorum consensu,  leges,  praecepta,  etc.  universam  Ecclesiam  ligantia, 
iniungere  potest;  quod  ceteri  episcopi  sive  seorsim  singuli  sive  in  unum 
collecti  absque  Papa  numquam  efficere  valent. 

3.  Collegialitatem  sic  conceptam  Summo  Pontificatui  haud  offendere 
vel  ex  ipsa  iam  oecumenicorum  Conciliorum  existentia  luculenter  patet: 
in  eis  etenim  omnes  episcopi  cum  Romano  Episcopo  et  sub  eius  ductu 

collegialiter  agunt,  i.  e.  collegislatores  sunt  et  iudices  pro  universali 
Ecclesia. 

4.  Etiamsi  non  possit  evidenter  probari  collegialitatem  episcopo- 
rum esse  iuris  divini,  nihil  tamen  obstat  quominus  episcopale  collegium, 
sive  transeunter  sive  permanenter,  iure  ecclesiastico  instituatur  quando 
circumstantiae  historicae  et  pastorales  id  suadeant;  talis  enim  modus 
agendi  nullibi  iure  divino  est  prohibitus. 

III.  Et  his  dictis  accedamus  iam  ad  structuram  delineandam  cui, 
mea  sententia,  conformandum  fore  argumentum  pro  divina  collegii  epi- 
scopalis institutione,  ut  efficax  et  decisivum  sit. 

A)  Quaestio  de  nomine.  Vox  « collegium  » ad  qualificandum  epi- 
scoporum coetum,  ni  fallor,  nec  in  Sacra  Scriptura  nec  in  primaeva  Ec- 
clesiae traditione  invenitur. 

B ) Quando  igitur  auctores  recentes  vocem  « collegium  » applicant 
ad  episcoporum  complexum,  quid  dicere  volunt?  Quantum  capio,  id 
significare  intendunt:  episcopatum  nempe  non  solum  esse  collectivita- 
tem  quamdam,  coetum  aut  aggregatum  per  modum  unius  amplectens 
omnes  eos  qui  in  Ecclesia  plenitudine  sacerdotii  gaudent;  sed  et  aliquid 
plus,  scii,  episcopos  constituere  ex  Christi  voluntate  corpus  stabile  unum, 
entitatem  seu  personam  moralem  cum  activitate  corporativa  propria,  di- 
versa ab  activitate  quae  ex  Christi  quoque  voluntate  singulis  ut  per- 
sonis physicis  competit.  Aliis  verbis:  iuxta  hanc  sententiam  episcopi 
omnes,  praeter  activitatem  pastoralem  quam  ut  singuli  in  suam  dioe- 
cesim  iure  divino  exercent,  alteram  habent  collegialiter  seu  corporative 
exercendam  in  universam  Ecclesiam,  sub  Romani  Pontificis  ductu;  et 
quidem  non  ex  dispositione  Summi  Pontificis  seu  iure  tantum  ecclesia- 
stico, sed  ex  ipsius  Christi  dispositione  seu  iure  divino. 

C)  Quaestio  de  re.  Ad  patefaciendum  igitur  episcopatum  iure  di- 
vino esse  collegium  in  sensu  supra  descripto,  textus  afferre  non  sufficit 
in  quibus  prudens  dubium  manere  possit  num  de  vero  collegio  agatur 
an  de  episcopis  collective  sumptis  seu  de  multitudine  episcoporum 
per  modum  unius  designatorum;  sed  probandum  insuper  erit:  1)  huic 
multitudini  notas  illas  essentiales  competere  quae  ex  communi  usu  lo- 
quendi requiruntur  ad  veram  societatem  vel  corporationem  constituen- 
dam, et  2)  has  notas  ei  competere  ex  ipsius  Christi  voluntate  et  non  ex 
ecclesiastica  tantum  dispositione. 

Nisi  haec  duo  probata  fuerint,  sive  positivis  documentis  sive  ratione 
theologica,  argumentum  peremptorium  pro  divina  asserenda  collegii 
episcopalis  institutione,  adhuc  in  votis  erit;  ac  proinde  huius  collegii 
exsistentiam  in  iure  divino  fundatam,  cum  certitudine  affirmare  non 
licet.  Suntne  haec  duo  probata? 

Concludo  igitur  qualescumque  has  reflexiones  meam  sententiam 
aperiendo,  scii.:  neque  affirmo  neque  nego  divinam  collegii  episcopalis 
institutionem;  sed  cum  anceps  haeream,  efficacem  probationem  pro 
parte  affirmativa  humiliter  postulo.  Cor  enim  meum  episcopi  collegia- 
litate  trahitur;  sed  caput  meum  christiani  aurorae  claritatem  nondum 
videt.  Dixi. 

Moderator.  Legatur  nunc  alia,  et  quidem  ultima  pro  capite  II  de 
sacra  Liturgia,  emendatio. 

Secretarius  generalis-.  Pag.  176  (quae  respondet  pag.  28,  lin.  31 
huius  fasciculi)  ...  \cf.  pag.  282]. 

Rev.mus  P.  D.  ANICETUS  FERNANDEZ 
Magister  generalis  O.  P. 

V enerabiles  Patres, 

Inter  tot  pulchre  et  optime  dicta  in  schemate  et  in  aula  conciliari, 
quae  animo  gaudium  magnum  praebent,  liceat  etiam  mihi  aliquas  ob- 
servationes addere,  quae  quibusdam  punctis  huius  cap.  II  quamdam 
clarificationem,  meo  humili  iudicio,  afferre  possunt.  Fusiori  calamo 
scriptum,  votum  meum  cum  emendationibus  formulatis  circa  has  obser- 
vationes secretariatui  tradam. 

1.  Duo  sunt  subiecta  supremae  potestatis  in  Ecclesia,  prout  iam 
agnoscebatur  a Patribus  Vaticani  I,  teste  relatore  Zinelli 

a)  Primum  subiectum  (si  tamen  hoc  verbum  non  placet  quaera- 
tur aliud  magis  pastorale;  ego  autem  illud  praefero  quia  magis  perspi- 
cuum), primum  subiectum  potestatis  plenariae  clavium  est  Summus  Pon- 
tifex. Nos  omnes  ante  omnia  fideliter  et  laetanter  tenemus  doctrinam 
in  Florentino  et  Vaticano  I definitam,  videlicet,  potestatem  supremam 
fuisse  Petro  collatam,  ut  Capiti  et  fundamento  Ecclesiae;  et  in  eo  col- 
latam  fuisse  suis  in  Pontificatu  successoribus.  Ipsorum  vero  suprema 
potestas  ex  se  et  independenter  ab  actione  communi  cum  aliis  episcopis 
habetur  et  exercetur.  Non  dico  « independenter  a consensu  Ecclesiae  » 
sed  « ab  actione  communi  cum  aliis  episcopis  ».2  Haec  enim  est  primatus 
potestas,  quae  habitualiter  residet  in  Romano  Pontifice  tamquam  Vica- 
rio Christi,  et  etiam  ut  capite  Ecclesiae  ut  tali,  non  autem  colle gialiter 3 
cum  aliis  episcopis  coniuncto. 

b)  Secundum  subiectum  plenariae  potestatis  est  corpus  episco- 

porum  cum  capite  coniunctum.  Haec  potestas  suprema  originem  habet 
in  successione  collegii  apostolorum,  et  collegialiter  exerceri  debet. 

Sed  hoc  secundum  potestatis  plenariae  subiectum  non  debet  primum 
inane  et  vanum  reddere,  aut  minuere.  Quod  eveniret  si  Romanus  Pon- 
tifex opus  haberet  exercendi  potestatem  suam  in  collegio  et  cum  episco- 
pis, non  vero  separatim  ab  ipsis.  Tunc  iam  amplius  potestas  sua  plena  et 
suprema  non  esset,  cum  de  natura  plenitudinis  sit  ut  independens  ab 
inferioribus  exsistat.  Hoc  autem  dico  non  propter  timorem  nec  quia 
ab  aliquo  Patre  defendatur,  sed  tantum  4 claritatis  desiderio  5 

2.  Ex  dictis  sequitur  quod  secundum  subiectum  plenariae  potesta- 
tis, corpus  videlicet  episcoporum,  agere  debet  subor dinate  ad  primum. 
Haec  collegialis  potestas  in  universam  Ecclesiam  habitualiter,  vel  potius 
dispositive  et  actu  exercenda  iussu  Capitis,  residet  in  collegio.  Sed  non 
est  necessarium  nec  possibile  ut  collegium  continuo  exerceat  curam  pa- 
storalem in  universa  Ecclesia.  Dupliciter  enim  exercere  potest: 

a)  Sollemniter  illam  exercet  in  Concilio  oecumenico. 

b)  Ordinarie,  variis  modis  in  textu  schematis  sufficienter  insinua- 
tis, sive  per  invitationem  ipsius  Pontificis,  sive  per  convenientiam  mo- 
ralem omnium  in  aliquo  negotio  ex  tacito  eius  consensu,  sive  per  con- 
suetudines legitimas  vel  aliis  etiam  modis.  Immo  quaedam  ordinaria  et 
continua  actuatio  huius  collegialis  potestatis  fuit  semper  agnita:  nimirum 
per  magisterium  ordinarium  et  universale  episcoporum,  quod  plane  con- 
cors se  exercet,  circa  plurimas  veritates  expresse  vel  implicite  contentas 
in  revelatione. 

3.  Crediderim  tamen  non  posse  dici  singulos  episcopos,  vi  ipsius 
consecrationis  episcopalis,  ordinariam  iurisdictionem  habere,  etsi  impe- 
ditam seu  ligatam,  in  omnes  dioeceses;  sed  episcopi,  ut  singuli,  et  non 
collegialiter,  tantum  corresponsabilitatem  quamdam  solidariam  ac  pa- 
storalem sollicitudinem  erga  alias  Ecclesias  habent,  prout  censuerunt 
magni  praesules  Cyprianus,  Cyrillus  et  Augustinus,  qui  sibimetipsis 
numquam  tribuerunt  talem  iurisdictionem.  Ita  recentius  nova  actuatio 
istius  officii  episcopalis  erga  omnem  Ecclesiam  atque  nuntium  evange- 
licum  praedicandi  in  universum  mundum  conspicitur  in  illa  missionali 
sollicitudine  ac  cura  missionum  tam  diffusa  per  episcopos  ubique  ter- 
rarum. 

Et  hoc  ideo  quia  singuli  episcopi  non  succedunt  toti  collegio  aposto- 
lorum sed  per  longam  seriem  pastorum  eorum  successio  reducitur  ad 
aliquem  apostolum  condentem  particularem  Ecclesiam.  Proinde  singuli 
episcopi,  iterum  ut  singuli  et  non  collegialiter,  iurisdictionem  concretam 
recipiunt  super  aliquam  tantum  portionem  universae  Ecclesiae. 

4.  Hinc  sequitur  quod  si  opportunum  existimetur  commissionem 

quamdam  centralem  institui 6 quae  repraesentaret  omnes  episcopos,  illa 
nequit  habere  significationem  alicuius  Camerae  deliberativae  adsistentis 
Summo  Pontifici  in  exercitio  suae  plenariae  potestatis.  Haec  enim  com- 
missio ab  ipso  Summo  Pontifice  institui  deberet  si  ei  placuerit,  et  aliam 
potestatem  habere  non  posset  quam  illam  quam  Summus  Pontifex  ei 
tribuere  dignaretur;  et  membra  eius  proponi  possent  ab  episcopis,  si 
Summo  Pontifici  placuerit,  sed  minime  eligi  vel  imponi  possunt. 

5.  Unum  verbum  dicam  de  diaconis.  Sive  remaneat  schematis  textus 
( quod  mihi  placeret 7)  sive  non,  problema  gravissimum  penuriae  sacer- 
dotum plene  non  solvitur.  Esset  enim  necessarium  aliam  institutionem 
faciliorem  creare  ut  provideatur  pluribus  oppidis  ubi  christiani  semel 
in  mense  vel  in  anno,  vel  in  duobus  vel  quinque  annis  a sacerdote  visi- 
tantur tantum.  In  his  oppidis  oporteret  adesse  aliquis  cbristianus,  e.  g. 
quidam  catechista  ab  episcopo  vel  parocho  nominatus,  qui  cum  quadam 
auctoritate  possit  populum  convocare  diebus  dominicis  et  ei  catechi- 
smum  explicare,  Sacram  Scripturam  legere,  aliquas  preces  dirigere,  as- 
sistere moribundis  et  alia  similia,  ita  ut  nullus  christianorum  coetus  sit 
sine  capite , quod  illum  dirigat  et  cum  episcopo  uniat*  Dixi. 


In  textu  scripto  tradito-.  1 (Mansi,  52,  110  A).  2 deest.  3 non  solum 

Capite.  4 deest.  5 causa.  6 instituere.  7 deest.  8 Ad  quod  iu- 
varet  coetus  quosdam  catechistarum  instituere,  qui  hoc  ministerio  proprio  laico- 
rum  fungerentur,  uti  iam  exstiterunt  huiusmodi  catechistae  et  optime  meruerunt 
in  antiquis  missionibus  dominicanis  Sinensium  et  Annamitarum. 

Circa  quod  demum  vellem  illud  dictum  famosi  Jefferson  recolere,  qui  dice- 
bat catholicismum  esse  meliorem  pro  propagatione  fidei  et  conversione  hominum, 
sed  protestantismum  meliorem  pro  conservatione  fidei,  eo  quod  facilius  est  ha- 
bere pastores  quam  sacerdotes.  Etsi  talis  assertio  vera  non  sit,  optime  tamen  ex- 
primit necessitatem  creandi  institutionem  quamdam  laicorum  qui  simili  apostolatu 
fungerentur  in  communitatibus  christianis  quae  sacerdote  carerent,  et  quasi  ex 
auctoritate  omnia  illa  peragerent  quae  a simplice  christiano  exerceri  possunt. 

Animadversiones  additae : 

In  hoc  cap.  II  maximi  momenti  quaestiones  declarandae  nobis  proponuntur. 
Sed  inter  graviores  illa  praecipue  venit  quae  de  collegio  apostolorum  et  episcopo- 
rum agit,  de  suprema  potestate  huic  corpori  episcopali  inhaerente  ac  de  natura 
huiusce  potestatis  dictae  collegialis. 

De  hoc  in  textu  schematis  aliquae  notantur  sententiae  obscuriores  quae,  meo 
humili  iudicio,  clarificari  indigerent  per  expressiores  magisque  distinctas  formu- 
las. Ad  quarum  clarificationem  forsitan  iuvabit  distinguere  praecipua  doctrinae 
puncta  et  aspectus  quae  hic  audeo  vestrae  considerationi  paucis  submittere. 

Notum  est  inter  hodiernos  plures  theologos  favere  extremae  interpretationi 
huius  potestatis  episcopalis  collegialis,  prout  fuse  ab  illis  describitur.  Sed,  meo 
humili  iudicio,  tam  subtilis  sensus  conceptionis  collegialis  non  apparet  in  ipsis 

textibus  Scripturae  et  traditionis  sincere  perscrutatis,  neque  consonat  doctrinae 
Magisterii  de  primatu  Summi  Pontificis. 

1.  Primo  quidem,  haec  collegialitas  stricta  quae  extollitur,  quasi  una  esset 
indivisa  potestas  suprema  in  Ecclesia  quam  simul  omnia  membra  collegii  partici- 
parent, non  excluso  ipso  Petri  Successore  licet  ut  capite  collegii,  non  apparet  in 
ipsa  institutione  apostolorum  atque  missione  universali  praedicandi  et  condendi 
Ecclesiam,  ipsis  tradita.  Quod  enim  Christus  elegit  « duodecim  » quos  et  aposto- 
los nominavit,  illos  saepius  duodecim  dixit  atque  post  resurrectionem  insimul  mi- 
sit, praedicta  numeralis  expressio  non  directe  prae  se  fert  notionem  alicuius  iuri- 
dicae  facultatis  collegialis,  atque  indivisae,  sed  potius  aequam  potestatem  omnibus 
distributive  collatam  una  cum  corresponsabilitate  in  eadem  missione  et  opere  com- 
muni, id  est,  munus  omnibus  personaliter  datum  ad  instar  tamen  alicuius  collegii. 
Et  de  facto  apostoli,  per  orbem  dispersi,  suam  missionem  et  auctoritatem  perso- 
naliter exercebant,  quamvis  manentes  in  mutua  communione.  Ergone  dicendum 
est  S.  Ioannem  ultimum  apostolum,  ceteris  martyrio  decessis,  apostolicam  potesta- 
tem amisisse,  eo  quod  non  iam  collegium,  sed  una  persona  exstiterit? 

2.  Neque  sensus  stricte  collegialis  potestatis  episcoporum  comprobatur  in  hi- 
storica successione,  seu  in  factis  episcopi  succedunt  apostolis.  Non  enim  legimus 
apostolos  instituisse  pastores  sive  episcopos  super  universum  orbem,  sed  semper 
super  particulares  Ecclesias,  cum  ipsis  non  succederent  in  munere  proprio  et  chari- 
smatico  apostolorum  atque  Ecclesiae  conditorum,  sed  in  pastorali  munere  guber- 
nandi portionem  commissam.  At  nec  in  historiae  decursu  magni  et  sancti  prae- 
sules, ut  S.  Cyprianus,  S.  Cyrillus  aut  S.  Augustinus,  sibimetipsis  tribuerunt  po- 
testatem veram  in  alias  Ecclesias  (quam  dumtaxat  adiudicabant  Petri  Cathedrae 
successori),  sed  tantum  solidariam  quamdam  responsabilitatem  ac  pastoralem  sol- 
licitudinem in  illas,  vi  ipsius  communionis  cum  ceteris  pastoribus. 

Non  igitur  videtur  secundum  rei  veritatem  quod  episcopi,  vi  suae  adscriptio- 
nis  corpori  episcopali,  indivisam  quamdam  collegialem  potestatem  recipiant,  quam 
habitualiter  super  universam  Ecclesiam  exercerent,  sive  singuli  sive  per  coetus 
conferentiasque  episcopales  adunati,  praesentia  quadam  imaginaria  Petri  Successo- 
ris eorum  actus  confirmante.  Sed  quod  Episcopi,  vi  suae  consecrationis  accedente 
commissione  iurisdictionis  ab  auctoritate  suprema,  successionem  muneris  aposto- 
lorum accipiunt  super  portionem  gregis  traditam,  curamque  sollicitudinis  pastora- 
lis tanquam  membra  collegii  super  universam  Ecclesiam. 

3.  Duo  distinguenda  sunt  subiecta  supremae  potestatis  quam  Christus  tra- 
didit Ecclesiae,  prout  iam  agnoscebatur  a Patribus  Vaticani  I,  teste  Relatore  Zi- 
nelli  dicente:  « Nos  admittimus  plenam  et  supremam  potestatem  in  Summo  Pon- 
tifice, velut  Capite,  et  eamdem  vere  plenam  et  supremam  esse  etiam  in  Capite 
cum  membris  coniuncto  » (Mansi  52,  1110  A). 

4.  Proinde  sublectum  primarium  huiusce  plenariae  potestatis  clavium,  quae 
comprehendit  tum  Magisterii  munus  tum  potestatem  strictam  regiminis  seu  iu- 
risdictionem,  Summus  Pontifex  est.  Ante  enim  omnia  fideliter  tecta  sartaque  te- 
neatur oportet  doctrina  in  Florentino  Concilio  et  Vaticano  I definita,  scilicet:  Po- 
testas suprema  Ecclesiae  primario  a Christo  Domino  fuit  immediate  collata  Pe- 
tro, tanquam  Capiti  et  fundamento  Ecclesiae  atque  eius  Successoribus  in  Petri 
Cathedra;  quae  potestas  ex  se  et  independenter  ab  actione  communi  cum  aliis 
Episcopis  vim  habet  et  exercetur.  Et  haec  quidem  est  primatus  potestas  quae  habi- 

tualiter  residet  in  Summo  Pontifice  tanquam  Vicario  Christi,  non  tanquam  Capite 
cum  membris  coniuncto,  ab  eoque  exercetur. 

5.  Secundo  eadem  plenaria  potestas  inhaerere  dicenda  est  in  corpore  episco- 
porum coniuncto  cum  suo  Capite;  haec  derivatur  ex  successione  totius  collegii  apo- 
stolorum ideoque  exerceri  debet  collegialiter.  Quod  tamen  subiectum  adaequatum 
potestatis  Ecclesiae  non  debet  primum  inane  et  vanum  reddere,  aut  ipsi  quoquo 
modo  derogare.  Hoc  eveniret  si  potestas  Pontificis  semper  se  exercere  deberet  in 
collegio  episcoporum  et  cum  ipso,  nunquam  separatim.  Ast  tunc  cessaret  plena 
et  suprema  esse,  de  cuius  natura  est  quod  sit  independens  ab  inferioribus;  sen- 
tentia enim  e Cathedra  Petri  emanans  a nemine  iudicatur,  ut  sollemne  fuit  effa- 
tum in  tota  historia  Ecclesiae.  Et  consequenter  hoc  secundum  subiectum  Ecclesiae 
potestatis,  corpus  videlicet  apostolorum,  semper  debet  subordinari  primo,  seu  Vi- 
cario Christi. 

6.  Certe  praedicta  potestas  habitualiter  in  episcopali  Collegio  residet.  Sed 
non  necesse  est  ut  continuo  gubernationem  curamque  pastoralem  in  universa  Ec- 
clesia exerceat.  Sollemniter  quidem  se  exercet  in  Concilio  Oecumenico.  At  prae- 
terea potest  et  expediens  esse  videtur  ut  frequentius  in  dies  exerceatur  per  modos 
ordinarios  in  textu  schematis  insinuatos,  sive  per  invitationem  ipsius  Pontificis, 
per  convenientiam  moralem  omnium  in  aliquo  negotio  ex  tacito  eius  consensu, 
per  consuetudines  legitimas,  etc.  Imo  quaedam  continua  actuatio  semper  agnita 
fuit  huius  collegialis  potestatis:  nimirum  per  magisterium  ordinarium  et  univer- 
sale episcoporum,  quod  plane  concors  est  circa  plurimas  veritates  expresse  vel  im- 
plicite contentas  in  revelatione.  Et  recentius  nova  actuatio  in  dies  magis  conspi- 
citur in  ipsa  sollicitudine  et  cura  missionum  tam  diffusa  per  Episcopos  ubique 
terrarum. 

7.  Ex  recto  hoc  sensu  collegialis  potestatis  sequitur  quod  collegialis  haec 
potestas  suprema  non  est  intelligenda  ut  primarium  munus,  missio  aut  potestas 
propria  singulorum  episcoporum,  licet  utraque  in  nexu  inseparabili  existat.  Non 
enim  potest  dici  quod  singuli  Episcopi  ordinariam  iurisdictionem  habeant,  etsi 
impeditam,  in  omnes  alias  dioeceses.  Et  hoc  ideo  quia  singuli  episcopi  non  succe- 
dunt toti  collegio  apostolorum,  aut  universali  missioni  singulorum,  sed  per  longam 
seriem  pastorum  eorum  successio  reducitur  ad  aliquem  apostolum  condentem  par- 
ticularem Ecclesiam. 

Proinde  singuli  episcopi,  qua  singuli,  missionem  et  iurisdictionem  concretam 
recipiunt  super  aliquam  tantum  portionem  Ecclesiae  universae.  Et  consequenter 
haec  divisio  et  adscriptio  iurisdictionis  episcoporum  ad  particulares  Ecclesias  non 
iuris  ecclesiastici  dicenda,  sed  apostolicae  traditionis  et  ordinis  divini.  Ut  vero  mem- 
bra corporis  episcopalis,  secundo  loco  ad  singulos  episcopos  derivatur  officium  uni- 
versalis sollicitudinis  ad  orbem  totum,  sicut  semper  agnitum  fuit  in  Ecclesiae  tra- 
ditione. Quod  tamen  munus  prius  ut  proprium  officium  competit  Summo  Pon- 
tifici. 

8.  Denique,  ad  aliam  velut  conclusionem  praedictorum  alludere  reverenter 
volumus,  scii.:  commissio  illa  centralis  episcoporum,  universum  collegium  reprae- 
sentans, quae  a quibusdam  exoptatur,  non  liceret  institui  in  stricta  sua  significa- 
tione alicuius  Concilii  deliberativi  adsistentis  Summo  Pontifici  in  omni  exercitio 
plenariae  potestatis,  a cuius  consensu  dependerent  actus  eius.  Solum  inde  poterit 
constitui  ut  novum  organum  consultivum,  sicut  et  aliae  Congregationes  et  Officia 
Romanae  Curiae,  cum  hac  potestate  quam  Summus  Pontifex  ei  tribuere  placuerit. 

Membra  autem  non  deberent  imposita  esse  ab  episcopis  collegii;  sed  libere  electa 
a Pontifice,  solumque  ab  illis  proposita. 

Melius  tamen  et  opportunius  haec  optata  assequerentur  per  illum  modum 
qui  est  in  votis  maioris  Patrum  partis  et  ab  ipso  Summo  Pontifice  nuper  nuntia- 
batur: Per  renovationem  scii,  ipsius  Curiae  Romanae,  praesertim  mediante  sic 
dicta  ampla  « internationalizatione  » membrorum,  ut  sic  ex  omni  parte  venientes 
episcopi  confratres,  aliique  sacerdotes  ac  laici,  adsistant  supremo  Pastori  in  suo 
amplissimo  munere  eique  opem  adiutricem  praestent  in  pascendo  grege  per  tam 
varias  partes  dilatata. 

9.  Demum  et  consequenter  ad  haec  omnia,  dum  laeti  comperimus  formulas 
huius  schematis  in  hoc  sensu  dictas  esse,  nihilominus  aliquas  notamus  obscuriores 
quae  viderentur  confusioni  favere  et  clarificari  possunt  per  emendationes  anne- 
xas. Ita  sub  par.  16  linn.  12-17,  quae  centralis  declaratio  huius  collegialis  pote- 
statis est,  deest  praevia  formulatio  propriae  et  independentis  potestatis  Summi 
Pontificis,  quae  ideo  expresse  poni  debet.  Secus  impressio  relinquitur  quod  unum 
tantum  etsi  divisum  est  subiectum  potestatis,  collegiale  nempe  illud  ex  Capite 
coniuncto  cum  collegio,  pro  hac  parte  regiminis  generalis  Ecclesiae.  Oportet  iuxta- 
posite  declarare  haec  duo  subiecta,  sicut  tam  expresse  et  pluries  fit  pro  munere 
Magisterii  in  tota  par.  19. 

Similiter  desideratur  eadem  utraque  declaratio  distincta  ubi  de  cura  missio- 
nali  seu  officio  Evangelium  nuntiandi  in  omnem  terram  fit  sermo,  par.  17, 
linn.  17-35.  Haec  enim  cura  ut  proprium  officium  et  munus  primario  etiam  com- 
petit Summo  Pontifici,  et  secundario  collegio  episcoporum;  ex  quo  ad  singulos 
episcopos,  qua  singulos,  haec  universalis  sollicitudo  derivatur  ex  officio,  et  execu- 
tive  et  activa  collaboratione  ad  sacerdotes,  universosque  fideles  ex  caritate  atque 
unione  in  Corpore  Christi,  ut  dictum  est. 

Denique  similis  distinctio  videtur  inserenda  esse,  iuxta  annexas  emendationes, 
pro  munere  sanctificandi  Episcoporum  seu  actu  liturgico,  par.  20  et  21. 

Ad  par.  15,  pag.  26,  linn.  39-40.  Dicatur:  « Quo  in  casu  ad  supremam  pote- 
statem Ecclesiae  spectat  decernere...  » loco:  « Quo  in  casu  ad  praepositos  Ecclesiae 
spectat  decernere...  ». 

Ad  par.  16,  linn.  12-17.  Nova  redactio:  « Haec  Sacra  Synodus  docet,  reno- 
vando definitiones  Concilii  Florentini  et  Vaticani  I Romanum  Pontificem  plenam 
ac  supremam  potestatem  habere  in  Ecclesia  universa,  quippe  qui  Christi  Vicarius 
totiusque  Ecclesiae  Caput  existens,  primatum  regiminis  verumque  principatum 
super  alias  Ecclesias  earumque  pastores  et  fideles  obtinet;  proinde  autem  eidem 
beati  Petri  successori  ex  commisso  ei  munere  pastoralis  sollicitudinis  totius  gre- 
gis, primario  competit  cura  atque  exercitium  pascendi,  regendi  et  gubernandi 
Ecclesiam  universalem,  cuius  potestas  per  se  et  independenter  ab  actione  com- 
muni cum  aliis  episcopis  vim  obtinet  super  universam  Ecclesiam.  Sed  et  collegium 
episcoporum,  quod  collegio  apostolorum  in  magisterio  et  regimine  pastorali  suc- 
cedit, una  cum  Capite  suo  Romano  Pontifice,  et  numquam  sine  hoc  Capite,  sub- 
iectum quoque  indivisum  plenae  et  supremae  potestatis  in  universam  Ecclesiam 
exsistit.  Dominus  enim  Petrum...  ». 

Ad  par.  17,  pag.  28,  linn.  27-39.  Nova  redactio  sententiae  cum  additione: 
« Cura  Christi  Evangelium  annuntiandi  ubique  terrarum  praecipue  pertinet  ad  Ro- 
manum Pontificem,  tanquam  ad  summum  Ecclesiae  Pastorem,  cui  proprium  mu- 
nus et  officium  est  sacri  Evangelii  nuntios  ad  varias  orbis  terrarum  gentes  mit- 

tere;  sed  etiam  ad  corpus  episcoporum  cum  suo  Capite  pertinet,  quibus  omnibus 
in  commune  Christus  mandatum  dedit  imponendo  commune  officium,  ut  iam 
Papa  Caelestinus  Patribus  Ephesini  Concilii  commendavit.  Proinde,  etiam  si  su- 
prema ordinatio  missionum  operis  ad  Romanum  Pontificem  pertinet,  episcopi, 
praeter  curam  missionalem  apud  acatholicos  officio  ipsis  in  propria  Ecclesia  com- 
mendatam, ad  hanc  partem  sollicitudinis  pastoralis  in  universa  Ecclesia  adscitos 
se  sentire  debent,  in  laborum  societate  cum  eo  venire  eique  adesse  oportet.  Mis- 
sionibus auxilia  spiritualia...  ». 

Ad  par.  18,  pag.  29,  linn.  15-19.  Nova  redactio  totius  ultimae  sententiae: 
« Episcoporum  autem  pastoralis  ac  ministerialis  missio  hac  ratione  a Christo  Ca- 
pite accepta  contrahitur  divina  institutione  et  designatur  ad  particulares  Eccle- 
sias per  auctoritatem  ipsius  Vicarii  ac  Romani  Pontificis,  cuius  modi  designatio 
fieri  potest  per  legitimas  consuetudines,  ab  hac  suprema  potestate  non  revocatas,  per 
leges  ab  eadem  auctoritate  latas  aut  agnitas,  vel  directe  per  ipsum  successorem 
Petri,  quo  renuente  episcopi  in  officium  ac  praesidium  peculiaris  Ecclesiae  assumi 
nequeunt  ». 

Ad  par.  19,  pag.  30,  linn.  12-22.  Nova  redactio  istius  dimidii  paragraphi: 
« Cum  autem  sive  Romanus  Pontifex  sive  Concilium  doctrinam  declarant,  eam 
proferunt  secundum  ipsam  revelationem,  cui  omnes  conformari  tenentur,  et  quas 
veritates  ut  divinitus  revelatas  sollemniter  vel  authentice  docent,  eas  omnes  fide- 
les credere  fide  divina  tenentur,  nam  quae  scripta  vel  tradita  in  revelatione 
sunt  ea  per  legitimam  episcoporum  successionem  et  imprimis  ipsius  Romani  Pon- 
tificis cura  integre  transmittuntur,  atque  praelucente  Spiritu  veritatis  in  Ecclesia 
sancte  servantur  et  fideliter  exponuntur.  Ad  quas  veritates  rite  indagandas  et  apte 
enunciandas,  Romanus  Pontifex  pro  officio  suo  et  rei  gravitate  atque  episcopi 
sedulo  se  applicant  per  media  apta,  et  adhibito  quoque  consilio  theologorum  nec- 
non  et  sensu  populi  Dei  perspecto;  novam  vero  revelationem  publicam  tanquam 
ad  divinum  fidei  depositum  pertinentem  non  accipiunt  ». 

Lin.  24,  pag.  30.  Dicatur:  « ...  religiosum  intellectus  et  voluntatis  obse- 
quium... » loco:  religiosum  voluntatis  et  intellectus. 

Ad  par.  20,  pag.  30,  lin.  27.  Dicatur:  «...  iuxta  mentem  et  intentionem 
ipsius,  manifestatam  praecipue  ex  indole...  » loco:  « iuxta  mentem  et  voluntatem 
manifestatam  ipsius,  quae  se  prodit  praecipue  vel  ex  indole...  ». 

Lin.  36.  Dicatur:  « Ecclesiae  leges,  quae  in  certis  materiis  liturgicis  possunt 
relinqui  eorum  particulari  iudicio  ulterius  legitime  determinandas  et  applican- 
das... » loco:  « Ecclesiae  leges,  eorum  particulari  iudicio  legitime  determinatas  ». 

Pag.  30,  lin.  40  ad  pag.  31,  linn.  1-2.  Dicatur:  « Eis,  praeter  ministerium  verbi 
tantopere  ad  sanctificationem  conferens,  sacramenta  praebent,  quorum  distribu- 
tionem regularem  et  fructuosam  in  propriis  Ecclesiis  particulariter  ordinant  et 
promovent  » loco:  « Eis,  praeter  sanctificans  ministerium  veri  sacramenta  praebent, 
quorum  omnium  distributionem  et  fructuosam  sua  auctoritate  ordinant  et  con- 
firmant ». 

Ad  par.  21,  pag.  31,  lin.  5.  Dicatur:  « sibi  commissas  ut  legati  Christi  eiusque 
nomine  » loco:  « ut  vicarii  et  legati  Christi  ». 

Lin.  11.  Dicatur:  « a supremo  Ecclesiae  regimine  exercitium  eiusdem  depen- 
deat, ultimatim  regatur  » loco:  « a supremo  Ecclesiae  regimine  exercitium  eius- 
dem ultimatim  regatur  ». 

Pag.  31,  lin.  24.  Dicatur:  « praecipiendi  » loco:  praescribendi. 

Exc.mus  P.  D.  IOSEPH  URTASUN 

Archiepiscopus  Avenionensis 

V enerabiles  Patres , 

Audivimus  in  hac  aula  ...1  diversa  argumenta  opposita  sacramentali- 
tati  episcopatus,  quibus  respondere  mihi  liceat  cum  animo  pacis. 

Primum  argumentum  erat,  liturgiam  non  valere  sufficienter  ad  pro- 
bandum consecrationem  episcopalem  esse  sacramentum. 

Sed  textus  liturgici  primaevi,  etiam  festinarim  lecti,  id  clare  demon- 
strant, ceteras  personarum  benedictiones,  uti  subdiaconorum,  lectorum, 
viduarum,  diaconissarum  et  huiusmodi,  esse  tantum  inaugurationem  mu- 
neris cum  oratione  Ecclesiae;  tres  vero  ordinationes,  episcopi  nempe, 
presbyteri  et  diaconi  ita  eminere  ut  per  impositionem  manuum  Spiri- 
tus Sanctus  transmittatur.  Et  haec  traditio  sic  in  praxi  Ecclesiae  servata 
est,  tam  in  oriente  quam  in  occidente,  ut  vos,  venerabiles  fratres  epi- 
scopi, numquam  dubitaveritis  vos  in  consecratione  episcopali  accepisse 
Spiritum  Sanctum.  Et  plures  ex  vobis  alios  episcopos  consecraverunt, 
eadem  mente  et  fide.  Documenta  vero  liturgica  allegantur  in  pagg.  34 
et  3 5 nostri  schematis  in  notis  10  et  12.  Quae  attente  perlegere  faveatis, 
non  tantum  sicut  documenta  litteraria,  sed  ut  instrumentum  viventis 
Ecclesiae. 

Si  autem  inquiritis  num  consecratio  episcopalis  quid  addat  charac- 
teri presbyterali,  considerare  debetis  factum,  ab  historicis  nunc  plena 
luce  illustratum,  fere  omnes  pontifices  romanos  per  plura  saecula,  dum 
ex  ordine  diaconali  eligebantur,  consecrationem  episcopalem  accepisse, 
quin  prius  presbyteri  facti  sint.  De  his  testimonia  prae  manibus  nunc 
habemus,  allegata  in  nota  13... 2 

Ex  his  factis  clarum  est  consecrationem  episcopalem  non  esse  meram 
benedictionem  sed  verum  ritum  sacramentalem  quo  sacerdotium  in  suo 
supremo  gradu  confertur. 

Obiectum  est  ordinationes  in  sacris  factas  esse  a simplicibus  presby- 
teris. Porro,  inveniuntur  tantum  tres  Bullae  Pontificales  saec.  xv  ad 
Abbates  singulares  directae  tribuentes  eis  hanc  facultatem,  quae  ita 
arcte  in  usu  fuit,  ut  non  possit  constituere  verum  et  determinatum  ar- 
gumentum traditionis. 

Praeterea,  quaestio  facta  est,  quomodo  episcopus  presbyteris  supe- 
rior sit.  Quae  quaestio  aliter  poni  deberet,  quia  episcopus  est  fons  totius 
sacerdotii,  ut  ab  alio  Patre  conciliari  iam  perlustratum  est. 

Dubitatur  forte  utrum  doctrina  de  sacramentalitate  matura  facta 
sit  an  non,  utrum  etiam  in  re  a scholis  controversa  Concilium  sententiam 
ferre  liceat. 

Respondeo  maturam  esse  hanc  doctrinam,  tum  ex  consensu  totius 
orientis  et  plurimorum  ab  occidente  nunc  theologorum,  paucissimis  ex- 
ceptis, tum  ex  progressu  quem  promovit  in  hac  quaestione  constitutio 
apostolica  Sacramentum  Ordinis  ...3,  tum  denique  ex  studio  quod  nu- 
perrime instituit  praeparatoria  et  conciliaris  commissio  theologica  de 
Fide. 

Si  historiam  Conciliorum  inspicimus,  saepe  videmus  Concilia  res 
controversas  dirempsisse,  quando  graves  et  urgentes  aderant  rationes. 
Asserendo  solemniter  episcopatum  esse  sacramentum,  Concilium  ingredi 
non  intendit  in  quaestiones  disputatas,  veluti  de  habitudine  specifica 
characteris  episcopalis  ad  characterem  presbyteralem. 

Concludo  ratione  pastorali  et  oecumenica.  Gratia  sacramentalis  re- 
cepta in  consecratione  episcopali  facit  ut  successores  apostolorum,  pa- 
stores unius  dioeceseos  aut  non,  penitus  iuncti  sunt  Christo  Domino, 
Summo  et  Aeterno  Sacerdoti,  unico  Mediatori. 

In  amore  viriliter  paterno,  quia  est  imago  Patris,  iuxta  verba  Igna- 
tii  Martyris,  cum  humilitate,  quia  omnia  sua  munera  pendent  a gratia 
Spiritus  Sancti,  unitur  episcopus  dilectissimis  suis  presbyteris  non  mere 
iuridice  sed  structura  sacramentali. 

Sic  etiam,  sine  ulla  particulari  difficultate  cum  fratribus  in  Christo 
qui  non  admittunt  sacerdotium  esse  sacramentum,  decisio  circa  sacra- 
mentalitatem  episcopatus  optima  coniunctio  esset  cum  sacra  hierarchia 
totius  orientis.  Dixi. 


In  textu  scripto  tradito-.  1 ex  ore  alterius  venerabilis  Patris.  2 pag.  35 
schematis.  3 a f.  r.  Pio  XII  a.  1947  promulgata. 

Exc.mus  P.  D.  PAULUS  YU  PIN 
Archiepiscopus  Nanchimensis 

Venerabiles  Patres  conciliares , 

Post  tot  et  tantos  oratores  d liceat  mihi  pauca  verba  dicere  de  dia- 
conatu permanenti.  Loquor  in  nomine  40  Patrum  conciliarium  ex  Asia 
Orientali,  scii,  ex  Sinis,  ex  Vietnam,  ex  Corea  et  ex  Iaponia...2 

In  terris  Missionum,  praesertim  in  Asia  Orientali,  restauratio  huius 
institutionis  necessaria  est  propter  sequentes  rationes: 

1.  Omnibus  notum  est  quaestionem  demographicam  in  nostris  re- 
gionibus satis  gravem  esse.  Ita  augmentum  populationis  multo  celerius 
est  quam  christianorum.  Ideo  sollicite  curamus  ut  sit  etiam  conversio 
collectiva  civium  nostrorum.  Sed  ad  administrationem  sacramentorum 
et  praedicationem  verborum  Dei  absolute  impar  est  numerus  sacerdo- 
tum, et  diaconatus  permanens  huic  necessitati  optime  satisfacere  potest. 

2.  Maior  pars  Asiae  Orientalis  iam  a pluribus  annis  iacet  sub  im- 
mani persecutione.  Ibi  formatio  sacerdotalis  fere  impossibilis  evadit. 
Unde  penuria  vocationum  sacerdotalium  magis  aggravatur. 

3.  Diaconatus  permanens  uti  sacramentum  secumfert  gratiam  sta- 
tus. Iam  ab  initio  Ecclesiae  viri  praeclarissimi  hoc  munere  sanctissime 
perfuncti  sunt,  ut  S.  Stephanus,  S.  Laurentius  ac  deinceps  ut  S.  Fran- 
ciscus  Assisiensis.  Cur  nostri  contemporanei  illorum  vestigia  sequi  non 
possunt?  Immo  necessitas  nostri  temporis  urget. 

4.  Praeterea  huiuscemodi  diaconi  munere  optime  funguntur  pontis 
seu  mediationis  inter  hierarchiam  et  christifideles.  Ipsi  namque,  licet 
inter  clericos  cooptati  sint,  facilius  tamen  in  societatem  penetrant. 

3.  Catholici,  quorum  aliqui  praeclarissimi  nominis  tamquam  audi- 
tores nostris  sessionibus  assistunt,  multum  quidem  adiumentum  hierar- 
chiae  praestare  possunt  et  praestant,  at  diaconi  adhuc  melius  id  perfi- 
cient; agent  enim  cum  auctoritate  et  multo  magis  aestimabitur  opera 
eorum. 

6.  Formatio  huiuscemodi  diaconorum  facilior  erit  ac  brevior  quam 
sacerdotum,  quia  studium  philosophicum  ac  theologicum  perficient  lin- 
gua vernacula,  non  lingua  latina,  quae  est  crux  pro  orientalibus.  Insu- 
per huiuscemodi  diaconi  separatim  a seminaristis  ad  sacerdotium  desti- 
natis formantur,  inde  periculum  non  est  aliis  seu  contagium  vocationes 
sacerdotales  perdendi. 

7.  Ultimo:  in  terris  missionum  non  desunt  viri  maturitate  praediti, 
virtutibus  ornati,  de  doctrina  christiana  solide  instructi,  et  pro  Ecclesia 
iam  benemeriti,  qui  omnes  digni  sunt  ut  promoveantur  diaconi. 

Conclusio:  Propter  istas  rationes  enixe  postulamus  ut  schema  de 
diaconatu  permanenti  conservetur. 

Ad  caelibatum  autem  quod  attinet,  item  petimus,  ut  in  schemate 
statuitur,  quaestio  nempe  de  obligatione  caelibatus  relinquatur  ad  prae- 
positos Ecclesiae. 

Nobis  videtur  difficultas  oeconomica  ex  sustentatione  diaconorum 
non  esse  exaggeranda,  stipendia  namque  non  parva  pro  magistris  et 
catechistis  sustinemus,  at  diaconi  multo  magis  valent  quam  isti. 


432 


ACTA  CONC.  VATICANI  II 


PERIODUS  II 


Supradictis  rationibus  suffulti  enixe  postulamus  ut  Diaconatus  per- 
manens restauretur,  qui  est  unum  ex  mediis  evangelizationis  efficacissi- 
mum.  Dixi. 


In  textu  scripto  tradito-.  1 deest.  2 Ignatius  Larranaga,  ep.  Pingling; 
Federico  Melendro,  arch.  Anking;  Constans  Kramer,  ep.  Luan;  Joseph  Kuo,  arch. 
tit.  Salamina;  Karl  Weber,  ep.  Ichow;  Gabriel  Quint,  p.  ap.  Weihaiwei;  Vitus 
Chang,  ep.  tit.  Ciane;  Raimondo  Bergamin,  ep.  Padang;  Petrus  Grimm,  ep.  Tsin- 
chow;  Hermeng.  da  Losenstein,  p.  a.  Kiamuzse;  Rene  Boisguerin,  ep.  Suifu;  Ora- 
zio  Ceol,  ep.  Kichow;  Philip  Cote,  ep.  Siichow;  Paul  Cheng,  ep.  tit.  Uccula;  Fre- 
derik  Donaghy,  ep.  Wuchow;  Eugene  Fahy,  p.  a.  Yangchow;  William  Kupfer,  ep. 
Taichung;  Petronio  Lacchio,  arch.  Changsha;  Inigo  Koenig,  p.  a.  Shaowu;  Mat- 
thias  Buchholz,  p.  a.  Shihtsien;  Pacifico  Calzolari,  p.  a.  Siangtan;  Quintinus  Pessers, 
p.  a.  Kiangchow;  Petrus  Moretti,  p.  a.  Tungchow;  Ferdinando  Pasini,  ep.  Sanyiian; 
Paulus  Tavares,  ep.  Macau;  John  Romaniello,  p.  a.  Kweilin;  Dominicus  Desper- 
ben,  p.  a.  Hainan;  Henricus  Pinger,  ep.  Chowtsun;  Alfonso  Ferroni,  ep.  Loaho- 
kow;  Petrus  Maleddu,  p.  a.  Hsinganfu;  Louis  Morel,  arch.  tit.  Eno;  Cari  Van 
Melckebeke,  ep.  Ningsia;  Arturo  Quintanilla,  ep.  Kweiteh;  Stanislaus  Lokuang,  ep. 
Tainan;  Ngo  dinh  Thuc  Petrus,  arch.  Hue;  Petrus  Tou  Paozin,  ep.  Hsinchu; 
Paul  M.  Ro,  arch.  Seoul;  Joseph  Cheng  Tiensiang,  ep.  Kaohsiung;  Paulus  Taguchi, 
ep.  Osaka. 


17 

Exc.mus  P.  D.  ANTONIUS  VAN  DEN  HURK 
Archiepiscopus  Medanensis 

V enerabiles  Patres  conciliares, 

Loquor  nomine  30  episcoporum  Indonesiae.  Imprimis  gratum  ani- 
mum exprimere  volumus  erga  commissionem  theologicam,  quae  in  re 
difficili  et  sat  delicata  textum  composuit,  qui  nostro  iudicio  in  genere 
satisfacit.  Quaedam  tamen  in  eo  sunt,  quae  emendanda  videntur.  Obser- 
vationes maioris  momenti  breviter  tangemus,  ceteras  scripto  trademus. 

N.  13,  pag.  24,  linn.  15  usque  ad  39.  Hic  docetur,  quod  episcopi 
sunt  apostolorum  successores.  Quod  est  dogma  fidei  indubitatum.  Sed 
textus  noster  hoc  dogma  exprimit  dicendo  apostolos  ipsos  episcopos 
tamquam  successores  suos  constituisse.  Iamvero  haec  est  quaestio  potius 
historica,  et  quidem  valde  intricata,  quae  a Concilio  non  est  dirimenda. 

Verba  enim  ex  Scriptura  et  ex  epistola  Clementis  allegata,  ostendunt 
quidem  apostolos  constituisse  homines  qui  praeessent  ecclesiis,  non 
autem  apparet  ex  textibus  citatis  eos  constitutos  fuisse  tamquam  aucto- 
ritatis suae  haeredes  suosque  successores. 

N.  14,  pag.  25.  Nobis  placet,  quod  statuitur  consecrationem  epi- 
scopalem esse  sacramentum.  Concedendum  quidem  est,  hac  in  re  theo- 

logos  non  semper  consensisse.  Sed  res  nobis  videtur  omnino  vera.  Et 
definitio  videtur  opportuna,  quia: 

1.  Ad  veram  dignitatem  episcopalem  agnoscendam  est  necessaria. 

2.  Sacramentalis  consecratio  episcopalis  est  ultimum  fundamentum 
dogmaticum  auctoritatis  collegii  episcopalis. 

Optamus  autem  ut  iam  hoc  loco  sermo  fiat  de  insertione  in  illud 
collegium,  quae  per  consecrationem  fit.  Textum  scriptum  adicimus. 

N.  15.  Quae  dicuntur  de  presbyteris  ceterisque  ministris,  nostro 
iudicio,  aptius  ponantur  post  absolutam  expositionem  de  episcopis. 

N.  15  in  fine-.  De  diaconatu.  Verba  quibus  decernitur  instaurationem 
diaconatus  stabilis  fieri  posse  nobis  placent.  Iudicium  utrum  necne  huius- 
modi  instauratio  singulis  ecclesiis  conveniat,  committatur  conferentiis 
episcoporum. 

De  caelibatu  diaconorum,  quod  attinet,  postulamus  ut  Concilium 
decernat,  utrum  iis  permittendum  sit  matrimonium  necne.  Hac  de  re 
non  una  est  sententia  episcoporum  Indonesiae.  Quodsi  Concilium  posi- 
tive decernat,  conferendae  episcoporum  diiudicent  utrum  hoc  Ecclesiis 
suis  conveniat,  probante  et  confirmante  Sancta  Sede. 

N.  16.  In  hoc  praesertim  articulo  exponitur  doctrina  de  habitudine 
inter  supremam  auctoritatem  Summi  Pontificis  et  auctoritatem  Episco- 
porum. Quoad  substantiam  doctrinam  in  eo  contentam  approbamus. 
In  eo  enim  apte  componuntur  duae  veritates,  scii,  suprema  auctoritas 
Romani  Pontificis  et  suprema  auctoritas  integri  collegii  episcoporum. 
Haec  ultima  etiam  veritas  omnino  retinenda  videtur  1 quia  solide  in 
Scriptura  et  traditione  fundatur,  quia  historia  Ecclesiae  praesertim  anti- 
quae illam  confirmat  et  quia  sine  illa  auctoritas  Concilii  oecumenici 
esset  impossibilis.  Fuerunt  quidem  qui  dicebant  hanc  auctoritatem  a 
Papa  communicari  episcopis  in  Concilio  congregatis.  Sed  hoc  fieri  ne- 
quit. Nam  primo  suprema  Romani  Pontificis  auctoritas  non  potest  aliis 
communicari,  sed  debet  ab  eo  personaliter  exerceri.  Secundo  quia  aucto- 
ritas, quae  ab  alia  auctoritate  terrena  derivatur,  nequit  esse  suprema. 

Quamvis  in  genere  hunc  articulum  approbemus,  nihilominus  quae 
in  linn.  30  ss.  dicuntur,  aliquatenus  corrigenda  videntur. 

Quae  certo  sunt  iuris  divini  immutabilis,  praemittantur  illis  quae 
sunt  huius  iuris  concretizatio.  De  iure  divino  numquam  datur  Concilium 
oecumenicum,  quod  a Papa  non  sit  ut  tale  confirmatum  vel  receptum. 
Ius  autem  convocandi,  praesidendi  etc.  non  semper  exercebatur,  est 
autem  quaedam  2 concretizatio  obvia  post  evolutam  primatus  doctrinam. 
Ergo  secundo  loco  ponatur. 

Simile  quid  valet  de  actione  collegii  dispersi.  Certum  est  collegium 
illud  nec  esse  nec  agere  sine  Papa.  Sed  tamen  non  certum  videtur  ad 

veram  actionem  collegialem  requiri  quod  Papa,  qua  talis,  expresse  epi- 
scopos invitet  ad  actionem  collegialem  vel  actionem  unitam  expresse 
recipiat. 

Vox  « libere  » in  lin.  38  videtur  omittenda.  Inter  alia  quia  iniu- 
riosa  sonat  erga  personam  Romani  Pontificis,  quasi  scilicet  posset  ponere 
actum  non  liberum,  ideoque  nec  humanum...3 

N.  19.  Agit  de  magisterio  et  de  assensu  debito.  Substantiam  doctri- 
nae approbamus,  sed  duo  videntur  ...4  corrigenda: 

1.  In  initio  huius  articuli  paululum  evolvitur,  magistros  in  Eccle- 
sia esse  ministros  verbi  Dei,  qui  et  ipsi  credunt  et  de  quibus  valet  illud 
apostoli:  « Credidi,  propter  quod  locutus  sum.  Et  nos  credimus,  prop- 
ter quod  et  loquimur  »...5  Exprimatur  ergo,  quod  ipsi  magistri  in  Ec- 
clesia, in  ipso  actu  docendi,  sese  subiiciunt  verbo  Dei  scripto  vel 
tradito. 

2.  In  fine  articuli  ...6  agitur  de  assensu  debito  magisterio...7  Haec 
autem  minus 8 placent.  Primo  quia  agunt  de  solo  magisterio  Romani 
Pontificis,  non  autem  de  magisterio  episcoporum.  Deinde  quia  omnino 
inter  se  assimilantur  assensus  debitus  magisterio  infallibili  et  assensus 
debitus  magisterio  fallibili.  De  utrisque  enim,  iisdem  fere  verbis,  dici- 
tur quod  « sincero  animo  accipi  debent  »,  respecti  ve  « sincere  adhae- 
reatur »...9 

Quaedam  tandem  generalia  ad  redactionem  huius  capitis,  immo  et 
integri  schematis,  observanda  videntur: 

1.  Loquens  de  habitudine  episcopi  ad  dioecesim  propriam  ne  di- 
catur « Ecclesia  sua  »,  sed  potius  10  « Ecclesia  sibi  commissa  ».  Eccle- 
sia enim  non  est  episcopi,  sed  episcopus  est  ecclesiae...11 

2.  In  textu  passim  sermo  est  de  « potestate  » episcopi  et  Papae. 
Potius  adhibeantur  voces  « auctoritas  »,  « munus  »,  « ministerium  »,  et 
his  similia...12 

3.  Saepissime  in  textu  iteratur  collegium  episcopale  numquam  esse 
aut  agere  posse  sine  Romano  Pontifice.  Haec  est  veritas  evidens,  a ne- 
mine dubitata.  Quapropter  sufficit  ut 13  si  una  alterave  vice  clare  expri- 
matur}* Nunc  autem  plus  quam  30  vicibus  enuntiatur,  quod  nimis  vi- 
detur. 

Cetera  secretario  scripto  trademus.  Dixi. 


In  textu  scripto  tradito-.  1 est.  2 deest.  3 Textus  emendatos  scripto 
trademus.  4 omnino.  5 (2  Cor.  4,  13).  6 (pag.  30,  linn.  23  ss.).  7 fal- 

libili. 8 non.  9 Si  Concilium  de  assensu  debito  loquatur,  necessariae  viden- 
tur plures  distinctiones.  10  deest.  11  Ecclesia  solius  Dei  est.  12  quae 
versa  in  linguis  modernis  mitius  sonant.  13  deest.  14  exprimitur. 

H.  J.  M.  v.  d.  Burgt,  arch.  Pontianak;  A.  Djajasepoetra,  arch.  Djakarta;  F.  A. 
H.  v.  d.  Hurk,  arch.  Medan;  G.  Manek,  arch.  Endeh;  N.  M.  Schneiders,  arch.  Ma- 
kassar;  A.  E.  J.  Albers,  ep.  Malang;  P.  M.  Arntz,  ep,  Bandung;  W.  v.  Bekkum, 
ep.  Ruteng;  R.  Bergamin,  ep.  Padang;  W.  Demarteau,  ep.  Bandjermasin;  P.  N. 
J.  C.  Geise,  ep.  Bogor;  Jac.  Grent,  ep.  Amboina;  G.  Grimm,  ep.  Sibolga;  A.  Her- 
melink,  ep.  Tandjung  Karang;  L.  v.  Kessel,  ep.  Sintang;  J.  Klooster,  ep.  Surabaja; 
M.  Mekkelholt,  ep.  tit.  Dausara;  J.  H.  Romeijn,  ep.  Samarinda;  P.  Sani,  ep.  Den- 
pasar;  W.  Schoemaker,  ep.  Purwokerto;  G.  Sillekens,  ep.  Ketapang;  J.  H.  Soudant, 
ep.  Palembang;  A.  H.  Thijssen,  ep.  Larantuka;  Th.  v.  d.  Tillaart,  ep.  Atambua; 
T.  v.  Valenberg,  ep.  tit.  Comba;  N.  Verhoeven,  ep.  Manado;  N.  P.  v.  d.  Westen, 
ep.  Pangkalpinang;  R.  J.  Staverman,  vic.  apost.  Kotabaru  (Hollandia);  H.  Tille- 
mans,  vic.  ap.  Merauke;  M.  v.  Diepen,  praef.  apost.  Manokwari;  G.  Legeland, 
praef.  apost.  Sumba-Sumbawa. 

Moderator.  Exc.mus  D.  Victorius  Costantini,  annuntiatus,  loquetur 
crastina  die.  Interim  exc.mus  secretarius  generalis  dabit  exitum  suffra- 


gationum et  alia  nuntia. 

Secretarius  generalis: 

Emendatio  XIII: 

Praesentes  votantes 2.263 

Dixerunt  placet 2.166 

non  placet 92 

iuxta  modum  (nullum  igitur)  ....  1 

Suffragia  nulla 4 

Emendatio  XIV: 

Praesentes  votantes . . 2.265 

Dixerunt  placet 2.088 

non  placet 168 

Vota  nulla 9 

Emendatio  XV: 

Praesentes  votantes 2.261 

Dixerunt  placet 2.111 

non  placet 142 

iuxta  modum,  ergo  nulla 2 

Suffragia  nulla 6 

Emendatio  XVI: 

Praesentes  votantes 2.166 

Dixerunt  placet 2.006 

non  placet 142 

Vota  nulla 18 

Emendatio  XVII : 

Praesentes  votantes 2.163 

Dixerunt  placet 1.839 

non  placet 315 

placet  iuxta  modum,  ergo  nulla  ....  2 

Suffragia  nulla 7 

Emendatio  XVIII: 

Praesentes  votantes 2.224 

Dixerunt  placet 1.975 

non  placet 245 

Vota  nulla 4 

Emendatio  XIX  et  ultima : 

Praesentes  votantes 2.231 

Dixerunt  placet 2.159 

non  placet 66 

iuxta  modum  (nullum) 1 

Suffragia  nulla 5 


Itaque  omnes  emendationes,  hodie  suffragio  subiectae,  placuerunt 
Patribus. 

Quapropter  feria  II  proximae  hebdomadae,  fiet  suffragatio  super 
integrum  cap.  II  de  sacra  Liturgia  cum  formulis  placet,  non  placet  et 
placet  iuxta  modum.  Sed  qui  suffragium  ferunt  placet  iuxta  modum  de- 
bent una  cum  schedula  offerre  assignatoribus  locorum  folia  in  quibus 
modi  clare  et  distincte  praebentur.  Desunt  adhuc  tres  dies,  itaque  omnes 
Patres  possunt  modos  praeparare. 

Crastina  die,  distribuentur  emendationes  super  cap.  III  constitu- 
tionis de  sacra  Liturgia,  et  suffragationes  super  emendationibus  huius 
cap.  III  de  sacra  Liturgia  incipient  feria  III  proximae  hebdomadae. 

Itaque:  feria  secunda,  suffragatio  super  integrum  caput.  Velint  re- 
minisci modorum,  qui  cupiunt  suffragium  ferre  placet  iuxta  modum. 
Gratias! 

Moderator : Proxima  congregatio  generalis  habebit  locum  crastina 
die,  hora  nona. 

Em. mus  P.  D.  Eugenius  card.  Tis serant:  Reponatur  Sacrosanc- 
tum Evangelium. 

Exc.mus  P.  D.  Pericles  Felici,  arch.  tit.  Samosatensis,  secreta- 
rius  generalis  Ss.  Concilii-. 

Velint  omnes  audire!  Celebratur  hodie  Missa  in  honorem  Materni- 
tatis  Beatae  Mariae  Virginis. 

Omnes  scimus  quot  calamitatibus  hisce  diebus  terra  fuerit  com- 
mota. Benigne  invitantur  Patres,  ut  durante  Missa  preces  effundant  pro 
victimis  et  pro  iis  qui  in  egestatem  redacti  sunt. 

Deus  et  Beata  Maria  Virgo,  Mater  nostra,  illos  benigne  adiuvent! 

[ Sequitur  Missae  celebratio ]. 

Moderatur  hanc  46  congregationem  generalem  em. mus  ac  rev.mus 
D.  card.  Iacobus  Lercaro,  arch.  Bononiensis. 

Notum  facio  Patribus  venerabilibus,  episcopatum  mexicanum  ali- 
quam summam  destinasse  pro  victimis  calamitatum  horum  dierum.  Si 
qui  alii  episcopi  vel  episcoporum  coetus  exemplum  sequi  volunt,  sum- 
mas mittant  directe  ad  Summum  Pontificem  [plausus]. 

In  hac  congregatione  generali  plura  opuscula  distribuentur. 

Imprimis,  distribuentur  duo  veneranda  documenta  Summi  Pontificis 
Pauli  VI,  nempe:  Epistula  missa  ad  singulos  catholicae  Ecclesiae  epi- 
scopos ceterosque  Patres  Concilii  pro  altera  sessione  Concilii  celebran- 
da, et  eiusdem  Summi  Pontificis  Allocutio  ad  Patres  Concilii  Oecume- 
nici  Vaticani  II,  in  initio  huius  periodi. 

Simul  distribuetur  a secretaria  generali  elenchus  Patrum  concilia- 
rium,  qui  est  redactus  iuxta  consilia  quae  data  sunt  elapso  anno  post 
publicationem,  ad  instar  manuscripti,  primi  libelli,  nempe  primi  elen- 
chi. Si  in  hoc  libello  aliqua,  ut  dixit  poeta,  « aut  incuria  fudit,  aut  pa- 
rum cavit  natura  »,  benevoli  Patres  ipsi  emendent,  et  grati  erimus  si 
hoc  secretariae  significabunt. 

Tandem  distribuetur  fasciculus  continens  emendationes  cap.  III  de 
constitutione  de  sacra  Liturgia,  quae,  uti  diximus,  suffragationi  subiectae 
erunt  proxima  feria  tertia.  Feria  autem  secunda,  ut  heri  annuntiavi,  suf- 
fragationi subicietur  integrum  cap.  II  constitutionis  de  sacra  Liturgia. 
Quod  caput  integrum  emendatum,  ut  audivistis  ex  exitu  omnium  suffra- 
gationum peractarum,  invenietis  in  fine  fasciculi  qui  continet  emenda- 

tiones  super  cap.  II,  et  integrum  caput:  a latere  sinistro  eius  qui  inspicit 
est  textus  vetus,  a latere  dextro  est  textus  novus,  qui  suffragationi  sub- 
iciendus  est.  Qui  autem  dicet  placet  iuxta  modum  tenetur  exhibere  mo- 
dos scriptos  in  foliis  distinctis;  si  non  exhibeat  hoc  folium,  vel  haec  folia, 
votum  placet  iuxta  modum  computabitur  affirmativum,  nempe  placet 
tantum. 

Et  nunc  lego  nomina  eorum  qui  petierunt  loqui  super  cap.  II 
de  Ecclesia:  em. mus  ac  rev.mus  D.  card.  Ferdinandus  Quiroga  y Pala- 
cios,  arch.  Compostellanus  in  Hispania;  exc.mus  ac  rev.mus  D.  Ioseph 
Slipyj,  arch.  Leopolitanus  pro  Ucrainis;  exc.mi  DD.  Victorius  M.  Co- 
stantini,  ep.  Suessanus  in  Italia,  Emmanuel  Talamas,  ep.  Civitatis  Jua- 
rezensis  in  Mexico,  Hermannus  Wittler,  ep.  Osnabrugensis  in  Germa- 
nia, Ioseph  Cirarda,  aux.  Hispalensis  in  Hispania,  Henricus  Nicodemo, 
arch.  Barensis  in  Italia,  Paulus  Gouyon,  eoad.  Rhedonensis  in  Gallia, 
Iacobus  Flores,  ep.  Barbastrensis  in  Hispania,  Conradus  de  Vito,  ep. 
Lucknovensis  in  India,  Marcellus  Lefebvre,  sup.  gen.  C.  S.  Sp.,  Angelus 
Temino,  ep.  Auriensis  in  Hispania,  Petrus  Boillon,  ep.  Virodunensis 
in  Gallia,  Paulus  Rusch,  adm.  ap.  Oenipontanus  in  Austria,  Ioseph 
Pont,  ep.  Segobricensis  in  Hispania,  Aloisius  Bettazzi,  aux.  Bononien- 
sis in  Italia,  Custodius  AI  vim,  arch.  Lourengo  Marques,  Vincentius  Ja- 
cono,  ep.  tit.  Patarensis,  Fortunatus  Coutinho,  eoad.  Belgaum  in  India, 
Henricus  Vion,  ep.  Pictaviensis  in  Gallia,  Ioseph  Schneider,  arch.  Bam- 
bergensis  in  Germania,  Patricius  Cleary,  ep.  Nancemensis  in  Sinis,  Ioan- 
nes  Sauvage,  ep.  Anneciensis  in  Gallia,  Xaverius  Geeraerts,  ep.  tit.  La- 
ganitanus  in  Belgio,  Bernardinus  Echeverria,  ep.  Ambatensis  in  Aequa- 
tore,  Secundus  Garcla,  eoad.  Ovetensis,  Petrus  Cule,  ep.  Mandetriensis 
in  Iugoslavia,  Marianus  Oblak,  aux.  Jadrensis  in  Iugoslavia. 

Moderator:  Velint  Patres  omnes  audire!  Siquidem  argumenta,  de 
quibus  nunc  disceptatur  in  congregationibus  generalibus,  sunt  maximi 
momenti,  censent  moderatores  nondum  oportere  Patres  interrogare  an 
velint  necne  ut  disceptatio  claudatur.  Rogant  vero  humanissime  Patres 
illos,  qui  loqui  petunt,  ut  si  quaedam  forte  dicturi  sunt,  quae  iam  ab 
alio  Patre  sunt  dicta,  sententiae  illius  Patris  se  profiteantur  adhaerere 
sine  ulteriori  explicatione,  etiam  si  ratio  explicandi  parum  differat,  et 
verbum  faciant  solummodo  de  novis  argumentationibus.  [Plausus]. 

Apud  secretariatum  generalem  vero  iam  possunt  nomen  suum  in- 
scribere Patres  illi,  qui  loqui  desiderant  de  materia  cap.  III  constitu- 
tionis de  Ecclesia,  ita  ut,  debite  absoluta  disceptatione  de  cap.  II,  fiat 
immediate  transitus  ad  disceptationem  cap.  III. 

Rogo  Patres  omnes  ne  plausus  fiant. 

Em.mus  P.  D.  FERDINANDUS  card.  QUIROGA  Y PALACIOS 
Archiepiscopus  Compostellanus 

'Em. mi  Erae  sides,  venerabiles  Patres, 

Dubium  prolatum  est  circa  sensum  illarum  expressionum,  nempe 
« episcoporum  coetus  »,  « episcopatus  »,  « collegium  episcopale  » et 
alia  eiusdem  generis,  quae  saepe  adhibentur  in  fontibus  et  in  magisterii 
documentis  cum  de  episcopis  agunt.  Dubitatur  enim  utrum  significent 
episcopos  ex  Christi  voluntate  veram  corporationem  constituere  seu 
personam  moralem  in  Ecclesia;  an  solum  termini  sint  ad  designandam 
per  modum  unius  episcoporum  collecti vitatem  seu  totalitatem. 

Efficax  argumentum  ad  hanc  determinandam  quaestionem,  pro  cor- 
poratione asserenda,  hac  in  aula  humiliter  postulabat  frater  meus  caris- 
simus arch.  Caesaraugustanus,  cum  hoc  argumentum  sua,  et  quidem  mea, 
sententia  adhuc  in  votis  fuerit. 

1.  Fortasse  ad  huiusmodi  indubium  argumentum  inveniendum  fa- 
cilis via  panditur. 

Sufficeret  enim,  ni  fallor,  ea  omnia  elementa  colligere  in  sacris  fon- 
tibus hinc  inde  sparsa,  quibus  clare  manifestatur  coetum  episcopalem  ita 
esse  a Domino  Iesu  institutum,  ut  de  eo  cum  plena  certitudine  affirmari 
posset  quod  est  unio  moralis  et  stabilis  plurium  in  eumdem  finem,  iisdem 
mediis,  et  sub  eadem  auctoritate  conspirantium.  Si  haec  elementa,  quae 
sunt  essentiales  notae  cuiusque  societatis  vel  corporationis,  coetui  epi- 
scoporum conveniant,  eo  ipso  absque  dubio  hic  coetus  verum  collegium 
est  seu  corporatio. 

Iam  vero  hoc  argumentum  extruere  haud  difficile  censeo. 

2.  Verumenimvero,  etiamsi  haec  collegialitas  cum  certitudine  pro- 
baretur, adhuc  probandum  remanebit  id  quod  a plurimis  clarissimis  huius 
Sacrosancti  Concilii  Patribus  videtur  propugnari,  scii,  collegium  epi- 
scopale ex  Christi  voluntate  facultate  pollere,  una  cum  capite  collegii 
et  sub  eius  ductu,  leges  ferendi  pro  Ecclesia  universali. 

Atque  ratio  est  quia  ex  nudo  collegialitatis  facto  huiusmodi  facultas 
necessario  non  sequitur.  Etenim  ad  collegialitatem  asserendam  sufficit 
ut  episcopi  singuli,  cum  ministerium  pastorale  in  suis  dioecesibus  exer- 
cent, id  faciant  iuxta  normas  generales  a Romano  Pontifice  latas,  cum 
sic  facientes  iam  vere  dici  potest  eos  in  sua  specifica  activitate  ad  eum- 
dem finem  conspirare,  quin  facultas  collegislandi  pro  universa  Ecclesia 
requiratur. 

Cum  igitur  haec  collegislandi  facultas  non  exigatur  ut  coetus  epi- 
scoporum verum  collegium  sit,  illi  qui  eam  collegio  episcopali  iure  di- 
vino competere  affirment,  probare,  meo  iudicio,  debent. 

3.  Unde  ad  quaestionem  utrum  episcoporum  coetus  ad  instar  colle- 
gii divinitus  sit  institutus,  sic  breviter  respondendum  censeo: 

a)  Si  vocabulum  « collegium  » id  tantum  significare  vult,  unio- 
nem nempe  moralem  et  stabilem  plurium  in  eumdem  finem,  iisdem  me- 
diis, sub  eadem  auctoritate  conspirantium  — quae  sunt  essentiales  no- 
tae cuiusque  societatis  vel  corporationis  — tenendum  esse  omni  cer- 
titudine videtur.  Et  hoc  modo  explicari  possent  non  pauca  quae  de  coetu 
episcoporum  in  Sacra  Scriptura,  traditione  et  magisterio  inveniuntur. 

b)  Si  autem  voce  « collegium  » significare  insuper  intenditur 
episcopatum  facultate  gaudere  collegislandi  una  cum  Papa  atque  sub 
eius  ductu  pro  Ecclesia  universali,  ut  v.  g.  in  Oecumenicis  Conciliis 
accidit,  determinandum  adhuc  foret  utrum  huiusmodi  facultas  iuris  sit 
ecclesiastici  — quod  nullam  gigneret  difficultatem  atque  factorum  ex- 
plicatio sufficiens  videtur  — an  iuris  divini  sit,  quod  quidem  satis  pro- 
batum nondum  apparet. 

Quaestio  vero  haec  est  quae  modo  praeciso  et  indubio  solvi  debet,  ut 
veritas  manifesto  eluceat  viaque  claudatur  difficultatibus  ex  aequivoco 
sermone  certo  proventuris.  Dixi. 

2 

Exc.mus  P.  D.  IOSEPH  SLIPYJ 
Archiepiscopus  Leopolitanus  Ucrainorum 

Admodum  venerabiles  Patres  Concilii, 

1.  Cum  hic  os  meum  aperiam,  praeprimis  benedictus  sit  Deus  in 
SS.ma  Trinitate  cum  B.  Virgine  Maria  et  omnibus  Sanctis,  pro  miracu- 
losa  possibilitate  participandi  in  hoc  Sacro  glorioso  Concilio.  Gratias 
simul  ago  Suae  Sanctitati  — cum  suis  proximis  collaboratoribus  — pro 
laboribus  peractis  et  vobis,  venerabiles  Patres,  cum  clero  et  fidelibus 
pro  uberrimis  orationibus  pro  Ecclesia  nostra  fusis. 

Participatio  in  hoc  Concilio  Oecumenico  est  impletio  desiderii  sae- 
cularis omnium  et  in  intimis  cordis  mei  persuasus  sum  Concilium  ipsum 
esse  maximum  beneficium  divinum  nostri  temporis  et  esse  convocatum 
a Papa  ad  muniendam  Ecclesiam  ab  hostibus  externis  et  ad  confirman- 
dam in  interna  constitutione  nec  non  ad  unitatem  cum  christianis  om- 
nibus stabiliendam  vel  ad  minimum  praeparandam. 

Apparens  omni  cum  humilitate  coram  vobis,  venerabiles  Patres  Con- 
cilii, debeo  fateri  me  apparere  prima  vice  quidem,  sed  non  ut  hominem 

novum,  quia  commendant  me  illustres  mei  antecessores,  qui  praesentes 
erant  in  primis  Conciliis  Oecumenicis  et  horum  vestigia  fideliter  premo. 
Ex  nostris  terris  ucrainicis  antiquae  Rus-Ucrainae  Kioviensis  iam  in 
primo  Concilio  Oecumenico  Nicaeno  ...1  interfuerunt  Theophilus  epi- 
scopus Gothorum  et  episcopus  Cadmeus  Regni  Bosporici  Ucrainae  meri- 
dionalis inter  christianos  quorum  erant  non  solum  colonistae  graeci,  sed 
etiam  numerosissimi  scythae,  proavi  nostri.  In  qua  enim  civitate  Bo- 
sporica  regnabat  libertas  christianae  fidei  etiam  ante  Edictum  Medio- 
lanense. 

Ad  Concilium  Constantinopolitanum  ...2  venit  ex  oppido  Chersonesi 
in  Crimea  episcopus,  et  ita  etiam  postea  3 erant  episcopi  in  Concilio  Ephe- 
sino  ...4,  Chalcedonensi  ...5  et  Constantinopolitano  ...6.  In  Concilio  Lug- 
dunensi I ...7,  Ecclesiam  nostram  praesentabat  metropolita  Petrus  Akke- 
rowycz,  qui  fidem  nostram  catholicam  professus  est  et  tristes  notitias 
de  invasione  Mongolorum  retulit.  Periculum  enim  gravissimum  deva- 
stationis totius  Europae  a mongolica  invasione  tunc  imminebat.  Et 
revera  sub  influxu  metropolitae  Petri,  intonante  Papa  Innocentio  IV, 
omnes  fideles  in  angustiis  sincerrime  orabant:  « a furore  Tartarorum 
libera  nos,  Domine!  ». 

In  Concilio  Constantiensi  ...8  metropolita  Kioviensis  Gregorius  Zam- 
vlak  unitatem  cum  Sancta  Sede  praeparabat,  cui  dein  eius  successor  me- 
tropolita Isidorus  in  Concilio  Florentino  ...9  subscripsit. 

Concilio  Tridentino  et  Vaticano  I nostri  metropolitae  propter  poli- 
ticas circumstantias  adsistere  impediti  erant,  sed  metropolita  Lytwy- 
nowycz  eo  tempore  Papae  Pio  IX  oboedientiam  filialem  praestabat  et 
variis  praemiis  ab  eodem  Papa  affectus  est. 

2.  Nunc  nomine  totius  nostrae  Ecclesiae  Ucrainae,  viginti  praesen- 
tium et  multorum  absentium  antistitum  fidem  nostram  catholicam  cum 
omnibus  Patribus  Concilii  professi  sumus  atque  maximas  gratias  Summis 
Pontificibus,  Successoribus  S.  Petri,  et  toti  Ecclesiae  catholicae  pro  om- 
nibus beneficiis  acceptis  in  saeculis  anteactis  ex  intimo  corde  agimus. 
Praesenti  Concilio  iungimus  et  definitionibus  omnibus  ac  canonibus  nos 
submittimus.  Auspicamur  Concilium  Oecumenicum  contra  atheismum 
magnam  pulchritudinem  doctrinae  catholicae  illustraturum,  praecipue 
quoad  ordinem  socialem,  vias  aptiores  et  efficaciores  apostolatui  indi- 
cans, prout  nostra  tempora  postulant.  Simulque  cavendum  est  a peri- 
culis, quae  verum  bonum  spirituale  et  materiale  familiae  christianae 
humanae  consequi  impedire  possunt. 

3.  Venerabiles  Patres!  Aliquoties  ab  aliquibus  Patribus  in  memo- 
riam revocabantur  verba  Papae  Ioannis  XXIII  de  vocatione  praeprimis 
pauperum  prae  divitibus  ad  Ecclesiam,  quia  Christus  missus  est  « evan- 

gelizare  pauperibus  »...10,  et  praesertim  de  caritate  et  operibus  miseri- 
cordiae erga  pauperes,  ad  minimum  symbolico  modo,  omnes  in  ultimo 
iudicio  interrogatos  iri:  « Quidquid  fecistis...  mihi  fecistis  »...“  « Et 
pauperes  coronabuntur  »...12  Quod  signum  characteristicum  tempus  no- 
strum praesefert.  Non  esse  dubium  nos  passibus  miliariis  mutationibus 
et  transformationibus  vitae  materialis  et  praecipue  socialis  obviam  cur- 
rere. Ecclesia,  quae  semper  vitam  humanam  sapientissime  dirigebat  ne- 
cessitatibus emergentibus  manum  auxiliarem  tendere  parata  esse  debet. 
Qua  de  causa  et  in  suis  personalibus  exigentiis  clerus  relative  ad  fideles 
se  accommodare  et  vivum  exemplum  Christi  modestiae  omnibus  vita 
sua  praebere  debet.  Positio  episcopi  ad  eamdem  in  temporibus  primis 
fidei  christianae  hodie  se  assimilat.  Revera  debet  esse  caput  sui  gregis 
concentrans  totam  vitam  13  suam  in  fundanda  vita  aeterna  fidelium  et 
esse  paratum  etiam  ad  omnes  indigentias  et  penurias  sustinendas.  Immo 
et  tota  cura  animarum  debet  esse  hoc  modo  quam  maxime  praeordinata 
et  adaptata  secundum  mentem  Concilii  Vaticani  II  uti  Concilii  pasto- 
ralis. 

4.  Nunc  aliquod  argumentum  de  collegio  episcoporum  proponam, 
quia  de  hac  re  Patres  Concilii  sapientissima  dubia  movebant  et  solutiones 
proponebant.  Stricte  loquendo  episcopi  « collegium  » non  constituunt, 
quia  « collegium  » in  potestate  iuridica  et  morali  fundatur.  Familia  hu- 
mana non  est  collegium,  quia  generatione  membrorum  suorum  multi- 
plicatur. Similiter  et  episcopi;  episcopus  Ecclesiae  fit  per  Sacramentum, 
ergo  aliquid  physicum  (signum  visibile  et  gratia  in  anima,  quod  certe  est 
aliquid  physicum  et  reale),  et  simul 14  mysticum  sicuti  unitas  Ecclesiae. 
Quo  modo  et  Papa  est  episcopus  non  quatenus  Papa,  sed  quatenus  fit 
episcopus  Ecclesiae  (Mediolanensis,  Romanae,  et  sic  porro  15 ) sicuti  alii 
episcopi  suarum  particularium  sedium,  habentes  plenitudinem  potestatis 
episcopalis.  Per  electionem  Papa  accipit  missionem  specialem  et  vere 
maximam  in  ordine  ad  totam  Ecclesiam  et  haec  universalitas  exigit  etiam 
infallibilitatem.  Quia  tota  Ecclesia  Christi,  ad  quam  dirigitur  specialis 
missio  Papae,  non  potest  decipi  et  falli,  propterea  magisterium  infalli- 
bile exigitur.  Quod  est  etiam  immediate  a Christo  concessum,  quia  Pe- 
trus iam  ut  apostolus  accepit  specialem  missionem  confirmare  fratres, 
pascere  oves  et  agnos.  Ideo  Papa  suam  supremam  missionem,  potestatem 
non  accipit  a « collegio  » — sicut  aliqui  putabant  — a collegio  16  epi- 
scoporum, sed  a Christo  immediate ,17 

Ex  altera  parte  episcopi  habent  plenitudinem  sacramenti  Ordinis  et 
quoad  hoc,  ut  dictum  est,  Papa  est  episcopus  sicuti  et  ceteri  episcopi. 
Episcopi,  ut  dictum,  accipiunt  potestatem  per  Sacramentum  in  ordine 
ad  particulares  Ecclesias,  sed  simul  etiam  haec  potestas  quodammodo 

ordinatur  ad  universalem  Ecclesiam.  Episcopus  enim  est  particularis  pa- 
stor, sed  in  ordine  ad  totam  Ecclesiam.  Quatenus  particularis,  non  pro- 
batur haberi  infallibilitatem,  sed  omnes  episcopi  simul  habent  direc- 
tionem ad  universalem  Ecclesiam  et  sunt  infallibiles.  Quam  sententiam 
eximii  theologi  contemporanei  defendunt.  Christus  enim  dixit:  « Eun- 
tes, docete  omnes  gentes  »...18  Et  Ecclesia  est  Corpus  mysticum,  aliquid 
unum  organicum,  et  in  quantum  sunt  unum,  vel  in  quantum  constituunt 
Ecclesiam  universalem  catholicam,  eorum  doctrina  non  potest  esse  falsa, 
sed  infallibilis.  Ideo  loquentes  ad  totam  Ecclesiam  pollent  simul  cum 
Papa  infallibilitate.  Quae  infallibilitas  non  est  concessa  episcopis  a 
Papa,  sed  a Christo.  Ideo  a Papa  non  potest  nec  demi  nec  tolli.  Bene 
attendendum  est  hoc  magisterium  infallibile  esse  eiusdem  generis  et 
speciei  quoad  fidem  et  mores,  quae  et  in  Papa  et  in  episcopis  fundatur 
in  potestate  episcopali.  Et  ita  etiam  infallibilitas  fundatur  in  universa- 
litate Ecclesiae  19  et  exigitur  ab  ea.  Nam  tota  Ecclesia  non  potest  falsum 
credere  et  confiteri.  Consequenter  Concilium  non  constituitur  ex  Papa 
et  episcopis  ut  aliquid  tertium,  sicuti  aliqui  putant ,20  morale  collegium 
aliquod, 21  sed  est  Ecclesia  fundata  vel  corpus,  si  vultis,  Ecclesia  fun- 
data 22  ipsa  cum  dono  infallibilitatis  Spiritus  Sancti,  cuius  ratio  eadem 
est  et  in  Papa  et  in  episcopis.  Differentia  tantum  in  Concilio  est  haec, 
quod  Papa  suam  missionem  regendi  Ecclesiam  universalem  accepit  per 
specialem,  separatam  et  distinctam  promissionem  Christi;  eadem  missio 
concessa  est  etiam  omnibus  apostolis  et  eorum  successoribus,  i.  e.  Petro 
et  apostolis,  Papae  et  episcopis. 

Ab  hoc  uno,  quod  est  Concilium,  non  potest  dari  appellatio.  Clarum 
est  ergo,  quod  potestas  Papae  et  omnium  episcoporum  coincidit  in  Con- 
cilio. 

5.  Praeterea  quoad  n.  19,  pag.  30,  v.  23:  « Romani  Pontificis...  » 
et  sic  porro,  argumentum  melius  efformetur. 

6.  Dein,  cum  interrogatus  sim  a quibusdam  de  opinione  circa  dia- 
conatum, mentem  meam  sincere  aperiam  praemissis  rationibus  a Pa- 
tribus anteoratoribus  de  necessitate  diaconatus  adductis: 

Praeprimis  duo  momenta  attendenda  sunt.  Unum,  quod  indicavit, 
ni  fallor,  ...23  card.  Suenens,  diaconatum  esse  pontem  aliquem  socialem 
inter  societatem  fidelium  et  clerum.  Haec  est  valde  profunda  sententia ! 24 
Et  alterum,  quod  attulit  arch.  Zagrabiensis  Seper,  non  agi  hic  de  una 
vel  altera  eparchia  vel  de  una  civitate ,25  sed  de  quibusdam  in  tota  Eccle- 
sia indigentiis. 

a)  Non  agitur  ergo  26  de  aliquo  novo  in  Ecclesia  introducendo.  In 
oriente  enim  manet  adhuc  praxis  diaconi  etiam  ante  ordinem  uxorati. 
Quae  praxis  quoque  in  occidente  vigebat. 

b)  Non  agitur  de  aliqua  obligatione  generali  in  omni  eparchia 
restituenda,  sed  de  permissione  veterem  praxim  introducendi,  pro  neces- 
sitate quarumdam  dioecesium.  Prudentiae  episcopi  et  parochi  vel  con- 
ferentiae  episcoporum  27  in  concreto  committenda  sunt. 

c)  Non  est  obliviscendum,  posse  agi  hic  de  viduis,  de  patribus 
familiae  sine  filiis,  ceterum  devotissimis  et  in  cura  animarum  Ecclesiae 
atque  in  actione  catholica  peritissimis. 

d)  Certe  in  omni  re  etsi  optima  abusus  esse  possunt,  et  in  hoc 
casu  etiam  contra  caelibatum,  sed  ministerium  diaconatus  propterea 
suo  ab  apostolis  statuto  fine  in  ordine  sacramentali  Ecclesia  spoliari 
nequit. 

7.  Insuper  generalis  animadversio.  In  formandis  canonibus  ratio 
didactica  non  est  negligenda.  Numeri  doctrinam  exponentes  tam  cita- 
tionibus, quam  textibus,  excerptis,  terminis  variis  ita  esse  oneratos 
et  perforatos  ut  sensus  principalis  sub  pondere  eorum  pereat  et  perspi- 
cuitas obfuscetur.  Ne  nimis  textus  laceretur,  quia  tota  doctrina  catho- 
lica in  uno  canone  perfecte  exprimi  non  potest.  Impossibile  est  etiam 
omnia  argumenta  adducere  et  omnia  ad  unum  caput  redigi.  Ideo  redac- 
tores  qui  totam  materiam  ordinabunt  prae  oculis  teneant  canones  et  defi- 
nitiones formatos  esse  ad  tradendum  in  scholis  et  in  concionibus.  Alio- 
quin  canon  silva  rerum  evaderet. 

8.  Nos  omni  cum  fiducia  a Concilio  magnum  levamen  et  firmam 
confortationem  exspectamus,  quia  ut  dictum  est,  ipsum  factum  Con- 
cilii Ecclesiam  catholicam  in  toto  orbe  terrarum  evehit  et  sine  dubio 
etiam  in  oriente  ad  statum  deplorabilem  in  quibusdam  civitatibus  mu- 
tandum plurimum  conferet.  Ad  quem  influxum  beneficum  manifestan- 
dum nomine  totius  nostrae  Ecclesiae  enixe  rogo  ut  Sacrum  Concilium 
sedem  nostram  principalem  metropolitanam  Kioviensem-Haliciensem  ad 
dignitatem  patriarchalem  evehere  dignetur  et  conamina  magna  Summo- 
rum Pontificum  Urbani  VIII,  Gregorii  XVI,  Pii  IX  et  Leonis  XIII  in 
eodem  patriarchatu  creando  tandem  coronet.  Quod  ad  confortandam  Ec- 
clesiam catholicam  in  oriente  non  solum  inter  catholicos,  sed  etiam  inter 
orthodoxos  plurimum  conferet.  Qua  gratia,  Concilio  apud  orientales 
omnem  devotionem  et  gratitudinem  sincerrimam  merebit  atque  magnum 
passum  in  fide  catholica  in  oriente  confirmanda  contulerit. 


In  textu  scripto  tradito : 

1 a.  325. 

2 a.  381. 

3 praesentes. 

4 (431). 

5 

(451). 

6 II  (553). 

7 (1245). 

8 1418. 

9 1439.  10 

(Lc.  4,  18). 

11 

(Mt.  25, 

40).  12  ( Lc . 

6,  23).  13 

vim.  14  Praeterea  est. 

15  deest. 

16 

deest. 

17  deest.  18 

(Mt.  28,  19). 

19  deest. 

20  deest. 

21  deest. 

22 

deest. 

23  em. mus  D. 

24  deest, 

25  deest. 

26  deest. 

27  deest. 

Exc.mus  P.  D.  VICTORIUS  M.  COSTANTINI 
Episcopus  Suessanus 

Em.mi  Praesides , venerabiles  Patres , dilectissimi  Observatores 
et  Auditores, 

Multae  et  pretiosae  animadversiones  iam  factae  sunt  circa  cap.  II 
schematis  de  Ecclesia.  Tamen  considerationes  quasdam  summatim  ex- 
ponere audeo.  Quaedam,  quae  scripta  sunt,  relinquam  brevitatis  causa } 

...2  Quoad  diaconatum  tamquam  gradum  permanentem. 

Non  loquor  nomine  aliorum,  quamvis  meam  sententiam  cum  aliqui- 
bus episcopis  missionariis  contulerim,  qui  eam  ultro  probaverunt. 

Haec  est  propositio: 

a)  Cum  ex  una  parte  plurimae  praevideantur  difficultates  sive 
oeconomicae  sive  morales  inter  quas  minutio  numeri  presbyterorum,  et 
ex  alia  parte,  praesertim  in  locis  missionum  diaconatus  stabilis  peruti- 
lis reputetur,  mibi  videtur  quod  praefatae  difficultates  diluerentur  si  ad 
diaconatus  gradum  permanentem  promoverentur  idonei  fratres  laici 
Ordinum  et  Congregationum  religiosorum  vel  membra  alicuius  Insti- 
tuti saecularis  votis  adstricta.  Tali  in  casu,  nullum  gravamen  oeconomi- 
cum Ecclesiae  seu  missioni  derivaret;  nulla  difficultas  relate  ad  caelibatus 
legem,  cum  fratres  laici,  iam  votum  caelibatus  aliunde  habeant...3 

b)  Ceterum  si  quibusdam  in  locis  graves  rationes  pastorales  aliud 
exigant,  maximis  cautelis  adhibitis  diaconatum  sine  caelibatu,  tamquam 
exceptionem  ad  experimentum  putamus  non  impediendum  esse. 

De  episcopis  et  de  potestate  collegiali. 

1.  In  re  tam  gravi  quae  fidei  dogmata  et  ipsam  Ecclesiae  constitu- 
tionem directe  attingit,  necesse  est  prius  in  tuto  ponere  ea  quae  sunt 
fidei,  ea  quae  certa  et  clara  sunt...4 

Certissime  apostoli  a Christo  vocati,  ...5  triplicem  potestatem  ha- 
buerunt, quam  ad  episcopos  transmiserunt,  et  insuper  personales  praero- 
gativas inter  quas  infallibilitas  adnumerabatur 6 

Certum  pariter  est  episcopos  succedere  apostolis  iure  divino,  ita  ut 
episcopatus  a nulla  potestate  aboleri  possit...7 

Quoad  potestatem  vero  iuris dictionis . Episcopus  veram  et  propriam 
iurisdictionem  habet  supra  gregem  ipsi  assignatum.  Non  videtur  ha- 
buisse vel  habere  posse  potestatem  supra  omnem  Ecclesiam.  Habere 
debet  tamen  episcopus  — et  in  hoc  valde  optandum  est  incrementum  — 
amorem,  zelum,  caritatem  erga  totam  Ecclesiam,  ita  ut  gaudeat  cum 

gaudentibus,  fleat  cum  flentibus,  communionem  non  tantum  cum  Petro, 
quod  necessarium  est,  sed  et  cum  ceteris  episcopis  promovere  curet, 
precibus,  auxiliis  quoque  materialibus  ita  ut,  sicut  cum  gaudio  novissi- 
mis temporibus  vidimus,  dioeceses  ditiores  pauperiores  adiuvent...8 

Quoad  infallibilitatem,  et  in  relatione  ad  epislopatum :9  nemo  ad- 
firmat  vel  adfirmare  potest  singulos  episcopos  infallibilitate  pollere.  Ve- 
rum episcopi,  collective  sumpti,  una  cum  Petro,  ...10  de  infallibilitate 
Ecclesiae  tamquam  magistri  in  docendo  participant;  evidentissime  pa- 
riter 11  de  eadem  Ecclesiae  infallibilitate  participant  quando  in  legitimo 
Concilio  Oecumenico  coadunati  sunt. 

Ideo  non  bona  12  videtur  propositio  tenens  in  Concilio  Oecumenico 
infallibilitatem  Patrum  a Summi  Pontificis  infallibilitate  desumendam 
esse,  dum  e contra  in  Concilio  illa  infallibilitas  exercetur  qua  Dominus 
Iesus  Christus  suam  Ecclesiam  instructam  voluit...13 

His  tamen  memoratis  quaedam  dicta  circa  Romani  Pontificis  infal- 
libilitatem, humili  nostro  iudicio,  probari  nequaquam  possunt.  Senten- 
tiae enim  Romani  Pontificis,  cum  ex  cathedra  loquitur,  ex  se  omnino 
sunt  irreformabiles,  et  non  ex  consensu  Ecclesiae.  Nam  infallibilitas  in 
servitium  et  ad  securitatem  omnium  pastorum  et  fidelium  data  est  a 
Christo  Domino  per  Spiritum  Sanctum  et  non  ab  Ecclesia. 

Inquisitiones  sive  personaliter  factae,  sive  ab  episcopis,  sive  a theo- 
logis, postulatae  a Romano  Pontifice,  cum  vult  aliquid  irreformabili  suo 
iudicio  credendum  definire,  sunt  quidem  utiles  ut  Summus  Pontifex 
prudenter  et  licite  agat  (quod  ordinarie  semper  factum  est),  sed  non 
sunt  necessariae  ad  infallibilitatis  exercitium,  quia  adsistentia  Spiritus 
Sancti,  a Christo  promissa,  est  veluti  sacramentum  (hodie  valde  placet 
hoc  verbum),  quae  nec  a sanctitate,  nec  a scientia,  nec  a prudentia  Ro- 
mani Pontificis  pendet,  sed  unice  et  exclusive  a voluntate  Christi  ut  Ec- 
clesia semper  in  veritate  secura  permaneat...14 

Consensus  Ecclesiae  in  definitionibus  tum  Concilii  Oecumenici,  tum 
solius  Romani  Pontificis  non  antecedenter  requiritur,  sed  consequenter 
exigitur,  cum  Spiritus  Sanctus  per  Patres  in  Concilio  vel  per  Christi  Vi- 
carium loquatur.  Actio  enim  Spiritus  Sancti  nequit  ab  Ecclesiae  con- 
sensu pendere,  sed  ipse  est  qui,  sua  illuminatione,  consensum  omnium 
movet. 

De  hierarchia. 

Hierarchia  Ecclesiae  constitutionem  attingit.  Hinc  non  possumus 
recedere  ab  iis  quae  Christus  statuit.  Sicut  ex  Sacra  Scriptura  et  tota 
primaeva  traditione  eruitur,  hierarchia  constituitur  a Petro,  capite  Ec- 
clesiae et  ipsius  fundamento;  et  ab  apostolis,  proinde  ab  episcopis,  sub 
Petri  regimine. 

Est  de  fide  et  doctrina  universalis  Ecclesiae  orientalis  et  occiden- 
talis hierarchiam  constitui  episcopis,  presbyteris  et  ministris  seu  dia- 
conis. Ideo  quod  Christus  disposuit  non  est  in  facultate  Ecclesiae  mu- 
tare. Proinde  in  schemate  doctrinali  evidenter  non  posita  sunt  nec  poni 
potuerant  illae  institutiones,  quae  etsi  venerabiles  et  utiles,  mere  eccle- 
siasticae sunt.  Quapropter  e.  g.  in  nostro  schemate  respiciente  Eccle- 
siam universalem  et  non  Ecclesiam  latinam  tantum,  nihil  dicitur  e.  g. 
de  cardinalatu,  nihil  de  metropolitis,  nihil  de  primatibus,  nihil  de  Dica- 
steriis  Sanctae  Sedis  et  consequenter  nihil  de  patriarchatu. 

Nemo  vult  minuere  merita  patriarchatuum  in  oriente,  qui  patriarcha- 
tus  inter  tot  et  tanta  discrimina,  magnas  fidelium  communitates  sibi 
unitas  servaverunt  et  fidem  absque  errore  coluerunt.  Attamen  nemo  theo- 
logorum adfirmare  potest  patriarchatum  iuris  divini  esse,  et  consequen- 
ter iure  divino  ad  constitutionem  Ecclesiae  pertinere.  Patriarchatus  in- 
greditur quidem  in  constitutionem  dogmaticam  et  hierarchicam  Eccle- 
siae solummodo  quia  patriarchae  episcopi  sunt,  sicut  nunc  de  cardina- 
latu, de  primatibus  et  metropolitis  dicendum  est. 

Quamobrem  privilegia  patriarchatus,  sicut  et  cardinalatus  et  metro- 
politarum,  non  a divina  institutione  repetenda  sunt,  sed  a necessitatibus, 
a conditionibus  historicis,  a bonitate  ipsius  institutionis. 

Magna  veneratione  istas  ecclesiasticas  institutiones  prosequamur;  in 
lucem  eorum  merita  magis  promamus,  sed  nequaquam  adfirmare  possu- 
mus illas  esse  ex  iure  divino. 

Demum,  si  Summus  Pontifex,  ut  manifestavit  Paulus  VI,  feliciter 
regnans,  loco  quorumdam  officialium  Curiae  Romanae  desiderat,  sua 
libertate  et  plenitudine  supremae  potestatis,  quosdam  episcopos  in  adiu- 
torium  vocare  — prouti  nunc  adiuvatur  a dicasteriis  romanis  — optabile 
quidem  erit  ut  etiam  quosdam  patriarchas  in  illis  officiis  advocet  una 
cum  aliquibus  episcopis.  Haec  laudabilis  erit  ecclesialis  institutio  quam 
Petrus,  Supremum  caput  Ecclesiae,  ad  melius  servitium  episcopis  et 
populo  Dei  praestandum,  libere  potest  constituere,  si  ipsi  in  Domino 
placebit,  ut  vultus  Ecclesiae,  universalis  seu  catholicus,  magis  magisque 
eluceat.  Dixi. 


In  textu  scripto  tradito-.  1 deest.  2 1.  Dum  illa  exhortatio  quae  ponitur 
in  n.  15,  pag.  25  et  nn.  15-25  pag.  26  inter  ea  quae  dicuntur  de  presbyteris  et 
diaconis  videtur  minus  prolixa  et  melius  poneretur  in  alio  schemate  respiciente 
sanctitatem  cleri;  pars  doctrinalis  esset  magis  augenda,  videtur  enim  deficiens,  ut 
iam  permulti  adnotaverunt.  2.  3 Diaconi,  ita  selecti,  possent  baptismata  con- 

ferre, S.  Communionem  ministrare  et,  si  forte  studia  theologica  sufficientia  perege- 
rint, etiam  sermones  ad  populum  proferre,  si  iudicio  episcopi  vel  praefecti  apo- 
stolici  ad  tale  munus  exercendum  idonei  fuerint  inventi.  4 Deinde,  talibus 

veritatibus  in  tuto  positis,  inquisitiones  fieri  possunt,  non  novas  interpretationes 
inveniendo  circa  fidei  documenta,  sed  investigationes  profundiores  instituendo. 
Ad  aequivocationes  vel  obscuritates  vitandas  semper  distinctio  prae  oculis  habenda 
est  inter  potestatem  sanctificandi,  potestatem  docendi,  potestatem  regendi  seu 
iurisdictionis.  Item  relate  ad  hierarchiam  sedulo  distinguendum  est  inter  ea  quae 
sunt  iure  divino  a Christo  Domino  statuta,  et  ea  quae  iure  ecclesiastico.  5 me- 
moratam. 6 adnumeratur.  7 Quoad  sacramentalitatem  episcopatus  esset 
optanda  definitio  dogmatica  in  hoc  Concilio.  Ex  qua  sacramentalitate  episcopatus 
etiam  sequitur  (ut  habetur  in  schemate)  episcopum  nulla  potestate  posse  ad  sim- 
plicem presbyterum  vel  eo  minus  ad  laicum  reduci.  8 et  omnes  episcopi  cor 
unum  et  animam  unam  efforment  atque  ad  missiones  promovendas  et  adiuvandas 
magis  satagant,  apostolorum  exemplum  renovantes,  qui  et  collectas  colligebant 
pro  ceteris  communitatibus  christianis.  9 deest.  10  etiam  in  magisterio  ordi- 
nario. 11  deest.  12  erronea.  13  Evidenter  tunc  infallibilitas  exercetur  cum 
Concilium  suum  habet  caput,  i.  e.  Romanum  Pontificem,  sine  quo  legitimum  Con- 
cilium non  habetur.  Ceterum,  ut  ait  Cone.  Vat.  I,  Romanus  Pontifex  cum  ex 
cathedra  loquitur,  ea  infallibili  t at  e pollet  qua  divinus  Redemptor  Ecclesiam  suam 
in  definienda  doctrina  de  fide  vel  moribus  instructam  esse  voluit.  Ita  infallibi- 
litas Ecclesiae  qua  talis  est  independens  ab  infallibilitate  Romani  Pontificis,  quae 
non  in  Concilio,  sed  alio  modo  exercetur.  14  Infallibilitas  Ecclesiae  in  magiste- 
rio ordinario  vel  extraordinario  pendet  a consensu  expresso  vel  tacito  Romani  Pon- 
tificis, non  quatenus  ipse  suam  infallibilitatem  communicat,  sed  quatenus  sine 
capite  non  habetur  universalis  Ecclesia. 


4 

Exc.mus  P.  D.  EMMANUEL  TALAMAS  CAMANDARI 
Episcopus  Civitatis  Juarezensis 

Venerabiles  Patres , 

Loquar  nomine  octo  episcoporum-,  quinque  ex  V enezuela,  unus  ex 
Argentina , unus  ex  Peruvia,  unus  ex  Mexico. 

Adhaeremus  sententiae  ajfirmanti 1 decere  omnino  hanc  Sacrosanctam 
Synodum  viam  apertam  relinquere  tum  restaurationi  diaconatus  perma- 
nentis, tum  diaconatui  sacra  caelibatus  lege  non  adstricto,  ubi  casus  ferat 
et  necessitas  postulet.  Ideo,  enixe  rogamus  omnes  illos  quotquot  diaco- 
natum talem  infitiantur  attente  reflectere  in  illud  quod  maximi  momenti 
est:  non  enim  agitur  hic  de  relaxanda  lege  caelibatus  iis  quibus  hucus- 
que urget  et  adhuc  in  posterum  urgere  omnes  volumus;  sed  de  conce- 
dendo diaconatu  uxoratis  aliunde  iam  probatis  ad  bene  exercendum 
sacrum  hoc  munus.  Minus  recte,  ergo,  quis  posset  iudicare  inceptum 
pastorale  de  uxoratis  diaconis  tamquam  vulnus  inflictum  legi  caelibatus. 
Ceterum,  solus  diaconatus  legi  caelibatus  adstrictus  non  videtur  ullo 
modo  satisfacere  posse  ingentissimis  necessitatibus  medendis. 

Necessitatibus  enim  pastoralibus  ab  aliis 2 iam  enumeratis,  quibus 
ope  sua  subvenire  poterunt  diaconi,  addendae  aliae  maximi  momenti 
sunt  quae  requirunt  qualificatam  adsistentiam  celebrationi  matrimonio- 
rum in  amplissimis  regionibus  missionum  et  Americae  Latinae  uni  solo 
sacerdoti  commendatis,  quae  ideo  solum  coram  civili  potestate  pluries 
contrahuntur;  et  sublevationem  spiritualem  infirmorum,  praesertim  gra- 
viter aegrotantium,  qui  saepe  moriuntur  sine  ullo  adiutorio  nequidem 
ad  actum  contritionis  eliciendum...3 

Addendum  etiam  est,  quod,  soli,4  instructores  vel  professores  laici 
ad  sacram  doctrinam  tradendam,  quamvis  magnopere  utiles,  non  vi- 
dentur huic  ingenti  necessitati  satisfacere,  tum  quia  non  facile  magnam 
illam  necessariam  acquirent  auctoritatem  apud  populum,  praecise  prop- 
ter carentiam  sacri  ordinis;  tum  quia  multo ties  efficacius  in  rebus  divi- 
nis populus  Dei  instruitur  quando  instructio  ipsa  pars  est  actuum,  vel 
comitatur  actus  cultus  sacri,  quod  in  multis  mundi  plagis  fieri  nequit 
propter  exiguum  sacerdotum  numerum;  fieri  autem  posset  solo  diacono 
praesente. 

Ex  experientia  multarum  dioecesium ,5  ubi  unus  solusque  parochus 
curam  habere  debet  sive  decem,  sive  viginti,  immo  et  quadraginta  et 
amplius  pagorum,  novimus  quam  difficile  sit  constituere  laicum  quem- 
dam catechistam  et  quorumdam  actuum  cultus  conductorem  cum  tali 
auctoritate  coram  populo,  ut  revera  omnes  fideles,  vel  maior  pars  eorum, 
et  non  solum  unus  et  alter  ei  parere  velint.  Quod  desideratur  etiam 
ad  tutandam  validam  applicationem,  ex  parte  laicorum,  can.  1098  C.I.C., 
sive  in  periculo  mortis  sive  extra  mortis  periculum. 

Ex  hoc,  et  ex  aliis  rationibus  omissis  quia  iam  dictis ,6  concluditur 
necessariam  esse  multiplicationem  praeconum  et  gestorum  rerum  di- 
vinarum in  aliquo  saltem  ordine  sacro  constitutorum...7 

Quaerimus  ergo:  cur / si  compertam  habemus  indigentiam  magnam 
pastorum  ne  plurimi  fideles,  tamquam  oves  errantes,  doctrinis  variis  et 
peregrinis  sinant  se  abduci,  ut  de  facto,  eheu!,  nunc  ubique  terrarum 
abducuntur;  cur,  si  experientia  constat  caelibatus  legem  esse  verbum 
quod  non  omnes  capiunt  qui  ope  catecheseos  ministrare  verbo  Dei  volunt 
et  saltem  restricta  mensura  ipso  altari;  cur,  inquimus,9  non  probare 
diaconatum  caelibatus  lege  non  adstrictum  ut  hi  catechistae  atque  mi- 
nistri caritatis  et  sacramentorum  baptismatis  et  Eucharistiae,  immo,  si 
Ecclesia  hoc  opportunum  censuerit,  etiam  testes  qualificati  sacramenti 
matrimonii,  multiplicentur  in  mensura  qua  populus  Dei  indiget?...10 

Ideo  conveniens  videtur  viam  sternere  ad  diaconatum  perpetuum  11 
saltem  experimenti  causa.  Etenim,  etiam  in  hoc  campo  experimentum 
valde  utile  esse  videtur,  quia,  quamvis  plura  praevideri  possunt,  non 

tamen  omnia,  sive  bona  sive  mala.  Immo,  putamus  experimentum  plu- 
rimum conferre  posse  etiam  ad  eliminanda  vel  saltem  minuenda  incon- 
venientia illa  omnia  et  difficultates  quae  contra  diaconatum,  lege  caeliba- 
tus non  adstrictum,  afferri  solent,  et  quas  nos  ipsi  fatemur  conspicere, 
non  tamen  ita  ut  excludatur;  quia  huius  modi  difficultates  nec  maiores 
numero  videntur  esse  nec  graviores  natura  quam  illae  quae  in  actuali 
disciplina  inveniuntur  et  quas  pati  christiana  patientia  debemus  quia 
homo  ubicumque  ierit  eas  portabit! 

Etenim,  quis  nostrum,  venerabiles  Patres,  enumerare  posset  tot  ac 
tantas  difficultates  ...12,  quas  data  fragilitate  humana  et  inconstantia,  Ec- 
clesia Dei  patitur,  ortas  occasione  meritissimae  et  sacrae  legis  caeliba- 
tus quam  omnimode  censemus  observandam  esse  ab  omnibus  qui  pre- 
sbyteratum conscendere  vehementer  cupiunt,  propter  praestantissima 
exempla  heroicae  virtutis  aliaque  ingentia  bona?  Quo  ergo  iure,  data 
eadem  fragilitate  et  inconstantia  quae  ad  finem  usque  saeculorum  per- 
durabit, propter  ingentia  bona  spiritualia  quae  a diaconatu  perpetuo 
inter  uxoratos  Ecclesiae  Christi  auspicantur,  ei  nolumus  nostrum  affir- 
mativum votum  tribuere  nisi  fere  tamquam  conditio  sine  qua  non,  ap- 
pareat nobis  sine  ulla  gravi  difficultate?  Teneamus,  ergo,  diaconatum 
perpetuum  propter  ingentia  bona  et  patiamur  difficultates  quae  totaliter 
vitari  non  poterunt  ullo  modo. 

Praeter  quod  iam  dictum  est,  nempe 13  subiecti  huius  diaconatus 
caelibatus  lege  non  adstricti  eligantur  14  ex  hominibus  iam  coniugatis, 
et  ideo  exemplari  vita  matrimoniali  iam  probatis,  addendum  est  quod 
etiam  seligi  poterunt 15  ex  adhuc  non  coniugatis,  coniugandi  tamen  {sit 
venia  verbo  16 ) aliquot  ante  annos  sacrae  suae  ordinationis,  eo  ut  proba- 
tionem vitae  matrimonialis  etiam  accipiant;  quo  tempore,  scii,  quod 
matrimonium  inter  et  sacram  ordinationem  esset,  soli  catecheticae  in- 
stitutioni populi  et  ministerio  caritatis  unice  dicati  esse  poterunt.  Insu- 
per, quod  nunc  maxime  indiget  Ecclesia,11  quidam  eorum,  nomine  ipsius  18 
Ecclesiae,  poterunt  speciali  modo  exercere  actionem  socialem,  sive  ut 
periti  in  rebus  agronomicis,  in  regionibus  parum  evolutis,19  vel  in  tech- 
nicis opificum,  vel  in  coadunandis  corporationibus  operariorum,  vel 
iuvando  operarios  ad  instituendas  associationes  cooperativas,  etc .20 

Quod  ad  sic  dictam  publicam  opinionem  christifidelium  spectat,  ne 
nimiam  admirationem  vel  scandalum  patiantur,  prout  quidam  timent, 
efformari  omnino  faciliter  poterit  ope  modernorum  mediorum,  sicut 
efformari  solet  in  omnibus  publicis  negotiis  magni  momenti.  Dixi. 


In  textu  scripto  tradito : 1 Dicendum  videtur.  2 deest.  3 et  prae- 
sertim catecheticam  institutionem  abundanter  ministratam,  ex  qua,  principali  mo- 

do,  sperari  licet  efflorescentia  vitae  christianae.  Ipsa  enim  receptio  sacramentorum 
sine  convenienti  et  proportionata  instructione,  vel  moraliter  impossibilis  evadit 
vel  parum  omnino  fructum  sanctificationis  recipienti  affert.  4 Iamvero  soli, 
ut  ita  dicam.  5 Ex  nostra,  quaecumque  sit,  experientia  pastorali  in  nostra 
dioecesi  et  in  aliis  nobis  cognitis.  6 deest.  7 At  omnes  novimus,  praesertim 
qui  per  annos  seminariorum  moderatores  fuimus,  ingentem  iuvenum  et  adolescen- 
tium numerum  qui  omnino  impares  sunt,  quamvis  pulchrum  et  laudabile  atque 
maxime  meritorium,  ad  castitatis  votum  eliciendum,  ita  ut  ad  presbyteratum  adspi- 
rare  merito  possint.  Et  multo  plures  adolescentes  ac  iuvenes  admodum  adesse 
dicendum  est  qui  nequidem  cogitant  de  vita  sua  dicanda  sacro  ministerio  propter 
naturale  desiderium  vitae  matrimonialis.  8 Cur  ergo.  9 inquam.  10  Cur, 
necessitate  pastorali  urgente,  non  permittere  diaconis  perpetuis  matrimonium, 
quod  obstaculum  non  fuit  ut  Iesus  Christus  constitueret  Simonem  Ioannis,  vicaria 
potestate,  pastorem  et  petram  fundamentalem  Ecclesiae  suae?  Et  notatu  dignum 
est  diaconatum  permanentem  institutum  fuisse  praecise  propter  tunc  temporis 
crescentes  necessitates  pastorales  ad  quas  subveniendas  impares  erant  apostoli. 
Nonne  nunc  temporis  etiam  hoc  accidit  quod  nec  episcopi  nec  presbyteri  sublevare 
possumus  nec  quidem  fundamentales  necessitates  spirituales  populi  christiani?  Ex 
dictis,  ergo,  patet  utilitas  magna  restaurationis  diaconatus  perpetui  etiam  sacra 
caelibatus  lege  non  adstricti;  et.  11  ad  hoc  sternere.  12  immo,  aliquando 
proh  dolor!  et  scandala.  13  Ut  autem.  14  qua  par  est  prudentia  eligantur, 
seligi  poterunt  vel  solum.  15  vel  etiam.  16  deest.  17  deest.  18  deest. 
19  deest.  20  deest. 

[Subsignaverunt  etiam\  Sergius  Mendez  Arceo,  ep.  Cuernavacensis;  Anto- 
nius Ioseph  Ramfrez  S.,  ep.  Maturinensis;  Felicianus  R.  Gonzales,  ep.  Maracayen- 
sis;  Mariano  Jacinto  Valdivia,  ob.  de  Huancayo;  Ioseph  Raphael  Pulido,  arch. 
eoad.  Emeritensis  in  Venezuela;  Georgius  Mayer,  ep.  S.  Rosae  (in  Argentina); 
Crisanto  Mata  Cova,  ob.  de  Cumana;  Francisco  Jose  Iturriza,  ob.  de  Coro. 


5 

Exc.mus  P.  D.  HELMODUS  HERMANNUS  WITTLER 
Episcopus  Osnabrugensis 

V enerabiles  Patres , 

Liceat  mihi  pauca  afferre  de  n.  14  cap.  II,  et  quidem  in  specie  de 
connexione  inter  potestatem  ordinis  et  potestatem  iurisdictionis  (pag.  25, 
a lin.  8 J).  Meo  humili  iudicio  quaestio  haec  in  schemate  non  sufficien- 
ter est  soluta.  In  schemate  solummodo  dicitur,  potestatem  authentice 
docendi  et  gubernandi  in  Ecclesia  ita  esse  institutam,  « ut  arcto  vinculo 
coniungeretur  potestati  sanctificandi  ».  Hic  modus  loquendi  non  suffi- 
cienter mihi  videtur  exprimere  connexionem  inter  potestatem  sancti- 
ficandi ex  una  parte  et  — ex  altera  parte  — munus  authentice  docendi 
et  gubernandi  seu  potestatem  iurisdictionis.  Melius  soluta  erat  haec 
quaestio  in  schemate  nobis  anno  transacto  dato.2 

Potestas  episcopalis  tota  quanta  confertur  per  consecrationem  epi- 
scopalem quoad  substantiam;  potestas  autem  iurisdictionis  quoad  exer- 
citium validum  dependet  a missione  (institutione)  canonica  (directe 
vel  indirecte)  per  Romanum  Pontificem  habenda. 

Argumenta  sunt  sequentia: 

1 . Christus  Dominus  ad  continuandam  propriam  suam  pro  salute  ho- 
minum missionem  instituit  in  Ecclesia  officium  episcopale.  Hoc  officium 
constituitur  munere  seu  « officio  » « pascendi  gregem  Dei  »...3  et  po- 
testate ad  hoc  munus  implendum  necessaria.  Haec  potestas  — utpote 
potestas  Christi  Domini  Ecclesiae  concredita  — seu  plenitudo  sacer- 
dotii constituitur  omnibus  facultatibus,  quae  requiruntur  ad  hoc  munus 
implendum:  scii,  ad  cultum  celebrandum,  ad  sacramenta  administranda, 
ad  docendum  et  gubernandum,  etc.  Tales  facultates  unitatem  effor- 
mant,  quae  simul  sumptae  constituunt  potestatem  episcopalem. 

Haec  potestas  episcopalis  confertur  per  consecrationem  episcopa- 
lem. Consecratio  episcopalis  utpote  sacramentalis  est  actio  vicaria  Chri- 
sti; hac  ratione  potestas  episcopalis  habet  indolem  christologicam.  Hinc 
valida  collatio  consecrationis  episcopalis  confert  ex  opere  operato  pote- 
statem episcopalem.  Ordinatur  autem  haec  potestas  in  ordinatione  collata 
ad  Ecclesiam,  i.  e.,  haec  potestas  confertur  propter  Ecclesiam,  ipsa  est 
exercenda  in  Ecclesia.  Hac  ratione  potestas  episcopalis  habet  indolem 
ecclesiologicam. 

Hinc  exercitium  potestatis  episcopalis  sacramentaliter  collatae  coor- 
dinandum  est  cum  exercitio  potestatis  aliorum  episcoporum,  qui  colle- 
gium constituunt,  cuius  caput  est  Romanus  Pontifex.  Tali  coordinatione 
et  communicatione 4 membrum  fit  etiam  collegii  episcoporum...5  Non 
potest  igitur  haberi  exercitium  legitimum  potestatis  episcopalis  ex  parte 
episcopi,  qui  qua  talis  non  est  recognitus  et  incorporatus  in  hierarchia 
Ecclesiae  per  supremum  Ecclesiae  regimen,  quod  non  est  sine  Romano 
Pontifice,  qui  ut  successor  S.  Petri  perenniter  a Christo  Domino  est 
constitutus  Episcopus  Episcoporum...6 

2.  Argumentum  positivum: 

a)  Totam  potestatem  episcopalem  — sine  ulla  distinctione  inter 
potestatem  sanctificandi  et  potestatem  iurisdictionis  — conferri  in  con- 
secratione episcopali  elucet  praesertim  ex  vetusta  et  venerabili  tradi- 
tione Ecclesiae.  Potestas  episcopalis  intelligebatur  tamquam  unitas  plu- 
ribus facultatibus  constans.  Hanc  traditionem  non  fuisse  interruptam 
usque  ad  altum  medium  aevum  constat  non  modo  ex  investigationibus 
historicis  ultimorum  decenniorum,  sed  in  ipso  Pontificali  Romano,  quo 
Ecclesia  hodie  utitur,  testimonium  huius  traditionis  habetur.  Dicitur 
enim  in  consecratione  episcopi:  « Tribuas  ei,  Domine,  cathedram  epi- 

scopalem,  ad  regendum  Ecclesiam  tuam,  et  plebem  sibi  commissam  etc.  ». 
Haec  enim  verba  sensu  obvio  intelligenda  sunt  de  collatione  potestatis 
etiam  iuris dictionis? 

b)  Referri  hic  etiam  debet  can.  396  ...8  iuris  vigentis  de  personis 
in  Ecclesia  orientali  ..?,  ubi  dicitur:  « Recepta  episcopali  ordinatione, 
episcopus  episcopalem  iurisdictionem...  obtinet  ».  In  hac  dispositione 
sine  dubio  antiqua  traditio  perdurat. 

c)  Certum  est,  potestatem  episcopalem  exerceri  non  posse  si 10 
ordinatio,  etsi  rite  peracta,  legitima  non  fuerit.  Hoc  constat  pariter  ex 
laudatis  investigationibus  historicis,  et  in  specie  ex  prohibitione  — usque 
ad  saec.  xm  — ordinationis  absolutae.  Ordinatio  non  collata  pro  deter- 
minata Ecclesia  particulari  exsecutionem  potestatis  non  conferebat  et 
« irrita  » seu  vacua  fuit  ad  normam  can.  6 Concilii  Chalcedonensis...11 

d)  Praxis  Ecclesiae  quoad  collationem  officii  episcopalis  inde  ab 
alto  medio  aevo  modificationem  subibat,  ita  ut  ipsa  traditio  antiqua  non 
iam  nota  fuisset...12 

Notandum  autem  est  fere  mediam  partem  Patrum  Concilii  Tridentini 
sententiam  habuisse  de  potestate  iurisdictionis  in  ipsa  ordinatione  con- 
ferenda...13 Quod  ipsum  Concilium  hanc  sententiam  suam  non  fecit,  fa- 
cile explicatur;  alii  enim  Patres  in  hac  sententia  periculum  haberi  cen- 
sebant quoad  potestatem  primatialem...14  De  cetero  in  tuto  collocata  po- 
testate primatiali  in  primo  Vaticano  Concilio,  tale  periculum  de  se  in 
hac  sententia  vere  non  latens  penitus  excluditur...15 

Conclusio-.  Humiliter  propono,  ut  loco  textus  in  n.  14  ...16  dicatur: 
« Iesus  Christus  Dominus  noster  potestatem  episcopalem  ita  instituit, 
ut  in  sacramento  ordinis  conferatur  cum  donatione  Spiritus  Sancti  una 
haec  potestas,  ad  munera  tamen  diversa  implenda  ordinata.  Exercitium 
autem  huius  potestatis,  qua  episcopus  agit  tamquam  instrumentum 
Sancti  Spiritus,  legitimum  non  est,  nisi  fiat  per  episcopum  communionem 
habentem  cum  omnibus  episcopis  in  Ecclesia  collegium  sub  Romano 
Pontifice  constituentibus  ».  Dixi. 


In  textu  scripto  tradito : 1 v.  8 usque  ad  12.  2 tradito.  3 (1  Petr. 

5,2).  4 communione.  5 Deficiente  tali  coordinatione  officium  episcopale 

non  esset  in  aedificationem  Corporis  Christi,  sed  potius  in  eius  ruinam.  6 (Vat.  I; 
Denz.  3060).  7 iurisdictionis;  non  nisi  interpretatione  valde  artificiali  re- 

stringuntur ad  aptitudinem  regendi  sacramentaliter  conferendam.  8 § 2,  1. 
9 {AAS  49,  1957,  550).  10  nisi.  11  (a.  451)  (Videas  in  Corpore  Iuris  Ca- 
nonici, ed.  Friedberg,  I,  257).  12  Demum  ab  hoc  tempore  cum  distinctione 

inter  potestatem  Ordinis  et  iurisdictionis  paulatim  divisio  inter  utramque  hanc 
potestatem  se  affirmabat.  13  Hi  Patres  decretum  Concilii  Tridentini  de  sacra- 
mento Ordinis  approbabant  tantum,  quia  in  ipso  (cap.  4)  dicitur  episcopos  posi- 

tos  esse  a Spiritu  Sancto  regere  Ecclesiam  Dei  (Denz.-Schonmetzer  1768);  haec 
autem  verba  intelligi  possent  in  sensu  sententiae  de  collatione  potestatis  iuris- 
dictionis  in  consecratione  episcopali.  14  Hoc  periculum  praesumebant  quia  an- 
tiqua traditio  non  iam  nota  erat,  scii,  notum  non  iam  erat  etiam  potestatem  sacra- 
mentaliter  collatam  quoad  validum  exercitium  ab  Ecclesia,  et  ita  tandem  aliquando 
etiam  a Romano  Pontifice,  pendere.  Itaque  vere  Concilium  Tridentinum  ob  defec- 
tum doctrinae  de  structura  interna  Ecclesiae  hanc  quaestionem  nimis  difficilem 
habere  debebat.  15  Etsi  verum  sit,  ultimis  saeculis  auctores  magni  nominis 
(e.  g.  Wernz)  iurisdictionem  episcopalem  derivare  directe  ab  ipso  Romano  Ponti- 
fice, haec  difficultas  facile  solvitur.  Laudati  auctores  non  potuerunt  cognoscere 
evolutionem  historicam  quoad  conferendum  officium  episcopale.  Praesertim  igno- 
rabant ipsam  praxim  et  conceptionem  Ecclesiae  primo  millennio.  Haec  demum  ex 
studiis  historicis  ultimis  decenniis  nota  facta  sunt.  3.  Argumentum  etiam  spe- 
culativum evolvi  et  brevitatis  causa  folio  adnexo  secretariatui  generali  trado. 
16  v.  8 ss. 

Animadversiones  additae : 

Argumentum  speculativum.  Ius  (subiectivum)  duabus  essentialibus  partibus 
componitur:  a)  ipsa  facultas  agendi  vel  habendi,  quae  esse  spirituale  seu  intentio- 
nale  constituit  (substantia  iuris,  structura  interna);  b)  structura  externa,  qua  ipsa 
facultas  ad  extra  efficax  esse  potest  seu  talis  facultas  in  vita  sociali  ponitur. 

Non  potest  societas  tangi  ipsam  substantiam  iuris,  quia  qua  spiritualis  ab 
extra  affici  nequit.  Potest  Status  respective  Ecclesia  infra  propriam  competen- 
tiam afficere  structuram  externam  iuris,  quia  Status  et  Ecclesiae  est  ordinare 
(coordinare)  exercitium  iuris.  Potestas  socialis  igitur  versatur  circa  exercitium  iu- 
rium.  Ius  de  se  rite  constitutum  attamen  legitime  non  recognitum  exerceri  nequit, 
quia  caret  debita  structura  externa;  hinc  ipsi  deficit  pars  essentialis,  ita  ut  ex 
toto  (quamvis  quoad  substantiam  habeatur)  constitutum  non  sit,  necnon  efficaci- 
tate careat. 

Haec  sunt  applicanda  ad  potestatem  episcopalem:  Consecratio  episcopalis  qua 
talis  non  sufficit,  ut  consecratus  potestatem  episcopalem  valide  exercere  possit, 
quia  consecratione  non  efficitur  communio  cum  aliis  episcopis,  non  peragitur  in- 
corporatio consecrati  in  hierarchia  Ecclesiae.  Deficiente  tali  incorporatione  po- 
testas episcopalis  quoad  substantiam  quidem  habetur  ex  consecratione,  attamen 
ipsa  caret  structura  externa  debita,  ita  ut  potestas  efficax  non  sit  ex  defectu  talis 
elementi  essentialis  et  consequenter  valide  exerceri  non  possit. 

Incorporatio  episcopi  in  hierarchia  Ecclesiae  haberi  non  potest,  quin  in  ipsa 
(directe  vel  indirecte)  Romanus  Pontifex  partem  habeat.  Deficiente  igitur  recogni- 
tione episcopi  consecrati  per  Romanum  Pontificem  episcopus  valide,  id  est  effi- 
caciter, potestatem  episcopalem  (iurisdictionis)  exercere  non  potest. 

Hac  conceptione  tota  evolutio  historica  quoad  collationem  officii  episcopalis 
explicatur:  « Exsecutio  » potestatis,  quae  primo  millennio  habebatur  per  ordi- 
nationem pro  determinata  Ecclesia,  nunc  per  missionem  canonicam  seu  institutio- 
nem canonicam  ex  parte  Romani  Pontificis  habetur.  Exsecutione  respective  mis- 
sione canonica  structura  externa  potestatis  episcopalis  habetur,  ipsa  potestas 
quoad  substantiam  confertur  consecratione.  E contra  supposita  sententia  iurisdic- 
tionem episcopalem  quoad  substantiam  haberi  demum  per  missionem  canonicam 
praxis  Ecclesiae  primo  millennio  explicari  non  potest. 

Neque  obstant  sententiae  hic  propositae  dispositiones  iuris  vigentis;  omnes 


CONGREGATIO  GENERALIS  XLVI 


457 


enim  dispositiones  canonicae,  quae  de  concessione  potestatis  iurisdictionis  episcopa- 
lis agunt,  bene  explicantur  eo,  quod  conceditur  exercitium  validum  potestatis  in  con- 
secratione receptae.  (Nisi  agatur  de  facultatibus,  quae  ad  officium  episcopale  iure 
divino  non  pertinent,  sed  a Romano  Pontifice  sunt  concedendae).  Simili  modo 
explicantur  textus  in  documentis  Pontificiis,  e.  g.  si  in  Encyclica  Mystici  Corporis 
Christi  Pius  XII  dicit  iurisdictionem  episcopalem  advenire  episcopos  a Romano 
Pontifice. 

Quod  attinet  difficultatem  iurisdictionem  papalem  et  episcopalem  haberi  posse 
antecedenter  ad  consecrationem  episcopalem,  respondendum  est:  Talis  thesis  se 
evolvere  potuit  demum  habita  distinctione  reflexa  inter  potestatem  ordinis  et 
iurisdictionis.  Pro  Ecclesia  primi  millennii  impossibile  fuit  concipere  potestatem 
episcopalem  sacramentaliter  non  collatam.  Ita  e.  g.  Romani  Pontifices  usque  ad 
altum  medium  aevum  non  ponebant  ullum  actum  gubernii  ante  consecrationem; 
tempore  ab  electione  ad  consecrationem  perduravit  regimen  temporis  Sedis  va- 
cantis. Hinc  dicendum  est:  ex  conditione,  quae  est  per  accidens,  structura 
officii  explicari  nequit.  Aliis  verbis:  episcopus  nondum  consecratus  non  est 
sensu  pleno  episcopus.  Si  potestatem  habet,  haec  non  est  potestas  episcopalis 
plene  constituta,  scilicet  sacramentaliter  collata  et  fundata  necnon  qua  talis  in 
Ecclesia  incorporata.  Romanus  Pontifex  ipsa  electione  et  acceptatione  a Deo  ac- 
cipit Ecclesiam  gubernandam;  quamdiu  autem  consecratus  non  est,  plene  non  est 
constitutus  episcopus.  (Ita  diaconus  in  Romanum  Pontificem  electus  non  posset 
absolvere  sacramentaliter). 

6 

Exc.mus  P.  D.  IOSEPH  M.  CIRARDA  LACHIONDO 
Episcopus  tit.  Drusilianensis , aux.  Hispalensis 

Venerabiles  Patres , 

Loquar  etiam  de  n.  14  huius  cap.  II;  et  loquor  nomine  16  episco- 
porum Hispaniae.1 

Placet  doctrina  proposita  in  schemate...2  Et  ex  toto  corde  adhaesio- 
nem damus  3 iis  quae  ab  exc.mo  ac  rev.mo  D.  Aemilio  Guerry,  arch.  Ca- 
meracensi,  dicta  sunt  in  aula  conciliari  dum  extolleret  momentum  prae- 
dictae sacramentalitatis  tum  pro  theologia  de  sacerdotio  evolvenda,  tum 
pro  clariore  intellectione  sollicitudinis  qua  ex  officio  tenentur  omnes 
episcopi  pro  universa  Ecclesia  et  quidem  ratione  saltem  priori  quam  illa 
alia  quae  oritur  ex  munere  particulari  unicuique  commisso. 

Unus  tantum  exc.mus  Pater,  mihi  quidem  carissimus / dubium  in 
aula  exposuit  circa  doctrinam  de  sacramentalitate  episcopatus,  eo  ma- 
xime innixus  quod  multi  fuerunt  medii  aevi  theologi  eam  negantes.  Et 
intendebam  proponere  argumenta  pro  tali  sacramentalitate  quae  tamen 
heri  optime  proposita  fuerunt  ab  exc.mo  ac  rev.mo  D.  Urtasun,  ep.  Ave- 
nionensi.  Hac  de  causa,  omittam.  Et  hoc  tantum  dicere  volo:5 

Tria  ...6  emendanda  existimamus  1 in  prima  paragrapho  huius  n.  14  ...8 
ad  maiorem  eius  perfectionem: 

1.  Textus  primae  epistolae  Petri,  cap.  2,  v.  25,  non  videtur  citan- 
dus, iuxta  ea  quae  ab  em.mo  card.  Bea  iam  proposita  fuerunt?  Loquitur 
enim  10  de  Christo  Domino,  Episcopo  certe  11  animarum  nostrarum.  Ver- 
bum autem  « episcopus  » relate  ad  Christum  adhibetur  in  textu  sensu 
omnino  diverso  ab  illo  alio  12  quem  habet  vox  relate  ad  praepositos  Ec- 
clesiae. 

2.  Asseritur  in  schemate  arctum  vinculum  a Domino  institutum  esse 
inter  potestatem  sanctificandi  et  illas  alias  authentice  docendi  et  guber- 
nandi, sed  proh  dolor,  nonnisi  de  prima  dicitur  in  sacramento  Ordinis 
conferri.  Unde  uno  eodemque  tractu  et  separantur  et  coniunguntur  hae 
tres  potestates.  Quod  minus  placet,  cum  consecratio  episcopalis  radix 
vere  sacramentalis  sit  eorum  omnium  quibus  episcopus  indiget  ad  suum 
munus  episcopale  perfecte  obeundum,  et  hoc  13  fortasse  clariori  modo  14 
asserebatur  in  primo  schemate  constitutionis  de  Ecclesia  ,..15;  et  hinc 
toto  ex  corde  adhaereo  iis,  quae  a meo  praedecessore  immediato  dicta 
fuerunt™ 

3.  Dum  sermo  fit  de  charactere  sacramentali  quo  episcopus  orna- 
tur, notandum  videtur  doctrinam  theologicam  de  charactere  adhuc  im- 
maturam et  insufficientem  permanere.  Omnia  quae  cum  charactere  epi- 
scopali unita  asseruntur  in  schemate  circa  inamissibilitatem  episcopatus 
et  eius  essentialem  superioritatem  supra  presbyteros  vi  sacramenti  ipsius?1 
vera  esse  existimamus ,18  Cum  autem  non  desint  theologi  affirmantes  sa- 
cramentalitatem  episcopatus,  impressionem  tamen  characteris  novi 19 
vel  negantes,  vel  diversa  20  ratione  explicantes,  docenda  esse  existimamus  21 
a Concilio  sacramentalitas  consecrationis  episcopalis,  quin  de  charactere 
nihil  prorsus  dicatur. 

Et  hinc  aliqua  emendanda  secretariae  mittam?1  Dixi. 


In  textu  scripto  tradito : 1 deest.  2 circa  sacramentalitatem  episcopatus. 
3 adhaereo.  4 Exc.mus  ac  rev.mus  D.  Raphael  Garcia,  arch.  Granatensis  in 
Hispania.  5 Quae  quidem  ratio  potius  argumentum  quam  difficultas  mihi 
videtur.  Sacramentalitas  consecrationis  episcopalis  iam  ab  initio  suos  habuit  pa- 
tronos, sed  inde  a Concilio  Tridentino  in  dies  communior  evasit,  ita  ut  hodie, 
praesertim  post  documenta  Leonis  XIII  ( Apostolicae  curae,  13  sept.  1896)  et 
Pii  XII  ( Sacramentum  Ordinis,  30  nov.  1947),  omnino  communissima  vere  dici 
potest.  Commentaria  omnia,  privata  certe,  theologorum  omni  ex  natione,  quae 
circa  schema  constitutionis  dogmaticae  sunt  exarata,  ipsam  unanimiter  tenent.  Et 
si  non  defuerunt  decursu  temporum  theologi  sacramentalitatem  negantes,  nostris 
temporibus  ita  paucissimi  sunt,  ut  clarior  appareat  ceterorum  unanimitas.  Nec 
alia  ex  parte  argumenta  quae  afferuntur,  ullam  vim  habere  nobis  videntur.  Argui- 

tur  enim  ex  perfecta  relatione  ad  Eucharistiam  quam  habet  presbyteratus,  quin 
locus  sit  pro  superiore  gradu  in  sacramento  Ordinis.  In  hac  autem  ratione  duo 
magni  ponderis  obliviscuntur:  1.  in  sacramento  Ordinis,  praeter  potestatem  circa 
Eucharistiam,  aliae  etiam  conferuntur  potestates  circa  Corpus  Christi  mysticum 
tam  in  munere  sanctificandi  quam  docendi  et  pascendi;  2.  immo  et  quoad  ipsam 
Eucharistiam  presbyter  non  habet  potestatem  ex  officio  ipsam  perpetuandi  per 
novas  ordinationes.  Nec  ignoramus  quaedam  esse  documenta  Romanorum  Ponti- 
ficum, quibus  Bonifacius  IX,  Martinus  V et  Innocentius  VIII  quibusdam  abba- 
tibus, certe  presbyteris,  potestatem  ordinandi  contulerunt.  Sed,  quidquid  sit  de 
valore  historico  praedictorum  documentorum,  nihil  evincunt,  cum  tales  paucis- 
simae concessiones  perfectam  habeant  explicationem  in  actuali  theologia  de  sacra- 
mentalitate  episcopatus.  Dum  e contra  universalis  et  constans  locutio  librorum 
liturgicorum  in  formulis  consecrationis  episcopalis,  necnon  praxis  continua  non 
reducendi  episcopos  ad  gradum  presbyteralem  (cum  contrarium  tot  tantosque 
dolores  Ecclesiae  vitare  potuisset),  indubie  commonstrant  sacramentalitatem  epi- 
scopatus. Placet,  repetam,  doctrina  schematis.  6 tamen.  7 existimo. 

8 cap.  II.  9 deest.  10  deest.  11  deest.  12  deest.  13  quod.  14  ra- 
tione. 15  cap.  IV,  pag.  23,  linn.  1-3.  16  deest.  17  deest.  18  existimo. 

19  deest.  20  diversissima.  21  esset.  22  Hinc  prima  paragraphus  n.  14  sic 
esset  emendanda  nostro  humili  iudicio: 

Lin.  8:  Dominus  Iesus,  ut  episcopi  veri  pastores  suae  gregis  esse  possint, 
arcto  vinculo  coniunctas  voluit  potestatem  authentice  docendi  et  gubernandi  et 
sanctificandi  in  Ecclesia,  easque  in  sacramento  Ordinis  per  sacram  collationem  sum- 
mi gradus  sacerdotii  simul  omnes  tribuit.  Ita  episcopalis  consecratio... 

Lin.  21:  ...sacramenti  Ordinis.  Proinde  sacra  Synodus  declarat  episcopos, 
etiam  vi  sacramenti,  superiores  esse  presbyteris,  ita  ut  episcopus  ordinatus  nun- 
quam simplex  sacerdos  vel  laicus  rursus  fieri  possit. 


7 

Exc.mus  P.  D.  HENRICUS  NICODEMO 
Archiepiscopus  Bar  ensis 

V ener  abites  Patres, 

Cap.  II  schematis  constitutionis  dogmaticae  de  Ecclesia,  cuius  discep- 
tatio iam  ad  finem  properat,  haud  dubie,  uti  ex  disceptatione  ipsa  usque 
adhuc  habita  clare  apparuit,  punctum  centrale  et  veluti  nevralgicum 
totius  schematis  dicendum  est.  Ac  merito  quidem:  agitur  enim  de  con- 
stitutione hierarchica  Ecclesiae,  quae  divina  ordinatione  instituta  est, 
uti  Tridentinum  sanxit  ...1  et  Summi  Pontifices  Pius  VI,  in  constitutione 
Auctorem  fidei  ...2,  et  S.  Pius  X,  in  decreto  S.  O.  Lamentabili  ...3,  com 
firmarunt;  in  specie  autem  de  episcopis,  de  quibus  eadem  Tridentina  Sy- 
nodus declarat  « praeter  ceteros  ecclesiasticos  gradus  episcopos,  qui  in 
apostolorum  locum  successerunt,  ad  hunc  hierarchicum  ordinem  prae- 
cipue pertinere  et  positos  a Spiritu  Sancto  regere  Ecclesiam  Dei  »...4 

At,  propter  hoc  ipsum,  maximum  exstat  nostrae  responsabilitatis  offi- 
cium. Sumus  nos  profecto  in  termino  nostri  conciliaris  laboris  « ecclesia 
docens  »,  sed  in  itinere  nostro  « ecclesia  quaerens  » potius  dici  posse- 
mus. Quaerendum  ergo  a nobis  est  ex  divinae  revelationis  deposito  quid 
ulterius  hac  de  re  affirmandum  veniat,  praeter  ea  quae  ab  Ecclesiae  magi- 
sterio iam  affirmata  et  definita  sunt.  Ulterius,  dixi,  nempe  declarando 
quae  nondum  declarata  sunt  vel  explicitius  declarando  quae  minus  ex- 
plicite  sunt  declarata;  nullo  modo  itaque  coarctando  aut  imminuendo, 
sed  semper  locupletando.  Nam  Ecclesia,  uti  S.  Pater  Paulus  VI  ait  ini- 
tio huius  periodi,  « mysterium  est...  ac  propterea  talis  est  naturae,  quae 
novas  semper  altioresque  suiipsius  explorationes  admittit  ».  Ad  rem 
nostram  autem  specificam  quod  attinet  ipse  Summus  Pontifex  ad  di- 
sceptandum et  ideo  ad  quaerendum  « magna  spe  et  sincera  fiducia  » 
— sunt  eius  augusta  verba  — nos  omnes  invitat. 

Quid  igitur  nobis  Sacra  Scriptura  dicat,  quid  e traditione  eruatur 
circa  apostolos  et  apostolorum  successores  horumque  munera  in  Ec- 
clesia; quid  potissimum  de  collegio  apostolorum  et  de  collegio  episco- 
pali ibidem  habeatur  venit  quaerendum.  Responsiones  vero  nobis  quae- 
rentibus omnino  certae  esse  debent,  cum  evidens  sit  omnes  affirmationes 
alicuius  constitutionis  dogmaticae  solida  et  inconcussa  probatione  ful- 
ciri debere. 

Enimvero  negari  nequit  non  semper  omnibus  quaerentibus  patere 
ea  quae,  e contra,  ab  aliquibus  uti  certa  asseruntur,  ita  ut  propterea 
non  paucae  et  nequaquam  spernendae  in  animo  multorum  exurgant  per- 
plexitates, quae  minime  sunt,  ut  quis  putare  posset,  simplices  anxietates, 
ne  roborando  munus  episcopale  primatus  Summi  Pontificis  detrectetur. 

Patet  sane  episcoporum  collegium  — et  hic  collegium  uti  factum 
consideramus  quin  de  nomine  quaestionem  instituamus  — utpote  quod 
apostolorum  collegio  successit  divina  voluntate  esse  constitutum;  e con- 
trario non  eodem  modo  patet  episcoporum  collegialitas  uti  ab  aliquibus 
praesentatur.  Nam  saepe  saepius  ea  quae  de  collegialitate  dicuntur  sub- 
tili laborant  ambiguitate  iuridicum  ordinem  cum  theologico  commutante. 

Reapse,  theologice  loquendo,  episcoporum  collegium,  propria  omni- 
moda fungens  potestate  eidem  a Christo  Domino  concredita,  habetur 
tantum  in  Concilio  Oecumenico  — uti  constans  praxis  Ecclesiae  testa- 
tur, etsi  aliqua  difficultas  oriri  possit  ex  facto  quod  ad  Concilium  vo- 
cantur etiam  non  episcopi  — ubi  pro  universa  Ecclesia  expeditur  ma- 
gisterium extraordinarium  una  cum  iurisdictione,  ita  ut  veritates  defi- 
nitae eo  ipso  in  leges  vertantur,  et  leges  ipsae  condantur;  necnon,  quodam- 
modo tamen,  per  ordinarium  magisterium,  de  quo  ultimo  profundiores 
explorationes  desiderantur. 

Procul  dubio  plurimis  quidem  aliis  modis  episcoporum  collegiali- 
tate  Summus  Pontifex  frui  potest  relate  ad  universae  Ecclesiae  regi- 
men et  hoc,  pro  temporum  circumstantiis,  et  opportunum  potest  digno- 
sci; at  huiusmodi  formae  ab  ordine  theologico  exulant,  cum  ordinem 
iuridicum  respiciant,  et  ideo  plenitudinem  potestatis  episcoporum  colle- 
gio commissam  minime  secumferunt. 

Ceterum  vocabula  ipsa  « collegium  » et  « collegialitas  » patenter 
diversam  designant  significationem. 

Haec  dico  non  ad  quomodocumque  negandum,  sed,  uti  minus  pe- 
ritus, ad  obiectivas  difficultates  peritioribus  proponendas  ut  accuratior 
sit  investigatio  et  securior  responsio. 

Schema  ipsum  ad  hanc  investigationem  fructuose  peragendam  nos 
vocavit  et  vocat,  validum  adiumentum  praestans.  Quod  quidem  intel- 
lectu aperto  et  animo  sereno  nos  omnes  agere  intendimus  ita  ut  post 
sedulam  investigationem  plenam  veritatem  docere  possimus.  Dixi. 


In  textu  scripto  tradito : 1 (sess.  XXIII,  cap.  IV).  2 (D.  1502,  2502). 
3 (D.  2054,  3454).  4 (Act.  20,  28.  — Sess.  XXIII,  cap.  IV). 

8 

Exc.mus  P.  D.  PAULUS  GOUYON 
Archiepiscopus  tit.  Fessinuntinus,  eoad.  Rhedonensis 

Venerabiles  Fratres, 

Duae  illae  veritates:  primatus  Romani  Pontificis  et  collegialitas  epi- 
scopalis, ex  ipsis  primordiis  historiae  simul  exoriri  videntur.  Deinde 
eodem  modo  progrediuntur  in  lumine  saeculorum,  ita  ut  si  de  una  discu- 
titur, pariter  et  de  altera  quaestio  ponitur.  Hoc  saltem  verum  est  de 
periodo  de  qua  hic  agitur,  i.  e.  de  traditione  Ecclesiae  in  secundo  et 
tertio  saeculis,  in  relatione  cum  art.  13  et  16  cap.  II.1 

His  praemissis,  tria  genera  factorum  considerabimus,  quae  in  prae- 
dicta periodo  inveniuntur: 

1.  Litterae,  quas  episcopi  ...2  ad  christifideles  et  ad  Ecclesias  a se 
longe  dissitas  scripserunt. 

2.  Conventus  locales  episcoporum  in  eadem  periodo,  quasi  prae- 
vius3 

3.  Character  collegialis  consecrationum  episcoporum. 

1.  Litterae  antiquorum  episcoporum.  Sicut  Paulus  christifidelibus 
Urbis  Romae  scribebat,  priusquam  illos  oraliter  Evangelium  docuerit, 
nullis  ei  ius  illud  abnegantibus,  et  minime  omnium  ipso  Petro,  qui  e 

contra  eum  propterea  laudat  in  sua  secunda  epistula  ...4,  ita  nemo  Igna- 
tium  Antiochenum  in  fine  saec.  i de  eo  vituperat,  quod  ecclesiis  in 
Asia  consilia  impertitur,  et  suo  iuniori  fratri  in  episcopatu,  Polycarpo 
Smyrnensi,  animum  paterne  auget. 

Pariter  scribit  Ignatius  et  ipsis  Romanis,  attamen  cum  quadam  so- 
lemnitate  et  reverentia  insueta. 

Etiam  Polycarpus,  in  medio  saec.  n,  ad  christifideles  Philippenses 
epistulas  mandat. 

Aliquot  annos  postea  Dionysius  Corinthius  septem  ecclesiis  in  Asia 
exhortationes  mittit. 

Omnes  illi  autem  hoc  faciunt,  non  civilitatis  causa,  sed  ut  lectores 
suos  moneant,  vel  ad  vigilantiam  inducant,  et  non  raro  quia  et  ipsi 
lectores  consilium  rogaverunt. 

Quomodo  autem  hic  modus  agendi  intelligendus  esset  si  auctores 
epistularum  non  sibi  conscii  fuissent  responsabilitatis,  quam  condivide- 
bant  cum  episcopis  illarum  ecclesiarum? 

Eodem  tempore  Clemens  Romanus  fideles  Corinthios  adloquebatur, 
et  vocabulis  utebatur  quae  auctoritatem  specialem  indicant;  ex  hoc  rite 
deducitur  argumentum  pro  existentia  potestatis  in  suo  genere  plene  illi- 
mitatae. 

2.  Primi  conventus  locales.  Iam  vertente  saec.  n,  episcopi  in  unum 
conveniunt  et  concilia  localia  celebrant.  Pontifici  Romano  Victori  sane 
tribuenda  sunt  illa  prima  concilia,  ad  quaestionem  sic  dictam  « pascha- 
lem » dirimendam.  Episcopi  argumentum  hoc  pertractant,  non  solum 
Ephesi  cum  Polycrate,  sed  etiam  ubique  in  universo  mundo  christiano. 
Ut  controversia  non  ad  acerrimum  conflictum  deveniat,  aliqui  episcopi, 
v.  g.  Irenaeus  Lugdunensis,  Romanum  Pontificem  interpellant 5 et  ita 
eius  auctoritatem  agnoscunt.  Traditio  particularis  uniuscuiusque  Eccle- 
siae ab  episcopis  collegialiter  procedentibus,  vel  iudicatur  vel  impugna- 
tur vel  defenditur.  Postea  concilia  regionalia  habentur  per  decursum 
totius  saec.  m,  v.  g.  in  civitatibus  Carthaginis,  Iconii  et  Alexandriae. 
Postquam  persecutiones  finem  susceperunt,  conventus  episcoporum  cre- 
brius celebrabantur,  et  imprimis  conventus  ille  splendidus,  cui  Roma- 
nus Pontifex  per  proprios  Legatos  praefuit,  id  est  Concilium  Oecumeni- 
cum  Nicaenum. 

Si  episcopi  sic  vocantur  ad  omnes  quaestiones  pertractandas,  etiam 
illas  quae  propriam  cuiusque  ecclesiam  non  directe  respiciunt,  sed  ad 
totam  nationem  vel  ad  universalem  Ecclesiam  sese  referunt,  et  si  nun- 
quam contestata  fuit  eorum  competentia  in  hoc  modo  agendi,  quis  non 
videt  rationem  in  hoc  sistere,  quod  omnes  in  solidum,  et  sub  Romani 
Pontificis  capite,  « sollicitudinem  omnium  ecclesiarum  » portabant? 

3.  Character  collegiatis  consecrationum  episcoporum.  Iam  ab  anti- 
quissimis temporibus  consecrationes  episcopales  non  ab  uno,  sed  a plu- 
ribus episcopis  celebrabantur. 

Initio  saec.  m traditio  apostolica  Hippolyti  hoc  explicite  attestatur...6 

Pariter  7 in  suo  can.  4 Concilium  Nicaenum  has  adhuc  distinctiores 
praescriptiones  habet:  « Episcopum  convenit  maxime  quidem  ab  om- 
nibus qui  sunt  in  provincia  episcopis  ordinari.  Si  hoc  difficile  fuerit,  mo- 
dis omnibus  tamen  tribus  in  idipsum  convenientibus,  et  absentibus  epi- 
scopis pariter  decernentibus  et  per  scripta  consentientibus  ».  Numerus 
ergo  requiritur,  non  solemnitatis  causa,  sed  quia  novus  episcopus  in 
collegium  ingreditur...8 

Huic  autem  regulae  nulla  fit  exceptio.  In  usu  est  iam  ab  initio 
omnium  liturgiarum,  quamvis  diversa  sit  habitudo  pro  impositione  ma- 
nuum. Quinimmo,  ipse  Romanus  Pontifex,  per  plura  saecula,  hanc  re- 
gulam secutus  est  quando  consecrabat  episcopos.  Si  deinde  solus  ritum 
adimplevit,  hoc  explicatur  quia  in  sua  persona  omne  corpus  episcopale 
authentice  repraesentabatur.  Usus  modernus  aliunde  ad  ritum  antiquum 
reversus  est...9 

Talia  facta  antiquitatem  notionis  collegialitatis  clare  probare  viden- 
tur. Ideo  non  mirum  est  quod  sancti  Patres  eam  exprimunt.  Textus  no- 
stri schematis  typicas  citationes  affert,  pag.  37,  nota  28:  ordo  episcopo- 
rum apud  Tertullianum  ...10,  corpus  episcopale,  collegium  episcopale 
apud  Cyprianum  et  Optatum.  « Si  pastores  multi  sumus,  unum  tamen 
gregem  pascimus...  et  oves  universas  colligere  et  fovere  debemus  »,  ait 
Cyprianus. 

Concludimus  ergo  quod  collegialitas  episcopalis,  quae  fundamentum 
habet  in  ipsa  Scriptura,  immediate  post  mortem  apostolorum  facta  est 
praxis  vivens  in  Ecclesia,  eodem  modo  ac  primatus  pontificalis,  a quo 
separari  non  potest. 

Ex  altera  parte  sic  loquitur  Sanctus  Pater  in  oratione  inaugurali  no- 
strae sessionis:  « Huc,  circa  Nos,  qui,  licet  postremi  tempore  et  meritis 
in  Petri  apostoli  successimus  locum,  cum  eo  tamen  eamdem  auctorita- 
tem et  munus  obtinemus,  vos,  venerabiles  Fratres,  convenistis,  qui  et 
ipsi  apostoli  estis,  et  a collegio  apostolico  originem  ducitis  eiusque  estis 
veri  heredes  ».  Dixi. 


In  textu  scripto  tradito : 1 deest.  2 magni  nominis.  3 qui  quasi  prae- 
ludium  fuerunt  primi  Concilii  Oecumenici  Nicaeni.  4 (3,  5).  5 ad  Romanum 

Pontificem  recurrunt.  6 « Quique  cum  nominatus  fuerit...  conveniet  populus 
una  cum  presbyteris  et  his  qui  praesentes  fuerint  episcopis...  Consentientibus  om- 
nibus imponant  super  eum  manus  » ( La  Tradition  apostolique , ed.  Botte,  Paris, 

Cerf  1946,  pp.  26-27).  Huius  textus  variae  versiones  factae  sunt  in  diversas  lin- 
guas et  magnum  influxum  habuit,  speciatim  in  civitate  Alexandriae.  7 deest. 
8 illorum  episcoporum  cum  quibus  aequalia  iura  et  officia  obtinebit.  9 Omnes 
norunt  quomodo  post  determinationes  a Pio  XII  proclamatas  episcopi  qui  in  con- 
secratione partes  habent,  non  tanquam  « assistentes  » nominandi  sunt  (ut  factum 
est  tardiori  tempore,  a fine  saec.  xiii),  sed  vere  « con-consecratores  ».  10  cuius 

sensus  bene  distinguitur. 


9 

Exc.mus  P.  D.  IACOBUS  FLORES  MARTIN 
Episcopus  Barbastrensis 

Venerabiles  Patres , dilectissimi  Observatores  et  Auditores, 

Ad  cap.  II  huius  schematis  de  Ecclesia,  quod  tanti  momenti  est  et 
nos  premit,  aliquot  vellem  observationes  addere. 

1.  Et  primo  quidem,  ad  n.  11  addantur  aliqua  verba.  Non  enim 
omnino  bonum  videtur  tantummodo  iura  sua  cbristianis  fidelibus  decla- 
rare sed  insimul  etiam  obligationes;  et  superioribus  non  solum  obliga- 
tiones sed  et  iura.  Sic  dicerem  ad  lin.  5:  « Quicumque  e populo  Dei  sunt 
eo  ipso  plena  dignitate  hominis  christiani  gaudent  et  divinae  consortes 
facti  naturae  debent  sancta  conversatione  vivere  et  praepositis  Eccle- 
siae reverentiam  et  oboedientiam  exhibere  tamquam  Christo;  qui  vero 
ut  ministri  potestate  pollent,  sciant  eam  potestatem  regendi,  docendi  et 
sanctificandi  accipere  in  servitium  fidelium  et  non  in  suam  utilitatem 
ut  et  Christus  ». 

Necessarium  videtur  animadvertere  auctoritatem  in  Ecclesia,  sicut 
in  quavis  societate,  non  esse  servitium,  sed  potestatem,  attamen  semper 
in  servitium  aliorum.  Debemus  omnes  nos  impendere  et  superimpendere 
pro  animabus,  debemus  animas  quaerere  et  super  humeros  nostros  por- 
tare, debemus  ministrare  et  non  ministrari,  debemus  etiam  lavare  pedes 
aliorum,  sed  auctoritas  est  potestas  a Deo  data  et  debemus  etiam  apo- 
stoli praeceptum  in  memoriam  revocare:  « Oboedite  praepositis  vestris 
et  subiacete  eis,  sicut  Christo  ». 

2.  De  episcoporum  munere  docendi,  n.  19,  posset  etiam  ampliori 
modo  statui  modos  qui  videantur  hodie  magis  pastorales,  pro  docendo 
per  se  et  per  instrumenta  communicationis  quae  adhiberi  possunt.  Non 
solum  ergo  in  ecclesia,  in  ephemeride  officiali  dioecesana,  per  litteras 
pastorales,  sed  etiam  adhibendo,  ut  cathedram,  radiophonicas  allocu- 
tiones, televisionem,  folia,  catecheses,  praedicationes,  ipsam  homiliam 
frequenter  ad  populum;  et  non  credo  esse  abs  re,  si  addatur  illa  moni- 

tio  post  lin.  29  in  pag.  30,  quod  consonaret  verbis  n.  17  positis  de  com- 
paratione ad  Summum  Pontificem. 

Sicut  Romanus  Pontifex,  ut  Successor  Petri,  est  unitatis  tum  epi- 
scoporum tum  multitudinis  principium  et  visibile  fundamentum,  ita 
episcopi  singuli  principium  et  centrum  sunt  unitatis  in  suis  Ecclesiis 
particularibus  et  in  illis  potestatem  habent,  et  obligationem  docendi  et 
ab  erroribus  oves  suas  defendendi  et  avertendi,  curando  ut  semper  uni- 
tatem magnam  retineant  cum  aliis  ecclesiis  et  episcopis,  et  speciatim 
cum  finitimis,  et  cum  Romano  Pontifice,  ut  unitas  doctrinae  appareat. 

Fideles  ergo,  credo  esse  addendum,  monemus  de  obligatione  sua 
ipsos  audiendi  et  ab  illis  doctrinam  de  fide  et  moribus  accipiendi. 

Debita  ergo  proportione  servata,  fideles  et  sacerdotes  tenentur 
etiam  reverenter  amplecti  doctrinam,  quam  legitimi  Ecclesiarum  pasto- 
res proponunt. 

De  colle gialitate  autem  hoc  mihi  videtur  dicendum:  quaestio  quae 
subest  nostris  disputationibus  mihi  videtur  esse  haec:  num  possit  obli- 
gari Romanus  Pontifex  ad  habendum  consilium  aliquod  permanens  epi- 
scoporum, fundatum  in  iure  aliquo  divino? 

Aliqui  enim  videntur  velle  imponere  aliquod  collegium,  aliqui  alii 
timent  quod  videatur  tale  quid  nos  velle.  Certe,  fuisse  collegium  aposto- 
lorum, nemo  dubitat;  egisse  pluries  collegialiter,  nemo  negat;  egisse  sem- 
per collegialiter,  non  video;  etiam  quando  unusquisque  erat  in  omni 
terra  ubi  exivit  sonus  eorum,  vehementer  dubito:  erant  omnes  uniti 
certo,  erant  omnes  conscientia  plena  se  omnes  ab  uno  Christo  procedere, 
in  uno  Christo  Ecclesiam  efformare  unam,  ipso  summo  angulari  lapide 
Christo  Iesu.  Haec  unio  et  communio  sacrosancta  in  tangibilis  erat  et 
omnes  debebant  quaerere  et  per  totum  orbem  quaerebatur  haec  unitas 
sancta  in  Christo.  Haec  ratio  unitatis,  « ut  omnes  unum  sint ...  ut  credat 
mundus  quia  tu  me  misisti  »,  haec  videtur  ratio  fundamentalis  et  aeterna 
in  omnibus.  Ecclesia  est  una,  fundata  a Christo  et  propagata  ut  una  et 
vivere  debet  ut  una,  et  haec  est  ratio  ultima  communionis  ecclesiasticae 
et  ideo  communio  et  communicatio  in  sacris  in  Eucharistia.  Una  Ecclesia 
cum  Petro  accipit  mandatum  etiam:  « Euntes  in  mundum  universum, 
praedicate  Evangelium  omni  creaturae  »;  ideo  solidarie  omnes  accipi- 
mus cum  Papa,  cum  omnibus  apostolis  hanc  missionem  universalem. 

Quomodo  autem  apostoli  et  Ecclesia,  et  deinde  per  saecula  episcopi, 
hanc  unionem  manifestaverint  et  exercuerint,  hoc  nobis  quaerendum 
est.  Omnes  episcopi  semper,  in  omni  loco,  in  omni  circumstantia...  Igitur 
videtur  nobis  quaerendum  aliqua  linea  dogmatica,  linea  pastoralis  anti- 
qua, linea  pastoralis  hodierna.  (Aliqua  relinquam...). 

Linea  pastoralis:  unio  et  cooperatio  manifestata  fuit  perpetuo,  per 
patriarchatus  in  oriente,  per  provincias  in  occidente,  per  concilia  gene- 
ratim  provincialia,  dein  per  concilia  oecumenica;  aliquando  fuit  actio 
collegialis  inter  episcopos,  semper  fuit  unitas,  semper;  dein  per  recur- 
sus etiam  ad  alios  episcopos,  ad  Romanum  Pontificem,  per  litteras,  per 
responsa  scripta...  Semper  etiam  actione  collegiali?  Non  credo;  semper 
unitas  tamen  per  communionem. 

Quomodo  nunc  Ecclesiam  gubernat  Romanus  Pontifex?  Quomodo 
gubernantur  particulares  Ecclesiae?  Per  Curiam  Romanam,  per  nun- 
tios apostolicos,  per  conferentias  episcopales  vel  metropolitanas;  sed 
omnia  haec  sunt  iuris  humani,  non  divini. 

Multa  adhuc,  credo,  hac  in  re  maturanda  sunt.  Quod  vero  magis  in- 
terest  in  hoc  Concilio,  non  dogmatico  sed  pastorali,  quod  a nobis  quae- 
sivit Summus  Pontifex  est  ut  offeramus  ei  fructum  studiorum,  ut  « uni- 
versale munus  (suum),  quamvis  a Christo  instructum  sit  plenitudine  et 
iusta  virtute  potestatis,  quam  quidem  scitis  — ait  Ipse  — poterit  tamen 
auxilii  et  praesidii  maiores  vires  sibi  adiungere,  si  dilecti  et  venerabiles 
fratres  in  episcopatu,  modis  et  rationibus  opportune  statuendis,  Nobis 
validiorem  et  suscepti  oneris  magis  consciam  praestabunt...  operam  ». 

Oportet  ergo  ut  Romano  Pontifici  offeratur  medium  quod  melius  om- 
nibus videatur  pro  Ecclesiae  vita,  pro  eius  efficacitate,  pro  nostra  abso- 
luta Christo  fidelitate  (erunt  consilia  internationalia  efficacia,  ut  pro 
missionibus;  erit  consilium  episcoporum  internationale;  erit  nova  Curia 
internationalis;  erunt...),  quod  melius  appareat  pro  bono  animarum, 
pro  bono  totius  Ecclesiae  et  quo  melius  episcoporum  unio  obtineatur,  ut 
clare  appareat  omnes  nos  unum  esse  « ut  cognoscat  mundus  quia  tu  me 
misisti  ». 

Conclusio,  ergo.  Ut,  manente  schemate  in  rebus  essentialibus,  clarius 
et  distinctius  statuatur  doctrina  dogmatica  certa:  fundamentum  unita- 
tis et  communionis  fidei,  sacramentorum,  regiminis  et  apostolatus  uni- 
versalis, et  deinde  delineamenta  organizationis  iuris  humani,  quae  Summo 
Pontifici  videatur  melius  pro  efficacitate  apostolatus  hodierni  in  tota 
Ecclesia. 

Faxit  Deus  ut  omnes  nos  unanimiter  perseverantes  in  oratione  cum 
Maria,  Matre  Iesu  et  Matre  nostra,  accipiamus  Spiritum  Sanctum  et  reno- 
vemus faciem  terrae!  Dixi. 


Textus  scripto  traditus : 

Gaudio  non  parvo  perfusi  ex  unitate  et  caritate  quae  evidenter  diffusa  est 
in  cordibus  nostris  per  inhabitantem  Spiritum  Sanctum  qui  datus  est  nobis,  aliqua 
dicere  vellem  ad  cap.  II,  quod  magna  fecunditate  donetur. 

Et  primo  quidem  ad  n.  11,  lin.  6:  Mihi  videtur  non  sufficere  iura  sua  Chri- 
stianis declarare  sed  insimul  etiam  obligationes,  e contra  in  linea  sequenti  aucto- 
ritatibus edicere  non  solum  obligationes  sed  et  iura:  sic  dicerem:  « Quicumque 
e populo  Dei  sunt  eo  ipso  plena  dignitate  hominis  christiani  gaudent  et  divinae 
consortes  facti  naturae  debent  sancta  conversatione  vivere  et  obedientiam  in  Ec- 
clesia superioribus  ostendere  et  reverentiam  tamquam  Christo;  qui  vero  ut  mi- 
nistri potestate  pollent,  tam  docendi,  quam  regendi  et  sanctificandi  illam  accipere 
in  servitium  fidelium  et  non  in  suam  utilitatem.  Necessarium  videtur  animad- 
vertere auctoritatem  in  Ecclesia,  sicut  in  quavis  societate  non  esse  servitium,  sed 
potestatem,  attamen  semper  in  servitium  aliorum.  Licet  quantum  possimus  debea- 
mus nos  obligare  ad  servitium,  ad  humilitatem,  ad  lavandos  pedes  aliorum,  ad 
quaerendas  animas,  et  illas  super  humeros  nostros  portandas,  tamen  idearum  cla- 
ritas, hodie  praesertim  est  necessaria:  Potestas  non  est  nisi  a Deo,  non  est  nisi 
ad  bonum  aliorum,  attamen  est  vera  potestas  et  subditi  debent  illam  vereri  et 
obsequi. 

De  aliis  quae  circa  collegialitatem  dicta  vel  dicenda  sunt:  collegialitatem  ad- 
esse in  episcopatu  clarissimum  est  tam  theoretice,  quam  in  praxi  omnium  saecu- 
lorum. 

Clarum  videtur  collegium  apostolorum.  Clarum  etiam  apparet  ex  verbis 
et  missione  Christi,  quae  ex  historia  totius  Novi  Testamenti  verificari  in  episco- 
pis: illos  succedere  apostolis,  qui  durare  non  poterant,  nec  per  totum  orbem 
terrarum  poterant  ire  ut  et  successores  haberent  in  tempore,  et  particulares  de- 
terminatas portiones  gregis  universalis  haberent. 

Ut  melius  concipiatur  hic  venit  in  medium  ratio  unitatis  totius  Ecclesiae, 
quae  sicut  ab  uno  Christo  fundata  est  una,  sic  per  Christum  propagatur  ut  una, 
et  vivit  una,  totaliter.  Igitur  omnia  in  unitatem  melius  reducuntur  per  hanc  col- 
legialitatis  unionem.  At  semper  cum  capite  et  sub  capite.  Corpus  non  est  sine 
capite,  nec  caput  est  sine  corpore.  Romanus  Pontifex  debet  esse  alicuius  Supre- 
mus Pastor.  Ipse  debet  esse  unum  cum  omnibus  episcopis.  Est  unum  cum  omni- 
bus nobis.  Veritas  ergo  collegialitatis  splendidiorem  facit  unitatem  Ecclesiae.  Quae 
cum  indefectibilis  sit  nobis  dat  certitudinem  praesentiae  Christi.  Tunc  possumus 
dicere  Romanum  Pontificem  non  posse  deficere  quia  deficeret  Christus  ipse. 

Tunc  optime  intelligitur  Petrum  habere  primatum  verae  iurisdictionis  in  om- 
nem Ecclesiam,  in  fideles  et  pastores,  definitiones  suas  esse  ex  sese  irreformabiles, 
et  non  ex  consensu  Ecclesiae;  non  quod  admittamus  ecclesiae  consensum  deesse 
posse;  sed  quod  Romanus  Pontifex  non  debet  consultationes  facere,  non  debet 
responsa  habere  scripto  vel  ore,  non  debet  Concilium  convocare...  sed  quod  neces- 
sario habebit  semper  hunc  consensum,  secus  Romanus  Pontifex  non  definiet  ali- 
quam veritatem,  vel  id  quod  definit  ab  Ecclesia  acceptabitur  statim. 

Collegialitas  est  solidalis  participatio  ab  omnibus  episcopis  in  munere  regendi, 
docendi,  sanctificandi  plene;  hoc  accipitur  consecratione  qua  aliquis  particeps  fit 
missionis  Christi  in  Ecclesia:  Sicut  misit  me  Pater  et  ego  mitto  vos:  docete  omnes 
gentes...  Hoc  modo  fit  ut  fiat  participatio  totius  corpus  episcopalis  in  vita  totius 
ecclesiae,  cum  munere  regendi,  docendi  et  sanctificandi  omnem  Ecclesiam,  omnes 
animas,  omnes  regiones,  cum  Romano  Pontifice  et  sub  Romano  Pontifice,  sed  uniti 
ad  eum  sumus  etiam  nos  responsabiles.  Non  aufert  a nobis  responsabilitatem  sed 
auget,  dat,  elevat,  et  ideo  quia  ut  ait  Paulus  VI  habemus  perspectum  illud  vincu- 
lum, “ quo  nos  cum  Iesu  Christo  coniungimur,  pro  haec  vivens  ac  sancta  Ecclesia, 

hoc  est  nos,  copulatur  cum  Christo,  a quo  procedimus,  per  quem  vivimus,  et  ad 
quem  tendimus.  Non  alio  lumine  praesens  hic  consessus  fulgeat  nisi  Christo  qui  est 
lux  mundi;  non  aliam  veritatem  quaerant  animi  nostri,  nisi  verba  Domini,  qui 
imus  est  magister  noster;  nihil  aliud  studeamus  nisi  eius  praeceptis  prorsus  fideli 
obsequio  obtemperare 

Hoc  collegium,  hanc  unitatem  Ecclesiae  voluit  Christus  fundare  supra  firmam 
petram,  Petra  autem  prima  est  Christus,  sed  Petra  etiam  est  Petrus,  ergo  Vica- 
rius Christi  et  nos  una  cum  Petro,  sumus  etiam  fundamentum  totius  ecclesiae  et 
totius  boni  in  Ecclesia  universa. 

Participare  ratione  episcopatus  in  vita  totius  Ecclesiae  certissimum  etiam  hac 
ratione  videtur,  pulcherrimumque  est.  Et  iam  praegustamus  in  ipsa  aula:  « quam 
bonum  et  quam  iucundum  habitare  fratres  in  unum  ». 

Igitur  cum  debeamus  pro  tota  Ecclesia  impendi  et  superimpendi  in  unione  cum 
Romano  Pontifice  pro  omnibus  rebus  et  personis  Ecclesiae.  Nunc  sentimus  cum 
Ignatio  Antiocheno  commendantem  suam  Ecclesiam  aliis,  tunc  amore  erga  eccle- 
siam romanam  flagrabimus,  cum  eodem  Ignatio  patriarca  maximo:  Ecclesiae  dilec- 
tae, et  illuminatae...  quae  praesidet  in  regione  romanorum,  digna  Deo,  digna  de- 
core... Quam  multa  de  Patribus  orientis  possemus  citare... 

Igitur  collegialitas  cum  sit  clara,  debemus  schema  probare,  emendationes 
tamen  aliquae  erunt  faciendae. 

Sed  nunc  remanet  labor  forte  maior  pro  nobis  ipsis,  de  quo  fere  nihil  dictum 
est.  Beatissimus  Pater  edixit  ut  studium  fiat  de  actuatione  huius  collegialitatis, 
de  reformatione  Curiae,  de  modo  iuvandi  Ipsum  in  gubernatione  totius  Eccle- 
siae. Quid  faciendum  cum  ipso  et  sub  ipso? 

Tempora  nova  forte  aliquid  novum  exigit  a nobis.  Forte  aliquod  studium 
proponendum:  Ego  generale  quid  de  habendis  viribus  internationalibus  efficacibus 
dicerem:  Pro  caritate,  pro  communicationibus,  pro  mediis  diffusionis,  pro  subve- 
niendis omnibus  qui  in  necessitate  versantur,  pro  realizatione  in  studiis,  in  scien- 
tia etc.  et  etiam  modum  inveniendi  quo  non  nos  sed  nostri  sint  ubique  praesen- 
tes, sed  etiam  inveniendi  oeconomica  media  ad  opera  vere  catholica...  Ad  hoc  vero 
sufficit?  convenit?  aliquis  coetus  specialis  qui  bis  vel  ter  in  anno  cum  Romano 
Pontifice  conveniant,  ad  modum  cuiusdam  collegii? 

Pro  mea  parte  vellem  nunc  aliam  emendationem  suggerere:  n.  21  loquimur 
de  munere  regendi  episcoporum  et  in  fine  dicit:  Fideles  autem  episcopo  adhae- 
rere debent  sicut  Ecclesia  Christo,  et  sicut  Iesus  Christus  Patri,  ut  omnia  per  uni- 
tatem consentiant. 

In  n.  vero  19  cum  agitur  de  munere  docendi  in  fine  cum  de  Romani  Ponti- 
ficis auctoritate  loquitur  dicitur  etiam  « cum  non  ex  cathedra  loquitur...  ».  De  epi- 
scopis vero  nihil  habet.  Puto  omnino  non  debere  silere  de  hac  re,  hodie  praeser- 
tim: addi  deberet:  Debita  quidem  proportione  servata,  fideles  et  sacerdotes  te- 
nentur etiam  reverenter  amplecti  doctrinam,  quam  legitimi  ecclesiarum  pastores  et 
doctores  suis  proponunt.  Quamvis  enim  huiusmodi  iudicia  infallibilia  non  sint, 
tamen  ab  illis  dimanant,  qui  a Spiritu  Sancto  sunt  positi  ut  christianum  popu- 
lum in  via  fidei  et  morum  dirigant  et  iuxta  supernaturalem  providentiam  tuto 
ad  salutem  obtinendam  perducant. 

Immo  facile  dicerem  ut  inter  nos  episcopos  non  parvipendamus,  multo  mi- 
nus damnemus  aliorum  episcoporum  in  suis  dioecesibus  dispositionibus,  et  veli- 
mus in  aliis  regionibus  fieri  eodem  modo  ac  in  nostris,  cum  ille  episcopus  proprius 

aliter  iudicet  agendum.  Episcopus  est  certe  iudex  in  sua  dioecesi  licet  non  in- 
fallibilis. 

Animadversiones  additae : 

Liceat  mihi  votum  meum  exprimere  circa  doctrinam  sacerdotii,  in  qua  licet 
tam  fundamentalis  sit  videtur  mihi  non  pauca  deesse  pro  concinna  et  plena  de- 
claratione. 

Vellem  ante  omnia  ut  sacerdotium  Christi,  ex  quo  omne  aliud  sacerdotium 
derivatur  et  a quo  et  significatum  et  vim  accipit  et  cuius  alia  omnia  non  possunt 
esse  nisi  participationes  in  maiorem  lucem  ponatur,  claritate  plena  tam  in  suis  con- 
stitutivis, quam  in  suis  effectibus  et  fructibus.  Fiat  proinde  clara  doctrina  de  sa- 
cerdotio. 

Ipse  enim  Christus  est  summus,  aeternus,  unicus  sacerdos.  Ipse  unica  prin- 
cipalis victima.  In  ipso  omnia  constant.  Ipseque  est  qui  solus  potest  dicere:  Data 
est  mihi  omnis  potestas  in  caelo  et  in  terra. 

Omnia  alia  in  Ecclesia  sunt  omnino  participationes  sacerdotii  Christi:  quae 
certe  a pluribus  multifariam,  multisque  modis,  sive  iurisdictionaliter,  sive  per  sa- 
cram unctionem  et  ordinationem,  per  manuum  impositionem  recipiuntur. 

Sive  per  episcopos,  sive  per  presbyteros  et  alios  Sacros  Ordines,  vel  etiam  per 
ordines  minores,  aliqua  potestas  recipitur. 

Bene  determinentur  in  quibus  et  quibus  rationibus,  quo  sacramento  et  qua 
ratione,  in  confectione  victimae,  in  oblatione,  qua  populi  vel  delegatione  vel  re- 
praesentatione. 

Quomodo  autem  limitetur  in  presbytero,  quomodo  plenitudo  sit  in  episco- 
pis; quid  habent  laici,  quid  eis  desit  ut  semper,  licet  regale,  magnum  sacerdotium 
habeant  non  tamen  sicut  sacerdotes  qui  sacramento  proprio  et  speciali  Christo 
sacerdoti  configurati  sunt  ut  possint  consecrare,  remittere  peccata  in  confessione. 

Haec,  in  hac  hora  laicorum,  clare  debemus  explicare  et  in  luce  sacrae  theolo- 
giae dogmaticae  et  pastoralis  fundare  ut  sit  per  hoc  Concilium  magnus  theolo- 
gicus et  pastoralis  progressus. 


10 

Exc.mus  P.  D.  CONRADUS  DE  VITO 
Episcopus  Lucknovensis 

V enerabiles  Fratres , 

Puto  quod  valde  clara  distinctio  de  diaconatu  1 fieri  deberet,  nempe 
de  diaconatu  uti  officium  permanens  in  Ecclesia  et  de  diaconatu  uti 
officium  quod  ad  modum  exceptionis  aliquibus  selectis  laicis  confertur. 

1.  De  diaconatu  uti  officium  permanens  in  Ecclesia , aliqui  Pa- 
tres ...2  praeclare  locuti  sunt  et  quidem  pro  et  contra. 

Si  tamen  minimo  inter  Patres,  illis  quae  ipsi  dixerunt  tam  praeclare, 
aliquid  addere  liceat,  vellem  quae  sequuntur  de  dispensatione  a caeli- 
batu adnotare: 

a)  Diaconus  qui  mulierem  ducit,  talem  sponsam  habere  tenetur, 
quae  bonitate  et  decore  clericali  excellat,  quia  domina  diaconi  erit. 

b)  Ideo  diaconi  uxor  decorosas  vestes  habere  tenetur,  ornamenta 
quae  eius  status  conveniunt  habere  deberet,  etc. 

c)  Filii  et  filiae  diaconi,  uti  filii  clerici  deberent  educari,  aptas 
scholas  adire,  et  postea  convenientes  professiones  obtinere.  Immo  exem- 
plum patris  sequendo,  tandem  matrimonio  iungendi  sunt? 

d)  Ideo  domus  et  beneficium  diaconale  deberent  esse  talia,  ut  cum 
decore  clerico  debito,  diaconus  suam  alere  et  servare  familiam  possit. 

e)  Sed  uti  res  nunc  se  habent,  potestne  Ecclesia  tale  onus  susti- 
nere? Quod  si  diaconi  uxor  vanitati  indulgeret,  tum  in  modo  se  gerendi, 
tum  in  moribus,  quae  nunc  in  deliciis  sunt,  amando,  vel  si  amantis  su- 
spicionibus victima  esset,  vel  si  filii  et  speciatim  filiae  vanitatibus  huius 
saeculi  indulgerent,  possetne  diaconus  diaconale  officium  cum  fructu 
adimplere? 

Puto  quod  nemo  ex  Patribus  tale  onus  Ecclesiae  latinae  velit  im- 
ponere. 

2.  De  officio  diaconatus  quod  aliquibus  ad  modum  exceptionis  con- 
cedi potest,  in  votis  multorum  est. 

In  hoc  secundo  casu  agitur  tantum  de  aliquo  distincto  viro, 

a)  qui  ratione  bonitatis,  zeli  apostolici  et  amore  pro  Ecclesia 
revera  distinguitur  ab  aliis; 

b)  qui  saecularem  professionem  revera  decorosam  iam  exercet, 
qui  v.  g.  magister,  vel  medicus,  vel  praesertim  in  missionibus  catechi- 
sta  est; 

c)  qui  ex  hac  professione  sumptus  ad  vitam  sustentandam  facile 
obtinet; 

d)  cuius  familia  vita  vere  christiana  et  bonitate  praeeminet; 

e)  qui  per  exercitium  actionis  catholicae  parochum  vel  praeser- 
tim in  missionibus  4 iam  cum  zelo  et  alacritate  adiuvat. 

Puto  quod  talis  vir,  ad  modum  exceptionis,  immo  quasi  ratione 
praemii,  diaconus  ordinandus  erit. 

Utique  ipse  cum  sua  familia  remanebit,  professionem  saecularem 
quam  iam  habet  exercet,  suis  sumptibus  se  et  familiam  sustentat,  sed 
tamen  diaconus  erit,  et  pro  temporis  opportunitate,  speciatim  diebus  do- 
minicis et  festis  de  praecepto ,5  diaconi  officium  exercet. 

Ideo  liceat  mihi  proponere  quod  verba  quae  sequuntur  addantur 
pag.  26  lin.  41:  « Provideatur  tamen  quod  diaconatus  officium  vel  pro- 
fessionem vel  status  permanens  in  Ecclesia  non  evadat,  sed  tantum  ad 
modum  exceptionis,  et  quasi  ad  modum  praemii,  aliquibus  distinctis  vi- 
ris conferatur,  qui  zelo  salutis  animarum  iam  excellent,  familiam  revera 

christianam  habent  et  professionem  saecularem  decorosam  iam  exer- 
cent ».  Dixi. 


In  textu  scripto  tradito-.  1 hac  in  re.  2 inter  quos  em.mi  DD.  cardd.  Spell- 
man,  Ruffini,  Bacci,  etc.  3 erunt.  4 speciatim  missionarium.  5 festivis. 

Exc.mus  P.  D.  MARCELLUS  LEFEBVRE 
Archiepiscopus  tit.  Synnadensis  in  Phrygia,  superior  generalis  C.  S.  Sp. 

Venerabiles  Fratres, 

Loquor  nomine  aliquorum  Patrum  quorum  nomina  trado  secretaria- 
tui  generali,  et  loquor  de  nn.  16  et  17. 

Nobis  visum  est  quod  si  servatur  textus  cap.  II  in  n.  16  et  n.  17 
uti  iacet,  finis  pastoralis  Concilii  in  gravi  periculo  ponitur. 

Textus  etenim  innuit  quod  membra  collegii  episcoporum  habent  ali- 
quod ius  cogubernationis,  sicut  dixit  aliquis  Pater,1  sive  cum  Summo 
Pontifice  in  Ecclesia  universali,  sive  cum  aliis  episcopis  in  diversis  dioe- 
cesibus. 

Practice  collegialitas  exsisteret  et  per  aliquem  senatum  internatio- 
nalem  Romae  degentem  et  cum  Summo  Pontifice  Ecclesiam  universalem 
gubernantem,  et  per  coetus  episcopales  nationales  habentes  vera  iura  et 
officia  in  omnibus  dioecesibus  unius  nationis. 

Unde  paulatim  substituerentur  in  Ecclesia  regimini  personali  ab 
individuo  pastore,  collegia  sive  internationalia  sive  nationalia.  Nonnulli 
Patres  de  periculo  imminutionis  potestatis  Summi  Pontificis  locuti  sunt, 
sicut  heri  magister  generalis  O.  P.  et  arch.  Saragozensis  in  Hispania,2 
et  cum  eis  plene  consentimus.  Sed  nobis  videtur  quod  aliud  periculum 
forsan  adhuc  gravius  exsisteret,  i.  e.:  disparitio  progressiva  et  immi- 
nens characteris  essentialis  episcoporum,  i.  e.:  quod  sunt  « veri  pasto- 
res qui  pascunt  et  regunt  singuli  singulos  greges  sibi  assignatos  » propria 
et  immediata  et  in  ordine  suo  plena  potestate.  Etenim  sensim  sine  sensu 
coetus  nationales  cum  eorum  commissionibus  pascerent  et  regerent  omnes 
greges,  ita  ut  ipsi  sacerdotes  et  fideles  haererent  inter  hos  duos  pastores: 
episcopum,  qui  theoreticam  auctoritatem  possidet,  et  coetum  cum  com- 
missionibus, qui  de  facto  exercitium  auctoritatis  haberet.  Multa  exem- 
pla possemus  afferre  de  angustiis  in  quibus  iam  hodie  versantur  et  sa- 
cerdotes et  fideles  et  ipsi  episcopi. 

Certe  Dominus  noster  voluit  fundare  Ecclesias  particulares  super  pa- 

Stores  personales;  de  Pastore  tam  eloquenter  locutus  est!  Ita  etiam  uni- 
versa traditio  Ecclesiae  nos  docuit,  sicut 3 tam  pulchra  liturgia  consecra- 
tionis episcopalis  nobis  ostendit. 

Ideo  coetus  episcopales  fundati  in  collegialitate  morali,  in  fraterna 
caritate,  in  mutuo  auxilio,  multum  emolumentum  afferre  possunt  et  de 
facto  attulerunt  in  apostolatu.  Sed  si  paulatim  locum  tenent  episcopo- 
rum, quia  fundantur  in  collegialitate  iuridica,  maximum  damnum  afferre 
possunt. 

Ad  vitandum  hoc  periculum  translationis  munerum  Summi  Pontificis 
et  episcoporum  ad  collegia,  alium  textum  proponimus  pro  n.  16  et  pro 
n.  17,  quem  submittimus  commissioni  conciliari.  Dixi. 


In  textu  scripto  tradito-.  1 deest.  2 deest.  3 et. 

Nomina  Patrum  qui  in  hac  emendatione  consentiunt:  exc.mi  DD.  Castro 
Mayer,  ep.  Campos;  Johan  Pereira,  ep.  Leiria;  Carlos  Saboia,  ep.  Palmas;  Aloysio 
Marelin,  ep.  Caxias;  Rupp,  ep.  Monaco;  Ladislao  Paz,  ep.  Corumba;  Sigaud,  arch. 
Diamantina;  Prou,  Abbas  gen.  Congr.  Solesmes. 

Novus  textus  propositus  loco  textus  in  pag.  27 , par.  16,  cap.  II. 

N.  16.  (De  collegio  episcopali  eiusque  Capite).  Sicut  in  evangelio,  statuente 
Domino,  S.  Petrus  et  alii  apostoli  collegium  aliquod  constituunt,  in  quantum  com- 
munionem inter  se  et  sub  Petro  servaverunt,  simili  ratione,  successor  Petri,  Roma- 
nus Pontifex  et  episcopi  successores  apostolorum,  inter  se  coniunguntur. 

Sacra  Scriptura  et  traditio  Ecclesiae  nos  docet  quod  extraordinario  modo  tan- 
tum in  Conciliis  adunati,  apostoli  et  eorum  successores  collegialiter  egerunt,  sub 
ductu  Petri  et  Romanorum  Pontificum.  Apostoli  etenim,  personaliter  suam  mis- 
sionem et  potestatem  suis  successoribus  transmiserunt  sicut  et  ipsi  a Domino  no- 
stro acceperunt. 

Sacra  Synodus  in  his  sacris  traditionibus  fundatus  confirmat:  solus  Romanus 
Pontifex  in  Ecclesiam  universalem  plenam,  ordinariam,  episcopalem  potestatem 
per  se  habet.  Episcopi  vero,  in  apostolorum  locum  succedentes,  tanquam  veri  pa- 
stores, assignatos  sibi  greges  singuli  singulos  pascunt  et  regunt  propria  et  imme- 
diata et  in  suo  ordine  plena  potestate. 

Unde  etiam  episcopi,  aliquando,  sive  omnes  sive  quidam,  Romano  Pontifice 
vocante  aut  comprobante,  in  verum  ac  proprium  collegium,  per  modum  unius 
agentes,  coadunantur,  ad  res  Ecclesiae  universalis  aut  Ecclesiarum  particularium 
definiendas  et  regendas. 

Haec  est  constans  et  unanimis  traditio  Ecclesiae  catholicae  quam  nemo  in 
dubium  revocare  potest.  Haec  est  ineffabilis  et  mirabilis  constitutio  Ecclesiae  quae 
immutata  usque  nunc  permansit  et  permansura  erit  usque  in  finem  saeculorum, 
secundum  promissiones  Domini. 

Certe  suadent  conditiones  hodierni  temporis  quod  in  coetibus  frequentiori- 
bus  episcopi,  in  caritate  Christi  uniti,  cogitationes,  desideria,  proposita,  curas  pa- 
storales communicent  et  unitatem  quam  maximam  servent,  nunquam  tamen  im- 
minuta potestate  Romani  Pontificis,  neque  potestate  uniuscuiusque  episcopi. 

Exc.mus  P.  D.  ANGELUS  TEMINO  SAIZ 
Episcopus  Auriensis 

Em.tni  ac  rev.mi  Patres  conciliares , 

Collegialitas  prout  in  schemate  habetur  duo  inter  alia  1 includit  ele- 
menta: 

a)  Sollicitudinem  omnium  episcoporum  erga  universam  Eccle- 
siam; i.  e.  ad  Ecclesiae  universalis  emolumentum. 

b ) Aliquod  regimen  pastorale  episcoporum  sub  Romano  Pontifice 
ad  modum  cuiusdam  collegii  erga  universam  Ecclesiam...2 

De  primo  elemento  non  videtur  dubitandum.  De  illo  praeclare  lo- 
cutus est  Pius  XII  in  Encyclica  Fidei  donum.. i Praeceptum  enim  praedi- 
candi Evangelium  omni  creaturae  nullo  modo  ad  solos  apostolos,  sed 
ad  successores  etiam  esse  datum  intelligendum  est,  quibus  in  munere 
adimplendo  suam  assistentiam  usque  ad  consummationem  saeculi  Chri- 
stus promisit. 

Nunc  autem  quaerimus  utrum  secundum  elementum  seu  regimen 
pastorale  ad  modum  collegii  in  universam  Ecclesiam  sit  etiam  ex  apostolis 
ad  episcopos  transmissum. 

Schema  distinguit  inter  regimen  pastorale  ordinarium  et  extraordi- 
narium. Primum  negat,  secundum  concedit  episcopis...4  Quidam  Patres 
conciliares  videntur  tribuere  episcopis  omnibus  regimen  pastorale  ordi- 
narium et  permanens  ex  ipsa  natura  Ecclesiae  sub  Romano  Pontifice 
in  omnes  fideles.  De  hoc  ultimo  loqui  vellem,  venia  vestra. 

Si  hoc  regimen  pastorale  in  universam  Ecclesiam  exercendum  ad 
modum  collegii  ex  ipsa  natura  Ecclesiae  derivatur,  iuris  divini  et  necessa- 
rium est  dicendum.  Proinde  cum  Romanus  Pontifex  aliquid  docet  vel 
praecipit,  sine  respectu  et 5 aliquo  interventu  collegii  invalide  agit  vel 
egit,  cum  ius  divinum  non  servetur  cui  subicitur  successor  Petri.  Nemi- 
nem fugit  gravitas  huius  consequentiae.  De  hoc  non  erat  in  Ecclesia  con- 
scientia. Praeterea  videtur  non  posse  haec  doctrina  cum  summa  et 
suprema  potestate  ei  in  Petro  concessa.  In  notissimo  loco  S.  Matthaei, 
cum  primatus  universalis  promittitur,  nullus  ad  alios  apostolos  respec- 
tus ut  ad  subiectum  activum  auctoritatis  6 assignatur.  Pariter,  cum  in 
S.  Ioanne  primatus  confertur.  A Christo  separ atim  ab  aliis  discipulis 
solus  respicitur  Petrus,  cui  plena  et  universalis  confertur  potestas.  Nullo 
iure  possumus  nos  quidquam  addere,  quo  voluntas  Christi  plane  mu- 
taretur. 

Unde  est  quod  dum  Concilium  Vaticanum  I primatum  definit,  nihil 
de  hac  collegialitate  dicit,  sed  potius  contrarium  docere  credendum  est. 
Solus  Romanus  Pontifex  praecisione  facta  ab  omnibus  aliis  ut  subiecto 
activo,  potest  omnia  quae  Ecclesiae  competunt  praecipere  vel  definire. 
Scimus,  ex  historia  Concilii,  de  hac  dependentia  vel  independentia  ab 
episcopis  directe  esse  agitatam  quaestionem.  Propterea  verba  Concilii 
« eiusmodi  Romani  Pontificis  definitiones  ex  sese  non  ex  consensu  Ec- 
clesiae irreformabiles  esse  »,  non  alium  sensum  induere  possunt  praeter 
illum  qui  ex  ipsis  verbis  et  ex  historia  Concilii  eruitur,  nempe:  definitio- 
nes valorem  habere  independenter  a sententiis  manifestatis  et  a mente 
sive  fidelium  sive  episcoporum.  Disputationes  quae  diu  habitae  sunt  de 
duplici  subiecto  infallibilitatis  satis  superque  confirmant  rem ,7 

Si  vero  dicatur  Romanum  Pontificem  praecipere  vel  definire  ut  caput 
collegii  episcopalis,  i.  e. 8 ut  semper  et  necessario  in  Papa  agente  sub- 
audiatur corpus  episcopale,  etiamsi  hoc  non  intendat  neque  respiciat, 
liceat  nobis  humiliter  respondere  haec  dici  nimis  gratuito  et  speciem 
habere  lusus  verborum  ad  salvandam  theoriam.  Quomodo  vere  collegia- 
liter  agat,  nullo  respectu  habito  nulla  dependentia  de  collegio  difficillime 
concipitur. 

Concludendum  ergo  censemus,  sive  ex  Sacra  Scriptura  sive  ex  Con- 
cilio Vaticano  I satis  constare,  ut  humiliter  opinor,  Romanum  Pontifi- 
cem sine  dependentia  episcoporum,  nullo  ad  illos  respectu  habito,  posse 
definire  et  proinde  non  necessario  collegialiter,  quod  etiam  utique  9 effi- 
cere potest  in  conciliis  et  aliunde.10  Inde  sequitur  quod  si  desideratur 
quod  in  futurum  collegialiter  ordinarie  et  semper  11  ita  agat,  quia  puta- 
tur ita  expedire  nostris  temporibus,  ex  iure  ecclesiastico,  non  ex  divino, 
est  expetendum. 

Breves  aliquas  animadversiones  subiungimus  ad  argumenta  quae  con- 
trarie opponuntur. 

Ut  iam  apposite  in  hac  ipsa  aula  dictum  est,  in  apostolis  duo  sunt 
distinguenda:  munus  fundandi  Ecclesiam,  quod  personale  et  incommu- 
nicabile est,  et  sacerdotium  plenum  episcopale  successoribus  transmit- 
tendum. 

Iamvero  putamus  quod 12  regimen  pastorale  collegiale,  si  perfecte 
apud  apostolos  13  adest,  in  universam  Ecclesiam  ad  primum  munus  per- 
sonale pertinere  ...14.  Primo,  quia  ...15  vel  saltem  convenientissimum  erat 
facultatem  amplissimam  in  fundatione  omnes  apostolos  possidere;  se- 
cundo, quia  cum  omnes  gauderent  personali  infallibilitate,  vix  aliter  co- 
gitari potest;  tertio,  quia  cum  non  essent  ecclesiae  locales,  ministerium 
pastorale  fere  necessarium  16  erat  sic  exercendum.  Unde  erant  circum- 
stantiae extraordinariae  quae  regimen  universale  17  exigebant,  sicut  ex- 

traordinarium  est  hoc  regimen  in  Conciliis,  quin  ex  eo  deducatur  hoc 
modo  esse  agendum...18 

Liceat  etiam  asserere  testimonia  quibus  affirmatur  apostolos  esse 
fundamentum  Ecclesiae  vel  quid  simile,  rem  non  evincere.  Vox  enim 
« fundamentum  » est  ambigua.  Dicitur  saepe  fundatores  esse  fundamen- 
tum sui  operis  ...19.  Iam  vero  munus  fundandi  in  apostolis  personale  erat, 
ergo  non  communicandum.  Aliter  tamen  dicitur  fundamentum  Petrus. 
Ex  contextu  enim  intelligitur  hoc  fundamentum  permanenter  et  perpe- 
tuo et  active  seu  positive  influere  in  unitate  et  firmitate  Ecclesiae  produ- 
cenda et  conservanda.  Proinde  istum  fundamentum 20  mortuo  Petro, 
necessario  21  debebat  successoribus  in  perpetuum  transmitti. 

De  argumento  deducto  ex  exsistentia  et  natura  conciliorum  pauca 
verba , quia  tempus  non  est.  In  omni  Episcopo  est  radicatis..}1  Dixi. 


In  textu  scripto  tradito : 1 deest.  2 (vide  nn.  16  et  17).  3 AAS  49, 

1957,  p.  237  s.  4 (vide  n.  16,  linn.  28-39  et  n.  17,  linn.  11-14).  5 deest. 

6 deest.  7 deest.  8 ita.  9 deest.  10  ut  in  Concilio.  11  deest. 
12  deest.  13  illos.  14  credendum  est.  15  necessarium.  16  necessario. 
17  istud  regimen.  18  Inde  sequitur  argumentum  quod  trahitur  ex  modo  agendi 
apostolorum  efficacitate  carere.  Cum  aliunde  positive  demonstretur  regimen  pa- 
storale episcoporum  in  universam  Ecclesiam  ad  modum  collegii,  sicut  ordinarium 
et  necessarium  proponatur,  cum  Sacra  Scriptura  et  Concilio  Vaticano  non  posse 
componi,  concludendum  est  collegialitatem  apostolorum  pertinere  ad  privilegia 
personalia  successoribus  non  transmittendam.  19  in  quantum  fundamenta  po- 
nunt. Sic  forte  intelligenda  verba  ex  ep.  ad  Eph.  2,  20  et  alia.  20  ista  functio. 
21  deest.  22  quaedam  animadvertemus:  verum  est  quidem  episcopos  in  Con- 
cilio iudices  et  legislatores  et  magistros  esse  sub  Romano  Pontifice,  tamen  ex  iure 
divino,  non  ut  vicarios  Papae,  et  quidem  in  universam  Ecclesiam.  Consequentia 
autem  quae  eruitur,  nempe,  si  in  Concilio  ergo  semper,  non  est  recta,  ut  opina- 
mur. Res  sic  explicanda  videtur:  quomodocumque  intelligatur  transmissio  iurisdic- 
tionis,  per  Romanum  Pontificem  vel  directe  ex  Christo,  hoc  tamen  certum  est,  sine 
designatione  portionis  gregis  episcopus  iurisdictionem  in  actu  non  habet.  Designa- 
tio gregis  est  saltem  conditio  ut  episcopus  iurisdictionem  habeat,  quin  eo  ipso 
delegatus  evadat  Vicarii  Christi.  In  Conciliis  assignantur  omnes  fideles  ut  subiecta 
passiva  iurisdictionis,  et  sic  illam  exercet  episcopus  iure  proprio,  ut  in  sua  dioe- 
cesi, in  illis  rebus  quae  Concilio  subiiciuntur.  Sed  quia  hoc  omnibus  datur,  nonnisi 
collegialiter  potest  exerceri. 

Magis  explicatur:  In  omni  episcopo  est  radicalis  exigentia  a Deo  data,  per 
consecrationem  ministerium  pastorale  perfectum  exercendi,  seu  ut  magister  et  le- 
gislator sit.  Unitas  in  Ecclesia  exigit  quod  cum  dependentia  a Petro  exerceatur. 
Per  convocationem  Concilii  et  invitationem  Pontificis,  sicut  per  designationem 
dioecesis,  conditione  impleta,  episcopus  iure  pleno  et  proprio  magister  et  iudex 
et  legislator  evadit. 

Conclusio.  Regimen  pastorale  episcoporum  ad  modum  collegii  exercendum 

permanenter  sub  Romano  Pontifice,  non  videtur  esse  iuris  divini.  Quia  ad  naturam 
Ecclesiae  ut  a Christo  fundatae  non  pertinet,  Concilium  hoc  tantum  potest  ut 
ius  ecclesiasticum  condendum,  ad  modum  disciplinae  mutabilis. 

Proponimus  ergo  quod  schema  in  hac  re  prout  est  probetur  nihil  addendo. 


13 

Exc.mus  P.  D.  PETRUS  BOILLON 
Episcopus  Virodunensis 

V enerabiles  Fratres, 

Peropportuna  nobis  exc.mi  fratris  Beck  declaratio  apparuit,  qui 
dixit,  antequam  de  episcopatus  ordine  loquamur,  de  Christi  Sacerdote 
primum  pauca  exponenda  esse. 

Etenim  Christus,  secundum  ordinem  Melchisedech,  est  Sacerdos, 
non  tantum  in  sacrificio  offerendo,  sed  in  tota  Mediatoris  missione  ex 
unione  hypostatica.  Quod  ut  intellegamus,  ad  Moysen  adspicimus  qui 
Christi  sacerdotis  imago  fuit  anticipata,  ut  in  epistola  ad  Hebraeos, 
cap.  III,  vv.  1-6,  manifestatur. 

Atqui  Moysis  sacerdotium,  sacerdotium  Aaron  in  eo  superest  quod 
non  tantum  ad  sacrificium,  sed  ad  integram  mediatoris  missionem  ex- 
tenditur, scii,  docentis  et  regentis  et  sacrificantis.  Ita  Christi  sacerdo- 
tium, modo  tamen  supereminenti,  ad  integram  mediatoris  missionem 
pertinet,  scii,  ad  Prophetae  et  Regis  et  Sacrificantis  missionem,  quae 
unico  exprimitur  verbo,  id  est  missio  Pastoris.  Bonus  Pastor  enim  oves 
et  nutrit  et  ducit  atque  « animam  suam  dat  pro  ovibus  suis  »,  secundum 
Ioannem,  cap.  X,  v.  11. 

Episcopis  autem  Christi  Mediatoris  missionis  fit  participatio  per  or- 
dinationem aut  consecrationem,  in  qua  pastores  constituuntur  ad  oves 
verbo  nutriendas  prophetico,  et  pastorali  regimine  regendas,  et  sacrifi- 
cio ac  sacramentis  sanctificandas,  ut  iam  dixit  exc.mus  frater  Wittler. 

Nec  censeant  quidam  nos  nescio  qualem  dignitatem  vel  praeemi- 
nendam vel  superioritatem  vindicare  velle  erga  sacerdotes  ut  eos  do- 
minatione opprimere  possimus.  Absit!  Unum  tantum  clare  intellegere 
petimus:  quid  nos  esse  et  agere  intendit  Christus? 

Si  enim  e sacramento  pastores  constituimur,  laus  Deo,  quia  characte- 
rem simul  et  gratiam  sacramentalem  ad  omnia  nostrae  conditionis  opera 
recipimus.  E sacramento  presbyteris  participationem  sacramentalem  tra- 
dimus, non  tantum  erga  Sacram  Eucharistiam  vel  sacramenta / sed  erga 
missionem  pastoralem  integram  ad  nutum  episcopi  exercendam,  e nostra 

plenitudine  tradentes  sicut  de  Moyse  in  Numeri  Libro  dicitur:  « De- 
scenditque  Dominus  per  nubem  et  locutus  est  ad  eum,  auferens  de  Spi- 
ritu qui  erat  in  Moyse  et  dans  septuaginta  viris  » ...2;  quod  iterum  ap- 
paret in  ordinationum  formulis  et  antiquissimis,  sicut  in  Traditione 
Hippolyti:  « Sicut  praecepisti  Moysi  ut  eligeret  presbyteros  quos  re- 
plesti de  Spiritu  tuo  quod  tu  donasti  famulo  tuo  ».  Item  e sacramento, 
charactere  et  gratia  sacramentali  ad  communionem  per  totum  populum 
christianum  suscitandam  instituimur,  quod  ad  omnia  episcopalis  admi- 
nistrationis  officia  feliciter  pertinet.  Item  e sacramento,  nos  populum 
docemus,  non  ut  theologicus  magister  discipulos  docet,  sed  ut  pastor 
qui  oves  secundum  earum  necessitates  nutrit  cum  patientia  pastorali. 
« Non  ut  dominantes  in  cleris  sed  forma  facti  gregis  ex  animo  »...3 

Tandem  maxime  conveniens  apparet  illa  episcopatus  enucleatio. 
Etenim  in  divinae  gratiae  dispensatione  in  Ecclesia,  omni  missioni  et 
obligationi  sacramentum  aliquod  respondere  videtur.  Fidei  enim  neces- 
sitati respondet  baptismum,  forti  Ecclesiae  servitio  sacramentum  Con- 
firmationis. Et  sic  de  aliis  obligationibus  et  sacramentis  in  Ecclesia.  Val- 
de ergo  mirabile  et  contra  consuetam  Dei  supernaturalem  oeconomiam 
esset,  si  soli  missioni  episcopali,  quae  est  principalis  et  a Iesu  ipso  divi- 
nitus in  Ecclesia  missio  instituta  — et  quae  ab  antiquissima  traditione 
cum  presbyterii  episcopalis  missione  nunquam  confusa  vel  aequiparanda 
est  — , aliquod  non  responderet  sacramentum  i.  e.  sacramentum  Ordi- 
nis in  sua  tam  characteris  quam  gratiae  specifica  plenitudine. 

Conclusio:  venerabiles  fratres,  humiliter  peto  ut  in  initio  cap.  II, 
de  episcopatu,  prooemium  de  Christo  Mediatore,  Summo  Sacerdote,  pro- 
ponatur, ut  episcopatus  sacramenti  natura  ita  melius  manifestetur.  Dixi. 


In  textu  scripto  tradito:  1 deest.  2 ( Num . 2,  25).  3 (2  Petr.  5,3). 

[ Approbarunt  etiani\  em.mus  card.  Lefebvre;  exc.mi  Urtasun,  ep.  Avignon; 
Vion,  ep.  Poitiers;  Cazaux,  ep.  Lu^on;  Boudon,  ep.  Mende. 


14 

Exc.mus  P.  D.  PAULUS  RUSCH 
Episcopus  tit.  Meloensis  in  Isauria,  adm.  ap.  Oenipontanus 

V ener  abii  es  Patres, 

Ab  episcopis  Germaniae  et  Austriae,  id  est  a 69  episcopis / manda- 
tum accepi  disserendi  pro  collegialitate  corporis  episcoporum.  Cum  au- 
tem pro  hac  sententia  optima  iam  dicta  sint,  non  abutor  patientia  vestra, 
sed  statim  ad  conclusionem  transibo. 

Diligenti  ergo  examine  peracto,  conferentiae  Germaniae  et  Austri ae 
persuasum  est: 

1.  Collegialitatem  non  esse  aliquid  novi,  cum  iam  ex  multis  annis 
in  libris  nostris  dogmaticis  expresse  doceatur. 

2.  Multo  minus  aliquid  esse  inauditi,  cum  e.  g.  in  Summa  Theologiae 
a Salaverri  edita  thesis  contineatur:  Christus  instituit  collegium  aposto- 
lorum strictiore  vinculo  societatis,  quae  thesis  vocatur  doctrina  catholica 
de  fide  divina. 

3 . Nobis  persuasum  est 2 conceptum  collegialitatis  sufficienter  ela- 
boratum esse,  quippe  qui  duplex  elementum  contineat: 

a)  elementum  morale,  quod  est  unanimitas,  quae  saepe  occurrit 
in  Actibus  apostolorum,  et  b)  elementum  iuridicum  tamquam  radicem, 
in  eo  consistens  quod  in  causis  maioribus  requiritur  collegium. 

4.  Nobis  persuasum  est 3 de  hac  collegialitate  omnino  constare  tum 
ex  Sacra  Scriptura,  ergo  ex  iure  divino ,4  tum  ex  historia  Ecclesiae  anti- 
quae et  occidentis  et  orientis,  in  qua  historia  actus  synodales  inter  alia 
testes  invicti  sunt. 

Quare  episcopi  supracitati  petunt,  ut  textus  cap.  II,  n.  16  ...5,  scii. 
« Romanus  Pontifex  habet  in  Ecclesia  per  se  plenam  et  universalem  po- 
testatem; collegium  episcoporum  autem  ...  una  cum  Capite  suo  Romano 
Pontifice  ...  indivisum  subiectum  supremae  potestatis  in  universam  Ec- 
clesiam creditur  »,  permaneat  sicuti  est.  Dixi. 


In  textu  scripto  tradito-.  1 deest.  2 deest.  3 deest.  4 deest. 

5 (linn.  12-18). 

Elenchus  episcoporum  qui  assensum  dederunt. 

Nomina  Vatrum  conciliarium  linguae  germanicae , qui  interfuerunt  Conventui 
die  7 m.  octobris  1963  habito-. 

Angerhausen,  ep.  aux.  in  dioec.  Essendien.;  Aufderbeck,  ep.  aux.  in  dioec. 
Fulden.;  Baaken,  ep.  aux.  in  dioec.  Monasterien.;  arch.  Bengsch,  ep.  Berolinen.; 
Bliestle,  sup.  gen.  M.S.F.;  Bolte,  ep.  Fulden.;  Buchkremer,  ep.  aux.  in  dioec. 
Aquisgranen.;  Cleven,  ep.  aux.  in  archidioec.  Colonien.;  Cobben,  ep.  Helsinkien.; 
Duschak,  vic.  ap.  Calapanen.;  Emanuel,  ep.  Spiren.;  Esser,  ep.  Keimoezan.;  Etspli- 
ler,  praei,  null.  Bangueden.;  card.  Frings,  arch.  Colonien.;  Frotz,  ep.  aux.  in  archi- 
dioec. Colonien.;  Fiirstenberg,  ep.  Abercornen.;  Gnadinger,  ep.  aux.  in  archi- 
dioec. Friburgen.;  Graber,  ep.  Ratisbonen.;  Haene,  ep.  Guelen.;  Hengsbach, 
ep.  Essendien.;  Hoeck,  abbas  praes.  Congr.  Bavaricae  O.S.B.;  Hohne,  vic.  ap. 
Rabaulen.;  Hiltl,  ep.  aux.  in  dioec.  Ratisbonen.;  Jaeger,  arch.  Paderbornen.; 
Janssen,  ep.  Hildesheien.;  Kampe,  ep.  aux.  in  dioec.  Limburgen.;  Konig,  arch. 
Vindobonen.;  Kostner,  ep.  Gurcen.;  Kiihner,  praei,  null.  Tarmen.;  Landersdorfer, 
ep.  Passavien.;  Lenhardt,  ep.  aux.  in  archidioec.  Bambergen.;  Macheiner,  ep.  aux. 
in  archidioec.  Salisburgen.;  Niederberger,  abbas  praes.  Congr.  Helveticae  O.S.B.; 
Nordhues,  ep.  aux.  in  archidioec.  Paderbornen.;  Olbert,  ep.  Zimtaoven.;  Pacho- 

wiak,  ep.  aux.  in  dioec.  Hildesheien.;  Pohlschneider,  ep.  Aquisgranen.;  Reiterer, 
ep.  Lydenburgen.;  Reuss,  ep.  aux.  in  dioec.  Moguntin.;  Riha,  abbas  praes.  Congr. 
Austriacae  O.S.B.;  Rintelen,  ep.  aux.  in  archidioec.  Paderbornen.;  Rohracher, 
arch.  Salisburgen.;  von  Rudloff,  ep.  aux.  in  dioec.  Osnabrugen.;  Riith,  vic.  ap. 
Norvegiae  Centralis.  Schick,  ep.  aux.  in  dioec.  Fulden.;  Schilling,  vic.  ap.  Gorkaen.; 
Schneider,  arch.  Bambergen.;  Schrader,  ep.  aux.  in  dioec.  Osnabrugen.;  Schroffer, 
ep.  Eystetten.;  Schiitte,  sup.  gen.  S.V.D.;  Sedlmeier,  ep.  aux.  in  dioec.  Rottenbur- 
gen.;  Splett,  ep.  Gedanen.;  Stein,  ep.  aux.  in  dioec.  Treviren.;  von  Streng,  ep. 
Basileen.  et  Luganen.;  Tenhumberg,  ep.  aux.  in  dioec.  Monasterien.;  Theissing, 
ep.  aux.  in  dioec.  Berolinen.;  Thijssen,  ep.  Larantukan.;  de  Vet,  ep.  Bredan.;  Volk, 
ep.  Moguntin. ;Wechner,  ep.  aux.  Oenipontan.;  Weigl,  ep.  Ikelaen.;  Weber,  ep. 
Iceuven.;  Weinbacher,  ep.  aux.  in  archid.  Vindobon.;  Westermann,  ep.  Sambal- 
puren.;  Wittler,  ep.  Osnabrugen.;  Womberg,  vic.  ap.  Norvegiae  septemtr.;  Zak, 
ep.  S.  Hippolyti;  Zauner,  ep.  Lincien.;  Zimmermann,  ep.  aux.  in  dioec.  Augustan. 
Vindel. 


15 

Exc.mus  P.  D.  IOSEPH  PONT  Y GOL 
Episcopus  Segobricensis-Castellionensis 

Dilectissimi  Patres , 

In  cap.  II  duas  animadversiones  vobis  humiliter  propono , cetera 
scripto  se  cretariae  tradam. 

Et  quidem  primo:1  de  voce  et  conceptu  « potestatis  » in  isto  capite. 

Si  de  ipsa  voce  instituatur  sermo,  ex  investigatione  instituta  in 
nn.  11-17  praesentis  capitis,  circa  verba  quibus  exprimitur  ministerium, 
quod  Dominus  Petro,  apostolis  eorumque  successoribus  credidit,  elu- 
cent sequentia:  vox  « auctoritas  » adhibetur  ter,  ...2  « potestas  » duo- 
decies, « servitium  » semel,  « testificatio  » semel...3 

Si  haec  investigatio  limitatur  ad  n.  16,  in  quo  « de  collegio  episco- 
pali eiusque  capite  » sermo  fit,  sequentia  inveniemus:  vocem  « aucto- 
ritas » bis,  « ministerium  » semel,  « potestas  » sexies...4 

Unde  patet  doctrinam  hanc  expositam  esse  mente,  sit  venia  verbo, 
« auctoritaria  »,  praesertim  ubi  agitur  de  relatione  inter  ordinem  epi- 
scopalem et  Romanum  Pontificem. 

Sincere  fateor  conceptum  « potestatis  » in  sensu  auctoritatis  socialis 
esse  omnino  biblicum  ut  patet  ex  iis  quae  docet  Paulus,  praesertim  ad 
Corinthios  ...5.  Sed  praevalentia  mentalitatis  « auctoritariae  » prae  aspec- 
tu servitii,  qualis  in  nostro  capite  apparet,  non  recte  videtur  componi 
cum  assertione  Christi,  qui  contraponit  « dominationem  » gentilem  « mi- 
nistrationi  » ab  Apostolis  praestandae...6 

Si  praeterea  attenditur  ad  scopum,  praecipue  pastoralem,  praesentis 


480 


ACTA  CONC.  VATICANI  II  - PERIODUS  II 


Concilii,  congruum  videtur  quoque  ut,  praetermissis  forsitan  1 quaestio- 
nibus quae  ad  sufficientem  maturitatem  nondum  pervenerunt,  expositio 
circa  episcopos  eorumque  ordinem,  potius  extollat  naturam  « ministe- 
rialem  » missionis  nostrae,  simul  ac  assistendam  quam  pro  eius  adimple- 
tione Dominus  confert  tum  singulis  tum  universis. 

Sub  hoc  lumine  haec  viderentur  declaranda: 

a)  Munus  episcopale  est  plenum  eo  sensu  quod  includit  totalita- 
tem  missionis  collatae  apostolis  « usque  ad  consummationem  saeculi  »...8 

b)  Receptio  huius  muneris  est  quidem  fons  potestatis,  sed  prae- 
sertim responsabilitatis,  iuxta  illud  Pauli:  « Vae  mihi  si  non  evangeli- 
zavero  ». 

c ) Ad  adimpletionem  gravissimae  huius  missionis  Christus  pro- 
misit apostolis-episcopis,  « omnibus  diebus  usque  ad  consummationem 
saeculi  » assistendam  suam. 

d)  Cum  totus  ordo  episcoporum,  una  simul,  adimplet  suam  mis- 
sionem, assistentia  divina  fit  sponsor  infallibilis  veritatis  eorum  quae 
docentur.  Cum  autem  praerogativa  infallibilitatis  competat  toti  collegio 
episcopali,  non  autem  singulis,  etiam  aliqua  forma  collegialitatis  admit- 
tenda videtur  in  Ecclesia  ex  institutione  divina. 

e)  Habendum  praeterea  prae  oculis  est,  partitionem  actualem  uni- 
versalis Ecclesiae  in  dioeceses,  quibus  unus  tantum  praeficitur  episcopus, 
esse  iuris  ecclesiastici.  Ius  divinum  ministerii  episcopalis  non  potest 
consistere  in  eo  quod  episcopus  sit  pastor,  doctor  et  pontifex  unius 
Ecclesiae  particularis,  sed  in  eo  quod  triplici  praeditus  missione,  cum  po- 
testate et  responsabilitate  inde  derivatis,  sit  successor  apostolorum.  Iam- 
vero,  ut  ipse  docet  Pius  XII  in  Encyclicis  litteris  Fidei  donum-.  « Unus- 
quisque episcopus,  qua  legitimus  apostolorum  successor,  ex  Dei  institu- 
tione et  praecepto  apostolici  muneris  Ecclesiae  una  cum  ceteris  episcopis 
sponsor  fit,  secundum  illa  verba  quae  Christus  ad  apostolos  fecit:  “ Sicut 
misit  me  Pater  et  ego  mitto  vos  ” ...9  ».  Non  potest  ergo  infirmari  haec 
divina  institutio  propter  succedentem  ecclesiasticam  partitionem. 

/)  Intra  hoc  collegium  episcopale  extollenda  est,  ante  omnia,  lex 
concordiae,  innixa  in  influxu  supernaturali  Christi:  unitatem  fidei  susti- 
nentis in  hierarchia  suae  Ecclesiae.  Propter  hanc  legem  concordiae, 
nulla  potest  dari  contradictio  inter  totum  corpus  episcopale  eiusque 
caput,  cum  episcopi,  una  simul,  munere  funguntur  testium  fidei  vel 
morum. 

E contra,  unanimis  testificatio  corporis  episcoporum,  etiam  ante  defi- 
nitionem Summi  Pontificis,  sufficit  ad  aliquam  veritatem  quasi  de  fide 
manifestandam.  Ad  cuius  evidentiam  fas  sit  legere  ea  quae  inveniuntur 
in  constitutione  apostolica  Munificentissimus  Deus  Pii  PP.  XII  de  dog- 

mate  definiendo  de  Assumptione  B.  Mariae  Virginis  in  caelum.  Textum 
non  lego.10 

Secundo-.11  de  quaestione  quadam  oecumenica. 

Quamvis  in  hoc  capite  agatur  de  structura  hierarchica  ipsius  Eccle- 
siae catholicae,  nefas  tamen  est  oblivisci  unius  ex  praecipuis  finibus  Con- 
cilii nostri,  oecumenici  nempe.  Unde  videmur  teneri  ad  germanam  expo- 
sitionem veritatis,  quoties  haec  appareat  conveniens  ad  unionem  foven- 
dam vel  ad  positionem  Ecclesiae  catholicae,  in  quaestionibus  unionem 
spectantibus,  illustrandam. 

Iamvero,  una  ex  his  quaestionibus,  et  quidem  maioris  momenti,  est 
positio  fratrum  nostrorum  qui,  in  venerabilibus  orientis  Ecclesiis  prae- 
sertim, episcopalem  consecrationem  validam  receperunt,  cum  qua,  prout 
schema  nostrum  fatetur  ...12,  ex  voluntate  Christi,  arcte  coniungitur  po- 
testas authentice  docendi  et  gubernandi  in  Ecclesia. 

Nec  sufficit  ad  talem  quaestionem  dilucidandam  consideratio  tantum 
negativa  de  eorum  defectu  communionis  cum  Romano  Pontifice  ...B,  sed 
requiritur  consideratio  positiva,  qua  explicetur  gradus  participationis 
ipsorum  in  missione  Christi,  mediante  linea  successionis  eorum  ab  apo- 
stolis, ac  proinde  vires  sanctificationis,  quas,  ipsorum  ministerio,  Christus 
exercet  in  suis  fidelibus. 

Haec  omnia  spero,  venerabiles  fratres,  pro  vestro  unitatis  Christia- 
nae studio,  iubebitis  includi  in  schema  definitivum...14  Dixi. 


In  textu  scripto  tradito : 1 I.  Emendationes  textuales. 

a)  In  descriptione  ministerii  apostolorum  omnino  siletur  de  eorum  munere 
testium.  In  electione  Matthiae,  e contra,  Petrus  missionem  duodecim  describit 
his  verbis:  « testem  resurrectionis  (Iesu)  nobiscum  fieri  unum  ex  istis  » {Act. 
1,  22).  Unde  videtur  addenda  haec  idea,  et  quidem  hoc  modo:  pag.  24,  lin.  3, 
post  verbum  « participes  facti  » dicatur  « testes  essent  resurrectionis  ipsius  {Act. 
1,  22)  » et  prosequatur  textus. 

b ) Recte  asseritur  ministerium  apostolis  esse  concreditum  pro  Ecclesia 
usque  ad  finem  saeculi  duratura,  sed  cum  agatur  de  re  tanti  momenti,  optandum 
est  ut  fiat  verbis  ex  ipsa  Sacra  Scriptura  depromptis.  Quod  agi  potest  hoc  modo: 
pag.  24,  lin.  17  post  « concreditum  est  pro  Ecclesia  »,  substituantur  verba  « us- 
que ad  finem  saeculi  duratura  » his  quae  proponuntur:  « cum  promissione  assisten- 
dae suae  omnibus  diebus  usque  ad  consummationem  saeculi  (Mt.  28,  20)  » et  pro- 
sequatur textus. 

c)  Haec  missio,  prout  usque  ad  consummationem  saeculi  adimplenda,  tria 
comprehendit:  praedicationem  verbi  Dei,  administrationem  sacramentorum,  cu- 
ram pastoralem  (cf.  Mt.  28,  18-20).  Unde  haec  tria  videntur  includenda  in  iis 
quae  episcopi  in  Ecclesia  praestare  debent.  Proinde,  pag.  25,  lin.  5,  post  verba: 
« fideles  edocere  et  pascere  » addatur:  « eisque  sacramenta  ministrare  » et  pro- 
sequatur textus. 

d)  Optandum  videtur  ut  luculenter  pateat  ministerium  in  Ecclesia  esse  ser- 

vitium.  Unde  proponitur  sequens  variatio  in  paragrapho  exponente  actuositatem 
Domini  in  Ecclesia  per  ministerium  episcopale,  pag.  25,  linn.  28-31:  «per  eorum 
multiforme  (pro:  eximium)  servitium,  verbum  Dei  (pro:  fidei)  et  sacramenta  fidei 
continuo  Ecclesiae  administret,  (dematur:  eorum  paterno  munere)  nova  membra 
Corpori  mystico  regeneratione  spirituali  incorporet,  (dematur:  eorum  denique 
sapientia  et  prudentia)  populus  Novi  Testamenti  in  sua  ad  aeternam  beatitudinem 
peregrinatione  dirigat  et  ordinet  ». 

e)  Petrus  et  apostoli  constituunt  collegium  apostolorum;  Romanus  Ponti- 
fex et  episcopi  constituunt  collegium  episcopale:  in  pag.  27,  lin.  5 substituantur 
verba  « inter  se  coniunguntur  » verbis  « efformant  collegium  episcopale  ». 

/)  In  ipsa  pagina,  linn.  12-18  idem  repetunt  quod  dictum  est  in  linn.  9-11, 
proinde  videntur  expungendae. 

g)  In  pag.  31,  linn.  6-7  asseritur,  et  quidem  recte,  sacra  potestate  uten- 
dum esse  tantum  ad  gregem  aedificandum.  Quod  etiam  optandum  est  ut  dicatur 
verbis  Novi  Testamenti,  hoc  modo  : post  verba  « sacra  potestate  » ea  quae  sequun- 
tur, nempe  « qua  tamen  nonnisi  ad  gregem  suum  aedificandum  uti  debent  » sub- 
stituantur his:  « quam  dedit  Dominus  ad  aedificationem  et  non  ad  destructionem 
(2  Cor.  10,  8;  cf.  ib.  13,  10)  » et  prosequatur  textus.  II.  2 ministerium  se- 
xies. 3 (ac  praeterea  « iurisdictio  » semel,  « ministratio  » bis,  « munus  » quin- 
quies, « primatus  » bis  et  « principatus  » semel).  4 («  primatus  » semel  et 
« principatus  » semel.  - Cf.  Adnexum).  5 (2  Cor.  10;  13,  1-4.  10).  6 {Me. 

10,  42-45;  cf.  Mt.  20,  25-28;  Io.  13,  13-17).  7 missis.  8 {Mt.  28,  20). 

9 {Io.  20,  21.  AAS  49,  1957,  237).  10  «Haec  singularis  catholicorum  antisti- 

tum et  fidelium  conspiratio,  qui  Dei  Matris  autumant  corpoream  in  caelum  As- 
sumptionem ut  fidei  dogma  definiri  posse,  cum  concordem  Nobis  praebeat  ordi- 
narii Ecclesiae  magisterii  doctrinam  concordemque  christiani  populi  fidem,  — quam 
idem  magisterium  sustinet  ac  dirigit  — idcirco  per  semetipsam  ac  ratione  omnino 
certa  ab  omnibusque  erroribus  immuni  manifestat  eiusmodi  privilegium  veritatem 
esse  a Deo  revelatam  in  eoque  constantem  divino  deposito,  quod  Christus  tradi- 
dit Sponsae  suae  fideliter  custodiendum  et  infallibiliter  declarandum...  ».  « Itaque, 
ex  ordinarii  Ecclesiae  magisterii  universali  consensu  certum  ac  firmum  sumitur 
argumentum,  quo  comprobatur  corpoream  B.  Mariae  Virginis  in  caelum  As- 
sumptionem... veritatem  esse  a Deo  revelatam,  ideoque  ab  omnibus  Ecclesiae 
filiis  firmiter  fideliterque  credendam » {AAS  42,  1950,  756-757).  11  III. 

12  (pag.  25,  linn.  8-12).  13  (cf.  pag.  29,  lin.  19).  14  IV.  De  cap.  II  in 

genere.  Praesenti  statui  schematis  hoc  vitio  vertendum  est  quod  non  prosequa- 
tur considerationem  de  Ecclesia  ut  sacramento  (quae  videtur  centralis  cap.  I) 
proponens  locum  quem  in  constitutione  huius  sacramenti  et  in  eius  efficacitate 
retinet  sacra  hierarchia.  Unde  in  futura  et  definitiva  redactione  curandum  est  ut 
idea  quae  assumatur  quasi  centrum  in  expositione  doctrinali  circa  mysterium  Ec- 
clesiae (sive  agatur  de  notione  sacramenti  sive  de  alia  v.  g.  familiae  Dei)  retineatur 
etiam  ut  centralis  capitis  nostri  ita  ut  exponatur  locus  sacrae  hierarchiae  relate  ad 
ipsam,  et  sic  consulatur  unitati  totius  schematis. 

Similis  consideratio  institui  posset  de  ordine  cap.  II,  cuius  praesens  dispo- 
sitio potius  intenta  videtur  ad  extollendam  potestatem  quam  ad  exponendam  dia- 
coniam  sacrae  hierarchiae  relate  ad  universam  Ecclesiam.  Unde  novam  dispositio- 
nem materiae  huius  capitis  excogitans,  sequentem  confinxi,  in  qua  praeterea  in- 
cluduntur illa  quae  desiderantur  de  novo  tractanda,  quamque  vobis  offero,  si  forte 
aliquid  boni  ex  ipsa  retinendum  putetis: 

De  hierarchia  ecclesiastica  et  speciatim  de  episcopis. 

11.  Prooemium. 

I.  De  ipsis  episcopis 

12.  De  institutione  duodecim  apostolorum. 

13.  De  episcopis  successoribus  apostolorum. 

14.  De  episcopatu  ut  sacramento. 

15.  De  episcoporum  ministeriis. 

16.  De  episcoporum  munere  docendi. 

17.  De  episcoporum  munere  sanctificandi. 

18.  De  episcoporum  munere  regendi. 

19.  De  opere  episcoporum  in  aedificatione 

universalis  Ecclesiae  (ubi  de  collegio  epi- 
scoporum et  primatu). 

20.  De  opere  episcoporum  in  aedificatione 
propriae  Ecclesiae  particularis. 

21.  De  episcopis  communionem  cum  catholica  Ecclesia  non  retinentibus. 

II.  De  participantibus  ministerium  episcopale. 

22.  De  participatione  munerum  episcopalium  in  presbyteris,  diaconibus,  cle- 
ricis et  laicis. 

23.  De  aedificatione  Ecclesiae  localis  per  cooperationem  omnium  graduum 
hierarchiae  et  populi. 

Adnexus.  De  vocibus , quibus  exprimitur  in  nn.  11-17  schematis  de  Ecclesia, 
ministerium  quod  Dominus  Petro,  apostolis  eorumque  successoribus  cre- 
didit. 

(numerus  primus  indicat  paginam,  alter  lineam) 

(sublineantur  loci  pertinentes  ad  n.  16  de  collegio  episcopali  eiusque  capite): 
auctoritas:  26,  32;  27,  9;  27,  26  = 3 

iurisdictio:  28,  15-16  = 1 

ministerium:  23,  4;  24,  21;  25,  15-16;  25,  35;  26,  28;  27,  7 = 6 
ministratio:  23,  3;  25,  37  = 2 

munus:  23,  4;  25,  25;  25,  29;  26,  20-21;  28,  34  = 5 

potestas:  24,  2;  24,  19;  24,  40;  25,  2;  25,  9;  25,  11;  27,  13;  27,  17;  27, 

21;  27,  26;  27,  29;  27,  34  = 12 
primatus:  23,  20;  27,  24  = 2 

principatus:  27,  25  = 1 

servitium:  25,  28  = 1 

testificatio:  25,  36  = 1. 


Nexus  cum  praecedentibus. 

Locus  hierarchiae  in  myste- 
rio Ecclesiae. 

De  natura  et  existentia  epi- 
scopatus. 

De  adimpletione  missionis 
episcopalis. 


De  effectibus  actuositatis  epi- 
scopalis. 


484 


ACTA  CONC.  VATICANI  II  - PERIODUS  II 


16 

Exc.mus  P.  D.  ALOISIUS  BETTAZZI 
Episcopus  tit.  Phagast  ensis,  aux.  Bononiensis 

V ener abiles  Patres , 

In  primis  et  ante  omnia  consensus  confirmetur  iis  quae  de  pri- 
matu Vaticanum  I sanxit:  omnes  Patres  certe  hoc  faciunt,  atque  saltem 
absonum  esset  vel  cogitare  quod  in  animis  eorum  qui  de  collegialitate  lo- 
quuntur, aliquid  lateret  quod  primatui  obstaret. 

Quod  ad  episcopatum  attinet  duae  res  fieri  debent  clariores  quam 
quae  dicuntur  passim  in  schemate  ...2,  nempe: 

Primum : consecratione  episcopali  conferri  non  solum  potestates  sa- 
cramentales  sed,  sub  modo  unius,  omnes  episcopi  potestates. 

Secundum-,  ex  consecratione  ipso  iure  divino  omnes  episcopos  con- 
secratos sive  residentiales  sive  titulares,  membra  fieri  corporis  episco- 
palis, salvo  obice  impediente  plenam  ecclesiasticam  communionem. 

Liceat  mihi,  iuniori  quidem  atque  italico,  quaedam  addere  iis  quae  ex 
Sacra  Scriptura  et  traditione  patristica  praesertim  iam  ab  exc.mo  Charue 
et  Heuschen  dicta  sunt  et  quasi  complementum  eorum  quae  hoc  ipso 
mane  a nonnullis  episcopis  allata  sunt,  eaque  liceat  explicite  declarare 
praecise  quatenus  ex  ipsa  traditione  romana  proposita:  quaeque  dum 
episcopatui  eiusque  mysterio  lucem  afferunt,  inde  ipsius  Pontificis  pri- 
matui argumenta  addunt,  non  tantum  sub  aspectu  apologetico  ac  iuri- 
dico,  uti  mos  est,  sed  sub  aspectu  ipso  vere  theologico,  ex  ipso  mysterio 
Ecclesiae  profluente,  et  hoc  in  primis  attendendum. 

Thesis  qua  episcopi  ex  ipsa  consecratione  participes  sunt  universa- 
lis iurisdictionis  Ecclesiae  et  constituunt  corpus  successorum  apostolo- 
rum quod,  cum  Petro  coniunctum,  iure  divino  suprema  Ecclesiae  pote- 
state fungitur,  thesis  ista,  dico,  non  est  quiddam  inventum  gallicanum 
vel  antiromanum,  sed  est  doctrina  usitata  praecipuorum  et  gravissimo- 
rum fautorum  Romani  Pontificis  primatus. 

Ut  praetermittam  canonisticam  traditionem  classicam  a Gratiano 
usque  ad  Constantiae  Concilium,  principium  ducere  possumus  a Ioanne 
de  Turrecremata,  O.P. 

Ille  enim,  primus  optimusque  doctor  Romani  primatus  contra  conci- 
liarismum,  omnibus  notus  ut  nimius  fortasse  studiosus  Romani  Pontificis 
praerogativarum,  tamen  asseruit  collegium  exsistere  iure  divino,  quod 
una  cum  Papa  est  praeditum  suprema  iurisdictionis  potestate  super  to- 

tam  Ecclesiam  (etiamsi  ille  hoc  corpus  invenit  in  cardinalium  collegio 
potius  quam  in  episcoporum). 

Amplius  autem  ac  melius  in  Tridentino  Concilio  densum  Patrum 
agmen  descripserunt  missionem  singulis  episcopis  ex  consecratione  assi- 
gnatam de  universali  Ecclesia. 

Qui  Patres  non  transalpini  fuerunt,  ut  ita  dicam,  aut  primatus  ad- 
versarii, sed  italici  quidem  Curiae  Romanae  fidelissimi?  omnes  pro  certo 
habentes  Pontificis  primatum  definitive  iam  sancitum  esse  a Florentino 
Concilio,  et  tamen  testes  insignes  collegialitatis  traditionis  neque  inter- 
ruptae neque  denegatae:  Paleotti,  qui  postea  fuit  primus  bononiensis 
archiepiscopus,  Delia  Rovere,  Laureo,  Nacchianti  et  maxime  duo  qui 
postea  Summi  Pontifices  facti  sunt,  Castagna  (postea  Urbanus  Papa  VII) 
et  Facchinetti  (postea  Innocentius  Papa  IX). 

Ut  brevius  dicam,  memorabo  tantum  verba  Facchinetti:  « Dum 
creamur  et  consecramur  episcopi  contrahimus  duplex  vinculum,  alterum 
cum  Ecclesia  particulari  cui  sumus  praefecti...  alterum  cum  Ecclesia  uni- 
versali, quae  una  est  et  cuius  episcopatus  unus  est.  Illud  vinculum  cum 
Ecclesia  particulari  contractum  dissolubile  est  voluntate  Papae;  alterum 
vero  cum  Ecclesia  universali  minime,  sed  perpetuum  et  indissolubile 
est.  Nam  facta  v.  g.  electione  a capitulo  ad  Ecclesiam  particularem... 
initiatur  matrimonium  cum  Ecclesia  particulari.  Dum  Papa  de  Ecclesia 
providet,  matrimonium  perficitur.  Dum  consecramur,  consummatur  ma- 
trimonium, et  contrahimus  aliud  vinculum  cum  Ecclesia  universali  et  cum 
eo  consequimur  potestatem  liberam  generandi  filios,  nempe  sacerdotes, 
in  Ecclesia  nostra  particulari  ut  in  universali  comprehensa...  Quaero  ego 
hoc  vinculum  matrimonii,  quod  initiatur  et  cum  Ecclesia  particulari  per- 
ficitur, quo  iure  sit  inventum?  Certe  iure  positivo.  Hoc  enim  dissolubile 
est,  ut  dixi;  alterum  vero  indissolubile...  An  autem  episcopi,  prout  ad 
Ecclesiam  universalem  sunt  consecrati,  possent  dici  iure  divino  instituti: 
putarem  posse  »...4 

Ob  eamdem  causam  iidem  Tridentini  Patres  minime  aptum  existi- 
mant distinguere  in  episcopo  potestatem  Ordinis  a potestate  iurisdictio- 
nis  et  inclinant  ut  existiment  in  ipsa  consecratione  episcopo  alias  pote- 
states conferri  praeter  eas  quae  proprie  sacramentales  sunt...5 

Quae  doctrina  inde  a Concilio  Tridentino  multum  progressa  est: 
praesertim  per  dissertationem  de  episcopis  titularibus  Hieronymi  Vielmi 
qui  alius  fuit  theologus  Ordinis  Praedicatorum,  magister  veneratus  S.  Ca- 
roli  Borromaei;  et  ipsa  postea  progressa  est  per  Hieronymum  Andreucci, 
S.  I.,  et  inde  per  alios  usque  ad  finem  saec.  xvm  et  usque  ad  eos  doctores 
qui  Iansenismi  adversarii  firmissimi  fuerunt  et  doctrinam  praepararunt 
de  primatu  et  infallibilitate  eisdem  fere  verbis  quibus  a Vaticano  I defi- 

nita  fuit  (sunt  inter  alios  celeberrimus  Petrus  Ballerini,  Antonius  Zac- 
caria,  et  ceteri...  usque  ad  Maurum  Cappellari). 

Inter  eos  primus  qui  doctrinam  defendit  de  episcoporum  collegio  et 
de  omnium  episcoporum  consecratorum  participatione  universali  iuris- 
dictioni  Ecclesiae,  fuit  Dominicus  Cristianopulus  O.  P.,  doctissimum 
membrum  primi  collegii  historici  Ordinis  eiusdem. 

In  opere  Delia  nullita  delle  assoluzioni  net  casi  riservati , quod  editum 
fuit  Romae  a.  1785  cum  licentia  ...6  Magistri  Sacri  Palatii,  inter  per- 
multa haec  dicit:  « Potestas  quam  Iesus  Christus  immediate  ad  Ecclesiam 
suam  gubernandam  praeposuit,  i.  e.  iurisdictio  universalis  super  totam 
Ecclesiam  universam,  omni  cum  plenitudine  consistit  in  Summo  Ponti- 
fice eodemque  modo  omni  cum  plenitudine  consistit  in  corpore  episco- 
pali ». 

« Eosdem  episcopos,  igitur,  qui  membra  sunt  episcopalis  corporis 
habent  collegialiter  summam  potestatem  super  Ecclesiam  universalem 
non  distincte  a Papa  qui  caput  est  eorum  collegii,  eamque  potestatem 
habent  ex  consecratione  iure  divino  ». 

Haec  verba  eo  magis  sunt  significantia  quia  ea  aliis  dictis  adiiciuntur 
quibus  absolute  affirmatur  « posse  Papam  etiam  solum  omnia  quae  potest 
Papa  cum  Concilio  et  contra  eadem  non  posse  episcoporum  collegium 
sine  Papa  ». 

Ex  Cristianopulo,  quem  omnes  coryphaei  romanae  doctrinae  (Zac- 
caria  praesertim)  laudaverunt,  plurimi  hauriunt  auctores  subsequentes 
usque  ad  Concilium  Vaticanum  I:  a Bolgeni  (qui  non  recte  huius  doctri- 
nae inventor  existimatus  est)  usque  ad  Maurum  Cappellari  (qui  postea 
fuit  Supremus  Pontifex  Gregorius  XVI,  Pii  IX  proximus  antecessor). 

In  opere  quod  II  trionfo  della  Santa  Sede  inscribitur,  Cappellari, 
eamdem  traditionem  sequens,  episcopis  tribuit,  sicut  dicit,  « ius  suffra- 
gii » i.  e.  « iuris dictionem  universalem  quae  a Deo  episcopis  directe  com- 
municatur » cum  contra  « ius  regiminis  singulae  Ecclesiae  particularis 
ab  Ecclesia  communicatur  per  Papam  caput  eius  ». 

Haec  principia  Concilium  Vaticanum  I minime  repugnavit  sed  ex- 
presse voluit  non  praeiudicata  a definitione  dogmatica  primatus  cum 
relator  Deputationis  de  Fide  Zinelli  hoc  declaravit:  « Hanc  quaestio- 
nem... nos  certe  noluimus  definire  per  nostrum  canonem  nec  per  inci- 
sum insertum.  Si  asserimus  totam  plenitudinem  potestatis  supremae 
esse  in  Summo  Pontifice,  nec  asserimus  nec  negamus  potestatem  quae  est 
in  episcopis  derivari  a Deo  immediate  aut  a Summo  Pontifice  ». 

Hunc  haud  interruptum  et  cohaerentem  processum  historicum  am- 
plissime probare  possem:  nunc  parco.  Satis  tamen  sint  ea  quae  perpauca 
nunc  dicere  potui  ut  confirmetur  hanc  doctrinam,  quam  defendimus, 

novatricem  non  esse  sed  Sacram  Scripturam  et  traditionem  primitivam 
ac  sequentem  fideliter  repetere,  ita  ut  novatores  dici  possent  qui  con- 
traria affirmarent. 

Quod  si  quis  innuat  hanc  expressionem  « collegium  apostolorum  » 
ius  romanum  sapere  ac  propterea  eis  difficultatibus  implicari  quae  huic 
instituto  iuridico  connectuntur,  liceat  mihi  concludenti  fateri  nos  nolle 
quidem  ad  ius  romanum  redire;  simplicius  liceat  (iuxta  antiquorum  ada- 
gium « legem  credendi  lex  statuat  supplicandi  »)  liturgiam  recolere  quae 
die  24  februarii  in  festo  cuiusdam  apostoli  numerum  duodenarium  inte- 
grantis, sic  orat:  « Deus  qui  B.  Matthiam  apostolorum  tuorum  collegio 
sociasti...  »,  quod  mihi  sufficit.  Dixi. 


In  textu  scripto  tradito : 1 Agimus  de  divina  Ecclesiae  constitutione:  nemo 
igitur  mirari  potest  si  disputatio  nostra  longior  fit.  2 (pag.  25,  linn.  8-9; 
pag.  27,  lin.  36;  pag.  28,  linn.  11-16;  et  pag.  29,  lin.  5).  3 fidissimi.  4 (Con- 
cilium Tridentinum,  IX,  179,  15-21  et  32-52).  5 (ita  praesertim  Castagna). 

6 ut  imprimeretur. 

Em.mus  P.  D.  Eugenius  card.  Tis serant:  Reponatur  Sacrosanc- 
tum Evangelium. 

Secretarius  generalis : Proxima  congregatio:  feria  secunda  sequenti, 
hora  nona. 

Exc.mus  P.  D.  Pericles  Felici,  arch.  tit.  Samosatensis,  secreta- 
rius  generalis  Ss.  Concilii'. 

Moderatur  hanc  47  congregationem  generalem  em.mus  ac  rev.mus 
D.  card.  Iulius  Dopfner,  arch.  Monacensis. 

Antequam  legam  nomina  eorum,  qui  petierunt  loqui  circa  cap.  II 
schematis  de  Ecclesia , notum  facio  Patribus  die  13  octobris  a.  1963 
supremum  diem  pie  obiisse  exc.mum  D.  Sebastianum  Briacca,  ep.  Montis 
Vici  seu  Montis  Regalis  in  Pedemonte.  Recitemus  De  profundis. 

Em.mus  P.  D.  Eugenius  card.  Tis serant  recitat,  alternatim  cum 
Patribus,  Ps.  129  De  profundis,  cum  versiculis  et  oratione. 

Secretarius  generalis : Petierunt  igitur  verba  facere  circa  cap.  II  sche- 
matis de  Ecclesia  em.mi  ac  rev.mi  DD.  cardd.  Ioseph  Frings,  arch.  Co- 
loniensis  in  Germania,  Ioseph  Ritter,  arch.  S.  Ludovici  in  Stat.  Foed. 
Amer.  Sept.;  exc.mi  DD.  Petrus  Parente,  arch.  tit.  Ptolemaidensis  in 
Thebaide,  Custodius  Alvim,  arch.  Lourengo  Marques,  Vincentius  Ja- 
cono,  ep.  tit.  Patarensis,  Fortunatus  Coutinho,  ep.  eoad.  Belgaum  in 
India,  Henricus  Vion,  ep.  Pictaviensis  in  Gallia,  Ioseph  Schneider,  arch. 
Bambergensis  in  Germania,  Patritius  Cleary,  ep.  Nancemensis  in  Sinis, 
Ioannes  Sauvage,  ep.  Anneciensis  in  Gallia,  Secundus  Garcia,  arch. 
eoad.  Oveten.,  Petrus  Cule,  ep.  Mendetrien.  in  Iugoslavia,  Marianus 
Oblak,  ep.  aux.  Iadrensis  in  Iugoslavia,  Salvator  Baldassarri,  arch.  Ra- 
vennatensis  in  Italia,  Ioseph  Hoffner,  ep.  Monasteriensis  in  Germania, 
Ioseph  Carraro,  ep.  Veronensis  in  Italia,  Armandus  Fares,  arch.  Cata- 
censis  in  Italia,  Georgius  Kemerer,  ep.  Posadensis  in  Argentina,  Paulus 
Zoungrana,  arch.  Uagaduguensis  in  Volta  Superiore,  Aloisius  Carli,  ep. 
Signinus  in  Italia,  Narcissus  Jubany,  ep.  aux.  Barcinonensis  in  Hispa- 
nia, Thomas  Cooray,  arch.  Columbensis  in  Ceylon,  Iesus  Enciso,  ep. 
Maioricensis  in  Hispania,  Aloisius  Romoli,  ep.  Pisciensis  in  Italia,  Ioan- 
nes Mazur,  ep.  aux.  Lublinensis  in  Polonia,  Petrus  Rouge,  ep.  eoad.  Ne- 
mausensis  in  Gallia,  Raymundus  Tchidimbo,  arch.  Konakriensis  in  Gui- 
nea,  Aurelius  Del  Pino,  ep.  Illerdensis  in  Hispania,  Ioannes  Schutte, 
sup.  gen.  S.V.D.,  Ioseph  Reuss,  ep.  aux.  Moguntinus  in  Germania, 
Guidus  Riobe,  ep.  Aurelianensis  in  Gallia. 

Moderator : Legat  nunc  exc.mus  secretarius  generalis  cap.  II  consti- 
tutionis de  Liturgia  pro  votatione  definitiva  de  hoc  capite. 

Secretarius  generalis : Iuxta  mandatum  moderatoris,  fit  hodie  suffra- 
gatio de  cap.  II  schematis  de  sacra  Liturgia,  quod  inscribitur  de  sancto 
Eucharistiae  mysterio. 

Videatis  pag.  25  fasciculi  distributi.  Caput  ita  incipit:  « Salvator 
noster,  in  Cena  novissima,  qua  nocte  tradebatur,  Sacrificium  Euchari- 
sticum  Corporis  et  Sanguinis  sui  instituit,  quo  Sacrificium  Crucis  in 
saecula,  donec  veniret,  perpetuaret,  atque  adeo  Ecclesiae  dilectae  Sponsae 
memoriale  concrederet  mortis  et  resurrectionis  suae:  sacramentum  pie- 
tatis, signum  unitatis,  vinculum  caritatis,  convivium  paschale,  in  quo 
Christus  sumitur,  mens  impletur  gratia  et  futurae  gloriae  nobis  pignus 
datur...  ». 

Et  reliqua  usque  ad  pag.  28,  ubi  caput  ita  finem  habet,  n.  58:  « No- 
vus ritus  concelebrationis  conficiatur,  Pontificali  et  Missali  Romano  in- 
serendus »} 

Ergo  suffragatio  facienda  est  super  totum  hoc  integrum  caput. 

Ut  pluries  iam  dixi,  suffragatio  fit  per  placet,  non  placet  et  placet 
iuxta  modum.  Placet  iuxta  modum  hoc  significat,  quod  caput  plerum- 
que, in  pluribus  partibus  placet,  sed  in  quibusdam  aliis  non  placet  vel 
modificandus  est.  Ergo  ut  haec  immutatio  seu  modificatio  fiat,  necesse 
est  cognoscere  quomodo  modificatio  facienda  sit.  Ergo  qui  dicunt  placet 
iuxta  modum,  tenentur  tradere  una  cum  schedula  suffragationis  et  in  fo- 
liis distinctis,  uti  patet,  modos  qui  desiderantur  ut  inserantur  in  schema. 
Si  modi  non  dantur,  etsi  suffragatio  facta  sit  placet  iuxta  modum,  mens 
suffragantis  praesumitur  esse  pure  positiva.  Ergo  ut  valeat  placet  iuxta 
modum,  una  cum  schedula  tradendus  est  modus  vel  modi  qui  deside- 
rantur. 

Durante  hac  congregatione,  distribuentur  schedulae,  quas  vos  omnes 
Patres  venerabiles  iam  cognoscitis,  et  postquam  votum  vestrum  cum 
tranquillitate  dederitis,  eaedem  schedae  auferentur  ab  assignatoribus  lo- 
corum. Gratias! 

Moderator-.  Continuatur  nunc  disceptatio  de  cap.  II  schematis  de  Ec- 
clesia, sed  antea  audire  faveant  Patres  omnes! 

Disceptatione  de  hoc  capite  iam  ulterius  progrediente,  immo  tem- 
pore opportuno  ad  finem  currente,  iterum,  uti  iam  in  initio  ultimae 
congregationis  generalis,  Patres  omnes  enixe  rogantur  ne  repetant  eadem 
argumenta  vel  etiam  talia  qualia  vix  a rationibus  iam  prolatis  differunt. 


1 C/.  pag.  283. 

Exstat  ratio  etiam  psychologica.  Auditores  huius  almi  consessus,  uti 
experientia  docet,  meris  repetitionibus  pro  re  iam  pluries  commentata 
non  alliciuntur  pro  re  proposita. 


1 

Em. mus  P.  D.  IOSEPH  card.  FRINGS 
Archiepiscopus  Coloniensis 

V enerabiles  Patres, 

Liceat  mihi  pauca  quaedam  addere  ad  quaestionem  collegialitatis  epi- 
scoporum et  quidem  quomodo  haec  veritas  contenta  sit  in  antiquissima 
traditione. 

1.  Verum  est  conceptum  collegialitatis  in  sensu  iuridico  stricte 
determinato  non  inveniri  in  antiquissimis  Patribus.  Qui  hinc  concluderet 
talem  collegialitatem  in  primis  saeculis  revera  non  extitisse  omnino  fal- 
sam methodum  adhiberet  in  inquirenda  veritate  ex  sacra  traditione.  Hoc 
modo  neque  primatus  iurisdictionis  Summi  Pontificis,  qui  est  veritas 
firmissima  fidei  nostrae,  ex  sacra  traditione  priorum  saeculorum  co- 
gnosci potest,  quia  tunc  temporis  primatus  Summi  Pontificis  Romani 
aliis  formis  se  manifestabat.  Omnino  autem  non  licet  diversas  methodos 
adhibere  ad  inquirendum  primatum  Summi  Pontificis  et  collegialitatem 
episcoporum. 

His  praesuppositis  ei,  qui  sincere  perquirit  historiam  veteris  Eccle- 
siae, collegialitas  episcoporum  non  minus  clare  apparebit  quam  primatus 
iurisdictionis  Summi  Pontificis,  sicut  duo  elementa  quae  semper  ad  vitam 
Ecclesiae  pertinent. 

2.  Breviter  etiam  positive  hoc  illustrare  iuvabit.  Antiqua  Ecclesia, 
sicut  iam  ex  Sacra  Scriptura  elucet,  ex  multis  Ecclesiis  localibus  aedifica- 
batur, quae  inter  se  communicabant  in  verbo  et  in  Corpore  Domini  nostri 
Iesu  Christi.  Et  sicut  una  et  unica  Ecclesia  aedificabatur  ex  multis  Ec- 
clesiis inter  se  communicantibus  sub  Romano  Pontifice,  sic  etiam  epi- 
scopi arcto  foedere  ab  initio  inter  se  coniuncti  erant.  Ita  ut  S.  Cypria- 
nus dicere  possit:  « Episcoporum  multorum  concordi  numerositate  unus 
Episcopatus  copulatus  est  »,  et  alio  in  loco:  « Episcopatus  unus  est, 
cuius  a singulis  in  solidum  pars  tenetur  ».  Quod  haec  communio  episco- 
porum non  tantum  episcopos  alicuius  regionis  complecteret,  clarum  est 
ex  verbis  S.  Ignatii  Antiocheni  qui  dicit:  « Christus  sententia,  i.  e., 
Verbum  est  Patris,  episcopi  per  tractus  terrae  constituti,  id  est  per  totum 
mundum  dispersi,  in  sententia,  id  est  in  Verbo,  Christi  sunt  ». 

Haec  communio  episcoporum  inter  se  et  cum  Romano  Pontifice  gra- 

vissimum  pignus  erat  unitatis  et  veritatis  conservandae.  Et  in  hoc  prae- 
cise erat  elementum  principale  huius  collegiali tatis,  scilicet  in  conser- 
vanda unitate  et  veritate. 

Etiam  vocabulum  « collegii  » usurpabatur  tunc  temporis,  sicut  elu- 
cet ex  loco  apud  S.  Optatum  Milevitanum  qui  dicit  de  episcopis  dona- 
tistis : « Quia  collegium  episcopale  nobiscum  habere  nolunt  commune, 
collegae  non  sint;  tamen  sunt  fratres  ». 

Et  etiam  practice  et  iuridice  haec  communitas  episcoporum  variis 
modis  exercebatur,  e.  g.  per  litteras  communicatorias  quibus  novi  epi- 
scopi legitimum  suum  introitum  in  ordinem  episcoporum  finitimis  epi- 
scopis communicabant,  per  epistolas  illas  pulcherrimas  quas  episcopi 
miserunt  ad  alias  Ecclesias  praesertim  ad  Ecclesiam  Romanam,  caput 
totius  Ecclesiae,  e.  g.  S.  Ignatius  Antiochenus,  S.  Polycarpus  Smyrnen- 
sis  et  S.  Dionysius  Corinthius.  Praesertim  vero  haec  communio  se  osten- 
debat eo  quod  singuli  episcopi  quaestiones  maioris  momenti  non  alia 
via  decisas  habere  voluerunt  quam  via  collegiali,  scilicet  per  Synodos, 
sive  provinciales  sive  regionales  ex  quibus  Concilia  oecumenica  pro- 
vexerunt. 

3.  Tertia  assertio.  Patet  non  omnes  veritates  fidei  nostrae  ab  initio 
et  statim  omni  claritate  apparuisse  in  Ecclesia  sed  aliquas  paulatim  ex- 
plicatas esse.  Cogita  de  veritate  Assumptionis  B.  Virginis  Mariae  et 
etiam  de  veritate  primatus  iurisdictionis  Romani  Pontificis  qui  in  sua 
decisa  claritate  tandem  in  Vaticano  I definitus  est.  Iterum  autem  dico 
collegialitatem  episcoporum  in  antiqua  traditione  non  minus  clare  appa- 
rere quam  veritatem  nobis  omnibus  carissimam  de  primatu  iurisdictionis 
Summi  Pontificis.  Proinde  ex  hoc  capite  historiae  veteris  Ecclesiae,  se- 
cundum meum  humile  iudicium,  nihil  impedit  quoniam  haec  veritas  ut 
essentialis  pro  structura  Ecclesiae  in  hoc  Concilio  in  plena  luce  ponatur. 
Dixi. 


Textus  scripto  traditus-. 

Liceat  mihi  adhuc  aliqua  verba  de  quaestione  collegialitatis  in  Ecclesia  di- 
cere, praesertim  de  modo  quo  in  antiqua  traditione  haec  veritas  contenta  est. 

1.  De  methodo  cognitionis.  Verum  est  conceptum  collegii  in  sensu  iuridico 
stricte  determinato  in  traditione  Patrum  non  inveniri.  Qui  vero  concluderet,  col- 
legium episcoporum  ergo  non  exstitisse,  omnino  falsam  methodum  inquisitionis 
ad  cognoscendam  traditionem  applicaret.  Hoc  modo  etiam  primatus  iurisdictionis 
Romani  Pontificis,  quamvis  certissima  veritas  fidei  nostrae,  cognosci  nequit.  Etiam 
hic  primatus  in  saeculis  prioribus  non  se  manifestavit  sensu  iuridico  postea  expli- 
cite  determinato.  Sed  nullo  modo  licet,  diversas  methodos  ad  cognoscendum  pri- 
matum Romani  Pontificis  et  collegialitatem  episcoporum  adhibere.  His  praesuppo- 
sitis,  ei  qui  historiam  Ecclesiae  antiquae  sincere  perquirit,  collegialitas  episcopo- 

rum  non  minus  clare  apparet  quam  primatus  Romani  Pontificis,  sicuti  duo  ele- 
menta quae  semper  ad  vitam  Ecclesiae  pertinent. 

2.  Breviter  hoc  etiam  positive  declarare  iuvabit.  Tota  Ecclesia  ex  multis  ec- 
clesiis localibus,  sicuti  iam  in  Sacra  Scriptura  apparet,  aedificata  erat,  quae  in 
verbo  et  corpore  Domini  communicabant.  Sicuti  una  et  unica  Ecclesia  Christi  ex 
multis  Ecclesiis  invicem  communicantibus  sub  Romano  Pontifice  aedificabatur,  ita 
etiam  « episcoporum  multorum  concordi  numerositate  unus  episcopus  copulatus  » 
erat,  ut  verbis  S.  Cypriani  utar  ( Eph . 55,  24,  2).  Iterum  dicit  Cyprianus:  « Episco- 
patus unus  est,  cuius  a singulis  in  solidum  pars  tenetur  » (De  cath.  eccl.  un.  5,  2). 
Et  S.  Ignatius,  proximus  tempori  apostolorum  exsistens  dicit,  quod  « Christus 
sententia  Patris  est,  episcopi  per  tractus  terrae  constituti  in  sententia  Christi  sunt  » 
(Eph.  3,  2).  De  cetero  iam  ipsum  factum  epistolarum  S.  Ignatii  vinculum  collegia- 
litatis  exprimit,  quod  singulos  episcopos  in  unum  episcopatum  colligavit.  Idem  de 
epistolis  S.  Polycarpi,  S.  Dionysii  et  de  aliis  epistolis  saec.  n dicendum.  Ex  quo 
patet,  quod  communio  episcoporum  multorum  pignus  fuit  et  veritatis  et  unitatis 
conservandae.  Et  hoc  praecise  est  principale  elementum  collegialitatis,  in  quo  ele- 
menta iuridica  fundantur.  In  hoc  sensu  etiam  verbum  collegii  in  scriptis  Patrum 
expresse  invenitur,  e.  g.  in  scriptis  S.  Optati  Milevitani,  praeclarissimi  impugna- 
toris  schismatis  donatistarum,  qui  dicit:  « Et  quia  collegium  episcopale  nolunt 
nobiscum  habere  commune,  non  sunt  collegae,  si  nolunt;  tamen,  ut  supra  dixi- 
mus, fratres  sunt  » (Contra  Farmen.  Donat.  1,  4;  cf.  7,  6 etc.). 

Haec  collegialitas  insuper  diversis  modis  etiam  iuridice  exercebatur.  Via  ordi- 
naria ad  unitatem  in  Ecclesia  efficiendam  et  conservandam  erant  litterae  sic  dictae 
communicatoriae,  quas  episcopi  sibi  invicem  dederunt  et  quibus  singulae  Eccle- 
siae sibi  invicem  conglutinabantur.  Episcopi  singuli  quaestiones  gravioris  momenti 
nullo  alio  modo  nisi  via  collegiali  in  synodis  provincialibus  decisas  habere  volue- 
runt. Ex  hoc  fundamento  etiam  Concilia  Oecumenica  procreverunt. 

3.  De  explicatione  veritatum  in  Ecclesia.  Alia  observatio  adhuc  adiicienda 
est.  Veritates  fidei  nostrae  non  omnes  subito  in  sua  plena  claritate  apparent,  sicuti 
patet  de  Assumptione  B.  M.  V.  vel  etiam  de  infallibilitate  et  de  primatu  iurisdic- 
tionis  Summi  Pontificis,  qui  non  prius  quam  in  Concilio  Vaticano  I,  in  sua  explicita 
claritate  definitus  est.  Iterum  dico,  secundum  historicam  veritatem  principium 
collegialitatis  in  primis  saeculis  non  minus  clare  apparuisse  quam  veritatem  no- 
bis omnibus  carissimam  primatus  Summi  Pontificis.  Ex  hoc  capite,  scii,  historiae 
veteris  Ecclesiae,  nihil  impedit  quominus  haec  veritas  essentialiter  ad  structuram 
Ecclesiae  pertinens  hoc  in  Concilio  in  plenam  lucem  ponatur. 

2 

Em.mus  P.  D.  IOSEPH  card.  RITTER 
Archiepiscopus  S.  Ludovici 

Venerabiles  Fratres, 

De  cap.  II  schematis  de  Ecclesia  paucissima  tantum  dicam.  Colle- 
gialitas episcopatus  et  instauratio  diaconatus  stabilis,  cum  maximi  sint 
momenti,  considerationem  quam  claram  et  deliberationem  maturam  me- 

rentur.  Disceptatio  tamen  de  utraque,  saltem  meo  iudicio,  quadam  con- 
fusione obscuratur. 

De  collegialitate  episcopatus  duae  sunt  quaestiones:  una  specula- 
tiva, seu  dogmatica;  altera  practica.  In  hoc  schemate  de  Ecclesia , agitur 
solummodo  de  quaestione  dogmatica,  de  constitutione  Ecclesiae  essen- 
tiali, ideoque  de  natura  episcopatus.  In  hoc  Concilii  momento,  discep- 
tandum est  utrum  episcopatus  secundum  institutionem  sit  collegialis; 
considerandum  est  quid  doceant  Sacra  Scriptura  et  traditio  de  collegia- 
litate. De  ceteris,  quando  et  quomodo  et  qualem  collegium  episcopale 
auctoritatem  exerceat,  disceptabitur  in  schemate  de  episcopis  ac  de  dioe- 
cesium regimine. 

Mutandis  mutatis,  eadem  dicenda  sunt  de  instauratione  diaconatus. 
In  hoc  Concilii  momento,  disceptandum  est  utrum  instaurandus  sit  dia- 
conatus stabilis;  considerandum  est  utrum  necessarius  sit  vel  utilis 
ad  Ecclesiam  aedificandam,  renovandam  et  augendam.  Quantae  et  quam 
variae  sint  difficultates,  sive  intra  sive  extra  matrimonium,  contra  dia- 
conatus instaurationem,  relinquatur  tempore  et  loco  proprio  discu- 
tiendum. Dixi. 


3 

Exc.mus  P.  D.  PETRUS  PARENTE 
Archiepiscopus  tit.  Ptolemaidensis  in  Thebaide 

Em. mi  Principes , venerabiles  Patres, 

Cum  ad  schema  aptandum  in  commissione  doctrinali  nonnihil  colla- 
boraverim,  liceat  mihi  nunc  his  quae  copiose,  sapienter  et 1 diversimode 
dicta  sunt  in  hac  aula  aliquid  adiungere  circa  cap.  II,  ea  spe  ut  doc- 
trina, quae  definienda  proponitur,  clarius  et  rectius  perspiciatur,  tot 1 
inter  varias  sententias.  Ex  toto  capite,  quatuor  seligo  puncta  praecipua. 

Primum  quidem : Ratio  fundamenti.  Ex  Matthaeo,  cap.  16,  clare 
patet  Christum  fundamentum,  ad  instar  rupis,  Ecclesiae  suae  consti- 
tuisse Simonem,  quem  consulto  Cepham  seu  Petram  appellavit.  Tota 
igitur  Ecclesia,  nemine  excepto,  Petro  innititur  tamquam  singulari  fun- 
damento visibili,  quod  vices  gerit  invisibilis  ac  definitivi  fundamenti, 
nempe  Christi,  lapidis  angularis. 

Exinde  consequitur  ceteros  apostolos  Petro  aequiparari  non  posse, 
ratione  fundamenti  Ecclesiae,  sed  eos,  in  linea  subordinata,  munus  Pe- 
tri participare  dici  posse,  quandoquidem,  ut  imagini  indulgeam,  ali- 
cuius domus  ratio  fundamenti  primario  competit  rupi,  secundario  par- 
tibus profundioribus 3 parietum...4 

Secundum  punctum\  S aeram  e nt  alit as  episcopatus.  In  schemate,  n.  14, 
aperte  affirmatur  episcopatum  esse  « gradum  supremum  sacramenti  Or- 
dinis »,  in  quo  sacerdotium  adaequate  ac  plene  actuatur,  cuius  presby- 
teri participes  fiunt.  Sic  quaestio  antiqua  dirimitur  ad  maiorem  episco- 
patus gloriam. 

Praeterea  in  schemate  « arctum  vinculum  » innuitur  inter  utramque 
potestatem,  ordinis  nempe  ac  iurisdictionis,  in  episcopo,  vi  suae  conse- 
crationis; quae  quidem  assertio  maximi  momenti  est,  sub  aspectu  histo- 
rico et  dogmatico.  Constat  enim,  inde  a saec.  x circiter,  iurisperitos  po- 
testatem Ordinis  a potestate  iurisdictionis  plus  aequo  discriminasse  ita 
ut  episcopo  nullam  potestatem  iurisdictionis  agnoscerent  vi  consecra- 
tionis, sed  talem  potestatem  episcopis  quasi  ab  extrinseco  communicari 
a Romano  Pontifice. 

Dogmatice  vero  cum  probatis  auctoribus  ...5  sustineri  potest,  ac  for- 
tasse debet,b  potestatem  in  Ecclesia  vigentem  unicum  genus  esse  ratione 
originis  (Christus)  ac  ratione  finis  (salus  animarum);  quae  tamen  in  spe- 
cies dispescitur  secundum  obiecta,  cum  et  ad  sacra  media  sanctifica- 
tionis spectet  et  ad  munus  regendi  quo  perfecta  societas  indiget  ut 
vivat. 

Iamvero  cum  per  se  una  sit  Ecclesiae  potestas,  utique  complexa, 
quae  a Christo  apostolis  ad  redimendum  mundum  collata  est,  sponte 
fluit  hanc  eamdem  potestatem  essentialiter  transferri  in  episcopos,  4U^ 
apostolorum  successores  per  consecrationem  sacramentalem  constituun- 
tur. Gaudent  igitur  episcopi,  et  quidem  iure  divino,  participatione  pote- 
statis Ecclesiae  (tum  Ordinis  tum  iurisdictionis)  eo  tamen  pacto  ut  talis 
potestas  numquam  avulsa  consideretur  ab  Ecclesiae  organismo  in  quo, 
ita  Christo  volente,  nihil  esse  neve  concipi  potest  independenter  ab  unico 
fundamento,  quod  est  Petrus.  Itaque  potestas  episcopalis  integra  a Chri- 
sto promanat  ( iure  divino),  sed  non  extra  Petrum,  quia  potestas  illius 
sacrae  societatis  est,  quam  Christus  super  unicam  rupem,  Petrum,  fun- 
davit. Ideo  potestas  illa,  etsi  ex  iure  divino,  neque  esse  neque  exerceri 
potest  sine  aliquo  nexu  vel  nutu,  explicito  vel  implicito,  Summi  Ponti- 
ficis. Magis  autem  nutus  pontificius  requiritur  ad  exercitium  iurisdictio- 
nis, quae  natura  sua  subditorum  adsignationem  importat,  quam  nemo 
facere  potest  nisi  ille,  cui  Christus  totum  gregem  suum  pascendum  com- 
misit. 

Nihilominus,  cum  bona  pace  iurisperi torum,  asserimus  Papam  non 
creare  iurisdictionem  episcoporum,  sed  exercitium  in  determinatos  sub- 
ditos decernere  illius  potestatis,  quae  iam  est  in  episcopis  vi  consecra- 
tionis, saltem  radicitus  ac  virtualiter,  tamquam  aptitudo  ad  gubernandam 
Ecclesiam  particularem  vel  ad  participandam  auctoritatem  Concilii  oecu- 

menici  in  Ecclesiam  universalem,  utique  dependenter  a Summo  Ponti- 
fice, qui  illam  potestatem  in  actum  deducit  ac  dilatat. 

Tertium  punctum : Colle gialitas.  Schema  collegium  apostolorum 

eorumque  successorum  aperte  admittit  tamquam  ab  ipso  Christo  con- 
stitutum; quod  quidem,  attentis  diversis  disputatis  opinionibus,  magni 
faciendum  est.  At  cum  collegialitas  in  decursu  saeculorum  ambiguita- 
tibus et  etiam  erroribus  ansam  praebuisset,  necesse  erat  caute  procedere 
et  quoad  nomen  et  magis  quoad  naturam  ac  proprietates  eiusdem.  No- 
men transeat,  dummodo  ne  aequi  vocationes  subaudiat. 

Periculum  insitum  in  hac  re  est  relatio  inter  membra  collegii  et  Pe- 
trum Caput;  quae  quidem  relatio  imprimis  quoad  esse  consideranda  ve- 
nit. Iamvero  concessa  et  agnita  institutione  collegii  apostolorum  ex 
parte  ipsius  Christi  Domini,  omnes  apostoli,  Petro  non  excluso,  membra 
eiusdem  collegii  indesinenter  manent,  ita  ut  nullus  ex  apostolis  avulsus 
a collegio  considerari  possit...7 

Status  seu  conditio  membri  collegii,  ministerium  sacrum  omnium 
episcoporum  ac  ipsius  Papae  certe  obsignat...8 

Attamen  semper  prae  oculis  habenda  est  conditio  personalis  Petri, 
qui  a Christo  factus  est  fundamentum  et  caput  totius  Ecclesiae  ideoque 
etiam  collegii  apostolici;  ac  insuper  considerandum  est  quod  non  omnia 
munia  apostolorum  episcopis  transmissa  sunt? 

Quapropter  ratio  membri  collegii  neque  superat  neque  aequiparatur 
rationi  fundamenti  et  capitis,  quinimmo  huic  substat  tum  in  esse  tum  in 
operari.  Haec  autem  est  ratio  propter  quam  in  schemate  satis  (pro  ali- 
quibus nimis)  insistitur  in  mentione  Petri  Capitis. 

Quartum  punctum : Potestas  episcopalis  eiusque  habitus  ad  potesta- 
tem Summi  Pontificis.  Hoc  est  punctum  capitale  totius  quaestionis  et 
ipsius  schematis  ...10.  In  schemate,  n.  16,  satis  provisum  est  huic 
problemati,  lineam  quamdam  mediam  sequendo;  sed,  uti  fieri  solet,  so- 
lutio proposita  non  omnibus  placet,  cum  quibusdam  nimis,  aliis  vero 
parum  videatur...11 

Prostat  monumentum  doctrinale  Concilii  Vaticani  I,  a quo  nemini 
dissentire  licet; iamvero  in  Actis  — non  possum  legere  — patet  quod 
Christus  instituit  Petrum  ceteris  apostolis  praeponendo , et  quidem  pri- 
matum verae  iur  is  dictionis  Petro  contulit , prae  ceteris  apostolis  sive 
seorsum  singulis  sive  omnibus  simid;  et,  secundo  loco , talis  primatus 
in  Romanum  Pontificem  transit ?2 

Istis  canonibus  modo  plenissimo  13  et  inaequivocabili  asseritur,  et 
quidem  provocando  ad  Sacram  Scripturam  et  ...14  traditionem,  suprema 
ac  plena  potestas  iurisdictionis  Romani  Pontificis  in  universam  Eccle- 
siam ...15.  Quamvis  igitur  successor  Petri  ad  collegium  episcoporum  per- 

tineat,  eius  primatus  est  omnino  personalis,  ita  ut  eius  persona  supra 
collegium  extollatur  potestate  sua  suprema,  cui  ipsum  collegium  sub- 
icitur. 

Quid  igitur  de  potestate  episcoporum?  ...16  Hic  nodus!  Iam  supra 
innuimus  episcopos,  vi  suae  consecrationis,  sacrae  potestatis  Ecclesiae 
iure  divino  participes  fieri,  ita  tamen  ut  haec  eorum  potestas  potestati 
Petri  successoris,  iure  quoque  divino,  subor dinata  maneret 17  in  essendo 
et  in  operando.  Sed  quaeri  potest  an  18  eadem  sit  ratio  potestatis  episco- 
porum colle gialiter  sumptorum.  Ad  dubium  solvendum,  satis  est  consi- 
derare Concilium  oecumenicum.  Ibi  enim  collegium  episcoporum  ...19 
adstat  et  agit;  at,  omnibus  fatentibus,  eius  acta  authenticum  valorem 
nonnisi  a Romani  Pontificis  explicito  nutu  et  promulgatione  consequi 
possunt. 

Ergo  potestas,  etiam  collegialis  ...20,  neque  separari  neque  aequipa- 
rari  neque  subtrahi  potest  Romani  Pontificis  potestati,  ut  valida  sit  ...21. 
Exinde  tamen  non  est  deducendum  collegio  episcopali  nullam  esse  po- 
testatem propriam  in  Concilio  ac  si  tota  potestas  eidem  a Romano  Pon- 
tifice communicata  sit22  Assident  enim  episcopi...23  tamquam  iudices 
et  magistri  authentici  Ecclesiae  universae;  sed  quemadmodum  in  propria 
dioecesi,  ita  etiam  in  Concilio,  sub  Petro  Capite  ipsi  agunt  et  loquuntur ,24 

Definitive  dici  potest:  vi  consecrationis  episcopi  accipiunt  a Deo 
potestatem  sacram,  Ecclesiae  propriam,  per  modum  aptitudinis  vel  vir- 
tualitatis  permanentis,  quae  in  actum  legitimum  in  sinu  Ecclesiae  erum- 
pere nequit  independenter  a Romano  Pontifice,  qui  est  fundamentum 
et  actuosum  principium  unitatis  totius  Ecclesiae  ...25.  His  plus  minus 
consonat  schema,  in  quo  est  sermo  etiam  de  indiviso  subiecto  plenae 
et  supremae  potestatis  in  universam  Ecclesiam.26  Quod  quidem  gloriam, 
dignitatem  ac  vim  episcopalis  potestatis  satis  ac  iure  tuetur,  salva  tamen, 
uti  par  est,  definita  doctrina  fidei  de  Romani  Pontificis  primatu.  Dixi. 


In  textu  scripto  tradito-.  1 ac.  2 atque  via  quaedam  conciliativa  indigite- 
tur.  3 profundis.  4 Quod  quidem  cautum  est  in  schemate  nec  plus  dici 
posse  videtur  movendo  a textibus  Eph.  2,  20  et  Apoc.  21,  54,  de  cuius  interpre- 
tatione ab  exegetis  ac  theologis  disputatur,  dum  textus  Mt.  16  soliditate  et  cla- 
ritate pollet.  5 (F.  card.  Cavagnis,  Inst.  iuris  publici  eccl.,  Romae  1906, 
vol.  II,  q.  2.  De  errore  Bolgeni  in  hac  re  cf.  M.  R.  Gagnebet,  L’ origine  de  la  juridic- 
tion  collegiale  du  Corps  episcopal  au  Concile  selon  Bolgeni,  Romae  1961).  6 de- 

cet. 7 Quilibet  apostolus,  ipse  Petrus,  in  linea  ontologica,  semper  est  pars 
collegii  apostolorum.  Idem  dicendum  de  episcopis  et  Papa.  Quod  vero  ad  activi- 
tatem spectat,  sive  Petrus  sive  ceteri  apostoli,  sive  Papa  sive  episcopi,  tanquam 
membra  collegii  necessario  agunt,  quandocumque  in  ambitu  Ecclesiae  ad  salutem 
operantur.  8 quia  apostoli  cum  Petro  hierarchice  collecti  et  constituti  sunt  a 

Christo  ac  plena  potestate  exclusive  ditati  ad  fundandam  et  evolvendam  Eccle- 
siam. 9 transmittuntur.  10  Post  consideratum  collegium  quoad  esse,  nunc 
quoad  operari  considerandum  venit.  11  Breviter  sed  clare  rem  expendere  cona- 
bor. Cum  Romani  Pontificis  primatus  tangatur,  oportet  imprimis  attente  conside- 
rare quid  sollemne  Ecclesiae  magisterium  definiverit  hac  de  re  (cf.  U.  Betti,  La 
costituzione  dommatica  Vastor  Aeternus  dei  Concilio  Vaticano  I,  Roma  1961; 
H.  Schauff,  De  Romano  Pontifice  et  Concilio,  in  Symposium  Theologicum,  ed.  Di- 
vinitas, Roma  1962).  12  istius  Concilii  legimus:  a)  Christus  « Petrum  ceteris 

apostolis  praeponens  in  ipso  instituit  perpetuum  utriusque  unitatis  (nempe  sive 
fidelium  sive  episcoporum)  principium  ac  visibile  fundamentum...  ».  Primatus 
Petri  est  id  « in  quo  totius  Ecclesiae  vis  et  soliditas  consistit  » (DB  1821).  Pri- 
matus verae  iurisdictionis  soli  Petro  a Christo  directe  collatus  fuit  « prae  ceteris 
apostolis  sive  seorsim  singulis  sive  omnibus  simul  »,  nempe  etiam  collegialiter 
sumptis.  Sequitur  canon  (DB  1823);  b)  talis  primatus  a Petro  in  eius  successores 
transit,  qui  sunt  Romani  Pontifices.  Unde  Summus  Pontifex  supremae  potestatis 
plenitudine  pollet  « quae  vere  episcopalis  est  » in  totam  Ecclesiam  seu  tum  in 
fideles  tum  in  pastores.  Sequitur  canon  (DB  1831).  13  firmissimo.  14  di- 

vinam. 15  proinde  in  ipsos  episcopos  sive  singillatim  sive  collective  seu  colle- 
gialiter sumptos.  16  ac  de  eius  relatione  ad  potestatem  supremam  Romani  Pon- 
tificis? 17  maneat.  18  utrum.  19  legitime  convocatum.  20  cum  epi- 
scopatus naturam  non  immutet.  21  Eo  magis  idem  tenendum  est  de  quali- 
cumque potestate  collegiali  asserta  extra  Concilium  Oecumenicum.  22  commu- 
municaretur.  23  Concilio  Oecumenico.  24  suam  auctoritatem  exercent  sub 
Petro  Capite  et  non  independenter  ab  ipso,  ita  a fortiori  in  Concilio  collegialiter 
nonnisi  sub  Petro  Capite  agunt,  qui  iurisdictionem  plenam  et  immediatam  habet 
in  fideles,  in  episcopos  singulos,  in  collegium  episcopale,  in  Concilium.  Romani 
Pontificis  potestas  essentialiter  nihil  accipit  a collegio  episcopali,  at  eidem  satis  tri- 
buit, quatenus  eos  suae  ipsius  potestatis  in  universam  Ecclesiam  participes  actu 
constituit.  25  Christi.  26  nostrum  in  n.  16,  ubi  hanc  summi  ponderis  affir- 
mationem legimus:  « Collegium  episcoporum...  una  cum  capite  suo  Romano  Pon- 
tifice et  nunquam  sine  hoc  capite,  indivisum  subiectum  plenae  et  supremae  pote- 
statis in  universam  Ecclesiam  creditur.  Quae  potestas  tamen  Papae  tanquam  fonti, 
episcopis  tanquam  rivulis  competit. 

4 

Exc.mus  P.  D.  CUSTODIUS  ALVIM  PEREIRA 
Archiepiscopus  de  Lourenqo  Marques 

Praeclarissimi  Patres, 

Praetermitto  aliqua  quae  scripto  tradam  secretario.  Illa  quidem  ex- 
primunt vota  et  desideria  triginta  et  octo  episcoporum  Lusitaniae. 

Quae  brevissime  sequuntur  puto  esse  dicenda...1 

Mirandum  spectaculum  saepe  dictum  est  libertatem  qua  omnes  pos- 
sumus et  debemus  sententiam  nostram  proferre...2 

Miror  tamen,  quod  aliqui  Patres  in  quasdam  rhetoricas  exaggeratio- 
nes lapsi  sunt.  Cogito  et  intelligo  rationes  quidem  afferri  posse  pro 

et  contra  diaconatus  Ordinem  stabilem  in  Ecclesia.  Rationes  tamen  in 
favorem  non  videntur  adeo  validae  ut  mutetur  disciplina  actualis,  hi- 
storia magistra. 

Praeter  illa  iam  dicta,  si  diaconis,  enim,  non  ministratur  scientia 
theologica  competens,  aequalis  presbyteris,  si  legi  caelibatus  non  ob- 
stringuntur, nihil  vel  pauca  facient.  Si  utrumque  agunt,  cur  ad  sacerdo- 
tium non  ascendent? 

Si  ad  matrimonium  admittuntur,  vulnus  in  sacra  caelibatus  disci- 
plina inflictum,  esset  transitus  ad  altiora  impugnanda,  de  quibus  sileo, 
sed  multa  dicenda  essent.  Inutile  est  amplius  dissertare  de  hoc  vulnere; 
omnes  id  admittunt. 

Si  Patribus  ergo  placet  iterum  instaurare  diaconatum  stabilem,  enixe 
rogarem  ut  tantum  detur  facultas  episcopis  vel  conferentiis  episcopali- 
bus qui  id  petierint  et  ad  experimentum,  sub  vigilantia  Apostolicae  Se- 
dis et  salva,  salvo  meliore  iudicio ,3  semper  sacra  caelibatus  lege. 

De  collegialitate  episcoporum  etiam  multa  et  recta  prolata  sunt. 
Puto  sine  timore  procedendum  est.  Episcopi,  quidem,  nihil  sunt  sine 
Romano  Pontifice;  sed,  e contra,  Romanus  Pontifex  esse  non  potest 
sine  episcopis,  cum  sit  eorum  caput.  Dixi. 


In  textu  scripto  tradito-.  1 meo  iudicio,  de  quibus  aliter  ac  aliter  iam  multa 
dicta  sunt.  2 Gaudeo  maxime.  3 deest. 

Animadversiones  additae-. 

Fere  omnes  episcopi  Lusitaniae  (38)  haec  exponunt: 

1.  Cum  em.mis  cardd.  Ruffini  et  Bea  optant  ut  ad  accuratum  examen  subiician- 
tur  textus  S.  Scripturae. 

2.  Approbant  et  votum  emittunt  in  favorem  declarationis  sacramentalitatis 
episcopatus,  tanquam  plenitudo  ipsius  Ordinis  sacri. 

3.  Optant  ut  deleantur  verba  pag.  26,  lin.  2 (in  quos  gratiam...)  et  substi- 
tuantur per  verba  « in  quos  gratiam  per  Ordinationem  transfundunt  » vel  similia. 

4.  Enixe  rogant  ut  deleantur  verba  in  pag.  26,  lin.  36  « immo  Diaconatus...  », 
ita  ut  nec  aperiatur  nec  claudatur  ostium  et  diaconatus  remaneat  ut  nunc  est. 

5.  Item,  pag.  30,  lin.  21  deleantur  verba  « novam  vero  revelationem...  ». 

6.  Item,  pag.  23,  lin.  6 deleatur  verbum  « plena  »,  cum  peccatores,  utpote 
membra  Ecclesiae,  sane  non  plena  dignitate  in  ea  pollent. 

7.  Ut  in  eadem  pag.  23  et  lin.  6,  post  « qui  vero  » addatur  verbum  « etiam  », 
cum  qui  potestate  pollent  non  minore  dignitate  decorantur  ac  illi  quibus  inserviunt. 

8.  Ut  clarius  dicantur  quae  sunt  in  pag.  23,  linn.  18-21,  ne  subiectum  infal- 
libilis magisterii  videatur  esse  aliud  ac  illud  cui  sacri  apostolici  primatus  praero- 
gativa tribuitur. 

9.  Ut  in  pag.  24,  lin.  11  « Ecclesiam  exstruunt  universalem  » aliter  redigatur 
v.  g.  « Ecclesiam  super  Petrum  aedificatam  ad  universum  extendunt  ». 

10.  Ut  in  pag.  25,  lin.  26,  quae  de  praesentia  Christi  in  episcopatu  dicuntur, 
aliter  redigantur,  ne  videatur  esse  in  omnibus  eorum  muneribus  univoca. 

11.  Pag.  29,  lin.  16  substituatur  « fieri  potest  » per  « fieri  debet  » vel  « opor- 
tet fieri  ». 

12.  Eadem  pag.  29,  lin.  27  deleatur  pericopa  « fideles...  cohaerere  debent  », 
nam  in  n.  21,  pag.  31,  ad  finem,  idem  venit,  ei  illud  « chordae  citharae  » non  recte 
sonat. 

Aliqui  insuper  episcopi  (quatuor  vel  quinque)  firmo  n.  4 optarent  ut  inter- 
stitia inter  diaconatus  et  presbyteratus,  quae  iure  tribus  mensibus  constant,  am- 
plientur, ita  ut  diaconus  in  suis  muneribus,  iam  non  intra  ipsos  Seminarii  muros  sed 
in  medio  mundi  positus,  vere  et  per  satis  longum  tempus  probaretur,  antequam 
ad  s.  presbyteratus  Ordinem  accederet.  Ita  posset  adhuc  ad  saecularia  transire. 

Nullam  difficultatem  haberem  pro  ordinatione  diaconi  nostrorum  fratrum 
laicorum.  Die  transacto,  in  Basilica  Lauretana,  hoc  postulabat  frater  aliquis  Or- 
dinis Capuccinorum.  Esset  utilis  etiam  in  missionibus.  In  missionibus , dico,  ubi 
instauratio  diaconatus  sine  caelibatu  esset  magnum  detrimentum.  Loquitur,  et 
mecum  sunt  multi,  episcopus  missionarius. 


5 

Exc.mus  P.  D.  VINCENTIUS  M.  JACONO 
Episcopus  tit.  P at ar ensis 

Em. me  Praeses , venerabiles  Fratres, 

Post  tot  disquisitiones,  varietate  et  profunditate  ornatas  d puncta 
tantum  quae  potiora  videntur,  mea  humili  sententia,  breviter  exponam: 

1.  Peculiaris  potestas  a Christo  Iesu  apostolis  omnibus  concessa  et 
successoribus  episcopis  ( Mt . 18;  28  ...2  post  vocationem  duodecim, 
quos  et  apostolos  vocavit  [ Lucas 3]  eorumque  institutionem  speciali 
cura  habitam)  tamquam  verum  fundamentum  doctrinae  colle gialitatis 
apostolorum  et  episcoporum,  iure  divino,  haberi  potest  et  probabilius 
debet,  cum  satis  constet  ex  traditione  apostolica,  ut  eruitur  ex  Actibus 
Apostolorum  ( cap . I;  cap.  6;  15;  cf.  ad  Galatas  4)  et  dictis  Patrum  saec.  n 
et  m (ut  audivimus  ab  exc.mo  Gouyon  ...5,  et  paulo  antea  ab  em.mo 
card.  Frings):  traditio  apostolica  verbum  Dei  explicat.  Admittitur  etiam 
in  Litteris  Encyclicis  Fidei  donum  Pii  XII. 

2.  Cum  res  magni  sit  momenti  et  momentosas  habeat  consequen- 
tias, maxima  adhibenda  est  cautela  et  praecavendae  exaggerationes  quae 
primatum  Petri  eiusque  Successoris  Romani  Pontificis  labefactare  pos- 
sint. Proh  dolor,  quandoque  verba  et  scripta  inveniuntur  quae,  modo 
etiam  indirecto,  eversiva  sanae  doctrinae  apparent. 

3.  Humillime  commendandum  teneo,  una  cum  Mt.  16  et  Io.  21  6, 
verbum  Domini  Lucae,  22  7 : « Ego  autem  rogavi  pro  te  ...8  ut  non  defi- 
ciat fides  tua.  Et  tu  aliquando  conversus,  confirma  fratres  tuos  ».  Fides 


CONGREGATIO  GENERALIS  XLVII 


503 


ergo  Petri,  a Domino  facta  solida,  erit  ratio  et  causa  soliditatis  fratrum 
apostolorum,  quos  omnes  Satan  « expetivit  ut  cribraret  sicut  triticum  », 
seu  totius  collegii  apostolorum  (cf.  Vaticano  I,  Denz.  1836). 

4.  Itaque  in  Ecclesia,  si  non  unum  subiectum  auctoritatis  et  infalli- 
bilitatis  activae  sit,  duplex  habendum  subiectum,  non  adaequate  tamen 
distinctum.  Proinde  si  Romanus  Pontifex,  in  ipso  collegii  episcopalis 
actu,  quo  definitive  doctrina  fidei  et  morum  tradatur,  non  esset  omnino 
independens  a sententia  aliorum,  immo  ceteros  obligans,  si  aliam  habeat, 
actum  esset  de  Petro,  eiusque  successore,  petra  supra  quam  fundata  9 
est  Ecclesia,  supremo  Pastore  tum  agnorum  tum  ovium,  et  confirmatore 
fratrum  in  fide,  ad  mentem  Pastor  Aeternus...10 

Meminisse  iuvabit  quae  clarus  episcopus  Gasser  dixit  in  disputatio- 
nibus Vaticani  I:  « Verum  est  quod  consentio  praedicationis  praesentis 
totius  magisterii  Ecclesiae,  unitae  cum  capite,  sit  regula  fidei  etiam  pro 
definitionibus  Pontificis.  At  exinde  nullo  modo  deduci  potest  stricta 
et  absoluta  necessitas  exquirendi  a rectoribus  Ecclesiarum  » consentio- 
nem  ...u.  Causa  enim  infallibilitatis  Pontificis  est  peculiaris  adsistentia 
Spiritus  Sancti,  quam  Christus  pro  Petro  impetravit. 

5.  Sane  collegium  episcoporum,  in  magisterio  ordinario  et  univer- 
sali pro  rebus  fidei  et  morum  nequit  errare,  sed  semper  cum  et  sub  Petro, 
principe  apostolorum,  seu  sub  Romano  Pontifice  capite,  i.  e.  praecipuo 
et  indispensabili  membro  totius  collegii  et  peculiari  privilegio  donato  ut 
fratres  confirmaret. 

Pariterque  in  munere,  quod  officium  appellari  poterit,  Ecclesiam 
universam  regendi  — in  quo  partem  aliquam  habent  episcopi  ut  corpus 
coniunctum  Papae,  qui,  velut  caput,  plenam  et  supremam  potestatem 
ordinariam  et  immediatam  habet  in  totum  corpus  — collegium  episco- 
porum nihil  potest  nisi  cum  et  sub  Summo  Pontifice,  qui  opportuni- 
tatem et  modos  patefaciet  interventionis.  Agitur  nempe  de  exercitio. 

Votum  ergo:  clariore  modo  et  profundiore,  quantum  fieri  potest, 
exponantur  argumenta  in  favorem  collegialitatis  episcoporum  sive  in  es- 
sendo  sive  in  agendo,  ut  utar  verbis  card.  Siri,  in  agendo 12  quod  est 
maximi  momenti,  v.  g.  in  causis  maioribus. 

Tandem  addam:  cum  em.mo  card.  Cento  seponendam  puto  sacrae 
caelibatus  legis  exemptionem  pro  diaconis  in  permanenti  hierarchiae 
gradu  constitutis.  Gratias. 


In  textu  scripto  tradito-.  1 deest.  2 18,  18,  28,  18-20.  3 Lc.  6,  13. 

4 (I,  26,  6;  15.  cf.  Gal.  2).  5 in  congregatione  generali  praeterita.  6 ( Mt . 

16,  18-19  et  Io.  21,  16  s.).  7 Lc.  22,  31  s.  8 (Simon).  9 aedificata 

10  (D.  1821-1840).  11  (CL  7,  404).  12  deest. 

Exc.mus  P.  D.  FORTUNATUS  DA  VEIGA  COUTINHO 
Episcopus  tit.  Sagalassensis,  eoad.  Belgaumensis 

Venerabiles  Patres , 

Liceat  mihi,  minimo  apostolorum,  pauca  animadvertere  circa  rela- 
tiones inter  collegium  episcoporum  et  Petri  successorem  exsistentes...1 

Est 2 adhuc  necessarium  repetere  collegium  episcopale  intelligendum 
esse  non  ut  « conglomerationem  » episcoporum  sine  Papa,  dum  Sum- 
mus Pontifex  stat  ex  altera  parte,  sed  ut  corpus  universale  episcoporum, 
in  quo  includitur  episcopus  Romae,  qui,  etsi  est  unus  ex  eis,  gaudet 
tamen  praerogativis  successoris  Petri...3 

Tractatio  completa  de  collegialitate  episcopali  non  potest  praeter- 
mittere examen  relationum  essentialium  quae  exstant  inter  collegium  et 
praeclarissimum  membrum  suum,  Successorem  Petri.  Si  autem  videtur 
necessarium  ambas  quaestiones  uno  eodemque  capite  tractare,  tum  vide- 
tur mihi  expedire  ut  secunda  quaestio  modo  « concreto  » indagetur. 

Possibile  est  enim  de  hac  quaestione  « conceptualiter  » agere,  iuxta- 
ponendo  duo  verba  generalia,  nempe  « plenitudinem  potestatis  in  Suc- 
cessore Petri  » et  « plenitudinem  potestatis  in  collegio  episcopali  »,  sicut 
fecit  in  Vaticano  I relator  officialis  Zinelli.  En  eius  verba:  « Concedi- 
mus libenter  et  nos  in  concilio  oecumenico  sive  episcopis  coniunctim 
cum  suo  capite  supremam  inesse  et  plenam  ecclesiasticam  potestatem  in 
fideles  omnes:  utique  Ecclesiae  cum  suo  capite  coniunctae  optime  haec 
congruit.  Igitur  episcopi  congregati  cum  capite  in  concilio  oecumenico, 
quo  in  casu  totam  Ecclesiam  repraesentant,  aut  dispersi,  sed  cum  suo 
capite,  quo  casu  sunt  ipsa  Ecclesia,  vere  plenam  potestatem  habent  » 
(cf.  nota  29  huius  cap.  II  nostri  schematis).  Si  quasi  deductivo  modo  con- 
ceptum plenitudinis  enucleare  volumus,  in  vanum  laboramus,  quia  unum 
est  necessarium,  nempe  scire  quid  Christus  de  facto  et  concreto  modo 
voluerit. 

Oportet  ergo  considerare  « concreto  » modo  quid  significent  pro 
Christo  et  pro  Ecclesia  haec  duo:  primum,  collegium  episcopale  quod 
succedit  duodecim  atque  eius  auctoritas;  secundum,  Petrus  et  munera 
quae  Christus  ei  commisit  dicendo  « confirma  fratres  tuos  » et  reliqua. 

Ex  Scriptura  enim  patet:  et  duodecim  apostolos  coniunctim,  et  inter 
eos  Petrum,  specificum  munus  recepisse.  Quae  munera  harmonice  uniri 
debent  in  sapientia  et  caritate,  quin  necesse  sit  evacuare  unum  propter 
alterum,  quod  certe  non  est  iuxta  Domini  voluntatem.  Proponere  Eccle- 

siologiam  qua  aut  ex  Concilio  totum  derivatur  in  Papam,  aut  qua  totum 
a Summo  Pontifice  derivatur  in  collegium  est  opus  eorum  qui  sat  abstrac- 
tis lucubrationibus  indulgent,  et  attrahuntur  simplificationibus  lucidis 
certe  sed  infaustis,  qua  veritas  integra  non  accurate  servatur. 

Clarus  theologus  orthodoxus  russicus  Boulgakof  scripsit:  « Verbum 
prae  ceteris  orthodoxum  ne  dicam  catholicum  est  verbum  et  ».  Abun- 
dant exempla:  Deus  unus  et  trinus,  Christus  Deus  et  homo,  gratia  et  li- 
bertas, fides  et  opera,  scriptura  et  traditio.  Eodem  modo  semper  sunt 
simul  ponendi:  Papa  et  episcopi.  Qui  unum  ex  membris  huius  dualitatis, 
theoretice  vel  practice,  valore  suo  pleno  privat,  a genuino  sensu  catholico 
recedit.  In  nostro  casu:  si  « plenitudo  potestatis  » collegio  tribuatur,  ne 
auferatur  a Romano  Pontifice;  et  si  Romano  Pontifici  datur,  ne  aufe- 
ratur a collegio  episcoporum.  Sed  quomodo  tunc  illa  omnia  harmonisari 
possunt? 

Videtur  ipsa  revelatio  divina,  quando  describit  utriusque  partis  mis- 
sionem et  munus,  nobis  praebere  quamdam  normam  obiectivam,  qua 
quaedam  « determinatio  »,  non  autem  diminutio,  illarum  potestatum 
adumbratur.  Collegium,  Petro  semper  incluso,  in  mundum  mittitur 
quem  evangelizet,  in  quo  cum  auctoritate  Ecclesiam  aedificet,  breviter ,4 
ut  ab  aliis  iam  ostensum  est,  cum  supremi  ministerii  suprema  potestate. 
Ponit  tamen  divina  Sapientia  in  medio  huius  collegii,  quod  decurrente 
tempore  crescere  et  evolvi  debet,  arbitrum  quemdam  ultimum  fidei  apo- 
stolicae,  centrum  necessarium  totius  communionis  ecclesiasticae,  prin- 
cipium cohaesionis  totius  episcopatus,  supremam  cautionem  stabilitatis 
Ecclesiae,  unitatisque  atque  diversitatis  vigilantem  custodem.  Quae  sunt, 
concreto  modo  loquendo,  quaedam  ex  praecipuis  praerogativis  seu  offi- 
cia 5 Petri. 

Proinde,  cum  de  relationibus  inter  Successorem  Petri  et  reliquum  col- 
legium sermo  est,  principium  quoddam  generale,  immo  iuridicum  invo- 
cari potest:  ex  fine  muneris  et  auctoritatis  determinatur  eorum  ratio  et 
ambitus.  In  nostro  casu,  ex  significatione  et  fine  muneris  et  missionis, 
tum  totius  collegii  cum  Petro,  tum  ipsius  Petri,  utriusque  partis  plena 
potestas,  quoad  contentum  et  ambitum,  melius  intelligitur;  et  exinde 
possibilitas  harmonisandi  alterutriusque  potestatem  pro  parte  melius  in- 
telligitur, immo  pro  magna  parte,  si  secundum  caritatem  et  sapientiam 
christianam  concipitur. 

Concludo.  Relationes  Petri  cum  aliis  apostolis  in  collegio  et  postea 
relationes  successoris  Petri  cum  aliis  membris  collegii  episcopalis,  optime 
exprimuntur  unica  expressione:  « in  communione  cum  Petro  ».  Con- 
ceptus enim  communionis  implicat  agnitionem  omnium  praerogativarum 
Petri,  quod  minus  fauste,  ne  plus  dicam,  exprimitur  in  « cum  et  sub  ». 

Supprimantur  ergo  istae  expressiones,  vel  similes,  in  nostro  schemate; 
et  dicatur,  ubi  necessarium  sit  ex  ratione  dogmatica,  « in  communione 
cum  Petri  Successore  ».  Dixi. 


In  textu  scripto  tradito : 1 Collegialitatem  episcoporum  attente  consideranti 
duae  quaestiones,  et  quidem  distinctae,  in  mentem  veniunt:  prima,  quid  sit  colle- 
gialitas  in  seipsa;  secunda,  quomodo  concipi  debeant  relationes  intra  collegium 
exsistentes  inter  unum  ex  eius  membris,  specialibus  praerogativis  praeditum,  et 
reliqua  membra. 

Ad  primam  quaestionem:  quid  sit  collegialitas  in  seipsa,  quod  attinet,  cap.  II 
de  constitutione  hierarchica  Ecclesiae  et  in  specie  de  episcopatu,  ita  elaboratum 
est  ut  sit  complementum  definitionis  de  primatu  et  infallibilitate  Romani  Ponti- 
ficis in  Vaticano  I promulgatae.  Mihi  videtur  disceptationem  de  essentia  collegii 
episcopalis  separatim  faciendam  esse  et  non  de  relationibus  inter  hoc  collegium 
et  successorem  Petri. 

Duae  rationes  adduci  possunt  ad  firmandam  assertionem  meam.  Prima  ratio: 
Hic  modus  tractandi  aptior  esset  quia  distinctius  enuclearetur  quae  sit  ipsa  essen- 
tia collegii  episcopalis.  2 Estne.  3 Secunda  ratio:  Hic  loquendi  modus 
non  offendit  specialibus  praerogativis  Romani  Pontificis.  Sufficit  enim  dicere  ubi 
necessarium  sit:  « salvis  iuribus  successoris  Petri  »,  quae  formula  omnes  praero- 
gativas Summi  Pontificis  in  tuto  ponit.  Haec  autem,  prouti  iacet,  redactio  cap.  II 
nostri  schematis,  etsi  speciatim  elaboratum  est  ad  tractandum  de  collegio  episco- 
pali, videtur  modo  nimis  prolixo  loqui  de  Romano  Pontifice.  Quae  impressio  eva- 
nescit si  in  textu  definitivo  schematis  de  propositione  nostra,  nempe  de  solo  colle- 
gio episcopali  seorsim  sumpto,  ratio  habeatur.  Quod  ad  secundam  quaestionem 
attinet,  haec  videntur  notanda.  4 brevi.  5 officiis. 

Moderator.  Faveant  Patres  nunc  finire  votationes  suas  de  cap.  II 
constitutionis  de  sacra  Liturgia,  et  postea  colligant  assignatores  schedas 
expletas  cum  votis. 


7 

Exc.mus  P.  D.  HENRICUS  VION 
Episcopus  Pictaviensis 

V ener  abites  Patres , 

Missio  episcopi  sub  imagine  pastoris  in  Scripturis  et  traditione  fir- 
missime fundatur.  Affirmatio  huius  muneris  in  duobus  locis  schematis 
de  Ecclesia  speciatim  effulget:  in  cap.  I,  de  imaginibus  Ecclesiae,  et  in 
cap.  II,  ad  attentionem  et  studium  nostrum  nunc  proposito:  « Haec 
sacrosancta  Synodus,  Concilii  Vaticani  I vestigia  premens,  solemniter 
cum  eo  docet  Iesum  Christum  pastorem  aeternum,  sanctam  aedificasse 


CONGREGATIO  GENERALIS  XLVII 


507 


Ecclesiam,  missis  Apostolis  ../  quorum  successores  in  Ecclesia  sua  pa- 
stores et  doctores  usque  ad  consummationem  saeculi  esse  voluit  ». 

Ingenti  cum  gaudio  hanc  declarationem  accepimus.  Nonne  primo 
et  radicaliter  a sacramento  episcopatus  defluit  gratia  et  sollicitudo  pa- 
storalis? 

Eo  maior  producitur  deceptio  et,  in  quodam  sensu,  timor,  cum  toto 
decursu  schematis  et  praesertim  in  hoc  cap.  II  quamdam  confusionem 
inter  munus  regendi  et  munus  pascendi  perspicimus. 

In  prooemio  ipso,  pag.  22,  lin.  24,  legimus  quod  episcopi  « domum 
Dei  viventis  regunt  ».  Certe  regunt.  Cur  tamen  imago  pastoris,  in  decla- 
ratione incepta,  usque  ad  finem  paragraphi  non  servatur?  Valde  timen- 
dum est  ne  sub  textu  adsit  conceptus  nimis  restrictivus  de  munere  pa- 
storali, quasi  idem  sonaret  pascere  et  gubernare. 

Pag.  24,  par.  12,  lin.  3,  adhuc  crescit  timor.  Textus  etenim  dicit 
Christum  apostolos  « suae  potestatis  summi  prophetae,  sacerdotis  et 
pastoris  participes  » fecisse.  Nunc  autem:  aut  summa  potestas  pastoris 
idem  est  ac  potestas  regis,  aut  redactio  aequivoca  aestimanda  est,  cum 
in  eadem  enumeratione  discursus  de  uno  ordine  ad  alium,  de  particulari 
ad  universale  efficitur. 

Plures  textus,  qui  eodem  defectu  gravantur,  afferre  possem:  quos 
autem,  brevitatis  causa,  omittere  volo,  eo  magis  quod  intentio  mea 
sic  sufficienter  clara  et  fundata  videtur:  missio  episcopalis,  in  tota  sua 
extensione,  est  pastoralis;  ideoque  episcopus  est  pastor,  non  solum 
quando  regit,  sed  etiam  quando  docet,  et  quando  munus  pontificale 
exercet.  De  hoc  autem  schema  fere  tacet,  immo  quasi  ad  nihilum  redigit. 

Ne  dicatur  quaestionem  hanc  esse  minoris  momenti.  Etenim  non 
solum  agitur  de  perfectione  redactionis,  vel  de  fidelitate  in  minimis, 
sed  de  mente  ipsius  Concilii,  de  missione  episcopali  et  de  exigentiis  apo- 
stolatus. 

Mens  ipsius  Concilii?  Saepe  saepius  dictum  fuit,  quod  Vaticanum  II 
notam  pastoralem  prae  se  ferre  debet.  Quomodo  autem  id  efficitur,  si 
in  schemate  fundamentali  figura  pastoris  in  umbra  et  caligine  remanet? 

Missio  episcopalis?  Suum  fontem  sumit  per  sacramentum  episco- 
patus in  ipso  Christo  Domino,  qui  semper  tamquam  pastor  exhibetur 
et  de  ipso  quasi  solemni  modo  dixit:  « Ego  sum  Pastor  bonus  ».  Est 
ergo  missio  pastoralis  in  toto  suo  ambitu;  et  hoc  affirmandum  est. 

Apostolatus  exigentiae?  Quotidie  episcopi,  presbyteri,  religiosi  et 
laici  complexitate  activitatis  apostolicae  quasi  premuntur,  et  non  sine 
anxietate  vinculum  unitatis  quaerunt.  Ubi  autem  unitas  invenienda  est, 
nisi  in  Christo  et  in  signo  Christi,  i.  e.  in  episcopo?  Episcopus  autem 

nonnisi  ponatur  in  visione  plene  pastorali  et  spiritum  et  vim  et  orienta- 
tionem dare  potest. 

Sicut  bonus  pastor,  cum  corde  patris  ...2,  ovile  nutrit  per  verbum  et 
gratiam,  et  in  viis  Christi  ducit.  Simul  etiam,  eodem  cordis  motu,  vult 
respondere  ad  clamorem  Christi:  « Alias  oves  habeo  » ...  «ut  fiat  unum 
ovile  et  unus  pastor  ». 

Conclusio  erit  sub  forma  voti:  textus  schematis  ad  lucem  maiorem 
missionem  pastoralem  episcopi  adducat,  in  suo  nexu  cum  episcopatus 
schemate ,3  Ideoque,  ex  eo  eliminentur  omnia  verba  quae  pascere  et  re- 
gere vel  regere  et  pascere  indifferenter  assumerent.  Dixi. 


In  textu  scripto  tradito-.  1 (sicut  ipse  missus  erat  a Patre  - Io.  20,  21). 
2 ponens  animam  pro  ovibus.  3 sacramento. 

8 

Exc.mus  P.  D.  IOSEPH  SCHNEIDER 
Archiepiscopus  Bambergensis 

Venerabiles  Patres , 

Quae  ad  articulos  priores  tres  huius  capitis  1 animadvertenda  putavi, 
scripta  iam  tradidi  secretariae  generali.  Ex  eis  dicam  verbo  tantum, 
et  brevissime ,2  quae  art.  13  respiciunt,  et  praesertim  in  prima  alinea .3 

In  art.  13  factum  successionis  episcoporum  in  locum  apostolorum 
enuntiatur  uti  debitum  quoddam,  quod  ex  perpetuitate  Ecclesiae  et  ab 
apostolis  et  a nobis  per  conclusionem  adstruendum  fuit  et  est.  Talis 
modus  loquendi,  meo  humili  iudicio / minus  conveniens  videtur,  prae- 
sertim 5 schemati  Concilii. 

Rectius  et  aptius,  uti  puto,  hoc  factum  vel  potius  haec  veritas  fidei 
enuntianda  est  uti  veritas,  quae  in  Ecclesia  tamquam  simpliciter  certa 
ex  Scriptura  et  traditione  adest,  quin  insinuetur  Ecclesiam  primaevam 
de  ea  veritate  6 nonnisi  per  conclusionem  quamdam  ex  immediate  a Do- 
mino dictis  instructam  fuisse. 

Emendationem  textus  articuli  huius 7 hoc  sensu  fortasse  perficien- 
dam tradidi  secretario  generali.  Dixi. 


In  textu  scripto  tradito : 1 11,  12,  13.  2 deest.  3 deest.  4 deest. 

5 deest.  6 deest.  7 13. 

Animadversiones  additae-. 

Ad  art.  11-13  (pag.  23  s.)  schematis  de  Ecclesia  proponere  mihi  liceat  aliquas 
mutationes,  cum  textus,  uti  iacet,  mihi  in  nonnullis  non  placeat.  Non  placet  v.  g. 

dictio  scholaris,  inter  verba  fere  biblica  dure  sonans  « praesertim  stabiles  » 
(pag.  23,  lin.  3).  Non  placet  item  in  pag.  23,  lin.  31  et  pag.  24  lin.  1 propositionis 
pars  « ad  instar  instituit  cuiusdam  collegii  »,  cum  tali  expressione  vera  socialis 
communitas  apostolorum  aliquatenus  debilitari  videatur.  Non  placet  praesertim, 
quod  in  art.  13  factum  successionis  episcoporum  potius  uti  debitum  quoddam 
enuntiatur,  quod  ex  perpetuitate  Ecclesiae  a nobis  per  conclusionem  adstruendum 
est,  quam  uti  veritas,  de  qua  ex  Scriptura  et  traditione  immediate  certi  sumus. 

Inde  tentamen  quoddam  textus  paululum  mutati  propono,  nempe: 

«11.  [Prooemium].  Christus  Dominus,  ad  populum  Dei  augendum  et  Cor- 
pus suum  exaedificandum  et  nutriendum,  Ecclesiam  suam  variis  minis trationibus 
instrui  voluit  (cf.  1 Cor.  12,  5;  Eph.  4,  11  ss.),  inter  quas  eminent  munera  et  offi- 
cia, quibus  institutis  missionem  suam  in  saeculi  usque  finem  perpetuat  ( perpetuare 
decrevit ).  Quae  munera  sicuti  omnia  ministeria  ad  bonum  totius  corporis  tendunt. 
Quicumque  e populo  Dei  sunt,  eo  ipso  plena  dignitate  hominis  christiani  gau- 
dent; qui  vero  ut  ministri  potestate  pollent,  fratribus  suis  inserviunt;  cuncti  autem 
in  eundem  finem  libere  et  ordinatim  conspirantes,  ad  salutem  perducuntur.  Ipse 
Dominus  Iesus  Ecclesiam  suam,  variis  charismatibus  ditatam,  super  Petrum  rupem 
et  super  ceteros  apostolos  fundavit. 

Haec  Sacrosancta  Synodus...  profiteri  et  declarare  constituit. 

12.  [De  institutione  duodecim  apostolorum].  Dominus  Iesus,  precibus  ad 
Patrem  fusis,  vocans...;  quos  et  apostolos  nominavit  (cf.  Lc.  6,  13)  coetuique  apo- 
stolorum Petrum,  ex  eo  peculiariter  electum,  praefecit.  Apostolos  suos  imprimis  ad 
filios  Israel,  ...  ipso  summo  angulari  lapide  Christo  Iesu  {Eph.  2,  20;  cf.  Apoc. 

21,  14). 

13.  [De  episcopis  successoribus  apostolorum].  Ministerium  illud  sanctissi- 

mum concreditum  apostolis,  cum  quibus  ipse  usque  ad  consummationem  saeculi 
se  fore  praedixit  et  promisit  (cf.  Mt.  28,  20),  ab  ipsis  in  successores  trans- 
missum est,  qui  eadem  divina  potestate  sustentandi  et  pascendi  gregem  Christi 
praediti  non  quidem  iam  Ecclesiam  fundarent,  sed  annuntiando  Evangelium  et 
manifestando  mysterium  Christi,  sanctificando  et  regendo  plebem  Dei  eam  conti- 
nua protectione  custodirent.  Apostoli  enim  de  instituendis  successoribus  curam 
agentes  viris  electis  commendarunt , ut  attenderent  seipsis  et  universo  gregi,  in 
quo  Spiritus  Sanctus  eos  posuit  episcopos  regere  Ecclesiam  Dei  (cf.  Act.  20,  28; 
1 Tim.  4,  14-16).  Ipsi  ut  fidelium  patres  et  pastores  gregum  suorum  mandatum 
suum  exsequend,um  habuerunt,  memores  semper  moniti  S.  Petri:  “ Pascite... 

gregis  ex  animo  ” ( 1 Pt.  5,  2-4). 

Unde  traditum  est,  quod  apostoli  ab  ipso  Domino  instructi  et  acceptis  man- 
datis constituerunt  episcopos  et  diaconos  eorum,  qui  credituri  erant,  et  ordinatio- 
nem dederunt,  ut  cum  illi  decessissent,  ministerium  eorum  alii  viri  probati  exci- 
perent; indeque  fuerunt  et  sunt  in  Ecclesia,  qui  ab  apostolis  instituti  sunt  episcopi, 
et  successores  eorum  usque  ad  nos} 

Sicut  ergo  permanet  potestas  a Domino  singulariter  Petro...  ». 

Exc.mus  P.  D.  PATRITIUS  CLEARY 
Episcopus  Nancemensis 

Em. mi  Patres  et  venerabiles  Fratres, 

Volo  brevissime  proponere  emendationem  schematis  paragraphi 
quae,  pag.  30,  lin.  23,  incipit  verbis:  « Romani  Pontificis  authentico 
magisterio,  etiam  cum  non  ex  cathedra  loquitur...  etc.  ». 

Formula  quae  in  schemate  invenitur  admittit,  ut  mihi  videtur,  in- 
terpretationem quae  conscientias  perturbare  potest.  Cum,  ex  hypothesi, 
magisterium  non  ex  cathedra  loquatur,  fieri  potest,  saltem  theoretice, 
ut  iudicium  erroneum  pronunciet.  Valde  quidem  improbabile  est,  sed 
possibilitas  excludi  non  potest.  Quod,  si  fieret,  ex  verbis  schematis  ori- 
retur obligatio  assensum  intellectus  falso  praestandi.  Quod  totaliter  ir- 
rationabile videtur. 

Praesumptio  fortissima  semper  aderit  magisterium  non  errasse,  et 
donec  aliter  magisterium  indicet,  obsequium  religiosum  eius  iudicio 
debetur;  dubiis  igitur  etiam  bene  fundatis  exortis,  non  licebit  magiste- 
rium penitus  reicere,  nec  alios  sententiam  contrariam  docere,  nec  pro- 
prio iudicio  dubia  ultimo  solvere. 

Sed  numquid  periti  catholici  prohibentur  quominus  rem  plenius  in- 
vestigent? Ipsa  Sacra  Congregatio  Sancti  Officii  responsum  clarum  et  in- 
dubium in  favorem  libertatis  iam  adhibuit  die  2 iunii,  a.  1927.  Quaestio 
orta  erat  de  interpretatione  antiquioris  decreti  circa  Comma  Ioanneum. 
En  responsum  Sacrae  Congregationis:  « Minime  vero  impedire  voluit 
(decretum),  quominus  scriptores  catholici  rem  plenius  investigarent 
atque,  argumentis  hinc  inde  accurate  perpensis,  cum  ea,  quam  rei  gra- 
vitas requirit,  moderatione  et  temperantia,  in  sententiam  genuinitati 
contrariam  inclinarent,  modo  profiterentur,  se  paratos  esse  stare  iudicio 
Ecclesiae  »...1 

Declaratio  S.  Congregationis  pro  casu  particulari  enunciata  est,  sed 
videtur  digna  quae  ab  hoc  Concilio  oecumenico  in  principium  generale 
erigatur. 

Ergo  propono  emendationem:  « Romani  Pontificis  authentico  magi- 
sterio, cum  non  ex  cathedra  loquitur,  religiosum  obsequium  iuxta  nor- 
mas prudentiae  praestandum  est;  sed  nihil  impedit  quominus  periti, 
omni  qua  par  est  moderatione  et  temperantia,  argumentis  hinc  inde 

accurate  perpensis,  rem  plenius  investigent,  dummodo  sincere  profitean- 
tur se  paratos  esse  stare  iudicio  Ecclesiae  »...2  Dixi. 


In  textu  scripto  tradito-.  1 (Denz.  2198).  2 (cf.  Denz.  2198). 

Exc.mus  P.  D.  IOANNES  SAUVAGE 
Episcopus  Anneciensis 

Venerandi  Patres  et  carissimi  Fratres , 

Quae  mihi  dicenda  de  successione  apostolica  in  episcopis,  etsi  non 
nova,  tamen  noviter  proponere  vellem  relate  ad  ordinem  et  redactionem 
n.  13,  pag.  24.  Momentum  huius  numeri  est  magnum,  tam  dogmatice 
quam  oecumenice.  Asserta  quae  continet  sunt  fundamentum  totius  eccle- 
siologiae  catholicae  et  quasi  vinculum  huius  capitis  de  episcopatu,  et 
respondent  huic  quaestioni:  Utrum  et  quo  modo  munus  apostolicum 
et  gratia  apostolatus  continuatur  in  hodierno  episcopatu? 

Exspectatur  a Concilio  oecumenico,  ut  clare  exponat  veritatem  ca- 
tholicae doctrinae.  Haec  tria  mihi  liceat  adnotare,  quo  aptius  textus 
noster  hunc  suum  finem  attingat: 

1.  De  modo  exponendi  et  fundandi  fidem  catholicam  in  duabus 
primis  paragraphis. 

2.  De  modo  declarandi  rationem  successionis  apostolicae. 

3.  Tandem,  speciatim,  de  praerogativis  quae  ex  apostolis  in  epi- 
scopos transierunt  per  successionem  apostolicam. 

1.  Data  revelationis  divinae  exponenda  sunt  non  tam  argumentis 
convenientiae  quam  testimoniis  fidei  Ecclesiae.  Exprimendum  est  primum 
non  tam  quid  facere  debuerint  apostoli  quam  quid  de  facto  fecerint  ut 
dispensatores  totius  oeconomiae  a Christo  fundatae.  A.  v.,  institutio 
episcoporum  referenda  est  ordinationi  ab  apostolis  factae. 

Ceterum  necesse  est  ut  expositio  veritatis  catholicae  innitatur  in 
illis  locis  perpetuo  in  decursu  saeculorum  adhibitis  quando  quis  trac- 
tatur de  successione  apostolica,  scii.  Clementis  Papae  et  Irenaei  Epi- 
scopi. Quibus  invocatis  meliorem  in  lucem  ponuntur  textus  ipsius 
Scripturae. 

Quid  de  his  exigentiis  in  nostro  textu? 

As  sentio  plene  his  quae,  viginti  hisce  momentis  ante  me,  dixit 
exc.mus  Schneider,  ep.  Bambergensis.1 

2.  De  modo  quo  declaratur  ratio  successionis  apostolicae. 

Revocemus  in  memoriam  historiam  Vaticani  I,  de  hac  re.  Omnino 

vitanda  est  formula  quae  praesentat  rationem  seu  naturam  successionis 
apostolicae  consistere  tantum  in  quadam  collatione  potestatis  duabus 
lineis  sibi  invicem  parallelibus  et  extrinsece  subordinatis:  Petri  scii,  et 
Romani  Pontificis,  ex  una  parte;  apostolorum  et  episcoporum,  ex  altera 
parte. 

Ratio  essentialis  successionis  apostolicae  haec  est:  traditio  vivens 
et  actualis  veritatis  revelatae  et  missionis  a Christo  concredita  et  a toto 
collegio  apostolico,  cuius  Petrus  fuit  primus  et  dux,  in  totum  collegium 
episcopale  transmissa,  cuius  Romanus  Pontifex  est  primus  et  caput. 

Fons  cohaesionis  et  unitatis  collegii  episcopalis  consistit  in  profes- 
sione unanimi  divinae  veritatis  et  in  cura  communi  Ecclesiae  Dei  secun- 
dum traditionem  vivam,  cum  gratia  divinitus  collata. 

Quid  de  his  exigentiis  in  nostro  textu?  Sat  evidenter  incidit  in 
illam  formulam  comparativam,  et  apparenter 2 antinomicam,  quae  om- 
nino vitanda  esset,  pag.  24,  lin.  40:  « sicut  Petro  ...  ita  collegio  apo- 
stolico... ». 

Novam  propono  redactionem,  quae  testimonio  Irenaei  fulta  ostendit 
traditionem  apostolorum  in  Ecclesia  manifestatam  per  successionem  apo- 
stolicam  et  accessibilem  iis  omnibus  qui  vera  velint  videre.  In  hac  redac- 
tione,  illa  exponitur  ratio  seu  essentia  successionis  apostolicae  quam 
supra  dixi} 

3.  De  iis  praerogativis  quae  ex  apostolis  in  episcopos  transierunt 
per  successionem  apostolicam. 

Plura  de  iis  passim  dicta  sunt  in  hac  aula: 

a)  Clarum  est  quod  nonnullae  praerogativae  apostolorum  sunt 
absolute  intransmissibiles,  et  quaedam  tam  successori  Petri  quam  succes- 
soribus apostolorum:  ut  puta  quae  concernunt  funditus  cognitionem  et 
transmissionem  veritatis  revelatae  et  structurationem  Ecclesiae. 

b)  Quaedam  transmissae  sunt  soli  Petro  utpote  principi  apostolo- 
rum, scii.:  primatus  et  infallibilitas  personalis. 

c)  Dubia  exposita  sunt  in  hac  aula  de  transmissione  iure  divino 
in  collegium  episcopale  curae  universalis  Ecclesiae.  Haec  praerogativa, 
uti  dictum  est,  esset  solius  Petri  et  successorum  eius.  Si  tamen  fuit  in 
apostolis,  hoc,  modo  extraordinario  tantum  et  intransmissibili,  quae  as- 
sertio non  mihi  videtur  fundata  in  Scriptura,  et  non  video  cur,  ex  solo 
textu  evangelico,  distinctio  posset  introduci  inter  Petrum  et  alios  apo- 
stolos sub  hoc  respectu. 

Quid  de  his  difficillimis  in  nostro  textu? 

Optarem  aliquid  explicitius  quo  loqueretur,  hic  aut  alibi,  de  diver- 

sis  respectibus  sub  quibus  Petri  et  apostolorum  praerogativae,  Papae  et 
episcoporum  praerogativae  inter  se  conferuntur,  scii.: 

De  primatu  iurisdictionis,  qui  est  stricte  proprius  Petro  et  Ro- 
mano Pontifici,  et  omnes  alias  praerogativas  in  ambitu  suo  tenet; 

De  infallibilitate,  quae  est  personalis  pro  Papa,  collegialis  pro  epi- 
scopis unitis  cum  Papa; 

De  cura  universalis  Ecclesiae,  quae  est  universalis,  et  cum  iuris- 
dictione  universali  iuncta,  pro  Papa,  et  tantum  4 moralis  et  sine  ordi- 
naria iurisdictione  pro  episcopis,  nisi  aliter  decidat  Papa  vi  suae  mis- 
sionis. 

Textum  noviter  emendatum  trado  secretariatui  generali.  Gratias! 


In  textu  scripto  tradito-.  1 Prima  paragraphus  innititur  in  argumento  conve- 
nientiae quod  sic  resumi  posset:  Apostoli  erant  morti  destinati,  et  Ecclesia  in  aevum 
duratura  debebat  permanere.  Ergo  debuerunt  Ecclesiae  (sic  dicit  noster  textus, 
sed  expectaretur  « apostoli  »)  consulere  successioni  apostolicae  per  episcopos.  Hoc 
argumentum  convenientiae  confirmatur  a par.  2 in  qua  textus  afferuntur  Scrip- 
turae et  insinuatur  textus  Clementis  Papae.  Plures  emendationes  scripto  traditae 
innuunt  illam  difficultatem,  quaerentes  eam  diversimodo  solvere:  sic  archiepiscopi 
et  episcopi  regionis  parisiensis,  qui  omittendas  censent  linn.  15-21;  sic  exc.mus 
D.  Carli,  qui  in  nova  sua  redactione  proposita,  introducit  mentionem  de  implicita 
voluntate  Christi;  sic  Patres  Germaniae  et  Scandinaviae,  qui  lin.  19  proponunt 
« consuluerunt  » (assertionem  facti)  loco  « consulere  debuerunt  » (assertionem 
convenientiae).  Novam  propono  par.  1 quae  asserit  factum  ordinationis  aposto- 
licae de  episcopis  secundum  illa  dicta  Clementis:  Christus  igitur  a Deo,  et  apo- 
stoli a Christo,  et  factum  est  utrumque  ordinati m ex  voluntate  Christi.  Ergo  ordi- 
natio totius  hierarchiae  est  ab  apostolis.  In  hoc  traditionali  contextu  meliorem  in 
lucem  adducuntur  textus  Scripturae  de  consiliis  ab  apostolis  datis  iis  quos  Spi- 
ritus posuit  episcopos  ad  regendum  Ecclesiam  Dei.  Denique  per  modum  confir- 
mationis argumenti,  textus  primae  actualis  paragraphi  de  Ecclesia  in  aevum  dura- 
tura, apostolis  morti  destinatis  et  de  modo  quo  huic  necessitati  consuluerunt  (non 
consulere  debuerunt)  apostoli.  2 quasi.  3 exposui.  4 tantummodo. 

Animadversiones  additae : 

Nova  proposita  redactio  n.  13. 

« Christus  igitur  a Deo  et  apostoli  a Christo,  et  factum  est  utrumque  ordinatim 
ex  voluntate  Dei.  Itaque,  acceptis  mandatis  et  per  resurrectionem  Domini  nostri 
Iesu  Christi  plena  certitudine  imbuti  Deique  verbo  confirmati,  cum  certa  Spiritus 
Sancti  fiducia,  egressi  sunt  adnuntiantes  regni  Dei  adventum.  Per  regiones  igitur 
et  urbes  verbum  Dei  praedicantes,  primitias  earum  spiritu  cum  probassent,  consti- 
tuerunt episcopos  et  diaconos  eorum  qui  credituri  erant  » (1  Clem.  42,  1-4).  Iis 
vero  quos  Ecclesiis  praeposuerunt  apostoli  commendarunt  ut  attenderent  seipsis 
« et  universo  gregi  in  quo  eos  Spiritus  Sanctus  posuit  episcopos  regere  Ecclesiam 
Dei  » ( Act . 20,  28)  (hic  resumeretur  nota  7 textus),  memores  semper  moniti 
S.  Petri:  « Pascite  qui  in  vobis  est  gregem  Dei,  providentes  non  coacte  sed  spon- 
tanee secundum  Deum,  ...  neque  ut  dominantes  in  cleris,  sed  forma  facti  gregis 

ex  animo  » ( 1 Pt.  5,  2-4)  (hic  resumeretur  nota  8 textus).  Et  insuper  ordinem  suc- 
cessionis eorum  praecaverunt  pro  doctrinae,  sacri  cultus  et  gubernationis  mini- 
sterio. Ita  ergo,  etiam  cum  gratia  apostolis  ipsis  divinitus  collata  (cf.  1 Tim. 
1,  14;  2 Tim.  1,  6)  in  unaquaque  Ecclesia  cum  plenitudine  muneris  pastoralis 
successerunt  episcopi. 

Ministerium  enim  sanctissimum  a Domino  Iesu  apostolis  concreditum  pro 
Ecclesia  usque  ad  finem  saeculi  duratura,  morte  eorum  temporali  non  erat  termi- 
nandum, ideo  providerunt  etiam  per  successores  eodem  divino  munere,  non  qui- 
dem Ecclesiam  fundandi,  sed  aedificandi  et  augendi  praeditos.  Nemo  vero  mini- 
sterium apostolorum  fidem  salutarem  praedicandi  assumere  potest  nisi  mittatur 
(cf.  Rom.  10,  15),  sicut  Christus  a Patre  missus  apostolos  suos  misit  (cf.  Io. 
20,  21)  ut  Evangelium  annuntiarent,  mysteriumque  Christi  omnibus  manifesta- 
rent, quo  Ecclesia  continenter  et  in  omne  tempus  totius  vitae  principium  habeat. 

« Traditionem  ergo  apostolorum  in  toto  mundo  manifestatam  in  omni  Eccle- 
sia adest  respicere  omnibus  qui  vera  velint  videre  et  annumerare  eos  qui  ab  apo- 
stolis instituti  sunt  episcopi  et  successores  eorum  usque  ad  nos.  In  hac  ordinatione 
et  successione,  ab  apostolis  in  Ecclesia  traditio  et  veritatis  proclamatio  usque  ad 
nos  pervenit.  Et  est  plenissima  haec  ostensio  unam  et  eandem  vivificatricem  fidem 
esse  quae  in  Ecclesia  ab  apostolis  usque  nunc  sit  conservata  et  tradita  in  veritate. 
Quapropter  eis  qui  in  Ecclesia  sunt  episcopis  obaudire  oportet,  qui  successionem 
habent  ab  apostolis...  qui  cum  episcopatus  successione  charisma  veritatis  certum 
secundum  placitum  Patris  acceperunt  » ( Adv . Haer.  III,  3,  1;  3,  3;  IV,  26,  2). 

Sic  permanent  in  Ecclesia  munus  et  gratia  quae  primum  Christus  Dominus 
toto  apostolorum  collegio  concessit  ac  deinde,  assistente  Spiritu  Sancto,  toto  col- 
legio episcoporum,  cum  Romano  Pontifice  unito,  per  successionem  apostolicam 
tradita  sunt. 

Proinde  declarat  et  docet  Sacrosancta  Synodus:  episcopos  ex  divina  institu- 
tione fideles  edocere  et  pascere,  quos  qui  audit  non  tantum  homines  sed  ipsum 
Christum  audit,  iuxta  verba  ipsius  dicentis:  « Qui  vos  audit  me  audit  et  qui  vos 
spernit  me  spernit;  qui  autem  me  spernit,  spernit  eum  qui  misit  me  » ( Lc . 10,  16). 


11 

Exc.mus  P:  D.  SECUNDUS  GARCIA  DE  SIERRA  Y MENDEZ 
Archiepiscopus  tit.  Varianus,  eoad,  c.i.s.  Ovetensis 

Em. mi  Praesides,  venerabiles  Patres  conciliares, 

In  cap.  II  de  episcopatu,  vel  maxime  placet  quod  n,  11  cavetur 
his  verbis:  « Haec  sacrosancta  Synodus,  Concilii  Vaticani  I vestigia  pre- 
mens ...  doctrinam  eius  de  institutione,  perpetuitate,  vi  ac  ratione  sacri 
apostolici  primatus,  necnon  de  Romani  Pontificis  magisterio  infallibili, 
suam  facit  ».  Hoc  ipsum  nobis  inculcavit  Summus  Pater  Paulus  VI  in  sua 
inaugurali  oratione,  ab  omnibus  gratissimo  animo  audita. 

Ideo  comparavi  huius  cap.  II  doctrinam  cum  definitionibus  Vati- 

cani  I et  vobis  significare  intendo  ea  quae  mihi  videntur  non  bene  con- 
sonare cum  praecedenti  Concilio. 

Non  videtur  consonum  cum  Vaticano  I quod  legitur  in  pag.  23, 
lin.  10:  « Iesus  Ecclesiam  suam  super  Petrum  rupem  ac  super  aposto- 
los... » ...b  Verbis  ab  exc.mo  D.  Dino  Staffa,  et  nuperrime  ab  exc.mo  D. 
Petro  Parente,2  in  hac  aula  prolatis,  ex  toto  corde  adhaereo:  Praeroga- 
tivam fundamenti  uni  ac  soli  prae  ceteris  apostolis  competere  Petro...3 

Lin.  24  lego:  « Qui  (episcopi)  cum  successore  Petri  ...  et  capite  suo, 
ac  totius  Ecclesiae  capite  ».  Insinuatur  capitalitatem  totius  Ecclesiae 4 
esse  veluti  sequelam  ex  capitalitate  coetus  episcoporum.  Hoc  autem  con- 
sonat cum  tendentia  totius  cap.  II,  in  quo  auctoritas,  quae  attribuitur 
Petro  et  successoribus  eius  super  universam  Ecclesiam,  videtur  eis  tribui 
tantum  qua  et  quatenus  sunt  caput  coetus  episcoporum.  In  Conciliis 
Florentino  et  Vaticano  sermo  est  tantum  de  « Christi  Vicario  totiusque 
Ecclesiae  capite  »;  unde  necessario  consequitur  5 etiam  eum  esse  caput 
coetus  episcoporum...6  Mens  schematis  proditur  in  nota  5,  in  qua  lego: 
« Petrus  et  duodecim  eamdem  habent  missionem  auctoritativam,  qua 
Ecclesia  fundatur  ».  Hoc  non  videtur  esse  verum.  Clare  et  distincte 
proponatur .7 

Quaestiones  fundamentales  de  collegio  episcoporum  sincere  et  aperte 
iam  enuntiatae  fuerunt:  Estne  iuris  divini  collegialitas  episcoporum?  Sub 
qua  notione  collegii  loquimur?  Etc.  ...8  Haec  tantum  exponam:  plura 
quae  asseruntur,  videntur  supponere  coetum  episcoporum  succedere 
in  locum  duodecim  apostolorum.  Iamvero,  finalitas  duodecim  qua  duo- 
decim erat  testificari  de  vita,  passione,  morte  et  resurrectione  Iesu  inde 
a praedicatione  Baptistae  usque  ad  Ascensionem,  prout  aperte  patet  ex 
dictis  Petri  in  electione  Matthiae,  in  concione  diei  Pentecostes,  in  domo 
Cornelii.  Ad  hoc  electus  est  Matthias  ut  compleretur  numerus  duode- 
narius testium  ocularium  de  Iesu  inde  ab  initio  vitae  eius  publicae  usque 
ad  ascensionem.  De  hoc  solemne  testimonium  dedit  Petrus  cum  un- 
decim die  Pentecostes  et  in  Concilio  iudaeorum.  Hac  finalitate  impleta, 
iam  nulla  cura  fuit  eligendi  alium  post  mortem  Iacobi  et  aliorum  ex 
duodecim.  Inde  videtur  patere  duodecim  ut  duodecim  non  habere  suc- 
cessionem quia  talis  functio  non  ut  munus  ordinarium,  sed  solum  extraor- 
dinarium ipsorum  personaliter  apostolorum  a Christo  instituta  est.  De- 
ficiente autem  hoc  fundamento,  videtur  deficere  plane  ratio  sufficiens 
ad  asserendum  ius  divinum  collegii  episcoporum...9 

In  apostolis  igitur  officium  extraordinarium  attestandi  ut  testes  ocu- 
lati vitam  et  resurrectionem  Christi,  probe  et  accurate  distinguendum 
est  ab  eorum  munere  ordinario  docendi,  sanctificandi  et  regendi  omnes 
gentes.  Officium  testium  ocularium  Domini  solummodo  ipsi  adimplere 

poterant  et  adimpleverunt  ex  Christi  mandato  ut  collegium  duodecim. 
Apostolicum  autem  munus  ordinarium  praedicandi  Evangelium  omni 
creaturae  usque  ad  consummationem  saeculi,  ab  apostolis  impleri  debe- 
bat in  primis  per  mundum  universum  dispersis  et  ab  eorum  successo- 
ribus usque  in  finem.  Hoc  autem  ordinarium  munus  ac  mandatum  po- 
tuerunt apostoli  eorumque  successores  exercere  etiam  collegialiter,  sed 
iure  ecclesiastico,  manante  ex  mandato  vel  consensu,  sive  explicito  sive 
implicito,  illius  qui  iure  divino  est  « verus  Christi  Vicarius  totiusque 
Ecclesiae  caput,  et  omnium  Christianorum  Pater  et  Doctor  »,  prout  il- 
lum Concilium  Florentinum  et  Vaticanum  aperte  definiverunt.  Hoc 
autem  mandatum  vel  consensus  tacitus  vel  explicitus  Pontificis  non  est 
ad  conferendas  episcopis  potestates  delegatas  quibus  agant  in  Concilio 
vel  collegialiter,  sed  solum  ad  hoc  ut  adimpleatur  conditio  necessaria 
inclusionis  capitis  Concilii  vel  collegii,  quod  est  iure  proprio  successor 
Petri.  Episcopi  autem  semper  agunt,  tam  in  singulis  eorum  dioecesibus 
quam  coadunati  in  Concilio  vel  formantes  collegium;  agunt  semper, 
dicimus,  potestatibus  quas  iure  divino  possident,  ut  apostolorum  suc- 
cessores, ipsis  ordinarias  et  proprias.  Illas  autem  exercere  hoc  modo  vel 
alio,  conciliariter,  nempe,  collegialiter,  vel  singulariter  in  dioecesibus 
singulis,  hoc  non  est  ex  iure  divino  neque  ex  delegatione  Papae.  Non 
negamus  ergo  colle gialitatem;  dicimus  tantum  colle gialitate?n  episcopo- 
rum ex  iure  divino  satis  probatam  non  esse.10 

In  concreto,  doctrina  nec  ut  clara  nec  ut  certa  lucet.  Progrediatur 
igitur  summa  cum  prudentia.  Apparet  in  aula  quasi  calidus  tranquillitatis 
ventus,  uti  dicerem :n  Patres,  aequo  laetoque  procedant  pede,  timores 
absolvant...12  Nequaquam  n Doctrina  de  qua  agimus  valde  periculosa 
est  atque  gravissima.  Stadium  probabilitatis  theologicae,  ni  fallor,  non 
superavit.  Iudicium  ergo  certum,  absque  errandi  formidine  Patres  ef- 
formare  — saltem  pro  me  loquor  — non  possunt.  ...14  Confiteor  humil- 
lime fratribus,  mihi  non  licere  in  conscientia,  prout  nunc  stat  quaestio 
in  Concilio,  tam  pro  una  quam  pro  alia,  votum  praestare  sententia.  De- 
mum, pluries  auditum  est  — etsi  mihi  ex  toto  non  placeat  — hac  in 
aula  conciliari  quaestiones  disputatas  adduci  in  schemate  non  debere: 
manifestum  est  quaestionem  15  collegialitatis  episcoporum  esse  valde  con- 
troversam 16  tum  inter  theologos  tum  inter  Patres  ...17.  Ergo  quaestio  de 
collegialitate  episcoporum  trahi 18  ad  disceptationem  conciliarem  non 
debet.  Unde  vel  denuo  commissioni  remittatur,  vel  periti  vocentur,  lo- 
quantur in  aula ,19  si  placeat. 

In  genere  diaconatus  ut  gradus  permanens  hierarchiae,  quin  obstrin- 
gatur lege  caelibatus,  non  placet,  saltem  in  occidentalibus  regionibus. 
Tamen  20  in  particularibus  dioecesibus  aut  regionibus,  ipsa  institutio  per- 

manens  diaconatus,  ipsaque  a lege  caelibatus  dispensatio,  non  conferen- 
dis episcopalibus  sed  uno  Summo  Pontifici  reserventur,  quia  tota  res 
« ad  disciplinam  et  regimen  Ecclesiae  per  totum  orbem  diffusae  » per- 
tinet, ut  dicitur  in  Vaticano  I,  sess.  IV,  cap.  III.  Dixi. 


In  textu  scripto  tradito : 1 Notio  fundandi  de  Petro  et  de  apostolis  reliquis 
univoce  praedicari  non  potest.  2 deest.  3 Addam  rationem  fundandi  quae 
reliquis  apostolis  tribuenda  est,  in  Scriptura  non  nisi  voce  Zemelion  exprimi,  et 
tantum  significare  videtur  effectus  vel  fructus  praedicationis  apostolicae  Evange- 
lii.  4 Videtur  asseri  duplex  capitalitas,  atque  capitalitas  totius  Ecclesiae  insi- 
nuatur. 5 atque  inde  consequitur,  necessario  debere.  6 Ideo  iuxta  haec 
duo  Concilia,  ratio  praecipua  praerogativarum  Petri  est  missio  quam  a Christo 
accepit  relate  ad  Ecclesiam  universam,  quae  missio  directe  et  immediate  personae 
eius  data  est.  Haec  non  leve  momentum  habent  ad  salvandam  doctrinam  Vaticani  I 
de  plena  ac  suprema  potestate  Papae  etiam  supra  Concilium.  7 deest.  8 Con- 
cilium ipsum  oecumenicum,  in  quo  suprema  et  patens  expressio  collegialitatis  esse 
videtur,  estne  iuris  divini?  9 Igitur  corporativismus  vel  collegialismus  proban- 
dus est.  10  deest.  11  diceret.  12  despiciant  scrupula...  13  deest. 
14  Ergo.  15  Atqui  quaestio.  16  est  valde  controversa.  17  ut  manifestum 
est.  18  trahere.  19  deest.  20  Quod  si  rationes  de  curae  animarum  ne- 
cessitate animos  Patrum  in  medio  laedunt  tunc. 


12 

Exc.mus  P.  D.  PETRUS  CULE 
Episcopus  Mandetriensis 

Quia  ep.  Petrus  Cule  aegrotus  est,  ex  licentia  rev.mae  secretariae 
lego  eius  interventum  [ exc.mus  P.  D.  Franciscus  Franic,  ep.  Spalaten- 
sis  et  Macarscensis  ] . 

Venerabiles  Patres , 

Multa  et  praeclara  dicta  sunt  in  hac  aula  pro  et  contra  institutionem 
stabilem  diaconatus  in  Ecclesia  latina.  Praecipuum  motivum  dissensio- 
nis est  caelibatus.  Utrum  scilicet  diaconatui  restituto  obligatio  caelibatus 
imponenda  est  an  non?  Quaestio  haec  non  unilateraliter  consideranda 
est,  sed  attente  et  omni  ex  parte.  Ad  rationes  hic  a multis  Patribus  iam 
expositas,  cur  diaconatus  sine  caelibatu  res  maxime  periculosa  videa- 
tur, aliquas  rationes  ex  propria  experientia  addam. 

a)  Ante  aliquot  annos  per  longius  tempus  in  eodem  loco  et 
sub  eodem  tecto,  scii,  in  carcere / cum  quodam  episcopo  seiuncto  Ec- 
clesiae orthodoxae  Serborum  commoratus  sum.  In  familiari  conversa- 

tione  quotidiana  iste  episcopus  mihi  difficultates  enarrabat  quas  episcopi 
suae  Ecclesiae  cum  viduis  parochorum  experiuntur.  Quando  episcopi  ad 
visitandam  paroeciam  adveniunt,  viduae  sacerdotum  ad  illos  convolant 
eosque  formaliter  obsident  quaerendo  subsidia  pro  alenda  familia  sa- 
cerdotali, ita  ut  aliquando  episcopis  nullum  aliud  remedium  se  liberandi 
ab  istis  viduis  remaneat  nisi  ut  se  abscondant  vel  ut  e paroecia  aufu- 
giant. 

Timeo  ne  etiam  nos  in  similem  prorsus  situationem  deveniamus  si 
diaconos  uxoratos  admittamus.  Bellum  cum  illorum  viduis  sustinere  de- 
bebimus...2 

c)  Noti  sunt  mihi  casus  sacerdotum  non  tantum  dissidentium, 
sed  etiam  unitorum,  quorum  filii  athei  militantes  sunt  et  quorum  filiae 
in  matrimonio  civili  vivunt.  Utique  cum  maximo  scandalo  fidelium. 
Nonne  idem  casus  erit  etiam  cum  filiis  diaconorum?  Optimi  parentes 
habent  quandoque  pessimam  prolem. 

d ) Sacerdos  catholicus  visitavit  diaconum  Ecclesiae  non  unitae 
qui  erat  professor  theologiae.  Iste  diaconus  ostendit  sacerdoti  catholico 
domicilium  ubi  habitabat  eius  uxor,  vivendo  cum  alio  viro  in  civili  con- 
nubio.  Nonne  poterit  uxor  deserere  etiam  diaconum  catholicum  et  adhae- 
rere alii  viro?  Qualem  auctoritatem  talis  diaconus  haberet  apud  po- 
pulum? 

e)  Anno  praeterito,  Athenis  et  Thessalonicae,  theologi  orthodoxi 
noluerunt  accedere  ad  ordinationem,  etiamsi  in  Ecclesia  graeca  caelibatus 
non  exsistit,  postulando  ut  tamquam  laici  religionem  in  scholis  tradant. 
Mille  ducenti  maluerunt  remanere  sine  ullo  officio  quam  ut  ordines  sa- 
cros susciperent. 

/)  Si  deficiunt  sacerdotes,  forsitan  ratio  est  quia  nos  episcopi  non 
omnia  facimus  quae  ex  lege  divina  et  ecclesiastica  deberemus,  et  quia 
in  aliquibus  seminariis  moderatores  spirituales  non  sunt  suo  muneri 
idonei. 

2.  Cum  multis  Patribus,  ego  quoque  timeo  si  diaconis  matrimonium 
permittatur,  ne  caelibatui  sacerdotum  grave  vulnus  infligatur.  Quando 
in  bello  externa  propugnacula  alicuius  arcis  deseruntur,  ipsa  interna 
pars  arcis,  vulgo  cittadella  dicta,  difficillime  defenditur.  Caelibatus  dia- 
conorum est  veluti  quoddam  propugnaculum,  seu  antemurale,  pro  cae- 
libatu sacerdotum.  Nam  diaconatus  est  sacer  Ordo  et  verum  sacramen- 
tum sicut  et  presbyteratus...3 

Quantum  caelibatus  sacerdotem  catholicum  iuvat  uno  eventu  ex 
propria  experientia  illustrabo.  Ante  decem  circiter  annos,  presbyter  qui- 
dam Theodorus  Ecclesiae  dissidentis  Serborum  in  carcere  mecum 4 de- 
tinebatur. Una  die,  post  visitationem  propriae  uxoris  ipsi  factam,  valde 

indispositus  in  cellam  reversus  est  ad  me .5  Ad  quaestionem  cur  ita  indi- 
spositus sit,  suspirando  respondit:  « Quam  beati  estis  vos  sacerdotes 
catholici  qui  uxorem  non  habetis!  Uxor  mea  hodie  me  lacrimando  obse- 
crabat ut  compromissionem  cum  propria  conscientia  inirem,  omnia  fa- 
ciendo et  pollicendo  quae  a me  postulabuntur,  ut  per  fas  vel  per  nefas 
quanto  citius  libertatem  obtinerem  et  ad  propriam  familiam  redirem, 
quia  ipsa  familiae  amplius  providere  nequeat  ».  Et  conclusit  Theodorus: 
« Nescitis  quanto  felices  estis  uxorem  non  habentes,  quae  vos  impellat 
ut  contra  conscientiam  et  fidem  6 agatis.  Ego  quando  e carcere  liberatus 
ero,  caelibatum  intra  nostram  Ecclesiam  propagabo  ». 

Sacer  itaque  caelibatus  praesertim  nostris  temporibus,  quando  Ec- 
clesia et  ipsa  fides  periclitantur  et  quando  sacerdotes  acerrimae  pugnae 
manent,  fortiter  ac  firmiter  sustinendus  est,  caelibatus .7  Ideo  si  diaco- 
natus stabilis  restituatur,  id  non  fiat  sine  obligatione  ad  caelibatum. 

3.  Illis  quae  a multis  Patribus  in  hac  aula  sapienter  de  collegialitate 
moderata  8 episcoporum  et  de  episcopatu  ut  vere  et  proprie  dicto  Sacra- 
mento iam  dicta  sunt,  plenissime  adhaereo  atque  subscribo,  ita  non  est 
necesse  idem  repetere.  Gratias! 


In  textu  scripto  tradito:  1 deest.  2 b)  Diaconi  instituendi  praevidentur 
imprimis  pro  Ecclesiis  diasporae  et  missionum.  Sed  istae  Ecclesiae  regulariter  pau- 
peres sunt.  Quomodo  poterunt  sustentare  familias . etiam  defunctorum  diaconorum, 
si  istae  familiae  prolem  numerosam  quoque  habent.  3 Ad  vivendum  pro  tota 
vita  in  caelibatu  heroismus  requiritur.  A candidatis  sacerdotii  omnia  removere 
debemus  quae  istam  heroicam  dispositionem  minuere  possent.  Sed  permissio  ma- 
trimonii diaconis  istam  dispositionem  heroicam  facile  imminuere  poterit.  Iulius 
Caesar,  quando  ante  decisivam  pugnam  cum  Pompeio  ante  Pharsalum,  a quo  vi- 
ribus superabatur,  militibus  heroismum  inspirare  voluit,  ante  oculos  ipsorum 
castra  propria  destruxit  significando  illis  aut  vincendum  aut  moriendum  esse. 
Idem  fecit  Cortes  in  expugnando  Mexico.  Combussit  ante  oculos  militum  omnes 
naves  quibus  mare  traiecerunt.  In  utroque  casu  milites  videntes  sibi  unice  in 
victoria  sperandum  esse  ut  leones  pugnaverunt  et  vicerunt.  Simili  modo  etiam  ad- 
spirantes  ad  sacerdotium  qui  ex  amore  Domini  et  Ecclesiae  sponte  caelibatum  am- 
plectuntur, persuasi  esse  debent  sibi  sperandum  esse  tantum  in  heroica  ac  con- 
stanti pugna  et  resistentia  contra  carnis  illecebras.  Talem  heroicam  persuasionem 
non  omnes  concipient  vel  saltem  non  illam  semper  retinebunt  cernendo  diaconos  a 
caelibatu  iam  solutos  esse.  Intra  se  cogitabunt:  quod  hodie  cum  diaconis  evenit, 
cras  evenire  poterit  etiam  cum  presbyteris.  Suspicio  etiam  tenuis  de  possibilitate 
relaxationis  caelibatus  aliquos  saltem  sacerdotes  inducere  poterit  cedendi  gravissi- 
mis tentationibus  carnis,  qui  secus  non  cederent.  Vera  autem  catastrophe  pro  caeli- 
batu sacerdotali  esset,  si  sacerdotes  lapsi  postea  indiscriminatim  ad  statum  dia- 
conorum uxoratorum  reducantur,  et  ita  illorum  concubinatus  sacrilegus  in  facie 
Ecclesiae  legalisetur.  In  tali  suppositione  omnino  actum  esset  de  caelibatu  sacer- 
dotum. 4 deest.  5 deest.  6 deest.  7 deest.  8 deest. 

Moderator.  Communicabit  nunc  exc.mus  secretarius  generalis  exi- 
tum votationis  de  cap.  II  constitutionis  de  sacra  Liturgia. 


Secretarius  generalis : 

Votum  dederunt  Patres 2.242 

Maioritas  requisita 1.495 

Dixerunt  placet  . • 1.417 

non  placet 36 

placet  iuxta  modum 781 

Vota  nulla 8 


Cum  igitur  non  sit  habita  maioritas  requisita,  pro  nunc  cap.  II 
non  est  approbatum.  Commissio  examinabit  omnes  modos,  et  iuxta 
Ordinem  fiet  suo  tempore  suffragatio  circa  modos.  Dixi. 


13 

Exc.mus  P.  D.  MARIANUS  OBLAK 
Episcopus  tit.  Elaviensis,  aux.  ladr ensis 

Liceat  mihi,  venerabiles  Patres,  breviter  de  presbyteris  tantum 
agere.1 

...2  In  pag.  26,  linn.  2-3,  asseritur  quod  episcopi  in  presbyteros 
« gratiam  de  suae  paternae  plenitudinis  abundantia  transfundunt  »...3 

Sacramenta  enim  agunt  ex  opere  operato,  et  per  ea  non  confertur 
gratia  ministri,  sed  gratia  Christi,  independenter  a statu  gratiae  ministri. 
Ideo  haec  dogmatice  certe  vera  non  suntd 

Dubium  autem  est  id  quod  dicitur  in  pag.  26,  linn.  13-14:  « ...  cuius 
in  pascendo  grege  eique  inserviendo  vices  agunt  ».  Certe,  presbyteri 
nullam  in  animas  potestatem,  quam  dicunt  regiminis,  sine  deputatione  ex 
parte  Papae  aut  episcopi  competentis  exercere  possunt.  Attamen  non  vi- 
detur certum  eos  in  hac  potestate  exercenda  puros  et  meros  vicarios 
episcopi  esse,  qui  nullam  ad  hoc  radicalem  missionem  ex  ipsa  ordina- 
tione presbyterali  haberent.  Speciali  autem  modo  id  dicendum  est  si 
munus  huiusmodi  presbyterorum  non  concipiatur  sub  aspectu  regimi- 
nis, sed  praecise  sub  aspectu  servitii ; quapropter  haec  verba  e schemate 
delenda  sunt. 

Terminus  cura  animarum  habet  quidem  in  lingua  hodierna  iuridica 
sensum  technicum  determinatum,  quem  redactores  schematis  prae  ocu- 
lis habuerunt  in  conscribendo  hoc  loco  ubi  agitur  de  presbyteris.  Sed  nos 

nunc  in  hoc  Concilio  proferre  volumus  constitutionem  dogmaticam.  Qua- 
propter in  locum  hunc  de  presbyteris  praecisior  distinctio  introducenda 
est  inter  sollicitudinem  apostolicam,  quae  tamquam  obligatio  generalis  et 
officium  fundamentale  ex  ipsa  ordinatione  presbyterali  unicuique  presby- 
tero provenit,  et  missionem  canonicam , vel  deputationem  legitimam  ad 
certum  munus  in  concreto  explendum  sive  ad  munus  pastoris  in  certam 
portionem  gregis  Domini  exercendum. 

Dicebat  enim  fel.  rec.  PP.  Ioannes  XXIII  in  allocutione,  die  3 in 
Romana  Synodo  I habita:  « La  caratteristica  singolare  dei  sacerdote  cat- 
tolico  e Pesercizio  dei  ministero  pastorale.  Ogni  prete  e cristiano  per 
se  ma  e sacerdote  per  gli  altri:  christianus  sibi,  sacerdos  aliis  »...5 

Integrum  hunc  locum  de  presbyteris  in  nostro  schemate  proprie  ad 
mentem  praelaudatae  allocutionis  Ioannis  XXIII  reformari  velim,  ut 
ita  etiam  presbyteratus  eiusque  locus  in  vita  et  activitate  Ecclesiae  pere- 
grinantis  in  clariorem  lucem  ponatur.  Sicut  pro  laicis  in  cap.  III  obligatio 
in  opere  Ecclesiae  partem  sumendi  extollitur,  quae  ex  baptismo  et  con- 
firmatione provenit,  ita  procul  dubio  hoc  loco  apponenda  est  obligatio 
fundamentalis,  quae  presbyteris  ex  Ordine  recepto  profluit,  ut  in  opere 
pastorali  et  apostolico  Ecclesiae  modo  legitimo  vires  et  facultates  suas 
sedulo  impendant.  Gratias! 


In  textu  scripto  tradito : 1 Schema  hoc  nobis  propositum  certe  laudandum 
est  eam  ob  causam,  quod  in  eo  admittitur  ut  partes  omnium  Ecclesiae  membro- 
rum in  vita  et  actione  totius  corporis  quam  praecisius  determinentur  atque  de- 
scribantur. De  laicis  agit  cap.  III,  religiosos  respicit  cap.  IV,  hoc  vero  cap.  II 
modo  speciali  occupatur  circa  episcopos,  quamvis  modo  generali  consideret  hierar- 
chiam  in  genere.  Iamvero,  meo  humili  iudicio,  in  schemate  nostro  locus  nimis 
restrictus  dedicatus  est  presbyteris,  qui  autem  procul  dubio  in  opere  Ecclesiae 
— quatenus  est  labor  et  sudor  in  vinea  Domini  — partes  praecipuas  exercent  et 
ad  eas  exercendas  nati  sunt.  In  delineando  munere  et  in  enucleanda  potestate  nostra, 
episcoporum  scii.,  multi  sumus.  Presbyteros  vero  quod  attinet,  schema  duas  lineas 
n.  15  habet,  ubi  quaedam  dicuntur  quae  claritate  quidem  non  eminent,  quaedam 
summe  dubia  videntur,  quaedam  autem  non  recta  sunt.  2 Sic.  3 Poetice 
quidem  etiam  haec  dici  forsan  possint,  at  dogmatice  certe  vera  non  sunt.  4 deest. 
5 ( Prima  Romana  Synodus  a.  d.  1960,  pag.  417). 

Exc.mus  P.  D.  IOSEPH  HOFFNER 
Episcopus  Monasteriensis 

V enerabiles  Patres , 

...1  Duo  animadvertere  velim  ...2 

Primo?  In  cap.  II,  de  triplici  episcoporum  munere  docendi,  sancti- 
ficandi et  regendi  agitur,  quod  munus,  etsi  raro,  tamen  nonnullis  in 
locis  huius  capitis,  etiam  triplex  potestas  vocatur.  Qui  modus  loquendi, 
mea  opinione,  quadam  emendatione  vel  accommodatione  indiget,  et 
quidem  tribus  ex  rationibus. 

Prima  ratio:  traditio  theologica  non  triplicem,  sed  duplicem  tantum 
potestatem  distinguit:  potestatem  nempe  Ordinis  et  potestatem  iuris- 
dictionis.  Quae  distinctio  in  eo  fundatur,  quod  hierarchia  a Christo  Do- 
mino instituta,  ratione  Ordinis,  ex  episcopis,  presbyteris  et  diaconis 
constat;  ratione  vero  iurisdictionis  in  supremum  Pontificatum  et  episco- 
patum distinguitur.  Etiam  Codex  luris  Canonici  tantummodo  duplicem 
hanc  potestatem  novit.  Ansam  confusionis  daret  si  in  decreto  de  Eccle- 
sia non  iam  de  duplici  sed  de  triplici  potestate  sermo  fieret. 

Secunda  ratio:  tripartitio  in  potestatem  docendi,  sanctificandi  et  re- 
gendi apud  theologos  catholicos  satis  recentis  originis  est,  cum  ante 
saec.  xix  nemo  hoc  modo  loquendi  usus  sit...4 

Addere  velim  etiam  distinctionem  trium  munerum  Christi  et  Ec- 
clesiae apud  theologos  catholicos  satis  recenter  in  usum  venisse.  Histo- 
ria enim  docet  theologos  catholicos  hanc  distinctionem  saec.  xvm  ver- 
gente a theologis  lutheranis  recepisse...5 

Attamen  haec  distinctio  omnino  6 utilis  et  accommodata  est,  quam- 
vis textus  biblici,  qui  pag.  16,  nota  10  allegantur,  non  probent  Chri- 
stum Dominum  nonnisi  his  tribus  muneribus  praeditum  fuisse;  nam 
Christus  Dominus  non  tantum  magister,  sacerdos  et  rex  a S.  Scriptura 
appellatur,  sed  etiam  mediator  ...7,  salvator  ...8,  filius  hominis  ...9,  mes- 
sias  ...10,  etc.?x  ita  ut  theologi  Medii  Aevi  de  decem  muneribus  Christi 
et  Ecclesiae  locuti  sint. 

Tertia  ratio:  distinguendum  est,  mea  opinione ,n  inter  duplicem  po- 
testatem scii.  Ordinis  et  iurisdictionis  ex  una  parte,  et  tria  munera  Chri- 
sti et  Ecclesiae  ...13  ex  altera  parte.  Munus  enim  est  officium  vel  mini- 
sterium in  quo  potestas  tradita  — sit  venia  verbi  — « concretizatur  » 
et  exercetur.  Sic  e.  g.,  minister  sacramenti  poenitentiae  munus  sancti- 
ficandi exercens  tum.  potestate  Ordinis,  tum  potestate  iurisdictionis  in- 

diget,  ut  sacramentum  validum  sit.  De  triplici  igitur  munere  Ecclesiae 
legitime  loqui  licet,  non  autem  de  triplici  potestate. 

...14  Ex  his  dictis  concludo  sequentes  emendationes  in  schemate  fa- 
ciendas esse; 

Pag.  24,  lin.  2,  loco  « suae  potestatis  »,  dicatur:  « suorum  mune- 
rum »;  ...15  et  pag.  25,  linn.  9 et  11,  pari  modo,16  loco  « potestatem  » 
et  « potestati  »,  dicatur:  « munus  » et  « muneri  »;  et  pag.  25,  lin.  39: 
dicitur:  « Hierarchia,  divina  ordinatione  instituta,  constat  ex  episcopis, 
presbyteris  et  ministris  ».  Papa  hic  non  nominatur  ac  si  ad  hierarchiam 
non  pertineret.  Quapropter,11  post  « constat  »,  inseratur:  « ratione  Or- 
dinis »,  nam,  ratione  iurisdictionis,  hierarchia  iure  divino  distinguitur 
in  Supremum  Pontificatum  et  episcopatum...18 

Altera 19  mea  animadversio  spectat  ad  clausulam  condicionis,  sub 
qua  actus  collegialis  collegii  episcoporum  extra  Concilium  oecumenicum 
in  schemate  possibilis  esse  dicitur,  nempe  pag.  27,  linn.  36-39. 

Cum,  omnibus  fatentibus,  collegium  episcoporum  necessario  et  sem- 
per  includat  Romanum  Pontificem  tamquam  suum  caput,  explicita  men- 
tio necessariae  interventionis  Romani  Pontificis  quasi  ab  extrinseco  ac- 
cedentis ad  actionem  collegii  non  satis  ad  unitatem  capitis  et  membro- 
rum attendere  videtur. 

Clausula  insuper  innuere  videtur  « initiativam  » ad  ponendum  actum 
collegialem  nonnisi  in  casu  rarissimo  ex  ipso  medio  collegio  provenire 
posse.  Quod  vix  dici  potest. 

Quapropter  propono  quod  pag.  27,  linn.  36-39,  loco  « dummodo  ... 
efficiatur  »,  dicatur:  « dummodo  vere  sit  actus  totius  collegii  una  cum 
capite  suo  ».  Dixi. 


In  textu  scripto  tradito : 1 Ad  cap.  II  de  Ecclesia.  2 et  addo  me  etiam 
nomine  69  episcoporum  germanicae  linguae  loqui.  3 I.  Animadversio.  4 (De 
triplici  potestate  primus  locutus  est  Ferdinand  Walter,  Lehrbuch  des  Kirchen- 
rechtes  aller  Conjessionen,  4 Aufl.,  Bonn.  1829,  § 22,  nota  3).  5 (Cf.  Ioseph 

Fuchs,  Magisterium,  Ministerium,  Regimen.  V om  Ursprung  einer  ekklesiologischen 
Trilogie,  Bonn  1941.  6 deest.  7 ( 1 Tim.  2,  5).  8 (2  Tim.  1,  10). 

9 (Mt.  16,  13;  Mc.  9,  8).  10  (Io.  1,  41).  11  deest.  12  deest.  13  scii, 

docendi,  sanctificandi  et  regendi.  14  Conclusio.  15  pag.  24,  lin.  29:  loco 
« regere  » dicatur  « pascere  ».  Ratio:  a)  ita  sonat  textus  graecus;  b)  secus  aegre  in- 
telligitur  tripartitionem  sequentem  («docere,  sanctificare  et  regere»)  textum  an- 
tea citatum  ( Act . 20,  28)  explicare.  - pag.  25,  lin.  5:  deleatur  « docere  ».  Ratio: 
a)  voce  « pascendi  » omnis  functio  episcoporum  complectitur  (cf.  pag.  24,  lin.  29; 
pag.  25,  lin.  3);  b)  secus  omitti  videtur  munus  sanctificandi,  quo  tamen  iuxta 
pag.  25,  linn.  24  s.  episcopi  prae  presbyteris  simpliciter  praecellunt.  16  deest. 
17  deest.  18  pag.  27,  lin.  14:  loco  « in  magisterio  et  regimine  pastorali  » di- 

catur:  « in  grege  fidelium  pascendo  ».  Ratio:  episcopus  triplici  munere  fungitur, 
non  duobus  tantum  muneribus  docendi  et  regendi.  19  II.  Secunda. 

Nomina  Patrum  conciliarium  linguae  germanicae , qui  interfuerunt  Conventui 
die  7 m.  octobris  1963  habito. 

Angerhausen,  ep.  aux.  Essendien.;  Aufderbeck,  ep.  aux.  Fulden.;  Baaken, 
ep.  aux.  Monasterien.;  archiep.  Bengsch,  ep.  Berolinen.;  Bliestle,  sup.  gen.  M.S.F.; 
Bolte,  ep.  Fulden.;  Buchkremer,  ep.  aux.  Aquisgranen.;  Cleven,  ep.  aux.  Colonien.; 
Cobben,  ep.  Helsinkien.;  Duschak,  vic.  ap.  Calapanen.;  Emanuel,  ep.  Spiren.; 
Esser,  ep.  Keimoesan.;  Etspiiler,  praei,  null.  Bangueden.;  card.  Frings,  arch.  Co- 
lonien.; Frotz,  ep.  aux.  Colonien.;  Fiirstenberg,  ep.  Abercornen.;  Gnadinger,  ep. 
aux.  Friburgen.;  Graber,  ep.  Ratisbonen.;  Haene,  ep.  Guelen.;  Hengsbach,  ep.  Es- 
sendien.; Hoeck,  abbas  praeses  Congr.  Bavaricae  O.S.B.;  Hohne,  vic.  ap.  Rabau- 
len.;  Hiltl,  ep.  aux.  Ratisbonen,;  Jaeger,  arch.  Paderbornen.;  Janssen,  ep.  Hil- 
desheien.;  Kampe,  ep.  aux.  Limburgen.;  Konig,  arch.  Vindobonen.;  Koestner,  ep. 
Gurcen.;  Kiihner,  praei,  null.  Tarmen.;  Landersdorfer,  ep.  Passavien.;  Lenhardt, 
ep.  aux.  Bambergen.;  Macheiner,  ep.  aux.  Salisburgen.;  Niederberger,  abbas 
praes.  Congr.  Helveticae  O.S.B.;  Nordhues,  ep.  aux.  Paderbornen.;  Olbert,  ep. 
Zimtaoven.;  Pachowiak,  ep.  aux.  Hildesheien.;  Pohlschneider,  ep.  Aquisgranen.; 
Reiterer,  ep.  Lybenburgen.;  Reuss,  ep.  aux.  Moguntia;  Riha,  abbas  praes.  Congr. 
Austriacae  O.S.B.;  Rintelen,  ep.  aux.  Paderbornen.;  Rohracher,  arch.  Salisburgen.; 
von  Rudloff,  ep.  aux.  Osnabrugen.;  Riith,  vic.  ap.  Norvegiae  centralis;  Schick, 
ep.  aux.  Fulden.;  Schilling,  vic.  ap.  Gorkaen.;  Schneider,  arch.  Bambergen.;  Schra- 
der,  ep.  aux.  Osnabrugen.;  Schroffer,  ep.  Eystetten.;  Schiitte,  sup.  gen.  S.V.D.; 
Sedlmeier,  ep.  aux.  Rottenburgen.;  Splett,  ep.  Gedanen.;  Stein,  ep.  aux.  Trevi- 
ren.;  von  Streng,  ep.  Basileen.  et  Luganen.;  Tenhumberg,  ep.  aux.  Monasterien.; 
Theissing,  ep.  aux.  Berolinen.;  Thijssen,  ep.  Larantukan.;  de  Vet,  ep.  Bredan.; 
Volk,  ep.  Moguntin.;  Wechner,  ep.  aux.  Oenipontan.;  Weigl,  ep.  Ikelaen.;  Weber, 
ep.  Iceuven.;  Weinbacher,  ep.  aux.  Vindobonen.;  Westermann,  ep.  Sambalpuren.; 
Wittler,  ep.  Osnabrugen.;  Wemberg,  vic.  ap.  Norvegiae  septemtr.;  Zak,  ep.  S.  Hip- 
polyti; Zauner,  ep.  Lincien.;  Zimmermann,  ep.  aux.  Augustan.  Vindel. 


15 

Exc.mus  P.  D.  IOSEPH  CARRARO 
Episcopus  Veronensis 

De  diaconatu  permanente,  iam  campanae  magni  ponderis  hinc  inde 
diversimode  sonuerunt;  nunc  autem,  venerandi  Patres,  velit  patientia 
vestra  campanulam,  immo  tintinnabulum,  audire! 

Duabus  ultimis  lineis  pag.  26,  introducitur  propositio  quae  mihi 
videtur  satis  ambigua  in  verbis,  maxime  periculosa  in  effectu;  respicit 
quidem  disciplinam  potius  quam  doctrinam,  sed  stricte  connectitur  vitae 
Ecclesiae. 

Haec  imprimis  1 praemittenda  censeo. 

1.  Volo  equidem  loqui  tantum  pro  Ecclesia  latina,  et  maximam 

profiteor  reverentiam  erga  disciplinam  quae  viget  in  Ecclesiis  orienta- 
libus, quae  tamen  et  ipsae  extollunt  caelibatum  ecclesiasticum. 

2.  Libentissime  paratus  sum  ad  placet  pro  restauratione  diaconatus 
stabilis,  cum  caelibatu  tamen,  non  vero  praecipue  propter  rationes  pa- 
storales, sed  potissimum  propter  rationes  theologicas,  spirituales  et,  ut 
ita  dicam,  constitutionales  Ecclesiae,  sicut  iam  illustravit  em. mus  card. 
Suenens.  Si  novi  diaconi  similes  Francisco  Assisiensi,  qui  fuit  stabilis 
diaconus,  surgent  in  Ecclesia,  benedicta  sit  ista  restauratio! 

3.  Puto  peculiarem  2 rationem  habendam  esse  circa  fratres  iam  se- 
iunctos,  qui  fuerint  ministri  aut  pastores  in  propria  confessione  et  ve- 
lint ministerium  continuare  in  Ecclesia  catholica.  Pro  his  speciales  nor- 
mas et  exceptiones,  sicut  Apostolica  Sedes,  praeteritis  temporibus,  iam 
concessit,  et  maiores,  si  opus  fuerit,  favente  immo  impellente  quoque 
Concilio,  concedere  poterit;  quin  tamen  lex  generalis  mutetur. 

Et  nunc  ad  examen  textus  et  consequentiarum. 

1.  Noster  textus  sic  sonat:  « ad  praepositos  Ecclesiae  spectat  »,  etc. 

Qui  sunt  isti  « praepositi  Ecclesiae  »?  ...3  Quiqui  sint,  singuli  aut 

conferendae  episcoporum,  alii  alia  decernent,  quod  certo  admiratio- 
nem ...4  in  toto  orbe  excitabit.  Nostra  enim  aetate,  mundus  parvus  factus 
est  et  intervalla  quasi  aboleta,  et  in  eadem  regione  una  habitant  homines 
differentem  religionem  profitentes. 

Videturne  utile  pro  affirmanda  unitate  Ecclesiae,  novam  in  re  tanti 
momenti  introducere  disciplinam  quae  potius  diversitatem  manifestaret? 

2.  Dixi  « novam  disciplinam  » quia  traditio  caelibatus  diaconalis 
maxima  pollet  antiquitate  inter  venerabiles  traditiones  catholicae  Ec- 
clesiae, uti  probare  potest  longa  series  documentorum,  quorum  elen- 
chum, non  exhaustivum,  secretariae  scripto  tradam.  Et  quia  nolo  assu- 
mere poenas  alienas  dico :5  in  hac  conficienda  nota  historica,  auxilium 
petii  a perito  conciliari  peritissimo,  qui  non  enchiridion  aut  manualia, 
sed  fontes  diligenter  investigavit. 

Lex  clara  exstat  in  Concilio  Eliberitano  ...6,  initio  saec.  iv;  sed  Con- 
cilium Carthaginense,  a.  390  celebratum,  explicite  refert  diaconorum 
caelibatum  ad  doctrinam  apostolorum  et  observantiam  antiquitatis.  Etiam 
Sancti  Patres  et  doctores  Ecclesiae  caelibatum  diaconorum  firmiter  defen- 
derunt, uti  S.  Ambrosius,  S.  Hieronymus,  S.  Augustinus,  S.  Isidorus. 

Quando  autem  iniuria  temporum  et  lacrimabilis  ipsa  ecclesiastico- 
rum morum  laxitudo  visae  sunt  huius  sanctae  legis  vim  minuere,  tunc 
Summi  Pontifices  et  Concilia  acriter  et  constanter  eam  vindicarunt,  et 
omni  nisu  in  pristinum  reducere  laboraverunt,  pro  tribus  gradibus  Or- 
dinis et  non  tantum  pro  episcopis  et  presbyteris. 

Agitur  ergo  de  traditione  perantiqua  et  valde  venerabili. 

Sanctus  Pater  Paulus  VI  in  allocutione  diei  29  mensis  septembris 
haec  dixit,  quae  humiliter  censeo  posse  referri  ad  nostrum  argumen- 
tum: « Renovatio,  ad  quam  Concilium  spectat,  neque  praesentem  vitam 
Ecclesiae  subvertere  ducenda  est,  neque  eius  traditiones  interscindere, 
in  iis  quae  sunt  potissima  et  venerabilia,  sed  potius  his  ipsis  traditioni- 
bus honorem  habere  ». 

3.  Aliud  argumentum  dicere  possumus  ex  rationibus  spiritualibus. 
Caelibatus  enim  lex  ad  hoc  tendit  ut  Dei  minister  totum  se  Deo  devo- 
veat et  totus  ei  inserviat  in  suis  fratribus.  Caelibatus  lex  favet  ergo 
unitati  vitae  cuiuscumque  ministri  Christi;  coniungit  enim  vitam  spiri- 
tualem cum  vita  apostolica;  et  haec  unitas  maximae  fecunditatis  apo- 
stolicae  et  pignus  et  causa  est. 

Caelibatus  lex  favet  libertati  vitae:  « Qui  sine  uxore  est  sollicitus 
est  quae  Domini  sunt,  quomodo  placeat  Deo  »...7 

Et  simul  caelibatus  lex  favet  paupertati  spiritui  — paupertati  spi- 
ritui.8  Nonne  luculenter  et  pluries  hic  dictum  est  spiritum  paupertatis, 
maxime  in  nostris  temporibus,  esse  debere  quasi  notam  sanctae  Eccle- 
siae? ...9  imprimis  eius  ministrorum?  Et  quomodo  paupertas  ...10  po- 
terit imponi  non  uni  diacono  sed  toti  eius  familiae?  Et  quomodo  ex 
altera  parte  satisfiet  legitimis  et  sanctis  exigentiis  iustitiae  socialis?  Li- 
bertas et  paupertas  ad  invicem  nectuntur:  ministri  Christi  ideo  pauperes 
quia  liberi  (utique  a curis  familiae);  ideo  liberi  quia  pauperes. 

4.  Etiam  consectaria  novae  propositae  disciplinae  in  ordine,  ut  ita 
dicam,  psychologico  et  paedagogico,  mihi  non  spernenda  videntur. 

Quid  dicant  sodales  institutorum  saecularium,  qui  in  mundo  ad 
Deum  plenius  serviendum  et  apostolatum  perfectius  complendum  vota 
emiserunt?  Quid  dicant  laici  conversi  vel  fratres  coadiutores  qui  in 
religione  eadem  vota  emiserunt?  Nonne  isti  et  illi  aegre  ferent  superio- 
ritatem  hierarchicam  coniugatorum?  Nonne  et  fideles  laici  in  minorem 
aestimationem  induci  poterunt  vel  castitatis  Deo  dicatae,  vel  ipsius  sa- 
cerdotii, vel  illarum  regionum  ubi  lex  introducta  esset? 

Quomodo  practice  seligentur  et  separabuntur  et  formabuntur  voca- 
tiones seu  seminaristae  ad  diaconatum  sine  caelibatu  et  alii  ad  diaconatum 
et  sacerdotium  cum  caelibatu? 

Sunt  qui  dicant  novam  disciplinam  fovere  ecclesiasticas  vocationes 
quia  facilius  invenirentur  candidati  pro  hoc  ministerio,  quod  exigeret 
minores  dotes  spirituales,  minorem  praeparationem  theologicam  et  mi- 
nus vinculum  castitatis.  Prophetizare  in  hac  re  est  valde  difficile;  at 
certe  scio  quod  « minimismus  » nunquam  excitat  sanas  vires  et  minime 
placet  iuvenibus  nostrae  aetatis. 

Ne  putent  episcopi  fratres  carissimi  qui  in  magna  angustia  versantur 

propter  carentes  ecclesiasticas  vocationes,  nos  qui  ita  loquimur  ignaros 
esse  aut  ...u  incapaces  ut  eorum  necessitates  vere  intelligamus.  Deus  scit 
quanta  admiratione  et  aflectu  eos  prosequamur  et  quomodo  eos  adiuvare 
desideremus!  At  firmiter  nobis  persuasum  est  non  per  diaconatum  uxo- 
ratum sed  per  plures  alios  modos  id  fieri  posse  quorum  duos,  si  tempus 
sufficit ,n  potissime  hic  memorare  iuvabit: 

a)  Imprimis  per  magis  aequam  distributionem  et  coordinationem 
omnium  virium  apostolicarum,  quae  non  desunt  in  Ecclesia  catholica, 
sicut  non  deest  in  mundo  copia  sufficiens  mediorum  sustentationis  pro 
tota  familia  humana.  Multa  iam  in  hoc  sensu  facta  sunt  et  fiunt;  sed 
multa  plura  facienda  remanent  et  fieri  possunt. 

Loquimur  in  nostra  constitutione  de  collegialitate  in  sensu  verti- 
cali et 13  in  sensu  horizontali  ...14:  doctrina  in  praxim  est  deducenda.  Si 
nos  omnes  episcopi  totius  Ecclesiae  Christi  clarius  nostrorum  fratrum 
aerumnas  agnoscemus  et  fortius  solidarietatem  nostram  probabimus, 
nostras  vires  uniendo,  nostrorum  sacerdotum  et  fidelium  omnium  zelum 
inflammando,  et  eos  in  auxilium  mittendo,  secundum  mensuram  quae 
non  pertinet  ad  superfluum  tantum...15 

Concludo,  et  reliqua  remitto  ad  secretariam .16 

Caelibatus  diaconorum  traditione  bimillenaria  fulcitur  et  contra  om- 
nia tentamina  abrogationis  per  saecula  repetita,  semper  et  strenue  vin- 
dicatus est...17 

Restauretur  ergo,  si  placet  et  si  utile  ,..18  videtur,  diaconatus  sta- 
bilis, sed  restauretur  in  toto,  cum  omnibus  praerogativis  et  exigentiis 
et  notis,  quibus  iam  a primis  saeculis  decorabatur  et  semper  in  Ecclesia 
latina  decoratus  est. 

Tunc  vere  vultus  renovatus  Sanctae  Matris  nostrae  Ecclesiae  magis 
in  luce  clarescet;  quod  faxit  per  suas  preces  Regina  Virginum  et  Mater 
nostra,  Sancta  Dei  Genetrix. 


In  textu  scripto  tradito:  1 deest.  2 particularem.  3 Forsitan  singuli 
episcopi  pro  suis  dioecesibus?  vel  conferentiae  nationales  aut  regionales  aut  conti- 
nentales?  4 saltem.  5 deest.  6 (Elvira).  7 {1  Cor.  7,  32).  8 deest. 

9 ergo.  10  (v.  g.  nostrorum  parochorum  qui  30  aut  40  libellis  italicis  vivunt 
in  mense).  11  insensibiles  aut.  12  deest.  13  scii,  relate  ad  Summum 
Pontificem,  tum.  14  scii,  episcoporum  inter  se.  At.  15  sed,  sicut  iam  dictum 
est  et  Summi  Pontifices  nunquam  urgere  destiterunt,  etiam  sacrificium  et  privatio- 
nem quandam  importat,  tunc  sermo  de  collegialitate  episcoporum,  saltem  horizon- 
taliter  fiet  magis  concretus  et  forsitan  magis  clarus,  et  spectaculum  mundo  praebe- 
bimus unitatis  et  fraternitatis,  iustitiae  et  caritatis;  et  alius  poterit  esse  etiam  sermo 
de  diaconatu;  b)  alter  modus  per  idoneam  promotionem  laicorum.  Si  laici,  op- 
portune selecti,  accuratius  praeparentur  in  scholis  apostolatus,  quae  ordinandae 

essent  quasi  ut  « seminaria  laicorum  »,  experientia  docet  hos  laicos  vere  auxiliares 
fieri  et  in  non  paucis  muneribus  optime  sacerdotum  vices  gerere,  et  quid  prohibet 
ut  his  laicis  assignentur  mansiones  evangelizandi  et  catechizandi,  immo  ut  eis  den- 
tur facultates  ampliores,  v.  g.  baptizandi,  mortuos  sepeliendi  et  alia  officia  absol- 
vendi, quae  non  necessario  requirunt  Ordinem  sacrum?  Tali  modo  non  retro- 
cessio clericorum,  sed  vera  obtinebitur  promotio  laicorum.  16  Conclusio. 

17  Abrogatio  vel  facultas  abrogationis  a Concilio  Vaticano  II  concessa,  everteret 
hanc  sacrosanctam  traditionem,  rimam  aperiret  et  vulnus  inferret  generali  legi 
caelibatus  clericorum,  quae  maxime  in  mundo  hodierno  signum  est  levatum  anti- 
nomiae Evangelii  Christi  adversus  materialismum  et  edonismum  saeculi.  18  hic 
aut  illic. 

Animadversiones  additae-. 

Documenta  traditionis  circa  caelibatum  diaconorum. 

Observantia  caelibatus  pro  clericis  in  ordinibus  sacris  constitutis  pertingit  usque 
ad  tempora  apostolorum. 

In  Ecclesia  orientali  praxis  mitior  quoad  diaconos  et  sacerdotes  tolerabatur. 
De  hac  tolerantia  qua  tali  testimonium  perhibet  Socrates,  Hist.  Eccl.  I,  11;  immo 
ipse  episcopus  Paphnutius,  qui  in  Concilio  Nicaeno  a lege  caelibatus  universali  fe- 
renda dissuasit  propter  difficultatem  applicationis  in  oriente,  ubi  a multis  non  ob- 
servabatur, caelibatum  clericorum  tamquam  vetus  Ecclesiae  traditionem  recogno- 
vit (cf.  etiam  S.  Epiphanium,  Haereses  II,  59,  4). 

In  Ecclesia  autem  occidentali  et  romana  consuetudo  caelibatus  pro  episcopis, 
sacerdotibus,  ministris  magis  in  dies  normis  scriptis,  quae  tamen  omnes  non  inno- 
vationes sed  vindicationes  perantiquae  traditionis  apparent,  firmabatur: 

Prima  lex  huiusmodi  exstat  in  c.  33  Concilii  Eliberitani  (a.  305),  quem  se- 
quuntur Concilia  Africae:  Carthaginense  II  a.  390  (can.  2)  explicite  caelibatum 
etiam  diaconorum  refert  ad  doctrinam  apostolorum  et  observantiam  antiquitatis: 
« Aurelius  episcopus  dixit:  ...  episcopos,  presbyteros  et  diaconos  ita  placuit  ut 
condecet  sacrosanctos  antistites  et  Dei  sacerdotes  nec  non  Levitas  vel  qui  sacra- 
mentis divinis  inserviunt  continentes  esse  in  omnibus,  quo  possint  simpliciter  quod 
a Deo  postulant  impetrare;  ut  quod  apostoli  docuerunt  et  ipsa  servavit  antiquitas 
nos  quoque  custodiamus.  Ab  universis  episcopis  dictum  est:  omnibus  placet  ut 
episcopi,  presbyteri  et  diaconi  vel  qui  sacramenta  contrectant  pudicitiae  custodes 
etiam  ab  uxoribus  se  abstineant.  Ab  omnibus  dictum  est:  placet  ut  in  omnibus  et 
ab  omnibus  pudicitia  custodiatur,  qui  altari  deserviunt  ». 

In  Hispania  sequuntur  Concilium  Eliberitanum:  Concilium  Toletanum  I 

a.  398  (can.  1 pro  diaconis!),  Gerundense  a.  517  (can.  6);  Toletanum  II  a.  531 
(can.  3):  « illud  vero  praeterea  speciali  ordinatione  decrevimus  quod  nec  antiqua 
concilia  in  universis  paene  canonibus  siluerunt,  ut  nullus  clericorum  a gradu 
subdiaconatus  et  supra  in  consortii  familiaritate  habeat  mulierem  ».  Item  Con- 
cilia sequentia. 

In  Gallia:  Concilio  Arelatensi  I,  a.  314,  can.  adiunctus  29;  Taurinense 
a.  398  (can.  8),  Arausicanum  I a.  441  (can.  21,  22)  et  concilia  sequentia.  Speciali 
mentione  dignum  est  Cone.  Turonense  a.  461  quia  in  eo  (can.  2)  expresse  dicitur: 

« Et  licet  a patribus  nostris  emissa  auctoritate  fuerit  constitutum,  ut  quicumque 
sacerdos  et  levita  filiorum  procreationi  operam  dare  fuisset  convictus,  a com- 
munione dominica  abstinetur,  nos  tamen  huic  districtioni  moderationem  adhi- 
bentes et  iustam  constitutionem  emollientes  id  decrevimus  ut  sacerdos  vel  levita 

coniugali  concupiscentia  inhaerens  vel  a filiorum  procreatione  non  desinens,  ad 
altiorem  gradum  non  conscendat  neque  sacrificium  Deo  offerre  vel  plebi  ministrari 
praesumat  ». 

RR.  Pontifices  inde  ab  initio  caelibatum  sacerdotum  et  etiam  diaconorum  con- 
tra omnem  huius  disciplinae  imminutionem  et  corruptelam  strenue  vindicabant: 
Siricius  Papa  a.  385  in  epistola  ad  Himerium  Tarraconensem  pro  tota  Hispania; 
idem,  a.  386,  ad  episcopos  Africae;  Innocentius  I,  a.  404,  ad  Victricium  Rotho- 
magensem  et,  a.  405,  ad  Exsuperium  Tolosanum.  Leo  Magnus,  a.  448,  ad  Rusti- 
cum Narbonensem  et,  iam  a.  446,  ad  Anastasium  Thessal. 

Dubium  et  haesitatio  erat  tantum  de  subdiaconorum  caelibatu;  quod  tamen  eo 
explicatur  quod  isti  non  ab  initio  neque  ubique  ordinibus  sacris  adnumerabantur. 
Eo  tamen  modo  quo  inter  sacris  ordinibus  ornatos  computabantur,  etiam  caeli- 
batus ad  subdiaconos  communiter  extendebatur;  quod  definitive  sancitum  est  a 
Gregorio  Magno  in  epistulis  ad  episcopos  Siciliae. 

Etiam  SS.  Patres  et  Ecclesiae  doctores  caelibatum  diaconorum  absque  dubi- 
tationis scrupulo  defendunt  ut  S.  Ambrosius  (De  officiis  I,  50),  S.  Hieronymus 
(Adv.  Jovin.  I,  34;  ad  Vamachium  ep.  48,  21);  S.  Augustinus  (De  coniug.  et 
adult.  II,  22);  S.  Isidorus  Hisp.  (De  Offic.  Eccles.  II,  10). 

Quamvis  multae  adfuissent  difficultates  hanc  obligationem  observandi,  sive 
propter  parvum  clericorum  numerum  pro  populis  noviter  conversis  sive,  postea, 
propter  connexionem  cum  bonis  temporalibus,  Ecclesia  numquam  emollivit  ipsam 
doctrinam;  immo,  ingravescentibus  transgressionibus,  hac  quoque  in  re,  iterata  ten- 
tamina facta  sunt  reformationis,  praesertim  a RR.  Pontificibus;  et  a sic  dicta 
reformatione  Gregoriana  caelibatus  clericorum  in  sacris  ordinibus  constitutorum 
restitutus  est:  Benedictus  VIII,  Gregorius  VI,  Leo  IX,  Stephanus  IX,  Nicolaus  II, 
Alexander  II  et  denique  Gregorius  VII  strenue  luctabant  contra  Nicolaismum; 
Gregorius  VII  etiam  contra  investituram  laicorum  caelibatum  clericorum  urgebat 
dicens:  « Non  liberari  potest  ecclesia  a servitute  laicorum,  nisi  liberantur  clerici 
ab  uxoribus  ». 

A RR.  Pontificibus  sequentibus  matrimonia  clericorum  inde  a subdiaconatu 
irrita  declarata  sunt,  quinimmo  Alexander  III  prohibuit,  ne  in  minoribus  quidem 
ordinibus  constitutis,  si  conmgati  essem,  beneficia  ecclesiastica  conferantur  et 
iussit  eos  beneficiis  renuntiare  debere  post  matrimonium  initum  (cf.  X,  III,  3, 
1-3).  Innocentius  III  hac  occasione  etiam  rationes  caelibatus  commemorat.  Iam 
Eusebius,  initio  saec.  iv  in  Demonstr.  Evangel.  I,  9,  dixerat  eos  qui  sacrati  sint 
atque  in  ministerio  cultuque  occupati  continere  seipsos  a commercio  uxoris  de- 
cere ut  doctores  et  praedicatores  divini  verbi  omnibus  vitae  vinculis  et  sollicitu- 
dinibus liberati  possint  sufficere  et  melioribus  studiis  vacent  liberius  et  non  unius 
neque  duorum  liberorum  sed  acervatim  innumerabilis  multitudinis  educationem 
sanctamque  disciplinam  ac  reliquae  instituendae  vitae  curam  possint  suscipere.  Ab 
Innocentio  III,  Norvicensi  episcopo  a.  1203  scribenti  rationes  valde  actuales  edi- 
cuntur, cur  ne  coniugatis  minoristis  quidem  stipendia  ecclesiastica  una  cum  officio 
et  munere  ecclesiastico  concredenda  sint:  « Cum  vir  cogitet,  quomodo  placere  pos- 
sit uxori  et  ideo  minus  quae  Dei  sunt  valeat  cogitare,  quum  quasi  divisus  in  duo 
plenam  sui  non  habeat  potestatem  ut  ei  a quo  stipendium  recipit  plenius  famu- 
letur, mandamus  quatenus  huiusmodi  clericos  beneficiis  ecclesiasticis  quae  in  tua 
dioecesi  sunt  adepti  prives,  appellatione  remota,  praesertim  cum  rerum  ecclesia- 
sticarum substantia  per  tales  soleat  deperire  » (X.  III,  3,  5).  Magister  huius  R.  Pon- 

tificis,  Huguccio  Ferrariensis  episcopus,  aliique  traditionis  huius  temporis  et  rei 
testes  eminentissimi  iterum  atque  iterum  dixerunt  caelibatum  clericorum  in  sacris 
ordinibus  constitutorum  ab  ipsis  apostolis  originem  trahere. 

Sed,  per  se,  caelibatus  pro  clericis  in  minoribus  ordinibus  constitutis  in  Ecclesia 
occidentali  neque  in  sequentibus  saeculis  impositus  est.  Concilium  Tri dentinum, 
renovans  constitutionem  Bonifatii  Papae  VIII,  admisit  explicite  coniugatos  clericos 
ad  ordines  minores,  praesertim  cum  « ministeriis  quatuor  minorum  ordinum  exer- 
cendis caelibes  praesto  non  sint  » idque  in  eo  canone  in  quo  functiones  eorum  in 
usum  revocavit  (cf.  Sess.  XXIII,  de  reform.  c.  6 et  17).  Sed  eo  fortius  iterum 
inculcavit  caelibatum  pro  ordinibus  sacris  (Sess.  XXIV,  can.  9 de  matrimonio). 

Omnia  huiusmodi  vindiciae  caelibatus  ministrorum  sacrorum  effectus  sunt 
impugnationis  vel  tentaminum  imminutionis  vel  abrogationis,  quae  iterum  atque 
iterum  contra  caelibatum  movebantur  quaeque  neque  post  Concilium  Tridentinum 
cessabant. 

His  quoque  recentioribus  temporibus  S.  Sedes  omnibus  conaminibus  relaxandi 
huiusmodi  caelibatum  strenue  se  opposuit.  Saeculo  elapso  e.  g.  Gregorius  XVI, 
Litt.  Encycl.  Mirari  vos,  diei  15  aug.  1832,  novam  societatem  contra  caelibatum 
clericorum  in  Germaniae  partibus  ortam  foedissimam  appellavit  coniurationem; 
Pius  IX  in  Ep.  Encycl.  Qui  pluribus,  9 nov.  1846,  et,  hoc  saeculo  iterum  Pius  XI, 
Litt.  Encycl.  Ad  catholici  sacerdotii,  20  dec.  1935,  caelibatum  clericorum  Ordinum 
maiorum  sollemniter  affirmavit. 

In  Codice  luris  Canonici  nedum  caelibatus  clericorum  relaxatur  sed  potius 
etiam  ad  Ordines  minores  extenditur  (can.  132  § 2). 

Ex  his  summis  lineamentis  vicissitudinum  caelibatus  clericorum  maiorum 
clare  patet  agi  de  traditione  primaeva  ecclesiastica,  decursu  saeculorum  numquam 
intermissa  sed  potius  adaucta,  ab  auctoritate  ecclesiastica  et  praesertim  a RR.  Pon- 
tificibus contra  omnem  imminutionem  et  corruptelam  semper  et  strenue  vindicata. 


16 

Exc.mus  P.  D.  ARMANDUS  FARES 
Archiepiscopus  Catacensis-episcopus  Squillacensis 

Venerandi  Patres  conciliares, 

Quaedam  dicam  de  diaconatu,  de  collegialitate  episcoporum  et 
de  ministeriis  episcoporum. 

De  diaconatu.  In  quaestione  de  diaconatu  duo  sunt  iudicia  profe- 
renda in  casu  nostro:  i.  e.  iudicium  doctrinale  et  iudicium  prudentiale. 

a)  De  iudicio  doctrinali : nemo  dubitare  potest,  saltem  ex  defini- 
tione quam  habemus  in  Concilio  Tridentino  ...2  — in  quo  edicitur:  « Si 
quis  dixerit  in  Ecclesia  catholica  non  esse  hierarchiam  divina  ordinatione 
institutam,  quae  constat  ex  episcopis,  presbyteris  et  ministris  » — in  illa 
voce  « ministris  »,  certocertius  diaconos  designari,  et  ex  plurimorum 
auctorum  sententia  « unice  diaconos  ».  Consequenter,  in  constitutione 


CONGREGATIO  GENERALIS  XLVII  531 

hac  dogmatica,  locum  opportunum  habent  quae  ad  declarandam  hanc  doc- 
trinam de  diaconatu  conferunt,  etiam  circa  sacramentalitatem  seu  ratio- 
nem sacramenti  quae  inest  diaconatui:  et  sic  completo  modo  apparere 
potest  ratio  hierarchiae  Ordinis  quae  est  in  Ecclesia. 

b)  De  iudicio  prudentiali,  quod  respicit  opportunitatem  denuo 
instaurandi  in  Ecclesia  latina  diaconatum  stabilem  seu  permanentem, 
multi  multa  dixerunt.  Ex  eo  quod  multa  dicta  sint,  ideoque  multae  ra- 
tiones prolatae  sint  sive  pro,  sive  contra,  iam  evidens  est  maiori  prudentia 
procedendum  esse  in  hac  parte. 

Rationes  convenientiae,  psychologicae,  disciplinares,  morales,  oeco- 
nomicae, sociales,  pastorales,  oecumenicae,  missionariae  plures  allatae 
sunt.  At  animum  ancipi tem  in  multis  Patribus  conciliaribus  relique- 
runt, videlicet  utrum  procedendum  sit  an  non  in  hac  instauratione, 
quae  a quibusdam  saltem  ad  experimentum  propugnata  est.  Mea  quidem 
sententia,  etiam  hoc  experimentum,  si  peragetur,  maxima  prudentia 
peragi  deberet.  Non  possunt  fieri  experimenta  in  hac  re  sicut  {est  pro- 
verbium quod  cito  3)  in  corpore  vili:  Ecclesia  autem  est  semper  Corpus 
Christi,  licet  mysticum. 

Ideoque  maxima  reverentia  propono  ut  moderatores  Concilii,  una 
cum  em.mis  cardd.  Praesidentiae,  considerare  velint  an  opportunum 
sit  per  suffragationem  peculiarem  a Patribus  conciliaribus  exquirere  an 
diaconatus  instaurandus  sit ? ita  ut  aperte  et  clare  pateat  mens  Patrum. 
Etiam  in  casu  quo  maioritas  suffragiorum  non  haberetur  in  favorem  in- 
staurationis, elementa  tamen  praesto  erunt  ex  quibus  Apostolica  Sedes 
de  quaestione  in  concreto  iudicare  et  in  sua  sapientia  disponere  etiam 
poterit,  prae  oculis  habitis  multiplicibus  rationibus  a Patribus  concilia- 
ribus in  hac  aula  prolatis. 

De  colle gialitate  episcoporum.  Etiam  de  collegio  in  hac  aula  plura 
dicta  sunt,  et  in  specie  sermones  facti  sunt  de  collegio  apostolico  et  de 
collegio  episcoporum. 

In  constitutione  quae  dogmatica  inscribitur,  nemo  est  qui  non  vi- 
deat ad  terminos  et  ad  usum  terminorum  maxime  esse  attendendum  ne 
confusiones  oriantur  et  aequivocationes  multiplicentur.  Hinc  rogarem  ut 
in  examine  emendationum  quae  propositae  sunt  et  proponentur,  ter- 
mini technico  modo  adhibeantur  ut  doctrina  in  tuto  semper  ponatur. 
Non  erit  forsitan  in  casu  nostro  exquirendum  vel  proponendum  aliquid 
quod  comparari  poterit  terminis  quibusdam  qui  in  Conciliis  maximis 
Ecclesiae  catholicae  classici  facti  sunt:  uti  homoousios  in  Nicaeno  I, 
Theotocos  in  Ephesino,  ex  opere  operato  et  transsubstantiatio  in  Tri- 
dentino  et  demum  loqui  ex  cathedra  in  Vaticano  I,  qui  omnino  et  ab 
omnibus  satis  perspiciuntur  et  accipiuntur,  et  facti  sunt  in  subiecta 

materia  tessera  catholicitatis.  Sed  in  quaestione  de  collegialitate,  saltem 
declaretur  vox  collegium  accipi  modo  communi  seu  vulgari,  et  nunquam, 
per  se,  in  sensu  iuridico. 

Ita  quaestio  de  collegio  apostolico  an  fuerit  verum  collegium  etc. 
relinquatur  explicationi  traditionali,  exegesi  Sacrae  Scripturae  et  docto- 
ribus  theologiae  et  historiae  ecclesiasticae  tradendae.  Item  quaestio  de 
collegialitate  episcoporum  ponatur  sicuti  nunc  posita  est,  abstrahendo 
a ratione  iuridica,  videlicet  an  collegium  episcoporum  sit  aliquod  ens 
iuridicum,  qua  tale  persona  moralis  cum  peculiaribus  iuribus  et  offi- 
ciis praesertim  in  ordine  iurisdictionali. 

Nemo  negat  episcopos  esse  doctores  Ecclesiae,  iudices  fidei,  vera 
auctoritate  iurisdictionali  praeditos  in  sua  ratione  agendi  erga  ecclesias 
particulares  quibus  praepositi  sunt  et  in  Concilio  oecumenico  in  ratione 
boni  universae  Ecclesiae:  sed  ad  definitionem  vel  etiam  ad  sollemnem 
declarationem  doctrinae  de  collegio,  quae  hoc  Concilium  Vaticanum  II 
deceat,  nisi  omnimoda  certitudine  innixi,  procedere  non  possumus  nec 
debemus.  Quis  enim  demonstrare  valeat  collegium  episcoporum  iure 
divino  in  se  et  per  se  uti  collegium  stare?  Et  posito  etiam  quod  agatur 
de  collegio  iure  divino  statuto,  quid  sequeretur?  Nonnisi  cum  capite,  a 
Christo  Domino  specialiter  posito,  hoc  collegium  et  concipi  et  esse  et 
stare  posset.  Semper  ergo  ius  collegialitatis  a Papa  pendet.  Collegium 
nunquam  limitare  aut  elidere  potest  iura  primatus,  nam  haec  iura  sunt 
a Christo  Domino  Petro  et  Successoribus  eius  data  ad  bonum  unitatis 
in  tota  Ecclesia  conservandae,  statuendae  et  perficiendae.  At  Papa  potest 
semper  agere  sine  collegio,  quia  est  supra  collegium  in  iurisdictione  quam 
obtinet  supra  omnes,  agnos  et  oves,  gregis  Christi. 

Ergo  incerta  ne  edicamus,  certa  non  abhorreamus,  confusiones  vi- 
temus, sed  ad  quaestiones  non  dogmaticas  sed  canonicas  reliqua  re- 
mittamus. 

De  ministeriis  sacrae  hierarchiae.  Circa  ministeria  hierarchiae  Ec- 
clesiae, duo  dicam: 

a)  Ne  confundatur  potestas  a Deo  accepta  cum  dispositionibus 
moralibus  quibus  ea  uti  debemus. 

S.  T hornas  dicit  quod  episcopi  sunt 4 « vicarii  Dei  quantum  ad  re- 
gimen Ecclesiae  constitutae  per  fidem  et  fidei  sacramenta  ».  Nulla  sit 
difficultas  denominandi  terminis  tradi tionalibus  hanc  potestatem  Eccle- 
siae quae  est  ipsum  ius  divinum  et,  in  pastoribus  Ecclesiae,  a summo  ad 
minimum,  gravissimum  officium  ponit  in  adlaborando  totis  viribus  in 
Ecclesia  et  pro  Ecclesia,  ad  finem  supremum  sanctificationis  et  salutis 
animarum.  Insistitur  in  schemate  5 in  denominatione  servitii,  ministe- 
rii, etc.:  sed  quis  hoc  negat?  « Qui  maior  est  vestrum  fiat  sicut  minor, 

et  qui  praecessor  est,  fiat  sicut  ministrator  »,  ait  Dominus  ...6.  Sed  quid 
ex  hoc?  Extenuare  debemus  potestatem  Domini?  Ne  confundamus  ergo 
dona  divina,  charismata  gratiae,  nobis  licet  indignis  collata,  cum  dispo- 
sitionibus moralibus  humilitatis  et  caritatis  maximaeque  patientiae,  qui- 
bus semper  nos  Christo  servire  debemus  in  humillimis  fratribus  nostris. 
Nota  ergo  pastoralis,  quae  vult  includi  in  schemate  dogmatico,  non 
inficiat  doctrinam  de  potestate  vera  et  propria  a Christo  Ecclesiae  do- 
centi et  regenti  data. 

Ultima  observatio .7  Aptius  distinguatur  inter  modum  docendi  au- 
thenticum et  infallibilem  (cf.  n.  19  8).  Modus  docendi  est  vel  authenticus 
tantum,  vel  authenticus  simul  et  infallibilis.  Ergo  dicatur  de  iis  modo 
convenienti.  Reliqua  comprehendo  his  vocibus .9 

Ad  rationem  pastoralem  — et  concludo  10  — pertinere  mihi  videtur 
ut  dicatur  etiam  in  schemate:  « Debito  credendi  » omnes  omnino  affici, 
a Papa  usque  ad  ultimum  fidelem,  nam  si  deficeret  fides  (subiectiva), 
nulla  nulli  esset  spes  salutis,  dicente  Domino:  « Quo  non  crediderit, 
condemnabitur!  »...u 

Hoc  conferet  etiam  ad  finem  oecumenicum  et  missionarium:  oecu- 
menicum  quidem,  cum  fratres  separati  experientur  nos  agere  tantum 
amore  Veritatis;  missionarium  demum,  cum  omnis  homo  — etiam  non 
fidelis  — et  lege  ipsa  divina  naturali 12  teneatur  subdi  Veritati  quae  Deus 
est  et  quae  — sufficienter  proposita  — Christus  est.  Gratias! 


In  textu  scripto  tradito-.  1 Circa  hoc  cap.  II  schematis  constitutionis  dogma- 
ticae de  Ecclesia  Christi,  de  quo  iam  multi  multa  scite  protulerunt,  quasdam  ani- 
madversiones et  mihi  fas  sit  promere.  Ordinem  secutus  materiae  in  hoc  capite 
contentae.  2 sess.  XXIII,  cap.  IV,  can.  6 (Denz.  966).  3 deest.  4 Pote- 

stas quam  Christus  Dominus  Ecclesiae  dedit,  tales  efficit  pastores  ipsius  Ecclesiae, 
qui  iure  vocari  possunt  cum  S.  Thoma  (III,  q.  64,  a.  2,  ad  3).  5 deest.  6 ( Lc . 

22,  26).  7 b).  8 n.  19  schematis,  pag.  29  s.  9 Hierarchia  Ecclesiae  sem- 

per quidem  docet  authentice  religionem  Christi,  cum  potestatem  hanc  docendi 
omnes  agnoscimus  divinae  originis  et  permanendae  in  Ecclesia;  per  seipsam  ergo 
fidem  jacit  (en  authentia).  Sed  non  semper  hierarchia  docet  infallibiliter . Infallibi- 
litatis  charisma  competit  personae  Summi  Pontificis  « ex  cathedra  » loquentis: 
ideoque  est  praerogativa  personalis  connexa  cum  primatu.  Competit  etiam  epi- 
scopis universae  Ecclesiae  cum  Summo  Pontifice  coniunctis,  et  quidem  duplici 
forma:  quando  per  orbem  dispersi  in  magisterio  ordinario  docent  veritates  uti 
revelatas  et  de  fide  tenendas;  et  quando  legitime  convocati  in  Concilium  Oecume- 
nicum, magisterio  extraordinario  edicunt  definitionem  de  fide.  Episcopi  tamen,  per- 
sonaliter authentici  doctores  semper  sunt,  sed  non  infallibiles.  10  deest. 
11  (Mc.  16,  16).  12  deest. 

Moderator-.  Loquetur  nunc  exc.mus  secretarius  generalis  ad  quam- 
dam communicationem. 

Secretarius  generalis : Velint  Patres  audire!  Quamvis  rite  et  recte, 
ut  puto,  conclusionem  dixerim  circa  suffragationem  peractam,  non 
tamen  defuerunt  qui  forsan  non  rite  perpenderint  mea  verba. 

Textus  cap.  II  non  est  reiectus;  nunquam  dictum  est  hoc.  Textus 
habuit  plures  modos;  et,  iuxta  art.  36  Ordinis,  hae  partes  schematis 
quae  « a Congregatione  generali  non  fuerunt  approbatae,  ad  subsequen- 
tes  inserendas  emendationes  — igitur  debent  inseri  emendationes  — 
eadem  ratio  ac  pro  praecedentibus  adhibetur  ad  normam  art.  33-35  ». 

Ergo  omnes  modi  rite  perpendentur  a commissione  competenti;  modi 
reducentur  ad  quamdam  unitatem  praesertim  praecipui:  deinde  modi  of- 
ferentur congregationi  generali  ut  suffragatio  fiat  et  tunc  habebitur  defi- 
nitiva schematis,  vel  partis  schematis,  approbatio. 

Hoc  clarissimum  est,  ni  fallor!  Gratias! 


17 

Exc.mus  P.  D.  GEORGIUS  KEMERER 
Episcopus  Posadensis 

Venerabiles  Patres, 

In  nomine  20  episcoporum  Americae  Latinae,  propono  restaura- 
tionem diaconatus  ut  gradus  permanentis  in  hierarchia  ordinis  et  quidem 
absque  caelibatus  obligatione . 

Non  obstantibus  quae  hodie  in  hac  aula  dicta  sunt  — videtur  quod 
diaconatus  est  hodie  punctum  saliens  — et  quia  quaedam  de  caelibatu 
dicta  sunt,  etiam  ego  aliqua  volo  addere,  et  cetera  tradam  secretario  ge- 
nerali.1 

Caelibatus  est,  ni  fallor,2  charisma  pro  quibusdam  tantummodo,  et 
eius  praxis  (vel  « exercitatio  »)  exigit  non  solum  gratias  supernatura- 
les,  sed  etiam  conditiones  naturales,  et  quidem  biologicas  et  psychicas, 
quae  in  quibusdam  locis,  et  certis  temporibus,  non  tam  facile  inve- 
niuntur. 

Ideo  posita  penuria  cleri,  et  tremebunda  penuria  in  America  La- 
tina2 estne  necessarium  nexum  absolutum  statuere  inter  ministerium 
diaconale  et  obligationem  caelibatus,  quando  hoc  ministerium,  haec  dia- 
conia,  multis  in  locis  indispensabilis  videtur? 

Omnes  ad  sanctitatem  et  apostolatum  vocati  sunt;  non  omnes  tamen 
ad  continentiam.  Lex  caelibatus  nequit  esse  impedimentum  ita  ut  apo- 
stoli hodierni 4 minuantur,  praesertim  hac  in  nostra  aetate,  in  qua  apo- 

stoli-duces  multiplicari  debent.  Et  apostoli-duces  erunt  praesertim  dia- 
coni. 

Alia  tradam  secretario  et  concludo  ad  extollendam  nostram  ingentem 
et  urgentem  necessitatem  propter  maximam  penuriam  sacerdotum. 

Quando  dicitur  quod  in  genere  pro  sex  millia  animarum  adest  unus 
sacerdos  in  America  Latina , hoc  theoretice  sumendum  est;  nam  dantur 
permultae  paroeciae,  fere  in  omnibus  dioecesibus,  in  quibus  unicus  sa- 
cerdos curam  animarum  exercet  pro  decem,  viginti,  immo  pro  triginta 
millia  animarum.  Et  aliquando  non  datur  sacerdos  nec  pro  iis.  Et  hae 
animae  sunt  salvandae,  sunt  animae  christianorum,  iam  baptizati ,5  qui 
in  sinu  matris  Ecclesiae  nati  sunt  et  indigent  cibo,  egent  pane  verbi, 
pane  eucharistico,  et  non  est  qui  frangat  eis.  Sed  diaconi  saltem 6 pos- 
sunt fragmenta  colligere,  animas  alere  et  roborare,  ne  deficiant  in  via 
et  fame  pereant ,7 

Restauratio  diaconatus  pro  regionibus  Americae  Latinae 8 apparet 
ut  magna  spes  nostra.  Propter  hoc,9  exprimo  desiderium  multorum  epi- 
scoporum ...10  ut  vos,  Patres  venerabiles,  in  suffragio  ferendo  de  hac  re, 
spem  nobis  non  tollatis.  Porta  iam  aperta  est.  Si,  inter  vos  sunt  qui 
nolunt  intrare,  nos  non  vos  compellimus  intrare,  sed  suppliciter  exo- 
ramus ne  vos  nobis  portam  claudatis,  nam  volumus  intrare!  Sinite  nos 
introire!  Gratias! 


In  textu  scripto  tradito : 1 Nomine  plurimorum  episcoporum  Americae  La- 
tinae propono  ut  restauretur  diaconatus  ut  gradus  permanens  in  hierarchia  ordinis 
sine  caelibatus  obligatione,  propter  has  rationes. 

1.  Convenientia  ipsa  restaurandi  in  Ecclesia,  effective  et  in  seipso,  gradum 
hierarchiae,  qui  divinae  institutionis  est,  sed  practice  remansit  ut  conditio,  vel 
« passus  » ad  presbyteratum. 

Haec  ratio  valeret  pro  tota  Ecclesia  inclusive  ubi  superabundantia  cleri  ha- 
betur. 

2.  Necessitas  contribuendi  modo  efficaci,  ut  ingens  problema  penuriae  sacer- 
dotum aliquomodo  solvatur,  penuria  quae  datur  in  multis  regionibus  Ecclesiae,  et 
de  hoc  testes  sumus  speciali  modo  episcopi  Americae  Latinae. 

Brevitatis  causa  loquar  tantum  de  secunda  ratione,  quae  ut  mihi  saltem  vide- 
tur, habet  vim  fere  irrefutabilem. 

Multa  scripta  sunt  in  hoc  sensu,  et  praecise  de  America  Latina,  ubi  patet 
maxima  inaequalitas  («disproportio»)  inter  numerum  sacerdotum,  37.000,  et 
numerum  incolarum,  fere  200.000.000.  i.  e.  pro  uno  dantur  fere  sex  millia 
(6.000)  animarum,  qui  numerus  theorice  sumendus  est  nam  dantur  permultae  pa- 
roeciae in  fere  omnibus  dioecesibus  ubi  unicus  sacerdos  curam  animarum  exercet 
pro  10,  20  et  etiam  30  millia  animarum. 

Evidens  est  quod  haec  inaequalitas  superari  non  potest  etsi  multi  sumuntur 
sacerdotes  ex  aliis  nationibus,  nam  magis  semper  in  dies  crescit  numerus  incolarum, 
ita  ut  fine  huius  saeculi  numerus  hodiernus  habitantium  Am.  Lat.  duplicabitur; 

nec  convenit  ut  sacerdotes  aliunde  « forma  massiva  » veniant,  nam  alias  difficultates 
secum  ferret. 

Verum  est  quod  solutio  problematis  quaeri  possit  instaurando  diaconatum 
« functionalem  »,  i.  e.  tradendo  functiones  diaconales  sine  sacramenti  susceptione. 
Sed  sunt  theologi  notabiles  qui  in  hoc  non  consentiunt,  et  tota  traditio  Ecclesiae 
videtur  non  admittere  ut  modo  habituali  diaconales  functiones  tradantur  illis  qui 
sacramentum  ordinis  i.  e.  diaconatum  non  susceperunt. 

Hoc  forte  non  impedit  quin  laici  determinati,  occasionaliter  certas  functiones 
diaconales  exerceant,  quod  aliquando  accidit  in  Ecclesia. 

Locus  proprius  ad  normas  statuendas  secundum  quas  deberet  restaurari  dia- 
conatus, ut  « ordo  » vel  « functio  » est  schema  de  episcopis,  ita  ut  quivis  epi- 
scopus, vel  potius  conferentiae  episcopales  suas  leges  habeant. 

Quoad  difficultatem:  Diaconatus  absque  obligatione  caelibatus  imminutionem 
numero  aspirantium  ad  sacerdotium  affert,  respondeo: 

1.  Aliquid  quod  est  utile,  immo  necessarium,  reici  non  potest  propter  supposi- 
tionem hypotheticam  et  ideo  discutibilem;  eodem  iure  contrarium  affirmari  potest. 

2.  Admittendo  obiectionem:  quod  reapse  decrescet  numerus  aspirantium  ad 
sacerdotium,  quaero:  estne  causa  de  hoc  lugendi?  Nonne  potius  bonum,  immo 
melius  erit?  Forte  ita  ad  sacerdotium  tantummodo  pervenient  qui  revera  vocati  et 
capaces  sunt  ad  onus  presbyteratus  suscipiendum. 

Insuper,  nonne  dantur  diversae  formae  dedicationis  in  servitium  Ecclesiae? 
Num  hoc  servitium  solummodo  a presbyteris  praestari  potest,  et  non  a diaconibus, 
utique  suo  proprio  ministerio? 

Ex  altera  parte,  penuria  sacerdotum  non  esset  tam  urgens  — saltem  quibus- 
dam in  regionibus  — si  adesset  numerus  sufficiens  diaconorum  qui  possent  assu- 
mere labores  qui  hisce  temporibus  sunt  onus  nimis  grave  pro  nostris  sacerdoti- 
bus. 3.  2 deest.  3 deest.  4 deest.  5 4.  Advertendum  est:  diaconi 

non  coguntur  matrimonium  inire,  forte  quibusdam  in  locis  melius  erit  ut  caeli- 
bes  maneant,  et  in  aliis  regionibus  optandum  erit  ut  nuptias  contrahant,  vel  potius: 
ex  viris  iam  nuptis  capaces  et  praeparati  seligantur.  De  omnibus  his  statuent 
episcopi  vel  conferentiae  episcopales. 

Altera  obiectio : Diaconatus  obstaculum  praebet  promotioni  laicorum.  Re- 
spondeo: 

1.  Est  difficultas  nimis  hypotetica,  et  potius  dicendum  est  quod  hic  « gra- 
dus intermedius  » inter  sacerdotium  et  laicatum  inserviet  ut  nexus  statuatur  in- 
ter unum  et  alium,  et  ducet  clerum  ut  propius  accedat  ad  massam  populi  chri- 
stiani;  ne  obliviscamur  diaconos,  canonice  et  theologice,  pertinere  ad  clerum,  sed 
psychologice  et  culturaliter  ad  laicatum. 

2.  Omne  corpus  quod  est  in  evolutione  suas  functiones  determinat,  et  ita,  ut 
exercitium  unius  functionis  aliam  functionem  non  difficultat.  Ita  in  Ecclesia  quae 
est  corpus  vivum:  una  est  functio  (vel  ministerium)  diaconi  — sacramento  ordi- 
nis, baptismo  insuper  et  confirmatione  consecrati  — altera  est  functio  laici  conse- 
crati tantum  baptismo  et  confirmatione.  Cur  deberet  haberi  interferentia  inter 
unam  et  aliam  functionem? 

Evidens  est  quod  semper  erunt  pericula  seu  discrimina  in  hac  re,  ut  in  aliis; 
sed  etiam  evidens  est  quod  metus  propter  discrimina  non  potest  determinare 
nostras  actiones  vel  optiones. 

3.  Promotio  laicatus  est  factum  irreversibile  in  Ecclesiae  historia,  et  nullo 

modo  detrimentum  patietur  propter  diaconatus  restaurationem  quam  multi  theo- 
logi et  pastores  desiderant,  eodem  modo  ac  desiderant  promotionem  laicatus. 

Tempus  venturum  certe  nobis  ostendet  vinculum  reale  ac  profundum  inter 
aestimationem  («  valorizationem  »)  laicatus  et  restaurationem  Diaconatus  quem 
videre  cupimus  ut  pulchram  realitatem. 

Concludo:  Ingens  et  urgens  est  necessitas  nostra  in  America  Latina  propter 
maximam  penuriam  sacerdotum.  Animae  sunt  salvandae  et  quidem  eorum  qui 
iam  baptizati  sunt.  6 deest.  7 deest.  8 deest.  9 ideo.  10  in 
America  Latina. 

[ Subsignaverunt  etiam:~\  Antonio  M.  Aguirre,  ob.  de  San  Isidro  (Argent.); 
Albert  Devoto,  ob.  de  Goya;  A.  Quarracino,  ob.  de  9 de  Julio;  Anibal  Maricevich 
FI.,  ob.  eoad.  Villarica  Paraguay;  Roberto  Caceres,  ob.  de  Melo;  Marcelo  Mendi- 
harat,  ob.  eoad,  de  Salto  in  Uruguay;  Luis  Baccino,  ob.  de  San  Jose  de  Mayo; 
Miguel  Balaguer,  ob.  tit.  de  Castel  Minore;  Orestes  S.  Nuti,  ob.  de  Canelones; 
Ildefonso  M.  Sansierra,  aux.  de  San  Juan  (de  Cuyo);  Carlos  Parteli,  ob.  de  Tacua- 
rembo;  Vicente  Zazpe,  ob.  de  Rafaela;  Ramon  Bogarin  A,,  ob.  de  San  Juan  Bta 
Misiones;  F.  Simons,  ep.  Indorensis;  Juan  Wiesen,  preh  nui.  de  Encarnacion  y A. 
Parana;  Manuel  Tato,  ob.  Santiago  dei  Estero. 


18 

Exc.mus  P.  D.  PAULUS  ZOUNGRANA 
Archiepiscopus  Uagaduguensis 

V enerabiles  Patres  conciliares,  carissimi  Fratres, 

Necessitas  diaconatus  qua  gradus  permanentis  repristinandi  multis 
argumentis  iam  a meis  praedecessoribus  allatis  mihi  videtur  sat  suf- 
fulta. Nunc  vero  tantum  loquor  de  lege  caelibatus  in  tali  diaconatu. 

Quod  dicam  de  diaconatu  in  mente  est  nonnullorum  episcoporum 
Africae  occidentalis,  praesertim  indigenarum  episcoporum,  circa  legem 
caelibatus  retinendam. 

Principium  diaconatus,  permanentis  institutionis,  recipimus,  sed 
cum  caelibatu,  sive  diaconi  religiosi  sint,  sive  non  sint.  Non  velimus 
« ianuam  aperiri  » ex  sic  dicta  libertate  episcopalibus  conferendis  plene 
data.  Ista  plena  libertas  ordinandi  diaconos  cum  caelibatu  aut  sine  caeli- 
batu, pro  humili  nostro  iudicio,  Ecclesiae,  et  praesertim  Ecclesiae  in 
Africa  noceret  in  mundo  hodierno,  ex  sequentibus  causis. 

1.  Diaconatus  cum  matrimonio,  etsi  candidati  accurate  formaren- 
tur, quaedam  oeconomica  vel  moralia  mala  sine  dubio  daret.  Non  decet 
videre  in  Ecclesia  divisionem  sociologicam  quae  olim  fuit  inter  « maio- 
rem clerum  » et  « minorem  clerum  » (haut  clerge  et  bas  clerge). 

2.  Diaconatus  cum  matrimonio  non  solum,  ut  quidam  dicunt,  re- 
medium contra  vocationum  sacerdotalium  penuriam  non  est,  sed  potius 

vocationum  harum  fontem  tollit.  Antequam  faciliorem  solutionem  dia- 
conatus uxorati  eligimus,  nonne  magis  salutare  si  Ecclesia  in  mundo 
hodierno,  apud  sacerdotes  et  viros  in  Actione  Catholica,  instantiam  facit 
pro  christiana  familiarum  iuvenumque  educatione,  vocationum  sacer- 
dotalium maiore  fonte?  Melius  est  sacerdotes  multiplicare! 

3.  Mundus  modernus  christianae  castitatis  irrefragabili  testimonio 
indiget.  Adhuc,  Ecclesia  latina,  per  religiosos  et  clericos  in  ordinibus 
maioribus  constitutos,  hoc  fulgens  testimonium  semper  dedit.  Hoc  te- 
stimonium si  frangere  coepimus  in  diaconatu,  aut  saltem  si  frangere 
sinimus,  responsum  non  damus  nostro  mundo  hodierno  petenti  ab  Ec- 
clesia christianae  virtutis  affirmationem.  Mundus  autem  hodiernus  ab 
Ecclesia  verba  non  quaerit,  sed  integram  morum  et  cordium  renovatio- 
nem quando  castitatem  in  Ordinibus  maioribus  suaviter  et  clare  profi- 
temur. Nisi  id  faceremus,  ipsa  castitas  coniugalis  graviter  laberetur,  quia 
caelibatus  in  Ordinibus  et  ipsa  castitas  coniugalis  in  re  pastorali  inter  se 
connectuntur. 

Propter  omnes  istas  causas,  post  em.mos  cardd.  Ruffini,  Spellman, 
Bacci  et  Cento,  et  exc.mum  D.  Carraro,1  qui  iam  locuti  sunt,  opinamur 
caelibatum  in  Eccle*sia  latina  pro  diaconis  iam  obligatorium,  in  Ordini- 
bus sacris,  tamquam  Ecclesiae  honorem  servandum  esse. 

Quapropter,  in  par.  15  schematis,  deleantur  linn.  39  et  40,  et  di- 
catur: « Quo  in  casu  tales  diaconi  sacra  caelibatus  lege  adstringantur  ». 
In  Ecclesia  latina  lex  igitur  remaneat  universalis  diaconatus  sacro  cae- 
libatu munitus. 

Attamen,  quo  melius  servetur  quaedam  libertas  innocua,  si  in  aliqua 
regione  pastoralis  sentitur  necessitas  diaconos  uxoratos  ordinandi,  tunc 
conferentiae  episcopali  huius  regionis  possibilitas  sit  facultatem  habitua- 
lem petendi  a Sancta  Sede.  Gratias! 


In  textu  scripto  tradito:  1 deest. 

In  nomine  nonnullorum  episcoporum  Africae  occidentalis,  nempe: 
Exc.morum  DD.  Ioseph  Strebler,  A.  T.  Nicopoli;  Adeodati  Yougbare,  E.  R. 
Koupela;  Hyacinthi  Thiandoum,  A.  R.  Dakar;  Roberti  Dosseh,  A.  R.  Lome, 
Otinga,  E.  R.  Kissi;  Raimundus  Tchidimbo,  A.  R.  Conakry;  Prosperi  Dodds, 
E.  R.  Ziguinchor;  Bernardini  Gantin,  A.  R.  Cotonou;  Guillelmi  Porter,  A.  T. 
Lemno;  Gilberti  Ramanantoanina,  A.  R.  Fianarantsoa. 

Exc.mus  P.  D.  ALOISIUS  CARLI 
Episcopus  Signinus 

V enerabiles  Patres, 

In  foliis  quae  secretariae  generali  trado  rationes  fuse  expono  ob 
quas  censeo  vocem  « collegii  » neque  pro  apostolis  neque  pro  episcopis 
esse  adhibendam,  utpote  quae  sit  inadaequata,  ad  casum  nostrum  non- 
nisi valde  imperfecte  et  non  sine  periculo  aequivocationum  applicabilis, 
ansam  denique  praebens  non  paucis  dubiis  exegeticis,  historicis  atque 
theologicis  et  ideo  nondum  matura. 

Item  rationes  expono  ob  quas  praeferendam  puto  vocem  « corporis 
episcopalis  » vel  « communionis  episcopalis  ». 

Quaedam  nunc  mihi  addere  liceat,  quae  in  hac  nostra  copiosa  discep- 
tatione non  satis  perpensa  mihi  videntur. 

1.  Quoad  redactionem  n.  16.  Pag.  27,  lin.  2,  auferantur  verba  « sta- 
tuente Domino  »,  quia  neque  ex  Evangelio  neque  ex  alia  Scriptura  clare 
patet  de  tali  dominico  statuto  seu  praecepto  1 circa  collegialitatem;  in 
eadem  pagina  supprimenda  censeo  quae  dicuntur  in  linn.  5-8,  nam  mos 
conferendi  episcopatum  nonnisi  per  tres  aut  plures  episcopos  non  ne- 
cessario demonstrat  collegialitatem;  potest  optime  indicare  plenitudi- 
nem sacerdotii. 

2.  Quoad  collegialitatem.  Qui  negant  « familiae  christianae  »2  cha- 
racterem collegii  — nemo  sane  familiam  collegium  vocare  auderet!  — 
non  eo  ipso  eidem  abiudicant  arctissimam  illam  unitatem  quae  ex  san- 
guinis vinculo  oritur. 

Qui  negant  « Ecclesiae  » naturam  collegialem,  non  eo  ipso  negant 
Corporis  Christi  mystici  mirabilem  illam  unitatem  quae  ex  communione 
fidei,  sacramentorum  et  regiminis  per  Spiritum  Sanctum  vivificantem 
contexitur. 

Ita  a pari  illi  — inter  quos  et  ego  — qui  negamus  coetui  aposto- 
lorum et  coetui  episcoporum  totius  mundi  notam  verae  ac  propriae 
collegialitatis,  nullo  modo  intendimus  negare,  immo  apertissime  profi- 
temur, eorum  coetuum  unitatem  exsurgentem  non  tantum  ex  vinculo  iu- 
ridico  subiectionis  legitimae  auctoritati,  non  tantum  (ut  S.  Cyprianus 
aiebat)  ex  concordiae  mutuae  inter  episcopos  glutino  et  ex  vinculo  com- 
munis fidei,  sed  etiam  et  praecipue  ex  vinculo  quodam  ontologico  et  in- 
destructibili,  scii,  ex  communi  et  legitima  participatione  unius  eiusdem- 
que  plenitudinis  sacerdotii  Christi,  atque  unius  eiusdemque  missionis 

apostolicae  a Domino  acceptae.  Unde,  si  liceat  hac  in  re  verba  S.  Pauli 
adaptando  usurpare,  non  dubitamus  affirmare:  « Quoniam  unus  episco- 
patus et  apostolatus,  unum  corpus  multi  sumus,  omnes  qui  de  uno  epi- 
scopatu et  apostolatu  participamus  ». 

Neque  veluti  « novatores  » arguendi  sumus  eo  quod  petamus  a Pa- 
tribus iam  ab  initio  tractationis,  claram  absolutamque  conceptus  « col- 
legii » definitionem.  Patres  enim  huius  Concilii,  tamquam  doctores  fidei, 
non  vero  Turrecremata,  non  Bellarminus,  non  Paleottus  aut  alii  huius- 
modi,  nos  3 responsabiles  sumus  de  clare  definiendo  conceptu  « collegii 
episcopalis  »,  qui  conceptus  hodie  prima  vice  petit  ius  civitatis  in  textu 
conciliari  dogmatico! 

Utcumque,  sive  nomen  « collegii  » retineatur  sive  non,  ad  vitandas 
omnes  aequivocationes  quae  ex  male  intellecta,  quia  insufficienter  expli- 
cata, collegialitate  in  posterum  oriri  possunt,  id  omnino  necessarium 
censeo,  ut  schema  nostrum  explicitis  verbis  edicat  collegialitatem  illam 
ad  actum  deduci  non  posse  neque  debere  nisi  quando  Romano  Pontifici 
expedire  in  Domino  visum  fuerit,  et  illis  modis  quos  Ipse  seligendos  esse 
iudicaverit.  Etenim: 

a)  Non  sufficit  affirmare  cum  schemate  nostro,  pag.  27,  lin.  10, 
collegium  episcopale  nullam  habere  auctoritatem  nisi  simul  cum  Romano 
Pontifice;  oportet  explicite  addere  Romanum  Pontificem,  ex  se,  nulli- 
mode  cogi  ad  illam  auctoritatem  collegialem  ad  exercitium  actuale  vo- 
candam. 

b)  Non  sufficit  affirmare  cum  schemate,  pag.  27,  linn.  30-34,  esse 
praerogativam  unius  Romani  Pontificis  convocare  et  approbare  Con- 
cilia oeCumenica:  oportet  simul  affirmare  nullum  in  Romano  Pontifice 
inesse  officium,  seu  4 nullam  obligationem  convocandi  Concilia,  ne  col- 
legialitatis  quidem  vi. 

c)  Non  sufficit  affirmare  cum  schemate,  pag.  27,  linn.  34-39, 
potestatem  collegialem  exerceri  posse  modis  etiam  diversis  a Concilio 
oecumenico,  nisi  simul  explicite  affirmetur  hanc  collegialem  potestatem 
legitime  ad  actum  deduci  non  posse  neque  debere  nisi  quando  et  quo- 
modo Romanus  Pontifex  in  Domino  censuerit. 

Sine  istis  explicitis  limitationibus,  affirmatio  collegialitatis,  licet  cum 
Petro  et  sub  Petro,  portam  apertam  relinqueret,  immo  magis  quam 
antea  patentem  faceret,  affirmationi  turis  co gubernationis:  quo  iure  ad- 
misso, primatus  ad  nudum  vacuumque  nomen  reduceretur. 

3 et  ultimo.  De  episcoporum  munere  docendi.  Dolendum  mihi  vi- 
detur quod  in  pag.  29,  ultima  linea,  et  pag.  30,  linn  1-10,  doctrina  de 
infallibilitate  Romani  Pontificis  modo  minus  claro  ac  minus  logico 
exponatur  quam  definita  est  in  Vaticano  I.  Etenim: 

a)  Vaticanum  I infallibilitatem  Papae  comprehensam  affirmat 
in  eius  primatu  ...5,  illamque  Papae  recognoscit  tamquam  « omnium  Chri- 
stianorum pastoris  et  doctoris  munere  fungenti  » ...6;  ergo  (ut  recte  aie- 
bat relator  Gasser,  citatus  in  notula  51)  tamquam  Capiti  universalis 
Ecclesiae.  Tam  hoc  est  verum,  quod  Vaticanum  I citat  verba  Lucae,  22/ 
« confirma  fratres  tuos  »,  intelligendo  illos  « fratres  » non  apostolos 
solos,  sed  et  omnes  discipulos  Domini...8 

E contra  schema  nostrum  silet  de  nexu  inter  infallibilitatem  et  pri- 
matum. Immo  videtur  recognoscere  infallibilitatem  Romano  Pontifici 
tamquam  « collegii  episcoporum  capiti  » (pag.  30,  lin.  1),  seu  supremo 
pastori  et  doctori  « qui  fratres  suos  in  ficle  confirmat  »,  intelligendo  verba 
Lucana,  ut  videtur,  de  solis  apostolis  aut  episcopis.  Si  vera  esset  haec 
interpretatio  schematis,  ipso  facto  convalidaretur  thesis  a quibusdam 
recentioribus  theologis  propugnata  sed  a ceteris  impugnata,  iuxta  quam 
auctoritas  Pontificis,  etiam  quando  solus  definit,  semper  esset  naturae 
collegialis;  qua  thesi  accepta,  facilis  esset  gressus  ad  identificandam  et 
exhauriendam  notionem  primatus  in  notione  capitis  collegii  episcopalis. 

Ad  amputandas  itaque  omnes  aequivocationes  propono  ut  propositio 
sic  corrigatur:  « Qua  ipse  quoque  per  se  gaudet  Romanus  Pontifex 
quando,  ut  supremus  ac  universalis  pastor  et  doctor  qui  oves  et  agnos 
gregis  Christi  pascit  ...9  et  fratres  suos  in  fide  confirmat  ...10  doctrinam 
de  fide  vel  moribus  etc.  ». 

b ) Vaticanum  I irreformabilitatem  definitionum  Pontificis  deducit 
ex  eius  infallibilitate  ...u,  derivante  ex  assistentia  divina  qua  Romanus 
Pontifex  singulariter  sumptus  pollet  cum  ex  cathedra  loquitur. 

E contra  schema  nostrum  (pag.  30,  lin.  7),  « Quando  enim,  etc.  », 
videtur  irreformabilitatem  deducere  ex  eo  quod  Romanus  Pontifex  non 
loquitur  ut  persona  privata  sed  ut  pastor  et  doctor  Ecclesiae  universa- 
lis. Logicam  hic  aliquantisper  deficere  puto.  Adhuc  infeliciorem  censeo 
notulam  52  iuxta  quam  infallibilitatem  Pontificis  quis  inferre  posset  ex 
eo  quod  Pontifex  loquens  ex  cathedra  universalem  Ecclesiam  reprae- 
sentaret: quae  si  vera  essent,  per  fenestram  intraret  ille  « consensus 
Ecclesiae  » quem  Vaticanum  I exclusum  voluit  e rationibus  irreforma- 
bilitatis  definitionum  Pontificis.  Dixi. 


In  textu  scripto  tradito : 1 deest.  2 deest.  3 deest.  4 deest. 
5 (DB  1832).  6 (DB  1839).  7 Lc.  22,  32.  8 (DB  1836).  9 (cf.  Io. 

21,  16  s.).  10  (cf.  Lc.  22,  32).  11  (DB  1839). 

Animadversiones  additae : 

Meae  orationis  medulla  sic  brevi  contrahi  potest:  « Quando  sermo  fit  de  duo- 
decim apostolis  dicatur  Corpus  apostolicum  seu  Communio  apostolica,  potius  quam 

“ collegium  ” apostolicum;  quando  vero  de  episcopis,  dicatur  Corpus  episcopale 
seu  Communio  episcopalis , potius  quam  “ collegium  ” episcopale  ». 

Ita  censeo  multas  posse  vitari  quaestiones  exegeticas,  historicas  et  dogmati- 
cas, et  concordiam  inter  nos  inveniri  non  solum  quoad  substantiam  sed  etiam 
quoad  eiusmet  formulationem.  Omnia  enim  elementa  positiva  quae  in  vocabulo 
« collegium  » continentur,  per  vocabula  « corpus  » seu  « communionem  » ser- 
vantur; dum,  e contra,  elementa  negativa  et  litigiosa  e constitutione  dogmatica 
seponuntur. 

1.  Molestae  vitantur  quaestiones , quas  innuere  tantum  liceat,  interrogando. 
a)  Ex  quibusnam  locis  biblicis  certo  probari  potest  Christum  non  solum  collegisse 
specialem  duodecim  apostolorum  coetum  — quod  nemo  sane  dubitat  — sed  illi 
coetui  dedisse,  et  quidem  tamquam  elementum  necessarium  ac  immutabile,  natu- 
ram veri  collegii?  b)  Et  quatenus  affirmative,  quamnam  ideam  habuit  Christus  de 
ista  collegialitate?  Exemplum  sumpsit  ex  instituto  hebraico  « synedrii  »,  an  ex 
instituto  romano  « collegii  »,  an  aliunde?  c)  Quibusnam  legibus,  in  hypothesi, 
voluit  Christus  ut  illud  collegium  suos  poneret  actus?  d)  De  facto,  numquid  semper 
oi  AcoSsxa  collegialiter  egerunt?  Solliciti  quidem  fuerunt  de  dando  successore 
Iudae  proditori;  cur  vero  eos  pariter  sollicitos  fuisse  non  constat  de  dando  suc- 
cessore Iacobo  occiso  c.  a.  42,  et  aliis  deinde  apostolis,  simulatque  unusquisque 
moreretur,  licet  adhuc  viverent  qui  testes  fuissent  « in  omni  tempore,  quo  introivit 
et  exivit  inter  nos  Dominus  Iesus  » (Act.  1,  21),  quique  proinde  digne  apostolis 
vita  functis  suffici  possent?  e)  Illi  ol  'AttocttoXoi  qui  manent  Ierosolymis  tempore 
persecutionis  {Act.  8,  1),  qui  mittunt  Petrum  et  Ioannem  in  Samariam  {Act.  8,  14), 
ad  quos  adducitur  per  Barnabam  Paulus  {Act.  9,  26),  qui  a Petro  audiunt  « quo- 
niam et  Gentes  receperunt  verbum  Dei  » {Act.  11,  1),  qui  cum  senioribus  et 
omni  Ecclesia  Ierosolymis  conveniunt  ad  videndam  quaestionem  circumcisionis 
{Act.  15,  41),  suntne  omnes  duodecim  apostoli  per  modum  collegii  agentes,  an 
aliqui  tantum  ex  eis,  et  praecise  illi  «qui  erant  Ierosolymis»  {Act.  16,  4)? 
/)  Nonne  est  mirum  de  collegialitate  episcopali  silentium  apud  S.  Clementem  et 
maxime  apud  S.  Ignatium  Martyrem,  qui  tam  frequenter  atque  ardenter  exaltat 
collegialitatem  presbyteralem  et  simul  characterem  monarchicum  episcopatus?  g)  Et 
ad  Patres  latinos  illos  quod  attinet,  qui  vocem  « collegium  episcopale  » adhibent, 
nonne  apparet  eos  loqui  de  relationibus  episcoporum  inter  se,  non  autem  episco- 
porum ad  caput  Ecclesiae,  et  numquam  in  hac  re  appellare  ad  statutum  Domini, 
sed  potius  ad  factum  communionis  eiusdem  fidei  et  caritatis,  seu  etiam  eiusdem 
episcopalis  muneris?  h)  Denique,  si  episcopalis  collegialitas  supponitur  aut  expli- 
cite  affirmatur  esse  veluti  nota  essentialis  ecclesiae,  quomodo  fieri  potuit  ut  per 
saecula  tota  activitas  episcoporum  exclusi  ve  extracollegialis  fuerit,  quin  laesum 
evaserit  elementum  quoddam  constitutivum  ipsius  Ecclesiae? 

Hae  et  aliae  molestae  quaestiones  vim  suam,  meo  quidem  iudicio,  amittunt 
si  affirmamus  episcopos  efformare  quidem,  ex  voluntate  Christi,  corpus  seu  com- 
munionem quandam,  cuius  tamen  vita  neque  necessario  neque  semper  debeat 
exprimi  per  actus  vere  ac  proprie  collegiales. 

2.  Elementa  negativa  et  litigiosa  seponuntur . Cum  enim  notio  « collegii  » ex 
iure  romano  proveniat,  nisi  in  schemate  nostro  iam  ab  initio  tractationis  diversa 
collegii  definitio  realis  detur,  secumfert  elementa  quae  nullo  pacto  convenire  pos- 
sunt coetui  apostolorum  et  episcoporum.  Nam: 

a)  Collegium  intelligitur  tamquam  sodalitas  parium,  vinculis  mere  externis 

in  unum  convenientium,  in  qua  collegati  sibi  statutum  dant,  non  autem  ab  extra 
recipiunt;  « magistrum  » seu  praesidem  sibi  eligunt,  qui  fit  primus  inter  pares, 
et  nullam  veram  auctoritatem  habet  propriam  et  independentem,  sed  tantam 
quantam  ei  collegae  tribuunt. 

b)  Actus  personales  membrorum  vitam  collegii,  qua  talis,  non  attingunt. 

c)  In  collegio  numerus  membrorum  potest  esse  clausus,  eorumque  mutatio 
non  fit  per  successionem  unius  ab  alio,  sed  solummodo  per  cooptationem. 

d ) Potest  collegium  extingui  per  unanimem  membrorum  voluntatem. 

e)  Modus  denique  quo  collegium,  uti  tale,  suos  actus  ponit  determinatur 
a peculiaribus  statutis.  Legantur  v.  g.  quae  CIC  habet  in  can.  101  de  actibus  per- 
sonarum moralium  collegialium  in  Ecclesia. 

Iamvero  haec  omnia,  evidenter,  neque  de  duodecim  apostolis  neque  de  epi- 
scoporum coetu  affirmari  possunt,  quin  eorum  peculiarissima  conditio  substantia- 
liter tangatur  ac  pessumdetur. 

Ergo,  seponenda  mihi  videtur  notio  « collegii  » quae  in  nostro  schemate  prius 
adhibetur  analogice  — « ad  instar  cuiusdam  collegii  »,  legitur  in  pag.  23,  linea 
ultima  — deinde,  omni  transmissa  analogia,  sensu  univoco  adhibetur.  Seponenda, 
dico,  utpote  quae  sit  inadaequata,  et  ad  casum  nostrum  nonnisi  valde  imperfecte 
et  non  sine  periculo  aequi  vocationum  applicabilis. 

3.  Elementa  positiva  servantur , immo  in  veriore  et  pleniore  luce  ponuntur, 
adhibendo  vocem  et  figuram  « corporis  » seu  « communionis  ».  Etenim: 

a)  Mira  analogia  deprehenditur  inter  « corpus  episcopale  » et  « corpus 
Christi  mysticum».  Patres  saec.  IV  et  V iisdem  fere  vocabulis  de  sacrato  episco- 
porum corpore  loquuntur,  quae  adhibent  in  elaboranda  doctrina  de  corpore  my- 
stico. 

b)  « Corpus  » necessario  exigit  « caput,  a quo  influxum  et  impulsionem 
vitalem  accipiat,  dirigatur,  coordinetur  quin  tamen  membra  supplantet  aut  extin- 
guat.  Sic  primatus  Romani  Pontificis  simulque  praerogativae  iuris  divini  Episcopo- 
rum recte  concipiuntur  et  componuntur  inter  se.  Vicissim  « caput  » separatum  a 
corpore  ne  intelligi  quidem  potest;  distinctum  vero,  utique,  et  quidem  qualita- 
tive quoque  distinctum  intelligitur,  aiente  Cone.  Chalcedonensi  ad  Leonem  Papam 
(iuxta  graecum):  ...  « quorum  (episcoporum)  tu,  tamquam  caput  membrorum,  es 
dux...  » (DB  149).  Idea  « corporis  » bene  explicat  naturam  atque  subordinationem 
potestatis  episcoporum  ad  Caput,  iuxta  pulcherrimos  textus  S.  Leonis  Papae  quos, 
prae  temporis  angustia,  citare  nequeo:  Petrus  caput  episcopatus,  Petrus  initium 
episcopatus.  Unde  Petrus,  tamquam  apostolus,  a ceteris  distinguitur  sicut  caput 
a corpore;  sed  tamquam  vicarius  Christi  superexcedit  corpus  et  manet  funda- 
mentum visibile  totius  Ecclesiae,  apostolis  non  exceptis. 

c ) Etsi  certo  demonstrari  nequeat  Christum  Dominum  directe  et  explicite 
coetui  apostolico,  et  proinde  episcopali,  indidisse  formam  « collegii  »,  reduplica- 
tive  ut  talis,  nihilominus  notio  « corporis  » seu  « communionis  » sponte  sua  ex- 
surgit ex  aliquo  facto  certissimae  institutionis  divinae:  factum,  dico,  quod  prius 
apostoli  et  deinde  episcopi  efiormant  unum  corpus  inter  se,  unam  communionem 
intimam,  non  solum  «...  concordiae  mutuae  glutino  atque  unitatis  vinculo  copu- 
latam » (ita  S.  Cyprianus),  sed  praecipue  quia  omnes  apostoli  et  omnes  episcopi 
de  uno  eodemque  summo  sacerdotio  Christi  participant  atque  unam  eandemque 
missionem  apostolicam  a Domino  accipiunt.  Sicut  participatio  eiusdem  baptismi 
et  eiusdem  Eucharistiae,  iuxta  S.  Paulum,  unum  efficit  corpus  Christi  mysticum, 


544 


ACTA  CONC.  VATICANI  II 


PERIODUS  II 


ita  possumus  dicere:  « Quoniam  unus  episcopatus  et  apostolatus,  unum  corpus 
multi  sumus,  omnes  qui  de  uno  episcopatu  et  apostolatu  participamus  ». 

Haec  est  vera  « koinonia  » seu  « unitas  sacerdotalis  » (lege:  episcopalis)  quae 
exoritur,  iuxta  S.  Cyprianum,  ex  « ecclesia  principali  » idest  « ex  Cathedra  Pe- 
tri ».  Quae  unitas  numquam  rumpitur,  etiamsi  membra  vivant  dispersa  in  mundo. 
Remanent  membra  in  corpore  episcopali  quoadusque  cum  capite,  Romano  Ponti- 
fice, sint  ligata;  separata  vero  ab  isto  capite,  « collegae  » amplius  dici  non  pos- 
sunt, « fratres  » quidem  semper  dici  possunt  ob  communem  illam  atque  inde- 
structibilem  « navitatem  spiritualem  » (cf.  S.  Optatum  Mil.)  quam  per  sacra- 
mentum episcopale  receperunt. 

Itaque  vinculum,  unitatem  efficiens,  in  hoc  sacrato  corpore  non  solum  est 
iuridicum,  sed  praesertim  intimum  et  ontologicum.  Hinc  solvi  posse  censeo,  et 
quidem  positive,  quaestionem  utrum  episcopi  titulares  pertineant  ad  corpus  epi- 
scopale. In  ista  « koinonia  » episcopali,  caput  membra  vocat  ad  legitime  ingre- 
diendum, modis  non  necessario  identicis,  et  membris  utitur  in  bonum  totius  Eccle- 
siae, ea  ratione  quae  sibi  in  Domino  videtur  utilior,  iuxta  temporum  locorumve 
circumstantias,  sed  salvis  semper  praerogativis  iure  divino  statutis  tam  pro  Petro 
quam  pro  ceteris  apostolis.  Hac  in  luce  clarius  videri  et  proponi  potest  illa  decen- 
tralisatio  et  internationalisatio  gubernii  centralis  de  qua  tam  nobiliter  loquentem 
nuper  audivimus  exc.mum  De  Smet. 

d ) Denique  ex  figura  « corporis  » melius,  meo  quidem  iudicio,  explicatur 
cur  ex  primordiali  numero  duodenario  apostolorum  perventum  sit  ad  numerum 
fere  2.500  membrorum  corporis  episcopalis.  Corpus  enim,  natura  sua  (non  ita,  e 
contra  « collegium  »)  est  aliquid  vivum  et  vitale;  potest  igitur  se  dilatare  aut 
constringere,  et  sic  in  suo  esse  remanere  etiamsi  ad  duos  vel  ad  unum  Episcopum 
reducatur. 

Moderator.  Proxima  congregatio  generalis  erit  crastina  die,  hora 
nona. 

Em.mus  P.  D.  Eugenius  card.  Tis serant:  Reponatur  Sacrosanc- 
tum Evangelium. 


CONGREGATIO  GENERALIS  XLVIII 
15  octobris  1963 


CONGREGATIO  GENERALIS  XLVIII 
15  octobris  1963 


Exc.mus  P.  D.  Pericles  Felici,  arch.  tit.  Samosatensis,  secre- 
tarius  generalis  Ss.  Concilii : 

Moderatur  hanc  48  congregationem  generalem  em.mus  ac  rev.mus 
D.  card.  Leo  Ioseph  Suenens,  arch.  Mechliniensis-Bruxellensis. 

Velint  Patres  audire!  Cum  plures  Patres  id  petierint,  notum  hoc 
omnibus  facio:  duodecim  poenitentiarii  apostolici  adsunt  quotidie  in 
hac  Basilica  et  praesto  sunt  Patribus  ab  hora  octava  usque  ad  horam 
nonam  cum  dimidio  in  sedibus  confessionis  quae  sunt  in  ala  sinistra 
huius  Basilicae,  ubi  est  Sanctissimum  Sacramentum;  recipere  possunt 
confessiones  linguis  italica,  anglica,  gallica,  germanica,  hispanica,  lusi- 
tana,  polona,  hungarica  et  flandrica,  id  est  fiamminga. 

Hodie  incipit  suffragatio  super  emendationes  de  cap.  III  schematis 
sacrae  Liturgiae,  quod  inscribitur  de  ceteris  sacramentis  et  de  sacra- 
mentalibus. 

Initio  huius  congregationis  fiet  relatio  ab  exc.mo  D.  Paulo  Halli- 
nan,  arch.  Atlantensi.  Deinde,  ut  iam  factum  est,  legentur  singulae  emen- 
dationes, et  fiet  suffragatio  super  iisdem. 

Suffragatio,  uti  iam  notum  est,  fiet  quoad  emendationes  per  placet 
et  non  placet  tantum. 

Nunc  lego  nomina  eorum,  qui  petierunt  verba  facere  adhuc  super 
cap.  II  schematis  de  Ecclesia : em. mi  ac  rev.mi  DD.  cardd.  Ioseph  Siri, 
arch.  Ianuensis  in  Italia,  Stephanus  Wyszynski,  arch.  Gnesnensis  et 
Varsaviensis  in  Polonia;  beat. mus  D.  Paulus  Meouchi,  patriarcha  Ma- 
ronitarum  in  Libano;  exc.mi  DD.  Narcissus  Jubany,  aux.  Barcinonensis 
in  Hispania,  Thomas  Cooray,  arch.  Columbensis  in  Ceylon,  Iesus  En- 
ciso,  ep.  Maioricen.  in  Hispania,  Aloisius  Romoli,  ep.  Pisciensis  in  Ita- 
lia, Ioannes  Mazur,  aux.  Lublinensis  in  Polonia,  Petrus  Rouge,  eoad.  Ne- 
mausensis  in  Gallia,  Raimundus  Tchidimbo,  arch.  Konakriensis  in  Gui- 
nea,  Aurelius  Del  Pino,  ep.  Illerdensis  in  Hispania,  Ioannes  Schiitte, 
sup.  gen.  S.V.D.,  Ioseph  Reuss,  aux.  Moguntinus  in  Germania,  Vido 
Riobe,  ep.  Aurelianensis  in  Gallia,  Aloisius  Henriquez,  ep.  aux.  Cara- 
censis  in  Venezuela,  Eugenius  D’Souza,  arch.  Nagpurensis  in  India,  Mi- 
chael  Gonzi,  arch.  Melitensis,  Eduardus  Swanstrom,  aux.  Neo-Eboracen- 

sis  in  Statibus  Foederatis  Americae  Septemtrionalis,  Ioseph  Lopez,  ep. 
Tudensis  in  Hispania,  Petrus  Carretto,  vic.  ap.  Raiaburiensis  in  Thailan- 
dia,  Leonardus  Ioseph  Raymond,  ep.  Allahabadensis  in  India,  Antonius 
de  Castro,  ep.  Camposinus  in  Brasilia,  Elias  Zoghby,  vic.  patr.  Graeco- 
Melchita  in  Aegypto,  Raphael  Gonzalez,  aux.  Valentinus  in  Hispania, 
Antonius  Vuccino,  arch.  tit.  Aprensis,  Ioseph  Khoury,  arch.  Tyrensis 
in  Libano,  Franciscus  Marty,  arch.  Remensis  in  Gallia,  Orlandus  Cha- 
ves,  arch.  Cuiabensis  in  Brasilia,  Ioseph  Evangelisti,  arch.-ep.  Meeru- 
tensis  in  India. 

1 - SCHEMA  CONSTITUTIONIS  DE  SACRA  LITURGIA 

EMENDATIONES 

a Patribus  Conciliaribus  postulatae 
a Commissione  Conciliari  de  Sacra  Liturgia 

EXAMINATAE  ET  PROPOSITAE 

Caput  III  Schematis 
AD  PROOEMIUM 

1 — Pag.  179,  post  lineam  10,  addatur:  « Sacramentalia  praeterea 

Sancta  Mater  Ecclesia  instituit.  Quae  sacra  sunt  signa 

QUIBUS,  IN  ALIQUAM  SACRAMENTORUM  IMITATIONEM,  EFFECTUS 
PRAESERTIM  SPIRITUALES  SIGNIFICANTUR  ET  EX  ECCLESIAE  IM- 
PETRATIONE OBTINENTUR.  PER  EA  HOMINES  AD  PRAECIPUUM  SA- 
CRAMENTORUM EFFECTUM  SUSCIPIENDUM  DISPONUNTUR  ET  VA- 
RIA VITAE  ADIUNCTA  SANCTIFICANTUR  ». 

AD  ART.  47 

2 — Pag.  179,  lineis  26-28,  textus  ita  mutetur:  « Cum  haud  raro  in 

ADMINI S TR ATIONE  SACRAMENTORUM  ET  SACRAMENTALIUM  VAL- 
DE UTILIS  ESSE  POSSIT  APUD  POPULUM  LINGUAE  VERNACULAE 
USURPATIO,  AMPLIOR  LOCUS  HUIC  TRIBUATUR,  IUXTA  NORMAS 
QUAE  sequuntur: 

a)  In  ADMINI STR ATIONE  SACRAMENTORUM  ET  SACRAMENTA- 
LIUM  LINGUA  VERNACULA  ADHIBERI  POTEST,  SED  QUOAD  FORMAM 

Sacramentorum,  exceptis  Matrimonio  et  aliis  casibus  ex- 
presse PROBATIS,  LINGUA  LATINA  GENERATIM  SERVETUR  ». 

AD  ART.  52 

Pag.  180,  linea  23,  initio  art.  52  addatur:  « In  ritu  baptismi 

NE  DESINT  ACCOMMODATIONES,  DE  IUDICIO  ORDINARII  LOCI 
ADHIBENDAE,  PRO  MAGNO  BAPTIZANDORUM  CONCURSU  ». 

AD  ART.  57 

Pag.  181,  lineis  12-15,  textus  ita  mutetur:  « “ Extrema  Unc- 
tio ”,  QUAE  ETIAM  ET  MELIUS  “ UNCTIO  INFIRMORUM  ” VO- 
CARI POTEST,  NON  EST  SACRAMENTUM  EORUM  TANTUM  QUI 
IN  EXTREMO  VITAE  DISCRIMINE  VERSANTUR  ». 

Pag.  181,  lineis  15-17,  textus  ita  mutetur:  « proinde  tempus 

OPPORTUNUM  ID  RECIPIENDI  IAM  CERTE  HABETUR  CUM  FIDELIS 

INCIPIT  esse  in  periculo  mortis  propter  infirmitatem  vel 

SENIUM  ». 

AD  ART.  60 

Pag.  181,  lineis  25-26,  omittatur  art.  60:  « Unctio  sacra  in  diu- 
turna infirmitate  aliquando  iterari  potest  ». 

AD  ART.  61 

Pag.  182,  post  lineam  4,  addatur  nova  paragraphus:  « In  Conse- 
cratione EPISCOPALI  IMPOSITIONEM  MANUUM  FIERI  LICET  AB 

omnibus  Episcopis  praesentibus  ». 

AD  ART.  63 

Pag.  182,  linea  22,  post  verba:  « in  initio  ritus  »,  addatur:  « et 
benedictio  sponsis  semper  impertiatur  ». 

AD  ART.  64 

Pag.  182,  post  lineam  29,  addatur:  « Provideatur  ut  quaedam 
Sacramentalia,  saltem  in  specialibus  rerum  adiunctis 
et  de  iudicio  Ordinarii,  a laicis  congruis  qualitatibus 

PRAEDITIS  ADMINISTRARI  POSSINT  ». 

AD  ART.  65 

Pag.  183,  lineis  4-5,  textus  ita  mutetur:  « ab  iis  qui  professio- 
nem VEL  VOTORUM  RENOVATIONEM  INTRA  MlSSAM  PERAGUNT, 
SALVO  IURE  PARTICULARI,  ASSUMENDUS  ». 

2 - TEXTUS  SCHEMATIS 
Caput  III  Schematis 


Textus  in  Schemate  propositus 

Caput  III 

DE  SACRAMENTIS 
ET  SACRAMENTALIBUS 

Sacramenta  et  Sacramentalia  ordinantur  ad 
cultum  debite  Deo  reddendum  et  ad  hominem 
sanctificandum;  1 utpote  vero  signa  « ad  in- 
structionem pertinent  ».2  Unde  fidem  non  so- 
lum supponunt,  sed  « verbis  ac  rebus  » alunt;  5 
et  ita  eorum  celebratio  liturgica  fideles  ad  cul- 
tum Deo  debite  reddendum  et  ad  gratiam  fru- 
ctuose recipiendam  etiam  proxime  disponit. 
Ideo  « sacramenta  fidei  » dicuntur. 


Maxime  proinde  interest  ut  qui  ad  fidem 
vocantur,  Baptismum  verum  signum  fidei  inve- 
niant, et  fideles,  ad  propriam  vitam  christianam 
alendam,  Sacramenta  impensissime  frequentent.  15 


Per  liturgiam  enim  Sacramentorum  et  Sacra-  5 
mentalium,  fidelibus  bene  dispositis  nullus  iam 


Textus  a Commissione  emendatus  *. 

Caput  III 

DE  CETERIS  SACRAMENTIS 
ET  DE  SACRAMENTALIBUS 

59.  Sacramenta  ordinantur  ad  sanctifica- 
tionem hominum,  ad  aedificationem  Corporis 
Christi,  ad  cultum  denique  Deo  reddendum;  ut 
signa  vero  etiam  ad  instructionem  pertinent.1 
Fidem  non  solum  supponunt,  sed  verbis  et  re- 
bus etiam  alunt,  roborant,  exprimunt;  quare 
fidei  sacramenta  dicuntur.  Gratiam  quidem  con- 
ferunt, sed  eorum  celebratio  fideles  optime 
etiam  disponit  ad  eandem  gratiam  fructuose 
recipiendam,  ad  Deum  rite  colendum  et  ad  cari- 
tatem exercendam. 

Maxime  proinde  interest  ut  fideles  signa 
Sacramentorum  facile  intellegant  et  ea  Sacra- 
menta impensissime  frequentent,  quae  ad  vitam 
christianam  alendam  sunt  instituta. 

60.  Sacramentalia  praeterea  sancta 
Mater  Ecclesia  instituit.  Quae  sacra 

SUNT  S.IGNA  QUIBUS,  IN  ALIQUAM  SACRAMEN- 
TORUM IMITATIONEM,  EFFECTUS  PRAESERTIM 
SPIRITUALES  SIGNIFICANTUR  ET  EX  ECCLESIAE 
IMPETRATIONE  OBTINENTUR.  PER  EA  HOMINES 
AD  PRAECIPUUM  SACRAMENTORUM  EFFECTUM 
SUSCIPIENDUM  DISPONUNTUR  ET  VARIA  VITAE 
ADIUNCTA  SANCTIFICANTUR. 

61.  Itaque  liturgia  Sacramentorum  et  Sa- 
cramentalium  id  efficit  ut  fidelibus  bene  dispo- 


* Litteris  italicis  seu  cursivis  indicantur  additiones  aut  emendationes  formales  vel  minoris  momenti; 
litteris  autem  grandioribus  seu  Maiusculis  emendationes  exhibentur  maioris  momenti,  Patrum  suffraga- 
tioni proponendae. 

fere  eventus  vitae  gratia  divina  non  sanctifica-  - 
tur,  ex  mysterio  paschali  Passionis,  Mortis  et 
Resurrectionis  Christi,  a quo  omnia  Sacramen- 
ta et  Sacramentalia  suam  virtutem  derivant;  10 
nullusque  etiam  rerum  materialium  usus,  per 
se  honestus,  ad  finem  hominem  sanctificandi 
Deumque  laudandi  non  dirigitur.  Quod  sane  fa- 
cilius fit,  si  ipsa,  quoad  eorum  liturgicam  stru- 
cturam, quoad  textus  et  ritus,  ita  ordinantur,  15 
ut  res  divinas,  quas  significant  et  suo  cuiusque 
modo  efficiunt,  sic  exprimant  ut  a fidelibus 
possint  facile  percipi  et  actuosa  atque  commu- 
nit aria  participatione  celebrari. 

Cum  autem,  decursu  temporum,  non  sine  20 
fidelium  detrimento,  quaedam  in  ea  irrepserint 
quae  praedictae  eorum  naturae  minus  bene  re- 
spondeant, Sacrosanctum  Concilium  ea  quae 
sequuntur  decernit. 


I - De  RITUALIBUS  REVISENDIS 

47.  [ Ritualia  particularia'].  In  nova  edi- 
tione « typica  » Ritualis  romani  paranda,  clare 
indicentur  partes,  quae,  in  Ritualibus  particu- 
laribus, lingua  vulgari  dici  possunt.  Super  huius- 
modi  autem  Ritualis  romani  editione,  Ritualia  5 
particularia,  singularum  regionum  necessitati- 
bus aptata  (cf.  art.  21  huius  Constitutionis),  a 


sitis  omnis  fere  eventus  vitae  sanctificetur  gra-  [20] 
tia  divina  manante  ex  mysterio  paschali  Passio- 
nis, Mortis  et  Resurrectionis  Christi,  a quo  om- 
nia Sacramenta  et  Sacramentalia  suam  virtu- 
tem derivant;  nullusque  paene  rerum  materia- 
lium usus  honestus  ad  finem  hominem  sanctifi- 
candi Deumque  laudandi  dirigi  non  possit. 


62.  Cum  autem,  successu  temporum,  quae- 
dam in  Sacramentorum  et  Sacr ament  alium  ri- 
tus irrepserint,  quibus  eorum  natura  et  finis 
nostris  temporibus  minus  eluceant,  atque  adeo 
opus  sit  quaedam  in  eis  ad  nostrae  aetatis  neces- 
sitates accommodare } Sacrosanctum  Concilium 
ea  quae  sequuntur  de  eorum  recognitione  de- 
cernit. 

63.  Cum  haud  raro  in  administratio- 
ne  Sacramentorum  et  Sacramentalium 

VALDE  UTILIS  ESSE  POSSIT  APUD  POPULUM 
LINGUAE  VERNACULAE  USURPATIO,  AMPLIOR 
LOCUS  HUIC  TRIBUATUR,  IUXTA  NORMAS  QUAE 
SEQUUNTUR: 

«)'lN  ADMINI S TR  ATIONE  SACRAMENTO- 
RUM et  Sacramentalium  lingua  vernacu- 
la ADHIBERI  POTEST,  SED  QUOAD  FORMAM 

Sacramentorum,  exceptis  Matrimonio  et 

ALIIS  CASIBUS  EXPRESSE  PROBATIS,  LINGUA 
LATINA  GENER ATIM  SERVETUR; 


b)  luxta  novam  Ritualis  romani  editio- 
nem, Ritualia  particularia,  singularum  regio- 
num necessitatibus,  etiam  quoad  linguam,  ac- 
commodata, a competenti  ecclesiastica  auctori- 
tate territoriali  de  qua  in  art.  22  § 2 huius 
Constitutionis  quam  primum  parentur,  et,  actis 
ab  Apostolica  Sede  recognitis,  in  regionibus 

[21]  Conferentiis  Episcopalibus  quam  primum  pa- 
rentur, et,  actis  a Sancta  Sede  recognitis 
(cf.  can.  291),  in  respecti  vis  regionibus  adhi- 
beantur.3 In  his  autem  Ritualibus  vel  peculia- 
ribus Collectionibus  rituum  conficiendis,  ne 
omittantur  instructiones  pastorales  et  rubrica- 
les,  quae  in  Rituali  romano  singulis  ritibus 
praemittuntur. 

II  - De  Sacramentis 

INITIATIONIS  CHRISTIANAE 

48.  [ Restauratio  catechumenatus ].  Instau- 
retur catechumenatus  adultorum  pluribus  gra- 
dibus distinctus,  ita  ut  tempus  catechumena- 
tus, instructioni  destinatum,  de  iudicio  Ordi- 
narii loci,  sacris  quoque  ritibus  successivis  tem- 
poribus celebrandis,  sanctificari  possit.4 

49.  \Elementa  initiationis  a traditione  po- 
pulorum derivata].  In  terris  Missionum,  prae- 
ter ea  quae  in  traditione  christiana  habentur, 
illa  etiam  elementa  initiationis  admittantur, 
quae  apud  unumquemque  populum  in  usu  repe- 
riuntur,  quatenus  ritui  christiano  aptari  pos- 
sunt. 

50.  [ Ordo  Baptismi  adultorum].  Ritus  ad 
baptizandos  adultos  recognoscatur,5  ratione  ha- 
bita catechumenatus  instaurati;  et  Missali  ro- 
mano Missa  propria  in  collatione  Baptismi  in- 
seratur. 

51.  [ Ordo  Baptismi  parvulorum'].  Ritus 
ad  baptizandos  parvulos  condicioni  reali  in- 

22]  f antis  rationis  nondum  compotis  aptetur;  6 par- 
tes etiam  parentum  et  patrinorum  in  ipso  ritu 
melius  in  luce  ponantur. 

52.  [ Ordo  brevior  Baptismi].  Conficiatur 
Ordo  brevior  Baptismi,  qui,  in  terris  Missio- 
num, a catechistis,  et  generatim,  in  periculo 
mortis,  a fidelibus,  absente  sacerdote  vel  dia- 
cono, adhiberi  possit. 


ad  quas  pertinet  adhibeantur.3  In  iis  autem 
Ritualibus  vel  peculiaribus  Collectionibus  ri- 
10  tuum  conficiendis,  ne  omittantur  instructiones, 
in  Rituali  romano  singulis  ritibus  praepositae, 
sive  pastorales  et  rubricales,  sive  quae  peculiare 
momentum  sociale  habent. 

15 


64.  Instauretur  catechumenatus  adultorum 
pluribus  gradibus  distinctus,  de  iudicio  Ordina- 
rii loci  in  usum  deducendus;  quo  fiat  ut  tem- 
pus catechumenatus,  aptae  institutioni  destina- 

20  tum,  sacris  ritibus  successivis  temporibus  cele- 
brandis, sanctificari  possit.4 

65.  In  terris  Missionum,  praeter  ea  quae  in 
traditione  . christiana  habentur,  illa  etiam  ele- 
menta initiationis  admitti  liceat,  quae  apud 

25  unumquemque  populum  in  usu  esse  reperiun- 
tur,  quatenus  ritui  christiano  accommodari  pos- 
sunt, ad  normam  art.  37-40  huius  Constitu- 
tionis. 

66.  Uter  que  ritus  baptizandi  adultos  f tum 

30  simplicior,  tum,  ratione  habita  catechumenatus 

instaurati,  solemnior,  recognoscatur;  et  Missali 
romano  Missa  propria  « In  collatione  Bapti- 
smi » inseratur. 

67.  Ritus  baptizandi  parvulos  recognosca- 

35  tur  et  verae  infantium  condicioni  accommode- 
tur-, 6 partes  etiam  parentum  et  patrinorum 
eorumque  officia,  in  ipso  ritu,  magis  pateant. 

68.  In  ritu  Baptismi  ne  desint  accom- 

5 MODATIONES , DE  IUDICIO  ORDINARII  LOCI 
ADHIBENDAE,  PRO  MAGNO  BAPTIZANDORUM 

concursu.7  Conficiatur  item  Ordo  brevior  quo, 
praesertim  in  terris  Missionum,  catechistae,  et 

53.  [ Ordo  supplendi  omissa  in  Baptismo\. 
Loco  « Ordo  supplendi  omissa  super  infantem 
baptizatum  »,  novus  ritus  conficiatur  ad  signi- 
ficandam receptionem  infantis  in  Ecclesiam,  qui 
ritu  brevi  fuerit  baptizatus.7  Item  similis  ritus  15 
conficiatur  pro  neoconversis  iam  valide  bap- 
tizatis. 


54.  [Benedictio  aquae  baptismalis~\.  Aqua  20 
baptismalis,  extra  tempus  paschale,  in  ipso  ri- 
tu Baptismi,  ex  iusta  et  rationabili  causa,  for- 
mula breviore  et  apta,  benedici  potest. 

55.  [ Ritus  Confirmationis ].  Ritus  Confir- 
mationis ita  recognoscatur,8  ut  clarius  eluceat  25 
huius  Sacramenti  intrinseca  connexio  cum  tota 
initiatione  christiana;  et  ideo1,  pro  opportuni- 
tate, Confirmatio  etiam  intra  Missam  conferri 
possit;  9 eamque  praecedat  renovatio  promis- 
sionum Baptismi.10  Ipsa  administratio  Sacra-  30 
menti  aptioribus  liturgicis  formulis  introdu- 
catur. 

III  - De  Poenitentia 

56.  [Ordo  Poenitentiae ].  Ritus  et  formu- 
lae Poenitentiae  ita  recognoscantur,  ut  effectum  35 
Sacramenti  clarius  exprimant. 

IV  - De  Unctione  infirmorum 

57.  [Nomen  et  natura  Sacramenti ].  Sacra- 
mentum, quod  communiter  « Extrema  Unctio  » 
nuncupatur,  deinceps  « Unctio  infirmorum » 
vocabitur;  nam  non  est  per  se  Sacramentum 
morientium,  sed  graviter  . aegrotantium,11  ac  5 
proinde  tempus  opportunum  illud  recipiendi 
est  statim  ac  fidelis  in  gravem  morbum  inci- 
derit. 


generatim,  in  periculo  mortis,  fideles,  absente  [22 
sacerdote  vel  diacono,  uti  possint. 

69.  Loco  ritus  qui  « Ordo  supplendi  omis- 
sa super  infantem  baptizatum  » appellatur,  no- 
vus conficiatur  quo  apertius  et  congruentius  in- 
dicetur infantem,  qui  ritu  brevi  baptizatus  fue- 
rit,8 iam  receptum  esse  in  Ecclesiam. 

Item  novus  ritus  conficiatur  pro  valide  iam 
baptizatis,  ad  sacra  catholica  conversis,  quo  si- 
gnificetur eos  in  Ecclesiae  communionem  ad- 
mitti. 

70.  Aqua  baptismalis,  extra  tempus  pa- 
schale, in  ipso  ritu  Baptismi  probata  formula 
breviore  benedici  potest. 

7 1 . Ritus  Confirmationis  recognoscatur 9 
etiam  ut  huius  Sacramenti  intima  connexio  cum 
tota  initiatione  christiana  clarius  eluceat;  qua- 
propter renovatio  promissionum  Baptismi 10 
convenienter  ipsam  Sacramenti  susceptionem 
praecedet. 

Confirmatio,  pro  opportunitate,  intra  Mis- 
sam conferri  potest ; 11  ad  ritum  autem  extra 
Missam  quod  attinet,  paretur  formula  ad  mo- 
dum introductionis  adhibenda. 

72.  Ritus  et  formulae  Poenitentiae  ita  reco- 
gnoscantur, ut  naturam  et  effectum  Sacramenti 
clarius  exprimant. 


73.  « Extrema  Unctio  »,  quae  etiam 
et  melius  « Unctio  infirmorum  » vocari 

POTEST,  NON  EST  SACRAMENTUM  EORUM  TAN- 
TUM QUI  IN  EXTREMO  VITAE  DISCRIMINE  VER- 
SANTUR. Proinde  tempus  opportunum  id 

RECIPIENDI  IAM  CERTE  HABETUR  CUM  FIDE- 
LIS INCIPIT  ESSE  IN  PERICULO  MORTIS  PROP- 
TER INFIRMITATEM  VEL  SENIUM.12 

23]  58.  \Collatio  Sacramenti ].  Unctio  infirmi 

regulariter  locum  habeat  post  Confessionem  et 
ante  receptionem  Eucharistiae.12 

59.  [ Ritus  Sacramenti ].  Unctionum  nu- 
merus pro  opportunitate  aptetur  (c£.  art.  21 
huius  Constitutionis),  et  orationes  quae  ritum 
Unctionis  infirmorum  comitantur,  ita  recogno- 
scantur,13 ut  respondeant  diversis  condicioni- 
bus infirmorum,  qui  Sacramentum  recipiunt. 

60.  [ Iteratio  Sacramentf\.  Unctio  sacra 
in  diuturna  infirmitate  aliquando  iterari  po- 
test™ 

V - De  Ordine 

61.  [ Ritus  Ordinationum  recognoscendi ]. 
Ritus  Ordinationum  a peritis,  sive  quoad  caeri- 
monias sive  quoad  textus,  recognoscantur.  Al- 
locutiones Episcopi,  initio  cuiusque  Ordinis, 
fiant  lingua  fidelibus  nota. 


VI  - De  Matrimonio 

62.  [ Ritus  Matrimonii\.  Ritus  celebrandi 
Matrimonium,  qui  exstat  in  Rituali  romano, 
funditus  recognoscatur  et  ditior  fiat,  ita  ut  gra- 
tia Sacramenti  clarius  significetur.15 

« Si  quae  provinciae  aliis  laudabilibus  con- 
suetudinibus et  caeremoniis  in  celebrando  Ma- 
trimonii Sacramento  utuntur,  eas  omnino  reti- 
neri Sancta  Synodus  vehementer  optat  ».16 

Insuper  Conferendis  Episcopalibus  relin- 
quitur facultas  exarandi  ritum  proprium  (cf. 
art.  48  huius  Constitutionis),17  usibus  locorum 
et  populorum  congruum,  firma  tamen  lege  ut 


74.  Praeter  ritus  seiunctos  Unctionis  in- 
10  firmorum  et  Viatici , conficiatur  Ordo  continuus 

secundum  quem  Unctio  aegroto  conferatur  post 
confessionem  et  ante  receptionem  Viatici™ 

75.  Unctionum  numerus  pro  opportunitate 
accommodetur,  et  orationes  ad  ritum  unctionis 

15  infirmorum  pertinentes  ita  recognoscantur,14  ut 
respondeant  variis  condicionibus  infirmorum, 
qui  Sacramentum  suscipiunt. 


20 


76.  Ritus  Ordinationum  sive  quoad  caere- 
monias sive  quoad  textus,  recognoscantur.  Al- 
locutiones Episcopi,  initio  cuiusque  Ordinatio- 
25  nis  aut  Consecrationis,  fieri  possunt  lingua  ver- 
nacula. 

In  Consecratione  Episcopali  imposi- 
tionem manuum  fieri  licet  ab  omnibus 
Episcopis  praesentibus. 


30  77.  Ritus  celebrandi  Matrimonium,  qui  ex- 

stat in  Rituali  romano,  recognoscatur  et  ditior 
fiat,  quo  clarius  gratia  Sacramenti  significetur  15 
et  munera  coniugum  inculcentur . 

« Si  quae  provinciae  aliis  laudabilibus  con- 
suetudinibus et  caeremoniis  in  celebrando  Ma- 
trimonii Sacramento  utuntur,  eas  omnino  re- 
tineri Sancta  Synodus  vehementer  optat  ».16 

5 Insuper  competenti  auctoritati  ecclesiasticae 
territoriali,  de  qua  in  art.  22  § 2 huius  Con- 
stitutionis, relinquitur  facultas,  ad  normam 
art.  63,  exarandi  ritum  proprium  17  usibus  lo- 

sacerdos  assistens  requirat  excipiatque  contra- 
hentium consensum.18  10 

63.  [ Celebratio  Matrimonii ].  Matrimo- 
nium ordinarie  infra  Missam  celebretur,  post 
lectionem  Evangelii  et  homiliam,  ante  oratio- 
nem fidelium.19  Oratio  super  sponsam,  ita  op-  15 
portune  emendata  ut  supra  utrumque  coniugem 
recitari  valeat,  dicatur  lingua  vernacula. 

Si  vero  Sacramentum  Matrimonii  extra  Mis- 
sam, sed  in  ecclesia,  celebratur,  lectiones  de 

Epistola  et  Evangelio  Missae  pro  Sponsis  le-  20 
• • • • • 

gantur  in  mitio  ritus. 

VII  - De  Sacramentalibus 

64.  [ Recognitio  Sacramentalium\.  Sacra- 
mentalia  funditus  recognoscantur,  prae  oculis 
habito  principio  de  conscia,  actuosa  et  facili 
participatione  fidelium,  et  attentis  hodiernis  25 
necessitatibus.  In  Ritualibus  recognoscendis, 
etiam  nova  Sacramentalia,  prout  necessitas  ex- 
postulat, addi  possunt. 

Benedictiones  reservatae,  perpaucae,  et  in 
favorem  tantum  Episcoporum,  habeantur.  30 


65.  [ Ritus  ve  s titionis  et  professionis  reli- 
giosae,].  Conficiatur  ritus  vestitionis  et  profes-  5 
sionis  religiosae  et  renovationis  votorum,  qui 
valde  optatam  unitatem,21  sobrietatem  et  digni- 


corum  et  populorum  congruentem , firma  tamen 
lege  ut  sacerdos  assistens  requirat  excipiatque 
contrahentium  consensum.18 

78.  Matrimonium  ex  more  intra  Missam 
celebretur,  post  lectionem  Evangelii  et  homi- 
liam, ante  « orationem  fidelium  ».19  Oratio  su- 
per sponsam,  ita  opportune  emendata  ut  aequa- 
lia officia  mutuae  fidelitatis  utriusque  sponsi  in- 
culcet, dici  potest  lingua  vernacula. 

Si  vero  Sacramentum  Matrimonii  sine  Missa 
celebratur,  Epistola  et  Evangeliww  Missae  pro 
sponsis  legantur  in  initio  ritus  et  benedictio 

SPONSIS  SEMPER  IMPERTIATUR.20 


79.  Sacramentalia  recognoscantur,  ratione 
habita  normae  primariae  de  conscia,  actuosa  et 
facili  participatione  fidelium,  et  attentis  nostro- 
rum temporum  necessitatibus.  In  Ritualibus 
recognoscendis  ad  normam  art.  63,  etiam  no- 
va Sacramentalia,  prout  necessitas  expostulat, 
addi  possunt. 

Benedictiones  reservatae  perpaucae  sint,  et 
in  favorem  tantum  Episcoporum  vel  Ordina- 
riorum. 

Provideatur  ut  quaedam  Sacramenta- 
lia, SALTEM  IN  SPECIALIBUS  RERUM  ADIUNC- 
TIS  ET  DE  IUDICIO  ORDINARII,  A LAICIS 
CONGRUIS  QUALITATIBUS  PRAEDITIS,  ADMINI- 
STRARI POSSINT. 

80.  Ritus  Consecrationis  Virginum,  qui  in 
Pontificali  romano  habetur,  recognitioni  sub- 
iciatur. 

Conficiatur  praeterea  ritus  professionis  re- 
ligiosae et  renovationis  votorum,  qui  ad  maio- 
rem unitatem,  sobrietatem  et  dignitatem  con- 
ferat AB  IIS  QUI  PROFESSIONEM  VEL  VOTO- 

tatem  inducat,  ita  tamen  ut  quidam  ritus  par-  rum  renovationem  intra  Missam  pera- 
ticulares  non  excludantur.  gunt,  salvo  iure  particulari,  assumen- 

10  DUS. 

Professio  religiosa  infra  Missam  fieri  potest.  Professio  religiosa  laudabiliter  intra  Mis- 

sam fiet. 


VIII  - De  exsequiis 

66.  [ Ordo  exsequiarum ].  Ritus  exsequia- 
rum sensum  paschalem  mortis  christianae  cla- 
rius exprimat,  et  condicionibus  ac  traditionibus 
singularum  regionum  melius  aptetur.22 

67.  [ Exsequiae  parvulorum'].  Ex  integro 
recognoscatur  ritus  sepeliendi  parvulos,  ac  pro- 
pria Missa  donetur. 

NOTAE 

1 S.  Thomas,  Summa  Theol.,  III,  62,  a.  5 et  63, 

a.  6. 

2 S.  Thomas,  De  veritate,  27,  a.  4. 

3 Cf.  Acta  et  Documenta,  1.  c.  pp.  384-385, 
nn.  10-12. 

4 Cf.  Acta  et  Documenta,  1.  c.  pp.  12-13,  nn.  1-9. 

5 Cf.  Acta  et  Documenta,  1.  c.  pp.  12-15. 

6 Cf.  Acta  et  Documenta,  1.  c.  pp.  16-17,  nn.  9-18. 

7 Cf.  Acta  et  Documenta,  1.  c.  p.  19,  nn.  35-36 
et  p.  22,  n.  6. 

8 Cf.  Acta  et  Documenta,  1.  c.  pp.  25-27 . 

9 Cf.  Acta  et  Documenta,  1.  c.  p.  27,  nn.  15-18. 

10  Cf.  Acta  et  Documenta,  1.  c.  p.  26  nn.  12-14. 

11  Nomen  « Extrema  Unctio » solummodo  tar- 
dioribus saeculis  (xn-xm)  invectum  est;  antea  « Oleum 
infirmorum  »,  « Oleum  benedictum » appellabatur. 
Merito  in  Concilio  Tridentino  petitum  est  ut  nomen 
primitivum  restitueretur.  Melius  proinde  nomen  Sa- 
cramenti esset  « Unctio  infirmorum  »,  quoniam  agitur 
non  de  re  sed  de  actione. 

Dilatio  ad  ultima  momenta  in  usum  venit  a saecu- 
lo fere  x,  quando  Unctio  insolubiliter  coniuncta  erat 
cum  concessione  poenitentiae  sollemnis,  qua  tamen  ei 
qui  convaluerat  onera  gravissima  ad  dies  vitae  impo- 
nebantur. Vota  Episcoporum  de  hac  re  cf.  in  Acta  et 
Documenta,  1.  c.  p.  95  nn.  1-6;  pp.  96-97  nn.  7-13. 

12  Ex  verbis  Apostoli  Iacobi:  « Et  (infirmus)  si 
in  peccatis  sit,  remittentur  ei » (lac.  5,  15),  clare 
eruitur  quod  Unctio  infirmorum  spiritualiter  pertinet 


81.  Ritus  exsequiarum  paschalem  mortis 
christianae  indolem  manifestius  exprimat,  at- 
que. condicionibus  et  traditionibus  singularum 

15  regionum,  etiam  quoad  colorem  liturgicum,  me- 
lius respondeat ,22 

82.  Recognoscatur  ritus  sepeliendi  parvu- 
los, ac  propria  Missa  donetur. 


NOTAE 

1 Cf.  S.  Thomas,  Summa  Theol.  III  q.  62  a.  5 c.; 
q.  63  a.  6 c;  De  ventate,  q.  27  a.  4 c. 

2 Cf.  Acta  et  Documenta,  cit.,  III,  pp.  277-279; 
ibid.,  Appendix  vol.  II,  pars  II,  p.  358. 

3 Cf.  Acta  et  Documenta,  cit.,  Appendix  vol.  II, 
pars  II,  pp.  384-385  nn.  10-12. 

4 Cf.  Acta  et  Documenta,  cit.,  Appendix  vol.  II, 
pars  II,  pp.  12-13  nn.  1-9;  S.  Rituum  C.,  Decretum 
Generale.  Ordo  Baptismi,  adultorum  in  varios  gradus 
distribuitur  per  quos  catechumeni,  progrediente  instruc- 
tione, usque  ad  Baptismum  perducuntur,  16  apr. 
1962:  AAS  54  (1962)  pp.  310-338. 

5 Cf.  Acta  et  Documenta,  cit.,  Appendix  vol.  II, 
pars  II,  pp.  12-14. 

6 Cf.  Acta  et  Documenta,  cit.,  Appendix  vol.  II, 
pars  II,  pp.  14-21. 

7 Cf.  Acta  et  Documenta,  cit.,  Appendix  vol.  II, 
pars  II,  p.  15  n.  6,  p.  16  n.  13,  p.  18  nn.  27,  31. 

8 Cf.  Acta  et  Documenta,  cit.,  Appendix  vol.  II, 
p.  19  nn.  35-36,  p.  22  n.  6. 

9 Cf.  Acta  et  Documenta,  cit.,  III,  p.  277;  ibid., 
Appendix  vol.  II,  pars  II,  pp.  25-27 . 

10  Cf.  Acta  et  Documenta,  cit.,  Appendix  vol.  II, 
pars  II,  p.  26  nn.  13-14. 

11  Cf.  Acta  et  Documenta,  cit.,  Appendix  vol.  II, 
pars  II,  p.  27  nn.  15-18. 

12  Cf.  CIC,  can.  940  § 1;  Acta  et  Documenta, 
cit.,  III,  p.  278;  ibid.,  Appendix  vol  II,  pars  II, 
pp.  95-101. 

ad  poenitentiam.  « Consummativum  poenitentiae  » hoc 
Sacramentum  declarat  Concilium  Tridentinum  (Ses- 
sio 14-  Doctr.  de  Sacram.  Extr.  Unctionis.  Prooe- 
mium); ideoque  administrandum  videtur  post  confes- 
sionem sacramentalem  infirmi  et  antequam  ille  sacram 
Communionem  recipiat.  Nam  Eucharistia  est  Sacra- 
mentum consummativum  omnium  aliorum  Sacramen- 
torum. « Sacramentum  Eucharistiae  est  potissimum  in- 
ter alia  sacramenta...  nam  omnia  alia  sacramenta  ordi- 
nari videntur  ad  hoc  sacramentum,  sicut  ad  finem... 
per  poenitentiam  etiam  et  extremam  unctipnem  prae- 
paratur homo  ad  digne  sumendum  Corpus  Christi  » 
(S.  Thomas,  Summa  Theol.  III,  6 5 n.  3).  Vota  Epi- 
scoporum de  hac  re,  cf.  in  Acta  et  Documenta,  1.  c. 
pp.  98-99,  nn.  26-28. 

13  Cf.  Acta  et  Documenta,  1.  c.  pp.  99-101, 
nn.  29-46. 

14  Praxis  hodierna  (can.  940,  § 2),  post  moni- 
tum Concilii  Tridentini  (Sessio  XIV,  Doctr.  de  Sacr. 
Extr.  Unctionis,  c.  3),  vetat  in  eodem  vitae  discrimine 
hoc  Sacramentum  iterare.  Sed  Unctionis  iteratio,  etiam 
in  eadem  infirmitate,  fuit  consuetudo  Ecclesiarum  us- 
que ad  saec.  xm.  Nam  aegrotus,  maxime  in  diuturna 
infirmitate,  saepius  indiget  solatio  spirituali.  Vota  Epi- 
scoporum de  hac  re,  cf.  in  Acta  et  Documenta,  1.  c. 

р.  97,  nn.  14-17. 

15  Cf.  Acta  et  Documenta,  1.  c.  p.  175,  nn.  2-4. 

16  Conc.  Trid.,  Sess.  XXIV,  De  reformatione, 

с.  1:  Denz.  990.  Cf.  Rituale  romanum,  tit.  VIII, 
cap.  2,  n.  6. 

17  Cf.  Acta  et  Documenta,  1.  c.  p.  177,  n.  19. 

18  Can.  1095,  § 1,  3°. 

19  Cf.  Acta  et  Documenta,  1.  c.  p.  175,  nn.  5-7. 

20  Cf.  Acta  et  Documenta,  1.  c.  p.  175,  n.  8. 

21  Cf.  Acta  et  Documenta,  1.  c.  p.  369,  nn.  1-3. 

22  Cf.  Acta  et  Documenta,  1.  c.  pp.  366-367, 
nn.  1-4. 


Nomen  « Extrema  Unctio  » solummodo  tardiori-  [26 
bus  saeculis  (xii-xm)  invectum  est;  antea  « Oleum 
infirmorum »,  « Oleum  benedictum » appellabatur. 

Merito  in  Concilio  Tridentino  petitum  est  ut  nomen 
primitivum  restitueretur.  Melius  proinde  nomen  Sa- 
cramenti esset  « Unctio  infirmorum  »,  quoniam  agitur 
non  de  re  sed  de  actione. 

Dilatio  ad  ultima  momenta  in  usum  venit  a saecu- 
lo fere  x,  quando  Unctio  insolubiliter  coniuncta  erat 
cum  concessione  poenitentiae  sollemnis,  qua  tamen  ei 
qui  convaluerat  onera  gravissima  ad  dies  vitae  impo- 
nebantur. 

13  Cf.  Acta  et  Documenta,  cit.,  Appendix  vol.  II, 
pars  II,  pp.  98-99  nn.  26-28. 

Ex  verbis  Apostoli  Iacobi:  « Et  (infirmus)  si  in 
peccatis  sit,  remittentur  ei » (lac.  5,  15),  clare  erui- 
tur quod  Unctio  infirmorum  spiritualiter  pertinet  ad 
poenitentiam.  « Poenitentiae  consummativum » hoc 
Sacramentum  declarat  Concilium  Tridentinum  (Ses-  [27 
sio  XIV,  25  nov.  1551,  Doctrina  de  sacramento  ex- 
tremae unctionis,  prooemium:  Concilium  Tridenti- 
num, cit.,  t.  VII,  Friburgi  in  Br.  1961,  p.  355); 
ideoque  administrandum  videtur  post  confessionem 
sacramentalem  infirmi  et  antequam  ille  sacram  Com- 
munionem recipiat.  Nam  Eucharistia  est  sacramentum 
consummativum  omnium  aliorum  sacramentorum. 

« Sacramentum  Eucharistiae  est  potissimum  inter  alia 
sacramenta...  nam  omnia  alia  sacramenta  ordinari  vi- 
dentur ad  hoc  sacramentum,  sicut  ad  finem...  per  poe- 
nitentiam etiam  et  extremam  unctionem  praeparatur 
homo  ad  digne  sumendum  Corpus  Christi » (S.  Tho- 
mas, Summa  Theol.  III,  q.  65  n.  3). 

14  Cf.  Acta  et  Documenta,  cit.,  Appendix  vol.  II, 
pars  II,  pp.  99-101  nn.  29-46. 

15  Cf.  Acta  et  Documenta,  cit.,  III,  p.  278;  ibid., 
Appendix  vol.  II,  pars  II,  p.  715  nn.  2-4. 

16  Concilium  Tridentinum,  Sessio  XXIV,  11  nov. 

1563,  De  reformatione,  cap.  1:  Concilium  Triden- 
tinum, cit.,  t.  IX,  Friburgi  in  Br.  1924,  p.  969.  Cf.  Ri- 
tuale Romanum,  tit.  VIII,  c.  II,  n.  6,  editio  prima  post 
typicam,  Typis  Polyglottis  Vaticanis  1954,  p.  383. 

17  Cf.  Acta  et  Documenta,  Appendix  vol.  II, 
pars  II,  p.  177  nn.  18-19. 

18  Cf.  CIC,  can.  1095,  § 1,  3°. 

19  Cf.  Acta  et  Documenta,  cit.,  Appendix  vol.  II, 
pars  II,  p.  175  nn.  5-7. 

20  Cf.  Acta  et  Documenta,  cit.,  Appendix  vol.  II, 
pars  II,  p.  175  n.  8. 

21  Cf.  Acta  et  Documenta,  cit.,  Appendix  vol.  II, 
pars  II,  p.  369  nn.  1-3. 

22  Cf.  Acta  et  Documenta,  cit.,  Appendix  vol.  II, 
pars  II,  pp.  366-367  nn.  1-4. 

APPENDIX 

Excerpta  ex  « Declarationibus  » additis  Schemati  a Commissione  Praeparatoria  parato, 
quae  afferuntur  ad  meliorem  intellegentiam  quorundam  articulorum 


Ad  art.  51  [nunc  67]  Schematis:  [Decla- 
ratio]. Ordo  Baptismi  parvulorum  in  Rituali  ro- 
mano  (Tit.  II,  cap.  2)  exhibitus,  etsi  ut  ritus  pro 
parvulis  indicatur,  talibus  formulis  et  caeremoniis 
constat,  ut  revera  congruat  adulto,  qui  sit  suae 
intelligentiae  et  voluntatis  compos.  Hoc  non  ob- 
stante, ritus  ille  retinendus  videtur,  cum  quibus- 
dam tamen  emendationibus,  scilicet: 

1)  Omittantur:  a)  orationes  quibus  memo- 
ratur catechumeni  progressus  usque  ad  recipien- 
dum Baptismum  (ex.  gr.  Preces  nostras...-,  n.  4 b); 

b)  eorundem  rituum  repetitiones,  sicut  diversi 
exorcismi,  quorum  multiplicitas  a prisca  eorum 
distributione  per  successiva  tempora  originem  du- 
cit; c)  aliqui  ritus  minus  apti. 

2)  Restituatur  unctio  Olei  catechumenorum 
in  pristinum  locum,  ante  renuntiationem  Satanae: 
nam,  symbolice,  unctio  praeparat  ad  extremam 
luctam  contra  diabolum,  quae  fit  in  renuntiatione. 

3)  Clarius  appareat  distinctio  inter  traditio- 
nem et  redditionem  symboli  necnon  orationis  do- 
minicae. Instauretur  quoque  aliqua  traditio  Evan- 
gelii  per  lectionem  cuiusdam  pericopae  evange- 
licae. 

4)  Partes  parentum  et  patrinorum  melius  in 
luce  ponantur.  Deest  in  praesenti  Ordine  admo- 
nitio de  eorum  gravibus  officiis  coram  Deo  et  Ec- 
clesia contractis,  atque  assensus  eorum  viva  voce 
factus. 

5)  Forsan  opportunum  foret  inserere  brevem 
et  aptam  orationem  litanicam  cui  praesentes  re- 
spondeant. 

Ad  art.  53  [nunc  69]  Schematis:  [Decla- 
ratio]. In  « Ordo  supplendi  omissa  in  Bapti- 
smo » ( Rituale  romanum,  tit.  II,  cap.  V et  VI) 
quaedam  partes,  sicut  exorcismi,  iam  non  viden- 
tur esse  ad  rem. 

Immo  totus  ritus  supplendi  omissa  in  Bapti- 
smo apte  substituendus  esset  per  novum  « Ordo 
ad  recipiendum  neobaptizatum  in  ecclesiam  pa- 
roecialem  »,  cuius  partes  esse  possent: 


a)  receptio  infantis  a sacerdote  ad  ianuam 
ecclesiae; 

b)  redditio  symboli  et  orationis  dominicae 
a parentibus  seu  patrinis  facta; 

c)  sponsiones  ab  ipsis  datae  de  christiana 
pueri  educatione; 

d)  lectio  evangelica  (ex.  gr.  Matth.  5, 

1-12); 

e)  unctio  chrismatis,  nisi  iam  facta  fuerit; 

/)  traditio  vestis  albae  et  candelae  ac- 
censae; 

g)  benedictio  sacerdotis. 

Ad  art.  54  [nunc  70]  Schematis:  [Decla- 
ratio]. Omnibus  profecto  nota  est  condicio  mi- 
serrima, immo  indecens,  aquae  baptismalis,  sae- 
pissime in  vasculis  Baptisterii  putrescentis,  prae- 
cipue in  regionibus  calidioribus.  Ut  hoc  incom- 
modum vitetur,  proponitur  ut  aqua  baptismalis 
non  reservetur  per  integrum  annum,  sed,  tem- 
pore paschali  secluso,  benedicatur  cum  Bapti- 
smus administratur. 

Insuper,  per  hanc  benedictionem  aquae  in 
actu  Baptismi,  instauratur  integritas  catecheseos 
et  ritus.  Ritus  enim  Baptismi  obscurus  aliquo- 
modo  evadit,  cum  numquam,  praeterquam  in  Vi- 
gilia paschali,  compleatur  per  splendidam  exposi- 
tionem mysterii  aquae,  quae  legitur  in  praefa- 
tione ab  benedicendum  fontem.  Sic  optatur  ut, 
pluries  in  anno,  benedici  possit  aqua,  ex.  gr.  pro 
Baptismis  collectivis. 

Ceterum,  mos  benedicendi  aquam  baptisma- 
lem  una  tantum  vice  quolibet  anno  non  invaluit 
nisi  in  fine  medii  aevi. 

Ad  art.  56  [nunc  72]  Schematis:  [Decla- 
ratio]. Inter  ritus  recognoscendos,  praecipuus 
videtur  impositio  manus,  quae,  secundum  S.  Cy- 
prianum, signum  erat  reconciliationis  et  commu- 
nionis cum  Ecclesia  in  poenitentia  restitutae,  quae 
necessaria  erat,  quia  per  peccatum  vinculum  vi- 
vum cum  Ecclesia  destructum  erat.  Significabat 

reconciliationem  per  Spiritum  Sanctum,  sicut  huc- 
usque retinet  Pontificale  romanum  in  ritu  recon- 
ciliationis apostatae.  Impositio  manus  praescribi- 
tur quidem  a Rituali,  sed  forma  alterata:  «Dein- 
de dextera  versus  poenitentem  elevata,  dicit...  », 
dum  Rituale  ambrosianum  adhuc  clare  dicit:  « ma- 
nu dextera  super  caput  poenitentis  elevata  et  ex- 
tenta... ».  Instauretur  proinde  dispositio  Ritualis, 
ita  ut  cognoscatur  ritum  esse  impositionem  ma- 
nus, etiamsi  sine  contactu  physico. 

Inter  alia,  sunt  recognoscenda  verba  « ab 
omni  vinculo  excommunicationis  »:  sensu  enim 

canonistico  explicata,  pro  absolutione  a censuris 
sufficientia  non  reputantur,  ceterum  fere  semper 
superflua.  Primitus  erant  quidem  formula  sacra- 
mentalis,  qua  poenitens  « communioni  » Corporis 
Christi  restituebatur,  ideo  vere  absolvebatur. 

Ad  art.  59  [nunc  75]  Schematis:  [Decla- 
ratio]. In  orationibus,  quas  exhibet  Rituale 
romanum,  petitur  unice  sanatio  infirmi:  quod  non 
semper  congruit,  scilicet  quando  Sacramentum  ad- 
ministratur aut  moribundo  iam  in  extremis,  aut 
infirmo  gravi  absque  prudenti  spe  sanationis.  Item 
formulae  magis  aptae  desiderantur  cum  Sacra- 
mentum confertur  homini  aetate  iam  provecto, 
vel  iuveni. 

Ad  art.  61  [nunc  76]  Schematis:  [Decla- 
ratio]. Suggestiones  quamplurimae  factae  sunt 
etiam  circa  aptationem  huius  Sacramenti,  ut  eius 
sensus  apertior  fiat  ad  captum  et  ad  sensum  di- 
versarum gentium.  Aspectibus  iuridicis  huius  quae- 
stionis competentibus  Commissionibus  relictis,  in- 
ter quos,  v.  gr.  recognitio  numeri  Ordinum  mino- 
rum et  restitutio  Ordinum  minorum  aut  Diaco- 
natus ad  pristina  officia,  aliqua  tantum  indican- 
tur naturae  stricte  liturgicae: 

a)  Desideratur  reductio  plurium  caeremo- 
niarum, una  cum  suis  formulis,  praesertim  in  or- 
dinatione sacerdotali  et  in  consecratione  episco- 
pali. 

b)  Recognoscatur  tota  traditio  instrumen- 
torum et  indumentorum. 

c)  Allocutiones  Episcopi  ad  Ordinandos  re- 
visioni subiciantur,  ita  ut  conceptus  qui  in  ipsis 
continentur  magis  respondeant  officiis  et  obliga- 
tionibus nostra  aetate  in  iure  praevisis. 

d)  Item  nonnullae  formulae  passim  in  ri- 


tibus occurrentes,  quae  disciplinam  aut  rerum 
condicionem  obsoletam  sapiunt,  novis  rerum  ad- 
iunctis  accommodentur. 

e)  Usus  linguae  fidelibus  notae  in  allocu- 
tionibus Episcopi  ad  Ordinandos  necessarius  vi- 
detur ad  fidelium  instructionem,  ut  ita  magis  di- 
recte adducantur  ad  intellegendam  naturam  et  ef- 
fectus singulorum  Ordinum. 

Ad  art.  65  [nunc  80]  Schematis:  [Decla- 
ratio]. Inter  Communitates  religiosas,  praeser- 
tim mulierum,  exstat  varietas  fere  immensa  quoad 
caeremoniale  vestitionis  et  professionis  religiosae. 
Fere  cotidie  perveniunt  ad  S.  Rituum  Congrega- 
tionem nova  caeremonialia  Religiosorum  appro- 
banda. Ex  his  autem,  nonnulla  commune  schema 
sequuntur,  quod  aliquando  sapit  ritum  Consecra- 
tionis Virginum  in  Pontificali  romano  exstantem; 
alia  vero,  quavis  similitudine  cum  ritibus  liturgicis 
neglecta,  proprium  sequuntur  iter  a sensu  litur- 
gico  omnino  aberrans,  et  unice  super  elementis 
devotionalibus  fundatum. 

Plurimi  vota  prompserunt  ut  tandem  ordo 
quidam  ponatur  in  hac  congerie  caeremonialium 
et  eorum  dignitati  atque  unitati  provideatur.  Op- 
timum videretur  consilium  si  schema  commune 
conficeretur,  cui,  in  singulis  casibus,  addi  possent 
elementa  particularia,  quae  indolem  propriam 
cuiusque  Instituti  in  luce  ponat. 

Optatur  pariter  ut  professio  religiosa  intra 
Missam  fiat,  sicuti  Consecratio  Virginum,  et  sicut 
fere  omnes  alii  ritus  consecratorii  personarum. 

Ad  art.  66  [nunc  81]  Schematis:  [Decla- 
ratio]. Exsequiae,  quae  ritus  funerarii  partem 
notabilem  efformant,  et  quibus  populus  nume- 
rosior adest,  indigent  revisione. 

In  ritu  hodierno , hi  defectus  notantur: 

a)  conceptus  mortis,  qui  ex  formulariis 
eruitur,  non  exhibet  doctrinam  spe  plenam,  quam 
Ecclesia  tenet  de  morte  christiana; 

b ) quaedam,  praesertim  responsoria  et  lec- 
tiones Officii  defunctorum,  sunt  nimis  tetra  et  an- 
gustiis referta; 

c)  adstantes  fideles  quasi  absentes  sunt  ab 
oratione  Ecclesiae  pro  defunctis. 

Haec  proinde  desiderata  proponuntur: 

a)  locum  ampliorem  in  ritu  funerario  obti- 
neant textus  qui  sensum  paschalem  mortis  chri- 

[29]  stianae  exprimunt  (ex.  gr.  pss.  113  et  117),  ut 
efficacius  proclametur  fides  Ecclesiae  in  resurrec- 
tione; 

b)  ad  incrementum  pietatis,  maior  varietas 
habeatur  in  formulariis  Missarum,  praesertim  in 
lectionibus; 


c)  foveatur  actuosa  participatio  fidelium 
mediis  aptioribus; 

d)  usus  funerarii  gentium,  praesertim  in 
terris  Missionum,  dummodo  nihil  superstitionis 
prae  se  ferant,  agnoscantur  et  in  ritum  christia- 
num  admitti  possint. 


3 - RELATIO  exc.mi  P.  D.  PAULI  J.  HALLINAN 

Archiepiscopi  Atlant ensis 

Venerabiles  Patres, 

Commissio  Conciliaris  de  Sacra  Liturgia,  probe  expensis  animadver- 
sionibus quas  in  prima  periodo  Concilii  fecistis  circa  caput  III  Schematis 
de  Sacra  Liturgia,  de  Sacramentis  et  Sacramentalibus,  mihi  commisit  offi- 
cium Vobis  explicandi  mentem  suam  de  eisdem  et  illustrandi  quasnam  ex 
illis  putet  recipi  non  posse  et  quasnam  e contra  putet  suffragationi  vestrae 
proponendas. 


A)  IN  GENERE 

De  emendationibus  non  receptis 

Commissio  censuit  longe  maiorem  animadversionum  partem  esse 
omnino  bonam  et  magnae  utilitatis.  Quapropter  Patribus  qui  eas  ani- 
madversiones fecerunt  plurimas  de  eis  gratias  agit.  Non  paucae  tamen 
ex  eis  non  potuerunt  in  textum  Schematis  recipi,  non  quia  bonae  non  sunt 
sed  quia 

a)  aut  pertinent  ad  alias  Commissiones  Conciliares; 

b)  aut,  utpote  nimis  particularia  tangentes,  remittendae  sunt  ad 
Commissionem  Postconciliarem  quae  curabit  de  Sacra  Liturgia  reformanda 
vel  ad  directoria  pastoralia  vel  ad  Ritualia  particularia,  quibus  utilissimae 
esse  poterunt; 

c)  aut  tandem,  attentius  textum  Schematis  legenti  patet  eis  iam 
satis  provisum  esse  vel  in  Capite  I de  Principiis  generalibus  vel  in  ipso 
Capite  III  huius  Constitutionis. 

Hic  possibile  non  est  recensere  omnes  animadversiones  quae  in 
textum  recipi  non  potuerunt.  Quia  tamen  de  eis  deinceps  ulterior  expli- 
catio non  erit,  sufficiat  mihi  quaedam  exempla  per  quinque  capita  ordinata 
vobis  proponere  ut  appareat  quanta  cum  cura  Commissio  omnes  animad- 
versiones Patrum  expenderit. 

1.  Exempla  emendationum  quae  recipi  non  potuerunt  quia  ad  alias 

Commissiones  Conciliares  pertinent.  Verbi  gratia:  quaestiones  multae  de 
aetate  subiecti  Sacramenti  Confirmationis  ad  Commissionem  de  Sacra- 
mentorum disciplina  pertinent;  extensio  facultatis  Sacramentum  Confir- 
mationis administrandi  iis  qui  in  periculo  mortis  constituti  sunt  ad  ean- 
dem Commissionem  spectat;  stipendia  Missarum  et  taxa:  ad  Commis- 
sionem de  disciplina  Cleri  et  populi  christiani;  definitio  materiae  et 
formae  Sacramenti  Confirmationis:  ad  Commissionem  de  doctrina  fidei  et 
morum,  etc. 

2.  Exempla  animadversionum  quae  pertinent  ad  Commissiones  post- 
conciliares  de  quibus  in  decreto  die  6 Decembris  1962  a Summo  Ponti- 
fice approbato,  aut  ad  Commissionem  de  Codice  luris  Canonici  recogno- 
scendo. Ex  his  multae  revera  pertinent  ad  Commissionem  liturgicam  sed 
ad  illam  postconciliarem  de  instauratione,  quia  descendunt  ad  nimis  parti- 
cularia de  quibus  Concilium  non  iudicat,  cum  ei  sufficiat  principia  statuere. 
Exempla  huiusmodi  sunt  multa:  suppressio  alapae  in  ritu  Sacramenti 
Confirmationis;  recognitio  ultimae  partis  ritus  Ordinationis;  mentio  ac- 
tionis personalis  Christi  in  ipso  ritu  administrationis  Sacramentorum; 
praevisio  Sacramentalium  pro  adulescentibus  et  iuvenibus;  expressio 
sensus  diei  natalis  in  exsequiis,  etc. 

3.  Exempla  animadversionum  quae  pertinent  ad  Ritualia  particularia, 
de  quibus  in  articulo  63,  olim  47,  de  Ritualibus  revisendis,  vel  ad  directo- 
ria pastoralia:  exhortatio  ut  patrini  ante  Baptismum  et  Confirmationem  ad 
Sacramenta  Poenitentiae  et  s.  Communionis  accedant;  animadversiones 
circa  vestes  confirmandarum;  multae  difficultates  quae  a Patribus  notantur 
circa  hunc  vel  illum  articulum  sed  quae  proveniunt  ex  adiunctis  particu- 
laribus in  determinatis  regionibus  occurrentibus.  Auctoritatis  episcopalis 
territorialis  erit  has  speciales  circumstantias  prae  oculis  habere  quando,  ad 
normam  articuli  63,  olim  47,  paranda  erunt  Ritualia  particularia  in  quibus 
ea  quae  habebuntur  in  Rituali  romano,  intra  limites  ibidem  statutos,  aptari 
debebunt  necessitatibus  proprii  territorii. 

4.  Exempla  emendationum  in  Aula  propositarum  quibus  tamen  iam 
sufficienter  provisum  est,  iudicio  Commissionis,  aut  in  Capite  I de  Prin- 
cipiis generalibus  aut  in  ipso  Capite  III.  Ita  animadversionibus  Patrum 
de  sobrietate  et  simplicitate  rituum  necnon  de  limitibus  aptationum  provi- 
sum est  art.  34,  37-39  Capitis  I huius  Constitutionis,  iam  a Patribus 
approbati.  Unus  Pater  recte  petit  ut  praeparatio  pastoralis  a rubricis  indi- 
cetur, sed  Commissio  censuit  hoc  iam  provisum  esse  articulo  olim  47 
(«  ne  omittantur  instructiones...  pastorales  et  rubricales  »).  Aliqui  Patres 
dixerunt  celebrationem  Sacramentorum  Confirmationis  et  Matrimonii  in- 
tra Missam  impossibilem  esse  propter  practicas  difficultates  locorum  vel 
temporum,  sed  Commissio  respondet  iam  provisum  esse  articulis  respec- 

tivis  per  verba  « pro  opportunitate  » (de  Confirmatione  intra  Missam) 
et  « ex  more  » (de  Matrimonio  intra  Missam),  sine  impositione  ullius 
strictae  obligationis. 

5.  Paucas  solum  emendationes  propositas  Commissio  censuit  non 
esse  rectas  aut  opportunas  et  ideo  recipi  non  posse.  Quaedam  sunt  contra 
explicitas  petitiones  aliorum  Patrum,  aliae  non  concordant  cum  principiis 
instaurationis  Capitis  I iam  approbatis. 

De  emendationibus  receptis  quae  tamen  sunt  minoris  momenti 

Ex  emendationibus  quae  a Commissione  de  Sacra  Liturgia  receptae 
sunt,  multae  sunt  minoris  momenti  et  suffragationi  Patrum  non  subiciun- 
tur.  Istae  in  fasciculo  Emendationum  ad  hoc  Caput  III  litteris  italicis 
imprimuntur,  id  est,  in  textu  emendato  iuxta  emendationes  receptas  et 
nunc  Patribus  propositas. 

Huiusmodi  emendationes  minores  pertinent  ad  latinitatem,  ad  stylum 
vel  verborum  ordinem,  ad  clariorem  expressionem  eiusdem  rei,  etc.,  uti 
patet  in  textu  emendato.  Quaedam  expressiones  huius  Capitis  III  Sche- 
matis ablatae  sunt  quia  non  sunt  necessariae,  ex.  gr.,  « funditus  » reco- 
gnoscantur, « ex  integro  » recognoscantur,  cum  ad  normam  art.  25  huius 
Constitutionis,  mense  Decembri  approbati,  omnes  libri  liturgici  reco- 
gnosci debent. 

B)  EXPLICATIO  SINGULORUM  ARTICULORUM  IN  SPECIE 

In  sequentibus  explicamus  in  specie  quoad  singulos  articulos  huius 
capitis  praecipua  puncta  quae  notatu  digna  videntur,  praesertim  ut  de 
iis  de  quibus  suffragium  ferendum  erit  modo  accuratiori  ratio  reddatur. 

Titulus  Capitis  III 

Quia  Caput  II  agit  « De  Sacrosancto  Eucharistiae  Mysterio  » simul 
inquantum  est  sacrificium  et  inquantum  est  sacramentum,  emendatio 
tituli  huius  Capitis  III  in  « De  ceteris  Sacramentis  et  de  Sacramenta- 
libus  » a Commissione  nostra  recepta  est. 

Vrooemium  Capitis  III,  nunc  numeri  59-62 
Emendatio  votanda  la 

Plures  Patres  petierunt  ut  distinctio  inter  Sacramenta  et  Sacramen- 
talia  clarius  exprimatur.  Commissio  proponit  additionem  novae  para- 
graphi  de  Sacramentalibus,  omissis  in  paragrapho  prima  huius  prooemii 
verbis  « et  Sacramentalia  ».  Novus  textus  sic  se  habet: 

« Sacramentalia  praeterea  sancta  Mater  Ecclesia  instituit.  Quae  sacra 
sunt  signa  quibus,  in  aliquam  Sacramentorum  imitationem,  effectus 
praesertim  spirituales  significantur  et  ex  Ecclesiae  impetratione  obtinen- 
tur. Per  ea  homines  ad  praecipuum  Sacramentorum  effectum  suscipien- 
dum disponuntur  et  varia  vitae  adiuncta  sanctificantur  ». 

Aliae  animadversiones 

Ad  satisfaciendum  animadversionibus  Patrum  qui  petierunt  ut  ra- 
tiones et  fructus  sociales  omnium  Sacramentorum  fusius  explicarentur, 
Commissio  censuit  verba  « ad  aedificationem  Corporis  Christi  » (Eph.  4, 
12)  et  «ad  caritatem  exercendam  » addenda  esse  primae  paragrapho 
huius  prooemii. 

In  Schemate  inveniuntur  verba  de  necessitate  instaurationis:  « Quod 
sane  facilius  fit,  si  ipsa,  quoad  eorum  liturgicam  structuram,  quoad  tex- 
tus et  ritus,  ita  ordinantur,  ut  res  divinas,  quas  significant  et  suo  cuius- 
que modo  efficiunt,  sic  exprimant  ut  a fidelibus  possint  facile  percipi 
et  actuosa  atque  communitaria  participatione  celebrari  ».  Cum  rationi 
instaurationis  liturgicae  in  Capite  I huius  Constitutionis  iam  sufficienter 
provisum  sit,  Commissio  de  Sacra  Liturgia  censuit  haec  verba  esse 
omittenda. 

Simili  modo,  Commissio  recepit  proposita  Patrum  qui  petierunt  ut 
ratio  instaurationis  Sacramentorum  et  Sacramentalium  (in  ultima  para- 
grapho huius  prooemii)  melius  ponatur,  praecipue  per  omissionem  verbo- 
rum « non  sine  fidelium  detrimento  » et  additionem  verborum  « atque 
adeo  opus  sit  quaedam  in  eis  ad  nostrae  aetatis  necessitates  accommo- 
dare ». 

I - De  lingua  vernacula  et  de  Ritualibus  revisendis 

Numerus  olim  47  qui  nunc  63  fit 
Emendatio  votanda  2a 

Multi  Patres  petierunt  ut  usus  linguae  vernaculae  in  celebratione 
Sacramentorum  et  Sacramentalium  accuratius  definiatur.  Talis  definitio 
exigitur  a nova  redactione  art.  36  § 2 huius  Constitutionis  ubi  affirma- 
tur principium  generale  linguae  vernaculae  sive  in  Missa  sive  in  Sacra- 
mentorum administratione  sive  in  aliis  Liturgiae  partibus  ampliorem 
locum  esse  tribuendum  « iuxta  normas  quae  de  hac  re  in  sequentibus 
capitibus  singillatim  statuuntur  ». 

Quoad  ipsam  extensionem  usus  linguae  vernaculae  in  Sacramentis 

et  Sacramentalibus  Patres  tres  sententias  proposuerunt:  nullus  vel  rarus 
sit  usus  linguae  vernaculae;  omnia,  ipsis  formis  Sacramentorum  inclusis, 
lingua  vernacula  dicantur;  via  media:  omnia  dicantur  lingua  vernacula 
excepta  stricte  dicta  forma  Sacramentorum. 

Commissioni  placuit  hanc  viam  mediam  esse  tenendam  quia  optime 
respondet  desideriis  duarum  ex  tribus  partibus  Patrum  et  maxime  acce- 
dit ad  concessiones  ab  Apostolica  Sede  pluries  iam  factas  in  Ritualibus 
bilinguibus.  Proponit  ergo,  post  nova  verba  introductionis  ad  mentem 
art.  36  § 2 («  Cum  haud  raro  in  administratione  Sacramentorum  et  Sa- 
cramentalium  valde  utilis  esse  possit  apud  populum  linguae  vernaculae 
usurpatio , amplior  locus  huic  tribuatur,  iuxta  normas  quae  sequuntur  »), 
formulam  sequentem  suffragationi  Patrum: 

« In  administratione  Sacramentorum  et  S aeram  e nt  alium  lingua  ver- 
nacula adhiberi  potest,  sed  quoad  formam  Sacramentorum,  exceptis 
Matrimonio  et  aliis  casibus  expresse  probatis,  lingua  latina  gener atim 
servetur  ». 

Aliae  animadversiones 

In  Commissione  disceptatum  est  de  formula  adhibenda  in  articulo 
olim  47,  nunc  63,  circa  approbationem  Ritualium.  Post  disceptationem, 
Membra  Commissionis  unanimiter  censuerunt  retinendam  esse  formulam 
textus  Schematis:  Actis  ab  Apostolica  Sede  recognitis,  hoc  tamen  sensu 
intellectam  sicut  dictum  est  in  Relatione  capitis  primi,  a Patribus  iam 
approbati.  Etiam  hic  habetur  interventus  duplicis  auctoritatis,  nempe, 
auctoritatis  territorialis  ad  Rituale  legitime  condendum,  et  auctoritatis 
supremae  Apostolicae  Sedis  ad  Rituale  recognoscendum.  Ad  mentem 
igitur  Relationis  capitis  primi  « ostenditur  ius  quod  ab  auctoritate  infe- 
riore legitime  statuitur  et  ab  auctoritate  superiore  agnoscitur  et  comple- 
tur. Inde  via  media  obtinetur,  cum  auctoritas  inferior  ius  condat  et  aucto- 
ritas superior  novam  vim  iuridicam  addat  » (cf.  Emendationes  Capitis  I, 
fasc.  IV,  p.  15). 

Commissio  praeterea  censuit  quaedam  verba  addenda  esse  circa  in- 
structiones Ritualis  romani,  cum  aliqui  Patres  petierint  ut  natura  socialis 
et  ecclesialis  Sacramentorum  melius  exprimatur.  Necessitas  harum  addi- 
tionum in  Rituali  romano,  quae  postea  in  Ritualibus  particularibus  in- 
cludentur, hoc  modo  expressa  fuit:  « ne  omittantur  instructiones,  in 
Rituali  romano  singulis  ritibus  praepositae,  sive  pastorales  et  rubricales, 
sive  quae  peculiare  momentum  sociale  habent  ». 

II  - De  Sacramentis  initiationis  Christianae 
Numerus  olim  48  qui  nunc  64  fit 

Cum  Commissio  censuerit  nullam  emendationem  maiorem  esse  neces- 
sariam in  hoc  articulo  de  instauratione  catechumenatus  liturgici,  ratione 
claritatis  adduntur  expressiones:  a)  « de  iudicio  Ordinarii  loci  in  usum 
deducendus  »,  et  b)  « aptae  institutioni  » loco  « instructioni  ». 

Aliqui  Patres  suggerunt  ut  deleatur  articulus  iste  de  catechumenatu, 
cum  censeant  novum  Ordinem  Baptismi  adultorum  per  gradus  disposi- 
tum iam  sufficere,  sed  alii  dicunt  Ordinem  iterum  recognoscendum  esse 
propter  complexitatem  et  difficultatem  applicationis.  Commissio  nostra 
censuit  articulum  retinendum  esse  cum  novus  Ordo  instauratus  nullas 
emendationes  textus  includat. 

Numerus  olim  49  qui  nunc  65  fit 

In  hoc  articulo,  de  aptationibus  ritus  Baptismi  in  terris  Missionum 
admittendis,  Commissio  posuit  verba  « admitti  liceat  »,  loco  « admit- 
tantur »,  uti  in  pluribus  aliis  articulis  huius  Capitis,  ne  nimis  urgeatur 
obligatio. 

Numerus  olim  50  qui  nunc  66  fit 

Cum  nulla  emendatio  maioris  momenti  sit  necessaria  in  hoc  articulo 
circa  recognitionem  ritus  ad  baptizandos  adultos,  tamen  ad  clarius  signi- 
ficandam naturam  huius  recognitionis  Commissio  mentionem  fecit  de  ritu 
ampliori  ad  modum  catechumenatus  priorum  saeculorum  («  solemnior  ») 
et  de  ritu  breviori  quando  catechumenatus  liturgicus  Baptismum  non 
praecedit  («  simplicior  »). 

Numerus  olim  51  qui  nunc  67  fit 

Commissioni  videbatur  nullam  emendationem  maioris  momenti  in 
hoc  articulo  circa  ritum  Baptismi  infantium  admittendam  esse,  sed  verba 
« recognoscatur  et  » esse  addenda,  ne  instauratio  huius  ritus  coarctetur 
ad  ea,  quae  ex  condicione  infantis  rationis  nondum  compotis  postulantur. 

Ad  satisfaciendum  tamen  animadversionibus  plurium  Patrum  qui  de- 
sideraverunt mentionem  explicitam  obligationum  parentum  et  patrino- 
rum,  verba  « eorumque  officia  » addita  sunt. 

Plures  Patres  petierunt  ut  ritus  Baptismi  parvulorum  simplificetur 
omittendo  vel  reducendo  varias  caeremonias.  Quae  omnia,  uti  iam  dictum 
est,  sunt  materia  nimis  particularis  et  pertinent  ad  Commissionem  Post- 
conciliarem  quae  curabit  de  Sacra  Liturgia  reformanda. 

Numerus  olim  52  qui  nunc  68  fit 
Emendatio  votanda  3a 

Iuxta  petitiones  plurium  Patrum,  Commissio  proponit  hanc  additio- 
nem articulo  de  Ordine  breviori  Baptismi: 

« In  ritu  Baptismi  ne  desint  accommodationes , de  iudicio  Ordinarii 
loci  adhibendae,  pro  magno  baptizandorum  concursu  ». 

Alioquin,  iuxta  animadversionem  unius  Patris,  periculum  habetur  in 
his  casibus  « ut  in  Sacramenti  administratione  minister  nimia  fatigatione 
machinarum  modo  se  gerat  ». 

Aliae  animadversiones 

De  cetero  verbum  « praesertim  » additum  est  ante  « in  terris  Mis- 
sionum » quia  in  multis  regionibus  « circumstantiae  eaedem  sunt  ac  in 
Missionibus,  quin  canonice  vel  geographice  vel  etiam  theologice  agatur  de 
Missionibus  ». 

Duo  Patres  petierunt  ut  mentio  ritus  brevioris  a catechistis  et  aliis 
fidelibus  adhibendi  deleatur,  quia  sufficit  ut  omnes  instruantur  de  modo 
administrandi  Baptismum  in  casu  necessitatis.  Commissio  censuit  talem 
suppressionem  non  esse  admittendam,  praesertim  cum  Episcopi  ex  terris 
Missionum  ritum  huiusmodi  desiderent.  In  textu  non  agitur  de  casu  in  quo 
aliquis  invenitur  in  articulo  mortis  quando  unusquisque  potest  eum  bapti- 
zare, adhibita  sola  forma  Sacramenti  et  applicata  materia,  sed  agitur  so- 
lum de  periculo  mortis  absente  sacerdote  et  diacono. 

Numerus  olim  53  qui  nunc  69  ft 

Emendationes  minores  huius  articuli  circa  ritum  conficiendum  loco 
« Ordo  supplendi  omissa  » et  novum  ritum  pro  neoconversis  sunt  tan- 
tum ad  clarius  exprimendam  naturam  huius  instaurationis. 

In  primo  casu,  ritus  debet  significare  infantem,  qui  ritu  brevi  bap- 
tizatus  fuerit,  iam  receptum  esse  in  Ecclesiam. 

In  casu  neoconversorum  iam  valide  baptizatorum,  textus  emendatus 
est  ut  melius  significetur  natura  receptionis  neoconversorum  («  quo  si- 
gnificetur eos  in  Ecclesiae  communionem  admitti  »). 

Numerus  olim  54  qui  nunc  70  fit 

Sola  emendatio  huius  articuli  circa  benedictionem  aquae  baptismalis 
in  ipso  ritu  Baptismi  est  suppressio  verborum  « ex  iusta  et  rationabili 
causa  ».  Finis  huius  numeri  est:  a)  ut  evitetur  inconveniens  de  aqua  pu- 
trescenti, et  b)  maxime,  ut  instauretur  « integritas  catecheseos  et  ritus  ». 

Numerus  olim  55  qui  nunc  71  fit 

Nulla  est  emendatio  maioris  momenti  huius  articuli  de  ritu  Sacra- 
menti Confirmationis  et  mutationes  textuales  sunt  tantum  ad  clarius  si- 
gnificandam naturam  recognitionis: 

a)  per  additionem  facultativam  renovationis  promissionum  Bapti- 
smi ante  Confirmationem; 

b)  per  administrationem  eiusdem  Sacramenti,  pro  opportunitate, 
intra  Missam;  et 

c)  per  uberiores  formulas  ad  modum  introductionis  ritus  Confir- 
mationis extra  Missam. 

Uti  iam  dictum  est,  obiectionibus  et  difficultatibus  practicis  quas 
aliqui  Patres  expresserunt  contra  renovationem  promissionum  Baptismi 
et  contra  ritum  Confirmationis  intra  Missam  sufficienter  provisum  est, 
iudicio  Commissionis  nostrae,  per  verba  facultativa  («  convenienter  ... 
praecedet  » et«  pro  opportunitate  »). 

Unus  Pater  timuit  ne,  si  inculcetur  connexio  inter  Confirmationem 
et  Baptismum,  confusio  inter  haec  Sacramenta  in  mente  fidelium  oriatur. 
A Commissione  respondetur  quod  in  mente  hodiernorum  fidelium  lati- 
norum  certe  non  est  timenda  confusio  inter  Baptismum  et  Confirmatio- 
nem cum  haec  Sacramenta  tempore  et  circumstantiis  tam  diversis  admi- 
nistrentur. E contra  id  valde  est  lugendum,  quod  fideles  connexionem 
Confirmationis  et  Baptismi  (et  in  genere  trium  Sacramentorum  initiatio- 
nis christianae)  vix  percipiant. 

Propositio  alterius  Patris  qui  petit  ut  aboleatur  institutum  patri- 
norum  utpote  nunc  sine  vera  efficacia  a Commissione  recepta  non  est. 
Commissio  censuit  institutum  patrinorum  esse  retinendum,  non  solum 
quia  est  antiquissimum  sed  praesertim  quia  etiam  hodie  potest  optimos 
fructus  dare,  dummodo  parentes  et  patrini  de  vero  christiano  sensu 
huius  muneris  probe  instruantur. 


III  - De  Poenitentia 

Numerus  olim  56  qui  nunc  72  fit 

Plures  Patres  petierunt  ut  recognitio  ritus  Sacramenti  Poenitentiae 
eius  naturam  praesertim  socialem  et  ecclesialem  clarius  exprimat.  Com- 
missio censuit  hanc  emendationem  recipiendam  esse  per  insertionem 
verborum  « naturam  et  » ante  verbum  « effectum  ». 

IV  - De  Unctione  infirmorum 

Numerus  olim  57  qui  nunc  73  fit 

Duae  sunt  emendationes  maioris  momenti  huius  articuli  de  Sacra- 
mento Unctionis:  prior,  de  mutatione  nominis;  altera,  de  disciplina 
hodierna. 

Emendatio  votanda  4a 

Duo  Patres  noluerunt  mutationem  nominis  huius  Sacramenti  in 
« Unctionem  infirmorum  ».  Cum  alii  aliter  senserint  propter  rationes 
pastorales,  Commissio  censuit  nomen  Extremae  Unctionis  retinendum 
esse  sed  Sacramentum  etiam  vocari  posse,  et  quidem  melius,  Unctio- 
nem infirmorum,  contra  praxim  sacerdotum  et  fidelium  qui  interpre- 
tantur verbum  « extrema  » quasi  hoc  Sacramentum  recipi  deberet  solum 
in  articulo  mortis  vel  in  exitu  vitae. 

Ad  clarius  significandam  naturam  huius  Sacramenti,  verbis  Schema- 
tis: « non  est  per  se  Sacramentum  moriendum  sed  graviter  aegrotan- 
tium » substituta  sunt  verba:  « non  est  Sacramentum  eorum  tantum  qui 
in  extremo  vitae  discrimine  versantur  ». 

Emendatio  votanda  5a 

Secunda  mutatio  huius  articuli  confirmat  praxim  pastoralem  Sacra- 
mentum Unctionis  tempore  opportuno  administrandi  sequentibus  verbis 
« Proinde  tempus  opportunum  id  recipiendi  iam  certe  habetur  cum  fide- 
lis incipit  esse  in  periculo  mortis  propter  infirmitatem  vel  senium  ». 

Illud  intendimus  ut  reprimatur  abusus  hoc  Sacramentum  admini- 
strandi nonnisi  his  qui  in  articulo  mortis  sunt,  vel  in  extremo  periculo 
vitae  versantur. 

Ad  hoc  obtinendum,  abstractione  facta  ab  his  omnibus  quae  circa 
subiectum  huius  Sacramenti  a theologis  disputantur,  retenta  sententia 
magisterii,  a qua  recedere  non  licet  in  Constitutione  disciplinari,  decla- 
ratur per  verbum  certe  iam  omnes  condiciones  tam  validae  quam  licitae 
susceptionis  huius  Sacramenti  haberi  quando  aegrotus  incipit  in  pe- 
riculo mortis  esse. 

Numerus  olim  58  qui  nunc  74  fit 

Emendatio  minor  huius  articuli  de  receptione  Unctionis  post  Con- 
fessionem et  ante  Eucharistiam  est  tantum  ad  clarius  explicandum: 

a)  manere  ritus  distinctos  trium  Sacramentorum  uti  nunc  sunt  in 
Rituali  iuxta  rerum  adiuncta  adhibendos;  et 

b)  inculcare  administrationem  Unctionis  ante  Viaticum,  secun- 
dum traditionem  antiquissimam  Ecclesiae,  esse  meliorem  et  regulariter, 
quando  fieri  potest,  adhibendam,  novo  Ordine  continuo  praeviso. 

Numerus  olim  59  qui  nunc  75  fit 

Nulla  est  emendatio  huius  articuli  circa  aptationes  ritus  Unctionis. 
Unus  Pater  timuit  ne  orationes  innumerae  pro  diversitate  condicio- 
num infirmorum  introducantur.  Commissio  respondet  sufficere  duas  vel 
tres  orationes  diversas,  ad  normam  a Commissione  Postconciliari  deter- 
minandam. 

Alius  Pater  dixit  non  esse  sacerdotum  diiudicare  de  statu  infirmorum. 
Commissio  respondet  sacerdotem  debere  iudicare:  primo,  utrum  fidelis 
sit  subiectum  aptum,  secundo,  utrum  sit  forte  in  articulo  mortis. 

Numerus  olim  60 

'Emendatio  votanda  6a 

Ex  desiderio  plurimorum  Patrum  Commissio  proponit  suppressio- 
nem huius  articuli  circa  iterationem  Unctionis  sacrae  in  diuturna  infir- 
mitate, ne  Concilium  intret  in  quaestiones  disputatas. 


V - De  Ordine 

Numerus  olim  61  qui  nunc  76  fit 
Emendatio  votanda  7a 

Iuxta  animadversiones  unius  Patris  Commissio  de  Sacra  Liturgia 
censuit  emendationem  de  impositione  manuum  ab  omnibus  Episcopis 
praesentibus  in  Consecratione  Episcopali  addendam  esse,  cum  corre- 
spondeat  sanae  traditioni  Ecclesiae  quae  in  usu  erat  usque  ad  finem 
Medii  Aevi,  per  formulam  sequentem: 

«In  Consecratione  Episcopali  impositionem  manuum  fieri  licet  ab 
omnibus  Episcopis  praesentibus  ». 

Aliae  animadversiones 

Aliae  emendationes  huius  articuli  circa  ritus  Ordinis  sunt  minoris 
momenti.  Verba  « a peritis  » omissa  sunt  quia  iam  provisum  est  ubi  de 
recognitione  omnium  librorum  liturgicorum,  Pontificali  non  excluso, 
facienda,  peritis  adhibitis,  ad  normam  art.  25  huius  Constitutionis. 

VI  - De  Matrimonio 
Numerus  olim  62  qui  nunc  71  fit 

Ad  satisfaciendum  animadversionibus  Patrum  de  inculcandis  mutuis 
obligationibus  sponsi  et  sponsae,  Commissio  censuit  verba  « et  munera 
coniugum  inculcentur  » addenda  esse  in  hoc  articulo  de  ritu  celebrandi 
Sacramentum  Matrimonii. 

Unus  Pater  petit  ut  conficiatur  ritus  pro  Matrimoniis  mixtis,  prae- 
sertim in  Missionibus.  Commissio  censuit  hanc  emendationem  non  esse 
recipiendam. 

Numerus  olim  63  qui  nunc  78  ft 
Emendatio  votanda  8a 

Unus  Pater  petit  ut  benedictio  sponsis  semper  impertiatur  etiamsi 
celebratio  Matrimonii  fiat  extra  Missam.  Commissio  de  Sacra  Liturgia 
censuit  hanc  additionem  esse  recipiendam  per  verba  in  fine  articuli: 
« et  benedictio  sponsis  semper  impertiatur  ». 

Aliae  animadversiones 

Ratio  emendationis  circa  aptationem  benedictionis  super  sponsam 
est  ut,  sine  mutatione  radicali  in  natura  antiquissimae  benedictionis  solius 
sponsae,  saltem  pars  huius  benedictionis  quae  loquitur  de  fidelitate 
coniugali  servanda  ad  utrumque  sponsum  referatur. 


VII  - De  Sacramentalibus 
Numerus  olim  64  qui  nunc  79  ft 
Emendatio  votanda  9a 

In  recognitione  Sacramentalium,  ad  mentem  animadversionum  duo- 
rum Patrum,  Commissio  nostra  censuit  quaedam  Sacramentalia  praevi- 
deri posse  a laicis  qualificatis  administranda,  ex.  gr.,  a patribus  vel 
matribusfamilias,  catechistis,  fratribus  laicis  lycea  moderantibus,  etc. 
Proponit  ergo  textum  sequentem: 

« Provideatur  ut  quaedam  Sacramentalia,  saltem  in  specialibus  re- 
rum adiunctis  et  de  iudicio  Ordinarii,  a laicis  congruis  qualitatibus  prae- 
ditis, administrari  possint  ». 

Aliae  animadversiones 

Alii  Patres  petierunt  ut  potestas  Episcoporum  nova  Sacramentalia 
inducendi  agnoscatur.  Commissio  censet  huic  quaestioni  iam  provisum 
esse  in  Capite  I huius  Constitutionis  a Patribus  approbato,  art.  37-40. 

Numerus  olim  64  qui  nunc  80  fit 
Emendatio  votanda  10a 

Ad  aliquomodo  satisfaciendum  animadversionibus  Patrum  qui  pe- 
tierunt ut  ritus  particulares  religiosae  professionis,  etc.,  maneant,  Com- 
missio censuit  versionem  novam  esse  proponendam  huius  articuli: 

« Conficiatur  insuper  ritus  professionis  religiosae  et  renovationis  voto- 
rum, qui  ad  maiorem  unitatem,  sobrietatem  et  dignitatem  conferat,  ab 
iis  qui  professionem  vel  votorum  renovationem  intra  Missam  peragunt, 
salvo  iure  particulari,  assumendus  ». 

Hoc  modo  explentur  desideria  Episcoporum  ut  spiritus  solidus  litur- 
gicus  in  familiis  religiosis  inculcetur  necnon  commendatio  ritus  profes- 
sionis et  renovationis  votorum  intra  Missam,  sine  turbationibus  eorum 
qui  malunt  hos  ritus  extra  Missam  vel  sine  Missa. 

Aliae  animadversiones 

Emendatio  altera  huius  articuli,  suffragationi  non  subiecta,  pertinet 
ad  optatam  instaurationem  ritus  Consecrationis  Virginis,  quo  usus  anti- 
quus, hodiernis  circumstantiis  aptatus,  latius  et  saepius  servetur. 


VIII  - De  Exsequiis 

Numerus  olim  66  qui  nunc  81  fit 

Sola  emendatio  huius  articuli  circa  ritum  exsequiarum  est  additio 
minoris  momenti  verborum  « etiam  quoad  colorem  liturgicum  »,  ut 
aptatio  extendatur  ad  colorem  liturgicum,  ad  mentem  Patrum  qui  hoc 
petierunt. 

Numerus  olim  67  qui  nunc  82  fit 

In  hoc  articulo  de  exsequiis  parvulorum  deleantur  verba  « ex  inte- 
gro » quae,  iudicio  Commissionis  nostrae,  non  sunt  necessaria  cum 
omnes  ritus  in  libris  liturgicis,  ad  normam  art.  25  huius  Constitutionis 
iam  approbati,  recognoscendi  sint. 

4 - PATRUM  ORATIONES 
De  Ecclesia , cap.  II  (prosequuntur) 

1 

Em. mus  P.  D.  IOSEPH  card.  SIRI 
Archiepiscopus  lanuensis 

Venerabiles  Patres , 

Ne  vos  taedeat  me  iterum  loqui  de  collegialitate  episcoporum,  in 
art.  16  huius  capitis. 

Quaestio  tota  non  est  in  termino  « conlegium  episcoporum  »,  sed 
in  definitione  seu  substantia  conlegii  episcoporum.  Hoc  est  videndum: 
in  quonam  consistat  hoc  conlegium? 

Antequam  breviter  respondeam,  recolendum  est  criterium  theologi- 
cum: affirmare  possumus  tantum  id  quod  in  fontibus  theologicis  inveni- 
mus. Fons  theologicus  non  est  tantum  Sacra  Scriptura,  nec  tantum  Patres 
priorum  saeculorum.  Ecclesia  hodie  vivit  sicut  vixit  prioribus  saeculis 
et  hodie  in  suo  consensu  et  in  suo  magisterio  testificat  sicuti  quovis 
saeculo  testata  est. 

Praeterea  conclusiones  a documentis  ita  faciendae  sunt  ut  nihil  sit 
in  conclusionibus  quod  antea  non  sit  totum  in  praemissis,  iuxta  notis- 
sima illa  logicae  principia:  latius  hos  quam  praemissae  conclusio  non 
vult;  peiorem  semper  sequitur  conclusio  partem,  etc. 

Proinde  si  aliquid  volumus  deducere  ex  fontibus  circa  conlegialitatem 
episcoporum,  vel  antea  habemus  conceptum  « conlegii  »,  vel  melius  ipsam 
substantiam  conlegii  ex  fontibus  deducimus.  Facile  est  probare  apo- 
stolos esse  quoddam  corpus,  habuisse  potestatem  et  missionem,  esse 
super  alios,  successores  apostolorum  esse  episcopos,  etc.  Sed  aliud  est 
probare  episcopos  constituere  conlegium. 

Revera  episcopi  conlegium  constituunt  quia  hoc  demonstrat  saltem 
praxis  Conciliorum  oecumenicorum,  in  quibus  episcopi  sine  dubio  fue- 
runt et  sunt  cum  et  sub  Romano  Pontifice  magistri  et  legislatores  in 
Ecclesia.1  Per  praxim  Conciliorum  possunt  interpretari  maiori  claritate 
et  certitudine  cetera  documenta,  praesertim  illa  quae  ex  sese  sufficientia 
non  essent  ad  demonstrandum. 

Hisce  praelibatis,  quid  ergo  eruitur  de  conlegio  episcoporum? 
a)  Conlegium  exsistit,  quia  Concilium  saltem  exsistit. 

b)  Ubicumque  verificantur  condiciones,  quibus  est  verum  et  legi- 
timum Concilium,  conlegium  exsistit. 

c)  Quod  est  aliquo  momento  in  actu,  est  semper  iisdem  condicio- 
nibus saltem  in  potentia. 

Tamen  haec  veritas  componenda  est  cum  alia,  quae  est  certa,  de  vero 
primatu  et  de  plenitudine  potestatis  in  Vicario  Christi. 

Hic  Vicarius  Christi: 

a)  non  est  tantum  caput  sed  et  fundamentum  Ecclesiae  modo 
peculiari  et  unico,  alteri  non  communicabili;  habet  claves  regni  caelo- 
rum et,  etiam  solus,  potest  ligare  et  solvere,  i.  e.  etiam  sine  aliorum 
concursu.  Est  caput  omnino  peculiaris  rationis; 

b)  sine  eo  Capite  non  amplius  conlegium  est  et  agit.  Hoc  modo 
non  ipsum  aliquid  accipit  a conlegio  sed  conlegium  eo  indiget  ut  sit 
et  agere  possit. 

Quapropter  ut  veritates  cohaereant  inter  se,  peto  ut  pag.  27,  n.  16, 
linn.  16-17,  supprimantur  verba  indivisum  subiectum.  Etenim,  post 
dicta,  haec  verba  apparent  evidenter  aequivoca  et  ex  his  quis  posset  in- 
ferre, posse  episcopos  aliquando  cogere  Papam,  quod  esset  contra  ratio- 
nem huius  specialis  Capitis  et  contra  definitionem  constitutionis  Vastor 
Aeternus. 

Nullus  est  in  hac  aula  qui  velit  reformare  Vaticanum  I,  sed  omnes 
volumus  in  fidelitate  veritatis  certae  ultra  progredi  in  cognitione  et  ap- 
plicatione verbi  Dei. 

Adhaereo  praeterea  his  quae  dixit  heri  exc.mus  ep.  Signinus  de  textu 
pag.  30,  lin.  1. 

Peto  ut  velit  competens  commissio,  quatenus  opus  est,  ita  recogno- 
scere textum  ut  veritas  de  episcopis  pateat  luculentius  quin  aliquid  in- 
ferri unquam  possit  contra  verum  primatum  et  plenitudinem  potestatis 
Romani  Pontificis. 

De  sacramentalitate  episcopatus  non  video  iam  quomodo  sit  ambi- 
gendi locus;  manere  tamen  debet  post  definitionem  tridentinam  unitas 
sacramenti  Ordinis,  successive  tributi  per  diversos  gradus,  et  debet  in- 
super manere  — saltem  uti  patet  ex  praxi  — distinctio  inter  radicalem 
potestatem  per  sacramentum  tributam  et  eius  exercitium  datis  legitimis 
condicionibus. 

De  diaconatu  hoc  patuit  ex  discussione  in  aula:  quod  quaestio  non 
totam  Ecclesiam  interest,  dum  servare  omnino  caelibatum  totam  Ec- 
clesiam interest.  Dixi. 


In  textu  scripto  tradito-.  1 Ecclesiae. 

Em.mus  P.  D.  STEPHANUS  card.  WYSZYNSKI 
Archiepiscopus  Gnesnensis  et  V arsaviensis 

Venerabiles  Fratres, 

Sententiae,  quas  proponere  intendo,  referuntur  ad  cap.  II,  et  quidem 
ab  eius  parte  18  usque  ad  finem. 

Tota  fere  disputatio,  quam  in  hac  aula  conciliari  de  Ecclesia  hucus- 
que egimus,  respiciebat  Ecclesiam  constitutam  in  condicionibus  ordi- 
nariis, gaudentem  iuribus,  privilegiis  et  mediis  necessariis  ad  finem. 
Huiusmodi  Ecclesia  apparet  populo  Dei  non  solum  uti  societas  perfecta, 
ornata  plenitudine  vitae  interioris,  sed  pariter  uti  societas  externa,  cui 
praesto  sunt  media  communia  societatis  et  quidem  societatis  cultui  reli- 
gionis faventis,  inter  quae  eminent  opera  Actionis  Catholicae,  etc } 

Est  tamen,  nostris  temporibus,  populus  Dei  qui,  quamvis  constituat 
partem  Ecclesiae,  iam  non  exhibeat  signa  societatis  perfectae  neque  ex- 
ternae, sed  potius  continetur  societate  interiore,  absque  institutionibus 
ordinariis,  quae  in  omni  societate  bene  ordinata  cultui  religionis  quam 
maximum  praebent  auxilium. 

Signa  externa  visibilis  Ecclesiae,  aut  iam  non  exsistunt,  aut  valde 
circumscripta  apparent.  In  hoc  casu  Concilii  est  ostendere  populo  Dei 
Ecclesiam  Christi  in  sua  constitutione  interiore,  i.  e.  supranaturali,  quae 
dici  solet  Corpus  Christi  mysticum. 

Quae  nunc  exponam  eo  tendunt,  ut  prosint  populo  Dei,  viventi  in 
condicionibus  extraordinariis  et  insolitis,  quae  differunt  ab  ordinario 
statu  rerum. 

Momentum  princeps  omnis  de  Ecclesia  disputationis,  de  eius  indole, 
missione,  opere  et  intima  constitutione  sociali,  datur  in  verbis  Christi 
Domini  ad  discipulos:  Ite  et  docete  omnes  gentes,  baptizantes  eos  in 
nomine  Patris  et  Filii  et  Spiritus  Sancti.  Hisce  verbis  indicantur  omnia 
Ecclesiae  elementa,  ita  ut  recte  schema  nostrum  notaverit:  « Sic  appa- 
ret universa  Ecclesia  sicuti  de  unitate  Patris  et  Filii  et  Spiritus  Sancti 
plebs  adunata  » (cf.  cap.  I,  pag.  8,  versus  ultimus  ...2). 

Utcumque,  populo  Dei,  qui  vitam  agit  in  conditionibus  insolitis 
Ecclesiae,  tradatur  et  etiam  inculcetur  intima  eius  connexio  cum  Sanc- 
tissima Trinitate.  Etenim  praeceptum  Domini:  « Docete  omnes  gen- 
tes... »,  generat  vinculum  sociale,  et  quidem  essentiale  et  constitutivum 
interioris  naturae  supranaturalis  Ecclesiae,  quod  est  inhabitatio  Sane- 

tissimae  Trinitatis  in  anima  christiani,  qui  confitetur  fidem  in  Deum  unum 
et  Trinum,  eumque  colit  et  ex  eo  vivit. 

Haec  essentialis  veritas,  profluens  ex  baptismo,  est  et  remanet  sem- 
per  essentiale  vinculum  unitatis  Ecclesiae.  Est  pariter  essentiale  man- 
datum totius  ordinis  hierarchici:  episcoporum  et  sacerdotum,  in  quo 
partem  habet  populus  Dei;  est  insuper  essentialis  relatio  inter  ordinem 
hierarchicum  et  populum  Dei;  est  denique  essentiale  vinculum  unitatis 
inter  membra  Corporis  mystici  Christi...3 

Inde  deducuntur  conclusiones  indolis  pastoralis,  maximi  momenti 
pro  populo  Dei  qui  vivit  in  Ecclesia,  in  conditionibus  insolitis,  quia  hoc 
modo  tuetur  et  conservat  sensum  unitatis  cum  Sanctissima  Trinitate,  de- 
ficientibus saepe  saepius  vinculis  ordinis  canonici,  praesertim  cum  de- 
sint episcopi,  sacerdotes,  exinde  desideratur  consuetum  servitium  pa- 
storale. 

Idem  dicendum  de  notione  Ecclesiae  militantis.  Conceptus  est  qui- 
dem theologicus  et  indicat,  absque  dubio,  maxima  merita  huius  Eccle- 
siae in  universa  familia  humana.  Nolumus  ignorare  quidquid  doceat  theo- 
logia dogmatica,  fundamentalis  vel  ius  publicum  Ecclesiae,  sed  non 
possumus  omittere  statum  realem,  in  quo  inveniuntur  pluries  centena 
millia  filiorum  Ecclesiae  Dei. 

Notio  vinculi  iuridici  tunc  evanescit,  etiamsi  quis  sustinere  voluerit 
principium  « Ecclesia  regitur  suis  iuribus  »;  quia  statim  obicitur  quae- 
stio, ubi  et  in  quibusnam  conditionibus  haec  iura  appellari  et  urgeri 
possint. 

Fere  ignorantur  leges  et  iura  Ecclesiae,  ubicumque  omnia  sibi  vin- 
dicat Status  civilis,  usque  « os,  linguam,  mentem,  sensum,  vigorem  » 
uniuscuiusque  civis.  Tali  in  casu,  Ecclesia  apparet  homini  nostrorum 
temporum,  cum  nempe  Status  civilis  omnia  sibi  iura  vindicet,  tamquam 
societas  indolis  interioris,  quae  non  obstantibus  forma  et  mensura  ma- 
terialibus, quae  adhuc  permanent,  ab  eo  non  attingitur,  quia  deest  pos- 
sibilitas fere  omnis  communicationis. 

Huiusmodi  notiones,  uti  dioecesis,  paroecia,  episcopus,  parochus, 
privantur  fere  vi  iuridica.  Non  remanet  nisi  aedes  sacra,  ubi  quis  ali- 
quoties intrat  ad  orandum,  sed  non  semper  in  pluribus  regionibus  inve- 
nit sacerdotem,  quem  patrem  spiritualem  vocare  posset.  In  huiusmodi 
conditionibus,  principium  pastorale  consuetum  in  Ecclesia,  societate 
perfecta,  non  potest  habere  aliud  fundamentum  nisi  doctrinam  de  Cor- 
pore mystico  Christi,  praesertim  eius  partem,  quae  refertur  ad  vitam 
Sanctissimae  Trinitatis  inhabitantis  animam  baptizati. 

Possumusne  in  tali  casu  adhuc  sermonem  instituere  de  Ecclesia  mi- 
litanti, etiamsi  rationes  in  hac  aula  adductae  habeant  suam  vim  et  mo- 

mentum  psychologicum?  Potius  dicenda  est  Ecclesia  vivificans  et  sanc- 
tificans. 

Unionem  cum  Ecclesia,  pergrandis  multitudo  baptizatorum  conser- 
vat nonnisi  in  verbis  « In  nomine  Patris  et  Filii  et  Spiritus  Sancti  »,  i.  e. 
in  nomine  Sanctissimae  Trinitatis,  quae  animam  eorum  inhabitat. 

Communicatio  cum  ordine  hierarchico  reducitur  ad  simplicem  com- 
mercium cum  patre  spirituali,  quod  tamen  aliud  est  quam  illud  quod 
intercedit  cum  ministris  Status,  a quibus  saepe  saepius  pendet  penitus 
homo  nostrorum  temporum.  Attamen  homo  baptizatus  confidit  Eccle- 
siae, etiamsi  remotae,  quia  Ecclesia  ipsi  loquatur  de  eius  iure  ad  veri- 
tatem, ad  libertatem,  ad  exercitium  iurium,  ad  caritatem,  sicuti  Papa 
Ioannes  XXIII,  felicis  et  piae  memoriae,  ipsi  est  locutus  in  Encyclica 
Vacem  in  terris.  Quae  Encyclica  animos  omnium  movit,  etiam  infi- 
delium. 

Sed  idem  homo  baptizatus  et  — sit  venia  verbo  — « nationaliza- 
tus  » abhorret  a Statu  civili  a quo  perplures  passus  est  iniurias,  proinde 
non  amat,  ut  comparentur  inter  se  Ecclesia  societas  perfecta  et  Status 
civilis.  Immo  huiusmodi  comparatio  videtur  homini  nostri  temporis, 
qui  ardenter  desiderat  quietem  refectionemque  spiritus,  durior,  dete- 
rior, et  pro  Ecclesia  iniuriosa.  Etenim  Ecclesia  est  et  remanet  pro  om- 
nibus lumen  populorum,  et  spes  unica  in  hisce  conditionibus ,4 

Hae  sunt  rationes,  ob  quas  timemus  ne  notio  Ecclesiae  militantis, 
salva  semper  traditionali  nomenclatura,  ob  dicta  momenta  psychologica, 
supplantet  notionem  magis  essentialem  Ecclesiae,  nempe  Ecclesiae  vivi- 
ficantis (vita  - lux  hominum)  et  Ecclesiae  sanctificantis  (sancti  estote). 

Homines  nostrorum  temporum,  dono  fidei  gaudentes,  abhorrent  ab 
omni  lucta,  quia  saepe  saepius,  nisi  dicam  ordinarie,  vincuntur  in  hisce 
luctis.  Ipsi  tamen  malunt  confidere  Ecclesiae,  quae  dat  vitam  et  sancti- 
tatem, quae  defendit  iura  naturalia  hominum,  quae  inspirat  et  format 
animos  ad  sustinendum  et  defendendum  ordinem  naturalem,  moralem 
et  socialem,  et  praesertim  supranaturalem  in  mundo. 

Conditiones  insolitae,  in  quibus  vivunt  centies  milia  hominum  bap- 
tizatorum in  sinu  Matris  Ecclesiae,  inducunt  me  ut  coram  vobis,  Patres 
conciliares,  loquar,  tentans  convertere  sensum  caritatis  in  favorem  po- 
puli Dei  vitam  degentis  in  insolitis  condicionibus,  in  sinu  tamen  Eccle- 
siae, quae  eos  spe  vivificat  et  interne  sanctificat.  Dixi. 


In  textu  scripto  tradito-.  1 opera  caritatis,  variae  institutiones  et  associationes 
catholicae,  necnon  ius  imprimendi  et  diffundendi  libros  de  religione  (vulgo  « li- 
bera stampa  »)  et  alia.  2 cf.  nota  7 pag.  15.  3 cf.  supra  citatam  notam  7 

in  pag.  15.  « Societas  unitatis  Ecclesiae  Dei,  extra  quam  non  fit  remissio  pecca- 

torum,  tanquam  proprium  est  opus  Spiritus  Sancti,  Patre  sane  et  Filio  cooperan- 
tibus,  quia  societas  est  quodammodo  Patris  et  Filii  ipse  Spiritus  Sanctus  » (in 
schemate,  notae  in  pag.  15).  4 deest. 

Moderator.  Legatur  a secretario  generali  prima  emendatio  de  Li- 
turgia. 

Secretarius  generalis : Cap.  III  schematis  de  sacra  Liturgia:  Ad  prooe- 
mium. Prima  emendatio:  pag.  179  (quae  respondet  pagg.  19  et  20, 
n.  60,  huius  fasciculi  iam  distributi)  ...  [ cj . pag.  548].  Suffragatio  fit 
per  placet  vel  non  placet. 


3 

Beat. mus  P.  D.  PAULUS  PETRUS  MEOUCHI 
Patriarcha  Antiochenus  Maronitarum 

V enerabiles  Patres , 

Loquor  etiam  nomine  episcoporum  Ecclesiae  Maronitarum. 

Neminem  fugit  problema  de  collegialitate  episcopali,  et  speciatim 
de  relatione  potestatis  iuris  divini  primatus  Summi  Pontificis,  et  pote- 
statis iuris  divini  collegii  episcoporum,  esse  huius  Concilii  Vaticani  II, 
principale  et  longe  difficile.  Liceat  mihi  aliquas  de  his  quaestionibus 
animadversiones  facere. 

1.  Apostoli  a Christo  electi,  seu  duodecim,  ut  collegium  instituti 
sunt  cum  Petro  Capite.  Sunt  verum  Ecclesiae  fundamentum,  secundum 
voluntatem  ipsius  Christi,  et,  ab  eo,  qui  semper  manet  caput  Corporis 
Ecclesiae,  receperunt  missionem  et  potestatem. 

2.  Illa  potestas  et  missio  non  fuerunt  ad  instar  doni  transeuntis, 
sed  ad  modum  muneris  stabilis  in  ipsa  Ecclesia.  Ideoque  apostoli  sibi 
elegerunt  successores,  ut  in  triplici  ministerio,  docendi,  sanctificandi 
et  regendi,  voluntati  Christi  salvificae  fideles  inveniantur. 

3.  In  ipso  collegio  episcoporum,  apostolorum  successorum,  singu- 
laris episcopus  habet  potestatem  suam  episcopalem  ut  membrum  huius 
collegii,  sicut  et  ipsum  caput,  successor  Petri,  suam  propriam  potestatem 
habet  ut  caput  collegii. 

4.  Ideoque  singularis  episcopus  est  a Christo  mandatus,  non  a 
Summo  Pontifice  delegatus;  attamen  suh  Petro  stat,  quia  est  membrum 
huius  collegii,  quod  est  institutum  cum  capite  et  sub  capite. 

5.  Hoc  collegium  episcoporum,  qua  collegium,  una  cum  capite, 
potestatem  habet  in  universam  Ecclesiam.  Membra  et  caput  eidem  mis- 

sioni  inserviunt,  sed  unusquisque  secundum  proprium  suum  munus,  sive 
membri,  sive  capitis. 

6.  Hoc  collegium  ad  imaginem  Corporis  mystici,  quod  est  Ecclesia, 
considerandum  est:  diversitatem  et  unitatem  populi  christiani  significat. 

7.  Collegium  episcoporum,  una  cum  suo  capite,  tum  in  Concilio, 
tum  extra  Concilium,  « suprema  pollet  in  universam  Ecclesiam  pote- 
state » ...\  Exercet  insuper  in  Ecclesia  supremum  magisterium. 

8.  Summus  Pontifex,  successor  Petri  et  Christi  Vicarius,  ut  caput 
totius  Ecclesiae  et  collegii  episcoporum  constitutus  est,  ut  sit  in  Ecclesia 
perpetuum  unitatis  principium,  et  « ut  episcopatus  ipse,  unus  et  indi- 
visus » sit,  ut  dicit  Concilium  Vaticanum  I...2 

Ut  caput  collegii  episcoporum,  Summus  Pontifex  exercet  suum  mu- 
nus doctrinale  et  iurisdictionale  in  collegio  et  pro  collegio.  Proinde,  eius 
iurisdictio  est  plena  et  suprema,  in  totam  Ecclesiam  et  in  singulos  epi- 
scopos. 

9.  Summus  Pontifex,  loquens  ex  cathedra,  ea  infallibilitate  pollet, 
qua  Christus  Ecclesiam  ut  corpus  episcoporum  in  definienda  doctrina 
de  fide  et  moribus,  ut  dixit  Vaticanum  I ...3,  instructum  voluit.  Si  vero 
Summus  Pontifex,  ex  sese,  non  ex  consensu  episcoporum  vel  fidelium 
infallibiliter  docet,  non  potest  alia  Ecclesia  credenda  praebere  nisi 
revelationem  quae  in  ipsa  Ecclesia  iam  exstat,  et  sive  explicite,  sive 
implicite  a corpore  episcoporum  authentice  docetur,  et  ab  Ecclesia  di- 
scente oboedienter  recipitur. 

10.  Singularis  episcopus,  tamquam  pastor  et  doctor  suae  Ecclesiae, 
habet  quidem  veram  potestatem  iurisdictionis,  etsi  limitatam,  quatenus 
dependet  a Romano  Pontifice  et  toto  corpore  episcoporum;  et  est  doctor 
authenticus,  licet  singularis  non  infallibilis;  sed  totam  hanc  suam  pro- 
priam potestatem  habet  in  quantum  est  membrum  collegii,  et  eatenus 
dici  potest  participare  potestatem  collegii,  cuius  est  membrum. 

11.  Episcopi  exercent  suum  munus  ordinarium  sub  Romano  Ponti- 
fice, non  nomine  Pontificis  Romani  ut  vicarii  eius,  sed  ut  vicarii  Christi 
et  membra  collegii  iuris  divini,  ut  iam  clarissime  docuit  ipse  Pius  IX 
etiam  post  Concilium  Vaticanum  I in  sua  epistola  Mirabilis  illa..d 

12.  Ideoque  iurisdictio  immediata  Summi  Pontificis  in  singulos  epi- 
scopos et  dioeceses  non  potest  ita  limitare,  nec  vere  limitat,  ius  epi- 
scopi Ecclesiae  particularis,  ut  hic  episcopus  suam  propriam  potestatem, 
nomine  proprio,  in  sua  dioecesi  exercere  iam  non  valeat,  quamdiu  talis 
episcopus  legitime  regit  suam  illam  dioecesim. 

13.  Solidarietas  ambarum  potestatum,  « quarum  una  principalior 
est  altera  »,  ut  dixit  Leo  Papa  XIII,  etiam  in  regenda  parte  populi 
Dei,  seu  dioecesis,  manifestari  debet.  Illa  manifestatio  consistit  in  hoc 

vinculo  supernaturali  caritatis  « quo  et  caput  et  corpus  episcopalis 
collegii  intime  connectuntur  »,  ut  clare  enuntiatur  in  schemate  de  dioe- 
cesium regimine...5 

Una  vero  ex  multis  circumstantiis  in  quibus  illud  vinculum  expri- 
meretur, esset  ut  episcopi  potestatem  episcopalem  magis  ac  magis  exer- 
ceant, et  cum  Petro  et  sub  Petro,  collegii  capite,  se  sentiant,  ut,  gre- 
gem particularem  regendo,  universae  Ecclesiae  evangelizationis  respon- 
sabiles. 

14.  Omnia  haec  quae  dixi,  in  oecumenismi  authentici  et  pastoralis 
doctrinae  bonum  cedunt,  et  doctrinam  catholicam  de  primatu  et  infal- 
libilitate  Summi  Pontificis  magis  pro  fratribus  nostris  non-catholicis  il- 
lustrant eisque  magis  accessibilem  reddunt,  quin  reducatur  dualitas  il- 
larum ambarum  potestatum  iuris  divini,  scii,  primatus  Summi  Ponti- 
ficis et  collegialitatis  episcoporum,  sive  in  episcoporum  bono,  sive  in 
bono  Romani  Pontificis,  minuendo  privilegia  et  praerogativas  alterutrius 
et  tollendo  authenticam  et  veram  illorum  significationem  et  substantiam. 

Remanent  ulteriores  quaestiones  discutiendae  a theologis,  sicuti  istas 
quaestiones  libere  discutiunt,  ut  quaestiones  relationis  inter  Concilium 
et  Summum  Pontificem. 

Sed  ulteriores  istae  discussiones,  nec  debent,  nec  possunt  ipsum  fac- 
tum utriusque  potestatis  eiusque  pacificam  coexistentiam  obscurare. 

Haec  est,  in  omnibus  quae  dixi,  mea  humilis  sententia,  quam  iudicio 
Ecclesiae  submitto.  Dixi. 


In  textu  scripto  tradito-.  1 (CIC.  228).  2 (Dz.  1821).  3 (Dz.  1839). 

4 (Dz.  3112).  5 (pag.  7). 

Moderator-.  Legatur  a secretario  secunda  emendatio  de  Liturgia. 
Secretarius  generalis-.  Ad  art.  47.  Emendatio  secunda:  pag.  179, 
linn.  26-28  (quae  respondent  pag.  20,  n.  63  huius  fasciculi)  ... 
[cf.  pag.  548 ]. 

Exc.mus  P.  D.  NARCISSUS  JUBANY  ARNAU 
Episcopus  tit.  Orthosiensis  in  Phoenicia,  aux.  Barcinonensis 

Venerabiles  Patres  conciliares, 

Loquor  nomine  duodecim  episcoporum  ex  Hispania. 

Mirandum  quidem  est  quod  n.  15  cap.  II  ex  tredecim  lineis  diaconis 
in  specie  dicatis,  tantum  sex  naturam  diaconatus  exponere  intendat. 
Inde  maxima  paupertas  theologica  huius  paragraphi.  Revera: 

1.  In  schemate  nihil  dicitur  de  charactere  sacramentali  ordinationis 
diaconalis.  Hoc  autem  affirmandum  est  post  solemnem  promulgationem 
sacramentalitatis  episcopatus  et  post  denuo  affirmatam  sacramentalitatem 
presbyteratus. 

2.  Schema  nimis  ex  angulo  iuridico  diaconatum  considerat,  quod 
minus  proprium  est  constitutionis  dogmaticae.  E.  g.,  in  notula  25  tantum 
citantur  canones  C.I.C.;  diaconi  appellantur  ministri  baptismi,  sed  ex- 
traordinarii et  quidem  baptismi  solemnis.  Iamvero  circa  diaconatum 
fontes  exsistunt  pretiosissimi:  Sacra  Scriptura,  Patres  apostolici,  anti- 
quissima Ecclesiae  traditio,  documenta  liturgica. 

3.  Circa  restaurationem  diaconatus  stabilis,  prae  oculis  habita  Eccle- 
sia universali,  dici  debet  Concilium  portam  claudere  non  debere  futurae 
diaconatus  renovationi,  in  locis  ubi  id  Ecclesia  expedire  censuerit.  At- 
tamen circa  obligationem  caelibatus,  clare  determinetur  quinam  sint 
praepositi  Ecclesiae  quorum  erit  dispensationem  concedere,  cum  in  n.  26 
cap.  III,  praepositi  intelligantur  pastores  Ecclesiae  singillatim  sumpti, 
et  quidem  non  exclusis  presbyteris,  et  in  lin.  29  n.  19  cap.  II  sermo 
fiat  de  praesulibus  qui  sunt  episcopi  singillatim  sumpti.  Meo  iudicio, 
tales  praepositi  Ecclesiae  sola  debet  esse  Apostolica  Sedes.  Hoc  tamen 
retinendum:  in  re  tanti  momenti,  verborum  claritas  est  omnino  indi- 
spensabilis. 

4.  Mirandum  tandem  etiam  est  quod  schema  in  eodem  n.  15  nihil 
dicat  de  ordinibus  minoribus,  qui  tamquam  diaconatus  explicatio  seu 
quaedam  prolongatio  considerandi  sunt.  Iam  Concilium  Tridentinum, 
ob  rationes  theologicas  et  praesertim  pastorales,  hanc  quaestionem  ag- 
gressus est.  Immo  et  discussioni  subiecit  quoddam  schema  in  quo  or- 
dinum minorum  functiones  necessitatibus  tunc  temporis  accommoda- 
bantur. Patrum  autem  intentio  haec  erat,  testante  theologo  tridentino 
Petro  de  Soto,  illos  ordines  supprimere  quorum  functiones  iam  obso- 
letae dicendae  erant.  Tamen  Tridentinum  laborem  in  hac  re  completum 

perficere  non  potuit;  sed  problema  theologicum  et  pastorale  adhuc 
manet  insolutum  nostris  temporibus.  Ergo,  eo  quod  pertractatur  et  de- 
sideratur renovatio  diaconatus,  quaestio  etiam  agitetur  de  ordinibus  mi- 
noribus, qui  exigentiis  nostrorum  temporum,  sive  in  eorum  numero  sive 
in  eorum  functionibus,  aptari  omnino  debent. 

Circa  colle gialitatem  episcoporum  de  qua  nn.  16  et  17  cap.  II,  vel- 
lem tamquam  argumentum  positivum  desumptum  ex  duobus  documen- 
tis dogmaticis,  illa  breviter  exponere  quae  iam  in  doctrina  de  fide  ab 
Ecclesia  definita  inveniuntur  et  a quibus  recedere  nefas  est. 

1.  Concilium  Vaticanum  I,  antequam  supremam  et  plenam  pote- 
statem iurisdictionis  magisterii  Romani  Pontificis  in  universam  Ecclesiam 
aperte  promulgaret,  hoc  definivit:  «...  fide  divina  et  catholica  ea  omnia 
credenda  sunt,  quae  in  verbo  Dei  scripto  vel  tradito  continentur  et 
ab  Ecclesia  sive  solemni  iudicio  sive  ordinario  et  universali  magisterio 
tamquam  divinitus  revelata  credenda  proponuntur  ».  Ex  actis  autem 
eiusdem  Concilii  constat  verba  « universali  et  ordinario  magisterio  » 
designare  magisterium  ordinarium,  quod  exercet  episcopatus  totius  Ec- 
clesiae per  orbem  dispersus. 

Ergo  pertinet  ad  fidem  divinam  et  catholicam  solemniter  definitam 
episcopatum  in  communione  cum  Romano  Pontifice  habere  ex  iure 
divino  magisterium  supremum  infallibile  ac  proinde  auctoritativum  in 
Ecclesia,  sive  episcopatus  doceat  congregatus  in  Concilio,  sive  per  orbem 
dispersus.  Iamvero  haec  potestas  suprema  magisterii  — eo  quod  est 
auctoritativa  et  authentica  — concipi  non  potest  sine  vi  obligandi. 
Episcopatus  ergo  cum  et  sub  Romano  Pontifice,  habet  Ecclesiae  supre- 
mam potestatem  hierarchicam,  congregatus  in  Concilio  vel  per  orbem 
dispersus.  Hanc  supremam  autem  potestatem  hierarchicam,  non  habent 
episcopi  singuli,  uti  singuli,  sed  episcopatus  quatenus  unum  corpus 
efformat. 

Inde  deducitur  episcopis  non  competere  supremam  potestatem  hie- 
rarchicam Ecclesiae,  nisi  in  quantum  sunt  membra  corporis  episcopalis, 
sub  et  cum  eius  capite;  immo  et  hanc  supremam  potestatem  eos  exer- 
cere non  posse,  nisi  in  consensu  omnium  — mor aliter  universali  — inter 
se  et  cum  Romano  Pontifice. 

2.  Constitutio  apostolica  Munificentissimus  Deus  Pii  XII  docet  ex 
universali  consensu  episcoporum  certum  ac  firmum  sumi  argumentum 
quocum  probatur  aliquam  veritatem  esse  a Deo  revelatam,  a.  v.,  con- 
sensus magisterii  ordinarii  totius  episcopatus  per  orbem  dispersi  et  cum 
Romano  Pontifice  uniti  est  infallibilis  et  auctoritativus  etiam  ante  so- 
lemnem  Romani  Pontificis  definitionem. 

Huiusmodi  autem  consensus  ostendit  et  supponit  episcopos  docere 

et  regere  ut  constituentes  illam  unitatem  hierarchicam,  quae  est  epi- 
scopatus. 

Ergo  concludendo:  ex  doctrina  Vaticani  I et  ex  constitutione  apo- 
stolica  Munifcentissimus  Deus  circa  episcopatum  ut  subiectum  potesta- 
tis supremae  Ecclesiae  — cum  et  sub  Romano  Pontifice  — apparet  epi- 
scopos habere  et  exercere  hierarchicam  potestatem,  tamquam  membra 
corporis  episcopatus.  Si  autem  episcopi  revera  unum  corpus  hierarchi- 
cum  eflormant,  certum  est  hanc  realitatem  recte  exprimi  posse  per 
verba  « collegium  » et  « collegialitas  ».  Ideo  structura  hierarchica  Ec- 
clesiae est  et  manet  semper  ex  iure  divino  primatialis  simul  et  collegia- 
lis.  Dixi. 


Textus  scripto  traditus-. 

N.  15  cap.  II  nostri  schematis  agit  de  presbyteris  et  diaconis.  Et  sane,  aliter 
fieri  non  potuit,  cum  caput  hoc,  quid  doctrina  catholica  de  Ecclesiae  hierarchia  sen- 
tiat, et  in  specie  de  episcopatu  exponens,  oblivisci  nullo  modo  poterat  presbyte- 
ratus aut  diaconatus.  Revera,  testante  S.  Ignatio  martyre,  sine  episcopo,  presby- 
teris et  diaconis,  non  est  Ecclesia  (Ad  Trall.  3,  1). 

Attamen,  n.  15,  solas  13  lineas  diaconis  in  specie  dedicat.  Ex  his  autem,  8 quae- 
stionem aggrediuntur  de  diaconatu  stabili  in  futurum  instaurando,  et  6 naturam 
diaconatus  exponere  intendunt.  En  simplex  observatio,  quae  convenientiam  in- 
nuere videtur  melioris  atque  accuratioris  redactionis  textus. 

Ad  hoc  autem,  suo  tempore  faciendum,  sequentes  observationes  humiliter 
proponere  audeo. 

1.  Mirandum  quidem  est  quod  nihil  dicatur  in  schemate  de  charactere  sacra - 
mentali  ordinationis  diaconalis.  Quod  explicite  affirmari  debuerat,  post  solemnem 
promulgationem  sacramentalitatis  episcopatus  factam  in  n.  14  et  post  denuo  af- 
firmatam sacramentalitatem  presbyteratus  in  eodem  n.  15. 

Iamvero,  hodie  omnes  theologi  concorditer  tenent  ritum  ordinationis  diaco- 
nalis esse  sacramentum.  Idque  constat,  a)  ex  traditione  dogmatica,  in  qua  dia- 
conatus apparet  institutus  ab  apostolis  ex  dispositione  divina,  tamquam  gradus 
hierarchicus  simul  cum  presbyteris;  b ) ex  documentis  liturgicis,  iuxta  quae  dia- 
conatus, sicut  presbyteratus,  confertur  impositione  manuum,  qua  datur  Spiritus 
Sanctus;  c)  ex  Concilio  Tridentino,  quod  in  sess.  XXIII,  can.  2,  3,  4 et  6 saltem 
innuit  diaconatus  sacramentalitatem.  De  cetero  haec  doctrina  sine  dubio  suppo- 
nitur a Pio  XII,  in  constitutione  apostolica  Sacramentum  Ordinis. 

Desiderandum  ergo  est,  pro  ipsorum  diaconorum  honore  in  Ecclesia  Christi, 
ut  diaconatus  sacramentalitas  in  textu  clare  affirmetur. 

2.  Verba  schematis  nimis  ex  angulo  iuridico  diaconatum  considerare  viden- 
tur. Quod  quidem  minus  proprium  est  constitutionis  dogmaticae.  Revera,  quando 
de  functionibus  diaconorum  in  textu  sermo  fit,  in  notula  25  tantum  citantur  ca- 
nones C.I.C.;  praeterea  diaconi  appellantur  ministri  Baptismi,  sed  extraordinarii 
et  quidem  Baptismi  solemnis-,  tandem  alia  officia  memorantur  a competenti  aucto- 
ritate in  posterum  assignanda,  per  positivam  legis  determinationem.  Quae  omnia 
certe  iuridica  appellanda  sunt. 

Iamvero,  circa  functiones  diaconorum  proprias  multa  continentur  et  in  Sa- 

cra  Scriptura  et  in  antiquissima  Ecclesiae  traditione.  Revera  in  Actibus  Aposto- 
lorum diaconi  apparent  praedicatores  (7,  2-53;  8,  5;  21,  8-14),  ministri  Baptismatis 
(8,  14)  et  administratores  bonorum  ecclesiasticorum  in  servitio  mensae  (6,  2-6). 
In  documentis  autem  primitivae  traditionis  ecclesiasticae  diaconi  describuntur,  e.  g. 
ut  distribuentes  Eucharistiam  fidelibus  (cf.  S.  Iustin.,  Apologia  I,  65-67)  et  tam- 
quam activam  partem  agentes  in  Liturgia,  etc.  Immo  et  veluti  testis  venerabilis 
traditionis  liturgicae,  citari  posset  Pontificalis  Romanus,  qui  diaconos  appellat 
« comministros  et  cooperatores  Corporis  et  Sanguinis  Domini  » et  eorum  functio- 
nes esse  dicit  « ministrare  ad  altare,  baptizare  et  praedicare  ». 

Quapropter  optandum  est  ut  schematis  textus  definitivus  ita  componatur,  ut 
diaconatus  in  tota  sua  plenitudine  theologica  appareat,  quam  secum  ferunt  et  ordo 
collatus  et  gratia  recepta  et  ministeria  commissa.  Si  ita  textus  ditior  fit,  diaconi 
coram  populo  fideli  apparebunt,  etsi  « non  ad  sacerdotium,  sed  ad  ministerium  » 
ordinati,  iuxta  verba  documenti  « Statuta  Ecclesiae  antiqua  » (c.  4),  utique  tamen 
tamquam  « sacerdotio  ex  officio  deservientes  »,  prouti  loquitur  Concilium  Tri- 
den tinum  (sess.  XXIII,  can.  2). 

3.  Circa  restaurationem  diaconatus  stabilis , multa  magni  momenti,  et  qui- 
dem in  sensu  affirmativo,  audita  sunt  in  aula  conciliari.  Revera,  una  ex  rationibus 
in  favorem  renovationis  illa  est  quae  allata  iam  fuit  a Cone.  Tridentino  (sess.  XXIII, 
cap.  17,  de  reform.),  sc.  « ut  ministeria  nonnisi  per  constitutos  in  ordinibus 
exerceantur  ».  Alia  prostant  argumenta:  reales  nempe  exigentiae  apostolatus  no- 
strorum temporum,  praesertim  in  illis  regionibus  ac  dioecesibus  in  quibus  de- 
fectus sacerdotum  difficiliorem  reddit  curam  animarum.  Tenendum  ergo  est  - — si 
universus  orbis  catholicus  prae  oculis  habeatur  — Concilium  portam  claudere 
non  debere  futurae  diaconatus  renovationi,  ubi  id  Ecclesiae  expedire  censuerit. 

Attamen  circa  obligationem  caelibatus  pro  talibus  diaconis,  solummodo  notare 
vellem  aliqua  nostri  schematis  verba  aequivocatione  laborare.  Asseritur  enim  in 
lin.  39:  « quo  in  casu  ad  praepositos  Ecclesiae  spectat  decernere  utrum  tales  dia- 
coni sacra  caelibatus  lege  adstringantur  necne  ».  Iamvero,  quinam  sunt  hi  praepo- 
siti Ecclesiae?  Si  linn.  39  et  8 n.  26  cap.  III  conferantur,  praepositi  intelleguntur 
pastores  Ecclesiae  singillatim  sumpti , et  quidem  non  exclusis  ipsis  presbyteris.  Si 
attendatur  ad  lin.  29  n.  19  nostri  cap.  II  apparebit  ibi  sermonem  fieri  de  praesu- 
libus, qui  certe  sunt  episcopi,  etiam  singillatim  sumpti. 

Quare,  ex  ipsis  verbis  nostri  schematis,  clare  non  apparet  utrum  futuros  dia- 
conos stabiles  dispensare  a lege  caelibatus  relinquendum  sit  Apostolicae  Sedi,  vel 
singulis  episcopis,  vel  episcopis  collegialiter  sumptis,  ex.  gr.  in  conferentiis  natio- 
nalibus.  Si  iuridice  quaestio  haec  consideretur  vix  negari  potest  eam  constituere, 
natura  sua , veram  causam  maiorem,  supremae  Ecclesiae  auctoritati  reservatam. 
Attamen  unum  certe  verum  manet:  in  re  tanti  momenti,  verborum  claritas  om- 
nino exoptanda  est.1 


1 Ratio  qua  quaestio  de  dispensabilitate  legis  caelibatus  pro  futuris  diaconis  consi- 
deranda sit  vera  causa  maior  natura  sua,  haec  est:  quia  agitur  de  disciplina  nova, 
constanti  traditioni  ecclesiasticae  occidentis  contraria. 

Revera,  a)  integra  atque  indefectibilis  traditio  Ecclesiae  latinae  diaconos  semper 
habuit  tamquam  homines  sacros,  iisdem  qualitatibus  moralibus  praeditos  ac  episcopi 
ac  presbyteri:  constat  e.  g.  ex  1 Tim  3,  8-13,  quae  easdem  conditiones  morales  exigit 
pro  diaconis  et  pro  episcopis,  praesertim  quod  sint  « unius  uxoris  viri  ». 

4.  Tandem  forte  desiderandum  esset  ut  textus  nostri  schematis,  in  eodem 
n.  15,  aliqua  diceret  de  ordinibus  minoribus,  qui  tamquam  diaconatus  explicatio 
seu  quaedam  prolongatio  considerandi  sunt.  Sane  Concilium  Triden tinum  iam 
voluit  « ut  sanctorum  ordinum  a diaconatu  ad  ostiariatum  functiones,  ab  aposto- 
lorum temporibus  in  Ecclesia  laudabiliter  receptae  et  pluribus  in  locis  aliquando 
intermissae,  in  usum  iuxta  sacros  canones  revocarentur,  nec  ab  haereticis  tamquam 
otiosae  traducarentur  ».  Et,  hac  de  causa,  Patres  decreverunt  « ut  in  posterum 
huiuscemodi  ministeria  nonnisi  per  constitutos  in  dictis  ordinibus  exercerentur  » 
(sess.  XXIII,  cap.  17,  de  reform.).  Praeter  hanc  autem  rationem  theologicam, 
Concilium  Tridentinum  veram  praeoccupationem  pastoralem  habuit:  hac  de  causa 
Patres  discussioni  subiecerunt  quoddam  schema,  in  quo  ordinum  functiones  ne- 
cessitatibus tunc  temporis  accommodabantur.  Immo  et  Patrum  intentio  ac  inti- 
mum desiderium  sequens  erat,  attestante  theologo  triden  tino  Petro  de  Soto:  illos 
ordines  minores,  si  opus  esset,  supprimere,  quorum  necessitas  iam  amplius  non 
existeret. 

Iamvero  Concilium  Tridentinum  laborem  in  hac  re  completum  perficere  non 
potuit:  sed  problema  theologicum  et  pastorale  hodie  remanet  adhuc  insolutum. 
Revera,  hierarchia  ecclesiastica  episcopis,  presbyteris  et  ministris  constat:  « con- 
sentaneum enim  fuit  — sunt  verba  Concilii  Tridentini  (sess.  XXIII,  cap.  2 de 
reform.)  — ...  ut  in  Ecclesia  ordinatissima  dispositione  plures  et  diversi  essent 
ministrorum  ordines,  qui  sacerdotio  ex  officio  deservirent  ».  Ex  hoc  autem  dedu- 
cendum videtur,  ex  una  parte,  conveniens  esse  ut  ministeria  ab  illis  fungantur, 
qui  gratiam  ad  id  habeant  in  ordinatione  collatam  et,  ex  alia  parte,  ut  illi  ordines 
minores  supprimantur,  quorum  functiones  iam  obsoletae  dicendae  sunt. 

Quapropter,  prae  oculis  habitis  his  principiis,  perutile  esset  in  n.  15  cap.  II 
ordinum  minorum  mentionem  facere,  qui  quidem  et  renovari  et  exigentiis  no- 
strorum temporum,  sive  in  eorum  numero  sive  in  eorum  functionibus,  aptari  de- 
berent. Hoc  pacto,  et  pristini  mores  Ecclesiae  restituerentur  (prouti  « desiderium 
flagrans  »,  iam  voluit  Concilium  Tridentinum)  et  in  missionibus  et  locis  dissitis, 


b)  constans  ac  perpetua  legislatio  ecclesiastica,  iam  a Cone.  Illiberitano  (a.  300), 
legem  caelibatus  semper  imposuit  eadem  gravitate  atque  eadem  obligatione,  episcopis, 
presbyteris  et  diaconis.  Siricius  Papa  (a.  385)  hanc  legem  appellavit  « insolubilem » 
et  Cone.  Carthaginensia  saec.  IV,  caelibatus  obligationem  promulgantia,  memoriam 
faciebant  et  doctrinae  apostolorum  et  traditionum  antiquitatis  christianae,  (e.  g.  Cone. 
Carthag.  a.  390). 

c)  fundamentum  theologicum  caelibatus,  pro  diaconis,  aliud  non  est  nisi  illa  « quae- 
dam congruentia  decens  »,  de  qua  loquitur  S.  Thomas  (Suppi.  III,  q.  53,  a.  3)  et  quae 
invenitur  in  functionibus  sacris  diaconorum  propriis.  Hac  de  causa,  aiente  S.  Igna- 
tio  M.,  diaconi  sunt  « ministri  mysteriorum  Iesu  Christi  »,  « ministri  Ecclesiae  » {Ad 
Trall.  2,  3);  quare  S.  Polycarpus  eos  appellat  « diaconos  Dei » et  ministros  non 
hominum  sed  Dei  et  Christi  {Ad  FU.  5). 

Ex  his  clare  deducitur  diaconorum  existentiam  in  futurum,  si  hi  conijigati  creantur, 
constituere  non  simplicem  restaurationem,  sed  veram  innovationem,  saltem  in  eo  quod 
statum  personalem  talium  diaconorum  se  refert. 

Quapropter,  quia  de  causa  maiori  natura  sua  agitur,  vel  Concilium  oecumenicum 
proclamare  debet,  sua  suprema  auctoritate,  legem  caelibatus  futuros  diaconos  non 
obligare,  vel  id  relinquendum  est  futurae  Romani  Pontificis  determinationi. 

functiones  ordinum  minorum  propriae  ab  illis  exerceri  possent  qui  illos  ordines 
susceperint. 

Circa  colle gialitatem  episcoporum , de  qua  agitur  in  nn.  16-17  cap.  II,  argu- 
mentum positivum  afferre  vellem,  ex  duobus  documentis  dogmaticis  desumptum. 

1.  Concilium  Vaticanum  I hoc  definivit:  « ...fide  divina  et  catholica  ea  omnia 
credenda  sunt,  quae  in  verbo  Dei  scripto  vel  tradito  continentur  et  ab  Ecclesia, 
sive  sollemni  iudicio  sive  ordinario  et  universali  magisterio , tamquam  divinitus 
revelata  credenda  proponuntur  » (sess.  III,  cap.  III).  Ex  actis  autem  eiusdem 
Concilii  constat  verba  « ordinario  et  universali  magisterio  » designare  magiste- 
rium ordinarium,  quod  exercet  Episcopatus  totius  Ecclesiae  per  orbem  dispersus 
{Coli.  Lac.  VII,  87,  176). 

Pertinet  ergo  ad  fidem  catholicam  episcopatum  in  communione  cum  Romano 
Pontifice  habere  ex  iure  divino  magisterium  supremum  infallibile  et  auctoritativum 
in  Ecclesia,  sive  episcopatus  doceat  congregatus  in  Concilio,  sive  per  orbem  di- 
spersus. Iamvero  haec  potestas  suprema  magisterii  — eo  quod  est  auctoritativa 
et  authentica  — concipi  non  potest  sine  vi  obligandi.  Igitur  episcopatus  cum 
et  sub  Romano  Pontifice,  habet  supremam  potestatem  hierarchicam  Ecclesiae 
— Espo?  apxvj,  sacrum  principatum  — sive  congregatus  in  Concilio,  sive  per  orbem 
dispersus.  Hanc  autem  supremam  potestatem  hierarchicam,  non  habent  episcopi 
singuli,  ut  singuli,  sed  episcopatus  quatenus  est  unum  corpus  episcoporum. 

Hoc  factum  ostendit  episcopos  efformare  verum  corpus  hierarchicum  et  eis 
non  competere  supremam  potestatem  hierarchicam  Ecclesiae,  nisi  in  quantum 
sunt  membra  corporis  episcopalis,  sub  et  cum  eius  capite.  Immo,  hanc  supremam 
potestatem  exercere  non  possunt,  nisi  in  consensu  omnium  — moraliter  univer- 
sali — inter  se  et  cum  Romano  Pontifice. 

2.  Ex  alia  parte,  const.  ap.  Munificentissimus  Deus  Pii  XII  — qua  promul- 
gatum fuit  dogma  Assumptionis  B.  M.  V.  — docet  consensum  episcoporum  in 
proponenda  determinata  doctrina,  tamquam  divinitus  revelata,  esse  eo  ipso  infal- 
libilem (AAS  22,  1950,  pp.  756-757).  Huiusmodi  autem  consensus  ostendit  et 
supponit  episcopos  docere  et  regere  ut  constituentes  illam  unitatem  hierarchicam, 
quae  est  episcopatus. 

Inde  sequitur  episcopos  in  exercitio  pastorali  suae  potestatis  hierarchicae 
agere  debere  tamquam  membra  unius  episcopatus  et  proinde  in  mutuo  consensu, 
tum  inter  se  tum  cum  et  sub  Romano  Pontifice.  Nam  eorum  potestas  ordinatur 
ad  unitatem  Ecclesiae  in  caritate,  fide,  sacramentis  et  cultu  servandam:  sc.  habent 
potestatem  unius  episcopatus  unius  Ecclesiae.  Talem  autem  unitatem  servare  non 
possunt,  nisi  curent  de  sentiendo  et  conveniendo  cum  reliquis  membris  unius 
episcopatus  in  docendo  et  regendo.  Hac  de  causa,  episcopi  vere  censentur  et  ap- 
pellantur « sponsores  Ecclesiae  »,  iuxta  notissima  verba  Pii  XII. 

Ergo  concludendo:  ex  doctrina  Vaticani  I et  ex  const.  ap.  Muni fcentis simus 
Deus  circa  potestatem  episcopatus,  nempe  circa  episcopatum  ut  subiectum  pote- 
statis supremae  Ecclesiae  — cum  et  sub  Romano  Pontifice  — apparet  episcopos 
habere  et  exercere  hierarchicam  potestatem,  tamquam  membra  corporis  episcopa- 
tus. Si  autem  episcopi  revera  unum  corpus  hierarchicum  efformant,  certum  est 
hanc  realitatem  recte  exprimi  posse  per  verba  « collegium  » et  « collegialitas  »: 
quorum  conceptus  theologicus  — hucusque  expositus  — profundior  atque  nullo 
modo  confundendus  est  cum  conceptu  iuridico. 

[. Subsignaverunt  etiam : ] Marcellus,  ep.  Asturicensis;  Petrus,  ep.  Huelven- 

sis;  Vincentius,  ep.  Celsonensis;  Jose  M.,  ob.  (tit.)  Drusilianensis;  Iosephus,  ep. 
Segobricensis-Castellionensis;  Felix,  ep.  Giennensis;  Raymimdus,  ep.  Vicensis; 
Emmanuel,  ep.  Cordubensis;  Antonius,  ep.  Gadicensis  et  Septensis;  Raphael,  ep. 
tit.  Dardanus;  Franciscus,  ep.  Victoriensis. 


5 

Exc.mus  P.  D.  THOMAS  COORAY 
Archiepiscopus  Columbensis 

V enerabiles  Patres, 

In  schemate  optima  dicta  sunt  de  collegialitate  episcoporum  in  Ec- 
clesia Christi.  Cavendum  tamen  est  ne  quid  erroneum  incaute  induca- 
tur 1 in  rebus  fidei.  Quapropter  sequentia  humiliter  submitto. 

Primo.  De  relatione  inter  collegialitatem  episcoporum  et  infallibi- 
litatem  Romani  Pontificis. 

Permulta  hac  de  re  iam  dicta  sunt,  tamen  ad  sensum  Ecclesiae  clare 
elucidandum  iuvabit  proferre  non  tantum  opiniones  diversas  sed  eas- 
dem opiniones  sub  diverso  aspectu  et  ex  dissitis  mundi  regionibus. 

Unde  ad  quaedam  iam  dictis  addenda  indulgentiam  Patrum  po- 
stulo.2 

I.  Claritatis  causa  et  ut  ordinatim  procedam / sequentia  praenotare 
iuvabit. 

Ecclesia  Christi  cum  sit  Corpus  Christi  mysticum,  et,  dum  hoc  in 
mundo  peregrinet,  extensio  quaedam  sit  seu  continuatio  eiusdem  4 Chri- 
sti Salvatoris,  ea  infallibili tate  gaudet  quae  ad  eius  ministerium  salvificum 
adimplendum  necessaria  est.  Quae  infallibilitas  diversimode  in  Ecclesia 
adesse  dicendum  est. 

a)  Infallibilitas  passiva  seu  infallibilitas  in  credendo,  nam  « por- 
tae inferi  non  praevalebunt  adversus  eam  » ...5.  Haec  infallibilitas  in  cre- 
dendo indita  est  in  tota  communitate  simul  sumpta  omnium  fidelium 
tam  ex  clero  quam  ex  laicatu  in  communione  cum  Vicario  Christi  degen- 
tium. (Unde  praesentia  legitima,  dico ,6  suo  modo,  etiam  fidelium  laico- 
rum  ut  testium  fidei  in  Concilio  oecumenico). 

b)  Infallibilitas  activa  seu  infallibilitas  in  docendo,  quae  patet 
ex  verbis  Christi,  « Euntes  docete  omnes  gentes  ...  et  ecce  ego  vobis- 
cum  sum  omnibus  diebus  » ...7.  Haec  infallibilitas  in  docendo  8 adest  in 
Ecclesia,  sicut  dicimus ,9  docenti:  essentialiter  quidem  in  episcopatu, 
nam  ipse  « Spiritus  Sanctus  posuit  episcopos  regere  Ecclesiam  ...10  », 
et  per  communicationem  in  sacerdotibus  secundi  ordinis  rite  designatis. 

(Unde  in  Concilio  oecumenico  praesentia  etiam  activa  sacerdotum  se- 
cundi ordinis,  ex  mandato  Summi  Pontificis). 

Doctrina  de  illa  duplici  infallibilitate  totius  Ecclesiae,  nempe  tam 
in  credendo  quam  in  docendo,  est  certa. 

II.  Nunc  autem  quaeritur  quaenam  sit  relatio  in  Ecclesia  docenti 11 
inter  Romanum  Pontificem  et  ceteros  episcopos  relate  ad  infallibili- 
tatem...12 

Quidam  putant  Romanum  Pontificem  infallibilitate  gaudere  solum 
in  quantum  est  caput  collegii  episcoporum;  a.  v.,  extra  collegium  epi- 
scopale (cuius  ille  est  caput)  non  dari  infallibilitas  in  docendo. 

Humili  meo  sensu,  res  clare  exponenda  est  ne  gravibus  erroribus 
ansa  detur.  Notandum  ergo  est  quod  ex  una  parte  infallibilitas  non  in- 
fluit in  Romanum  Pontificem  a 13  collegio  episcopali  nec  directe  nec 
indirecte.  Influxus  directus  haberetur  si  infallibilitas  esset 14  v.  g.  ex 
delegatione  collegii,  indirectus  vero  si  mediante  collegio  ipse  Deus  eam 
conferret.  Ex  altera  parte,  nullo  alio  donatur  donum  infallibilitatis  nisi 
solo  Romano  Pontifici,  qui  simul  est  caput  collegii  episcopalis.  Unde 
vere  dici  potest  Romanum  Pontificem,  qui  est  caput  collegii  episcopalis, 
infallibilitate  pollere,  si  simul  sine  ambiguitate  patet  ipsum  eam  recipere 
directe  a Deo  et  nullo  modo  a collegio  episcopali.  Simul  fieri  debet  clara 
declaratio  de  modo  exercendi  illam  infallibilitatem.  Romanus  enim 15 
Pontifex  duplici  modo  suam  infallibilitatem  exercere  potest:  vel  con- 
iunctim  cum  collegio  episcopali  prout  fit  aut  in  Concilio  oecumenico 
aut  si  Romanus  Pontifex  consensum  episcoporum  alio  modo  obtinet; 
vel  seiunctim  i.  e.  a semetipso  absque  consensu  vel  assensu  episcoporum 
eo  quod  ille  non  derivat  suam  potestatem  infallibilem  a collegio  epi- 
scopali nec  est  eius  delegatus.  Tenetur  tamen  Romanus  Pontifex  sequi 
sensum  Ecclesiae,  tam  credentis  quam  docentis,  qui  sensus  est  idem  ac 
depositum  fidei  vivum. 

In  primo  casu,  nempe  quando  loquitur  in  collegio  episcopali ,16  Ro- 
manus Pontifex  agit  formaliter  ut  caput  collegii  episcopalis;  in  secundo 
autem  casu  tantum  materialiter.  Iuxta  tenorem  definitionis  Concilii  Va- 
ticani I,  talis  videtur  esse  sensus  doni  infallibilitatis  in  Romano  Pon- 
tifice. 

Unde  vocare  infallibilitatem  Summi  Pontificis  simpliciter  infallibi- 
litatem collegialem  ansam  praebere  potest  erroribus.  Melius  esset  illam 
vocare  infallibilitatem  vicariam.  Nam  illam  tum  recipit  tum  exercet, 
semper  ex  directa  communicatione  a Christo,  in  suo  munere  Vicarii 
Christi;  nam  Christus,11  qui  solus  est 18  ipsa  Veritas,  est  absolute  infal- 
libilis. 

...19  Ne  dicatur  verba  « Vicarius  Christi  » relate  ad  Romanum  Ponti- 

ficem  recentioris  originis  esse  historice  vel  recentioris  usus™  Distin- 
guendum est  inter  nomen  et  rem.  Nomen  vero  potest  esse  recentioris 
originis  vel  usus  (sicut  etiam  nomen  « episcopus  »),  sed  res  ab  initio 
Ecclesiae  exstabat...21 

Unde  votum  meum  sic  propono: 

In  genere : clarificetur  ut  supra  doctrina  de  infallibilitate  in  sche- 
mate22 

In  specie : in  pag.  30,  lin.  1,  ad  evitandas  ambiguitates,  omittantur 
verba  « collegii  episcoporum  caput  »;  et  in  eadem  linea  post  verbum 
« quando  » inserantur  verba:  « ut  Vicarius  Christi  Supremus  et  ideo...  », 
ita  ut  totus  textus  sic  sonet:  « Qua  ipse  per  se  gaudet  Romanus  Pon- 
tifex, quando  ut  Vicarius  Christi  Supremus  et  ideo  ut  Supremus  Pastor 
et  Ecclesiae  Doctor...  etc.  ». 

Eodem  modo,  puto , loquendum  est 23  de  primatu  Romani  Pontificis. 

Secundo  loco.  Velim  perpauca  addere  de  episcopatu  in  quantum  est 
sacramentum. 

Sacerdotium  tam  in  episcopatu  quam  in  presbyteratu  est  participatio 
Sacerdotii  Christi.  Distinctio  autem  in  hoc  fundari  videtur,  nempe  epi- 
scopatus est  participatio  sacerdotii  Christi  in  sua  plenitudine.  Unde  in 
constitutione  apostolica  Pii  Papae  XII  in  forma  sacramenti  habentur 
haec  verba:  « Comple  in  sacerdote  tuo  ministerii  tui  summam  ».  E con- 
tra presbyteratus  est  participatio  tantum  in  secundo  gradu  seu  inferiori 24 
gradu.  Distinctio  ontologica  in  eo  poni  videtur  quod  episcopatus  confert 
potestatem  sacerdotalem  plenam  tam  ordinis  (plena  sub  omni  aspectu) 
quam  regiminis  (collegialiter  exercendum  super  totam  Ecclesiam ,25  per- 
sonaliter ...26  super  suam  propriam  Ecclesiam),  et  e contra  presbytera- 
tus confert  participationem  non  plenam  tam  ordinis  quam  regiminis...27 

Concludo.  Evitandum  igitur  videtur  locutio  secundum  quam  di- 
stinctio per  se  prima  inter  duos  ordines  ponitur  in  eo  quod  episcopatus 
est  incorporatio  in  collegio  episcopali,  quam  incorporationem  non  at- 
tingit presbyteratus.  Incorporatio  seu  coniunctio  directa  et  per  se  prima 
et 28  immediata  in  utroque  casu,  quamvis  in  diverso  gradu,  est  cum 
Sacerdotio  Christi  et  quidem  in  Christo  et  per  Christum,  tantum  ut 
quaedam  sequela,  et  quidem  haud  necessaria,  incorporatio  cum  collegio 
episcopali.  Dixi. 


In  textu  scripto  tradito-.  1 introducantur.  2 deest.  3 deest.  4 ipsius. 
5 ( Mt . 21,  18).  6 deest.  7 usque  ad  consummationem  saeculi  » (Mt.  28, 

19-20).  8 deest.  9 deest.  10  Dei  ( Act . 20,  28).  11  deest.  12  in 

docendo.  13  e.  14  sit.  15  deest.  16  deest.  17  deest.  18  ut. 
19  Nota.  20  vel  usus  esse.  21  Neve  ulterius  dicatur  verba  « Vicarius  Chri- 

sti  » etiam  ceteros  episcopos  designare.  Nemo  est  quin  videat  verba  illa  relate  ad 
alios  episcopos  non  eodem  sensu  universali  praetenda  esse.  Forsan  ad  evitan- 
das ambiguitates,  Romanus  Pontifex  vocari  potest  Vicarius  Christi  Supremus. 
22  deest.  23  loquendum  esse  videtur.  24  minori.  25  super  Ecclesiam 
universalem...  26  per  se.  27  (et  hoc  secundum,  tantum  potentialiter). 
28  deest. 

Moderator : Legatur  tertia  emendatio. 

Secretarius  generalis : Ad  art.  52.  Emendatio  tertia:  pag.  180,  lin.  23 
(quae  respondent  pag.  22,  n.  68  huius  fasciculi)  ...  [ cf . pag.  549]. 


6 

Exc.mus  P.  D.  IESUS  ENCISO  VIANA 
Episcopus  Maioricensis 

V enerabiles  Patres , 

Adhuc  de  collegialitate  episcopatus!  Plura  omittam  quae  sinceram 
in  crisim  revocant  argumenta  quae  adductintur  pro  collegialitate  sive 
apostolorum  sive  episcoporum  et  quorum  aliqua,  humili  meo  iudicio, 
vim  probandi  habent,  alia  vero  non.  Pro  collegialitate  episcoporum  unum 
tantum  argumentum  probativum  audivi,  exsistentia  nempe  Conciliorum 
oecumenicorum.  De  hoc  legam P 

Robustior  est  argumentatio,  quam  ex  Conciliis  oecumenicis  desu- 
munt. Liceat  de  hac  mentem  meam  fusius  aperire. 

Concilia  oecumenica  non  nisi  in  saec.  IV  inceperunt  celebrari.  Pri- 
ma concilia  particularia  locum  habuerunt  in  Asia  Minori  cum  occasione 
erroris  montanistarum,  et  in  illis,  non  tantum  episcopi,  sed  etiam  laici 
adunabantur.  Nonne  ratio  adunationis  erat  problemata  communia  com- 
munem solutionem  exigere  ex  communi  fide  et  traditione  derivatam? 
Quia  illud  problema  varias  finitimas  ecclesias  afficiebat,  adunabantur 
episcopi  illarum  dioeceseon,  ut  solutiones  communes  invenirent. 

Quando  problemata  surrexerunt,  quae  totam  Ecclesiam  afficiebant, 
cum  difficillimum  esset  tunc  temporis  omnes  episcopos  omnium  dioece- 
seon adunare,  celebrabantur  plura  concilia,  ut  ita  dicam,  regionalia,  quo- 
rum conclusiones  vel  decreta  Ecclesiae  inter  se  communicabant  in  signum 
unitatis.  Quae  conclusiones  singulorum  conciliorum  non  semper  inter 
se  convenientes  erant,  sicut  accidit  in  quaestione  de  Paschate. 

Inde  evenit  ut  concilia,  quae  multo  plures  episcopos  adunabant, 
maiorem  auctoritatem  haberent,  sicut  magna  illa  concilia,  quae  saec.  m 
celebrata  sunt  in  Antiochia.  Maximam  autem  auctoritatem  habuit  con- 

cilium,  in  quo  omnes  episcopi  Ecclesiae  praesentes  erant,  seu  concilium 
oecumenicum.  In  eo  inveniebantur  testes  fidei  totius  Ecclesiae  et  simul 
omnes  doctores  totius  Ecclesiae,  et  nec  fides  totius  Ecclesiae  falli  potest, 
nec  omnes  Ecclesiae  doctores  possunt  errare. 

Auctoritatem  conciliorum  ortam  fuisse,  saltem  iuxta  mentem  illius 
temporis,  ex  numero  episcoporum  adunatorum,  videtur  probari  ex  epi- 
stola, quam  presbyteri  romani,  sede  vacante,  scripserunt  ad  Ecclesias,  ut 
concilia  celebrarentur  pro  quaestione  « de  lapsis  ».  Dicunt  enim:  « Per- 
quam enim  nobis  et  invidiosum  et  onerosum  videtur  non  per  multos  exa- 
minare quod  per  multos  commissum  videatur  fuisse,  et  in  unum  senten- 
tiam dicere,  cum  tam  grande  crimen  per  multos  diffusum  notetur  exisse, 
quoniam  nec  firmum  decretum  potest  esse,  quod  non  plurimorum  vide- 
bitur habuisse  consensum.  Aspice  totum  orbem  paene  vastatum  et  ubi- 
que iacere  deiectorum  reliquias  et  ruinas,  et  idcirco  tam  grande  expeti 
consilium  quam  late  propagatum  videtur  esse  delictum  »...2 

His  praemissis,  dico  in  collegio  oecumenico  dari  verum  collegium, 
in  sensu  in  quo  nunc  loquimur,  verum  collegium  3 omnium  episcoporum 
Ecclesiae  sub  Romano  Pontifice,  et  hoc  collegium  natum  esse  in  deter- 
minato momento  historico  ex  natura  Ecclesiae.  Unde  cum  Christus  Ec- 
clesiam fundaverit,  possumus  dicere  aliquo  modo  collegium  episcopo- 
rum originem  ducere  a Christo;  et  in  hoc  sensu  collegium  episcoporum 
succedit  collegio  apostolorum. 

III.  Limites  tamen  et  facultates  huius  collegii  accurate  determinari 
debent.  Iam  enim  quibusdam  placet  auctoritatem  illam  collegialem,  quam 
omnes  episcopi  Ecclesiae,  una  cum  Romano  Pontifice  et  sub  eius  auctori- 
tate haberent,  extendere  ad  coetus  regionales.  Sic  in  nova  redactione, 
quam  pro  nn.  16  et  17  proposuerunt  quidam  episcopi,  et  quae  in  libello 
impresso  emendationum  posita  est  sub  n.  27,  legitur  in  pag.  34  ad  finem: 
« Cum  autem  plures  episcopi  in  peculiaribus  coetibus  congregantur,  ipso- 
met  habitu  collegiali,  qui  proprie  episcopatui  inhaeret,  praediti  esse  di- 
cuntur, dummodo  coetus  ipsi  cum  Romano  Pontifice  coniungantur  et 
ab  illo  iuxta  ordinem  Ecclesiae  sanciantur  ». 

Si  enim  collegium  episcoporum  consistit  in  adunatione  omnium  epi- 
scoporum Ecclesiae  cum  Romano  Pontifice  et  sub  eius  auctoritate,  vide- 
tur dicendum  illud  collegium  episcoporum  non  verificari  in  coetu  episco- 
porum cuiusdam  regionis  tantum.  Et  ideo,  si  episcopi  illius  coetus  regio- 
nalis « in  Christifideles  eiusdem  regionis  modo  collegiali  potestatem 
exercere  valeant  »,  prout  in  eadem  propositione  legitur  in  pag.  35, 
mihi  videtur  eos  talem  potestatem  non  habere  vi  collegialitatis,  sed  ex 
concessione  Summi  Pontificis  vel  Concilii  Oecumenici;  quamvis  certe 
participatio,  quam  ipsi  habent,  in  sollicitudine  omnium  Ecclesiarum  pro- 

pria  collegii  episcoporum,  aliquam  congruentiam  offert  ut  Romanus 
Pontifex  vel  Concilium  Oecumenicum  illam  sollicitudinem  ad  talem  re- 
gionem dirigat. 

Propono  ergo  ut,  antequam  de  his,  quae  collegium  tangunt,  a Pa- 
tribus suffragetur,  clare  et  praecise  dicatur: 

1.  Quid  intelligatur  pro  hoc  collegio  episcoporum. 

2.  Quaenam  conditiones  requirantur  ut  tale  collegium  de  facto 
verificetur. 

3.  Quaenam  sint  iura  et  officia  eorum  qui  tale  collegium  consti- 
tuunt. 

4.  Quaenam  relatio  huius  collegii  ad  Romanum  Pontificem. 

5.  Quid  intendimus  per  appellationem  ad  hoc  collegium.  Nam: 

a)  Si  intendimus  auctoritatem  dare  conferentiis  episcoporum, 
inutilis  nobis  est  doctrina  de  collegio,  quia  illae  conferentiae  non  sunt 
collegium  episcoporum,  quod  ex  fontibus  cognoscimus. 

b)  Si  autem  intendamus  ut  plures  episcopi  ex  diversis  nationi- 
bus partem  habeant  in  Curia  Romana,  non  est  necessaria  doctrina  de  col- 
legio, quia  Curia  Romana  est  simpliciter  instrumentum  Pontificis  pro 
regimine  Ecclesiae. 

c)  Si  intendamus  ut  Romanus  Pontifex  habeat  secum  consilium 
consultivum  ab  episcopis  diversarum  nationum  efformatum,  iterum  in- 
necessaria  est  doctrina  de  collegio,  quia  munus  collegii  non  est  consul- 
tivum, sed  decisivum. 

d)  Si  autem  intendatur  ut  Romanus  Pontifex  secum  habeat  con- 
silium variorum  episcoporum,  quod  in  nomine  collegii  auctoritatem 
aliquam  exerceat  in  regimine  ordinario  Ecclesiae,  evidens  est  hoc  con- 
silium auctoritatem  Summi  Pontificis  imminuere,  ideoque  nemo  no- 
strum potest  eum  admittere. 

Reliqua  se  cretariae  tradam .4  Dixi. 

In  textu  scripto  tradito-.  1 Facile  admitto  in  Ecclesia,  iam  a pluribus  saeculis, 
existere  quoddam  quasi  collegium  episcoporum. 

Sed,  quia  in  documento  sollemni  Concilii  Oecumenici  omnia  debent  maxima 
cura  perpendi,  antequam  affirmemus  collegium  episcoporum  esse  successorem  col- 
legii apostolorum,  omnia  bene  ponderanda  sunt. 

Liceat  in  antecessum  distinguere  inter  categoriam  hominum  et  collegium. 
Non  omnis,  qui  pertinet  ad  aliquam  categoriam  hominum,  pertinet  ad  aliquod 
collegium.  Ideoque  designatio  alicuius  categoriae  non  necessario  demonstrat  existen- 
tiam  collegii.  Sic  farmacopolae  categoriam  quamdam  socialem  constituunt,  et  pos- 
sunt hoc  nomine  collectivo  designari,  quin  collegium  constituant.  Si  autem  mu- 
nus suum,  saltem  aliquando,  collective  exerceant,  collegium  efformant. 

Dico  ergo: 

I.  Apostoli  collegium  ejformabant.  Hoc  non  probatur  ex  terminis  « duo- 


592 


ACTA  CONO.  VATICANI  II  - PERIODUS  II 


decim  » vel  « apostoli  »,  quibus  designantur  in  N.  T.,  quia  sunt  nomina,  quae 
simpliciter  designant  aliquam  categoriam,  quam  Iesus  fundavit,  quando  elegit 
duodecim  ex  ipsis,  quos  et  apostolos  nominavit  (Lc.  6,  14). 

Probatur  tamen  ex  actionibus  eorum  collectivis,  e.  g.  ex  missione  Petri  et 
Ioannis  in  Samariam.  Legimus  enim:  in  Act.  8,  14:  Cum  autem  audissent  apo- 
stoli, qui  erant  Ierosolymis,  quod  recepisset  Samaria  verbum  Dei,  miserunt  ad 
eos  Petrum  et  Ioannem  ».  Est  evidenter  actio  collegialis. 

II.  Non  clare  apparet  collegium  episcoporum  successisse  collegio  apostolorum. 

Quidam  intendunt  hanc  successionem  probare,  dicentes: 

a)  Episcopi  sunt  successores  apostolorum.  Atqui  id  tantum  intelligi  potest 
de  successione  collegii  apostolorum  per  collegium  episcoporum.  Ergo  collegium 
episcoporum  est  successor  collegii  apostolorum. 

Sed  negatur  minor.  Ratio,  quae  adducitur  ad  eam  probandam,  solum  demon- 
strat categoriam  episcoporum  successisse  categoriae  apostolorum;  sed  non  probat 
episcopos  apostolis  successisse  etiam  in  collegialitate. 

b)  Insistunt:  Si  quis  diceret  posse  esse  collegium  apostolorum,  quin  ha- 
beat in  collegio  episcoporum  successorem,  idem  etiam  dici  posset  de  Petro  quoad 
primatum. 

Sed  nego  paritatem.  Dari  in  Ecclesia  aliquem  successorem  primatus  Petri, 
sequitur  ex  verbis  ipsis  promissionis  primatus;  petra  enim  fundamentalis  Ecclesiae 
tamdiu  necessario  existere  debet,  quamdiu  Ecclesia  perduret;  secus  Ecclesia  de- 
strueretur. Sed  non  possumus  idem  dicere  de  collegio  episcoporum,  quamvis  utique 
de  episcopis. 

c ) Ex  traditione  adducuntur  nomina  quaedam  a S.  Cypriano  et  aliis  adhi- 
bita, ut  sunt  « corpus  »,  « collegium  »,  « ordo  ». 

Sed  haec  nomina  satis  explicantur  per  illam  realitatem,  quam  appellavi  cate- 
goriam, nisi  demonstretur  agi  de  categoria  personarum,  quae  munus  suum  exer- 
cent collective.  Immo  verba  S.  Cypriani,  quae  afferuntur  in  nota  28  schematis,  lo- 
quuntur de  corpore  sacerdotum-,  unde  si  aliquid  probarent,  deberemus  dicere 
existere  in  Ecclesia  corpus  sacerdotum,  d ) 2 (Cyprianus,  Ep.  XXX,  5:  CSEL, 

2,  pag.  553,  linn.  13-22).  3 deest.  4 IV.  Quamvis  Romanus  Pontifex 

sit  caput  collegii  episcoporum,  non  tamen  negandum  est  eum  esse  etiam  caput 
totius  Ecclesiae,  etsi  alio  modo  et  alio  sensu  ac  Christus. 

Utrumque  enim,  et  Christum  esse  caput  Ecclesiae,  et  Romanum  Pontificem 
esse  caput  Ecclesiae,  metaphorice  dicitur,  sed  secundum  duas  metaphoras  diver- 
sas. Christus  dicitur  caput  Ecclesiae  secundum  metaphoram  corporis,  in  quo  caput 
determinata  munera  biologica  exercet.  Romanus  autem  Pontifex,  secundum  meta- 
phoram domus  et  societatis;  quod  enim  in  domo  est  fundamentum,  est  in  socie- 
tate suprema  auctoritas,  quae  vulgo  appellari  solet  caput;  sic  loquimur  de  capite 
status. 

Ergo  caput  de  Christo  et  de  Romano  Pontifice  praedicatur,  non  univoce,  sed 
analogice  vel  etiam  aequi  voce. 

V.  Emendationes  quaedam. 

Ad  n.  11.  In  lin.  10  iterum  dicitur  Christum  fundasse  Ecclesiam  super  Pe- 
trum et  apostolos.  Sapienter  de  hoc  disseruit  em. mus  card.  Ruffini  et  alii  epi- 
scopi post  eum,  quorum  doctrinam  accipio,  eorum  dictis  addens  textum  Apoc. 
21,  14  non  agere  de  Ecclesia  militanti,  sed  de  Ierusalem  caelesti,  in  qua  apostoli 

dicuntur  fundamentum,  non  civitatis  ipsius,  sed  muri  eius.  Non  potest  ergo  ad- 
duci in  nostro  casu. 

Sed  et  in  lin.  13  textus  redactus  est  ita,  ut  Cone.  Vaticanum  I videatur  di- 
xisse missionem  apostolorum  fuisse  primum  actum  in  aedificatione  Ecclesiae;  dum 
reapse  in  constitutione  Pastor  Aeternus  hae  duae  ideae  variis  aliis  interfectis  se- 
parentur. 

Ad  n.  13.  Textus  biblici,  qui  adducuntur  in  paragrapho  secunda  huius  nu- 
meri, non  probant  successionem  in  apostolatu,  sed  potius  facultates  describunt, 
quas  apostolus  suis  collaboratoribus  transmittebat.  Unde,  antequam  tales  textus 
afferantur,  probari  debet  factum  successionis  in  apostolatu,  quod  clarius  apparet 
in  traditione  et  inniti  potest  documentis  Clementis  Romani  et  Irenaei.  Sic  ergo 
in  prima  paragrapho  necessitas  successionis  statuatur,  sicut  fit  in  linn.  15-26. 
In  secunda,  factum  successionis  demonstretur  ex  traditione.  In  tertia  autem  ex 
indiciis,  quae  in  epistolis  pastoralibus  S.  Pauli  inveniuntur,  et  factum  successionis 
confirmetur,  et  facultates  successorum  describantur. 

Ad  n.  14.  Quod  in  lin.  21  dicitur  de  charactere  sacramentali,  omitti  debet, 
quia  tangit  quaestionem  disputatam,  quam  Concilium  sine  accuratissimo  studio 
dirimere  non  potest. 

Pro  linn.  8-25  magis  mihi  placet  textus  propositus  ab  arch.  Baudoux,  qui  in 
foliis  impressis  numerum  habet  222. 

Ad  n.  13.  Hic  numerus  convenienter  poneretur  in  fine  totius  capitis,  ne  trac- 
tatio de  episcopis  intercidatur. 

In  lin.  6 pag.  26  non  dicatur  « In  sacrificio  Missae  offerendo  »,  sed  peragendo 
vel  aliud  simile,  quia  etiam  fideles  offerunt  sacrificium  Missae. 

In  lin.  39  « praepositos  Ecclesiae  » est  expressio  nimis  vaga.  Potius  dicamus 
« ad  supremam  Ecclesiae  auctoritatem  ». 


7 

Exc.mus  P.  D.  IOANNES  GAY 
Episcopus  Imae  Telluris  et  Pointapitrensis 

V enerabiles  Patres , 

1.  Paene  omnia  vel  dicta  vel  scripta  sunt,  relate  ad  diaconatum , 
in  quantum  est  « proprius  ac  permanens  gradus  hierarchiae  »,  sicut  exsta- 
bat in  primordiis  Ecclesiae. 

Hodie,  tale  problema  non  amplius  recusari  vel  ignorari  potest. 

Quis  enim  non  videt  beneficia,  quae  ex  hac  renovatione  antiquae 
disciplinae  provenirent,  ex  restitutione  illius  ordinis  diaconatus,  qui 
divinitus  institutus  est,  et  qui  non  solum  tamquam  « gradus  quo  ad  sa- 
cerdotium ascenditur  » exsisteret,  sed  illa  propria  autonomia  polleret, 
quam  semper  habuit  in  Ecclesia  orientali?  Quanta  utilitas  pro  nostra 
hodierna  Ecclesia,  quae  in  « statu  missionis  » constituitur,  quae  multis 
indiget  sacerdotibus,  si  tales  diaconi  in  prima  acie  invenirentur? 

Aliquae  tamen  difficultates  huius  quaestionis  remanent,  speciatim 
illa  quae  sequitur:  Dum  iam  a millenario  subdiaconatus  in  Ecclesia  oc- 
cidentali pro  ordine  castitatis  habetur,  numquid  timendum  est  ne  gra- 
vis difficultas  ex  eo  proveniat,  quod  adsint  alumni,  qui  sese  ad  diaco- 
natum praeparant  cum  intentione  familiam  condendi?  Nonne  adest 
aliud  periculum  ne,  ex  tali  coniunctione,  vocationes  ad  sacerdotium,  iam 
numero  decrescentes,  adhuc  rariores  evaderent? 

In  suo  inaugurali  discursu  ad  Congressum  Apostolatus  Laicorum, 
anno  1953,  sic  aiebat  Papa  Pius  XII:  « Scimus  aliquos  ad  id  tendere, 
ut  ordo  quidam  diaconatus,  tamquam  munus  ecclesiasticum  a sacerdotio 
plene  distinctum,  in  praxim  inducatur.  Talis  conceptus,  saltem  nostris 
temporibus,  non  adhuc  maturus  est  ». 

Sed  forte  possibile  erit,  secundum  votum  em.mi  card.  Richaud,  ut 
Concilium  praesens  conferat  ad  talem  maturitatem  promovendam. 

2.  Attamen,  nonne  praesens  Concilium  faustam  occasionem  praebe- 
ret ordines  minores  renovandi,  sicut  iam  hodie  locutus  est  unus  ex  prae- 
cedentibus oratoribus / in  sensu  iam  a Concilio  Tridentino  exoptato? 

In  can.  enim  17,  idem  Concilium  ratam  habuit  accessionem  viro- 
rum desponsatorum  ad  ordines  minores,  modo  valde  explicito;  sic  ait: 
« Quodsi  ministeriis  quatuor  minorum  ordinum  exercendis  clerici  caeli- 
bes  praesto  non  erunt,  suffici  possint  etiam  coniugati  vitae  probatae, 
dummodo  non  bigami  (i.  e.  qui  alterum  matrimonium  non  inierunt)  ad 
ea  munia  obeunda  idonei,  et  qui  tonsuram  et  habitum  clericalem  in  ec- 
clesia gestent  ». 

Quo  in  casu,  iam  non  haberetur  illa  difficultas  quae  nonnullis  vide- 
tur obstare  quominus  homines,  vinculo  matrimonii  adstricti,  ad  Ordi- 
nem diaconatus  admitterentur. 

Quapropter,  dum  conatur  diaconatum  in  suum  pristinum  valorem 
restituere,  et  antequam  ad  universalem  Ecclesiam  extendatur,  quaeritur 
utrum  tempus  non  adsit  maiorem  aestimationem  concedendi  sic  dictis 
Ordinibus  minoribus  qui,  de  facto,  hodie,  minore  consideratione  pollent. 

Quaestio  etiam  sustentationis  illorum  minoratorum  generatim  faci- 
lius solveretur  quam  pro  diaconis,  quia  facilius  alium  laborem  remune- 
ratum assumere  possent,  si  ad  servitium  Ecclesiae  non  toto  tempore 
adhiberentur. 

Ministeria  ergo  coniugatis  minoratis  commissa,  velut  actio  liturgica, 
Actio  Catholica,  beneficentiae  opera,  instructio  religiosa  fidelium,  pu- 
blicae communicationis  media,  etc.,  in  hoc  sensu  de  novo  ac  modo  no- 
stris temporibus  accommodato,  excogitanda  ac  determinanda  videntur. 

Sane,  non  sine  praevia  solida  formatione  ad  ordines  minores  admit- 

tendi  essent,  etsi  minus  completa  et  minus  dispendiosa  quam  illa  diaco- 
norum. 

Denique,  si  nova  formula  diaconatus  in  magnis  civitatibus  et  in  re- 
gionibus valde  evolutis  magna  sine  difficultate  acceptari  posset,  in  regio- 
nibus missionum  Ordines  minores  facilius  adoptarentur. 

Et  hic  nobis  liceat  in  mentem  revocare,  coram  50  episcopis  vel  prae- 
fectis apostolicis  Congregationis  Sancti  Spiritus  in  hac  aula  praesentibus, 
quod  iam  plus  a saeculo  ...2,  in  suo  Libello  ad  Sacram  Congregationem  de 
Propaganda  Fide,  venerabilis  Pater  Libermann,  qui  in  tantis  quaestio- 
nibus relate  ad  missionum  regimen,  tamquam  praecursor  consideran- 
dus est,  hanc  iam  solutionem  de  admissione  virorum  etiam  coniugato- 
rum  ad  Ordines  minores  proponebat,  quam  ad  perantiquam  praxim  Ec- 
clesiae connectebat. 

3.  Conclusio.  Aestimamus  quod  renovatio  Ordinum  minorum  est 
alicuius  momenti,  et  illam  subicimus  benevolentiae  vestrae,  venerabiles 
Fratres,  atque  Commissionis  competentis  attentioni. 

Et  audemus  exoptare  ut  haec  propositio  respiciens  Ordines  minores, 
iam  a Concilio  Tridentino  resoluta,  locum  inveniat  in  textu  schematis, 
simul  cum  propositione  relativa  ad  Ordinem  diaconatus.  Dixi. 


In  textu  scripto  tradito:  1 deest.  2 (1840). 

Moderator : Legatur  quarta  emendatio  de  Liturgia. 

Secretarius  generalis : Ad  art.  57.  Emendatio  quarta:  pag.  181, 
linn.  12-15  (quae  respondet  pag.  23,  n.  73,  parti  I,  huius  fasciculi)  ... 
[cf.  pag.  549]. 

Moderator : Invitantur  Patres,  qui  in  aula  non  sunt,  ut  redeant,  prop- 
ter aliquam  communicationem  paucis  in  minutis  tradendam. 


8 

Exc.mus  P.  D.  DINUS  ALOISIUS  ROMOLI 
Episcopus  Pisciensis 

Venerabiles  Patres, 

Verba  facere  intendo  de  diaconatu  instaurando  tamquam  ordine 
sacro  per  se  exstante  et  de  facultate  facienda  Ecclesiae  praepositis  dia- 
conos sic  constitutos  a sacra  lege  caelibatus  dispensandi. 

Animadversiones  pro  et  contra  hoc  propositum  prolatae  sunt. 

Mihi  liceat  dicere  contra. 

Argumenta  ne  repetam  aliorum,  unum  quid  addere  volo  ad  senten- 
tiam meam  propugnandam  et  hoc  est  quod,  semel  admisso  coniugio 
pro  diaconis,  periculum  foret  ne  aliqui,  etiam  ex  iis  qui  iam  sacerdotio 
aucti  sunt  et  ministerium  sacerdotale  exercent,  impetu  passionum  sol- 
licitante et  premente,  velint  retrorsum  redire,  et,  accepta  muliere,  ad 
diaconatum  confugere  tamquam  ad  naturalem  exitum  suae  ipsorum 
crisis  spiritualis. 

Unde,  omnino  insidiis  plena  esset  haec  relaxatio  et  ob  hanc  quo- 
que rationem  vulnus  recte  ipsa  diceretur  in  sacra  lege  caelibatus. 

Non  nego  vim  considerationum  illorum  qui  hanc  positionem  impu- 
gnant seu  illi  contradicunt.  Equidem  verum  est  quod  diaconi,  utpote 
qui  charactere  et  gratia  sacramentali  ditati  sint,  aptiores  per  se  inve- 
niuntur, quam  simplices  catechistae  ad  certa  munia  infra  officia  sacerdo- 
talia implenda  in  bonum  et  salutem  fidelium.  Nec  ideo  ullam  habeo 
obiectionem  contra  diaconos  permanentes,  firma  tamen  pro  ipsis  ma- 
nente lege  caelibatus. 

At  si  huic  sacro  tam  antiquo  et  tam  venerabili  instituto  quoad 
diaconos  derogetur,  timeo  ne  mala  quae  sequentur  maiora  sint  bonis 
fructibus  qui  exspectantur. 

Prudenter  edicitur  practicam  effectionem  huiusce  concessionis  vel 
licentiae  circumscribendam  fore  illis  regionibus  ubi  vera  atque  gravis 
urget  necessitas  ministrorum. 

Sed  quum  concilium  oecumenicum,  solemnitate  qua  pollet,  senten- 
tiam ediderit  de  re,  statuendo,  publico  et  generali  decreto,  ipsam  pos- 
sibilem, immo  opportunam  et  utilem  esse,  certis  conditionibus,  nonne 
putatis,  venerabiles  Patres,  hunc  actum  cassam  reddere  optatam  limita- 
tionem et  e contrario  favere  increbescendae  et  dilatationi  moris  illius? 

Quapropter  melius  foret,  meo  humili  iudicio,  controversiam  sub- 
mittere disciplinae  Apostolicae  Sedis,  quatenus  ipsa,  singulis  casibus 
sibi  propositis,  omnibus  mature  perpensis,  decernat  quicquid  facien- 
dum sit. 

Quaestio  non  fit,  nec  fieri  potest,  de  aperienda  vel  claudenda  porta, 
ut  hesterna  die  audivimus,  ad  providendum  curae  animarum,  sed  potius 
de  aperienda  illa  porta  qua  iter  arripiatur  rectum,  tutum,  securum,  etsi 
longius  et  magis  arduum,  ad  obtinendum  illum  finem;  de  claudenda 
vero  alia  qua  iter  arriperetur,  facilius  quidem  et  expeditius,  sed  forte 
fictum,  fallax,  absonum,  perducens  ad  exitium. 

Unum  verbum  addendum  censeo  quoad  argumentum  partis  adver- 


CONGREGATIO  GENERALIS  XLVIII 


597 


sae  desumptum  ex  principio  oecumenismi.  Optimum  quidem  erit  ratio- 
nes exquirere  ad  finem  illum  consequendum,  et  quidquid  inservit  ad  hoc 
ut  conspiremus  cum  fratribus  seiunctis  magni  sane  pretii  faciendum  est, 
dummodo  ne  afferat  nobis  detrimentum.  Secus  cum  videremur  con- 
struere, revera  destrueremus.  Dixi. 


In  textu  scripto  tradito : 1 de  n.  15  cap.  II,  pag.  26,  linn.  28  ss.  seu. 

Moderator.  Audire  velint  Patres!  Adhuc  oratores  de  cap.  II  super- 
sunt numerosi,  ita  ut  saltem  per  tres  ulteriores  dies  discussio  protra- 
heretur. 

Visum  est  moderatoribus,  ad  normam  art.  57  § 6,  quaestionem  vo- 
bis esse  ponendam:  « Utrum  placeat  Patribus  hodie  finem  imponere 
discussionibus  circa  caput  II?  ».  [Plausus  in  aula]. 

Velint  Patres,  quibus  talis  propositio  placet,  surgere,  ita  ut  melius 
daretur  indicatio. 

[Plerique  Patres  surgunt]. 

Gratias!  [Plausus  in  aula]. 

Nunc  vero  velint  Patres,  adhuc  inscripti,  emendationes  in  scriptis 
tradere,  salvo  iure  de  quo  in  art.  57  § 6,  quod  vellem  legere,  pag.  46  in 
Ordine  Concilii : « Disceptationi  diutius  protractae  moderator  finem  im- 
ponere potest,  probante  maioris  partis  Patrum  praesentium  suffragio, 
servata  autem  semper  loquendi  facultate  em.mis  cardinalibus  necnon 
Patribus,  qui,  nedum  nomine  proprio,  sed  nomine  quoque  aliorum  sal- 
tem quinque  Patrum  eamdem  facultatem  petierint;  fine  vero  discepta- 
tionis decreto,  minor  Patrum  pars,  quae  maiori  contradixit,  potest 
adhuc  tres  oratores  etiam  inter  peritos  conciliares  designare,  cum  fa- 
cultate decem  quoque  momenta  excedendi  ». 

Nunc  vellem  aliud  nuntium  vobis  tradere. 

A perpluribus  Patribus  rogatum  est  ut  in  fine  discussionis  cap.  II 
quaedam  votatio  habeatur  de  praecipuis  argumentis  cap.  II,  ita  ut 
quoad  maiora  problemata  pateat  generalis  mens  Patrum. 

Feria  proxima,  in  aula,  accipietis  folium  cum  quatuor  votis  vobis 
propositis:  quae  vota  intendunt  dare  commissioni  theologicae  orientatio- 
nes seu  normas  directivas  pro  ulteriori  elaboratione  schematis,  ita  ut  la- 
bor commissionis  facilius  et  clarius  progredi  possit. 

Textus  votorum  vobis  cras  dabitur,  sed  votatio  de  eis  fiet  tantum- 
modo feria  V.  Gratias! 

Legantur  exitus  suffragationum  de  Liturgia. 

Secretarius  generalis : 

Emendatio  I capitis  III : 

Praesentes  votantes 2.239 

Dixerunt  placet 2.224 

non  placet 12 

placet  iuxta  modum 1 

Suffragia  nulla 2 

Emendatio  II: 

Praesentes  votantes 2.159 

Dixerunt  placet 2.103 

non  placet 49 

placet  iuxta  modum 3 

Suffragia  nulla 4 

Emendatio  III: 

Praesentes  votantes 2.100 

Dixerunt  placet 2.058 

non  placet 42 


Ergo  omnes  tres  emendationes  placuerunt.  Exitus  quartae  crastina 
dabitur. 


9 

Exc.mus  P.  D.  IOANNES  MAZUR 
Episcopus  tit.  Bladiensis,  aux.  Lublinensis 

Em. mi  et  exc.mi  Patres  conciliares , 

Audeo  humiliter  proponere  aliquam  additionem,  parvam  quidem 
quantitate,  sed  non  parvi  momenti  — ut  puto  — in  n.  13  cap.  II  sche- 
matis de  Ecclesia,  in  sententia  a lin.  17  ad  21  pag.  24:  de  episcopis 
successoribus  apostolorum. 

In  dicto  loco  scriptum  est:  « Quapropter  Ecclesiae  consulere  debue- 
runt etiam  per  successores,  eadem  divina  potestate,  non  quidem  eam 
fundandi  sed  sustentandi  et  pascendi  praeditos  ». 

At  propono  in  ista  assertione,  in  lin.  20,  post  verba:  « ...  non  qui- 
dem eam  fundandi  sed...  »,  addere  verbum  « dilatandi  »,  et  sententiam 
hanc  ita  exprimere:  « Quapropter  Ecclesiae  consulere  debuerunt  etiam 
per  successores,  eadem  divina  potestate,  non  quidem  eam  fundandi  sed 
dilatandi,  sustentandi  et  pascendi  praeditos  ». 

Et  probo:  magis  consentaneum  esse  videtur: 

1.  cum  Domini  mandato  apostolis  et  eorum  successoribus  tra- 
dito: « Euntes  docete  omnes  gentes  ...  etc.  » .V; 

2.  cum  officio  successorum  collegii  apostolici,  cui  fuit  commis- 
sum officium  Ecclesiae  fundandae,  nunc  autem  successoribus  officium 
Ecclesiae  dilatandae; 

3.  cum  can.  1350  § 1 C.I.C.,  ubi  dictum  est:  « Ordinarii  loco- 
rum et  parochi  acatholicos,  in  suis  dioecesibus  et  paroeciis  degentes, 
commendatos  sibi  in  Domino  habeant  »; 

4.  cum  assertionibus  huius  cap.  II  schematis  de  Ecclesia,  e.  g. 
n.  14,  linn.  26-30  pag.  25  ...2;  et  n.  17,  linn.  31-37  pag.  28:  « Cura 
Christi  Evangelium  annuntiandi  ubique  terrarum  ad  corpus  Pastorum 
pertinet,  quibus  omnibus  in  commune  Christus  mandatum  dedit  impo- 
nendo commune  officium,  ut  iam  Papa  Caelestinus  Patribus  Ephesini 
Concilii  commendavit.  Unde  liquet,  etiam  si  suprema  ordinatio  operis 
missionum  ad  Romanum  Pontificem  pertinet,  omnes  tamen  episcopos, 
quantum  eorum  perfunctio  muneris  sinit,  in  laborum  societatem  cum 
eo  venire,  eique  adesse  debere.  Missionibus  auxilia  spiritualia,  humana 
et  materialia,  tam  per  se  directe,  quam  suscitando  fidelium  ardentem 
cooperationem,  suppeditare  omnibus  viribus  debent  »;  cum  n.  21, 
linn.  30-39  pag.  31:  « Pro  animabus  eorum  rationem  redditurus  Deo  ...3 
oratione,  praedicatione  et  caritate  curam  habeat  tum  eorumdem,  tum 
etiam  illorum  qui  inter  populum  suum  degentes  de  uno  ovili  nondum 
sunt,  quos  in  Domino  commendatos  sibi  habeat.  Ut  Paulus  apostolus 
sapientibus  et  insipientibus  debitor  est,  et  promptus  sit  omnibus  evange- 
lizare  ...4,  fidelesque  suos  ad  operositatem  apostolicam  et  missionalem 
universalem  exhortari...  ». 

5.  Est  etiam  aestimatio  actionis  episcoporum  omnium,  qui  non 
solum  fideles  docent  et  sustentant,  sed  etiam  in  dioecesibus  suis  labo- 
rant, ut  indifferentes,  infideles  et  magis  etiam  impugnantes  Christum 
ad  eum  convertantur  et  in  Ecclesiae  sinum  ingrediantur. 

6.  Officio  correspondere  potestatem  necesse  videtur. 

II.  Super  problema  autem  presbyteratus  liceat  mihi,  cum  multis 
aliis  consentienti,  humiliter  suadere,  ut  hoc  profundius  atque  latius  sal- 
tem a commissione  denuo  redigente,  in  schemate  de  Ecclesia  pertractetur 
et  eo  ipso  sacerdotii  dignitas  et  splendor  magis  refulgeat,  non  solum 
nunc,  in  hac  sancta  aula,  sed  etiam  postea  in  tota  Ecclesia. 

Est  enim  et  ratio  pastoralis.  Vocationes  nempe  sacerdotales  fere 
ubique  diminui  vel  non  esse  sufficientes  omnibus  notum  est.  Restauratio 
diaconatus  has  difficultates  hodiernas  non  resolvet,  nam  diaconi  — ut 
alii  iam  dixerunt  — neque  sacramentum  Poenitentiae  administrare,  ne- 

que  fontem  sanctificationis  nempe  sacrificium  Missae  offerre  poterunt. 
Sacerdotes  necessarii  sunt  ad  munus  Ecclesiae  adimplendum  et  neces- 
sarii erunt.  Et  finem  laboris  Concilii  etiam  augmentum  vocationum  sa- 
cerdotalium esse  debere  nobis  evidens  est. 

At  actualis  praesentatio  presbyteratus  in  schemate  dignitatem  et 
splendorem  eius  adumbrare  potius  et  eo  ipso  (in  quantum  sit)  vim  at- 
trahentem sacerdotii  debilitare  videtur.  Dixi. 


In  textu  scripto  tradito : 1 Mt.  28,  19-20.  2 « In  episcopis  quibus  pre- 

sbyteri assistunt,  Christus  Dominus  singulariter  Ecclesiae  suae  vivificandae  prae- 
sens est,  ut  imprimis  per  eorum  eximium  servitium  verbum  fidei  et  sacramenta 
fidei  continuo  Ecclesiae  administret,  eorum  paterno  munere  nova  membra  Cor- 
pori mystico  regeneratione  spirituali  incorporet...  ».  3 (cf.  Hebr.  13,  17). 

4 (cf.  Rom.  1,  14). 

Moderator.  Loquatur  nunc,  per  modum  conclusionis,  relator,  em. mus 
D.  card.  Browne. 

Crastina  die,  discussio  incipiet  a cap.  III  prouti  iacet  (erit  confi- 
ciendum novum,  sed  discussio  fiet  prout  iacet).  Et  congregatio  proxima 
erit  die  proxima. 

RELATIO  em. mi  P.  D.  MICHAEL  card.  BROWNE 

Em. mi  Praesides  et  Moderatores,  venerabiles  Patres, 

In  fine  amplae  discussionis  quae  in  congregationibus  generalibus 
facta  est  circa  cap.  II  schematis  de  Ecclesia,  liceat  mihi  attentionem 
vestram  humiliter  petere  dum  vobiscum  breviter  considero  quaedam 
maioris  momenti  respectu  eorum  quae  in  hoc  capite  continentur. 

Fuit  anxia  cura  commissionis  conciliaris  ut,  in  his  quae  dicuntur 
circa  collegialitatem  episcoporum,  nihil  poneretur  quod  vel  minime  lae- 
deret doctrinam,  in  Concilio  Vaticano  I definitam,  circa  primatum  Ro- 
mani Pontificis.  Haec  doctrina  tanti  momenti  est  ut  in  prooemio  con- 
stitutionis dogmaticae  Pastor  Aeternus,  Concilium  Vaticanum  I non 
haesitavit  declarare  quod  in  eodem  primatu  Romani  Pontificis  totius 
Ecclesiae  vis  et  soliditas  consistit. 

Conscii  fuimus  de  quodam  periculo  latente  in  usu  non  discriminato 
vocis  « collegii  ».  Haec  vox,  si  sumatur  in  sensu  omnino  stricto,  prona 
esset  ad  significandam  societatem  hominum  eiusdem  dignitatis.  Sed,  ut 
puto,  haec  vox  potest  quoque  habere  sensum  largiorem  seu  generalio- 
rem, et 1 secundum  doctissimum  Foscellini,  sensus  proprius  eius  est 
societas  hominum  eiusdem  dignitatis,  muneris  vel  artis.  Ex  magno 

thesauro  totius  linguae  latinae  Academiarum  Germanicarum,  sensus  vo- 
cis « collegii  » est  conventus  seu  societas  hominum  legibus  probata;  et 
in  praesenti  casu , lex  probans  — atque  hoc  saltem  videbatur  sensus 
commissionis  — lex  probans  esset  lex  Christi,  lex  divina,  lex  evange- 
licaf  In  isto  largiori  seu  generaliori  quodam  sensu  vox  « collegium  » de- 
bet sumi  in  ...3  cap.  II  dum  sermo  fit  de  collegio  episcoporum,  cuius 
Romanus  Pontifex  est  caput.  Sub  isto  sensu,  nullo  modo  Romanus  Pon- 
tifex est  merus  primus  inter  pares,  sed  remanet  pastor  et  rector  supre- 
mus etiam  suorum  fratrum,  episcoporum  scii.,  sive  singulatim  sive  col- 
lective sumptorum. 

Praedicta  doctrina  primatus  Romani  Pontificis  clare  servatur  quoad 
potestatem  collegialem  — ab  omnibus  admissam  4 — in  Concilio  oecu- 
menico.  Concilium  enim  oecumenicum  legitimum  non  esset  nisi  convo- 
cetur a Romano  Pontifice;  et  acta  eiusdem  nullum  haberent 5 valorem 
nisi  ex  eius  approbatione.  Attentissime  curavimus  pro  posse  nostro ,6 
ut  eadem  doctrina  servaretur  pro  casu  exercitii  potestatis  collegialis  dum 
episcopi  sunt  per  orbem  dispersi.  Inseruimus  enim  in  pag.  27,  linn.  34-39, 
verba  quae  sequuntur:  « Eadem  potestas  collegialis  una  cum  Papa  exer- 
ceri potest  ab  episcopis  in  orbe  terrarum  degentibus,  dummodo  caput 
collegii  eos  ad  actionem  collegialem  invitet,  vel  saltem  episcoporum 
dispersorum  unitam  actionem  approbet  vel  libere  recipiat,  ita  ut  verus 
actus  collegialis  efficiatur  ». 

Attentis  omnibus  quae  a venerabilibus  Patribus  in  congregatione 
generali  dicta  sunt,  erit  evidenter1  nostra  attenta  cura  in  revisione 
cap.  II,  ut  ita  caveatur  de  omnibus  phrasibus  quae  in  eo  inveniuntur, 
ut  doctrina  de  primatu  iurisdictionis  Romani  Pontificis  non  solum  ser- 
vetur sed  ut  semper  magis  fulgeat.  Dixi. 


In  textu  scripto  tradito : 1 Tamen,  2 deest.  3 nostro.  4 deest. 
5 non  habent.  6 deest.  7 deest. 

Secretarius  generalis : Audiant  omnes!  Possum  etiam  hodie  dare 
exitum  quartae  suffragationis: 


Praesentes  votantes 2.178 

Dixerunt  placet 2.143 

non  placet 35 

Placuit. 


Em.mus  P.  D.  Eugenius  card.  Tis serant:  Reponatur  Sacrosanc- 
tum Evangelium. 

Exc.mus  P.  D.  Pericles  Felici,  arch.  tit.  Samosatensis,  secreta- 
rius  generalis  Ss.  Concilii’. 

Praesidet  huic  congregationi  generali  49  em. mus  ac  rev.mus  D. 
card.  Gregorius  Petrus  Agagianian. 

Quidam  Patres  petierunt  a Sanctissimo  Domino  facultatem  cele- 
brandi Missam,  diebus  scilicet  congregationis  generalis,  sine  acolytho, 
sine  clerico.  Sanctissimus  Dominus  ita  accepit  hanc  postulationem  ut 
Missa  celebrari  possit  dummodo  in  ecclesia  vel  in  loco,  ubi  Missa  cele- 
bratur, aliquis  sit  fidelis  vel  alius  sacerdos  celebrans. 

Communico  Patribus  pium  decessum  exc.mi  D.  Dominici  Vendola, 
ep.  Lucerini,  pro  quo  recitabimus  simul  De  profundis. 

Em.mus  P.  D.  Eugenius  card.  Tis serant:  De  profundis  clamavi 
ad  te,  Domine  ...  etc.  (alternatim  cum  Patribus,  cum  versiculis  et  ora- 
tione). 

Moderator-.  Venerabiles  Patres,  aliqui  Patres  conciliares  petierunt 
adhuc  loqui  super  cap.  II  de  Ecclesia,  non  quidem  nomine  proprio  sed 
nomine  aliquot  aliorum  Patrum.  Fit  proinde  eis  facultas  loquendi  ad 
normam  art.  51  § 6,  ut  heri  nuntiatum  fuit. 

Propositio  autem  et  suffragatio  de  quibusdam  normis  directivis,  ut 
pariter  heri  collegium  moderatorum  nuntium  dedit,  in  aliam  diem  dif- 
fertur. 

Secretarius  generalis-.  Leguntur  igitur  nomina  Patrum  qui,  ut  em.mus 
moderator  dixit,  verbo  uti  petierunt  adhuc  circa  cap.  II  schematis  de  Ec- 
clesia: exc.mi  DD.  Ioachim  Ammann,  ep.  tit.  Petnelissensis,  Angelus 
Jelmini,  ep.  adm.  ap.  Luganensis  in  Helvetia,  Petrus  Carretto,  ep.  vic.  ap. 
Raiaburiensis  in  Thailandia,  Aloisius  Henriquez,  ep.  aux.  Caracensis  in 
Venezuela,  Elias  Zoghby,  vic.  patr.  Melchitarum  in  Aegypto,  Ioannes 
Van  Cauwelaert,  ep.  Inongoensis  in  Congo,  Vedastus  Jacquier,  ep.  aux. 
Algeriensis  in  Algeria,  Thomas  Holland,  ep.  eoad.  Portus  Magni  in 

Anglia,  Renatus  Kerautret,  ep.  eoad.  Engolismensis  in  Gallia,  Bernardi- 
nus  Echeverria,  ep.  Ambatensis  in  Aequatore,  Caesar  Mosquera,  arch. 
Guayaquilensis  in  Aequatore. 

Interea  prosequentur  suffragationes,  more  solito,  circa  schema  de 
sacra  Liturgia,  cap.  III. 


1 

Exc.mus  P.  D.  IOACHIM  AMMANN 
Episcopus  tit.  Petnelissensis 

Em. me  Praeses,  in  Christo  Patres  humillimi, 

Patres  conciliares  assensum  paene  unanimum  manifestaverunt  ut 
disceptatio  de  cap.  II  schematis  de  Ecclesia,  in  quo  agitur  etiam  de  ne- 
cessitudinibus quae  intercedunt  inter  Summum  Pontificem  et  episco- 
pos, finiretur. 

Parcite  mihi,  venerabiles  Patres,  si  in  hoc  contextu  quaedam  iam 
non  dicta  mihi  addenda  videntur  de  aliqua  institutione  particulari  quae  1 
his  necessitudinibus  rite  excolendis  inservire  deberet.  Reapse  iam  de 
ea  pauca  locutus  est  exc.mus  patr.  Gori,  agens  de  momento  Nuntiorum 
et  Delegatorum  Apostolicorum. 

Ne  falso  intelligar,  haec  praemitto: 

1.  Non  sum  alicuius  conferentiae  episcopalis  membrum.  Attamen 
non  pauci  Patres  conciliares  mihi  ipsorum  assensum  manifestaverunt. 
Quinque  eorum  nomina  secretariatui  generali  in  scriptis  tradidi...2 

2.  Non  volo  asserere  aliquam  thesim,  sed  potius  ponere  aliquam 
quaestionem,  secundum  adagium  quod  toties  in  Africa  audivi:  « Kuuli- 
za  si  kosa  »,  i.  e.  « quaerere  non  est  peccatum  ». 

3.  Alienissimum  a me  est  aliquod  iudicium  de  personis  ferre.  Scio 
quantae  virtutis  quantique  meriti  sint  confratres  in  episcopatu,  qui  his 
officiis  funguntur.  Loquar  unice  de  institutione  qua  tali. 

4.  Quod  autem  animum  mihi  addit  huiusmodi  quaestionem  in  con- 
textu cum  cap.  II  huius  schematis  ponere  est  ipsum  monitum  Sanctis- 
simi Patris  nostri  Pauli  Papae  VI,  feliciter  regnantis.  Ipse  in  sua  al- 
locutione diei  29  septembris  edixerat:  « Vult  Ecclesia  in  Christum 
imaginem  suam  inquirere.  Si  quid  umbrae...  post  hanc  contemplationem 
in  vultu  suo,  in  sua  veste  nuptiali  animadverterit,  quid  sponte  et  stre- 
nue ei  est  agendum?  ».  Et  respondit  ipse  Summus  Pontifex:  « Ut  li- 
quet, nihil  aliud  spectet  opus  est,  nisi  se...  corrigat,  se  ad  congruentiam 

referat  cum  divino  archetypo  suo  ...  ut  Ecclesia  vultum  suum  universo 
mundo  ostendere  poterit ...  necesse  est  ut  fidelitas  erga  Christum  planius 
exploretur.  Emendandae  sunt  labes  quae  humanitatis  sunt  infirmitatis  ». 

Minime  utique  praetereundum  est  aliud  monitum  Beatissimi  Patris: 
cavendum  est,  ne  traditiones  Ecclesiae  transcindantur  in  iis  quae  sunt 
potissima  et  venerabilia. 

His  praemissis,  en  ipsae  quaestiones: 

1.  Pertinetne  institutio  Nuntiorum,  Internuntiorum  et  Delegato- 
rum Apostolicorum,  quatenus  sunt  « repraesentantes  diplomatici  Sanctae 
Sedis  »,  ad  illas  traditiones  « potissimas  et  venerabiles  » quas  transcin- 
dere  minime  liceat? 

Non  paucis  videtur  illud  institutum,  prout  imitatur  instituta  diplo- 
matica  potestatum  saecularium,  hodie  potius  pertinere  ad  illas  « um- 
bras »,  quae  hominibus  nostrae  aetatis  veram  faciem  Ecclesiae  abscon- 
dunt. Illud  institutum  « repraesentantium  diplomaticorum  » in  plurimo- 
rum oculis  reddit  Ecclesiam  Christi  similem  potestatibus  saecularibus, 
et  nonobstantibus  declarationibus  contrariis,  permultos  (etiam  christifi- 
deles)  facit  credere  Ecclesiam  catholicam  esse  partem  in  uno  alterove 
campo  disceptationum  politicarum  et  socialium. 

2.  Nonne  quaerere  oportet,  utrum  advenerit  tempus  transferendi 
munera  ecclesiastica-religiosa  illorum  « repraesentantium  diplomatico- 
rum » ad  patriarchas,  primates,  episcopos,  vel  ad  illos  viros  quos  singu- 
lae conferendae  episcopales  ad  hoc  elegerint? 

Huiusmodi  viri  cognoscerent  multo  intimius  traditiones,  culturam, 
linguam,  mentem  singularium  regionum,  et  melius  Romae  — in  ipso 
centro  ac  corde  totius  3 Ecclesiae  — de  conditionibus  proprii  territorii 
referre  possent.  Et  minime  negatur  res  vere  extraordinarias  posse  requi- 
rere media  extraordinaria.  Quod  autem  pertinet  ad  tractandas  illas  mul- 
tas 4 quaestiones,  quibus  Ecclesia  cum  rebus  saecularibus  multifariam 
nectitur,  hierarchia  localis  seu  territorialis  talia  munera  utilius  commit- 
tere posset  egregiis,  nempe  viris  peritis  ex  laicatu,  i.  e.  confessoribus, 
sed  non  necessario  pontificibus. 

3.  Cogimurne  ulla  auctoritate  biblica  vel  theologica  (aut  experien- 
tia), ut  putemus  maiorem  fiduciam  ponendam  esse  in  formatione  recepta 
in  schola  diplomatica,  quam  in  episcopis,  quos  Spiritus  Sanctus  posuit 
regere  Ecclesiam  Dei? 

Si  quae  conclusio  proponenda  est,  dicendum  erit,  supradictas  insti- 
tutiones, quae  sine  ullo  dubio  suo  tempore  meritoriae  fuerunt  et  quae 
propterea  respectum  et  gratitudinem  merentur,  funditus  esse  reconside- 
randas  ac  corrigendas..!1 

Interrogavi.  Gratias! 

In  textu  scripto  tradito : 1 nempe  de  collegio  episcoporum  qui  sunt  « re- 
praesentantes diplomatici  S.  Sedis  »,  quod  collegium.  2 (loquor  et  quidem  ad 
exonerandam  conscientiam).  3 deest.  4 deest.  5 (et,  quantum  necesse 
est,  reponendas  in  illa  receptacula,  ubi  acta  historica  et  venerabiles  reliquiae  con- 
servantur). 


2 

Exc.mus  P.  D.  PETRUS  CARRETTO 
Episcopus  tit.  Zenobiensis,  vic.  ap.  Raiaburiensis 

Venerabiles  Patres , 

Liceat  nobis,  episcopis  Thailandiae  et  Laos,  haec  paucissima  dicere 
de  iis  quae  cap.  II,  par.  15  de  diaconis  dicuntur. 

Iis  omnibus  1 toto  corde  assentio,  nam  fere  universali  experientia 
constat  in  Ecclesia  catholica,  praesertim  in  locis  missionum,  sacerdotes 
non  sufficere,  nedum  ad  septa  Ecclesiae  dilatanda,  sed  nequidem  ad 
fideles  servandos  iam  in  Ecclesiam  receptos.  Cum  vero  hae  temporum 
conditiones  non  cito  meliores  evasurae  praevideantur,  institutio  alicuius 
ministerii,  quod  apte  diaconatus  vocabulo  venire  potest,  utilis  et  immo 
necessaria  videtur. 

In  hac  restauratione  diaconatus  vel  alicuius  ministerii ,2  quaestio- 
nem de  caelibatu  facere  inutile  videtur.  Diaconatum  cum  caelibatu  qui 
est  praeparatio  ad  sacerdotium  iam  habemus,  sed  non  solvit  problema 
carentiae  operariorum  evangelicorum.  Operariis  evangelicis  indigemus 
in  adiutorium  sacerdotum.  Illos  quaerere  debemus  inter  coniugatos. 
Haec  spes  nostra,  haec  multiplicatio  prodigiosa  virium  christianarum 
ad  regnum  Patris  extendendum. 

Hodie,  e.  g\  in  Laos  iam  habemus  viros  optimos  qui  se  conferunt 
quo  sacerdos  non  potest  ire;  baptizant,  matrimoniis  adsistunt,  etiam 
de  conditionibus  in  matrimoniis  disparitatis  cultus  diiudicant,  Sacras 
Species  afferunt,  die  dominico  coetum  coadunant,  et  preces  in  communi 
dirigunt.  Nonnulli  ex  eis,  vere  Stephani  vel  Laurentii,  vitam  suam  pro 
Christo  dederunt;  non  pauci  nunc  in  carcere  degunt.  Quod  hi  laici,  cum 
minima  praeparatione,  tempore  belli  et  persecutionis  faciunt,  melius 
facient  tempore  pacis  — et  belli 4 — eo  magis  si  gratia  diaconatus  cor- 
roborentur. 

Ut  autem  huius  ministerii  institutio,  cuius  munera  praecipua  optime 
pag.  26,  linn.  28-33  delineata  habentur,  vere  utilis  et  efficax  evadat,  haec 
breviter  suggerenda  censemus: 

1.  Quinam  apti  ministri?  Sat  facile  est  ubique  in  christianis  com- 

munitatibus  inveniri  viros  omni  laude  dignos,  aetate  provecta,  sancti- 
tate vitae  coniugalis  christianae  elucentes,  qui,  spiritu  apostolatus  moti, 
aptos  ministros  futuros  esse  spem  dent. 

2.  Optandum  tamen  ut  ii  tantum  inter  hos  deligantur  qui  oecono- 
mica, ut  aiunt,  independentia  gaudent,  ita  ut  habeatur  puritas  intentionis 
in  ministerio,  et  Ecclesia  ipsa  eorum  sustentationis  onere  non  grave- 
tur. Hoc  facto  excluditur  necessitas  beneficiorum,  quin  fas  non  sit  com- 
munitati casibus  peculiaribus,  ab  episcopo  definiendis,  aliquomodo  sub- 
venire. 

3.  Analogice  ad  ea  quae  S.  Paulus  habet  ( 1 Tim.,  5,  9 ss.;  ad  Titum  5), 
haec,  praeterea,  statuenda  videntur: 

a)  diaconi  sint  aetatis  provectae,  e.  g.  quadragesimum  egerint 
annum; 

b)  sinceritate  christianae  vitae  omnibus  praeluceant; 

c ) zeli  et  apostolatus  exempla  protulerint. 

4.  Quae  omnia  complenda  erunt  adaequata  praeparatione  proxima 
spirituali,  liturgica  et  doctrinali  secundum  quod  diversa  locorum  neces- 
sitates ferant. 

5.  Tandem,  quod  non  parvi  videtur  momenti,  statuendum  non  dari 
transitus  a ministerio  diaconatus  ad  ordinem  presbyteratus,  saltem  vita 
coniugali  durante. 

His  conditionibus  sacer  presbyteratus  ordo  sua  dignitate  et  caeli- 
batus praerogativa  semper  effulgebit  ac  bene  a secundario  diaconatus 
ministerio  distinguetur. 

Haec  diximus  quaedam  in  genere  suggerendo  de  diaconatu,  cuius 
naturam  et  gradum  specificum  in  hierarchia  pressius  determinandum 
Ecclesiae  relinquimus.  Gratias! 


In  textu  scripto  tradito : 1 Episcopus  missionarius  abhinc  duodecim  annos, 
in  locis  missionum  adlaborans  abhinc  triginta  quinque  annos,  nomine  personali 
et  aliorum  aliquot  episcoporum  Thailandiae  et  Laos,  quorum  nomina  in  calce 
veniunt,  iis  quae  cap.  II,  par.  15  de  diaconis  dicuntur.  2 deest.  3 deest. 
4 deest.  5 Tit.  1,  5 s. 

[ Subsignaverunt  etiam-.  ] Berti  Leonello  OMI;  E.  Loosdregt  OMI,  vic.  ap. 
Vientiane;  Cl.  Bayet,  vic.  ap.  Ubon  in  Tailandia;  G.  Mongeau  OMI,  Cotabaten- 
sis  P.  N. 

Animadversiones  additae-. 

Adhuc  mihi  liceat  haec  addere.  Quae  nuper  dixi,  valde  melius  et  efficaciter 
dixissem  lingua  mea  italica  in  qua  natus  sum.  Et  utinam  hic  esset  tantum  casus 
meus!  Quotidie  auditur:  « Tempus  terimus!  optima  a Patribus  (post  laboriosis- 
simam praeparationem)  dicuntur,  sed  quis  ea  intelligit?  ».  Humiliter  peto,  etiam 
minimus  in  collegio  successorum  apostolorum,  ut  suffragium  feratur  de  his  propo- 
sitionibus : 

1.  An  melius  sit  nos  plene  intelligere  omnia  quae  dicuntur  medio  traductio- 
nis simultaneae? 

2.  An  convenienter  Patres  suum  nomen,  cognomen,  nomen  dioecesis,  lin- 
guae quas  noscunt,  super  pectus  gerant  ut  inter  nos  dignoscamus? 

Veniam  peto  et  paratus  sum  paenitentiam  agere  pro  audacitate. 

Moderator.  Exc.mus  secretarius  generalis  nunc  leget  emendationem 
circa  schema  de  sacra  Liturgia. 

Secretarius  generalis-.  Emendatio  quinta:  pag.  181,  linn.  15-17  (quae 
respondent  pag.  23,  n.  72,  partis  alterae)  ...  [cf.  pag.  549]. 


3 

Exc.mus  P.  D.  ALOISIUS  EDUARDUS  HENRIQUEZ  JIMENEZ 
Episcopus  tit.  Lamdiensis,  aux.  Caracensis 

Venerabiles  Patres , Observatores,  Auditores, 

Loquor  nomine  episcoporum  conferentiae  episcopalis  de  Venezuela. 

Eide  tenemur,  et  iam  edocti  sumus  a prioribus  Conciliis / institutione 
divina  structuram  essentialem  Ecclesiae  Christi  et  Petrinam  et  aposto- 
licam  simul  esse.  Omnis  enim  potestas  in  Ecclesia  a Christo  tamquam 
ab  unico  fonte  oritur;  ab  ipso  tamen,  per  Petrum  nempe  eiusque  suc- 
cessores ac  per  apostolos  ac  eorum  successores  episcopos,  ad  Ecclesiam 
dimanat  eamque  fecundat,  ipsam  in  unitate  fidei  ac  communionis  con- 
servando. 

Attamen,  in  Concilio  Vaticano  II  hanc  doctrinam  enucleando  nos 
ultra  progredi  debemus,  ut  adhuc  obscura  clarius  elucescant  et  cognita 
« ea  ratione  pervestigentur  et  exponantur,  quam  tempora  postulant 
nostra  ». 

Ideoque  sive  de  sacramentalitate  episcopatus,  sive  de  eius  collegia- 
litate,  et  praecipue  de  munere  episcopatus  ac  eius  relatione  cum  capite 
corporis  episcoporum,  Romano  Pontifice. 

Certe  enim  non  pauca  sub  umbra  remanent.  Sic  adhuc  non  satis 
clarescit  quomodo  potestas  ordinaria,  immediata,  universalis  et  episco- 
palis Romani  Pontificis  cum  potestate  et  ipsa  immediata  et  ordinaria  epi- 
scoporum in  suis  propriis  dioecesibus  componi  possit.  Nam  si  ad  praxim 
vel  ad  sententias  aliquorum  theologorum  ac  fere  omnium  canonistarum, 
vel  etiam  ad  ius  canonicum  prout  nunc  stat,  attendimus,  non  clare  appa- 
ret quomodo  episcopi  non  sint  mere  vicarii  Romani  Pontificis  si  ipsa 
eorum  potestas  non  vi  sacramenti  sed  immediate  a Romano  Pontifice 

donetur;  ac  proinde  non  immediate  ab  unico  fonte  Christo,  sed  a Pe- 
trina scaturigine  dimanet.  Et  si  praxim  aliquam  meminisse  iuvat,  parum 
patet  quomodo  potestas  immediata  et  ordinaria  pascendi  episcoporum 
conveniat  cum  praesentia  obligatoria  delegati  Sanctae  Sedis  in  aliqui- 
bus conferendis  episcopalibus,  et  cum  praevia  et  necessaria  recognitione 
actorum  et  decretorum  antequam  singuli  episcopi  in  propriis  dioecesi- 
bus ea  applicare  possint. 

Proinde  in  hoc  Concilio  non  tantum  repetere  debemus  ea  quae 
iam  firmiter  tenemus  et  quae  antea  definita  sunt;  sed  obscuriora  cla- 
rescendo ultra  progredi  in  doctrinae  expositione,  cum  doctrina  fun- 
damentum sit  omnis  verae  et  efficacis  actionis  pastoralis. 

Sic  proponimus: 

1.  Ut  clare  et  aperte  definiatur  sacramentalitas  episcopatus. 

Sic  ponetur  fundamentum  sacramentale  et  non  mere  iuridicum  to- 
tius structurae  Ecclesiae  eiusque  hierarchiae,  nempe  in  baptismo  et  in 
sacramento  Ordinis.  Rationes  scriptas,  tradimus  secretariae 1 

En  emendatio  quam  proponimus-,  duabus  prioribus  paragraphis  im- 
mutatis, sic  a lin.  16  emendamus1 : « Immo  quia  ex  traditione,  quae 
praesertim  liturgicis  ritibus  et  Ecclesiae  tum  orientis  tum  occidentis 
usu  declaratur,  perspicuum  est  manuum  impositione  et  verbis  episco- 
palis consecrationis  episcopum  ordinatum  charactere  sacramentali  ornari 
ac  ipsi  Spiritus  Sancti  gratiam  conferri;  Sancta  Synodus  declarat  atque 
definit  episcopatum  esse  vere  et  proprie  gradum  supremum  sacramenti 
Ordinis,  ac  proinde  episcopos  etiam  vi  sacramenti  presbyteris  esse  su- 
periores ita  ut  ipsos  denuo  nunquam  simplices  sacerdotes  vel  laicos 
fieri  posse  ». 

Sequentia  a linn.  26  usque  ad  37  supprimantur.  Eorum  loco  pona- 
tur emendatio  episcoporum  Galliae  occidentalis,  sic  tamen  immutata: 
« Episcopus  vi  sacramenti  potestatem  sui  Ordinis  accipit  nempe  capaci- 
tatem spiritualem  ad  munus  apostolicum  “ pascendi  gregem  Dei  ” ...4; 
ad  exercitium  tamen  validum  potestatis  iurisdictionis  in  Ecclesia  parti- 
culari requiritur  missio  canonica  a Romano  Pontifice  expresse  vel  tacite 
collata,  ac  in  communione  collegii  episcoporum  et  in  primis  Romani  Pon- 
tificis, cui  competit  plenitudo  potestatis,  perfici  debet  ». 

Sic  plena  luce  patescit  structuram  ipsam  Ecclesiae  visibilis  non 
mere  iuridicam  sed  sacramentalem  esse.  Sicut  Ecclesia  ut  populus  Dei 
sacramentaliter  baptismo  constituitur,  sic  etiam  in  structura  sua  hierar- 
chica  per  sacramentum  Ordinis;  nempe  consecratione  episcopo  confertur 
potestas  sanctificandi  simul  et  docendi  ac  gubernandi;  sed  exercitium 
validum  potestatis  docendi  ac  gubernandi,  quae  subditos  requirit,  non- 
nisi missione  canonica  a Romano  Pontifice  accepta,  haberi  potest. 

Nec  dicatur  ante  consecrationem,  vi  nominationis  Romani  Pontificis, 
electum  iurisdictionem  exercere  posse.  Nam  haec  habetur  a)  conditionata 
voluntati  consecrationem  recipiendi;  b)  ante  consecrationem  iurisdictio 
exerceri  ut  potestas  vicaria  potestatis  supremae  Romani  Pontificis,  post 
vero  consecrationem  vi  propria,  vi  capacitatis  spiritualis  sacramento  re- 
ceptae, quae  cum  missione  canonica  a Summo  Pontifice  collata  ad  actum, 
nempe  ad  exercitium  validum,  perducitur. 

2.  De  colle gialitate. 

Contra  colle gialitatem  multae  difficultates  oriri  videntur  ex  mis- 
sione nimis  iuridica  corporis  episcopalis,  quae  tamen  dissipari  possunt 
si  corpus  episcoporum,  sicut  et  Ecclesiam,  organice  et  tantum  theologice 
consideremus .5  Iis  quae  dicuntur  in  schemate  6 de  collegialitate  et  epi- 
scoporum muneribus  ac  eorum  relationibus  cum  Romano  Pontifice,  in 
genere,  assentimur;  nam  progressus  doctrinalis,  quamvis  timidus,  in 
ipsis  invenitur. 

Attamen,  cum  Patribus  Brasiliae  consentientes,  nimiam  insistentiam 
in  affirmando  primatum  Summi  Pontificis,  vicies  et  simul  in  hoc  capite, 
invenimus.  Videretur  timor  esse  laedendi  primatum  affirmatione  iurium 
episcopatus.  Successores  apostolorum  Petri  successorem  amamus  eique 
submittimur;  namque  aperte  profitemur  ipsum  institutione  divina  caput 
nostri  corporis  episcopalis,  vinculum  nostrae  communionis  et  firmamen- 
tum fidei  nostrae  esse  constitutum. 

2)  Item  petimus,  ut  in  n.  21,  doctrina  de  munere  regendi  episco- 
porum, eiusque  communione  cum  Romano  Pontifice  ita  aperte  propo- 
natur, ut  clare  appareat  paragraphum  primam  esse  vere  doctrinalem,  et 
non  tantum  pareneticam  aut  pastoralem,  ut  paragraphus  secunda,  eam- 
que  ut  rei  cardinem  proponi;  sic  7:  « Docet  Sancta  Synodus  hanc  pote- 
statem quae,  nomine  Christi,  personaliter  funguntur,  esse  propriam, 
ordinariam,  et  immediatam,  licet  eius  exercitium,  intuitu  utilitatis  Ec- 
clesiae vel  fidelium,  certis  limitibus,  ultimatim  a Summo  Pontifice  regi 
ac  circumscribi  possit  ». 

Nam,  ut  pro  nunc  in  schemate  stat:  « licet  a supremo  Ecclesiae  regi- 
mine exercitium  eiusdem  ultimatim  regatur  »,  difficile  intelligeretur  quo- 
modo episcopi  in  suo  munere  regendi  « vicarii  Romanorum  Pontificum 
putandi  non  sint  »,  atque  ipsorum  potestas  non  elidatur,  sed  asseratur, 
roboretur  ac  vindicetur. 

3.  De  presbyteris  et  diaconis. 

...8  Toto  corde  assentimur  iis  quae  dicuntur  de  diaconatu,  nempe 
ut  exerceri  possit  tamquam  proprius  et  permanens  gradus  hierarchiae. 
Nullam  portam  clausam,  sed  apertam  necessitatibus  Ecclesiae,  relinquere 
volumus. 

Attamen,  levem  emendationem  textus  proponimus.  Loco  « Ubi  Ec- 
clesia id  pro  necessitate  curae  animarum  ...  expedire  censuerit  »,  pona- 
tur « ubi  Apostolica  Sedes,  proponentibus  Ordinariis  locorum,  id  pro 
utilitate  curae  animarum  ...  expedire  censuerit  ». 

Quoad  caelibatum,  si  coniugati  « sobrii,  pudici,  prudentes,  sani  in 
fide,  in  dilectione,  in  patientia  » ...9  et  in  apostolatu  bene  probati  ad 
diaconatum  ascendere  desiderant,  ipsis  aditum  claudere  non  oportet. 

Aliae  emendationes  minoris  momenti  scripto  mittimus  secretariae.10 
Dixi.  Gratias! 


In  textu  scripto  tradito : 1 Fide  firmiter  tenemus  ut  iam  a prioribus  Conci- 
liis definitum: 

1.  Episcopatum  esse  institutionis  divinae  (episcopos  « positos  a Spiritu  Sancto 
regere  Ecclesiam  Dei  » (Trid.  sess.  XXIII  - D.  960). 

2)  Episcopos  successores  apostolorum  esse  (Trid.,  ib.),  qui  « tanquam  veri 
pastores  assignatos  sibi  greges  singuli  singulos  pascunt  et  regunt  » (Vat.  I,  Vastor 
Aeternus,  D.  1828). 

3.  Greges  pascere  et  regere  « potestate  ordinaria  et  immediata  » {ib.). 

4.  Etiam  firmiter  credimus  ac  tenemus  « Romanum  Pontificem  habere  ple- 
nam ac  supremam,  ordinariam  et  immediatam  potestatem  iurisdictionis  in  uni- 
versam Ecclesiam  sive  in  omnes  et  singulas  Ecclesias  sive  in  omnes  et  singulos 
pastores  et  fideles,  tam  in  rebus  fidei  et  morum  quam  in  his  quae  ad  regimen 
et  disciplinam  Ecclesiae  pertinent  (Vat.  I,  ib.). 

5.  Vaticanum  I etiam  aperte  docuit  hanc  supremam  et  immediatam  potesta- 
tem Romani  Pontificis  non  officere  ordinariae  et  immediatae  potestati  episcopo- 
rum in  suos  greges.  Proinde  edocti  sumus.  2 Nam  omnes  firmiter  tenemus: 

1.  In  consecratione  episcopali,  quae  manuum  impositione  et  verbis  consecra- 
toriis  perficitur,  munus  recipi  quo  participes  efficimur  Summi  Sacerdotii  Christi, 
et  in  Ecclesia  Dei  pastores  ac  pontifices  constituimur. 

2.  Item  credimus,  a Concilio  Tridentino  edocti  (sess.  XXIII),  in  ipsa  conse- 
cratione recipi  potestatem,  cum  presbyteris  non  communem,  ordinandi  (episco- 
pos, presbyteros  et  diaconos)  et  confirmandi  (can.  7,  D.  967);  et  ipsam  accipi  ut 
effectum  indelebilem,  qui  « nec  deleri  nec  auferri  potest  »,  sed  semper  valide 
exerceri,  etiam  si  episcopus  in  schisma  vel  haeresim  lapsus  aut  excommunicatus  sit. 

3.  Item  credimus  cum  potestate  indelebili  recipi  gratiam  Spiritus  Sancti 
(Cone.  Trid.,  ib.  can.  4,  D.  964)  ad  ipsam  potestatem  fructuose  exercendam. 

4.  A Concilio  Florentino  ac  Tridentino  edocemur  characterem  sacramentalem 
esse  « spirituale  quoddam  signum  a ceteris  distinctivum...  in  anima  indelebile  » 
(D.  965),  unde  sacramenta  quae  characterem  imprimunt  iterari  nunquam  posse 
(Trid.  sess.  VII,  can.  9;  D.  852).  Valida  consecratio  episcopalis,  etiam  in  schismate 
vel  haeresi  recepta,  nunquam  iterari  potest. 

5.  Scimus  denique,  decem  primis  saeculis  Ecclesiae,  non  presbyteros  ad  epi- 
scopatum assumptos  fuisse,  qui  simul  cum  episcopatu  et  potestatem  consecrandi 
Eucharistiam  ac  remittendi  peccata  receperunt;  immo  et  adsunt  formulae  conse- 
cratoriae  pro  non  presbyteris  ad  episcopatum  assumptis. 

6.  Denique  tenemus  constitutionem  Pii  Papae  XII  Sacramentum  Ordinis  omne 

dubium  circa  materiam  et  formam  consecrationis  episcopalis  abstulisse.  3 n.  14 
de  sacramentalitate  episcopatus  proponenda:  « Dominus  Iesus,  Pastor  Aeternus  et 
episcopus  animarum  nostrarum  (1  Petr.  2,  25),  potestatem  authentice  docendi 
et  gubernandi  in  Ecclesia  ita  instituit,  ut  arcto  vinculo  coniungeretur  potestati 
sanctificandi  quae  in  sacramento  Ordinis  confertur.  Ita  episcopalis  consecratio, 
procul  dubio,  ad  sacramentum  Ordinis  pertinet  atque  plenitudinem  confert  sacer- 
dotii. Episcopatus  enim  et  voce  sanctorum  Patrum  et  liturgica  Ecclesiae  consue- 
tudine summum  sacerdotium,  sacri  ministerii  summa  nuncupatur.  4 ( 1 Petr. 
5,  2).  5 deest.  6 deest.  7 pag.  31,  linn.  9 ss.,  post  citationem  lucanam, 

sic  emendetur.  8 1.  N.  15  ut  ultimus,  nempe  21,  ponatur,  postquam  doctrina 
tota  de  episcopatu  tradita  fuisset.  2.  9 {Jit.  2,  2).  10  4.  Aliae  emenda- 

tiones minoris  momenti. 

Ad  n.  11,  pag.  23:  deleantur,  ne  quid  nimis,  ea  quae  in  linn.  9-10  nunc 
exstant;  lin.  21,  post  « infallibili  magisterio  » addatur:  « haec  sancta  Synodus 
suam  facit...  »;  lin.  24  omittatur  « coryphaeo  ». 

Ad  n.  12,  pag.  24:  linn.  4-5:  loco  « eosque  sanctificarent  et  regerent  »,  po- 
natur « eosque  sanctificarent  et  pascerent  »;  lin.  6:  loco  « sub  tutela  ipsius  Do- 
mini » ponatur:  « cum  assistentia  ipsius  Domini  ».  Ut  evitetur  verbum  ius  ni- 
mis redolens. 

Ad  n.  15,  pag.  26:  linn.  2-3  omittatur  « in  quos  gratiam  de  suae  paternae  ple- 
nitudinis transfundunt  ».  Nam  reapse  non  episcopi,  sed  Christus  de  sua  plenitu- 
dine gratiam  nobis  transfundit. 

Ad  n.  16,  pag.  27:  lin.  2:  loco  « S.  Petrus  et  alii  apostoli  » ponatur  « S.  Pe- 
trus ceterique  apostoli».  Nam  et  Petrus  apostolus  est;  linn.  9-11:  omittantur 
« collegium  autem  seu  corpus  episcoporum  auctoritatem  non  habet  nisi  simul 
cum  Romano  Pontifice,  successore  Petri,  ut  capite  eius  intelligatur  ».  Nam  statim 
eadem,  in  paragrapho  sequenti,  latius  repetuntur;  linn.  28-39:  ordo  invertatur,  ut 
primum  de  collegii  episcoporum  potestate  ordinaria  dicatur,  postea  de  eiusdem 
in  Concilio  potestate  extraordinaria. 

Ad  n.  18,  pag.  29,  lin.  13,  omittatur  « seu  diaconia  ». 

Ad  n.  18,  pag.  30,  linn.  3-10:  omittantur,  quia  mera  est  repetitio  definitionis 
dogmaticae  Concilii  Vaticani  I de  infallibilitate  Romani  Pontificis.  Hinc  redun- 
dari videtur;  linn.  23-29:  omittantur.  Rationes  non  videntur  ut  hic  repetantur 
ea  quae  iam  abunde  scimus  de  magisterio  ordinario  Romani  Pontificis  cum  non 
ex  cathedra  loquitur. 

Ad  n.  21,  pag.  31,  lin.  18,  omittantur:  « ut  docuit  Concilium  Vaticanum  I ». 

[Sub signaverunt  etiam-.']  J.  Humbertus  card.  Quintero,  arch.  Caracensis; 
Petrus  Paulus  Tenreiro,  ep.  Guanarensis;  Felicianus  Gonzales,  ep.  Maracayensis; 
Joseph  Pulido  M.,  arch.  tit.  Cyrrhensis,  eoad.  Emeritensis;  Alejandro  Fernandez; 
M.  Salas,  ob.  de  Calabozo;  Crispulo,  ob.  de  Barquisimeto;  Miguel  Aurrecoechea; 
Angel  Perez  C.,  ob.  de  Barcelona;  Ioseph  Leo,  ep.  Truxillensis;  Ioannes  Ioseph 
Bernal,  arch.  Bolivarensis;  Jose  Ali  Lebrun,  ob.  de  Valenda;  Francisco  Jose 
Iturriza,  ob.  de  Coro;  Chrysanthus  Mata  Cova,  ep.  Cumanensis;  A.  Ramirez  S., 
ob.  Maturin;  Luis  E.  Henriquez,  aux.  de  Caracas 

Exc.mus  P.  D.  ELIAS  ZOGHBY 
Archiepiscopus  tit.  Nubiensis 

Venerabiles  Patres  conciliares, 

Haec  interventio,  heri  remissa,  hodie  proponitur  quia  vox  orientis, 
ut  mihi  dixerunt  plures,  non  sufficienter  audita  est  in  hac  aula.  Sed  hoc 
facio  brevius  quam  in  primo  textu,  secretariatui  transmittendo. 

Schema  generale  de  Ecclesia  forsitan  utilius  omnibus  fuisset,  si  ad 
traditiones  utriusque  Ecclesiae,  tum  occidentalis  tum  orientalis,  qua- 
rum ecclesiologiae  complementariae  sunt,  ex  aequo  extenderetur.  Di- 
tissimum est  enim  patrimonium  Ecclesiae  orientalis,  ac  maiorem  partem 
constituit  patrimonii  totius  Ecclesiae.  Istae  duae  partes  Ecclesiae,  oriens 
nempe  et  occidens,  sat  in  pace  vixerunt  per  primum  millennarium,  cum 
propria  constitutione,  propria  disciplina,  propria  theologia,  propriis  usi- 
bus, linguis,  indole  et  spiritualitate.  Status  separationis  est  status  ab- 
normalis in  Ecclesia. 

Bonum  esset  si  paragraphus  quaedam  de  Ecclesiis  particularibus, 
tum  latina  tum  orientalibus,  hic  adfuisset.  Ego  textum  huius  proposi- 
tionis secretariatui  tradam. 

Ad  doctrinam  primatus  romani,  v.  g.,  quod  attinet,  Ecclesiae  orien- 
tales nunquam  hunc  adesse  negaverunt,  neque  illum  principium  catholi- 
citatis  fuisse;  sed,  de  facto  post  tot  saecula  separationis  adeo  est  evoluta 
in  sensu  unilaterali  apud  catholicos  haec  doctrina,  ut  a fratribus  ortho- 
doxis vix  hodie  recognosci  possit.  Primatum  olim  raro  exercebat  Ec- 
clesia Romana,  tum  super  cunctas  Ecclesias  locales  orientales,  tum  su- 
per illas  Ecclesias  maiores  quandoque  vere  apostolicas  sive  patriarcha- 
les,  quae  tempore  immemoriali  principatum  super  vicinas  exercebant,  et 
quae,  adhuc  nunc  in  Oriente ,2  fundant  structuram  ecclesialem.  Quae  ul- 
tima consideratio  maximi  momenti  est  et  necessaria,  ad  ...3  dialogum  cum 
Ecclesiis  orientalibus  a nobis  separatis. 

Propterea,  sub  forma  hodierna,  etiam  in  nostro  schemate  insinuata, 
doctrina  primatus,  quae  in  multis  paragraphis  nimis  diffusa  est,  modo 
nimis  unilaterali  proponitur,  ita  ut  quasi  inacceptabilis  reddatur  pro  or- 
thodoxis. Praebet  enim  aspectum  theologicum  ab  occidente  solo,  sine 
concursu  traditionis  orientalis,  elaboratum. 

Quae  utique  tales  proportiones  inadaequatas  respectu  ad  episcopa- 
tum impedisset  haberi  orientalis  traditio  si  fuisset  cum  occidentali  con- 
iuncta.  Et  illud  maxime  dicendum  est  in  nostro  tempore,  quo  oecume- 

nismus  grassatur,  et  conatus  catholicorum  versus  unitatem,  ab  omnibus, 
hodie,  serio  considerantur.  Magnam  responsabilitatem  habemus , ut  Pa- 
tres conciliares  Vaticani  II,  V aticanum  I non  inflare  sed  complere. 

Illud  tribus  animadversionibus  illustrabo: 

1.  Quotiescumque  in  schemate  agitur  de  auctoritate  episcoporum, 
haec  subordinari  dicitur  potestati  Romani  Pontificis.  Quae  affirmatio  ni- 
mis repetita  mox  taedet,  ac  suggerit  potestatem  illius  Pontificis  nihil 
aliud  esse  quam  4 limitationem  quamdam  potestatis  episcopalis.  Quod 
est  falsum  .5 

Iamvero  primatus  Petri  in  eius  successoribus  donum  eximium  est  Ec- 
clesiae collatum,  quod  ad  statum  iugi  violenter  impositi  numquam  reduci 
potest.  Romani  Pontificis  auctoritas  non  est  ad  potestatem  episcoporum 
restringendam,  sed  ad  eam  tuendam  et  sustentandam...6 

Sufficiat  ergo  semel  pro  omnibus  affirmare  dependentiam  corporis 
episcopalis  relate  ad  papam,  quin  incessanter  eadem  affirmatio  iteretur. 
Attendamus  hic  ad  monitum  ipsius  Petri:  « Sobrii  estote  et  vigilate  ». 
Vigilate,  utique,  propter  fratres  separatos I Secus,  curnam  logice  non 
recurreretur  semper  ad  Christum,  Summum  Pastorem ,8  toties  quoties, 
non  recurreretur  semper  9 ad  Christum,  Summum  Pastorem,  a quo  tam- 
quam a fonte,  potestatem  et  sacerdotium  accipiunt  et  Romanus  Pontifex 
et  alii  episcopi?  Iuxta  verba  S.  Augustini,  Paulum  citantis:  « Funda- 
mentum aliud  nemo  potest  ponere,  ac  id  quod  positum  est,  Iesus  Chri- 
stus ...10  super  quod  fundamentum  etiam  ipse  aedificatus  est  Petrus  » ...n. 
Sicut  auctoritas  Petri,  ita  auctoritas  Romani  Pontificis  non  intelligitur 
neque  explicatur  nisi  relate  ad  collegium  cui  praesidet  n 

De  cetero,  auctores  schematis,  obsessione  quadam  circa  primatum, 
neglexisse  videntur  aliquantulum  punctum  essentiale.  Etenim,  doctrina 
de  Christo  sacerdote  non  satis  enuntiatur  in  hoc  capite,  necnon  de  sacra- 
mentis ab  ipso  defluentibus  et  a Spiritu  Sancto  profusis,  praesertim  de 
Eucharistia,  quae  est  vinculum  unitatis  in  quacumque  et  in  tota  Ecclesia. 

2.  Saepe  enuntiatur  ergo  exercitium  potestatis  episcopalis  et  colle- 
gialis,  sub  dependentia  a Romano  Pontifice.  Estne  alia  veritas  enun- 
tianda et  in  schemate  magis  inserenda  ut  iuste  res  se  habeant,  nempe 
auctoritatem  Romani  Pontificis  non  esse  rem  absolutam,  isolatam,  in- 
dependentem  ab  existentia  collegii  episcoporum?  Sicut  auctoritas  Petri, 
ita  auctoritas  Romani  Pontificis  non  intelligitur  neque  explicatur  nisi  re- 
late ad  collegium  cui  praesidet,  quod  sub  eius  primatu  responsabilitatem 
totius  Ecclesiae  vere  et  efficaciter  assumit.  Quae  mutua  interdependentia 
capitis  collegii  et  collegii  ipsius  non  solum  veritati  conformis  est,  sed 
necessaria  apparet  ad  quemcumque  dialogum  cum  Orthodoxis  insti- 
tuendum...13 

Tandem,  antequam  concludam,  quantum  ad  collegialitatem  episco- 
porum, de  qua  hic  multum  dixerunt  Patres,  miror  etiam  tot  inter  vos 
dubitare,  dum  manifestum  sit,  ex  primis  saeculis  vitae  Ecclesiae,  hanc 
validam  fuisse  et  deinceps  usque  in  hodiernum  diem  in  orientalibus 
Ecclesiis  semper  remansisse.  Etenim,  in  regimine  patriarchali,  maximum 
est  munus  synodi,  ita  quidem  ut  praecipuae  decisiones  numquam  extra 
synodum  vel  sine  synodo  habeantur.  Insuper,  metropolitae  et  postea 
patriarchae,  conscii  obligationis  unitatem  inter  Ecclesias  servandi,  inter 
se  litteras  synodales  mandare  consueverunt,  ut  ad  solutiones  communes 
devenirent.  Quod  faciendo,  traditionem  apostolicam  continuari  sibi  per- 
suasum habebant.  Et  hanc  traditionem  continuari  conditio  sine  qua  non 
est  cuiuscumque  spei  unionisT  Gratias.  Dixi. 


In  textu  scripto  tradito-.  1 deest.  2 deest.  3 quemcumque.  4 nisi. 
5 quod  praesertim  pag.  27,  lin.  9,  rudius  apparet.  6 sicut  in  familia  potestas 
patris  auctoritatem  matris  confirmat  ac  sustentat,  et  nullo  modo  minuit,  etsi  ad 
matrem  et  pueros  extendatur.  7 deest.  8 deest.  9 deest.  10  ( 1 Cor. 
3,  11).  11  (In  Io.  tract.  124,  5).  12  deest.  13  3.  Liceat  mihi  subnotare 

par.  16,  pag.  27,  lin.  4,  in  qua  opponuntur  « Successor  Petri  Romanus  Pontifex 
et  episcopi  successores  apostolorum  ».  Romanus  Pontifex,  successor  Petri,  etiam 
apostolorum  successor  est,  utpote  ipsemet  episcopus,  sicut  ceteri  episcopi,  suc- 
cessores apostolorum,  quodammodo  successores  Petri  sunt,  in  quantum  Petrus 
apostolus  est.  Ergo  emendationem  sequentem  propono:  « Romanus  Pontifex,  suc- 
cessor Petri  ut  capitis,  et  alii  episcopi  successores  apostolorum  ».  Tendentia  iam 
pluries  in  Concilio  enuntiata,  Romanum  Pontificem  separandi  a collegio  episcopo- 
rum nocere  videtur  plus  quam  adiuvare.  Hoc  faciendo,  maximum  donum,  maxi- 
mamque  gratiam  in  Romano  Pontifice,  id  est  gratiam  episcopalem,  aliquomodo 
obliteramus.  Maxima  enim  gratia  quam  Petrus  accepit  a Christo  fuit  eius  electio 
ut  sit  apostolus  et  membrum  collegii  apostolici,  in  quo  munus  ceteros  confirmandi 
non  est  nisi  quoddam  particulare  superadditum  super  eminentem  vocationem  apo- 
stolicam proprie  dictam. 

Unde  successor  eius,  scii.  Romanus  Pontifex,  ante  omnia  est  episcopus;  quae 
gratia  episcopalis,  etiam  post  electionem  ad  Summum  Pontificatum,  praecipua  re- 
manet pro  vita.  Ex  munere  confirmandi  fratres,  Romanus  Pontifex  de  collegio 
episcoporum  non  evanescit,  neque  fit  universalis  episcopus,  in  illo  sensu  quo 
substitueretur  ceteris,  uti  optime  declaraverunt  Germaniae  episcopi  ad  Bismarck, 
a.  1875,  in  epistola  a Pio  IX  solemniter  approbata,  quae  epistola  utilissime  reco- 
leretur in  schemate. 

Etenim,  iuxta  traditionem,  non  directe  ad  supremum  Pontificatum  a Conclavo 
Papa  eligitur,  sed  ad  sedem  episcopalem  Romae,  quae  Petri  fuit.  In  sede  Petri 
electus,  ipso  facto  Petro  in  primatum  succedit.  Propterea  electores  Romani  Pon- 
tificis, cuiuscumque  fuerint  nationis,  sunt  titulares  ecclesiarum  urbis  Romae  vel 
suburbicarum  sedium.  Qua  de  causa,  grati  sumus  valde  erga  Papam  nostrum  Pau- 
lum VI,  qui,  uti  iam  fecerat  praedecessor  eius  Ioannes  XXIII,  sanctae  memoriae, 
hanc  romanam  sedem  ut  suam  et  propriam  tam  solemniter  declaravit  in  initio 

huius  sessionis:  « Purpuratorum,  aiebat,  Patrum  collegium...  ad  romanam  episco- 
palem sedem  atque  adeo  ad  Summum  universae  Ecclesiae  Pontificatum  me  eligere 
voluisse  ».  Temporibus  praecedentibus,  haec  veritas  iam  satis  obnubilata  erat  in 
mente  fidelium.  14  deest. 

Animadversiones  additae-. 

De  Ecclesiis  particularibus. 

(Suggestio  inserenda  loco  propitiori  in  schemate  de  Ecclesia). 

Divina  dispositione  factum  est  ut  singulae  ab  apostolis  eorumque  successori- 
bus variis  in  locis  institutae  Ecclesiae  decursu  temporum  in  plures  coaluerunt  coetus 
hierarchia  iunctos,  qui,  salva  fidei  unitate,  certis  differebant  et  differunt  proprie- 
tatibus, sive  in  constitutione  et  disciplina  sive  in  theologia,  liturgia,  usibus,  lingua, 
indole  spiritualique  patrimonio.  Quae  Ecclesiarum  particularium  varietas  nedum 
unitati  Ecclesiae  Christi  noceat,  eius  potius  catholicitatem  demonstrat.  Quare 
haec  sacrosancta  synodus,  priorum  sequens  exempla  et  documenta  confirmans, 
sicut  agnoscit  omnia  iura  Ecclesiae  latinae,  quae  a Sede  romana  romanoque  pon- 
tifice specialiter  proveniunt,  ita  iura  Ecclesiarum  orientalium  omnium,  ex  anti- 
quis legibus  et  Conciliis  provenientia,  iterum  proclamat.  Quod  Patres  Concilii 
Florentini,  ratione  unionis  tum  promulgatae  ita  enuntiaverunt,  incipientes  serie 
ordinata  patriarcharum  istarum  Ecclesiarum:  « Renovantes  insuper  ordinem  tra- 
ditum in  canonibus  ceterorum  venerabilium  patriarcharum  — praeter  romanum 
pontificem  — ut  patriarcha  constantinopolitanus  secundus  sit  post  sanctissimum 
romanum  pontificem,  tertius  vero  alexandrinus,  quartus  antiochenus,  et  quintus 
hierosolymitanus,  salvis  videlicet  omnibus  iuribus  et  privilegiis  ».  Qui  ordo  reti- 
nendus est  pro  tempore  quo  unio  tam  desiderata  ad  effectum  ducatur.  Privilegia 
et  iura,  de  quibus  quaestio  est,  certe  non  intelligantur  de  illis  quae  respiciunt  pa- 
triarchas latinos  eorumque  sedium  quae  tempore  cruciatarum  creata  sunt,  et  de 
quibus  agebatur  in  Concilio  Lateranensi  IV,  sed  ea  quae  ipsis  sedibus  orientalibus 
proprie  dictis,  a temporibus  antiquioribus  recognita  sunt  a Conciliis  oecumenicis. 
Haec  omnia  Sacrosancta  haec  Synodus,  agnoscit  et  sancte  et  integre  declarat  esse 
conservandas,  tuendas  atque  fovendas. 

Moderator:  Legatur  nunc  emendatio  de  schemate  de  sacra  Liturgia. 

Secretarius  generalis : Emendatio  sexta:  ad  art.  60:  pag.  181, 
linn.  25-26  (quae  respondet  pag.  23,  n.  60)  ...  [cf.  pag.  549]. 

Ut  suffragium  rite  et  recte  feratur,  opportunum  est  ut  Patres  con- 
ferant pag.  16,  i.  e.  quod  Patres  commissionis  voluerunt  adnotare  circa 
hanc  emendationem:  pag.  16,  ubi  dicitur:  « Emendatio  votanda  sexta: 
Ex  desiderio  plurimorum  Patrum  commissio  proponit  suppressionem 
huius  articuli  circa  iterationem  Unctionis  sacrae  in  diuturna  infirmitate, 
ne  Concilium  intret  in  quaestiones  disputatas  ».  Gratias! 

Exc.mus  P.  D.  VEDASTUS  M.  JACQUIER 
Episcopus  tit.  Sufasaritanus,  aux.  Algeriensis 


V enerabiles  Patres , Observatores  et  Auditores, 

Loquor  nomine  episcoporum  Africae  septemtrionalis,  de  aspectu  spi- 
rituali collegialitatis  episcopalis. 

Textus  schematis  nn.  16  et  17  de  collegialitate  episcopatus  in  lucem 
ponit  aspectum  iuridicum  huius  collegialitatis.  Sed  non  sufficienter  ex- 
ponit aspectum  spiritualem. 

Sicut  in  Ecclesia  est  elementum  visibile  et  elementum  invisibile,  ita 
ratio  collegialitatis  duplex  elementum  essentialiter  includit: 

Elementum  externum  est  unitas  regiminis.  Sine  auctoritate  suc- 
cessoris Petri  collegium  episcoporum  non  datur,  ut  plures  Patres  di- 
xerunt. 

Elementum  internum  est  unio  per  eamdem  fidem  et  per  eamdem 
caritatem,  sicut  Pius  XI  scripsit  in  Encyclica  Ecclesiam  Dei...1 

1.  Unionem  in  fide  seu  in  veritate  Christus  Dominus  a Patre  postu- 
lavit pro  apostolis  et  eorum  successoribus:  « Sanctifica  eos  in  verita- 
te » ...2.  Quae  unitas  vitalis  est,  profunda  est,  parens  inter  episcopos, 
ut  ait  Tertullianus,  « consanguinitatem  doctrinae  » ...3.  Secundum  ipsum 
Tertullianum  haec  consanguinitas  doctrinae  est  fundamentum  aposto- 
licitatis  pro  Ecclesiis  post  apostolos  fundatis. 

2.  Christus  a Patre  postulavit  etiam  pro  apostolis  unionem  carita- 
tis: « Ut  sint  unum  sicut  et  nos  »...4 

Apostolos  in  prima  eorum  missione  binos  ante  se  Dominus  misit, 
significans  evangelizationem,  quae  est  manifestatio  amoris  divini,  non- 
nisi per  amorem  inter  evangelistas  fieri  posse. 

S.  Ioannes,  in  tertia  sua  epistola,  increpat  Diotrephen,  qui  « amans 
primatum  gerere  » ipsum  apostolum  non  recipiebat,  neque  « fratres  » 
eius  et  « eos  qui  suscipiebant  » prohibebat  et  de  ecclesia  eiciebat...5 

S.  Ignatius  ad  Polycarpum  haec  aiebat:  « Unitatis  curam  habe,  qua 
nihil  melius  »...6 

Praeclarum  exemplum  huius  caritatis  episcopalis  praebet  S.  Opta- 
tus Milevitanus,  qui  ad  Parmenianum  episcopum  donatistam  haec  scri- 
bebat, loquens  de  episcopis  donatistis:  « Et  quia  collegium  episcopale 
nolunt  nobiscum  habere  commune,  non  sint  collegae,  si  nolunt;  tamen 
(ut  supra  diximus)  fratres  sunt.  Frater  meus,  igitur,  Parmenianus  »...7 

Pius  XI  ad  episcopos  Italiae  haec  scribebat:  « Fratres  nostri  estis 
in  episcopatu  et  in  apostolatu  »...8 

Fundamentum  huius  unionis  fidei  et  caritatis  inter  episcopos  est  par- 
ticipatio sacerdotii  Christi.  Episcopi  intimius  quam  fideles,  intimius 
quam  presbyteri,  uniuntur  Christo  summo  sacerdoti. 

Signum  efficax  huius  unionis  est  Eucharistia.  Olim  recitabantur  ad 
altare  ab  episcopo  nomina  aliorum  episcoporum,  sicut  hodie  omnes  epi- 
scopi nomen  pronuntiant  Romani  Pontificis  et  Deum  adprecantur  pro 
« fidei  catholicae  cultoribus  »,  i.  e.  praesertim  episcopis. 

Aspectus  pastoralis  huius  collegialitatis  est  mutuum  adiutorium, 
quod  sibi  praestare  debent  episcopi  in  munere  suo  exercendo  et  in  evan- 
gelizatione  mundi,  et  de  quo  multi  Patres  praeclara  dixerunt.  Ipsi  Summi 
Pontifices  in  pluribus  epistolis  encyclicis,  praesertim  Fidei  d,onum,  clare 
manifestaverunt  suam,  in  hac  re,  voluntatem.  Sed  anima  huius  mutui 
adiutorii  est  caritas  qua  episcopi  per  universum  mundum  dispersi,  unum 
sunt  tum  fraterno  amore  inter  se,  tum  filiali  affectu  erga  successorem 
Petri.  Sine  caritate  collegium  apostolicum  nihil  est  et  nihil  potest  facere. 
Unio  caritatis  est  res  eminenter  episcopalis,  eminenter  apostolica. 

Ceterum  omnes  novimus  quam  efficax  testimonium  sit  unitas  mem- 
brorum Ecclesiae  ad  attrahendos  infideles  ad  gratiam  Christi;  sed  unitas 
membrorum  Ecclesiae  fundatur  in  unitate  episcopali. 

Conclusio.  Re  quidem  vera,  in  textu  schematis  agitur  pluries  de  ca- 
ritate inter  episcopos,  sed  per  modum  exhortationis.  Melius  esset  si, 
breviter  saltem,  affirmaretur,  modo  indicativo,  quod  haec  unio  carita- 
tis, sicut  unio  in  veritate,  est  res,  seu  gratia  collegialitatis,  postulata  a 
Christo  et  nobis  data  a Spiritu  Sancto...9  Dixi. 


In  textu  scripto  tradito-.  1 (12  novembris  1923).  2 (Io.  17,  17).  3 (De 

praescriptione  haereticorum , n.  32).  4 (Io.  17,  11).  5 (3  Io.  10).  6 (Ad 

Folycarpum,  1,  2).  7 (De  schismate  Donatistarum,  lib.  I,  4).  8 (Enc.  Non 

ahhiamo  hisogno,  29  giugno  1931).  9 Aliquas  mutationes  minoris  momenti 

proponimus:  pag.  24,  lin.  24,  loco  « coryphaeo  et  capite  suo  » dicatur:  « visibili 
capite  ».  Pag.  25,  lin.  1,  loco  « Petro,  ut  primo  apostolorum  et  duci  collegii  » di- 
catur: « Petro,  ut  principi  totius  collegii  apostolorum ».  Nempe  vocabulum 
« primo  » est  nimis  vagum  (potest  enim  indicare  primatum  honoris  tantum)  et 
vocabulum  « duci  » non  convenit.  Pag.  28,  lin.  15,  deleantur  verba:  « licet  actus 
iurisdictionis  non  sit  »,  quae  verba  sunt  inutilia  et  aequivoca.  Pag.  30,  lin.  31, 
loco  « summus  sacerdos  » dicatur  « habens  plenitudinem  sacerdotii  »;  nam  locu- 
tio « summus  sacerdos  » reservari  convenit  Christo.  Pag.  31,  lin.  5,  deleantur  verba 
« et  legati  ». 

\_Approbaverunt  etiam :]  M.  Perrin,  arch.  Carthaginensis;  A.  Lefevre,  arch. 
Rabatensis;  L.  Duval,  arch.  Algeriensis;  B.  Lacaste,  ep.  Oranensis;  P.  Pinier,  ep. 
Constantinianus;  G.  Mercier,  ep.  Laghouatensis. 

Exc.mus  P.  D.  THOMAS  HOLLAND 
Episcopus  tit.  Etennensis,  eoad.  Portus  magni 

V enerabiles  Fratres, 

Episcopi  Angliae  et  Cambriae,  quorum  nomine  loquor f submittere 
vellent  Patribus  ea  quae  sequuntur  tamquam  consectarium  practicum 
nostrae  disceptationis  de  colle gialitate  2 episcoporum. 

Fatemur  enim  quod  3 apud  nos  vix  4 erit  satis  theoretice  proclamare 
quod  episcopi  ratione  consecrationis,  vocati  sunt  ad  aliquomodo  5 susten- 
tandam sollicitudinem  omnium  Ecclesiarum,  nisi  revera  ob  oculos  om- 
nium ponatur  visibilis  quaedam  6 cooperatio  omnium  episcoporum  in 
regimine  totius  7 Ecclesiae.  Est  enim  solemne  adagium  8 apud  legisperi- 
tos nostros  quod 9 non  sufficit  ut  fiat  iustitia,  requiritur  ut  iustitia  oculis 
omnium  10  fieri  appareat. 

In  re  nostra,  data  hodierna  sensitivitate  hominum  in  aetate  democra- 
tica  viventium,  non  videtur  sufficere  11  ut  fiat  qualis  cum  que  cooperatio  12 
episcoporum  cum  13  Summo  Pontifice;  requiritur  ut  coram  oculis  mundi 
cooperatio  clare  videatur  fieri. 

Ut  pars  ergo  non  minima  processus,  qui  vulgo  « aggiornamento  » 
nuncupatur,  a nobis  commendatur  creatio  alicuius  organi  totius  episco- 
patus, compositi  ex  episcopis  a conferentiis  suis  episcopalibus  nomi- 
natis; quod  organum  integrari  oporteret  in  regimine  Ecclesiae  ut  sit 
quasi  continuatio  spiritus  quo  imbuitur  hoc  nostrum  Concilium  Vati- 
canum II. 

Bene  scimus  omnia  in  constitutione  Ecclesiae  pendere  a voluntate 
Christi  ...14.  Attamen,  ut  voluntas  Christi  melius  appareat  mundo  ho- 
dierno, requiritur  practica  et  perspicua  demonstratio  actionis  qua  ipse, 
qui  fundavit  Ecclesiam  super  Petrum  et  apostolos,  indesinenter  pergit 
docendo,  sanctificando  et  regendo  totam  Ecclesiam  per  Petrum  et  apo- 
stolos; quod  usque  adhuc  forsan  mundo  non  adeo  videtur. 

Hoc  ipso  tempore  Concilii  oecumenici  totus  mundus  miratus  est 
hoc  spectaculum,  spectaculum  — dico  — omnium  Episcoporum  coadu- 
natorum15  sub  Petro.  Vel16  ipsi  non  credentes  commoventur,  ut  bene 
sciunt  qui,  v.  g.,  ephemerides  legunt  his  diebus. 

Ut  non  semel  dictum  est  in  hac  aula,  Concilium  oecumenicum  pol- 
let suprema  auctoritate  in  universam  Ecclesiam.  Et  hic  17  non  tantum 
exercetur  suprema  haec  auctoritas,  sed  ab  omnibus  evidenter  videtur 
exerceri. 

Si  ex  sapientibus  decretis  in  hac  materia,  hoc  nostrum  Concilium  pro- 
videre posset  ut  reapse,  etiam  post  Concilium,  Ecclesia  videretur  quodam- 
modo 18  gubernari  a Pontifice  cum  collegio  episcoporum,  validum  habere- 
tur argumentum  de  seria  nostra  voluntate  exhibendi  Ecclesiam  in  evan- 
gelica  sua  simplicitate.  Dixi. 


In  textu  scripto  tradito-.  1 deest.  2 collegialitatis.  3 deest.  4 non. 
5 deest.  6 deest.  7 deest.  8 Ut  fertur.  9 Angliae.  10  deest. 
11  sufficit.  12  consultatio.  13  a.  14  Scimus  Ecclesiam  esse  communio- 
nem quae  Christi  auctoritate  sola  regitur,  Christi  vita  alitur,  Christi  gratia  iuve- 
nescit.  15  Omnes  episcopi  coadunati.  16  Etiam.  17  Insuper.  18  deest. 

Exc.mus  p.  d.  bernardinus  echeverria  ruiz 

Episcopus  Ambatensis 
Em. mi  Patres , exc.mi  Fratres , 

Iam  in  longum  et  latus  circa  cap.  II  et  praesertim  de  collegio  episco- 
porum et  de  relatione  episcoporum  in  collegio,  locuti  sunt  Fratres,1  ita 
ut  hac  de  re  nihil  addendum  videatur.  Licitum  tamen  nobis  sit  quam- 
dam confirmationem  istius  collegialitatis  ex  consequentiis  inde  pro- 
fluentibus breviter  loqui. 

Verum  enim  vero,  collegialitas  episcoporum  cum  Romano  Pontifice, 
si  quemdam  quasi  novum  aspectum  auctoritatis  et  dignitatis  prae  se 
fert,  quod  sine  dubio  exigentiis  modernae  theologiae  valde  consonum 
est,  ex  alia  parte,  onera  et  quidem  gravia  quae  pro  episcopis  exinde 
resultant,  etiam  hodiernae  humanitatis  necessitatibus  respondent  et  cum 
indole  pastorali  istius  Concilii  melius  sese  accommodant. 

Etenim,  ut  in  schemate  pag.  28,  a lin.  14  asseritur,  episcopus  « ut 
membrum  collegii,  pro  universa  Ecclesia  ea  sollicitudine  ex  officio  tene- 
tur, quae,  licet  actus  iurisdictionis  non  sit,  summopere  tamen  confert 
ad  Ecclesiae  universalis  emolumentum  ».  Ex  quo  clare  patet,  ratione 
conceptus  collegialitatis,  episcopis  novam  et  quidem  exigentiis  hodier- 
nis consentaneam  ...2  obligationem  imponi.  Usque  nunc  episcopus,  ra- 
tione officii  curam  pastoralem  pro  sua  dioecesi  solummodo  exercere  te- 
nebatur; immo  nihil  aliud  exigebatur  nisi  ut  tam  de  spiritualibus  quam 
de  materialibus  propriae  dioecesis  sese  occupet.  Vi  tamen  collegialitatis, 
iam  amplius  res  ita  non  sunt;  episcopus,  ut  membrum  collegii,  ratione 
officii  etiam  de  aliis  dioecesibus  curare  debet. 

Consequentiae  practicae  exinde  promanantes  evidentes  sunt.  Si  qui- 
dam episcopus  maiorem  qua  propriis  necessitatibus  sacerdotum  abun- 
dantiam habeat,  ex  officio,  et  non  simpliciter  quasi  ex  ...3  gratiosa  con- 
cessione, proprios  sacerdotes  illic  collocare  deberet,  ubi  necessitates  ur- 
gentiores  sunt,  positus  de  facto  in  loco  apostolorum  quorum  summum 
interesse  non  erat  nuntium  evangelicum  intra  limites  cuiusdam  iurisdic- 
tionis  circumscribere,  sed  universum  mundum  praedicare,  iuxta  man- 
datum dominicum:  « Euntes  in  mundum  universum  evangelium  prae- 
dicate ».  Et  quod  dicimus  de  spirituali  adiutorio,  etiam  de  materiali 
dicendum  esset;  episcopus  enim,  melius  quam  philosophus  dicere  de- 
beret: episcopus  sum,  et  nihil  Ecclesiae  alienum  a me  puto. 

Isto  modo,  collegialitas,  si  commune  facit  munus  regendi,  etiam 
commune  facit  munus  pascendi  gregem  Christi  quod,  de  cetero,  nemo 
est  qui  non  videat,  talem  agendi  formam  oecumenismo  nostri  Concilii 
valde  aptari. 

De  cetero,  talis  collegialitas  in  regendo  et  in  pascendo  grege  iam 
amplius  non  simplex  theoria  est;  nova  ista  conscientia  multi  sunt  epi- 
scopi qui  dioecesibus  sive  spiritualiter  sive  materialiter  indigentibus  ge- 
nerose et  pastoraliter  adiuvant,  immo  nonnumquam  aliqua  sacrificia,  et 
non  quidem  parva,  sibimetipsis  imponunt,  ut  efficaciori  modo  pro  bono 
Ecclesiae  provideant.  Hac  de  causa,  licitum  mihi  sit,  proprio  quidem  et 
multorum  aliorum  nomine / hac  nactus  opportunitate  publice  et  ex  imo 
corde  gratias  agere  nostris  fratribus  in  episcopatu  qui  modo  tam  exem- 
plari? generoso  et  humanissimo  in  pascendis  nostris  indigentibus  gre- 
gibus adiuvant.  Dixi. 


In  textu  scripto  tradito-.  1 Patres.  2 novam.  3 supererogatione  et. 
4 deest.  5 supernaturali. 

Exc.mus  P.  D.  CAESAR  ANTONIUS  MOSQUERA  CORRAL 

Archiepiscopus  Guayaquilensis 

Venerabiles  Patres, 

Venia  Patrum  loquor  nomine  plurium  praesulum  Reipublicae  Aequa- 
toris  astantium  ad  hoc  Sacrum  Concilium  Vaticanum  II. 

Et  sat  breviter,  ne  optimas  rationes  usque  nunc  a nonnullis  Patri- 
bus expositas  circa  necessitatem  reponendi  diaconatum  uti  institutionem 
permanentem,  iterum  absque  ulla  ratione  audiantur. 

Nemo  est  qui  non  videat  quam  opportune  in  schemate  affirmetur 

necessitas  diaconatum  in  futuro  restituendi  tamquam  proprium  ac  per- 
manentem gradum  ecclesiasticae  hierarchiae,  saltem  ubi  Ecclesia  id  po- 
stulet ad  curam  animarum.  Rationes  pastorales  praesertim  illud  suadent, 
illis  speciatim  in  locis  ubi  vel  sacerdotes  desunt,  ut  in  missionibus,  vel 
ubi  propter  incuriam  temporum  vocationes  ad  sacerdotium,  proh  dolor!, 
imminutae  sunt. 

Toto  corde  adhaeremus  ad  vota  eorum  Patrum  conciliarium  qui  re- 
positionem diaconatus  proponunt;  sed  simul  praecise  propter  rationes 
pastorales  abunde  ab  em.mo  card.  Ferdinando  Cento,  eodemque  modo 
ab  aliis  Patribus  conciliaribus  pulcherrimis  ac  solidissimis  argumentis 
expositas,  nostram  mentem  ...1  aperimus  boc  sensu  ut  diaconatus  repo- 
natur sed  sanctissima  lege  caelibatus  exornatus  ac  munitus.  Dixi. 


In  textu  scripto  tradito:  1 humiliter. 

Exc.mus  P.  D.  IOSEPH  DRZAZGA 
Episcopus  iit.  Siniandensis , aux.  Gnesnensis 

Rev.mi  Patres, 

Loquor  nomine  episcoporum  Poloniae.  Ad  animadversiones,  quae 
relate  ad  propositionem  de  restauratione  diaconatus  tamquam  perma- 
nentis gradus  hierarchici  iam  dictae  sunt,  videntur  nobis  quaedam  adhuc 
addenda,  maxime  sub  aspectu  consequentiarum,  quae  per  buiusmodi 
restaurationem  in  tota  Ecclesia  et  specialiter  in  aliquibus  eius  regionibus 
sequerentur. 

1.  Verum  est,  quod  vocationes  sacerdotales  et  religiosae  ultimis 
annis,  in  multis  regionibus,  diminuuntur.  Unde  unusquisque  sacerdos 
nunc  officiis  et  laboribus  ultra  suas  vires  oneratur.  Iuste  ergo  quaeritur, 
quomodo  numerus  bonorum  sacerdotum  augeri  possit.  Certum  videtur, 
quod  opportunum  esset  invenire  viros,  qui  ex  professo  sacerdotes  adiu- 
vare  possint,  sive  in  religiosa  instructione,  et  maxime  in  praeparatione 
puerorum  ad  sacramentum  Poenitentiae,  Eucharistiae  et  Confirmationis, 
sive  etiam  in  administratione  Baptismi  et  sacrae  Communionis,  sive  in 
visitatione  fidelium  corpore  et  spiritu  aegrotantium  et  in  aliis  huius- 
modi. 

Utique  diaconi  permanentes  tale  subsidium  afferre  possint.  Minime 
tamen  restauratio  diaconatus  ut  status  permanentis  necessitatem  aug- 
menti vocationum  sacerdotalium  solvit.  Diaconi  enim  non  possunt 

supplere  presbyteros  in  rebus  maioris  momenti,  ut  celebratio  Missae 
vel  administratio  sacramenti  Poenitentiae.  Opportunum  ergo  esset,  ut 
hoc  Sacrum  Concilium  in  constitutione  hierarchica  Ecclesiae  quaedam 
addat  verba,  quibus  sacer  ordo  presbyteratus  maiori  splendore  fulgeat 
et  magis  attr activus  iuvenibus  reddatur. 

2.  Deinde  1 in  praesenti  rerum  conditione  restauratio  diaconatus 
tamquam  status  permanentis  in  multis  regionibus  impossibilis  est  non 
solum  propter  enormes  difficultates  oeconomicas  et  sociales  in  eorum 
praeparatione  et  sustentatione,  sed  insuper  propter  periculum,  ne  huius- 
modi  diaconi  in  regionibus  ubi  tota  vita  oeconomica  a beneplacito  athei- 
starum  dependet,  instrumentum  eorum  in  oppugnatione  Ecclesiae  fierent, 
quia  frequenter  cogerentur  magis  ipsis  atheis,  quam  Deo  servire,  maxime 
si  essent  uxorati. 

Adest  etiam  periculum,  quod  huiusmodi  diaconi,  quibus  propter 
matrimonium  assecutio  presbyteratus  in  Ecclesia  impossibilis  est,  nimia 
ambitione  ducti  faciliter  tentationi  cederent,  ut  ad  sic  dictam  ecclesiam 
nationalem  transirent,  in  qua  sine  difficultate  sacerdotium  acceperint. 

Pariter  certum  est,  quod  etiam  in  multis  regionibus,  propter  resti- 
tutionem diaconatus,  ut  status  permanentis,  lege  caelibatus  non  ligati 
numerus  vocationum  sacerdotalium  potius  diminueretur  quam  augeretur 
et  ita  diaconatus  magis  in  detrimentum,  quam  in  commodum  Ecclesiae 
evaderet. 

3.  Ideo  magis  opportunum  videtur  secundum  intentionem  felicis 
memoriae  Papae  Pii  XII  instituta  saecularia  introducere,  quae  sacer- 
dotibus in  muneribus  pastoralibus  rite  adimplendis  subsidio  sint.  Huius- 
modi viri  et  mulieres,  licet  sacro  ordine  non  ornati,  ab  Ecclesia  missi, 
« quaecumque  sunt  vera,  ...  quaecumque  iusta,  quaecumque  sancta  » ...2 
promovere  possint  et  suam  collaborationem  cum  sacerdotibus  ad  opus 
sanctificationis  et  evangelizationis  in  humilitate  cordis  afferent.  Instau- 
ratio huiusmodi  institutorum  saecularium  traditioni  apostolicae  omnino 
conformis  esset,  ut  patet  ex  his,  quae  S.  Paulus  de  vocatione  viduarum 
scripsit...3 

Conclusio.  Etiamsi  restrictiones  supra  enucleatae  videntur  nobis  ve- 
rae et  reales  ...4,  nihilominus  propter  speciales  conditiones  pastorales  in 
aliquibus  regionibus  vigentes,  propositio  de  restauratione  diaconatus  ad- 
mitti possit,  facta  tamen  in  textu  sequenti  modificatione:  loco  verbi 
« Ecclesia  » in  versu  37,  pag.  26,  ponatur  « conferentia  episcoporum, 
consensu  Sanctae  Sedis  obtento  ».  Consequenter  textus  a versu  36, 
pag.  26,  sonaret:  « Immo  diaconatus  in  futuro  tamquam  proprius  ac 
permanens  gradus  hierarchiae  exerceri  poterit,  ubi  conferentia  episco- 
porum, consensu  Sanctae  Sedis  obtento,  id  pro  necessitate  curae  anima- 


40 


626 


ACTA  CONC.  VATICANI  II  - PERIODUS  Ii 


rum  in  suo  territorio  expedire  censuerit  » (finis  citationis).  Linn.  vero  39 
ad  41  omittendae  sunt.  Dixi.  Gratias! 


In  textu  scripto  tradito-.  1 deest.  2 ( Philip . 4,  9).  3 His  breviter 

expositis,  liceat  etiam  in  memoriam  revocare  verba  nominati  Papae  Pii  XII,  a.  1957 
in  allocutione  de  apostolatu  laicorum  prolata:  « Scimus  — en  verba  Papae  — 
quosdam  de  restauratione  diaconatus  tanquam  functionis  ecclesiasticae,  a sacer- 
dotio independentis  cogitare.  Idea  tameft.  haec,  saltem  hodie,  nondum  matura 
est»  ( AAS , 1957,  p.  925).  4 et  verba  piae  memoriae  Papae  Pii  XII  suam 

actualitatem  non  amisisse. 

Moderator : Nunc  exc.mus  secretarius  generalis  leget  aliam  emenda- 
tionem de  sacra  Liturgia  et  deinde,  transitum  faciendo  ad  cap.  III  de 
schemate  de  Ecclesia , leget  nomina  Patrum  qui  petierunt  verbum  facere. 

Secretarius  generalis : Emendatio  septima:  ad  art.  61:  pag.  182,  post 
lin.  4 (cf.  pag.  23,  n.  76,  partem  alteram,  huius  fasciculi)  ...  [ cf . pag.  349]. 

Nunc  fit  transitus  ad  disceptationem  circa  cap.  III  schematis  de  Ec- 
clesia, nempe  de  populo  Dei  et  praesertim  de  laicis. 

Verbum  petierunt  em. mi  ac  rev.mi  DD.  cardd.  Ernestus  Ruffini, 
atch.  Panormitanus  in  Italia,  Ferdinandus  Cento,  Ioseph  Bueno  y Mon- 
real,  arch.  Hispalensis  in  Hispania,  Antonius  Bacci;  exc.mi  DD.  Ioseph 
D’Avack,  arch.  Camerinensis  in  Italia,  Ludovicus  Rastouil,  ep.  Lemo- 
vicensis  in  Gallia,  Stanislaus  Lokuang,  ep.  Tainanensis  in  Sinis,  Fran- 
ciscus  Hengsbach,  ep.  Essendiensis  in  Germania,  Ioannes  Wright,  ep. 
Pittsburgensis  in  Statibus  Foederatis  Americae  Septemtrionalis,  Petrus 
Fiordelli,  ep.  Pratensis  in  Italia,  Marcellus  Dubois,  arch.  Bisuntinus  in 
Gallia,  Candidus  Padin,  ep.  tit.  Tremi thusius  in  Brasilia,  Ioseph  Marcus 
Gopu,  arch.  Hyderabaden.  in  India,  Leo  Elchinger,  ep.  eoad.  Argenti- 
nensis  in  Gallia,  Philippus  Hannan,  ep.  aux.  Vashingtonensis  in  Stati- 
bus Foederatis  Americae  Septemtrionalis,  Aloisius  Civardi,  ep.  tit.  The- 
spiensis in  Italia,  Marius  Castellano,  arch.  Senensis  in  Italia,  Aloisius 
Mathias,  arch.  Madrapolitanus  in  India,  Herbertus  Bednorz,  ep.  aux.  Ka- 
tovicensis  in  Polonia,  Henricus  Compagnone,  ep.  Anagninus  in  Italia, 
Fridericus  Melendro,  arch.  Nganchimensis  in  Sinis,  Villelmus  Philbin, 
ep.  Dunensis  in  Hibernia,  Paulus  Sani,  ep.  Denpasarensis  in  Indonesia, 
Laurentius  Picachy,  ep.  Iamshedpurensis  in  India,  Godefridus  Dayez, 
praeses  congregationis  benedictinae  in  Belgio. 

Em.mus  P.  D.  ERNESTUS  card.  RUFFINI 
Archiepiscopus  Panormitanus 


Venerabiles  Patres  conciliares , 

Laicorum,  qui  in  Christum  baptismate  inserti  sunt,  et  per  sacra- 
mentum confirmationis  in  Christi  exercitum  cooptati  sunt,  et  pane  An- 
gelorum seu  Sanctissima  Eucharistia,  in  dies  roborantur,  munus  ac 
officium  esse  cooperandi  ut  regnum  Dei  magis  magisque  propagetur  et 
contra  hostes  defendatur,  nemo  dubitare  potest;  immo  hodie,  plus  quam 
temporibus  anteactis,  sacra  hierarchia  laicorum  fidelium  auxilio  indiget 
omnino,  ut  ministerium  suum  in  animarum  salutem,  quam  divinus 
Redemptor  pro  omnibus  meruit,  large  efficaciterque,  ut  oportet,  expleat. 

Propterea  finis,  quem  huius  tertii  capitis  redactores  sibi  proposue- 
runt ac  prosecuti  sunt,  summopere  laudandus  est. 

Liceat  tamen  mihi  aliquas  emendationes  sapienti  iudicio  vestro  sub- 
icere,  unum  cupiens  ut  sermo  de  re  tanti  momenti  sit  accuratus  idem- 
que,  quantum  fieri  potest,  perfectus. 

1.  Pluries  in  schemate,  ubi  agitur  de  laicis  (fidelibus  sane!),  adhi- 
betur nomen  missio  vel  verbum  mitti : e.  g.  in  pag.  5,  lin.  3 legimus: 
« missionem  totius  populi  Dei  ».  Apertius  in  linn.  3-8:  « Populus 
Dei ...  ab  eo  (scii.:  a Divino  Redemptore)  etiam  ut  instrumentum  redemp- 
tionis sumitur  et  ad  universum  mundum  mittitur  ».  Deinde  in  pag.  6, 
linn.  33  s.:  « Fideles  pro  parte  sua  missionem  totius  populi  christiani 
in  mundo  exercent».  Similiter  in  pag.  11,  linn.  16  s.:  «Sacrosancta 
Synodus  ...  omnes  utriusque  sexus  fideles  amanter  et  instanter  hortatur, 
ut  collatis  viribus  cum  hierarchia  divinitus  instituta,  sub  Christo  capite 
eiusque  Spiritu  veritatis  et  amoris  animati,  missionem  suam  apostolicam 
ad  gloriam  Dei  Patris  per  Filium  in  Spiritu  Sancto  indesinenter  ex- 
pleant ». 

Elocutiones  istae  mihi  non  placent,  quia  fere  idem  valent  ac  prae- 
ceptum a Christo  datum  apostolis,  quod  invenitur  scriptum  in  Evan- 
gelio  secundum  Matthaeum  ...b  « Euntes  docete  omnes  gentes  »;  et  in 
Evangelio  secundum  Marcum  ...2:  « Euntes  in  mundum  universum 

praedicate  Evangelium  omni  creaturae  ».  Nedum  talis  laicorum  missio 
agnosci  posset,  quia  populus  Dei  dicitur  mitti  ad  universum  mundum,  et 
quidem  directe  a Divino  Redemptore  et  non  per  sacram  hierarchiam, 
cum  qua  — quasi  ex  aequo  — tantum  teneatur  vires  in  unum  conferre. 


628 


AcTA  COtfC.  VATICANI  Ii  - PERIODUS  II 


2.  Item  iura  quae  christifidelibus  adiudicantur  prudentiam  et  ipsam 
veritatem  egredi  mihi  videntur. 

Etenim  legimus  pag.  6,  linn.  33  s. : « Christifideles  pro  parte  sua 
missionem  totius  populi  christiani  in  mundo  exercent,  etiam  per  actionem 
religiosam  »;  quin  adiungatur  in  missione  exercenda  laicos  subiectos 
esse  praepositis  hierarchicis,  maxime  si  agatur  de  actione  religiosa. 
Porro  in  pag.  9,  linn.  8 s.:  « Omnes  fideles  ius  habent , ut  pro  suis  vi- 
ribus opus  salutare  Ecclesiae  etiam  operose  suo  modo  participent  »; 
pag.  10,  linn.  27-29:  « Laici  pro  scientia,  competentia  in  rebus,  et  aucto- 
ritate qua  pollent  facultatem  habent  (proinde  ius),  immo  aliquando  offi- 
cium, suam  sententiam  declarandi,  de  iis  quae  ad  Ecclesiae  vel  commu- 
nitatis bonum  pertinent  ». 

Si  haec  omnia  certis  finibus  terminisque  non  circumscribantur,  ti- 
mendum est  ne  episcopi  — et  sub  episcopis  parochi  — in  ministerio  suo 
pastorali  non  parum  impediri  possint;  nam  quamvis  sacra  Synodus 
exhortetur  laicos  fideles,  in  universum,  ut  oboediant  praepositis,  tamen 
cum  praepositi  populo  inservire  debeant,  eisdem  non  semper  facile 
esset  laicorum  opinioni  vel  actioni  repugnare,  si  alterutram,  nimirum 
opinionem  vel  actionem,  laici  iure  fulcirent  quo  pollere  dicuntur. 

3.  Pag.  6,  linn.  21-24,  legimus:  « Fideles  autem  sicut  ex  digna- 
tione divina  fratrem  habent  Christum,  qui  cum  sit  Dominus  omnium,  ve- 
nit tamen  non  ministrari  sed  ministrare,  ita  etiam  fratres  habent  eos  qui, 
in  sacro  ministerio  positi,  etc.  ».  In  schemate  constitutionis  dogmaticae 
de  Ecclesia  munus  episcoporum  satis  superque  appellatur  ac  definitur 
« servitium  »,  quod  quidem  non  infitior  etsi  nomine  « servitii  » fratres 
separati  haud  raro  abutantur,  omnia  in  Ecclesia  ad  servitium  reducen- 
tes. Etenim  Ecclesiae  pastores  ovibus  suis  omnibus  praesto  semper  esse 
debent  et  animarum  bono  assidue  consulere  tenentur;  sed  cavendum  est 
ne  officium  praepositorum  proprium  — quod  est  iustis  opportunisque 
normis  ac  praeceptis  subditos  fortiter  suaviterque  ad  salutem  aeternam 
dirigere  — imminuatur.  Credimus  esse  de  fide  divina  catholica  Chri- 
stum intituisse  Ecclesiam  in  societatem  perfectam;  in  qua  auctoritas 
praecipiens  praepositorum  non  est  minus  necessaria  quam  oboedientia 
eorum  qui  sunt  subiecti.  Proinde  si  verum  est  quod  legimus  in  pag.  5, 
lin.  21:  nullam  in  Ecclesia  haberi  inaequalitatem,  spectata  natione,  con- 
dicione sociali,  sexu,  cum  omnes  unum  sint  in  Christo  Iesu;  non  recte 
— in  pag.  6,  a linn.  15-17  — asseritur  in  Ecclesia  inter  pastores  et 
christifideles  veram  vigere  aequalitatem,  quoad  dignitatem  et  actionem, 
cum  pastores,  saltem  ratione  muneris,  certo  digniores  sint  superioresque 
fidelibus. 

4.  Pag.  8,  linn.  13-23:  Quae  ibi  scripta  inveniuntur  aut  non  sunt 

vera  aut  ea  non  intellego.  Quid  est  — quaeso  — iste  supernaturalis  sen- 
sus fidei  universi  populi  christiani,  quo  omnes  docentur  infallibiliter  a 
Deo  ...3,  sensus  fidei  — inquam  — a Spiritu  veritatis  excitatus,  verbo 
Dei  scripto  et  tradito  sub  eius  assistentia  inhaerens,  quem  magisterium 
ducit  (solummodo)  et  sustentat? 

Infallibili tas  dupliciter  accipi  potest:  active  et  passive;  infallibilitas 
activa  residet  in  Ecclesia  docente  seu  in  magisterio  authentico  et  vivo, 
quod  unice  pertinet  ad  Romanum  Pontificem  et  ad  episcopos  sub  Ro- 
mano Pontifice  et  una  cum  illo,  doctrinam  divinitus  revelatam  propo- 
nentes ac  definientes;  infallibilitas  autem  passiva,  seu  in  credendo,  stat 
in  Ecclesia  discente,  quae  doctrinam  revelatam  a magisterio  authentico 
et  vivo  submisse  accipit.  Haec  altera  infallibilitas,  secundum  doctrinam 
catholicam,  oritur,  tamquam  effectus  a causa,  ab  inf allibilitate  activa, 
cuius  finis  est,  ut  affirmatur  in  schemate  Concilii  Oecumenici  Vaticani  I, 
« fidelium  societatis  in  doctrina  fidei  et  morum  intemerata  veritas  ». 
Itaque  sensus  fidelium  magni  faciendus  est  — et  re  in  definitionibus 
dogmaticis  magni  fit  — non  quia  in  fidelibus  a Deo  directe  efficiatur 
vel  a Spiritu  Sancto  excitetur,  sed  quia  talis  sensus  doctrinam,  a magi- 
sterio infallibili  Ecclesiae  fidelibus  per  saecula  traditam  et  peculiari  Dei 
providentia  immunem  ab  errore  servatam,  patefacit. 

5.  Charismata  in  hoc  quoque  cap.  III  magnum  occupant  locum. 

In  introductione,  pag.  6,  sub  n.  22,  lin.  11,  laudantur  verba  S.  Pauli 
ad  Ephesios  ...4,  quibus  apostolus  aliquot  charismata  recenset;  eadem 
apostolica  verba  memorantur  in  pag.  7,  lin.  1.  De  charismatibus  fit  etiam 
sermo  in  pag.  8 inde  a lin.  24  usque  ad  lin.  36;  et  hic  mihi  liceat  parum- 
per insistere.  Ibi  legimus:  « Spiritus  dat  fidelibus  varia  dona  et  munera 
ad  servitium  seu  “ diakoniam ”»...;  quae  charismata  sive  clarissima  sive 
etiam  simpliciora  et  latius  diffusa,  cum  5 sint  necessitatibus  Ecclesiae 
apprime  accommodata  et  proficua,  cum  gratiarum  actione  ac  consolatione 
accipienda  sunt  etc.  ...  ».  Inde  plane  colligitur  haec  sententia:  haberi 
aetate  quoque  nostra  plures  fideles  multis  donis  charismatibus  donatos; 
quod  historiae  et  usui  quotidiano  aperte  contradicit.  Charismata  enim, 
quorum  frequens  mentio  fit  in  scriptis  apostolicis,  copiosa  erant  initio 
Ecclesiae;  sed  postea  paullatim  ita  decreverunt  ut  fere  cessaverint. 

Velitis  audire  praeclarissimum  Ecclesiae  Patrem  S.  Ioannem  Chry- 
sostomum,  qui  in  commentario  Actuum  Apostolorum  haec  profert: 
« Optimus  agricola  in  novellam  arborem  ...  dum  adhuc  tenera  est,  mul- 
tam curam  impendit,  undique  illam  circumvallat,  et  lapidibus  ac  spinis 
munit,  ne  a ventis  evellatur,  ne  a pecoribus  labefactetur,  neve  alio  modo  6 
laedatur;  postquam  autem  radices  egisse,  et  in  sublime  crevisse  illam 
viderit,  tum  amovet  munimenta:  sufficit  enim  sibi  ipsi  arbor  ad  iniurias 

tales  repellendas.  Ita  quoque  in  fide  accidit.  Quando  nuper  erat  plan- 
tata, quando  tenera  erat,  quando  nuper  in  humanis  animis  erat  fundata, 
omni  ex  parte  multa  in  eam  cura  impendebatur:  postquam  autem  coaluit, 
et  radices  egit,  et  in  sublimitatem  ascendit,  Christus  munimenta  remo- 
vit et  tutamina  sustulit.  Propterea  initio  quidem  etiam  indignis  da- 
bantur charismata,  quoniam  hoc  auxilio,  fidei  fovendae  causa,  indige- 
bat antiquitas:  nunc  autem  neque  dignis  conceduntur;  fidei  quippe  ro- 
bur et  firmitas  hoc  subsidio  non  egent  »...7 

Eadem,  fere  iisdem  verbis,  inveniuntur  apud  S.  Gregorium  Magnum 
in  Homilia  quam  habuit  ad  populum  in  Basilica  B.  Petri  in  Ascensione 
Domini  ut  explicaret  lectionem  Evangelii  secundum  Marcum  cap.  XVI, 
a versiculo  14  ad  20... 8 

Ergo  nec  stabiliter  nec  firmiter,  pro  Ecclesiae  atque  apostolatus  in- 
cremento confidere  possumus  laicis  charismaticis,  quia  charismata  — con- 
tra opinionem  plurium  fratrum  separatorum  qui  de  servitio  charisma- 
ticorum  in  Ecclesia  libenter  loquuntur  — hodie  rarissima  sint  et  pror- 
sus singularia. 

6.  Pag.  9,  linn.  16-18:  « Quod  si  quidam  eorum  (laicorum),  defi- 
cientibus sacris  ministris,  vel  iisdem  in  regimine  persecutionis  impeditis, 
officia  sacra  pro  facultate  supplent  etc.  ...  ».  Expediret,  ut  opinor,  ex- 
plicare quae  officia  sacra  laicis  — equidem  ex  Actione  catholica  vel  ex 
piis  Institutis  diligenter  selectis  — concredi  possint  exercenda;  sic  for- 
san — maxime  si  hi  laici  ordinibus  minoribus  ornentur  — evanesce- 
ret quaevis  diaconorum  stabilium  necessitas,  et  via  penitus  praeclude- 
retur diaconis  uxoratis.  Procul  dubio  nunquam  laicis,  etiam  optimis, 
esset  facultas  conficiendi  Eucharistiam  vel  absolvendi  a peccatis,  quam 
facultatem  progredientibus  aetatibus,  concedi  posse  probabiliter  asseve- 
rat peritus  huius  Concilii  in  volumine  9 recenter  typis  edito,  cum  appro- 
batione ecclesiastica ... 10 

7.  Nunc  venio  ad  testimonia  biblica,  quae  in  cap.  III  schematis,  si- 
cut in  capitibus  praecedentibus,  non  afferuntur  accurate,  ut  oporteret. 

Verba  S.  Pauli  ad  Ephesios  ...n,  quae  tum  pag.  5 ...12  tum  pag.  7...13 
proferuntur,  cum  quaestione  de  qua  utrobique  tractatur  — ut  supra 
innui  — minime  concinunt. 

In  pag.  8,  linn.  13  s.:  Cur  adhortatio  epistolae  ad  Hebraeos  (cap.  13, 
vers.  15)  non  affertur  integra?  In  schemate  scriptum  invenimus:  « Ec- 
clesia tota,  quae  Deo  offert  fructum  labiorum  confitendum  nomini  eius  ». 
Cui  enuntiatio  — loco  laudato  — praeponuntur  verba  « per  ipsum  », 
scii,  per  Iesum;  ita  ut  dicendum  sit:  « Ecclesia  tota  quae  Deo  per  Iesum 
offert  fructum  labiorum  confitendum  nomini  eius  ». 

Pag.  8,  lin.  17:  «Hic  sensus  fidei,  quo  omnes  sunt  docibiles 

Dei  etc.  ».  Quae  verba,  ex  Evangelio  secundum  Ioannem  ...14  excerpta, 
cum  contexta  oratione  non  congruunt;  nam  Ioannes  — loco  laudato  — 
mentionem  inicit  de  vaticiniis  Isaiae  ...15  et  Ieremiae  ...16;  qui  prophetae, 
regnum  messianum  describentes,  asserunt  fore  ut  omnes  homines  doceri 
possint  a Deo;  si  qui  vero  a Deo  doceri  nolint  eo  ipso  a regno  messia- 
nico  excluduntur. 

Eadem  pag.  8,  lin.  35:  « ...  monente  Apostolo:  “ Omnia  autem  ho- 
neste et  secundum  ordinem  fiant  ” ...17  ».  Sed  ibi  S.  Paulus  plura  prae- 
cepta (quae  ad  rem  nostram  non  pertinent)  in  memoriam  fidelium  Corin- 
thiorum revocare  sane  vult,  quae  antea  eis  tradiderat,  nempe:  de  coeti- 
bus sacris,  de  mulierum  habitu,  de  decore  in  agapis  servando,  de  usu 
charismatum  quae,  tunc  temporis,  perturbationibus  frequentes  ansas 
praebebant. 

Pag.  10,  lin.  35:  « Pastores  vero,  sua  facientes  verba  Scripturae: 
“ Probate  spiritus  si  ex  Deo  sint  ” ...18  etc.  ».  Hoc  testimonium  biblicum 
non  omnino  concordat  cum  argumento  de  quo  agitur  in  schemate.  Nam 
S.  Ioannes  monitione  illa  id  19  tantum  vult,  ut  discernatur  spiritus  Dei, 
qui  confitetur  Iesum  Christum  in  carne  venisse  — et  est  spiritus  veri- 
tatis — ab  omni  spiritu  mendaci,  qui  solvit  Iesum  — seu  negat  Iesum 
esse  Verbum  Incarnatum. 

Pag.  11,  linn.  1-4:  Non  apte  christifidelibus  inculcatur  oboedientia 
verbis  quibus  S.  Paulus,  scribens  ad  Ephesios  (cap.  6,  vers.  5-6)  cohor- 
tatur servos  ut  dominis  carnalibus  pareant  cum  timore  et  tremore. 
Longe  melius  esset  repetere  quae  habentur  in  epistola  ad  Hebraeos,  in- 
tegrando versiculum  memoratum  in  schemate:  « Oboedite  praepositis 
vestris  et  subiacete  eis.  Ipsi  enim  pervigilant  quasi  rationem  pro  anima- 
bus  vestris  reddituri  etc.  ...  ».  Deinde  optime  subici  potest  commendatio 
ut  laici  fideles  pro  praepositis  suis,  debitam  meritamque  gratiam  eis  re- 
ferentes, fervidas  preces  ad  Deum  fundant. 

8.  Demum  nonnulla  propono  corrigenda  ne  in  schemate  accuratio 
sermonis  et  perspicuitas  desint,  quibus  necesse  est  constitutio  dogma- 
tica exornetur. 

Pag.  6,  lin.  13:  « omnes  tamen  ad  eamdem  vocantur  sanctitatem  »: 
rectior  fieret  sententia  si  locutio  ad  eamdem  omitteretur;  omnes  quidem 
ad  sanctitatem  vocantur,  sed  sanctitas  non  est  eadem  pro  omnibus,  quia 
gradus  diversos  complectitur. 

Linn.  31-33:  « Sacrosancta  Synodus  nomine  laicorum  intendit  fide- 
les, qui  baptismate  in  populum  Dei  cooptati  in  communi  christifidelium 
statu  Deo  serviunt  ».  Ni  fallor  laici  de  quibus  fit  sermo,  non  bene  defi- 
niuntur, quia  non  sufficit  eis  baptismus;  nec  satis  perspicuum  est  ser- 

vitium  quod  ipsi  Deo  exhibent  in  communi  christifidelium  statu.  Idem 
enim  affirmari  posset  — aliquo  modo  — etiam  de  fratribus  acatholicis. 

Pag.  8,  linn.  1 s.:  « Parentes,  quasi  munus  episcopale,  ut  ait  Augu- 
stinus, exercent  ».  Verum  S.  Augustinus  in  testimonio  allato  utitur  no- 
mine « episcopi  » sensum  eius  etymologicum  respiciens;  nam  verbum 
graecum  imaxojceco  significat  superintendo  vel  vigilo  supra;  sed  munus 
episcoporum  multo  ampliora  comprehendit,  etiam  ex  doctrina  S.  Au- 
gustini. 

Lin.  14:  « Ecclesia  tota...  et  in  credendo  indefectibilis  est  ».  Inde- 
fectibilitas  non  est  infallibilitas:  haec  pertinet  ad  veritatem,  illa  («  inde- 
fectibilitas  »)  ad  perpetuitatem.  Propterea  dicendum  esse  existimo  non 
« indefectibilis  in  credendo  »,  sed  « in  credendo  infallibilis  ». 

Pag.  10,  linn.  23  s.:  « Christifideles  omnes,  laicis  non  exceptis  »; 
profecto  in  christifidelium  numero  sunt  etiam  laici,  immo  maiorem 
partem  constituunt. 

Deinde,  linn.  39  s.:  « ...  in  praepositis  suis,  in  illis  praesertim,  quo- 
rum auctoritas  nomine  Christi  exercetur  ».  Ad  quosnam  — quaeso  — 
ex  praepositis,  refertur  illud  praesertim?  Nonne  praepositi  omnes  aucto- 
ritatem nomine  Christi  exercent? 

Satis!  Venerabiles  Patres,  aperui  vobis  quae  sentio;  si  quid  imperite 
vel  audacter  dixi,  precor  ut  mihi  veniam  concedatis. 


In  textu  scripto  tradito-.  1 (28,  19).  2 (16,  15).  3 (haec  est  significa- 
tio locutionis  « docibiles  Dei  » graece  SiSaxTol  0eou.)  4 (4,  11-16),  5 nunc. 

6 quodam  incommodo.  7 (S.  Ioannes  Chrysostomus,  In  Inscript.  Actorum  Ap., 
2,  2:  MG  51,  coi.  79).  8 (S.  Gregorius  M.,  In  Evang.  Homil.  29,  4:  ML  76, 

coi.  1215).  9 deest.  10  (sac.  Hans  Kiing,  Strukturen  der  Kirche , Herder 

1962,  pp.  194-195;  cf.  Charles  H.  Henkey,  in  Theological  Studies , 1963,  p.  493). 
11  (4,  11-16).  12  lin.  11.  13  lin.  1.  14  (6,  45).  15  (54,  13).  16  (31, 

33).  17  (1  Cor.  14,  4).  18  (2  Io.  4,  1).  19  deest. 

Moderator.  Legatur  nunc  alia,  et  quidem  ultima  pro  ista  suffraga- 
tione hodierna,  emendatio  de  schemate  de  sacra  Liturgia. 

Secretarius  generalis-.  Emendatio  octava:  pag.  182,  lin.  22,  post 
verba:  « in  initio  ritus  »,  addatur  ...  (consulatis  pag.  24,  n.  78  partis 
alterius  huius  fasciculi)  ...  [cf.  pag.  ]. 

Em.mus  P.  D.  FERDINANDUS  card.  CENTO 

V enerabiles  Fratres , humanissimi  Observatores  et  Auditores , 

Commissio  conciliaris  de  apostolatu  laicorum,  cuius  praeses  sum, 
grato  animo  recipit  a commissione  theologica  quae  continentur  in  sche- 
mate constitutionis  dogmaticae  de  Ecclesia,  parte  II,  cap.  III,  sub  titulo 
de  populo  Dei  et  speciatim  de  laicis,  quae  se  offerunt  quasi  principium 
et  fundamentum  nostri  schematis  de  apostolatu  laicorum. 

Plena  insuper  satisfactione  edocemur ,x  ex  nota  quae  habetur  in 
pag.  6,  materiam  citati  cap.  III,  sic  proponente  em.mo  card.  Suenens, 
divisum  iri  in  duobus  distinctis  capitibus,  unum  scii,  de  populo  Dei, 
alterum  de  laicis  in  genere,  quod  evidentes  rationes  iure  exigebant. 

Prae  oculis  etiam  habuimus  emendationes  a Concilii  Patribus  iam 
scripto  exhibitas,  super  secundam  partem  schematis,  de  qua  in  praesenti 
disceptamus,  {et  animadversiones  em.mi  Ruffini  verbo  prolatas 2)  cuius 
pondus  rite  existimavimus  et  aestimabimus  3 et  circa  quas  Sacrosanctum 
Concilium  suam  proferet  sententiam. 

Multa  quae  in  secunda  hac  parte  schematis  continentur  pretiosa  do- 
cumenta sunt,  digna  prorsus  ut  sive  sacerdotes  sive  laici  ea  meditentur 
et  de  ipsis  spiritualiter  nutriantur,  v.  g.  quae  ad  coniuges  diriguntur, 
quasi  episcopalem  vicem  agant  in  suis  domibus,  et  praesertim  quae  di- 
cuntur de  sacerdotio  universali  fidelium .4 

Reor  tamen,  humili  meo  iudicio,  ampliorem  certam  extensionem 
merere  tractatum  de  fundamentis  dogmaticis  circa  statum  laicorum  ...5 
et  eorum  apostolatum,  istum  considerando,  e.  g.,  in  functionem  sive 
oeconomiae  generalis  Providentiae,  sive  divinae  Paternitatis,  sive  sal- 
vificae  missionis  Christi,  demonstrando  tamen  6 quemdam  apostolicum 
afflatum  post  receptionem  7 baptismatis,  et  specialiter 8 Confirmationis, 
unum  facere  cum  professione  fidei  christianae,  quando  fides  haec  non 
superficiem  tantum,  sed  totam  funditus  animam  permeet  et  penetret. 
Dixi. 


In  textu  scripto  tradito'.  1 nostra  commissio  edocetur.  2 deest.  3 deest. 
4 analogice  certo,  christifidelium,  5 in  Ecclesia.  6 tandem.  7 ipsa  vi. 
8 praesertim. 

Em.mus  P.  D.  IOSEPH  M.  card.  BUENO  Y MONREAL 
Archiepiscopus  Hispalensis 


Venerabiles  Fratres, 

Plura  quidem  placent  in  hoc  capite;  quaedam  vero  adhuc  perficienda 
videntur. 

Placet  imprimis  quod  prima  vice  ratio  habeatur  in  solemni  Ecclesiae 
declaratione  illius  motus,  faciem  Ecclesiae  veluti  renovantis  quo  di- 
gnitas et  actuosa  praesentia  christifidelium,  quos  laicos  vocamus,  in  Ec- 
clesiae vita  extollitur.  Equidem  huic  motui  viam  pararunt  non  pauca 
et  praeclara  pontificia  documenta,  necnon  viri  docti  qui  de  theologia  sic 
dicta  laicatus  plura  et  pulcherrima  recentissimis  temporibus  scripserunt, 
in  quo  1 etiam  insigni  merito  et  laudi  Actionis  Catholicae  multum  2 ver- 
tendum est. 

Adhuc  tamen  apud  non  paucos  exstat  laicorum  aestimatio  veluti  Ec- 
clesiae membra  passiva,  seu  mere  receptiva,  quibus  tantum  onus  incum- 
bit oboediendi,  tacendi  et  largitiones  praestandi.  Fortasse  nimis  servi- 
liter et  ad  litteram  nonnulli  premunt  metaphoram  orientalem  poesim 
redolentem  de  « grege  ovium  ».  Et  nimis  frequenter,  quando  de  Eccle- 
sia loquuntur  aut  de  statu  ecclesiastico,  intelligunt  tantum  hierarchiam 
aut  statum  clericalem. 

Providentissimus  vero  Deus  iam  Ecclesiam  suam  nostro  tempore 
illustravit  nova  illa  veluti  epiphania,  qua  omnes  laetamur  et  gloriamur, 
quum  christifideles  in  dies  ecclesialem  conscientiam  adepti  se  sentiunt 
Christo  vitali  modo  incorporatos,  missionis  salvatricis  Ecclesiae  solida- 
rios  atque  propriis  et  praestantissimis  muneribus  in  mundi  consecratio- 
nem et  regnum  Dei  aedificandum  cumulatos.  Ita  Sponsa  Christi,  iuven- 
tute  semper  florens,  de  thesauro  suo  nova  proferens  et  vetera  hodierni 
mundi  necessitatibus  apta  remedia  praefert.  Et  siquidem  extensive  ad 
omnes  mundi  plagas  crescit,  non  minus  intensive  seu  ad  intra  semetip- 
sam  quotidie  nova  perfectione  coagmentat.  Valde  ergo  praesens  caput 
laudem  bene  meretur  et  ab  eo  optimum  pastorale  bonum  exspectandum .3 

Nonnulla  tamen  mihi  observanda  occurrunt: 

1.  De  ipsa  inscriptione  de  populo  Dei.  Aliqualis  miratio  exsurgit, 
eo  quod,  licet  non  novus,  tamen  minus  usitatus,  de  quo  solum  in  theolo- 
gia recenti  actum  est,  nec,  ut  aestimo,  fundamenta  theologica  huius 
notionis  Ecclesiae  attributae  adhuc  plene  elaborata  sunt.  Certe,  in  cap.  I 

huius  schematis,  ter  saltem  Ecclesia  exhibetur  ut  populus  Dei / a Christo 
coadunatus  de  unitate  E atris  et  Filii  et  Spiritus  Sancti ,5  antiquo  populo 
electo  succedens f et  ab  eo  tamquam  a typo  praeparatus , eumque  per- 
ficiens;7  sed  praecipue,  in  eo  schemate,*  ob  oculos  consideratur  notio 
Corporis  Mystici,  qua  Ecclesia  concipitur  tamquam  continuatio  ipsius 
Christi.  Dixerim  quod  notio  Corporis  mystici  potius  attendit  ad  intimam 
naturam  vitae  supernaturalis  Ecclesiae,  notio  vero  populi  Dei  ad  exter- 
nam manifestationem  socialem  ipsius  Corporis  mystici,  quod  foris,  ut 
signum ,9  apparet  tamquam  populus  seu  plebs  hierarchice  ordinata,  iuxta 
easdem  causas  quae  cuilibet  societati  locum  dant:  efficientem  nempe, 
quae  Christus  est;  materialem,  quae  est  multitudo  hominum  qui  cum 
Christo  iunguntur  vinculis  fidei , sacramentis  et  communionis ;10  forma- 
lem, quae  est  coniunctio  stabilis,  supra  Fetrum  ce  ter  os  que  apostolos ;u 
finalem  vero,  quae  est  bonum  commune  communibus  mediis  assequen- 
dum, sanctificationem  nempe  et  salutem  in  Christo  n Qui  populus  eate- 
nus  est  Ecclesia  quatenus  ut  Corpus  Christi  mysticum  exsistit. 

Fortasse  ergo  abs  re  non  esset  quaedam  presse  indicare,  scopo  pasto- 
rali, 13  de  his  notis  populi  Dei  seu  societatis  Ecclesiae,  praesertim  eius 
universalitatem-,  nacta  est  enim  ex  Christi  voluntate  omnem  hominem 
venientem  in  hunc  mundum  comprehendere,  ideoque  omnes,  quantum- 
vis alieni,  absentes,  diversae  stirpis,  conditionis  etc.,  a Christo  et  ab  Ec- 
clesia peramanter  invitantur  sese  aggregare  ad  hunc  populum.  Unitatem 
in  caritate  Christi  et  Spiritu  Sancto  14  fundatam,  quae  fortior  est  qualibet 
alia  ratione  vel  motivo  quo  homines  sese  disiunctos  sentire  possint;  et 
qua  quaelibet  divisio,  ut  puta  nationis ,15  classis  socialis,  factionis  politi- 
cae etc.,  superari  debet.  Servitium  promotionis  salutis,  simpliciter  dictae, 
quae  est  salus  aeterna,  in  regno  Dei  fruenda,  et  sanctificatio  totius  vitae 
in  hoc  mundo  in  iustitia  et  sanctitate  veritatis,  honestate  et  pace  inter 
omnes  sive  individuos  sive  nationes.  Ex  quo  apparet  quantum  populus 
Dei  conferat  ad  ipsum  bonum  civitatis  terrenae. 

2.  Placet  etiam,  et  gratias  agimus  commissioni  de  laboribus  Conci- 
lii coordinandis  de  notula  illa  ad  calcem  prioris  pagellae  huius  fasciculi, 
iuxta  quam  hoc  cap.  III  dividitur  in  duas  partes,  quarum  prima  de 
populo  Dei  in  genere,  altera  vero  de  laicis  in  specie.  Non  est  cur  plura  ar- 
gumenta indigitemus  ad  hanc  optimam  dispositionem  laudandam.  In  po- 
pulo Dei  omnes,  sive  de  hier  archia  sint  vel  minus, 16  feliciter  adnumera- 
mur  et  prima  atque  fundamentali  dignitate  qua  baptizati  Christo  incor- 
poramur aequales  sumus.  Deinde  attendenda  erit  diversitas  munerum 
seu  servitiorum  in  bonum  totius  Corporis,  qua  diversi  gradus  hierar- 
chiae  et  communis  gradus  laicorum  inserviunt  in  aedificationem  Corpo- 
ris Christi,  seclusa  qualibet  specie  dominii  aut  dominationis. 

Adhaereo  distributioni  materiae  propositae  ab  em.mo  Suenens  in 
fasciculo  « emendationum  ».  Fortasse  paragraphus  de  membrorum  in 
Ecclesia  Christi  aequalitate  et  inaequalitate,  aptiorem  inveniret  locum 
in  fine  cap.  II  de  populo  Dei  et  viam  aperiret  cap.  III  de  hierarchia. 

3.  Verba  « populus  Dei  » diversa  significatione  aliquando  in  sche- 
mate 17  adhibentur;  alibi  totam  Ecclesiam,  alibi  vero  tantum  laicos  signi- 
ficant; quod  vitandum  est. 

Particulares  citationes  circa  pagellam , lineam,  etc.,  secretariae 
tradam}9, 

4.  Delere  etiam  oportet  verba  passim  interiecta  quibus  laici  specia- 
tim  notantur  quando  agitur  de  populo  Dei...19 

5.  In  novo  capite  de  populo  Dei  vitetur  quaelibet  contrapositio  hie- 
rarchiae  ad  populum,  quum  omnes  unum  constituant  populum...20 

6.  Minus  placet  descriptio  laicorum  in  qua  nota  veluti  specifica  sta- 
tuitur in  duplici  elemento  negativo,  aliud  de  institutione  divina  « neque 
ad  ordinem  hierarchicum  »,  aliud  de  constitutione  mere  canonica  « ne- 
que ad  statum  religiosum  ab  Ecclesia  sancitum  pertinent  ».  Potius  nota 
laicorum  consistit  in  suo  specifico  munere,  quod  viventes  in  saeculo 
temporalibus  deputantur  ad  mundi  consecrationem. 

7.  Participatio  fidelium  in  muneribus  sacerdotali,  prophetico  et  re- 
gali Christi,  aliquatenus  confuso  et  insufficienti  modo  exponitur,  prout 
mihi  videtur}1  Sacerdotium  universale  « ut  spirituales  offerant  hostias  » 
nec  rationem  theologicam,  nec  veram  realitatem  exprimit  huius  sacer- 
dotii, quod  velut  simplex  metaphora  sic  apparet.  Populus  Dei  novus 
Christo  Capiti  incorporatur  per  regenerationem  baptismi  ...22;  Christo 
inquam  qui  est  unctus  Sacerdos  in  aeternum,  de  qua  unctione  fideles 
charactere  sacramentali  suo  quoque  modo  participant.  Fideles  cum  Chri- 
sto offerunt  Deo  sacrificium  novae  Legis  per  manus  et  ministerium  sacer- 
dotum, qui  personam  Christi  agentes  potestatem  habent  litandi?  et  ipsi 
etiam  cum  Christo  victima  offeruntur.  Missa  est  ergo  actus  Christi  et 
totius  populi  Dei;  integra  vita  fidelium,  cum  Christo  est  hostia  vivens 
Deoque  placens. 

8 et  ultimo.  Ex  eo  quod  24  christiani  membra  sunt  Corporis  mystici 
triplex  opus  ipsis  essentialiter  inest:  opus  testimonii,  vita  enim  Christi 
per  ipsos  mundo  manifestatur;  opus  caritatis,  vita  enim  corporis  exigit 
a suis  membris  plenam  communicationem  bonorum,  sive  spiritualium 
sive  materialium,  cum  omnibus  a Christo  redemptis ;25  opus  apostolatus, 
missio  enim  divina  Ecclesiae  ad  omnia  sua  membra  extenditur,  quae 
proinde,  secundum  propriam  functionem  et  facultates,  operam  conferre 
debent  in  aedificationem  Corporis  Christi?  Dixi. 

In  textu  scripto  tradito : 1 Quod.  2 deest.  3 deest.  4 de  novo  po- 
pulo Dei  agitur.  5 coadunato.  6 succedente.  7 praeparato  eumque  per- 
ficiente. 8 deest.  9 deest.  10  deest.  11  deest.  12  deest.  13  deest. 
14  deest.  15  nationalis,  stirpis.  16  deest.  17  deest.  18  (cf.  n.  22, 
lin.  4;  n.  23,  pag.  6,  linn.  17,  18,  19,  20).  19  (n.  22,  lin.  4;  n.  25,  pag.  9, 

lin.  30;  pag.  10,  lin.  15;  n.  26,  lin.  24  et  39).  20  (cf.  n.  24,  pag.  7,  lin.  13). 

21  deest.  22  et  unctionem  Spiritus  Sancti.  23  deest.  24  Quoniam. 
25  deest.  26  deest. 

13 

Em. mus  P.  D.  ANTONIUS  card.  BACCI 
Venerandi  Patres  conciliares, 

Brevissime  loquar,  ut  semper  soleo,  et  quidem  de  paragrapho  IV, 
ubi  agitur  de  sacerdotio  universali  christifidelium,  hoc  est  laicorum. 

Sacerdotium  christifidelium  vocatur  universale.  Atque  si  linguam  la- 
tinam  intellego,  adiectivum  universale  significat  « quod  universa  com- 
plectitur »,  « quod  universa  comprehendit  »,  « quod  ad  universa  spec- 
tat ».  Sed  profecto,  ut  omnes  norunt,  sacerdotium  christifidelium  non 
universa  complectitur,  non  universa  comprehendit,  non  ad  universa 
spectat.  Sacerdotium  universale  ad  unum  Christum  pertinet  qui  est  reap- 
se et  universaliter  sacerdos  et  victima. 

Nos  autem,  qui  ad  Ecclesiae  hierarchiam  pertinemus,  sumus  admi- 
nistri Christi,  aeterni  sacerdotis.  Sed  notandum  est,  etiam  hoc  sensu, 
christifideles  non  esse  sacerdotes.  Etenim  sacerdotium  ministeriale  du- 
plicem potestatem  a Christo  traditam  amplectitur:  id  est  potestatem  in 
Corpus  reale  Christi,  et  potestatem  in  ipsius  Corpus  mysticum.  Quam 
duplicem  potestatem  simplices  christifideles  non  habent.  Ut  enim  ani- 
madvertit S.  Thomas  ( Summa  Theol.,  III,  63,  ad  2)  sacramentum  bap- 
tismatis et  cetera  sacramenta  christianae  initiationis  nullam  omnino  po- 
testatem conferunt. 

Nullo  modo  igitur  dici  potest  sacerdotium  christifidelium  esse  sacer- 
dotium universale;  quod  quidem  magnam,  hac  in  re  gravissima,  ambigui- 
tatem generat. 

Perperam  autem,  ut  mihi  videtur,  ad  hanc  rem  illustrandam,  illud 
affertur  S.  Petri  ( Epist . I,  2,  vers.  4):  «Vos  autem  genus  electum,  re- 
gale sacerdotium,  gens  sancta,  populus  acquisitionis  etc.  ».  Hic  enim 
S.  Petrus  non  laicos  tantum,  hoc  est  christifideles,  alloquitur,  sed  ut 
ex  contextu  patet,  universum  coetum  Christianorum,  quem  gentem  sane- 

tam  et  regale  sacerdotium  idcirco  appellat,  quatenus  coetus  Christiano- 
rum a sacerdotibus  spiritualiter  regitur  (regale  enim  1 a « regere  » deri- 
vat), regale  sacerdotium  2 ad  offerendas  spirituales  hostias  laudis,  ut  su- 
pra in  vers.  5 scribit:  « et  ipsi  tamquam  lapides  vivi  superaedificamini, 
domus  spiritualis,  sacerdotium  sanctum,  offerre  spirituales  hostias,  ac- 
ceptabiles  Deo  per  Iesum  Christum  ». 

Sacerdotium  igitur  christifidelium,  h.  e.  laicorum,  hoc  loco  vocatur 
domus  spiritualis  et  sacerdotium  sanctum,  quatenus  iidem  christifideles 
per  baptismum  deputantur  ad  offerendas  Deo  hostias  laudis  et  accep- 
tabiles  Deo.  Quapropter  hoc  tantum  peculiari  sensu  (non  autem  gene- 
rali seu  universali  sensu)  dici  possunt  sacerdotes;  quod  quidem  sacer- 
dotium catechismus  Concilii  Tridentini  (pars  II,  cap.  7,  n.  284)  appel- 
lat sacerdotium  interius,  et  allatis  textibus  Sacrae  Scripturae,  deputatum 
dicit  ad  offerendas  spirituales  hostias  laudis.  Non  igitur  agitur  de  vero 
et  proprio  sacerdotio,  tantoque  minus  de  sacerdotio  universali. 

Verum  tamen  est  laicos  etiam  non  tantum  ad  spirituales  hostias  lau- 
dis, per  sacramenta  quae  susceperunt,  deputari,  sed  etiam  ex  officio 
teneri  ad  sociam  et  adiutricem  operam  praestare  hierarchiae  Ecclesiae 
in  Christianorum  apostolatu,  secundum  illud  S.  Petri  ...3:  « Unusquisque, 
sicut  accepit  gratiam,  in  alterutrum  illam  administrantes,  sicut  boni  di- 
spensatores multiformis  gratiae  Dei  ». 

Fidelibus  igitur  etiam  honorificum  onus  et  officium  incumbunt,  omni 
ope  adlaborandi  una  cum  ecclesiastica  hierarchia  et  sub  ea  4 ut  divinum 
salutis  mandatum  ad  universos  homines  propagetur,  nostris  praesertim 
diebus,  quibus  sacerdotes  pauciores  sunt,  quam  increscentes  necessitates 
postulant. 

Sed  hoc  propria  significatione  sacerdotium  vocari  non  potest  et  tanto 
minus,  ut  dixi,  sacerdotium  universale.  Propono  igitur  ut  hoc  adiecti- 
vum  « universale  » ex  textu  expungatur  et  in  contextu,  h.  e.  in  verbis 
quae  sequuntur,  clare  et  sine  ambiguitate  dicatur  hic  agi  de  sacerdotio 
non  vero  et  proprio,  sed  tantum  generica  significatione  accepto,  eo  nempe 
modo  eaque  ratione  supra  expositis. 

Haec  habui,  venerandi  Patres  conciliares,  quae  sapientiae  vestrae 
proponerem. 


In  textu  scripto  tradito-.  1 igitur.  2 deest.  3 ( epist . I,  4,  10).  4 deest. 

Moderator : Publicantur  nunc  exitus  suffragationum  hodiernarum 
de  emendationibus  circa  schema  de  sacra  Liturgia. 

Secretarius  generalis: 

Emendatio  V : 

Votantes  praesentes 2.259 

Dixerunt  placet  . . 2.219 

non  placet  . 37 

Vota  nulla 3 

Emendatio  VI: 

Praesentes  votantes 2.216 

Dixerunt  placet 1.964 

non  placet 247 

placet  iuxta  modum  (ergo  nullum)  . . 1 

Vota  nulla 4 

Emendatio  VII: 

Praesentes  votantes 2.175 

Dixerunt  placet 2.124 

non  placet 50 

Suffragium  nullum 1 

Denique  emendatio  VIII: 

Praesentes  votantes . 2.220 

Dixerunt  placet 2.194 

non  placet  24 

placet  iuxta  modum  (votum  nullum)  . . 1 

Suffragia  nulla 1 

Ergo  omnes  quatuor  suffragationes,  quae  lectae  sunt,  Patribus  pla- 
cuerunt. 

Moderator:  Proxima  congregatio  generalis:  crastina  die,  hora  nona. 

Em.mus  P.  D.  Eugenius  card.  Tis serant:  Reponatur  Sacrosanc- 
tum Evangelium. 

QUOAD  CAP.  II  SCHEMATIS  DE  ECCLESIA  * 


1 

Em.mus  P.  D.  AUGUSTINUS  card.  BEA 

N.  B.  Praeter  observationes  generales  circa  cap.  I-II  in  aula  conciliari 
propositas  [ cf . pp.  20-22]  haec  particularia  addere  liceat.  (Haec  saltem  ex 
parte  procedunt  ex  principiis  in  dictis  observationibus  generalibus  expositis). 

Pag.  23,  lin.  3:  «Praesertim  stabiles»:  cur  dicitur  «praesertim»?  ita 
datur  praeferentia  quaedam  ministrationibus  stabilibus,  quae  saltem  hic  dif- 
ficilius intelligitur  et  non  probatur.  Praeterea  quaeri  potest  quid  sint  « mi- 
nistrationes  non  stabiles  »,  quae  hic  supponi  videntur.  Proponitur:  « in  Ec- 
clesia sua  varias  ministrationes  sive  charismaticas  sive  officia  ordinis  socia- 
lis... » vel  etiam:  « ministrationes  tum  ordinis  charismatici  tum  alias,  uti 
sunt  varia  munera  ordinis  socialis  ». 

Pag.  23,  linn.  5-10:  « Quicumque  e populo...  apostolos  fundavit  »:  hae 
sex  lineae  minime  clarae  sunt.  Primo  non  intelligitur  nexus  initii  cum  prae- 
cedentibus. Videtur  scopus  esse  admonere  fideles,  ne  ministrationes  consi- 
derentur ut  dignitates  sed  potius  ut  occasio  et  officium  serviendi  fratri- 
bus, veram  dignitatem  autem  esse  illam  quae  omnibus  fidelibus  communis 
est.  Si  hic  est  sensus,  proponitur:  « ...  Corporis  tendunt.  Non  debent  ergo 
considerari  ut  dignitates  sed  ut  munus  serviendi  propriis  fratribus  in  Chri- 
sto et  Ecclesiae.  Dignitas  enim  hominis  christiani  non  in  ministratione  ipsis 
concredita  consistit,  sed  in  magnis  illis  donis,  quae  per  baptismum  accepit, 
quaeque  omnibus  Christi  fidelibus  aequalia  et  communia  sunt.  Qui  vero  ut 
ministri  in  potestate  constituuntur,  constituuntur  hunc  in  finem,  ut  fratribus 
suis  serviant,  secundum  verbum  et  exemplum  Domini  ipsius  qui  dixit: 
« Filius  hominis  non  venit  ministrari  sed  ministrare  » ( Mt . 20,  28;  cf.  Lc. 
22,  26).  Non  solum  autem  hi  ministri  sed  cuncta  membra  ad  eundem  finem 
Ecclesiae  libere  et  ordinate  conspirare  et  contribuere  debent  et  ita  salutem 
suam  operari. 

Pag.  23,  lin.  9:  « Ipse  Dominus...  »:  quid  sibi  vult  in  hoc  contextu  haec 
affirmatio  ? 

Pag.  23,  lin.  14:  « quorum  successores...  voluit  »:  haec  verba  non  valde 


* Huiusmodi  textus  lecti  non  sunt  quia  Patres  vel,  scripto  exhibito,  loqui 
non  petierunt,  vel  iuri  loquendi  renuntiaverunt,  vel  disceptatio  interrupta  est. 

clara  sunt.  Ex  continuatione  lin.  16  « episcopatus  » videtur  concludendum 
hic  excidisse  vel  deesse  vocem  « Episcopos  ».  Si  ita  est,  proponitur:  « a Pa- 
tre,.., voluitque  ut  usque  ad  consummationem  saeculi  haberent  successores, 
qui  in  Ecclesia  Pastores  et  Doctores  essent.  Hi  successores  sunt  episcopi  ». 

Pag.  23,  lin.  17:  «in  ipso  instituit»:  adde:  «Dominus  in  ipso  in- 
stituit... ». 

Pag.  23,  lin.  18:  « Unitatis  fidei...  principium  »:  ne  constitutio  videatur 
neglegere  principia  interna  supernaturalia  unitatis,  quae  sunt  influxus  Spi- 
ritus Sancti  (cf.  infra  pag.  27,  lin.  27!),  influxus  Christi,  caritas  etc.,  indi- 
cetur explicite  hic  agi  de  unitate  visibili uti  dicitur  postea  « visibile  fun- 
damentum »;  dicatur  ergo:  « unitatis  fidei  et  communionis  visibile  princi- 
pium ac  fundamentum  ». 

Pag.  23,  lin.  21:  « suam  facit  »:  deest  subiectum,  quod  est  « Sacrosancta 
Synodus  ». 

Pag.  23,  lin.  22:  «Et  in  eodem  incepto...  »:  cum  mentio  Concilii  Vati- 
cani I nimis  longe  distet,  melius  hic  iterum  nominatur:  « incepta  Concilii 
Vaticani  I prosequens,  doctrinam...  ». 

Pag.  23,  lin.  24:  « Et  capite  suo,  ac  totius  Ecclesiae  capite  »:  non  est 
usitatus  modus  loquendi,  quod  Petrus  dicitur  caput  totius  Ecclesiae;  prae- 
terea talis  modus  loquendi,  qui  non  prostat  in  S.  Scriptura,  doctrinam  de 
Christo  Capite  Ecclesiae  tam  clare  in  Novo  Testamento  expositam  offuscare 
videtur.  Forte  ergo  hoc  incisum  hic  simpliciter  omittendum  est.  Nam  si 
Petrus  iam  dicitur  Christi  Vicarius,  caput  collegii  apostolorum  et  ut  talis 
regere  domum  Dei,  omnino  sufficienter  exprimitur  eius  suprema  auctoritas 
in  Ecclesia.  Si  tamen  aliquid  addere  placet,  dicatur  « ac  totius  Ecclesiae 
Pastor  ». 

Pag.  24,  lin.  6:  « Ecclesiam  diffunderet  »:  est  expressio  minus  felix; 
diffunditur  vel  spargitur  nuntius  evangelicus,  Ecclesia  vero  potius  congrega- 
tur; dicatur  ergo:  « homines  ad  Ecclesiam  congregarent  » vel  etiam:  « Ec- 
clesiam propagarent  ».  « Eamque  sub  tutela  »:  expressio  valde  infelix,  quia 
suggerit  tutelam  tutoris  super  eos,  qui  aetatem  nondum  habent,  « eamque 
sub  tutela  »:  haec  verba  videntur  referri  ad  Mt.  28,  20:  « et  ecce  ego 
vobiscum ...  »;  inde  melius  dicitur:  « Domino  ipso  eos  adiuvante  et  di- 
rigente ». 

Pag.  24,  lin.  8:  citatio  Mt.  28,  20  si  ponenda  est,  ponatur  post  verba 
« gubernarent  » nam  in  Evangelio  incisum  « omnibus  diebus  ...  saeculi  » 
non  refertur  ad  gubernationem  sed  ad  assistendam  Domini  («  ecce  ego 
vobiscum  »). 

Pag.  24,  lin.  11:  « Exstruunt  universalem  »:  forte  melius  « aedificant  », 
cum  haec  expressio  ex  costanti  usu  Novi  Testamenti  clarior  sit. 

Pag.  24,  lin.  18:  «...  Ecclesiae  consulere  debuerunt  »:  repetatur  sub- 
iectum claritatis  causa.  Dicatur  ergo:  « Apostoli  Ecclesiae  consulere...  ». 

Pag.  24,  lin.  20:  « Non  quidem  eam  fundandi...  »:  hic  textus  supponit 
apostolos  fundasse  Ecclesiam,  lamvero  etsi  in  Brev.  Rom.,  Commun.  Apost. 
Resp.  7,  adhibeatur  de  apostolis  aliqua  similis  expressio  « plantaverunt  Ec- 

clesiam  »,  quaeri  potest  num,  cum  agitur  de  Ecclesia  ut  tali  non  de  Eccle- 
siis localibus,  expressio  « fundare  » exacta  sit  et  de  Apostolis  adhiberi  pos- 
sit. Nonne  ordinarie  dicitur  Christum  esse  fundatorem  Ecclesiae?  Nonne 
insuper  ipsum  collegium  apostolorum  initium  erat  Ecclesiae  iam  fundatae? 

Pag.  24,  lin.  25:  « Ut  Evangelium...  sit...  totius  vitae  principium  »: 
quid  significat  haec  expressio?  estne  exacta?  Nonne  Christus  et...  Spiritus 
Sanctus  et  ultimo  Deus  ipse  sunt  tale  principium?  « Evangelium  » autem 
inquantum  est  annuntiatio  (oralis  vel  scripta)  Christi,  certe  maximi  momenti 
est,  sed  non  est  totius  vitae  Ecclesiae  principium;  nam  praeter  annuntiatio- 
nem dantur  etiam  media  sanctificationis,  id  est  sacramenta  etc. 

Pag.  24,  lin.  27:  « De  instituendis  successoribus  »:  agiturne  hic  de  suc- 
cessoribus edocendis  et  formandis  vel  de  creandis  sive  constituendis?  Vox 
« instituere  » potius  priori  sensu  intelligenda  esset;  iamvero  in  contextu 
prius  exspectaretur  sermo  de  successoribus  deligendis  et  creandis  («  consti- 
tuendis »). 

Probatio  allata,  solus  locus  Act.  20,  28,  omnino  insufficiens  est.  Plures 
loci  ex  Epistulis  pastoralibus  citandi  essent. 

Pag.  24,  lin.  28:  « Seipsis  »:  potius  dicendum  esset  « sibi  ipsis  ». 

Pag.  24,  lin.  31:  «regere...  debent...»:  hic  transitus  ad  exhortandum 
minime  quadrat  stylo  constitutionis  dogmaticae.  Hic  expectatur  potius  ut 
exacte  et  plene  describantur  potestas  et  auctoritas  episcoporum  ut  succes- 
sorum apostolorum,  ita  ut  appareat  eos  eandem  auctoritatem  possidere  ac 
apostoli  ipsi;  non  autem  exspectantur  exhortationes. 

Ideo  hic  e textu  1 Petr.  5,  2-4  addenda  essent  verba,  quae  sequuntur, 
de  praemio  quod  pastores  fideles  a « Principe  Pastorum  » accepturi  sunt. 
Ex  his  enim  verbis  clare  apparet  seniores  ac  pastores,  de  quibus  hic  textus 
loquitur,  vices  gerere  Christi  Supremi  Pastoris  eiusque  nomine  et  auctori- 
tate gregem  Dominicum  pascere.  Patet  hanc  ideam  dogmatice  ad  finem 
huius  loci  constitutionis  magni  momenti  esse. 

Pag.  24,  lin.  36:  « Apostoli  igitur  ab  ipso  Domino  instructi  et  acceptis 
mandatis  »:  haec  conclusio  minime  in  praecedentibus  probatur,  ubi  nihil 
de  talibus  mandatis  vel  instructionibus  Domini  apostolis  datis  dicitur. 
Praeterea,  uti  supra  dictum  est,  haec  conclusio  de  episcopis  ab  apostolis 
constitutis  multo  melius  probanda  esset,  et  distinguenda  essent  munera  apo- 
stolis ut  talibus  data  et  alia  quae  transmittere  debebant  successoribus. 

Pag.  24,  lin.  40  ad  pag.  25,  linn.  1 ss.:  « Sicut  autem  permanet...  ita 
servatur...  »:  quinam  est  sensus  harum  duarum  affirmationum  et  quinam 
parallelismus  inter  eas?  Videtur  esse  intentio  auctorum  confirmare  cum 
supremam  potestatem  Petro  concessam  tum  potestatem  datam  toto  collegio 
apostolico  ad  eorum  successores  transiisse;  quod  tamen  clarius  exprimen- 
dum esset.  Si  haec  est  idea  auctorum,  res  clarior  esset,  si  non  incipitur  no- 
vum alinea.  Tunc  enim  melius  haec  affirmatio  ut  conclusio  e praecedentibus 
apparebit.  Praeterea  notentur  quae  dicta  sunt  ad  lin.  36  de  distinctione  mu- 
nerum apostolorum. 

Pag.  25,  lin.  3:  «A  corpore  sacrato  »:  « sacrato  » forte  melius  omitti- 
tur, nam  eo  ipso  quod  sermo  est  de  corpore  episcoporum  sufficienter  res  in- 
telligitur  et  sufficienter  reverentia  erga  eos  exprimitur  nam  etiam  de  « colle- 
gio » non  dicitur  ipsum  esse  « sacratum  ».  Ergo  non  est  necessarium  dici 
neque  de  corpore. 

Pag.  25,  lin.  4:  ut  simul  ratio  aliqua  detur  pro  hac  conclusione  forte 
mentio  apostolorum  facienda  esset  et  quidem  hoc  modo:  «...  docemus  epi- 
scopos, utpote  successores  collegii  apostolorum,  ex  divina  institutione...  ». 

Pag.  25,  linn.  16-21:  « Immo...  gradum  supremum  sacramenti  Ordinis  »: 
non  apparet  quid  his  verbis  proprie  affirmetur  et  quid  novi  illa  afferent  ad 
illa,  quae  dicuntur  in  lineis  immediate  praecedentibus.  Ibi  enim  dicitur  con- 
secrationem episcopalem  pertinere  ad  sacramentum  ordinis,  et  inde  evi- 
denter etiam  gratiam  ex  opere  operato  conferre.  Dicitur  praeterea:  gradum 
sacerdotii,  qui  consecratione  episcopali  confertur  vocari  « summum  sacerdo- 
tium ».  Nonne  in  his  iam  omnia  elementa  continentur  quae  linn.  16-21 
affirmantur?  Praeterea  ex  eo  quod  traditio  dicit,  per  consecrationem  epi- 
scopalem conferri  gratiam  Spiritus  Sancti,  non  sequitur  episcopatum  esse 
gradum  supremum  sacramenti  ordinis. 

Pag.  25,  lin.  22:  ne  minima  quidem  probatio  datur  pro  charactere  sa- 
cramentali  per  consecrationem  episcopalem  impresso. 

Pag.  25,  lin.  29:  « Paterno  munere  »:  cf.  1 Cor.  4,  15:  « nam  si  decem 
milia  paedagogorum  habeatis  in  Christo,  sed  non  multos  Patres.  Nam  in 
Christo  Iesu  per  evangelium  ego  vos  genui  ». 

Pag.  25,  lin.  35:  nonne  « ministerium  sacerdotale  verbi  » et  « testificatio 
Evangelii  gratiae  Dei  » una  eademque  res  sunt? 

Pag.  25,  lin.  37:  « Ministratio  Spiritus  in  iustitia  et  gloria  »:  ut  textus 
melius  textui  S.  Pauli  respondeat,  proponitur  ita:  « ministratio  iustitiae  et 
Spiritus  in  gloria  »,  vel  loco  « in  gloria  » melius,  magis  consone  ad  linguam 
latinam  « gloriosa  ministratio...  ». 

Pag.  25,  lin.  33:  « Non  sunt  nisi  ministri...  » haec  verba,  quae  apud 
apostolum  S.  Paulum  magnam  dignitatem  ministrorum  exprimunt  melius 
non  adhibentur  ad  hanc  dignitatem  quasi  diminuendam.  Proinde  proponi- 
tur ordinem  invertere  et  dicere  lin.  26:  « Episcopi  sunt  ministri  Christi  et 
dispensatores  mysteriorum  Dei...  per  eos  enim  Christus  Dominus  singula- 
riter Ecclesiae  suae  vivificandae  praesens  est...  ». 

Pag.  25,  lin.  39:  « Hierarchia...  ministris  »:  numquid  in  constitutione, 
quae  ex  professo  de  Ecclesia  tractat,  sufficit  in  hac  re  tanti  momenti  sim- 
pliciter citare  Concilium  Tridentinum?  Praeterea,  cum  in  praecedentibus 
(linn.  35  ss.)  officium  episcoporum  ope  vocis  « ministerium  »,  « ministra- 
tio » describitur,  aliquam  confusionem  ingerit,  si  hic  vox  « ministri  » de 
ministris  inferioribus  (i.  e.  diaconis)  adhibetur  sine  ullo  addito  vel  explica- 
tione. 

Pag.  26,  lin.  1:  collato  pag.  25,  linn.  24-26:  fortasse  in  loco  citato 
pag.  25  melius  positive  diceretur  quid  episcopi  sint  et  demum  hic  pag.  26 

comparatio  fieret  episcoporum  cum  presbyteris  et  dicerentur  illa  potius  ne- 
gativa ex  pag.  25,  linn.  24-26. 

Pag.  26,  lin.  3:  «Veritatem...  dispergant»:  forte  melius  «spargant». 

Pag.  26,  lin.  6:  num  essentia  sacerdotii  eo  exhauritur  quod  sunt  « coope- 
ratores ordinis  episcopalis  »? 

Pag.  26,  lin.  8:  « Fideles  ad  iugem  orationem  exhortantur...  »:  curnam 
praecise  hoc  elementum  extollitur  et  quomodo  probatur?  Fortasse  auctores 
volebant  exponere  munus  sacerdotis  orationes  communitatis  fidelium  diri- 
gendi (cf.  sequens  « dirigunt  »),  quod  clarius  dici  deberet. 

Pag.  26,  lin.  10:  quid  significant  verba:  « ad  communicandum  sacrifi- 
cium Christi  et  Ecclesiae...  perducunt  »? 

Pag.  26,  lin.  12:  «A  Romano  Pontifice  vel  ab  episcopo...  assignatur  »: 
si  supra  (lin.  1)  dicitur  episcopos  sibi  assumere  presbyteros  ut  adiumentum, 
nonne  hic  primo  loco  poni  deberet  — id  quod  ordinarium  est  — i.  e.  sacer- 
doti curam  animarum  actu  exercendam  ab  episcopo  assignari?  (A  Romano 
Pontifice  enim  solum  in  casibus  minus  ordinariis  assignatur).  Primo  ergo 
ponatur  id  quod  est  ordinarium  et  maxime  frequens. 

« Cura  autem  animorum  »:  secundum  usum  ordinarium  ponatur  « ani- 
marum ». 

Pag.  26,  lin.  13:  « Cuius  in  pascendo...  vices  agunt  »:  si  presbyteri  or- 
dinarii in  cura  animarum  semper  et  simpliciter  « vices  » episcopi  agunt,  ergo 
omnia,  quae  faciunt  nomine  episcopi  agunt?  Expressio  saltem  male  intelligi 
posset.  Et  quid  de  sacerdotibus  qui  non  immediate  ab  episcopo  dependent 
(religiosi  etc.)? 

Pag.  26,  lin.  19:  quid  significant  verba  « secundum  quandam  impulsio- 
nem apostolicam?  Forte  melius  « ex  sincero  zelo  apostolico  ». 

Pag.  26,  lin.  20:  « Ad  salutem...  protendentem  »:  forte  melius:  « ad 
salutem  totius  mundi  anhelantem  ». 

« Episcopi...  munus  participantes  »:  nonne  haec  expressio  etiam  signi- 
ficare potest  eos  totum  munus  episcopi  ita  participare?  fortasse  ita:  « in  epi- 
scopi munere  partem  habentes  ». 

Pag.  26,  linn.  21  ss.:  « Exigentiam...  recipiunt  »:  quid  significat  « exi- 
gentiam recipere  »?  Praeterea  tota  haec  sententia  minime  clara  est.  Pro- 
ponitur: « Cum  in  episcopi  munere  partem  habeant  et  ex  hac  participatione 
oriatur  necessitas,  ut  vera  et  sincera  caritate  erga  gregem  instructi  sint,  eadem 
participatio  secumfert  etiam  promissionem  divinam  hoc  donum  a Deo  obti- 
nendi et  continet  validum  incitamentum  ad  omnimodam  sanctitatem  adipi- 
scendam, cum  perfecta  illa  erga  gregem  caritas  sine  ea  dari  non  possit  ». 

Pag.  26,  lin.  25:  « Et  confratribus  suis  »:  agiturne  de  aliis  sacerdotibus 
vel  de  christifidelibus  eis  commissis,  qui  eorum  « fratres  in  Christo  » sunt? 

Pag.  26,  linn.  29-40:  non  est  certe  constitutionis  dogmaticae  in  re  ab 
apostolis  ipsis  instituta,  uti  est  gradus  diaconorum,  fere  solum  ea  proponere, 
quae  in  C.I.C.  hodierno  habentur  (et  quidem  in  solo  Codice  Latino)  omis- 
sis eis,  quae  in  Actibus  Apostolorum  cap.  6 et  in  traditione  habentur. 

Pag.  27,  lin.  9 ss.:  « Collegium...  ut  capite  eius  intelligatur  »:  sententia 
difficilis;  proponitur:  « Collegium...  auctoritatem  non  habet  nisi  cum  Romano 
Pontifice,  successore  S.  Petri,  collegii  capite,  simul  sumptum  ». 

Pag.  27,  lin.  12:  « Per  se  plenam  et  universalem  potestatem  »;  quid  si- 
gnificant hae  expressiones?  Numquid  Romanus  Pontifex,  considerata  insti- 
tutione Ecclesiae,  concipi  potest  seiunctim  a collegio  apostolorum?  Si  ergo 
illorum  verborum  sensus  est,  Romanum  Pontificem  non  accipere  potesta- 
tem plenam  et  universalem  a corpore  apostolorum,  omnino  vera  est,  sed 
est  tam  evidens,  ut  non  appareat  cur  efferatur.  Si  autem  intelligitur  Roma- 
num Pontificem  posse  pro  se  seiunctim  a collegio  apostolorum  considerari 
et  ita  plenam  potestatem  in  Ecclesiam  habere,  e supradictis  non  habet 
sensum. 

Pag.  27,  lin.  17  :«  Ecclesiam  creditur»:  videtur  deesse  verbum;  dicatur 
ergo  « esse  creditur  ». 

Pag.  27,  lin.  22:  « Collegium...  varietatem  populi  Dei...  repraesentat  »: 
hoc  proprie  obtineri  potest  tantum  si  membra  collegii  considerantur  ut  re- 
praesentantes singularum  Ecclesiarum,  quae  ab  ipsis  reguntur;  proinde  di- 
catur: « Collegium  hoc  quatenus  ex  multis  componitur,  quorum  unusquisque 
suam  Ecclesiam  (vel  suam  partem  Ecclesiae)  repraesentat,  varietatem  populi 
Dei  exprimit;  quatenus  autem  singula  eiusdem  membra  et  Ecclesiae  ab 
ipsis  repraesentatae  sub  uno  capite  collecta  sunt,  unitatem  gregis  Christi  de- 
monstrat ». 

Pag.  27,  lin.  25:  « Fideliter  observantes  »:  forte  melius  « agnoscentes  ». 

Pag.  27,  lin.  27:  « Spiritu  Sancto...  roborante  »:  nonne  saltem  aliqua 
probatio  pro  hac  maximi  momenti  affirmatione  dari  deberet? 

Pag.  27,  lin.  4,  nota  num.  34:  hic  agitur  de  affirmatione  aliqua  dogma- 
tica. Iamvero  talis  affirmatio  per  facta  historica,  — quae  nominantur  in 
nota  34  — per  facta  ut  talia  probari  non  potest,  sed  solum,  si  haec  facta 
considerentur  ut  testimonia  fidei  et  traditionis. 

Pag.  28,  lin.  3:  «Unitatis...  principium  ac  visibile  fundamentum»: 
uti  iam  pag.  23,  lin.  18  notabatur,  hac  in  re  caute  loquendum  est,  ne  videa- 
mur Petrum  principio  unitatis  internae  (Christo  et  actioni  Spiritus  Sancti) 
substituere  velle;  proinde  dicatur  « unitatis  tum  episcoporum  tum  fidelium 
visibile  principium  ac  fundamentum  » (ita  enim  clare  apparet  hic  agi  tan- 
tum de  principio  unitatis  visibili). 

Pag.  28,  lin.  11:  « quando  episcopus...  praeficitur  »:  textus  prout  sonat 
tautologia  esse  videtur;  nam  clarum  est  eo  quod  aliquis  Ecclesiae  particulari 
praeficitur  eius  regimen  pastorale  hoc  actu  non  extendi  ad  Ecclesiam  univer- 
salem; quaestio  videtur  potius,  num  eo  quod  quis  episcopus,  ergo  mem- 
brum collegii  episcopalis,  creatur,  non  acquirat  aliquam  auctoritatem  supra 
Ecclesiam  universalem.  Proinde  proponitur:  « Quando  aliquis  episcopus 
creatur...  » (vel  etiam  formula  aliqua  adhuc  magis  clara)  « regimen...  non- 
nisi super  portionem...  cui  praeficitur...  ». 

« Regimen...  extendit  »:  fortasse  melius  construere  forma  passiva:  « re- 
gimen eius  pastorale...  nonnisi  extenditur  ». 

Pag.  28,  lin.  17:  «Debent  enim...  »:  loco  enumerationis  officiorum,  hic 
expectaretur  potius  aliqua  probatio  illius  universalis  sollicitudinis  de  qua 
linn.  14  ss.  Probatio  autem  clara  habetur  in  illis,  quae  supra  (maxime 
pag.  27,  linn.  20  ss.)  dicta  sunt  de  cura  praedicandi  evangelium  collegio 
Duodecim  tradita.  Ex  hac  ratione  apparet  quoque  statim  primo  omnino  loco 
nominandum  esse  officium  praedicandi  Evangelium,  quod  hic  in  textu  solum 
fere  ultimo  loco  adducitur  (linn.  23  s.,  28  ss.).  Fortasse  praeter  illam  ratio- 
nem quae  petitur  ex  facto,  Dominum  Ecclesiam  collegio  apostolorum  tra- 
didisse alia  quoque  ratio  adduci  potest,  id  est  necessitas,  quae  a S.  Paulo 
1 Cor.  12,  12-30  exponitur,  scilicet  ut  unumquodque  membrum  Corporis 
mystici  Christi  semper  donum  totius  et  omnium  membrorum  prae  oculis 
habeat.  Maxime  respiciendus  esset  textus  1 Cor.  12,  26:  Et  si  quid  patitur 
unum  membrum,  compatiuntur  omnia  membra;  sive  gloriatur  unum  mem- 
brum, congaudent  omnia  membra.  Item  potest  adduci  ex  eodem  capite 
illud  (quod  iam  supra,  initio  huius  capitis  constitutionis  dictum  erat):  uni- 
cuique autem  datur  manifestatio  spiritus  ad  utilitatem  (ibi  d.  v.  27).  Ex 
contextu  patet  agi  non  de  utilitate  tantum,  nec  primo  loco  individui,  sed 
Corporis  Ecclesiae.  Ex  hac  ratione,  id  est,  mutua  solidaritate  omnium  mem- 
brorum corporis,  eo  ipso  pateret  etiam  veritas  eorum,  quae  dicuntur  pag.  28, 
lin.  24,  scii,  curam  soler tem  propriae  Ecclesiae  constituere  efficax  contribu- 
tum ad  bonum  totius  mystici  Corporis  Christi.  Ex  eadem  augmentatione 
etiam  illa  quae  dicuntur  supra  de  cura  missionum  non  soli  Romano  Pontifici 
relinquenda  optimum  caperet  fundamentum  e S.  Scriptura  sumptum  (et  non 
haberetur  apparentia  ac  si  haec  solum  recentioribus  documentis  Summo- 
rum Pontificum  probari  possint)  (cf.  notam  44).  In  hac  ultima  nota  utiliter 
citari  possent  verba  Pii  XI  in  nota  39  allata.  Demum  e dictis  rationibus  e 
1 Cor.  petitis  etiam  illa  quae  de  « universali  charitatis  societate  » mutuoque 
« fraterno  adiutorio » dicuntur  (linn.  38  ss.),  optimum  haberent  funda- 
mentum. 

Pag.  28,  lin.  38  ad  pag.  29,  lin.  2:  quae  hic  optime  dicuntur  cum  illis 
cohaerent,  quae  iam  supra  lin.  19  ss.  de  amore  totius  Corporis  mystici 
Christi,  de  cura  pauperum,  dolentium  etc.  dicta  sunt.  Proinde,  ut  expositio 
melius  ordinetur,  fortasse  melius  primo  exponeretur  cura  ab  episcopis  ha- 
benda Evangelium  ubique  terrarum  annuntiandi  (lin.  28  ss.),  dein  adderentur 
ea,  quae  curam  pro  illis  qui  iam  crediderunt  spectant. 

In  tota  hac  expositione  potius  quam  tonus  exhortatorius  adhibeatur  se- 
rena expositio,  quae  animos  episcoporum  et  fidelium  gaudio  afficiat  de  tali- 
bus et  tantis  opportunitatibus  pro  toto  Corpore  Christi  mystico  curam  ge- 
rendi. 

Pag.  29,  lin.  3:  « mediantibus  apostolis  »:  forte  melius:  « in  apostolis 
et  per  eos,  a Domino...  ». 

Pag.  29,  lin.  9:  «Ut  prophetarent...  »:  haec  expressio,  uti  videtur,  per- 
peram de  apostolorum  officio  et  munere  adhibetur;  in  loco  citato  Act.  1,  8 non 
invenitur,  in  alio  autem  loco  Apoc.  10,  11  de  alia  re  agitur,  non  de  praedi- 
catione apostolorum. 

Pag.  29,  lin.  12:  « Verum  est  servitium...  »:  haec  idea  iam  pag.  23, 
lin.  7 exprimitur;  ac  hic  maxime  exemplo  Domini  probanda  esset  i.  e.  Mt. 
20,  28:  « Filius  hominis  non  venit  ministrari  sed  ministrare  »;  cf.  Lc. 
22,  26  s. 

Pag.  29,  lin.  15:  estne  necessarium  hanc  quaestionem  hic  tractare?  De 
quanam  « missione  » agitur? 

Pag.  29,  lin.  22:  « Doctores  authentici  »:  haec  non  solum  ex  C.I.C.  sed 
maxime  e praecedentibus,  quae  de  collegio  apostolorum  dicta  sunt,  probanda 
essent. 

« Vera  auctoritate  nomine  Christi...  »:  obtinetne  hoc  etiam  in  presby- 
teris? Si  ita,  ubi  est  differentia  inter  auctoritatem  presbyterorum  et  episco- 
porum? 

Pag.  29,  lin.  27:  « Fideles  in  episcopi  sententiam...  »:  nonne  idem  valet 
etiam  de  sacerdotibus?  Dicatur  ergo:  « sacerdotes  et  fideles  etc.  ». 

Pag.  29,  lin.  30:  quid  est  concrete  ille  « collegialis  nexus  »? 

Pag.  29,  lin.  31:  quid  significat:  «authentice  docentes»?  Nonne  haec 
expressio  melius  explicari  et  pressius  definiri  deberet?  Praeterea  hoc  iterum 
ex  praecedenti  expositione  probari  deberet  et  non  e documentis,  non  offi- 
cialibus, Concilii  Vaticani  I. 

Pag.  30,  lin.  3:  citetur  textus  authenticus  Concilii  Vaticani  I non  ali- 
quae explicationes  in  Concilio  datae. 

Pag.  30,  lin.  4:  « iure  statuit  »:  non  decet  Concilium  Vaticanum  II  pro 
documento,  quod  non  minus  solemne  est,  i.  e.  constitutione  definitoria 
primatus,  quasi  novam  aliquam  « approbationem  » afferre. 

Pag.  30,  lin.  10:  nonne  haec  iam  supra  lin.  2 dicta  sunt? 

Pag.  30,  lin.  13:  « Secundum  ipsam  revelationem  »:  numquid  semper 
agitur  de  revelatione  proprie  dicta?  Melius  dicatur  « secundum  depositum 
fidei  ».  Non  enim  omnia  quae  in  deposito  fidei  continentur  necessario  e « re- 
velatione » proprie  dicta  provenire  debent. 

Pag.  30,  lin.  18:  nonne  hic  addere  conveniret,  Ecclesiam  non  esse  nec 
agere  ut  dominam  super  deposito  fidei,  sed  tantum  ut  custodem  et  fidelem 
interpretem  doctrinae  a Domino  per  apostolos  acceptae?  Ita  occurreretur 
frequenti  obiectioni  quorundam  fratrum  seiunctorum  et  simul  via  pararetur 
ad  illa,  quae  sequuntur  de  sollicitudine  ab  Ecclesia  adhibenda  in  doctrina 
rite  indaganda  et  apte  enuncianda  (lin.  18). 

Pag.  30,  lin.  21:  « Novam  vero  revelationem...  »:  haec  melius  initio 
huius  expositionis  dicerentur,  id  est  hac  ipsa  pagina  linn.  27  ss.  Ibi  oppor- 
tune statim  diceretur  in  magisterio  Ecclesiae  non  agi  de  nova  revelatione 
publica  danda,  sed  de  doctrina  a Domino  per  apostolos  Ecclesiae  concredita 
melius  definienda  et  interpretanda. 

Pag.  30,  linn.  24-28:  « Religiosum...  obsequium  praestandum  est  »:  non- 
ne aliqua  ratio  pro  hac  affirmatione  afferenda  esset,  id  est  monstrandum 
esset,  quomodo  haec  conclusio  e doctrina  supra  exposita  sequatur? 

Pag.  30,  lin.  31:  « Summus  sacerdos  » etsi  hoc  verum  sit  (cf.  pag.  25, 
linn.  lis.)  tamen  videndum  esset  ne  confusio  fiat  cum  officio  « Summi  Pon- 
tificis »;  periculum  enim  est,  ne.  videatur  adesse  tantum  differentia  vocis 
(Pontifex  etiam  significat  « sacerdos  »),  et  non  differentia  in  re. 

Pag.  30,  lin.  36:  « Eorum  particulari  iudicio  ...  determinatas  »:  ad  quem 
refertur  vox  « eorum  » et  ubi  inveniuntur  hae  ulteriores  determinationes? 
An  forte  ipsi  episcopi  debent  « praecepta  Domini  et  generales  Ecclesiae  le- 
ges » particulari  suo  iudicio  ulterius  determinare? 

Pag.  30,  lin.  37:  afferatur  saltem  aliqua  probatio. 

Pag.  31,  lin.  3:  «Etiam  regimen...  inservit»:  nonne  potius  unum  ex 
primariis  muneribus  episcoporum  est  ad  « fideles  sanctificandos  » conferre? 

Pag.  31,  lin.  5:  «Ut  vicarii  et  legati  Christi  regunt  »:  recolantur  unus 
alius  ve  textus  vel  una  aliave  ratio  in  praecedentibus  allata. 

Pag.  31,  lin.  7:  « Ad  gregem  suum  aedificandum  »:  pro  vera  auctoritate 
et  potestate  adducatur  ut  confirmatio  v.  g.  2 Cor.  10,  4:  Nam  arma  militiae 
nostrae  non  carnalia  sunt  sed  potentia  Deo  ad  destructionem  munitionum 
in  promptu  habentes  ulcisci  omnem  inoboedientiam;  de  potestate  ad  aedi- 
ficationem data:  cf.  2 Cor.  10,  8:  « ...  de  potestate  nostra,  quam  dedit  no- 
bis Dominus  in  aedificationem  et  non  in  destructionem  vestram  ».  Item 
2 Cor.  13,  10:  «ut  non  praesens  durius  agam  secundum  potestatem,  quam 
Dominus  dedit  mihi  in  aedificationem  et  non  in  destructionem  ». 

Pag.  31,  lin.  19:  « Dum  Spiritus  Sanctus  ...  sustinebit  »;  quid  haec 
sibi  volunt?  Non  est  enim  quae.stio  num  Spiritus  Sanctus  constitutionem  Ec- 
clesiae a Deo  datam  sustinebit,  sed  quaestio  est  ut  homines  utramque  pote- 
statem, scii,  episcoporum  et  Romani  Pontificis,  ita  contemperent  ut  unius- 
cuiusque potestatis  natura  servetur. 

Pag.  31,  lin.  25:  « Coercendi,  ante  oculos  teneat  »:  loco  toni  exhorta- 
torii, dicatur  fere  ita:  « hoc  autem  munus  coercendi  suam  normam  habet 
in  exemplo  Boni  Pastoris  ...  ». 

Pag.  31,  lin.  34:  « Ut  Paulus  est ...  »:  deesse  videtur  subiectum;  forte 
melius:  «ut  Paulus...  ita  etiam  ipse  episcopus  debitor  est...». 

Pag.  31,  lin.  38:  « Fideles  autem...  »:  uti  supra  (pag.  29,  lin.  27)  etiam 
hic  forte  etiam  sacerdotes  ordinarii  includi  possent,  ut  episcopus  vere  sit 
caput  totius  populi  christiani  in  sua  dioecesi;  eo  vel  magis  quod  sacerdotes 
in  hac  « adhaesione  » fidelibus  exemplo  praeire  debeant  et  quia,  cum  ipsi 
quoque  munus  aliquod  docendi  habeant,  facilius  se  ob  officio  subiectionis 
sub  auctoritate  doctrinali  episcopi  exemptos  considerare  possunt. 

Em.mus  P.  D.  IACOBUS  FRANCISCUS  card.  McINTYRE 
Archiepiscopus  Angelorum  in  California 

Vellim  dicere  verbum  circa  cap.  II,  de  Ecclesia,  et  signanter  circa  par.  12, 
de  diaconis. 

Propositum  privandi  diaconatum  vetustissimo  et  hodierno  suo  decore 
magni  momenti  est  et  attentum  animum  petit  ad  probabilia  consectaria  huius 
radicalis  innovationis. 

Plura  quae  in  hac  aula  conciliari  audivimus  talia  equidem  sunt  quae  ho- 
minem provectae  aetatis  meae  torquent  vehementer;  nec  torquent  dumtaxat, 
verum  et  concutiunt. 

Nam  propositum  illud  tendit  ad  resignationem  privilegiorum  quibus  hono- 
rifice simul  ac  praeclare  iamiam  per  plura  saecula  diaconatus  gavisus  est; 
cui,  ex  adverso,  tribuitur  coniugii  privilegium,  novum  et  periculo  plenum. 
Hoc  est  formidolosum. 

Fierine  potest  ut  officium  sacerdotis  et  episcopi  denudetur  vitae  orna- 
mento quod  longissimo  tempore  ceteris  fuit  in  reverentiam,  ipsis  autem  in 
dignitatem  et  sanctificationem? 

Verum  quidem  est  caelibatum  sacerdotis  nunc  non  oppugnari  modo  directo 
et  proximo.  Abs  dubio  tamen  oppugnatur  indirecte  et  remote  per  propositum 
deflectendi  a recepto  splendore  Diaconatus. 

Undeviginti  saeculorum  decursu  multa  suffecta  sunt  et  adiecta  quibus 
viri  et  mulieres,  religiosi  atque  saeculares,  illa  omnia  et  colunt  et  evolvunt 
opera  quae  nunc  tribuerentur  diaconatui,  primaevae  aetatis  aemulo.  Gesta 
huiusmodi  suntne  oblivioni  data,  saltem  inadvertentiae? 

Cogitemus  fratrum  laicorum,  ut  vocantur,  in  religiosis  Institutis  agmen 
copiosissimum;  viri  plane  dediti  servitio  Dei  et  hominum,  in  officiis  celsis  et 
humilibus,  puta  catechistarum  et  magistrorum,  adiutorum  et  inservientium. 
Suntne  hi  cuncti  despiciendi,  quorum  operam  diaconi  suscipiant?  Ipsi  tamen 
nuncuparunt  vota  quae  vetant  matrimonium. 

Totum  systema,  prouti  dicitur,  servitii  socialis,  latissime  nunc  temporis 
vulgatum  in  institutionibus  religiosorum  et  saecularium,  virorum  et  mulierum 
— coniugatorum  atque  caelibum  — ingens  Ecclesiae  operibus  contributio 
fulget. 

Opus  est,  ni  fallor,  alta  atque  protracta  consideratione  ut  aequa  prorsus 
lance  pensitemus  quae  pro  novo  proposito  et  contra  novum  propositum  et 
allata  sunt  et  afferentur;  timeo  enim  ne  facile  inducamur  ad  acceptandam 
novitatem  cuius  experimentum  praecessit  nullum. 

Si  quid  igitur  sentio,  lin.  33  ad  41  par.  16  sunt  omnino  delendae. 

Em.mus  P.  D.  CLEMENS  card.  MICARA 

Discussiones  in  Concilio  de  collegialitate  episcopatus  habitae  ostendunt 
maximi  momenti  esse,  ut  clare  distinguantur  certa  ab  incertis,  ne  in  decretum 
definitivum  expressiones  introducantur,  quae  erronee  interpretari  possint. 

I.  Ea  quae  certa  sunt. 

1.  Certum  est  Christum  Dominum  instituisse  collegium  apostolorum, 
quod  continuatur  in  collegio  episcoporum;  singuli  enim  episcopi  eatenus  po- 
siti sunt  a Spiritu  Sancto  ad  regendas  ecclesias  singulas,  in  quantum  huic 
collegio  adnumerantur.  Ideo  usus  theologorum  adhibendi  expressionem  « col- 
legium episcoporum » ut  terminum  technicum  ad  indicandum  episcopos 
vinculo  quodam  sociali  quodam  modo  coniungi  et  a reliquis  fidelibus  quodam 
modo  distingui,  reprobari  nequit. 

2.  Certum  est  constitutionem  ecclesiae  esse  monarchicam,  quatenus  Ro- 
manus Pontifex  habet  « totam  plenitudinem  supremae  potestatis  in  ecclesia 
ordinariam  et  immediatam,  sive  in  omnes  et  singulas  ecclesias,  sive  in  omnes 
et  singulos  pastores  et  fideles  » (D.  1831),  idque  « ex  sese  »,  id  est  non 
ex  delegatione  ecclesiae  vel  collegii  episcoporum. 

3.  Certum  est  constitutionem  monarchicam  ecclesiae  nequaquam  repu- 
gnare institutioni  collegii  episcoporum.  Ideo  primatus  Pontificis  Romani 

a)  non  excludit  potestatem  ordinariam  et  immediatam  episcoporum 
« qua  episcopi,  qui  positi  a Spiritu  Sancto  in  apostolorum  locum  successe- 
runt, tamquam  veri  pastores  assignatos  sibi  greges  singuli  singulos  pascunt 
et  regunt  » (D.  1828); 

b ) non  excludit  collegium  episcoporum  in  concilio  sub  Romano  Pon- 
tifice congregatorum  supremam  potestatem  in  Ecclesia  collegialiter  exercere; 

c)  non  excludit  collegium  episcoporum  etiam  in  orbe  dispersum  func- 
tionem quamdam  propriam  habere:  infallibilitate  enim  pollet,  quando  sin- 
guli episcopi,  in  propriis  ecclesiis  docentes,  consentiunt  proponendo  verita- 
tem aliquam  divinitus  esse  revelatam  (D.  1792). 

II.  Ea  quae  dubia  sunt. 

1.  Inter  theologos  contemporaneos,  proponuntur  tres  diversae  opiniones 
de  immediato  subiecto  supremae  potestatis  in  ecclesia,  quae  opiniones  ple- 
rumque in  ordine  ad  magisterium  infallibile  exponi  solent. 

a)  Plures  defendunt  duplex  esse  subiectum  immediatum  huius  po- 
testatis inadaequate  distinctum:  unum  est  Summus  Pontifex  solus,  ut  suc- 
cessor Petri;  aliud  collegium  episcoporum  sub  Summo  Pontifice. 

b)  Secundum  alios,  unum  est  subiectum  supremae  potestatis,  id  est, 

Summus  Pontifex,  a quo  potestas  collegii  episcoporum  sive  in  concilio  col- 
lectorum, sive  in  orbe  dispersorum,  provenit. 

c ) praeter  has  duas  opiniones  (quae  iam  in  concilio  Vaticano  ut  li- 
berae consideratae  sunt),  recentius  proposita  est  tertia  opinio  secundum  quam 
subiectum  immediatum  supremae  potestatis  est  collegium  episcoporum;  hoc 
collegium,  potestatem  suam  supremam  exercet  vel  collegialiter,  scilicet  in  con- 
cilio sub  suo  capite,  i.  e.  sub  Romano  Pontifice,  qui  ex  sese,  non  ex  consensu 
episcoporum,  tamen  semper  in  qualitate  capitis  collegii  episcoporum,  in  ec- 
clesia unicam  summam  potestatem  exercet. 

Istae  tres  opiniones  libere  in  ecclesia  disputantur,  et  nulla  istarum  tales 
habet  rationes  quae  omne  dubium  tollant.  Praesertim  tertia  opinio  multas 
habet  difficultates;  dicunt  quidem  eius  propugnatores,  se  nolle  quidquam 
detrahere  de  plenitudine  primatus  Romani  Pontificis,  sed  nuper  unus  ex 
principalibus  propugnatoribus  huius  theoriae  explicite  agnovit  nondum  esse 
clarum,  quo  modo  haec  opinio  conciliari  possit  cum  iis  quae  de  primatu 
Romani  Pontificis  in  Concilio  Vaticano  I proposita  sunt  (Carolus  Rahner,  in 
Rahner-Ratzinger,  Episkopat  und  Vrimat,  Freiburg  1961,  pag.  91). 

2.  Dubium  est  proinde,  quo  sensu  episcopi  positi  sint,  non  tantum  ut 
singuli  singulas  ecclesias  regant,  sed  etiam  ut  collegialiter  in  regimine  uni- 
versae ecclesiae  interveniant.  Patet  quidem,  omnes  christianos  habere  solli- 
citudinem omnium  ecclesiarum,  cum  singula  membra  corporis  ad  bonum  to- 
tius collaborare  debeant;  patet  similiter,  hanc  cooperationem  diverso  modo 
fieri  debere,  secundum  diversam  positionem  organicam  cuiuscumque  in  struc- 
tura corporis  mystici:  proinde  episcopi  episcopali  modo  hanc  sollicitudinem 
exercere  debent.  Attamen,  non  est  clarum,  utrum,  in  hac  sollicitudine  episco- 
pali, actus  regiminis  collegialis  exerceatur.  E.  g.  opus  missionum  exterarum 
non  posset  existere  si  singuli  episcopi  non  cooperarent  in  propriis  dioecesi- 
bus in  opere  missionum  promovendo;  sed  ex  hoc  non  immediate  patet,  mis- 
siones exteras  collegialiter  ab  episcopis  esse  (sub  directione  suprema  Summi 
Pontificis)  dirigendas;  et  multo  minus  patet,  episcopos  novarum  ecclesiarum, 
etsi  ope  totius  episcopatus  indigeant,  magis  quam  alios  episcopos  a collegio 
episcoporum  dependere.  De  facto,  etiam  clerus  alicuius  dioeceseos  debet  de 
bono  totius  dioeceseos  sollicitus  esse,  et  hanc  curam  debet  sacerdotali  modo, 
aliter  quam  simplices  fideles,  exercere,  tamen,  ex  hoc  non  sequitur  clerum 
collegialiter  sub  episcopo  dioecesim  regere. 

3.  Dubium  est  etiam,  et  maxime,  utrum  Summus  Pontifex  uti  debeat 
concursu  episcoporum  in  regimine  ordinario  ecclesiae  universalis.  Patet,  una 
ex  parte  a)  non  requiri  ad  validitatem  actuum  Summi  Pontificis  consensum 
episcoporum.  Similiter  patet  b)  ad  liceitatem  horum  actuum  requiri,  quod 
exigitur  ad  actum  cuiuscumque  ministerii  ecclesiastici,  usum  illorum  medio- 
rum humanorum  quae  adhiberi  debent  ne  Deus  tentetur;  non  est  dubium, 
inter  ista  media  praecipuum  locum  obtinere  consilium  confratrum  in  epi- 
scopatu. Ideo  Romani  Pontifices  maxime  ante  actus  extraordinarios  magi- 
sterii vel  legislationis,  episcopatum  universum  consulere  solent.  Attamen, 

alia  ex  parte,  saltem  dubium  est  c ) utrum  pontifices  hoc  facere  debeant  ex 
iure  divino,  modo  ordinario  et  stabili,  ita  ut  ipsa  constitutio  ecclesiae  quem- 
dam ordinarium  interventum  collegii  episcopalis  in  regimine  supremo  con- 
naturaliter  postulet. 

III.  Conclusio. 

Rebus  sic  stantibus,  videtur  inopportunum  in  schemate  de  Ecclesia,  de 
collegio  episcoporum  ita  loqui,  ut  insinuetur  secundum  Concilium  supremum 
subiectum  potestatis  ecclesiae  in  collegio  episcoporum  reponi.  Vitandum 
etiam  est,  ne  talis  modus  loquendi  adhibeatur,  ex  quo  postea  conclusiones 
nec  praevisae  nec  intentae  deducantur,  et  sic  veritas  de  primatu  Romani  Pon- 
tificis obnubiletur.  Ad  quod  periculum  vitandum  non  sufficit  repetere,  eate- 
nus  tantum  Patres  schema  approbare  velle,  quatenus  primatus  Romani  Pon- 
tificis integer  servatur;  quaestio  enim  est  praecise  utrum  expressiones  quae- 
dam cum  primatu  (sensu  Concilii  Vaticani  I intellecto)  componi  possint, 
necne. 

Videtur  proinde  cap.  II  n.  16  ita  esse  retractandum,  ut  expressiones  am- 
biguae eliminentur.  Exempli  gratia,  ne  dicatur  quod  « collegium  episcopo- 
rum... una  cum  capite  suo  Romano  Pontifice...  indivisum  subiectum  plenae 
et  supremae  potestatis  in  universam  ecclesiam  creditur  ».  Similiter  evitetur 
expressio  secundum  quam  episcopi  in  collegio  episcoporum  « propria  pote- 
state in  bonum  fidelium  suorum  immo  totius  ecclesiae  funguntur  ».  Nec  re- 
tineatur expressio  « cura  Christi  evangelium  annuntiandi  ubique  terrarum 
ad  corpus  pastorum  pertinet,  quibus  omnibus  in  commune  Christus  man- 
datum dedit  imponendo  commune  officium  ».  Licet  enim  istae  expressiones 
possint  rectam  significationem  habere,  tamen,  in  luce  discussionum  hodierna- 
rum ansam  dant  ut  auctoritas  Concilii  ad  propagandam  opinionem  de  primatu 
collegiali  adhibeatur. 

E contrario  laudanda  est  et  retinenda  declaratio  sequens:  « Quando  epi- 
scopus particulari  ecclesiae  praeficitur,  regimen  suum  pastorale  proprie  dic- 
tum non  nisi  super  portionem  populi  sibi  commissam,  non  super  alias  eccle- 
sias, neque  super  ecclesiam  universalem  extendit.  Sed  ut  membrum  collegii, 
pro  universa  ecclesia  ea  sollicitudine  ex  officio  tenetur,  quae  licet  actus  iuris- 
dictionis  non  sit,  summopere  tamen  confert  ad  ecclesiae  universalis  emolu- 
mentum ».  Desiderandum  est,  ut  totum  caput  in  lumine  horum  verborum 
excellentium  evolvatur. 

4 

Exc.mus  P.  D.  FRANCISCUS  NESTOR  ADAM 
Episcopus  Sedunensis 

Liceat  mihi,  scriptis  non  ore,  ad  usum  commissionis  conciliaris  de  doctrina 
fidei  et  morum  {de  Ecclesia,  cap.  II)  breviter  exponere  argumenta,  quae 
definitioni  sacramentalitatis  episcopatus  adversantur: 


656 


ACTA  CONC.  VATICANI  II  - PERIODUS  II 


I.  In  Sacra  Scriptura  nihil  invenitur,  quo  huiusmodi  sacramentalitas  apo- 
dictice probetur.  Nec  novimus,  qui  revera  fuerint  « episcopi  » et  « presby- 
teri »,  de  quibus  sermo  fit  in  Novo  Testamento. 

II.  Neque  e traditione  Ecclesiae  hauriri  potest  solidum  argumentum  hanc 
sacramentalitatem  comprobans;  haec  enim  certe  erui  nequit  e formulis  litur- 
gicis  vel  e testimoniis  Patrum  vel  ex  unanimi  magisterio  Ecclesiae  (cf.  quae- 
stionem de  reordinationibus,  de  chorepiscopis,  praxim  ecclesiae  Alexandri- 
nae, in  qua  sacerdos,  in  episcopum  electus,  statim,  sine  ulla  ordinatione, 
in  episcopali  solio  constitui  solebat,  praeterea  factum  historicum,  ex  quo 
constat  simplici  sacerdoti  a Romano  Pontifice  facultatem  factam  esse  diaco- 
nos, quin  immo  sacerdotes  ordinandi,  et  fidelibus  sacramentum  confirmatio- 
nis conferendi). 

III.  Gravissimi  theologi,  ut  S.  Thomas  Aquinas,  sacramentalitatem  ne- 
gant. Ceteroquin  theologi  adhuc  inter  se  disputant  de  vera  ratione  huius 
sacramentalitatis,  id  est,  quomodo  episcopatus  sit  pars  sacramenti  Ordinis. 

IV.  Fautores  sacramentalitatis  obliviscuntur  potestatem  episcopalem  esse 
essentialiter  potestatem  iurisdictionis.  Manifestum  est  autem  sacerdotem,  in 
episcopum  electum,  vixdum  possessionem  suae  dioecesis  ceperit,  plena  frui 
potestate  iurisdictionis  independenter  a consecratione.  Quae  consecratio  ha- 
beri potest  tamquam  « conditio  sine  qua  non  » validae  collationis  sacerdotii 
(sicut,  si  licet  exemplum  afferre,  benedictio  abbatialis  est  conditio  validae  col- 
lationis Ordinum  minorum,  et  etiam  per  diuturnum  tempus,  pro  abbatibus 
Ordinis  Cisterciensis,  conditio  validae  collationis  diaconatus). 

V.  Abhinc  paucos  annos  in  Catholica  studiorum  Universitate  Friburgensi 
dissertatio  ad  lauream  consequendam  a quodam  alumno  proposita  est  et  a 
professorum  collegio  accepta,  qua  sacramentalitas  episcopatus  validis  argu- 
mentis impugnabatur.  Quae  quidem  argumenta  hic  brevitatis  causa  non  affe- 
runtur. 

VI.  Non  opportunum  videtur  sacramentalitatem  in  hoc  Concilio  definire, 
quod  sibi  proposuit  oecumenismum  promovere.  Etenim  novum  dogma  novas 
difficultates,  ad  heterodoxos  quod  attinet,  sine  dubio  pariet. 

VII.  Pluries  declaratum  est  huius  Concilii  non  esse  nova  dogmata  defi- 
nire. Cur  ergo  de  re  adhuc  incerta  tam  gravis  sententia  dogmatica  fiet? 

Ex  his  colligitur  quaestionem  de  sacramentalitate  episcopatus  nondum 
esse  maturam  atque  adeo  liberae  disceptationi  theologorum  relinquendam. 
Supervacaneum  est  affirmare  non  mihi  in  animo  esse,  ut  quidquam  de  digni- 
tate episcopali  detrahatur.  Immo  munus  episcopale  in  clariore  luce  colloca- 
tur, quatenus  episcopi  sunt  duces  et  rectores  populi  Dei  sub  Petro  et  cum 
Petro. 

Quamvis  gaudio  afficiar,  si  sacramentalitas  episcopatus  in  hoc  Concilio 
definiatur,  attamen  conscientiae  officium  me  impellit,  ut  nonnullas  difficul- 
tates vobis  exponam,  quae  huic  sacramentalitati  adversantur. 

Quod  dicturus  sum,  nullo  modo  afficit  collegialitatem  episcopatus,  neque 
ei  obest  neque  eam  minuit. 

I.  Difficultas.  Praxis  Ecclesiae  Romanae  per  plura  saecula  protracta;  et- 
enim presbyteri,  qui  ab  episcopis  haereticis  erant  ordinati,  post  reditum  ad 
unitatem  Ecclesiae  reordinabantur. 

Quod  certe  factum  esse  constat  inde  a saec.  vi;  quin  immo  anno  769 
Concilium  Romanum  introduxit  Romae  praxim  huiusmodi  reordinationis, 
quae  praesertim  saec.  ix  et  x frequens  erat.  Quidquid  sit  de  praxi,  quae  post 
saec.  xiv  invaluit,  ac  de  disceptationibus  theologicis  hac  de  re,  constat  Eccle- 
siam Romanam  usum  reordinationis  per  plura  saecula  secutam  esse. 

Cf.  Summos  Pontifices  Stephanum  III,  Gelasium,  Ioannem  VIII,  Ser- 
gium III,  Ioannem  X et  XII,  S.  Leonem  IX,  Urbanum  II,  Lucium  III,  Ur- 
banum III,  Bonifatium  IX.  Alii  Summi  Pontifices,  quamvis  praxim  reordina- 
tionis ipsi  non  servarent,  tamen  ordinationes  extra  Ecclesiam  catholicam  fac- 
tas, nullas  esse  affirmaverunt,  veluti  Innocentius  I,  S.  Leo  Magnus,  Benedic- 
tus III,  Nicolaus  I,  Hadrianus  II,  Stephanus  III,  Paschalis  II,  Alexan- 
der III,  Innocentius  IV. 

Immo  plura  Concilia.  Oecumenica  idem  docuerunt,  videlicet  Concilium 
Oecumenicum  VIII  Constantinopoli  celebratum,  Lateranense  I,  II  et  III. 

Quomodo  iudicandum  est  de  hac  evolutione  in  Ecclesia,  si  episcopatus 
est  sacramentum?  Quodsi  Ecclesia  in  re  tam  gravi,  pertinente  ad  sacramenta, 
erravit,  quid  sentiendum  de  infallibilitate  ipsius  Ecclesiae? 

Si  potestas  ordinis  necessaria  esset  ad  validam  collationem  presbyteratus, 
nulla  mutatio  substantialis  fieri  posset  ab  Ecclesia. 

Contra,  si  agitur  tantum  de  potestate  iurisdictionis,  res  facile  explanatur, 
nam  Ecclesia  mutavit  doctrinam  et  praxim  circa  iurisdictionem. 

II.  Difficultas.  Ex  historia  constat  Summum  Pontificem  simplici  sacerdoti 
potestatem  fecisse  diaconos,  immo  sacerdotes  ordinandi:  1.  Innocentius  VIII 
abbati  generali  et  abbatibus  quattuor  monasteriorum  filialium  Ordinis  Ci- 
sterciensis  concessit,  ut  subditos  ipsorum  diaconos  ordinarent.  Die  1 februarii 
1400  Bonifatius  PP.  IX  abbati  S.  Osythae  Londinii  potestatem  impertiit  om- 
nes ordines  maiores,  etiam  presbyteratum  subditis  eius  conferendi.  Die 
16  novembris  1427  idem  privilegium  a Martino  Pp.  V indultum  est  abbati 
monasterii  vulgo  Altzelle  appellati,  dioecesis  Misniensis,  in  Saxonia. 

Hic  agitur  de  facto  proprie  dogmatico,  quod  est  obiectum  secundarium 
infallibilitatis  pontificiae;  ipse  S.  Thomas  docet  dispensationem  sacramen- 
torum pertinere  ad  veritatem  doctrinae. 

Denuo  quaeri  potest  quid  sentiendum  sit  de  infallibilitate  Ecclesiae. 

III.  Difficultas.  Si  episcopatus  est  sacramentum,  in  quo  consistit  natura 
huius  sacramenti? 

Non  videtur  conferri  potestas  Ordinis  neque  iurisdictionis:  non  Ordinis, 
quia,  ut  vidimus,  Romanus  Pontifex  delegavit  simplici  sacerdoti  collationem 
sacramenti  Ordinis;  non  iurisdictionis,  quia  secundum  praxim  hodiernae  Ec- 
clesiae latinae,  episcopus  etiam  non  consecratus  plena  fruitur  iurisdictione 
in  Concilio  Oecumenico,  ubi  collegialiter  agit  tamquam  iudex  et  doctor  fidei 
et  suffragium  deliberativum  habet  (cf.  can.  223),  et  in  sua  dioecesi,  postquam 

possessionem  cepit,  plenam  exercet  iurisdictionem  etiam  sine  consecratione. 
Hodie  ad  summum  affirmari  potest  consecrationem  episcopalem  esse  condi- 
tionem « sine  qua  non  » validae  collationis  Ordinum  Maiorum. 

IV.  Difficultas.  Si  episcopatus  est  sacramentum,  non  liquet,  in  quo  prae- 
cise consistat  character  sacramentalis. 

Si  agitur  de  aliquo  complemento  sacerdotii,  sequitur  sacerdotes  esse  im- 
perfecte sacerdotes  vel  tantum  partialiter,  quod  in  Ecclesia  inauditum  est. 

Theologi  hac  in  re  dissentiunt  et  quamvis  plura  egregie  dicta  fuerint, 
quaestio  est  adhuc  melius  enucleanda. 

V.  Difficultas.  In  Ecclesia  orientali  in  praxi  reiciuntur  ordinationes  factae 
extra  Ecclesiam.  Plures  ibi  habitae  sunt  reordinationes  clericorum,  qui  ab 
haeresi  ad  Ecclesiam  reversi  erant.  Immo  haec  doctrina  codificata  est  in  anti- 
quissimis Constitutionibus  sic  dictis  Apostolicis. 

Difficultas  maxima  invenitur  in  praxi  Ecclesiae  alexandrinae  per  plura 
saecula,  ubi  electus  sine  ulla  consecratione,  in  solio  episcopali  constituebatur 
et  gregem  suum  regebat.  Qua  de  re  plura  sunt  documenta. 

VI.  Difficultas.  Certum  est  in  Ecclesia  occidentali  per  plura  saecula  doc- 
trinam viguisse  episcopatum  non  esse  sacramentum. 

Innumeri  sunt  testes;  unum  afferam  S.  Thomam. 

VII.  Ex  altera  parte  difficultas  oritur,  nam  videntur  Romae  diaconi  di- 
recte episcopi  consecrati  fuisse,  sed  haec  praxis  historice  non  potest  probari. 
Sed  si  hoc  revera  contigit,  quomodo  explicari  potest  episcopatum  esse  com- 
plementum sacerdotii,  quod  revera  non  collatum  est? 

VIII.  Difficultas  oritur  ex  liturgia.  Textus  liturgici  pluries  immutati  sunt 
et  etiam,  sicut  hodie  prostant,  non  clare  ostendunt  characterem  sacramen- 
talem  episcopatus. 

Conclusio.  Fortasse  naturae  potestatis  ordinis  et  iurisdictionis  subtilius 
studendum  erit  meliusque  distinguendum  inter  utramque  potestatem. 

Nullo  modo  dubitandum  est,  quin  episcopi  in  hierarchia  ratione  conse- 
crationis divina  ordinatione  sacerdotibus  praecedant  et  antecellant,  sed  ex  hoc 
non  sequitur  episcopatum  esse  sacramentum. 

Fortasse  opinio  theologorum  asserens  sacerdotem  radicaliter  iam  habere 
quod  in  consecratione  episcopali  quoad  exercitium  amplificatur,  viam  pandit 
alicui  solutioni. 

Quidquid  sit  de  sacramentalitate  episcopatus,  valde  optandum  est  ut,  sicut 
in  Ecclesia  orientali,  ita  in  latina,  sollemnissima  consecratio  episcopalis  sit 
per  se  publica  et  officialis  missio  episcopi,  a Christo  instituta,  eiusque  coop- 
tatio in  collegium  episcoporum. 

5 

Exc.mus  P.  D.  ANTONIUS  M.  AGUIRRE 
Episcopus  S.  Isidori  in  Argentina 

Ad  cap.  II,  n.  15:  de  presbyteris  et  diaconis. 

In  cap.  II  huius  schematis  magno  decore  ornatur  dignitas  presbyterorum 
singillatim  perspectorum  eorumque  missio  ut  talium  intra  Ecclesiam.  Hoc 
valde  laudandum  est,  sed  non  videtur  sufficiens.  Necessarium  est  ut  etiam 
dignitas  et  missio  sic  dicti  « presbyterii  » admittatur  et  redintegretur,  i.  e., 
« corporis  presbyterorum  » ad  episcopum  congregatorum. 

Revera  his  temporibus  « presbyterium  » ad  summum  ut  institutio  meri 
nominis  devenit. 

Est  periculum  — quod  significari  oportet  — ut  instantia  ex  una  parte 
valoris  episcopatus,  et  laicati  ex  altera,  de  quo  valde  gaudendum  est,  novam 
tamen  inaequationem  in  populo  Dei  gignat. 

Patet  presbyteros  non  posse  in  situm  inferiorem  deduci,  cum,  ut  membra 
populi  Dei,  omnibus  iuribus  huic  concessis  gaudeant;  adde  quod  communi- 
ter priores  et  proximiores  episcopi  coadiutores  sunt. 

Idem  Pontificale  Romanum  « cooperatores  ordinis  nostri  »,  i.  e.,  « epi- 
scopalis » eos  appellat,  ut  in  schemate  memoratur.  Vera  autem  « cooperatio  » 
presbyterorum  ad  episcopum  dari  nequit,  nisi  illi  quoddam  activum  inter- 
ventum in  huius  munere  pastorali  habeant.  Contrarium  nempe  improprium 
est  personarum  adultarum  et  in  illud  devenit  ut  presbyteri  simplices  « exe- 
cutores  » earum  quae  ab  episcopo  statuuntur  evadant. 

Renovatio  « presbyterii  » maximi  ponderis  esset  ut  ad  opinionem  populi 
intra  ordinem  dioecesanum  — id  est,  humano,  ut  ita  dicam  modo  — adspec- 
tus  colle gialis  necnon  localis  structurae  Ecclesiae  significaretur. 

Ceterum,  « corporis  presbyteralis  » ope,  regimen  dioecesanum  sensum 
vere  familiarem  adipisceretur,  maioremque  vim  et  efficaciam  haberet,  cum 
praeterea  expers  esset  quarumdam  libidum  in  quas  facile  inciditur  cum  nimis 
personale  est. 

Propter  has  rationes,  propono  ut  hoc  Concilium  Vaticanum  II  ita  instituat 
ratamque  habeat  effectivam  restaurationem  « presbyterii »,  sive  « corporis 
vel  collegii  presbyteralis  »,  ut  venerabilem,  antiquam  et  maximi  pretii  tradi- 
tionem Ecclesiae,  tum  orientalis,  tum  occidentalis,  reficiat. 

Ut  aditum  haberet  haec  renovatio  in  schema  de  Ecclesia,  addendam  ca- 
piti II  (III  in  nova  refectione)  appendicem  « de  corpore  vel  de  collegio  pre- 
sbyterali  » censeo  et  propono  quae  partem  praesentem  n.  15  sufficeret  (de 
diaconis  agi  posset  ad  finem  huius  appendicis). 

Post  autem,  in  schemate  de  episcopis  ac  de  regimine  dioecesium  leges  et 
fundamina  ad  ordinationem  « presbyterii  » iacerentur. 

\_Subsignaverunt  etiam : ] Alberto  Devoto,  ob.  de  Goya;  M,  J.  Blan- 

choud,  ob.  de  Rio  Cuarto;  Roberto  Caceres,  ep.  Melensis;  Vicente  Zazpe, 
ob.  Rafaela;  Miguel  Balaguer,  ep.  tit.  Castel  Minore;  Jorge  Kemerer,  ep.  Po- 
sadas  (Argentina);  Annibal  Maricevich,  ob.  eoad,  de  Villarica;  Marcelo  Men- 
diharat,  ob.  eoad,  de  Salto  (Paraguay);  Manuel  Tato,  ob.  Santiago  dei  Estero 
(Argentina);  A.  Quarracino,  ob.  de  9 de  Julio  (Argentina). 

6 

Exc.mus  P.  D.  ADALBERTUS  ALMEIDA  MERINO 
Episcopus  Zacatecensis 

Liceat  mihi  duas  additiones  suggerere. 

1.  Ad  cap.  II,  pag.  24,  n.  20:  post  verbum  « ...pascendi  ...  » dicatur: 
« ...  eamque  diffundendi ...  ».  Ratio : ut  veritas  cohaerenter  cum  supra  dictis 
in  hac  eadem  pagina  n.  6,  complete  exprimatur  et  aspectus  missionarius 
Ecclesiae  essentialis  melius  eluceat. 

2.  In  pag.  25,  n.  28:  post  verba  « ...  verbum  fidei ...  » dicatur  « ...,  Sa- 
crificium Missae  ...  ».  Ratio : absque  dubio,  Christus  praesens  in  episcopis 
quibus  presbyteri  assistunt,  suam  Ecclesiam  praeexcellenti  modo  per  sacro- 
sanctum Sacrificium  Missae  vivificat. 


7 

Exc.mus  P.  D.  ALFREDUS  ANCEL 
Episcopus  tit.  Myrinensis,  aux.  Lugdunensis 

Aliquo  sensu  unanimes  omnes  sumus  in  affirmanda  collegialitate  episco- 
porum; at  quando  agitur  de  natura  huius  collegialitatis,  de  relatione  eius 
ad  primatum,  necnon  de  exercitio  eius,  non  parum  discrepamus. 

Potest  sane  Concilium  ea  omittere  quae  ad  originem  potestatis  colle- 
gialis  spectant,  scilicet  utrum  immediate  a Christo  an  mediante  Romano  Pon- 
tifice saltem  implicite  approbante  communicetur.  Impossibile  vero  est  Con- 
cilium de  natura  collegialitatis,  de  relatione  eius  ad  primatum  et  de  princi- 
pio doctrinali  quod  regit  eius  exercitium  tacere.  Alioquin  videretur  suo 
scopo  graviter  deficere. 

Unde  vellem  quasdam  animadversiones,  distinctiones  et  definitiones  pro- 
ponere quae,  ut  arbitror,  ad  viam  unanimitatis  aliquid  possent  afferre. 

Animadversiones. 

1.  Ad  dignoscendam  naturam  hierarchicam  Ecclesiae,  non  debent  adhiberi 
sensu  univoco  sed  tantum  analogo  voces  quibus  utimur  quando  de  potestate 
terrestri  loquimur,  nam  regnum  Christi  non  est  de  hoc  mundo  (Io.  18,  36). 
Significationem  ergo  vocabulorum  unice  ex  Scriptura  et  modo  agendi  Eccle- 
siae desumere  debemus.  Cogitate  e.  g.  potestatem,  iurisdictionem,  primatum, 
collegialitatem,  et  a fortiori  monarchiam,  aristocratiam,  senatum  et  ita  porro. 

2.  Potestas  quam  a Patre  Christus  accepit  et  quam  apostolis  communi- 
cavit non  respicit  primo  iurisdictionem  sed  missionem.  Missio  est  absolute 
prior  adeo  ut  Christus  dicere  potuerit:  « Non  veni  ut  iudicem  mundum  sed 
ut  salvificem  mundum  » (Io.  12,  7);  iurisdictio  ei  subordinatur . Quinimmo 
quando  agitur  de  evangelizatione  gentium  quae  primo  loco  nominatur  in 
missione  (Mt.  28,  19)  nulla  habetur  iurisdictio.  Ideoque  in  Scriptura,  vox 
« Potestas  » duplicem  sensum  habet.  Significat  enim  sive  potentiam  divinam 
quae  apostolis  data  est  ad  adimpletionem  missionis  suae,  sive  potestatem  iuris- 
dictionis  quae  eis  necessaria  est  ut  firmentur  christiani  in  fide  et  in  servandis 
omnibus  quaecumque  a Christo  mandata  sunt  (Mt.  28,  20). 

3.  Sedulo  tandem  distinguendum  est  inter  potestatem  iurisdictionis  et 
exercitium  eius.  Potestas  iurisdictionis  in  Ecclesia  ex  sese  et  in  quantum  re- 
spicit finem  Ecclesiae  non  habet  limites;  sed  exercitium  huius  potestatis  tota- 
liter differt  ab  exercitio  potestatis  terrestris.  « Vos  autem  non  sic  » dicebat 
Christus  apostolis  suis  (Lc.  22,  26;  Me.  10,  43).  Duplici  enim  modo  mini- 
sterialis est:  priore  modo  et  quidem  absolute  relate  ad  Christum , qui  solus 
est  magister,  sanctificator,  et  pastor,  sicut  est  unicus  mediator,  salvator  et 
sacerdos.  Unde  qui  potestatem  in  Ecclesia  habent,  iure  divino  tenentur  ut 
nihil  dicant  vel  agant  proprio  arbitrio  sed  unice  tamquam  Christi  instru- 
menta; secundo  modo  relate  ad  homines,  servi  debent  esse  et  non  domini,  eis 
verbum  vitae  annuntiantes  et  vitam  divinam  communicantes.  Ipsa  iurisdictio 
servitium  ergo  est  et  exercitium  eius  solis  exigentiis  missionis  respondere 
debet. 

His  dictis,  ecce  quaedam  de  natura  collegialitatis,  de  relatione  eius  ad 
primatum  et  de  principio  quo  regitur  eius  exercitium. 

1.  Potestas  collegialis,  sive  in  missione  sive  in  iurisdictione,  nullo 
modo  aequiparari  potest  alicui  senatui  qui  leges  ederet  a capite  observandas 
neque  alicui  aristocratiae  quae  temperaret  monarchiam  absolutam,  neque  re- 
duci potest  ad  potestatem  informati vam,  suasivam  vel  consultativam;  sed 
haec  potestas  in  se  continet  tum  responsabilitatem  universalem  missionis  a 
Christo  apostolis  concreditae,  tum  potestatem  iurisdictionis  supremam  et 
universalem  quae  ad  adimpletionem  huius  missionis  necessaria  est. 

2.  Ut  intelligamus  relationes  collegialitatis  cum  primatu,  debemus  ac- 
curate distinguere  inter  primatum  et  iurisdictionem  universalem  et  supremam. 
Etenim  primatus  soli  successori  Petri  concreditus  est,  ut  affirmatur  in  Vati- 
cano I;  suprema  autem  et  universalis  iurisdictio  sive  successori  Petri  modo 
personali,  sive  collegio  episcoporum  cum  successore  Petri  tribuitur.  Unde 
collegialitas  nullo  modo  primatui  opponitur,  quia  in  unione  cum  primatu  et 
sub  primatu  constituitur.  Insuper,  primatus  Petri  et  successoris  eius  non 
potestati  iurisdictionis  restringitur  sed  integrae  apostolicae  missioni  extendi- 
tur. Unde  non  solum  in  Vaticano  II  nihil  doctrinae  Vaticani  I de  primatu 
detrahetur  sed  aliquid  addetur  scilicet  quod  spectat  ad  missionem  in  sua 
totalitate. 

3.  Tandem  quoad  exercitium  collegialitatis  unum  tantum  proponam 

tamquam  principium  doctrinale  et  quidem  his  verbis:  exercitium  collegiali- 
tatis  totaliter  subiacet  exigentiis  missionis  apostolicae  adimplendae.  In  hac 
autem  missione  tria  praecipue  consideranda  sunt,  scii.,  evangelizatio  omnium 
gentium,  integritas  in  fide  et  bonum  unitatis,  quae  tria  iuris  divini  sunt.  Unde 
mirum  non  est  si,  secundum  diversitates  nationum  et  temporum,  collegia- 
litas  sive  suprema  sive  territorialis  diversas  formas  et  diversam  extensionem 
induerit.  Non  est  ergo  cogitanda  collegialitas  secundum  normas  iuridicas 
quae  temporibus  praeteritis  accommodabantur,  sed  secundum  exigentias  mis- 
sionis apostolicae  nostri  temporis. 

Sane,  primo  aspectu,  ratio  humana  quasi  vacillat  circa  naturam  potestatis 
hierarchicae  qualem  Christus  instituit,  scii,  cum  primatu  et  duplici  subiecto 
supremae  et  universalis  potestatis;  sed  fides  quaerens  intellectum  laudare 
debet  Deum  qui  sic  unitati  et  catholicitati  Ecclesiae  suae  simul  providebat 
necnon  adaptationi  eius  ad  omnes  gentes  et  ad  omnia  tempora. 

Propositionem  autem  emendationum  schematis  secretario  tradam. 

Emendationes  in  textum  inserendae. 

Sane  melius  mihi  videretur  recognitio  textus  totius,  ratione  habita  eorum 
quae  in  oratione  mea  dixi,  sed  ne  nimius  labor  imponatur,  quasdam  tantum 
emendationes  proponam  quae  in  n.  16  convenienter  insererentur. 

1.  Linn.  12-18:  loco:  « Romanus  Pontifex  ...  creditur  »,  dicatur:  « Ro- 
mano Pontifici,  eique  soli  primatus  conceditur;  sed  duplex  habetur  subiec- 
tum  plenae  et  supremae  potestatis  in  Ecclesia,  scii,  successor  Petri,  modo 
personali,  et  collegium  episcoporum  una  cum  Romano  Pontifice  ».  Dominus 
enim  Petrum... 

2.  Lin.  28:  post  verba  « continenter  roborante  »,  dicatur:  « Nulla  est 
ergo  oppositio  inter  primatum  et  potestatem  collegialem  episcoporum  cum 
hoc  collegium  una  cum  successore  Petri  et  numquam  sine  eo,  indivisum  sub- 
iectum  plenae  et  supremae  potestatis  in  universam  Ecclesiam  constituat  ».  Su- 
prema in  universam... 

3.  Lin.  38:  post  finem  huius  paragraphi  dicatur:  « Exercitium  autem 
huius  potestatis  non  arbitrio  praesulum  Ecclesiae  remittitur  sed  exigentiis 
missionis  Ecclesiae  totaliter  subiacet.  Quando  agitur  de  associatione  episco- 
porum ad  totius  Ecclesiae  regimen,  res  totaliter  pendet  a Romano  Pontifice 
cui  soli  Dominus  primatum  dedit;  quando  vero  agitur  de  collegialitate  terri- 
toriali, res  pendet  quidem  ab  episcopis  sive  quoad  institutionem  potestatis 
collegialis  sive  quoad  exercitium  eius  sed  omnia  fieri  debent  in  communione 
cum  Romano  Pontifice  et  dependenter  ab  eo  ». 

Nomina  aliquorum  episcoporum  nomine  quorum  locutus  sum:  exc.mi 
PP.  DD.  Garrone,  arch.  de  Toulouse;  Mazier,  aux.  de  Lyon;  Puech,  ev.  de 
Carcassonne;  Johan,  ev.  de  Agen;  Pierard,  ev.  de  Chalons;  Kerveadou,  ev. 
de  Vannes;  Riopel,  aux.  de  Rennes;  Caillot,  ev.  d’Evreux. 

8 

Exc.mus  p.  d.  abel  isidorus  antezana  y rojas 

Archiepiscopus  Pacensis  in  Bolivia 

De  praefato  capite  coniunctim  sumpto  suffragium  meum  est:  placet  iuxta 
modum. 

Nullo  enim  modo  approbare  possum  introductionem  diaconatus  perma- 
nentis pro  universa  Ecclesia  latina,  si  tales  diaconi  permanentes  servare  non 
tenentur  legem  caelibatus. 

Ut  archiepiscopus  de  La  Paz  et  civis  Bolivianus  testimonium  dare  possum 
personale  et  pastorale  saltem  de  natione  nostra  Boliviana,  sed  puto  idem 
iudicium  dandum  esse  de  aliis  nationibus  et  regionibus  Americae  Latinae. 

Diaconus  uxoratus,  in  Bolivia,  nulla  gauderet  fiducia  apud  christifideles 
nostrae  regionis.  Caelibatus  in  nostris  regionibus  maximo  in  honore  habetur 
ita  ut  minister  religiosus  uxoratus  eo  ipso  pastor  sectae  protestanticae  repu- 
taretur. 

Quod  si  talis  diaconus  uxoratus  etiam  in  moribus  claudicaret,  vel  ipsius 
coniux  vel  eorum  filii  in  modo  vivendi  non  bonum  testimonium  mererentur, 
potius  quam  aedificationem  spiritualem,  magnum  scandalum  fidelibus  prae- 
berent. Vae  illi  per  quem  venit  scandalum. 

Facile  quoque  evenire  posset  ut  talis  uxoratus  diaconiam  uti  professio- 
nem aliquam  lucrativam  exerceret,  non  secluso  periculo  simoniae  et  aliorum 
abusuum. 

Hac  de  causa  cap.  II  de  Ecclesia  solum  iuxta  modum  probare  possum. 

9 

Exc.mus  P.  D.  HYACINTHUS  ARGAYA  GOICOECHEA 
Episcopus  Mindoniensis-F  errolensis 

N.  18.  Agentes  de  episcopis  docemus,  iuxta  schema,  episcopos  esse  sacer- 
dotes primi  ordinis,  vices  Christi  gerentes,  apostolorum  iure  divino  succes- 
sores, heredes  potestatum  apostolicarum  docendi,  sanctificandi  et  regendi, 
immo  et  participes,  sub  Petri  successore,  ipsius  potestatis  supremae  et  uni- 
versalis Ecclesiae.  Tamen  in  hoc  Concilio,  vel  maxime  pastorali,  deest  imago 
pastoris,  quae  episcopis  in  primis  competere  supponit  S.  Petrus  nos  admo- 
nens : « Pascite,  qui  in  vobis  est,  gregem  Dei,  providentes  non  coacte,  sed 
spontanee  secundum  Deum,  nec  turpis  lucri  gratia,  sed  voluntarie,  neque  ut 
dominantes  in  cleris,  sed  forma  facti  gregis  ex  animo  » (1  Pt.  5,  2-3). 

Sub  hac  imagine  Christus,  ut  « Princeps  Pastorum  » ( 1 Pt.  5,  4),  an- 
nuntiatur et  abunde  describitur  a prophetis  ( ler . 23;  Ez.  34).  Hanc  imagi- 
nem, ut  sibi  maxime  propriam,  attribuit  « Pastor  et  Episcopus  animarum 
nostrarum»  (1  Pt.  2,  25),  cuius  vices  gerere  gloriamur  Episcopi.  Hac  ergo 

imagine,  melius  quam  aliis,  explicare  deberet  officium  et  ministerium  no- 
strum secundum  ipsa  Domini  verba.  « Pastor  ovium  proprias  oves  vocat 
nominatim  et  educit  eas  et  ante  eas  vadit  et  oves  illum  sequuntur,  quia  sciunt 
vocem  eius  » {Io.  10,  3-4).  En  optime  descripta  prima  obligatio  pastoralis 
Episcopi,  quam  sui  ipsius  propriam  esse  edixit  Dominus:  « Ego  sum  pastor 
bonus,  et  cognosco  (oves)  meas  et  cognoscunt  meae  me  » {Io.  10,  14).  Haec 
mutua  cognitio  pastoris  et  ovium,  quam  in  primis  procurare  debemus,  po- 
teritne  satis  obtineri  in  dioecesibus  quae  ingentem  numerum  fidelium  et  ho- 
minum habent? 

Sed  pergit  Dominus:  « et  alias  oves  habeo,  quae  non  sunt  ex  hoc  ovili; 
et  illas  oportet  me  adducere,  et  vocem  meam  audient,  et  fiet  unus  grex  et 
unus  pastor  » {Io.  10,  16).  En  optime  expressa  sollicitudo  missionaria  propria 
etiam  uniuscuiusque  episcopi,  qua  non  solum  debet  spectare  ut  veniant,  sed 
potius  ipse  debet  quaerere  et  adducere  eos  qui  ab  Ecclesia  vel  ab  Evangelio 
adhuc  abalienati  sunt.  Sed  ulterius  Redemptor  noster  ait:  « Bonus  pastor 
animam  suam  dat  pro  ovibus  suis.  Mercenarius  autem  videt  lupum  venien- 
tem et  dimittit  oves,  et  fugit  et  lupus  rapit  et  dispergit  oves  » {Io.  10,  11-12). 
En  obligatio  gravissima,  sub  vitae  discrimine,  quae  nobis  incumbit  defen- 
dendi gregem  ab  inimicis  fidei  et  morum  Christianarum.  Tandem  concludit 
Dominus:  « Oves  meae  vocem  meam  audiunt  »:  en  ministerium  docendi; 
« et  ego  cognosco  eas  et  sequuntur  me  »;  en  regendi  officium;  « et  ego  vitam 
aeternam  do  eis  et  non  peribunt  in  aeternum  »:  en  sollicitudo  salutis  super- 
naturalis  hominum  {Io.  10,  27-28). 

Nec  haec  satis  sunt  ad  exhauriendam  totam  exemplaritatem  officii  pa- 
storis. Messiae  pastorale  officium,  a prophetis  descriptum,  ipse  Iesus  edixit 
esse  in  eo  impletum,  cum  Baptista  duos  ex  discipulis  suis  misit  ad  eum 
dicens:  « Tu  es  qui  venturus  est,  an  alium  spectamus?  Et  respondens  Iesus 
dixit  illis:  Euntes  renuntiate  Ioanni  quae  audistis  et  vidistis:  Quia  caeci 
vident,  claudi  ambulant  ...  pauperes  evangelizantur  » {Lc.  7,  20-22).  En  mi- 
rifice commendata  pastoribus,  Christi  vices  gerentibus,  sollicitudo  pauperum 
et  aegrotorum,  de  qua  tam  pulchra  verba  audivimus  in  hac  aula.  Hanc  pau- 
perum evangelizationem  et  aegrotorum  curam  suis  apostolis  commendavit 
Dominus:  « Euntes  praedicate  dicentes,  quia  appropinquavit  regnum  caelo- 
rum. Infirmos  curate,  mortuos  suscitate,  leprosos  mundate:  gratis  accepistis, 
gratis  date.  Nolite  portare  aurum  neque  argentum  neque  pecuniam  » {Mt. 
10,  7-9).  In  his  notandum  est  mandatum  paupertatis  quod  commendat  evan- 
gelizatoribus  pauperum,  quodque  etiam  commendavit  septuaginta  et  duobus 
discipulis  quos  misit  in  loca  quibus  erat  ipse  venturus  {Lc.  10,  1-4).  Hanc 
paupertatis  praxim  videtur  Dominus  exigere  tanquam  conditionem  ut  quis 
adnumeretur  apostolis.  Nam  illi  Scribae  dicenti:  « Magister,  sequar  te  quo- 
cumque ieris.  Respondit  Iesus:  Vulpes  foveas  habent  et  volucres  caeli  nidos, 
Filius  autem  hominis  non  habet  ubi  caput  reclinet  » {Mt.  8,  20).  De  « Duo- 
decim » autem  Petrus  dicere  potuit:  « Ecce  nos  reliquimus  omnia  et  se- 
quuti  sumus  te  » {Mt.  19,  27).  Et  non  solum  « Duodecim  »,  sed  etiam  S.  Pau- 

lus:  « Argentum  et  aurum  nullius  concupivi,  quoniam  ad  ea  quae  mihi  opus 
erant  et  iis  qui  mecum  sunt,  ministraverunt  manus  istae  » (Act.  20,  33-35). 
Hac  apostolica  doctrina  moti  Patres  Concilii  Carthaginensis  IV,  exeunte 
saeculo  iv,  statuerunt  « ut  clerici,  quantumvis  divino  verbo  idonei,  officium 
honestum,  quo  lucrentur  cibos  ediscant  » (can.  51-52).  Non  dico  quod  haec 
nostro  tempore  instaurentur;  censeo  tamen  quod  nostro  exemplo  vel  ma- 
xime ostendere  debemus  realem  nostram  aestimationem  pauperum  et  evan- 
gelicae  paupertatis. 

Venerabiles  Patres,  haec  omnibus  vobis  valde  nota,  colligere  volui  ad 
humiliter  postulandum,  ut  ex  citatis  sacrae  Scripturae  locis  aliquis  articulus 
vel  numerus  a commissione  de  doctrina  praeparetur,  in  quo  haec  imago  epi- 
scopi, ut  pastoris  animarum,  depingatur.  Adeoque  in  n.  18  ponatur  titulus: 
« De  episcoporum  pastorali  ministerio  »,  atque  post  hunc  titulum  introdu- 
catur numerus,  quem  propono  addendum,  in  quo  bene  appareat  episcopo- 
rum ministerium,  ad  exemplar  Christi  boni  pastoris,  esse  imprimis  officium 
proprium  veri  pastoris,  seu  illis  dotibus  insignitum,  quae  in  textibus  allega- 
tis describuntur. 


10 

Exc.mus  P.  D.  IOSEPH  ATTIPETTY 
Archiepiscopus  V erapolitanus 

N.  15,  pag.  26,  linn.  15-25.  Cum  in  superiore  periodo  (lin.  12)  explicite 
assertum  sit  curam  actualem  animorum  a presbyteris  exercendam  ipsis  a Ro- 
mano Pontifice  vel  ab  episcopo  competente  assignari,  mirum  videtur  nullam 
in  hac  periodo  mentionem  fieri  de  Romano  Pontifice;  dicitur  enim  « per  epi- 
scopum enim  missionem  ab  ipso  Christo  accipiunt...  » . 

Ibid.,  linn.  28-41  (De  diaconatu).  Si  alicubi  diaconatus  ut  ordinis  gradus 
permanens  restituatur,  proponerem  ut  in  casu  talium  diaconorum  lex  caeli- 
batus nullatenus  relaxetur.  Fideles  enim  nostri  vident  quandam  convenien- 
tiam moralem  legis  caelibatus  in  iis  qui  ad  ministerium  altaris  prope  acce- 
dunt. Nunc,  isti  diaconi  proxime  accedunt  ad  sacrificium  Missae,  immo  et 
administrant  sacram  Communionem.  Si  sint  matrimonio  iuncti,  adest  pericu- 
lum ut  mentalitas  fidelium  paulatim  mutetur,  et  ita  via  paretur  ut  caelibatus 
amittat  sensum  etiam  pro  presbyteris,  quod  certe  gravi  damno  erit  Ecclesiae. 

N.  18.  (De  episcoporum  ministeriis).  Notum  est  duplicem  esse  in  scholis 
sententiam  circa  originem,  seu  modum  quo  confertur  iurisdictio  episcopis: 
una  affirmans  illam  venire  immediate  a Deo,  aliam  asserens  illam  venire  a 
Deo  mediante  Romano  Pontifice.  Haec  secunda  fuit  explicite  proposita  a 
Pio  XII  sive  in  Mystici  Corporis  (AAS.  35,  1943,  211)  sive  in  Sinarum 
Gentes  (AAS.  47,  1955,  9).  In  hoc  ultimo  documento  edocemur  potestatem 
episcoporum  provenire  ex  divino  iure  « at  non  nisi  per  Petri  successorem  ». 
Paragraphus  vero  schematis  uti  iacet  videtur  omnino  favere  opinioni  neganti 
mediationem  Romani  Pontificis  in  collatione  missionis.  Si  doctrina  Pii  XII 

erat  vera,  tunc  textus  ita  redigatur:  « Episcopi,  mediantibus  apostolis,  a 
Domino,  cui  omnis  potestas  in  caelo  et  in  terra  data  est,  per  Romanum  Pon- 
tificem missionem  accipiunt...  ». 

N.  19.  In  fine  huius  numeri  (lin.  29,  pag,  30)  addatur:  « Quod  etiam 
valet,  servata  debita  proportione,  de  organis  quae,  nomine  R.  Pontificis,  ma- 
gisterium authenticum  in  universam  Ecclesiam  exercent ».  Ratio : nostris 
enim  diebus  apparet  tendentia  magisterium  Sacrarum  Congregationum  pror- 
sus ignorandi  contra  explicitam  affirmationem  Sedis  Apostolicae  obedientiam 
etiam  huic  magisterio  exigentis. 


11 

Exc.mus  P.  D.  SALVATOR  BALDASSARRI 
Archiepiscopus  Ravennatensis 

Mihi  videtur  duo  praecipua  esse  scholia  ut  acceptetur  collegium  episco- 
pale agere  in  universa  Ecclesia: 

Pactum  historicum-,  ineunte  saec.  ii  iam  apparent  episcopi  qui  regunt 
propriam  et  determinatam  ecclesiam  et  postea  factum  fit  commune.  Sed 
ad  tollendum  vel  saltem  ad  minuendum  hoc  scholium  sufficit  haec  prae  oculis 
habere:  primum  testimonium  ecclesiarum  determinatarum  cum  proprio  epi- 
scopo est  S.  Ignatius.  Equidem  hic  testis  qui  est  episcopus  ecclesiae  particu- 
laris, demonstrat  in  suis  epistulis  sollicitudinem  aliarum  ecclesiarum.  Le- 
gantur epistolae  S.  Ignatii  et  habebitur  exemplum  conciliationis  inter  episco- 
patum particularem  et  sollicitudinem  ordinatam  cum  aliis  ecclesiis. 

Alterum  afferam  exemplum  saec.  n.  Irenaeus  est  episcopus  Lugdunensis 
et  ideo  ecclesiae  particularis,  sed  quando  habetur  procellosa  quaestio  de  die 
Paschate,  quaestio  quae  in  variis  ecclesiis  agitabatur,  Irenaeus  intervenit; 
quando  scribit  « Adversus  Haereses  » dicit  clare  omnes  ecclesias  (id  est 
omnes  episcopos)  custodire  pro  universa  ecclesia  integritatem  fidei.  Non  est 
haec  custodia,  collegialiter  sumpta,  interventio  vera  et  propria  pro  universa 
ecclesia? 

Pactum  historicum  et  dogmaticum-,  i.  e.  primatus  Romani  Pontificis.  Non 
video  quomodo  opus  collegii  in  universa  Ecclesia  contradicit  primatui. 

Primatus  semper  fuit  et  semper  fuerunt  Concilia  Oecumenica,  i.  e.  opus 
collegii  episcopalis  in  universa  Ecclesia.  Primatus  definitus  fuit  in  Concilio 
Vaticano  I et  post  Vaticanum  I sumus  hic  congregati  in  Vaticano  II.  Prima- 
tus est  supremus  et  quomodo  S.  Pontifex  non  potest,  ultra  Concilia,  alios 
modos  adhibere  ad  sociandos  sibi  et  sub  se  episcopos  pro  universa  Ecclesia? 

Pactum  nostrorum  dierum : Paulus  VI  nos  vocat  ad  exquirendum  melius 
mysterium  Ecclesiae;  suggerere  humiliter  modos  exercitii  collegiati  nonne 
est  pars  nostrae  inquisitionis  in  mysterium  Ecclesiae? 

Exc.mus  P.  D.  ALOISIUS  BARBERO 
Episcopus  Viglevanensis 

Nonnullae  describuntur  analogiae  a Corpore  Christi  mystico  desumptae 
ad  corpus  episcopale  intimius  cognoscendum. 

Quia  episcopi,  ut  ait  S.  Gregorius  Magnus  et  docet  Pius  XII  in  Ency- 
clica  Mystici  Corporis,  eminentiora  sunt  membra  Ecclesiae  universalis,  clare 
consequitur  ut  episcoporum  collegium  certe  de  Ecclesiae  participet  mysterio; 
attamen,  quia  Deus  in  mira  varietate  suorum  operum  mirabiliorem  semper 
respicit  unitatem,  et  quia  partes  communes  babent  cum  toto  qualitates  et  cha- 
racteres, aliquas  exquirere  analogias  inter  Corpus  mysticum  et  corpus  epi- 
scopale legitimum  esse  existimo,  quae  analogiae  ad  corpus  episcopale  inti- 
mius cognoscendum  pretiosae  procul  dubio  esse  possunt. 

1.  Sicut  per  baptismum  intratur  in  Ecclesiam  mediante  charactere  qui 
est  quaedam  consecratio  et  participatio  sacerdotii  Christi,  ita  ordinatione 
episcopali  intratur  in  corpus  episcopale  adhuc  mediante  charactere  qui  supre- 
mam operatur  consecrationem  et  participationem  plenam  sacerdotii  Christi. 

Exinde  apparet  etiam  sacramentalitas  episcopatus. 

2.  Sicut  in  mystico  Corpore  membra  a Capite  accipiunt,  nihil  eidem  ad- 
iungendo,  ita  corporis  episcopalis  membra,  scii,  episcopi,  a Capite,  i.  e.  a 
Petro  — Papa  — accipiunt  et  praesertim  accipiunt  quod  ad  iuridicas  relatio- 
nes attinet  (cum  corpus  episcopale  corpus  sit  sociale)  imprimis  iurisdictionem 
immediate  (cf.  Enc.  Mystici  Corporis ). 

Sicut  membra  nihil  valent,  immo  prorsus  inertia  evadunt,  si  capiti  non 
sunt  coniunctae,  ita  episcopi  si  a Papa  sunt  separati. 

Sicut  Christus  nullam  praerogativam  capitis  amittendo,  immo  nullo  modo 
iuri  renuntiando  ad  directam  actionem  in  mysticum  Corpus  (quod  ius  revera 
exercet  in  singulos  fideles  et  in  totam  Ecclesiam  sine  hierarchiae  auxilio),  ta- 
men membris  indigere  aliquo  modo  voluit  ad  Corporis  dilatationem,  opus 
sic  redemptionis  operando  (cf.  Enc.  Mystici  Corporis ),  ita  Petrus,  nullo  modo 
capitis  praerogativam  amittendo,  immo  et  ius  ad  actionem  personalem  et  di- 
rectam supra  omnes  et  singulos  episcopos  et  fideles  conservando  ut  Christi 
vicarius,  indiget,  Christo  sic  disponente,  episcopis  ut  sit  corpus  sociale  com- 
pletum in  mandato  apostolico  exercendo. 

3.  Sicut  in  Corpore  mystico  mirabilis  illa  unio  inter  caput  et  membra 
praecipue  significatur  per  « mysterium  fidei,  signum  unitatis  et  vinculum 
caritatis  » quod  est  sacrificium  et  sacramentum  eucharisticum  (cf.  Enc.  My- 
stici Corporis ),  ita  unio  et  unitas  in  corpore  episcopali  creatur  et  manifestatur 
per  fidem  Petri  capitis  quae  in  membris  diffunditur  et  quae  nunquam  defi- 
cere potest  ex  promissione  Christi:  « Ego  rogavi  pro  te  ut  nunquam  defi- 
ciat fides  tua  et  tu  aliquando  conversus  confirma  fratres  tuos  » ( Lc . 22). 

Haec  fides  potissimum  caritate  flammescit  — « Simon  Ioannis  diliges 

me  plus  his?  Pasce  agnos  meos...  Pasce  oves  meas  » — et  vinculum  unitatis 
fovet  et  caritatis  quae  « ad  ponendas  animas  pro  fratribus  » urget,  quia  po- 
testas maxime  est  servitium  seu  diakonia.  « Non  veni  ministrari  sed  mini- 
strare ». 

Sicut  in  mystico  Corpore  singula  membra,  Christo  capiti  coniuncta,  nullo 
modo  personalitatem  amittunt,  pariter  et  libertatem,  dignitatem  et  praeroga- 
tivas, ita  in  corpore  episcopali  singuli  episcopi  veri  pastoris  praerogativas 
omnes  conservant  munera  et  iura  gregem  proprium  legitime  divino  iure  re- 
gentes. 

Sicut  caput  unit  ac  roborat  membra  a quibus,  nihil  amittendo,  comple- 
mentum quoddam  accipit  et  exaltationem,  ita  Summus  Pontifex  unitatis  est 
corporis  episcopalis  fundamentum  (cf.  Vat.  I)  et  ab  episcopis  robore  et  exal- 
tatione ditatur. 

Aliae  equidem  analogiae  iure  meritoque  inveniri  possunt  sed  ex  hucusque 
dictis  concludere  licet:  Sicut  Corpus  Christi  mysticum  est  « Christus  totus  » 
— ut  ait  S.  Augustinus  — ita  et  episcopale  corpus  aliquo  modo  est  « Petrus 
totus  ». 


13 

Exc.mus  P.  D.  ATTILIUS  CONSTANTINUS  M.  BARNESCHI 
Episcopus  Manziniensis 

1.  Circa  cap.  II,  sect.  II,  comma  13. 

Persaepe  sermo  est  de  « apostolis  et  successoribus  ».  Nonne  opportunum 
esset  quaedam  quoque  dicere  de  actuali  modo,  quem  Ecclesia  retinet,  in  eli- 
gendis episcopis,  praesertim  ratione  habita  antiquissimarum  consuetudinum? 

2.  Circa  cap.  II,  sect.  II,  comma  13. 

De  diaconatu  legimus:  « Immo  diaconatus  in  futuro  tamquam  proprius 
ac  permanens  gradus  hierarchiae  exerceri  poterit,  ubi  Ecclesia  id  pro  neces- 
sitate curae  animarum,  aut  in  certis  regionibus  aut  in  omnibus,  expedire  cen- 
suerit  » (linn.  36-39). 

Cum  vero  huiusmodi  opportunitas  praesertim  in  quibusdam  missionum 
regionibus  urgeat,  suggeritur  quid  magis  concretum  de  hac  necessaria  resti- 
tutione officii  Diaconatus. 

3.  Circa  cap.  II,  sect.  III,  comma  16. 

Non  placet  verbum  « receptum  » (lin.  34).  Nam  ex  adnotatione  trigesima 
quarta  innuitur  hoc  verbum  intelligendum  esse  de  illis  Oecumenicis  Conciliis, 
quae  Summus  Pontifex  in  praeterito  confirmavit,  quamvis  non  convocaverit. 
Cur  autem  legimus  in  linn.  30-31:  « Romani  Pontificis  praerogativa  est  Con- 
cilia Oecumenica  convocare,  iisdem  praesidere  et  eadem  confirmare  »? 

Quaeritur  igitur:  verbum  « receptum  » estne  tantummodo  intelligendum 
de  quibusdam  praeteritis  Conciliis  Oecumenicis? 

4.  Circa  cap.  II,  sect.  IV,  comma  21. 

Non  videtur  opportuna  mentio  verbi  S.  Pauli  ( Rom . 1,  14),  quam  legi- 

mus  inter  linn.  34-35  commatis  21,  scii.  « Ut  Paulus  apostolus  sapientibus 
et  insipientibus  debitor  est ».  Cum  verba  « insipientibus  » aperte  refe- 
rantur iis  « qui  inter  populum  suum  degentes  de  uno  ovili  nondum  sunt  » 
(linn.  32-33)  praetermittenda  videntur. 


14 

Exc.mus  P.  D.  PAULUS  BARRACHINA  ESTEVAN 
Episcopus  Oriolensis-Lucentinus 

Multa  dicta  sunt  in  hac  aula,  et  multa  habet  schema  ipsum,  de  episcopis 
in  relatione  ad  R.  Pontificem,  de  eorum  collegialitate,  successione  aposto- 
lica  etc.;  de  his  nempe  quae  pertinent  ad  Ecclesiam  universalem.  Sed  fere 
nihil  dictum  est  de  ecclesia  dioecesana.  Fere  nihil  de  episcopis  in  suo  munere 
dioecesano  adimplendo. 

Caput  universalis  Ecclesiae  et  fundamentum  unitatis  catholicae  est  Pe- 
trus eiusque  successores;  qua  de  causa  potestatem  habet  in  universam  Eccle- 
siam; et  merito  quidem.  Sed  caput  ecclesiae  dioecesanae  et  fundamentum 
unitatis  dioecesanae  est  episcopus,  qui  indiget  suis  facultatibus,  ut  sua  particu- 
laris ecclesia  sit  una,  sancta,  catholica  et  apostolica,  suo  modo,  ad  similitu- 
dinem Ecclesiae  universalis,  cuius  est  imago. 

De  his  omnibus  agere  debet  schema,  modo  theologico  et  doctrinali,  quan- 
do agit  de  episcoporum  ministeriis,  a paragrapho  nempe  duo  de  vigesima, 
usque  ad  finem  huius  cap.  II. 

Ad  par.  21  quod  attinet,  de  episcoporum  munere  regendi,  conceptam 
esse  modo  nimis  elementari  iudico. 

Ad  hanc  visionem  ecclesiae  particularis  integrandam  cum  Ecclesia  univer- 
sali, haec  consideranda  videntur: 

A)  Primum  officium  in  munere  regendi  episcopi  est  procurare,  totis  viri- 
bus, unitatem  in  dioecesi;  id  est  adunare  omnia  membra  ecclesiae  dioecesanae 
ad  unitatem  fidei,  caritatis  et  actionis  pastoralis  consequendam.  Quod  multi- 
plici modo  probari  potest: 

1.  Ex  Sacra  Scriptura.  Paulus,  praedicator  infatigabilis  doctrinae  Corpo- 
ris mystici,  non  doctrinam  tantum  exponit  pro  Ecclesia  universali,  sed  in 
ecclesiis  particularibus  quas  creat,  curat  imprimis  de  earum  unitate  practice 
et  perfecte  realizanda.  Qua  de  causa  scribit  ad  ecclesiam  philippensem  ( Phil . 
1,  27):  « Tantum  digne  evangelio  Christi  conversamini,  ut  sive  cum  venero 
et  videro  vos,  sive  absens,  audiam  de  vobis  quia  statis  in  uno  spiritu  unani- 
mes collaborantes  fidei  evangelii  ».  Simili  modo  urget  hanc  unitatem  in  aedi- 
ficatione ecclesiae  Corinthi  et  ecclesiae  ephesinae,  sicut  videre  licet  in  1 Cor. 
1,  10  et  Eph.  4,  3. 

2.  Ex  natura  ecclesiae  dioecesanae.  Dioecesis  est  imago  Ecclesiae  univer- 
salis; est  tamquam  Corpus  mysticum  in  illo  loco  realizatum.  Ergo  debet  esse 

una,  sicut  Ecclesia  universalis;  non  tantum  quia  divisa  est  ab  aliis,  sed  prae- 
cipue quia  indivisa  est  in  se;  quia  omnia  eius  membra  et  associationes  ad 
eumdem  finem  tendunt;  eadem  criteria  in  vita  spirituali  dioecesana  habent; 
caritas  perfectam  obtinet  unionem  inter  pastorem,  sacerdotes  et  fideles. 

Veritas  necessitatis  procurandi  unitatem,  positive  probata,  magis  appa- 
rebit, si  negative  procedamus.  Nempe:  dioecesis  sine  unitate,  divisa  est;  dioe- 
cesis sine  unitate,  non  est  organizata;  dioecesis  sine  unitate,  non  prosequitur 
finem  ultimum  collaboratione  omnium.  A.  v.:  ubi  deest  unitas,  deest  et  dioe- 
cesis. 

Quae  doctrina  de  unitate  alias  veritates  implicat,  quas  prae  mente  ha- 
bere debemus:  a)  Episcopus,  qui  certe  est  caput,  solus  laborare  non  potest 
neque  valet;  b)  Omnes  et  omnia  — personas  et  institutiones  — integrare 
debet,  ut  illa  unitas  consequatur;  c)  Inquirere  debet  vocationem  uniuscuius- 
que individui  et  sacerdotis,  ad  maiorem  utilitatem  in  dioecesi  obtinendam; 
d ) Omnia  facere  debet  veritate  et  caritate  ductus. 

B ) Stabilita  necessitate  unitatis  in  dioecesi,  statim  loqui  debet  schema 
de  regimine  relate  ad  presbyteros  et  per  presbyteros. 

Inter  alias,  sequentem  rationem  adducere  possumus;  historia  teste,  huc- 
usque non  fuit  sufficiens  colloquium  inter  superiores  et  subditos;  quapropter 
relatio  paternitatis-filiationis,  superioris-subditi,  auctoritatis-oboedientiae  non 
bene  intellecta  neque,  a fortiori,  in  praxim  ducta  est. 

De  his  omnibus  urget  loqui.  Et  quidem  ita  ut  recte  stabiliatur  relatio 
inter  societatem  et  caritatem,  quae  relatio  fundamentum  est  progressus  uni- 
tatis in  vita  dioecesana. 

Patet  ex  ipso  fine  auctoritatis.  Functio  propria  auctoritatis  est  adunare 
et  regere  membra  societatis  ad  finem  consequendum.  Sed  finis  in  Ecclesia 
est  gratia  et  caritas.  Ideo  auctoritas  tendere  debet  ad  caritatem.  Haec  est 
ratio  ultima  regiminis  episcopi.  Si  haec  relatio  ad  caritatem  desit,  proprius 
finis  nullo  modo  obtineretur.  Hoc  idem  asserit  Leo  XIII  in  litt.  enc.  Cum 
multa  (ASX  1882,  243).  Ergo  non  possumus  loqui  simpliciter  de  auctoritate, 
praescindentes  a caritate;  sed  ambos  conceptus  penitus  fundere  debemus. 

Sed  bene  notandum  est:  ex  eo  quod  caritas  sit  finis  ultimus  regiminis 
non  sequitur  — sicut  dictum  est  in  hac  aula  — suavitatem  et  lenitatem  esse 
semper  normam  regiminis,  tamquam  si  persuasio  fortitudini  opponeretur. 
Hoc  admitti  nequit.  Omnia  fiant  ex  caritate,  sed  alia  aliis. 

Superior  debet  cognoscere  media  conducentia  ad  finem.  In  nostro  casu, 
notum  debet  habere  characterem,  modum  agendi,  reactiones  subditi  quem 
gubernat.  His  suppositis,  debet  adhibere  media  aptiora  ad  finem.  Hoc  signi- 
ficat in  ordine  regiminis:  Omnibus  omnia  factus  sum,  ut  omnes  facerem 
salvos  ( 1 Cor.  9,  22). 

C)  Cum  hac  quaestione  intime  implicatur  ille  modus  relationis  inter  ius 
et  caritatem,  inter  auctoritatem  et  oboedientiam. 

Auctoritas  sine  oboedientia  concipi  nequit;  auctoritas  enim  et  oboedien- 
tia sunt  termini  correlativi.  Sicut  igitur  auctoritas  in  omnibus  quaerere  debet 

finem  obtinendum,  ita  et  oboedientia;  sicut  auctoritas  tenetur  uti  mediis 
aptioribus  ad  finem,  ita  et  oboedientia. 

Problemata  haec,  ex  se  difficilia,  et  nostris  temporibus  in  crisim  ducta, 
solutione  practica  indigent. 

Ad  hanc  solutionem  practicam  stabiliendam,  in  memoriam  revocare  de- 
bemus rationes  mo trices  voluntatis,  quae  quidem  oblivioni  traditae  sunt. 

1.  Ratio  divina.  Episcopus  gaudet  auctoritate  divina,  nam  omnis  aucto- 
ritas a Deo  venit.  Auctoritas  episcopalis,  in  specie,  directe  a Christo  profluit. 
Hoc  etiam  docet  Pius  XII  ( AAS . 1954,  672). 

Ex  hoc  sequitur  auctoritatem  exercendam  esse  modo  Deo  digno.  Et  sub- 
diti, hunc  titulum  divinum  agnoscentes,  ex  ipsa  ratione  divina  in  oboedientia 
implicata,  sese  submittere  tenentur. 

2.  Ratio  ecclesialis.  In  Ecclesia,  Corpore  mystico,  omnes  partes,  sive 
caput  sive  membra  inferiora,  ad  bonum  organismi  tendere  debent.  Cum 
autem  hoc  bonum,  seu  finis,  sit  caritas,  haec  debet  esse  tota  ratio  non  tantum 
regiminis,  sed  et  oboedientiae.  Unde  hac  caritate  attenta  et  intenta,  tam  a 
superioribus  quam  ab  inferioribus,  suave  est  regimen  et  facilis  oboedientia. 

3.  Ratio  socialis.  Si  auctoritas  vocari  et  esse  debet  socialis  et,  nostro 
casu,  in  ordine  ad  caritatem,  oboedientia  etiam  haberi  debet  ut  virtus  socialis; 
vel,  ut  clarius  dicam,  numquam  omittere  debemus  eius  characterem  socialem. 
Aliis  verbis:  omnis  societas  postulat  ut  membra  subiciantur  auctoritati.  Nunc 
vero,  finis  consequi  debet  modo  perfectissimo;  ideoque  oboedientia  perfecta 
esse  debet;  i.  e.,  debet  curare  finem  societatis  et  intellectu  et  amore  et  totis 
viribus. 

Ex  his  omnibus  patet  totam  par.  21  revideri  debere. 


15 

Exc.mus  P.  D.  IOSEPH  BATTAGLIA 
Episcopus  Faventinus 

Data  necessitate,  et  quidem  gravi,  consulendi  necessitati  sacerdotum  in 
missionibus,  in  magnis  hodiernis  urbibus,  in  compluribus  nationibus,  instau- 
ratio diaconatus  neque  necessaria  neque  opportuna  videtur. 

Proponitur  alia  solutio. 

Quaestio  de  instaurando  diaconatu  tamquam  gradu  permanenti,  mihi 
adhuc  peracerba  videtur.  Sed  quia  hinc  inde  disputatum  est,  mihi  quoque 
opinionem  meam  dicere  fas  sit.  Et  praesumo  me  loqui  posse  nomine  sexcen- 
torum episcoporum. 

Procul  dubio  magna  est  necessitas  consulendi  paucitati  sacerdotum,  prae- 
sertim in  territoriis  missionum,  in  compluribus  nationibus,  in  magnis  hodier- 
nis urbibus.  Sed  instauratio  diaconatus  neque  necessaria  neque  opportuna 
mihi  videtur. 

Non  necessaria,  quia  si  fiat  cum  lege  caelibatus,  iam  talis  diaconatus  ha- 

betur,  cui  insuper,  ad  presbyteratum  porta  patet.  Si  vero  instauratio  fiat  cum 
dispensatione  a lege  caelibatus,  tunc  haec  instauratio  opportuna  non  videtur, 
ob  graves  rationes  iam  ab  aliis  allatas,  quibus  addendum  est,  ut  utar  verbis 
S.  Pauli,  quod  vir  uxoratus  sollicitus  est  non  quae  Dei  sunt,  sed  quomodo 
placeat  mulieri,  neque  potest  attendere,  serio,  apostolatui,  cum  necessitatibus 
familiae  et  filiorum  educatione  detineatur.  Sed  quomodo  igitur  necessitatibus 
quae  ex  paucitate  sacerdotum  oriuntur  consulendum  erit?  En  mea  propo- 
sitio: loco  diaconatus  ponatur  acolythatus  cum  omnibus  facultatibus  quae 
concedi  possunt,  verbi  gratia:  non  solum  res  materiales  administrandi,  bap- 
tizandi, sed  et  praedicandi,  assistendi  matrimoniis,  sacram  communionem 
ferendi  et  quasdam  caeremonias  celebrandi,  etc. 

In  hoc  casu,  quamvis  minus  bene  provideatur  efficaciori  apostolatui,  si 
placet,  sit  etiam  uxoratus!  Sed  merito  obiicitur:  acolythatus  characterem  non 
imprimit.  Utique,  sed  quaero:  num  sancti  diaconi  quos  historia  celebrat, 
ut  s.  Franciscus  Assisiensis,  bonum  operati  sunt  quia  diaconi,  an  quia  sancti? 
Parum  character  prodest,  si  sanctitas  desit;  et  sanctitas  etiam  absentiam  cha- 
racteris — in  operibus  et  efficacia  apostolatus  — supplere  potest.  Quod 
maxime  nobis  cordi  esse  debet  est  necessitas  consulendi  difficultatibus  mini- 
sterii nostri  ob  sacerdotum  paucitatem. 

Salus  animarum  suprema  lex  esto!  Mea  propositione  fines  ob  quas  in- 
stauratio diaconatus  exigitur,  optime  etiam  acolythatu  obtinetur.  Et  modo 
hoc,  et  sanctitas  sacramenti  Ordinis  integra  manet  et  venerabilis  traditio  Ec- 
clesiae latinae  servatur,  neque  ullum  crimen  — sit  venia  verbo  — gloriae 
nostrae  infertur. 

16 

Exc.mus  P.  D.  GEORGIUS  BFJOT 
Episcopus  tit.  Cassandrensis,  aux.  Remensis 

Cap.  II,  n.  12,  pag.  24,  lin.  9:  « Apostoli  praedicando  fidem  resurrec- 
tione Christi  firmatam  »:  emendatio  proposita:  « efformatam  ».  Fides  enim 
apostolorum  non  est  simplex  fiducia  Christo  terrestri  data,  et  eius  resurrec- 
tione firmata  tantum,  sed  adhaesio  Christo  resurgenti  professa  « per  quam 
gratiam  accipimus  et  apostolatum  » (cf.  Rom.  1,  5). 

N.13,  pag.  24,  lin.  18:  «Quapropter»;  lin.  27:  «Quapropter».  Qua- 
propter det  locum  locutioni  « de  facto  »:  lin.  18:  De  facto  Ecclesiae  consu- 
luerunt-, lin.  27:  De  facto  apostoli  ...  Praxis  enim  Ecclesiae  verum  est  funda- 
mentum episcopatus  successionis  apostolicae.  Haec  est  vera  traditio,  sensu 
catholico  concepta,  fratribus  seiunctis  firmiter  ac  cum  amore  proponenda. 

17 

Exc.mus  P.  D.  RAIMUNDUS  CAESAR  BERGAMIN 
Episcopus  Padan  gensis 

A)  Sono  favorevole  alia  restaurazione  dei  diaconato  permanente,  ma 
con  il  celibato,  da  conferirsi  ai  soli  membri  di  Ordini  e Congregazioni  reli- 
giose per:  a)  garantirne  la  formazione  religiosa,  b ) garantirne  la  necessaria 
istruzione  specifica,  c ) garantirne  la  cura  disciplinare,  d)  garantirne  1’assi- 
stenza  morale  e materiale. 

B ) Sono  contrario  invece  al  diaconato  senza  celibato  per  queste  ragioni: 

1.  Ogni  seminarista  negli  anni  della  sua  formazione  avra  certamente 
la  sua  crisi,  e non  una  sola.  Tutto  naturale  quindi  che  in  una  di  queste  prenda 
la  sua  decisione  (dato  che  la  porta  e aperta,  ed  allettante)  di  scegliere  il  piu 
facile:  possibilita  di  matrimonio,  niente  studi  faticosi  ed  impegnativi,  dietro 
spesso  1’incitamento  dei  parenti,  ecc.  Per  cui  la  percentuale  dei  seminaristi 
che  arriveranno  al  sacerdozio,  se  ora  e gia  cosi  bassa,  sara  molto,  ma  molto 
minore  in  seguito. 

2.  Difficolta  economiche  per  provvedere,  ed  in  perpetuo,  il  sostenta- 
mento  dignitoso  delle  famiglie  dei  diaconi,  moglie,  figli,  alloggio,  pensione,  ecc. 

3.  Difficolta  enormi  qualora  questi  diaconi  non  servano  bene,  non 
diano  buon  esempio,  non  possano  piu  lavorare  o per  malattia  o per  vec- 
chiaia. 

4.  Preclusa  la  via  al  sacerdozio,  quando,  venendo  a scomparire  le  cause 
che  ve  li  hanno  fatto  rinunciare  un  tempo,  essi  vi  aspirassero. 

5.  I compiti  cui  potrebbero  essere  assunti  questi  diaconi  sono:  l’istru- 
zione  catechetica,  distribuzione  della  Comunione,  assistenza  alie  Associazioni 
religiose  e caritative,  e poche  altre.  Ma  tutte  queste  mansioni  possono  essere 
compiute  da  laici,  o gratuitamente,  o anche  dietro  compenso  (e  certamente 
meno  oneroso).  Con  il  beneficio  che,  qualora  fosse  necessario,  il  laico  puo 
essere  facilmente  esonerato,  il  diacono  no.  Potra  essere  sl  trasferito,  ma  e la 
famiglia? 

6.  Dalla  maggioranza  della  popolazione  cattolica  non  potra  certo  ri- 
scuotere  la  stima  e la  venerazione  che  si  ha  invece  per  chi  si  e votato  a Dio 
con  il  celibato. 

7.  Si  dice  che  il  diacono  senza  il  celibato  sia  imposto  dalla  penuria 
di  sacerdoti.  Ma  il  diacono  non  potra  ne  celebrare  la  S.  Messa,  ne  confes- 
sare,  ne  amministrare  i Sacramenti.  Mentre  sono  proprio  queste  le  necessita 
piu  urgenti  per  le  popolazioni  senza  sacerdote.  Di  preti  quindi  c’e  bisogno, 
e non  di  soli  diaconi.  Il  diacono  sposato  per  supplire  alia  mancanza  di  sacer- 
doti puo  dirsi  un  surrogato.  Di  preti  santi  c’e  bisogno,  di  cui  uno  vale  per 
dieci!  Cio  di  cui  devono  preoccuparsi  i vescovi  sarebbe  piuttosto  di  fare  piu 
santi  i loro  preti.  Cosi  anche  il  popolo  li  stimerebbe  di  piu,  e con  la  stima 

crescerebbe  di  pari  grado  la  attrattiva  a seguirne  gli  esempi  da  parte  dei 
giovani,  e le  vocazioni  aumenterebbero,  ed  i parenti  li  incoraggerebbero! 

8.  Aprire  la  porta  al  diacono  sposato  e un  grave  rischio.  Sono  troppo 
forti  le  ragioni  che  fanno  temere.  Gran  parte  dei  vesco  vi  non  lo  accettereb- 
bero  mai  nella  loro  diocesi.  Avremmo  quindi  la  Chiesa  nettamente  divisa  in 
due  in  questo  campo.  Con  quale  stupore  dei  fedeli  e dei  non  cattolici?! 

Anche  se  si  volesse  concederlo  « ad  experimentum  »,  come  si  potra  do- 
mani  fare  marcia  indietro,  qualora  1’esperimento  non  riuscisse?  Che  figura 
ne  fara  la  Chiesa  ed  il  Concilio? 

C)  Quanto  saggi  e quanto  apostolici  gli  interventi  in  aula  conciliare,  per 
citarne  solo  due,  di  S.  Eminenza  il  card.  Siri  di  Genova  e di  S.  Ecc.  mons.  G. 
Carraro!  Mi  e parso  che  i favorevoli  al  diaconato  con  il  celibato  perorassero 
la  causa  con  la  visione  davanti  agli  occhi  della  Chiesa  universale,  mentre 
quelli  contro  riguardavano  il  campo  ristretto  dei  loro  campo  particolare. 

Diaconi  si,  quindi,  ma  religiosi,  con  il  celibato.  Questo  e il  mio  umile 
parere. 

Mi  piacerebbe  che  questo  Concilio,  anche  se  non  e necessaria  la  voce  di 
un  Concilio  in  materia,  prendesse  in  esame  e si  pronunciasse  in  favore  dei 
diaconato  senza  celibato  nei  riguardi  di  pastori  protestanti,  diaconi  o preti 
ortodossi  gia  sposati  che  ritornano  alia  Chiesa  Cattolica.  Per  essi  il  Concilio 
potrebbe  mostrare  la  sua  benevola  tolleranza  e la  sua  stima  per  il  sacra- 
mento dei  matrimonio,  concedendo  ad  essi  di  accedere  al  diaconato,  o anche 
al  sacerdozio,  pur  rimanendo  nello  stato  matrimoniale. 


18 

Exc.mus  P.  D.  LAURENTIUS  BESSONE 
Episcopus  Mervensis 

Hanc  animadversionem  dicere  in  aula  non  intendo,  propter  rationes  quae 
legenti  ex  se  patent. 

Multa  circa  collegialitatem  episcoporum  dicta  sunt:  meo  tamen  humili 
iudicio,  quidquid  de  hac  re  sentiendum  sit  quoad  doctrinam,  inopportunum 
videtur  ad  eius  definitionem  pervenire  hoc  tempore. 

Ratio  est  quia  multae  nationes  novae  his  diebus  in  existentiam  veniunt, 
in  quibus  haud  dubium  est  plurima  gubernia  ecclesiam  nationalem  exoptare 
et  omnimodo  fovere.  Sedulo  cavendum  est  ne,  e collegialitatis  definitione  in 
Concilio,  conferentiae  episcopales  se  sentiant  nimis  independentes;  ex  hoc 
facilius  exurgeret  tentatio  considerandi  religiosam  independentiam  tamquam 
corollarium  naturale  et  necessarium  independentiae  nationalis;  hinc  facile 
duceretur  ad  ecclesiam  nationalem  fovendam. 

Accedunt  huic  animadversioni-,  rev.mus  Edgardus  Maranta,  arch.  Dares- 
salaamensis;  rev.mus  Attilius  Beltramino,  ep.  Iringaensis. 

19 

Exc.mus  P.  D.  LAURENTIUS  BIANCHI 
Episcopus  Sciiamchiamensis 

Inter  nos,  qui  in  missionum  territoriis  laboramus,  diaconatus  quaestio, 
quodammodo  sed  vero  tamen  sensu,  iam  est  soluta  per  adiutores  illos  qui 
iure  sunt  vocati  « dextera  manus  » missionariorum,  scii,  per  catechistas. 

Hi  enim,  humiles  et  fideles  cooperatores,  vere  vices  gerunt  sacerdotum 
in  communitatibus  christianis,  Catechismum  docendo,  doctrinam  catholicam 
praedicando,  preces  et  servitium  religiosum  ducendo,  in  periculo  mortis  bap- 
tizando infantes  et  adultos. 

Quantoties  nos  missionarii  admirati  sumus  modum  simplicem,  aptum, 
clarum  et  exactum  quo  illi  nostri  pretiosi  cooperatores  exponebant  doctrinam 
christianam  fidelibus  et  infidelibus. 

Iamvero,  audiens  doctas  dissertationes  de  quaestione  diaconatum  instau- 
randi ut  gradu  permanente  in  Ecclesia,  anceps  maneo  utrum  hoc  sit  vere  ne- 
cessarium et  utile  quamdiu  habemus  catechistas  quibus  solidam  formationem 
spiritualem  et  catecheticam  dare  conamur  quique  reapse  officia  diaconis  com- 
mittenda, explent. 

Numquid  licentia  praecluditur  rogandi  S.  Sedem  ut  illis  (catechistis)  fa- 
cultatem faciat,  in  casibus  ubi  sacerdos  est  absens,  S.  Communionem  distri- 
buendi et  matrimoniis  adsistendi.  Non  habent  quidem  gratiam  sacramentalis 
characteris,  sed  habent  utique  virtutem  et  dedicationem  erga  officia  sua.  Eo- 
ipso  integra  remaneret  et  sacrosancta  caelibatus  corona  et  gloria  inter  perso- 
nas sacras,  corona  inquam  et  gloria,  quibus,  nonobstantibus  humanis  defi- 
cientiis, ipsi  fratres  nostri  separati,  invident. 

Vel  inter  fratres  separatos  non  desunt  hodie  qui  caelibatum  colunt.  Quin 
immo,  ipsi  Buddistae  et  Hinduistae  castitatem  habent  in  maxima  aestimatione. 

Vellem  ut  diaconatus  maneat  sicuti  est  in  Ecclesia  latina,  tamquam  gra- 
dus ad  sacerdotium  et  maior  detur  responsabilitas  laicis  nostris,  qui  magis 
magisque  in  dies  conscientiam  suae  responsabilitatis  in  Ecclesia  acquirunt.  Et 
ita  non  multiplicarentur  in  Ecclesia  gradus  qui  necessarii  non  videntur. 

20 

Exc.mus  P.  D.  IOSEPH  BONFIGLIOLI 
Episcopus  Nicotriensis  et  Tropiensis 

Velim  hoc  votum  scripto  tantummodo  proferre  circa  quaestionem  de 
diaconatu  instaurando. 

Si  Concilio  placuerit  diaconatum  forma  stabili  instaurare,  huiusmodi  dia- 
conos ad  caelibatum  teneri  omnino  oportebit.  Cum  vero  opportunum  sit  spi- 
rituali ornamento  et  adiumento  donari  coniugatos  illos  qui  operam  praestant 

sacerdotibus,  praesertim  in  missionibus,  sive  docendo  sive  altari  ministrando, 
liceat  eos  admittere  ad  aliquem  ex  Ordinibus  minoribus,  v.  g.  ad  Lectoratum 
vel  ad  Acolythatum. 

Ceterum  censeo  linn.  39-41,  pag.  26,  esse  expungendas,  cum  sint  naturae 
iuridicae  in  bac  constitutione  dogmatica,  et  in  primis  ne  vulnus  inferatur 
legi  sacri  caelibatus. 

21 

Exc.mus  P.  D.  HIERONYMUS  BARTHOLOMAEUS  BORTIGNON 

Episcopus  Patavinus 

Mihi  liceat  sequentes  praesentare  — scripto  tantummodo  — animad- 
versiones quoad  collegialitatem  episcoporum. 

1.  Iure  divino,  i.  e.  Christi  institutione,  episcopi  cum  et  sub  Summo 
Pontifice  constituunt  subiectum  plenae,  supremae,  ordinariae,  immediatae, 
vere  episcopalis  potestatis  in  omnes  fideles,  scilicet  in  universam  Ecclesiam. 

2.  Modi,  quibus  huius  potestatis  divinitus  collatae  exercitium  habitum 
fuit  et  habebitur,  sunt  iuris  ecclesiastici. 

3.  Iure  divino  Romanus  Pontifex  («  da  solo  » absque  episcopis)  est  sub- 
iectum plenae,  supremae,  ordinariae,  immediatae  et  vere  episcopalis  potesta- 
tis in  universam  Ecclesiam. 

4.  Episcopi  absque  Papa  non  sunt  collegium;  cum  Papa  non  faciunt 
plus  quam  Papa  « da  solo  »,  ita  ut  « se  il  Papa  da  solo  e cento,  il  Papa  con 
i Vescovi  e ancora  cento  ». 

5.  Proinde  Romanus  Pontifex  et  episcopi  praedictam  potestatem  (nn.  1 
et  3)  habent,  sed  modo  prorsus  diverso:  Summus  Pontifex  ea  potestate  pol- 
let ut  eam  exercere  possit  etiam  solus;  episcopi  vero  ea  pollent  ut  eam 
tantum  collegialiter  cum  et  sub  Romano  Pontifice  exercere  possint,  i.  e. 
quando  Summo  Pontifici  placuerit,  in  materia  quae  ipsi  placuerit  et  quin 
aliquid  addant  potestati  eius,  etiamsi  episcopi  cum  sua  scientia  et  experien- 
tia accidentaliter  (non  substantialiter)  deliberationes  prudentiores  et  opportu- 
niores reddere  possint. 

Proinde  dum  episcopis  vera  potestas  suprema  cum  Papa  et  sub  Papa 
tribuitur,  negantur  autonomia  episcoporum  a Summo  Pontifice  et  necessitas 
illam  potestatem  continuo  et  proprio  arbitrio  exercendi. 

6.  Divina  igitur  institutione  collegium  episcopale  est  institutum  et  ipsum 
per  Summi  Pontificis  primatum  moderatur. 

7.  Quae  in  praecedentibus  numeribus  dicuntur,  melius  eruuntur  ex 
praxi  Ecclesiae  quam  ex  Sacra  Scriptura. 

Habetur  enim  in  Ecclesia  paralleliter  cum  exercitio  supremae  potestatis 
solius  capitis  seu  Romani  Pontificis,  constans  exercitium  verae  potestatis  or- 
dinariae et  supremae  (cf.  can.  228)  ex  parte  episcoporum  unitorum  inter 
se  et  cum  Summo  Pontifice;  et  quidem  agentium  ut  verum  corpus  morale 
seu  collegium,  bene  determinatum  et  a quolibet  alio  collegio  distinctum. 

8.  Hinc  sequitur,  stante  Spiritus  Sancti  assistentia  in  Ecclesia,  Domi- 

num  Iesum  Christum  revera  voluisse  collegium  formatum  Papa  et  episcopis 
cum  et  sub  Papa  et  potestatem  supremam  habens  in  universam  Ecclesiam; 
et  ipsum  Christum  ordinasse  ut  haec  potestas  aliquando  a solo  Papa  et  ali- 
quando a Papa  cum  omnibus  episcopis  exerceretur. 

Deductio  est  plene  legitima  quia  non  est  possibile  quod  in  exercitio  po- 
testatis Summus  Pontifex  et  episcopi  cum  et  sub  Romano  Pontifice  et  in 
essendo  et  in  agendo  aliter  se  habeant  et  agant  ac  Dominus  Iesus  Christus 
ipsos  esse  et  agere  ordinavit. 

9.  Sub  hac  consideratione  praxis  Ecclesiae,  Christi  verba  Mt.  18,  18-19 
et  Mc.  16,  15-16  interpretanda  sunt  (i.  e.  apostoli  collegialiter  cum  et  sub 
Petro  sunt  magistri  et  pastores).  + 

Conclusio:  Haec  dixi,  salvo  semper  meliori  iudicio  et  plene  adhaerens 
iam  ab  isto  momento  Concilii  decisionibus. 

Animadversiones  additae-. 

Osservazioni  che  vengono  dallo  studio  dello  schema  de  Ecclesia  e dagli  in- 
terventi uditi  in  aula  conciliare. 

1.  E cosa  ottima  che  il  Concilio  fissi  qualche  linea  direttiva  per  una  piu  appro- 
fondita  ecclesiologia. 

2.  E auspicabile  che  sia  approfondito  1’aspetto  soprannaturale  e mistico  della 
Chiesa  affinche  sia  meglio  chiarita  la  trascendenza  e Poriginalita  della  medesima 
nei  confronti  delle  altre  societa  naturali  o positive  umane. 

3.  Pero  questo  aspetto  non  deve  esser  valorizzato  in  modo  da  creare  confu- 
sione nei  riguardi  delPaspetto  apologetico-giuridico. 

4.  Ancora  si  deve  stare  bene  vigilanti  che  non  esageri  la  corrente  di  coloro 
che  amano  prendere  in  considerazione  gli  aspetti  cosi  detti  « esistenziali  » della 
Chiesa  mettendoli  in  opposizione  a quella  considerazione  della  Chiesa  che  si 
vuole  chiamare  « disincarnata  » e soltanto  « esistenzialista  ». 

Si  vuole,  infatti,  da  taluni  una  presentazione  della  Chiesa  che  tenga  conto 
solamente  della  storia  della  Chiesa  stessa:  vale  a dire  che  dia  solamente  i prin- 
cipi di  spiegazione  e di  orientamento  per  la  comprensione  dei  suo  « devenire  »; 
che  faccia  la  problematica  della  diversita  nelPunita,  della  variazione  nelPidentita, 
delle  crisi  interne  ed  esterne,  dei  rapporti  con  le  realta  profane,  con  le  altre  chiese 
o religioni  ecc.  ecc. 

Se  e chiaro  che  lo  schema  debba  essere  aperto  a certe  considerazioni,  e altret- 
tanto  evidente  che  lo  schema  debba  senza  ambiguita  definire  precisamente  la 
natura  e la  missione  della  Chiesa.  E questo  e tanto  piu  necessario  quanto  piu 
si  vuole  presentare  la  Chiesa  come  piu  sopra  e detto. 

5.  I rapporti  tra  Chiesa  e mistero  di  Cristo,  tra  Chiesa  e regno  di  Dio,  tra 
aspetto  mistico  e aspetto  giuridico  vanno  esposti  secondo  la  dottrina  dei  magistero 
autentico,  non  secondo  le  considerazioni  di  scuole  teologiche. 

6.  La  dottrina  delPepiscopato  (collegialita  delPepiscopato  e rapporti  coi  Pri- 
mato,  pienezza  della  funzione  episcopale,  episcopato  e sacramento)  per  alcuni 
aspetti  e ancora  disputata;  per  altri  ha  raggiunto  il  comune  consenso  dei  magistero 
autentico;  percio  lo  schema  — in  vista  di  questa  considerazione  — deve  essere 
attentamente  esaminato. 

7.  Altrettanto  si  dica  della  origine  della  giurisdizione  episcopale. 

Exc.mus  P.  D.  RENATUS  BOUDON 
Episcopus  Mimat ensis 

De  sacramentalitate  episcopatus:  origo  controversiae  et  permanentia 
doctrinae  traditionalis  cuius  testis  praeclarus  exsistit  S.  R.  Bellarminus. 

Cum  de  sacramentalitate  episcopatus  quaedam  dubitatio  in  ista  aula  ex- 
pressa fuerit,  pauca  vellem  dicere  de  hac  re. 

Verum  est  quod  in  occidente  aliqua  controversia  inter  theologos  locum 
habuit,  dum  e contra,  in  oriente  firma  semper  remansit  traditio. 

Controversia  ista  orta  est  circa  finem  saec.  iv.  Aliqui  diaconi  romani 
oboedientiam  denegabant  presbyteris,  fingentes  se  esse  ipsis  saltem  aequales. 
Ad  hunc  errorem  repellendum,  duo  presbyteri  romani,  S.  Hieronymus  et 
alter  anonymus  qui  Ambrosiaster  nuncupatur,  strenue  contenderunt  presby- 
teros ita  superiores  esse  diaconis,  ut  etiam  episcopis  quasi  aequipararentur, 
« excepta  ordinatione  ».  Scimus  nos  omnes,  in  aestu  controversiarum,  verita- 
tis limites  facile  excedi. 

Haec  tamen  opinio  aliquem  successum  in  medio  aevo  habuit,  cum  opera 
anonymi  sub  nomine  SS.  PP.  Ambrosii  et  Augustini  divulgarentur.  Sed  num- 
quam  defuit,  inter  exegetas,  canonistas  et  liturgistas  doctrina  traditionalis, 
immo  semper  ritus  vigentes  fidem  Ecclesiae  proclamaverunt. 

Progrediente  vero  scientia  historica,  speciatim  post  Concilium  Triden- 
tinum,  etiam  theologis  patuit  sententiam  negantem  defendi  non  posse.  Au- 
diamus tantum  S.  Robertum  Bellarminum  qui,  acerrimus  defensor  Primatus 
Romani  Pontificis,  strenue  etiam  probavit  sacramentalitatem  episcopatus,  in 
suo  tractatu  « De  Sacramentis  Ordinis  » cap.  V.  En  ipsius  verba:  « Ordina- 
tio episcopalis  sacramentum  est  vere  et  proprie  dictum.  Haec  sententia,  etiamsi 
a quibusdam  scholasticis  negetur  ...  et  ex  recentioribus  a Dominico  Soto  ... 
tamen  asseritur  ab  omnibus  antiquis  patribus,  et  ex  recentioribus  a Petro 
Soto  et  a Caietano  ...  necnon  ab  antiquis  nonnullis  scholasticis,  denique  ab 
omnibus  poene  canonistis  ». 

Mihi  vero  posita  assertio  certissima  videtur.  Primo:  quia  Scripturae 
quibus  catholici  probant  ordinationem  esse  sacramentum,  de  ordinatione 
episcopali  intelliguntur,  ut  patet  ex  epistola  1 ad  Eim.,  cap.  4,  et  in  2 ad 
Tim cap.  1.  In  his  enim  solis  locis,  diserte  ponitur  symbolum  externum  cum 
promissione  gratiae.  In  his  autem  locis  agitur  de  ordinatione  Timothei,  qui 
episcopus  fuit  a Paulo  consecratus,  ut  omnes  interpretes  docent;  pari  ra- 
tione, in  Actibus  Apostolorum,  cap.  13,  agitur  de  ordinatione  episcopali  Pauli 
et  Barnabae. 

Quare,  si  ordinatio  episcopalis  non  est  sacramentum,  non  possumus  ex 
scripturis  probare  ordinationem  esse  sacramentum... 

Et  adiungit,  S.  Rob.  Bellarminus:  « Mirabile  est  quod  velint  aliqui  ad 

officium  diaconi  et  subdiaconi  requiri  novam  gratiam  — et  ideo  illas  ordi- 
nationes esse  sacramenta  — , et  ad  officium  episcopi,  quod  est  sine  ulla  com- 
paratione difficilius  et  excellentius,  nolint  gratiam  requiri  ». 


23 

Rev.mus  P.  D.  CAROLUS  BRAUNSTORFER 
Abbas  praeses  Congregationis  Austriacae  S.  Ord.  Cist. 

Pius  XII  fel.  rec.  in  Encyclica  Mystici  Corporis  Ecclesiam  bene  de  corpore 
morali  distinguit:  « In  hoc  enim,  quod  morale  vocant,  nihil  aliud  est  uni- 
tatis principium,  nisi  finis  communis  communisque  omnium  in  eundem  finem 
per  socialem  auctoritatem  conspiratio,  dum  in  mystico,  de  quo  agimus, 
Corpore  conspirationi  huic  internum  aliud  adiungitur  principium,  ...  ali- 
quid non  naturalis,  sed  superni  ordinis,  in  semetipso  infinitum  omnino  atque 
increatum:  Divinus  nempe  Spiritus,  qui  ut  ait  Angelicus  « unus  et  idem 
totam  Ecclesiam  replet  et  unit  ».  Si  de  necessitudinibus  intra  Summum  Pon- 
tificem et  episcopos  valentibus  sermo  est,  eae  nonnisi  sub  aspectu  huius 
organismi  supranaturalis  inspici  possunt.  Termini  de  societate  mere  naturali 
sumpti  non  conveniunt. 

Apostolorum  intima  cum  Christo  coniunctio.  In  omni  corpore  physico 
quaedam  membra  ad  integritatem  pertinent,  ut  eis  deficientibus  vita  ipsa  defi- 
cit. In  Corpore  suo  mystico  Christus  apostolos  principaliora  membra  con- 
stituit et  sibi  intime  coniunxit.  Dum  omnem  populum  docet,  12  ex  eo  ele- 
git: « Et  ascendens  in  montem  vocavit  ad  se,  quos  voluit  ipse,  et  venerunt 
ad  eum.  Et  fecit,  ut  duodecim  essent  cum  illo  et  ut  mitteret  eos  praedicare  » 
( Mc . 3,  13).  Iesus  vitam  communem  cum  eis  instituit,  testes  doctrinae,  fac- 
torum, exempli  sui  facit,  eis  mysteria  regni  caelestis  revelat:  « Et  cum  esset 
singularis,  interrogaverunt  hi,  qui  cum  eo  erant  duodecim,  parabolam,  et 
dicebat  eis:  Vobis  datum  est  nosse  mysterium  regni  Dei  » (Mc.  4,  10-11). 
Eos  de  necessitate  fidei  diligenter  instruit:  « Haec  est  autem  voluntas 
Patris  mei,  qui  misit  me,  ut  omnis,  qui  videt  Filium  et  credit  in  eum,  habeat 
vitam  aeternam  et  ego  suscitabo  eum  in  novissimo  die  » (Io.  6,  40).  Ab  eis 
confessionem  fidei  post  promissionem  Sacrae  Eucharistiae  et  Caesareae  Phi- 
lippi degens  postulat,  quam  Petrus  nomine  omnium  praestat.  In  oratione 
post  Coenam  ultimam  dixit:  « Haec  est  autem  vita  aeterna,  ut  cognoscant 
te,  solum  Deum  verum,  et  quem  misisti,  Iesum  Christum  » (Io.  17,  3). 

De  apostolis  confitetur:  « ...  et  crediderunt,  quia  tu  me  misisti  » (Io. 
17,  18)  et  pro  eis  intercessit:  « Sanctifica  eos  in  veritate.  Sermo  tuus  ve- 
ritas est  » (Io.  17,  17).  Iesus  pro  ipsis  oravit  praedicens  ceteros  per  eorum 
verbum  in  se  credituros  esse.  Ioannes  Evangelista  in  capitibus  13-17  mira- 
bilem caritatem  Christi  erga  suos  apostolos  demonstrat:  « Iam  non  dicam 
vos  servos,  quia  servus  nescit  quid  faciat  Dominus  eius.  Vos  autem  dixi 

amicos,  quia  omnia,  quaecumque  audivi  a Patre  meo,  nota  feci  vobis  » (Io. 
15,  14-15).  Allegoriam  vitis  proxime  ad  eos  applicat.  In  oratione  ad  finem 
coenae  ultimae,  antequam  pro  omnibus  credituris  orat,  ut  unum  sint,  pro  eis 
intercedit,  ut  unum  sint  sicut  Pater  et  ipse.  Post  resurrectionem  apparitione 
sua  in  eis  fidem  confortat,  eis  scripturas  aperit  et  commune  mandatum  omnes 
populos  docendi,  sanctificandi,  regendi  iniungit.  Eius  iussu  post  Ascensio- 
nem in  Ierusalem  manentes  Spiritum  Sanctum  ab  eo  missum  pro  munere 
suo  implendo  accipiunt.  Ipsis  Dominus  promisit:  « Vos  autem  estis,  qui 
permansistis  mecum  in  tentationibus  meis.  Et  Ego  dispono  vobis,  sicut  di- 
sposuit mihi  Pater  meus  regnum,  ut  edatis  et  bibatis  super  mensam  meam  in 
regno  meo  et  sedeatis  super  thronos  iudicantes  duodecim  tribus  Israel  » (Lc. 
22,  28-30). 

S.  Petri  arcta  cum  ceteris  apostolis  coniunctio.  Christus  causa  invisibi- 
lis suae  cum  apostolis  unionis  supranaturalis  etiam  post  Ascensionem  in 
caelum  manet.  Sed  ut  haec  unio  in  terra  quoque  visibilis  et  stabilis  maneret, 
Petrum  loco  suo  caput  eorum  instituerat,  ei  iurisdictionem  supremam  in 
regendis  animis  et  promissionem  fidei  non  deficientis  ad  confirmandos  fratres 
dederat.  Petrus  munus  suum  ut  summus  pastor  ab  Ascensione  Christi  exer- 
cere coepit.  Electionem  apostoli  Matthiae  dirigit.  Ipse  primus  Spiritu  Sancto 
accepto  populum  et  peregrinos  alloquitur  et  in  Synedrio  sermonem  ad  iudi- 
ces  habet.  Ipse  a Spiritu  Sancto  inducitur,  ut  primos  fideles  e gentibus  in 
Ecclesiam  admittat.  Sed  in  praedicatione  Evangelii  apostoli  intime  cum  eo 
coniunguntur  et  hoc  munus  palmare  esse  iudicant.  Petrus  dicit:  « Non  enim 
possumus,  quae  vidimus  et  audivimus  non  loqui  » (Act.  4,  20).  Quaestiones 
obvenientes  plena  unione  cum  eis  discernit,  « Convocantes  autem  duodecim 
multitudinem  discipulorum  dixerunt:  « Non  est  aequum  nos  derelinquere 
verbum  Dei  et  ministrare  mensis...  Nos  vero  orationi  et  ministerio  verbi  in- 
stantes erimus»  (Act.  6,  2-4).  Etiam  aliae  ordinationes  communi  consilio 
fiunt:  « Cum  autem  audissent  apostoli,  qui  erant  Ierosolymis,  quod  rece- 
pisset Samaria  verbum  Dei,  miserunt  ad  eos  Petrum  et  Ioannem  » (Act. 
8,  14).  Petrus  in  istis  rebus,  quae  immediate  ad  eum  pertinent  sicut  admissio 
gentium  ad  baptismum  et  quaestio  in  Concilio  apostolorum  de  obligationibus 
fidelium  ex  gentibus  conversorum  mota,  rem  Coapostolis  et  Senioribus  pro- 
ponit vel  eis  rationem  agendi  pandit.  In  sua  epistola  prima  (5,  1)  scribit: 
« Seniores  ergo  qui  in  vobis  sunt,  obsecro  consenior  et  testis  Christi  passio- 
num ».  Adnotari  convenit  eius  reverendam  mentionem  S.  Pauli  in  littera  sua 
secunda.  Ex  his  omnibus  concludi  potest  apostolos  ita  S.  Petro  coniunctos 
fuisse  ut  libenter  iudicio  eius  se  submitterent  et  ei  parerent,  Petrus  autem 
partem  eorum  iuvaret  eosque  in  decisionibus  fidem  et  mores  tangentibus 
ad  consilium  adscisceret. 

Summi  Pontificis  arcta  cum  episcopis  coniunctio.  Pontifex  Romanus  et 
episcopi  haereditatem  S.  Petri  et  ceterorum  apostolorum  susceperunt.  Eorum- 
que  munus  praecipuum  praedicatio  et  integra  conservatio  doctrinae  Christi 
est.  Doctrina  enim  et  recta  administratio  sacramentorum  et  regimen  anima- 

rum  fulciuntur.  Conservatio  integra  doctrinae  et  supremum  regimen  animarum 
in  primis  Summi  Pontificis  est.  Concilium  Vaticanum  Primum  eius  infallibili- 
tatem  et  eius  Primatum  iurisdictionis  definivit.  Sed  encyclica  Mystici  Corpo- 
ris Pius  XII  fel.  rec.  dicit:  « Non  tamen  putandum  est  Christus  Caput  ... 
opem  non  requirere  Corporis  ...  Idque  primo  quidem,  quatenus  Iesu  Christi 
persona  a Summo  geritur  Pontifice,  qui  ne  pastoralis  officii  onere  obruatur, 
alios  non  paucos  in  sollicitudinis  suae  partes  vocare  debet  ».  Episcoporum 
in  primis  est  cum  Summo  Pontifice  in  conservatione  doctrinae  concurrere. 
Quod  enim  ex  charismate,  quod  S.  Petro  a Christo  donatum  est  resultat. 
Non  inspiratione  gaudet,  sed  auxilio  speciali,  ut  fides  eius  non  deficiat  et 
fratres  confirmet.  Fides  eius  manet  actus  personalis.  Quapropter  oratione,  me- 
ditatione Sacrae  Scripturae,  scrutatione  traditionis  eius  successor  indiget. 
Traditionis  custodes  praeprimis  episcopi  fuerunt  et  sunt.  Eorum  sententiam 
Summus  Pontifex  ergo,  quando  de  enucleatione  doctrinae,  de  definitione  ali- 
cuius dogmatis  agebat,  requisivit.  Quod  in  constitutione  de  Ecclesia  in  Con- 
cilio Vaticano  I sic  enuntiatur:  « Romani  autem  Pontifices,  prout  temporum 
et  rerum  conditio  suadebat,  nunc  convocatis  oecumenicis  conciliis  aut  explo- 
rata Ecclesiae  per  orbem  dispersae  sententia,  nunc  per  synodos  particulares, 
nunc  aliis,  quae  divina  suppeditabat  Providentia,  adhibitis  auxiliis,  ea  te- 
nenda definiverunt,  quae  Sacris  Scripturis  consentanea  Deo  adiutore  cogno- 
verunt » (Denz.  ed.  16-17,  n.  1836).  Praxis  Ecclesiae  episcopos  etiam  in 
legibus  universalibus  condendis  a Summo  Pontifice  consuli  demonstrat,  quod 
v.  g.  in  codificando  Iure  Ecclesiastico  factum  est.  Leges  universales  cum 
doctrina  arcte  coniunguntur,  sunt  enim  applicatio  eius  practica  pro  vita  chri- 
stiana.  Conservationi  doctrinae  catholicae  praeter  concursum  supranomina- 
tum  episcopi  in  suis  dioecesibus  invigilare  debent  et  si  quae  pericula  reli- 
giosae veritatis  vel  vitae  christianae  surgunt,  quibus  superandis  se  impares 
inveniunt  S.  Sedem  ad  remedia  adhibenda  instruere  obligati  sunt.  Ad  eos 
praeterea  praedicatio  Evangelii  ita  pertinet,  .ut  non  solum  pro  proprio  terri- 
torio plenam  responsabilitatem  habeant,  sed  etiam  teneantur,  ut  omnibus 
viribus  ad  totum  mundum  evangelizandum  conferant  suosque  fideles  ad 
cooperationem  moneant  et  instruant.  Sed  etiam  hoc  auxilium  in  propagatione 
fidei  cum  et  sub  Romano  Pontifice  praestant. 

Si  respectu  doctrinae  commune  mandatum  Papam  et  episcopos  obligat, 
Summo  Pontifici  in  exercitio  iurisdictionis  potestas  universalis  commissa  est, 
qua  potestas  episcoporum  restringitur.  Sed  de  hac  materia  in  encyclica  My- 
stici Corporis  legimus:  « Sacrorum  antistites  non  solum  eminentiora  univer- 
salis Ecclesiae  membra  habendi  sunt,  ut  qui  singulari  prorsus  nexu  iungun- 
tur  cum  divino  totius  corporis  Capite  atque  ideo  iure  vocantur  partes  mem- 
brorum Domini  primae  (Greg.  M.)  sed  ad  propriam  cuiusque  dioecesim  quod 
spectat,  utpote  veri  pastores  assignatos  sibi  greges  singuli  singulos  Christi 
nomine  pascunt  et  regunt  ».  Summo  Vicario  Christi  iurisdictionis  primatu 
episcopi  cum  eo  tanquam  capite  uniuntur  et  salus  totius  Ecclesiae  in  tuto 
ponitur.  Episcopi  in  oboedientia  erga  Summum  Pastorem  leges  ecclesiasticas 

in  suo  territorio  servant  et  fideles  ad  oboedientiam  monent  et  sic  partem 
primariam  in  conservanda  Ecclesia  universali  habent. 

Ecclesia  respectu  collegii  sensu  stricto.  Si  de  apostolis  vel  de  episcopis 
terminus  « collegium  » adhibetur,  non  de  conceptu  collegii  iuxta  ius  ecclesia- 
sticum agitur,  sed  tantum  de  analogia  sicut  em. mi  cardd.  Lercaro  et  Alfrink 
in  disceptatione  Concilii  Vaticani  II  asseruerunt.  Comparari  iuvat  quomodo 
S.  Benedictus  familiam  religiosam  videat,  pro  qua  exemplum  de  Ecclesia 
primitiva  in  Ierusalem  sumpsit.  In  eius  Regula  legimus:  « Abbas  Christi 
enim  agere  vices  in  monasterio  creditur...  Quoties  aliqua  praecipua  agenda 
sunt  in  monasterio,  convocet  abbas  omnem  congregationem  et  dicat  ipse 
unde  agitur.  Et  audiens  consilium  fratrum  tractet  apud  se  et  quod  utilius 
iudicaverit,  faciat...  Sic  autem  dent  fratres  consilium  cum  omni  humilitatis 
subiectione  et  non  praesumant  procaciter  defendere,  quod  eis  visum  fuerit... 
sed  sicut  discipulos  convenit  obedire  magistro,  ita  et  ipsum  provide  et  iuste 
condecet  cuncta  disponere  ».  Forsan  iuxta  narrationem  Actuum  Apostolorum 
praesumi  licet  modum  agendi  in  electione  S.  Matthiae  apostoli  similem  fuisse. 
Nonne  talis  in  Concilio  habendo  est?  S.  Benedictus  familiam  monasticam 
tamquam  ecclesiolam  considerat. 

S.  Augustinus  vitam  communem  sacerdotum  inauguravit.  Non  dubium 
est,  quin  etiam  vitam  Ecclesiae  Ierosolymitanae  imitari  voluerit.  Iuxta  eius 
exemplum  communitates  similes  magno  numero  ortae  sunt,  quae  collegia  ap- 
pellabantur. Decursu  temporis  necessarium  evenit,  ut  ab  Ecclesia  normae 
statuerentur,  quae  fini  horum  institutorum  sive  abbatiarum  sive  Capitulo- 
rum Canonicorum  vel  episcopalium  melius  providerent.  Causa  huius  evolu- 
tionis non  tantum  diminutio  fidei  viventis  erat,  sed  conditio  harum  com- 
munitatum differens  relate  ad  Ecclesiam  universalem.  Est  differentia  non 
parva.  Caput  Ecclesiae  adiutorio  speciali  Sancti  Spiritus  gaudet,  quod  non 
eodem  modo  pro  istis  valet.  Qua  de  causa  in  his  collegiis  pro  certis  casibus 
decisiones  a maiore  parte  membrorum  votantium  dependent.  Tales  dispo- 
sitiones maxima  ex  parte  ex  experientiis  minus  convenientibus  quoad  admi- 
nistrationem  bonorum  temporalium  ortum  habuisse  videntur.  In  tali  collegio 
membra  in  quibusdam  agendis  aequali  iure  gaudent.  Hic  status  iuridicus 
necessitudinibus  inter  Summum  Pontificem  et  episcopos  vigentibus  non 
comparari  potest.  Istae  solum  sub  aspectu  Ecclesiae  tanquam  mystici  Cor- 
poris Christi  recte  intelliguntur. 

Ordo  qui  a Domino  pro  Ecclesia  universali  statutus  est,  nempe  ut  a 
capite  praeprimis  vires  vivificaces  in  totum  corpus  influant,  etiam  pro  eccle- 
siis localibus  valet.  Pius  XII  fel.  rec.  in  encyclica  iam  saepius  citata  scribit: 
« Quae  autem  nos  heic  de  universali  Ecclesia  diximus,  id  de  peculiaribus  etiam 
asseverari  debet  Christianorum  communitatibus,  cum  orientalibus,  tum  lati- 
nis,  ex  quibus  una  constat  ac  componitur  catholica  Ecclesia,  quandoquidem 
et  ipsae  a Christo  Iesu  proprii  uniuscuiusque  episcopi  voce  potestateque  re- 
guntur ».  Sed  etiam  ecclesia  localis  in  se  communitates  minores  sive  paroecias, 
sive  familias  religiosas,  sive  associationes  ad  apostolatum  fovendas  complec- 

titur,  quibus  ad  opus  redemptionis  fidelibus  conferendum  utitur  et  iuvatur. 
In  omnibus  casibus  fructus  eo  uberiores  expectandi  sunt,  quo  ii  qui  prae- 
sunt intimius  cum  Christo  coniuncti  sunt  et  exemplum  S.  Petri  et  apostolo- 
rum imitantur,  qui  convocaverunt  fideles,  ut  eorum  consilia  audirent,  et 
Domini  Nostri  Iesu  Christi  qui  non  venit  ministrari  sed  ministrare. 

24 

Exc.mus  P.  D.  VINCENTIUS  BRIZGYS 
Episcopus  tit.  Bosanensis,  aux.  Samogitiensis 

De  colle gialitate  episcoporum.  Non  sum  peritus  neque  in  Sacra  Scriptura 
nec  in  S.  Theologia,  ut  auderem  concertare  cum  peritioribus  in  subtilitatibus, 
eo  vel  magis  in  quaestionibus  nondum  definitis. 

Per  duas  integras  hebdomadas  igitur  cum  attentione  audivi  venerabiles 
Patres  loquentes  tum  pro,  tum  contra  proposita  in  schemate  de  iis,  quomodo 
sumenda  sunt  verba  colle gialitatis  episcoporum.  Post  omnes  disceptationes  non 
ego  solus  sed  maior  pars  Patrum  remanserimus  non  persuasi,  quomodo  haec 
verba  intelligenda,  accipienda  et  retinenda  sint  in  dogmatica  pronuntiatione 
a Concilio  ferenda. 

Speramus  commissionem  ex  peritis  in  Sacra  Scriptura,  Theologia  et  Hi- 
storia Ecclesiastica  successuram  proponere  denuo  Patribus  hanc  quaestionem 
talibus  verbis  et  talibus  cum  argumentis,  ut  nullum  rationabile  dubium  vel 
possibilitas  diverso  modo  interpretandi  apud  Patres  remaneat.  Argumenta  de- 
siderii et  similia  in  propositionibus  et  disceptationibus  dogmaticis  locum  ha- 
bere non  possunt.  Item  primo  loco  nobis  interesse  debet,  sine  exaggerata 
anxietate,  quomodo  hoc  ab  aliis  christianis  non  catholicis  acceptum  erit,  po- 
nere veritatem  uti  in  se  est. 

Si  nec  commissio  capax  erit  quaestionem  in  lucem  omnino  claram  po- 
nere, confitendum  erit  quaestionem  esse  saltem  non  satis  explicatam  et  in 
decretis  Concilii  non  ponendam. 

Valde  dolendum  est  et  hac  vice  accidisse  idem,  quod  accidit  cum  sche- 
mate de  fontibus  fidei.  Vix  possibile  est  quantum  detrimenti  attulerunt  duo 
hi  casus  reputationi  Concilii  et  forsan  ipsae  fidei  catholicae  apud  catholicos 
et  non  catholicos,  qui  cum  tali  attentione  sequuntur  hoc  Concilium. 

Inter  cetera:  optime  notavit  em. mus  ac  rev.mus  Ioseph  E.  card.  Ritter, 
arch.  S.  Ludovici,  in  hoc  cap.  II  contineri  elementa  pertinentia  ad  aliud 
schema. 

De  diaconatu.  Has  observationes  potius  scripto  solummodo  et  non  viva 
voce  in  sessione  generali  facio  praesertim  propter  ea,  quae  dicentur  hic  sub 
n.  5,  quae  carissimos  observatores  ex  Ecclesia  Orthodoxa  Russiae  offendere 
posset.  Observationes  autem  meae  hae  sunt: 

1.  Omnes,  qui  locuti  sunt  pro  restauratione  diaconatus  permanentis  seu 
stabilis,  silentio  praeterierunt  a quo  tempore  et  quas  ob  rationes  Ecclesia 

latina  diaconatum  stabilem  dereliquit.  Temerarium  esset  iudicare  nostros 
praedecessores  in  re  tanti  momenti  superficialiter  egisse.  Illi  habebant  vali- 
das rationes. 

Non  est  verum  necessitates  pastorales  nostrorum  temporum  esse  maiores 
et  peiores,  quam  fuerunt  praeteritis  saeculis.  Historia  et  pro  nobis  sit  ma- 
gistra vitae. 

2.  Nonnulli  Patres  loquentes  sive  pro  sive  contra  propositionem  declara- 
verunt loqui  20  vel  30,  et  similiter,  nomine  episcoporum  talis  vel  talis  natio- 
nis vel  continentis.  Plures  autem  eorum  silentio  praeterierunt,  quot  sunt 
episcopi  in  illa  natione  vel  regione.  Ceterum  nostris  temporibus  vix  conside- 
rari potest  quaestio  talis  momenti  pro  una  vel  alia  natione,  regione  sine 
connexione  cum  aliis  nationibus  vel  statibus  saltem  eiusdem  continentis 
(puta  Europae,  Americae  Latinae,  Africae). 

3.  Affirmantes  necessitatem  diaconatus  stabilis  vix  aliquid  invenerunt 
quod  non  posset  perfici  a laicis  praeter  administrationem  S.  Communionis. 
Tamen  quid  ex  hac  diaconi  competentia,  si  ipse  non  potest  nec  S.  Commu- 
nionem conficere  nec  fidelium  confessiones  excipere.  In  aliquo  loco  praesen- 
tia diaconi  sine  confessario  erit  via  assuescendi  populum  ad  efformandam 
crassam  vel  laxam  conscientiam  et  non  rado  etiam  ad  S.  Communionem 
omnino  indignam. 

4.  Quamvis  de  vocationibus  religiosis  sermo  erit  in  alio  schemate,  sed 
cum  multi  Patres  mentionem  huius  quaestionis  etiam  hac  occasione  fece- 
runt, liceat  et  mihi  dicere,  meam  opinionem  esse  carentiae  vocationum  non 
esse  causam  absentiae  stabilis  diaconatus  nec  per  diaconatum  huic  necessi- 
tati subveniendum  esse.  Omnes  novimus,  quot  sunt  vocationes  hisce  diebus 
e.  g.  in  Irlandia,  vel  in  archidioecesi  Bostoniensi  Americae  Septemtrionalis. 
Liceat  mihi  testificare  dari  multas  vocationes  in  Lituania  etiam  sub  iugo  athei- 
stico,  quamvis  gubernium  civile  est  obstaculum  illas  vocationes  fovere.  Ex 
repetita  inquisitione  inter  iuvenes  variarum  regionum  a me  peracta  apparet 
saltem  unam  ex  causis  gravioribus  in  damnum  vocationum  religiosarum  esse 
mundanitatem  cleri  et  religiosorum  et  praesertim  spiritus  familiae.  Qualis- 
cumque  ulterior  relaxatio  disciplinae  et  morum  cleri  (in  mentem  habeo  dia- 
conos uxoratos  et  consequentia)  habebit  effectus  nocivos. 

5.  Ab  infantia  usque  ad  14  annum  meae  aetatis  crevi  inter  militares  Rus- 
siae  ante  bellum  1914-1918.  Ab  infantia  didici  ex  militibus  et  eorum  fami- 
liis orthodoxis  innumera  anecdota  obcenissima  circa  familias  sacerdotum  et 
diaconorum  orthodoxorum.  Eorum  familiae  etiam  nunc  sunt  causa  principalis 
opportunismi  erga  gubernium  inimicum  qualiscumque  religionis,  ruinae  bo- 
nae famae  in  oculis  fidelium.  Etiam  nunc  in  Russia  sacerdos  catholicus  inter 
orthodoxos  gaudet  fama  longe  maiori  quam  eorum  proprii  sacerdotes.  De 
hoc  possem  satis  multa  dicere. 

Repetam  hic  verba  nuper  prolata  ad  me  ab  uno  ex  peritis  ex  territorio 
sub  iugo  russo-communistico:  « Melius  est  habere  unum  bonum  sacerdotem 
pro  tribus  paroeciis,  quam  habere  in  unaquaque  paroecia  sacerdotem  bona 

fama  carentem  apud  populum ».  Verba  ista  ille  pronuntiavit  exprimens 
suam  opinionem  de  instauratione  diaconatus  uxorati.  Pater  ille  interest  in 
Basilica  sessionibus. 

Et  concludo  me  non  esse  in  favorem  diaconatus  stabilis,  a diaconibus 
vero  uxoratis  libera  nos  Domine. 


25 

Exc.mus  p.  d.  gabriel  paulinus  bueno  couto 

Episcopus  tit.  Leucenus,  aux.  Taubatensis 

Ad  §§  14  et  16:  De  episcopatu  ut  sacramento;  de  collegio  episcopali 
eiusque  capite. 

Principia  tantum  quaedam  enunciare  velim,  quae  commissioni  generali 
proponam,  quorum  ope  partes  de  re  inter  se  decertantes  conciliare  fortasse 
valebit. 

Imprimis,  notandum  est  quod  tota  quaestio  vel  expositio  doctrinae,  quae 
his  duabus  paragraphis  continetur,  sub  luce  mysterii  Ecclesiae,  tanquam 
Corpus  Christi  mystici  examinanda  est.  Tanquam  Corpus  Christi  mysticum 
tantum,  possumus  aliqualiter  intelligere  Ecclesiam  esse  societatem,  quae  suam 
unitatem  sumit  non  a sociis  in  unum  finem  congregatis  et  sub  eisdem  legi- 
bus viventibus,  sub  unica  auctoritate,  sed  a Christo  ipso,  qui  in  seipso,  per 
seipsum,  et  secumipso,  socios  seu  membra  unit,  eisque  suam  vitam  divinam 
infundit,  eosque  crescere  facit  usque  ad  mensuram  aetatis  suae  ipsius  pleni- 
tudinis. Haec  est  enim  sublimis  Ecclesiae  realitas,  quae  tanquam  Christi 
Corpus  aptissime  describitur  in  pluribus  S.  Pauli  epistulis,  de  qua  per  inte- 
gram Litteram  Encyclicam  egit  S.  P.  Pius  XII,  cuius  conceptum  S.  P.  Ioan- 
nes  XXIII  voluit  altius  imprimi  in  mente  et  corde  omnium  filiorum  Eccle- 
siae, tam  clericorum  quam  laicorum,  in  quacumque  orbis  terrae  parte  inve- 
nirentur (cf.  Mater  et  Magistra , versus  finem),  ut  fons  fieret  tam  personalis 
sanctificationis  quam  fructuosioris  apostolatus.  Hoc  sane  gravissimum  doctri- 
nae catholicae  caput  est,  quod  non  licet  omnino  minoris  facere,  quin  gravia 
damna  inferamus  organicitati  et  pastorali  naturae  doctrinae  catholicae,  prout 
eam  expostulant  omnes  homines  hodierni  temporis. 

Hac  sub  luce  intelligitur  Ecclesia  fundari  super  fundamentum  sacramen- 
tale,  indeque  apparet  quod  illa  membra,  quae  a Christo  eliguntur  ut  super 
ipsos  suam  aedificet  Ecclesiam,  hoc  fiant  seu  fundamentum  constituantur 
huius  Ecclesiae  vi  alicuius  sacramenti.  Cum  autem  certum  sit,  Christum  Do- 
minum aedificasse  suam  Ecclesiam  super  fundamentum  apostolorum  eorum- 
que  successorum,  nullum  dubium  esse  potest  de  natura  sacramentali  huius 
basicae,  ut  ita  dicam,  institutionis. 

Charisma  apostolicum  et  postea,  episcopale,  super  quod  Christus  Dominus 
suam  aedificavit  Ecclesiam,  non  potest  consistere  nisi  in  participatione  sacer- 
dotii ipsius  Christi,  ut  patet. 

Nunc  autem,  Christus  praecise  quia  est  sacerdos,  est  et  rex,  et  sanctifi- 
cator et  magister.  Inde  cum  apostoli  eorumque  successores  episcopi,  parti- 
cipent, vi  sacramenti,  in  sacerdotio  Christi,  sequitur  quod  vi  etiam  sacra- 
menti, sint  et  ipsi  reges  seu  pastores,  sanctificatores  et  magistri  constituti,  et 
quidem,  super  universam  Ecclesiam. 

Inde  sequitur  quod,  singuli  apostoli,  vi  participationis  in  sacerdotio 
Christi  Domini,  habuerunt  potestatem  triplicem  super  universam  Ecclesiam, 
regendi,  scii.,  sanctificandi  et  docendi. 

Quatenus  autem  hac  triplici  potestate  ornati,  vi  participationis  in  unico 
sacerdotio  Christi,  omnes  apostoli,  qui  duodecim  primo  fuerunt  attamen 
postea  S.  Paulus  et  S.  Barnabas  eisdem  adiuncti  ab  ipso  Christo  sunt,  omnes, 
dico,  collegium  quoddam  constitui  dicendi  sunt,  tanquam  fundamentum,  non 
fundamenta,  visibilis  Ecclesiae  Christi,  ab  ipso  summo  angulari  lapide, 
Christo  Iesu,  Summo  Sacerdote,  suam  indestructibilem  unitatem  seu  colle- 
gialitatem  mutuantes. 

Episcopi,  qui  in  regimine  Ecclesiae,  apostolorum  sunt  successores,  eadem 
triplici  potestate  super  universam  Ecclesiam,  vi  sacramenti,  praediti,  hac  ea- 
dem ratione  ac  ipsi  apostoli,  dicendi  sunt  collegium  constituere. 

Sub  luce  horum  principiorum  videntur  intelligenda  testimonia  Scripturae 
Sanctae  et  traditionis,  quae  de  Apostolis  et  eorum  successoribus  loquuntur 
et  statuunt  super  hoc  fundamento  Christum  suam  Ecclesiam  aedificasse.  Hac 
ratione  etiam  animadversiones  Patrum  conciliariorum,  qui  pro  collegio  apo- 
stolico  et  episcopali  sentiunt. 

Haec  est  potestas,  quae,  virtute  sacramentali,  singulis  apostolis  et  sin- 
gulis apostolorum  successoribus  traditur,  quaque  sive  singulatim  sive  colle- 
gialiter,  dicendi  sunt  fundamentum  Ecclesiae  constituere. 

Nunc  autem  distinguendum  est,  inter  hanc  potestatem  et  exercitium 
huius  potestatis,  seu,  ut  dicunt,  iurisdictionem. 

Potestas  haec  triplex  apostolica  vel  episcopalis  super  universam  Ecclesiam 
vi  sacramenti  conferri  dicenda  est  singulis  apostolis  vel  singulis  successo- 
ribus eorum,  non  autem  exercitium  huius  potestatis. 

Iure  divino,  seu,  electione  directa  et  personali  ipsius  Christi  Domini,  exer- 
citium huius  triplicis  potestatis  super  universam  Ecclesiam  collata  est  uni  et 
soli  Petro : « Tu  es  Petrus.  Pasce  oves  meas,  pasce  agnos  meos  ». 

Exercitium  huius  triplicis  potestatis  super  universam  Ecclesiam  ad  solos 
et  quidem  exclusive,  successores  Petri  transmitti  dicenda  est,  qui  successo- 
res a ceteris  episcopis  distinguuntur  vel  « individualizantur  »,  per  electionem 
ad  cathedram  episcopalem  romanam.  Non  ipsa  cathedra  episcopalis  romana 
ipsis  confert  huius  triplicis  potestatis  exercitium  super  universam  Ecclesiam, 
sed  est  « index  » seu  « nota  individualizationis  vel  identificationis  » succes- 
soris Petri. 

Reliqui  omnes  apostoli  sive  episcopi  nullum  permanens  seu  habituale 
exercitium  huius  potestatis  super  universam  Ecclesiam  habuerunt  seu  ha- 
bent; hac  potestate  quidem  omnino  non  carent,  quae  ipsis  vi  sacramenti  in- 

defectibiliter  confertur,  etsi  huius  potestatis  exercitio  super  universam  Ec- 
clesiam carere  dicendi  sunt,  usque  dum  quis  eorum  episcoporum  eligatur  ad 
cathedram  episcopalem  romanam. 

Unde  non  videtur  veritati  consentaneum  si  affirmetur  apostolos  sive  epi- 
scopos collegium  constituere  etiam  quoad  exercitium  huius  potestatis  super 
universam  Ecclesiam.  Hac  in  hypothesi,  ad  minimum,  dicendum  esset  entia 
multiplicari  sine  ulla  necessitate,  salvo  meliori  iudicio  et  omnimoda  reverentia. 

Ulterius:  quoad  exercitium  seu  iurisdictionem  super  universam  Ecclesiam 
(de  hac  enim  agitur)  haec  distinguenda  sunt: 

1.  De  iure  divino  hoc  exercitium  seu  iurisdictio  uni  et  soli  Petro  com- 
petit eiusque  successoribus,  Summis  Pontificibus  Romanis,  indivise.  Hic  est 
sensus,  quem  habet  can.  218,  §§  1 et  2,  C.I.C.  et  can.  219. 

2.  Non  videtur  competere  reliquis  episcopis,  sive  singulatim,  sive  colle- 
gialiter  consideratis,  de  iure  divino  ulla  super  universam  Ecclesiam  iurisdic- 
tio sive  exercitium  potestatis  triplicis,  quae  ipsis,  de  cetero,  competit  vi  sacra- 
menti (attendatur  ad  distinctionem  factam  inter  potestatem  et  exercitium 
huius  potestatis  seu  iurisdictionem). 

3.  Attamen  de  iure  divino-ecclesiastico  seu  libera  Summi  Pontificis  col- 
latione, collegio , quod  vocari  potest  sacramentale,  episcoporum  potest  compe- 
tere exercitium  seu  iurisdictio  super  universam  Ecclesiam.  Quod  reapse  eis- 
dem collatum  est  per  can.  228  § 1 C.I.C. 

4.  Non  videtur  proinde  admittendum  collegium  episcoporum  quod  iuris- 
dictionem habeat  super  universam  Ecclesiam  de  iure  divino,  etsi  admitten- 
dum sit  idem  collegium  hac  iurisdictione  pollens  de  iure  tamen  divino-eccle- 
siastico, subiectum  proinde  quoad  tempus,  modum,  etc.  absolute  Summo 
Pontifici  Romano. 

5.  In  eodem  proinde  Concilio  Oecumenico  duplex  est  obiectum  huius 
iurisdictionis : Summus  Pontifex,  de  iure  divino;  episcopi  convocati,  de  iure 
divino-ecclesiastico,  hoc  alteri  omnino  subiectum,  cum  ius  ecclesiasticum  ut 
patet  iuri  divino  subiciatur  necesse  sit.  Etsi  distincto  et  diverso  iure,  vera 
tamen  iurisdictione  pollere  collegium  episcoporum  dicendum  est  in  Con- 
cilio Oecumenico  et  in  aliis  similibus  congressibus,  cum  a Summo  Pontifice 
convocentur  et  quidem  vi  ipsius  convocationis. 

Tandem  aliquando,  autem,  gloria  episcoporum,  totaque  eius  dignitas 
et  fons  omnis  eius  universalis  sollicitudinis  de  universa  Ecclesia  non  pendet 
ex  hoc  quod  iurisdictionem  habeat  vel  non  super  ipsam,  sed  quia  vi  sacra- 
menti participant  de  sacerdotio  ipsius  Christi  Domini,  super  quod  universa 
fundatur  Ecclesia.  Unde,  sicut  ipse  Christus  Dominus,  qui,  dum  viveret 
quodammodo  restrictam  habebat  suam  activitatem,  ad  solas  scii,  oves  quae 
perierunt  e domo  Israel  reservatam,  sic  et  episcopi,  dum  exercent  suam  epi- 
scopalem et  sacramentalem  potestatem  in  sola  dioecesi  cui  praepositi  sunt 
a Summi  Pontificis  Romani  auctoritate.  Attamen  omnium  Ecclesiarum  sol- 
licitudo eis  incumbit,  cum  partem  habeant,  in  sacerdotio  Christi,  super  quod 
universa  fundatur  Ecclesia. 

Unde  videtur,  salvo  meliori  iudicio,  quod  utilius  esset  et  magis  indoli 
pastorali  Concilii  nostri  Oecumenici  conveniens,  si  normas  practicas  schema 
nostrum  proponeret  circa  modum  multiplicem  huic  universali  sollicitudini 
satisfaciendi,  tum  relate  ad  Summum  Ecclesiae  Pastorem,  tum  relate  ad  epi- 
scopos ipsos  inter  se,  tum  relate  ad  Ecclesiae  universae  fideles  et  ad  non 
fideles. 

Haec  scripta  sunt,  unice  ob  veritatis  amorem,  renovata  erga  revelatam 
veritatem,  quaecumque  haec  sit,  plena  sinceraque  reverentia. 


26 

Exc.mus  P.  D.  MICHAEL  ANGELUS  BUILES 
Episcopus  S.  Rosae  de  Osos 

Pag.  25,  linn.  16  ss.:  Episcopatus  est  sacramentum.  Haec  est  nova  defi- 
nitio quae  omnino  sustinenda  est. 

Plures  scholastici,  inter  quos  S.  Albertus  Magnus,  S.  Thomas,  S.  Bona- 
ventura  et  alii,  docuerunt  ordinationem  episcopalem  non  esse  sacramentum. 

Sed  revera,  argumenta  ex  Sacra  Scriptura  et  ex  Patribus  pro  sacramen- 
talitate  ordinationis  presbyteralis,  eodem  modo,  immo  fortasse  magis,  valent 
pro  sacramentalitate  ordinationis  episcopalis. 

Textus  enim  Sacrae  Scripturae  et  plures  textus  patristici  quibus  probatur 
Ordinem  esse  sacramentum  referuntur  ad  sacerdotium,  nulla  distinctione  facta 
inter  episcopos  et  presbyteros.  Immo,  textus  aliquando  potius  directe  refe- 
runtur ad  episcopatum  quam  ad  presbyteratum,  v.  g.  1 Tim.  4,  4. 

Opportune  ergo  definitur  episcopatum  esse  sacramentum. 


27 

Re  v.  mus  P.  D.  CHRISTOPHORUS  BUTLER 
Praeses  Congregationis  Anglicae  O.S.B. 

Subscriptus  D.  Christopher  Butler,  sup.  gen.  Congreg.  Angliae  O.S.B. , 
emendationem  subsequentem  in  schemate  de  Ecclesia,  pars  I,  n.  19,  pag.  30, 
linn.  24  et  26,  proponit,  sed  ius  loquendi  de  hac  re  non  quaerit.  Pag.  30, 
lin.  24.  Omittatur  phrasis:  « et  intellectus  ».  Lin.  26.  Pro  « sincere  » lega- 
tur: « obedienter  ».  Ratio.  Quia  notio  « obsequii  intellectus  » relate  ad 
sententias  reformabiles  (et  haud  raro  de  facto,  ut  experientia  docet,  refor- 
mationem habituras),  si  legitima  est,  certo  certius  nimis  obscura  est  pro  in- 
telligentia  plurimorum  qui  acta  Concilii  ponderabunt.  Nec  est  necessaria  pro 
finibus  in  hac  paragrapho  promovendis. 

Immo  melius  esset  si  linn.  23-29  ex  toto  omittantur. 

28 

Exc.mus  P.  D.  RAPHAEL  CALABRIA 
Archiepiscopus  Beneventanus 

Pluries  audivimus  mentem  Concilii  esse  non  novas  edere  definitiones, 
sed  doctrinam  catholicam,  quae  igitur  iam  possidetur,  pastorali  modo  et  in- 
stantius, fidelibus  et  mundo  universo  declarare.  Cf.  Introductio  ad  schema 
de  Ecclesia  n.  1. 

Ergo  in  expositione  nonnisi  quae  a magisterio  Ecclesiae  iam  tradita  sunt 
vel  ut  tuta  agnita  contineri  praesumuntur. 

Haec  praesumptio  accurate  et  sine  praeiudicio  legenti  schema  evidentia 
fit,  quod  in  laudem  cedit  sapientiae  et  prudentiae  commissionum  praeposi- 
tarum ipsi  schematis  redactioni. 

1.  Sapientia  et  prudentia  v.  g.  exhibetur  in  n.  14  relatio  inter  potestatem 
episcoporum  authentice  docendi  et  gubernandi  in  Ecclesia  cum  ipsorum  po- 
testate sanctificandi,  quae  sola  tamen  in  sacramento  ordinis  dicitur  conferri. 

Non  suam  fecit  schema  doctrinam  affirmantium  consecratione  episcopali 
et  potestatem  sanctificandi  tradi  et  simul  potestatem  docendi  et  gubernandi 
particulares  ecclesias.  Et  merito  quidem,  cum  haec  doctrina,  si  demas  Gal- 
licanos, a paucis  semper  theologis  et  canonistis  et  argumentis  debilibus  de- 
fensa, vix  solidam  quamdam  probabilitatem  retineat. 

Quare,  dicam  cum  Wern2-Vidal,  mirum  est  quod  nonnulli  scriptores 
recentiores  huius  opinionis  improbabilis  et  iam  antiquatae  causaeque  desperate 
denuo  susceperint  patrocinium.  Cf.  Ius  Canonicum,  ed.  3,  a.  1943,  tomus  2, 
pag.  726. 

Sed  nec  suam  fecit  sententiam  Bolgenii,  qui  universalem  quamdam  iuris- 
dictionem  cum  ipso  charactere  episcopali  immediate  a Deo  concedi  defendit, 
qua  episcopi  fiunt  membra  collegii  episcopalis,  quaeque  in  solidum  exercenda 
est  et  in  statutis  concilii  oecumenici  actuatur.  Haec  sententia  ortu  nova, 
peregrina  semper  mansit,  nec  argumentis  internis  fulcitur,  et  Codici  I.  C. 
cuius  auctoritas  in  re  etiam  theologica  neminem  fugit,  aperte  contradicit 
(cf.  can.  223). 

Textui  non  contradicit  nota  10,  pag.  34,  in  qua  affirmatur:  « Quod  con- 
secratio episcopalis  cum  munere  sanctificationis  munera  quoque  magiste- 
rii etc.  ...  ».  Aliud  enim  est  munus  et  aliud  potestas.  Sensus  igitur  litteralis 
textus,  attenta  etiam  nota  citata,  est  iste:  In  consecratione  episcopali  tria 
munera  traduntur  sanctificandi,  docendi  et  gubernandi,  et  gratiae  neces- 
sariae ad  talia  munera  exercenda,  insuper  et  potestas  sanctificandi  cum  qua 
arcto  vinculo  coniunguntur  potestas  docendi  et  gubernandi,  quae  episcopo 
consecrato  advenient  modo  a Christo  statuto,  et  nondum  a nobis  mature 
cognito. 

Quod  si  optimistica  est  interpretatio  ista  mea,  et  sensus  intentus  est 

alius,  clarificetur  textus,  ne,  loco  declarationis,  fidelibus  et  mundo  universo 
offeramus  occasionem  incertitudinis  et  dissensus. 

2.  Anxius  mansi  circa  sensum  eorum  quae  in  eodem  n.  14,  linn.  21  et 
sequentibus  leguntur:  Praeterea  episcopus  ordinatus  ita  charactere  sacra - 
mentali  ornatur  ut  numquam  simplex  sacerdos  vel  laicus  rursus  fieri  possit. 

Certe  hic  agitur  de  impossibilitate  amissionis  internae  ordinis  seu  de  abla- 
tione ipsius  potestatis  ordinis  in  se  spectatae,  cum  et  episcopi  ad  simplicem 
communionem  laicalem  reduci  possint.  Legantur  quae  in  Pontificali  Romano 
habentur  in  P.  III  « Degradatio  ab  ordine  pontificali  »;  recolantur  quae  a 
Pio  VII  in  Brevi  Gravissimas , 29  iunii  1802,  concessa  fuerunt  principi  Tayl- 
lerant,  qui  ante  revolutionem  gallicam  fuerat  episcopus  Augustodunensis. 
Argumentatur  nempe  ita  schema:  character  episcopalis  amitti  nequit,  ita  ut 
in  subiecto  maneat  solummodo  character  presbyteralis,  vel  nullus  character. 
Ergo  episcopus  etiam  vi  sacramenti  superior  est  presbyteris. 

Ni  fallor,  vis  argumentationis  maneret  si  diceretur  solummodo:  ut  num- 
quam simplex  sacerdos  feri  possit. 

Ita  vitaretur  possibilis  canonizatio  sententiae,  certo  non  canonizabilis, 
quae  vult  posse  episcopum  ordinari  etiam  non  presbyterum.  Sententia  affir- 
mans impressionem  novi  characteris  quasi  eminenter  continentis  characte- 
rem sacerdotalem,  quae  novas  asseclas  in  dies  enumerat,  quaeque  tam  fe- 
cunda apparet  in  applicatione  pastorali,  maxime  in  fovendis  relationibus 
supernaturalibus  episcopos  inter  et  sacerdotes,  ut  clarissime  et  apostolice  ex- 
posuit exc.mus  et  dulcissimus  frater  arch.  Guerry,  non  expostulat  positio- 
nem illam  extremam. 

Quod  si  exempla  pauca  afferuntur  ad  ipsam  tuendam,  nullius  momenti 
sunt;  quia  aut  obscura  sunt,  aut  aliter  explicari  possunt  aut  ad  summam 
probant  quorundam  ignorantiam. 

Ceterum  recolantur  accusationes  ab  asseclis  Photii  saec.  ix  latinis  factas, 
apud  quos,  dicebant,  etiam  diaconi  fiebant  episcopi,  non  suscepto  prius 
presbyteratu.  Praeter  alia,  sententia  illa  extrema  non  faveret  oecumenismo. 

De  collegio  episcopali.  1.  T erminologia  non  commovet  nec  commovere 
debet,  cum  iam  diu  usitata  sit  in  scholis.  Si  timor  quosdam  videtur  tenere 
fratres,  non  a voce  sed  a contextu  non  tantum  schematis  sed  ambientis  pro- 
venit: non  pauca  prolata  sunt,  in  hac  ipsa  aula,  quae  serenitati  non  favent. 

2.  Ad  rem\  certe  sicut  et  apostoli,  ita  episcopi  una  cum  Papa  totam  Ec- 
clesiam repraesentant  et  repraesentare  debent  in  vinculo  pacis  et  amoris. 

Ideo  quae  in  n.  17  habentur,  meo  humili  iudicio,  anteponenda  essent, 
tractationi  de  collegialitate  in  auctoritate,  utpote  evidentiora  et,  ut  ita  dicam, 
quasi  medullam  Ecclesiae  attingentia.  Ecclesia  ut  communitas  amoris  et  gra- 
tiae, in  cap.  I,  describitur. 

Ad  collegialitatem  in  auctoritate,  de  qua  in  n.  16: 

a)  Non  clara  mihi  videtur  expressio  quae  in  lin.  3 invenitur:  « eadem 
ratione  ».  Duo  enim  significare  posset:  a)  voluntate  Christi ; b)  eodem  modo. 
Quorum  si  primum  admitti  potest;  secundum  non,  attentis  donis  extraordi- 

nariis  apostolorum,  quae  certe  in  ipsas  relationes  collegiales  influxum  ha- 
buerunt. Dici  posset  simpliciter:  ita. 

b)  Linn.  5 ss.  In  favorem  collegialitatis  praesentiam  trium  episcopo- 
rum in  consecratione  episcopali  schema  interpretatur.  Esto!  Sed  ne  prema- 
tur. Ratio,  cur  novus  electus  a tribus  saltem  episcopis  ad  summum  sacer- 
dotii ministerium  elevandus  est,  in  Constitutionibus  Apostolicis  haec  sola 
assignatur.  « Episcopum  praecipimus  ordinari  a tribus  episcopis  aut  ut  mini- 
mum a duobus:  non  licere  autem  vobis  ab  uno  constitui.  Nam  duorum  vel 
trium  testimonium  firmius  est  et  indubium  ».  Et  iterum:  « Episcopus  a 
tribus  vel  duobus  episcopis  ordinetur.  Si  quis  autem  ordinatus  fuerit  ab 
uno  episcopo,  deponatur  et  ipse  et  qui  ordinavit  eum.  Quodsi  necessitas 
coincidens  coegerit  ab  uno  ordinari,  eo  quod  propter  persecutionem  aut  aliam 
similem  causam  plures  interesse  non  possint  afferant  auctoritatem  mandati 
plurium  episcoporum  lin.  8,  c.  27.  Saec.  iv  medii.  Pesch,  Tomus  VII, 
pag.  329. 

c)  In  lin.  12,  ubi  affirmatur  potestas  Romani  Pontificis,  debet  addi\ 
« plenam,  supremam  universalem  que  »,  ne  ipsa  appareat  inferior  potestate 
collegii,  quod  dicitur  subiectum  indivisum  plenae  et  supremae  potestatis  in 
universam  Ecclesiam.  Gallicani  docebant  Romanum  Pontificem  per  se  plenam 
et  universalem  potestatem  habere,  supremam  nonnisi  in  Concilio  et  cum 
Concilio. 

d)  In  lin.  34:  De  potestate  agitur  collegiali  episcoporum  in  orbe  terra- 
rum degentium.  Ipsa  dicitur  eadem  ac  illa  quae  a collegio  episcoporum  in 
Concilio  Oecumenico,  extraordinario  modo,  exercetur.  Potestas  vero  quae 
in  Concilio  exercetur,  uti  liquet  ex  lin.  14,  est  suprema  potestas  in  magi- 
sterio et  regimine  pastorali. 

Tribuitur  ergo  episcopis  in  orbe  terrarum  degentibus,  utique  ad  invicem 
consentientibus  et  cum  Romano  Pontifice,  suprema  potestas  magisterii  et  regi- 
minis, quia,  dicitur,  actio  ipsorum  per  invitationem  Romani  Pontificis,  vel 
ipsius  approbationem  aut  receptionem  actus  collegialis  efficitur. 

Iamvero:  Magisterium  consentiens  singulorum  episcoporum  in  propo- 
nenda veritate  aliqua  ut  revelata  per  invitationem  vel  approbationem  Ponti- 
ficis immo  et  per  solam  tacitam  receptionem  ipsius  actum  collegialem  fieri 
posse,  intelligo,  cum  destinataria  talis  magisterii,  ratione  doctrinae  quae  tra- 
ditur, sit  Ecclesia  universalis,  licet  ipsum  magisterium  episcoporum  exercea- 
tur actibus  singularibus  in  Ecclesiis  particularibus.  Intelligo  pariter  actus 
regiminis  ab  episcopis  positos  ex  invitatione  Pontificis  ad  actionem  colle- 
gialem ponendam  actum  collegialem  fieri.  At  non  valeo  mihi  persuadere 
actus  particulares  regiminis  iam  positos,  quique  forsan  per  purum  accidens 
uniformes  sunt,  fieri  posse  actum  collegialem  per  solam  receptionem  Summi 
Pontificis,  quae  cum  non  distinguatur  in  textu  a receptione  requisita  ut  ma- 
gisterium collegiale  dicatur,  etiam  si  tacita,  sufficere  dicenda  esset.  Non  valeo 
praesertim  acquiescere  logicae,  quae  sequeretur,  conclusioni:  actus  discipli- 
naris particularis,  mutabilis,  immo  prudenter  mutandus  pro  mutatis  circum- 

stantiis,  iam  libere  mutari  non  posset  ab  episcopo,  utpote  actus  collegialis 
factus  et  ideo  lex  generalis. 

Quare  puto  sapientiae  et  prudentiae  commissionum  rem  iterum  com- 
mittendam, ut  clarificetur,  distinctione  facta  inter  magisterium  episcoporum 
in  orbe  degentium  et  regimen  ipsorum,  necnon  inter  conditiones  quae  re- 
quiruntur ut  collegialis  actus  dicatur  regimen  singulorum  episcoporum  et 
conditiones  quae  requiruntur  ut  collegiale  dicatur  magisterium  ipsorum. 


29 

Exc.mus  P.  D.  CAROLUS  IUSTINUS  CALEWAERT 
Episcopus  Gandavensis 

Quae  in  cap.  II,  n.  15,  pag.  26,  linn.  36  ss.  dicuntur  de  diaconatu,  nul- 
latenus placent. 

I.  Nostris  temporibus  frequenter,  et  merito  quidem,  sermo  est  de  sic 
dicta  promotione  laicorum  et  de  eorum  apostolatu. 

Cur  cogi  debent  laici  ad  diaconatum  promoveri , i.  e.  in  clerum  cooptari , 
antequam  ad  aliquod  ministerium  deputentur? 

Cur  laici  non  possent  deputari  in  casibus  determinatis  et  sub  certis 
condicionibus  ad  praedicandum,  ad  baptizandum,  immo  ad  Eucharistiam 
deferendam  aegrotis  vel  etiam  aliis,  in  iis  locis  ubi  deest  sufficiens  numerus 
sacerdotum? 

Haec  praxis  viguit  in  ecclesia  primitiva  sicut  illustrat  exemplum  S.  Thar- 
cisii,  et  etiam  nostris  temporibus  uti  tempore  perturbationis  in  Hispania  vel 
durante  ultimo  bello  in  castris  concentrationis. 

II.  Omnino  vitandum  est  ne  diaconi  iam  non  adstringantur  caelibatus 
lege. 

Hic  esset  primus  gressus,  et  quidem  valde  periculosus,  ad  relaxationem 
legis  caelibatus  pro  sacerdotibus,  quod  omnino  praecavendum  est. 

Caelibatus  est  honor  et  decus  Ecclesiae. 

Apud  omnes  populos,  etiam  paganos,  ut  testantur  Missionarii,  caelibatus 
cleri  catholici  maxime  in  honore  est.  Est  enim  probatio  optima  et  pignus 
praeclarum  illius  abnegationis  quam  Christus  tantopere  commendat  iis  qui 
ipsum  sequi  cupiunt  ipsiusque  servitio  sese  indiviso  amore  mancipare 
exoptant. 

\_Subscripserunt  etiam : ] Aemilius  Ioseph  De  Smedt,  ep.  Brugensis; 
L.  De  Kesel,  aux.  Gandavensis. 

Exc.mus  P.  D.  PETRUS  CANTERO  CUADRADO 
Episcopus  Huelvensis 

Votum  circa  n.  19,  cap.  II  schematis  de  Ecclesia.  De  munere  docendi 
episcoporum. 

Omnibus  patet  momentum  magnum  materiae  de  magisterio,  non  solum 
in  hoc  schemate  de  Ecclesia,  sed  etiam  in  aliis  pluribus  nostri  Concilii  sche- 
matibus. Nunc  intendimus  statuere  fundamentum  dogmaticum,  supra  quod 
alia  coaedificari  valeant.  Ad  melius  autem  obtinendam  cohaerentiam  et  con- 
nexionem inter  opus  doctrinale  et  opus  iuridicum  et  pastorale  Concilii  Oecu- 
menici  Vaticani  II,  notare  humiliter  vellem  ea  quae  sequuntur. 

In  genere,  non  mihi  videtur  plene  ac  complete  exposita  doctrina  in  hac 
gravissima  materia,  ita  ut  dici  possit  iam  satis  patere  theologica  principia, 
ex  quibus  necessario  consequatur  ratio  et  extensio  functionis  catholicae  do- 
cendi. 

Primo.  Tota  instructio  et  educatio  catholica  in  missione  magisterii  Ec- 
clesiae fundatur.  Quare  clare  exprimenda  et  funditus  probanda  esset  ratio 
cur  Magisterium  et  quidem  auctoritativum  in  Ecclesia  exsistere  oporteat  et 
debeat.  Meo  humili  iudicio,  non  sufficit  affirmare  exsistentiam  et  ius  divinum 
potestatis  docendi  in  Ecclesia.  Ratio  est,  quia  Ecclesia  est  unica  societas  exsi- 
stens in  terris,  quae  habet  et  exercere  debet  potestatem  Magisterii  auctorita- 
tive.  Id  est  Magisterium  praeditum  praerogativa  exigendi  a fidelibus  ipsius 
intellectus  assensum.  Tale  magisterium  est  essentiale,  proprium  et  exclusi- 
vum  Ecclesiae. 

Ceterae  humanae  societates  et  ipse  Status,  exercent  de  facto  et  de  iure 
magisterium;  sed  non  est  magisterium  auctoritativum.  Ratio  est,  quia  socie- 
tates pure  humanae  neque  habent  neque  indigent  habere  potestatem  seu 
auctoritatem  supra  ipsum  humanum  intellectum.  Auctoritas  societatis  civi- 
lis versatur  tantummodo  circa  ea  quae  externe  ad  bonum  sociale  obtinendum 
conducunt.  Ipsius  Status  proprium  solummodo  est  curare  de  iis  quae  homines 
faciunt,  non  de  iis  quae  homines  cogitant.  Ad  hoc  habent  potestatem  plenam 
gubernii  cum  sua  triplici  functione,  legislativa,  iudiciali  et  coactiva,  et  a suis 
subditis  tantummodo  exigere  possunt  conformismum  iuridicum  — externum 
nempe  — ordinis  practici. 

Super  ipsum  hominis  intellectum  directe  auctoritatem  nemo  habet  nisi 
solus  Deus,  vel  ille  quem  Deus  suae  auctoritatis  participem  fecerit;  quia  in- 
tellectus hominis  ad  assensum  moveri  non  potest  nisi  vel  evidentia  rerum 
vel  auctoritate  Dei,  « cum  homo  a Deo  tanquam  Creatore  et  Domino  suo 
totus  dependeat  et  ratio  increata  increatae  Veritati  penitus  subiecta  sit  », 
ut  in  Concilio  Vaticano  I definitum  est  (D.  1789). 

Hoc  capitale  discrimen  inter  Magisterium  auctoritativum  Ecclesiae  et  alia- 

rum  societatum  magisterium,  fundatur  et  radices  habet  in  ipsa  natura  et  mis- 
sione supernaturali  Ecclesiae,  quae  tota  quanta  vivit  de  caritate  et  veritate 
a Christo  revelatis;  et  inde  Ecclesia  est  vere  « Regnum  veritatis  et  gratiae  ». 
Ad  hoc  Filius  Dei  missus  est  a Patre  « plenus  gratiae  et  veritatis  »,  « ut 
omnis  qui  credit  in  eum  non  pereat  sed  habeat  vitam  aeternam  » (Io.  3,  16). 
Iuxta  apostolum  vero  homines  in  Christo  credere  non  possunt  sine  « prae- 
dicante, neque  Christum  praedicare  nisi  mittantur  » (Rom.  10,  14).  Haec 
autem  superna  missio,  quippe  quae  usque  ad  consummationem  saeculi  est 
duratura  ( Mt . 28,  20),  in  episcopis,  apostolorum  successoribus,  iugiter  perse- 
verare necesse  est.  Igitur  episcopi,  missione,  mandato  et  auctoritate  Christi, 
praecones,  doctores  et  iudices  sunt.  Capacitatem  autem  ad  hoc  divinum  mu- 
nus exsequendum  obtinent  ex  virtute  et  adiutorio  perenni  divini  Spiritus 
a Domino  promisso  ac  dato:  « Ego  rogabo  Patrem  et  alium  Paraclitum  dabit 
vobis  ut  maneat  vobiscum  in  aeternum,  Spiritum  veritatis  ».  « Accipietis  vir- 
tutem supervenientis  Spiritus  Sancti  in  vos,  et  eritis  mihi  testes  usque  ad 
ultimum  terrae  » (Io.  14,  16;  Act.  1,  8). 

Hac  ergo  ratione  Christus  in  Ecclesia  munus  docendi  instituit  vera  aucto- 
ritate doctrinali  et  superna  virtute  praeditum,  perenniter  duraturum  in  ser- 
vitium totius  humanitatis  redemptae,  ad  depositum  fidei  et  morum  semper 
et  ubique  propagandum,  ad  eius  verum  sensum  explicandum  atque  intelli- 
gentiae  et  vitae  omnium  hominum  applicandum. 

Secundo.  Nihil  dicitur  in  hoc  n.  19  de  ordinario  episcoporum  magisterio, 
quod  certe  est  etiam  auctoritativum;  neque  sufficienter  de  eius  obiecto  pri- 
mario et  secundario  sermo  est. 

Re  quidem  vera,  primarium  obiectum  magisterii,  etiam  ordinarii  episco- 
porum, est  « depositum  fidei  et  morum  »,  scii.,  dogmata  fidei  credenda,  prin- 
cipia ac  praecepta  moralia  revelata,  institutiones  divinae,  iuridicae  et  sacra- 
mentales  positive  a Christo  stabilitae.  Sed  obiectum  secundarium  huius  ma- 
gisterii episcoporum  est  etiam  totum  quantum  et  in  quantum  sub  aspectu 
morali,  et  quidem  intuitu  aeternitatis,  pertinet  ad  principia,  dictamina,  inter- 
pretationem et  applicationem  legis  naturalis.  In  dominio  doctrinae  et  prae- 
ceptorum legis  naturalis,  Ecclesiae  magisterium  competens  est,  quia  lex  na- 
turalis via  est,  « qua  homo,  ex  Dei  ordinatione,  ad  finem  suum  supernaturalem 
tendere  debet  »,  prout  a Pio  XII  proclamatum  est,  iuxta  illud  S.  Thomae 
effatum:  « fides  praesupponit  cognitionem  naturalem,  sicut  gratia  naturam  » 
(Pius  XII,  AAS.  46,  671  ss.;  S.  Th.  1,  q.  2,  a.  2,  ad  1). 

Ecclesia  ergo  debet  portare  testimonium  Evangelii  et  adimplere  suum 
mandatum  missionarium  et  salutiferum,  non  solum  in  spatio,  ad  totam 
nempe  terram  ubi  Christus  nondum  satis  notus  est,  sed  etiam  in  tempore, 
id  est  in  magnis  quaestionibus  quae  in  diversis  historiae  circumstantiis  uni- 
versam humanitatem  afficiunt  et  eius  vitam  religiosam,  moralem  vel  intellec- 
tualem torquent.  Ecclesia  enim  suo  Evangelio  est  et  esse  debet  veluti  con- 
scientia moralis  mundi,  veluti  lux  quae  illuminat  omnes  homines  huius 
mundi  (cf.  Io.  1,  9),  veluti  vita  qua  regenerentur  et  de  qua  fruantur  omnes 

gentes  terrae.  Hac  ratione  Evangelium  Christi  in  tota  mentalitate,  activitate 
et  vitalitate  hominum  inserendum  et  penitus  incorporandum  est. 

Tertio.  Nihil  loquitur  schema  de  responsabilitate  uniuscuiusque  episcopi 
relate  ad  christianam  institutionem  et  formationem  suorum  fidelium.  Incul- 
candum est,  hoc  esse  officium  personale  uniuscuiusque  episcopi;  quod  ergo 
exercere  debet  in  primis  per  seipsum  et  etiam,  sub  eius  attenta  vigilantia, 
adiutorio  necessario  et  efficaci  sacerdotum,  religiosorum  et  laicorum  ad  hoc 
ministerium  aptorum.  Hinc  maxime  pendet  efficacitas  et  universalitas  institu- 
tionis, praedicationis,  preli  formationis  et  promotionis  supernaturalis  vitae 
catholicae  omnibus  debitae. 

Conclusio.  His  positis  postulo  ut  in  hoc  n.  19  apte  inserantur  haec  vel 
similia  verba: 

a)  Munus  docendi,  divina  auctoritate  praeditum,  est  essentiale  Eccle- 
siae Christi.  Salvator  enim  noster,  qui  Creator  et  Dominus  humani  intellec- 
tus est,  hoc  docendi  munus  Ecclesiae  suae  concredidit,  immo  et  ipse  per 
suum  Vicarium  et  episcopos  suae  Ecclesiae  perenniter  exercet. 

b)  In  pag  29,  n.  19,  lin.  27,  post  vocem  « arcent  »,  addatur:  « Etiam 
in  dominio  ordinis  moralis  naturalis  ». 

c)  In  fine  n.  19  addatur:  « Quae  dicuntur  de  ambitu  exercitii  mune- 
ris docendi  episcoporum  collegialiter  sub  Romano  Pontifice  coadunatorum, 
proportione  servata  et  salva  praerogativa  infallibilitatis,  quae  solum  ipsi  Pa- 
pae ex  cathedra  loquenti  et  corpori  omnium  episcoporum  sub  Papa  con- 
cessa est,  applicari  possunt  unicuique  episcopo  relate  ad  fideles  et  populos 
suis  curis  commissos,  quorum  evangelizatio  et  christiana  institutio  per  seipsum 
et  cum  efficaci  adiutorio  sacerdotum,  Ordinum  Congregationumque  religioso- 
rum, et  laicorum  fidelium,  ab  episcopo  peragi  debet,  utpote  quae  vel  maxime 
pendet  a pastorali  responsabilitate  proprii  episcopi  ». 

[ Subscripserunt  etiam:]  Marcellus,  ep.  Asturicensis;  Narciso  Jubany, 
ep.  aux.  Barcinonensis;  Michael,  ep.  aux.  Compostellanus. 


31 

Exc.mus  P.  D.  CARMELUS  CANZONIERI 
Episcopus  Calatayeronensis 

Multi  locuti  sunt  de  collegio  episcoporum,  et  bene  egerunt,  ut  cogito, 
dummodo  non  stricto  sensu  locuti  sint;  sed  ad  quaestionem  utrum  Dominus 
Iesus  collegium  instituerit,  vel  aliquam  personam  iuridicam,  mihi  videtur  re- 
spondendum esse  negative. 

Neque  enim  ex  verbis  Christi,  neque  ex  modo  agendi  apostolorum  vel 
Patrum  primi,  secundi  et  tertii  saeculi  hoc  desumi  potest.  Et  primo  ex  ver- 
bis Christi: 

Dominus  Iesus  potestatem  supremam,  utique  cum  Petro  et  subordinate 
ad  Petrum,  omnibus  apostolis  dedit,  quae  certe  non  erat  collegialiter  exer- 

cenda.  Arg.  I:  si  loquimur  de  verbis  « quidquid  solveritis  in  terra,  erit 
solutum  et  in  caelis...  » (Mt.  16,  18),  meminisse  iuvabit  quod  haec  verba 
saltem  continent  potestatem  remittendi  peccata,  quae  certe  non  erit  colle- 
gialiter  exercenda;  ideoque  haec  verba  non  possunt  assumi  tanquam  insti- 
tutiva  collegialitatis. 

Arg.  II:  si  loquimur  de  verbis  missionis  apostolicae  (Mt.  16,  20)  « Ite, 
docete  omnes  gentes...  » in  his  cum  evidentia  loquitur  de  aliqua  potestate, 
quae  per  universum  mundum  et  continuo  exercenda  est,  quod  certe  dici 
nequit  de  exercitio  nostrae  potestatis  collegialis;  ipsa  assistentia  Christi  di- 
recte huic  exercitio  promissa  est  loco  citato:  et  ecce  ego  ...  Christus,  i.  e. 
cum  apostolis  erit,  ut  ita  dicam,  euntibus  et  docentibus,  et,  saltem  in  directo, 
hic  est  sensus  verborum  Christi. 

Evidens  tamen  est,  quod  si  Christus  est  cum  apostolis  euntibus  et  do- 
centibus, pariter  cum  ipsis  erit  in  unum  collectis,  quia  unusquisque  eo- 
rum semper  gaudet  ea  potestate  iam  conferta;  haec  magis  clarescunt,  si  co- 
gitamus quod  apostoli  plena  potestate  personali  gaudebant,  ideoque  illis 
temporibus  nullomodo  necessaria  erat  potestas  collegialis;  quae  si  tamen  in 
Concilio  Ierosolymitano  in  actu  fuit,  hoc  debet  dici  non  ex  divina  institutione, 
sed  vel  ex  potestate  Petri,  vel  ex  desiderio  efficacius  pastoraliter  agendi. 

Certe,  etenim,  etiam  nostris  temporibus,  potestatis  exercitium  hoc  so- 
lemni  modo  exercitatae  magis  splendescit,  sed  non  demonstratur  quod  ita 
sit  ex  voluntate  Christi  instituentis. 

Secundo,  ex  modo  agendi  apostolorum:  Nihil  adest  in  Actibus  Apostolo- 
rum, quod  nobis  indicet  necessario  divinam  institutionem  alicuius  collegii. 

Tertio,  ex  traditione:  Omnis  traditio  Patrum  circa  auctoritatem  et  infal- 
libilitatem  Conciliorum  Oecumenicorum  non  est  retinenda  eo  modo,  quasi 
si  antiqui  illi  Patres  cogitarent  se  in  unum  colligi  ex  divina  institutione  Chri- 
sti, sed  tantum  ut  et  ipsi  cognoscerent  quaenam  esset  doctrina  aliarum  eccle- 
siarum, in  communione  cum  Petro,  circa  aliquam  partem  revelationis,  ut 
ipsa  revelatio  magis  et  coram  omnibus  splendesceret. 

Quarto,  ex  ratione  theologica:  a)  Institutio  alicuius  collegii  non  necessario 
requiritur  ad  optatam  unitatem  omnium  episcoporum;  ad  hoc  enim  sufficit 
relatio  hierarchica  inter  Petri  successorem  et  apostolorum  successores;  ad 
relationem  iuridicam  ab  ipso  Christo  certissime  institutam,  iungitur  pariter 
certissime  illa  unio  moralis  caritatis,  quae  adesse  debet  inter  eos,  qui  ad 
eamdem  doctrinam  credendam  et  praedicandam  vocati  sunt,  cum  auctoritate 
propria,  etsi  sub  regimine  unius  Summi  Pontificis. 

b ) Si  voluisset  Christus  instituere  collegium  aliquod  ad  exercendam 
summam  potestatem  collegialiter,  hoc  explicitius  dixisset,  cum  res  sit  tanti 
momenti,  et  nos  in  hoc  Concilio  fortasse  de  hac  re  non  loqueremur. 

c ) Si  Christus  instituit  collegium,  ut  qua  tale  operaretur,  hoc  colle- 
gium necessario  a Romano  Pontifice  quandoque  convocandum  esset;  tamen 
ex  nullo  argumento  apparet,  quod  Summus  Pontifex  necessario  convocare 
debeat  Concilium;  et  si  numquam  Summus  Pontifex  convocaret  Concilium, 

inutilis  evaderet  institutio  Christi  in  re  tanti  momenti;  an  etiam  cogitare 
possemus,  quod  Christus  instituerit  collegialitatem,  sine  ulla  obligatione  col- 
legas convocandi,  etiam  nunquam  convocandi,  ex  parte  Summi  Pontificis? 

d)  Ultima  ratio  theologica  erit,  quod  Dominus  Iesus  non  instituit 
duo  magisteria,  ordinarium  unum  et  extraordinarium  alterum,  sed  tantum 
dixit:  Ite,  docete;  tamen  difficilius  cognoscitur,  quod  ab  ipsis  docetur,  quando 
episcopi  in  universo  mundo  dispersi  sunt,  facilius  autem  et  splendidiori  modo, 
quando  episcopi  a successore  Petri  convocati,  ipsi  quasi  coram  universo  orbi, 
quid  praedicent,  quid  velint,  dicant. 

Mea  humillima  sententia  igitur  est,  quod  in  pag.  27,  art.  16,  titulus  mu- 
tandus sit:  loco  scribendi  « de  collegio  episcopali  »,  scribi  debet:  « de  epi- 
scopis eorumque  capite  »,  et  sensu  supra  descripto  intelligenda  sunt  omnia 
quae  de  collegio,  et  similibus,  dicuntur,  si  adhuc  volumus  hoc  nomen  et 
has  locutiones  a naufragio  salvare. 


Caritatis  gratia,  multa  quae  iam  ab  aliis  Patribus  dicta  sunt,  neque  le- 
gam neque  scripto  tradam.  Aliqua  tantum  addam  circa  collegium  aposto- 
licum. 

Mea  sententia  est  quod  Christus  non  instituit  collegium  apostolicum  ut 
personam  moralem,  cum  potestate  etiam  numerice  distincta  ab  ea  quam  epi- 
scopi, in  mundum  universum  euntes  et  docentes,  possident. 

Attentissime  consideretis  vellem,  fratres  desideratissimi,  quod  etiam 
nunc  si  collegialitas  definiretur,  nihil  amplius  poterimus  facere,  quod  iam 
non  possumus  vi  illius  nostrae  ordinariae  potestatis. 

Possuntne  episcopi,  ut  collegium,  aliquid  amplius  facere,  vel  quamnam 
aliam  potestatem  habent,  qua  iam  non  gaudebant  in  mundum  euntes  et  do- 
centes? Christus  ergo  instituisset,  quod  vere  inutile  esset. 

Et  etiam  nunc  in  hoc  Concilio  Oecumenico  unusquisque  nostrum  ita 
agit,  tanquam  auctoritatem  habens,  sicut  in  sua  quaque  dioecesi  unus- 
quisque habebat. 

Neque  ad  fovendam  aliquam  moralem  unionem  utilis  esset  institutio  col- 
legialitatis ; illa  unio  enim  fundamentum  iuridicum  iam  habet  in  relatione  hie- 
rarchica  inter  Petri  successorem  et  successores  aliorum  apostolorum,  et  unio 
moralis  caritatis  continuo  esse  debet  inter  episcopos,  et  hoc  ex  sese  et  non 
tantum  ex  eo  quod  ex  praesumpta  institutione  Christi  collegium  efforment. 

A posteriori  vero,  sicut  in  his  rebus  licet,  nobis  attendentibus  locis  Sa- 
crae Scripturae,  clare  apparebit  quod  in  Mt.  16,  18:  « quaecumque  solve- 
ritis... » et  in  Mt.  28,  16:  « ite  in  mundum  universum...  » et  aliis  simili- 
bus locis,  de  potestate  loquitur,  quae  ad  apostolis  exercenda  est  in  mun- 
dum universum  euntes,  immo  et  continuo,  dico  continuo,  exercenda  est. 
Ad  hoc  addendum  est  quod  in  verbis  Matthaei:  « quaecumque  solveritis...  » 
iuxta  communem  sententiam,  continetur  etiam  potestas  remittendi  peccata; 
ideoque  nullo  modo  haec  verba  collegialem  potestatem  continent.  Sed 
adhuc  perpendendum  est  quod,  iuxta  plurimorum  sententiam,  episcopi  ra- 

dicaliter  habent  potestatem,  quae  universum  orbem  attingit;  ideoque  assigna- 
tio particulari  Ecclesiae  est  potius  necessaria,  ratione  loci,  delimitatio  pote- 
statis, quam  ipsius  collatio;  quod  iterum  demonstraret  inutilitatem  colle- 
gialis  potestatis,  quia  in  Concilio  unusquisque  episcopus  ex  sua  potestate 
radicaliter  et  destinatione  universali,  cum  et  sub  Petri  successore,  pro  uni- 
verso orbe  legiferat,  universum  orbem  docet  et  sanctificat. 

Neque  cogitandum  est  doctrinam  tanti  momenti  a Christo  Domino  ab- 
sconditam esse  in  aliquo  tam  obscuro  loco,  ut  tot  caterva  Patrum  longe  late- 
que  inquirens,  nequeat  tamen  invenire. 

Ex  traditione  habemus  utique  quod  omnes  Patres  admittunt  supremam 
potestatem  Concilii,  et  ita  theologi  de  collegio  facti  loquuntur;  sed  adhuc 
desideratur  argumentum  ad  demonstrandum  quod  iuxta  mentem  Patrum 
de  aliqua  particulari  institutione  loquatur,  et  non  de  exercitio,  splendidiori 
quidem  modo,  illius  unius  potestatis  qua  episcopi  gaudent  in  universo  mundo 
dispersi,  in  communione  cum  Romano  Pontifice. 

En  conclusio:  res  ita  se  habuit:  Christus  dedit  apostolis  supremam  po- 
testatem, quam  ipsi  exercent  in  mundum  euntes  et  docentes,  et  splendidiori 
modo  quando  sunt  in  unum  cum  Petro  collecti;  ne  cogitemus  ergo  de  posi- 
tiva voluntate  Christi  ad  eos  in  unum  colligendos. 

Unde  n.  16,  pag.  27  inscribatur  « de  episcopis  eorumque  capite  »,  et 
modo  supra  descripto  intelligenda  sunt  omnia  quae  de  collegialitate  episco- 
porum in  hoc  numero  dicuntur. 

32 

Rev.mus  P.  D.  ALIPRANDUS  CATANI 
Prior  generalis  Congr.  Monach.  Erem.  Camaldulensium  O.S.B. 

Ad  n.  14,  pag.  25,  linn.  16-21.  Loco  verborum:  « Immo,  quia  ...  sacra- 
menti Ordinis  »,  dicatur:  « Immo  dubitare  nemo  debet  episcopatum  esse 
vere  et  proprie  gradum  supremum  sacramenti  Ordinis,  dum  constat  solum 
per  manuum  impositionem  et  verba  consecrationis  episcopalis  talem  plenitu- 
dinem participationis  sacerdotii  Christi  conferri  quae  possit  alios  nondum 
episcopos  summos  sacerdotes  et  episcopos  in  Ecclesia  facere  eisque  succes- 
sionem apostolicam  transmittere.  Ideo  ex  traditione,  quae  praesertim  liturgicis 
ritibus  et  Ecclesiae  tum  orientis  tum  occidentis  declaratur  perspicuum  est 
in  consecratione  episcopali  talem  gratiam  Spiritus  Sancti  conferri  quae  ad 
summi  sacerdotii  munera  propria  habilitet.  Praeterea  ...  ». 

Ratio.  Videtur  necessarium  uti  primam  rationem  sacramentalitatis  episco- 
patus ponere  illam  de  cuius  vi  nullum  dubium  esse  potest  et  quae  non  tan- 
git disputationem  utrum  simplici  presbyteri  possint  alios  presbyteros  ordi- 
nare. Nam  quidquid  sit  de  illa  disputatione  certum  est  nullum  presbyterum 
posse  successionem  apostolicam  transmittere  et  alios  summos  sacerdotes  in 
Ecclesia  facere. 

Insuper  argumentum  ex  formulis  liturgicis  valet  non  praecisive  ex  eo 
quod  ibi  indicatur  in  consecratione  episcopali  dari  Spiritum  Sanctum,  sed 

ex  eo  quod  ibi  indicatur  in  ea  talem  gratiam  Spiritus  Sancti  dari  quae  ad  mu- 
nera summi  sacerdotii  proprii  habilitet. 

Ad  n.  16,  pag.  27:  de  colle gialitate  episcoporum. 

1.  In  textu  collegialitas  episcopatus  fundatur  in  argumentis  de  quorum 
validitas  dubitari  potest  et  dubitatur  si  sumuntur  uti  ibidem  exponuntur. 
Nam: 

a)  Ex  textibus  Scripturae  citatis  sicut  fit  in  textu  non  omne  dubium 
tollitur  utrum  agatur  de  collegialitate  stricte  dicta.  Id  est,  utrum  agatur  de 
tali  coetu  qui  praeter  potestates  quas  singuli  apostoli  habebant  uti  personae 
singulares:  uti  privilegia  Petro  propria  et  praerogativas  personales  singulo- 
rum apostolorum  aliis  non  transmittendas,  puta  privilegium  ubique  fundandi 
et  regendi  ecclesias  et  privilegium  infallibilitatis  haberet  etiam  in  solidum 
quasdam  potestates  doctrinales  et  disciplinares  in  universa  Ecclesia. 

b)  Disputari  potest  et  disputatur  utrum  actus  concilii  oecumenici  qui 
sunt  certe  actus  collegiales,  sint  tamen  formaliter  actus  collegii  episcoporum 
et  non  potius  actus  alicuius  collegii  sui  generis  constantis  tum  ex  episcopis 
tum  etiam  ex  aliis  quibusdam  non  episcopis  sub  capite  Romano  Pontifice. 

Rationes  ex  quibus  suspicari  licet  concilium  oecumenicum  non  esse  sim- 
pliciter collegium  episcoporum  localiter  collectum  in  unum  sunt  sequentes: 

a)  Ad  concilium  oecumenicum  possunt  invitari,  de  facto  nunc  invi- 
tantur et  historice  saepe  invitati  fuerunt,  cum  voto  deliberativo,  ut  iudices 
fidei,  in  solidum  cum  aliis  gaudentes  privilegio  infallibilitatis,  etiam  non 
episcopi,  aliquando  etiam  non  sacerdotes  immo  etiam  non  clerici. 

b)  Ad  concilium  oecumenicum  non  requiritur,  absolute  et  theologice 
loquendo  (et  quidquid  statuat  de  facto  ius  canonicum  aliquo  determinato 
momento)  omnium  episcoporum  neque  universalitas  convocationis,  neque  re- 
praesentationis, neque  praesentiae.  Historice,  v.  g.  nihil  ex  his  omnibus  habi- 
tum est  in  concilio  constantinopolitano  I,  neque  in  II.  Ut  aliquod  conci- 
lium oecumenicum  habeatur  sufficit,  stricte  loquendo,  ut  aut  Romanus  Pon- 
tifex solus  aut  ipse  cum  collegio  episcoporum  per  orbem  dispersorum  illud 
habeat  ut  tale  (etiamsi  forte  de  se  sit  omnino  parvum)  saltem  recipiendo 
illud  post  eius  celebrationem.  Ita  factum  est  de  Constantinopolitano  I. 

c)  Ad  decidendas  res  in  concilio  oecumenico  non  semel  satis  habitae 
sunt  et  nunc  satis  habentur,  duae  ex  tribus  partibus  suffragiorum  validorum. 
Ad  decidendam  vero  rem  dogmaticam  per  collegium  episcoporum  per  orbem 
dispersorum,  requiritur,  secundum  opinionem  communem,  unanimitas  mo- 
ralis. 

Si  hae  rationes  recipiuntur  sequitur  in  Ecclesia  dari  non  duo  sed  tria 
distincta  (inadaequate)  organa  supremae  potestatis:  Romanus  Pontifex  solus; 
collegium  episcoporum  cum  suo  capite  Romano  Pontifice;  concilium  oecume- 
nicum cum  suo  capite  Romano  Pontifice. 

Schema  de  concilio  oecumenico  ita  deberet  loqui  ut  huiusmodi  quaestio 
disputabilis  integra  remaneat. 

2.  Argumentum  apodicticum  pro  collegio  episcoporum  et  quidem  iure 

divino,  potest,  e contra,  desumi  ex  doctrina  fidei  circa  magisterium  ordina- 
rium et  universale  et  eius  infallibilitatem. 

Nempe:  ex  fide  constat,  ex  voluntate  Christi  episcopos,  per  orbem  di- 
spersos et  Romano  Pontifici  unitos,  quando  cum  morali  saltem  unanimitate 
docent  aliquid  uti  de  fide,  esse  infallibiles  et  hoc  derivatur  ex  ipsa  infallibi- 
litate  qua  Christus  voluit  Ecclesiam  suam  esse  munitam. 

Sed  hi  episcopi  non  gaudent  tali  infallibilitate  ut  singuli.  Ergo  in  solidum. 
Ergo  ut  collegium  et  quidem  ex  voluntate  Christi. 

Exinde  indubitatum  est  episcopos,  una  cum  Romano  Pontifice,  constituere 
collegium  stricte  dictum  et  quidem  ex  iure  divino. 

3.  Si  res  sub  hoc  aspectu  consideratur  evidens  est  episcopatum  esse 
collegium  ex  iure  divino,  fuisse  doctrinam,  saltem  proxime  implicitam,  in 
ipsa  fide  iam  antiquissimae  Ecclesiae,  aut  melius  aequipollentem  cum  ipsa. 

Nam  etiam  historice  facile  probatur  primaevam  Ecclesiam  sibi  persua- 
sum habuisse  se,  in  suis  episcopis,  esse  infallibilem,  et  tamen  omnes  scivisse 
singulos  episcopos  non  esse  infallibiles.  Irenaeus,  Tertullianus,  Origenes 
v.  g.  hac  in  re  abundant  et  non  est  cur  textus  citentur. 

4.  Item  hoc  modo  clarescit  collegium  episcopale  succedere  collegio  apo- 
stolorum. Ratio  est  quia  iure  divino  Ecclesia  post  apostolos  nullam  prae- 
rogativam habet  quam  iam  non  habuit  in  ipsis  apostolis.  Si  ergo  collegium 
episcoporum  est  infallibile  in  solidum,  hoc  non  potest  derivare  nisi  ex 
apostolis.  Non  autem  ex  praerogativa  infallibilitatis  personalis  singulorum 
apostolorum  quia  haec  erat  ex  illis  dotibus  quas  apostoli  aliis  transmittere 
non  poterant  (excepto  Petro  relate  ad  Romanum  Pontificem).  Ergo  infalli- 
bilitas  collegii  episcoporum  derivatur  ex  infallibilitate  quam  apostoli  habe- 
bant etiam  in  solidum,  hoc  est  ut  collegium.  Collegium  episcoporum  succedit 
collegio  apostolorum. 

5.  Hoc  modo  etiam  clarescunt  textus  N.  T.  qui  iam  ex  se  solis  satis  in- 
nuunt inter  apostolos  extitisse  etiam  quandam  formam  collegialem  auctori- 
tatis supremae  in  Ecclesia. 

6.  Quaestio  ulterior  est  utrum  haec  suprema  potestas  collegialis  in  Ec- 
clesia valeat  tantum  in  campo  doctrinali  an  etiam  in  campo  disciplinari  (quid- 
quid sit  de  modo  et  de  opportunitate  eius  exercitii  practici). 

Et  respondetur  quod  valet  etiam  in  campo  disciplinari.  Ratio  est  quia, 
quidquid  quidam  dicant  hac  in  re,  auctoritas  suprema  in  re  doctrinali  et  aucto- 
ritas suprema  in  re  disciplinari  separari  non  possunt  et  ideo  una  ex  alia 
certe  infertur.  Nam  praerogativa  infallibilitatis  datur  non  solum  ad  cogno- 
scendam doctrinam,  sed  praecisive  etiam  ad  eam  imponendam  auctoritative 
et  ad  exigendam  a fidelibus  oboedientiam  fidei;  iurisdictio  vero  ordinatur  ad 
dirigendos  fideles  in  fide  in  vita  practica  applicanda.  Et  ideo  recte  Conci- 
lium Vaticanum  I ex  suprema  auctoritate  iurisdictionis  Romani  Pontificis  in 
Ecclesia  universali,  seu  ex  ipsius  primatu,  derivat  probationem  infallibilitatis 
ipsius.  Item  ergo  ex  suprema  auctoritate  in  Ecclesia  collegii  episcoporum  in 
re  doctrinali  recte  infertur  ipsius  suprema  auctoritas  in  re  disciplinari  etiam 

sine  concilio  oecumenico.  Et  dogmatice  parum  refert  utrum  historice  haec 
forma  auctoritatis  supremae  disciplinaris  in  universa  Ecclesia  iam  fuerit  prac- 
tice  applicata  necne. 

Conclusio.  Textus  totius  n.  16  indiget  nova  redactione,  in  qua: 

a)  Clara  notio  detur  collegialitatis  stricte  dictae  i.  e.  alicuius  coetus 
cuius  membra  sunt  in  solidum  subiectum  auctoritatis  supremae  in  Ecclesia, 
cum  et  sub  potestate  capitis  eiusdem,  i.  e.  Romani  Pontificis. 

b)  Episcopos  in  solidum  consideratos  et  cum  eorum  capite  Romano 
Pontifice  esse  collegium  pollens  suprema  auctoritate  in  Ecclesia  demonstretur 
praeprimis  ex  fide  in  infallibilitate  magisterii  ordinarii  et  universalis  sicut 
supra. 

c ) Dicatur  tale  collegium  pollere  in  Ecclesia  auctoritate  suprema  non 
solum  doctrinali  sed  etiam  disciplinari  et  indicentur  variae  formae  quibus 
haec  exerceri  potest,  sive  ordinarie  sive  extraordinarie,  semper  simul  cum 
Romano  Pontifice. 

d ) Sit  sermo  de  concilio  oecumenico  in  aliqua  paragrapho  distincta, 
sed  ita  ut  non  praeiudicetur  quaestio  disputata  utrum  ipsum  sit  simpliciter 
conventus  localis  extraordinarius  collegii  episcoporum,  an  e contra  alicuius 
collegii  naturae  diversae. 

In  ista  paragrapho  de  concilio  oecumenico  corrigatur  id  quod  dicitur 
pag.  27,  linn.  30-32.  Loco,  nempe  verborum:  « Romani  Pontificis  praero- 
gativa ...  eadem  confirmare  »,  dicatur:  « Romani  Pontificis  praerogativa  est, 
si  ita  pro  bono  communi  expedire  censuerit,  sibi  ius  reservare  concilia  oecu- 
menica  convocandi,  eisdem  praesidendi  et  eadem  actu  explicito  confirmandi, 
nec  concilium  oecumenicum  umquam...  ». 

Ratio  huius  correctionis  est:  quia  textus  hodiernus  ambiguus  est.  Pos- 
set enim  ita  intelligi  ac  si  concilium  affirmare  vellet  Romanum  Pontificem 
semper  sibi  reservasse  de  facto  ius  convocandi  etc.  concilia  oecumenica.  Hoc 
autem  historice  falsum  est,  nam  pro  antiquis  conciliis  haec  reservatio  non 
demonstratur. 


33 

Exc.mus  P.  D.  VICTORIUS  CECCHI 
Episcopus  F orosemproniensis 

Post  auditam  disceptationem  capitis  II  schematis  de  constitutione  hie- 
rarchica  Ecclesiae,  haec  nobis  observare  liceat. 

Ad  n.  15,  pag.  26,  linn.  39-40  a contextu  huius  schematis  dogmatici 
nobis  expungendae  videntur,  et,  tamquam  ad  locum  suum  proprium,  ad 
aliud  schema  indolis  pastoralis  amandandae  sunt. 

Rationes : 1.  Quaestio  haec  ordinis  mere  disciplinaris  et  pastoralis  est. 
Si  in  hoc  caput  intrudatur  evidenter  dissonat  cum  toto  contextu  dogmatico. 

2.  Motiva  a quibusdam  Patribus  allata  ut  suadeatur  necessitas  Diaco- 
natus uxoratorum  ordinis  contingentis  pastoralis  pro  determinatis  locis  et 

temporibus  sunt.  Quaestio  de  re  contingenti  in  constitutione  dogmatica  in- 
serenda non  est. 

3.  Tota  quaestio  ampliorem  et  uberiorem  contextum  pastoralem  exigit 
ut  melius  et  fusius  investigetur  et  pertractetur.  Ecclesia  enim,  ditissima  gra- 
tiarum plenitudine  a Christo  Domino  donata,  non  unum  sed  plura  subsidia 
habet,  efficaciora  quandoque  et  opportuniora,  quibus  pastoralibus  necessitati- 
bus apte  subveniat. 

Quapropter  proponimus  ut  citatae  lineae  inde  a verbis:  « Quo  in  ca- 
su, etc.  » usque  ad  finem,  ex  hoc  schemate  dogmatico  deleantur  et  ad  aliud 
schema  pastorale  remittantur. 

[Sub scripserunt  etiam :]  Caietanus  Michetti,  ep.  tit.  Irenopolis  in  Cili- 
cia; Macarius  Tinti,  ep.  Fabrianensis  et  Mathelicensis. 

Exc.mus  P.  D.  ORLANDUS  CHAVES 
Archiepiscopus  Cuiabensis 

Quamvis  iam  ab  aliis  plura  de  diaconatu  permanente  instituendo  dicta 
sint,  mihi  videtur  non  satis  dictum  esse  de  conatu  evertendi,  hac  occasione, 
caelibatum  clericorum  in  genere  et  diaconorum  in  specie. 

Hic  quidem  caelibatus  etiam  diaconorum  absque  interruptione  et  contra 
omnia  huiusmodi  tentamina  per  viginti  fere  saecula  i.  e.  ab  initio  in  Ecclesia 
occidentali  et  romana  sancte  custoditus  et  vindicatus  est.  Liceat  mihi,  vene- 
rabiles Patres,  summas  tantum  vicissitudines  huius  traditionis  in  mentem  re- 
vocare: 

Iam  in  Litteris  Encyclicis  Pii  XI  memorantur  verba  synodi  Africanae- 
Carthaginensis  II  a.  390,  quae  in  canone  2 sic  de  caelibatu  etiam  diacono- 
rum loquitur:  « quod  apostoli  docuerunt  et  ipsa  servavit  antiquitas  nos 
quoque  custodiamus  ».  Sequentia  Concilia  sive  Africae  sive  Hispaniae  sive 
Galliae  iterum  atque  iterum  hanc  obligationem  caelibatus  urgent. 

Romani  Pontifices,  litteris  his  regionibus  missis,  et  ipsi  strenui  custo- 
des et  defensores  caelibatus  diaconorum  quoque  exsurgebant,  inter  quos 
Leo  Magnus  et  Gregorius  Magnus.  Etiam  alii  SS.  Patres  uti  S.  Hieronymus, 
S.  Ambrosius,  S.  Augustinus  idem  fecerunt.  Immo  dicendum  est  quod  eo 
tempore  quo  subdiaconatus  inter  ordines  sacros  connumerabatur,  caelibatus 
ad  subdiaconos  quoque  extendebatur. 

Cum  postea  propter  varias  causas  omnium  horum  sacrorum  ministrorum 
caelibatus  valde  periclitaretur  tempore  investiturae  in  officia  ecclesiastica  a 
laicis  factae,  reformatores  sub  ductu  Romanorum  Pontificum  surrexerunt,  ut 
salvarent  antiquam  disciplinam.  S.  Gregorius  VII,  omnium  strenuissimus, 
tunc  dixit:  « Non  liberari  potest  Ecclesia  a servitute  laicorum,  nisi  liberantur 
clerici  ab  uxoribus  ». 

Quamvis  Ecclesia  caelibatum  ad  ordines  minores  non  extenderet,  nihilomi- 

nus  Romani  Pontifices,  uti  Alexander  III  et  Innocentius  III,  aliique  sequen- 
tes ne  voluerunt  quidem,  ut  coniugati  minoristae  beneficia  ecclesiastica  ha- 
berent. Innocentius  III  enim  explicat  hoc  non  fieri  debere:  « cum  vir  cogitet 
quomodo  placere  possit  uxori  et  ideo  minus  quae  Dei  sunt  valeat  cogi- 
tare, cum  quasi  divisus  in  duo  plenam  sui  non  habeat  potestatem,  ut  ei 
a quo  stipendium  recipit  plenius  famuletur...  et  praesertim  cum  rerum  eccle- 
siasticarum substantia  per  tales  soleat  deperire  » (X,  III,  3,  5). 

Contra  innovatores  saec.  xv  et  xvi  Concilium  Tridentinum,  quamvis  pro 
ordinibus  minoribus  coniugium  permiserit,  pro  omnibus  autem  ordinibus 
maioribus  caelibatum  rigorose  confirmavit  (Sess.  24,  can.  9 de  matrimonio). 

Etiam  in  saeculis  sequentibus  saepe  tentamina  abrogationis  totalis  vel 
partialis  caelibatus  agitabantur;  contra  omnia  tamen  Romani  Pontifices  claris 
et  firmis  verbis  hanc  sacrosanctam  traditionem  et  disciplinam  vindicabant; 
cogitemus  de  ultimis  tantum  Litteris  Encyclicis  Gregorii  XVI,  Pii  IX,  Pii  X, 
Pii  XI,  Pii  XII  et  de  sermone  quem  Ioannes  XXIII  occasione  Synodi  Roma- 
nae de  hac  re  habuit. 

Solummodo  qui  hanc  sacrosanctam  traditionem  aut  ignorat  aut  contem- 
nit abrogationi  caelibatus  diaconorum  potest  consentire  et  contra  experien- 
tiam certam  tot  saeculorum  pro  incertis  utilitatibus,  immo  iam  certis  pericu- 
lis et  damnis,  evertere  aut  relaxare  probatissimam  disciplinam. 

Nihil  dico  denique  de  textu  schematis  iuxta  quem  ad  singulos  praepo- 
sitos Ecclesiae  spectet  decernere,  utrum  tales  diaconi  sacra  lege  caelibatus 
adstringantur  necne:  hoc  enim  evidenter  absurdum  esset  propter  maximam 
confusionem  inde  orituram. 

Enixe  ergo  rogo  vos,  venerabiles  Patres,  ut,  cum  omnes  nos  omnibus 
viribus  nova  media  novosque  operarios  in  vinea  Domini  laborantes  excite- 
mus, eodem  tempore  nihil  de  sacrosanctis,  probatis,  iterum  atque  iterum 
vindicatis  traditionibus  perdamus  vel  labefactemus,  inter  quas  eminet  sacra 
caelibatus  lex  omnium  ministrorum  in  sacris  constitutorum. 

Em.mus  card.  Camara;  Orlandus,  arch.  Cuiabensis;  Alexander,  arch. 
Uberabensis;  Geraldus  Sigaud,  arch.  Adamantinensis;  Ioseph  d’ Angelo  Neto, 
arch.  Pouso  Alegre;  Adelmus,  arch.  eoad.  Maceio;  Newton,  arch.  Brasilien- 
sis;  Carolus  Coelho,  arch.  Recife;  Emmanuel,  arch.  Curitiba;  Ioseph  M.  de 
Campus,  ep.  Lorenensis;  Daniel  Baeta  Neves;  Iosephus,  ep.  Aterradensis; 
Gabriel  Bueno  Couto,  aux.  Taubatensis;  Schmidt,  ep.  Xapecoensis;  Candidus 
Bampi,  ep.  aux.  Caxias;  Antonius  Castro  Mayer,  ep.  Campensis;  Zacharias, 
ep.  Cajazeirensis;  Emmanuel  Cintra,  ep.  Petropolitanus;  Ladislaus,  Corum- 
bensis;  Ioannes  Marchesi,  ep.  aux.  Rio  Negro;  Michael  d’ Aversa,  ep.  praei. 
Humaita;  Iosephus  Medeiros  Leite,  ep.  Oliveiren.;  Othon  Motta,  ep.  Cam- 
paniensis;  Arcangelo  Cerqua;  Adolfo  Bossi;  Cesario  Minali;  Alves  Trindade; 
Adalberto  Marzi;  Dom  Henrico  Trindade,  bispo  de  Botucatu;  Dom  Jose 
Andre  Coimbra,  bispo  di  Pato;  Dom  Antonius  M.,  arc.  eoad.  card.  Carlos 
Motta;  Dom  Alano  Noday,  bispo  Porto  Nacional;  Dom  Jose  Gon^alves 
da  Costa,  ep.  tit.  de  Rhodopolis;  Dom  Antonio  Moraes,  arc.  de  Niteroi. 

Exc.mus  P.  D.  IRENAEUS  CHELUCCI 
Episcopus  Ilcinensis 

Haud  scio  an  quae  dicturus  sum  de  schemate  quod  Ecclesiam  respicit, 
tibi  videantur  alicuius  momenti.  Utcumque  erit,  meo  officio  puto  me  satis- 
facturum, si  quae  conscientia  dictat  sincere  exponam,  etiamsi  nihili  aesti- 
mentur. 

Iam  primum  inter  varios  aspectus  sub  quibus  Ecclesia  considerari  potest, 
duo  praecipue  maxima  digni  apparent  consideratione,  mystici  Corporis  Christi 
et  regni  Dei  vel  caelorum,  ille  satis  expressus  n.  5,  hic  nescio  qua  ratione 
praetermissus,  cum  punctum  vere  centrale  constituat  in  universa  Christi 
praedicatione,  adeo  ut  Bossuet  non  dubitaverit  scribere:  « Quamdiu  hoc 
regnum  mysteriosum  non  sit  penitus  intellectum,  vera  Christi  mens  mane- 
bit occulta  et  inaccessa.  Quicumque  autem  error  evenerit  circa  hoc  regnum, 
fieri  nequit  quin  pessima  habeat  consectaria  utpote  quae,  totum  nostrum 
christianismum  pervadant  ».  Quam  sit  hoc  vere  dictum,  animadvertit  claris- 
simus Timotheus  Zapelena  S.  I.  in  suo  « De  Ecclesia  Christi  Summarium  », 
palam  ostendit  hodierna  historia.  Hoc  quippe  punctum  de  regno  Dei  est  a 
criticis  hodiernis  callide  selectum  ad  oppugnandas  omnes  catholicorum  po- 
sitiones ecclesiologicas.  Perspectum  illis  erat  perturbata  vera  notione  evan- 
gelica  Regni  Dei,  illico  pessumdari  ipsa  fundamenta,  quibus  innititur  dogma 
catholicum  de  regno  Dei  a Christo  hisce  in  terris  constituto. 

Ad  aliquot  particularia  veniens,  quae  pauca  notabo,  scrupuli  forsan  ma- 
gis quam  rationis  aestimabuntur:  de  qua  re  nedum  doleam,  gaudebo  melio- 
rem sententiam  libenti  animo  amplectens.  Ut  omittam  ea  quae  mendae  evi- 
denter apparent  typographicae  aut  morphologicae  aut  etiam  deterioris  lati- 
nitatis quae  sequuntur  propono: 

Ad  n.  13  addatur:  Docemus  praeterea  iam  inde  ab  aevo  apostolico  ad- 
fuisse in  Ecclesia  episcopatum  monarchicum  et  hanc  episcopatus  formam 
esse  divinae  institutionis. 

Ad  n.  16,  lin.  14  pro  « continuo  » adhibeatur  « continenter  » cum  « con- 
tinuo » idem  significet  ac  « subito  » « protinus  » etc. 

Ad  n.  19,  lin.  28  post  « ex  indole  documentorum  » addatur:  inter  quae 
litterae  encyclicae,  si  quod  ibi  proponitur  et  inculcatur  iam  pertinet  aliis 
de  rationibus  ad  catholicam  doctrinam. 

Ib.  in  fine:  praesertim  vero  si  Summi  Pontifices  de  industria  in  suis  actis 
sententiam  promant  de  re  adhuc  controversa  (cf.  litt.  encycl.  Humani  ge- 
neris). 

Ad  n.  24.  Sensus  fidei  fidelium  ut  infallibile  veritatis  criterium  sit,  cer- 
tus et  clarus  debet  esse  circa  res  fidei  et  morum  alicuius  momenti,  quae  in 
explicita  fidelium  cognitione  vel  constanti  aliqua  praxi  continentur:  si  enim 
agitur  de  rebus  subtilioribus,  quae  implicite  tantum  a plerisque  fidelibus 

creduntur  non  ita  facile  habendus.  In  quo  genere,  ait  M.  Canus,  1.  VII, 
p.  340,  ed.  Migne,  si  vulgarem  plebis  sententiam  roges,  perinde  est  ac  si 
a caeco  sensum  colorum  postules. 

Ib.  Fideles  sacrificium  eucharisticum  participantes  verius  dicitur,  ni  fal- 
lor, ad  mentem  encyclicae  Mediator  Dei  non  solum  offerre,  vota  sua  cum 
votis  ministri  litantis  iungentes,  seu  per  manus  sacerdotis,  sed  quodam 
modo,  ait  Pius  XII,  etiam  simul  cum  eo,  et  hac  participatione  etiam  oblatio 
a populo  facta  ad  cultum  liturgicum  pertinet. 

Postremo  me  habeas  excusatum,  si  interpretans  sensus  etiam  aliorum 
Patrum  conciliarium  petere  audeo  ut  sermones  qui  ad  microphonium  legun- 
tur peritis  artis  declamatoriae  committantur  aut  eorum  summa  Patribus 
tradatur  eum  in  finem  ut  recte  percipiantur  ac  de  iis  scienter  ab  omnibus 
iudicari  possit. 

Animadversiones  additae : 

Iam  diu  disputatur  de  ea  quae  dicitur  collegialitas  episcoporum,  ut  super- 
vacaneum videri  possit  aliquid  addere.  At  cum  dubia  serpant  in  hac  fundamen- 
tali quaestione  censeo  opportunum  esse,  ne  dicam  necessarium,  non  modo  maio- 
res auctoritate  Patrum  sententiam  proferre  sed  etiam  minores,  in  quorum  nu- 
mero ego  quoque  reputor. 

Iam  vero  collegialitas  duplex  distingui  potest:  collegialitas  videlicet  univer- 
salis seu  omnium  episcoporum  et  collegialitas  singularis  seu  singulorum. 

Collegialitas  universalis  tam  certa  apparet  quam  unitas  omnium  episcopo- 
rum. Christus  enim  oravit  Patrem  ut  unitas  inter  eos  intercederet  quae  esset  ad 
instar  unitatis  perfectissimae  quae  intercedit  inter  eum  et  Patrem  ipsum  eaque 
visibilis  et  manifesta  qua  mundus  credat  eum  a Patre  missum  esse. 

Si  quaeras  quaenam  natura  sit  huius  unitatis,  haud  dubitem  affirmare  unitatis 
mentium,  voluntatum,  cordium,  in  fide,  in  regimine,  in  communione  quibus  re- 
spondet triplex  potestas  docendi,  regendi,  sanctificandi. 

Ex  his  omnibus  liquet  episcopos  unum  corpus,  unum  collegium  constituere, 
quod  nomen  si  non  invenitur  in  Scriptura,  invenitur  res,  ut  patet  ex  dictis  et  ex 
doctrina  mystici  Corporis,  regni  Dei  seu  caelorum. 

Ceterum  quot  nomina  adhibentur  ad  significandas  veritates  quae  continentur 
in  deposito  fidei  et  non  inveniuntur  in  libris  divinitus  inspiratis  aut  inveniuntur 
quidem  sed  alio  prorsus  sensu  ut  sacramentum,  character,  substantia,  accidentia, 
unitas,  trinitas  etc.! 

Neque  haec  collegialitas  obstat  Primatui.  Primatus  est  totum  potestativum 
cuius  est  proprium  totum  secundum  completam  rationem,  ut  ait  S.  Thomas,  esse 
in  uno,  in  aliis  autem  esse  aliquam  participationem  ipsius.  Ita  Primatus  Petri  inte- 
ger communicatur  Summo  Pontifici  qui  ut  totius  Ecclesiae  est  caput  ita  etiam 
rectorum  seu  episcoporum  qui  exercent  suam  potestatem  cum  et  sub  Summo  Pon- 
tifice eius  potestatem  quodammodo  adiuvantes  ut  Paulus  VI,  feliciter  regnans, 
auspicatur  in  mirabili  allocutione  quam  habuit  ineunte  hac  secunda  sessione  Con- 
cilii Oecumenici  Vaticani  II  illis  verbis  quae  altius  in  pectora  nostra  descenderunt. 

« Enimvero  — ait  Summus  Pontifex  — salvis  declarationibus  dogmaticis 
Oecumenici  Concilii  Vaticani  primi  ad  Romanum  Pontificem  attinentibus,  altius 
investiganda  erit  doctrina  de  episcopatu,  de  eius  muneribus  deque  eius  cum  Pe- 

tro  necessitudinibus.  Exinde  rationes  Nobis  exponentur,  quibus  ad  doctrinam  ei 
usum  vitae  quod  attinet,  in  apostolico  munere  obeundo  utamur.  Hoc  namque  uni- 
versale munus,  quamvis  a Christo  instructum  sit  plenitudine  et  iusta  virtute  po- 
testatis, quam  quidem  scitis,  poterit  tamen  auxilii  et  praesidii  maiores  vires  sibi 
adiungere,  si  dilecti  et  venerabiles  Fratres  in  episcopatu  modis  et  opportune 
statuendis,  Nobis  validiorem  et  suscepti  oneris  magis  consciam  praestabunt  adiu- 
tricem  operam  ». 

Quemadmodum  haec  collegialitas  quae  ab  initio  per  decursum  saeculorum 
usque  ad  nostra  tempora  Ecclesiam  in  suo  laborioso  et  glorioso  itinere  prosecuta 
ut  omnes  norunt  qui  historiam  perspectam  habent,  nihil  obstat  integritati  Prima- 
tus, ita  tantum  abest  ut  Primatus  Summi  Pontificis  officiat  ordinariae  ac  imme- 
diatae illi  episcopalis  iurisdictionis  potestati,  qua  episcopi,  qui  positi  a Spiritu 
Sancto  in  apostolorum  locum  successerunt,  tamquam  veri  pastores  assignatos  sibi 
greges  singuli  singulos  pascunt  et  regunt  ut  eadem  a supremo  et  universali  pastore 
asseratur,  roboretur  ac  vindicetur,  secundum  illud  S.  Gregorii  Magni:  « Meus 
honor  est  honor  universalis  Ecclesiae.  Meus  honor  est  fratrum  meorum  solidus 
vigor.  Tum  ego  vere  honoratus  sum  cum  singulis  quibusque  honor  debitus  non 
negatur ».  Quod  attinet  ad  collegialitatem  singulorum  duae  sunt  quaestiones: 

1.  Utrum  singuli  singulas  iure  divino  regant  Ecclesias  sub  Romano  Pontifice, 
a.  v.  episcopatus  sit  monarchicus  an  sit  collegialis. 

2.  Quaenam  relationes  sacerdotum  ad  episcopum. 

Ad  primam  quaestionem  divina  institutio  episcopatus  monarchici  constat  tum 
historice,  tum  dogmatice:  historice  comprobant  luculenta  testimonia  Cypriani,  Ire- 
naei,  Tertulliani;  dogmatice  Concilium  Tridentinum  et  Vaticanum  asserunt  episco- 
pos positos  esse  a Spiritu  Sancto  regere  Ecclesiam  Dei,  episcopos  quidem  non  col- 
legialiter  sed  monarchice  constitutos.  Clarius  loquitur  Leo  XIII:  « Romani  Pon- 
tifices officii  sui  memores,  maxime  omnium  volunt  conservari  quidquid  est  in 
Ecclesia  divinitus  constitutum-,  propter  ea...  dedere  et  dabunt  constanter  operam 
ut  sua  episcopis  auctoritas  salva  sit  » (Encycl.  Satis  gratum). 

Iure  meritoque  igitur  luris  Canonici  can.  299  decrevit:  « Episcopi  sunt  suc- 
cessores apostolorum  atque  ex  divina  ordinatione  praeficiuntur  peculiaribus  eccle- 
siis quas  cum  potestate  ordinaria  regunt  sub  auctoritate  Romani  Pontificis  ». 

Ad  secundam  quaestionem-.  Relationes  sacerdotum  ad  episcopum,  si  audiamus 
nonnullos  oratores,  non  sunt  ea  quae  maxime  desiderari  possint.  Conquesti  enim 
sunt  quod  sacerdotes  parum  memorantur  in  schemate  de  Ecclesia  quasi  nullius 
sint  valoris,  quorum  conquestibus  consonabant  publicae  ephemerides  extollentes 
dignitatem,  opera,  merita  sacerdotum  praeter  modum  quasi  sacerdotes  opponen- 
tes episcopis.  Quin  etiam  non  defuere  qui  dicerent  sacerdotium  minime  esse  sacer- 
dotium secundi  ordinis,  participationem  episcopalis  sacerdotii,  et  contenderent 
collegialitatem  sacerdotum  in  dioecesi  instaurandam  esse  ad  instar  collegialitatis 
Episcoporum  ut  sint  collegium  democraticum  cum  eis.  Ne  nimis  progrediar,  dicam 
haec  omnia  et  similia  parum  differre  ab  erroribus  damnatis  in  Bulla  Auctorem 
fidei  Synodi  Pistoriensis  quae  potius  dicenda  est  Synodus  Iansenistarum  italico- 
rum,  qui,  favente  episcopo  De  Riccis  et  urgente  Magno  Duce  Etruriae  Leopoldo  II, 
Pistorium  convenere  ad  contaminandam  fidem  integram  et  immaculatam  tum 
cleri  tum  populi,  qui  ad  tuenda  iura  propriae  conscientiae  rebellarunt  contra  im- 
pias renovationes  auctoremque  maximum  indecoram  fugam  capessere  coegerunt. 

Excessibus  omnibus  vitatis,  nemo  neget  magnam  deberi  aestimationem  sa- 

cerdotibus  episcoporum  adiutoribus  oratione,  consilio,  opere,  bonum  certamen 
cum  eis  certantibus,  fidem  servantibus  ut  coronam  iustitiae  ab  iusto  iudice  acci- 
piant, una  cum  eorum  episcopis,  in  aevum  splendentem.  Si  de  collegialitate  loqui 
volumus,  haec  sit  paternitatis  ex  una  parte,  et  filialitatis  ex  altera,  informata  spi- 
ritu ardentis  caritatis  ut  videntes  glorificent  Patrem  nostrum  qui  in  caelis  est  per 
Iesum  Christum  summum  et  aeternum  sacerdotem. 

36 

Exc.mus  p.  d.  ubaldus  evaristus  cibrian  fernandez 

Episcopus  tit.  Bidensis,  praei,  null.  Corocorensis 

Ex  his  quae  in  aula  conciliari  circa  collegium  episcoporum  audivimus, 
duo  mihi  videntur  omnibus  clare  patere  atque  ab  omnibus  agnosci: 

a)  Collegium  episcopale  revera  subsistere,  tanquam  coetum  aut  ag- 
gregatum, per  modum  unius  complectens  omnes  eos  qui,  per  plenitudinem 
sacerdotii  in  linea  successionis  apostolorum  sunt  positi,  ad  eumdem  finem 
conspirant,  iisdem  mediis  utuntur,  sub  eadem  suprema  auctoritate  ducti. 

b)  Collegium  hoc,  sub  ductu  capitis,  potestatem  habere  docendi  et 
collegislandi  pro  universa  Ecclesia,  non  tantum  modo  extraordinario,  ut  ex 
facto  conciliari  luculenter  demonstratur,  sed  etiam  modo  ordinario,  iuxta 
normas  a Summo  Pontifice  allatas. 

Circa  alia  duo  tamen  inter  Patres  conciliares  non  videtur  dari  consensus, 
scii.: 

a ) Estne  corpus  episcopale  seu  complexus  episcoporum  ad  instar  col- 
legii ab  ipso  Christo  Domino  seu  iure  divino  in  Ecclesia  institutum? 

b)  Ex  mero  facto  collegialitatis,  seu  ex  communione  morali  deque 
solidarietate  omnium  episcoporum,  sequitur  necessario  coetum  episcopale 
iure  divino  seu  ex  voluntate  Christi  vera  auctoritate  pollere  collegislandi, 
una  cum  Romano  Pontifice,  et  sub  eius  ductu,  pro  Ecclesia  universali? 
Haec  duo  enim  non  necessario  inter  se  connectuntur,  nam  collegium  per  se 
sustinetur  vel  sustineri  potest,  tamquam  unio  moralis  episcoporum,  suum  mu- 
nus in  propriis  dioecesibus  exercentium  sub  capite,  quin  facultate  gaudeat 
collegislandi  pro  universa  Ecclesia.  Talis  facultas  enim  per  se  non  implicatur 
in  nuda  collegialitate. 

En  duo  circa  quae  argumenta  pro  affirmativa  sententia  probabilia  utique 
videntur;  cogentia  vero  nullo  modo  videntur.  Res  ergo  valde  obscura  manet. 
De  cetero,  potestates  episcopales  certe  iuris  divini  sunt;  eas  iure  divino  col- 
legialiter  ex  officio  exercere  non  constat;  potius  iure  ecclesiastico. 

Quid  ergo?  En  votum  nostrum: 

Certum  ab  incerto  haec  sacrosancta  Synodus  bene  separet.  Formulam 
definitoriam  exquirat  qua  liberae  maneant  disputationes  theologorum  catho- 
licorum circa  quaestiones  praedictas  de  collegio  et  collegialitate;  et  de  hac 
libertate  disputandi  formalis  habeatur  manifestatio  conciliaris  in  nova  redac- 
tione  schematis. 


?oa 

Sed  simul  alte  et  clare  proclametur  id  in  quo  omnes  theologi  et  Patres 
conciliares  consentiunt,  nempe:  collegium  episcopale  revera  existere  et  eius 
collegialitatem  duobus  modis  in  exercitium  venire  posse:  extraordinario  seu 
conciliari;  et  ordinario,  iuxta  normas  a Summo  Pontifice  definiendas. 

Haec  solemnis  proclamatio  collegialitatis  peropportuna  erit  his  tempori- 
bus, et  sensus  oecumenicus  Concilii  clare  patefaceret  ansam  praebendo  unioni 
christianorum,  praesertim  cum  fratribus  orientalibus,  qui  ita  vividam  con- 
scientiam habent,  et  semper  habuerunt,  de  collegialitate,  ut  praxis  ecclesia- 
stica et  historia  eorum  luculenter  demonstrant. 

Libenter  enim  agnoscimus  collegialitatis  notionem  apud  nos  aliquatenus, 
in  decursu  temporum,  multis  de  causis,  obnubilatam  fuisse,  sed  tandem 
nunc,  per  hanc  solemnem  definitionem  conciliarem  in  suam  veram  lucem 
prodire. 

Et  utinam,  proprios  errores  et  propria  merita  ultro  agnoscentes,  omnes 
qui  in  Christi  nomine  gloriamur,  ad  mutuam  et  veram  concordiam  quam 
primum  pervenire  possimus. 


37 

Exc.mus  P.  D.  TELESPHORUS  IOANNES  CIOLI 
Episcopus  Arretinus 

Unum  adhuc  argumentum  in  favorem  diaconatus,  tamquam  gradum  per- 
manentem afferre  liceat,  quod,  si  bene  intellexi,  vix  consideratum  vel  per- 
pensum fuit  a Patribus. 

Multi  sunt  iuvenes  qui  nostra  seminaria,  vel  domus  probationis  religio- 
sorum ingrediuntur,  pauci  vero  qui  ad  presbyteratum  ascendunt.  Dubium 
autem  non  est  partem  praecipuam  eorum  qui  terga  vertunt  post  coeptum 
iter,  praesertim  cum  iam  cursum  philosophicum  vel  theologicum  aggressi 
sunt,  ideo  hoc  facere  quia  a lege  sacri  caelibatus  terrentur,  ad  quam  rite 
observandam  se  impares  reputant. 

Verum  est  quod  aliqui  eorum  (fortasse  etiam  multi)  carent  vocatione, 
seu  aptis  dispositionibus  non  tantummodo  ad  statum  sacerdotalem,  sed  etiam 
ad  diaconatum  et  ad  ordines  minores  et  ad  quamcumque  formam  apostola- 
tus  in  Ecclesia  exercendi;  attamen  verum  quoque  est  aliqua  pars  (praesertim 
qui  seminaria  relinquunt  post  inceptum  cursum  vel  philosophicum  vel  theo- 
logicum) bonis  dispositionibus  aptisque  qualitatibus  ornari  pro  munere  dia- 
conatus rite  obeundo  ob  institutionem  religiosam,  moralem  et  intellectualem 
quam  assecuti  sunt,  vel  quam  assequi  possunt  sine  magna  difficultate  ob 
inceptam  praeparationem. 

Opinor  ergo  si  possibilitas  aliquando  detur,  secundum  ea  quae  continen- 
tur in  schemate  de  Ecclesia , cap.  II,  pag.  26,  linn.  36  ss.,  adeundi  Ordinem 
diaconatus,  et  quidem  sine  caelibatu,  non  pauci  alumni  seminariorum  (vel 
saltem  aliqui)  qui  ad  munia  et  onera  presbyteratus  non  se  reputant  pares, 

posse  ad  ordinem  diaconatus  promoveri,  si  quando  velint  et  postulent  et 
Ordinario  videbitur  expedire. 

Sic,  in  parte  saltem,  solvitur  difficultas  de  convenienti  diaconorum  insti- 
tutione, deque  gravamine  oeconomico  obeundo. 


38 

Exc.mus  P.  D.  FRANCISCUS  COGONI 
Episcopus  Octeriensis 

Adhaereo  toto  corde  omnibus  quae  nudiusterius  exposuit  in  hac  aula 
conciliari  rev.mus  ac  em.mus  D.  card.  Alfredus  Ottaviani,  de  non  admit- 
tenda reprobanda  instauratione  diaconatus  absque  aspiratione  ad  sacerdo- 
tium, praesertim  si  concedatur  cum  matrimonio,  putans  aperitionem  istius 
portae  valde  esse  periculosam  pro  ipso  caelibatu  sacerdotali,  immo  timeo 
ne  imminuatur  ipse  lilialis  candor  virginum  sponsarum  Christi  qui  pascitur 
inter  lilia. 

Haec  trado  secretariae  generali,  rogans  dispensari  a loquendo  in  aula. 

39 

Exc.mus  P.  D.  BERNARDINUS  COLLIN 
Episcopus  Diniensis 

Vigilantia  de  orthodoxa  fide  secundum  disciplinam  actualiter  in  Eccle- 
sia vigentem  reapse  per  S.  Officium  exercetur.  Sed,  data  extensione  Ecclesiae 
ad  universum  orbem,  videtur  hanc  vigilantiam  a Conferendis  episcopalibus 
melius  exerceri  fore  in  diversis  nationibus. 

Etenim  episcopi  cuiusque  nationis,  peramanter  cupientes  proprias  oves 
a venenosis  praecavere  pabulis,  cognitis  aliunde  omnibus  circumstantibus, 
aptiores  sunt  ad  diiudicandum  de  nocivitate  et  de  periculo  alicuius  doctrinae. 

Aliunde  actualiter  damnantur  tantum  libri  in  una  ex  praecipuis  linguis 
exarati:  italica,  gallica,  etc.;  sed  quid  si  in  aliqua  minus  cognita  exaratur? 
Immo,  quid  evenerit  si,  in  futuro,  libri  damnandi  tractantes  de  theologia 
vel  de  Scriptura  in  aliqua  lingua  totaliter  ignota  scribebuntur,  v.  g.  aliqua 
lingua  africana? 

Conferendae  episcopales,  cognitis  linguis  vernaculis,  aptiores  videntur  ad 
praecavendum  periculum  librorum  in  tali  lingua  scriptorum. 

Sed  non  sufficit  periculum  praecavere  per  condemnationem,  praeviden- 
dum est  etiam  si  talis  decisio  opportuna  evadet  et  si  reapse  effectum  bonum 
et  non  peiorem  sequetur.  Saepe  saepius  enim  evenit  ut,  adversus  voluntatem 
auctoritatis  condemnantis,  talis  liber  multo  magis  lectus  fuit  post  condem- 
nationem quam  primum,  ac  si  ista  huius  libri  famam  dilataverat. 

Episcopi  propriae  nationis  talem  exitum  evitassent. 

Quapropter  mihi  humillime  videtur  vigilantiam  de  puritate  fidei  et 
morum  ac  de  libris  de  his  tractantibus,  convenientius  et  efficacius  ad  Con- 
ferentias  episcopales  pertinere,  si  facultate  gaudent: 

1.  Seu,  ipsae  iudicandi  et,  positis  ponendis,  id  est  ad  normam  consti- 
tutionis Sollicita  et  provida  Benedicti  XIV,  condemnandi. 

2.  Seu,  si  causa  sit  tanti  momenti;  vel  ad  plures  nationes  pertineat;  vel 
si  auctor  damnatus  ad  superiorem  instantiam  recurrerit,  causam  cum  omnibus 
documentis  et  informationibus  etiam  de  opportunitate  condemnationis  ad 
S.  Officium  deferendi,  ut  ex  plena  informatione  iudicare  possit,  semper  ad 
normam  supradictae  constitutionis. 


40 

Exc.mus  P.  D.  VIRGILIUS  COPAS 
Episcopus  tit.  Bennefensis,  vic.  ap.  Portus  Moresby 

Volo  adiungere,  breviter,  suffragium  fortissimum  illis  Patribus  concilia- 
ribus  qui  emphasim  maiorem  in  consideratione  presbyteratus  in  hoc  capitulo 
petunt. 

Numerus  magnus  presbyterorum,  mihi  videtur,  spem  fallantur  si  in  hoc 
Concilio  officium  presbyteratus,  ut  decet  tale  officium,  plenius  non  conside- 
ratur. Hodie  enim  presbyteri  nostri  in  condicionibus  gravibus  ministrant, 
condicionibus  saepe  difficilioribus  quam  illis  episcopi  eorum;  deinde  Conci- 
lium Vaticanum  II  ut  illos  in  laboribus  et  ministeriis  adiuvet,  graviter  obli- 
gatur. Quod  fiet  solum  in  consideratione  debita  presbyteratus  in  hoc  schema. 

Presbyter  etiam  alter  Christus  est,  particeps  presbyteratus  Christi  ipsius, 
presbyterii  aeterni:  « Tu  es  sacerdos  in  aeternum  » (Heb.  5,  6).  In  circum- 
stantiis ordinariis,  presbyter  potius  quam  episcopus  populum  Dei  instruit, 
corroborat  et  sanctificat.  Quae  cum  ita  sint,  laici  ipsi  enim  vellent  ut  in 
Concilio  presbyteratus  catholicus  profundius  et  in  singulis  consideretur. 

Conceptus  iterum  sacerdotii  universalis  (cap.  III,  n.  24)  solum  post 
claram  expositionem  presbyteratus  ipsius  intelligi  potest.  Episcopatui  autem 
a consideratione  debita  officii  presbyteratus  non  laeditur;  e contra,  talis  con- 
sideratio officium  episcopatus  illuminat. 

Unde  peto  ut  sectionem  specialem  in  schema  addatur  quae  de  presbyteratu 
et,  ut  decet,  de  eo  magis  explicite  tractet  v.  g.,  natura  presbyteratus,  pote- 
states eius  in  relatione  ad  iurisdictionem  presbyteri  in  corpus  naturale  Christi, 
etiam  Corpus  mysticum  Christi;  relatio  duplex  presbyteri  a)  ad  Summum 
Sacerdotem  aeternum,  b)  ad  animas  presbytero  commissas;  obligatio  (et  pri- 
vilegium) ad  sanctitatem  in  presbyteratu  acquirendam,  speciatim  per  media 
sequentia:  gratia  sacramentalis  presbyteratus,  officium  ipsum  presbyteratus 
et  officium  ipsum  pastoralis;  vita  spiritualis  presbyteri  speciatim  in  relatione 
ad  sanctissimam  Eucharistiam  qua  sacrificium  et  qua  sacramentum,  et  ad 
Mariam,  Reginam  presbyterorum;  finis  presbyteri,  i.  e.,  gloria  cum  Christo 
in  caelis. 

41 

Exc.mus  P.  D.  IOSEPH  M.  ANTONIUS  CORDEIRO 

Archiepiscopus  Karachiensis 

Quasdam  observationes  circa  diaconatum  restaurandum  facio  scripto 
tantum,  nomine  quorumdam  episcoporum  de  Pakistan. 

1.  Putamus  quoad  diaconatum  ut  gradum  permanentem,  in  Ecclesia  non 
habet  sufficientem  rationem,  et  quoad  diaconatum  matrimonio  iunctum  tempus 
maturum  adhuc  non  est. 

Rationes.  Functiones  diaconi  de  quibus  mentio  fit  in  schemate  sunt 
principaliter  distribuere  sacram  communionem,  et  praedicare.  Distribuere  sa- 
cram communionem  liturgice  requirit  Missam;  est  secundum  spiritum  litur- 
giae  (vide  emendationem  10  heri  a Concilio  approbatam).  Ergo  distribuere 
extra  Missam  fiet  solummodo  in  gravibus  casibus.  Quoad  praedicationem, 
nemo  negabit  quod  praedicatio  consideratur  ab  omnibus  ut  maioris  momenti, 
et  ideo  requiret  studium  et  scientiam  theologiae.  Ergo  etiamsi  existunt  qui- 
dam homines  cum  experientia  qui  possunt  esse  diaconi,  valde  pauci  habe- 
bunt requisitam  scientiam  ad  praedicandum,  certe  non  in  missionibus.  Expe- 
rientia non  est  substitutio  pro  scientia. 

2.  Munus  diaconi  ex  ipsa  natura  valde  intime  connecti tur  cum  sacerdo- 
tio. Ergo  si  quis  loquitur  de  matrimonio  pro  diaconis,  non  potest  oblivisci 
periculum  pro  caelibatu  sacerdotis.  Scimus  quod  sunt  extra  Concilium  qui 
proponunt  diaconatum  matrimonio  iunctum  ut  in  futuro  etiam  sacerdotes 
tali  privilegio  frui  possent.  In  territoriis  Mahumetanis  ubi  nos  sumus,  in 
omni  conversatione  cum  sacerdotibus,  fere  prima  quaestio  est  de  caelibatu; 
etiamsi  isti  Mahumetani  non  intelligunt  prima  facie  causam  huius  observa- 
tionis attamen  magnam  admirationem  pro  sacerdotio  habent  propter  hoc. 
Ergo  licere  unum  gradum  sine  caelibatu,  et  tam  proximum  sacerdotio,  non  au- 
geret sed  minueret  hanc  aestimationem  non-catholicorum. 

3.  Dictum  est  quod  in  hoc  capite  ponitur  tantum  dogmaticum  fundamen- 
tum de  diaconatu.  In  meo  iudicio  nemo  dubitat  de  existentia  diaconatus  in 
Ecclesia,  sed  restituere  illum  ut  gradum  permanentem,  et  relinquere  epi- 
scopis utrum  adstringatur  caelibatu  necne,  est  alia  quaestio;  est  disciplinaris. 
Et  in  alio  loco  tractari  debet,  non  in  schemate  dogmatico. 

4.  Dictum  est  etiam  quod  diaconatus  oritur  ex  ipsa  structura  Ecclesiae 
et  propter  hoc  desideratur,  non  propter  exigentias  locales.  Quaeritur  tunc 
cur  libertas  requiritur  conferendis  episcopalibus  ad  restaurandum  diacona- 
tum propter  necessitates  regionales. 

5.  Asseritur  etiam  quod  diaconatus  restauratur  propter  valorem  oecu- 
menicum.  Sed  responderi  potest  quod  oecumenismus  non  consistit  in  fa- 
ciendo similiter  ac  fratres  seiuncti,  specialiter  quando  existit  motivum  (caeli- 
batus) altius  pro  non  faciendo  simili  modo. 

6.  Et  si  uni  conferendae  episcopali  relinquitur  potestas  introducendi 

diaconatum,  oriretur  invidia,  quia  laici  dicerent,  « si  iste  et  ille,  cur  non  ego  ». 
In  his  diebus  nuntium  valde  velociter  transmittitur  ex  una  regione  ad  aliam. 
Et  etiam  si  episcopi  qui  non  volunt  diaconatum  propter  rationes  bonas 
darent  explanationem,  orirentur  magnae  difficultates  pro  ipsis. 

42 

Exc.mus  P.  D.  ANTONIUS  CORSO 
Episcopus  tit.  Moglaensis , aux.  Montisvidei 

Ad  cap.  II  schematis  constitutionis  dogmaticae  de  Ecclesia  propono  ut 
sub  fine  pag.  26,  lin.  39,  expresse  dicatur,  Sanctam  Sedem  esse  unicum  iudi- 
cem  ad  admittendum  diaconos  uxoratos,  pro  illis  locis  ubi  necessarios  cen- 
sentur, et  etiam  addatur  expressa  declaratio-.  Haec  Sacra  Synodus  inviolabi- 
liter vult  disciplinam  caelibatus  pro  presbyteris  conservare,  sicut  fit  in  Ec- 
clesia latina,  ita  ut  diaconi  uxorati  nequeant  presbyteri  esse  durante  eorum 
matrimonio.  Ratio  est:  extra  aulam  conciliarem  non  pauci  loquuntur  in  eo 
sensu  quod  hic  esset  primus  passus  ad  obtinendam  abolitionem  sacrae  legis 
caelibatus. 

43 

Exc.mus  P.  D.  EMMANUEL  PETRUS  DA  CUNHA  CINTRA 
Episcopus  Vetropolitanus 

Cap.  II,  art.  15,  pag.  26:  de  diaconatu  permanente : Vroponitur  omissio 
quaestionis. 

Quamvis  in  aula  conciliari  finem  acceperint  disceptationes  circa  cap.  II 
schematis  de  Ecclesia , visa  non  est  mihi  satis  explanata  et  dilucidata  quae- 
stio de  diaconatu  permanente.  Quapropter  in  considerationem  materiae  huius- 
modi  perrexi  hinc  et  hinc  quaerendo,  consulendo,  investigando.  Et  ex  hac 
inquisitione,  praesertim  alicuius  periti  ope,  meo  iudicio,  puncta  aliqua  vi- 
dentur adhuc  non  matura  et  diuturniore  consideratione  digna.  Quae  si  reapse 
veritati  historicae  respondeant,  fundamentum  pro  diaconatu  permanente  in 
Ecclesia  omnino  labefactant. 

Puncta  vero  sunt  sequentia: 

1.  Antiquitus,  idest  in  primis  saeculis,  non  exsistente  adhuc  structura 
paroeciali,  unaquaeque  Ecclesia  suum  episcopum  habebat  qui,  in  administra- 
tione  sacramenti  poenitentiae,  et  in  celebranda  officia  liturgica,  a presbyte- 
ris adiuvabatur.  Diaconi  autem,  solummodo  curabant  de  temporali  admini- 
stratione  Ecclesiae. 

2.  Diaconi  qui,  ut  servaretur  symbolica  seu  mystica  relatio  cum  septem 
diaconibus  Actuum  Apostolorum,  semper  et  ubique  in  septenarium  nume- 
rum cooptabantur,  a structura  satis  complexa,  ut  videtur,  sub  regimine  archi- 
diaconi  alicuius,  regebantur.  Porro  numerus  limitatus  diaconorum  ex  una 

parte,  et  munera  administrationis  rerum  temporalium  semper  in  dies  suc- 
crescentium ex  altera  parte,  sensim  sine  sensu  adauxerunt  influxus  necnon 
potestates  diaconorum,  praesertim  autem  archidiaconi,  in  ecclesiastico  re- 
gimine. 

3.  E contrario,  presbyteri  paulatim  in  decursu  temporum,  in  valde  hu- 
mili subiectione  et  magna  dependentia  erga  diaconos  decesserunt.  Hinc  fac- 
tum est  ut  contra  diaconos  ortae  sint  quaerelae  (cf.  v.  g.  S.  Hieronymus  qui 
in  memoriam  trahit  diaconos  « ministros  mensae  » esse). 

4.  Monasteria  ut  apparuerunt,  cum  diaconos  stabiles  non  admisissent 
et  cum  caeteroquin,  sine  eorum  ministerio  temporali,  vere  magnum  influxum 
in  efformationem  christianam  populorum  habuissent,  causa  fuerunt  cur  dia- 
conorum institutum  pedetentim  supprimeretur.  Item,  paroeciarum  fundatio, 
cum  presbyteris  qui  eas  regerent  sine  diaconis,  causa  fuit  etiam  cur  huius- 
modi  institutum  gradatim  aboleretur.  Eo  vel  magis  quod  aliquando  satis  gra- 
via litigia  orta  sint  presbyteros  inter  et  diaconos. 

Quibus  omnibus  perpensis,  videtur  dicendum  institutum  diaconorum 
permanens,  pro  vita  spirituali  necnon  sacramentali  alenda  fidelium  et  pro 
formatione  catechetica  populi  Dei,  ut  hodie  a multis  episcopis  postulatur, 
esse  aliquid  omnino  novum,  sine  valido  fundamento  vel  argumento  ex  historia 
Ecclesiae.  Non  ergo  introducendum. 


44 

Exc.mus  P.  D.  EMMANUEL  0’ALMEIDA  TRINDADE 
Episcopus  Aveir ensis 

1.  In  prooemio  dicitur,  linn.  5-6:  « Quicumque  e populo  Dei  sunt  eo 
ipso  plena  dignitate  hominis  christiani  gaudent  ». 

Quaero  utrum  peccatores,  qui  utpote  in  sinu  Ecclesiae  degunt  et  e Populo 
Dei  sunt  eiusque  membra,  etiam  ipsi  plena  dignitate  hominis  christiani 
gaudeant.  Nonne  melius  foret  si  verbum  plena  tollatur  et  simpliciter  dica- 
tur: « Quicumque  e populo  Dei  sunt  eo  ipso  dignitate  hominis  christiani 
gaudent  »? 

2.  Eadem  linea  et  sequenti  — nempe  6-7  — asseritur:  «...  qui  vero 
ut  ministri  potestate  pollent,  fratribus  suis  inserviunt  ». 

Videretur  — et  hoc  mirum!  — quod  ministri,  qui  aliis  hominibus  inser- 
viunt, non  eadem  dignitate  pollerent  ac  illi  quibus  inserviunt,  quasi  ipsi  de 
familia  Dei  non  essent. 

Optime  quidem  in  schemate  pluries  asseritur  quod  exercitium  potestatis 
in  Ecclesia  est  quoddam  servitium,  iuxta  illud  Christi:  non  veni  ministrari 
sed  ministrare;  sed  hoc  ut  fiar  minime  necesse  est  quod  quasi  in  abscondito 
ponatur  Ecclesiae  ministrorum  dignitas,  qui  et  ipsi  certe  saltem  eadem  digni- 
tate pollent  ac  ceteri  qui  nomine  christiano  decorantur. 

3.  Quae  §.  14,  linn.  26-37  habentur,  non  satis  clara  et  theologice  exacta 
videntur,  cum  certo  Christi  praesentia  in  episcopo  de  qua  ibi  agitur  non  sit 

univoca  quoad  omnium  eius  munerum  exercitium.  Sine  dubio  ut  sacerdos  ipse 
est  Christi  instrumentum  — extensio  ipsius  Christi  humanitatis,  quam  theo- 
logi instrumentum  coniunctum  vocant.  Haec  autem  praesentia  non  eodem 
modo  se  habet  cum  episcopus  munera  docendi  et  regendi  exercet.  In  his 
muneribus  adimplendis  episcopus  stricte  non  ut  instrumentum  Christi  agit, 
sed  nomine  suo  aut  nomine  Ecclesiae  quam  saepissime  agit.  Haec  tamen  in 
constitutionis  textu  non  satis  videntur  distingui. 


45 

Exc.mus  P.  D.  IOANNES  B.  DA  MOTA  E ALBUQUERQUE 
Archiepiscopus  Victoriensis  Spiritus  Sancti 

Post  tot  ac  tantos  qui  iam  sermonem  fecerunt  de  diaconatu,  idque  in 
favorem  unius  vel  alterius  sententiae,  liceat  adhuc  vocem  meam  subiungere 
choro  huic  polyphono.  Quamvis  enim  forsan  plura  ex  iis  quae  dicturus  sum, 
iam  ab  aliis  prolata  sint,  haud  inutilem,  ut  arbitror,  praestabo  operam,  si 
meum  sincerum  iudicium,  nomine  82  episcoporum  ex  Brasilia,  pandam. 

Imprimis  quidem,  grates  ex  animo  rependimus  his  Patribus  qui,  zelo 
regni  Dei  diffundendi  imbuti,  introductionem  diaconatus  postulavere,  ut 
hodiernis  Ecclesiae  necessitatibus  et  multiplicibus  lacunis  subveniatur. 

Praeprimis  quaedam  dicam  de  diaconatu  permanenti  qua  tali.  Ex  per- 
multis, quae  iam  in  hac  aula  dicta  sunt,  certum  nobis  videtur,  maximam 
partem  Pastorum  ardenter  exoptare,  ut  diaconi  permanentes  in  structuram 
ecclesiasticam  introducantur,  spemque  adesse  fore,  ut  haec  propositio  defi- 
nitive a Synodo  approbetur,  quod  ceterum  iam  a Tridentino  Concilio  factum, 
at,  proh  dolor,  numquam  in  praxim  deductum  est. 

Quod  vero  diaconalia  munera,  operibus  scilicet  socialibus  incumbendi, 
verbum  Dei  praedicandi,  solemniter  baptizandi,  sacram  synaxim  et  viati- 
cum ministrandi,  non  simplicibus  laicis  committenda  sunt,  sed  viris  sacra- 
mentali  ordinatione  praeditis,  perspicuum  satis  nobis  videtur;  sublimia  huius- 
modi  munera  simplicibus  laicis  demandare  procul  dubio  iugi  et  sanae  Eccle- 
siae traditioni  contradiceret.  Ut  notum  namque  est,  iam  in  ipso  Novo  Testa- 
mento diaconi  creati  sunt  ab  apostolis,  manibus  ipsis  impositis  ( Act . 6, 
1 ss.).  Item,  novus  ritus  creatus  est  ab  Ecclesia,  quotiescumque  novi  Ordinis 
gradus  novis  necessitatibus  respondentes  instituti  sunt,  ut  subdiaconatus 
ceterique  ordines  minores.  Ipsaemet  diaconissae,  de  quibus  loquuntur  scripta 
neo-testamentaria  ( 1 Tim.  3,  11;  Rom.  16,  1;  Act.  6,  1),  quaeque,  utpote 
feminini  sexus,  incapaces  Ordinum  exsistunt,  probabiliter  benedictione  pe- 
culiari decorabantur  ad  munus  recte  obeundum. 

Unde  contrarium  esset  constanti  Ecclesiae  traditioni,  simplicibus  laicis 
munera  commendare,  quae  adeo  intime  cum  sacramento  Ordinis  nectuntur. 
Absonum  prorsus  ac  inauditum  nobis  videretur,  quinimmo  divinae  oecono- 

miae  contrarium,  alicui  potestates  ac  munera  specifice  hierarchica  commit- 
tere, ipsi  denegata  assumptione  ad  ordinem  hierarchicum  ontologicum,  per 
ritum  sacramentalem.  Agere  namque,  etiam  in  supernaturalibus,  sequitur 
esse.  Hoc  facere,  idem  esset  ac  sacrum  munus  alicui  imponere,  quin  ipsi 
gratia  conferatur  necessaria  ad  huiusmodi  munere  recte  fungendum.  Si  hoc 
fieret,  duplex  veluti  diaconorum  series  in  Ecclesia  daretur:  diaconi  nempe 
primi  ordinis,  caelibatus  lege  obstricti,  qui  functionaliter  et  ontologice  ad 
hierarchiam  pertinerent,  ex  una  parte,  et,  ex  altera  parte,  diaconi  functio- 
nales, sed  non  ontologice  ope  ritus  sacramentalis  consecrati;  diaconi,  inquam, 
secundi  ordinis,  qui  quoad  munus  et  functiones  ad  hierarchiam  pertinerent, 
quoad  dignitatem  vero  et  gratiam,  ad  statum  laicalem. 

Quid  autem  dicendum  de  nexu  inter  diaconos  permanentes  et  caeliba- 
tum? Persuasum  habemus,  experimentum  hoc  absolute  mancum  ac  incomple- 
tum fore,  nisi,  quavis  seposita  falsa  prudentia,  et  plena  posita  fiducia  in  Spi- 
ritu Sancto,  qui  Dei  Ecclesiam  suo  afHatu  gubernat,  audacia  apostolica  illuc 
nos  ducat,  ut  diaconos  permanentes  ab  ecclesiastica  caelibatus  lege  libere- 
mus. Persuasum,  dico,  nobis  est,  diaconos  caelibatu  non  obstrictos,  pro  mul- 
tis saltem  regionibus,  longe  abundantiora  producturos  esse  emolumenta  ac 
fructus,  quam  diaconos  caelibatu  vinculatos. 

Non  negamus,  pro  aliquibus  regionibus,  ubi  Ecclesia  plene  evoluta  est, 
sufficere  posse  diaconos  haud  coniugatos,  quia  vocationes  ad  hunc  statum 
facili  negotio  inveniuntur.  Per  viscera  autem  misericordiae  Dei  pastores 
huiusmodi  gregum  imploramus,  ut  oculos  ac  mentes  convertant  ad  alias 
regiones,  ubi  pastores  peculiaribus  in  rerum  adiunctis  versantur;  ipsos  roga- 
mus, ne  impediant,  quominus  Pastores  talium  paupertate  affectarum  regio- 
num diaconos  instituant  viros  coniugatos,  viros  quidem  probos,  maturos  ac 
integros,  patresfamilias  nempe,  qui  testimonio  vitae  christianae  et  experientia 
validissimo  essent  adiumento  Ecclesiae,  tamquam  directi  collaboratores  sacer- 
dotum nostrorum,  qui  absolute  insufficientes  sunt,  ut  christifidelibus  nutri- 
mentum praebeant  fidei  et  gratiae,  ad  quae  ius  habent  et  quibus  secus  pri- 
varentur, ob  inopiam  sacerdotum. 

In  multis  regionibus  Brasiliae  saepe  accidit,  ut  sacerdos  semel  tantum 
in  hebdomada,  immo  haud  raro  semel  in  mense,  et  quidem  non  sine  magnis 
itineris  aliusque  generis  incommodis,  occasionem  habeant  cum  alio  sacer- 
dote colloquendi  de  rebus  quae  ad  munus  suum  pertinent.  Quis  autem,  sa- 
cerdoti gravi  constantique  labore  onerato,  ius  et  necessitatem  denegabit, 
animum  suum  fraterne  aperiendi  et  novas  vires  pro  apostolatu  suo  hau- 
riendi ex  commercio  cum  aliis  viris  eiusdem  condicionis,  servitio  altaris  to- 
taliter mancipatis?  Diaconi  coniugati,  praeterquam  vivum  testimonium  prae- 
sentiae Christi  in  mundo  afferrent,  maximo  essent  adiumento  sacerdotibus, 
non  solum  inquantum  plura  eiusdem  munera  obirent,  sed  etiam  inquantum 
sacerdotibus  solatio  haud  mediocri  et  societati  essent.  Huiusmodi  insuper 
diaconi  coniugati  validissima  exsisterent  instrumenta,  quibus  sacerdotes  me- 
lius condiciones  societatis  et  populi  cognoscere  possent,  sicque  aptius  spiri- 

tualibus  eius  necessitatibus  subvenire  possent.  Vitam  siquidem  degentes  in 
mundo  et  in  familia,  huiusmodi  diaconi  semper  melius  problemata  familiaria 
et  socialia  noscunt  quam  presbyteri,  qui  ob  caelibatum  magis  a mundo  alieni 
sunt  quam  ipsi  praesentes. 

Denique,  experiundo  novimus,  non  paucos  sacerdotes,  et  quidem  iuve- 
nes,  tempus  insumere  in  muneribus  obeundis,  quae  diaconi  adimplere  pos- 
sent et  deberent.  Exinde  consequitur,  multos  ex  eis,  post  aliquod  temporis 
spatium,  spiritualiter  vacuos  esse,  siquidem  ipsis  haud  sufficiens  adest  tem- 
pus, orationi  et  rerum  caelestium  mediationi  decumbendi.  Sic  sacerdotes  pe- 
detentim  oriuntur  qui,  ob  solitudinem,  ob  graves  labores,  ob  deficientiam 
profundae  spiritualitatis,  inefficacia  redduntur  instrumenta  gratiae  Dei. 

Venerabiles  Patres:  difficultates  quae  contra  diaconos  coniugatos  fieri 
solent,  pro  iis  tantum  nobis  videntur  insolubiles,  qui  impares  sunt  discer- 
nendi gravitatem  problematum  Ecclesiae  actualis  et  perspectivam,  ut  aiunt, 
derelinquendi  illam  contingentem,  idque  in  Ecclesia  solum  latina  aliquo 
tempore  durante  exsistente.  Gravem  certe  inferret  iniuriam  Ecclesiis  orien- 
talibus, qui  affirmare  auderet,  diaconos  maritali  vinculo  obstrictos  discipli- 
nam ecclesiasticam  evertere  et  sanctitati  Ecclesiae  adversari.  Falsum  quoque 
esset  asserere,  vocationes  ad  caelibatum  sacerdotalem  in  grave  discrimen 
vocaturas  esse,  si  aditus  panditur  diaconibus  coniugatis.  Qui  enim  cogitaret 
incrementum  infirmariorum  augmento  medicorum  nocere?  Immo,  ut  nostra 
fert  opinio,  caelibatus  sacerdotalis  novo  splendore  fulgeret,  si  diaconatus 
permanens  viris  coniugatis  committeretur.  Sic  enim  multae  vocationes  eccle- 
siasticae salvarentur,  quae  secus  auderent  ad  presbyteratum  accedere,  licet 
impares,  caelibatus  onus  assumendi  et  portandi.  Credibilitas  caelibatus  sacer- 
dotalis summopere  augeretur,  siquidem  omnes  agnoscerent,  presbyteros  reapse, 
plene  et  voluntarie  caelibatum  suum  vivere. 

Haec  sunt,  venerabiles  Patres,  quae  considerationi  vestrae  committi- 
mus, uno  intuitu  ducti,  ut  bono  scilicet  Ecclesiae  consulamus.  Nova  rerum 
adiuncta  novas  postulat  vias  novaque  incepta,  ut  Ecclesia  missionem  suam 
adimpleat.  Cum  vero  via  a nobis  proposita  nullatenus  divinae  Ecclesiae  struc- 
turae adversetur  neque  traditioni  Ecclesiae  universalis  contradicat,  ut  patet, 
nihil  officit,  quominus,  inani  quolibet  timore  seposito,  iter  hoc  aggrediamur, 
quod  audacia  apostolica  et  zelus  domus  Dei,  petrae  nostrae,  a nobis  postu- 
lare videtur. 

Carlos  Gouvea  Coelho,  Agnelo  Rossi,  Jose  Medeiros  Delgado,  Paulo  de 
Tarso  Campos,  Vicente  Scherer,  Joao  Rezende  Costa,  Oscar  de  Oliveira, 
Joao  de  Souza  Lima,  Geraldo  Maria  Moraes  Penido,  Alberto  Gaudendo 
Ramos,  Fernando  Gomes  dos  Santos,  Jose  Vicente  Tavora,  Eugenio  de 
Araujo  Sales,  Florendo  Sisinio  Vieira,  Walfrido  Teixeira  Vieira,  Milton 
Correia  Pereira,  Jose  Maria  Pires,  Alonso  Silveira  de  Mello,  Candido  Padim, 
Aniger  Francisco  Maria  Melillo,  Jose  Gomes,  Edmundo  Luiz  Kunz,  Serafim 
Fernandes  de  Araujo,  Jose  Lamartine  Soares,  David  Picao,  Severino  Mariano 
de  Aguiar,  Afonso  Nihues,  Jaime  Luiz  Coelho,  Gentil  Diniz  Barreto,  Joao 

Jose  da  Mota  e Albuquerque,  Jose  Mauro  R.  de  Alarcon  Santiago,  Belchior 
da  Silva  Neto,  Francisco  Zayek,  Gregorio  Wamerling,  Pedro  Felipak,  Augusto 
Petro,  Claudio  Colling,  Edilberto  Dinkelborg,  Cristiano  Portela  de  Araujo 
Pena,  Jose  de  Medeiros  Leite,  Herminio  Malzone  Hugo,  Tomas  Vaquero, 
Jose  Adelino  Dantas,  Augusto  Carvalho,  Nivaldo  Monte,  Alberto  Etges, 
Epaminondas  Jose  de  Araujo,  Aeacio  Rodrigues  Alves,  Manoel  Lisboa  de 
Oliveira,  Bernardo  Jose  Mieli,  Amadeo  Gonzalez  Ferreiros,  Otavio  Aguiar, 
Manoel  Pereira  da  Costa,  Walmor  Batu  Wichrowski,  Jose  da  Costa  Campos, 
Giovanni  Gazza,  Wilson  Laus  Schmidt,  Jose  Nicomedes  Grossi,  Luiz  Victor 
Sartori,  Antonio  Batista  Fragoso,  Manoel  Tavares  de  Araujo,  Clemente 
Isnard,  Joao  Hoffman,  Paulo  Rolim  Loureiro,  Gerardo  Ferreira  Reis,  Tiago 
Ryan,  Quirino  Adolfo  Schmitz,  Carlos  Schmitt,  Jaime  Schuck,  Frei  Felicio 
da  Cunha  Vasconcelos,  Honorato  Piazera,  Benedito  Coscia,  Clemente  Gei- 
ger,  Aloisio  Lorscheider,  Eliseu  Mendes,  Joao  Muniz,  Jose  Eugenio  Correa, 
Caetano  Antonio  Lima  dos  Santos,  Jose  Terceiro  de  Souza,  Henrique  Gelain, 
Francisco  Austregesilo  de  Mesquita,  Helder  Pessoa  Camara,  Joao  Batista 
da  Mota  e Albuquerque. 

Animadversiones  additae : 

De  diaconatu  stabili  et  absque  lege  caelibatus  nomine  loquar  episcoporum 
Brasiliensium  82.  Brevitatis  causa,  quae  scripsi  secretariae  tradam  et  paucis  ver- 
bis propositum  meum  absolvam. 

Ex  disputationibus  hucusque  habitis,  sat  compertum  est  hoc  unum  exstare 
dubium,  utrum,  scii.,  legi  sacri  caelibatus  diaconi  subiiciendi  sint,  an  non. 

Sedulo  notare  necesse  est  diaconos  castitate  obstrictos,  utpote  servitio  Eccle- 
siae totaliter  mancipatos  revera  onus  oeconomicum  constituere,  neque  praesentis 
temporis  necessitatibus  Ecclesiarum  nostrarum  respondere. 

Quaestio,  saltem  apud  nos,  non  est  de  pueris  ac  iuvenibus  ad  diaconatum  for- 
mandis; nec  de  viris  assumendis  quorum  vita  familiaris  nondum  plene  evoluta 
est  nec  stabilitatem  vitae  professionalis  obtinuit.  Viros  ad  hunc  gradum  hierar- 
chiae  vocare  intendimus  qui  in  communitate  auctoritate  morali  pollent;  qui 
filios  bene  educaverunt,  et,  aliunde  securitate  oeconomica  obtenta,  sustentatio- 
nem ab  Ecclesia  recipere  nullatenus  indigent;  viros  denique  illos  ad  sacrum  mu- 
nus vocare  intendimus  qui,  omnibus  perpensis,  levamen  esse  possunt  Ecclesiae 
et  non  impotabilis  sarcina. 

Per  viscera  misericordiae  Dei,  Patres  conciliares,  imploramus  ne  legem  caeli- 
batus hisce  noviter  institutis  diaconis  imponatis,  quam  nec  diaconis,  nec  episco- 
pis imponere  ausi  sunt  apostoli.  Ne  timorem  in  cordibus  vestris  foveatis,  quasi 
aestimatio  et  decus  caelibatus  exinde  minuatur,  nam  charisma  est  Ecclesiae  quod 
nunquam  excidet.  Oritur,  nempe,  ex  abundantia  vitae  Christi  ac  diuturno  et  in- 
timo commercio  cum  Christo  in  Sacris  Scripturis  et  in  mysterio  eucharistico.  Vetu- 
stissima sane  et  maxime  veneranda  est  lex  caelibatus,  lex  tamen  est  ecclesiastica, 
ideoque  non  ad  alios  necessario  extendendam  censemus  praesertim  cum  huius 
legis  extensio  contra  iura  pugnat  primaria  christifidelium  ad  verbum  Dei  et  ad 
Carnem  Christi. 

Quavis  ergo  nimia  seposita  prudentia,  in  Spiritum  Sanctum,  animam  Eccle- 

siae,  enixi,  audacia  apostolica  hoc  arduum  quidem  sed  plane  necessarium  aggre- 
diamur opus,  assumendi,  scii.,  in  ordinem  diaconatus  patres  familias  vere  pios, 
vere  ad  munus  idoneos,  qui  sacerdotibus  atque  laicis  adiumentum  ferrent  et  salutis 
solacium. 

46 

Exc.mus  P.  D.  IOSEPH  D’AVACK 
Archiepiscopus  Camerinensis 

Ad  n.  16:  De  collegio  episcopali. 

Circa  collegium  episcopale,  videtur  profundius  exploranda  animadver- 
sio cui  praesertim  innuit,  in  suo  interventu,  si  recte  intellexi,  exc.mus  et  ve- 
nerandus arch.  Slipyj;  scii,  priusquam  aspectum  iuridicum  collegii  episco- 
palis, oportet  devote  et  indesinenter  investigare  circa  aspectum  mysticum, 
spiritualem,  Ecclesiae  et  episcopatus.  Nam,  aspectus  iuridicus  est  tantum 
actuatio  exterior  et  tutamen  constitutionis  spiritualis,  mysticae.  Ceteroquin 
in  hanc  viam  videtur  nos  hortatus  esse  Summus  Pontifex  in  allocutione  inau- 
gurali  huius  sessionis. 

Addo  aliam  animadversionem,  cum  praecedenti  connexam.  Infallibilitas 
Summi  Pontificis,  et  collegii  episcopalis  cum  eo,  prius  et  potius  quam  ut 
eorum  privilegium,  est  consideranda  ut  defensio  et  tutamen  a Deo  conces- 
sum in  bonum  fidelium:  similiter  ac  efficacitas  « ex  opere  operato  » sacra- 
mentorum et  Missae;  quae  omnia  dantur  ad  bonum  et  tranquillitatem  fide- 
lium, et  non  ut  Summus  Pontifex  et  episcopi  et  sacerdotes  eximantur  et 
dispensentur  a sanctitate,  a studio,  ab  opere:  immo,  cum  sint  donum  mira- 
bile divinae  caritatis,  gravius  obligant  sacerdotes  et  praesules  ad  navitatem 
in  sanctitate  et  caritate,  quarum  sunt  magistri  et  ministri. 

Porro,  in  Ecclesia,  suo  Corpore  mystico,  Christus  infundit  vitam  in 
membra:  scii,  per  Spiritum  Sanctum  infundit  gratiam;  quae  gratia  in  actum 
adducitur  per  caritatem,  id  est  per  supernaturalem  actuosam  bonam  volun- 
tatem erga  Deum  et  proximum. 

Hac  caritate,  hac  actuosa  bona  voluntate,  moveri  debent  praesertim  ii 
qui  sunt  membra  potiora,  immo  organa  potiora  in  Corpore  mystico:  Sum- 
mus Pontifex  et  episcopi,  ut  pascant  gregem  sibi  commissum;  peculiari  modo 
ut  profundius  in  diem  investigent  circa  mysterium  Ecclesiae  (de  quo,  revera, 
« grandis  nobis  sermo  et  ininterpretabilis  ad  dicendum  »),  et  ita  doceant 
fideles. 

Tali  caritate  acti,  iuxta  consilium  divinae  caritatis  quae  quasi  ad  com- 
plendos homines  natura  sua  finitos,  fecit  eos  sociabiles  in  societate  hierar- 
chica,  episcopi  debent  inter  se  cooperari  — quod  est  magnum  opus  cari- 
tatis — ; cooperari  in  ordine  hierarchico;  cooperari  in  investigando,  in 
studendo,  in  docendo  et  pascendo. 

Quo  magis,  caritate  acti,  ita  cooperati  fuerint,  eo  magis,  luce  superna 
ditati,  profunde  intelligent  in  mysterio  Ecclesiae,  eo  efficacius  docebunt 
fideles. 

Quo  vero  minus,  caritate  deficiente,  cooperati  fuerint  in  studendo  et  in 
docendo,  eo  minus  profunde  videbunt  in  mysterio  Ecclesiae,  eo  minus  effi- 
caciter docebunt  fideles. 

« Eo  minus  ».  Quousque?  Usque  ad  errorem?  Nequaquam.  Deus,  in  bo- 
num animarum,  impediet  omnino  errorem  saltem  quando  episcopi  omnes 
simul  cum  Summo  Pontifice  docent:  impediet...  vel  et  interrumpendo  quod- 
dam Concilium:  historia  fortasse  docet.  Errorem  non  proferent;  attamen 
minori  luce  intelligent  mysterium,  minori  efficacitate  docebunt:  gravius  Deo 
rationem  pro  animabus  reddituri  ( Hebr . 13,  17). 

Summus  Pontifex,  caritate  actus,  tenetur  uti  cooperatione  episcoporum. 
Item,  caritate  actus,  potest  et  debet  aliquando,  qua  supremus  magister  et 
pastor,  per  se  solum,  nemine  audito,  aliquid  statuere  et  definire.  Posset 
immo  — vel  absurda  coniectura!  — praeterire  illam  cooperationem,  super- 
bia vel  ignavia  motus.  Errare  tamen  non  potest:  Deus  impediet  omnino 
quominus  saltem  docendo  ex  cathedra  errorem  proferat  (iterum  absurda 
coniectura,  vel  morte  eum  corripiendo!).  Et  omnes  tenentur  ei  credere  et 
oboedire. 

Attamen,  licet  non  proferendo  errores,  potest  minus  profunde  minus 
lucide  veritatem  proferre,  et  ipse  gravius  Deo  rationem  pro  animabus  red- 
diturus. 

En  igitur  ligamen  inter  Summum  Pontificem  et  episcopos,  et  episcoporum 
inter  se.  En  subiectio  docillima  positiva  actuosa  episcoporum  erga  Summum 
Pontificem:  qui  est  donum  inaestimabile  divinae  caritatis  praesertim  pro 
episcopis  in  suum  formidandum  onus  portando.  Ita  ipsae  normae  iuridicae 
apparent  — qua  revera  sunt  in  Ecclesia  — expressio  supremarum  exigen- 
tiarum caritatis.  En  natura  collegii  episcopalis,  eiusque  officium,  et  officium 
singulorum  episcoporum;  quod  officium,  hodie,  per  moderna  inventa  quae 
facillimas  et  celerrimas  faciunt  communicationes,  potest  absolvi  tam  vehe- 
menter et  efficaciter.  En  ministerium  et  servitium  Summi  Pontificis  et  episco- 
porum erga  Ecclesiam,  in  caritate.  En  ipsa  supernaturalis  virtus  cooperatio- 
nis collegii  episcopalis  viventis  et  operantis  in  caritate,  ut  in  diem  magis 
sapiens  et  efficax  evadat  magisterium  in  Ecclesia. 

In  his  — mihi  videtur  — est  exquirenda  vera  radix  et  essentia  collegii 
episcopalis.  Nam  omnino  magis  quam  ceteri  christifideles,  episcopi  cum 
Papa  dicere  possunt  et  debent:  « Congregavit  nos  in  unum  Christi  caritas  ». 

Sub  hac  luce  melius  videri  et  interpretari  poterunt  ipsa  facta  historica 
quae  fortasse  comprobare  possint  positivam  explicitam  divinam  institutionem 
collegii  episcopalis. 

Huiusmodi  investigatio  et  declaratio  videtur  respondere  illis  verbis  Sum- 
mi Pontificis  in  allocutione  inaugurali  praesentis  sessionis  Concilii:  « Nobis 
prorsus  videtur  nunc  tempus,  quo  circa  Ecclesiam  Christi  veritas  magis  ma- 
gisque explorari,  digeri,  exprimi  debeat,  fortasse  non  sollemnibus  illis  enun- 
tiationibus, quas  definitiones  dogmaticas  vocant,  sed  potius  declarationibus 
adhibitis,  quibus  Ecclesia  clariore  et  graviore  magisterio  sibi  declaret  quid 
de  se  sentiat  ». 

Exc.mus  P.  D.  HADRIANUS  DDUNGU 
Episcopus  Masakaensis 

Multa  de  diaconatu  stabili,  caelibatu  non  obstricto,  disseruerunt  em. mi 
et  exc.mi  Patres,  et  quidem  rationibus  innixi,  quas  negare  non  auserim. 
Attamen  difficultates,  quas  circa  relaxationem  caelibatus  praevideo,  celare 
non  possum. 

Manifestum  est  autem  caelibatum  clericalem  non  esse  de  essentia  reli- 
gionis christianae.  Insuper  satis  constat  heic  non  agi  de  lege  omnibus  impo- 
nenda, sed  potius  de  facultate  iis  facienda,  quibus  necessarium  atque  oppor- 
tunum visum  fuerit  huiusmodi  diaconatum  restaurare.  At,  cum  hoc  sacro- 
sanctum Concilium  propter  fines  pastorales  convocatum  sit,  cavendum  est 
ne  quod  emolumentum  Ecclesiae  in  aliqua  regione  speratur,  in  alia  evadat 
nocumentum. 

Nescio  utrum  Patres,  qui  in  favorem  diaconorum  matrimonio  coniuncto- 
rum  locuti  sunt,  circumstantias  prae  oculis  habuerint  continentis  Africae, 
ubi  christiani  nunc  ex  paganismo  emergentes  sunt  « quasi  modo  geniti  in- 
fantes ».  Ibi  enim  exsurgunt  difficultates  ex  paganis  convertendis,  ex  parte 
Mahumetanorum  necnon  ex  ipsis  fidelibus. 

Ex  paganis  convertendis.  Problema  polygamiae,  contra  quam  in  Africa 
acerrime  decertatur,  in  Europa  vix  intelligitur.  Si  enim  in  Africa  multi  ad 
fidem  christianam  non  facile  convertuntur,  hoc  non  est  ex  eo  quod  syste- 
matibus philosophico-religiosis  indulgeant,  sicut  plerumque  in  Asia,  sed 
quia  quae  de  matrimonio  christiano  dicuntur,  quasi  impossibilia  videantur. 

Ex  islamismo.  Praeterea,  malo  fato,  Africa  magna  ex  parte  sub  dicione 
islamismi  tenetur,  qui  non  solum  polygamiam  docet  et  disseminat,  sed  pos- 
sibilitatem caelibatus  prorsus  negat. 

Ex  ipsis  fidelibus.  Denique,  non  pauci  neophyti,  proh  dolor,  in  con- 
cubinatum et  polygamiam  labuntur.  In  Nyasaland,  v.  g.,  anno  1925,  quae- 
dam factio  pseudochristiana,  sic  dicta  « Mwakalenga  African  National 
Church »,  nata  est,  quae  nihil  aliud  agit  quam  polygamiam  praedicare. 
Ceterum  multi  ex  ignorantia,  et  perperam  quidem,  sperant  hoc  Concilium 
legem  matrimonii  christiani  relaxaturum! 

Remedium.  Iamvero  his  omnibus  praedicatio  efficax  fiebat  potius  vita 
caelibatus  clericorum  quam  verbo.  Quod  impossibile  censetur,  possibile 
demonstrabatur  facto.  Multiplicatio  operariorum  absque  dubio  requiritur, 
sed  et  efficacia! 

Relaxatio  caelibatus  potest  non  solum  confusionem  in  mentibus  neophy- 
tarum  creare,  verum  etiam  religionis  christianae  progressui  obstaculum  esse. 
Nam  pagani  maxime  caelibatus  admiratione  ad  fidem  christianam  attrahe- 
bantur. Mahumetanis  autem  eadem  relaxatio  occasionem  praebere  potest 

impossibilitatem  caelibatus  audacius  praedicandi.  Nec  facile  ad  vitam  Chri- 
stianam revocabuntur  fideles  qui  in  concubinatu  aut  in  polygamia  vivunt. 

Dicet  aliquis  sufficere  huiusmodi  diaconatum  in  Africa  non  instaurare. 
Sed  quocumque  relaxatio  facta  fuerit,  necessario  ubique  terrarum  nota  fiet. 
Sufficiat  notare  deliberationes  Concilii  hac  super  re  iam  longe  lateque,  etiam 
in  dissitis  regionibus,  diffusas  esse. 

Ut  notabam  in  limine  quaestionis,  pondus  rationum  Patrum,  qui  in  fa- 
vorem supradicti  caelibatus  locuti  sunt,  negare  non  possum.  Solummodo 
proposui  difficultates  continentis  Africae  ea  ratione  ut  eas  venerabiles  Patres 
in  suis  deliberationibus  ac  decisionibus  prae  oculis  habeant.  Dicebat  enim 
Apostolus  gentium:  « Si  esca  scandalizat  fratrem  meum,  non  manducabo 
carnem  in  aeternum,  ne  fratrem  meum  scandalizem  » ( 1 Cor.  8,  13). 


48 

Exc.mus  P.  D.  ANTONIUS  DE  CASTRO  MAYER 
Episcopus  Camposinus 

Ad  munus  docendi  episcoporum  elucidandum,  schema  sub  n.  19  primo 
quamdam  declarationem  generalem  ponit  circa  tale  munus  et  illius  accep- 
tionem a fidelibus  christianis.  A lin.  29,  pag.  29,  factum  peculiare  considerat 
in  quo  scii.  « omnes  episcopi  per  orbem  dispersi,  sed  collegialem  nexum  ser- 
vantes, authentice  docentes  una  cum  Romano  Pontifice,  ut  testes  fidei  in  reve- 
lata fide  tradenda,  in  unam  sententiam  conveniunt  ».  In  talibus  adiunctis 
affirmatur  quod  episcopi  « doctrinam  fidei  infallibili  oraculo  enunciant  ». 
Ita  ergo  Concilium  asserere  videtur  episcopos  magisterium  ordinarium  exer- 
centes, cum  unanimes  sint  inter  se  et  cum  Romano  Pontifice  ipso  etiam 
magisterio  ordinario  docente,  oraculum  infallibile  pronunciare. 

Haec  tamen  conclusio  vera  esse  non  videtur.  Ex  falso  enim  antecedente 
procedit,  nempe  quod  actus  singulares  episcoporum  dispersorum  in  propria 
dioecesi  ordinario  et  permanente  modo  docentium,  ex  eo  tantum  quod  ali- 
qualem  « nexum  collegialem  servant  » sive  inter  se,  sive  cum  Romano  Pon- 
tifice proprio  magisterio  ordinario  utente,  unicum  actum  vere  et  proprie 
collegialem  constituunt  qui,  in  quantum  collegialis  et  universalis,  infallibilis 
foret. 

Etenim  sola  convenientia  obiectiva  plurium  actuum  distinctorum  illo- 
rum naturam  non  mutat,  neque  ex  illorum  multiplicitate  unum  tantum  actum 
stricte  collegialem  efficit.  Radix  confusionis  et  erroris  latet  in  locutione 
« nexum  collegialem  servantes  » quae  duplicem  sensum  valde  diversum  ha- 
bere potest: 

a)  aliquis  nexus  collegialis  iam  habetur  ex  mera  coordinatione  seu 
harmonia  plurium  actuum  in  se  distinctorum  distinctisque  subiectis  tribuen- 
dorum. Collegium  quoddam  late  dictum  talis  nexus  constituit. 

b)  Nondum  tamen  constituitur  verum  et  proprium  collegium  in  quo 

omnia  membra,  physice  distincta,  sed  unicam  personam  moralem  efformantia, 
actum  stricte  collectivum  et  unicum  illi  personae  morali  tribuendum  exer- 
cent. 

Ideoque  dum  omnes  episcopi  concorditer,  sed  distincte  eamdem  doctri- 
nam docent  quam  et  ipse  docet  Romanus  Pontifex  ordinarium  magisterium 
exercens,  non  adhuc  ponunt  ullum  actum  vere  collectivum,  sed  plures  actus 
distinctos  quorum  nullus,  neque  etiam  actus  Romani  Pontificis  ordinario 
modo  docentis,  infallibilis  est.  Convenientia  mere  obiectiva  inter  tales  adhuc 
fallibiles  actus  eos  infallibiles  non  reddit.  Neque  summa  talium  actuum 
infallibilis  dicenda  est. 

Attamen  aliqua  veritas  hic  retinenda  est,  quam  utique  Concilium  decla- 
rare potest  et  debet.  Talis  actuum  fallibilium  concurrentia  obiectiva,  prout 
est  universalis,  criterium  seu  signum  quoddam  infallibile  constituit  manife- 
stans doctrinam  sic  edoctam  ad  depositum  fidei  pertinere  fideque  divina  ab 
omnibus  credendam  esse  ut  revelatam  et  veram. 

Haec  consideratio  forsan  aliquibus  subtilitatem  quamdam,  ad  theologo- 
rum discussionem  remittendam,  constituere  videbitur.  Sed  implicite  errorem 
alium  continet  quem  Concilium  omnino  vitare  debet.  Error  iste  stat  in  tri- 
buendo actum  stricte  collegialem,  qui  de  se  nonnisi  in  adiunctis  particula- 
ribus et  extraordinariis  haberi  possit,  toto  ordini  permanenti  episcoporum 
per  orbem  dispersorum  singillatim  licet  concorditer  et  coordinate  docentium. 
Ita  implicite  affirmatur  ordinem  episcopalem  permanenter  verum  et  stricte 
dictum  collegium  constituere,  unicam  personam  moralem  efficiens  et  hoc 
titulo  quotidie  collegialiter  agens.  Hoc  autem  verum  non  videtur.  Ordo  epi- 
scoporum, ut  iam  diximus,  collegium  late  dictum  ex  sese  permanenter  con- 
stituit: Non  autem,  nisi  ad  tempus  et  extraordinario  modo,  sive  in  Concilio, 
sive  etiam  extra  Concilium,  per  expressam  Romani  Pontificis  voluntatem, 
collegium  stricte  dictum  sub  eiusdem  Pontificis  auctoritate  conficit.  In  his 
ergo  solis  extraordinariis  adiunctis,  non  autem  in  exercitio  magisterii  ordi- 
narii, actum  vere  collegialem  qui  possit  infallibilitatem  inducere  episcopi 
ponunt. 

Ut  vitetur  ergo  talis  error  collegialitatem  exaggerans,  ita  mutetur  sche- 
matis textus  in  linn.  29  ss.:  « Immo  licet  singuli  praesules  infallibilitatis 
praerogativa  non  polleant,  quando  tamen  per  orbem  dispersi,  magisterio  or- 
dinario authentice  docentes,  ut  testes  fidei  in  revelatione  tradenda  in  eamdem 
sententiam  cum  Romano  Pontifice  conveniunt,  doctrina  sic  edocta  certo  per- 
tinet ad  depositum  fidei  revelatum  et  proinde  ab  omnibus  credenda  est.  Quod 
adhuc  manifestius  habetur,  quando  in  Concilio  Oecumenico  adunati  et  col- 
legialiter agentes,  una  cum  Romano  Pontifice,  sunt ...  ». 

Optarem  insuper  ut  magis  declararetur  munus  episcoporum  in  propria 
dioecesi  docentium.  Quod  fieri  posset  substituendo  linn.  20-28,  pag.  29 
novi  schematis  ea  quae  fusius  et  melius  dicebantur  in  priore  schemate,  n.  30, 
pag.  49,  linn.  4-18. 

Locutus  sum  nomine  proprio  et  sequentium  Patrum:  Gerardus  de 


ANIMADVERSIONES  SCRIPTAE  - CAP.  II  DE  ECCLESIA 


723 


Proenga  Sigaud  SVD,  arch.  Diamantinae  in  Brasilia;  Marcellus  Lefebvre, 
sup.  gen.  C.  S.  Sp.,  arch.  tit.  Sinnadae  in  Phrygia;  Petrus  de  la  Chanonie, 
ep.  Clermont  in  Francia;  Carolus  Eduardus  Saboia  de  Mello,  ep.  Palmas 
in  Brasilia;  Ludovicus  da  Cunha  Marelim,  ep.  Caxiensis  no  Marinhao  Bra- 
silia; Ladislaus  Paz,  ep.  Corumba  in  Brasilia;  Ioannes  Pereira  Venancio,  ep. 
Leiria  in  Portugallia;  Ioannes  Prou,  sup.  gen.  Congr.  Benedictinae  in 
Francia. 

Animadversiones  additae-. 

De  collegialitate  episcoporum,  quaedam  addam. 

Nemo  dubitat  apostolos  collegium  quoddam  constituisse.  Quaestio  autem  est 
utrum  a Domino  susceperint  potestatem  ut  modo  habituali  collegialiter  Ecclesiam 
regerent.  Hoc  videtur  aliquid  novum  nondum  demonstratum. 

Etenim,  argumenta  quae  a Sacra  Scriptura  proferuntur  apodictica  non  sunt. 
Immo  ex  modo  gerendi  apostolorum,  praesertim  S.  Pauli,  prout  constat  tum  in 
Actibus  Apostolorum  tum  in  eius  epistolis  contrarium  videtur  affirmandum.  Apo- 
stolus enim  non  solum  propria  et  personali  potestate  ecclesias  fundavit  ac  rexit, 
sed  etiam,  data  opera,  munus  et  ius  apostolatus  sibi  vindicabat  non  ex  propria  ad 
collegium  apostolorum  assumptione,  cuius  delegatione  ageret,  sed  ex  revelatione 
immediata  Christi  Domini.  Revera,  scribens  ad  Galatas  ut  contra  calumniantes 
authenticum  esse  suum  apostolatum,  signate  excludit  mediationem  aliorum  apo- 
stolorum (1,  17);  immo  se  iactat  nonnisi  post  tres  annos  a suscepta  vocatione  Ieru- 
salem  ascendisse  ad  Petrum  invisendum  (1,  18). 

Sicut  Paulus,  ita  et  alii  apostoli  egerunt,  scii,  ecclesias  fundantes  et  regen- 
tes personali  potestate.  Extraordinarie  tantum,  in  re  magni  momenti,  ad  litem 
inter  iudaeos  christianos  et  gentiles  neo-con versos  dirimendam,  collegialiter  ege- 
runt, in  concilio  hierosolymitano  decretum  una  cum  senioribus  dantes. 

Similiter  dicendum  de  episcopis.  Singuli  ex  iure  divino  potestate  personali 
gaudent  ut  singulas  gregis  Domini  partes  sibi  assignatas  regant,  sicut  declarat 
Vaticanum  I:  « episcopi,  qui  positi  a Spiritu  Sancto,  in  apostolorum  locum  suc- 
cesserunt, tanquam  veri  pastores  assignatos  sibi  greges  singuli  singulos  pascunt 
et  regunt  (Sess.  IV,  cap.  III,  D.  1828)  ».  Extraordinarie  tamen,  ex  voluntate  et 
sub  ductu  Romani  Pontificis,  collegialiter  in  Ecclesiam  universam  potestatem 
exercent.  De  collegio  autem  episcoporum  habituali  modo  collegialiter  ecclesiam 
universam  regente  silet  traditio.  Nec  videtur  quomodo  huiusmodi  Ecclesiae  gu- 
bernatio non  impediret  saltem  moraliter  exercitium  plenitudinis  potestatis  quam 
Romanus  Pontifex  habet  in  totam  ecclesiam,  et  exercitium  potestatis  personalis 
qua  singuli  episcopi  in  proprias  dioeceses  gaudent.  Cum  de  re  magni  momenti  sit 
sermo,  vellem  duo  in  schemate  clarius  affirmata,  nempe,  quod  Romanus  Pontifex 
conservat  plenitudinem  suae  supremae  potestatis  in  episcopos  etiam  in  concilio 
vel  in  collegio  coadunatos;  et  quod  Romanus  Pontifex  est  principium  et  visibile 
fundamentum  unitatis  et  indivisibilitatis  episcopatus  sicut  fidei  fidelium.  Ita  ut 
regimen  ecclesiae  sit  semper  monarchicum  in  romana  rupe  firmiter  fundatum 
(cf.  Vat.  I). 

Rev.mus  P.  D.  ODEMARUS  DEGRIJSE 
Superior  generalis  C.I.C.M. 

Liceat  mihi  aliquid  addere  his  quae  ultimis  diebus  optime  dicta  sunt  ab 
em.mis  DD.  cardd.  Dopfner,  Landazuri  Ricketts  et  Suenens,  in  ordine  ad 
restaurationem  diaconatus  ut  permanentis  gradus  hierarchiae.  Loquor  ut 
superior  generalis  Congregationis  missionariae,  quae  membra  habet  sacer- 
dotes et  etiam  fratres  laicos,  coadiutores  in  opere  evangelizationis.  Hucus- 
que quaestio  unice  considerata  fuit  ex  parte  laicorum.  Potest  vero  considerari 
etiam  ex  parte  religiosorum  non-clericorum. 

Patres  Conciliares  instanter  postulo  ut  fratribus  laicis  via  ad  diaconatum 
non  claudatur. 

Rationes  petitionis  sunt: 

1.  Copia  sacerdotum  in  missionibus  est  nimis  exigua  pro  labore  inces- 
santer crescente. 

2.  Fratres  laici  ad  diaconatum  promoti  varia  et  multiplicia  servitia  prae- 
stare possunt: 

a)  praesertim  cultualia,  qualia  sunt:  praedicatio  verbi  Dei,  instructio 
religiosa;  assistentia  celebranti  in  actione  liturgica;  administratio  sacramen- 
torum baptismatis  et  Eucharistiae  populo  christiano,  qui  in  missionibus 
saepe  vel  quotidie,  vel  certis  diebus,  valde  numerosus  ad  sacramenta  accedit; 
diebus  communibus  possent  Eucharistiam  administrare  in  locis  ubi  sacerdos 
deest;  munus  ordinandi  et  dirigendi  conventus  fidelium  ubi  hi  ad  orandum 
conveniunt,  praesertim  ubi  deest  sacerdos.  Praeprimis  pro  liturgia  verbi  Dei 
diebus  de  praecepto. 

b ) Servitia  caritativa-.  administratio  bonorum  temporalium,  secreta- 
riatus  paroeciarum,  opera  caritativa  et  socialia  Ecclesiae. 

Certe  aliqua  iam  nunc  faciunt  quin  sint  diaconi.  Sed  melius  esset  si 
haec  facerent  ex  deputatione  Ecclesiae,  et  gratia  Sacramenti  suffulti. 

Pro  accessu  ad  diaconatum,  illorum  tantum  ratio  haberetur,  qui  neces- 
sarias dotes  morales  et  optatam  efformationem  intellectualem  habent.  Nostris 
temporibus  plurimi  fratres  laici  scholas  medias  percurrerunt,  et  ideo  apti 
sunt  ad  studia  superiora  aggredienda. 

Status  fratris  laici  inde  valde  nobilitaretur,  et  spes  adesset  ut  numerus 
vocationum  augeretur. 

Cum  his  quae  hucusque  dixi,  plures  superiores  generales  hic  praesentes 
consentiunt. 

Censeo  quod  in  hac  quaestione  etiam  Congregationes  religiosae  non  cle- 
ricales praetermitti  non  possunt.  Vox  earum  hic  non  auditur.  Plura  mem- 
bra earum  Congregationum  tales  formas  apostolatus  exercent  quales  optime 
conveniunt  diaconis. 

Quaestio  ergo  poni  potest  an  aliqua  membra  non  melius  ad  diaconatum 

promoverentur,  ut  eundem  apostolatum  adimpleant,  sed  officialiter  depu- 
tati ab  Ecclesia  et  gratia  sacramentali  adiuti. 

Mecum  sentiunt:  rev.mi  patres  generales:  C.  Heiligers:  Montfortani; 
G.  Van  Kerckhoven:  Missionarii  S.  Cordis;  Volker:  Padri  Bianchi;  G. 
Briano:  Figli  dei  S.  Cuore  di  Gesii  (Verona);  G.  Schiitte:  S.  V.D.;  Monde: 
Soc.  Miss.  Afric.  Lyon;  H.  Systermans:  Congr.  dei  Sacri  Cuori;  G.  La- 
lande:  Congr.  di  Santa  Croce. 


50 

Exc.mus  P.  D.  ABILIUS  DEL  CAMPO  Y DE  LA  BARCENA 
Episcopus  Calaguritanus  et  Calceatensis-Eogrognensis 

Multa  in  aula  hucusque  dicta  sunt  de  « collegio  et  collegialitate  » episco- 
porum, et  dum  alii,  bene  plures,  affirmativam,  alii,  certe  non  pauci,  nega- 
tivam amplectuntur  sententiam.  Per  integram  hebdomadam  discussio  pro- 
tracta est  et  in  fine  hebdomadae  quaestio  remanet  « sicut  erat  in  principio  », 
nedum  clarior,  fortasse  obscurior  et  implicatior.  Per  hebdomadam  protracta, 
in  indefinitum  protrahi  posset,  quin,  iuxta  methodum  in  usu,  finis  et  cum 
ipso  lux  tandem  aliquando  certo  attingeretur.  Curiosum  utique  « phaenome- 
non » non  semel  iam  in  aula  conciliari  exortum!... 

Et  meo  simplici  iudicio  difficile  non  erit  illius  originem  certo  indigitare. 
Defuit,  ni  fallor,  status  quaestionis  cum  opportuna  explicatione  terminorum. 
Defectus  ergo  et  vitium,  si  ita  loqui  fas  est,  non  in  re,  sed  in  modo,  non  in 
materia,  sed  in  forma,  in  methodo  nempe  fuit. 

Statim  ab  initio,  diversi  diversas  suas  protulerunt  sententias,  collegium 
et  collegialitatem  alii  propugnantes,  alii  vero  negantes.  At  nec  isti  nec  illi 
terminos  discussionis  clare  exposuerunt.  Sed  nec  in  schemate  constitutionis 
hoc  ullibi  indicatur.  Defuit  igitur  status  quaestionis  de  vi  et  valore  termini 
« collegium  »,  tanquam  basis  et  fundamentum  pro  discussione  logice  profe- 
renda omnino  necessarius.  Hinc  aequivocitates,  confusiones  et  ambiguitates 
non  paucae  in  ipsa  aula  prolatae.  Hinc  et  anxietates  et  timores  in  animis 
Patrum  his  diebus  pullulantes.  Nihilque  mirum,  cum  discussio  in  aequivoco 
tota  versetur  et  oratores,  vias  parallelas  in  interventionibus  secuti,  sensum 
verborum  numquam  clare  exposuerint.  Necessarium  ergo  puto  sive  in  sche- 
mate sive  in  aula  defectum  subsanare.  Alioquin  anxii  et  dubii  Patres  perma- 
nebunt eorumque  suffragationes,  super  aequivoco  datae,  incertae  et  dubiae 
necessario  erunt. 

Quod  si  de  praeteritis  et  hucusque  datis  impraesentiarum  iudicare  inop- 
portunum videretur,  in  futurum  prospicientes,  illa  omnia  — collegium,  col- 
legialitas  etc.  — ex  nunc  explicare  et  clarescere  debemus,  ne  novae  suborian- 
tur in  posterum  confusiones,  quae  pro  omnibus  maxime  vero  pro  fidelibus  in 
re  tanti  momenti  periculosa  evadere  possunt. 

Et  periculum  certo  adesse,  saltem  pro  fidelibus,  nemo  negabit.  Sperare 
enim  licet  fideles  nostros  constitutiones  ad  decreta  Concilii  magna  cum  avi- 

ditate  perlecturos  fore.  Cum  vero  ipsi  disquisitionibus  nostris  assuefacti  non 
sint,  prudenter  praesumi  potest  illos  vocabula  accepturos  sensu  obvio  inter 
ipsos  vulgato  et  ipsis  unice  noto. 

Et  en  quale  et  quantum  in  re  nostra  periculum:  Legent  ipsi  « collegium 
episcoporum  »,  cumque  « collegia  » illis  nota,  alia  in  mundo  sociali  non 
sunt,  importent  et  secum  ferant  a)  paritatem  membrorum,  qui  b)  aequali 
pollent  potestate,  quae  c)  in  solidum  et  communiter  a collegio  exercetur, 
cui  d)  praeses,  utpote  primus  inter  pares,  sola  praeest  praecedentia  honoris, 
haec  omnia  casui  nostro  logice  applicantes,  « collegium  episcoporum  » plena 
uni  vocitate  cum  aliis  aestimabunt. 

Conclusio.  Data  ergo  orientatione  pastorali  Concilii,  opportunum  mihi 
proponere  videtur  ut,  ad  vitandas  possibiles  immo  et  logicas  fidelium  confu- 
siones, in  futura  reordinatione  schematis  clare  et  aperte  indicetur  quid  in 
nostra  constitutione  veniat  nomine  collegii  episcoporum,  ut,  eius  natura 
accurate  descripta  semel  et  pro  semper  e medio  tollatur  quaevis  ambiguitas. 


51 

Exc.mus  P.  D.  AURELIUS  DEL  PINO  GCMEZ 
Episcopus  Iller densis 

Pergratum  mihi  est  amplissimas  laudes  tribuere  secundo  schematis  ca- 
piti, quod  non  obstat  ut  huic  moderatas  observationes  faciamus: 

Imprimis,  contra  assertiones  factas  ab  aliquibus  venerabilibus  Patribus 
conciliaribus,  mihi  videtur  valde  iustificatum,  ex  rationibus  adductis  in  trac- 
tatibus de  Ecclesia , quantum  in  n.  14,  cap.  II,  affirmatur  de  episcopatu  ut 
sacramento.  Et  non  tantum  theologi  hoc  modo  pronuntiantur,  sed  etiam 
sensus  et  praxis  Ecclesiae  efficacissimum  argumentum  pro  illa  doctrina  con- 
stituunt. Contraria  opinio  alicuius  auctoris  illarum  rationum  vim  non  aufert. 
Prae  oculis  habeamus  quod  in  historia  dogmatum  inveniuntur  fere  semper 
adversarii  qui  dogmata  impugnabant  ante  eorum  definitionem  et  etiam  post- 
quam definitio  facta  est.  In  memoriam  trahamus  quod  in  Concilio  Vaticano  I 
accidit  circa  infallibilitatis  Romani  Pontificis  dogma. 

N.  15  mirificis  verbis  describuntur  supernaturales  effectus  ab  episcopis 
presbyteris  collati,  de  quibus  in  caeremoniis  sacrae  ordinationis  sermone  al- 
tissimo  agitur.  Enixe  rogantur  presbyteri  quod  sine  intermissione  haec  al- 
tissima  beneficia  prae  oculis  habeant,  ut  vita  virtutibus  plena  illis  fideliter 
respondeant.  Sciant  filialem  unionem  cum  episcopis  et  sincerum  animum 
eorum  dispositionibus  oboediendi  est  firmissima  basis  ut  altissimum  suum 
laborem  perficiant. 

Quoad  diaconos  mihi  videtur  quidquid  de  illis  in  futuro  decernatur,  de- 
bere esse  sub  conditione  observationis  caelibatus,  nam  eiusdem  dispensatio 
secum  ferret  permagna  damna. 

N.  16.  De  collegio  episcopali  eiusque  capite.  Deest  accurata  definitio 

collegii  episcopalis,  quae  magnum  proiiceret  lumen  super  omnia  quae  in  hoc 
numero  exponuntur.  In  lin.  9,  n.  16,  dicitur:  collegium  autem  seu  corpus 
episcoporum,  quibus  verbis,  corpus  ut  cognominatum  collegii  proponitur. 
Quin  aliquid  contra  hoc  habeamus,  accuratior  collegii  definitio  desideratur. 
Sunt  qui  collegium  definiunt:  corpus  morale,  quo  aliqui  ad  hoc  electi  vinculo 
sociali  inter  se  uniuntur  et  ab  aliis  secernuntur,  sive  societas  vel  corporatio 
hominum  eiusdem  dignitatis  aut  professionis.  Forsitan  definitio  compleri 
posset:  episcoporum  coadunatio  in  uno  corpore  sub  auctoritate  suprema  Ro- 
mani Pontificis,  illius  capitis,  ad  munera  propria  in  Ecclesia  exercenda.  Enixe, 
venerabiles  Patres  conciliares,  vos  rogo  ut  vestra  sapientia  hanc  definitionem 
perficiatis. 

Vox  collegium  neque  in  evangelio  neque  in  pristinis  traditionis  docu- 
mentis invenitur,  ideoque  ex  ipsa  argumentum  conficere  non  possumus  ad 
accurate  definiendam  naturam  relationum  apostolorum  aut  episcoporum  inter 
se.  Hae  relationes  diversis  nominibus  designantur  in  decursu  saeculorum, 
his  scii,  nominibus:  corpus,  societas,  familia,  coniunctio,  collectivitas  et 
aliis.  Esset  evidens  sophisma  intendere  apodictice  determinare  essentiam, 
proprietates  et  vincula  coetus  apostolorum  ex  aliquo  ex  nominibus  praedictis. 
Processus  vere  logicus,  metaphysicus  et  theologicus,  alius  non  invenitur  nisi 
serenum  studium  eorum  quae  ad  coetum  apostolicum  pertinent:  nempe  stu- 
dium electionis  apostolorum,  missionis  et  munerum  a Christo  Domino 
ipsis  commissorum;  et  hoc  studio  recte  peracto  seligere  nomen  quo  prae- 
fati coetus  essentia  perlucide  exprimatur. 

Multum  iuvaret  ad  indolem  collegii  episcopalis  clare  perspiciendam  hanc 
quaestionem  solvere:  Utrum  omnia  quae  ab  episcopis  peraguntur,  hi  per- 
agant ut  membra  praedicti  collegii  et  quatenus  negative  accurate  determi- 
netur quid  peragant  tamquam  membra  collegii  et  quid  alia  ratione  perficiant. 
Meo  humili  iudicio  aliquibus  Patribus  conciliaribus  videntur  omnia  ab  epi- 
scopis perfici  ut  collegii  membra.  Ad  quaestionem  discernendam  attendere 
debemus  quo  pacto  apostoli  procederent.  Certum  est  apostolos  a Domino 
Nostro  Iesu  Christo  missos  fuisse  collective  et  ad  missionem  ita  esse  paratos. 
Audiamus  verba  Divini  Salvatoris:  « Sicut  misit  me  Pater,  et  ego  mitto  vos. 
Haec  cum  dixisset,  insufflavit:  et  dixit  eis:  Accipite  Spiritum  Sanctum:  quo- 
rum remiseritis  peccata,  remittuntur  eis;  et  quorum  retinueritis,  retenta 
sunt  » (Io.  20,  21-23),  « Euntes  ergo  docete  omnes  gentes:  baptizantes  eos 
in  nomine  Patris,  et  Filii  et  Spiritus  Sancti:  docentes  eos  servare  omnia 
quaecumque  mandavi  vobis:  et  ecce  ego  vobiscum  sum  omnibus  diebus, 
usque  ad  consummationem  saeculi  » {Mt.  28,  19-20).  In  his  verbis  videtur 
conferri  collectivam  missionem.  Sed  vis  talium  verborum  clarius  percipitur 
si  attendamus  ad  modum  quo  Apostoli  processerunt  postquam  missi  sunt. 
Apostoli  apparent  intimo  nexu  coniuncti  in  suis  actionibus  et  persecutioni- 
bus sub  auctoritate  Petri;  quae  speciali  modo  fulgent  in  Concilio  Ierosolymi- 
tano.  Haec  intima,,  connexio  perdurat  dum  praedicatio  apostolica  evolvitur 
apud  Iudaeos.  Sed  postquam  dispersi  sunt  per  totum  orbem  terrarum  aliter 

se  habent.  Certissimum  est  apostolos  numquam  oblitos  esse  supremam  Petri 
auctoritatem  supra  totam  Ecclesiam  et  super  ipsos  apostolos,  sed  hi  in  suis 
laboribus  apostolicis  evolvuntur  independenter,  semper  intra  ineffabilem  ca- 
ritatem et  fraternam  considerationem  erga  alios  apostolos  et  nihil  aliud  desi- 
derando praeter  fidei  et  regni  Dei  propagationem  et  martyrium  propter 
hunc  altissimum  finem.  Hoc  clarius  apparet  in  missione  et  apostolatu  S.  Pauli, 
de  quo  plurima  et  luculentia  possent  dici,  si  tempus  non  deficeret.  In  his 
optimo  modo  refulget  illa  mira  compenetratio  et  indescriptibilis  conspiratio 
ad  adimplendam  voluntatem  Christi  sub  suprema  auctoritate  Petri,  qui  ab 
ipso  Christo  constitutus  fuit  rupes  Ecclesiae,  princeps  apostolorum  et  pos- 
sessor clavium  regni  caelorum,  cum  potestate  et  obligatione  confirmandi  fra- 
tres suos.  In  his,  modo  synthetico,  exponuntur  relationes  fundamentales  inter 
apostolos  et  indoles  collegii  apostolici,  si  existentia  eius  admittatur.  Ex 
dictis  apparet  apostolos  esse  coniunctos  illis  ineffabilibus  vinculis  emanan- 
tibus ex  missione  a Iesu  Christo  Domino  Nostro  solemniter  peracta,  esse 
coniunctos  supernaturalibus  nexibus  eiusdem  apostolici  laboris,  esse  con- 
iunctos ex  eadem  suprema  finalitate  sui  altissimi  officii,  nempe  perducendi  ho- 
mines ad  fidem,  ad  spem,  ad  caritatem,  ad  sanctitatem,  ad  vitam  aeternam, 
agendo  semper  sub  Petri  ducatu,  et  ideo  quandam  collegialitatem  inter  ipsos 
affirmari  posse.  Ad  collegialitatem  stricte  dictam  statuendam  argumenta  apo- 
dictica non  ab  omnibus  percipiuntur. 

Haec  debent  applicari,  debita  proportione,  ad  collegium  episcopale.  Quae- 
cumque de  hoc  asseruntur  niti  debent  in  dictis  de  missione  apostolorum  et 
de  evolutione  apostolatus  eorum  in  quibus  refulget  Petrus  modo  praecel- 
lenti iam  dicto.  Immo  etsi  episcopi  sint  veri  successores  apostolorum,  eo- 
rum corpus  et  corpus  episcoporum  non  esse  corpora  plene  identica  satis 
apparet.  Praeter  alia,  sufficit  attingere  praerogativas  peculiares  quibus  apo- 
stoli gavisi  sunt. 

Nec  praetermittamus  plurima  inveniri  quae  a Romano  Pontifice  perficiun- 
tur sine  ulla  prorsus  collegii  episcoporum  interventione,  ideoque  non  colle- 
gialiter;  e.  g.  provisio  dioecesium  in  universa  Ecclesia.  Similiter,  etsi  in 
unaquaque  dioecesi  potestas  episcopalis  sit  ordinaria,  propria  et  immediata, 
tamen  Romani  Pontificis  potestas  est  suprema  et  plena  et  extenditur  ad 
quae  omnium  episcoporum  potestas  non  valet  et  de  facto  sine  ulla  collegii 
interventione  optime  peraguntur. 

Attente  recolantur  quae  in  nn.  16-17  schematis  dicuntur,  et  efformabi- 
tur  idea  de  corpore  seu  de  collegio  episcoporum  et  de  eius  functionibus, 
quae  ex  benignissima  concessione  paternali  Pontificis  iam  auctae  sunt  et  in 
dies  augebuntur,  si,  sicut  pro  certo  habemus,  non  deficiant  sancta  et  efficax 
cooperatio  et  permagna  episcoporum  gratitudo. 

Recapitulatio  dictorum  haec  est:  Romanus  Pontifex  supremam  et  plenam 
potestatem  a Christo  sibi  commissam  in  universa  Ecclesia  habet,  quam  sine 
collegio  episcoporum  penitus  exercere  potest  et  ipsi  competit  determinare 
quae  pro  unoquoque  tempore  praedicto  collegio  prudenter  assignanda  sunt. 

Nescio  utrum  aliquando  propitior  occasio  inveniatur  ad  solemniter  agno- 
scendum et  proclamandum  Romani  Pontificis  Primatum  iuridicum,  supre- 
mam auctoritatem,  infallibilitatem  et  illum  esse  caput  collegii  episcopalis, 
et  ad  exprimendum,  ex  toto  corde,  nostrum  ferventissimum  amorem  et  filia- 
lem grati tudinem,  nostramque  sincerissimam  reverentiam  et  oboedientiam 
erga  ipsum.  Nos  omnes  plene  sumus  convicti,  immo  quotidie  perspicimus 
ineffabilem  benevolentiam  et  magnanimitatem  nostri  peramantissimi  Patris, 
et  his  sensibus,  humili  et  iucundo  animo  respondere  cupimus.  Nihil  omnino 
appetimus  quod  contra  eius  sapientissima  designia,  quocumque  modo  sit, 
quibus  efficacissime  iuvare  sumus  parati,  elatione  ad  sanctitatem  et  aposto- 
latum  quotidiana  immolatione  nostra  pro  Papa,  pro  Ecclesia  orientali,  quam 
specialiter  diligimus  in  suis  venerabilibus  institutionibus,  pro  episcopis,  pro 
sacerdotibus  et  religiosis,  pro  fidelibus,  praecipue  pro  pauperibus,  pro  fratri- 
bus omnibus  qui  extra  Ecclesiam  catholicam  militant  et  pro  universo  mundo, 
ut  omnes  fruantur  vera  pace  et  altissima  beatitudine  quae  in  fidelitate  erga 
Petrum  invenitur. 

Locutus  sum  de  reverentia  et  amore  erga  Romanum  Pontificem,  et  sine 
difficultate  intelligimus,  servata  proportione,  eadem  debere  dici  de  his  omni- 
bus qui  eum  adiuvant  et  instrumentum  sui  gubernii  constituunt. 

Attentis  distinctis  Patrum  sententiis  ab  omnibus  quidem  optimo  spiritu 
propositis,  forsitan  valde  prudens  esset  relinquere  schema  prout  existit  et 
humiliter  Summum  Pontificem  deprecari  ut  adaequato  documento  pontificio 
solvat  hanc  quaestionem  quando  et  quomodo  velit  vel  si  existimet  ita 
debere  manere,  sic  maneat,  et  accurata  caritate  nos  omnes  ut  fratres  ad 
invicem  diligamus. 

Exc.mus  P.  D.  CLAUDIUS  DUPUY 
Archiepiscopus  Albiensis-Castrensis-V auriensis 

Propositum  nobis  schema  dicit  Christum  Ecclesiam  aedificasse  non  super 
unum  solum,  sed  super  Duodecim,  collegium  unum  apostolicum  efforman- 
tes,  una  cum  Petro  capite.  Huic  primo  collegio,  successit  episcoporum  colle- 
gium inter  se  unitorum,  simulque  cum  illo  capite  qui,  Petro  succedens,  con- 
sistendam et  auctoritatem  huic  collegio  praebet. 

Talis  autem  assertio  schematis  nonnisi  cum  quodam  timore  exprimi  mihi 
videtur.  Quod  perperam  timetur?  Nullus  enim  in  hoc  Concilio  inveniretur 
hodie,  ad  orientales  pertinens  Ecclesias  vel  latinam,  qui,  vel  minime,  in 
dubium  verteret  definitivas  Concilii  Vaticani  I,  circa  primatum  Summi 
Pontificis,  declarationes. 

Hoc  remoto  timore,  audenter  asserere  possumus  episcopalem  collegiali- 
tatem  in  regimine  Ecclesiae.  Argumenta  vero  omittens  ex  Sacra  Scriptura 
vel  traditione  desumpta,  alia  tria  vellem  hic  humiliter  afferre,  reflexione  sug- 
gerenda. 

1.  Ut  catholicitas  Ecclesiae  exprimatur , colle gialitas  requiritur.  Haec 
enim  catholicitas,  Ecclesiae  Christi  necessaria  nota,  tum  munus  significat 
Ecclesiae  concreditum  omnes  evangelizandi  homines,  tum  suam  ad  hoc  ido- 
neitatem. Isti  vero  homines  multimode  semper  inter  se  diversi  sunt,  et 
erunt.  Eorum  ad  Christum  itinera  gradus  varios  noscunt.  Quare,  sicut  in  suo 
ad  Concilium  Vaticanum  II  inaugurandi  sermone,  nobis  renuntiabat  S.  Pon- 
tifex Ioannes  XXIII,  etsi  veritas  una  semper  in  se  maneat,  ipsius  tamen 
praesentatio  modalitates  diversas  cognoscere  valet.  Talis  autem  diversitatis 
expressio,  qualem  genuina  postulat  pastoralis  actuositas,  diversis  modis  ac 
gradibus  in  Ecclesiae  regiminis  structuris,  ut  inveniatur  necesse  est. 

Quapropter,  videtur  Christus  Ecclesiam  suam  ita  super  collegium  plu- 
rium aedificasse,  circa  caput  unum  adunatorum.  Quod  si  ab  uno  tantum  re- 
geretur Ecclesia,  nihil  equidem  prohiberet  ipsum  catholicitatis  varietati  ap- 
prime receptivum  fore.  Quanto  tamen  facilior  foret,  ac  certior,  talis  com- 
prehensio, si,  Pastori  Supremo,  Pastores  aliquo  modo  coniungerentur  toto 
orbi  dispersi.  Nonne  scissurae  quaedam  unitatis  Ecclesiae  inde  ortum  habue- 
runt, quod  voces  diversitates  exprimentes  in  comprehensione  eiusdem  fidei 
mysteriorum,  insufficientem  invenerint  audientiam? 

Collegiale  Ecclesiae  regimen,  veram  habens  atque  effectivam  organizatio- 
nem,  duas  notas  servabit  Ecclesiae,  unitatem  nempe  ac  catholicitatem;  in  tali 
enim  collegio,  quamvis  omnia  membra,  ac  speciali  modo  Summus  Pontifex, 
sollicitudinem  assumant  universalis  Ecclesiae,  Petri  tamen  successor  « per- 
petuum unitatis  principium  ac  visibile  fundamentum  » est,  in  sua  legitima 
necessariaque  catholicitatis  varietate,  dum  cetera  collegii  membra,  varietatem 
potius  inibi  repraesentant  in  necessaria  unitate.  Non  ideo  uniformitatis  pau- 
pertatem in  Ecclesia  manifestat  collegialitas,  quin  potius  eius  unitatis  divitias. 

2.  Unitati  favebit  collegialitas  in  Ecclesia , quia  obedientiam  faciliorem 
reddet.  Quomodo  poterit  quis  oblivisci  eorum  quibus  ante  presbyteri  or- 
dinationem alloquitur  fideles  episcopus  ? « Necesse  est  ut  facilius  ei  quis 
obedientiam  exhibeat  ordinato,  cui  assensum  praebuerit  ordinando  ».  Simili 
quodam  modo,  etsi  analogico  tantum,  cum  collegialitas  vota  non  importet 
imperativa  pro  Summo  Pontifice,  facilior  reddenda  est  obedientia,  ac  per 
ipsam  omnium  unio  fraterna,  si  per  vocem  pastorum  illorum  omnium  qui  in 
terris  his  populum  Dei  constituunt,  exprimi  atque  audiri  valet  diversitas 
dispositionum  erga  fidei  comprehensionem,  necnon  et  positionum  erga  evan- 
gelizationis  exigentias. 

3.  Iuxta  Summi  Pontificis  Pauli  VI  feliciter  regnantis  verba,  melior  e 
praesenti  Concilio  suscitari  debet  intelligentia  mysterii  Ecclesiae  Christi,  me- 
lior quoque  eiusdem  structurae  organisatio,  ac  renovatio,  e quibus,  cum  Deo 
placuerit  auxilianteque  eius  omnipotenti  gratia,  provenire  tandem  possit  unio 
illa  tam  desiderata  omnium  eorum  qui  in  Christum  credunt,  simul  ac  lucidior 
actuositas  in  hodierni  mundi  evangelizatione. 

Quis  vero  non  videat,  extra  collegialitatem  in  regimine  Ecclesiae,  Fratres 
nostros  orientales  separatos,  venerabilibus  suis  traditionibus  tam  fortiter 

inhaerentes,  Ecclesiam  Christi  agnoscere  non  valituros,  si  instantia  tantum 
semper  fiat  de  munere  summo  eoque  unificante  Romani  Pontificis,  alio  vero, 
legitime  tamen  di  versificante,  sub  silentio  praetermisso  episcoporum  nempe 
in  collegio  episcopali? 

Et  quis  est  qui  non  videat  mundum  hunc,  in  innumeris  semper  diversum, 
etsi  ad  unitatem  manifeste  tendat,  numquam  evangelizandum  fore  in  sua  to- 
talitate,  nisi  aliquo  modo,  efficaci  equidem  ac  reali,  ipsa  diversitas  sua  in 
regimine  Ecclesiae  audientiam  inveniat? 

Summatim,  igitur,  extra  authenticam  collegialitatem,  unitas  Ecclesiae  ac 
catholicitas  minoraretur;  fidelium  obeditio  et  unio  difficiliores  redderentur; 
credentium  in  Christo  reunio  mundique  evangelizatio  tardiores  et  pene  im- 
possibiles evaderent.  Cum  collegialitate  autem  omnia  ista  bona  securiora  fient 
ac  faciliora. 

Mihi  videtur  textum  schematis  sub  nn.  16  et  17  recognosciturum  iri  ut 
collegialitas  episcoporum  una  cum  Summo  Pontifice,  capite  et  sub  eius 
auctoritate  fortiter  ac  clare  asseratur,  necnon  et  efficaciter  organizetur,  diver- 
sis sub  gradibus,  sicut  et  Sua  Sanctitas  Paulus  VI  ipse  possibilitatem  ex- 
pressit et  votum. 

Plene  assentio  his  quae  proposuit  exc.mus  D.  Hermaniuk  et  textui  emen- 
dationis 270  archiepiscopi  et  episcoporum  Regionis  Parisiensis. 

53 

Exc.mus  P.  D.  EUGENIUS  D’SOUZA 
Archiepiscopus  Nagpurensis 

Nos,  episcopi  missionum,  praesertim  Indiae  Centralis,  gaudemus  quod 
quaestio  de  diaconatu  in  schemate  de  Ecclesia  inclusa  est.  Non  loqui  prae- 
sumerem de  re,  de  qua  tot  oratores  iam  egerunt,  nisi  sentirem  quosdam  hic 
praesentium,  etiam  inter  fratres  nostros  in  missionibus  laborantes  etiam 
nunc  falsis  impressionibus  laborare. 

Quidem  videntur  timere  ne,  accepto  schemate,  subito  Ecclesia  invadatur 
a diaconis  et  uxoribus  eorum.  Omnibus  notum  sit  nullibi  in  schemate  de 
ulla  compulsione  sermonem  fieri.  Si  iudico  in  mea  dioecesi,  in  provincia 
ecclesiastica  cuius  membrum  sum,  diaconatum  permanentem,  sive  super- 
fluum, sive  nocivum  fore,  omnino  mihi  ius  erit  illum  non  instaurandi.  Sed 
si  frater  meus  episcopus,  si  conferentia  episcopalis  regionis  cuiusdam  in 
prorsus  alia  parte  orbis  sitae,  coram  Domino  iudicaverit  bono  animarum 
sibi  commissarum  expedire,  cur  meum  iudicium  ei  conabor  imponere?  Cur 
ei  ianuam  claudam? 

Conditiones  enim  ab  una  parte  orbis  in  aliam  valde  diversae  sunt.  Etiam 
in  regione  qualis  est  India,  cum  quatrocentis  sexaginta  milionibus  hominum 
per  immensum  territorium  sparsis,  problemata  non  ubique  identica  sunt. 
Cur  ergo  ubique  terrarum  idem  imponendum  est?  Concilium  hoc  vocatur 
concilium  decentralizationis.  Cur  in  hac  re  uniformitas  est  urgenda? 

Sapienter  ergo  schema  in  hac  re  decisionem  « praepositis  Ecclesiae  » 
relinquit,  i.  e.  imprimis  singulis  episcopis  vel  episcopalibus  conferendis  pro 
suo  territorio,  approbante  Sancta  Sede.  Quis  potest  hac  stipulatione  offendi, 
immo  postulare  ut  hic  paragraphus  a schemate  expungatur? 

Sed  mitto  haec,  nam  ex  discussionibus  in  aula  conciliari  et  ex  colloquiis 
inter  patres  habitis  videtur  patere  longe  maiorem  partem  aut  diaconatui 
favere,  aut  saltem  non  obstare  ne  ab  aliis  experimentum  tentetur.  Unum 
punctum  in  incerto  remanet,  utrum  ad  caelibatum  teneantur  necne.  Quid 
nos  de  hac  re  sentiamus,  ex  sequentibus  patebit. 

Brevissime  vobis  in  memoriam  revocare  volo  cum  plerique  missionum 
episcopi  tantopere  restitutioni  diaconatus  faveant. 

Pleraeque  missiones,  praesertim  in  India  septemtrionali  et  centrali,  vix 
credibili  inopia  sacerdotum  laborant.  Singuli  sacerdotes  habent,  pro  variis 
dioecesibus,  inter  trecenta  et  octingenta  milia  paganorum  evangelizanda,  et 
plus  minusve  mille  quingentos  catholicos  in  fide  firmandos. 

Potestne  quis  realistice  praevidere  fore  ut  status  rerum  in  melius  verta- 
tur? Non!  Neque  in  proximo  futuro  neque  intra  saeculum.  Etiam  ubi 
abundant  vocationes,  numerus  eorum  tragico  modo  insufficiens  est,  saltem 
ad  opus  immensum  conversionis  infidelium  aggrediendum.  Unicus  modus 
multiplicandi  quantitati  ve  sacerdotes,  est  multo  laxius  se  praebere  in  ad- 
mittendis et  formandis  candidatis,  quod  esset  suicidium  Ecclesiae. 

Hucusque  solutio  partialis,  valde  imperfecta  problematis  inventa  est, 
institutione  catechistarum.  Ut  autem  eorum  ministerium  multo  efficacius  fiat, 
proponitur  ut  illi  eorum  qui  maxime  pietate,  zelo  et  auctoritate  praestant, 
diaconatu  insigniantur. 

In  missionibus  ergo  multi  candidati  ad  diaconatum  idonei  invenientur, 
et  quidem  inter  solos  fere  catechistas.  Poteruntne  ad  caelibatum  obligari? 

Electi  inter  iuvenes  qui  non  se  ad  sacerdotium  vocatos  senserunt  aut 
saltem  studia  mox  reliquerunt,  post  formationem  duorum  annorum  missi  in 
loca  dissita,  omnino  soli,  destituti  ab  auxilio  sacramentorum,  quandoque 
per  sex  menses  confessione  et  directione  spirituali  privati,  rogabunturne  cae- 
libatum servare  qui  non  paucis  religiosis  in  communitate  viventibus  iam  dif- 
ficilis est.  Fratres,  scriptum  est:  « non  tentabis  Dominum  Deum  tuum  »! 

Ideoque  in  India,  experientia  duce,  conditio  sine  qua  non  ut  quis  ad 
scholam  catechistarum  admittatur  est,  quod  candidatus  debet  esse  coniuga- 
tus.  Atqui  praecise  inter  illos  catechistas  apti  candidati  ad  diaconatum  in- 
venientur. 

Ideoque  intelligitis,  venerabiles  Fratres,  quae  sit  thesis  nostra.  Nisi 
diaconi  possunt  esse  matrimonio  iuncti,  in  missionibus  saltem  reinstauratio 
diaconatus  fere  omni  utilitate  privabitur.  Dicere:  « non  obsto  quominus  dia- 
coni permanentes  sint  dummodo  ad  caelibatum  obligentur  » est  velut  si  quis 
diceret:  « non  obsto  ne  quis  sibi  rhaedam  automobilem  emat,  hac  tamen  con- 
ditione ut  numquam  de  “ garage  ” exeat  ». 

Obicitur  fore  ut  gloria  sacerdotii  obnubiletur,  timetur  ne  aliqui  iuvenes 

qui  studia  seminarii  in  ordine  ad  sacerdotium  sequuntur,  in  diaconatus  gradu 
haereant,  ut  uxorem  ducere  possint,  et  ne  exinde  Ecclesia  bonos  sacerdotes 
amissura  sit.  Sed  nonne  problema  sub  angulo  complementario  considerare 
iuvat?  Quot  milia  sunt  pro  quibus  multo  melius  fuerat  non  ad  sacerdotium 
accedere,  quia,  religiose  et  psychologice  loquendo,  impares  erant  ad  sublime 
onus  caelibatus  ferendum?  Quis  dicet  nobis  quot  milia  sunt  qui  a statu 
sacerdotali  defecerunt,  cum  scandalo  fidelium  et  infidelium,  aut  saltem,  si  a 
culpa  gravi  et  externa  se  abstinent,  vitam  amaram  et  desiquilibratam  ducunt, 
atque  sibi  ipsis  et  ecclesiae  oneri  sunt.  Non  sumus  hic,  venerabiles  Fratres, 
in  Spiritu  Sancto  congregati  ut  nosmetipsos  fallamus.  Animum  habeamus 
oportet  facta,  etiamsi  dura  et  cruda  sint,  sincere  considerandi. 

Proinde,  dato  non  concesso  quod  aliqui  iuvenes,  qui  boni  sacerdotes 
evadere  poterant,  ad  sacerdotium  non  accedent,  si  ex  altera  parte  nonnulli 
qui  aut  indigni,  aut  saltem  infelices  sacerdotes  futuri  essent  a sacerdotio 
arceantur,  quin  tamen  pro  servitio  Ecclesiae  amittantur,  quantum  emolumen- 
tum hoc  erit? 

Intelligimus,  venerabiles  Fratres,  multos  vestrum  aliquatenus  scepticos 
esse.  Confitemur  nos  ipsos,  diaconatus  fautores,  non  omni  claritate  videre 
quid  res  futura  sit.  Sed  nonne  solet  in  omni  magno  incepto  aliqua  incertitudo 
adesse?  Qui  ad  agendum  expectat  donec  omnia  praevidere  possit,  valde 
pauca  aget.  Unum  vos  rogamus:  rem  in  forma  sua  latissima  experiri  nos  si- 
natis. Ne  conatibus  nostris  ianuam  claudatis. 

Exc.mus  P.  D.  ARTURUS  ELCHINGER 
Episcopus  tit.  Antandrinus,  eoad,  c.i.s.  Argentinensis 

Ad  n.  16  (pag.  27)  cap.  II  schematis  de  Ecclesia:  De  collegio  episcopali 
eiusque  Capite. 

Quomodo  fides  debeat  relationem  intelligere  inter  supremam  potestatem 
Papae,  successoris  Petri  et  supremam  potestatem  collegii  episcoporum,  suc- 
cessoris apostolorum  collegii? 

Aliquis  Pater  his  diebus  in  hac  aula  obiiciebat:  « Sufficiente  iam  pote- 
state papali,  quare  et  quomodo  duas  potestates  nunc  in  Ecclesia  videre  pos- 
sumus? Quomodo  etiam  potestates  istae  inter  se  non  adversarentur  vel 
tantum  adversari  posse  non  viderentur?  ». 

Sic,  nisi  fallor,  respondere  possumus:  Secundum  traditionem  apostoli- 
cam  bene  firmatam,  exercitium  muneris  apostolici  fit  collegialiter  et  duplex 
servitium  pastorale  includit:  unum  respicit  Ecclesiae  universalitatem,  al- 
terum Ecclesiae  unitatem  respicit.  Et  istae  duae  supremae  potestates,  scii,  col- 
legii episcopalis  et  Primatus  Summi  Pontificis,  complementariter  et  modo 
organico  et  harmonico  ad  bonum  Ecclesiae  serviunt  et  inservire  debent,  Spi- 
ritu Sancto  assistente. 

Si  functio  Primatus  sola  esset  in  Ecclesia,  cura  de  Ecclesiae  unitate  in 
uniformitatem  evolvere  posset  et  hoc  gravamen  esset  pro  Ecclesiae  univer- 
salitate. Si,  e contra,  servitium  apostolicum  collegii  episcopalis  solum  esset, 
cura  de  Ecclesiae  universalitate,  propter  abundantiam  diversitatis  divitia- 
rum, negligere  posset  necessitates  unitatis. 

Episcopale  collegium  catholicae  Ecclesiae  principaliter  inservire  debet 
quantum  ad  suam  in  omnes  gentes  et  per  omnia  saecula  apostolicam  exten- 
sionem. Haec  autem  ipsa  universalis  apostolica  extensio  nullo  modo  separari 
potest  ab  unitatis  servitio  vel  fundamento,  quod  in  successoris  Petri  pote- 
state residet,  id  est  in  capite  istius  collegii.  Collegium  episcopale  non  potest 
concipi  sine  eius  capite  et  non  est  nisi  capitis  auctoritati  obtemperans.  Simi- 
liter, papale  servitium  — papalis  potestas  — ad  totam  Ecclesiae  vitam  se 
extendit,  in  quantum  est  centrum  et  principium  visibilis  unitatis.  Ab  ea 
potestate  pendet  etiam  unitas  apostolicae  missionis  toto  orbe  terrarum  colle- 
gio episcopali  concreditae. 

Haec  doctrina  certe  includit  quod  successoris  Petri  potestas  se  extendat 
ad  omnem  locum  seu  in  omnes  quaestiones  sive  doctrinales  sive  pastorales 
ad  unitatem  Ecclesiae  spectantes.  Certe  tenet  etiam  ista  doctrina  quod  illa 
universalis  potestas  Summo  Pastori  data  sit  ad  bonum  totius  Ecclesiae  et  ad 
bonum  etiam  totius  collegii  episcopalis  — cuius  caput  est  — , non  adversus 
potestatem  propriam  illius  collegii  episcopalis,  sed  nec  etiam  praeter  hanc 
potestatem  ita  ut,  exempli  gratia,  interveniat  Papa  ubi  et  quando  episcopalis 
potestas  exigentiis  seu  obligationibus  missionis  apostolicae  sufficere  potest. 

Conclusio:  Primatum  non  est  extra  collegium  episcopale.  Exercitium  mis- 
sionis apostolicae  fit  collegialiter  et  in  charismatica  concordia,  ad  bonum 
totius  Ecclesiae:  Petri  successor  huic  bono  principaliter  sub  specie  unitatis , 
episcoporum  collegium  principaliter  sub  specie  universalitatis  inserviunt. 

Exc.mus  p.  d.  vincentius  enrique  y tarancon 

Episcopus  Celsonensis 

De  institutione  duodecim  apostolorum  et  de  episcopis  eorum  successori- 
bus (schema  de  Ecclesia , cap.  II,  nn.  12  et  13). 

Duae  sunt  quaestiones  de  quibus  aliquid,  saltem  meo  iudicio,  notandum 
est,  nempe  a)  Christus  instituit  duodecim  apostolos  « ad  instar  cuiusdam 
collegii  » (n.  12  lin.  31)  b)  Episcopi  sunt  successores  apostolorum  (n.  13). 

Utraque  quaestio  ob  eius  maximum  momentum  bene  fulciri  debet  sive  ex 
Sacra  Scriptura,  sive  testimoniis  traditionis,  omissis  citationibus  quae  ad 
rem  non  directe  veniunt  et  problema  obscurum  reddunt. 

Relate  ad  primam  quaestionem  notare  volumus  opportunitatem  vocis 
« ad  instar  ».  Hac  enim  determinatione  omne  vitatur  periculum  sumendi 
vocem  collegii  in  sensu  univoco  cum  iure  civili,  quem  sensum  habere  nequit 

absque  magno  praeiudicio  realis  naturae  primatus  Petri  in  collegio  aposto- 
lorum et  consequenter  primatus  Romani  Pontificis  in  collegio  episcoporum. 
Hac  igitur  declaratione  facta,  vox  « collegium  »,  multipliciter  deinde  usur- 
pata, ita  semper  intelligi  debet. 

Tamen  ut  haec  affirmatio  « ad  instar  cuiusdam  collegii  » citationibus 
biblicis  confirmetur  sumi  debent  ii  textus  ex  Actibus  et  epistolis  in  quibus 
actio  collegialis  duodecim  satis  clare  apparet,  quemadmodum  sunt  ii  in  qui- 
bus dicitur  « Petrus  cum  undecim  »,  « Convocantes  autem  duodecim  multi- 
tudinem »,  « Cum  audissent  apostoli,  qui  erant  Ierosolymis,  miserunt  ad  eos 
Petrum  et  Ioannem  »,  etc. 

His  positis  ita  textus  schematis  redigi  posset:  «...  quos,  ut  ex  prae- 
dicta electione  apparet  necnon  ex  modo  agendi  ipsorum  apostolorum  post 
Ascensum  Christi  (cf.  Act.  1,  26;  2,  14;  6,  2;  8,  14;  9,  27;  15,  2;  1 Cor. 
15,  5-11;  Gal.  1,  18  ad  2,  10),  instituit  ad  instar  cuiusdam  collegii...  ». 

Relate  autem  ad  alteram  quaestionem,  de  episcopis,  nempe,  successori- 
bus apostolorum,  haec  quoad  eius  probationem  velim  notare: 

Argumenta  pro  assertione  tanti  momenti  ex  triplici  capite  procedunt  in 
schemate: 

1.  Ex  missione  Ecclesiae  perpetuo  duratura,  cum  dicitur:  « Quia  mini- 
sterium illud  sanctissimum...  morte  eorum  temporali  non  erat  terminandum  » 
(n.  13,  lin.  15). 

2.  Ex  textibus  Sacrae  Scripturae,  in  quibus  apostoli  eligunt  sibi  alios 
collabor atores  pro  pascendo  grege  ipsis  commisso,  nempe:  Act.  20,  28; 
1 Tim.  4,  14;  2 Tim.  1,  6;  1 Pt.  5,  2-4  (n.  13,  par.  2). 

3.  Ex  testimonio  Clementis  Romani  (n.  13,  lin.  39). 

Sed  hoc  triplex  argumentum,  primo  excepto,  de  quo  nihil  est  dicendum, 
clarius  et  fortius  exprimi  debet. 

In  secundo,  videlicet,  quando  appellatur  ad  Sacram  Scripturam,  perpe- 
ram supponitur  textus  biblicos  quibus  apparet  Apostolos  transmisisse  pote- 
statem aliis  collaboratoribus  eo  ipso  demonstrari  successores  apostolorum 
esse  episcopos.  Ex  quattuor  enim  textibus  citatis  in  schemate,  Act.  20,  28 
et  1 Pt.  5,  2-4,  iuxta  communem  sententiam,  non  de  episcopis,  sed  de  pre- 
sbyteris agunt.  Minime  ergo  inserviunt  ad  probandum  episcopos  esse  succes- 
sores apostolorum.  In  aliis  duobus  textibus,  videlicet,  1 Tim.  4,  14  et  2 Tim. 
1,  6,  saltem  directe  non  est  sermo  de  successione. 

Hoc  igitur  argumentum  -ex  Scriptura  omitti  debet,  saltem  prout  propo- 
nitur. 

In  tertio  argumento  recursus  fit  ad  testimonium  Clementis  Romani,  quod, 
licet  validum  sit,  tamen  complendum  est  aliis  testimoniis,  additis  indiciis 
biblicis  quae  haberi  possunt  ut  origo  et  principium  huius  traditionis.  Talia 
indicia  inveniuntur  in  litteris  pastoralibus  S.  Pauli  ubi  apostolus  loquitur 
cum  Timotheo  et  Tito  qui,  ut  ex  generali  epistolarum  contextu,  vero  carac- 
tere  episcopali  ornati  erant,  quidquid  de  ipso  nomine  « episcopus  » dicen- 
dum sit. 

His  prae  oculis  habitis  redactio  paragraphi  secundae,  quae  incipit  « Qua- 
propter apostoli...  gubernationis  ministerio  »,  ita  redigi  posset:  « Quaprop- 
ter apostoli  de  instituendis  successoribus  curam  egerunt.  Teste  enim  S.  Ire- 
naeo,  “ Ab  apostolis  instituti  sunt  episcopi  et  successores  eorum  usque  ad  nos, 
quibus  ipsas  ecclesias  committebant,  quos  et  successores  relinquebant,  suum 
ipsorum  locum  magisterii  tradentes  ” (Adv.  Haer.  III,  3,  1)  ». 

Et  antea  Clemens  Romanus:  « Apostoli  nobis  Evangelii  praedicatores 
facti  sunt  a Domino  Iesu  Christo...  Itaque,  acceptis  mandatis...  per  regiones 
et  urbes...  constituerunt  episcopos  et  diaconos  eorum  qui  credituri  erant... 
ac  deinceps  ordinationem  dederunt,  ut,  cum  illi  decessissent,  ministerium 
eorum  alii  viri  probati  exciperent  » (A.d  Cor.  42  et  44). 

Immo  et  ipse  S.  Paulus  discipulo  suo  Tito  scribebat:  « Huius  rei  gratia 
reliqui  te  Cretae  ut  ea  quae  desunt  corrigas  et  constituas  per  civitates 
presbyteros,  sicut  et  ego  disposui  tibi  » CE  it.  1,  5).  Et  Timotheo  similia 
dicebat:  « Quae  audisti  a me...  hae  commenda  fidelibus  hominibus,  qui  ido- 
nei erunt  et  alios  docere  » (2  Tim.  2,  2.  Cf.  1,  6.  14). 

Animadversiones  additae-. 

Magno  cum  gaudio  audivimus  Paulum  VI  dicere  « Vos,  venerabiles  Fratres, 
convenistis,  qui  et  apostoli  estis  et  a collegio  apostolico  originem  ducitis  eius  que 
veri  estis  haeredes  ».  Haeredes  collegii  apostolici,  ergo  nos  collegium  efformantes. 

Gaudium  nostrum  confirmatum  est  cum  schema,  quod  tam  ample  et  ad  rem 
de  collegio  loquitur,  approbatum  fuit  ad  disceptationem  in  Concilio;  et  gaudium 
nostrum  auctum  fuit  cum  vidimus  et  audivimus  collegas  nostros  gaudio  et  iucunde 
laudasse  doctrinam  de  collegio  episcoporum. 

Iam  Pius  XI  in  encyclica  Ecclesiam  Dei  expresse  affirmavit  « Christum  Do- 
minum... apostolorum  summe  voluisse  unum  esse  collegium  » {A AS,  1923, 
p.  573)  et  Pius  XII,  in  allocutione  ad  Romanam  Rotam,  anno  1945,  expresse  do- 
cuit: «...  Cristo...  Ia  sua  missione  di  Maestro,  di  Sacerdote  e di  Pastore...  Tha 
trasmessa  e comunicata  a un  collegio  di  apostoli  » {AAS,  1945,  p.  259). 

Nihil  mirum  ergo  si  schema  affirmat  collegium  episcopale,  etenim  secundum 
Concilium  Tridentinum  {Cone.  Oec.  Decr.,  719,  10)  et  Vaticanum  I {Cone.  Oec. 
Decr.,  790,  12),  « Episcopi...  in  apostolorum  locum  successerunt  »;  ergo  et  apo- 
stolorum locum  in  Ecclesia  tenent,  i.  e.  efformant  collegium. 

In  collegio  successor  Petri,  Romanus  Pontifex,  de  quo  locutus  est  Vatica- 
num I,  episcoporum  « princeps  et  caput,  primatum  tenens  » est,  sicut  et  Petrus 
in  collegio  apostolico  fuit. 

Sed,  ut  dicebat  Zinelli,  relator  in  Vaticano  I,  « vere  plenam  et  eandem  vere 
plenam  et  supremam  potestatem  esse  etiam  in  capite  cum  membris  coniuncto, 
scii,  in  Pontifice  cum  episcopis»  (Mansi  52,  1110  A),  et  «summum  Pontificem 
una  cum  episcopis,  vel  dispersis  vel  congregatis,  vere  plenam  et  supremam  pote- 
statem in  solidum  exercere»  (Mansi  52,  1109  D-1110  B). 

Unde,  ut  docuit  Vaticanum  I,  sicut  potestas  Romani  Pontificis  ita  ordinaria 
et  propria  ipsi  est  ut  non  afficiat  potestati  uniuscuiusque  episcopi  qui  potestatem 
sibi  propriam  gerit  et  « verus  pastor  » est  {Cone.  Oec.  Decr.  790,  10-14),  unde 
et  « ordinarius  » dicitur,  non  tamen  vicarius  Romani  Pontificis,  sicut  Declaratio 
episcopatus  germanici,  anno  1875  a Pio  IX  « cum  plenitudine  auctoritatis  aposto- 

licae  » approbata  (ASS.  VIII,  pp.  301-305)  et  Leo  XIII  in  encyclica  Satis  cognitum 
docuerunt  (Acta  Leonis  XIII,  Romae  1897  - D.  S.  3307),  ita  etiam  missio  et 
potestates  et  mandatum  eundi  in  universum  mundum  data  « non  soli  Petro...  sed 
omnibus  apostolis  » ut  dicit  Pius  XI  in  encyclica  Rerum  Ecclesiae  ( AAS  1926, 
pp.  68-69)  seu  data  « collegio  apostolorum  »,  ut  dicit  Pius  XII  in  praedicta  allo- 
cutione ad  Romanam  Rotam,  non  afficiunt  ut  unusquisque  episcopus  seu  mem- 
brum collegii  habeat  etiam  « propriam  perfunctionem  muneris  » in  praedictis  mis- 
sione, potestatibus  et  mandato,  ut  idem  Pius  XI  ibidem  dicit. 

Etenim,  ut  Pius  XII  in  encyclica  Fidei  donum  dicit  (AAS  1957,  pp.  236-237) 
« unusquisque  episcopus...  qua  legitimus  apostolorum  successor  ex  Dei  institu- 
tione et  praecepto  apostolici  muneris,  Ecclesiae  una  cum  ceteris  episcopis  spon- 
sor fit  »,  seu,  ut  ait  versio  italica  officialis,  « lo  rende  solidamente  responsabile 
della  Chiesa  »;  ex  quibus  ipse  Papa  deducit  gravissimum  officium  proprium  unius- 
cuiusque episcopi  tum  sollicitudinis  omnium  ecclesiarum  tum  dilatandi  Evange- 
lium  in  universum  mundum. 

Ex  quibus  omnibus  deduci  potest  notio  ipsa  collegialitatis,  quae  supponit  in 
ipsa  constitutione  collegii  ex  una  parte  unionem  omnium  episcoporum  cum  capite, 

i.  e.  episcopi  et  caput,  omnes  coniunctim  efformant  collegium,  ita  tamen  ut  sicut 
Petrus,  « unus  ex  Duodecim  »,  etiam  et  Romanus  Pontifex,  unus  ex  episcopis, 
habeat  potestatem  capitis  « ex  sese,  non  ex  consensu  episcoporum  »,  ut  aiebat  in 
Vaticano  I ipsius  relator  Zinelli  (Mansi  52,  1110;  cf.  D.  1825  et  1839);  et  ex 
alia  parte  unionem  et  solidaritatem  episcoporum  inter  se  ad  missionem  univer- 
salem adimplendam.  Quoad  exercitium  vero  collegialitatis,  haec  praesupponit  Pri- 
matum Romani  Pontificis,  qui  ut  talis  agit  « independenter  ab  actione  communi 
cum  aliis  episcopis  » seu  « independenter  a concursu  episcoporum  »,  ut  ipse  Zi- 
nelli dicebat  (Mansi,  ibid.),  et  ex  parte  episcoporum  supponit  ut  episcopi,  qui 
coniuncti  cum  capite  esse  debent,  cum  et  sub  capite  sive  omnes  simul  congregati 
vel  dispersi,  sive  singuli  seu  membra  collegii  agentes,  semper  inter  se  ex  natura 
sua  coniuncti  sint  et  solidarie  agere  debeant  et  agant. 

Cum  vero  doctrina  haec,  etsi  a Romanis  Pontificibus  iam  exposita,  non 
paucis  Patribus  anxietatem  praebeat,  praesertim  propter  vocabulum  « collegium  », 
quod  notionem  iuridicam  prae  se  ferre  et  interpretationis  minus  rectae  occasio- 
nem praebere  dicatur  conveniens,  meo  saltem  iudicio,  videtur  in  schemate,  saltem 
in  nota,  consequentias  huius  veritatis  explicandas  esse  ad  hoc  ut  doctrina  colle- 
gialitatis cum  doctrina  de  Primatu  a Vaticano  I definita  plene  consonans  appa- 
reat et  anxietates  vitet.  Nempe: 

Summus  Pontifex  duplici  sub  aspectu  considerari  potest:  a)  ut  caput  collegii 
episcopalis;  b)  ut  caput  totius  Ecclesiae  seu  ut  vicarius  Christi. 

In  primo  aspectu,  seu  ut  caput  collegii  haec  dicenda  venirent: 

1.  Episcopi  omnes  coniuncte  cum  Rapa  efformant  collegium  episcopale. 

2.  In  collegio  Romanus  Pontifex  est  « pars  praecipua »,  ut  dicit  Leo  XIII 
(Satis  cognitum,  n.  24)  cum  sit  caput  episcoporum  sicut  et  Petrus  fuit  « aposto- 
lorum caput  » ut  vocatur  a Vaticano  I (Cone.  Oec.  Decr.  789,  7)  et  a legato 
in  Concilio  Efesino  (D.  112). 

3.  In  collegio  omnes  episcopi  efformant  aliam  partem  « augustissimam  »,  « ita 
ut  “ intimam  ” constitutionem  (Ecclesiae)  ordo  episcoporum  necessario  attingat  » 
ut  dicit  Leo  XIII  (Est  sane  molestum,  Acta  8,  p.  385;  Satis  cognitum,  AAS  28, 
732),  et  « primariam  legem  » (Pius  XII,  Mystici  Corporis,  AAS  1943,  p.  209). 

Unde: 

1.  Corpus  seu  « episcoporum  ordo  tunc  rite,  ut  Christus  iussit,  colligatus 
cum  Petro  putandus,  si  Petro  subsit  eique  pareat  »,  ut  docuit  Leo  XIII  in  ency- 
clica  Satis  cognitum  (par.  28),  « secus  in  multitudinem  confusam  et  perturbatam 
necessario  delabitur  ». 

2.  Capitis  est  in  collegio  unitatem  et  soliditatem  collegii  sustentare,  seu  ut 
ait  Vaticanum  I,  Primatus  est  « ut  unus  et  indivisus  episcopatus  sit  » (Cone.  Oec. 
Decr.  787,  38). 

3.  Caput  habet  in  collegio  potestatem  verae  iurisdictionis  supra  omnes  et 
singulos  episcopos  seu  supra  corpus  seu  ordinem  episcoporum,  ut  implicite  ad 
hanc  rem  collegialem  docuit  Vaticanum  I et  explicite  Leo  XIII  in  encyclica  Satis 
cognitum  (cf.  D.  1961). 

4.  Ergo  capitis  est  ordinare  exercitium  auctoritatis  collegialis,  ideoque  et  con- 
vocare vel  saltem  approbare  actionem  collegialem,  ut  ex  doctrina  de  Conciliis  clare 
constat. 

5.  Collegium,  scii,  corpus  episcoporum  cum  capite,  habet  potestatem  plenam, 
supremam,  universalem  et  infallibilem  in  Ecclesiam  universam,  ut  etiam  clare 
constat  ex  doctrina  Conciliorum. 

In  secundo  aspectu,  seu  ut  caput  Ecclesiae: 

1.  Iurisdictionem  ordinariam  et  immediatam  habet  in  universos  et  singulos 
episcopos,  in  omnes  et  singulas  ecclesias  et  in  universam  Ecclesiam,  ut  Vatica- 
num I docuit. 

2.  Gaudet  privilegio  personali  infallibilitatis  « ex  sese,  non  ex  consensu  epi- 
scoporum » seu  corporis  episcopalis. 

3.  Mandata  et  decreta  in  bonum  commune  Ecclesiae  dare  potest  « indepen- 
denter  a concursu  episcoporum  ». 

Etiam  singuli  episcopi  duplici  sub  aspectu  considerari  valent:  a)  ut  membra 
collegii;  b)  ut  pastores  proprii  ecclesiarum  particularium. 

In  primo  aspectu  seu  ut  membra  collegii  ad  quod  vi  consecrationis  episco- 
palis pertinent: 

1.  Partem  habent  in  auctoritate  suprema  collegiali,  i.  e.  cum  et  sub  ca- 

pite. 

2.  Sponsores  fiunt,  una  cum  ceteris  episcopis,  Ecclesiae  universalis;  ergo  et 
sollicitudine  omnium  ecclesiarum  et  cura  dilatandi  Evangelium  in  universum  mun- 
dum revera  solidarie  tenentur. 

3.  Sua  actio  pastoralis  in  ecclesiis  particularibus  sibi  commissis  cohaerere 
debet  cum  actione  totius  Ecclesiae. 

In  secundo  vero  aspectu  seu  ut  pastores  ecclesiarum  particularium: 

1.  Ipsas  regunt  nomine  Christi,  non  ut  vicarii  Romani  Pontificis. 

2.  Sunt  principium  et  centrum  unitatis  et  soliditatis. 

3.  Ut  patres  et  magistri  sacerdotum  et  fidelium  habendi  sunt. 

Ut  finiam,  tamquam  lemma  doctrinae  collegialitatis,  haec  verba  S.  Augustini 
a Papa  Pelagio  II  repetita  proponam:  «haerens  corpori  pugna  pro  capite» 
(D.  247-468). 

Exc.mus  p.  d.  ioseph  bartholomaeus  evangelisti 

Archiepiscopus-episcopus  Meerutensis 

Cur  diaconi,  caelibatus  lege  non  obligati,  admittendi  non  sint  in  Ecclesia 
Catholica. 

1.  Quia  lex  caelibatus  in  magnum  discrimen  erit  si  haec  innovatio  nostris 
temporibus  introducatur.  Etenim,  si  isti  diaconi,  caelibatus  lege  non  ligati, 
in  seminariis  particularibus  educentur,  vocationes  ad  presbyteratum  certo 
certius  minuentur.  Si  vero  in  particularibus  seminariis  non  educentur,  sed  e 
christiano  populo  seligantur,  tunc  etiam  admittendi  non  sunt  quia: 

2.  Haec  selectio  magnam  perturbationem  causabit  in  Ecclesia,  atque  ita 
istorum  diaconorum  actio  auxiliaris  nulla  erit. 

a)  Nam  istorum  diaconorum  selectio  fiet  vel  a parocho  vel  ab  episcopo. 
In  utroque  casu  multae  invidiae  et  animositates  orientur  inter  illos  qui  se- 
lecti non  fuerunt  contra  illos  qui  selecti  sunt  et  adversus  eos  qui  selectio- 
nes fecerunt. 

b)  Hoc  modo  pax  et  harmonia  perturbabuntur  in  paroeciis  et  horum 
diaconorum  quaevis  auxiliaris  actio  nulla  omnino  vel  etiam  damnosa  erit. 

3.  Mihi  videtur  hodiernis  Ecclesiae  necessitatibus  aliquo  modo  sufficien- 
ter provisum  iri  si  Ecclesia  instituat  aliquod  novum  sacr  ament  ale  quo  optimi 
quique  laici,  viri  atque  mulieres,  matrimonio  iuncti  vel  non,  qui  id  postu- 
lent, in  apostolicorum  cooperatorum  numero  solemniter  inscribatur,  atque  ita 
Ecclesiae  operam  suam  praestent  in  dirigendis  scholis,  in  docendo,  in  catechi- 
zando,  in  nosocomiis,  etc. 

4.  Forsitan  melius  erit  hoc  argumentum  — cum  sit  res  disciplinaris  — 
omnino  a schematibus  Concilii  expungere,  et  illis  solis  nationibus  per  in- 
dultum tale  diaconatum  concedere  quorum  conferendae  episcoporum  id 
postulent. 

5.  Tandem  liceat  in  memoriam  revocare  nullam  oriri  specialem  difficulta- 
tem si  permanenter  diaconatus  illis  religiosis  fratribus  conferatur  qui  iam 
caelibatus  lege  tenentur. 

57 

Exc.mus  P.  D.  IOSEPH  FADY 
Episcopus  Lilongwensis 

Animadversiones  circa  meliorem  distributionem  sacerdotum  super  or- 
bem terrarum.  Responsabilitas  episcopatus. 

« Maximum  problema  mundi  in  eo  consistit  ut  compleatur  differentia 
quae  exsistit  inter  bona  territoriorum  divitum  et  territoriorum  pauperum. 
Si  res  ita  sunt,  ubine  inveniemus  capitalia  necessaria?  » (Lord  Home). 

Idem  problema  ponitur  in  Ecclesia  Christi.  Sunt  nempe  dioeceses  divites, 

aliae  autem  pauperes.  Tantum  est  enim  discrimen  inter  numerum  sacerdotum 
in  regionibus  catholicis  Europae  et  Americae  Septemtrionalis  (inclusive 
Canada),  et  numerum  sacerdotum  in  Africa  et  Asia  (et  America  Latina). 

Nunc  et  per  multos  annos  nec  missionarii  extranei  nec  sacerdotes  locales 
sufficiunt. 

Ex  altera  parte  adhuc  pauci  sunt  episcopi  qui  post  exhortationem  Pii  XII 
{Fidei  donum)  libenter  sacerdotes  idoneos  et  volentes  in  Africam  mittere 
consentiunt,  et  sic  aurea  opportunitas  omittitur  ad  animas  lucrifaciendas 
dum  adhuc  tempus  est. 

Velim  ponere  liceat  aliquas  quaestiones: 

1.  Quomodo  episcopi  qui  colle  gialiter  in  universum  mundum  missi  sunt 
(tanquam  successores  apostolorum)  in  concreto  et  singulariter  huic  praecepto 
satisfaciunt? 

2.  Num  episcopi  pauperes  ad  divites  accedant  et  mendicent?  vel  potius 
divites  tanquam  boni  samaritani  pauperibus  subveniant? 

3.  Num  relinquitur  unicuique  episcopo  ut  negare  vel  permittere  possit 
si  aliquis  vel  aliqui  sacerdotes  idonei  et  probati  per  duos  vel  tres  annos  in 
territorio  missionum  laborare  humiliter  petunt,  vel  a Summo  Pontifice,  qui 
est  caput  Ecclesiae  et  pastor  universalis  Ecclesiae,  compelli  potest?  Ne  pro- 
trahatur scandalum  ut  salus  tot  populorum  negligatur  indesinenter.  Urget 
tempus , urget  caritas  Christi! 

Venio  ad  conclusionem.  Opportunum  mihi  videtur,  immo  omnino  ne- 
cessarium ut  Sancta  Sedes  organum  seu  seminarium  vel  institutum  quoddam 
(nomen  nihil  interest)  aperiatur  ad  inveniendos,  seligendos,  formandos  sa- 
cerdotes idoneos,  qui  per  aliquot  menses  ad  apostolatum  in  terris  missio- 
num suscipiendum  praeparentur  et  deinde  in  diversas  regiones  — non  indi- 
scriminatim,  sed  pro  necessitate  — mittantur,  ut  iam  fit  pro  laicis  v.  g. 
« Ad  lucem  » Mgr.  Browers’  Lay  missionaries;  “ Kolping  Sohne  ” etc. 

Multa  itinera  feci  ut  sacerdotes  invenirem,  sed  in  nostris  temporibus  lon- 
gior absentia  a dioecesi  nocumentum  secum  fert. 

Petitiones  autem  scripto  factae  nihil  vel  parum  proficuae  erunt,  ut  patet 
ex  responso  a praelato  benevolo  eximiae  dignitatis  et  caritatis  accepto : « Quid 
faciam?  unus  es  ex  700  Ordinariis  qui  nostra  mediatione  operarios  aposto- 
licos  quaerunt  ». 

Exc.mus  P.  D.  IOSEPH  FENOCCHIO 
Episcopus  Apuanus 

De  presbyteris. 

1.  Desideratur  ut  fundamentum  ontologicum  seu  mysticum  vinculorum 
quae  vitaliter  presbyteros  suo  episcopo  adligant  — scii,  participatio  eiusdem 
caracteris  sacri  — pressius  et  effusius  tractetur. 

Quasi  per  transennam  etenim  dicitur  episcopos  in  suae  societatis  operis 

adiumentum  presbyteros  ordinare;  sed  de  vitali  unione  cum  episcopo  quae 
exoritur  ex  ordine  sacro  fere  tacetur. 

In  doctrina  huius  super  natur  alis  communionis,  si  diffuse  in  schemate 
tractabitur,  sacerdotes  invenient  intimam  et  laetissimam  rationem  suae  unio- 
nis cum  episcopo;  ex  qua  unione  facile  motus  filialis  amoris,  devotionis, 
oboedientiae,  cooperationis  haurient;  in  hac  unione  verum  fundamentum 
cernent  solidae  caritatis  erga  confratres;  denique,  scientes  se  per  episco- 
pum et  cum  episcopo  uniri  Summo  et  Aeterno  Sacerdoti  Christo  Iesu,  ma- 
ximum stimulum  experientur  suae  unionis  cum  Romano  Pontifice  et  cum 
Ecclesia. 

2.  Quoad  summam  potestatum  presbyteris  per  sacram  ordinationem  trans- 
missam in  desiderio  est  ut  pressius  indicetur,  exempli  gratia  si  et  quid  pos- 
sint presbyteri  quoad  collationem  ordinum;  censeo  tamen  hanc  quaestionem 
non  satis  maturam. 

De  diaconis. 

Opinor  utiliter  permitti  posse  nostris  temporibus  status  diaconatus  ut 
permanens  gradus  hierarchiae  in  actu  ponendus,  ubi  pro  bono  animarum  id 
expedire  videbitur. 

Quaestio  magis  delicata  apparet  si  de  applicanda  lege  caelibatus  pro 
diaconis  loquimur.  Timor  a pluribus  Patribus  expressus  ne  coniunctio  huius 
ordinis  cum  facultate  in  matrimonio  vivendi  primus  gradus  sit  ad  legem 
caelibatus  pro  presbyteris  relaxandam,  non  apparet  vanum  nec  irreale.  Cen- 
seo praeterea  obstare  ipsum  sensum  fidelium,  qui  suo  instinctu  exigunt  ut 
omnes  qui  res  sacras,  et  praesertim  Sanctissimam  Eucharistiam  tractant,  soli 
Deo  vivant. 

Unde,  sententiae  exc.mi  Petri  Massa  adhaerens,  postulo  ut  si  diaconatus 
denuo  instituatur,  cum  lege  caelibatus  iunctus  sit,  non  tamen  absolute  ut  in 
presbyteratu,  sed  ita  ut  si  diaconus  velit  matrimonium  contrahere,  liber 
exsistat,  tamen  cum  sua  reductione  ad  statum  laicalem. 

De  collegio  episcopali. 

Multa  audivimus  de  collegio  episcopali  laude  digna;  sed  habitudo  huius 
collegii  cum  Romano  Pontifice  in  universa  Ecclesia  regenda  sufficienter  ex- 
plorata non  videtur,  unde  facile  in  aequivocationis  periculum  incidere  pos- 
sumus. Iamvero  magni  interest  huic  quaestioni  respondere:  in  quo  praecise 
consistit  habitudo  collegii  episcoporum  cum  Romano  Pontifice  quoad  regi- 
men universae  Ecclesiae?  aliis  verbis:  quae  est  collegialitas  de  qua  in  nostro 
examine,  et  quid  importat? 

Satis  notum  est  Christum  Dominum  Ecclesiam  suam  forma  collegiali  in- 
stituisse, eamque  fundasse  super  Petrum  et  super  apostolos,  simul  et  monar- 
chicam  formam  regiminis  coniungendo  et  aristocraticam.  Hoc  semper  in  magi- 
sterio fuit  et  in  praxi.  Erectio  dioecesium  cum  proprio  Pastore  quae  diffu- 
sionem Ecclesiae  per  orbem  comitabatur,  celebratio  conciliorum  oecumeni- 

eorum  iuxta  temporum  necessitates,  structuram  a Christo  Domino  suae  Ec- 
clesiae inditam  in  actum  protulerunt. 

Si  nunc  defensores  collegialitatis  regiminis  exoptant  frequentiores  con- 
sultationes episcoporum  ex  parte  Romani  Pontificis  ad  problemata  magisterii 
et  regiminis  facilius  et  melius  resolvenda,  si  frequentiora  concilia  oecume- 
nica,  si  maiorem  intentionem  et  sollicitudinem  ex  parte  singulorum  episco- 
porum — quae  tamen  iurisdictionis  non  sit  — erga  necessitudines  universalis 
Ecclesiae,  ut  in  Encyclicis  Litteris  Fidei  donum  Pius  XII  expresse  notavit 
pro  praedicatione  Evangelii  populis  infidelibus,  libenter  consentimus.  Hoc 
nil  aliud  esset  quam  perfectio  eius  praxis  quae  semper  in  usu  fuit. 

Si  autem  qui  collegialitatem  propugnant  intendant  adserere:  a)  quod  po- 
testas qua  Romanus  Pontifex  Ecclesiam  gubernat  simul  sit  potestas  collegii 
episcoporum,  b)  vel  quod  Romanus  Pontifex  debeat  Ecclesiam  regere  in 
forma  permanenter  collegiali,  c)  vel  quod  missio  primaria  singulorum  epi- 
scoporum sit  regimen  totius  Ecclesiae  cum  Romano  Pontifice:  haec  omnia 
cum  doctrina  Vaticani  I de  primatu  nullo  modo  conciliari  possunt. 

Si  autem  hoc  non  intendunt,  quid  volunt  nisi  quod  semper  factum  est, 
etsi  melius  id  fieri  possit? 

Ideo  in  re  tam  gravi  censeo  necessarium  ut  intentionem  suam  clare  et  ma- 
nifeste indicent. 

Utique  Dominus  Iesus  sive  Petro,  sive  aliis  apostolis  contulit  potestatem 
ligandi  et  solvendi,  necnon  mandatum  Evangelium  omni  creaturae  nun- 
tiandi; sed  potestas  apostolis  simul  cum  Petro  collata,  iam  soli  Petro  com- 
missa fuerat,  ita  ut  super  Petrum  Ecclesia  iam  fundata  esset. 

De  facto  « Duodecim  » Ecclesiam  collegialiter  non  rexerunt;  nam  post 
Ascensionem  Domini  maior  pars  Ierosolymam  reliquit,  profecti  ubique.  Nec 
oblivisci  possumus  Dominum  Iesum  apostolis  charismata  personalia  con- 
tulisse, qualia  inspiratio  et  infallibilitas,  quibus  singuli  episcopi  non  gaudent. 

Quapropter  censeo  omnino  retinendam  esse  doctrinam  schematis  in 
nn.  16  et  17  contentam,  quae  doctrinae  Vaticani  I,  traditioni  et  Sanctae 
Scripturae,  meo  iudicio,  optime  adhaeret. 

Exc.mus  P.  D.  EMMANUEL  FERNANDEZ  CONDE 
Episcopus  Cordubensis 

N.  16:  De  collegio  episcopali  eius  que  capite. 

Inter  quaestiones  praecipuas  quae  in  hoc  capite  aguntur  de  constitu- 
tione hierarchica  Ecclesiae,  maxime  vero  de  episcopatu,  est  sine  dubio  n.  16 
ubi  problema  exponitur  collegii  episcopalis  et  eius  capitis,  relationes  pervesti- 
gando Petrum  inter  et  corpus  episcopale. 

Supervacaneum  esset  momentum  huius  quaestionis  referre. 

Suprema  potestate  Romani  Pontificis  eiusque  infallibilitate  in  Concilio 

Vaticano  I definita,  dilucidandum  manet  quidquid  ad  episcopatum  attinet  ut 
lucidius  natura  potestatis  episcopalis  noscatur,  cum  potestas  Romani  Pon- 
tificis, post  definitionem,  extra  disquisitionem  sit. 

Duobus  fundamentis  n.  16  nititur:  collegialitate  apostolica  de  qua  in 
n.  12  est  quaestio,  et  hac  successione  collegiali  in  corpore  episcopali,  de  qua 
in  n.  13  agitur.  Hac  de  causa  dici  posset  hanc  nostram  quaestionem  logicam 
consequentiam  superiorum  quaestionum  esse. 

Cum  de  his  rebus  ago,  non  possum  non  adsentire  his  omnibus  quae  in 
hac  aula  conciliari  de  necessitate  dicta  fuerunt,  ut  hae  quaestiones  firmiter 
super  Scripturam  et  traditionem  stabiliantur,  quia  inter  quaestiones  dogma- 
ticas invenimur. 

In  hoc  numero  ex  oculis  non  labitur  — quod  quidem  maxime  laudabile 
est  — principium  praeminentiae  Petri  in  collegio,  paritatem  declarando 
inter  collegium  apostolicum  et  collegium  episcopale,  ex  quo  exorditur,  ut 
recte  deinc  procedatur  ad  Petrum  et  Papam,  apostolos  et  episcopos.  Patet 
tamen  aequalitatem  inter  haec  collegia  sensu  formali  quaerendam,  cum  sensu 
materiali  non  extet. 

Magni  etiam  momenti  est  duplex  principium  inditum:  universalitas, 
quae  in  collegio  efficitur:  « ex  multis  composito  »;  et  unitas  in  capite:  « sub 
uno  capite  collecto  »,  quae  capitis  unitas  ita  est  necessaria  ut  sine  Romano 
Pontifice  nullum  sit  collegium  episcopale. 

Hac  plena  et  universali  potestate  Romani  Pontificis  in  totam  Eccle- 
siam recognita,  ut  debitum  est,  additur  in  schema  collegium  episcoporum,  eo 
quod  in  collegii  apostolici  locum  succedat,  gaudere,  cum  Petro  et  sub  Petro, 
eadem  potestate. 

Quando  sua  potestate  collegium  fungitur?  Praeter  formam  extraordina- 
riam Concilii  Oecumenici,  schema  dicit  posse  collegialitatem  effici  modo 
ordinario,  quod  hactenus  novum  est. 

Sunt  tamen  quaedam  in  hoc  numero  quae  hanc  probationem  non  me- 
rentur. 

1.  In  integra  paragrapho  prima,  et  in  priore  parte  secunda  inordinatio 
logica  est,  quae  quidem  iterum  redigenda  videtur. 

A lin.  9 pag.  27  ad  lin.  9 incisum  « Iam  perantiquus...  enixe  commen- 
datur » extra  proprium  locum  videtur  et  in  n.  17  inserendum.  Ratio  patet: 
in  n.  16  non  relationes  mutuae  inter  episcopos  exponuntur,  de  quo  in  n.  17, 
ubi  aptissime  esset  illa  paragraphus. 

2.  Petri  conditio,  ideoque  Romani  Pontificis,  valide  in  Scriptura  nititur, 
ut  dilucide  appareat  differentia  a collegio  cui  semper  Petrus  praefuit.  Qua- 
propter hi  textus:  1.  pro  parte  Petri  Mt.  16,  18;  Lc.  22,  32;  Io.  21,  16; 
2.  pro  parte  collegii  apostolorum:  Mt.  18,  18;  Lc.  22,  19;  Io.  20,  23;  in 
initio  paragraphi  secundae  inseri  debentur,  ut  omnis  vis,  qua  praediti  sunt, 
dimanet.  Textus  tunc  ita  posset  redigi:  « Cum  autem  Dominus  Petrum  ut 
rupem  Ecclesiae  suae  (Mt.  16,  18),  confirmantem  fratres  apostolos  (cf.  Lc. 
22,  32),  et  Pastorem  totius  sui  gregis  constituerit  (cf.  Io.  21,  16  ss.)  atque 

duodecim  simul  apostolis,  inter  quos  Petrus  semper  adfuit,  potestates  et 
missionem  ita  dederit  (cf.  18,  18;  28,  18;  Io.  20,  23;  Lc.  22,  19)  ut  in  illos 
nulla  potestas  seu  missio  sine  Petro  unquam  transierit  (6),  collegium  epi- 
scoporum non  datur,  nisi  simul  cum  Pontifice  Romano,  successore  Petri, 
et  numquam  sine  ipso,  ut  capite  eius,  intelligatur  ». 

Linn.  24-28,  pag.  27,  vellent  novam  et  clariorem  redactionem.  Totus 
contextus  loquitur  de  collegio  ut  tali;  hae  autem  lineae  agunt  de  membris  in 
collegio,  unde  decursus  logicus  totius  paragraphi  melius  pateret. 

Nemo  non  videt  totam  quaestionem  a modo  huius  potestatis  exequendae 
pendere,  quia  illud  est  dumtaxat  principii  collegialitatis  accommodatio. 

Schema  in  primis  loquitur  de  modo  solemni  et  extraordinario,  de  Conci- 
lio Oecumenico,  videlicet. 

Dubium  est  an  expediat  loqui  prius  de  modo  ordinario,  necne;  sed  liqui- 
dius apparet  huius  potestatis  exercitium  in  forma  extraordinaria  etiam  hi- 
storice consideratum.  In  primo  sensu,  ordo  ultimae  partis  paragraphi  inver- 
tendus esset. 

Die  superiore,  in  aula  Concilii,  exc.mus  ep.  Harlemensis,  sua  disserta- 
tione de  potestate  suprema  Concilii  locutus  est,  asseruitque  iuris  esse  divini, 
ut  evanesceret  contradictio  inter  can.  228  C.I.C.  et  dogma  primatus;  quia 
si  unus  Romanus  Pontifex,  episcopis  oppositus,  unum  esset  subiectum  po- 
testatis supremae  ea  se  exueret  ut  Concilio  committeretur;  quod  quidem 
teneri  non  potest.  Exigitur  actus  capitis  simul  cum  membris.  Sed  ea  quae  ad 
Concilium  Oecumenicum  pertinent  — quod  exercitium  quidem  forma  colle- 
giali  per  se  exequi  posset,  licet  episcopi  dispersi  essent  — nullam  praebent 
difficultatem. 

Quomodo,  inquiet  iam  aliquis,  potestas  modo  ordinario  — utique  iuris- 
dictionis,  non  vero  magisterii,  de  qua  nemo  dubitat  — gereretur?  Quoad  fac- 
tum, si  admittitur  exercitium  extraordinarium  talis  potestatis,  etiam  dari 
deberet  exercitium  ordinarium,  cum  sint  conceptus  correlativi.  Cardo  quae- 
stionis in  eo  est  formulam  consentaneam  invenire,  quae  servet  et  supremum 
ius  Romani  Pontificis  et  exercitium  collegialitatis. 

Cuius  hoc  esset  definire?  Nimirum  capitis  collegii,  cuius  solius  est  ad 
hanc  participationem  vocare;  ut  ad  actum  extraordinarium  invitat,  ita,  ut 
ipse  decrevisset,  ad  actum  ordinarium  ille  solus  appellaret,  modo  et  tempore 
definiendo.  Schema  de  cetero  loquitur  distincte  et  bene  de  duabus  rebus. 

Ad  haec  autem,  ni  fallor,  sese  referebat  Summus  Pontifex  feliciter  re- 
gnans in  sua  oratione  ad  Curiam  Romanam  magna  cum  benignitate. 

Sed  in  hac  ultima  paragrapho  schematis  expressiones  iuridicae  — invi- 
tat, approbat,  recipiat  — non  bene  sonant  in  constitutione  dogmatica;  inde 
necessitas  ut  etiam  forma  dogmatica  hoc  potestatis  exercitium  exaretur. 

Hac  de  causa  sequentem  textus  immutationem  proponere  auderem:  « Su- 
prema illa  collegii  in  universam  Ecclesiam  potestas  exercetur  in  actu  collegiali 
in  quo  membra  collegii  coadunentur  sive  extraordinario  modo  ut  est  coadu- 
natio physica  in  Concilio  Oecumenico  vel  coadunatio  per  media  socialia 

communicationis  manifestata,  sive  ordinario  modo  a membris  episcopis  in 
communione  cum  Pontifice  Romano  per  orbem  sparsis.  Modus  extraordi- 
narius vero  numquam  datur  nisi  a successore  Petri,  ut  capitis  collegii,  sit 
ut  talis  saltem  receptus;  nec  ordinarius  sine  communione  illa  cum  capite, 
collegium  enim  et  actus  collegialis  non  datur  sine  capite  et  membra  in  colle- 
gio primatum  et  principatum  capitis,  quod  est  principium  unitatis  sui  fideliter 
observare  tenentur  et  sub  eius  suprema  auctoritate  propria  potestate  in 
bonum  fidelium  suorum,  immo  totius  Ecclesiae  funguntur,  Spiritu  Sancto 
organicam  structuram  eiusque  concordiam  indesinenter  roborante ». 


60 

Exc.mus  P.  D.  PETRUS  FIORDELLI 
Episcopus  Pratensis 

Super  cap.  II  (et  III)  de  diaconatu  (et  de  muneribus  laicorum),  in  sche- 
mate de  Ecclesia. 

1.  Sunt  non  spernendae  rationes  pro  restaurando  diaconatu  sive  dogma- 
ticae, sive  pastorales.  Rationes  oecumenicae  minoris  ponderis  videntur. 

2.  Si  diaconatus  restauretur  cum  lege  caelibatus,  puto  quod  nullus  Pa- 
ter aliquid  contra  habeat. 

3.  Diaconatus  autem  cum  caelibatu  de  facto  parum  vel  nihil  proficeret 
ad  fines  pastorales,  pro  quibus  petitur. 

4.  Ergo  ordo  sacer  diaconatus  esse  deberet  sine  caelibatu,  scii,  uxo- 
ratus. 

5.  Admisso  autem  diaconatu  uxorato  plenissime  adhaereo  sententiae 
em. morum  cardd.  Bacci,  Spellman,  Ruffini  etc.  necnon  exc.mi  Carraro  et 
aliorum,  qui  dixerunt  idipsum,  scii,  diaconatum  uxoratum,  constituere  gra- 
vissimum discrimen  pro  sacra  lege  caelibatus  sacerdotalis,  quae,  cum  ma- 
xima reverentia  erga  Ecclesiam  orientalem  sed  in  Ecclesia  latina  omnino 
servanda  est. 

6.  Humiliter  ergo  haec  audeo  proponere. 

Videtur  bonum  principium,  quod  quidquid  confert  ad  facilitandum  apo- 
stolatum  animarum  et  sit  iuris  ecclesiastici,  utique  cum  prudentia,  sed  con- 
cedendum omnino  sit. 

Hoc  dicitur  praesertim  pro  locis  missionum,  Americae  Meridionalis  etc. 
et  ad  hunc  finem,  prout  multi  Patres  missionarii  dixerunt,  ut  in  unoquoque 
pago  vel  vico  (villaggio)  habeatur  is,  qui  Ecclesiam  quodammodo  reprae- 
sentet et  catholicos  dirigat. 

Ergo  piis  laicis,  etiam  uxoratis,  certis  in  regionibus  ubi  magis  desunt 
sacerdotes,  si  sint  praeparati,  bonis  moribus  ornati,  prudentes,  sufficientis 
aetatis,  concedantur  omnes  vel  quaedam  ex  iis  facultatibus:  a)  administrandi 
baptismum;  b)  adsistendi  matrimoniis;  c ) doctrinam  catholicam  explanandi; 

d)  orationes  populi  dirigendi;  e)  iuvandi  spiritualiter  moribundis;  /)  in  ca- 
sibus particularibus  distribuendi  SS.  Eucharistiam,  praesertim  moribundis. 

Haberetur  in  casu  « specialis  deputatio  » ex  parte  Ecclesiae  et  peculia- 
rissima « canonica  missio  ». 

7.  Hoc  modo  obtinerentur  effectus  pastorales  et  non  haberetur  illud  quod 
timetur  gravissimum  periculum  pro  sacra  lege  caelibatus  sacerdotalis. 

8.  Posset  etiam  concedi,  in  casu,  istis  piis  viris  laicis  aliquis  ordo  minor. 

9.  In  fine  audeo  proponere,  semper  ratione  pastorali  ductus  et  pro  iis 
locis  ubi  maxima  adest  penuria  sacerdotum:  potius  quam  concedere  diaco- 
natum uxoratum,  mihi  non  impossibile  videretur,  in  casu  particularissimo  et 
deficientibus  idoneis  viris,  quod  concedatur  aliqua  ex  supradictis  facultatibus 
etiam  e.  g.  superiorissae  religiosarum  missionariarum. 

Exc.mus  P.  D.  CLEMENS  GADDI 
Archiepisco pus-episcopus  Bergomensis 

1.  De  Petro , Ecclesiae  fundamento.  Exopto  ut  clare  in  luce  ponatur 
Petrum  eumque  solum  a Christo  Domino  constitutum  esse  totius  Ecclesiae 
fundamentum. 

Simoni  enim,  quatenus  a ceteris  apostolis  distincto,  Dominus  claves 
regni  caelorum  promisit  ipsique  officium  commisit  pascendi  et  oves  et  agnos. 

Si  ceteros  quoque  apostolos  Ecclesiae  fundamentum  nominare  velimus, 
omnino  necesse  est  ut  clare  prorsus  declaretur  apostolos  esse  fundamentum 
Ecclesiae  alia  et  diversa  ratione  ac  Petrum;  nec  ullo  modo  in  hoc  munere 
Petrum  ceteris  apostolis  esse  aequandum.  Consequenter  emendanda  videntur 
quae  leguntur  n.  11,  lin.  10;  n.  11,  lin.  17  et  alibi  passim. 

2.  De  habitudine  inter  Petrum  et  collegium  apostolorum.  Ergo  inter 
Papam  et  collegium  episcoporum.  Humili  meo  iudicio  quaedam  sunt  con- 
fuse dicta  quae  aliquam  explicationem  indigent.  Optandum  est  ut  clare 
eluceat  nullam  potestatem  esse  apostolis  collatam  quae,  simul  cum  illis,  Pe- 
tro quoque  collata  non  sit:  sed  uni  Petro,  apostolis  seclusis,  primatum  esse 
collatum.  Ipse  enim  est  fundamentum,  pastor  supremus,  confirmator  fra- 
trum in  fide. 

Quare  minus  placet  quod  saepe  dicitur  vel  innuitur  de  Petro  apostolo- 
rum capite,  quasi  potestas  primatus  et  consequens  infallibilitas  Petro  colla- 
tae  sint  ab  eo  semper  et  solum  ut  capite  collegii  exercendae,  quasi  a collegii 
praesentia  et  actione  sint  condi tionatae.  Certe,  potestas  primatus  Petro 
eiusque  successoribus  commissa  est  quia  erat  caput  Ecclesiae,  ergo  et  aposto- 
lorum; sed,  cum  apostoli  collegium  formaliter  non  efficiant  nisi  et  sub 
Petro  (vel  in  Petri  communione,  si  magis  placet)  Petrus  formaliter  est  et 
manet  caput  etiam  si  sine  episcopis  agat  vel  si  tantum  minor  episcoporum 
pars  ei  consentiat.  Casum  non  facimus  de  omnibus  simul  episcopis  contra- 

dicentibus,  quia  chimericus  prorsus  videtur.  Quodsi  per  absurdum  quaera- 
tur utrum  assensus  praestandus  esset  cuidam  veritati  a Papa  definitae  omni- 
bus episcopis  contradicentibus,  affirmative  respondendum  esset. 

3.  De  episcoporum  colle gialitate.  Si  de  re,  non  de  nomine,  solliciti  su- 
mus, certum  mihi  videtur  Christum  collegium  apostolorum  instituisse  cui 
succedit  episcoporum  collegium.  Et,  ut  puto,  iure  divino. 

Dominus  enim  apostolis  potestatem  regendi  et  docendi  commisit  usque 
ad  consummationem  saeculi  permansuram.  Subiectum  in  Ecclesia  inveniri 
debet  in  quo  talis  potestas  exercetur:  non  in  singulis  episcopis,  ut  omnes 
admittunt:  ergo  in  eis  tanquam  coetui  seu  collegio. 

Occasione  sumpta  de  collegialitate,  dicere  audeo  non  nimiam  faculta- 
tem tribuendam  conferentiis  episcopalibus:  ne  periculum  oriatur  pro  Eccle- 
siae universae  unitate. 

4.  De  episcopatus  sacr  ament  alit  at  e.  Quae  dicuntur  n.  14  valde  placent. 
Forsan  opportunum  esset  clarius  edicere  omnium  episcoporum  munerum 
— docendi  scii,  regendi  et  sanctificandi  — potestatem  per  consecrationem 
episcopalem  conferri  et  quidem  pro  tota  Ecclesia,  quamvis  ad  eorum  munerum 
exercitium  requiratur  Romani  Pontificis  potestas.  Ita  melius  appareret  et 
coniunctio  episcopi  cum  Christo  Summo  Sacerdote,  et  dependentia  a Romano 
Pontifice.  Melius  quoque  appareret  quomodo  potestas  Ordinis  non  per  suc- 
cessivam accessionem  evolvatur  (diaconus,  presbyter,  episcopus),  sed  ab  epi- 
scopo ceteris  participatur. 

5.  De  presbyteris.  Pauciora  dicuntur  quam  oporteat.  Humiliter  propono 
et  oro  ut  tota  res  enucleetur  et  abundantius  proponatur,  praesertim  insi- 
stendo in  arcta  et  essentiali  unione  inter  episcopum  et  suos  presbyteros, 
quasi  inter  patrem  et  filios:  ex  qua  relatione  multa  eaque  optima  deduci  pos- 
sunt quoad  pastoralem  actionem  in  tota  dioecesi. 

Exc.mus  P.  D.  IOSEPH  GAWLINA 
Afchiepiscopus  tit.  Madytensis 

Res  primo  aspectu  blanda  videtur,  sed  profundius  examinata  non  pauca 
ostendit  pericula. 

Non  videtur  exactum,  quod  « Diaconatus  ad  ipsam  constitutionem  Ec- 
clesiae pertinet  ». 

Constitutionem  enim  posuit  Conditor  Ecclesiae  Iesus  Christus,  qui  de 
diaconatu  nihil  dixit. 

Diaconatus  ortus  est  (secundum  Act.  Apost.  6,  1-6)  ob  rationes  practi- 
cas;  est  sine  dubio  institutio  apostolica,  sed  non  pertinet  ad  ipsam  constitu- 
tionem Ecclesiae. 

Quod  Ecclesia  suo  tempore  instituit,  potest  etiam  ob  probabiles  causas 
relinquere,  quod  et  in  ritu  latino  fecit. 

Contra  redintegrandum  Diaconatum  -permanentem  quae  sequuntur  a£- 
feri  possunt: 

a)  Sic  dicta  proletarisatio  cleri,  quae  absque  dubio  eveniet  si  diaconi 
non  caelibes  admittentur.  Numerosa  progenie  praeditus  diaconus  potius 
onus  quam  auxilium  Ecclesiae  erit.  Quis  eius  familiam  sustentabit? 

Efformabitur  mentalitas  diaconorum  proletaria,  sua  sorte  non  contento- 
rum, invidiosa.  Non  agitur  de  paupertate,  sed  de  morositate  et  de  discrepan- 
tia inter  sacerdotes  caelibes  et  diaconos,  patres  familias.  Experientiae  cum 
diaconis  orientalibus  potius  sub  hoc  aspectu  dissuadentes  sunt.  Timendum 
est  insuper  ne  in  matrimoniis  diaconorum  propter  paupertatem  abusus  ma- 
trimonii irrepat. 

b)  Praevidentur  alia  quoque  pericula,  quae  huic  experimento  con- 
traria sunt,  ut  e.  g.  familiaritas  sacerdotum  cum  mulieribus  diaconorum. 

c ) Propositio  serpens,  ut  diacono  non  caelibi  50  annis  vitae  expletis 
liceat  ordinatione  sacerdotali  augeri  ea  ratione  periculosa  videtur  quod  non 
paucos  ordinandos  a normali  via  sacerdotii  arcebit  dando  eis  spem  acquirendi 
ordinationem  in  matrimonio  constitutis. 

d)  Diaconatus  permanens  non  videtur  necessarius,  quia  quae  diaco- 
nis facienda  attribuentur  in  necessitate  a laicis  quoque  fieri  possunt. 

e)  Diaconatus  permanens  diminuet  gravitatem  Actionis  Catholicae  a 
laicis  exsequendae;  officia  enim  sunt  similia. 

/)  Propositum  ut  singulis  episcopis  liceat  diaconatum  permanentem 
inducere  periculosum  videtur  propter  confusionem  populi  de  diversitate 
disciplinae  in  Ecclesia,  ex  quo  inimici  fructum  contra  Ecclesiam  capient. 

g)  Quaestio  de  diaconatu  permanente  etiam  sine  caelibatu  redinte- 
grando praematura  videtur. 

Exc.mus  P.  D.  XAVERIUS  GEERAERTS 
Episcopus  tit.  Laganitanus 

Pag.  26  a lin.  28  ad  41  ubi  agitur  de  diaconis,  expresso  modo  volo  su- 
stinere propositionem  dicentem  ut  « diaconatus  in  futuro  tanquam  proprius 
et  permanens  gradus  hierarchiae  exerceri  poterit  »,  et  hoc  propter  sequentes 
rationes: 

1.  In  regionibus  missionum  saepe  impossibile  est  sacerdotibus  omnia 
bene  facere  quae  usque  adhuc  ipsis  reservantur  et  id  propter  paucitatem 
sacerdotum  ac  simul  propter  magnum  numerum  fidelium  et  catechumeno- 
rum. Insuper  territorium  missionis  saepesaepius  est  valde  extensum  et  per- 
difficile evadit  omnes  habitantes  regulariter  attingere.  Valde  utiles  essent 
proinde  diaconi  qui  possent  assumere  loco  sacerdotum  instructiones,  praedi- 
cationes, administrationem  baptismi,  distributionem  S.  Communionis,  etc., 
non  solum  in  loco  missionis,  sed  etiam  in  aliis  locis  plus  minusve  distan- 
tibus, et  ibi  habitare. 

2.  In  nostris  regionibus,  praesertim  civitatibus  et  regionibus  operario- 
rum perdifficile  est  massam  christianam,  sed  extra  influxum  religionis  vi- 
ventem, attingere.  Sacerdos  non  potest  ibi  penetrare  et  praesertim  non  potest 
vivere  in  conditionibus  huius  ambitus.  Diaconus  autem  facilius  poterit  ibi 
penetrare  et  vivere  cum  eis  ac  optimum  influxum  exercere  exemplo,  verbo 
et  opere. 

Puto  insuper  quod  in  utroque  casu  diaconi  non  debent  adstringi  sacra 
caelibatus  lege.  Sic  enim  similes  erunt  omnibus  in  conditionibus  vitae  et  nullo 
modo  impediuntur  vivere  ubi  praesentia  et  activitas  eorum  utilis  evadit. 

Hoc  nullum  periculum  adfert  pro  caelibatu  sacerdotum  quem  valide 
et  stricte  conservandum  esse  opinor. 

Exc.mus  P.  D.  AUGUSTUS  GIANFRANCESCHI 
Episcopus  Caesenatensis 

1.  Si  ex  S.  Scriptura  et  traditione  nondum  plene  probari  potest  Domi- 
num nostrum  Iesum  Christum  « collegium  » apostolorum  constituere  vo- 
luisse sub  capite  Petro  cum  potestate  docendi  et  regendi  totam  Ecclesiam 
(nam  dum  sunt  theologi  qui  hoc  negant,  sunt  alii  pari  merito  qui  affirmant), 
tamen  certum  est: 

a)  In  Ecclesia  concilia  semper  fuisse  oecumenica  seu  omnium  episco- 
porum cum  B.  Petri  successore  capite  (puto  pleonasticum  esse  modum  di- 
cendi « sub  capite  »,  quia,  si  concilium  sine  illo  capite  non  potest  nec  aliquid 
agere  nec  exsistere,  evidens  est  dictionem  « cum  capite  » valere  etiam  ac 
pro  « sub  capite  »); 

b)  pro  certo  semper  omnes  habuisse  episcopos,  qui  in  Concilio  legitime 
conveniunt,  esse  veros  doctores  et  legislatores  Ecclesiae  universalis  et  quidem 
charismate  infallibilitatis  collegialiter  ditatos; 

c)  episcopos  in  Concilio  legitime  adunatos  et  munera  supradicta 
exercentes,  uti  iure  proprio  et  non  eis  a Papa  communicato,  quia  Romani 
Pontificis  munus  supremi  magisterii  et  iurisdictionis  in  tota  Ecclesia  ordi- 
nariae et  immediatae,  plenae  et  absolutae,  est  omnino  personale  ita  ut  ne- 
mini possit  ab  eo  communicari; 

d)  Verum  ergo  est  « collegium  » episcopale  in  Concilio  adunatum 
haec  munera  iure  divino  exercere. 

2.  Ex  his  consequitur  episcopos  in  Ecclesia,  cum  Romano  Pontifice  com- 
munionem habentes,  collegialiter  sumptos,  saltem  in  potentia,  iure  divino 
potestatem  habere  docendi  et  regendi  totam  Ecclesiam. 

In  potentia  dico,  quia: 

a)  unus  Papa  potest  hanc  potestatem  ad  actum  vocare  et  de  facto 
eam  actualem  reddit  quando  collegium  episcopale  vocat  ut  munus  suum 
magisterii  et  regiminis  pro  Ecclesia  catholica,  secum  et  numquam  sine  se 
gerat; 

b)  unius  Papae  est  episcopos  vocare  si,  quando  et  quomodo  vult 
et  eorum  iudicio  illas  tantum  quaestiones  subiicere  quae  ei  videntur  vel  quas 
ille  approbat,  et  iudicium  solummodo  valet  si  a Papa  convalidetur; 

c ) sin  autem,  potestas  Summi  Pontificis  non  esset  plena  et  indepen- 
dens  a quacumque  terrena  auctoritate.  Etenim  si  « collegium  » episcopale 
verum  et  proprium  ius  haberet  a Papa  vocari  et  ei  adsociari  in  munere 
docendi  et  regendi  totam  Ecclesiam,  mihi  videtur  potestatem  personalem 
Summi  Pontificis  dici  non  posse  plenam  et  absolutam  sed  potius  limitatam  et 
condicionatam; 

d)  et  tunc  in  Ecclesia  non  extarent  duo  subiecta  eiusdem  supremae 
potestatis,  ut  definitum  est,  scii.  Papa  solum  et  Concilium  cum  Papa,  sed 
unum  tantum  subiectum,  id  est  Concilium  seu  « collegium » episcopale 
quasi  concilium  permanens. 

3.  Nunc  autem  licitum  sit  mihi  quaerere: 

d)  Utrum  conveniat  « collegium  » episcopale  quod  iure  divino  pote- 
statem habet,  etiamsi  in  potentia,  magisterii  et  iurisdictionis  in  tota  Ec- 
clesia, tam  raro  ea  uti,  tantum  scilicet  in  Conciliis  Oecumenicis,  dum  Papa 
habitualiter  solus  Ecclesiam  regit  cum  propriis  ministris  et  delegatis; 

b)  An  potius  actualem  eam  permanenter  reddere  per  liberam  vo- 
luntatem Summi  Pontificis  potestatem  qua  « collegium  » episcopale,  etiamsi 
in  potentia,  iure  divino  potitur,  ita  ut  « collegium  » istud,  cum  suo  capite 
Summo  Pontifice,  Ecclesiam  catholicam  habitualiter  doceat  et  regat. 

c)  videtur  quidem:  tempora  nostra  et  actualis  Ecclesiae  condicio 
hanc  reformationem  postulare;  eam  magis  esse  conformem  expectationi  Ec- 
clesiae et  fratrum  separatorum;  ipsum  Summum  Pontificem  a Concilio  po- 
sitivum votum  de  hac  re  expectare;  et  plures  Patres,  suis  in  aula  conciliari  in- 
terventionibus, in  eandem  sententiam  iam  convenisse. 

4.  Ut  « collegium  » vere  sit  episcopale,  esse  deberet  repraesentativum 
omnium  episcoporum  qui,  mea  humili  sententia,  in  conferentiis  episcopalibus 
adunati,  e.  g.  unum  super  decem  episcopos  eligerent  ad  tempus  determina- 
tum, v.  g.  ad  sexennium.  Omnes  electi  cum  aliis  quos  Summus  Pontifex  pos- 
set illis  adiungere,  constituerent  « collegium  » episcopale  cuius  ratio  proce- 
dendi posset,  plus  minusve  haec  esse: 

a)  tempore  opportuno  cuius  ve  anni  Summus  Pontifex  interrogat  epi- 
scopos Ecclesiae  universae  de  quibus  argumentis,  inter  urgentiora  et  maio- 
ris momenti,  velint  agere; 

b)  ex  argumentis  propositis,  cooperantibus  organis  ordinariis  S.  Sedis, 
a Summo  Pontifice  quaedam  selecta,  conferentiis  particularibus  episcopali- 
bus ad  disceptandum  demandabuntur; 

c)  episcopis  in  conferentiis  collectis,  praeses  cuiusve  proprius  argu-  • 
menta  proponet.  Disceptatione  peracta,  episcopis,  in  universali  episcopali 

« collegio  » coaptatis,  conclusiones  tradentur  qui,  in  congregationibus  « col- 
legii » sub  praesidentia  Summi  Pontificis  vel  eius  legatorum  Romae  habendis, 
de  illis  agentur; 

d)  acta  annualis  Concilii,  suo  tempore  publicabuntur  et  dispositiones, 
a Summo  Pontifice  pro  tota  Ecclesia  promulgabuntur;  dum  illae  quae  ad  na- 
tiones singulas  pertinent,  conferentiis  episcopalibus  remittentur. 

5.  Quid  de  collegio  P 'atrum  cardinalium? 

Ad  « collegium  » em. morum  cardinalium  quod  attinet,  cui  maxima  reve- 
rentia et  gratitudo  debentur  pro  dignitate  qua  extollitur  et  pretiosis  servitiis 
Ecclesiae  redditis,  pauca  tantum  dicam. 

a)  « Collegium  » Patrum  cardinalium  non  est  « collegium  » episco- 
pale, etiamsi  nunc,  et  quidem  digne  et  opportune,  omnes  cardinales  episcopi 
sint,  quia  episcopos  Ecclesiae  Dei  non  repraesentat,  sed  potius,  prout 
eius  origo  demonstrat,  presbyterii  Ecclesiae  Romanae  natura  induit,  cum 
episcopis  suburbicariis  coniuncti.  Sed  « collegium  » istud  nullam  necessitu- 
dinem ex  se  habet  cum  Ecclesiae  universalis  magisterio  et  regimine.  Nam 
primatiale  officium  Summi  Pontificis  omnino  personale  est  et  incommunica- 
bile; episcopi  Romani  quidem  proprium  sed  non  presbyterii  Urbis  nec  per 
participationem; 

b)  Patribus  cardinalibus  non  videtur  amplius  convenire  titula  quibus 
usque  nunc  decorantur  scii.:  episcopi  suburbicarii  vel  presbyteri  aut  diaconi 
Ecclesiarum  Urbis.  Nonne  omnes  sunt  episcopi  Ecclesiae  Dei  et  quidem  di- 
stinctissimi qui  Summum  Pontificem  adiuvant  in  illius  regimine  et  eum 
in  pluribus  repraesentant?  Quare  ergo  adhuc  vocantur  episcopi  vel  presby- 
teri vel  diaconi  illius  tituli  cum  revera  tales  non  sint? 

c)  Munus  proprium  Patrum  cardinalium  sit,  ut  revera  est,  Congrega- 
tiones Romanas  constituere  et  eis,  nomine  Summi  Pontificis,  praeesse,  qua- 
tenus sunt  instituta  consultiva  et  executiva  quibus  Romanus  Pontifex  utitur, 
sive  agatur  nomine  tantum  proprio  sive  ut  caput  « collegii  » episcopalis  cui 
competit,  una  quidem  cum  Papa,  potestas  totam  Ecclesiam  docendi  et  re- 
gendi. 

Collegio  episcoporum  repraesentativo  stabiliter  constituto,  ei  conveni- 
ret, ni  fallor,  ius  tribuere,  una  simul  cum  collegio  cardinalitio,  eligendi  Sum- 
mum Pontificem,  suum  caput,  etsi,  iure  divino,  cesset  collegium  quando 
caput  recedit. 

Exc.mus  P.  D.  IOANNES  B.  GOBBATO 
Episcopus  Taunggyiensis 

Relate  ad  cap.  II  quoad  quaestionem  de  instituendo  diaconatu  ut  statu 
permanente,  fateor  me  dissentire  ab  illis  Patribus  qui  volunt  hanc  instau- 
rationem relinquendam  esse  conferentiis  episcopalibus. 

Mea  propositio  est  ut  haec  quaestio  relinquatur  S.  Sedi. 

Conferentiae  episcopales  vero  possent  petere  a S.  Sede  hanc  instauratio- 
nem ad  experimentum. 

In  missionum  locis,  ubi  v.  g.  Buddhismus  et  Hinduismus  vigent  cum  sic 
dictis  « bonzi  » qui  caelibatum  colunt,  diaconatus  restaurationem  sine  caeli- 
batu neque  utilem  esse  neque  prudentem,  censeo. 

Exc.mus  P.  D.  ERNESTUS  GONQALVES  DA  COSTA 
Episcopus  Inhambanianus 

§ 15:  De  presbyteris  et  diaconis.  Considerantibus  nobis  utriusque  cleri 
in  Ecclesia  condicionem,  haec  immediate  apparent: 

1.  Complures  dioeceses  sacerdotum  penuria  laborant,  itemque  religiosis 
ac  sacerdotalibus  vocationibus  carent. 

2.  Impossibile  est  omnibus  catholicis  ubique  dispersis  convenienter  as- 
sistere opera  tam  paucorum  sacerdotum,  quorum  pastoralis  actio  necessario 
delimitatur. 

3.  Immensae  adhuc  regiones  Evangelii  verbum  non  receperunt,  et  innu- 
merabiles multitudines  veritatem  et  vitam  esuriunt  eo  quod  desit  qui  Evan- 
gelium  annuntiet  ac  Eucharisticum  Panem  distribuat. 

4.  Non  in  terris  dumtaxat  missionum  sed  et  in  regionibus  civilibus  com- 
plures baptizati  indifferentes  aut  tepidi  remanent  eo  quod  sacerdotem  nun- 
quam vel  adeo  raro  habere  possint. 

His  omnibus  attentis,  perutilis  immo  necessaria  videtur  diaconatus  in- 
stauratio ita  ut  hic  ordo,  uti  prioribus  Ecclesiae  saeculis,  non  ceu  simplex 
gradus  ad  sacerdotium  habeatur  sed  etiam  ut  proprius  et  permanens  gradus 
hierarchiae  exercendus  a viris  caritati  et  sacrificio  deditis  atque  gratia  Dei 
plenis  ad  instar  S.  Stephani  et  sociorum,  quorum  ministerium  in  Actibus 
Apostolorum  describitur  quodque  essentialiter  erat  sacramentorum  bapti- 
smatis et  Eucharistiae  administratio,  praedicationem  et  catechesim  exercere 
atque  orationi  in  christianorum  coetibus  praesidere. 

Diaconatus  permanens  sic  exercendus  in  illis  tantum  regionibus  instau- 
randus esset,  in  quibus  necessitas  id  postularet,  non  vero  ubique. 

1.  In  pluribus  dioecesibus  ubi  clerus  abundat  ac  sufficienter  aptus  eva- 
dit ad  occurrendum  hodierni  temporis  necessitatibus  sine  animarum  nocu- 
mento, diaconatus  permanentis  institutio  non  urget. 

2.  Diaconatus  restitutio  animarum  bono  succurrit,  sed  et  oeconomicum 
aspectum  induit  pro  dioecesibus  in  quibus  diaconi  laborare  debent. 

3.  Ideo  haec  instauratio  relinquenda  esset  iudicio  episcoporum  qui  loco- 
rum necessitates  melius  agnoscunt. 

4.  Quoad  caelibatum:  religiosi  laici  qui  ad  diaconatum  accedere  vellent, 
legi  caelibatus  adstricti  esse  deberent  vi  voti  religiosi  quod  emiserunt. 

5.  Ceteri  id  est  qui  in  saeculo  vivunt,  caelibatus  obligatione  ligandi  non 
essent,  nisi  libere  eandem  accipere  vellent.  Sunt  enim  saepe  saepius  optimi 

patresfamilias  qui  in  diaconatu  excellenter  ministrare  possent  tanquam  verae 
columnae  Ecclesiae  in  pluribus  locis  ad  quae  sacerdotes  accedere  non  valent. 

6.  In  schemate  sermo  non  fit  de  instructione  pro  diaconis  necessaria. 
Opportunum  videtur  quod  nemo  diaconatum  recipiat,  nisi  praecesserit  solida 
instructio  religiosa  et  pastoralis  circa  fidei  veritates  eorumque  ad  vitam 
applicationem. 

Ex  corde  laudans  quaestionis  de  diaconatu  tractationem  quae  in  schemate 
proponitur,  instanter  peto  eiusdem  instaurationem  ubi  necessitas  postula- 
verit, ad  maiorem  Dei  gloriam  et  Ecclesiae  splendorem. 

§ 17:  De  relationibus  episcoporum  in  collegio.  Nostrum  est  scii,  antisti- 
tum collegiique  episcopalis  membrorum,  non  solum  dioecesim  nostram  seu 
territorii  nobis  commissam  partem  gubernare,  sed  tanquam  eiusdem  collegii 
partes  integrantes,  Summo  Pontifici,  Petri  successori,  unitate  fidei  atque 
caritatis  vinculo  colligati  etiam  totam  prae  oculis  habere  Ecclesiam,  de  cuius 
missione  propagandi  Evangelium  ad  nos  omnes  spectat  respondere.  Culpam 
ergo  saperet  si,  hoc  praetermittentes  munus,  nos  ostenderemus  indifferentes 
coram  gravis  ponderis  difficultatibus  quas  aliae  dioeceses  patiuntur  quaeque 
multorum  in  episcopatu  fratrum  nostrorum  animum  vehementer  occupat. 
Ignavia  nostra  hoc  sub  respectu  certum  esse  indicium  defectus  amoris  erga 
Corpus  mysticum  Christi.  Et  reapse  quamplurimi  ex  nobis  domi  nostrae 
vivimus  praeclusi,  apostolatum  circumscribentes  ad  fidelium  sacerdotumque 
nostrorum  audientiam,  ceterum  magna  ab  illa  realitate  alieni,  quae  est  Eccle- 
siae catholicitas. 

Sunt  aliquae  dioeceses  ubi  sacerdotum  numerus  cernitur  copiosus,  dum 
aliae  horum  penuria  valde  afficiuntur.  Quid  ergo  agendum  ab  episcopo  qui, 
solis  sex,  septem  aut  octo  sacerdotibus  praeditus,  hos  habet  distributos  per 
septuaginta  millium  kilometrorum  quadratorum  spatium,  populum  vero  sep- 
tingentorum millium  animarum  sparsum?  Num  caritatis  erit  huiusmodi  dioe- 
ceses multa  messe  praeditas,  operariorum  vero  inopia  vexatas  derelinquere? 
Haec  proferens  verba,  mentem  praesertim  ad  Africae,  Asiae  atque  Meridio- 
nalis Americae  regiones  erigo,  ubi  parum  actum  est,  sed  valde  plura  adhuc 
agenda  remanent. 

In  prima  parte  schematis  de  Ecclesia,  ad  pag.  28  legitur:  « Si  suprema 
ordinatio  operis  missionum  ad  Romanum  Pontificem  pertinet,  omnes  tamen 
episcopos,  quantum  eorum  perfunctio  muneris  sinit,  in  laborum  societatem 
cum  eo  venire,  eique  adesse  debere.  Missionibus  auxilia  spiritualia,  humana 
et  materialia,  tam  per  se  directe,  quam  suscitando  fidelium  ardentem  coope- 
rationem, suppeditare  omnibus  viribus  debent. 

Episcopi  denique,  in  universali  caritatis  societate,  fraternum  adiutorium 
aliis  et  praesertim  tum  egentioribus  tum  finitimis  Ecclesiis,  secundum  vene- 
randum antiquitatis  exemplum,  libenter  praebeant  ». 

Verba  huiusmodi  nostris  animis  inscribenda  nostraque  in  pectora  demit- 
tenda essent  ut  nostris  officiis  conscii  tanquam  collegii  episcopalis  membra, 
gravem  atque  laetam  perficiamus  obligationem  spiritualiter  immo  et  tempo- 

raliter  humaniterque  subveniendi  nostris  in  episcopatu  fratribus  qui  pauper- 
rimis praesunt  dioecesibus.  Scimus  utique  quosdam  inter  vos  iam  operam 
navare  in  respectivis  dioecesibus  ut  multis  de  modis  missionibus  subvenia- 
tur, ita  magnifico  animo  Litteris  Encyclicis  Evangelii  Praecones , Rerum  Eccle- 
siae et  Fidei  Donum  respondentes.  Haud  pauci  vero  sunt  quos  adhuc  non 
concitavit  hoc  magni  pretii  problema  pro  Ecclesia  in  missionum  territoriis, 
in  quibus  variarum  ideologiarum  pugna  atque  materialismus  minantur  sub- 
vertere et  institutiones  traditionales  et  ipsa  christianismi  principia  ab  Evange- 
lii praeconibus  ibi  instaurata. 

Idcirco  schema  de  Ecclesia  pro  disceptatione  Concilii  Patribus  propo- 
situm laudibus  extollens,  praesertim  vero  ad  paragraphum  « De  relationibus 
episcoporum  in  collegio  » quod  attinet,  sequentia  velim  exprimere  vota: 

1.  Ut  omnes  episcopi  absque  intermissione,  animis  Summo  Pontifici 
intime  colligatis,  suis  in  episcopatu  fratribus  subveniendi  officium  magni 
habeant. 

2.  Ut  huiusmodi  auxilium  praxi  mandetur  mediantibus  operibus  quae 
Ecclesiae  incremento  reapse  conferant. 

3.  Ut  Ordinarii  sacerdotibus  suis  qui  in  dioecesibus  cleri  defectu  vexatis 
adlaborare  velint,  libenti  animo  hanc  tribuant  facultatem. 

4.  Ut  quantum  fieri  potest,  dioeceses  ditiores  quae  rebus  oeconomicis 
videntur  auctae,  pauperiorum  dioecesium  egestatem  suis  facultatibus  susti- 
neant. 

Pro  benigna  audientia  verbis  meis  praestita,  omnibus  gratias  ex  corde 
refero. 

Exc.mus  P.  D.  MARCELLUS  GONZALEZ  MARTIN 
Episcopus  Asturicensis 

De  episcoporum  munere  sanctificandi. 

Unam  tantum  ideam  vellem  exponere  ac  evolvere  quae  forsan  non  mo- 
mento careat,  nimirum,  necessarium  esse  loqui  de  episcoporum  munere 
sanctificandi  maiori  attentione  ac  ea  quae  in  schemate  huic  quaestioni  tri- 
buitur. 

Schema  absolvit  quaestionem  hanc  duodecim  lineis!  in  quibus  hanc 
synthesim  offert:  a)  episcopum  esse  « oeconomum  gratiae  supremi  sacer- 
dotii »,  praecipue  in  Eucharistia;  b)  dirigere  liturgicam  celebrationem;  c ) mi- 
nistrum esse  ordinarium  Ordinis  et  confirmationis;  d)  populum  instruere 
ut  partes  suas  habeat  in  vita  liturgica;  e)  administrationem  sacramentorum 
ordinare.  Nihil  amplius. 

Iam  vero,  adsunt  graves  rationes  quibus  haec  synthesis  videtur  nimis 
incompleta,  immo  et  deordinata. 

1.  Spectata  indole  istius  Concilii  eminenter  pastorali,  difficulter  inser- 
viret tam  summaria  relatio  ad  basim  solidam  extruendam  pro  constitutio- 

nibus  disciplinaribus  futuris,  quae  renovationem  spiritualem  Ecclesiae  in- 
tendunt. 

Sicut  Concilium  Tridentinum  suo  tempore  influxum  magnum  exercuit  in 
vitam  spiritualem  Ecclesiae  renovandam,  ita  hoc  Vaticano  II  hoc  intendit 
facere  hodie,  prout  unanimiter  ab  omnibus  speratur  iuxta  vota  quae  primo 
Ioannes  XXIII,  postea  Paulus  VI  (29  septembris  1963)  vehementer  manife- 
starunt. 

Inter  normas  prolatas  ab  auctoritate  competenti  ad  schema  conficiendum, 
apparet  ista:  « apte  determinetur  locus  qui  Ecclesiae  competit  in  consilio 
Dei  salvifico»  (Roma,  30  ianuarii  1963).  Ad  hoc  assequendum  necesse  est 
intensiori  modo,  et  cum  fundamentis  theologicis,  functionem  sanctificatoriam 
quae  episcopo  competit,  declarare. 

2.  Idea  conscior  et  profundior  circa  Ecclesiam,  quam  Concilium  inten- 
dit assequi,  iuxta  mentem  S.  Pontificis  in  eodem  discursu,  postulat  ut  Eccle- 
sia offeratur  mundo  hodierno  sub  lumine  actionis  suae  sanctificatricis,  in 
praxim  ab  unoquoque  episcopo  cum  suo  presbyterio  in  diversis  sectoribus 
Corporis  mystici. 

Sed  natura  intima  Ecclesiae  et  eius  essentialis  finis  vix  poterit  apparere 
coram  filiis  eius,  immo  et  coram  omnibus  qui  ad  eam  non  vel  non  plene 
pertinent,  nisi  ostendamus  sufficienti  amplitudine  multiplicem  modum  quo 
episcopi  ad  praxim  trahunt  huiusmodi  fundamentalem  aspectum  missionis 
Ecclesiae:  homines  participes  facere,  ministerio  sui,  Dei  sanctitatis. 

3.  Sicut  Concilium  Vaticanum  I modo  profundiori  egit  de  Romano 
Pontifice  eiusque  potestate  et  munere,  ita  Vaticanum  II  agere  intendit  de 
episcopis,  de  eorum  relationibus  cum  primatu,  et  de  eorum  concreta  mis- 
sione in  Ecclesia. 

Putamus  vero  non  posse  praeteriri  — et  ad  hoc  aequivalet  quaestionem 
solvere  duodecim  lineis  in  hoc  schemate  dogmatico  de  Ecclesia  — eorum 
munus  sanctificandi  quod  ad  naturam  Ecclesiae  tam  directe  attinet.  Indoles 
propria  episcopalis  officii,  iuxta  Christi  voluntatem,  non  tantum  in  mini- 
sterio verbi  luceat  oportet,  verum  etiam,  et  quidem  specialiter,  in  ministerio 
sanctificationis  («  baptizate  » - « quorum  remiseritis  peccata  » - « hoc  fa- 
cite »). 

Neque  alibi  nisi  in  adimpletione  huius  muneris  tam  eminenter  apparet 
servitium  seu  « diakonfa  » episcopi  erga  ceteros,  utpote  singularis  membri 
Corporis  mystici. 

4.  Accedit  ratio  oecumenica.  Non  possumus  nos  praesentare  fideliter  co- 
ram fratribus  separatis  doctrinam  quam  de  hoc  tenemus,  nimirum,  Eccle- 
siam non  esse  simpliciter  coetum  eorum  qui  redempti  sunt,  sed  societatem 
in  qua  quaedam  membra  active  sanctificant  alia,  eo  quod  ministerium  hoc 
eis  concreditum  est.  Quod  quidem  multi  ex  eis  hodie  etiam  confitentur  cum 
loquuntur  de  necessitate  admittendi,  iuxta  doctrinam  revelatam,  quaedam 
munera  adsignata  determinatis  membris  Corporis  mystici  («  Portadores  de 
oficios  » ab  eis  appellantur)  in  servitium  aliorum. 

Hinc,  valde  opportunum  est  recte  exponere  absque  condemnatione  doc- 
trinae contrariae,  existentiam  et  naturam  horum  munerum  sanctificationis 
iuxta  Sacram  Scripturam  et  traditionem. 

5.  Adest  denique  ratio  potissima,  meo  iudicio,  quae  ista  est.  Supposito 
hoc  munere  sanctificandi,  melius  et  facilius  admittuntur  ab  hominibus  alia 
munera  quae  Ecclesiae  competunt  docendi  et  regendi,  eo  quod  Iesus  venit 
in  mundum  « ut  salvetur  mundus  per  ipsum  ».  Sed  si  accentum  ponimus  in 
explicandis  muneribus  istis,  illo  fere  praetermisso,  errorem  psychologicum 
committimus  abundantius  loquentes  de  iis  quae  minus  grata  mundo  sunt,  et 
accusationem  forsan  mereamur  quod  dominium,  et  non  servitium,  inten- 
dimus. 

Postea  loquemur  de  vocatione  ad  sanctitatem  in  Ecclesia  asserentes  lai- 
cos  ipsos,  suo  modo,  participes  posse  esse  missionis  et  gratiae  episcopalis 
(schema  cap.  IV,  n.  30).  Ponamus  hic  perspicua  fundamenta. 

Loquemur  etiam  de  sanctitate  necessaria  in  sacerdotibus  qui,  ut  dicimus 
in  hoc  ipso  cap.  II  (n.  15  et  nota  22),  de  missione  et  caritate  episcopi  parti- 
cipant. Ponamus  hic  — iterum  dico  — fundamenta  solida.  Secus,  sacerdotes 
nostri  potius  nos  considerabunt,  sicut  saepe  accidit,  ut  doctores  et  rectores 
quam  ut  patres  sacerdotii  eorum  cum  quibus  ad  salutem  mundi  laborare 
debemus.  Hoc  vero  esset  transmutatio  idearum  et  valorum  e qua  necessario 
sequitur  debilitatio  Ecclesiae  in  mundo  et  obscuratio  illius  quod  pulcherri- 
mum est  in  vultu  suo.  Ecclesia  sancta  et  mundi  sanctificatrix  ope  muneris 
hierarchiae  bene  declarati,  utique;  Ecclesia  quae  hoc  totis  viribus  non  in- 
tendat, fere  inutilis  ut  Ecclesia  Christi,  licet  multa  dicamus  de  illius  prae- 
sentia in  mundo  hodierno,  de  oecumenismo,  aliisque. 

Ideo,  synthesis  aptior  eorum  quae  de  munere  episcoporum  sanctificandi 
dicantur,  comprehendere  deberet  sequentia: 

1.  Principium  generale  de  episcopis  ut  adimplentibus  in  Ecclesia  munus 
sacerdotale  Christi  sanctificans  mundum.  (Ecclesia,  ex  voluntate  Dei,  non 
est  tantum  « coetus  redemptorum  »,  sed  habet  in  se  potestatem  sanctificandi 
— poderes  de  sanctificacion).  Deus,  fons  sanctitatis  unicus,  Ecclesiam  con- 
stituit ut  instrumentum  capitis,  scii.  Christi,  ut  homines  participes  faceret 
sanctitatis  eius.  Ideo  instituit  quaedam  membra  Corporis  mystici  ut  Sum- 
mos Sacerdotes,  qui  partes  praecipuas  habentes  in  Iesu  Christi  sacerdotio, 
praediti  apparent  facultatibus  non  communibus  ceteris  (D.  960,  Concilium 
Tridentinum  et  Mediator  Dei). 

2.  Episcopi  permanenter  constituti  sunt,  vi  muneris  sui,  ut  servi  fra- 
trum suorum,  ut  testimonium  perhibeant  istius  servitii  seu  « diakonia  »,  in 
quo  statu  ab  eis  exigitur  sanctitas  eminens  ( Lc . 22-26.  Etiam  S.  Thomas ). 

3.  Sunt  principales  ministri  cultus  qui,  simul  cum  sacerdotibus  et  fideli- 
bus, Deo  offeratur.  In  tutum  ponunt  (garantizan)  perpetuitatem  sacerdotii  in 
Ecclesia  (D.  931)  et  per  communicationem,  nunquam  interruptam,  donorum 
quae  ab  apostolis  receperunt  sacerdotium  Iesu  Christi  continuant  (D.  1842, 
Pius  IX). 

4.  Sunt  rectores  vitae  liturgicae  Ecclesialis. 

5.  Sanctificant  mundum  per  ministerium  verbi. 

6.  Sunt  principales  et  ordinarii  ministri  confirmationis. 

7.  Sunt,  cum  presbyterio  suo,  ministri  reconciliationis  aliorumque  sacra- 
mentorum, quorum  facultates  transmittunt  ( 1 Cor.  3,  7). 

8.  Consecrant  loca  et  res  sua  benedictione  et  consecratione. 

9.  Promovent  actuosam  fidelium  participationem  in  vita  liturgica  Ec- 
clesiae, speciatim  in  Missa,  « centro  et  fonte  totius  vitae  christianae  ». 

10.  Laicos  caritatis  suae  participes  faciunt  ut  labore  apostolico  istorum, 
consecratio  mundi  fiat. 

11.  Sacerdotes  suos  ad  se,  tamquam  ad  patres  trahunt,  eorumque  sancti- 
tatem continuo  fovent  ut  « sal  terrae  » possint  esse. 

Consequentia.  Propono  igitur  novam  redactionem  istius  numeri,  iuxta 
synthesim  oblatam,  quam  secretariatui  tradam. 

De  episcoporum  munere  sanctificandi. 

In  episcopis  quibus  presbyteri  assistunt,  Christus  Dominus  Ecclesiae  suae 
vivificandae  praesens  est,  atque  per  eorum  multiplex  ministerium  populum 
Novi  Testamenti  in  sua  ad  aeternam  beatitudinem  peregrinatione  dirigit  et 
ordinat.  « Ministri  Christi  et  dispensatores  mysteriorum  Dei  » ( 1 Cor.  4,  1) 
et  « oeconomi  gratiae  supremi  sacerdotii  »,  missionem  sanctificandi  homines, 
Ecclesiae  suae  a Christo  conditore  concreditam,  fideliter  adimplent  per 
potestates  ministeriales  concessas.  (N.  14  § 2 schematis  officialis;  Orat. 
Consecrat,  episc.  in  ritu  byzantino...;  Cone.  Vat.  I;  Cone.  Trid.  D.  960 
et  Mediator  Dei). 

Ideo  ministri  sanctificationis  sunt  episcopi  cum,  per  voluntatem  et  ad 
similitudinem  Christi  Iesu,  eorum  Domini  et  Magistri  (cf.  Io.  13,  13),  in 
permanentem  statum  constituuntur  servorum  fratrum  suorum,  verum  testi- 
monium « ministerii  » mundo  redimendo  exhibentes  (cf.  Lc.  22,  26),  in  quo 
statu,  ut  veri  « perfectores  » omnibus  christifidelibus  sese  praebere  possint 
atque  potentes  sint  exhortari  in  doctrina  sana  et  eos  qui  contradicunt  arguere 
( Tit . 1,  9),  et  ipsi  irreprehensibiles  sint  oportet  ad  instar  summi  pastoris 
formae  gregis,  lux  mundi,  sal  terrae,  efficax  fermentum  regni  Dei  existant. 
( 1 Tim.  3,  2;  Mt.  5,  13-14;  13,  33). 

Ut  « sacerdotes  magni  Ecclesiae  suae  »,  munere  sanctificandi  episcopi 
funguntur,  dum  una  cum  suis  in  sacerdotio  cooperantibus  et  cum  grege  sibi 
concredito  in  oratione  liturgica  et  praesertim  in  dominica  coena,  summum 
Ecclesiae  cultum  exhibent  et  administri  principales  omnium  sacramentorum 
existunt  ac  dum  perpetuitatem  cultus  in  vita  Ecclesiae  et  communicationem 
potestatum  inde  ab  apostolis  receptarum  incessabiliter  in  tutum  ponunt  per 
consecrationem  aliorum  episcoporum  necnon  presbyterorum  ordinationem. 
(S.  Cyprianus;  Schema  episcoporum  Germaniae;  Cone.  Trid.  D.  960). 

Ipsi  episcopi  liturgiae  rectores  sunt  quibus  officium  competit  cultum 
christianae  religionis  Divinae  Maiestati  offerendi  et  administrandi  secundum 

praecepta  Domini  et  generales  Ecclesiae  leges,  eorum  decisione  particulari 
ulterius  legitime  determinatas.  (Sch.  offic.  n.  20;  Cone.  Trid.  D.  931). 

Praeter  sanctificans  ministerium  verbi,  septiformi  praesertim  Spiritu  in 
Sacra  Confirmatione  fideles  consecrant  et  roborant,  ne  erubescant  Evangelio, 
et  vitae  christianae  testimonio  mundum  Deo  consecrent  et  Christo  lucrifa- 
ciant, res  ac  loca  pariter  sua  consecratione  benedictioneque  ut  sancte  eis 
fideles  utantur  et  in  gloriam  Dei  dicant.  ( Mc . 16,  15;  Act.  8,  14-17). 

Gregem  suum  sanctificant  sacri  praesules  dum  christifideles  apprime  in- 
struunt atque  illos  efficaciter  exhortantur  et  adducunt  ad  partes  quam  ma- 
xime activas  agendas  tum  in  tota  vita  liturgica  Ecclesiae  tum  praesertim 
in  S.  Sacrificio  Missae  utpote  centro  et  fonte  totius  vitae  christianae.  ( Me- 
diator Dei). 

Idipsum  agunt  cum,  de  sacerdotibus  suis  curam  paternam  habentibus, 
eorum  sanctitatem  fovent  et  nutriunt  ut  et  isti,  simul  cum  episcopis,  lux 
mundi  esse  possint. 

[ Subscripserunt  etiam:~\  Petrus,  ep.  Huelvensis;  Narciso  Jubany,  ep. 
tit.  Orthosiensis  in  Phoenicia;  Michael,  ep.  aux.  Compostellae. 

Exc.mus  P.  D.  RAPHAEL  GONZALEZ  MORALEJO 
Episcopus  tit.  Dardanius , aux.  Valentinus 

Cum  de  collegialitate  imprimis  episcoporum  loqui  velim,  fas  mihi  sit, 
antequam  ad  rem  ipsam  perveniam,  aliqua  dicere  de  modo  procedendi. 

Labor  doctrinalis  in  Ecclesia  duplici  modo,  nisi  fallor,  procedere  potest. 
Incipiendo  nempe  ab  aliquibus  praemissis  ex  Sacra  Scriptura  et  traditione 
desumptis,  donec  ad  factum  aliquod  certo  probandum  perveniat,  et  sic, 
verbi  gratia,  Ecclesia  confitetur  B.  Mariam  immaculatam  esse  et  ad  caelos 
assumptam  fuisse.  Vel  initium  capiendo  a factis  iam  aliunde  certo  probatis, 
et  iter  aperiendo  ope  Sacrae  Scripturae  et  traditionis,  ad  plenam  explica- 
tionem factorum  eorumque  originis;  et  sic,  exempli  causa,  Ecclesia  firmiter 
credit  confirmationem  et  extremam  unctionem  vera  esse  sacramenta  a Chri- 
sto Domino  instituta. 

Haec  altera  via  videtur  mihi  magis  adaequata  ad  collegialitatem  episco- 
porum illustrandam  eiusque  divinam  institutionem  stabiliendam. 

Facta  ergo  cum  collegialitate  episcoporum  connexa  de  quibus  certo  con- 
stat et  ab  omnibus  admissa,  haec  sunt: 

1.  S.  Petrus  a Christo  Domino  constitutus  fuit  petra  fundamentalis 
totius  Ecclesiae. 

2.  Christus  Dominus  instituit  collegium  apostolicum  sub  Petro. 

3.  Ipse  Christus  dedit  collegio  apostolico,  sub  Petro  constituto,  magi- 
sterium authenticum  perpetuo  duraturum  et  infallibile,  necnon  supremam 
potestatem  in  universam  Ecclesiam. 

4.  De  facto,  collegium  apostolicum  manifeste  collegialiter  egit,  quando  id 
necessarium  iudicavit  ad  munus  suum  recte  adimplendum  (ita  in  primis 
praedicationibus  post  Pentecosten,  in  electione  Matthiae,  in  institutione 
diaconorum,  vel  in  Concilio  hierosolymitano). 

Ex  alia  parte: 

5.  Episcopi,  ex  ipsius  Christi  institutione,  successores  apostolorum  sunt 
{Cone.  Oec.  Decr.  719,  10  et  790,  12). 

6.  Iure  divino  Romanus  Pontifex  formaliter  succedit  Petro  in  supremo 
et  infallibili  munere  suo  exercendo  in  universam  Ecclesiam. 

7.  De  facto  episcopi,  apostolorum  successores,  manifeste  collegialiter  in 
Conciliis  sub  Romano  Pontifice  egerunt, 

8.  Episcopi  vero,  in  Concilio  sub  Romano  Pontifice  coadunati,  suprema 
potestate  pollent  in  universam  Ecclesiam. 

9.  Episcopi  denique  infallibiles  sunt,  quando  concordes  sub  Romano 
Pontifice  doctrinam  definitive  tenendam  fidelibus  imponunt,  sive  in  Concilio 
sive  extra  Concilium. 

Omnia  facta  haec,  ab  omnibus  admissa,  explicari  debent  ita  ut  ex  illis, 
intacte  relictis,  ad  rectam  formulationem  totius  doctrinae  perveniatur. 

Quod  in  hac  aula  intendimus  probare  non  est  factum  collegialitatis  epi- 
scoporum, cum  collegialitas  de  facto  detur  in  Ecclesia.  Intendimus  potius 
stabilire  quaenam  sit  natura  huius  collegialitatis,  vel  utrum  sit  a Christo  Do- 
mino instituta  necne. 

Iam  vero,  quo  modo  facta  explicari  possunt  nisi  admittatur  collegium 
episcoporum  successisse  apostolorum  collegio,  sicut  Romanus  Pontifex  suc- 
cedit Petro? 

Multi  Patres  conciliares,  et  quidem  valde  periti,  argumenta  non  pauca 
dederunt  ad  hanc  formalem  successionem  probandam,  ex  Sacra  Scriptura  et 
traditione  desumpta.  Multi  alii  vero,  aeque  valde  periti,  haec  argumenta  puta- 
verunt non  esse  evidentia.  Sed  neque  ea  extenuaverunt,  nec  multo  minus 
argumenta  dederunt  positiva  ad  facta  supra  recensita  aliter  explicanda.  Immo 
et  argumenta  praecipua,  nempe  ipsa  Concilia  per  tot  saecula  in  Ecclesia 
celebrata,  infallibilia  et  suprema  potestate  in  Ecclesiam  pollentia,  neque  con- 
sideraverunt neque  ullo  modo  explicare  potuerunt. 

Neque,  meo  humili  iudicio,  explicari  possunt.  Et  probo: 

1.  Infallibilitas  Concilii  et  infallibilitas  magisterii  ordinarii  et  universalis 
episcoporum  reduci  nequit  ad  infallibilitatem  Romani  Pontificis.  Etenim  in- 
fallibilitas Romani  Pontificis,  quatenus  exigit  assistendam  Spiritus  Sancti,  in 
personale  magisterium  ipsius  terminatur,  indeque  incommunicabilis  est.  In- 
fallibilitas ergo  delegari  non  potest,  cum  non  sit  potestas  sed  qualitas 
magisterii  personalis,  quae  minime  pendet  a persona  humana  sed  a Spiritu 
Sancto.  Immo  et  ipsi  theologi  Concilii  infallibilitatem  affirmant  arguendo 
nempe  a formali  successione  collegii  apostolici  (cf.  Salaverri  n.  555,  et  Sul- 
livan  pag.  266). 

2.  Potestas  suprema  Concilii,  semper  admissa  ut  propria  et  specifica 

ipsius  Concilii  naturae,  explicari  non  potest  absque  collegialitate  episcopo- 
rum formaliter  succedendo  apostolorum  collegio.  Etenim  si  ad  meram  par- 
ticipationem, vel  delegationem  supremae  potestatis  Romani  Pontificis  appel- 
laretur, potestas  Concilii  propria  ipsi  non  esset.  Immo  et  suprema  non  dice- 
retur, quia  dependens  et  subordinata  fuisset.  Quod  est  contra  communem 
sententiam,  a saeculis  accepta,  de  natura  Concilii.  Si  Patres  conciliares  Va- 
ticani I scire  potuissent  omnem  potestatem  Concilii  unice  ad  Papam  reduci, 
alio  modo  sese  in  ipso  gessissent.  Et  si  diceretur  potestatem  supremam  Con- 
cilii a Papa  derivari,  tenendum  non  esset  Concilium  habere  potestatem  su- 
premam, sed  in  Concilio  haberi  talis  potestas,  i.  e.  Romani  Pontificis. 

Cum  res  ita  sint,  liceat  mihi  interrogare  Patres  illos  veneratissimos  qui, 
dum  explicationem  positivam  non  dederunt,  argumenta  pro  collegialitate 
episcoporum  non  omnino  evidentia  putaverunt:  suntne  fortasse  abundan- 
tiora  vel  evidentiora  ea  argumenta  in  quibus  fundantur  certae  aliae  verita- 
tes, e.  g.  Conceptionem  Immaculatam  vel  Assumptionem  B.  Mariae  Virginis, 
quas  Ecclesia  catholica  ut  fidei  dogmata  accepit  ac  profitetur? 

« Mirum  non  est  — aiebat  Papa  Paulus  VI  in  oratione  qua  hanc  Con- 
cilii sessionem  aperuit  — si  fere  exactis  viginti  saeculis...  vera,  suprema  ac 
plena  notio  Ecclesiae,  qualem  Christus  condidit  et  apostoli  aedificare  coepe- 
runt, adhuc  accuratiore  enuntiatione  indiget  ».  Et  tamen,  addit:  « Nobis 
prorsus  videtur  advenisse  nunc  tempus  quo  circa  Ecclesiam  Christi  veritas 
magis  magisque  explorari,  digeri,  exprimi  debeat,  fortasse  non  sollemnibus  il- 
lis enuntiationibus  quas  definitiones  dogmaticas  vocant,  sed  potius  declara- 
tionibus adhibitis,  quibus  Ecclesia  clariore  et  graviore  magisterio  sibi  decla- 
rat quid  de  se  ipsa  sentiat  ». 

Si  ergo  schema,  ut  patet,  non  intendit  sollemniter  definire  collegialita- 
tem  episcoporum,  immo  si  eam  satis  exponit,  ut  voluit  ipse  Papa  Paulus  VI 
« salvis  declarationibus  dogmaticis  Concilii  Vaticani  I ad  Romanum  Pontifi- 
cem attinentibus  »,  videtur  evidenter  oportere  ut  textum  paratum  recipia- 
mus, ut  iacet:  eo  vel  magis  quod  collegialitas  ipsa  adeo  est  optanda  ut, 
etiam  illi  quibus  allata  argumenta  non  satis  evidenter  probant,  ad  eam  mani- 
feste proni  sint,  alias  ob  causas,  quae  recte  possunt  haberi  ut  « sensus  Eccle- 
siae » in  omnibus  existens. 

Cum  in  quibusdam  separatis  Ecclesiis  verus  episcopatus  inveniatur,  seu 
vere  sint  episcopi  vi  consecrationis  recte  ac  valide  acceptae,  opus  esse  vide- 
tur, quemadmodum  in  cap.  I sermo  fit  de  modo  quo  christiani  seiuncti  ad 
unam  Ecclesiam  Christi  pertinent,  aliqua  in  hoc  cap.  II  dicere:  a)  de  loco 
tribuendo  his  episcopis  in  collegio  episcoporum;  b)  de  ratione  et  iure  vo- 
candi episcopos  illos,  vere  apostolorum  successores,  ad  exercitium  supremae 
potestatis  in  Ecclesia,  una  cum  successore  Petri  et  omnibus  episcopis  sub 
illo  coadunatis,  sive  in  Concilio  sive  extra  Concilium;  c ) de  necessitudinibus 
illorum  episcoporum  non  catholicorum  cum  Romano  Pontifice  et  cum  aliis 
episcopis  in  communione  cum  Christi  Vicario. 

Exc.mus  P.  D.  MICHAEL  GONZI 
Archiepiscopus  Melitensis 

In  hoc  cap.  II  de  Ecclesia , de  quo  nunc  disceptamus,  agitur,  inter  alia, 
de  diaconatu,  et  praecise  in  par.  15,  pag.  26,  a n.  28  ad  42. 

Hic  locus  schematis  tria  complectitur. 

Primo  loco  describit  officia  diaconatus,  uti  habetur  etiam  in  C.I.C.  cann. 
741,  845,  1342,  et  in  veteri  Ecclesiae  disciplina,  uti  constat  ex  Clemente 
Romano  {Ad  Cor.  15,  1)  et  ex  aliis  Patribus 'Ecclesiae. 

Deinde  allusionem  facit  ad  quamdam  mutationem  decursu  temporis  in- 
ductam circa  statum  huius  Ordinis. 

Tertio  loco  sic  dicit  (lin.  36):  « Diaconatus  in  futuro  tamquam  proprius 
ac  permanens  gradus  hierarchiae  exerceri  poterit...  Quo  in  casu  ad  praepo- 
sitos Ecclesiae  spectat  decernere  utrum  tales  diaconi  sacra  caelibatus  lege 
adstringantur  necne  ». 

His  verbis  duae  innovationes  proponuntur,  scii.:  a)  restitutio  diaco- 
natus tamquam  gradus  proprius  ac  permanens;  b)  possibilis  exemptio  pro 
his  diaconis  a lege  caelibatus. 

Contra  primam  innovationem  nihil  habeo  dicendum.  Iam  plures  Patres 
hanc  innovationem  adprobarunt.  Sunt  enim  hodie  regiones  multae,  non  tan- 
tum in  terris  missionum  — ubi  non  raro  fideles  sacerdotis  praesentia  frui 
possunt  semel  vel  bis  in  anno  — in  quibus  unus  parochus  debet  animarum 
curam  gerere  in  duabus  vel  etiam  in  tribus  paroeciis.  In  huiusmodi  adiunctis 
diaconus,  memoratis  facultatibus  praeditus,  tum  in  terris  missionum,  tum 
in  aliis  fructus  afferret  copiosissimos  in  bonum  animarum. 

Multum  dubito  e contra  an  expediat  concedere  pro  promovendis  ad  dia- 
conatum exemptionem  a lege  caelibatus  pro  regionibus  catholicis,  praesertim 
in  Europa,  ubi  praesentia  diaconorum  coniugatorum,  absque  dubio,  esset  ad- 
mirationi. Novum  omnino  esset  pro  his  catholicis  eundem  virum  primo  in 
ecclesia  videre  baptizantem,  praedicantem,  et  SS.  Eucharistiam  distribuen- 
tem et  postea  in  viis  publicis,  cum  uxore  et  filiis,  deambulare.  Admiratio 
augeretur,  si  filii  aetate  grandiores  vitam  parum  christianam  ducunt. 

Hoc  dicendo  expresse  testor  me  nullo  modo  velle  vituperare  quod  alibi 
legitime  permissum  est. 

In  his  regionibus  catholicis  non  esset  difficile  habere  diaconos,  qui  caeli- 
batum servare  velint.  Inveniuntur  enim  non  pauci  adolescentes,  qui  cupiunt 
se  Dei  servitio  devovere,  sed  quamvis  pietate  et  innocentia  vitae  praediti, 
ad  Ordines  non  admittuntur  ob  insufficientem  mentis  culturam,  quae  in 
sacerdote  his  temporibus  requiritur.  Idem  dicitur  de  quibusdam  religiosis 
laicis  in  Ordinibus  et  Congregationibus  religiosis,  qui  vere  pii  et  ad  labo- 
randum dispositi  sunt,  sed  ad  sacerdotium  suscipiendum  non  idonei.  Hi 
omnes  facile  possunt  et  diaconatum  suscipere  et  caelibatum  servare. 

Ita  etiam  permitti  posse  arbitror  diaconatum  sine  obligatione  caelibatus, 
in  regionibus  ubi  maior  pars  incolarum  religioni  protestanticae  sunt  addicti, 
pro  ministris  uxoratis  eius  religionis,  qui  ad  catholicam  fidem  convertuntur. 
Noti  sunt  mihi,  et  etiam  quibusdam  ex  vobis,  venerabiles  Fratres,  quidam 
de  quibus  loquor,  qui  post  conversionem  magnam  difficultatem  experti  sunt 
ut  medium  sustentationis  pro  se  et  pro  sua  familia  invenirent.  Hoc  sensu 
instauratio  diaconatus  promoveret  etiam  conversionem  talium  ministrorum. 
Notum  est  Sanctam  Sedem  in  Germania  permisisse  ut  aliqui,  qui  iam  mi- 
nistri protestantes  fuerant  et  coniugati  recepti  in  Ecclesiam  catholicam  sacer- 
dotium susciperent,  quin  ab  uxoribus  separentur. 

Idem  dicendum  puto  pro  terris  missionum,  postquam  audivi  plures  epi- 
scopos earum  regionum,  qui  hic  nobis  adsunt,  favere  exemptioni  a caelibatu 
pro  diaconis,  eo  quod  secus,  diaconi,  quorum  opera  est  ibi  maxime  neces- 
saria, haberi  non  possent. 

Attamen  cum  exemptio,  de  qua  agitur,  si  dari  expediret,  esset  res  nova, 
et  omnis  res  nova,  ne  nociva  evadat,  non  ex  improviso,  sed  gradatim  intro- 
ducenda sit,  puto  aliquam  conditionem  adiciendam  esse  ad  limitandam,  aliquo 
modo,  saltem  ad  tempus,  talem  concessionem.  Meo  iudicio  haec  conditio 
saltem  apponi  debet,  scilicet  ut  facultas  hanc  exemptionem  concedendi  non 
sit  apud  Ordinarios  locorum,  sed  apud  auctoritatem  supremam,  quo  sensu 
intelligi  deberent  verba  « praepositi  Ecclesiae  »,  de  quibus  fit  mentio  in 
pag.  26,  lin.  39. 

' Exc.mus  P.  D.  LAURENTIUS  MICHAEL  GRAZIANO 
Episcopus  tit.  Limat  ensis,  aux.  S.  Annae 

In  textu  cap.  II  gravior  mihi  videtur  esse  lacuna  inde  an.  14.  Etenim 
potestas  episcopalis  characteri  sacramentali  consecrationis  fere  exclusive  ascri- 
bitur, atque  cum  inter  residentiales  et  titulares  episcopos  non  distinguatur, 
horum  omnium  episcoporum  communis  innuitur  esse  potestas  in  sequentibus 
descripta.  De  facto  tamen  quae  postea  dicuntur  magna  ex  parte  de  episcopis 
tantum  residentialibus  valent. 

Praeterea  liceat  firmissimam  meam  sententiam  exprimere,  structuram 
monarchicam  Ecclesiae  omnino  retinendam  esse.  Si  namque  ultimis  saeculis 
ad  florentissimum  pervenit  statum,  id  effecit  eius  gubernium  centrale  ubique 
efficaciter  operans.  Ideo  ex  una  parte  enuntiandum  est  locorum  ordinarios 
iurisdictionem  exercere  posse  solummodo  in  communione  cum  Summo  Pon- 
tifice et  dependenter  ab  eo.  Ex  altera  prorsus  resistendum  est  propositae 
quasi-autonomiae  locorum  ordinariorum:  infaustae  enim  sequerentur  conse- 
quentiae, uti  uniformitatis  essentialis  per  Ecclesiam  amissio,  immo  et  schi- 
smatis periculum. 

Re v. mus  P.  D.  IUCUNDUS  M.  GROTTI 
Praelatus  nullius  Acrensis  et  Puruensis 

Animadversiones  generales  super  cap.  II. 

Ordo  capitulorum:  quae  de  episcopis  agunt  uniantur! 

De  ceteris  ordinibus  nihil?...  Ordo  sequendus:  De  episcopo  in  se  ipso; 
de  episcopo  relate  ad  Petrum;  de  episcopo  relate  ad  ceteros  episcopos;  de 
presbyteratu;  de  diaconatu;  de  ceteris  ordinibus. 

Pariterque  de  cardinalibus,  nihil  in  schemate  de  Ecclesia?... 

Liturgia  orientalis  tantummodo  generice  citatur  et  semper  una  cum  li- 
turgia  occidentali  quae  unice  apparet  in  citationibus  et  notulis. 

Principalis  defectus  istius  capituli  est  frequens  repetitio  eiusdem  con- 
ceptus. 

Ex  non  bene  exposita  idea  de  Ecclesia,  adhuc  multa  confusio! 

Ut  idea  Ecclesiae  clarius  eluceat  et  pastorali  usui  melius  accommodetur, 
memor  illius:  « redemptio  est  nova  creatio  » schema  generale  de  Ecclesia 
propono,  scii.:  Ecclesia  initialis  (creatio);  Ecclesia  patriarchalis;  Ecclesia 
mosaico-prophetica;  Ecclesia  Christi. 

Ad  prooemium. 

Lin.  1:  « populum  Dei  ».  Quis?...  est  Ecclesia  universalis,  ab  Abel  iusto 
usque  ad  ultimum  electum?...  Est  populus  de  quo  V.  T.  loquitur?...  Est 
Ecclesia  Christi?... 

Lin.  2:  « Corpus  suum  ».  Saltem  addere  debemus  mysticum , sed  sensus 
est:  Christus  exaedificat  corpus  suum,  attamen:  nec  corpora  dicuntur  exae- 
dificari nec  quisque  dicitur  suum  corpus  exaedificare. 

Lin.  3:  « praesertim  » auferatur;  « stabiles  »:  stabilitas  in  divinis  scrip- 
turis exprimitur  relate  ad  tempus  et  spatium;  « ministrationes  »:  locus 
Pauli  citatus  refertur  ad  Ecclesiam  charismaticam;  « ad  »:  melius  est  po- 
nere « in  ». 

Lin.  4:  « Ministeria  ac  munera  »:  munera  erunt  et  in  caelo;  ministeria 
cessabunt;  ergo  non  sunt  idem.  « Ministeria  » exprimit  ideam  servitii;  « mu- 
nera » exprimit  potius  privilegium  et  divitias. 

« Ad  bonum  etc.  » est  repetitio  linn.  1 et  2. 

Lin.  5:  « Quicumque  etc.  »:  est  materia  cap.  I;  constare  potest  in 
prooemio  cap.  III;  est  interruptio  quaedam  in  sermone  introductivo. 

« plena  dignitas  »:  paganis  et  omnibus  iustis  tribuitur  plena  dignitas 
christiana?...  Ad  quid  ergo  missiones  ad  illos  si  iam  sunt  in  Ecclesia,  et  qui- 
dem dignitate  plena?... 

Lin.  7:  «inserviunt»-,  addatur  ex  officio  quia  omnes  christifideles  in- 
servire debent. 

Lin.  8:  «libere»:  secundum  modum!...  Vaeh  mihi  si  non  evangeli- 
zavero! 

« cuncti...  »:  sensus  est  obscurus  et  propositio  non  bene  aptatur  iis 
quae  sequuntur  nec  iis  quae  antecedunt. 

Linn.  10-15:  propositio  haec  peccat  contra  ordinem  logicum;  est  su- 
perflua; non  est  vera  quoad  officium  apostolorum. 

« Unus  et  indivisus  »:  Quod  indivisum  est  unum  est. 

Linn.  15-20:  oportet  colligere  doctrinam  Vaticani  I ex  Scriptura  et 
traditione  tantum,  secus  orientales  separati  nobiscum  loqui  nequeunt. 

Linn.  20-25:  nova  repetitio  inutilis,  ergo  delenda. 

Lin.  20:  « Ratione »:  quid  significat?  modum?  motivum?... 

Lin.  21:  « Fidelibus  »:  addatur  suis,  sed  ad  quid  repetitio?  Melius  esset, 
in  casu,  sic  dicere:  « fidelibus  suis  credendam  et  omnibus  gentibus  proponit 
considerandam  ». 

« Capite  »:  bis  invenitur  in  successivis  lineis  (24,  25). 

Abest  declaratio  materiae  tractandae  in  capite. 

Novum  prooemium  proponitur. 

Christus  Dominus  qui  solvere  non  venit  sed  adimplere,  ad  universa  re- 
creanda ac  signanter  Ecclesiam  suam  augendam  et  nutriendam,  sacerdotium 
antiquae  legis  in  novo  ad  perfectionem  duxit  et  arcana  quaedam  ministeria 
e plenitudine  sacerdotii  sui  dimanantia,  ad  consummationem  usque  saeculi 
permansura,  provide  instituit,  praesertim  cum  apostolos  vocavit  eisque  Pe- 
trum praeposuit. 

Ipsi,  potestate  sibi  a Domino  demandata,  munera  ad  successores,  scii,  ad 
episcopos,  transtulerunt,  immo  ad  cooperatorum  coetus  non  pauca  commise- 
runt. Unde  factum  est  ut  in  Ecclesia  plures  constituerentur  hierarchici  gradus 
de  quibus  singulis,  in  hoc  capite,  haec  constitutio  conciliaris  disserit,  divinis 
Scripturis  atque  apostolorum  traditionibus  innixa. 

Animadversiones  additae : 

Indulgeant  mihi  si  denuo  vos  alloqui  audeo!  Brevis  ero! 

1.  Potestas  Ordinis  et  potestas  iurisdictionis  « arcto  vinculo  » coniungi  as- 
seritur in  schemate  (pag.  25,  lin.  10)  et  episcopi,  praesertim  titulares,  per  os 
exc.mi  Bettazzi,  hanc  arctam  unionem  extollerunt,  iure  meritoque. 

Sicque  potestas  iurisdictionis  videtur  oriri  tantum  ex  ordine;  unde,  nomine 
pauperum,  scii,  illorum  qui  charactere  episcopali  carent  et  ordinariam  habent  iuris- 
dictionem,  quaestiones  vobis  propono  solvendas. 

Nam,  antiquitus,  cum  sacerdotes-missionarii  mittebantur,  cum  aliquo  episcopo 
mittebantur:  sic  Augustinus  in  Anglia,  Bonifatius  in  Germania,  Cyrillus  et  Me- 
thodius  in  Polonia  et  alii  multi.  Ratio  evidens  est:  nova  Ecclesia  fundatur,  sed 
nulla  Ecclesia  sine  episcopo!  Sacerdotes  mittuntur,  sed  quid  sacerdos  sine  epi- 
scopo?... (cf.  S.  Ign.).  Si  episcopus  deberet  tantummodo  pontificales  celebrare, 
canonicis  praesidere  et  omnia  parata  invenire,  certe,  primo  mittantur  sacerdotes 
et  diaconi  ministrantes  qui  praeparent,  postea  episcopum!  Attamen  verba  iam 

prolata  in  hoc  mirabile  Concilio,  episcopis  applicata,  recolo:  non  veni  ministrari 
sed  ministrare!  Et  episcopus  est  fundamentum  hierarchiae  in  quacumque  Ecclesia 
et  veluti  sacramentum  unitatis  cum  Romano  Pontifice,  cum  clero  cumque  omnibus 
fidelibus.  Unde  concludo  interrogans: 

a)  si  potestas  ex  Ordine,  ubi  fundatur  potestas  ordinaria  praelatorum  qui 
charactere  episcopali  carent?... 

b)  qua  de  ratione,  cum  nova  fundatur  Ecclesia,  tantummodo  mittitur, 
— sit  venia  verbo!  — dimidiatus  episcopus?... 

2.  Ad  diaconatum  quod  attinet,  sequentia  vobis  consideranda  propono.  Origo 
diaconatus  stabilis  non  est  ex  ratione  dogmatica  repetenda  sed  ex  ratione  practica 
desumenda  (At.);  ita  extinctio  huius  venerabilis  et  sanctae  institutionis.  Nam 
abusus  potestatis  diaconorum  qui  ex  administratione  bonorum  Ecclesiae  in  initio 
ad  ipsam  Ecclesiae  administrationem  devenerunt  fuit  causa  potissima  extinctio- 
nis  quae  per  absorptionem  et  paulatim  facta  est;  scii.,  quidam  ad  sacerdotium, 
licet  inviti  (S.  Ier.)  promoti  sunt,  quidam  in  corpore  canonicorum  absorpti,  qui- 
dam tandem  in  numero  cardinalium  recensiti  sunt. 

Ratio  practica  ab  apostolis  allata  pro  institutione  diaconatus,  hodie  adhuc 
existit;  immo,  numquam  ut  in  diebus  nostris,  in  Ecclesia,  tanta  ministeria  sacer- 
doti tribuuntur  quae  non  sunt  proprie  et  stricte  loquendo  sacerdotalia  et  essent 
potius  diaconalia  ministeria! 

Invocantur  tamen  Diaconi  in  favorem  Missionum,  sed  forsan  utiliores  sint 
antiquo  mundo  et  generatim  civitatibus,  inter  neo-paganos,  ubi  diaconi  necessaria 
ad  vitam  et  ad  ipsum  diaconatum,  scii,  sacerdotale  ministerium,  facilius  invenire 
possunt.  Quid  enim  facere  potest  diaconus  sine  sacerdote?...  Evertendo  verba 
S.  Laurentii  dicam:  « quo  progrederis,  sine  patre,  filius?  quo,  minister  sancte, 
sine  sacerdote  properas?...  (ex  officio  S.  Laur.  ad  Mat.). 

Quoad  caelibatum  diaconalem  usus  antiquos,  in  Ecclesia  universa,  recolo  et 
in  favorem  diaconatus  uxorati  sto.  Multos  habemus  sacerdotes  praevaricatores 
propter  castitatem,  ne  addamus  numero  sacerdotum  et  diaconos  praevaricatores! 

Immo,  si  Patres  permittunt,  ideam  propono,  potius  ad  iuridicam  partem 
pendentem  sed  prorsus  quaestionem  illustrantem.  Est  idea  personalis,  debilis  (sum 
enim,  uti  dixi  ex  Ecclesia  pauperum!),  attamen,  complures  patres  quibuscum  habui 
« uno  scambio  di  idee  »,  suam  adhaesionem  praestiterunt.  Ad  rem! 

Sacerdotes  praevaricatores  quoad  exercitium  Ordinis,  non  quoad  ordinem 
ipsum  evidenter,  ad  diaconatum  uxoratum,  reducantur.  Utiliores  sunt  enim  populo 
et  Ecclesiae  si  uti  diaconos  uxoratos  servantur  potius  quam  si,  excommunicari, 
extra  ecclesiam  (fere  semper  cum  scandalo)  proiciantur.  In  qua  re,  tandem,  con- 
flictus datur  inter  ius  naturale  paternitatis,  licet  subreptive  sumptum,  et  ius  posi- 
tivum. Et  ut  nemo  dicat:  « haec  nova  et  absurda  »,  audite  quae  in  Concilio  Neo- 
caesarensi,  sub  Silvestro  Papa  fere  in  initio  trecentesimae  seriei  nostri  aevi  legitur 
(canon  1-9-1  c): 

« Presbyter,  si  uxorem  acceperit,  ab  ordine  suo  moveatur. 

Si  autem  fornicatus  fuerit  vel  adulterium  commiserit,  penitus  excludatur. 

Si  presbyter  qui  corpore  prius  peccaverat  promotus  fuerit  et  si  ante  ordina- 
tionem peccasse  confessus  fuerit,  ne  offerat  manens  in  aliis  propter  aliud  eius 
bonae  vitae  studium. 

Similiter  et  diaconus  si  in  idem  peccatum  inciderit  ministeria  inferioris  gra- 
dus exerceat  ». 

Quidquid  sit  de  hac  re,  venerabiles  Patres,  mementote  illorum  qui  veluti  in 
aliquo  inferno  excommunionis,  ut  ita  dicam,  iacent  et  nostri  sunt  fratres  in  fide  et 
in  sacerdotio!  illos  ponamus  saltem  in  aliquo  purgatorio  ubi  sibi,  nobis  et  Eccle- 
siae sint  utiliores. 

Concilium  est  lux,  est  spes  omnibus;  et  pro  omnibus  illis  sit  spes  et  initium 
salutis! 

Videant  decernantque  Patres! 

Exc.mus  P.  D.  AEMILIUS  GUANO 
Episcopus  Liburnensis 

1.  Quoad  rationes  quae  afferuntur  pro  locutione  « collegii  apostolorum  » 
et  « collegii  episcoporum  ». 

Fateor  textus  biblicos  in  aula  allatos,  singillatim  sumptos,  non  omnino 
cogentes  esse.  Attamen  si  cumulative  sumantur  et  si  cum  traditione  Eccle- 
siae conferantur,  bene  videntur  iustificare  hunc  modum  loquendi. 

Aliunde  usque  ad  hanc  secundam  Concilii  Vaticani  II  sessionem  vel  pe- 
riodum omnes  nos  probabiliter  hac  locutione  « collegium  apostolicum  »,  « col- 
legium episcoporum  » usi  sumus,  in  catechesi  et  in  scholis,  iis  inter  nos 
forsan  non  exceptis  qui  in  hac  aula  contra  ipsum  dicendi  modum  nunc  locuti 
sunt. 

Quaeri  potest  quibus  de  causis  habita  sit  haec  immutatio. 

Ex  una  parte  timetur  per  hanc  affirmationem  primatum  Summi  Pontificis 
minutum  vel  debilitatum  iri.  Sed  plurimi  hic  ex  omni  sectore  primatum  so- 
lemniter  professi  sunt;  schema  vero  eundem  clare  profitetur;  sed,  si  placet, 
posset  etiam,  una  tantum  forsan  vice,  sed  adhuc  clarius  eum  profiteri. 

Ex  alia  parte,  quae  dicuntur  tenenda  sunt  de  collegio  episcoporum  in 
genere.  In  conferentiis  episcopalibus  localibus  indubitanter  exprimitur  col- 
legialitas  episcopatus  cuiusque  regionis,  vel  nationis,  sive  quatenus  episcopi 
uniuscuiusque  regionis  vel  nationis  inter  se  melius  student  actioni  pastorali, 
sive  quatenus  cum  episcopis  aliarum  regionum  vel  nationum  relationes  in- 
stituunt. Sed  hoc,  quantum  sentio  et  quantum  personaliter  desiderarem,  non 
significat  nimis  urgendam  esse  harum  conferendarum  potestatem  iuridicam. 

2.  Puto  conceptum  collegii  episcopalis  clarius  explicandum  esse  in  hoc 
schemate. 

Ad  quod  forsan  sequentes  animadversiones  inservire  possunt: 

a)  in  hoc  contextu  conceptus  collegii  sumendus  non  est  tamquam 
conceptus  exclusive  iuridicus,  quamvis  etiam  adspectus  iuridici  excludi  non 
debeant; 

b)  inter  alia,  collegium  episcoporum  in  hoc  consistit  quod  episcopi, 
sive  in  universo  mundo  dispersi,  sive  in  Concilio  coadunati,  non  solummodo 
habent  communem  fidem  et  commune  officium  Evangelii  annunciandi,  sed 
ipsi  conscii  sunt  diversas  suas  Ecclesias  mutuo  compleri  in  unitate  Ecclesiae 

catholicae  et  ad  hoc  libenter  simul  operantur;  ipsi  insuper  episcopi  conscii 
sunt  se  omnes  simul  corresponsabiles  esse,  sub  ductu  Summi  Pontificis  et 
pastoris,  versus  Ecclesiam  universam  et  totum  mundum,  et  ad  hoc  libenter 
operantur. 

3.  Quoad  relationes  inter  episcopos  et  caput  eorum  collegii,  Summum 
Pontificem,  hoc  notare  velim:  omnino  optandum  est  ut  mundo  clare  pateat: 

a)  ex  una  parte  Summum  Pontificem  potestatem  habere  personalem 
super  omnem  Ecclesiam  et  super  omnes  fideles,  in  qua  potestate,  seu  in  quo 
primatu,  maxime  elucet  unitas  Ecclesiae  catholicae  circa  Christum,  caput 
corporis  Ecclesiae,  et  petram  fundamentalem  aedificii  Ecclesiae; 

b)  ex  altera  parte  Summum  Pontificem  non  esse,  ut  ita  dicam,  remo- 
tum («  isolato  »),  sed,  quin  indigeat  episcoporum  adprobatione,  earum  vero 
collaboratione  indigere  (sicut  Beatissimus  Pater  Paulus  VI  in  sua  allocutione 
dixit),  ipsum  exprimere  episcoporum  et  Ecclesiae  universae  communem 
fidem,  et  esse  fratrem  inter  fratres  suos,  episcopos,  sicuti  Christus,  unicus 
Dominus,  esse  voluit  frater  inter  fratres  suos,  nos  homines. 

4.  Quoad  autem  Concilium,  in  quo  maxime  exprimitur,  etiam  iuridice, 
episcoporum  collegium,  eius  momentum  videtur  non  esse  practicae  solum- 
modo indolis:  in  ipso  enim  Concilio,  Ecclesia,  modo  utique  non  exclusivo  nec 
necessario  sed  proprio,  et  maxima  cum  efficacitate,  mundo  manifestatur 
in  sua  unitate  et  catholicitate,  in  sua  constitutione,  in  sua  fide  et  caritate; 
per  Ecclesiam  vero  in  Concilio  Christus  ipse  mundo  apparet  et  efficaciter 
operatur. 

Exc.mus  P.  D.  PAULUS  GURPIDE  BEOPE 
Episcopus  Flaviobrigensis 

Post  lectionem  cap.  II  circa  schema  de  Ecclesia , quod  in  genere  multum 
mihi  placet,  aliqua  notanda  opportunum  iudicarem. 

I.  In  pag.  23,  num.  12,  lin.  29,  ubi  dicit:  « Duodecim  elegit  » ego 
adderem  « tamquam  symbolum  populi  duodecim  tribuum  et  simul  tamquam 
nucleum  novi  populi » unde  notetur  continuitas  vetus  inter  et  novum 
foedus. 

II.  In  pag.  24,  num.  12,  lin.  3,  ubi  dicit:  « Suae  potestatis  Summi 
Pontificis  » ego  ponerem:  « ut  suae  missionis  et  potestatis  participes  facti  » 
ut  vitetur  terminologia  inter  theologos  disputata  et  loquatur  simpliciter  de 
missione  Christi  a praepositis  participata. 

III.  In  pag.  24,  num.  13,  lin.  18,  ubi  dicit:  « Quapropter  Ecclesiae  con- 
sulere debuerunt  etiam  per  successores  »,  non  apparet  perspicua  mens.  Ex 
contextu  enim  colligi  posse  videtur  apostolos  constituisse  successionem  mi- 
nisterii sui  in  Ecclesia  et  non  ab  ipso  Domino. 

IV.  In  pag.  26,  num.  15,  lin.  6,  ubi  dicitur:  « Sacerdotes  secundae  digni- 
tatis » ita  ut  si  episcopatus  et  sacerdotium  ab  eorum  dignitate  specificaren- 

tur.  Unde  aptius  forsitan  servaretur  formula  antiqua  « sacerdotum  secundi 
ordinis  ». 

V.  In  pag.  26,  num.  15,  lin.  33,  ubi  de  diaconatu  tantum.  Hanc  diaco- 
natus ut  talis  instaurationem  gravissimam  iudicamus  in  ordine  disciplinari. 
Quaerimus:  non  sunt  alii  modi  solvendi  has  necessitates  Ecclesiae,  ubi  exi- 
stant,  quin  denuo  diaconatus  in  sua  pristina  forma  instauretur,  cum  tot 
sint  sacerdotibus  pericula,  quanto  magis  diaconis?  Non  inveniuntur  splen- 
dida instrumenta  apostolica  in  laicalis  apostolatus  associationibus,  quibus 
Ecclesia  illa  munera  possit  committere?  Quid  diaconi  cum  caelibatu?  Magna 
pericula.  Quid  sine  caelibatu?  Praestigium  deficiens.  Maximi  momenti  pro- 
positam diaconatus  renovationem  iudicamus  et  mihi  non  placet. 

VI.  In  pag.  27,  num.  16,  lin.  16,  ubi  dicitur:  « Et  numquam  sine  hoc 
capite  » redundans  videtur  locutio,  quia  iam  hoc  dictum  est  cum  in  eodem 
loco  affirmetur  « cum  suo  capite » nam  verbum  hoc  secum  fert  « sine 
capite » neque  existere  posse  collegium  episcoporum  nec  unquam  agere 
posse.  Insistentia  suspicionem  suggerit  alicuius  periculi  falsae  interpretatio- 
nis, cum  luculenter  appareat  vera  doctrina  ex  his  quae  in  hac  eadem  para- 
grapho  exponuntur. 

VII.  Tandem  in  pag.  25  et  26,  nn.  14  et  15,  quod  affirmatur  de  epi- 
scopatu sacramento  et  de  presbyteratu  et  diaconatu,  in  finem  eiusdem  capitis 
forsan  collocari  oporteret,  ut  presbyteratus  tamquam  extensio  et  operis  epi- 
scopalis collaboratio  appareant,  simulque  ante  caput  « de  laicis  » praesen- 
tentur et  ita  uno  aspectu  videantur,  nempe:  episcopatus,  presbyteratus,  dia- 
conatus et  laicatus;  hoc  modo  unitas  meo  iudicio  perfectius  obtinetur. 

Haec  omnia  libenter  Patrum  considerationi  proponimus  semper  optan- 
tes ut  cap.  II  de  Ecclesia  quam  perfectissimum  obtineatur. 

Animadversiones  additae-. 

Doctrina  in  hoc  n.  17  exposita  valde  nobis  placet,  et  plene  laudanda  est 
praecipue  ex: 

1.  Parallelo  inter  Papam,  principium  unitatis  episcopatus  et  Ecclesiae  univer- 
salis, et  episcopum,  principium  unitatis  Ecclesiae  sibi  commissae. 

2.  Principio  secundum  quod  Ecclesia  consistit  « in  quibus  et  ex  quibus  » 
i.  e.  Ecclesiis  particularibus. 

3.  Sollicitudine  universali  uniuscuiusque  membri  collegii,  et  quidem  « ex 
officio  ». 

4.  Officio  communi  ex  mandato  communi  accepto  annuntiandi  Evangelium  et 
« ad  corpus  pastorum  » pertinenti. 

5.  Allusione,  tamquam  principium  canonicum  consequens,  ad  coetus  episco- 
pales. 

Attamen  minus  placent-. 

1.  Quod  ex  abrupto  n.  17  incipiat  loquens  de  ecclesiis  particularibus,  quin 
processus  concatenationis  logicus  cum  n.  16,  in  quo  de  collegio  locutum  fuit, 
servetur. 

2.  Quod  consequenter  ordinatio  totius  numeri  canonico  modo  procedat,  in- 

cipiens  scilicet  a facto  canonico,  i.  e.  ab  ecclesiis  particularibus,  ut  procedat  ad 
participationem  in  universali  sollicitudine,  cum  e contra  processus  inversus  me- 
liorem theologicum  saporem  haberet,  scii,  incipiens  a mandato  communi  et  descen- 
dens ad  participationem  uniuscuiusque  membri  in  illo  mandato  sive  relate  ad 
ecclesiam  sibi  commissam  sive  relate  ad  alias  ecclesias  Ecclesiamque  universalem. 
Itaque  ordinatio  huius  numeri  haec  esset: 

a)  Incipere  a principio  de  mandato  communi  dato  « corpori  pastorum  ». 

b)  Unde  unumquodque  membrum  illius  corporis  seu  collegii  participat  in 
illo  mandato  communi  « solidarie  » tamquam  successor  apostolorum  seu  membrum. 

c ) Consequenter  singuli  episcopi  colliguntur  inter  se  vinculo  collegiali  soli- 
dario;  et  hic  exprimendus  esset  paragraphus  ille  de  usu  perantiquo  in  consecra- 
tione episcopali,  qui  in  n.  16,  in  eiusdem  paragrapho  prima,  extra  contextum 
iacet. 

d)  Deinde  parallelismus  inter  Romanum  Pontificem  et  episcopatum  Ec- 
clesiamque universalem,  et  episcopum  et  « suam  » ecclesiam  exprimatur,  ut  con- 
stet de  unitate  ecclesiae  particularis. 

e)  Attamen  — et  ita  sequitur  concatenatio  — episcopus  ut  caput  ecclesiae 
« suae  »,  non  ut  caput  eiusdem,  sed  ut  membrum  collegii  tenetur  ex  officio  solli- 
citudine universali. 

Haec  autem  sollicitudo  duas  habet  versiones  seu  duo  latera:  aliud  ad  intra 
Ecclesiae,  scii,  sollicitudinem  omnium  ecclesiarum,  aliud  ad  extra,  scii,  sollicitu- 
dinem seu  curam  dilatandi  Evangelium  in  universum  mundum.  Non  sunt  duae  res 
independentes,  prout,  ex  redactione  n.  17,  in  diversis  paragraphis  apparet,  quin 
concatenatio  clare  exprimatur. 

/)  Ultimatim  annuntiari  potest  principium  canonicum  de  coetibus  episco- 
porum, omnia  tamen  et  « de  affectu  collegiali  » et  « de  caritatis  societate  » omit- 
tendo, etenim  prout  redactio  iacet  non  congruit  cum  principiis  dictis  de  « officio  » 
et  « de  mandato  communi  »,  quorum  adimpletio  semper  supponit  et  caritatem 
et  affectum. 

Ad  concreta  puncta  ut  veniamus  haec  dicenda  videntur-. 

1.  In  par.  1:  ubi  agitur  de  parallelismo  inter  Papam-collegium-Ecclesiam  uni- 
versalem et  episcopum-ecclesiam  « suam  »,  desiderandum  manet  ut  melius  recor- 
detur Vaticanum  I,  quin  vis  eiusdem  deminuatur.  Etenim: 

Schema  dicit : Vaticanum  I dicit: 

...  successor  Petri  est  unitatis  ...  Episcopatus  et  per  cohaerentes  sibi 

tum  episcoporum  tum  multitudinis...  invicem  sacerdotes  (i.  e.  episcopos)... 

multitudo...  in  unitate... 

Ex  alia  parte  unitas  non  praedicatur  de  personis,  sed  de  natura  rei;  de  per- 
sonis praedicatur  unio.  Recte  ergo  ut  Vaticanum  I dicit  « unus  episcopatus  », 
etiamque  dici  potest  unitas  episcopatus,  et  multitudo  in  unitate,  non  vero  unitas 
episcoporum  et  multitudinis,  simul;  corrigatur  ergo:  « unitas  episcopatus  et  mul- 
titudinis ». 

Alia  ex  parte,  vis  expressionis  vaticanae  « per  cohaerentes  sibi  invicem  sa- 
cerdotes (seu  episcopos)  » minui  non  debet,  ut  minuitur  redactione  schematis  ubi 
legitur  « tum  episcoporum  tum  multitudinis  ».  Illa  particula  « per  » suam  specifi- 
cam vim  habet,  quae  a magisterio  pontificio  implicite  aliis  in  locis  exposito  de- 
duci debet.  Ita: 

Leo  XIII,  enc.  Cum  multa,  8 dic.  1882  ( Docum . politicos,  BAC  Madrid 
1958,  133-134):  « Atque  huiusmodi  potestas  episcopis...  natura  sua...  ut  episco- 
pus quisque  cuiusdam  instar  vinculi,  christianos...  et  inter  se  et  cum  Pontifice 
Maximo...  consociet...  ». 

Leo  XIII,  enc.  Sapientiae  christianae,  10  ianuar.  1890  ( Doc . polit:  288): 
« Iamvero  christianae  rei  administratio  proxime  et  secundum  Pontificem  roma- 
num  ad  episcopos  pertinet.  ...  Propterea  quemadmodum  episcopis  necessaria  est 
cum  apostolica  sede  in  gerendo  episcopatu  coniunctio,  ita  clericos  laicosque  opor- 
tet cum  suis  episcopis  coniunctissime  vivere,  agere». 

Leo  XIII,  Epist.  ad  card.  Guibert,  arch.  Paris.,  17  iun.  1885  ( Documentos 
juridicos,  BAC  Madrid  1960,  6):  « Ita  prorsus  necesse  est,  singulos  e plebe  chri- 
stiana  pastoribus  suis  animo  et  voluntate  subesse;  hos  autem  una  cum  ipsis  prin- 
cipi ac  pastori  maximo...  ». 

( Ibidem , 8):  «...  amoris  atque  oboedientiae  vinculum,  quo  christianos  omnes 
cum  episcopis  suis,  eosdemque  et  episcopos  ipsos  cum  supremo  omnium  pastore 
coniunctos  esse  necesse  est:  quod  quidem  vinculum  incolumitatem  et  salutem 
publicam  continet  ». 

Leo  XIII,  Epist.  Est  sane  molestum,  ad  arch.  Paurinen.,  17  dec.  1888  {Doc. 
jurid.,  13):  « Divinum  quippe  aedificium,  quod  est  Ecclesia,  verissime  nititur,  tam- 
quam in  fundamento  conspicuo,  primum  quidem  in  Petro  et  successoribus  eius, 
proxime  in  apostolis  et  successoribus  apostolorum  episcopis...  ». 

Leo  XIII,  enc.  Satis  cognitum,  29  iun.  1896  {Doc.  jurid.,  87)  n.  26:  « Ac 
primo  quidem  coniunctionis  episcoporum  cum  eo  qui  Petro  succedit,  non  obscura 
est  neque  dubia  necessitas:  hoc  enim  soluto  nexu,  solvitur  ac  diffluit  multitudo 
ipsa  christianorum,  ita  plane  ut  nullo  pacto  queat  unum  corpus  conflare  unumque 
gregem...  tot  in  Ecclesia  efficientur  schismata,  quot  sacerdotes...  ». 

{Ibid.,  90,  n.  28):  « Sed  episcoporum  ordo  tunc  rite,  ut  Christus  iussit, 
colligatus  cum  Petro  putandus,  si  Petro  subsit  eique  pareat:  secus  in  multitudinem 
confusam  ac  perturbatam  necessario  delabitur...  ».  {Ibid.,  96,  n.  32  sequitur:) 
« Atque  hinc  facile  sumpserint  quo  et  erudiantur  plenius,  et  voluntate  propen- 
siore, cum  pastoribus  quisque  suis  et  per  eos  cum  pastore  summo  cohaereant...  ». 

Nec  alia  doctrina  continetur  implicita  in  illa  sententia  S.  Cypriani  cum  dicit 
Ecclesiam  esse:  « Plebs  sacerdoti  adunata  et  pastoribus  grex  adhaerens.  Unde 
scire  debes  episcopum  in  Ecclesia  esse  et  Ecclesiam  in  episcopo  »,  « et  si  quis 
cum  episcopo  non  sit,  in  Ecclesia  non  esse  » {Epist.  ad  Puppianum,  RJ.  587). 

S.  Cypriani  dictum  a Romanis  Pontificibus  repetitur,  ut  v.  g.  a Leone  XIII, 
enc.  Cum  culta,  8 dec.  1882,  n.  4 {Docum.  polit.,  134)  qui  addit:  « Talis  est  chri- 
stianae reipublicae  constitutio,  eaque  immutabilis  ac  perpetua:  quae  nisi  sancte 
servetur,  summa  iurium  et  officiorum  perturbatio  consequatur  necesse  est,  discissa 
compositione  membrorum  apte  cohaerentium  in  corpore  Ecclesiae,  quod  per 
nexus...  ». 

Verba  S.  Cypriani  repetit  etiam  Benedictus  XV,  enc.  Ad  Beatissimi,  1 nov. 
1914  {Doc.  polit.,  460). 

Nec  alia  doctrina  continetur  implicita  in  principio  ipso  a schemate  statuto,  scii, 
episcopum  esse  centrum,  et  principium  unitatis  Ecclesiae  sibi  concreditae. 

Conclusio.  Servetur  ergo  expressio  Vaticani  I « per  ». 

2.  Par.  ultima:  « Qua  de  causa...  amoris  »,  desideratur  ut  compleatur,  etenim 
affirmatur  episcopum  repraesentare  « suam  » ecclesiam,  et  ex  contextu  intelligitur 

repraesentare  eam  in  Ecclesia  universali,  attamen  etiam  repraesentat  Ecclesiam 
universalem  in  ecclesia  « sua  ».  Unde  textus  ita  emendandus  desideratur:  « Qua 
de  causa  singuli  episcopi  tum  totam  Ecclesiam  universalem  in  sua  ecclesia  parti- 
culari, tum  suam  in  Ecclesia  universali,  tum  denique  omnes...  ». 

3.  Par.  secunda:  « Quando  episcopus...  ».  Haec  notanda: 

a)  « regimen  suum  pastorale » minus  placet,  etenim  aut  intelligitur  pro 
tribus  potestatibus  seu  eorumdem  exercitio,  et  tunc  expressio  minus  adaequata 
videtur,  aut  tantum  pro  exercitio  iurisdictionis  et  tunc  non  exhaurit  functio  pasto- 
ralis episcopi  in  ecclesia  « sua  ».  Melius  ergo  ut  dicatur:  « pastoratio  sua  » vel 
melius  « exercitium  muneris  sui  pastoralis  ». 

b)  « proprie  dictum  » supprimatur,  quia  redundat  cum  iam  dixerit  « parti- 
culari Ecclesiae  » et  postea  addit  « super  portionem  populi  sibi  commissam  »;  et 
quia  tangit  quaestionem  disputatam  et  disputabilem,  scii.,  utrum  sollicitudo  uni- 
versalis non  sit  etiam  pastoratio  sensu  stricto  — etsi  canonice  non  eodem  modo  — , 
immo  utrum  pastoratio  super  ecclesiam  « suam  » non  sit  modus  concretus  ipsi 
canonice  determinatus  («  super  portionem...  sibi  commissam  »)  a collegio  vel  a 
capite  collegii  exercendi  sollicitudinem  universalem,  in  consecratione  ipsi  episco- 
pali datam. 

c)  « licet  actus  iurisdictionis  non  sit  » eodem  modo  supprimatur;  etenim 
inutile  seu  redundans,  et  tangit  etiam  quaestionem  disputatam  vel  disputabilem, 
scii,  utrum  sollicitudo  universalis  ex  solidaritate  in  mandato  communi  (ideoque  in 
triplici  missione  magisterii,  sanctificationis  et  regimine)  non  possit  vel  aliquando 
etiam  comprehendere  exercitium  magisterii  et  regiminis,  v.  g.  in  persecutione  re- 
ligiosa in  dioecesi  vicina  in  qua  omnes  pastores  et  sacerdotes  occisi  essent;  epi- 
scopus vicinior  suppleret  pastorem,  et  etiamsi  diceretur  hoc  in  casu  « Ecclesiam 
supplere  iurisdictionem  »,  hoc  quid  aliud  esset  nisi  actuatio  illius  sollicitudinis 
universalis  in  consecratione  episcopali  datae? 

4.  Par.  tertia:  « Cura  Christi...  debent  ».  Haec  notanda:  « etiam  si  suprema 
ordinatio  operis  missionum  ad  Romanum  Pontificem  pertinet  » supprimatur,  quia 
ex  dictis  in  n.  16,  etiam  collegium  supremam  in  Ecclesiam  habet  potestatem, 
ergo  in  opus  missionarium  etiam  habet  potestatem  supremam.  Aut  saltem  hoc  ex- 
primatur: « ad  Romanum  Pontificem  vel  ad  collegium  pertinet  ». 

« Missionibus  auxilia...  debent  » supprimatur  quia  redundans,  etenim  iam 
locutum  fuit  « de  officio  ». 

5.  Par.  ultima:  « Episcopi  denique...  caritatis  societate...  collegiatis  affec- 

tus... » supprimatur,  etenim  principium  obligationis  « ex  officio  »,  quae  maior  in 
exigentia  est. 

His  omnibus  consideratis,  nova  redactio  offertur  in  qua  ipsa  doctrina  in  hoc 
n.  17  exposita  integra  conservatur,  sed  novo  ordine  redigitur.  Ita: 

« Missio  universalis  collegio  apostolorum  a Christo  data  (cf.  Mt.  28,  18) 
adhuc  in  corpore  pastorum  seu  in  episcopis  communionem  cum  Iesu  Christi  vi- 
cario habentibus  perseverat,  quibus  omnibus  in  commune  Christus  mandatum 
dedit  imponendo  commune  officium,  ut  iam  Papa  Coelestinus  Patribus  Ephesini 
Concilii  commendavit.  Unde  unusquisque  “ legitimus  apostolorum  successor  ex 
Dei  institutione  et  praecepto  apostolici  muneris  Ecclesiae  una  cum  ceteris  epi- 
scopis sponsor  fit  ” (Pius  XII,  Fidei  donum). 

Exinde  surgit  collegialis  unio,  quae  in  relationibus  singulorum  episcoporum 
ad  particulares  Ecclesias  Ecclesiamque  universalem  apparet;  et  iam  perantiquus 
usus  indolem  collegialem  sacri  episcopatus  innuit  ubi  novum  electum  a tribus 
saltem  episcopis  ad  summi  sacerdotii  ministerium  elevandum  esse  statuit,  et 
communionem  inter  Ecclesias  ope  episcoporum  enixe  commendat. 

Et  sicut  Romanus  Pontifex,  ut  successor  Petri,  est  unitatis  Episcopatus  et 
per  cohaerentes  sibi  invicem  episcopos  unitatis  multitudinis  principium  ac  visi- 
bile fundamentum  (Cone.  Vat.  I,  Pastor  aeternus,  in  prooemio,  D.  1821),  ita 
episcopi  singuli  principium  et  centrum  sunt  unitatis  in  suis  Ecclesiis  particulari- 
bus ad  imaginem  Ecclesiae  universalis  formatis,  in  quibus  et  ex  quibus  una  et 
unica  Ecclesia  catholica  existit.  Qua  de  causa  singuli  episcopi  tum  suam  Ecclesiam 
particularem  in  Ecclesia  universali,  tum  Ecclesiam  universalem  in  sua  Ecclesia, 
tum  denique  omnes  simul  cum  Papa  totam  Ecclesiam  repraesentant  in  vinculo  pacis 
(cf.  Eph.  4,  3)  et  amoris. 

Unde,  episcopus,  etsi,  quando  particulari  Ecclesiae  praeficitur,  munus  suum 
pastorale  non  exercet  nisi  super  portionem  populi  sibi  commissam  et  illud  non 
super  alias  Ecclesias  neque  super  Ecclesiam  universalem  extendit,  tamen  ut  mem- 
brum collegii  seu  Ecclesiae  sponsor  sollicitudine  tum  omnium  Ecclesiarum  (cf. 
2 Cor.  11,  28)  tum  dilatandi  Evangelium  ex  officio  tenetur.  Debent  ergo  omnes 
episcopi  promovere  et  tueri  actuose  unitatem  fidei,  disciplinae  et  amoris  totius 
Corporis  mystici  Christi,  praesertim  amorem  membrorum  pauperum,  dolentium 
et  eorum  qui  persecutionem  patiuntur  propter  iustitiam  (cf.  Mt.  5,  10);  et  in  la- 
borum operis  missionum  societatem  cum  Christi  vicario  venire  debent.  Ceterum 
hoc  sanctum  est  quod  bene  regendo  propriam  suam  Ecclesiam  ut  partem  Eccle- 
siae universalis,  efficaciter  conferunt  ad  bonum  totius  mystici  Corporis,  quod  est 
etiam  corpus  Ecclesiarum.  Sic  libenter  fraternum  adiutorium  sibi  praebentes,  ve- 
nerandum antiquitatis  exemplum  sequentur. 

Coetus  episcopales  multiplicem  atque  fecundam  opem  conferre  possunt  ut 
omnia  praedictae  sollicitudinis  opera  ad  concretam  applicationem  perducantur  ». 


74 

Exc.mus  P.  D.  LUDOVICUS  IOANNES  GUYOT 
Episcopus  Constantiensis 

Dum  disceptatio  de  hoc  cap.  II  ad  finem  pergit,  mysterium  unitatis  sa- 
cerdotii nostris  mentibus  clarius  effulget  ut  fundamentum  unitatis  totius  Ec- 
clesiae Christi. 

Quam  ob  rem,  mihi  liceat  postulare  ut,  in  hoc  schemate,  aliquid  expli- 
cite  includatur  de  hac  unitate  sacerdotali  quae  est  tanti  pretii. 

In  favorem  talis  petitionis,  duae  res  mihi  videntur  considerandae,  scii.: 
1.  Unitas  ad  ipsam  essentiam  sacerdotii  novae  legis  pertinet.  2.  In  socie- 
tate hodierna,  haec  unitas  debet  esse  magis  ac  magis  effectiva.  Hae  sunt 
duae  partes  huius  orationis. 

Pars  I:  De  unitate  sacerdotii  in  Ecclesia. 

In  cap.  I huius  schematis,  Ecclesia  describitur  veluti:  « sacramentum 
intimae  unitatis  hominum,  eorumque  cum  Deo  unionis  ». 

Sed  in  ipsa  Ecclesia,  sacerdotium  est  etiam  mysterium  unitatis  et  com- 
munionis. 

Quia  unus  mediator  est  Christus,  unicum  est  sacerdotium,  nempe 
Christi. 

Attamen,  non  tantum  voluit  Deus  omnem  populum  suum  esse  « regale 
sacerdotium  »,  sed  ministros  elegit  ex  ipso  ad  munus  sacerdotale  exercen- 
dum pro  hominibus.  Hi  dispensatores  mysteriorum  Dei  ita  unici  sacerdotii 
Christi  participes  fiunt  ut  unum  et  solum  sacerdotium  eflorment. 

Haec  unitas  sacerdotii  ministerialis  oritur  ex  ipso  sacramento  Ordinis. 
Nam,  quamvis  tribus  gradibus  constitutum  sit,  sacramentum  Ordinis  est 
sacramentum  unicum.  Episcopi,  presbyteri  et  diaconi,  diversis  modis,  summo 
sacerdote  configurantur  per  characterem  sacramentalem  et  unum  sunt  cum  eo. 

Unde,  post  institutionem  Eucharistiae  quae  est  sacramentum  unitatis, 
Dominus  apostolis  suis  fortiter  et  suaviter  amorem  fraternitatis  commen- 
dat ut  sint  uniti  in  agendo,  sicut  uniti  sunt  in  sacerdotio. 

Haec  mirabilis  unitas  sacerdotii  manet  in  decursu  saeculorum  nam  per 
impositionem  manuum,  successio  apostolica  episcoporum  servetur  et  eadem 
charismata,  cum  eodem  Spiritu  Sancto,  de  generatione  in  generationem,  pa- 
storibus Ecclesiae  transmissa  sunt. 

In  universa  Ecclesia  Ordo  seu  collegium  episcoporum  cum  et  sub  primatu 
Summi  Pontificis  est  huius  communionis  signum  visibile. 

Similiter,  in  Ecclesia  particulari  seu  in  dioecesi  cuius  episcopus  est  unus, 
circa  eum,  presbyteri  cuncti,  ex  eorum  intima  coniunctione,  coetum  coapta- 
tum et  concordem  constituunt,  quod  vocabatur  a S.  Ignatio  Antiocheno 
« venerabile  presbyterium  ». 

Unitas  mystica  et  invisibilis  huius  collegii  significatur,  coram  oculis  po- 
puli christiani,  ritibus  liturgicis  sacrae  Ordinationis. 

Item,  remansit  in  usu,  tam  in  Ecclesia  orientali  quam  occidentali,  anti- 
qua concelebratio  qua  unitas  sacerdotii  opportune  manifestatur . 

Pars  II:  De  unitate  sacerdotii  in  societate  hodierna. 

In  societate  hodierna,  unitas  sacerdotii  debet  esse  magis  ac  magis  ef- 
fectiva. 

Prima  ratio : quoad  vitam  pastoralem. 

Ubi  pastores  unum  sunt,  ibi  grex  unus  erit. 

Sacerdotes  sunt  enim  « forma  gregis  ».  Si,  cum  episcopo  et  sub  eius 
ductu  communitatem  fidei  et  caritatis  constituunt,  ex  hoc,  fideles  « cor  unum 
et  anima  una  » inveniuntur. 

(Haec  concordia  sacerdotalis  in  mundo  tam  diviso  urget). 

Hodie,  quasi  ubique,  vita  sacerdotum  crescentibus  difficultatibus  obno- 
xia est;  ministerium  pastorale  onerosius  evadit  propter  celerem  mutationem 

omnium  rerum.  Si  in  solitudine  se  constituunt,  sese  sentiant  impotentes, 
fluctuantes  et  animo  deficientes. 

E contra,  si  frequenter  congrediantur,  si  inter  se  adiuvant  in  opere  apo- 
stolico,  si  cogitant  actionem  pastoralem  communem  una  cum  episcopo,  si 
perseverant  in  oratione  sicut  apostoli  cum  Maria  Matre  Iesu,  tunc  spes 
magna  elucet,  ut,  gratia  adiuvante,  iterum  viriliter  et  magno  corde  progre- 
diuntur, etiam  in  via  crucis.  Nam  ubi  caritas  et  amor,  ibi  Deus  est! 

Secunda  ratio \ quoad  actionem  oecumenicam. 

Quamvis  in  Ecclesia  catholica  multi  et  diversi  sint  sacerdotes,  attamen 
unica  mediatio  Christi  intelligi  potest  ex  concordia  et  humilitate  pastorum. 
Dum  e contra,  divisiones  in  presbyterio  occultant  genuinam  naturam  sacer- 
dotii, favent  divisiones  inter  christianos  et  impediunt  fratres  a nobis  seiuncti 
ne  agnoscant  verum  signum  discipulorum  Domini. 

(In  ecclesiis  separatis  orientis,  unitas  invisibilis  omnium  episcoporum 
et  sacerdotum  corroborat  desiderium  unitatis  visibilis,  tam  optabilis  pro 
omnibus). 

Tertia  ratio  et  ultima : quoad  actionem  missionariam. 

Unitas  christianorum,  ergo  cooperatio  pastorum,  est  sicut  conditio  es- 
sentialis propagationis  fidei. 

Sic  oravit  Christus...  et  sic  orat  « semper  vivens  ad  interpellandum  pro 
nobis  »:  « Ut  omnes  unum  sint,  sicut  tu,  Pater,  in  me,  et  Ego  in  Te,  ut 
et  ipsi  in  Nobis  unum  sint,  ut  credat  mundus  quia  Tu  me  misisti  » (Io. 
17,  21). 

Insuper,  quando  sacerdotes  se  sentiant  esse  vere  « cooperatores  ordinis 
episcopalis  »,  in  unitate  sacerdotii,  tunc  participes  fiunt  missionis  episcopi, 
non  solum  erga  plebem  sibi  commissam  sed  erga  plebem  universam.  Tunc, 
melius  sibi  conscii  sunt  propriae  participationis  ad  sollicitudines  universi 
collegii  episcopalis,  tunc  eorum  anima  sacerdotalis  amplius  gaudet  in  adim- 
plenda etiam  minima  officia  ministerii  evangelici;  tunc  alacrius  respondent 
exigentiis  operis  missionarii  propter  salutem  eorum  qui  longe  sunt  ab  Ec- 
clesia Christi. 

Sicut  S.  Petrus  et  alii  apostoli  unum  collegium  apostolicum  constituerunt 
eadem  ratione  Romanus  Pontifex,  successor  Petri,  et  episcopi,  successores 
apostolorum,  in  collegium  inter  se  coniunguntur.  Hoc  autem  collegium  epi- 
scoporum, quod  collegio  apostolorum  in  magisterio  et  regimine  pastorali 
succedit,  immo  in  quo  corpus  apostolicum  continuo  perseverat  una  cum  ca- 
pite suo  Romano  Pontifice,  indivisum  subiectum  plenae  et  supremae  pote- 
statis in  universam  Ecclesiam  constituit.  Etenim: 

1.  Christus  apostolos  in  collegium  constituit : Quod  constat  sive  ex  Scrip- 
tura sive  ex  traditione: 

a)  Ex  Scriptura:  Apostoli  saepe  saepius  collective  designantur  « oi  Do- 
deca  » vel  « Simon  vel  Petrus  et  qui  cum  illo  erant  » (Mc.  1,  36;  Lc.  8,  45; 
9,  32).  Apostoli  non  sunt  coetus  qualiscumque  occasionaliter  congregatus  sed 
Christus  illos  vult  efformare  unum  corpus  organice  constitutum  et  in  soli- 
dum agens.  Ideoque  illis  caput  et  praesidem  dedit  in  persona  Petri  cui  man- 
datum fecit  confirmandi  illos  et  regendi.  Et  in  ultima  coena  fervide  rogavit 
Patrem  ut  illos  in  unitatem  conservet:  « Pater  sancte,  serva  eos  in  nomine 
tuo  quos  dedisti  mihi,  ut  sint  unum  sicut  et  nos  » {Io.  17,  11).  Et  ad  ser- 
vandam illam  unitatem  collegialem  apostolorum,  Christus  illis  dilectionem 
mutuam  instanter  commendavit:  « Mandatum  novum  do  vobis,  ut  diligatis 
invicem  sicut  dilexi  vos...  » {Io.  13,  34).  Et  mittens  illos  ad  ecclesiam  fun- 
dandam iis  collegialiter  sumptis  alloquitur  « euntes  ergo  docete...  et  ecce 
ego  vobiscum  omnibus  diebus  usque  ad  consummationem  saeculi...  ». 

Et  ipsi  apostoli  huius  characteris  collegialis  conscii,  missionem  suam  so- 
lidaliter  semper  peragebant.  Etenim  post  ascensionem  Christi,  in  coenaculo 
congregati  sunt  et  collegialiter  Matthiam  ut  vices  ludas  teneat  elegerunt 
{Act.  Ap.  1,  25).  Et  cum  compleretur  dies  Pentecostes  erant  omnes  congre- 
gati... et  repleti  sunt  omnes  Spiritu  Sancto  {Act.  Ap.  2,  1)  et  inceperunt 
praedicare  omnes  simul  cum  Petro  stante  {Act.  2,  14)  et  auditores  non  solum 
ad  Petrum  sed  et  ad  reliquos  dicunt  quid  faciemus...  et  erant  perseverantes 
in  doctrina  apostolorum  » {Act.  2,  37,  42).  Crescente  postea  numero  disci- 
pulorum, apostoli  collegialiter  diaconos  elegerunt  {Act.  6,  6).  Et  quando 
controversia  circa  circumcisionem  oritur,  apostoli  in  concilio  conveniunt  in 
Ierusalem  et  collegialiter  dubia  solvere  conantur. 
h)  Ex  traditione,  et  praxi  Ecclesiae: 

Iam  perantiquus  usus  indolem  collegialem  sacri  episcopatus  innuit  ubi 
novum  electum  a tribus  saltem  episcopis  ad  summi  sacerdotii  ministerium 
elevandum  esse  statuit,  et  communionem  inter  ecclesias  ope  episcoporum 
enixe  commendat. 

Patres  illam  collegialitatem  supponunt  et  saepe  illam  explicite  vel  aequi- 
valenter  exprimunt: 

Ita  S.  Ignatius  Antiochenus  corpus  apostolicum  appellat  « senatum  apo- 
stolicum  - synedrion  ton  apostolon  » (cf.  Epistula  ad  Magnesios),  vel  « con- 
cilium apostolorum  » {Epistula  ad  Trallianos)  vel  comparat  apostolos  ad 
« presbyterium  »:  « Confugiens...  ad  apostolos  tamquam  ad  ecclesiae  presby- 
terium » {Epistula  ad  Philadelphienses). 

S.  Cyprianus  de  unitate  loquitur  dicendo:  « Quam  unitatem  tenere  fir- 
miter et  vindicare  debemus  maxime  episcopi  qui  in  ecclesia  praesidemus 
ut  episcopatum  quoque  ipsum  unum  atque  indivisum  probemus...  Episco- 
patus unus  est,  cuius  a singulis  in  solidum  pars  tenetur  » {De  unitate,  5). 

2.  Christus  non  tantum  Petri  soli,  sed  etiam  integro  apostolorum  colle- 
gio cum  et  sub  Petro  plenitudinem  potestatis  ecclesiasticae  contulit: 


776 


ACTA  CONC.  VATICANI  II 


PERIODUS  II 


a)  Eisdem  verbis  quibus  Christus  Petro  promisit  potestatem  plenam 
ligandi  et  solvendi  ( Mt . 16,  19),  etiam  collegio  apostolico  promittit  simi- 
lem potestatem  {Mt.  18,  18). 

In  pluribus  locis  Christus  similiter  Ecclesiae  missionem  suam  commu- 
nicans et  potestatem  conferens,  integro  collegio  apostolico  loquitur;  sic 
Mt.  28,  18-20;  Mc.  16,  15-16;  Io.  20,  21;  Lc.  24,  45-49;  Act.  1,  8. 

b)  Patres  omnem  veram  doctrinam  et  omnem  auctoritatem  in  Eccle- 
sia derivant  ab  apostolis,  ab  apostolico  collegio  v.  g.  Irenaeus,  Adv.  haer. 
III;  S.  Iss.  12,  7 ss.;  Clemens  Rom.,  Corinth.  44,  1 ss.  Quod  necessario 
supponit  plenitudinem  illam  auctoritatis  non  tantum  in  Petro,  sed  integro 
etiam  in  illo  collegio  commissam  fuisse. 

Leo  XIII,  Satis  Cognitum,  Cav.  279,  cf.  273,  286:  Christus  « qua  ipsa 
potestate  missus  a Patre  fuerat,  eadem  mittit  apostolos...  ». 

3.  Ex  Christi  institutione  collegio  apostolorum  sub  Petro  constituto  suc- 
cedit in  regenda  et  docenda  Ecclesia,  ordinaria  et  plena  potestate  sub  aucto- 
ritate Romani  Pontificis  collegium  episcoporum. 

Quae  veritas  clare  patet  ex  integra  traditione  quae  semper  in  concilio 
oecumenico,  seu  in  collegio  omnium  moraliter  episcoporum,  cum  et  sub 
capite  suo  Romano  Pontifice,  agnovit  plenissimam  potestatem  regendi  et 
docendi  Ecclesiam. 

Ex  his  praemissis  sequentia  deducantur: 

1.  Sicut  Romanus  Pontifex  habet  in  Ecclesia  per  se  plenam  et  universam 
potestatem,  eadem  ratione  collegium  episcoporum  una  cum  et  sub  capite 
suo  Romano  Pontifice  plenam  et  supremam  potestatem  in  Ecclesiam  univer- 
salem habet. 

2.  Sine  suo  capite  Romano  Pontifice,  nulla  est  in  collegio  suprema  po- 
testas, quia  collegium  acephalum  non  est  ipsum  cui  dixit  Christus:  « Quae- 
cumque alligaveritis...  ». 

3.  Sicut  Romanus  Pontifex  ex  cathedra  docens  infallibili  auctoritate 
gaudet,  eadem  ratione  collegium  episcoporum  una  cum  et  sub  capite  suo 
Romano  Pontifice  docens  in  materia  de  fide  et  moribus  infallibili  auctoritate 
gaudet. 

4.  Collegium  episcoporum  suam  potestatem  universalem  et  infallibili- 
tatem  a Christo  immediate  accipit. 

5.  Collegium  episcoporum  in  concilio  oecumenico  congregatum,  cum 
et  sub  capite  suo  Romano  Pontifice  suam  et  propriam  potestatem  univer- 
salem et  infallibilitatem  exercet. 

6.  Gubernium  Ecclesiae  universalis  non  soli  Petro  eiusque  successori 
in  primatu,  sed  etiam  collegio  episcopali  sub  ductu  Romani  Pontificis 
competit. 

Exc.mus  P.  D.  GEORGIUS  HAKIM 
Episcopus  Ptolemaidensis 

Tanta  et  tam  profunda  Patres  expresserunt,  in  hac  aula,  de  episcopatu 
et  de  collegio  episcopali.  Quibus  libenter  accedo,  et  maxime  specialiter  in 
nomine  20  Patrum  conciliarium  Melkitarum,  laudans  exc.mum  D.  Michae- 
lem  Doumith,  Sarbensem  Maronitarum  episcopum,  pro  sacramentalitate 
episcopatus  intervenientem,  et  exc.mum  D.  Isaac  Ghattas,  Thebensem  Copto- 
rum  episcopum,  de  patriarcatu  animadversiones  facientem. 

In  quantum  sum  archiepiscopus  Galilaeae,  et  specialiter  illius  civitatis 
Nazareth,  in  qua  dedicata  est  ecclesia  ad  commemorationem  consecrationis 
Domini  in  synagoga  proclamatae,  vellem  humiliter  aliquas  evangelicas  veri- 
tates memorare,  quae,  ni  fallor,  usque  adhuc  non  evolutae  sunt. 

In  synagoga  Nazareth,  dixit  Iesus:  « Spiritus  Domini  super  me;  propter 
quod  unxit  me,  evangelizare  pauperibus  misit  me  ».  Maximi  pretii  est  in 
Ecclesia  byzantina  hic  textus  evangelicus  qui  legitur  in  missa,  die  prima  Sep- 
tembris, i.  e.  die  prima  liturgici  anni,  ut  totum  annum  ab  hac  proclamatione 
messianica  ungatur. 

Iesus  est  Messias,  i.  e.  Unctus  et  Consecratus.  Consecratus  est  enim 
per  Spiritum  Sanctum  in  incarnatione  sua.  Nonne  dicitur:  « Spiritus  Sanc- 
tus superveniet  in  te,  et  virtus  Altissimi  obumbrabit  tibi.  Ideoque  quod 
nascitur  ex  te  Sanctus,  vocabitur  filius  Dei  »?  Manifestatus  est  ut  conse- 
cratus in  baptismate.  Se  dicit  consecratus  ad  missionem  in  synagoga  Naza- 
reth, Consecratus  est  totaliter  et  immolatus  in  sua  passione:  Nonne  dixit: 
« Et  pro  eis  ego  sanctifico  meipsum  ut  et  ipsi  sint  sanctificati  in  veritate  »? 

Sed  quid  significat  proprie  consecratio? 

Consecratio  hebraice  significat:  Deus  misit  manum  super  eum  et  te- 
nuit eum  fortiter,  destinans  eum  ad  missionem  et  ad  immolationem.  Conse- 
cratus homo  est  homo  dedicatus  ad  missionem  et  destinatus  ad  immolatio- 
nem, « unxit  me  » ...  « misit  me  »... 

Postquam  declaravit  quod  Christus,  ut  unctus,  est  propheta,  sacerdos  et 
rex,  catechismus  Tridentini  Concilii  affirmat:  « Atque  id  praeclare  propheta 
ostendit,  cum  redemptorem  ipsum  affatus  diceret:  Dilexisti  iustitiam  et  odi- 
sti iniquitatem;  propterea  unxit  te  Deus,  Deus  tuus,  oleo  laetitiae  prae  con- 
sortibus tuis.  Idem  etiam,  ac  multo  apertius,  Isaias  iis  verbis  demonstravit: 
Spiritus  Domini  super  me  eo  quod  unxerit  Dominus  me,  ad  annuntiandum 
mansuetis  misit  me».  Ex  ipsa  unctione  Christi  possumus  intelligere  quod 
totum  corpus  Christi,  i.  e.  Ecclesia,  est  unctum.  Ut  ait  Divus  Thomas,  Scrip- 
turam legens:  « Convenit  etiam  ista  unctio  christianis.  Sunt  enim  reges  et 
sacerdotes  ».  « Vos  estis  genus  electum;  regale  sacerdotium  » {1  Pt.  2,  9). 
« Fecisti  nos  Deo  nostro  reges  et  sacerdotes  » ( Apoc . 5,  10).  Et  ideo  omnes 
uncti  sunt  invisibili  unctione:  « Qui  autem  confirmat  nos  nobiscum  in  Chri- 

sto  et  qui  unxit  nos  Deus  et  qui  signavit  nos  » (2  Cor.  1,  21).  « Vos  unctio- 
nem habetis  a sancto,  et  nostis  omnia  » ( 1 Io.  2,  20). 

Quia  tota  Ecclesia  missa  est  ut  omnes  homines  Deo  consecrarentur  et 
sic  verum  sacrificium  fierent,  episcopi  sunt  ministri  huius  actionis,  testan- 
tibus  Scriptura  et  traditione,  consecrati  ad  illud  per  manuum  impositionem: 
Imposuit  Deus  manum  super  eos  et  tenuit;  consecravit  eos  ad  missionem  et 
ad  evangelizandum  mundum  et  specialiter  pauperes.  In  sacra  liturgia  byzan- 
tina,  per  brevem  formulam  consecrationis  episcoporum,  simul  cum  impo- 
sitione manuum,  impetratur  pro  electo  gratia  divina,  quae  perficit  eum  ho- 
minem consecratum,  ab  infirmitatibus  sanans  eum  et  defectibus  remedium 
praebens. 

Consecratio  quae  in  ordinatione  confertur  episcopis  non  potest  com- 
prehendi, nisi  referatur  ad  consecrationem  Christi,  quae  est  dedicatio  ad  mis- 
sionem evangelizationis  et  ad  immolationem.  Per  consecrationem,  episcopi 
aggregantur  ad  collegium  episcopale  ut  devoti  ad  missionem  totius  Ecclesiae. 

His  dictis,  liceat  mihi  proponere  ut  consecrationem  Christi,  quae  est 
imago  et  exemplar  consecrationis  episcopi,  introducatur  in  n.  16,  necnon  17 
cap.  II  quod  nobis  studendum  subiicitur. 

Exc.mus  P.  D.  ANDREAS  HAMVAS 
Episcopus  Csanadiensis 

Relate  ad  ordinem  diaconatus  in  schemate  de  Ecclesia  tractatum,  liceat 
mihi  ex  historia  Ecclesiae  Hungariae  de  instituto  s.  d.  licentiatus  nonnulla 
in  memoriam  revocare. 

Post  Sacrosanctam  Tridentinam  Synodum  episcopi  Hungariae,  et  impri- 
mis Nicolaus  Olah,  Franciscus  Forgacs  praesertimque  magnus  ille  cardina- 
lis Petrus  Pazmany,  omnes  archiepiscopi  Strigonienses,  seminariis  clericorum 
noviter  erectis  studebant  penuriam  immensam  sacerdotum  superare.  Quam- 
diu  haec  nobilis  propositio  effectum  sortiebatur,  in  Hungaria  s.  d.  licentiati 
instituebantur  et  in  cura  pastorali  fidelium  applicabantur,  congruo  tamen  exa- 
mine superato.  Huiusmodi  viri  praesertim  in  loco  domicilii  proprii  absque 
ullo  sacramento  ordinis  ab  episcopis  missi  sunt:  1.  ad  baptismum  conferen- 
dum, 2.  ad  matrimoniis  assistendum,  3.  ad  moribundos  praeparandos,  4.  ad 
mortuos  sepeliendos,  5.  ad  cultum  divinum  celebrandum  diebus  dominicis 
et  festis  de  praecepto,  6.  ad  pueros  catechizandos.  Hoc  munus  in  territorio 
parochiae  exercebatur,  quod  vel  ex  eo  maximi  est  momenti,  quia  ipsis  defi- 
cientibus protestantes  parochiam  ipsam  una  cum  adnexis  aedificiis  et  ec- 
clesia occupavissent,  ex  quorum  detentione  illegitima  nulla  potestate  am- 
plius amoveri  potuissent.  In  doctrina  christiana  tradenda,  in  verbi  Dei  prae- 
dicatione necnon  in  cultu  divino  celebrando  cum  sacerdotibus  tum  licen- 
tiatis  materiam  copiosam  praebebant  Liber  precationum  et  Sermones  (in  II 

voluminibus  promulgati)  Petri  card.  Pazmany;  hi  ultimi  qua  fontes  homilia- 
rum  nunc  quoque  in  usu  sunt  apud  nos. 

Licentiati  in  pugna  adversus  protestantismum  milites  insignes  Ecclesiae 
inventi  sunt,  quorum  haud  nonnulli  in  bello  s.  d.  30  annorum  a reformato- 
ribus aerumnas  passi  sunt  et  coronam  martyrii  adepti  sunt. 

Cum  autem  circa  finem  saec.  xvui  penuria  sacerdotum  cessavisset,  insti- 
tutum licentiatus  quoque  in  desuetudinem  abiit.  Memoriam  illius  recentis- 
sime sacerdos  quidam  e dioecesi  Csanadiensi,  Colomannus  can.  Juhasz,  inqui- 
sitione scientifica  peracta,  pie  renovavit. 

Notandum  est  illo  tempore  ne  uno  quidem  momento  aliquem  cogitasse 
de  diaconatu  perpetuando  vel  stabiliendo,  vel  de  substitutione  licentiatus 
in  locum  diaconatus.  Diaconatus  enim  illo  tempore  sine  caelibatu  prorsus 
impossibilis  videbatur.  Licentiati  enim  coniugati  erant,  qui  sua  vita  quoque 
familiari  in  aetate  satis  laxa  aliis  praefulgebant. 

Institutum  licentiatus  procul  dubio  inter  pulcherrimas  paginas  historiae 
Ecclesiae  Hungaricae  connumeratur;  una  ex  parte  est  documentum  perseve- 
rantiae populi  Hungarici  in  fide  catholica  non  obstantibus  adversis  circum- 
stantiis, altera  ex  parte  modus  specialis  consideratur  contra  sacerdotum  pe- 
nuriam pugnandi.  Sicuti  patet,  illud  specialibus  circumstantiis  suae  aetatis 
explicari  potest  et  hodie  ne  in  nostra  patria  quidem  amplius  renovari  posset. 

Superior  generalis  S.M.M. 

Desiderio,  a Summo  Pontifice  Paulo  VI  feliciter  regnante  expresso  in 
allocutione  hanc  secundam  Concilii  sessionem  inaugurante,  respondentes, 
« altius  investigemus  doctrinam  de  episcopatu,  de  eius  muneribus  deque 
eius  cum  Petro  necessitudinibus  ». 

Textus  in  cap.  II  schematis  proiacentis  propositus,  elementa  nobis  qui- 
dem praebet  positiva  ac  solida,  quae  doctrinam  Concilii  Vaticani  I feliciter 
exponentia,  munus  episcoporum,  Petri  successore  primatum  tenente,  com- 
plent. 

Teste  enim  S.  Scriptura  ac  ad  tramitem  tum  traditionum  Patrum  quum 
documentorum  liturgicorum,  nonnullos  maioris  momenti  aspectus  melius 
ac  cinctius  in  lucem  poni  liceat,  episcopatum  nempe  ut  sacramentum  proprie 
dictum  ac  episcoporum  colle gialitatem.  Quibus  melius  in  lucem  poni  pos- 
sunt relationes  quae  corpori  episcoporum  insunt  cum  eiusdem  capite,  Summo 
scii.  Pontifice;  ac  orientationes  operae  theologorum  pretiores  praeberi  « iter 
demonstrando  ad  consensionum  unitatem  efficiendam  » (Alloc.  S.  Pont. 
29-9-1963). 

Ad  episcopatus  sacramentum  quod  attinet  n.  14  huius  schematis  hoc 
clare  affirmat  ac  arguit;  indoles  collegialis  episcopatus  in  hoc  schemate 

clare  nectitur  instituto  duodecim  apostolorum:  « ad  instar  cuiusdam  col- 
legii » (in  nn.  12  lin.  31;  13  ac  16).  Quae  expressio  nobis  recta  videtur, 
quamvis  terminus  « ad  instar  » minus  fortis  vel  etiam  infirmus  interpretari 
posset.  Attamen  usus  termini  « collegii  » in  decursu  schematis  tali  suspicioni 
minime  ansam  praebet. 

Nonne  vero  desiderandum  esset  indolem  collegialem  episcopatus  arctius 
necti  cum  eiusdem  indole  sacramentali? 

Testante  enim  S.  Scriptura  apostoli  a Christo  Domino  missi  sunt  ut 
quoddam  collegium. 

In  munere  praedicandi  ac  pascendi  gregem  eorundem  successores,  scii, 
episcopi,  huius  collegii  missionis  plene  participes  facti  sunt  consecratione 
episcopali,  potestate  nempe  collata  sanctificandi,  docendi  ac  regendi. 

In  Act.  Apost.  1,  15-26,  Matthias  « annumeratus  est  cum  undecim  apo- 
stolis »,  quo  missionis  collegii  particeps  effectus  est.  Si  episcopatus  est  Ordo, 
consecratione  episcopali  electus  in  hunc  Ordinem  adsciscitur,  ei  communi- 
candi scii,  missionem  collegii  episcoporum. 

Tali  modo  mysterium  hierarchiae  in  Ecclesia  perspiciendo  clarius  fit, 
triplicis  episcopalis  muneris  collationem,  multis  epiclesibus  consecratoriis 
testantibus,  in  hac  consecratione  ut  in  radice  ponendam  esse. 

Quod  munus  seu  potestas  radicalis,  episcopatui  essentialis,  ac  toti  col- 
legio communis,  requirit  ulteriorem  iuridicam  determinationem  ut  exercea- 
tur in  concreto  sive  collegialiter  ut  in  Concilio  Oecumenico  vel  cum  aliis 
fratribus  episcopis  in  conferentia  episcopali  vel  huiusmodi,  sive  modo  parti- 
culari relate  ad  quoddam  territorium,  in  ministerio  cuiusdam  Ecclesiae  par- 
ticularis, vel  in  aliquo  sacro  ministerio  missioni  hierarchicae  Ecclesiae  con- 
nexo. 

Eadem  hac  appropinquandi  ratione  melius  apparere  nobis  videtur,  quo- 
modo, mediante  collegio  cuius  membrum  sit  episcopus,  arctam  cum  eiusdem 
collegii  capite  relationem  habeat. 

Successor  enim  Petri,  unitatis  nexus  visibilis  (cf.  Coi.  2,  19),  auctoritate 
superiore  ac  sibi  propria  collegialitatem  illam  divinitus  institutam  consti- 
tuit, quae  absque  illo  imperfecta  esset.  Christus  enim  collegium  apostolorum, 
cui  Petrum  praefecerat,  instituit.  Petri  ergo  ministerium  auctoritativum  apo- 
stolorum collegio  necessarium  est. 

Vicarius  Christi  atque  successor  Petri  potestatem  docendi  ac  regendi 
sibi  propriam  a Christo  recipit;  eius  auctoritas  ac  infallibilitas,  docente  Con- 
cilio Vaticano  I,  ei  obveniunt  non  ex  delegatione  vel  consensu  fratrum  suo- 
rum in  episcopatu,  sed  a Deo. 

Sed  minime  huic  veritati  obstat,  quominus  asseratur  Summum  Pontifi- 
cem potestatem  hanc  ac  divinam  assistentiam  recipere  ut  caput  collegii  apo- 
stolici  totiusque  Ecclesiae  terrestris,  cuius  fidem  authentice  exprimit  quam- 
que ducere  illum  oportet. 

Hanc  veritatem  ac  praecedentes  reflexiones  exprimentes,  magni  aesti- 
mare nos  oportet  traditiones  Ecclesiarum  orientalium  magnaque  attentione 

fratres  nostros  Ecclesiarum  illarum  episcopos  audire,  qui  nobis  communicare 
velint  quidquid  de  his  in  eorum  theologia  docetur.  Talis  enim  communicatio 
latinos  ditiores  reddet  simulque  dialogum  oecumenicum  adiuvabit. 

Emendando  ergo  nonnullas  partes  huius  cap.  II,  tres  praedictas  pro- 
prietates: collegialitatem  scii.,  sacramentalitatem  ac  nexus  cum  Summo  Pon- 
tifice meliore  modo  apparere  in  sua  mutua  interdependentia  nobis  videtur. 
Pari  modo  sequelas  practicas  inde  pro  ministerio  episcopatus  deducendae  fa- 
cilius obtineri  liceat. 

Quapropter  huiusmodi  suggestus  directivas  a fratribus  nostris  venerabi- 
libus factas  vel  faciendas  libenter  ac  magno  cum  corde  supportamus. 

Unde  et  nos  proponimus,  ut  illa  formulatio,  quae  inter  emendationes 
ab  archiepiscopis  et  episcopis  regionis  Parisiensis  propositas  invenitur  in 
pag.  34  sub  II  retineatur.  Ibi  enim  collegialitas,  sacramentum,  potestas  epi- 
scoporum ac  eorundem  relationes  cum  Summo  Pontifice  in  organica  quadam 
unione  exhibentur  ac  collegialitatis  fructus  melius  describuntur. 

[, Subsignaverunt  etiam\  J.  B.  Theunissen,  arch.  Blantyrensis;  J.  Puset, 
ep.  Tamatava;  Louis  Jansen,  ep.  Isangi;  L.  P.  Hardman,  ep.  Zombaensis; 
A.  Guiot,  ep.  Portus  Pacis;  Ioannes  Gunnarson,  vic.  ap.  Islandiae;  Remy 
Agustin  (Haiti);  Gregorio  Garavito,  ep.  aux.  Ciparissiae;  A.  Le  Breton,  ET 
Salona;  G.  J.  Deschamps  s.m.m.,  praef.  ap.  Daru. 

Exc.mus  P.  D.  CAROLUS  HERMANNUS  HELMSING 
Episcopus  Ransanopolitanus  - S.  Ioseph 

N.  15,  pag.  26,  linn.  39-40. 

Mihi  valde  placet  schema  hoc.  Sed  quia  nonnulli  contrariam  sententiam 
protulerunt  contra  possibilitatem  habendi  in  Ecclesia  diaconos  coniugatos 
haec  sequentia,  ut  mihi  videtur,  animadvertenda  sunt: 

Studium  a Patre  Schamoni  « de  diaconatu  » clare  loquitur  de  diaconis 
coniugatis  et  distinguit  triplicem  gradum: 

1.  De  viris  sanctae  indolis  qui  bene  regunt  familias  suas,  optime  proprio 
labore  sustentant,  et  pro  tempore  opportune  Ecclesiae  pura  mente  et  sine 
ulla  spe  remunerationis  serviunt  variis  modis,  e.  g.,  uti  advocati,  doctores, 
periti  in  re  sociali  et  oeconomica,  etc.  Hi  multoties  remunerantur  ab  ordi- 
nariis locorum  per  nominationem  ad  honores  olim  nobilitatis,  e.  g.  equites 
ordinum  variorum.  Tales  viri  ad  diaconatum  permoti  et  charactere  et  gratia 
sacramentali  suffulti  multo  melius  Ecclesiae  amplius  poterunt  servire  in 
futuro. 

2.  Duces  catechistarum  in  regionibus  ubi  Ecclesia  primo  plantatur.  Si 
iam  sint  bene  probati  uti  viri  cultu  vitae  interioris  et  fraternae  caritatis  pro- 
bati, quid  prohibet  tales  ordinari  ut  diaconi  qui  similiter  charactere  sacra- 
menti et  gratia  sacramentali  roborati  melius  in  dies  Ecclesiae  inserviant. 

3.  Viri  selecti  ex  illorum  non  paucorum  qui  cursum  seminarii  impleve- 
runt sed  ex  prudentia  sacros  ordines  non  acceperunt.  Saepe  variis  modis 
Ecclesiae  nunc  inserviunt  toto  labore  et  ab  Ecclesia  sustinentur.  Qui  etiam 
charactere  et  gratia  diaconatus  sanctificati  certo  certius  Ecclesiae  poterunt 
melius  inservire. 

Mihi  videtur:  Ecclesia  promovendo  tales  coniugatos  ad  diaconatum  et 
statuendo  illos  non  altius  ad  sacerdotium  promoveri  posse,  potest  melius  ro- 
borare sacram  caelibatus  sacerdotalis  legem. 

Superscriptae  sententiae  subscribunt  exc.mi  ac  rev.mi  episcopi:  Leo 
Byrne,  Marion  Forst,  Charles  Buswell  et  viginti  alii  episcopi  ex  Statibus 
Foederatis  Americae  Septemtrionalis. 

Exc.mus  P.  D.  MAXIMUS  HERMANIUK 
Archiepiscopus  Vinnipegensis  Ucrainorum 

1.  Pag.  27,  n.  16,  lin.  5.  Post  verba:  « inter  se  coniunguntur  » addere: 
et  unum  collegium  episcopale  efformant. 

Ratio : Tunc  comparatio  inter  collegium  apostolicum  et  collegium  episco- 
pale esset  perfecta.  Sine  illa  additione,  comparatio  non  est  completa. 

2.  Eadem  pagina,  idem  numerus,  lin.  30:  post  verba:  « in  Concilio  Oecu- 
menico  exercetur  »,  addere  sequentia:  Ordinario  autem  modo  potestas  haec 
suprema  in  universam  Ecclesiam  collegii  episcopalis  in  magisterio  ordinario 
Ecclesiae  manifestatur.  Sacrosancta  Synodus  haec  censet  potestatem  hanc 
supremam  collegii  episcopalis  in  universam  Ecclesiam  posse  in  futurum  exer- 
ceri cum  maiore  fructu  per  quoddam  consilium  apostolicum,  compositum  ex 
Summo  Pontifice  ut  capite  et  variis  episcopis  delegatis  ex  omni  episcopatu 
ut  membris,  quod,  statutis  temporibus,  sub  auctoritate  suprema  vicarii  Christi 
videret  et  statueret  de  omnibus  rebus  Ecclesiae  et  esset  simul  signum  visi- 
bile et  efficax  et  supremae  potestatis  Summi  Pontificis  et  totius  collegii  epi- 
scopalis in  universam  Ecclesiam  Christi. 

(Exemplum  quoddam  compositionis  talis  consilii  apostolici  fuit  proposi- 
tum a nobis  in  nostris  animadversionibus  generalibus  ad  const.  de  Ecclesia, 
Pars  I). 

Exc.mus  P.  D.  IOANNES  HERVAS  Y BENET 
Episcopus  tit.  Doritanus,  praei,  null.  Cluniensis 

Ad  n.  15,  pag.  26,  linn.  28-41  {de  diaconis ). 

Textus  qui  linn.  28-41,  fol.  26,  huius  schematis  comprehenditur,  pro- 
gressum Ecclesiae  videtur  promovere,  sed  revera  regressionem  parat.  Primo 
intuitu  quoddam  problema  solvi  crederetur,  at  re  diligenter  inspecta,  multo 

plura  et  graviora  problemata  suscitari  videntur,  quam  illud  cuius  solutio 
desideratur. 

1.  Totus  etenim  textus  supradictus  in  his  versatur,  ut  diaconatus  fiat: 
a)  gradus  stabilis  in  hierarchia  ordinis;  h)  cum  amplioribus  functionibus; 
c)  liber  a lege  caelibatus;  cuius  legis  dispensatio  ordinarie  et  faciliter  obti- 
neretur, cum  penes  praepositos  ecclesiasticos  cuiuscumque  regionis  esset 
decernere  talem  dispensationem.  Assensus  enim  sufficeret  duorum  episcopo- 
rum, non  obstantibus  aliis  aliter  sentientibus,  prout  ex  textu  allato,  obvio 
sensu  deducitur. 

2.  Ratio  autem  qua  diaconatus  stabilis,  amplioribus  functionibus  ornatus 
et  a lege  caelibatus  liber,  in  schemate  proponitur,  haec  est:  Sacerdotum  de- 
fectus seu  inopia,  sive  in  terris  missionum  sive  in  nationibus  catholicis  quae, 
uti  dicitur  « in  statu  missionis  » sunt.  De  hoc  ultimo  respectu  schema  tacet, 
sed  bene  notum  est  rem  agitari  in  scriptis  hodiernis  quae  hanc  quaestionem 
pertractant. 

Votum  nostrum  circa  ea  quae  in  hac  paragrapho  schematis  proponuntur 
in  eo  est  ut  textus  qui  in  folio  26,  linn.  28-41,  continetur,  omnino  aufe- 
ratur. 

Rationes,  quibus  nostrum  votum  fulcitur,  haec  sunt: 

Pius  XII,  in  allocutione  ad  II  Congressum  Mundialem  de  Apostolatu 
Laicali  (Romae,  5 oct.  1957),  his  qui  opinabantur  diaconatus  Ordinem  susci- 
tandum esse  tamquam  munus  ecclesiasticum  a sacerdotio  independentem, 
hoc  responsum  dedit:  res  adhuc  matura  non  est. 

Nobis  hodie  modeste  liceat  opinari  iudicium  a Pio  XII  prolatum  adhuc 
vigere:  res  matura  non  est! 

Liceat  quoque  nobis  aliqua  addere  magna  cum  reverentia  erga  eos  qui 
contraria  opinantur. 

Propositum  instaurandi  diaconatum,  tamquam  gradum  stabilem  hierar- 
chiae  ordinis,  ampliori  munere  ditatum  et  solutum  a lege  caelibatus,  meo 
humili  iudicio,  his  defectibus  laborat:  1.  non  nititur  solido  fundamento; 
2.  non  est  necessarium;  3.  videtur  contrarium  saeculari  disciplinae  et  tra- 
ditioni ecclesiasticae;  4.  non  apte  componitur  cum  doctrina  Concilii  Triden- 
tini;  5.  non  solum  non  solvit  hodierna  Ecclesiae  problemata,  immo  vero 
etiam  novas  et  graviores  Ecclesiae  pareret  difficultates. 

1.  Nova  diaconatus  forma  non  nititur  solido  fundamento. 

Etenim  non  satis  cognoscuntur  plura  facta  historica,  quae  magni  pon- 
deris essent  ad  ulteriora  consilia  capessenda  et  statuta  decernenda.  (Quae- 
nam, exempli  gratia,  fuit  natura  intima  et  completa  diaconatus  in  primaeva 
Ecclesia?).  Quaenam  nempe  pro  certo  affert  historia  circa  hunc  hierarchiae 
gradum?  Quae  difficultates  passa  est  Ecclesia,  et  quibus  rationibus  mota,  ut 
stabilitatem  diaconatus  tolleret?  Nonne  satis  novimus  adeo  crevisse,  pro- 
grediente  tempore,  potestatem  et  munera  diaconatus,  ut,  ex  una  parte,  eius 
potentia  in  iniuriam  sacerdotii  verteret;  et  ex  altera  parte,  missionem  et 
auctoritatem  episcoporum  saepe  graviter  offenderet? 

Praeterea,  numquid  certi  sumus  iterum  hodie  non  eventuras  esse  easdem 
difficultates,  easdem  causas,  quibus  tunc  temporis  Ecclesia  agitata  est,  ita 
ut  Ecclesia  cito  cogeretur  ad  novam  suppressionem  diaconatus  decernendam? 
Numquid  Ecclesia  recte  potest  tam  novam  et  incertam  viam  aggredi  (quae 
potius  « archeologismum  » sapit,  ut  ita  dicam,  quam  remedium  Ecclesiae  con- 
veniens), cum  rei  pericula  ignoret  et  veterum  experientiae  non  meminerit? 
Potestne  saecularem  disciplinam  evertere,  quae  in  praxi  canonica  perplurima 
saecula  numerat? 

Aliunde,  argumentum  ex  gratia  sacramentali  inductum  pro  diaconatu  in- 
staurando, licet  vi  non  careat,  nullo  tamen  modo  probat  thesim  de  neces- 
sitate vel  maxima  convenientia  huius  instaurationis.  Et  de  facto  Ecclesia, 
quae  temporibus  transactis  talem  gratiam  sacramentalem  nec  ignorabat  nec 
spernebat,  facultates  et  stabilitatem  diaconorum  tollere  necessitate  compulsa 
est,  et  firmiter  ac  prudenter  sustulit. 

Argumenta  igitur  historica,  quae  fundamentum  validum  possent  prae- 
bere, nobis  certo  desunt  vel  sunt  contraria  tali  instaurationi.  In  his  dubiis 
versantes  non  possumus  non  meditari:  solutio  in  schemate  proposita  dis- 
suadenda videtur. 

2.  Diaconatus  instauratio  non  est  necessaria. 

a)  Angustia  seu  inopia  sacerdotum,  tum  in  missionibus  tum  in  aliis 
nationibus  catholicis  quae  cleri  defectu  laborant,  aliis  mediis  optime  notis 
et  experientia  commendatis,  solvi  vel  levari  efficaciter  potest.  Haec  autem 
media  pastoralia  bene  aptantur  necessitatibus  nostrae  aetatis;  potenti  actione 
Spiritus  Sancti  videntur  ducta;  doctrinae  et  hortamentis  hierarchiae  con- 
cordant; et  tandem  optime  respondent  optatis  et  votis  laicorum,  qui  inter 
selectissimos  et  Ecclesiae  addictissimos  recensentur. 

b)  Talis  diaconatus  instauratio,  nonne  effectum  contrarium  produceret, 
cum  apostolatum  multo  magis  clericalem  redderet?  Nonne  letalem  amputa- 
tionem inferret  hodiernae  laicorum  actioni  apostolicae,  quae  quidem  ex  ple- 
niori sensu  Ecclesiae  inter  laicos  nata  est?  Nonne  haec  decreta  quandam 
diffidentiam  arguerent  erga  laicos  et  erga  eorum  collaborationem  in  Evange- 
lio  praedicando? 

c ) Incerti  et  insecuri  proventus,  qui  desiderantur  ex  instauratione 
diaconatus,  multo  melius  efficaciusque  obtinentur,  experientia  pastorali  teste, 
ex  aptiori  atque  accuratiori  actione  laicorum  sub  ductu  hierarchiae  laboran- 
tium; ex  multiplicibus  laicorum  consociationibus , quas  nunc  mirabiliter  su- 
scitat Spiritus  Sancti  efflatus  in  Ecclesia;  ex  florentissima  Institutorum  Sae- 
cularium fasce,  quae  velut  novae  et  virentes  Ecclesiae  propagines,  laetificant 
Civitatem  Dei,  eamque  iterum  atque  iterum  novis  coloribus  exornant,  et 
opimis  fructibus  mirabiliter  ditant. 

Ergo  instauratio  diaconatus  omnino  innecessaria  videtur  nostris  tempo- 
ribus. 

(Cf.  ad  rem  documenta  pontificia,  quae  pro  nostris  diebus  agunt  de 

actione  laicorum  in  missionibus  promovenda  et  de  mediis  pro  vita  christiana 
restauranda  et  promovenda  in  America  Latina). 

3.  Instauratio  diaconatus,  prout  in  schemate  proponitur,  est  contraria 
saeculari  et  traditionali  Ecclesiae  disciplinae. 

Leges  enim  disciplinares,  iam  a primis  saeculis,  contra  caelibatus  aboli- 
tionem et  violationem  providebant.  Sufficiat  in  memoriam  revocare  cano- 
nem  33  Concilii  Illiberitani  (a.  306),  et  eundem  conferre  cum  Decretis  Con- 
cilii Wormatiensis  (a.  868);  legantur  epistolae  S.  Siricii  (ML  13,  1155),  et 
Innocentii  I (ML  40,  475,  476,  496-497),  et  S.  Leonis  Magni  (ML  54,  672), 
atque  testis  audiatur  S.  Hieronymus  necnon  S.  Epiphanius,  tum  pro  Ecclesia 
latina  tum  pro  Ecclesia  orientali. 

En  factum  historicum  certum  et  notatu  dignum : veteres  leges  ecclesia- 
sticae, quibus  caelibatus  urgebatur,  pari  semper  vi  et  diaconos  et  presby- 
teros spectabant,  eisdemque  poenis  minabantur  transgressoribus  tum  pre- 
sbyteris tum  diaconis.  Lex  autem  a primaeva  Ecclesia  recepta  quae  eadem 
ipsa  vi  et  presbyteros  et  diaconos  alligavit  ad  caelibatum  servandum,  caute 
hodie  et  diligenter  consideranda  est,  cum  non  facile  praevideri  possint  ea 
quae  ex  infirmo  principio,  decurrente  tempore  obvenire  possunt  et,  ut  pres- 
sius dicam,  obstacula  quae  pro  hodierna  disciplina  ecclesiastica  obvenire  pos- 
sunt ex  dispensatione  pro  diaconis  proposita. 

4.  Non  videtur  quomodo  possit  cum  quibusdam  decretis  Concilii  Triden- 
tini  concordare. 

Can.  2 de  sacramento  Ordinis  sic  se  habet:  « Si  quis  dixerit  praeter  sa- 
cerdotium non  esse  in  Ecclesia  catholica  alios  ordines,  et  maiores  et  mino- 
res, per  quos  velut  per  gradus  quosdam  ad  sacerdotium  tendatur,  a.  s.  » 
(Denz.  962). 

Hic  canon  respondet  doctrinae  cap.  II  « De  septem  ordinibus  »,  in  quo 
asseritur:  « Consentaneum  fuit...  ut  plures  et  diversi  essent  ministrorum 
ordines,  qui  sacerdotio  ex  officio  deserviunt,  ita  distributi,  ut...  per  minores 
ad  maiores  ascenderent  » (Denz.  958). 

5.  Instauratio  tandem  diaconatus  in  schemate  proposita,  non  modo  non 
solveret  difficultatem,  immo  vero  etiam  maiores  et  graviores  difficultates  gi- 
gneret, ut  ipsi  episcopi  missionarii  fatentur. 

a)  Quoad  sacramenta  et  Ordinem  exercendum:  diaconi  confessiones 
audire  non  possent;  neque  ergo  Communionem  impertiri,  si  sacerdotes  de- 
sunt, qui  fideles  absolvant;  cetera  servitia  ecclesiastica,  videlicet  catechesis, 
infirmorum  visitatio,  opera  socialia  et  caritativa,  etc.,  optime  exercentur  a 
catechistis  laicis. 

b)  Quoad  vocationes  augendas  et  excolendas:  diaconatus  a caelibatu 
solutus  vocationes  sacerdotales  minueret;  et  consequenter  statum  Ecclesiae 
aggravaret,  quem  levare  intendebat. 

c ) Ad  rem  oeconomicam  quod  attinet,  diaconus  sponsatus  et  cum  filiis 
Ecclesiam  gravaret,  cum  subsidiis  indigeret  amplioribus  quam  catechistae, 
immo  quam  ipsi  sacerdotes. 

His  omnibus  rationibus  perspectis,  quae  si  coniunctim  considerentur,  meo 
humili  iudicio,  magni  ponderis  habendae  sunt: 

Votum  ergo  sic  humiliter  proponendum  iudico:  omittatur  textus  sche- 
matis qui  in  folio  26,  a lin.  28  ad  41,  continetur. 

Votum  additum : Verumtamen,  ne  videamur  claudere  portam  his  fra- 
tribus carissimis  qui  talem  diaconatum  necessarium  existimant,  poterit  forsan 
accessus  ad  diaconatum  determinatis  conditionibus  permitti,  ita  ut  Concilium 
optata  Patrum,  qui  talem  diaconatum  expostulant,  audiret,  et  simul  ma- 
ximas adhiberet  cautelas,  ut  damna  et  pericula,  quae  praevidentur,  in  quan- 
tum fieri  possit  removeantur. 

Conditiones , quibus  diaconatus  stabilis  concedi  posset,  haec  saltem  es- 
sent: 

1.  Ex  parte  auctoritatis  concedentis:  a)  accessus  ad  diaconatum  stabi- 
lem concedi  potest  tantum  a Sede  Apostolica;  b)  postulationes  ad  diaconatum 
fient  a conferentia  episcopali  uniuscuiusque  regionis. 

2.  Ex  parte  subiecti:  diaconatu  stabili  ii  tantum  laici  insignirentur,  qui, 
iudicio  Ordinarii  loci,  a)  diuturno  bono  exemplo  proprio  et  uxoris  et  filio- 
rum insignirentur;  b)  magno  zelo  apostolico  notati,  Ecclesiae  et  animabus 
inservissent;  c ) professionem  seu  artem  profanam  honestam  exercentes,  ex 
qua  victum  familiae  haberent. 

3.  Ex  parte  iuris  seu  disciplinae  ecclesiasticae:  disciplina  generalis  Ec- 
clesiae circa  sacramentum  Ordinis  et  circa  diaconatum  in  specie,  non  immu- 
taretur, sed  tantum  haec  daretur  exceptio  in  favorem  illarum  regionum, 
quarum  pastores,  probante  Sede  Apostolica,  hoc  remedium  opportunum  iudi- 
caverint. 

Unde  votum  additum  sic  proponeremus:  textus  schematis,  cap.  II,  fo- 
lii 26,  qui  linn.  28-41  continetur,  de  novo  redigatur  iuxta  supradictas  con- 
ditiones. 

Exc.mus  P.  D.  CAROLUS  M.  HIMMER 
Episcopus  Tornacensis 

1.  Secundum  plures  Patres  qui  in  aula  ad  hoc  alluserunt,  non  videtur 
reservasse  locum  sat  amplum  « presbyteris  ». 

Plures  etiam  suggestiones  factae  sunt  quibus  certo  certius  plurimi  epi- 
scopi, immo  omnes  assentiunt  vel  assentirent. 

Praeprimis  in  lucem  meliorem  ponenda  est  relatio  presbyteratus  ad 
Christum  qui  iam  ex  unione  hypostatica  Summus  et  unicus  sacerdos  consti- 
tuitur. Inde  oportet  presbyteratus  eminentem  dignitatem  quae  derivatur  ex 
ordinatione  presbyterali  melius  ostendere.  Hac  enim  presbyter  fit  particeps 
sacerdotii  Christi  et  inde  ipsi  Christo  unitur  vi  ipsius  sacramenti  gradu  minori 
ac  consecratione  episcopali  sed  valde  intimiori  quam  baptismo  ac  confirma- 

tione.  Proinde  non  tantum  novo  ligamine  morali  sed  etiam  ontologico  Deo 
« consecratur  ». 

2.  Pag.  26  speciatim  in  1 paragrapho  functiones  seu  officia  presbytero- 
rum laudabiliter  describuntur.  Non  satis  tamen  enucleatur  aspectus  pasto- 
ralis et  missionarius  horum  officiorum.  Schema  loquitur  tantum  de  mini- 
sterio apud  fideles.  Conferantur  lin.  4 « in  omnes  fideles  dispergant...  » et 
lin.  8 «...  fideles  ad  iugem  orationem  exhortantur  » « eosque  multiformi 
praedicatione  verbi  Dei  instruunt  ».  Optandum  esset  ergo  quod  ibi  in  hac 
constitutione  dogmatica  recolatur  expresse  curam  presbyterorum  (etiam  in 
paroeciis)  esse  extendendam  ad  homines  non  baptizatos,  immo  ad  baptizatos 
qui  sunt  « longe  »,  i.  e.  qui  praxim  religiosam  et  aliquando  fidem  amiserunt. 
Aliis  verbis  ibi  speciatim  explicita  mentio  fiat  muneris  non  solum  fideles 
docendi  sed  omnes  evangelizandi. 

Neque  satis  ibi  indicatur  de  munere  pastorali  presbyterorum.  Hoc  enim 
munus  nimis  coarctatur  dicendo  lin.  8:  « fideles  ad  iugem  orationem  exhor- 
tantur et  dirigunt  ».  Hic  textus  emendandus  esset  ad  minimum  ita:  « fideles 
ad  iugem  orationem  et  etiam  ad  vitam  Evangelio  conformem  ducendam 
exhortantur...  ». 

3.  In  votis  nostris  est  ut  par.  15  loco  mutetur,  id  est  transferatur  in 
finem  eiusdem  cap.  II. 


83 

Exc.mus  p.  d.  clemens  ioseph  carolus  isnard 

Episcopus  Neo-Friburgensis 

Ubi  agitur  « de  episcoporum  munere  docendi  »,  pag.  30,  linn.  23-29 
invenitur  sententia  quae  incipit  verbis  « Romani  Pontificis  authentico  ma- 
gisterio... » usque  ad  « ...  vel  ex  dicendi  ratione  ». 

Adhaereo  opinioni  exc.mi  ac  rev.mi  arch.  Mauritii  Baudoux  (emenda- 
tio 347)  secundum  quam  haec  verba  omitti  debent,  immo  tota  sententia.  Nam: 

1.  Paragraphus  non  agit  de  Romano  Pontifice  sed  de  episcoporum  mu- 
nere docendi.  Ergo  non  videtur  cur  ibi  introducatur  doctrina  de  magisterio 
Romani  Pontificis  non  « ex  cathedra  »,  cum  nec  indirecte  materiam  tractatam 
respiciat.  Est  importuna  inclusio  quae  expositionis  sequentiam  confundit. 

2.  Si  Romanus  Pontifex  ex  cathedra  non  loquitur,  i.  e.,  si  eius  sententia 
reformabilis  est,  quomodo  ei  praestari  potest  « religiosum  voluntatis  et  in- 
tellectus obsequium  » (lin.  24)  et  « sententiae  ab  eo  propositae  sincere  adhae- 
rere » (lin.  26)?  Duplex  namque  est  criterium  veritatis,  sine  quibus  impossi- 
bile est  praestare  « obsequium  intellectus  » et  « sincere  adhaerere  » alicui 
sententiae,  evidentia  nempe  et  fides,  evidentia  in  dominio  scientiarum  natu- 
ralium, fides  vero  divina  pro  veritatibus  a Deo  revelatis.  De  evidentia  naturali 
hic  agi  non  potest.  Et  fides  divina  non  datur  nisi  erga  revelationem  divinam 
a magisterio  Ecclesiae  irreformabiliter  propositam.  Non  excluditur  certe  de- 
bita reverentia  erga  Romani  Pontificis  magisterium  non  ex  cathedra,  quod 

semper  agnoscendum  erit,  sed  tantum  alicuius  generis  adhaesio  alicui  sen- 
tentiae sine  sufficienti  fundamento,  quod  esset  actus  potius  demeritorius. 

3.  Opus  est  magisterium  reformabile  clare  et  distincte  tractare,  sine  exag- 
gerationibus, ne  in  posterum  devenire  debeamus  ad  excogitationes  subtiliter 
excogitatas,  quae  magis  sophismata  quam  argumenta  appellari  debent. 

84 

Exc.mus  P.  D.  RENATUS  KERAUTRET 
Episcopus  tit.  Aer  op  olit  anus,  eoad,  c.i.s.  Engolismensis 

In  nomine  plurium  episcoporum  Galliae  et  aliarum  regionum. 

De  presbyteris,  n.  15,  cap.  II  schematis. 

Sicut  iam  pluries  dictum  est,  maximi  momenti  est  hoc  schema  et  pro 
populo  christiano  et  pro  episcopis  sed  etiam  pro  presbyteris.  Valde  oportet 
ut  presbyteri  agnoscant  vocationem  suam  in  proposito  Dei,  partem  propriam 
in  Ecclesia,  et  sic  adimpleant  munus  suum  in  gaudio. 

Post  interventionem  exc.mi  D.  Guyot,  episcopi  Constantiensis,  ego  vel- 
lem in  eadem  linea  addere  aliqua:  1.  circa  relationem  episcopi  cum  presbyte- 
ratu; 2.  circa  relationem  sacerdotum  inter  seipsos. 

1.  De  relatione  episcopi  cum  presbyteratu. 

Est  coniunctio,  fundata  in  ordinatione,  episcopi,  qui  curam  habet  boni 
communis  dioeceseos  et  Ecclesiae  pro  salute  hominum,  cum  corpore  sacer- 
dotali qui  cum  eo  et  sub  eius  ductu  ministrat.  (Quod  illustrat  Rituale  ordi- 
nationis sacerdotum  in  ritu  latino,  quando  episcopus,  ordinans  presbyteros, 
dicit:  « Cooperatores  ordinis  nostri  »).  Sic  auctoritas  episcopi  non  apparet 
mere  iuridica;  est  essentialiter  legi  Evangelicae  consentanea:  « Ego  sum  inter 
vos  ut  qui  ministrat»  ( Lc . 22,  27),  et  sacerdotes  in  eadem  linea  non  sunt 
servi  sed  amici:  « Iam  non  dicam  vos  servos,  sed  amicos...  » {Io.  15,  15). 
Eadem  lex  et  episcopum  et  sacerdotes  obligat,  licet  diverso  titulo.  Bono  com- 
muni episcopus  et  sacerdotium  subiiciuntur,  episcopus  ut  praeses,  sacerdotes 
ut  cooperatores.  Relatio  sic  exprimitur  in  loquela  caritatis. 

At  non  sufficit  affirmare  talem  esse  relationem  episcopi  cum  presbyteris; 
necesse  est  eam  in  praxim  deducere.  Ad  hunc  finem  obtinendum  mihi  vide- 
retur opportunum  simul  affirmare  munera  et  iura  episcopi  et  sacerdotum  in 
mutua  correlatione: 

Episcopus  est  pater  omnium.  Ideo  debet  facere  quod  in  se  est  ut  quam 
proximus  sit  sacerdotibus;  correlative  omnes  sacerdotes  scire  debent  se  adire 
posse  episcopum  et  cum  eo  confidenter  et  sincere  debere  loqui. 

Episcopus  est  praeses  de  bono  communi  coram  Deo  et  Ecclesia  respon- 
surus. Ideo  debet  coeptum  pastoralem,  gallice  diceretur  « un  plan  d’action 
pastorale  »,  instituere  cum  sacerdotibus  ita  ut  quisque  eorum  partem  habeat 
non  tantum  in  tali  coepto  applicando  sed  etiam  in  eodem  elaborando. 

Hic  modus  agendi,  si  clare  in  schemate  proponeretur,  induceret  sacer- 

dotes  ad  laborandum  laeto  animo  quia  paulatim  experirentur  se  vere  coope- 
ratores episcopi  esse  et  socios,  ubicumque  forent,  in  pastorali  dioeceseos, 
immo  in  pastorali  totius  Ecclesiae.  Si  componere  licet  cum  industriae  offici- 
nis, saepe  dicunt  operarios  sine  gaudio,  quasi  mechanice  et  automatice  labo- 
rare cum  eosdem  motus  manibus  vel  pedibus  tota  die,  a matutino  usque  ad 
vesperum,  faciunt  quin  habeant  visionem  globalem  totius  operis  quod  fit 
in  fabrica;  eosdem  vero  dilatari  cum  toti  cursui  fabricae  initiantur.  Sic  multi 
sacerdotes  aegre  ferunt  cum  soli  laborant  in  longinqua  paroecia  qui  gaudium 
recuperarent  si  eis  ostenderetur  quomodo  ad  Regnum  Dei  promovendum 
realiter  concurrant  una  cum  episcopo  et  aliis  sacerdotibus. 

2.  Relatio  sacerdotum  inter  seipsos. 

In  schemate,  bene  sed,  ut  opinor,  non  satis  clare  describitur.  Magni  mo- 
menti apparet  ut  ostendatur  hanc  relationem  esse  relationem  fratrum  qui, 
in  solidum,  sub  ductu  episcopi,  boni  communis  responsuri  sunt. 

In  schemate  de  clericis,  quaestio  erit  de  quibusdam  obligationibus  aut 
consiliis,  quae  forsan  onerosa  videbuntur  sacerdotibus.  Ideo  opportunum, 
immo  valde  optandum  videtur  hic  fundamentum  theologicum  et  spirituale 
instituere  et  quasi  prooemium  dogmaticum  dare  ut  quaedam  conclusiones  ap- 
pareant et  alacriter,  forti  animo,  et  Deo  iuvante  accipiantur  etiam  si  one- 
rosa sint. 

1.  Fratres  debent  praebere  mutuum  auxilium  ad  vitam  sacerdotalem 
promovendam. 

2.  Etiam  ad  pecuniam  quod  attinet,  debent  tendere  ad  quamdam  aequa- 
litatem; ii  qui  plus  habent  debent  esse  parati  ad  dandum  aliis  quia  in  eadem 
familia  valde  conveniens  est  divitiores  adiuvare  fratres  qui  laborant  in  cam- 
pis difficilioribus. 

3.  In  pastorali  labore  quem  in  solidum  exercent,  se  paratos  praebere 
debent  ad  perfungendum  quolibet  munere  a superiore  commisso.  In  certis 
casibus,  optandum  est  pro  bono  communi  ut  sacerdos,  aetate  senescente  et 
viribus  deficientibus,  renuntiet  officium  cui  impar  evasit  et  accipiat  aut  po- 
stulet minus  officium.  In  hoc,  nedum  dedecus  sit,  generosa  et  mirabilis  mani- 
festatio servitii  erit. 

4.  Optandum  est  denique  ut  decora,  tituli,  vestes  quae  nulli  officio  re- 
spondent, paulatim  tollantur.  Quod  optavit  em. mus  card.  Leger  quoad  vesti- 
menta, nomina,  aliaque  decora  episcoporum,  idem  quoad  sacerdotes  opto. 
Certo  certius  saepe  fit  ut  haec  decora  dentur  sacerdotibus  bene  merentibus. 
Sed  simplicitati  et  paupertati  Evangelii  non  sunt  consentanea;  aemulationes 
saepe  provocant  inter  ipsos  sacerdotes;  quando  episcopus  nominat  unum 
canonicum  ad  honorem,  semper  in  periculo  est  ut  provocet  quamdam  aegri- 
tudinem in  pluribus.  Sumus  fratres.  Nobis  satis  sit  sacerdotes  esse. 

Redactionem  novam  huius  paragraphi  primi  n.  15  trado  secretariatui  ge- 
nerali. Optetur:  1.  ut  textus  huius  schematis  mutetur  in  sensu  supra- 
dicto;  2.  ut  emendatio  n.  254  integraliter  recipiatur;  3.  ut  novus  C.I.C. 
haec  vota  in  consideratione  habeat. 

Exc.mus  P.  D.  MICHAEL  KLEPACZ 
Episcopus  Lodzensis 

Schema  constitutionis  de  Ecclesia  declarat:  « Episcopos,  etiam  vi  sacra- 
menti, superiores  esse  presbyteris  quos  ad  sacerdotale  munus  participan- 
dum vocant  ».  Praetermissa  hic  felici  correctione  iam  proposita,  iuxta  quam 
legendum  esset  « vi  plenitudinis  sacramenti  »,  loco:  « etiam  vi  sacramenti  »/ 
cum  non  omnes  episcopi  iurisdictione  sacerdotibus  superiores  sint,  hic  fun- 
damentaliorem quaestionem  aggredimur. 

Saepe  describitur  haec  superioritas  episcoporum  supra  presbyteros,  ac  si 
de  potestate  episcopi  presbyteros  ordinandi  ageretur,  et  quidem  de  sola  hac 
potestate,  ceteris  praerogativis  episcopalibus  e iurisdictione  potius  emanan- 
tibus. Unde  quidam  aliquod  dubium  de  hac  superioritate  vi  sacramenti  mo- 
vere videntur.  Difficultas  vero  evanescit,  si  res  clarius  proponitur. 

Uti  constat  ex  omnibus  documentis  liturgicis,  inde  a primis  saeculis  Ec- 
clesiae, ritu  consecrationis  episcopalis  confertur  gratia  aliqua  Spiritus  Sancti. 
Ritus  vero  ille  stricto  sensu  sacramentalis  dicendus  est,  cum  certum  sit 
saepe  datam  esse  consecrationem  episcopalem  subiecto  qui  nondum  erat 
sacerdos.1 2  Unde  et  gratia  ritu  collata  vere  sacramentalis  est.  Historice  autem 
constare  videtur  presbyteros  numquam  episcopos  consecrasse.  Qua  de  re 
S.  Ioannes  Chrysostomus  aperte  loquitur:  « presbyteri  episcopum  non  ordi- 
nassent  ».3  Ut  adagio  utar:  nemo  dat  quod  non  habet.  Quapropter,  quamvis 
tres  saltem  Summi  Pontifices  simplicibus  sacerdotibus  facultatem  dederint 
conferendi  ordines  tum  diaconatus,  tum  etiam  presbyteratus,  et  quidem 
non  necessitatis  causa,  sed  favoris  gratia,4  quamvis  videatur  etiam  collegia 
presbyterorum  primaevarum  communitatum  christianarum  alios  presbyteros 


1 Emendationes  ad  partem  1 , p.  31,  n.  234. 

2 Cf.  Gregor.  Naz.,  Orat.  18,  33  (PG  35,  1027-1030);  Io.  Chrysost.,  De 
Beato  Philogonio , Hom.  6,  2 (PG  48,  751);  Augustinus,  Epist.  209  (PL  33, 
953-954);  Liber  Pontificalis , ed.  Duchesne,  I,  209;  Ordines  Romani : cf.  M.  An- 
drieu,  Les  Ordines  Romani  du  Haut  Moyen-Age,  III,  Louvain,  1951,  pp;  572-573, 
608,  610. 

3 In  epist.  ad  Philipp.,  Hom.  I,  1 (PG  62,  183;  EP  1205). 

4 Bulla  Bonifatii  IX,  1 februarii  1400;  textus  apud  F.  Fofi,  in  La  Scuola 
Cattolica,  52  (1924),  pp.  179-180,  desumptus  ex  Arch.  Vatie.  Reg.  Lat.  81,  fol.  204. 
Bulla  Martini  V,  16  novembris  1427;  textus  apud  K.  A.  Fink,  Zur  Spendung  der 
hdheren  Weihen  durch  den  Priester,  in  Zeitschrift  der  Savigny-Stiftung.  Kano- 
nische  Abteilung,  32  (1943),  pp.  506-508.  Bulla  Innocentii  VIII,  9 aprilis  1489; 
textus  apud  P.  Pium  de  Langinio,  Analecta  Ecclesiastica , 9 (1901),  pp.  312-313, 
desumptus  ex  opere  Collectanea  Cisterciensium  privilegiorum,  Divione,  1491. 

revera  ordinasse,5  episcopi  sunt  tamen  presbyteris  vi  sacramenti  superiores, 
saltem  in  quantum  soli  sacramentalem  episcopos  consecrandi  potestatem  ha- 
bent, quae  specialis  sanctificandi  potestas  est,  qua  presbyteri  carent.  Aliis 
verbis,  episcopi  possunt  dare  id  quod  habent.  E contra,  validus  usus  potesta- 
tis presbyteralis  ordinandi  alios  presbyteros  auctoritate  et  potestate  aliqua 
superiore  de  facto  nunc  impeditur,  propter  rationes  quae  historice  elucidan- 
dae essent,  sed  quae  certe  validae  sunt.  Brevi,  superioritas  episcoporum  supra 
presbyteros  vi  sacramenti  non  in  eo  quaerenda  est,  quod  episcopi  soli  pote- 
statem radicalem  haberent  ordinandi  presbyteros,  sed  in  eo  saltem  quod 
episcopus  solus  episcopum  consecrare  potest. 

Sed  superioritas  illa  non  limitatur  ad  hanc  specialem  potestatem  confe- 
rendi gratiam  sacramentalem  episcopatus.  Apparet  etiam  in  munere  episco- 
pali docendi,  praesertim  in  infallibilitate  qua  episcopi  collegialiter  pollent  cum 
et  sub  successore  Petri,  cuius  vero  potestatis  episcopalis  presbyteri  participes 
non  sunt.  Aliud  est  enim  infallibilitas  in  credendo  totius  Ecclesiae  seu  uni- 
versorum fidelium,  aliud  infallibilitas  in  docendo  collegii  episcopalis  cum 
et  sub  Petro.  Quae  infallibilitas  profluit  e missione  a Christo  apostolis  eo- 
rumque  successoribus  data:  « Euntes  ergo  docete  omnes  gentes...  Ecce  ego 
vobiscum  sum  omnibus  diebus  usque  ad  consummationem  saeculi  » (Mt. 
28,  19-20).  Ad  hanc  missionem  exercendam  episcopi  idonei  fiunt  gratia  Spi- 
ritus Sancti  in  sacramentali  consecrationis  ritu  recepta.  Non  sequitur  exinde 
novam  gratiam  novo  ritui  sacramentali  adnexam  requiri  pro  infallibilitate 
Summi  Pontificis,  quia  ipse  infallibilitate  gaudet  qua  caput  corporis  episco- 
porum. Quare  infallibilitas  collegii  episcoporum  cum  Summo  Pontifice  nullo 
modo  opponi  potest  privilegio  infallibilitatis  Summi  Pontificis  qua  capitis 
- corporis  episcoporum  totiusque  Ecclesiae.  Spiritu  Sancto  regente  Ecclesiam 
Dei,  impossibile  est  enim  ut  Summo  Pontifici  desit  consensus  Ecclesiae,  cum 
fieri  non  potest  ut  corpus  episcoporum  a capite  suo  separetur.6 

Habetur  tertio  potestas  regendi  populum  Dei,  quae  potestas  presbyteris 
eo  saltem  sensu  deest,  quod  ipsi  non  solum  in  universam  Ecclesiam  auctori- 
tate collegiali  nullo  modo  pollent,  sed  immo  sub  responsabilitate  episcopi 


5 Ex  historia  Ecclesiae  primaevae  constare  videtur,  ex  una  parte  functionem 
episcopi-praesidis  presbyterii,  i.  e.  collegii  presbyterorum  alicuius  communitatis 
christianae,  non  esse  omnino  primaevam  sed  post  aliquod  temporis  exortam  esse, 
ex  altera  vero  collegium  locale  presbyterorum,  qui  quandoque  episcopi  etiam 
vocantur  (cf.  Tit.,  1,  5.  7;  Act.,  20,  17.  28),  potestatem  olim  habuisse  aggre- 
gandi novos  presbyteros  sacramentali  manuum  impositione.  Sic,  uti  videtur,  in 
Tim.,  4,  14,  qui  textus  testari  videtur  de  stadio,  in  quo  usus  potestatis  presbyte- 
ralis ordinandi  alios  presbyteros  non  erat  adhuc  a superiore  auctoritate  impedi- 
tus. Sic  facta  illa  intelligenda  videntur,  cum  dici  nequeat  tres  praefatos  Summos 
Pontifices  errasse  in  re  adeo  gravi,  nec  illos  novam  ordinis  potestatem  solo  volun- 
tatis actu  sine  ordinatione  conferre  potuisse. 

6 Maximi  momenti  sunt  hic  verba  Gasser  in  Cone.  Vat.  I adhibita  ante  votum 
18  iulii  1870:  Mansi  52,  1214  A. 

animarum  curam  gerunt.  Episcopi  autem  congregati  cum  capite  suo  in  con- 
cilio oecumenico  aut  dispersi,  sed  cum  suo  capite,  vere  plenam  potestatem 
habent  et  quidem  ex  ipsa  a Christo  data  missione:  « Arnen,  dico  vobis,  quae- 
cumque alligaveritis  super  terram,  erunt  ligata  et  in  caelo;  et  quaecumque 
solveritis  super  terram,  erunt  soluta  et  in  caelo  » ( Mt . 18,  18).  Unde  epi- 
scopi omnes,  qua  membra  collegii,  ad  sollicitudinem  apostolicam  pro  universa 
Ecclesia  ex  officio  tenentur.  Ad  officium  vero  illud  adimplendum  sacramen- 
tali  gratia  episcopatus  muniuntur.  Soli  autem  episcopi  residentiales,  eo  quod 
particulari  Ecclesiae  praeficiuntur  et  regimen  suum  pastorale  plena  cum 
responsabilitate  directe  super  portionem  populi  sibi  commissi  exercent,  plene 
missionem  a Christo  apostolis  eorumque  successoribus  concreditam  exercent. 

Triplex  vero  potestas  illa  sanctificandi,  praedicandi  Christum  nationibus 
atque  pascendi  gregem  Domini,  qua  potestate  episcopi  presbyteris  vere  supe- 
riores sunt,  stricto  sensu  sacramentalis  dicenda  est,  quia  episcopi  plenitu- 
dinem sacramenti  ordinis  accipere  debent,  ut  idonei  fiant  speciali  gratia 
Spiritus  Sancti  ad  triplicem  missionem  sibi  a Christo  concreditam  exer- 
cendam. 

Si  res  ita  se  habent,  paragraphi  de  episcopis-successoribus  apostolorum 
et  de  episcopatu  ut  sacramento  ita  retractandae  videntur  ut  inde  amoveantur 
citationes  biblicae  de  quibus  dubitari  potest,  an  ad  episcopatum  hodierno 
sensu  vocis  certo  se  referant,7  ut  clarius  in  luce  ponatur  munus  episcopale 
a missione  apostolis  a Christo  data  defluere,  ut  melius  appareat  indoles 
sacramentalis  consecrationis  episcopalis  in  eo  potius  consistere  quod  summo 
gradu  triplicem  potestatem  confert  sanctificandi,  docendi  et  pascendi  gregem 
Domini,  ut  elucidetur  officium  particulare  episcopi  residentialis  e pleniore 
saltem  exercitio  missionis  apostolicae. 

86 

Exc.mus  p.  d.  constans  franciscus  gerardus  kramer 

Episcopus  Lunganensis 

Gaudeo  de  complemento  doctrinae  Concilii  Vaticani  I,  quod  relate  ad 
theologiam  episcopatus  praebetur  tum  per  hoc  schematis  caput  tum  per 
clarissimos  oratores  qui  in  hac  aula  ultimis  diebus  verbum  fecerunt.  Timeo 
vero  ne  propter  tantam  emphasim,  qua  doctrina  de  episcopatu  proclamatur 
— ac  proclamari  oportet  diversas  ob  rationes  iam  sufficienter  ab  aliis  indi- 
catas — doctrina  de  presbyteratu  insufficienter  pronuncietur,  immo  distor- 
quetur. Qui  timor  adhuc  augetur  propter  attentionem  specialem,  quam 
schema  in  cap.  III  n.  24  versus  sacerdotium  universale  totius  populi  Dei 
dirigit  ac  — iterum  dico  — in  contextu  dirigere  debet. 

Dictum  est,  Concilium  Vaticanum  I per  nimiam  insistentiam  in  defini- 


7 Ita  Act.,  20,  28;  1 Tim.}  4,  14;  2 Eim.,  1,  6. 

tionem  Primatus  S.  Pontificis  doctrinam  de  episcopatu  sub  umbra  reliquisse. 
Haec  Sacrosancta  Synodus,  evolvens  doctrinam  de  constitutione  hierarchica 
Ecclesiae,  cuius  presbyteratus  sane  est  pars  vere  constitutiva,  in  idem  pericu- 
lum ne  reincidat,  scii,  superstringendo  doctrinam  de  episcopatu  detrimen- 
tum inferendi  in  doctrinam  de  presbyteratu. 

Laudandum  sane  est  coniunctionem  presbyteratus  cum  episcopatu  in 
schemate  clare  indicari.  Hoc  autem  ne  fiat  in  detrimentum  presbyteratus. 
Quaedam  exempla  afferre  liceat. 

1.  Pag.  26,  lin.  15  ponitur:  presbyteri  cuncti,  etiam  religiosi,  suum 
sacerdotalis  potestatis  exercitium  quasi  unice  habere  a communione  cum 
episcopo. 

2.  Pag.  30,  lin.  31  dicitur:  « Episcopus  est  summus  sacerdos...  praeser- 
tim in  Eucharistia,  quam  ipse  offert  vel  offerre  facit  ».  Quid  ergo  presbyter? 
Offertne  ipse  sacrificium  ex  solo  mandato  episcopi  an  etiam  ex  propria  po- 
testate? 

3.  Pag.  31,  lin.  1 dicitur:  episcopi  populis  suis  « Sacramenta  praebent, 
quorum  omnium  distributionem  regularem  et  fructuosam  sua  auctoritate 
ordinant  et  confirmant ».  Illam  distributionem  regularem  et  fructuosam 
faciuntne  sacerdotes  ex  sola  episcoporum  auctoritate? 

Relate  ad  sacerdotes  qui  sunt  religiosi  in  schemate  tantum  proclamatur: 
« agnoscant  presbyteri  cuncti,  etiam  religiosi,  quot  et  quanta  bona  sibi  ex 
hac  intima  coniunctione  (cum  episcopo)  obveniant  » (pag.  26,  lin.  16). 
Nullum  verbum  additur  de  indole  coniunctionis  eorum  cum  episcopo  vel  de 
eorum  statu  in  dioecesi  eiusque  activitate,  dum  nemini  lateat,  hanc  coniunc- 
tionem et  statum  involvere  quaestiones  urgentissime  solvendas  tum  pro  Ec- 
clesiis antiquis  tum  praesertim  pro  Ecclesiis  in  territoriis  missionum  noviter 
erectis.  In  schematibus  ab  hac  S.  Synodo  postea  tractandis,  praesertim  in 
schemate  de  cura  animarum , multum  insistitur  ut  clerus  regularis  modo  magis 
effectivo  et  coordinato  in  curam  animarum  assumatur  ac  cum  clero  saeculari 
fiat  « una  acies  ad  regnum  Dei  in  animabus  roborandum  et  extendendum  » 
(ib.  pag.  21,  lin.  23).  In  schemate  illo  vero  tantum  definitur  « qua  ratione 
ipsi  religiosi  hisce  operibus...  in  singulis  dioecesibus  vacare  debeant  » quin 
delineatur,  quemnam  in  dioecesi  et  inter  collaboratores  dioecesanos  obti- 
neant locum.  Non  sufficit  praescribere,  uti  fit  in  schemate  de  cura  animarum, 
pag.  21,  n.  38,  « arctam  operum  et  actionum  coordinationem,  pari  zelo  et 
diligentia  ab  Ordinariis  locorum  et  superioribus  religiosis  promovenda  ».  Nec 
sufficit  appellare  ad  « supernaturalem  animarum  et  mentium  habitum,  qui 
in  caritate  radicatur  »,  uti  ibidem  habetur  pag.  21,  lin.  28.  Opus  est  quod 
locus  religiosorum  clare  et  large  describatur.  Et  hoc  non  tantum  ad  capien- 
dam eorum  benevolentiam,  sed  etiam  ut  ea  quae  sunt  ordinanda  pro  eorum 
in  curam  animarum  assumptione  ac  laborum  coordinatione  super  proprium 
suum  fundamentum  recte  stabiliantur. 

In  hoc  schemate  de  constitutione  hierarchica  Ecclesiae  ponuntur  fun- 
damenta theologica  omnium,  quae  in  ceteris  schematibus  de  relationibus  iuri- 

dicis  et  pastoralibus  decidentur.  Si  theologia  presbyteratus  in  hoc  schemate 
ulterius  sit  evolvenda,  apta  occasio  mihi  videtur  adesse  ut  etiam  fundamen- 
talia principia  de  statu  sacerdotum  religiosorum  clare  exponantur. 

Unde  propono : 

1.  Verba  quae  sonant  peiorativa  presbyteratus  in  textu  in  quantum 
potest  evitentur. 

2.  Doctrina  de  presbyteratu  ampliore  et  clariore  modo  in  schemate  evol- 
vatur. 

3.  Status  sacerdotum  religiosorum,  praesertim  Ordinum  vel  Congrega- 
tionum vitae  activae,  in  constitutione  hierarchica  Ecclesiae  accuratius  in- 
dicetur. 


87 

Exc.mus  P.  D.  DANIEL  RAIMUNDUS  LAMONT 
Episcopus  Umtaliensis 

Argumentum  de  collegio  episcoporum  in  schemate  introducitur,  eo  pro- 
posito ut  episcoporum  dignitas  extollatur  iuxta  generalem  tendentiam  prae- 
sentis Concilii  in  quo  definitiones  Vaticani  I circa  Romani  Pontificis  praero- 
gativas complendae  essent  relate  ad  episcopos,  ne  hiatus  inter  summos  hierar- 
chiae  gradus  esse  videatur. 

Mediante  idea  collegii,  multi  putant  episcopos  ad  auctoritatis  ecclesia- 
sticae verticem  proxime  adduci,  ceterum  praerogativae  Summi  Pontificis 
nullatenus  laedi,  quatenus  collegium  episcoporum  non  aliter  quam  Summo 
Pontifice  praeside  constitui  potest.  Immo,  per  ideam  collegialitatis,  ut  multi 
credunt,  illustrari  posset  non  solum  unitas  episcoporum,  sed  et  eorum 
dignitas  et  propinquitas  ad  Romanum  Pontificem. 

Ego  autem,  auditis  quae  in  Concilio  dicta  sunt,  auderem  aliam  propo- 
nere viam  qua  efficacius,  ni  fallor,  singulis  episcopis  et  omnibus  simul,  summa 
dignitas  agnoscatur  quin  praerogativis  Summi  Pontificis  quidquam  minuatur. 
Hoc  possibile  est  insistendo  in  distinctionem  inter  virtutem  sacramentalem 
quae  episcopis  confertur,  et  divinam  assistentiam  quam  Deus  Ecclesiae  suae 
promisit. 

In  Ecclesia  eius  duae  virtutes  divinae  operantur,  a)  virtus  sacramentalis, 
quae  consecratione  singulis  episcopis  confertur  et  inhaeret;  et  b)  assistentia 
divina  ab  ipso  Deo  praestanda,  ex  qua  proveniunt  ea,  quae  charismatum  instar 
se  habent,  maxime  infallibilitas. 

Iam  vero,  cum  non  sit  nisi  una  consecratio  episcopalis,  virtus  sacramenti 
eadem  est  in  omnibus  episcopis,  etiam  in  Pontifice  Romano.  Divina  assi- 
stentia promissa  utique  est  pastoribus  « quos  Spiritus  Sanctus  posuit  regere 
Ecclesiam  Dei  »,  sed  intuitu  Ecclesiae,  quam  ut  suam  sponsam  Christus  di- 
lexit.  Agitur  quidem  de  Ecclesia  universali,  quam  Deus  nunquam  deficere 
permittet;  ideo  pignus  absolutum  divinae  assistentiae  usque  ad  infallibili- 
tatem  convenit  episcopis  in  quantum  universalem  Ecclesiam  regunt. 

Romanus  Pontifex  super  ceteros  episcopos  praeeminet,  quia  virtute  suae 
cathedrae,  universalem  Ecclesiam  directe  respicit,  nam  inquantum  est  suc- 
cessor S.  Petri,  et  ipsi  Dominus  dixit:  « Super  hanc  petram  aedificabo  Ec- 
clesiam meam...  Confirma  fratres  tuos...  Pasce  agnos  meos,  pasce  oves  meas  ». 
Ceteri  vero  episcopi,  propter  eorum  pluralitatem,  necessario  restringuntur 
ad  particulares  dioeceses,  quibus  promissio  indefectibilitatis  facta  non  est. 

Quare,  Romanus  Pontifex  quando  virtute  successionis  S.  Petri  reapse  uni- 
versam alloquitur  Ecclesiam,  exercet  magisterium  infallibile;  ceteri  vero  epi- 
scopi in  exercendo  munere  ordinario  in  particulari  dioecesi,  deficere  possunt, 
defectu  divinae  promissionis. 

Sed  et  ipsi  episcopi  universalem  Ecclesiam  respicere  possunt,  quando 
substantialia  fidei  tractent,  necessario  cum  omnibus  episcopis  conveniunt; 
secundo,  autem,  cum  omnes  simul  universam  Ecclesiam  alloquantur  sicut 
fit  in  Concilio  Oecumenico.  In  utroque  casu,  magisterium  infallibile  sicut 
Summus  Pontifex  exercent,  propter  promissionem  factam  intuitu  Ecclesiae 
universalis,  quae  ex  promissione  divina  est  indefectibilis. 

Multa  emolumenta  nascuntur  ex  constitutione  divina  episcopatus  sic  con- 
siderata. Primo,  optime  explicatur  cur  tot  fuerint  in  historia  Ecclesiae  muta- 
tiones, et  signate,  cur  differentiae  existent  in  regimine  venerandae  Ecclesiae 
orientalis.  Immo,  in  ipsa  Ecclesia  occidentis,  initio  exiguus  fuit  Romani 
Pontificis  interventus  in  dioeceses  aliorum  episcoporum,  sed  hi  interventus 
cito  augeri  coeperunt  omnino  sponte  et  saepe  ipsis  episcopis  vel  etiam  laicis 
petentibus.  E.  g.,  saec.  iv,  in  Concilio  Sardicensi,  Romano  Pontifici  reservatae 
sunt  causae  maiores.  Eodem  prorsus  modo  sponte  perventum  est  ad  hodier- 
num regimen  omnium  ecclesiarum  cum  necessaria  extensione  interventus  ex 
parte  Romani  Pontificis.  Optime  dixit  em.mus  card.  Suenens  quod  in  Ec- 
clesia salus  populi  suprema  lex.  Si  hodie  revertendum  esse  videatur  ad  in- 
staurandas variationes  in  Ecclesia,  etiam  hoc  fieri  potest  ob  fidei  propa- 
gandae et  conservandae  bonum,  ne  tamen  fiat  sub  praetextu  quod  regimen 
Ecclesiae  ex  Christi  voluntate  sit  regimen  collegiale. 

Secundo,  ex  distinctione  inter  potestatem  sacramentalem  et  assistendam 
Ecclesiae  universali  promissam,  clare  apparet  quomodo  potestas  ecclesiastica 
manet  in  ipso  Romano  Pontifice  et  in  ipsis  episcopis  (qui  sunt  personae  hu- 
manae consecratae).  Item  apparet  quomodo  talis  potestas  non  possit  trans- 
ferri ad  personam  moralem,  e.  g.  ut  collegium,  quod  est  entitas  mere 
iuridica  et  ideo  incapax  consecrationis.  Hinc  notandum  est  quod  verbum 
istud,  « collegium » infelix  omnino  apparet  ad  describendum  consortium 
in  unitate  apostolorum,  nam  collegium  si  stricte  sumatur  praesefert  notionem 
alicuius  humanae  conspirationis  ad  unitatem  efficiendam.  Revera,  coetus 
apostolorum  est  aliquid  aliud;  est  res  mystica,  quae  non  ex  voluntate  homi- 
num sed  ex  Dei  voluntate  nata  est.  Verbum  collegii,  ut  aliqui  Patres  con- 
ciliares iam  notaverunt,  nec  in  Sacra  Scriptura  invenitur,  nec  eo  usus  est 
Summus  Pontifex  in  ultima  locutione  habita  in  hac  aula. 

Tertio:  episcopi,  auctoritate  apostolica  ornati,  eo  ipso  maxime  propinqui 
Summo  Pontifici  apparent,  quin  minuatur  auctoritas  successoris  S.  Petri. 

Quarto:  nulla  manet  differentia  in  duobus  exercitiis  magisterii  infallibi- 
lis, nec  ullum  ex  eis  superfluum  redditur. 

Quinto:  episcopatus,  relate  ad  Romanum  Pontificem,  exhibetur  sicut 
in  ipso  textu  Evangelico.  Ita  et  Concilia  Oecumenica  hodierna  magis  viden- 
tur similia  primo  Concilio  Hierosolymitano,  etiam  quoad  supremam  aucto- 
ritatem; nam  ibi  Petrus  tamquam  unus  ex  omnibus,  pro  omnibus  fratribus 
suis  sententiam  dixit,  quam  Spiritui  Sancto  ascribere  non  dubitaverunt 
omnes  apostoli. 

Exc.mus  P.  D.  STEPHANUS  LASZLO 
Episcopus  Sideropolitanus 

Observationes  ad  n.  15  cap.  II  de  Ecclesia. 

Multa  et  praeclara  verba  in  hac  aula  de  collegialitate  episcoporum  dicta 
sunt.  Quod  multis  a nobis  praeprimis  placet,  est  hoc,  praeter  nonnullas  di- 
versas opiniones  etiam  satis  magnam  unanimitatem  in  multis  quaestionibus 
huius  gravis  materiae  adesse.  A mea  parte  ergo  ad  hanc  quaestionem  nihil 
addere  volo. 

Praeterire  autem  nolo,  de  hac  materia  eiusque  quaestionibus  etiam  extra 
aulam  a sacerdotibus  et  laicis  tractari.  Satis  nempe  ephemeridibus,  praepri- 
mis relationibus  officialibus  informati  sunt.  Quibus  sequentes  quaestio  orta 
est,  utrum  collegialitas  episcoporum,  i.  e.  eius  spiritus  etiam  consectaria  ha- 
bebit, et  quidem  non  tantum  inter  episcopos,  sed  etiam  inter  episcopos  et 
sacerdotes  atque  religiosos  et  inter  episcopos  et  laicos. 

Secundum  meam  opinionem  iustum  esse  videtur  aliquid  de  hac  re  pro- 
ferre, quia  haec  quaestio  iam  in  praeiacenti  schemate  innuitur.  Ita  quod 
episcopos  et  sacerdotes  attinet,  eorum  relatio  « coetus  coaptatus  et  concors  » 
(pag.  26,  lin.  15)  nominatur  et  in  hac  connexione  sacerdotibus  aliqua  pia 
adhortatio  datur.  Quod  autem  episcopos  et  religiosos  attinet,  etiam  de  his 
mentio  fit,  quia  adhortatio  ut  supra  non  tantum  ad  presbyteros,  sed  etiam 
ad  religiosos  se  convertit. 

Quia  haec  quaestio  non  tantum  presbyteros  et  religiosos  valde  interest, 
sed  etiam  in  se  sat  magni  momenti  est,  textus,  qui  in  schemate  est  (pp.  25-26, 
n.  15),  non  sufficere  videtur.  Propono  ergo: 

1.  Ut  de  presbyteris  maior  et  amplior  textus  conficiatur,  ut  hoc  iam  ab 
aliquo  Patre  conciliari  desideratum  et  etiam  satis  comprobatum  fuit; 

2.  Quod  episcopos  et  presbyteros  attinet,  ut  Concilium  se  non  tantum 
ad  presbyteros  convertat,  sed  etiam  ad  episcopos,  ut  ista  coniunctio  cum 
presbyteris  etiam  ab  eorum  parte  foveatur.  Etsi  non  adest  inter  ambos  ea- 
dem relatio  sicut  inter  episcopos  inter  se,  tamen  etiam  et  illa  coniunctio  a 
spiritu  collegialitatis  formari  debet.  Ista  vel  similia  verba,  cum  quibus  etiam 

sensus  gratitudinis  et  aestimationis  erga  suos  fideles  cooperatores  coniun- 
gatur,  leviter  praeiacenti  aut  novo  textui  inseri  possint; 

3.  Quod  autem  episcopos  et  religiosos  attinet,  utile  esset,  de  hac  re 
iam  in  hac  parte  doctrinali  fusius  tractare  et  ita  solidum  fundamentum  pro 
futuris  ordinationibus  ponere.  Ut  autem  textus  non  inutile  prolongetur, 
saltem  in  lin.  1,  pag.  26,  post  verbum  « presbyteros  »,  similiter  ut  in  lin.  16 
eaedem  paginae,  verba  « etiam  religiosos  » inserantur; 

4.  Quod  autem  episcopos  et  laicos  attinet,  relatio  inter  ambos  ex 
eodem  sensu  suo  loco  ordinetur. 


89 

Exc.mus  P.  D.  ANTONIUS  LIMA  DOS  SANTOS 
Episcopus  Ilheosensis 

Pag.  23,  lin.  6:  «eo  ipso  plena  dignitate  hominis  christiani...  » hoc 
minime  dicere  possumus,  quia  in  populo  Dei  sunt  etiam  peccatores  in  actuali 
statu  peccati  mortalis,  a patria  caelesti  igitur  devii,  digni  quidem  qui  pae- 
nas  aeternaliter  luant. 

Linn.  6-7:  tam  violenter  introducitur  aspectus  servitutis  illorum  qui  po- 
testate pollent,  ut  iam  e populo  Dei  non  esse  videantur.  Attendatur  ad 
constructionem  syntacticam:  « Quicumque  e populo  etc.;  qui  vero  ut  mi- 
nistri... »;  e populo  Dei  an  non? 

Lin.  10:  incongruens  imago  ex  diversis  diversa  exprimentibus  conflata. 

Lin.  21:  Concilium  Vaticanum  II  nonne  eandem  vocem  Dei  ac  Vatica- 
num I transmittit?  Cur  ergo  hic  legitur  «...  suam  facit ...»  ut  aliquando 
scriptor  quidam  suam  facit  doctrinam  alterius? 

Pag.  24,  linn.  9-13  ...  ut  supra  lin.  10. 

Pag.  25,  linn.  20-21:  conclusio  maior  quam  praemissae.  Ex  eo  enim 
quod  in  consecratione  episcopali  confertur  gratia  Spiritus  Sancti,  non  sequi- 
tur ut  episcopatus  sit  gradus  supremus  sacramenti  Ordinis.  Aliquid  adden- 
dum in  praemissis. 

Pag.  26,  linn.  39-41.  Tantum  ut  votum  exprimam:  ne  de  clericis  in  ul- 
tima sessione  tantum  Concilii  Vaticani  II,  quoad  disciplinam  generaliter,  lo- 
qui velimus,  quia  spes  mitigationis  legis  caelibatus,  quae  non  paucis  arridet, 
quasi  « corrosivum  » quoddam  bonarum  dispositionum  in  ipsis  agit. 

Res  quidem  ardua  est,  et  forsitan  desiderabile  foret  ut  electi  quidam  epi- 
scopi, ex  omnibus  nationibus,  secrete  cum  Beatissimo  Patre,  sed  obiective 
cum  statisticis  de  statu  actuali  observantiae  legis  caelibatus  agerent,  ut  pro 
bono  animarum  sive  ipsorum  sacerdotum,  sive  fidelium,  aliquid  definitive 
decernatur. 

Pag.  26,  lin.  16:  « agnoscant  presbyteri  cuncti,  etiam  religiosi  »;  corri- 
gatur: sive  saeculares  sive  religiosi.  Ratio:  lenitatis  sententiae  gratia. 

Exc.mus  P.  D.  IOSEPH  LCPEZ  ORTIZ 
Episcopus  Tudensis-Vicensis 

Post  tam  amplam  et  luculentam  disceptationem,  quae  hucusque  in  hac 
venerabili  aula  protracta  est  circa  constitutionem  collegialem  corporis  episco- 
porum, certe  quidem  sub  capite  Petro,  meam  anxietatem  patefacere  audeo, 
ne  quando  ex  ordine  ad  suffragia  ferenda  evocemur,  illam  unanimitatem  non 
adsequamur  ad  minus  moralem,  quam  in  pertractanda  et  exponenda  tam 
gravi  re,  quae  ad  essentialia  in  constitutione  Ecclesiae  attinet,  omnes  quidem 
exoptare  debemus  et  re  vera  exoptamus. 

Sententiarum  diversitas,  immo  et  oppositio,  quae  non  minus  pendenda 
est,  acrior  apparet  ex  eo  quod  Patres  angustia  temporis  tantum  ad  singulares 
aspectus  quaestionis  orationes  suas  coarctare  debuerunt,  et  nonnumquam 
gressu  ut  ita  dicam  polemico  locuti  sint;  ita  ut  quandoque  hac  in  discepta- 
tione species  videretur  disputationis  inter  fautores  diversarum  scholarum 
theologicarum.  Sed  hoc  in  censurae  modo  non  dicam.  Theologorum,  immo 
et  scholarum  munus  in  Ecclesia  est  sincere  quaerere  quod  Dominus  nos  do- 
cere dignatus  est.  Et  diversitas  sententiarum  fere  semper  ex  eo  oritur  quod 
adhuc  non  omnes  labores  perfecimus,  quae  ad  penetranda  arcana  sermonum 
Dei  necessaria  sunt.  Quod  munus  theologorum  nullimode  episcopis  alienum 
putandum  est,  qui  magisterio  authentico  fungimur. 

Hac  ergo  in  gravissima  re  non  inutile  existimo,  ut  vox  etiam  audiatur 
scholarum  theologicarum  in  sua  diversa  appretiatione  divinae  revelationis 
ab  ipsis  magistris  exposita. 

Quare  maxima  reverentia  em.mis  praesulibus  innuere  audeo  an  locus 
sit  hac  in  disquisitione  peritos  interrogandi  ad  normam  art.  9 Ordinis  Con- 
cilii celebrandi,  ita  ut  ex  diversis  sententiis  quidam,  etiam  inter  sese  collatis 
consiliis,  nobis  explicent  ordinem  rerum;  quomodo  diversitas  sententiarum 
exorta  sit;  quaestionem  ordinate  et  plene  adaperiant  perspicuis  definitioni- 
bus; sincere  iudicium  proferant  de  vi  et  sensu  argumentorum;  de  conse- 
quentiis etiam  practicis  utriusque  sententiae  praevideant  et  moveant. 

Et  hoc  quidem  non  spatio  co arctati  decem  momentorum,  quamvis  nec 
etiam  nimis  lauto  sermone. 

91 

Exc.mus  P.  D.  ALBINUS  LUCIANI 
Episcopus  Victoriensis  V enet  orum 

I.  Si  bene  intellexi,  exc.mus  Veuillot,  loquens  circa  praefatum  n.  13 
die  4 octobris,  asseruit  epistulas  paulinas  manifestare  collegialitatem  epi- 
scoporum et  quidem  ut  aliquid  essentiale  pro  Ecclesia.  Ad  suum  assertum 
probandum  nonnullos  textus  adduxit,  in  quibus  Paulus  vocat  episcopos 

« fratres  »,  « cooperatores  »,  « commilitones  » in  Christo  vel  in  Evangelio 
(aSeApou,  aruvspyou,  crucjTpaTtfOTYjv).  Cf.  Philip,  2,  25  et  1 Thess.,  3,  2. 

Clare,  iuxta  exc.mum  Veuillot,  isti  textus  innuerent  actus  seu  labores 
apostolicos  sive  Pauli  sive  singulorum  episcoporum  signari  charactere  seu 
chrismate  quodam  collegiali. 

Meo  humili  iudicio,  subsistere  forsan  posset  haec  argumentatio,  si  cita- 
tae expressiones  a Paulo  adhiberentur  exclusi  ve  pro  episcopis.  De  facto  autem 
adhibentur  — et  ipsissimae  — etiam  pro  laicis  immo  et  pro  mulieribus. 
Unde  argumentatio  videtur  prorsus  corruere. 

Simplices  fideles  sexcenties  « fratres  » ab  apostolo  vocantur;  Phoebe  et 
Appia,  mulieres,  « sorores  » dicuntur  ( Rom .,  16,  1;  Philem.  2). 

Aquila  et  Priscilla  sunt  certe  laici  et  eos  Paulus  vocat  auvepyoup  pou  ev 
Xptcmo  eodem  modo  ac  Timotheum  et  Epaphroditum  (Rom.  16,  3). 

Philemon  videtur  esse  faicus  et  dicitur  auvepyop  y](A(ov  ( Philem . 1);  Ar- 
chippus, filius  eius,  item  probabiliter  laicus,  vocatur  cuarpaTitory]  ( Philem . 2). 

In  unico  contextu  sermo  est  de  mulieribus  « quae  mecum  laboraverunt 
in  Evangelio  » et  de  « Clemente  et  ceteris  adiutoribus  meis  » (Phil.  4,  3). 
Collegialitas  quidem  insinuatur,  sed  latissima,  quae,  nedum  Paulum  et  Cle- 
mentem et  adiutores,  ipsas  mulieres  complectitur  in  unico  communi  nisu 
extendendi  Ecclesiam  per  totam  Ecclesiam. 

Conclusio  est:  collegialitas  episcoporum  in  persolvendo  opere  apostolico 
probari  forsan  potest  aliunde,  at  non  ex  citatis  expressionibus  paulinis. 

II.  Patres,  qui  in  aula  conati  sunt  ex  Scriptura  probare  collegiaiitatem  epi- 
scoporum esse  de  iure  divino,  generatim  methodo  progressiva  seu  via  descen- 
dentali  usi  sunt.  Processerunt  nempe  de  Christo  ad  nos;  dixerunt  prius-. 
« Christus  ita  et  ita  episcopatum  voluit!  »,  ut  dein  concluderent:  « Episco- 
patus ita  et  ita  configuratus  concipi  debet!  ». 

Clarior  forsan  eadem  probatio  evadet,  si  quis  methodum  regressivam 
adhibeat  qua  e factis  ad  Christum  ascendit  et,  postquam  certam  et  constan- 
tem aliquam  praxim  in  Ecclesia  ostenderit,  ex  eadem  praxi  gressus  moverit 
ad  detegendum  genuinum  sensum  verborum  Christi. 

A)  En  autem  facta  seu  constantem  praxim  Ecclesiae. 

1.  Episcopi,  pro  bono  universae  Ecclesiae,  quaedam  solent  agere  indi- 
visim,  uniti  scilicet  inter  se  et  cum  Romano  Pontifice  sive  solemni  modo 
(«  in  nomine  tuo  specialiter  congregati  »!)  in  Conciliis  Oecumenicis  sive  extra 
Concilia,  dum  — ipsis  consciis  et  tota  Ecclesia  advertente  — inter  se  et 
cum  R.  P.  consentientes,  cotidie  magisterium  universale  ordinarium  exercent. 

2.  Ita  quaedam  indivisim  agentes,  episcopi  produnt  se  coetum  quem- 
dam efformare.  Hic  vero  coetus  non  est  communitas  transitoria,  tantum 
resultans  ex  communione  loci  vel  temporis,  ex  identitate  doctrinae  et  mu- 
neris, sed  est  verum  corpus  morale  seu  collegium,  bene  determinatum  et  a 
quolibet  alio  collegio  distinctum,  quia  1.  in  proprium  gremium  solos  suc- 
cessores apostolorum  admittit;  2.  sua  membra  vinculo  ita  stricto  R.  Ponti- 
fici tamquam  centro  et  capiti  necessario  ligat,  ut  nec  existat  nec  concipiatur 
separatum  a R.  Pontifice  vel  oppositum  R.  Pontifici;  3.  potestate  propria 

dotatur,  quae  nec  est  potestas  qua  singuli  episcopi  in  propria  dioecesi  pol- 
lent nec  est  summa  potestatum  omnium  episcoporum;  4.  suam  activitatem 
explicat  in  finem  bene  determinatum,  nulli  alii  collegio  proprium  i.  e.  diri- 
gere universos  fideles  in  viam  salutis  aeternae. 

3.  Dicta  potestas  collegii  in  universam  Ecclesiam  non  est  mera  quaedam 
sollicitudo  qualem  sive  episcopi  ipsi  — ut  singuli  et  suae  cuiusque  dioeceseos 
rectores  sive  simplices  fideles,  isti  minore  quidem  titulo,  habent.  Est  e con- 
tra vera  potestas  ordinaria  et  suprema  (cf.  c.  228),  quae,  si,  sub  forma  ma- 
gisterii se  explicet,  infallibilitate  donata  agnoscitur. 

4.  In  decursu  saeculorum  exercitium  potestatis  supremae  collegialis  eve- 
nit paralleliter  cum  exercitio  supremae  potestatis  primatialis. 

B ) Facta  praedicta  videntur  Scripturam  illuminare  et  eius  interpretatio- 
nem certiorem  reddere.  Enimvero:  Propter  assistendam  Spiritus  Sancti  nefas 
est  asserere  R.  Pontificem  et  episcopos  universos  sese  habuisse  et  egisse 
aliter  ac  Christus  eos  et  esse  et  agere  voluerat.  Dicendum  ergo  est  ipsum 
Christum  voluisse  collegium  constans  Papa  et  episcopis  et  pollens  suprema 
in  universam  Ecclesiam  potestate;  ipsum  Christum  disposuisse  ut  suprema  po- 
testas aliquando  collegialiter  exerceretur  et  aliquando  primatialiter,  aliquando 
per  Papam  cum  omnibus  episcopis  et  aliquando  per  solum  Papam.  Dicendum 
etiam  est  verba  quaedam  Christi  Domini  plenam  lucem  accipere  a factis 
praedictis.  V.  g.,  illud  Mt.  18,  18-19  ...  « Quaecumque  alligaveritis...  » intel- 
ligendum  est:  « Quaecumque  — collegialiter,  cum  et  sub  Petro  — alligave- 
ritis ».  Item  illud  Mc.  16,  15-16  « Euntes...  qui  crediderit...  » intelligen- 
dum  est:  « Euntes,  praedicate  ....  qui  — vobis  collegialiter,  cum  et  sub  Petro 
praedicantibus  — crediderit,  salvus  erit...  ».  Observandum  est: 

1.  Nil  inde  de  primatu  Romani  Pontificis  detrahi,  nam  in  collegio  epi- 
scopali episcopi  sese  habent  ad  Romanum  Pontificem  sicuti  in  collegio  apo- 
stolorum apostoli  sese  habebant  ad  Petrum.  Sese  habebant  autem  ad 
ipsum  tamquam  ad  caput  vera  iurisdictione  pollens,  verba  enim  « quae- 
cumque alligaveritis  » fuerant  quidem  dicta  apostolis  una  cum  Petro,  at 
ipsissima  verba  dicta  sunt  etiam  soli  Petro,  qui,  insuper,  per  illum  « Con- 
firma fratres  tuos  » ( Lc . 22,  32)  et  « Pasce  agnos  meos,  oves  meas  » {Io. 
21,  16-18),  quin  cessaret  ad  collegium  pertinere,  super  ipsum  collegium 
potestatem  nactus  est.  Hinc:  In  collegio  sive  Romanus  Pontifex  sive  episcopi 
universi  potestatem  supremam  habent,  at  modo  diverso:  Romanus  Pontifex 
sicut  decet  caput  collegii,  quod  sive  in  collegium  totum  sive  In  singula 
membra  iurisdictione  pollet,  episcopi  vero  ut  mera  membra  collegii.  Roma- 
nus Pontifex  ita  potestatem  habet,  ut  exercere  possit  eam  etiam  solus, 
episcopi  autem,  ut  eam  tantum  collegialiter  et  cum  Romano  Pontifice  exer- 
cere possint  et  proinde  quando  Romano  Pontifici  placuerit,  in  materia  quae 
ei  placuerit  et  quin  potestas  episcoporum  aliquid  potestati  Romani  Ponti- 
ficis addat,  excepto  quod,  suam  scientiam  et  experientiam  adferentes,  com- 
munes deliberationes  prudentiores  et  opportuniores  reddere  possunt. 

2.  Dici  nequit,  e contrario,  collegium  episcopale,  per  ea  quae  supra 

dicta  sunt,  nimis  minui.  Ipsi  enim  tribuitur  quod  tribuendum  est  i.  e.  vera 
potestas  suprema  in  universalem  Ecclesiam  ipsa  Christi  voluntate  existens. 
Specificatur  autem  modus,  quo,  iuxta  eamdem  voluntatem  Domini,  exerceri 
debeat,  scilicet:  non  separatim  a Romano  Pontifice,  non  autonome  i.  e.  sine 
Romano  Pontifice  aut  contra  Romanum  Pontificem,  non  exclusive,  quasi  per 
efficacius  exercitium  potestatis  collegialis  possit  inutile  reddi  aut  suspendi 
exercitium  potestatis  primatialis.  Per  haec  omnia  limites  quidem  ponuntur, 
at  non  ultra  Christi  voluntatem,  qui,  volens  simul  efficienti  servitio  et  uni- 
tati Ecclesiae  suae  providere,  simul  collegium  episcopale  instituit  et  collegium 
per  primatum  Romani  Pontificis  temperavit. 

Quaesitum  fuit:  Quomodo  possunt  episcopi  simul  supremae  potestati 
Romani  Pontificis  subesse  et  cum  Romano  Pontifice  supremam  potestatem 
gerere?  Confiteor  me  de  hac  difficultate  plenam  explicationem  non  invenisse. 
Fides  mihi  duo  suppeditat:  episcopos  cum  Papa  supremam  potestatem  parti- 
cipare et  Papam  super  ipsos  potestatem  habere.  Quomodo  haec  duo  inter  se 
conveniant  fides  non  dicit.  Quod  nec  novum  nec  mirum  est  in  campo  theolo- 
giae; quod  iterum  nos  monet  materiam  hanc  provinciam  seu  categorias  rerum 
politicarum  praetergredi,  et  casum  prorsus  singularem  « potestatis  » con- 
stituere, mysterio  non  carentem. 

Maior  difficultas  ex  eo  provenit  quod,  ex  una  parte  tanta  potestas  vide- 
tur episcopis  a solo  Deo  « immediate  » concedi  posse  vel  debere,  ex  altera 
parte,  immediatam  illam  derivationem  excludere  videtur  Pius  XII  asserens 
episcopos  frui  potestate  iurisdictionis  « immediate  sibi  ab  eodem  Pontifice 
Summo  derivata  » (Mystici  Corporis , in  D.  3804).  Quid  dicendum? 

Pius  XII  in  1.  c.  loquitur  tantum  de  episcopis  « ad  propriam  cuiusque 
dioecesim  quod  spectat  » (D.  3804).  Cadit  ergo  difficultas,  si  cum  multis 
distinguatur  in  episcopo  duplex  potestas,  altera  « singularis  »,  singillatim 
pro  dioecesi  exercenda,  altera  « universalis  »,  collegialiter  pro  universa  Ec- 
clesia exercenda  et,  concesso  quod  prima  a Papa  immediate  derivetur,  dicatur 
de  secunda  quod  iam  dicebat  M.  Cappellari:  « ciascun  vescovo,  nell’atto  ed 
in  vigore  della  sua  ordinazione,  entra  ad  essere  membro  dei  corpo  episco- 
pale, e per  conseguenza  entra  in  diritto  di  governare  e ammaestrare  tutta  la 
Chiesa,  quando  sara  in  unione  con  tutti  gli  altri,  e formera  corpo  cogli  altri  » 
(M.  Cappellari,  II  trionfo  della  S.  Sede  e della  Chiesa  contro  gli  assalti  dei 
Novatori , Venezia  1832,  pp.  118-119). 

Melius  tamen  concipere  et  asserere  possumus  quod  ipsa  potestas  « par- 
ticularis » immediate  derivetur  sive  a Deo  sive  a R.  Pontifice  modo  sequenti. 

a)  « Potestas  » nomen  est  bipolare;  supponit  enim  semper  binas  res 
sibi  e diametro  respondentes:  in  uno  polo  superiorem  in  altero  subditum; 
hinc  auctoritatem  seu  ius  praecipiendi  illinc  oboedientiam  seu  obligationem 
parendi.  « Potestas  » insuper  necessario  supponit  et  exigit  relationem  seu 
ligamen  inter  hunc  determinatum  Superiorem  et  hunc  determinatum  sub- 
ditum. 

b)  Ut  detur  ergo  potestas  unius  super  alium,  requiruntur:  1.  ius  iu- 

bendi  in  superiore,  2.  obligatio  oboediendi  in  subdito,  3.  relatio  seu  respectus 
quidam  inter  superiorem  determinatum  et  subditum  determinatum. 

c ) Hinc:  Immediate  potestatem  confert  sive  qui  fundat  ius  praeci- 
piendi in  superiore  et  obligationem  parendi  in  subdito  sive  qui  ligamen 
creat  inter  duos  qui  hucusque  ligamine  carebant  etsi  potentialiter  sibi  in- 
vicem superior  et  subditus  erant.  A.  v.  Deus  per  baptismum  ponit  in  omni 
baptizato  obligationem  oboediendi  sive  Romano  Pontifici  sive  collegio  epi- 
scopali sive  illi  e collegio  qui  ei  forte  ut  episcopus  proprius  assignabitur  a 
Romano  Pontifice.  Idem  Deus  per  consecrationem  episcopalem,  inserens 
episcopum  in  collegium,  ei  tribuit  potestatem  « universalem  »,  modo  supra 
dicto  exercendam,  in  qua  continetur,  veluti  suspensa  et  implicata,  etiam  po- 
testas « particularis  »,  super  determinatos  fideles,  si  qua  dioecesis  a Romano 
Pontifice  tandem  assignabitur.  Romanus  Pontifex , subditos  assignans,  liga- 
men creat  inter  episcopum  istum  et  subditos  illos  ac  per  hoc  potestatem 
« singularem  » antea  ligatam  liberat,  ex  involuta  evolvit,  ex  indeterminata 
concretam  reddit,  ius  vero  episcopi  et  obligationem  fidelium  ex  indetermi- 
natione  trahit,  determinando.  Hoc  modo  sive  Deus  sive  Romanus  Pontifex 
dicuntur  episcopo  immediate  tribuere  potestatem  supra  fideles  dioecesis. 
Deus  enim  dedit  ius  et  obligationem  mediante  ordinatione  sacramentali 
et  non  mediante  Pontifice;  Romanus  Pontifex  vero  posuit  relationem  me- 
diante missione  canonica  et  non  mediante  ordinatione.  Hoc  modo  item  mul- 
tam difficultatem  non  facit  quod  saepe  episcopi  prius  recipiant  designationem 
ad  datam  dioecesim  ac  dein  consacrentur.  Verificatur,  in  casu,  quod  ligamen 
non  ponitur  tertio  loco  cum  respectu  ad  obligationem  fidelium  et  ad  ius  epi- 
scopi quae  iam  praecesserant;  ponitur,  secundo  loco,  respectum  habens  ad 
obligationem  fidelium  iam  existentem  et  ad  ius  episcopi  actu  quidem  non 
existens,  at  imminens  ex  ordinatione  non  procrastinanda  et  proinde  ut  exi- 
stens  consideratum. 

His  positis,  sarta  tectaque  manente  doctrina  de  primatu  Romani  Ponti- 
ficis, opinor  tuto,  sub  respectu  doctrinae,  et  opportune,  sive  ob  rationes 
oecumenicas  sive  ad  complendam  materiam  quam  Vaticanum  I in  suspenso 
reliquerat,  introduci  in  textum  schematis  emendationes  quas  plures  Patres 
proposuerunt  1.  de  existentia  et  2.  origine  divina,  3.  veri  collegii  episcopalis, 
4.  vera  potestate  iurisdictionis  universalis  instructi,  5.  quae  potestas  a Deo 
per  episcopalem  ordinationem  provenit.  Circa  5.  confiteor  tamen  difficultates 
omnes  dissipatas  bene  non  esse,  etsi  doctrina  sit  solida. 

92 

Exc.mus  P.  D.  CAROLUS  GARRET  MALONEY 
Episcopus  tit.  Capsitanus } aux.  Ludovicopolitanus 

Pag.  26,  linn.  38-39:  omittantur  verba  « aut  » et  « aut  in  omnibus  ». 

Pag.  26,  linn.  39-41:  hoc  vel  simili  modo  dicatur:  « Ad  quod  iudicium 
expetendum,  Ordinarius  loci,  cum  consilio  et  consensu  coetus  episcopalis 

regionalis,  Romano  Pontifici  omnes  circumstantias  propositi  experimenti 
deferat  ». 

Ratio:  Necessitas  urgentissima  quarumdam  regionum.  Ex  alia  parte,  le- 
gislatio universalis  hoc  tempore  evidenter  impossibilis  est.  Ergo,  collegium 
capiti  suo  rem  deferat. 

Pag.  29,  lin.  39:  verba  ex  Cone.  Vat.  I evidenter  hauriuntur.  Ideo,  cur 
non  scribitur:  « ...  in  definienda  doctrina  de  fide  vel  moribus  ». 

Pag.  29,  linn.  37-40:  haec  declaratio  videtur  esse  tautologica:  refert 
enim  « Ecclesiam  definientem  » habere  infallibilitatem  quam  Dominus  no- 
ster « Ecclesiam  definientem  » habere  voluit. 

Praeterea,  linn.  36-37,  expressio  « definitiones...  sincero  animo  accipi 
debent  » parum  dicit.  Ni  fallor,  fere  omnia,  quae  a Concilio  dicuntur,  sin- 
cero animo  accipi  debent. 

His,  igitur,  vel  similibus  verbis,  linn.  36-40  perfici  possunt:  «...  quo- 
rum definitiones  de  fide  vel  moribus  ea  infallibilitate  pollent  qua  divinus 
Redemptor  Ecclesiam  suam  instructam  esse  voluit  »;  vel,  «...  quorum  defi- 
nitiones de  fide  vel  moribus  eadem  infallibilitate  pollent  ac  Romani  Ponti- 
ficis definitiones  ex  cathedra  prolatae  ». 

Particularia,  minoris  momenti: 

Pag.  23,  lin.  19:  dicatur  « Cuius  » loco  « Quam  »,  aut  in  lineis  praece- 
dentibus inserantur  verba  de  qualitatibus  Primatus. 

Pag.  23,  lin.  21:  claritatis  causa,  inseratur  « Sacra  Synodus  » ante 
« suam  ». 

Pag.  23,  lin.  26:  lege  « declarare  ». 

Pag.  24,  lin.  2:  dicatur  « eius  » loco  « suae  ». 

Pag.  24,  lin.  20:  inseratur  verbum  « dilatandi  » ante  verbum  « susten- 
tandi ». 

Pag.  24,  lin.  24:  dicatur  « ipsis  » loco  « eis  ». 

Pag.  25,  lin.  38:  dicatur  « hierarchia  Ordinis  » aut  inseratur  « Rom. 
Pont.  ». 

Pag.  26,  lin.  25:  Nonne  melius  diceretur:  « seipsos  per  Christum  of- 
ferre discunt;  ». 

Pag.  27,  lin.  16:  omittatur  verbum  « indivisum  ». 

Pag.  27,  lin.  27:  «funguntur»  videtur  esse  usus  insolitus? 

Pag.  28,  linn.  14  ss.:  In  Concilio  Oecumenico  adunati,  episcopi  potesta- 
tem supremam  exercent.  Ni  fallor,  argumentum  ex  hac  ratione  deductum 
obligationes  episcoporum  erga  missiones  modo  magis  efficaci  demonstraret. 

Pag.  29,  lin.  11:  Magis  placet  « linguis  tamquam  ignis  » quam  « igneis  ». 

Pag.  29,  linn.  26-27:  dicatur  « fallaciamque  errorum  gregi  suo  immi- 
nentium vigilanter  exponunt  ». 

Ratio:  Impendens  error  quandoque  arceri  nequit  sed  fallacia  erroris 
eius  exponi  potest. 

Pag.  30,  linn.  7-22:  appenduntur  duo  folia  in  quibus  ambiguitates 
potentiales  clarificantur.  Solutio  autem  huius  problematis  pendet  a deci- 

sione  quaestionis  utrum  Concilium  de  obiecto  etiam  secundario  infallibili- 
tatis  an  tantum  de  obiecto  primario  tractabit. 

Pag.  30,  lin.  7:  « Quando  enim...  ».  Non  liquet  cur  dicatur  « enim  »; 
haec  sententia  non  videtur  dare  rationem  praecedentis.  Mea  opinione,  me- 
lius diceretur:  « autem  ». 

Pag.  30,  linn.  7-8:  « aliquam  veritatem  de  fide  definit...  ».  Haec  verba 
possent  intelligi:  « veritatem  ut  dogma  fidei  definit  ».  In  hoc  casu,  quaestio 
esset  solummodo  de  casu  in  quo  Papa  definiret  veritatem  aliquam  tamquam 
divinitus  revelatam  credendam.  Melius  videtur  evitare  hanc  limitationem 
quaestionis,  dicendo:  « aliquam  veritatem  solemniter  definit  ». 

Pag.  30,  linn.  8-9:  « sed  doctrinam  fidei  catholicae...  ».  Haec  verba  pos- 
sent intellegi  eo  sensu  ut  insinuatur  Papam,  in  actu  definiendi,  non  posse 
nisi  exponere  vel  tueri  veritatem  quae  iam  esset  « doctrina  fidei  catholicae  ». 
Communiter,  haec  vocatur  « doctrina  fidei  catholicae  » quae  iam  universaliter 
docetur  et  creditur  in  Ecclesia  catholica.  Sed  functio  Papae  minime  limitari 
debet  ad  exponendam  vel  tuendam  doctrinam  circa  quam  fides  Ecclesiae  ca- 
tholicae iam  universalis  et  explicita  est;  Papa  est  etiam  supremus  iudex  in 
controversiis  fidei,  et  ad  exercendum  munus  suum  iudicandi  non  debet 
semper  et  necessario  expectare  dum  habeatur  sententia  unanimis  totius  Ec- 
clesiae de  re  definienda.  Hinc,  mea  opinione,  melius  diceretur:  « Quando 
autem  Romanus  Pontifex  aliquam  veritatem  solemniter  definit,  non  ut  persona 
privata  sententiam  proponit,  sed  tamquam  pastor  et  doctor  Ecclesiae  univer- 
salis doctrinam  fidei  vel  morum,  divinitus  Ecclesiae  magisterio  commissam, 
exponit  vel  tuetur  » («  doctrinam  fidei  et  morum  » exprimit  totum  obiectum 
circa  quod  Papa  infallibilis  est;  non  limitatur  ad  ea  quae  iam  sunt  « doctrina 
fidei  catholicae  »). 

Pag.  30,  lin.  13:  « sententiam  definiunt,  eam  proferunt  secundum  ipsam 
revelationem...  ».  Haec  verba  possent  intellegi  eo  sensu  ut  omnis  sententia 
definienda  necessario  haurienda  esset  ex  divina  revelatione;  id  quod  limi- 
taret obiectum  infallibilium  definitionum  ad  res  formaliter  revelatas,  et  ex- 
cluderet definitiones  infallibiles  rerum  quae  sunt  tantum  virtualiter  revela- 
tae, vel  connexae  cum  revelatis,  uti  praeambula  fidei,  leges  moralitatis  natu- 
ralis, etc.  Ad  evitandam  hanc  ambiguitatem,  melius  videtur  dicere:  « Cum 
autem  sive  Romanus  Pontifex  sive  Concilium  sententiam  tamquam  divinitus 
revelatam  credendam  definit,  eam  necessario  haurit  ex  ipso  deposito  aposto- 
lico  revelationis,  cui  omnes...  ». 

Pag.  30,  linn.  18-22:  Melius,  mea  opinione,  haec  sententia  ita  propo- 
natur: « Ad  quam  rite  indagandam  et  apte  enunciandam,  episcopi  et  Roma- 
nus Pontifex  pro  officio  suo  et  rei  gravitate  sese  sedulo  applicant,  adhibitis 
mediis  aptis,  inter  quae  sunt  consilia  theologorum  et  exegetarum;  novam 
vero  revelationem  post  tempus  apostolicum  datam,  tamquam  ad  divinum  fidei 
depositum  pertinentem  non  accipiunt  ». 

Exc.mus  P.  D.  IOSEPH  M.  MARTIN 

Archiepiscopus  Rothomagensis 

Circa  n.  19. 

Omnibus  notum  est  formulam  Concilii  Vaticani  I de  infallibili  magiste- 
rio Romani  Pontificis  — « ex  sese,  non  autem  ex  consensu  Ecclesiae  » — 
maximam  difficultatem  nostris  fratribus  seiunctis  et  speciatim  orthodoxis 
praestare.  Putant  etenim  hanc  formulam  significare  quod  Papa  aliquid  defi- 
nire posset  unice  pro  suo  arbitrio,  etiamsi  plane  alienum  esset  a fide  Ecclesiae, 
immo,  contra  consensum  vel  fidem  Ecclesiae. 

Sensus  autem  genuinus  Vaticanae  sententiae  valde  differt  et  revera  talis 
est:  Quamvis  Papa  sit  caput  collegii  episcoporum  et  semper  agat  ut  caput 
collegii,  charisma  quo  iudicare  potest  de  rebus  fidei  et  morum  non  derivatur 
a collegio  sed  directe  a promissione  Petro  facta,  ita  ut  actus  Papae  non  in- 
digeat aliquo  actu  collegii  episcoporum  vel  Ecclesiae  eum  confirmante,  aut 
approbante,  vel  ei  auctoritatem  dante.  In  persona  pastoris  et  doctoris  Eccle- 
siae universalis,  charisma  totius  Ecclesiae  recapitulatur . 

Haec  doctrina  stat  et  a nemine  in  catholica  Ecclesia  in  quaestionem  ver- 
titur. 

In  praesentibus  adiunctis,  opportunum  esset  ut  haec  doctrina  melius  ex- 
planetur in  schemate  nostro,  cap.  II,  pag.  30,  linn.  5 ss.  Explicatio  quae  hic 
praebetur  certe  iusta  est;  attamen  forte  insujficiens  apparet,  sub  respectu 
psychologico,  in  relatione  ad  difficultatem  quae  saepe  saepius  a fratribus 
seiunctis  obiicitur  — ita  ut  non  faveat  verum  et  desiderabile  Oecumenismum. 

Melius  esset,  formulam  nostram  ita  praesentare,  ut  talem  difficultatem 
praeveniat  et  sic  quoddam  obstaculum  de  medio  tollatur.  Ad  hoc  autem 
nobis  praebetur  occasio  reapse  unica,  quae  forte  ante  longissimum  temporis 
spatium  non  amplius  praesto  erit. 

Sed  cum  diversae  formulae  explicationis  praesentari  possent,  intendo 
eas  committere  secretario  generali,  ut  rite  examini  commissionis  competentis 
subiiciantur. 

Explicationes  variae  propositae,  sive  in  textu  ab  episcopis  Germaniae 
mense  februarii  huius  anni  elaborato,  sive  in  observationibus  ab  episcopis 
Galliae  occidentalis  propositis  (Emendationes  scriptae,  pagg.  41-42): 

« Ex  sese  et  non  ex  consensu  Ecclesiae  irreformabiles  esse,  ita  ut  actus 
Romani  Pontificis  nulla  validatione  indigeant  et  ab  eius  iudicio  ad  aliud 
iudicium  appellare  omnino  nunquam  liceat  »;  vel  « ex  sese  et  non  ex  con- 
sensu Ecclesiae  irreformabiles  esse,  ita  ut  Romanus  Pontifex  non  teneatur 
ad  obtinendum  concursum  actuosum  omnium  episcoporum  ut  eas  definitive 
proferat,  et  ab  eius  iudicio  ad  aliud  iudicium  appellare  nunquam  liceat  »; 
vel  formula  ab  exc.mo  D.  Amadouni  proposita:  « tanquam  caput,  doctor 
et  pastor  Ecclesiae  universalis  exponit  vel  tuetur.  Ideo  non  ex  quodam 

actu  collegiali  episcoporum  vel  Ecclesiae,  irreformabiles  sunt,  sed  simplici- 
ter ex  actu  capitis  in  quo  charisma  totius  Ecclesiae  recapitulari  intelligitur  »; 
vel  post  verba  « doctor  et  pastor  Ecclesiae  universalis  »,  lin.  10,  addere 
verba  haec:  « in  quo  charisma  totius  Ecclesiae  recapitulatur  ». 


94 

Exc.mus  P.  D.  FRANCISCUS  MARTY 
Archiepiscopus  Remensis 


Nomine  35  Patrum. 

Loquor  speciatim  de  exercitio  ordinario  potestatis  collegialis  episco- 
porum. 

1.  In  art.  16  schematis  de  Ecclesia,  potestas  collegialis  episcoporum 
sic  definitur:  « potestas  plena  ac  suprema  in  universam  Ecclesiam  ».  Sub- 
iectum  indivisum  huius  potestatis  est  corpus  episcoporum,  una  cum  Papa. 

In  fine  huius  articuli,  agitur  de  exercitio  potestatis  collegialis  extra 
casum  Concilii  oecumenici.  Quaestio  est  maximi  momenti,  sed  textus  non 
videtur  sufficienter  clarus.  Etenim,  cum  textus  loquitur  de  episcopis  disper- 
sis, agiturne  de  omnibus  episcopis  an  non?  V.  g.,  episcopi,  coadunati  in 
coetu  episcopali,  potestatem  collegialem  exercentne  vel  non? 

Si  exercitium  potestatis  collegialis  collegio  indivisorum  episcoporum 
reservatum  est,  sequitur  quod  quaeque  episcoporum  coadunatio  non  plena- 
ria, hac  potestate  pollere  non  potest.  Sed,  in  hoc  casu,  episcopi  considerati 
essent  tantum  individualiter,  et  exhortati  essent  tantum  ad  adiutorium  mu- 
tuum promovendum.  Hoc  confirmatur  verbis  art.  17  « unio  collegialis  », 
« sollicitudo  »,  « affectus  collegialis  ». 

Mihi  patet  quod,  ex  una  parte,  potestas  episcopalis  est  radicaliter  pote- 
stas collegialis,  i.  e.  potestas  membri  collegii  in  universam  Ecclesiam,  acta  in 
communione  totius  corporis  episcoporum  et  una  cum  Papa.  Sed,  ex  alia  parte, 
cum  potestas  Summi  Pontificis  semper  est  plena  et  suprema,  potestas  colle- 
gialis episcopi  non  est  plena  et  suprema  nisi  a collegio  omnium  episcopo- 
rum exercetur. 

Nostra  affirmatio  ultimo  fundatur  in  Eucharistia,  ab  episcopo  celebrata: 
ubi  est  Eucharistia,  ibi  est  episcopus,  ibi  manifestatio  Ecclesiae  universalis. 

2.  Si  potestas  collegialis  episcopi  e iure  divino  oritur,  eius  exercitium 
ordinarium  nostrorum  temporum  exigentia  videtur. 

Ioannes  Papa  XXIII  dicebat  bene  consideranda  esse  signa  temporum  ut 
necessitates  missionis  Ecclesiae  clare  manifestentur. 

Ex  his  signis,  tria  retinenda  sunt: 

a)  Mundus  hodiernus  magis  ac  magis  ad  unitatem  tendit.  Ad  intel- 
ligendum  hominem  hodiernum,  necesse  est  considerare  non  tantum  terri- 
torium particulare  ubi  deget,  sed  etiam  vitae  aspectus,  quae  est  praesertim 
vita  socialis  et  functionalis. 

Ergo  actio  pastoralis,  quae  debet  attingere  hominem  in  tota  realitate 
sua,  saepe  saepius  supponit  decisiones  communes  episcoporum  unius  regionis, 
unius  nationis,  unius  coetus  nationum,  et  etiam  decisiones  communes  omnium 
episcoporum. 

b)  Nostra  tempora,  ex  alia  parte,  manifestant  maximam  varietatem 
ac  diversitatem  hominum  in  orbe  terrarum  degentium. 

Ergo  actio  pastoralis  fieri  debet  magis  ac  magis  actio  pastoralis  accom- 
modata. 

c)  Denique,  cum  mundus  ad  unitatem  tendit,  tamen  divisionis  ger- 
mina multiplicantur,  et  homines  non  cessant  separationis  muros  inter  se 
elevare. 

Ergo  actio  pastoralis  hodierna  scienter  et  volenter  cum  maxima  cura 
Ecclesiae  universalis  exercenda  est. 

Talis  actio  pastoralis,  communiter  exhibita,  hominum  diversitati  adaptata 
et  cum  Ecclesiae  universalis  cura  exercita,  maxime  fovetur  ab  exercitio  ordi- 
nario potestatis  collegialis,  omnibus  gradibus  ubi  videtur  necessarium. 

3.  Ad  hoc  exercitium  ordinarium  potestatis  collegialis  promovendum, 
sola  affirmatio  principii  potestatis  collegialis  non  sufficit.  Quaedam  regulae 
applicandae  sunt: 

E rima  regula  aut  regula  participationis  directae.  Exercitium  potestatis 
collegialis  non  fit  per  personas  interpositas.  Quisquis  episcopus  debet  per- 
sonaliter decisionibus  communibus  participare. 

Secunda  regula  aut  regula  coadunationis.  Exercitium  ordinarium  pote- 
statis collegialis  exigit  coadunationes  multas,  temporibus  determinatis  et  om- 
nibus gradibus  ubi  decisiones  communes  sumendae  sunt.  In  hac  visione, 
mihi  videtur  quod  Concilium  oecumenicum  fieri  debet  institutio  permanens, 
verbi  gratia  anno  quoque  decimo  frequentatum. 

Tertia  regula  aut  regula  communionis.  Organici  nexus  debent  omnes 
coadunationes  episcoporum  religare.  Ipsum  Concilium  Vaticanum  II  clare 
manifestat  necessitatem  horum  nexuum  organicorum. 

Quarta  regula  aut  regula  repraesentationis . Exercitium  ordinarium  po- 
testatis collegialis  realitas  quotidiana  non  fit  nisi  constituuntur  organismi 
restricti,  scii,  commissiones  centralis  et  speciales,  secretarius  generalis,  etc. 
Sed  hi  organismi  debent  realiter  episcopos  qui  eos  constituunt  repraesentare, 
et  cum  spiritu  servitii  et  non  dominationis. 

Conclusio.  Exercitium  ordinarium  potestatis  collegialis  apparet  ut  neces- 
sitas nostrorum  temporum.  Est  conditio  sine  qua  non  unitatis  in  diversitate, 
ut  aedificetur  Ecclesia  una  et  catholica? 

Olim  centralisatio  et  uniformitas  hoc  exercitium  ordinarium  supplere 
poterant.  Hodie,  haec  praxis  non  expedit:  etenim,  neque  centralisatio,  ne- 
que uniformitas  veram  unitatem  Ecclesiae  Christi  salvare  possunt. 

Exc.mus  P.  D.  ROBERTUS  MASSIMILIANI 
Episcopus  Civitatis  Castellanae , Hortanus  et  Gallesinus 

Loquar  de  diaconatu:  humillime  puto  aliqua  adhuc  adesse  dicenda  quae 
iam  dicta  non  sunt. 

a)  Diaconatus  uti  ex  Actibus  cap.  6 constat,  institutus  est  quia  nolebant 
apostoli  derelinquere  verbum  Dei  et  ministrare  mensis  (cap.  6,  v.  2). 

Considerate  ergo  fratres  viros  ex  vobis  boni  testamenti,  septem  plenos 
Spiritu  Sancto  et  sapientia,  quos  constituamus  super  hoc  opus.  Nos  vero 
oratione  et  ministerio  verbi  instantes  erimus  (vv.  3,  4). 

Ergo  ex  institutione  diaconorum  divino  apostolica,  patet  ipsos  consti- 
tutos esse  ut  apostolos  adiuvarent  et  supplerent  primo  et  principaliter  in 
operibus  caritatis.  Etiam  lectio  Evangelii  immo  praedicatio,  distributio  extra- 
ordinaria Eucharistiae  et  solemnis  collatio  baptismi  sunt  facultates  diacono- 
rum, sed  ex  constanti  perantiquissima  traditione  hoc  agebant  ut  immediati 
adiutores  episcoporum  et  etiam  presbyterorum  qui  nimio  erant  numero 
fidelium  pressi. 

Numquam  invenitur  in  praxi  Ecclesiae  quod  diaconus  sit  quasi  parochus 
inferioris  ordinis,  cum  cura  etsi  limitata  animarum,  constitutus  supra  deter- 
minatum numerum  fidelium. 

b)  Hoc  officium  est  presbyterorum  qui  prius  in  presbyterio  cum  episco- 
po degebant,  postea  ad  necessitates  spirituales  pagorum  subveniendas,  facti 
sunt  parochi  separati  seu  distantes  a presbyterio  episcopi,  et  vocati  plebani 
quia  plebem  curabant. 

c)  Diaconi  quousque  permanentes  manserunt,  in  servitio  seu  diaconia 
episcopi  erant:  vocantur  a S.  Ignatio  Martyre  ( ad  Philad.  2,  1)  « ministri 
ministrorum  Christi  »:  item  diaconus  vocatur  in  scriptis  pseudo-apostolicis 
( Didascalia , 1.  III)  oculus  episcopi  ut  invigilet  super  disciplinam  cleri  et 
populi,  auris  episcopi  ut  audiat  fidelium  lamentationes,  manus  episcopi  ad 
eleemosynas  largiendas,  cor  episcopi  ut  subveniat  indigentibus. 

Ipsi  ex  hac  ratione  collata  est  administratio  bonorum  Ecclesiae,  ut  in 
bonum  pauperum  ea  administrarent,  uti  notum  est  ex  Actis  Martyrii  S.  Lau- 
rentii. Ex  hac  causa  medio  aevo  diaconi  et  praesertim  archidiaconi  nacti 
sunt  nimiam  auctoritatem  quia  multa  bona  administrabant:  archidiaconus 
Romanus  fere  semper  papa  creabatur. 

Celebres  diaconiae  quae  a saec.  iv  ad  saec.  ix  tum  in  oriente  tum  in  oc- 
cidente in  magnis  urbibus  floruerunt,  et  Romae  tituli  cardinalitii  diaconales 
factae  sunt,  non  erant  nisi  institutiones  caritativae  permanentes,  quae  a dia- 
conis regebantur,  ut  subministrarent  fratribus  nostris,  Christi  pauperibus, 
alimonia  ( Privil . Diaconiae,  liber  diurnus,  formula  nona). 

d)  Mea  humilis  sententia  esset,  ut  dicitur  in  schema,  ut  diaconi  perma- 
nentes restaurentur,  ut  episcopi  et  presbyteri  unice  verbo  Dei  et  orationi 

sint  intenti  i.  e.  curae  animarum.  Cum  haec  sit  institutio  divino-apostolica  Ec- 
clesia non  potest  eius  usum  seu  exercitium  abolere,  quod  de  facto  hodie 
evenit,  cum  nullam  exerceant  hodie  activitatem.  Restauratio  primo  potest 
fieri  cum  eis  qui  studia  theologiae  compleverunt.  Ipsi  maneant  aliquibus  annis 
diaconi,  prout  episcopo  placuerit.  Poterunt  bona  temporalia  administrare 
in  curiis,  seminariis,  paroeciis:  docere  in  scholis  et  seminariis;  parochis  ope- 
ram praebere  et  sub  eorum  ductu  curam  animarum  addiscere.  Nihil  prohibet 
quominus  aliqui  semper  tales  maneant.  Pro  omnibus  hoc  tempus  erit  opti- 
mum experimentum  pro  castitate,  quia,  proh  dolor,  aliqui  sacerdotes  vident 
in  vita  sacerdotali  amplectenda  errasse,  postquam  iam  sacerdotes  facti  sunt. 

Possent  etiam  fieri  diaconi  multi  laici  in  religionibus  clericalibus,  multi 
sodales  religionum  laicalium,  membra  Institutorum  saecularium,  et  ita 
porro. 

e)  Si  sacerdotes  omnes  curae  animarum  addicantur,  multi  adhuc  essent 
sacerdotes  nostrarum  regionum  qui  possent  regiones  sacerdotibus  carentes 
adiuvare. 

Iam  alii  ex  alia  parte  dixerunt,  neque  ego  repetam,  quod  multae  facul- 
tates possent  dari  catechistis:  nonne  etiam  in  hodierna  disciplina  matrimo- 
nii, aliquando  matrimonia  possunt  contrahi  sine  sacerdote? 

Et  pro  Communione  quid  mirum  si  catechistae  eam  distribuant?  Audivi 
in  aliquibus  statibus  moniales  nunc  posse  per  seipsos  communicare.  Et 
prioribus  saeculis  nonne  fideles  Corpus  Christi  accipiebant  in  suis  manibus 
et  domi  ferebant? 

/)  Ex  iis  patet  me  adhaerere  sententiae  cardd.  Ruffini,  Cento  et  plurium 
patrum  qui  diaconos  uxoratos  respuunt. 

Consideremus  quot  aerumnas  et  labores  Ecclesia  latina  sustinuit  per 
tot  saecula  post  reformationem  gregorianam,  ut  caelibatum  imponeret  omni 
clero  quorumcumque  graduum  et  ordinum,  et  ita  facta  est,  uti  dicebat  Augu- 
stinus Ubera,  casta  et  catholica. 

Ex  vulnere  allato  caelibatui  tot  fructus  et  spirituales  utilitates  inde  deve- 
nientes, labefactarentur. 

Nam  quid  fiet  de  subdiaconis  et  minoristis?  An  faciemus  duos  distinctos 
ordines  vel  duas  series  ordinum  sacrorum?  In  sententia  enim  aliquorum 
duo  essent  distincta  genera  diaconorum,  diversa  praeparatione,  officiis,  obliga- 
tionibus. Nonne  hoc  est  inauditum  in  Ecclesia  catholica  cum  agitur  de  insti- 
tuto iuris  divini? 

Scribit  S.  Hieronymus  loquens  de  sacerdotio  ad  Evagrium:  'ubicumque 
fuerit  episcopus  sive  Romae,  sive  Eugubii,  sive  Constantinopoli,  sive  Rhegii, 
sive  Alexandriae,  sive  Tanis:  eiusdem  meriti,  eiusdem  est  et  sacerdotii. 

g ) Concludo:  salvo  meliore  iudicio,  peto  quod  ultima  periodus  pag.  26, 
linn.  39-41,  deleatur. 

Exc.mus  P.  D.  AUDENUS  McCANN 
Archiepiscopus  Capetownensis 

Cum  schema  nostrum  tractare  intendat  de  Ecclesia  in  universim,  Net 
quidem  maxime  sub  lumine  renovationis  pastoralis  quae  nostris  diebus  tam 
necessaria  apparet,  videtur  mihi  quaedam  circa  illud  observanda  et  quaedam 
proponenda  esse. 

Mea  igitur  sententia,  par.  15  (De  presbyteris  et  diaconis)  valde  incom- 
pleta remanet,  praesertim  ubi  de  presbyteris  est  sermo.  In  cap.  III  schematis 
fuse  tractatur  de  laicis  et  de  eorum  loco  et  functione  in  Ecclesia;  cur  non 
idem  fit  et  amplius  pro  presbyteris?  Cur  de  presbyteris  tam  exigue  agitur, 
cum  munus  eorum  tanti  momenti  sit  ut  Concilium  propositum  sibi  pasto- 
ralem finem  attingat?  Cogitate,  venerabiles  Patres,  nos  episcopos  esse  tantum 
bis  mille  quingentos,  presbyteros  autem,  « providi  cooperatores  ordinis  no- 
stri » ad  plura  centena  millia  adnumerari. 

Quare  omnino  assentio  proposito  iam  facto  ut  specialis  sectio  schematis 
de  presbyteratu  instituatur.  Item  toto  corde  assentio  proposito  ut  munus 
episcopi  pastoralem  ductum  presbyteris  praebendi  clare  in  schemate  deli- 
neetur. Sed  etiam  longius  procedere  vellem.  Etenim,  ista  proposita  in  effectum 
deduci  non  poterunt  nisi  munus  presbyteri  in  tota  oeconomia  evangelizatio- 
nis  et  curae  pastoralis  clarissime  in  luce  ponatur.  Et  sane,  licet  episcopus 
pastor  sit  principalis,  maxime,  ut  iam  praeclare  dictum  est,  a presbyteris 
dependet.  Ipsi  enim  vinculum  constituunt  inter  episcopum  et  fideles,  po- 
pulum Dei.  Episcopus  non  potest  esse  ubique,  omnia  per  seipsum  facere, 
omnes  personaliter  videre.  Presbyterorum  est  munus  episcoporum  pastorale 
ad  gregem  ferre,  ut  ita  dicam;  et  vicissim  presbyterorum  est  populi  necessi- 
tates et  indigentias  episcopo  patefacere,  immutationes  in  methodo  pastorali 
opportuno  tempore  proponere  — uno  verbo,  omnia  agere  quae  ad  mediato- 
rem inter  episcopum  et  populum  spectant. 

Quae  ut  clarius  adhuc  appareant,  iterum  redeamus  ad  illa  verba  in  ordi- 
natione presbyteri  a nobis  saepe  prolatis:  « sint  providi  cooperatores  ordi- 
nis nostri  ».  Sane  episcopo  committitur  munus  triplex  docendi,  sanctificandi 
et  regendi;  sed  ad  hoc  munus  adimplendum  concurrunt,  et  quidem  modo 
indispensabili,  presbyteri,  ita  ut  vere  mereantur  laudari  ut  « gaudium  no- 
strum et  corona  nostra  ».  Etenim  ipsorum  est  non  tantum  verbum  Dei  prae- 
dicare, ac  sacramenta  administrare,  sed  etiam  incertis  consilium  dare,  vacil- 
lantes confortare,  haesitantibus  persuadere,  omnes  denique  in  plena  vita 
christiana  dirigere.  Proinde,  ut  mundo  nostro  hodierno  Iesus  Christus  vere 
realis  appareat,  vere  « spiritus  et  vita  » sit,  non  tantum  nobis  episcopis  est 
adlaborandum,  sed  etiam  et  magis  presbyteris,  qui  idem  sacerdotium  Christi 
nobiscum  participant.  Si  Ecclesia  verum  in  mundum  influxum  habitura  est, 

si  magnae  nostrae  urbes  iterum  sunt  evangelizandae,  hoc  unice  fieri  potest, 
ut  arbitror,  presbyterorum  labore,  zelo  et  vitae  sanctitate.  Nam  in  isto  tam 
vitali  apostolatu  moderno  presbyteri  potiores  partes  habent,  plus  quam 
laici,  immo  plus  quam  ipsi  episcopi. 

Totum  id  ad  quod  Concilium  Oecumenicum  tendit  in  hoc  uno  consi- 
stit: in  instauratione  totius  mundi  in  Christo.  Totum  id  ad  quod  presby- 
teratus tendit  est  in  hoc,  quod  talis  optata  instauratio  in  effectum  deduca- 
tur: quod  facere  debent  presbyteri  tum  spiritum  laicorum  apostolorum 
animando,  tum  iuventutem  instruendo,  tum  scholas  tuendo,  tum  familiam 
protegendo,  tum  maestos  et  dolorem  patientes  consolando. 

Iamvero,  venerabiles  Patres,  quae  hucusque  dixi  de  presbyteri  munere 
in  schemate  de  Ecclesia  clare  agnoscendo  magis  adhuc  valent  de  iis  presby- 
teris qui  in  paroeciis  operam  navant.  Etenim  in  paroecia  populus  Dei  suam 
vivam  invenit  expressionem,  in  illa  communitate  nempe  in  qua  vita  Christi 
quam  maxime  alitur  et  de  eadem  vita  quam  maxime  vivit  et  agit.  Per  istam 
vivam  communitatem  renovatio  pastoralis  efficietur,  novas  evangelizandi 
rationes  super  solidum  fundamentum  quarundam  veterum  aedificando.  In- 
ter has  ultimas  sane  eminet,  adhuc  nostris  diebus,  visitatio  familiarum  in 
domibus  earum,  de  qua  in  mente  venit  adagium,  anglice  “ a house-going 
priest  makes  a church-going  people  ”,  seu:  si  presbyter  ad  domos  vadit, 
populus  ad  ecclesiam  venit. 

Nonne  igitur  clarum  est  munera  presbyteri  maximam  Concilii  attentio- 
nem mereri,  si  finem  nostrum,  ut  per  Ecclesiam  Christus  omnibus  hominibus 
notus  fiat,  attingere  volumus? 

Sunt  et  alia  bona,  quae  ex  clara  munerum  presbyterorum  delineatione 
sponte  sequuntur: 

primo  quidem,  presbyteri  se  sentient  arctiore  vinculo  caritatis  Christi 
inter  se  coniungi.  Iam  permulta  de  collegialitate  episcoporum  in  hac  aula 
dicta  sunt.  Sed  ne  obliviscamur,  quaeso,  idem  de  collegio  presbyterorum  sta- 
tuere, eadem  claritate.  Quod  sane  ad  maximum  Ecclesiae  bonum  redundabit: 
nam  coetus  presbyterorum,  corde  magno  et  animo  volenti,  eo  alacrius  ad 
arduum  evangelizandi  opus  concurret  quo  fortius  se  sentient  in  una  compa- 
gine uniri; 

secundo  vero,  collegium  presbyterorum,  quod  (ut  iam  antiquitus  per- 
spiciebatur) veluti  corona  episcopum  circumdat,  valde  profunde  conscium 
evadet  se  cum  ipso  episcopo  in  qualibet  Ecclesia  locali  intimis  vinculis  ad- 
necti,  et  quidem  vinculis  non  mere  externis  et  iuridicis,  sed  amoris  et  sacer- 
dotalis laboris  et  responsabilitatis.  fta  episcopi  et  collegii  presbyterorum 
socius  labor  efficiet  quod  in  unaquaque  Ecclesia  locali  in  dies  magis  Christi 
effigies  eluceat,  fta  etiam,  quemadmodum  episcopus  sine  presbyteris  agere 
fere  non  potest,  sine  episcopo  nihil,  ut  iam  voluit  S.  fgnatius  Antiochenus, 
in  Ecclesia  agatur. 

Propono  igitur  ut  specialis  instituatur  sectio  seu  paragraphus  in  quo 
clare  ostendatur  participatio  presbyteri  in  nostro  sacerdotio  quod  Christi  est, 

et  consequenter,  in  triplici  munere  sacerdotali  docendi,  sanctificandi  et  re- 
gendi — uno  verbo,  Christum  hominibus  dandi. 

De  diaconatus  permanentis  instauratione. 

Disceptatio  de  instauratione  diaconatus  permanentis,  meo  saltem  iudicio, 
quaestionem  minime  elucidavit.  Nam,  ut  arbitror,  omnino  insufficienter  pro- 
posita sunt  fundamenta  et  praesupposita  theologica  diaconatus,  non  quatenus 
est  gradus  in  ascensione  ad  sacerdotium,  sed  praecise  quatenus  constituit 
permanentem  vitae  statum  in  structura  Ecclesiae  hierarchica.  Consequenter, 
nec  relatio  status  caelibatus  ad  statum  diaconatus  sufficienter  explorata  est. 

Iamvero,  ex  Actibus  Apostolorum  constat  primos  diaconos  ab  apostolis 
constitutos  esse  ad  subveniendum  per  caritatem  erga  pauperes  necessitatibus 
materialibus  populi  Dei.  Pariter,  septem  diaconiae  romanae  ad  materialem 
ecclesiarum  necessitatem  atque  ad  reliquias  colligendas  institutae  sunt.  His 
igitur  in  initiis,  nequaquam  erat  quaestio  de  Eucharistia  distribuenda  nec 
de  praedicatione. 

Ceterum,  quidquid  sit  de  eius  fundamento  theologico,  quaestio  de  in- 
stauratione diaconatus  permanentis  hodie  proponitur  ob  rationes  solum- 
modo practicas,  maxime  sane  ob  penuriam  sacerdotum,  qui  non  sufficiunt 
ad  evangelizationem  mundi  hodiernam.  Diaconi  igitur,  ut  proponitur,  duces 
essent  communitatum  Christianarum  ubi  presbyter  non  adest.  Eucharistiam 
distribuerent  ac  benedictionem  eucharisticam  impertirent.  Communitatem 
in  orando  ducerent  ac  verbum  Dei  ei  praedicarent. 

Unde,  propter  finem  practicum  quem  sibi  proponit  quaevis  diaconatus 
instauratio,  et  etiam  propter  difficultates  quae  exsurgunt  cum  de  caelibatu 
exigendo  vel  non  exigendo  agatur,  propono  ut  diaconatus  non  concedatur 
tanquam  ordo,  sed  quod  benemerentibus  laicis  quibusdam,  iuxta  necessita- 
tes, facultas  tribuatur  quasdam  diaconatus  munera  exercendi,  ut  e.  g.  sunt 
distributio  S.  Communionis,  impertio  benedictionis  cum  SS.  Sacramento, 
catechizatio,  etiam  per  lectionem  concionum  aliunde  praeparatarum,  direc- 
tio fidelium  in  oratione. 

Uno  verbo,  diaconatus  permanens  instauraretur  non  tanquam  ordo,  sed 
tanquam  functio;  seu  esset  diaconatus  instauratio  ex  iurisdictione,  non  ex 
ordine.  Nec  praetermittendum  videtur  hoc  meum  propositum  portam  aper- 
tam relinquere  ut,  quaestione  magis  maturata,  ipse  diaconatus  ordo  etiam 
in  posterum  instauretur. 

Exc.mus  P.  D.  IOANNES  McELENEY 
Episcopus  Kingstonensis 

Pag.  26,  linn.  28-41.  Propono  ut  praesertim  pro  regionibus  sic  dictis 
missionariis  permittatur  gradus  permanens  diaconatus  secundum  desiderium 
singulorum  episcoporum. 

Propono  insuper  ut  tales  diaconi  sacra  caelibatus  lege  non  adstringantur. 

Rationes  huius  postulati  sunt  sequentes:  non  tantum  quod  numerus  sa- 
cerdotum in  regionibus  missionariis  valde  exiguus  sit,  sed  etiam  quod  adsunt 
ibi  homines  in  statu  matrimonii  viventes,  quorum  filii  iam  adulti  sunt  et 
qui  ipsi  laici  catholici  praeclarae  virtutis  sint.  Addatur  quod  in  casibus  parti- 
ticularibus  quasi  omni  cultui  religioso  in  ecclesia  adsunt  et  parocho  dili- 
genter adiuvant  in  choro  instruendo,  in  cantu  congregationis  et  in  Missis 
recitatis  dirigendis,  etc. 

98 

Exc.mus  P.  D.  MARCUS  GREGORIUS  McGRATH 
Episcopus  tit.  Caeciritanus,  aux.  Vanamensis 

Cum  collegialitas  episcoporum  fundamentum  habeat  iam  in  Novo  Testa- 
mento in  collegio  apostolorum,  ut  recte  dixit  em.mus  D.  card.  Meyer,  eadem 
collegialitas  manifesta  exstat,  testimoniis  historicis  roborata,  inde  a pri- 
maeva Ecclesia. 

Nam  etsi  theoria  collegialitatis  in  actu  gestae  solummodo  clare  appareat 
in  celebratione  primorum  Conciliorum  Oecumenicorum;  si  ipsa  terminolo- 
gia,  qua  coetus  episcoporum  « corpus  » vel  « collegium  » dicitur,  solum  in 
tertio  saeculo  invenitur  et  signatur  nota  iuridica,  ut  recte  animadvertit  em.mus 
D.  card.  Siri,  attamen  res  ipsa  ad  primordia  christianismi  pertinet.  Ecclesia 
in  vita  sua  quotidiana  semper  de  hac  collegialitate  conscia  erat  eaque  in 
praxi  utebatur,  etiam  antequam  haec  collegialitas  nomen  acceperit  et  in 
theoriam  expressa  fuerit. 

Iam  aliqua  indicatio  huius  rei  datur  in  par.  16,  linn.  5 ad  9,  ubi  scribi- 
tur: « Iam  perantiquus  usus  indolem  collegialem  sacri  episcopatus  innuit 
ubi  novum  electum  a tribus  saltem  episcopis  ad  summi  sacerdotii  ministerium 
elevandum  statuit,  et  communionem  inter  Ecclesias  ope  episcoporum  enixe 
commendat  ». 

Attamen  historia  antiqua  multa  affert  exempla  collegialitatis  in  vita  Ec- 
clesiae quibus  elucet  collegialitas  illa  tamquam  non  mera  unio  in  fide  et  cari- 
tate, sed  in  praxi  vitali  et  concreta.  Episcopi  enim  ostendunt  sensum  colle- 
gialem sui  muneris  in  variis  actibus  quibus  onera  suorum  in  episcopatu 
fratrum  sumunt  eosque  adiuvant  ad  portandum:  Legem  Christi  adimplent; 
alter  alterius  onera  portant  (Gal.  6,  2).  Exempla  afferamus: 

Exc.mus  D.  De  Smedt  in  hac  aula  sententiam  suam  expressit  quod  no- 
stris diebus,  quando  commercium  inter  homines  per  media  communicationis 
facillimum  evadit,  manifestatio  huius  collegialitatis  maxime  urget.  In  prio- 
ribus vero  saeculis  historiae  Ecclesiae,  media  illa  valde  imperfecta  erant; 
necessitudines  tamen  inter  ecclesias  exstabant.  Has  tamen  relationes  fove- 
bant ipsi  episcopi,  ita  ut  verum  corpus  seu  collegium  efformasse  videantur. 
Hoc  fiebat  praesertim:  1.  in  commercio  epistolarum;  2.  in  adunatione  conci- 
liorum particularium. 

1.  In  commercio  epistolarum-.  Sicut  et  antea  S.  Paulus  fecerat  (et  alii 
apostoli),  S.  Clemens  Romanus  litteras  mittit  ut  quaestionem  gravem  Eccle- 
siae Corinthi  solvat  et  pastores  eius  confirmet.  Sed  non  solum  episcopus  Ro- 
manus tali  modo  agit,  quamvis  iam  hoc  tempore  auctoritatem  peculiarem  sui 
muneris  sic  demonstret.  S.  Ignatius  Antiochenus  epistolas  aliis  ecclesiis 
scribit  non  modo  ut  se  vel  fideles  suos  aliis  commendet,  sed  ut  fidem  et  con- 
cordiam ecclesiarum  localium  cum  proprio  episcopo  roboret.  « Etenim,  ait 
Ignatius,  Iesus  Christus,  inseparabilis  nostra  vita,  sententia  Patris  est,  ut 
et  episcopi  per  orbem  terrarum  constituti,  in  sententia  Iesu  Christi  sunt  »} 
Ille  Ignatius  qui  ita  agit,  sensum  eximium  habet  muneris  Ecclesiae  roma- 
nae  cui  etiam  litteras  suas  dirigit. 

Vestigia  Ignatii  sequens,  idem  faciebat  Polycarpus  ad  Philippenses  scri- 
bens vel  ad  alias  ecclesias,  ut  testatur  Irenaeus:  « Sed  et  ex  epistolis  illius  id 
liquido  comprobari  potest,  quas  ille  ...  ad  vicinas  Ecclesias  ut  eas  confirma- 
ret, ...  misit  ».1 2 

Eodem  tempore  idem  faciebat  Dionysius  episcopus  Corinthiorum  de  quo 
Eusebius  dicit:  « Non  solum  populis  sibi  commissis,  verum  etiam  aliarum  re- 
gionum et  urbium  incolis,  divinos  labores  suos  prolixe  communicavit,  omnium 
commodis  utilitatique  inserviens,  in  catholicis  illis,  quas  ad  diversas  Eccle- 
sias scripsit,  epistolis  ».3 

2.  In  conciliis  particularibus : Concilia  localia  saltem  ab  annis  c.  180  ha- 
bita sunt,  quando  notitiam  habemus  de  conciliis  in  Asia  Minore  contra 
Montanistis.  Quando  autem  quaestio  gravis  pro  tota  Ecclesia  oriebatur,  epi- 
scopus romanus  sententiam  suam  ferebat,  sed  et  synodi  provinciales  aduna- 
bantur quae  postea  litteras  ad  ceteras  Ecclesias  mittebant  ut  propriam  sen- 
tentiam communicarent.  Sic  advenit  sub  fine  eiusdem  saec.  ii  in  quaestione 
agitata  de  die  celebrationis  Paschatis.  Narrat  enim  Eusebius:  « Synodi  ob 
id  coetusque  episcoporum  convenere.  Atque  omnes  uno  consensu  ecclesia- 
sticam regulam  universis  fidelibus  per  epistolas  tradiderunt  ».4  Notandum 
est  hac  de  re  omnes  episcopos  normas  romanas  accepisse,  Ecclesiis  provin- 
ciae Asiae  exceptis.  Ad  concordiam  restituendam  inter  Victorem  Papam  et 
has  Asiae  Ecclesias,  ipse  Irenaeus  ad  Victorem  scripsit  de  quo  tandem  Euse- 
bius dicit:  « Ac  Irenaeus  quidem  nomini  suo  respondens,  nec  solo  nomine, 
sed  etiam  vitae  instituto  pacificus,  pro  Ecclesiarum  pace  monuit  et  alle- 
gavit ».5 

Sed  praeter  epistolas  et  concilia  particularia,  episcopi  coniungebantur 
inter  se  per  illas  tesseras,  vel  litteras  commendatitias,  quas  fidelibus  suis 
dabant  quando  hi  ad  alias  ecclesias  proficiscebantur.  Hae  tesserae  erant 


1 Ad  Eph.  3,  2. 

2 Epistola  Irenaei  ab  Eusebio  citata:  H.  E V,  20,  8. 

3 H.  E.,  IV,  23,  1. 

4 H.  E.,  V,  23,  2 sq. 

5 H.  E.,  V,  24,  18. 

quasi  « passaporti  » fidelium  testimonia  scii,  eorum  orthodoxae  fidei  et  com- 
munionis, propter  quae  alit  episcopi  eos  ad  sacram  suam  admittebant  syna- 
xim.  Talis  praxis,  per  totam  ecclesiam  vigens,  manifestat  intimam  connexio- 
nem episcoporum  inter  se,  quae  connexio,  iuridica  quidem,  simul  fundata 
est  in  unitate  eucharistica.6 

Non  igitur  mirum  est  in  saec.  m S.  Cyprianum  testimonia  nobis  prae- 
bere praeclarissima  de  collegialitate  episcoporum,  qualem  ex  traditione  et 
ex  propria  experientia  eam  noverat.  Sic,  nominando  episcopos  « sacerdotes  », 
ad  Papam  Stephanum  scripsit:  « Copiosum  corpus  est  sacerdotum,  concor- 
diae mutuae  glutino  et  unitatis  vinculo  copulatum,  ut  si  quis  ex  collegio  no- 
stro haeresim  facere  et  gregem  Christi  lacerare  et  vastare  temptaverit,  sub- 
veniant ceteri ; qua  pastores  utiles  et  misericordes  oves  dominicas  in  gregem 
colligant...  Nam  et  si  pastores  multi  sumus,  unum  tamen  gregem  pascimus 
et  oves  universas,  quas  Christus  sanguine  suo  et  passione  quaesivit,  colligere 
et  fovere  debemus  ».7 

Haec  erat  illa  collegialitas  qua  episcopi  priorum  saeculorum,  agnitis  pro- 
priis privilegiis  Ecclesiae  Romanae,  utebantur  in  vita  ecclesiastica.  Onera 
fratrum  suorum  portabant  ne  vinculum  pacis  et  amoris  frangeretur;  omnes 
hanc  sollicitudinem  in  solidum  tenebant. 

3.  Ultimam  animadversionem  facio.  Timeo  valde  quin  hoc  caput  non  tan- 
tum vias  non  aperiat  ad  reconciliationem  cum  fratribus  orientalibus  sepa- 
ratis, sed  maiorem  faciat  fossam  inter  nos  et  illos.  Etenim  quaestio  de  pri- 
matu Sedis  romanae  praecipua  est  inter  eas  quae  impediunt  unionem, 
atqui  falsum  est  dicere  orientalem  traditionem  primatum  successoris  Petri 
ignorare.  Sed  hunc  primatum  suo  modo  intelligit.  Concilium  eximiam  oppor- 
tunitatem praebet  in  hac  quaestione  maximi  momenti,  doctrinam  certe  inte- 
gram exponere,  sed  modo  qui  reddat  eam  acceptabiliorem  fratribus  orientali- 
bus, v.  g.,  expositione  ampliori  sensus  ecclesiae  localis  et  iurium  patriarcharum 
qui  ex  antiqua  traditione  recognoscuntur.  E contra  debemus  confiteri  hoc 
caput  manere  intra  limites  doctrinae  primatus  sicut  in  theologia  occidentali 
elaborata  est,  non  sine  aliqua  exaggeratione  apologetica  seu  polemica  (v.  g., 
in  nimia  repetitione  ipsius  primatus,  sicut  iam  a multis  patribus  dictum  est). 
Unde  sequens  votum  emitto:  ut  secretariatus  ad  unitatem  inter  christianos 
promovendam  in  scriptis  vel  oretenus  (per  aliquam  delegationem)  exponat 
commissioni  fidei  et  morum  (vel  alicui  sub-commissioni  eius)  principalia 
puncta  quae  respectu  orientalium  essent  melioranda  in  textu  actuali. 


6 Cf.  L.  Hertling,  Communio,  Chiesa  e Papato  nell’ antichita  cristiana  (1961). 

7 Ep.  68,  3-4. 

Exc.mus  P.  D.  IOANNES  MOCELLINI 
Episcopus  Comaclensis 

Sta  per  chiudersi  la  discussione  sui  II  capitolo  dello  schema  de  Ecclesia 
e in  aula  conciliare  non  ho  sentito  trattato  un  argomento  sui  quale  mi 
permetto  di  fare  il  presente  rilievo  almeno  per  iscritto. 

S’e  pariato  molto  dell’opportunita  e della  necessita  — o meno  — di 
instaurare  il  diaconato.  Io  non  entro  in  merito  della  questione  teologica. 
II  Concilio  stabilisca  pure  il  principio  se  il  diaconato  possa  o debba  essere 
instaurato. 

Stabilito  in  senso  positivo  questo  punto,  mi  pare  pero  che  si  dovrebbe 
esaminarne  molto  attentamente  1’attuazione  economica. 

Come  si  provvedera  al  loro  mantenimento?  Giacche,  penso,  non  sia 
possibile  attenderci  o pretendere  una  loro  prestazione  gratuita. 

E poi  occorrera  risolvere  i seguenti  problemi: 

1.  Se  in  una  parrocchia  tra  parroco  e diacono  dovessero  verificarsi  (even- 
tualita,  credo,  non  rara)  delle  « incompatibilita  di  carattere  »,  come  si  prov- 
vedera? Chi  partira?  Il  parroco,  che  essendo  celibe  e solo,  o il  diacono, 
che  supposto  che  sia  sposato  ha  a carico  una  famiglia?  E la  popolazione  in 
favore  di  chi  si  schierera? 

2.  Se  i diaconi  ci  presteranno  la  loro  attivita,  dovranno  essere  pagati 
secondo  giustizia.  Ma  le  diocesi  (o  le  parrocchie)  sono  tutte  in  grado  di  af- 
frontare  questa  spesa?  Ordinariamente  le  diocesi  che  sono  provviste  di  clero 
sono  quelle  che  sono  pure  dotate  di  buoni  benefici;  mentre  quelle  scarse  di 
clero  son  pure  scarse  di  mezzi  materiali.  Cosi  i diaconi  dovrebbero  essere 
a servizio  delle  diocesi  povere  di  clero,  che  son  quelle  in  condizioni  di  non 
poterii  praticamente  usufruire. 

3.  Se  i diaconi  saranno  a servizio  dei  clero,  e probabile  — con  l’aria  che 
tira  ai  nostri  giorni  — che  essi  per  tutelare  i loro  diritti  di  lavoratori  si 
uniscano  in  sindacati,  con  tutte  le  conseguenze  che  conosciamo:  scioperi,  au- 
menti  di  paga,  ecc. 

Il  problema  percio  — a mio  avviso  — ha  un  duplice  aspetto:  uno  teo- 
logico  e uno  economico;  e dev’essere  risolto  contemporaneamente  sotto 
Puno  e sotto  1’altro. 

Il  problema  economico  qui  naturalmente  entra  solo  per  inciso,  pariando 
dei  diaconato.  Ma  esso  ha  un’esigenza  molto  piu  vasta  e abbraccia  molti 
settori  della  nostra  attivita  pastorale.  Esso  dovrebbe  percio  essere  esaminato 
attentamente  soprattutto  nello  schema  « De  episcopis  et  de  dioecesium  regi- 
mine »,  dove  — se  non  sbaglio  — non  e stato  neppure  accennato.  Esso 
tocca  un  delicato  punto  di  quella  giustizia  sociale,  che  e parte  nevralgica, 
oggi  soprattutto,  della  dottrina  cristiana. 

Vi  sono  diocesi  anche  tra  le  nazioni  cristiane  — senza  pariare  delle  mis- 

sioni  dove  e nota  a tutti  la  necessita  — che  per  particolari  condizioni  sono 
nella  impossibilita  di  pensare  ad  una  organizzazione  anche  elementare  di  vita 
apostolica  per  mancanza  di  mezzi  materiali  oltre  che  di  clero.  Perche  non 
pensare  ad  una  azione  caritativa  tra  le  diocesi  come  si  faceva  al  tempo  di 
S.  Paolo? 


100 

Exc.mus  P.  D.  GREGORIUS  MODREGO  Y CASAUS 
Archiepiscopus  Barcinonensis 

Breves  aliquas  adnotationes  ad  cap.  II  schematis  de  Ecclesia,  praesertim 
circa  paragraphum  de  collegio  episcopali. 

Perspicuitatis  gratia,  materiam  in  decem  puncta  distribuam. 

1.  Valde  opportunum  ab  omnibus  agnoscitur,  quod  Concilium  proferat 
authenticam  doctrinam  de  episcopatu.  Hoc  est  etiam  in  votis  Summi  Ponti- 
ficis, ut  declaravit  ipse  in  allocutione  inaugurali  et  quasi  « programmatica  » 
huius  sessionis,  sic  dicens:  « altius  investiganda  erit  doctrina  de  episcopatu, 
de  eius  muneribus,  deque  eius  cum  Petro  necessitudinibus  ». 

Quae  in  schemate  dicuntur  de  collegio  episcopali,  recte  quidem  colli- 
neant cum  optatis  Pauli  VI.  Sed  aestimo  quod  perfici  possunt,  immo  forse 
et  debent. 

2.  Nam,  immediate  ante  verba  modo  citata,  hoc  praenotatur  a Summo 
Pontifice:  « salvis  declarationibus  dogmaticis  Oecumenici  Concilii  Vaticani  I 
ad  Romanum  Pontificem  attinentibus  ». 

Verum  est,  et  omni  laude  dignum,  schema  de  Ecclesia,  in  prooemio 
cap.  II,  suam  facere  doctrinam  de  primatu  Romani  Pontificis,  a Concilio 
Vaticano  I definitam.  Sed  opinor  conveniens  esse  ut,  in  ipsa  paragrapho  de 
Collegio  episcopali,  adeo  explicite  connotetur  primatialis  supereminentia 
successoris  Petri,  ut  non  solum  theoretice  nulla  ratione  diminuatur  ambitus 
suae  potestatis  (quod  nemo  certe  in  Ecclesia  cogitat),  sed  practice  etiam 
nullo  modo  praepediatur  aut  minus  efficax  et  evidens  reddatur  exercitium 
talis  potestatis.  Omnes  norunt  quantum  contulit  doctrina  Concilii  Vaticani  I 
in  populo  Dei,  seu  Ecclesia  Christi  per  orbem  diffusa,  ad  augendum  et  fir- 
mandum sensum  unitatis  — unitatis  dico  mentis,  cordis  et  operis;  unitatis, 
quam  populus  christifidelium  (quorum  nomine  nunc  ego  loqui  intendo)  in 
Summo  Pontifice  successore  Petri  radicatam  et  significatam  intellegit,  eo  quod 
cernit  in  ipso,  non  hominem  humanis  qualitatibus  ornatum,  sed  Christi  vica- 
rium et  fere  spiritualem  quandam  praesentiam. 

3.  Dixi  de  sensu  unitatis,  quem  spirat  cor  populi  Dei.  Iesus  — ait  Ioan- 
nes  Evangelista  — mortuus  est  « ut  filios  Dei,  qui  erant  dispersi,  congregaret 
in  unum  ».  Se  Victimam  obtulit  in  sacrificio  ultimae  coenae  et  crucis  — sunt 
verba  ipsius,  in  oratione  sacerdotali  — « ut  omnes  unum  sint  »,  « ut  sint 
consummati  in  unum...  » (Io.  12,  52;  17,  21.  23).  Historia  biblica  actio- 
nis Dei  in  mundum  est  historia  « vocationis  ad  unitatem  ».  Ecclesia,  etiam 

vi  nominis,  est  instrumentum  huius  « congregationis  in  unum  ».  Quidquid 
fit  in  Ecclesia  et  secundum  Ecclesiam  est  opus  unitatis.  Ad  significandam  et 
firmandam  hanc  unitatem,  Christus  instituit  populum  suum  sub  uno  collegio 
duodecim  apostolorum,  ad  imaginem  veteris  populi  compaginati  in  unitatem 
e duodecim  tribubus  sub  duodecim  patriarchis.  Sed  perfectissima  Ecclesiae 
unitas  in  eo  effulget,  quod  ipsa  est  etiam  regnum  Messiae,  seu  Christi,  iam 
in  terris  inchoans  regnum  Dei  eschatologicum  et  aeternum.  Principalitas 
messianica  Iesu  praesignabatur  in  Davide,  cuius  filius  praedicatur,  et  praeser- 
tim in  sublimi  visione  Danielis  de  regno  aeterno  Filii  Hominis,  necnon  in 
prophetia  Ezechielis  de  Bono  Pastore.  Iesus,  « Filius  David  »,  Filius  Homi- 
nis et  Filius  Dei,  Pastor  Bonus,  suae  messianicae  principalitatis  vices  geren- 
tem in  terris  constituit  Simonem,  filium  Ioannis,  cognomento  Kephas  seu 
« Petrus  ».  Petrus  non  erat  tantum,  utpote  primus  inter  apostolos,  caput 
collegii  apostolici,  sed  etiam  et  praesertim,  ut  Christi  vicarius,  princeps  sin- 
gularis super  apostolos  ipsos.  Nam  ipse  est  Petra  seu  rupes  fundamentalis 
Ecclesiae,  claviger  regni  caelorum,  pastor  universi  gregis.  Sua  erga  omnes 
humilitas,  imaginem  boni  pastoris  expressit,  sed  supremam  potestatem  a 
bono  pastore  collatam  non  evacuavit.  In  Ecclesia,  eo  quod  perennis  est, 
perenniter  et  munus  Petri  et  munus  duodecim  apostolorum  perseverat. 
Oportet  quidem  extollere  in  ea  unitatem  collegii  episcopalis,  sed  tali  modo 
et  ratione  ut  unitas  sub  successore  Petri  non  minus,  sed  magis  evidens  et 
efficax  appareat. 

4.  Ideo  opinor  distinctius  redigendam  esse  par.  16  cap.  II,  ita  ut 

a)  dicatur  in  initio  paragraphi  quid  praecise  intellegendum  sit  per 
expressionem  collegium  episcopale,  tum  in  sua  relatione  ad  collegium  apo- 
stolicum,  tum  in  semetipso; 

b)  simul  affirmetur,  sine  ulla  ambiguitate,  successorem  Petri  esse  qui- 
dem caput  collegii  episcopalis,  et  cum  ipso  collegio  « indivisum  subiectum 
plenae  et  supremae  potestatis  in  universam  Ecclesiam  » (schema,  pag.  27, 
linn.  16-17),  sed  esse  etiam  summum  pastorem  episcoporum  omnium,  ex  sin- 
gulari et  plena  auctoritate  a solo  Christo  recepta  — ut,  in  iam  citata  allo- 
cutione, Paulus  VI  innuit  cum  ait  nullam  esse  in  se  suae  « solius  potestatis 
studium;  inesse  vero  votum  et  voluntatem  divini  obeundi  mandati,  quod 
Nos,  Fratres  (loquitur  Pontifex  ad  episcopos  universi  orbis  coram  se  con- 
gregatos), vestrum  omnium  constituit  interque  vos  Summum  Pastorem » 
( Oss . Rom.,  30-IX  - l-X-1963,  pag.  1). 

5.  Collegium  episcopale  fulgens  quidam  adspectus  est  unitatis  Eccle- 
siae. Unitatem  collegii  episcopalis  constituit  unitas  missionis,  responsabili- 
tatis,  sollicitudinis,  quae,  cum  esset  propria  collegii  apostolici,  in  collegium 
episcopale,  quod  eidem  succedit,  transfunditur.  Collegium  est  veneranda 
illa  « Koinonla  » seu  communio  universalis  episcopatus  cum  Romano  Pon- 
tifice et  episcoporum  inter  se.  Ex  hac  unitate  promanant  praerogativae  et 
functiones  eiusdem  collegii  episcopalis:  infallibilitas  in  magisterio  sollemni 
atque  ordinario  et  universali;  potestas  in  Ecclesiam  universalem,  quando  in 

Concilio  congregatum  collegium  exercet  suum  munus  directionis  pastoralis 
totius  Ecclesiae.  Collegii  episcopalis  est  Evangelium  praedicare  in  universum 
mundum,  gentes  adunare  in  unitatem  populi  Dei,  easque  sanctificare  mini- 
sterio verbi,  administratione  sacramentorum  et  regimine  pastorali. 

6.  a)  Quamvis  opinio  mea  personalis  militat  in  favorem  sacramentali- 
tatis  episcopatus,  mihi  videtur  haec  quaestio  nondum  theologice  matura. 
Et  ideo,  iuxta  ipsum  « Commentarium  » ad  cap.  II  schematis,  post  <<  Notas  » 
adiectum  (pag.  44),  opportunius  esset  ab  ea  praescindere. 

b ) Mihi  deesse  videtur  in  schemate  expressa  affirmatio  unici  sacer- 
dotii Christi,  ad  mentem  praesertim  epistulae  ad  Hebraeos.  Omnis  sacerdo- 
talis dignitas  in  Ecclesia  nihil  aliud  est  quam  participatio,  in  gradu  diverso, 
unici  sacerdotii  Christi.  Modus  loquendi  nostri  Concilii,  pastoralis  et  oecu- 
menicus,  non  potest  omittere  hanc  catholicam  et  biblicam  affirmationem  uni- 
tatis sacerdotalis. 

c)  Doctrina  de  « collegialitate  » non  deberet  fulciri,  tamquam  in  suo 
origine  et  fundamento,  in  aliqua  opinione  theologica,  etsi  valde  probabili, 
circa  consecrationem  episcopalem,  scilicet,  circa  eius  efficaciam  introducendi 
episcopum  in  collegium  episcopale,  eique  conferendi  aliquam  missionem 
in  Ecclesia  universali.  Doctrina,  quam  Concilium  proponet,  debet  fulciri 
tantum  in  affirmationibus  theologicis  iam  plena  certitudine  acquisitis. 

7.  Collegium  episcopale  in  tantum  habet  praerogativas  proprias  pote- 
statis universalis  in  Ecclesia  in  quantum  actus  vere  « collegiales  » facere 
potest.  Definita  est  in  Vaticano  I infallibilitas  collegii  in  Concilio  congre- 
gati, vel  per  orbem  dispersi.  Doctrina  dogmatica  « De  Conciliis  oecumenicis  » 
includit  explicitam  affirmationem  potestatis  iurisdictionis  collegii  congre- 
gati. Quomodo  vero  posset  exerceri  haec  potestas  ab  episcopatu  per  orbem 
diffuso  determinandum  est  ordinatione  iuridica  hodiedum  nondum  exsistente. 

8.  Pars  collegii  episcopalis,  ut  esset  qualiscumque  coetus  particularis 
episcoporum,  « collegialitatem  » habet  in  sensu  unitatis  missionis,  responsa- 
bilitatis,  sollicitudinis  et  communionis.  Ut  habeat  « collegialitatem  » in  or- 
dine potestatis  iurisdictionalis  supra  Ecclesias  episcoporum  congregatorum, 
ei  conferenda  est  a Summo  Pontifice  sive  solo  sive  cum  episcopatu  univer- 
sali. 

9.  Ex  his  dictis,  proinde,  hae  conclusiones  deduci  possunt: 

a)  Primatus  Romani  Pontificis  ne  exclusi  ve  intellegatur  tantum  ut 
munus  capitis  collegii  episcopalis. 

b)  In  initio  par.  16  praemittenda  esset  descriptio  notionalis  collegii 
episcoporum,  in  qua  appareat  munus  Romani  Pontificis  inter  eos  et  supra  eos. 

c ) Opportunius  esset  praescindere  a locutionibus  omnibus,  in  quibus 
Pontifex  Romanus  videatur  reduci  ad  categoriam  capitis  collegii  episcopalis 
tantum. 

d)  Distinguatur  « collegialitas  » universi  collegii  episcopalis  ab  ea 
« collegialitate  » sensu  restrictivo,  quae  est  propria  coetuum  particularium 
episcoporum.  (Immo,  optandum  esset  ut  voces  « collegium  » et  « collegia- 

litas  » technicae  fierent,  adeo  ut  exclusive  adhiberentur  in  relatione  ad  epi- 
scopatum universalem  cum  Summo  Pontifice). 

e)  Fiat  mentio  explicita  unici  summi  et  aeterni  sacerdotii  Christi,  de 
quo  omnes  gradus  sacerdotales  in  Ecclesia  participant. 

10.  Vellem  tandem  unum  verbum  adiicere  de  paragrapho  circa  « diaco- 
nos ».  Opportunitas  instaurationis  disciplinae  « diaconatus  » permanentis  in 
Ecclesia  explicite  relinquatur  unico  iudicio  supremae  auctoritatis  in  Eccle- 
sia. De  quaestione  caelibatus  verbum  ne  fiat  (et  si,  nihilominus,  secundum 
potiorem  opinionem,  faciendum  est,  fiat  in  correspondenti  schemate  disci- 
plinari, non  in  schemate  dogmatico  de  Ecclesia). 

Bonus  pastor,  Christus  Dominus,  et  lapis  angularis,  habensque  claves 
domus  David,  cum  ex  hoc  mundo  exiret  ad  Patrem,  super  Petrum  suam 
aedificavit  Ecclesiam.  Dedit  ei  claves  regni  caelorum,  ipsumque  Petram,  seu 
saxum  fundamentalem  totius  sacri  aedificii,  constituit,  et  pastorem  fecit 
« cuiuscumque  gradus  et  dignitatis  pastorum  et  fidelium  » (Cone.  Vat.  I). 
Quapropter,  sicut  Petrus  ita  et  eius  in  munere  successor  Romanus  Pontifex, 
potestatem  singulariter  vicariam  Christi  habet  in  Ecclesia.  Petrus  vero,  cum 
primus  esset  apostolorum,  simul  cum  ceteris  apostolis,  et  ceteri  apostoli  cum 
Petro,  missionem  acceperunt  in  universum  mundum  praedicandi  Evange- 
lium  omni  creaturae;  et  superna  ligandi  atque  solvendi  potestate  praediti 
sunt.  Petrus  igitur  et  ceteri  apostoli,  qui  ad  instar  familiae  Christi,  « cum 
eo  » fuerant  et  collegium  Duodecim  efformarunt,  postquam  Christus  clari- 
ficatus  est,  solidarie  eius  mandatum  exsecuti  sunt.  Haec  universalis  collegii 
apostolici  missio  in  collegio  episcopali,  eius  successori,  perennis  perseverat. 
Ideoque,  collegium  episcopale  est  « episcopatus  unus  et  indivisus  » (Cone. 
Vat.  I),  ex  Romano  Pontifice  successore  Petri,  ut  hierarchico  « principio  et 
visibili  fundamento  unitatis  fidei  et  communionis  » (Cone.  Vat.  I),  et  epi- 
scopis universis  constans,  qui  in  missione  aedificandi  Ecclesiam  collegio  apo- 
stolico  « solidarie  » ( Fidei  donum)  succedit. 

Exc.mus  P.  D.  THOMAS  VILLELMUS  MULDOON 
Episcopus  tit.  Eesseitanus,  aux.  Sydneyensis 

Tres  velim  animadversiones  paucissimis  verbis  facere. 

1.  Prima  animadversio  ea  spectat  quae  dicuntur  in  pag.  23,  in  illa  vexata 
lin.  10,  ubi  Christus  dicitur  Ecclesiam  suam  fundasse  super  Petrum  ac  super 
apostolos.  Ea  verba  haud  paucis  Patribus  valde  displicent;  sed  insuper, 
iidem  Patres  dicunt  nullam  aliam  formulam  sibi  vere  acceptabilem  adhuc 
in  aula  propositam  esse.  Formulam  quaerunt,  non  principia  generalia  multis 
verbis  exposita.  Cum  et  ego  sic  sentiam,  eo  quod  distinctio  clara  non  est 
facta  inter  fundamentum  visibile  Ecclesiae,  quod  Petrus  est,  et  curam  pasto- 
ralem eiusdem,  quae  ceteris  quoque  apostolis  a Domino  concredita  est, 

hanc  propono  formulam  tanquam  emendationem:  loco  verborum  « Ipse 
Dominus  Iesus  Ecclesiam  suam...  » etc.,  haec  alia  substituantur:  « Ipse  Do- 
minus Iesus  Ecclesiam  suam  fundavit  super  Petrum  rupem,  cui  ceteros  apo- 
stolos arctissime  sociavit  ut  ipsi  cum  eo  et  sub  eo  Ecclesiam  pascerent,  re- 
gendo, docendo,  et  sanctificando  ». 

2.  Secunda  animadversio  ea  respicit  quae  dicuntur  in  n.  21,  pag.  31  sche- 
matis, ubi  agitur  de  episcoporum  munere  regendi.  Et  quidem:  mirum  hoc 
mihi  videtur  quod  in  eo  loco,  quo  doctrina  summi  momenti  continetur,  ne 
unum  quidem  verbum  habetur  de  supremo  exercitio  potestatis  regendi,  scii, 
de  episcoporum  munere  regendi  in  Concilio  Oecumenico  implendo.  Nonne 
in  Concilio  Oecumenico  episcopi  cum  Pontifice  et  doctores  et  legislatores 
authentici  sunt,  et  quidem  pro  Ecclesia  universali ? Iamvero,  schema,  ubi 
tractat  de  episcoporum  munere  docendi , in  n.  19  scii.,  recte  omnino  agit 
de  eorum  munere  docendi  etiam  in  Concilio  Oecumenico.  Cur  igitur  om- 
nino silet  de  gemino  munere,  regendi  nempe,  aeque  in  Concilio  exercendo? 
Hoc  nullo  modo  prorsus  intelligo. 

Propono  igitur  ut  loco  citato  fiat  peculiaris  paragraphus  in  qua  haec, 
inter  alia,  in  luce  ponantur:  1.  episcopi  una  cum  Summo  Pontifice  in  Con- 
cilio Oecumenico  congregati,  sunt  legislatores  authentici  pro  Ecclesia  uni- 
versali; 2.  haec  potestas  regiminis  non  est  derivatio  quaedam  iurisdictionis 
primatialis  Romani  Pontificis  in  episcopos,  sed  coetui  episcoporum  inest  ex 
voluntate  et  institutione  ipsius  Christi,  et  ideo  Concilium  Oecumenicum 
nequaquam  est  iuris  ecclesiastici,  sed  vere  iuris  divini. 

Et  explico.  Tum  ex  Sacra  Scriptura  tum  ex  sacra  traditione  liquidissime 
constat  duo  esse  subiecta  supremae  auctoritatis  divinitus  instituta  in  Eccle- 
sia, nempe  Romanum  Pontificem  per  se  solum  et  Concilium  Oecumenicum. 
Porro,  cum  Romanus  Pontifex  sit  pars  essentialis  Concilii,  evidens  est  haec 
duo  subiecta,  respectu  Concilii,  non  esse  adaequate  distincta  sed  inadae- 
quate  tantum. 

Haec  doctrina,  de  qua  nescio  quo  pacto  disputari  possit,  in  schemate 
exponi  debet  antequam  subtiliora  disputentur. 

3.  Tertia  animadversio  haec  est:  quaeritur  utrum  Summus  Pontifex 
extra  Concilium  Oecumenicum  sit  subiectum  supremae  auctoritatis  adaequate 
distinctum  a coetu  seu  collegio  episcoporum,  ita  ut  potestas  eius  in  univer- 
sam Ecclesiam  sive  docendo  sive  regendo,  sit  personalis  et  propria,  non 
autem  collegialis  seu  dependens  a coetu  episcoporum?  Et  respondeo  eam 
esse  propriam,  personalem  et  independentem. 

Verum  est  quidem  quod  Summus  Pontifex  possit  habere  gravem  obli- 
gationem in  conscientia  episcopos  consulendi,  sive  sollemni  Concilio  con- 
vocato, sive  litteris,  sive  aliis  viis  atque  rationibus  aptis;  tamen  obligatio 
illa  oritur  non  ex  divina  constitutione  Ecclesiae,  sed  ex  prudentia  pastorali, 
ad  mala  removenda  vel  ad  bonum  Ecclesiae  efficacius  promovendum.  Sed 
tunc  versamur  in  ordine  morali,  non  in  ordine  iuridico-divino,  de  quo  solo 
quaestio  movetur. 

Verum  est  etiam  omnes  actus  sollemnes  Summi  Pontificis  esse  aliquo 
lato  sensu  actus  collegiales  seu  actus  capitis  collegii,  scii.:  ex  promissionibus 
Christi  scimus  quod  Summus  Pontifex,  ex  cathedra  docens,  semper  doce- 
bit iuxta  doctrinam  a coetu  episcoporum  professam;  et  similiter  semper 
aget  iuxta  divinam  constitutionem  Ecclesiae  utpote  a coetu  episcoporum  in- 
tellectam. 

Tamen  ponere  quod  Summus  Pontifex  sit  dependens  a collegio  episco- 
porum idem  est  ac  dicere  quod  Pontifex  tenetur  eidem  collegio  rationem 
reddere;  quod  plane  contradicit  dogmati  fidei. 

Pag.  23,  linn.  9-10:  sic  mutentur:  ipse  Dominus  Iesus  Ecclesiam  suam 
fundavit  super  Petrum  rupem,  cui  ceteros  apostolos  arctissime  sociavit  ut 
ipsi  cum  eo  et  sub  eo  Ecclesiam  pascerent,  regendo,  docendo,  sanctificando. 

Pag.  25,  lin.  13:  loco  verborum  « praecellentem  gradum  confert  sacer- 
dotii » sint  haec:  « plenitudinem  sacramentalem  sacerdotii  confert  ».  Abso- 
lute loquendo,  plenitudo  sacerdotii  in  solo  Christo  invenitur. 

Pag.  25,  lin.  21:  loco  « ordinatus  » sit  « consecratus  ». 

Pag.  25,  lin.  22:  post  verbum  « sacramentali  » inseratur  verbum  « per- 
fecte »,  ita  ut  sic  legatur:  « ita  charactere  sacramentali  perfecte  ornatur, 
ut  ...  ». 

Pag.  25,  lin.  23:  omittantur  verba  « vel  laicus  ».  Si  enim  « nunquam  sim- 
plex sacerdos  »,  a fortiori  nec  laicus  rursus  fieri  possit. 

Pag.  26,  lin.  2:  verba  illa:  « in  quos  gratiam  de  suae  paternae  plenitu- 
dinis abundantia  transfundunt  » non  placent.  Theologice  enim  valde  male  so- 
nant, nam  minister  cuiusvis  sacramenti  non  est  nisi  instrumentum  Dei  et 
Christi.  Nefas  est  autem  sic  de  causa  instrumentali  loqui  ac  si  causa  princi- 
palis esset. 

Pag.  26,  linn.  36-41:  deleantur  omnia,  his  verbis  substituendis:  «por- 
ro, relate  ad  quaestionem  vexatam  utrum,  in  quibus  regionibus,  et  sub  qui- 
bus conditionibus  diaconatus  in  futuro  tamquam  proprius  ac  permanens 
gradus  hierarchiae  pro  necessitate  animarum  exerceri  poterit,  haec  Sacrosancta 
Synodus  decernit  rem  iudicio  prudenti  Sanctae  Sedis  relinquendam  esse  ». 

Pag.  29,  lin.  37:  ante  verba  « In  definitionibus  suis...  »,  haec  inseran- 
tur: « Neque  haec  infallibilitatis  praerogativa  est  quaedam  derivatio  ex  per- 
sonali infallibilitate  Summi  Pontificis , sed  iure  divino  episcopis  in  Concilio 
adunatis  competit,  ita  ut  » et  sic  pergat:  « in  definitionibus  suis  Concilium 
ea  infallibilitate  polleat  qua  divinus  Redemptor  ...  etc.  ». 

Pag.  30,  lin.  8:  post  vocem  « fide  » inseratur  « vel  de  moribus  ». 

Pag.  30,  linn.  18-21:  tollantur  ista  verba:  « Ad  quam  rite  ...  sedulo  ap- 
plicant »,  utpote  prorsus  superflua  et  indigna. 

Pag.  30,  art.  20:  de  episcoporum  munere  sanctificandi.  Totus  articulus, 
salva  reverentia  erga  auctores,  debilis  et  tenuis  apparet.  Episcopus,  utpote 
Christi  personam  insigne  gerens,  veluti  fons  est  omnis  sanctificationis  pro 
populo  sibi  commisso,  cum  omnia  ministeria  sanctificationis  ab  eo  depen- 
deant et  ab  eo  procedant. 

Pag.  31,  lin.  5:  post  verbum  « commissas  » inserantur  haec  verba: 
« iure  divino »,  ita  ut  sic  legatur:  « ipsi  Ecclesias  sibi  commissas  iure 
divino  ut  vicarii  et  legati  Christi  regunt  »...  etc. 

Pag.  31,  lin.  11:  loco  verbi  «regatur»  sit  verbum  «moderetur». 

Pag.  31:  valde  mirandum  est  quod  in  art.  21 , De  episcoporum  munere 
regendi,  ne  unum  quidem  verbum  habetur  de  episcoporum  munere  regendi 
in  Concilio  oecum  enico  implendo.  Nonne  in  Concilio  oecumenico  episcopi 
sunt  et  doctores  et  legislatores?  Si  igitur  schema,  in  articulo  De  episcoporum 
munere  docendi,  recte  omnino  tractat  de  munere  docendi  in  Concilio  exer- 
cendo, cur  silet  de  gemino  munere,  regendi  scii,  aeque  in  Concilio  fungendo? 
Peto  igitur  de  hoc  aspectu  regiminis  paragraphum  specialem  in  qua  haec, 
inter  alia,  in  clara  luce  ponantur: 

a)  Episcopi  in  Concilio  oecumenico  congregati  sunt  authentici  legi- 
slatores pro  Ecclesia  universali. 

b)  Haec  potestas  regiminis  non  est  derivatio  quaedam  ex  primatu 
iurisdictionis  Romani  Pontificis,  sed  inest  episcopis  ex  institutione  ipsius 
Christi,  et  ideo  iure  divino  exercetur. 

Exc.mus  P.  D.  EDUARDUS  NECSEY 
Episcopus  tit.  Veliciensis,  adm.  ap.  Nitriensis 

Ad  n.  20,  cap.  II  schematis  de  Ecclesia. 

Finita  discussione  super  cap.  II  schematis  de  Ecclesia  in  specie  Patres 
conciliares  e Cecoslovakia  ad  supplendum  n.  20  de  episcoporum  munere 
sanctificandi  has  adnotationes  humiliter  proponunt,  quin  eae  in  congrega- 
tione generali  legantur,  sufficiet  nempe,  si  has  adnotationes  respectiva  com- 
missio in  definitivo  textu  redigendo  in  respectum  sumet: 

Omni  modestia  ac  humilitate  pronuntiare  audemus,  quod  episcopi  mu- 
nere sanctificandi  non  plene  et  rite  fungerentur,  si  tantum  id  facerent, 
quod  n.  20  cap.  II  schematis  de  Ecclesia  continet. 

Episcopus  nempe  ut  summus  sacerdos  celebrans,  cultum  christianae  reli- 
gionis secundum  praecepta  Domini  et  generales  Ecclesiae  leges  ordinans, 
sacramentum  Ordinis  et  confirmationis  administrans  et  populum  Dei  in  litur- 
gia  et  praesertim  in  Missae  sacrificio  ad  veram  et  fructuosam  participationem 
adhortans  et  instruens  non  potest  immediatum  et  omnes  fideles  suae  dioe- 
cesis complectentem  influxum  exercere.  Ad  veram  sanctificationem  fidelium 
necesse  est,  ut  eis  intensiva,  profunda  cura  spiritualis  impendatur,  quod  nul- 
lus episcopus  sine  aptis  ac  zelosis  adiutoribus  praestare  potest. 

Episcoporum  munus  sanctificandi  necessario  exigit,  ut  nos  episcopi  sum- 
mam curam  impendamus  vitae  spirituali  cleri.  Finis  primarius  Concilii  Oecu- 
menici  Vaticani  II  est  interna  renovatio  Ecclesiae.  Assecutio  huius  finis 
pendet  ab  eo,  quomodo  nostri  sacerdotes  hanc  internam  renovationem  in 
seipsis  in  effectum  deducturi  sint.  In  decursu  discussionis  super  hoc  cap.  II 

adnotatum  fuit  totum  mundum  nunc  in  novam  epocham  ingressurum.  Eccle- 
sia Christi  in  hac  aetate  ubique  terrarum  in  gravi  lucta  cum  maximo  errore 
huius  aevi,  cum  materialistico-atheismo  stat.  Hic  error  negat  omnem  facto- 
rem supernaturalem,  at  nos  scimus  hunc  errorem  tantum  ope  gratiae  super- 
naturalis  posse  superari. 

Dominus  noster  in  sua  oratione  sacerdotali  ante  suam  passionem  et 
mortem  oravit  pro  suis  discipulis  et  Ecclesia:  « Pater,  sanctifica  eos  in  ve- 
ritate ...  et  pro  eis  ego  sanctifico  meipsum,  ut  sint  et  ipsi  sancti  in  veritate  » 
(Io.  17,  17-19). 

Etiam  episcopus  pro  suis  sacerdotibus  oret,  ut  Pater  sanctificet  eos  in 
veritate,  at  etiam  sua  paterna  cura  eos  prosequatur,  ut  vere  piam,  profun- 
dam vitam  spiritualem  ducant,  sint  ministri  Christi  sancti,  zelosi,  spiritu 
pauperes  et  humiles.  Omni  data  occasione  inculcet  eis  verba  Domini: 
« ...  qui  manet  in  me  et  ego  in  eo,  hic  fert  fructum  multum,  quia  sine  me 
nihil  potestis  facere  » (Io.  15,  5). 

Nostra  humilis  propositio  est,  ut  n.  20  cap.  II  schematis  de  Ecclesia  in 
hoc  sensu  compleatur. 

Nomine  Patrum  conciliarium  e Cecoslovakia. 

Exc.mus  P.  D.  DRAGUTIN  NE2IC 
Episcopus  Parentinus  et  Polensis 

Omni  sane  christiano,  qui  Spiritu  Christi  vere  imbutus  est,  summe  pla- 
cebit studium  in  schemate  nostro  pluries  expressum,  ut  partes  quae  ab  hie- 
rarchis  in  Ecclesia  explendae  sunt,  tamquam  ministerium  atque  servitium 
fratribus  suis  exhibendum  praesentetur.  Cum  nos  homines  amori  proprio 
ambitionique  semper  obnoxii  maneamus,  certe  multi  valet,  ut  ad  tantam 
dignitatem  sublimitatemque  in  munere  Christi  evectis  incessanter  in  mente 
praesens  sit  cognitio,  nos  servos  et  ministros  esse,  non  dominos.  Praeterea, 
haec  praesentatio  potestatis  officiorumque  ecclesiasticorum  quam  profunde 
evangelica,  tam  hodiernae  mentalitati  hominum  eximie  accommodata  est. 
Spiritu  enim  democratismi  ductus,  homo  temporis  moderni  aegre  auctorita- 
rismo  praepositorum  submittitur,  facilius  autem  potestatem  ut  servitium  con- 
cipit, ideoque  etiam  suscipit  eique  obtemperatur.  Quapropter  haec  potesta- 
tis ecclesiasticae  praesentatio  ac  descriptio  cum  finibus  Concilii  nostri  summe 
congruit,  ut  veritates  scilicet  aeternas  hominibus  aevi  hodierni  in  nova 
veste  offeramus. 

Sed  proprie  ideo  timendum  etiam  est,  ne  spiritus  democratismi  hodierni 
veritatem  hanc  profunde  evangelicam  in  sensum  deformatum  funestumque 
sensim  sine  sensu  convertatur,  qui  sensus  hic  illis  iamiam  susurratur,  immo 
quandoque  voce  alta  praedicatur,  de  sacerdotibus  « servis  populi  » — cum 
claro  colore  politico.  Quapropter  conceptus  hic  ministerii  atque  servitii  in 

praesenti  capite  accuratius  describatur  ita,  ut  dimensiones  eius  evangelicae 
et  christianae  omnibus  in  comperto  fiant,  nullisque  deviationibus  ansam 
praebeant. 

Papa,  episcopus,  presbyter,  diaconus,  immo  christianus  quicumque  — se- 
cundum mensuram  sui  muneris  — imprimis  et  directe,  est  debetque  esse 
servus  et  minister  Christi.  Secundo  loco  et  consequenter,  propter  Christum  et 
per  Christum,  est  et  debet  esse  servus  et  minister  hominum,  populi,  fratrum 
suorum.  Minister  populi  christiani,  minister  fratrum,  minister  Ecclesiae, 
omnes  istae  et  similes  locutiones  derivantur  et  fundantur  in  eo  quod  est 
minister  Christi.  Omni  homini  servitium  exhibere  debet,  sed  propter  Chri- 
stum et  tamquam  Christo,  immo:  quodam  vero  sensu  reipsa  Christo  servit 
in  unaquaque  persona  humana.  Omnia  enim  recapitulantur  in  illo  quod 
Filius  hominis  in  fine  saeculorum  dicturus  est:  « Arnen  dico  vobis,  quamdiu 
fecistis  uni  ex  his  fratribus  meis  minimis,  mihi  fecistis  » (Mt.  25,  40). 

Dicet  forsan  aliquis:  sed  differentia  inter  conceptum  servitii  fratribus 
simpliciter  et  servitium  fratribus  propter  Christum  non  est  essentialis,  so- 
lummodo motivum  est  diversum.  Attamen  distinctio  est  essentialis.  Notio 
enim  servitii  et  ministerii  secum  fert  — saltem  in  communi  et  hodierno 
usu  quem  respicere  debemus  — et  includit  subiectionem  illius  qui  ministrat 
voluntati  illius  cui  ministrat.  Nos  autem  non  debemus  facere  voluntatem 
hominum,  non  debemus  sequi  voluntatem  populi,  sed  semper  et  ubique  fa- 
cere debemus  voluntatem  Christi.  Non  est  nostrum,  ut  ministerium  nostrum 
accommodemus  desideriis  et  cupiditatibus  et  finibus  hominum,  sed  volun- 
tati Christi.  Servire  debemus  singulis  fratribus  nostris  et  universo  populo, 
sed  semper  ea  ratione  qua  vult  Christus,  et  cum  eo  fine,  ut  et  ipsi  volun- 
tatem Christi  faciant,  ut  in  ipsis  Christus  formetur,  ut  etiam  ipsi  in  virum 
perfectum  in  Christo  tandem  deveniant! 

Extollendum  igitur  est  servitium,  sed  servitium  cuius  ordinator  Christus 
est,  cuius  motivum  Christus  est,  cuius  finis  Christus  est! 

Exc.mus  P.  D.  SIMON  HOA  NGUYEN-VAN  HIEN 
Episcopus  D alat  ensis 

Mihi  liceat  aliquid  addere  iis  quae  iam  longe  lateque  disputata  sunt  de 
duplici  quaestione  1.  diaconatus  permanentis  restaurandi,  2.  collegialitatis 
episcoporum. 

1.  De  diaconatu  permanente  restaurando. 

Multae  rationes  pro  diaconatu  permanente  laicis  etiam  coniugatis  con- 
ferendo, iam  in  hac  aula  allegatae  sunt,  quarum  praecipua  est:  necessitas 
apostolatus  moderni,  ob  sacerdotum  penuriam. 

Sed  mihi  et  aliis  pluribus  Patribus  videtur  quod  in  circumstantiis  prae- 
sentibus, talis  restauratio  sine  caelibatu  non  esset  opportuna. 

Ratio  est  quia  apud  fideles  et  infideles,  caelibatus  Ecclesiae  latinae  ab 
omnibus  tanquam  pretiosissima  margarita  habetur  et  talis  aestimatio  iam 
est  maximi  momenti  animi  dispositio,  prius  pro  admiratione  tanti  sacrificii, 
dein  pro  plena  praedicatoris  libertate  omnes  ad  se  venientes  recipiendi;  quae 
dispositio,  multis  obstaculis  ablatis,  reddit  nostram  sanctam  religionem  prae- 
fulgentem et  attrahentem,  eiusque  praedicatorem  venerationis  digniorem. 

Immo,  si  meliores  coniugati  ad  diaconatum  promoverentur,  hi  iam  in 
ordine  hierarchico  ponerentur,  a simplicibus  fidelibus  seiuncti  considerantur, 
quamvis  sint  in  eodem  statu  coniugali,  sicque  omnis  Actio  catholica  laicalis 
saltem  pro  viris,  difficilior  evaderet,  quia  meliora  elementa  iam  segregarentur, 
ordinariis  elementis  sibi  relictis. 

Porro  ad  remedium  necessitatibus  apostolatus  moderni  praebendum,  in 
locis  ubi  sacerdotes  numero  pauci,  praesertim  in  locis  missionum,  ut  in  pa- 
storali munere  aliquomodo  allevientur,  adiutorii  opus  habent,  sic  proponere 
audeo: 

a)  ut  aliqui  sive  ex  religiosis  fratribus,  sive  ex  laicis  non  coniugatis, 
de  Ordinarii  loci  iudicio,  ad  diaconatum  permanentem  promoveantur.  Quodsi 
postea  matrimonium  contrahere  voluerint,  ad  statum  laicalem  reducantur; 

b)  ut  aliqui  ex  fidelibus  coniugatis  doctrina  et  moribus  praestantio- 
ribus,  seligantur,  quibus  mandatum  speciale  catechizandi,  praedicandi,  fide- 
lium communitates,  loco  sacerdotis,  dirigendi;  in  uno  verbo,  omnia  munera 
clericis  minoribus  competentia  adimplendi,  baptismum  cum  aliquibus  caeri- 
moniis solemnioribus  pro  eisdem  tanquam  sacerdotis  vices  gerentibus  rite 
adaptatis  conferendi,  exsequias  conducendi,  etc. 

Pro  administratione  communionis  sacrae,  eis  concedatur  facultas  specia- 
lis sicut  iam  concessum  est  persecutionis  tempore,  de  iudicio  Ordinarii 
loci  et  consensu  parochi,  sibi  et  aliis  fidelibus  Sanctissimum  Sacramentum 
praebendi. 

Hoc  agendi  modo,  et  caelibatus  in  honore  remanebit  et  necessitatibus 
adiutorii  ministerialis  obtinetur  remedium. 

2.  De  collegialitate  episcoporum. 

Cum  de  hac  quaestione  permulta  argumenta  pro  et  contra  iam  allata  sint, 
vellem  duo  tantum  puncta  proponere: 

a)  Christi  Ecclesiae  fundatio  super  Petrum  et  apostolos. 

Postquam  Christus  duodecim  apostolos  vocavit,  elegit,  instruxit,  eisque 
in  magnis  lineamentis  Ecclesiam  suam  sub  variis  parabolis  descripsit,  eisdem 
in  solidum  et  separatim  soli  Petro  tanquam  unitatis  fundamento,  faculta- 
tem alligandi  ac  solvendi  promisit,  dein  eamdem  cum  potestate  consecrandi 
et  absolvendi  reapse  commisit,  tandem  soli  Petro  pascendi  oves  et  agnos 
suos  munus  tradidit,  Christus  Dominus  noster,  omnibus  insimul  dixit,  ad 
caelum  ascensurus:  « Sicut  misit  me  Pater,  sic  et  ego  mitto  vos.  Euntes 
docete  omnes  gentes  ...  Ecce  vobiscum  sum  usque  ad  consummationem 
saeculi  » (Mi.  28,  19-20). 


ANIMADVERSIONES  SCRIPTAE  - CAP.  II  DE  ECCLESIA 


827 


Primitiva  catechesis,  hos  primos  delegatos  Christi  dempto  Iuda,  sub 
nomine  collectivo  semper  indicabant:  Undecim. 

Paulus  ipse  hoc  agnovit  in  Act.  15,  5,  eosque,  saltem  tres  apostolos  Iero- 
solymae  inventos,  « columnas  Ecclesiae  » vocavit  (Gal.  2,  9). 
b)  Interpretatio  factorum. 

Christus  filius  Dei  homo  factus  est  ut  homines  filios  Dei  faceret 
(S.  August.),  Ecclesiam  suam  tanquam  familiam  divinam  instituere  voluit, 
quam  etiam  aliis  figuris  illustravit. 

Porro  in  familia  humana,  praesertim  in  oriente  ubi  Christus  natus  est 
et  vixit,  generatim  in  familia  numerosa,  cum  pater  apud  quem  residet  tota 
domus  potestas,  quando  abest,  conducendi  fratres  minores  natu  officium 
et  domum  disponendi,  in  solidum  fratribus  maioribus  quibus  praeficit 
maximum  natu.  Sic  enuntiatur  in  proverbio:  « Frater  maximus  natu  patris 
locum  tenet  ».  Responsabilitas  in  omnibus  reponitur:  et  in  maximo  natu 
totaliter  et  in  omnibus  fratribus  maioribus  totaliter,  licet  quisque  suam 
portionem  specialem  habeat. 

Item  mihi  videtur  dicendum  in  Ecclesia  Dei:  Deus  sic  dilexit  mun- 
dum ut  Filium  suum  unigenitum  daret.  Christus  ad  omnes  salvandos,  Ec- 
clesiam suam  instituit.  Omnes  filios  divinae  familiae  sunt  titulo  ac  digni- 
tate aequales.  Attamen,  antequam  de  mundo  discessit,  aliquos  ex  filiis  elegit 
quos  « seniores  » constituit  in  domo  et  quibus  commisit  munus  grave  ut  alios 
conducerent  ad  Patris  domum,  certo  pede.  Hi  seniores,  non  quidem  aetate, 
sed  superna  potestate  ex  institutione  praediti  divina,  per  status  gratiam, 
fratres  tuto  gressu,  sine  errore,  in  terrestri  itinere  conducendi  officium  ha- 
bent, tum  instruendo,  tum  nutriendo,  tum  sanando,  tum  dirigendo  etiam 
aliquando  cum  correctione  ac  poena. 

Huius  muneris  tam  sublimis  exercitium  incumbit  tum  omnibus  in  soli- 
dum seu  collective  sumptis,  tum  soli  et  quidem  personaliter  fratri  maximo: 
vicario  patris  absentis. 

Cum  in  Ecclesia  Christi,  quamvis  Dominus  sit  praesens  sicut  ipse  pro- 
misit, attamen  eius  praesentia  est  invisibilis,  et  Ecclesia  visibilis  indiget  vica- 
rio capitis  visibili. 

Crederem  quod  in  hoc  sensu,  locuti  sunt  Petrus:  « Seniores  ergo  qui  in 
vobis  sunt,  obsecro  consenior  et  testis  Christi  passionum  » ( 1 Pet.  5,  1),  « Se- 
nior Electae  Dominae  et  natis  eius...  » (2  Io.  1)  et  alii  in  Act.  Apostolorum 
passim. 

Si  res  ita  non  esset,  ubinam  inveniri  posset  suprema  potestas  et  doctrinae 
infallibilitas  in  Ecclesia,  Sede  vacante:  Quid  esset  si  Sedis  vacatio  per  multos 
annos  perduraret? 

Concludere  audeo  quod  tota  et  summa  auctoritas  residet  et  in  communi- 
tate apostolorum  in  solidum  cum  Petro  et  in  Petro  tanquam  huius  com- 
munitatis capite  et  quidem  a Domino  sic  instituente. 

Exc.mus  P.  D.  IOSEPH  NKONGOLO 
Episcopus  Lueboensis 

Loquitur  nomine  47  episcoporum  conferentiae  episcopalis  ex  Congo 
(Leopold  ville)  et  23  episcoporum  ex  Cameroun  et  Africa  Centrali. 

Conferentia  episcoporum  ex  Congo  Leopoldville,  Cameroun  et  Africa 
Centrali  omnino  approbant  quae  hucusque  dicta  sunt  in  hac  aula  ut  reti- 
neantur in  schema  ea  quae  ibi  dicta  sunt  de  diaconatu  stabili. 

Rationes  allatae  praesertim  a cardd.  Dopfner,  Landazuri  et  Suenens, 
ab  episcopo  Yago  et  aliis  episcopis  valent  praesertim  in  nostris  regionibus. 

Quaestio  de  qua  agitur  non  est  utrum  diaconi  possunt  matrimonium  con- 
trahere sed  agitur  de  consecratione  diaconatus  virum  iam  coniugatorum. 

A.  v.,  diaconi  non  inter  iuvenes  eligantur,  sed  inter  viros  graviores  et 
reapse  venerandos  propter  vitae  integritatem,  ad  mentem  apostoli  Pauli: 
« pudicos,  non  bilingues,  non  multo  vino  deditos,  non  turpe  lucrum  sectan- 
tes, habentes  mysterium  fidei  in  conscientia  pura  » ( 1 Tim.  3,  8). 

Tales  viri  inveniuntur  inter  fideles.  Sed  plerique  coniugati  sunt.  Num- 
quid  talis  obex  sit  matrimonium  ut  nos  impediat  fidelibus  pene  derelictis 
auxilium  et  solacium  praebere? 

Praeterea,  ut  experientia  docet,  in  quibusdam  locis  seclusis,  diaconus 
ad  caelibatum  adstrictus,  solus,  segregatus,  difficillime  perseverare  potest. 

Atqui  in  nostris  regionibus  diaconis  indigemus.  Nam: 

1.  Diaconus  auxilium  magni  momenti  praestare  potest  sacerdoti  ubi 
fideles  numerosissimi  sunt  sicut  in  pluribus  missionibus  nostrarum  regio- 
num accidit. 

2.  Diaconus  praesertim  praeesse  potest  parvis  communitatibus  Christia- 
nis aditu  difficilibus,  quas  sacerdos  nisi  raro  visitare  potest. 

Ex  experientia  amplissime  probatur  fideles  nostros  in  his  communitati- 
bus sese  sentire  derelictos.  Praesente  diacono  non  privarentur  aliquo  mi- 
nistro sacro,  qui  ad  hoc  munus  sacramentaliter  deputaretur. 

Venerabiles  Patres,  sacri  episcopatus  indoles  collegialis  requirit  ut  omnes 
ecclesiae  pastores,  in  una  eademque  caritate  coniuncti  et  eodem  zelo  domus 
Dei  devorati,  cum  maxima  benevolentia  perspiciant  necessitates  ecclesiarum 
particularium  ut  crescat  et  confirmetur  inter  omnes  gentes  Regnum  Dei. 

Exc.mus  P.  D.  MICHAEL  NTUYAHAGA 
Episcopus  Usumburaensis 

Mihi  liceat  meam  humilem  vocem  elevare  cum  illis  tam  venerabilibus 
aliorum  multorum  Patrum  conciliarium  et  circa  diaconatus  quaestionem  di- 
sciplinarem adhuc  redire.  Opto  enim  ut  haec  quaestio  diaconatus  clare  po- 
natur et  magna  cum  prudentia  statuatur. 

Etenim  duplicem  aspectum  in  hoc  problema  diaconatus  distinguere  de- 
bemus. Factum  institutionis  diaconatus  ut  status  permanens  et  usque  ad 
sacerdotium  non  tendens,  in  dubium  non  est.  In  Sacra  Scriptura  et  in  tradi- 
tione fundamentum  habet.  Et  animadverto  eius  instaurationem  a Patribus 
huius  sacri  Concilii  quasi  unanimiter  admissam  esse. 

Attamen  alius  problematis  aspectus  adest.  Estne  optandum  ut  coniuncti 
diaconi  ordinentur?  Scio,  de  iure,  inter  diaconatum  et  matrimonium  incom- 
patibilitatem non  esse.  In  Ecclesia  catholica  enim  historice  dantur  aliqui 
sacerdotes  in  matrimonio  constricti,  et  dari  possunt  etiam  diaconi  con- 
iuncti. Sed,  de  facto,  traditio  catholica,  in  Romana  Ecclesia,  quod  ad  caeli- 
batum attinet,  diaconatum  sacerdotio  aequiparavit,  et  diaconi  vitam  in  statu 
castitatis  duxerunt.  Nullibi  probatum  est  primos  diaconos  coniunctos  fuisse. 
Saec.  xm  ultimum  huius  diaconatus  vestigium  in  S.  Franciscum  Assisiensem 
invenitur.  Sed  ipse  caelebs  erat. 

Humillime  opinor  ergo  ut  servetur  haec  traditio  et  coniuges  diaconos 
non  expedire.  Multa  incommoda  diaconatus  in  statu  matrimonii  certo  certius 
praevidibilia  sunt.  Et  timeo  ne  potius  inveniamus  obstacula  quam  progres- 
sus optatos  in  Ecclesia.  Etenim  diaconus  coniux,  maritus  et  pater,  inter  suam 
familiam,  uxorem,  parentes  et  ministerium  divisus  erit.  Matrimonium  dispo- 
nibilitate  in  ministerio  privat  aut  eam  minuit. 

Immo  huiusmodi  diaconatus  vocationibus  sacerdotalibus  non  favebit. 
Periculosum  est  enim  aliquos  iuvenes  facilitatis  solutionem  quaerentes,  dia- 
conatum cum  matrimonio  sacerdotio  sine  matrimonio  anteposituros  esse. 
Ubique  terrarum  etenim  una  principalium  rationum  diminutionis  vocatio- 
num sacerdotalium  est  caelibatus. 

Et  quid  amplius  dicere?  Quod  peius  est  audere  dicere  debemus.  Talis 
diaconatus  in  statu  matrimonii  non  solum  diminutionis  vocationum  sacer- 
dotalium erit  causa,  sed  etiam  et  ipsis  sacerdotibus  tentatio  erit.  Diaconatus 
sacer  ordo  est,  et  ad  sacrum  ministerium  destinatus  est  sicut  et  sacerdo- 
tium et  cum  illo.  Quare  ergo  diaconatus  cum  matrimonio  et  sacerdotium 
sine  matrimonio  ? Haec  quaestio  certo  certius  a nonnullis  etiam  inter  sacer- 
dotes ponetur.  Quis  non  videt  periculum?  Admittere  duos  ordines  sacros 
in  eodem  ministerio  sed  ducentes  vitam  differentem,  nonne  est  quaedam 
provocatio  et  probabile  vulnus  caelibatui  catholico?  Peto  igitur  ut  rationes 
quae  sacerdotes  a matrimonio  arceantur,  et  ipsos  diaconos  avertant.  Nomine 

meo  loquor,  sed  certus  sum  esse  cum  multis  aliis  episcopis  africanis  qui 
nondum  locuti  sunt  praeteriens  illos  qui  illorum  opinionem  dederunt. 

Ergo  et  haec  est  conclusio,  si  diaconatus  in  statu  permanenti  est  instau- 
randus, optamus  ut  procedat,  fructus  afferat,  et  permaneat.  Et  quia  diaco- 
natus in  statu  matrimonii  inopportunum,  inefficacem  et  aliquomodo  pericu- 
losum esse  videtur,  rogo  vos,  venerabiles  Patres,  ut  solummodo  in  statu 
castitatis  instauretur  ille  diaconatus.  Sic  efficacior,  utilior  et  gratior  evadet 
populo  catholico  qui  caelibatum  in  ordinibus  sacris  magni  pretii  aestimat 
et  in  honore  habet.  Deus  nos  adiuvet. 

107 

Exc.mus  P.  D.  IOANNES  NUER 
Episcopus  tit.  Phatanensis , aux.  Thebanus 

Asseritur,  et  quidem  recte,  in  schemate  § 25,  pag.  29,  linn.  22-25:  « ad 
laicos  spectat  etiam  ut  conditiones  diffusioni  religionis  idoneos  promoveant 
valoresque  morales  diffundant,  hac  quidem  ratione  ut  in  ipso  saeculo  viven- 
tes, mundum  evangelico  nuntio  illuminent  ». 

Mundus  absque  dubio  in  omnibus  suis  aspectibus  evangelico  nuntio  il- 
luminandus est.  Hoc  vero  nuntium  et  diffusione  et  exitu  careret,  nisi  evan- 
gelii  genuino  spiritu,  qui  paupertatis  et  a mundanis  delectationibus  abscis- 
sionis  spiritus  est,  effunderetur.  Hic  revera  fuit  spiritus  Christi  qui  in  hunc 
mundum  veniens  ad  evangelizandum  pauperibus,  seipsum  pauperem  efficit. 
Ideoque  illi  omnes,  qui  ad  opus  Christi  in  saecula  promovendum  vocati 
sunt,  eodem  spiritu  apostolatum  suum  agere  tenentur. 

Laici  proinde  hoc  paupertatis  spiritu  animati,  vitae  domesticae  et  sociali 
christianum  testimonium  efficaciter  reddere  possunt.  Opusque  vere  pastorale 
efficere  atque  omnia  in  Christo  restaurare. 

Ita  sodaliter  ut  populus  Dei  agentes,  laici  hominum  hodiernis  aspirationi- 
bus recte  satisfacerent.  Laici  revera,  Christum  pauperem  imitantes  popu- 
lumque evangelizantes,  vividiorem  in  se  animadverterent  responsabilitatem 
ut  Christo  mundum  lucrifaciant. 

Omnia  igitur  quae  hucusque  relate  ad  clerum  de  spiritu  paupertatis  et  de 
evangelizandis  pauperibus  pluries  relata  sunt,  eadem  relate  ad  laicos  nunc 
iteranda  sunt.  Ne  tamen  proposita  in  qualicumque  abstractionis  condigna- 
tione  maneant,  necesse  est  ut  practicas  realesque  conditiones  et  pro  clero  et 
pro  laicis  determinemus.  Praeprimis  pro  clero  qui  exemplo  Christi  gregem 
ad  vivifica  pascua  ducere  tenetur.  Pro  laicis  qui  « medice  cura  teipsum  » 
quoad  clerum  repetere  nequeunt,  exemplum  quod  a nobis  pro  se  receperunt 
et  aliis  communicare  possint. 

Ex  omnibus  praefatis,  venerabiles  Patres,  proponere  vellem  ut  sche- 
mati adderetur:  laici  pauperibus  evangelizent  in  spiritu  Christi  pauperis. 
Et  ita  Ecclesiae  apostoli,  sicut  sacerdotes  ita  et  laici,  eandem  Christi  imagi- 
nem mundo  ostendere  possunt. 

Exc.mus  P.  D.  FRANCISCUS  NUNES  TEIXEIRA 
Episcopus  Quelimanensis 

Circa  cap.  II,  de  diaconatu,  n.  15,  linn.  28  ss,  pauca  dicam: 

1.  Mihi  videtur  opportunum  quod,  saltem  in  missionibus,  diaconatum 
instaurandum  sit  ad  populo  Dei  inserviendum. 

Hae  sunt  rationes: 

A)  Missionarii  fere  semper  pauci  sunt,  et  fere  omnes  christiani,  praeci- 
pue quibusdam  diebus  et  festis,  peccata  confiteri  et  sacra  communione  sese 
reficere  volunt.  Atqui  vere  difficile  est  ut  sacerdos  missionarius  omnibus 
petentibus  christifidelibus  attendat  in  his  quae  eius  ministerii  propria  et  spe- 
cifica sunt. 

Ideoque,  ut  sacerdos  missionarius  magis  liber  sit  ad  confessiones  audien- 
das et  ne  hi  arceantur  a sumptione  frequentiore  sacrae  Eucharistiae,  mea 
humillima  sententia,  puto  quod  utilissimum  esset  quosdam  optimos  laicos 
constituere  in  diaconatu,  verbi  gratia,  quosdam  fratres  religiosos  et  catechi- 
stas,  tanquam  ministros  extraordinarios  sacrae  communionis  et  etiam  ad 
baptismum  sollemnem  conferendum. 

Necessitas  diaconorum  plus  evidens  est,  si  prae  oculis  habeamus  quod 
numerus  christianorum  semper  auget  et  non  eodem  modo  numerus  missio- 
nariorum. 

Ut  vitam  habeant  et  plus  habeant,  opus  est  ut  fideles  sacram  commu- 
nionem frequenter  recipiant;  sed  quomodo  hoc  fieri  potest,  si  sunt  christiani 
qui  triginta,  quinquaginta  et  plus  kilometra  distant  a sede  missionaria,  qui- 
bus sacerdos  semel  tantum  in  mense  accedere  potest? 

De  his  christianis  panem  eucharisticum  petentibus,  illud  dici  potest 
— « Misereor  super  turbam  » — et  pro  his  qui  in  praedictis  adiunctis 
laborant  in  his  regionibus  postulandus  est  ille  diaconatus. 

Mihi  videtur  hoc  maximi  momenti  fore  pro  illis  christifidelibus. 

Praeterea,  sacerdos  missionarius  non  raro  et  diu,  causa  inspiciendi 
coetus  christianorum,  scii,  scholas  catecheticas,  sacella,  etc.,  abest,  et  his  non 
paucis  diebus,  quis  in  sedibus  missionum  distribuere  potest  sacram  com- 
munionem fidelibus  et  praesertim  sororibus  religiosis? 

Itaque,  institutionem  diaconatus  in  his  regionibus  pro  cura  animarum 
humiliter  censeo  valde  expedire. 

B ) Etiam  — quod  Deus  avertat  — si  sacerdotes  missionarii  impel- 
lentibus temporum  adversitatibus  expellerentur,  quod  — proh  dolor  — 
non  raro  accidere  potest,  diaconi  essent  sicut  columnae  veritatis  et  funda- 
mentum fidei  docentes  et  baptizantes  tamquam  auctoritatem  habentes,  in 
christifidelibus  fidem  servarent  et  firmiorem  facerent. 

2.  Quod  ad  caelibatum  respicit,  pro  his  diaconis,  mea  autem  humilis 
sententia  haec  est:  Servetur  textus  nostri  schematis  in  quo  dicitur:  « Quo 

in  casu  ad  praepositos  Ecclesiae  spectat  decernere  utrum  tales  diaconi  sacra 
caelibatus  lege  adstringantur  necne  ». 

3.  De  sustentatione  autem  talium  diaconorum,  si  de  fratribus  religiosis 
. agatur,  natura  sua  difficultas  fere  iam  soluta  manet. 

Si  de  laicis  catechistis  agatur,  de  quibus  cum  summa  veneratione  loquitur 
SS.  Pontifex  Ioannis  XXIII,  gratissima  memoria,  christifideles  necessaria 
ipsis  libenter  praebebunt,  ut  iam  fit  in  aliquibus  regionibus  Africae  in  eo 
quod  ad  labores  eorum  in  catechesi  spectat. 

Exc.mus  P.  D.  GODEFRIDUS  OKOYE 
Episcopus  Harcurtensis 

His  ultimis  diebus  nonnulli  Patres  conciliares  argumentum  pro  diaco- 
natu ut  gradu  permanente  in  Ecclesia  sumebant  ex  deficientia  sacerdotum 
in  terris  missionum.  Nos  infr ascripti  episcopi  ex  Africa  Occidentali  tale 
argumentum,  praesertim  ubi  de  diaconis  matrimonio  iunctis  agitur,  haud 
approbamus. 

Rationes  praecipue  duae  sunt: 

1.  Prima  ratio  ex  valore  caelibatus  sumitur:  Caelibatus  tamquam  prae- 
clarum donum  Dei  et  signum  gratiae  divinae  apud  nostros  habetur,  eiusque 
observatio  multos  ad  fidem  perduxit.  Nolumus  nunc,  stabiliendo  diaconos 
caelibatus  obligatione  non  adstrictos,  dignitatem  cleri  imminuere.  Maneat 
castitas  clericalis  in  tota  sua  integritate  pro  universo  clero,  ubique  terrarum. 

2.  Secunda  ratio  oeconomica  est:  Sumptus  ad  sustentandos  diaconos 
eorumque  familias  facultates  nostras  longe  excederent.  Saepe  subsidia  nobis 
tradita  pro  alendis  sacerdotibus  non  sufficiunt.  Quomodo  possumus  pro 
feminis  filiisque  diaconorum  sufficienter  providere? 

Exc.mus  P.  D.  MARCELLINUS  OLAECHEA  LOIZAGA 
Archiepiscopus  Valentinus 

N.  18  schematis  de  Ecclesia , prout  in  pag.  29  habetur,  in  plurimis  in- 
venitur deficere.  De  defectibus  nunc  loquar,  novamque  formulationem  totius 
numeri  proponam,  ad  instar  exempli,  quam  tamen,  brevitatis  causa,  scripto 
secretariatui  tradam. 

1.  Agitur  de  ministeriis  episcoporum.  In  plurali.  Legenti  vero  unum 
tantum  ministerium  apparet;  ministerium  scii,  verbi.  In  ipsa  Scriptura  autem 
numerantur,  et  hic  non  apponuntur,  sequentia  alia  ministeria: 

a)  Ministerium  conficiendi  corpus  Domini  et  offerendi  sacrificium 
eucharisticum,  sub  his  verbis : « Hoc  facite  in  meam  commemorationem  » 


ANIMADVERSIONES  SCRIPTAE  - CAP.  II  DE  ECCLESIA 


833 


( Lc . 22,  19;  1 Cor.,  11,  24).  Commendatio  vero  haec  apostolis  et  eorum 
in  sacerdotio  successoribus  facta  est,  iuxta  verba  Tridentini  (Denz.  938). 
Ideoque  et  episcopis  qui  sacerdotio  primi  ordinis  gaudent. 

Ministerium  offerendi  sacrificium  essentiale  est  ipsi  sacerdotio,  teste 
Paulo  dicente:  « Omnis  pontifex...  constituitur  ut  ojferat  sacrificium  pro 
peccatis  ( Heb . 5,  1).  Ita  ut,  sacrificium  et  sacerdotium  inseparabilia  sint, 
iuxta  verba  Tridentini  (Denz.  957). 

Et  hoc  bene  notandum  propter  consequentias  de  quibus  statim  loquar, 
relate  ad  connexionem  ministerii  pastoralis  cum  ministerio  offerendi  sacri- 
ficium. 

b)  Adsunt  in  sacra  pagina  alia  ministeria:  ministerium  sanctificandi, 
docendi  atque  regendi,  de  quibus  in  numeris  19-21  nimis  diffuse  loquitur 
et  quae  hic,  ubi  de  ministeriis  in  generali  et  in  plurali  nuntium  fit,  siletur. 

2.  Post  numerationem  ministeriorum  oporteret  ipsorum  rationem  theolo- 
gicam funditus  proponere.  Sumus  enim  in  discussione  constitutionis  doctri- 
nalis. Ad  hoc  faciendum  maxime  iuvaret  quae  a S.  Thoma  proponuntur.  Scii.: 

a)  Duplex  datur  ministerium  et  duplex  potestas: 

1)  Ministerium  et  potestas  circa  corpus  reale  Christi.  Est  ministe- 
rium sacrificiale. 

2)  Ministerium  et  potestas  circa  corpus  mysticum.  Sunt  ministeria 
sanctificandi,  docendi  atque  regendi  ( Summ . Theol.,  Sup.,  36,  2,  1;  8,  1,  c). 

b ) Ministeria  vero  quae  in  corpus  mysticum  exercentur  a ministerio 
quod  exercetur  in  corpus  reale  pendent  {ib.). 

3.  Usque  huc  S.  Thomas.  Cum  vero  potestas  offerendi  sacrificium  sacra 
sit  et  sacramentalis,  potestates  et  ministeria  circa  corpus  mysticum  radicitus 
sacra  et  sacramentalia  erunt.  Ergo  ministerium  verbi  et  ministerium  regendi 
radicaliter  sacra  sunt  et  sacramentalia.  Naturamque  non  habent  fundatam 
in  simplici  collatione  canonica. 

Doctrina  ista  momentosissima  est,  et  oporteret  illam  nobis  in  memoriam 
revocare  in  isto  schemate  dogmatico.  Nos  omnes,  pastores,  nunquam  in 
oblivionem  tradamus  oportet  laborem  nostrum  pastoralem,  cuiusque  generis 
sit,  administratio,  praedicatio  vel  rectoratus,  connectendum  esse  cum  radice 
sua  sacra  et  sacramentali,  cum  ministerio  scilicet  conficiendi  et  offerendi 
corpus  Domini.  Sollicitudo  pastoralis  et  sacrificium  missae  inseparabilia  esse 
debent. 

Pauca  addam  de  « collegialitate  episcopatus  »,  sed  in  scriptis  secreta- 
riatui  do. 

1.  Usque  nunc  duo,  meo  humili  iudicio,  satis  satisque  manifesta  ap- 
parent : 

1)  Existentia  coetus  episcopalis,  de  qua  videtur  non  posse  dubitari. 

2)  Et  insufficientia  rationum  quibus  origo  divina  huiusmodi  coetus  in- 
tenditur probare. 

2.  Rebus  ergo  sic  stantibus  proponere  auderem  ut  Concilium  nihil  defi- 
nitive decernat  in  hac  materia. 

a)  Talis  enim  norma  agendi  in  prima  sessione  prosecuta  est,  quando 
de  Scriptura  et  traditione  disceptabatur.  Neque  opportunum  neque  pastorale 
est,  dicebatur  tunc,  et  quidem  bene,  doctrinam  proponere  contrariam  doc- 
trinae, alias  a theologis  de  Ecclesia  bene  merentibus,  propugnatae. 

b)  Quae  norma  sane  nunc  in  memoriam  oportet  revocare.  Sunt  enim 
theologi,  et  numero  quamplurimi,  et  de  bono  Ecclesiae  meritissimi,  qui,  col- 
legialitatem  asserentes,  illius  tamen  originem  divinam  vel  improbatam  te- 
nent vel  omnino  negant. 

c)  Ne  audeat  ergo  Concilium  doctrinam  contrariam  definitive  propo- 
nere ita  ut  isti  praelaudati  auctores  ut  in  veritate  aberrantes  censeantur. 

* 3.  Res  ergo  stent  prout  sunt.  Quaestio  etenim  adhuc  immatura  manet. 

Doceatur  tantummodo  existentia  coetus,  et  nihil  de  illius  origine  divina 
statuatur. 

Nova  redactio  n.  18. 

18.  {De  episcoporum  ministeriis).  Episcopi,  mediantibus  Apostolis,  mis- 
sionem accipiunt  conficiendi  et  offerendi  corpus  Domini  ( Lc . 22,  19;  1 Cor. 
11,  24;  Denz.  938);  baptizandi  et  remittendi  peccata  (cf.  Mt.  28,  18-20); 
praedicandi  evangelium  universae  creaturae  ( ib .);  et  regendi  Ecclesiam  Dei 
(Act.  20,  28). 

Ista  ministeria  ita  inter  se  connexa  sunt,  ut  ministeria  pastoralia,  sancti- 
ficandi, docendi  atque  regendi,  quae  circa  corpus  mysticum  exercentur  a 
ministerio  offerendi  sacrificium  quod  supra  corpus  reale  exercetur,  pendeant 
{Sum.  Theol.,  Supl.,  8,  1;  36,  2,  1). 

Munera  autem  illa  quae  Dominus  pastoribus  commisit  verum  sunt  servi- 
tium seu  diakonia  apostolica  (cf.  Act.  1,  25),  quae  in  sacris  Litteris  signifi- 
canter «ministerium»  nuncupatur  (cf.  Rom.  11,  13;  Act.  1,  17;  21,  19; 
1 Tim.  1,  12). 

Exc.mus  P.  D.  GEORGIUS  PEARCE 
Episcopus  tit.  Attalensis  in  Pamphylia , vic.  ap.  Insularum  Samo  a et  Tokelau 

Relate  ad  praesens  schema  de  Ecclesia , pag.  31,  lin.  30,  vellem  magis 
evolvere  quod  exc.mus  Conway  ac  quidam  alii  episcopi  declararunt  eum 
in  finem  ut  in  schemate  maius  momentum  et  amplior  tractatio  assignentur 
sacerdotibus. 

Hoc  intendo  dicere:  Dum  nos  episcopi  invitamur  magis  participare  Ec- 
clesiae universae  gubernationi,  simul,  mutatis  mutandis,  parati  esse  debemus 
ad  idoneam  participationem  tribuendam  nostris  sacerdotibus,  religiosis  ac 
laicis. 

Haec  agendi  ratio,  omnes  sciunt,  convenit  modo  cogitandi  seu  « menta- 
litati  » praesentis  aetatis  necnon  voluntati  Ecclesiae  sese  adaptandi  hodiernis 
exigentiis.  Et  praesertim  convenit  Christi  intentioni,  qui  nobis  dedit  infinitae 
benevolentiae  exemplum  consocians  nos  operi  suae  redemptionis. 

Nullum  est  dubium  quod  Ecclesia  hoc  voluit  ac  prosecuta  est  a primis 
saeculis.  Sufficiat  recolere  illa  pernota  verba  S.  Ignatii  Martyris:  « sine  epi- 
scopo nihil  agatis...  sed  et  presbyteris  subditi  sitis...  Cuncti  similiter  reve- 
reantur diaconos  ut  Iesum  Christum  sicut  et  episcopum,  qui  est  typus  Patris, 
presbyteros  autem  ut  senatum  Dei  et  concilium  apostolorum:  sine  his  ecclesia 
non  vocatur  ».  Pariter  S.  Leo  Magnus,  in  sermone  occasione  anniversarii 
suae  coronationis,  haec  protulit  verba:  In  unitate  igitur  fidei  atque  baptisma- 
tis, indiscreta  nobis  societas,  dilectissimi,  et  generalis  est  dignitas...  ut  unum 
celebretur  in  toto  Ecclesiae  corpore  pontificii  sacramentum,  quod  effuso 
benedictionis  unguento,  copiosius  quidem  in  superiora  profluxit,  sed  non 
parce  etiam  in  inferiora  descendit  ». 

Verum  est  quod  Summus  Pontifex  in  universae  Ecclesiae  gubernatione 
potest  leges  et  deliberationes  ferre  sive  simul  cum  episcoporum  collegio 
sive  absque  hoc  collegio.  Sed  verum  est  etiam  quod  ipse  Summus  Pontifex 
uti  solet,  ubicumque  adest  possibilitas,  consiliis  et  cooperatione  episcoporum; 
tum  quia  haec  est  voluntas  Christi,  tum  quia  hoc  requirit  humana  Summi 
Pontificis  conditio. 

Similiter  episcopus  in  sua  dioecesi  potest  gubernare  absque  consiliis  sa- 
cerdotum ac  laicorum,  sed  conscientia  propriae  imperfectionis  et  simul  opti- 
mae Ecclesiae  traditiones  debent  ipsum  inducere  ut  praedicta  consilia  re- 
quirat et  ut  ea  sincere  perpendat. 

Si  recte  intelligitur,  Ecclesiae  gubernium  est  monarchicum  in  sua  con- 
stitutione sed  democraticum  in  suo  exercitio;  pariter  dioeceseos  gubernium 
est  monarchicum  in  constitutione  sed  democraticum  in  suo  aequo  exercitio. 

Quapropter  propono  ut  in  schemate  de  Ecclesia,  parte  I,  pag.  31,  lin.  30, 
post  verba  « cooperandum  exhortatur  »,  addatur  hoc  quod  sequitur:  « Epi- 
scopus habeat,  inter  suos  canonicos  consiliarios,  quosdam  e sacerdotibus,  e 
religiosis  et  e laicis  suae  dioeceseos;  ita  ut  qui  consociantur  episcopi  respon- 
sabilitatibus,  pariter  ius  habeant  in  deliberationibus  quas  episcopus  emanat 
in  bonum  dioeceseos  ». 

Exc.mus  P.  D.  EDUARDUS  PEIRIS 
Episcopus  Chilavensis 

De  diaconatu  in  ultima  sectione  n.  15,  cap.  II,  in  schemate  de  Ecclesia: 
In  cap.  6 Actuum  Apostolorum,  institutio  ministerii  quod  diaconatum 
ex  graeca  fide  accepit  nomen,  sic  narratur:  « Factus  est  murmur  Graecorum 
adversus  Hebraeos,  eo  quod  despicerentur  in  ministerio  quotidiano  viduae 
eorum.  Convocantes  autem  duodecim  multitudinem  discipulorum  dixerunt: 
Non  est  aequum  nos  derelinquere  verbum  Dei  et  ministrare  mensis.  Consi- 
derate ergo  fratres  viros  ex  vobis  boni  testimonii  septem,  plenos  Spiritu 
Sancto  et  sapientia,  quos  constituamus  super  hoc  opus.  Nos  vero  orationi  et 
ministerio  verbi  instantes  erimus  » ( Act . 6,  1-4).  Super  electos  apostoli 

orantes  manus  suas  imposuerunt  et  ministros  seu  diaconos  constituerunt. 
Diaconi  vero  praeter  ministerium  mensarum  et  viduarum  assistebant  apo- 
stolos, praedicando,  baptizando  et  daemonia  eiciendo.  Durantibus  prioribus 
saeculis,  diaconi  arcte  ministerio  episcoporum  sacerdotali  connexi  multis  offi- 
ciis in  congressu  fidelium  et  celebratione  divini  sacrificii  functi  sunt.  Cum, 
post  persecutiones  libertate  ecclesiae  restituta,  actio  liturgica  explicare  ince- 
pisset quaedam  diaconorum  munera  minoribus  cleri  ordinibus  assignata 
sunt. 

Can.  3 Concilii  Nicaeni  I sic  se  habet:  « Interdixit  per  omnia  magna 
synodus,  nec  episcopo,  nec  presbytero,  nec  diacono,  nec  alicui  prorsus,  qui 
est  in  clero,  licere  subintroductam  habere  mulierem,  nisi  forte,  matrem  aut 
sororem  aut  amitam  vel  eas  tantum  personas  quae  suspicionem  effugiunt  » 
(iuxta  textum  graecum).  Item  in  can.  6 Concilii  Calcedonensis  (451)  agitur 
de  ordinatione  presbyteri,  diaconi  et  cuiuslibet  in  gradu  ecclesiastico.  Liquet 
igitur  praeter  diaconatum  alios  sacri  ministerii  gradus,  quasi  ramos  ex  stirpe 
primitiva,  iam  in  saec.  v viguisse. 

In  saec.  ix,  S.  Isidorus,  Hispalensis  episcopus,  in  libro  suo  « De  Eccle- 
siasticis Officiis  »,  praeter  presbyteratum  et  diaconatum,  nominat  et  exponit 
subdiaconatum  minoresque  ordines  uti  nunc  in  Ecclesia.  De  diacono  scripsit: 
« Sicut  in  sacerdote  consecratio,  ita  in  ministro  dispensatio  sacramenti  est; 
illi  orare,  huic  psallere  mandatur;  ille  oblata  sanctificat,  his  sanctificata  di- 
spensat... Tales  enim  decet  Dominum  habere  ministros,  qui  nullo  carnis 
corrumpantur  contagio,  sed  potius  eminentia  castitatis  splendeant  » (Migne, 
PL  LXXXIII,  789,  790). 

Concilium  Lateranense  I (1123)  confirmavit  canonem  Nicaeni  iam  com- 
memoratum, et  adiecit:  « Presbyteris,  diaconibus  vel  subdiaconibus  con- 
cubinarum et  uxorum  contubernia  penitus  interdicimus  et  aliarum  mulierum 
cohabitationem  praeter  quas  synodus  Nicaena...  permisit  (can.  7).  Presby- 
teris, diaconibus,  subdiaconibus  et  monachis  concubinas  habere  seu  matri- 
monium contrahere  penitus  interdicimus  » (can.  21). 

Mentem  Ecclesiae  in  decursu  temporis  de  diaconi  disciplina  sic  pate- 
fecit Concilium  Tridentinum  in  Sess.  XXIII:  « Cum  autem  divina  res  sit 
tam  sancti  sacerdotii  ministerium,  consentaneum  fuit,  quo  dignius  et  maiori 
cum  veneratione  exerceri  posset,  ut  in  Ecclesia  ordinatissima  dispositione 
plures  et  diversi  essent  ministrorum  ordines,  qui  sacerdotio  ex  officio  deser- 
virent, ita  distributi,  ut,  qui  iam  clericali  tonsura  insigniti  essent,  per  mi- 
nores et  maiores  ascenderent.  Nam  non  solum  de  sacerdotibus,  sed  et  de 
diaconis  sacrae  litterae  apertam  mentionem  faciunt  et,  quae  maxime  in 
illorum  ordinatione  attendenda  sunt,  gravissimis  verbis  docent;  et  ab  ipso 
ecclesiae  initio  sequentium  ordinum  nomina,  atque  uniuscuiusque  eorum 
propria  ministeria,  subdiaconi  scilicet,  acolythi,  exorcistae,  lectoris  et  ostia- 
rii in  usu  fuisse  cognoscuntur,  quamvis  non  pari  gradu  ».  Insuper,  inter 
canones  de  sacramento  ordinis  sunt  sequentes:  « Si  quis  dixerit,  praeter 
sacerdotium  non  esse  in  Ecclesia  catholica  alios  ordines,  et  maiores  et  mi- 

nores,  per  quos  velut  per  gradus  quosdam  in  sacerdotium  tendatur:  A.  S. 
(can.  2).  Si  quis  dixerit  in  Ecclesia  catholica  non  esse  hierarchiam,  divina 
ordinatione  institutam,  quae  constat  ex  episcopis,  presbyteris  et  ministris: 
A.  S.  (can.  6)  ». 

Ut  breviter  dicam:  disciplina  ecclesiae  de  diaconatu  in  tempore  apostolo- 
rum velut  in  semine  incepta,  durantibus  tribus  prioribus  saeculis  crevit  incerta; 
sed,  deinde  diaconatus  ut  gradus  ecclesiasticus  statutus  est.  Loquitur  ergo  Ni- 
caenum I de  diacono  et  aliis  qui  sunt  in  clero;  item  Concilium  Calcedonense  de 
diacono  et  aliis  in  gradu  ecclesiastico.  Antiquissima  ergo  est,  saltem  in  ritu 
latino,  disciplina  qua  diaconatus  habeatur  non  ut  proprius  et  permanens  gradus 
sed  tantum  ut  gradus  quo  ad  sacerdotium  ascenditur.  Quae  cum  ita  sint,  pericu- 
losum esse  mihi  videtur  disiicere  disciplinam  quae  sancta  Mater  Ecclesia  per 
mille  annos  et  amplius,  totque  inter  aerumnas  et  varietates  temporum  tam  dili- 
genter custodivit. 

Verum  est  in  regionibus  quibusdam  christifideles  paucitate  pastorum  la- 
borare. Sed  remedium  quaerendum  est  non  in  institutionibus  incertis  et  inso- 
litis, ut  diaconatus  propositus,  sed  in  mediis  bene  probatis  et  aptis:  e.  g.  in- 
stauratio vitae  christianae  in  familiis,  assidua  instructio  iuvenum,  erectio  se- 
minariorum ad  fovendas  vocationes  sacerdotales,  actuosa  participatio  laicorum 
in  apostolatu  et  praesertim  exempla  virtutum  cleri.  Multa  sunt  munera  dia- 
conorum quibus  fungi  possunt  laici.  Multi  sunt  sacerdotes,  fratres  religiosi  et 
sorores  religiosae  qui  vitam  suam  devovent  scholis.  Haud  scio  an  quidam 
illorum  sint  saluti  animarum  intenti. 

Si  diaconatus  uxoratus  introducitur,  vocationes  sacerdotales  forte  dimi- 
nuentur, quia  multa  erunt  in  tali  statu  oblectamenta  tepidis  et  timidis.  Sacra 
caelibatus  lex  semper  fuit  in  maximo  honore  in  Ecclesia  catholica,  et  fortis- 
sime valuit  ad  successum  laborum  missionariorum  apud  paganos,  ut  testificant 
etiam  scriptores  acatholici.  Apud  Buddhistas  lex  caelibatus  adstringit  omnes 
qui  flava  monachorum  vestimenta  induant.  Vinaya  Eitaka , liber  disciplinarum 
monachorum  Buddhisticorum,  minutas  regulas  dat  ad  servandam  hanc  legem. 
Quamquam  Hinduistae  matrimonium  multis  caeremoniis  religiosis  honorant, 
quos  tamen  observant  castitatem  in  servitio  Dei  ut  sanctos  colunt.  Apud  tales, 
ministerium  diaconorum  uxoratorum  certe  erit  infructuosum.  Multas  alias 
rationes  iam  a Patribus  allatas  omitto. 

Exc.mus  P.  D.  URBANUS  M.  PERSON 
Episcopus  tit.  Cymaeus,  vic.  ap.  Hararensis 

I.  In  parte  secunda  schematis  de  Ecclesia  in  lucem  proferendus  est  nexus, 
qui  inter  sacerdotium,  sanctimoniam  necnon  vitam  religiosam  viget. 

1.  Primum  omnino  definiatur  oportet  sacerdotium,  eo  scii.,  ut  sacerdotem 
mediatorem  inter  Creatorem  et  creaturas,  pontificem,  i.  e.  pontem  quendam 
iungentem  creaturam  ad  Creatorem  et  vice-versa,  esse  dicatur. 

2.  Quaelibet  creatura  Creatorem  intendit,  quatenus  bonum  suum,  a 
Creatore  sibi  adsignatum,  quaerat. 

3.  Creatura  vero  muta  et  caeca  cum  sit,  ad  Deum  pertingere  minime  valet. 
Idcirco  homini  munus  incumbit  eam  ad  Creatorem  iungendi,  et  quidem  eo 
quod  a)  ea  iuxta  Dei  voluntatem  utitur;  b)  et  per  eam  gratias  Deo  agat  (sa- 
cerdotium universale). 

4.  Quoniam  vero  homo  ex  innocentiae  statu  decidit  atque  vulneratus 
exsistit,  duplex  munus  praefatum  absque  Christo  Summo  Sacerdote  explere 
nequit.  Baptismus  necnon  gratia  eidem  virtutem  conferunt  ad  officium 
dictum  adimplendum.  In  his  quidem  laicorum  sacerdotium  invenitur;  inter 
istorum  ambitum  sacerdotium  christianum  est  reponendum. 

5.  Verumtamen  baptisma  et  gratia  sacerdotio  ministeriali  conferuntur; 
docete  baptizantes. 

6.  Sacerdotio  christiano  et  praesertim  ministeriali  homo  sanctificatur, 
i.  e.  iungitur  ad  Deum  et  configuratur  Christo.  Quibus  sanctitudo  ecclesialis 
constituitur,  episcopum  ac  sacerdotem  in  statum  sanctitatis  acquisitae  trans- 
ferens. 

7.  Quae  sanctitudo  ecclesialis  sanctimoniam  personalem  expostulat,  qua 
quisquis  vocationi  divinae  ad  perfectionem  necnon  sanctitatem  modo  proprio 
respondet. 

8.  At  qualibus  elementis  sanctitudo  personalis  constituitur?  Sicut  Ec- 
clesiae natura  in  prima  parte  schematis  descripta  fuerit,  sic  varii  multiplices- 
que  sanctitatis  adspectus  proponendi  erunt,  quatenus  in  Sacra  Scriptura,  prae- 
sertim in  Evangelio  et  Epistulis  S.  Pauli  exhibeantur. 

9.  Christus  Evangelio  unicam  sanctitudinis  semitam  edocet,  viam  scii, 
consiliorum. 

10.  Huiuscemodi  consilia  omnibus  christifidelibus,  nullo  quidem  excepto, 
proponuntur.  Minime  alia  exsistit  via  ad  perfectionis  apicem  attingendum. 
Cuncti  siquidem  ea  sequi  debent  secundum  proprium  statum.  « Utentes  tam- 
quam non  utentes  ». 

11.  Ecclesia,  Spiritu  Sancto  necnon  experientia  multisaeculari  ducenti- 
bus, instituit  disposuitque  statum  vitae,  cuius  structura  essentialis  in  Scrip- 
tura iam  invenitur;  statum  vitae  videlicet,  quo  facilius  evadit  consilia  evan- 
gelica  in  actionem  deducere.  En  vita  religiosa,  sic  appellata,  quia  aliud  nomen 
ad  eam  designandam  deficit. 

12.  Huic  statui  natura  sua  pertinent  sequentia:  a)  tria  vota,  quae  sensu 
largo  sumpta  omnia  includunt  consilia  evangelica;  b)  vitam  communem, 
qua  opus  est,  ut  vota  observentur. 

13.  Quaedam  instituta  et  etiam  clerus  a statu  religioso  aliqua  elementa 
mutuant  secundum  temporis  adiuncta.  Nam  status  religiosus  minime  est 
societas  mysteriosa  ad  instar  fere  sectae  Massonicorum.  Nam  finis  unus  est, 
et  una  via  ad  finem,  scilicet  praxis  consiliorum  ad  perfectionem  caritatis 
attingendam. 

14.  Numerus  religiosorum  qui  canoni  sanctorum  adscripti  fuere  nimius 

est.  Una  rationum  in  eo  reperitur,  quod  nonnisi  Ordines  religiosi  prompti 
sunt,  ad  augendam  proprii  Ordinis  gloriam,  ingentes  solvere  expensas  pro 
processu  canonizationis  instituto.  Eiusmodi  condicionis  exitus  iste  est,  quod 
exemplaria  sanctitudinis  exemplo  christifidelium  proposita  solum  e vita 
religiosa  procedunt.  Itaque  in  ipsis  opinio  oritur  veram  sanctimoniam  in  vita 
religiosa  tantum  obtineri  posse.  Quod  Ordinum  fundatores  vel  Congregatio- 
num institutores  sanctis  accensentur,  transeat;  at  ut  finis  praescribatur  reli- 
giosis canonizatis,  et  ut  in  eorum  locum  sanctorum  honores  decernantur 
aliquibus  viris  laicis ! 

N.  B.:  In  schemate  de  Ecclesia , n.  11,  pag.  6,  linn.  11-25  legimus: 
« Fideles  ...  fratrem  habent  Christum  et  etiam  fratres  habent  eos  qui  in  sacro 
ministerio  positi  etc.  ». 

Adnotandum  esse  censemus  Christum  nos  non  « fratres  » quidem,  sed 
« amicos  » vocasse.  Vox  « fratris  » Christo  applicata  usui  Scripturae  mi- 
nime respondere  videtur.  Reapse  in  oriente  vox  « fratris  » sumitur  sensu  lar- 
gissimo. Adhibetur  nimirum  pro  omnibus  qui  ad  eamdem  tribum  idemque 
genus  pertinent.  Idcirco  vox  « fratris  » Christo  attributa  orienti  non  convenit. 
Quidquid  sit,  evitetur  oportet,  ut  in  eadem  propositione  Christus  et  episcopus 
invicem  aequiparentur,  quippe  cum  episcopus  non  sit  nisi  « amicus  Sponsi  », 
cuius  est  christifideles  deducere  ad  Christum  quique  postea  evolat  e con- 
spectu; oportet  illum  crescere,  me  autem  minui. 

II.  Durante  Concilio,  Curia  Romana  saepe  accusata  fuit,  et  ad  eam  defen- 
dendam, dictum  est  Curiam  Romanam  labori  suo  valde  addictam  esse.  Mea 
humilis  opinio  haec  est: 

1.  De  iure  Curia  Romana  est  in  servitium  Summi  Pontificis  ad  Ecclesiam 
gubernandam;  de  facto,  uti  res  hodie  stant,  ipsa  regit  Ecclesiam  cum  Summo 
Pontifice. 

2.  Iamvero,  Curia  Romana  officialibus  («  fonctionnaires  »)  constituitur. 
Quod  officiales  illi  necessarii  sint,  et  labori  suo  valde  dediti,  extra  dubium 
ponitur,  et  personaliter  nullam  habuerim  causam  de  eis  habendi  querelam. 
Sed  sunt  mere  officiales  («  fonctionnaires  »)  quibus  episcopatus  « ut  praemio 
donatus  » confertur. 

3.  Em.mus  P.  card.  Ruffini  Ecclesiam  alicui  exercitui  aequiparavit.  In 
exercitu  revera  adsunt  officiales  qui  administratores  vocantur  et  in  officiis  la- 
borant; sed  illi  non  regunt  exercitum.  Exercitus  regitur  ab  illis  ducibus  qui 
semper  habent  responsabilitatem  in  re  militari. 

4.  A pari  neces  se  est  ut  Summus  Pontifex  in  Ecclesia  regenda  adiu- 
vetur  ab  episcopis,  qui  responsabilitatem  et  munus  pastorale  habeant  vel 
habuerint. 

5.  Illa  conclusio  immediate  eruitur  a principio  collegialitatis  episcopo- 
rum, quod  principium  a Concilio  fuit  acceptatum;  et  valde  optandum  est  ut 
illi  episcopi  ab  ipso  Concilio  eligantur  qui,  adiuvante  Curia,  cum  Summo 
Pontifice  Ecclesiam  gubernent. 

6.  Dictum  fuit  etiam  quod  officium  Nuntii  Apostolici  a laicis  adimpleri 

posset.  Opinio  haec  est  vera,  praesertim  in  regionibus  orientis  et  extremi 
Orientis.  Etenim  in  religionibus  istarum  regionum  austeritas  vitae  primum 
locum  obtinet:  homo  religiosus  vel  « homo  Dei  »,  neque  liquorem  bibit  ne- 
que fumat,  pauperrime  vestitur,  etc.  Iamvero  Nuntius  Apostolicus  catholicam 
religionem  publice  repraesentat.  Sed  Nuntius  obligationes  sociales  habet, 
quibus  sese  subtrahere  nequit:  primum  locum  occupat  in  receptionibus  pu- 
blicis officialibus,  quae  hodie  mundanae  sunt;  immo  ipsemet  tales  receptio- 
nes ordinare  debet!  Sicque,  munus  Apostolici  Nuntii  sicuti  est,  nocet  repu- 
tationi religionis  nostrae,  et  dialogum  fructuosum  impedit  cum  religionibus 
in  illis  nationibus  existentibus.  Melius  ergo  est  quod  munera  politica  Nuntii 
alicui  laico  conferantur,  et  munera  ecclesiastica  Nuntii,  Praesidentibus  con- 
ferendis episcopalibus  committantur. 

Exc.mus  P.  D.  IOANNES  B.  PIASENTINI 
Episcopus  Clodiensis 

In  dissertatione  cap.  II,  schematis  de  Ecclesia , malui  per  scriptum,  po- 
tius quam  verbis,  meam  ostendere  sententiam  de  instauratione  diaconatus 
tamquam  proprii  ac  permanentis  hierarchiae  gradus  (cf.  pag.  26,  linn.  34-41 
eiusdem  schematis). 

1.  Et  primo  quidem  perutile  foret  perquirere  quas  ob  rationes  Ecclesia 
derelinqui  permiserit  diaconatum  tamquam  permanentem  ordinem.  Si  Ec- 
clesia tunc  magni  non  aestimaverit  utilitates  quae  ab  ipso  oriebantur,  opinari 
possumus  negativas  consequentias  maioris  fuisse  ponderis.  Clare  non  apparet 
quomodo  nunc  hae  consequentiae  auferri  queant  auspice  innovatione  quae 
proponitur,  absque  caelibatus  lege,  dum  nostris  temporibus  homines  multo 
meliores  minime  videantur  quam  anteactis  christianismi  saeculis. 

2.  Mihi  persuasum  est  per  diaconatus  absque  caelibatu  institutionem, 
notabiliter  imminui  numerum  sacerdotum.  In  conciliari  disputatione  senten- 
tia contraria  prodiit,  sed  opinamur  quandoque  rhetoricae  arti  indulgeri  cum 
affirmatur  per  diaconatus  reviviscentiam  numerum  sacerdotum  auctum  iri. 
Qua  ratione,  quaeso?  Immo  facile  hoc  erit:  ob  caelibatus  difficultates  non 
pauci  clerici  sacerdotium  recusabunt,  ut  in  novam  se  recipiant  institutionem, 
tamquam  ad  faciliorem  et  commodiorem  vitae  rationem,  quae  ingressum  in 
Ecclesiae  sacrarium  permittat. 

3.  Ad  utilitatem,  immo  necessitatem  (uti  aliqui  aiunt)  diaconatus  con- 
firmandam, repetita  est  ministrorum  necessitas  qui  Sacram  Communionem 
fidelibus  administrent.  Optima  quidem  res,  sed  necessitas  praecedit  confes- 
sariorum  qui  absolvant:  hoc  autem  diaconi  facere  nequibunt.  Verum  quidem 
est  his  committi  posse  aliquam  fidelium  catechizationem,  adsistentiam  socia- 
lem, aliaque  administrationis  opera,  attamen  de  rebus  hic  agitur  quae  etiam 
optimis  laicis  vel  sodalibus  congregationum  religiosarum  committi  possunt, 
in  territoriis  ubi  hae  congregationes  existant. 

4.  Demum  praeteriri  nequeunt  admiratio  et  dicteria  fidelium  cum  no- 
vos diaconos  per  vias  urbium  deambulantes  videbunt,  uxore  et  filiis  comi- 
tantibus, quemadmodum  pastores  protestantes  faciunt.  Quid  tandem  dicen- 
dum si  diaconorum  uxores,  vanitatibus  sicut  nunc  sunt  mores  indulgentes, 
Ecclesiae  doctrinam  parvipendant  quod  ad  modestiam  aliasque  christianas 
virtutes  attinet?  Sub  silentio  praetereo  molestias  quas  episcopi  ferre  debe- 
bunt tum  ut  diaconis  honesta  alimenta  provideant,  salarium  familiare  tri- 
buentes, quod  filiorum  numero  respondeat,  tum  ut  malum  influxum  compe- 
scant quem  in  paroeciis  afferre  possunt  uxores  inconsideratae,  vel  ut  scan- 
dalis obsistant  quae  forte  exoriantur  si  quis  diaconus,  tribulationibus  carnis 
illaqueatus,  contra  fidem  coniugalem  peccaverit. 

5.  Paucis  verbis:  mihi  suadere  non  valeo  Dominum,  ad  consulendum 
Ecclesiae  necessitatibus,  indigere  huiusmodi  institutione  quae,  sic  ut  pro- 
ponitur, fatalem  vim  habet  periculosum  vulnus  inferendi  sacrae  legi  eccle- 
siastici caelibatus. 

Sequens  videtur  conclusio  educenda:  potiori  sanctitati  vitae  nostrae 
competunt  honos  et  vis  a Deo  obtinendi  copiosorem  messem  sacerdotum 
qui,  apostolico  zelo  ducti,  mundi  salutem  operentur. 

Exc.mus  P.  D.  RENATUS  IOSEPH  PIERARD 
Episcopus  Catalaunensis 

Relate  ad  diaconatum,  mihi  liceat  huic  Concilio  Oecumenico  notam  fa- 
cere opinionem  cuiusdam  laici,  qui  curam  habet  Fraternitatis  Infirmorum 
in  mea  dioecesi.  Haec  mihi,  tamquam  « vox  pauperum  »,  nuper  scribebat: 

« Plurimi  infirmi,  qui  nequeunt  a proptia  domo  exire,  communionem  fre- 
quentem exoptant,  quia  sic  cum  Christo  uniuntur,  et  quia  viribus  spiritua- 
libus indigent. 

« Clerus  autem  parochialis  in  urbibus,  quippe  qui  laboribus  diversi  ge- 
neris oneratur,  non  potest  Sanctam  Communionem  frequenter  ad  infirmos 
deferre.  Per  plures  menses  lecto  degebam.  Vicarius  parochiae,  quae  7.400 
incolis  constat,  mihi  Corpus  Domini  bis  in  hebdomada  afferebat,  ex  mirabili 
studio  caritatis;  sed  hoc  considerandum  erat  tamquam  privilegium  per- 
sonale. 

« Perlibenter  Communionem  crebrius  accepissem,  et  certum  est  quod 
multi  infirmi  in  mea  parochia  et  alibi  idem  desiderium  sentiunt. 

« Propterea  fervide  exoptant  infirmi,  ut  Concilium  restauret  ordinem 
diaconatus  ad  talia  officia  sacra  pro  bono  fidelium  adimplenda.  — Renatus 
Ulrich  (ex-Praeses  J.O.C.,  paterfamilias)  ». 

Exc.mus  P.  D.  FRANCISCUS  PLANAS  MUNTANER 
Episcopus  Ebusitanus 

Nuperrime  aliqui  Patres  non  immerito  locuti  sunt  de  lacuna  implenda 
in  schemate  de  Ecclesia  cap.  II,  scii.,  amplificando  ea  quae  nimis  ieiune  de 
presbyteris  dicuntur. 

Iamvero  mihi  videtur,  quod  maxima  parsimonia  loquatur  schema  de 
paternitate  spirituali  presbyterorum:  quare  de  hac  re  oporteret  ampliori 
modo  disserere.  Nihil  de  hoc  inveni  in  nostro  schemate  nisi  aliquid  in  lin.  2, 
pag.  6:  Episcopi,  dicitur  in  hoc  loco,  transfundunt  in  presbyteros  gratiam 
de  suae  paternae  plenitudinis  abundantia. 

Profecto  Sanctus  Paulus  ( 1 Cor.  1,  17)  aiebat  se  non  fuisse  missum 
ad  baptizandum  sed  ad  evangelizandum  et  paucos  christianos  ibi  enumerat 
quos  ipse  baptizavit  {ib.,  vv.  14-16). 

Idem  possent  dicere  plurimi  episcopi:  neminem  vel  paucos  baptizavi. 
De  facto  enim  generatim  potius  sacerdotes,  maxime  qui  sunt  addicti  servitio 
paroeciali,  baptismum  administrant.  Et  pariter  schema  nostrum,  cum  agit  de 
episcoporum  munere  sanctificandi  in  n.  20,  pag.  30,  mentionem  facit  de 
variis  sacramentis  ab  episcopo  administratis,  non  vero  de  baptismate. 

Episcopi  tamen  recte  vocati  sunt  « patres  fidelium  »,  ut  videre  est  in 
pluribus  documentis  citatis  in  nota  15,  pag.  35. 

Deinceps  ibidem  notatur  ratio  huius  paternae  potestatis,  ut  nempe  in- 
dicetur in  Ecclesia  potestas  iuridica  spiritu  pietatis  moderari,  qui  inter  epi- 
scopos et  fideles  intercedere  debet. 

Minus  clare  vero,  uti  puto,  in  ipso  schemate  (n.  14,  linn.  29-30,  pag.  25) 
tamquam  ratio  huius  appellationis  indicatur  quod  episcopi  nova  membra 
Corpori  mystico  regeneratione  spirituali  incorporent. 

Nam  regeneratio  spiritualis  proprie  loquendo  est  ipsa  administratio  bap- 
tismatis, iuxta  illa  verba  Domini  nostri:  « Nisi  quis  renatus  fuerit  ex  aqua 
et  Spiritu  Sancto,  non  potest  introire  in  Regnum  Dei  ». 

Melius  fortasse  res  exprimitur  in  n.  19,  pag.  29,  linn.  20-21,  ubi  dicitur 
episcopos,  utpote  praedicatores  fidei,  novos  discipulos  ad  Christum  adducere. 
Regeneratio  enim  spiritualis  sensu  totali  comprehendere  potest  etiam  prae- 
dicationem fidei,  sed  novus  christianus  proprie  non  habetur  nisi  baptismate 
recepto.  Praedicatio  fidei  est  velut  initium  fidei,  sed  non  est  adhuc  proprie 
regeneratio  spiritualis. 

Presbyteri  ergo  sunt  a fortiori  patres  fidelium,  quia  communiter  bapti- 
smum administrant,  in  quo  novi  filii  ecclesiae  nascuntur  et  nova  membra 
Corporis  mystici  constituuntur.  Populus  christianus  etiam,  non  solum  epi- 
scopos sed  etiam  simplices  sacerdotes  patres  vocat. 

Vellem,  ergo,  ut  in  nova  redactione  schematis,  si  ampliori  modo  de 
presbyteris  fiet  sermo,  de  eorum  paternitate  spirituali  loquatur. 

Exc.mus  P.  D.  ROBERTUS  POBOZNY 
Episcopus  tit.  Neilenus,  adm.  ap.  Rosnaviensis 

Liceat  mihi  sequentes  observationes  facere  et  emendationes  rogare. 

1.  Pag.  25  in  § 14  titulus  sonat:  De  episcopatu  ut  sacramento.  Melior 
est  titulus:  De  episcopatu  ut  ordine.  Ratio  est:  Episcopatus  est  ex  ordinibus 
supremus  gradus  unius  eiusdem  sacramenti.  Si  dicitur:  De  episcopatu  ut 
sacramento,  hoc  male  sonat,  et  spontanee  exsurgit  cogitatio,  acsi  episco- 
patus ipse  solus  esset  sacramentum  et  non  supremus  gradus  unius  eiusdem 
sacramenti  Ordinis. 

2.  Schema  in  § 15  agit  de  presbyteratu  et  diaconatu.  Speciatim  de  dia- 
conis tamquam  de  infimo  gradu  in  ministerio  hierarchico.  Sequentia  esse 
adnotanda  et  melioranda  puto. 

Schema  dicit:  « Immo  diaconatus  in  futuro  tamquam  proprius  ac  per- 
manens ordo  hierarchiae  exerceri  poterit,  ubi  id  Ecclesia  pro  cura  animarum, 
aut  in  certis  regionibus  aut  in  omnibus,  expedire  censuerit.  Quo  in  casu  ad 
praepositos  Ecclesiae  spectat  decernere  utrum  tales  diaconi  sacra  caelibatus 
lege  adstringantur  necne  ». 

Emendatio  sequens  necessaria  est  ex  causis  infra  allatis:  « Immo  diaco- 
natus in  futuro  tamquam  proprius  ac  permanens  ordo  hierarchiae  exerceri 
poterit,  ubi  Summus  Pontifex  id  pro  necessitate  curae  animarum  expedire 
censuerit.  Quo  in  casu  Summus  Pontifex  pro  sua  suprema  potestate  decernit, 
utrum  tales  diaconi  sacra  caelibatus  lege  adstringantur  necne  ». 

Rationem  affert  historia  Ecclesiae  sequentem.  Sacra  caelibatus  lex  ser- 
vanda, firmanda  est  non  obstantibus  vulneribus  huius  legis,  non  autem  infir- 
manda. Quod  fieret  si  ab  episcopis  esset  dispensatio,  et  non,  prout  nunc 
est,  ab  ipso  Summo  Pontifice. 

Diaconatum  tamquam  permanentem  gradum  innovare  volunt  et  urgent 
ob  penuriam  sacerdotum  ad  excitandas  sacerdotales  vocationes.  Quae  tamen 
suppositio  fallit,  sicut  docet  historia  Ecclesiae. 

Voluit  et  Tridentinum  Concilium  renovare  diaconatum.  Tunc  causa  gra- 
vissima fuit  post  tot  et  inter  tot  bella,  quae  et  hodie  post  secundum  bellum 
mundiale  nostri  saeculi:  Messis  quidem  multa,  operarii  autem  pauci. 

Homines  sumus  fragiles.  Et  non  iniuste  iudicamus  de  temporibus  post- 
bellicis  sive  saec.  xvi  sive  xx  tempore  postbellico  hodie  loquentes  et  affir- 
mantes, bello  permultos  viros  morti  traditos  esse  bellica  occisione.  Redeun- 
tibus temporibus  pacis  post  bellum  videmus  in  genere  a viris  occupari  prius 
mundana  officia,  in  quibus  viri  officiales  non  debent  tanta  onera,  molestias 
sufferre,  qualia  vita  sacerdotalis  exigit  a viro  sacerdote.  Belli  furore  multa 
patiuntur  homines.  Bello  finito  et  vitae  periculis  bellicis  iam  superatis  natu- 
ralia gaudia  huius  terrae  quaerunt  homines  et  hic  hedonismus  postbellicus 
quadam  humana  psychologia  iuvenes  impedit,  quominus  sacerdotalem  voca- 

tionem,  vitam  sacerdotalem  plenam  multoties  aerumnis,  sacrificiis  eligant, 
recipiant  a Deo,  qui  vocat  eos  ad  altaris  servitium.  Hodie  et  epidemia  athei- 
smi  sive  practici  sive  theoretici  contumeliosam  propagandam  non  horret,  ut 
iuvenes  absterreat,  ne  se  Dei  servitio  mancipent.  Hodie  inter  moderna 
adiuncta  recipere  sacerdotium,  et  cum  gratia  sacerdotalis  vocationis  coope- 
rari per  seriem  annorum  eaque  gratia  fideliter  uti,  fruique  supponit  quemdam 
heroismum  a iu venibus,  qui  forsitan  sicut  apud  nos  ab  atheis  ductas  scholas 
frequentare  debent. 

Qui  spiritus  mundi  causat  post  bellum  secundum  aevo  nostro  deficientiam 
vocationum  sacerdotalium,  seminaria  sunt  vacua  a clericis  etiam  in  occidente; 
vacua  sunt  in  oriente  ob  aggressivam  ideologiam  atheismi,  qui  ut  iniustus 
aggressor  vellet  delere  vel  et  ideam  Summi  Dei  Creatoris,  Redemptoris, 
Sanctificatoris.  Ast  Deus  subsannabit  asseclas  huius  satanismi  aetatis  nostrae. 

Concilium  Tridentinum  mense  iulio  1563  decrevit  diaconatum  innovare 
et  enumerat  officia  diaconorum:  baptizant,  et  praedicant  et  onera  carita- 
ti va  regunt.  Et  quid  factum  est? 

Aliud  experimur  in  regionibus,  ubi  religio  libera  exercebatur,  et  aliud 
in  regionibus,  ubi  libertas  religionis  nulla  vel  coarctata  est. 

In  regnis  ubi  religio  libera  mansit,  et  decretum  Tridentinum  de  inno- 
vando diaconatu  ut  permanenti  et  stabili  gradu  hierarchiae  publicatum  est, 
debebant  episcopi  et  sacerdotes  omnino  specialem  curam  gerere  excitandi  et 
alendi  vocationes  sacerdotales.  Sacerdotes  iuxta  Tridentinum  inde  ab  anno 
duodecimo  iam  pueros  e christianis  familiis  probis  debuerant  eligere  in  sa- 
cerdotium, attendere  eorum  educationi  christianae,  eos  sensu  ecclesiastico 
imbuere  et  sic  sacerdotalem  vocationem  sicut  enitentem  florem  defendere, 
servare,  donec  fructum  sacerdotii  germinaverit. 

Et  magis  iuvat  observare:  post  Tridentinum  Concilium  videmus  S.  Vin- 
centium a Paula,  Berull  cum  suis  oratorianis,  S.  Ioannem  Eudes  in  Gallia, 
S.  Carolum  Borromaeum  in  Italia,  cuius  vitam,  activitatem  descripsit  p.  m. 
Ioannes  XXIII  papa  et  a cuius  spiritu  ductus  magna  voluit  hoc  tempore 
postbellico  et  quae  voluit,  valde  voluit,  deinde  Petrum  Pazmany  in  Hungaria 
et  alios,  qui  seminaria  maiora  erigunt  et  sustentant  educandis  vocationibus 
sacerdotalibus.  Ipse  diaconatus  non  erat  in  praxi  deductus.  Decretum  hoc 
sterile  mansit. 

Hinc  quaestio  magis  est  reponenda  non  in  diaconatum  innovandum 
proposito  modo  etiam  absque  caelibatu,  qui  nos  voto  sollemni  obligat  inde 
a suscepto  subdiaconatu.  Beata  est  sterilitas  decreti  huius  de  diaconatu  inno- 
vando, nam  causa  et  ansa  facta  est  erigendi  et  sustentandi  seminaria  minora 
et  maiora. 

Omnino  aliud  aliquid  observat  historicus  in  regionibus,  ubi  vel  coarctata 
vel  nulla  fuit  libertas  religionis.  Nulla  hierarchia  erat,  paucissimi  sacerdotes 
erant  in  ditione  sub  Mahometico  imperio.  Hic  Spiritus  Sanctus  alio  modo 
succurrebat  ut  s.  fides  conservetur,  per  multa  decennia  saeculorum  xvi,  xvn 
et  ineunte  xvm.  His  in  regionibus  apparent  sic  dicti  « licentiati  »,  quorum 

nomen  est  omen:  licentiam  habebant  his  in  regionibus  orbatis  suis  episco- 
pis, presbyteris,  cultum  divinum  publicum  ducendi  in  ecclesiis  vel  domibus 
privatis.  Ipsi  sunt  qui  baptizant,  praedicant,  opera  caritativa  regunt.  Tamen 
nullum  munus  habent  circa  S.  Eucharistiam.  Quod  patet  etiam  exinde,  quia 
defuerunt  sacerdotes  istis  in  regionibus.  Facultatem,  licentiam  acceperunt 
rarissime  ab  Ordinario,  magis  ab  archidiaconis  vel  ab  ipsis  curatoribus  (pre- 
sbyteris), inde  nomen  eorum:  licentiatus.  Sparsim  habent  ordines  minores, 
nunquam  sunt  subdiaconi  eo  minus  diaconi.  Sunt  uxorati,  pauci  non  uxorati. 

Est-ne  necessarium  diaconatum  propositum  etiam  sine  caelibatu  innovare, 
concedere  ab  ipso  Concilio?  Respondendum  censeo:  Non.  Analogiam  certam 
habemus  in  memorata  historia  licentiatorum. 

Sic  quaestio  diaconorum  resolvitur  in  quaestionem  de  apostolatu  lai- 
corum,  qui  non  pertinent  ad  hierarchiam  sacra  lege  caelibatus  ornatam,  sed 
licentiatorum  dictorum,  vel  alio  nomine  titulandorum.  Non  veniant  nomine 
diaconorum. 

Fas  sit  in  mentem  revocare  emendationem  de  sacramentalibus,  cuius 
textum  V.  Fratres  die  17  octobris  1963  in  maioritate  acceperant:  providea- 
tur ut  quaedam  sacramentalia,  saltem  in  specialibus  rerum  adiunctis  et  de 
iudicio  Ordinarii,  a laicis  congruis  qualitatibus  praeditis,  administrari  pos- 
sint ». 

Parva  mutatione  emendatio  fiat  in  textu:  « Provideatur  ut  baptizatio, 
praedicatio  verbi  divini,  regenda  opera  caritativa  et  quaedam  sacramentalia, 
saltem  in  specialibus  rerum  adiunctis  et  de  iudicio  Ordinarii,  a laicis  mino- 
ribus ordinibus  et  congruis  qualitatibus  praeditis,  administrari  possint  ». 

Et  nunc  perpendendum  est:  resolutio  et  pulcherrima  non  iuvabit,  sicut 
sterile  mansit  decretum  s.  Concilii  Tridentini  de  diaconatu  innovando  ut 
permanenti  et  stabili  gradu  hierarchiae. 

Fons  vocationis  sacerdotalis  est  gratia  divina.  Dominus  eligit  et  vocat  ad 
suum  servitium.  Quae  tamen  gratia  accipienda  et  alenda  est.  Focus  amore 
Dei  ardens  est  necessarius  in  familiis  christianis.  Focus  familiarum  frigidus 
factus  est,  in  eo  multis  in  casibus  ignis  amoris  Dei  exstinctus  est,  S.  fides  non 
est  viva,  sed  est  mortua  in  familiis.  Familiae  rechristianizandae  sunt,  du- 
cendae, reducendae  ad  Deum.  Providentia  divina  hoc  opus:  familias  redu- 
cere ad  Deum,  focum  amoris  Dei  restituere  in  familiis  commisisse  videtur 
notabili  in  parte  sic  dictis  « focolarinis  » atque  « focolarinabus  »,  quorum 
nomen  a foco  ignis  mutuatum  est.  Non  agitur  hic  de  ordine  sensu  classico, 
sed  de  forma  vitae  christiana,  rechristianizata;  forma  vitae,  vivere  in  amore 
Dei,  qui  nos  tantopere  amat  vocando,  mittendo  nos  ad  vitam  non  tantum 
naturalem,  sed  supranaturalem,  dicamus  clarius;  ad  vitam  divinam,  ad  formam, 
quam  dare  nobis  venit  Dominus  Iesus. 

Exc.mus  P.  D.  MAURITIUS  POURCHET 
Episcopus  S.  Flori 

Cum  disceptatio  de  hoc  capite  ad  finem  tangat,  et  locus  non  sit  ad  inter- 
ventionem, liceat  mihi  scripto  et  breviter  aliquas  confusiones  notare,  et 
aliqua  pericula  indicare. 

1.  Plures  ex  eis  qui  contra  collegialitatem  locuti  sunt  confundere  vi- 
dentur collegialitatem  universalem  de  qua  est  quaestio  cum  conferentiis 
episcopalibus,  nationalibus  vel  regionalibus. 

Problema  non  est  idem:  conferentiae  episcopales,  in  quantum  habebunt 
potestatem  leges  ferendi,  quae  in  universa  natione  vel  regione  vim  obtine- 
bunt, non  possunt  esse  nisi  de  iure  ecclesiastico,  et  ideo  haec  quaestio  trac- 
tetur in  schemate  disciplinari:  de  episcopis  et  dioecesium  regimine. 

Collegialitas  universalis,  in  quantum  collegium  apostolorum  vivit  in 
collegio  episcoporum,  praesentatur  in  schemate,  et,  ut  arbitror,  recte,  ut 
de  iure  divino. 

2.  Collegialitas  et  infallibilitas  in  docendo  evidens  videtur  ex  Cone.  Vat.  I 
et  ex  constanti  traditione. 

Pro  aliquibus  Patribus  minus  evidens  videtur  collegialitas  in  regendo, 
et,  ut  mihi  apparet,  quia  illi  non  vident  quomodo  haec  collegialitas  in  regendo 
exerceri  possit  ab  episcopis  in  sua  dioecesi  dispersis. 

Videtur  in  hoc  casu  Summi  Pontificis  esse  modum  determinare  quo  haec 
collegialitas  exerceri  possit,  v.  g.  per  consultationem  vel  per  consilium  per- 
manens sicut  quidam  petierunt. 

3.  Pluries  in  aula  dictum  est,  et,  ut  mihi  videtur,  sat  leviter,  certum 
non  esse  collegialitatem  apostolorum  transmissam  esse  episcopis.  Magnum 
periculum  haec  sententia  comportat,  et  videtur  concordare  cum  aliqua  thesi 
protestantium  (v.  g.  Cullmann),  iuxta  quam  potestas  Petro  et  apostolis  data 
a Christo  illis  erat  personalis,  sed  non  transmittenda.  Constitutio  a Christo 
statuta  pro  sua  Ecclesia  inveniri  debet  tota  in  Ecclesia  hodierna.  Si  admit- 
titur exceptio  pro  uno  aspectu  huius  constitutionis,  non  videtur  quomodo 
exceptio  vitabitur  pro  alio,  i.  e.  pro  Petro.  Conveniens  non  erat  hanc  respon- 
sionem afferre  in  aula,  propter  observatores. 

4.  Pluries  etiam  dictum  est  Primatum  independentem  esse  a collegio 
(die  2 octobris,  expressis  verbis:  « sine  dependentia,  nullo  respectu  ha- 
bito... »);  haec  verba  ad  minus  timendum  aequivocationem  continere,  et  si 
sumuntur  ut  sonant,  hoc  videtur  contrarium  textui  ipsi  definitionis  de  infal- 
libilitate  Romani  Pontificis,  ubi  dicitur:  « Cum  omnium  Christianorum  pasto- 
ris et  doctoris  munere  fungens...  ».  Separare  caput  a corpore  voluntati  Christi 
in  institutione  Primatus  necnon  praxi  Ecclesiae  contrarium  est.  Explicationes 
in  aula  allatae  ab  exc.mo  Descuffi  de  locutione  « ex  sese  »,  quidquid  sit 
de  particularibus,  summatim  pertinentes  mihi  videntur. 


ANIMADVERSIONES  SCRIPTAE  - CAP.  II  DE  ECCLESIA 


847 


119 

Rev.mus  P.  D.  IOANNES  PROU 
Superior  generalis  Congregationis  Gallicae  O.S.B. 

De  collegialitate  episcoporum.  Ad  quaestionem  de  collegialitate  episco- 
porum elucidandam,  necessarium  omnino  est  quod  sensus  ipsius  vocis  « colle- 
gium » exacte  determinetur. 

Vox  autem  « collegium  » duplicem  sensum  valde  diversum  induere 
potest. 

1.  Sensum  latiorem  quo  significatur  aggregatio  seu  societas  quaedam 
hominum  eiusdem  professionis,  praesertim  cum  operationes  eorum  non  solum 
easdem  facultates  scientificas  vel  technicas  supponunt,  sed  coordinantur  inter 
se  ad  eumdem  vel  similem  finem  obtinendum. 

Exempla  multa  variaque  adsunt  talium  collegiorum:  collegium  professo- 
rum et  studentium  unius  institutionis  scholaris,  ubi  activitates  membrorum 
vel  sunt  similes  vel  ad  invicem  se  complent  ad  eumdem  finem  qui  est  educa- 
tio discipulorum.  Item  habentur  collegia  medicorum  vel  advocatorum  unius 
civitatis,  quae  saepe  nomen  ordinis  vel  corporis  suscipiunt. 

In  huiusmodi  collegiis  unumquodque  membrum  ponit  actus  vere  singu- 
lares et  personales,  a ceterorum  membrorum  actibus  distinctos,  quamvis  illis 
similes  vel  coordinatos.  Saepissime  unitas  et  harmonia  talis  collegii  obtinetur 
et  custoditur  a quodam  superiore  qui  plus  minusve  activitates  ceterorum 
membrorum  dirigit.  Vocatur  ergo  tale  collegium  « collegium  late  dictum  ». 

2.  Sensum  strictiorem  quo  significatur  congregatio  seu  societas  vere,  ac- 
tualiter  et  iuridice  unam  personam  moralem  constituens,  capax  eliciendi  actus 
stricte  collegiales  quorum  unusquisque  constituit  actionem  unicam  imme- 
diate toti  et  soli  collegio  tribuendam.  Haec  forma  collegii,  quod  vocari 
potest  « collegium  stricte  dictum  » plene  verificatur  cum  membra  illius  ita 
inter  se  quoad  operationem  connectuntur  ut  omnes  actus  specifici  eorum, 
in  quantum  sunt  membra  collegii,  habitualiter  et  ordinarie  sunt  stricte 
collegiales  vel  saltem  ad  actum  collegialem  ordinantur.  Exemplum  talis 
collegii  est  corpus  legislativum  alicuius  civitatis.  In  quantum  ad  illud  col- 
legium pertinent,  omnes  « deputati  » seu  « legislatores  » non  exercent  actum 
specificum  professionis  suae,  scii,  actum  condendi  leges,  nisi  vel  collegialiter 
agendo  vel  saltem  per  actus  proprios  illum  actum  collegialem  praeparando. 
De  se,  in  tali  collegio,  activitas  specifica  membrorum  tota  est  ordinarie  et  per- 
manenter  collegialis. 

Inter  istos  duos  collegialitatis  extremos  modos,  saepe  invenitur  forma 
quaedam  media  collegii,  cuius  membra  ex  una  parte  permanenter  induunt 
conditiones  membrorum  collegii  late  dicti:  sub  aliquo  praeside  gaudent 
facultatibus  et  privilegiis  propriis,  agunt  similia  vel  ad  invicem  complemen- 
taria,  tendunt  in  unum  vel  similem  finem,  et  omnia  haec  exercentur  per 
proprios  et  distinctos  actus  uniuscuiusque  membrorum  etsi  tales  actus  plu- 

rimode  inter  se  coordinantur.  Actus  etiam  specifici  membrorum,  i.  e.  ut  sunt 
collegii  membra,  ordinarie  remanent  actus  personales  seiunctim  ab  uno- 
quoque eliciti.  Tamen,  in  quibusdam  adiunctis,  ex  collegii  constitutione  de- 
terminatis, congregari  possunt  vel  etiam  debent  omnia  membra  ad  quosdam 
actus  stricte  collegiales  conficiendos.  In  talibus  adiunctis,  et  in  illis  tantum, 
vere  et  stricte  collegialiter  agunt,  unicum  actum  ponentes  qui  primo  et  per 
se  toti  et  soli  collegio,  tunc  personam  moralem  unicam  constituenti,  tribui 
debeat.  In  tali  societate,  collegium  stricto  sensu  dictum  non  habetur  perma- 
nens, sed  extraordinarie  tantum  et  transitorium.  Nominatur  tamen  perma- 
nenter  collegium  in  quantum:  primo  permanenter  est  collegium  late  dictum, 
et  secundo  permanenter  capacitatem  retinet  ut  quandoque,  in  casibus  extraor- 
dinariis ad  gradum  collegii  stricte  dicti  accedat. 

Hae  diversae  formae  collegialitatis  adhuc  duplicem  structuram  induere 
possunt: 

Quandoque  retinent  formam  aequalitariam  seu  democraticam  prout 
omnia  membra  collegii  iuribus  aequalibus  gaudent.  Collegium  existit  ex 
sola  coordinatione  membrorum  et,  si  capax  sit  actionis  stricte  collegialis,  haec 
habetur  ex  solo  consensu  communi  omnium  membrorum  ad  actum  collegia- 
lem  conficiendum.  Quod  tamen  saepissime  non  fit  nisi  per  convocationem  ali- 
cuius collegii  praesidis  qui,  tantum  « primus  inter  pares  »,  convocatione 
facta,  nullam  potiorem  partem  in  actu  collegiali  conficiendo  possidet. 

Quandoque  collegia  induunt  formam  hierarchicam.  In  quo  casu  unum 
membrum  collegii  vere  caput  ipsius  est  ita  ut,  non  solum  ius  et  potestatem 
illud  convocandi  possidet,  sed  insuper  partem  maiorem  in  actibus  collegia- 
libus  conficiendis  semper  retinet,  qua  ratione  nullus  actus  vere  collegialis 
haberi  potest  nisi  ex  huius  praesidis  approbatione  et  confirmatione. 

Quonam  sensu  apostoli  duodecim  « collegium  » constituerunt ? 

Primo  de  fide  videtur  esse  apostolos  a Christo  congregatos  verum  col- 
legium late  dictum  constituisse: 

a)  inquantum  a Christo  institutum  est, 

b)  constanter  sub  ipsius  Christi  auctoritate  permanet, 

c ) per  tres  annos  permanenter  apostoli,  cum  Christo  intime  conver- 
sati, doctrinam  eius  acceperunt, 

d)  post  Ascensionem  Domini  simul  Spiritus  Sancti  adventum  exspec- 
taverunt et  eiusdem  gratia  ditati  sunt, 

e)  sub  Petri  auctoritate,  ex  institutione  Christi,  permanserunt, 

/)  per  aliquot  annos  simul  Hierosolymis  habitarunt  nexum  intimum 
inter  se  servantes,  munus  apostolicum  exercentes  similibus  vel  coordinatis 
actibus,  eadem  docentes,  in  eumdem  finem  laborantes, 

g)  omnes  tandem  et  ipsi  soli  quaedam  possiderunt  distincta  privilegia 
quorum  ratione  « Duodecim  » appellati  sunt  (quibus  postea  aequiparatus 
est  etiam  Paulus). 

Secundo  certum  etiam  omnino  est  apostolos  non  constituisse  constanter 
et  per  totam  vitam  collegium  permanens  stricte  dictum.  Multa  etenim  opera, 

vere  et  specifice  apostolica,  personaliter  et  singillatim  elicuerunt.  Immo  mo- 
dus ordinarius  et  quotidianus,  iuxta  quem  missionem  a Christo  illis  datam 
exercuerunt,  non  erat  nisi  modus  actionis  personalis.  Unusquisque  eorum 
erat  verus  pastor  propriis  viribus  una  cum  donis  a Spiritu  Sancto  ipsi  col- 
latis  munus  pastorale  exsequens.  Tales  actus  utique  ab  omnibus  apostolis 
exercebantur  in  communione  et  mutua  coordinatione:  sed  nec  ordinario  nec 
plerumque  poterant  esse  actus  collegiales.  Immo,  facta  apostolorum  disper- 
sione, quicumque  eorum  iam  non  poterat  nisi  actus  personales  et  individuos 
ponere.  Non  tantum  pauci  versiculi  Scripturae  hanc  personalem  actionem  apo- 
stolorum testificantur,  sed  capitula  integra  Actuum  Apostolorum  sive  Petri, 
sive  Pauli  ministerium  pastorale  individuum  utique  describentia.  Litterae 
Apostolicae  Petri,  Ioannis,  Iacobi,  Iudae,  Pauli  non  sunt  litterae  cuiusdam 
collegii  apostolorum,  sed  actus  specifice  pastorales  ab  uno  apostolo  perso- 
naliter eliciti. 

Quaestio  ergo  adhuc  insoluta  remanens  haec  est:  utrum  necne  collegium 
apostolorum  fuerit  simul  et  collegium  late  dictum  permanens,  et  in  extraor- 
dinariis adiunctis  etiam  collegium  stricte  dictum,  actus  quosdam  tunc  vere 
collegiales  ponens.  In  responsione  huius  quaestionis  non  omnes  adhuc  con- 
veniunt. 

Alii  opinantur  apostolos,  dum  simul  Hierosolymis  permanserunt,  plures 
actus  stricte  collegiales  exercuere.  Citantur  praesertim  tres  huiusmodi  actus, 
scii.:  electio  S.  Matthiae  ( Act . 1,  21);  institutio  et  consecratio  diaconorum 
{Act.  6,  2 et  6);  concilium  hierosolymitanum  {Act.  15,  22  ss.).  Non  desunt 
quaedam  rationes  ad  collegialitatem  talium  actuum  recognoscendam. 

Sed  alii  exegetae  vel  theologi  de  collegialitate  eorumdem  actuum,  in 
quantum  esset  exclusive  apostolica,  dubitant  eo  quod,  saltem  in  primo 
tertioque  casu,  non  solum  apostoli,  sed  etiam  alii  christiani  interfuerunt.  Af- 
feruntur etiam  rationes  non  spernendae  quae  collegialitatem  activitatis  apo- 
stolicae vel  impossibilem  vel  saltem  inutilem  reddunt  quarum  praecipua 
est  personalis  infallibilitas  et  universalis  auctoritas  a Christo  cuique  tributa. 
Dubium  ergo  remanet,  propterea  non  videtur  adhuc  concilium  oecumenicum 
doctrinam  certam  et  decisivam  de  hoc  puncto  statuere  debere. 

Quidquid  sit  de  hac  difficultate,  fatendum  insuper  ab  omnibus  est  quod 
in  vita  apostolorum  actiones  collegiales,  si  reapse  adfuerunt,  semper  paucio- 
res, immo  rarissimas  exstitisse,  et  inde  a dispersione  apostolorum,  post  cir- 
citer decem  annos,  prorsus  defuisse. 

Tandem  bene  notandum  nullum  collegium  apostolicum,  sive  late,  sive 
stricte  dictum,  unquam  exstitisse  nisi  sub  plena  et  suprema  auctoritate  Petri, 
huius  collegii  principis,  ita  ut  nullum  actum  collegialem  adfuisse  praeter 
Petri  explicitum  consensum  confiteri  debeamus.  Collegium  illud  fuit  semper 
stricte  hierarchicum. 

Quonam  sensu  episcopi  collegium  constituunt ? 

Ex  iam  dictis  de  collegio  apostolorum  deduci  possunt  ea  quae  de  epi- 
scoporum collegio  remanent  enucleanda. 

Primo , certum  est  et  de  fide  videtur  esse,  omnes  episcopos,  nexum  commu- 
nionis cum  Romano  Pontifice  servantes,  unum  verum  collegium  late  dictum 
constituere.  Etsi  enim  non  semper  simul  conversantur  sicut  apostoli  dum 
adhuc  Hierosolymis  degerent,  nec  etiam  omnia  privilegia  apostolis  concessa 
retinent,  tamen  a)  omnes  sunt  eiusdem  Christi  ministri;  b)  omnes  sub  aucto- 
ritate Romani  Pontificis  gregem  proprium  pascunt;  c ) omnes  inter  se  mul- 
timode communicant,  eumdem  cultum  Deo  offerunt;  eamdem  fidem  docent, 
eadem  sacramenta  conficiunt,  aequali  potestate  utuntur,  ad  eumdem  finem 
cooperantur;  d)  omnes  tandem  erga  universam  Ecclesiam  vera  sollicitudine 
tenentur  (cf.  Pius  XII,  Fidei  Donum). 

De  tali  collegialitate  late  dicta  sed  vera  fuse  loquuntur  documenta  sive 
Romanorum  Pontificum  sive  Conciliorum,  sive  Patrum,  sive  theologorum 
omnium:  ita  ut  ad  illam  stabiliendam  non  opus  sit  immorari. 

Secundo,  certum  est  etiam  episcopos  non  semper  nec  ordinarie  collegium 
stricte  dictum  constituere.  Munus  pastorale  eis  commissum  est  officium  per- 
sonale: « Singuli  singulos  greges  pascunt  »,  ut  declarat  Concilium  Vatica- 
num I.  Historia  testatur  Ecclesias  particulares  per  viginti  saecula  non  a col- 
legio quodam  episcoporum  ordinarie  et  permanenter  gubernari,  sed  semper 
ab  aliquo  proprio  pastore.  Ut  iam  in  hac  aula  declaratum  est,  episcopus  debet 
esse  pater  ovium  suarum.  Collegium  autem  collegialiter  agens  non  est  pater. 
Officium  vere  specificum  cuiuscumque  episcopi  per  actus  singulares  et  per- 
sonales principaliter  adimpletur.  Qui  potiorem  partem  officii  episcopalis  ad 
actus  stricte  collectivos  reducere  vellent,  unumquemque  episcopum  ut  cuius- 
dam anonymae  congregationis  membrum  vel  ut  merum  exsecutorem  decisio- 
num collegialium  considerare  viderentur. 

Tertio,  certum  adhuc  esse  videtur  episcopos  collegium  late  dictum  habi- 
tualiter  et  ordinarie  constituentes,  in  quibusdam  adiunctis  extraordinariis,  ad 
modum  collegii  proprie  dicti,  actus  stricte  et  vere  collegiales  ponere.  Praesens 
adunatio  conciliaris  illam  veritatem  luculenter  demonstrat.  Illam  probant 
innumera  concilia,  sive  oecumenica,  sive  particularia  in  decursu  saeculorum 
celebrata.  Potest  etiam  pro  certo  haberi  Pontificem  Romanum,  vi  plenitudi- 
nis potestatis  illi  a Christo  collatae,  etiam  extra  Concilium  actum  vere  col- 
legialem  omnium  vel  plurium  episcoporum  suscitare  posse,  ita  ut  episcopi 
etiam  per  orbem  dispersi,  unum  actum  collegialem  una  cum  ipso  Pontifice 
ponere  queant.  Quocumque  modo  tamen  fiat,  talis  actus  collegialis  non  est 
nisi  pars,  et  quidem  extraordinaria,  officii  episcoporum.  Omnino  contradi- 
cere videtur  structurae  quam  Christus  Ecclesiae  suae  imposuit  regimen  or- 
dinarium et  permanens  non  individui  pastoris,  sed  cuiusdam  coetus  colle- 
gialiter agentis.  Quaecumque  ergo  forma  activitatis  collegialis  sensu  stricto 
sumptae  non  potest  haberi  in  Ecclesiae  regimine  nisi  ut  forma  transitoria 
et  extraordinaria.  Et  haec  tantum  probant  omnia  Patrum  documenta  quae 
actionem  quamdam  collegialem  episcoporum  in  Ecclesia  commonstrant  et 
laudant. 

Addendum  utique  est  quod  ab  omnibus  quidem  conceditur,  omnem  for- 

mam  collegialitatis  sive  late,  sive  stricte  dictae,  semper  hierarchicam  esse  in 
Ecclesia  Christi.  Ideoque  nullum  exsistit  collegium  episcopale,  ne  quidem 
late  dictum,  quod  a Romano  Pontifice  non  pendeat.  Collegium  autem  stricte 
dictum  in  Ecclesia  non  habetur  nisi  pro  tempore  quo  illud  Romanus  Pon- 
tifex adunat  vel  saltem  recognoscit.  Propterea,  etiamsi  unusquisque  episco- 
pus capacitatem  radicalem  collegialiter  sedendi  permanenter  retinet,  tamen 
potestatem  ipsi  collegio  stricte  dicto  propriam  episcopi,  neque  singuli  neque 
etiam  simul  sumpti,  non  possident  nisi  tempore  quo  Summi  Pontificis  volun- 
tate in  illud  collegium  constituendum  vocantur. 

Ultimum  tandem  remanet  dubium  de  iure  episcoporum  ad  concilium  vel 
cuiusvis  collegii  stricte  dicti  formam  constituendum.  Suntne  episcopi  mem- 
bra conciliorum  aliorumve  collegiorum  stricte  dictorum  iure  divino  vel 
tantum  iure  ecclesiastico?  Controversia  ista  iam  ponebatur  saeculo  elapso, 
et  Concilium  Vaticanum  I eam  dirimere  noluit.  Solutio  videtur  pendere  ex 
responsione  data  alio  problemati  iam  supra  exposito  de  exsistentia  vel  non- 
exsistentia  actionum  stricte  collegialium  inter  ipsos  apostolos.  Etenim  si 
apostoli  actus  stricte  collegiales  revera  posuerunt,  tale  factum  implicat  eos 
sive  de  mandato  Christi,  sive  ex  inspiratione  Spiritus  Sancti  ita  egisse.  Ideo- 
que ipsi  et  successores  eorum  iure  divino  possident  capacitatem  taliter  agendi. 
Secus  vero,  concilia  et  alia  si  quae  sint  acta  stricte  collegialia  episcoporum 
ex  iure  tantum  ecclesiastico,  vi  potestatis  Pontifici  Romano  collatae,  in  Ec- 
clesia tenentur  et  episcopi  a Pontifice  totam  potestatem  collegio  participandi 
accipiunt.  Qua  de  re  sententiam  ferre  non  auderem,  cum  adhuc  matura  non 
exstet,  meo  saltem  humili  iudicio! 

Optarem  vero  ut  opportunas,  immo  necessarias  distinctiones,  secundum 
ea  quae  supra  dicta  sunt,  in  cap.  II  schematis  de  Ecclesia  inserantur. 


120 

Exc.mus  P.  D.  LEONARDUS  IOSEPH  RAYMOND 
Episcopus  Allahabadensis 

Loquor  in  nomine  maioris  partis  hierarchiae  indianae. 

Gratissimi  sumus  schema  declarare  responsabilitatem  episcoporum  non 
solum  relate  ad  proprios  subditos  sed  ad  totum  corpus  Christi  mysticum,  ita 
ut  suprema  quidem  ordinatio  operis  missionum  pertineat  ad  Romanum  Pon- 
tificem, omnes  tamen  episcopi  cum  eo  in  laborum  societatem  venire  eique 
in  hoc  opere  prosequendo  adesse  debeant.  In  par.  17,  pag.  28,  lin.  31,  haec 
verba  inveniuntur:  « Unde  liquet,  etiam  si  suprema  ordinatio  operis  mis- 
sionum ad  Romanum  Pontificem  pertinet,  omnes  tamen  episcopos,  quantum 
eorum  perfunctio  muneris  sinit,  in  laborum  societatem  cum  eo  venire,  eique 
adesse  debere  ».  Hucusque,  ni  fallor,  in  documentis  Ecclesiae  nequit  inveniri 
tam  clara  tamque  perspicua  declaratio  obligationis  uniuscuiusque  episcopi 
extendendi  regnum  Dei  in  toto  mundo;  et  gaudent  episcopi  missionarii  evan- 

gelizationem  mundi  iam  non  considerari  tamquam  opus  aliquod  particulare, 
quod  ad  paucos  tantum  spectet,  sed  incumbere  toti  episcopatui  ita  ut  omnes 
episcopi  ad  opus  missionarium  promovendum  teneantur.  Certo  certius  sunt 
multi  episcopi  in  Europa  et  America,  qui  opus  missionarium  promoverunt 
omni  vi,  omni  liberalitate,  omni  sacrificio,  ex  sponte  sua  — nunc  vero 
prima  vice  apparet  obligatio,  « quantum  eorum  perfunctio  muneris  sinit  ». 

Sed  tota  paragraphus  quae  incipit  cum  verbis  « Cura  Christi  evange- 
lium  etc.  » pendet  aliquomodo  in  aria  quia  deest  fundamentum  istius  obliga- 
tionis — obligatio  episcoporum  iam  supponit  obligationem  totius  Ecclesiae 
ad  disseminandum  verbum  Dei  in  toto  mundo  quae  obligatio  non  sufficien- 
ter exhibetur  in  nostro  schemate.  Insinuatur  enim  hic  et  illic  missio  Eccle- 
siae in  universum  mundum,  sed  non  sufficiens  videtur  occasionalis  allusio 
ad  opus  missionarium  Ecclesiae  sub  aliquibus  aspectibus  specialibus.  Videtur 
necessarium  ut  doctrina  de  Ecclesia  missionaria  aliquo  loco  cohaerenter  se- 
cundum Scripturam  et  traditionem,  et  secundum  principia  theologica  enu- 
cleetur saltem  brevi  conspectu.  Forsitan  speratur  hoc  opus  relinqui  posse  ad 
schema  de  missionibus  ubi  apte  principia  missionaria  enucleari  debent,  sed 
sibilatur  iam  ex  multis  partibus  schema  de  missionibus  non  exaratum  iri,  et 
apud  multos  episcopos  missionarios  est  vera  anxietas  ne  restringatur  hoc 
schema  ad  aspectus  potius  iuridicos  et  practicos  operis  missionarii. 

Hinc  liceat  proponere  petitionem  enixam  plurium  episcoporum  In- 
diae, ut  certe  in  aliquo  documento  huius  concilii,  sive  in  nostro  schemate 
de  Ecclesia , sive  in  schemate  proprio  de  missionibus,  doctrina  fundamenta- 
lis et  principia  theologica  de  missionibus  lucide  declarentur.  Ratio  huius 
petitionis  est  haec:  Finis  huius  Concilii  primarius  non  est  speculativas  quae- 
stiones dirimere,  sed  revelationem  Iesu  Christi  nostro  mundo  praesentare. 
Est  concilium  pastorale  et  missionarium.  Hinc  in  descriptione  Ecclesiae 
aspectus  missionarius  non  per  transennam  solum  inseri  debet,  sed  syste- 
matice  exponendus  est.  Ecclesia  Christi  debet  depingi  ut  missa  in  totum 
mundum,  ut  per  saecula  omnibus  gentibus  lucem  Christi  afferat,  ut  ipsa 
sit  signum  levatum  inter  nationes,  in  qua  caritas  salutifera  Dei  erga  ge- 
nus humanum,  omni  genti  et  aetati  splendide  eluceat. 


121 

Exc.mus  P.  D.  IOSEPH  M.  REUSS 
Episcopus  tit.  Sinopenus,  aux.  Moguntinus 

1 . Etiam  nomine  7 1 Patrum  ex  Germania,  Austria,  Helvetia  et  aliis  regio- 
nibus, hanc  emendationem  proponit  ad  n.  15,  pag.  26,  linn.  28-41:  « Immo 
diaconatus  in  futuro  etiam  in  Ecclesia  latina  tamquam  proprius  ac  permanens 
gradus  hierarchiae  exerceri  poterit.  Utrum  in  certis  regionibus  talis  diaco- 
natus restaurandus  sit  ac  utrum  tales  diaconi  sacra  caelibatus  lege  adstrin- 
gantur  necne,  hoc  statuere  pertinet  ad  competentes  varii  generis  territoria- 

les  episcoporum  coetus  legitime  constitutos  approbante  ipso  Summo  Ponti- 
fice ». 

Argumentum  pro  hac  emendatione  in  eo  est,  quod  ex  textu  schematis 
non  satis  clare  apparet,  cui  competit  facultas  decernendi,  utrum  in  Eccle- 
sia latina  diaconatus  tamquam  proprius  ac  permanens  status  hierarchiae 
etiam  cum  dispensatione  a sacra  lege  caelibatus  exerceri  possit. 

Pro  tali  diaconatu  rationes  optimae  iam  allatae  sunt.  Ideo  sufficiat  dicere 
emendationem  propositam  evitare  solutionem,  qua  talis  diaconatus  aut  ge- 
neratim  aut  ipso  Summo  Pontifice  non  explicite  annuente  in  certis  regioni- 
bus restauretur. 

Si  ipsius  Summi  Pontificis  est  de  diaconatu  cum  dispensatione  a sacra 
lege  caelibatus  in  certis  regionibus  restaurando  ultimatim  decernere,  nonne 
possibile  esset  etiam  Patres,  qui  pro  suis  regionibus  tali  diaconatui  restau- 
rando non  favent,  tali  emendationi  assentiri? 

Pro  caelibatu  autem  sacerdotum  per  talem  diaconatum  praecise  nihil 
timendum  est.  Nam  de  splendore  et  vi  talis  viae,  qualem  sacerdos  in  Eccle- 
sia latina  ingreditur,  dubitare  nostri  indignum  esset,  qui  talem  splendorem 
et  vim  caelibatus  propter  regnum  caelorum  libere  suscepti  affirmavimus  et 
affirmamus. 

2.  In  textu  schematis  de  Ecclesia  in  cap.  II,  pag.  30,  linn.  23-29  legitur: 
« Romani  Pontificis  authentico  magisterio,  etiam  cum  non  ex  cathedra  lo- 
quitur, religiosum  voluntatis  et  intellectus  obsequium  praestandum  est,  quo 
nempe  magisterium  eius  supremum  reverenter  agnoscatur,  et  sententiae  ab 
eo  propositae  sincere  adhaereatur,  idque  iuxta  mentem  et  voluntatem  mani- 
festatam ipsius,  quae  se  prodit  praecipue  vel  ex  indole  documentorum,  vel  ex 
frequenti  propositione  doctrinae,  vel  ex  dicendi  ratione  ». 

Loco  huius  textus  dicatur:  « Romani  Pontificis  authentico  magisterio, 
etiam  cum  non  ex  cathedra  loquitur,  summa  reverentia  praestanda  est  et 
quidem  ita,  ut  magisterium  eius  supremum  vere  agnoscatur  ». 

Argumenta  pro  hac  emendatione: 

1.  Textus  propositus  ineptus  esse  videtur,  cum  non  distinguat  inter  ob- 
sequium Summo  Pontifici  ex  cathedra  loquenti  praestandum  et  modum  oboe- 
dientiae, quae  Summo  Pontifici  non  ex  cathedra  loquenti  praestari  debet. 

2.  Explicatio,  quae  in  secunda  parte  (a  verbis  « et  sententiae  ab  eo 
propositae  ...  vel  ex  dicendi  ratione  »,  i.  e.  a lin.  26  usque  ad  lin.  29)  inve- 
nitur, videtur  textum  antecedentem  clariorem  reddere;  de  facto  autem  an- 
sam praebet  perturbationi,  quia  omnino  interpretationi  committit,  quae  sit 
« indoles  documentorum  » et  quae  sit  « frequens  propositio  doctrinae  » et 
quae  sit  « ratio  dicendi  ». 

Ideo  textus  in  sensu  proposito  emendandus  aut  omnino  omittendus  est. 

Exc.mus  P.  D.  VITUS  M.  RIOBE 
Episcopus  Aurelianensis 

In  cap.  II,  art.  17,  linn.  14-15,  mentio  fit  « de  sollicitudine  episcopi 
pro  universa  Ecclesia  ex  officio...  ut  membrum  collegii  ». 

De  hoc  autem,  mea  sententia,  aliquae  animadversiones  sunt  proponendae. 

Inter  diversa  munera  quae  ex  natura  Ecclesiae  competunt  episcopo,  emi 
net  officium  adaperiendi  Ecclesiam  suam  particularem  ad  Ecclesiam  univer- 
salem. 

In  sinu  gallicae  commissionis  episcopalis  « pro  missionibus  ad  extra  », 
mandatum  accepi  ad  adiuvandum  huius  regionis  episcopatum,  ut  efficacio- 
rem  responsionem  det  exhortationibus  Summorum  Pontificum  in  favorem 
dioecesarum  in  America  meridionali.  Sic  vividius  expertus  sum  quod  hodier- 
nis diebus  Ecclesia  non  potest  sustineri  nisi  sit  universalis,  et  universalis 
esse  non  potest  nisi  per  collegialitatem  episcopatus  realiter  victam. 

1.  Hanc  autem  universalitatis  necessitatem  unusquisque  episcopus  per 
primum  in  Ecclesia  sua  sentire  debet.  Eius  est  tradere  Ecclesiae  particulari 
cuius  pater  est,  universalitatis  exigentias. 

Quanto  magis  officio  suo  fidelis  est  aperiendi  oculos  et  mentes  populi 
sibi  concrediti,  eo  magis  Ecclesiam  suam  reddit  viventem  et  amoris  Redempto- 
ris participantem. 

Imprimis  mens  illa  catholica  fons  est  spei  et  gaudii  pro  presbyteris,  qui 
vident  quomodo  officia  sua  quotidiana  et  localia  in  ampliori  missione  inse- 
rantur. 

Roboratur  vocatio  ad  sacerdotium  apud  multos  iuvenes  qui  saepe  ter- 
giversantur quoadusque  certi  fiant  quod  eorum  dioecesis,  per  episcopum, 
servitio  totius  mundi  adaperiatur. 

Laici  ipsi  qui  desiderant  servitio  missionum  se  devovere,  valde  confir- 
mantur quando  sciunt  vocationem  suam  necessariam  esse  ut  episcopus  et 
tota  dioecesis  officium  suum  evangelizationis  in  universo  mundo  adimpleant. 

2.  Dum  sollicitudinibus  totius  Ecclesiae  communitatem  dioecesanam 
aperit,  episcopus  signum  dat  hominibus  nostrae  aetatis  valde  accommo- 
datum. 

Equidem  ex  animo  credunt  quod  homines  eamdem  peregrinationem  vi- 
vunt. Intelligunt  quod  unusquisque  non  potest  vivere,  laborare,  cogitare 
ipse  solus,  sed  in  omnibus  activitatibus  suis  ab  omnibus  aliis  dependet. 
Quam  solidaritatem  experiuntur  populi  creando  institutiones  ad  cooperatio- 
nem promovendam. 

Illius  solidaritatis  experimentum  a Spiritu  Sancto  promotum,  ab  Eccle- 
sia, agnoscitur,  purificatur  et  salvatur.  Exprimitur  clare  per  sollicitationes 
populorum  in  via  progressus,  quae  ad  conscientiam  christianorum  recursum 

habent.  Summi  Pontifices  saepe  saepiusque  manifestaverunt  necessitates  ho- 
rum populorum,  et  contactus  episcoporum  inter  se  post  Encyclicam  Fidei 
Donum  et  occasione  huius  Synodi  eas  in  plena  luce  posuerunt. 

Sedulo  notandum  est  quod  non  tantum  agitur  de  donis  et  de  auxiliis, 
quam  de  mutua  collabor atione  et  fraterno  adiutorio,  ita  ut  cor  illorum  qui 
dant  et  illorum  qui  recipiunt  in  spiritu  paupertatis  evangelicae  remaneat,  et 
sic  finis  communis  cooperationis  obtineatur. 

Exemplo  fratrum  seiunctorum  adiuvari  possumus  ad  signa  temporis  re- 
cognoscenda. Initiata  ab  origine  per  personas  vel  sodalitates  privatas,  missio 
apparet  apud  illos  ut  responsabilitas  communis  omnibus  ecclesiis,  et  operata 
ab  illis  collective  in  Universali  Coetu  Ecclesiarum. 

3.  Illa  necessitas  catholicitatis  quae  provenit  tam  ex  sollicitudine  pro 
mundo  quam  ex  docilitate  erga  Ecclesiam,  non  potest  adaequate  solvi  nisi 
mediante  collegialitate  reali  et  vivente  per  colloquium  habituale  inter  con- 
ferendas episcopales;  et  certe  ad  mentem  Summi  Pontificis. 

Hoc  modo  solum,  diversi  episcopatus  possunt  se  invicem  agnoscere  prout 
sunt  et  unus  ab  alio  locuples  fieri  audientes  quid  in  unaquaque  Ecclesia  dicit 
Spiritus  Sanctus. 

Ita  omnes  episcopi  aestimationem  generalem  habebunt  circa  mutuas  ne- 
cessitates et  moderate  dirigent  homines  incipientes  actionem  novam,  laborem 
diversum  recte  ordinando. 

Ex  illo  colloquio  et  ex  illo  adiutorio,  episcopi  regionum  in  maiore  pau- 
pertate versantium  non  amplius  dolorose  constringentur  apud  populos  magis 
fortunatos  mendicare. 

Veritas  in  colloquio,  et  concretum  experimentum  coordinationis  cona- 
tuum efficient  ut  collegialitas  genuina  apparebit,  magis  magisque  augmen- 
tum habebit.  Quae  notionibus  iuridicis  definiri  potest,  sed  iam  est  factum 
experientiae  in  Ecclesia  sub  motione  Spiritus  Sancti. 

Collegialis  praxis  clare  manifestat  hunc  duplicem  aspectum  muneris  epi- 
scopalis: fovere  praesentiam  Ecclesiae  universalis  in  sinu  Ecclesiae  particu- 
laris, et  fovere  praesentiam  activam  eius  populi  in  Ecclesiam  universalem. 

Per  concretam  illam  expressionem  sub  illo  duplici  respectu  revelatur 
in  plenitudine  paternitas  episcopi  in  propria  Ecclesia. 

Concludendo  hoc  optarem,  ut  in  cap.  II  schematis  de  Ecclesia  clarius  et 
fortius  exprimatur  aspectus  ille  essentialis  officii  episcopi,  scii,  ecclesiam 
particularem  ad  Ecclesiam  universalem  adaperire;  hoc  autem  officium  nun- 
quam adimplere  poterit  nisi  mediante  collegialitate,  quae  per  conferentias 
episcopales  vivens  efficitur. 

Emendatio.  Sequentem  emendationem  propono  in  pag.  28,  a lin.  14 
usque  ad  lin.  17,  loco  verborum  « Sed  ut  membrum  collegii ...  et  reliqua  ». 

« Sed,  cum  episcopus  sit  membrum  collegii,  hoc  regimen  adimplendo, 
bonum  totius  Ecclesiae,  quod  boni  ecclesiae  particularis  inseparabilis  est, 
semper  intendere  debet:  tenetur  ea  intentione  adaperire  ecclesiam  suam 
particularem  ad  Ecclesiam  universalem.  Eodem  titulo,  pro  universa  Ecclesia 

ea  sollicitudine  ex  officio  tenetur  quae  summopere  confert  ad  Ecclesiae  uni- 
versalis emolumentum  ». 

Ita  deletur  apparens  oppositio  inter  episcopum  in  sua  particulari  eccle- 
sia et  episcopum  ut  membrum  collegii:  est  enim  episcopus  ut  membrum 
collegii. 

Ex  alia  parte,  suppressio  verborum  illorum  « licet  actus  iurisdictionis 
non  sit...  tamen  » mihi  videtur  necessaria,  quia  in  hac  praesentatione  caven- 
dum est  ne  robur  affirmationis  sollicitudinis  pro  Ecclesia  universali  minuatur. 

Exc.mus  P.  D.  THOMAS  ROBERTS 
Archiepiscopus  tit.  Sugdaeus 

Vellem  aliquas  proponere  propositiones  concretas  de  episcopi  « servitio  » 
vel  « diakonia  » (pag.  29),  utendo  imaginibus  sicut  fecit  semper  Salvator 
noster,  valde  familiaribus.  Sed  quomodo  latine  loqui  de  “ traffic  control  ” 
ut  essentiale  omni  dialogo  humano?  Omnis  dialogus  effectivus  inter  huma- 
nos pendet  ex  “ traffic  control  ”.  Dato  “ red  light  ” semper  et  ubique  pro 
vehiculis,  nullus  progressus.  Aeque  pro  cogitatione  et  verbo,  dato  semper 
“ red  light  ”,  nullus  progressus.  Nullo  modo  nobis  proderit  indulgere  accu- 
sationibus mutuis  circa  inquisitiones  aliorum  confessionum  — apud  multas 
enim  religiones  praeter  nostram,  inquisitiones  in  usu  venerunt.  Cum  nos- 
metipsi  solummodo  obligati  sumus  ut  imago  Christi  restauretur  in  Ecclesia 
catholica,  notandum  est  nostram  inquisitionem  Romanam  institutam  fuisse 
« ad  veritatem  faciendam  in  caritate  ».  Mutato  quidem  nomine  nostris  tem- 
poribus (1908)  ab  «Inquisitio»  in  «Sanctum  Officium»,  et  catholici  ni- 
hilominus et  acatholici  accusationem  hodie  ferunt  quod  manet  carentia  et 
caritatis  christianae  et  iustitiae  naturalis. 

Quomodo,  venerabiles  Patres,  potest  hoc  concilium  generale  vitare 
inquisitionem  seriam,  apertam,  urgentem  in  omnia  corpora  nostra  inquisi- 
toria?  Nam  hodie  locales  inveniuntur  inquisitiones  quae  indigent  reformari 
non  minus  quam  Inquisitio  Romana.  Ubi  in  schemata  proposita  concrete 
offertur  aliquid  inquirendum  de  talibus  inquisitionibus  sive  romanis  sive 
dioecesanis? 

Ad  concreta  igitur:  imitandum  nobis  nationes,  e.  g.  Scandinavia  et  New 
Zealand,  quae  supplementum  praebent  etiam  liberis  convocationibus  parla- 
mentariis  et  constituunt  “ ombudsman  ”.  Ille  gaudet  potestatibus  legalibus 
plenis  ut  possit  instituere,  circa  abusus  auctoritatis,  inquisitionem  publicam 
etiam  in  favore  unius  personae,  quamvis  humilis.  Finis  muneris  est  ut  aucto- 
ritas in  honore  habeatur,  ei  plene  fidatur,  etiam  ametur. 

Hucusque  catholici  gaudent  nullos  eiusmodi  defensores  — nisi  forte 
defensores  vinculorum,  vinculorum  matrimonii.  Cur,  quaeso,  non  potest 

Christi  Ecclesia  nominare  et  in  honore  maximo  habere  personarum  privata- 
rum defensores? 

Quoties  post  dioecesim  Bombayensem  abdicatam,  saepe  et  ardenter  de- 
sideravi talem  iuvenem  vel  puellam  in  curam  “ ombudsman  ” dioecesanum 
remittere.  Secundum  theoriam,  omnis  episcopus  vicem  agit  Christi,  sicut 
“ ombudsman  ” Christi,  attamen  ingens  numerus  est  earum  qui  per  annos 
expectaverunt  ut  problemata  maritalia  definiantur;  tandem  aliquando  au- 
diunt a quodam  minore  officiali  episcopum  ipsum  inculpare  Curiam  Romanam 
ob  dilationem  causae.  Officialis  romanus,  ex  altera  parte,  inculparet  epi- 
scopum. Consolatio  exigua  puellae  miserae  coactae  vitam  terere  in  vehiculo 
ante  “ red  light  ”. 

Pro  “ ombudsman  ” in  re  maritali  ante  omnia  oro,  non  tantum  quia 
problemata  illa  hodie  multos  cruciant,  sed  etiam  quia  omnis  episcopus  dioe- 
cesanus  potest  ipse  esse  vel  nominare  “ ombudsman  ”. 

Secundo  loco,  episcopi  indigent  cohorti  illorum  “ ombudsmen  ” qui 
colorem  mutent  omnium  luminorum  in  Vaticano  intra  Papam  et  semetipsos, 
etiam  pro  suis  epistolis.  Dedi  ipsi  bono  Papae  Ioanni  evidentiam  plenam 
hac  in  materia  quam  libenter  patefaciam  cuilibet  patri  conciliari  petenti. 

Seminarista  potest  indigere  “ ombudsman  ” si  difficultates  tum  morales 
tum  intellectuales  sunt  solvendae,  impune  et  sine  timore  visitationis  offi- 
cialis. Quod  quidem  valet  etiam  pro  professoribus  ipsis,  ante  omnia  si  scrip- 
turas sacras  profitentur. 

Iournalista  quilibet  integer  et  honestus  “ ombudsman  ” est  democratiae 
modernae.  Iournalista  autem  catholicus  qui  in  campum  ecclesiasticum  vult 
ingredi  requirit  “ ombudsman  ” qui  tute  eum  conducat. 

Sacerdos  sub  umbra  vel  locali  vel  Romana  iam  gaudet  protectione  iurium 
ex  disciplina  declarata  et  Ioannis  XXIII  et  Pii  XII.  Sed  transformandae  sunt 
hae  formulae  mortuae  in  personam  vivam  “ ombudsman  ”. 

“ Ombudsman  ” proprius  et  naturalis  omnis  democratiae  verae  est  ad- 
vocatus integer  et  honestus.  Cur  in  omni  dioecesi  “ ombudsman  ” non  fiat  ad- 
vocatus laicus? 

Hodie  cives  catholici  aliquarum  nationum  requiruntur  etiam  ab  episcopis 
in  defensione  militari  patriae  administrationi  reipublicae  obedientiam  caecam 
praestare,  “ to  give  a blank  cheque  on  the  Bank  of  conscience  ”. 

Iidem  viri  titulo  rationis  solius,  requiruntur  ab  episcopis  disciplinae 
reipublicae  in  familiae  limitatione  contradicere,  quae  reipublicae  disciplina 
oculis  multorum  acatholicorum  maxime  rationalis  videtur. 

Cives  catholicus  hodiernus  indiget  “ ombudsman  ” potenti  idoneoque, 
sicuti  etiam  indigent  muti  et  surdi  huius  concilii:  monialiae,  v.  g.,  et  mulie- 
res omnes,  et  animalia. 

Quarta  pars  humani  generis  sinenses  sunt,  omnes  liberi  carissimi  Patris 
nostri  communis.  Quis  illae  saltem  parvulae  communitatis  catholicae  in  hoc 
concilio  gerit  personam? 

Spiritus  boni  Papae  Ioannis  nobis  inspiret  ad  applicandum  effective 
suum  Vacem  in  terris,  Carta  Magna  personae  humanae,  conscientiae  propriae, 
et  pacis. 

Exc.mus  P.  D.  CAROLUS  HUMBERTUS  RODRlGUEZ-QUIROS 
Archiepiscopus  S.  Iosephi  in  Costarica 

Etsi  iam  factae  sint  observationes  plurimae  a nonnullis  Patribus,  et 
quidem  peroptime,  de  potestate  iurisdictionis  episcoporum,  in  hoc  cap.  II 
schematis  ubi  de  essentia  episcopatus  agitur,  attamen  adhuc  unum  deesse  vi- 
detur, ad  hoc  ut  clare  appareat,  ut  proprietas  essentialis  episcopatus,  episco- 
pum, ex  ipsa  consecratione,  esse  subiectum  natum  et  perfectum  iurisdictio- 
nis ordinariae  in  Ecclesia.  Ita  enim,  postea,  maxime  foveri  possit  unitatem 
auctoritatis  episcopalis  in  regimine  Ecclesiae,  quod  quidem  maximi  mo- 
menti est. 

Explico:  pag.  31,  lin.  13,  ubi  legitur:  « Ipsis  (i.  e.  episcopis)  munus 
pastorale,  et  habitualis  et  cotidiana  cura  ovium  suarum,  plene  committi- 
tur ».  Puto  quod  hic  valde  convenienter  adderetur  brevis  clausula,  ad  expli- 
cite  affirmandum  fundamentum  dogmaticum,  quod  ad  unitatem  attinet  iuris- 
dictionis episcopalis.  Hoc  modo,  non  tantum  iam  inde  a declaratione  princi- 
piorum generalium  dogmaticorum  de  iurisdictione,  poneretur  fecunda  di- 
stinctio conceptuum,  tum  theologici  tum  canonici  iurisdictionis,  quod  in  se 
quidem  multum  refert,  sed  et  insuper  in  luce  poneretur  unitas  regiminis  in 
exercitio  ipsius  iurisdictionis  ecclesiasticae. 

Advenit  enim  nonnumquam,  quod  episcopalis  iurisdictio  multoties  im- 
peditur, aut  saltem  graviter  obstaculatur,  non  sine  detrimento  notabili  sacri 
officii  pastoralis,  propter  pluralitatem  subiectorum  iurisdictionis  et  quasdam 
amplissimas  exceptiones,  in  una  eademque  dioecesi;  ita  ut  valde  difficilis 
evadat,  immo  aliquando  haud  obtineri  possit,  illa  unitas  regiminis  tam  neces- 
saria in  Ecclesia  Christi;  quae  tamen  salva  permaneret,  aut  saltem  paulatim 
restitueretur  ubique,  si  firmiter  ac  clare  enuntiaretur  principium  theologi- 
cum de  quo  loquimur,  scii.:  quod  subiectum  natum  et  perfectum  iurisdic- 
tionis ordinariae  in  Ecclesia  est  episcopus,  nempe:  Romanus  Pontifex  qui- 
dem pro  universa  Ecclesia,  episcopus  autem  cum  Romano  Pontifice,  pro  una- 
quaque dioecesi. 

Praeterea,  facta  hac  explicita  affirmatione  declaratoria,  de  fundamento 
dogmatico  iurisdictionis,  quoad  unitatem  regiminis  spectat,  non  solummo- 
do aperitur  via  ad  resolvendas  difficultates,  quae  sine  dubio  movendae  sunt 
de  iurisdictione  canonica,  in  schemate  de  regimine  Ecclesiae,  sed  et  insu- 
per, valde  conferret  ad  revocandas,  vel  ad  reducendas  tot  exemptiones,  olim 
concessas,  quae  hodie  necessariae  non  videntur.  In  praesens,  enim,  haec 
pluralitas  diversorum  subiectorum  iurisdictionis  in  eodem  territorio  saepis- 
sime impediunt  liberum  exercitium  iurisdictionis  episcopi.  Qua  de  causa  nunc 

non  videtur  ferre  utilitati  Ecclesiae  vel  fidelium;  et  ex  altera  parte  nocere 
videtur  regimini  Ecclesiae. 

Oportet  prae  oculis  habere  quod  hic  in  cap.  II  agitur  de  essentia  epi- 
scopatus, ubi  invenitur  perfecta  unio  in  persona  episcopi,  a Christo  Domino 
intenta,  nempe:  coincidentia  in  eodem  subiecto  duarum  potestatum,  et  or- 
dinis et  iurisdictionis.  Etiamsi,  Romanus  Pontifex,  propter  utilitatem  Ec- 
clesiae et  fidelium,  coarctari  potest  iurisdictionem  episcopi,  attamen  maneret 
semper  principium  dogmaticum  de  quo  loquimur,  i.  e.  subiectum  natum  et 
perfectum  iurisdictionis  ordinariae  esse  ipsum  episcopum. 

Tali  modo  elucesceret  admirabilis  et  perfecta  illa  unitas  Corporis  my- 
stici Christi,  quae  est  Ecclesia,  praesertim  quidem  in  munere  regendi. 

Exc.mus  P.  D.  AUDINUS  RODRIGUEZ  Y OLMOS 
Archiepiscopus  S.  loannis  de  Cuyo 

Patrum  elucubrationes  audiens  circa  collegialitatem  episcopatus  in  Ec- 
clesia putavi  quod  difficultates  oriuntur  ex  modo  concipiendi  hanc  facultatem 
tamquam  si  essent  plura  potestatis  subiecta. 

Quod  quidem  verum  est  si  de  personis  agitur:  persona  enim  Romani 
Pontificis  physice  differt  a personis  episcoporum.  Sed  si  moraliter  loquimur, 
affirmandum  omnino  videretur  quod  una  sit  potestas,  quae  a Romano  Pon- 
tifice exercetur,  aliis  pastoribus  saltem  implicite  consentientibus. 

In  definitione  Assumptionis  B.  Mariae  Virginis  a Pio  XII,  f.  r.,  facta 
recens  habemus  exemplum:  pronuntiata  enim  fuit  postquam  pastores  totius 
orbis  consulerat.  Sed,  etsi  consultatio  non  fiat,  eadem  conclusio  habetur;  nam 
moraliter  omnium  pastorum  fide  recte  praesupposita,  definitionem  ex  cathe- 
dra Romanus  Pontifex  pronuntiat. 

Quoad  obiectionem  quae  fieri  solet  de  possibili  oppositione  inter  Ro- 
mani Pontificis  fidem  et  aliorum  episcoporum,  suppositio  videtur  neganda 
tamquam  theologice  impossibilis,  eodem  modo  ac  negatur  possibilitas  defi- 
nitionis Romani  Pontificis  contraria  definitioni  prius  factae. 

Collegialitas  ergo  episcoporum  aliud  non  videtur  nisi  collegialis  colla- 
boratio  episcoporum  cum  Romano  Pontifice  in  caritate  et  absque  ambitione 
ulla. 

Porro  ipse  Romanus  Pontifex  ordinarie  cognoscere  procurat  quaenam 
sit  fratrum  fides  communibus  mediis.  At  in  difficilioribus  Ecclesiae  univer- 
salis tempestatibus  fratres  convocat  ad  Oecumenicum  Concilium. 

Hoc  modo  nullum  ex  attributis  Romani  Pontificis,  successoris  Petri, 
minuitur  aut  obscuratur  ullo  modo.  Intelligitur  etiam  qua  ratione  episcopus 
totam  Ecclesiam  regat,  et  suam  gubernans,  totius  Ecclesiae  potestate  agat. 
Atque  perspicitur  quaenam  sit  natura  huius  potestatis  et  amplitudo  eius. 
Ex  quo  facile  colligitur  quod  potestas  universalis  et  infallibilitas  Concilii 

Oecumenici  non  detur  a Romano  Pontifice  occasione  Concilii,  sed  sit  tantum 
occasio  eam  exercendi. 

Haec  ergo  putavi  exc.mae  commissioni  esse  mittenda,  petens  ut  mihi 
ignoscat  propter  importunitatem. 

Exc.mus  P.  D.  FELIX  ROMERO  MENJIBAR 
Episcopus  Giennensis 

In  n.  18  cap.  II  schematis  de  Ecclesia  habetur  paragraphus  quaedam 
— De  episcoporum  ministeriis  — quae  velut  introductio  censenda  est  ad 
subsequentem  sectionem  de  triplici  munere  seu  potestate  ministeriali,  do- 
cendi scii.,  sanctificandi  et  regendi.  Attendendo  ad  ea  quae  in  hac  para- 
grapho  continentur,  invenimus: 

a)  Quae  a linn.  3-11  dicuntur  de  missione  apostolorum  a Christo 
Domino  et  Sancti  Spiritus  confirmatione,  repetunt  innecessario  iam  dicta 
in  n.  12  — de  electione  Duodecim  — . 

b)  Munus  pastoribus  populi  sui  commissum  proponitur  ut  diakonia 
seu  servitium,  quod  quidem  optime  et  opportune  dictum  est  sed  parum 
ad  determinandam  naturam  talis  servitii  confert. 

Unde  videtur  necessaria  amplior  expositio  ministerii  episcoporum  prae- 
sertim sub  imagine  ministerii  apostolici  ut  in  Novo  Testamento  invenitur. 

Ecce  fere  quae  videntur  naturam  muneris  apostolici  in  N.  T.  deter- 
minare. 

a)  Diakonia  seu  servitium  illud  convenienter  esset  efferendum  ut  dia- 
konia Spiritus  (2  Cor.  3,  8).  Ut  talis  diakonia  Spiritus,  ministerium  Novi 
Testamenti  illa  gaudet  virtute,  efficacia,  gloria  et  libertate  Spiritui  Domini 
respondentibus  (2  Cor.  3,  17). 

b)  Ministerium  Novi  Testamenti  Christum  quodammodo  in  suis  mi- 
nistris, apostolis  et  episcopis,  praesentem  facit.  Ita  apparet  ut  legatio 
(2  Cor.  5,  20),  ut  dispensatio  mysteriorum  Dei  (1  Cor.  4,  1),  ut  cooperatio 
qua  Dei  adiutores  vocari  possunt  apostoli  ( 1 Cor.  3,  9),  ut  potestas  a Christo 
data  ad  aedificationem  (2  Cor.  10,  8). 

c)  Ministerium  Novi  Testamenti  in  sua  apostolica  activitate  apparet 
ut  ministerium  pastorale  consolationis  sive  exhortationis  (2  Cor.  1,  4),  fidu- 
ciae (2  Cor.  3,  12),  sinceritatis  coram  Deo  (2  Cor.  2,  17)  et  hominibus 
(2  Cor.  4,  2),  infirmitatis  divina  firmatae  virtute  (2  Cor.  12,  9),  caritatis 
Christi  urgentis  (2  Cor.  5,  14),  paternitatis  qua  episcopi  in  Christo  fideles 
gignunt  (2  Cor.  4,  15)  et  pro  ipsis  solliciti  sunt;  ministerium  denique  solli- 
citudinis in  pauperes  ad  exemplum  Domini  (2  Cor.  8,  9).  Sic  apostoli  et  epi- 
scopi omnibus  omnia  fiunt  ut  omnes  salvos  faciant  (2  Cor.  9,  23). 

Ex  his  omnibus  textum  quemdam  secretariatui  Concilii  tradimus  qui 
commendari  his  videtur  rationibus. 

a)  Opportune  collocat  quae  in  pag.  25  linn.  26  ss.  dicuntur. 

b)  Natura  ministerii  et  activitatis  apostolicae  episcoporum  ea  me- 
thodo exponuntur  ut  finis  pastoralis  Concilii  exigere  videtur. 

c)  Descriptio  ministerii  episcopalis  sumitur  ex  Sacra  Scriptura,  quod 
doctrinam  magis  vitalem  facit  ut  SS.  Pater  Paulus  VI  in  allocutione  diei 
29  sept.  desiderabat.  Simul  haec  doctrina  a fratribus  separatis  melius  per- 
spici potest. 

d)  Denique  hodiernae  mentalitati  melius  respondet  quae  misericor- 
diae, amoris  et  servitii . respectus  magni  habet. 

Postulamus  igitur  a RR.  PP.,  ut  in  redactione  definitiva  n.  18,  harum 
animadversionum  memores  sint. 

Textus  propositus  ad  n.  18  « De  episcoporum  ministeriis  ». 

« Episcopis,  qui  apostolis  succedunt,  ministerium  Novi  Testamenti  con- 
creditur (2  Cor.  3,  6).  Quod  quidem  ministerium  — seu  diakonia  — missio 
est  ad  serviendum  seu  ministrandum  sicut  Christus  Dominus  non  venit  mi- 
nistrari sed  ministrare  ( Mc . 10,  45).  Ut  apostoli,  ita  episcopi  sunt  ministri 
Christi  ( 1 Cor.  4,  1),  in  eius  nomine,  unione  et  dependentia  agentes,  illa 
praediti  potestate  quae  a Domino  ad  aedificationem  et  non  ad  destructionem 
data  est  (2  Cor.  10,  8).  Ipsi  sunt  etiam  dispensatores  mysteriorum  Dei 
( 1 Cor.  4,  1),  simul  et  Dei  legati  (2  Cor.  5,  20).  Eorum  ministerium  est  dia- 
konia Spiritus  (2  Cor.  3,  8),  illa  ornata  virtute,  efficacia,  gloria  et  libertate 
Spiritui  Domini  respondentibus  (2  Cor.  3,  17).  Episcopi  sunt  praeterea 
Dei  adiutores  (1  Cor.  3,  9)  ita  ut  per  eorum  ministerium,  labores  et  suffe- 
rentias, aerumnas  et  infirmitates,  Deus  virtutem  eorum  perficiat,  salutem  ho- 
minum operando  (2  Cor.  12,  9).  Eorum  igitur  ministerium  est  consolationis 
seu  exhortationis  (2  Cor.  1,  4),  fiduciae  (2  Cor.  3,  12)  sinceritatis  coram 
Deo  (2  Cor.  2,  17)  et  hominibus  (2  Cor.  4,  2),  caritatis  Christi  urgentis 
(2  Cor.  5,  14)  et  paternitatis  qua  in  Christo  fideles  gignunt  ( 1 Cor.  4,  15); 
ministerium  denique  in  pauperes  (2  Cor.  8,  4),  scientes  gratiam  Domini  no- 
stri Iesu  Christi  qui  propter  nos  egenus  factus  est,  cum  esset  dives,  ut  illius 
inopia  nos  divites  essemus  (2  Cor.  8,  9). 

Episcopus  igitur,  minister  Christi,  omnium  servus  factus  ut  omnes  salvos 
faciat,  omnia  operatur  propter  Evangelium  Dei  (2  Cor.  9,  17.  23)  ». 

Exc.mus  P.  D.  PETRUS  ROUGfi 
Episcopus  Nemausensis 

De  coetibus  episcoporum,  de  quibus  in  cap.  II,  art.  16-17,  agi  deberet 
ad  principia  fundamentalia  collegialitatis  in  meliorem  lucem  adducenda. 

In  hoc  cap.  II,  art.  16:  « de  collegio  episcopali  eiusque  capite  » non  lo- 
quitur de  aliis  formis  particularibus  collegialitatis  episcopalis  quae  tam  in 
antiquitate  quam  in  praesenti  tempore  viguerunt  et  vigent. 

In  art.  17:  «de  relationibus  episcoporum  in  collegio  »,  nominantur  coe- 

tus  episcopales  tantum  ad  explicitationem  de  adiutorio  ad  missiones  prae- 
stando. 

Tale  silentium  mirum  est,  et  mentio  per  transennam  non  sufficit.  Agitur 
nempe  de  modis  concreti  exercitii  collegi  alitatis,  qui  inveniuntur  in  historia 
ecclesiastica.  Facta  illa  sese  directe  referunt  ad  doctrinam  collegialitatis,  eam 
illustrant  et  confirmant. 

Ad  demonstrandam  praxim  Ecclesiae  in  coetibus  episcopalibus  necesse 
est  ut:  1.  in  memoriam  revocetur  factum  diversorum  coetuum  episcopalium 
in  historia  Ecclesiae;  2.  exhibeatur  doctrina  ab  his  factis  illustrata. 

I.  De  facto  historico. 

1.  Momentum  numericum  illarum  synodorum.  Numerus  synodorum  de- 
monstrat quod  illarum  significatio  non  parvi  est  momenti  in  vita  Ecclesiae. 
Mentionem  facere  sufficit,  quod  in  octo  primis  saeculis  invenimus  quin- 
gentas trigenta  sex  synodos  recensitas,  ex  quibus  septem  tantum  inter  oecu- 
menicas  numerantur. 

2.  Antiquitas  et  legitimitas  synodorum.  Iam  ab  initiis  saec.  m adsunt 
synodi  provinciales  tamquam  prima  expressio  collegialitatis  episcoporum,1 
ex  qua  concilia  oecumenica  oritur  a erant.  Legitimitas  et  utilitas  talium  syno- 
dorum a Concilio  Nicaeno  et  a Concilio  Chalcedonensi  recognitae  sunt,  sicut 
etiam  ab  ipsis  Romanis  Pontificibus.  Ipsum  Concilium  Nicaenum  statuit  ut, 
secundum  antiquissimam  consuetudinem  Ecclesiae,  synodi  provinciales  bis 
in  anno  celebrarentur.  Quod  confirmatum  est  per  Chalcedonense  Concilium.2 
Per  decursum  saeculorum  illae  synodi,  cum  variis  formis,  permanserunt  in 
Ecclesia.  Adhuc  in  oriente  vigent  cum  speciali  veneratione,  et  in  Ecclesia 
latina  vigent  de  eadem  materia  cann.  283-291,  qui  tamen  non  in  praxim 
deducuntur.  Concilium  Vaticanum  I,  in  schemate  praeparato  de  episcopis, 
cap.  V,  valde  explicitam  exhortationem  habet  ad  provincialia  concilia  tenenda. 

3.  Competentia  illarum  synodorum.  Antiqua  illa  concilia  provincialia 
competentia  pollebant,  quae  maiorem  extensionem  habebat  quam  nostris 
diebus.  Ad  illa  enim  pertinebat  canones  promulgare,  in  causis  criminalibus 
sententiam  ferre,  de  universali  regimine  Ecclesiae  curam  habere;3  potestas  il- 
lorum sese  extendebat  etiam  ad  approbationem  episcoporum  electorum,  et 
ad  erectionem  novarum  dioecesium.4 


1 Cone.  Carthag.,  a.  220;  Cone.  Synnad.  et  Iconii,  a.  230;  Cone.  Antioch., 
a.  264-269;  Cone.  Illiberit.,  a.  300-306;  Cone.  Arelat.  et  Ancyran.,  a.  314; 
Cone.  Alexandrin.  et  Neo-Cesarien.,  a.  320,  sunt  inter  illa  quae  maxime  cogno- 
scuntur, tam  in  oriente  quam  in  occidente. 

2 Cf.  Cone.  Nicaen.,  a.  325,  can.  5;  Cone.  Constantinop.,  a.  381,  can.  2; 
Cone.  Chalcedon.,  a.  451,  can.  19. 

3 Cf.  Cone.  Chalced. 

4 Cf.  can.  4 et  6 Cone.  Nicaen.;  can.  4,  9,  14-15,  19-20  Cone.  Antioch., 
a.  341;  can.  1 et  4 Cone.  Carthagen.  XI,  a.  407;  can.  1 Cone.  Lugdun.,  a.  567. 

Hic  autem  modus  agendi  perantiqua  erat  consuetudo  et  considerabatur 
tanquam  exercitium  ordinarium  constitutionis  Ecclesiae,  neque  ullum  repe- 
ritur  vestigium  quod  in  primis  illis  saeculis  recognitio  quaedam  vel  appro- 
batio conciliorum  provincialium  ex  parte  Romani  Pontificis  praescriberetur.5 

II.  De  doctrina. 

Ex  hac  praxi  Ecclesia,  atque  ex  testimoniis  Patrum  illustrantur  sequentia 
principia  doctrinalia: 

1.  Hoc  factum  constituit  traditionem  semper  viventem  in  Ecclesia. 

2.  Fundamentum  eius  doctrinale  invenitur: 

a)  in  eo  quod  est  modus,  quo  adimpletur  ab  initio,  et  deinde  in  forma 
ordinaria,  exercitium  collegialitatis  ordinis  episcopalis; 

b)  diversitas  formarum  in  illis  coetibus  episcopalibus  ipsum  momen- 
tum demonstrat  illius  manifestationis  continuae,  ex  qua  elucet  voluntas  adim- 
plendi modo  actuoso  munus  pastorale  et  missionarium  collegii  episcoporum; 

c ) organisatio  regionalis  id  tantum  obtinebat,  ut  catholicitas  Eccle- 
siae fortior  efficeretur. 

Synodi  particulares  iam  ante  Concilium  Nicaenum  ubique  habitae,  ut 
diximus,  evidenter  demonstrant  singulos  episcopos  sese  solide  inter  se  agno- 
scere coniunctos,  et  munus  suum  pastorale  vivere  in  mutua  interdependentia, 
in  illa  interconnexione  ( koinonia ) seu  communione,  quam  episcopi  inter  se 
fovebant.  Sic  collegialitas  illa  in  ordine  locali  exercita,  non  est  nisi  expressio 
universalis  collegialitatis,  in  communione  cum  Romano  Pontifice. 

3.  Frequens  receptio  canonum  alicuius  synodi  in  alia  provincia  attestatur 
illorum  auctoritatem.  Ex  his  canonibus  exortae  sunt  collectiones  canoni- 
cae, tam  in  oriente  quam  in  occidente.  Concilia,  et  ipsi  Romani  Pontifices, 
qui  tam  apte  canones  Ecclesiae  servaverunt,  mentionem  fecerunt  harum 
synodorum;  saepe  etiam  commendaverunt  ut  illae  frequenter  et  habitualiter 
celebrarentur. 

4.  Synodi  provinciales  ponebant  actus  « nomine  proprio  » et  « ex  po- 
testate ordinaria  »,  tam  in  materia  doctrinae  quam  in  regimine  Ecclesiae 
(confirmatio  et  ordinatio  episcoporum,  erectio  novarum  dioecesium)  qui  ho- 
die, secundum  normam  luris  canonici,  potestati  iurisdictionis  Summi  Ponti- 
ficis reservantur. 

Haec  facta,  de  quibus  loquimur,  respiciunt  non  tantum  aliquem  ad- 
spectum  iuridicum  vel  administrativum  vel  practicum,  sed  etiam  commu- 
nionem Ecclesiae  in  unitate  fidei  et  caritatis  fundatam,  in  unione  cum 
Romano  Pontifice. 

Haec  praxis  Ecclesiae,  quae  viget  in  orientalibus  Ecclesiis,  cum  iuribus 
propriis,  hodie  in  Ecclesia  latina  per  formas  coetuum  episcopalium  fovetur. 


5 Cf.  Wernz-Vidal,  Ius  canonicum , tomus  II,  pp.  563-564;  Sixtus  V,  Const. 
Immensa,  22  ian.  1589,  recognitionem  a Sede  Apostolica  per  Sacram  Congregatio- 
nem Concilii  obligatoriam  reddidit. 

Rogamus  ergo  ut  in  textu  schematis  affirmentur  modo  fortiori  fundamenta 
huius  formae  collegialitatis,  et  proponimus  ut  addatur  in  nn.  16  et  17  quod 
sequitur:  Art.  16,  pag.  27,  lin.  39:  « Secundum  antiquam  traditionem  semper 
viventem  in  Ecclesia,  etiam  collegium  episcopale  universale  adimplet  mis- 
sionem apostolis  concreditam,  et  quidem  modo  ordinario,  et  auctoritatem 
suam  propriam  exercet  per  coetus  episcopales  in  communione  cum  Romano 
Pontifice  celebratos  ».  Art.  17,  pag.  29,  lin.  2:  « Quinimmo,  hi  coetus  episco- 
pales sibi  etiam  proponunt  id  efficere,  ut  episcopi  eiusdem  regionis  adim- 
pleant, modo  quam  maxime  habituali,  propriam  missionem  pastoralem  et 
evangelicam,  in  sinu  collegialitatis  universalis  episcoporum,  et  in  commu- 
nione cum  Romano  Pontifice  ». 

Art.  16,  lin.  25:  proponimus  praeterea  ut  tollatur  expressio  « ut  partem 
Ecclesiae  universalis  » quia  contradicit  quod  in  linn.  2-10  eiusdem  paginae 
enuntiatur,  scilicet  quod  unaquaeque  ecclesia  localis  ipsam  universalem  Ec- 
clesiam repraesentat. 

Expressio  illa  componi  non  potest  cum  modo  loquendi  apostoli  Pauli 
quando  dicit:  « Ecclesia  quae  est  Corinthi  » et  cum  mentalitate  Ecclesiae 
orientalis. 

Proponimus  ut  ei  substituatur  sequens  formula:  « regendo  propriam  ec- 
clesiam ut  mysterium  catholicae  communionis  sese  in  celebratione  euchari- 
stica manifestans  qua  in  hoc  tempore  consociatur  Ecclesia  ». 

Quoad  colle gialitatem  in  genere : 

Conclusiones  sequentes  ex  praxi  totius  Ecclesiae  fluentes  sunt  maximi 
momenti-. 

1.  Collegium  apostolorum  et  successorum  eorum  est  verum  collegium, 
ut  tota  traditio  — et  S.  Thomas  ipse  — clare  affirmant,  i.  e.  collegium  in 
sensu  Ulpiani,  secundum  quem  collegium  est  adunatio  hominum  eiusdem 
iuris. 

2.  Papa  est  caput  collegii  vel,  ut  ait  etiam  S.  Thomas,  vertex  collegii’. 
caput  est,  non  ut  delegatus  ab  episcopis,  quod  esset  evellere  constitutionem 
Ecclesiae;  sed  est  caput  cum  propriis  praerogativis  directe  a Christo  datis. 

3.  Collegium  non  reducitur  ad  actum  per  solum  imperium  Papae  i.  e. 
quando  is  censuerit.  Talis  affirmatio  quae  est  destructio  collegialitatis,  con- 
tradicit totam  experientiam  Ecclesiae  orientalis,  quae  maximo  cum  amore 
semper  agnovit  et  fovit  Ecclesia  catholica. 

Impossibile  est  ut  velimus  radicaliter  destruere  vitam  et  traditionem  Ec- 
clesiarum orientalium  in  sinu  Ecclesiae  catholicae:  affirmatio  collegialitatis 
necessaria  est  tam  ad  missionem  Ecclesiae  fovendam  quam  ad  verum  collo- 
quium cum  Ecclesiis  orthodoxis  habendum. 

Omnis  potestas  est  in  Ecclesia  a Christo  ad  servitium  totius  Ecclesiae 
missionis  « Euntes  docete  omnes  gentes  »,  ut  dicitur  in  Evangelio  secundum 
Matthaeum,  sed  illa  potestas  fluit  in  Ecclesia  sub  dualitate  modorum  inter 
se  connexorum  et  maxime  cohaerentium:  Papa  et  collegium. 

Coetus  episcoporum : documenta:  Quoad  facta. 

A)  In  antiquitate.  Data  sunt  collecta  in  « Unite  de  l’E  glis  e et  pluralite 
des  formes  historiques  d’ organisation  ecclesiastique  du  III  au  V siecle,  par 
Cyrille  Vogel,  in  VEpiscopat  et  VEglise  Universelle,  Paris,  ed.  du  Cerf  1962, 
pp.  591-636.  Cf.  etiam  ibid.,  H.  Marot,  O.S.B.,  Unite  de  VEglise  et  diversite 
geographique  aux  premiers  siecles,  pp.  565-590. 

B ) Apud  orientales : M.  Clement,  Ea  colle gialite  de  VEpiscopat  dans 
VEglise  Maronite,  ibid.,  pp.  481-496. 

C)  Quoad  praxim  hodiernam  S.  Sedis : Fr.  Houtart,  Les  formes  mo- 
dernes  de  la  Collegialite  episcopale,  ibid.,  pp.  497-535.  Cf.  specialiter  p.  499, 
quoad  Constitutionem  Apostolicam  Omnium  Ecclesiarum,  1954,  pro  sic  dicta 
« Mission  de  France  ». 

Emendationes  in  cap.  II  schematis  « de  Ecclesia  »: 

Ad  n.  13,  pagg.  24-25,  linn.  15  ss.  (De  episcopis,  successoribus  aposto- 
lorum). 

Proponitur  nova  redactio,  iam  ab  exc.mo  D.  Sauvage  tradita.  Nota  quod 
tres  lineae  in  penultima  paragrapho,  modificatae  sunt:  « Christus  igitur  a 
Deo  et  apostoli  a Christo,  et  factum  est  utrumque  ordinatim  ex  voluntate 
Dei.  Itaque,  acceptis  mandatis  et  per  Resurrectionem  Domini  nostri  Iesu 
Christi  plena  certitudine  imbuti  Deique  verbo  confirmati,  cum  certa  Spi- 
ritus Sancti  fiducia,  egressi  sunt  annuntiantes  regni  Dei  adventum.  Per  re- 
giones igitur  et  urbes  verbum  Dei  praedicantes,  primitas  earum  spiritu  cum 
probassent,  constituerunt  episcopos  et  diaconos  eorum  qui  credituri  erant  » 
(1  Clem.  42,  1-4).  Iis  vero  quos  Ecclesiis  praeposuerunt  apostoli  commen- 
darunt ut  attenderent  seipsis  « et  universo  gregi  in  quo  eos  Spiritus  Sanctus 
posuit  episcopos  regere  Ecclesiam  Dei  » (Act.  20,  28). 1 

Memores  semper  moniti  S.  Petri:  « Pascite  qui  in  vobis  est  gregem  Dei, 
providentes  non  coacte  sed  spontanee  secundum  Deum,  ...  neque  ut  domi- 
nantes in  cleris,  sed  forma  facti  gregis  ex  animo  » ( 1 Petr.  5,  2-4).2  Et  in- 
super ordinem  successionis  eorum  praecaverunt  pro  doctrinae,  sacri  cultus 
et  gubernationis  ministerio.  Ita  ergo,  etiam  cum  gratia  Apostolis  ipsis  divi- 
nitus collata  (cf.  1 Tim.  1,  14;  2 Tim.  1,  6)  in  unaquaque  Ecclesia  cum  ple- 
nitudine muneris  pastoralis  successerunt  episcopi. 

Ministerium  enim  sanctissimum  a Domino  Iesu  apostolis  concreditum 
pro  Ecclesia  usque  ad  finem  saeculi  duratura,  morte  eorum  temporali  non 
erat  terminandum;  ideoque  providerunt  etiam  per  successores  eodem  divino 
munere,  non  quidem  Ecclesiam  fundandi,  sed  aedificandi  et  augendi  praedi- 
tos. Nemo  vero  ministerium  apostolorum  fidem  salutarem  praedicandi  assu- 
mere potest  nisi  mittatur  (cf.  Rom.  10,  15),  sicut  Christus  a Patre  missus 


1 Hic  assumitur  nota  7 textus,  pag.  33. 

2 Cf.  nota  8 textus,  pag.  33. 

apostolos  suos  misit  (cf.  Io.  20,  21)  ut  Evangelium  annuntiarent,  myste- 
riumque Christi  omnibus  manifestarent,  quo  Ecclesia  continenter  et  in  omne 
tempus  totius  vitae  principium  habeat. 

« Traditionem  ergo  apostolorum  in  toto  mundo  manifestatam  in  omni 
Ecclesia  adest  respicere  omnibus  qui  vera  velint  videre  et  annumerare  eos 
qui  ab  apostolis  instituti  sunt  episcopi  et  successores  eorum  usque  ad  nos. 
In  hac  ordinatione  et  successione,  ab  apostolis  in  Ecclesia  traditio  et  veri- 
tatis proclamatio  usque  ad  nos  pervenit.  Et  est  plenissima  haec  ostensio 
unam  et  eandem  vivificatricem  fidem  esse  quae  in  Ecclesia  ab  apostolis  usque 
nunc  sit  conservata  et  tradita  in  veritate.  Quapropter  eis  qui  in  Ecclesia 
sunt  presbyteris  obaudire  oportet,  qui  successionem  habent  ab  apostolis... 
qui  cum  episcopatus  successione  charisma  veritatis  certum  secundum  pla- 
citum Patris  acceperunt  » ( Adv . Haer.  III,  3,  1;  3,  3;  IV,  26,  2).3 

« Sic  permanet  in  Ecclesia  munus  docendi,  pascendi  et  sanctificandi  gre- 
gem universam  Dei  a collegio  apostolorum  ad  totum  collegium  episcoporum, 
qui  eis  ordinatione  vicaria  succederunt,  traditum  ». 

Proinde  declarat  et  docet  sacrosancta  Synodus:  episcopos  ex  divina  in- 
stitutione fideles  edocere  et  pascere,  quos  qui  audit  non  tantum  homines 
sed  ipsum  Christum  audit,  iuxta  verba  ipsius  dicentis:  « Qui  vos  audit  me 
audit  et  qui  vos  spernit  me  spernit;  qui  autem  me  spernit,  spernit  eum  qui 
misit  me  » ( Lc . 10,  16). 

Ad  n.  14,  pag.  25 , linn.  8 ss.  (De  episcopatu  ut  sacramento ). 

Loco  linn.  8-25,  proponitur  nova  redactio  textus,  quia: 

a)  episcopalis  consecratio  non  referri  debet  ad  sacerdotalem  ordina- 
tionem sed  potius  e contrario; 

b)  episcopalis  consecratio  significat  et  facit  aggregationem  novi  electi 
ordini  episcoporum,  atque  donum  Spiritus  Sancti  et  potestatem  ordinis  sui 
competentem  missionis  suae  confert. 

Haec  emendatio  priorem  textum  assumit:  « Dominus  Iesus,  pastor  et 
episcopus  animarum  nostrarum  (1  Petr.  2,  25),  munus  et  potestatem  authen- 
tice docendi,  pascendi  et  sanctificandi  in  Ecclesia  ita  apostolis  tradidit,  ut 
ipsos  speciali  dono  Spiritus  Sancti  ditaret  (cf.  Io.  20,  22-23;  Act.  1,  8;  2,  4), 
quod  ipsi  suis  successoribus  per  impositionem  manuum  tradiderunt ,4  et  usque 
ad  nos  per  sacramentum  Ordinis  in  episcopali  consecratione  transmissum 
est.  Ita  sacramentum  episcopatus  est  corporis  episcoporum  actio  novum 
electum  ordini  episcoporum  aggregans  atque  faciens  eum  participem  pote- 
stati collegii.  Episcopalis  consecratio  praecellentem  gradum  confert  sacer- 
doti, qui  nimirum  et  voce  sanctorum  Patrum  et  liturgica  Ecclesiae  consue- 
tudine summum  sacerdotium,  sacri  ministerii  summa  nuncupatur.  Ex  tradi- 
tione enim,  quae  praesertim  liturgicis  ritibus  et  Ecclesiae  tum  orientis  tum 
occidentis  usu  declaratur,  perspicuum  est  manuum  impositione  et  verbis  con- 


3 Cf.  nota  8 textus,  pag.  34. 

4 Cf.  2 Tim.  1,  6-7;  Trident.,  sess.  23,  cap.  3. 

secrationis  episcopalis  gratiam  Spiritus  Sancti  atque  characterem  sacramenta- 
lem  ita  conferri,  ut  in  populo  adoptionis  Dei , cuius  universitas  sacerdotalis 
atque  regalis  est / episcopi  eminenti  ac  visibili  modo  Christum  repraesentent 
et  in  eius  persona  agant. 

« Ordo  ergo  episcopalis  exstat  in  Ecclesia  ut  sacramentum  apostolicae 
successionis  et  fons  perennis  totius  sacerdotii  ministerialis,  atque  solius  est 
episcopatus  ad  huius  sacerdotii  participationem  alios  per  consecrationem  as- 
sumere et  ita  in  collegium  episcoporum  admittere  ». 

Ad  nn.  16-17  (De  collegio  episcopali). 

Ad  n.  16,  pag.  27,  linn.  30-34:  textus  propositus  admiscet  sententiam 
iuridicam  et  sententiam  theologicam  confuse.  Necesse  est  seiungere  duas 
sententias  et  ordinem  earum  permutare:  « Concilium  oecumenicum  nunquam 
datur  quod,  sine  participatione  Romani  Episcopi,  saltem  approbantis  vel 
recipientis  sit.  Et  Romani  Pontificis  praerogativa  est  concilia  oecumenica 
convocare,  iisdem  praesidere  et  eadem  confirmare  ». 

Ad  n.  16,  pag.  27,  linn.  34-39:  textus  propositus  ad  thesim  theologicam 
particularem  inclinat,  quae  non  gaudet  unanimi  consensu  et  ut  conciliaris 
propositio  non  accipi  potest.  Proponimus  textum  sequentem:  « Eadem  po- 
testas collegialis,  quando  ad  actum  transit,  ab  episcopis  in  orbe  terrarum 
degentibus  non  exercetur  nisi  Papa  consentiente,  actionem  unitam  episco- 
porum diversorum  sive  approbante  sive  libere  recipiente  ». 

Ad  n.  16,  pag.  27,  lin.  39:  « Secundum  antiquam  traditionem  semper 
viventem  in  Ecclesia,  etiam  collegium  episcopale  universale  adimplet  mis- 
sionem apostolis  concreditam,  et  quidem  modo  ordinario,  et  auctoritatem 
suam  propriam  exercet  per  coetus  episcopales  in  communione  cum  Romano 
Pontifice  celebratos  ». 

Ad  n.  17,  pag.  27,  linn.  40  s.:  emendationem  sequentem  proponimus  in 
pag.  27,  lin.  40  usque  ad  pag.  28,  ad  lin.  7,  loco  verborum  « Collegialis 
unio  ...  et  reliqua  »,  usque  ad  lin.  8,  pag.  28. 

Ita  introducitur  pars  episcoporum  in  communione  ecclesiarum,  per  cele- 
brationem eucharistiae  arcte  connecta  (cf.  schema,  adnotationes  41  et  57). 

Suppressio  linearum  illarum  (pag.  27,  lin.  40  ad  pag.  28,  lin.  7)  neces- 
saria videtur,  propter  defectuosum  parallelismum  inter  singulos  episcopos  et 
Romanum  Pontificem. 

« Episcopos  posuit  Spiritus  Sanctus  regere  Ecclesiam  Dei  (cf.  Act.  20,  28) 
ut  dona  gratiae  et  concordiae  a Christo  discipulis  facta  ubique  terrarum  ma- 
nifestentur. In  quacumque  enim  ecclesia  ubi  episcopus  praesidet,  operatur 
Christi  mysterium  et  conficitur  sanctae  communionis  sacramentum.  Cum 
nuntius  salutis  proclamatur  mundo  in  augente  diversitate  linguarum  per  idem 
ministerium,  Ecclesia,  ab  episcopis . hierarchice  constituta,  vivit  et  crescit, 
vero  nomine  convocationis  designata.  Ita  traditiones  diversae  ecclesiarum, 
per  quas  homines  semper  magis  numerosi  simul  eundem  et  unicum  Dominum 

Iesum  Christum  confitentur,  in  episcopali  collegio  connectuntur.  Unde  re- 
promissio universalitatis,  in  electione  duodecim  filiorum  Iacob  significata,  in 
missione  duodecim  apostolorum  perfecta,  in  societate  episcoporum  arcte 
unita  incipit  adimpleri.  Et  Ecclesia,  cuius  membra  sunt  omnes  illae  ecclesiae 
quae  ex  laboribus  apostolorum  simul  natae  atque  firmatae  sunt 6 per  colle- 
gium episcoporum  in  unanimi  communione  coadunatur.  Qua  de  causa...  ». 

Ad  n.  17,  pag.  28,  linn.  14-17:  sequentem  emendationem  proponimus 
in  pag.  28,  a lin.  14  usque  ad  lin.  17,  loco  verborum  « Sed  ut  membrum 
collegii  ...  et  reliqua  »,  iam  ab  exc.  D.  Riobe  praesentata:  « Sed,  cum  episco- 
pus sit  membrum  collegii,  hoc  regimen  adimplendo,  bonum  totius  Ecclesiae, 
quod  boni  ecclesiae  particularis  inseparabilis  est,  semper  intendere  debet: 
tenetur  ea  intentione  adaperire  ecclesiam  suam  particularem  ad  Ecclesiam 
universalem.  Eodem  titulo,  pro  universa  Ecclesia  ea  sollicitudine  ex  officio 
tenetur  quae  summopere  ad  Ecclesiae  universalis  emolumentum  confert  ». 

Ita  deletur  oppositio  inter  episcopum  in  sua  particulari  ecclesia  et  epi- 
scopum ut  membrum  collegii:  est  enim  episcopus  ut  membrum  collegii. 

Suppressio  verborum  illorum  « licet  actus  iurisdictionis  non  sit...  tamen  », 
mihi  videtur  necessaria,  quia  in  hac  praesentatione  cavendum  est  ne  robur 
affirmationis  sollicitudinis  pro  Ecclesia  universali  minuatur. 

Ad  n.  17,  pag.  28,  lin.  25:  proponimus  ut  tollatur  expressio  « ut  partem 
Ecclesiae  universalis  » quia  contradicit  quod  in  linn.  8-10  eiusdem  paginae 
enuntiatur,  scii,  quod  unaquaeque  ecclesia  localis  ipsam  universalem  Eccle- 
siam repraesentat. 

Expressio  illa  componi  non  potest  cum  modo  loquendi  apostoli  Pauli 
quando  dicit:  « Ecclesia  quae  est  Corinthi  » et  cum  mentalitate  Ecclesiae 
orientalis. 

Proponimus  ut  ei  substituatur  sequens  formula:  « regendo  propriam 
ecclesiam  ut  mysterium  catholicae  communionis  sese  in  celebratione  eucha- 
ristica manifestans  qua  in  hoc  tempore  consociatur  Ecclesia  ». 

Ad  n.  17,  pag.  29,  lin.  2:  « Quinimmo,  hi  coetus  episcopales  sibi  etiam 
proponunt  id  efficere,  ut  episcopi  eiusdem  regionis  adimpleant,  modo  quam 
maxime  habituali,  propriam  missionem  pastoralem  et  evangelicam,  in  sinu 
collegialitatis  universalis  episcoporum,  et  in  communione  cum  Romano  Pon- 
tifice ». 

Optaremus  ut  pro  par.  16-17,  nova  redactio  ab  archiepiscopis  et  epi- 
scopis regionis  parisiensis,  quae  nobis  valde  placet,  praesentata  (Emendatio- 
nes sch.  de  Ecclesia,  pars  I,  pagg.  3.3  s. ),  quantum  possibile  est,  adoptetur. 

\Sub signaverunt  vel  adhaeserunt : ] G.  Jacquot,  ev.  de  Gap;  Georges 
Bejot,  ev.  aux.  de  Reims;  Rene  Stourm,  arch.  de  Sens;  Michel  Vial,  ev.  tit. 
d’ Agnus;  Charles  de  Provencheres,  arch.  d’Aix;  Frangois  Poirier,  arch.  de 
P.  au  P.;  A.  de  la  Brousse,  ep.  tit.  Antiochenus  parvus;  Rene  Graffin,  AT 


6 S.  Cyprianus,  Contr.  Cresc 3,  35,  39,  PL  43,  517. 

Mistia;  Jean  Gay,  ev.  de  Guadalupa;  G.  de  Milleville,  arch.  tit.  de  Gabala; 
J.  Guyot,  ev.  Coutances;  A.  J.  Atton,  ev.  tit.  de  Theudalis;  G.  Leuliet,  ev. 
d’Amiens;  card.  Lienart,  arch.  de  Lille;  de  Bazelaire,  arch.  de  Chambery; 
Weber,  arch.-ev.  de  Strasbourg;  Guerry,  arch.  de  Cambrai;  Audrain,  arch. 
d’Auch;  Urtasun,  arch.  d’Avignon;  Marty,  arch.  de  Reims;  Bontems,  ev.  de 
St.  Jean-de-Maurienne;  Goupy,  ev.  de  Blois;  Bannwarth,  ev.  de  Soissons; 
Ancel,  ev.  aux.  de  Lyon;  Jenny,  ev.  aux.  de  Cambrai;  Maziers,  ev.  aux.  de 
Lyon;  Johan,  ev.  d’Agen;  de  Cambourg,  ev.  aux.  de  Bourges;  Pirolley,  ev. 
de  Nancy;  Vignancour,  ev.  de  Valence;  Barthe,  ev.  de  Frejus-Toulon;  Puech, 
ev.  de  Carcassonne;  Pailler,  ev.  aux.  de  Rouen;  Guilhem,  ev.  de  Laval;  Bou- 
don,  ev.  de  Mende;  Hermil,  ev.  aux.  de  Autun;  Kerveadou,  ev.  de  St.  Brieuc; 
Donze,  ev.  de  Tulle;  Fauvel,  ev.  de  Quimper;  Fave,  ev.  aux.  de  Quimper; 
Pinier,  ev.  de  Constantine;  Breheret,  ev.  de  Cahors;  Jacquier,  ev.  aux.  d’Al- 
ger;  Lacaste,  ev.  d’Oran;  Mercier,  ev.  de  Laghouat  (Sahara);  Perrin,  arch. 
de  Carthage;  Fourrey,  ev.  de  Belley;  Riobe,  ev.  d’Orleans;  Sauvage,  ev. 
d’Annecy;  Atton,  ev.  eoad,  de  Langres;  Bellec,  ev.  de  Perpignan. 


128 

Rev.mus  P.  D.  LUCIANUS  RUBIO 
Prior  generalis  O.E.S.A. 

Legenti  cap.  II  constitutionis  de  Ecclesia  protinus  elucet  vis  et  mo- 
mentum quod  habet  notio  « collegii  episcopalis  »,  quae  ibidem  inducitur  in 
eaque  multum  instatur. 

Iam  alii  Patres  de  ista  quaestione  scite  docteque  dixerunt.  Liceat  et  mihi, 
ob  rei  gravitatem,  iterum  iterumque  mentem  tot  venerabilium  Patrum  ad 
illam  revocare.  Paucis  dicam  quod  sentio  illudque  iudicio  vestro  humillime 
submitto. 

Si  notio  « collegii  episcopalis  » generali  quadam  significatione  adhibetur, 
videlicet  pro  coetu  eorum  qui  habent  apostolorum  successionem  quique, 
flagranti  caritate  inter  se  coniuncti,  pastorali  dilectione  universalis  Eccle- 
siae bonum  prosequuntur,  nullam  haberem  anxietatis  causam,  immo  causam 
non  modicam  laetitiae  et  gaudii.  Nam  « collegium  episcopale  » unitatem  et 
universalitatem  Ecclesiae  mirum  in  modum  repraesentat,  et  cum  ex  animo 
cohaereat  capiti  suo  Romano  Pontifici  successori  Petri,  veram  Christi  Eccle- 
siam, unam  sanctam  catholicam  et  apostolicam,  fulgenti  luce  mundo  mani- 
festat. Insuper  sollicitudinem  caritatis  singulorum  pro  universa  Ecclesia  epi- 
scoporum fovet  mutuamque  exacuit  inter  dioeceses  adiutricem  operam,  quae 
multum  praestat,  hodie  praesertim,  ad  promovendam  fidem  vitaeque  Chri- 
stianae mores  firmandos. 

Si,  inquam,  generali  hac  significatione,  quae  caritatem  pastoralem  spec- 
tat, notio  « collegii  episcopalis  » adhiberetur,  non  mihi  esset  nisi  laetandum. 
Sed  in  constitutione  huiusmodi  notio  sensu  stricto  seu  iuridico  adhiberi 

videtur.  Dicitur  enim  Petrum  et  alios  apostolos  Christi  voluntate  unum  con- 
stituisse collegium  apostolicum,  cui  succedit  collegium  a Romano  Pontifice  et 
ab  episcopis  constitutum  (pag.  27,  linn.  1-5),  quod  collegium  suprema  pollet 
in  Ecclesia  auctoritate,  quae  sive  in  concilio  oecumenico  sive  extra  concilium 
exercetur  (pag.  27,  linn.  28-38). 

Inde  enascitur,  mea  quidem  humili  sententia,  nonnulla  difficultas.  Fa- 
teor me  non  videre  quo  solido  fundamento  haec  notio  Ecclesiae  constitutio- 
nem inducatur.  Nam  notio  iuridica  « collegii  » duo  importat,  scii.:  a)  quod 
plures  sint  qui  unam  eandemque  habeant  regendi  potestatem;  b)  quod  diversa 
collegii  membra  potestatem  habeant  inter  se  aequalem  eamque  in  solidum 
exerceant.  Iam  vero: 

1.  Compertum  est,  omnesque  ultro  fatemur,  non  omnes  in  « collegio 
episcopali  » eandem  habere  potestatem.  Etenim:  a)  caput  huius  collegii  non 
ab  ipso  collegio  sed  immediate  a Christo  Domino  accipit  regendi  docendique 
Ecclesiam  potestatem;  b)  haec  potestas  est  suprema  et  immediata  erga  quam, 
ut  ait  Concilium  Vaticanum  I,  cuiuscumque  ritus  et  dignitatis  pastores  et 
fideles,  « tam  seorsum  singuli  quam  simul  omnes,  officio  hier ar chiae  subor di- 
nationis  veraeque  oboedientiae  obstringuntur » (Denzinger,  Ench.  Symb., 
1827);  c)  haec  potestas  instructa  est  omnibus  mediis  ad  munus  apostolicum 
in  servitium  totius  Ecclesiae  rite  exsequendum. 

Non  igitur  plus  potestatis  in  regenda  Ecclesia  Petri  successori  accedit  ex 
collegio  episcoporum,  licet  ei  accedat  plus,  si  ita  loqui  fas  est,  efficacitatis  in 
hominibus  ad  Christum  alliciendis,  sive  qui  sunt  intra  Ecclesiam  sive  qui 
sunt  extra. 

Hoc  ipsum  in  nostram  revocavit  memoriam  Summus  Pontifex  Paulus  VI, 
feliciter  regnans,  in  oratione  quam  habuit  initio  huius  secundae  concilii  ses- 
sionis. Ait  enim:  « Hoc  namque  universale  munus  — de  suo  munere  apo- 
stolico  loquebatur  — quamvis  a Christo  instructum  sit  plenitudine  et  iusta 
virtute  potestatis,  quam  quidem  scitis,  poterit  tamen  auxilii  et  praesidii  maio- 
res vires  sibi  adiungere,  si  dilecti  et  venerabiles  Fratres  in  episcopatu,  modis 
et  rationibus  opportune  statuendis,  Nobis  validiorem  et  suscepti  oneris 
magis  consciam  praestabunt  adiutricem  operam  ». 

Si  igitur  munus  apostolicum  Petri  eiusque  successorum  a Christo  ditatum 
fuit  « dalla  pienezza  e dalla  sufficienza  di  potesta »,  ut  dicitur  in  textu 
italico  eiusdem  orationis,  adiutrix  opera,  quam  episcopi,  ut  collegium,  ei 
praestabunt,  pertinere  quidem  potest  ad  rationem  consilii  efficaciorisque  Ec- 
clesiae regiminis,  non  autem  ad  ipsius  Ecclesiae  constitutionem  et  naturam, 
quasi  id  sine  quo  Ecclesiae  regimen  esse  nequeat. 

Pertinet,  igitur,  ut  scholastica  utar  terminologia,  ad  bene  esse,  non  autem 
ad  simpliciter  esse;  dum  e contra,  primatus  Romani  Pontificis  et  auctoritas 
episcoporum  in  sua  quisque  dioecesi  pertinent  ad  esse  Ecclesiae  et  non  solum 
ad  bene  esse. 

2.  Si  perpendamus  concilii  oecumenici  celebrationem  iterum  apparet  non 
omnino  constare  episcopos  collegium  stricte  dictum  constituere  ac  per  hoc 

collegialiter  agere  debere.  Nam  quod  concilia  oecumenica  celebrentur  in 
Ecclesia  non  est  de  divina  institutione,  sed  ex  humana  seu  ecclesiastica,  sicut 
ex  ecclesiastica  venerabilique  institutione  promanat  antiquissimum  insti- 
tutum sedium  primatialium  et  patriarchalium. 

Quod  adunare  concilium,  in  quibusdam  praesertim  adiunctis,  sit  optimum 
efficacissimumque  medium  profligandi  errores,  promulgandi  leges,  quae  uni- 
versam spectent  Ecclesiam,  necnon  solemne  fidei  catholicae  testimonium  om- 
nibus gentibus  reddendi,  non  est  qui  dubitet;  sed  inde  non  sequitur  con- 
cilia ex  divina  institutione  celebrata  fuisse  vel  celebratum  iri. 

Hinc  distinguendum  videtur  inter  auctoritatem,  quae  episcopis  obvenit 
ex  successione  apostolica,  sedendi  scii,  in  concilio , si  concilium  indicatur,  et 
ipsam  concilii  indictionem,  quam  esse  iure  divino  necessariam,  quibus  argu- 
mentis defendi  possit,  non  video. 

Item,  quantum  ad  supremam  potestatem  qua  collegium  episcoporum  pol- 
lere dicitur  in  Ecclesia,  distinguere  velim,  pro  diverso  gradu  certitudinis,  inter 
potestatem  magisterii  et  potestatem  iuris dictionis . Si  de  prima  agatur  non 
est  qui  ambigat  vel  qui  ambigere  possit.  Cum  episcopi  sint  testes  fidei,  a 
Deo  per  successionem  apostolicam  constituti,  — solemnis  -fidei  professio , 
quam  praebent  in  concilio,  ob  Spiritus  Sancti  assistentiam  a Christo  Eccle- 
siae suae  in  aevum  promissam,  veritatis  catholicae  fit  argumentum  irrefra- 
gabile. Quod  quidem  valet  de  episcopis  non  solum  in  concilio  adunatis,  sed 
etiam  per  orbem  dispersis,  si  eorum  testimonium  universale  sit  atque  cum 
Romano  Pontifice  consentiens  (cf.  Concilium  Vaticanum  I,  Denzinger,  Ench. 
Symb.,  1793).  Si  vero  de  potestate  agatur  iurisdictionis  non  item  res  certa 
et  firma  videtur,  licet  non  desint  qui  hoc  defendant. 

3.  Notio  collegii  episcopalis,  sensu  praedicto  seu  stricte  iuridico,  in 
antiqua  Ecclesiae  traditione  non  invenitur  satis  fundata,  vel  saltem  profun- 
dius inquirendum  esset,  prout  rei  momentum  postulat,  quousque  in  ea  in- 
veniatur. 

Solemne  erat  apud  SS.  Patres  scriptoresque  ecclesiasticos  successionem 
apostolicam  urgere  episcoporum,  tamquam  argumentum  divinae  eorum  missio- 
nis divinaeque  Ecclesiae  originis  et  auctoritatis.  Horum  Patrum  scriptorum- 
que ecclesiasticorum  quaedam  verba  in  notis  ad  ipsam  constitutionem  citan- 
tur. Unum  addere  liceat  S.  Augustini  testimonium,  qui  Ecclesiae  auctoritatem 
firmari  dicit  « ab  ipsis  fundatissimis  sedibus  apostolorum  usque  ad  hodier- 
num diem  succedentium  sibimet  episcoporum  serie » ( Contra  Eaustum, 
XI,  2).  Idem  ipse  doctor,  loquens  de  fonte  seu  radice  christianae  societatis, 
de  qua  multi  praecisi  sunt:  « Videtis  certe,  inquit,  multos  praecisos  a radice 
christianae  societatis,  quae  per  sedes  apostolorum  et  successiones  episcopo- 
rum certa  per  orbem  propagatione  diffunditur»  ( Epistola  232,  3). 

De  successione  ista  apostolica  multa  apud  Patres  eaque  praeclarissima  in- 
veniuntur; non  multa  vero  de  collegio  episcoporum.  Cum  de  « origine  epi- 
scoporum » loquuntur,  non  collegium,  sed  successionem  intelligunt,  ut  v.  g. 
Tertullianus.  Cum  de  vinculo  ecclesiasticae  communionis  agunt,  instant  in 

communione  habenda  cum  sedibus  apostolorum,  potissimum  vero  cum 
« sede  Petri  ».  « In  his  namque  esse  Dei  Ecclesiam  constitutam,  ait  Sum- 
mus Pontifex  Pelagius  II  S.  Augustini  verba  referens,  qui  sedibus  aposto- 
licis  per  successionem  praesulum  praesidere  noscuntur,  et  quicumque  ab 
earundem  sedium  se  communione  vel  auctoritate  suspenderit,  esse  in  schi- 
smate demonstratur  » (Denzinger,  Ench.  Symb.,  247). 

Verum  quidem  est  SS.  Patres  frequentis  simos  celebrasse  episcoporum 
conventus  sive  locales  sive  regionales,  et  quosdam  eorum,  ut  S.  Ignatius,  ad 
alias  quoque  ecclesias  litteras  direxisse;  sed  inde  non  multum  pro  nostra 
quaestione  conficitur.  Nam  conventus  episcopales  celebrare  non  excedit  in- 
stitutionem ecclesiasticam;  ad  alias  vero  ecclesias  litteras  dirigere  non  exce- 
dit sollicitudinem  pastoralem  vel  auctoritatem  patriarchalem  aut  primatia- 
lem  vel  denique  necessitatem  servandi  fidei  puritatem. 

Immo,  quantum  ad  auctoritatem  particularium  conciliorum  dicere  fas 
sit  episcopos  non  semel  suam  vindicasse  libertatem  contra  eorumdem  decreta, 
episcopos  dico  regionum  in  quibus  et  pro  quibus  concilia  particularia  coadu- 
nata fuerant. 

Exemplo  sit  S.  Augustinus,  qui  de  suorum  institutione  loquens  sacerdo- 
tum, contra  illos  qui  violassent  datam  de  vita  in  communi  ducenda  fidem, 
haec  habet  fortissima  verba:  «...  quisquis  inventus  fuerit  habens  proprium, 
non  illi  permitto  ut  inde  faciat  testamentum,  sed  delebo  eum  de  tabula 
clericorum.  Interpellet  contra  me  mille  concilia,  naviget  contra  me  quo  vo- 
luerit, sit  certe  ubi  potuerit:  adiuvabit  me  Deus,  ut  ubi  ego  episcopus  sum, 
ille  clericus  esse  non  possit  » ( Sefm . 356,  14). 

Qui  haec,  adstante  populo,  dixit,  nescio  quantum  tribuerit,  si  iurisdic- 
tionem  spectes,  collegialitati  episcoporum:  certe  haud  multum.  Verbo  dicam: 
Patres,  si  recte  novi,  potius  quam  collegium  episcopale,  singulorum  prae 
oculis  habent  et  urgent  auctoritatem  episcoporum. 

Ad  conclusionem  properans,  petere  audeo,  ut  ubi  in  constitutione  de 
« collegio  episcopali  » sermo  fit,  ita  verba  temperentur  ut  legentibus  pateat 
locutionem  illam  intelligendam  esse  sensu  illo  generaliori,  quem  dixi,  ad 
caritatem  spectante,  ne  videamur  incerta  pro  certis  approbare,  quasi  « col- 
legium episcopale  »,  sensu  iuridico  intellectum,  sit  institutum  divinum  ad 
regimen  Ecclesiae  universalis  absolute  necessarium. 

Exc.mus  P.  D.  FERNANDUS  RUIZ  Y SOLORZANO 
Archiepiscopus  Yucatanensis 

Sobre  los  Obispos. 

A)  Creo  que  deberla  definirse  de  una  vez  por  todas  la  sacramentalidad 
dei  Episcopado,  considerandolo  principalmente  en  su  esencia  misma  y no 
viendolo,  sobre  todo,  como  si  fuese  una  ampliacion  dei  presbiterado,  que 

por  una  especie  de  intosupceccion,  va  credendo  hasta  convertirse  en  Episco- 
pado, sino  como  una  fuente  de  la  cual  derivarian  los  otros  grados  dei  sacer- 
docio  catolico.  Yo  diria  que  el  Episcopado  podia  definirse,  mas  o menos,  asi: 
est  vere  et  proprie  Novae  Legis  Sacramentum  a Christo  Domino  institutum 
quo  quis  participat  de  sacerdotio  Christi  summe,  plene  et  perfecte,  quatenus 
Christus  voluit  eum  participare  in  Ecclesia,  ita  ut  Episcopus  de  sua  plenitu- 
dine possit  et  alios  sacerdotii  diverso  gradu  participes  facere.  Summe : ha- 
biendo  Cristo  instituido,  antes  que  nada,  el  Episcopado,  dio  en  el,  segun  su 
voluntad  redentora,  la  suprema  participacion  de  su  sacerdocio,  de  manera 
que  de  el  se  derivasen  los  otros  grados  de  esa  misma  participacion,  presbi- 
terado,  diaconado  y,  si  es  sacramento,  subdiaconado;  ya  que  es  evidente  que 
solo  el  Obispo  puede  ministerialmente  comunicar  estos  grados  dei  sacerdo- 
cio. Plene:  en  cuanto  el  Obispo  — y es  cualidad  de  el  que  no  se  ha  hecho 
resaltar  suficientemente  — es  en  cuanto  a la  comunicacion  de  la  gracia,  y 
ciertamente  solo  el  con  plenitud,  verdadero  Padre  que  engendra  en  el  seno  de 
su  Iglesia  verdaderos  hijos  de  Dios.  Porque  en  el  acto  por  el  cual  consagra 
un  Obispo  u ordena  un  sacerdote  realiza  un  verdadero  acto  de  generacion 
espiritual  al  que  se  le  puede  aplicar  estrictamente  la  clasica  definicion  de 
Boecio:  « origo  viventis  a vivente  principio  coniuncto  in  similitudine  natu- 
rae »,  ya  que  el  Obispo  puede  engendrar  un  semejante  a si,  otro  Obispo  o 
un  sacerdote.  Por  lo  cual  creo  que  el  Obispo  podria  llamarse  germen  Eccle- 
siae, pues  en  la  hipotesis  de  que  desaparecieran  dei  mundo  todos  los  Obis- 
pos  y sacerdotes,  quedando  un  solo  Obispo,  este  podria  con  su  predicacion 
hacer  nuevos  cristianos,  confirmarlos  en  la  fe  recibida,  alimentarios  con  el 
Cuerpo  y la  Sangre  de  Jesucristo  y finalmente  consagrar  nuevos  Obispos 
y ordenar  nuevos  sacerdotes;  con  lo  cual  la  Iglesia  surgiria  nuevamente,  lo 
que  ciertamente  no  podria  hacer  un  simple  sacerdote  y menos  un  diacono. 
Esto,  si  no  se  encuentra  explicitamente  en  la  Escritura  y no  se  si  en  argu- 
mentos  claros  de  la  Tradicion  patristica,  esta  en  el  Magisterio  ordinario  de 
la  Iglesia  docente  y en  el  sentir  de  la  Iglesia  discente.  Perfecte : en  cuanto 
Dios,  que  no  falta  en  lo  necesario  ni  da  un  encargo  sin  los  medios  eficaces 
para  cumplirlo,  debio  dar  a los  Apostoles  y a sus  legitimos  sucesores  el 
poder  y los  medios  necesarios  para  ensenar  con  fidelidad  la  doctrina  reci- 
bida; regir  o gobernar  a los  fieles  y santificarlos,  o la  administracion  de  los 
sacramentos;  y asi  el  Obispo  es  testigo  de  la  fe  y doctor  por  derecho  divino, 
moderador  con  autoridad  divina  recibida  directamente  de  Jesucristo,  ya  que 
va  implicita  en  la  recepcion  dei  caracter  episcopal,  y santificador,  ya  que  no 
ensena  ni  gobierna  sino  para  santificar  los  miembros  dei  Cuerpo  Mistico  de 
Cristo,  haciendolo  crecer  « usque  ad  plenitudinem  aetatis  Christi  ». 

B)  Por  lo  que  ve  a la  Colegialidad  de  los  Obispos  y de  lo  cual  tanto 
se  ha  hablado,  me  parece  que  se  entenderia  mejor  y mas  facilmente  si  se 
la  viese,  mas  que  a la  luz  dei  orden  meramente  juridico  o canonico,  como 
ordinariamente  se  le  ve,  a la  luz  dei  sacerdocio  mismo,  graciosamente  parti- 
cipado  al  hombre,  y asi  no  seria  sino  la  union  moral  y podriamos  decir  el 

espiritual  parentesco  que  por  la  gracia  se  engendra  y en  cuya  virtud  todos 
los  Obispos  participan  dei  mismo  sacerdocio  de  Cristo  y en  el  mismo  grado, 
sin  que  esto  vaya  contra  el  Primado  de  Pedro  y sus  sucesores,  de  cuya  auto- 
ridad  plena,  suprema,  inmediata  y universal  sobre  pastores  y fieles  participan 
los  Obispos.  Algo  asf  como  las  cosas  todas  visibles  participan  de  la  luz  dei 
sol,  de  la  cual  dependen  absolutamente  para  su  visibilidad,  sin  que  por  esto 
pueda  decirse  que  cada  una  no  tiene  su  propio  color,  su  propia  figura  y 
aun  su  propia  luz,  participada,  pero  hecba  verdaderamente  propia.  Si  se 
extingue  el  sol  todos  los  cuerpos  pierden  su  luz;  si  se  acaba  la  autoridad 
de  Pedro  todos  los  Obispos  pierden  la  suya;  ya  que  la  autoridad,  que  siempre 
y dondequiera  viene  de  Dios,  no  es  sino  una  en  diversa  manera  y en  diversos 
grados  comunicada  a todos  los  que  la  tienen.  Asi  los  Obispos,  por  el  hecho 
de  serios,  no  son  sino  los  rayos  dei  foco  unico  de  luz  y las  fuentes  dei 
principio  unico  de  autoridad  que  hay  en  la  Iglesia.  De  donde  se  sigue  que 
tan  absurdo  es  pretender  que  los  Obispos,  aun  reunidos  en  Concilio,  esten 
sobre  el  Papa  o le  igualen,  como  pretender  que  estos  sean  meros  vicarios 
dei  Papa,  que  tampoco  puede  sustituirse  al  Colegio  Apostolico,  ni  suprimir 
la  autoridad  de  los  Doce. 

C)  Siendo,  pues,  que  los  Obispos  tienen  la  mision  divina  que  ninguna  po- 
testad  eclesiastica  o civil  les  puede  quitar  para  que  dentro  de  los  lineamientos 
de  la  voluntad  de  Jesucristo  puedan  ensenar,  regir  y santificar,  creo:  1.  que 
deberia  reconocerse  mas  ampliamente  el  poder  legislativo  de  los  Obispos  en 
sus  proprias  Diocesis,  de  manera  que  aparezcan  como  verdaderos  miembros 
dei  Colegio  Apostolico  y no  como  simples  vicarios  dei  Romano  Pontifice,  y 
menos  como  empleados  de  la  Curia  Romana.  En  un  Sinodo  diocesano  hoy 
practicamente  no  se  puede  propiamente  legislar,  porque  todo  esta  legislado; 
sino  tan  solo  urgir  los  preceptos  canonicos  que  por  sabidos  que  sean  no 
pueden  aplicarse  igualmente  en  todas  las  regiones  y en  todos  los  paises,  espe- 
cialmente  en  aquellos  en  los  que,  como  en  Mexico,  las  leyes  fundamentales 
dei  pais,  no  solamente  no  reconocen  los  derecbos  de  la  Iglesia,  sino  que 
aveces  no  aceptan  ni  el  hecho  de  su  existencia,  por  lo  que  nos  vemos  obli- 
gados  a estar  frecuentemente,  si  no  « contra  ius  » al  menos  « praeter  ius  ». 
Como  el  poder  legislativo,  el  judicial  esta  asi  mismo  tan  restringido  que  en 
muchos  casos  los  Obispos  no  pueden  segun  su  celo  y prudencia  proveer 
eficaz  y prontamente  a la  salud  espiritual,  especialmente  de  los  sacerdotes 
caidos;  por  lo  que  puede  decirse,  « et  hoc  pace  dicam  vestra  »,  que  en  tanto 
que  los  reos  llegan  a los  altos  tribunales  eclesiasticos,  son  reos  de  papel,  los 
que  llegan  a las  manos  dei  Obispo  son  carne  viva,  que  a veces  piden  con 
angustia  se  les  tienda  la  mano  misericordiosa  que  les  salve.  2.  En  cuanto 
a los  otros  poderes,  podia  decirse  que  hay  tambien  mucbas  restricciones  que 
facilmente  podian  quitarse,  a lo  menos  con  cierto  limite,  para  facilitar  el 
gobierno  de  las  almas;  v.  gr.  en  cuanto  a las  dispensas  matrimoniales;  a los 
juicios  y procesos  de  nulidad;  a la  provision  de  beneficios  eclesiasticos,  de 
manera  que,  quedando  reservada  a la  Santa  Sede  por  deferenda  y respeto  uno, 

dos  o tres  de  estos  beneficios  cuando  escalonadamente  se  confieren,  que- 
daran  los  otros  a la  libre  disposicion  dei  Obispo.  Por  ejemplo:  si  el  Dean  de 
una  Catedral  es  promovido  al  Episcopado  y el  Obispo  pretende  ascenderlos 
a cada  uno  un  grado,  y para  llenar  el  ultimo  quiere  promover  varios  parrocos, 
todos  estos  nombramientos  estan  reservados  a la  Santa  Sede.  <jNo  seria 
mejor  que  para  no  cargar  demasiado  trabajo  a la  Curia  Romana  y facilitar  al 
Obispo  el  movimiento  de  las  personas,  se  reservasen  tan  solo  un  cierto 
numero  de  ellos?  3.  Por  lo  que  bace  a privilegios,  se  da  frecuentemente 
el  caso  que,  privilegios  que  tienen  simples  sacerdotes,  concedidos  por  la 
misma  Santa  Sede  o por  los  superiores  generales  de  ordenes  religiosas,  no 
los  tiene  el  Obispo,  con  admiracion  de  los  fieles  y grave  desdoro  de  la  auto- 
ridad  episcopal.  4.  Aqul  es  el  lugar  de  decir  algo  acerca  de  las  Conferencias 
Episcopales.  Si  va  a hacerse  de  cada  Conferenda  Episcopal  en  cada  nacion 
una  nueva  entidad  juridica  con  facultades  para  determinar  tales  o cuales 
asuntos,  se  nos  van  a multiplicar  las  leyes  y disposiciones,  que  ya  son  mucbas 
[obruimur  legibus!;  se  va  a dar  cierta  apariencia  de  iglesias  nacionales,  que 
no  existen  en  la  Iglesia  de  Cristo,  en  la  que  solo  bay  la  Iglesia  universal  y 
dentro  de  ella  las  particulares.  Mucho  mejor  que  las  Conferencias  Epis- 
copales, que  yo  creo  que  deberlan  desaparecer,  seria  la  Conferencia  de  Me- 
tropolitanos, como  se  tiene  actualmente  en  alguna  nacion.  Esto  es  mas 
conforme  a la  estructura  de  la  Iglesia;  facilita  el  comun  acuerdo  en  proble- 
mas  verdaderamente  nacionales,  y si  despues  cada  Metropolitano  tiene  una 
junta  con  sus  Sufraganeos,  sera  mucho  mas  facil  hacer  llegar  a todas  partes 
los  cuerdos  tomados,  adaptandolos  a las  diversas  regiones,  ya  que  en  la 
misma  Nacion,  sobre  todo  si  es  muy  grande  y etnicamente  muy  diversa,  no 
puede  haber  una  cosa  igualmente  aplicable  a todos. 

Sobre  los  Sacerdotes. 

Desearlamos  que  se  hiciera  notar  mas  la  dignidad  y el  prestigio  sacer- 
dotales; pero  que  en  el  reclutamiento  de  vocaciones  para  el  sacerdocio  se 
tuviese  tambien,  a los  menos  « pari  modo  »,  el  cuidado  de  ver  que  el  Sacer- 
dote no  solo  sea  un  instrumento  que  validamente  pueda  contribuir  a la 
santificacion  de  las  almas,  sino  que  el  mismo  no  encuentre  un  tropiezo  en 
su  propio  sacerdocio,  « ne  cum  aliis  praedicatur,  ipsi  reprobi  efficiantur  ». 
Por  consiguiente,  creo  que  mas  que  insistir  como  se  ha  hecho,  « opportune 
et  importune  »,  y de  un  modo  casi  obsesionante  en  la  escasez  de  sacerdotes, 
nos  fijemos  mas  en  su  calidad,  que  es,  creo,  el  primer  problema  en  el  reclu- 
tamiento de  vocaciones  sacerdotales;  ya  que  un  sacerdote  santo  hace  mas 
bien  que  diez  mediocres  y,  ni  que  decir,  que  muchos  malos.  Cabe  aqui  la 
sabia  advertenda  de  San  Pio  X « Non  quanti,  sed  quales  ».  La  experiencia 
nos  ensena  que  hay  paises  o regiones  donde  hay  verdadeira  pletora  de  sa- 
cerdotes y no  por  ello  es  mejor  que  era,  y muchas  veces  no  mejor  que  muchos 
de  nuestros  pueblos,  atendidos  por  un  numero  insignificante  de  sacerdotes. 
Por  lo  demas,  se  ve  o se  sabe,  que  en  la  Iglesia  universal  y un  gran  numero  de 
iglesias  particulares  cargan  con  un  gran  lastre  de  sacerdotes  indignos,  muchos 

externamente  escandalosos  y conocidos,  otros  que,  sin  ser  externamente 
tales,  por  su  vida  privada,  aunque  oculta,  son  grave  obstaculo  para  la  santifi- 
cacion  de  las  almas. 

Sobre  los  Diaconos. 

En  cuanto  a los  Diaconos,  mi  humilde  opinion  es  que  no  debe  resuscitarse 
el  diaconado  como  orden  independiente,  ni  con  celibato  ni  sin  celibato.  Por- 
que  si  entre  los  sacerdotes  mas  exquisitamente  formados,  cuidados  mas  soli- 
citamente  encontramos  las  lacras  que  hemos  senalado  antes,  <ique  sucedera 
cuando  tengamos  un  cuerpo  suficientemente  grande  de  ministros  consagra- 
dos  que  sigurisimamente,  ni  por  su  formacion,  ni  por  sus  deseos  podran 
llevar  dignamente  la  carga  de  este  ministerio?  Cualquier  cosa  que  se  pueda 
decir,  teologica  o historicamente  hablando,  parece  el  caso  de  decir:  « turpius 
eicitur,  quam  non  admittitur  hospes  ».  Quiza  la  Iglesia  tendria  que  llorar 
manana  el  haberle  abierto  la  puerta  a un  estado  tan  dificil  de  llevar  en  los 
tiempos  actuales.  Agreguese  que  en  muchlsimos  de  nuestros  pueblos  esto  se 
veria  con  asombro  y hasta  quiza  con  escandalo;  sobre  todo  si  son  ministros 
casados  o se  les  permite  casar,  y no  contentos  con  la  recepcion  de  los  sacra- 
mentos  que  estos  les  pudiesen  administrar,  irlan  a reclamar  siempre  los 
servicios  dei  Sacerdote.  Para  subvenir  a las  dificultades  o necesidades  que 
muchos  venerables  hermanos  exponen  en  favor  dei  diaconado  como  orden 
independiente,  se  podria  decir  que  hay  otros  varios  medios  de  proveer, 
entre  los  cuales:  a)  utilizar  a los  mejores  miembros  de  la  Accion  Catolica 
y de  las  asociaciones  piadosas  en  obras  de  apostolado;  b)  obligar  a las  or- 
denes  religiosas,  especialmente  de  varones  a que  « haciendo  oblacion  de 
mayor  estima  y momento  »,  vayan  de  buena  voluntad  a los  lugares  donde  el 
combate  es  mas  rudo  y mayores  las  necesidades,  y no  con  tanta  preferencia  a 
los  grandes  centros  de  poblacion  o de  recursos  economicos,  donde  cierta- 
mente  pueden  hacer  el  bien;  mas  deben  pensar  que  mientras  a unos  fieles 
les  apagan  la  sed  con  abundancia  de  agua,  a otros  muchos  les  dejan  morir 
de  sed.  Y para  esto  yo  no  veria  inconveniente  en  que  se  suprimiesen  ciertas 
obras  sociales,  ciertos  centros  de  educacion  en  los  lugares  donde  estos,  a 
lo  menos  son  suficientes,  para  ocupar  este  personal  en  lugares  mas  necesita- 
dos.  Por  ultimo,  un  camino  que  podria  ser  oportuno,  seria  el  siguiente;  ^no 
convendrla  a nuestros  alumnos  dei  seminario  al  ordenarlos  de  diaconos  y 
antes  de  ordenarlos  de  sacerdotes  enviarles  un  tiempo  — uno  o dos  anos  — 
para  que  al  lado  de  un  sacerdote  recomendable  ejercieran  su  ministerio  en 
los  lugares  de  la  parroquia  a donde  dificilmente  llega  el  parroco,  o en  las 
obras  sociales  a las  que  el  parroco  dificilmente  puede  atender?  Tendria  esto 
la  ventaja  de  que  entrarlan  al  sacerdocio  ya  con  cierta  experiencia  de  la  vida 
sacerdotal,  habiendo  estado  en  contacto  con  las  almas  que  mas  tarde  ha- 
bran  de  regentear;  aunque  tambien  se  darla  el  peligro,  quiza  no  pequeno, 
de  que  varios  defeccionarlan  dei  sacerdocio,  y haciendose  indignos  quedarlan 
en  el  caso  de  verse  perpetuamente  incapacitados  para  el  sacerdocio  y aun 
quiza  para  una  buena  vida  cristiana,  si  no  se  les  reduce  al  estado  laical.  Fi- 

nalmente,  y aquf  una  vez  mas  pido  perdon  a mis  Venerables  Hermanos  por 
lo  que  sigue.  Si  se  deja  a la  prudencia  de  los  Ordinarios  el  resolver  tan  ardua 
cuestion,  como  la  prudencia  es  virtud  tan  dificil  en  el  orden  practico  y fre- 
cuentemente  se  piensa,  como  he  dicho  arriba,  mas  en  la  necesidad  espiritual 
de  los  fieles  que  en  el  bien  espiritual  personal  dei  ministro,  pueden  crearse 
problemas  irresolubles  o de  muy  dificil  solucion.  En  todo  caso,  yo  opinaria 
que  asunto  tan  grave  se  quedara  en  cada  caso  sometido  plenamente  a la  au- 
toridad  de  la  Santa  Sede,  quien  determinaria  la  convenienda  o no  conve- 
nienda de  ordenar  a estos  diaconos  y como. 


130 

Exc.mus  P.  D.  VILSONIUS  LAUS  SCHMIDT 
Episcopus  Xapecoensis 

Quamvis  iam  ab  aliis  plura  de  diaconatu  permanente  instituendo  dicta 
sint,  mihi  videtur  non  satis  dictum  esse  de  conatu  evertendi,  hac  occasione, 
caelibatum  clericorum  in  genere  et  diaconorum  in  specie. 

Hic  quidem  caelibatus  etiam  diaconorum  absque  interruptione  et  contra 
omnia  huiusmodi  tentamina  per  viginti  fere  saecula  i.  e.  ab  initio  in  Ecclesia 
Occidentali  et  Romana  sancte  custoditus  et  vindicatus  est.  Liceat  mihi,  vene- 
rabiles Patres,  summas  tantum  vicissitudines  huius  traditionis  in  mentem 
revocare: 

Iam  in  Litteris  Encyclicis  Pii  XI  memorantur  verba  synodi  Africanae-Car- 
thaginensis  II  anni  390,  quae  in  can.  2 sic  de  caelibatu  etiam  diaconorum 
loquitur:  « quod  apostoli  docuerunt  et  ipsa  servavit  antiquitas  nos  quoque 
custodiamus  ».  Sequentia  Concilia  sive  Africae  sive  Hispaniae  sive  Galliae 
iterum  hanc  obligationem  caelibatus  urgent. 

Romani  Pontifices,  litteris  his  regionibus  missis,  et  ipsi  strenui  custodes 
et  defensores  caelibatus  diaconorum  quoque  exsurgebant,  inter  quos  Leo 
Magnus  et  Gregorius  Magnus.  Etiam  alii  SS.  Patres  uti  S.  Hieronymus, 
S.  Ambrosius,  S.  Augustinus  idem  fecerunt.  Immo  dicendum  est  eo  tem- 
pore quo  subdiaconatus  inter  ordines  sacros  connumerabatur,  caelibatus  ad 
subdiaconos  quoque  extendebatur. 

Cum  postea  propter  varias  causas  omnium  horum  sacrorum  ministrorum 
caelibatus  valde  periclitaretur  tempore  investiturae  in  officia  ecclesiastica  a 
laicis  factae,  reformatores  sub  ductu  Romanorum  Pontificum  surrexerunt, 
ut  salvarent  antiquam  disciplinam.  S.  Gregorius  VII,  omnium  strenuissimus, 
tunc  dixit:  « Non  liberari  potest  Ecclesia  a servitute  laicorum,  nisi  liberan- 
tur clerici  ab  uxoribus  ». 

Quamvis  Ecclesia  caelibatum  ad  ordines  minores  non  extenderet,  nihilomi- 
nus Romani  Pontifices,  uti  Alexander  III  et  Innocentius  III,  aliique  sequen- 
tes ne  voluerunt  quidem,  ut  coniugati  minoristae  beneficia  ecclesiastica  ha- 
berent. Innocentius  III  enim  explicat  hoc  non  fieri  debere:  « cum  vir  cogitet 

quomodo  placere  possit  uxori  et  ideo  minus  quae  Dei  sunt  valeat  cogitare, 
cum,  quasi  divisus  in  duo,  plenam  sui  non  habeat  potestatem,  ut  ei  a quo 
stipendium  recipit  plenius  famuletur...  et  praesertim  cum  rerum  ecclesiasti- 
carum substantia  per  tales  soleat  deperire  » (X,  III,  3,  5). 

Contra  innovatores  saec.  xv-xvi  Concilium  Tridentinum,  quamvis  pro 
ordinibus  minoribus  coniugium  permiserit,  pro  omnibus  autem  ordinibus 
maioribus  caelibatum  rigorose  sancivit  (sessio  24,  can.  9 de  matrimonio). 

Etiam  in  saeculis  sequentibus  saepe  tentamina  abrogationis  totalis  vel 
partialis  caelibatus  agitabantur;  contra  omnia  tamen  Romani  Pontifices  claris 
et  firmis  verbis  hanc  sacrosanctam  traditionem  et  disciplinam  vindicabant; 
cogitemus  de  ultimis  tantum  Litteris  Encyclicis  Gregorii  XVI,  Pii  IX,  Pii  X, 
Pii  XI,  Pii  XII  et  de  sermone  quem  Ioannes  XXIII  occasione  Synodi  Roma- 
nae de  hac  re  habuit. 

Solummodo  qui  hanc  sacrosanctam  traditionem  aut  ignorat  aut  contemnit 
abrogationi  caelibatus  diaconorum  potest  consentire  et  contra  experientiam 
certam  tot  saeculorum  pro  incertis  utilitatibus,  immo  iam  certis  periculis  et 
damnis,  evertere  aut  relaxare  probatissimam  disciplinam. 

Nihil  dico  denique  de  textu  schematis  iuxta  quem  ad  singulos  praeposi- 
tos Ecclesiae  spectet  decernere,  utrum  tales  diaconi  sacra  lege  caelibatus  ad- 
stringantur  necne:  hoc  enim  evidenter  absurdum  esset  propter  maximam 
confusionem  inde  orituram. 

Enixe  ergo  rogo  vos,  venerabiles  Patres,  ut,  cum  omnes  nos  omnibus 
viribus  nova  media  novosque  operarios  in  vinea  Domini  laborantes  excite- 
mus, eodem  tempore  nihil  de  sacrosanctis,  probatis,  iterum  atque  iterum  vin- 
dicatis traditionibus  perdamus  vel  labefactemus,  inter  quas  eminet  sacra  cae- 
libatus lex  omnium  ministrorum  in  sacris  constitutorum. 

Re v. mus  P.  D.  IOANNES  SCHUETTE 
Superior  generalis  S.V.D. 

N.  15,  pagg.  25  ss.:  reinstauratio  diaconatus  tamquam  permanens  Ec- 
clesiae institutio  in  hac  aula  quasdam  difficultates  et  obiectiones  evocavit, 
quae  praesertim  indolis  practicae  sunt.  Primo , prae  oculis  haberi  videntur 
iuvenes,  qui  in  propriis  ad  hoc  erigendis  institutis  cum  magnis  pecuniae  im- 
pensis educantur.  Secundo,  timetur  ne  regressus  et  diminutio  vocationum 
sacerdotalium  oriatur,  praesertim  quia  onus  caelibatus  non  paucos  iuvenes 
incitabit  ut  potius  diaconatum  eligant.  Tandem  eorumdem  Patrum  solli- 
citudine afficit  onus  expensarum,  cum  Ecclesia  missionaria  non  solum  ipsis 
diaconis  sed  et  coniugi  et  totae  eorum  familiae  cibaria  et  victum  decenter 
providere  deberet.  Quibus  expensis  Ordinarii  missionum  nimis  aggravarentur. 
Hae  tamen  difficultates  evanescunt  si  sub  alio  aspectu  et  quidem  reali  res 
consideretur.  In  territorio  missionum  — in  sequentibus  in  favorem  loquor 

istius  ecclesiae  missionis  — , praeter  fratres  laicos,  qui  sunt  religiosi  et  cae- 
libes  et  qua  tales  in  eligendis  diaconis  aliis  praeferri  videntur,  iam  habetur 
stabilis  ordo  vel  professio  virorum  et  simul  patrum  familiae  quibus  servi- 
tium Ecclesiae  autoctonae  proprium  est  munus  vitae  cui  plures  se  praeclaro 
modo  dedicant.  Hi  sunt  catechistae,  religiosam  doctrinam  edocentes,  vel  ma- 
gistri in  scholis  missionariis.  Praeter  illos,  qui  ex  professo  missioni  inser- 
viunt, sunt  qui  honoris  causa  et  Dei  gloriae  statis  temporibus  pro  posse  se 
operibus  missionis  devovent  uti  praesides  associationum  fidelium,  membra 
concilii  quasi-paroecialis.  Quos  inter  viros  optimi  saepe  sunt  nucleus  et  fun- 
damentum communitatis  christianae.  Propria  experientia  in  Sinis  saepe  sae- 
pius vidi  communitates  rusticanas  stare  vel  cadere  cum  catechista  vel  duce 
laico  christiano.  Quoties  habetur  bonus  catechista  et  studiosus  dux,  commu- 
nitas florescit,  quamvis  ipse  missionarius  pastor  egregius  non  sit. 

Qui  laici  iam  nunc,  absente  sacerdote  varia  exercitia  pietatis  instruunt 
praesertim  diebus  dominicis.  Preces  recitant  vel  cantibus  religiosis  prae- 
sunt, catechesim  faciunt  vel  ex  libro  praelegunt,  et  revera  vices  gerunt  sacer- 
dotis missionarii. 

Si  itaque  meliores  horum  laicorum  autoctonorum,  tales  nempe  satis  pro- 
bati existunt,  qui  se  toto  tempore  servitio  Ecclesiae  ut  praecipuo  munere  sunt 
devoti,  et  simul  sunt  patres  familiae  exemplares  et  vitam  vere  christianam 
ducunt,  eligantur  et  ad  officium  diaconatus  ecclesiastica  auctoritate  vocen- 
tur, enumeratae  difficultates  iam  non  habentur. 

Nova  seminaria  pro  efformandis  diaconis  nullo  modo  requiruntur.  In 
permultis  missionibus  iam  habentur  propria  instituta  pro  catechistis  educan- 
dis. Quod  ulterius  requiritur  est  ut  institutis  iam  existentibus  vel  scholis 
adiungatur  specialis  cursus  pro  aspirantibus  ad  diaconatum.  Itaque  non  dan- 
tur nimiae  expensae,  quae  a nonnullis  Patribus  timentur,  cum  iidem  laici 
iam  nunc  ut  catechistae  expensis  missionum  vivant,  vel  absque  emolumento 
missioni  inserviant. 

Praeterea  non  surgit  quaestio  vel  discussio  de  lege  caelibatus;  sunt  enim 
probati  ac  boni  patres  familias.  Quapropter  vix  seminaristae  vel  candidati  a 
vocatione  sacerdotali  amovebuntur.  Nullo  modo  creatur  nova  electio  inter  or- 
dinem diaconatus  et  presbyteratus.  Talis  decisio  iam  antea  facta  fuit,  nam  pe- 
tentes diaconatus  ordinem  iam  per  annos  Ecclesiae  et  operibus  missionariis 
inservierunt  ut  egregii  laici  in  matrimonio  christiano  viventes.  Immo  quo- 
dam sensu  dicendi  iam  sunt  diaconi,  cum  diaconia  verbi,  doctrinae,  servitii 
Ecclesiae  et  vitae  christianae  caritatis  fungantur. 

Qua  re  tandem  iis,  qui  vero  sensu  munere  diaconatus  egregio  modo  de 
facto  funguntur,  ipsa  ordinatio  cum  sacramentali  gratia  et  honore  dene- 
gatur? 

1.  Si  hi  viri  diaconatus  sacramento  muniuntur,  eorum  activitas  cate- 
chetae  et  instructoris  promovetur.  Diaconia  verbi,  doctrinae  et  servitii 
Ecclesiae  praesertim  in  instituendis  pietatis  exercitiis  dignitate  sacramentali 
extollitur  ita  ut  totum  eorum  officium  maiorem  vim  et  efficaciam  obtineat.  Si 

nos  in  gratiam  et  virtutem  sacramenti  vere  credimus,  etiam  nobis  persuasum 
est,  verum  esse  discrimen  inter  exercitium  diaconiae  sacramentalis  et  non 
sacramentalis.  Quidnam  nobis  retrahit  ut  gratiae  sacramentalis  fontem  Ec- 
clesiae missionariae  pervium  faciamus  et  aperiamus. 

2.  Praeterea  diaconi  ordinati  in  pluribus  functionibus  et  maiore  cum 
fructu  sacerdotis  vicem  gerere  poterunt. 

Absente  sacerdote,  cultus  divinus,  quamvis  sine  sacrificio  missae  celebra- 
tus, non  amplius  terminatur  in  precibus  et  cantibus  sed  sacramentali  refec- 
tione Eucharistiae  locupletatur  atque  augetur,  collatio  baptismi  et  celebra- 
tio matrimonii  aptiore  et  digniore  modo  providentur. 

Huius  diaconi  auctoritas  in  communitate  neo-christiana  opportuno  modo 
corroboratur  et  amplificatur;  eius  preces  in  praesentia  et  in  medio  communi- 
tatis solutae  profundiorem  obtinent  sensum,  verba  ulteriorem  vim  et  effi- 
caciam acquirunt,  eiusque  exemplar  vitae  christianae  maiore  splendore  elu- 
cescit. 

Diaconus  sic  erit  cor  et  centrum  missionariae  communitatis,  eiusque  glo- 
ria et  corona,  quoniam  in  diaconi  persona  et  servitio  caritatis  eius  vivit  et 
operatur  sacramentum  ordinis  et  virtus  sacramentalis  gratiae. 

Etsi  restauratio  diaconatus  stabilis  in  aliquibus  territoriis  inopportuna 
videtur  et  in  aliis  uti  Iugoslavia  periculosa:  bene!  Sed  ne  claudatur  porta 
pro  tota  Ecclesia,  praesertim  missionibus! 

Etiam  ego  administravi  in  Sinis  praefecturam  apostolicam  per  tres  annos 
sub  dominatione  atheistarum  militantium.  Utinam  illo  tempore  persecutio- 
nis et  afflictionis  habuissemus  diaconos  iam  instructos  et  peritos,  ad  omnia 
opera  diaconatus,  praesertim  ad  distribuendam  S.  Communionem  et  ad  pro- 
videndum sacramentis  baptismi  et  matrimonii!  Vae  nobis,  quia  non  habui- 
mus! Quia  tempore  opportuno  non  provisum  fuit!  Enixe  igitur  rogo  Patres 
ut  provideant  non  solum  propriis  territoriis  sed  totae  Ecclesiae,  praesertim 
missionibus. 

Sequuntur  nomina  33  exc.morum  et  rev.morum  Patrum  qui  interventio- 
nem P.  Ioannis  Schiitte,  sup.  gen.  SVD,  subscripserunt:  exc.mi  PP.  DD. 
Herman  Westermann,  ep.  Sambalpuren.;  Charles  Weber,  ep.  Icheuven.;  Wil- 
liam  Duschak,  ep.  tit.  vic.  ap.  de  Calapan;  George  Kemerer,  ep.  Pasaden.; 
Theod.  Schu,  ep.  Iceuven.;  George  Bernarding,  vic.  ap.  Mount  Hagen; 
Martinus  Lucas,  arch.  tit.  Adulitan.;  Theodorus  van  de  Tillaert,  ep.  Atam- 
buen.;  Bernhard  Schilling,  vic.  ap.  de  Goroka;  Odilo  Etspiiler,  praei,  null. 
de  Bangued;  Adolph  Noser,  vic.  ap.  Alexishafen.;  Franciscus  Simons,  ep. 
Indoren.;  Leo  Arkfeld,  vic.  ap.  Wewak;  Franciscus  Hoenen,  ep.  el.  Kengen.; 
Ioannes  Wiesen,  praei,  null.  SS.  Incarnationis  et  Paran  S.;  Guillelmus  van 
Bekkum,  Rutengen.;  Antonius  Thyssen,  ep.  Larantukanen.;  Augustinus  Ol- 
bert,  ep.  Zintaoven.;  Guillaume  Schoemaker,  ep.  Purvokerten.;  Paternus 
Geise,  ep.  Bogoren.;  Rudolf  Staverman,  vic.  ap.  Hollandia;  Nicolas  van  der 
Westen,  ep.  Pangkalinengen.;  Nicolas  Schneiders,  arch.  Makassaren.;  Jacques 
Romeijn,  ep.  Samarindaen.;  Herman  Tillemans,  vic.  ap.  de  Merauke;  Albert 

Hermelink,  ep.  de  Tandjung-Karang;  Paternus  van  Diepen,  ep.  tit.  Manok- 
warien.;  Tarcisius  van  Valenberg,  ep.  tit.  Comben.;  Guillaume  Sillekens, 
ep.  Ketapangen.;  Guillaume  Demarteau,  ep.  Bandjarmasinen.;  Jacques  Grent, 
ep.  Amboinaen.;  Antonius  Albers,  ep.  Malangen.;  Henricus  Mekkelholt, 
ep.  Palembangen. 

Praeterea  conventus  episcoporum  ac  Patrum  Germaniae,  Austriae  alia- 
rumque  regionum  linguae  germanicae,  contentum  textus  approbavit  et  con- 
ventionem postulavit. 

Re v. mus  P.  D.  AUGUSTINUS  SPPINSKI 
Minister  generalis  O.F.M. 


Placet  iuxta  modum. 

Animadversiones  maioris  momenti. 

Ad  pag.  23,  linn.  5-6:  [Prooemium]  dicerem:  « Quicumque  e populo 
Dei  sunt,  dignitate  hominis  christiani  gaudent  »;  quia  plena  dignitas  secum- 
fert  statum  gratiae:  quod  non  necessario  contingit. 

Lin.  10:  ad  verba  « super  Petrum  rupem  ac  super  apostolos  fundavit 
(Ecclesiam)  »:  notandum  est  iuxtapositionem  Petri  et  apostolorum  in  textu 
constitutionis  dogmaticae  Concilii  non  bene  sonare.  Petrus  est  petra;  alio 
modo  apostoli  fundamentum  Ecclesiae  dicuntur. 

A pag.  24,  lin.  40  ad  pag.  25,  linn.  1-2:  proponerem  sequentem  textum: 
« (potestas)  Petro  ut  primo  apostolorum  et  duci  collegii  commissa  et  succes- 
soribus eius  transmittenda  ». 

Ad  pag.  25,  n.  14:  [De  episcopatu  ut  sacramento].  Hic  numerus  ma- 
ximi momenti  est,  quia  fere  aequi  valet  definitioni;  cf.  verba  « Ita  episco- 
palis consecratio,  procul  dubio,  ad  sacramentum  ordinis  pertinet,  atque  prae- 
cellentem gradum  confert  sacerdotii  » linn.  12-14;  cf.  etiam  verba  « dubi- 
tare nemo  debet  episcopatum  esse  vere  et  proprie  gradum  supremum  sacra- 
menti Ordinis  » linn.  20-21. 

Revera  maior  pars  theologorum  hodiernae  aetatis  episcopatum  ordinem 
i.  e.  supremum  gradum  ordinis  considerat,  contradicentibus  fere  omnibus 
theologis  Medii  aevi,  etiam  magni  nominis,  v.  g.  S.  Thoma,  doctore  Angelico, 
et  S.  Bonaventura  Sent.  IV;  dist.  XXIV,  p.  II  q.  III  ad  5 Op.  omn., 
Editio  Quaracchi,  t.  IV,  p.  634;  qui  episcopatum  inter  sacramentalia  enu- 
merant. Ioannes  Duns  Scotus  affert  duas  opiniones,  sed  favorabiliorem  se 
monstrat  opinioni  quae  episcopatum  ordinem  considerat.  En  eius  verba 
(Rep.,  L.  4,  dist.  XXIV,  n.  7):  « Non  enim  video,  quod  episcopatus  non  sit 
Ordo,  quia  praesupponit  sacerdotium,  quia  episcopo  soli  competit  aliquos 
actus  dispensare,  in  quos  non  potest  aliquis  sacerdos  simplex  nec  simpli- 
citer nec  bene,  ut  patet  de  collatione  Ordinum  et  in  Confirmatione  et  sancti- 
ficatione materiae  Extremae  Unctionis,  sicut  soli  sacerdoti  competit  con- 
secrare et  absolvere,  in  quod  non  potest  nec  simpliciter  nec  bene  aliquis 

non  sacerdos.  Igitur  accipiendo  distinctionem  Ordinum  secundum  pluralita- 
tem talium  actuum  vel  graduum  in  ecclesia,  sequitur,  quod  episcopatus  ma- 
xime sit  Ordo  ». 

Si  Concilium  opinatur  doctrinam  iam  maturam  esse,  textus  n.  14,  parvis 
adhibitis  mutationibus,  secundum  meum  iudicium,  servari  potest. 

Ad  pag.  26,  linn.  28-41:  [De  diaconatu]  placet  tractatus,  exceptis 

linn.  39-41.  Quae  ultimae  lineae  in  constitutione  dogmatica  non  bene  so- 
nant. Res,  qua  materia  disciplinaris,  ad  codicem  iuris  canonici  pertinet.  Pro- 
ponerem ut  in  constitutione  dogmatica  de  Ecclesia  hae  lineae  deleantur  et 
ad  commissionem  conciliarem  pro  Codice  apparando  transmittantur.  Mihi 
placeret  pro  Codice  sequens  textus:  « Ad  Sanctam  Sedem  spectat,  pro  Ec- 
clesia latina,  decernere  utrum  in  casibus  particularibus  tales  diaconi  sacra 
caelibatus  lege  adstringantur  necne  ». 

Ad  pag.  27,  n.  16:  [De  collegio  episcopali  eiusque  capite].  Doctrina  de 
collegialitate  episcopali  a schemate  proposita,  non  plene  convincit,  speciatim 
si  schema  huic  doctrinae  chrisma  iuris  divini  vindicare  intendit. 

Actus  collegiales  apostolorum  in  S.  Scriptura  ad  tres  vel  quattuor  actus 
singulares  reducuntur/  Subsequentibus  saeculis  actus  collegiales  episcopo- 
rum, i.  e.  successorum  apostolorum,  in  conciliis  provincialibus  vel  conciliis 
oecumenicis  habebantur.  Collegialitas  permanens  episcoporum  hodierna  aeta- 
te forsitan  aliquid  bonum  esse  potest,  si  ita  placet  Summo  Pontifici;  sed 
fundaretur,  secundum  meum  submissum  iudicium,  in  iure  mere  ecclesiastico. 

Animadversiones  minoris  momenti-. 

Ad  pag.  23,  linn.  25-26:  melius  dicatur:  « (doctrinam)  coram  omni- 
bus profiteri  et  declarare  constituit  (Sacrosancta  Synodus)  ». 

Lin.  31  ad  pag.  24,  lin.  1:  dicerem:  « ad  instar  instituit  cuiusdam  coetus 
vel  collegii  ». 

Ad  pag.  25,  linn.  8-9:  dicatur:  « Dominus  Iesus,  pastor  animarum  no- 
strarum 1 Petr.,  2,  25  »;  non  citetur  « episcopus  animarum » quia  hic 
« episcopus,  episcopatus  » alium  sensum  habet  quam  in  schemate. 

Ad  pag.  25,  n.  15:  [De  presbyteris)  ponatur  post  n.  21:  i.  e.  post  pa- 
ragraphos  episcopos  respicientes,  ne  turbetur  ordo  materiae.  Ex  altera  parte, 
magis  explanentur  quae  dicenda  sunt  circa  presbyteros,  quia  presbyteri  sunt 
principales  ministri  sacramentorum,  si  excipias  administrationem  sacramenti 
Ordinis. 

Ad  pag.  26,  lin.  6:  deleantur  verba  « secundae  dignitatis  ». 

Linn.  12-14:  melius  et  clarius  dicatur:  « vel  ab  episcopo  competente, 
cuius  in  pascendo  grege  eique  inserviendo  vices  agunt,  assignatur  ». 

Lin.  16:  dicatur:  « agnoscant  presbyteri  cuncti,  tam  saeculares  quam 
regulares  ». 

Linn.  22-23:  corrigatur:  « omnimodam  ». 

Linn.  25-27:  melius  dicatur:  « discant  offerre,  et  confratribus  suis  ... 
praebere  auxilium  ». 

Exc.mus  P.  D.  FULTON  J.  SHEEN 
Episcopus  tit.  Caesarianensis,  aux.  Neo-Eboracensis 

Liceat  mihi  commissioni  proponere  textum  paucis  vicibus  adlatum  de 
Petri  habitudine  ad  Christum  et  apostolis. 

Ut  autem  non  scandalizemus,  vade  ad  mare  ( Matt . 17,  26). 

Nusquam  in  Sacra  Scriptura  Dominus  noster  de  unoquoque  homine  et 
seipso  loquitur,  praeter  illum  et  Petrum. 

Numquam  de  apostolis  et  seipso  dicitur  « Nos  »,  nihil  de  aliis. 

Petrus  solus  et  Christus  constituunt  « Nos  ». 

De  Ecclesia,  cap.  II. 

Propono  ut  clarius  exprimatur  quomodo  onus  missionale  in  ordine  epi- 
scopali innitatur,  propter  duas  rationes: 

1.  Episcopus  propter  potestatem  Ordinis  se  habet  ad  Ecclesiam  uni- 
versalem: Euntes,  docete  omnes  gentes.  Attendite  vobis  et  universo  gregi 
in  quo  vos  Spiritus  Sanctus  posuit  episcopos  regere  Ecclesiam  Dei  ( Act . Ap. 
21,  28). 

2.  Propter  potestatem  iuris dictionis,  saltem  inchoative,  quia  Liturgia 
exprimit  quod  episcopus  consecratur  ad  gubernandam  ecclesiam.  Dioecesis 
propria  iure  ecclesiastico  et  auctoritate  suprema  Pontificis  Summi  ei  con- 
fertur. 

Maximi  momenti  est,  quia  nunc  C.I.C.  potestatem  episcoporum  ad  dioe- 
cesim  propriam  circumscripsit  (can.  1350)  et  responsabilitas  apostolica  evan- 
gelizandi  mundum  ad  Summum  Pontificem  limitatur  (can.  329,  218,  252). 

Omnis  episcopus  inter  duos  axes  constituitur,  nempe,  dioecesim  propriam 
et  Ecclesiam  universalem.  Solo  modo  in  servando  toto  corpore  Christi  my- 
stico ad  dioecesim  suam  rite  ministret. 

Sicut  Leo  XIII  dixit:  Ut  concordibus  animis  apostolicas  missiones  se- 
dulo vehementerque  adiuvare  Nobiscum  studeatis.  Sancta  Dei  Civitas,  3 dec. 
1880;  Benedictus  XV,  AAS,  11,  1919,  452;  Pius  XII,  AAS,  47,  1957,  236; 
Ioannes  XXIII,  AAS,  51,  1959,  863. 

Exc.mus  P.  D.  FRANCISCUS  SIMONS 
Episcopus  Indor  ensis 

Cap.  II  (quod  erit  III):  De  constitutione  hierarchica  Ecclesiae. 

Ne  consumam  tempus,  scripto  submitto  sequentem  suasionem:  Ad  tol- 
lendam omnem  impressionem  vanae  gloriae  a parte  hierarchiae,  in  prooemio 
capitis  huius  iuvabit  clare  edicere  « Veram  dignitatem  christianam  mem- 

brorum  Ecclesiae  consistere  non  in  potestatibus  et  honoribus  externis,  sed 
tantum  in  gradu,  qui  membris  inest,  divinae  caritatis,  humilitatis  et  gratiae  ». 

Alii  sermonem  facient  (fecerunt)  de  bonis  expectandis  ex  diaconatu.  Hic 
tantum  necessarium  duxi  respondere  ad  obiectiones  quasdam  allatas  in  hac 
aula  quae  procedunt  ex  modo  eum  concipiendi  qui  non  favetur  a pluribus 
eorum  qui  diaconatum  proponunt. 

Non  necessarie  enim  agitur  de  introducendo  tali  diaconatu  in  territoriis 
vel  locis  in  quibus  adest  numerus  sufficiens  sacerdotum,  sed  in  locis  et  ter- 
ritoriis extensis,  vel  missionum  vel  christianis  et  catholicis,  in  quibus  homi- 
nes miserrime  privantur  verbo  Dei  et  sacramentis  nec  spes  adest  defectum 
cito  emendatum  iri... 

Nec  agitur  de  selegendis  et  educandis  ad  diaconatum  pueris  et  iu venibus, 
sicut  nunc  generatim  fit  ad  presbyteratum,  sed  agitur  de  selegendis  viris  adul- 
tis, sufficienter  eruditis,  de  quorum  probitate  et  spiritu  religioso  et  aposto- 
lico  constat  experientia  diuturna.  Agitur  de  viris,  etiam  matrimonio  iunctis, 
quales  apostoli  elegerunt  in  sacerdotes  et  episcopos,  in  adiunctis  non  valde 
diversis  ab  iis  quae  etiam  nunc  in  multis  territoriis  habentur.  Hi  viri  ad  diaco- 
natum parari  possunt  per  lectiones  speciales  vespertinas  et  aestivas  et  per 
studium  privatum  — nec  ergo  necesse  erit  erigere  vel  extendere  seminaria. 

Nostris  temporibus,  paucissimis  exceptis,  pueri  et  iuvenes  tantum  eli- 
guntur et  educantur  in  sacerdotes,  et  iam  occlusus  est  ille  fons  amplus  di- 
gnorum ministrorum  Ecclesiae,  qui  constat  ex  viris  vita  iam  bene  probatis. 
Ut  saepe  accidit  in  rebus  humanis,  evolutio  quaedam  historica  et  bona  tra- 
dita iam  obstaculum  facta  sunt  maioris  progressus  et  maioris  boni...  Eccle- 
siae christianae  non-catholicae  etiam  nunc  multos  viros  excellentiores  seli- 
gunt ex  hominibus  adultis  et  probatis. 

Quaestio  movetur  de  sustentatione.  Sed  nonne  in  iisdem  circumstan- 
tiis christiani  non-catholici  sustentant  ministros  suos  cum  familiis?  Num  ca- 
tholici minus  generosi  invenientur  in  subveniendis  ministris  suis?  Et  nonne 
per  ministerium  novorum  diaconorum  permulti  catholici,  qui  nunc  fide  peri- 
clitantur, restaurabuntur  et  parati  invenientur  ad  subveniendum  iis?  In  locis, 
praeterea,  in  quibus  pauciores  catholici  habentur,  nonne  diaconi  opus  suum 
continuare  possunt  ad  victum  obtinendum  sicuti  laboravit  manibus  suis  ma- 
gnus Paulus  apostolus?  In  talibus  locis  saepe  labor  sufficiens  non  habetur 
pro  sacerdote  et  diaconus  poterit  occupatus  esse  in  ministerio  Ecclesiae 
pro  parte  temporis. 

Timor  etiam  movetur  ne  multi  eorum,  qui  nunc  ad  presbyteratum  ten- 
dunt, avertantur  a tali  proposito...  Sed  certe  non  deerunt,  sicut  nunc,  pueri 
et  iuvenes  qui  magno  animo  ad  maiora  aspirabunt,  qui  non  deterrentur 
difficili  lege  caelibatus.  Nonne  Pius  Papa  XII  f.  m.  saepe  nos  monuit  iuvenes 
attrahi  et  attrahendos  esse  per  altiora  et  difficiliora?  Nec  generatim  ex  iis, 
qui  iam  ut  iuvenes  commodiora  aspirant,  sacerdotes  expectari  possunt  qui 
in  vita  sacerdotali  caelibi  perseverabunt...  Qui  proponunt  diaconatum  ma- 
trimonio iunctum  nullo  modo  proponunt  presbyteratum  non  caelibem,  immo 

medium  afferunt  protegendi  splendorem  talis  presbyteratus.  Nam  diaconatus 
Ecclesiam  salvare  poterit  a multis  sacerdotibus  miseris,  qui  legem  caelibatus 
observare  non  possunt...  Ab  altera  parte,  per  laborem  diaconorum  in  iis 
multis  millionibus,  qui  nunc  verbo  Dei  et  sacramentis  orbantur,  multae  novae 
vocationes  etiam  ad  presbyteratum  expectari  possunt. 

Exc.mus  P.  D.  IOSEPH  SOUTO  VIZOSO 
Episcopus  Valentinus 

Post  tot  tantaque  consideratione  digna  prolata  fuerunt  in  hac  aula  circa 
vocem  et  rem  collegialitatis,  sive  apostolorum  sive  episcopatus,  liceat  mihi 
quamdam  insinuationem  exprimere,  suspicionem  scii,  quod  diversitas  opinio- 
num oriri  possit  ex  ambiguitate  nominis  et  rei  significatae. 

1.  De  nomine.  Non  est  cur  adversemur  voci  collegii  apostolorum,  quae 
apparet  in  scriptis  Ss.  Patrum  et  doctorum,  in  documentis  pontificiis  et  in 
libris  liturgicis,  ut  saepe  hic  audivimus.  Satis  sit  in  mentem  revocare  illa 
verba  Ss.mi  Domini  nostri  Pauli  VI  in  sessione  inaugurali:  « Vos,  venerabiles 
Fratres,  convenistis,  qui  et  ipsi  apostoli  estis  et  a collegio  apostolico  origi- 
nem ducitis  eiusdemque  veri  estis  heredes  ». 

Quoad  episcopatum,  cum  et  sub  Christi  vicario  collectum,  neque  adest 
ratio  diffidendi,  modo  recte  verbum  usurpetur,  nempe  in  sensu  unitatis, 
successionis  et  hereditatis  apostolicae  in  potestate  seu  ministerio,  in  munere 
et  missione  collectiva  ad  unicam  Ecclesiam  fovendam  et  propagandam,  ad 
unum  gregem  Christi  pascendum  doctrina  una  eumque  sanctificandum  eis- 
dem sacramentis  et  collectiva  sollicitudine  ad  eumdem  finem  spiritualem  per- 
ducendum, ita  ut  singuli  episcopi,  ut  legitimi  apostolorum  successores,  ex  Dei 
institutione  et  praecepto,  apostolici  muneris  Ecclesiae  sponsores  fiant,  iuxta 
verba  SS.  Pii  XII  in  litteris  encyclicis  Fidei  donum.  In  hoc  sensu  audivi- 
mus a Sanctissimo  Patre  Paulo  VI  quod  sumus  agmen  apostolicum  ab  uni- 
verso orbe  congregatum...  quodque  hic  collecti  sumus  ut  nos  cum  Summo 
Pontifice  veluti  in  unum  corpus  redactos  sentiamus  ab  eoque  roborem  acci- 
piamus et  moderationem  ». 

2.  De  re  significata.  Si  vero  per  collegium  apostolorum  accipere  velimus 
coetum  socialem,  ad  modum  collegiorum  civilium,  in  quibus  membra  omnia 
qua  talia  eiusdem  sunt  dignitatis  aequalibusque  iuribus  de  se  pollent  et 
quaestiones  solvuntur  legesque  aut  decreta  per  votorum  maioritatem  decer- 
nuntur, evidenter  corpus  apostolorum  non  fuit  ita  a Christo  institutum,  sed 
sub  plena  potestate  Petri;  neque  in  sacris  Litteris  vel  traditione  argumentum 
apparet  de  tali  modo  procedendi  in  Ecclesia  constituenda  et  moderanda. 

Ob  similem  rationem,  admitti  non  potest  collegium  episcopale,  stricte 
dictum  seu  juridice  sumptum;  quia  hoc  gravissime  officeret  supremae  pote- 
stati successoris  Petri,  eiusdemque  primatum,  qualiter  in  Evangelio,  tradi- 
tione et  Concilio  Vaticano  describitur,  penitus  funderet. 

A definitionibus  Conciliaribus  fas  non  est  recedere,  communisque  mens 
est  Patrum  conciliarium  integram  et  incolumem  vaticanam  doctrinam  re- 
tinere et  propugnare. 

Si  denique  opportunum  visum  fuerit  aliquem  episcoporum  coetum,  ex 
diversis  nationibus  constituere  ad  pleniorem  unitatis  Ecclesiae  ostensionem 
eiusdemque  catholicitatis  maiorem  visibilitatem  in  universo  mundo,  sit  ipse 
Romanus  Pontifex  qui  rem  decernat,  structuram  et  rationem  agendi  talis  col- 
legii determinet  necnon  iura  et  officia  ad  tale  munus  delectorum  definire. 
Meminisse  iuvat  verba  Ss.mi  Patris  nostri  in  memorata  allocutione  ad  Patres 
conciliares,  nempe:  « Hoc  munus  universale  (Papae  scii.)  poterit  auxilii  et 
praesidii  maiores  vires  sibi  adiungere  si  dilecti  et  venerabiles  Fratres  in  epi- 
scopatu modis  et  rationibus  opportune  statuendis,  Nobis  validiorem  et  su- 
scepti oneris  magis  consciam  praestabunt  adiutricem  operam  ». 

In  fine,  propositio  quam  suggerere  audeo  est:  addatur  in  schemate  nostro, 
loco  opportuniore,  brevis  declaratio  circa  sensum  verborum  collegium  et 
collegialitas,  ut  caput  secundum  circa  hoc  argumentum  omnibus  Patribus 
placere  aut  acceptabile  fieri  possit  neque  amplius  immoremur  in  praesenti 
discussione  sed,  sit  mihi  venia,  ad  nova  themata  examinanda  proficere  pos- 
simus. Adhuc  enim  longum  nobis  restat  iter  percurrendum. 

Exc.mus  P.  D.  EDUARDUS  SWANSTROM 
Episcopus  tit.  Arbensis,  aux.  Neo-Eboracensis 

Si  vocem  meam  quam  exiguam  addere  possim  ad  chorum  illorum  Patrum 
qui,  ut  verbis  em.mi  card.  Lercaro  utar,  tam  sapienter  et  eloquenter  de  my- 
sterio et  imagine  Ecclesiae  in  mundo  nostro  contemporaneo  locuti  sunt, 
proponere  velim  ut  quid  praecisum  dicendum  sit  de  paupertate  voluntaria  et 
de  caritate  actuosa  ut  signum  vitae  spiritualis  Ecclesiae.  In  Novo  Testa- 
mento multa  legimus  de  paupertate,  et  ut  ita  dicam  de  caritate  sociali  Christi. 
Cum  S.  Paulo  in  epistola  secunda  ad  Corinthios,  « Scitis  gratiam  Domini 
nostri  Iesu  Christi,  quoniam  propter  vos  egenus  factus  est,  cum  esset  dives, 
ut  illius  inopia,  vobis  divites  essetis  » (2  Cor.  8,  9). 

In  Evangeliis  similiter  frequenter  describitur  paupertas  Christi;  vi- 
delicet, secundum  Lucam,  cum  natus  est  Iesus,  Mater  eum  « reclinavit  in 
praesepio  quia  non  erat  eis  locus  in  diversorio  » (2,  7);  et  de  seipso,  secun- 
dum Matthaeum,  dixit  Christus:  « Vulpes  foveas  habent  et  volucres  caeli 
nidos,  Filius  autem  Hominis  non  habet  ubi  caput  reclinit  » (8,  20).  Et  cum 
discipuli  Ioannis  Baptistae  eum  interrogaverunt,  « respondens  Iesus  ait  illis: 
Euntes  renuntiate  Ioanni  quae  audistis  et  vidistis,  caeci  vident,  claudi 
ambulant,  leprosi  mundantur,  surdi  audiunt,  mortui  resurgunt,  et  pauperes 
evangelizantur  » ( Mt . 11,  5). 

In  praedicatione  Iesus  frequenter  admonita  proposuit  contra  avaritiam, 

ut  bene  cognoscimus  nos  omnes:  « Beati  pauperes  spiritu  » (Mt.  5,  3),  « No- 
lite thesaurizare  vobis  thesauros  in  terra...  » ( Mt . 19),  denique  in  praepara- 
tione apostolorum  ad  praedicandum  Evangelium,  admonuit:  « Gratis  ac- 
cepistis, gratis  date.  Nolite  possidere  aurum,  neque  peram  in  via,  neque 
argentum  neque  pecuniam  in  zonis  vestris,  neque  duas  tunicas  neque  cal- 
ceamenta neque  virgam;  dignus  est  enim  operarius  cibo  suo  » (Mt.  10,  9-10). 

Ex  traditione  primitiva  Ecclesiae  cognoscimus  christianos  primos  po- 
suisse partem  saltem  possessionis  in  commune  ad  adiuvandos  pauperes  {Act. 
Ap.  4,  32  ss.).  In  prima  epistola  Ioannis  admonitum  praeclare  invenimus: 
« In  hoc  cognovimus  caritatem  Dei,  quoniam  ille  animam  suam  pro  nobis 
posuit:  et  nos  debemus  pro  fratribus  animas  ponere.  Qui  habuerit  substan- 
tiam huius  mundi  et  viderit  fratrem  suum  necessitatem  habere  et  clauserit 
viscera  sua  ab  eo,  quomodo  caritas  Dei  manet  in  eo?  » (3,  16);  et  in  epi- 
stola Iacobi  denique  legimus:  « Audite,  fratres  mei  dilectissimi,  nonne  Deus 
elegit  pauperes  in  hoc  mundo,  divites  in  fide  et  haeredes  regni,  quod  re- 
promisit Deus  diligentibus  se?  » (2,  5). 

Nunc  autem,  mihi  videtur  quod  si  Ecclesia  est  revera  corpus  Christi  my- 
sticum in  hoc  mundo,  sicut  toties  et  tam  bene  dicitur  in  documentis  nostris 
et  in  discussionibus,  Ecclesia  nostris  diebus  demonstrare  debet  imaginem 
et  similitudinem  Christi,  et  agere  debet  sicut  egit  Christus. 

Ergo  proponere  velim  in  cap.  II  inseri  intra  par.  19  — ubi  loquitur 
de  episcoporum  munere  docendi  — aliquod  positivum,  immo  fulgens,  di- 
cendum iri,  via  principii  saltem,  de  praxi  caritatis  actuosae  sicut  exemplo 
ex  parte  totius  Ecclesiae,  hierarchia  et  sacerdotio  inclusis,  in  toto  schemate 
usque  adhuc,  invenitur  nisi  fallor  solummodo  sententia  sola  de  paupertate, 
nempe  in  paragrapho  7 ad  lin.  26  ubi  loquitur  schema  de  Christo  ut  hu- 
mili et  paupere.  Mihi  videtur  tamen  quod  ad  praeparandam  viam  tali  decla- 
rationi in  paragrapho  19,  bonum  est  accipere  propositum  a tredecim  Patri- 
bus ex  Africa  centro-orientali,  ut  in  fasciculo  de  emendationibus  inventum, 
sicut  iam  proposuit  em.mus  card.  Gerlier  in  prima  interventione  die  6 heb- 
domadis praeteritae.  Hoc  modo  clarius  et  efficacius  videbitur  intentio  ex 
parte  Ecclesiae  nostrae  hodiernae  imitandi  voluntariam  paupertatem  Christi. 

Secus  videri  potest  mundo,  quia  solummodo  in  schemate  de  apostolatu 
laicorum  fit  tractatus  de  caritate  in  actu,  quod  dicere  volumus  paupertatem 
et  caritatem  actuosam  esse  munus  non  hierarchiae  et  sacerdotii,  sed  laico- 
rum tantum.  Quod  Deus  avertat. 

Exc.mus  P.  D.  DANIEL  TAVARES  BAETA  NEVES 
Episcopus  tit.  Alexadrinus  minor 

(Cf.  supra  n.  34,  pag.  702). 

\_Sub scripserunt  etiam:]  Candidus  Bampi;  Jose  Hascher,  Jurua;  Cesario 
Minali,  Carolina;  Eliseu  M.  Coroli. 

Exc.mus  P.  D.  RAIMUNDUS  M.  TCHIDIMBO 
Archiepiscopus  Konakriensis 

Fervorem  quorumdam  Patrum  conciliarium  pro  diaconatu  argumentan- 
dum omnes  mirati  sumus.  Itaque  omnes  credimus  restaurationem  eius  legi- 
timam esse;  credidimus  autem  antequam  discussio  facta  fuit;  quia  pauca 
studia  theologica  omnes  fecimus.  Sed  pastorali  respectui,  in  omnibus  inter- 
ventionibus, non  semper  adhaesi;  itaque,  adhuc  opinor  restaurationem  dia- 
conorum cum  matrimonio,  in  quibusdam  Ecclesiis  particularibus  — e qui- 
bus mea  — aleatoriam  esse : « Une  Aventure  ». 

Ut  breviter  loquar,  quia  audientium  misereri  oportet,  sequentia  tantum 
dicam:  restauratio  diaconorum  cum  matrimonio  solum  potest  reddere  diffi- 
ciliorem vocationum  sacerdotalium  religiosarumque  inventionem;  simul  ac 
laicatum,  iam  difficile  constitutum,  disperdet;  et  etiam  confusionem  in  men- 
tibus ponet;  quia  totum  populum  meum,  christianos  atque  non-christianos, 
cognosco,  ita  loquor. 

Diaconatus  fundamentum  theologicum  et  historicam  veritatem,  nemo  ne- 
gat. Attamen,  si  historice  sublatus  est,  necesse  est  dicere,  ad  omnem  verita- 
tem faciendam,  alios,  locum  eius,  suscepisse,  e.  g.,  in  missionibus:  caros  ca- 
techistas  et  caros  fratres  coadiutores  Congregationum  et  Institutionum  mis- 
sionariarum  nostrarum;  caros  catechistas  atque  caros  fratres  coadiutores  quo- 
rum zelus  apostolicus  tam  fortis  est,  quam  cuius  vultis  diaconium  Ecclesia 
primitiva,  Stephani  aut  Ephrem , etsi  nunquam  canonizabuntur!... 

Contra  diaconos  cum  matrimonio;  sed  non  contra  diaconatum  ipsum; 
itaque  fratres  coadiutores  nostros  praefero.  Apte  formati,  futuri  diaconi  con- 
stituere possunt:  locum  enim  habent  in  his  christianis  qui,  hodie  plus  quam 
heri,  neque  nubere  neque  sacerdotes  fieri  volunt.  Illi,  antequam  venient, 
placent  hominibus,  partis  terrae  cui  praepositi  sumus,  et  quam,  melius  aliis, 
cognoscimus. 

Diaconi  cum  matrimonio  in  mentibus  confusionem  ponunt: 

Primo : in  mundo  mahometano  nigro.  Mahometani  isti,  semper  caelibatum 
omnium  altaris  curam  habentium,  mirati  sunt:  sive  humilis  religiosae  mu- 
lieris quae  Ecclesiam  mundat,  sive  sacerdotis  qui  sacrificium  offert,  sive  fra- 
tris coadiutoris  qui  partem  capit  vitae  religiosae  fratrum  sacerdotum.  Quid 
Mahometani  cras  putabant  de  diaconis  cum  matrimonio,  cum  iam  mono- 
gamiam christianorum  non  admittant? 

Secundo : in  christianis  nostris.  Quis  enim  prohibebit  ne  putent,  diaco- 
natum cum  matrimonio  esse,  in  Ecclesia  catholica  latina,  abdicationem  et 
quasi  exitum;  credent  hunc  esse  gradum  in  Ecclesia  latina  ad  sacerdotum 
matrimonium. 

Ut  sacerdotum  paucitatem  cesset,  ad  diaconatum  ordinemus  nostros  fra- 
tres coadiutores;  si  vero  non  sufficiunt,  examen  conscientiae  nostrae  facia- 
mus, ut  in  familia,  sicut  filii  lucis  et  veritatis:  veritas  liberabit  nos. 

Quid  fecimus,  aut  quid  faciemus,  cras,  in  favorem  omnium  istorum  qui 
vere,  sicut  nos,  sacerdotes  in  aeternum,  nunc  laborant  in  extrema  spirituali 
miseria,  sed  nequeunt  ad  vitam  priorem  redire,  quamquam  plurimi  Eccle- 
siam, semper,  amant  et  desiderant. 

Saepe  locuti  sumus,  his  diebus,  de  ecclesia  pauperum : vibrans  exhor- 
tatio venerabilis  et  dilectissimi  card.  Gerlier  in  auribus  nostris  adhuc  sonat: 
Nonne  illi  sacerdotes  veri  Ecclesiae  pauperes  sunt,  qui,  in  initio  Sacerdotii 
sui,  promissionem  electionemque  fecerunt.  Candela  adhuc  fumans  sunt,  et 
ius  nobis  non  est  sive  ignorandi  sive  calcandi.  Quid  pro  eis  faciemus?  In- 
terrogavi. 

Exc.mus  P.  D.  ANTONIUS  TEDDE 
Episcopus  Uxellensis  et  Terralbensis 

Minimus  ex  Patribus  conciliaribus,  argumenta  ad  primatum  atque  infal- 
libilitatem  personalem  Summi  Pontificis  — ad  mentem  Concilii  Oecumenici 
Vaticani  I — clarius  affirmandum,  declarandum  ac  explanandum,  et  ad  oecu- 
menico  modo  sed  rectius  collegialitatem  episcopatus  explanandam,  non  re- 
petam. Optima  atque  optime  dicta  sunt. 

Mihi  liceat  tamen,  aliquas  animadversiones  humillime  proponere. 

1.  In  cap.  II  de  quo  agitur  n.  15,  ubi  agitur  de  hierarchia,  divina  ordi- 
natione instituta  — quae  ex  episcopis,  presbyteris,  et  ministris  constat 
— non  clare  dicimus  quo  animo  presbyteri  — et  quidem  in  caritate  et 
iustitia  — se  habere  debeant  erga  episcopos  — presbyteri,  etenim,  providi 
cooperatores  ordinis  episcopalis  reapse  erunt,  si  aequo  ac  aperto  animo  suo 
episcopo  cohaereant. 

Humillime,  igitur,  peto  ut  post  lin.  27  n.  15  haec  verba  addantur: 
« Sciant,  igitur  presbyteri  cuncti  apostolicos  labores  ac  aerumnas  Deum,  qui 
incrementum  dat,  benedictionibus  superabundantius  repleturum,  si  chari- 
tate,  reverentia  ac  oboedientia  toto  corde  cum  suo  episcopo  coniuncti  adla- 
boraverint  ». 

2.  Quoad  vexatam  quaestionem  de  diaconatu  tamquam  proprio  ac  per- 
manente gradu  hierarchiae  in  Ecclesia  occidentali  renovando,  rationibus  ab 
altera  parte  adductis  reverenti  animo  perpensis,  anxietates  ministerii  pasto- 
ralis ex  diutina  sacerdotum  inopia  manantes  nec  auferri  nec  solvi  mihi  vi- 
dentur. 

Si  agitur  de  viris  optime  praeparatis  in  caelibatu  perseverantibus  cur 
ad  presbyteratum  non  accederent  aut  cur  vinculis  spiritualibus  alligati  in  ali- 
qua ex  plurimis  Societatibus  vel  Institutis  saecularibus  in  bonum  sui  ipsius  et 
animarum  vitam  degere  non  praeferrent  pastorali  ministerio,  ut  plurimi  iam 
faciunt,  dediti?  Diaconatus  permanens  caelibatus  claritate  ditatus  a periculis 
mundi  perfidiae  in  diem  percrescentis  nimia  cum  difficultate  et  defendi  et 
servari  posset. 

Neminem  latet  quanta  cum  perfidia  — quae  diabolica  audacia  in  diem 
ingravescit  — contra  caelibatum  sacerdotalem  aggressiones  multiplici  ex 
parte  moveantur;  sciunt,  enim,  Christi  et  Ecclesiae  catholicae  inimici  caeli- 
batum ecclesiasticum  sanctitatis  et  ministerii  pastoralis  clarescens  ac  validum 
argumentum  esse. 

Humillime,  igitur,  peto  ut  in  n.  15  de  quo  agitur,  linn.  40-41  expun- 
gantur tamquam  omnino  periculosae. 

Etenim,  diaconatus  permanens  sacra  caelibatus  lege  non  adstrictus  potius 
in  damnum  quam  in  auxilium  ministerii  sacerdotalis  vertere  mihi  videtur. 

Si  urgentius  in  aliquibus  regionibus  Ecclesiae  catholicae  operarios  qua- 
cumque ex  parte  in  ministerii  sacerdotalis  auxilium  advocari  videatur,  hu- 
millime censeo  difficultates  aptius  ac  utilius  solvi  si  « laicis  optime  praepara- 
tis ac  selectis  ampliora  officia  ac  novae  facultates  tribuantur  » — sive  cum 
in  caelibatu  vivunt  sive  cum  matrimonii  obligationibus  alligantur. 

Humillime,  igitur  peto  ut  post  lin.  39  n.  15,  de  quo  agitur,  post  ver- 
bum «...  censuerit  »,  aliis  verbis  ablatis,  haec  adiungantur:  « Summo  Pon- 
tifici, tamen,  reservatur  potestas  de  necessitate  vel  utilitate  instaurationis  dia- 
conatus permanentis  et  de  necessariis  obligationibus  decernendi,  si  qua  re- 
gio est  in  Ecclesia  catholica  occidentali  ubi  haec  necessitas  vel  utilitas  urgeat. 

Laus  Deo  et  Mariae. 

Exc.mus  P.  D.  BERNARDUS  IOSEPH  TOPEL 
Episcopus  Spokanensis 

In  schemate  de  Ecclesia , ubi  agitur  de  tribus  episcoporum  muneribus 
pastoralibus,  ordo  rectus  non  servatur.  E contrario,  rectus  ordo  esse  debet: 
primo  docere;  secundo  regere;  tertio  sanctificare.  Propter  ordinem  erratum, 
proh  dolor,  par.  20,  in  qua  tractatur  de  sanctificandi  munere,  nimis  brevis 
nimisque  exigua  invenitur.  Re  quidem  vera,  sanctificandi  munus  recte  de- 
scribi debet  ut  tertia  quaedam  dimensio  ministerii  pastoralis.  Quare  locum 
ultimum  locumque  principalem  occupare  debet.  Ita,  doctrina  est  longitudo, 
latitudo  regimen  est,  sed  eminet  sanctificatio  tamquam  ministerii  pastoralis 
altitudo  et  profunditas.  Movente  enim  caritate,  lucente  humilitate,  sanctifi- 
catio et  altissima  penetrat  et  profundissima  comprehendit.  Quam  notionem 
tredecim  vix  lineae,  de  sola  sacramentorum  administratione  agentes,  nullo 
modo  exprimunt.  Nunc,  ergo,  Patres  Concilii,  ex  aditis  cordis  mei  hoc  rogo 
vos:  « Dilatentur  spatia  caritatis  ». 

Munus  docendi  munusque  regendi  praeambula  sunt  muneris  sanctificandi. 
In  schemate  autem  nostro  sub  titulo  regendi  confunditur  notio  regiminis 
cum  notione  sanctificationis.  Regimen  enim  non  est  appendix  aliqua  admi- 
nistrationis  sacramentorum,  sicut  apparet  in  schemate  nostro.  Neque  est  re- 
gimen quaecumque  « vera  sacra  potestas  »,  diversa  utique  a consiliis,  ab 
exemplis  et  a suasionibus,  sicut  definitur  in  schemate  nostro.  Sed  regimen, 

vere  et  proprie  dictum,  quo  episcopi  induti  sunt,  est  vera  potestas  iur  is  dic- 
tionis. Episcopi  quidem  sunt  potestates,  sed  potestates  sunt  in  societate  iuri- 
dice  perfecta.  Immo,  ipsum  nomen  « regimen  » est  terminus  iuridicus.  Unde, 
ubi  directe  et  ex  professo  agitur  de  natura  huius  potestatis,  sicut  hoc  loco, 
perperam  supprimitur  mentio  explicita  iuridicitatis  eius. 

Ex  altera  parte,  paragraphus  de  regendi  munere  ea  sola  elementa  expo- 
nere debet  quae  sive  formaliter  sive  virtualiter  ad  indolem  iuridicam  perti- 
nent. Alia  vero  elementa  heterogenea,  sicut,  v.  g.,  consilia , suasiones,  exem- 
pla, humilitas  et  abiectio,  caritas,  praedicatio,  oratio  — haec  omnia  melius 
evellenda  sunt  ex  paragrapho  de  regendi  munere  atque  inserenda  sunt  sub 
sequenti  titulo  de  sanctificandi  munere. 

Imago  initialis  huius  tituli,  scii.  « oeconomus  gratiae  supremi  sacerdo- 
tii »,  quantumvis  efficacitatem  alio  contextu  haberet,  minus  apte  illustrat 
episcopum-sanctificatorem,  quia  illum  depingit  ut  mercenarium  operantem 
in  aliquo  gratiarum  super-mercatu.  Profundius  autem  episcopi-sanctificato- 
res  dicuntur  pascere  qui  in  illis  est  gregem  Dei,  forma  facti  gregis  ex 
animo  (I  Pt.  5,  2-3). 

Post  imaginem  initialem  in  paragrapho  sanctificandi  quaedam  inter  alias 
sententiae  inserendae  sunt: 

1.  Sanctificatio  est  profunditas  docendi.  Iterum  atque  iterum  in  aula 
Concilii  memoratum  est  mandatum  Christi:  « Docete  omnes  gentes  » (Mt. 
28,  19).  Sed  nunquam  ni  fallor  memorata  est  oratio  Christi  complementaria: 
« Sanctifica  eos  in  veritate  » {Io.  17,  17).  Ergo  ponenda  est  haec  sententia: 
« Non  sufficit  pura  proclamatio  doctrinae  catholicae  ex  parte  episcoporum, 
neque  sufficit  cognitio  abstracta  veritatis  obiectivae  ex  parte  christifidelium, 
sed  episcopi  curare  debent  ita  proponere  veritates  obiectivas  ut  facile  vo- 
luntates movere  valeant  ad  vitas  reformandas  ».  Quae  quidem  sententia 
subintendit  constructionem  pontis  paedagogici  sese  extendentis  ex  oris  reful- 
gentibus veritatis  obiectivae  usque  ad  statum  illum  subiectivum  qui  vocatur 
« mens  moderna  ».  Non  decet  enim  pastores  ad  unum  mundum  praedicare, 
dum  oves  in  alio  habitant. 

2.  Sanctificatio  est  altitudo  regendi.  Ergo  ponenda  est  haec  sententia: 
« Episcopi  pascunt  gregem  Dei,  non  ut  dominantes  in  cleris  et  laicis,  sed 
omnia  administrantes  ex  amore  ». 

3.  Si  pro  dimensionibus  doctrinae  et  regiminis,  episcopus  semel  consti- 
tutus ipso  facto  perfectus  est,  tamen  pro  dimensione  sanctitatis  idem  minime 
valet.  E contra,  Christus,  summus  sacerdos,  exemplum  dedit  dicens:  « Pro 
eis  ego  sanctifico  meipsum:  ut  sint  et  ipsi  sanctificati  in  veritate  » {Io. 
17,  19).  Similiter  S.  Paulus  ad  Timotheum:  « Attende  tibi  et  doctrinae:  insta 
in  illis.  Hoc  enim  faciens,  et  teipsum  salvum  facies,  et  eos  qui  te  audiunt  » 
{1  Tim.  4,  16).  Ergo  ponenda  est  in  paragrapho  haec  sententia:  « Episcopus 
qui  gregem  sanctificare  vult,  prius  seipsum  sanctificet,  deinde  cleros,  deni- 
que laicos  ». 

Postea  veniendum  est  ad  signa  sanctificandi,  quae  sacramenta  sunt. 

Indoles  pastoralis  huius  Concilii  aliud  non  est  quam  tertia  dimensio 
sanctitatis,  qua  ergo  imbuantur  universa  schemata. 

Dominus  autem  dirigat  corda  et  corpora  nostra  in  caritate  Dei  et  patientia 
Christi.  Tu  autem,  Domine,  miserere  nobis. 

Exc.mus  P.  D.  DOMINICUS  VALERII 
Episcopus  Marsorum 

Haec  mea  vota  scripta  tradenda  censui  circa  cap.  II  schematis  de  Ec- 
clesia: 

1.  Expedit  ut  definiatur  episcopatum  esse  vere  et  proprie  sacramentum. 
Haec  doctrina  enim  iam  communis  evasit  inter  theologos.  Concilii  oecume- 
nici  definitio,  praeterea,  magnopere  inservit  ad  ostendendam  altam  episco- 
porum dignitatem  et  ad  augendam  erga  ipsos  reverentiam  et  oboedientiam 
sacerdotum  ac  fidelium. 

2.  Convenit  etiam  ut  dicatur  episcopum,  vi  consecrationis,  membrum 
fieri  collegii  episcoporum;  cuius  collegii  autem  bene  facit  Concilium  si 
auctoritatem  declarat,  attamen  maxime  necesse  est  ut  haec  auctoritas  apte 
componatur  cum  omnibus  affirmationibus  quae  de  Primatu  et  de  infallibili- 
tate  Summi  Pontificis  iam  a Concilio  Vaticano  I approbatae  sunt.  Alioquin 
ansa  daretur  gravibus  dubitationibus  circa  ipsam  fidem.  Formulae  requiren- 
dae sunt  in  quibus  utriusque  veritatis  aequa  ratio  habeatur. 

Ita  e.  g.  periodus  a lin.  9 ad  lin.  11  in  pag.  27,  quo  clarior  fiat,  sic 
mutari  et  ampliari  potest:  « Collegium  autem  seu  corpus  episcoporum  aucto- 
ritatem non  habet,  immo  ne  intelligitur  quidem,  nisi  cum  suo  capite,  Romano 
Pontifice,  successore  Petri,  cui  uni  Christus  Iesus  mandavit  ut  agnos  et 
oves,  idest  totum  gregem  pasceret,  quique,  propterea,  unus  est  Pastor 
Supremus  ». 

3.  Quoad  diaconatum,  mea  humili  sententia,  placet  si  Concilium  statuat 
ut  hic  Ordo  iterum  stabilis  haberi  possit,  in  illis  regionibus,  vero,  in  quibus 
clare  appareat  id  esse  valde  utile  et.  necessarium. 

4.  Attamen,  ad  omnia  pericula  praecavenda,  optandum  est  ut  hic  Ordo 
conferatur  tantummodo  illis  viris  aetate  adulta,  qui  longa  experimenta  de- 
derint solidae  virtutis,  genuini  zeli  et  intelligentis  operositatis  in  aposto- 
latus  campis. 

Insuper  Concilium,  confirmata  solemniter  sacra  lege  caelibatus  pro  Ec- 
clesia latina,  addere  potest  nihil  obstare  quominus  ad  recipiendum  diaco- 
natum, de  quo  supra,  admittantur  viri  coniugati  quoque,  dummodo,  sub  omni 
respectu,  etiam  familiae,  digni  existimentur. 

Exc.mus  P.  D.  HERMANNUS  VOLK 
Episcopus  Moguntinus 

Cap.  II  in  genere  mihi  placere  profiteor,  dummodo  praeter  alias  emen- 
dationes de  populo  Dei  ante  hierarchiam  agatur  et  nexus  inter  potestatem 
ordinis  et  iurisdictionis  intimus  efferatur. 

Collegium  episcoporum  sensu  ontologico,  non  tantum  psychologico  neque 
iuridico  intellectum  constitutivum  est  elementum  Ecclesiae,  id  quod  praeter 
positiva  argumenta  Sacra  Scriptura  et  traditione  desumpta  et  hac  in  aula 
saepe  iam  proposita  etiam  his  considerationibus,  nisi  fallor,  fulciri  potest: 

1.  Apostolos  fuisse  plures,  non  tantum  unum,  non  fundatur  in  necessita- 
tibus externis;  nam  communitas  fidelium,  quippe  quae  initio  erat  parva,  ab 
uno  pasci  potuisset  apostolo,  qui  ipse  exigentiis  crescentibus  aliis  manus 
imponere  potuisset.  Re  vera  autem  statim  ab  initio  erant  duodecim  apostoli. 
Quod  in  muneris  apostolici  a Christo  statuti  ipsa  essentia  fundari  debet.  Se- 
cundum Christi  institutum  apostolus  in  numero  singulari  non  habetur,  plu- 
res autem  apostoli  unum,  repraesentant  populum  Dei,  sicut  duodecim  tribus 
populi  Israel  unus  erant  populus. 

2.  Unitas  multorum  fundamentale  est  elementum  in  ordine  salutis.  Re- 
gnum Dei  pluralitatem  continet.  Etiam  Ecclesia  considerari  debet  ut  unitas 
multorum.  « Ubi  enim  sunt  duo  vel  tres  congregati  in  nomine  meo,  ibi  sum 
in  medio  eorum  » (Mt.  18,  20).  In  oratione  dominica  vocabulum  « Ego  » 
omnino  non  obvenit,  sed  oramus  uniti  cum  omnibus.  In  ipso  etiam  foro  con- 
scientiae, ubi  de  peccatis  personalibus  agitur,  cum  aliis  coniungimur;  con- 
fitemur enim  peccata  nostra  in  « Confiteor  » sanctae  Missae  coram  Ecclesia 
triumphante  et  peregrinante;  reconciliantur  peccatores  in  pacem  Ecclesiae,  ut 
acquirant  pacem  cum  Deo. 

Huic  Ecclesiae  structurae  correspondet  multitudo  apostolorum  in  unitate 
collegii.  Numerice  unus  sensu  strictissimo  solus  Christus  est,  qui  in  hymno 
angelico  « solus  Sanctus,  solus  Altissimus,  solus  Dominus » appellatur. 
Romanus  Pontifex  quidem,  quatenus  pollet  primatu  singularis  est,  tamen  in 
et  pro  Ecclesia  ideoque  in  collegio  episcoporum.  Neque  enim  Ecclesiae  ne- 
que collegio  episcoporum  Summus  Pontifex  simpliciter  opponitur.  Nam  est 
ipse  membrum,  atque  Summus  est  Pontifex,  quatenus  est  episcopus  Roma- 
nus. Christus  autem  non  est  membrum  Ecclesiae.  Elatum  collegium  episco- 
porum primatum  Summi  Pontificis  non  minuit,  sed  recte  explicat;  vice 
versa  primatus  Papae  non  superfluum  reddit  collegium  episcoporum.  Secus 
enim  Concilium  Oecumenicum  sensu  careret. 

3.  Tempus  advenit,  quo  concilium  nostrum  doctrinam  a Concilio  Va- 
ticano I de  Summo  Pontifice  propositam  compleat  doctrina  de  episcopis 
una  cum  doctrina  de  sacerdotibus  et  doctrina  de  laicis.  Quod  exigunt  etiam 

rationes  oecumenicae  quia  doctrina  de  Ecclesia  non  persuadet,  nisi  omnes 
eius  partes  complectitur. 

Neque  mirandum  est,  quod  difficile  est  explicare,  quomodo  collegium 
episcoporum  se  habeat  ad  primatum  Summi  Pontificis.  Ecclesia  enim  ipsa 
est  mysterium  unitatis  et  relatio  collegii  episcoporum  ad  Primatum  Papae 
participat  huius  mysterii.  Quam  participationem,  cum  describere  conamur, 
non  debemus  unitatem  et  relationem  dissolvere.  Cavere  debemus  falsum 
quoddam  « Aut-Aut  »,  quo  relatio  inter  episcoporum  collegium  et  prima- 
tum Summi  Pontificis  hoc  fere  modo  solvatur:  Aut,  inquiunt,  Summo  Pon- 
tifici ex  sese  competit  summa  potestas,  deinde  vera  potestas  non  remanet 
collegio  episcoporum;  aut  suprema  potestas  competit  collegio  episcoporum 
Summo  Pontifici  unito,  deinde  nequit  esse  simul  Papae  suprema  potestas 
primatialis.  Bona  theologia  tales  alternativas  falsas  et  periculosas  esse  osten- 
dit. Hunc  duplicem  modum,  quo  una  suprema  potestas  in  Ecclesia  exercetur, 
per  manum  Pontificem  scii,  et  per  collegium  episcoporum,  eidem  Pontifici 
unitum  theologia  non  debet  reducere  modo  rationalistico  ad  unicam  propo- 
sitionem, in  qua  unus  vel  alter  modus  huius  potestatis  exercendae  suppri- 
mitur vel  minuitur.  Saepius  in  Sacra  Theologia  accidit  ut  una  eademque 
realitas  pluribus  enuntiationibus  edicatur,  quae  non  possunt  nec  debent 
sine  detrimento  veritatis  ad  unicum  aspectum  reduci. 

Haec  structura  potestatis  in  Ecclesia,  capitis  enim  in  collegio  et  collegii 
cum  capite,  non  est  figmentum  humanum  vel  pure  theologicum,  sed  est  rea- 
litas a Christo  Domino  Ecclesiae  ab  initio  indita.  Quod  theologia  hoc  factum 
non  modo  simpliciore  explicare  potest,  non  est  ratio  dubitandi  de  ea. 

4.  Ex  doctrina  de  collegio  episcoporum  pascente  totam  Ecclesiam  una 
cum  capite  sequi  videtur  desiderium  ne  ordinentur  episcopi  solummodo  ho- 
noris causa.  Episcopus  ordinetur  nemo  nisi  et  eius  munus  episcopalem  po- 
testatem vere  requirat.  Propter  fideles  nostros  sed  etiam  ex  rationibus  oecu- 
menicis  necessarium  esse  videtur  distinguere  ordinem  episcopalem  ab  eccle- 
siis dignitatibus  honoris  causa  concedendis. 

Exc.mus  P.  D.  PAULUS  AIJIRO  YAMAGUCHI 
Archiepiscopus  Nagasakiensis 

De  iis,  quae  in  constitutione  circa  diaconatum  tamquam  gradum  per- 
manentem dicuntur,  licet  forte  ultimus  inter  tot  Patres  qui  de  hac  re  locuti 
sunt,  velim  nihilominus  et  ego  sensus  animi  promere  et  aliquid  proponere, 
quod  utrum  consideratione  dignum  sit  vos  iudicabitis.  Propositionem,  quam 
facere  iudicioque  vestro  submittere  intendo  brevissime  exponam. 

Puto  nos  difficultates,  quae  ex  longa  disceptatione  in  congregationibus 
generalibus  habitis  emerserunt  superare  posse,  si  munera,  quae  diaconis  per- 
manentibus concredere  volumus,  catechistis  tribuamus. 

1.  Equidem  censeo  legem  sacri  caelibatus,  etiam  diaconis  permanenti- 
bus, si  aliquando  restituantur,  esse  imponendam.  Ad  hanc  sententiam  tuen- 
dam duplici  ex  causa  adducor: 

a)  caelibatus,  utpote  effectus  et  argumentum  profundioris  vitae  spi- 
ritualis, retinaculum  est  et  potens  medicina  contra  laxiorem  commodiorem- 
que  vitae  formam  ad  quam  homines,  hodie  praesertim,  vehementer  incli- 
nantur; 

b)  caelibatus,  supernaturalem  Christi  virtutem  praeclare  ostendens, 
paganis  quoque  aestimationi  et  respectui  est  eritque  in  nostra  regione,  ut 
credo.  Opus  non  est  in  memoriam  revocare  vestram  in  Iaponia  fideles  Chri- 
stianos, diu  orbatos  sacerdotibus  et  tamen  in  accepta  fide  perseverantes, 
post  tria  saecula  sacerdotes  catholicos  ex  hoc  praesertim  signo,  nempe  ex 
caelibatu,  ut  veros  pastores  animarum  suarum  agnovisse. 

Maneat  igitur  pro  omnibus  qui  sacros  ordines  conscendunt,  tamquam 
ministrorum  Ecclesiae  fulgens  corona  atque  margarita,  sacra  caelibatus  lex. 

2.  Ex  alia  vero  parte  persentio  difficultatem  exinde  orituram.  Non  multi 
enim  invenientur,  si  tamen  aliqui,  qui  velint  ad  gradum  permanentem  dia- 
conatus ascendere,  si  lex  caelibatus  eis  imponatur.  Sicque  restaurando  dia- 
conatum stabilem,  ut  olim  erat  in  antiquitate  christiana,  nihil  vel  fere  nihil 
conficimus. 

Si  enim  intentionem,  qua  diu  de  hac  quaestione  disputatum  est,  recte 
intellexi,  ideo  proponitur  restauratio  diaconatus  permanentis,  ut  penuriae 
sacerdotum,  qua  multis  in  locis  Ecclesia  laborat,  aliquo  modo  satisfieri  possit. 

3.  Ad  hunc  nodum  solvendum  tendit  propositio  quam  supra  enunciavi 
vobisque  iudicandam  supposui.  Neque  in  ea  adoptanda  insuperabiles  video 
difficultates.  Munera  enim  quae  diacono  permanenti  concredere  volumus, 
ut  adiutricem  manum  praestet  sacerdotibus  eorum  praesentiam  quousque 
fieri  potest  supplendo,  sunt:  baptizare,  matrimoniis  adsistere,  infirmos  in 
agone  mortis  solari,  die  dominico  communi  orationi  praeesse  in  Ecclesia 
ibique  sanctum  Evangelium  legere  et  explanare,  denique  sacram  Commu- 
nionem distribuere. 

Nunc  autem  omnia  haec  munera,  si  ultimum  excipias,  nostri  catechistae 
digne  et  laudabiliter  iam  praestant.  Sufficeret  ultimum  addere  munus,  seu 
facultatem  distribuendi  sacram  Communionem  eis  tribuere,  ut  in  omnibus 
possint  diaconos  permanentes  supplere,  idque  praestare  ex  Ecclesiae  con- 
cessione quod  diaconi  ex  ordine  sacro  praestarent. 

Neque  hanc  catechistis  concedere  facultatem  mirum  videatur.  Notum 
est  enim  fideles  in  antiquitate  christiana  secum  in  domos  attulisse  Euchari- 
stiam ac  suis  manibus  sacram  Communionem  recepisse.  Idque  recentius, 
immo  recentissime  factum  esse  novimus,  ubi  ex  ingruente  persecutione  ne- 
cessitas emersit  fideles  Angelorum  pane  reficere  eosque  contra  inimicos  fidei 
catholicae  confirmare.  Si  id  in  antiquitate  christiana,  si  id  nostris  temporibus, 
licet  gravi  de  necessitate,  factum  est,  insuperabilem  non  video  difficultatem 

cur,  concedente  Ecclesia,  vigilantibus  episcopis,  non  possit  de  lege  ordinaria 
fieri,  ubi  gravis  sacerdotum  penuria  id  exigere  vel  etiam  consulere  videatur. 

Ceterum  candide  fateor,  si  difficultatem  facere  videatur  quod  catechi- 
stae,  apte  instructi  ac  exemplari  vita  christiana  probati,  sacram  Communio- 
nem  sine  ordine  diaconatus  distribuant,  mihi  maiorem  parit  difficultatem 
quod  iidem  idipsum  faciant  gradu  quidem  diaconatus  aucti,  sed  a lege  caeli- 
batus soluti. 


144 

Exc.mus  P.  D.  PAULUS  YOSHIGORO  TAGUCHI 
Episcopus  Osakensis 

Circa  par.  18  ( Episcoporum  ministeriis). 

In  pag.  29,  lin.  3:  « Episcopi,  mediantibus  apostolis,  a Domino  acci- 
piunt... ». 

Dicatur:  « loco  apostolorum  »,  nam  episcopi  hodierni  potestatem  acci- 
piunt mediantibus  aliis  episcopis,  non  mediantibus  apostolis,  etsi  remote  sit 
mediantibus  apostolis. 

In  eadem  pagina,  lin.  5:  («  Apostolis  mediantibus,  episcopi)  missionem 
accipiunt  docendi ...  et  praedicandi  ...  ».  Cur  limitatio  fit  ad  potestatem 
doctrinalem,  cum  hic  agendum  sit  de  episcoporum  « ministeriis  »,  et  haec  di- 
catur postea  esse  munera  « docendi,  sanctificandi  et  regendi  »? 

Dicatur  clare:  « missionem,  seu  munus  et  potestatem,  accipiunt  docendi, 
regendi  et  sanctificandi  omnes  gentes,  ut  homines  universi  per  fidem,  sacra- 
menta et  impletionem  mandatorum  salutem  consequantur  ». 

In  eadem  pagina,  lin.  13:  « Episcoporum  autem  missio  fieri  potest  per 
legitimas  consuetudines...  ».  Per  consuetudines  et  leges  « episcoporum  mis- 
sio » regulatur  et  determinatur,  sed  non  « fit  »,  nam  missio  fit  ab  episcopo 
mittente,  seu  ab  episcopo  consecrante  vel  Pontifice,  « secundum  » consuetu- 
dines et  leges,  vel  directe  « secundum  » voluntatem  ipsius  successoris  Petri 
(cf.  lin.  18).  Praeterea  vox  « missio  » parum  praecisa  est,  meo  iudicio,  et 
videtur  aequiparari  cum  « assumptione  in  officium  » (lin.  19),  quod,  ni  fal- 
lor, non  est  nisi  participatio  in  actualem  iurisdictionem.  Hoc  sensu  accepta, 
vox  « missio  » sensum  diversum  habet  ac  alibi  in  ipsa  paragrapho  (linn.  5 
et  8),  ubi  significat  « munus  et  potestatem  »,  totum  sacramentum  episco- 
patus comprehendens.  Formulatio  magis  exacta  petenda  est  a specialistis. 

Circa  par.  19  {De  episcoporum  munere  docendi ): 

1.  De  triplici  munere  docendi,  sanctificandi  et  regendi: 

Explicite  ponendum  est  in  paragrapho,  ut  innuimus  supra  (cf.  animad- 
versio pro  lin.  5). 

Innuendum  esset  quoque  quomodo  hae  tres  potestates  essentialiter  dif- 
ferant (vel  existentialiter,  ontologice),  ita  ut  non  sit  mere  tria  iura  et  officia 
ad  diversa,  sicut  est  de  iuribus  et  officiis  non  sacramentaliter  collatis,  sed 
sint  potestates  ordinis  vitalis,  licet  mystici,  — scii.,  quomodo  potestas  sancti- 


ANIMADVERSIONES  SCRIPTAE  - CAP.  II  DE  ECCLESIA 


897 


ficandi,  seu  ordinis,  non  sit  solum  potestas  qua  liceat  Sacra  conficere,  sed 
qua  valeat,  vis  scii,  qua  valide  conficiatur  et  velut  creetur  ontologice  id 
quod  sanctificare  debet,  sacramenta  et  sancta,  vitam  supernaturalem  confe- 
rentia; quomodo  potestas  docendi,  pariter,  non  sit  solum  ius  quo  liceat  do- 
cere, sed  vis  qua  valeat  docere  homines,  donum  scii,  intellectuale  ordinis 
vitalis,  licet  mystici  (cf.  lumen  fidei  et  lumen  gloriae),  quo  apostoli  capaces, 
efficaces  in  docendo  facti  sunt:  non  mera  liceitas,  ius  docendi  (haec  est  po- 
testas regiminis),  sed  vis  interna  qua  docere  potest,  ideo  ad  infallibilitatem 
ducens:  augmentum  intellectuale  per  donationem  a Spiritu  Sancto  « virtutis 
ex  alto  » ( Lc . 24,  49;  Act.  1,8),  qua  testes  fieri  possunt  eorum  quae  docenda 
sunt:  donum  assistentiae  Spiritus  Sancti;  datum  a Spiritu  Sancto  a die  Pen- 
tecostes ad  loquendum,  seu  ad  docendum  « magnalia  Dei  » cum  virtute  ad 
convertenda  corda,  eo  quod  veniat  a Spiritu  Sancto,  sive  per  modum  illu- 
minationis ad  scribendum,  sive  ut  vis  gladii  ancipitis  ad  loquendum  cum 
fiducia  et  disputandum  et  testimonium  reddendum  ante  tribunalia,  sive  ut 
spiritualis  unctio  in  scriptis  et  sermone  sanctorum  et  doctorum  Ecclesiae,  sive 
ut  assistentia  infallibilis  ad  definitiones  dogmaticas  magisterii:  potestas  scii, 
suo  modo  prophetica,  seu  donum  prophetismi  novi  movens  et  transformans 
corda  patrum  in  filios,  prophetias  implens  de  Novo  Testamento:  « Effun- 
dam de  Spiritu  meo  super  omnem  carnem,  et  prophetabunt  filii  vestri  et 
filiae  vestrae...  in  diebus  illis  effundam  de  Spiritu  meo  et  prophetabunt...  » 
( Joel  2,  28,  Vulg.  3,  1-5;  Act.  2,  17  s.).  Pariter,  de  potestate  regendi  seu 
pascendi,  innuatur  quomodo  sit  potestas  iurisdictionis,  qua  liceat,  et  quidem 
iure  divino,  ideo  recte  et  sancte  et  meritorie  hominibus  proficue,  eos  ducere 
ad  vitam  aeternam  nomine  Dei  («  non  est  potestas  nisi  a Deo  »,  Rom.  13,  1) 
sive  per  doctrinam  sive  per  sacramenta  et  cetera  bona  Ecclesiae  sive  per  leges 
et  mandata  divina  rectam  vitam  moralem  dirigentia. 

Bonum  esset  innuere  quomodo  triplex  potestas  vel  ius  docendi,  regendi 
et  sanctificandi,  sequatur  obligationem  quam  Ecclesia  habet,  a Christo  re- 
ceptam, id  faciendi;  nempe  loquamur  de  iuribus  Ecclesiae  et  parum  de 
eius  obligationibus.  Insistendo  enim  in  obligationibus,  insistimus  etiam  in 
iuribus. 

2.  De  munere  docendi,  in  particulari. 

Hic  esset  locus  extollendi,  cum  Ecclesia  orientali,  infallibilitatem  Eccle- 
siae, et  clare  dicendi  quomodo  infallibilitas  episcoporum  et  Pontificis  sit  in- 
fallibilitas  Ecclesiae,  et  infallibilitas  Ecclesiae  importet  infallibilitatem  epi- 
scoporum et  Pontificis,  etiam  solius,  cum  ut  Ecclesia  docent.  Nam  hoc  nul- 
libi factum  est,  quantum  scio. 

Circa  par.  21  (De  episcoporum  munere  regendi ). 

Ante  omnia  clarius  ostendendum  est  quid  sit  potestas  regiminis,  et  quae- 
nam eius  relatio  cum  potestatibus  docendi  et  sanctificandi,  velut  si  quidquid 
pertinet  ad  docendum  et  ad  sanctificandum  non  pertineant  ad  regendi  mu- 
nus, cum  certum  sit  quod  sive  dispensatio  doctrinae  sive  administratio  et 
licita  confectio  sacramentorum,  praeter  gubernationem  fidelium,  intime  con- 

nectantur  cum  munere  regendi.  Potestas  regendi  est  enim  ius  ad  agendum  in 
homines,  divinitus  datum,  ut  eos  ducamus  ad  regnum  caelorum,  sive  haec 
actio  sit  docere,  sive  sit  sanctificare,  sive  sit  praecipere.  Et  cum  haec  potestas 
veniat  ex  obligatione  regendi,  et  regere  sit  ad  bonum  hominum,  inde  est 
quod  potestas  regendi  sit  obligatio  servitii,  ministerii:  « non  veni  ministrari 
sed  ministrare  ».  Ideo,  munus  regendi  comprehendit  ius  et  officium  evange- 
lizandi  omnes  homines  (praedicandi,  interpretandi  et  declarandi  simul  ac  cu- 
stodiendi Scripturas  et  traditionem)  eos  sanctificandi  (per  confectionem  et 
administrationem  sacramentorum,  sacrificii  et  aliorum  mediorum  gratiae,  per 
celebrationem,  ordinationem  liturgiae  Ecclesiae),  eis  praecipiendi  quae  divi- 
nae voluntatis  sunt  (mandata,  constitutionem  et  reordinationem,  secundum 
necessitates  fidelium,  Ecclesiae)  adhibitis  sanctionibus  cum  hoc  divinae  volun- 
tatis est. 

In  pag.  31,  lin.  17:  « Eorum  potestas  a suprema  et  universa  potestate  eli- 
ditur ».  Aliud  verbum  magis  notum  quam  « eliditur  » adhibeatur,  v.  g.  « non 
limitatur  aut  impeditur  ».  Haec  fortius  dicenda  sunt,  quia  verissima  et  de- 
clarari indigent:  v.  g.  hoc  modo:  « Eorum  itaque  potestas  a suprema  et  uni- 
versali potestate  non  limitatur  (aut  minuitur)  aut  impeditur,  sed  e contrario, 
ut  Concilium  Vaticanum  I docuit,  dum  alte  coordinatur  et  dirigitur,  supre- 
me asseritur,  firmius  roboratur  (cf.  « confirma  fratres  tuos  »,  Lc.  22,  32) 
ac  plenius  vindicatur  (et  sic  completur)  ». 

Reliqua  de  Spiritu  Sancto  ne  dicantur,  nam  necessaria  non  sunt  et  alibi 
contenta  sunt. 

In  pag.  31,  lin.  23:  « Episcopus  qui  sacrum  ius  et  coram  Domino  officium 
habet  ».  Invertatur:  « coram  Domino  officium  ideoque  sacrum  ius  habet 
praescribendi...  ».  Ut  innuatur  quod  si  Ecclesia  iura  habet  est  ex  obligatione 
sui  officii. 

Ita  salvo  meliore  iudicio. 

Exc.mus  P.  D.  FRANCISCUS  ZAK 
Episcopus  S.  Hippolyti 

Circa  n.  16.  Ad  complenda  illa  argumenta  ex  historia  ante  Concilium  Ni- 
caenum quoad  collegium  episcopale,  quae  argumenta  partim  a nonnullis  Pa- 
tribus in  aula  Concilii  iam  dicta  sunt,  tantum  in  scriptis  sequentia  propono: 

Epistolae  S.  Ignatii  Antiocheni  clare  demonstrant,  episcopos  primorum 
saeculorum  non  tantum  quoad  proprium  Ecclesiae  territorium,  sed  simul 
quoad  Ecclesiam  universalem  se  responsabiles  agnoscere. 

Eusebius  in  sua  « Historia  Ecclesiastica  » loquitur  de  aliqua  collectione 
Epistolarum  Dionysii  Corinthii  (ca  160),  quae  epistolae  curam  super  omnes 
ecclesias  ostendunt  (Euseb.,  Hist.  Eccl.  IV,  23,  4;  ed.  Schwartz  375).  Idem 
valet  quoad  Epistolam  S.  Polycarpi  ad  Philippenses  ( Ench . Patr.  nn.  71-76). 

Expressis  verbis  S.  Cyprianus  enuntiat  eandem  sententiam  in  Epistola 

ad  clerum  Romanum  tempore  Sedis-vacantiae  post  obitum  Papae  Fabiani 
(250)  et  ante  electionem  Papae  Cornelii  (251),  ubi  dicitur:  «Et  dilectio 
communis  et  ratio  exposcit,  fratres  carissimi,  nihil  conscientiae  vestrae 
subtrahere  de  his  quae  apud  nos  geruntur,  ut  sit  nobis  circa  utilitatem  eccle- 
siasticae administrationis  commune  consilium » ( Epist . 35,  Hartel  571). 
Presbyteri  Romani  eodem  sensu  responderunt:  « Omnes  enim  nos  decet  pro 
corpore  totius  Ecclesiae  cuius  per  varias  quasque  provincias  membra  di- 
gesta sunt,  excubare  » (Epist.  36,  4;  Hartel  575). 

Haec  responsabilitatis  conscientia  erga  universalem  Ecclesiam  episcopos 
sane  ad  consultationes  communes  convocavit  praesertim  in  casibus,  qui 
perturbationis  praecavendae  causa  normam  communem  pro  tota  regione 
postulaverunt. 

Hoc  loco  Synodi  praecipuae  ante  Concilium  Nicaenum  habitae  mentione 
dignae  sunt:  v.  g.  Synodi  contra  Montanistas  (170-180)  in  Asia  Minore; 
Synodi  tempore  Papae  Victoris  I (180-190)  respicientes  diem  festi  Pascha- 
lis; Synodus  in  Smyrna  (ca  190),  in  qua  episcopus  Noetus  tamquam  haereti- 
cus damnatus  fuit;  duae  Synodi  contra  Originem  (ca  230);  magni  momenti 
sunt  Synodi  Antiochenae  (264-268),  ubi  episcopus  Antiochenus  Paulus  de 
Samosata  depositus  fuit  (G.  Bardy,  Paul  de  Samosata,  Paris  1923,  203  ff.). 

Ulterius  hic  nominari  debent  primae  Synodi  saec.  iv,  in  quibus  de  « Lap- 
sis » et  contra  « Donatum  » tractabatur:  ita:  Elvira  (306);  Roma  (313); 
Aries  (314);  Ancyra  (314);  Neocaesarea  (ca  314-325);  Antiochia  (324), 
ubi  iam  quaestio  de  Arianismo  exarsit  (vide  H.  Marot,  Condies  anteniceens 
et  condies  oecumeniques,  in:  Le  concile  et  les  condies,  19-43). 

Omnes  istae  Synodi  particulares  iam  ante  Concilium  Nicaenum  habitae 
evidenter  demonstrant,  singulos  episcopos  non  tantum  sese  coniunctos  agno- 
scere cum  Sede  Romana,  sed  istis  temporibus  fere  magis  inter  se  et  quidem 
ex  responsabilitate  non  solum  erga  Ecclesiam  alicuius  regionis  sed  etiam 
erga  Ecclesiam  universalem.  Sensus  collegialitatis,  solidaritatis  et  mutuae 
interdependentiae  quam  maxime  hoc  modo  testificatur. 

Exc.mus  P.  D.  IGNATIUS  ZIADE 
Archiepiscopus  Berytensis  Maronitarum 

De  Ecclesia  cap.  II,  nn.  16,  19:  quaestio  practica  de  colle gialitate. 

Ad  collegium  episcopale  non  habetur  cooptatio  nisi  per  consecrationem 
episcopalem  i.  e.  per  characterem  sacramentalem.  Ergo  omnes  qui  non  iam 
consecrati  etiamsi  nominati  vel  electi,  nullo  modo  considerari  possunt  ut 
membra  Synodi  Oecumenicae.  Idem  dicere  debemus  de  omnibus  sacerdoti- 
bus sive  praefectis  apostolicis  sive  superioribus  generalibus. 

Humiliter  peto  pro  omnibus  illis  ut  episcopalem  consecrationem  acci- 

piant  et  sic  fiant  uniti  collegio:  consequenter  ad  Concilium  Oecumenicum 
uti  membra  realia  participare  queant.  Sine  quo  eorum  vota  non  nisi  con- 
sultiva  considerari  possunt. 

Quapropter  lex  canonica  sive  occidentalis  sive  orientalis  emendetur  ut 
sequitur: 

1.  Omnes  et  soli  episcopi  consecrati  etiam  titulares  constituunt  colle- 
gium episcoporum  et  sunt  membra  Concilii  Oecumenici  cum  votis  delibe- 
rativis. 

2.  Generales  vero  superiores  qui  characterem  episcopalem  non  habent, 
si  vocati  sunt  ad  Concilium,  votis  tantum  consultati  vis  pollent. 

De  diaconatu  permanente  restaurando. 

1.  Unice  modo  pastorali  practico  loquar.  Momentum  diaconatus  non 
tantum  in  adiunctis  rerum  mundi  occidentalis  considerari  debet  sed  etiam 
relate  ad  missiones  et  ad  aliquas  regiones  amplissimas  cum  paucis  sacerdo- 
tibus et  plurimis  fidelibus  vel  catechumenis  v.  g.  Americae  latinae. 

In  Annuario  Pontificali  huius  anni  1963,  dioecesis  « La  Vega  » nu- 
merat 800  millia  fidelium  cum  tantum  46  sacerdotibus,  fere  17.000  fidelium 
cum  uno  solo  sacerdote  quin  computentur  sacerdotes  senes,  infirmi,  cap- 
pellani,  docentes,  vel  in  curia  episcopali  agentes.  In  Brasiliensi  natione  sunt 
paroeciae  tam  amplae  quam  10  millia  kilometra  quadrata  cum  viginti  ec- 
clesiis et  cum  unico  sacerdote  pastore.  In  territoriis  missionum,  missiona- 
rius  nonnisi  semel  per  trimestre  spatium  et  aliquando  semel  in  anno  pagos 
invisere  potest  et  ibi  unice  catechistam  laicum  ad  vigilandum  super  Christia- 
nos et  catechumenos  relinquit. 

2.  In  postremis  casibus  citatis,  ex  absentia  sacerdotum  per  longius 
tempus  et  in  territoriis  immensis  gravissima  problemata  exurgunt.  Quomodo 
adiuvare  in  spiritualibus  et  instruere  potest  multitudines  fidelium  ad  vitam 
christianam  vere  dignam?  Interea  christiani  pauperrimi  fiunt  in  vita  super- 
naturali  quando  orbantur  ab  omni  cultu  liturgico,  a Sacrae  Scripturae  lec- 
tione, a praesentia  Eucharistica  in  medio  pagorum,  ab  illius  adoratione,  a 
receptione  Corporis  Christi  eucharistici,  ab  ulla  participatione  officiis  pu- 
blicis; uno  verbo,  omni  vita  communitatis  ecclesialis  inculpabiliter  orbati 
maneant.  Multi  moriuntur  et  sine  solatio  sine  viatico  et  sine  hierarchiae  prae- 
sentia saltem  in  infimo  gradu  sacramentali  illius. 

Quibus  necessitatibus  inter  alias  restauratio  instituti  diaconatus  per- 
manentis partim  remedio  esse  poterit. 

3.  Non  agitur  de  illius  instauratione  in  omnibus  ecclesiis  sed  ubi  neces- 
sitas et  urgentia  fit. 

Nec  ut  sit  gradus  ad  sacerdotium,  ille  remanet  cum  omnibus  suis  obliga- 
tionibus et  conditionibus  nec  reddit  presbyterum  superfluum  sed  est  ad  illius 
levamen  et  sub  illius  vigilantia  et  auctoritate. 

4.  Agitur  ergo  de  diaconatu  ut  modus  stabilis  immo  perennis  servitii 
communitatis  ecclesialis  in  qua  sacerdos  deest. 

Penes  erit  diaconum  repraesentare  hierarchiam  sacramentaliter  in  Com- 

munitate  ecclesiali;  habere  diaconiam  in  sensu  proprio  et  vero  in  medio 
illius  communitatis  et  cum  illa  publice  orare. 

Diaconi  est  Ecclesiam  custodire  et  aperire,  ministrare  solemniter  bap- 
tismum, Eucharistiam  servare,  adorare  et  distribuere,  viaticum  moribun- 
dis conferre  cum  solatio  in  extremis  angoribus;  in  coetibus  liturgicis  bene- 
dicere fidelibus  cum  Sanctissimo  vel  cruce  cum  sanctis  imaginibus;  statutis 
temporibus  sacramentalia  celebrare  ut  benedictionem  aquarum,  cinerum, 
palmarum,  cereorum. 

Fidelibus  Sacras  Scripturas  legere  et  catechismum  explanare  et  exhorta- 
tiones facere  ad  modum  episcopi  statutum;  matrimonio  adsistere  et  illud 
benedicere  in  Ecclesiae  nomine;  pueros  instruere  et  omnes  fideles  parare  ad 
recipiendam  modo  vivo  Sanctissimam  Eucharistiam. 

Denique  praesidere  ad  funus  et  sepulturam  corporum  fidelium  defuncto- 
rum. Uno  verbo  erit  ut  signum  vivum  medio  communitatis  ecclesialis  in  pa- 
gis et  castellis.  Parat  adventum  sacerdotis  in  diebus  paucis  liturgicis  sed 
maximi  momenti  in  quibus  sacrificium  eucharisticum  celebratur. 

5.  Patet  huiusmodi  diaconum  se  parare  per  vitam  profunde  Christia- 
nam in  coetu  fidelium  per  sacramenta  et  orationes  multas,  hominem  aetate 
provecta,  moribus  ita  dignis  exhibere  debere  ut  nihil  in  vita  sua  ministerio 
sacro  in  communitate  exercendo  contradicat. 

Episcopus  e coetu  aliquo  eligit  hominem  magis  pium  prudentem  qui 
honore  iam  sit  et  aestimatione  apud  saniorem  partem  plebis,  hominem  qui 
nec  factionibus  politicis  fuerit  immixtus  nec  in  conversationem  suae  mulieris 
nec  filiorum  in  signum  contradictionis  ceciderit  ita  illum  se  gerit  ut  fidelibus 
exemplar  christianae  vitae  pro  coniugatis  sit.  Ita  selectioni  episcopi  sponta- 
nee designatur. 

Elevatio  ad  ministerium  diaconale  nonnisi  ut  responsio  libera  fervens- 
que  ad  episcopum  qui  illum  vocat  propter  necessitatem  animarum  deputat 
et  consecrat  vera  ordinatione  sacramentali.  Erit  simpliciter  realiter  et  tota- 
liter diaconus  sine  ulla  intentione  ascendendi  ad  presbyteratum;  nisi  assu- 
mit omnes  praeparationes  in  seminario  et  omnes  obligationes  sacerdotum 
sine  ulla  minutione. 

6.  Aliquae  obiectiones  afferuntur  contra  instaurationem  diaconatus  per- 
manentis distincti  a sacerdotio.  Sic  respondeo: 

a)  Diaconus  permanens  potest  et  saepe  debet  servare  professionem 
propriam  quae  praebet  media  sibi  et  suis  necessaria  et  nullo  modo  erit  onus 
Christi  fidelibus. 

b)  Non  instruendus  erit  more  aliorum  clericorum  per  longum  tempus 
in  seminariis  nec  studiis  diuturnis  obligatur  nonnisi  episcopus  ministerium 
verbi  illi  conferre  intendat. 

c ) Officio  divino  recitando  obstrictus  non  erit. 

d)  Nec  caelibatui  sicut  diaconus  ad  presbyteratum  et  presbyteri  in 
Ecclesia  latina  (et  si  diaconus  permanens  viduus  evenerit  nuptias  denuo 
contrahere  poterit). 

7.  Conclusio.  Illi  diaconi  seligendi  sunt  cum  discretione  pro  inserviendis 
pagis  vel  locis  sacerdotibus  orbatis. 

Ita  si  inveniuntur  plures  vocationes  ad  diaconatum  permanentem,  non 
facile  nunc  inveniuntur  vocationes  ad  sacerdotium. 

Sed  postea  quando  illi  diaconi  parant  in  omni  pago  vitam  profundiorem 
christianam,  novam  generationem  christianam  magis  illuminatam.  Tunc  plu- 
res verae  vocationes  sacerdotales  seliguntur. 

Tandem  ubi  presbyteri  operarii  non  bene  successerunt  in  eorum  apo- 
stolatu  cum  operariis.  Diaconi  patres  familias  in  quantum  erant  et  manent 
operarii  bene  succedere  poterunt. 

Exc.mus  P.  D.  CYRILLUS  IOANNES  ZOHRABIAN 
Episcopus  tit.  Acilisenus 

Permittatur  mihi  ut  et  ego  exponam  fructus  experientiae  meae  vitae 
missionariae  quinquaginta  novem  annorum. 

Successive  missionarius  fui,  primum  in  Armenia,  deinde  in  Turchia,  inde 
in  Graecia  et  postremo  in  Syria.  In  omnibus  his  locis  opera  missionaria  sunt 
eadem,  secundum  dictum  italicum:  « Tutto  il  mondo  e un  paese  »:  scholae, 
orphanotrophia,  hospitalia,  deinde  ministerium  proprie  dictum  ecclesiasti- 
cum: administratio  sacramentorum. 

Schola  est  princeps  opus  missionale.  Anno  1925,  quando  SS.  Papa  Pius  XI 
commisit  mihi  curam  fundandi  Ordinariatum  in  Graecia  pro  fidelibus  arme- 
nis,  interrogatus  a me  quo  ex  capite  debere  me  incipere  fundationem  Ordi- 
nariatus  nos  armeni  nihil  habentes  in  Graecia,  nec  domum,  nec  sacellum, 
nec  agrum.  Respondit  Summus  Pontifex:  « Carissime  Pater  Cyrille,  imita 
Dominum  nostrum  Iesum  Christum,  qui  nihil  habens,  nec  lapidem  ubi  caput 
suum  divinum  reclinaret  fundavit  scholam : duodecim  discipulos  elegit  pro 
schola  superiori  i.  e.,  ita  vocemus,  universitaria,  et  septuaginta  duos  pro 
schola  elementari.  Edocebat  eos  scientias  sublimes  non  in  domibus  sed  in 
via,  in  agris  ». 

Non  referam  quae  Summus  ille  Pontifex  missionarius  in  laudem  schola- 
rum in  missionibus  dixit,  non  enim  est  hic  locus,  sed  conclusionem  tantum: 
« Missio  quae  non  possidet  saltem  elementares  scholas  et  asilos  infantiles,  est 
aedificata  super  arenam,  non  habet  fundamenta,  non  habet  longam  vitam  ». 

At,  quis  est  qui  non  videt  necessitatem  praesentiae  diaconi?  Sacerdos 
enim  non  potest  se  praestare  ad  omnia.  De  cetero  sunt  rari  missionarii  qui 
volunt  se  praestare  ad  opus  scholarum. 

Necessitas  diaconi  et  quidem  uxorati  in  missionibus . Magis  autem  neces- 
sitas diaconi  et  quidem  diaconi  uxorati  patet  urgetque  in  missionibus  no- 
stris, quia  nobiscum  sed  contra  nos  operantur  systematice  cum  sapienti  et 
ditissimo  apparatu  missionarii  protestantes,  tamen  gratia  Dei  quae  semper 
et  ubique  mecum  fuit,  in  omnibus  et  in  omnia  ipsimet  protestantes  con- 

fessi  sunt  opera  nostra  apostolica  fructuosiora  esse  quam  sua  proselystica. 
Sed  et  ego,  saepe  cedere  debebam  protestantibus  occasione  partus.  Nam  or- 
dinarie uxor  pastoris  perita  in  arte  obstetrica  invitatur  apud  omnes  partu- 
rientes. Facile  intelligitur  cur  cum  immenso  gaudio  venit  apud  nos  quam 
apud  orthodoxos  vel  apud  infideles.  Hac  enim  occasione  lucratur,  nisi  prose- 
lytas,  inevitabiliter  attrahet  erga  suam  sectam  sympathias  vel  amicas,  de 
quibus  gloriatur  quasi  maximam  victoriam  reportasset  supra  missionem  ca- 
tholicam. 

Qualitates  requisitae.  Ante  omnia  debet  esse  irreprehensibilis  in  moribus. 
Catholicus  amans  decorem  Ecclesiae,  parochum  et  generatim  honorem  sa- 
crorum ministrorum  catholicorum,  frequentiam  sacramentorum  confessionis 
et  sacrae  Communionis.  Manifestans  desiderium  se  ligandi  ad  ministerium 
sacrum  recipiendo  Ordinem  sacrum  diaconatus.  Sinceritatem  vocationis  pro- 
babit longus  famulatus  in  Ecclesia.  Scientia.  Sufficit  ut  sciat  doctrinam  Chri- 
stianam cursus  superioris,  et  quae  referuntur  ad  sacros  ordines  usque  ad  dia- 
conatum. Studia  superiora  non  sunt  utilia  e contra  haec  praebent  ei  occasio- 
nes tentationum  ad  ascendendum  ad  dignitatem  sacerdotis.  Media  ad  honeste 
vivendum.  Cum  hac  dignitate  diaconatus  manet  semper  vir  saecularis:  exer- 
cet suum  officium,  ad  lucrandum  panem  pro  se  suaque  familia. 

CONFERENTIAE 

EPISCOPORUM  CHILIENSIUM  ET  URUGUARIENSIUM 

Emendationes  quae  a conferendis  episcoporum  chiliensium  et  urugua- 
riensium  pro  cap.  II  schematis  constitutionis  de  Ecclesia  proponuntur.  Ac- 
cedunt quidam  alii  Patres  ex  America  Latina.  Ad  calcem  uniuscuiusque 
emendationis  numerus  ponitur  Patrum  approbantium. 

Ad  n.  11  (pag.  23).  Pag.  23,  linn.  9-10:  omittatur  ista  oratio  ad  repeti- 
tiones vitandas.  Approb.  70  Patres. 

Pag.  23,  lin.  18:  pro  verbo  « principium  » ponatur  « principale  ».  Ratio : 
Ne  videatur  actio  Spiritus  Sancti  ut  unitatis  causa  praetermitti  aut  subordi- 
nari. 

Pag.  23,  linn.  24-25:  omittatur  phrasis  « ac  totius  Ecclesiae  capite  ». 
Ratio:  Usus  istius  nominis  pro  Romano  Pontifice  videtur  theologice  aequi- 
vocus  et  ad  dialogum  oecumenicam  nocivus. 

Ad  n.  13  (pagg.  24  et  25).  Materia  huius  numeri  maximi  est  ponderis 
et  substantialiter  placet.  Modus  tamen  redactionis  imperfectus  videtur,  quod 
quidem  grave  esse  putamus.  Successio  apostolica  enim  una  est  ex  maximis 
difficultatibus  pro  protestantibus,  qui  eam  in  Sacris  Scripturis  non  inveniri 
autumant.  Textus  autem  ut  prostat  successionem  probat  initio  (linn.  15-26) 
argumento  convenientiae,  deinde  (lin.  27-39)  argumentum  confirmatur  ex 

Sacra  Scriptura  et  textus  clauditur  enuntiatione  facti  successionis.  Opportu- 
num videtur  ut  ordo  mutetur  incipiendo  a testimonio  traditionali  et  scriptu- 
ristico.  Ad  hoc  faciendum  videtur  magis  conveniens  esse  ut  citatio  ex  epistola 
Clementis  sit  amplior.  Suggerimus  ergo  refunditionem  textus  ad  instar  huius 
exempli:  «13.  (De  episcopis  successoribus  apostolorum ).  Apostoli  “ itaque, 
acceptis  mandatis  et  per  resurrectionem  Domini  nostri  Iesu  Christi  plena  cer- 
titudine imbuti  Deique  verbo  confirmati,  cum  certa  Spiritus  Sancti  fiducia 
egressi  sunt  adnuntiantes  regni  Dei  adventum.  Per  regiones  igitur  et  urbes 
verbum  praedicantes,  primitias  earum  Spiritu  cum  probassent,  constituerunt 
episcopos...  ac  deinceps  ordinationes  dederunt,  ut  cum  illi  decessissent,  mini- 
sterium eorum  alii  viri  probati  exciperent  ” (I  Clem.  42,  1,  4;  44,  2).  Iis 
vero,  quos  Ecclesiis  praeposuerunt,  apostoli  commendarunt  ut  attenderent 
seipsis  “ et  universo  gregi,  in  quo  eos  Spiritus  Sanctus  posuit  episcopos  regere 
Ecclesiam  Dei  ” (Act,  20,  28).  Qui  munus  docendi,  sanctificandi  et  regendi 
plebem  Dei  acceperunt  cum  gratia  eis  divinitus  collata  adimplendum  (cf.  1 
Tim.  4,  14;  2 Tim.  1,  6),  ut  fidelium  patres  et  pastores  gregis  sibi  commissi, 
memores  semper  moniti  S.  Petri:  “ Pascite  qui  in  vobis  est  gregem  Dei,  pro- 
videntes non  coacte  sed  spontanee  secundum  Deum,  ...  neque  ut  dominantes 
in  cleris,  sed  forma  facti  gregis  ex  animo  ” ( 1 Pt.  5,  2-4). 

Illud  enim  ministerium  sanctissimum  a Domino  Iesu  apostolis  concredi- 
tum pro  Ecclesia  usque  ad  finem  saeculi  duratura,  morte  eorum  temporali 
non  erat  terminandum;  ideo  providerunt  etiam  per  successores  eodem  divino 
munere,  non  quidem  Ecclesiam  fundandi,  sed  aedificandi  et  augendi  praeditos. 
Nemo  vero  ministerium  Apostolorum  fidem  salutarem  praedicandi  assumere 
potest  nisi  mittatur  (cf.  Rom.  10,  15),  sicut  Christus,  a Patre  missus,  apo- 
stolos suos  misit  (cf.  Io.  20,  21),  ut  Evangelium  annuntiarent  mysteriumque 
Christi  omnibus  gentibus  manifestarent,  quo  Ecclesia  continenter  et  in  omne 
tempus  totius  vitae  principium  habet. 

Sicut  ergo  permanet  munus  a Domino  singulariter  Petro  ut  primo  apo- 
stolorum concessum  et  successoribus  eius  continuatum,  ita  servatur  munus 
totius  collegii  apostolici  Ecclesiam  pascendi,  a corpore  sacrato  episcoporum 
exercendum.  Proinde  declaramus  et  docemus,  episcopos  qui  audit,  non  ho- 
mines, sed  ipsum  Christum  audire,  iuxta  verba  ipsius  dicentis:  “ Qui  vos  audit 
me  audit  et  qui  vos  spernit  me  spernit;  qui  autem  me  spernit,  spernit  eum 
qui  misit  me  ” ( Lc . 10,  16)  ».  Probaverunt  60  Patres. 

Nota  bene.  Textus  hic  propositus  non  debet  considerari  veluti  totaliter 
innovans,  siquidem  potius  nova  est  ordinatio  elementorum  quae  in  textu  sche- 
matis iam  inveniuntur. 

Ad  n.  14  (pag.  25).  Pag.  25,  linn.  8-12:  loco  primae  huius  numeri  ora- 
tionis proponitur  sequens  emendatio:  « Apostolus  et  Pontifex  confessionis 
nostrae,  Iesus  ( Heb . 3,  1),  Pastor  et  Episcopus  animarum  nostrarum  (1  Pt. 
2,  25),  munus  praedicandi  Evangelium  et  pascendi  gregem  instituit,  natura 
sua  arcto  coniunctum  vinculo  cum  munere  sanctificandi,  ita  ut  cum  eo  unum 
efficerent  ministerium  successionis  apostolicae  (cf.  1 Tim.  4,  14;  2 Tim.  1,  6,  7; 

Didache  15,  1;  Ign.  Ant.,  Epist.  ad  Smyrn.  8,  1;  Iren.,  Adv.  haer.  4, 
26,  2).  Ordinatione  enim,  episcopus  charactere  atque  dono  Spiritus  Sancti 
ornatur  (cf.  1 Tim.  4,  14;  2 Tim.  1,  6,  7),  ut,  ordini  episcoporum  consocia- 
tus  (cf.  Act.  22,  26)  ac  charismate  veritatis  investitus  (cf.  1 Tim.  4,  14; 
2 Tim.  6,  7;  Iren.,  Adv.  haer.  4,  26,  2),  iurisdictione  recepta  ministerium 
verbi  indeficienter  exerceat  (cf.  1 Tim.  4,  6-12;  6,  3;  Tit.  1,  9),  cultum  eucha- 
risticum  ut  summus  sacerdos  offerat  (cf.  1 Tim.  5,  17;  Ign.  Ant.,  ad  Smyrn. 
8,  1;  ad  Ehilad.  4;  Cyprianus,  Epist.  15,  1;  63,  14)  gregem  sollicitus  invigi- 
let eique  praesit  ( 1 Et.  5,  1-5)  atque  semper  in  Ecclesia  tanquam  repraesen- 
tatio Patris  (cf.  Ign.  Ant.,  ad  Trall.  3,  1)  vinculum  visibile  caritatis  (Cypria- 
nus, Epist.  7;  13;  17,  1,  1;  55),  ac  minister  omnium  permaneat  (cf.  Lc. 
22,  27;  Io.  13,  12-17;  1 Et.  5,  1,  5)  ». 

Ratio : Ista  emendatio  proponitur  ut  munus  episcopale  fusius  ac  clarius 
describatur;  insuper  etiam  ad  vitandam  interpretationem  defectuosam  sche- 
matis in  linn.  11  et  12,  ex  qua  quis  deduceret  potestatem  docendi  et  regendi 
non  conferri  sacramentali  ordinatione.  Probaverunt  68  Patres. 

Pag.  25,  lin.  12:  omittantur  verba  « ita  » et  « procul  dubio  »,  claritatis 
causa.  Pro  verbo  autem  « consecratio  » dicatur  « ordinatio  ».  Ratio : 1.  Quia 
verbum  « ordinatio  » melius  ac  directe  ex  sese  indicat  ordinem  seu  collegium 
episcoporum;  et  2.  Ut  eodem  verbo  («  ordinatio  »)  et  non  alio  specialiter 
distincto,  indicentur  ritus  quo  sacramentales  ordines  conferuntur.  Probave- 
runt 70  Patres. 

Pag.  25,  lin.  13:  loco  verborum  « praecellentem  gradum  » dicatur  « ple- 
nitudinem ». 

Pag.  25,  lin.  20:  loco  « gradum  supremum  »,  dicatur  etiam  « plenitudi- 
nem »,  vel  quid  simile.  Ratio : Ut  clare  appareat  episcopatum  esse  fontem 
unde  omnis  sacerdotalis  gradus  provenit,  quin  ipse  sit  veluti  additamentum 
quoddam  presbyteratui.  Probaverunt  70  Patres. 

Pag.  25,  lin.  26:  pro  verbo  « presbyteri  » proponitur  « presbyterium  », 
mutata  insuper  pluralitate  verbi.  Ratio : Ut  aliquid  innuatur  circa  coetum 
presbyterorum  qui  cum  episcopis  adlaborant.  Probaverunt  70  Patres. 

Nota  bene:  isti  ipsi  Patres  suam  fecerunt  sententiam  exc.mi  Florit  ut 
in  hoc  numero  doctrina  de  charactere  anteponatur  doctrinae  de  gratia  sacra- 
mentali. 

Ad  n.  15  (pag.  25-26).  Quae  in  schemate  de  diaconatu  proponuntur 
placent.  Probaverunt  58  Patres. 

Hic  numerus  ponatur  in  fine  capitis,  scii,  post  n.  21,  quia  sic  melius  vide- 
tur intelligi  doctrina  de  presbyteratu  et  diaconatu.  Probaverunt  71  Patres. 

Pag.  26,  lin.  13:  pro  «episcopo  competente»  dicatur  «episcopis  com- 
petentibus ».  Ratio:  Ne  excludantur  casus  regiminis  collegialis  plurium  epi- 
scoporum ut  non  semel  accidisse  constare  videtur,  et  ut  in  posterum  accidere 
posset.  Probaverunt  70  Patres. 

Pag.  26,  lin.  15:  loco  «episcopum»  dicatur  «episcopos»  eadem  ex 
causa. 


906 


ACTA  CONC.  VATICANI  II  - PERIODUS  II 


Pag.  26,  lin.  17:  loco  « episcopum  » dicatur  « episcopos  » eadem  ex 
causa. 

Pag.  26,  lin.  20:  loco  « episcopi  » dicatur  « episcoporum  » eadem  ex 
causa. 

Pag.  26,  linn.  29-31:  verba  a « sacrificii  celebratione  » usque  ad  « et  va- 
ria officia...  » sic  substituantur:  « qui  varia  officia  liturgica,  publicae  carita- 
tis... » etc.  Ratio:  Non  videtur  expedire  ut  Concilium  ingrediatur  quaestio- 
nem de  determinandis  officiis  liturgicis  diaconorum,  quae  sat  diversa  esse 
possunt,  et  praecipue  ne  loquatur  de  ministeriis  liturgicis  « extraordinariis  », 
quae  terminologia  est  moderni  iuris  canonici  et  occidentalis  et  factis  priorum 
saeculorum  non  bene  cohaeret. 

Ad  n.  16  (pag.  27).  Pag.  27,  linn.  9-11:  omittatur  tota  oratio  « Colle- 
gium ...  intelligatur  ».  Ratio:  Videtur  enim  superflua  quia  eadem  veritas  in 
lin.  15  rursus  et  satis  clare  proponitur.  Probaverunt  76  Patres. 

Pag.  27,  lin.  12:  pro  verbis  « Romanus  Pontifex  » ponatur  « successor 
Petri,  qui  est  caput  episcoporum,  habet...  ».  Ratio:  Ut  non  excludatur  sen- 
tentia secundum  quam  Summus  Pontifex  suum  munus  exercet  semper  ut 
caput  collegii.  Probaverunt  76  Patres. 

Pag.  27,  lin.  16:  omittatur  phrasis  « et  numquam  sine  hoc  capite  ». 
Ratio:  Videtur  repetitio  innecessaria.  Probaverunt  76  Patres. 

Pag.  27,  lin.  18:  proponitur  sequens  mutatio:  « Dominus  enim  Petrum 
ut  Ecclesiae  petram...  ».  Ratio:  Non  placet  usus  verbi  « rupes  »;  oportet  e 
contra  servare  sensum  biblicum  verborum  aramaicorum  Matthaei.  Proba- 
verunt 76  Patres. 

Pag.  27,  lin.  26:  supprimantur  verba  « fidelium  suorum,  imo  ».  Ratio: 
Iste  numerus  loquitur  de  omnibus  episcopis  et  non  de  residentialibus  tan- 
tum; ceteroquin  de  ipsis  residentialibus  agit  non  reduplicative  ut  talibus  sed 
ut  membris  collegii.  Probaverunt  76  Patres. 

Pag.  27,  lin.  38:  pro  verbis  « ita  ut  » ponatur  « et  ita  »,  claritatis  causa. 
Probaverunt  76  Patres. 

Ad  n.  17  (pagg.  28  et  29).  Pag.  28,  linn.  5-6:  sequens  mutatio  propo- 
nitur: « ita  episcopi  qui  Ecclesiis  particularibus  praeponuntur  sunt  pro  eis 
principium  et  centrum  unitatis  utpote  ad  imaginem  Ecclesiae  universalis  for- 
matis... ».  Ratio:  Ne  excludatur  possibilitas  aliqualis  collegialitatis  in  regi- 
mine Ecclesiarum  particularium.  Probaverunt  76  Patres. 

Pag.  28,  lin.  8:  loco  verbi  « singuli  » scribatur  « illi  ».  Eadem  ratione 
et  exitu. 

Pag.  28,  lin.  11:  post  verbum  « praeficitur  » addatur  « est  revera  ut  talis 
membrum  collegii,  quamquam  regimen  suum...  ».  Ratio:  Sic  nota  collegiali- 
tatis clarius  indicatur  etiam  in  regimine  Ecclesiae  particularis.  Probaverunt 
76  Patres. 

Pag.  28,  linn.  14-17:  oratio  sic  mutetur:  « Ut  membrum  collegii  pro 
universa  Ecclesia  ea  sollicitudine  ex  officio  tenetur,  quae  summopere  confert 
ad  Ecclesiae  universalis  emolumentum »,  Ratio:  Ut  vitetur  quaestio  de 

natura  huius  potestatis,  omittendo  verba  « licet  actus  iurisdictionis  non  sit  », 
quae  ex  alia  parte  minime  sunt  oecumenica.  Probaverunt  72  Patres. 

Pag.  28,  lin.  27:  addatur:  « quod  magis  adhuc  valet,  si  in  coetus  episco- 
pales congregati  necessitatibus  singularum  regionum  providere  studeant  ». 
Ratio:  Ut  iam  in  hoc  schemate  aliquid  de  conferentiis  episcoporum  aperte 
indicetur.  Probaverunt  76  Patres. 

Ad  n.  18  (pag.  29).  Pag.  29,  lin.  15:  pro  phrasi  « Episcoporum  autem 
missio  »,  dicatur  « Uniuscuiusque  episcopi  propria  missio  ».  Ratio:  In  textu 
enim  agitur  de  missione  singulorum  episcoporum  ad  suas  particulares  eccle- 
sias. Probaverunt  76  Patres. 

Ad  n.  19  (pagg.  29  et  30).  Pag.  29,  lin.  21:  loco  verborum  « qui  novos... 
adducunt  »,  scribatur:  « per  quorum  verba  novi  discipuli  ad  Christum  ad- 
ducuntur ».  Ratio:  Sic  melius  consonare  videtur  cum  doctrina  Ioannis  in 
cap.  6 et  in  cap.  17,  20.  Probaverunt  76  Patres. 

Pag.  29,  lin.  31:  omittantur  verba  « una  cum  Romano  Pontifice  ».  Ra- 
tio: Sufficienter  iam  declaratum  est  (pag.  27,  lin.  15)  collegium  necessario 
includere  Romanum  Pontificem.  Probaverunt  76  Patres. 

Pag.  29,  lin.  35:  omittantur  verba  « una  cum  Romano  Pontifice  ».  Eadem 
ratione  ac  exitu. 

Pag.  29,  lin.  40:  post  verbum  « voluit  » addatur  sequens  oratio:  « Obiec- 
tum  autem  huius  revelatae  infallibilitatis  Ecclesiae  haec  Sacrosancta  Oecu- 
menica Synodus  profitetur  et  docet:  tantum  patere  quantum  revelationis 
patet  depositum,  et  eiusdem  custodiendi  et  explicandi  seu  enucleandi  offi- 
cium ».  Ratio:  « Opportunum  nobis  videtur  declarare,  etsi  breviter,  ambi- 
tum Magisterii.  Probaverunt  76  Patres. 

Pag.  29,  lin.  40:  subsequens  oratio  sic  incipiat:  « Hac  ipsa  infallibilitate 
per  se  gaudet...  ».  Ratione  styli. 

Pag.  30,  linn.  3-7:  tota  pericopa  « Iamvero  ...  omnino  liceat  »,  tollatur. 
Ratio:  Quia  ea  quae  hic  dicta  sunt  iam  sufficienter  in  toto  numero  enuclean- 
tur. Probaverunt  76  Patres. 

Pag.  30,  lin.  20:  omittatur  verbum  « et  exegetarum  ».  Ratio:  Ne  iniu- 
ria  inferatur  theologis  vel  exegetis. 

Pag.  30,  linn.  23-26:  sequens  proponitur  emendatio:  Addatur  aliquid 
de  magisterio  authentico  etsi  non  irreformabili  collegii  episcoporum  quia  totus 
iste  numerus  praecise  agit  de  episcoporum  munere  docendi. 

Ad  n.  20  (pagg.  30  et  31).  Integer  textus  nobis  videtur  plenitudine  doc- 
trinae carere.  Malumus  ergo  ut  substituatur  cum  textu  ab  exc.mo  Baudoux 
rescripto,  qui  invenitur  in  libello  de  Emendationibus,  pars  I,  pag.  44,  n.  351. 
Probaverunt  76  Patres. 

Ad  n.  21  (pag.  31).  Pag.  31,  lin.  3:  omittatur  verbum  «etiam».  Sic 
sensus  orationis  melius  exprimitur.  Probaverunt  76  Patres. 

Pag.  31,  lin.  4:  loco  verbi  « inservit  » ponatur  « ordinatur  »,  eadem  ex 
ratione  ac  exitu. 

Pag.  31,  lin.  10:  post  verbum  « est  »,  addatur  « eis  »,  claritatis  causa, 
omnibus  probantibus. 

Pag.  31,  lin.  11:  pro  verbo  « ultimatim  » ponatur  « ulterius  »,  ut  exac- 
tior sit  oratio.  Probaverunt  omnes  Patres. 

Pag.  31,  lin.  13:  pro  verbo  « ipsis  »,  ponatur  « episcopis  »,  claritatis 
causa  eodemque  exitu. 

Pag.  31,  lin.  23:  sequens  proponitur  emendatio:  « Episcopus,  in  suo  mi- 
nisterio, in  omnibus  ante  oculos  teneat  exemplum  boni  pastoris...  ».  Ratio : 
Ne  enumeratio  incompleta  evadat.  Probaverunt  76  Patres. 

Elenchus  Patrum:  Ex  Argentina:  Enrique  Becheran  Marin,  ob.  de 
Cruz  dei  Eje;  Carlos  M.  Cafferata,  ob.  de  San  Luis;  Alberto  Devoto,  ob.  de 
Goya;  Jorge  Kemerer,  ob.  de  Posadas;  Jeronimo  Jose  Podesta,  ob.  de  Avella- 
neda;  A.  Quarracino,  ob.  de  Nueve  de  Julio;  Enrique  Rau,  ob.  de  Mar  dei 
Piata;  ex  Chile\  Raul  cardenal  Silva,  arzob.  de  Santiago;  Manuel  San- 
chez,  arzob.  de  Concepcion;  Emilio  Tagle,  arzob.  de  Valparaiso;  Alberto 
Rencoret,  arzob.  de  Puerto  Montt;  Jose  Luis  Castro,  ob.  de  San  Felipe; 
J.  Fco.  Fresno,  ob.  de  Copiapo;  Vladimiro  Boric  C.,  ob.  de  Punta  Are- 
nas; Manuel  Larrain  E.,  ob.  de  Talea;  Alejandro  Duran,  ob.  de  Ancud; 
Francisco  Valdes,  ob.  de  Osorno;  Eladio  Vicuna,  ob.  de  Chillan;  Fran- 
cisco  de  Borja  Valenzuela,  ob.  de  Antofagasta;  Bernardino  Pinera,  ob.  de 
Temuco;  Augusto  Salinas,  ob.  de  Linares;  Jose  Manuel  Santos,  ob.  de 
Valdivia;  Francisco  Gillmore,  vic.  Castrense;  Guillermo  C.  Hartl,  vic.  ap. 
de  Araucania;  Alejandro  Menchaca,  ob.  tit. ; ex  Colombia : Anibal  Munoz 
Duque,  arzob.  de  Nueva  Pamplona;  Arturo  Duque  Villegas,  arzob.  de  Mani- 
zales;  Jose  Ignacio  Lopez,  arzob.  de  Cartagena;  Bernardo  Arango,  ob.  de 
Barrancabermeja;  Antonio  Castro  B.,  ob.  de  Palmira;  Jose  de  J.  Pimiento,  ob. 
de  Monteria;  Miguel  Antonio  Medina,  ob.  aux.  de  Medellin;  Jesus  Martinez, 
ob.  de  Aremnia;  Pablo  Correa  Leon,  ob.  de  Cucuta;  Rafael  Sarmiento,  ob. 
de  Ocana;  Hector  Rueda,  ob.  de  Bucaramanga;  Miguel  Angel  Builes,  ob.  de 
Santa  Rosa;  Augusto  Trujillo  Arrango,  ob.  de  Jerico;  Ruben  Isaza,  ob.  de 
Hague;  Baltasar  Alvarez,  ob.  de  Pereira;  Angel  M.  Ocampo,  ob.  de  Tunja; 
Raul  Zambrano,  ob.  de  Facatativa;  Pedro  J.  Rivera  Mejia,  ob.  de  Socorro  y 
San  Gil;  Alfredo  Rubio  Diaz,  ob.  de  Sonson;  Jorge  Giraldo,  ob.  de  Pasto; 
Alberto  Uribe  U.,  ob.  de  Cali;  Gerardo  Valenda,  ob.  tit.  y vic.  ap,  de  Bue- 
naventura;  Juan  J.  Diaz  Piata,  praei,  nullius  de  Bertrarria,  Catacumbo;  Vi- 
cente  Roig  Villalba,  vic.  ap.  de  Valledopar;  Jose  Antonio  Perez,  pref.  ap.  de 
San  Andres  y Providencia;  J.  Jose  de  Arango,  pref.  ap.  de  Guapi;  Heriberto 
Correa  Yepes,  pref.  ap.  de  Mitu;  ex  Costa  Rica : Roman  Arrieta,  ob.  de  Ti- 
laran;  Enrique  Bolena,  ob.  aux.  de  Alajuela;  ex  Cuba : Eduardo  Boza  Mas- 
vidal,  arzob.  de  la  Habana;  ex  EI  Salvador:  Pedro  Arnoldo  Aparicio,  ob.  de 
San  Vicente;  ex  Guatemala : Humberto  Lara  Mejia,  ob.  de  Alta  Verapaz; 
ex  Honduras:  Jose  Carranza  Ch.,  ob.  de  Santa  Rosa  de  Copan;  Evelio  Do- 
minguez  R.,  ob.  aux.  de  Tegucigalpa;  ex  Mejico : Sergio  Mendez  Arceo,  ob.  de 
Cuernavaca;  ex  Ranama\  Francisco  Beckman,  arzob,  de  Panama;  Jose  M. 

Carrizo,  ob.  de  Chitre;  ex  Paraguay : Ramon  Bogarin  A.,  ob.  de  San  Juan 
B.  de  las  Misiones;  ex  Uruguay.  Alfredo  Viola,  ob.  de  Salto  et  praeses 
conferentiae  episcopalis;  Marcelo  Mendiharat,  ob.  eoad,  de  Salto;  Orestes 
S.  Nuti,  ob.  de  Canelones;  Carlos  Par  teli,  ob.  de  Tacuarembo;  Roberto  Ca- 
ceres  S.,  ob.  de  Melo;  Miguel  Balaguer,  ob.  aux.  de  Montevideo;  ex  Vene- 
zuela : Miguel  Aurrecacachea,  vic.  ap.  de  Madrigue;  ex  variis  nationibus  Ame- 
ricae  Latinae'.  Buenaventura  Jauregui,  ob.  de  Zipaquira;  Humberto  Tonna, 
ob.  de  Florida;  Marceliano  E.  Campos,  pref.  ap.;  Petrus  Grau,  ob.  tit.  de 
Pelle  y vic.  ap.  de  Quibdo;  Placido  Camilo  Craus,  vic.  ap.  de  Silamidoy; 
Constantino  Gomez  Villa,  vic.  ap.  de  Caroni;  Juan  Giordani,  pref.  ap.  de 
Pacienzi,  California. 


149 

Exc.mi  PP.  DD.  EPISCOPI 

provinciae  Aquensis  et  Avenionensis  et  dioecesis  Massiliensis 

Praeter  animadversiones  ad  fundamentum  doctrinalem  coetuum  episco- 
porum pertinentes,  haec  textus  vel  ordinis  dicendi  emendationes  propo- 
nimus. 

Pag.  23,  n.  12,  lin.  30,  referentia  ad  Mt.  10  supprimi  debet.  Nam  Do- 
minus apostolos  ante  praeparavit,  quam  eos  columnas  Ecclesiae  proprie  in- 
stitueret. 

Lin.  8,  addere:  in  qua  missione  die  Vente  costis  plene  confirmati  sunt 
apostoli , cum  Spiritum  Sanctum,  quem  Christus  promiserat,  receperint. 

N.  13,  lin.  21,  post:  praedicandi,  et  nutriendi,  quia  sic  alluditur  etiam 
ad  alia  episcopi  munera. 

Pag.  25,  lin.  3,  loco  « corpore  sacrato  »:  episcoporum  collegio... 

N.  14.  Haec  paragraphus  esset  cum  maiore  claritate  denuo  scribenda. 
Nam  episcopus  ipsa  vi  suae  consecrationis  in  episcopale  collegium  aggrega- 
tur. Ex  alia  parte  eius  missio,  ut  explicite  asseritur  in  adnotatione  10,  pag.  34, 
ad  suam  refertur  consecrationem.  Quae  clarius  in  priore  schemate  diceban- 
tur. Quare  lin.  12,  post:  confertur,  addatur:  consecratio  episcopalis,  cum 
munere  sanctificationis,  munera  quoque  magisterii  et  regiminis  tribuit  no- 
vumque episcopum  in  episcopale  collegium  aggregat. 

Pag.  26,  n.  15,  linn.  28-33,  haec  enumeratio  non  debet  esse  exclusiva. 
Sic  v.  g.  posset  diaconus  testis  extraordinarius  sacramenti  matrimonii  esse. 

Lin.  33,  licet  hodie  in  disciplina  ritus  latini... 

Pag.  27,  n.  16,  linn.  9-11,  melius  est  hoc  modo  positivo  exprimere: 
collegium  autem  seu  corpus  episcoporum,  cum  Romano  Pontifice,  capite  suo 
unitum,  vera  auctoritate  supra  universam  Ecclesiam  pollet. 

Linn.  16-17,  « indivisum  subiectum  » non  bene  dici  videtur.  Schema 
praeparatorium  Vaticani  I,  melius  dicebat:  « hanc  potestatem  esse  in  du- 
plice  subiecto:  in  episcoporum  corpore  Papae  coniuncto,  et  in  Papa  solo  ». 

Quare  nonnulli  theologi,  post  Kleutgen,  de  duplice  subiecto,  inadaequate 
distincto,  iure  loquuntur.  Cf.  textus  in  notis  29-32,  pag.  38-39. 

Lin.  26,  melius:  propria  potestate,  in  bonum  totius  Ecclesiae  necnon 
sui  gregis  funguntur. 

Nam  potestas  collegialis  magis  fundamentalis  est  quam  potestas  super 
quadam  particulari  Ecclesia.  Episcopi  siquidem  titulares  sola  collegiali  po- 
testate f ruuntur. 

Lin.  36-39,  loco  « dummodo...  efficiatur  »,  melius:  semper  in  commu- 
nione cum  capite  manentibus. 

Alibi  indicavimus  quae  addenda  esse  putamus  quoad  fundamentum  doc- 
trinale coetuum  episcoporum. 

Pag.  28,  n.  17,  linn.  lis.:  « regimen...  ea  sollicitudine...  »,  « textus 
videtur  quandam  oppositionem  insinuare,  quae  re  vera  non  datur.  Nam  se- 
cundum doctrinam  sub  n.  16  expositam,  collegialitas,  verum  regimen,  licet 
subordinatum,  importat. 

Linn.  15-16,  « licet  actus  iurisdictionis  non  sit  » deleatur. 

Lin.  25,  textus  sic  mutetur:  regere  propriam  Ecclesiam  ut  mysterium 
catholicae  communionis,  sese  in  celebratione  eucharistica  manifestans.  Cf. 
adnot.  n.  41,  pag.  40,  n.  57,  pag.  43. 

Pagg.  28-29,  linn.  39-2,  alibi  novum  textum  proposuimus. 

Pag.  29,  n.  18,  linn.  3-8,  sicut  dicitur  n.  13,  lin.  20,  duplex  est 
munus  apostolorum,  fundandi  nempe  Ecclesiam  et  eam  sustentandi,  quo- 
rum secundum  tantum  transmittitur.  Unde  lin.  4,  textus  sic  modificetur: 
mediantibus  apostolis,  uti  Ecclesiae  columnae  sunt... 

Lin.  7,  «et  » deleatur;  post  « mandatorum  »,  addatur:  et  sacram  Eucha- 
ristiam, quae  est  sacramentum  caritatis  et  unitatis,  salutem... 

N.  19,  linn.  27-28,  non  omnes  episcoporum  sententiae  aequaliter  obli- 
gant. Textus  e s.  Ignatio  deleatur,  quia  in  sensu  rigido,  a vero  aberrante, 
intelligi  posset. 

Lin.  32,  « testes  fidei  » et  doctores... 

Pagg.  29-30,  linn.  40  s.  Forte  expressius  interpretari  et  exponi  posset 
sensus  verborum  « ex  sese  »,  iuxta  declarationem  episcoporum  Germaniae 
a Pio  IX  anno  1875  m.  ianuar.  approbatam. 

N.  20.  Oporteret  hic  explicite  loqui  de  mysterio  Eucharistiae , quod  est 
centrum  vitae  sanctitatis  et  unitatis  Ecclesiae.  Est  magni  momenti  quoad 
oecumenismum. 

Pag.  31,  n.  21  ante  n.  20  ponatur. 

Lin.  29,  occasione  « muneris  regendi  » vel  « muneris  sanctificandi  » 
non  esset  alienum,  paternitatis  episcopi  expressioribus  verbis  mentionem 
facere.  Unde:  et,  tanquam  verus  Pater,  subditis... 

Lin.  36,  evangelizare  ( ),  prae  primis  pauperibus... 

Exc.mi  PP.  DD.  EPISCOPI  HELVETIAE 

Helvetiorum  episcopi,  quorum  nomine  loquor,  audent,  venerabiles  Pa- 
tres, has  emendationes  super  cap.  II  de  Ecclesia  humiliter  proponere. 

1.  Romanus  Pontifex,  in  Ecclesia  plenam,  universalem  et  supremam 
potestatem  habet,  et  simul  etiam  Concilium  Oecumenicum  eadem  potestate 
f ruitur. 

Haec  duplex  affirmatio,  quae  semper  mysterium  remanet,  mentibus  ta- 
men hodiernis,  in  quantum  fieri  potest,  explicanda  videtur,  in  prooemio 
quidem,  ubi  de  hoc  mysterio  iam  agitur. 

Breviter  dicendum  est  quomodo  haec  inter  sese  habent. 

Ad  ostendendum  quod  Petrus  sit  rupes  et  apostoli  columnae,  utendum 
erit  verbis  Leonis  XIII:  quae  infra  adiungimus.  Christus  fundavit  Ecclesiam 
primum  super  Petrum  et  successores  eius  et  proxime  super  apostolos  et  suc- 
cessores episcopos.  Ita  Christus  potestatem  supremam  dedit  et  Petro  et 
apostolis,  Petro  quidem  ut  sit  ratio  capitis  visibilis  totius  corporis  unitatem 
faciendo,  et  apostolis  ut  sit  vera  congregatio  omnium  mundi  partium,  quia 
sine  partibus  non  est  universalitas,  non  est  Ecclesia  catholica.  Ideo  additio- 
nem in  prooemio  proponimus,  quae  non  legimus  brevitatis  causa,  sed  ad  se- 
cretariatum  mittimus. 

(In  n.  II,  pag.  23,  lin.  10  addatur:  « super  apostolos  columnas  »). 

Post  lin.  26:  « Ita  divinum  aedificium  quod  est  Ecclesia , verissime  niti- 
tur tamquam  in  fundamento  conspicuo  primum  quidem  in  Petro  et  succes- 
soribus eius,  proxime  in  apostolis  et  successoribus  episcopis  » (Leo  XIII, 
17  dec.  1888,  Est  sane). 

2.  De  infallibilitate  qua  Ecclesia  a capite  suo  gratificatur,  dicendum 
aliquid  videtur  in  n.  12  ubi  de  institutione  Ecclesiae  per  Christum  agitur. 
Pastorali  et  oecumenico  spiritu  moti,  explicare  necesse  est  quomodo  Eccle- 
siae attribuitur  infallibilitas,  quae  tantum  Deo  propria  est. 

Ecclesia  infallibilis  dicitur  et  est  sola  ratione  praesentiae  Christi  in  ea, 
et  tantummodo  relate  ad  illam  praesentiam.  Ideo  infallibilitas  Ecclesiae  at- 
tribuitur solum  ut  denominatio  extrinseca,  vel  secundum  attributionis  ana- 
logiam. Unde  eadem  unaque  numero  est  infallibilitas  et  in  Petro  et  in  apo- 
stolis, in  primatu  et  in  collegio  episcopali  et  quidem  in  tota  Ecclesia.  Ideo 
alteram  proponimus  additionem  ad  secretariatum  mittendam:  in  n.  12,  in  fine, 
lin.  14  addatur:  « Fundamento  suo  Ecclesia  Christi  infallibilis  dicitur  et  est 
non  quasi  infallibilitas  intrinsece  hominibus  communicaretur , sed  quia  Chri- 
stus suae  Ecclesiae  omnibus  diebus  usque  ad  consummationem  saeculi  prae- 
sens est  ». 

3.  Maximi  momenti  nobis  videtur  ad  renovationem  evangelicam  Eccle- 
siae quae  est  finis  Concilii  nostri,  ut  aliquid  dicatur  in  n.  15  de  episcopatu, 

non  solum  universalem  ut  informat  Ecclesiam  sed  etiam  ecclesias  particu- 
lares. 

Etenim  Ecclesia  particularis  est  plebs  unita  episcopo,  a cuius  plenitudine 
ministri  accipiunt  e nonnisi  eius  vice  agunt.  Talis  est  dignitas  Ecclesiae  par- 
ticularis, cum  Petro  adunata,  ut  in  ea  tota  Ecclesia  sit. 

Ideo  renovatio  catholicae  Ecclesiae  fieri  non  poterit  nisi  simul  eccle- 
siae particulares  renoventur.  Et  hic  tertiam  proponimus  additionem. 

(N.  15,  pag.  25,  post  lin.  39  addatur:  « Potestas  ordinis,  cuius  plenitudo 
in  solis  episcopis  adest,  non  solum  catholicam  sed  etiam  Ecclesiam  particula- 
rem informat.  Ecclesia  particularis  est  enim  plebs  adunata  episcopo  a cuius 
plenitudine  presbyteri  et  ministri  recipiunt  et  nonnisi  eius  vice  agunt.  Talis 
est  Ecclesia  particularis  cum  Petro  adunata  ut  in  ea  tota  Ecclesia  sit.  N.  15, 
pag.  26,  linn.  37  et  39  loco  « Ecclesia  censuerit  » dicatur:  « Episcopi ... 
censuerint  »). 

4.  Sicut  Concilium  Vaticanum  I de  libertate  Summi  Pontificis  definivit, 
ita  eodem  modo  et  eadem  ratione  respectu  ad  ecclesias  particulares  necesse 
est  explicite  proclamare  libertatem  episcoporum  in  ecclesiis  suis  ad  essen- 
tiam ministerii  pertinere.  Verbum  Dei  non  est  alligatum. 

Ideo  inchoando  hanc  sessionem  Concilii  Paulus  VI  tristitiam  suam  non 
celavit  de  libertate  denegata  in  quibusdam  territoriis.  Certo  certius  dicimus 
quod  reapse  libertas  Ecclesiae  est  libertas  episcoporum  et  libertas  episcoporum 
libertas  Ecclesiae.  Ut  iuxta  divinum  mandatum,  episcopi  ministeria  sua  adim- 
plere possint,  necesse  est  eis  ut  libere  communicare  cum  Petro  et  cum  ovibus 
possint  et  omnibus  mediis  communicationis  socialis  et  bonis  necessariis  ad 
pascendum  uti  possint. 

Proponimus  ergo  4.  textum  quod  ad  secretarium  mittimus: 

Addatur  in  n.  18,  pag.  29:  « Ut  iuxta  divinum  mandatum:  “ vae  mihi 
si  non  evangelizavero  ”,  episcopi  ministerium  suum  adimplere  possint,  ne- 
cesse est  eis  ut  libere  cum  Petro  et  cum  ovibus  suis  communicare  possint,  et 
omnibus  mediis  communicationis  socialis  et  bonis  necessariis  ad  pascendum 
uti  possint  ».  N.  19,  pag.  29,  lin.  21  post  verba:  « Episcopi  sunt  praedi- 
catores fidei  »,  addatur  « omnibus  mediis  hodiernis  ». 

5.  Demum  quae  dicta  sunt  de  vi  et  muneris  regendi  ratione  in  n.  21, 
nobis  ni  fallimur  non  videtur  sufficienti  accuratione  praedita.  Deficit  enim 
in  proposito  textu  clara  definitio  extensioni  muneris  regendi  et  congruens 
enumeratio  eiusdem  actionis  mediorum. 

Oportet  praedefinire  quod  munus  regendi  episcoporum  non  solum  ad  res 
quae  ad  fidem  et  mores,  pertinent,  sed  etiam  ad  omnia  quae  disciplinam  et 
regimen  Ecclesiae  particularis  quoque  pertinent. 

Insuper  aperte  declarandum  est  quod  illud  munus  se  extendit  ordinarie 
ad  omnia  quae  fidem,  mores  disciplinam  et  regimen  pertinent  si  non  adest 
expressa  circumscriptio  et  clara  moderatio  a suprema  potestate  Romani  Pon- 
tificis constituta.  Necesse  est,  insuper  aperte  et  clare  statuere  quod  munus 

regendi  est  munus  leges  ferendi  conscientiae  obligantes,  et  iudicandi,  sem- 
per  tamen  veritatem  in  caritate  faciendo. 

Ideo  hoc,  in  fine  proponimus:  n.  21,  pag.  31,  lin.  6,  addatur:  « pote- 
state leges  ferendi  et  iudicandi  ».  Loco  linn.  9-13  dicatur:  « Haec  potestas 
non  solum  ad  res  quae  ad  fidem  et  mores  sed  etiam  ad  omnia  quae  disci- 
plinam et  regimen  Ecclesiae  particulari  cui  episcopus  praeest,  se  extendit, 
nisi  espressa  et  clara  moderatio  a suprema  potestate  Summi  Pontificis  adsit. 
Ne  exspectet  episcopus  impulsionem  a Sancta  Sede  sed  propriam  potestatem 
spontanee  et  tempestive  exerceat  ».  Lin.  19  loco  « eliditur  » dicatur:  « of- 
ficitur ». 

